
        Гарчиг

      
  
    
      	
        1-р зүйл: Тэд хүмүүсийн зүрх сэтгэлийг татахаар оролддог
      
        	
          Нэмэлт: Сайн мэдээ номлох нэмэлт үнэн
        

        	
          Удирдагч, ажилчдын тодорхойлолт ба тэднийг томилох шалтгаан
        

        	
          Хүмүүсийг хянахдаа антихристүүдийн ашигладаг арга техник
        

        	
          Антихристүүд хэрхэн хүмүүсийн зүрх сэтгэлийг татахаар оролддогийг задлан шинжлэх нь
        
          	
            А. Өчүүхэн тус хүргэж хүмүүсийг өөртөө татах
          

          	
            Б. Хүмүүсээр шүтүүлэхийн тулд давуу талаа гайхуулах
          

          	
            В. Хүмүүсийг төөрөлдүүлж, тэдний тааллыг хүртэхийн тулд хуурамч дүр эсгэх
          

        

        

      

      

      	
        2-р зүйл: Тэд санал зөрөлдөгсөд рүү дайрч давшилж, гадуурхдаг
      

      	
        3-р зүйл: Тэд үнэнийг эрэлхийлдэг хүмүүсийг гадуурхаж, дайрч давшилдаг
      

      	
        4-р зүйл: Тэд өөрсдийгөө өргөмжилж, гэрчилдэг
      
        	
          Нэмэлт: Хархнуудыг агнах нь
        

        	
          Антихристүүд өөрсдийгөө хэрхэн өргөмжилж, гэрчилдгийг задлан шинжлэх нь
        

      

      

      	
        9-р зүйл: Тэд өөрсдөө ялгарч, хувийн ашиг сонирхол, амбицаа хангахын тулд л үүргээ биелүүлдэг; тэд Бурханы гэрийн ашиг сонирхлыг хэзээ ч бодолцон үздэггүй, харин ч бүр хувийн алдрын хариуд тэдгээр ашиг сонирхлоос урвадаг (I хэсэг)
      
        	
          Нэмэлт: Үнэн гэж юу вэ
        

        	
          I. Бурханы ашиг сонирхол, хүмүүсийн ашиг сонирхол гэж юу вэ
        

      

      

      	
        9-р зүйл: Тэд өөрсдөө ялгарч, хувийн ашиг сонирхол, амбицаа хангахын тулд л үүргээ биелүүлдэг; тэд Бурханы гэрийн ашиг сонирхлыг хэзээ ч бодолцон үздэггүй, харин ч бүр хувийн алдрын хариуд тэдгээр ашиг сонирхлоос урвадаг (II хэсэг)
      
        	
          II. Антихристүүдийн ашиг сонирхол
        
          	
            А. Өөрсдийнх нь аюулгүй байдал
          

          	
            Б. Өөрсдийнх нь нэр хүнд, байр суурь
          

        

        

      

      

      	
        9-р зүйл: Тэд өөрсдөө ялгарч, хувийн ашиг сонирхол, амбицаа хангахын тулд л үүргээ биелүүлдэг; тэд Бурханы гэрийн ашиг сонирхлыг хэзээ ч бодолцон үздэггүй, харин ч бүр хувийн алдрын хариуд тэдгээр ашиг сонирхлоос урвадаг (III хэсэг)
      
        	
          II. Антихристүүдийн ашиг сонирхол
        
          	
            Б. Өөрсдийнх нь нэр хүнд, байр суурь
          
            	
              1. Антихристүүд засалтад хэрхэн ханддаг вэ
            

            	
              2. Антихристүүд өөрөөсөө илүү хүчтэй хүмүүст хэрхэн ханддаг вэ
            

          

          

        

        

      

      

      	
        9-р зүйл: Тэд өөрсдөө ялгарч, хувийн ашиг сонирхол, амбицаа хангахын тулд л үүргээ биелүүлдэг; тэд Бурханы гэрийн ашиг сонирхлыг хэзээ ч бодолцон үздэггүй, харин ч бүр хувийн алдрын хариуд тэдгээр ашиг сонирхлоос урвадаг (IV хэсэг)
      
        	
          II. Антихристүүдийн ашиг сонирхол
        
          	
            В. Өөрсдийнхөө ашиг тусын төлөө явуулга хийх
          
            	
              1. Бурханы гэрийн хөрөнгийг шамшигдуулах
            

            	
              2. Ах эгч нарыг өөртөө үйлчлүүлж, ажиллуулах
            

          

          

        

        

      

      

      	
        9-р зүйл: Тэд өөрсдөө ялгарч, хувийн ашиг сонирхол, амбицаа хангахын тулд л үүргээ биелүүлдэг; тэд Бурханы гэрийн ашиг сонирхлыг хэзээ ч бодолцон үздэггүй, харин ч бүр хувийн алдрын хариуд тэдгээр ашиг сонирхлоос урвадаг (V хэсэг)
      
        	
          II. Антихристүүдийн ашиг сонирхол
        
          	
            В. Өөрсдийнхөө ашиг тусын төлөө явуулга хийх
          
            	
              3. Байр сууриа ашиглан хоол унд, бусад хүсэмжит зүйлсийг залилан мэхэлж олж авах
            
              	
                Нэгдүгээр тохиолдол: Хоол унд гуйлгачилж идэхийн тулд ажиллаж байгаа дүр эсгэх
              

              	
                Хоёрдугаар тохиолдол: Гадаад руу явж чадахгүй байгаадаа дургүйцэх
              

              	
                Гуравдугаар тохиолдол: Хөдөө гэртээ харьсны дараа амьдрах боломжгүй санагдах
              

              	
                Дөрөвдүгээр тохиолдол: Өргөлийг залилан ашиглаж, өрөө төлөх
              

              	
                Тавдугаар тохиолдол: Бурханы гэрийн төлөө ажилласныхаа төлөө цалин хөлс шаардах
              

              	
                Зургаадугаар тохиолдол: Хоол хувцасны төлөө албан тушаалд хүрэхийн тулд уйгагүй хүчин чармайлт гаргах
              

            

            

          

          

        

        

      

      

      	
        9-р зүйл: Тэд өөрсдөө ялгарч, хувийн ашиг сонирхол, амбицаа хангахын тулд л үүргээ биелүүлдэг; тэд Бурханы гэрийн ашиг сонирхлыг хэзээ ч бодолцон үздэггүй, харин ч бүр хувийн алдрын хариуд тэдгээр ашиг сонирхлоос урвадаг (VI хэсэг)
      
        	
          II. Антихристүүдийн ашиг сонирхол
        
          	
            Г. Тэдний хэтийн ирээдүй, хувь заяа
          
            	
              1. Антихристүүд Бурханы үгэнд хэрхэн ханддаг вэ
            

          

          

        

        

      

      

      	
        9-р зүйл: Тэд өөрсдөө ялгарч, хувийн ашиг сонирхол, амбицаа хангахын тулд л үүргээ биелүүлдэг; тэд Бурханы гэрийн ашиг сонирхлыг хэзээ ч бодолцон үздэггүй, харин ч бүр хувийн алдрын хариуд тэдгээр ашиг сонирхлоос урвадаг (VII хэсэг)
      
        	
          II. Антихристүүдийн ашиг сонирхол
        
          	
            Г. Тэдний хэтийн ирээдүй, хувь заяа
          
            	
              2. Антихристүүд үүрэгтээ хэрхэн ханддаг вэ
            

          

          

        

        

      

      

      	
        10-р зүйл: Тэд үнэнийг басамжилж, зарчмуудыг улайм цайм зөрчиж, Бурханы гэрийн зохицуулалтыг үл ойшоодог (I хэсэг)
      
        	
          I. Бурханы ялгамж чанар, мөн чанарыг басамжлах
        
          	
            А. Бурханы зөвт байдлыг басамжлах
          

          	
            Б. Бурханы төгс хүчнийг басамжлах
          

          	
            В. Бурханы ариун байдал, цор ганц байдлыг басамжлах
          

        

        

      

      

      	
        10-р зүйл: Тэд үнэнийг басамжилж, зарчмуудыг улайм цайм зөрчиж, Бурханы гэрийн зохицуулалтыг үл ойшоодог (II хэсэг)
      
        	
          II. Бурханы махбод болсон биеийг басамжлах
        
          	
            А. Бялдуучлах, зусардах, сайхан сонсогдох үг хэлэх
          

          	
            Б. Шинжих, задлан шинжлэхийн зэрэгцээ сониуч зан гаргах
          

        

        

      

      

      	
        10-р зүйл: Тэд үнэнийг басамжилж, зарчмуудыг улайм цайм зөрчиж, Бурханы гэрийн зохицуулалтыг үл ойшоодог (III хэсэг)
      
        	
          II. Бурханы махбод болсон биеийг басамжлах
        
          	
            В. Тэдний Христэд хандах хандлага сэтгэл санааны байдлаас нь шалтгаалдаг
          
            	
              1. Засалттай тулгарах үеийн тэдний зан авир
            

            	
              2. Мөшгөгдөж, толгой хоргодох газаргүй байх үед нь Христэд хандах тэдний зан авир
            

            	
              3. Христийн талаар үзэл бий болох үеийн тэдний зан авир
            

            	
              4. Тушаал дэвших, эсвэл чөлөөлөгдөх үеийн тэдний зан авир
            

            	
              5. Чуулганы нөхцөл байдал өөрчлөгдөхөд хандах тэдний зан авир
            

          

          

        

        

      

      

      	
        10-р зүйл: Тэд үнэнийг басамжилж, зарчмуудыг улайм цайм зөрчиж, Бурханы гэрийн зохицуулалтыг үл ойшоодог (IV хэсэг)
      
        	
          II. Бурханы махбод болсон биеийг басамжлах
        
          	
            Г. Христийн хэлснийг зүгээр л сонсдог ч дуулгавартай дагадаггүй, захирагддаггүй
          

        

        

      

      

      	
        2 дахь сэдэвчилсэн хэлэлцүүлэг: Ноа, Абрахам нар хэрхэн Бурханы үгийг дуулгавартай дагаж, Түүнд захирагдсан тухай (I хэсэг)
      
        	
          I. Ноа бүхээг барьсан нь
        

        	
          II. Абрахам Исаакийг өргөсөн нь
        

        	
          III. Өнөөгийн хүмүүс Бурханы үгэнд хэрхэн ханддагийг ил болгох нь
        

      

      

      	
        3 дахь сэдэвчилсэн хэлэлцүүлэг: Ноа, Абрахам нар хэрхэн Бурханы үгийг дуулгавартай дагаж, Түүнд захирагдсан тухай (II хэсэг)
      
        	
          I. Бурханы үгэнд хандах Ноагийн хандлага
        

        	
          II. Бурханы үгэнд хандах Абрахамын хандлага
        

      

      

      	
        10-р зүйл: Тэд үнэнийг басамжилж, зарчмуудыг улайм цайм зөрчиж, Бурханы гэрийн зохицуулалтыг үл ойшоодог (V хэсэг)
      
        	
          III. Бурханы үгийг басамжлах
        
          	
            А. Антихристүүд Бурханы үгийг дур мэдэн өөрчилж, тайлбарладаг
          

          	
            Б. Антихристүүд Бурханы үг өөрсдийнх нь үзэлд нийцэхгүй үед үгүйсгэдэг
          

        

        

      

      

      	
        10-р зүйл: Тэд үнэнийг үл тоож, зарчмуудыг улайм цайм зөрчиж, Бурханы гэрийн зохицуулалтыг үл ойшоодог (VI хэсэг)
      
        	
          III. Бурханы үгийг басамжлах
        
          	
            В. Антихристүүд Бурханы үг биелэх эсэхийг сэм хардаг
          
            	
              1. Хүнд өгсөн Бурханы амлалт, ерөөлийн үгийг сэм харах
            

            	
              2. Хүнд өгсөн Бурханы хараал, шийтгэлийн үгийг сэм харах
            

            	
              3. Сүйрлийг зөгнөдөг Бурханы үгийг сэм харах
            

            	
              4. Бурхан хэзээ дэлхийг орхин явж, Түүний агуу ажил хэзээ дуусах тухай Бурханы үгийг сэм харах
            

            	
              5. Бурханы зан чанар, ялгамж чанар, мөн чанарын тухай Бурханы үгийг сэм харах
            

          

          

        

        

      

      

      	
        10-р зүйл: Тэд үнэнийг басамжилж, зарчмуудыг улайм цайм зөрчиж, Бурханы гэрийн зохицуулалтыг үл ойшоодог (VII хэсэг)
      
        	
          III. Бурханы үгийг басамжлах
        
          	
            Г. Антихристүүд Бурханы үгэнд бараа таваар мэт ханддаг
          
            	
              1. Бурханы үгэнд байр суурь, нэр хүнд, нэр төр олох хэрэгсэл мэт хандах
            

            	
              2. Бурханы үгийн номыг хувийн ашиг олохын тулд зарах
            

          

          

        

        

      

      

      	
        11-р зүйл: Тэд засалтыг хүлээн авдаггүй, ямар нэг буруу зүйл хийхээрээ гэмших хандлага ч гаргадаггүй, харин ч үзэл тарааж, Бурханыг ил тодоор шүүдэг
      
        	
          I. Антихристүүд засалт туулдгийн шалтгаан
        

        	
          II. Антихристүүд засалтыг хүлээн авахгүй байх үедээ хэрхэн авирладаг вэ
        
          	
            А. Буруу зүйл хийснээ хүлээн зөвшөөрөхөөс татгалзах
          

          	
            Б. Завхарсан зан чанартайгаа хүлээн зөвшөөрөхөөс татгалзах
          

          	
            В. Бурханы үг бол үнэн бөгөөд бүх зүйлийг хэмждэг шалгуур гэдгийг хүлээн зөвшөөрөхөөс татгалзах
          

        

        

      

      

      	
        12-р зүйл: Байр суурь байхгүй юм уу ерөөл хүртэх найдвар үгүй үед тэд ухрахыг хүсдэг
      
        	
          I. Засалтад хандах антихристүүдийн хандлага
        

        	
          II. Үүргийн хуваарилалтыг нь тохируулахад хандах антихристүүдийн хандлага
        

        	
          III. Чөлөөлөгдөхдөө хандах антихристүүдийн хандлага
        

        	
          IV. Антихристүүдийн тушаал дэвшээгүй үеийн зан авир
        

      

      

      	
        13-р зүйл: Тэд чуулганы санхүү төдийгүй хүмүүсийн зүрх сэтгэлийг хянадаг
      
        	
          I. Антихристүүд хүмүүсийн зүрх сэтгэлийг хянадаг
        

        	
          II. Антихристүүд чуулганы санхүүг хянадаг
        
          	
            А. Чуулганы өмчийг эзэмшиж, ашиглахыг эн тэргүүнд тавих
          

          	
            Б. Өргөлийг үрэн таран хийх, шамшигдуулах, зээлдүүлэх, залилан ашиглах, хулгайлах
          
            	
              1. Өргөлийг үрэн таран хийх
            

            	
              2. Өргөлийг шамшигдуулах
            

            	
              3. Өргөлийг зээлдүүлэх
            

            	
              4. Өргөлийг залилан ашиглах
            

            	
              5. Өргөлийг хулгайлах
            

          

          

        

        

      

      

      	
        4 дэх сэдэвчилсэн хэлэлцүүлэг: Антихристүүдийн ёс жудаг, тэдний зан чанар-мөн чанарыг нэгтгэн дүгнэх нь (I хэсэг)
      
        	
          I. Антихристүүдийн ёс жудаг
        
          	
            А. Худал хэлдэг зуршилтай
          

          	
            Б. Дотуур тамиртай, харгис хэрцгий
          

          	
            В. Нэр төрийн мэдрэмжгүй, ичгүүр сонжуургүй
          

          	
            Г. Аминч, олиггүй
          

          	
            Д. Хүчтэйд зусардаж, сул доройг дарлах
          

          	
            Е. Материаллаг зүйлийг хүсдэг нь хэвийн хүмүүсээс илүү
          

        

        

      

      

      	
        5 дахь сэдэвчилсэн хэлэлцүүлэг Антихристүүдийн ёс жудаг, тэдний зан чанар-мөн чанарыг нэгтгэн дүгнэх нь (II хэсэг)
      
        	
          II. Ёс жудаг ба зан чанар-мөн чанарын ялгаа
        

        	
          III. Антихристүүдийн зан чанар-мөн чанар
        
          	
            А. Хорон муу байдал
          
            	
              1. Антихристүүд хүмүүст юу хийдэг вэ
            

            	
              2. Антихристүүд Бурханд юу хийдэг вэ
            
              	
                а. Эргэлзээ
              

              	
                б. Шинжилт
              

              	
                в. Сэжиг
              

              	
                г. Сэрэмжлэл
              

            

            

          

          

        

        

      

      

      	
        6 дахь сэдэвчилсэн хэлэлцүүлэг: Антихристүүдийн ёс жудаг, тэдний зан чанар-мөн чанарыг нэгтгэн дүгнэх нь (III хэсэг)
      
        	
          III. Антихристүүдийн зан чанар-мөн чанар
        
          	
            А. Хорон муу байдал
          
            	
              2. Антихристүүд Бурханд юу хийдэг вэ
            
              	
                д. Сорилт
              

              	
                е. Шаардлага тавих

1-р зүйл: Тэд хүмүүсийн зүрх сэтгэлийг татахаар оролддог

Нэмэлт: Сайн мэдээ номлох нэмэлт үнэн

Өмнөх хэдэн цуглаанаар хэлэлцсэн сэдэв нь үүргээ стандартад нийцүүлэн гүйцэтгэх тухай байсан бөгөөд бид хүмүүсийн гүйцэтгэх ёстой үүрэг болон боловсон хүчнийг ангилсан. Тодорхой ангиллууд нь юу вэ? (Нэгдүгээр ангилал нь сайн мэдээний ажилтнууд, хоёрдугаар ангилалд чуулганы янз бүрийн түвшний удирдагч, ажилчид багтдаг, гуравдугаар ангилал нь төрөл бүрийн онцгой үүрэг гүйцэтгэдэг хүмүүсийг хамардаг, дөрөвдүгээр ангилал нь жирийн үүрэг гүйцэтгэдэг хүмүүсээс бүрддэг, тавдугаар ангилалд чөлөөт цагаараа үүрэг гүйцэтгэдэг хүмүүс ордог бол зургаадугаар ангилал нь үүрэг гүйцэтгэдэггүй хүмүүсийг хэлдэг.) Нийтдээ зургаан ангилал бий. Өнгөрсөн удаад бид нэгдүгээр ангиллын талаар хэлэлцсэн бөгөөд энэ нь сайн мэдээ номлох үүрэгтэй холбоотой зарчим, үнэнийг хөндсөн. Үүнд сайн мэдээ номлох бүх талын сэдвийг хамруулсан, тухайлбал анхаарах зүйлс, холбогдох зарчим ба үнэн, хүмүүсийн болгоомжлох ёстой зүйлс, түүнчлэн энэ үүргийг гүйцэтгэх явцад гардаг нийтлэг алдаа, гажуудал зэрэг багтсан. Тодорхой сэдвээр номлол сонссоныхоо дараа та нар доторх гол санааг нь хураангуйлан дүгнэж чадах уу? Хэрвээ та нар сэдвийн гол агуулгыг мэдэж авч, холбогдох үнэнийг зүрх сэтгэлдээ шингээж, улмаар үүргээ гүйцэтгэх явцдаа аажмаар өөрсдийн бодит байдал, өөрсдийн амь, өөрсдийн хэрэгжүүлэх зам болгож чадвал Миний нөхөрлөж байсан агуулгыг үнэхээр ойлгож шингээж авсан гэсэн үг. Номлолын талаар нөхөрлөсний дараа та нар зөвхөн ерөнхий ойлголттой үлдэж, эсвэл зарим нэг үйл явдал, түүхийг л санаж байгаа боловч цаад үнэн, зарчим нь юу болох, яагаад эдгээр зүйлийг хэлэлцсэнийг ойлгохгүй байвал үүнийг ухамсарласан гэж тооцох уу? Үүнийг үнэнийг ойлгосон гэж тооцох уу? (Тооцохгүй.) Үүнийг үнэнийг ойлгосон гэж тооцохгүй; өөрөөр хэлбэл, ямар үнэнийг дамжуулж байгааг та нар ойлгоогүй, ухамсарлаагүй, бас хүлээн аваагүй. Тэгвэл та нар хураангуйлан дүгнэж чадах уу? Бидний өнгөрсөн удаагийн нөхөрлөлийн гол санааг Надад хэлж өгч чадах хүн байна уу? (Бид долоон зүйлийг цэгцэлж гаргасан: нэгдүгээрт, сайн мэдээний ажилтнуудыг хэрхэн тодорхойлох; хоёрдугаарт, сайн мэдээ номлох үүргийн мөн чанар; гуравдугаарт, хүмүүсийн энэ үүрэгт хандах хандлага болон тэдний дотоод үзэл бодол; дөрөвдүгээрт, сайн мэдээ номлох хэрэгжүүлэлтийн тодорхой зарчмууд, тухайлбал хэн сайн мэдээ хүлээн авах зарчимд нийцэх, хэн нийцэхгүй байх; тавдугаарт, сайн мэдээ хүлээн авах зарчимд нийцдэг хүмүүст хэрхэн хандах; зургаадугаарт, сайн мэдээний ажилтнууд үүргээ гүйцэтгэх явцдаа байраа хаяж явбал гарах үр дагавар; долоодугаарт, түүхийн туршид сайн мэдээ номлож явахдаа гэгээнтнүүдийн гаргасан золиос, мөн бид үүргээ гүйцэтгэх өнөөгийн боломжийг хэрхэн нандигнаж, үнэнээр өөрсдийгөө хурдан зэвсэглэх ёстой тухай.) Та нарын хураангуй дүгнэлт бидний өмнөх нөхөрлөлийн гол талуудыг үндсэндээ хамарчээ—маш сайн байна. Орхигдсон зүйл байна уу? (Дахиад нэг зүйл бий: сайн мэдээ номлох нь зөвхөн сайн мэдээний ажилтнуудын үүрэг биш, харин Бурханд итгэж, Бурханыг дагадаг бүх хүний зайлсхийж болохгүй хариуцлага гэдгийг тэдэнд ойлгуулахын тулд хүмүүсийн үзэл бодлыг өөрчлөх. Энэ бол Бурханы сонгосон хүмүүсийн мэдэж авах ёстой үнэн юм.) Сайн мэдээ номлох бол хүн бүрийн хариуцлага, үүрэг юм—энэ нь бас үүний нэг тал мөн. Энэ үнэний талаар нөхөрлөхийн зорилгыг та нар мэдэж байна уу? Энэ нь хүмүүсийн ойлголт дахь гажилтыг засаж залруулахын тулд юм. Ямар талуудад гажилт байгааг та нар мэдэж байна уу? (Мэдэхгүй байна.) Мэдэхгүй байна гэдэг нь та нар үнэний энэ талыг ойлгохгүй байгааг баталж байна. Тэгвэл, Би яагаад энэ үнэний талаар нөхөрлөх хэрэгтэй байсан бэ? Эерэг талаас нь авч үзвэл, энэ нь хүмүүсийн ойлгох ёстой үнэний нэг тал юм. Сөрөг талаас нь үзвэл, энэ нь сайн мэдээ номлох талаарх бүх хүний ойлголтод байдаг гажилтыг засаж залруулахын тулд юм.

Сайн мэдээ номлох энэ хэргийн талаарх олон хүний ойлголт гажилттай байдаг. Зарим хүн: “Би одоогоор онцгой үүрэг гүйцэтгэж байгаа болохоор сайн мэдээ номлох нь надад хамааралгүй. Энэ миний хэрэг биш. Тиймээс сайн мэдээ номлохын тулд ойлгох шаардлагатай үнэн, зарчим болон Бурханы шаардлага надад хамааралгүй. Би эдгээр зүйлийг ойлгох шаардлагагүй” гэж боддог. Тиймээс, сайн мэдээ номлох тухай үнэний энэ талын талаар нөхөрлөж байх үед тэд хайнга хандаж, огт анхаарч бодолцдоггүй, бас анхаарал хандуулдаггүй. Тэд сонссон ч юуны талаар хэлэлцсэнийг мэддэггүй. Түүнчлэн: “Бурханд итгэснээсээ хойш би үргэлж удирдагч байсан. Би хэв чанартай, ажлын чадамжтай. Би удирдагч байхаар төрсөн. Бурханы надад өгсөн үүрэг болон миний насан туршийн үүрэг даалгавар бол удирдагч байх явдал мэт санагддаг” гэж хэлдэг хүмүүс ч бий. Далд утгаараа тэд сайн мэдээ номлох нь өөрсдөд нь ямар ч хамаагүй гэж хэлж байгаа юм. Тиймээс, сайн мэдээ номлох үнэний талаар нөхөрлөж байхад тэд үүнийг нухацтай хүлээж авдаггүй. Өнгөрсөн цуглаанаар нөхөрлөсөн зүйлийг хураангуйлан дүгнэхийг хүсэхэд зарим хүн тэмдэглэлээ удаан эргүүлж үзээд ч мэдэхгүй хэвээр байдаг. Яагаад ийм зүйл тохиолддог вэ? Энэ тэд ой санамж муутайгаас нь болдог уу? (Үгүй.) Тэдэнд хийх зүйл хэтэрхий их байгаад, оюун санаа нь дүүрсэн учраас тэр үү? (Үгүй.) Тийм биш. Энэ нь үнэнд хандах хүмүүсийн хандлага нь үнэнд зэвүүцэж, үнэнийг хайрлахгүй байгааг харуулж байна. Тиймээс, сайн мэдээ номлох нь тодорхой нэг төрлийн хүн юм уу бүлэг хүмүүсийн онцгой хариуцлага биш, харин Бурханыг дагадаг хүн бүрийн хариуцлага гэдгийг Би хүн бүрд сануулж, мэдэгдэж байна. Хүмүүс яагаад сайн мэдээ номлох үнэнийг ойлгох ёстой вэ? Хүмүүс яагаад эдгээр үнэнийг мэдэх хэрэгтэй вэ? Бүтээгдсэн зүйлийн хувьд, Бурханыг дагадаг хүмүүсийн нэгний хувьд нас, хүйс, хэр залуу эсвэл хөгшин байхаас үл хамааран сайн мэдээ номлох нь хүн бүрийн хүлээж авах ёстой үүрэг даалгавар, хариуцлага юм. Хэрвээ энэ үүрэг даалгавар чамд ирж, чамаас өөрийгөө зарлагадах, төлөөс төлөх, тэр ч байтугай амиа өгөхийг шаардвал чи яах ёстой вэ? Чи үүнийг үүргийнхээ дагуу хүлээж авах ёстой. Энэ бол үнэн, энэ бол чиний ойлгох ёстой зүйл юм. Энэ бол энгийн нэг хоосон сургаал биш—энэ бол үнэн. Би яагаад үүнийг үнэн гэж хэлж байна вэ? Яагаад гэвэл цаг үе хэрхэн өөрчлөгдөж, хэдэн арван жил өнгөрч, газар орон, орон зай хэрхэн хувирсан ч сайн мэдээ номлож, Бурханыг гэрчлэх нь үргэлж эерэг зүйл байх болно. Үүний утга учир, үнэ цэн хэзээ ч өөрчлөгдөхгүй: Үүнд цаг хугацаа эсвэл газар зүйн байршлын өөрчлөлтөд яавч нөлөөлөхгүй. Сайн мэдээ номлож, Бурханыг гэрчлэх нь мөнхийн бөгөөд бүтээгдсэн зүйлийн хувьд чи үүнийг хүлээж авч, хэрэгжүүлэх ёстой. Энэ бол мөнхийн үнэн юм. Зарим хүн: “Сайн мэдээ номлох нь миний гүйцэтгэдэг үүрэг биш” гэж хэлдэг. Гэвч сайн мэдээ номлохтой холбоотой энэ үнэн нь хүмүүсийн ойлгох ёстой зүйл юм, учир нь энэ нь үзэгдэлтэй холбоотой үнэн бөгөөд Бурханд итгэдэг хүмүүс бүгд үүнийг ойлгох ёстой; энэ нь Бурханд итгэх итгэлийн суурь бөгөөд амь-оролтод ашиг тустай. Түүнчлэн, чи чуулганд ямар үүрэг гүйцэтгэдгээс үл хамааран шүтлэггүй хүмүүстэй харилцах боломж гарах бөгөөд тиймээс тэдэнд сайн мэдээ номлох хариуцлага хүлээх болно. Сайн мэдээ номлох үнэнийг ойлгомогцоо чи зүрх сэтгэлдээ: “Бурханы шинэ ажил болон хүн төрөлхтнийг аврах Бурханы ажлын сайн мэдээг түгээх нь миний хариуцлага юм. Хэзээ, хаана байхаас үл хамааран, миний байр суурь, үүрэг роль ямар байхаас үл хамааран, хэрвээ би жүжигчнээр үйлчилж байгаа бол сайн мэдээ номлох үүрэгтэй; хэрвээ би одоо чуулганы удирдагч байгаа бол бас сайн мэдээ номлох үүрэгтэй. Одоогоор ямар үүрэг гүйцэтгэж байгаагаас үл хамааран би хаанчлалын сайн мэдээг түгээх үүрэгтэй. Боломж гарах, эсвэл чөлөөт цаг гарах бүрд би явж сайн мэдээ номлох ёстой. Энэ бол миний зайлсхийж болохгүй хариуцлага юм” гэдгийг мэдэх болно. Одоогийн байдлаар ихэнх хүн ингэж боддог уу? (Үгүй.) Тэгвэл ихэнх хүн юу гэж боддог вэ? “Би одоо тогтсон үүрэгтэй. Би тодорхой нэг мэргэжил, мэдлэгийн салбараар суралцаж, судалж байгаа болохоор сайн мэдээ номлох нь надад хамааралгүй.” Энэ ямар хандлага вэ? Энэ бол өөрийн хариуцлага, үүрэг даалгавраас зайлсхийсэн хандлага, сөрөг хандлага юм. Энэ хүмүүс Бурханы санаа зорилгыг бодолцон үздэггүй, тэд Бурханд тэрсэлдэг. Чи хэн байхаас үл хамааран, хэрвээ чамд сайн мэдээ номлох ачаа байхгүй бол энэ нь чамд мөс чанар, эрүүл ухаан байхгүйн шинж биш гэж үү? Хэрвээ чи идэвхтэй хамтран ажиллаж, хариуцлага хүлээж, дуулгавартай дагахгүй байгаа бол чи идэвхгүй, сөрөг байдлаар зүгээр л аргацааж байна—ийм хандлагыг хүлээн авах аргагүй. Чи ямар ч үүрэг гүйцэтгэдэг бай, ямар ч мэргэжил, мэдлэгийн салбарыг хамардаг бай, чиний хүрэх ёстой гол үр дүнгийн нэг нь хүн төрөлхтнийг аврах Бурханы ажлын сайн мэдээг гэрчилж, түгээж чаддаг байх явдал юм. Энэ бол бүтээгдсэн зүйлд тавигдах хамгийн наад захын шаардлага юм. Хэрвээ чи энэ наад захын шаардлагыг ч хангаж чадахгүй бол Бурханд итгэсэн эдгээр жилийн хугацаанд үүргээ гүйцэтгэснээрээ юу олж авсан бэ? Чи юу олж авсан бэ? Чи Бурханы санаа зорилгыг ойлгодог уу? Хэдийгээр чи олон жилийн турш үүргээ гүйцэтгэж, мэргэжилдээ гарамгай болсон ч Бурханыг гэрчлэхийг хүсэх үед юу ч хэлж чадахгүй, эсвэл үнэний ямар ч талын талаар нөхөрлөж чадахгүй бол энд ямар асуудал байна вэ? Асуудал нь чи үнэнийг ойлгодоггүйд байгаа юм. Зарим хүн өөрсдийгөө үнэнийг ойлгодоггүй гэж хэлүүлэх нь шударга бус хэрэг гэж бодож магадгүй. Тэд үүргээ гүйцэтгэхдээ өөрсдийгөө үр дүнтэй байсан гэж бодож болох ч Бурханы ажлын үзэгдэл болон хүн төрөлхтнийг аврах Түүний санаа зорилгыг ойлгодоггүй. Энэ нь үнэнийг ойлгосонтой тэнцэх үү? Хамгийн наад зах нь, чи Бурханд итгэх итгэлийнхээ хувьд үнэн замд суурь тавиагүй байна. Бурханы ажил болон хүн төрөлхтнийг аврах Түүний авралын сайн мэдээг түгээх ямар ч ачаа чамд байхгүй бөгөөд чамд ямар ч мэдлэг ухаан, ойлголт, ухамсар байхгүй байна. Тэгвэл чамайг Бурханыг дагадаг хүн гэж үнэхээр үзэж болох уу? Чи Бурхантай хэвийн харилцаа тогтоосон уу? Хэрвээ чи эдгээр зүйлийн алинд нь ч хүрээгүй бол чамд үнэн-бодит байдал байхгүй байна.

Одоо түрүүчийн хэлэлцэж байсан сэдэв рүүгээ эргэн орцгооё. Сайн мэдээ номлох нь Бурханы сонгосон бүх хүний хариуцлага, үүрэг юм. Үнэний энэ талыг хэлэлцсэний эцэст хүн бүрийн ойлгох ёстой нэг зүйл юу вэ? Хүн төлөөс төлөх, гэр бүл, ажил төрлөө орхин Бурханы төлөө өөрийгөө зарлагадах, тэр ч байтугай амиа өргөх эсэхээс үл хамааран бодит байдал дээр эдгээр нь бүгд өнгөц зүйл юм. Бурхан эцсийн эцэст хүмүүсээс юу шаарддаг вэ? Биеийн хэмжээ чинь өсөж, амь чинь төлөвшиж, цаг хугацаа өнгөрөхийн хэрээр чи Бурханы ажил болон хүн төрөлхтнийг аврах Түүний санаа зорилгын тухай янз бүрийн үнэнийг аажмаар ойлгож эхлэх ёстой. Сайн мэдээ номлож, Бурханыг гэрчлэх ачаа чинь улам бүр тодорхой болж, энэ үүргийг үүрэх шийдвэр чинь улам хүчтэй болдог. Хэрвээ чуулганы удирдагч олон жил ажилласан боловч чуулганыг удирдсан он жилүүд өнгөрөхийн хэрээр сайн мэдээ номлох тал дээр эрч хүч нь суларч, сэтгэл нь бага хөдөлж, ачаа нь багассан бол тэрээр үүргээ хэр сайн гүйцэтгэдэг вэ? (Сайн биш.) Яагаад тэр вэ? Ямар асуудал үүсдэг вэ? Хэрвээ түүнд ийм байдал бий болж, эсвэл ийм байдалд амьдардаг бол ядаж нэг зүйл лавтай юм: Энэ хүн эдгээр жилийн хугацаанд үнэнийг эрэлхийлээгүй бөгөөд ямар ч жинхэнэ ажил хийгээгүй. Тэр яг л агуу улаан лууны хүнд сурталтай боловсон хүчин шиг байдаг. Үүний үр дүнд Бурханы нэрийг тунхаглаж, Түүний ажлыг гэрчлэх ямар ч ачаа, ямар ч мэдлэг ойлголт түүнд байдаггүй. Энэ нь үр дагавар нь биш гэж үү? (Мөн.) Энэ бол зайлшгүй үр дагавар юм. Энэ хүн хэчнээн олон жил ажилласан бай, өөрийгөө агуу биеийн хэмжээтэй гэж боддог байсан ч, өөрийгөө Бурханы ачааг бодолцон үзэж, Бурханы санаа зорилгын дагуу үйлчилж чаддаг гэж боддог байсан ч сайн мэдээ номлох болоход тэр ухарч, үүнийг яаж хийхээ мэддэггүй. Бурханы илрэлтэд тэмүүлж, үнэн замыг эрж хайж, судлахаар ирсэн хүмүүстэй таарах үедээ тэр хэлэх үггүй болж, таг гацдаг. Тэр ганц ч үг хэлж чаддаггүй бөгөөд хаанаас эхлэхээ мэддэггүй. Энд ямар асуудал байна вэ? Тэр үнэнийг ойлгодоггүй, үнэнийг олж аваагүй учраас Бурханыг гэрчилж чаддаггүй. Үнэнийг ойлгодог хүмүүс л Бурханыг гэрчилж чадна. Сайн мэдээ номлож, Бурханыг гэрчлэх нь чиний үүргийн хүрээнд багтдаг. Хэрвээ чи үнэнийг ойлгодог бол, хэрвээ чи үнэнийг олж авсан бол үнэн замыг судалж байгаа хүмүүстэй уулзахдаа яагаад хэлэх үггүй байна гэж? Энэ асуудал биш гэж үү? Та нар байнга ийм нөхцөл байдалд ордог уу? (Тийм.) Энд ямар асуудал байна вэ? Та нарт ачаа алга. Ачаагүй байх нь асуудал мөн үү? Та нар ачаагүйгээр үүргээ гүйцэтгэж чадах уу? Та нар үүргээ гүйцэтгэсэн ч үнэнчээр гүйцэтгэж чадах уу? Стандартад нийцүүлэн гүйцэтгэж чадах уу? Ачаагүй байх нь үхлийн аюултай асуудал биш байж болох ч ноцтой асуудал хэвээр байна, учир нь энэ нь үүргээ хэр сайн гүйцэтгэхэд чинь нөлөөлдөг. Энэ асуудлыг шийдвэрлэх шаардлагатай биш үү? (Тийм ээ, шаардлагатай.) Тэгвэл үүнийг яаж шийдвэрлэх вэ? Та нар сайн мэдээ номлох талаарх эндүү ташаа үзэл бодлоо өөрчилж, үүний үнэнийг ойлгох ёстой. Та нарын одоо оролцож байгаа бүх ажил сайн мэдээ номлохтой шууд холбоотой бөгөөд сайн мэдээ номлох ажлын хүрээнд багтдаг. Энэ нь Бурханыг гэрчлэх, сайн мэдээний ажлыг түгээх, Бурханы нэрийг гэрчлэх, хүн төрөлхтнийг аврах Бурханы ажлын энэ сайн мэдээг дэлгэрүүлэхэд чиглэдэг бөгөөд ингэснээр илүү олон хүн үүнийг мэдэж, илүү олон хүн Бурханы өмнө ирж, Бурханы байлдан дагуулалтыг хүлээн авч, Бурханы авралыг хүртэж, эцсийн дүндээ хэрвээ тэд Бурханаар төгс болгуулах хувьтай бол—тэр нь бүр ч сайн юм. Илүү олон хүнийг Бурханы өмнө авчрах гэдэг нь юу гэсэн үг вэ, мөн энэ нь ямар эцсийн үр дүнд хүрэх ёстой вэ? (Илүү олон хүнийг Бурханы авралыг хүртэхэд хүргэх.) Яагаад энэ зорилгод хүрэх ёстой вэ? Яагаад гэвэл энэ бол Бурханы санаа зорилго. Тийм ч учраас бид эдгээр үнэнийг уйгагүй тайлбарладаг. Хэрвээ энэ нь Бурханы санаа зорилготой ямар ч хамаагүй байсан бол эдгээр зүйлийн талаар ярих нь ашиггүй, хоосон байх байсан. Энэ нь Бурханы санаа зорилго учраас бид үүнийг тодорхой болгож, хүн бүрд ойлгоход нь тусалдаг, ингэснээр тэд үүнийг үнэн гэдгийг, мөн хүн бүр сайн мэдээ номлох энэ үнэнд хүчин чармайлт гаргах ёстойг мэдэж, хүн бүрд ийм мэдлэг ухаан бий болж, ийм ачаатай болох юм.

Дараагийн асуулт бол, бид яагаад илүү олон хүнд Бурханы санаа зорилгыг ойлгуулж, ингэснээрээ тэднийг сайн мэдээ номлож, үүргээ биелүүлэх чадвартай болгох ёстой вэ? Яагаад үүнийг хийх ёстой вэ? Зарим хүн: “Бурхан хүн бүрийг аврагдаасай гэж хүсдэг бөгөөд хэнийг ч мөхөөсэй гэж хүсдэггүй, тиймээс бид илүү олон хүнд Бурханы ажлыг хүлээн зөвшөөрүүлэх ёстой” гэж хэлж магадгүй. Энэ үг зөв боловч асуултын гол хариулт биш юм. Тэгвэл энэ асуултын гол хариулт юу вэ? Та нар мэдэх үү? (Бурхан Өөртэй нь нэг зүрх сэтгэл, санаатай бүлэг хүмүүсийг олж авахыг хүсдэг.) Бурхан Өөртэй нь нэг зүрх сэтгэл, санаатай бүлэг хүмүүсийг олж авахыг хүсдэг бөгөөд үүнд сайн мэдээг түгээх замаар хүрэх ёстой. Одоо бидний ярьж байгаа зүйл бол сайн мэдээг өргөнөөр номлох тухай юм. Сайн мэдээг өргөнөөр номлох болон бүлэг хүмүүсийг олж авах хоёрын хооронд ялгаа бий юу? (Бий.) Тэгвэл сайн мэдээг өргөнөөр номлохын зорилго юу вэ? (Аль болох олон хүнийг аврах.) Аль болох олон хүнийг аврах нь Бурханы авралын зарчим боловч энэ асуултын хариулт биш юм. Энэ ажил эхэлсэн цагаас хойш, Бурхан энэ удаад эрин үеийг эхлүүлэх, шинэ эрин үеийг авчирч, хуучин эрин үеийг төгсгөх—Хаанчлалын эрин үеийг авчирч, Нигүүлслийн эрин үеийг төгсгөхөөр ирсэн талаар Би дахин дахин ярьсан. Эцсийн өдрүүд дэх Бурханы ажлыг хүлээн авсан бүхэн энэ баримтын гэрч нь болсон. Бурхан шинэ ажил хийж, хүн төрөлхтнийг шүүхийн тулд үнэнийг илэрхийлж, хүн төрөлхтнийг ариусгаж, аварсаар ирсэн. Хаанчлалын сайн мэдээ олон оронд түгж эхэлсэн. Энэ хүн төрөлхтөн Хуулийн эрин үе болон Нигүүлслийн эрин үеэс аль хэдийн гарсан. Тэд цаашид Библи уншдаггүй, загалмайн дор амьдардаггүй, Аврагч Есүсийн нэрийг дууддаггүй. Харин тэд Төгс Хүчит Бурханы нэрээр залбирч, үүний зэрэгцээ Бурханы өнөөгийн үгийг амьдралдаа амьдрах зарчим, арга барил, зорилго болгон хүлээн авдаг. Энэ утгаараа энэ хүмүүс аль хэдийн шинэ эрин үед орсон биш үү? (Тийм.) Тэд шинэ эрин үед орсон. Тэгвэл эцсийн өдрүүдийн сайн мэдээ болон Бурханы шинэ үгийг хүлээн аваагүй бүр ч олон хүний амьдарсаар байгаа эрин үе юу вэ? Тэд одоо ч Нигүүлслийн эрин үед амьдарч байна. Одоо, та нарын хариуцлага юу вэ? Тэднийг Нигүүлслийн эрин үеэс гаргаж, шинэ эрин үед оруулах явдал юм. Та нар зөвхөн Бурханд залбирч, Түүний нэрийг дуудсанаар Бурханы даалгаврыг биелүүлж чадах уу? Бурханы хэдэн үгийг номлоход л хангалттай юу? Яавч үгүй. Үүний тулд та нар бүгд сайн мэдээ номлох энэ даалгаврыг авах, Бурханы үгийг өргөнөөр түгээх, Бурханы үгийг янз бүрийн аргаар дэлгэрүүлэх, хаанчлалын сайн мэдээг дэлгэрүүлж, түгээх ачаатай байх шаардлагатай. Түгээх гэдэг нь юу гэсэн үг вэ? Энэ нь эцсийн өдрүүд дэх Бурханы ажлыг хүлээн аваагүй хүмүүст Бурханы үгийг дамжуулах, Бурхан шинэ ажил хийж байгааг илүү олон хүнд мэдүүлэх, дараа нь тэдэнд Бурханы үгийг гэрчлэх, өөрсдийн туршлагыг ашиглан Бурханы ажлыг гэрчилж, тэднийг бас шинэ эрин үед оруулах гэсэн үг юм—ингэснээр тэд яг л та нар шиг шинэ эрин үед орох болно. Бурханы санаа зорилго тодорхой байна. Энэ нь зөвхөн Түүний үгийг сонсож, хүлээн авч, Түүнийг дагасан та нарыг шинэ эрин үед оруулахын тулд биш, харин Тэрээр бүх хүн төрөлхтнийг энэ шинэ эрин үед хөтлөн оруулах болно. Энэ бол Бурханы санаа зорилго бөгөөд энэ нь одоо Бурханыг дагаж байгаа хүн бүрийн ойлгох ёстой үнэн юм. Бурхан бүлэг хүмүүсийг, жижиг фракц, эсвэл жижиг угсаатны бүлгийг шинэ эрин үед хөтөлж байгаа юм биш; харин Тэрээр бүх хүн төрөлхтнийг шинэ эрин үед хөтлөн оруулах бодолтой байна. Энэ зорилгод хэрхэн хүрэх вэ? (Сайн мэдээг өргөнөөр номлох замаар.) Үнэхээр ч, сайн мэдээг өргөнөөр номлох замаар, янз бүрийн арга, зам ашиглан сайн мэдээг өргөнөөр номлох замаар үүнд хүрэх ёстой. Сайн мэдээг өргөнөөр номлох тухай ярих амархан боловч үүнийг яг яаж хийх ёстой вэ? (Үүнд хүний хамтын ажиллагаа шаардлагатай.) Яг тийм, үүнд хүний хамтын ажиллагаа шаардлагатай. Хэрвээ хүмүүс зүрх сэтгэлдээ үргэлж зарим нэг хуучин зүйлтэй зууралддаг, үргэлж зарим нэг гажууд элемент өвөрлөдөг, хуучин дүрэм журам, хэрэгжүүлэлттэй зууралддаг боловч сайн мэдээний ажлыг нухацтай авч үздэггүй, Бурханы даалгаврыг хүлээн авдаггүй, сайн мэдээний ажлыг өөрсдөд нь хамааралгүй мэт үздэг бол ийм хүмүүсийг Бурхан дэвшүүлж, ашиглаж чадах уу? Тэдэнд Бурханы өмнө амьдрах эрх байж чадах уу? Тэд Бурханы сайшаалыг олж авч чадах уу? Яавч үгүй. Тиймээс, Би та нарын үзэл бодлын талаар зөвлөгөө өгч, та нарын ойлгохгүй байгаа аливаа элементийг анхаарч, та нарыг мэдэж авах хүртэл холбогдох үнэнийг уйгагүй тайлбарлах ёстой. Та нар хэчнээн дөжирсөн, мохоо байсан ч Би та нарт үргэлжлүүлэн ярьж, энэ бол Бурханы санаа зорилго, энэ бол та нарын гүйцэтгэх ёстой үүрэг, мөн энэ насан дахь та нарын үүрэг даалгавар, хариуцлага гэдгийг ойлгуулах ёстой. Хэрвээ чи Миний хэлснийг анхаарахгүй, эсвэл ойлгохгүй бол Би үргэлжлүүлэн ярих ёстой. Чи үүнээс залхсан байсан ч чамайг үнэнийг ойлгох хүртэл Би үргэлжлүүлэн ярих ёстой. Үнэн гэж юу вэ? Үнэн бол Бурханы илэрхийлдэг зүйл; энэ нь Бурханы санаа зорилго, хүн төрөлхтөнд тавьдаг Бурханы шаардлага, мөн шинэ эрин үеийн хүмүүсийн эзэмших ёстой үнэн-бодит байдал юм. Хүмүүс Бурханы санаа зорилгод хэрхэн хандах ёстой вэ? Тэд үүнийг ямар ч эргэлзээгүйгээр, үнэмлэхүйгээр хүлээн авч, улмаар дуулгавартай дагаж, хамтран ажиллаж, ингэснээр Бурханы санаа зорилгыг хангах ёстой. Энэ бол хүний хариуцлага юм. Намайг ингэж хэлэхэд та нар ойлгож байна уу? Зарим хүн: “Ээ халаг, Бурхан хүмүүсээс Өөрийнх нь даалгаврыг хүлээн авахыг шаарддаг, гэхдээ энэ нь бидэн шиг өчүүхэн хүмүүст ямар хамаатай юм бэ?” гэж хэлж магадгүй. Энэ нь тэдэнд ямар нэгэн хамаатай гэж та нар бодож байна уу? (Тийм ээ, хамаатай.) Энэ нь тэдэнд ямар хамаатай вэ? Би тайлбарлая. Бурхан бол Бүтээгч, харин хүмүүс бол Түүний бүтээгдсэн зүйлс юм. “Бүтээх” болон “бүтээгдэх” хоёрын хооронд ямар харилцаа байдаг вэ? Энэ нь үйлдэх болон үйлдэгдэх, бүтээх болон бүтээгдэх хоёрын хоорондох харилцаа юм. Бүтээгчийн санаа зорилго чамд мэдэгдсэн тул чи ямар хандлагаар хариу үйлдэл үзүүлэх ёстой вэ? (Тэдгээрийг хүлээн авч, бүх хүч чадлаараа хамтран ажиллах.) Яг тийм, чи тэдгээрт дуулгавартай байж, тэдгээрийг хүлээн авч, ямар ч өртөгөөр хамаагүй бүх хүч чадлаараа хамтран ажиллах ёстой. Энэ хамтын ажиллагаанд үнэнийг эрж хайх явдал багтдаг уу? Үнэнийг ойлгох явдал багтдаг уу? Хоёулаа багтдаг. Чи Бурханы шаардлага, даалгаврыг ойлгож байгаа тул эдгээр нь чиний үүрэг даалгавартай холбоотой, эдгээр нь чиний үүрэг юм—чи үүнийг мэдэж байгаа тул хүлээн авах ёстой. Энэ бол мөс чанар, эрүүл ухаантай хүний хийх ёстой зүйл юм. Хэрвээ чи Бурханы шаардлага, даалгаврыг мэддэг боловч хүлээн авч чаддаггүй бол чамд мөс чанар, эрүүл ухааны аль аль нь байхгүй бөгөөд чи хүн гэж дуудуулах эрхгүй. Зарим хүн: “Бурханы санаа зорилго бидэнд ямар хамаатай юм бэ?” гэж бодоод одоо ч ойлгохгүй байж магадгүй. Хэрвээ Бурханы санаа зорилго чамд ямар ч хамаагүй бол чи Бурханыг дагадаг хүн биш, эсвэл Бурханы гэрийн гишүүн биш юм. Жишээ нь, эцэг эх чинь чамайг төрүүлж, олон жил өсгөсөн; чи тэдний хоолыг идэж, байшинд нь амьдарч, мөнгийг нь үрсэн. Гэвч гэрт асуудал гарах үед чи энэ нь өөрт чинь ямар ч хамаагүй гэж хэлээд, үүнийг үл тоомсорлон зүгээр л зугтвал энэ ямар гээчийн адгийн шаар вэ? Чи өөрийгөө хөндлөнгийн хүн гэж хэлэх нь аятайхан сонсогдож магадгүй; үнэн хэрэгтээ чи бол тэрслүү адгийн шаар, хүний дүртэй адгуус, араатан амьтнаас ч дор юм. Бурханы санаа зорилго чамд тодорхой болсон бөгөөд Бурхан: “Та нар ажлын энэ үе шатыг хүлээн авсан бөгөөд та нарыг түрүүлж сонсоосой гэсэндээ Би аль хэдийн эдгээр үгийг та нарт эхлээд өгсөн, та нар тэдгээрийг сонсож, ойлгож, ухаарсан. Одоо Би бас та нарт Өөрийн санаа зорилго, та нарт тавих Өөрийн шаардлагыг хэлье. Та нар бүх хүн төрөлхтөнд Миний дуу хоолойг сонсгохын тулд Миний ажил, Миний үг, Миний гүйцэлдүүлэх зүйлсийг дэлгэрүүлэх ёстой; бүх хүн төрөлхтөнд Бурханы ажлыг хурдан хүлээн авхуулж, Хаанчлалын эрин үед оруулахын тулд та нар хаанчлалын сайн мэдээг минь түгээх ёстой. Энэ бол Бурханы санаа зорилго, шаардлага юм” гэж хэлдэг. Үүнийг сонсоод чи хэрхэн эргэцүүлэх ёстой вэ? Чи ямар хандлагатай байх ёстой вэ? Чи хэрхэн сонгох ёстой вэ? Бүтээгдсэн зүйлийн гүйцэтгэх ёстой үүргийг чи хэрхэн гүйцэтгэх ёстой вэ? Зарим хүнд ачаа хүнд мэт санагдаж болох ч зөвхөн мэдрэх нь хангалтгүй; чамд үйлдэл болон жинхэнэ ойлголт хэрэгтэй. Чи Бурханд ингэж залбирах ёстой: “Өө Бурхан минь, Та надад сайн мэдээ номлох хариуцлагыг даалгасан—энэ бол Таны өргөмжлөл юм. Хэдийгээр би үнэнийг дэндүү бага ойлгодог ч энэ даалгаврыг биелүүлэхийн тулд чадах бүхнээ хийхэд бэлэн байна. Би маш олон номлол сонсож, зарим үнэнийг ойлгосон—энэ бүхэн Таны ерөөл бөгөөд энэ даалгаврыг биелүүлэхийн тулд Бурханы үг, ажлыг гэрчлэх хариуцлага одоо надад байна.” Энэ зөв; хүмүүс Бурханд дуулгавартай зүрх сэтгэлтэй байх үед Тэрээр тэднийг залж чиглүүлдэг. Бурхан хүмүүст аль хэдийн тодорхой өгүүлж, Бурханы сайн мэдээг дэлгэрүүлэх нь хэний ч зайлсхийж үл болох үүрэг, хариуцлага гэж хэлсэн. Энэ бол насан туршийн үүрэг, бүтээгдсэн зүйл бүрийн үүрэг юм. Эдгээр үгэнд Бурханы тушаал багтдаг уу? Тэдгээрт Түүний ятгалга багтдаг уу? (Тийм ээ, багтдаг.) Тэдгээрт Бурханы санаа зорилго багтдаг уу? (Тийм.) Тэдгээрт хүмүүсийн ойлгох ёстой үнэн багтдаг уу? (Тийм.) Энд хүний дагаж болох зарчим, хэрэгжүүлэлтийн зам бий юу? (Бий.) Би нийтдээ хэдэн зүйл дурдсан бэ? (Дөрвөн зүйл: Нэг дэх нь Бурханы тушаал, ятгалга. Хоёр дахь нь Бурханы санаа зорилго. Гурав дахь нь бидний ойлгох ёстой үнэн. Дөрөв дэх нь хүний дагах ёстой зарчим, хэрэгжүүлэлтийн зам.) Яг зөв; Би нийтдээ энэ дөрвөн зүйлийг дурдсан. Дараа нь, тус бүрийнх нь тодорхой агуулгыг нөхөрлөцгөөе.

Эхний зүйл бол Бурханы тушаал юм. Бурханы тушаал юу вэ? (Хаанчлалын сайн мэдээг түгээх.) Энэ нь хаанчлалын сайн мэдээг өргөнөөр номлох явдал юм. Хоёр дахь зүйл бол Бурханы санаа зорилго. Бурханы санаа зорилго юу вэ? Энэ нь Бурхан аль хэдийн ирсэн, Тэр шинэ ажил хийж байгаа, Бурхан эрин үеийг өөрчилж, хуучин эрин үеийг төгсгөж, хүн төрөлхтнийг шинэ эрин үед хөтлөн оруулах бодолтой байгааг илүү олон хүнд мэдүүлэх явдал юм. Энэ бол Бурханы санаа зорилго, тийм биз дээ? Бурханы санаа зорилго бол сайн мэдээг түгээх явдал гэж хэлж болох уу? Энэ тийм ч энгийн зүйл биш. Сайн мэдээг түгээх нь эцсийн зорилго, үр дүнтэй байдаг—тэр нь юу байх ёстой вэ? (Бурхан ирсэн, Тэр шинэ ажил хийж байгаа, Тэр хуучин эрин үеийг төгсгөж, бүх хүн төрөлхтнийг шинэ эрин үед хөтлөн оруулах бодолтой байгааг илүү олон хүнд мэдүүлэх.) Яг зөв, бүх хүн төрөлхтнийг шинэ эрин үед хөтлөн оруулах. Энэ нь хүн төрөлхтөнд ямар нөлөө үзүүлэх вэ? Хүн төрөлхтөн шинэ эрин үед орно; энэ эрин үе өөрчлөгдсөн. Тэгвэл Бурханы санаа зорилго юу вэ? Дахиад хэл дээ. (Бурхан эрин үеийг өөрчилж, хуучин эрин үеийг төгсгөж, хүн төрөлхтнийг шинэ эрин үед хөтлөн оруулах бодолтой байна.) Та нар юуг ч орхигдуулж болохгүй—бүгдийг нь тэмдэглэж авсан уу? (Авсан.) Гурав дахь зүйл бол хүмүүсийн ойлгох ёстой үнэн юм. Энэ үнэн юу байх ёстой вэ? (Сайн мэдээ номлох нь бүтээгдсэн зүйл бүрийн үүрэг, хариуцлага юм.) Энэ бол үнэн. Энэ үнэний хүрээнд хүмүүсийн хийх ёстой зүйл бол сайн мэдээ номлох үүргийг хүлээн авч, дараа нь энэ мэдэгдлээс хэрэгжүүлэлтийн зарчим, замыг олох явдал юм. Энэ мэдэгдэл бол хүмүүсийн хувьд үнэн юм. Мэдэгдэл нь юу вэ? (Сайн мэдээ номлох нь бүтээгдсэн зүйл бүрийн үүрэг, хариуцлага юм.) Энэ нь үүрэг болон үүрэг даалгавар байх ёстой. Та нар үүрэг болон үүрэг даалгаврыг хэрхэн ойлгодог вэ? Үүрэг бол хүний биелүүлэх ёстой хариуцлага бөгөөд хүний биелүүлэх ёстой хариуцлага нь бас тэдний үүрэг юм. Гэхдээ үүрэг даалгавар бол өөр; үүрэг даалгавар нь хариуцлагаас илүү агуу, илүү тохиромжтой, илүү гүн гүнзгий утгатай, илүү их жинтэй байдаг. Та нар үүнийг тэмдэглэж авсан уу? (Тийм.) Одоо Би нэг зүйлийг анзаарлаа; бидний хэлэлцэж байгаа энэ бүх агуулгыг бичиж тэмдэглэж байж л та нар тодорхой ойлголттой болно. Хэрвээ та нар тэдгээрийг тэмдэглэж авахгүй, зүгээр л ингэж сонсвол энэ нь ой тоонд чинь үлдэхгүй. Энэ нь юуг илтгэж байна вэ? Энэ нь хүмүүс үнэнийг ойлгодоггүйг харуулж байна; тэд зөвхөн бага зэрэг хоосон сургаал мэддэг төдий бөгөөд тодорхой үнэний тодорхойлолт, үзэл баримтлал, тоймыг л мэддэг. Эдгээр үнэний тодорхой нарийн ширийн зүйлс, тэдгээрийг хэрхэн хэрэгжүүлж, ашиглах тухайд тэд юу ч мэддэггүй, тийм биз дээ? Та нарын ихэнхийн хувьд хоёр, гурван цагийн турш хоосон сургаалын талаар ярих нь хэцүү биш боловч нөхцөл байдлыг шийдвэрлэхийн тулд үнэнийг ашиглах, та нарын туулж, ойлгосон хэрэгжүүлэлтийн зарчим, замыг ашиглах тухайд—тэр нь хэцүү байдаг. Энд ямар асуудал байна вэ? Үнэнийг ойлгохгүй байна, тийм биз дээ? Одоо дөрөв дэх зүйл рүүгээ орцгооё. Дөрөв дэх зүйл нь юу вэ? (Хүний дагах ёстой хэрэгжүүлэлтийн зарчим, зам.) Эдгээр зарчим, зам хэрхэн тодорхойлогддог вэ? Тэдгээрийг хоёр зүйлд үндэслэн тодорхойлдог: Нэг нь Бурханы санаа зорилго, нөгөө нь үнэн. Энэ хоёр зүйл бол хүмүүсийн ойлгох ёстой зүйл юм. Жишээ нь, хэрвээ чамайг сайн мэдээ номло гэх үед чи дурамжхан байдаг ч Бурхан сайн мэдээ номлох нь Түүний санаа зорилго гэж хэлбэл чи яах ёстой вэ? Чиний хэрэгжүүлэлтийн зарчим юу байх ёстой вэ? Чиний хандлага ямар байх ёстой вэ? Чи үүнд дуулгавартай байж, татгалзалгүйгээр, задалж, шинжилгүйгээр, шалтгааныг нь асуулгүйгээр бүрэн хүлээн авах ёстой. Энэ бол жинхэнэ дуулгавартай байдал юм. Энэ бол үнэнийг хэрэгжүүлэхэд дагах ёстой чухал зарчим юм. Бид Бурханы санаа зорилгын талаар тодорхойлох байдлаар ярих үед энэ нь ихэвчлэн юуг хэлдэг вэ? Бурханы санаа зорилго нь үндсэндээ Бурханы хүсэл, Түүний үйлдлийн зорилго, эх сурвалж, эхлэх цэг юм. Сүнслэг нэр томьёогоор үүнийг Түүний “санаа зорилго” эсвэл “үзэгдэл” гэж нэрлэдэг. Бурхан чамд санаа зорилгоо илчлэх үедээ Тэр чамд ерөнхий чиглэл өгч, юу хийх бодолтой байгаагаа чамд мэдүүлдэг. Гэсэн хэдий ч, хэрвээ Бурхан нарийн ширийн зүйлс эсвэл зарчмыг өгөхгүй бол чи хэрэгжүүлэх яг таг зам, чиглэлийг мэдэх үү? Чи мэдэхгүй. Тийм ч учраас Намайг хүмүүст ямар нэг зүйл хийхийг хэлэх үед толгой сайтай, зүрх сэтгэлтэй, сүнстэй хүмүүс үүнийг хүлээн авсныхаа дараа нарийн ширийн зүйлс болон яг яаж хийхийг даруй эрж хайдаг. Толгой муутай, зүрх сэтгэлгүй, сүнсгүй хүмүүс үүнийг амархан гэж бодоод, цаашдын нарийн ширийн зүйлийг хүлээлгүйгээр яаран үйлдэж магадгүй. Энэ бол толгой муутай байж, даалгаврыг муйхраар хийх гэсэн үг юм. Чи Бурханаас даалгавар авч, үүргээ гүйцэтгэж, үүрэг даалгавраа биелүүлэхийг зорих үедээ эхлээд Бурханы санаа зорилгыг ойлгох ёстой. Энэ даалгавар Бурханаас ирсэн, энэ нь Түүний санаа зорилго гэдгийг чи мэдэх хэрэгтэй бөгөөд чи үүнийг хүлээн авч, бодолцон үзэж, хамгийн чухал нь үүнд дуулгавартай байх ёстой. Хоёрдугаарт, чи энэ үүргийг гүйцэтгэхийн тулд ямар үнэнийг ойлгох шаардлагатай, ямар зарчмыг дагах ёстой, мөн Бурханы сонгосон хүмүүс болон Бурханы гэрийн ажилд ашиг тустай байдлаар хэрхэн хэрэгжүүлэхийг эрж хайх ёстой. Эдгээр нь хэрэгжүүлэлтийн зарчим юм. Бурханы санаа зорилгыг ойлгосныхоо дараа чи энэ үүргийг гүйцэтгэхтэй холбоотой үнэнийг даруй эрж хайж, ойлгох ёстой бөгөөд үнэнийг ойлгосныхоо дараа эдгээр үнэнийг хэрэгжүүлэх зарчим, замыг тогтоох ёстой. “Зарчим” гэдэг нь юуг хэлдэг вэ? Тодруулбал, зарчим гэдэг нь үнэнийг хэрэгжүүлэх үед зорилтот түвшинд хүрэх эсвэл үр дүн гаргахын тулд үндэслэх ёстой зүйлийг хэлдэг. Жишээ нь, хэрвээ чамд ямар нэг зүйл худалдаж авах даалгавар өгсөн бол хэрэгжүүлэлтийн тодорхой зарчим юу байх вэ? Нэгдүгээрт, чи худалдаж авах зүйлийн үзүүлэлт, загвар, хангасан байх ёстой чанарын стандарт, мөн үнэ нь тохиромжтой эсэхийг ойлгох хэрэгтэй. Эрж хайх явцдаа чи хэрэгжүүлэлтийн тодорхой зарчмын талаар тодорхой ойлголттой болно. Эдгээр зарчим нь чамд хэм хэмжээ, хүрээ зааж өгдөг—чи энэ хүрээн дотор байх үедээ алдаа гаргахгүй. Тухайн зүйлийн үзүүлэлт, чанар, үнийн талаарх үндсэн зарчмыг ойлгосон бол чи даалгаварт шаардагдах стандартыг мэдэж авсан гэсэн үг. Энэ нь чи үндсэндээ хэрхэн хэрэгжүүлэхийг сурсан гэсэн үг юм. Үнэнийг хэрэгжүүлэхийн тулд хүн зарчмуудыг ухаарах ёстой: Зарчим бол түлхүүр, хамгийн үндсэн элемент юм. Үүргээ гүйцэтгэх үндсэн зарчмыг мэдэж авсан бол чи тэрхүү үүргийг гүйцэтгэхэд шаардагдах стандартыг ойлгосон гэсэн үг. Эдгээр зарчмыг эзэмших нь үнэнийг хэрхэн хэрэгжүүлэхийг мэдэхтэй тэнцэнэ. Тэгвэл хэрэгжүүлэх энэ чадвар юун дээр үндэслэн бий болдог вэ? Энэ нь Бурханы санаа зорилго болон үнэнийг ойлгох суурин дээр бий болдог. Бурханы шаарддаг зүйлийн ганцхан өгүүлбэрийг мэддэг бол үнэнийг ойлгосонд тооцогдох уу? Үгүй, тооцогдохгүй. Үнэнийг ойлгосон гэж тооцогдохын тулд ямар стандартыг хангах ёстой вэ? Чи үүргээ гүйцэтгэхийн утга учир, үнэ цэнийг ойлгох ёстой бөгөөд энэ хоёр талын талаар тодорхой ойлголттой болмогцоо үүргээ гүйцэтгэх үнэнийг ойлгосон байна. Түүнчлэн, үнэнийг ойлгосныхоо дараа чи үүргээ гүйцэтгэх зарчим болон хэрэгжүүлэлтийн замыг бас мэдэж авах ёстой. Үүргээ гүйцэтгэх зарчмыг мэдэж авч, ашиглаж чаддаг болж, заримдаа бага зэрэг мэргэн ухаан ашигласнаар чи үүргээ гүйцэтгэх үр дүнтэй байдлыг хангаж чадна. Эдгээр зарчмыг мэдэж авч, тэдгээрийн дагуу үйлдсэнээр чи үнэнийг хэрэгжүүлэх шаардлагад нийцэж чадна. Хэрвээ чи ямар ч хүний санаа зорилгыг холилгүйгээр үүргээ гүйцэтгэж, Бурханы шаардлагад үнэмлэхүй дуулгавартай дагаж, Бурханы гэрийн ажлын зохицуулалтын дагуу, Бурханы үгтэй бүрэн нийцүүлэн хийвэл чи үүргээ стандартад нийцүүлэн бүрэн гүйцэтгэсэн байх бөгөөд үр дүн нь Бурханы шаардлагаас бага зэрэг зөрж байсан ч энэ нь Бурханы шаардлагад хүрсэнд тооцогддог. Хэрвээ чи үүргээ зарчмын дагуу бүрэн гүйцэтгэж, үнэнч байж, бүх зүйлийг чадлынхаа хэрээр хийвэл үүргээ гүйцэтгэж байгаа чинь Бурханы санаа зорилготой бүрэн нийцнэ. Чи бүтээгдсэн зүйлийн үүргээ бүх зүрх сэтгэл, оюун ухаан, хүч чадлаараа биелүүлсэн байх бөгөөд энэ нь үнэнийг хэрэгжүүлснээр хүрсэн үр дүн юм. Одоо, хэрэгжүүлэлтийн зарчим, замыг мэдэж авч, энэ үр дүнд хүрэхийн тулд чи эхлээд юуг ойлгох ёстой вэ? (Эхлээд бид Бурханы санаа зорилгыг ойлгож, дараа нь үүнийг татгалзалгүйгээр бүхлээр нь хүлээн авч, дуулгавартай дагах ёстой.) Энэ бол хүмүүсийн хэрэгжүүлэлт, хандлагын хувьд эзэмших ёстой зүйл юм. Дараа нь юуг ойлгох ёстой вэ? Чи үнэнийг ойлгох ёстой бөгөөд үнэн доторх нарийн ширийн зүйлс нь зарчим, замыг бүрдүүлдэг. Дагах ёстой хэрэгжүүлэлтийн зарчим, замыг мэдэж авахын тулд чиний хамгийн түрүүнд ойлгох ёстой зүйл бол Бурханы санаа зорилго, дараа нь үнэн юм. Энэ хоёр бол гол зүйл бөгөөд бусад бүх зүйл эдгээрт багтсан нарийн ширийн агуулгаас бүрддэг.

Сайн мэдээ номлох үүргээ гүйцэтгэдэг хүмүүстэй холбоотой эхний ангиллыг энд түр өндөрлөе. Өнгөрсөн удаад хэлэлцсэн гол сэдвийг сануулах үүднээс өнөөдөр Би нэмэлт болгон бага зэрэг зүйл нэмж хэллээ. Үүний зэрэгцээ энэ нь хүн бүрд энэ үнэний чухлыг таниулах сануулга болж байгаа бөгөөд ингэснээр чиний одоо оролцож байгаа ажил бүр, гүйцэтгэж байгаа үүрэг бүр энэ чиглэл, зорилго руу чиглэж, энэ суурин дээр—бүгд сайн мэдээ номлохтой холбоотойгоор хийгдэх юм. Хэдийгээр чи тэргүүн эгнээнд сайн мэдээний байтай харилцахгүй байгаа ч одоо гүйцэтгэж байгаа бүх үүрэг чинь сайн мэдээний ажилтай холбоотой гэж хэлж болно. Энэ үндсэн дээр хүн бүр сайн мэдээ номлохтой холбоотой үнэний талаар илүү тодорхой, илүү мэдээлэлтэй ойлголттой болох ёстой биш үү? (Тийм.) Өнөөдрийн нэмэлтээр дамжуулан та нар сайн мэдээ номлох үүргийн нөлөө, ач холбогдлын талаар тодорхой ойлголттой болсон уу? (Тийм.) Тэгвэл ирээдүйд энэ үнэнд хандах хамгийн тохиромжтой, зохистой хандлага юу байх вэ? Сайн мэдээг түгээх нь Бурханы санаа зорилго юм. Бурхан энэ хуучин эрин үеийг төгсгөж, илүү олон хүнийг Өөрийнхөө өмнө авчирч, хуучин эрин үеэс гаргаж, шинэ эрин үед оруулах бодолтой байна. Энэ бол Бурханы санаа зорилго бөгөөд хүн бүрийн ойлгох ёстой зүйл юм. Зарим хүн: “Би ойлгож байна, гэхдээ би сайн мэдээ номлоход шаардлагатай идэвх зүтгэлийг гаргаж чадахгүй байна, бас өөрийнхөө хувийг хийх сэтгэл алга” гэж хэлж магадгүй. Энд ямар асуудал байна вэ? (Хүн чанаргүй байна.) Яг тийм. Чи өөрийгөө бүтээгдсэн зүйл, Бурханыг дагагч гэж хүлээн зөвшөөрдөг боловч Бурханы хүн бүрд байнга сануулдаг Түүний санаа зорилго, бүх хүнд тодорхой тайлбарласан Түүний яаралтай санаа зорилгын тухайд чи огт анхаарахгүй, тоохгүй байвал чи ямар төрлийн хүн бэ? Энэ бол хүн чанаргүй байгаагийн илрэл юм. Чи Бурханыг агуу гэж дээдлэхийг хүсдэг бөгөөд Түүнийг өөрийнхөө Бурхан, өөрийнхөө Эзэн гэж хэлдэг боловч Бурханы санаа зорилгын тухайд чи өчүүхэн төдий ч анхаардаггүй, огт бодолцдоггүй. Энэ бол хүн чанаргүй байгаа хэрэг бөгөөд ийм хүн зүрх сэтгэлгүй байдаг. Энэ сэдэв үүгээр өндөрлөж байна.

Удирдагч, ажилчдын тодорхойлолт ба тэднийг томилох шалтгаан

Одоо, хоёр дахь ангилал буюу удирдагч, ажилчдын үүргийг гүйцэтгэдэг хүмүүсийн талаар хэлэлцье. Хэдийгээр тооны хувьд цөөн ч ийм хүмүүс ажлынхаа уг чанараас шалтгаалан чухал үүрэг гүйцэтгэдэг. Удирдагч, ажилчдын үүрэгт бас олон үнэн багтдаг—бүр сайн мэдээ номлохоос ч олон үнэн багтдаг. Би яагаад ингэж хэлж байна вэ? Эдгээр үүргийн цар хүрээ маш өргөн байдаг. Нэг талаар, эдгээр үүрэг нь гадагшаа сайн мэдээний ажлыг түгээх явдал, нөгөө талаар, энэ нь дотооддоо Бурханы сонгосон хүмүүсийг усалж, хангаж, чуулганы амьдралыг сайн удирдах, түүнчлэн чуулганы хэрэг явдлыг зохицуулж, төрөл бүрийн асуудлыг шийдвэрлэх явдал юм. Өөрөөр хэлбэл, удирдагч, ажилчид илүү олон үнэнийг ойлгох ёстой бөгөөд хэрэгжүүлэлтийн тодорхой зарчмуудын тухайд тэдэнд илүү хатуу шаардлага тавигддаг, мөн Бурхантай харилцах харилцаа нь илүү ойр дотно байх ёстой. Удирдагч юм уу ажилчин байх нь үнэний янз бүрийн тал дахь хэрэгжүүлэлт болон оролт, хүмүүсийн алхдаг зам, түүнчлэн өөр олон талыг хамардаг. Сайн мэдээ номлох үүрэг гүйцэтгэхтэй харьцуулахад, удирдагч юм уу ажилчин байх нь амь-оролттой илүү нягт холбоотой бөгөөд зан чанарын өөрчлөлтөд хүрэхийг бас шаарддаг. Энэ нь удирдагчийн ажлыг сайн хийхтэй холбоотой янз бүрийн үнэн тоо хэмжээ болон цар хүрээний хувьд илүү их байдаг гэсэн үг юм. Гэхдээ хэчнээн их байсан ч хамаагүй, тэдгээр нь хэд хэдэн үндсэн сэдэвт хуваагддаг тул тэдгээрийг зүйл бүрээр нь, нэг бүрчлэн авч үзье, тэгвэл та нар аажмаар ойлгох болно. Удирдагч, ажилчдын тодорхойлолтын талаар эхлээд ярьцгаая. Яагаад тэднийг тодорхойлох шаардлагатай вэ? Тодорхойлолт нь аливаа зүйлийн байр суурьтай адил, өөрөөр хэлбэл, энэ нь хүмүүст эдгээр үүргийн хариуцлагын уг чанар, цар хүрээ, түүнчлэн тэдний нэр цол—өөрөөр хэлбэл, тэднийг юу гэж дуудахыг хэлж өгдөг. Эдгээр үүргийг үнэн зөв тодорхойлсноор, энэ төрлийн хүмүүс Бурханы оюун ухаанд ямар байр суурь эзэлдэг, Тэр тэднээс юу шаарддаг, тэд эдгээр үүргийг гүйцэтгэхэд нь Тэр ямар шаардлага тавьдаг, тэд ямар замаар алхах ёстой, ямар зарчмыг хэрэгжүүлэх ёстой талаар хүмүүс оюун санаандаа тодорхой ойлголттой болж чадна. Тэд хөгшин, залуу, өндөр, дээд байр суурьтай, эсвэл бага, дорд байр суурьтай байх нь хамаагүй, мөн гарал үүсэл нь ямар байхаас үл хамааран, ямартай ч ийм хүмүүст тавьдаг шаардлагын стандарт гэж Бурханд бий. Өөрөөр хэлбэл, ийм үүрэг гүйцэтгэдэг хүмүүсийн ойлгох ёстой үнэн гэж бий; тэдний мэдэж авч, хэрэгжүүлэх ёстой үнэн-зарчим гэж бий, мөн тэдний дагах ёстой тодорхой зам гэж бий. Тэгвэл Бурханыг дагагчдын дундаас удирдаж, ажиллахаар сонгогдсон хүмүүсийг ихэвчлэн хэрхэн тодорхойлдог вэ? Нарийн тодорхойлолт нь юу вэ? Хүмүүс тодорхойлолтыг нь юу гэж үздэг вэ? Ийм хүмүүс бусдын зүрх сэтгэлд яг ямар байр суурь эзэлдэг вэ? Энэ нь ийм хүмүүсийн ялгамж чанар, байр суурийг тодорхойлохтой холбоотой биш гэж үү? Бусад хүн энэ бүлэг хүмүүсийн байр суурийг зүрх сэтгэлдээ хэрхэн тодорхойлдог вэ? Элч нар гэж үү? Үгүй. Шавь нар гэж үү? Шавь нар ч бас биш. Тэднийг хоньчид гэж дууддаг хүн байдаг уу? (Байдаг.) “Хоньчид” гэдэг нь тохиромжтой цол уу? (Үгүй.) Яагаад тохиромжгүй вэ? (Байр суурь нь буруу.) Хүмүүс хоньчны үүрэг ролийг гүйцэтгэж чадах уу? (Үгүй.) Тэд элч юм уу шавь биш, мөн “хоньчид” гэх нь ч тохиромжгүй болохоор эдгээр үүргийг гүйцэтгэдэг хүмүүст хамгийн тохиромжтой нэр яг юу вэ? Илүү оновчтой нэр томьёо юу вэ? (Харуулууд.) “Харуулууд” гэх нь тохиромжтой юу? Би энэ цол болон “хоньчид” гэдгийн хооронд ямар ч ялгаа олж харахгүй байна. Энэ нь сүржин сонсогддог нэр боловч энэ хүмүүсийн хийдэг ажил нэлээд бага юм. Эдгээр цолны аль нь ч тохиромжгүй. Тэгвэл энэ хүмүүсийн гүйцэтгэдэг үүргийн уг чанарт үндэслэвэл, илүү оновчтой нэр, тодорхойлолт нь юу вэ? Ийм хүмүүсийг тодорхойлох зарчим юу вэ? Тодорхойлолт нь тэдний ажлын уг чанар, түүнчлэн тэдний ялгамж чанар, байр суурьтай нийцэх ёстой бөгөөд яг таарсан, хэтэрхий сүрлэг биш байх ёстой. Хэрвээ бид энэ хүмүүсийг “элч нар” гэж тодорхойлбол хэтэрхий сүрлэг байх биш үү? (Тэгнэ.) Эсвэл “харуулууд” гэвэл яах вэ? (Тэр нь бүр ч сүрлэг.) Чи хүмүүсийг харж хандаж чадах уу? Хэрвээ чадахгүй бол чи харуул биш. “Хоньчид” гэвэл ямар вэ? “Хоньчид” гэж юуг хэлдэг вэ? (Сүргийг хариулдаг хүмүүсийг.) Энэ нь хонин сүргийг хариулж, манадаг хүмүүсийг хэлдэг. Үнэндээ, зөвхөн ажлынх нь уг чанарт үндэслэвэл энэ нэр уг бүлэгт тохирдог. Гэсэн хэдий ч өнөө үед хүмүүсийн үүрч чадах зүйл, тэдний хүрч чадах зүйл болон завхарсан зан чанарыг бодолцон үзвэл “хоньчид” гэдэг цол тохиромжтой юу? (Үгүй.) Энэ нь бага зэрэг сүрлэг. Тэд үүнийг хийх чадваргүй, мөн энэ нь өнөө үед хүмүүсийн хийдэг ажлын уг чанар юм уу цар хүрээтэй нийцдэггүй. Мэдээж энэ цол тэдэнд тохирохгүй. Тэгвэл энэ ангиллын хүмүүсийг тодорхойлох хамгийн тохиромжтой арга зам юу вэ? (Удирдагч, ажилчид гэж тодорхойлох.) Энэ хэллэг харьцангуй тохиромжтой юм.

Удирдагч, ажилчдын ангилал бий болсон шалтгаан юу вэ? Тэд хэрхэн бий болсон бэ? Өргөн цар хүрээнд авч үзвэл, тэд Бурханы ажилд хэрэгтэй; явцуу утгаар бол, тэд чуулганы ажилд хэрэгтэй, Бурханы сонгосон хүмүүст хэрэгтэй байдаг. Тэдний ялгамж чанар, байр сууриас үл хамааран, гүйцэтгэдэг үүрэг ролиос нь үл хамааран тэд Бурханы сонгосон эгэл жирийн хүмүүстэй эрх тэгш байдаг; Бурханы өмнөх тэдний ялгамж чанар, байр суурь ижилхэн. Хэдийгээр чуулганд “удирдагч, ажилчид” гэдэг нэр томьёо байдаг ч, мөн энэ хүмүүс ах эгч нараасаа өөр үүрэг гүйцэтгэдэг “удирдагч”, “ажилчид” боловч Бурханы өмнө “бүтээгдсэн зүйл” гэх нэр цол нь адилхан хэвээр байдаг; энэ ялгамж чанар өөрчлөгдөхгүй. Удирдагч, ажилчид болон Бурханы сонгосон эгэл жирийн хүмүүсийн хоорондох ялгаа нь тэдний гүйцэтгэдэг үүргийн онцлог шинж чанарт л оршдог. Энэхүү онцлог шинж чанар нь голчлон тэдний удирдах үүрэг ролиос харагддаг. Жишээлбэл, чуулган хэчнээн хүнтэй байхаас үл хамааран удирдагч бол тэргүүн юм. Тэгвэл энэ удирдагч гишүүдийн дунд ямар үүрэг роль гүйцэтгэдэг вэ? Тэрээр чуулган дахь Бурханы сонгосон бүх хүнийг удирддаг. Тэгвэл тэрээр чуулганд бүхэлд нь ямар үр нөлөө үзүүлдэг вэ? Хэрвээ энэ удирдагч буруу замаар орвол чуулганы бүх хүн түүнийг дагаж буруу замаар орох бөгөөд энэ нь чуулган дахь Бурханы сонгосон бүх хүнд асар их нөлөө үзүүлнэ. Жишээ нь Паулыг аваад үз. Тэр өөрийн байгуулсан олон чуулганыг болон Бурханы сонгосон хүмүүсийг удирдсан. Паулыг төөрөлдөх үед түүний удирдаж байсан чуулганууд болон Бурханы сонгосон хүмүүс ч бас төөрөлдсөн. Тиймээс, удирдагчид өөрсдийн гажсан замаар явах үед энэ нь зөвхөн тэдэнд өөрсдөд нь нөлөөлдөггүй, тэдний удирддаг чуулганууд болон Бурханы сонгосон хүмүүст ч бас нөлөөлдөг. Хэрвээ удирдагч зөв хүн, зөв замаар алхаж, үнэнийг эрэлхийлж, хэрэгжүүлдэг хүн байвал түүний удирддаг хүмүүс Бурханы үгийг хэвийн идэж, ууж, үнэнийг хэвийн эрэлхийлэх бөгөөд үүний зэрэгцээ удирдагчийн амийн туршлага, ахиц дэвшил бусдад харагдаж, бусдад нөлөөлнө. Тэгвэл удирдагчийн алхах ёстой зөв зам юу вэ? Энэ нь бусдыг үнэнийг ойлгож, үнэн рүү ороход хөтөлж, бусдыг Бурханы өмнө хөтөлж чаддаг байх явдал юм. Буруу зам гэж юу вэ? Энэ нь байр суурь, алдар нэр, ашиг хонжоог эрэлхийлж, өөрийгөө байнга гайхуулж, өөрийгөө гэрчилж, Бурханыг хэзээ ч гэрчилдэггүй байх явдал юм. Энэ нь Бурханы сонгосон хүмүүст ямар үр нөлөө үзүүлдэг вэ? (Энэ нь тэднийг өөрийнхөө өмнө авчирдаг.) Тэд Бурханаас ихэд холдож, энэ удирдагчийн хяналтад орно. Хэрвээ чи хүмүүсийг өөрийнхөө өмнө ирэхэд хөтөлдөг бол чи тэднийг Бурханы өмнө биш, харин завхарсан хүний өмнө ирэхэд хөтөлж, Сатаны өмнө ирэхэд хөтөлж байна. Хүмүүсийг үнэний өмнө ирэхэд л хөтлөх нь тэднийг Бурханы өмнө ирэхэд хөтөлж байгаа хэрэг юм. Зөв замаар алхаж байна уу, эсвэл буруу замаар алхаж байна уу гэдгээсээ үл хамааран удирдагч, ажилчид Бурханы сонгосон хүмүүст шууд нөлөөлдөг. Үнэнийг хараахан ойлгоогүй байх үедээ Бурханы сонгосон хүмүүсийн дийлэнх нь сохроор дагадаг. Удирдагч нь сайн хүн байсан ч дагана, муу хүн байсан ч дагана—тэд ялгаж салгадаггүй. Удирдагч хэн байхаас үл хамааран тэд удирдсаных нь дагуу дагадаг. Тиймээс чуулганууд сайн хүмүүсийг удирдагчаар сонгох нь нэн чухал юм. Бурханд итгэдэг хүн бүрийн алхдаг зам удирдагчдынх нь алхдаг замтай шууд холбоотой бөгөөд тэр удирдагч, ажилчид янз бүрийн хэмжээнд нөлөөлж чадна. Удирдагч, ажилчдын үүрэгт багтдаг янз бүрийн үнэний талаарх энэ хоёр чиглэлийн дагуу—нэг талаар зөв зам, нөгөө талаар буруу замын тухай эхлээд нөхөрлөцгөөе. Энэ хоёрын алиных нь талаар бид эхлээд нөхөрлөх ёстой вэ? (Буруу зам.) Та нар яагаад үүнийг сонгож байна вэ? Эхлээд зөв замын талаар ярилцах нь дээр үү, эсвэл буруу замын талаар уу? (Буруу замын талаар.) Үнэндээ хоёулаа зөв—гэхдээ бид алийг нь эхлээд ярилцах нь өөр өөр үр нөлөөтэй байх болно. Хэрвээ бид буруу замын талаар ярилцаж эхэлбэл хүмүүс буруу зам дотроос зөв замын талаар илүү ихийг олж мэдэж чадна, мөн өөрсдөдөө сануулга болгон ашиглаж болох олон сөрөг зүйл юм уу мэдлэгийг олж мэдэж чадна. Тэд үүнээс ямар нэг эерэг зүйлийг гаргаж авч чадах бөгөөд хэрвээ бид дараа нь зөв замын талаар үргэлжлүүлэн ярилцвал хүмүүс юу нь эерэг болохыг илүү гүн гүнзгий, илүү хурдан ухамсарлаж чадна. Үндсэндээ энэ арга барил нь хэрэгжих боломжтой бөгөөд хүмүүст ашиг тустай. Тиймээс эхлээд буруу замын талаар ярилцацгаая.

Хүмүүсийг хянахдаа антихристүүдийн ашигладаг арга техник

Хүн удирдагч юм уу ажилчнаар сонгогдож, үүргээ гүйцэтгэж эхэлмэгцээ тодорхой нэг зан авир гаргах ёстой юу? Зарим хүн: “Ямар зан авир вэ? Үүл хөлөглөж, салхи, бороог захирах ёстой юу?” гэж асуудаг. Алин ч зөв биш. Хэдийгээр тэд үүл хөлөглөж, салхи, бороог захирах ёсгүй, мөн мэдээж дээвэр дээрээс хашхирах ёсгүй нь бөгөөд тэд Сатаны завхарсан зан чанар, мөн чанартай завхарсан хүн боловч ийм үед хүн бүрт өөрсдийнх нь сэтгэлийн гүнд асар их хүч оргилж байгаа мэт санагддаг. Тэд бүгд өндөр амбицтай бөгөөд ажил мэргэжилдээ амжилт гаргах, ур чадвараа гайхуулах, шуугиан тарих, хамаг байдгаараа зүтгэх эрч хүчийг мэдэрдэг. Энэ төрлийн эрч хүч зөв үү, буруу юу гэдгийг хэлэлцэхээ түр зуур больё. Хүн удирдагч юм уу ажилчнаар сонгогдох үедээ сэтгэлийнхээ гүнд маш ээдрээтэй мэдрэмж тээдэг. Ээдрээтэй гэж би юу хэлэх гээд байна вэ? Зарим хүн удирдагчаар сонгогдох нь огтхон ч амар биш гэж боддог бөгөөд ажлаа сайн хийж чадах эсэхдээ итгэлгүй, ирээдүйн зам нь ямар байхыг мэддэггүй ч төрөлх уг чанараасаа энэ боломжид маш их баярлаж, энэхүү нэр төртэй хариуцлага, хүнд ачааг хүлээж авахдаа тун баяртай байдаг. Түүнчлэн, сэтгэлийнхээ гүнд тэд өөрсдөдөө бага зэрэг сэтгэл ханаж, өөрсдийгөө азтай мэт санадаг. Тэд юунд өөрсдийгөө азтайд санадаг вэ? Тэд: “Би олон арван хүний дундаас сонгогдсон—би гарцаагүй гойд, чадвартай байж таарна. Би жирийн хүмүүсээс илүү байж, ихэнх хүнээс илүү сайн ухамсарлах чадвар, илүү их сүнслэг ойлголттой байж таарна. Би бурханд олон жил итгэсэн бөгөөд маш их зарлагадаж, хүчин чармайлт гаргасан. Хүмүүсийг Бурханы үг рүү орох, үнэнийг ойлгоход чиглүүлж, чуулганд удирдах шалгуур хангасан гэдгийг минь энэ баримтууд нотолж байна. Надаас илүү ухаантай, илүү боловсролтой, илүү уран цэцэн ярьдаг маш олон хүн байхад яагаад тэдний оронд би сонгогдсон юм бэ? Энэ нь намайг чадвартай, сайн хүн чанартай гэдгийг харуулж байна. Энэ бол Бурханы нигүүлсэл” гэж боддог. Энэ бол тэдний дотоод яриа юм. “Бурханы нигүүлсэл” гэдгийг төгсгөлд нь нэмдэг боловч үнэндээ тэдний жинхэнэ бодол, жинхэнэ ойлголт нь дотоод ярианых нь эхний хэсэгт байдаг. “Хэдийгээр үүний төлөө өрсөлдөж, тэмцээгүй ч гэсэн би л сонгогдлоо. Тэгээд би одоо яах ёстой вэ? Би хүмүүсийн урмыг хугалж болохгүй, хамаг байдгаа шавхах ёстой!” гэж тэд боддог. Тэгээд тэд хэрхэн хамаг байдгаа шавхдаг вэ? Ажилд орсон эхний өдрөө тэд баг бүрийн зааварлагчдыг цуглаанд дууддаг бөгөөд тэдэнд тодорхой нэг зан авир, эрч хүч байдаг. Ямар эрч хүч вэ? Тэд хурдан шуурхай, шийдэмгий үйлдэж, хэлсэндээ хүрч, гайхалтай гараа хийхийг эрмэлздэг. Эхлээд тэд хэчнээн чадвартайгаа бүгдэд харуулахыг хичээдэг, дараа нь өмнөх хүнийгээ хүмүүсээр ялган таниулж, хаяулахыг оролддог. “Өнөөдөр эхлээд миний өмнөх хүнийг задлан шинжлэхэд бага зэрэг цаг зарцуулцгаая, жишээлбэл, түүний хүмүүсийг хазаарлаж байсан арга барил, ажлын аль тал дээр дутагдалтай, эсвэл хариуцлага алдсан байсан гэх мэтийг нь—бид энэ бүх зүйлийн талаар нөхөрлөж болно. Бид нөхөрлөж дуусахад, та нар өмнөх удирдагчийг тодорхой ялган таньж, түүнийг хаяж чаддаг болж, цаашид түүнд хазаарлагдахаа больж, түүнийг санагалзахаа болих үед та нарыг ойлголттой, бурханд үнэнч, дуулгавартай гэж тооцож болно. Өнөөдрийн цуглаанаар бид өмнөх хуурамч удирдагч, антихристийг шүүмжлэхээс эхэлнэ. Түүнийг ил болгоцгооё” гэж тэд хэлдэг. Үүний хариуд хүн бүр энэ талаар аль хэдийн нөхөрлөсөн, өмнөх хүн нь хуурамч удирдагч, антихрист байсан гэдгийг ялган таньсан тул ил болгох зүйл байхгүй гэж хэлдэг. Гэвч эдгээр шинэ удирдагч санал нийлдэггүй бөгөөд хүмүүсийг онцолж, тэднээр нөхөрлүүлж эхэлдэг. Зарим хүний нөхөрлөл тэдний санаанд нийцдэггүй тул тэд өмнөх удирдагчтай хамгийн ойр байсан ах эгч нарын нэгийг түүнийг ил болгож, задлан шинжлэхийг шаарддаг боловч энэ нөхөрлөлийг сонссоныхоо дараа эдгээр шинэ удирдагч: “Энэ хүн миний өмнөх хүнийг ялган таних чадваргүй, түүнийг бас хаяагүй байна. Энэ хүний зүрх сэтгэлд тэр байр суурьтай хэвээр байгаа бололтой. Ингэж яавч болохгүй; өнөөдөр би өмнөх хүнээ бүрмөсөн ил болгох арга бодож олох ёстой” гэж боддог. Үүний дараа тэд өмнөх удирдагчтай хамгийн муу харилцаатай байсан хүнийг босож, түүнийг ил болгохыг хүсдэг. Тэр хүн өмнөх удирдагчийг ил болгомогц тэд сэтгэл ханаж, энэ хүнийг хөгжүүлэхэд зохистой гэж боддог. Тэгээд тэд юу хөгжүүлэх хүсдэг вэ? Тэд хамсаатан хөгжүүлж, өөрсдийн хүчийг хөгжүүлэхийг хүсдэг. Эхний цуглаан ингэж болж өнгөрдөг. Энэ цуглааны дараа тэд зорилгодоо хүрч чаддаг уу? Тийм ч бүрэн дүүрэн, эсвэл тийм ч хурдан биш. Тэд зүрх сэтгэлдээ юу сэдэж байдаг вэ? “Хүний зүрх сэтгэлээс илүү ойлгошгүй зүйл үгүй, түүнээс илүү өөдгүй зүйл үгүй. Миний өмнөх хүний талаар хүн бүр юу бодож байгааг би олж мэдэх ёстой, мөн тэд миний талаар юу бодож байгааг, миний өнгөрсөний талаар мэддэг эсэхийг, миний талаар нарийн ширийнийг мэддэг эсэхийг тодорхой мэдэх ёстой бөгөөд эцэст нь надаар оролдож болохгүй гэдгийг тэдэнд бүгдэд нь харуулах ёстой. Гэхдээ би арга барил, тактикаа анхааралтай сонгох хэрэгтэй. Би санаа зорилгоо илчилж болохгүй; би тэдгээрийгээ нуух ёстой” гэж тэд боддог. Тэгвэл эдгээр бодол, ажлын арга барил, сэдэл бүгд хаанаас гардаг вэ? Тэдний сатанлаг уг чанараас. Та нарт ийм илрэл байдаг уу? Удирдагч юм уу ажилчнаар сонгогдсон өдрөө та нар буруу замаар орохгүй байхыг, хуурамч удирдагч, антихристүүдийн замаар алхахгүй байхыг өөрсдөдөө сануулж эхэлсэн байж магадгүй. Та нар байр сууриа орхих ёстой, өөрсдийн нэр алдар, ашиг хонжоо, байр суурийн төлөө ажиллахгүй, эсвэл ажиллаж байхдаа хүсэлдээ хөтлөгдөхгүйгээр, оронд нь үүргээ гүйцэтгэхийн тулд шаргуу ажиллаж, Бурханд үнэнч байх ёстой гэж өөрсдөдөө хэлсэн байж магадгүй. Гэсэн хэдий ч цаг хугацаа өнгөрөхийн хэрээр өөрсдийгөө барьж дийлдэггүй хүмүүс байдаг бөгөөд тэд ярьж, үйлдэж эхэлмэгц зорилго нь маш тодорхой болдог—тэд тэр даруй өөрсдийн байр суурийг бататгаж, хүмүүсийн зүрх сэтгэлийг татахыг хичээдэг. Хэн нэгэн сэтгэл дундуур байгаа, эсвэл эсэргүүцэж байгаа өчүүхэн төдий шинж тэмдэг харуулмагц энэ нь тэдний дургүйг хүргэдэг бөгөөд хэдийгээр тэд тэр хүнийг ил тод гадуурхаж, дайрч давшлахгүй байж болох ч сэтгэлийнхээ гүндээ тэднээс маш их эгдүүцдэг. Тэд энэ эгдүүцэх мэдрэмжээ хэрхэн илэрхийлдэг вэ? (Тэд тэр хүнийг үл тоодог.) Үл тоох нь чимээгүй илрэл юм, тэгвэл эгдүүцэл нь ямар тодорхой үйлдлээр илэрдэг вэ? Жишээлбэл, тэд цуглаан дээр дуртай хүмүүсээ өөдөөсөө харуулан суулгаж, дургүй хүмүүсээ хажуу тийш нь суулгах шалтгаан олдог. Энэ нь дайралт мөн үү? (Мөн.) Энэ бол тэдний дайралтын эхлэл юм. Тэд үйлдэл хийж байна, тийм биз дээ? (Тийм.) Үйлдэл нь үг юм уу бодлоос илүү ноцтой, хүнд байдаг. Яагаад илүү хүнд байдаг вэ? Ямар нэг зүйл бодох ч түүнийгээ үйлдэл болгохгүй байх—энэ нь хүний оюун ухаан, бодлоос үүдэлтэй. Гэвч үйлдэл хиймэгц энэ нь баримт болдог. Энэ нь зан авир болох үед зөвхөн Сатаны завхарсан зан чанар төдийгүй муу үйл болдог. Хүмүүс удирдагчаар сонгогдсоныхоо дараа өөрсдийн хүсэл, амбиц, эрмэлзлийг хийж буй ажил, гүйцэтгэж буй үүрэгтээ авчирдаг. Гэвч Сатаны завхарсан зан чанартай бүх хүнд байдаг нийтлэг илрэл юу вэ? Тэдэнд нийтлэг юу байдаг вэ? Тэд эрх мэдлийг булаан авч, өөрсдийн байр суурийг бататгахыг хичээдэг. Тэд ямар аргаар эрх мэдлийг булаан авахыг хичээдэг вэ? Нэгдүгээрт, тэд хүмүүсийн дунд хэн өөрсдөд нь зусардаж, ойртохыг хичээж байгааг ажигладаг. Дараа нь тэд тэр хүмүүстэй идэвхтэй ойртож, зулгуйдах, эсвэл жижиг сажиг ашиг хонжоо өгөх замаар далд холбоо сүлбээ үүсгэж, тэдэнд тал засдаг, ингэснээр ижил сонирхол, ашиг сонирхол, хязгааргүй амбицтай, эсвэл ижил уг чанартай энэ хүмүүс тэдний үнэнч дагагчид болж, тэдэнтэй хүчээ нэгтгэдэг. Тэгээд энэ хүмүүсийг өөрсөдтэйгөө хүчээ нэгтгүүлэх тэдний зорилго юу вэ? Байр сууриа бататгаж, хүчнийхээ цар хүрээг тэлэхийн тулд. Тэд эрх мэдэлтэй болмогцоо зөвхөн өөрсдөө эцсийн шийдвэр гаргадаг болоод зогсохгүй—өөрсдийг нь буруу зүйл хэлж, муу зүйл хийж, эсвэл хүмүүс рүү дайрч, хазаарласан ч гэсэн хэлснээр нь хийж, өөрсдийг нь сайшаадаг хүмүүсийг байсаар байлгахын тулд илүү олон хүнийг өөрсдийг нь дагаж, дэмжиж, өмнөөс нь дуугаргахыг хүсдэг. Энэ бол тэдний зорилго юм. Тэгээд нэг л өдөр Дээрх тэдний асуудлыг илрүүлж, үүргээс нь чөлөөлбөл тэдний өмнөөс дуугарахын тулд чадах бүхнээ хийж, тэднийг өмгөөлж, нэр хүндийг нь хамгаалахыг хичээдэг хүмүүс байсаар байх болно. Ийм үр дүнд хүрэхийн тулд тэд эдгээр үйлдэлдээ ямар арга барил ашиглаж байна вэ? Хүмүүсийн зүрх сэтгэлийг татах. Тэд байр сууриа бататгаж, хүчнийхээ цар хүрээг тэлэхийн тулд хүмүүсийн зүрх сэтгэлийг татах арга барилыг ашигладаг. Энэ бол эрх мэдлийг булаан авахдаа антихристүүдийн ашигладаг аргуудын нэг юм.

Байр сууриа бататгахын тулд антихристүүдийн ашигладаг арга техникийн тухайд, эхнийх нь хүмүүсийн зүрх сэтгэлийг татах, хоёр дахь нь өөртэй нь санал нийлдэггүй хүмүүс рүү дайрч, гадуурхах явдал юм. Хүмүүсийн зүрх сэтгэлийг татах гэдэг нь тэд өөрсдөд нь зусарддаг, өөрсөдтэй нь ойртдог, өөрсдөд нь итгэдэг, зөв ч бай, буруу ч бай өөрсдийг нь дагадаг хүмүүсийн зүрх сэтгэлийг татах арга барилыг ашигладаг гэсэн үг юм. Өөртэй нь санал нийлдэггүй хүмүүс рүү дайрч, гадуурхах гэдэг нь тэд үнэнийг ойлгодог, улмаар өөрсдийг нь ялган таньж, өөрсдийг нь дагахаас татгалзаж, өөрсдөөс нь зайлсхийдэг бүх хүнийг дайсан гэж үздэг гэсэн үг. Тэд энэ хүмүүст нүдэнд орсон хог, шүдэнд орсон мах мэт ханддаг бөгөөд энэ хүмүүс дээр ашигладаг арга техник нь тэдэн рүү дайрч, гадуурхах явдал юм. Жишээлбэл, нэг антихрист өөрийнх нь нөхөрлөх бүрд хүмүүс маш урам зоригтой байж, зарим нь тэмдэглэл хөтөлж, эсвэл соронзон хальсанд бичиж авч байгааг анзаарчээ гэж бодъё. Хэзээ ч тэмдэглэл хөтөлдөггүй, эсвэл дуугардаггүй ганцхан залуу эгч байдаг. Тиймээс тэд дотроо: “Тэр надтай ямар нэг асуудалтай юм болов уу? Эсвэл намайг сайн нөхөрлөдөггүй гэж боддог юм болов уу? Түүгээр ч барахгүй, намайг ирэх бүрд бусад хүн надтай мэндэлж, найрсгаар толгой дохиж, надад ус аягалж, суудал санал болгодог байхад тэр хэзээ ч надад тэгж хандаж байгаагүй. Тэр надад бууж өгөхгүй байгаа бололтой—би ямар нэг арга бодож, түүнийг хашраах боломж олох ёстой! Би ямар боломж хайх ёстой вэ? Би түүнийг гарцаагүй муу хийх ямар нэг зүйл зохицуулахаар явуулна—тэгвэл энэ нь надад түүнийг загнах шалтгаан болно. Энэ бол түүнийг надад бууж өгүүлэх хамгийн сайн боломж” гэж боддог. Үүний дараа тэд энэ эгчийг ямар нэг аюултай газар ажиллахаар явуулахаар зохицуулдаг. Тэд: “Би түүнийг шашны нэг хөгшин пастор буюу бага зэрэг завхай, үнэнийг хүлээн авдаггүй хүнд сайн мэдээ номлуулахаар явуулна. Тэр түүнийг өөрийн шашинд оруулж чадах эсэхийг харцгаая. Хэрвээ чадахгүй бол тэр өөрийгөө юу гэж өмгөөлөх бол? Хэрвээ тэр надад бууж өгөхгүй бол би түүнийг явуулна!” гэж боддог. Тэгээд тэд түүнд: “Яг одоо бусад ах эгч нарын ихэнх нь чамайг маш өндрөөр үнэлж байгаа. Чи бурханд олон жил итгэсэн, олон үнэнийг ойлгодог. Библийг сайн мэддэг нэг шашны пастор байгаа бөгөөд түүн рүү очиж, сайн мэдээ номлоход хамгийн тохиромжтой хүн бол чи” гэж хэлдэг. Эгч пастортой уулзах үед пастор түүнийг залуу, үзэсгэлэнтэй болохыг хараад, түүнд татагддаг—тэр ч байтугай биед нь хамаагүй хүрдэг. Тэр буцаж ирснийхээ дараа дахин очихыг хүсэхгүй байна гэж хэлэхэд антихрист: “Чуулган чамайг түүнд сайн мэдээ номлуулахаар томилсон. Энэ бол чиний үүрэг, чи явах ёстой!” гэж хариулдаг. Үүнийг сонсоод эгчид дуулгавартай дагахаас өөр сонголт үлддэггүй бөгөөд үр дүнд нь тэр очих болгондоо уйлдаг. Энэ удирдагч бусад руу дайрч, хариу авахын тулд ийм зүйл хийх чадвартай. Энэ ямар төрлийн хүн бэ? Ёрын муу хүн. Хэрвээ тэр өөрөө эмэгтэй хүн байсан бол ийм нөхцөл байдалд орох байсан уу? (Үгүй.) Яавч үгүй. Тэр хэнээс ч илүү үүнээс зайлсхийх байсан. Тэр хэн өөрийнх нь дургүйг хүргэж байгааг, хэнийг дээрэлхэхэд амархан байгааг, хэн өөрт нь бууж өгөхгүй, зусардахгүй байгааг хараад, дараа нь энэ хүмүүсийн эсрэг явуулга хийж, тэднээс өшөө авах боломж хайдаг. Надад хэлээч, хэн нэгэн муу, хорон муу санаа зорилготой үедээ бүх төрлийн аймшигтай зүйл хийх чадвартай байдаггүй гэж үү? Тэгээд эдгээр муу, хорон муу санаа зорилго хэрхэн бий болдог вэ? Гол шалтгаануудын нэг нь тэдний уг чанар-мөн чанар хэтэрхий муу, хорлонтой байдаг явдал бөгөөд өөр нэг шалтгаан нь тэдэнд Бурханаас эмээдэг сэтгэл байдаггүй явдал юм. Хүмүүст Бурханаас эмээдэг сэтгэл байхгүй үед тэдний хийж зүрхлэхгүй зүйл гэж үгүй; тэд зөвхөн бусдыг хорлоод зогсохгүй, Бурханыг шүүж, худалдах гэх мэт зүйл ч хийж чадна—хүмүүсийг хорлох нь тэдний хувьд юу ч биш. Тэд бусдыг хэчнээн их хорлосон ч үүнийг сүртэй зүйл гэж бодохгүй; тэд бусдыг өрөвддөггүй бөгөөд угтаа маш хорлонтой байдаг. Тэгээд энэ залуу эгчийг галт нүх рүү түлхэх үедээ энэ антихристийн зорилго юу байсан бэ? Тэр сайн мэдээ номлож, хүмүүсийг олж авахын тулд үүнийг хийгээгүй; зүгээр л түүнийг тарчлаахын тулд хийсэн. Тэр ямар төрлийн хүмүүсийг тарчлаадаг вэ? Хэрвээ өөртэй нь нийцэж, өөрийг нь дуулгавартай дагадаг хүн байвал тэр түүнийг тарчлаах уу? Үгүй, тэр тэгэхгүй. Тэгвэл тэр эгч яагаад ийм хандлагад өртсөн бэ? (Тэр түүнд бууж өгөөгүй учраас.) Тэр түүнд бууж өгөөгүй, түүнд зусардаагүй, хэлснийг нь хийгээгүй, эсвэл түүнийг сүртэй зүйл гэж үзээгүй, харин ч түүнийг басамжилсан учраас түүнд ингэж хандаж, үүний үр дүнд нь хорлогдсон. Антихристүүд хүмүүсийг ийм маягаар хорлох үед биеийн хэмжээгээр жижиг, үнэнийг ойлгодоггүй хүмүүс ерөнхийдөө хэрхэн хариу үйлдэл үзүүлэх вэ? Тэд дотроо: “Муу нь муудаа жанжин, муна гадсандаа жанжин. Яг одоо бид энэ хүний хяналтад байгаа тул тэрний хэлснийг хийж, хаашаа яв гэсэн тийшээ нь явах ёстой. Бусад хүн тэрэнд хэрхэн хандана, би ч бас тэгж хандах ёстой. Би бүлэгтэйгээ нэгдэх ёстой. Би бусад хүний адилаар тэрэнд зусардах ёстой бөгөөд бусдаас илүү сайн, илүү анхааралтай хийх ёстой. Тэгж байж л би энэ удирдагчийн дарамтаас мултарч чадна. Энэ удирдагчид үйлчлэхэд амар биш—би тэрэнтэй орооцолдох ёсгүй!” гэж бодно. Харин энэ нь яг антихристийн харахыг хүсдэг үр дүн биш гэж үү? (Тийм.) Үүгээрээ тэд зорилгодоо хүрсэн. Энэ нь Сатаны хүмүүсийг тарчлаахдаа ашигладаг арга техниктэй адилхан биш гэж үү? (Адилхан.) Энэ нь юуг харуулж байна вэ? Тэдний үйлдэл Сатаныг төлөөлдөг гэдгийг. Тэд Сатаны гар хөл, төлөөлөгч болсон; тэд түүний өмнөөс үйлддэг. Үүргээ ийм маягаар гүйцэтгэх нь үүргээ жинхэнэ ёсоор гүйцэтгэж байгаа хэрэг үү? Энэ нь Бурханд үйлчилж байгаа хэрэг үү? (Үгүй.) Ийм удирдагчид удирдагч гэж дуудуулах эрхгүй—тэд бол ёрын муу хүмүүс, Сатанууд юм.

Антихристүүд удирдагч болмогцоо хамгийн түрүүнд хүмүүсийн зүрх сэтгэлийг татаж, хүмүүсийг өөрсдөдөө итгүүлж, найдуулж, өөрсдийгөө дэмжүүлэхийг оролддог. Байр суурь нь баталгаатай болмогц тэд хэвийн бус болж эхэлдэг. Байр суурь, эрх мэдлээ хамгаалахын тулд тэд өөрсөдтэй нь санал зөрөлдөгчид рүү дайрч, тэднийг гадуурхаж эхэлдэг. Өөрсөдтэй нь санал зөрөлдөгчдийн эсрэг—ялангуяа үнэнийг эрэлхийлдэг хүмүүсийн эсрэг—тэд юу ч хийхээс буцахгүй бөгөөд тэднийг нухчин дарж, дайрч давшилж, тарчлаахын тулд байнгын, нарийн, хайр найргүй арга хэрэглэдэг. Байр сууринд нь заналхийлсэн хэнийг ч бай унагаж, гүтгэн харлуулсан цагт л тэдний сэтгэл амардаг. Антихрист бүр ийм байдаг. Хүмүүсийг өөртөө татаж, нухчин дарахын тулд ийм олон арга мэх хэрэглэж байгаагийн зорилго нь юу вэ? Тэдний зорилго бол эрх мэдлийг гартаа оруулж, байр сууриа бэхжүүлж, хүмүүсийг төөрөгдүүлж, хянах явдал юм. Тэдний санаа зорилго, сэдэл юуг төлөөлдөг вэ? Тэд өөрсдийн бие даасан хаанчлалыг байгуулж, Бурханы эсрэг зогсохыг хүсдэг. Ийм мөн чанар нь завхарсан зан чанараас ч илүү ноцтой юм: Сатаны галзуу амбиц, заль мэх бүрэн ил болсон байна. Энэ нь зөвхөн завхарсан зан чанар харуулах асуудал төдий биш юм. Жишээ нь, хүмүүс бага зэрэг биеэ тоож, өөрийгөө зөвтгөдөг, эсвэл заримдаа бага зэрэг ов мэх гаргаж, худал хэлдэг бол эдгээр нь ердөө л завхарсан зан чанарын илрэл юм. Харин антихристүүдийн хийдэг бүхэн нь хүмүүсийн зүрх сэтгэлийг татах, өөрсөдтэй нь санал зөрөлдөгчид рүү дайрч, тэднийг гадуурхах, байр сууриа бэхжүүлэх, эрх мэдлийг булаан авах, хүмүүсийг хянахын төлөө байдаг. Эдгээр үйлдлийн уг чанар юу вэ? Тэд үнэнийг хэрэгжүүлж байна уу? Тэд Бурханы сонгосон хүмүүсийг Бурханы үгэнд орж, Бурханы өмнө очиход манлайлж байна уу? (Үгүй.) Тэгвэл тэд юу хийж байна вэ? Тэд Бурханы сонгосон хүмүүсийг Бурхантай булаалдаж, хүмүүсийн зүрх сэтгэлийн төлөө өрсөлдөж, өөрсдийн бие даасан хаанчлалыг байгуулахыг оролдож байна. Хүмүүсийн зүрх сэтгэлд хэн байр суурьтай байх ёстой вэ? Бурхан байр суурьтай байх ёстой. Гэвч антихристүүдийн хийдэг бүхэн үүний яг эсрэг байдаг. Тэд Бурханд эсвэл үнэнд хүмүүсийн зүрх сэтгэлд байр суурь эзлэхийг зөвшөөрдөггүй; оронд нь тэд хүнийг, удирдагч болох өөрсдийгөө, мөн Сатаныг хүмүүсийн зүрх сэтгэлд байр суурьтай байгаасай гэж хүсдэг. Хэн нэгний зүрх сэтгэлд байр суурьгүй байгаагаа, тухайн хүн өөрсдөд нь удирдагч шиг хандахгүй байгааг олж мэдмэгцээ тэд туйлын дургүйцэж, тэр хүнийг нухчин дарж, тарчлаахыг оролдох магадлалтай. Антихристүүдийн хийж, хэлдэг бүхэн нь тэдний байр суурь, нэр хүндийг тойрон эргэлддэг бөгөөд хүмүүсээр өөрсдийгөө дээгүүр үнэлүүлэх, өөрсдөдөө атаархуулж, өөрсдийгөө шүтүүлэх—тэр ч байтугай хүмүүсийг өөрсдөөсөө айлгах зорилготой байдаг. Тэд Бурханы сонгосон хүмүүсийг өөрсдөд нь Бурхан мэт ханддаг болгохыг хүсэж: “Би ямар ч чуулганд байсан, хүмүүс намайг сонсох ёстой, тэд миний аясаар хөдлөх ёстой. Хэн Дээрх рүү ямар ч асуудал тайлагналаа гэсэн надаар дамжих ёстой, тэд зөвхөн надад л тайлагнах ёстой бөгөөд Дээрх рүү шууд тайлагнаж болохгүй. Хэрвээ хэн нэгэн надад ‘үгүй’ гэж хэлбэл би түүнийг шийтгэнэ, ингэснээр намайг харсан хүн бүр айдас, түгшүүр мэдэрч, зүрх сэтгэлдээ чичирхийлэх болно. Түүгээр ч барахгүй, хэрвээ би тушаал өгөх юм уу ямар нэг зүйл баталбал хэн ч эсэргүүцэж зүрхлэх ёсгүй; би юу ч гэж хэлсэн хүмүүс дагах ёстой. Тэд намайг үг дуугүй сонсох ёстой, бүх зүйлд намайг дуулгавартай дагах ёстой, тэнд би л шийдвэр гаргадаг хүн байх ёстой” хэмээн боддог. Энэ бол яг л антихристүүдийн ярьдаг өнгө аяс, энэ бол антихристүүдийн дуу хоолой, антихристүүд чуулганд энэчлэн эзэн суухыг оролддог. Хэрвээ Бурханы сонгосон хүмүүс тэдний хэлснээр хийж, тэднийг дуулгавартай дагавал тийм чуулган антихристүүдийн хаанчлал болох биш үү? Тэд: “Дээрхээс гаргасан ажлын зохицуулалтыг би хянах ёстой, би та нарын өмнөөс хариуцлага хүлээх ёстой, зөв бурууг дэнсэлдэг хүн нь би байх ёстой, үр дүнг би шийдэх ёстой. Та нарын биеийн хэмжээ хангалтгүй, мөн та нар хангалттай шалгуур хангаагүй. Би бол чуулганы удирдагч, бүх зүйл надаас шалтгаална” гэж хэлдэг. Ийм зүйл хэлдэг хүмүүс туйлын ихэрхүү байгаа хэрэг биш үү? Тэд үнэхээр ямар ч эрүүл ухаангүй болтлоо биеэ тоосон байдаг! Тэд өөрсдийн бие даасан хаанчлалыг байгуулахыг оролдож байгаа биш үү? Ямар төрлийн хүмүүс өөрсдийн хаанчлалыг бий болгохыг оролдох магадлалтай вэ? Тэд жинхэнэ антихристүүд биш гэж үү? Антихристүүдийн хэлж, хийдэг бүхэн өөрсдийн байр суурийг хамгаалахын төлөө байдаг биш үү? Тэд хүмүүсийг төөрөгдүүлж, хянахыг оролдож байгаа биш үү? Яагаад тэднийг антихристүүд гэж нэрлэдэг вэ? “Анти” гэдэг нь ямар утгатай вэ? Энэ нь эсрэг үзэл болон үзэн ядалт гэсэн утгатай. Энэ нь Христэд хандах дайсагнал, үнэнд хандах дайсагнал, Бурханд хандах дайсагнал гэсэн үг юм. “Дайсагнал” гэдэг нь ямар утгатай вэ? Энэ нь эсрэг талд зогсож, чамд дайсан мэт хандаж, асар их, гүн гүнзгий үзэн ядалтаар дүүрэн байхыг хэлдэг; энэ нь чамаас яг эсрэг тэсрэг байх гэсэн үг юм. Антихристүүд Бурханд яг ийм сэтгэхүйгээр ханддаг. Бурханыг үзэн яддаг ийм хүмүүс үнэнд ямар хандлагатай байдаг вэ? Тэд үнэнийг хайрлаж чадах уу? Тэд үнэнийг хүлээн авч чадах уу? Мэдээж үгүй. Тиймээс Бурханы эсрэг зогсдог хүмүүс бол үнэнийг үзэн яддаг хүмүүс юм. Тэднээс харагддаг номер нэг зүйл бол үнэнийг зэвүүцэх зэвүүцэл, үнэнийг үзэн ядах үзэн ядалт юм. Тэд үнэнийг юм уу Бурханы үгийг сонсмогцоо зүрх сэтгэлд нь үзэн ядалт төрдөг бөгөөд хэн нэгэн тэдэнд Бурханы үгийг уншиж өгөх үед, хүмүүс сайн мэдээ номлохдоо чөтгөрт Бурханы үгийг уншиж өгөх үеийнхтэй яг адилаар царайнд нь уур хилэн, хилэгнэл илэрдэг. Үнэнийг зэвүүцэж, үнэнийг үзэн яддаг хүмүүс зүрх сэтгэлдээ Бурханы үг болон үнэнийг туйлын ихээр зэвүүцдэг, тэднийх бол эсэргүүцлийн хандлага бөгөөд тэд бүр өөрсдөд нь Бурханы үгийг уншиж өгсөн, эсвэл үнэнийг нөхөрлөсөн хэнийг ч үзэн ядахдаа тулж, тэр хүнд дайсан мэт ханддаг. Тэд янз бүрийн үнэнийг, мөн эерэг зүйлсийг туйлын ихээр зэвүүцдэг. Бурханд дуулгавартай дагах, үүргээ үнэнчээр гүйцэтгэх, үнэнч шударга хүн байх, бүх зүйлд үнэнийг эрж хайх гэх мэт бүх үнэнийг тэд субьектив байдлаар өчүүхэн төдий ч болов хүсэж, хайрладаг уу? Үгүй, өчүүхэн төдий ч үгүй. Тиймээс, өөрсдөд нь байгаа ийм төрлийн уг чанар-мөн чанараас нь үзвэл тэд аль хэдийн Бурхан болон үнэний яг эсрэг зогсож байгаа юм. Ийм хүмүүс угтаа үнэнийг юм уу ямар ч эерэг зүйлийг хайрладаггүй; угтаа тэд бүр үнэнийг зэвүүцэж, үзэн яддаг гэдэг нь эргэлзээгүй юм. Жишээ нь, удирдагчийн байр суурьтай хүмүүс ах эгч нарынхаа өөр санал бодлыг хүлээн авч чаддаг байх ёстой, ах эгч нартаа сэтгэлээ нээж, өөрсдийнхөө дутагдлыг дэлгэж чаддаг байх ёстой, тэдний зэмлэлийг хүлээн авч чаддаг байх ёстой бөгөөд байр сууриар далайлгах ёсгүй. Эдгээр зөв хэрэгжүүлэлтийн арга замын талаар антихрист юу гэж хэлэх вэ? Тэд: “Хэрвээ би ах эгч нарын санал бодлыг сонсвол удирдагч хэвээр байж чадах уу? Би байр суурь, нэр хүндтэй хэвээр байх уу? Хэрвээ надад нэр хүнд байхгүй бол би ямар ажил хийж чадах юм бэ?” гэж хэлнэ. Энэ бол яг л антихристэд байдаг зан чанар юм; тэд үнэнийг өчүүхэн төдий ч хүлээн авдаггүй бөгөөд хэрэгжүүлэлтийн зам хэчнээн зөв байх тусам тэд төдийчинээ эсэргүүцдэг. Зарчмын дагуу үйлдэх нь үнэнийг хэрэгжүүлж байгаа хэрэг гэдгийг тэд хүлээн авдаггүй. Тэд үнэнийг хэрэгжүүлэх гэдгийг юу гэж боддог вэ? Тэд Бурханы үг, үнэн, хайранд найдахын оронд хүн бүрд явуулга, заль мэх, хүчирхийлэл ашиглах ёстой гэж боддог. Тэдний арга барил, зам бүр нь хорон муу байдаг. Энэ бүхэн нь антихристүүдийн уг чанар-мөн чанарыг бүхэлд нь төлөөлдөг. Тэдний байнга харуулдаг сэдэл, санал бодол, харах өнцөг, санаа зорилго бүгд үнэнийг зэвүүцэж, үзэн яддаг зан чанар бөгөөд энэ нь антихристүүдийн уг чанар-мөн чанар юм. Тэгвэл үнэн болон Бурханы эсрэг зогсоно гэдэг нь ямар утгатай вэ? Энэ нь үнэнийг болон эерэг зүйлсийг үзэн ядна гэсэн үг юм. Жишээ нь, хэн нэгэн: “Бүтээгдсэн зүйлийн хувьд хүн бүтээгдсэн зүйлийн үүргийг биелүүлэх ёстой. Бурхан юу ч хэлсэн бай, бид бүтээгдсэн зүйл учраас хүмүүс дуулгавартай дагах ёстой” гэж хэлэх үед антихрист юу гэж боддог вэ? “Дуулгавартай дагах аа? Би бүтээгдсэн зүйл гэдэг нь худал биш ч дуулгавартай дагах тухайд бол нөхцөл байдлаас шалтгаална. Юун түрүүнд, үүнд надад ямар нэг ашиг тус байх ёстой, би хохирох ёсгүй, миний эрх ашиг нэгдүгээрт байх ёстой. Хэрвээ олж авах шагнал юм уу агуу ерөөл байвал би дуулгавартай дагаж болно, харин шагналгүй, хүрэх газаргүй бол би яагаад дуулгавартай дагах ёстой юм бэ? Би дуулгавартай дагаж чадахгүй.” Энэ бол үнэнийг хүлээн авахгүй байх хандлага юм. Тэд Бурханыг болзолтойгоор дуулгавартай дагадаг бөгөөд болзол нь хангагдахгүй бол дуулгавартай дагахгүйгээр үл барам Бурханыг сөрж, эсэргүүцэх магадлалтай. Жишээ нь, Бурхан хүмүүсийг үнэнч шударга байхыг шаарддаг ч эдгээр антихрист зөвхөн тэнэгүүд л үнэнч шударга байхыг хичээдэг, харин ухаантай хүмүүс үнэнч шударга байхыг хичээдэггүй гэж үздэг. Ийм хандлагын мөн чанар юу вэ? Энэ бол үнэнийг үзэн ядах үзэн ядалт юм. Ийм зүйл бол антихристүүдийн мөн чанар бөгөөд тэдний мөн чанар нь ямар замаар алхахыг нь тодорхойлдог, харин алхдаг зам нь тэдний хийдэг бүхнийг шийддэг. Антихристүүд үнэнийг болон Бурханыг үзэн яддаг уг чанар-мөн чанартай байх үедээ ямархуу зүйл хийх магадлалтай вэ? Тэд хүмүүсийн зүрх сэтгэлийг татаж, өөрсөдтэй нь санал зөрөлдөгчид рүү дайрч, тэднийг гадуурхаж, хүмүүсийг тарчлаахыг оролдох магадлалтай. Эдгээр зүйлийг хийснээрээ тэдний хүрэхийг оролддог зорилго нь эрх мэдлийг барьж, Бурханы сонгосон хүмүүсийг хянаж, өөрсдийн бие даасан хаанчлалыг байгуулах явдал юм. Үүнд ямар ч эргэлзээ байхгүй. Байр суурьтай болмогцоо Бурханыг үнэмлэхүй дуулгавартай дагаж чаддаггүй, Бурханыг дагаж, үнэнийг эрэлхийлж чаддаггүй ямар ч хүн антихрист юм.

Антихристүүд удирдагчийн үүрэг гүйцэтгэхдээ ямархуу зүйл хийдэг вэ? Тэд хүмүүсийн зүрх сэтгэлийг татахыг оролдож, мөн өөрсөдтэй нь санал зөрөлдөгчид рүү дайрч давшилж, гадуурхдаг талаар бид дөнгөж сая ярьсан, гэхдээ антихристүүдэд өөр нэг нийтлэг илрэл байдаг—үнэнийг эрэлхийлдэг хүмүүст тэд ямар хандлагаар ханддаг вэ? (Үзэн яддаг.) Энэ нь тэднээр юу хийлгэдэг вэ? Тэд тэр хүмүүсийг зүгээр л үзэн ядаад өнгөрдөг үү? Үгүй, тэд тэднийг гадуурхаж, нухчин дарах арга зам хайдаг. Тэд өөрсөдтэй нь санал зөрөлдөгчид рүү дайрч давшилж, тэднийг гадуурхдаг. Эдгээр санал зөрөлдөгч нь бусдад зусардаж, ертөнцийн гүн ухаан ашиглаж мэддэггүй, бага зэрэг мунгинуу хүмүүс байж магадгүй. Тэд бас харьцангуй хичээнгүй, үнэнийг нэлээд их эрэлхийлдэг хүмүүс байж болно. Тэгвэл антихристүүдийн гурав дахь арга мэх юу вэ? Тэд үнэнийг эрэлхийлдэг хүмүүсийг гадуурхаж, дайрч давшилдаг. Бас нэг зүйл бий: Тэд хүмүүсийн зүрх сэтгэлд өөрсдөдөө байр суурь олж авахыг оролддог. Үүнийг юу гэж нэрлэдэг вэ? (Хүмүүсийн зүрх сэтгэлийг эзэмдэх.) Тэд үүнд хүрэхийг оролдож байдаг. Үүнийг хийхийн тулд тэд ямар арга хэрэгсэл ашигладаг вэ? (Тэд өөрсдийгөө өргөмжилж, гэрчилдэг.) Антихристүүд өөрсдийгөө өргөмжилж, гэрчилж байгаагийн зорилго юу вэ? Энэ нь хүмүүсийн зүрх сэтгэлийг эзэмдэж, тэднийг хянахын төлөө байдаг. Хүмүүс өөрсдийгөө өргөмжилж, гэрчлэхдээ ихэвчлэн ямархуу зүйл ярьдаг вэ? Нэг зүйл нь өөрсдийнхөө ур чадварынхаа талаар ярих явдал юм. Жишээ нь, зарим хүн чуулганы дээд түвшний тодорхой нэг удирдагчдыг хэрхэн хүлээн авч байсан талаараа ярьдаг. Зарим нь бүр “Би Бурханыг Өөрийг нь хүлээн авсан, Тэр надад маш сайн хандсан—би гарцаагүй төгс болгуулна” гэж хэлдэг. Тэд үүгээрээ юу хэлэх гэсэн бэ? (Тэд хүмүүсээр өөрсдийгөө дээгүүр үнэлүүлэхийг оролдож байна.) Тэд эдгээр зүйлийг хэлэхдээ зорилготой байдаг. Бусад нь: “Би Дээрхтэй холбогдож байсан, тэр намайг нэлээд өндрөөр үнэлж, эрэлхийлэлдээ шаргуу ажиллахыг уриалсан” гэж хэлдэг. Үнэндээ Дээрх өөрийнх нь талаар юу боддогийг хэн ч мэддэггүй. Зарим хүн үнэхээр дэгсдүүлж, заримдаа бүр зохиож ярьдаг. Хэрвээ хэсэг хүн цуглаад тэдний яриаг баталгаажуулж, шалгавал тэд юу хийхээ мэдэхгүй байх байсан. Дээрх хэн нэгэнд: “Чи хэв чанар сайтай, ухамсарлах чадвартай юм байна. Туршлагын гэрчлэлээ бичихийг хэрэгжүүлэх хэрэгтэй. Амийн туршлагатай болмогцоо чи удирдагч болж чадна” гэж хэлж магадгүй. Үүний цаад утга нь юу вэ? Энэ хүн авьяастай хэдий ч хэсэг хугацаанд дадлагажиж, туршлага хуримтлуулах шаардлагатай хэвээр байна гэсэн үг. Тэр хүн дадлагажих юм уу туршлага хуримтлуулахаасаа өмнө гайхуулж, онгирох үед үүний уг чанар юу вэ? Тэд биеэ тоож, ихэрхэж байгаа бөгөөд эрүүл ухаанаа алдсан хэрэг биш үү? Дээрх ах энэ хүнийг хэв чанартай, авьяастай гэж хэлсэн ч энэ нь зүгээр л тэдэнд урам зориг өгч, эсвэл үнэлэлт өгч байгаа хэрэг юм. Тэр хүний ингэж гайхуулаад явдгийн зорилго юу вэ? Энэ нь хүмүүсээр өөрийгөө дээгүүр үнэлүүлэх, бусдаар өөрийгөө шүтүүлэхийн төлөө байдаг. Тэдний хэлж байгаа зүйл бол: “Хараач—Дээрх ах намайг өндрөөр үнэлдэг байхад чи яагаад тэгдэггүй юм бэ? Одоо би чамд үүнийг хэлсэн юм чинь чи ч бас намайг дээгүүр үнэлэх хэрэгтэй” гэсэн үг юм. Энэ бол тэдний хүрэхийг хүсдэг зорилго. Бас “Би өмнө нь удирдагч байсан. Би бүс нутаг, дүүрэг, чуулганы удирдагч байсан—Би шат уруудахдаа уруудаж, бас өгсөхдөө өгссөөр байсан—би албан тушаал хэд хэдэн удаа дэвшиж, буурч байсан. Эцэст нь миний чин сэтгэл Тэнгэрийг хөдөлгөж, өнөөдөр би дахин нэг удаа дээд түвшний удирдагч боллоо. Бас би ганц ч удаа сөрөг болж байгаагүй” гэж хэлдэг хүмүүс ч бий. Та нар тэднээс яагаад хэзээ ч сөрөг болж байгаагүйг нь асуувал тэд: “Жинхэнэ алт эцэстээ гялалзах заяатай гэдэгт би итгэдэг” гэж хариулдаг. Энэ бол тэдний хүрсэн дүгнэлт юм. Энэ нь үнэн-бодит байдал мөн үү? (Үгүй.) Тэгвэл үнэн-бодит байдал биш юм бол энэ юу вэ? Энэ бол хачин жигтэй онол; бид үүнийг ташаарал ч гэж хэлж болно. Тэдний ингэж ярих нь ямар үр дагаварт хүргэж болох вэ? Зарим хүн: “Энэ хүн үнэхээр үнэнийг эрэлхийлдэг юм байна. Тэр маш олон удаа тушаал дэвшиж, буурсныхаа дараа сөрөг болоогүй. Тэгээд одоо дахин удирдагч болсон байна—жинхэнэ алт үнэхээр гялалздаг юм байна. Түүний төгс болгуулах нь зөвхөн цаг хугацааны л асуудал” гэж хэлж магадгүй. Энэ нь тэр хүний зорьж байсан зүйл биш гэж үү? Үнэндээ энэ бол яг тэдний зорьж байсан зүйл. Антихристүүд ямар ч байдлаар ярьсан бай, энэ нь үргэлж хүмүүсээр өөрсдийгөө дээгүүр үнэлүүлж, шүтүүлэх, тэдний зүрх сэтгэлд тодорхой байр суурь эзлэх, тэр ч байтугай тэнд Бурханы байр суурийг эзлэхийн төлөө байдаг—эдгээр нь бүгд антихристүүдийн өөрсдийгөө гэрчлэхдээ хүрэхийг хүсдэг зорилго юм. Хүмүүсийн хэлдэг, номлодог, нөхөрлөдөг зүйлийн цаад сэдэл нь бусдаар өөрсдийгөө дээгүүр үнэлүүлж, шүтүүлэхийн төлөө байх үед тийм зан авир нь өөрсдийгөө өргөмжилж, гэрчилж байгаа хэрэг бөгөөд үүнийг бусдын зүрх сэтгэлд байр суурь эзлэхийн тулд хийдэг. Хэдийгээр энэ хүмүүсийн ярьдаг арга барил бүрэн адилхан биш ч их бага хэмжээгээр өөрсдийгөө гэрчилж, бусдаар өөрсдийгөө шүтүүлэх үр нөлөөтэй байдаг. Ийм зан авир бараг бүх удирдагч, ажилчинд өөр өөр хэмжээгээр оршдог. Хэрвээ тэд өөрсдийгөө зогсоож чадахгүй, биеэ барихад хэцүү болох тодорхой цэгт хүрч, хүмүүсийг хазаарлаж, хянахын тулд, мөн бусдаар өөрсдийгөө дуулгавартай дагуулж, шүтүүлэхийн тулд хүмүүсээр өөрсдөдөө Бурхан юм уу шүтээн мэт ханддаг болгохыг хүсэх онцгой хүчтэй, тодорхой санаархал, зорилго өвөрлөж байвал энэ бүхний уг чанар нь өөрсдийгөө өргөмжилж, гэрчилж байгаа хэрэг бөгөөд үүнд антихристүүдийн шинж чанар бий. Хүмүүс өөрсдийгөө өргөмжилж, гэрчлэхийн тулд ихэвчлэн ямар арга хэрэгсэл ашигладаг вэ? (Тэд гавьяа зүтгэлийнхээ талаар ярьдаг.) Гавьяа зүтгэлийнхээ талаар ярих гэдэгт юу багтдаг вэ? Бурханд хэр удаан итгэсэн, хэр их зовсон, хэр их төлөөс төлсөн, хэр их ажил хийсэн, хэр их гүйж харайсан, түүнчлэн сайн мэдээ номлохдоо хэдэн хүн олж авсан, хэр их доромжлол тэвчсэн талаараа ярих явдал юм. Зарим хүн бас хэзээ ч чуулганыг юм уу ах эгч нарыг худалдалгүйгээр хэдэн удаа гэрчлэлдээ бат зогсож, хэдэн удаа баривчлагдаж, шоронд орж байсан гэх мэт зүйлийн талаар байнга ярьдаг; эдгээр зүйл бүгд гавьяа зүтгэлийнхээ талаар ярихад хамаардаг. Чуулганы ажил хийх нэрийдлээр тэд өөрсдийн үйл хэргийг эрхэлж, байр сууриа бэхжүүлж, хүмүүсийн зүрх сэтгэлд сайн дүр төрх бий болгодог. Үүний зэрэгцээ тэд хүмүүсийн зүрх сэтгэлийг татахын тулд бүхий л төрлийн арга барил, заль мэх ашигладаг бөгөөд бүр өөрсдөөс нь өөр үзэл бодолтой хэн рүү ч дайрч, тэднийг гадуурхахдаа тулж, ялангуяа үнэнийг эрэлхийлдэг, зарчим баримталдаг хүмүүсийг гадуурхаж, нухчин дарахын тулд чадах бүхнээ хийдэг. Харин мунхаг, мэдлэггүй, итгэлдээ мунхаг, түүнчлэн Бурханд дөнгөж саяхан итгэсэн, биеийн хэмжээ багатай хүмүүсийн тухайд тэд эдгээр хүнд ямар арга барил ашигладаг вэ? Тэд байр сууриа бэхжүүлэх зорилгодоо хүрэхийн тулд эдгээр арга хэрэгслийг ашиглан тэднийг төөрөгдүүлж, татаж, бүр сүрдүүлдэг. Эдгээр нь бүгд антихристүүдийн зан авир юм.

Чуулгануудад иймэрхүү зүйл байнга тохиолддог: Зарим ах эгч Дээрхээс, хэрвээ удирдагч юм уу ажилчин Бурханы гэрийн ажлын зохицуулалтыг зөрчсөн зүйл хийвэл Бурханы сонгосон хүмүүс түүнийг нь мэдээлэх эрхтэй гэж хэлдэг номлол, нөхөрлөлийг сонсдог. Үүнийг сонсоод, чуулганых нь удирдагч ажлын зохицуулалттай нийцэхгүй байдлаар ажиллаж байгааг ялган таньсныхаа дараа тэдний зарим нь уг удирдагчийг мэдээлэхийг хүсдэг. Тэгтэл тухайн удирдагч нь үүнийг олж мэдээд, дотроо: “Намайг мэдээлж зүрхэлдэг хүмүүс байсаар байгаа юм байна. Тэд яаж зүрхэлж байна аа! Энэ хүмүүс хэн бэ?” гэж боддог. Улмаар тэд чуулганы хэдэн арван гишүүн нэг бүрийг шалгадаг. Тэд энэ шалгах ажилд хэр нарийн ханддаг вэ? Тэд хүн бүрийн нас, Бурханд хэр удаан итгэсэн, өмнө нь ямар үүрэг гүйцэтгэж байсан, одоо ямар үүрэг гүйцэтгэж байгаа, хэнтэй холбоотой байдаг, Дээрхтэй холбоо барьж чадах эсэх гэх мэтийг судалдаг. Тэд энэ бүх зүйлийг судалж, үүнд маш их хүчин чармайлт гаргадаг. Нарийвчилсан шалгах ажил нь дууссаны дараа хоёр, гурван хүн сэжигтэй байгааг олж мэдээд, дараагийн цуглаан дээр уг удирдагч энэ асуудлыг тусгайлан онилсон номлол хийдэг. Тэд: “Хүмүүс мөс чанартай байх ёстой. Бурханд итгэх итгэлд чинь өнөөдрийг хүртэл чамайг хэн залж чиглүүлсэн бэ? Чи одоо маш олон үнэнийг ойлгодог; хэрвээ би цуглаан хийж, чамтай нөхөрлөөгүй бол чи эдгээр үнэнийг ойлгож чадах байсан уу? Манай чуулган сайн мэдээ номлосноор маш олон хүнийг авчирсан бөгөөд манай сайн мэдээний ажил асар их ахиц дэвшил гаргасан. Хэрвээ би энд үүнийг чиглүүлээгүй бол та нар хэн нэгнийг авчирч чадах байсан уу? Энэ бүхний төлөө та нар ингэхэд хэнд талархах ёстой вэ?” гэж хэлдэг. Зарим хүн үүнийг сайтар бодоод: “Миний талархах ёстой Нэгэн бол Бурхан; хүн ямар хувь нэмэр оруулсан юм бэ?” гэж боддог. Гэвч тэгтэл өнөө удирдагч үргэлжлүүлэн: “Хэрвээ би бурханы үгийн эдгээр номыг та нарт авчраагүй бол та нар олж авч чадах байсан уу? Намайг цуглаан зохион байгуулахгүй бол та нар цугларч чадах байсан уу? Хүмүүс мөс чанартай байх ёстой! Тэгэхээр, хэрвээ чи мөс чанартай бол юу хийх ёстой вэ? Удирдагч чинь хааяа нэг жижиг алдаа гаргах үед чи үүнийг хэтэрхий нарийвчлан шалгах ёсгүй. Дутагдлаас нь барьж аваад, тавихгүй байснаараа чи тэдний эсрэг бослого гаргахыг оролдож байна уу? Хэрвээ ямар нэг жижиг зүйл тохиолдвол бид үүнийг дотооддоо шийдвэрлэх ёстой. Мэдээлэхийн хэрэг юу байна? Асуудлыг мэдээлдэг хүмүүс чадваргүй, биеийн хэмжээ багатай байдаг. Бүх зүйлийг Дээрх рүү тайлагнах нь зөв зүйтэй юу? Дээрхэд ийм асуудлыг шийдвэрлэх цаг хаанаас байх юм бэ? Хэрвээ шийдвэрлэх шаардлагатай бол чуулганы удирдагчид шийдвэрлэнэ. Асуудлыг хаалттай хаалганы цаана хэлэлцэж болохгүй гэж үү? Чи бүх зүйлийг Дээрхэд мэдээлэх ёстой юм уу? Энэ нь зүгээр л Дээрхийг үймүүлж байгаа хэрэг биш үү? Сонс, хэрвээ чи надад ямар нэг зүйл мэдээлбэл би чамайг засалгүйгээр тайван, найрсаг байдлаар шийдэл олох болно. Харин чи тэдэнд тайлагнавал Дээрхийн хандлага ямар байхыг чи мэдэх үү? Дээрхтэй тоглоом хийж болохгүй—тэд арслан, бүргэд шиг байдаг. Бидэн шиг биеийн хэмжээ багатай хүмүүс тэдний түвшинд хүрч чадах уу? Чи Дээрхэд мэдээлснээр ямар ч сайн зүйл болохгүй; чи гарцаагүй засуулна. Энэ нь надад олон удаа тохиолдож байсан; чинийх шиг ийм бага биеийн хэмжээтэй хүн үүнийг яаж давж гарах юм бэ? Чи бүр итгэхээ больж ч магадгүй бөгөөд үүний үр дагаврыг хэн үүрэх вэ? Хэрвээ чи ямар нэг зүйл мэдээлэхийг хүсвэл үр дагаврыг нь чи өөрөө үүрнэ. Цаг нь ирж, чи засуулаад, сөрөг, сул дорой болохоороо намайг битгий буруутгаж ирээрэй дээ. Хэрвээ чи мэдээлэхийг хүсвэл би чамайг зогсоохгүй. Тэгээ тэг, мэдээл; хэн энийг мэдээлж байгааг би харах болно!” гэж хэлдэг. Энэ удирдагч ийм заналхийлсэн байхад хэн нэгэн асуудлыг мэдээлж зүрхлэх үү? (Үгүй.) Зарим хүн мэдээлэхийг хүсэх боловч хэтэрхий айсан байх болно. Энэ хүмүүс арчаагүй амьтад биш гэж үү? Тэд юунаас айж байгаа юм бэ? Тэд яаж удирдагчаас ингэтлээ айж чадаж байна аа? Тэр удирдагч тэднийг үхтэл нь тарчлаахыг хүссэн ч амь нас нь тэр удирдагчийн гарт байдаггүй; Бурханы зөвшөөрөлгүйгээр тэр удирдагч яаж тэднийг тарчлааж зүрхлэх юм бэ? Тэр удирдагчийн хэдэн айлгах үгний дараа үнэхээр асуудлыг мэдээлэхээс хэтэрхий их айх хүмүүс байх болно; тэд дотроо: “Бурхан хаана ч харагдахгүй байна. Хэрвээ би асуудлыг мэдээлбэл Дээрх удирдагчийг зохицуулах болов уу? Хэрвээ тэд тэгэхгүй бол—удирдагч надаас өшөө авах болов уу? Тэгвэл би үүргээ хэвийн гүйцэтгэсэн хэвээр байж чадах болов уу? Тиймээс би асуудлыг мэдээлж болохгүй. Тэгээд ч энэ асуудал надад ямар ч падгүй. Өөр хэн ч асуудлыг мэдээлэхгүй байхад би яагаад мэдээлэх ёстой юм бэ?” гэж бодох болно. Тэд хулчийж, асуудлыг мэдээлж зүрхлэхгүй. Антихрист ийм хүмүүсийг өршөөх магадлалтай юу? (Үгүй.) Тэд тэднийг яах вэ? Хэн өөрсдийг нь мэдээлэх гэж байгааг, хэн өөрсөдтэй нь нэг санаатай биш байгааг тогтоомогцоо тэд: “Чи үргэлж ямар нэг зүйл сэдэж байдаг; чи үргэлж хоосон цэцэрхэхийг хүсдэг, чи үргэлж хэрэг тарих гэдэг, үргэлж миний асуудлыг мэдээлэхийг хүсдэг—энэ бол жигшүүртэй хэрэг! Чи миний нөхцөл байдлыг тэдэнд мэдээлэхийн тулд Дээрхтэй холбоо барих боломж хайсаар ирсэн. Одоо чи ухарч байна, чи тэгж зүрхлэхгүй байна; гэхдээ хэн мэдлээ, хэрвээ чи зөв боломж олбол намайг мэдээлэх хэвээрээ байж магадгүй. Өө, би чамаас өшөөгөө авна даа!” гэж бодож эхэлнэ. Тиймээс антихрист тэр хүмүүсийг гутаах, ах эгч нараар тэднийг жигшүүлэх шалтаг, боломж хайх болно. Тэгээд тэд тэднийг гэнэ алдуулах, тэдэнд төвөг удах, нэр хүндийг нь сэвтүүлэх бүхий л аргыг сэдэж олно. Тэгээд тэр хүмүүс дараа нь дотроо юу гэж боддог вэ? “Энэ үнэхээр аймшигтай! Би удирдагчид дуулгаваргүй хандаж, тэднийг сохроор мэдээлэхийг оролдсон, тэгээд одоо би зовж байна. Би энэ сургамжийг санах ёстой: Би удирдагчийг яавч гомдоож болохгүй! Яг одоо энэ удирдагч л шийдвэр гаргадаг. Хэрвээ тэд ‘зүүн’ гэвэл би ‘баруун’ гэж хэлж болохгүй; хэрвээ тэд ‘нэг’ гэвэл би ‘хоёр’ гэж хэлж болохгүй. Удирдагч намайг юу хий гэнэ, би тэрнийг нь л хийх ёстой. Би асуудал мэдээлэхийн тулд Дээрхтэй холбогдож яав ч болохгүй. Энэ үнэхээр ноцтой! Би удирдагчийн гарт зовж байна, харин Дээрх үүнийг мэдэхгүй—хэн намайг өмөөрөх юм бэ? ‘Муу муудаа жанжин, муна гадсандаа жанжин’ гэдэг дээ!” Энэ хүмүүс сөрөг болсон байна. Тэд Бурханы гэрт үнэн ноёрхдог гэдэгт итгэдэггүй, Бурхан бүх зүйлийг захирдаг гэдэгт бүр ч итгэдэггүй. Тэдний зүрх сэтгэлд Бурхан байсаар байгаа юу? Үгүй, тэдний зүрх сэтгэлд Бурхан байхгүй. Тэдэнд Бурханд итгэх жинхэнэ итгэл байхгүй, тэд асуудлыг мэдээлэхийг хүсдэг ч тэр ёрын муу хүнээс айдаг, тэдэнд хорон муу хүчний талаар ямар ч ялган таних чадвар байдаггүй, тэд тэр ёрын муу хүний эрх мэдэлтэй газарт түүний гарт зовж, арчаагүй амьтад болсон байна. Тэдэнд уг нь бага зэрэг шударга ёсны мэдрэмж байсан бөгөөд энэ нь хүсүүштэй чанар боловч тэд үнэнийг ойлгодоггүй, зарчмын дагуу хэрхэн үйлдэхээ мэддэггүйгээсээ болоод тэр ёрын муу хүн, хуурамч удирдагч, антихристэд бүх итгэлээ алдталаа нухчин дарагдсан; тэд үнэнийг эрж хайхын тулд Бурханд хэрхэн найдах, эсвэл мэргэн ухаанд үндэслэн хэрхэн үйлдэхээ мэддэггүй. Одоо тэд антихристийг харах бүрдээ айж, хулчийдаг болсон. Тэд хэр их айдаг вэ? Тэд: “Энэ ертөнцөд ёрын муу хүмүүс эрх мэдэл барьдаг. Би ямар ч бүлэгт байсан, номхон байх ёстой. Надад тийм догшин ширүүн зан, зүрх зориг байхгүй учраас хаашаа ч явсан би үг дуугүй зүй бус харьцааг тэвчиж, бусдад үг дуугүй дуулгавартай байх хэрэгтэй болно—би тэдэнд өвөг дээдэс шигээ хандах ёстой. Хэрвээ тэд ‘зүүн’ гэвэл би ‘баруун’ гэж хэлж болохгүй. Би өөр санал бодлоо илэрхийлж болохгүй, бусад хүний асуудлын талаар мэдээлж болохгүй, бас бусдын хэрэгт хошуу дүрж болохгүй. Би зөвхөн Бурханд итгэхэд л анхаарах ёстой. Би удирдагч, ажилчдыг гомдоож, үнэн-зарчмыг баримталж, гэрлийг хүсэмжилж, эсвэл шударга ёсыг хайрлаж яавч болохгүй—энэ ертөнцөд гэрэл эсвэл шударга ёс гэж байдаггүй. Би зүгээр л эцсийг нь хүртэл тэвчихэд төвлөрч, ирээдүйд хаашаа ч явсан үргэлж эвтэй байхыг урьтал болгох ёстойгоо санах болно!” гэж боддог. Энэ бол тэдний хүрсэн дүгнэлт юм. Тэд тэр антихристэд ялагдаагүй гэж үү? (Ялагдсан.) Үүнийг юу баталдаг вэ? Тэр антихристэд нухчин дарагдсаныхаа дараа тэд ухаанаа алдталаа айдаг болж, юу ч хэлж, хийж чадахгүй болтлоо хэтэрхий их айдаг. Тэд жинхэнэ итгэлээ алдаж, цаашид үүргээ үнэнчээр гүйцэтгэхээ больсон; тэдний зүрх сэтгэл дэх шударга ёсыг хайрлах хайрын жижигхэн дөл унтарсан; тэд тэр антихристэд бүрмөсөн ялагдаж, дийлдсэн. Тэд арчаагүй амьтад биш гэж үү? Тэд хулчгарууд биш гэж үү? (Мөн.) Чи үүнийг яаж мэдэх вэ? Хэрвээ чи тэднээс: “Танай чуулганд тэр хүн ямархуу байна даа?” гэж асуувал тэд “Муугүй ээ” гэж хариулна. Хэрвээ чи: “Та нарын сонгосон тэр шинэ чуулганы удирдагч ямархуу байна; чи түүнийг мэдэх үү?” гэвэл тэд “Би түүнийг сайн танихгүй ээ” гэж хариулна. Хэрвээ чи: “Тэнд одоо чуулганы амьдрал ямархуу байна? Хэн нэгэн үймээн дэгдээж байна уу?” гэж асуувал тэд “Сайн байгаа, дажгүй шүү” гэж хэлнэ. Чи тэднээс юу ч асуусан, тэд ердөө л энэ хэдэн үгээр хариулна. Энэ нь тэд айсантай холбоотой биш гэж үү? Тэд яагаад ингэтлээ айсан юм бэ? Яагаад гэвэл, тэд Бурханы зөвт байдлыг мэддэггүй; тэд Сатаны хорон муу, харгис хэрцгий, хайр найргүй, харанхуй байдлыг нэвт харж чаддаггүй; тэд үнэн ноёрхоно гэдэг нь ямар утгатай болохыг, мөн энэ нь ямар ач холбогдолтойг мэддэггүй—тиймээс тэд айдаг. Тиймээс, чи юу ч асуусан, тэдний хариулт тодорхойгүй, бүрхэг байх болно; чи тэднээс чуулганд үнэндээ юу болж байгаа талаар хариулт авч чадахгүй, эсвэл дотроо үнэндээ юу бодож байгааг нь олж мэдэхгүй. Тэд өөрсдийгөө маш чанга хумих тул чи тэдний юу ярьж байгааг ч баттай мэдэхгүй. Тэд чуулганд байгаа асуудлууд, эсвэл удирдагч, ажилчид ямархуу байгаа талаар юу ч хэлэхгүй бөгөөд Бурханы сонгосон хүмүүст тулгарч байгаа бэрхшээлийн талаар чи юу ч олж мэдэхгүй. Чи үүний алийг нь ч олж мэдэхгүй—тэд чамтай зөвхөн ийм байдлаар л ярилцах болно. Тэгээд тэднийг сонсох үедээ чи юу мэдрэх вэ? Та хоёрын зүрх сэтгэлийн хооронд ямар нэг юм байгааг чи мэдэрнэ. Тэдний сэтгэхүй бол: “Миний талаар юу ч олж мэдэхийг бүү оролд, би чамд ямар ч мэдээлэл, эсвэл үнэндээ юу болж байгааг дэлгэхийг хүсэхгүй байна. Надаас хол бай; хэрвээ чи надаас чуулганд юу болж байгааг олж мэдэхийг оролдвол чи надад төвөг удаж, миний одоогийн амьдрах орчин, хэвшил, нөхцөл байдлыг үймүүлэхийг оролдож байна гэсэн үг. Миний амьдралын ямар ч талд бүү оролц; надад эдгээр зүйлийг өөрөө зохицуулахыг зөвшөөр” гэдэг. Тэд антихрист өөрсдийг нь зовоох вий, эсвэл өөрсдөөс нь өшөө авах вий гэхээс айдаг бөгөөд чуулганыхаа талаар ямар нэг асуудлыг мэдээлэхээс айдаг. Энэ нь тэр антихристэд бууж өгч байгаа хэрэг биш үү? Тэд тэр антихристэд төөрөгдөж, хянуулсан биш гэж үү? (Тийм.) Үүнийг харах нь тэр антихристэд тааламжтай байдаг. Тэд хүмүүсийг асуудлаа мэдээлж зүрхлэхгүй болтол нь тарчлаасан учраас чуулганыг гартаа чанд оруулсан байдаг. Чуулган дахь олон хүн антихристэд ийм байдлаар хянуулдаг уу? Та нар өөрсдөө хэн нэгнийг асуудал мэдээлэхийг зогсоож байсан уу? Та нар тэгж байсан ч түүнийгээ мэдээгүй байж магадгүй, эсвэл ирээдүйд тэгж магадгүй. Тэгэхээр, хүмүүс антихристүүдэд татагдаж, хянуулахыг асуудал гэж үзэж болох уу? (Болно.) Зарим хүн: “Чуулган дахь тодорхой хүмүүс антихристээс айдаг, гэхдээ тэд тэр антихристэд итгэдэггүй, эсвэл тэр антихристийг дагадаггүй, тэр антихристэд үйлчилдэггүй нь бүр ч лавтай. Тэд зүгээр л тэр антихристэд бага зэрэг хазаарлагдаж, Бурханд итгэх итгэлийн зөв замд орох нь хойшлогдсон. Та яагаад үүнийг асуудал гэж хэлж байгаа юм бэ?” гэж хэлдэг. Нэг талаар, хүмүүсийг татаж, хянахын тулд антихристүүдийн ашигладаг арга барилыг харснаар чи тэдний уг чанар-мөн чанар нь Сатаны мөн чанар гэдгийг харж чаддаг байх ёстой; энэ нь үнэн болон Бурханд дайсагнадаг. Антихристүүд хүмүүсийг Бурхантай булаалдаж, Түүний сонгосон хүмүүсийн төлөө өрсөлдөхийг хүсдэг. Нөгөөтээгүүр, антихристүүдийн ажилладаг арга барил, зам нь мунхаг, мэдлэггүй, төөрөлдсөн, үнэнийг ойлгодоггүй хүмүүст үнэхээр нөлөөлж чаддаг. Тэд тэр хүмүүсийг үнэхээр төөрөгдүүлж, антихристүүдийн хяналт дор номхон хүлцэнгүй байхад хүргэж, тэднийг антихристүүдтэй зөвлөлдөж, бүх зүйлд тэдэнд захирагдахаас өөр аргагүй болгож чаддаг. Антихристүүд энэ хүмүүсийн амыг хамхиад зогсохгүй; тэдний үйлдлийг хянаж, бодол, санаанд нь нөлөөлж, алхах чиглэлд нь нөлөөлдөг. Эдгээр нь антихристүүдийн үйлдэл тэнэг, мэдлэггүй хүмүүст авчирдаг үр нөлөө, үр дагавар юм.

Дөнгөж сая Би удирдагч юм уу ажилчны үүрэг гүйцэтгэхтэй холбоотой янз бүрийн үнэний талаар ярилаа. Би бас удирдагч, ажилчдад байдаг тодорхой асуудлуудыг ил болгож, хамгийн ноцтой төрлийн хүний илрэлүүдэд голчлон анхаарсан—тэр нь ямар төрлийн хүн бэ? (Антихристүүд.) Бүх антихристэд байдаг нийтлэг илрэл юу вэ? Тэд өөрсдөдөө эрх мэдэл булаан авч, чуулганыг хянахыг оролддог. Тэдний эрх мэдлийн төлөөх хүсэл бүхнээс давамгайлдаг; эрх мэдэл бол тэдний амь, тэдний үндэс; энэ бол тэдний амьдралдаа хийдэг бүхэн нь тойрон эргэлддэг тэр сэдэв, чиглэл, зорилго юм. Тиймээс антихристүүдийн үйлдэл болон тэдний харуулдаг зан чанар нь Сатаны хүмүүсийг төөрөгдүүлж, татаж, хянахын тулд ашигладаг арга мэхтэй адилхан байдаг. Ийм төрлийн хүний хийдэг бүхэн нь тэднийг Сатаны гар хөл, биелэл, илэрхийллээс өөр юу ч биш болгодог гэж хэлж болно; тэдний үйлдэл бүр, бүх зан авирынх нь гол зорилго бол эрх мэдэлтэй болох явдал юм. Тэгээд тэд хэнийг хянахыг оролддог вэ? Энэ нь тэдний удирддаг хүмүүс, Бурханыг дагагчид бөгөөд энэ нь тэдний эрх мэдлийн хүрээнд байдаг, тэдний хянаж чадах хүмүүс юм. Дөнгөж сая бид бас антихристүүдийн хүмүүсийг хянахын тулд ашигладаг арга мэхүүдийн талаар ярьсан. Нэгт хүмүүсийн зүрх сэтгэлийг татах; хоёрт өөрсөдтэй нь санал зөрөлдөгчид рүү дайрч давшилж, гадуурхах; гуравт үнэнийг эрэлхийлдэг хүмүүсийг гадуурхаж, дайрч давшлах; дөрөвт байнга өөрсдийгөө өргөмжилж, гэрчлэх; тавт хүмүүсийг төөрөлдүүлж, өөрийнхөө талд оруулж, заналхийлж, хянах. Энэ таван гол илрэл бүгд эрх мэдэл олж авч, хүмүүсийг эзэмшиж, хянахын тулд антихристүүдийн ашигладаг үндсэн арга мэх, арга хэрэгсэл юм. Эдгээр нь ерөнхий ангилал юм. Дараа нь бид эдгээр ерөнхий ангиллыг илүү нарийвчлан задлан шинжилж, нөхөрлөх болно.

Антихристүүд хэрхэн хүмүүсийн зүрх сэтгэлийг татахаар оролддогийг задлан шинжлэх нь

А. Өчүүхэн тус хүргэж хүмүүсийг өөртөө татах

Антихристүүдийн хүмүүсийг хянахдаа ашигладаг эхний арга барил бол зүрх сэтгэлийг нь татах юм. Хүмүүсийн зүрх сэтгэлийг татах хэдэн арга байдаг вэ? Нэг арга нь өчүүхэн тус хүргэж тэднийг өөртөө татах юм. Заримдаа антихристүүд хүмүүст сайхан зүйл өгч, заримдаа тэднийг магтаж, заримдаа тэдэнд жижиг сажиг амлалт өгдөг. Мөн заримдаа антихристүүд зарим үүрэг нь хүмүүсийг олны анхаарлын төвд орох боломж олгодог, эсвэл эдгээр үүрэг нь гүйцэтгэсэн хүндээ давуу тал авчирч, хүн бүрээр хүндлүүлдэг гэж бусад нь боддогийг хараад, өөртөө татахыг хүссэн хүмүүстээ эдгээр үүргийг хуваарилдаг. “Өчүүхэн тус” гэдэгт олон зүйл багтдаг: Заримдаа эдгээр нь материаллаг зүйлс байдаг; заримдаа материаллаг бус зүйлс байдаг; заримдаа хүмүүсийн сонсохыг хүсдэг чихэнд чимэгтэй үгс байдаг. Жишээ нь, нэг хүнд ямар нэгэн зүйл тохиолдоход тэрээр сул дорой болж, үүрэгтээ урам зориггүй болдог бөгөөд энэхүү сул дорой байдлаа Бурханы үгтэй тулгаж үзэх үедээ энэ нь Бурханд үнэнч бус байгаа хэрэг, үүргээ гүйцэтгэх хүсэлгүй байгаа хэрэг, жинхэнэ дуулгавартай байдалгүй байгаа хэрэг гэдгийг ухаарч, өөрийгөө маш их буруутгадаг. Үүнийг харсан удирдагч: “Зүгээр л чиний биеийн хэмжээ жижиг байна. Бурхан энэ асуудлыг тэгж үзэхгүй. Чи итгээд удаагүй байна. Өөрөөсөө тийм их зүйл шаардаж болохгүй. Иймэрхүү зүйлд цаг хугацаа ордог бөгөөд яарч болохгүй. Бурхан хүмүүст өндөр шаардлага тавьдаггүй бөгөөд түүнд итгээд удаагүй байгаа чиний хувьд хааяа бага зэрэг сул дорой байх нь хэвийн зүйл, үүнд санаа зовох хэрэггүй” гэж хэлж магадгүй. Үүний утга учир нь, сул дорой байх нь санаа зовох зүйл биш, цаашид сул дорой байсаар байх нь бүр ч санаа зоволтгүй хэрэг бөгөөд энэ бүхэн нь хэвийн сөрөг байдал, үүнийг Бурхан санадаггүй гэсэн үг юм. Зарим хүн хэтэрхий уян сэтгэлтэй бөгөөд үүргээ гүйцэтгэхдээ үргэлж мэдрэмждээ хазаарлагддаг ба удирдагч нь “Энэ нь чиний биеийн хэмжээ жижиг байгаагаас болсон, зүгээр дээ” гэж хэлдэг. Зарим хүн үүрэгтээ залхуу, үнэнч бус байдаг ч удирдагч нь тэднийг зэмлэдэггүй, оронд нь тэдэнд таалагдаж, тэднээр сайн хүн гэж хэлүүлэхийн тулд, мөн бусдыг ямар их ойлгодог, хайрладаг болохоо харуулахын тулд алхам тутамд нь тэр хүмүүсийн сонсохыг хүсдэг чихэнд чимэгтэй зүйлсийг хэлдэг. Тэр хүмүүс: “Манай удирдагч яг л халамжит эх шиг. Тэр биднийг үнэхээр хайрладаг—тэр үнэхээр Бурханыг төлөөлдөг. Тэр үнэхээр Бурханаас ирсэн!” гэж боддог. Үүний далд утга нь тэдний удирдагч Бурханы дуу хоолой болж чадна, Бурханыг төлөөлж чадна гэсэн үг юм. Энэ нь тухайн удирдагчийн зорилго мөн үү? Магадгүй энэ нь тийм ч тодорхой биш байж болох ч тэдний нэг зорилго нь илэрхий байдаг: Тэд өөрсдийгөө бусдыг бодолцдог, хүмүүсийн сул дорой байдлыг өрөвддөг, зүрх сэтгэлийг нь маш сайн ойлгодог гайхалтай удирдагч гэж хүмүүсээр хэлүүлэхийг хүсдэг. Зарим чуулганы удирдагч ах эгч нарыг үүргээ хааш яаш гүйцэтгэж байгааг харах үедээ тэднийг зэмлэх ёстой байсан ч зэмлэдэггүй. Бурханы гэрийн ашиг сонирхол хохирч байгааг тодорхой харсан ч тэд үүнд санаа тавьж, асууж лавладаггүй бөгөөд бусдын дургүйг өчүүхэн төдий ч хүргэдэггүй. Үнэндээ тэд хүмүүсийн сул дорой байдлыг үнэхээр бодолцож байгаа хэрэг биш; харин тэдний санаа зорилго, зорилго нь хүмүүсийн зүрх сэтгэлийг татах явдал юм. “Би ингэж хийж, хэний ч дургүйг хүргэхгүй л бол тэд намайг сайн удирдагч гэж бодно. Тэд миний талаар сайн, өндөр сэтгэгдэлтэй байна. Тэд намайг сайшааж, надад дуртай байна” хэмээн тэд бүрэн тооцоолсон байдаг. Бурханы гэрийн ашиг сонирхолд хэчнээн их хохирол учирч, Бурханы сонгосон хүмүүсийн амь-оролтод хэчнээн их гарз хохирол тохиолдож, чуулганы амьдрал нь хэчнээн их үймүүлэгдэж байгааг тэд тоодоггүй, зүгээр л сатанлаг гүн ухаанаа тууштай баримталж, хэний ч дургүйг хүргэдэггүй. Тэдний зүрх сэтгэлд хэзээ ч өөрийгөө буруутгах сэтгэл төрдөггүй. Хэн нэгэн саад, үймээн учруулж байгааг хараад тэд сайндаа л энэ талаар түүнтэй хэдэн үг сольж, асуудлыг чухал бус болгоод, орхидог. Тэд үнэнийг нөхөрлөхгүй, эсвэл тэр хүнд асуудлын мөн чанарыг зааж өгөхгүй, байдлыг нь задлан шинжлэх нь бүү хэл, Бурханы санаа зорилго юу болохыг хэзээ ч нөхөрлөдөггүй. Хуурамч удирдагчид хүмүүсийн байнга гаргадаг алдаа, эсвэл хүмүүсийн үргэлж харуулдаг завхарсан зан чанарыг хэзээ ч ил болгож, задлан шинжилдэггүй. Тэд ямар ч бодитой асуудлыг шийдвэрлэдэггүй, харин ч хүмүүсийн буруу хэрэгжүүлэлт, завхрал харуулж буйг үргэлж өөгшүүлдэг, хүмүүс хэчнээн сөрөг, сул дорой байсан ч үүнийг нухацтай авч үздэггүй. Тэд нөхцөл байдлыг хааш яаш аргацааж, эв эеийг хадгалахын тулд ердөө л зарим бичиг үсэг, хоосон сургаал номлож, цөөн хэдэн ятгалгын үг хэлдэг. Үүний үр дүнд Бурханы сонгосон хүмүүс өөрсдийгөө хэрхэн эргэцүүлж, мэдэхээ мэддэггүй, тэдний харуулдаг ямар ч завхарсан зан чанар шийдвэрлэгддэггүй бөгөөд тэд ямар ч амь-оролтгүйгээр бичиг үсэг, хоосон сургаал, үзэл, төсөөлөл дунд амьдардаг. Тэд бүр зүрх сэтгэлдээ: “Манай удирдагч бидний сул дорой байдлыг Бурханаас ч илүү ойлгодог. Бурханы шаардлагад нийцэхэд бидний биеийн хэмжээ хэтэрхий жижигдэнэ. Бид зүгээр л удирдагчийнхаа шаардлагыг хангах хэрэгтэй; удирдагчдаа дуулгавартай байснаар бид Бурханд дуулгавартай байна. Хэрвээ Дээрх манай удирдагчийг чөлөөлөх өдөр ирдэг юм бол бид дуу хоолойгоо хүргэнэ; удирдагчаа үлдээж, чөлөөлүүлэхгүй байхын тулд бид Дээрхтэй хэлэлцээ хийж, шаардлагыг маань зөвшөөрөхийг тэдэнд тулгана. Ингэж байж л бид удирдагчийнхаа ачийг хариулна” гэж итгэдэг. Хүмүүс зүрх сэтгэлдээ ийм бодолтой байж, удирдагчтайгаа ийм харилцаа тогтоож, удирдагчаа гэх ийм хараат байдал, хүсэмжлэл, шүтэн бишрэх сэтгэл зүрхэнд нь бий болох үед тэд энэ удирдагчид улам бүр итгэж, Бурханы үгнээс үнэнийг эрж хайхын оронд үргэлж удирдагчийнхаа үгийг сонсохыг хүсдэг. Ийм удирдагч хүмүүсийн зүрх сэтгэлд бараг л Бурханы байр суурийг эзэлсэн байдаг. Хэрвээ удирдагч Бурханы сонгосон хүмүүстэй ийм харилцаагаа хадгалахыг хүсэж, үүнээсээ зүрх сэтгэлдээ таашаал авч, Бурханы сонгосон хүмүүс өөрт нь ингэж хандах ёстой гэж итгэдэг бол энэ удирдагч болон Паулын хооронд ямар ч ялгаа байхгүй бөгөөд тэд аль хэдийн антихристийн замд хөл тавьсан ба Бурханы сонгосон хүмүүс аль хэдийн энэ антихристэд төөрөгдөж, ямар ч ялган таних чадваргүй болсон байна. Үнэндээ тэр удирдагч үнэн-бодит байдалгүй бөгөөд Бурханы сонгосон хүмүүсийн амь-оролтын тухайд огт ачаа үүрдэггүй. Тэд бичиг үсэг, хоосон сургаал номлож, бусадтай харилцаагаа хадгалж л чаддаг. Тэд хоёр нүүртэй арга барил ашиглан өөрсдийгөө гайхуулахдаа гаргууд, үг яриа, үйлдэл нь хүмүүсийн үзэлтэй нийцдэг, тэгснээрээ хүмүүсийг төөрөлдүүлдэг. Тэд үнэнийг хэрхэн нөхөрлөх, эсвэл өөрсдийгөө хэрхэн мэдэж авахаа мэддэггүй бөгөөд ингэснээр бусдыг үнэн-бодит байдал руу хөтлөх боломжгүй болдог. Тэд зөвхөн нэр хүнд, байр суурийн төлөө ажилладаг ба хүмүүсийг урхидахын тулд зөвхөн чихэнд чимэгтэй үг хэлж, хүмүүсээр өөрсдийгөө шүтүүлж, бишрүүлдэг; энэ нь чуулганы ажил болон Бурханы сонгосон хүмүүсийн амь-оролтод ноцтой нөлөөлж, саатуулдаг. Ийм хүн антихрист биш гэж үү? Зарим хүн антихристүүдтэй яг адилхан үйлдэл гаргадаг ч антихрист илчлэгдэхийг харах үедээ өөрсдийгөө тэр антихристтэй харьцуулж чаддаг. Тэд өөрсдийнх нь явж байгаа зам ч бас антихристүүдийн зам гэдгийг, сүйрлийн ирмэгээс өөрсдийгөө татаж, даруйхан Бурханд гэмшиж, хувийн байр суурь, дүр төрхдөө анхаарахаа болих ёстойгоо мэдэрдэг; тэд бүх зүйлд Бурханыг өргөмжилж, гэрчилж, хүмүүсийн зүрх сэтгэлд Бурханы орон зайг бий болгож, Түүнийг агуу гэж дээдлэх ёстой гэж боддог—тэгж байж л зүрх сэтгэлдээ жинхэнэ амар тайвныг мэдэрнэ гэдгээ ухаардаг. Ингэдэг хүн л үнэнийг хайрладаг, хүлээн авч чаддаг нэгэн юм. Хэрвээ хүн антихристийн уг чанартай бол антихристүүдийг ил болгосон үгийг сонсохдоо зүрх сэтгэлдээ бас л тавгүйрхэх боловч Бурханы үгийн шүүлт, гэсгээлтийг хүлээн авч, эсвэл сэтгэлээ нээж, завхарсан зан чанараа илчилж чадахгүй. Энэ нь тэд үнэнийг хүлээн авч чаддаггүй бөгөөд жинхэнэ гэмшил тэдний хувьд боломжгүй гэдгийг харуулж байна. Тэд байр сууриа хамгаалж, байр суурийн ашиг тусыг эдэлж, Бурханы сонгосон хүмүүс өөрсдийг нь шүтэн биширч, хүндлэн дээдлэхээс таашаал авсаар байх болно. Энэ нь тэдэнд төөрөгдсөн хүмүүсийг үнэн зам болон Бурханы үгээс холдоход хүргэдэг; тэд Бурханаас зайлсхийж, оронд нь тэр хүнийг дагадаг. Гэсэн ч тэр хүн өөрийгөө огт эргэцүүлдэггүй. Аль хэдийн аюулд орсноо мэдэлгүй, өөрийгөө нэлээд сайнаар бодсоор, бусдыг үргэлжлүүлэн төөрөлдүүлж, өөртөө татдаг. Хүмүүс хэлснийг нь сонсож, дуулгавартай дагаж л байвал тэдгээр хүн үүргээ гүйцэтгэхдээ хэчнээн хааш яаш, эсвэл хариуцлагагүй байсан ч тэд нүдэн балай, чихэн дүлий өнгөрдөг. Түүгээр ч барахгүй, тэрхүү мэдлэггүй, тэнэг хүмүүс өөрсдийг нь шүтэн биширч, хүндлэн дээдлэхээс таашаал авч, бүр тэдэнд хамгаалалт олгож, хэнд ч тэднийг ил болгох юм уу ялган танихыг зөвшөөрдөггүй. Ингэснээрээ антихрист өөртөө бие даасан хаанчлал байгуулж байгаа хэрэг биш гэж үү? Антихрист бодит ажил хийдэггүй, асуудлыг шийдвэрлэхийн тулд үнэнийг нөхөрлөдөггүй, хүмүүсийг Бурханы үгийг идэж ууж, үнэн-бодит байдалд ороход чиглүүлдэггүй. Тэд зөвхөн байр суурь, алдар нэр, ашиг хонжооны төлөө ажилладаг, зөвхөн өөрсдийгөө хүлээн зөвшөөрүүлэх, хүмүүсийн зүрх сэтгэлд эзэлдэг байр сууриа хамгаалж, хүн бүрээр өөрсдийгөө шүтүүлж, хүндлүүлж, үргэлж дагуулахыг л анхаардаг; эдгээр нь тэдний хүрэхийг хүсдэг зорилго юм. Антихрист ингэж хүмүүсийн зүрх сэтгэлийг татаж, Бурханы сонгосон хүмүүсийг хянах гэж оролддог—ажиллах ийм арга барил хорон муу биш гэж үү? Энэ нь зүгээр л хэтэрхий жигшмээр юм! Тэд хэсэг хугацаанд ингэж ажиллаж, хүмүүсийг өөрсдөдөө сайн ханддаг, итгэдэг, найддаг болгодог—гэхдээ үүний үр дагавар нь юу вэ? Тэр хүмүүс үнэнийг ойлгож чаддаггүйгээр үл барам, амь-оролтынхоо хувьд огтхон ч ахиц дэвшил гаргадаггүй—оронд нь антихристийг сүнслэг эцэг эхээ, Бурханыг орлогч болгон хүлээж авч, антихристэд өөрсдийнх нь зүрх сэтгэл дэх Бурханы байр суурийг эзлэх боломж олгодог. Хэн нэгэнд асуудал тулгарах үед тэд цаашид Бурханы өмнө ирдэггүй бөгөөд ямар ч асуудалтай тулгарсан Бурханд залбирч, Түүнд найддаггүй, Түүний үгнээс үнэнийг ч эрж хайдаггүй. Оронд нь тэд энэ удирдагчаас очиж асуудаг. Тэд удирдагчаас өөрсдөд нь зам зааж өгөхийг гуйж, энэ удирдагчийг улам бүр түшиж, түүнээс хамааралтай болдог. Тэд Бурханыг хэрхэн эрж хайхыг мэддэггүй, Түүнийг хэрхэн түшиж, Түүнд найдахыг мэддэггүй, үнэн болон зарчмын дагуу хэрхэн үйлдэхийг бүр ч мэддэггүй. Тэдэнд юу ч тохиолдсон бай, тэд энэ талаар удирдагчийг шийдвэр гаргахыг амьсгаа даран хүлээдэг. Удирдагч тэдэнд юу хийх ёстой гэж хэлнэ, тэд түүнийг нь хийдэг бөгөөд удирдагчийнх нь чиглэл ямар ч байсан түүнд нийцүүлдэг. Хүмүүсийг ийм байдалд хүргэснээрээ антихрист тэднийг төөрөлдүүлж, хянаж байгаа хэрэг биш гэж үү? Яагаад Бурханы сонгосон хүмүүс өөрсдөд нь ямар нэг зүйл тохиолдох үед Бурханаас үнэнийг эрж хайхгүй байна вэ? Яагаад Бурханы сонгосон хүмүүс удирдагчийнхаа хэлсэн үгийг шалгаж үзэлгүй, эсвэл ялган таних чадвар гаргалгүйгээр сохроор дуулгавартай дагаж байна вэ? Яагаад Бурханы сонгосон хүмүүс удирдагчийнхаа үгийг сонсмогцоо шууд дуулгавартай дагаж чаддаг атлаа Бурханы үгэнд ингэж хандаж чаддаггүй юм бэ? Тэд Бурханыхыг бус, удирдагчийнхаа хүслийг эрж хайж байна; тэд Бурханы үгийг анхаарч, үнэнийг эрж хайж, дуулгавартай дагахын оронд удирдагчийнхаа үгийг анхаарч байна. Тэд Бурханд найдаж, Түүнийг түшиж, Түүнд дуулгавартай байхын оронд үйлдэл хийхдээ удирдагчдаа найддаг, мөн удирдагч нь өөрсдийг нь дэмжиж, өөрсдийнх нь өмнөөс дуугарч, өмнөөс нь шийдвэр гаргаж өгнө гэж найддаг. Эдгээр удирдагч гэгддэг хүмүүс хүмүүсийн зүрх сэтгэлд тодорхой байр суурь эзлээгүй гэж үү? Энэ бол антихрист хүмүүсийг төөрөлдүүлж, урхинд оруулсны үр дагавар юм.

Зарим хүнд ямар нэг зүйл тохиолдох үед чи тэдэнд Бурханд залбир гэж хэлэхэд тэд өөрсдийнх нь биеийн хэмжээ хэтэрхий жижиг, хэрхэн эрж хайхаа мэдэхгүй байна гэж хэлдэг. Хэрвээ чи тэдэнд Бурханы үгийг идэж, уу гэж хэлбэл тэд өөрсдийгөө хэв чанаргүй, агуу гэрэлд хүрч чадахгүй гэдэг. Хэрвээ чи тэдэнд номлол сонс гэж хэлбэл тэд номлолын агуулга өөрсдөд нь хэт өндөр түвшний, гүн гүнзгий, өөрсдийнх нь хэрээс хэтэрсэн гэж хэлдэг. Хэрвээ хүн хэв чанар муутай, сул дорой байдалтай, бүх талаараа хангалтгүй бол удирдагчдыг хайж олох хэрэгтэй гэж тэд итгэдэг. Чи тэднээс: “Чи яагаад удирдагч хайж олох хэрэгтэй гэж? Яагаад Бурханыг эрж хайж, Түүний өмнө ирдэггүй юм бэ?” гэж асуулаа гэж бодъё. Тэд: “Хүмүүс Бурханы өмнө ирэх маш хэцүү: Бидэнд үзэл бий, хэв чанар маань муу, бид ухаан муутай, хөшүүн. Бурханы үг үргэлж тийм илэн далангүй байдаггүй бөгөөд ямар утгатайг нь харуулах жишээ Түүний үгэнд байдаггүй. Манай удирдагч бидэнд юу хийхийг ил тод хэлж өгдөг, нэг дээр нэгийг нэмэхэд хоёр гардаг шиг үнэхээр ойлгомжтой байдлаар хэлж өгдөг. Бурханы үгийг унших тухайд, би чангаар уншиж чадаж байвал тэр нь аль хэдийн нэлээд сайн хэрэг, гэхдээ би ямар утгатайг нь огт мэддэггүй, Бурхан хүнээс юу шаарддагийг, эсвэл Бурханы санаа зорилгод нийцүүлэн хэрхэн хэрэгжүүлэхийг мэддэггүй. Би хэзээ ч хариулт олж чаддаггүй. Би хэв чанар муутай, биеийн хэмжээ маш жижиг, хөшүүн, тэнэг, юуг ч нэвт харж чаддаггүй хүн учраас гарч ирсэн бүх зүйлийн талаар удирдагчаасаа асууж, түүнээр шийдвэрлүүлэх ёстой. Манай удирдагч надад хариулт олж өгч чадна; тэр юу гэж хэлнэ, би түүнийг л хийдэг. Би зүгээр л тийм хүн—энгийн бөгөөд дуулгавартай” гэж хэлдэг. “Энгийн бөгөөд дуулгавартай байх нь буруу зүйл биш, гэхдээ та нарын удирдагчид үнэхээр үнэн-бодит байдал бий юу? Тэр үнэхээр Бурханыг дуулгавартай дагадаг хүн мөн үү? Хэрвээ түүний хийж чадах ганц зүйл нь бичиг үсэг, хоосон сургаал номлох бөгөөд тэр Бурханыг дуулгавартай дагадаг хүн биш бол чи түүнийг дуулгавартай дагах нь Бурханыг дуулгавартай дагаж байна гэсэн үг үү?” Тэд: “Манай удирдагч хэв чанар сайтай, хэлсэн бүхэн нь зөв байдаг. Энэ нь тэд үнэнийг ойлгодог, Бурханы санаа зорилгод нийцдэг гэдгийг баталж байна” гэж хэлдэг. Тэдний хэлж байгаа зүйлд бага зэрэг логик үндэслэл байна, тийм үү? Энэ бүхэн нь тэдний хувийн мэдрэмжид үндэслэдэг. Тэд хэв чанар муутай, ялган таних чадваргүй тул хэрвээ удирдагчийнх нь ямар нэг зүйл үнэхээр болохгүй байлаа ч тэд үүнийг харж чадахгүй. Ихэнх хүн мунхаг, мэдлэггүй, хэв чанар муутай байдаг, гэхдээ энэ шалтгааныг түр зуур хойш тавья. Удирдагчийн хувьд авч үзвэл, хэрвээ хүмүүс ийм илрэл гаргаж, удирдагчаасаа ийм хамааралтай байж, тэдний талаар ийм үзэл, хандлага өвөрлөж байвал энэ нь удирдагчийн хүмүүсийн зүрх сэтгэлийг татах тактик, арга барилтай ямар нэгэн байдлаар холбоотой биш гэж үү? (Холбоотой.) Хэр их холбоотой вэ? Энэ нь удирдагчийн ажиллах арга барилтай шууд холбогддог уу? Үүнд туйлын, шууд холбоо байгаа бөгөөд эдгээр зүйл зуун хувь холбоотой гэдгийг бид баттай хэлж чадна. Би яагаад ингэж хэлж байна вэ? Субьектив хүсэл зоригийнхоо хувьд хүмүүсийг Бурханы өмнө авчрахыг хүсдэг олон удирдагч байдаг ч тэд үнэнийг ойлгодоггүй, эсвэл янз бүрийн бодит асуудлыг хэрхэн шийдвэрлэхээ мэддэггүйгээсээ болоод зөвхөн зарим нэг захиргааны ажил болон арын албаны ажлыг л зохицуулж, хүмүүсээр хүндлүүлэхийн тулд гайхуулдаг тул өөрийн мэдэлгүй антихристүүдийн замд хөл тавьдаг. Тэд хүмүүсийн зүрх сэтгэлийг татах гэж үргэлжлүүлэн оролдсоор байхын тулд, мөн тэдний зүрх сэтгэл, зан авир, бодол санааг хянахын тулд өөрсдийн арга барил, хэрэгслийг ашигладаг, ингэснээр хүмүүс үйлдэл хийхдээ, үнэнийг хэрэгжүүлэхдээ, мөн үүргээ гүйцэтгэх бүхий л тал дээр үргэлж өөрсдийнх нь хэлснийг хийдэг. Хэрвээ хүмүүс антихристийг дуулгавартай дагаж, Бурханыг үнэхээр дуулгавартай дагадаггүй бол—хэрвээ тэд Бурханыг дуулгавартай дагахаасаа хамаагүй илүү антихристийг дуулгавартай дагадаг бол—мөн үүргээ гүйцэтгээд ямар ч үр дүнд хүрдэггүй, хүний үүргийг сайн гүйцэтгэдэггүй бол тийм хүмүүс аврагдах хүмүүс мөн үү? Хүмүүст удирдагч, ажилчдыг дуулгавартай дагаж, тэдэнд үнэнч байх хэрэгжүүлэлтийн “үнэн зөв” зам байдаг боловч Бурханыг дуулгавартай дагаж, Түүнд үнэнч байх тал дээр тэд үнэн зөв хэрэгжүүлдэг ч үгүй—хэн ч энэ талаар нөхөрлөдөггүй, хэн ч бодит ажлын энэ талыг гүйцэтгэдэггүй. Хүмүүс бүгд өөрсдийн байр суурь, нэр хүндийн төлөө ярьж, үйлдэх дуртай бөгөөд Бурханы сонгосон хүмүүсийг өөрсдөдөө дуулгавартай болгож, өөрсдийгөө шүтүүлэхийн тулд тархиа гашилгаж, унтах идэхээ умартан ажилладаг. Тэд чуулганд удирдагч юм уу ажилчны хувиар ноёрхох зорилгодоо хүрэхийн тулд энэ бүхнийг хийдэг нь тодорхой. Үүний шалтгаан юу вэ? Завхарсан хүн төрөлхтөн бүгд ижил зан чанар, ижил дур сонирхолтой байдаг. Хэн нэгэн чамд зам зааж өгөхөд чи түүнийг хэрэгжүүлэхдээ маш дуртай байлаа гээд чи үнэнийг хэрэгжүүлж байна гэсэн үг биш—энэ нь чи тэр хүний хэлснийг хийж, түүнийг дуулгавартай дагаж байна гэсэн үг юм. Тэгвэл хүмүүс яагаад Бурханы өмнө ирэх, эсвэл Бурханыг эрж хайх хүсэлгүй байдаг вэ? Яагаад гэвэл, хүний хүн чанарт үнэнтэй нийцэх юу ч байдаггүй. Хүмүүсийн дуртай зүйл, тэдний хүсэмжилдэг зүйл, зүрх сэтгэлдээ тээдэг зүйл нь бүгд үнэний эсрэг байдаг, үнэнтэй зөрчилддөг. Тиймээс, хэрвээ чи хэн нэгнээс ямар нэг зүйл өөрсдөд нь тохиолдох үед үнэнийг эрж хайхыг хүсвэл тэдэнд энэ нь сар руу нисэхээс ч хэцүү санагдана—харин хэрвээ чи тэднээс хүний үгэнд орохыг хүсвэл тэдэнд хамаагүй хялбар санагдана. Антихристүүд хүмүүсийг хянахын тулд зүрх сэтгэлийг нь татах арга барил ашиглах үедээ маш хурдан үр дүнд хүрдэг нь илэрхий байна. Зөрөөд өнгөрөхдөө хэлсэн ганц үгээрээ тэд хэн нэгэнд өөрсдийнхөө талаар таатай сэтгэгдэл төрүүлж чаддаг; ямар нэгэн санаархал, үзэл бодол агуулсан зүгээр л нэг энгийн үгээрээ тэд хэн нэгэнд өөрсдийгөө шинэ өнцгөөс, шинээр харуулж чаддаг. Энэ нь хүмүүсийн доторх зүйлс яг юу болохыг илчилдэг. Энэ нь хэрвээ чи үнэнийг эрэлхийлдэггүй, харин оронд нь байр суурь, эрх мэдэл эрэлхийлэх замаар явбал чиний хийдэг бүхний завхарсан хүн төрөлхтний хэн нэгэнд нь үзүүлэх үр нөлөө, үр дагавар нь тэднийг үнэн замаас нүүр буруулж, үнэнээс зайлсхийж, Бурханаас зайлсхийж, Бурханыг голоход хүргэх болно гэсэн үг юм. Энэ бол цорын ганц үр дагавар, цорын ганц төгсгөл. Энэ нь маш тодорхой байна.

Антихристүүд хүмүүсийн зүрх сэтгэлийг татахыг оролддогийн эхний илрэл бол өчүүхэн тус хүргэж хүмүүсийг өөртөө татах явдал юм. Өчүүхэн тус гэдэг нь заавал материаллаг зүйл байх албагүй; энэ нь өргөн хүрээг хамардаг. Заримдаа энэ нь бусдад санаа тавьсан үгс байдаг; заримдаа хэн нэгний хүсэл, дур сонирхлыг биелүүлэх явдал байдаг; мөн заримдаа хэн нэгний бодол санааг тандаж, удирдагчийгаа маш сайн, хүнийг их ойлгодог гэж бодуулахын тулд тухайн хүний сонсохыг хүссэн ямар ч хамаагүй чихэнд чимэгтэй зүйлийг хэлэх явдал байдаг. Өөрөөр хэлбэл, антихристүүд хүмүүсийг хянах нууц амбицаа далдлахын тулд хүлээцтэй байдал, хайр, халуун дулаан уур амьсгал, бусдад санаа тавих гэх зүйлийг ихээр харуулдаг. Жишээлбэл, ах эгч нар зарим нэг сайхан зүйл хандивласан бол тэд өөрсөдтэй нь сайн харилцаатай хэнд ч хамаагүй тэдгээр зүйлээс цөөн хэдийг хуваалцаж магадгүй. Тэд хүмүүсийн зүрх сэтгэлийг татаж, худалдаж авахын тулд эдгээр өчүүхэн тусыг ашигладаг. Хэрвээ чуулганд гадаа гандаж, хөдөө хөхрөх шаардлагагүй, мөн хэн нэгнийг олны анхаарлын төвд оруулж чадах хөнгөн ажил байвал тэд өөрсөдтэй нь сайн харилцаатай хэнээр ч хамаагүй тэрийг хийлгэдэг. Тэд яагаад үүнийг хийж чаддаг вэ? Нэг талаар, тэд угаас үнэнийг хайрладаггүй бөгөөд зарчимгүй үйлддэг. Нөгөө талаар, тэд энэ сайн үүргийг өөрсөдтэй нь сайн харилцаатай хүмүүст үлдээж, дараа нь тэдэнд чихэнд чимэгтэй хэдэн үг хэлдэг бөгөөд ингэснээр тэр хүмүүс тэдэнд талархдаг. Ингэснээрээ тэд энэ хүмүүсийн зүрх сэтгэлийг татах зорилгодоо хүрдэг. Энэ тактик нь зөвхөн жижиг сажиг зүйл тарааж, хааяа нэг чихэр шиг үг хэлэх төдий зүйл биш—үүнд санаархал, зорилго бий. Тэр нь ямар зорилго вэ? Энэ нь хүмүүсийн зүрх сэтгэлд өөрсдийнхөө талаар таатай үнэлгээ үлдээх зорилготой. Хэрвээ арван хүнтэй бүлэг байвал тэд эхлээд тэднийг үнэлнэ: “Энэ арван хүнээс хоёр нь хүнд бялдуучлахдаа сайн. Би тэднийг тоох хэрэггүй, тэд тэртэй тэргүй надад зусардана. Дараа нь хоёр мунхаг хүн бий; хэрвээ би тэдэнд хэдэн урамшуулал өгвөл тэд миний хэлснийг хийнэ. Өөр хоёр нь гайгүй хэв чанартай хүмүүс; би тэдэнд хэдэн сүржин номлол айлдаж, сүртэй үг хэлэхэд л тэд надад бууж өгнө. Дараа нь үнэнийг эрэлхийлдэг мэт харагддаг гурван хүн байна, тиймээс тэднийг зохицуулахад бага зэрэг хэцүү байх болно. Би тэдний бодит байдлыг тодорхой тандаж, тэдэнд юу хэрэгтэй байгааг хараад, дараа нь тэднийг сэтгэл хангалуун болгох хэрэгтэй. Хэрвээ тэдний хэн нэгэн нь үүнд автахгүй, намайг дуулгавартай дагахгүй бол би эцэст нь тэднийг зохицуулж, зайлуулна. Сүүлчийн хүн миний эсрэг байлаа ч гэсэн надад тийм ч их төвөг удаж чадахгүй бөгөөд түүнийг зохицуулахад амархан байх болно.” Тэд зүгээр л гүйлгэж хараад бүлэг дотроос хэнийг зохицуулж чадах, хэнийг нь чадахгүйгээ тодорхойлж чаддаг. Тэд яаж үүнийг ийм хурдан мэдэж чаддаг вэ? Зүрх сэтгэл нь сатанлаг улс төр, гүн ухаанаар дүүрэн байдаг учраас тэд үүнийг хийж чаддаг. Тэдний зан авирын зарчим болон биеэ авч явах, бусадтай харилцах арга барил нь хүмүүстэй эвтэй найртай байх, эсвэл хэвийн хүн хоорондын харилцаатай байх тухай биш, бусдад туслах юм уу бусдыг хангах, эсвэл тэднийг төлөвшүүлэх тухай биш, бусадтай эрх тэгш харилцах, эсвэл асуудлыг зохицуулж, бусад хүмүүстэй харьцахдаа үнэн-зарчмыг ашиглах тухай биш юм. Тэдэнд эдгээр зарчим өчүүхэн төдий ч байдаггүй. Тэдний зарчим юу вэ? “Хүн бүр зүрх сэтгэлдээ намайг хэрхэн үздэг вэ? Намайг өндрөөр үнэлдэг, зүрх сэтгэлдээ тээдэг, надаас айдаг, намайг хүндэлдэг, намайг биширдэг хүмүүсийг би тоох хэрэггүй. Намайг биширдэггүй хүмүүстэй би дараа нь тэгж ингэж харьцах ёстой, харин намайг биширдэг ч надад хараахан бууж өгөөгүй байгаа хүмүүстэй тэгж ингэж харьцах ёстой. Бусдад ерөнхийдөө нэг их анхаарал хандуулдаггүй хүмүүсийн тухайд би тэдэнтэй тэгж ингэж харьцах ёстой.” Тэдэнд хүмүүсийг хянах алхам алхмаар хэрэгжүүлдэг журам бий. Тэд яагаад эдгээр алхам, бодлыг бий болгодог вэ? Яагаад гэвэл тэдний зүрх сэтгэл дэх эрх мэдлийн төлөөх хүслийг хянахын аргагүй. Хэрвээ тэд бүлгийн хүмүүстэй эвтэй найртай байсан бол тэдэнд маш их сэтгэл дундуур, нэр төргүй мэт санагдах байсан. Тэгвэл тэдний зорилго юу вэ? Хүн бүрийн зүрх сэтгэлд өөрсдөд нь зориулсан орон зайг бий болгох—хэрвээ нэгдүгээр байр биш бол хоёрдугаар байр, хоёрдугаар байр биш бол гуравдугаар байр. Бусадтай эрх тэгш харилцах нь зүгээр л бүтэхгүй хэрэг. Удирдагчийн хувьд эдгээр хүн бусдын ялгаатай санал бодлыг анхаарч үзэж чадах уу? Тэд чадахгүй. Тэдний хийдэг бүхэн юун дээр төвлөрдөг вэ? (Эрх мэдэл.) Тэдний хийдэг бүхэн эрх мэдэл дээр төвлөрдөг. Эрх мэдэл дээр төвлөрсөн ямар зүйлсийг тэд хийдэг вэ? Нэгдүгээрт, тэд чиний зүрх сэтгэлийг тандаж, гартаа оруулдаг; өөрөөр хэлбэл, эхлээд тэд чамайг худалдаж авч, чамайг өөрсдөдөө нээлттэй болгодог, тэд чиний жинхэнэ мэдрэмжийг уудлан гаргаж, тэдний талаарх чиний үнэн үзэл бодлыг олж мэддэг. Үүнийг гартаа оруулсныхаа дараа тэд арга барилаа нөхцөл байдал бүрд тохируулан, тохиолдол бүр дээр тухай бүрчлэн зан байдлаа өөрчилдөг. Тэд хүмүүсийн зүрх сэтгэлийг хянахыг хүсдэг бөгөөд өөрсөдтэй нь нэг санаатай биш хүнийг, өөрсдийг нь биширдэггүй хүнийг, өөрсдөд нь үнэнч биш хүнийг олох үедээ тэр хүн рүү дайрч, тарчлаадаг. Тиймээс, хүмүүсийн зүрх сэтгэлийг татах антихристүүдийн сэдэл бол эрх мэдэл юм. Тэгвэл эрх мэдлийг олж авахын тулд тэд ямар арга барил, тактик ашигладаг вэ? Тэд хүмүүсийн зүрх сэтгэлийг сайтар ойлгож, мэдэж авч, хянадаг. Хүмүүсийн бодол санааг юу хянадаг вэ? Өөрсдийнх нь зүрх сэтгэл, уг чанар. Антихрист хэн нэгний зүрх сэтгэлийг хянах үед тэр хүний санаа, бодол цаашид ямар ч хамаагүй болдог. Антихрист хэн нэгний зүрх сэтгэлийг хянаж эхэлмэгцээ тэр хүнийг бүхэлд нь хянадаг.

Б. Хүмүүсээр шүтүүлэхийн тулд давуу талаа гайхуулах

Бидний саяхан ярьсан өчүүхэн тус хүргэхээс гадна антихристүүд хүмүүсийн зүрх сэтгэлийг татахын тулд өөр ямар арга техникийг нийтлэг эсвэл байнга ашигладаг вэ? Жишээ нь, хүн бүр нэг удирдагчийн талаар муу сэтгэгдэлтэй байна гэж бодъё. Хүмүүс энэ удирдагчийг авьяас чадваргүй, зөвхөн бичиг үсэг, хоосон сургаал л ярьж чаддаг, үнэний талаар ямар ч бодит ойлголтгүй гэж боддог. Хэрвээ тэр удирдагч хүмүүс өөрийнх нь талаар ийм сэтгэгдэлтэй байгааг олж мэдвэл эдгээр алдаа дутагдал, өө сэвээ нуухын тулд хамаг байдгаараа хичээх үү? (Тэгнэ.) Тэд юу хийх вэ? Тэд ямархуу зүйл ярих вэ? Сэтгэлээ нээж байгаа дүр эсгэх нь үүний нэг тал юм. Өөр юу хийх вэ? (Шалтаг тоочих.) Шалтаг тоочих нь бас л нуун дарагдуулах нэг арга хэрэгсэл болдог. Түүнчлэн, уг удирдагч сул талаа нуухын тулд өөрийн давуу тал болон бусдын нүдэнд агуу харагддаг зүйлсийг ашиглаж магадгүй. Энэ нь түгээмэл арга техник мөн үү? (Мөн.) Жишээ нь, нэг хүн: “Би Бурханд итгээд удаагүй байхад яагаад удирдагчаар сонгогдсон юм бэ? Яагаад гэвэл би шашны бус ертөнцөд компани удирдаж байсан бөгөөд манай ажилчид 10-аас 200 болж өссөн нь надад удирдах чадвар байгааг харуулдаг. Хэдийгээр бурханы гэр ийм зүйлд ач холбогдол өгдөггүй ч энэ чадвар зарим нөхцөлд хэрэг болдог биз дээ?” гэж хэлдэг. Үүнийг сонсоныхоо дараа бусад нь санал нийлэхгүй байх үед энэ хүн үзүүлбэрээ үргэлжлүүлж: “Жишээ нь, хэрвээ чамайг ярихад ажилчид чинь сонсохгүй бол чи яах ёстой вэ? Сайн үр дүнд хүрэх үед чинь тэд чамайг сонсох болно. Би аль хэдийн нотолгоогоо дэлгэсэн: Манай компани хөрөнгийн бирж дээр гарсан!” гэж хэлдэг. Эхлээд зарим хүн үүнийг билиг авьяас, шүтлэггүй хүмүүс ингэж л ажилладаг гэж хэлж магадгүй, гэхдээ энэ хүний үйлдэлд үнэхээр арга барил, үр дүн байдаг тул зарим хүн тэдэнд эхлээд эргэлзэж байснаа итгэж, үйлдэх тусам нь өөрсдөө ч мэдэлгүйгээр бага багаар шүтэж эхэлдэг. Түүнчлэн, ийм хүн бусдыг төөрөлдүүлж, өөрийнхөө дутагдлыг нуун далдалдаг; хүмүүс өөрсдөө ч мэдэлгүйгээр тэдэнд зүрх сэтгэлээ худалдаж, тэдэнд төөрөлдөж, тэдний өмнө сөгддөг. Энэ нь арга техник биш гэж үү? (Мөн.) Энэ юу вэ? Энэ бол өөрийн мэдлэг чадвар, билиг авьяасыг хамаг байдгаараа гайхуулж, чадвар, овсгоо самбаагаараа онгирох явдал юм. Эдгээр үйлдлийн зорилго юу вэ? Энэ нь бас л бусдын зүрх сэтгэлийг татах явдал юм. Бусдын зүрх сэтгэлийг татахын тулд тэд зарим нэг сайхан зүйл өгөхөөс гадна, бусдаар өөрсдийгөө хүндлүүлэх ёстой болдог. Хэрвээ тэд зүгээр л нэг эгэл жирийн хүн, эсвэл нэг их сургууль соёлгүй, боловсролгүй хүн байсан бол хэн тэднийг хүндлэх вэ? Тиймээс, ийм хүн хүмүүст өөрийгөө дээд боловсролын зэрэгтэй, өндөр боловсролын гэрчилгээтэй гэдгээ мэдэгдэхийн тулд дипломоо зориуд гайхуулж, үр дүнд нь зарим хүнийг төөрөлдүүлдэг. Тэд бусдад өндрөөр үнэлүүлж, сайн сэтгэгдэл төрүүлэхийн тулд, мөн хүмүүс ямар нэг зүйл хийхдээ өөрсдөөс нь зөвлөгөө авах талаар байнга боддог эсвэл тийм хүсэл төрдөг болгохын тулд билиг авьяас, мэдлэг чадвар, чадавхаа хамаг байдгаараа гайхуулдаг. Энэ зорилгод хүрэхийн тулд хийж байгаа бүхэн нь бас л хүмүүсийн зүрх сэтгэлийг татах арга заль биш гэж үү? Эдгээр нь антихристүүд хүмүүсийн зүрх сэтгэлийг татаж буйн хоёр илрэл юм. Эхнийх нь өчүүхэн тус ашиглах. Хоёр дахь нь өөрсдийн чадвар, билиг авьяас, өөрөөр хэлбэл өөрсдийг нь давуу болгодог зүйлсийг гайхуулж, энэ аргыг ашиглан бусдаас илүү гарч, ингэснээр олноос товойн, ингэснээр хүн бүрийг өөрсдийг нь хүндэлж, биширч, тушаалыг нь дагаж, удирдлагыг нь хүлээн авахын тулд өмнө нь дуртайяа ирдэг болгох, тэр ч бүү хэл тэдний бүх зохицуулалтыг нь дуртайяа хүлээн авч, дагадаг болгох явдал юм. Энэ нь сэтгэл зүйн дайралтын нэг хэлбэр биш гэж үү? (Мөн.) Бусдын зүрх сэтгэлийг татах нь нэг төрлийн сэтгэл зүйн дайралт юм. “Сэтгэл зүйн дайралт” гэж юу гэсэн үг вэ? Энэ бол Сатан хүмүүсийн зүрх сэтгэлийг эзэгнэж, хянадаг арга хэрэгсэл юм. Бурхан хүний зүрх сэтгэлийн гүнийг шинждэг. Тэр хүмүүсийн зүрх сэтгэлийг байлдан дагуулж, олж авдаг. Тэгвэл Сатан болон антихристүүдийн талаар ярих үед яагаад “хүмүүсийн зүрх сэтгэлийг олж авах” гэдэг хэллэгийг ашигладаггүй вэ? Яагаад гэвэл Сатан болон антихристүүд хүмүүсийн зүрх сэтгэлийг булаан авч, төөрөлдүүлж, өөртөө татаж, хянахын тулд хэвийн бус, хорон муу арга техник ашигладаг бөгөөд ингэснээр хүмүүс өөрийн эрхгүй тэдний талаар өндөр сэтгэгдэлтэй болж, тэднийг гүнээ хүндэлж, биширдэг.

Бид сая хүмүүсийн зүрх сэтгэлийг татах хоёр тактикийн талаар нөхөрлөлөө. Өөр ямар сонгодог тактик байна вэ? Хэрвээ та нар хүмүүсийг төөрөлдүүлж, хазаарлахын тулд антихристүүдийн ашигладаг тактик, арга барилыг туулаагүй бол өөрсөдтэйгөө хэрхэн дүйцэж байгааг харахын тулд өөрсдийгөө харж болно. Та нарт эдгээр илрэл байгаа эсэхийг хар. Завхарсан зан чанар дунд амьдардаг хүн бүрд эдгээр зүйл байдаг. Өчүүхэн тус хүргэх, хүмүүсийг төөрөлдүүлэх, хүмүүсийг өөртөө татах—эдгээр нь та нарын байнга хийдэг зүйл биш гэж үү? Мөн билиг авьяас, давуу талаа хамаг байдгаараа гайхуулах—энэ бас л та нарын байнга хийдэг зүйл биш гэж үү? (Мөн.) Ялангуяа, үнэнийг зөрчсөн ямар нэг зүйл хийх үедээ, сул тал, алдаа дутагдал чинь ил болох үед, тэр ч бүү хэл засалт амсаж, үнэхээр нэр нүүрээ барж, нэр хүнд чинь ор мөргүй арчигдах үед та нар нөхцөл байдлыг залруулж, хүмүүсийн зүрх сэтгэл дэх байр суурь, нэр хүндээ сэргээхийн тулд эдгээр арга барил, техникийг ашиглах гэх мэт зүйл хийдэггүй гэж үү? (Бид бас иймэрхүү зүйл хийдэг.) Та нар эдгээр зүйлийг хийх үедээ ямар нэгэн ухамсартай байж, энэ бол буруу зам, үүнийг хийж болохгүй гэдгийг мэдэрдэг үү? Та нар өөрсдийгөө буруутгадаг уу? Та нар үүнд байнга дөжирсөн байдаг уу, эсвэл өөрийгөө буруутгадаг хэдий ч нэр хүнд, дүр төрх чинь та нарт маш чухал байдаг учраас өөрийн эрхгүй эдгээр зүйлийг хийхээс өөр аргагүйд хүрдэг үү? Аль нь вэ? (Бид өөрийн эрхгүй хийдэг.) Та нар өөрийн эрхгүй хийдэг байх нь—тэгвэл та нар өөрсдийгөө буруутгадаг уу? Эсвэл огт тэгж мэдэрдэггүй бөгөөд нэгэнт хийсэн хойноо тэдгээр зүйлийг тоохгүй өнгөрөөж, урьдын адил идэж, унтсаар байдаг уу? (Бид өөрсдийгөө буруутгадаг.) Хэрвээ та нар өөрсдийгөө бага ч гэсэн буруутгадаг бол тийм ч муу биш байна. Энэ нь та нарын дөжрөл тийм ч гүнзгий биш байгааг—та нарт ухамсар байсаар байгааг баталж байна. Ухамсартай хүмүүст аврагдах найдвар бий; ухамсаргүй хүмүүст хүн чанар байдаггүй тул тэд аюулд орсон байна.

В. Хүмүүсийг төөрөлдүүлж, тэдний тааллыг хүртэхийн тулд хуурамч дүр эсгэх

Антихристүүд хүмүүсийн зүрх сэтгэлийг татахын тулд өөр ямар арга техникийг байнга ашигладаг вэ? Өөр нэг нөхцөл байдал бий, тэр нь антихристүүд юу ч хийж байсан, үүнийгээ Бурханы өмнө биш, харин хүмүүсийн өмнө хийдэг. Тэдний ингэхийн зорилго юу вэ? (Хүмүүсийг өөртөө татах.) Энэ нь хүмүүсийн зүрх сэтгэлийг татах явдал юм. Өнгөн дээрээ тэд бусдаас илүү зовлон туулж, төлөөс төлөхөд бэлэн байдаг; тэд бусдаас илүү сүнслэг, Бурханд илүү үнэнч, үүрэгтээ илүү нухацтай ханддаг мэт харагддаг. Гэвч тэднийг харах хүн байхгүй үед тэд тэгж үйлддэггүй. Тэгж үйлдэх нь тэдний жинхэнэ санаа зорилго биш; харин ч тэдэнд далд сэдэл байдаг. Тэд хүмүүсийн өмнө тэгж авирладаг нь, өөрсдийгөө ямар сайн үйлдэж байгааг, үүргээ ямар их үнэнчээр гүйцэтгэж байгааг хүмүүст харуулахын тулд юм, гэтэл үнэн хэрэгтээ үнэнч байдал бол тэдний дотоод сэдэл яавч биш байдаг. Тэдний зорилго бол хүмүүст өөрсдийгөө үнэнч, хариуцлагатай гэж харуулах. Тэд ийм маягаар төлөөс төлж бусдыг бүрэн үнэмшүүлдэг. Үүний үр дүнд бусад хүн тэдний удирдлагыг хүлээн авч, ямар ч алдаа гаргасан уучлахад бэлэн байдаг. Энэ ямар төрлийн зан авир вэ? Энэ бол хүмүүсийг төөрөлдүүлэхийн тулд хуурамч дүр эсгэх явдал юм. Энд “хуурамч дүр” гэж юу гэсэн үг вэ? Энэ нь үнэнд нийцэж байгаа мэт харагддаг сайн зан авир, үйлдлийг хэлж байгаа юм. Хүмүүсийг төөрөлдүүлж, тэдний тааллыг хүртэхийн тулд үнэнд нийцэж байгаа мэт харагддаг хуурамч дүр эсгэх—энэ нь уг зан авирын шинж чанарыг нэгтгэн дүгнэж байна, тийм биз дээ? Тэдний зорилго бол эцсийн дүндээ хүмүүсийн тааллыг хүртэх явдал юм. Хүмүүс антихристүүдийн талаар сайн сэтгэгдэлтэй болмогцоо тэднийг хүндэлж эхэлдэг—антихристүүд энэ аргыг ашиглан тэдний зүрх сэтгэлд тодорхой байр суурь эзэлсэн байх болно. Жишээ нь, үүргээ гүйцэтгэхдээ төлөөс төлөхөд бэлэн, үйлдэл хийхдээ ихэвчлэн туршлагадаа найддаг, үндсэндээ ямар ч томоохон зарчмыг зөрчдөггүй нэг төрлийн хүн байдаг, гэвч чи тэдэнтэй үнэн-зарчмыг эрж хайх талаар нөхөрлөх үед тэд юу гэж хэлдэг вэ? “Надтай энэ талаар нөхөрлөх шаардлагагүй. Миний толгойд энэ бүхэн байгаа!” Тэд үнэхээр асуудалтай тулгарах үедээ эрж хайдаггүйгээр үл барам, бусдын санаа бодлыг бүү хэл, зөвлөгөөг нь ч сонсохоос татгалздаг; тэд зүгээр л өөрсдийн сайн гэж бодсон бүхнээ хийдэг. Тэд төлөөс төлөх үед, үйлдэл нь тэднийг шаламгай, шийдэмгий, тодорхой эрх мэдэлтэй мэт харагдуулах үед бусад хүн зүрх сэтгэлдээ тэднийг хэрхэн үздэг вэ? Тэдний талаар сайн сэтгэгдэлтэй байдаг уу, үгүй юу? Бусад хүний өнцгөөс харвал тэд үнэнийг илэрхий байдлаар зөрчөөгүй бөгөөд ажил хийх арга барилдаа маш гаршсан байдаг. Тэдний “үнэнч байдлын” түвшин болон үүргээ гүйцэтгэх туршлага нь бусдыг үнэмшүүлэхэд хангалттай байдаг. Хүмүүс: “Тэднийг хар даа: Тэд Бурханд олон жил итгэсэн, энэ үүргийг гүйцэтгэх туршлагатай. Тэд туршлагатай. Бид тэгж чадахгүй байсан” гэж боддог. Хүмүүс тэдний талаар ийм эерэг үзэл бодолтой байх үед тэд тэр хүмүүсийн зүрх сэтгэлд их нөлөөтэй байдаг уу, эсвэл бага уу? (Их.) Их; тэд зүрх сэтгэлд нь нөлөөтэй байдаг. Зарим хүн хэзээ ч үнэнийг эрж хайдаггүй бөгөөд энэ нь нэг талаар тэдэнд сүнслэг ойлголт дутмаг байдагтай, нөгөө талаар тэд үнэнийг сонирхдоггүй, үнэнийг огт хайрладаггүйтэй, мөн үнэн-зарчим гэж юу болох талаар огт ойлголтгүй байдагтай холбоотой. Тэд үүргээ гүйцэтгэхдээ зөвхөн түр зуурын урам зориг, өөрсдийн сайн санаа зорилго, олон жилийн туршлагадаа л найддаг. Гэсэн хэдий ч тэд эдгээр зүйлийг бусдад мэдэгдэхийг хүсдэггүй тул хамаг байдгаараа хичээл зүтгэл гаргаж, төлөөс төлдөг. Хэрвээ хэн нэгэн тэднийг сүнслэг ойлголтгүй, эсвэл үнэнийг ойлгодоггүй, зарчимгүй юм хийдэг болохыг нь олж мэдвэл тэд хүмүүст харуулахын тулд хурдан хугацаанд зарим нэг амжилт гаргадаг. Тэд: “Надад үнэхээр сүнслэг ойлголт байгаа эсэхийг хар, үз л дээ. Намайг үнэхээр зарчимтай үйлдэж байгаа эсэхийг, үнэхээр үнэнийг ойлгож байгаа эсэхийг хар; үз” гэж хэлдэг. Тэд ингэж үйлдэх үед нэлээд олон хүн тэдэнд төөрөлддөг. Тэд: “Тэр хүмүүс үүргээ гүйцэтгэх туршлагатай, зарчмыг ойлгодог; бид л ойлгодоггүй хүмүүс нь” гэж хэлдэг. “Бид л ойлгодоггүй хүмүүс нь”—энэ мэдэгдэл юуг харуулж байна вэ? Энэ нь угтаа тэд тэр хүмүүсийн гадаад сайн зан авирыг сайшаадгийг харуулж байна. Энэ сайшаал нь юутай тэнцэх вэ? Энэ нь тэднийг үнэнийг хэрэгжүүлдэг, Бурханыг хайрладаг, Бурханаар төгс болгуулж буй хүмүүс гэж бодохтой тэнцэнэ. Бусад нь тэднийг ийм байдлаар үнэлэх нь тэд хүмүүсийн зүрх сэтгэлд тодорхой байр суурь эзэлж байгаатай адил биш гэж үү? Илүү тодорхой хэлбэл, тэдэнд нэг төрлийн нэр хүнд байна гэж хэлж болно. Тэгвэл энэ нэр хүнд тэдэнд юу авчирдаг вэ? Энэ нь бусад нь тэднийг дээдэлж, тэднийг хүндэлж, тэр ч бүү хэл тэднээс хамааралтай болоход хүргэдэг. Бусад нь тэднээс хэрхэн хамааралтай болдог вэ? Асуудал гармагц тэд шууд л тэднийг хайж очдог. Хэн нэгэн: “Энэ бол том асуудал, бид үүнийг ойлгохгүй байна; бид Дээрхээс асуух ёстой биз дээ?” гэж хэллээ гэж бодъё. Тэгвэл зарим нь: “Шаардлагагүй. Бид зүгээр л удирдагчаасаа асууж болно. Манай удирдагч бүгдийг ойлгодог” гэж хэлнэ. Удирдагч, ажилчид ихэнхдээ ажлаа хийгээд завгүй байдаг бөгөөд мууг үйлдээгүй гэж хүн бүр санадаг, улмаар тэднийг гарцаагүй үнэнийг ойлгодог, зарчимтай үйлддэг хүмүүс гэж боддог. Та нар энэ үзэл бодлын талаар юу гэж бодож байна вэ? Хэрвээ хэн нэгэн гаднаа мууг үйлдээгүй бол тэр нь тухайн хүн үнэнийг ойлгодог гэсэн үг үү? Заавал тийм байх албагүй. Аливаа хүний үнэнийг ойлгох ойлголтод хязгаар бий. Хэрвээ чи удирдагчдыг бүхнийг ойлгодог гэж итгээд, ямар ч асуудал гарсан Бурханд залбирдаггүй, Түүнээс эрж хайдаггүй, эсвэл Түүний үгнээс эрж хайдаггүй, харин шууд л удирдагч руу очиж асуудаг бол энэ нь юмыг саатуулахгүй гэж үү? Хэрвээ чи үргэлж удирдагчдын хэлснийг хийж, үргэлж тэдэнд найддаг бол зарим зүйл буруугаар эргэж, чуулганы ажилд хохирол учруулах магадлалтай. Тийм ч учраас хүмүүсийг шүтэж, хүмүүст найдаж нь замаас гажиж, алдаа гаргах, өөрийнхөө аминд болон Бурханы гэр, чуулганы ажилд хохирол учруулах хамгийн амархан арга юм.

Антихристүүд хүмүүсийн зүрх сэтгэлийг татаж буйн гурван үндсэн илрэл байдаг: Эхнийх нь өчүүхэн тус хүргэж хүмүүсийг өөртөө татах; хоёр дахь нь давуу тал, билиг авьяас, чадвараа гайхуулах; гурав дахь нь хүмүүсийг төөрөлдүүлж, тэдний тааллыг хүртэхийн тулд хуурамч дүр эсгэх. Эдгээр илрэл хүн бүрд байж болно. Зарим хүн бусдын мэддэггүй хов жив дэлгэх, янз бүрийн сэдвээр ярих, эсвэл зарим нэг өвөрмөц, мэргэжилтний үзэл бодлоо хуваалцах нь олонтоо. Үүнийг юу гэж нэрлэдэг вэ? “Эмгэн уруулаа буддаг нь—чамд харах юм өгөхийн тулд” гэсэн хоёр хэсгээс бүрддэг үг бий. Энэ хүмүүс үргэлж ур чадвараа гайхуулж, хүмүүсийн хүндлэлийг хүлээхийг хүсдэг. Гэвч заримдаа тэд үүнийгээ сайн хийж чаддаггүй бөгөөд хүмүүс тэдний өө сэвийг хардаг тул тэд нөхцөл байдлыг залруулж, уснаас хуурай гарахын тулд чадах бүхнээ хийдэг. Мөс чанар, үнэнийг зөрчсөн, эсвэл үүргээ гүйцэтгэхтэй ямар ч холбоогүй ямар ч зүйл хийсэн бай, тэд хэзээ ч алдаагаа хүлээн зөвшөөрч, өөрсдийгөө эргэцүүлэн гэмшихийг мэддэггүй, мөн энэ асуудал хэчнээн ноцтой болохыг хэзээ ч ухаардаггүй. Харин ч тэд өөрсдийгөө өмгөөлж, байдлыг намжаах арга замыг маш их бодож, толгойгоо гашилгадаг. Тэд зорилгодоо хүрэхийн тулд тэсгэл алдан яарч, бүр идэж, унтаж ч чадахгүй болтлоо бусдын нүдэн дэх сайн нэр хүнд нь гэнэт, сүйрлийн хэмжээнд уначих вий гэж айдаг. Жишээ нь, зарим хүн өөрийгөө сайн бичдэг, чадварлаг зохиолч гэж боддог; зарим нь өөрийгөө сайн удирдагч, чуулганыг түшиж тулдаг багана гэж боддог; бусад нь өөрийгөө сайн хүн гэж боддог. Энэ хүмүүс ямар нэг шалтгаанаар өөрсдийнхөө талаарх сайн дүр төрхийг алдмагцаа үүний төлөө маш их бодож, төлөөс төлж, нөхцөл байдлыг залруулах гэж толгойгоо гашилгадаг. Гэсэн ч тэд буруу замаар явсныхаа төлөө, эсвэл үнэнийг зөрчсөн янз бүрийн зүйл хийснийхээ төлөө хэзээ ч ичиж, өөрийгөө буруутгаж, Бурханд өртэй гэж мэдэрдэггүй. Тэдэнд хэзээ ч тийм төрлийн мэдрэмж төрдөггүй. Тэд хүмүүсийг төөрөлдүүлж, зүрх сэтгэлийг нь татахын тулд бүхий л төрлийн тактик ашигладаг. Энэ нь бүтээгдсэн зүйлийн үүргээ гүйцэтгэж байгаа хэрэг үү? Яавч үгүй. Энэ нь чуулганы удирдагчдын хийх ёстой ажил мөн үү? Яавч үгүй. Тэд сатанлаг зан чанараар амьдарч, мууг үйлдэж, чуулганы ажлыг үймүүлж, Бурханы гэрийн ажилд саад болж, үймүүлж байна. Тэдний үйлдэл, зан авир, явж буй зам, хүмүүсийг төөрөлдүүлж, хянадаг янз бүрийн зан авираас нь дүгнэвэл тэд удирдагчийн үүргээ гүйцэтгэхгүй байгаа бөгөөд харин хүнийг аврах Бурханы ажлыг нурааж, саад болж, хүмүүсийг Бурханы өмнө очиход хориг болж, хүмүүсийг өөрсдийн гарт, өөрсдийн хяналтад байлгахыг оролдож байна. Эдгээр нь антихристийн үйлдэл, зан авир биш гэж үү? Энэ талаар ямар ч эргэлзээ байхгүй. Энэ нь антихристүүд Сатаны дүрд яг тохирч тоглодгийн хангалттай нотолгоо юм. Тэдний хийдэг эдгээр зүйлийн уг чанараас дүгнэвэл тэд зөвхөн хийх ёстой үүргээ сайн гүйцэтгэж чадахгүй байгаа төдийгүй—эсрэгээрээ Сатаны дүрд тоглож байна. Тэдний хийдэг бүхэн нь Бурханы сонгосон хүмүүсийн төлөө Бурхантай өрсөлдөж байгаа хэрэг юм. Бурханых болох хоньд Бурханыг дагаж, Түүгээр авхуулах ёстой атал энэ хүмүүс бусдыг Бурханыг дагахад хориг болдог; тэд Бурханы хоньдыг өөрсдийн гарт авч, хянаж, хүмүүсээр өөрсдийгөө шүтүүлж, дагуулдаг. Энэ бол тэдний үйлдлийн уг чанар юм. Ийм хүмүүсийг “удирдагч” гэж нэрлэж болох уу? (Болохгүй.) Тэгвэл бид тэднийг юу гэж нэрлэх ёстой вэ? (Ёрын муу зарц нар.) “Ёрын муу зарц нар”—энэ бол тохирсон нэр. “Антихристүүд”, “ёрын муу зарц нар”—энэ хоёр цол хоёулаа тохирно, тийм биз дээ? Энэ хүмүүс удирдагчийн үүрэг гүйцэтгэж байна гэсэн туг намируулдаг боловч удирдагчийн хийх ёстойг хийдэггүй. Тэдний хийдэг зүйл нь удирдагчийн үүргээ гүйцэтгэж байгаа хэрэг огт биш, энэ нь антихристийн дүрд тоглож, Сатаныг төлөөлөн Бурханы гэрийн ажлыг үймүүлж, сүйтгэж, Бурханы сонгосон хүмүүсийг төөрөлдүүлж, үнэн замаас, бас Бурханаас зайлуулж байгаа хэрэг юм. Тэдний бүх үйлдэл, зан авир нь Сатаны зан чанар, уг чанарыг илчилдэг бөгөөд хүмүүсээр Бурханаас зайлуулж, үнэн болон Бурханыг голж, өөрсдийг нь шүтэж, дагахад хүргэх үр дүнд хүрдэг. Нэг л өдөр тэд хүмүүсийг бүрэн төөрөлдүүлж, хяналтдаа оруулах үед хүмүүс тэднийг шүтэж, дагаж, дуулгавартай дагаж эхэлнэ. Тэр үед тэд хүмүүсийн зүрх сэтгэлийг урхидах зорилгодоо хүрсэн байх болно. Тэд чуулганы удирдагчид боловч Бурханы даалгасан ажлыг хийдэггүй; тэд удирдагч, ажилчдын ажлыг хийдэггүй. Оронд нь тэд Бурханы сонгосон хүмүүс дээр ажиллаж, тэднийг төөрөлдүүлж, урхидаж, хянаж, Бурханд илтэд харьяалагддаг нь хоньдыг өөрсдийн гарт, өөрсдийн хяналтад авдаг. Тэд хулгайч, дээрэмчид биш гэж үү? Тэд Бурханы сонгосон хүмүүсийн төлөө Бурхантай ингэж өрсөлдөж байгаа нь Сатаны зарцын үүрэг гүйцэтгэж байгаа хэрэг биш гэж үү? Ийм антихристүүд Бурханы дайснууд биш гэж үү? Тэд Бурханы сонгосон хүмүүсийн дайснууд биш гэж үү? (Мөн.) Тэд зуун хувь мөн. Тэд бол Бурханы болон Түүний сонгосон хүмүүсийн дайснууд; энэ нь ямар ч эргэлзээгүй юм.

Намайг эх газрын Хятад дахь бүх чуулганд үг хэлж, ажиллаж байх үед Надад дуу бичлэг хийх, номлолыг бичигт буулгах хариуцлагатай нэг хүн байсан. Энэ хүн бага зэрэг билиг авьяастай, хурц ухаантай, хурдан хариу үйлдэл үзүүлдэг байв. Гэхдээ түүнд ийм нэг зүйл байсан: Тэр хүмүүсийн сонсохыг хүсдэг чихэнд чимэгтэй үг хэлэхдээ гаргууд байсан. Хэрвээ чи ямар нэг зүйлийг амттай байна гэж хэлбэл тэр: “Чиний зөв. Би амсаж үзсэн. Үнэхээр сайхан байна” гэж хэлнэ. Хэрвээ чи гадаа халуун байна гэж хэлбэл тэр: “Үнэхээр халуун байна. Би бүр хөлөрчихлөө” гэж хэлнэ. Хэрвээ чи гадаа хүйтэн байна гэж хэлбэл тэр: “Хүйтэн байна шүү. Би бүр дотортой гутал өмссөн” гэж хэлнэ. Түүнээс үнэн юм уу үнэнч шударга үг сонсох маш хэцүү байсан. Тэр үнэхээр эрэлхийлдэг хүн шиг харагддаг байсан ч төлөөс төлөх шаардлагатай зүйл гарах үед нуугддаг байв. Тэр зальтай, ов мэхтэй байсан. Тэр тийм л төрлийн хүн байсан. Зарим хүн: “Тэгвэл Та яагаад тийм хүнийг сонгосон юм бэ?” гэж асууж магадгүй. Би түүнийг сонгоогүй—тухайн үеийн нөхцөл байдлаас шалтгаалж шийдэгдсэн юм. Тэр үед түүн шиг хүн олоход хүртэл хэцүү байсан бөгөөд ядаж л тэр хурдан хариу үйлдэл үзүүлдэг байсан—Намайг ярьж эхлэх бүрд тэр “дуу хураах” товчийг дардаг байв. Тэр Намайг хаа сайгүй дагаж, номлол бичиж авч, бичигт буулгадаг байсан; тэр зарим нэг бодит ажил хийсэн. Гэвч Миний дэргэд яаж авирладаг байдал болон чуулганд хийдэг байсан зүйл нь хоёр шал өөр хүний үйлдэл шиг байв. Миний дэргэд тэр дуулгавартай, томоотой, хичээнгүй, ухамсартай, хариуцлагатай мэт үйлддэг байсан—гэхдээ чуулганд үүргээ гүйцэтгэхдээ тэр тийм байсан уу? Дээрхтэй харилцахдаа тийм байсныг нь бодоход Бурханы сонгосон хүмүүсийн дунд байхдаа ч бас тийм байсан уу? Чи энэ талаар баттай хариулж зүрхлэх үү? Үгүй, чи тэгэхгүй. Тэгвэл чи түүний жинхэнэ нөхцөл байдал ямар байсныг яаж мэдэх вэ? Үүнийг мэдэхийн тулд чи түүнтэй харилцах хэрэгтэй болно. Түүнтэй хэсэг хугацаанд харилцсаны дараа түүний уг чанар-мөн чанарт байгаа бүхэн ил гарч ирнэ. Тэр байр сууринд онцгой дуртай, маш бардам байв; хэнтэй ч байсан хамаагүй тэр өөрийнхөө гавьяа зүтгэлийнхээ талаар ярих, юу хийж чаддагаа, юу хийснээ, хэр их зовлон туулснаа, ямар агуу гэдгээ гайхуулах үнэхээр дуртай байв. Тэр эдгээр зүйлийг хийж, маш олонтоо ингэж ярьдаг байсан бөгөөд Намайг байх үеийнхээс тэс өөр хүн байв. Түүнчлэн, түүний эргэн тойронд байсан хэн боловч хавчигдаж, дээрэлхүүлж байгаа мэт мэдэрдэг байсан бөгөөд энэ талаар юу ч хэлж зүрхэлдэггүй байв. Энд хамгийн том асуудал юу байсан бэ? Тэр хийж байсан энэ жаахан ажлаа, гүйцэтгэж байсан энэ жаахан үүргээ хаа ч явсан гайхуулах гавьяа зүтгэл мэт үздэг байсан. Тэр үүнийгээ ямар хэмжээнд гайхуулдаг байсан бэ? Хүн бүр түүнийг дээдэлж, шүтэж, атаархдаг байв. Эцэст нь тэд: “Энэ залуу Бурханы төлөө маш их зовлон туулсан. Түүнд байгаа итгэл, Бурханыг гэх хайрыг нь хараач! Бид түүний толгойн ганц ширхэг үстэй ч зүйрлэгдэхгүй. Бид түүнээс ямар дорд юм бэ!” гэж хэлцгээсэн. Хүмүүс түүнийг үргэлж дурддаг байсан бөгөөд Надтай уулзаж чадаагүй хүмүүс түүнтэй уулзах нь Надтай уулзсантай л адил гэж боддог байв. Хүмүүсийн мэдлэг, бодол санаа, оюун ухаанд үзүүлсэн түүний нөлөө эцэстээ ийм түвшинд хүрсэн. Ийм байдалд хүрэхийн тулд тэр нэлээд олон зүйл хэлж, хийсэн байж таараа, тийм биз дээ? Тэр мэдээж хэдхэн үг ашиглаад ямар үүрэг гүйцэтгэж байснаа дурдаад өнгөрөөгүй, тэр мэдээж эдгээр зүйлийн талаар урт удаан ярьж, хэлэлцсэн байх; түүнчлэн түүнд өөрийн гэсэн сэдэл, зорилго байсан, тэр хүмүүсийг уруу татаж, төөрөлдүүлж чадах зарим нэг зүйл хэлж, хүмүүсээр өөрийгөө шүтүүлж, эцэст нь зорилгодоо хүрсэн. Та нар ийм төрлийн хүний талаар юу гэж бодож байна вэ? Тэр Миний хажууд үүргээ гүйцэтгэх болсон нь биеэ хэрхэн авч явахад суралцах, эсвэл үнэнийг олж авахын аль алиных нь хувьд түүнд сайн хэрэг байсан. Энэ нь түүний хувьд эрт төгс болгуулах боломж байв. Харамсалтай нь, тэр энэ боломжийг нандигнаагүй. Тэр энэ боломж хэчнээн үнэтэй, амин чухал болохыг, мөн энэ нь үнэнийг олж авч, Бурханы талаарх мэдлэгт хүрэх зам, суурь, эх сурвалж болохыг хараагүй. Оронд нь тэр энэ боломжийг ашиглан олон түмнээс товойж, хүмүүсийн зүрх сэтгэлийг татах өөрийн зорилгодоо хүрсэн. Энэ нь гай дуудсан; тэр буруу замаар алхаж байв. Надад хэл дээ, тэр хэр их зовлон туулснаа, Бурхан түүнийг хэрхэн залж чиглүүлснийг, Бурхан түүнд хэрхэн хандсаныг, Бурхан түүнд хэрхэн итгэсэн талаарх үгийг тийм дураараа тарааж байхдаа, үүн дотор хувийн санаархал байгааг таньж чадсан болов уу? (Тийм.) Тэр чадах л ёстой байсан. Энэ нь таньж мэдэх боломжгүй зүйл биш байв. Тэр үүнийг таньж чадах байсан—тэгвэл яагаад муу үйлээ хазаарлаж чадаагүй юм бэ? Яагаад гэвэл тэр үнэнийг хайрладаггүй байсан; тэр зөвхөн нөлөө, байр сууринд л дуртай байв. Үнэнийг үнэхээр хайрладаг хүн завхрал харуулах үедээ, хэрхэн зовж шаналснаа гэрчлэх үедээ өөрийгөө буруутгаж, зэмлэдэг. Тэд хийсэн зүйлээ олиггүй, Бурханыг эсэргүүцсэн хэрэг байсан бөгөөд дахин тэгж болохгүй гэж мэдэрдэг. Ирээдүйд тэд дахин тэгэхийг хүсэх үедээ биеэ барьж, тийм зүйл хийхээ зогсоож чаддаг. Энэ бол маш хэвийн зүйл. Гэвч тийм үед мөс чанар нь тэднийг зэмлэсэн ч антихристүүд зэрлэг амбиц, хүслээ хянаж чаддаггүй бөгөөд засалт амссан ч үнэнийг хүлээн авахгүй. Яагаад тэдний уг чанар эргэлт буцалтгүйгээр томорч, тэлдэг вэ? (Яагаад гэвэл тэд үнэнийг хайрладаггүй.) Уг чанартаа тэд үнэнийг хайрладаггүй. Тэгвэл тэд юуг хайрладаг юм бэ? (Тэд байр суурийг хайрладаг.) Байр суурь тэдэнд юу авчрах вэ? Энэ нь хүмүүсээр өөрсдийгөө шүтүүлж, дээдлүүлж, мөн өөрсдөд нь атаархахад хүргэнэ. Эцсийн дүндээ тэдний зорилго бол Бурхантай адил байр суурь, эрх ямба эдлэх, түүнчлэн энэ байр суурийн тэдэнд авчирдаг нэр төр, аз жаргал, баяр баясгаланг эдлэх явдал юм. Миний сая хэлсэн бүхнийг сонсоод та нарт муухай санагдахгүй байна гэж үү? (Санагдаж байна.) Тэр хүний хийсэн өөр нэг илүү муухай зүйл байсан. Хожим нь тэр өвдөж, төрөлх хот руугаа буцсан бөгөөд энэ нь түүнд байр суурийн ашиг тусыг эдлэх эрхтэй гэж бүр ч их бодогдуулсан. Энэ бодлын хяналт дор тэр хэрхэн үйлдсэн гэж та нар бодож байна вэ? Тэр хүмүүсээс өөрт нь бүр ч илүү, сайн хандахыг шаардаагүй гэж үү? (Тэгсэн.) Тэр яагаад үүнийг шаардсан бэ? Тэр үүнийг хэтэрсэн эсвэл эрүүл ухаангүй хэрэг гэж мэдрээгүй гэж үү? Тэр өөрийгөө үүнийг хүртэх эрхтэй гэж мэдэрсэн. Тэр: “Би бурханы төлөө, мөн ах эгч нарынхаа төлөө маш их зовлон туулсан. Надад ийм эрх бий; би маш их зовсон учраас өвдсөн, тиймээс ах эгч нар маань надад үйлчлэх ёстой” гэж бодсон. Өвчтэй байхдаа тэр хуруугаа ч хөдөлгөөгүй; зүгээр л өдөржин орондоо хэвтэж, бусдаар өөрийгөө асруулж, хооллуулж байв. Тэнд удаан хугацаанд хэвтсэнийхээ дараа тэр уйдсан тул хүмүүсээр хоол унд авчруулж, уйтгараа гаргахын тулд тэдэнтэй хамт гадагш гардаг байв. Энэ нэлээд муухай хэрэг биш гэж үү? Хэрвээ тэр үнэхээр тийм их өвчтэй байсан бол энэ нь тийм ч сүртэй асуудал биш байх байсан; хэрвээ тэр тийм их өвчтэй байгаагүй бол түүний зан авирт эрүүл ухаан дэндүү дутмаг байсан нь гарцаагүй, тийм биз дээ?

Зарим хүн Бурханд итгэх итгэлдээ нэлээд урам зоригтой мэт харагддаг. Тэд чуулганы хэрэг явдалд оролцож, санаа тавих дуртай бөгөөд үргэлж түрүүнд гүйдэг. Гэсэн хэдий ч тэд удирдагч болмогцоо санаанд оромгүйгээр хүн бүрийн урмыг хугалдаг. Тэд Бурханы сонгосон хүмүүсийн бодитой асуудлыг шийдвэрлэхэд анхаардаггүй, харин өөрсдийн нэр хүнд, байр суурийн төлөө үйлдэх гэж хамаг байдгаараа хичээдэг. Тэд бусдаар өөрсдийгөө дээдлүүлэхийн тулд гайхуулах дуртай бөгөөд Бурханы төлөө хэрхэн өөрсдийгөө зарлагадаж, зовлон туулдаг талаараа үргэлж ярьдаг боловч үнэнийг эрэлхийлэх болон амь-оролтынхоо төлөө хүчин чармайлт гаргадаггүй. Хэн ч тэднээс ийм зүйл хүлээдэггүй. Хэдийгээр тэд ажлаа хийгээд, боломж гарах бүрд гайхуулаад, зарим нэг бичиг үсэг, хоосон сургаал номлоод, зарим хүний хүндлэл, бишрэлийг олж аваад, хүмүүсийн зүрх сэтгэлийг төөрөлдүүлж, байр сууриа бэхжүүлээд завгүй байсан ч эцэст нь үүнээс юу гардаг вэ? Энэ хүмүүс бусдыг хахуульдахын тулд өчүүхэн тус ашигладаг уу, эсвэл билиг авьяас, чадвараа гайхуулдаг уу, эсвэл хүмүүсийг төөрөлдүүлж, улмаар тэдний тааллыг хүртэхийн тулд янз бүрийн арга ашигладаг уу гэдгээс үл хамааран, хүмүүсийн зүрх сэтгэлийг татаж, тэнд байр суурь эзлэхийн тулд ямар ч арга ашигласан бай, тэд юу алдсан бэ? Тэд удирдагчийн үүргээ гүйцэтгэх зуураа үнэнийг олж авах боломжоо алдсан. Үүний зэрэгцээ, тэд янз бүрийн илрэлийнхээ улмаас эцсийн төгсгөлөө авчрах муу үйлсийг ч бас хуримтлуулсан байдаг. Тэд хүмүүсийг хахуульдаж, урхидахын тулд өчүүхэн тус ашиглаж байна уу, эсвэл өөрсдийгөө гайхуулж байна уу, эсвэл хүмүүсийг төөрөлдүүлэхийн тулд хуурамч дүр эсгэж байна уу гэдгээс үл хамааран, мөн үүнийг хийснээрээ гаднаа хэчнээн их ашиг тус, сэтгэл ханамж олж авч байгаа мэт харагдахаас үл хамааран, одоо харахад энэ зам зөв үү? Энэ нь үнэнийг эрэлхийлэх зам мөн үү? Энэ нь хүний авралыг авчирч чадах зам мөн үү? Мэдээж биш. Эдгээр арга барил, заль мэх хэчнээн ухаалаг байсан ч Бурханыг мэхэлж чадахгүй бөгөөд эцсийн дүндээ тэд бүгд Бурханд яллагдаж, жигшигддэг, яагаад гэвэл ийм зан авирын ард хүний зэрлэг амбиц болон Бурхантай сөргөлдөх хандлага, мөн чанар нуугдаж байдаг. Бурхан зүрх сэтгэлдээ эдгээр хүнийг үүргээ гүйцэтгэж байгаа хүмүүс гэж яавч хэзээ ч хүлээн зөвшөөрөхгүй бөгөөд харин тэднийг мууг үйлдэгчид гэж тодорхойлно. Мууг үйлдэгчидтэй харьцах үедээ Бурхан ямар ял оноодог вэ? “Ёс бусыг үйлдэгчид та нар Надаас зайл.” “Надаас зайл” гэж Бурхан хэлэх үедээ ийм хүмүүсийг хаашаа яваасай гэж хүсдэг вэ? Тэр тэднийг Сатанд, үй олон Сатаны оршин суудаг газар руу шилжүүлэн өгч байна. Тэдний хувьд эцсийн үр дагавар нь юу вэ? Тэднийг муу сүнснүүд үхтэл нь тарчлаадаг, өөрөөр хэлбэл тэд Сатанд залгиулдаг. Бурхан энэ хүмүүсийг хүсдэггүй бөгөөд энэ нь Тэр тэднийг аврахгүй, тэд Бурханы хоньд биш, Түүний дагалдагчид бүр ч биш, тиймээс тэд Түүний аврах хүмүүсийн тоонд ордоггүй гэсэн үг юм. Энэ хүмүүсийг Бурхан ингэж тодорхойлдог. Тэгвэл бусдын зүрх сэтгэлийг татахыг оролдохын уг чанар яг юу вэ? Энэ нь антихристийн замаар алхаж байгаа хэрэг; энэ бол антихристийн зан авир, мөн чанар юм. Бүр ноцтой нь, Бурханы сонгосон хүмүүсийн төлөө Бурхантай өрсөлдөх мөн чанар юм; ийм хүмүүс бол Бурханы дайснууд. Антихристүүдийг ингэж тодорхойлж, ангилдаг бөгөөд энэ нь бүрэн үнэн зөв билээ.

2-р зүйл: Тэд санал зөрөлдөгсөд рүү дайрч давшилж, гадуурхдаг

Антихристүүд хүмүүсийг хянадгийн эхний илрэл буюу хүмүүсийн зүрх сэтгэлийг татах талаар бид нөхөрлөж дууссан бөгөөд одоо хоёр дахь илрэлийн талаар нөхөрлөе. Антихристүүдийн хүмүүсийг хянадаг хоёр дахь арга нь санал зөрөлдөгсөд рүү дайрч давшилж, гадуурхдаг явдал юм. Эхний арга нь хүмүүсийг төөрөлдүүлж, зүрх сэтгэлийг нь татах явдлыг хамардаг; ийм хүн өнгөн дээрээ маш зөөлөн, хүний үзэлтэй нийцэхүйц байдлаар ярьдаг, бусдад ямар ч хор хөнөөл учруулдаггүй мэт харагддаг; тэд харьцангуй арга зальтай, ойлгомжгүй байдаг; бусад хүн тэдний ёрын муу санаархал болон хорлонтой, цуст, түрэмгий илрэлийг харж чаддаггүй; тэд гагцхүү зальжин арга мэх ашигладаг. Хоёр дахь арга болох санал зөрөлдөгсөд рүү дайрч давшилж, гадуурхах нь илүү тодорхой байдаг. “Дайрч давшилж, гадуурхах” гэдэг үгийн утгаас тэдгээр нь эерэг биш, харин гутаасан шинжтэй болохыг мэдэж болно. Дайрч давшилж, гадуурхах энэ арга нь ил тод, бүгдэд харагддаг зүйл юм. Энэ нь яг л гудамжинд хэрэлдэж буй хэрүүлч авгай нар бие биеийнхээ дутагдлыг дэлгэж, үг нь шулуухан, тодорхой, сонссон бүх хүнд ойлгомжтой байдагтай адил. Үг хэл нь тодорхой хэмжээний түрэмгий шинжтэй, хүлээцтэй байдал харуулахын оронд дайрч давшлах санаачилга гаргадаг. Антихристүүд хүмүүсийг ил тод дарж, гадуурхаж, хүмүүс рүү дайрч давшилж, хүмүүсийн асуудлыг ил болгодог нь бүгд зорилготой байдаг. Тэд үнэнийг эрэлхийлдэг, өөрсдийг нь ялган таньж чаддаг хүмүүсийг онилохын тулд иймэрхүү арга ашигладаг нь эргэлзээгүй. Энэ хүмүүсийг мохоосноор тэд өөрсдийн байр суурийг бэхжүүлэх зорилгодоо хүрдэг. Ингэж хүмүүс рүү дайрч давшилж, гадуурхах нь уг чанартаа хорлонтой юм. Тэдний үг хэл, ярианых нь хэв маягт илчилж, яллаж, гүтгэж, ёрын муугаар гүжирдсэн түрэмгийлэл байдаг. Тэр ч байтугай тэд баримтыг мушгин гуйвуулж, эерэг зүйлийг сөрөг болгож, сөрөг зүйлийг эерэг болгож ярьдаг. Антихристүүд ингэж хар цагааныг эргүүлж, зөв бурууг хольж хутгаснаараа хүмүүсийг ялж, нэр хүндийг нь сүйрүүлэх зорилгоо гүйцэлдүүлдэг. Санал зөрөлддөг хүмүүсийг ямар сэтгэлгээнээс болж ингэж дайрч давшилж, гадуурхдаг вэ? Ихэнхдээ энэ нь атаархсан бодлоос үүддэг. Харгис догшин зан чанарын хувьд атаархал нь хүчтэй үзэн ядалтыг агуулж байдаг. Антихристүүд атаархлынхаа улмаас хүмүүсийг дайрч давшилж, гадуурхдаг. Ийм нөхцөл байдалд, хэрвээ антихристүүд ил болгуулж, мэдээлэгдэж, байр сууриа алдаж, цохилтод өртвөл эсэргүүцэж, сэтгэл дундуур байх бөгөөд тэдний хувьд ширүүн өс хонзон санахад бүр ч амархан байх болно. Өс хонзон санах нь нэг төрлийн сэтгэлгээ бөгөөд бас нэг төрлийн завхарсан зан чанар юм. Хэн нэгний хийсэн зүйл өөрсдөд нь хохиролтой байхыг, бусад хүн өөрсдөөс нь илүү чадвартай байхыг, эсвэл хэн нэгний хэлсэн үг, санал өөрсдийнхөөс нь илүү сайн юм уу илүү ухаалаг байхыг, тэр хүний хэлсэн үг, зөвлөгөөтэй хүн бүр санал нийлж байхыг харах үедээ антихристүүд байр сууринд нь аюул учирлаа гэж бодож, зүрх сэтгэлд нь атаархал, үзэн ядалт төрж, дайрч давшилж, өс хонзон авдаг. Өс хонзон авахдаа антихристүүд ерөнхийдөө бай руугаа урьдчилан цохилт өгдөг. Тэд нөгөө тал нь бууж өгөх хүртэл хүмүүс рүү дайрч давшилж, мохоохдоо идэвх санаачилгатай байдаг. Тэгж байж л тэдний санаа амардаг. Хүмүүс рүү дайрч давшилж, гадуурхахын өөр ямар илрэл байдаг вэ? (Бусдыг басамжлах.) Бусдыг басамжлах нь үүний нэг илрэл юм; чи ажлаа хэчнээн сайн хийсэн ч антихристүүд чамайг сөрөг, сул дорой болж, зогсож чадахгүй болтол чинь басамжилж, эсвэл ялласаар байх болно. Тэгээд тэд баярлаж, зорилгодоо хүрсэн байх болно. Яллах нь бусдыг басамжлахын нэг хэсэг мөн үү? (Мөн.) Антихристүүд хүмүүсийг хэрхэн ялладаг вэ? Тэд ялихгүй зүйл дээр сүр бадруулдаг. Жишээлбэл, чи асуудалгүй зүйл хийсэн байлаа ч тэд чам руу дайрч давшлахын тулд хэл ам хийхийг хүсдэг тул үүнийг чиний эсрэг барьц болгон ашиглах бүхий л аргыг сүвэгчилж, ялихгүй зүйл дээр сүр бадруулан чамайг ялладаг, ингэснээр сонсож буй бусад хүн антихристүүдийн хэлж байгаа зүйл ортой бөгөөд чамайг буруу зүйл хийсэн гэж боддог. Үүгээр антихристүүд зорилгодоо хүрсэн байдаг. Энэ бол санал зөрөлдөгсдийг яллаж, дайрч давшилж, гадуурхаж байгаа хэрэг юм. Гадуурхах гэдэг нь юу гэсэн үг вэ? Тэд чиний хийсэн зүйл зөв гэдгийг зүрх сэтгэлдээ мэддэг боловч чамд атаархаж, чамайг үзэн ядаж, чам руу зориуд дайрч давшлахыг оролддог тул чиний хийсэн зүйлийг буруу гэж хэлдэг гэсэн үг юм. Тэгээд тэд өөрсдийн үзэл бодол, гажууд онолыг ашиглан чамтай мэтгэлцэн ялж, сонсож буй хүн бүрд хэлж байгаа зүйл нь зөв, сайн хэлсэн мэт санагдахуйц үнэмшилтэйгээр ярих болно; тэгээд тэр бүх хүн тэднийг сайшааж, чиний эсрэг тэдний талд зогсох болно. Антихристүүд үүнийг ашиглан чам руу дайрч давшилж, чамайг сөрөг, сул дорой болгодог. Үүгээр тэд санал зөрөлдөгсөд рүү дайрч давшилж, гадуурхах зорилгодоо хүрсэн байдаг. Санал зөрөлдөгсдийг гадуурхах нь заримдаа нүүр тулсан мэтгэлцээн хэлбэрээр, эсвэл заримдаа хэн нэгнийг шүүж, хор хутгаж, гүтгэж, ар хударгаар нь тэдний талаар худал зүйл зохиох хэлбэрээр тохиолдож болно. Жишээлбэл, антихрист санал зөрөлдөгчийг гадуурхахыг хүсэх үедээ эхлээд тэр санал зөрөлдөгч хэнтэй сайн харилцаатайг олж мэддэг. Тэгээд тэр хүн дээр очоод, “Юу гээч, тэр чамайг хэв чанаргүй, ухамсарлах чадвар муутай, сүнслэг ойлголтгүй, үүргээ зарчимгүйгээр гүйцэтгэдэг гэж хэлсэн. Би чамайг үнэндээ нэлээд сайн хүн гэж боддог болохоор түүнтэй мэтгэлцсэн” гэж хэлдэг. Ингэж яс хаясны дараа энэ хоёр хүний харилцаа мууддаг. Антихрист хөндлөнгөөс харж, уг харилцааг бүрэн тасрах хүртэл хагарлын галыг өрдсөөр байдаг. Ийм маягаар антихрист, хүмүүс болон санал зөрөлдөгчийн хооронд яс хаяж, хүмүүсийг санал зөрөлдөгчөөс зайгаа барихад хүргэж, түүнийг тусгаарлах зорилгодоо хүрдэг. Санал зөрөлдөгч ялагдаж, нэр хүнд нь унах хүртэл тэд түүний эсрэг барьц авах боломжийг хайсаар байдаг. Антихрист үүнийг өрсөлдөгчөө унагаж байгаа хэрэг гэж үздэг, ингэснээр энэ хүн өөрийнх нь байр сууринд заналхийлэхгүй. Антихрист санал зөрөлдөгчийг буулгаж авах нь хамгийн сайн гэж үздэг боловч хэрвээ буулгаж авч чадахгүй бол тэднийг тусгаарлаж, дараа нь гадуурхахын тулд боломжтой бүхнийг хийдэг. Хэрвээ тэднийг гадуурхаж чадахгүй бол антихрист тэднийг үргэлжлүүлэн тусгаарлаж, эцэст нь эрхшээлдээ оруулж, өршөөл гуйхад хүргэдэг. Антихрист үнэнийг эрэлхийлдэг, эсвэл санал бодол нь өөрийнхтэй нь нийцдэггүй хүмүүс рүү дайрч давшлахын тулд зарим хүчнийг өөртөө татаж, ашигладаг. Тэд чуулганыг сүйтгэж, фракцууд болгон хуваадаг бөгөөд эцэст нь чуулган хоёр юм уу гурван бүлэглэлд хуваагддаг—нэг нь тэдний үгийг сонсдог, нөгөө нь сонсдоггүй, гурав дахь нь төвийг сахисан байдаг. Тэдний “гайхалтай” удирдамж дор улам олон хүн тэдний үгийг сонсож, улам цөөн хүн үгийг нь сонсдоггүй. Илүү олон хүн тэдэнд бууж өгч, антихристээс өөр санал бодолтой хүмүүс тусгаарлагдаж, дуугарахаас зүрхшээдэг. Тэднийг ялган таньж, эсвэл эсэргүүцэж чадах хүн улам цөөрч, ийм маягаар антихрист аажмаар чуулган дахь ихэнх хүнийг хяналтдаа авч, эрх мэдэлтэй байр суурийг эзэлдэг. Энэ бол антихристийн зорьдог зорилго юм. Өөрөөс нь өөр санал бодолтой хүмүүстэй харилцахдаа антихрист ямар ч хүлээцгүй ханддаг. Тэрээр “Чи өөр санал бодолтой байсан ч миний удирдлагад дуулгавартай байх ёстой, учир нь одоо би эцсийн шийдвэрийг гаргана. Чи миний дор байдаг. Хэрвээ чи луу бол эвхрэх ёстой; бар бол хэвтэх ёстой; чи ямар ч чадвартай байсан, намайг энд байгаа цагт завшааныг далимдуулна, эсвэл хэрэг тарина гэж саналтгүй!” хэмээн боддог. Антихристийн зорьдог зорилго бол чуулганыг дангаар хянаж, Бурханы сонгосон хүмүүсийг хянах явдал юм.

Антихрист санал зөрөлдөгч рүү дайрч давшилж, гадуурхахын гол зорилго юу вэ? Тэд чуулганд өөрсдийнхтэй нь зөрчилдөх ямар ч дуу хоолой байхгүй, өөрсдийнх нь эрх мэдэл, удирдагчийн байр суурь үнэмлэхүй, үг нь үнэмлэхүй байх бөгөөд хүн бүр үгэнд нь орох ёстой, хэн нэгэн өөр санал бодолтой байсан ч түүнийгээ илэрхийлж болохгүй, харин зүрх сэтгэлдээ буглуулах ёстой тийм нөхцөл байдлыг бий болгохоор эрж хайдаг. Тэдэнтэй ил тод санал зөрөлдөж зүрхэлсэн хэн боловч тэдний дайсан болдог бөгөөд тэд тэр хүнийг тарчлаахын тулд боломжтой бүх аргыг ашиглаж, тэднийг алга болгохыг туйлын ихээр хүсдэг. Энэ бол антихрист санал зөрөлдөгчийг дайрч давшилж, гадуурхаж, байр сууриа бэхжүүлж, эрх мэдлээ хамгаалдаг нэг арга зам юм. Тэрээр “Чи өөр санал бодолтой байж болно, гэхдээ тэр талаараа дур зоргоороо яриад явж болохгүй, миний эрх мэдэл, байр сууринд аюул учруулж бүр ч болохгүй. Хэрвээ чамд эсэргүүцэх зүйл байвал надад аминчлан хэлж болно. Хэрвээ чи хүн бүрийн өмнө хэлж, намайг нэр нүүрээ алдахад хүргэх юм бол чи өөртөө гай дуудаж байгаа хэрэг бөгөөд би чамтай тооцоо бодох хэрэгтэй болно!” гэж боддог. Энэ ямар төрлийн зан чанар вэ? Антихрист бусдад чөлөөтэй ярихыг зөвшөөрдөггүй. Хэрвээ бусад хүн антихристийг эсэргүүцэх юм уу өөр ямар нэг зүйлийн талаар санал бодолтой байвал тэд үүнийгээ зүгээр чөлөөтэй хэлж болохгүй; антихристийн нэр нүүрийг бодолцох ёстой байдаг. Тэгэхгүй бол антихрист тэднийг дайсан мэт үзэж, дайрч давшилж, гадуурхах болно. Энэ ямар төрлийн уг чанар вэ? Энэ бол антихристийн уг чанар юм. Тэд яагаад ингэдэг вэ? Тэд чуулганд ямар нэгэн өөр дуу хоолой байхыг зөвшөөрдөггүй, чуулганд ямар ч санал зөрөлдөгч байхыг зөвшөөрдөггүй, мөн Бурханы сонгосон хүмүүс үнэний талаар ил тод нөхөрлөж, хүмүүсийг ялган танихыг зөвшөөрдөггүй. Тэдний хамгийн их айдаг зүйл бол хүмүүс өөрсдийг нь ил болгож, ялган таних явдал юм; тэд хүмүүсийн зүрх сэтгэл дэх эрх мэдэл, байр сууриа үргэлж бэхжүүлж, хэзээ ч ганхуулахгүй байхыг хүсдэг. Тэд өөрсдийнх нь нэр нүүр, нэр хүнд, эсвэл удирдагчийн байр суурь, үнэ цэнд аюул учруулах, нөлөөлөх юуг ч, хэзээ ч тэвчиж чадахгүй. Энэ нь антихристүүдийн хорлонтой уг чанарын илрэл биш гэж үү? Тэд аль хэдийн эзэмшиж буй эрх мэдэлдээ сэтгэл ханалгүй, түүнийгээ бэхжүүлж, баталгаажуулж, улмаар мөнхийн ноёрхолд хүрэхийг хүсдэг. Тэд бусдын зан авирыг төдийгүй зүрх сэтгэлийг нь хянахыг хүсдэг. Антихристүүдийн ашигладаг эдгээр арга нь тэр чигтээ эрх мэдэл, байр сууриа хамгаалахын төлөө байдаг бөгөөд эрх мэдлээ хадгалж үлдэх гэсэн хүслээс нь бүрэн үүдэлтэй. Хэрвээ антихристүүд ил тод, шударгаар, үнэнд нийцүүлэн үйлддэг байсан бол бусад хүн дуугарч, өөр санал дэвшүүлж, өөрсдийг нь ил болгохоос яагаад айна гэж? Тэд хорон муу сэдэлтэй, буруутайгаа мэдэрдэг мөс чанартай учраас айдаг. Антихристүүд олон муу үйл үйлдсэнээ мэддэг бөгөөд нэгэнт ил болбол байр сууриа хадгалахад хэцүү төдийгүй, зайлуулагдах юм уу хөөгдөх аюулд орно. Тиймээс тэд бусдыг хазаарлаж, хязгаарлаж, үнэний талаар нөхөрлөх болон ялган танихад нь саад болохын тулд хамаг хүчин чармайлтаа дайчилдаг. Ялангуяа шударга ёсны хүчтэй мэдрэмжтэй, эсвэл ёрын муу хүмүүсийг ил болгож зүрхэлдэг хүмүүс бол антихристийн нүдэнд орсон хог, шүдэнд орсон мах болдог. Хэрвээ шударга ёсны мэдрэмжтэй хүмүүсийг мохоож, нэр хүндийг нь унагавал хэн ч өөрсдийг нь ил болгож зүрхлэхгүй, санал зөрөлдсөн дуу хоолой дахин гарахгүй бөгөөд энэ нь өөрсдөд нь аюулгүй байдлын мэдрэмж төрүүлнэ гэж антихристүүд боддог. Энэ бол антихристийн байнга хэрэглэдэг тактик юм. Тэд эрх мэдэл атгах барьцаа яавч сулруулахгүй бөгөөд эрх мэдлээ бэхжүүлэх хүчин чармайлтаа хэзээ ч бууруулахгүй—тэдний хэлдэг үг, хийдэг үйлдэл бүр нь эрх мэдэл, байр сууриа хамгаалахад чиглэдэг. Ялангуяа санал зөрөлдөгч байх үед, мөн тэр санал зөрөлдөгч ар хударгаар нь өөрийнх нь талаар ямар нэг зүйл хэлсэн, эсвэл шүүмжилснийг антихрист сонсох үед энэ нь бүр ч үнэн байдаг. Энэ тохиолдолд тэд шөнөжин унтахгүй, өдөржин хооллохгүй байсан ч хамаагүй, уг хэрэг явдлыг маш богино хугацаанд шийдвэрлэх болно. Тэд яаж ийм их хүчин чармайлт гаргаж чаддаг вэ? Учир нь байр суурь нь аюулд орсон, сорилтод өртсөн гэж тэдэнд санагддаг. Хэрвээ ийм арга хэмжээ авахгүй бол эрх мэдэл, байр суурьт нь аюул учирна—ёрын муу үйл, шившигтэй зан авир нь илчлэгдмэгц тэд байр суурь, эрх мэдлээ хадгалж үлдэж чадахгүйгээр үл барам, чуулганаас цэвэрлэгдэх юм уу хөөгдөнө гэж мэдэрдэг. Тийм ч учраас тэд асуудлыг дарж, өөрсдөд нь учрах бүх далд аюулыг сарниулах арга замыг бодож олохдоо улайран яардаг. Энэ бол байр сууриа хадгалж үлдэх цорын ганц арга зам нь юм. Антихристүүдийн хувьд байр суурь бол амин сүнс нь юм. Хэн нэгэн өөрсдийг нь илчлэх, эсвэл мэдээлэх гэж байгааг сонсмогцоо тэд айж, тавгүйтэн, маргааш гэхэд л байр сууриа алдаж, байр сууриас үүдэлтэй давуу эрхийн мэдрэмжийг ч, байр суурийн ашиг тусыг ч дахин хэзээ ч эдлэхгүй байх вий гэхээс айдаг. Тэд хэн ч цаашид өөрсдийнх нь үгэнд орохгүй, дагахгүй, хэн ч өөрсдөд нь зусардахгүй, тушаалыг нь биелүүлэхгүй байх вий гэхээс айдаг. Гэвч тэдний хувьд хамгийн тэвчихийн аргагүй зүйл бол байр суурь, эрх мэдлээ алдаад зогсохгүй, зайлуулагдаж, эсвэл хөөгдөж ч болзошгүй явдал юм. Хэрвээ тэгэхэд хүрвэл байр суурь, эрх мэдлийнх нь олгосон бүх давуу тал болон давуу эрхийн мэдрэмж, түүнчлэн Бурханд итгэснээр олж авах бүх ерөөл, шагналын найдвар хормын дотор алдагдах болно. Ийм хэтийн ирээдүй нь тэдний хувьд тэвчихэд хамгийн хэцүү байдаг. Эрх мэдэл, байр суурийн олгосон давуу тал, давуу эрхийн мэдрэмжийг нэгэнт алдвал тэдний сайн сайхан өдрүүд дуусна. Түүнчлэн, олон муу үйл хийснийхээ улмаас тэд гамшигт өртөж, Бурханы шийтгэлийг хүлээх болно.

Санал зөрөлдөгч гэж юу вэ? Антихристийн санал зөрөлдөгч гэж үздэг хүмүүс хэн бэ? Хамгийн наад зах нь тэд антихристийг удирдагч гэж нухацтай авч үздэггүй, өөрөөр хэлбэл түүнийг хүндэлж, шүтдэггүй, харин түүнд жирийн хүн мэт ханддаг хүмүүс юм. Энэ бол нэг төрөл. Тэгээд үнэнийг хайрладаг, үнэнийг эрэлхийлдэг, зан чанарын өөрчлөлтийг эрэлхийлдэг, Бурханыг хайрлах хайрыг эрэлхийлдэг хүмүүс бий; тэд антихристийнхээс өөр замаар явдаг бөгөөд антихристийн нүдээр бол тэд санал зөрөлдөгсөд юм. Өөр хүмүүс бий юу? (Антихристүүдэд үргэлж зөвлөгөө өгдөг, тэднийг ил болгож зүрхэлдэг хүмүүс.) Антихристэд зөвлөгөө өгч, тэднийг ил болгож зүрхэлдэг, эсвэл үзэл бодол нь өөрсдийнхөөс нь өөр байдаг хэнийг ч тэд санал зөрөлдөгч гэж үздэг. Мөн өөр нэг төрөл бий: хэв чанар, чадвараараа антихристтэй эн зэрэгцдэг, ярих, үйлдэх чадвар нь тэднийхтэй төстэй юм уу илүү дээр бөгөөд өөрсдийг нь ялган таньж чадна гэж антихристүүдийн үздэг хүмүүс. Антихристийн хувьд энэ нь хүлээн зөвшөөрөхийн аргагүй бөгөөд байр сууринд нь заналхийлдэг. Ийм хүмүүс бол антихристийн хамгийн том санал зөрөлдөгсөд юм. Антихрист ийм хүмүүсийг дутуу үнэлж, эсвэл өчүүхэн төдий ч назгайрч зүрхэлдэггүй. Тэд энэ хүмүүсийг нүдэнд орсон хог, шүдэнд орсон мах мэт үзэж, тэднээс цаг ямагт сэрэмжилж, болгоомжилдог бөгөөд хийдэг бүх зүйлдээ тэднээс зайлсхийдэг. Ялангуяа санал зөрөлдөгч өөрийг нь ялган таньж, илчлэх гэж байгааг харах үедээ антихрист тун их сандардаг; тэд ийм санал зөрөлдөгчийг гадуурхаж, дайрч давшлахаар улайрч, улмаар тэр санал зөрөлдөгчийг чуулганаас зайлуулах хүртлээ сэтгэл нь ханадаггүй. Ийм сэтгэлгээтэй, зүрх сэтгэл нь эдгээр зүйлээр дүүрэн байхад тэд ямархуу зүйл хийж чадах вэ? Тэд эдгээр ах эгчийг дайсан мэт үзэж, тэднийг унагаж, тэднээс ангижрах арга зам бодож олох уу? Тэд гарцаагүй тэгнэ. Тэд санал зөрөлдөгсдийг буулгаж авах арга замыг бодож олохын тулд тархиа гашилгаж, тэднийг ялахын тулд юу ч хийхээс буцахгүй, тийм биз дээ? Санал зөрөлдөгсдийг буулгаж авна гэдэг нь антихрист, хүн бүрийг үгэндээ оруулж, хэнийг ч өөр зүйл хэлэх, өөр санал бодолтой байх, тэр ч байтугай өөрсдийг нь ил болгож зүрхлэхгүй болгоно гэсэн үг юм. Санал зөрөлдөгчийг ялна гэдэг нь антихрист тэднийг гүтгэж, яллаж, санал зөрөлдөгчийг тэнэг байдалд оруулж, засуулахын тулд хуурамч сэтгэгдэл төрүүлж, нэр хүндийг нь шавартай хутгана гэсэн үг юм. Ийм зүйл хийх нь дээд зэргийн муу үйл биш гэж үү? Энэ нь Бурханы зан чанарт халдаж байгаа хэрэг биш гэж үү? Антихрист санал зөрөлдөгсөд рүү дайрч давшилж, гадуурхах олон арга заль, арга барилтай байдаг. Ил тод сөргөлдөж, няцаахаас гадна тэдний хамгийн хүчтэй арга заль нь санал зөрөлдөгсдийг татаж, элсүүлж, бүгдийг нь үгэндээ оруулах явдал юм. Хэрвээ санал зөрөлдөгсөд үгэнд нь орохгүй бол шүтлэггүй хүмүүс улс төрийн өрсөлдөгчидтэйгөө харьцдагийн адилаар антихрист тэднийг дарж, дарангуйлж, нэр хүндийг нь унагах болно. Антихристүүд ийм хорон муу, хэрцгий байдаг. Гэвч заримдаа антихристүүд хүмүүсийг татахын тулд зөөлөн арга барил ашигладаг. Жишээлбэл, санал бодол нь өөрсдийнхтэй нь нийцдэггүй санал зөрөлдөгч байвал тэд тэр хүний юунд дуртай, сул тал нь юу болохыг харж, тэднийг буулгаж авахын тулд бүхий л төрлийн жигшүүрт арга ашигладаг. Эсвэл тэд санал зөрөлдөгчийн өмнө дуулгавартай дүр эсгэж, алдаагаа хүлээн зөвшөөрдөг, эсвэл санал зөрөлдөгчид ашиг тус авчирч, түүнийг сэтгэл хангалуун байлгахын тулд яахаас ч буцдаггүй, эсвэл дотнын найзуудаар нь санал зөрөлдөгчийг ятгуулж магадгүй; тэгээд тэд уг санал зөрөлдөгчтэй үнэний талаар нөхөрлөж байгаа дүр эсгэж, “Чуулганы ажил дээр бид хоёр хамтарвал төгс тохирно; цаашид бид энэ чуулганыг тавь тавиар хувааж болно. Би удирдагч ч гэлээ чиний ямар ч саналыг сонсоно. Үнэндээ би л чамтай хамтран ажиллах болно” гэж хэлдэг. Хэрвээ уг санал зөрөлдөгч үнэнийг ойлгодоггүй хүн байвал антихристэд түүнийг элсүүлэхэд амархан байх болно. Үнэнийг ойлгодог хүмүүс үүнийг нэвт харж, “Энэ үнэхээр далдуур үймүүлэгч юм; тэд ил тод дайрч давшлахгүй, харин заль мэх ашиглаж байна—хатуу тактикийн оронд зөөлөн арга ашиглаж байна” гэж хэлэх болно. Антихристийн хувьд санал үл нийлэгч байр суурь, эрх мэдэлд нь заналхийлдэг. Байр суурь, эрх мэдэлд нь заналхийлдэг хэн боловч, хэн байх нь хамаагүй, тэдний “учрыг олохын” тулд антихрист юу ч хамаагүй хийнэ. Антихристүүд энэ хүмүүсийг эрхэндээ оруулах юм уу элсүүлж чадахгүй бол хандыг нь дарах юм уу зайлуулах болно. Эцэст нь антихристүүд үнэмлэхүй эрх мэдэлтэй байх зорилгодоо хүрч, хууль дүрмийг уландаа гишгэнэ. Энэ нь байр суурь, эрх мэдлээ хадгалахын тулд антихристүүдийн сурсан зангаараа ашигладаг арга барилуудын нэг—тэд санал үл нийлэгчдийг дайрч давшилж, гадуурхдаг.

Антихристүүд санал зөрөлдөгсөд рүү дайрч давшилж, гадуурхахдаа ашигладаг арга барил, илрэл, үйлдлийн сэдэл, үйлдлийн эх сурвалжийн гарал үүсэл юу вэ? (Сатан.) Тодруулбал, эдгээр нь хүний амбиц, хүсэл болон Сатаны уг чанараас үүдэлтэй. Тэгвэл антихристийн зорилго юу вэ? Тэдний зорилго бол эрх мэдлийг булаан авч, хүмүүсийн зүрх сэтгэлийг хянаж, байр суурийнхаа ашиг тусыг эдлэх явдал юм. Энэ бол жинхэнэ антихрист. Хүмүүсийн зүрх сэтгэлийг татах болон санал зөрөлдөгсөд рүү дайрч давшилж, гадуурхах гэсэн хоёр зүйлийн үүднээс авч үзвэл “удирдагч” гэдэг үгийн утга болон удирдагчийн гүйцэтгэх үүрэг ролийг антихрист хэрхэн ойлгодог вэ? Удирдагч гэдэг бол эрх мэдэл, байр суурьтай, удирддаг хүмүүсээ захирах, өөртөө татах, төөрөлдүүлэх, сүрдүүлэх, хянах эрх мэдэлтэй хүн гэж тэд үздэг. Тэд “удирдагч” гэдэг үгийг ингэж ойлгодог. Тиймээс тэд удирдагчийн үүрэг роль гүйцэтгэх үедээ эдгээр тактикыг ажилдаа хэрэгжүүлдэг бөгөөд үүргээ ингэж гүйцэтгэдэг. Тэгвэл тэд үүргээ гүйцэтгэх үедээ үнэндээ юу хийж байна вэ? Тэд муу үйл үйлдэж байна гэж итгэлтэйгээр хэлж болох бөгөөд нарийн яривал тэд өөрсдийн бие даасан хаанчлалыг байгуулж, сонгогдсон хүмүүс, хүмүүсийн зүрх сэтгэл болон байр суурийн төлөө Бурхантай өрсөлдөж байдаг. Тэд хүмүүсийн зүрх сэтгэл дэх Бурханы байр суурийг орлож, хүмүүсээр өөрсдийгөө шүтүүлэхийг хүсдэг. Та нар байнга ийм санаа зорилго, сэдэл өвөрлөж, ийм зан авир, хэрэгжүүлэлт харуулдаггүй гэж үү? Байнга эдгээр сатанлаг зан чанарыг харуулдаггүй гэж үү? (Харуулдаг.) Эдгээр сатанлаг зан чанарыг харуулах нь хэр ноцтой болж болох вэ? Өөрсдийгөө хянаж чадахгүй түвшинд хүрсэн үү? Ийм зүйл тохиолдох үед та нар тодорхой хэмжээнд ухамсарлаж, биеэ барьж, сахилгажуулж чаддаг уу? (Тийм.) Надад хэл дээ, эрх мэдлийг огт хүсдэггүй хүн гэж бий юу? Эрх мэдэлд дургүй хүн гэж бий юу? Байр суурийн ашиг тусад шунадаггүй хүн гэж бий юу? Үгүй, байхгүй. Үүний шалтгаан юу вэ? Яагаад гэвэл, хүмүүс бүгд Сатаны завхралд өртсөн; тэд бүгд сатанлаг уг чанартай. Бүх хүнд байдаг нэг нийтлэг зүйл бол тэд эрх мэдэл, байр сууринд дуртай, байр суурийн ашиг тусыг эдлэх дуртай байдаг. Энэ бол бүх хүнд байдаг нийтлэг шинж чанар юм. Тэгвэл яагаад зарим хүнийг антихрист гэж тооцогддог байхад зарим нь зүгээр л антихристийн зан чанар харуулдаг, эсвэл антихристийн замаар алхдаг вэ? Энэ хоёр бүлгийн ялгаа юу вэ? Нэгдүгээрт, Би тэдний хүн чанарын ялгааны талаар ярья. Антихристүүд хүн чанартай юу? Антихристүүдийн замаар алхдаг хүмүүс болон антихристүүдийн өөрсдийнх нь хүн чанарын ялгаа юу вэ? (Антихристүүдэд мөс чанар, эрүүл ухаан байдаггүй, хүн чанар байдаггүй, харин антихристүүдийн замаар алхдаг хүмүүст бага ч болов мөс чанар, эрүүл ухаан байдаг. Тэд үнэнийг хүлээн авч, Бурханы шүүлт, гэсгээлтийг хүлээн авч, мөн жинхэнэ гэмшил харуулж чаддаг.) Гэмшил харуулах нь нэг гол ялгаа юм. Антихристүүд гэмшиж мэддэг үү? (Үгүй, мэддэггүй.) Антихристүүд үнэнийг өчүүхэн төдий ч хүлээн авдаггүй; тэд мухардалд орсон ч гэсэн гэмшихгүй. Тэд хэзээ ч өөрсдийгөө таньж мэдэхгүй. Хүн чанарын тухайд, антихристүүдийн замаар алхдаг хүмүүс антихристүүдээс ялгаатай байдаг өөр нэг ялгаа бий, энэ нь жирийн сайн хүн болон ёрын муу хүний хоорондох ялгаа юм. Сайн хүмүүс мөс чанар, эрүүл ухаантайгаар ярьж, үйлддэг бол ёрын муу хүмүүст мөс чанар, эрүүл ухаан байдаггүй. Ёрын муу хүмүүс муу зүйл хийгээд ил болгуулах үедээ хүлээн зөвшөөрдөггүй: “Хм, хүн бүр мэдлээ ч гэсэн яаж ч чадахгүй биз дээ? Би хүссэнээ хийнэ! Намайг хэн ил болгож, шүүмжлэх нь надад хамаагүй. Үнэндээ хэн надад юу хийж чадах юм бэ?” Ёрын муу хүн хэчнээн их муу зүйл хийсэн ч ичдэггүй. Жирийн хүн муу зүйл хийх үедээ түүнийгээ өнгөлөн далдалж, нуун дарагдуулахыг хүсдэг. Хэрвээ хэн нэгэн тэднийг ил болговол тэд хэнтэй ч нүүр тулахаас хэтэрхий их ичиж, бүр цаашид амьдрахыг ч хүсдэггүй: “Өө, би яаж ийм зүйл хийж чадав аа? Би үнэхээр ичгүүргүй юм!” Тэд туйлын их харамсаж, бүр өөрсдийгөө харааж, дахин хэзээ ч ийм зүйл хийхгүй гэж тангарагладаг. Ийм зан авир нь тэд ичих мэдрэмжтэй, бага ч болов хүн чанартайн нотолгоо юм. Ичгүүргүй хүнд мөс чанар, эрүүл ухаан байдаггүй бөгөөд ёрын муу хүмүүс бүгд ичгүүргүй байдаг. Ёрын муу хүн ямар ч муу үйл үйлдсэн бай, энэ нь нүүрийг нь улайлгаж, зүрхний цохилтыг нь хурдасгахгүй бөгөөд тэд өөрсдийн үйлдлийг эрээ цээргүй өмгөөлж, сөрөг талыг эерэг болгон мушгин гуйвуулж, муу үйлийг сайн мэтээр ярьсаар байх болно. Ийм төрлийн хүнд ичих мэдрэмж байдаг уу? (Байдаггүй.) Хэрвээ тэд ийм хандлагатай бол ирээдүйд үнэхээр гэмших үү? Үгүй, тэд зүгээр л урьдын адил авирласаар байх болно. Энэ нь тэд ичгүүргүй гэсэн үг бөгөөд ичгүүргүй байна гэдэг нь мөс чанар, эрүүл ухаангүй гэсэн үг юм. Мөс чанар, эрүүл ухаантай хүмүүс муу зүйл хийсэн нь ил болсны дараа хэнтэй ч нүүр тулахаас хэтэрхий их ичдэг ба тэр зүйлээ дахин хэзээ ч хийдэггүй. Яагаад тэр вэ? Яагаад гэвэл, энэ нь ичгүүртэй хэрэг гэдгийг тэд мэдэрдэг бөгөөд хэнтэй ч нүүр тулахаас хэтэрхий их ичдэг; тэдний хүн чанарт ичих мэдрэмж байдаг. Энэ нь хэвийн хүн чанарын хамгийн наад захын стандарт биш гэж үү? (Мөн.) Ичдэггүй хүнийг хүн гэж нэрлэж болох уу? Болохгүй. Ичгүүр сонжуурыг ч мэддэггүй хүн хэвийн оюун ухаантай юу? (Үгүй.) Тэдэнд хэвийн оюун ухаан байдаггүй, эерэг зүйлийг хайрлах хайр бүр ч байдаггүй. Тэдний хувьд мөс чанар, эрүүл ухаантай байх нь хэтэрхий өндөр стандарт бөгөөд тэд үүнд хүрдэггүй. Тэгвэл антихристүүд болон антихристүүдийн замаар алхдаг хүмүүсийн хоорондох хамгийн үндсэн ялгаа юу вэ? Антихристийн мөн чанартай хүнийг байр суурийн төлөө Бурхантай тэмцэлдсэнийг нь өөр хэн нэгэн ил болгох үед тэд өөрсдийгөө буруу зүйл хийсэн гэж бодохгүй. Хожим нь тэд сургамж авч, Бурхан руу эргэхгүйгээр үл барам, харин ч удирдагч юм уу ажилчнаар сонгогдох боломж гармагц байр суурийн төлөө Бурхантай үргэлжлүүлэн тэмцэлдэж, урьдын адил үйлдэх ба үхэн үхтлээ гэмшихгүй. Ийм хүмүүст ямар нэгэн ухаалаг байдал байдаг уу? (Үгүй.) Ухаалаг байдалгүй хүмүүс ичгүүрийг мэдэрдэг үү? (Үгүй.) Ийм хүмүүст ухаалаг байдал ч, ичих мэдрэмж ч байдаггүй. Хэвийн хүн чанар, мөс чанар, эрүүл ухаантай хүмүүс өөрсдийг нь байр суурийн төлөө Бурхантай тэмцэлдэж байна гэж бусад хүн хэлэхийг сонсох үедээ “Өө яана аа, энэ чинь ноцтой хэрэг! Би Бурханыг дагагч шүү дээ! Би яаж байр суурийн төлөө Түүнтэй тэмцэлдэж болох юм бэ? Байр суурийн төлөө Бурхантай өрсөлдөх нь ямар ичгүүртэй юм бэ! Би хэчнээн хөшүүн, ямар тэнэг, ямар эрүүл ухаангүй болохоороо ийм юм хийдэг байна аа! Би яаж ийм зүйл хийж чадав аа?” гэж бодох болно. Тэд хийсэн зүйлээсээ болж бантаж, ичих бөгөөд ижил төстэй нөхцөл байдалтай тулгарах үед ичих мэдрэмж нь тэдний зан авирыг хязгаарлах болно. Бүх хүний уг чанар-мөн чанар нь Сатаны уг чанар-мөн чанар боловч хэвийн хүн чанарын эрүүл ухаантай хүмүүс ичих мэдрэмжтэй байж, зан авир нь хязгаарлагдах болно. Хүний үнэнийг ойлгох ойлголт аажмаар гүнзгийрч, Бурханы талаарх мэдлэг, ойлголт болон үнэнд дуулгавартай байдал нь гүнзгийрэхийн хэрээр энэ ичих мэдрэмж нь цаашид хамгийн наад захын хязгаар байхаа болино. Тэд үнэнд, мөн Бурханаас эмээдэг сэтгэлдээ улам бүр хязгаарлагдах болно. Тэд өөрсдийгөө үргэлжлүүлэн сайжруулж, улам бүр үнэнтэй нийцүүлэн үйлдэх болно. Харин антихристүүд үнэнийг эрэлхийлэх үү? Тэд яавч тэгэхгүй. Тэдэнд хэвийн хүний эрүүл ухаан байдаггүй, үнэнийг эрэлхийлнэ гэдэг нь юу гэсэн үг болохыг мэддэггүй, үнэнд зэвүүцдэг, үнэнийг өчүүхэн төдий ч хайрладаггүй тул тэд яаж үнэнийг эрэлхийлж чадах юм бэ? Үнэнийг эрэлхийлэх нь хэвийн хүн чанарын хэрэгцээ юм; зөв шударга байдлаар өлсөж, цангадаг хүмүүс л үнэнийг хайрлаж, эрэлхийлэх болно. Хэвийн хүн чанаргүй хүмүүс хэзээ ч үнэнийг эрэлхийлэхгүй.

Антихристийн замаар алхдаг хүмүүс жинхэнэ антихристүүдээс ялгаатай. Зарим хүн антихристийн зан чанараар дүүрэн байгаагаа хардаг бөгөөд алдар нэр, ашиг хонжоо, байр суурийг эрэлхийлж, ихэд нандигнан, хэзээ ч орхиж чаддаггүй. Тэд антихристийн уг чанартай, аврагдаж чадахгүй гэдэгтээ бат итгэдэг. Хэрвээ чи өөрийгөө үнэхээр мэддэггүй, мөн антихрист эсвэл ёрын муу хүн эсэхээ мэдэхгүй байвал ямар нэгэн ичих мэдрэмжтэй эсэхээ эргэцүүлэх ёстой. Хэрвээ байхгүй бол чи аюулд орсон бөгөөд чамайг ёрын муу хүн юм уу антихристийн уг чанар-мөн чанартай гэж хэлж болно. Чи одоо антихрист биш байлаа ч гэсэн ирээдүйд тийм болж магадгүй. Үнэнийг эрэлхийлдэггүй хүмүүсийн хамгийн хийхийг хүсдэггүй зүйл бол өөрсдийгөө эргэцүүлж, таньж мэдэх явдал юм. Тэд: “Намайг антихрист гэж хэн хэлэх нь надад хамаагүй. Алдар нэр, ашиг хонжоо, байр сууринд дургүй хүн гэж хэн байдаг юм бэ? Алдар нэр, ашиг хонжоо, байр сууринд дургүй гэж хэлсэн хэн боловч худлаа ярьж байна. Хэн байр суурьтай байж түүнийхээ ашиг тусыг эдлэхгүй байж чадах юм бэ? Тэнэг хүн л тийм байж чадна. Байр суурийн ашиг тусыг эдэлж чаддаг байхыг чадвар гэдэг юм!” гэж хэлдэг. Ямар төрлийн хүн ийм зүйл хэлдэг вэ? Энэ нь үнэнд зэвүүцдэг хүн биш гэж үү? Ийм хүн засаршгүй зөрүүд байдаг—тэд аврагдаж чадах уу? Тэд яавч аврагдаж чадахгүй, учир нь Бурхан ёрын муу хүмүүсийг авардаггүй; ийм хүмүүс бол Сатаны төрлийнхөн, тэд бол араатан юм. Зарим хүн Бурханы авралын бай болж чадах эсэхээ мэддэггүй. Энэ тохиолдолд, Бурханы үг чиний уг чанар-мөн чанар болон чиний завхарсан зан чанарыг ил болгох үед чи үүнийг мэдэрч, дотроо ичиж чадах эсэхээ, Бурханы ил болгож буй зүйл бол чиний жинхэнэ дүр төрх мөн гэж бодож, улмаар ичиж, өөрийгөө нуух газаргүй мэт санагдаж байгаа эсэхээ ажигла. Хэрвээ чамд ийм ичих мэдрэмж байвал, ийм ухамсар байвал энэ нь сайн хэрэг. Зарим хүн: “Бурханы үг намайг нэгд нэггүй ил болгосон. Би хэнтэй ч нүүр тулахаас хэтэрхий их ичиж байна, надад нуугдах газар алга. Би там руу илгээгдэх ёстой, Бурханы авралыг хүртэхэд тэнцэхгүй гэж бодож байна. Миний сөрөг байдал бүр амьдрах ч эрхгүй мэт санагдахад хүргэж байна. Би зүгээр л үхээд дуусгах хэрэгтэй” гэж ч хэлдэг. Ингэж санагдах нь сайн уу, муу юу? Энэ бол сайн хэрэг. Зарим хүн ойлгодоггүй бөгөөд “Энэ яаж сайн хэрэг байх юм бэ?” гэдэг. (Энэ нь тухайн хүн ичих мэдрэмжтэйг харуулж байна.) Энэ нь ичгүүрээр тодорхойлогддоггүй. Юун түрүүнд, ийм мэдрэмжтэй байна гэдэг нь чи ядаж л Бурханы үгийг ойлгож байна гэсэн үг юм. Хоёрдугаарт, өөрийгөө мэдэх мэдлэгийн чинь үндэс суурь юу вэ? (Бурханы үгийг хүлээн авах.) Зөв. Чи Бурханы үг бол үнэн гэдгийг хүлээн зөвшөөрдөг, энэ нь чи Бурханы үгийг стандарт болгон ашиглаж аврагдаж чадах эсэхээ болон ямар төрлийн хүн болохоо үнэлдэг гэсэн үг юм—чи аль хэдийн Түүний үгийг өөрийгөө үнэлэх стандарт болгосон байна. Энэ нь Бурханы үгэнд жинхэнэ итгэлтэйг чинь нотолж байна. Чи Бурханд жинхэнэ итгэлтэй байх үедээ л Түүний үгийг үнэн, өөрийгөө үнэлэх стандарт гэж үзэж чадна. Ингэдэг хүнд аврагдах боломж бий—энэ нь тухайн хүнд ичих мэдрэмж байгаа эсэхтэй адил тийм энгийн зүйл биш юм.

Антихристүүд санал зөрөлдөгсөд рүү дайрч давшилж, гадуурхах энэ илрэлийн тухайд, бид “санал зөрөлдөгч” гэдэг үгийн тодорхойлолтыг аль хэдийн хэлэлцсэн. Тэгвэл ямар хүмүүс энэ нэр томьёоны цар хүрээнд багтдаг вэ? Энэ нь голчлон аливаа зүйлийн талаар антихристүүдээс өөр үзэл бодолтой, тэднээс өөр замаар алхдаг хүмүүс юм. Антихристүүдийн нүдээр бол энэ хүмүүс бүгд санал зөрөлдөгсөд болдог бөгөөд тэд антихристүүдийн дайрч давшлах бай болдог. Санал зөрөлдөгсөд рүү дайрч давшилж, гадуурхах нь тун зөв зүйтэй зүйл, энэ нь Бурханы гэрийн ажлыг хамгаалж, чуулганы амьдралыг хамгаалж байгаа хэрэг гэж антихристүүд үздэг боловч үнэн хэрэгтээ энэ нь өөрсдийнхөө байр суурь, эрх мэдлийг хамгаалах арга зам, арга барил юм. Энэ нь Бурханы гэрийн ажлыг огтхон ч хамгаалдаггүй, Бурханы сонгосон хүмүүсийн чуулганы амьдралын хэвийн дэг журмыг бүр ч хадгалдаггүй. Энд дурдсан санал зөрөлдөгсдийн зарим нь үнэнийг эрэлхийлдэг хүмүүс юм. Бид үүнд итгэлтэй байж болно, учир нь антихристүүд үнэнийг эрэлхийлдэг хүмүүсийн эсрэг байдаг бөгөөд үнэнийг эрэлхийлдэг хүмүүс л антихристүүдийг ялган таньж чаддаг.

3-р зүйл: Тэд үнэнийг эрэлхийлдэг хүмүүсийг гадуурхаж, дайрч давшилдаг

Хүмүүсийг хянахдаа антихристүүдийн ашигладаг гурав дахь арга техник: Тэд үнэнийг эрэлхийлдэг хүмүүсийг гадуурхаж, дайрч давшилдаг. Зарим хүн эерэг зүйлс, шударга ёс болон гэрлийг хайрладаг, үнэний талаар нөхөрлөх дуртай байдаг. Тэд үнэнийг эрэлхийлж, эрж хайдаг ах эгч нарыг байнга хайж олж, тэдэнтэй нөхөрлөдөг. Үүнийг хараад антихристийн уур хилэн нь бадардаг. Тэдний хувьд, үнэнийг эрэлхийлдэг хүн бүр нүдэнд орсон хог, шүдэнд орсон мах мэт байдаг; тэд үнэнийг эрэлхийлдэг бүх хүнийг дайралт, гадуурхал, халдлагынхаа бай болгохыг хүсдэг. Мэдээж антихрист, хүмүүсийн нэвт харж чадахуйц илэрхий, хэрцгий, догшин арга тактик ашиглан энэ хүмүүс рүү дайрахгүй. Тэд үнэнийг нөхөрлөж буй байдлаар, хэдэн бичиг үсэг, хоосон сургаалаар хүмүүсийг шүүж, тэдэнд цохилт өгнө. Энэ нь тэдний хийж байгаа зүйл зөв зүйтэй, үндэслэлтэй, тэд тус нэмэртэй—тэдний хийж байгаа зүйлд ямар ч буруу юм байхгүй гэж бодоход хүмүүсийг хүргэдэг. Тэдний энэ “зөв зүйтэй, үндэслэлтэй” арга барил нь юу вэ? (Тэд хүмүүсийг шүүж, цохилт өгөхийн тулд Бурханы үгээс эш татдаг.) Зөв—тэд хүмүүсийг ил болгож, шүүхийн тулд Бурханы үгээс эш татдаг. Энэ бол тэдний хамгийн түгээмэл арга барил юм. Гаднаа ийм яриа нь шударга, үндэслэлтэй, нэлээд зөв зүйтэй мэт санагддаг ч дотроо тэдний санаа зорилго нь бусдын ашиг тусын төлөө туслах бус, харин тэднийг ил болгож, шүүж, яллаж, доош хийх явдал байдаг. Энэ бол тэдний хийхийг зорьдог зүйл гарцаагүй мөн. Тиймээс асуудал тэдний санаа зорилгод оршдог. Тэр хүмүүс үнэнийг эрэлхийлж, хайрладаг бөгөөд антихристэд аюул занал учруулдаг учраас антихристүүд ингэж байгааг гярхай хүмүүс харж чадна. Тэр нь ямар аюул занал вэ? Тэдний үнэнийг хайрлах хайр нь антихристэд ямар байдлаар саад болдог вэ? (Энэ хүмүүс антихристүүдийг нэвт харж, ялган таньж чаддаг.) Яг зөв. Үнэнийг хайрладаг энэ хүмүүсийн антихристэд учруулдаг хамгийн том аюул занал бол тэд антихристийн хийсэн ямар ч муу зүйлийг, юу ч байсан ялган таньж чаддаг; тэд мөн чанарыг нь нэвт харж чаддаг бөгөөд хаана ч, хэдийд ч тэднийг ил болгож, мэдээлж, илчилж, улмаар тэднийг яллаж, голж, чуулганаас цэвэрлэх магадлалтай. Хэрвээ тэгвэл тэд байр суурь, эрх мэдлээ үүрд алдаж, ерөөгдөх хэтийн ирээдүй нь бүрмөсөн сүйрнэ. Тийм учраас антихристийн хувьд үнэнийг эрэлхийлдэг энэ хүмүүс санал зөрөлдөгсдөөс гадна хамгийн том аюул заналхийлэл байдаг.

Бурханы үгийн талаарх нөхөрлөлийг ашиглан үнэнийг эрэлхийлдэг хүмүүст цохилт өгч, тэднийг шүүх гэх зэрэг гаднаа зөв зүйтэй мэт харагддаг арга барилаас гадна антихристүүд тэдний эсрэг эрс арга хэмжээ ч авна. Тэр нь ямар эрс арга хэмжээ вэ? Жишээлбэл, тэд удирдагч юм уу ажилчны агшин зуурын гэм бурууг барьж авна; гэм буруугийнх нь нөхцөл байдал, тэр хүн үүнээс мэдлэг олж авч, гэмшиж чадсан эсэх, үнэнийг эрэлхийлдэг хүн мөн эсэхээс үл хамааран, тэр хүнийг шүүж, яллаж, зайлуулахын тулд тэд сүр бадруулна. Антихристүүд өвсийг устгахын тулд үндсээр нь зулгаах ёстой гэж боддог тул ийм хүмүүсийг чуулганаас зайлуулдаг, ингэснээр тэд антихристүүдийн байр сууринд аюул заналхийлэл учруулахгүй. Ёрын муу хүмүүс, антихристүүд бүгд удирдагч, ажилчдын эсрэг ашиглаж болох зүйлсийг барьж авахдаа сайн байдаг бөгөөд барьц авмагцаа тэднийг хуурамч удирдагч, антихристүүд хэмээн ялладаг. Энэ бол жижиг зөрчил биш! Удирдагч, ажилчид Бурханы сонгосон хүмүүсээр сонгогддог; чи яагаад үргэлж тэдний эсрэг ашиглах зүйлсийг барьж авдаг юм бэ? Тийм барьц авах зорилго чинь юу вэ? Чи тэдний оронд удирдагч болохыг хүсээ юу? Ёрын муу хүн удирдагч юм уу ажилчныг хуурамч удирдагч, антихрист хэмээн буруутгамагцаа, дараа нь амьд жишээг жагсааж, энэ нь баримтад нийцэж байна гэж Бурханы сонгосон хүмүүст бодогдуулж чадвал энэ нь гай дуудаж байна. Тэр удирдагч юм уу ажилчин чуулганаас маш амархан зайлуулагдаж болзошгүй. Хуурамч удирдагч юм уу антихрист байх нь маш том хэрэг бөгөөд нэгэнт хэрэг нь нотлогдвол буруутгагдсан хүн яллагдаж, Бурханд итгэгч байх хугацаа нь дуусдаг. Энэ нь тэднийг зүгээр л сүйрүүлнэ, тийм биз дээ? Энэ хэчнээн ёрын муу гээч! Түүгээр ч барахгүй, хэрвээ антихрист тэр боломжийг ашиглан өөрийгөө удирдагчаар сонгуулж, чуулганыг хяналтдаа авбал Бурханы сонгосон хүмүүс антихристийн хяналтад орох бус уу? Тэр чуулган антихристийн хаанчлал болох бус уу? (Тэгнэ.) Энэ бол ноцтой аюул! Ёрын муу хүмүүс болон антихристүүдэд үнэнийг эрэлхийлдэг хүмүүс рүү дайрч давшилж, гадуурхах өөр арга техник бий юу? Зарим нь эрх мэдлийг булаан авч, өөрсдийн байр суурийг бататгахын тулд үнэнийг эрэлхийлдэг ах эгч нарыг хамгийн аюултай газруудад ажиллуулахаар явуулдаг биш үү? Тэд “Шинээр итгэсэн олон ах эгчтэй шинэхэн байгуулагдсан чуулган байна. Тэд суурьгүй, бас мэргэн ухаан дутмаг. Тэднийг усалж, амиар хангах үнэнийг ойлгодог хүн тэдэнд хэрэгтэй байна. Чи үзэгдлийн үнэнийг ойлгодог; тэр шинэ хүмүүст очиж услах чам шиг хүн хэрэгтэй байна. Өөр хэн ч үүнийг хийж чадахгүй” гэж хэлдэг. Ингэснээр антихрист ноцтой далд аюул заналхийллийг холдуулдаг. Тэд үнэндээ тэр хүнээр уг чуулганыг удирдуулж, хангуулахын тулд үүнийг хийж байгаа юу? (Үгүй.) Үгүй; тэр газар нь дайсагнасан, аюултай орчин учраас тэд үүнийг хийж байгаа юм. Тэд тус хүнийг агуу улаан лууд баригдана гэж ихэд найдсандаа чуулганы ажил хийлгэхээр аюултай газарт байрлуулдаг. Хэрвээ тэр хүн баригдвал антихристийн байр сууринд заналхийлэх хүн үлдэхгүй бөгөөд тэд чуулганыг хяналтдаа авч чадна. Энэ нь тэдний тактик биш гэж үү? Тэд уг хүнийг шинээр ирэгсдийг услахад маш тохиромжтой гэдгээр шалтаглан явуулдаг, ингэснээр хэн ч тэдний өөдгүй санаархлыг харж чаддаггүй. Тэд сүйхээтэй биш үү? Ах эгч нар антихристийг ийм зохицуулалт хийснийх нь төлөө ухаантай, мэргэн, Бурханы санаа зорилгод нийцсэн хүн гэж боддог боловч антихрист тэднийг мэхэлж, сохолсон болж таардаг. Антихристийн энэ арга техник нэлээд ний нуугүй мэт санагддаг; яг юу болоод байгааг хэн ч тодорхой харж чаддаггүй, хүн бүр эцэст нь төөрөлддөг. Төөрөлдсөн тэр хүмүүс антихристийн хийж байгаа зүйлийг шударга, үндэслэлтэй, ажилд санаа тавьсандаа үүнийг хийж байна гэж боддог—гэвч хэн ч антихристийн санаархлыг нэвт харж чаддаггүй. Антихристүүд хорон муу, тийм биз дээ? Хаана аюул байна, тэд чамайг тийш нь явуулж, “Чи үнэнийг эрэлхийлдэггүй гэж үү? Миний эсрэг зогсдоггүй гэж үү? Чи үргэлж намайг ялган таньж, миний эсрэг ашиглах зүйлсээс зуурдаг биш үү? За яах вэ: Би энэ боломжийг ашиглан чамайг эндээс шууд холдуулна. Чи баривчлагдвал сайн хэрэг—чи хэзээ ч дахин хөл дээрээ босохгүй!” гэж өөртөө хэлдэг. Чуулганд антихристүүдийн урхидаж, хавчдаг хүмүүсийн ихэнх нь илүү их эрэлхийлэлтэй хүмүүс байдаг нь лавтай. Энэ хүмүүсийг хавчиж, гадуурхаж байхдаа антихристүүд тэднийг хэрхэн үздэг вэ? Тэд дотроо “Энэ хүмүүс үргэлж номлол сонсож байдаг; тэд зарим үнэнийг ойлгодог. Би зүгээр л тэднийг сонсгохгүй байж болохгүй: Номлолыг хүн бүрд сонсгохоор тараадаг тул тэдэнд сонсгохгүй байхыг зөвтгөх аргагүй. Гэхдээ тэдэнд сонсголоо гэж бодъё, тэр номлолуудад яригдсан зүйлсийн ихэнх нь хуурамч удирдагч, антихристүүдийг ил болгодог тул хэрвээ тэд хангалттай ихийг сонсож, ойлголт, ялган таних чадвар олж авбал энэ нь миний хувьд сайнаар эргэх үү? Би эрт орой хэзээ нэгэн цагт удирдагчийн байр сууриасаа буух хэрэгтэй болно, тийм биз дээ? Тэгж болохгүй. Би эхлээд хөдлөх хэрэгтэй” гэж хэлдэг. Антихристэд ийм санаархал төрсөн л бол тэд үйлдэл хийж эхэлдэг. Хэрвээ хүмүүс үнэнийг ойлгодоггүй байсан бол антихристийг таньж чадах хүн хуруу дарам цөөн байх байсан. Яагаад антихристүүд санасандаа хүрч чаддаг байхад үнэнийг эрэлхийлдэг хүмүүс хохирогч болдог вэ? Гарцаагүй нэг шалтгаан бий: Тэр хүмүүс зүрх сэтгэлдээ үнэнийг болон эерэг зүйлсийг бага зэрэг хайрладаг, үнэнийг эрэлхийлэх хүсэл эрмэлзэлтэй ч зүгээр л хэтэрхий хулчгар байдаг. Тэд үнэнийг ойлгодоггүй, ялган таних чадваргүй, маш мунхаг байдаг; тэд антихристийн мөн чанарыг нэвт харж чаддаггүй, антихристийг ил болгохоор зориглож хэзээ ч чаддаггүй, энэ нь антихристэд эхлээд хөдөлж, тэднийг хорлох боломж олгодог. Хэрвээ тэд ийм үр дүнд хүрсэн, эсвэл ийм байдалд орсон бол энэ нь хэрхэн тохиолдсон байх вэ? Тэдэнд антихрист хэрцгий хандсан байх биш үү? (Тийм.) Үнэнийг эрэлхийлдэг хүмүүс үүнээс ямар сургамж авах ёстой вэ? Удирдагч юм уу ажилчинд хэрхэн хандах тал дээр хүмүүс ямар хандлагатай байх ёстой вэ? Хэрвээ удирдагч юм уу ажилчны хийж байгаа зүйл зөв бөгөөд үнэнд нийцэж байвал чи тэднийг дуулгавартай дагаж болно; хэрвээ тэдний хийж байгаа зүйл буруу бөгөөд үнэнд нийцэхгүй байвал чи тэднийг дуулгавартай дагах ёсгүй, харин тэднийг ил болгож, эсэргүүцэж, өөр санал дэвшүүлж болно. Хэрвээ тэд бодит ажил хийж чаддаггүй, эсвэл чуулганы ажилд үймээн учруулдаг ёрын муу үйл үйлдэж, хуурамч удирдагч, хуурамч ажилчин, эсвэл антихрист болох нь илчлэгдвэл чи тэднийг ялган таньж, илчилж, мэдээлж болно. Гэвч Бурханы сонгосон хүмүүсийн зарим нь үнэнийг ойлгодоггүй, нэн хулчгар байдаг; тэд хуурамч удирдагч, антихристүүдэд дарлагдаж, тарчлахаас айдаг тул зарчмыг баримталж зүрхэлдэггүй. Тэд: “Хэрвээ удирдагч намайг хөөвөл би дуусна; хэрвээ удирдагч намайг хүн бүрээр ил болгуулж, эсвэл хаяуулбал би цаашид Бурханд итгэж чадахгүй болно. Хэрвээ би чуулганаас хөөгдвөл Бурхан намайг хүсэхгүй, аврахгүй. Тэгээд миний итгэл талаар болох биш үү?” гэж хэлдэг. Ингэж бодох нь утгагүй биш үү? Ийм хүмүүс Бурханд жинхэнээсээ итгэдэг үү? Хуурамч удирдагч юм уу антихрист чамайг хөөхдөө Бурханыг төлөөлж байх уу? Хуурамч удирдагч юм уу антихрист чамайг тарчлааж, хөөх үед энэ нь Сатаны ажил байдаг бөгөөд Бурхантай ямар ч хамаагүй; хүмүүсийг чуулганаас зайлуулах юм уу хөөх үед чуулган болон Бурханы сонгосон бүх хүн хамтран шийдвэр гаргасан, мөн зайлуулж, хөөх нь Бурханы гэрийн ажлын зохицуулалт болон Бурханы үгийн үнэн-зарчимд бүрэн нийцсэн үед л энэ нь Бурханы санаа зорилгод нийцдэг. Хуурамч удирдагч юм уу антихристэд хөөгдөх нь яаж чи аврагдаж чадахгүй гэсэн үг байх юм бэ? Энэ бол Сатан болон антихристийн хавчлага бөгөөд чи Бурханаар аврагдахгүй гэсэн үг биш. Аврагдаж чадах эсэх чинь Бурханаас хамаарна. Бурханаар аврагдаж чадах эсэхийг чинь шийдэх эрхтэй нэг ч хүн байхгүй. Чи үүнийг тодорхой мэдэж байх ёстой. Хуурамч удирдагч юм уу антихристэд хөөгдсөнөө Бурханд хөөгдсөн мэтээр үзэх нь Бурханыг буруугаар ойлгож байгаа хэрэг биш үү? Тийм. Энэ нь Бурханыг буруугаар ойлгоод зогсохгүй, Бурханы эсрэг тэрсэлж байгаа хэрэг юм. Энэ нь бас Бурханы эсрэг нэг төрлийн доромжлол юм. Бурханыг ингэж буруугаар ойлгох нь мэдлэггүй, тэнэг хэрэг биш гэж үү? Хуурамч удирдагч юм уу антихрист чамайг хөөх үед чи яагаад үнэнийг эрж хайдаггүй юм бэ? Чи ялган таних чадвартай болохын тулд яагаад үнэнийг ойлгодог хэн нэгнийг хайж олдоггүй юм бэ? Чи яагаад дээд түвшний удирдагчдад мэдээлдэггүй юм бэ? Энэ нь Бурханы гэрт үнэн ноёрхдог гэдэгт итгэдэггүйг чинь нотолж байгаа бөгөөд чамд Бурханд итгэх жинхэнэ итгэл байхгүй, чи Бурханд үнэхээр итгэдэг хүн биш гэдгийг харуулж байна. Хэрвээ чи Бурханы төгс хүчинд итгэдэг юм бол хуурамч удирдагч юм уу антихристийн өшөө авалтаас яагаад айдаг юм бэ? Тэд чиний хувь заяаг тодорхойлж чадах уу? Хэрвээ чи ялган таних чадвартай бөгөөд тэдний үйлдэл үнэнтэй зөрчилдөж байгааг анзаарсан бол үнэнийг ойлгодог Бурханы сонгосон хүмүүстэй яагаад нөхөрлөдөггүй юм бэ? Чи амтай байж яагаад дуугарч зүрхэлдэггүй юм бэ? Чи хуурамч удирдагч юм уу антихристээс яагаад тэгтлээ их айдаг юм бэ? Энэ нь чи бол хулчгар, ямар ч хэрэггүй бөгөөд Сатаны гар хөл гэдгийг нотолж байна. Хуурамч удирдагч юм уу антихристийн заналхийлэлд өртөх үедээ чи тэднийг дээд түвшний удирдагчдад мэдээлж зүрхэлдэггүй бол аль хэдийн Сатанд хүлэгдсэн, тэдэнтэй нэгэн зүрх сэтгэлтэй байгааг чинь энэ нь харуулж байна; энэ нь Сатаныг дагаж байгаа хэрэг биш гэж үү? Ийм хүн яаж Бурханы сонгосон хүмүүсийн нэг байж чадах юм бэ? Тэд бол тэр чигтээ адгийн амьтад. Хуурамч удирдагч, антихристүүдтэй нэгэн зүрх сэтгэлтэй байдаг бүх хүн хэзээ ч сайн хүн байж чадахгүй; тэд бол мууг үйлдэгчид юм. Ийм хүмүүс диаволын гар хөл болохоор төрсөн—тэд Сатаны гар хөл бөгөөд тэд аврагдахын аргагүй. Антихристүүд мууг үйлдэж байгааг хараад тэднийг ил болгож зүрхэлдэггүй, антихристүүдийг гомдоохоос айдаг, тэр ч байтугай тэднийг өмгөөлж, дуулгавартай дагадаг бүх хүн тэнэг, мэдлэггүй хүмүүс биш гэж үү? Хэрвээ чи үнэн-зарчмыг бүрэн мэдэж байгаа хэр нь зөрчсөөр, тэр ч бүү хэл ёрын муу хүмүүс, антихристүүдтэй эвсэж, бүлэглэл үүсгэдэг бол Сатаны хамсаатан, гар хөл болж байгаа хэрэг биш үү? Тэгвэл эцэст нь чамайг ёрын муу хүн, антихристүүдийн хамсаатан гэж үзэн шийдвэрлэх үед энэ нь зохистой байх биш үү? Хэрвээ чи Бурханд итгэдэг атлаа Бурханыг дагахын оронд антихристүүдийг дагаж, тэдний гар хөл юм уу хамсаатны нэг болж үйлдэж байвал өөрийнхөө булшийг ухаж, өөрийнхөө үхлийн ялд гарын үсэг зурж байгаа хэрэг биш гэж үү? Хэрвээ чи Бурханд итгэдэг атлаа Бурханд дуулгавартай байхын оронд Бурханы дайснууд болох антихристүүдийн эрхэнд орж, тэнд хоргоддог бол, үр дүнд нь эдгээр антихрист чамайг овжноор залж, харгислан зовоодог бол чи өөрөө өөртөө гай дуудсан хэрэг. Чи үүнийг хүртвээс зохилтой биш гэж үү? Хэрвээ чи антихристийг өөрийнхөө эзэн, өөрийнхөө удирдагч, түших мөр мэт үзвэл Сатан дотор хоргодож, Сатаныг дагаж байгаа хэрэг бөгөөд чи төөрөлдөж, буруу замаар явж, эргэж буцахгүй замд хөл тавьсан гэсэн үг юм. Чи антихристүүдэд ямар хандлагаар хандах ёстой вэ? Чи тэднийг ил болгож, тэдэнтэй тулалдах ёстой. Хэрвээ та нар ганц хоёулаа бөгөөд антихристүүдтэй ганцаараа нүүр тулахад хэтэрхий сул дорой байвал үнэнийг ойлгодог хэд хэдэн хүнтэй хүч хавсран эдгээр антихристийг мэдээлж, ил болгох ёстой, тэднийг зайлуулах хүртлээ үргэлжлүүлэх ёстой. Өнгөрсөн хоёр жилд эх газрын Хятадын зарим пасторын харьяа газрууд дахь Бурханы сонгосон хүмүүс нэгдэж, хуурамч удирдагч, антихристүүдийг албан үүргээс нь чөлөөлсөн гэж Би сонссон; зарим хуурамч удирдагч, антихрист бүр шийдвэр гаргах багийн ахлагч байсан ч Бурханы сонгосон хүмүүс тэднийг ч ялгаагүй чөлөөлсөн. Бурханы сонгосон хүмүүс Дээрхээс зөвшөөрөл хүлээх шаардлагагүй байсан; үнэн-зарчимд үндэслээд тэд, бодитой ажил хийдэггүй, ах эгч нарыг үргэлж зовоодог, дураараа авирлаж, Бурханы гэрийн ажлыг үймүүлдэг эдгээр хуурамч удирдагч, антихристийг ялган таньж, тэдэнд даруй арга хэмжээ авч чадсан. Заримыг нь шийдвэр гаргах багаас шахаж гаргасан, заримыг нь чуулганаас зайлуулсан—энэ нь гайхалтай! Энэ нь Бурханы сонгосон хүмүүс Бурханд итгэх зөв замд аль хэдийн хөл тавьсныг харуулж байна. Бурханы сонгосон хүмүүсийн зарим нь үнэнийг аль хэдийн ойлгосон бөгөөд одоо бага зэрэг биеийн хэмжээтэй болсон, тэд цаашид Сатанд хянагдаж, хууртахаа больж, өндийн босож, Сатаны ёрын муу хүчтэй тулалдаж зүрхэлдэг. Энэ нь бас чуулган дахь хуурамч удирдагч, антихристүүдийн хүч цаашид давуу талтай байхаа больсныг харуулж байна. Тиймээс тэд цаашид үг, үйлдэлдээ тийм увайгүй байж зүрхэлдэггүй. Тэднийг үнэн нүүр царайгаа харуулах төдийд л тэдэнд хяналт тавьж, тэднийг ялган таньж, голох хүн тэнд байх болно. Өөрөөр хэлбэл, үнэнийг жинхэнээсээ ойлгодог хүмүүсийн зүрх сэтгэлд хүний байр суурь, нэр хүнд, эрх мэдэл давамгайлах байр суурь эзэлдэггүй. Ийм хүмүүс эдгээр зүйлд ач холбогдол өгдөггүй. Хүн үнэнийг идэвх санаачилгатайгаар эрж хайж, үнэний талаар нөхөрлөж чаддаг болох үедээ, Бурханд итгэдэг хүмүүсийн явах ёстой замыг болон удирдагч, ажилчдад хэрхэн хандах ёстойг дахин үнэлж, эргэцүүлж эхлэх үедээ, мөн хүмүүс хэнийг дагах ёстойг, ямар зан авир нь хүнийг дагаж байгаа хэрэг болохыг, аль нь Бурханыг дагаж байгаа хэрэг болохыг тунгаан бодож эхлэх үедээ, тэгээд хэдэн жилийн турш эдгээр үнэнийг тэмтчиж, туулсныхаа дараа өөрийн мэдэлгүй зарим үнэнийг ойлгож, ялган таньдаг болох үедээ—бага зэрэг биеийн хэмжээтэй болсон байх болно. Бүх зүйл дээр үнэнийг эрж хайж чаддаг байх нь Бурханд итгэх итгэлийн зөв замд орсон хэрэг юм.

Бурханы сонгосон хүмүүс хуурамч удирдагч, антихристүүдийг ялган таньж, голж чаддаг байх нь сайн зүйл, сайн үйл явдал юм. Зарим удирдагч бодитой ажил хийж чаддаггүй; тэд саад тотгор, үймээн учруулж л чаддаг бөгөөд үүний улмаас чуулганы амьдрал амар тайван байхаа больдог. Бүх ах эгч тэдэнд дургүйцэж, эцэст нь тэднийг голдог. Тэдний ингэж байгаа нь зөв үү? (Зөв.) Удирдагчаар сонгогдсон өөр хүмүүс ч байдаг бөгөөд эхэндээ ах эгч нар: “Бидний сонгосон хүн учраас бид тэдний ажилд хамтран ажиллах хэрэгтэй” гэж хэлдэг. Хэсэг хугацааны дараа тэд буруу сонголт байсан болж таардаг: Тэд Бурханд итгэх итгэлдээ урам зоригтой боловч сүнслэг ойлголтгүй. Тэд амархан гажууддаг, биеэ тоосон, өөрийгөө зөвтгөдөг; хэрэг явдлыг бусадтай хэлэлцдэггүй, юуг ч зарчмын дагуу хийдэггүй, харин зүгээр л бодлогогүй авирладаг. Энэ нь аюулгүй байдал алдагдахад хүргэдэг; чуулганы ах эгч нар байнга баривчлагдаж, чуулганы ажил ноцтой хохирол амсдаг. Удирдагч өөрийгөө эргэцүүлэх нь байтугай, өөрийгөө зөвтгөж, өөрийгөө өмөөрөн маргаж, хариуцлагаас бултдаг. Эцэст нь ах эгч нар тэднийг албан тушаалаас нь эргүүлэн татдаг. Тэд тэр нөхцөл байдлыг зөв аргаар зохицуулсан гэж чи бодож байна уу? (Тийм.) Тийм ээ, үнэхээр тийм! Тэгээд тэр хүнд арга хэмжээ авсныхаа дараахан тэд өөр хүнийг сонгодог бөгөөд хэсэг хугацааны дараа энэ хүн тэр хуурамч удирдагчаас хамаагүй дээр болох нь хүн бүрд илэрхий болж, ах эгч нар ялган таних чадвартай болж, өссөн гэдгийг нотолдог. Энэ бол Бурханы сонгосон хүмүүсийн амь өсөх үйл явц юм. Энэ нэлээд хэвийн зүйл. Хүмүүс олон жилийн турш номлол сонсох үедээ бүгд ялган таних чадвартай болон өсөж, удирдагч, ажилчин бүр дээр зөв сонголт хийдэг—тэд хэнийг ч сонгосон, тэр хүн албан тушаалаа хашна гэж чи бодсон уу? Ингэж явагддаг уу? (Үгүй.) Хүмүүс үнэн-зарчмыг ойлгохгүй байх үедээ удирдагч сонгохдоо үргэлж гүйлгээ ухаантай, уран цэцэн үгтэй, билиг авьяастай хүнийг сонгоход анхаарлаа төвлөрүүлдэг. Тэр хүн хэсэг хугацаанд албан тушаал хашиж, хуурамч удирдагч юм уу антихрист болох нь харагдсаны дараа л хүмүүс ялган таньж эхэлдэг; үүний дараа тэд тийм хүнийг дахин сонгохгүй. Тэгвэл удирдагч, ажилчдыг сонгохдоо яг хэнийг сонгох ёстой вэ? Тогтсон дүрэм журам гэж байхгүй. Хэн нэгэн зөв хүн мөн эсэх, үнэнийг эрэлхийлдэг эсэхээс хамгийн их хамаарна. Ямартай ч, хэрвээ хэн нэгэн ёрын муу хүн юм уу антихрист бол тэд ямар ч төрлийн хүн байсан хамаагүй чи тэднийг сонгож яавч болохгүй. Хэрвээ тэгвэл чи өөртөө нүх ухаж байгаа хэрэг болно. Тийм биш гэж үү? (Тийм.)

Бидний саяхан ярьж байсан сэдэв буюу антихристүүд үнэнийг эрэлхийлдэг хүмүүс рүү дайрч давшилж, гадуурхдаг тухай сэдэв рүү буцаж орцгооё: Бид үндсэндээ хэлэх ёстой зүйлээ хэлчихсэн, тийм биз дээ? Антихристүүд үнэнийг эрэлхийлдэг хүмүүсийг хэрхэн гадуурхаж, дайрч давшилдаг вэ? Тэд бусад хүмүүсийг дайрч давшилж, яллаж, төөрөлдүүлэхийн тулд бусдын үндэслэлтэй, зөв зүйтэй гэж үздэг арга барилыг байнга ашиглаж, тэр ч бүү хэл үнэний талаарх мэтгэлцээнийг ашиглан барьц олж авдаг. Жишээлбэл, хамтрагчид нь үнэнийг эрэлхийлдэг хүмүүс байвал байр сууринд нь заналхийлж чадна гэж антихрист боддог тул хүмүүсийг төөрөлдүүлж, хүмүүст өөрийгөө өндрөөр үнэлүүлэхийн тулд сүрлэг номлол айлдаж, сүнслэг онол хэлэлцдэг. Ийм маягаар тэд хамтрагчид, хамтран ажиллагсдаа дорд үзэж, дарж чаддаг бөгөөд удирдагчийнх нь хамтрагчид үнэнийг эрэлхийлдэг хүмүүс хэдий ч хэв чанар, чадварын хувьд удирдагчтай нь эн зэрэгцэхгүй гэж хүмүүст бодогдуулдаг. Зарим хүн бүр “Манай удирдагчийн номлол сүрлэг бөгөөд хэнийг ч түүнтэй харьцуулшгүй” гэж хэлдэг. Ийм сэтгэгдэл сонсох нь антихристийн хувьд туйлын сэтгэл ханамжтай байдаг. Тэд дотроо “Чи миний хамтрагч, чи чинь үнэн-бодит байдалтай хүн биш бил үү? Чи яагаад над шиг уран цэцэн, сүржин ярьж чаддаггүй юм бэ? Чи одоо бүрмөсөн шившиг боллоо. Чи чадваргүй атлаа надтай өрсөлдөж зүрхэлнэ гэнэ ээ!” гэж боддог. Антихрист ингэж бодож байдаг. Антихристийн зорилго юу вэ? Тэд бусад хүмүүсийг дарж, дорд үзэж, өөрсдийгөө бусдаас дээгүүр тавихын тулд боломжтой бүх аргаар оролддог. Антихрист үнэнийг эрэлхийлдэг, эсвэл өөрсөдтэй нь хамтран ажилладаг хүн бүрд ингэж ханддаг. Антихрист юу ч хийсэн бай, энэ нь өөрсдийнх нь эрх мэдэл, байр сууринд төвлөрдөг бөгөөд бусдын хүндлэл, бишрэлийг олж авах зорилготой байдаг. Тэд хэнийг ч өөрсдөөс нь илүү гарахыг зөвшөөрдөггүй; тэднээс илүү сайн хэн боловч тэдэнд дорд үзэгдэж, гадуурхагдаж, дарангуйлагдах тавилантай. Үнэнийг эрэлхийлдэг хүмүүсийн эсрэг антихристүүдийн ашигладаг бүх арга барил ардаа сэдэл, зорилготой байдаг. Тэдний зорилго нь Бурханы гэрийн ажлыг хамгаалахыг эрж хайх бус, харин өөрсдийн эрх мэдэл, байр суурь, түүнчлэн Бурханы сонгосон хүмүүсийн зүрх сэтгэл дэх өөрсдийн байр суурь, дүр төрхийг хамгаалах явдал юм. Тэдний арга барил, зан авир нь Бурханы гэрийн ажилд саад тотгор, үймээн учруулдаг бөгөөд чуулганы амьдралд ч бас сүйтгэгч нөлөө үзүүлдэг. Энэ нь антихристийн ёрын муу үйлийн хамгийн түгээмэл илрэл биш гэж үү? Эдгээр ёрын муу үйлээс гадна, антихристүүдийн хийдэг бүр ч жигшүүртэй зүйл нь юу гэвэл тэд үнэнийг эрэлхийлдэг хүмүүсийг яаж өө сэвийг нь барьж авах талаар бодож олохоор үргэлж хичээдэг. Жишээ нь, хэрвээ зарим хүн завхайрсан, эсвэл өөр гэм буруу үйлдсэн бол антихристүүд тэдэн рүү дайрч давшлах өө сэв болгон эдгээрийг шүүрч аваад, үүргээ гүйцэтгэх урам зоригийг нь мохоохын тулд тэднийг доромжилж, илчилж, гүжирдэж, нэр хоч өгөх боломжийг хайн, тэднийг сөрөг болгодог. Бас антихристүүд үнэнийг эрэлхийлдэг хүмүүсийг тусгаарлах гэсэндээ Бурханы сонгосон хүмүүс тэднийг ялгаварлаж, тэднээс зайлсхийж, голоход хүргэдэг. Эцэст нь үнэнийг эрэлхийлдэг бүх хүн сөрөг, сул дорой болж, үүргээ идэвхтэй гүйцэтгэхээ больж, цуглаанд оролцох хүсэлгүй болж, антихристүүдийн зорилго биелдэг. Үнэнийг эрэлхийлдэг хүмүүс байр суурь, эрх мэдэлд нь заналхийлэхээ больж, хэн ч өөрсдийг нь мэдээлж, илчилж зүрхлэхээ больсон тул антихристүүд сэтгэл амар байж чаддаг. Чуулганд антихристийн хамгийн их үзэн яддаг хүмүүс бол үнэнийг эрэлхийлдэг хүмүүс, ялангуяа хуурамч удирдагч, антихристийг ил болгож, мэдээлж зүрхлэх шударга ёсны мэдрэмжтэй хүмүүс юм. Антихрист ийм хүмүүсийг нүдэнд орсон хог, шүдэнд орсон мах мэт үздэг. Хэрвээ тэд үнэнийг эрэлхийлж, үүргээ дуртайяа гүйцэтгэдэг хүнийг харах юм бол өчүүхэн төдий ч хайрлахгүйгээр, зүрх сэтгэлд нь өс хонзон, дайсагнал төрдөг. Үнэнийг эрэлхийлдэг хүмүүс хэчнээн их бэрхшээлтэй, эсвэл хэчнээн сул дорой, сөрөг байсан ч хамаагүй антихрист тусалж, дэмжихгүйгээр үл барам үүнийг зүгээр ч нэг үл тоомсорлохгүй. Оронд нь тэд үүнд нууцхан баярлах болно. Хэрвээ хэн нэгэн тэднийг буруутгаж, эсвэл ил болгосон бол тэд боломжийг ашиглан унасан дээр нь дэвсэлж, элдэв янзын хэрэг зөрчлөөр буруутган түүнийг хашрааж, яллаж, урагшлах замгүй болгож, эцэст нь түүнийг үүргээ гүйцэтгэж чадахааргүй сөрөг болгоно. Тэгээд антихрист сагсуурч, тэр хүний золгүй явдалд баярлаж эхэлдэг. Иймэрхүү зүйл бол антихристүүдийн хамгийн сайн чаддаг зүйл; үнэнийг эрэлхийлдэг хүмүүсийг гадуурхах, дайрч давшлах, яллах нь тэдний хамгийн их мэргэшсэн зүйл юм. Антихристүүд юу гэж боддог болохоороо ийм ёрын мууг үйлдэж чаддаг вэ? “Хэрвээ үнэнийг эрэлхийлдэг хүмүүс үргэлж номлол сонсвол нэг л өдөр миний үйлдлийг нэвт харж магадгүй, тэгвэл тэд гарцаагүй намайг ил болгож, орлох болно. Тэднийг үүргээ гүйцэтгэж байх зуур миний байр суурь, нэр хүнд, нэр төрд заналхийлэл учирч байна. Эхлээд цохилт өгч, тэдний эсрэг ашиглах зүйлсээс барьц авч, тэдэнд саад болж, яллах боломж олж, тэднийг сөрөг болгож, улмаар үүргээ гүйцэтгэх ямар ч хүсэлгүй болгосон нь дээр. Би бас удирдагч, ажилчид болон үнэнийг эрэлхийлдэг хүмүүсийн хооронд зөрчил үүсгэнэ, ингэснээр удирдагч, ажилчид тэднийг жигшиж, тэднээс зайгаа барьж, цаашид үнэлж, дэвшүүлэхээ болино. Ийнхүү тэд цаашид үнэнийг эрэлхийлэх юм уу үүргээ гүйцэтгэх ямар ч хүсэлгүй болно. Үнэнийг эрэлхийлдэг хүмүүс сөрөг хэвээр байвал хамгийн сайн” гэж боддог. Энэ бол антихристүүдийн хүрэхийг хүсдэг зорилго юм. Антихрист юм уу ёрын муу хүн чамайг урхидаж, яллаж, заль мэхээрээ доромжлох үед юу болоод байгааг чи ялган таньж чадах уу? Сатаны заль мэхийг нэвт харж чадах уу? Чи ялган таньж сурах ёстой: “Тэдний хэлсэн зүйл нэлээд зөв сонсогдсон ч үүнээс болоод надад яагаад сөрөг санагдаад байна аа? Би яагаад цаашид үүргээ гүйцэтгэхийг хүсэхгүй байна вэ? Би яагаад Бурханы талаар эргэлзээд байна вэ? Тэдний хэлсэн зүйлд асуудал байсан юм болов уу? Яагаад энэ нь сөрөг нөлөө үзүүлэв? Яагаад би үүнээс болоод Бурханы талаар буруу ойлголт, үзэлтэй болж, цаашид дуулгавартай байхыг хүсэхээ болив? Яагаад Бурханы төлөө өөрийгөө зарлагадах урьдын урам зориг, шийдвэр минь алга болчхов оо? Би гэнэтхэн Бурханы ажлын талаар жаахан эргэлзэж эхэлсэн—миний үзэгдэл тодорхой биш байгаа мэт санагдаж байна. Ингэж үүргээ гүйцэтгэх нь юуны төлөө болохыг би мэдэхгүй байна, хэдэн жил Бурханд итгэж, бэрхшээл туулаад юу ч олж аваагүй мэт санагдаж байна. Одоо зүрх сэтгэлд минь бага зэрэг харанхуй байна.” Энэ нь бага зэрэг хэвийн бус юм. Гаднаа зөв мэт санагдах үгийг сонсох нь яагаад ийм үр дагаварт хүргэх ёстой гэж? Тэр үгэнд ямар нэг буруу зүйл байна гэж чамд санагдахгүй байна уу? Тэгвэл ямархуу үгийг сонсоход чамд ийм хариу үйлдэл төрөх вэ? Ямархуу үгийг сонсох нь чамайг Бурханд үл итгэхэд хүргэх вэ? Юун түрүүнд нэг зүйл лавтай: Антихристүүдийн бүх үг төөрөлдүүлдэг; могойн адилаар тэд бүгд хүмүүсийг нүгэл үйлдэж, Бурханаас холдож, Түүнийг голоход уруу татдаг. Тэдний ганц ч үг хүмүүсийг хангадаггүй, эсвэл тусалдаггүй. Тэдний үг хаанаас гардаг вэ? Сатан болон диаволуудаас. Үнэнийг эрэлхийлдэг хүмүүсийг төөрөлдүүлж, гадуурхаж, дайрч давшлах аргыг байнга хэрэглэдэг антихристүүдийн үгийг та нар ялган таньж чадах уу? Антихристүүдийн айдаг цорын ганц зүйл бол хүмүүс үнэнийг эрэлхийлэх явдал юм. Хүмүүс Бурханд дуулгавартай байж, хүмүүс Бурханыг дагаж, бүтээгдсэн зүйлсийн үүргийг биелүүлэхээр өндийн босохоос тэд айдаг; хүмүүс Бурханы өмнө ирж, үнэнийг эрж хайхаас тэд айдаг. Энэ бол тэдний хамгийн их айдаг зүйл юм. Учир нь Бурханы сонгосон хүмүүс үнэнийг эрэлхийлэх замд хөл тавьмагцаа амийн өсөлт нь хурдасдаг бөгөөд тэр хэрээр биеийн хэмжээ нь улам бүр өсдөг—үнэн хүмүүсийн зүрх сэтгэлд ноёрхож, тэдний амь болох үед энэ нь антихристүүдийн эцсийн өдөр байх болно: Тэр үед тэд яллагдаж, илчлэгдэж, таягдан хаягдаж, бүрмөсөн хаягдахтай нүүр тулна. Тийм ч учраас антихристүүдийн хамгийн их үзэн яддаг хүмүүс бол үнэнийг эрэлхийлдэг хүмүүс юм. Антихристийн нүдээр, үнэнийг эрэлхийлдэг хүмүүс бол заналт дайснууд, мөн тэдний дайралт, албадлага, түүнчлэн тэдний үзэн ядалт, хаягдалт, тэдний хор хөнөөл, хүчирхийллийн бай, бүр цаашлаад тэдний төөрөлдүүлэх байнууд юм. Антихристүүд үнэнийг эрэлхийлдэг хүмүүсийн зүрх сэтгэлийг төөрөлдүүлэх, хянах, эсвэл урхидах ямар ч аргагүй байдаг бөгөөд тэднийг ил тод гадуурхаж, дур зоргоороо дайрч давшилж чаддаггүй тул тэдэнд зөв зүйтэй, тааламжтай зүйл хэлж, хүмүүсийг өөрсдийнхөө түвшинд хүртэл доош татахын тулд зөөлөн арга барил ашиглах л үлддэг. Хэрвээ тэр хүмүүс тэднийг дагахгүй, тэдэнд тус нэмэртэй байж чадахгүй бол тэд элдэв янзын өөдгүй арга ашиглан тэднийг гадуурхаж, сөрөг, сул дорой болгож, тэр ч байтугай цаашид үүргээ гүйцэтгэх хүсэлгүй болгож, эцэст нь Бурханыг орхиход хүргэнэ. Энэ бол антихристүүдийн гол ёрын муу үйлийн нэг бөгөөд энэ нь тэдний уг чанар-мөн чанарын өөр нэг ялгагдах онцлог юм. Тэдний уг чанарын ямар онцлог вэ? Тэдний дотуур тамир, заль мэх, хорлонтой байдал. Чуулганд хаанчлах амбиц, зорилгодоо хүрэхийн тулд антихристүүд үнэнийг эрэлхийлдэг хүмүүсийн эсрэг төөрөлдүүлэх, гадуурхах, дайрч давшлах аргыг байнга хэрэглэдэг. Тэд үгээр хэлшгүй зорилгодоо хүрэхийн тулд үүнийг хийдэг бөгөөд үнэнийг эрэлхийлдэг хүн бүрийг сөрөг, сул дорой, итгэлдээ бүлээн болгож, тэдний дотор Бурханыг буруугаар ойлгох ойлголтыг төрүүлдэг. Учир нь энэ хүмүүст Бурханыг буруугаар ойлгох ойлголт, Түүнд гомдоллох гомдол нэгэнт төрвөл тэд цаашид үнэнийг эрэлхийлэхгүй, үүргээ ч дуртайяа гүйцэтгэхгүй—тиймээс тэд Бурханаас холдох болно. Тэгвэл энэ нь антихристийн хувьд юу гэсэг үг вэ? Нэгдүгээрт, хэн ч тэдний байр сууринд заналхийлэхгүй гэсэн үг; хоёрдугаарт, энэ эерэг хүмүүс сөрөг, сул дорой болж, Бурханаас холдмогц антихрист чуулганд дураараа дургиж хүмүүсийг төөрөлдүүлж, хазаарлаж, Бурханы сонгосон хүмүүсийг хянаж чадна, ингэснээр тэд антихристийг дагаж, дэмжиж, тэдэнд бялдуучлан бөхийх болно. Ийнхүү антихристийн зорилго биелдэг. Ингэхдээ антихристүүд үүргээ гүйцэтгэж байгаа юу? (Үгүй.) Тэгвэл тэдний хийдэг бүхний онцлог шинж юу вэ? (Тэд ёрын мууг үйлдэж байна.) “Ёрын мууг үйлдэх” гэдэг нь арай ерөнхий хэллэг юм; тодруулбал, тэд хүмүүсийг үймүүлж, саад болж, үнэнийг эрэлхийлэх замаар алхах, Бурханаар аврагдахад нь саад болж байна. Антихрист үнэнийг эрэлхийлж байгаа хүнийг хараад уурлан дүрсхийдэг; тэднийг үзэн яддаг. Хэр хэмжээнд үзэн яддаг вэ? Хэн нэгэн үнэнийг эрэлхийлж, Христийг дагаж байгааг, өөрсдийг нь дагахгүй юм уу шүтэхгүй, мөн өөрсөдтэй нь ижил замаар явахгүй байгааг харах үедээ тэд тэр хүнийг алга болгох хүсэлдээ хөтлөгдөн дайрч давшилж, гадуурхаж, дарангуйлна. Тэдний үзэн ядалт ийм хэмжээнд хүрдэг. Товчхондоо, антихристүүдийн эдгээр илрэлд үндэслэн бид тэднийг удирдах үүргээ биелүүлэхгүй байна гэж тодорхойлож болно, учир нь тэд Бурханы үгийг идэж, уух, үнэний талаар нөхөрлөхөд хүмүүсийг хөтөлдөггүй, хүмүүсийг усалж, тэжээн тэтгэдэггүй, үнэнийг олж авах боломж олгодоггүй. Үүний оронд тэд чуулганы амьдралыг үймүүлж, саад болж, чуулганы ажлыг нурааж, бусниулж, аврал хүртэхийн тулд үнэнийг эрэлхийлэх замаар явж буй хүмүүст саад хийдэг. Тэд Бурханы сонгосон хүмүүсийг төөрөлдүүлж, аврал хүртэх боломжоо алдахад хүргэхийг хүсдэг. Энэ бол Бурханы гэрийн ажилд саад болж, үймүүлснээр антихристүүдийн хүрэхийг хүсдэг эцсийн зорилго юм.

Бурханы сонгосон хүмүүс антихристүүдэд хэрхэн хандах ёстой вэ? Тэднийг ялган таньж, ил болгож, мэдээлж, жигшин голох ёстой. Зөвхөн тэгж байж л эцсээ хүртэл Бурханыг дагаж, Бурханд итгэх итгэлийн зөв замд орох нь баталгаатай болно. Антихристүүд хэрхэн бусдыг төөрөлдүүлж, өөрсдийгөө удирдагчаар сонгуулсан байх нь хамаагүй, тэд бол чиний удирдагчид биш. Тэднийг бүү хүлээн зөвшөөр, тэдний удирдлагыг бүү хүлээн ав—чи тэднийг ялган таньж, жигшин голох ёстой, учир нь тэд үнэнийг ойлгоход чинь тусалж чадахгүй, чамайг дэмжиж, хангаж ч чадахгүй. Энэ бол баримт. Хэрэв тэд чамайг үнэн-бодит байдал руу хөтөлж чадахгүй бол удирдагч эсвэл ажилчин байхад тохирохгүй. Хэрэв тэд чамайг үнэнийг ойлгож, Бурханы ажлыг туулахад хөтөлж чадахгүй бол Бурханыг эсэргүүцдэг хүмүүс бөгөөд чи тэднийг ялган таньж, ил болгож, жигшин голох ёстой. Тэдний хийдэг бүхэн чамайг төөрөлдүүлэн өөрсдийгөө дагуулж, чамайг өөрсдийнхөө бүлэглэлд нэгтгэж, чуулганы ажлыг сүйтгэж, үймүүлэх, чамайг өөрсдийнхөө адилаар антихристүүдийн замд татан оруулахын төлөө байдаг. Тэд чамайг там руу чирэхийг хүсдэг! Хэрэв чи тэдний ямар хүмүүс болохыг ялган таньж чадахгүй, тэд удирдагчид чинь учраас дуулгавартай дагаж, буулт хийх ёстой гэж боддог бол чи үнэн болон Бурханаас хоёулангаас нь урвадаг хүн—ийм хүмүүс аврагдаж чадахгүй. Хэрэв чи аврагдахыг хүсвэл агуу улаан лууны саад бартааг давах ёстойгоор үл барам, агуу улаан лууг ялган таньж, жигшүүртэй нүүр царайг нь нэвт харж, түүнээс бүрмөсөн урваж чаддаг байх ёстой төдийгүй, бас чиний давах ёстой антихристүүдийн саад бартаа гэж бий. Чуулганд антихрист бол зөвхөн Бурханы дайсан төдийгүй, Бурханы сонгосон хүмүүсийн дайсан юм. Хэрвээ чи антихристийг ялган таньж чадахгүй бол төөрөлдөж, татагдаж, антихристийн замаар алхаж, Бурханаар хараагдаж, шийтгүүлэхэд амархан. Тийм зүйл тохиолдвол Бурханд итгэх итгэл чинь бүрмөсөн бүтэлгүйтнэ. Аврал хүртэхийн тулд хүмүүс юуг эзэмших ёстой вэ? Юун түрүүнд тэд олон үнэнийг ойлгож, антихристийн мөн чанар, зан чанар болон замыг ялган таньж чаддаг байх ёстой. Энэ нь Бурханд итгэх зуураа хүмүүсийг шүтэж, дагахгүй гэдгээ баталгаажуулах цорын ганц зам, мөн эцсээ хүртэл Бурханыг дагах цорын ганц зам юм. Антихристийг ялган таньж чаддаг хүмүүс л үнэхээр Бурханд итгэж, Бурханыг дагаж, Бурханд гэрчлэл хийж чадна. Тэгвэл зарим нь “Хэрвээ одоогоор надад тийм үнэн байхгүй бол би яах вэ?” гэж хэлнэ. Чи өөрийгөө үнэнээр яаралтай зэвсэглэх ёстой; хүмүүс, зүйлсийг нэвт харж сурах ёстой. Антихристийг ялган таних нь энгийн хэрэг биш бөгөөд тэдний мөн чанарыг тодорхой харж, хийдэг бүхнийх нь ард байдаг явуулга, заль мэх, санаархал, зорилгыг нэвт харах чадвар шаардагддаг. Тийм маягаар чи тэдэнд төөрөлдөж, хянуулахгүй бөгөөд бат зогсож, аюулгүй, найдвартайгаар үнэнийг эрэлхийлж, үнэнийг эрэлхийлэх болон авралд хүрэх замд тууштай байж чадна. Хэрвээ чи антихристүүдийн давааг давж чадахгүй бол асар том аюулд орно гэж хэлж болох бөгөөд чи антихристэд төөрөлдөж, олзлогдож, Сатаны нөлөөн дор амьдрахад хүрч болзошгүй. Та нарын дунд үнэнийг эрэлхийлдэг хүмүүст саад болж, дэгээддэг зарим хүн байх боломжтой бөгөөд тэд бол тэр хүмүүсийн дайсан юм. Та нар үүнийг хүлээн зөвшөөрч байна уу? Энэ баримттай нүүр тулж зүрхэлдэггүй, үүнийг баримт гэж хүлээн зөвшөөрч ч зүрхэлдэггүй зарим хүн бий. Гэвч антихристүүд хүмүүсийг төөрөлдүүлэх явдал чуулгануудад үнэхээр гардаг, байнга тохиолддог; зүгээр л хүмүүс үүнийг ялган таньж чаддаггүй. Хэрвээ чи энэ сорилтыг—антихристүүдийн сорилтыг давж чадахгүй бол антихристүүдэд төөрөлдөж, хянуулна, аль эсвэл тэдний гарт зовж шаналж, тарчилж, шахагдаж, дарлагдаж, хүчирхийлүүлнэ. Эцэст нь чиний өчүүхэн жижиг амь удаан тэсэхгүй, хатаж хорчийно; чи цаашид Бурханд итгэх итгэлгүй болж, “Бурхан зөвт ч биш шүү дээ! Бурхан хаана байна? Энэ ертөнцөд шударга ёс, гэрэл алга, бурхан хүн төрөлхтнийг аварна гэх юм байхгүй гэж хэлнэ. Бид ажиллаж, мөнгө олж өдөр хоногоо нөхцөөсөн нь дээр юм байна!” гэж хэлнэ. Чи Бурханыг үгүйсгэж, Бурханаас холдож, Бурхан оршдог гэдэгт итгэхээ больдог; аврал хүртэх бүх найдлага чинь бүрмөсөн үгүй болдог. Тиймээс чи аврал хүртэж болох газарт хүрч очихыг хүсвэл давах ёстой эхний сорилт чинь Сатаныг ухамсарлаж, нэвт харж чаддаг байх явдал, бас чи босоод Сатаныг илчилж, хаях эр зоригтой байх ёстой. Тэгвэл Сатан хаана байна вэ? Сатан чиний дэргэд, эргэн тойронд чинь байдаг; тэр ч байтугай чиний зүрх сэтгэл дотор амьдарч байж ч магад. Хэрвээ чи Сатаны зан чанар дотор амьдарч байгаа бол чамайг Сатанд харьяалагддаг гэж хэлж болно. Чи сүнсний ертөнцийн Сатан, ёрын муу сүнснүүдийг харж, хүрч чадахгүй боловч бодит амьдрал дээр оршдог Сатанууд, амьд диаволууд хаа сайгүй байдаг. Үнэнд зэвүүцдэг ямар ч хүн ёрын муу бөгөөд үнэнийг хүлээн авдаггүй ямар ч удирдагч, ажилчин бол антихрист эсвэл хуурамч удирдагч юм. Тийм хүмүүс Сатан, амьд диавол биш гэж үү? Энэ хүмүүс чиний шүтэж, хүндэлдэг яг тэр хүмүүс ч байж магад; чамайг удирддаг, аль эсвэл чиний аль эртнээс зүрх сэтгэлдээ биширч, итгэж, түшиглэж, найдаж байсан хүмүүс байж болох юм. Гэвч үнэндээ тэд чиний замд тээглэж, үнэнийг эрэлхийлж, аврал хүртэхэд чинь саад болж байгаа замын садаа мөн; тэд бол хуурамч удирдагч, антихристүүд. Тэд чиний амьдрал, алхдаг замыг хяналтдаа авч, аврал хүртэх боломжийг чинь сүйрүүлж чаддаг. Хэрвээ чи тэднийг ялган таньж, нэвт харж чадахгүй бол хэзээ мөдгүй тэдэнд төөрөлдөж, олзлогдож болзошгүй. Иймээс чи асар их аюулд байна. Хэрэв чи энэ аюулаас өөрийгөө мулталж чадахгүй бол Сатаны золиос болно. Ямартай ч төөрөлдөж, хянуулж, антихристийн дагалдагчид болсон хүмүүс хэзээ ч, яасан ч аврал хүртэж чадахгүй. Тэд үнэнийг хайрлаж, эрэлхийлдэггүй учраас антихристийн төөрөгдөлд автаж, түүнийг дагах нь гарцаагүй үр дүн юм.

Зарим хүн өөрийгөө үнэнийг эрэлхийлдэг хүн гэж боддог, антихристүүдийг ялган таньж чадна гэж хэлдэг. Тэд өөрсдийгөө хэтрүүлэн үнэлж байгаа биш гэж үү? Хэрэв чи араа шүдээ ярзайлгасан, хүн чанар муутай, зарим ёрын муу үйлийг үйлдсэн илт антихристтэй таарвал мэдээж түүнийг таньж чадна. Гэвч хэрэв чи сүсэг бишрэлтэй харагддаг, эелдэг зөөлөн ярьдаг, сайн хүн шиг санагддаг антихристтэй—хүмүүсийн үзэлд нийцдэг антихристтэй таарвал яг ямар хүн болохыг нь таньж чадна гэж хэлж зүрхлэх үү? Чи түүнийг антихрист гэж тодорхойлж зүрхлэх үү? Хэрэв чи түүнийг ялган таньж чадахгүй бол түүнийг биширч, сайнаар хандах нь гарцаагүй бөгөөд энэ тохиолдолд түүний зан авир, санал бодол, үзэл санаа, үйлдэл—тэр ч бүү хэл үнэнийг ухамсарласан байдал чамд нөлөөлөх нь лавтай. Эдгээр зүйл чамд ямар хэмжээнд нөлөөлөх вэ? Чи антихристэд атаархаж, түүнийг дуурайж, үлгэрлэж, дагах бөгөөд энэ нь чиний амь-оролтод нөлөөлнө; энэ нь үнэнийг эрэлхийлж, бодит байдалд ороход чинь нөлөөлнө, Бурханд хандах хандлагад чинь нөлөөлнө, эцсээ хүртэл Бурханд үнэхээр дуулгавартай байж, Бурханыг дагах эсэхэд чинь нөлөөлнө. Эцэст нь антихрист чиний шүтээн болж, зүрх сэтгэлд чинь байр суурь эзэлж, чи түүнээс зугтаж чадахгүй болно. Ийм хэмжээнд төөрөлдөх үед аврагдах найдвар чинь маш бага байна, учир нь Бурхантай харилцах харилцаа чинь сүйрч, чи Бурхантай харилцах хэвийн харилцаагаа алдаж, аюулын ирмэгт очсон. Энэ нь чиний хувьд гамшиг уу, эсвэл ерөөл үү? Мэдээж энэ бол гамшиг; яавч ерөөл биш. Хэдийгээр зарим антихрист жижиг сажиг хэрэг явдал дээр чамд тусалж, ашиг тустай байж, эсвэл чамайг гэгээрүүлэхийн тулд бичиг үсэг, хоосон сургаал номлож чаддаг ч чи нэгэнт тэдний төөрөгдөлд автаж, тэднийг шүтэж, дагадаг бол асуудалд орсон байна. Чи өөртөө сүйрэл авчирч, аврагдах боломжоо алдсан байх болно. Зарим хүн: “Тэр бол Сатан эсвэл ёрын муу хүн биш, тэрээр сүнслэг хүн, үнэнийг эрэлхийлдэг хүн шиг санагддаг” гэж хэлдэг. Энэ үг үнэн үү? (Үгүй.) Яагаад үгүй гэж? Үнэнийг жинхэнээсээ эрэлхийлдэг хэний ч удирдамж, тусламж, хангалтын нөлөө, ашиг тус нь чамайг Бурханы өмнө аваачдаг, ингэснээр чи Бурханы үг, үнэнийг эрж хайж, Бурханы өмнө ирэх ба Бурханд найдаж, Бурханыг эрж хайж сурч, Бурхантай харилцах харилцаа чинь улам ойр дотно болдог. Эсрэгээрээ, антихристтэй харилцах харилцаа чинь улам бүр ойр дотно болж, эцэст нь чи түүний далайсан газар нь далд орж, далласан газар ил гардаг болбол юу болох вэ? Чи буруу зам руу хазайж, өөрийгөө сүйрүүлнэ. Антихристтэй ойр дотно харилцаатай болох үед Бурхантай харилцах харилцаа чинь холдож хөндийрдөг. Үүний үр дагавар юу вэ? Тэд чамайг өөрсдийнхөө өмнө аваачиж, чи Бурханаас холдоно. Хэрэв зүрх сэтгэлд чинь шүтээн байдаг бол Бурханы үг, ажлын талаар үзэлтэй болж эхэлмэгцээ, эсвэл Бурханы үг шүтээнийг чинь ил болгох үед чи даруй Бурханы эсрэг тэрсэлж, тэр ч бүү хэл Бурханыг эсэргүүцэж, Бурханаас урваж мэднэ; чи шүтээнийхээ талд зогсож, Бурханыг эсэргүүцнэ. Энэ нь ихэвчлэн тохиолддог. Зарим хуурамч удирдагч, антихрист чөлөөлөгдөж, хөөгдөх үед хамсаатан, аялдан дагалдагчид нь тэднийг өмөөрч, гомдоллож эхэлдэг; зарим нь бүр сөрөг болж, Бурханд итгэхээ больдог. Энэ нь нийтлэг, тийм биш гэж үү? Тэд яагаад итгэхээ больдог вэ? Тэд: “Манай удирдагч чөлөөлөгдөж, хөөгдсөн юм чинь жирийн нэг итгэгч надад ямар найдвар байх юм бэ?” гэж хэлдэг. Энэ утгагүй хэрэг биш гэж үү? Тэд антихристийг дагадаг, антихристийн төөрөгдөлд бүрэн автсаныг тэдний үг илтгэдэг. Тэд төөрөлдсөний үр дагавар юу вэ? Антихрист тэдний шүтдэг шүтээн болсон; антихрист тэдний өвөг дээдэс шиг болсон: Өвөг дээдэс нь хөөгдсөн байхад тэд яаж явахгүй байж чадах юм бэ? Тэд зөвхөн антихристийг л сонсдог бөгөөд антихристийн бүрэн хяналтад байдаг. Тэд антихристийн хэлдэг, хийдэг бүхэн зөв бөгөөд үнэн мэт хүлээн авч, дуулгавартай дагах ёстой гэж боддог тул Бурханы гэр дэх хэн нэгэн антихристийг ил болгож, яллахыг тэвчдэггүй. Антихристийг Бурханы гэрээс хөөмөгц антихристийг дагадаг хүмүүс өөрсдөө чуулганыг орхин явдаг; “Мод унахад сармагчнууд тарж бутардаг” гэдэг энэ. Ийм зүйлс нь антихристүүд болон тэдний дагалдагчид бол Бурханы ажилд саад болж, үймүүлэхээр ирсэн Сатаны зарц нар гэдгийг харуулдаг. Тэднийг Бурханы сонгосон хүмүүс илрүүлж, ил болгож, жигшин голмогц Бурханд итгэх итгэл нь төгсгөл болдог. Антихристүүдийн дагалдагчид бүгд нэг онцлог шинж чанартай байдаг: Тэд хэний ч үгийг сонсдоггүй; тэд антихристүүдийн л үгэнд ордог. Тэднийг антихристүүд төөрөлдүүлмэгц тэд Бурханы үгийг сонсохоо больж, зөвхөн антихристийг өөрсдийн эзэн гэж хүлээн зөвшөөрдөг. Ингэснээрээ тэд төөрөлдөж, хянуулж байгаа биш үү? Антихристүүдийн дагалдагчид л антихристүүдийг өмөөрөхийг оролдоно. Антихристүүдийг ил болгож, илчлэх үед тэднийг дагадаг хүмүүс тэдний төлөө түгшиж, нулимс унагаж, тэдний өмнөөс гомдоллож, тэднийг хамгаалахаар хичээдэг. Тийм үед тэд Бурханыг мартсан байдаг бөгөөд Бурханд залбирахаа, үнэнийг эрж хайхаа больдог; тэд гагцхүү антихристүүдийг хамгаалж, тэдний төлөө тархиа гашилгадаг; тэд Бурханыг ч хүлээн зөвшөөрөхөө больдог. Тэд үнэхээр Бурханд итгэдэг үү? Тэд үнэндээ хэнд итгэдэг вэ? Энэ хэдийнээ тов тодорхой байна. Тэд юу ч хэлж, хийсэн бай, антихристүүдэд ганцхан зорилго бий: Энэ нь хүмүүсийг удирдах, тэдний эзэн байх явдал бөгөөд хүн бүр өөрсдийг нь боол мэт дагаж, дуулгавартай байж, эцэстээ өөрсдийг нь Бурхан мэт үзээсэй гэж тэд хүсдэг. Энэ нь Паулын алхсан замаас юугаараа өөр юм бэ? Өөрийнх нь ажил төгсгөлдөө хүрэх үед Паул зүрх сэтгэл дэх үгээ хэлсэн; амьдрах нь түүний хувьд христ гэж Паул хэлсэн бөгөөд ингэж хэлсэн нь Эзэнд итгэдэг бүх хүнийг өөрийг нь дуурайж, өөрийг нь дагаж, өөрийг нь Бурхан мэт үздэг болгох зорилготой байв. Энэ бол эдгээр үгийг хэлсэн Паулын зорилго байсан, тийм биш гэж үү? Хэрвээ антихристүүдийн ажил хүмүүс тэднийг шүтэж, дуулгавартай дагах цэгт үнэхээр хүрвэл энэ хүмүүсийн зүрх сэтгэлд Бурхан зай эзлэхээ болино; зүрх сэтгэлийг нь антихристүүд аль хэдийн эзэлсэн байх болно. Үр дагавар нь энэ юм. Чи антихристэд төөрөлдөхөөс санаа зовдоггүй, антихристийг дагахаас айдаггүй гэж хэлдэг ч ингэж хэлээд нэмэргүй. Энэ бол мунгинасан үг. Яагаад гэвэл, чи үнэнийг эрэлхийлдэггүй, үргэлж хүмүүсийг шүтэж, дагадаг бол өөрийн мэдэлгүй антихристүүдийн замд орно. Хэдэн жил Бурханд итгэсэн ч туршлагын гэрчлэлгүй, үнэн, амийг олж аваагүйгээр үл барам, Бурханыг эсэргүүцдэг хүн болсон байх: энэ бол антихристүүдийг дагасны эцсийн үр дагавар бөгөөд чиний зугтаж чадахгүй зүйл, өөрчлөгдөшгүй баримт юм. Яг л хүн цахилгаан гүйдэлд хүрэхтэй адил: Тэд тогонд цохиулах нь гарцаагүй. Зарим нь “Би үүнд итгэхгүй байна; би айхгүй байна” гэж хэлж магадгүй—гэхдээ энэ нь итгэх эсвэл айх эсэхийн чинь хэрэг гэж үү? Гүйдэлд хүрвэл, тас! Тог цохино. Итгэхгүй байлаа гээд нэмэргүй. Итгэхгүй байна гэдэг бол мэдлэггүй явдал; энэ бол хариуцлагагүй үг. Тиймээс антихристийг дагахад бэлэн эсэхээсээ үл хамааран, хэрэв чи үнэнийг эрэлхийлдэггүй, хичээл зүтгэл чинь үргэлж алдар нэр, ашиг хонжоо, байр сууринд чиглэсэн байдаг бол аль хэдийн антихристүүдийн замд оржээ. Энэ үр дагавар нь усны гадаргуу дээр хөвж гарах сүйрсэн онгоцны хэлтэрхий мэт бага багаар гарч ирнэ. Энэ бол зайлшгүй. Антихристүүдийн хийдэг зүйл бол хүмүүсийг Бурханы зохион байгуулалт, зохицуулалтыг хүлээн авах, эсвэл Бурханы дээд эрхийг дуулгавартай дагахад хүргэхийн оронд өөрсдийнхөө өмнө авчирч, өөрсдийнхөө хяналт, явуулгыг хүлээн зөвшөөрүүлэх явдал. Антихристүүд хүмүүсийг өөртөө татаж, олж авахыг хүсдэг, тэдний зорилго бол Бурханы сонгосон бүх хүнийг хянаж, Бурханы сонгосон хүмүүсийг гартаа хянах явдал; тэд бол хүний наймаачид. Антихристүүд хүмүүсийг хянах зорилгодоо хүрэхийн тулд юу ашигладаг вэ? Тэд хүмүүсийн шүтдэг сүнслэг хоосон сургаалыг ашиглаж, хуурамч онолууд ашиглаж, онолыг шүтэх гэсэн хүмүүсийн завхарсан сэтгэлгээг ашиглан дэмий чалчиж, гоёж чимэглэн, хүмүүсийг төөрөлдүүлдэг. Товчхондоо, тэдний хэлдэг бүхэн нь ердөө л бичиг үсэг, хоосон сургаал, хоосон онол, хуурамч, үнэнтэй зөрчилддөг зүйлс юм. Хэрэв хүмүүс үнэнийг ойлгохгүй бол гарцаагүй төөрөлдөнө; ядаж л ухаан орохоосоо өмнө хэсэг хугацаанд төөрөлдөнө. Тэднийг ухаан орох үед антихристүүдийн баг хуулагдаж, тэр үед тэд туйлын их харамсдаг. Антихристүүдийг дагадаг хүмүүс Ариун Сүнсний ажлыг аль эрт алдсан байдаг; учир нь тэд зүрх сэтгэлдээ шүтээн шүтэж, хүмүүсийг дагадаг бөгөөд Бурхан тэднийг жигшин голж, тэднийг илчлэхийн тулд нэг тийш тавьсан. Тиймээс антихристүүдийг дагах нь туйлын аюултай; антихристүүдийн адилаар, антихристүүдийг дагадаг хүмүүсийг Бурхан хамгийн их жигшдэг. Тэгвэл энэ хүмүүсийг хойш тавих Бурханы зорилго юу вэ? Энэ нь Бурханы сонгосон хүмүүс ухаан орж, антихристүүдийг ялган таньж, ил болгож чаддаг болж, эдгээр антихристийг бүрмөсөн голохыг хүлээх зорилготой бөгөөд тэр үед антихристүүдийн эцсийн өдрүүд ирсэн байх болно. Антихристүүдийн хийдэг бүхэн хүмүүст хор хөнөөлтэй биш гэж үү? Тэд үнэнийг эрэлхийлдэггүй бөгөөд Бурханы сонгосон хүмүүсийг төөрөлдүүлж, хянахыг оролддог, тэд хүмүүсээр үнэнийг эрэлхийлүүлдэггүй, Бурханы ажлыг дуулгавартай дагадаггүй, мөн Бурханы сонгосон хүмүүсийг төөрөлдүүлэн өөрсдийгөө дагуулахыг оролддог—энэ бүхэн нь антихристүүдэд Бурханаас эмээж, Бурханыг дуулгавартай дагадаг зүрх сэтгэл огтхон ч байдаггүй, үнэнийг хайрлах хайр ч байдаггүйг харуулдаг. Харин ч тэд Бурханыг эсэргүүцэж, Бурханы сонгосон хүмүүсийн төлөө Бурхантай өрсөлдөхийн тулд өөрсдөдөө байр суурь, эрх мэдэл олж авах элдэв аргыг сүвэгчилдэг бөгөөд эцэст нь Бурхантай эвлэршгүй өөрсдийн гэсэн хаанчлалыг байгуулдаг—энэ бүхэн нь антихристүүд бол бие махбодтой болсон Бурханы заналт дайснууд, Бурханы устгах яг тэр бай мөн гэдгийг харуулдаг. Хүмүүсийн Бурханд итгэх итгэлд антихристүүдэд төөрөлдөж, хянуулахаас илүү аюултай зүйл гэж үгүй. Хэрвээ хүмүүс антихристүүдийг аль хэдийн дагаж эхэлсэн бол, хэрвээ тэд аль хэдийн тэр чигтээ антихристүүдийн талд орсон бол Бурханаас урвасан, Бурханыг эсэргүүцдэг хүмүүс бөгөөд энэ тохиолдолд тэдний төгсгөлийг хэлэхийн ч хэрэггүй.

Антихристүүд үнэнийг эрэлхийлдэг хүмүүсийг хэрхэн гадуурхаж, дайрч давшилдаг талаар нөхөрлөх зүйл ерөнхийдөө энэ юм. Үнэнийг эрэлхийлдэг хүмүүсийг гадуурхаж, дайрч давшлах тэдний зорилго, санаархал болон үнэнийг эрэлхийлдэг хүмүүст хандах хандлага, арга барил, арга техникийнх нь талаар, түүнчлэн үнэнийг эрэлхийлдэг хүмүүс антихристүүдэд ямар арга хэмжээ авах ёстой талаар бид бүрэн гүйцэд биш ч гэлээ тус бүрийнх нь талаар бага зэрэг нөхөрлөлөө. Ирээдүйн нөхөрлөлөөр тодорхой нөхцөл байдал, тодорхой тохиолдлуудад тохируулан үнэний эдгээр талыг хөндөж магадгүй. Ийм тодорхой сэдвээр нөхөрлөх үед номлол сонсогчид ямар хандлагатай байх ёстой вэ? Тэд анхаарлаа төвлөрүүлж, Бурханы өмнө өөрсдийгөө тайван байлгаж, сатаарахгүй байх ёстой, учир нь үнэний тал болгон тодорхой мэдэгдэл, тодорхойлолттой байдаг бөгөөд тус бүр нь хэрэгжүүлэлтийн тодорхой агуулга, зарчимтай байдаг. Түүнээс гадна, бид агуулга тус бүр дэх үнэнтэй холбоотой үзэл баримтлалын зүйлс, түүнчлэн хүмүүсийн ойлгох ёстой үнэн, хэрэгжүүлэх ёстой замын талаар янз бүрийн өнцгөөс, янз бүрийн аргаар ярих болно. Энэ бүхэн үр дүнд хүрэхийн тулд тодорхой ойлготлоо нөхөрлөж, тунгаан бодох шаардлагатай. Бид дэлгэрэнгүй нөхөрлөснөөр дамжуулан, үүргээ гүйцэтгэхтэй холбоотой үнэн-зарчим нь хүмүүсийн боддог шиг тийм энгийн биш гэдгийг одоо ойлгож байна. Үнэнийг ойлгох нь ухамсарлах чадваргүй хүмүүст жинхэнэ бэрхшээл учруулдаг. Үнэнийг ойлгох нь их сургуульд сурахтай адил тодорхой хэмжээний бэрхшээл дагуулдаг боловч ухамсарлах чадвартай хүнд энэ нь хэцүү санагдахгүй. Хүн үнэнийг сонсоод ойлгож чадаж л байгаа бол үүнийг хэрэгжүүлэх зам аяндаа бий болох бөгөөд үнэнийг хэрэгжүүлэхдээ хэдий чинээ их дадлагажина, хэрэгжүүлэх зам нь төдий чинээ өргөжиж, зарчмуудыг илүү нарийн ухаарна. Нөгөөтээгүүр, хэрвээ чи ийм дэлгэрэнгүй нөхөрлөлийг сонсохгүй, зөвхөн ерөнхий, үзэл баримтлалын зүйлсийг л ойлгодог бол хэрэгжүүлэх тухайд гар мухардах болно. Чи үнэн-зарчмыг эрж хайх үедээ хаашаа ч эргэсэн буруу мэт санагдах бөгөөд юу ч хийсэн тэдгээрийг үнэн зөв ухаарч чадахгүй мэт санагдана. Гэвч одоо ийм тод томруун тодорхойлолт, нарийвчилсан дүрслэлтэй болж, хүрээг нь хумьж, үнэнийг тодорхой болгосон тул үнэнийг дахин хэрэгжүүлж эхлэх үедээ чи хамаагүй илүү чөлөөтэй байх болно, учир нь энэ нь дэлгэрэнгүй байдаг. Жишээлбэл, Би чамайг дэвтэр худалдаж ав гэж хэллээ гэж бодъё. Хэрвээ Би чамд зөвхөн хэмжээ, зузаан, үнэ зэрэг үндсэн шаардлагыг л өгсөн бол эдгээр зарчмыг ухаарч, хэрэгжүүлэхэд чамаас тодорхой хэмжээний хүчин чармайлт шаардагдаж магадгүй. Гэвч хэрвээ Би чамд дэвтрийн тодорхой өнгө, хэмжээ, хуудасны тоо, тодорхой формат, цаасны чанар зэрэг зүйлсийг хэлсэн бол—ийм нарийн ширийн зүйлийг хэлсний дараа чиний ухаарсан зарчим илүү тодорхой болох биш үү? Хэрвээ Би бүр ч тодорхой болгож, чамд нэг хуудас цаас өгөөд, яг адилхан чанар, зузаан, өнгө, шугамын хэмжээ, тоо хэмжээтэй дэвтэр худалдаж авахыг хүсвэл, эсвэл шинж чанар бүр нь ямар байж болох талаар нарийвчилсан дүрслэлийг хэлж өгвөл чамайг худалдаж авахаар явах үед сонголтын хүрээ хумигдах биш үү? (Тэгнэ.) Чиний хувьд холбогдох зарчмууд илүү тодорхой болж, хэрэгжүүлэхэд илүү хялбар болох биш үү? Энэ нь хэрэгжүүлэх үед чинь чамд тус болох уу, эсвэл саад болох уу? (Тус болно.) Үнэндээ энэ нь тус болох ёстой, учир нь үнэний янз бүрийн талыг илүү тодорхой, илүү дэлгэрэнгүй хэлж, тодорхой хэрэг явдалд хэрхэн хандах, тодорхой ямар илрэлүүд байдаг, хэрхэн хэрэгжүүлэх тухай нарийн ширийн зүйлсийг—энэ бүхнийг чамд цогцоор нь хэлж өгсөн. Хэрвээ чи үүнийг хэрэгжүүлж чадахгүй хэвээр байвал чамд үнэнийг ухамсарлах чадвар огтхон ч алга.

Та нар одоо үнэнийг ухамсарлах чадвартай эсэх нь үнэнийг олж авч, төгс болгуулж чадах эсэхэд чинь гол чухал үүрэгтэй. Одоо Би үүргээ стандартад нийцүүлэн гүйцэтгэхтэй холбоотой үнэнийг үүрэг бүрийг гүйцэтгэдэг ажилтнуудынх нь дагуу зургаан төрөлд ангилсан; эдгээр төрөл тус бүр нь тодорхой ангилалд цааш хуваагддаг бөгөөд ангилал бүрийн дотор дэлгэрэнгүй нөхөрлөлийн дэд хэсгүүд байдаг. Та нарын хувьд, ийм төрлийн номлол болон ийм үнэний нөхөрлөл нь та нарыг үнэнийг илүү сайн ойлгоход хүргэж, хэрэгжүүлэх илүү олон зарчим өгч байна уу, эсвэл зарчмуудыг олоход илүү хэцүү болгож байна уу? (Үүнээс болоод бид илүү олон зарчимтай болсон.) Энэ нь та нарыг илүү их ойлголтод хүргэх ёстой бөгөөд тийм болохоор Миний дэлгэрэнгүй номлол та нарт тустай байх ёстой. Энэ нь та нарт илүү их төөрөгдөл биш, харин илүү ойлгомжтой байдлыг өгөх ёстой. Энэ нь тухайн хүн үнэнийг ухамсарлах чадвартай эсэхээс хамаарна. Хэрвээ хүн үнэхээр сүнслэг ойлголттой, хэв чанар сайтай бол тэдэнд улам бүр ойлгомжтой санагдана; хэрвээ хүн хэв чанар муутай, сүнслэг ойлголтгүй бол үүнийг ойлгох чадвар муутай байх бөгөөд улам бүр л төөрөлдөнө. Зарим хүн: “Би өмнө нь бага зэрэг ойлгосон юм шиг санагддаг байсан ч одоо сонсох тусмаа, улам их төөрөлдөж, дотор минь юу ч үлдээгүй юм шиг санагдаж байна. Энэ юу болоод байна аа?” гэж хэлж магадгүй. Хэрвээ амь-оролтын талаарх яриа хэтэрхий дэлгэрэнгүй байвал туршлагагүй, хэв чанар муутай хүмүүст үүнийг ойлгоход хэцүү байдаг. Яриа хэдий чинээ дэлгэрэнгүй байна, хэв чанар муутай хүмүүс төдий чинээ амархан гацдаг. Яагаад тэд амархан гацдаг вэ? Үүнд хэд хэдэн нөхцөл байдал бий. Нэг нь, ийм хүмүүст сүнслэг ойлголт дутмаг байдаг. Тэд үнэнийг ойлгодоггүй—өөрөөр хэлбэл, тэд үнэн гэж юу болох, эсвэл тодорхой байдал гэж юу болохыг ойлгодоггүй. Тэд эдгээр зүйлийг ойлгодоггүй. Энэ нөхцөл байдал нь үнэнийг ухамсарлах чадваргүй байдал юм. Ийм хүмүүсийн хувьд авах ганцхан эцсийн арга хэмжээ бий: роботыг шаардлагын дагуу тушаал гүйцэтгүүлэхээр програмчилдгийн адилаар, ямар нэг зүйл тохиолдох үед яг юу хийх ёстойг нь тодорхой хэлж өгөх. Тэднээр зүгээр л дүрэм журмыг сахиулахад хангалттай. Энэ арга нь ийм хүмүүст үр дүн гаргаж чадна; өөр арга байхгүй. Би одоо энэ эцсийн арга хэмжээг ашиглаж, хамгийн тодорхой зүйлс хүртэл асар дэлгэрэнгүй ярьж—хамгийн бодитой зүйлс дээр ажиллаж байна. Зарим хүн ойлгохгүй хэвээр байна гэж хэлдэг тул Би тэдэнд замд нь юу ч тохиолдсон хэрхэн хандаж, зохицуулахыг тодорхой хэлж өгөх болно. Би тэднээр дүрэм журам сахиулж байна; Миний хийж чадах зүйл энэ, учир нь тэд үнэнийг ухамсарлах чадваргүй. Хүн бүрийн байдал яг адилхан байдаггүй ч ялгаа нь өчүүхэн бага. Хэрвээ та нар Надаар тэдгээрийн талаар нэг бүрчлэн, тодорхой, ойлгомжтой яриулахыг хүсвэл та нарын дунд хэв чанар муутай хүмүүс хэтэрхий олон байгаа тул Би тэр бүхнийг нэгд нэггүй ярихад хэцүү байх болно. Сүнслэг ойлголттой, үнэнийг ухамсарлах чадвартай хүмүүс та нар ажлын тэр хэсгийг хийх шаардлагатай. Би Өөрийнхөө ажлыг аль хэдийн, бүрэн гүйцэд хийсэн. Хийж чадах зүйл маань л энэ; Би чадах бүхнээ хийсэн. Бие махбодтой болсон Бурханы хийсэн бүх ажил, хэлсэн бүх үгийг жирийн хүн ойлгож, биелүүлэх боломжтой. Хэвийн хүн чанарын сэтгэхүй, хариу үйлдэлтэй хүмүүст хийж болох зүйлийн хэмжээ энэ. Зарим хүн: “Бурхан гайхамшиг үйлдэхгүй юм уу?” гэж асуудаг. Бурхан гайхамшиг үйлддэггүй; энэ бүх зүйлийг бодитой, практик байдлаар хийх шаардлагатай. Яг л Бурханы ажлын гурван үе шаттай адилхан: Бурхан хүн төрөлхтний амьдралыг залж чиглүүлэхийн тулд хуулийг тунхагласнаар эхэлж, дараа нь цовдлол болон золин аврах ажлыг хийж, дараа нь эцсийн өдрүүдэд бие махбодтой болсон Бурхан хүн төрөлхтнийг аврах бүх үнэнийг илэрхийлдэг—үе шат бүрийг бодитой, практик байдлаар, хүнтэй нүүр тулан, үг хэлж, ажиллах замаар хийдэг. Үүнд ямар ч гайхамшиг байхгүй. Хамгийн агуу гайхамшиг бол Бурхан Өөрөө биечлэн үг хэлж, ажилладаг бөгөөд Тэр ямар ч арга барил ашигласан бай, эцэст нь нэг бүлэг хүнийг бүрэн төгс болгож, олж авна. Энэ нь гарцаагүй гүйцэлдэх болно; энэ бол зүгээр л цаг хугацааны асуудал. Энэ бол хамгийн агуу тэмдэг, гайхамшиг бөгөөд Бурхан үнэнийг хүний зүрх сэтгэлд суулгахын тулд өөр ямар ч ер бусын арга ашиглахгүй. Эдгээр үнэнийг ийм дэлгэрэнгүй нөхөрлөсөн болохоор хэрвээ чи ухамсарлах чадвартай, үнэнийг эрэлхийлдэг хүн үнэхээр мөн бол, хэрвээ чи үнэхээр анхаарал хандуулж, бага зэрэг хүчин чармайлт гаргадаг бол үнэн юм уу хэрэгжүүлэлтийн зарчмыг ойлгохгүй байх боломжгүй. Зарим хүн үнэнийг хайрладаг гэж хэлдэг хэр нь олон жил номлол сонссоныхоо дараа яагаад үүнийг ойлгодоггүй хэвээр байдаг вэ? Хоёр боломж бий. Нэг нь, тэдэнд сүнслэг ойлголт огт байдаггүй бөгөөд тэд үнэнийг ухамсарлах чадваргүй; нөгөө нь, тэд үнэндээ үнэнийг хайрладаггүй, үнэнийг эрэлхийлэхэд хэзээ ч хүчин чармайлт гаргаж байгаагүй. Энэ бол боломжит хоёр шалтгаан юм. Зарим хүн Бурханд итгээд удаагүй, олон номлол сонсоогүй, туршлага багатай учраас үнэнийг ойлгохгүй байна гэж хэлдэг. Энэ бол бас нэг шалтгаан. Гэвч хэрвээ чи үнэхээр үнэнийг хайрладаг хүн бол Бурханд итгэсэн он жилүүд чинь нэмэгдэхийн хэрээр үнэний талаарх ойлголт чинь улам нэмэгдэж, сүнслэг биеийн хэмжээ чинь илүү их өсөх болно.

Үнэний аль ч талыг нөхөрлөхөд, хэдхэн үгээр бүрэн дүүрэн тайлбарлаж, асуудлыг шийдвэрлэх боломжгүй. Өнөөгийн хүмүүсийн хувьд ерөнхий зүйлс бол ердөө л хоосон сургаал, зүгээр л онол юм. Тэгвэл Би хэрхэн хүмүүст ойлгуулж, тэднийг ямар нэг зүйлийг хүлээн авмагцаа хэрэгжүүлэлтийнхээ зарчим болгож чаддаг болгох вэ? Би илүү тодорхой, илүү дэлгэрэнгүй ярих ёстой. Би түүх ярьж байна уу, үнэнийг нөхөрлөж байна уу, эсвэл хэрэгжүүлэлтийн талаар ярьж байна уу хамаагүй, тэдгээр нь ерөнхийдөө илүү дэлгэрэнгүй, тодорхой байх ёстой. Тодорхой яриа та нарт ашиг тустай. Тиймээс, та нарыг арай илүү ойлгоосой гэсэндээ Би та нарт зориулан түүх, жишээ бодож олохын тулд үргэлж тархиа гашилгах ёстой болдог. Би энэ бүх үнэнийг үйл явдлуудаар ар араас нь баталж, нөхөрлөдөг үнэнээ Өөрийн өгүүлдэг үйл явдал бүртэй хослуулдаг, ингэснээр та нар хэзээ нэгэн цагт тэгж авирлаж байсан эсэхээ, тийм хүн шиг авирлах эсэхээ, хэзээ нэгэн цагт тэгж бодож байсан эсэхээ, эсвэл хэзээ нэгэн цагт тийм байдалд орж байсан эсэхээ харьцуулан үзэх дүр зураг оюун ухаанд чинь буудаг. Та нарыг эдгээр үнэнийг сонсох үед Би та нарт яг л дотор нь орсон мэт, тэдгээрийн талаар тасралтгүй төсөөлөн бодох боломж олгодог. Би түүх ярьж, жишээ татдагийн шалтгаан энэ юм. Түүх эхлэхийг сонсмогцоо тэвчээр нь алдардаг зарим хүн бий. “Өөр нэг түүх үү? Би ямар гурван настай хүүхэд үү?” Чи насаар бага биш байж болох ч Бурханд итгэж, үнэнийг эрэлхийлэх замд гурван нас ч хүрээгүй байж магадгүй—энэ бол бодит баримт юм. Тиймээс, та нарт гурван нас хүрээгүй хүүхэд шиг хандах нь та нарыг доромжилж байгаа хэрэг биш, огтхон ч хэтрүүлэг биш; Миний харж байгаагаар, энэ нь та нарыг хэтрүүлэн үнэлж байгаа хэрэг юм. Гурван настай хүүхэд хайч хурц, хүрч болохгүй гэж том хүн хэлэхийг сонсмогцоо үүнийг зарчим гэж санана. Тэд хайчинд хүрэхгүй, хайчтай төстэй багаж хэрэгсэл, иртэй зүйлд ч хүрэхгүй. Тэд бүгд хурц иртэй гэдгийг мэднэ; тэд энэ зарчмыг эзэмших ёстойгоо мэднэ. Тэгвэл хүмүүс хэрэгжүүлэлтдээ хэд хэдэн удаа дараалан туулсан зүйлээсээ зарчмыг олж чадах уу? Өөрөөр хэлбэл, чи Бурханы үйл хэргийн ар дахь санаа зорилго, чамд тавьдаг Түүний шаардлага, тухайн хэрэг явдал дээр Түүний шаарддаг стандарт юу болохыг ойлгож чадах уу? Хэвийн хүний оюун ухаанаар бол чи эдгээр зүйлийг ойлгож чаддаг байх ёстой. Тэгвэл Намайг юу ч хэлсэн хүмүүс ойлгодоггүй нөхцөл байдлууд юу вэ? Ийм зүйл тохиолддог гол шалтгаан нь, нэгдүгээрт, хүмүүсийн амьдардаг дуулиан шуугиантай орчинтой холбоотой бөгөөд зохицуулах шаардлагатай маш олон ялихгүй, яршигтай зүйл байдаг тул хүмүүс Бурханы үгийг анхааралтай залбиран-унших сонирхолгүй байдаг; тэд үнэний төлөө ямар ч хүчин чармайлт гаргадаггүй. Энэ бол шалтгааны нэг тал; нөгөө тал нь хүмүүсийн үнэнээр цангах цангаа, хайрлах хайр маш өчүүхэн болохоор арван оноогоор үнэлбэл та нарын үнэнийг хайрлах хайрын одоогийн хэмжээ сайндаа л гурав юм уу тав байх болно. Тиймээс, хүмүүс үнэнийг ойлгодоггүй, эцэстээ олж авдаггүйн гол шалтгаан нь тэд хичээл зүтгэл гаргаагүй, мөн зүрх сэтгэлээ зориулдаггүй, зүрх сэтгэлдээ үнэнийг төдийлөн их хайрладаггүйд байгаа юм. Хүмүүсийн үнэнийг хайрлах хайрын хэмжээ хангалтгүй байдаг. Энэ нь багахан сонирхол төдий; хайрлах хэмжээнд хүрдэггүй. Хүмүүс ертөнцөд маш их бүтэлгүйтэл, зовлон зүдүүр амсаж, үргэлжлүүлэн амьдарч чадахгүй болсон учраас, мөн Бурхан өдөр бүр хүмүүсийг аварч, үнэнийг нөхөрлөж байгааг харж, хүнд Түүний өгдөг бүхний элбэг дэлбэг байдлыг харсан учраас л Бурхан сайн гэдгийг мэдэрч, Түүний үгийг уншиж, үнэн рүү тэмүүлэхэд бэлэн болдог. Тэдэнд байгаа багахан сонирхол нь энэ юм. Хүмүүсийн зүрх сэтгэл юунд илүү их цаг зарцуулдаг вэ? Тэд бүгд олон ялихгүй хэрэг явдалтай орооцолдож, элдэв янзын сэтгэл хөдлөлийн харилцаа, хүн хоорондын харилцаа, байр суурь, нэрэлхүү зан, нийгмийн чиг хандлага зэрэгт автсан байдаг. Тэр ч бүү хэл, хоол хүнс, хувцас хунар, гоёл чимэглэл, махан биеийн таашаалдаа илүү их цаг хугацаа, эрч хүчээ зарцуулдаг зарим хүн ч бий. Тэд үнэхээр үнэ цэнтэй өдрүүдийг эдгээр зүйлд үрж, үүнийгээ алдаршуулан, “Би Бурханы төлөө өөрийгөө зарлагадаж байна!” гэдэг. Эцэст нь тэд эргэж хараад, Бурхан маш олон үг хэлж, маш удаан ажилласан байхад үнэнийг олж аваагүйгээ хардаг. Энэ нь Бурхан тэдэнд үнэнийг өгөөгүйгээс болсон биш, харин Бурхан маш их үнэнийг илэрхийлж байгааг харсан хэдий ч тэд үнэнийг зүрх сэтгэлээрээ хүлээж аваагүй, эсвэл үнэнд хичээл зүтгэл гаргаагүйгээс болсон юм. Үүнээс болоод тэд Бурханд итгэсэн олон жилийнхээ хугацаанд үнэн ба амийг олж авч чадалгүй, эцэст нь таягдан хаягдсан билээ.

4-р зүйл: Тэд өөрсдийгөө өргөмжилж, гэрчилдэг

Нэмэлт: Хархнуудыг агнах нь

Саяхан Би нэг шинэ хэргийн талаар олж сонссон юм. Энэ нь хүмүүсийн зан авир, зан чанартай хэрхэн холбогдож буй, юуны тухай өгүүлж буй, ямар асуудлыг тайлбарлан харуулж буйг сонсоод, бодоод үзээрэй. Хэсэг Хятад хүмүүс Америкт ирснийхээ дараа нийгмийн орчин болон уур амьсгал нь Хятадынхаас нэлээд өөр гэдгийг харснаас гадна өөр нэг зүйл тэдний сонирхлыг маш их татжээ. Энэ улсад хүмүүс нь эрх чөлөөтэй байгаад зогсохгүй, төрөл бүрийн амьд биетүүд, амьтад нь ч бас маш чөлөөтэй, хэн ч тэдэнд хор учруулахгүй байв. Хүний эрх чөлөө нь мэдээж нийгмийн тогтолцооны бүтээгдэхүүн юм, тэгвэл төрөл бүрийн амьд биетүүд болон амьтдын эрх чөлөөг юу бий болгодог вэ? Энэ нь нийгмийн тогтолцоотой холбоотой юу? (Тийм.) Нийгмийн тогтолцоо болон засгийн газрын бодлого нь байгаль орчныг бүхэлд нь хамгаалж, удирддагтай энэ нь холбоотой. Энд зэрлэг амьтад хаа сайгүй байдаг, газар сайгүй үзэгддэг. Жишээ нь, хурдны замын хажуугийн зүлгэн дээр ногоо идэж буй зэрлэг галууг харж болно, мөн цэцэрлэгт хүрээлэн, нуга, ой модонд буга, баавгай, чоно, тэр ч бүү хэл цацагт хяруул, гургуул, бүх төрлийн шувууд болон зэрлэг амьтад үзэгддэг. Ийм зүйл харсан хүмүүст төрөх эхний сэтгэгдэл юу байх вэ? (Тэд байгалийг харсан мэт санагдана.) Байгалийг хараад тэдэнд ямар санагдах вэ? Тэд: “Энэ улсыг хар даа. Энд зөвхөн хүмүүс ч биш, амьтад нь хүртэл эрх чөлөөтэй байна шүү дээ. Энд амьтан болж дахин төрөх нь Хятадад хүн болж амьдрахаас илүү дээр, учир нь энд амьтад хүртэл эрх чөлөөтэй, тэднийг хэн ч зовоохгүй байна шүү дээ” гэж хэлэх биш үү? Тэдэнд ийм мэдрэмж төрөхгүй гэж үү? (Тэгнэ.) Энд удсан хүмүүст эдгээр зүйл энгийн хэрэг болж, огтхон ч ер бусын санагдахгүй; тэд эдгээрийг тун хэвийн зүйл гэж боддог. Гэвч ийм орчинтой танил болсны дараа зарим хүнд ийм идэвхтэй бодол төрж эхэлдэг: “Энэ амьтад маш эрх чөлөөтэй, хэн ч тэднийг харж харгалздаггүй юм чинь барьж аваад идэж болох юм биш үү? Тэднийг ийн идвэл сайхан ч хэрвээ тэднийг хуулиар хамгаалдаг бол хамаагүй идэж болохгүй. Үүнийг судалж нягтлах хэрэгтэй.” Тэд мэдээллийг шалгасныхаа дараа улс орны хуулиар зэрлэг амьтдыг нэгэн ижил хамгаалдаг бөгөөд хүмүүс дур зоргоороо агнаж, хөнөөж болохгүй гэж хуульд тодорхой заасныг олж мэддэг. Хүмүүс ан хийхийг хүсвэл мужийн тогтоосон ангийн бүсэд л ан хийх ёстой; мөн ан хийх зөвшөөрөл хэрэгтэй бөгөөд барьсан амьтдынхаа төлбөрийг төлөх хэрэгтэй болно. Товчхондоо эдгээр зэрлэг амьтныг хуулиар хамгаалдаг бөгөөд үүнтэй холбоотой тодорхой заалтууд байдаг. Зарим хүн зэрлэг амьтныг хамгаалах хуулийг ойлгодоггүй бөгөөд ийн боддог: “Энэ бүх зэрлэг амттан байгаа атал тэднийг хүссэнээрээ барьж авч, идэхийг засгийн газар бидэнд зөвшөөрдөггүй. Яасан харамсалтай хэрэг вэ! Хятадад үүнийг хэн ч анхаардаггүй: ‘Хэн ч үүнийг мэдээлэхгүй бол эрх баригчид шалгахгүй.’ Хэн ч мэдэхгүй л бол амьтныг барьж аваад идэж болно. Гэтэл ардчилсан улс оронд ингэж болохгүй. Энд хууль эрх зүйн зохицуулалт байдаг бөгөөд би бусдын газар нутагт хүссэн зүйлээ хийж болохгүй. Гэхдээ энэ амьтад бүгд зэрлэг ан амьтан; эдгээрийг харахаас хэтрэхгүй, идэж чадахгүй байна гэдэг хэчнээн харамсалтай гээч! Би шийдэл бодож олох хэрэгтэй. Хэнд ч анзаарагдахгүйгээр, хууль зөрчихгүйгээр яаж энэ анг идэх вэ?” Зарим хүн заль мэх бодож олоод, “Би нэг тор хийж, дотор нь амттай хоол тавиад амьтдыг татаж, зэрлэг туулай мэтийн жижиг амьтан хэдийг барьж, буйд газар олоод тэндээ алж идвэл хууль зөрчихгүй, тийм үү? Энэ жижиг амьтдыг улс хамгаалдаггүй, тэдгээртэй холбоотой тодорхой заалтууд хуульд байдаггүй. Ингэвэл би зэрлэг ан иднэ, бас хууль зөрчөөгүй гэдгээ баталгаажуулна. Нэг сумаар хоёр туулай гэдэг энэ шүү дээ” гэж хэлдэг. Ийм санаа төрсний дараа тэд тор хийж, ан хийж эхэлдэг. Хоёр хоноогүй байтал торонд харх орж, тэд яаран хархыг алж идээд, үүнийгээ жинхэнэ зэрлэг ан гэж санана! Харх идсэнийхээ дараа тэд ямар дүгнэлтэд хүрдэг вэ? “Зэрлэг амьтад үнэхээр амттай. Өөр төрлийн ангийн мах олж идэхийн тулд би одоогоос өөр арга зам бодож олно. Би хууль зөрчихгүй байгаа цагтаа тэдгээрийг идэхээс айхгүй байна.” Түүх ингээд дууслаа.

Зарим хүн “Энэ үнэхээр бодит түүх үү эсвэл зохиомол уу?” гэж асуудаг. Энэ нь зохиомол уу эсвэл үнэхээр болсон явдал уу гэдэгт одоохондоо санаа бүү зов. Энэ түүхэнд үндэслээд ийм зүйл хийдэг хүмүүсийн юу нь буруу болох талаар бодоод үз. Ийм зүйл хийх нь ноцтой алдаа юу? Энэ нь хууль зөрчсөнд тооцогдох уу? Ёс суртахуунд харшилсан гэж тооцогдох уу? (Тийм.) Энэ нь ёс суртахуунд харшлах уу, эсвэл хүн чанарт харшлах уу, эсвэл өөр ямар нэг зүйлд харшлах уу? Эхлээд Надад хэл дээ: Ийм зан авир нь магтаал, буруутгалын алийг хүртэх вэ? Та нар алийг нь сонгох вэ? (Буруутгал.) Ёс суртахуунд харшилсан, хууль зөрчсөн, эсвэл хүн чанарт харшилснаас үл хамааран, ямар ч тохиолдолд ийм зан авир нь муу бөгөөд хүн чанартай хүмүүсийн зан авир биш юм. Тэгвэл энэ юу вэ? Ийм зан чанар эсвэл зан авир ноцтой асуудал мөн үү? Үүнийг та нар өөрсдийнхөө стандартаар юу гэж дүгнэх вэ? Өдөр тутмын амьдралд, бүх бүлэг хүмүүст ийм зан авир түгээмэл байдаг уу? (Тийм.) Энэ нь туйлын зальжин, ёрын муу үйлдэл биш боловч зохисгүй бөгөөд хэвийн хүн чанартай хүмүүст байх учиртай илрэл биш юм. Тэгвэл энэ нь чухамдаа ямар төрлийн илрэл вэ? Үүнийг ангил даа. Энэ нь ямар төрлийн зан авир вэ? Үүнийг хөхиүлэн дэмжих ёстой юу? (Үгүй.)Үүнийг дэмжихэд зохисгүй, бас хүмүүс магтдаггүй тул буруутгаж, зэвүүцэх ёстой. Ийм зан авир түгээмэл бөгөөд бүх бүлэг хүмүүст, өдөр тутмын амьдралд тохиолддог, байнга анзаарагддаг, мөн байнга ийм зүйл хийж байдаг хүмүүс ч бий. Тиймээс үүнийг онцолж, хэлэлцэж, улмаар хүн бүрийг энэ хэргийн талаар үнэн зөв тодорхойлолттой болгох, болж өгвөл ийм төрлийн зан авираас хол байх боломжийг олгох нь зохистой биш үү? Ингэх нь сайн хэрэг биш үү? (Тийм ээ.) Тэгвэл үүнийг тодорхойлцгооё—энэ нь ямар төрлийн зан авир вэ? Биеэ тоосон зан уу? Гөжүүд зан уу? Ов мэхтэй юу? (Үгүй.) Хорон муу юу? (Бага зэрэг.) Зарим талаараа ойролцоо. Та нарын сурсан, ойлгодог үгс дунд ийм төрлийн зан авирыг тодорхойлох үг байна уу? (Олиггүй.) Олиггүй, энэ үгэнд бага зэрэг ийм шинж чанар бий. Энэ үг нь ийм төрлийн зан авир, мөн чанарыг агуулдаг боловч бүхэлд нь, бүрэн дүүрэн нэгтгэн дүгнэж чадахгүй. Харх алах нь хорлонтой бол харх устгал нь сөрөг зүйл болох учраас энэ зан авирыг хорлонтой гэж тооцож болохгүй. Харх устгал бол эерэг зүйл; харх хүмүүст хор учруулдаг тул хархыг устгах нь зөв. Гэхдээ хархыг устгах, идэх хоёр хоорондоо ялгаатай биш үү? (Ялгаатай). Тэгвэл энэ зан авирыг хэрхэн нэгтгэн дүгнэж болох вэ? Энэ төрлийн зан авиртай холбоотой ямар үгийг та нар бодож олж чадах вэ? (Хомхой.) (Дорд зан араншин.) Дорд зан араншин, олиггүй, сувдаг зан. Өдөр тутмын амьдралд дорд зан авиртай, хийвэл зохих ажлаа хийдэггүй гэдгийг нэгтгэн дүгнэхдээ ямар үг ашигладаг вэ? (Өөдгүй.) “Өөдгүй” гэдэг үг ийм төрлийн зан авирыг яв цав, тодорхой нэгтгэн дүгнэдэг. Яагаад үүнийг “өөдгүй” гэж тодорхойлж байна вэ? Хэрвээ үүнийг олиггүй, аминч эсвэл хомхой гэж хэлбэл энэ нь өөдгүй хүмүүсийн харуулдаг нэг төрлийн илрэл төдий юм. “Өөдгүй” гэдэг нь маш олон утгыг агуулдаг—олиггүй, доройтмол, хомхой, аминч, ёс суртахуунгүй, биеэ зөв авч явдаггүй байх, үйлдэл нь илэн далангүй, ний нуугүй биш байж, зальжин байдлаар авирлаж, зөвхөн зүй бус зүйл хийдэг. Эдгээр нь өөдгүй хүмүүсийн янз бүрийн зан авир, илрэл юм. Жишээ нь, хэрвээ хэвийн хүн ямар нэг зүйл хийхийг хүслээ гэхэд энэ нь зөв зүйтэй байх л юм бол тэрийгээ илэн далангүй байдлаар хийдэг бөгөөд хууль зөрчихөөр байвал тэр зүйлийг орхиж, хийхээ больдог. Өөдгүй хүмүүс үүнтэй адилгүй; тэд ямар ч хамаагүй аргаар зорилгоо биелүүлдэг, хуулийн хязгаарлалтад хариу арга хэмжээ авах арга чарга тэдэнд байдаг. Тэд ёс зүй, ёс суртахуун, хүн чанарт нийцэх эсэхээс үл хамааран, үр дагавар нь ямар байхыг үл харгалзан, хуулийн цоорхойг тойрч, зорилгодоо хүрэх арга замыг эрж хайдаг. Тэд эдгээр зүйлийн алийг ч тоодоггүй, харин ямар ч аргаар хамаагүй зорилгодоо хүрэхээр эрмэлздэг. Ингэх нь “өөдгүй” байгаа хэрэг юм. Өөдгүй хүмүүс ёс жудаг, нэр төртэй байдаг уу? (Үгүй.) Тэд эрхэмсэг хүмүүс үү, эсвэл дорд хүмүүс үү? (Дорд.) Юугаараа дорд вэ? (Биеэ авч явах ёс суртахууны ямар ч суурьгүй.) Тийм ээ, ийм төрлийн хүн биеэ авч явахдаа ямар ч суурьгүй, зарчимгүй байдаг; тэд үр дагаврыг бодолцон үздэггүй, зүгээр л хүссэнээ хийдэг. Тэд хууль, ёс суртахууныг, өөрсдийнх нь мөс чанар үйлдлийг нь хүлээн зөвшөөрч байгаа эсэхийг, хэн нэгэн тэднийг зэмлэж, шүүмжилж, яллах эсхийг тоодоггүй. Тэд энэ бүхэнд хайхрамжгүй ханддаг бөгөөд ашиг хүртэж, өөрсдөө таашаал авч л байвал болдог. Тэдний аливааг хийх арга зам доройтмол, тэдний сэтгэлгээ жигшмээр бөгөөд аль аль нь ичгүүртэй. Өөдгүй байх гэдэг нь энэ юм. “Өөдгүй” гэдэг үгийг өмнө нь бидний ярьсан хэд хэдэн зан чанарын илрэлээр орлуулж болох уу? Үнэндээ тэгэх боломжгүй. “Өөдгүй” гэдэг үг нэлээд онцгой тул өөдгүй хүмүүс нэг төрлийн онцгой хүмүүс үү? Үгүй. Та нарт өөдгүй зүйл байдаг уу? (Байдаг.) Үүний тодорхой илрэлүүд юу вэ? (Заримдаа хүмүүс нүүрээ угаасныхаа дараа тавцан дээр ус асгарсан чигээр нь үлдээгээд арчихгүй орхидог. Хүмүүс хоолоо идсэнийхээ дараа ширээн дээр асгарсан будаа, ногооны шөлийг цэвэрлэхгүй орхидог. Хувцас нь бохирдоход зүгээр л нэг тийш нь шидчихээд эвхэхгүй орхидог. Энэ бүхэн ч бас өөдгүй байдлын илрэл гэж би бодож байна.) Үнэндээ эдгээр зүйл бол өдөр тутмын амьдралын жижиг сажиг зүйлс бөгөөд ариун цэвэр сахидаггүй байх нь үнэхээр өөдгүй байхтай адил биш, энэ нь хүн чанарыг амьдран харуулахтай холбоотой. Хэрвээ хүн олны дунд байхдаа бусдад ашигтай зүйл хийдэггүй, хүмүүжил муутай, биеэ зөв авч явдаггүй, хүмүүсийн дургүйг хүргэж, бусдын жигшлийг төрүүлдэг, очсон газар бүрийнхээ дүрэм журам, тогтолцоог баримтлах ёстойгоо мэддэггүй, ийм мэдлэг дутмаг бол түүний хүн чанарт ямар нэг зүйл дутагдаж байгаа биш үү? (Тийм.) Юу дутагдаж байна вэ? Эрүүл ухаан дутаж байна. Ийм хүмүүс нэр хүндгүй биш үү? (Тийм.) Тэд нэр төргүй, ёс жудаггүй, хүмүүжил муутай өссөн хүмүүс юм. Энэ нь биеэ авч явах суурьтай байж, хэвийн хүн чанарыг амьдран харуулахтай холбоотой. Хэрвээ хүн энэ стандартыг ч хангаж чадахгүй бол үнэнийг яаж хэрэгжүүлж чадах юм бэ? Бурханыг яаж алдаршуулж чадах юм бэ? Үнэн-зарчмын дагуу үйлдэж яаж чадах юм бэ? Тэд эдгээр зүйлийн алийг нь ч хийхээс хаа хол байна. Ийм төрлийн хүнд мөс чанар, эрүүл ухаан байдаггүй—тэднийг удирдахад амархан уу? Тэд өөрчлөгдөхөд амархан уу? (Яавч амархан биш.) Тэгвэл тэд яаж өөрчлөгдөж болох вэ? Бүгд тэднийг хянаж, цагдаж, сануулахаас хамаарна. Хэрвээ ноцтой бол хүн бүр босож тэднийг шүүмжлэх ёстой. Шүүмжлэхийн зорилго нь юу вэ? Тэдэнд туслахын төлөө, тэднийг биеэ зөв авч явахад нь туслах, ичгүүртэй, доод зэргийн зүйл хийхийг нь зогсоохын төлөө юм. Тэгвэл өөдгүй гэдэг нь яг юуг хэлээд байна вэ? Үүний гол шинж тэмдэг, илрэлүүд нь юу вэ? Миний дүгнэлт зөв эсэхийг харцгаая. Өөдгүй хүмүүс юутай адил вэ? Тэд бол гаршуулаагүй, хүмүүжилгүй зэрлэг амьтадтай адил. Үүний гол илрэл нь биеэ тоосон, бүдүүлэг зан, биеэ барьж чаддаггүй байдал, дураараа авирлах, үнэнийг өчүүхэн төдий ч хүлээн авдаггүй, хүссэнээ хийх, хэний ч үгийг сонсохгүй байх, хэнээр ч удирдуулахгүй байх, хэний ч эсрэг сөрөхөөс айхгүй байх, хэнийг ч тоодоггүй байх явдал юм. Та нар хэл дээ, өөдгүй байдлын эдгээр янз бүрийн илрэлүүд ноцтой юу? (Ноцтой.) Ядаж л ийм бие тоосон, эрүүл ухаангүй, дураараа авирладаг зан чанар өөрөө маш ноцтой. Ийм төрлийн хүн Бурханыг шүүх юм уу, эсэргүүцсэн зүйл хийхгүй байгаа мэт харагдаж болох ч, биеэ тоосон зангаасаа болоод нүгэл үйлдэж, түүнийг эсэргүүцэх магадлал нь туйлын өндөр байдаг. Тэдний бүх үйлдэл бол завхарсан зан чанарын илрэл юм. Хүн тодорхой хэмжээнд өөдгүй болоход тэд дээрэмчин, диавол болдог бөгөөд диаволууд хэзээ ч үнэнийг хүлээн авдаггүй, тэднийг устгаж л болно.

Энэ түүхийг ярих үнэ цэнтэй юу? (Тийм.) Хэдийгээр энэ түүх хүний мөн чанар, зан чанарыг шууд хөндөөгүй ч, хүний зан авиртай холбоотой бөгөөд хүний мөн чанараас тийм ч хол, тийм ч хамаагүй зүйл биш. Энэ түүхийг юу гэж нэрлэх ёстой вэ? Бага зэрэг ёгт, хэт шулуухан болгохооргүй нэр өгье. (“Харх агнах нь”.) “Харх агнах нь” гэдэг нэр дажгүй юм. Нэг хүн хархыг “ном журмын” дагуу бариад: “Би яаж болох вэ? Өөрөө орж ирсэн юм. Хөөрхий амьтан, бас гэмтсэн байна. Гадагш гарвал үхнэ, үхвэл бусад амьтад иднэ, тиймээс яагаад би идэж болохгүй гэж? Энэ ном журмын дагуу биш гэж үү?” гэж хэлдэг. Харх идэхийн тулд элдэв шалтаг зохиож, элдэв шалтгаан сэдээд, дараа нь сэтгэл амар идэж байна. Үүнийг л өөдгүй гэдэг. Энэ нь Америк хүмүүс мах идэж чадахгүй гэсэн үг биш, ийм жижиг зүйлийн төлөө ингэж их төвөг удаж, ингэж их чармайлт гаргах хэрэггүй. Ийм зүйл бол өөдгүй хүмүүсийн хийдэг хэрэг. Хэвийн хүмүүс ийм зүйл хийдэг үү? Хүн чанартай, ёс жудагтай хүмүүс ийм зүйл хийдэг үү? (Үгүй.) Яагаад хийдэггүй вэ? Энэ нь ёс жудагтай холбоотой. Угаасаа хулгайч зангаа хаядаггүй хүмүүс үргэлж жижиг сажиг юм хулгайлж, ичгүүртэй зүйл хийдэг. Тэд гэртээ юмгүйдээ тэгдэг үү? Заавал тийм биш. Өөдгүй болохоороо л тэд заавал хулгай хийх хэрэгтэй болдог. Хулгайгаар дамжуулж өөрийн дур сонирхол, хязгааргүй шуналтай зан чанараа хангадаг. Ингэж байж л сэтгэл нь тайвширдаг. Хэрвээ ийм зүйл хийхгүй бол бухимддаг. Үүнийг л өөдгүй гэдэг. Түүхийг энд хүргээд дуусгая. Одоо үндсэн сэдэв рүү оръё.

Намайг гол сэдвийн талаар ярихаас өмнө эхлээд өнгөрсөн удаагийн нөхөрлөлийнхөө агуулгыг тунгаан бодоцгооё. Бурханы сонгосон хүмүүсийн гүйцэтгэдэг үүргийг үндсэн зургаан ангилалд хувааж болно. Бид эхний ангилал буюу сайн мэдээ номлох үүрэг гүйцэтгэдэг хүмүүсийн талаар хэлэлцэж дууссан. Хоёр дахь ангилал нь чуулганы янз бүрийн түвшний удирдагч, ажилчдын үүргийг гүйцэтгэдэг хүмүүс юм. Энэ ангиллынхныг үндсэндээ хоёр үндсэн төрөлд хувааж болох бөгөөд өнгөрсөн удаа бид эдгээрийн нэг төрөл болох антихристүүдийн талаар ярьсан. Антихристүүд хэрхэн ажилладаг, тэдэнд ямар илрэл байдаг, антихрист гэж тодорхойлж болох ямар зүйл хийдэг талаар—бид антихристүүдийн эдгээр илрэл, зан чанарыг ангилсан. Ямар ямар зүйлүүд байсан бэ? (1-р зүйл: Тэд хүмүүсийн зүрх сэтгэлийг татахаар оролддог; 2-р зүйл: Тэд санал зөрөлдөгсөд рүү дайрч давшилж, гадуурхдаг; 3-р зүйл: Тэд үнэнийг эрэлхийлдэг хүмүүсийг гадуурхаж, дайрч давшилдаг; 4-р зүйл: Тэд өөрсдийгөө өргөмжилж, гэрчилдэг; 5-р зүйл: Тэд хүмүүсийг төөрөгдүүлж, өөрийнхөө талд оруулж, сүрдүүлж, хянадаг.) Өнгөрсөн удаа таван зүйлийг ялгаж салгасан бөгөөд та нар бүгдийг нь тэмдэглэж авсан. Одоо дараагийнхыг нь тэмдэглэж авцгаа. 6-р зүйл: Тэд зальхай авирладаг, дур зоргоороо, захирангуй байдаг, бусадтай хэзээ ч нөхөрлөдөггүй, хүмүүсийг өөртөө дуулгавартай байлгахаар хүчилдэг; 7-р зүйл: Тэд хорон муу, хар санаатай, ов мэхтэй; 8-р зүйл: Тэд бусдыг үнэнд эсвэл Бурханд биш, зөвхөн өөрсдийгөө л дуулгавартай дагуулдаг; 9-р зүйл: Тэд өөрсдөө ялгарч, хувийн ашиг сонирхол, амбицаа хангахын тулд л үүргээ биелүүлдэг; тэд Бурханы гэрийн ашиг сонирхлыг хэзээ ч бодолцон үздэггүй, харин ч бүр хувийн алдрын хариуд тэдгээр ашиг сонирхлоос урвадаг; 10-р зүйл: Тэд үнэнийг басамжилж, зарчмуудыг улайм цайм зөрчиж, Бурханы гэрийн зохицуулалтыг үл ойшоодог; 11-р зүйл: Тэд засалтыг хүлээн авдаггүй, ямар нэг буруу зүйл хийхээрээ гэмших хандлага ч гаргадаггүй, харин ч үзэл тарааж, Бурханыг ил тодоор шүүдэг; 12-р зүйл: Байр суурь байхгүй юм уу ерөөл хүртэх найдвар үгүй үед тэд ухрахыг хүсдэг; 13-р зүйл: Тэд чуулганы санхүү төдийгүй хүмүүсийн зүрх сэтгэлийг хянадаг; 14-р зүйл: Тэд Бурханы гэрийг өөрсдийнхөө хувийн эзэмшил шиг үздэг; 15-р зүйл: Тэд Бурханы оршин тогтнолд итгэдэггүй, Христийн мөн чанарыг үгүйсгэдэг. Нийт 15 зүйл байгаа бөгөөд эдгээр нь бүгд антихристүүдийн янз бүрийн илрэлийг задлан шинжилж, ил болгодог. Энэхүү 15 зүйл нь антихристүүдэд байдаг янз бүрийн зан авир, илрэл, зан чанарыг үндсэндээ нэгтгэн дүгнэдэг. Тэдгээрийн зарим нь өнгөн дээрээ зан авир мэт санагддаг ч эдгээр зан авирын ард антихристүүдийн суурь зан чанар-мөн чанар оршдог. Үгчилсэн утгаар нь авч үзвэл, энэхүү 15 зүйлийг ойлгоход амархан биш гэж үү? Тэдгээрийг бүгдийг нь энгийн үгээр илэрхийлсэн бөгөөд нэг талаар ойлгоход амархан, үүнээс гадна тус бүрийнх нь нэгтгэн дүгнэж буй зүйл нь хүний илрэл, илчлэлт, мөн чанартай холбоотой байдаг. Зүйл бүр нь нэг төрлийн зан чанар юм; энэ нь түр зуурын зан авир юм уу бодол биш. Зан чанар гэж юу вэ? Зан чанар гэж юу болохыг хэрхэн тайлбарлах вэ? Зан чанар гэдэг нь хүн хаашаа ч явсан, түүний бодол, санаа, аливааг хийх зарчим, үйл ажиллагааны арга барил, эрэлхийлж буй зорилго нь цаг хугацаа, газар зүйн байршлын өөрчлөлтийг дагаад өөрчлөгддөггүй байхыг хэлнэ. Хэрвээ хүний аливааг хийх арга барил нь орчин нөхцөл өөрчлөгдмөгц алга болдог бол энэ нь завхарсан зан чанар харуулж байгаа хэрэг биш, харин түр зуурын зан авир юм. Жинхэнэ зан чанар гэж юуг хэлдэг вэ? (Энэ нь хүнийг хэзээ ч, хаана ч захирч чаддаг.) Тийм ээ зөв, энэ нь цаг хугацаа, орон зайгаас үл хамааран, нөхцөл байдлын хязгаарлалт юм уу нөлөөгүйгээр хүний үг, үйлдлийг захирч чаддаг; энэ бол мөн чанар юм. Мөн чанар гэдэг нь хүний найдаж амьдардаг зүйл бөгөөд цаг хугацаа, байршил, эсвэл бусад гаднын хүчин зүйлийн өөрчлөлтөөс хамаарч өөрчлөгдөхгүй. Энэ бол хүний мөн чанар юм. Зарим хүн: “Таны жагсаасан антихристүүдийн энэхүү 15 илрэл надад бараг л бүгд байна, гэхдээ би байр суурь эрэлхийлдэггүй, ямар ч амбицтай төрөөгүй. Түүгээр ч барахгүй, би одоо ямар ч хариуцлага үүрээгүй. Би удирдагч юм уу ажилчин биш, олны анхаарлын төвд байх дургүй, тэгэхээр антихристүүдийн уг чанар-мөн чанар надад хамаагүй юм биш үү? Хэрвээ хамаагүй юм бол би эдгээр нөхөрлөлийг сонсож, өөрийгөө тэдгээртэй харьцуулан үзэх шаардлагагүй гэдэг нь үнэн биш үү?” гэж хэлдэг. Юм ийм байдаг уу? (Үгүй.) Тэгвэл антихристүүдийн эдгээр илрэлд хүн хэрхэн хандах ёстой вэ? Эдгээр илрэлийн талаар нөхөрлөсөн үнэнүүдэд хүн хэрхэн хандах ёстой вэ? Хүн эдгээр нөхөрлөл дотроос үнэнийг ойлгож, өөрийгөө таньж мэдэх ёстой, дараа нь зөв замыг олж, үүргээ гүйцэтгэх, Бурханд үйлчлэхдээ зарчимтай болох ёстой. Ингэж байж л тэд антихристүүдийн замаас салж, төгс болгуулах замд орж чадна. Хэрвээ та нар антихристүүдийн эдгээр илрэлийг өөрсөдтэйгөө холбож чадвал энэ нь та нарын хувьд сэрэмжлүүлэг, сануулга, ил болголт, шүүлт байх болно. Хэрвээ та нар тэдгээрийг өөрсөдтэйгөө холбож чадахгүй ч өөрсдөд чинь бас төстэй байдал байгааг мэдэрч чадвал илүү их эргэцүүлж, өөрсдийгөө таньж мэдэхийг хичээх ёстой бөгөөд тэдгээр байдлыг шийдвэрлэхийн тулд үнэнийг эрж хайх хэрэгтэй. Ингэснээр та нар завхарсан зан чанараа ч бас аажмаар хаяж, антихристүүдийн замаар алхахаас зайлсхийж чадна.

Антихристүүд өөрсдийгөө хэрхэн өргөмжилж, гэрчилдгийг задлан шинжлэх нь

Өнөөдрийн нөхөрлөл нь антихристүүдийн янз бүрийн илрэлийн дөрөв дэх зүйл болох: өөрсдийгөө өргөмжилж, гэрчлэх тухай юм. Завхарсан хүн төрөлхтөн өөрсдийгөө өргөмжилж, гэрчлэх, өөрсдийгөө гайхуулах, хүмүүст өөрсдийгөө өндрөөр үнэлүүлж, шүтүүлэх зэрэг зүйл хийх чадвартай. Хүмүүс сатанлаг уг чанартаа захирагдах үедээ зөнгөөрөө ийм хариу үйлдэл үзүүлдэг бөгөөд энэ нь завхарсан бүх хүн төрөлхтөнд нийтлэг байдаг. Хүмүүс өөрсдийгөө ихэвчлэн яаж өргөмжилж, гэрчилдэг вэ? Тэд бусдаар өөрсдийгөө өндрөөр үнэлүүлж, шүтүүлэх зорилгодоо хэрхэн хүрдэг вэ? Тэд хэчнээн их ажил хийсэн, хэчнээн их зовсон, өөрсдийгөө хэчнээн их зарлагадсан, мөн хэчнээн их төлөөс төлснөө гэрчилдэг. Тэд бусдын зүрх сэтгэлд илүү өндөр, илүү бат бөх, илүү найдвартай байр суурь олж авч, улмаар илүү олон хүний талархлыг хүлээж, илүү олон хүнээр өөрсдийгөө үнэлүүлж, атаархуулж, тэр ч бүү хэл шүтүүлж, хүндлүүлж, дагуулахын тулд өөрсдийн гавьяа зүтгэлийг ярьж өөрсдийгөө өргөмжилдөг. Хүмүүс энэ зорилгодоо хүрэхийн тулд өнгөн дээрээ Бурханыг гэрчилдэг ч мөн чанартаа өөрсдийгөө өргөмжилж, гэрчилсэн олон зүйл хийдэг. Ингэж авирлахдаа тэд эрүүл ухаантай байдаг уу? Тэд эрүүл ухааны хэм хэмжээнээс хальсан бөгөөд ямар ч ичгүүргүй байдаг. Тэд Бурханы төлөө юу хийсэн, Түүний төлөө хэчнээн их зовсноо ичгүүр сонжуургүйгээр гэрчилдэг. Тэд бүр билиг авьяас, авьяас чадвар, туршлага, онцгой ур чадвар, ертөнцийн хэрэг явдлыг зохицуулах овжин арга барил, хүмүүсээр даажигнахдаа хэрэглэдэг арга хэрэгсэл гэх мэтийгээ гайхуулдаг. Өөрсдийгөө өргөмжилж, гэрчлэх тэдний нэг арга бол өөрсдийгөө гайхуулж, бусдыг дорд үзэх явдал юм. Тэд бас өөрсдийгөө өнгөлөн далдалж, гоёж чимдэг бөгөөд сул тал, өө сэв, дутагдлаа хүмүүсээс нууж, зөвхөн өөрсдийнхөө гял цал байдлыг л хүмүүст харуулдаг. Тэд сөрөг болох үедээ бусад хүнд хэлж ч зүрхэлдэггүй, сэтгэлээ уудалж, бусадтай нөхөрлөл хийх зориггүй байдаг. Буруу зүйл хийх үедээ тэд үүнийгээ нууж, дарагдуулахаар чадах бүхнээ хийдэг. Үүргээ биелүүлэх явцдаа чуулганы ажилд учруулсан хор хөнөөлөө хэзээ ч дурддаггүй. Харин өчүүхэн хувь нэмэр оруулж, багахан амжилт гаргасан үедээ үүгээрээ даруйхан онгирдог. Хэр чадварлаг, хэв чанар сайтай, хэр гоц гойд, хэвийн хүмүүсээс дээр гэдгээ бүхий л ертөнцөд мэдэгдэхийн хүслэн болдог. Эдгээр нь өөрсдийгөө өргөмжилж, гэрчлэх арга зам биш гэж үү? Өөрийгөө өргөмжилж, гэрчлэх нь мөс чанар, эрүүл ухаантай хүний хийдэг зүйл мөн үү? Тийм биш. Тэгвэл хүмүүс ингэх үед ихэвчлэн ямар зан чанар харуулдаг вэ? Биеэ тоосон зан. Энэ бол харуулдаг гол зан чанаруудын нэг бөгөөд үүний дараа бусдаар өөрсдийгөө өндрөөр үнэлүүлэхийн тулд боломжтой бүхнийг хийх явдал хамаардаг ов мэхтэй байдал ордог. Тэдний үг ямар ч өө сэвгүй бөгөөд илт сэдэл, явуулга агуулдаг, тэд өөрсдийгөө гайхуулдаг хэрнээ энэ баримтыг нуухыг хүсдэг. Тэдний хэлдэг зүйлийн улмаас хүмүүс тэднийг бусдаас дээр, хэн ч тэдэнтэй эн тэнцэхгүй, бусад бүх хүн тэднээс дорд гэж мэдэрдэг. Тэд энэ үр дүнд зальхай аргаар хүрдэг бус уу? Ийм аргын ард ямар зан чанар байдаг вэ? Хорон муу байдлын элемент байдаг уу? (Байдаг.) Энэ бол нэг төрлийн хорон муу зан чанар юм. Тэдний ашигладаг эдгээр аргыг зальжин зан чанар чиглүүлдэг гэдгийг харж болно—тэгвэл Би яагаад үүнийг хорон муу гэж хэлдэг вэ? Энэ нь хорон муу байдалтай ямар холбоотой вэ? Та нар хэл дээ, тэд өөрсдийгөө өргөмжилж, гэрчлэх зорилгоо илэн далангүй хэлж чаддаг уу? Чаддаггүй. Гэхдээ тэдний зүрх сэтгэлийн гүнд үргэлж нэг хүсэл байдаг, хэлдэг үг, хийдэг зүйл нь тэрхүү хүслийг дэмждэг, хэлдэг үг, хийдэг зүйлийнх нь цаад зорилго, сэдэл маш чанд хадгалагддаг. Жишээлбэл, тэд эдгээр зорилгод хүрэхийн тулд буруу заавар юм уу зарим нэг сэжигтэй арга барил ашиглана. Ийм нууцлаг байдал мөн чанартаа зальжин байдаг бус уу? Тийм зальжин байдлыг хорон муу гэж хэлж болох уу? (Тийм.) Үүнийг үнэхээр л хорон муу гэж хэлж болох бөгөөд энэ нь зальжин байдлаас илүү гүн гүнзгий бугшсан байдаг. Тэд зорилгодоо хүрэхийн тулд тодорхой арга зам юм уу арга барил ашигладаг. Энэ зан чанар бол ов мэхтэй байдал юм. Гэвч хүмүүс өөрсдийг нь дагаж, хүндэлж, шүтдэг болгохыг үргэлж хүсдэг зүрх сэтгэлийн гүн дэх амбиц, хүсэл нь тэднийг байнга захирч, өөрсдийгөө өргөмжилж, гэрчлэхэд, мөн эдгээр зүйлийг увайгүйгээр, ичгүүр сонжуургүйгээр хийхэд хүргэдэг. Энэ ямар зан чанар вэ? Энэ нь хорон муу байдлын түвшинд хүрдэг. Хорон муу байдал нь жирийн нэг явцуу бодолтой байх, эсвэл ов мэх гаргаж, худал хэлэхээс ч илүү зүйл юм. Хэрвээ хүн жирийн завхралаас хорон муу байдлын түвшинд хүрч чадаж байвал энэ нь тэр илүү гүнзгий завхарсан гэсэн үг биш үү? (Тийм.) Тэгвэл хорон муу байдлын түвшнийг дүрсэлбэл—үүнийг хэлэх тохиромжтой арга юу вэ? Хүн яагаад жирийн завхралаас хорон муу байдал руу хүрдэг вэ? Та нар энэ асуудлыг тодорхой харж чадаж байна уу? Ов мэхтэй байдал болон хорон муу байдлын хооронд ямар ялгаа байна вэ? Хэрхэн илэрч байгаагийн тухайд, хорон муу байдал болон ов мэхтэй байдал нь нягт холбоотой боловч хорон муу байдал нь илүү ноцтой—энэ бол туйлдаа хүрсэн ов мэхтэй байдал юм. Хэрвээ хэн нэгнийг хорон муу зан чанартай гэж хэлбэл энэ хүн жирийн нэг ов мэхтэй биш, учир нь жирийн ов мэхтэй байдал гэдэг нь зүгээр л худал хэлдэг зантай, эсвэл үйлдэл нь тийм ч үнэнч шударга биш гэсэн үг бол, хорон муу байдал нь илүү ноцтой бөгөөд ов мэхтэй байдлаас илүү гүнзгий түвшинд оршдог. Хорон муу зан чанартай хүний ов мэх нь жирийн хүнийхээс илүү их, илүү ноцтой байдаг бөгөөд аливааг хийх тэдний арга хэрэгсэл, арга барил, мөн үйлдлийнх нь цаад явуулга нь бүгд илүү зальжин, нууцлаг байдаг тул ихэнх хүн нэвт харж чаддаггүй. Хорон муу байдал гэдэг нь энэ юм.

Антихрист өөрийгөө өргөмжилж, гэрчлэх нь жирийн хүн ингэхээс юугаараа ялгаатай вэ? Жирийн хүн ихэвчлэн бусдаар өөрийгөө өндрөөр үнэлүүлэхийн тулд онгирч, гайхуулдаг бөгөөд түүнд бас эдгээр зан чанар, байдлын илрэл байдаг, тэгвэл антихрист өөрийгөө өргөмжилж, гэрчлэх нь жирийн хүмүүс ингэхээс юугаараа ялгаатай вэ? Ялгаа нь юунд байна вэ? Чи үүнийг тодорхой ойлгох ёстой—хааяа өөрийгөө өргөмжлөх юм уу онгирох бүх илрэлийг антихристүүдийн ангилалд бүү оруул. Энэ нь ойлголтын алдаа биш гэж үү? (Мөн.) Тэгвэл энэ асуудлыг хэрхэн тодорхой ялгаж салгах вэ? Ялгаа нь юунд байна вэ? Хэрвээ чи үүнийг тодорхой хэлж чадвал антихристийн мөн чанар юу болохыг бүрэн дүүрэн ойлгож чадна. Оролдоод үз. (Антихристийн аливааг хийх арга барил нь илүү нууц байдаг; тэр хүмүүсийг төөрөгдүүлэхийн тулд маш зөв зүйтэй мэт харагддаг зарим арга хэрэгслийг ашигладаг. Тэр зөв зүйтэй асуудлын талаар ярьж байгаа мэт санагддаг ч хүмүүсийг анзаарахаас өмнө хэнд ч мэдэгдэлгүйгээр өөрийгөө өргөмжилж, гэрчилж эхэлдэг. Түүний арга хэрэгсэл харьцангуй нууц байдаг.) Харьцангуй нууц арга хэрэгсэл гэдэг нь өөрийгөө өргөмжилж, гэрчлэх арга барилаар нь ялган таньж байгаа хэрэг юм. Өөр зүйл байна уу? Надад хэлээч, санаатайгаар өөрийгөө өргөмжилж, гэрчлэх болон санаандгүйгээр ингэх хоёрын уг чанарын ялгаа нь юу вэ? (Санаа зорилго нь өөр.) Энд л ялгаа нь байгаа биш үү? (Тийм.) Завхарсан зан чанартай жирийн хүн өөрийгөө өргөмжилж, гайхуулах үед энэ нь зүгээр л онгирч байгаа хэрэг юм. Онгирч дуусмагц түүгээр хэрэг явдал дуусдаг бөгөөд бусад хүн өөрийг нь өндрөөр, эсвэл дорд үнэлэх эсэхийг тэр тоодоггүй. Түүний санаархал тийм ч тодорхой биш, зүгээр л зан чанар нь түүнийг захирч, зан чанар нь харагдаж байгаа хэрэг юм. Ердөө л энэ. Ийм төрлийн зан чанарыг өөрчлөх амархан уу? Хэрвээ тухайн хүн үнэнийг эрэлхийлдэг бол засагдаж, шүүгдэж, гэсгээгдэх үедээ аажмаар өөрчлөгдөж чадна. Тэр аажмаар ичих мэдрэмжтэй, ухаалаг байдалтай болж, ийм төрлийн зан авирыг улам бүр бага гаргах болно. Тэр ийм төрлийн зан авирыг яллаж, биеэ барьж, өөрийгөө захирна. Энэ бол санаандгүй өөрийгөө өргөмжилж, гэрчилж байгаа хэрэг юм. Хэдийгээр санаатайгаар өөрийгөө өргөмжилж, гэрчлэх болон санаандгүй ингэх хоёрт агуулагддаг зан чанар нь адилхан боловч энэ хоёрын уг чанар нь өөр байдаг. Уг чанараараа ямар ялгаатай вэ? Санаатайгаар өөрийгөө өргөмжилж, гэрчлэх нь санаа зорилготойгоор хийгддэг. Ингэдэг хүмүүс хамаагүй ярьдаггүй—тэд өөрсдийгөө өргөмжилж, гэрчлэх бүрдээ тодорхой санаа зорилго, далд зорилго өвөрлөж байдаг бөгөөд сатанлаг амбиц, хүсэлтэйгээр иймэрхүү зүйл хийдэг. Өнгөн дээрээ энэ нь адилхан төрлийн илрэл мэт санагддаг. Аль аль тохиолдолд нь хүмүүс өөрсдийгөө өргөмжилж, гэрчилж байгаа боловч Бурхан санаандгүй өөрийгөө өргөмжилж, гэрчлэхийг юу гэж тодорхойлдог вэ? Завхарсан зан чанар харуулж байна гэж тодорхойлдог. Тэгвэл Бурхан санаатайгаар өөрийгөө өргөмжилж, гэрчлэхийг юу гэж тодорхойлдог вэ? Хүмүүсийг төөрөгдүүлэхийг хүсдэг, хүмүүсээр өөрийгөө өндрөөр үнэлүүлж, шүтүүлж, хүндлүүлж, дараа нь дагуулах санаархалтай нэгэн гэж тодорхойлдог. Тэдний үйлдэл нь уг чанартаа төөрөгдүүлэх шинжтэй байдаг. Тиймээс, хүмүүсийг төөрөгдүүлэх, өөрийгөө дагуулж, шүтүүлэхийн тулд хүмүүсийг эзэмдэх санаархалтай болмогцоо ярьж, үйлдэхдээ үнэнийг ойлгодоггүй, гүнзгий суурьгүй хүмүүсийг амархан төөрөгдүүлж, буруу чиглүүлж чадах зарим арга хэрэгсэл, арга барилыг ашиглана. Ийм хүмүүст ялган таних чадвар дутмаг байгаад зогсохгүй, харин ч эсрэгээрээ тэд энэ хүний хэлж байгаа зүйлийг зөв гэж боддог бөгөөд түүнийг хүндэлж, өндрөөр үнэлж магадгүй, улмаар цаг хугацаа өнгөрөх тусам түүнийг шүтэж, тэр ч бүү хэл дагана. Өдөр тутмын амьдралд хамгийн түгээмэл тохиолддог үзэгдэл бол хэн нэгэн номлол сонсоод нэлээд сайн ойлгосон мэт байдаг ч хожим нь түүнд ямар нэг зүйл тохиолдох үед үүнийг хэрхэн шийдвэрлэхээ мэддэггүй явдал юм. Тэр Бурханы өмнө очиж эрж хайдаг боловч энэ нь үр дүнд хүрдэггүй бөгөөд эцэст нь тэр удирдагч дээрээ очиж энэ асуудлын талаар лавлаж, шийдэл асуух ёстой болдог. Түүнд ямар нэг зүйл тохиолдох бүрд тэр удирдагчаасаа үүнийг шийдвэрлэж өгөөч гэж гуйхыг хүсдэг. Яг л хар тамхи татах нь зарим хүний хувьд донтолт, зуршил болдогтой адил бөгөөд яваандаа тэд үүнийг татахгүйгээр амьдарч чадахгүй болно. Тиймээс, антихрист өөрийгөө өргөмжилж, гэрчлэх нь биеийн хэмжээ багатай, ялган таних чадваргүй, мунхаг, мэдлэггүй хүмүүсийн хувьд мэдэгдэхгүйгээр нэг төрлийн хар тамхи болдог. Тэдэнд ямар нэг зүйл тохиолдох бүрд тэд антихристээс энэ талаар асуухаар очдог бөгөөд хүн бүр хэдийнээ ярилцаж дуусаад, уг асуудлаар зөвшилцөлд хүрсэн байсан ч, хэрвээ антихрист тушаал өгөхгүй бол тэд юу ч хэрэгжүүлж зүрхэлдэггүй. Тэд антихристийн хүслийг сөрж, хавчигдахаас айдаг тул асуудал бүр дээр антихристийг үг хэлсний дараа л үйлдэл хийж зүрхэлдэг. Тэд үнэн-зарчмыг тодорхой ойлгосон байсан ч шийдвэр гаргаж, эсвэл асуудлыг зохицуулж зүрхэлдэггүй, харин ч өөрсдийн хүндэлдэг “эзнээсээ” эцсийн шийдвэр, шийдлийг хүлээдэг. Хэрвээ эзэн нь юу ч хэлэхгүй бол асуудлыг зохицуулж байгаа хэн боловч юу хийх ёстойгоо мэдэхгүй эргэлзэх болно. Энэ хүмүүс хорлогдоогүй гэж үү? (Хорлогдсон.) Хорлогдсон гэдэг нь энэ юм. Тэднийг ийм гүн гүнзгий хорлохын тулд антихрист хэчнээн их ажил хийх ёстой вэ, мөн антихрист тэдэнд хэчнээн их хор өгөх хэрэгтэй вэ? Хэрвээ тухайн антихрист байнга өөрийгөө задлан шинжилж, өөрийгөө таньж мэдэж, сул тал, алдаа, гэм буруугаа хүмүүст харуулахаар байнга ил тавьдаг байсан бол хүн бүр түүнийг ингэж шүтсээр байх байсан уу? Яавч үгүй. Антихрист өөрийгөө өргөмжилж, гэрчлэхэд нэлээд их хүчин чармайлт гаргадаг бололтой, тийм ч учраас тэр ийм “амжилтад” хүрсэн байна. Энэ бол түүний хүсдэг үр дүн юм. Түүнгүйгээр хэн ч үүргээ хэрхэн зохих ёсоор гүйцэтгэхээ мэдэхгүй бөгөөд хүн бүр бүрмөсөн мухардалд орно. Антихрист энэ хүмүүсийг хянаж байхдаа тэдэнд олон хорыг нууцаар өгч, маш их хүчин чармайлт гаргадаг нь тодорхой байна! Хэрвээ тэр ердөө хэдхэн үг хэлсэн бол энэ хүмүүс түүнд ингэж хазаарлагдсаар байх байсан уу? Яавч үгүй. Антихрист хүмүүсээр өөрийгөө шүтүүлж, хүндлүүлж, асуудал бүрд үгэндээ оруулах зорилгодоо хүрч чадах үедээ тэр өөрийгөө өргөмжилж, гэрчилсэн олон зүйл хийж, олон үг хэлээгүй гэж үү? Ингэснээрээ тэр ямар үр дүнд хүрдэг вэ? Хүмүүс замгүй болж, түүнгүйгээр цааш амьдарч чадахгүй болдог—түүнгүйгээр тэнгэр нурж, дэлхий эргэхээ больж, Бурханд итгэх нь ямар ч үнэ цэн, утга учиргүй болж, номлол сонсоод ашиггүй мэт байдаг. Түүнчлэн, антихристийг байх үед амьдралд нь ямар нэгэн найдвар байгаа юм шиг, антихрист үхвэл бүх найдвараа алдах юм шиг хүмүүст санагддаг. Энэ хүмүүс Сатанд олзлогдоогүй гэж үү? (Олзлогдсон.) Ийм хүмүүс үүнийгээ хүртэх ёстой биш гэж үү? (Ёстой.) Яагаад бид тэднийг үүнийг хүртэх ёстой гэж хэлдэг вэ? Бурхан бол чиний итгэдэг Нэгэн байтал чи яагаад антихристүүдийг шүтэж, дагаж, алхам тутамдаа тэднээр өөрийгөө хазаарлуулж, хянуулдаг юм бэ? Түүгээр ч барахгүй, хүн ямар ч үүрэг гүйцэтгэж байсан, Бурханы гэр хүмүүсийг тодорхой зарчим, дүрмээр хангасан. Хэрвээ хүнд өөрөө шийдвэрлэж чадахгүй бэрхшээл гарвал үнэнийг ойлгодог хүнээс эрж хайх ёстой, илүү ноцтой асуудал дээр Дээрхээс эрж хайх ёстой. Гэвч чи үнэнийг эрж хайдаггүйгээр үл барам, харин ч эсрэгээрээ хүмүүсийг шүтэж, хүндэлж, эдгээр антихристийн хэлсэн зүйлд итгэдэг. Тиймээс чи Сатаны гар хөл болсон бөгөөд чи өөрөөсөө л бурууг хайх ёстой биш үү? Чи үүнийгээ хүртэх ёстой биш үү? Өөрийгөө өргөмжилж, гэрчлэх нь антихристүүдийн дунд нийтлэг байдаг зан авир, илрэл бөгөөд энэ нь хамгийн түгээмэл илрэлүүдийн нэг юм. Антихристүүд өөрсдийгөө хэрхэн өргөмжилж, гэрчилдгийн гол онцлог нь юу вэ? Энэ нь жирийн хүн өөрийгөө өргөмжилж, гэрчлэхээс юугаараа ялгаатай вэ? Антихристүүд энэ үйлдлийнхээ ард өөрсдийн гэсэн санаархалтай байдаг бөгөөд үүнийг яавч санаандгүй хийдэггүй. Харин ч тэд санаархал, хүсэл, амбиц өвөрлөж байдаг бөгөөд тэд өөрсдийгөө ингэж гэрчлэхийн үр дагаврыг бодохоос ч аймаар—тэд хүмүүсийг төөрөгдүүлж, хянаж чаддаг.

Би нэг жишээ хэлье. Иймэрхүү илрэл, зан чанар нь өөрийгөө өргөмжилж, гэрчлэхтэй холбоотой эсэхийг та нар нэг бодоод үзээрэй. Нэгэн цагт нэгэн газар хоёр, гурван жил чуулганы ажил хийсэн нэг удирдагч байжээ. Тэрээр чуулгануудаар явж байгаад эцэст нь тэнд суурьшсан байна. Суурьшсан гэдэг нь юу гэсэн үг вэ? Энэ нь ихэнх хүн түүнийг таньдаг, өндрөөр үнэлдэг байсан бөгөөд тэрээр тухайн газартаа харьцангуй нэр хүндтэй байсан гэсэн үг юм. Хүмүүс түүнийг хармагцаа угтан авч, суудлаа тавьж өгч, аятайхан идэх юм өгдөг байв. Ямар ч эсэргүүцсэн дуу хоолой, түүнийг сөрөх хүн байсангүй; хүн бүр энэ удирдагчийг нэлээд сайн таньдаг байсан бөгөөд зүрх сэтгэлийнхээ гүнд аливааг хийх арга барилыг нь нэлээд сайшааж, удирдлагыг нь хүлээж авдаг байв. Тухайн удирдагч тэнд хэчнээн их ажил хийсэн, хэр их ярьсан, юуны талаар ярьсан нь тодорхойгүй; эдгээр нарийн ширийн зүйл нь тодорхойгүй боловч товчхондоо ихэнх хүн түүний удирдлагыг нэлээд сайшаадаг байжээ. Хэсэг хугацаа өнгөрсний дараа удирдагч: “Эндхийн ах эгч нар бүгд дуулгавартай, захирагддаг бөгөөд чуулганд юм бүх талаараа сайн явагдаж байна. Харамсалтай нь, нэг зүйл бүрэн хангалттай биш байгаа нь эндхийн орчин маш муу байна. Хэрвээ орчин нь тохиромжтой байсан бол сайхан, нартай өдөр, том цэцэрлэгт хүрээлэнд очоод мянга мянган хүнтэй томоохон цуглаан хийж, микрофон, хэдэн том чанга яригч ашиглан бид үнэнийг илэрхийлж, илүү олон хүнийг бурханд итгүүлж чадах байлаа. Тэгвэл бидний ажил үр дүнд хүрэхгүй гэж үү?” хэмээн хэлжээ. Үүнийг сонсоод хүн бүр “Амен” хэмээгээд, үүнийг нь сайшаасан байна. Надад хэлээч, “бид үнэнийг илэрхийлж” гэдэг хэллэгт асуудал байна уу? (Байна.) Ямар асуудал байна вэ? (Удирдагч өөрийгөө Бурхан мэт үзэж байсан.) Та нар бүгд үүнд асуудал байгааг таньсан боловч тэнд байсан мунгинуу хүмүүс таниагүй. Тэд бүр энэ үгийн хариуд “Амен” гэж хэлсэн! Үнэнийг энэ удирдагч илэрхийлдэг үү? Тэр хэн бэ? Тэр бол жирийн нэг удирдагч; тэрээр хэдэн жил ажил хийгээд дараа нь өөрийгөө бусад бүх хүнээс илүү дээр гэж бодож эхлэн, хэн гэдгээ мартаж, тэр ч бүү хэл үнэнийг илэрхийлэхийг хүссэн—үнэнийг илэрхийлэх нь түүнд дэндүү ахадсан хэрэг болно. Энэ юуг баталж байна вэ? Энэ нь тэрээр өөрийгөө хэн болохыг, ямар үүрэг гүйцэтгэж байгаагаа мэддэггүй байсныг баталж байна. Түүнд иймэрхүү зан чанар байгаа учраас түүний ердийн ажил юм уу ярианы аль нэг хэсэг нь үнэнд нийцдэг үү? Түүний ердийн ажил, яриа нь мунгинуу үг, диаволын үгээр дүүрэн байдаг нь лавтай бөгөөд чуулганыг хангаж, услах үр дүнд яавч хүрч чадахгүй. Тэрээр үнэн гэж юу болохыг мэддэггүй, үнэнийг илэрхийлэх гэдэг нь юу гэсэн үг болохыг бүр ч мэддэггүй. Нэг газар ердөө хоёр, гурван жил ажилласныхаа дараа тэрээр өөрийгөө бага зэрэг нэр хүндтэй, гавьяа зүтгэлтэй болсон мэт мэдэрч, тэгээд хэн гэдгээ мартаж, өөртөө нэлээд сэтгэл хангалуун болж, үнэнийг илэрхийлэхийг хүсжээ. Ийм төөрөгдөлтэй байх нь жигшмээр биш гэж үү? Энэ төөрөгдөл хаанаас гарч ирсэн бэ? Тэр сэтгэцийн эмгэгтэй байсан уу, эсвэл хормын төдий сэтгэл хөдлөл байсан уу? Тэр бага зэрэг ажил хийсэн бөгөөд орон нутгийн чуулганд хэн ч түүнийг сөрөөгүй, түүний хувьд бүх зүйл саадгүй явагдаж байгаа мэт санагдсан тул бүх зүйл өөрийнх нь хийсэн ажлын үр дүн гэж итгэж, гэнэт л үүний гавьяаг өөртөө авч чадах юм шиг санагджээ. Тэрээр: “Би ийм чухал ажил хийж чадаж байгаа юм чинь би бурхан биш гэж үү? Тэгээд хэрвээ би бурхан юм бол одоо аймшигтай их боомилогдож байна—хэрвээ гадаад орчин илүү сайн байсан бол би үнэнийг илэрхийлж чадна!” гэж боджээ. Энэ бодол гэнэт л түүний толгойд орж ирсэн. Ухаан санаа нь эрүүл биш байгаа биз дээ? (Тийм.) Ухаан санаа нь эрүүл биш байна. Түүнд эрүүл ухаан дутмаг биш гэж үү? Сатан, антихристүүдийн үйлдэл, үгэнд хэвийн хүн чанарын эрүүл ухаан байж чадах уу? Яавч чадахгүй. Энэ удирдагч бага зэрэг ажил хийж, зарим нэг үр дүнд хүрээд, дараа нь гэнэт хүн гэдгээ мартжээ. Тэрээр ийм эрүүл ухаангүй үг амнаасаа унагаж чадаж байгаа нь түүний зан чанартай холбоотой биш гэж үү? (Холбоотой.) Ямар холбоотой вэ? Зан чанарын хувьд тэр дагагч байх хүсэлтэй юу? Тэр өөрийгөө зөвхөн Бурханы жирийн нэг дагагч гэдгээ мэддэг үү? Тэр яавч мэддэггүй. Тэрээр өөрийнх нь байр суурь, ялгамж чанар туйлын эрхэмсэг бөгөөд бусад бүх хүнээс хавьгүй илүү гэж итгэдэг. Та нар ийм төрлийн зан авир болон түүний уг чанарыг сайн мэдэхгүй гэж үү? Сатан яагаад агаарт хаягдсан бэ? (Тэр Бурхантай эн тэнцүү байхыг хүссэн.) Тэрээр Бурхантай эн тэнцүү байхыг хүссэн. Сатан орчлон ертөнц дэх өөрийн байрыг мэддэггүй, хэн гэдгээ мэддэггүй, өөрийнхөө хэмжээг мэддэггүй байв. Тиймээс Бурхан Сатанд Өөртэйгөө нэг орон зайд алхахыг зөвшөөрөх үед Сатан өөрийгөө Бурхан гэж бодож эхэлжээ. Тэрээр Бурханы хийдэг зүйлийг хийхийг хүсэж, Түүнийг төлөөлж, Түүнийг орлож, Түүний оршин тогтнолыг үгүйсгэхийг хүссэн бөгөөд үр дүнд нь агаарт хаягдсан. Антихристүүд яг иймэрхүү зүйл хийдэг, тэдний үйлдлийн уг чанар нь адилхан бөгөөд тэд Сатантай нэг эх сурвалжтай. Антихристийн хувьд ийм илрэл нь хааяа нэг харуулдаг зүйл юм уу гэнэтийн хүслийн үр дүн биш—энэ нь яг сатанлаг уг чанартаа захирагдаж байгаа хэрэг, сатанлаг зан чанар нь жам ёсоор харагдаж байгаа хэрэг юм. Миний сая ярьсан удирдагчийн илрэлийн уг чанар юу вэ? (Энэ бол антихристийнх юм.) Бид яагаад өөрийгөө өргөмжилж, гэрчлэх зүйл дээр энэ илрэлийг хэлэлцэж байна вэ? Энэ илрэлийн уг чанар нь өөрийгөө өргөмжилж, гэрчлэхтэй хэрхэн холбогдож байна вэ? Түүний хэлсэн “үнэнийг илэрхийлэх” гэдэг үгийн уг чанар юу байсан бэ? Яагаад Би эдгээр үгийг өөрийгөө өргөмжилж, гэрчлэхтэй холбоотой гэж хэлж байна вэ? (Тухайн удирдагч хүмүүсийг үнэнээр хангаж чадна гэж итгэж байсан.) Түүний хэлсэн санаа нь тэр байсан. Түүнийг ийм зүйл хэлэх үед сонссон хүмүүс нь: “Чи ийм сүрлэг байдалтай, ийм өнгө аясаар ярьж чадаж байна—Бурханы ярих ёстой өнгө аяс энэ биш гэж үү? Бурханд байх ёстой сүрлэг байдал, уужим сэтгэл энэ биш гэж үү?” хэмээн бодсон. Энэ удирдагч өөрийгөө өргөмжилж, гэрчлэх зорилгодоо хүрсэн биш үү? Тэрээр хүмүүст өөрийг нь хүндлэх, шүтэх, бишрэх сэтгэлийг өөрийн эрхгүй төрүүлсэн. Тийм биш гэж үү? (Тийм.) Энэ бол антихристийн жигшүүрт дүр төрх; энэ бол антихрист далдуур өөрийгөө өргөмжилж, гэрчилж байгаа хэрэг юм.

Өөрийгөө өргөмжилж, гэрчлэх өөр илрэл байна уу? Та нар бүгд энэ асуудалтай холбогдуулан өөрсдийгөө эргэцүүлэх хэрэгтэй. Та нар өөрсдийгөө гэрчлэх ийм зүйл хийх үү? Чи мөс чанар, эрүүл ухаандаа хазаарлагдаж, ийм шившигтэй зүйл хийхээс өөрийгөө сэргийлж чадах уу? Хэрвээ чи өөрийгөө хазаарлаж чадвал энэ нь чамд ухаалаг байдал байгааг, антихристүүдээс өөр гэдгийг чинь батална. Хэрвээ чамд ийм ухаалаг байдал байхгүй, бас чамд иймэрхүү амбиц, хүсэл байгаа бөгөөд өөрийгөө гэрчлэх ийм зүйл хийж чадаж байвал чи антихристээс ялгаагүй. Тэгвэл та нарын хувьд яадаг вэ? Та нар биеэ барьж үйлддэг үү? Хэрвээ чамд Бурханаас эмээдэг сэтгэл, ичих мэдрэмж, ухаалаг байдал байгаа бол чи эдгээр зүйлийг хийхийг хүсэж байсан ч ингэх нь Бурханд халдсан хэрэг болж, Түүнд жигшигдэнэ гэж бодоод, чи өөрийгөө хазаарлаж чадах бөгөөд өөрийгөө гэрчилж зүрхлэхгүй. Хэрвээ чи өөрийгөө нэг удаа, хоёр удаа хазаарлавал хэсэг хугацааны дараа ийм санаа, ийм санаа зорилго, бодол аажмаар, бага багаар арилж эхэлнэ. Чи ийм санааг ялган таньж, тэдгээр нь жигшүүртэй, ой гутам гэдгийг мэдэрч, ийм зүйл хийх сэтгэл хөдлөл, хүсэл чинь багасаж, чи аажмаар өөрийгөө захирч, хянаж чаддаг болж, ийм санаа төрөх нь улам бүр цөөрөх хэмжээнд хүрнэ. Хэрвээ чи тэдгээрийг ухамсарлаж байгаа ч өөрийгөө хазаарлаж чадахгүй, мөн хүмүүсээр өөрийгөө шүтүүлэхийг л хүсэж, онцгой хүчтэй санаархал өвөрлөж, хэн ч чамайг шүтэж, дагахгүй бол сэтгэл хангалуун бус байж, үзэн ядалтаар дүүрч, ямар нэг зүйл хийхийг хүсэж, өөрийгөө увайгүйгээр гэрчилж, гайхуулж чадаж байвал чи антихрист юм. Та нарын хувьд яадаг вэ? (Би тэдгээрийг ухамсарлах үедээ өөрийгөө хазаарлаж чаддаг.) Чи өөрийгөө хазаарлахын тулд юунд найддаг вэ? (Би Бурханы талаарх зарим нэг мэдлэгтэйдээ, Бурханаас эмээдэг сэтгэлтэйдээ найддаг.) Хэрвээ хүнд Бурханаас эмээдэг сэтгэл байвал тэр биеэ барьж чадна. Биеэ барих нь өөрийгөө хорьж, эсвэл өөртөө саад болсноор биелдэггүй, харин үнэнийг ойлгож, Бурханаас эмээсний үр дүнд биелдэг. Хүн ухаалаг байдал, танин мэдэхүйгээрээ дамжуулан өөрийгөө хазаарладаг бөгөөд үүний зэрэгцээ Бурханаас эмээдэг сэтгэл бага зэрэг байдаг, Түүнд халдахаас айдаг учраас биеэ барьдаг. Хэрвээ ухаалаг байдал чинь чамайг хазаарлаж чадахгүй, мөн чамд Бурханаас эмээдэг сэтгэл байхгүй бол, хэрвээ чи өөрийгөө гэрчлэхдээ ичгүүр мэдрэхгүй, тууштайгаар өөрийгөө гэрчлэхийг хүсэж, зорилгодоо хүрэх хүртлээ санаагаа орхихгүй бол үүний уг чанар нь өөр—чи бол антихрист юм.

Антихристүүдэд өөрсдийгөө өргөмжилж, гэрчлэх олон янзын арга техник, илрэл байдаг. Зарим тохиолдолд антихристүүд өөрсдийгөө шууд өргөмжилж, гэрчилж, бүх сайн талынхаа талаар ярьдаг бол заримдаа сэмхэн хүмүүсээр өөрсдийгөө өндрөөр үнэлүүлэхийн тулд шууд бус үг хэллэг юм уу арга барил ашиглах арга замыг олж, хүмүүсээр өөрсдийгөө хүндлүүлж, шүтүүлж, дагуулах, тэр ч бүү хэл хүмүүсийн зүрх сэтгэлд байр суурь эзлэх зорилгодоо хүрдэг—энэ бол ийм зан авирын уг чанар юм. Антихристүүдийн өөрсдийгөө өргөмжилж, гэрчлэх зан чанар нь жирийн хүмүүсийнхээс уг чанар, гарах үр дагавар, түүнчлэн илрэх арга зам, түүний цаад санаа зорилго, эрмэлзлээрээ ялгаатай байдаг. Түүнчлэн, өөрсдийгөө өргөмжилж, гэрчилдэг хүмүүс зүгээр л бүх сайн талынхаа талаар ярьдаг уу? Заримдаа тэд муу талынхаа талаар ч бас ярьдаг, гэхдээ ингэхдээ тэд үнэхээр өөрсдийгөө задлан шинжилж, таньж мэдэхийг хичээж байна уу? (Үгүй.) Тэгвэл тэдний өөрийгөө мэддэг нь бодитой биш, харин ч хольцтой, цаанаа санаа зорилготой гэдгийг хэрхэн олж мэдэх вэ? Энэ асуудлыг хэрхэн бүрэн дүүрэн ойлгох вэ? Үүний гол цэг нь тэд өөрсдийгөө таньж мэдэж, сул тал, өө сэв, дутагдал, завхарсан зан чанараа ил болгохыг хичээхийн зэрэгцээ өөрсдийгөө гэм буруугаас цагаатгах шалтаг, шалтгаан хайж байдаг. Тэд хүмүүст далдуур: “Зөвхөн би ч биш, хүн бүр алдаа гаргах боломжтой. Та нар ч бас бүгд алдаа гаргах боломжтой. Миний гаргасан алдааг уучилж болно; энэ бол жижиг алдаа. Хэрвээ та нар яг ийм алдаа гаргасан бол минийхээс хамаагүй ноцтой хэрэг байх байсан, учир нь та нар өөрсдийгөө эргэцүүлж, задлан шинжлэхгүй байх байсан. Хэдийгээр би алдаа гаргадаг ч та нараас илүү дээр, илүү ухаалаг байдал, ёс жудагтай” гэж хэлдэг. Үүнийг сонсоод хүн бүр: “Чиний хэлдэг яг зөв. Чи үнэнийг маш их ойлгодог, үнэхээр биеийн хэмжээтэй юм. Чи алдаа гаргах үедээ өөрийгөө эргэцүүлж, задлан шинжилж чаддаг; чи биднээс хамаагүй дээр юм. Бид алдаа гаргавал өөрсдийгөө эргэцүүлж, таньж мэдэхийг хичээдэггүй, ичгэвтэр байдалд орохоос айсандаа өөрсдийгөө задлан шинжилж зүрхэлдэггүй. Чи биднээс илүү биеийн хэмжээ, эр зоригтой юм” гэж боддог. Энэ хүмүүс алдаа гаргасан мөртөө бусдын хүндлэлийг хүлээж, өөрсдийгөө магтсаар байдаг—энэ ямар зан чанар вэ? Зарим антихрист дүр эсгэх, хүмүүсийг мэхлэх, баг өмсөхдөө тун гаргууд байдаг. Тэд үнэнийг ойлгодог хүмүүстэй таарах үедээ өөрийгөө мэдэх талаар ярьж эхэлдэг бөгөөд өөрсдийгөө диавол, Сатан, хүн чанар нь муу, хараагдах ёстой гэж бас хэлдэг. Хэрвээ чи тэднээс: “Чи өөрийгөө диавол, Сатан гэж хэлж байгаа юм чинь ямар муу үйл хийсэн бэ?” гэж асуувал тэд: “Би юу ч хийгээгүй, гэхдээ би диавол. Би зөвхөн диавол ч биш; бас Сатан!” гэж хэлнэ. Тэгвэл чи тэднээс: “Чи өөрийгөө диавол, Сатан гэж хэлж байгаа юм чинь диавол, Сатаны ямар муу үйл хийсэн бэ, Бурханыг хэрхэн эсэргүүцсэн бэ? Чи хийсэн муу зүйлийнхээ талаар үнэнийг хэлж чадах уу?” гэж асуу. Тэд: “Би ямар ч ёрын муу зүйл хийгээгүй!” гэж хэлнэ. Тэгвэл чи цааш нь шалгааж: “Хэрвээ чи ямар ч ёрын муу зүйл хийгээгүй юм бол яагаад өөрийгөө диавол, Сатан гэж хэлдэг юм бэ? Чи ингэж хэлснээрээ юунд хүрэхийг хичээж байна вэ?” гэж асуу. Чи тэдэнтэй ингэж нухацтай ярих үед тэдэнд хэлэх үг олдохгүй. Үнэндээ тэд маш олон муу зүйл хийсэн байдаг ч энэ талаарх баримтыг чамтай яавч хуваалцахгүй. Тэд зүгээр л том дуугарч, өөрийгөө мэдэх тухай хоосон ярьж зарим нэг хоосон сургаал чалчдаг. Харин тэд яг яаж хүмүүсийг өөртөө татаж, хүмүүсийг мэхэлж, өөрийн мэдрэмжид үндэслэн хүмүүсийг ашиглаж, Бурханы гэрийн ашиг сонирхлыг нухацтай авч үзээгүй, ажлын зохицуулалтыг зөрчиж, Дээрхийг мэхэлж, ах эгч нараас юм нууж, мөн Бурханы гэрийн ашиг сонирхолд хэчнээн их хохирол учруулсан тухайд гэвэл тэд эдгээр баримтын талаар ганц ч үг хэлэхгүй. Энэ нь жинхэнээсээ өөрийгөө мэдэж байгаа хэрэг мөн үү? (Үгүй.) Өөрсдийгөө диавол, Сатан гэж хэлэхдээ тэд өөрсдийгөө өргөмжилж, гэрчлэхийн тулд өөрийгөө мэддэг дүр эсгэж байгаа хэрэг биш үү? Энэ нь тэдний ашигладаг арга барил биш гэж үү? (Мөн.) Жирийн хүн энэ арга барилыг нэвт харж чаддаггүй. Зарим удирдагч чөлөөлөгдөөд удалгүй дахин сонгогддог бөгөөд үүний шалтгааныг асуухад чинь зарим хүн: “Тэр удирдагч хэв чанар сайтай. Тэр өөрийгөө диавол, Сатан гэдгээ мэддэг. Өөр хэнд ийм түвшний мэдлэг байгаа юм бэ? Үнэнийг үнэхээр эрэлхийлдэг хүмүүст л тийм мэдлэг байдаг. Бидний хэн нь ч өөрийгөө ингэж мэддэг болж чадахгүй; жирийн хүнд тийм биеийн хэмжээ байдаггүй. Энэ шалтгааны улмаас хүн бүр түүнийг дахин сонгосон” гэж хэлдэг. Энд юу болоод байна вэ? Энэ хүмүүс төөрөгдөлд орсон байна. Энэ удирдагч өөрийгөө диавол, Сатан гэдгээ мэддэг байсан ч хүн бүр түүнийг сонгосон, тэгвэл өөрийгөө диавол, Сатан гэж хэлэх нь хүмүүст ямар үр нөлөө, үр дагавар үзүүлдэг вэ? (Энэ нь хүмүүс өөрийг нь өндрөөр үнэлэхэд хүргэдэг.) Тийм ээ зөв, энэ нь хүмүүс өөрийг нь илүү өндрөөр үнэлэхэд хүргэдэг. Шүтлэггүй хүмүүс энэ аргыг “ухрах замаар урагшлах” гэж нэрлэдэг. Энэ нь хүмүүсээр өөрсдийгөө илүү өндрөөр үнэлүүлэхийн тулд тэд эхлээд өөрсдийнхөө талаар муу зүйл хэлдэг гэсэн үг бөгөөд ингэснээр бусад хүн тэднийг сэтгэлээ нээж, өөрсдийгөө таньж мэдэж чаддаг, гүнзгий мэдлэгтэй, хэрсүү, гүнзгий ойлголттой гэж итгэдэг бөгөөд үүнээс болоод хүн бүр түүнийг илүү их шүтдэг. Хүн бүр түүнийг илүү их шүтэхийн үр дүн юу вэ? Удирдагчдыг дахин сонгох цаг болоход түүнийг энэ үүрэгт хамгийн төгс тохирох хүн гэж үзсээр байдаг. Энэ арга барил нэлээд зальжин биш гэж үү? Хэрвээ тэр өөрийгөө мэдэх талаар ингэж яриагүй, өөрийгөө диавол, Сатан гэж хэлээгүй, харин зүгээр л сөрөг байсан бол бусад нь үүнийг хараад: “Чи чөлөөлөгдөж, байр сууриа алдмагцаа сөрөг болсон. Чи бидэнд сөрөг байж болохгүй гэж заадаг байсан, харин одоо чиний сөрөг байдал биднийхээс ч ноцтой байна. Бид чамайг сонгохгүй” гэж хэлэх байв. Хэн ч энэ удирдагчийг өндрөөр үнэлэхгүй байх байсан. Хэдийгээр хүн бүр түүнийг ялган таньж чадахгүй хэвээр байх байсан ч, ядаж л түүнийг удирдагчаар дахин сонгохгүй байх байсан бөгөөд энэ хүн бусдаар өөрийгөө өндрөөр үнэлүүлэх зорилгодоо хүрэхгүй байх байв. Гэвч энэ удирдагч санаачилга гарган: “Би бол диавол, Сатан; бурхан намайг харааж, арван найм дахь там руу илгээж, үүрд мөнхөд дахин төрөхийг минь бүү зөвшөөрөөсэй!” гэж хэлдэг. Үүнийг сонсоод зарим хүн түүнийг өрөвдөж: “Удирдагч маань маш их зовсон. Өө, тэр ямар их хилсдээ вэ! Хэрвээ Бурхан түүнийг удирдагч байхыг зөвшөөрөхгүй бол бид түүнийг сонгоно” гэж хэлдэг. Хүн бүр энэ удирдагчийг ийм хэмжээнд хүртэл дэмждэг юм чинь тэд төөрөгдөлд ороогүй гэж үү? Тэдний үгийн анхны санаархал батлагдаж, тэд үнэхээр хүмүүсийг ингэж төөрөгдүүлж байгааг баталж байна. Сатан заримдаа өөрийгөө өргөмжилж, гэрчлэх замаар хүмүүсийг төөрөгдүүлдэг, заримдаа өөр аргагүй болсон үедээ алдаагаа тойруу замаар хүлээн зөвшөөрч чаддаг ч энэ нь бүгд өнгөлөн далдлалт бөгөөд зорилго нь хүмүүсийн өрөвдөх сэтгэлийг татаж, ойлгуулах явдал юм. Тэр ч бүү хэл: “Хэн ч төгс биш. Хүн бүрд завхарсан зан чанар байдаг, хүн бүр алдаж энддэг. Хүн алдаагаа засаж чадаж л байвал тэр сайн хүн” гэж хэлнэ. Хүмүүс үүнийг сонсоод зөв гэж мэдэрч, Сатаныг үргэлжлүүлэн шүтэж, дагадаг. Сатаны арга барил бол алдаагаа идэвхтэйгээр хүлээн зөвшөөрч, өөрийгөө далдуур өргөмжилж, хүмүүсийн зүрх сэтгэл дэх байр сууриа дээшлүүлэх явдал бөгөөд ингэснээр хүмүүс түүний бүх зүйлийг—тэр ч байтугай алдааг нь ч—хүлээн зөвшөөрч, дараа нь эдгээр алдааг уучилж, аажмаар мартаж, эцэст нь Сатаныг бүрэн хүлээн авч, үхэн үхтлээ түүнд үнэнч байж, хэзээ ч орхиж, хаялгүйгээр эцсээ хүртэл дагадаг. Энэ нь Сатаны аливааг хийх арга барил биш гэж үү? Сатан ингэж үйлддэг бөгөөд антихристүүд ч бас хүмүүсээр өөрсдийгөө шүтүүлж, дагуулах амбиц, зорилгоо биелүүлэхийн тулд үйлдэхдээ ийм төрлийн арга барил ашигладаг. Үүнээс үүдэн гарах үр дагавар нь адилхан бөгөөд Сатан хүмүүсийг төөрөгдүүлж, завхруулахын үр дагавраас огтхон ч ялгаагүй юм.

Зарим хүн өөрийгөө танин мэдэх тухай ярихдаа өөрсдийгөө ямар ч хэрэггүй, хог новш мэтээр дүрсэлж, тэр ч байтугай өөрсдийгөө диавол, Сатан, хараагдвал зохих хүмүүс, Бурхан тэднийг таягдан хаялаа ч гомдоллохгүй гэж хэлдэг. Гэвч энэ хүмүүс өөрсдийн уг чанар-мөн чанар юм уу завхарсан зан чанарын талаар жинхэнэ ойлголтгүй байдаг бөгөөд өөрсдийн жинхэнэ нөхцөл байдлын талаар юу ч хуваалцаж чаддаггүй. Харин ч тэд бусдыг төөрөгдүүлэхийн тулд хуурамч баг ашиглахыг оролддог бөгөөд хүмүүсийг харалган болгож, мэхлэхийн тулд “урагшлахын тулд ухрах”, алдаагаа санаачилгаараа хүлээн зөвшөөрөх арга, техникийг ашиглан, улмаар хүмүүст өөрсдийгөө сайнаар бодуулдаг. Энэ бол антихристүүдийн хэрэгжүүлэлт юм. Дараагийн удаа та нар ийм хүнтэй таарах үедээ тэдэнд хэрхэн хандах ёстой вэ? (Нарийн ширийн зүйлийг нь ухаж төнхөх.) Тийм ээ зөв, та нар асуудлыг судалж, нарийн ширийн зүйлийг нь ухаж төнхөж сурах ёстой. Тэгвэл та нар хэр гүнзгий судлах ёстой вэ? Тэднийг өршөөл эрж: “Би та нарыг дахиж хэзээ ч төөрөгдүүлэхгүй. Та нар намайг удирдагчаараа сонгосон ч би тэр үүргийг хүлээж авахгүй” гэж хэлтэл нь судал. Тэдэнд: “Бид дахиж хэзээ ч чиний төөрөгдөлд орохгүй, чамайг удирдагчаараа ч сонгохгүй, тиймээс мөрөөдөхөө боль!” гэж хэл. Ингэвэл ямар вэ? Өөрийгөө танин мэдэх тухай маш сүржин хэтрүүлэгтэйгээр ярьдаг, тэр ч байтугай өөрсдийгөө хараадаг, хэлсэн үг нь огт үнэн сонсогддоггүй бүх хүн бол хуурамч сүнслэг, хоёр нүүртэй хүмүүс бөгөөд тэдний бүх үг төөрөгдүүлдэг. Ийм хүмүүсийн ярианаас чиний ялган таньж чаддаг байх ёстой нэг онцлог болон хэд хэдэн нарийн ширийн зүйл байдаг. Жишээлбэл, Надад хэл дээ, хэрвээ хэн нэгнээр өргөлийг найдвартай хадгалах тангараг бичүүлбэл, тангаргийн эхний өгүүлбэрт юу гэж хэлэх ёстой вэ? Ухаалаг байдал болон хүн чанартай хүн юу гэж бичих вэ? Тэд зүй ёсны байр сууриндаа зогсож, хандлагаа мэдэгдэхийн тулд ямар өнгө аяс, үг хэллэг ашиглах вэ? Жирийн хүмүүс ярих үед хэвийн ярьж байгааг нь хүн бүр мэдэрч чаддаг боловч ёрын муу хүмүүс юм уу антихристүүд болох амбицтай хүмүүс ярихдаа энгийн хүнийхээс өөр, онцгой өнгө аястай байдаг. Жишээ нь, тэд: “Хэнбугай болох би, хэрвээ бурханы өргөлөөс ганц мөнгийг ч болов завшвал золгүй үхлээр үхье—намайг машин дайраг!” гэж хэлдэг. Энэ ямархуу өнгө аяс вэ? Тэд “Би” гэдэг үгээр эхэлж, хамгийн сүржин өнгө аясыг хэрэглэдэг—тэдний өнгө аяс болон ярианы хэв маягийн цаад сэдлийг хэрэглэдэг үг үсгээс нь харж болно. Эхний үг нь “Би”—тэд хамгийн сүржин дууны өнгө, маш өндөр өнгө авиа хэрэглэдэг—энэ нь сүржин тангараг биш гэж үү? Ийм төрлийн тангаргийг юу гэж нэрлэдэг вэ? Үүнийг сүржин, хоёр нүүртэй гэж нэрлэдэг. Ийм түрэмгий байдлаар тангараг бичих— энэ ямархуу зан чанар вэ? Энэ бол тангараг, тэгвэл чи хэнд энэ тангаргийг өргөж байгаа юм бэ? Чи энэ тангаргийг Бурханд өргөж байгаа, тэгвэл ийм тохиолдолд хэвийн хүн хэрхэн ярих ёстой вэ? Тэд даруухан ярьж, зүй ёсны байр сууриндаа зогсож, Бурханд залбирч, зүрх сэтгэлээсээ ярих ёстой. Тэд сүржин үг хэрэглэх юм уу түрэмгий байх ёсгүй. Ийм хүмүүс тангараг өргөхдөө хүртэл маш түрэмгий байдаг—тэдний сатанлаг зан чанар маш ноцтой! Тангараг нь үнэн, худал эсэхийг хэлэхэд бэрх. Тэдний хэлэх гэсэн санаа бол: “Чи надад итгэхгүй байна уу? Чи намайг бурханы гэрийг завшиж, өргөл хулгайлж байна гэж айж байна уу? Чи намайг ашигладаг мөртөө надад итгэдэггүй, тэгээд надаар тангараг өргүүлэх гэдэг—тэгвэл би тангараг өргөе л дөө, намайг энэ тангаргийг өргөж зүрхлэх эсэхийг чи хараарай! Би тийм зүйл хийж чадна гэж бодохгүй байна” гэдэг. Энэ ямархуу хандлага вэ? Энэ бол түрэмгий, цадиггүй байдал юм. Тэр ч байтугай тэд Бурханы эсрэг хашхичих увайгүй зантай бөгөөд тангараг ашиглан өөрсдийгөө зөвтгөж, хүмүүсийг төөрөгдүүлдэг. Энэ нь Бурханаас эмээж байгаа хэрэг үү? Үүнд ямар ч сүсэг бишрэл алга. Ийм төрлийн хүн бол Сатан бөгөөд антихрист юм; антихристүүд ингэж ярьдаг. Хашхичсан өнгө аястайгаар тангараг өргөх—энэ ямархуу зан чанар вэ? Ийм төрлийн хүн аврагдаж чадах уу? Та нар өмнө нь ийм төрлийн хүнтэй таарч байсан уу? Та нар тэдний харуулдаг эдгээр илрэл, илчлэл, эсвэл зан чанарыг хэрхэн ялган танихаа мэддэггүй, тийм биз дээ? Зарим хүн бүр ийм төрлийн хүнийг саруул ухаантай, сүнслэг ойлголттой, үнэнч шударга, Бурханд үнэнч гэж итгэдэг. Энэ нь мунхаг хэрэг биш гэж үү? Энэ нь ялган таних чадваргүй байгаа хэрэг биш үү? Энэхүү аймшигт зан авир, зан чанар нь тэдний тангаргийн үг үсэг болон үг хэллэгээс харагддаг ч хүмүүс энэ антихристийг нэлээд сайн гэж бодсоор байдаг. Энэ хүмүүс үнэнийг ойлгодог уу? Та нарын ойлгодог бүхэн хоосон сургаал бөгөөд та нар зөвхөн хоосон сургаалын талаар ярьж, хоосон үг хэлж л чаддаг, мөн тодорхой хэрэг явдал, асуудал дээр ялган таних чадваргүй юм шиг байна. Ирээдүйд иймэрхүү хэрэг явдалтай тулгарвал та нар ялган таних уу? (Тийм ээ, тэгнэ.) Ийм тангараг бичдэг хүмүүс бүгд адгуус, бүгд хүн чанараар дутмаг байдаг. Та нар өмнө нь ийм төрлийн тангараг харж байсан уу? Та нар өмнө нь иймэрхүү тангараг бичиж байсан уу? (Тийм.) Тэр нь үүнтэй адил өнгө аястай, адилхан эхлэлтэй байсан уу? (Ийм шулуухан байгаагүй.) Тэгвэл уг шинж нь адилхан байсан уу? (Тийм.) Уг шинж нь адилхан байсан. Тангараг өргөх нь тулааны талбарт орохтой адилгүй, үүнд баатарлагаар амиа золиослох сэтгэл шаардлагагүй. Үүнд тийм төрлийн сэтгэл шаардлагагүй. Бурханд тангараг өргөхдөө чи үүнийг сайтар бодож, яагаад энэ тангаргийг бичих хэрэгтэйгээ, мөн хэнд энэ тангаргийг өргөж, амлалт өгч байгаагаа ойлгох ёстой. Бурханы хүсдэг зүйл бол ямар нэгэн сэтгэл санаа биш, харин хүний хандлага юм. Чиний тэр сэтгэл санаа түрэмгий бөгөөд хашхичсан байдаг; энэ бол Сатаны биеэ тоосон зан чанарын илрэл юм. Энэ нь сүсэг бишрэл биш бөгөөд бүтээгдсэн зүйлсэд байвал зохих илрэл биш, бүтээгдсэн зүйлсийн эзлэх ёстой байр суурь бүр ч биш юм. Ийм илрэл харуулдаг хүмүүс үндэсний баатарлаг үзэлд автсан байдаг биш үү? Энэ нь үүнтэй холбоотой юу? Хүмүүс хэтэрхий гүн хордсон байдаг—тэд тангараг юм уу амлалт бичмэгцээ улс орон, ард түмэндээ үнэнч байсан бүх цаг үеийн алдартай хүмүүсийн тухай боддог. Тэр алдартай хүмүүс Сатаны бүлэглэлийн нэг хэсэг байсан бөгөөд тэд өөрсдийгөө онцгойруулж, өөрсдийгөө гэрчлэхийн тулд, мөн хүмүүсийн зүрх сэтгэлд байр суурь эзлэхийн тулд, түүхэнд үлдэж, үүрд мөнхөд дуурьсагдах сайн нэр олж авахын тулд алдар нэрээ үлдээхээр цадиггүй авирладаг байсан. Хойч үеийнхэн үүнийг улс орондоо сохроор үнэнч байжээ гэж үнэлсэн; чи тэднийг үнэхээр сохор байсан гэж бодож байна уу? Энэ сохор байдал нь угтаа юу вэ? Энэ бол хамгийн зальхай, хорон муу хэрэгжүүлэлт бөгөөд үүнд хувийн санаархал байдаг. Энэ нь сохор байдал биш, мөн бүхнээ зориулж буй хэрэг яавч биш—энэ бол хорон муу байдал юм.

Антихристүүд өөрсдийгөө гэрчилдэг тухай сэдвээр бид хэдийнээ нэлээд их нөхөрлөсөн. Энэ сэдэвтэй холбоотой та нарын бүрэн гүйцэд ойлгоогүй өөр асуудал байна уу? Зарим хүн хэл яриа ашиглан өөрсдийгөө гэрчилж, өөрсдийгөө дөвийлгөсөн зарим үг хэлдэг бол, зарим хүн зан авир ашигладаг. Өөрийгөө гэрчлэхийн тулд зан авир ашигладаг хүний илрэл ямар байдаг вэ? Гаднаа тэд хүмүүсийн үзэлд нэлээд нийцдэг, хүмүүсийн анхаарлыг татдаг, хүмүүст нэлээд эрхэмсэг, ёс суртахууны хэм хэмжээнд нийцсэн мэт харагддаг зарим зан авир гаргадаг. Эдгээр зан авир нь тэднийг нэр төртэй, ёс жудагтай, Бурханыг үнэхээр хайрладаг, маш сүсэг бишрэлтэй, үнэхээр Бурханаас эмээдэг сэтгэлтэй, үнэнийг эрэлхийлдэг хүн гэж хүмүүст бодогдуулдаг. Тэд хүмүүсийг төөрөлдүүлэхийн тулд зарим нэг гадаад сайн зан авирыг байнга гаргадаг—үүнээс бас л өөрийгөө өргөмжилж, гэрчлэх явдал ханхалж байгаа биш үү? Ихэвчлэн хүмүүс үгээр өөрсдийгөө өргөмжилж, гэрчлэн, бусдаар өөрсдийгөө өндрөөр үнэлүүлж, хүндлүүлэхийн тулд олноос юугаараа ялгаатай, бусдаас юугаараа илүү ухаалаг үзэл бодолтойгоо илэрхийлсэн тодорхой яриа ашигладаг. Гэвч илэрхий үг яриа оролцуулдаггүй зарим арга барил байдаг бөгөөд харин ч хүмүүс бусдаас дээр гэдгээ гэрчлэхийн тулд гадаад хэрэгжүүлэлт ашигладаг. Ийм төрлийн хэрэгжүүлэлтийг сайтар бодож боловсруулсан байдаг, тэдгээр нь сэдэл болон тодорхой санаархал агуулдаг, нэлээд зорилготой байдаг. Тэдгээрийг өнгөлөн далдалж, боловсруулсан байдаг тул хүмүүст харагддаг зүйл нь хүний үзэлд нийцсэн, эрхэмсэг, сүсэг бишрэлтэй, ариун хүмүүсийн ёс зүйд нийцсэн, тэр ч байтугай Бурханыг хайрладаг, Бурханаас эмээдэг, үнэнд нийцсэн зарим зан авир, хэрэгжүүлэлт байдаг. Энэ нь өөрсдийгөө өргөмжилж, гэрчлэх, мөн хүмүүсээр өөрсдийгөө өндрөөр үнэлүүлж, шүтүүлэх гэсэн нөгөө л зорилгод хүрдэг. Та нар ийм зүйлтэй таарч, эсвэл харж байсан уу? Та нарт эдгээр илрэл байдаг уу? Миний ярьж байгаа эдгээр зүйл болон энэ сэдэв бодит амьдралаас ангид уу? Үнэндээ тийм биш. Би маш энгийн жишээ хэлье. Зарим хүн үүргээ гүйцэтгэх үедээ гаднаа туйлын завгүй мэт байдаг; бусад хүн идэж, унтаж байх үед тэд зориуд ажилласаар байдаг бөгөөд бусад хүн үүргээ гүйцэтгэж эхлэх үед идэж, унтахаар явдаг. Ингэж байгаагийнх нь зорилго юу вэ? Тэд анхаарал татаж, үүргээ гүйцэтгээд идэх, унтах ч завгүй байгаагаа хүн бүрд харуулахыг хүсдэг. Тэд: “Та нар үнэхээр ачаа үүрдэггүй. Та нар идэж, унтахдаа яаж ингэж идэвх санаачилгатай байдаг байна аа? Хэрэггүй амьтад! Намайг хар, та нарыг идэж байхад би ажиллаж байна, та нарыг унтаж байхад би шөнө ч гэсэн ажиллаж л байна. Та нар ингэж зовж чадах уу? Би энэ зовлонг тэвчиж чадна; би зан авираараа үлгэр дуурайл үзүүлж байна” гэж боддог. Та нар ийм төрлийн зан авир, илрэлийн талаар юу гэж бодож байна вэ? Энэ хүмүүс үүнийг санаатайгаар хийж байгаа биш гэж үү? Зарим хүн эдгээр зүйлийг санаатайгаар хийдэг бөгөөд энэ ямархуу зан авир вэ? Энэ хүмүүс өөрөөр сэтгэгч байхыг хүсдэг; тэд олон нийтээс өөр байж, бүхэл шөнөжингөө үүргээ гүйцэтгэн завгүй байгаагаа, ялангуяа зовлон тэвчиж чаддагаа хүмүүст харуулахыг хүсдэг. Ингэснээр хүн бүр тэднийг онцгойлон өрөвдөж, тэднийг энэрэх сэтгэл төрж, тэднийг мөрөн дээрээ хүнд ачаатай, бүр ажилдаа дарагдаад, идэж, унтах ч завгүй байна гэж бодох болно. Хэрвээ тэд аврагдаж чадахгүй бол хүн бүр тэдний төлөө Бурханаас гуйж, тэдний өмнөөс Бурханд хүсэлт тавьж, тэдний төлөө залбирах болно. Ингэхдээ энэ хүмүүс бусдыг мэхэлж, тэдний өрөвдөх сэтгэл, магтаалыг луйвардан олж авахын тулд бэрхшээл туулах, төлөөс төлөх зэрэг хүний үзэлд нийцсэн сайн зан авир, хэрэгжүүлэлт ашиглаж байгаа юм. Үүний эцсийн үр дүн юу вэ? Тэдэнтэй таарч, төлөөс төлөхийг нь харсан бүх хүн нэгэн дуугаар “Манай удирдагч хамгийн чадварлаг нь, зовлон туулж, төлөөс төлж хамгийн сайн чаддаг!” гэж хэлэх болно. Тэгвэл тэд хүмүүсийг төөрөлдүүлэх зорилгодоо хүрсэн биш үү? Тэгээд нэг өдөр Бурханы гэр: “Та нарын удирдагч бодитой ажил хийдэггүй. Тэр дэмий л завгүй байж, ямар ч зорилгогүй ажилладаг; тэр бодлогогүй авирладаг бөгөөд дур зоргоороо, дарангуй авирладаг. Тэрээр чуулганы ажлыг балласан, хийх ёстой ажлынхаа алийг нь ч хийгээгүй, сайн мэдээний ажил, кино продакшны ажил хийгээгүй, чуулганы амьдрал ч бас эмх замбараагүй байна. Ах эгч нар үнэнийг ойлгодоггүй, амь-оролтгүй, гэрчлэлийн нийтлэл бичиж чаддаггүй. Хамгийн өрөвдөлтэй нь, тэд хуурамч удирдагчид болон антихристүүдийг ч ялган таньж чаддаггүй. Ийм удирдагч хэтэрхий чадваргүй; тэр бол чөлөөлбөл зохих хуурамч удирдагч!” гэж хэлдэг. Ийм нөхцөлд тэднийг чөлөөлөхөд амархан байх уу? Хэцүү байж магадгүй. Ах эгч нар бүгд тэднийг сайшааж, дэмждэг учраас хэрвээ хэн нэгэн энэ удирдагчийг чөлөөлөх гэж оролдвол ах эгч нар эсэргүүцлээ илэрхийлж, тэднийг авч үлдэх хүсэлтийг Дээрхэд гаргана. Яагаад ийм үр дүн гарах вэ? Яагаад гэвэл, энэ хуурамч удирдагч болон антихрист нь хүмүүсийн сэтгэлийг хөдөлгөж, өөртөө татаж, төөрөлдүүлэхийн тулд бэрхшээл туулж, төлөөс төлөх зэрэг гадаад сайн зан авир, түүнчлэн чихэнд чимэгтэй үгс ашигладаг. Тэд хүмүүсийг төөрөлдүүлэхийн тулд эдгээр хуурамч дүр төрхийг ашигламагц хүн бүр тэдний өмнөөс дуугарч, тэднийг орхиж чадахгүй болно. Энэ удирдагч бодитой ажил нэг их хийгээгүй, Бурханы сонгосон хүмүүсийг үнэнийг ойлгож, амь-оролттой болоход залж чиглүүлээгүй гэдгийг тэд тодорхой мэддэг ч энэ хүмүүс түүнийг дэмжиж, сайшааж, дагасаар байдаг бөгөөд үнэн болон амийг олж авахгүй байлаа ч тэдэнд хамаагүй байдаг. Түүгээр ч барахгүй энэ удирдагчийн төөрөгдөлд автсаны улмаас энэ хүмүүс бүгд түүнийг шүтэж, түүнээс өөр ямар ч удирдагчийг хүлээн авдаггүй, тэр ч байтугай Бурханыг ч хүсэхээ больдог. Тэд энэ удирдагчид Бурхан мэт хандаж байгаа биш гэж үү? Хэрвээ Бурханы гэр энэ хүнийг бодитой ажил хийдэггүй, хуурамч удирдагч, антихрист гэж хэлбэл чуулганых нь хүмүүс эсэргүүцэж, тэрслэн босох болно. Надад хэл дээ, энэ антихрист тэр хүмүүсийг хэдий хэмжээнд төөрөлдүүлсэн бэ? Хэрвээ энэ нь Ариун Сүнсний ажил бол хүмүүсийн нөхцөл байдал улам л дээрдэж, тэд үнэнийг улам их ойлгож, Бурханд улам дуулгавартай болж, зүрх сэтгэлд нь Бурханы орон зай улам нэмэгдэж, хуурамч удирдагчид болон антихристүүдийг ялган танихдаа улам сайн болно. Энэ өнцгөөс харвал, бидний сая ярилцсан нөхцөл байдал Ариун Сүнсний ажил яавч биш— зөвхөн антихристүүд болон муу ёрын сүнснүүд л тодорхой хугацаанд ажилласны дараа хүмүүсийг ийм хэмжээнд төөрөлдүүлж чадна. Олон хүн эдгээр антихристэд төөрөлдөж, хянуулсан бөгөөд зүрх сэтгэлд нь зөвхөн антихристүүдийн орон зай л байдгаас биш Бурханы орон зай байдаггүй. Энэ бол антихристүүд гадаад сайн зан авираар дамжуулан өөрсдийгөө өргөмжилж, гэрчилснээр хүрдэг эцсийн үр дүн юм. Тэд өөрсдийгөө өргөмжилж, гэрчлэхийн тулд бэрхшээл туулж, төлөөс төлөх гадаад сайн зан авирыг ашигладаг бөгөөд энэ нь хүмүүсийг төөрөлдүүлж, хянахдаа антихристүүдийн ашигладаг аргуудыннэг юм. Та нар одоо энэ хэрэг явдлыг тодорхой харж байна, тийм биз дээ? Хүмүүсийг төөрөлдүүлэхийн тулд антихрист бэрхшээл туулж, төлөөс төлөх гадаад сайн зан авирыг ашиглах нь маш зальтай, дотуур тамиртай биш гэж үү? Та нар ч бас заримдаа эдгээр зүйлийг хийдэг биз дээ? Зарим хүн шөнө орой болтол сууж үүргээ гүйцэтгэхээр бэлдэхдээ эрч хүчээ нэмэхийн тулд орой нь кофе уудаг. Ах эгч нар эрүүл мэндэд нь санаа зовж, тэдэнд тахианы шөл хийж өгдөг. Шөлөө ууж дуусгаад энэ хүмүүс: “Бурханд талархъя! Би бурхны нигүүлслийг эдэллээ. Би үүнийг хүртэх эрхгүй. Энэ тахианы шөлийг ууж дуусгасан юм чинь одоо би үүргээ илүү үр бүтээлтэй гүйцэтгэх ёстой!” гэж хэлдэг. Үнэн хэрэгтээ тэд үр бүтээмжээ огтхон ч нэмэгдүүлэхгүйгээр, үүргээ ердийнхөөрөө л үргэлжлүүлэн гүйцэтгэдэг. Тэд дүр эсгэж байгаа биш гэж үү? Тэд дүр эсгэж байгаа бөгөөд ийм төрлийн зан авир нь бас л өөрсдийгөө далдуур өргөмжилж, гэрчилж буй хэрэг юм; үүний хүрдэг үр дүн нь хүмүүсээр өөрсдийгөө сайшаалгаж, өндрөөр үнэлүүлж, үнэнч дагагчдаа болгох явдал юм. Хэрвээ хүмүүс иймэрхүү сэтгэлгээтэй бол тэд Бурханыг мартсан биш үү? Тэдний зүрх сэтгэлд Бурхан байхаа больдог, тэгвэл тэдний өдөр шөнөгүй боддог хүн нь хэн бэ? Тэдний “сайн удирдагч”, тэдний “хайртай хүн” юм. Зарим антихрист гаднаа ихэнх хүнд маш хайр энэрэлтэй ханддаг бөгөөд ярихдаа арга техник хэрэглэдэг тул хүмүүс тэдний хайр энэрэлтэйг харж, тэдэнтэй ойртохыг хүсдэг. Тэд өөрсөдтэй нь ойртож, харилцсан хүн бүр лүү инээмсэглэж, тэр хүмүүстэй маш зөөлөн өнгө аясаар ярьдаг. Зарим ах эгч үйлдэлдээ зарчимгүй байсны улмаас чуулганы ашиг сонирхолд хохирол учруулсныг харсан ч тэднийг өчүүхэн төдий ч засдаггүй, зүгээр л тэднийг сургамжилж, тайвшруулж, үүргээ гүйцэтгэх үед нь аргаддаг—тэд хүн бүрийг өөрсдийнхөө өмнө авчрах хүртлээ хүмүүсийг аргадсаар байдаг. Эдгээр антихрист хүмүүсийн сэтгэлийг аажмаар хөдөлгөдөг; хүн бүр тэдний хайр энэрэлтэй зүрх сэтгэлийг маш их сайшааж, тэднийг Бурханыг хайрладаг хүмүүс гэж нэрлэдэг. Эцэст нь хүн бүр тэднийг шүтэж, хэрэг явдал бүр дээр тэдний нөхөрлөлийг эрж хайн, сэтгэлийн гүн дэх бодол, мэдрэмжээ эдгээр антихристэд бүгдийг нь хэлж, тэр ч байтугай Бурханд залбирч, Бурханы үгээс үнэнийг эрж хайхаа ч болиход хүрдэг. Энэ хүмүүс эдгээр антихристэд төөрөлдсөн биш гэж үү? Энэ бол хүмүүсийг төөрөлдүүлэхийн тулд антихристүүдийн ашигладаг өөр нэг арга юм. Та нар ийм зан авир гаргаж, хэрэгжүүлэлт хийх үедээ, эсвэл ийм санаа зорилго өвөрлөх үедээ үүнд асуудал байгааг ухаардаг уу? Үүнийг ухаарах үедээ чи үйлдлийнхээ чиглэлийг өөрчилж чаддаг уу? Хэрвээ чи зан авир, хэрэгжүүлэлт, эсвэл санаа зорилгод чинь асуудал байгааг ухаарч, шинжлэх үедээ өөрийгөө эргэцүүлж, чин сэтгэлээсээ харамсаж чаддаг бол энэ нь чамайг замаасаа буцсаныг баталдаг. Хэрвээ чи асуудлаа мэддэг ч зүгээр л тоохгүй орхиж, өөрийнхөө санаархлын дагуу үйлдэж, өөрийгөө татаж авах боломжгүй болох хүртлээ улам гүнзгий унавал чи замаасаа буцаагүй бөгөөд санаатайгаар Бурханы эсрэг зогсож, өөрийгөө өргөмжилж, гэрчилж, үнэн замаас хадуурч байна. Энэ ямар зан чанар вэ? Энэ бол антихристийн зан чанар юм. Энэ нь ноцтой юу? (Тийм.) Хэр ноцтой вэ? Илүү дотуур тамиртай, ов мэхтэй арга ашиглаж, хүмүүсийг төөрөлдүүлэхийн тулд бэрхшээл туулж, төлөөс төлөн, хүмүүсээр өөрийгөө шүтүүлж, дагуулахыг оролддог хүний төгсгөл нь өөрийгөө ил тод өргөмжилж, гэрчилдэг хүнийхтэй адилхан—энэ нь ижилхэн уг чанартай байдаг. Чи өөрийгөө өргөмжилж, гэрчлэхийн тулд ямар арга ашиглахаас үл хамааран, энэ нь тодорхой яриа байх уу, эсвэл нэлээд илэрхий зарим сайн зан авир байх уу гэдгээс үл хамааран, энэ бүхэн уг чанартаа адилхан байдаг. Энэ нь антихристийн шинж чанартай, мөн Бурханы сонгосон хүмүүсийн төлөө Бурхантай тэмцэлдэх шинж чанартай байдаг. Чиний илрэл ямар хэлбэртэй байх, эсвэл чи ямар арга ашиглахаас үл хамааран, чиний санаархал өөрчлөгдөхгүй, үр дагавар нь адилхан л байвал энэ бүхэн уг чанартаа адилхан юм. Тиймээс антихристүүд маш зальтай гэдэг нь тодорхой байна. Тэд үнэнийг хайрладаггүй, эрэлхийлдэггүй боловч хүмүүсийг төөрөлдүүлэх арга болгон бэрхшээл туулж, төлөөс төлж чаддаг—энэ бол антихристүүдийн хорон муу байдал юм.

Зарим хүн өөрсдийгөө сэхээтэн, мэдлэгтэй, үйлдэл нь маш гүн гүнзгий гэж хүмүүст бодуулахын тулд зарим нэг утгагүй онол, хийсвэр маргааны талаар ярьж, үүгээрээ хүмүүсээр өөрсдийгөө шүтүүлэх зорилгодоо хүрдэг. Өөрөөр хэлбэл, тэд бүх хэрэг явдалд үргэлж оролцож, санал бодлоо хэлэхийг хүсдэг бөгөөд бүх хүн аль хэдийн эцсийн шийдвэр гаргасан байлаа ч гэсэн, хэрвээ өөрсдөд нь таалагдахгүй бол гайхуулахын тулд зарим нэг сүржин санаа чалчдаг. Энэ нь өөрийгөө өргөмжилж, гэрчлэх нэг арга хэрэгсэл биш гэж үү? Зарим асуудал дээр үнэндээ бүх хүн аль хэдийн ярилцаж, хоорондоо зөвлөлдөн, зарчмыг нь олж, юу хийх төлөвлөгөөгөө шийдсэн байдаг ч тэд шийдвэрийг хүлээж авдаггүй бөгөөд ямар ч үндэслэлгүйгээр аливаад саад хийж: “Тэгж болохгүй. Та нар үүнийг тал бүрээс нь бодож үзсэнгүй. Бидний ярилцсан хэдэн зүйл дээр нэмээд би бас өөр нэг зүйлийг бодож оллоо” гэж хэлдэг. Үнэн хэрэгтээ тэдний бодож олсон зүйл нь зүгээр л ямар нэг утгагүй онол байдаг; тэд зүгээр л өө хайж байгаа хэрэг. Тэд өө хайж, бусад хүнд хүндрэл учруулж байгаагаа маш сайн мэддэг ч үүнийгээ хийсээр л байдаг. Ингэж байгаагийнх нь зорилго юу вэ? Энэ нь тэд бусдаас өөр, бусдаас илүү ухаантай гэдгээ хүмүүст харуулахын тулд юм. Тэдний хэлэх гэсэн санаа бол: “Та нар бүгд ийм л түвшинд байгаа юм уу? Би өөрийгөө илүү өндөр түвшинд байгаа гэдгээ та нарт харуулах ёстой” юм. Тэд ихэвчлэн бусдын хэлсэн юуг ч тоодоггүй боловч ямар нэгэн чухал зүйл гарч ирмэгц л аливааг үймүүлж эхэлдэг. Ийм төрлийн хүнийг юу гэж нэрлэдэг вэ? Хар ярианд тэднийг өөнтөгч, өөдгүй амьтан гэж нэрлэдэг. Өөнтөгч хүний нийтлэг арга барил юу вэ? Тэд сүржин санаа чалчиж, зарим нэг олиггүй, шударга бус хэрэгжүүлэлт хийх дуртай байдаг. Хэрвээ чи тэднээс ажлын зөв төлөвлөгөө гаргаж өгөхийг шаардвал тэд гаргаж чадахгүй, хэрвээ чи тэднээр ямар нэгэн ноцтой зүйл шийдвэрлүүлэх гэвэл тэд чадахгүй. Тэд зөвхөн олиггүй зүйл л хийдэг бөгөөд хүмүүст үргэлж “гэнэтийн цочрол” өгч, чадвараа гайхуулахыг хүсдэг. Нөгөө хэлц үг юу билээ? “Хөгшин авгай уруулаа буддаг нь—чамд харуулах гэсэндээ тэр.” Энэ нь, тэд үргэлж чадвараа гайхуулахыг хүсдэг гэсэн үг бөгөөд сайн гайхуулж чадах эсэхээс үл хамааран тэд: “Би та нараас илүү онцгой. Та нар бүгд онцгүй, та нар бол ердөө л эгэл хүмүүс, жирийн хүмүүс. Би бол ер бусын, гайхамшигтай. Би та нарыг гайхшируулахын тулд санаагаа хуваалцъя, тэгээд намайг илүү эсэхийг та нар хараарай” гэж хүмүүст мэдэгдэхийг хүсдэг. Энэ нь аливааг үймүүлж байгаа хэрэг биш гэж үү? Тэд санаатайгаар аливааг үймүүлж байна. Энэ ямархуу зан авир вэ? Тэд саад болж, үймүүлж байна. Тэдний хэлэх гэсэн санаа бол энэ: Би энэ хэрэг явдал дээр хэр ухаантайгаа хараахан харуулаагүй байна, тиймээс хэний ашиг сонирхол хохирч, хэний хүчин чармайлт талаар болох нь хамаагүй, намайг илүү, чадвартай, мундаг гэдэгт хүн бүрийг итгэтэл би үүнийг баллана. Тэгсэн цагт л би энэ хэрэг явдлыг саадгүй үргэлжлүүлэхийг зөвшөөрнө. Ийм муу хүмүүс байдаг уу? Та нар өмнө нь иймэрхүү зүйл хийж байсан уу? (Тийм. Заримдаа бусад хүн асуудлыг хэлэлцэж дуусаад, тохиромжтой төлөвлөгөө олсон байдаг ч шийдвэр гаргах явцдаа надад мэдэгдээгүй учраас би санаатайгаар үүнээс нь ямар нэг өө сэв хайж олдог байсан.) Чи ингэх үедээ энэ нь зөв, эсвэл буруу эсэхийг зүрх сэтгэлдээ мэдэж байсан уу? Энэ асуудлын уг чанар ноцтой бөгөөд саад болж, үймүүлж байна гэдгийг чи мэдэж байсан уу? (Тухайн үед би үүнийг ухаараагүй боловч ах эгч нараараа хатуу засуулж, Бурханы шүүлт, гэсгээлтийн үгийг идэж, ууснаар энэ асуудал уг чанараараа ноцтой бөгөөд чуулганы ажилд саад болж, үймүүлж байгаа сатанлаг зан авирын нэг төрөл гэдгийг би олж харсан.) Энэ нь хэр ноцтой болохыг чи таньж мэдсэн болохоор, үүний дараа чамд үүнтэй төстэй зүйл тохиолдох үед чи бага зэрэг өөрчлөгдөж, арга барилынхаа хувьд бага зэрэг оролттой болж чадсан уу? (Тийм. Би тийм бодол, санаа цухалзуулах үедээ энэ нь сатанлаг зан чанар гэдгийг, би тэгж үйлдэж болохгүй гэдгийг ухаарсан бөгөөд Бурханд ухамсартайгаар залбирч, тэрхүү буруу бодол, санаанаас урваж чадсан.) Чи бага зэрэг өөрчлөгдөж чаджээ. Чамд ийм завхралын асуудал гарах үед чи тэдгээрийг шийдвэрлэхийн тулд үнэнийг эрж хайж, биеэ барьж, Бурханд залбирах ёстой. Бусад хүн чамайг басамжилж, чамайг өндрөөр үнэлэхгүй, эсвэл чамайг ойшоохгүй байна гэж бодоод, улмаар чи үймүүлэхийг хүсэх үед, чамд ийм бодол төрөх үед энэ нь хэвийн хүн чанараас биш, харин сатанлаг зан чанараас үүдэлтэй гэдгийг, мөн хэрвээ чи энэ байдлаараа үргэлжлүүлбэл асуудал үүсэж, Бурханы зан чанарт халдах магадлалтай гэдгийг чи ухаарах ёстой. Чи эхлээд биеэ барьж сурах ёстой бөгөөд дараа нь Бурханы өмнө ирж, Түүнд залбиран, замаасаа буцах ёстой. Хүмүүс бодол дотроо, завхарсан зан чанар дотроо амьдрах үед тэдний хийдэг юу ч үнэнд нийцдэггүй, эсвэл Бурханы сэтгэлд нийцдэггүй; хийдэг бүхэн нь Түүнтэй сөргөлддөг. Та нар одоо энэ баримтыг танин мэдэж чадна, тийм биз дээ? Үргэлж нэр алдар, ашиг хонжооны төлөө тэмцэлдэхийг хүсдэг, мөн нэр хүнд, байр суурь олж авахын тулд чуулганы ажилд саад болж, үймүүлэхээс буцдаггүй байх нь антихристүүдийн хамгийн илэрхий илрэл юм. Үнэндээ бүх хүнд эдгээр илрэл байдаг, гэхдээ хэрвээ чи үүнийг танин мэдэж, хүлээн зөвшөөрөөд, дараа нь замаасаа буцаж, Бурханы өмнө чин сэтгэлээсээ гэмших хандлага өвөрлөн, арга барил, зан авир, зан чанараа өөрчилж чадвал чи үнэнийг эрэлхийлдэг хүн мөн. Хэрвээ чи эдгээр бодит асуудлыг хүлээн зөвшөөрдөггүй бол чамд гэмшдэг хандлага гарцаагүй байхгүй бөгөөд чи үнэнийг эрэлхийлдэг хүн биш. Хэрвээ чи антихристийн замаар тууштай алхаж, энэ замыг төгсгөл хүртэл нь дагаж, үүнийг асуудал биш гэж бодсоор, гэмших хүсэлгүйгээр, ийм маягаар тууштай үйлдэж, ажилчид болон удирдагчидтай нэр төр, ашиг хонжооны төлөө өрсөлдсөөр, бусдаас илүү гарах гэж, олноос онцгойрох гэж, аль ч бүлэгт байсан бусдаас илүү байх гэж зүтгэсээр байвал чи асуудалд орно! Хэрвээ чи нэр хүнд, байр суурийг эрэлхийлсээр, зөрүүдлэн гэмшихээс татгалзвал чи антихрист бөгөөд эцэстээ шийтгүүлэх тавилантай. Бурханы үг, үнэн, мөс чанар болон эрүүл ухаан чамд нөлөөлдөггүй бөгөөд чи антихристүүдийн төгсгөлтэй нүүр тулах нь лавтай. Чи аврагдаж чадахгүй, мөн чи аврахын аргагүй хүн! Хүмүүс аврал хүртэж, Бурханаас эмээж, муугаас зайлах замд орж чадах эсэх нь өөрсдийгөө танин мэдсэнийхээ дараа тэд чин сэтгэлээсээ гэмшиж буй илрэл харуулдаг эсэх, үнэнд хандах тэдний хандлага, түүнчлэн тэдний сонгосон замаас хамаардаг. Хэрвээ чи антихристийн замыг орхихгүй, харин ч өөрийнхөө амбиц, хүслийг хангахыг сонгож, ичгүүр сонжуургүйгээр үнэний эсрэг явж, Бурханы эсрэг зогсвол чи аврахын аргагүй хүн юм. Хэрвээ хэн нэгэн гаргасан алдаа нь хэр том байх, эсвэл хэчнээн олон муу үйл хийснээсээ үл хамааран айхыг мэддэггүй, гэм буруугаа мэдэрдэггүй, өөртөө шалтаг тоочсоор, өчүүхэн төдий ч гэмээ ухаардаггүй бол тэд жинхэнэ антихрист бөгөөд диавол юм. Хэрвээ хэн нэгэнд зүгээр л антихристүүдийн янз бүрийн илрэл байдаг ч тэд алдаагаа хүлээн зөвшөөрч, замаасаа буцаж, гэмээ ухаарах сэтгэлтэй байж чаддаг бол энэ нь антихристүүдээс уг чанараараа өөр бөгөөд тэс өөр хэрэг юм. Тиймээс, хэн нэгэн аврал хүртэж чадах эсэхийн түлхүүр нь тэд өөрсдийгөө эргэцүүлж чадах эсэх, тэдэнд гэмших сэтгэл байгаа эсэх, мөн тэд үнэнийг эрэлхийлэх замд орж чадах эсэхэд оршдог.

4-р зүйл буюу өөрийгөө өргөмжилж, гэрчлэх нь антихристүүдийн тууштай арга барил юм. Антихристүүдийн өөрсдийгөө өргөмжилж, гэрчилдэг илэрхий арга барил, арга зам, арга хэрэгслийг та нар ялган таньж чаддаг ч илүү далд зан авир, илрэлийг нь ялган таньж чадах уу? Өөрийгөө өргөмжилж, гэрчлэхийн тулд үг хэл ашиглах зэрэг илэрхий зүйлсийн тухайд та нар эдгээрийг харуулдаг, бусад хүн ч бас харуулж байхыг нь харсан бөгөөд тэдгээрийг ялган таньж чадна. Гэвч хэрвээ үг хэл ашиглахгүйгээр зөвхөн зан авирын илрэлүүд байвал та нар тэдгээрийг ялган таньж чадах уу? Ихэнх хүн чадахгүй гэж хэлж болно. Тэгвэл антихристүүдийн өөрсдийгөө өргөмжилж, гэрчилдэг зан авирын онцлог нь юу вэ? Тэдний зан авир нь хүний үзэл, төсөөлөл, ёс суртахуун, мөс чанар, мэдрэмжид гарцаагүй нийцдэг. Өөр юу байх вэ? (Хүмүүсийн сайшаал, бишрэлийг олж авдаг.) Энэ нь сайшаал, бишрэлийг олж авдаг; энэ бол гаргадаг үр дүн нь юм. Хэрвээ бид үүнийг үр дүнгийнх нь өнцгөөс харвал энэхүү зан авир нь үнэхээр төөрөгдүүлэхээр шинж чанартай байдаг. Энэхүү үйлдлийн шинж чанарынх нь өнцгөөс харвал энэ нь маш зорилготой байдаг. Жишээ нь, хэн нэгэн өвдөх үедээ хүмүүсийг төөрөгдүүлж, өөрийгөө өндрөөр үнэлүүлэхийг хүсвэл тэд хүмүүсийн нүдэн дээр эмээ уух уу, эсвэл хэн ч байхгүй үед уух уу? (Хүмүүсийн нүдэн дээр.) Үүний цаана санаа зорилго байдаггүй гэж үү? Энэ нь тэд маш зорилготой байна гэсэн үг. Ингэж эм ууж байгаагийнх нь жинхэнэ зорилго юу вэ? Тэд үүгээрээ өөрсдөдөө гавьяа нэхэж, чамд: “Хар даа, би үүргээ гүйцэтгээд маш их ядарснаасаа болоод өвдсөн ч, ганц ч удаа гомдоллож, ганц ч дусал нулимс унагаагаагүй. Би өвчнөө эмчилж байгаа ч, эмээ уухын хажуугаар үүргээ тууштай гүйцэтгэсээр байна” гэж хэлэхийг хүсдэг. Үнэн хэрэгтээ, тэд ядартлаа үүргээ гүйцэтгэснээс, эсвэл Бурханд итгэдэг болсныхоо дараа энэ өвчнийг туссан байх албагүй. Тэд зүгээр л янз бүрийн зан авир ашиглан хүмүүст нэг зүйл хэлэхийг оролддог бөгөөд тэр нь тэд зовлон туулж, төлөөс төлж байгаа, энэ орчинд маш их зовсон ч, нэг ч удаа гомдоллоогүй, үүргээ маш идэвхтэй гүйцэтгэсээр байгаа, мөн зовлон туулах шийдвэр төгс байдал тэдэнд бий гэсэн санаа юм. Энэ нь хүмүүст анзаарагдахгүйгээр юу хэлж байна вэ? Тэдний Бурханд үнэнч занд нь эргэлзэх аргагүй гэдгийг хэлж байна. Тэдний илэрхийлэхийг хүсэж байгаа зүйл бол тэд үнэнч бөгөөд төлөөс төлөхөд бэлэн байдаг явдал юм. Энэ нь өөрийгөө далдуур өргөмжилж буй хэрэг биш гэж үү? Хэрвээ тэдэнд эрүүл ухаан байсан бол энэ асуудлыг хөндөхгүй байсан, хэн ч байхгүй үед Бурханд залбирч, шийдвэр төгс байдлаа илэрхийлж, өөрсдийгөө танин мэдэхийг хичээж, эсвэл зүгээр л эмээ хэвийн уух байсан. Товчхондоо, тэд зовж байгаагаа, үүргээ үнэнчээр гүйцэтгэж байгаагаа, мөн шагнагдах ёстойгоо хүмүүст хэлэхийн тулд эдгээр гадаад зан авирыг ашиглахгүй байх байсан. Тэд ийм санаа зорилго өвөрлөхгүй байх байв. Гэвч хэрвээ тэд хүмүүсээр өөрсдийгөө өндрөөр үнэлүүлж, магтуулахыг хүсэж онцгойлон гайхуулсан байдлаар үйлдэж байвал энэ нь маш зорилготой байгаа хэрэг юм. Тэгвэл тэдний зорилго юу вэ? Энэ нь хүмүүст хэлэх гэсэн санаагаараа дамжуулан өөрсдийгөө өргөмжилж, гэрчлэх үр дүнд хүрэх явдал юм. Хэрвээ тэд үнэнч юм бол Бурхан үүнийг мэдэх тул тэд яагаад бусад хүнд үүнийгээ гайхуулж, бусад бүх хүнд мэдэгдэх ёстой гэж? Үүнийг хүн бүрд мэдэгдэх тэдний зорилго юу вэ? Энэ нь хүмүүсээр өөрсдийгөө өндрөөр үнэлүүлэх явдал юм. Хэрвээ тэдэнд ийм зорилго байгаагүй бол тэд ямар ч санаа зорилгогүйгээр үйлдэх байсан бөгөөд тэднийг ийм зүйлийг хийж байгааг бусад хүн харахгүй байх байв. Хэрвээ тэд маш зорилготой бол хийх үйлдлээ нарийн тооцоолж, цаг хугацаа, байршлыг нь сүр бадруулан бодолцож, бүх хүн цуглахыг нь хүлээгээд, хэн нэгнээр эмээ авчруулан, үүнийгээ олонд ил тод, маш сүр дуулиантайгаар дэлгэдэг. Үүнд маш тодорхой зорилго бий. Хэрвээ тэдэнд ийм зорилго байгаагүй бол хэн ч байхгүй болохыг хүлээгээд эмээ уух байсан. Зовлон туулж, төлөөс төлөх чиний хүсэл Бурхантай тогтоосон харилцаанд чинь хамаарах бөгөөд үүнийг бусдад тодорхой болгож, мэдэгдэх шаардлага чамд байхгүй. Чи үүнийг бусдад тодорхой болговол тэд чамд юу өгч чадах вэ? Тэдний өрөвдөх сэтгэл, магтаалыг олж авахаас өөр чамд тэднээс олж авч чадах зүйл бий гэж үү? Үгүй, юу ч байхгүй. Чи үүргээ гүйцэтгэхдээ бага зэрэг зовлон туулж, бага сага төлөөс төлөх үед, нэг талаар эдгээр нь чиний хийх ёстой, хийхэд бэлэн байдаг зүйлс бөгөөд чи өөрийнхөө үүргийг гүйцэтгэж байгаа хэрэг юм. Нөгөө талаар, эдгээр нь бүтээгдсэн зүйлийн хувиар Бүтээгчид харуулах ёстой чиний илрэлүүд байтал чи яагаад тэдгээрийг олонд зарлах ёстой гэж? Чамайг тэдгээрийг олонд зарлах үед энэ нь ой гутам болдог; ийм зан авирын уг чанар юу болж хувирах вэ? Энэ нь өөрийгөө өргөмжилж, гэрчилж буй болон бусдыг төөрөгдүүлж буй хэрэг болж хувирдаг—уг чанар нь өөрчлөгддөг. Жишээ нь, зарим хүн бусдын нүдэн дээр үргэлж хуйхаа мааждаг бөгөөд хэн нэгэн энэ талаар асуухад тэд: “Би үсээ угаалгүй 10 гаруй хонож байна—сайн мэдээний байнуудтай угсруулан ар араас нь уулзлаа. Эртээр би үсээ угаах цаг гаргахыг хичээсэн ч сайн мэдээний бай судалж үзэхээр ирээд би явж чадаагүй” гэж хэлдэг. Үнэн хэрэгтээ, тэд үүргээ гүйцэтгээд маш их завгүй байгаа гэх сэтгэгдлийг хүмүүст төрүүлэхийн тулд зориуд үсээ угаахгүй байна. Үүнийг дүр эсгэх гэдэг. Дүр эсгэж байгаагийнх нь зорилго юу вэ? Энэ нь хүмүүсээр өөрсдийгөө өндрөөр үнэлүүлэхийн тулд бөгөөд энэ зан авирын уг чанар нь өөрийгөө өргөмжилж, гэрчлэх явдал юм. Ийм жижигхэн зүйл дээр ч тэд зүгээр өнгөрөөдөггүй, үүгээр сүр бадруулахыг хүссээр байдаг бөгөөд үүнийгээ гайхуулах, амбиц, хүслээ хангах, мөн хүмүүсээр өөрсдийгөө өндрөөр үнэлүүлж, шүтүүлэх зорилгодоо хүрэхэд ашиглаж болох нэг төрлийн үнэ цэнтэй нөөц бололцоо болгон хувиргадаг. Энэ нь ичгүүртэй биш гэж үү? Энэ бол ичгүүртэй бөгөөд ой гутам юм. Энэ бүх зүйл хаанаас гарч ирдэг вэ? Эдгээр нь Сатаны завхарсан зан чанараас үүдэлтэй бөгөөд дотор нь дүр эсгэлт, ов мэхтэй байдал, хорон муу байдал болон амбиц байдаг. Ийм хүмүүс үргэлж өөрсдийн дүр төрх, байр суурь, нэр хүндийн талаар бодож байдаг. Тэд юуг ч зүгээр өнгөрөөдөггүй, тэдгээр зүйлийг хүмүүсээр өөрсдийгөө өндрөөр үнэлүүлж, шүтүүлэхэд ашиглаж болох хөрөнгө, нөөц бололцоо болгон хувиргах арга замыг үргэлж хайж байдаг. Эцэст нь, зорилгодоо хүрэх үедээ тэд үүнийг тоохгүй байгаа мэт авирладаг. Энэ нь бас нэг төрлийн хуурамч дүр төрх бөгөөд үнэн хэрэгтээ тэд дотроо нууцхан баярлаж, өөрсдөдөө сэтгэл хангалуун байдаг. Энэ нь бүр ч ой гутам биш гэж үү? Тэд аль хэдийн маш өндөр байр суурьтай болсон нь, хүн бүр тэднийг хүндэлж, дээдэлж, тэдэнд дуулгавартай байж, тэднийг дагадаг нь тодорхой байтал өнгөн дээрээ тэд байр сууринд дургүй мэт дүр эсгэсээр байдаг. Энэ нь бүр ч хоёр нүүртэй хэрэг юм. Эцэст нь хүн бүр тэдний төөрөгдөлд орж, тэднийг төрөлхийн ямар ч амбицгүй, ажил хэрэгч хүмүүс гэж хэлдэг. Үнэн хэрэгтээ, жижигхэн сорилт үүнийг илчилж чадна: Хэрвээ байр суурийг нь хурааж авбал тэд тэр даруй үүргээ гүйцэтгэхээ болино. Тийм л хурдан байна; ганцхан жижиг зүйл тэдний амбицыг илчилнэ. Эдгээр нь Сатаны завхарсан зан чанарын хүмүүсээс гаргаж ирдэг зан авир, арга барил бөгөөд хүмүүсийн янз бүрийн муухай байдал юм. Эдгээр илрэлээс, хүмүүс байр сууринд дуртай бөгөөд бусдын зүрх сэтгэлд байр суурь эзлэхийг хүсдэг нь харагдаж байна. Тэд бусдын зүрх сэтгэлийг эзэмдэж, бусдыг өөртөө татаж, бусдаар өөрсдийгөө шүтүүлж, хүндлүүлж, тэр ч бүү хэл дагуулж улмаар бусад хүний зүрх сэтгэл дэх Бурханы байр суурийг орлохыг хүсдэг. Энэ бол хүн бүрд төрөлхөөс нь байдаг хүсэл юм. Тэгвэл энэ юуг баталж байна вэ? Хүмүүсийн амьдралд тэднийг захирдаг зүйл бол Сатаны зан чанар гэдгийг баталдаг. Завхарсан хүн төрөлхтний дунд байр сууринд дургүй нэг ч хүн байхгүй—тэнэгүүд хүртэл дарга болохыг хүсдэг, мангарууд хүртэл бусдыг удирдахыг хүсдэг. Хүн бүр байр сууринд дуртай, хүн бүр байр суурийн төлөө аливааг хийж, Бурхантай байр суурийн төлөө өрсөлддөг. Хүн бүрд иймэрхүү зан авир, арга барил, түүнчлэн иймэрхүү зан чанар байдаг. Тиймээс, антихристүүд өөрсдийгөө өргөмжилж, гэрчилж байгааг бид ил болгох үедээ хүн бүрийн завхарсан зан чанарыг ч бас ил болгож байдаг. Үүнийг ил болгохын зорилго юу вэ? Өөрийгөө өргөмжилж, гэрчлэх эдгээр зан авир, илрэл нь хэвийн хүн чанарт байх ёстой зүйл биш, харин ч завхарсан зан чанар харагдаж байгаа хэрэг бөгөөд сөрөг, жигшүүртэй зүйлс гэдгийг хүмүүст ойлгуулах явдал юм. Өөрийгөө өргөмжилж, гэрчлэх чиний арга барил хэчнээн овжин байсан ч, чиний үйлдэл хэчнээн далд байсан ч, эдгээрийн аль нь ч хэвийн хүн чанарт байх ёстой зүйл биш бөгөөд бүгдийг нь Бурхан жигшиж, яллаж, хараадаг. Тиймээс хүмүүс бүгд эдгээр арга барилыг хаях ёстой. Өөрийгөө өргөмжилж, гэрчлэх нь Бурханы хүнд бүтээж өгсөн зөн совин биш—харин ч энэ нь Сатаны завхарсан зан чанарын хамгийн нийтлэг илчлэлүүдийн нэг бөгөөд бүр ч илүүтэйгээр, энэ нь Сатаны завхарсан мөн чанарын хамгийн нийтлэг, онцгой зан чанар, арга барилуудын нэг юм.

Зарим нэг тодорхой жишээний талаар нөхөрлөх нь, өөрийгөө өргөмжилж, гэрчлэх янз бүрийн илрэлүүдийг, тэдгээр нь үг хэл, үйлдлийн илэрхий, эсвэл илүү далд арга замын аль нь ч байсан ойлгоход та нарт тустай байна уу? (Тийм ээ, тустай байна.) Энэ нь юунд тусалдаг вэ? Энэ нь хүмүүст өөрсдийгөө болон бусдыг ялган танихад тусалдаг. Миний ярьж байгаа эдгээр байдал, илрэл, илчлэл нь бүгд та нарын байнга харуулдаг зүйлс бөгөөд та нар өөрсдийнхөө байдлыг тэдгээртэй тулган үзэж харьцуулах ёстой, та нар яг юу болох, амьд үлдэхийн тулд та нарын түшиглэж, найддаг амь яг юу болох, энэ амь дотор яг юу агуулагддаг, эдгээр зан чанар хүмүүсээр яг юу хийлгэж, яг юуг амьдран харуулахад хүргэдгийг ойлгох ёстой. Эдгээр тодорхой зан авир, илрэл, арга барил, зан чанарыг ойлгосноор хүмүүс аажмаар өөрсдийгөө, өөрсдийнхөө мөн чанарыг, мөн Бурхантай дайсагнадаг уг чанараа задлан шинжилж, танин мэдэж чадна, улмаар эдгээр арга барилыг хаяж, Бурханы өмнө ирж, үнэхээр өөрийгөө өөрчилж, үнэний дагуу хэрэгжүүлж, амьдран харуулж чадна. Зарим хүн: “Өөрийгөө өргөмжилж, гэрчлэх нь үнэнд нийцдэггүй, Сатан болон антихристүүдийн арга барил юм чинь би юу ч хэлж, хийхгүй байвал өөрийгөө өргөмжилж, гэрчлэхгүй байна гэсэн үг биш үү?” гэж хэлдэг. Энэ нь буруу. Тэгвэл яаж үйлдэх нь өөрийгөө өргөмжилж, гэрчилж байгаа хэрэг биш вэ? Хэрвээ чи ямар нэг хэрэг явдал дээр гайхуулж, өөрийгөө гэрчилбэл зарим хүн өөрийг чинь өндрөөр үнэлж, шүтэх үр дүнд хүрнэ. Гэвч хэрвээ чи тэрхүү хэрэг явдал дээр сэтгэлээ уудалж, өөрийгөө танин мэдсэнээ хуваалцвал үүний уг чанар нь өөр байдаг. Энэ үнэн биш гэж үү? Сэтгэлээ уудалж, өөрийгөө танин мэдсэнээ хуваалцах нь хэвийн хүн чанарт байх ёстой зүйл юм. Энэ бол эерэг зүйл. Хэрвээ чи өөрийгөө үнэхээр мэддэг бөгөөд өөрийнхөө байдлын талаар үнэн зөв, чин сэтгэлээсээ, нарийн тодорхой ярьдаг бол; хэрвээ чи бүхэлдээ Бурханы үгэнд үндэслэсэн мэдлэг хуваалцдаг бол; хэрвээ чамайг сонсож байгаа хүмүүс босгон байгуулагдаж, ашиг тус хүртдэг бол; мөн хэрвээ чи Бурханы ажлыг гэрчилж, Түүнийг алдаршуулдаг бол тэр нь Бурханыг гэрчилж байгаа хэрэг юм. Хэрвээ чи сэтгэлээ уудлах замаар өөрийнхөө давуу талын талаар, мөн хэрхэн зовлон туулж, төлөөс төлж, гэрчлэлдээ бат зогссон талаараа их ярьж, үр дүнд нь хүмүүс чамайг өндрөөр үнэлж, шүтдэг бол энэ нь өөрийгөө гэрчилж байгаа хэрэг юм. Чи энэ хоёр илрэлийг ялгаж салгаж чаддаг байх хэрэгтэй. Жишээ нь, шалгалттай тулгарах үедээ чи хэчнээн сул дорой, сөрөг байснаа, мөн залбирч, үнэнийг эрж хайсныхаа дараа эцэст нь Бурханы санаа зорилгыг ойлгож, итгэлээ олж авч, гэрчлэлдээ бат зогссоноо хүүрнэх нь Бурханыг өргөмжилж, гэрчилж байгаа хэрэг юм. Энэ нь гайхуулж, өөрийгөө гэрчилж байгаа хэрэг яавч биш. Иймээс гайхуулж, өөрийгөө гэрчилж байгаа эсэх чинь голчлон бодит туршлагаа ярьж байгаа эсэх, мөн Бурханыг гэрчилсэн үр дүнд хүрдэг эсэхээс чинь хамаардаг; түүнчлэн туршлагын гэрчлэлээ ярих үедээ санаа зорилго, эрмэлзэл чинь юу болохыг харах шаардлагатай. Ингэх нь энэ хоёр илрэлийг ялган танихад хялбар болгоно. Хэрвээ чи гэрчлэл хуваалцахдаа зөв санаа зорилготой байвал хүмүүс чамайг өндрөөр үнэлж, шүтлээ ч гэсэн энэ нь үнэндээ асуудал биш. Хэрвээ чи буруу санаа зорилготой байвал хэн ч чамайг өндрөөр үнэлж, шүтэхгүй байсан ч энэ нь асуудал байх болно—мөн хэрвээ хүмүүс чамайг өндрөөр үнэлж, шүтвэл энэ нь бүр ч том асуудал юм. Иймээс чи хүн өөрийгөө өргөмжилж, гэрчилж байгаа эсэхийг тодорхойлохын тулд зөвхөн үр дүнг нь харж болохгүй. Чи гол нь санаа зорилгыг нь харах ёстой; санаа зорилгод нь үндэслэн энэ хоёр илрэлийг ялгаж салгах нь зөв зүйтэй юм. Хэрвээ чи зүгээр л үр дүнд нь үндэслэн үүнийг ялган танихыг оролдвол сайн хүмүүсийг хилсээр буруутгаж магадгүй. Зарим хүн онцгойлон чин сэтгэлийн гэрчлэл хуваалцдаг бөгөөд үүний үр дүнд зарим хүн тэднийг өндрөөр үнэлж, шүтдэг—чи тэр хүмүүсийг өөрсдийгөө гэрчилж байна гэж хэлж болох уу? Үгүй, болохгүй. Тэр хүмүүст ямар ч асуудал байхгүй, тэдний хуваалцдаг гэрчлэл, гүйцэтгэдэг үүрэг нь бусдад ашиг тустай бөгөөд гажууд ойлголттой мунхаг, мэдлэггүй хүмүүс л тэднийг шүтдэг. Хүмүүс өөрсдийгөө өргөмжилж, гэрчилж байгаа эсэхийг ялган таних түлхүүр нь ярьж буй хүний санаа зорилгыг харах явдал юм. Хэрвээ чи харуулсан завхралаа, мөн хэрхэн өөрчлөгдсөнөө хүн бүрд харуулж, тэднийг үүнээс ашиг тус хүртэх боломжтой болгох санаа зорилготой бол чиний үг чин сэтгэлийн, үнэн бөгөөд баримттай нийцдэг. Ийм санаа зорилго зөв бөгөөд чи гайхуулж, өөрийгөө гэрчлээгүй. Хэрвээ чи өөрийгөө бодит туршлагатай, мөн өөрчлөгдсөн, үнэн-бодит байдалтай гэдгийг хүн бүрд харуулж, тэднээр өөрийгөө өндрөөр үнэлүүлж, шүтүүлэх санаа зорилготой бол энэ санаа зорилго буруу юм. Тэр бол гайхуулж, өөрийгөө гэрчилж байгаа хэрэг. Хэрвээ чиний ярьж буй туршлагын гэрчлэл худал, хольцтой бөгөөд хүмүүсийг мэхлэх, өөрийнхөө жинхэнэ байдлыг тэдэнд харуулахгүй байх, мөн өөрийнхөө санаа зорилго, завхрал, сул дорой, сөрөг байдлыг бусдад харуулахаас сэргийлэх зорилготой бол ингэж ярих нь хүмүүсийг хуурч, төөрөгдүүлж байгаа хэрэг юм. Энэ нь хуурамч гэрчлэл хийж байгаа хэрэг, Бурханыг хуурах гэсэн оролдлого, Бурханыг шившиглэж байгаа хэрэг бөгөөд Бурханы хамгийн их үзэн яддаг зүйл юм. Эдгээр байдлын хооронд тодорхой ялгаа байдаг бөгөөд тэдгээрийг бүгдийг нь санаа зорилгод үндэслэн ялган таньж болно. Хэрвээ чи бусдыг ялган таньж чаддаг бол байдлыг нь нэвт харж чадна, тэгээд чи өөрийгөө ч бас ялган таньж, өөрийнхөө байдлыг нэвт харж чадна.

Энэ бүх номлолыг сонссоныхоо дараа зарим хүн урьдын адилаар өөрсдийгөө өргөмжилж, гэрчилсээр байдаг. Та нар ийм хүмүүст хэрхэн хандах ёстой вэ? Тэднийг ялган таньж, ил болгож, тэднээс зай барь. Хэрвээ тэдний үг баримжаа болохоор үнэ цэнтэй бол чи тэр үгийг нь хүлээж авч болно, гэхдээ баримжаа болохоор ямар ч үнэ цэнгүй бол чи тэдгээрийг хаях ёстой бөгөөд нөлөөнд нь автах ёсгүй. Хэрвээ тухайн хүмүүс нь удирдагчид бол тэднийг ил болгож, мэдээлж, хаяж, тэдний удирдлагыг бүү хүлээж ав. Ингэж хэл: “Чи үргэлж өөрийгөө гэрчилж, өргөмжилдөг, чи үргэлж биднийг хөшүүн болгож, хянадаг, мөн биднийг төөрөгдүүлдэг. Бид бүгд Бурханаас улам бүр холдсон, бүр зүрх сэтгэлд маань Бурхан байхгүй—зөвхөн чи л байна. Одоо бид босож зогсоод, чамайг хаяна.” Та нар ингэж үйлдэх ёстой, та нар бие биедээ хяналт тавьж, өөрсдөдөө болон бусдад хяналт тавих ёстой. Та нар бусдын нүдэн дээр үргэлж хуйхаа маажиж, эсвэл ар хударгаар нь зөндөө их хөнгөн зууш идчихээд хэд хэдэн удаа хоол идээгүй гэж хүмүүст хэлж байгаагүй гэж үү? Заримдаа орчин нөхцөл боломжгүй үед хүмүүс сар усанд орохгүй байх, эсвэл ажилдаа хэтэрхий их дарагдсанаасаа болоод усанд орохгүй, эсвэл үсээ угаахгүй байх нь хэвийн үзэгдэл юм. Эдгээр нь бүгд нийтлэг тохиолддог зүйл бөгөөд хүмүүсийн төлөх ёстой төлөөс юм. Эдгээр нь тийм ч сүртэй зүйл биш—ялихгүй зүйлийг бүү сүр бадруул. Хэрвээ хэн нэгэн үнэхээр ийм асуудлыг байгаагаас нь илүү сүр бадруулж, бусдын нүдэн дээр зориуд хуйхаа маажиж, хэдэн өдөр үсээ угаагаагүй гэж хэлж, бусдын нүдэн дээр зориуд эм ууж, эсвэл туйлдаж ядарсан, биеийн байдал нь маш муу байгаа мэт дүр эсгэвэл хүн бүр босож зогсоод, тэднийг ил болгож, тэдэнд дургүйцлээ илэрхийлэх ёстой. Ингэснээр энэ ичгүүргүй хүнийг хязгаарлаж болно. Тэр хоёр нүүр гаргаж, бусад хүнд харуулахын тулд дүр эсгэж байгаа хэрнээ хүмүүсээр зан авираа сайшаалгаж, өөрийгөө атаархсан, биширсэн, талархсан харцаар ширтүүлэхийг оролдож байна. Тэр хүмүүсийг мэхэлж байгаа хэрэг биш гэж үү? Эдгээр арга барил нь фарисайчууд Судар бариад гудамжны буланд Бурханд залбирдаг байсантай адил юм. Тэд үүнээс ялгаагүй. Фарисайчууд Судар бариад гудамжны буланд зогсон судар уншиж, эсвэл залбирдаг байсан тухай хэн нэгэн дурдах төдийд энэ хүмүүс: “Тэр чинь хэтэрхий шившигтэй юм. Би лав тийм зүйл хийхгүй” гэж боддог. Гэсэн ч хийж байгаа зүйл нь ижил шинж чанартай гэдгийг тэд мэдэлгүйгээр бусдын нүдэн дээр зориуд эм ууж, эсвэл хуйхаа мааждаг. Тэд үүнийг нэвт харж чаддаггүй. Хожим нь, ийм асуудалтай тулгарах үедээ та нар ийм хүмүүсийг ялган таньж, ил болгож сурах ёстой бөгөөд тэдний бүх хоёр нүүрийг ил болгох ёстой—тэгвэл тэд тийм маягаар авирлаж зүрхлэхгүй. Та нар тэдэнд бага зэрэг шахалт үзүүлж, ийм арга барил, зан авир, зан чанар нь ичгүүртэй бөгөөд бүгд үүнийг маш их жигшдэг гэж бодоход хүргэх ёстой. Хүмүүс тэднийг тийм их жигшдэг юм бол Бурхан тэднийг жигшдэг үү? Тэр бүр ч илүү жигшдэг. Мөн чанартаа чи юу ч биш. Чи өөрийгөө өргөмжилж, гэрчлэхгүй байсан ч хэдийнээ хангалттай өрөвдөлтэй байтал тийм өрөвдөлтэй хэрнээ өөрийгөө өргөмжилж, гэрчилсээр байвал үүнд хүмүүсийн ойг гутахгүй гэж үү? Чи үүргээ хэзээ ч үнэнчээр гүйцэтгэж байгаагүй, хэзээ ч зарчимтай үйлдэж байгаагүй бөгөөд аль ч талаараа Бурханы шаардлагыг хангаагүй. Чи аль хэдийн асуудалд орчихсон байтал бас өөрийгөө өргөмжилж, гэрчилбэл байдал чинь бүр ч хэцүүдэхгүй гэж үү? Чи Бурханы шаардлагаас бүр ч холдож, авралд хүрэх стандартад хүрэхээс бүр ч их зайтай болно.

Надад хэл дээ, өөрийгөө өргөмжилж, гэрчлэх асуудлын уг чанар юу вэ? Сатан хүмүүсийг ийм хэмжээнд хүртэл завхруулсан байхад тэдний хүн чанар, эрүүл ухаан хэвийн байхаа больсон биш гэж үү? Та нар үүргээ гүйцэтгэхдээ өөрсдийгөө өргөмжилж, гэрчлэх илрэл харуулж байсан уу? Хэн энэ талаар ярьж чадах вэ? (Би тийм илрэл харуулж байсан. Шөнө орой болтол үүргээ гүйцэтгэх үедээ би энэ цаг хүртэл унтаагүй байгаагаа бусад хүнд мэдүүлэхийн тулд, мөн өөрийгөө зовлон туулж, төлөөс төлж чаддаг гэж бодуулахын тулд цуглааны бүлэг рүү зурвас илгээдэг байв. Би өөрөө ингэж байсан, бусад хүн ч бас ингэхийг олонтоо харж байсан.) Ийм хүмүүс маш элбэг бөгөөд тэд цөөн биш бололтой. Ийм зүйл хийх нь илүүц хэрэг биш гэж үү? Ямар мунхаг хэрэг вэ! Өөр хэн нэгэн юм хэлэхийг хүсэж байна уу? (Би тийм илрэл харуулж байсан. Чуулганы ажилд зарим нэг асуудал байгааг олж харах үедээ би тэдгээрийг шийдвэрлэхээр ажиллаж эхэлдэг бөгөөд өөрийгөө маш идэвх зүтгэлтэй байгаа мэт хуурамч сэтгэгдлийг хүмүүст төрүүлдэг, гэхдээ ихэнхдээ би дуугарсныхаа дараа үнэндээ юу ч хийдэггүй. Миний үйлдэл урагшилдаггүй, үр ашиггүй байдаг, эцэст нь асуудал шийдэгдээгүй, хэрэг явдал шийдвэрлэгдээгүй үлддэг. Би гаднаа идэвх зүтгэлтэй байж хүмүүсийг мэхлэн, үнэнийг хэрэгжүүлдэггүй гэдэг бодит үнэнийг нуун дарагдуулдаг.) Чи хоосон үг ярьж, том дуугарч, ямар ч бодит үйлдэл хийхгүй байна. Чи яг л үнэнийг хэрэгжүүлж байгаа мэт хүмүүст сүр хүчээ харуулдаг боловч ямар нэг зүйл хийх цаг ирэхэд ул суурьтайгаар хийдэггүй бөгөөд зөвхөн уриа лоозон хашхирдаг. Эцэст нь чи сүр дуулиантай эхэлдэг ч шалихгүй төгсгөж, хэрэг явдлыг дуусгалгүй орхидог. Ийм илрэл ч бас төөрөгдүүлдэг. Ирээдүйд чамд үүнтэй төстэй зүйл тохиолдох үед чи энэ асуудал дээр ялган таних чадвартай байх уу? (Одоо би үүнийг бага зэрэг ялган таньж чадна.) Тэгвэл чамд замаасаа буцах зүг чиг байна уу? Хэрвээ чамд дахин ийм зүйл тохиолдвол чи хоёр алхмыг дагаж болно: Эхний алхам бол энэ хэрэг явдлыг чи үнэхээр зохицуулж чадах эсэхээ дүгнэх явдал юм. Чадвал чи үүнд нухацтай, бодитойгоор хандах ёстой. Хоёр дахь алхам бол Бурханы өмнө залбирч, энэ хэрэг явдал дээр залж чиглүүлэхийг Түүнээс гуйж, үйлдэл хийх үедээ чи хүн бүрийн хяналтыг хүлээн авахын зэрэгцээ өөрийнхөө үүргийг гүйцэтгэх шийдвэр төгс байж, энэ даалгаврыг биелүүлэхийн тулд хүн бүртэй хамтран ажиллах хэрэгтэй. Хэрвээ чи аливааг алхам алхмаар хийж, ул суурьтай ажиллаж сурвал энэ асуудлыг шийдвэрлэх болно. Хэрвээ чи үргэлж хоосон үг ярьж, том дуугарч, дэмий чалчиж, ямар нэг зүйл хийхдээ зөвхөн өнгөцхөн аргацаадаг, огтхон ч ул суурьтай байдаггүй бол чи олиггүй хүн юм. Чуулганы ажилд асуудал байгааг чи олж харж чаддаг, мөн асуудлыг хэрхэн шийдвэрлэхийг санал болгож чаддаг гэдгээс харахад, чи чадамжтай байж магадгүй бөгөөд энэ хэрэг явдлыг зохицуулах ажлын чадамж чамд байж магадгүйг энэ нь баталж байна. Гагцхүү чиний зан чанарт асуудал байна—чи адгуу байдлаар үйлддэг, төлөөс төлөхийг хүсдэггүй бөгөөд зөвхөн хоосон уриа лоозон хашхирахад л анхаардаг. Асуудлыг олж илрүүлснийхээ дараа эхлээд чи үүнийг шийдвэрлэж чадах эсэхээ хар, хэрвээ чадвал энэ даалгаврыг хариуцан авч, эцсийг нь хүртэл явж, асуудлыг шийдвэрлэн, үүрэг хариуцлагаа хэрэгжүүлж, биелүүлээд, Бурханд тайлагна. Үүргээ гүйцэтгэж, ул суурьтайгаар үйлдэж, биеэ авч явах гэж үүнийг хэлнэ. Хэрвээ чи энэ асуудлыг шийдвэрлэж чадахгүй бол удирдагчдаа мэдээлж, энэ хэрэг явдлыг зохицуулахад хэн хамгийн тохиромжтой болохыг хар. Юун түрүүнд, чи хариуцлагаа биелүүлэх ёстой; ингэснээр чи үүргээ сахиж, зөв байр сууринд зогсох болно. Асуудлыг олж илрүүлснийхээ дараа, хэрвээ чи үүнийг шийдвэрлэж чадахгүй ч мэдээлж чадаж байвал эхний хариуцлагаа биелүүлсэн хэрэг юм. Хэрвээ чи үүнийг өөрийн гүйцэтгэх ёстой үүрэг гэж үзэж, энэ даалгаврыг биелүүлж чадна гэж бодож байвал ах эгч нараасаа тусламж эрж хайж, эхлээд зарчмуудын талаар нөхөрлөж, төлөвлөгөө гаргаад, дараа нь энэ хэрэг явдлыг гүйцэлдүүлэхийн тулд эв найртайгаар хамтран ажиллах ёстой. Энэ бол чиний хоёр дахь хариуцлага юм. Хэрвээ чи энэ хоёр хариуцлагыг хоёуланг нь үүрч чадвал үүргээ сайн гүйцэтгэсэн байх бөгөөд чи стандартад нийцсэн бүтээгдсэн зүйл байх болно. Хүмүүсийн үүрэг энэ хоёр талаас л бүрддэг. Хэрвээ чи харсан, хийж чадах зүйлсээ хариуцан авч, үүргээ сайн гүйцэтгэж чадвал чи Бурханы санаа зорилгод нийцэж байгаа хэрэг юм.

Өөрийгөө өргөмжилж, гэрчилсэн өөр ямар нэг илрэл байна уу? (Би саяхан тийм илрэл харуулсан. Үүргээ гүйцэтгэх үедээ би өдөржин ажилтай завгүй байсан бөгөөд чуулганд зарим нэг асуудал гарахад би бодитоор шийдвэрлэлгүй, харин ердөө л хааш яаш зохицуулсан. Гэвч зарим хүн намайг өдөр бүр үүргээ гүйцэтгээд завгүй байгааг хараад намайг өндрөөр үнэлж, биширсэн. Энэ зан авирт бас өөрийгөө өргөмжилж, гэрчлэх элементүүд агуулагдаж байгаа биш үү? Би энэ хэрэг явдлыг тодорхой харж чаддаггүй бөгөөд үргэлж бага зэрэг хазаарлагдсан мэт санагддаг.) Энэ нь өөрийгөө гэрчилж байгаа хэрэг мөн үү? Хэрвээ чи үүргээ гүйцэтгээд завгүй байдаг, зовлон туулж чаддаг, гомдоллодоггүй бол, мөн Бурханы сонгосон хүмүүс чамайг өндрөөр үнэлж, биширдэг бол энэ нь хэвийн зүйл бөгөөд өөрийгөө гэрчилснээс болоогүй. Чи зүгээр л үүргээ гүйцэтгээд завгүй байгаа бөгөөд өөрийгөө дөвийлгөж, гайхуулаагүй, мөн зовлон туулсан туршлагаа байнга яриад байдаггүй тул энэ нь өөрийгөө гэрчлэхтэй хамаагүй. Гэвч олон хүн үүргээ гүйцэтгэх үедээ өнгөн дээрээ завгүй мэт харагддаг ч үнэн хэрэгтээ тэдний ажил ямар ч үр дүн өгөөгүй бөгөөд тэд ямар ч асуудлыг шийдвэрлээгүй байдаг. Тийм байдлаар завгүй байдаг хүмүүсийг Бурхан сайшаадаг уу? Үнэнийг ойлгодог, зарчмыг ухамсарладаг хүмүүсийн хоёр цагийн дотор шийдвэрлэчих магадлалтай энгийн асуудалтай чи өдөржин зууралдаж завгүй байдаг бол, мөн чи нэлээд туйлдаж, маш их зовсон мэт санагддаг бол чи зүгээр л дэмий зүйлээр өөрийгөө завгүй байлгаж, ямар ч зорилгогүйгээр нааш цааш гүйж байгаа хэрэг биш үү? Ийм байдлаар үүргээ гүйцэтгэснээр чи Бурханы сайшаалыг олж авч чадах уу? (Үгүй.) Чи хэтэрхий үр ашиггүй ажиллаж байна! Энэ хэрэг явдал дээр чи үнэн-зарчмыг эрж хайх ёстой. Заримдаа хүмүүс маш их ажилтай бөгөөд үнэхээр завгүй байдаг нь хэвийн зүйл, гэвч заримдаа тэдэнд хийх зүйл нэг их байдаггүй хэрнээ завгүй л байгаад байдаг. Энэ нь юунаас үүдэлтэй вэ? Нэг шалтгаан нь чи ажлаа ул суурьтайгаар төлөвлөж, зохион байгуулаагүй байна. Чи ажлын гол үүргийг ухамсарлаж, тэдгээрийг ул суурьтайгаар төлөвлөж, зохион байгуулж, үүргээ илүү үр ашигтайгаар гүйцэтгэх ёстой. Зорилгогүй нааш цааш гүйж, хий дэмий өөрийгөө завгүй болгохыг Бурхан сайшаахгүй. Өөр нэг нөхцөл байдал нь, чи хүмүүст өөрийгөө завгүй байгаа мэт бодуулах санаа зорилготой байж, чи энэ арга хэрэгсэл, хуурамч дүр төрхийг ашиглан бусдыг мэхэлдэг байдал юм. Зарим удирдагч, ажилчин цуглах бүрдээ бодит асуудлыг шийдвэрлэдэггүй бөгөөд харин ч утгагүй зүйл ярьж, сэдвээсээ тасралтгүй хазайж, гол зүйлээ ярихгүйгээр чалчсаар байдаг. Үр ашигтай байх, эсвэл урагшлахыг чармайдаггүй ийм байдлаар завгүй байхыг дэмий зүйлээр өөрийгөө завгүй байлгах гэдэг. Энэ нь ямархуу хандлага вэ? Энэ нь ажилдаа аргацааж, хааш яаш хандаж, цаг нөхцөөж байгаа хэрэг бөгөөд эцэст нь “Бусад хүн юу гэж бодох, эсвэл Бурхан юу гэж бодох нь хамаагүй, мөс чанар минь цэвэр байхад л болно. Ядаж л би дэмий суугаагүй, ядаж л би үнэгүй хоол идээгүй” гэж бодсоор байдаг. Өнгөн дээрээ чи дэмий суугаагүй, үнэгүй хоол идээгүй, өдөр бүр цуглаанд оролцох юм уу үүргээ гүйцэтгэж байгаа, мөн чиний хийж байгаа бүхэн чуулганы ажилтай холбоотой мэт санагдаж болох ч үнэн хэрэгтээ, хийж байгаа зүйл чинь огтхон ч хэрэгцээгүй, ямар ч үнэ цэнгүй бөгөөд аргацааж байгаа гэдгээ сэтгэлийнхээ гүнд чи мэддэг. Энэ нь асуудалтай. Тэгвэл чи үүргээ хэр сайн гүйцэтгэж байна вэ? Өөрт чинь асуудал байгааг чи маш сайн мэддэг боловч үүнийг шийдвэрлэхийн тулд үнэнийг эрж хайдаггүй—энэ нь хааш яаш, хөшүүн, гөжүүд байгаа хэрэг юм. Үүргээ гүйцэтгэхдээ хааш яаш хандаж, алгуурлахын үр дагавар юу вэ? Чи зарчимгүй, үр ашиггүй үйлддэг, мөн үүргээ ингэж гүйцэтгэх нь цэвэр хөдөлмөрлөж байгаа хэрэг учраас чи гарцаагүй Бурханы сайшаалыг олж авахгүй. Хэрвээ чи засуулж, тусламж авсан ч гэмшихгүй хэвээр байвал, тэр ч бүү хэл гомдоллож, сөрөг болж, ажиллахдаа хойрго байвал чи таягдан хаягдах нь гарцаагүй. Тиймээс, хэрвээ чи хааш яаш байдаг асуудлыг шийдвэрлэхийн тулд үнэнийг эрэлхийлэхгүй бол үүргээ хэчнээн удаан гүйцэтгэсэн ч ямар ч нэмэргүй байх бөгөөд үүргээ үнэнчээр гүйцэтгэх стандартад хүрэхгүй. Энэ асуудлыг эргэцүүлэн бодох нь зүйтэй. Бурхан хүмүүсээс зарчимтай үйлдэж, үнэнийг хэрэгжүүлж, мөн үнэнч шударга байхыг шаарддаг. Хэрвээ хүн эдгээр үнэнд орж чадвал үүргээ гүйцэтгэхдээ үр дүнд хүрэх бөгөөд наад зах нь зарчимтай үйлдэж чадна. Үр ашгаа нэмэгдүүлэхийн суурь болон түлхүүр нь энд оршдог. Хэрвээ хүнд үнэн-зарчим байхгүй бол үүргээ хэчнээн завгүй гүйцэтгэсэн ч, өдөр бүр хэчнээн удаан ажилласан ч жинхэнэ үр дүнг харахгүй. Хүмүүс үүргээ үнэнчээр гүйцэтгэж байгаа эсэхийг шүүхдээ Бурхан тэдний үүргээ хэр удаан гүйцэтгэж байгааг нь хардаггүй, харин бодит үр дүн, ажлын үр ашгийг нь, мөн зарчимтай, үнэний дагуу үйлдэж байгаа эсэхийг нь хардаг. Энгийнээр хэлбэл, хүмүүс үүргээ гүйцэтгэхдээ туршлагын жинхэнэ гэрчлэл болон амь-оролттой байгаа эсэхийг Тэр хардаг. Хэрвээ хүмүүст үнэн-бодит байдал огт байхгүй бол тэд зүгээр л хөдөлмөрчид юм, харин хэрвээ тэд үнэнийг хэрэгжүүлж, зарчимтай үйлдэж чаддаг бол энэ нь тэд Бурханы ардын хувиар үүргээ гүйцэтгэж байгаагийн шинж тэмдэг мөн. Энэ харьцуулалтаар дамжуулан, үүргээ гүйцэтгэхдээ стандартад нийцдэг хүмүүс л Бурханы ард мөн гэдгийг ойлгож болно. Үүрэгтээ стандартад нийцдэггүй, үргэлж хааш яаш ханддаг хүмүүс бол хөдөлмөрчид юм. Хэрвээ хүн үнэнийг ойлгож, зарчимтай үйлдэж чадвал ямар ч үүрэг гүйцэтгэх нь тэдэнд асуудал биш байх бөгөөд хэсэг хугацаанд тэмтчин хайх л юм бол эцэст нь үүргээ стандартад нийцсэн байдлаар гүйцэтгэх болно. Хэв чанар хэтэрхий муутай, эсвэл үргэлж хааш яаш ханддаг хүмүүсийн хувьд шаардлагыг хангахад хэцүү байх бөгөөд тэдний үүргийн гүйцэтгэл нь хөдөлмөрлөхөөс өөр юу ч биш. Олигтой ажил хийдэггүй, үнэнийг яаж ч нөхөрлөсөн хүлээж авдаггүй, бодлогогүй үйлдсээр байдаг мунгинасан хүмүүс, усан тэнэгүүд болон хүн чанар муутай хүмүүсийн хувьд тэднийг зөвхөн таягдан хаяж, Бурханд хүссэнээрээ итгэ гээд үлдээж л болно. Тиймээс, хэрвээ хүн үүргээ зарчимтай гүйцэтгэдэггүй бөгөөд ямар ч зорилгогүйгээр нааш цааш гүйж, өдөр бүр дэмий зүйлээр өөрийгөө завгүй болгодог бол үүнийг шийдвэрлэж, зарчимтай үйлдэхийн тулд үнэнийг хурдан эрж хайх ёстой. Тэд өдөр бүр үүргээ хэвийн гүйцэтгэж чаддаг байх ёстой бөгөөд зөвхөн удаан хугацаанд ажилласан үедээ сэтгэл ханадаг байж болохгүй, үр ашигт ач холбогдол өгч, эцсийн бүтээгдэхүүн бий болгох ёстой—тийм хүмүүс л Бурханы сайшаадаг, үүргээ үнэнчээр гүйцэтгэдэг хүмүүс юм.

Өнөө үед Бурханыг дагаж, өөрсдийн үүргийг гүйцэтгэж байгаа олон хүн байдаг ч тэдний зарим нь хэзээ ч үнэнийг эрэлхийлж байгаагүй бөгөөд үүргээ гүйцэтгэхдээ үргэлж бодлогогүй, өөрсдийн хүслээр авирлаж, хүссэн бүхнээ хийдэг. Тэд том алдаа гаргадаггүй ч байнга жижиг алдаа гаргадаг, ялангуяа өдөр бүр завгүй мэт харагддаг боловч үнэн хэрэгтээ олигтойхон ажил хэрэг зохицуулсан зүйлгүй, цагийг дэмий үрдэг. Тэд зүгээр л аргацаахын тулд ажлаа хийдэг гэж бас хэлж болно. Ийм хүмүүс аюултай байдалд байгаа биш гэж үү? Хэрвээ хүн үүрэгтээ болон Бурханы даалгаварт үргэлж ийм хүндэтгэлгүй хандвал ямар үр дагаварт хүрэх вэ? Үр дүнгүй ажиллаж, үүргээсээ чөлөөлөгдөх нь хөнгөн үр дагавар юм—хэрвээ хүн янз бүрийн муу үйл хийвэл тэднийг зайлуулах ёстой бөгөөд Бурхан тийм хүнийг Сатанд хүлээлгэж өгнө. Сатанд хүлээлгэн өгнө гэдэг нь юу гэсэн үг вэ? Энэ нь Бурхан цаашид тэднийг харж хандахгүй, тэднийг аврахгүй, тэд буруу замаар орж, улмаар шийтгүүлнэ гэсэн үг юм. Та нар үүнийг ойлгож байгаа биз дээ? Одоо бол Бурхан хүмүүсийг илчилдэг цаг бөгөөд хэрвээ чи түр зуур зөв замаар явахгүй байвал Бурхан бодит орчныг ашиглан чамд асуудлаа ухаарах боломж олгоно. Гэвч Бурхан чамд эргэцүүлэх хугацаа өгснийг, Бурхан чамд эцсийн боломж олгож байгааг мэдсэн хэр нь чи эргэж ирэхгүй, гөжүүдлэн үүргээ хааш яаш гүйцэтгэсээр байвал Бурхан арга хэмжээ авна. Бурхан Ниневе хотыг устгахаар завдаж байхдаа тэр даруй устгасан уу? Тэгээгүй. Бурхан үйлдэх үед эхний алхам нь юу байсан бэ? Тэрээр эхлээд Ионад мэдэгдэж, бүх үйл явц хэрхэн өрнөх болон Өөрийнх нь санаа зорилго юу болохыг тодорхой хэлсэн. Үүний дараа Иона Ниневе рүү явж, хотыг тойрон алхахдаа: “Ердөө дөч хоногийн дараа Ниневе хөмөрнө” (Иона 3:4) хэмээн тунхагласан. Энэ мэдээ хүн бүрийн чихэнд хүрсэн; эрэгтэй, эмэгтэй, хөгшин, залуу, нийгмийн бүхий л давхаргын хүмүүс үүнийг сонссон—үүнийг айл өрх бүр мэдэж байсан бөгөөд хаан нь хүртэл энэ мэдээг дуулсан. Бурхан яагаад ингэж үйлдсэн бэ? Энэ хэрэг явдлаас харахад, Бурхан хүмүүсийг аварч, илчилж, эсвэл шийтгэж байгаагийн аль нь ч бай, Түүний хүмүүст ханддаг арга барилд бүгдэд нь горим, зарчим байдгийг харж болно. Тэрээр гэнэтийн сэтгэл хөдлөлөөр үйлдэж, хэн нэгэн Өөрт нь таалагдахгүй байх үед тэр даруй устгадаггүй. Харин Тэр тодорхой хугацаа өнгөрүүлдэг. Ийнхүү цаг хугацаа өнгөрүүлэх Түүний зорилго юу вэ? (Хүмүүст гэмших боломж олгохын тулд.) Энэ нь Тэр юу хийх гэж байгаагаа Ниневегийн ард түмэнд мэдэгдэж, тэдэнд эргэцүүлэх боломж олгож, Өөрийнх нь санаа зорилгыг бага багаар ойлгож, аажмаар эргэж ирж эхлэхийн тулд юм. Хүмүүст үүнийг ухаарах үйл явц байдаг бөгөөд энэ 40 хоног бол Бурханаас хүмүүст өгсөн эргэж ирэх хугацаа юм. Хэрвээ тэд 40 хоногийн дараа ч эргэж ирэхгүй, Өөрт нь нүглээ улайгаагүй байвал Бурхан юу хийнэ гэж хэлснийхээ дагуу энэ хэргийг гүйцэлдүүлэх болно. Учир нь Бурхан хэлсэндээ хүрдэг бөгөөд Түүний хэлсэн зүйл биелэх болно—эдгээр үгэнд ямар ч худал хуурмаг зүйл байхгүй. Тэгвэл Ниневегийн ард түмэн энэ мэдээг хүлээж аваад ямар хариу үйлдэл үзүүлсэн бэ? Тэд тэр даруй таар өмсөж, үнсэн дээр суусан уу? Үгүй, үүнд үйл явц байсан. Эхэндээ хүмүүс: “Бурхан биднийг устгах гэж байна; Тэр үнэхээр тэгж хэлсэн гэж үү? Бид юу хийсэн юм бэ?” хэмээн эргэлзэж байсан байж магадгүй. Үүний дараа бүх айл өрх энэ хэргийн талаар бие биедээ дуулгаж, хамтдаа хэлэлцжээ. Хямрал нүүрлэж, тэд үхэл амьдралын зааг дээр ирснээ мэдэрсэн. Тэгэхээр тэд яах ёстой вэ? Тэд нүглээ улайж, гэмших үү, эсвэл эргэлзэж, эсэргүүцэх үү? Хэрвээ тэд үнэхээр эргэлзэж, эсэргүүцэхийг сонгосон бол үр дагавар нь 40 хоногийн дараа устгагдах байсан, харин нүглээ улайж, эргэж ирсэн бол тэдэнд амьд үлдэх найдвар байх байв. Энэ хэргийг олон өдрийн турш бүх түвшинд хэлэлцсэний эцэст маш цөөхөн иргэн нүглээ улайж, эргэж ирэх хандлагатай болж чадсан. Тэд сөгдөн шүтэн мөргөж, тахил өргөж, эсвэл зарим нэг сайн зан авир, илрэл харуулж чадсан. Гэвч энэ хотыг аварсан хамгийн чухал нэг хүн байсан—тэр хэн байсан бэ? Тэр бол Ниневегийн хаан байв. Тэрээр хаанаас эхлээд хамгийн дорд харц ард хүртэл бүх улс даяараа таар өмсөж, үнсэн дээр сууж, Ехова Бурханд нүглээ улайж, гэмшихийг тушаасан. Ийм тушаал гаргасны дараа хотод үүнийг биелүүлэхгүй байж зүрхлэх хүн гарах уу? Хаанд ийм эрх мэдэл байдаг. Хэрвээ тэр өөрт байгаа эрх мэдлээ ашиглан муу зүйл хийсэн бол тухайн улсын ард түмэн агуу гамшигт нэрвэгдэх байсан, харин тэр энэ эрх мэдлээ ашиглан сайн зүйл, Бурханд шүтэн мөргөж, Бурхан руу эргэж ирэх зүйлсийг хийснээр хот бүрэн бүтэн үлдэж, улсын нийт ард түмэн аврагдаж, өршөөгдөх найдвар тэдэнд бий болжээ. Энэ нь тэрхүү хааны ганцхан бодлоор шийдэгдсэн хэрэг биш гэж үү? Хэрвээ тэр: “Та нар гэмшихийг хүсэж байгаа эсэхээс үл хамааран би үүнийг хийхгүй; та нар өөрсдийгөө л бод. Би ийм зүйлд итгэдэггүй, би ямар ч ёрын мууг хийгээгүй. Түүгээр ч барахгүй, надад байр суурь байгаа юм чинь Бурхан намайг яаж чадах юм бэ? Тэр намайг хаан ширээнээс хориглож чадах уу? Хот устгагдвал устгагдана л биз. Энэ харц ардууд байхгүй байсан ч би урьдын адилаар хаан хэвээрээ л байна!” гэж хэлсэн бол яах вэ? Хэрвээ түүнд ийм санаа, ийм бодол байсан бол яах вэ? Тэгсэн бол хамаагүй цөөн харц ард аврагдах байсан бөгөөд эцсийн дүндээ Бурхан гэмшихийг хүссэн хүмүүсийг л шилж гаргах байсан байж магадгүй. Тэр тэднийг гаргасны дараа, гэмшсэнээс үхсэн нь дээр гэх хүмүүс хоттой хамт устгагдах байсан бөгөөд мэдээж хаан ч тэдний дунд байх байв. Харин гэмшихийг хүссэн хүмүүсийн хувьд, Бурхан тэднийг хотоос гаргасны дараа тэд үргэлжлүүлэн амьдрах боломжтой байх байв. Гэвч үүний хамгийн сайн зүйл нь Ниневегийн хаан өөрөө манлайлан таар өмсөж, үнсэн дээр сууж чадсан төдийгүй, хотын харц ардуудад, эмэгтэй эрэгтэй, хөгшин залуу гэлтгүй—хэн ч байсан, хэчнээн өндөр албан тушаалтан, эсвэл хэчнээн дорд тариачин байсан ч хамаагүй—язгууртнаас эхлээд жирийн иргэд хүртэл бүгд таар өмсөж, үнсэн дээр суугаад, Ехова Бурханы өмнө нүүрээрээ газар унаж шүтэн мөргөж, нүглээ улайж, эргэж ирэх хандлагаа илэрхийлэн, муу замаасаа буцаж, гартаа буй ёрын мууг хаяж, Бурханд гэмшиж, өөрсдийг нь бүү устгаач хэмээн Түүнд залбирах ёстойг хэлсэн явдал байв. Ниневегийн хаан Бурханд гэмшиж, нүглээ улайхад манлайлж, ингэснээрээ хотын бүх хүн амыг аварч, олон хүн түүнтэй хамт үр шимийг нь хүртсэн юм. Үүнийг хийхэд манлайлснаар түүний эрх мэдэл үнэ цэнтэй болсон. Энэ хаан ард түмнээ Бурханы өмнө эргэж ирэхэд манлайлсныг Бурхан санадаг.

Антихристүүд өөрсдийгөө өргөмжилж, гэрчилдэг агуулгын талаар ийм нарийн ширийн нөхөрлөх нь та нарт ямар нэгэн ашиг тустай юу? Ингэж дахин дахин нөхөрлөж, жишээ татаж, түүх ярьж, үүнийг дүрсэлж, тодорхойлохдоо янз бүрийн арга хэрэгсэл, үг хэллэг ашиглаад байхад хүмүүс ойлгохгүй хэвээр байвал тэд үнэхээр сүнслэг ойлголтгүй бөгөөд ийм хүмүүс аврагдашгүй юм. Ийм нарийн ширийн нөхөрлөхийн зорилго юу вэ? Энэ нь эдгээр үгийг сонссоныхоо дараа хүмүүсийн ойлгож, хүлээн авдаг зүйл нь хоосон сургаал биш, үгчилсэн утга биш, мөн тодорхой нэг илэрхийлэл биш, харин заавал аливаа зүйлийн бодит байдлын талаарх үнэн, хүмүүсийн мөн чанар, тэдний оршихуй болон амьтай холбоотой зарим үнэн, зарчим байх ёстой юм. Хэрвээ та нар Миний ярьсан эдгээр үг юм уу жишээг өөрсдийн бодит байдал, эсвэл амьдралдаа харуулдаг зүйлстэйгээ тулган үзэж, харьцуулж чадвал та нар үнэнийг ойлгож чадах бөгөөд сүнслэг ойлголттой хүн юм. Тэдгээрийг тулган үзэж, харьцуулна гэдэг нь хэлэлцэж буй жишээ, хэрэг явдал бүрийг өөрийн байдалтай холбож, нөхөрлөсөн үнэний тал бүрийг өөрийн байдал болон өөрийнхөө харуулдаг зүйлстэй холбоно гэсэн үг юм. Хэрвээ чи эдгээр зүйлийг хэрхэн хооронд нь холбож, хэрхэн хэрэглэхийг мэддэг бол чи сүнслэг ойлголттой, чамд үнэн-бодит байдалд орох найдвар байгаа бөгөөд чи үнэнийг ойлгож чадна. Хэрвээ чи юу ч хэлсэн ойлгодоггүй бол, эдгээр хэрэг явдлыг өөртэйгөө холбож чаддаггүй бол, чи юу ч сонссон бай, энэ нь чиний харуулдаг зүйл болон чиний өөрийн уг чанар-мөн чанартай ямар ч хамаагүй гэж мэдэрдэг бол, мөн хамаарлыг нь олж чаддаггүй бол чи үнэхээр мэдлэггүй бөгөөд толгойдоо юу ч оруулж чадахгүй; чи сүнслэг ойлголтгүй юм. Сүнслэг ойлголтгүй ийм хүмүүс зөвхөн хөдөлмөрлөхөд л тохирох бөгөөд үнэн-бодит байдалд орж чадахгүй. Авралд хүрэхийг хүсдэг хүмүүс үнэн-бодит байдалд орох ёстой бөгөөд үнэн-бодит байдалд орохын тулд Миний ярьсан эдгээр үгийг ойлгож, эдгээр түүх, нөхцөл байдлыг, түүнчлэн хэрэг явдал бүр, илчлэлийн төрөл бүр, мөн төрөл бүрийн хүний мөн чанар болон тэдний илрэл, байдал нь юу болохыг ойлгох ёстой бөгөөд энэ бүхнийг өөртэйгөө тулган үзэж чаддаг болох ёстой. Зөвхөн ийм маягаар л тэд үнэнийг ойлгож чадна; хэрвээ тэд ийм хэмжээнд хүрэхгүй бол үүнийг ойлгож чадахгүй. Энэ нь хүмүүс тахиа тэжээхтэй төстэй—хэрвээ хүн тахиаг хагас жил тэжээгээд, тэр нь өндөглөхгүй л байвал энэ тахиа өндөглөдөггүй гэж хэлж болох уу? (Үгүй.) Хэрвээ эзэн нь энэ тахиаг гурван жил тэжээж, үр тариа, ногоогоор хооллосон боловч юу ч идсэн өндөглөхгүй хэвээр байвал энэ тахиа өндөглөдөггүй гэж хэлж болох уу? (Тийм.) Тэгвэл хүмүүсийн тухайд, тэдний зарим нь ямар ч номлол сонссон, чи тэдэнд үнэний талаар яаж ч нөхөрлөсөн ойлгодоггүй. Энэ бол сүнслэг ойлголтгүй хүн юм. Өөр нэг төрлийн хүн байдаг, тэр бол сонссон зүйлээ ойлгож чаддаг ч хэрэгжүүлдэггүй, эргэж ирдэггүй төрлийн хүн юм. Ийм төрлийн хүн найдваргүй болсон бөгөөд Содом хотын хүмүүстэй адил—устгалын бай болох тавилантай. Антихристүүд энэ ангиллын хүмүүст хамаардаг; чи үнэний талаар яаж ч нөхөрлөсөн тэд эргэж ирэхгүй. Энэ нь ердөө л гөжүүд зан чанар уу? (Үгүй.) Тэд Бурхантай сөргөлддөг, үнэнд дайсагнасан уг чанар-мөн чанартай бөгөөд ийм хүний хувьд үнэнийг ойлгоно гэдэг бүтэшгүй хэрэг юм. Тэд үнэнийг дайснаа болгож, үнэн болон Бурхантай сөргөлдөж, эерэг зүйлсэд дайсагнадаг тул чамайг үнэний талаар нөхөрлөх үед тэд үүнийг үнэн гэж үздэггүй, харин нэг төрлийн онол, эрдэм мэдлэг, эсвэл хоосон сургаал гэж үздэг. Тэд нөхөрлөлийг сонссоныхоо дараа зүрх сэтгэлээ үүгээр зэвсэглэдэг, ингэснээр дараа нь тэд гайхуулж, өөрсдийн ашиг сонирхол, байр суурь, алдар нэр, ашиг хонжоог олж авч чадна. Энэ бол тэдний зорилго юм. Чи үнэний талаар яаж ч нөхөрлөж, ямар ч жишээ хэлэлцсэн бай, чи тэднийг засаж залруулж чадахгүй бөгөөд санаа зорилгыг нь эргүүлж, эсвэл аливааг хийх арга барилыг нь өөрчилж чадахгүй. Тэд бол үнэнийг эрэлхийлдэггүй хүмүүс юм. Үнэнийг сонссоныхоо дараа хүлээн авч, хэрэгжүүлдэггүй хүмүүсийг үнэн өөрчилж чадахгүй бөгөөд Бурхан ийм хүмүүсийг аврахгүй. Ийм төрлийн хүмүүсийг үндсэндээ үнэнд дайсагнадаг хүмүүс гэж тодорхойлж болох бөгөөд илүү нарийн хэлбэл, тэд бол антихристүүд юм. Энэ бол антихристүүд болон жирийн хүмүүсийн хоорондох ялгаа юм.

Зарим хүнд антихристийн зан чанар байдаг бөгөөд ихэвчлэн тодорхой завхарсан зан чанар харуулдаг боловч ийм зүйл харуулахын зэрэгцээ тэд мөн өөрсдийгөө эргэцүүлж, танин мэдэж, үнэнийг хүлээн авч, хэрэгжүүлж чаддаг бөгөөд хэсэг хугацааны дараа тэднээс өөрчлөлт харж болно. Тэд бол авралын бай болох боломжтой хүмүүс юм. Өнгөн дээрээ бүхнийг хаяж, өөрсдийгөө зарлагадаж, бэрхшээл туулж, төлөөс төлөх чадвартай мэт санагддаг ч уг чанар-мөн чанартаа үнэнийг зэвүүцэж, үзэн яддаг хүмүүс байдаг. Чи тэдэнтэй үнэний талаар нөхөрлөх үед тэд үүнийг зэвүүцэж, эсэргүүцдэг. Тэд цуглаан, номлолын үеэр зүүрмэглэж, унтдаг. Тэдэнд эдгээр нь уйтгартай санагддаг бөгөөд сонсож байгаа зүйлээ ойлголоо ч хэрэгжүүлдэггүй. Номлолыг хичээнгүйлэн сонсож байгаа мэт харагддаг өөр хүмүүс байдаг ч тэдний зүрх сэтгэл үнэнээр цангадаггүй, Бурханы үгэнд хандах хандлага нь тэдгээрийг нэг төрлийн сүнслэг мэдлэг юм уу онол гэж үнэлдэг явдал юм. Иймээс тэд хэчнээн олон жил итгэсэн, Бурханы хэчнээн олон үг уншсан, эсвэл хэчнээн олон номлол сонссон бай хамаагүй, байр суурь эрэлхийлж, эрх мэдлийг дээдлэх үзэл бодолд нь, эсвэл үнэнийг зэвүүцэж, үзэн ядаж, Бурханыг эсэргүүцэх хандлагад нь ямар ч өөрчлөлт гардаггүй. Тэд бол антихристүүдийн сонгодог жишээ юм. Хэрвээ чи тэднийг: “Чиний хийж байгаа зүйл бол хүмүүсийг өөртөө татах гэсэн оролдлого, чи өөрийгөө өргөмжилж, гэрчлэх үедээ хүмүүсийг төөрөгдүүлж, Бурхантай байр суурийн төлөө өрсөлдөж байна. Эдгээр нь Сатан болон антихристүүдийн үйлдэл юм” гэж хэлэн ил болговол тэд ийм яллалтыг хүлээн авч чадах уу? Яавч үгүй. Тэд юу гэж боддог вэ? “Ингэж үйлдэх нь миний зөв, тиймээс би ингэж үйлддэг. Чи намайг яаж ч яллаж, юу ч хэлсэн бай, энэ нь хэчнээн зөв мэт санагдсан ч би аливааг хийх энэ арга барил, энэ хүсэл, энэ эрэлхийллээсээ татгалзахгүй.” Тэгвэл ингэж шийдлээ: Эдгээр нь антихристүүд юм байна. Чи юу ч гэж хэлсэн тэдний үзэл бодол, санаа зорилго, төлөвлөгөө, амбиц, хүслийг өөрчилж чадахгүй. Энэ бол антихристүүдийн уг чанар-мөн чанарын сонгодог жишээ бөгөөд хэн ч тэднийг өөрчилж чадахгүй. Хүмүүс тэдэнтэй үнэний талаар яаж ч нөхөрлөсөн, эсвэл ямар ч хэл, үг хэллэг ашигласан бай, цаг хугацаа, орон зай, нөхцөл байдлаас үл хамааран юу ч тэднийг өөрчилж чадахгүй. Тэдний орчин яаж ч өөрчлөгдсөн, эргэн тойрных нь хүмүүс, үйл явдал, зүйлс яаж ч өөрчлөгдсөн, цаг үе яаж ч өөрчлөгдсөн, эсвэл Бурхан хэчнээн агуу тэмдэг, гайхамшиг үзүүлсэн, Бурхан тэдэнд хэчнээн их нигүүлсэл хайрласан, тэр ч байтугай Бурхан тэднийг яаж ч шийтгэсэн, аливааг харах тэдний өнцөг болон төлөвлөгөө нь хэзээ ч өөрчлөгдөхгүй, эрх мэдлийг булаан авах тэдний амбиц, хүсэл хэзээ ч өөрчлөгдөхгүй. Тэдний биеэ авч явах болон бусадтай харилцах арга барил хэзээ ч өөрчлөгдөхгүй, үнэнийг болон Бурханыг үзэн ядах хандлага нь ч өөрчлөгдөхгүй. Тэдний хийж байгаа зүйл нь өөрсдийгөө өргөмжилж, гэрчилж, хүмүүсийг төөрөгдүүлэхийг оролдож байгаа хэрэг гэдгийг бусад хүн онцлон хэлэх үед тэд ярих арга барилаа бусад хүн өө сэв олж, ялган таньж чадахааргүй тийм арга барилаар өөрчилдөг. Тэд өөрсдийн ажил хэргийг үргэлжлүүлэн явуулж, Бурханы сонгосон хүмүүсийг захирч, хянах зорилгодоо хүрэхийн тулд бүр ч зальжин арга хэрэгсэл ашигладаг. Энэ нь антихристэд илэрдэг зүйл бөгөөд антихристийн мөн чанараас үүссэн байдаг. Тэд шийтгүүлнэ, тэдний төгсгөл ирсэн, тэд хараагдсан гэж Бурхан тэдэнд хэлсэн байлаа ч гэсэн энэ нь тэдний мөн чанарыг өөрчилж чадах уу? Тэдний үнэнд хандах хандлагыг өөрчилж чадах уу? Байр суурь, алдар нэр, ашиг хонжоонд дурладгийг нь өөрчилж чадах уу? Чадахгүй. Сатаны завхруулсан хүмүүсийг Бурханыг шүтэн мөргөдөг хэвийн хүн чанартай хүмүүс болгон хувиргах нь Бурханы ажил бөгөөд энэ нь биелж болно. Харин чөтгөрүүдийг, хүний арьс нөмөрсөн боловч мөн чанар нь сатанлаг бөгөөд Бурханд дайсагнадаг хүмүүсийг хэвийн хүн болгох боломжтой гэж үү? Тэгэх боломжгүй. Бурхан тийм ажил хийдэггүй; Бурханы авардаг хүмүүсийн дунд энэ хүмүүс багтдаггүй. Тэгвэл Бурхан тийм хүмүүсийн талаар хэрхэн шийдвэр гаргадаг вэ? Тэд Сатанд харьяалагддаг. Тэгээд Бурханы сонголт, авралын бай биш байдаг. Бурхан тийм хүмүүсийг хүсдэггүй. Бурханд хэр удаан итгэж, хэдий их зовж, юунд ч хүрсэн байлаа гэсэн тэдний төлөвлөгөө өөрчлөгдөхгүй. Тэд санаархал, хүслээсээ татгалзахгүй, мөн байр суурь, хүмүүсийг булаалдан Бурхантай арцалдах сэдэл, хорхойгоо дарж бүр ч чадахгүй. Тийм хүмүүс жинхэнэ антихрист байдаг.

Зарим хүн: “Антихристүүд түр зуур мунгинаснаасаа болоод ёрын мууг хийж, Бурханыг эсэргүүцдэг биш гэж үү? Хэрвээ Бурхан зарим нэг тэмдэг, гайхамшиг үзүүлж, эсвэл тэднийг бага зэрэг шийтгэж, тэдэнд Бурханыг харах боломж олгосон бол тэд Бурханыг хүлээн зөвшөөрч, дуулгавартай дагаж чадахгүй гэж үү? Тэд Бурхан бол үнэн гэдгийг хүлээн авч, хүлээн зөвшөөрөөд, Бурхантай байр суурийн төлөө өрсөлдөхөө болихгүй гэж үү? Тэд Бурхан ямар нэгэн тэмдэг, гайхамшиг үзүүлэхийг хараагүй, эсвэл Бурханы сүнсэн биеийг хараагүй учраас тэдэнд итгэл байдаггүй, тиймээс тэд маш сул дорой болж, улмаар Сатанд мэхлэгддэг биш гэж үү?” гэж хэлдэг. Үгүй, тийм биш. Антихристүүдийн амбиц, хүсэл, мөн чанар нь түр зуур мэхлэгдэж, мунхаглан, үнэнийг ойлгохгүй байгаа хүнээс тэс ондоо, огт өөр юм. Антихристүүд угийн сатанлаг уг чанартай байдаг бөгөөд тэд төрөлхийн үнэнийг зэвүүцэж, үзэн яддаг. Тэд бол Бурхантай эвлэршгүй, эцсээ хүртэл Бурханыг эсэргүүцэж, Бурхантай өрсөлддөг Сатанууд бөгөөд хүний арьс нөмөрсөн амьд Сатанууд юм. Ийм хүмүүсийг уг чанар-мөн чанараар нь антихристүүд гэж тодорхойлдог, тиймээс тэд Бурханы гэрт ямар үүрэг гүйцэтгэж, ямар зүйл хийж чадах вэ? Тэд Бурханы ажилд саад болж, үймүүлж, нурааж, сүйтгэдэг. Энэ хүмүүс Бурханы гэрт эдгээр зүйлийг хийхгүй байж чаддаггүй. Тэд бол ийм л зүйл, тэд сатанлаг уг чанартай бөгөөд энэ нь яг л хонин сүрэгт орж ирээд, хонийг барьж идэхийг санаархаж буй чонотой адил юм—энэ бол тэдний цорын ганц зорилго. Өөр өнцгөөс нь яривал, Бурхан яагаад энэ хүмүүсийг Өөрийнхөө гэрт гарч ирэхийг зөвшөөрдөг вэ? Энэ нь Бурханы сонгосон хүмүүсийг ялган таних чадвараа нэмэгдүүлээсэй гэснийх юм. Диавол Сатан гэж ямархуу зүйл болохыг, түүний үг, үйлдлийн мөн чанар юу болохыг, түүний харуулдаг зан чанар ямар болохыг, эсвэл тэр ертөнцөд хүмүүсийг хэрхэн төөрөгдүүлж, Бурханыг хэрхэн эсэргүүцдэгийг хүмүүс тодорхой харж чаддаг уу? Диавол Сатаныг дурдах үед хүмүүс түүнийг яг диавол уу, эсвэл Сатан уу гэдгийг тодорхой хэлж чаддаггүй; тэдэнд энэ нь хийсвэр, хоосон, хангалттай бодитой биш санагддаг. Тэд “Сатан хаана байна вэ?” гэж асуудаг. “Агаарт” гэсэн хариу ирдэг. “Тэгвэл Сатан хэр том бэ? Тэр яг ямар гайхамшиг үзүүлдэг вэ? Тэр яг яаж Бурханыг эсэргүүцдэг вэ? Түүний уг чанар-мөн чанар юу вэ?” Тэдэнд энэ бүхэн маш хийсвэр, тодорхойгүй, хоосон санагддаг. Гэвч антихристүүдийн илрэл болон харуулдаг зүйлсээр дамжуулан тэд эдгээр зүйлийг Сатаны хийдэг зүйл болон түүний уг чанар-мөн чанартай тулган үзэж чаддаг бөгөөд тэгээд энэ бүхэн бодитой болж, хийсвэр юм уу хоосон байхаа больдог. Энэ бүхэн бодитой болмогц хүмүүс түүний ярихыг сонсож, зан авирыг нь харж, уг чанар-мөн чанарыг нь анхааралтайгаар ялган таньж чадна. Ингэснээр Бурханы ярьдаг диавол Сатаны мөн чанар тэдэнд илүү бодитой, жинхэнэ болж, тэд үүнийг бодит илрэлүүдтэй бодитоор тулган үзэж чадах юм шиг санагдахгүй гэж үү? Зарим хүн биеийн хэмжээ багатай, үнэнийг ойлгодоггүй бөгөөд түр зуур мунхагласнаасаа болоод антихристүүдэд мэхлэгдэж, төөрөгдөлд ороод, жил орчим хугацаагаар явчихдаг. Тэд Бурханы гэрт буцаж ирэхдээ Сатаныг дагах нь сайхан санагддаггүйг ухаардаг. Энэ хүмүүс анх антихристүүдийг дагаж эхлэхдээ өөрсдөд нь хангалттай шалтгаан бий гэж мэдэрч, асар итгэлтэйгээр: “Дээрх биднийг антихристүүдийг дагуулахыг хүсдэггүй ч бид ялгаагүй л тэднийг дагана, нэг л өдөр бидний зөв болох нь батлагдана!” гэж хэлдэг. Үүний үр дүнд, хэсэг хугацааны дараа тэд Ариун Сүнсний ажлыг алдсанаа мэдэрч, зүрх сэтгэлдээ ямар ч баталгаа мэдэрч чаддаггүй. Бурхан тэдэнтэй хамт байхаа больсон, итгэл нь утга учир, зүг чигээ алдсан мэт тэдэнд санагдаж, аажмаар тэд антихристүүдийг улам бүр ялган таньдаг болдог. Тэд өмнө нь антихристүүдийг үнэхээр үнэнийг ойлгодог, тэднийг дагаснаар итгэл нь буруудахгүй гэж боддог байсан бол одоо антихристүүдэд ноцтой асуудал байгааг, антихристүүд үнэнийг ойлгодог мэт ярьдаг ч хэзээ ч үнэнийг хэрэгжүүлдэггүйг олж хардаг—энэ бол баримт юм. Тэд антихристүүдийг ийм удаан дагасан хэр нь ямар ч үнэн олж аваагүйгээ, мөн антихристүүдийг үргэлжлүүлэн дагах нь үнэхээр маш аюултайг олж хараад харамсаж, антихристүүдээс татгалзаж, Бурханы гэрт буцаж ирэхэд бэлэн болдог. Бурханы гэр ийм хүмүүсийг буцааж авмагц тэр хүмүүсээс туршлагаа ярихыг хүсдэг бөгөөд тэд: “Тэр антихрист хүмүүсийг төөрөгдүүлэхдээ үнэхээр сайн байсан. Тэр үед тэднийг яаж ч бодсон зөв хүн мэт надад санагддаг байсан ч үр дүнд нь би тэднийг жил гаруй дагасны дараа юу ч олж аваагүй, ямар ч үнэнийг ойлгоогүй, үнэн-бодит байдлын өчүүхэн төдий ч ул мөргүй болсон. Би үнэт цагаа дэмий үрсэн. Би үнэхээр асар их хохирол амслаа!” гэж хэлдэг. Энэхүү бүтэлгүйтлийн туршлага нь тэдний хамгийн гүн гүнзгий дурсамж болдог. Бурханы гэрт буцаж ирснийхээ дараа тэд номлол сонсох тусмаа үнэнийг улам бүр ойлгож, зүрх сэтгэл нь улам цэлмэдэг. Тэд антихристүүдийг дагаж өнгөрүүлсэн цаг хугацаагаа эргэн дурсаж, хэрхэн хохирол амссанаа олж харах үедээ антихристүүд үнэхээр Сатанууд бөгөөд үндсэндээ ямар ч үнэн байхгүй, зөвхөн Бурхан л үнэн гэдгийг мэдэрч, өөр хүнийг дахин дагаж зүрхэлдэггүй. Дахин удирдагч сонгох цаг болоход тэд саналаа маш болгоомжтой өгч: “Хэрвээ би тэр хүнд саналаа өгвөл антихристийг сонгогдоход тусалж байж магадгүй. Хэрвээ би түүнд саналаа өгөхгүй бол энэ нь антихристийг сонгогдохоос сэргийлж магадгүй. Би болгоомжтой байж, хүмүүсийг зарчмын дагуу үнэлэх ёстой” гэж боддог. Одоо тэдний үйлдэл зарчим, стандартад үндэслэж байгаа биш гэж үү? (Тийм байна.) Энэ бол сайн хэрэг. Зарим хүн антихристүүдийн төөрөгдөлд ороод: “Яагаад бидэнд ийм зүйл тохиолдов? Бурхан биднийг хойш тавьсан юм уу? Тэр биднийг тоохоо больсон гэж үү?” хэмээн хэлдэг. Ийм нөхцөл байдалд, хэрвээ Бурхан чамд антихристүүдийг бүү дага гэж хэлбэл чи зөвшөөрөх үү? Үгүй, чи зөвшөөрөхгүй. Чи тэднийг дагах гэж зүтгэсээр байх бөгөөд Бурханы хийж чадах ганц зүйл нь чамд үүнийг хийхийг зөвшөөрч, дараа нь баримт ашиглан чамд сургамж өгөх явдал байх болно. Антихристүүдийг хэсэг хугацаанд дагасныхаа дараа чи гэнэт ухаарч, аминдаа хохирол амссанаа олж хардаг бөгөөд зөвхөн тэр үед л чи гэмээ ухаарч, антихристүүдээс татгалзаж, Бурханы өмнө дахин нэг удаа буцаж ирэхэд бэлэн болдог. Аз болоход, Бурхан хүлээцтэй, өршөөнгүй бөгөөд Тэр чамайг хүссээр байдаг. Хэрвээ Бурхан тэгдэггүй байсан бол чи бүрмөсөн дуусаж, чамд авралд хүрэх ямар ч боломж дахин гарахгүй байх байсан—антихристүүдийг дагахад ямар ч сайн төгсгөл байдаггүй.

Та нар антихристүүдийг тодорхой олж харж, тэднийг зөв таньж мэдэх ёстой. Та нар антихристүүдийн янз бүрийн илрэлийг хэрхэн ялган танихыг мэдэх ёстой, үүний зэрэгцээ, өөрсдийн чинь уг чанар-мөн чанарт антихристүүдтэй нийтлэг олон зүйл байдгийг тодорхой мэдэх хэрэгтэй. Яагаад гэвэл, та нар бүгд Сатаны завхруулсан хүн төрөлхтөнд харьяалагддаг бөгөөд цорын ганц ялгаа нь, антихристүүд Сатаны хяналтад бүрэн орж, Сатаны хамсаатан болж, түүний өмнөөс дуугардаг явдал юм. Чи ч бас завхарсан хүн төрөлхтөнд харьяалагддаг боловч үнэнийг хүлээн авч чаддаг бөгөөд чамд авралд хүрэх найдвар бий. Гэвч мөн чанарын хувьд чамд антихристүүдтэй нийтлэг олон зүйл байдаг, чиний арга барил, төлөвлөгөө тэднийхтэй адилхан байдаг. Гагцхүү чи үнэнийг сонсож, номлол сонссоныхоо дараа чиглэлээ өөрчилж чаддаг бөгөөд чиглэлээ өөрчилж чадаж байгаа нь чамд авралд хүрэх найдвар байгааг тодорхойлдог—чи болон антихристүүдийн хоорондох ялгаа нь энэ юм. Тиймээс, Намайг антихристүүдийг ил болгох үед чи ч бас харьцуулж үзэн, чамд болон антихристүүдэд ямар нийтлэг зүйл байгааг, мөн чи тэдэнтэй ямар илрэл, зан чанар, мөн чанарын талуудаараа адилхан байдгийг таньж мэдэх ёстой. Ингэснээр чи өөрийгөө илүү сайн танин мэдэж чадахгүй гэж үү? Хэрвээ чамд үргэлж эсэргүүцэх мэдрэмж төрж, өөрийгөө антихрист биш гэж итгэн, антихристүүдийг гүнээ үзэн ядаж, ингэж харьцуулахыг, эсвэл өөрийгөө эргэцүүлж, ямар замаар явж байгаагаа ойлгохыг хүсэхгүй байвал үр дагавар нь юу байх вэ? Сатанлаг зан чанартай чи антихрист болох маш өндөр магадлалтай. Учир нь, ямар ч антихрист зориуд антихрист болохоор эрж хайгаад антихрист болдоггүй; тэд үнэнийг эрэлхийлдэггүй учраас жамаараа антихристийн замаар явахад хүрдэг. Шашны ертөнцөд байгаа, үнэнийг хайрладаггүй бүх хүн антихристүүд биш гэж үү? Өөрийнхөө уг чанар-мөн чанарыг эргэцүүлж, ойлгодоггүй, өөрийн үзэл, төсөөллийн дагуу Бурханд итгэдэг хүн бүр антихрист юм. Чи нэгэнт антихристийн замаар орж, байр суурь олж авмагцаа, үүн дээр нэмээд зарим нэг билиг авьяас, мэдлэгтэй, хүн бүр чамайг биширдэг бол ажиллахад зарцуулсан хугацаа чинь уртсахын хэрээр чи хүмүүсийн зүрх сэтгэлд байр суурьтай болдог. Хариуцсан ажлын чинь цар хүрээ тэлэхийн хэрээр чи улам олон хүнийг удирдаж, улам их гавьяа зүтгэлтэй болж, улмаар жинхэнэ Паул болдог. Энэ бүхэн чамаас шалтгаалдаг гэж үү? Чи энэ замаар явахаар төлөвлөөгүй байсан ч яагаад өөрөө ч мэдэлгүйгээр антихристийн замд орчихдог вэ? Үүний нэг чухал шалтгаан нь, хэрвээ чи үнэнийг эрэлхийлэхгүй бол гарцаагүй байр суурь, нэр хүндийг эрэлхийлж, өөрийнхөө ажил хэргийг явуулж эцэст нь өөрөө ч ухамсарлалгүйгээр антихристийн замаар явахад хүрдэг. Антихристийн замыг дагаж буй хүмүүс амжиж замналаа өөрчлөхгүй бол байр суурьтай болох үедээ антихристүүд болох тун магадлалтай—ийм үр дүн зайлшгүй юм. Хэрвээ тэд энэ асуудлыг тодорхой харж чадахгүй бол аюулд орно, учир нь хүн бүр завхарсан зан чанартай, хүн болгон алдар нэр, байр сууринд дуртай байдаг; тэд үнэнийг хайрладаггүй бол алдар нэр, байр суурийн улмаас унахад тун амархан. Бурханы шүүлт, гэсгээлтгүйгээр хүн бүр антихристийн замыг дагаж, алдар нэр, байр суурийн улмаас унах байсан бөгөөд үүнийг хэн ч үгүйсгэж чадахгүй. “Надад хааяа л ийм илчлэлүүд төрдөг, тэр нь зүгээр л түр зуурын илрэлүүд. Хэдийгээр би антихристүүдтэй адилхан мөн чанартай ч, антихристүүдээс ялгаатай хэвээр байгаа, учир нь надад тэднийх шиг тийм том амбиц байхгүй. Бас би үүргээ гүйцэтгэх явцдаа байнга өөрийгөө эргэцүүлж, харамсаж, үнэнийг эрж хайж, үнэн-зарчмын дагуу үйлддэг. Миний зан авираас харах юм бол би антихрист биш, антихрист байхыг хүсдэггүй, тиймээс би антихрист болох боломжгүй” гэж чи хэлдэг. Чи яг одоо антихрист биш байж болох ч антихристийн замыг дагахгүй, антихрист болохгүй гэдгээ баттай хэлж чадах уу? Тийм баталгаа өгч чадах уу? Үгүй, чадахгүй. Тэгэхээр яаж үүнийг баталгаатай болгож болох вэ? Үүнийг хийх цорын ганц арга зам бол үнэнийг эрэлхийлэх явдал юм. Тэгвэл яаж үнэнийг эрэлхийлэх ёстой вэ? Үүнийг хийх арга зам байгаа юу? Эхлээд чи антихристүүдтэй адилхан зан чанар-мөн чанартай гэдгээ хүлээн зөвшөөрөх ёстой. Хэдийгээр чи яг одоо антихрист биш боловч чиний хувьд хамгийн хөнөөлтэй, аюултай зүйл юу вэ? Чи антихристүүдтэй адилхан уг чанар-мөн чанартай байгаа явдал юм. Энэ нь чиний хувьд сайн зүйл мөн үү? (Биш.) Мэдээж биш. Энэ чиний хувьд үхлийн аюултай. Тиймээс антихристүүдийн янз бүрийн илрэлийг ил болгосон эдгээр номлолыг сонсож байхдаа чи эдгээр зүйл чамд ямар ч хамаагүй гэж бүү бод; энэ бол буруу хандлага юм. Тэгвэл эдгээр баримт болон илрэлийг хүлээн авахын тулд ямар хандлагатай байх ёстой вэ? Өөрийгөө тэдэнтэй харьцуулж, антихристийн уг чанар-мөн чанартай гэдгээ хүлээн зөвшөөрч, дараа нь ямар илрэл болон илчлэл чинь антихристүүдийнхтэй адилхан байгааг олж мэдэхийн тулд өөрийгөө шинжил. Эхлээд энэ баримтыг хүлээн зөвшөөр—дүр эсгэж, өөрийгөө далдлах гэж бүү оролд. Чиний алхаж буй зам бол антихристийн зам учраас чамайг антихрист гэж хэлэх нь баримтад нийцнэ; зүгээр л Бурханы гэр чамайг хараахан тэгж тодорхойлоогүй байгаа бөгөөд чамд гэмших боломж өгч байгаа, тэгээд л тэр. Ойлгов уу? Эхлээд энэ баримтыг хүлээн ав, хүлээн зөвшөөр, дараа нь чиний хийх ёстой зүйл бол Бурханы өмнө очиж, чамайг сахилгажуулж, хязгаарлахыг Бурханаас гуйх явдал. Бурханы нүүр царайн гэрлээс бүү холд, Түүний хамгаалалтыг бүү орхи, ийм маягаар чи аливааг хийхдээ мөс чанар, эрүүл ухаандаа хязгаарлагдана, бас Бурханы үг чамайг гэрэлтүүлж, удирдан чиглүүлж, хязгаарлана. Үүнээс гадна, чамд анхааруулга өгч, чамайг сахилгажуулахын тулд Ариун Сүнсний ажил чамайг залж чиглүүлж, чиний эргэн тойрны хүмүүс, үйл явдал, зүйлсийг зохицуулна. Бурхан чамд хэрхэн анхааруулдаг вэ? Бурхан олон арга замаар ажилладаг. Заримдаа Бурхан зүрх сэтгэлд чинь илэрхий мэдрэмж төрүүлж, хязгаарлагдах хэрэгтэй гэдгийг чинь, дур зоргоороо үйлдэж болохгүй, буруу үйлдэл хийвэл Бурханыг шившиглэж, өөрийгөө тэнэг харагдуулна гэдгийг чинь чамд тодорхой ухааруулдаг, ингэснээр чи биеэ барьдаг. Энэ нь Бурхан чамайг хамгаалж буй хэрэг биш үү? Энэ бол нэг арга зам. Заримдаа Бурхан чамайг дотроос чинь зэмлэж, тийм маягаар авирлах нь ичгүүртэй, Бурхан үүнийг жигшдэг, үүнийг хараадаг гэдгийг чамд хэлэхийн тулд тодорхой үгс хэлж өгнө, өөрөөр хэлбэл, Бурхан тодорхой үг ашиглан чамайг зэмлэж, ингэснээр чи өөртөө харьцуулалт хийдэг. Чамайг ийм маягаар зэмлэх Бурханы зорилго юу вэ? Бурхан мөс чанарт чинь ямар нэг зүйл мэдрүүлэхийн тулд үүнийг хийдэг бөгөөд ямар нэг зүйлийг мэдрэх үедээ чи үр нөлөө, үр дагавар, ичих мэдрэмжээ бодолцон үзэж, өөрийнхөө үйлдэл, хэрэгжүүлэлтийг тодорхой хэмжээнд хязгаарлана. Тиймэрхүү олон туршлага хуримтлуулмагцаа чи, хэдийгээр эдгээр завхарсан зан чанар хүмүүсийн дотор гүн суусан байдаг ч хүмүүс үнэнийг хүлээн авч, завхарсан зан чанарынхаа үнэн мөнийг тодорхой харж чаддаг болох үедээ махан биеэсээ зориуд урваж чадна; хүмүүс үнэнийг хэрэгжүүлж чаддаг болох үед сатанлаг зан чанар нь цэвэрлэгдэж, өөрчлөгддөг гэдгийг олж мэднэ. Хүний сатанлаг зан чанар бол эвдэршгүй, өөрчлөгдөшгүй биш—үнэнийг хүлээн авч, үнэнийг хэрэгжүүлж чаддаг болох үед чинь сатанлаг зан чанар чинь аяндаа нуран унаж, солигдоно. Үнэнийг хэрэгжүүлэх хэчнээн амттай болохыг мэдэрмэгцээ чи “Би өмнө нь үнэхээр ичгүүр сонжуургүй байж. Миний үг хэчнээн илэн далангүй байх, бусдад шүтэгдэхийн тулд өөрийгөө хэчнээн өргөмжилдөг байх нь хамаагүй, би дараа нь ямар ч ичгүүр сонжуургүй, ямар ч ухамсаргүй байжээ. Ийм маягаар авирлах нь буруу байсныг болон нэр нүүрээ алдсанаа би одоо мэдэрч, олон нүд намайг харж байгаа юм шиг санагдаж байна” гэж бодно. Энэ бол Бурханы хийж буй зүйл. Тэр чамд нэг мэдрэмж төрүүлдэг бөгөөд өөрөө өөрийгөө зэмлэж байгаа мэт чамд санагдана, тэгээд чи ёрын мууг үйлдэхгүй, эсвэл өөрийнхөө замтай зууралдахгүй. Нэг л мэдэхэд өөрийгөө өргөмжилж, гэрчилдэг байдал чинь улам багасаж, чи улам л биеэ барьж, ийм маягаар үйлдэхэд зүрх сэтгэл чинь амгалан, мөс чанар чинь тайван байдгийг улам бүр мэдэрнэ—энэ нь гэрэлд амьдарч буй хэрэг бөгөөд цаашид сэтгэл түгших, эсвэл өөрийгөө нуун далдлахын тулд худал, сайхан үг хэрэглэх шаардлагагүй болдог. Урьд нь чи нэр хүндээ хамгаалахын тулд өдөр бүр худал хэлж, үргэлжлүүлэн худлаа ярьсаар байдаг байсан. Худал хэлэх болгондоо тэр худал үгийг үргэлжлүүлэх ёстой болж, баригдах вий гэдгээс ихэд айдаг байсан. Үүний үр дүнд чи улам их худлаа ярьж, дараа нь худал хуурмагаа үргэлжлүүлэхийн тулд асар их хичээл чармайлт гаргаж, тархиа гашилгах ёстой болдог байв; чи хүнийхтэй ч, чөтгөрийнхтэй ч төстэй биш, маш ядаргаатай амьдралаар амьдарч байсан! Одоо чи үнэнч шударга хүн байхаар эрж хайдаг, зүрх сэтгэлээ нээж, бодитой зүйл ярьж чадна. Чи өдөр бүр худлаа хэлж, тэр худал хуурмагаа үргэлжлүүлэх шаардлагагүй, цаашид худал үгэнд баригдахаа больж, хавьгүй бага зовж, илүү тайван, эрх чөлөөтэй, чөлөөлөгдсөн амьдралаар амьдарч, зүрх сэтгэлийнхээ гүнд амар тайван, баяр хөөрийг мэдэрдэг—чи энэ амьдралын сайхан амтыг амталж байна. Амьдралын сайхан амтыг амталж байхдаа чиний дотоод ертөнц ов мэхтэй, хорон муу, худал хуурмаг байхаа болино. Харин ч чи одоо Бурханы өмнө очихыг хүсдэг, асуудал гарах үед Бурханд залбирч, үнэнийг эрж хайдаг, асуудалтай байх үедээ бусадтай үүнийгээ хэлэлцэж чаддаг бөгөөд өрөөсгөл байдлаар, дур зоргоороо авирлахаа больсон. Аливааг хийдэг байсан арга зам чинь жигшүүртэй байсныг чи улам их мэдэрдэг бөгөөд цаашид тийм байдлаар хийхийг хүсдэггүй. Харин ч чи үнэн, эрүүл ухаан, Бурханы санаа зорилготой нийцдэг байдлаар үйлддэг; чиний үйлдлийн арга барил өөрчлөгдсөн. Чи эдгээр зүйлд хүрч чадсан үед антихристийн замаас холдсон гэсэн үг биш үү? Чи антихристийн замаас холдсон үед авралын замд орсон гэсэн үг биш үү? Авралын замд орж, Бурханы өмнө үргэлж очих үед чиний хандлага, санаархал, хэтийн төлөв, амьдралын зорилго, зүг чиг Бурханыг эсэргүүцэхээ больж, чи эерэг зүйлсийг хайрлаж, шударга ёс, зөв шударга байдал болон үнэнийг хайрлаж эхэлдэг. Ийм зүйл тохиолдох үед дотоод зүрх сэтгэл, бодол санаа чинь өөрчлөгдөж эхэлсэн. Чи авралын замд орсон байх үедээ антихрист болох боломжтой юу? Чи Бурханыг зориуд эсэргүүцэх боломжтой юу? Үгүй, тэгэхгүй, одоо аюулгүй болсон. Ийм байдалд орсноор л хүмүүс Бурханд итгэх итгэлийн зөв замд орно, ийм маягаар үнэнийг эрж хайж, хүлээн авснаар л тэд сатанлаг уг чанар, антихрист уг чанараас нь үүдэн гарсан саад бэрхшээл, хяналт, үймээнээс салж чадна. Одоо чи үнэнийг эрэлхийлэх амьдралын зөв замд орсон уу? Ороогүй бол хурдхан орохоор чармай. Хэрвээ чи үнэний эрэлхийллийн замд орж чадахгүй бол аюул дунд амьдарсаар байх болно—антихристийн замаар алхдаг бүх хүн хэдийд ч таягдан хаягдах аюултай.

Ихэнх хүн үүргээ гүйцэтгэж байхдаа өөрсдийнхөө антихрист зан чанартай тэмцэлдэж, нэр хүнд, байр суурь, мөнгө, ашиг сонирхлын төлөө тэмцсэнээсээ болоод туйлдаж, бие сэтгэл нь ядарч зүдэрдэг. Тэгвэл энэ асуудлыг хэзээ шийдвэрлэж болох вэ? Гагцхүү үнэнийг эрэлхийлж, үнэнийг хүлээн авч чадсанаар л чи антихрист уг чанар-мөн чанарынхаа хүлээс, дөнгөнөөс аажмаар ангижирч, сатанлаг зан чанараа аажмаар сулруулж, арилгаж чадах бөгөөд ингэснээр Сатаны эрхшээлээс өөрийгөө чөлөөлөх найдвар чамд бий болно. Та нар эдгээр зүйлээс болоод нууцаар уйлж, хэзээ ч өөрчлөгдөж чадахгүй, хэзээ ч үнэнийг хайрлаж чадахгүй, хэзээ ч үнэн-зарчмын дагуу аливааг зохицуулж чадахгүй нь гэж мэдэрч, өөрсдийгөө маш их үзэн ядсандаа нүүрээ алгадаж, гашуунаар уйлж байсан уу? Та нар олон удаа ингэж байсан уу? Хэрвээ хэн нэгэн олон удаа ингээгүй бол тэр хүн хөшүүн байгаа хэрэг биш үү? Тийм хүн өөрийгөө завхарсан гэдгийг хэзээ ч мэдэрч чаддаггүй бөгөөд сайн ажилладаг, хэв чанартай, авьяастай, олон үнэнийг ойлгодог, олон зүйлийг зарчмын дагуу зохицуулж чадна гэж итгэсээр, өөртөө маш итгэлтэй байдаг—ийм хүн хөшүүн, өөрийгөө мундаг гэж боддог бөгөөд энэ нь тэдний хувьд маш аюултай юм! Та нарын биеийн хэмжээ хэтэрхий жижиг, завхарсан зан чанараа хаях яагаач үгүй байгаа, аюултай бүсэд байсаар байгаагаа та нар одоо үнэхээр мэдэрч чадаж байна уу? Үнэнийг эрэлхийлдэггүй хүмүүст ийм мэдрэмж байдаггүй, Ариун Сүнсний ажил байхгүй хүмүүст ч бас байдаггүй. Ихэнх хүн мунгинаж, толгой нь эргэсэн байдаг бөгөөд үүргээ эмх цэгцтэй гүйцэтгэж, ёрын мууг үйлдэхгүй л бол антихристүүдийн замаар яваагүй хэрэг, мөн элдэв янзын ёрын мууг үйлдэхгүй л бол антихрист биш гэж боддог. Үүнээс болоод тэд ихэнхдээ хөшүүн байдалд орж, өөрсдөдөө байнга сэтгэл хангалуун байж, өөрсдийгөө мундаг, удахгүй авралд хүрнэ, антихристүүдийн зам өөрсдөд нь ямар ч хамаагүй гэж боддог. Та нарын өдөр тутмын залбирал ийм байдалд байгаа эсэхийг чинь хэмжих хэмжүүр болж чадна. Та нар өдөр бүр Бурханы өмнө ирэхдээ юу гэж залбирдаг вэ? Хэрвээ чи өдөр бүр: “Өө Бурхан минь, би Танд хайртай! Өө Бурхан минь, би Таныг дуулгавартай дагахад бэлэн байна! Өө Бурхан минь, Таны надад өгсөн даалгаврыг биелүүлэхэд би бэлэн байна! Би үүргээ үнэнчээр гүйцэтгэж чадна, мөн би Таныг сэтгэл хангалуун байлгаж, Танаар төгс болгуулах шийдвэр төгс байна. Надад антихристийн ямар ч илрэл байсан, би өөрийгөө хэчнээн бага мэддэг байсан ч Та намайг хайрласаар байгаа, намайг аврахыг хүсдэг” гэж хэлдэг бол энэ нь юуны илрэл вэ? Энэ бол хөшүүн байдал, чи зөвхөн шийдвэрээ л илэрхийлж байгаа бөгөөд өөрийнхөө уг чанар-мөн чанарын талаар ямар ч ойлголтгүй байна. Чи урам зоригтой байх үе шатандаа байгаа бөгөөд үнэн-бодит байдалтай болоход тун хол байна. Зүрх сэтгэлдээ байгаа зүйлээ Бурханд хэлж, Түүнд бодит нөхцөл байдлаа ярьж, зүрх сэтгэлдээ амар амгалан, баяр баясгаланг мэдэрч, Бурханы өмнө үнэхээр амьдарч байна гэж мэдрэх жинхэнэ залбирал нэгийг хэлэх хүртэл та нарын хувьд хэр их хугацаа өнгөрдөг вэ? Надад хэл дээ, үүнийг нэг удаа хийх хүртэл хэр их хугацаа өнгөрдөг вэ? Нэг сар, хоёр сар, зургаан сар, эсвэл нэг жил үү? Хэрвээ та нар нэг ч удаа жинхэнэ залбирал хэлж үзээгүй бөгөөд шашны ертөнцийн хүмүүс шиг залбирч, үргэлж Бурханд хайртай гэж хэлж, үргэлж шийдвэрээ илэрхийлж, үргэлж нөгөө л хэвшмэл үгсээ хэлсээр байгаа бол та нар хэтэрхий дутуу байна, та нарт ямар ч үнэн-бодит байдал алга. Ерөнхийдөө Бурханд гурав юм уу таван жил итгэсэн хүмүүс Бурханы өмнө ирэхдээ тийм хүүхэд шиг, мэдлэггүй зүйл хэлдэггүй, учир нь тэд Бурханыг дагана гэдэгтээ итгэлтэй байдаг, мөн тэдэнд итгэл байдаг бөгөөд Бурханы ажил, Бурханы санаа зорилго, Бурханы удирдлагын төлөвлөгөө болон Бурханы ажлын зорилгын талаарх үзэгдлийн үнэнүүдийг аль хэдийн тодорхой ойлгосон байдаг. Тэд Бурханы өмнө ирэхдээ ихэвчлэн юуны төлөө залбирдаг вэ? Нэг зүйл нь өөрсдийгөө танин мэдэх, нөгөө нь зарим нэг үнэн үгийг хэлэх юм: Өө Бурхан минь, өнөөдөр надад зарим нэг бэрхшээл тулгарлаа, би Танд өртэй болох зүйл хийчихлээ, би зарим хэрэг явдал дээр дутагдалтай байна, намайг хамгаалж, хөтөлж, гэгээрүүлж, гэрэлтүүлээч гэж би Танаас гуйж байна. Энэ хүн үнэн-бодит байдалтай холбоотой нэлээд үнэн зүйлсийг хэлж эхэлдэг бөгөөд дөнгөж итгэж эхэлсэн тэр урам зоригтой хүмүүсийн хэлдэг шийдвэрээ илэрхийлсэн үгс, уриа лоозонг хэлэхээ больдог. Яагаад тэд эдгээр зүйлийг хэлдэггүй вэ? Ийм зүйл хэлэх нь ямар ч утгагүй бөгөөд ийм зүйлс нь үнэнийг гэх тэдний дотоод хэрэгцээг, эсвэл амь-оролтынх нь хэрэгцээг хангаж чадахгүйг тэд мэдэрдэг. Чи хэдэн жил итгэсэн байх нь хамаагүй, Бурханд залбирахдаа чи зүгээр л аргацаадаг уу, эсвэл Түүний өмнө чин сэтгэлээсээ ирдэг үү гэдгээс үл хамааран, арван өдрийн хэдэн өдөрт нь чи тэрхүү хоосон үг, түгээмэл хэллэгийг хэлдэг вэ? Хэн нэгэн нэг өдөр нь гэж хэлж магадгүй, тэгвэл тэр үлдсэн есөн өдөрт нь юу гэж залбирдаг вэ? Хэрвээ тэдний залбирал үүрэг болон амь-оролттой нь холбоотой байвал зүгээр, энэ нь тэд үнэн, Бурханы үг болон үүрэгтээ бага зэрэг ачаа үүрч байгааг, мөн тийм ч хөшүүн байхаа больсон гэдгийг харуулж байна. “Тэд тийм ч хөшүүн байхаа больсон” гэдгээрээ Би юу хэлэх гэсэн бэ? Хүмүүсийн завхарсан зан чанар болон янз бүрийн байдалтай холбоотой хэрэг явдал дурдагдах үед тэд ямар нэг зүйл мэдэрч, ухамсарладаг бөгөөд бас ойлгож чаддаг гэдгийг Би хэлж байгаа юм. Тэд ойлгож, ухамсарлаж чаддаг бөгөөд эдгээр хэрэг явдлыг яаж ч тайлбарласан ойлгодог, тэдгээртэй бараг л хөл нийлүүлдэг—энэ нь тэд бага зэрэг биеийн хэмжээтэй болсныг харуулж байна. Хөшүүн хүмүүс ямар илрэл харуулдаг вэ? Тэд өдөр бүр тэгж амьдардаг, чармайдаггүй, ахиц дэвшил гаргадаггүй, тийм ч учраас Бурханд залбирахдаа үргэлж нөгөө л зүйлсээ хэлдэг. Тэд амь-оролтыг огт ойлгодоггүй, тэдэнд сүнслэг ойлголт байдаггүй, юу ч мэдэрдэггүй, хэчнээн их номлол сонссон ч ямар ч хариу үйлдэл үзүүлдэггүй бөгөөд үнэнийг яаж ч нөхөрлөсөн, энэ бүхэн нэгэн хэвийн, бүгд адилхан утгатай мэт тэдэнд санагддаг. Тэгвэл тэдэнд Бурханд хэлэх зүйл байх уу? Хүмүүс Бурханы өмнө ирэхдээ юу гэж залбирч, юу хэлэх нь Бурханд хэлэхийг хүсэж буй зүрх сэтгэл дэх үгсээс нь хамаардаг бөгөөд тэд эдгээр зүйлийг Бурханд заавал хэлэх ёстой гэж мэдэрдэг. Зүрх сэтгэлд чинь ядаж л Бурханы шаардлагын талаарх ойлголт, чамд тулгарч буй бэрхшээл, мөн Бурханы шаардлагад хэрхэн нийцүүлэх учиртай талаарх ойлголт байх ёстой. Хэрвээ зүрх сэтгэлд чинь юу ч байхгүй, чиний хийж чадах зүйл ердөө л зарим нэг чихэнд чимэгтэй үг, уриа лоозон, хоосон сургаал хэлж, зүгээр л аргацаах төдий байвал тэр нь залбирал биш юм. Хэрвээ чи энэ олон жилийн турш үнэнч байхаа амласан ч, огтхон ч бодитой зүйл хийгээгүй бөгөөд эцсийн дүндээ хэдийд ч Бурханаас урваж, Бурханыг үгүйсгэж, хаяад явж болзошгүй хэвээр байвал энэ нь чамайг биеийн хэмжээгүй гэдгийг харуулж байна. Одоо та нар залбирахаар Бурханы өмнө ирэхдээ Бурхантай харилцах харилцаагаа Бурханы шаардлага болон өөрсдийнхөө зан чанарын өөрчлөлттэй ихэвчлэн холбоотой байлгаж чадвал та нар Бурхантай харилцаа тогтоож, антихристийн замаар явахгүй бөгөөд энэ нь та нар Бурханд итгэх итгэлийн зөв замд орсон гэсэн үг юм.

Антихристүүдийн өөрсдийгөө өргөмжилж, гэрчилдэг янз бүрийн илрэл, түүнчлэн ийм зан авирын уг шинжийн тодорхойлолтыг та нар одоо тодорхой ойлгов уу? Антихристүүдийн илрэл болон жирийн хүмүүсийн завхарсан зан чанарын илрэлийн хооронд ямар нэгэн ялгаа бий юу? Жинхэнээсээ асуудалтай тулгарах үедээ та нар харьцуулалт хийж чадах уу? Та нар антихристүүдийн илрэлийг жирийн завхарсан хүмүүсийн илрэл гэж үзэж, эсвэл эсрэгээр нь үзэж болох уу? Энэ хоёр зүйлийг та нар хэрхэн ялгаж салгах ёстой вэ? Хүний байнга харуулдаг илрэл, илчлэлээр дамжуулан зан чанарыг нь дүгнэж, зан чанараас нь мөн чанарыг нь дүгнэх нь тэднийг тодорхойлох үнэн зөв арга зам юм. Антихристүүд үнэнийг хүлээн авдаггүй, Бурханыг өргөмжилдөггүй; тэд зөвхөн өөрсдийгөө л өргөмжилж, гэрчилдэг. Энэ илрэл нь хэтэрхий илэрхий, тод томруун бөгөөд бүхэлдээ тэдний сатанлаг уг чанарт захирагддаг. Жирийн хүмүүс ч бас өөрсдийгөө өргөмжилж, гэрчилдэг хэдий ч чи тэдэнтэй үнэнийг нөхөрлөх үед тэд үүнийг хүлээн авч, Бурхан бол үнэн гэдгийг хүлээн зөвшөөрч чаддаг бөгөөд үнэнийг хүлээн авч чаддаг, гагцхүү тэдний хувьд өөрчлөлт маш хурдан юм уу амархан гардаггүй—энэ бол антихристүүд болон жирийн хүмүүс хоорондох ялгаа юм. Одоо ингэж хэлэхээр, тэднийг хооронд нь ялган танихад амархан болж байна уу? Антихристүүдэд нэг онцлог шинж бий: Тэд үнэнийг хайрладаггүй байх юм уу үнэнийг үгүйсгэх үедээ шууд үгүйсгэдэг үү? (Үгүй.) Тэд үнэнийг үгүйсгэх ямар арга ашиглавал чи тэднийг үнэнийг хүлээн зөвшөөрдөггүйг олж хардаг вэ? Тэд чамайг няцаахын тулд цэцэрхэж, чиний нөхөрлөж байгаа зүйл үнэн биш, харин зөвхөн өөрсдийнх нь нөхөрлөж байгаа зүйл л үнэн гэж хэлнэ. Жишээлбэл, тэд өөрсдийгөө гэрчилж, хэн нэгэн тэднийг ил болгосны дараа тэд үнэнийг хайрладаггүй, эсвэл хүлээн авдаггүй гэдгийг бусад хүн батлан хэлж болохуйц ямар илрэл тэд харуулдаг вэ? Цэцэрхэж, өөрсдийгөө зөвтгөхийг оролдох нь нэг илрэл бөгөөд бодит үнэнийг нуун дарагдуулах явдал бас байдаг, тэрхүү үнэн нь тэдний далд зорилго юм. Тэдний далд зорилго бол бусдаар өөрсдийгөө ихэд хүндлүүлэхийн тулд өөрсдийгөө гэрчлэх явдал юм. Тэд чамд далд зорилгоо мэдэгдэхгүй; тэд зүгээр л хуурамч, тааламжтай зүйл ярьж, цэцэрхэж, чамайг хуурч, толгойг чинь эргүүлж, эцсийн дүндээ чи тэднийг өөрсдийгөө гэрчлээгүй гэж хэлснээр тэд зорилгодоо хүрсэн байх болно. Тэд хуурамч, тааламжтай зүйл ярьж, цэцэрхэж, хүмүүсийг хуурдаг, өөрсдийгөө гэрчилж байгаагаа хүлээн зөвшөөрдөггүй, чамайг өөрсдийг нь ил болгоход хүлээн авдаггүй, чиний зэмлэлийг хүлээн авдаггүй, энэхүү бодит тодорхойлолтыг бүр ч хүлээн авдаггүй. Тэд үүнийг огт хүлээн авдаггүй бөгөөд бүр шалтаг тоочиж, “Тэр чинь би өөрийгөө гэрчилж байгаа хэрэг биш. Надад тэгж хэлэх шалтгаан, нөхцөл байсан. Тийм нөхцөл байдалд хэдэн зохисгүй зүйл хэлэх нь бүхэлдээ хэвийн зүйл бөгөөд асуудал биш. Үүнийг өөрийгөө гэрчилсэн гэж үзэж болох уу? Түүгээр ч барахгүй, би энэ их ажлыг хийсэн, юунд ч хүрээгүй байлаа ч гэсэн хатуу бэрхийг туулсан. Зарим хүн намайг дээдэлж, шүтлээ гээд сүртэй зүйл биш шүү дээ” гэж хэлдэг. Ийм шившигтэй зан авир, ийм жигшмээр үйлдлийг тэд том асуудал гэж боддоггүй—энэ нь үнэнийг хүлээн авч буй хандлага мөн үү? Тэд эдгээр муу үйлээсээ ичдэггүй, бүр өөрсдийгөө мундаг гэж боддог—энэ бол ёрын муу хүмүүсийн мөн чанар юм. Антихристүүд өөрсдийгөө өргөмжилж, гэрчлэх нь туйлын зөв зүйтэй бөгөөд өөрсдийнх нь хийх ёстой зүйл гэж итгэдэг. Тэд: “Надад ийм чадвар байгаа учраас би үүнийг хийдэг—өөр хүмүүс үүнийг хийх эрхтэй гэж үү? Би хүн бүрийн дэмжлэгийг олж авсан, чуулганы ажлыг хийхэд маш их хүчин чармайлт зарцуулсан, бурханы гэрт асар их хувь нэмэр оруулж, маш их эрсдэл үүрсэн! Чи надад ямар ч шагнал, ямар ч ашиг тус өгөхгүй байх нь шударга хэрэг үү? Бурхан зөвт биш гэж үү? Тэр хүн болгонд үйлдлийнх нь дагуу тусыг нь хариулдаггүй гэж үү? Тэгвэл би энэ бүх хувь нэмрийг оруулж, энэ бүх эрсдэлийг үүрснийхээ төлөө хүн бүрийн дэмжлэгийг авах эрхтэй биш гэж үү?” хэмээн боддог. Тэд үүргээ гүйцэтгэснийхээ хариуд ямар нэг зүйл авах ёстой, хамгийн наад захын шагнал болгож хүн бүрийн дэмжлэг, мөн өөрсдийнхөө хүртэх ёстой үнэнч байдал, хүндлэл, ашиг тусыг эдлэх ёстой гэж боддог. Энэ нь үнэнийг хүлээн авч буй хандлага мөн үү? (Биш.) Тэгвэл энд үнэн нь юу вэ? Жишээлбэл, чи тэдэнд: “Хүмүүс хэчнээн их зовсон ч бүтээгдсэн зүйлс бөгөөд завхарсан зан чанартай учраас зовох ёстой. Үүргээ гүйцэтгэхдээ зовох нь хүмүүсийн зовдог нэг л арга зам юм. Бид хэчнээн чадвартай, ямар ч билиг авьяастай байлаа гээд, ямар нэгэн шагнал хүлээх ёсгүй, Бурхантай наймаацах гэж оролдох ёсгүй” гэж хэлдэг. Энэ нь үнэн биш гэж үү? Энэ бол бүтээгдсэн зүйлсийн ойлгох ёстой хамгийн суурь үнэн юм. Гэвч энэ үнэнийг ертөнцийн гүн ухаан, тэдний бодол, үзэл санаанаас олж болох уу? (Үгүй.) Тэд энэ үнэнийг сонсоод хүлээн авдаг уу? Үгүй, тэд хүлээн авдаггүй. Тэдний хандлага ямар байдаг вэ? Тэд Бурханы гэрт байхыг ертөнцөд байхтай адил гэж итгэдэг бөгөөд хөдөлмөрлөснийхөө дагуу шагнагдах ёстой, үүргээ гүйцэтгэснийхээ төлөө ямар нэг зүйл авах ёстой, хэрвээ тэд ямар нэгэн эрсдэл үүрсэн бол хүртэх ёстой ашиг тус, нигүүлслээ авах ёстой гэж боддог. Үүргээ гүйцэтгэх нь хүн бүрийн үүрэг хариуцлага, хүлээсэн үүрэг бөгөөд үүнд шан харамж огт хамаагүй. Антихристүүд энэ үнэнийг хүлээн авдаг уу? Тэдний хандлага ямар байдаг вэ? Тэд басамжилж, эсэргүүцэн: “Тэнэгүүд ээ, та нар бүр үүнийг хүлээн зөвшөөрдөг өө! Тэр чинь үнэн гэж үү? Тэр чинь үнэн биш, зүгээр л хүмүүсийг мэхэлж байгаа хэрэг. Хүмүүсийн хоорондын шударга, тэгш байдал—тэр л үнэн!” гэж хэлдэг. Энэ ямар гээчийн үг вэ? Энэ бол Сатаны логик, тэрс үзэл, гажууд онол юм. Тэдгээр нь үнэнийг ойлгодоггүй хүмүүсийг төөрөлдүүлж чадах уу? Тэднийг маш амархан төөрөгдүүлж чадна! Зарим хүн сул дорой, үүргээ гүйцэтгэхтэй холбоотой үнэнийг ойлгодоггүй, дээр нь хэв чанар, ухамсарлах чадвараар дутмаг, бас итгэл тийм ч их байдаггүй бөгөөд ийм зүйл сонсох үед тэдэнд туйлын үндэслэлтэй санагдаж, “Нээрээ л тийм байна. Би яаж ийм тэнэг байж чадав аа? Өнөөдөр би эцэст нь нэг юм ойлгодог хүнтэй таарлаа. Тэдний хэлдэг зөв!” гэж боддог. Энэ хүмүүс зөвхөн үндэслэлтэй сонсогддог, үзэлтэй нь нийцсэн зүйлсийг л сонсож, хүлээн авдаг; тэд Бурханы үг бол үнэн гэсэн зарчмын дагуу Бурханы үгэнд ханддаггүй. Бурханы үг хүмүүсийн мэдрэмж, хүмүүсийн бодол, логик, хүмүүсийн зан заншил, уламжлалт соёлтой нийцдэг эсэхээс үл хамааран Бурханы үг бол эцсийнх бөгөөд эхнээсээ дуустал үг бүр нь үнэн юм. Бурханы үгэнд эргэлзэж, дүн шинжилгээ хийх хэн ч шаардлагагүй бөгөөд бүх хүн төрөлхтөн үүнийг зөв, эсвэл буруу гэж итгэх эсэх, эсвэл хэн нэгэн үүнийг хүлээн авч чадах эсэхээс үл хамааран Бурханы үг үүрд үнэн байдаг. Бурханы үг цаг хугацааны шалгуурыг давах шаардлагагүй, хүн төрөлхтөн үүнийг туршлагаар батлах шаардлагагүй—Бурханы үг бол үнэн. Антихристүүд ингэж боддог уу? Тэд: “Бурхан үндэслэлтэй байх ёстой! Бурханы зөвт байдал гэж юу гэсэн үг вэ? Маш их зовсон, өндөр чадвартай хүмүүс нь агуу шагнал авч, бага зовсон, тийм ч чадварлаг биш, ямар ч хувь нэмэр оруулаагүй хүмүүс нь бага шагнал авдаг гэсэн үг биш үү?” хэмээн боддог. Бурхан ингэж хэлдэг үү? (Үгүй.) Бурхан тэгж хэлдэггүй. Бурхан юу гэж хэлдэг вэ? Үүргээ гүйцэтгэх нь хүн бүрийн сэтгэлийн дуудлага, үүргээ гүйцэтгэх нь өөрийн гэсэн зарчимтай байдаг, хүн бүр үнэн-зарчмын дагуу үүргээ гүйцэтгэх ёстой, энэ бол бүтээгдсэн зүйлсийн хийх учиртай зүйл гэж Бурхан хэлдэг. Энд шан харамжийн талаар ямар нэгэн зүйл дурдсан байна уу? Шагналын талаар ямар нэгэн зүйл дурдсан байна уу? (Үгүй.) Энд шан харамж юм уу шагналын талаар ямар ч зүйл дурдаагүй—энэ бол хүлээсэн үүрэг юм. “Хүлээсэн үүрэг” гэж юу гэсэн үг вэ? Хүлээсэн үүрэг гэдэг нь хүмүүсийн хийх ёстой зүйл бөгөөд хөдөлмөрлөснийхөө дагуу шагнагдах явдал үүнд хамаарахгүй. Үүргээ их гүйцэтгэсэн хүн асар их шагнал авч, үүргээ бага гүйцэтгэсэн, эсвэл сайн биш гүйцэтгэсэн хүн бага шагнал авах ёстой гэж Бурхан хэзээ ч заагаагүй—Бурхан хэзээ ч тэгж хэлээгүй. Тэгвэл Бурханы үгэнд юу гэж хэлдэг вэ? Үүргээ гүйцэтгэх нь хүн бүрийн сэтгэлийн дуудлага бөгөөд энэ бол бүтээгдсэн зүйлсийн хийх ёстой зүйл гэж Бурхан хэлдэг—энэ бол үнэн. Антихристүүд үүнийг ингэж ойлгодог уу? Тэд Бурханы эдгээр үгэнд хэрхэн ханддаг вэ? Тэд өөрөөр хандана. Тэд өөрсдийн ашиг сонирхлын үүднээс Бурханы үгийг гажуудуулан тайлбарладаг. Нарийн яривал, тэдний хийдэг зүйл бол Бурханы үгийг гуйвуулах явдал бөгөөд тэд өөрсдийн арга барил, ойлголтыг ашиглан Бурханы үг болон үнэнийг өөрчилж, өөрөөр тайлбарладаг. Тэгвэл ингэж тайлбарлахын уг чанар нь юу вэ? Энэ нь тэдэнд ашиг тустай, хүмүүсийг төөрөлдүүлж чаддаг, мөн хүмүүсийг өдөөн турхирч, сэтгэлийг нь татаж чаддаг. Тэд Бурханы үгийг өөрсдийнхөө ярианы хэв маяг болгон хувиргаж, яг л өөрсдийнх нь илэрхийлж буй үнэн мэт болгодог бөгөөд Бурханыг ямар нэгэн зүйл хэлсний дараа тэд Бурханы хэлсэн арга барил болон Бурханы үгийн зарчмыг өөрсдийнхөө арга барил болгон өөрчлөх ёстой болдог. Өөрсдийнхөө арга барил болгон өөрчилснийх нь дараа тэр нь үнэн хэвээр байх уу? Үгүй, тийм биш—энэ бол гажууд онол, тэрс үзэл юм. Та нар энэ хэрэг явдлыг ялган таньж чадах уу? (Тийм ээ, тодорхой хэмжээгээр.) Ийм олон номлол сонссоны дараа зарим хүн бага сага ялган таних чадвартай болсон. Тэгвэл антихристүүд үнэнийг эсэргүүцэж, үгүйсгэдгийн мөн чанар юу вэ? (Энэ нь Бурханы үгийг гуйвуулж, гажуудуулан тайлбарлах явдал юм.) Тэгвэл Бурханы үгийг гуйвуулж, гажуудуулан тайлбарлах тэдний санаархал юу вэ? Энэ нь хүмүүс үнэнийг хүлээн авахгүй, харин өөрсдийнх нь гажууд онол, тэрс үзлийг хүлээн хүлээн аваасай гэсэндээ тэр юм. Тэд өөрсдийн бодол, логик, ашиг сонирхол, үзэл бодол болон үзлийнхээ дагуу үнэнийг буруугаар тайлбарладаг. Ингэх нь тэдэнд ашиг тустай байдаг бөгөөд тэд бас тэнэг, мэдлэггүй, үнэнийг ойлгодоггүй зарим хүнийг өдөөн турхирч, төөрөлдүүлж чаддаг. Тэдний үгийг анх сонсоход чамд зөв мэт санагдаж болох ч хэрвээ чи анхааралтай задлан шинжилбэл, тэдгээрийн дотор Сатаны амбиц, явуулга нуугдаж байгааг олж харна. Тэдний амбиц, явуулгын зорилго юу вэ? Тэдний зорилго бол өөрсдөдөө ашиг тустай байх, өөрсдийнхөө аливааг хийдэг арга барил, зан авирыг үндэслэлтэй болгох, хүмүүсээр өөрсдийгөө сайнаар үнэлүүлэх, өөрсдийн муу, ёрын муу зан авирыг зохистой зан авир, үнэнд нийцсэн арга барил болгон өөрчлөх явдал юм. Ингэснээр хүмүүс өөрсдийг нь голохгүй, Бурхан өөрсдийг нь яллахгүй гэж тэд итгэдэг. Хүмүүст гологдохгүйн тулд тэд бусдыг төөрөлдүүлж чадаж магадгүй ч Бурханд яллагдахгүй байж чадах уу? Хүн Бурханы мөн чанарыг өөрчилж чадах уу? (Үгүй.) Антихристүүд энд л хамгийн тэнэг байдаг. Тэд уран үг, “ухаалаг тархи”-аа ашиглан ямар нэгэн гажууд онол, тэрс үзэл сэдэж, үнэнийг гуйвуулахыг хүсдэг бөгөөд ингэснээр тэдний хэлсэн үг үндэслэлтэй болж, улмаар Бурханы айлдварыг няцааж, үнэний оршин тогтнолыг үгүйсгэж чадна—тэд буруу бодож байгаа хэрэг биш үү? Тэд зорилгодоо хүрч чадах уу? (Үгүй.) Антихрист зарим хүнийг төөрөгдүүлэх үед яах ёстой вэ гэж зарим хүн асуудаг. Хэрвээ тийм хүмүүс үнэхээр төөрөгдөлд орж, замаа өөрчилж чадахгүй бол энэ нь тэд илчлэгдэж, таягдан хаягдсан гэсэн үг бөгөөд тэгэх ч ёстой юм. Тэдний үйл нь ирж, зугтах аргагүй болсон хэрэг; тэд үхэх тавилантай бөгөөд Бурхан тэдэн шиг хүмүүсийг аврахаар хэзээ ч төлөвлөөгүй. Тэд хуурамч дүр эсгэн чуулганд орж ирээд, бага зэрэг хөдөлмөрлөж, бага зэрэг нигүүлсэл эдэлдэг бөгөөд Бурхан тэднийг орхих үедээ Сатанд өгдөг. Яг тэр үед тэд тэрс үзэл, гажууд онол сонсох бөгөөд сонсмогцоо алга ташиж, үүнийг сайшаагаад, дараа нь Сатаныг дагаад явчихдаг. Энэ юу вэ? Энэ бол Сатаныг үйлчлэл үзүүлэхэд ашиглаж байгаа хэрэг юм. Илчлэлийн Номд: “Зөв шударга биш нь зөв шударга биш хэвээр байг: бузар нь бузар хэвээр байг: зөв шударга нь зөв шударга хэвээр байг: ариун нь ариун хэвээр байг” (Илчлэл 22:11) гэсэн эшлэл байдаг. Энэ нь хүмүүс төрөл төрлөөрөө ангилагдаж байгааг хэлж байна. Антихристүүдийг дагадаг тэр хүмүүсийн хувьд, энэ нь ердөө л хоромхон зуурын болгоомжгүй байдал уу? Бурхан харж хамгаалаагүйгээс болсон уу? Энэ бол тэд үхэх тавилантай байгаа хэрэг! Тийм хүмүүстэй хэсэг хугацаанд холбоотой байсны дараа тэд аврагдах эрхгүй гэдгийг чи харна—тэд дэндүү жигшмээр! Тэдний зан араншин болон үнэний эрэлхийллээс нь дүгнэвэл, тэдний уг чанар хорон муу бөгөөд үнэнийг зэвүүцдэг, тэд аврагдах эрхгүй, Бурханаас тийм асар их нигүүлслийг өвлөн авах эрхгүй юм. Бурхан тэдэнд энэ нигүүлслийг өгөхгүй бол тэд үүнийг хүлээж авахгүй, тиймээс тэднийг дүгнэх хамгийн оновчтой хоёр үг бол “үхэх тавилантай” гэдэг үг юм.

Өөрсдийгөө өргөмжилж, гэрчлэх нь антихристүүдийн гол илрэл бөгөөд энэ илрэлд нь үндэслэн тэдний мөн чанарыг тодорхойлох нь маш зохистой бөгөөд бодитой юм—энэ нь хоосон тодорхойлолт биш. Тэдний далд зорилго, амбиц, мөн чанарынх нь илчлэл болон үйлдлийнх нь тууштай зорилгыг харвал, өөрсдийгөө өргөмжилж, гэрчлэх нь антихристүүдийг тодорхойлдог илрэл гэдгийг харж болно. Өөрсдийгөө хэзээ ч өргөмжилж, гэрчилдэггүй антихристүүд гэж байдаг уу? (Байхгүй.) Яагаад байхгүй гэж? Яагаад гэвэл, тэдний амбиц, хүсэл асар их бөгөөд тэд үүнийгээ хянаж чаддаггүй. Тэд ямар ч бүлэг хүний дунд амьдарсан бай, хэн ч тэднийг өргөмжилж, шүтэхгүй бол амьдрал нь ямар ч үнэ цэн, утга учиргүй мэт тэдэнд санагддаг, тийм ч учраас тэд зорилгодоо хүрэхийн тулд өөрсдийгөө өргөмжилж, гэрчлэхийн хүслэн болдог. Тэд бусдаас илүү гарахын тулд амьдардаг, хүмүүсээр өөрсдийгөө шүтүүлж, дагуулах хэрэгтэй байдаг бөгөөд тэр хүмүүс нь тээртэй, ой гутам ялаа, эсвэл гуйлгачдын бүлэглэл шиг байсан ч тэд тоодоггүй. Тэднийг шүтэж, дагадаг хүмүүс байж л байвал тэдний сэтгэл амардаг. Хэрвээ тэд алдартай дуучид шиг шүтэн бишрэгчдээсээ галзуу мэт алга ташилт хүлээж авч чадвал хөл нь газар хүрэхгүй баярлах бөгөөд үүнийг эдлэх дуртай байдаг—энэ бол антихристүүдийн уг чанар юм. Ямар төрлийн хүмүүс өөрсдийг нь дагаж, шүтдэг байх нь хамаагүй, антихристүүд бүгдэд нь дуртай байдаг. Тэднийг дагаж буй хүмүүс хамгийн адгийн шаар, ой гутам байсан ч, араатан байсан ч хамаагүй, өөрсдийг нь өргөмжилж, байр суурийн төлөөх амбиц, хүслийг нь хангаж л байвал антихристүүд тоодоггүй. Тэгвэл антихристүүд өөрсдийгөө өргөмжилж, гэрчлэхээ, очсон газар бүрдээ гайхуулахаа больж чадах уу? (Үгүй.) Энэ бол тэдний мөн чанар юм. Надад хэлдээ, Бурханыг үнэхээр дагадаг хүмүүс ямар төрлийн хүмүүс байдаг вэ? Хүн төрөлхтний дунд Бурханы сонгож, аврахыг хүсдэг нэг төрлийн хүн байдаг бөгөөд энэ хүмүүст хамгийн наад захын мөс чанар, эрүүл ухаан, ичих нүүр байдаг. Үүнээс арай дээр хүмүүс нь үнэнийг хайрлаж, эерэг зүйлсийг хайрлаж, Бурханы шударга, зөвт байдлыг хайрлаж чаддаг; тэд хорон мууг үзэн ядаж чаддаг, шударга бус, хорон муу зүйлсийг хараад эгдүүцдэг бөгөөд эдгээр зүйлийн талаар юу ч хийж чадахгүй байлаа ч гэсэн үзэн ядсаар байдаг—энэ хүмүүс бол Бурханы хүсдэг наад захын хүмүүс юм. Ийм хүн чанар, мөн чанаргүй хүмүүсийн хувьд, тэд Бурханы сайн сайхан, эсвэл Бурхан хэчнээн агуу болох талаар хэчнээн их ярьсан ч Бурхан тэднийг хүсдэггүй. Жишээлбэл, шашны фарисайчууд нөгөө л хуучин хоосон онол, өнгөц үгсээрээ Бурханыг өргөмжилж, гэрчилдэг бөгөөд хоёр мянган жилийн дараа ч тэдгээрийг хэлэхээс уйддаггүй. Одоо Бурхан маш олон үнэнийг илэрхийлж байгаа ч тэд үүнийг харж чаддаггүй, үл тоодог бөгөөд зарим нь бүр яллаж, доромжилдог. Энэ нь тэднийг бүрмөсөн илчилдэг бөгөөд Бурхан тэднийг аль хэдийн хоёр нүүрт фарисайчууд, бүгд Сатаны бүлэглэлийн нэг хэсэг гэж тодорхойлсон; Бурхан тэднийг чөтгөрүүд, Сатанууд, гахай, нохой гэж тодорхойлсон. Антихристүүд ийм бүлэг хүний дунд ирээд, тэдний маш цөөхөн нь үнэнийг ойлгож чаддагийг, тэдний хэнд нь ч ялган таних чадвар, авьяас байхгүйг хараад энэ боломжийг далимдуулан гайхуулахаар яардаг. Зарим нь нэгэн цагт дэлхийн хэмжээний хоёр их сургуульд нэгэн зэрэг тэнцсэн боловч эцэст нь Бурханд итгэж, Түүний даалгаврыг хүлээн авсан учраас яваагүй гэж гайхуулдаг. Тэдний ингэж хэлэхийг сонсоод зарим хүн тэднийг ихэд хүндэлж эхэлдэг. Хэрвээ чи үнэнийг ойлгодоггүй, чиний хайрладаг зүйлс, ертөнцийг үзэх үзэл чинь ертөнцийн хүмүүсийнхтэй адилхан бол чи ийм хүмүүсийг шүтнэ, тийм ч учраас антихристүүд ийм зүйл хэлэх үед чи тэдний төөрөгдөлд орж, тэдэнд мэхлэгдэх болно. Антихристүүд ийм маягаар өөрсдийгөө далдуур өргөмжилдөг бөгөөд ялган таних чадваргүй тэр мунхаг хүмүүс тэдний төөрөгдөлд ордог. Антихристүүд эцэст нь маш их баярлаж, удирдлага дор нь байгаа хэн ч жирийн хүн биш гэж боддог, гэвч үнэн хэрэгтээ тэр хүмүүс бүгд зүгээр л хэдэн мунгинуу хүн, ямар ч хэрэггүй амьтад байдаг. Үнэнийг ухамсарлах чадваргүй хүмүүс бүгд Сатанууд болон антихристүүдийн төөрөгдөлд орж мэднэ. Сатанууд болон антихристүүдийн ярихыг сонсох үедээ тэд үүнийг өөрсдийнх нь бодол, таашаалтай үнэхээр нийцэж байна гэж мэдэрдэг тул сонсох дуртай байдаг. Тэд хэвийн сэтгэхүйгээ ашиглан сонсож байгаа зүйлийнхээ талаар дүгнэлт хийх чадваргүй бөгөөд ийм зүйлсийг ялган танихад нь туслах үнэнийг ойлгодог хүнийг ч хайж олохгүй; сонсож байгаа зүйл нь үндэслэлтэй мэт санагдаж л байвал тэд үүнийг хүлээн авахад бэлэн байх бөгөөд ингэснээр тэд өөрсдөө ч мэдэлгүй төөрөгдөлд ордог. Хэрвээ үнэнийг ухамсарлах чадвартай, ялган таних чадвартай хүмүүс антихристүүдийн ярихыг сонсвол тэр хүмүүс бусдыг төөрөгдүүлэхийг оролдож байгааг мэдэх бөгөөд тэднийг голох болно. Ялган таних чадваргүй тэр мунгинуу хүмүүс антихристүүдийг мэдлэгтэй, хэв чанар сайтай, ирээдүйтэй гэж итгэх болно. Тэд асуудлыг ийм маягаар харж, ямар нэгэн өнгөц үзэгдлийн төөрөгдөлд орох болно; тэд үнэн-зарчим гэж юу болохыг мэдэхгүй бөгөөд Сатануудыг дагаад явчихна. Ийм хүмүүс мунхаг, мэдлэггүй байдлаасаа болоод өөрсдийгөө сүйрүүлдэг биш үү? Ийм л байдаг. Хэрвээ чи антихристүүд байнга өөрсдийгөө өргөмжилж, гэрчилдэг янз бүрийн илрэл, эсвэл үүнийг хийдэг өөр өөр арга барилыг нь ялган таньж чаддаг бол, мөн чи тэдний үгийн цаадах зорилго, далд зорилгыг дүгнэж чаддаг бол антихристүүдийн мөн чанарыг нэвт харах нь чамд амархан байна, тэгээд чи тэднийг тэр даруй голж, харааж, дахин хэзээ ч харахгүй байж чадна. Чи яагаад ингэх вэ? Яагаад гэвэл, чи антихристүүдийн ярьж, үйлдэхийг харах үедээ тэднийг жигшиж, үзэн ядах бөгөөд ялаа харж байгаа мэт ой гутаж, тэднийг аль болох хурдан хөөж явуулах хэрэгтэй болно. Тиймээс, чи антихристүүдийн үйлдэл, зан авирыг ялган таньж чаддаг болмогцоо даруй тэднийг ил болгох ёстой, ингэснээр бусад хүн тэднийг ялган таньж чаддаг болж, дараа нь зарчмын дагуу тэднийг чуулганаас хөөнө. Та нар үүнийг хийж зүрхлэх үү? Бурханы сонгосон хүмүүс үүнийг хийж чадвал энэ нь тэд биеийн хэмжээгээр өсөж, Бурханы санаа зорилгыг бодолцон үзэж, Бурханы гэрийн ажлыг хамгаалж чадна гэдгийг харуулж байна. Бурханы сонгосон хүмүүс үнэнийг ойлгож, ялган таних чадвартай болох үед антихристүүдэд чуулганд, Бурханы гэрт хөл тавих зай үлдэхгүй.

Ямар үйл явдал байх нь хамаагүй, боломж л гарвал антихристүүд өөрсдийгөө гайхуулж, гэрчилнэ, мөн тэднийг биширсэн, атаархсан, хүндэлсэн нүдээр харж шүтэж, хүндэлдэг хүмүүс байх л юм бол тэд баяртай байна—тэр хүмүүс хэн байх нь тэдэнд хамаагүй. Өөрсдийг нь дагаж, шүтэж, хүндэлдэг хүмүүст тавьдаг стандарт тэдэнд бий юу? (Үгүй.) Тэр хүмүүс тэнэг, оюун ухааны хомсдолтой, ёрын муу хүмүүс, эсвэл үл итгэгчид байх нь хамаагүй, ямар ч төрлийн хүн байсан хамаагүй, тэр ч бүү хэл зайлуулж, таягдан хаях ёстой хүмүүс байсан ч хамаагүй, тэр хүмүүс өөрсдийг нь дагаж, шүтэж, өргөмжилж чадаж л байвал антихристүүд тэднийг хүлээн авч, тэдэнд маш их дуртай байдаг, тэр хүмүүсийг өөрсдийн талд оруулж, хамгаалдаг. Антихристүүд тэр хүмүүсийг өөрсдийн хонь, хувийн өмч мэт үздэг бөгөөд өөр хэн нэгэн тэднийг шилжүүлэх, ил болгох, эсвэл тэдэнд арга хэмжээ авахыг зөвшөөрдөггүй. Тэр хүмүүс антихристүүдэд яаж ч бялдуучилж, зусардсан, ямар ч дотор муухайрам, ой гутам зүйл хэлсэн бай, антихристүүд тэр бүхнээс таашаал авна; тэр хүмүүс өөрсдийг нь зусардаж л байвал антихристүүдэд бүх зүйл зүгээр байдаг. Антихристүүдийн хэлж, хийдэг бүхэн нь бусад хүнээр өөрсдийгөө дээдлэн хүндлүүлж, өөрсдөдөө дуртай байлгаж, өөрсдийгөө дагуулахын тулд байдаг бөгөөд өөрсдийг нь дагадаг хүмүүс хэчнээн их муу зүйл хийсэн ч антихристүүд тэднийг судалж шалгахгүй, мөн хүн чанар нь хэчнээн хар санаатай, хорлонтой байсан ч тэд тоохгүй. Тэр хүмүүс өөрсдийг нь дагаж, шүтэж л байвал антихристүүд тэдэнд дуртай байх бөгөөд тэр хүмүүс антихристүүдийн эрх мэдэл, байр суурийг хадгалж, тэдэнтэй сөргөлдөж, эсэргүүцэхгүй л байвал антихристүүд туйлын сэтгэл хангалуун байх болно—антихристүүд ийм л байдаг. Эсрэгээрээ, өөрсдийг нь үргэлж ил болгодог, өөрсдийгөө өргөмжилж, гэрчлэхэд нь саад болдог, тэгснийх нь төлөө өөрсдийг нь хүндэлдэггүй хүмүүст, түүнчлэн өөрсөдтэй нь үнэний талаар нөхөрлөдөг, асуудлынх нь мөн чанарыг нэвт харж чаддаг, өөрсдийг нь жинхэнээсээ ялган таньж чаддаг хүмүүст антихристүүд яаж ханддаг вэ? Тэд ичсэндээ тэр даруй уурлаж, тэр хүмүүсээс сэрэмжилж, тэднийг гадуурхаж, тэдэн рүү дайрч давшилдаг бөгөөд эцэст нь өөрсдийг нь ялган таньж, эсэргүүцэж чаддаг хүмүүсийг тусгаарлахын тулд боломжтой бүх аргыг хэрэглэдэг. Тэд ингэж байгаагийн цаад шалтгаан юу вэ? Яагаад гэвэл, тэд өөрсдийгөө өргөмжилж, гэрчилж байхдаа тэр хүмүүсийг үргэлж нүдэнд орсон өргөс, тээг садаа гэж боддог бөгөөд тэр хүмүүс өөрсдийг нь ялган таньж, голж, ил болгоно, аятайхан болж байгаа зүйлийг нь баллана гэж боддог. Тэр хүмүүсийг хармагцаа антихристүүдийн сэтгэл тавгүйтэж, үргэлж тэр хүмүүст арга хэмжээ авахыг хүсдэг бөгөөд тэр хүмүүст арга хэмжээ авч л чадвал, дахин өөрсдийгөө өргөмжилж, гэрчлэх үед нь ил болгох, саад болох хүн байхгүй болж, тэд дур зоргоороо мууг үйлдэж чадна гэж боддог. Энэ бол антихристүүдийн үйлддэг зарчим юм. Ямар ч төрлийн хүн өөрсдийг нь зусардаж, магтаж, эсвэл өргөмжилдөг бай, тэр хүмүүсийн хэлж байгаа зүйл баримттай нийцэж байгаа эсэхээс үл хамааран, худал хэлж байсан ч антихристүүд тэднийг хүлээж авахад бэлэн байж, тэднийг сонсоод таашаал авч, тэр хүмүүст чин зүрхнээсээ дуртай байх болно. Тэр хүмүүст ямар асуудал байх нь тэдэнд хамаагүй бөгөөд тэр хүмүүсээс асуудал олж илрүүлсэн ч тэдгээрийг нуун дарагдуулж, хаацайлж, тэр талаар ганц ч үг ганхийхгүй. Антихристүүд өөрсдийг нь дагаж, зусарддаг тэр хүмүүсийг хажуудаа байлгаж л байвал дуртай байна. Антихристүүд ингэж л аливааг хийдэг. Та нар антихристүүдийн хийдэг эдгээр зүйлийг хийж чадах уу? Жишээ нь, та нар Бурханы сонгосон хүмүүсийн дунд байр суурь, нэр хүндтэй хүмүүс, чуулганы удирдагч, ажилчид байлаа гэж бодъё. Хэрвээ ах эгч нар чамайг дээдлэн хүндэлж, чамд зусардаж, бялдуучилж, чиний номлол сайн, чи царайлаг, тэдний хувьд хамгийн сайн удирдагч нь чи гэж хэлэн чамайг байнга магтвал чамд ямар санагдах вэ? Чи тэдний үгийн цаад санааг ялган таньж чадах уу? Чи тийм хүмүүсийг голж, тэднээс зайлсхийж чадах уу? Хэрвээ үгүй бол, чи аюулд оржээ. Чи өөрийгөө тийм ч царайлаг биш, үнэн-бодит байдлын талаар нөхөрлөж чадахгүй гэдгээ тодорхой мэддэг атлаа хүмүүс чамд ингэж зусардахыг сонсохдоо баярлаж, тийм хүмүүстэй үргэлж ойртож, тэднийг дэвшүүлэхийг хүсдэг бол чи асуудалд орсон гэсэн үг биш үү? Энэ нь чи аюулд орсон гэсэн үг юм.

Удирдагч, ажилчдыг ажиллаж байх үед заримдаа Ариун Сүнс тэднийг гэгээрүүлж, гэрэлтүүлэн, тэд зарим нэг бодит туршлагаасаа ярьж чаддаг бөгөөд тэгээд мэдээж тэднийг дээдлэн хүндэлж, шүтдэг хүмүүс гарч ирнэ, мэдээж тэднийг сүүдэр мэт салахгүй дагадаг хүмүүс гарч ирнэ—ийм үед тэд эдгээр зүйлд хэрхэн хандах ёстой вэ? Хүн бүрд өөрийн гэсэн дур сонирхол байдаг, хүн бүр бардам зантай; хүмүүс өөрсдийнх нь талаар сайшааж, зусардсан үг сонсвол маш их таашаал авдаг. Энэ бол хэвийн мэдрэмж бөгөөд сүртэй зүйл биш. Гэвч хэрвээ тэд өөрсдийг нь хэт их магтаж, зусарддаг хэн нэгнийг дэвшүүлж, тийм хүнийг чухал ажилд ашиглавал энэ нь аюултай. Учир нь, бусдыг зусардаж, хэт их магтах дуртай хүмүүс бүгд туйлын зальхай, ов мэхтэй байдаг бөгөөд тэд үнэнч юм уу үнэн үгтэй хүмүүс биш юм. Ийм хүмүүс байр суурьтай болмогцоо Бурханы сонгосон хүмүүсийн амь-оролт юм уу чуулганы ажилд ямар ч ашиг тусгүй байдаг. Энэ хүмүүс зальжин бөгөөд аливааг баллахдаа хамгийн гаргууд байдаг. Харьцангуй чигч шударга хүмүүс хэзээ ч бусдыг хэт их магтдаггүй. Тэд зүрх сэтгэлдээ чамайг сайшааж байсан ч үүнийгээ гаргаж хэлэхгүй бөгөөд чамд өө сэв байгааг, эсвэл ямар нэг буруу зүйл хийснийг чинь олж харвал чамд хэлж өгнө. Гэвч зарим хүн шулуухан хүмүүст дургүй байдаг бөгөөд хэн нэгэн өө сэвийг нь зааж хэлэх юм уу тэднийг зэмлэх үед тэр хүнийг хавчиж, гадуурхдаг, тэр ч байтугай тэр хүний өө сэв, дутагдлыг нь барьж аваад байнга шүүж, яллана. Ингэснээрээ тэд сайн хүмүүсийг хавчиж, хорлож байгаа хэрэг биш гэж үү? Ийм зүйл хийж, тийм сайн хүмүүсийг хавчиж хяхах нь Бурханы хамгийн их жигшдэг зүйл юм. Сайн хүмүүсийг хавчиж хяхах нь хэрцгий зүйл юм! Хэрвээ хэн нэгэн маш олон сайн хүнийг хавчиж хяхаж байвал тэр бол диавол юм. Удирдагч, ажилчид хүн бүрд шударга, хайраар хандах ёстой, аливаа асуудлыг зарчмын дагуу шийдвэрлэх ёстой. Ялангуяа хүмүүс чамд зусардаж, бялдуучлан, чамайг тойрон эргэлдэж байх үед чи тэдэнд зөв хандаж, хайраар тусалж, зохих үүрэг даалгаврыг нь гүйцэтгүүлж, шүтлэггүй хүмүүс шиг бусдыг зусарддаггүй болгох ёстой; өөрийн байр суурь, харах өнцгийг тодорхой илэрхийлж, тэднийг дахин хэзээ ч тийм зүйл хийхгүй болтол нь ичээж, шившиг болгох хэрэгтэй. Хэрвээ чи зарчмыг баримталж, хүмүүст шударга хандаж чадвал Сатаны төрлийн эдгээр өөдгүй алиалагч ичихгүй гэж үү? Энэ нь Сатаныг ичээж, Бурханыг сэтгэл хангалуун болгох болно. Бусдыг зусардах дуртай хүмүүс удирдагч, ажилчид бүгд өөрсдөд нь зусарддаг хүмүүст дуртай байдаг, хэн нэгэн тэдэнд зусардсан юм уу бялдуучилсан зүйл хэлэх бүрд бардам зан болон байр суурийн хүсэл нь ханадаг гэж боддог. Үнэнийг хайрладаг хүмүүс энэ бүхэнд дургүй бөгөөд тэд энэ бүхнийг маш их жигшиж, ой гутдаг. Зөвхөн хуурамч удирдагчид л зусардуулахдаа таашаал авдаг. Бурханы гэр тэднийг сайшааж, магтахгүй байж болох ч Бурханы сонгосон хүмүүс тэднийг сайшааж, магтвал тэд маш их баярлаж, үүнээсээ их таашаал авдаг бөгөөд эцсийн дүндээ үүнээсээ бага зэрэг тайтгарал олж авдаг. Антихристүүд зусардуулах бүр ч дуртай байдаг бөгөөд ийм хүмүүс өөрсөдтэй нь ойртож, өөрсдийг нь тойрон эргэлдэхэд хамгийн их таашаал авдаг. Энэ нь асуудалтай биш гэж үү? Антихристүүд ийм л байдаг; хүмүүс өөрсдийг нь магтаж, сайшаах, шүтэж, дагахад тэд дуртай байдаг бол үнэнийг эрэлхийлдэг, харьцангуй чигч шударга хүмүүс энэ бүхний алинд ч дургүй байдаг. Чамд үнэнийг хэлж чаддаг хүмүүстэй чи ойртох ёстой; ийм хүмүүсийг хажуудаа байлгах нь чамд маш их давуу талтай. Ялангуяа, чамаас асуудал олж харах үедээ чамайг зэмлэж, ил болгох зоригтой тийм сайн хүмүүсийг эргэн тойрондоо байлгах нь чамайг буруу замаар орохоос сэргийлж чадна. Чиний байр суурь ямар байх нь тэдэнд хамаагүй бөгөөд чамайг үнэн-зарчмын эсрэг ямар нэг зүйл хийснийг олж хармагцаа шаардлагатай бол тэд чамайг зэмлэж, ил болгоно. Ийм хүмүүс л чигч шударга хүмүүс, шударга ёсны мэдрэмжтэй хүмүүс юм. Тэд чамайг яаж ч ил болгож, зэмлэсэн бай, энэ бүхэн чамд тустай бөгөөд энэ бүхэн нь чамайг харж хандаж, урагш ахиулахын төлөө байдаг. Чи ийм хүмүүстэй ойртох ёстой; чамд туслах ийм хүмүүс хажууд чинь байснаар чи хамаагүй илүү аюулгүй болно—Бурханы хамгаалалттай байна гэж үүнийг хэлнэ. Үнэнийг ойлгодог, зарчмыг баримталдаг хүмүүс өдөр бүр хажууд чинь байж чамайг харж хандах нь үүрэг, ажлаа сайн гүйцэтгэхэд чинь маш их ашиг тустай. Чамд долигонож, зусарддаг тэр зальхай, ов мэхтэй хүмүүсийг чи туслахаа болгож яавч болохгүй; ийм хүмүүсийг өөртөө наалдуулах нь өөр дээрээ өмхий ялаа шавуулахтай адил бөгөөд чи маш олон нян, вируст өртөх болно! Ийм хүмүүс чамайг үймүүлж, ажилд чинь нөлөөлөх магадлалтай бөгөөд тэд чамайг уруу татагдаж, буруу замаар ороход хүргэж чадна, мөн тэд чамд гамшиг, сүйрэл авчирч чадна. Чи тэднээс хол байх ёстой, хэдий чинээ хол байна төдий чинээ сайн, хэрвээ чи тэднийг үл итгэгчдийн мөн чанартай болохыг ялган таньж, тэднийг чуулганаас зайлуулж чадвал бүр ч сайн. Үнэнийг эрэлхийлдэг чигч шударга хүн чамд асуудал байгааг олж хармагцаа чиний байр суурь ямар байх, чи түүнд хэрхэн хандах, тэр ч бүү хэл чи түүнийг үүргээс нь чөлөөлөх эсэхээс үл хамааран чамд үнэнийг хэлнэ. Тэр хэзээ ч үүнийг нуун далдлах юм уу булзааруулахыг оролдохгүй. Эргэн тойронд чинь ийм хүмүүс олон байх нь маш их ашиг тустай! Чамайг зарчмын эсрэг ямар нэг зүйл хийх үед тэд чамайг ил болгож, асуудлын чинь талаар санал бодлоо хэлж, асуудал, алдаа дутагдлыг чинь илэн далангүй, үнэнчээр хэлж өгнө; тэд чиний нэр нүүрийг хамгаалахыг хичээхгүй бөгөөд олон хүний өмнө ичгүүртэй байдлаас мултрах боломжийг ч чамд олгохгүй. Чи ийм хүмүүст хэрхэн хандах ёстой вэ? Чи тэднийг зовоох ёстой юу, эсвэл тэдэнтэй ойртох ёстой юу? (Тэдэнтэй ойртох ёстой.) Тийм ээ, зөв. Чи зүрх сэтгэлээ нээж, тэдэнтэй нөхөрлөн: “Чиний зааж хэлсэн миний тэр асуудал зөв байсан. Тэр үед би бардам зан, байр суурийн бодлоор дүүрэн байжээ. Би олон жил удирдагч байсан атал чи миний нэр нүүрийг хамгаалахыг хичээгээгүйгээр үл барам, олон хүний өмнө асуудлыг минь зааж хэлсэн тул би үүнийг хүлээн авч чадаагүй. Гэвч миний хийсэн зүйл үнэхээр зарчим болон үнэнтэй зөрчилдөж байсныг, мөн би тэгэх ёсгүй байсныг одоо би харж байна. Удирдагчийн байр суурьтай байна гэдэг юу юм бэ? Энэ ердөө л миний үүрэг биш гэж үү? Бид бүгд үүргээ гүйцэтгэж байгаа, бидний байр суурь эрх тэгш. Цорын ганц ялгаа нь би арай илүү хариуцлага үүрдэг, тэгээд л болоо. Хэрвээ чи ирээдүйд ямар нэгэн асуудал олж харвал хэлэх ёстой зүйлээ хэлээрэй, бидний хооронд ямар ч хувийн өс хонзон байх ёсгүй. Хэрвээ үнэнийг ухамсарлах тал дээр бид санал зөрөлдвөл хамтдаа нөхөрлөж болно. Бурханы гэрт, Бурхан болон үнэний өмнө бид хөндийрөх биш, харин нэгдмэл байх ёстой” гэж хэлэх ёстой. Энэ бол үнэнийг хэрэгжүүлж, хайрлах хандлага юм. Чи антихристийн замаас хол байхыг хүсвэл юу хийх ёстой вэ? Чи үнэнийг хайрладаг хүмүүстэй, чигч шударга хүмүүстэй санаачилга гарган ойртож, асуудлыг чинь зааж хэлж чаддаг, асуудлыг чинь олж харах үедээ үнэнийг хэлж, чамайг зэмлэж чаддаг хүмүүстэй, ялангуяа асуудлыг чинь олж харах үедээ чамайг засаж чаддаг хүмүүстэй ойртох ёстой—эдгээр нь чамд хамгийн их ашиг тустай хүмүүс бөгөөд чи тэднийг нандигнах ёстой. Хэрвээ чи ийм сайн хүмүүсийг гадуурхаж, зайлуулбал Бурханы хамгаалалтыг алдаж, гамшиг чамд аажмаар ирэх болно. Сайн хүмүүстэй, үнэнийг ойлгодог хүмүүстэй ойртсоноор чи амар амгалан, баяр баясгалантай болж, гамшгаас хол байж чадна; харин олиггүй хүмүүс, ичгүүргүй хүмүүс, чамд зусарддаг хүмүүстэй ойртсоноор чи аюулд орох болно. Чи амархан мэхлэгдэж, хууртагдаад зогсохгүй, гамшиг чамд хэзээ ч тохиолдож магадгүй. Ямар төрлийн хүн чамд хамгийн их ашиг тустай байж чадахыг чи мэдэх ёстой—чамайг ямар нэг буруу зүйл хийх үед, эсвэл чи өөрийгөө өргөмжилж, гэрчлэн, бусдыг төөрөгдүүлэх үед чамд анхааруулж чаддаг хүмүүс л чамд хамгийн их ашиг тустай байж чадна. Ийм хүмүүстэй ойртох нь зөв зам юм. Та нар үүнийг хийж чадах уу? Хэрвээ хэн нэгэн чиний нэр хүндэд сэв суулгах зүйл хэлээд чи бүх насаараа түүнд өширхөж: “Чи яагаад намайг ил болгосон юм бэ? Би чамд хэзээ ч муу хандаж байгаагүй. Чи яагаад үргэлж надад хүндрэл учруулах ёстой юм бэ?” гэж хэлэн, зүрх сэтгэлдээ өс хонзон санах үед ан цав үүсэж, чи үргэлж: “Би бол удирдагч, надад ийм ялгамж чанар, байр суурь байгаа, би чамайг тэгж ярихыг зөвшөөрөхгүй” гэж боддог бол энэ нь ямар төрлийн илрэл вэ? Энэ нь үнэнийг хүлээн авахгүй, өөрийгөө бусадтай сөргөлдүүлж байгаа хэрэг бөгөөд эрүүл ухааныг сонсохгүй байгаа хэрэг юм. Байр суурийн бодол чинь гай тарьж байгаа хэрэг энэ биш гэж үү? Энэ нь чиний завхарсан зан чанар хэтэрхий ноцтой байгааг харуулж байна. Үргэлж байр суурийн бодол өвөрлөдөг хүмүүс бол антихристийн ноцтой зан чанартай хүмүүс юм. Хэрвээ тэд бас ёрын мууг үйлдвэл маш хурдан илчлэгдэж, таягдан хаягдах болно. Хүмүүс үнэнийг голж, хүлээн авахгүй байх нь маш аюултай! Үргэлж байр суурийн төлөө өрсөлдөх хүсэлтэй байж, байр суурийн ашиг тусад ташуурахыг хүсэх нь аюулын дохио юм. Хүний зүрх сэтгэл байнга байр сууринд хазаарлагдах үед хүн үнэнийг хэрэгжүүлж, аливааг зарчмын дагуу шийдвэрлэж чадах уу? Хэрвээ хүн үнэнийг хэрэгжүүлж чадахгүй, үргэлж нэр төр, ашиг хонжоо, байр суурийн төлөө үйлдэж, аливааг хийхдээ үргэлж эрх мэдлээ ашигладаг бол жинхэнэ төрхөө харуулж буй илэрхий антихрист биш гэж үү?

Өөрсдийгөө өргөмжилж, гэрчлэх зэрэг илрэл нь антихристүүдийн хамгийн түгээмэл илрэл юм. Өдөр тутмын амьдралд ч бай, бусадтай харилцаж, аливааг шийдвэрлэх арга барилд ч бай, эсвэл чуулганы амьдралд ч бай эдгээр илрэл үргэлж харагддаг, учир нь эдгээр илрэл бол завхарсан зан чанар харагдаж байгаа хэрэг юм. Жишээ нь, хүн үүрэгтээ хэрхэн хандах, бусдад хэрхэн хандах, бусдыг хэрхэн ялган танихтай холбоотой үнэн нь бидний нөхөрлөсөн үнэн юм. Та нар энгийн амьдрал дахь эдгээр зүйлийн бодит илрэлийг мэддэг хэрнээ тэдгээрийг асуудал гэж ухаарч чаддаггүй хэрэг үү? Эсвэл та нар эдгээр тодорхой асуудалд үндэслэн орж эхлээгүй хэрэг үү? Хэрвээ та нар зан чанараас эхэлдэггүй бол, эсвэл заримдаа эдгээр илрэлийг гаргадаг атлаа зан чанарын асуудал мөн эсэхийг нь мэдэхгүйгээсээ болоод тэдгээрийг үл тоодог бол зан чанарын өөрчлөлтөд хүрэх маш хол байна. Хэрвээ чи эдгээр илрэл нь өөрийгөө өргөмжилж, гэрчилж байгаа хэрэг гэдгийг ухаарахгүй бол, эдгээр илрэл чиний завхарсан зан чанарт захирагдаж байгааг мэдэхгүй, тэдгээрийг нэг төрлийн зан төлөв, эсвэл аливааг хийх төрөлхийн арга барил юм уу танин мэдэхүй гэж үзэн, ач холбогдлыг нь бууруулж, тэдгээрийг завхарсан зан чанар, завхарсан мөн чанар чинь харагдаж байгаа хэрэг гэж үзэхгүй бол холбогдох завхарсан зан чанараа өөрчлөхөд чамд хэцүү байх болно. Хүмүүсийн ухаарч чадах зан чанартай холбоотой зүйлс нь аливааг хийх арга барил эсвэл тэдний байгаа байдлын аль ч бай, гадаад зан авир эсвэл тэдний үг хэллэг, мэдэгдлийн аль нь ч бай, тэдний бодол, үзэл санаа эсвэл тодорхой нэг хэрэг явдлын талаарх тэдний ойлголтын аль нь ч бай, зан чанар-мөн чанартай холбоотой л бол тэд үүнийг үргэлж хүний уг чанар-мөн чанарын биелэл юм уу илчлэл гэж үзэх ёстой бөгөөд ингэснээр тэдний ойлголт тэлэх биш үү? Тэд Бурханыг эсэргүүцдэг, үнэнийг хайрладаггүй, байр сууринд шунадаг, эсвэл хэлж байгаа зүйлээрээ хүмүүсийг төөрөгдүүлдэг гэх мэт том зүйлсийг л зөвхөн ойлгодог байх ёсгүй, харин тодорхой санаа, санаархал зэрэг жижиг зүйлсээс эхлээд үндэслэл, мэдэгдэл зэрэг том зүйлс хүртэлх бүхнийг ойлгох ёстой. Би сая нийтдээ зургаан зүйл дурдсан бөгөөд тэдгээрийн дунд бодол, үзэл санаа, түүнчлэн тодорхой хэрэг явдлын талаарх хүний ойлголт байсан. Бодол, үзэл санаа бол хүний ухамсар, сэтгэхүй дотор оршдог зүйлс юм; ойлголт бол хэдийнээ таньж мэдсэн бөгөөд түүнийхээ талаар тодорхой үг, мэдэгдэл бүрэлдүүлж чадах зүйл юм; тэгээд зан авир болон хэл яриа байна. Энэ нь нийтдээ дөрвөн зүйл юм. Мөн мэдэгдэл болон үндэслэл байна. Мэдэгдэл болон үндэслэл нь юутай эсрэгцдэг вэ? (Санаархал болон санаатай.) Санаа бол оюун ухаанд өөрийн эрхгүй урган гардаг нэлээд бүдэг бадаг зүйл юм. Тэдгээр нь зөв, эсвэл буруу гэж хараахан тодорхойлогдоогүй, хүн зүгээр л тэдгээрийг боддог бөгөөд дотор нь хараахан хэлбэржээгүй байдаг бол хэлсэн үндэслэл нь хэлбэржсэн байдаг. Нийтдээ гурван бүлэг, зургаан зүйл байна. Та нар энэ зургаан зүйлийг завхарсан зан чанарынхаа мөн чанарыг задлан шинжилж, зан чанарын өөрчлөлтөд хүрэх зам болгон ашигла, өнөөдрөөс эхлэн энэ зургаан зүйлээс өөрсдийн завхарсан зан чанар, завхарсан мөн чанарыг мэдэж ав, ингэснээр та нар өөрсдийгөө үнэхээр танин мэдэх болно.

Өнөөдрийн нөхөрлөлийг сонссоныхоо дараа сонссон зүйлээ бодож боловсруулах хугацаа та нарт хэрэгтэй юу? Та нар цугларах үедээ зарим нэг гэрлийг нөхөрлөж, эсвэл энэ суурин дээр өөрсөдтэйгөө харьцуулж чадах уу? Энэ бол гол түлхүүр бөгөөд та нарт хамгийн их ашиг тустай юм. Та нар цугларах үедээ нөхөрлөж, санал бодлоо солилцож, туршлага, ухаарлаа хэлэлцэх хэрэгтэй—энэ нь хамгийн үр дүнтэй. Өмнө нь бид үргэлж “тунгаан бодох” гэдэг үгийг ашигладаг байсан; ярианы хэллэгээр бол бид “шингээх” гэж хэлдэг. Энэ нь илүү ихийг уншиж, илүү ихийг залбиран-уншиж, илүү ихийг бодож, илүү ихийг эрж хайн, тухайн үед ойлгосон зүйлээ, түүнчлэн ойлгоогүй бөгөөд хоосон сургаал гэж үзсэн зүйлээ, чухал санаануудыг, хүн бүрийн буруу ойлгосон санаануудыг, мөн та нарын ухамсарлаагүй санаануудыг авч, нөхөрлөлдөө тэдгээрт төвлөрнө гэсэн үг юм— “шингээх” гэж үүнийг хэлдэг. Ингэснээр эдгээр үнэний нарийн ширийн зүйлс, үнэнүүдийн хоорондох янз бүрийн ялгаа болон үнэн бүрийн тодорхойлолтын талаарх та нарын ойлголт улам бүр тодорхой, үнэн зөв болох болно. Сүүлийн жилүүдэд та нарын ойлгож, хэрэгжүүлсэн янз бүрийн үнэн чинь өмнөхтэй харьцуулахад илүү бүрхэг болсон гэж бодож байна уу, эсвэл илүү тодорхой болсон гэж бодож байна уу? (Илүү тодорхой болсон.) Мөн энэ жилүүдэд та нарын Бурханд итгэх итгэлийн зам, биеэ авч явах чиг хандлага болон үүргээ гүйцэтгэх цаад санаархал, сэдэл, анхны түлхцэд ямар нэгэн том өөрчлөлт гарсан уу? (Бурханы бага сага цээрлүүлэлт, сахилгажуулалтыг туулж, Бурханы үгийг идэж, уусныхаа дараа ямар нэгэн өөрчлөлт гарсан мэт надад санагдаж байна.) Өөрчлөлт гарсан нь зөв бөгөөд энэ бол болох л ёстой зүйл юм. Зарим хүн эхнээсээ л хайхрамжгүй байсаар ирсэн бөгөөд маш олон номлол сонссон ч өчүүхэн төдий ч өөрчлөгдөөгүй байна. Тэдний сэтгэлийн гүнийг юу ч хөдөлгөдөггүй, өөрөөр хэлбэл ямар ч цуглаан, нөхөрлөл тэдний явж буй зүг чигийг өөрчилж чаддаггүй—тэд маш хөшүүн, маанаг байдаг! Авралд хүрэх зам одоо улам бүр тодорхой болох ёстой бөгөөд туршлагатай хүмүүс Бурхан хүнийг авардаг арга зам болон тэгдэг зорилгыг нь тов тодорхой хардаг. Хэрвээ энэ олон жил Бурханд итгэснийхээ дараа Бурхан хүмүүсийг хэрхэн аварч, завхралаас хэрхэн цэвэрлэдгийг чи одоо ч мэдэхгүй байвал энэ нь чи үнэний талаар ямар ч ойлголтгүй, Бурханы ажлыг өчүүхэн төдий ч ухамсарлаагүйг харуулж байна. Ийм хүмүүс бүгд итгэлдээ мунгинасан байдаг биш гэж үү?

9-р зүйл: Тэд өөрсдөө ялгарч, хувийн ашиг сонирхол, амбицаа хангахын тулд л үүргээ биелүүлдэг; тэд Бурханы гэрийн ашиг сонирхлыг хэзээ ч бодолцон үздэггүй, харин ч бүр хувийн алдрын хариуд тэдгээр ашиг сонирхлоос урвадаг (I хэсэг)

Нэмэлт: Үнэн гэж юу вэ

Өнөөдөр бид өнгөрсөн удаагийн агуулгын талаар үргэлжлүүлэн нөхөрлөх болно. Өнгөрсөн удаа бид ямар сэдвээр нөхөрлөсөн бэ? (“Хал үзэж, халуун чулуу долоох” гэдэг нь үнэн биш.) Тэгвэл та нар өмнө нь үүнийг үнэн гэж боддог байсан уу? Хүмүүс өмнө нь үүнийг үнэн, эсвэл ядаж л нэлээд эерэг, урам зориг өгдөг, хүмүүсийг идэвх санаачилгатай, өөдөө тэмүүлэлтэй байхад зоригжуулж чадах зүйл гэж өөрийн мэдэлгүй боддог байсан. Ийм утгаар нь хараад хүмүүс үүнийг үнэнд нэлээд ойр, эерэг зүйлд нэлээд ойр гэж боддог байв. Тиймээс олон хүн “хал үзэж, халуун чулуу долоох” гэх энэ үгийг нэлээд эерэг илэрхийлэл, эсвэл ядаж л сөрөг бус, эерэг утга агуулдаг, хүмүүсийн амьдрал, биеэ зөв авч явахад туслах үүрэг рольтой гэж өөрийн мэдэлгүй үздэг байсан. Гэвч энэ талаар нөхөрлөсний дараа бид энэ нь огтхон ч тийм биш, харин ч үүнд том асуудал байгааг харсан. Та нар энэ хэллэгтэй төстэй юм уу холбоотой, эсвэл ижил үүрэг роль гүйцэтгэдэг, хүмүүсийн өөрийн эрхгүй нэлээд эерэг юм уу нэлээд сайн гэж боддог илэрхийллүүдийг цааш нь хайж, задлан шинжилсэн үү? (Үгүй.) Надад хэл дээ, “Нэг тохиолдлоос олон дүгнэлт хийх” гэх илэрхийлэл энд тохирох уу? (Тийм.) Үнэнийг эрж хайх, үнэнийг хэрэгжүүлэх тухайд энэ илэрхийлэл бодит хэрэглээтэй гэдгийг хэлэх ёстой. Өнгөрсөн удаа бид “хал үзэж, халуун чулуу долоох” талаар нөхөрлөсөн. Ийм төрлийн өөр ямар илэрхийлэл байна вэ? Өөр ямар илэрхийлэл бараг ижил утгатай, эсвэл ижил үүрэг роль гүйцэтгэж чадах вэ? Та нар Миний арга замын дагуу “хал үзэж, халуун чулуу долоох” гэх мэт илэрхийллийг задлан шинжилж, тэдгээрийн талаар өөр хоорондоо нөхөрлөж, зарим нэг шинэ ойлголт олж авахад буруудах зүйлгүй. Тэдгээрийн төөрөгдлийг нэвт харж чадвал та нар тийм илэрхийллийг хаяж, дараа нь бүхэлдээ Бурханы үгэнд үндэслэн үнэнийг хэрэгжүүлэх, үнэнийг эрэлхийлэх замаар алхах болно.

Өмнөх хоёр удаагийн нөхөрлөсөн сэдвээ үргэлжлүүлье. Тэр ямар сэдэв байсан бэ? (Үнэн гэж юу вэ.) Тийм ээ, үнэн гэж юу вэ. Тэгвэл үнэн гэж яг юу вэ? (Үнэн бол хүмүүсийн биеэ авч явах, аливааг хийх, Бурханыг шүтэн мөргөх шалгуур юм.) Та нар энэ өгүүлбэрийг онол, тодорхойлолтын хувьд цээжилчихсэн бололтой. Тэгвэл өмнөх хоёр нөхөрлөлийн дараа та нарын зүрх сэтгэлийн гүн дэх, үнэний талаарх тодорхойлолт, мэдлэг, ойлголтыг өмнөхтэй нь харьцуулахад одоо ямар нэгэн ялгаа байна уу? (Тийм ээ, байгаа.) Энэ ялгаа яг юу вэ? Хэдийгээр та нар богино хугацаанд бодит туршлагын мэдлэггүй байж болох ч хамгийн наад зах нь ойлгоцод хамаарах зарим нэг мэдлэгтэй болсон. Өөрсдийн туршлага, мэдлэг, ойлголтод үндэслэн Надад хэл дээ. (Надад ямар нэг зүйл тохиолдох бүрд Бурханы үгийн үнэний дагуу хэрэгжүүлэх ёстойгоо би өмнө нь мэддэг байсан ч хэзээ ч хэрэгжүүлж чаддаггүй байсан. Би ихэвчлэн адгуу зан гаргах хандлагатай байдаг бөгөөд адгуу зан гаргах нь буруу гэдгийг Бурханы үгээс мэддэг, хүмүүст тавьдаг Бурханы шаардлагыг мэддэг хэр нь үүнийг гаргасаар байдаг байсан ба уг шалтгааныг нь хэзээ ч олж чадаагүй. Өнгөрсөн удаа Бурханы нөхөрлөлийг сонссоныхоо дараа л хүмүүс сатанлаг бодолд хянуулдгаасаа болоод ихэвчлэн завхрал харуулдгийг, мөн миний дотор “Над руу дайрахгүй л бол би дайрахгүй; над руу дайрвал би гарцаагүй хариу дайрна” гэх сатанлаг логик байдгаас болоод адгуу зан гаргадгаа ухаарсан. Би энэ үгийг зөв гэж боддог бөгөөд өөрийгөө хамгаалах арга зам болгож ийм маягаар үйлддэг. Энэ сатанлаг бодол, үзэл санааны нөлөөгөөр би үнэнийг хэрэгжүүлж чаддаггүй. Гэвч үнэндээ, эдгээр сатанлаг зүйл гаднаа зөв мэт харагддаг ч бодит байдал дээр илэрхийлдэг утга нь Бурханы үгийн шаарддаг зүйлд харшилдаг бөгөөд буруу байдаг. Бурханы үг л үнэн, Бурханы үгийн дагуу үйлдэх нь л туйлын зөв.) Үнэхээр сайн байна. Үүн дээр нэмж хэлэх хүн байна уу? (Би нэг зүйл нэмж хэлмээр байна. Надад ямар нэг зүйл тохиолдох бүрд би үнэнийг эрж хайж, хэрэгжүүлэх ёстойгоо өмнө нь бас мэддэг байсан ч хэрхэн хэрэгжүүлэх талаар бага зэрэг будилсаар байсан. Бурханы нөхөрлөлийг сонсоод би үнэн маш бодитой бөгөөд амьдралын бүх талтай холбоотойг мэдэрч байна. Бурханы дурдсан зарим жишээг авч үзье. Хятадууд барууны орнуудад очсоныхоо дараа бас кофе ууж сурдаг. Энэ нь хүний дадал хэвшлийн асуудал биш, харин хүмүүсийн бодол, үзэл санааны асуудал бөгөөд энэ нь үнэнтэй холбоотой. Түүнчлэн, хүмүүсийн зөв гэж боддог нийтлэг зарим үг хэллэг, хэлц үгийг Бурхан задлан шинжилсний дараа би зөв мэт санагддаг өөрийн зан авир, хэрэгжүүлэлт, эдгээр зан авирын цаадах санаа зорилго, бодол санаа, үзэл бодол, мөн эдгээр зүйлд түшиглэн яг юу амьдран харуулж байгаагаа эргэцүүлэх ёстой юм байна гэж бодох болсон. Надад ямар нэг зүйл тохиолдох бүрд үнэнийг яаж эрж хайж, хэрэгжүүлэх вэ гэдэг нь одоо илүү тодорхой болсон бөгөөд энэ нь тийм ч хийсвэр байхаа больсон.) Энэ хоёр нөхөрлөлөөр дамжуулан ихэнх хүн үнэн гэж юу болох тухай болон үнэнтэй холбоотой зарим сэдвийн талаар үндсэн ойлголттой болж, өөрсдийнх нь зан байдал, үйлдэл үнэнтэй холбоотой эсэх, түүнчлэн Бурханд итгэх итгэлдээ баримталдаг, сонсдог зүйлсийнх нь яг аль нь үнэн, аль нь үнэн биш болох, өөрсдийнх нь зөв гэж боддог зүйлс үнэндээ үнэн мөн эсэх, ийм зүйлс үнэнтэй ямар холбоотой болохыг зүрх сэтгэлийнхээ угаас аль хэдийн эргэцүүлж эхэлсэн бололтой. Эргэцүүлснийхээ дараа хүмүүс үнэн гэж яг юу болохыг, мөн яг ямар зүйлс үнэн болох, ямар зүйлс үнэн биш болохыг тодорхойлж чадна. Өдий олон жил номлол сонсож, ийм олон жил Бурханы үгийг идэж, уусныхаа дараа ихэнх хүн зарим зүйлийг олж авсан бөгөөд Бурханы үг үнэхээр үнэн, Бурханы шаардлага бол үнэн, Бурханаас ирдэг бүхэн үнэн гэх нэг баримтыг тодорхой харж чаддаг. Бурханд чин сэтгэлээсээ итгэдэг хүмүүс энэ баримтыг зүрх сэтгэлээсээ аль хэдийн хүлээн зөвшөөрч, хүлээн авсан байдаг ч бодит амьдрал дээр тэд үнэнтэй ямар ч хамаагүй, эсвэл үнэнтэй зөрчилддөг зүйлсийг ихэвчлэн өөрийн мэдэлгүй хэлдэг. Зарим нь бүр хүмүүсийн зөв, сайн гэж боддог зүйлсийг үнэн хэмээн үздэг бөгөөд ялангуяа Сатанаас ирдэг хуурамч гажууд онол болон диаволын үгийг ялган танилгүй, тэдгээрийг зүрх сэтгэлдээ аль эрт хүлээн аваад зогсохгүй, бүр эерэг зүйл гэж үздэг. Жишээ нь, “Шүдийг шүдээр, нүдийг нүдээр”, “Ачийг ачаар, бачийг бачаар”, “Мэдрэмжтэй хүмүүс өөрсдийгөө сайн хамгаалж, гагцхүү алдаа гаргахаас зайлсхийхээр хичээдэг”, “Над руу дайрахгүй л бол би дайрахгүй; над руу дайрвал би гарцаагүй хариу дайрна” гэх мэт олон сатанлаг гүн ухааныг хүмүүс үнэн болон амьдралын уриа хэмээн үзэж, бүр эдгээр сатанлаг гүн ухааныг баримталдагтаа тун сэтгэл хангалуун байдаг ба Бурханы үгийг уншсаныхаа дараа л тэд Сатанаас ирдэг эдгээр зүйл үнэндээ үнэн биш, харин хүмүүсийг төөрөлдүүлдэг хуурамч тэрс үзэл, төөрөгдөл болохыг ухаардаг. Эдгээр зүйл хаанаас гаралтай вэ? Зарим нь сургуулийн боловсрол, сурах бичгээс, зарим нь гэр бүлийн хүмүүжлээс, зарим нь нийгмийн нөлөөллөөс гаралтай. Товчхондоо, тэдгээр нь бүгд уламжлалт соёлоос гаралтай бөгөөд Сатаны боловсролоос эхтэй. Эдгээр зүйл үнэнтэй ямар нэгэн холбоотой юу? Тэдгээр нь үнэнтэй огтхон ч холбоогүй. Гэвч хүмүүс эдгээр зүйл юу болохыг ялган таньж чаддаггүй, үнэн гэж үзсээр байдаг. Энэ асуудал хэтэрхий ноцтой болсон уу? Сатанаас ирдэг эдгээр зүйлийг үнэн гэж үзэхийн үр дагавар юу вэ? Эдгээр зүйлийг баримталснаар хүмүүс завхарсан зан чанараа хаяж чадах уу? Тэдгээрийг баримталснаар хүмүүс хэвийн хүн чанарыг амьдран харуулж чадах уу? Тэдгээрийг баримталснаар хүмүүс мөс чанар, эрүүл ухааны дагуу амьдарч чадах уу? Тэдгээрийг баримталснаар тэд мөс чанар, эрүүл ухааны стандартад хүрч чадах уу? Тэдгээрийг баримталснаар хүмүүс Бурханы сайшаалыг хүртэж чадах уу? Тэд алийг нь ч хийж чадахгүй. Тэд алийг нь ч хийж чадахгүйгээс хойш, хүмүүсийн баримталдаг эдгээр зүйл үнэн мөн үү? Тэдгээр нь хүний амь болж чадах уу? Хүмүүс өөрсдийнхөө зөв, сайн гэж боддог ертөнцийн гүн ухаан, амьд үлдэх стратеги, амьд үлдэх хууль, тэр ч байтугай уламжлалт соёл гэх мэт эдгээр сөрөг зүйлийг үнэн гэж үзэж, баримтлахын үр дагавар юу вэ? Хүн төрөлхтөн олон мянган жилийн турш эдгээр зүйлийг баримталсаар ирсэн. Тэд ер нь өөрчлөгдсөн үү? Хүн төрөлхтний өнөөгийн нөхцөл байдал ер нь өөрчлөгдсөн үү? Завхарсан хүн төрөлхтөн улам бүр хорон муу болж, Бурханыг улам бүр эсэргүүцдэг болж байгаа биш үү? Бурхан ажлаа хийх бүрдээ олон үнэнийг илэрхийлдэг, эдгээр үнэн эрх мэдэл, хүч чадалтайг хүмүүс харж чаддаг, тэгвэл хүмүүс яагаад Бурханыг үгүйсгэж, эсэргүүцсээр байж чаддаг юм бэ? Яагаад тэд Бурханыг хүлээн авч, дуулгавартай дагаж чадахгүй хэвээр байна вэ? Хүн төрөлхтнийг Сатан хэтэрхий гүн завхруулсан, завхарсан хүн төрөлхтөн сатанлаг зан чанараар дүүрэн, үнэнд зэвүүцэж, үнэнийг үзэн яддаг, огтхон ч хүлээн авдаггүй гэдгийг энэ нь хангалттай харуулдаг. Энэ асуудлын уг үндэс нь хүмүүс хэтэрхий олон сатанлаг гүн ухаан, хэтэрхий их сатанлаг мэдлэгийг хүлээн авсанд оршдог. Хүмүүсийн зүрх сэтгэлийн гүнд элдэв янзын сатанлаг бодол санаа, үзэл бодолд нэвчсэн байдаг бөгөөд тиймээс тэд үнэнд зэвүүцэж, үнэнийг үзэн яддаг зан чанартай болсон. Бурханд итгэдэг маш олон хүнээс бид, хэдийгээр тэд Бурханы үг эрх мэдэл, хүч чадалтай гэдгийг хүлээн зөвшөөрдөг ч үнэнийг хүлээн авдаггүй гэдгийг харж болно. Өөрөөр хэлбэл, хүмүүс Бурханы үгийг идэж, уух үедээ “Бурханы үг бол үнэн, үнэнээс дээгүүр юу ч байхгүй, үнэн бидний зүрх сэтгэлд байдаг, бид үнэнийг эрэлхийлэхийг оршин тогтнолынхоо зорилго болгодог” гэж амаараа хэлдэг хэдий ч бодит амьдрал дээр тэд Сатаны алдартай үг хэллэг, сатанлаг гүн ухаанаар амьдарсаар байдаг бөгөөд Бурханы үг болон үнэнийг хойш тавьж, хүний теологийн мэдлэг, сүнслэг хоосон сургаал зэрэг зүйлийг үнэн мэт баримталж, хэрэгжүүлдэг. Энэ нь Бурханд итгэдэг ихэнх хүний бодит байдал мөн үү? (Мөн.) Хэрвээ та нар ийм маягаар үргэлжлүүлэн баримтлаад, сатанлаг уламжлалт соёлоос үүдэлтэй эдгээр гүн үндэслэсэн зүйлийг Бурханы үгэнд үндэслэн задлан шинжилж, ойлгохгүй бол, хэрвээ тэдгээрийг уг үндсээр нь ялган таньж, тэдгээрийн талаар нэвт шувт ойлголттой болж, эсвэл тэдгээрийг хаяж чадахгүй бол үр дүн нь юу байх вэ? Нэг үр дүн лавтай: хүмүүс Бурханд олон жил итгэдэг хэр нь үнэн гэж юу болох, эсвэл ямар замаар явахаа мэддэггүй, эцэст нь тэд бүгд амандаа хэсэг сүнслэг хоосон сургаал, теологийн онолтой болж, тэдний хэлдэг бүхэн чихэнд чимэгтэй сонсогддог бөгөөд бүгд үнэнд нийцдэг хоосон сургаал юм. Гэвч үнэн хэрэгтээ, хэрэгжүүлж, амьдран харуулдаг зүйлийнхээ тухайд энэ хүмүүс бол хоёр нүүрт фарисайчуудын жишээ юм. Үүний үр дагавар юу вэ? Тэд маргаангүй Бурханд яллагдаж, Түүнд хараагддаг. Бурханд итгэдэг боловч үнэнийг хүлээн авдаггүй хүмүүс фарисайчууд бөгөөд Бурханы сайшаалыг хэзээ ч олж авч чадахгүй.

Жишээ нь, хүүхэд хүмүүжүүлэх асуудал дээр зарим эцэг хүүхдүүдээ дуулгаваргүй байж, зүй ёсны үүргээ биелүүлэхгүй байхыг хараад, “Эртний хүмүүсийн ‘Зааж сургахгүйгээр тэжээвэл эцгийн буруу’ гэж хэлсэн нь зөв байжээ” гэдэг. Ийм эцгүүд ийм хэрэг явдалд Бурханы үгэнд үндэслэн ханддаггүй. Тэдний зүрх сэтгэлд Бурханы үг биш, харин хүмүүсийн үг л байдаг. Тэгвэл тэдэнд үнэн-бодит байдал бий юу? Үгүй, байхгүй. Хэдийгээр тэд Бурханд итгэж, зарим үнэнийг ойлгодог бөгөөд эцгийн хариуцлагаа биелүүлэхийн тулд хүүхдүүдээ хүмүүжүүлэхдээ үнэнийг ашиглах учиртайгаа мэдэх ёстой ч ингэж хэрэгжүүлдэггүй. Хүүхдүүд нь буруу замаар орж байгааг хараад тэд санаа алдаж, “Зааж сургахгүйгээр тэжээвэл эцгийн буруу” гэж хэлдэг. Энэ ямархуу илэрхийлэл вэ? Хэний алдартай үг вэ? (Сатаны алдартай үг.) Бурхан хэзээ нэгэн цагт энэ илэрхийллийг хэлж байсан уу? (Үгүй.) Тэгвэл энэ илэрхийлэл хаанаас гарсан бэ? (Сатанаас.) Энэ нь Сатанаас, энэ ертөнцөөс гаралтай. Хүмүүс үнэнийг тэгтлээ их “эрэлхийлж”, үнэнийг тэгтлээ их “хайрлаж”, үнэнийг тэгтлээ их “өргөмжилдөг” атлаа ийм хэрэг явдалтай тулгарах үедээ яагаад иймэрхүү сатанлаг илэрхийлэл хэлдэг юм бэ? Тэд бүр үүнийг хэлэх нь шударга, зөв зүйтэй хэрэг гэж боддог. Тэд: “Би үнэнийг болон Бурханыг хэчнээн их хүндэлж, дээдэлдгийг хар даа. ‘Зааж сургахгүйгээр тэжээвэл эцгийн буруу’ гэж би аяндаа л хэлдэг—энэ ямар агуу үнэн бэ! Хэрвээ би Бурханд итгэдэггүй байсан бол энэ илэрхийллийг хэлж чадах байсан гэж үү?” гэдэг. Энэ нь үүнийг үнэн болгон харагдуулах гэсэн хэрэг биш үү? (Тийм.) Тэгвэл энэ илэрхийлэл үнэн үү? (Үгүй.) “Зааж сургахгүйгээр тэжээвэл эцгийн буруу” гэдэг нь ямархуу илэрхийлэл вэ? Энэ нь юугаараа буруу вэ? Энэ илэрхийллийн утга нь, хэрвээ хүүхдүүд дуулгаваргүй эсвэл төлөвшөөгүй бол энэ нь эцгийн хариуцлага, өөрөөр хэлбэл эцэг эх нь тэднийг сайн хүмүүжүүлээгүй гэсэн үг юм. Гэвч үнэхээр тийм байдаг уу? (Үгүй.) Зарим эцэг эх биеэ зөв авч явдаг хэр нь хөвгүүд нь танхай балмад, охид нь биеэ үнэлэгч байдаг. Эцгийн үүрэг роль гүйцэтгэж буй хүн маш их уурлаж, “Зааж сургахгүйгээр тэжээвэл эцгийн буруу. Би тэднийг эрхлүүлжээ!” гэдэг. Ингэж хэлэх нь зөв үү, үгүй юу? (Үгүй, энэ нь буруу.) Энэ нь юугаараа буруу вэ? Хэрвээ чи энэ илэрхийллийн юу нь буруу байгааг ойлгож чадвал энэ нь үнэнийг ойлгодог, мөн энэ илэрхийлэлд оршиж буй асуудлын юу нь буруу болохыг ойлгодог гэдгийг чинь нотолно. Хэрвээ чи энэ хэрэг явдал дахь үнэнийг ойлгохгүй бол энэ явдлыг тодорхой тайлбарлаж чадахгүй. Та нар үнэний тайлбар болон тодорхойлолтыг сонссон болохоор “Энэ илэрхийлэл буруу, энэ бол ертөнцийн илэрхийлэл. Бурханд итгэдэг бид ийм зүйл хэлдэггүй” гэж бодож, хэлж чадна. Чи ердөө л энэ явдлын талаар ярих арга замаа өөрчилсөн. Энэ нь чи үнэнийг ойлгодог гэсэн үг биш—үнэндээ чи “Зааж сургахгүйгээр тэжээвэл эцгийн буруу” гэх илэрхийллийн юу нь буруу болохыг мэддэггүй. Иймэрхүү хэрэг явдалтай тулгарах үедээ чи үнэнд нийцэлтэй юу хэлэх ёстой вэ? Чи үнэн-зарчмын дагуу хэрхэн үйлдэх ёстой вэ? Ийм явдлыг хэрхэн зөвөөр ойлгож, тайлбарлах талаар эхлээд ярилцъя. Энэ талаар Бурхан юу гэж хэлдэг вэ? Ийм явдлын талаар Бурханы үгэнд тодорхой хэлсэн зүйл байдаг уу? Бурхан маш олон үнэнийг илэрхийлсэн бөгөөд энэ бүхэн нь хүмүүс тэдгээрийг хүлээн авч, амиа болгохын төлөө юм. Тэгвэл хүүхдээ хүмүүжүүлэхдээ хүмүүс Бурханы үгийг ашиглан сургах ёстой биш үү? Бурханы үг бүх хүн төрөлхтөнд хандан хэлэгдсэн. Насанд хүрсэн хүн байна уу, хүүхэд байна уу, эрэгтэй байна уу, эмэгтэй байна уу, хөгшин байна уу, залуу байна уу хамаагүй, хүн бүр Бурханы үгийг хүлээн авах ёстой. Бурханы үг л үнэн бөгөөд хүмүүсийн амь болж чадна. Бурханы үг л хүмүүсийг амьдралын зөв зам руу хөтөлж чадна. Бурханд итгэдэг хүмүүс энэ хэрэг явдлыг нэвт шувт ойлгож чаддаг байх ёстой. “Зааж сургахгүйгээр тэжээвэл эцгийн буруу” гэх илэрхийллийг хэрхэн тайлбарлах вэ? (Хүний явах зам уг чанар-мөн чанараар нь тодорхойлогддог. Үүнээс гадна, энэ насандаа амсах шийтгэл эсвэл хүртэх ерөөл нь тэдний өнгөрсөн амьдралтай холбоотой байдаг. Тиймээс “Хэрвээ хүүхдүүд зөв замаар явахгүй бол эцэг эх нь тэднийг сайн хүмүүжүүлээгүйгээс болсон” гэх мэдэгдэл хүчингүй бөгөөд Бурхан хүн төрөлхтний хувь заяаг захирдаг гэх баримтыг бүхэлд нь үгүйсгэдэг.) Чиний хэлснээр бол хүүхдүүд зөв замаар явахгүй байх нь Бурханы дээд эрхтэй ямар нэг холбоотой юу? Бурхан хүмүүст өөрсдийн сонголтыг хийж, зөв замаар явах сонголт хийх боломж олгодог. Гэвч хүмүүс сатанлаг уг чанартай бөгөөд бүгд өөрсдийн сонголтыг хийж, бүгд өөрсдийн илүүд үзсэн замыг сонгодог ба Бурханы дээд эрхийг дуулгавартай дагахыг хүсдэггүй. Хэрвээ чиний хэлж байгаа зүйл үнэнд нийцэж байвал хүмүүсийг үнэмшүүлэхийн тулд чи үүнийг тодорхой тайлбарлах ёстой.

Одоо бид “Зааж сургахгүйгээр тэжээвэл эцгийн буруу” гэх илэрхийллийн талаар нөхөрлөх болно. Хамгийн түрүүнд тодорхой болгох зүйл бол “Хүүхдүүд зөв замаар явахгүй байх нь эцэг эхтэй нь холбоотой” гэж хэлэх нь буруу юм. Хэн ч байх нь хамаагүй, хэрвээ тэр тодорхой нэг төрлийн хүн бол тодорхой нэг замаар л алхана. Энэ нь лавтай биш гэж үү? (Тийм.) Хүний явдаг зам ямар хүн болохыг нь тодорхойлдог. Тэдний явах зам болон ямар хүн болох нь өөрсдөөс нь шалтгаалдаг. Эдгээр нь урьдаас тогтоогдсон, төрөлхийн зүйл бөгөөд тухайн хүний уг чанартай холбоотой. Тэгвэл эцэг эхийн хүмүүжил ямар хэрэгтэй юм бэ? Энэ нь хүний уг чанарыг захирч чадах уу? (Үгүй.) Эцэг эхийн хүмүүжил хүний уг чанарыг захирч чадахгүй, хүн ямар замаар явах тухай асуудлыг шийдвэрлэж чадахгүй. Эцэг эхчүүдийн олгож чадах цорын ганц хүмүүжил юу вэ? Хүүхдүүдийнх нь өдөр тутмын амьдрал дахь зарим энгийн зан авир, нэлээд өнгөц зарим бодол болон биеэ авч явах дүрэм журам—эдгээр нь эцэг эхтэй бага зэрэг холбоотой зүйлс юм. Хүүхдүүдээ насанд хүрэхээс өмнө эцэг эхчүүд зүй ёсны хариуцлагаа биелүүлэх ёстой бөгөөд энэ нь хүүхдүүдээ зөв замаар явж, хичээнгүйлэн суралцаж, өсөж том болсон хойноо бусдаас илүү дээр байж чаддаг байхын төлөө чармайж, муу зүйл хийхгүй, муу хүн болохгүй байхад сургах явдал юм. Эцэг эхчүүд мөн хүүхдүүдийнхээ зан авирыг зохицуулж, эелдэг боловсон байж, ахмад настантай тааралдах бүрдээ мэндэлж байхыг зааж, зан авиртай холбоотой бусад зүйлийг зааж сургах ёстой—энэ бол эцэг эхчүүдийн биелүүлэх учиртай хариуцлага юм. Хүүхдийнхээ амьдралд санаа тавьж, биеэ авч явах зарим үндсэн дүрмийг зааж сургах—эцэг эхийн нөлөө ердөө үүгээр л хязгаарлагддаг. Харин хүүхдийн зан төлөвийн тухайд гэвэл, эцэг эхчүүд үүнийг зааж сургаж чадахгүй. Зарим эцэг эх тайван амгалан, бүх зүйлийг аажуу тайван хийдэг байхад хүүхдүүд нь маш тэвчээргүй, хэсэгхэн зуур ч зүгээр сууж чаддаггүй. Тэд 14, 15-тайгаасаа л биеэ даан амьдралаа авч явж, бүх зүйлд өөрсдөө шийдвэр гаргадаг, тэдэнд эцэг эх нь хэрэггүй бөгөөд маш бие даасан байдаг. Үүнийг эцэг эх нь зааж сургасан уу? Үгүй. Тиймээс хүний зан төлөв, зан чанар, тэр ч байтугай мөн чанар, түүнчлэн ирээдүйд сонгох зам нь эцэг эхтэй нь ямар ч хамаагүй. Зарим хүн үүнийг няцааж, “Яаж тэдэнтэй ямар ч хамаагүй байх юм бэ? Зарим хүн эрдэмтний гэр бүлээс, эсвэл үе дамжсан тодорхой нэг мэргэжилтэй гэр бүлээс гаралтай байдаг. Жишээ нь, нэг үе нь уран зураг судалдаг бол дараагийн үе нь ч бас уран зураг судалдаг, түүний дараагийн үе нь ч мөн адил. Энэ нь ‘Зааж сургахгүй тэжээвэл эцгийн буруу’ гэх илэрхийлэл зөв болохыг баталж байна” гэдэг. Ингэж хэлэх нь зөв үү, буруу юу? (Буруу.) Энэ асуудлыг тайлбарлахын тулд энэ жишээг ашиглах нь буруу бөгөөд оновчгүй, учир нь эдгээр нь хоёр өөр зүйл юм. Үе дамжсан мэргэжилтэй гэр бүлийн нөлөө нь зөвхөн мэргэжлийн нэг талыг л хамардаг бөгөөд энэ гэр бүлийн орчноос болоод хүн бүр ижил зүйлийг сурдаг байж болох юм. Гаднаа хүүхэд нь бас л энэ ижил зүйлийг сонгодог боловч уг үндсээр нь авч үзвэл энэ бүхэн Бурханы урьдаас тогтоосон зүйл юм. Тэр хүн яаж энэ гэр бүлд дахин төрсөн бэ? Энэ нь бас л Бурханы захирдаг зүйл биш гэж үү? Эцэг эхчүүд хүүхдээ насанд хүртэл нь өсгөж хүмүүжүүлэх л хариуцлага хүлээдэг. Хүүхдүүдийн гаднах зан авир болон амьдралын хэв маягт л эцэг эх нь нөлөөлдөг. Гэвч тэдний өсөж том болмогцоо амьдралдаа эрэлхийлдэг зорилго, амьдралын хувь заяа нь эцэг эхтэй нь ямар ч хамаагүй байдаг. Зарим эцэг эх мөрөөрөө амьдардаг жирийн л тариачид байхад хүүхдүүд нь албан тушаалтан болж, агуу зүйлсийг хийж чаддаг. Тэгтэл эцэг эх нь хуульч, эмч, тус бүрдээ чадварлаг хүмүүс байдаг ч хүүхдүүд нь хаашаа ч явсан ажилд орж чаддаггүй арчаагүй амьтад байх нь ч бий. Эцэг эх нь тэднийг ийм болгож сургасан уу? Эцэг нь хуульч байвал хүүхдүүдээ хүмүүжүүлж, нөлөөлөхдөө хойрго хандах магадлалтай юу? Яавч үгүй. Ямар ч эцэг “Би амьдралдаа маш амжилттай байлаа, ирээдүйд хүүхдүүд минь над шиг амжилттай битгий байгаасай, тэр нь хэтэрхий ядаргаатай. Тэд ирээдүйд зүгээр л үхэрчин байхад хангалттай” гэж хэлдэггүй. Тэр мэдээж хүүхдүүдээ өөрөөс нь суралцаж, ирээдүйд өөр шиг нь болоосой гэж хүмүүжүүлэх нь гарцаагүй. Түүнийг хүмүүжүүлж дууссаны дараа хүүхдүүдэд нь юу тохиолдох вэ? Хүүхдүүд нь юу болох ёстой, тийм л болно, тэдний хувь заяа ямар байх ёстой, тийм л байна, үүнийг хэн ч өөрчилж чадахгүй. Эндээс та нар ямар баримтыг ухамсарлаж байна вэ? Хүүхдийн явах зам эцэг эхтэй нь ямар ч хамаагүй. Зарим эцэг эх Бурханд итгэдэг бөгөөд хүүхдүүдээ Бурханд итгэхэд сургадаг боловч юу ч хэлсэн хүүхдүүд нь итгэдэггүй, энэ тухайд эцэг эхийн хийж чадах зүйл юу ч байдаггүй. Зарим эцэг эх Бурханд итгэдэггүй байхад хүүхдүүд нь Бурханд итгэдэг. Хүүхдүүд нь Бурханд итгэж эхэлмэгцээ Бурханыг дагаж, Түүний төлөө өөрсдийгөө зарлагаддаг, үнэнийг хүлээн авч, Бурханы сайшаалыг хүртэж чаддаг, ийнхүү хувь заяа нь өөрчлөгддөг. Энэ нь эцэг эхийн хүмүүжлийн үр дүн үү? Огтхон ч үгүй, энэ нь Бурхан урьдчилан тогтоож, сонгосонтой холбоотой. “Зааж сургахгүйгээр тэжээвэл эцгийн буруу” гэх илэрхийлэлд асуудал бий. Хэдийгээр эцэг эхчүүд хүүхдээ хүмүүжүүлэх хариуцлага хүлээдэг ч хүүхдийн хувь заяаг эцэг эх нь биш, харин хүүхдийн уг чанар тодорхойлдог. Хүмүүжил хүүхдийн уг чанарын асуудлыг шийдвэрлэж чадах уу? Огт шийдвэрлэж чадахгүй. Хүний амьдралдаа явах замыг эцэг эх нь тодорхойлдоггүй, харин Бурхан урьдаас тогтоодог. “Хүний хувь заяаг Тэнгэр тодорхойлдог” гэж ярьдаг бөгөөд энэ үг нь хүний туршлагаас гарсан дүгнэлт юм. Хүнийг насанд хүрэхээс өмнө чи ямар замаар явахыг нь хэлж чадахгүй. Тэд насанд хүрч, өөрийн гэсэн бодолтой болж, асуудлыг эргэцүүлэн бодож чаддаг болмогцоо өргөн уудам нийгэмд юу хийхээ сонгох болно. Зарим хүн өндөр албан тушаалтан болохыг хүсдэг, зарим нь хуульч болохыг хүсдэг, зарим нь зохиолч болохыг хүсдэг гэж хэлдэг. Хүн бүрд өөрийн гэсэн сонголт, өөрийн гэсэн үзэл санаа бий. Хэн ч “Би зүгээр л эцэг эхээ намайг хүмүүжүүлэхийг хүлээнэ. Эцэг эх минь намайг юу болгож хүмүүжүүлнэ, би тэр нь болно” гэж хэлдэггүй. Хэн ч ийм тэнэг биш. Насанд хүрсний дараа хүмүүсийн сэтгэлгээ задарч, аажмаар төлөвшиж эхэлдэг бөгөөд ингэснээр тэдний өмнөх зам, зорилго улам бүр тодорхой болдог. Энэ үед тэд ямар төрлийн хүн болох, аль бүлэгт харьяалагддаг нь бага багаар тодорхой, илэрхий болдог. Энэ үеэс эхлэн хүн бүрийн зан төлөв аажмаар тодорхой болж, зан чанар, эрэлхийлж буй зам, амьдралын зүг чиг, харьяалагддаг бүлэг нь ч бас тодорхой болдог. Энэ бүхэн юун дээр үндэслэдэг вэ? Эцсийн эцэст энэ бол Бурханы урьдаас тогтоосон зүйл юм—энэ нь эцэг эхтэй ямар ч холбоогүй. Та нар одоо үүнийг тодорхой харж байна уу? Тэгвэл ямар зүйлс эцэг эхтэй холбоотой байдаг вэ? Хүний гадаад төрх, өндөр, ген болон гэр бүлийн зарим өвчин эцэг эхтэй нь бага зэрэг холбоотой байдаг. Яагаад Би бага зэрэг гэж хэлж байна вэ? Яагаад гэвэл, 100 хувь тийм байдаггүй. Зарим гэр бүлд үе болгон нь өвчинд нэрвэгддэг ч нэг хүүхэд нь тийм өвчингүй төрдөг. Энэ яаж ийм байж болох вэ? Зарим хүн: “Тэр хүүхэд сайн зан төлөвтэй учраас тэр” гэж хэлдэг. Энэ бол хүмүүсийн санал бодол, гэхдээ энэ хэрэг явдал хаанаас эхтэй вэ? (Бурханы урьдаас тогтоосон зүйлээс.) Яг тийм. Тэгвэл “Зааж сургахгүйгээр тэжээвэл эцгийн буруу” гэх илэрхийлэл үнэндээ зөв үү, буруу юу? (Буруу.) Та нар одоо үүнийг тодорхой ойлгосон биз дээ? Хэрвээ та нар хэрхэн ялган танихаа мэдэхгүй бол бүтэхгүй. Үнэнгүйгээр та нар ямар ч хэрэг явдлыг тодорхой харж чадахгүй.

Өдөр тутмын амьдралд хүн бүрийн оюун санаанд Сатаны ийм хуурамч үзэл бодол багагүй байдаг. Тэдгээр нь дотор нь хадгалагдаж, хуримтлагдсан байдаг бөгөөд ямар нэг зүйл тохиолдох бүрд гарч ирдэг. Зарим хүн: “Сайн эр эмэгтэй хүнтэй зодолддоггүй. Намайг ямар эрхэмсэг болохыг хар. Би бол эршүүд, хүч тэнхээтэй эр хүн, харин чи бол ичимхий хулчгар хүн, тиймээс би чамтай зодолдохгүй” гэж хэлдэг. Тэд энэ илэрхийллийг юу гэж үздэг вэ? (Үнэн.) Тэд үүнийг үнэн, мөн үнэнийг хэрэгжүүлэх зарчим гэж үздэг. Түүнчлэн, үнэхээр царайлаг, шулуун шударга эр шиг харагддаг боловч зальтай, үргэлж дүр эсгэдэг, бусадтай харилцахдаа тун ов мэхтэй, дотуур тамиртай хүнийг хараад олон хүн түүнийг ойлгож чаддаггүй тул тэрээр: “Би зүгээр л биеэ авч явахдаа шулуун шударга, сайхан сэтгэлтэй байж, бусдад дайсагнах биш, нөхөрсөг хандахын тулд л Бурханд итгэдэг. Энэ нь ‘Хуурамч эр байснаас жинхэнэ хорон санаатан байсан нь дээр’ гэдэг үгтэй адилхан. Бурханы зарим үг ч бас ийм утгатай байдаг” гэж хэлдэг. Энэ хүмүүсийн хэлж байгаа зүйлийг та нар юу гэж бодож байна вэ? “Хуурамч эр байснаас жинхэнэ хорон санаатан байсан нь дээр.” Хараач, хүмүүст ямар нэг зүйл тохиолдонгуут тэдний дотор байдаг эдгээр нийтлэг үг хэллэг, зүйр цэцэн үг, хэлц үг бүгд гарч ирж, нэгэн зэрэг асгардаг бөгөөд тэнд нэг ч үнэн үг байдаггүй. Эцэст нь тэр хүмүүс бүр “Намайг гэгээрүүлснийх нь төлөө Бурханд талархъя” гэж хэлдэг. “Хуурамч эр байснаас жинхэнэ хорон санаатан байсан нь дээр” гэх үг зөв үү, буруу юу? (Буруу.) Энэ нь буруу гэдгийг бүгд мэднэ, гэхдээ юу нь буруу вэ? Хуурамч эрчүүдийн юу нь буруу вэ гэвэл тэд хуурамч байдаг. Хэн ч хуурамч эр байхыг хүсдэггүй, тэд жинхэнэ хорон санаатан байхыг хүсдэг. Хүмүүс жинхэнэ хорон санаатны юуг сайшаадаг вэ? Тэд хорон санаатан хэдий ч ердөө л жинхэнэ байдгаараа хүн бүрийн сайшаалыг хүртдэг. Тэгвэл та нар юу байхыг хүсэж байна вэ, жинхэнэ хорон санаатан уу, эсвэл хуурамч эр үү? (Аль нь ч биш.) Яагаад энэ хоёр төрлийн хүн байж болохгүй гэж? (Аль нь ч үнэнд нийцдэггүй, Бурханы үгэнд энэ талаар хэлсэн зүйл байхгүй.) Бурхан хүмүүст хуурамч эр, эсвэл жинхэнэ хорон санаатан бай гэж хэлээгүй гэдгийг батлах холбогдох үндэслэлийг та нар олж чадах уу? (Бурхан хүмүүсийг үнэнч шударга хүмүүс байгаасай гэж хүсдэг.) Бурхан хүмүүсийг үнэнч шударга хүмүүс байгаасай гэж хүсдэг. Тэгвэл үнэнч шударга хүмүүс болон жинхэнэ хорон санаатнуудын хооронд ямар ялгаа байдаг вэ? “Хорон санаатан” гэдэг үг сайн биш боловч тэд нэлээд жинхэнэ байдаг. Яагаад жинхэнэ хорон санаатнууд сайн биш вэ? Та нар тодорхой тайлбарлаж чадах уу? Жинхэнэ хорон санаатан ч, хуурамч эр ч сайн хүн биш гэдгийг батлах үндэслэл юу вэ? Хорон санаатан гэж юу вэ? Хорон санаатан гэдэгтэй ихэвчлэн ямар үг холбогддог вэ? (Жигшүүртэй.) Тийм ээ. Энэхүү “жигшүүртэй” гэдэг нэр томъёог Бурханы үгэнд хэрхэн дүрсэлж, тодорхойлдог вэ? Бурханы үгэнд “жигшүүртэй” гэдгийг сайн үг гэж тодорхойлдог уу, муу үг гэж тодорхойлдог уу? (Муу үг.) Муу үг, Бурханы ялладаг үг. Жигшүүртэй үйлдэл, жигшүүртэй үзэл бодолтой хүмүүс бол хорон санаатнууд юм. Хорон санаатны зан чанар, мөн чанарыг өөр хэрхэн тодорхойлдог вэ? Аминч, тийм биз дээ? (Тийм.) Ийм төрлийн хүн аминч, жигшүүртэй байдаг. Хэдийгээр тэдний харуулдаг зүйл жинхэнэ бөгөөд жинхэнэ ааш араншин нь байсан ч тэд хорон санаатан хэвээр л байдаг. Хуурамч эр бол ов мэхтэй, хорон муу бөгөөд үргэлж дүр эсгэж, бусдад хуурамч сэтгэгдэл төрүүлж, бусдад өөрийнхөө гэрэлтсэн, гялалзсан, нөхөрсөг талыг харуулдаг. Тэрээр жинхэнэ зан чанар, санал бодол, үзэл бодлоо үргэлж нуун дарагдуулдаг, ингэснээр хэн ч тэдгээрийг нь харж, ухамсарлаж чаддаггүй. Ийм хүмүүс ямар зан чанартай байдаг вэ? (Ов мэхтэй, хорон муу.) Тэд ердөө л хорон муу хүмүүс юм. Тиймээс хорон санаатан ч, хуурамч эр ч сайн хүн биш. Нэг нь дотроо муу, нөгөө нь гаднаа муу. Тэдний зан чанар үнэндээ адилхан—тэд аль аль нь туйлын хорон муу, аминч, ов мэхтэй. Энэ хоёр төрлийн туйлын хорон муу, ов мэхтэй хүмүүс үнэнч шударга хүмүүс байхыг эрж хайдаг уу? (Үгүй.) Тийм учраас чи энэ хоёр төрлийн хүний аль нь ч болсон бай, Бурханы шаарддаг сайн юм уу үнэнч шударга хүн биш юм. Чи бол Бурханы зэвүүцдэг хүн бөгөөд Бурханы шаарддаг хүн биш. Тэгвэл Надад хэл дээ, “Хуурамч эр байснаас жинхэнэ хорон санаатан байсан нь дээр” гэх илэрхийлэл үнэн үү? (Үгүй.) Энэ өнцгөөс харвал энэ илэрхийлэл үнэн биш. Олон хүн өөрсдийгөө сайн хүн болгон харагдуулахын тулд хуурамч эрчүүд рүү дайрч давшилж, яллах зорилготойгоор “Хуурамч эр байснаас жинхэнэ хорон санаатан байсан нь дээр” гэж хэлдэг бөгөөд эдгээр хорон санаатны “хорон санаа” өөрсдийг нь ямар нэгэн шударга ёсны хүч мэт онцгой шударга, жинхэнэ болгодог мэт байдаг. Чи хорон санаатан байж яаж өөрийгөө шударга гэж хэлж болох юм бэ? Чи бол яллагдвал зохих хүн юм.

Хүн бүрийн оюун санаанд ийм төрлийн хэллэг болон зүйлс нэлээд их байдаг, тиймээс олон хүн ийм төрлийн үзэл бодол баримталдаг. Уламжлалт соёл, ардын зүйр үг, гэр бүлийн уриа, гэр бүлийн дүрэм журам, эсвэл улс орны хууль эрх зүйн тогтолцооны аль нь ч бай, нийгэмд удаан хугацаанд, өргөн тархсан, тэр ч байтугай нийгэм болон хүн төрөлхтний дунд эерэг зүйл хэмээн урт удаан хугацаанд тунхаглагдаж, сурталчлагдсан эдгээр зүйлийг хүмүүс үе үеийнхнийг хүмүүжүүлэхдээ ихэвчлэн ашигладаг. Зарим илэрхийллийг хүмүүс зүрх сэтгэлийнхээ гүнд хэрэгжүүлэлтийн зарчим болон хүний оршин тогтнолын зарчим гэж үздэг. Зарим хэллэгийн үзэл бодолтой хүмүүс санал нийлдэг боловч заавал хэрэгжүүлэхийг хүсдэг байх албагүй. Чи тэдгээрийг хэрэгжүүлэхийг хүсдэг эсэхээс үл хамааран, зүрх сэтгэлийнхээ гүнд үнэндээ эдгээр үг хэллэгийг биеэ авч явах хэрэгжүүлэлтийн зарчмаа болгодог. Товчхондоо, эдгээр зүйл хүмүүсийн Бурханд итгэх итгэл болон үнэний эрэлхийлэлд асар их саад болдог. Тэдгээр нь хүмүүст ашиг тус өгөхийн оронд зөвхөн хор хөнөөл л учруулдаг. Жишээ нь, орчин үеийн хүмүүсийн ихэвчлэн ярьдаг нэг сэдэв бол “Амь нас эрхэм, хайр бүр ч эрхэм. Гэвч эрх чөлөөний төлөө би энэ хоёрыг хоёуланг нь өгнө” гэдэг. Энэхүү үг хэллэг нь эрх чөлөөг эрэлхийлдэг, уламжлалт феодалын тогтолцооноос салахыг хүсдэг, өндөр дээд хүсэл эрмэлзэлтэй Дорно, Өрнийн хүмүүсийн сурталчилж, дээдэлдэг алдартай үг юм. Энд хүмүүсийн эрэлхийллийн гол зорилго нь юу вэ? Амь уу? Эсвэл хайр уу? (Үгүй, эрх чөлөө.) Яг зөв, эрх чөлөө. Тэгвэл энэ үг хэллэг үнэн үү? Энэ үгийн утга нь, эрх чөлөөг эрэлхийлэхийн тулд амийг хаяж, хайрыг бас орхиж болно—өөрөөр хэлбэл, тэрхүү сайхан эрх чөлөө рүү тэмүүлэхийн тулд хайртай хүнээ ч бас орхиж болно гэсэн үг юм. Ертөнцийн хүмүүсийн хувьд энэ эрх чөлөө ямархуу харагддаг вэ? Тэдний эрх чөлөө гэж боддог энэ зүйлийг хэрхэн тайлбарлах вэ? Уламжлалыг эвдэх нь нэг төрлийн эрх чөлөө, хуучин ёс заншлыг эвдэх нь нэг төрлийн эрх чөлөө, феодалын хаант засгийг нураах нь бас нэг төрлийн эрх чөлөө юм. Өөр юу байна? (Зарим улс төрийн дэглэмийн хяналтад орохгүй байх.) Өөр нэг нь засаглал юм уу улс төрийн хяналтад орохгүй байх явдал юм. Тэдний эрэлхийлдэг зүйл бол ийм төрлийн эрх чөлөө юм. Тэгвэл тэдний ярьдаг эрх чөлөө жинхэнэ эрх чөлөө мөн үү? (Биш.) Энэ нь Бурханд итгэдэг хүмүүсийн ярьдаг эрх чөлөөтэй төстэй юү? (Үгүй.) Бурханд итгэдэг зарим хүн ч бас зүрх сэтгэлдээ ийм үзэл бодол тээж байж магадгүй: “Бурханд итгэх нь гайхалтай, энэ нь чамайг чөлөөлж, эрх чөлөөтэй болгодог. Чи ямар ч ёс заншил, уламжлалт зан үйлийг дагаж мөрдөх шаардлагагүй, хурим, оршуулгын ажил зохион байгуулах юм уу оролцох талаар санаа зовох хэрэггүй, ертөнцийн бүх зүйлийг орхидог. Үнэхээр маш их эрх чөлөөтэй!” Тийм гэж үү? (Үгүй.) Тэгвэл эрх чөлөө гэж яг юу вэ? Та нар одоо эрх чөлөөтэй байна уу? (Бага зэрэг.) Тэгвэл та нар энэ багахан эрх чөлөөг яаж олж авсан бэ? Энэ эрх чөлөө юу гэсэн үг вэ? (Үнэнийг ойлгож, Сатаны харанхуйн нөлөөг эвдэн гарах.) Сатаны харанхуйн нөлөөг эвдэн гарсныхаа дараа та нар бага зэрэг чөлөөлөлтийг мэдэрч, тодорхой хэмжээнд эрх чөлөөтэй болдог. Гэхдээ хэрвээ Би үүнийг задлан шинжлээгүй бол та нар өөрсдийгөө үнэхээр эрх чөлөөтэй гэж бодох байсан ч үнэн хэрэгтээ тийм биш юм. Жинхэнэ эрх чөлөө бол хүмүүсийн боддог шиг орон зай, материаллаг байдлын хувьд махан биеийн эрх чөлөө, чөлөөлөлт биш юм. Харин ч хүмүүс үнэнийг ойлгомогцоо янз бүрийн хүмүүс, үйл явдал, зүйлс болон ертөнцийн талаар зөв үзэл бодолтой болж, амьдралын зөв зорилго, чиг баримжааг эрэлхийлж чаддаг болох бөгөөд хүмүүс Сатаны нөлөө болон сатанлаг үзэл санаа, үзэл бодлын хүлээсэнд автахгүй байх үед зүрх сэтгэл нь чөлөөлөгддөг—энэ бол жинхэнэ эрх чөлөө юм.

Эрх чөлөөнд дуртай, шувуу шиг хаа сайгүй нисэж, эрх дураараа амьдрах дуртай гэж боддог нэгэн шүтлэггүй залуу байдаг бөгөөд тэрээр гэр бүлийнхээ тэрхүү өөдгүй дүрэм журам, үг хэллэгийг жигшдэг байв. Тэрээр найзууддаа байнга ингэж хэлдэг: “Хэдийгээр би маш олон дүрэм журам, уламжлалтай, одоог хүртэл үе үеийнхний дурсгалын пайзыг байрлуулсан өвөг дээдсийн шүтээнтэй, хамгийн уламжлалт, маш өнөр өтгөн гэр бүлд төрсөн ч би өөрөө энэ уламжлалыг эвдэж, эдгээр гэр бүлийн дүрэм журам, тогтсон заншил, нийтлэг зан үйлд автаагүй. Намайг үнэхээр уламжлалт бус хүн гэдгийг та нар харахгүй байна уу?” Түүний найзууд: “Үнэхээр уламжлалт бус гэдгийг чинь бид анзаарсан” гэж хэлдэг. Тэд үүнийг яаж анзаарсан бэ? Тэр хэлээ цоолж, хамартаа цагариг зүүж, хоёр чихээ дөрөв, тав цоолж, хүйсдээ ээмэг зүүж, гартаа могойн шивээс хийлгэсэн байв. Хятадууд могойг муу ёр гэж үздэг ч тэрээр зүтгэсээр байгаад биен дээрээ шивүүлсэн бөгөөд хүмүүс үүнийг хараад айдаг байлаа. Энэ нь уламжлалт бус байгаа биз дээ? (Тийм.) Энэ нь маш уламжлалт бус бөгөөд үг хэллэг нь ч авангард хүний өнгө аястай. Түүнийг харсан хүн бүр “Энэ залуу мундаг юм аа! Тэр уламжлалт бус, үнэхээр уламжлалт бус юм!” гэж хэлдэг. Уламжлалт бус гэдгээ зөвхөн ийм байдлаар илэрхийлэх нь хангалтгүй, харин арай илүү бодитой болгож, хэчнээн уламжлалт бус болохынхоо тэмдгийг хүмүүст илүү сайн анзааруулах ёстой гэж тэр бодов. Тэрээр бусад нь ерөнхийдөө шар арьстай, Хятад найз охинтой байгааг хараад, өөрийгөө үнэхээр уламжлалт бус гэдэгт хүн бүрийг илүү үнэмшүүлэхийн тулд зориуд гадаад, цагаан арьст найз охинтой болжээ. Үүний дараа тэрээр нөхцөл байдал бүрд найз охиноо дуурайж, найз охин нь юу гэж хэлнэ, яаж хий гэж шаардана, тэр бүгдийг нь хийдэг байв. Түүний төрсөн өдөр болоход найз охин нь түүнд том хайрцагт савласан нууцлаг бэлэг худалдаж авсан бөгөөд тэрээр баяр хөөртэйгөөр бэлгийг задалж эхэллээ. Бүх давхар боодлыг нь задалсны дараа тэр дотор нь ногоон малгай байхыг харав. Бүх Хятад хүн “ногоон малгай”-н далд утгыг мэддэг биз дээ? Энэ нь гарцаагүй маш уламжлалт зүйл юм. Тэр үүнийг хармагцаа уурлаж, “Энэ ямар гээч бэлэг вэ? Чи энэ бэлгийг хэнд зориулж авсан юм бэ?” гэлээ. Найз охин нь түүнийг баярлана гэж бодсон байв—тэр яагаад үүнд ингэтлээ уурлав? Найз охин нь яагаад гэдгийг нь бодоод ч олж чадаагүй тул “Энэ ногоон малгайг олоход амар байгаагүй. Чамд сайхан зохино гэдгийг би батлан хэлье” гэлээ. Тэрээр: “Энэ малгай юуг төлөөлдгийг чи мэдэх үү?” гэхэд найз охин нь: “Энэ зүгээр л малгай биш гэж үү? Ногоон малгай зүгээр л гоё харагддаг” гээд түүнд өмсүүлэхээр зүтгэв. Тэр үүнийг яагаад ч өмсөхгүй байлаа. Барууныхан “ногоон малгай”-н ёгт утгыг мэддэг үү? (Үгүй, мэддэггүй.) Тэгвэл энэ хэргийг тодорхой тайлбарлаж, ил болгох ёстой биш үү? Та нарын хэн нь ч үүнд хариулж чадахгүй байна—яагаад үүнийг тодорхой тайлбарлаж зүрхлэхгүй байна вэ? Энэ мэдээж сүртэй хэрэг биш биз дээ? Та нар яг л энэ залуутай адилхан—уламжлалт бус байх, уламжлалыг орхих, үнэн болон эрх чөлөөг эрэлхийлэхийн тулд сатанлаг уламжлалт соёлын үзлийг хаях гэсэн далбаа намируулдаг хэр нь энэ ногоон малгайд гүн автсан байдаг. Найз охин нь тэр залууг уг малгайг өмсөөсэй гэж хүссэн ч тэр яагаад ч өмсөхгүй байсан бөгөөд эцэст нь “Чи надад үүнийг өмсүүлэх гэж зүтгээд байна. Хэрвээ би үүнийг өмсвөл бусдад доромжлуулах болно!” гэжээ. Энэ бол асуудлын гол цөм, асуудал үүнд л оршиж байгаа юм—энэ бол уламжлал. Энэхүү уламжлал нь ямар нэг зүйл ямар өнгөтэй, эсвэл ямар төрлийн зүйл болох тухай биш, харин энэ зүйл хүмүүст ямар бэлгэдэл, үзэл бодол төрүүлдэг тухай юм. Энэ зүйл буюу ногоон малгай яг юуг бэлгэддэг вэ? Юуг төлөөлдөг вэ? Хүмүүс ийм өнгийн малгайг муу гэж үздэг тул ийм өнгийн малгайг голдог. Хүмүүс яагаад үүнийг голдог вэ? Яагаад тэд ийм зүйлийг хүлээн авч чаддаггүй вэ? Яагаад гэвэл, тэдний дотор нэг төрлийн уламжлалт сэтгэлгээ байдаг. Энэхүү уламжлалт сэтгэлгээ нь өөрөө үнэн биш; энэ нь материаллаг зүйл мэт боловч энэ нийгэм болон энэ арьс өнгөний хүмүүс үүнийг аажмаар сөрөг зүйл болгон хувиргасан. Жишээлбэл, хүмүүс цагаан өнгийг ариун байдлын бэлгэдэл, хар өнгийг харанхуй болон хорон муу байдлын бэлгэдэл, улаан өнгийг баяр ёслол, цус урсалт, хүсэл тачаалын бэлгэдэл болгодог. Урьд цагт хятадууд гэрлэхдээ улаан хувцас өмсөж, үүнийг баяр ёслолын шинжтэй гэж үздэг байв. Барууныхан гэрлэхдээ ариун байдлыг бэлгэдсэн, сайхан, цэвэрхэн цагаан хувцас өмсдөг. Энэ хоёр соёлын гэрлэлтийн талаарх ойлголт өөр. Нэгэнд нь улаан өнгөөр, нөгөөд нь цагаан өнгөөр төлөөлүүлдэг. Энэ хоёр өнгө хоёулаа гэрлэлтийг ерөөх хандлагыг төлөөлдөг. Янз бүрийн угсаатан, арьстнууд ижил зүйлийг өөр өөр зорилгоор ашигладаг бөгөөд тэдний соёлын үндэс суурь ингэж бий болдог. Эдгээр соёлын үндэс суурь бий болсны дараа үүнийг дагаад соёлын уламжлалууд үүсдэг. Ийм маягаар, өөр өөр нийгэм, өөр өөр арьстнууд өөр өөр зан заншилтай болж, ийм зан заншил нь тухайн арьстны хүмүүст нөлөөлдөг. Тиймээс, Хятадууд ногоон малгайн энэхүү ёгт утгын нөлөөнд автдаг. Үүнийг тэдэнд суулгаснаар ямар үр дүн гардаг вэ? Эрэгтэйчүүд ногоон малгай өмсөж болохгүй, эмэгтэйчүүд ч бас өмсдөггүй. Чи ийм малгай өмссөн эмэгтэйчүүдийг хардаг уу? Үнэндээ энэхүү соёлын уламжлал нь зөвхөн эрэгтэйчүүдэд чиглэдэг, эрэгтэй хүн ногоон малгай өмсөх нь муу ёр гэсэн үг бөгөөд энэ нь эмэгтэйчүүдтэй ямар ч холбоогүй байдаг. Гэсэн хэдий ч, энэхүү соёлын уламжлал бий болмогц, ямар нөхцөлд үүссэнээс үл хамааран энэ нь тухайн арьстны хүн бүрд энэ зүйлийн талаарх нэг төрлийн ялгаварлалыг бий болгодог. Ийм ялгаварлал бий болсны дараа энэ зүйл нэг л мэдэхэд маш гэм зэмгүй, материаллаг зүйлээс сөрөг зүйл болон хувирдаг. Үнэн хэрэгтээ, энэ нь гэм зэмгүй бөгөөд ямар ч эерэг эсвэл сөрөг шинжгүй юм. Энэ нь зүгээр л материаллаг зүйл, өнгө, хэлбэр дүрстэй эд зүйл юм. Гэвч уламжлалт соёлын ийм тайлбар, нөлөөнд автсаны дараа эцсийн үр дүн нь юу болдог вэ? (Сөрөг.) Энэ нь сөрөг болдог. Сөрөг болсных нь дараа хүмүүс энэ зүйлд зүй зохистой хандаж, ашиглаж чаддаггүй. Бодоод үз—Хятадын зах зээл дээр улаан, ягаан, шар гэх мэт янз бүрийн өнгийн малгай байдаг ч ногоон малгай байдаггүй. Хүмүүс энэхүү уламжлалт сэтгэлгээнд хазаарлагдаж, нөлөөнд нь автдаг. Энэ бол уламжлалт соёлын тодорхой нэг зүйлийн хүмүүст үзүүлдэг үр нөлөө юм.

Хэдийгээр зарим хүн хилийн чанадад гарч, Европ болон Азийн бусад орны зарим соёл, уламжлал, дүрэм журам, түүнчлэн амьдралын үндсэн хэрэгцээ зэрэг материаллаг зүйлстэй танилцаж, бусад улс орны зарим хууль, нийтлэг мэдлэгтэй танилцдаг ч өөрийн улс орны тэдгээр уламжлалаас салахад хэцүү байдаг. Хэдийгээр чи төрөлх нутгаа орхиж, өөр улс орны өдөр тутмын амьдралын хэв маяг, тэр ч байтугай хууль, тогтолцоог нь хүлээн авсан ч чи өдөр бүр юу бодож байгаагаа, эсвэл чамд ямар нэг зүйл тохиолдох үед асуудалтай хэрхэн нүүр тулдгаа, эсвэл чиний үзэл бодол, баримталдаг өнцөг юу болохыг мэддэггүй. Зарим хүн “Би Баруунд байгаа юм чинь Барууны хүн үү?” эсвэл “Би Японд байгаа юм чинь Япон хүн үү?” гэж боддог. Ийм байдаг уу? (Үгүй.) Япончууд: “Бид сүши, удон гоймон идэх хамгийн дуртай. Энэ нь биднийг эрхэмсэг болгож байгаа биш гэж үү?” гэж хэлдэг. Өмнөд Солонгосчууд: “Бид будаа, кимчи идэх дуртай. Бидний агуу Өмнөд Солонгос үндэстэн эрхэмсэг биш гэж үү? Хятадууд та нар өөрсдийн соёлыг эртнийх бөгөөд манайхаас хэдэн мянган жилээр эртнийх гэж ярьдаг ч та нар бидэн шиг ахмад настнууддаа ачлал үзүүлдэг үү? Та нар бидэн шиг уламжлалт уу? Та нарт биднийх шиг олон дүрэм журам байдаг уу? Та нар өнөө үед эдгээр зүйлийн талаар ярьдаггүй, та нар хоцрогдсон; бид бол жинхэнэ уламжлалт хүмүүс, манай соёл бол жинхэнэ соёл!” гэдэг. Тэд өөрсдийн уламжлалт соёлыг дээд зэргийнх гэж боддог бөгөөд дараа нь маш олон зүйлийг Дэлхийн Өвд бүртгүүлэхээр өрсөлддөг. Яагаад ингэж их өрсөлддөг вэ? Улс орон бүр, арьстан бүр, тэр ч байтугай жижиг угсаатан бүр өөрсдийн өвөг дээдсийн үлдээсэн зүйлс, дүрэм журам, уламжлал, зан заншил, тогтсон ёсыг сайн, эерэг бөгөөд хүн төрөлхтөн түгээн дэлгэрүүлэх боломжтой гэж үздэг. Тэдний энэхүү бодол, үзэл санаа нь эдгээр нь үнэн, эдгээр нь сайн, эерэг зүйл бөгөөд энэ хүн төрөлхтөн үүнийг уламжлуулан үлдээх ёстой гэдгийг илтгэж байгаа биш гэж үү? Тэгвэл уламжлагдан ирсэн эдгээр зүйл эрх чөлөөтэй зөрчилддөг үү? Гэр бүлийнхээ дөнгөнөөс мултарсан, хамаг биедээ ээмэг, цагариг зүүсэн, дүүрэн шивээстэй, тэр ч бүү хэл гадаад найз охинтой нэгэн залуугийн жишээг Би сая дурдсан. Гадаад төрх, махан биеийнх нь хувьд тэрээр гэр бүлийн дүрэм журмыг дагаж мөрддөггүй, уламжлалыг хаясан мэт харагддаг. Зан үйл болон зан авирын хувьд, тэр ч байтугай субьектив хүсэл зоригийн хувьд тэрээр гэр бүл, уламжлал, зан заншил зэрэг зүйлсийг хаясан. Гэвч төрсөн өдрийн бэлэг түүнийг ил болгож, өөрийгөө “үнэхээр уламжлалт бус” гэх итгэл үнэмшлийг нь илчилж, ялладаг. Тэгвэл энэ хүн үнэндээ уламжлалт уу, үгүй юу? (Тэр уламжлалт.) Уламжлалт байх нь сайн уу, муу юу? (Муу.) Тийм учраас чи өөрийгөө уламжлалт, эсвэл уламжлалт бус гэж үздэг эсэхээс үл хамааран, мөн чиний арьс өнгө—эрхэмсэг гэгддэг арьс өнгө, эсвэл жирийн арьс өнгө байхаас үл хамааран дотоод бодол санаа чинь баригдмал байдаг. Чи эрх чөлөөг хэчнээн их эрэлхийлж, дээдэлдэг байлаа ч, уламжлалын хүч болон гэр бүлийн уламжлалт зан үйлээс мултрах чиний шийдвэр, дур хүсэл, амбиц хэчнээн их байлаа ч, эсвэл чиний бодитой үйлдэл хэчнээн урам зоригтой, хүчтэй байлаа ч хэрвээ чи үнэнийг ойлгохгүй бол Сатаны чамд суулгадаг сургаал, төөрөгдөл дунд л эргэлдээд, тэндээс гарч чадахгүй. Зарим хүн уламжлалт соёлын нөлөөнд автдаг, зарим нь үзэл суртлын боловсролын нөлөөнд автдаг, бусад нь байр суурь, албан тушаалын нөлөөнд автдаг, харин зарим нь ямар нэгэн үзэл суртлын тогтолцооны нөлөөнд автдаг. Жишээлбэл, улс төрд оролцдог хүмүүс, тухайлбал коммунизмыг дэмжиж байсан бүлэг хүмүүсийг аваад үзье. Тэд анх пролетари нарын бүлэг болж, коммунист тунхаг, онолуудыг хүлээн авч, уламжлалаас салж, феодалын хаант засаглалаас салж, зарим хуучин зан заншлаас салж, дараа нь Марксизм-Ленинизм болон коммунизмыг хүлээн авсан. Эдгээр зүйлийг хүлээн авсныхаа дараа тэд эрх чөлөөтэй байсан уу, эсвэл үргэлж хязгаарлагдмал байсан уу? (Тэд үргэлж хязгаарлагдмал байсан.) Тэд хуучин зүйлээс шинэ зүйл рүү шилжсэнээр эрх чөлөөг олж авна гэж бодсон. Энэ санаа буруу биш гэж үү? (Тийм ээ, буруу.) Энэ бол буруу. Хүмүүс хуучин зүйлээс ямар ч шинэ зүйл рүү шилжиж болох ч энэ нь үнэн биш л бол тэд үүрд Сатаны торонд урхидуулах болно—энэ нь жинхэнэ эрх чөлөө биш юм. Зарим хүн коммунизмд эсвэл тодорхой нэг үйл хэрэгт өөрийгөө зориулдаг, зарим нь тангарагт өөрийгөө зориулдаг бол, бусад нь ямар нэг онолд өөрийгөө зориулж, харин зарим нь “Найзынхаа өмнөөс зовлон туулах”, “Үнэнч албат хоёр эзэнд үйлчилдэггүй”, эсвэл “Улс орон хэцүүдвэл хүн бүр хариуцлага хүлээх ёстой” гэх мэт үг хэллэгийг дагаж мөрддөг. Эдгээр нь уламжлалт соёлд хамаарах уу? (Тийм.) Гаднаа эдгээр зүйл хүн төрөлхтний дундах маш эерэг, маш зөв зүйтэй, онцгой дээд, эрхэмсэг зүйл мэт санагдаж болох ч үнэн хэрэгтээ өөр өнцгөөс, өөр арга ашиглан хүмүүсийн сүнсийг хүлж, хүмүүсийг хязгаарлаж, жинхэнэ эрх чөлөөнд хүрэхэд нь саад болдог. Гэвч хүмүүс үнэнийг ойлгохоосоо өмнө төөрөлдөхөөс цаашгүй байдаг тул хүн төрөлхтний дунд харьцангуй эерэг гэж тооцогддог эдгээр зүйлийг оршин тогтнох арга замаа болгон хүлээн авдаг. Тиймээс, уламжлалт соёл гэгддэг эдгээр зүйлийг—ертөнцөд нэлээд сайн гэж хүмүүсийн боддог эдгээр зүйлийг хүмүүс аяндаа хүлээн зөвшөөрдөг. Тэдгээрийг хүлээн авсныхаа дараа хүмүүс өөрсдийгөө амьдрах хөрөнгөтэй, өөртөө итгэлтэй, урам зоригтой амьдарч байна гэж боддог. Жишээлбэл, зарим хүн мэдлэг, боловсролын зэрэгтэй холбоотойгоор энэ нийгэм болон энэ хүн төрөлхтний байр суурийг хүлээн зөвшөөрсөн байдаг. Энэ байр суурь юу вэ? (Мэдлэг хувь заяаг чинь өөрчилж чадна.) (Эрдэм ном эрхэм дээд.) Хүмүүс зүрх сэтгэлийнхээ угаас эдгээр зүйлтэй санал нийлж, мөн эдгээрийг хүлээн авч, сайшаадаг. Тэдгээрийг хүлээн авч, сайшаахын зэрэгцээ хүмүүс энэ нийгэмд гай зовлон дунд хэдий чинээ удаан тэмцэнэ, эдгээр зүйлийг төдий чинээ их нандигнадаг. Яагаад тэр вэ? Хүмүүс амьдралдаа бүгд мэдлэгт найддаг. Мэдлэг, боловсролын зэрэггүйгээр нийгэмд хөлөө олж чадахгүй мэт санагддаг. Бусад нь чамайг дээрэлхэж, чамайг ялгаварлан гадуурхах тул чи эдгээр зүйлийн хойноос цөхрөлтгүй хөөцөлддөг. Чиний боловсролын зэрэг өндөр байх тусам нийгэмд, эсвэл өөрийн чинь арьс өнгө, нийгмийн бүлэг дундах нийгмийн байр суурь чинь төдий чинээ өндөр байж, хүмүүсийн чамайг шүтэх, чамд хандах хандлага болон янз бүрийн бусад зүйл илүү их, илүү сайн байх болно. Нэг утгаараа, хүний боловсролын зэрэг нь тэдний нийгмийн байр суурийг тодорхойлдог болсон.

Өмнө нь их сургуулийн долоо найман профессор Бээжин рүү мэргэжил дээшлүүлэхээр явжээ. Тэр үед унаагаар тосох үйлчилгээ хараахан байгаагүй тул тэд Бээжинд очоод автобусанд суух хэрэгтэй болов. Үнэн хэрэгтээ, тэдэн шиг профессорууд Бээжинд хаа сайгүй байдаг байлаа. Тэднийг ямар нэгэн онцгой хүн биш, зүгээр л жирийн хүмүүс гэж үздэг байв. Гэвч тэд өөрсдөө үүнийг мэдээгүй бөгөөд асуудлын ноцтой байдал үүнд оршиж байсан юм—энэ хэрэг явдал уг асуудлын үндсэн дээр тохиолджээ. Яг юу болсон бэ? Эдгээр профессор автобусны буудал дээр автобус хүлээж байв. Тэднийг хүлээх зуур улам олон хүн цугларч, хүмүүс олшрох тусам хүн бүр сандарч түгшиж эхэллээ. Тэгээд автобус ирэхэд доторх зорчигчдын буухыг ч хүлээлгүйгээр бүгд тийшээ дайрч, бие биенээ түлхэж, тохойлдон ихээхэн шуугиан дэгдээжээ. Маш эмх замбараагүй дүр зураг үүсэв. Профессорууд энэ талаар бодож үзээд, “Бээжингийн ард иргэдэд өдөр бүр ажилдаа автобусаар явах амаргүй байдаг нь илт байна. Их сургуулийн профессоруудын хувьд бид ард иргэдийнхээ нөхцөл байдлыг бодолцох ёстой. Өндөр түвшний сэхээтнүүд байж бид жирийн ард иргэдтэй өрсөлдөж болохгүй. Бид Лэй Фэнгийн аминч бус сэтгэлийг харуулж, тэднийг эхлээд энэ автобусанд суулгах ёстой, тиймээс чихэлдэхээ больё” гэцгээв. Тэд бүгд үүнтэй санал нийлж, дараагийн автобусыг хүлээхээр шийдлээ. Гэвч дараагийн автобус ирэхэд ялгаагүй л олон хүн байсан бөгөөд хүмүүс дахин эмх замбараагүй байдлаар автобус руу чихэлдэв. Профессорууд мэл гайхаж хоцорчээ. Тэд автобус дүүрч, хөдлөн явахыг харсан бөгөөд дахиад л чихцэлдэн сууж дөнгөсөнгүй. Тэд дахин ярилцаж, “Бидэнд яарах зүйл алга. Бид эцсийн эцэст өндөр түвшний сэхээтнүүд шүү дээ, автобусанд суухын тулд жирийн ард иргэдтэй тэмцэлдэж болохгүй. Яарахгүй байцгаая, дараагийн автобусыг хүлээж байгаа хүмүүс тийм ч олон биш байж магадгүй” гэцгээв. Гурав дахь автобусыг хүлээх зуураа эдгээр профессор бага зэрэг сандарч түгшиж эхэллээ. Тэдний зарим нь нударга зангидан, “Хэрвээ энэ автобусанд ялгаагүй олон хүн байвал бид чихцэлдээд суух уу? Хэрвээ бид чихцэлдэхгүй бол тав дахь, тэр ч бүү хэл зургаа дахь автобусанд ч сууж чадахгүй байх гэж би бодож байна, тиймээс чихцэлдээд суусан нь дээр байх!” гэв. Харин зарим нь: “Өндөр түвшний сэхээтнүүд автобус руу чихцэлдэн орж болох уу? Энэ нь бидний нэр хүндэд сэв суулгана! Бидэн шиг өндөр түвшний сэхээтнүүд автобус руу чихцэлдэн орсныг хэзээ нэгэн цагт хүмүүс мэдвэл ямар ичгэвтэр байх бол!” гэцгээв. Тэдний санал хоёр хуваагдлаа. Тэднийг ийнхүү ярилцах зуур хүлээж буй хүмүүсийн бас нэгэн бөөгнөрөл үүсэв. Энэ үед профессорууд маш их сандарч, ярилцахаа больжээ. Автобус ирж, хаалга нээгдмэгц доторх хүмүүсийг нь бууж ч амжаагүй байхад профессорууд өмнөх хүмүүсийг дуурайн хамаг хүчээрээ чихцэлдэн оров. Тэдний зарим нь чихцэлдэн орж дөнгөсөн бол цөөн хэдэн боловсон сэхээтнүүд—боловсон эрдэмтэд—тийм хүсэл зориг, тэмцэх сэтгэлгүй байсан тул чихцэлдэн орж дөнгөсөнгүй. Энэ хэргийг ингээд орхиё. Надад хэл дээ, энэ нь бодит баримт биш гэж үү? (Мөн.) Автобус руу ингэж чихцэлдэх нь маш түгээмэл үзэгдэл бөгөөд энэ сэхээтнүүд дүр эсгэхдээ дэндүү гаргууд байжээ! Надад хэл дээ, энд ямар асуудал байсан бэ? Эхлээд, дээд боловсрол эзэмшиж, хүмүүст зааж сургаж, боловсрол олгодог профессор болж, өндөр түвшний сэхээтэн болсон энэ сэхээтнүүдийн талаар ярилцъя. Өөрөөр хэлбэл, тэдний эзэмшсэн боловсрол, мэдлэг нь жирийн хүмүүсийн хүрсэн түвшнээс дээгүүр байсан бөгөөд тэдний мэдлэг нь хүмүүсийн багш, сурган хүмүүжүүлэгч байж, хүмүүст боловсрол олгож, мэдлэг олгоход хангалттай байсан—тиймээс л тэднийг өндөр түвшний сэхээтнүүд гэж нэрлэдэг. Энэ өндөр түвшний сэхээтнүүдийн бодол санаа, үзэл бодолд ямар нэгэн асуудал байсан уу? Гарцаагүй асуудал байсан. Тэгвэл тэдний асуудал хаана байсан бэ? Энэ хэрэг явдлыг задлан шинжилцгээе. Ийм их мэдлэг, дээд түвшний боловсрол эзэмшсэн тэдний сэтгэлгээ баригдмал байсан уу, эсвэл эрх чөлөөтэй байсан уу? (Баригдмал.) Тэдний сэтгэлгээ баригдмал байсныг та нар яаж мэдэж байна вэ? Тэдний асуудал хаана оршиж байсан бэ? Юуны өмнө, тэд өөрсдийгөө өндөр түвшний сэхээтнүүд гэж тунхагласан. Энэ үгэнд ямар нэгэн буруу зүйл байсан уу? (Тийм.) Энэ үгэнд асуудал байсан. Дараа нь тэд: “Бидэн шиг өндөр түвшний сэхээтнүүд автобусанд суухдаа бусад хүмүүстэй тэмцэлдэж, түлхэлцэн суух ёсгүй” гэсэн. Энэ үгэнд асуудал байсан уу? (Тийм.) Энэ нь хоёр дахь асуудал байсан. Гурав дахь асуудал нь тэд: “Бидэн шиг өндөр түвшний сэхээтнүүд дараагийн автобусыг хүлээж болно” гэж хэлсэн явдал байв—энэ зүйлд ямар нэгэн асуудал байсан уу? (Тийм.) Энэ бүх зүйлд асуудал байсан. Ямар асуудал байсныг харахын тулд энэ гурван зүйлээр дамжуулан уг хэрэг явдлыг задлан шинжилцгээ. Хэрвээ та нар асуудлыг нэгд нэггүй ойлговол, нэгдүгээрт, өндөр түвшний сэхээтнүүдийг шүтэхээ болино, хоёрдугаарт, өндөртүвшний сэхээтэн болохыг хүсэхээ болино.

Эхний зүйл юу байсан бэ? Тэд өөрсдийгөө өндөр түвшний сэхээтнүүд гэж тунхагласан. Энэ үгэнд ямар нэгэн асуудал байсан уу? (Тийм.) “Өөрийгөө тунхаглах” гэсэн нэр томъёонд ямар ч буруу юм байхгүй, энэ тохиолдолд энэ нь өөрийгөө өндөр түвшний сэхээтэн хэмээн зарлах гэсэн утгатай. Тэгвэл “өндөр түвшний сэхээтний хувьд” гэсэн хэллэгт асуудал байна уу? Үнэн хэрэгтээ их сургуулийн профессорууд бол нийгэм дэх өндөр түвшний сэхээтнүүд юм. Энэ нь бодит баримт байхад яагаад энэ хэллэгт асуудал байсан бэ? (Тэд мэдлэг олж авснаа бусдаас илүү гэж бодсон.) Бусдаас илүү—үүний ард гарцаагүй нэг зан чанар байсан. (Тэд илүү их мэдлэг олж авсан учраас өөрсдийгөө бусдаас илүү гэж бодсон. Үнэн хэрэгтээ эдгээр зүйл хүний зан чанарыг өөрчилж чадахгүй.) Энэ нь зарим талаараа зөв боловч үүнийг тодорхой тайлбарласангүй. Хэн юм нэмж хэлэх вэ? (Бурхан минь, тэд ихэрхэж, өөрсдийгөө зөвтгөж байсан биш үү?) Энэ зөв, гэхдээ чи мөн чанарыг нь тодорхой тайлбарласангүй, арай илүү дэлгэрэнгүй тайлбарла даа. (Тэд жаахан мэдлэг олж авмагцаа өөрсдийгөө бусдаас илүү дээд, илүү эрхэмсэг гэж бодсон тул өөрсдийгөө жирийн хүмүүс гэж үзэж чадаагүй. Энэ нийгэмд амьдарч буй жирийн хүмүүсийн хувьд автобусанд чихцэлдэн орох нь тэдний бодит амьдралын орчноос шалтгаалдаг, хэвийн зүйл юм. Гэвч энэ сэхээтнүүд өөрсдийгөө маш дээд, эрхэмсэг гэж үздэг болмогцоо жирийн хүмүүс шиг авирлаж чадахаа больж, жирийн хүмүүсийн үйл ажиллагаа өөрсдийнх нь ялгамж чанарт хор хөнөөлтэй гэж бодсон тул би тэднийг хэвийн бус байсан гэж бодож байна.) Тэд хэвийн бус байсан. Өөрсдийгөө өндөр түвшний сэхээтнүүд гэж тунхагласан тэдний үгийн далд утга нь хэвийн бус байсан. Өөрөөр хэлбэл, тэдний хүн чанарт ямар нэгэн гажуудсан зүйл байсан. Тэд өөрсдийгөө бусдаас илүү дээд, илүү үнэ цэнтэй гэж үзэж байв. Тэдний хувьд үүний үндэслэл нь юу байсан бэ? Тэд маш их боловсрол эзэмшиж, мэдлэгээр бялхаж байсан бөгөөд хэнтэй ч уулзсан ярих зүйл нь хэзээ ч дуусдаггүй, тэдэнд ямар нэгэн зүйл зааж чаддаг байсан явдал юм. Тэд мэдлэгийг юу гэж үзсэн бэ? Тэд үүнийг хүний биеэ авч явах байдал, үйлдэл, түүнчлэн ёс суртахууны шалгуур гэж үзсэн. Одоо тэд мэдлэгтэй болсон тул ёс жудаг, зан араншин, ялгамж чанар нь эрхэмсэг, нандин, үнэ цэнтэй бөгөөд өндөр түвшний сэхээтнүүд бол ариун хүмүүс гэсэн далд утгатай гэж тэд үздэг байв. Тийм биз дээ? (Тийм.) Тэд өндөр түвшнийх гэдгийг ингэж ойлгодог байсан тул автобус руу чихцэлдэн орох хэрэгтэй болох үед тэд тэгээгүй. Яагаад тэд чихцэлдээгүй вэ? Тэд юунд захирагдаж байсан бэ? Тэд ямар хязгаарлалт, хазаарлалтад өртсөн бэ? Автобус руу чихцэлдэн орох нь тэдний ялгамж чанар, нэр хүндэд сэв суулгана гэж тэдэнд санагдсан. Тэдний ялгамж чанар, нэр хүндийг мэдлэг тэдэнд олгосон гэж тэд үзэж байсан тул өөрсдийгөө өндөр түвшний сэхээтнүүд хэмээн тунхагласан. Энэ дүн шинжилгээнд үндэслэвэл, тэдний хэлсэн зүйл ой гутам биш гэж үү? Энэ нь нэлээд ой гутам юм. Гэсэн ч тэд “бид бол өндөр түвшний сэхээтнүүд” хэмээн хаа сайгүй сайрхаж байв. Үнэн хэрэгтээ, бусад хүн тэднийг, хүмүүс хүртэл дорд үздэг ядуу тарчиг, номчирхсон маягтай зүгээр л сэхээтнүүд гэж бодож байсан ч тэд өөрсдийгөө тун эрхэмсэг гэж бодсоор байлаа. Энэ нь асуудалтай биш гэж үү? Тэд өөрсдийгөө маш эрхэмсэг, дээд ялгамж чанартай гэж үзэж байсан бөгөөд тэр ч бүү хэл өөрсдийгөө ариун хүмүүс хэмээн цоллохыг хүсэх хэмжээнд хүрсэн. Энэ үзэл бодол нь тэдний хувьд хязгаарлалт байсан уу? Мэдлэгийн тухайд тэдний байр суурь ямар байсан бэ? Хүмүүс мэдлэгтэй болмогц ёс жудаг нь илүү өндөр болж, нэр хүндтэй, эрхэмсэг болдог бөгөөд тэднийг хүндлэх ёстой гэдэг байр суурьтай байсан. Тиймээс жирийн ард иргэдийн хийдэг харьцангуй хэвийн зарим үйлдлийг тэд жигшиж, ялладаг байв. Жишээлбэл, сэхээтнүүд найтаахдаа эргэн тойрныхоо хүмүүс рүү харж, яаран уучлалт гуйдаг байхад жирийн хүмүүс найтаахдаа үүнийг юман чинээ боддоггүй. Үнэн хэрэгтээ хэхрэх, найтаах нь амьдралд хэвийн зүйл боловч тэр сэхээтнүүдийн нүдээр бол эдгээр нь бүдүүлэг, соёлгүй зан авир тул тэд үүнийг жигшиж, басамжилсан байдлаар харж, “Энэ бүдүүлэг энгийн иргэдийг хараач, тэдний найтааж, сууж, зогсож байгаа нь ямар зохисгүй юм бэ, автобус ирэх үед тэд чихцэлдэн ордог бөгөөд боловсон байдлаар зам тавьж өгөхөө огт мэддэггүй!” гэж хэлдэг. Мэдлэгийн тухайд тэдний байр суурь энэ: Мэдлэг бол ялгамж чанарын бэлгэдэл, мэдлэг нь хүмүүсийн хувь заяаг, түүнчлэн тэдний ялгамж чанар, үнэ цэнийг өөрчилж чадна.

Хоёр дахь зүйл юу байсан бэ? (Өндөр түвшний сэхээтнүүд бусадтай чихцэлдэн автобусанд сууж болохгүй.) Тэд автобусанд суухын тулд бусадтай чихцэлдэж болохгүй. Автобус руу чихцэлдэн орох нь тэдний амьдралд тохиолдсон зүгээр л нэг жижиг зүйл байв. Энэ зүйл юуг төлөөлдөг вэ? Тодруулбал, тодорхой хэмжээний мэдлэгтэй хүмүүсийн үг яриа, биеэ авч явах байдал нь боловсон байх ёстой бөгөөд ялгамж чанартай нь нийцэх ёстой гэж тэд үздэг байв. Жишээлбэл, тийм хүмүүс зөөлөн алхах ёстой, хүмүүстэй харилцахдаа бусдад найрсаг, нийтэч, хүндлэл хүлээхүйц гэсэн мэдрэмж төрүүлэх ёстой, тэдний үг яриа, биеэ авч явах байдал боловсон байх ёстой. Тэд жирийн хүмүүстэй адил байж болохгүй, өөрсдийнх нь болон жирийн хүмүүсийн хоорондох ялгааг хүмүүст анзааруулах ёстой—ийм маягаар л тэд өөрсдийнх нь ялгамж чанар нэр хүндтэй, бусдаас өөр гэдгийг гайхуулж чадна. Эдгээр профессор зүрх сэтгэлийнхээ угаас, автобус руу чихцэлдэн орох зэрэг зүйлийг нийгмийн доод давхаргын хүмүүс болон дээд түвшний боловсрол эзэмшээгүй хүмүүс хийдэг, мөн гүнзгий мэдлэггүй, эсвэл өндөр түвшний сэхээтэн гэх мэт ялгамж чанаргүй хүмүүс хийдэг гэж үздэг байв. Тэгвэл эдгээр өндөр түвшний сэхээтэн ямар зүйл хийдэг байсан бэ? Индэр дээр зогсож хоосон сургаал номлож, мэдлэг олгож, хүмүүсийн эргэлзээг тайлах—эдгээр нь тэдний үүрэг бөгөөд тэдний ялгамж чанар, нэр хүнд, мэргэжлийг төлөөлж байв. Тэд зөвхөн эдгээр зүйлийг л хийж чаддаг байсан. Жирийн хүмүүсийн өдөр тутмын аар саар ажил, хэвшил нь эдгээр “бүдүүлэг, дорд дур сонирхлоос” ангид давхаргын хүмүүс болох тэдэнтэй ямар ч хамаагүй байх ёстой байв. Тэд жирийн хүмүүсийн өдөр тутмын аар саар ажил, хэвшлийг, тэр ч бүү хэл автобус руу чихцэлдэн орох зэрэг үйлдлийг хэрхэн тодорхойлсон бэ? (Бүдүүлэг.) Тийм ээ, бүдүүлэг, соёлгүй. Энэ бол өөрсдөөс нь доогуур түвшний жирийн, эгэл хүмүүст өгсөн, тэдний зүрх сэтгэлийн гүн дэх тодорхойлолт байв.

Гурав дахь зүйлийн талаар ярилцъя—“Бидэн шиг өндөр түвшний сэхээтнүүд дараагийн автобусыг хүлээж болно”—энэ нь ямар гээч сэтгэл вэ? Энэ нь уламжлалт соёлд өгүүлдэг Кон Рон том лийрээ бусдад өгсөн гэдэгтэй адил сэтгэл биш гэж үү? Уламжлалт соёлын сэхээтнүүдэд үзүүлэх нөлөө тун гүн гүнзгий байдаг. Тэд уламжлалт соёлыг хүлээн аваад зогсохгүй, уламжлалт соёлын олон санаа, үзэл бодлыг зүрх сэтгэлдээ хүлээн авч, тэдгээрт эерэг зүйл мэт ханддаг, тэр ч бүү хэл зарим алдартай үг хэллэгийг уриа лоозон мэт үздэг бөгөөд ингэснээрээ амьдралын буруу замаар замнадаг. Уламжлалт соёлыг Күнзийн хоосон сургаал төлөөлдөг. Күнзийн хоосон сургаал нь үзэл суртлын цогц онолтой, голчлон уламжлалт ёс суртахууны соёлыг сурталчилдаг ба түүхийн туршид эзэнт гүрнүүдийн эрх баригч ангиуд үүнийг дээдэлж, Күнз, Мэнз нарыг ариун хүмүүс хэмээн хүндэтгэдэг байв. Күнзийн хоосон сургаал нь хүн нинжин сэтгэл, зөв шударга байдал, ёс зүйтэй байдал, мэргэн ухаан, итгэл даахуйц байдлын үнэт зүйлсийг эрхэмлэж, ямар нэгэн зүйл тохиолдох үед эхлээд тайван, хянамгай, хүлээцтэй байж сурах, уураа барьж, асуудлыг ярилцан шийдвэрлэх, аливаа зүйлийн төлөө тэмцэлдэж, булаацалдахгүй байх, мөн эелдгээр буулт хийж суран, хүн бүрээс хүндлэл хүлээх ёстой хэмээн сургадаг—энэ бол биеэ ёс зүйтэй авч явах явдал юм. Эдгээр сэхээтэн өөрсдийгөө эгэл ардаас дээгүүр байр сууринд тавьдаг бөгөөд тэдний нүдээр бол бүх хүн тэдний тэвчээртэй, хүлээцтэй хандах объект юм. Мэдлэгийн “үр нөлөө” нэлээд их! Энэ хүмүүс хоёр нүүртэнтэй маш төстэй биш гэж үү? Хэт их мэдлэг олж авсан хүмүүс хоёр нүүртэн болдог. Хэрвээ энэ бүлэг боловсон эрдэмтдийг нэг үгээр дүрсэлбэл энэ нь боловсон эрдэмтний намбалаг байдал юм. Эдгээр боловсон эрдэмтний бие биетэйгээ харилцах зарчим юу вэ? Ертөнцийн хэрэг явдалд хандах тэдний хандлага юу вэ? Жишээлбэл, жирийн ард иргэд Ли овогтой эрчүүдийг “Хөгшин Ли” эсвэл “Бяцхан Ли”a гэж дууддаг. Сэхээтнүүд тэднийг ингэж дуудах уу? (Үгүй.) Тэд хэрхэн дуудах вэ? (Ноён Ли.) Хэрвээ тэд эмэгтэй хүн харвал түүнийг Хатагтай Хэн гуай гэж дуудах бөгөөд яг л боловсон эрчүүд шиг онцгой хүндэтгэлтэй, цэмцгэр байдаг. Тэд боловсон эрчүүдийн гаргадаг боловсон, цэмцгэр байдлыг сурч, дуурайхдаа гаргууд. Тэд хоорондоо ямар өнгө аяс, арга барилаар ярилцаж, хэлэлцдэг вэ? Тэдний нүүрний хувирал онцгой зөөлөн байдаг бөгөөд тэд эелдгээр, биеэ барьсан байдалтай ярьдаг. Тэд зөвхөн өөрсдийн үзэл бодлыг илэрхийлдэг бөгөөд бусдын үзэл бодол буруу гэдгийг мэдэж байсан ч юу ч хэлдэггүй. Хэн ч хэний ч сэтгэлийг шархлуулдаггүй бөгөөд тэдний үг хэллэг нь хэнийг ч гомдоож, уурлуулахгүйн тулд хөвөнд боосон мэт туйлын зөөлөн байдаг тул зүгээр л сонсоход дотор муухайрч, бухимдаж, эсвэл уур хүрдэг. Үнэн хэрэгтээ хэний ч үзэл бодол тодорхой биш, хэн ч бусдад буулт хийдэггүй. Ийм төрлийн хүмүүс дүр эсгэхдээ маш гаргууд байдаг. Хамгийн ялихгүй асуудалтай тулгарах үедээ ч тэд дүр эсгэж, өөрсдийгөө халхавчилдаг бөгөөд тэдний хэн нь ч тодорхой тайлбар өгдөггүй. Жирийн хүмүүсийн өмнө тэд ямархуу байр байдал гаргаж, ямархуу дүр төрхтэй байхыг хүсдэг вэ? Тодруулбал, жирийн хүмүүст өөрсдийгөө даруу боловсон эрчүүд гэж харуулахыг хүсдэг. Боловсон эрчүүд бусдаас дээгүүр бөгөөд хүмүүсийн хүндэтгэлийг хүлээдэг. Хүмүүс тэднийг жирийн хүмүүсээс илүү их мэдлэгтэй, жирийн хүмүүстэй харьцуулахад аливаа зүйлийг илүү сайн ойлгодог гэж боддог тул хүн бүр ямар нэгэн асуудал гарах үед тэдэнтэй зөвлөлддөг. Энэ бол яг л эдгээр сэхээтний хүсэж буй үр дүн бөгөөд тэд бүгд ариун хүмүүс хэмээн хүндлэгдэхийг хүсдэг.

Бидний сая задлан шинжилсэн гурван зүйлээс харахад эдгээр профессор “өндөр түвшний сэхээтэн” гэх цол хүртмэгцээ сэтгэлгээ нь илүү эрх чөлөөтэй болсон уу, эсвэл илүү баригдмал болсон уу? (Баригдмал.) Баригдмал болсон байж таарна. Юунд баригдсан бэ? (Мэдлэгт.) Мэдлэг бол тэдний мэргэжлийн хүрээн дэх зүйл юм. Үнэн хэрэгтээ мэдлэг тэднийг үнэхээр хязгаарлаагүй. Юу тэднийг хязгаарласан бэ? Энэ нь мэдлэгт хандах тэдний хандлага, тэдний сэтгэлгээнд мэдлэгийн үзүүлсэн нөлөө, түүнчлэн мэдлэгийн суулгасан үзэл бодол байв—энэ л асуудал юм. Тиймээс тэд хэдий чинээ өндөр түвшний мэдлэг олж авна, тэдний ялгамж чанар, байр суурь бусдаас төдий чинээ өөр санагдаж, өөрсдийгөө эрхэмсэг, агуу гэдгийг төдий чинээ их мэдэрч, сэтгэлгээ нь төдий чинээ хашигдмал болсон. Энэ өнцгөөс харвал, илүү их мэдлэг олж авсан хүмүүс эрх чөлөөтэй болсон уу, эсвэл эрх чөлөөгөө алдсан уу? (Эрх чөлөөгөө алдсан.) Тэд үнэндээ эрх чөлөөгөө алдсан. Мэдлэг нь хүмүүсийн сэтгэлгээ болон нийгэм дэх тэдний байр сууринд нөлөөлдөг бөгөөд хүмүүст үзүүлдэг нөлөө нь эерэг биш юм. Чи хэдий чинээ их мэдлэг олж авна, биеэ авч явах тал дээр өөрт чинь байх ёстой зарчим, чиглэл, зорилгыг төдий чинээ сайн ойлгоно гэсэн үг ерөөсөө биш. Харин ч эсрэгээрээ, чи мэдлэгийн хойноос хэдий чинээ их хөөцөлдөж, хэдий чинээ гүнзгий мэдлэг эзэмшинэ, хэвийн хүн чанартай хүмүүст байх ёстой бодол, үзэл санаанаас төдий чинээ холдох болно. Энэ нь ихээхэн мэдлэг, боловсрол эзэмшсэн хэр нь амьдралын наад захын хар ухааныг ч ойлгоогүй тэр бүлэг сэхээтэнтэй яг адилхан юм. Тэр амьдралын хар ухаан нь юу вэ? Олон хүн байх үед чи автобусанд суухын тулд чихцэлдэн орох ёстой. Хэрвээ чи чихцэлдэн орохгүй бол хэзээ ч автобусанд сууж чадахгүй—тэд энэ хамгийн энгийн дүрмийг ч мэддэггүй байв. Надад хэл дээ, тэд ухаантай болсон уу, эсвэл тэнэг болсон уу? (Тэд тэнэг болсон.) Үнэн хэрэгтээ тэд бөөн тэнэгүүд байв. Жирийн хүмүүс тийм гүнзгий мэдлэг, эсвэл дээд түвшний боловсрол эзэмшээгүй, ийм байр суурьгүй ч үүнийг ойлгодог бөгөөд “Автобусанд суух үед олон хүн байвал чихцэлдээд орох ёстой, хамаг хүчээ дайчлах ёстой, учир нь хэрвээ чи өчүүхэн төдий л хүчээ сулруулбал, чиний тархи нэг алхам удаан хариу үйлдэл үзүүлбэл чи олны ард үлдэж, дараагийн автобусанд суух хэрэгтэй болж магадгүй” гэж хэлдэг. Энэ бол амьдралын наад захын хар ухаан бөгөөд жирийн хүмүүс үүнийг сайн мэддэг боловч эдгээр сэхээтэн ойлгоогүй тул дараа дараагийн автобусыг хүлээсээр байсан. Тэд юунд хязгаарлагдсан бэ? Тэд “бид бол өндөр түвшний сэхээтнүүд” гэх үгэндээ бат бөх хүлэгдсэн байв. Ийм л байсан. Тэд бодит амьдралын ийм энгийн асуудалтай хэрхэн нүүр тулж, хэрхэн зохицуулахаа ч мэддэггүй байв. Тэд бөөн тэнэгүүд байсан! Мэдлэг тэдэнд юу авчирсан бэ? Үүний тэдэнд авчирсан зүйл нь гэвэл, тэд бусад хүнээс тасарч, хэрхэн амьдрахаа мэддэггүй, бодит амьдралд тохиолддог зүйлсийг хэрхэн зохицуулахаа мэддэггүй болсон явдал байв. Тэд жирийн хүмүүст бодит амьдрал дээр тохиолддог хамгийн нийтлэг асуудлын нэгийг зохицуулахын тулд зарим сүржин онолыг ашигласан бөгөөд үүнийг ингэж зохицуулсны дараа ямар үр дагавар гарахыг мэдээгүй—магадгүй тэд өнөөг хүртэл ойлгоогүй хэвээр байгаа байх. Магадгүй тэд хөгшрөх үедээ л энэ хэргийг тунгаан бодож чадах байх. Тэр үед тэд ямар ч алдар нэргүй байх бөгөөд насан туршдаа өндөр түвшний сэхээтэн гэх эрхэм нэр хүндийг эдлээд бараг л ханасан байх болно. Нэгэн өдөр тэд автобусанд байхдаа ямар өрөвдмөөр дүр төрхтэй байснаа санаж магадгүй бөгөөд тийм ч эрхэмсэг, эсвэл тийм ч өндөр дээд биш гэдгээ гэнэт ухаарч, “Миний эрдэмтний боловсон байдал намайг тэжээж чадах уу? Би жирийн хүмүүс шиг өдөрт гурван удаа хооллох шаардлагатай хэвээр биш гэж үү? Би бусад хүнээс ялгаагүй. Хөгшрөөд би ч бас бөгтийж алхдаг биш гэж үү? Аюултай тулгарах үедээ би ч бас айн чичирч, айдаст автдаг биш гэж үү? Хайртай хүнээ алдах үедээ эсвэл баяртай үйл явдалтай нүүр тулах үедээ би ч бас зүй ёсоор гуниглаж эсвэл баярладаг биш гэж үү? Би зүгээр л жирийн хүмүүс шиг амьдарч байгаа биш үү? Би бусдаас ялгаагүй!” гэдгээ гэнэт ухаарна. Тэр үед энэхүү ухаарал тэдний хувьд хэтэрхий оройтсон байх болно. Эдгээр нь үнэнийг ойлгохгүй байх үедээ эерэг гэгддэг зарим үг хэллэг, үзэл бодлыг хүлээн авдаг хүмүүсийн харуулдаг янз бүрийн муухай байдал юм. Хүмүүс эдгээр үзэл бодол зөв эсэхийг мэдэхгүй байх үедээ ихэвчлэн эдгээр үзэл бодол, үг хэллэгийг баримталж, хэрэгжүүлэх ёстой үнэн гэж үздэг бөгөөд тэдгээрийг хэрэгжүүлэх үед янз бүрийн үр дагавар гарч, элдэв янзын эвгүй явдал тохиолддог. Энэ нь хүмүүст ямар үр дагавартай байдаг вэ? Хүмүүс эрх чөлөөг байнга эрэлхийлж байх зуураа нэг эргүүлгээс нөгөө рүү, нэг төрлийн хүлээсээс нөгөө төрлийн хүлээс рүү байнга хэлбийж байдаг. Тийм биз дээ? Тиймээс, чи үнэнийг ойлгохгүй байх үед—чиний баримталдаг зүйл үзэл бодол, уламжлалт соёл, эсвэл нэг төрлийн дүрэм журам, тогтолцоо, онол байхаас үл хамааран, эдгээр зүйл нийгэмд харьцангуй хоцрогдсон, эсвэл нэлээд шинэлэг, орчин үеийн байхаас үл хамааран—эдгээр зүйл хэзээ ч үнэнийг орлож чадахгүй, учир нь тэдгээр нь үнэн биш юм. Чи тэдгээрийг хэчнээн сайн баримталж, эсвэл хэчнээн сайн хэрэгжүүллээ ч эцсийн эцэст тэдгээр нь чамайг үнэнийг олж авахад бус, харин үнэнээс холдоход л хүргэнэ. Чи эдгээр зүйлийг хэдий чинээ их баримтална, үнэнээс төдий чинээ холдож, Бурханы замаас болон үнэний замаас төдий чинээ хазайх болно. Нөгөөтээгүүр, хэрвээ чи эерэг гэгддэг эдгээр зүйл, онол, хуурамч үнэнийг идэвхтэйгээр, санаачилгаараа орхиж чадвал үнэнд харьцангуй хурдан орж чадна. Ингэснээр хүмүүс уламжлалт соёл гэгддэг эдгээр зүйл болон эдгээр хуурамч үнэнийг үнэн болон Бурханы үгийн оронд өдөр тутмын амьдралдаа хэрэгжүүлэлтийн зарчим болгон ашиглахгүй бөгөөд энэ эвгүй байдал аажмаар хөнгөрч, аажмаар шийдвэрлэгдэх болно.

Зарим хүн гэр бүл, улс орныхоо уламжлалт соёлыг хаяж, гадаадын уламжлалт соёлыг хүлээн авснаар үнэнийг олж авсан гэж боддог; зарим хүн хуучин, уламжлалт соёл болон хуучин үзэл санаа, үзэл бодлыг хаяж, арай илүү дэвшилтэт, арай илүү орчин үеийн үзэл санааг хүлээн авснаар үнэнийг олж авсан гэж боддог. Одоо харахад энэ хүмүүсийн зөв үү, буруу юу? (Буруу.) Тэд бүгд буруу. Хүмүүс зүгээр л хуучин зүйлсийг хаяснаар эрх чөлөөтэй болно гэж боддог. Эрх чөлөөг олж авахын утга нь юу вэ? Энэ нь үнэнийг болон хүнд байх ёстой амьдрах жинхэнэ арга замыг олж авсан гэсэн үг юм. Хүмүүс үнэн замыг ингэж олж авдаг гэж боддог. Энэ нь үнэндээ тийм гэж үү? Энэ зөв үү? Үгүй. Хүн төрөлхтөн орчин үеийн, дэвшилтэт ямар ч соёлыг хүлээн авлаа гэсэн, эцсийн дүндээ энэ нь уламжлалт соёл хэвээр бөгөөд мөн чанар нь өөрчлөгддөггүй. Уламжлалт соёл хэзээд уламжлалт соёл хэвээрээ л байна. Энэ нь цаг хугацааны шалгуурыг юм уу баримтын шалгуурыг давж чадах эсэх, эсвэл хүн төрөлхтөнд хүндлэгддэг эсэхээс үл хамааран эцсийн эцэст уламжлалт соёл хэвээр байдаг. Яагаад эдгээр уламжлалт соёл нь үнэн биш вэ? Гол нь эдгээр зүйл бол хүн төрөлхтнийг Сатан завхруулсны дараа бий болсон үзэл санаа юм. Тэдгээр нь Бурханаас гардаггүй. Тэдгээрт хүмүүсийн зарим төсөөлөл, үзэл холилдсон байдаг, түүнчлэн тэдгээр нь Сатан хүн төрөлхтнийг завхруулснаар бий болсон үр дагавар юм. Хүмүүсийн сэтгэлгээг хүлж, завхруулахын тулд Сатан завхарсан хүн төрөлхтний үзэл санаа, үзэл бодол, бүх төрлийн үг хэллэг, үндэслэлийг ашигладаг. Хэрвээ Сатан хүмүүсийг төөрөлдүүлэхийн тулд илэрхий утгагүй, ор үндэсгүй, буруу зүйлсийг ашигласан бол хүмүүс ялган таних байсан; тэд зөв, бурууг ялган салгаж чадах байсан бөгөөд энэхүү ялган таних чадвараа ашиглан тэдгээр зүйлийг үгүйсгэж, яллах байсан. Тиймээс эдгээр сургаал нь хүчин төгөлдөр биш байх байв. Гэвч Сатан хүмүүсийг сургаж, нөлөөлж, ятган үнэмшүүлэхийн тулд хүмүүсийн үзэл, төсөөлөлд нийцдэг, мөн чангаар хэлэхэд хүчин төгөлдөр байна гэж өөрийнхөө боддог зарим үзэл санаа, онолыг ашиглах үед хүн төрөлхтөн амархан төөрөлдөж, эдгээр үг хэллэгийг ч хүмүүс амархан хүлээн авч, тараадаг тул эдгээр үг хэллэг үеэс үед уламжлагдсаар өнөөг хүрсэн. Жишээлбэл, Юэ Фэй, Ян гэр бүлийн жанжнууд, Вэнь Тяньшян зэрэг Хятадын баатруудын эх оронч түүхийг авч үзье. Эдгээр үзэл санаа яагаад өнөөг хүртэл уламжлагдан ирсэн бэ? Хэрвээ бид үүнийг хүмүүсийн үүднээс харвал, эрин үе бүрд эдгээр жишээг байнга ашиглаж, энэ хүмүүсийн үзэл санаа, хийморийг ашиглан үе үеийн хүмүүст зааж сургадаг нэг төрлийн хүн, эсвэл нэг төрлийн эрх баригч байдаг, ингэснээр үе үеийн хүмүүс тэдний засаглалыг дуулгавартай, номхон даруухнаар хүлээн авч, ингэснээр тэд үе үеийн хүмүүсийг амархан захирч, засаглалаа илүү тогтвортой болгож чаддаг. Юэ Фэй болон Ян гэр бүлийн жанжнуудын муйхар үнэнч байдал, мөн Вэнь Тяньшян, Чюй Юань нарын эх оронч сэтгэлийн талаар ярьснаар тэд албат нартаа боловсрол олгож, хүн үнэнчээр биеэ авч явах ёстой гэх нэг дүрмийг тэдэнд ойлгуулдаг бөгөөд энэ нь эрхэм дээд ёс суртахуунтай хүнд байх ёстой зүйл юм. Хэр зэрэг үнэнч байх вэ? “Хаан түшмэддээ үхэхийг тушаавал тэд үхэхээс өөр сонголтгүй”, мөн “Үнэнч албат хоёр эзэнд үйлчилдэггүй, сайн эмэгтэй хоёр эртэй гэрлэдэггүй” гэх хэмжээнд үнэнч байх бөгөөд энэ бол тэдний дээдэлдэг өөр нэг үг хэллэг юм. Тэд мөн эх орноо хайрладаг хүмүүсийг хүндэлдэг. Эх орноо хайрлах нь юуг, эсвэл хэнийг хайрлана гэсэн үг вэ? Газар нутгийг хайрлах уу? Тэнд байгаа ард түмнийг хайрлах уу? Улс орон гэж юу вэ? (Эрх баригчид.) Эрх баригчид бол улс орны төлөөлөгчид юм. Хэрвээ чи “Эх орноо хайрлах миний хайр бол үнэндээ төрсөн нутаг, эцэг эхээ хайрлах хайр юм. Би эрх баригчид та нарыг хайрладаггүй!” гэж хэлбэл тэд уурлана. Хэрвээ чи “Эх орноо хайрлах миний хайр бол зүрх сэтгэлийнхээ угаас эрх баригчдыг хайрлах хайр юм” гэж хэлбэл тэд үүнийг хүлээн авч, тийм хайрыг сайшаана; хэрвээ чи хайрладаг хүн чинь тэд биш гэдгийг тэдэнд ойлгуулж, тодорхой болговол тэд сайшаахгүй. Үе үеийн эрх баригчид хэнийг төлөөлдөг вэ? (Сатаныг.) Тэд Сатаныг төлөөлдөг, тэд бол Сатаны бүлэглэлийн гишүүд бөгөөд диаволууд юм. Тэд хүмүүст Бурханд шүтэн мөргөх, Бүтээгчид шүтэн мөргөх боловсрол олгож яавч чадахгүй. Тэд ингэх ямар ч боломжгүй. Харин оронд нь тэд эрх баригч бол тэнгэрийн хүү гэж хүмүүст хэлдэг. “Тэнгэрийн хүү” гэж юу гэсэн үг вэ? Энэ нь Тэнгэр хэн нэгэнд эрх мэдэл олгодог, тэгээд энэ хүнийг “тэнгэрийн хүү” гэж нэрлэдэг ба тэрээр тэнгэрийн доорх бүх хүнийг захирах эрх мэдэлтэй байдаг гэсэн үг юм. Энэ нь эрх баригчдын хүмүүст суулгасан үзэл санаа мөн үү? (Мөн.) Хүн тэнгэрийн хүү болох үед энэ нь Тэнгэрээр тодорхойлогддог бөгөөд Тэнгэрийн хүсэл түүнтэй хамт байдаг тул ямар ч төрлийн засаглал байлаа гэсэн ард түмэн тэр хүний засаглалыг болзолгүйгээр хүлээн авах ёстой. Тэдний хүмүүст суулгадаг зүйл бол энэхүү үзэл санаа бөгөөд энэ нь Тэнгэрийн оршин тогтнолыг хүлээн зөвшөөрсөнд чинь үндэслэн тэр хүнийг тэнгэрийн хүү гэж хүлээн авахад чамайг хүргэдэг. Тэр хүнийг тэнгэрийн хүү гэж чамаар хүлээн авхуулах зорилго нь юу вэ? Энэ нь Тэнгэр байдаг, эсвэл Бурхан байдаг, эсвэл Бүтээгч байдаг гэдгийг чамаар хүлээн зөвшөөрүүлэх бус, харин энэ хүн бол тэнгэрийн хүү гэх тэрхүү баримтыг чамаар хүлээн зөвшөөрүүлж, тэрээр Тэнгэрийн хүсэл оршин байсны үр дүнд бий болсон тэнгэрийн хүү учраас ард түмэн түүний засаглалыг хүлээн авах ёстой гэдгийг хүлээн зөвшөөрүүлэх явдал юм—эдгээр нь тэдний суулгадаг нэг төрлийн үзэл санаа юм. Хүн төрөлхтний эхэн үеэс өнөөг хүртэл хөгжиж ирсэн энэ бүх үзэл санааны ард—бидний задлан шинжилж буй зүйл битүү утга агуулсан үг хэллэг, хэлц үг байна уу, эсвэл битүү утга огт байхгүй ардын зүйр үг, түгээмэл үг хэллэг байна уу гэдгээс үл хамааран—Сатан хүн төрөлхтнийг хүлж, төөрөлдүүлсэн явдал, түүнчлэн эдгээр үзэл санааны талаарх завхарсан хүн төрөлхтний эндүү ташаа тодорхойлолт оршдог. Энэхүү эндүү ташаа тодорхойлолт нь хойч үеийн хүн төрөлхтөнд ямар нөлөө үзүүлдэг вэ? Энэ нь сайн, эерэг үү, эсвэл сөрөг үү? (Сөрөг.) Энэ нь үндсэндээ сөрөг байдаг. Жишээлбэл, “Хал үзэж, халуун чулуу долоох”, “Чимээгүй байж хүчээ нөөх”, “Доромжлолыг тэвчиж, хүнд ачаа үүрэх”, “Хэзээ ч бууж өгдөггүй тэмцэгч сэтгэл”, түүнчлэн “Хүний нүд хариулах” зэрэг хэллэгийг аваад үзье—эдгээр үг хэллэг хойч үеийн хүн төрөлхтөнд ямар нөлөө үзүүлдэг вэ? Тухайлбал, хүмүүс уламжлалт соёлын эдгээр үзэл санааг хүлээн авмагц дараа дараагийн үеийнхэн нь Бурханаас улам бүр холддог бөгөөд Бурхан хүмүүсийг бүтээж, аварсан явдлаас болон Бурханы удирдлагын төлөвлөгөөний ажлаас улам бүр холддог. Хүмүүс уламжлалт соёлын эдгээр буруу үзэл бодлыг хүлээн авмагцаа хүний хувь заяа өөрсдийнх нь гарт байх ёстой, аз жаргалыг өөрсдийн гараар бүтээх ёстой, бэлтгэлтэй хүмүүст боломж олддог гэж улам бүр боддог бөгөөд энэ нь хүн төрөлхтнийг Бурханыг улам бүр үгүйсгэж, Бурханы дээд эрхийг үгүйсгэж, Сатаны эрхшээл дор амьдрахад хүргэдэг. Хэрвээ орчин үеийн хүмүүсийн ярих дуртай зүйлсийг хоёр мянган жилийн өмнөх хүмүүсийн ярих дуртай байсан зүйлстэй харьцуулж үзвэл, эдгээр зүйлийн ар дахь сэтгэлгээний утга учир үнэндээ адилхан байдаг. Гагцхүү өнөө үеийн хүмүүс тэдгээр зүйлийн талаар илүү тодорхой, илүү илэн далангүй ярьдаг болсон. Тэд Бурханы оршин тогтнол, дээд эрхийг үгүйсгээд зогсохгүй, улам бүр ноцтой түвшинд Бурханыг эсэргүүцэж, ялладаг.

Жишээлбэл, эрт дээр үед хүмүүс “Улс орон хэцүүдвэл хүн бүр хариуцлага хүлээх ёстой” гэж хэлдэг байсан бөгөөд энэ хэллэг өнөөг хүртэл уламжлагдан иржээ. Хүмүүс энэ үгийг нандигнадаг, ялангуяа эх орончид үүнийг уриагаа болгодог. Одоо та нар хилийн чанадад ирсэн болохоор хэрвээ өөр хүн Хятадад ямар нэгэн хэрэг гарсан гэж хэлбэл энэ нь та нарт хамаатай юу? (Үгүй.) Яагаад та нар өөрсдөд чинь хамаагүй гэж хэлж байна вэ? Зарим хүн: “Би тэр улсыг үзэн яддаг. Яг одоо тэр хорон муу улс төрийн нам болох Коммунистууд засгийн эрхэнд байгаа. Коммунист нам бол диавол Сатан, энэ бол дарангуй дэглэм бөгөөд надад ямар ч хамаагүй. Тэд биднийг хавчиж, Бурханд итгэхэд саад болдог. Би тэднийг үзэн яддаг” гэж хэлдэг. Нэгэн өдөр тэр улс мөхөх гэж байлаа гэе—чи зүрх сэтгэлдээ юу ч мэдрэхгүй байж болох ч чиний төрөлх муж гаднын бүлэглэлүүдийн довтолгоонд өртөж, эзлэгдсэн гэдгийг сонсох үедээ яг л дүрвэгч, очих газаргүй тэнүүлч болсон мэт санагдаж, сэтгэл чинь хямарч, унасан навч мэт үндэс угсаа руугаа буцаж очиж чадахгүй нь гэж санагдана. Унасан навч мэт үндэс угсаа руугаа буцах—энэ бол бас нэг уламжлалт үзэл санаа юм. Тэгээд түүнээс хойш нэгэн өдөр чиний төрж өссөн газар болох төрөлх нутаг чинь гаднын бүлэглэлүүдийн довтолгоонд өртөж, эзлэгдсэн, өдөр бүр сургууль руугаа явдаг байсан замыг чинь гаднын бүлэглэлүүд эзэлсэн, мөн гэр орон, гэр бүлийн чинь газрыг гаднын бүлэглэлүүд булаан авсан гэдгийг чи гэнэт сонслоо гэж бодъё. Нэгэнтээ чинийх байсан зүйл алга болно—оюун ухаанд чинь гүн шингэсэн тэр жижигхэн газар, чиний хамгийн ойр дотно холбоотой байсан тэр газар алга болж, тэнд байсан бүх хамаатан садан чинь алга болно. Тэр үед чи: “Эх орон байхгүй бол би яаж гэр оронтой байж чадах юм бэ? Одоо би үнэхээр дүрвэгч болж, үнэхээр орон гэргүй болж, тэнүүлч боллоо. ‘Улс орон хэцүүдвэл хүн бүр хариуцлага хүлээх ёстой’ гэдэг үг зөв бололтой!” гэж бодно. Тэр цаг ирэхэд чи өөрчлөгдөнө. Тэгвэл одоо чи яагаад энэ үгийг зөв гэж бодохгүй байна вэ? Үүнд суурь нөхцөл, угтвар нөхцөл бий, учир нь тэр улс орон чамайг хавчиж, чамд хэтэрхий их шаналал учруулдаг, чамайг хүлээн зөвшөөрдөггүй, мөн чи үүнийг үзэн яддаг. Үнэн хэрэгтээ чиний үнэхээр үзэн яддаг зүйл бол тэр газар нутаг биш. Чиний үзэн яддаг зүйл бол чамайг хавчдаг сатанлаг дэглэм юм. Чи үүнийг эх орноо гэж хүлээн зөвшөөрдөггүй, тиймээс энэ үед бусад хүн “Улс орон хэцүүдвэл хүн бүр хариуцлага хүлээх ёстой” гэж хэлэх бүрд чи “Энэ надад ямар ч хамаагүй” гэж хэлдэг. Гэвч нэгэн өдөр чиний төрж өссөн газар нутаг чамд харьяалагдахаа больж, төрөлх нутаггүй болох үед чамд тэнүүлч, харьяалалгүй хүн болсон мэт, мөн эх орноо үнэхээр алдсан мэт санагдах болно. Тэр үед чиний зүрх шимшрэх болно. Юуны төлөө зүрх чинь шимшрэх вэ? Чи одоо үүнийг гүн гүнзгий мэдрэхгүй байж болох ч нэг л өдөр энэ нь зүрх сэтгэлийн чинь гүнд хүрнэ. Ямар нөхцөл байдалд энэ нь зүрх сэтгэлийн чинь гүнд хүрэх вэ? Эх орон чинь мөхөж, чи эзлэгдсэн үндэстний гишүүн болох нь аймшигтай биш. Юу аймшигтай вэ? Чи эзлэгдсэн үндэстний гишүүн болж, дээрэлхүүлж, зүхүүлж, ялгаварлан гадуурхагдаж, гишгэлэгдэж, амар тайван амьдрах газаргүй болох үедээ “Эх оронтой байх нь маш үнэ цэнтэй юм. Эх оронгүй бол хүмүүст жинхэнэ гэр орон гэж байхгүй. Эх оронтой байж гэмээ нь хүмүүс гэр оронтой байдаг, тиймээс ‘Улс орон хэцүүдвэл хүн бүр хариуцлага хүлээх ёстой’ гэдэг үг яг онож хэлжээ” гэж бодно. “Хүн бүр хариуцлага хүлээх ёстой” гэх хэллэг дэх энэ “хариуцлага” нь юуны төлөө вэ? Өөрийн гэр орны амар тайван байдлын төлөө, өөрийн гэр орныг хамгаалж чаддаг байхын төлөө юм. Чи энэ талаар бодох үедээ, гаднын бүлэглэлүүдэд эсвэл харийн нутагт ялгаварлан гадуурхагдах үедээ, чамд харьяалагдах газар хэрэгтэй болох үед, мөн нэр төр, нүүр царай, ялгамж чанар, байр суурийг чинь түшиж тулах эх орон хэрэгтэй байх үед чи юу мэдрэх вэ? Чи “Хэрвээ харийн нутагт байгаа хүний ард хүчирхэг түшиг тулгуур байгаа бол тэр нь агуу эх орон нь байх ёстой!” гэж бодно. Тэр үеийн сэтгэл санааны байдал чинь одоогийнхтой харьцуулахад өөр байх уу? (Тэгнэ.) Одоо чи зүгээр л эгдүүцэж бухимдсандаа, эх оронд чинь юу ч тохиолдсон чамд хамаагүй гэж хэлж байгаа юм. Хэрвээ тэр цаг ирэхэд ийм зүйл хэлж чаддаг хэвээр байвал чи ямархуу биеийн хэмжээтэй байж таарах вэ? Энэ хорвоо дээр хүн бүрийн мэддэг нэг баримт байдаг гэвэл, хүчирхэг эх орны түшиг тулгуургүйгээр чи харийн нутагт гарцаагүй ялгаварлан гадуурхагдаж, дээрэлхүүлнэ. Үүнийг бодитоор туулах цаг ирэхэд чи хамгийн түрүүнд юу хүсэх вэ? Зарим нь: “Би еврей юм уу япон хүн байсан бол сайхан байх сан. Хэн ч намайг дээрэлхэж зүрхлэхгүй. Би очсон улс болгондоо хүмүүст өндрөөр үнэлэгдэх байсан. Би яагаад Хятадад төрчихдөг байна аа? Улс орон нь чадваргүй, хятад хүмүүс хаа ч очсон дээрэлхүүлдэг” гэж хэлнэ. Ийм зүйл тохиолдох үед та нар хамгийн түрүүнд юу бодох вэ? (Бид Бурханд итгэдэг, Бурханы зохион байгуулалт, зохицуулалтыг дуулгавартай дагадаг.) Энэ зөв. Гэвч ийм зүйл хэлж, үүнийгээ өөрийн биеийн хэмжээ болгож чаддаг байхын тулд хүн хэчнээн үнэнийг ойлгох ёстой вэ, ямар туршлагатай байх ёстой вэ, мөн хэдий хэрийн туршлагаар олсон ойлголттой байх ёстой вэ? Ийм зүйл тохиолдох үед сул дорой байхгүйн тулд чи ямар үзэл санаа, ойлголт, бодит туршлагатай байх ёстой вэ? Хэн нэгэн чам руу нулимж, чамайг эзлэгдсэн үндэстний гишүүн гэж дуудсан ч сэтгэлээр унахгүйн тулд яах ёстой вэ? Сэтгэлээр унаж, эдгээрт автахгүй байхын тулд чи ямархуу биеийн хэмжээтэй байх ёстой вэ? Одоо та нарт ийм биеийн хэмжээ бий юу? (Байхгүй.) Одоо та нарт байхгүй ч нэгэн өдөр бий болох болов уу? Та нар ямар үнэнээр зэвсэглэсэн байх ёстой вэ? Та нар ямар үнэнийг ойлгох ёстой вэ? Өнөө үед зарим хүн эх газрын Хятад дахь гэр бүлийнхэн нь Бурханд итгэснийхээ төлөө баривчлагдсан гэдгийг сонсмогцоо, бүх зүйл Бурханы гарт байдаг хэмээн зүрх сэтгэлдээ ойлгодог зүйл нь тэдний хувьд хоосон сургаал болж хувирдаг бөгөөд гэр бүлийнхэн нь баривчлагдсан гэх баримтад хүлэгдэж, үүргээ биелүүлэх хүсэлгүй болдог. Хэрвээ тэд хамаатан нь нас барсан гэж сонсвол газар дээрээ ухаан алдаж мэднэ. Хэрвээ тэр газар нутаг сүйрч, тэнд байсан бүх хүн үхвэл та нарт ямар санагдах вэ? Улс орон, гэр орон, төрөлх нутаг, эх орон зэрэг уламжлалт зүйлс, түүнчлэн эдгээр үгтэй холбоотой тодорхой уламжлалт үзэл санаа, соёл та нарын зүрх сэтгэлийн гүнд хэр их жин дардаг вэ? Аминд чинь эдгээр нь чиний бүх үйлдэл, бүх бодол санаа, зан авирыг ноёрхсоор байна уу? Хэрвээ зүрх сэтгэлийг чинь улс орон, арьс өнгө, үндэстэн, гэр бүл, төрөлх нутаг, газар шороо гэх мэт чамтай холбоотой байдаг уламжлалт зүйлс эзэмдсэн хэвээр байвал—өөрөөр хэлбэл, эдгээр зүйл зүрх сэтгэлд чинь уламжлалт соёлын тодорхой өнгө аясыг агуулсан хэвээр байвал—чиний сонсдог номлол, ойлгодог үнэн бүгд чиний хувьд хоосон сургаал юм. Хэрвээ чи маш олон номлол сонссон хэр нь хүмүүсийн хаяж, өөрсдөөсөө салгах ёстой хамгийн наад захын зүйлсийг ч тавьж явуулж чаддаггүй, тэдгээрт зөв хандаж чаддаггүй бол чиний ойлгодог тэр үнэн яг ямар асуудлыг шийдвэрлэдэг юм бэ?

Олон хятад хүн Баруунд ирснийхээ дараа өөрсдийн уламжлалт соёл болон зөв, сайн гэж боддог зүйлсээ Барууныханд суулгахыг хүсдэг. Үүнтэй адилаар, Барууныхан ч мөчөөгөө өгөхгүй бөгөөд тэдний уламжлалт соёл ч бас эртний түүхтэй гэж үздэг. Жишээлбэл, эртний Ром, эртний Египет, эртний Грек бүгд “эртний” гэдэг үгтэй бөгөөд тэдний соёл гурван мянга гаруй жилийн түүхтэй. Энэ тоонд үндэслэн харвал энд соёлын тодорхой өв байдаг бөгөөд энэ соёлын өвөөс бий болсон зүйлсийг хүн төрөлхтний дундах хүний бүхий л амьдралын охь шим, хүн төрөлхтний амьдрал, оршин тогтнол, биеэ зөв авч явах байдлаас гарч ирсэн хамгийн сонгодог зүйлсийн нийлбэр гэж үздэг. Хүн төрөлхтний уламжлан үлдээсэн хамгийн сонгодог зүйлсийг юу гэж нэрлэдэг вэ? Уламжлалт соёл. Үе үеийн хүмүүс энэхүү уламжлалт соёлыг уламжлан үлдээсэн бөгөөд хүн бүр үүнийг хамгийн сайн зүйл гэж зүрх сэтгэлдээ боддог. Хүмүүс үүнийг баримталж чадах эсэхээс үл хамааран, ерөнхийдөө бүх арьс өнгийн хүмүүс үүнийг бүхнээс дээгүүр зүйл гэж үзэж, үнэн гэж үздэг. Тиймээс арьс өнгө бүрд хүчин төгөлдөр, тун гүн гүнзгий нөлөө үзүүлдэг уламжлалт зүйлс байдаг бөгөөд тэд эдгээр зүйлийг ашиглан хоорондоо маргалдаж, харьцуулж, тэр ч байтугай бие биеэсээ илүү гарахыг хичээдэг. Жишээлбэл, хятад хүмүүс: “Манай Хятадын байжю архи сайн, спиртийн агууламж нь үнэхээр өндөр!” гэдэг. Барууныхан: “Танай архинд тийм сүртэй юм юу байна аа? Спиртийн агууламж нь маш өндөр болохоор уусны дараа согтоно, түүнээс гадна элгэнд үнэхээр муу. Манай Барууныхны уудаг улаан дарс спиртийн агууламж багатай, элгэнд бага хор хөнөөл учруулдаг, бас цусны эргэлтийг сайжруулдаг” гэдэг. Хятад хүмүүс: “Манай байжю ч бас цусны эргэлт сайжруулдаг, тэгэхдээ бүр маш сайн сайжруулдаг. Уунгуут л толгойд гарч, хамаг нүүр улайдаг. Та нарын тэр улаан дарс хангалттай хатуу биш, хэчнээн ихийг уусан ч согтдоггүй. Чи хар л даа, бидэнд архи уух архины соёл, цай уух цайны соёл бий” гэдэг. Барууныхан: “Бидэнд ч бас цай уух цайны соёл, кофе уух кофены соёл, архи уух архины соёл бий, өнөө үед бүр түргэн хоолны соёл ч байгаа” гэдэг. Хоорондоо харьцуулахдаа хэн нь ч бууж өгдөггүй, хэн нь ч хэнээсээ юу ч хүлээн зөвшөөрдөггүй. Тэд бүгд өөрсдийнхөө зүйлийг үнэн гэж боддог ч үнэн хэрэгтээ тэдгээрийн аль нь ч үнэн биш. Шүтлэггүй хүмүүсийг больё гэхэд хамгийн харамсалтай нь Бурханд итгэдэг хүмүүс ч—тэр ч бүү хэл энэ үе шатны ажлыг хүлээн аваад 20, 30 жил болсон хүмүүс ч—эдгээр зүйл огтхон ч үнэн биш гэдгийг ухаардаггүй. Зарим нь “Үүнийг үнэнтэй холбоотой гэж хэлж болох уу?” гэж асуудаг. Холбоотой гэж хэлж ч болохгүй. Энэ нь үнэн биш, үнэнтэй ямар ч хамаарал, холбоо байхгүй, тэдгээр нь төстэй биш, мөн нэг зүйл биш. Яг л зэсийг хэчнээн сайн алтаар бүрж эсвэл өнгөллөө ч зэс хэвээрээ л байдаг, харин өнгөлөөгүй, гялалзаагүй, гялбаагүй ч алт бол алт хэвээрээ л байдагтай адил—тэдгээр нь нэг зүйл биш юм.

Зарим хүн: “Харьцангуй сайн уламжлалт соёлын боловсрол эзэмшиж, хүмүүжсэн хүмүүс үнэнийг хүлээн авахад амархан байдаг уу?” гэж асуудаг. Үгүй, эдгээр нь хоёр тусдаа хэрэг юм. Зөвхөн амьдралын хэв маяг нь л бага зэрэг өөр байдаг болохоос биш, үнэнийг хүлээн авах хүмүүсийн хандлага, янз бүрийн бодол санаа, үзэл бодол, түүнчлэн бүх хүн төрөлхтний завхралын хэмжээ адилхан байдаг. Бурхан эцсийн өдрүүдийн ажлынхаа энэ үе шатанд үг хэлж эхлэхдээ хятад хүмүүсийн нөхцөл байдалд тохируулан ярьж, Өөрийн үгийг тэдэнд хаягласан. Гучин жил өнгөрч, эдгээр үг Азийн бусад хэсэг болон Европ, Америк зэрэг газруудын янз бүрийн арьс өнгийн хүмүүст түгэн дэлгэрэх үед хар, цагаан, бор, шар арьстай байхаас үл хамааран хүмүүс үүнийг уншсаныхаа дараа бүгд “Энэ үг бидний тухай ярьж байна” гэж хэлдэг. Бурханы үг бүх хүн төрөлхтний завхарсан зан чанарыг ил болгодог. “Энэ үг бүгд хятадууд та нарт хандсан байна. Эдгээр нь бидэнд байдаггүй, хятадууд та нарын завхарсан зан чанарын тухай ярьж байна” гэж хэлдэг хүн цөөхөн. Сүнслэг ойлголтгүй маш цөөхөн хүн л ийм зүйл хэлнэ. Урьд нь өмнөд солонгосчууд ийм буруу ойлголттой байсан. Өмнөд Солонгосын ард түмэн ардчилсан, чөлөөт нийгмийн тогтолцоон дор амьдардаг бөгөөд Христийн шашны соёл, түүнчлэн Солонгосын олон мянган жилийн соёлын нөлөөнд автсан тул тэдний арьс өнгө хятад хүмүүсээс илүү нэр хүндтэй, илүү эрхэмсэг гэж тэд үздэг байв. Тэд яагаад тэгж бодсон бэ? Учир нь олон хятад хүн Өмнөд Солонгост очсоны дараа очсон газар нь бохир заваан, илүү дуу чимээтэй болж, хулгай, гэмт хэрэг нэмэгдэж, энэ нь нийгмийн уур амьсгалд зарим талаар сөрөг нөлөө үзүүлсэн. Тиймээс Өмнөд Солонгос дахь ах эгч нар “Хятадууд бол агуу улаан лууны үр сад, Моабын үр удам. Өмнөд солонгосчууд бид агуу улаан лууны завхралд өртөөгүй” гэж үздэг байв. Тэд тэгж хэлсэн нь ямар утгатай байсан бэ? Энэ нь “биднийг агуу улаан луу завхруулаагүй, тиймээс бид хятадууд шиг завхарсан биш. Хятадууд биднээс илүү завхарсан. Бид хятадуудаас дээр” гэсэн үг байв. Тэд “дээр” гэдгээрээ юуг хэлсэн бэ? (Зан авир нь илүү сайн.) Нэг талаар энэ нь зан авирын тухай юм. Нөгөө талаар, түүхийн эхлэлээс хойш Өмнөд Солонгос үндэстний бий болгож, хүлээн авсан уламжлалт соёл нь Хятад үндэстний соёл, уламжлалаас илүү эрхэмсэг бөгөөд ийм төрлийн уламжлалт соёлоор төлөвшсөн ард түмэн, арьс өнгө бол Хятадын уламжлалт соёлоор төлөвшсөн хүмүүсээс илүү эрхэмсэг гэж тэд зүрх сэтгэлийнхээ угаас боддог байв. Тиймээс тэд Бурханы үгийг уншиж, Бурхан “Та нар хямдхан хог новш” гэж хэлснийг харах үедээ Түүнийг хятад хүмүүсийн тухай ярьж байна гэж бодсон. Хятад ах эгч нар: “Бурханы хэлсэн ‘та нар’ гэдэг нь хүн төрөлхтнийг хэлж байгаа юм” гэсэн. Өмнөд солонгосчууд: “Тэр чинь буруу, Бурхан бидний тухай биш, ‘та нарын’ тухай ярьж байна. Бурханы битүү утгаар хэлсэн зүйлд өмнөд солонгосчууд багтдаггүй” гэж хэлэв. Тэд тэгж боддог байсан. Өөрөөр хэлбэл, тэд ямар ч өнцгөөс харсан бай, тэдний үзэл бодол, харах өнцөг нь үнэний өнцгөөс байгаагүй, бодитой, шударга өнцгөөс бүр ч байгаагүй. Харин ч тэд аливааг арьс өнгө болон уламжлалт соёлын үүднээс авч үздэг байв. Тиймээс тэд аливааг яаж ч харсан бай, дараагийн үр дүн нь үнэнтэй зөрчилдөж байв. Учир нь тэд аливаа зүйлийг яаж ч харсан бай, тэдний эхлэлийн цэг үргэлж “Манай агуу Өмнөд Солонгос үндэстний бүх зүйл зөв, бүх зүйл нь стандарт, бүх зүйл нь зөв зүйтэй” гэдэг байв. Тэд бүх зүйлийг буруу өнцөг, эхлэлийн цэгээс харж, хэмжиж байсан тул тэдний ухамсарласан үр дүн зөв байсан уу, буруу байсан уу? (Буруу.) Тэд гарцаагүй буруу байсан. Тэгвэл бүх зүйлийг хэмжих стандарт нь юу байх ёстой вэ? (Үнэн.) Энэ нь үнэн байх ёстой—энэ бол стандарт юм. Тэдний стандарт өөрөө буруу байсан. Тэд бүх зүйл, бүх үйл явдлыг буруу өнцөг, үзэл бодлоор хэмжиж байсан тул хэмжсэн үр дүн нь гарцаагүй буруу, шударга бус, зөв зүйтэй биш, бодитой бүр ч биш байв. Тиймээс тэдний хувьд зарим гадаад зүйлийг хүлээн авахад хэцүү байсан, түүнээс гадна тэдний сэтгэлгээ маш туйлширсан, хаалттай, явцуу, адгуу байдалтай байв. Тэдний адгуу байдал хаанаас гарсан бэ? Тэд юу ч хэлсэн бай “манай агуу Өмнөд Солонгос үндэстэн” гэж дурдах ёстой байсан бөгөөд “агуу” гэдэг үгийг нэмэх гэж зүтгэдэг байв. “Агуу” гэж юу гэсэн үг вэ? Энэхүү “агуу” гэдэг үг нь биеэ тоосон занг төлөөлдөг биш үү? Хэрвээ чи дэлхийгээр аялбал, эсвэл газрын зураг харвал Өмнөд Солонгос хэр том бэ? Хэрвээ энэ нь үнэхээр бусад улсаас том, үнэхээр агуу гэж нэрлэгдэж болохоор байсан бол “агуу” гэж нэрлэхэд зүгээр. Гэвч дэлхий дээрх бусад улстай харьцуулахад Өмнөд Солонгос том газар нутагтай биш, тэгвэл тэд яагаад үүнийг “агуу” гэж нэрлэхээр зүтгэдэг вэ? Үүнээс гадна улс орон том, жижиг байхаас үл хамааран түүний бий болгодог дүрэм журам, уламжлалт соёл нь Бурханаас ирдэггүй, тэдгээр нь яавч үнэнээс ирдэггүй. Учир нь хүн үнэнийг хүлээн авч, Бурханы авралыг хүлээн авахаас өмнө түүний хүлээн авдаг бүх үзэл санаа Сатанаас гаралтай. Сатаны бий болгосон энэ бүх үзэл санаа, үзэл бодол, уламжлалт соёл хүмүүст юу хийдэг вэ? Тэдгээрийн хийдэг зүйл нь хүмүүсийг төөрөлдүүлж, завхруулж, хүлж, хязгаарлах явдал бөгөөд үүний үр дүнд завхарсан хүн төрөлхтөн явцуу, туйлширсан бодол санаатай болж, аливааг харах үзэл бодол нь өрөөсгөл, гажууд, тэр ч байтугай ор үндэсгүй, утгагүй болохдоо тулдаг—эдгээр нь Сатан хүн төрөлхтнийг завхруулсны үр дагавар юм. Тиймээс олон улс орны хүмүүс, тэр ч бүү хэл зарим арьс өнгө “Бурхан Хятадад бие махбодтой болсон” гэдэг үгийг сонсох үедээ хамгийн түрүүнд ямар хариу үйлдэл үзүүлдэг вэ? Ганцхан үг—боломжгүй! Тэд тэр газрыг хаана байж таарна гэж боддог вэ? (Израиль.) Тийм ээ, Израиль. Хүмүүс дүрэм журмыг дагаж, үзэл баримтлах хамгийн дуртай байдаг. Израиль бол Бурхан ажил хийсэн газар учраас Бурхан Израильд, эсвэл өөрсдийнх нь дээдэлдэг ямар нэгэн хүчирхэг эзэнт гүрэнд гарч ирэх ёстой гэж тэд боддог, эсвэл тэдний үзэл, төсөөллөөр нэгэнтээ эртний соёл иргэншилтэй байсан улсад Бурхан гарч ирэх ёстой гэж тэд боддог. Хятад бол яг тийм улс биш учраас Бурхан Хятадад бие махбодтой болсон гэх гэрчлэлийг хүлээн авахад тэдэнд хэцүү байдаг бөгөөд ганцхан энэ зүйл л тэднийг аврагдах энэ боломжоо алдахад хүргэхэд хангалттай байдаг. Үүнийг хэн бий болгосон бэ? (Тэд өөрсдөө.) Тэд тийм үзэл өвөрлөж, тэрслүү болсон бөгөөд асуудлыг шийдвэрлэхийн тулд үнэнийг огт эрж хайдаггүй учраас өөрсдөдөө аймшигтай хор хөнөөл учруулж, авралд хүрэх энэхүү цор ганц боломжоо сүйтгэсэн.

Хүмүүс үнэнийг ойлгохгүй байх үедээ тээдэг олон төсөөлөл, үзэл, тэр ч байтугай хүмүүсийн шүтдэг зарим зүйл маш инээдтэй, утгагүй байдаг. АНУ-д байдаг, тэр улсад дуртай нэгэн өмнөд солонгос эмэгтэй америкчуудтай харилцаж байтал тэдний нэг нь түүнээс “Хаврын баяр хаяанд ирлээ. Хятад хүмүүс Хаврын баяраар юу иддэг вэ?” гэж асуужээ. Тэрээр: “Би хятад хүн биш, би өмнөд солонгос хүн” гэж хариулав. Америк хүн: “Тэгвэл өмнөд солонгосчууд бас Хаврын баярыг тэмдэглэдэггүй юм уу?” гэхэд тэрээр: “Өмнөд солонгосчууд бид Хаврын баяр тэмдэглэдэггүй” гэж хэлэв. Америк хүн: “Би өмнөд солонгосчуудыг хятадуудтай яг адилхан Хаврын баяр тэмдэглэдэг гэж бодсон шүү дээ” гэжээ. Тэрээр маш огцом өнгөөр “Бид хятадуудтай адилхан биш! Биднийг Хаврын баяр тэмдэглэдэг гэж бодож байгаа чинь зөв үү? Энэ нь өмнөд солонгосчууд бидний нэр төрийг ноцтой доромжилж байна!” гэж хариулав. Өмнөд солонгосчууд үнэхээр Хаврын баярыг тэмдэглэдэггүй гэж үү? (Тэд тэмдэглэдэг.) Үнэн хэрэгтээ өмнөд солонгосчууд ч бас Хаврын баярыг тэмдэглэдэг. Тэгвэл тэр яагаад өмнөд солонгосчуудыг тэмдэглэдэггүй гэж хэлсэн бэ? Энэ хэргийг хэлэлцэцгээе. Хаврын баяр тэмдэглэх нь зөв үү, үгүй юу? Та нар энэ явдлыг тодорхой тайлбарлаж чадах уу? Гадаадынхны хувьд Хаврын баяр тэмдэглэх нь өөрөө ичгэвтэр зүйл биш. Энэ бол хүмүүсийн амьдрал дахь чухал өдрийг дурсан тэмдэглэдэг онцгой зан үйл юм. Уламжлалт соёлын энэ ертөнцөд амьдарч буй хүмүүсийн хувьд Хаврын баяр тэмдэглэх нь буруу зүйл юм уу ичгэвтэр зүйл биш байтал тэр эмэгтэй яагаад Хаврын баяр тэмдэглэдгээ хүлээн зөвшөөрч зүрхлэхгүй байна вэ? Учир нь тэрээр Хаврын баяр тэмдэглэдгээ хүлээн зөвшөөрмөгцөө барууны хэв маягтай байхаа больж, маш уламжлалт Зүүн Азийн хүн гэж цоллуулах бөгөөд өөрийгөө уламжлалт Зүүн Азийн эмэгтэй гэж хүмүүст бодогдуулахыг хүсэхгүй байна. Тэрээр өөрийгөө Зүүн Азийн уламжлалгүй, Зүүн Азийн уламжлалыг ойлгодоггүй, тэр ч бүү хэл энэ талаар юу ч мэддэггүй гэж хүмүүст бодогдуулахыг хүсдэг. Мөн тэрээр өөрийгөө англиар ус цас шиг ярьдаг, үсээ шараар буддаг, цэнхэр контакт линз зүүдэг, барууныхан шиг хувцасладаг, барууны эмэгтэйчүүд шиг зоримог, баригдмал бус, эрх чөлөөтэй, хараат бус, хурц ухаантай гэдгээ тэдэнд мэдэгдэхийг хүсдэг—тэрээр хүмүүс өөрийг нь ингэж хараасай гэж хүсдэг. Тиймээс энэхүү сэтгэлгээний нөлөөн дор түүнд ямар нэгэн зүйл тохиолдох бүрд түүний биеэ авч явах байдал нь энэ сэтгэлгээтэй нийцэх болно. Хэн нэгэн түүнээс өмнөд солонгосчууд Хаврын баяр тэмдэглэдэг эсэхийг асуух бүрд тэрээр “Өмнөд солонгосчууд бид Хаврын баярыг тэмдэглэдэггүй” гэж хариулдаг. Хэрвээ түүний ойр дотнын хүмүүс “Бид Хаврын баярыг илт тэмдэглэдэг байтал чи яагаад биднийг тэмдэглэдэггүй гэж хэлж байгаа юм бэ?” гэвэл тэр юу гэж хариулах вэ? “Чи тэнэг юм аа. Хэрвээ би Хаврын баяр тэмдэглэдэг гэж хэлбэл тэд намайг уламжлалт өмнөд солонгос хүн гэдгийг мэдчих биш үү?” Тэрээр өөрийгөө АНУ-д төрж өссөн гэж хүмүүст бодогдуулахыг хүсдэг. Хэрвээ чи түүнээс “Чи энд төрсөн, гэхдээ чиний гэр бүл энд хэдэн үеэрээ амьдарч байгаа вэ?” гэж асуувал тэрээр: “Манай өвөг дээдэс энд өсөж торнисон” гэж хэлнэ. Тэр үүнийг ялгамж чанар болон байр суурийн бэлгэдэл гэж боддог тул ийм худал үг хэлэхэд хүрдэг бөгөөд худлаа ярьсан нь баригдахаас ч айдаггүй. Энэ ямархуу сэтгэлгээ вэ? Энэ хэргийн талаар худал хэлэх нь зохистой юу? Эрсдэл гаргах нь зохистой юу? Үгүй, тийм биш. Ийм жижигхэн явдал ч хүний бодол санаа, үзэл бодлыг ил болгож чаддаг. Ямархуу бодол санаа, үзэл бодол ил болдог вэ? Зарим хятад охин үнэхээр хөөрхөн хэр нь үсээ шараар будаж, буржийлгаж, нүднийх нь өнгийг өөрчилдөг янз бүрийн өнгийн контакт линз зүүж, өөрсдийгөө гадаад хүн мэт харагдуулах гэж зүтгэдэг—үүнийг харах үнэхээр эвгүй байдаг. Яагаад тэд заавал тийм хүн шиг байх гэж зүтгэдэг вэ? Тэднийг тэгж хувцаслаж эхэлсний дараа удам угсаа нь өөрчлөгдсөн үү? Тэдний удам угсаа өөрчлөгдөж, дараагийн амьдралдаа тэд цагаан арьстан, эсвэл өөрсдийнхөө өндрөөр үнэлдэг арьс өнгөний хүн болж дахин төрлөө ч гэсэн, тэгээд яах юм бэ? Та нар энэ хэргийг тодорхой харж чадаж байна уу? Хэрвээ хэн нэгэн тодорхой нэгэн хэв маяг, тодорхой нэгэн зан араншингаар биеэ авч явж, өөрийгөө өөрийнхөө дээдэлдэг үндэстэн эсвэл арьс өнгөний гишүүн мэт харагдуулах гэж зүтгэдэг бол яагаад тэр вэ? Үүнийг захирдаг ямар нэгэн далд сэтгэлгээ байна уу? Үүнийг захирдаг сэтгэлгээ юу вэ? Энэ нь яг л тэр өмнөд солонгос эмэгтэйтэй адил; Америкчууд түүнээс ширээний теннис тоглож чадах эсэхийг нь асуухад тэрээр “Ширээний теннис гэж юу вэ? Зөвхөн хятадууд л тэрийг тоглодог. Бид газрын теннис, гольф тоглодог” гэж хэлдэг. Ямар хүн ингэж биеэ авч явж, ингэж ярьдаг вэ? Энэ нь бага зэрэг хуурамч биш гэж үү? Түүний хийдэг бүхэн хуурамч, энэ нь амьдралыг нь маш ядаргаатай болгодог! Та нар ингэж биеэ авч явах уу? Баруунд хэдэн арван жил амьдарсан зарим хятад хүн төрөлх нутагтаа буцаж ирэх үедээ хятадаар ярьж чадахаа больсон байдаг. Энэ муу зүйл үү? (Тийм.) Зарим хүн: “Бид язгуур үндсээ мартаж болохгүй. Бурхан ч бас хүмүүсийг язгуур үндсээ мартаж болохгүй гэж хэлдэг. Бурхан бол хүмүүсийн язгуур үндэс юм. Хүмүүсийг Бурхан бүтээсэн, хүмүүстэй холбоотой бүхэн Бурханаас гаралтай, тиймээс бүтээгдсэн зүйлсийн хувиар хүмүүс Бурханд шүтэн мөргөх ёстой—энэ нь язгуур үндсээ мартахгүй байх гэсэн үг юм” гэж хэлдэг. Ийм биш гэж үү? Нөхцөл байдал бүрд эрж хайх үнэн байдаг боловч хүмүүс үнэнийг эрж хайдаггүй бөгөөд бүхэлдээ уламжлалт соёлыг баримталдаг. Яагаад тэр вэ? Зарим хүн: “Бид язгуур үндсээ хэзээ ч мартдаггүй. Бид хаашаа ч явсан хятад хүн гэдгээ хүлээн зөвшөөрдөг, мөн улс орон маань ядуу, хоцрогдсон гэдгийг хүлээн зөвшөөрдөг. Бид язгуур үндсээ хэзээ ч мартахгүй” гэж хэлдэг. Энэ зөв үү? Эдгээр бүх асуудал нь нэг талаар, эдгээр уламжлалт соёл гэгчийн хүн төрөлхтөнд үзүүлсэн хэтэрхий гүн гүнзгий нөлөө, боловсролын үр дүн юм. Нөгөө талаар, хүмүүс олон жилийн турш номлол сонссоныхоо дараа ч үнэн гэж юу болохыг анхааралтай тунгаан бодож, эрж хайдаггүй. Харин ч тэд өөрсдөд нь хэдийнээ байгаа, өөрсдийнхөө хэдийн сурч мэдсэн, улмаар бат бөх шингэсэн уламжлалт соёл болон доройтмол зүйлсийг ашиглаж, тэдгээрийг үнэн мэт харагдуулдаг. Энэ бол хоёр дахь тал юм. Гуравдугаарт, хүмүүс номлол сонссоныхоо дараа Бурханы үгээс үнэнийг эрж хайдаггүй. Үүний оронд тэд уламжлалт үзэл бодол болон өөрсдийн аль хэдийн мэддэг хүний үзэл дэх мэдлэг, сурсан эрдмээ ашиглан Бурханы үгийг хэмждэг. Тиймээс өнөөг хүртэл, хэдийгээр хүмүүс олон номлол сонссон ч хүмүүсийн ам дамжин ярьдаг биеэ авч явах зарчим гэгч болон үүргээ биелүүлж, Бурханд үйлчлэх зарчим гэгч нь мөн л тэдний зөв гэж үздэг зарим мэдлэг, зүйр үг, түгээмэл үг хэллэгт ихэвчлэн үндэслэсэн байдаг. Жишээлбэл, хэрвээ зарим хүн ямар нэг буруу зүйл хийгээд чуулганы удирдагчид юм уу ах эгч нар тэднийг засвал тэд “Хм, энэ нь ‘Цаазлах нь хүний толгойг өнхрүүлэхээс цаашгүй’, мөн ‘Инээсэн хүний өөдөөс гар далайдаггүй’ гэдэг үгтэй л адилхан юм. Би өөрийнхөө энэ жижигхэн дутагдлыг инээмсэглэн тэвчээртэйгээр хүлээн зөвшөөрч байхад чи яагаад үүний төлөө намайг ил болгосоор байгаа юм бэ?” гэж бодно. Гаднаа тэд дуулгавартайгаар сонсож, захирагддаг боловч үнэн хэрэгтээ зүрх сэтгэлийнхээ гүнд тэд уламжлалт үзлийг ашиглан сөрж маргалдаж, эсэргүүцэж байдаг. Тэдний эсэргүүцлийн шалтгаан юу вэ? Энэ нь тэд “Цаазлах нь хүний толгойг өнхрүүлэхээс цаашгүй”, “Инээсэн хүний өөдөөс гар далайдаггүй” гэх хэллэгийг жинхэнэ үнэн бөгөөд зөв гэж боддог, мөн хэн нэгэн өчүүхэн төдий ч сэтгэл хөдлөлгүйгээр тэднийг тасралтгүй засаж, ил болгох нь буруу, энэ нь үнэн биш гэж боддогоос үүдэлтэй юм.

Бидний сая нөхөрлөсөн агуулгаас та нар үнэний талаар илүү гүнзгий ойлголттой болсон уу? (Тийм.) Зарим хүн: “Та бидэнд үүнийг хэлсэн болохоор бид хэрэгжүүлэхдээ ямар зарчим баримтлах ёстойгоо мэдэхээ болилоо. Эдгээр уламжлалт соёл болон эдгээр үзэл, мэдлэггүйгээр бид яаж амьдрах ёстой юм бэ? Бид хэрхэн үйлдэх ёстой вэ? Биднийг захирах эдгээр зүйлгүйгээр бид яаж ам нээж, Бурханы үгийг номлож чадах юм бэ? Эдгээр зүйлгүйгээр Бурханы үгийг номлох бидний үндэслэл алга болох биш үү? Тэгвэл бидэнд өөр юу үлдэх юм бэ?” гэж хэлж магадгүй. Тэгвэл Миний тэдэнд хэлэх зүйл бол, хэрвээ чамд эдгээр зүйл үнэхээр байхгүй бол үнэнийг эрж хайхад илүү амар байх болно, мөн үнэнийг хүлээн авч, Бурхан руу эргэн очиход илүү амар байх болно. Өмнө нь чи ам нээх үедээ “Ухаалаг хүн нөхцөл байдалд захирагддаг”, “Инээж буй хүн рүү гар бүү далай”, “Цаазлах нь хүний толгойг өнхрүүлэхээс цаашгүй” гэх мэт сатанлаг гүн ухаан, соёлын мэдлэг л хэлдэг байсан. Харин одоо чи тунгаан бодож, “Би тэгж хэлж болохгүй, эдгээр үг хэллэг бүгд буруу, тэдгээр нь няцаагдаж, яллагдсан, тэгэхээр би юу хэлэх ёстой вэ? Бурханы үгийг номхон даруухнаар, зүй зохистой уншиж, Бурханы үгээс үндэслэл олъё” гэж бодно. Хүмүүс үүргээ гүйцэтгэж, Бурханыг дагадаг боловч ам нээх болгонд нь эдгээр зүйр үг, үг хэллэг болон уламжлалт соёлоос олж авсан зарим зүйл, үзэл бодол л гарч ирдэг. Өөрсдөд нь ямар нэг зүйл тохиолдох үед хэн ч Бурханыг бүрэн өргөмжилж, гэрчилж, “Бурхан ингэж хэлдэг” эсвэл “Бурхан тэгж хэлдэг” гэж хэлж чаддаггүй. Хэн ч тэгж ярьдаггүй, хэн ч ам нээн Бурханы үгийг урсгадаггүй. Чи Бурханы үгийг урсгаж чаддаггүй атлаа тэрхүү түгээмэл үг хэллэгийг урсгаж чаддаг, тэгвэл чиний зүрх сэтгэл яг юугаар дүүрэн байдаг вэ? Сатанаас гаралтай тэр бүх зүйлээр дүүрэн байдаг. Зарим хүн багийн удирдагч нь ажлыг нь шалгах үед “Чи юу шалгаад байгаа юм бэ? Ажилд авсан хүндээ бүү эргэлз, эргэлзсэн хүнээ бүү ажилд ав. Хэрвээ чи надад үргэлж эргэлздэг юм бол яах гэж намайг ашигладаг юм бэ? Зүгээр л өөр хүн олоод хийлгэ” гэж хэлдэг. Тэд үүнийг биеэ авч явах зөв арга зам гэж боддог бөгөөд бусдаар хяналт тавиулж, шүүмжлүүлдэггүй. Үүргээ гүйцэтгэхдээ маш их зовлон зүдүүр туулсан боловч зарчмыг эрж хайлгүй, чуулганы ажилд саад болж, үймүүлснийхээ улмаас эцэст нь чөлөөлөгдөж, дээрээс нь засуулдаг хүмүүс бас бий. Зарим нэг ялласан үг сонссоныхоо дараа тэд эсэргүүцэж, “‘Би гавьяа байгуулаагүй ч бэрхшээл туулсан; бэрхшээл туулаагүй юм гэхэд ядарч зүдэрсэн’ гэдэг үг байдаг даа. Би зүгээр л энэ жижигхэн алдааг гаргасан, энэ ямар хамаа байна аа?” гэж боддог. Тэд энэхүү түгээмэл үг хэллэгийг анх сурсан бөгөөд энэ нь тэдний дотор бат шингэж, бодол санааг нь захирч, нөлөөлдөг учраас ийм нөхцөл байдалд, энэ явдал тохиолдсоны дараа Бурханы гэрийн хандлагыг эсэргүүцэж, дуулгавартай дагахгүй байх үндэслэл болгон уг үг хэллэгийг ашиглахад хүрдэг. Ийм байхад тэд дуулгавартай дагаж чадах уу? Тэдний хувьд үнэнийг хүлээн авах амархан хэвээр байх уу? Гаднаа дуулгавартай дагалаа ч гэсэн энэ нь өөр сонголт байхгүйгээс үүдэлтэй эцсийн арга хэмжээ юм. Хэдийгээр тэд гаднаа тэмцэлддэггүй ч зүрх сэтгэлд нь эсэргүүцэл байсаар байдаг. Энэ нь жинхэнэ дуулгавартай байдал мөн үү? (Биш.) Энэ бол зүгээр л аргацааж байгаа хэрэг бөгөөд жинхэнэ дуулгавартай байдал биш. Энд ямар ч дуулгавартай байдал байхгүй, зөвхөн логик үндэслэл, сөрөг байдал, эсэргүүцэл л бий. Энэхүү логик үндэслэл, сөрөг байдал, эсэргүүцэл хэрхэн бий болсон бэ? Эдгээр нь “Би гавьяа байгуулаагүй ч бэрхшээл туулсан; бэрхшээл туулаагүй юм гэхэд ядарч зүдэрсэн” гэх энэ үгээс бий болсон. Энэ үг хэллэг нь энэ хүмүүст ямар зан чанарыг бий болгосон бэ? Дуулгаваргүй байдал, гөжүүд байдал, эсэргүүцэл, логик үндэслэл. Энэхүү нөхөрлөлөөс та нар үнэний талаар илүү гүнзгий ойлголттой болсон уу? Эдгээр сөрөг зүйлийг тодорхой задлан шинжилж, ялган таньж, зүрх сэтгэлээсээ ухан гаргамагцаа чи өөрт чинь ямар нэг зүйл тохиолдох бүрд үнэнийг эрж хайж, үнэнийг хэрэгжүүлж чадна, учир нь хуучин зүйлс хаягдсан бөгөөд үүргээ гүйцэтгэх, Бурханд үйлчлэх, Бурханыг дагах үедээ чи цаашид тэдгээрт найдахгүй. Тэр зүйлс чиний биеэ авч явах зарчим байхаа больж, үүргээ гүйцэтгэх үедээ чиний баримтлах ёстой зарчим байхаа больсон бөгөөд тэдгээр нь хэдийнээ шүүмжлэгдэж, яллагдсан. Хэрвээ чи тэдгээрийг аваад, дахин ашиглавал чиний зүрх сэтгэлийн гүнд юу болох вэ? Чи баяртай хэвээр байх уу? Чи өөрийгөө зөв гэдэгт төдий чинээ итгэлтэй байсаар байх уу? Мэдээж тэгэх магадлал бага. Хэрвээ чиний доторх эдгээр зүйл үнэхээр алга болсон бол чи жинхэнэ зарчим гэж яг юу болох, Бурханы шаардлага гэж яг юу болохыг Бурханы үгээс эрж хайх ёстой. Зарим хүн ихэнхдээ “Эзнийхээ тушааснаар хий, эс бөгөөс чи уйгагүй хичээл чармайлт гаргаад юунд ч хүрэхгүй” гэж хэлдэг. Энэ үг зөв үү, буруу юу? Энэ нь гарцаагүй буруу. Энэ яагаад буруу вэ? “Эзнийхээ тушааснаар хий” гэх үгэнд буй “эзэн” гэдэг нь хэнийг хэлж байна вэ? Чиний ажил олгогч, чиний дарга, чиний удирдлага. Энэ “эзэн” гэдэг үг өөрөө буруу юм. Бурхан бол чиний ажил олгогч биш, чиний дарга ч биш, чиний менежер ч биш. Бурхан бол чиний Бурхан. Менежер, дарга, удирдлага зэрэг нь бүгд хүмүүстэй ижил төрлийнх, хүмүүстэй нэг түвшинд байдаг. Мөн чанартаа тэд адилхан; тэд бүгд завхарсан хүмүүс юм. Чи тэдний үгийг сонсож, тэднээс цалин авч, тэдний чамаар хийлгэхийг хүссэн юм бүхнийг хийдэг. Тэд чиний хийсэн ажлын хэмжээгээр чамд цалин өгдөг, тэгээд л тэр. “Эс бөгөөс чи уйгагүй хичээл чармайлт гаргаад юунд ч хүрэхгүй” гэх үгэнд буй “хүрэх” гэдэг нь юу гэсэн үг вэ? (Гавьяа.) Гавьяа болон шагнал. Чиний үйлдлийн сэдэл бол цалин авах явдал юм. Үүнд үнэнч байдал юм уу дуулгавартай байдал шаардлагагүй, үнэнийг эрэлхийлэх болон шүтэн мөргөх шаардлагагүй—энд ийм зүйлсийн аль нь ч байхгүй, энэ бол зүгээр л арилжаа наймаа юм. Энэ нь чухамдаа Бурханд итгэж, үүргээ гүйцэтгэж, үнэнийг эрэлхийлэх явцад чинь шүүмжлэгдэж, яллагддаг зүйл юм. Хэрвээ чи “Эзнийхээ тушааснаар хий, эс бөгөөс чи уйгагүй хичээл чармайлт гаргаад юунд ч хүрэхгүй” гэдэг үгийг үнэн гэж үздэг бол энэ нь ноцтой алдаа юм. Чи зарим хүнд үнэнийг ойлгуулахыг оролдох үед тэдний хариу үйлдэл удаан, хойрго байх бөгөөд тэд Бурханы үгийг хэчнээн их идэж, уулаа ч гэсэн ганц хоёр үнэнийг ч ойлгож чадахгүй, Бурханы үгийн нэг, хоёр өгүүлбэрийг ч тогтоож чадахгүй. Харин хүмүүсийн дунд байнга түгдэг хэлц үг, зүйр үг, түгээмэл үг хэллэг болон жирийн хүмүүсийн байнга хэлдэг эдгээр зүйлийн тухайд бол тэд маш хурдан хүлээн авдаг. Хүн хэчнээн тэнэг байлаа ч гэсэн эдгээр зүйлийг туйлын хурдан хүлээн авдаг. Яаж ингэдэг байна аа? Чи ямар ч яс үндэстэй, ямар ч арьсны өнгөтэй байсан хамаагүй, эцсийн дүндээ та нар бүгд хүн төрөлхтөн бөгөөд бүгд нэг төрлийнх юм. Зөвхөн Бурхан л хүмүүсээс өөр төрлийнх. Хүмүүс үүрд бусад хүмүүстэй нэг төрлийнх байх болно. Тиймээс Бурханыг ямар нэг зүйл хийх болгонд бүх хүн төрөлхтний хувьд үүнийг хүлээн авахад амаргүй байдаг, харин хүн төрөлхтний дундаас хэн нэгэн ямар нэг зүйл хийх үед, тэр хүн хэн байх, хэчнээн дорд байх нь хамаагүй, хэрвээ энэ нь хүн бүрийн үзэлд нийцэж байвал хүн бүр үүнийг хурдан хүлээн авна, учир нь хүмүүсийн санаа бодол, үзэл бодол, сэтгэхүй болон ойлголтын түвшин, арга зам үндсэндээ бүгд адилхан бөгөөд маш бага хэмжээгээр л ялгаатай байдаг. Тиймээс хэн нэгнийг үзлийн шинж чанартай, үнэнтэй нийцдэггүй зүйл хэлмэгц зарим хүн үүнийг хурдан хүлээн авдаг бөгөөд яг л ийм байдаг.

Үнэн гэж юу болох, ямар зүйлс үнэн биш атлаа үнэн мэт дүр эсгэдгийг та нар ерөнхийдөө ойлгов уу? Та нарын оюун ухаанд өөр ийм ямар зүйлс байна вэ? Та нар яг одоо тэдгээрийг цээжээр хэлж хараахан чадахгүй, учир нь тэдгээр нь мэдлэгт тооцогддоггүй, хуудсыг нь эргүүлээд л олж болдог номон доторх зүйл шиг биш. Харин ч тэдгээр нь ямар нэг зүйл тохиолдох үед та нарын өөрсдөө ч хянаж чадахааргүй маш жам ёсны байдлаар, өөрийн эрхгүй амнаас чинь гардаг зүйлс юм. Эдгээр зүйл та нарын амь болж, ясанд чинь гүн үндэслэснийг энэ нь нотолж байна. Та нараас санахыг хүсэх үед та нар тэдгээрийг санаж чаддаггүй боловч битгий хэл гэж шаардах үед хэлэхгүй байж ч бас чаддаггүй. Ямар нэг зүйл тохиолдох болгонд тэрхүү гажууд үзэл бодлууд гарч ирнэ—энэ бол баримт. Цаг гарган туршлагатай бол. Үүнээс хойш та нар хүмүүсийн байнга хэлдэг, зөв гэж боддог тэр зүйлсэд анхаарал хандуулах ёстой. Бид өмнө нь агуу улаан лууны зарим хор болон Сатаны ертөнцийн гүн ухааныг дурдсан. Тэр зүйлсийг үгчилсэн утгынх нь үүднээс ялган танихад амархан байж магадгүй, өөрөөр хэлбэл, тэдгээр нь гарцаагүй үнэн биш гэдгийг хүмүүс шууд ойлгож чадна, тэдгээр нь агуу улаан лууны хор гэдгийг, мөн тэдгээрийн ард овжин заль мэх байгааг тодорхой ялгаж чадна. Тэр зүйлсийг ялган танихад амархан бөгөөд тэдгээрийг задлан шинжил гэвэл та нар ерөнхийдөө ялган салгаж чадна гэж Би бодож байна. Та нар илт сатанлаг тэр зүйлсийг хаясан боловч та нарын зүрх сэтгэлд “Доромжлолыг тэвчиж, хүнд ачаа үүрэх”, “Хал үзэж, халуун чулуу долоох”, “Инээж буй хүн рүү гар бүү далай”, “Шударга үйлстэн олон дэмжигчтэй, шударга бус үйлстэн цөөн дэмжигчтэй”, “Эр хүн доромжлолыг тэвчдэггүй” гэх мэт олон үг хэллэг байсаар байна. Та нар зүрх сэтгэлийнхээ гүнд эдгээр үг хэллэгийг зөв гэж үзэж, “Эдгээр нь эрхэм нандин зүйлс. Энэ амьдралд биеэ хэрхэн зөв авч явах талаарх бүх дажгүй зүйл эдгээр үг хэллэгт бий” гэж бодсоор байж магадгүй бөгөөд эдгээр зүйлийг ухан гаргаагүй хэвээр байна. Тэдгээрийг бүрмөсөн ухаж гаргаад, ялган таньдаг болмогц ирээдүйд эдгээр уламжлалт соёлын зүйл гарч ирэх үед, энэ нь жам ёсны хариу үйлдэл байна уу, эсвэл бодитой нөхцөл байдлын тусгал байна уу гэдгээс үл хамааран, эдгээр зүйл буруу бөгөөд үнэн лавтайяа биш гэдгийг чи тэр даруй ухаарна. Тэр үед, үнэнийг танин мэдэх, хүлээн зөвшөөрөх чиний түвшин одоогийнхоос илүү өндөр байх болно. “Одоогийнхоос илүү өндөр” гэдгээр Би юу хэлж байна вэ? Чи тодорхой биеийн хэмжээнд хүрч, ялган таних чадвар чинь сайжирч, үнэний талаарх туршлага, ойлголт чинь одоогийнхоос илүү гүнзгий болж, үнэн гэж үнэндээ юу болохыг чи мэдэрнэ гэсэн үг юм. Одоо чи “Сатанаас гаралтай, энэ ертөнцийн бүх үндэстний соёлын хөрс суурин дээр хөгжсөн уламжлалт соёл бүгд буруу” гэж бодож магадгүй. Энэ бол ерөнхийд нь хэлж буй хэрэг, гэхдээ чи аль нь буруу, юугаараа буруу болохыг хараахан мэдэхгүй байж магадгүй. Тиймээс чи тэдгээрийг нэг бүрчлэн задлан шинжилж, ойлгох ёстой, тэгээд тэдгээрийг орхиж, яллаж, өөрийгөө тэдгээрээс бүрэн тусгаарлаж, тэдгээрээр бус, харин Бурханы үгээр амьдарч чадах хэмжээнд хүрэх ёстой. Яг одоо чи тэрхүү зүйр үг, түгээмэл үг хэллэг, алдартай сургаалт үг болон хүмүүсийн байнга ярьдаг тэдгээр үг нь Бурханы үгтэй ямар ч хамаагүй бөгөөд үнэн биш гэдгийг өөрийнхөө субьектив хүсэл зоригийн үүднээс л мэдэж байж болох юм, гэхдээ ямар нэг зүйл тохиолдох үед чи эдгээр үгийг бусдыг яллах, биеэ барих, зан авираа чиглүүлэх үндэслэл болгон өөрийн мэдэлгүй ашигласаар байдаг. Тэдгээр нь чиний бодол санаа, үзэл бодлыг хязгаарлаж, захирдаг бөгөөд энэ нь төвөгтэй байдал үүсгэж, үнэн рүү орох оролтод чинь нөлөөлнө. Хэдийгээр нэг л өдөр Сатанаас гаралтай эдгээр зүйл чиний зүрх сэтгэлд гарч ирсээр байж болох ч хэрвээ чи тэдгээрийг ялган таньж, тэдгээрт найдалгүйгээр амьдарч, үнэн-зарчмын дагуу хэрэгжүүлж чадвал үнэхээр биеийн хэмжээтэй байх болно. Чамд одоо ийм биеийн хэмжээ байна уу? Хараахан алга. Хэрвээ та нар бүгдээрээ зөв гэж үздэг нэг үг хэллэг байгаад, мөн үүнтэй төстэй үгс Бурханы үгэнд байвал—хэдийгээр тэдгээр нь яг адилхан байдлаар илэрхийлэгдээгүй байсан ч—чи энэ үг хэллэгийг бас л үнэн, мөн Бурханы үгтэй адилхан гэж эндүүрч магадгүй. Хэрвээ чи эдгээр асуудлыг тодорхой харж чадахгүй хэвээр, хүний үгтэй зууралдсаар, тэдгээрийг орхихыг хүсэхгүй байвал энэ үг хэллэг үнэн рүү орох оролтод чинь нөлөөлнө, учир нь энэ нь Бурханы үг биш бөгөөд үнэнийг орлож чадахгүй.

Өнөө үед Би үнэн гэж юу болох талаар байнга нөхөрлөж байна. Энэ нь Би та нартай нухацтай ярьж байна гэсэн үг юм. Та нарт үнэнийг ойлгуулахын тулд бид хүмүүсийн янз бүрийн бодол санаа, үзэл бодол, сайн зан авир, сайн санаа зорилго, хүмүүсийн найдан амьдардаг зарим зөв үг хэллэг, ухаалаг дадал, түүнчлэн уламжлалт соёлын зарим бодол санаа, үзэл бодлыг авч, тэдгээр нь үнэхээр үнэнтэй нийцдэг эсэх, үнэнтэй үнэхээр ямар нэгэн холбоотой эсэхийг харахын тулд бүгдийг нь задлан шинжилж, ялган таних ёстой. Хэрвээ чи тэдгээрийг үнэн гэж үздэг бол ингэж үзэх үндэслэл чинь юу вэ? Хэрвээ чи сатанлаг онол, сургаалд үндэслэн тэдгээрийг үнэн гэж тодорхойлдог бол чи Сатаных юм. Хэрвээ эдгээр зүйл үнэнтэй нийцдэггүй бол Сатанаас гаралтай тул мөн чанар нь яг юу болохыг чи задлан шинжлэх хэрэгтэй. Ялангуяа, уламжлалт соёлд байдаг, үеэс үед ам дамжин уламжлагдаж ирсэн олон үг хэллэг, үзэл бодлын талаар хүн зөв ойлголттой, зөв хандлагатай байх ёстой. Ийм маягаар л хүмүүс үнэн гэж чухамдаа юу болохыг үнэхээр ойлгож, мэдэж, Бурхан хүмүүсээс яг юу шаарддагийг ойлгож, “Бурханы хэлдэг бүхэн үнэн” гэх үг үнэндээ ямар утгатай болохыг ойлгож чадна. Үүний зэрэгцээ, энэ нь бас ёс суртахуун, хүн чанар болон нийгэмд хүмүүсийн харилцааны тогтсон заншилд нийцдэг гэгддэг эдгээр үзэл бодол, үг хэллэг байсаар байтал, мөн хүмүүсийн найдан амьдардаг эдгээр бодол санаа, үзэл бодол, үг хэллэг байсаар байтал Бурхан яагаад хүмүүсийг аврахын тулд үнэнийг илэрхийлсээр байдаг, түүнчлэн Бурхан яагаад зөвхөн үнэн л хүмүүсийг аварч, зөвхөн үнэн л хүмүүсийг өөрчилж чадна гэж хэлдгийг мэдэх боломжийг хүмүүст олгодог. Энд олж мэдэх үнэн байгаа нь тодорхой байна. Хамгийн наад зах нь нэг зүйл бол, хүмүүсийн найдан амьдардаг бодол санаа, үзэл бодол, үг хэллэг нь завхарсан хүн төрөлхтнөөс гаралтай, завхарсан хүн төрөлхтнөөс үүдэлтэй, хүмүүсийн үзэл, төсөөлөл юм, тэдгээр нь үнэнтэй ямар ч хамаагүй. Цаашлаад, эдгээр зүйл мөн чанартаа үнэнтэй зөрчилддөг, үнэнд дайсагнадаг. Тэдгээр нь үнэнийг орлож чадахгүй, гарцаагүй үнэн биш бөгөөд хэзээ ч үнэн болохгүй. Бурханы өнцгөөс бол эдгээр зүйлийг буруу гэж тодорхойлж, ялладаг бөгөөд тэдгээр нь огтхон ч үнэн биш юм. Бурханы үйлдэл болон Бурханы илэрхийлдэг үнэн нь эдгээр зүйлтэй ямар ч холбоогүй. Өөрөөр хэлбэл, Бурханы илэрхийлдэг үнэн нь завхарсан хүн төрөлхтний нийгэм дэх хүмүүсийн харилцааны тогтсон заншил, эсвэл хүмүүсийн уламжлалт соёл, тэдний бодол санаа, үзэл бодол, сайн зан авир, эсвэл ёс суртахуун, нэр төр болон эерэг зүйлсийн талаарх тэдний тодорхойлолттой өчүүхэн төдий ч холбоогүй. Бурхан үнэнийг илэрхийлэхдээ Өөрийн зан чанар, мөн чанарыг илэрхийлдэг; Бурхан үнэнийг илэрхийлдэг нь хүн төрөлхтний нэгтгэн дүгнэсэн, хүмүүсийн итгэдэг янз бүрийн эерэг зүйлс болон үг хэллэгт үндэслэдэггүй. Бурханы үг бол Бурханы үг; Бурханы үг бол үнэн. Тэдгээр нь хүн төрөлхтний оршин тогтнох цорын ганц суурь, хууль юм. Хүнээс гаралтай тэр бүх хуурамч итгэл үнэмшил гэгч нь буруу, утгагүй бөгөөд Бурханд яллагддаг. Тэдгээр нь Түүний сайшаалыг хүртдэггүй, Түүний айлдварын эх сурвалж юм уу үндэслэл бүр ч биш. Бурхан Өөрийн зан чанар, мөн чанарыг үгээрээ дамжуулан илэрхийлдэг. Бурханы илэрхийлсэн бүх үг бол үнэн, учир нь Бурхан Бурханы мөн чанартай бөгөөд Тэр бол бүх эерэг зүйлийн бодит байдал юм. Энэхүү завхарсан хүн төрөлхтөн Бурханы үгийг ямар байр сууринд тавьж, тодорхойлдог нь, эсвэл тэдгээрийг хэрхэн авч үзэж, ойлгодог нь хамаагүй, Бурханы үг үүрд үнэн бөгөөд энэ нь хэзээ ч өөрчлөгдөшгүй баримт юм. Бурхан хэчнээн их үг хэлсэн ч бай, энэхүү завхарсан, хорон муу хүн төрөлхтөн тэдгээрийг хэчнээн их яллаж, голсон ч бай, үүрд өөрчлөгдөшгүй нэг баримт бий: Бурханы үг үргэлж үнэн байх болно. Хүн үүнийг хэзээ ч өөрчилж чадахгүй. Эцэст нь бүх хүн төрөлхтөн Бурханы үг бол үнэн гэдгийг, хүн төрөлхтний дээдэлдэг уламжлалт соёл, шинжлэх ухааны мэдлэг хэзээ ч эерэг зүйл болж чадахгүй, хэзээ ч үнэн болж чадахгүй гэдгийг хүлээн зөвшөөрнө. Энэ бол туйлын зүйл. Хүн төрөлхтний уламжлалт соёл, амьд үлдэх арга зам нь цаг хугацаа өнгөрөх тусам юм уу урт удаан хугацааны дараа үнэн болохгүй бөгөөд хүн төрөлхтөн ялласан, эсвэл мартсанаас болж Бурханы үг хүний үг болохгүй. Үнэн үргэлж үнэн байх болно; энэ мөн чанар хэзээ ч өөрчлөгдөхгүй. Энд ямар баримт оршин байна вэ? Хүн төрөлхтний нэгтгэн дүгнэсэн эдгээр түгээмэл үг хэллэг Сатанаас болон хүний төсөөлөл, үзлээс эх сурвалжтай байдаг, эсвэл хүний түргэн ууртай байдал, хүмүүсийн завхарсан зан чанараас үүдэн гардаг бөгөөд эерэг зүйлстэй огтхон ч хамаагүй. Нөгөөтээгүүр, Бурханы үг бол Бурханы мөн чанар, ялгамж чанарын илэрхийлэл юм. Тэр ямар шалтгаанаар эдгээр үгийг илэрхийлдэг вэ? Яагаад Би тэдгээрийг үнэн гэж хэлж байна вэ? Шалтгаан нь гэвэл, Бурхан бүх зүйлийн хууль, дүрэм, уг үндэс, мөн чанар, бодит байдал болон нууцыг захирч, гартаа атгаж байдаг. Тиймээс зөвхөн Бурхан л бүх зүйлийн дүрэм, бодит байдал, баримт болон нууцыг мэддэг. Бурхан бүх зүйлийн гарал үүслийг мэддэг, бүх зүйлийн уг үндэс яг юу болохыг Бурхан мэддэг. Зөвхөн Бурханы үгэнд дурдсан бүх зүйлийн тодорхойлолт л хамгийн үнэн зөв, зөвхөн Бурханы үг л хүмүүсийн амьдралын стандарт, зарчим, хүмүүсийн амьдарч болох үнэн, шалгуур юм, харин Сатанаар завхруулагдсанаасаа хойш хүний найдан амьдарч ирсэн Сатаны хууль болон онол нь Бурхан бүх зүйлийг захирдаг гэх баримттай болон Тэр бүх зүйлийн хууль, дүрмийг захирдаг гэх баримттай нэгэн зэрэг зөрчилддөг. Хүний янз бүрийн сатанлаг онол нь хүний үзэл, төсөөллөөс үүсдэг бөгөөд Сатанаас гаралтай. Сатан ямархуу үүрэг роль гүйцэтгэдэг вэ? Эхлээд тэр өөрийгөө үнэн мэт харуулдаг; дараа нь Бурханы бүтээсэн бүх зүйлийн хууль, дүрмийг үймүүлж, сүйтгэж, уландаа гишгэдэг. Тиймээс Сатанаас гаралтай зүйл Сатаны мөн чанартай дэндүү сайн таарч тохирдог бөгөөд Сатаны хорон муу зорилго, хуурамч, дүр эсгэсэн байдал болон Сатаны хэзээ ч өөрчлөгдөшгүй амбицаар дүүрэн байдаг. Завхарсан хүмүүс Сатанаас гаралтай эдгээр гүн ухаан, онолыг ялган таньж чадах эсэх нь хамаагүй, хэчнээн хүн эдгээр зүйлийг магтан сайшааж, дэмжиж, дагах нь хамаагүй, завхарсан хүн төрөлхтөн хэчнээн олон эрин үеийн турш тэдгээрийг биширч, шүтэн мөргөж, номлосон нь хамаагүй, тэдгээр нь үнэн болохгүй. Тэдгээрийн мөн чанар, уг үндэс, эх сурвалж нь Бурханд дайсагнадаг, үнэнд дайсагнадаг Сатан учраас эдгээр зүйл хэзээ ч үнэн болохгүй—тэдгээр нь үргэлж сөрөг зүйл байх болно. Харьцуулах үнэн байхгүй үед тэдгээрийг сайн, эерэг зүйл мэтээр өнгөлөн далдалж болох ч үнэнийг ашиглан тэдгээрийг ил болгож, задлан шинжлэх үед тэдгээр нь алдаа мадаггүй, хүчин төгөлдөр биш байдаг бөгөөд хурдан яллагдаж, гологддог зүйлс юм. Бурханы илэрхийлсэн үнэн Бурханы бүтээсэн хүн төрөлхтний хэвийн хүн чанарын хэрэгцээтэй яг таардаг бол Сатаны хүмүүст суулгадаг зүйлс нь хүн төрөлхтний хэвийн хүн чанарын хэрэгцээтэй яг зөрчилддөг. Тэдгээр нь хэвийн хүнийг хэвийн бус болгож, туйлширсан, явцуу, биеэ тоосон, мунхаг, хорон муу, гөжүүд, харгис, тэр ч байтугай тэвчихийн аргагүй давилуун болгодог. Нөхцөл байдал маш ноцтой болж, хүмүүс ухаанаа алдаж, өөрсдийгөө хэн болохыг ч мэдэхээ больдог үе бий. Тэд хэвийн юм уу жирийн хүн байхыг хүсдэггүй, харин ч супер хүн, онцгой хүч чадалтай хүн, эсвэл өндөр түвшний хүн байх гэж зүтгэдэг—эдгээр зүйл хүмүүсийн хүн чанарыг гажуудуулж, зөн совинг нь гажуудуулсан. Үнэн нь хүмүүсийг хэвийн хүн чанарын дүрэм, хууль болон Бурханы тогтоосон энэ бүх дүрмийн дагуу зөн совингоороо оршин тогтнож чаддаг болгодог, харин эдгээр түгээмэл үг хэллэг гэгч болон төөрөлдүүлсэн үгс нь хүмүүсийг хүний зөн совингийн эсрэг явахад хүргэж, Бурханы тогтоож, боловсруулсан хуулиас зайлсхийхэд хүргэдэг, тэр ч байтугай хүмүүсийг хэвийн хүн чанарын замаас хазайж, хэвийн хүмүүсийн хийх ёсгүй, эсвэл бодох ёсгүй зарим нэг туйлширсан зүйлийг хийхэд хүргэдэг. Сатаны эдгээр хууль хүмүүсийн хүн чанарыг гажуудуулаад зогсоогүй; үүнээс ч долоон дор нь, хүмүүсийг хэвийн хүн чанараа болон хэвийн хүн чанарын зөн совингоо алдахад хүргэдэг. Жишээлбэл, сатанлаг хуульд “Хүний хувь заяа өөрийнх нь гарт байдаг”, “Аз жаргалыг хүн хоёр гараараа бүтээдэг” гэж хэлдэг. Энэ нь Бурханы дээд эрхтэй зөрчилддөг, хүний зөн совингийн эсрэг байдаг. Хүмүүсийн бие махбод болон зөн совин хязгаартаа хүрэх үед, эсвэл хувь заяа нь эгзэгтэй үед очиход Сатанаас гаралтай эдгээр хуульд найддаг хүмүүс тэсвэрлэж чаддаггүй. Ихэнх нь дарамт шахалт хязгаараас нь давж, оюун ухааных нь тэсвэрлэж чадах хэмжээнээс хэтэрсэн гэдгийг мэдэрдэг бөгөөд эцэстээ зарим хүн шизофрени өвчтэй болдог. Яг одоо их сургуулийн элсэлтийн шалгалт өгч байгаа хүмүүс тэр шалгалтаас үүддэг асар их дарамт шахалтаас болж зовж байна. Хүмүүсийн бие бялдар, сэтгэцийн байдал өөр өөр байдаг; зарим нь энэ системд дасан зохицож чаддаг бол зарим нь чаддаггүй. Эцэст нь зарим хүн сэтгэл гутралд ордог, зарим нь шизофрени өвчтэй болж, тэр ч байтугай барилгаас үсэрч амиа хорлодог—янз бүрийн зүйл тохиолддог. Эдгээр үр дагавар хэрхэн үүсдэг вэ? Шалтгаан нь гэвэл, Сатан хүмүүсийг төөрөлдүүлж, алдар нэр, ашиг хонжоо хөөцөлдөхөд хүргэдэг бөгөөд энэ нь хүмүүсийг хорлодог. Хэрвээ хүмүүс Бурханы тогтоосон дүрмийн дагуу жам ёсоороо амьдарч, хүмүүст зориулан Бурханы тогтоосон замын дагуу амьдарч, Бурханы үгийг уншиж, Бурханы өмнө амьдарч чадвал тэд сэтгэцийн өвчтэй болох уу? Тэд тийм их дарамт шахалтыг амсах уу? Яавч тэгэхгүй. Хүмүүст үнэнийг ойлгуулж, завхарсан зан чанарыг нь хаяулж, Бурханы дээд эрх, зохицуулалтад дуулгавартай болгохын тулд Бурхан Өөрийн ажлыг хийдэг. Ингэснээр хүмүүс Бурханы өмнө дарамт шахалтгүйгээр амьдарч, зөвхөн эрх чөлөө, чөлөөлөлтийг л олж авч чадна. Хүн төрөлхтнийг Бурхан бүтээсэн бөгөөд зөвхөн Бурхан л хүний зөн совин болон хүмүүсийн талаарх бүх зүйлийг мэддэг. Бурхан Өөрийн боловсруулсан дүрмийг ашиглан хүмүүсийг залж чиглүүлж, хэрэгцээг нь хангадаг, харин Сатан яг үүнийг хийдэггүй. Сатан хүмүүсийг энэ бүх дүрмийг зөрчихөд хүргэж, супер хүн, мундаг хүн байхал хүмүүсийг албаддаг. Энэ нь хүмүүсийг хууран мэхэлж байгаа хэрэг биш үү? Хүмүүс үнэндээ хэвийн, жирийн хүмүүс юм—тэд яаж супер хүн, эсвэл онцгой хүч чадалтай хүн байж чадах юм бэ? Энэ нь хүмүүсийг сүйтгэж байгаа хэрэг биш үү? Чи хэчнээн их тэмцлээ ч, амбиц, хүсэл чинь хэчнээн их байлаа ч чи супер хүн, эсвэл онцгой хүч чадалтай хүн болж чадахгүй. Чи танигдахын аргагүй болтлоо өөрийгөө сүйрүүллээ ч супер хүн, эсвэл онцгой хүч чадалтай хүн болж чадахгүй. Хүн амьдралдаа ямар ажил мэргэжилтэй байх ёстойг Бурхан урьдчилан тогтоосон байдаг. Хэрвээ чи Бурханы боловсруулсан хууль, дүрмийн дагуу амьдрахгүй, харин Сатаны төөрөлдүүлсэн, диаволын үгийг сонгож, супер хүн юм уу онцгой хүч чадалтай хүн болохоор эрэлхийлбэл тарчилж, үхэх хэрэгтэй болно. Өөрөөр хэлбэл, хэрвээ чи Сатанаар сүйтгүүлж, гишгэлүүлж, завхруулуулахыг сонговол чиний туулдаг бүхэн өөрийн чинь үйлдлийн үр дагавар бөгөөд чиний хүртэх ёстой зүйл, чиний өөрийн сонголт юм. Зарим хүн их сургуулийн элсэлтийн шалгалт өгч, хоёр, гурван удаа унаад, хэзээ ч тэнцэж дөнгөлгүй эцэст нь галзуурдаг. Энэ нь тэдний өөрсдөдөө авчирсан зүйл мөн үү? Чи яагаад их сургуулийн элсэлтийн шалгалт өгөхийг хүсдэг вэ? Зүгээр л бусдаас онцгойрч, өвөг дээдэстээ нэр төр авчрахын тулд биш гэж үү? Хэрвээ чи бусдаас онцгойрч, өвөг дээдэстээ нэр төр авчрах гэсэн энэ хоёр зорилгыг орхиж, эдгээр зүйлийн хойноос хөөцөлдөхгүй, харин зөв зорилго руу шилжвэл дарамт шахалт алга болох биш үү? Хэрвээ чи Сатанаас завхрал хүлээн авч, түүнээс энэ бүх бодол санаа, үзэл бодлыг хүлээн авбал чиний бие бүх төрлийн өвдөлтийг тэсвэрлэх хэрэгтэй болох ба энэ нь чиний хүртэх ёстой зүйлээс хэтрэхгүй! Энэ үр дагавар бол чиний өөрийн чинь сонголт, өөрийн чинь хийсэн зүйл юм. Үүнийг Бурхан урьдчилан тогтоогоогүй. Бурхан чамайг тэгж амьдрахад хүргэдэггүй. Бурханы үг хэдийнээ бүх зүйлийг маш тодорхой болгосон, чи л Бурханы үгийн дагуу хэрэгжүүлдэггүй. Хүний бие, хүсэл зориг, сэтгэцийн байдлын тэсвэрлэж чадах зүйл хязгаартай байдаг боловч хүмүүс өөрсдөө үүнийг ухаардаггүй, өөрөөр боддог, тэр ч байтугай хувь заяа нь өөрсдийнх нь гарт байдаг гэж хэлдэг атлаа эцэст нь хувь заяагаа хянаж чаддаггүй, харин ч өрөвдөлтэй, эмгэнэлт үхлээр үхдэг. Энэ нь яаж хувь заяагаа гартаа атгаж байгаа хэрэг байх юм бэ? Сатан хүмүүсийг завхруулахын тулд бүх төрлийн эндүү ташаа бодол санаа, бүх төрлийн тэрс үзэл, төөрөгдлийг ингэж ашигладаг. Хүмүүс өөрсдөө үүнийг мэддэггүй, тэр ч байтугай тэдгээрийн талаар сайхан мэдрэмж тээж, “Нийгэм байнга хөгжиж байна, бид цаг үетэйгээ хөл нийлүүлэн алхаж, тэр бүх эерэг эрч хүчийг хүлээн авах ёстой” гэж боддог. Эдгээр нь тэр чигтээ диаволын үг юм. Чөтгөрлөг, үл итгэгч ертөнцөд яаж ямар нэгэн эерэг эрч хүч байж чадах юм бэ? Энэ нь бүгд сөрөг эрч хүч, бүгд хорт хавдар, бүгд цагтай тэсрэх бөмбөг юм. Хэрвээ чи эдгээр зүйлийг хүлээн авбал сөрөг үр дагаврыг нь үүрэх хэрэгтэй болж, Сатанаар тарчлуулж, сүйдлүүлэх хэрэгтэй болно. Үнэнийг эрэлхийлэхгүй байхын үр дүн энэ юм. Хэрвээ чи Сатаныг дагавал ямар сайн төгсгөл байж чадах юм бэ? Сатан чамайг хордуулж, чамд хор суулгахын тулд чадах бүхнээ хийнэ. Бурхан чамайг авардаг; Сатан чамайг хорлодог. Бурхан чиний өвчнийг эдгээдэг; Сатан чамайг өвчлүүлэхийн тулд чамд хор суулгадаг. Чи Сатанаас хэчнээн их хор хүлээн авна, үнэнийг хүлээн авахг; төдий чинээ хэцүү бэрх болно. Байдал яг л ийм байдаг. Үнэн гэж юу вэ гэх сэдвийн талаарх бидний нөхөрлөл үүгээр өндөрлөж байна. Дараа нь бид өөр сэдвээр нөхөрлөнө.

Антихристүүд өөрсдийгөө гайхуулж, өөрсдийн ашиг сонирхол, амбицыг хангахын төлөө л үүргээ гүйцэтгэдэг, Бурханы гэрийн ашиг сонирхлыг хэзээ ч бодолцдоггүй, тэр ч байтугай эдгээр ашиг сонирхлоос урваж, хувийн алдар суугаар сольдгийг задлан шинжлэх нь

I. Бурханы ашиг сонирхол, хүмүүсийн ашиг сонирхол гэж юу вэ

Энэ удаа бид антихристүүдийн янз бүрийн илрэлийн ес дэх зүйлийн талаар нөхөрлөнө—тэд өөрсдийгөө гайхуулж, өөрсдийн ашиг сонирхол, амбицыг хангахын төлөө л үүргээ гүйцэтгэдэг, Бурханы гэрийн ашиг сонирхлыг хэзээ ч бодолцдоггүй, тэр ч байтугай эдгээр ашиг сонирхлоос урваж, хувийн алдар суугаар сольдог. Өдөр тутмын амьдралдаа бид Бурханы болон Бурханы гэрийн ашиг сонирхлыг үргэлж онцолдог. Гэвч зарим хүн Бурханы гэрийн ашиг сонирхлыг ихэвчлэн бодолцохгүй байх хандлагатай байдаг бөгөөд оронд нь бүх зүйл дээр өөрсдийн ашиг сонирхлыг эн тэргүүнд тавьдаг. Энэ хүмүүс тун аминч байдаг. Түүгээр ч барахгүй, тэд ажил хэрэг зохицуулахдаа Бурханы гэрийн ашиг сонирхлыг хохироон байж өөрсдийн ашиг сонирхлыг байнга хамгаалан, өөрсдийн хүслийг хангахын тулд Бурханы гэрт тойруу замаар хүсэлт тавихдаа тулдаг. Энд буй гол үг нь юу вэ? Голчлон юуны талаар ярьж байна вэ? (Ашиг сонирхол.) “Ашиг сонирхол” гэж юу гэсэн үг вэ? Энэ нэр томьёонд юу багтдаг вэ? Юуг хүмүүсийн ашиг сонирхол гэж тооцох вэ? Хүмүүсийн ашиг сонирхолд юу багтдаг вэ? Байр суурь, нэр хүнд болон материаллаг ашиг сонирхолтой холбоотой зүйлс. Жишээ нь, хүн бусдыг төөрөлдүүлэн өөрийгөө хүндлүүлж, шүтүүлэх үедээ өөрсдийн сэтгэл зүйн ашиг сонирхлыг эрэлхийлж байдаг; мөн материаллаг ашиг сонирхол гэж байдаг бөгөөд хүмүүс бусдыг далимдуулан ашиглах, өөрсдөдөө ашиг тус хүртэх, эсвэл Бурханы гэрийн эд хөрөнгийг хулгайлах зэргээр үүнийг эрэлхийлдэг, хэдхэн жишээ дурдахад ийм байна. Антихристүүд үргэлж ашиг хонжоо л эрж хайдаг. Сэтгэл зүйн эсвэл материаллаг ашиг сонирхлын алиныг нь ч эрэлхийлж байсан хамаагүй, антихристүүд сувдаг шунахай, ханаж цаддаггүй бөгөөд эдгээр зүйлийг бүгдийг нь өөрсдөдөө авахыг оролддог. Хүний ашиг сонирхолтой холбоотой хэрэг явдлууд тэднийг хамгийн их илчилдэг. Ашиг сонирхол нь хүн бүрийн амьдралтай нягт холбоотой байдаг бөгөөд хүний өдөр бүр харьцдаг бүх зүйл тэдний ашиг сонирхолтой холбогддог. Жишээ нь, ямар нэг зүйл хэлэх юм уу ямар нэг явдлын талаар ярих үед ямар ашиг сонирхол хөндөгддөг вэ? Хоёр хүн ямар нэг асуудлыг хэлэлцэх үед хэн нь уран яруу ярьдаг, хэн нь уран яруу ярьдаггүй, хэнийг нь бусад хүн өндрөөр үнэлж, хэнийг нь бусад хүн дорд үздэг гэх асуудал гардаг бөгөөд энэ нь мөн ярих өөр өөр арга барилаас үүдэн гардаг өөр өөр үр дагаврын асуудал юм. Энэ нь ашиг сонирхлын асуудал биш гэж үү? Тэгвэл ийм асуудалтай тулгарах үедээ хүмүүс юу хийдэг вэ? Хүмүүс өөрсдийгөө гайхуулахын тулд чадах бүхнээ хийж, хэрэг явдлыг тодорхой тайлбарлахын тулд үгээ цэгцлэх гэж тархиа гашилгадаг, ингэснээр үгээ илүү уран яруу илэрхийлж, илүү аятайхан сонсогдуулж, бас тодорхой бүтэцтэй байлгаж, хүмүүст гүн сэтгэгдэл үлдээдэг. Ийм арга барил ашиглах буюу хүмүүсийн тааллыг олж, тэдэнд гүн сэтгэгдэл төрүүлэхийн тулд өөрийн уран яруу үг, уураг тархи, мэдлэгийг ашиглах нь нэг төрлийн ашиг сонирхол юм. Хүмүүсийн эрэлхийлдэг ашиг сонирхол өөр ямар талуудыг хамардаг вэ? Ажил хэргээ явуулахдаа хүмүүс байнга дэнсэлж, тооцоолж, оюун ухаандаа тунгаан бодож, ямар үйлдэл ашиг сонирхолд нь нийцэх, ямар үйлдэл ашиг сонирхолд нь нийцэхгүй, ямар үйлдэл ашиг сонирхлыг нь ахиулах, ямар үйлдэл ядаж л ашиг сонирхолд нь хохирол учруулахгүй байх, ямар үйлдэл хамгийн их алдар суу, хамгийн их материаллаг ашиг хонжоо авчирч, тэднийг хамгийн том ашиг хүртэгч болгож чадахыг бодох гэж тархиа гашилгадаг. Эдгээр нь асуудалтай тулгарах бүрдээ хүмүүсийн эрмэлздэг хоёр ашиг сонирхол юм. Хүмүүсийн эрэлхийлдэг ашиг сонирхол нь энэ хоёр тал дээр л төвлөрдөг бөгөөд үүнээс хэтрэхгүй: нэг талаар, материаллаг ашиг тус олж авах, эсвэл ядаж л хохирохгүй байх, мөн бусдыг далимдуулан ашиглах; үүнээс гадна, сэтгэл зүйн түвшинд, хүмүүсээр өөрсдийгөө хүндлүүлж, бишрүүлж, хүмүүсийн зүрх сэтгэлийг татах. Заримдаа эрх мэдэл, байр суурь олж авахын тулд хүмүүс материаллаг ашиг сонирхлыг ч орхиж чаддаг—өөрөөр хэлбэл, тэд хожим нь бусдаас бүр ч их давуу тал олж авахын тулд бага зэргийн хохирол амсана. Товчхондоо, хүмүүсийн нэр хүнд, байр суурь, алдар суу болон материаллаг зүйлстэй холбоотой эдгээр зүйл бүгд хүмүүсийн ашиг сонирхлын ангилалд багтдаг бөгөөд бүгд хүмүүсийн эрэлхийлдэг ашиг сонирхол юм.

Хүмүүс эдгээр ашиг сонирхлыг эрэлхийлэхийн уг чанар юу вэ? Хүмүүс яагаад эдгээр зүйлийг эрэлхийлдэг вэ? Тэдгээрийг эрэлхийлэх нь зүй ёсны хэрэг үү? Энэ нь үндэслэлтэй юу? Хүмүүст тавьдаг Бурханы шаардлагад нийцдэг үү? Энэ нь бүтээгдсэн зүйлсээс Бурханы шаарддаг стандарт мөн үү? Бурханы үгэнд Тэрээр “Та нар өөрсдийн ашиг сонирхлыг эрэлхийлж, өөрсдийн ашиг сонирхлыг дээд зэргээр нэмэгдүүлэх ёстой. Зүгээр л Бурханд итгэж, үүрэг гүйцэтгэж байгаагийнхаа төлөө өөрсдийн ашиг сонирхлыг бүү золиосол. Та нар байр суурь, нэр хүнд, эрх мэдлээ нандигнаж, эдгээр зүйлийг ямар ч үнээр хамаагүй хамгаалах ёстой. Хэрвээ Бурхан чамд байр суурь өгвөл чи үүнийг нандигнаж, өөрийн ичгүүр биш, харин алдар суу болгон хувиргах ёстой. Энэ бол Бурханаас чамд өгсөн даалгавар юм” гэж дурдсан уу—Бурхан хэзээ нэгэн цагт ингэж хэлж байсан уу? (Үгүй.) Бурханы үгэнд иймэрхүү зүйл байдаггүйгээс хойш Бурхан зүрх сэтгэлдээ бүтээгдсэн зүйлсээс юу шаарддаг вэ? Бурхан хүмүүсээс ашиг сонирхолд хэрхэн хандахыг шаарддаг вэ? Нэг талаар, Бурхан хүмүүсийг ашиг сонирхлоосоо татгалзаасай гэж хүсдэг—энэ нь ерөнхийд нь хэлж буй хэрэг юм; үүнээс гадна, Бурхан хүмүүст бүр ч олон тал дээр хэрэгжүүлэлтийн тохиромжтой замыг өгч, явах учиртай замаараа явахын тулд хэрхэн үйлдэхийг, бүтээгдсэн зүйлийн хувиар хэрхэн хэрэгжүүлэх ёстойг, материаллаг зүйлс, алдар нэр, ашиг хонжооны талаар ямар үзэл бодол, хандлагатай байх ёстойг, мөн хэрхэн сонголт хийх ёстойг хүмүүст хэлж өгдөг. Хэдийгээр Бурханы үг хүмүүст ашиг сонирхолд хэрхэн хандахыг шууд хэлдэггүй ч завхарсан хүн төрөлхтний ашиг сонирхлын талаарх Бурханы үзэл бодол яг юу болохыг Түүний үгийн утга нь илэрхийлдэг бөгөөд хүмүүс өөрсдийн үзэл бодлыг хойш тавьж, үнэн-зарчмын дагуу аливааг хийж, бүтээгдсэн зүйлийн байр суурийнхаа дагуу үйлдэж, өөрсдийн байрыг хадгалах ёстойг маш тодорхой заадаг гэдгийг хэлэх нь илүүц. Бурхан хүмүүсээс ингэж үйлдэхийг шаардахдаа зүрх сэтгэлдээ хүмүүсийн ашиг сонирхлыг зориуд үгүй хийдэг үү? Яавч үгүй. Зарим хүн: “Чуулганд үргэлж бурхны гэрийн ашиг сонирхол, чуулганы ашиг сонирхлын талаар ярьдаг мөртөө бидэн шиг хүмүүсийн ашиг сонирхлын талаар яагаад хэн ч ярьдаггүй юм бэ? Бидний ашиг сонирхолд хэн санаа тавьж байгаа юм бэ? Бидэнд бас хүний эрх байх ёстой биш үү? Бидэнд ч бас бага сага ашиг хонжоо өгөх ёстой. Яагаад бидэнд жаахан ч гэсэн юм өгдөггүй юм бэ? Яахаараа бүх ашиг сонирхол бурханд харьяалагддаг юм бэ? Бурхан ч бас аминч биш гэж үү?” гэдэг. Ингэж хэлэх нь туйлын тэрслүү, эсэргүү хэрэг юм. Энэ нь мэдээж буруу үг юм. Хүн чанартай хүн яавч ингэж хэлж чадахгүй, зөвхөн диаволууд л элдэв янзын тэрслүү зүйл хэлж зүрхэлдэг. Бусад нь: “Бурхан хүмүүст хувийн ашиг сонирхлоо бүү бодолц гэж үргэлж хэлдэг. Тэрээр өөрийнхөө төлөө бүү явуулга хий гэж үргэлж хэлдэг. Хүмүүс ямар нэг зүйл хийх юм уу ямар нэг зүйлд хүрч онцгойрон, хүн бүрээр өөрсдийгөө шүтүүлэхийг хүсдэг. Бурхан үүнийг амбиц гэдэг. Хүмүүс өөрсдийн ашиг сонирхлын төлөө тэмцэж, сайхан хоол идэж, амьдралыг таашааж, махан биеийн тав тухад ташуурч, хүн төрөлхтний дунд нэр төртэй амьдрахыг хүсдэг. Бурхан, хүмүүс ингэснээрээ зөвхөн өөрсдийн ашиг сонирхлыг л хангаж байгаа бөгөөд үүнийгээ хойш тавих ёстой гэж хэлдэг. Хэрвээ бид энэ бүх ашиг сонирхлыг хойш тавивал яаж илүү дээр амьдарч чадах юм бэ?” гэдэг. Хэрвээ хүмүүс Бурханы санаа зорилгыг ойлгохгүй бол Бурханы шаардлагыг үргэлж эсэргүүцэж, эдгээр хэрэг явдал дээр Бурхантай үргэлж маргалдах болно. Энэ нь яг л үр хүүхдээ өсгөх гэж амьдралынхаа хагаст шаргуу хөдөлмөрлөж, маш их ядарснаасаа болоод элдэв янзын өвчин хуучтай болсон зарим эцэг эхтэй адилхан. Эцэг эх нь өөрсдийнх нь бие муудаж, үр хүүхдийг нь түшиж тулах хүн байхгүй болно гэж санаа зовсондоо эрүүл мэндийн зарим бүтээгдэхүүн худалдаж авдаг. Хүүхдүүд нь үүнийг ойлгохгүй, эдгээр бүтээгдэхүүнийг хараад, “Би хэдэн жил ямар ч шинэ хувцас аваагүй байхад та яаж эрүүл мэндийн бүтээгдэхүүн авч чадаж байна аа? Та тэр мөнгийг намайг их сургуульд ороход зориулж хадгалах ёстой шүү дээ” гэж хэлдэг. Энэ үг эцэг эхийнх нь сэтгэлийг өвтгөх үү? Эцэг эх нь энэ бүхнийг өөрсдийн ашиг сонирхлын төлөө, махан биеийн тав тухад ташуурахыг хүссэндээ, эсвэл арай урт удаан, арай илүү тав тухтай амьдарч, ирээдүйд үр хүүхдийнхээ сайн заяанаас хуваалцахыг хүссэндээ хийдэггүй. Эдгээр шалтгааны улмаас биш. Тэд юуны төлөө үүнийг хийдэг вэ? Тэд үр хүүхдийнхээ төлөө л хийдэг. Хүүхдүүд нь үүнийг ойлгохгүй, тэр ч байтугай эцэг эхийгээ буруутгадаг—энэ нь тэрслүү хэрэг биш үү? (Тийм.) Хэрвээ хүүхдүүд эцэг эхийнхээ санаа зорилгыг ойлгохгүй бол эцэг эхтэйгээ санал зөрөлдөж, бүр маргаан үүсгэж, эцэг эхийнхээ сэтгэлийг шархлуулж магадгүй. Тэгвэл та нар Бурханы зүрх сэтгэлийг ойлгож байна уу? Энэ бол үнэнийг ойлгох асуудал юм. Өөрсдийн ашиг сонирхол, амбицыг хангах гэсэн хүмүүсийн хэрэгжүүлэлтийг яагаад Бурхан ялладаг вэ? Бурхан аминч болохоор тэр үү? Бурхан хүмүүсийг ядуу, өрөвдөлтэй болгохын тулд хувийн ашиг сонирхлыг бүү эрэлхийл гэж хэлдэг хэрэг үү? (Үгүй.) Мэдээж тийм биш. Бурхан хүмүүст хамгийн сайныг хүсдэг, Бурхан хүн төрөлхтөнд ерөөл хайрлаж, хүмүүсийг үзэсгэлэнтэй сайхан хүрэх газарт аваачихын тулд Өөрийн ажлыг хийж, хүмүүсийг аврахаар ирдэг. Бурханы хийдэг бүхэн нь хүмүүсээр үнэнийг олж авхуулж, амийг олж авхуулахын төлөө байдаг, ингэснээр тэд Бурханы амлалт, ерөөлийг хүртэх шалгуурыг хангаж чадна. Гэвч хүмүүс Сатанд гүнзгий завхруулагдсан, завхарсан зан чанартай байдаг бөгөөд үнэн болон амийг олж авахын тулд асар их зовох ёстой. Хэрвээ хүн бүр хувийн ашиг сонирхлыг эрэлхийлж, махан биеийнхээ хэрээс хэтэрсэн хүслийг хангахын тулд сайн сайхан амьдрахыг хүсдэг ч үнэнийг эрэлхийлэхэд хүчин чармайлт гаргахгүй бол үр дагавар нь юу байх вэ? Тэд үнэнийг олж авч чадахгүй, ариусгагдаж, аврагдаж чадахгүй. Тэд аврагдахгүй байхын үр дагавар юу вэ? Тэд бүгд гамшигт үхэх ёстой болно. Одоо махан биеийн зугаа цэнгэлд ташуурах цаг мөн үү? Биш. Үнэнийг олж аваагүй хэн боловч үхэх ёстой. Тиймээс үнэнийг эрэлхийлэхийн тулд махан биеийн ашиг сонирхлоо орхи гэсэн Бурханы шаардлага нь хүмүүсийн төлөө, тэдний амийн төлөө, тэдний авралын төлөө байдаг. Хүмүүс үнэнийг олж авч, аврагдмагц Бурханы амлалт, ерөөл хэдийд ч ирэх болно. Хүмүүст Бурханы өгдөг ерөөл нь хүмүүсийн төсөөлдөг махан биеийн зугаа цэнгэлээс хэдэн зуу, мянга дахин илүү их байхыг хэн мэдлээ. Хүмүүс яагаад үүнийг харж чаддаггүй юм бэ? Хүмүүс бүгд сохор байдаг хэрэг үү? Тэгвэл Бурхан яагаад хүмүүсээс өөрсдийн ашиг сонирхлыг хойш тавьж, Бурханы ашиг сонирхол болон Бурханы гэрийн ашиг сонирхлыг хамгаал гэж үргэлж шаарддаг вэ? Энэ хэргийг хэн тайлбарлаж чадах вэ? (Хүмүүс Сатанд завхруулагдсан, ашиг сонирхол нь үнэнд нийцдэггүй учраас Бурхан хүмүүсээс хувийн ашиг сонирхлоо орхихыг шаарддаг. Бурханы гэрийн ашиг сонирхлыг хамгаалахыг хүмүүсээс шаардахдаа Бурхан хүмүүст биеэ хэрхэн авч явахыг зааж өгч байгаа юм. Мөн Бурханы хийдэг бүх ажил хүмүүсийг аврахын төлөө байдаг бөгөөд хэрвээ хэн нэгэн Бурханы гэрийн ашиг сонирхлыг хамгаалж мэддэггүй бол хүн гэж нэрлэгдэхэд зохисгүйгээс тэр юм.) Хэлж байгаа зүйлд чинь зарим нэг бодит санаа байна. (Би нэг зүйл нэмж хэлмээр байна. Би алдар нэр, ашиг хонжоо, байр сууринд хэт автсан байсан. Би өөрийгөө жаахан билиг авьяастай, зааварлагчаар дэвших ёстой гэж боддог байв. Гэвч сонгууль болох болгонд би ялагдаж, зүрх сэтгэлдээ Бурханд гомдоллодог байсан—Бурхан яагаад миний энэ бяцхан хүслийг биелүүлээгүй юм бэ? Хожим нь зарим нэг бүтэлгүйтэл туулсныхаа дараа би Бурханы үгийг уншиж, өөрийгөө эргэцүүлээд, алдар нэр, ашиг хонжоо, байр суурийн эрэлхийллээсээ болоод би байнга атаархаж, тэмцэлдэж, ах эгч нартайгаа эв найртай хамтран ажилладаггүй байснаа ухаарсан. Миний аминд ямар ч ахиц дэвшил гараагүйгээр үл барам би бас Бурханы гэрийн ажилд зарим нэг хохирол учруулсан байсан. Алдар нэр, ашиг хонжоо, хувийн ашиг сонирхлыг эрэлхийлэх нь амьдралыг үзэх зөв үзэл, эсвэл эрэлхийлэх зөв зорилго биш, энэ бол хүмүүсийг төөрөлдүүлэхийн тулд Сатаны суулгадаг эндүү ташаа үзэл бодол бөгөөд тийм эрэлхийлэл маш аюултай гэдгийг би ухаарсан. Бурхан хүмүүст төвөг удахыг хүссэндээ, эсвэл тэдэнд хатуу хандахыг хүссэндээ алдар нэр, ашиг хонжоо, байр суурийг бүү эрэлхийл гэж хэлдэггүй, харин энэ нь маш аюултай зам бөгөөд тийм эрэлхийлэл эцэстээ хүнийг хоосон хоцроход л хүргэдэг болохоор тэр юм.) Түүний хэлсэн “хоосон хоцрох”, “маш аюултай” гэдэг нь ямар аюул гэж та нар бодож байна вэ? Энэ нь үнэхээр зүгээр л хоосон хоцрох төдий хэрэг гэж үү? Энэ ямархуу зам бэ? (Сүйрэлд хүргэх зам.) Энэ эрэлхийлэл бол Бурханыг эсэргүүцэх зам юм. Энэ нь үнэнийг эрэлхийлж байгаа хэрэг биш, харин байр суурь, нэр хүндийг эрэлхийлж байгаа хэрэг. Энэ нь антихристүүдийн замаар алхаж буй хэрэг юм. Чиний хүсэл, эрмэлзэл хэчнээн зүй ёсны санагдсан ч Бурханы хүсдэг зүйл энэ биш, ийм төрлийн эрэлхийлэл биш. Бурхан чамайг ингэж эрэлхийлээсэй гэж хүсдэггүй. Хэрвээ чи өөрийнхөөрөө зүтгэсээр байвал эцсийн төгсгөл чинь зүгээр л хоосон хоцрох төдийгүй, Бурханыг эсэргүүцэх замд орох болно. Үүний аюул нь юу вэ? Чи Бурханыг эсэргүүцэж, Түүнд дургүйцлээ илэрхийлж, Түүнтэй сөргөлдөж, Түүний эсрэг зогсох бөгөөд төгсгөл чинь сүйрэл байх болно. Нэмж хэлэх зүйл байна уу? (Бурхан минь, би нэг зүйл нэмж хэлмээр байна. Бурхан яагаад хүмүүсээр өөрсдийнх нь ашиг сонирхлыг биш, харин Бурханы гэрийн ашиг сонирхлыг хамгаалуулахыг хүсдэг вэ гэж Бурхан сая асуулаа. Миний ойлгож байгаагаар, Бурхан бүх зүйлийг бүтээсэн, бүх зүйл Бурханаас гаралтай. Бурханы бүтээсэн зүйл бүр хүмүүсийн төлөө байдаг. Бурханы хийдэг юу ч бай—энэ бүх ажлыг хийхийн тулд хоёр дахь удаагаа бие махбодтой болсон нь ч бай, чуулганыг байгуулж байгаа одоогийн энэ бүх ажил нь ч бай—үнэндээ бүгд хүмүүсийг аврахын төлөө байдаг. Хүмүүс Бурханд итгэж, чуулганы амьдралаар амьдарч эхлэн, үүргээ гүйцэтгэж чадмагц авралын замтай болдог. Тиймээс, хувийн ашиг сонирхлоо хойш тавь гэсэн Бурханы шаардлага нь булаан авалт биш, учир нь Бурханы ашиг сонирхол болон Бурханы гэрийн ашиг сонирхлыг хамгаалснаар эцэст нь бид л ашиг тус хүртдэг.) Маш сайн байна. Та нарын нөхөрлөсөн зүйлийн ерөнхий утга үндсэндээ зөв байна. Зарим хүн хувийн туршлагынхаа талаар ярьж, бусад нь онолын үүднээс ярьж байна. Үндсэндээ та нарын ойлгосон зүйл Бурханы ашиг сонирхол зүй ёсных, харин хүмүүсийн ашиг сонирхол зүй ёсны биш гэдэгтэй дүйж байна. Зөвхөн Бурханы ашиг сонирхлыг л ашиг сонирхол гэж нэрлэж болно, харин хүмүүсийн ашиг сонирхол оршин байх ёсгүй. Ялангуяа “хүмүүсийн ашиг сонирхол” гэх энэ хэллэг, энэ илэрхийлэл, энэ баримт нь хүмүүсийн эдлэх ёстой зүйл биш юм. Бурханы ашиг сонирхлыг юун түрүүнд тавьж, хамгаалах ёстой. Та нарын ойлгосон зүйл үндсэндээ энэ. Өөрөөр хэлбэл, хүмүүс Бурханы ашиг сонирхлыг хамгаалах хариуцлагатай, Бурханы ашиг сонирхолд зөвөөр хандах ёстой, харин хүмүүсийн ашиг сонирхол тийм ч алдар суутай биш учраас үүнийг басамжлан үзэж, үүнээс салах ёстой. Хүний үзэл бодлын үүднээс үзвэл—хүмүүс угаасаа завхарсан зан чанартай, дотор нь завхарсан зан чанар холилдсон байдаг учраас—хүмүүсийн бүх ашиг сонирхол, аль ч талаас нь харсан, мэдэгдэхүйц эсвэл үл мэдэгдэхүйц байсан ч зүй бус гэх ангилалд багтдаг. Тиймээс ашиг сонирхлоо хойш тавьж чадах эсэхээс үл хамааран хүмүүсийн ашиг сонирхлыг хойш тавьж, харин Бурханы ашиг сонирхлын төлөө тэмцэж, хамгаалах ёстой гэдгийг хүмүүс хэдийнээ субьектив байдлаар ухаарсан. Энэ тал дээр нийтлэг ойлголцол бий. Одоо бид зөвшилцөлд хүрсэн тул Бурханы ашиг сонирхол яг юу болох талаар нөхөрлөцгөөе.

Бурханы ашиг сонирхол яг юу вэ? Бурханы ашиг сонирхол, Бурханы гэрийн ашиг сонирхол, чуулганы ашиг сонирхлыг бүгдийг нь адилтгаж болох уу? “Бурхан” гэдэг нь цол хэргэм, мөн Бурханы мөн чанартай адил утгатай үг гэж хэлж болно. Тэгвэл “Бурханы гэр” болон “чуулган”-ы тухайд ямар вэ? Бурханы гэр нь цар хүрээгээрээ нэлээд өргөн, харин чуулган илүү тодорхой байдаг. Бурханы ашиг сонирхол, Бурханы гэрийн ашиг сонирхол, чуулганы ашиг сонирхол гурвыг адилтгаж болох уу? (Үгүй, болохгүй.) Зарим хүн болохгүй гэж хэлж байгаа ч үнэндээ болох уу? Бурханы гэрийн захиргааны зарлиг, чуулганы захиргааны зарлиг, Бурханы тунхагласан захиргааны зарлиг гурав ижил зүйл үү? (Тийм.) Тэдгээр нь ижил зүйл. Энэ өнцгөөс авч үзвэл, энэ гурвын ашиг сонирхлыг адилтгаж болно. Бурханы гэр нь зөвхөн Бурхан болон Түүний сонгосон хүмүүстэй хамт бий болдог бөгөөд чуулган нь зөвхөн Бурханы гэрийн энэ сонгогдсон хүмүүстэй хамт бий болдог. Чуулган бол Бурханы гэрийн илүү тодорхой “харьяа нэгж” юм. Бурханы гэр бол илүү өргөн хүрээтэй нэр томьёо, харин чуулган илүү тодорхой юм. Бурханы ашиг сонирхол, Бурханы гэрийн ашиг сонирхол, чуулганы ашиг сонирхол гурвыг адилтгаж болох уу? Та нар тэдгээрийг адилтгах ёстой гэж бодож байна уу? Та нар мэдэхгүй байна уу? Тэгвэл эхлээд тэдгээрийг задлан шинжлэхийн тулд адилтгах гээд оролдъё. Жишээ нь, Бурханы алдар суу бол Бурханы ашиг сонирхол юм. Үүнийг Бурханы гэрийн алдар суу гэж хэлбэл болох уу? (Үгүй.) Тэгж болохгүй. Бурханы гэр бол нэр бөгөөд энэ нь Бурханы мөн чанарыг төлөөлдөггүй. Бурханы алдар сууг чуулганы алдар суу гэж хэлбэл болох уу? (Үгүй.) Мэдээж тэгж бас болохгүй. Чуулганы алдар суу бол бүх ах эгч нарын алдар суу юм. Үүнийг Бурханы алдар суутай адилтгах нь хэрээс хэтэрсэн хэрэг болно. Хүмүүс энэ алдар сууг үүрч чадахгүй, Бурханы гэр болон чуулган ч бас чадахгүй. Энэ өнцгөөс авч үзвэл Бурханы ашиг сонирхол, Бурханы гэрийн ашиг сонирхол, чуулганы ашиг сонирхлыг адилтгаж болох уу? (Үгүй, болохгүй.) Үгүй, болохгүй. Өөр нэг өнцгөөс харвал, Бурханы хийдэг ажлын нэг хэсэг, Бурханы гэрийн ажлын нэг хэсэг, чуулганы ажлын нэг хэсгийг адилтгаж болох уу? Жишээ нь, Бурхан хүмүүст сайн мэдээ номло, Бурханы үгийг дэлгэрүүл гэж хэлдэг. Энэ бол Бурханы санаа зорилго, хүмүүст Бурханы өгдөг даалгавар юм. Энэхүү даалгаврыг Бурханы гэрт өгөх үед энэ ажлыг Бурханы хийхээр төлөвлөж буй ажилтай адилтгаж болох уу? Бурханы даалгавар ч бас Бурханы ажлын нэг хэсэг бөгөөд энэхүү тодорхой хэсгийг Бурханы хийхээр төлөвлөж буй ажилтай адилтгаж болно. Тэгээд энэ даалгаврыг чуулганд өгөх үед үүнийг Бурханы ажилтай адилтгаж болох уу? (Тийм.) Тийм ээ, болно. Энэ хоёр жишээний нэг нь Бурханы мөн чанартай холбоотой зүйлийг хамардаг бөгөөд энэ тохиолдолд Бурхан, Бурханы гэр, чуулганыг адилтгаж болохгүй. Нөгөө жишээ нь Бурханы хийдэг ажил, Бурханы даалгавар, илүү тодорхой хэлбэл Бурханаас хүн бүрд тавьдаг шаардлагыг хамардаг—эдгээр зүйлийг адилтгаж болно. Бурханы алдар суу, Бурханы ялгамж чанар, Бурханы мөн чанар, Бурханы гэрчлэлтэй холбоотой зүйлсийн тухайд Бурхан, Бурханы гэр, чуулганыг адилтгаж болох уу? (Үгүй.) Бурханы гэр болон чуулган нь энэхүү гэрчлэл, алдар сууг эзэмшиж чадахгүй бөгөөд Бурхантай адилтгах боломжгүй, харин тодорхой ажил эсвэл ямар нэгэн даалгаврын тухайд тэдгээрийг адилтгаж болно. Бид өмнө нь Бурханы гэр болон чуулганы ашиг сонирхлын талаар нөхөрлөж, энэ талаар нэлээд их ярьсан. Өнөөдөр бид Бурханы ашиг сонирхол яг юу болох, мөн хүмүүсийн мэддэггүй, хүмүүсийн хэзээ ч бодож байгаагүй, Бурхантай нягт холбоотой бөгөөд Бурханы ашиг сонирхол гэж тооцогддог зүйлс яг юу болох талаар голчлон нөхөрлөнө. Нэр үг, хэллэг, эсвэл Бурханы мөн чанар, ялгамж чанартай холбоотой зүйл байсан ч хамаагүй, ямар зүйлс Бурханы ашиг сонирхол вэ? (Бурханы алдар суу.) Бурханы алдар суу гарцаагүй мөн, энэ нь Бурханы хүмүүсээс олж авдаг гэрчлэл юм. Өөр юу байна вэ? Бурханы ажил, Бурханы удирдлагын төлөвлөгөө, Бурханы нэр, Бурханы гэрчлэл, Бурханы ялгамж чанар, Бурханы байр суурь—эдгээр нь бүгд Бурханы ашиг сонирхол юм. Бурханы хувьд, Түүний хамгаалахыг хүсдэг хамгийн эрхэм нандин зүйл юу вэ? Энэ нь Бурханы нэр, Бурханы алдар суу, Бурханы гэрчлэл үү, эсвэл Бурханы ялгамж чанар, байр суурь уу? Яг юу юм бэ? Хүн төрөлхтнийг аврах Бурханы удирдлагын төлөвлөгөө бол Бурханы хамгаалахыг хүсдэг хамгийн эрхэм нандин зүйл юм. Бурханы 6,000 жилийн удирдлагын төлөвлөгөө бол энэхүү 6,000 жилийн хугацаанд Бурханы хийхээр төлөвлөсөн бүх ажил юм. Бурханы хувьд энэ бол хамгийн чухал зүйл. Энэ нь бүтээгдсэн хүмүүсийн нүдэнд харагдахуйц Бурханы ашиг сонирхол байх ёстой гэж хэлж болно. Бурханы ашиг сонирхлын талаар хүмүүсийн бага сага ойлгож чадах зүйл, мөн хүмүүсийн ойлгох ёстой зүйл үндсэндээ ингээд дуусаж болно. Дараа нь Бурханы гэрийн ашиг сонирхлын талаар ярилцацгаая. Бурханы гэрийн ашиг сонирхлын тухайд, Бурханы нэр, Бурханы алдар суу, Бурханы гэрчлэлийг хамгаалахаас гадна, хүмүүсийн хамгаалах ёстой өөр юуг Бурхан хүн төрөлхтөнд даалгасан бэ? (Бурханы удирдлагын төлөвлөгөө.) Зөв, хүн төрөлхтөнд өгсөн Бурханы хамгийн агуу даалгавар бол Бурханы гэрийн хамгийн том ашиг сонирхол юм. Тэгвэл энэ ашиг сонирхол нь юу вэ? Энэ нь Бурханы 6,000 жилийн удирдлагын төлөвлөгөө хүн төрөлхтний дунд хэрэгжих явдал бөгөөд энэ нь мэдээж бүх талыг хамардаг. Тэгвэл үүнд юу багтдаг вэ? Үүнд чуулган байгуулагдаж, бүрэлдэх, мөн чуулганы бүх түвшний удирдагч, ажилчид бий болж, улмаар чуулганы янз бүрийн ажил болон Бурханы сайн мэдээг түгээх ажил саадгүй урагшлах явдал багтдаг—энэ бүхэн чуулганы ашиг сонирхлыг хамардаг. Эдгээр нь бидний байнга ярьдаг Бурхан, Бурханы гэр, чуулганы ашиг сонирхол дахь хамгийн чухал зүйлс юм. Бурханы ажил түгэх, Бурханы удирдлагын төлөвлөгөө саадгүй урагшлах, Бурханы санаа зорилго, Бурханы хүсэл хүн төрөлхтний дунд саадгүй биелэх, Бурханы үг хүмүүсийн дунд илүү өргөнөөр түгж, тархаж, дэлгэрч, ингэснээр илүү олон хүн Бурханы өмнө очих—эдгээр нь Бурханы бүх ажлын зорилго, цөм юм. Иймээс Бурханы гэрийн ашиг сонирхол болон чуулганы ашиг сонирхолтой холбоотой юу ч байсан Бурханы хүсэл болон Бурханы удирдлагын төлөвлөгөөтэй гарцаагүй холбогдох ёстой. Тодруулбал, энэ нь эрин үе, үе шат бүрд Бурханы ажил саадгүй явагдаж, түгж чадах эсэх, мөн хүн төрөлхтний дунд саадгүй хэрэгжиж, саадгүй урагшилж байгаа эсэхтэй холбоотой юм. Хэрвээ энэ бүхэн хэвийн явагдаж байвал Бурханы гэр болон чуулганы ашиг сонирхол хамгаалагдаж, Бурханы алдар суу, Бурханы гэрчлэл хамгаалагдах болно. Хэрвээ Бурханы гэр болон чуулган дахь Бурханы ажил саатаж, саадгүй явагдаж чадахгүй, Бурханы санаа зорилго болон Бурханы хийхээр төлөвлөж буй ажилд саад учирвал Бурханы гэрийн болон чуулганы ашиг сонирхол ихээхэн хохирох нь лавтай—эдгээр зүйл хоорондоо холбоотой. Өөрөөр хэлбэл, Бурханы гэрийн болон чуулганы ашиг сонирхол ихээхэн хохирох юм уу саатах үед Бурханы удирдлагын төлөвлөгөө ноцтой тасалдах нь гарцаагүй бөгөөд Бурханы ашиг сонирхолд ч бас ихээхэн хохирол учирна.

Бурханы ашиг сонирхол гэж юу болох талаар нөхөрлөж дууссан тул дараа нь хүмүүсийн ашиг сонирхол гэж юу болох талаар ярилцацгаая. Бид сая хүмүүсийн ашиг сонирхлын талаар бага зэрэг ярьсан, одоо хүмүүсийн ашиг сонирхлын шинж чанарыг тодорхойлолтынх нь үүднээс ярилцаж, тэдгээрийг тодорхойлъё. Бурхан яагаад хүмүүсээс ашиг сонирхлоо хойш тавихыг шаарддаг вэ? Хүмүүст ийм эрх байдаггүй гэж үү? Бурхан хүмүүст энэ эрхийг өгдөггүй гэж үү? Хүмүүс ийм эрх эдлэх ёсгүй гэж үү? Тийм биш гэж үү? Бидний сая ярьсан хүмүүсийн ашиг сонирхлын тэр хэдэн талаас нь харвал, хүмүүс юуны төлөө ашиг сонирхлыг эрэлхийлдэг вэ? (Өөрсдийнхөө төлөө.) “Өөрсдийнхөө төлөө” гэдэг нь ерөнхийд нь хэлж байгаа хэрэг юм. Өөрсдөө гэж хэн бэ? (Сатанууд.) Хэрвээ хүмүүс үнэнийг ойлгож, үнэнээр амьдарч чаддаг болж, зан чанарын өөрчлөлтөд хүрч, аврагдаад, хүссэн зүйлээ эрэлхийлбэл энэ эрэлхийлэл Бурхантай нийцэлтэй байх биш үү? Гэвч өөрчлөгдөж, аврагдахаасаа өмнө хүмүүсийн эрэлхийлдэг цорын ганц зүйл бол алдар нэр, ашиг хонжоо буюу махан биетэй холбоотой үй буман тал юм; эдгээр нь үнэнд туйлын дайсагнасан, харш зүйлс бөгөөд үнэнийг зөрчиж буй хэрэг, үнэний яг эсрэг зүйл юм. Хэрэв хүн үнэнийг хайрлаж, үнэнийг эрэлхийлдэг гэж хэлдэг хэр нь мөн чанартаа нэрд гарах, онгирох, хүмүүст өндрөөр үнэлэгдэх, өөрсдийнхөө ашиг сонирхлыг хангах зорилгын араас хөөцөлддөг, Бурханыг дуулгавартай дагах, сэтгэл хангалуун байлгахын төлөө биш, алдар нэр, ашиг хонжоо, байр сууринд хүрэхийн төлөө үүргээ гүйцэтгэдэг бол тэдний эрэл хайгуул ёс бус байгаа хэрэг. Тийм тохиолдолд, тэдний үйлдэл чуулганы ажилд саад болдог уу, эсвэл урагшлахад нь тус болдог уу? Тэд харваас саад болдог; үүнийг урагшлуулдаггүй. Зарим хүн чуулганы ажил хийх нэрийдлээр хувийн алдар нэр, ашиг хонжоо, байр суурь хөөцөлдөж, өөрсдийнхөө ажил хэргийг явуулж, өөрсдийн гэсэн багахан бүлэг, бяцхан хаанчлалыг байгуулдаг—ийм хүн үүргээ биелүүлж байгаа юу? Тэдний хийдэг бүх ажил мөн чанартаа чуулганы ажлыг үймүүлж, саад хийж, хохироодог. Алдар нэр, ашиг хонжоо, байр суурь хөөцөлдөхийн үр дагавар юу вэ? Нэгдүгээрт, энэ нь Бурханы сонгосон хүмүүс Бурханы үгийг хэвийн идэж ууж, үнэнийг ойлгоход нөлөөлж, амийн оролтыг нь саатуулж, Бурханд итгэх зөв замд ороход нь саад болж, буруу замд оруулснаар Бурханы сонгосон хүмүүсийг хорлож, сүйрэлд хүргэдэг. Тэгээд энэ нь эцэстээ чуулганы ажлыг яадаг вэ? Үймүүлж, хохироож, нураадаг. Хүмүүс алдар нэр, ашиг хонжоо, байр суурь хөөцөлдөхийн үр дагавар энэ юм. Тэд ийм маягаар үүргээ биелүүлдгийг антихристийн замаар алхах явдал гэж тодорхойлж болох биш үү? Бурхан хүмүүсээс алдар нэр, ашиг хонжоо, байр суурийг хойш тавь гэж хүсэхдээ хүмүүсийн чөлөөт сонголт хийх эрхийг хасаж байгаа юм биш; харин алдар нэр, ашиг хонжоо, байр суурь хөөцөлдөж байхдаа хүмүүс чуулганы ажлыг болон Бурханы сонгосон хүмүүсийн амийн оролтыг саатуулж, үймүүлж, тэр ч бүү хэл илүү олон хүн Бурханы үгийг идэж, ууж, үнэнийг ойлгох, улмаар Бурханы авралыг хүртэхэд нөлөөлдөг учраас тэр юм. Энэ бол үгүйсгэхийн аргагүй баримт юм. Хүмүүс өөрсдийн алдар нэр, ашиг хонжоо, байр суурийн араас хөөцөлдөхдөө үнэнийг эрэлхийлэхгүй, үүргээ үнэнчээр биелүүлэхгүй нь лавтай. Тэд алдар нэр, ашиг хонжоо, байр суурийн төлөө л үг хэлж, үйлдэх бөгөөд хийж байгаа ажил нь бүгд ялгаагүй тэдгээр зүйлийн төлөө байдаг. Ийм маягаар авирлаж, үйлдэх нь мэдээж антихристүүдийн замаар алхаж буй явдал юм; энэ нь Бурханы ажлыг үймүүлж, саад болж буй хэрэг бөгөөд үүний янз бүрийн үр дагавар нь хаанчлалын сайн мэдээг түгээхэд, чуулган дотор Бурханы хүслийг хэрэгжүүлэхэд саад хийж байдаг. Тиймээс, алдар нэр, ашиг хонжоо, байр суурийг эрэлхийлдэг хүмүүс Бурханыг эсэргүүцэх замаар алхаж байна гэдгийг баттай хэлж болно; тэд санаатайгаар Түүнийг эсэргүүцэж, Түүнийг үгүйсгэж байгаа бөгөөд Бурханыг эсэргүүцэж, Түүний эсрэг зогсохдоо Сатантай хамтран ажиллаж байна. Энэ бол хүмүүс алдар нэр, ашиг хонжоо, байр суурийг эрэлхийлэхийн уг чанар юм. Хүмүүс өөрсдийн ашиг сонирхлыг эрэлхийлэхийн алдаа нь тэдний эрэлхийлдэг зорилго сатанлаг бөгөөд хорон муу, шударга бус зорилго байдагт оршино. Хүмүүс алдар нэр, ашиг хонжоо, байр суурь зэрэг хувийн ашиг сонирхлыг эрэлхийлэх үедээ өөрийн эрхгүй Сатаны хэрэгсэл, Сатаны гар хөл, үүнээс ч илүүтэйгээр Сатаны биелэл болдог. Тэд чуулганд сөрөг үүрэг гүйцэтгэдэг; чуулганы ажил, чуулганы хэвийн амьдрал, Бурханы сонгосон хүмүүсийн хэвийн эрэл хайгуулд үймүүлж, хохироох нөлөө үзүүлж, эсрэг, сөрөг нөлөөтэй байдаг. Хүн үнэнийг эрэлхийлэх үедээ Бурханы санаа зорилго болон Түүний ачааг бодолцон үзэж чаддаг. Тэр үүргээ гүйцэтгэхдээ чуулганы ажлыг бүх талаар хамгаалдаг. Тэрээр Бурханыг өргөмжилж, Бурханд гэрчлэл хийж чаддаг. Энэ нь ах эгч нарт ашиг тус авчирч, тэдэнд дэмжүүлэх, хангагдах боломж олгодог бөгөөд Бурханд алдар суу, гэрчлэл олж авах боломж олгодог. Энэ нь Сатанд ичгүүр авчирдаг. Түүний эрэлхийллийн үр дүнд, Бурхан үнэхээр Бурханаас эмээж, муугаас зайлж чаддаг, Бурханыг шүтэн мөргөж чаддаг бүтээгдсэн зүйлийг олж авдаг. Мөн түүний эрэлхийллийн үр дүнд Бурханы хүсэл гүйцэлдэж, Бурханы ажил урагшилж чаддаг. Бурханы нүдээр бол ийм эрэлхийлэл нь эерэг, гэрлээр дүүрэн байдаг. Ийм эрэлхийлэл нь Бурханы сонгосон хүмүүст асар их ашиг тустай бөгөөд чуулганы ажилд бүрэн ашиг тусаа өгч, бүх зүйлийг урагшлуулахад тусалдаг мөн Бурханаар сайшаагддаг.

Дараа нь бид Бурханы ашиг сонирхол, Бурханы гэрийн ашиг сонирхол, чуулганы ашиг сонирхлын талаар нөхөрлөнө. Энэ гурван ашиг сонирхлын дунд нийтлэг зүйл байж болох эсэх, өөрөөр хэлбэл, нэг ашиг сонирхлын талаар ярих үедээ үүнийг бусадтай нь адилтгаж болох эсэх талаар одоохондоо ярихаа азная. Эхлээд Бурханы ашиг сонирхлын талаар ярилцъя. Бурханы ашиг сонирхолд Бурханы алдар, Бурханы гэрчлэл, Бурханы нэр, хамгийн чухал нь Бурханы удирдлагын төлөвлөгөө болон Бурханы ажлын түгэлт багтдаг, эдгээр нь Бурханы хувьд хамгийн том, хамгийн чухал зүйлс гэдгийг Би сая дурдсан. Хүмүүсээс нэлээд хол хөндий байдаг Бурханы алдар, Бурханы нэр, Бурханы гэрчлэлийг одоохондоо хойш тавья. Эхлээд Бурханы ажлын талаар ярилцъя. Бурхан үнэндээ ямар ажил хийж байна вэ? Бурханы ажлын агуулга юу вэ? Бурханы ажлын шинж чанар юу вэ? Бурханы ажил хүн төрөлхтөнд юу авчирдаг вэ? Энэ нь хүн төрөлхтөнд яг ямар нөлөө үзүүлдэг вэ? Эхлээд эдгээр зүйлийн талаар ярилцъя. Тэгвэл Бурханы ажил гэж яг юу вэ? (Хүн төрөлхтнийг аврах.) Энэ сэдэв өөрчлөгдөх боломжгүй, ажлын зорилго өөрчлөгдөх боломжгүй, өөрөөр хэлбэл, энэ нь Сатаны эрхшээл дор байгаа, Сатанаар гүнээ завхруулагдсан хүн төрөлхтнийг аврах явдал юм. Энэ ажил нь ямар ч хүний төрхгүй болтлоо Сатанаар завхруулагдсан нэг бүлэг хүмүүсийг, Сатаны завхарсан зан чанар болон Бурханыг эсэргүүцдэг зан чанараар дүүрсэн нэг бүлэг хүмүүсийг аварч, тэднийг өөрчлөн хүний төрхтэй болгохын төлөө байдаг, мөн тэдэнд үнэнийг ойлгуулж, юу нь шударга, юу нь шударга бус болох, юу нь эерэг зүйл, юу нь сөрөг зүйл болох, жинхэнэ хүний төрхийг амьдран харуулахын тулд хүмүүс хэрхэн амьдрах ёстой, Бурханы урьдаас тогтоосон байр сууринд зогсохын тулд ямар байр сууринд зогсох ёстойг тэдэнд ойлгуулж, ухааруулахын төлөө байдаг. Эдгээр нь Бурханы ажлын үндсэн агуулга бөгөөд та нар бүгд үүнийг онолын түвшинд мэднэ. Хэрвээ та нар Бурханы санаа зорилгыг үнэхээр ойлгодог бол, Бурхан хүмүүсийг яллаж, устгахын тулд шүүдэг үү, эсвэл ариусгаж, төгс болгохын тулд шүүдэг үү гэдгийг, мөн Бурхан хүмүүсийг галт нүх рүү түлхэхийн тулд шүүж, гэсгээдэг үү, эсвэл аварч, гэрэл рүү аваачихын тулд шүүж, гэсгээдэг үү гэдгийг мэдэх ёстой. Бурхан маш олон үнэнийг илэрхийлж, хүмүүсийн янз бүрийн завхарсан байдлыг ил болгож, итгэл үнэмшил дэх хүмүүсийн гажуудал болон итгэлийн талаарх үзлийг нь засаж залруулан, хүмүүсийг үнэнийг ойлгож, Бурханы үгээр амьдарч, жинхэнэ хүний төрхийг амьдран харуулахад залж чиглүүлдэг бөгөөд Бурханы сонгосон хүмүүсийн дунд хэдийнээ зарим нэг үр дүнд хүрснийг бид бүгд харж болно. Бурхан хүмүүсийн биеэ тоосон зан чанарыг ил болгож, тэднийг супер хүн юм уу агуу хүн болохоос сэргийлэн, тэдэнд жинхэнэ бүтээгдсэн зүйлс, мөс чанар, эрүүл ухаантай хүмүүс болох боломж олгодог; Бурхан фарисайчуудын хоёр нүүрт мөн чанарыг ил болгож, фарисайчуудын хоёр нүүртэй царайг хүмүүст харуулж, хүмүүсийг Бурханы үгийн үнэн-бодит байдал руу аваачдаг; Бурхан уламжлалт соёлын утгагүй байдал болон хүмүүст зүүдэг дөнгө, учруулдаг хор хөнөөлийг нь ил болгодог, ингэснээр хүмүүс уламжлалт соёлын дөнгөнөөс салж, үнэнийг хүлээн авч, Бурханы үгээр амьдарч чаддаг… Энэ бүхнийг дараах байдлаар дүгнэж болно: Хүмүүсийг аврах Бурханы ажил бол хүмүүсийг ертөнцийн ёрын муу чиг хандлагаас Бурханы гэр лүү буцаан авчирч, дараа нь тэдэнд хичээнгүйлэн зааж, тэднийг үнэн болон амиар хангаж, ингэснээр тэд биеэ авч явах жинхэнэ зарчим юу болох, хүн биеэ хэрхэн авч явах ёстойг ойлгож мэдэн, Сатаны ёрын муу чиг хандлага болон төрөл бүрийн сатанлаг гүн ухаан, сатанлаг хорын хүмүүст учруулдаг хор хөнөөлөөс ангижрах явдал юм. Эхнээсээ одоог хүртэл Бурхан бүх төрлийн ажлыг хийсэн: Хуулийн эрин үе дэх ажил, Нигүүлслийн эрин үе дэх ажлаас эхлээд, одоо эцсийн өдрүүдэд хийж байгаа шүүлтийн ажил хүртэл. Та нар Бурханы ажлын энэ гурван үе шатыг тодорхой мэддэг болсон болохоор Бурханы 6,000 жилийн удирдлагын төлөвлөгөөн дэх Бурханы ажлын шинж чанар яг юу вэ? Үүнийг хэрхэн тодорхойлох ёстой вэ? (Энэ бол хүн төрөлхтний дундах хамгийн шударга үйл хэрэг юм.) Зөв. Хүн төрөлхтнийг удирдах, аврах Бурханы ажил 6,000 жилийн турш үргэлжилж байгаа бөгөөд энэ 6,000 жилийн хугацаанд Бурхан цуцалтгүй тэвчиж, хүлээж, үг хэлж, хүн төрөлхтнийг одоог хүртэл залж чиглүүлсэн. Бурхан бууж өгөөгүй бөгөөд Бурханы хийдэг энэ ажил бол хүн төрөлхтний дундах хамгийн шударга үйл хэрэг юм. Бурханы ажлын шинж чанарын өнцгөөс харвал Бурханы ашиг сонирхол хамгийн шударга, хамгийн зүй ёсны зүйл мөн үү? (Тийм.) Хэрвээ Бурханы ашиг сонирхол хамгаалагдвал хүн төрөлхтөнд юу тохиолдох вэ? Хүн төрөлхтөн үргэлжлүүлэн сайхан амьдарч, хүний төрхийг амьдран харуулж, Бурханы тогтоосон бүх зүйлийн хууль дотор амьдарч, Бурханы хүн төрөлхтөнд өгсөн бүхнийг эдэлж чадах бөгөөд хүмүүс тийнхүү бүх зүйлийн жинхэнэ эзэн болно. Бурханы удирдлагын ажил эцсийн эцэст хүмүүсийн хамгийн том ашиг сонирхлын төлөө байдаг гэдгийг та нар харах ёстой. Тэгвэл хүн төрөлхтнийг аврах Бурханы ажил хүн төрөлхтний дундах хамгийн шударга үйл хэрэг биш гэж үү? Үүнийг үгүйсгэх аргагүй, эргэлзээгүй—энэ бол хамгийн шударга үйл хэрэг юм. Тиймээс хэрвээ хэн нэгэн өөрийн ашиг сонирхлын төлөө Бурханы гэрийн ашиг сонирхлыг хорлож, Бурханы ажил түгэхэд саад болоход тулбал энэ ямар хүн бэ? Энэ бол мэдээж хорон муу этгээд, диавол юм. Бурхан хариуд нь юу ч нэхэлгүйгээр хүн төрөлхтнийг зөвхөн хангадаг. Бурхан хүн төрөлхтөнд хамгийн их ашиг тустай ажлыг хийж, хамгийн шударга үйл хэргийг гүйцэтгэж байхад хүмүүс Бурханы ач тусыг мэдэхгүй, талархахгүй, Бурханы ачийг хариулах талаар бодохгүйгээр үл барам, харин ч эсрэгээрээ Бурханы ажилд саад болж, үймүүлж, хорлож, өөрсдийн хувийн ашиг сонирхлыг эрэлхийлдэг. Ийм хүмүүст мөс чанар, эрүүл ухаан огт байхгүй. Тэд хүн гэж нэрлэгдэхэд зохистой гэж үү? Эд бол жинхэнэ диаволууд, Сатанууд юм! Энэ бүхнийг хийсэн ч гэсэн Бурхан хүмүүсийн сэтгэлийг хөдөлгөж чадахгүй бол тэдэнд зүрх сэтгэл гэж байна уу? Үгүй, байхгүй. Зүрх сэтгэлгүй байна гэдэг нь мөс чанаргүй байна гэсэн үг. Ийм хүмүүст мөс чанарын мэдрэмж байдаггүй. Хүний хүн чанар мөс чанараар дутмаг байх үед тэрээр хүн байхаа больж, харин адгуус, диавол, Сатан болдог. Энэ бол маш илэрхий юм. Хүмүүсийг аврахын тулд Бурхан ямар ч төлөөс төлөхөөр шийдсэн бөгөөд цуцалтгүй ажилладаг. Хүмүүс хэчнээн их буруугаар ойлгож, эргэлздэг ч бай, Бурхан үргэлж тэвчээртэй байж, хүмүүсийг үргэлжлүүлэн хангаж, үнэний янз бүрийн талыг тэдэнд ахин дахин хэлж өгч, тэдэнд бага багаар ойлгуулж, тэднийг эргэцүүлж, шинжлэхэд хүргэж, Бурханы зүрх сэтгэлийг ойлгох, Бурханы зүрх сэтгэлийг ухамсарлах боломжийг тэдэнд олгодог. Хүмүүс Бурханы эдгээр үгийг сонсох үедээ сэтгэл нь хөдөлж, хэдэн дусал нулимс унагадаг. Гэвч тэд эргэж харангуутаа Бурханы санаа зорилгыг бодолцон үздэггүйгээр үл барам, өөрсдийн ашиг сонирхлыг эрэлхийлсээр, ерөөл эрэлхийлсээр байдаг. Надад хэл дээ, ийм хүмүүст мөс чанар, эрүүл ухаан алга уу? Ийм хүмүүст юу хамгийн их дутагддаг вэ? Тэдэнд мөс чанар, эрүүл ухаан хамгийн их дутагддаг, хүн чанар хамгийн их дутагддаг. Бурхан ажиллаж, хүмүүсийг аврахын тулд бүхий л төрлийн шаналлыг дээд зэргийн тэвчээртэйгээр туулдаг боловч хүмүүс Бурханыг буруугаар ойлгосоор, Түүний эсрэг байнга сөргөлдөж, Бурханы гэрийн ашиг сонирхлыг огтхон ч тоолгүйгээр өөрсдийн ашиг сонирхлыг байнга хамгаалж, үргэлж тансаг сайхан амьдрахыг хүсдэг хэр нь Бурханы алдар сууд хувь нэмрээ оруулахыг хүсдэггүй—энэ бүхэнд яриад байх хүн чанар байна уу? Хэдийгээр хүмүүс Бурханд гэрчлэл хийж байна гэж чангаар тунхагладаг ч зүрх сэтгэлдээ тэд: “Энэ бол миний хийсэн ажил бөгөөд үр дүнд хүрсэн. Би ч бас хүчин чармайлт гаргасан, би ч бас төлөөс төлсөн. Яагаад намайг гэрчилж болохгүй гэж?” хэмээн хэлдэг. Тэд үргэлж Бурханы алдар, гэрчлэлээс хуваалцахыг хүсдэг. Хүмүүс эдгээр зүйлийг хүртэхэд зохистой гэж үү? “Алдар” гэдэг үг хүмүүст харьяалагддаггүй. Алдар нь зөвхөн Бурханд, Бүтээгчид очих ёстой, бүтээгдсэн хүмүүст ямар ч хамаагүй. Хүмүүс хүчин чармайлт гаргаж, хамтран ажиллалаа ч гэсэн Ариун Сүнсний ажлын удирдлага дор байсаар байдаг. Хэрвээ Ариун Сүнсний ажил байхгүй бол хүмүүс юу хийж чадах вэ? “Гэрчлэл” гэдэг үг ч бас хүмүүст харьяалагддаггүй. “Гэрчлэл” гэдэг нэр үг ч бай, эсвэл “гэрчлэх” гэдэг үйл үг ч бай хамаагүй, энэ хоёр үг өөрсдөө бүтээгдсэн хүмүүстэй ямар ч холбоогүй. Зөвхөн Бүтээгч л гэрчлүүлэхэд зохистой, хүмүүсийн гэрчлэлийг хүртэхэд зохистой юм. Энэ нь Бурханы ялгамж чанар, байр суурь, мөн чанараар тодорхойлогддог бөгөөд Бурханы хийдэг бүхэн Бурханы хүчин чармайлтаас гардаг, мөн Бурхан үүнийг эзэмшихэд зохистой байдаг учраас тэр юм. Хүмүүсийн хийж чадах зүйл гарцаагүй хязгаарлагдмал бөгөөд бүгд Ариун Сүнсний гэгээрэл, удирдлага, удирдамжийн үр дүн юм. Хүний уг чанарын тухайд бол, хүмүүс зарим үнэнийг ойлгож, жаахан ажил хийж чадмагцаа биеэ тоодог. Хэрвээ тэднийг дагалдах Бурханы шүүлт, гэсгээлт байхгүй бол хэн ч Бурханыг дуулгавартай дагаж, Бурханыг гэрчилж чадахгүй. Бурханы урьдаас тогтоосны үр дүнд хүмүүс жаахан билиг авьяастай уу онцгой авьяастай байж магадгүй, зарим нэг мэргэжил, ур чадварт суралцсан, эсвэл бага зэрэг сэргэлэн байж магадгүй, тиймээс тэд тэвчихийн аргагүй биеэ тоож, Бурхан алдар, гэрчлэлээ өөрсөдтэй нь хуваалцаасай гэж байнга хүсдэг. Энэ нь ухаангүй хэрэг биш гэж үү? Энэ бол туйлын ухаангүй хэрэг. Тэд буруу байр сууринд зогсож байгааг энэ нь харуулдаг. Тэд өөрсдийгөө хүн биш, харин тусдаа үүлдэр угсаа, супер хүн гэж үздэг. Өөрсдийн ялгамж чанар, мөн чанар болон ямар байр сууринд зогсох ёстойгоо мэддэггүй хүмүүст өөрсдийгөө мэддэггүй. Хүмүүсийн даруу төлөв зан бол өөрсдийгөө дорд үзсэнээс үүдэн гардаг зүйл биш—хүмүүс анхнаасаа л даруу, дорд байдаг. Бурханы даруу төлөв зан бол Өөрийгөө дорд болгосноос үүдэн гардаг зүйл юм. Хүмүүсийг даруу гэж хэлэх нь тэднийг өргөмжилж байгаа хэрэг—үнэндээ тэд дорд байдаг. Хүмүүс үргэлж алдар нэр, ашиг хонжоо, байр суурийн төлөө өрсөлдөж, Бурханы сонгосон хүмүүсийн төлөө Бурхантай өрсөлдөхийг хүсдэг. Ийм маягаар тэд Сатаны дүрд тоглодог бөгөөд энэ бол Сатаны уг чанар юм. Тэд үнэхээр Сатаны үр удам бөгөөд өчүүхэн төдий ч ялгаагүй. Бурхан хүмүүст бага зэрэг эрх мэдэл, хүч чадал өгч, тэд тэмдэг, гайхамшиг үзүүлж, зарим нэг ер бусын зүйл хийж чадна гэж бодъё, мөн тэд бүх зүйлийг Бурханы шаардлагын дагуу, яг таг хийдэг гэе. Гэхдээ тэд Бурханыг давж чадах уу? Үгүй, хэзээ ч үгүй. Тэргүүн тэнгэрэлч Сатаны чадвар хүмүүсийнхээс илүү агуу биш гэж үү? Тэр үргэлж Бурханаас давахыг хүсдэг боловч эцсийн үр дүн нь юу вэ? Эцэст нь тэр ёроолгүй нүх рүү унах ёстой. Бурхан үүрд шударга ёсны биелэл байх болно, харин тэргүүн тэнгэрэлч, диавол Сатан үүрд хорон муу байдлын биелэл, хорон муу хүчний төлөөлөл байх болно. Бурхан үүрд шударга байна, энэ баримтыг өөрчлөх боломжгүй. Энэ бол Бурханы онцгой, ер бусын тал юм. Хүмүүс Бурханы бүх үнэнийг Бурханаас олж авлаа ч гэсэн ердөө л өчүүхэн бүтээгдсэн зүйлс бөгөөд Бурханаас давж чадахгүй. Энэ бол хүн төрөлхтөн болон Бурханы хоорондох ялгаа юм. Хүмүүс зөвхөн Бурханы тогтоосон бүх дүрэм, хуулийн дотор л дэг журамтай байдлаар оршин тогтнож чадна, эдгээр дүрэм, хуулийн дотор л Бурханы бүтээсэн бүх зүйлийг удирдаж чадна. Хүмүүс ямар ч амьд зүйлийг бүтээж чадахгүй, хүн төрөлхтний хувь заяаг ч өөрчилж чадахгүй—энэ бол баримт. Энэ баримт юуг илтгэж байна вэ? Бурхан хүн төрөлхтөнд хэчнээн их эрх мэдэл, чадвар өгсөн ч эцсийн эцэст хэн ч Бурханы эрх мэдлээс давж чадахгүй гэдгийг энэ нь харуулдаг. Хэчнээн олон жил, хэчнээн олон үе, эсвэл хэчнээн олон хүн байсан ч хүмүүс зөвхөн Бурханы эрх мэдэл, дээд эрх дор л оршин тогтнож чадна. Энэ бол үүрд хувиршгүй баримт, хэзээ ч, өөрчлөгдөхгүй баримт юм!

Эдгээр зүйлийг сонсоод та нарт юу мэдрэгдэж байна вэ? Зарим хүн: “Би урьд нь эдгээр зүйлийн талаар ухамсартайгаар боддог байсан ч өөрийн эрхгүй чадвар минь нэмэгдэж байгааг мэдэрдэг болсон. Нас ахих тусам бодол санаа минь ч бас төлөвшиж, олон асуудлыг илүү цогцоор нь бодож чаддаг болж, Бурханы үгийг илүү их сонсох тусам Түүний зарим санаа зорилгыг ойлгож чаддаг болсон учраас би өөрийгөө хүчтэй болсон, Бурханаар захируулах шаардлагагүй гэж санагдсан. Өөрийн мэдэлгүй би өөрийгөө чадвартай болсон, Бурханыг олж авсан гэж мэдэрсэн” гэж хэлдэг. Энэ сайхан мэдрэмж үү? (Үгүй.) Яагаад сайхан биш гэж? Энэ бол сайн шинж тэмдэг биш. Тэгвэл сайн шинж тэмдэг гэж юу вэ? Хүмүүс урт наслах тусмаа “Хүмүүс тоос шороо мэт бөгөөд шоргоолжноос ч дор юм. Хүмүүс хэчнээн хүчирхэг, эрхэмсэг байлаа ч, хэчнээн их хоосон сургаал ойлгодог байлаа ч, бодол санаа нь хэчнээн төлөвшсөн байлаа ч Бурханы дээд эрхийг даван гарч чадахгүй” гэдгийг улам их мэдэрдэг. Хүмүүс урт наслах тусмаа Бурханы эрх мэдлийн агуу байдал болон Бурханы эрх мэдлийн төгс хүчнийг улам их мэдэрдэг. Хүмүүс урт наслах тусмаа хүмүүсийн өчүүхэн байдлыг улам их мэдэрдэг. Тэд урт наслах тусмаа Бурханы ойлгошгүй байдлыг улам их мэдэрдэг. Ийм сэтгэл санааны байдал нь хэвийн юм. Одоо та нар ийм байдалтай байна уу? Хараахан үгүй, тийм биз? Та нар одоо ч гэсэн үргэлж тэмцэл дунд байж, ашиг сонирхлын ирмэг дээр дэнжигнэж, заримдаа бүр жижиг дохио илгээж, “Бурхан яагаад Өөрийн ашиг сонирхлоос надтай бага ч гэсэн хуваалцдаггүй юм бэ? Бурхан яагаад намайг магтдаггүй юм бэ? Бурхан яагаад эргэн тойрны минь хүмүүсээр намайг өндрөөр үнэлүүлдэггүй юм бэ? Бурхан яагаад хүмүүсээр намайг гэрчлүүлдэггүй юм бэ? Би төлөөс төлж, хувь нэмрээ оруулсан. Бурхан намайг хэрхэн шагнах вэ?” гэж хэлдэг. Та нар одоо ч гэсэн бардам, өөртөө сэтгэл хангалуун байдалд үргэлж умбадаг. Та нар ихэнхдээ өөрсдийгөө хэн болохыг мэддэггүй, ихэнхдээ өөрсдийгөө чадвартай гэж боддог. Энэ нөхцөл байдал хэвийн биш юм. Энэ бол амийн ахиц дэвшил биш. Үүнийг юу гэж нэрлэдэг вэ? Завхарсан зан чанар дахин нэмэгдэж байгаа хэрэг. Зарим хүн ямар нэгэн хувь нэмэр оруулаагүй байхдаа арай илүү даруу, чимээгүйхэн байдаг. Тэд ямар нэг чухал зүйл хийж, бага зэрэг хувь нэмэр оруулан, өөрсдийгөө хөрөнгөтэй болсон гэж бодох үедээ эргэн тойрныхоо хүмүүсийг хараад, “Та нар яагаад миний хувь нэмрийн талаар мэдээлдэггүй юм бэ? Та нар бүгд Бурханы нэр болон Бурханы мөн чанарыг гэрчилдэг атлаа яагаад миний талаар танилцуулга хийж болохгүй гэж? Намайг гэрчлэхгүй байлаа ч та нар зүгээр л миний талаар танилцуулж болно шүү дээ. Хэн гэгч эгч би Бурханд 25 жил итгэсэн. Би одоо 45 настай, гэрлээгүй, ганц бие хэвээр байгаа, өнөөдрийг хүртэл үнэн сүсэгтэй, урам зоригтойгоор эрэлхийлж ирсэн. Би чуулганы гол тулгуур учраас Хятадын Коммунист засгийн газрын эрэн сурвалжлах жагсаалтад олон удаа орж, мөшгөгдөж, элдэв янзын газарт нуугдаж, гадаад руу нүүхээсээ өмнө арав гаруй мужаар хэсүүчлэн амьдарсан. Энэ бүхний дараа би Бурханы гэрийн чухал ажлын зааварлагчаар үргэлжлүүлэн үйлчилж, энэ хугацаандаа Бурханы гэрийн тодорхой ажлуудад бүтээлч санал, санаачилга, үзэл баримтлал олныг дэвшүүлж, чуулганы ажлыг урагшлуулах, Бурханы хаанчлалын сайн мэдээг түгээхэд арилшгүй хувь нэмэр оруулсан. Та нар яагаад намайг тэгж танилцуулдаггүй юм бэ? Бурхан яагаад надад авьяас чадвараа харуулах орчин, боломж олгож, хүн бүрд миний талаар мэдэж авч, намайг таних боломж олгодоггүй юм бэ? Бурхан яагаад үргэлж биднийг дарж байдаг юм бэ? Бурханы гэрт бид тийм ч эрх чөлөөтэй биш, тийм ч тайван, чөлөөтэй, эсвэл жаргалтай биш байна!” гэж гайхдаг. Тэрээр бүр тайван, чөлөөтэй, жаргалтай байхыг хүсдэг. Бид чамайг яаж тайван, чөлөөтэй, жаргалтай болгох вэ? Чамайг жагсаалтын эхэнд тавих уу? Тэгээд чамайг хамгийн дээр тавьсныхаа дараа чиний талаар ингэж танилцуулах уу: Ертөнцөд энэ хүн алдартай эмч байсан, улсын алдартай эмч нарын тэргүүн байрын шагналыг хүртсэн, дараа нь түүний нэр “Дэлхийд алдартай эмч нарын нэвтэрхий толь”-д орсон. Тэр олон эрдэм шинжилгээний өгүүлэл бичиж, Бурханы гэрт ирснийхээ дараа гол тулгуур, авьяастай хүн хэвээр байж, одоо ахлах удирдагч болсон. Тэгвэл тэр баярлахгүй гэж үү? Тэрээр “Би авьяастай хүн. Би өмнө нь алдартан байсан, Бурханы гэрт ирснийхээ дараа ч алдартан хэвээр байна. Би хаана ч тавьсан гялалздаг алт шиг, хэн ч миний гялбааг дарж чадахгүй. Миний энэ чадварууд хүн бүрийн нүдэн дээр ил байна! Бурхан гэрчлэл хийдэггүй хэдий ч эдгээр баримт надад цангинасан гэрчлэл хийж байна” гэж бодно. Энэ үзэл бодлын талаар та нар юу гэж бодож байна вэ? Хэрвээ чи алдар нэр, ашиг хонжооны эрэлхийллээсээ нэг өдөр салж чадахгүй бол алдар нэр, ашиг хонжоо, байр сууринд хүлэгдсэн хэвээр байх бөгөөд үнэхээр тайван, жаргалтай байж чадахгүй. Чи алдар нэр, ашиг хонжооны дөнгөнд хүлэгдэж, хязгаарлагдаж, дөнгөлүүлсэн цагт үнэний эрэлхийлэлдээ урагшлахгүй, харин байгаа газартаа л гацах болно. Зарим хүн: “Би ухрах уу?” гэж асууж магадгүй. Үнэн хэрэгтээ чи урагшлахгүй л бол байрандаа гацсан, эсвэл ухарч байгаа хэрэг юм. Энэ нь чиний уг чанар-мөн чанар ийм гэдгийг харуулдаг бөгөөд чи Бурханд хэчнээн олон жил итгэсэн ч хэзээ ч, ямар ч ахиц дэвшил гаргахгүй, тэр ч байтугай эцэс хүртлээ асар их мууг үйлдсээр байж магадгүй. Чамайг илчлэгдэнэ гэдгийг бүрэн баттай хэлж болно. Ийм хүн тохиромжтой орчинтой болмогц, байр суурь олж авмагц тэдний амбиц ил болно. Үнэндээ энэ орчин, байр суурьгүйгээр тэд амбицгүй байх уу? Тэд амбицтай байсаар л байх болно. Тэд зүгээр л ийм зүйл, ийм мөн чанартай бөгөөд тэдний амбицыг тогтоон барих боломжгүй. Тохиромжтой орчин бүрдмэгц тэд гэнэт “дэлбэрч”, ямар ч хориг хязгаарлалт тэднийг тогтоон барьж чадахгүй бөгөөд тэд мууг үйлдэж эхлэн, диаволын муухай царай нь бүрэн ил болно. Энэ бол илчлэгдэж байгаа хэрэг юм. Чи “илчлэх” гэдэг үгийг ингэж ойлгох ёстой: Бурхан чамайг илчлэх гээгүй, Бурхан чамд хэрэгжүүлэх боломж олгох гэсэн юм. Гэвч чи сайн зүйлийг хараад таниагүй, тэр ч байтугай өөрийгөө үнэхээр дөвийлгөсөн. Илчлэгдсэн нь чамд яг таарсан хэрэг биш үү? Энэ бол чиний өөрийн сонголт. Бурхан чамайг зориуд илчилж, таягдан хаях гэсэн юм биш. Чиний сэдэл, амбиц л чамайг илчилсэн. Чи өөр хэнийг буруутгаж чадах юм бэ?

Хүмүүсийн ашиг сонирхол болон Бурханы ашиг сонирхлын тухайд, бид энэ талын үнэний тухай бараг хангалттай нөхөрлөсөн үү? Хүмүүсийн хувийн ашиг сонирхол гэж юу вэ? Тэдгээр нь алдар нэр, ашиг хонжоо, байр суурь, ерөөл хүртэх амбиц, хүсэл, түүнчлэн хүмүүсийн нэрэлхүү, бардам зан, гэр бүл, хамаатан садан, материаллаг ашиг сонирхол зэрэг хүмүүсийн эрэлхийлдэг зүйлс юм. Хүмүүсийн ашиг сонирхлын мөн чанар нь аминч, жигшүүртэй, хорон муу, сатанлаг, үнэний эсрэг байдаг бөгөөд Бурханы гэрийн ажилд саад болж, үймүүлж, сүйтгэдэг, харин Бурханы ашиг сонирхол нь хүн төрөлхтнийг аврах хамгийн шударга үйл хэрэг бөгөөд Бурханы хайр, Бурханы ажил, Бурханы ариун, зөвт байдлыг төлөөлдөг. Тиймээс, Бурхан Өөрийн ашиг сонирхлыг хамгаалах нь зүй ёсны хэрэг юм. Тэрээр шударга үйл хэргийг хамгаалж байна. Энэ нь Бурхан аминч бөгөөд Өөрийн нэр төрийг хамгаалахыг хүссэн хэрэг биш юм. Энэ нь шударга, зүй ёсны хэрэг бөгөөд Бурханы авардаг хүн төрөлхтөнд хэмжээлшгүй их ашиг тустай. Бурхан Өөрийн ашиг сонирхлыг хамгаалсан цагт л хүн төрөлхтөн үүний үр дүнд аврагдаж, үүний үр дүнд илүү их ашиг тус хүртэж, үнэн, зам, амийг олж авч чадна, мөн тэр үед л хүмүүс эцэстээ жинхэнэ бүтээгдсэн зүйлс болж, Бурханы тогтоосон бүх хууль, дүрмийн дотор амьдарч, өөрсдөд нь зориулан Бурханы бүтээсэн бүх зүйлийн дунд амьдарч чадна, тэр үед л хүн төрөлхтөн баяр баясгалан болон үнэхээр сайхан амьдралыг олж авч чадна. Бурханы хийдэг энэ бүхэн шударга үйл хэрэг мөн үү? Энэ бол туйлын шударга юм! Бурханы энэ ажил, энэ удирдлага, түүнчлэн хүн төрөлхтнийг аврах Бурханы авралтай холбоотой чуулган дахь бүх ажил—сайн мэдээ номлох, кино зураг авах, гэрчлэлийн нийтлэл бичих, видео хийх, Бурханы үгийг орчуулах, чуулганы амьдралын хэвийн дэг журмыг хадгалах зэрэг—эдгээр ажил нь чухал бөгөөд баталгаатай байх ёстой. Мөн үүргээ гүйцэтгэдэг Бурханы сонгосон бүх хүний амьдралыг баталгаажуулах тал бий. Хэдийгээр энэ нь туслах үйлчилгээтэй төстэй хамгийн энгийн ажил бөгөөд Бурханы гэрийн үндсэн ажилтай төдийлөн хамаагүй мэт санагддаг ч мөн л маш чухал тул энд дурдах шаардлагатай. Хоол хүнс, хувцас хунар, орон байр, унаа тэрэг зэрэг хэвийн зүйлс бол Бурханы хүмүүст хангадаг зүйл бөгөөд хэвийн хүн чанартай хүмүүст байх ёстой хамгийн зүй ёсны бие махбодын хэрэгцээ юм. Бурхан хүмүүсийг эдгээр хэрэгцээнээс салгахгүй, харин ч тэдгээрийг хамгаалах ёстой байдаг. Хэрвээ чи Бурханы хамгаалахыг хүсдэг зүйлсийг үргэлж үймүүлж, саад болж, сүйтгэдэг бол, хэрвээ чи ийм зүйлсийг үргэлж басамжилж, тэдгээрийн талаар үргэлж үзэл, санал бодолтой байдаг бол Бурханыг үгүйсгэж, Бурханы эсрэг зогсож байна. Хэрвээ чи Бурханы гэрийн ажил болон Бурханы гэрийн ашиг сонирхлыг чухал гэж үздэггүй, үргэлж сүйтгэхийг хүсдэг, үргэлж устгахыг хүсдэг, эсвэл үргэлж үүнээс ашиг хонжоо олох, хууран мэхлэх, эсвэл шамшигдуулахыг хүсдэг бол Бурхан чамд уурлах уу? (Тэгнэ.) Бурханы уур хилэнгийн үр дагавар юу вэ? (Бид шийтгүүлнэ.) Энэ бол гарцаагүй. Бурхан чамайг уучлахгүй, яавч үгүй! Учир нь чиний хийж байгаа зүйл бол чуулганы ажлыг нурааж, устгах явдал бөгөөд энэ нь Бурханы гэрийн ажил, ашиг сонирхолтой зөрчилддөг. Энэ нь асар ёрын муу бөгөөд Бурхантай өрсөлдөж байгаа хэрэг, мөн Бурханы зан чанарт шууд халддаг зүйл юм. Бурхан чамд яаж уурлахгүй байх юм бэ? Хэрвээ зарим хүн хэв чанар муутай учраас ажилдаа чадварлаг бус байж, санамсаргүйгээр саад тотгор, үймээн учруулах зүйл хийвэл үүнийг уучилж болно. Харин чи өөрийн хувийн ашиг сонирхлын улмаас атаархал, тэмцэлд оролцож, Бурханы гэрийн ажилд саад болж, үймүүлж, устгах зүйлийг зориуд хийвэл энэ нь санаатай зөрчил бөгөөд Бурханы зан чанарт халдаж буй хэрэг юм. Бурхан чамайг уучлах уу? Бурхан Өөрийн 6,000 жилийн удирдлагын төлөвлөгөөний ажлыг хийж байгаа бөгөөд зүрх сэтгэлийнхээ бүх цусыг үүнд зориулдаг. Хэрвээ хэн нэгэн хүн Бурханыг эсэргүүцэж, Бурханы гэрийн ашиг сонирхлыг санаатайгаар хорлож, Бурханы гэрийн ашиг сонирхлыг хорлон байж хувийн ашиг сонирхол, хувийн нэр хүнд, байр суурийг санаатайгаар эрэлхийлж, чуулганы ажлыг нураахаас ч буцахгүй байж, Бурханы гэрийн ажилд саад учруулж, устгаж, тэр ч байтугай Бурханы гэрт материаллаг болон санхүүгийн асар их хохирол учруулбал ийм хүмүүсийг уучлах ёстой гэж та нар бодож байна уу? (Үгүй, уучлах ёсгүй.) Та нар бүгд тэднийг уучилж болохгүй гэж хэлж байна, тэгвэл Бурхан ийм хүмүүст уурладаг уу? Гарцаагүй уурладаг. Бурхан үнэнийг илэрхийлж, хүмүүсийг аврах ийм агуу ажил хийж, зүрх сэтгэлийнхээ бүх цусыг үүнд зориулсан. Бурхан энэхүү хамгийн шударга үйл хэргийг маш нухацтай авч үздэг; Түүний зүрх сэтгэлийн бүх цус Өөрийнх нь аврахыг хүсдэг энэ хүмүүсийн төлөө зарцуулагдсан, Түүний бүх хүлээлт ч бас энэ хүмүүст тавигдсан бөгөөд 6,000 жилийн удирдлагын төлөвлөгөөнөөсөө олж авахыг хүсдэг эцсийн үр дүн, алдар суу нь бүгд энэ хүмүүс дээр хэрэгжих болно. Хэрвээ хэн нэгэн хүн Бурханы эсрэг зогсож, энэ үйл хэргийн үр дүнг эсэргүүцэж, үймүүлж, эсвэл устгавал Бурхан тэднийг уучлах уу? (Үгүй.) Энэ нь Бурханы зан чанарт халддаг уу? Хэрвээ чи Бурханыг дагаж, аврал эрэлхийлж, Бурханы шинжилт, удирдамжийг хүлээн авч, Бурханы шүүлт, гэсгээлтийг хүлээн авч, дуулгавартай дагадаг гэж үргэлж хэлдэг атлаа ийм үг хэлж байхдаа чуулганы янз бүрийн ажилд саад болж, үймүүлж, устгаж байвал, мөн үймүүлж, саад болж, устгаснаасаа болж, үүргээ үл тоомсорлож, цалгардуулснаасаа болж, эсвэл аминч хүсэл болон өөрийн ашиг сонирхлыг эрэлхийлэх зорилгоосоо болоод чи Бурханы гэрийн ашиг сонирхол, чуулганы ашиг сонирхол болон бусад олон талд хохирол учруулж, тэр ч байтугай Бурханы гэрийн ажлыг ноцтойгоор үймүүлж, устгахад хүрвэл Бурхан чиний амийн ном дахь төгсгөлийг чинь хэрхэн дэнслэх ёстой вэ? Чамайг хэрхэн тодорхойлох ёстой вэ? Шударга ёсоор бол чи шийтгүүлэх ёстой. Үүнийг шангаа хүртэх гэж нэрлэдэг. Та нар одоо юу ойлгов? Хүмүүсийн ашиг сонирхол гэж юу вэ? (Тэдгээр нь хорон муу байдаг.) Хүмүүсийн ашиг сонирхол бол үнэн хэрэгтээ тэдний хэрээс хэтэрсэн хүсэл юм. Шуудхан хэлэхэд, тэдгээр нь бүгд уруу таталт, бүгд хий хоосон зүйл, бүгд хүмүүсийг уруу татахын тулд Сатаны ашигладаг өгөөш юм. Алдар нэр, ашиг хонжоо, байр суурь эрэлхийлж, өөрийн ашиг сонирхлыг эрэлхийлэх нь—мууг үйлдэхдээ Сатантай хамтран ажиллаж байгаа хэрэг бөгөөд Бурханыг эсэргүүцэж байгаа хэрэг юм. Бурханы ажилд саад болохын тулд Сатан хүмүүсийг уруу татаж, үймүүлж, төөрөлдүүлэх, мөн хүмүүсийг Бурханыг дагахад нь саад болох янз бүрийн орчныг бүрдүүлдэг, ингэснээр тэд Бурханыг дуулгавартай дагаж чадалгүй, харин ч Сатантай хамтран ажиллаж, түүнийг даган, Бурханы ажлыг үймүүлж, устгахаар зориуд босдог. Бурхан үнэнийг хэчнээн их нөхөрлөсөн ч ийм хүмүүс сэхээрдэггүй. Бурханы гэр тэднийг хэчнээн их зассан ч тэд үнэнийг мөн л хүлээн авдаггүй. Тэд Бурханыг огтхон ч дуулгавартай дагадаггүй, харин өөрсдийнхөөрөө зүтгэж, дураараа аашилдаг. Үүний үр дүнд тэд чуулганы ажлыг үймүүлж, устгаж, чуулганы янз бүрийн ажлын ахиц дэвшилд ноцтой нөлөөлж, Бурханы сонгосон хүмүүсийн амь-оролтод асар их хор хөнөөл учруулдаг. Энэ нүгэл хэтэрхий том бөгөөд ийм хүмүүсийг Бурхан гарцаагүй шийтгэх болно.

Яг одоо та нарын бодлоор чуулган дахь ямар ажил хамгийн чухал бөгөөд Бурханы удирдлагын төлөвлөгөөг өргөжүүлэхтэй холбоотой вэ? (Сайн мэдээ номлох.) Сайн мэдээний ажил бол томоохон ажил юм. Бурханы харж байгаагаар, Бурханы ажил бол ажил, харин хүмүүсийн хувьд энэ нь тэдний үүрэг юм. Сайн мэдээний ажлаас гадна кино продакшны ажил, орчуулгын ажил, магтан дууны ажил болон бичвэрт суурилсан янз бүрийн ажил бий. Өнөө үед бүтэн цагаар үүргээ гүйцэтгэдэг ихэнх хүн эдгээр ажилтай холбоотой үйл ажиллагаа эрхэлж байна. Надад хэл дээ, эдгээр ажлын алийг нь орхиж болох вэ? Зарим хүн: “Хөгжим бол ердөө хэдэн нотны л асуудал, би үүнийг чухал гэж боддоггүй. Тэр бүх аялгуугүйгээр ч Бурханы үгийг яг адилхан дэлгэрүүлж, түгээж болно, хүмүүсийг Бурханы өмнө яг адилхан авчирч болно” гэж хэлдэг. Ингэж хэлэх нь зөв үү? (Үгүй, буруу.) Яагаад буруу вэ? Янз бүрийн видео продакшн нь хөгжимгүйгээр сайн болж чадах уу? (Үгүй.) Чуулган дотор магтан дуу дуулахад хэрэгтэйгээс гадна, бүх кино, дууны клип, найрал дуу, тайзны жүжиг, түүнчлэн Бурханы үгийн уншлагын видео гэх мэтэд ч бас хөгжим шаардлагатай. Гаднаа хөгжим үнэхээр ердөө хэдэн нотны л асуудал хэдий ч хүмүүс энэ хөгжмийг сонсвол Бурханы үгийг дэлгэрүүлэхэд илүү үр нөлөөтэй байдаг бөгөөд энэ нь сайн мэдээ түгээх ажлыг урагшлуулахад үүрэг роль гүйцэтгэж чаддаг тул зайлшгүй шаардлагатай юм. Чи энд зүгээр л энгийн яриа өрнүүлж байлаа ч гэсэн арын хөгжимтэй байвал үр нөлөө нь өөр байх биш үү? Тиймээс энэ үүрэг маш чухал юм. Зарим хүн: “Тэгвэл бидний видеоны ажил чухал уу?” гэдэг. Та нар Надад хэл дээ, видеоны ажил чухал уу? (Тийм.) Жишээлбэл, тусгай эффектийн технологи ашиглан бүтээсэн дүрсийн ихэнх хэсгийг ямар ч боловсруулаагүй видео бичлэгээр орлуулах боломжгүй, мөн тэдгээрийг дүрсжүүлэх ч боломжгүй—энэ бол орчин үеийн урлаг юм. Зарим хүн: “Бурханы гэр хүртэл орчин үеийн урлагийн талаар ярьж байна. Энэ нь цаг үетэйгээ хөл нийлүүлэн алхаж байгаа хэрэг биш үү?” гэж хэлдэг. Энэ яахаараа цаг үетэйгээ хөл нийлүүлэн алхаж байгаа хэрэг байх юм бэ? Үүнийг Сатаныг ашиглан үйлчлэл үзүүлэх гэдэг юм. Мэдээж энэ нь ах эгч нарыг ашиглан үйлчлэл үзүүлж байгаа хэрэг биш. Үүгээр Би юу хэлэх гэсэн бэ гэвэл, хэрвээ чи техникийн болон урлагийн зарим мэргэжлээр суралцаж, энэхүү мэргэжлийн мэдлэгээ сайн мэдээ түгээх, Бурханы үгийг дэлгэрүүлэх ажилд ашиглаж чадвал чиний сурсан зүйл хэрэгтэй юм. Хэрвээ чи үүнийг сурч чадвал энэ нь Бурханы нигүүлсэл бөгөөд улмаар чи холбогдох үүргийг гүйцэтгэж чадна, бас ерөөгдөх болно. Энэ нь чиний хувьд ерөөл биш гэж үү? (Мөн.) Тиймээс, юу сурах чинь чухал биш, харин үүнийг үүрэгтээ ашиглах эсэх чинь чухал юм. Зарим хүн: “Бид бичвэрт суурилсан ажил хийдэг, гэхдээ бидний талаар хэн ч, хэзээ ч мэддэггүй, хэн ч биднийг дурддаггүй, биднийг олон хүн ч хардаггүй. Бид онц шаардлагагүй хүмүүс болсон” гэж хэлдэг. Энэ нь хэрэг явдлыг тодорхой харахгүй байна гэсэн үг. Хүмүүс чамайг харж чадахгүй ч Бурхан чамайг харж чадна, Бурхан чамайг шинжиж байгаа, Бурхан чамайг залж чиглүүлж байгаа, Бурхан чамайг ерөөж байгаа, чи яагаад үүнийг мэдэрч чаддаггүй юм бэ? Хүмүүс чамайг харах эсэх, эсвэл та нарыг дурдах эсэх нь хамаатай гэж үү? Ямар үнэнээр та нарыг хангаагүй вэ? Ямар номлол, нөхөрлөлөөс та нар хоцорсон бэ? Үнэн хэрэгтээ, бичвэрт суурилсан ажлын техникийн агуулга тийм ч өндөр биш, мэргэжлийн талуудыг төдийлөн их сайжруулах шаардлагагүй байдаг. Гэхдээ нэг зүйл зайлшгүй шаардлагатай. Чи үнэнийг ойлгох ёстой. Хэрвээ үнэнийг ойлгохгүй бол чи юу ч бичиж чадахгүй. Чи бичих мэдлэгтэй, хэл найруулгыг стандартчилж, цэгцэлж чадна, бичвэрийн бүтэц, санааг гаргаж чадна. Гэвч бүтэц өөрөө нийтлэл биш юм. Үүнийг агуулгаар дүүргэх хэрэгтэй. Агуулгын хувьд яг юу бичих ёстой, Бурханыг гэрчлэх үр дүнд хүрэхийн тулд яг хэрхэн бичих ёстой вэ гэдэг нь та нарын орох ёстой зүйл юм. Хэрвээ та нар Бурханы үгийг гэрчилж, Бурханы ажлын энэ үе шатыг дэлгэрүүлэх энэ суурин дээр л эргэлдээд байвал биеийн хэмжээ чинь хэзээ ч өсөхгүй. Бурханы шинэ ажлыг гэрчилж, хүмүүсийн үзлийг сөрж, үзэгдлийн тухай зарим үнэний талаар нөхөрлөхөөс гадна та нар бас амь-оролтын талаарх зарим үнэнийг нөхөрлөж, зарим баримт, түүх болон нэлээд тодорхой дүрсэлсэн нарийн ширийн зүйлсийг ашиглан хүмүүсийн зүрх сэтгэлийн гүн дэх янз бүрийн байдлыг илэрхийлж, ингэснээр хүмүүс завхралаа танин мэдэж, хүн төрөлхтөнд тавьдаг Бурханы шаардлага болон Бурханы санаа зорилго юу болохыг ойлгож, цаашлаад үнэн гэж яг юу болох, хүмүүсийн алхах ёстой зам юу болох, хүмүүсийн одоо алхаж буй буруу замын алдаа нь хаана оршиж байгаа, Бурхан хүмүүсээс ямар хүмүүс байхыг шаарддаг, Бурхан хүмүүсээс ямар замаар алхахыг шаарддаг гэх зэрэг хамгийн эгзэгтэй асуудлуудыг танин мэддэг болж чадвал—хэрвээ та нар үүн рүү алхам алхмаар ахиж чадвал та нарын гүйцэтгэдэг үүрэг туйлын үнэ цэнтэй байх болно. Гэвч энэ нь хэцүү хэсэг, энэ бол хамгийн хэцүү зүйл юм. Хүмүүсийн амь руу орох оролт ганц хоёрхон өдрийн дотор тохиолддоггүй. Олон хэрэг явдал дээр, эдгээр зүйлийг анх ярьснаас хойш хүмүүс ухамсарладаг болох хүртэл нэгээс хоёр жил шаардагддаг. Тодорхойгүй ухамсартай байхаас тодорхой ухамсартай болох хүртэл хоёроос гурван жил, эсвэл бүр гурваас таван жил шаардагддаг, ухамсар нь тодорхой болсноос тухайн хэрэг явдлын уг чанарыг ухаарах хүртэл хоёроос гурван жил шаардагддаг, тэгээд энэ асуудлын ноцтой байдлыг мэдэх хүртэл дахиад хоёроос гурван жил шаардагддаг. Хөшүүн, хэв чанар муутай хүмүүс энэ цэгт л хүрч чаддаг. Хэв чанар арай дээр, сүнс нь соргог хүмүүс үнэн гэж юу болохыг идэвхтэй эрж хайхаа мэддэг бөгөөд үүнд дахиад хоёроос гурван жил шаардагддаг... Нэг л мэдэхэд тэдний бүх амьдрал өнгөрөн одсон байдаг. Амь-оролт ийм л удаан байдаг! Хүмүүсийн үнэнийг ойлгох, санах хурд нь үнэнийг туулж, ухамсарлах хурдаас хавьгүй илүү байдаг. Үүгээр Би юу хэлэх гэсэн бэ? Туулах, ухамсарлах нь үргэлж удаан байдаг, учир нь энэ бол амь, харин ойлгох, санахад гагцхүү оюун ухаан л шаардагддаг гэж Би хэлж байна. Ой санамж сайтай, ойлгох чадвар сайтай, тодорхой хэмжээний хэв чанар, боловсролын суурьтай хүмүүс эдгээр зүйлд хурдан хүрч чаддаг. Гэхдээ ойлгосны дараа хүн мэдлэгтэй болдог уу? Үгүй. Ойлгосныхоо дараа хүн зүгээр л энэ хэрэг явдал юун тухай болохыг мэдэх төдийд зогсдог, тэгээд л тэр, гэвч үйлдэл хийх үед энэ нь бас л нэмэргүй байдаг. Яагаад нэмэргүй вэ? Ихэнхдээ чиний ойлгодог хоосон сургаал чамд тулгарсан хэрэг явдалд хэрэгжих юм уу тэдгээртэй холбогдож чаддаггүй. Үр дүнд нь олон удаа бүтэлгүйтэж, нэлээд их хохирол амсаж, нэлээд хэдэн тойруу замаар явж, олон шүүлт, гэсгээлт, засалт хүртсэний эцэст л чи эцэст нь үнэнийг ойлгож, өөрт тохиолдсон янз бүрийн зүйл дээр Бурханы үгийг хэрэгжүүлж, туулж чаддаг. Тэр үед маш олон жил нүд ирмэхийн зуур өнгөрч, чиний нүүр үрчлээгээр дүүрсэн байж магадгүй—энэ маш удаан биш гэж үү? Хүмүүсийн амийн ахиц маш удаан байдаг, учир нь хүмүүсийн ойлгодог үнэн нь хүмүүсийн уг чанар-мөн чанар, оршин тогтнол болон хүмүүсийн амьдралдаа дагаж мөрддөг зүйлстэй холбоотой байдаг бөгөөд энэ нь хүний зан чанарын өөрчлөлт, мөн амийн өөрчлөлтийг хамардаг. Чиний амь өөр амь болж өөрчлөгдөх нь яаж тийм амархан байх юм бэ? Нэг талаар, үүнд Бурханы ажил шаардлагатай, үүний зэрэгцээ хүмүүс идэвхтэй хамтран ажиллах хэрэгтэй; үүн дээр нэмээд гадаад орчны шалгалт, түүнчлэн чиний хувийн эрэлхийлэл гэж бий; үүнээс гадна, чи хангалттай хэв чанар, ухааралтай байх ёстой, тэгвэл Бурхан чамд нэмэлт гэгээрэл, удирдамж өгнө; цаашлаад, Бурхан чамд зарим нэг гэсгээлт, шүүлт, засалт оноож, ах эгч нар чинь чамайг шүүмжлэх бөгөөд чи өөдөө тэмүүлсээр байх ёстой, ингэснээр Сатанд харьяалагддаг тэр зүйлс таягдан хаягдана—тэгж байж л үнэний эерэг зүйлс бага багаар орж чадна. Зарим хүн: “Хүмүүс үнэнийг ойлгох үед амь нь өөрчлөгддөг” гэж хэлдэг. Ингэж хэлэх нь зөв үү, буруу юу? (Буруу.) Яагаад буруу вэ? Үнэнийг ойлгох нь үнэнийг эзэмшихтэй тэнцэхгүй бөгөөд үнэнийг ойлгомогц энэ нь чиний амь болдоггүй. Чи үнэнийг сонсож, ухамсарлаж, сонссон зүйлээ ойлгомогц энэ нь зүрх сэтгэлд чинь хэр удаан оршиж чадах вэ? Магадгүй нэг сарын дараа, тухайн үедээ чиний хамгийн чухал гэж бодож байсан тэр үг бүрмөсөн алга болж, дахин сонсох үедээ чи тэдгээрийг өмнө нь хэзээ ч сонсож байгаагүй мэт санагдана. Гэвч хэрвээ чи үнэхээр бодит биеийн хэмжээтэй бөгөөд чамд туршлагын гэрчлэлийн энэ тал байгаа бол чи тэдгээрийг ахин дахин сонсох шаардлагагүй. Хэрвээ чамд үнэн-бодит байдлын энэ тал байхгүй бол чи үнэн-бодит байдалд орох хүртлээ илүү ихийг сонсох ёстой; хэрвээ сонсохгүй бол чиний ойлгодог зүйл аажмаар багасаж, алга болсоор, эцэст нь чи яг л шүтлэггүй хүмүүс шиг болно. Тиймээс Бурханы үг болон үнэнийг байнга сонсож, унших ёстой. Тэдгээрийг хэт бага унших юм уу сонсох нь нэмэргүй. Та нар бүгд үүнийг гүн гүнзгий ухаарч байгаа, тийм биз дээ? (Тийм.) Заримдаа хоёроос гурван өдөр магтан дуу дуулахгүй, Бурханд залбирахгүй байх үед зүрх сэтгэл чинь хоосорч, Бурханд хүрч чаддаггүй тул тайвшрахын тулд хаашаа салхинд гарах вэ гэж боддог. Үр дүнд нь, чи амрах тусмаа улам сахилга батгүй болж, чуулганд очиж ах эгч нартайгаа үнэний талаар нөхөрлөх үедээ үүнд дасаагүй мэт санагдаж, чуулганы ажлын талаар дурдмагц чамд бага зэрэг эвгүй санагддаг. Хоёроос гурван өдрийн дотор чи өөрчлөгдөж, өөр хүн шиг болдог тул чи өөрийгөө ч танихаа байсан мэт санагддаг. Яагаад тэр вэ? Чи олон номлол сонссон болохоор үнэн чиний амь болсон, үнэнийг олж авсан гэж бүү бод. Чи үүнээс хол хэвээр байна! Чи гэрчлэлийн нийтлэл бичсэн, эсвэл тиймэрхүү туршлагатай учраас аль хэдийн аврагдсан гэж бүү бод. Чи тэнд хүрээгүй л байгаа! Энэ бол чиний амийн урт удаан туршлага дахь ердөө л нэг жижигхэн хэсэг юм. Энэ хэсэг нь зүгээр л түр зуурын сэтгэл санааны байдал, түр зуурын мэдрэмж, түр зуурын хүсэл юм уу амбиц байж болно, тэгээд л тэр. Нэг л өдөр чи сул дорой болж, эргэж хараад, нэгэнтээ хийж байсан гэрчлэл, нэгэнтээ өгч байсан тангараг, нэгэнтээ олж авсан ойлголтоо сонсох үед тэдгээр нь чамд танил бус санагдах бөгөөд чи “Энэ би мөн гэж үү? Би тийм том биеийн хэмжээтэй байсан юм уу? Би яахаараа мэддэггүй билээ? Тэр лав би биш байх, тийм үү?” гэж хэлнэ. Энэ үед чиний амь өөрчлөгдөөгүй хэвээр байгааг чи ухаарна. Хэрвээ амь чинь өөрчлөгдөөгүй бол энэ нь юуг илтгэж байна вэ? Чиний зан чанар өөрчлөгдөөгүй хэвээр байна гэсэн үг. Гэрчлэл хийж, тухайн үедээ өөрийгөө аль хэдийн том биеийн хэмжээтэй болсон гэж бодож байсан хэр нь одоогийнх шигээ сөрөг болж бас чадаж байгаагаа олж мэдэх үедээ чамд ямар санагдах вэ? Зан чанараа өөрчлөх нь хэтэрхий хэцүү юм байна гэж чи бодох бус уу? Үнэн бол хүмүүсийн дотор нэг шөнийн дотор хэвшүүлж болох зүйл биш. Хэрвээ хүмүүс үнэхээр үнэнийг амь болгон олж авбал тэд ерөөгдөж, амьдрал нь өөр болно. Тэд цаашид одоогийнх шигээ байж, завхарсан зан чанараа байнга харуулахгүй, харин Бурханыг туйлын дуулгавартай дагаж, үүргээ үнэнчээр гүйцэтгэж чадна, тэд бүрэн өөрчлөгдөнө.

Хүн төрөлхтөн маш их завхарсан учраас үнэнийг хүлээн авах нь амаргүй хэрэг, үнэн маш үнэтэй учраас Бурхан үнэнийг хүмүүсийн дотор хэвшүүлэх нь бүр ч амаргүй юм. Үнэний үнэ цэн, утга учир, түүнчлэн үнэний олон тал хүмүүсийн хувьд маш үнэ цэнтэй, утга учиртай байдаг. Гэвч хүмүүс Сатанаар маш гүнзгий завхруулагдсан бөгөөд дотор нь Сатаны маш олон зүйл байдаг тул үнэнийг хүмүүсийн дотор хэвшүүлж, тэдний амь болгох нь тийм ч амархан биш. Тэгвэл энэ нь үнэнийг хүмүүсийн дотор хэвшүүлэх боломжгүй гэсэн үг үү? Үгүй, тийм биш. Үнэнийг тэдний дотор хэвшүүлж болох ч хүмүүс зөв хандлага, үзэл бодолтой байж, зөв замаар алхах ёстой. Үүнийг хийхэд хэцүү гэдэг нь хийх боломжгүй гэсэн үг биш, яг л Бурханы ажлын эхний хоёр үе шаттай адил, тэр үед Бурхан төгс болгох ажил хийгээгүй, эдгээр үнэнийг илэрхийлээгүй, эсвэл эдгээр үгийг хэлээгүй ч зарим хүн төгс болгуулж, зарим нь ялгаагүй Бурханыг мэдэж авсан. Энэ баримтаас харахад, үнэнийг хүмүүсийн дотор хэвшүүлэх нь хүрч болохуйц бөгөөд энэ нь боломжгүй зүйл биш, зөвхөн хүмүүс үнэнийг эрэлхийлэх эсэхээс л шалтгаална. Тэгвэл хүн хэрхэн эрэлхийлэх ёстой вэ? Хамгийн энгийн арга бол өдөр бүр Бурханы үгийг уншиж, Бурханы сонгодог үгсийг цээжилж, өдөр бүр Бурханы үгийн нэг хэсгийг тунгаан бодож, тэдгээр үгийг ахин дахин залбиран-уншиж, нөхөрлөх явдал юм. Чамд зааж сургах зорилготой Бурханы үгэн дэх эдгээр үзэл бодол, үг хэллэг—түүнчлэн янз бүрийн хүмүүс, үйл явдал, зүйлд хандах хандлагыг чи залбиран-уншиж, ингэснээрээ тэдгээрийг ойлгож, тэдгээр нь зүрх сэтгэлд чинь ормогц нэг л мэдэхэд чи янз бүрийн зүйл тохиолдох үед эерэг бодол, үзэл бодол, хэрэгжүүлэлтийн зарчмуудыг амьдран харуулна. Та нар энэ түвшинд хараахан хүрээгүй. Иов юу хийснийг чи уншсан уу? Хүүхдүүд нь найрлаж байх зуур Иов юу хийж байсан бэ? Тэр Бурханы өмнө очиж залбиран, хүүхдүүдийнхээ төлөө тахил өргөсөн. Тэр хэзээ ч Бурханаас холдоогүй. Өөрөөр хэлбэл, зүрх сэтгэлийг чинь Бурханаас холдуулж болзошгүй аливаа зүйлээс зайлсхий; зүрх сэтгэлийг чинь Бурханаас холдуулж болзошгүй юу ч бүү хэл; чамайг Бурханаас холдуулах, эсвэл Түүний талаар үзэл, эргэлзээ төрүүлж болзошгүй зүйлсийг харахаас зайлсхий; чамайг сөрөг, дорой, дур зоргоороо болгож болзошгүй, эсвэл чамайг Бурханыг сэжиглэх, эсэргүүцэх, Бурханаас холдоход хүргэж болзошгүй хүмүүстэй бүү харилц, харин оронд нь ийм хүмүүсээс хол бай; өөрийг чинь босгон байгуулж, тусалж, хангаж чадах хэнтэй ч ойр бай; чамайг үнэнийг жигшин голох, үнэнд дургүйцэх, эсвэл үнэнд зэвүүцэхэд хүргэж болзошгүй зүйлсийг бүү хий. Чи өөрийнхөө оюун ухаанд эдгээр зүйлийн талаар ямар нэг ойлголттой байх ёстой. “Би хэр удаан амьдрах, эсвэл амьдрал минь яаж эргэх нь хамаагүй, би бүх зүйлийг зөнгөөр нь орхиж, Бурханы зохион байгуулалтад даатгана” хэмээн бодож, амьдралаа аргацааж бүү өнгөрөө. Бурхан чамд зориулсан орчныг зохион байгуулж, сонголт хийх чөлөөт хүслийг өгсөн боловч хэрвээ чи хамтран ажиллахгүй, ертөнцийн зүйлд дуртай, үргэлж махан биеэ өөгшүүлдэг, үүрэгтээ үнэнч бус, хариуцлагагүй хүмүүстэй байнга дур мэдэн харилцдаг бол, тийм хүмүүстэй үргэлж нийлдэг бол эцсийн үр дүн, төгсгөл нь юу байх вэ? Тэр хүмүүс хийх зүйлгүй байх үедээ идэж уух, зугаацах талаар ярьж, ихэвчлэн хов жив, цуу яриа хөөрөлддөг. Хэрвээ чи ийм уруу таталттай тулгарсан ч тэднээс холдохгүй, тэр ч бүү хэл эдгээр зүйлд автаж, ийм хүмүүстэй санаатайгаар нийлбэл чи аюулд орно, учир нь уруу таталт эргэн тойронд чинь хаа сайгүй бий! Ухаалаг хүмүүс ийм уруу таталтыг хараад холддог. Тэдний зүрх сэтгэлд “Надад тийм биеийн хэмжээ байхгүй, би сонсохгүй, тэдэнд анхаарал хандуулахыг ч хүсэхгүй байна. Энэ хүмүүс үнэнийг эрэлхийлдэггүй, үнэнийг хайрладаггүй. Би холдож, Бурханы үгийг ганцаараа унших чимээгүй газар олж, зүрх сэтгэлээ тайван байлгаад хэсэг хугацаанд тунгаан бодож, Бурханы өмнө очно” гэж тодорхой мэддэг. Эдгээр зарчим, зорилго нь бүгд: Нэгдүгээрт, Бурханы үгээс бүү холд; хоёрдугаарт, зүрх сэтгэлдээ Бурханаас бүү холд. Ийм маягаар чи үнэн гэж юу болохыг ойлгосны суурин дээр Бурханы өмнө үргэлж амьдарч чадна. Нэг талаар, Бурхан чамайг уруу таталтад орохоос хамгаална. Нөгөө талаар, Бурхан чамд туйлын нигүүлсэнгүй хандаж, үнэнийг хэрэгжүүлэхийн тулд юу хийх ёстойг чинь ойлгуулж, янз бүрийн үнэний талаар чамайг гэрэлтүүлж, гэгээрүүлнэ. Үүргийн чинь тухайд, Бурхан чамайг алдаа гаргахгүй байхаар оролдож, юмыг үргэлж зөв хийж, зарчмыг мэддэг байхад залж чиглүүлнэ. Ингэснээр чи хамгаалагдах биш үү? Мэдээж энэ нь хамгийн том, эцсийн зорилго биш. Тэгвэл эцсийн зорилго юу вэ? Чи янз бүрийн хүмүүс, үйл явдал, зүйлээс сургамж авч, Бурханы санаа зорилгыг ойлгож, Бурханы ажлыг мэдэж, Бурханы шаардсан зарчмын дагуу хэрэгжүүлж чаддаг байх явдал юм. Ингэснээр чиний амь, биеийн хэмжээ зогсонги байдалд орохын оронд үргэлжлүүлэн өсөж чадна. Хэрвээ чи үргэлж ажил хэрэг хөөцөлдөж, үүргээ гүйцэтгэхдээ үнэнийг хэрэгжүүлэх, амь-оролтын бэрхшээлийг шийдвэрлэхэд анхаардаггүй бол чиний амь өсөхгүй. Амь-оролтод үүргээ гүйцэтгэснээр хүрдэг. Хэрвээ хүн үүргээ гүйцэтгэхээ больж, Бурханы үгээс холдвол амийн ахиц дэвшил гарахгүй. Зарим хүн бусдын дэмий чалчиж байгааг хараад оролцож, хошуу дүрж, үргэлж хэрэгт дурлаж, байнга хов живд дурладаг—Бурхан ийм хүмүүст дургүй. Бурхан ямар хүмүүст дуртай вэ? Зүрх сэтгэлээ тайван байлгаж чаддаг хүмүүст дуртай. Өөрсдийгөө тайван байлгах нь яахын төлөө байдаг вэ? Юу ч боддоггүй утсан хүүхэлдэй болохын тулд уу? Үгүй, Бурханы өмнө чимээгүйхэн залбирч, Бурханы санаа зорилгыг эрж хайж, чамайг хамгаалахыг Бурханаас гуйж, чамайг гэгээрүүлэхийг Бурханаас гуйхын тулд юм. Түүнчлэн, үнэний энэ талын тухай ойлголттой болж, тодорхой мэддэг болохын тулд өөрийнхөө ойлгодоггүй үнэний зарим талын тухай гэгээрэл, гэрэлтүүлэлт хүртэхийг эрж хайх, эсвэл ажлынхаа асуудалтай аливаа талыг шийдвэрлэхийг эрж хайж, Бурханы удирдамжийг олж авахын тулд юм. Хүн Бурханы өмнө чимээгүй байх үед хэрэгжүүлэх шаардлагатай маш олон ажил, хийх шаардлагатай маш олон зүйл байдаг. Энэ нь завтай болох бүрдээ Бурханы өмнө ирж бүртгүүлээд, “Бурхан минь, би энд байна, зүрх сэтгэлд минь Та бий, надтай хамт байгаач, намайг уруу таталтад бүү оруулаач!” гэж хэлэх хэрэг биш юм. Хэрвээ чи ингэж аргацааж, Бурханд увайгүй хандвал жинхэнэ итгэгч биш бөгөөд Бурхан ийм хүмүүст үнэнийг өгөхгүй. Бурхан хүмүүст үнэнийг өгөхийн тулд хүмүүс эхлээд юу эзэмших ёстой вэ? Тэд зөвт байдлын төлөө өлсөж цангадаг зүрх сэтгэлтэй, чин сэтгэлтэй байх ёстой. Хэрвээ зүрх сэтгэл чинь чин үнэнч бол энэ нь юуг төлөөлдөг вэ? Энэ нь үнэнийг үнэхээр хайрладаг гэдгийг чинь төлөөлдөг. Хэрвээ чи Бурханд үргэлж увайгүй хандаж, огт чин сэтгэлгүй байж, бүх зүйл дээр үргэлж өөрөө шийдвэр гаргахыг хүсэж, Бурханы өмнө үргэлж очиж бүртгүүлж, мэндлээд, дараа нь өөрөө шийдэж, юмыг өөрөө хийхийг хүсдэг бол Бурхан чамд ажлаа даалгасан хэдий ч чи эцэстээ Бурхантай, эсвэл үнэнтэй ямар ч хамаагүй болно. Үүнийг юу гэж нэрлэдэг вэ? Үүнийг Бурханыг эсэргүүцэж, өөрийнхөө үйл хэргийг эрхлэх гэж нэрлэдэг. Бурхан чамайг ийм байдлаар гэгээрүүлж чадах уу? Үгүй. Та нар бүгд үнэнийг эрэлхийлж, үнэнийг ойлгох замыг ухаарсан уу? Чи Бурханы өмнө байнга ирж, үнэнийг эрж хайхын тулд зүрх сэтгэлээ тайван байлгаж, Бурханд залбирах ёстой, өөрийгөө тайван байлгаж сурах ёстой. Өөрийгөө тайван байлгана гэдэг нь хоосон оюун ухаантай байна гэсэн үг биш, харин зүрх сэтгэлдээ гуйлт, бодол санаа, ачаатай байж, чин сэтгэлээсээ, хүсэн тэмүүлсэн зүрх сэтгэлтэйгээр Бурханы өмнө ирж, үнэн болон Бурханы санаа зорилгыг хүсэн тэмүүлж, гүйцэтгэж буй үүрэг, хийж буй ажлынхаа төлөө ачаа үүрэх явдал юм—Бурханы өмнө ирж, өөрийгөө тайван байлгах үед чамд байх ёстой зүйл энэ юм.

Чуулганы бүх ажил Бурханы хаанчлалын сайн мэдээг түгээх ажилтай шууд холбоотой гэдгийг Би сая нөхөрлөлөө. Ялангуяа сайн мэдээ номлох ажил болон мэргэжилтэй холбоотой бүх ажил нь сайн мэдээ түгээх ажилтай чухал, салшгүй холбоотой байдаг. Тиймээс сайн мэдээ түгээх ажилд хамаарах юу ч байсан Бурханы ашиг сонирхол болон Бурханы гэрийн ашиг сонирхолд хамаатай байдаг. Хэрвээ хүмүүс сайн мэдээ түгээх ажлыг зөв ойлгож чадвал өөрсдийн болон бусдын гүйцэтгэдэг үүрэгт зөв хандах ёстой. Зөв хандах арга зам нь юу вэ? Хамаг чадлаараа хичээж, Бурханы шаардлагын дагуу үүргээ гүйцэтгэх явдал юм. Хамгийн наад зах нь, санаатайгаар хохирол, үймээн учруулах зан авир, хэрэгжүүлэлт бүү гарга, буруу гэдгийг нь мэдсээр байж санаатайгаар бүү хий. Хэрвээ хэн нэгэн чуулганы ажилд саад болж, үймүүлэхийг нь мэдсээр байж ямар нэг зүйл хийхээр зүтгэж, хэн ч түүнийг болиулж чадахгүй байвал тэрээр мууг үйлдэж, үхлээ эрж, диаволын үнэн төрхөө харуулж байна. Түүнийг ямар хүн болохыг ах эгч нараар яаралтай ялган таниулж, дараа нь тэр ёрын муу хүнийг чуулганаас зайлуул. Хэрвээ мууг үйлдэгч түр зуур мунхагласан бөгөөд санаатайгаар мууг үйлдээгүй бол ийм хэрэг явдалд хэрхэн хандах ёстой вэ? Тэр хүнийг сургаж, туслах ёстой юу? Сургаад байхад сонсохгүй хэвээр байвал яах вэ? Ах эгч нар хамтарч, түүнийг шүүмжилнэ. Хэрвээ тэр хүн ажилдаа чадварлаг хэр нь хамаг чадлаараа хичээдэггүй, гэхдээ тухайн нөхцөлд түүнийг орлох хүн байхгүй, хүн бүр түүнийг ажлаа хийгээсэй гэж хүссээр байвал яах вэ? Бүгд хамтдаа тэр хүнийг засаж, “Бурхан чамайг өргөмжилж, энэ үүргийг гүйцэтгэхийг чамаас шаардсан. Хэрвээ чи хамаг чадлаараа хичээж үүнийг хийхгүй, үргэлжлүүлэн үймээн дэгдээж, ажлаа дахин орхивол мөс чанаргүй чинь илт бөгөөд үүргээ гүйцэтгэхэд тохирохгүй” гэж анхааруулдаг. Энэ арга зам сайн уу, үгүй юу? Хэрвээ хэн нэгэн хүн түүнийг орлож чадахаар бол түүнийг явуул. Та нар тэгж зүрхлэх үү? Ихэнх хүн зүрхлэхгүй. Чуулганы ажлыг хамгаалах тухайд олон хүн босож, шударга ёсыг сахин хамгаалж зүрхэлдэггүй. Энэ нь үнэнийг баримталж зүрхлэхгүй байгаа хэрэг биш гэж үү? Зарим хүн чуулганы ажилд саад, үймээн тулгарч байгааг хараад толгойгоо элсэнд нууж, өөрсдөд нь ямар ч хамаагүй мэт хайхрамжгүй ханддаг бөгөөд нүдэн балай, чихэн дүлий өнгөрөөх хандлагатай байдаг. Гэвч хэрвээ хэн нэгэн хүн тэднийг ингэж болохгүй гэж шүүмжлэх юм уу тэднийг жигшиж, дорд үзвэл тэд уурлаж, дотроо “Чи өөрийгөө хэн гэж бодоо вэ? Намайг шүүмжилдэг чи хэн юм бэ? Намайг дорд үздэг чи хэн юм бэ? Бид энэ хэрэг явдлыг ярилцаж дуусгах ёстой” гэж боддог. Тэд энэ хэрэг явдлыг зүрх сэтгэлдээ авч үзэн, нухацтай ханддаг бөгөөд ямар нэгэн зүйл хэлэхгүй, байр сууриа илэрхийлэхгүй байж чаддаггүй. Чуулганы ажилд саад учирч, үймүүлэгдэж, хохирол амсаж байхад тэд юу ч мэдрээгүй, харин ч хараагүй царайлсан. Эдгээр нь ямар төрлийн хүмүүс вэ? (Аминч, жигшүүртэй хүмүүс.) Энэ нь зүгээр л аминч, жигшүүртэй байдал гэж үү? Энэ асуудал маш ноцтой тул ганцхан өгүүлбэрээр дүгнэх боломжгүй. Ийм хүмүүс хүн чанаргүй, огтхон ч сайн хүмүүс биш гэж л хэлж болно. Үнэндээ энэ бол антихристүүдийн хийдэг зүйл, мэдээж хуурамч удирдагчид ч бас ялгаагүй. Антихристүүд Бурханы гэрийн ашиг сонирхол гэж юу болохыг огт мэддэггүй. Чуулганы ажилд саад учирч байхад тэд үүнийг харж чаддаггүй. Зарим хүн чуулганы ажлыг үймүүлж, орвонгоор нь эргүүлдэг ч антихристүүд үүнийг хараад нухацтай авч үздэггүй. Тэд асуудлыг жижигрүүлж, буруутанг хэдхэн энгийн үгээр сулхан загнаж, өчүүхэн төдий ч эгдүүцсэн шинжгүйгээр товчхон сануулаад л өнгөрдөг. Ийм хүмүүст шударга ёсны мэдрэмж байдаг уу? Эдгээр нь ямар төрлийн хүмүүс вэ? Ийм хүмүүс ачийг бачаар хариулдаг урвагчид юм! Тэд бол хог шаарнууд!

Хүмүүсийн ашиг сонирхол гэж юу болох, хүмүүсийн ашиг сонирхлын мөн чанар юу болох, хүмүүс яагаад хувийн ашиг сонирхлыг эрэлхийлдэг, хүмүүс хувийн ашиг сонирхол эрэлхийлэхийн уг чанар юу болох, мөн Бурханы ашиг сонирхлын уг чанар юу болох, тэдгээрийг хэрхэн тодорхойлдог талаар Би сая ерөнхий тойм өглөө. Бурханы ашиг сонирхол бол хамгийн шударга үйл хэрэг бөгөөд үүнийг тэгж үзэх ёстой. Бурхан Өөрийн ашиг сонирхлыг хамгаалах нь огтхон ч аминч хэрэг биш, энэ нь зөвхөн Өөрийн нэр төр, алдар сууг хамгаалахын төлөө ч биш юм. Харин ч Тэрээр Өөрийн ажлын ахиц дэвшил, үр дүнг хамгаалж, шударга үйл хэргийг хамгаалахыг хүсдэг. Энэ бол хамгийн шударга, зүй ёсны зан авир, үйлдэл бөгөөд энэ бол Бурханы үйл хэрэг юм. Бүтээгдсэн зүйлс Бурханы энэ үйл хэргийн талаар ямар ч үзэл тээх ёсгүй, ямар нэгэн буруутгал, шүүлт тээж бүр ч болохгүй. Бурханы ашиг сонирхол бүхнээс дээгүүр гэж бид хэлж болох уу? (Болно.) Ингэж хэлэх нь аминч хэрэг үү? (Үгүй.) Хүмүүс үнэний энэ талыг ойлгодог бөгөөд үүн дээр үндэслэвэл энэ мэдэгдэл үндэслэлтэй юм. Энэ нь санаатайгаар тал зассан хэрэг биш, алагчлалгүй, зүй ёсны хэрэг юм. “Тэд Бурханы гэрийн ашиг сонирхлыг хэзээ ч бодолцон үздэггүй, харин ч бүр хувийн алдрын хариуд тэдгээр ашиг сонирхлоос урвадаг”—энэ бол антихристүүдийн мөн чанар юм. Ашиг сонирхолд хандах тэдний хандлага, арга барил ийм уг чанартай бөгөөд тэд Бурханы гэрийн ашиг сонирхлыг хэзээ ч бодолцон үздэггүй. “Хэзээ ч” гэдэг нь юу гэсэн үг вэ? Тодруулбал, тэд Бурханы ашиг сонирхлын талаар огт боддоггүй, тэдэнд тийм ойлголт ч байдаггүй, тэд зөвхөн өөрсдийн ашиг сонирхлыг л бодолцон үздэг—энэ нь ийм утгатай. Энэ нь хэр ноцтой вэ? Хувийн алдрын хариуд Бурханы гэрийн ашиг сонирхлоос урвана. Тэдний ашиг сонирхол хамгийн чухал бөгөөд Бурханы ашиг сонирхлыг орлож чадна. Ашиг сонирхол нь хэчнээн хорон муу, зүй бус, эсвэл сөрөг байсан ч тэд ашиг сонирхлынхоо төлөө тэмцэх бөгөөд ашиг сонирхлоо булаан авч, түүнийхээ төлөө тэмцэхийн тулд ямар ч үнээр, хэнийг ч хамаагүй золиослохдоо тулна. Энэ ямар төрлийн зан авир вэ? (Антихристүүдийн.) Антихристүүдийн зан авир—энэ бол Сатаны хийдэг зүйл юм. Сатан энэ хүн төрөлхтнийг захирч, улс орныг захирч, үндэстнийг захирдаг бөгөөд ноёрхлынхоо тогтвортой байдлын хариуд хэчнээн ч хүний амийг золиослоход бэлэн байдаг. Түүний ашиг сонирхол юу вэ? Эрх мэдэл болон ноёрхогч байр суурь. Тэгвэл тэр яаж ноёрхогч байр суурийг олж авч, энэ ноёрхлоо хэрхэн тогтворжуулдаг вэ? (Ямар ч үнээр хамаагүй.) Ямар ч үнээр хамаагүй. Өөрөөр хэлбэл, хэрэгжүүлэлт, арга барил нь олон нийтэд хууль ёсны, эсвэл хууль бус харагдах эсэхийг Сатан тоодоггүй бөгөөд аллага, дарангуйллаас эхлээд зөөлөн, хатуу арга мэх, албадлага, урхидалт гээд бүхнийг ашиглаж, байр суурийнхаа тогтвортой байдал, гартаа байгаа эрх мэдлийн хариуд хэний ч амийг, эсвэл хэчнээн ч хүний амийг золиослоход бэлэн байдаг—энэ бол Сатаны зан авир юм. Антихристүүд ч бас ингэж үйлддэг.

Өнөөдрийн нөхөрлөлийн эдгээр үг та нарын сонирхолд нийцэж байна уу? (Өнөөдөр сонсоод би ихийг олж авлаа, ялангуяа мэдлэг болон сэхээтнүүдийг задлан шинжилсэн нь сэтгэлийг минь ихэд хөдөлгөлөө. Урьд нь би сэхээтнүүд сүнслэг ойлголтгүй гэдэгтэй төдийлөн санал нийлдэггүй байсан ч энэ хугацаанд Бурхан мэдлэгийг задлан шинжилснээр дамжуулан би аажмаар харьцуулалт хийж, олон тохиолдолд би өөрөө Бурханы үгийг ухамсарлаж чаддаггүйгээ, сонсоод ч ойлгодоггүйгээ, мөн хүмүүс болон үйл явдлыг харахдаа сэхээтний өнцгөөс харж, задлан шинжилдэг, энэ нь гажууд ойлголтод хүргэдэг гэдгийг харж чадсан—энэ бол сүнслэг ойлголтгүй байдал юм. Одоо би сэхээтнүүдийн мөн чанарыг илүү тодорхой харж чадаж байна.) Өнөөдөр сэхээтнүүдийн талаар ярихдаа Би хэн нэг хүнийг огтхон ч онилоогүй, харин та нар өөрсдийгөө Миний үгтэй харьцуулан үзэж чадвал энэ нь сайн хэрэг бөгөөд та нар эргэлт хийж, орж чадна гэсэн найдвар байна. Та нар үнэнийг ойлгохгүй, ухамсарлахгүй байхаас эхлээд, зарим энгийн, бие даасан, төдийлөн гүн гүнзгий биш үнэнийг ар араас нь ойлгож чадах хэмжээнд аажмаар хүрэхийн тулд хичээнгүйлэн эрэлхийлэх ёстой, ингэснээр та нарын ойлгодог зүйл бичиг үсэг, хоосон сургаал биш, харин үнэн байх болно. Ингэснээр чи бага багаар сүнслэг ойлголттой болно. Хэрвээ чи үнэн-бодит байдалд төвлөрч аливааг ухаж ойлговол аажмаар үнэнийг ойлгоно; хэрвээ чи хоосон сургаалд төвлөрч, логик болон оюун ухаанаа ашиглан аливааг байнга задлан шинжилбэл чиний ойлгох зүйл зүгээр л хоосон сургаал юм уу онол байх бөгөөд энэ нь хэзээ ч үнэн болохгүй, чи хоосон сургаалын сууриас хэзээ ч цааш ахихгүй. Тийм биш гэж үү? (Тийм.) Зарим хүн: “Би уншсан Бурханы үгийнхээ заримыг яагаад ойлгож чаддаггүй юм бэ? Хэл зүйн дүрмээр хэмжиж, эсээний бүтцэд үндэслэх үед тэдгээр нь хүмүүст ойлгож, хүлээн авахад яагаад тийм ч амархан байдаггүй юм бэ?” гэдэг. Та нар энэ асуудлыг хэрхэн тайлбарлах вэ? Одоо та нар үүнийг ойлгож чадах уу? Би та нарт тайлбарлаж өгье. Хүн төрөлхтөн бий болсон цагаас хойш Бурхан хүмүүстэй ярьсаар ирсэн бөгөөд Түүний хэлсэн үг бүр, догол мөр бүр нь эсээ биш, зүгээр л хэл яриа юм. Өнөөдөр энд ярихдаа Би эсээ уншиж, илтгэл тавьж байна уу, эсвэл зүгээр л ярилцаж байна уу? (Ярилцаж байна.) Би та нартай ярилцаж, үнэнийг хэлж, та нарт хэрэгтэй сэдвүүдийн талаар ярьж байна. Би эсээ уншаагүй, харин ярьж байна. Тиймээс эсээ гэж юу болох, ярих гэж юу болохыг та нар ойлгох ёстой—энэ хоёрын хооронд ялгаа бий. Эсээнд шаардагддаг хэд хэдэн элемент нь хүн төрөлхтнөөс гаралтай мэдлэгийн талууд бөгөөд Бурхан ярих үедээ энэ мэдлэгийг мөрдөх шаардлагагүй. Тэрээр хэлэхийг зорьсон үнэнээ ойлгомжтой, тодорхой хэлэхэд л хангалттай бөгөөд хүмүүс сонссон үнэнээ ойлгож чадаж л байвал тэр нь хангалттай, цэг таслал ч ашиглах шаардлагагүй. Хүн төрөлхтөн цэг таслал, эсээг зохиосон, мөн хэл зүйн дүрэм болон эсээнд шаардагддаг элементүүдийг ч зохиосон. Эдгээр зүйл бүгд мэдлэгийн ангилалд багтдаг, Бурхан тэдгээрийг мөрдөх шаардлагагүй. Үүнээс гадна, хэл яриа Бурханаас гаралтай бөгөөд энэ бол эерэг зүйл юм. Тиймээс Бурхан юу ч хэлсэн бай, тэр нь зөв байдаг. Чи үүнээс хэл зүйн дүрмийн асуудал хайж шалгах, эсвэл дүрмийн асуудлыг харьцуулах юм уу задлан шинжлэх шаардлагагүй. Чи тухайн хэсэг, тухайн догол мөр, тухайн өгүүлбэрээс Бурханы санаа зорилго юу болох, үнэн гэж юу болох, хүмүүсээс шаарддаг Бурханы үнэн-зарчим юу болох, хүмүүст хэлдэг Бурханы хэрэгжүүлэлтийн зам юу болохыг ойлгоход л хангалттай. Энэ бол бүтээгдсэн зүйлс—хүмүүсийн эзэмших ёстой эрүүл ухаан юм. Бурханы үг, үйлдэл нь хүмүүсийн боловсруулсан энэ бүх тогтсон хэв маяг, хүрээ хязгаар, түүнчлэн мэдлэгт угаасаа байдаг эдгээр дүрэм журам, цэвэр сэтгэхүйн зүйлсийг мөрдөх шаардлагагүй, тэдгээрийг баримтлах хэрэггүй. Бурхан олон зүйл хэлсэн бөгөөд Бурхан юу ч хэлсэн бай, тэр нь үнэн байдаг. Сүнслэг ойлголттой хүмүүс болон туршлагатай хүмүүс Бурханы үгийг унших тусмаа Бурханы үг бол үнэн гэдгийг улам их мэдэрдэг. Эдгээр үгэнд агуулагдах үнэн гэж юу болохыг хүмүүс ухан ойлгож, эрж хайж, туулах шаардлагатай. Бурхан хүн төрөлхтөнд хандан ярьдаг—Бурханы хийдэг зүйл бол ярих явдал бөгөөд “ярих” гэдгийг хар ярианы хэлээр хууч хөөрөх, эсвэл юм ярих гэдэг. Бурханы энд хэлэхийг хүсэж буй зүйлд агуулагдах мөн чанар юу вэ? Энэ нь Бурханы санаа зорилго, үнэн, хүмүүст тавьдаг Бурханы шаардлага юм—энэ бол агуулга нь. Ярихын шинж чанар нь заримдаа ярианы хэл, аялгуу ашиглан, заримдаа бичгийн хэлний зарим үг ашиглан илэн далангүй, нүүр тулан хуучлах маягаар ойлгомжтой, тодорхой ярих явдал юм. Эсээ бичихийн тулд эхний догол мөрөнд оршил байх ёстой бөгөөд дунд хэсэгт нь асуудлын өрнөл, тайлбар, дараа нь оргил хэсэг болон төгсгөл гэж байдаг. Үүнийг эсээ гэж үзэхийн тулд яг энэ форматын дагуу бичигдсэн байх ёстой бөгөөд тэгсэн цагт л багш үүнийг уншиж, дунд, сайн, эсвэл онц гэж дүгнэнэ. Чи Бурханы үгийг ингэж дүгнэж чадах уу? Чи: “Энэ хэсэг сайн байна, хэл зүйн дүрэм сайтай, бурханлаг хэлээр ярьсан, эсээний бүтцэд бүрэн нийцэж байна; тэр хэсэг нь тийм ч сайн биш, бага зэрэг эмх цэгцгүй, бүтэц нь төдийлөн сайн биш юм. Зарим үг нь хэл зүйн дүрмийн хувьд тийм ч зөв биш, тэр ч байтугай зарим үгийг нь зөв газарт хэрэглээгүй мэт санагдаж байна” гэж хэллээ гэе. Бурханы үгийг ингэж уншиж болох уу? (Болохгүй.) Ингэж унших нь гажууд хэрэг бөгөөд чи хэзээ ч үнэнийг олж авахгүй. Бурхан чамаас юу шаардаж байгааг болон эдгээр үгэнд агуулагдах үнэн юу болохыг харахын тулд чи Бурханы үгийн цаад утгыг уншиж сурах ёстой—энэ бол ухаалаг хэрэг юм. Чи эдгээр зүйлийг хэрхэн харахаа ч мэддэггүй бөгөөд өдөржин “Бурханы үг яагаад бүр эсээ ч биш байдаг юм бэ? Бурханы үг илтгэл шиг байх ёстой, Бурхан уран яруу хэлээр ярих ёстой” гэж хэлсээр байдаг. Би тэгдэггүй. Тэгэх нь маш ядаргаатай, та нар сонсоод ядарна, ярьж байгаа хүн ч бас ядарна. Бурхан тэнгэрт ярьж, Иовтой ярьж, Петртэй ярьж, Мосе болон Ионатай ярьж байсныг бодоод үз—Бурханы үг энгийн, тодорхой байгаагүй гэж үү? Тэдгээр нь хэчнээн ер бусын, хийсвэр, эсвэл агуу болохыг, үг хэллэг нь хэчнээн нарийн нягт болохыг чи огт харж чадахгүй. Сатан Иовыг сорих үед Бурхан Сатанд: “Миний зарц Иовын талаар чи анзаарсан уу? Бурханаас эмээж, муугаас зайлдаг төгс агаад шулуун шударга түүн шиг хүн газар дээр нэг ч үгүй” (Иов 1:8), “Харагтун, тэр чиний гарт байна; харин түүний аминд л бүү хүр” (Иов 2:6) гэж хэлснийг хар. Бурханы үг энгийн, товчхон байсан бөгөөд хэрэг явдлыг маш тодорхой тайлбарласан. Энэ бол Бурханы зан чанар, Бурханы мөн чанар юм. Бурхан зориуд толгой эргүүлсэн учир битүүлэг үг ашигладаггүй бөгөөд Түүний агуу, ер бусын, эрхэмсэг байдал болон эрх мэдэл, хүч чадал нь хуурамч биш юм. Яагаад Би тэдгээрийг хуурамч биш гэж хэлж байна вэ? Тэр хүнтэй ярихдаа дүр эсгэдэггүй, Өөрийгөө өндөр дээд дүр төрхөөр өнгөлөн далддаггүй, эсвэл хүмүүс ойлгож чадахааргүй зүйл хэлдэггүй—Сатан л тэгдэг, Бурхан тэгдэггүй—нэгэнт Бурхан хэлж байгаа учраас Тэр чамд ойлгуулах болно. Хэрвээ чи хүүхэд бол Тэр чамтай хүүхдийн ойлгож чадах үгээр ярина. Хэрвээ чи өндөр настан бол Тэр чамтай өндөр настны хэлээр ярина. Хэрвээ чи эрэгтэй хүн бол Тэр чамтай эрэгтэйчүүдийн дадсан хэлээр ярина. Хэрвээ чи завхарсан хүн бол Тэр чамтай завхарсан хүмүүс ойлгож чадахуйц байдлаар, тийм хэлний бүтэцтэйгээр ярина. Бурхан олон янзын аргаар ярьдаг. Заримдаа Тэр хошигнодог, заримдаа егөөддөг, заримдаа ёжилдог, заримдаа задлан шинжилдэг, заримдаа илүү хатуу чанга байдаг, заримдаа илүү зөөлөн байдаг, заримдаа чамайг догдлуулдаг, заримдаа чамайг зассаныхаа дараа тайвшруулдаг... Бурханы хийдэг энэ бүх ажил болон Түүний илэрхийлдэг эдгээр үнэн нь хөшүүн биш, уян хатан байдаг. Бурхан бол амийн усны булаг бөгөөд үнэний эх сурвалж нь Бурхан юм. Бурханы хэлсэн юм бүхэн зүгээр, үүнд үнэн агуулагддаг бөгөөд Тэр ямар арга замаар ярих нь хамаагүй. Хэрвээ хэн нэгэн хүн Бурханы ярих арга барил, хэлнийх нь бүтэц гэх мэт зүйлийн талаар үргэлж үзэл тээж, тэдгээрийг байнга шинжиж, эргэлзэж, эдгээр зүйлийн талаар үргэлж бухимдан, “Миний итгэдэг бурхан нэг л бурхан шиг санагдахгүй байна, тэр яагаад ийм байдаг юм бэ? Тиймээс би түүнийг хүлээн авахыг хүсэхгүй байна, хэрвээ би түүнийг хүлээн авбал хэтэрхий ичгэвтэр байх болно, би өөр нэгэнд итгэсэн нь дээр байх” гэж боддог бол энэ ямар төрлийн хүн бэ? (Үл итгэгч.) Энэ бол үл итгэгч юм. Үл итгэгчдийн ихэнх нь ямар төрлийн хүмүүс байдаг вэ? Сүнслэг ойлголтгүй хүмүүс. Сүнслэг ойлголтгүй хүмүүс Бурханы үгийг уншихдаа нягтлан шинждэг бөгөөд үр дүнд нь бүрэн ухаж ойлгож чадахгүй хэвээр байдаг тул “Энэ нь үнэн зам юм чинь ингэж итгэснээр үнэхээр ерөөл хүртэх боломжтой юу? Маш олон хүн итгэж байгаа. Хэрвээ би итгэхгүй бол там руу явах биш үү?” хэмээн гайхдаг. Тэд тэр ч бүү хэл ялихгүй заль мэх өвөрлөдөг. Тэд “Бурханы үгэнд үнэн байдаг гэж тэд хэлдэг, тэгвэл үнэн гэж юу юм бэ? Би яагаад үүнийг хараагүй юм бэ? Би уншиж, сонсох ёстой!” гэж гайхширдаггүй. Нэг л өдөр тэд эцэст нь “сонссон зүйлээ ойлгож”, “Эдгээр үгийн илчилж байгаа зүйл бол жинхэнэ нөхцөл байдал, энэ бол үнэн. Гэвч хэллэг нь хэтэрхий энгийн, түгээмэл, маш жирийн бөгөөд сэхээтнүүдэд басамжлагдаж, гадуурхагдаж, хамгийн жирийн яриа гэж тооцогдож магадгүй, зарим үгийн хувьд бүр улиг болсон, мөн мэдлэгийн салбарын өндөр түвшний сэхээтнүүдийн хэрэглэж ч түвдөхгүй зарим үг үнэндээ бурхны амнаас гарч байна—энэ үнэхээр санаанд багтамгүй юм, ийм байх ёсгүй биз дээ?” гэж боддог. Ийм байнгын шинжилтийн үр дагавар юу вэ? Чи өөрийгөө Бурханаас илүү дээр гэж, Бурхан чамд итгэж, чамайг өргөмжлөх ёстой гэж бодох болно. Энэ нь асуудалтай биш гэж үү? Эдгээр нь сүнслэг ойлголтгүй хүмүүс юм. Бурханд хандах тэдний хандлага нь үргэлж Бурханыг сөрөн зогсож, Түүнийг шинжих явдал байдаг. Бурханыг шинжихийн зэрэгцээ тэд Бурханыг эсэргүүцдэг, Түүнийг эсэргүүцэхийн зэрэгцээ “Чи бурхан биш байсан нь дээр, учир нь чи маш өчүүхэн, чи бурхан шиг биш. Хэрвээ чи бурхан байсан бол би сэтгэл амар байж чадахгүй. Хэрвээ би чамайг басамжилж, шинжиж, чамайг цаашид бурхан биш болтол чинь задлан шинжилж, хэн ч чамд итгэхээ боливол би баяртай байх болно, би итгэх агуу бурхан хайвал сэтгэл амар байх болно” гэж боддог. Ийм хүмүүс бол үл итгэгчид юм. Үл итгэгчдийн ихэнх нь сүнслэг ойлголтгүй байдаг. Тэд Бурханы эдгээр хамгийн жирийн айлдвараас үнэнийг хэзээ ч ойлгож, олж авахгүй. Тэд ердөө л тэдгээрийг ахин дахин шинждэг бөгөөд үнэнийг олж авч чаддаггүйгээр үл барам өөрсдийнхөө авралын чухал хэргийг сүйтгэж, мөн өөрсдийгөө илчилж, таягдан хаядаг. Өнөөдрийн нөхөрлөлөө ингээд өндөрлөе. (Бурханд талархъя!) Баяртай!

Тайлбар:

a. Хятад хэлэнд овгийн өмнө “Хөгшин”, “Бяцхан” гэх угтварыг нэмж дууддаг нь ярьж байгаа болон сонсож байгаа хүмүүсийн хоорондын дотно юм уу энгийн харилцааг илэрхийлдэг.


9-р зүйл: Тэд өөрсдөө ялгарч, хувийн ашиг сонирхол, амбицаа хангахын тулд л үүргээ биелүүлдэг; тэд Бурханы гэрийн ашиг сонирхлыг хэзээ ч бодолцон үздэггүй, харин ч бүр хувийн алдрын хариуд тэдгээр ашиг сонирхлоос урвадаг (II хэсэг)

II. Антихристүүдийн ашиг сонирхол

Өнөөдөр бид антихристүүдийн илрэлийн ес дэх зүйлийн талаар үргэлжлүүлэн нөхөрлөнө. Тэдний илрэлийн ес дэх зүйл нь дараах байдалтай байна: Тэд өөрсдөө ялгарч, хувийн ашиг сонирхол, амбицаа хангахын тулд л үүргээ биелүүлдэг; тэд Бурханы гэрийн ашиг сонирхлыг хэзээ ч бодолцон үздэггүй, харин ч бүр хувийн алдрын хариуд тэдгээр ашиг сонирхлоос урвадаг. Өнгөрсөн удаад бид үүний багахан хэсгийг нөхөрлөж, сэдвээ дөнгөж эхлүүлэн, эхний зүйл болох ашиг сонирхол гэж юу болох талаар нөхөрлөсөн. Хоёр дахь зүйлийн хувьд, хүмүүсийн ашиг сонирхол гэж юу болох, хүмүүсийн ашиг сонирхлын мөн чанар юу болох талаар бид нөхөрлөсөн. Бидний нөхөрлөсөн гурав дахь зүйл бол Бурханы ашиг сонирхол гэж юу болох, Бурханы ашиг сонирхлын мөн чанар юу болох тухай байсан—бидний нөхөрлөсөн гурван зүйлийн агуулга ерөнхийдөө энэ байлаа. Өнгөрсөн удаа бидний нөхөрлөсөн зүйл үндсэндээ ойлголтын үнэн байсан бөгөөд ашиг сонирхлын янз бүрийн талыг тодорхойлж, хүмүүст үндсэн ухагдахууны талаарх ойлголтыг өгсөн. Ес дэх зүйлийн хүрээнд бидний нөхөрлөх сэдэв нь антихристүүдийн янз бүрийн илрэлийг онцлон харуулах зорилготой тул энэ удаад бид дээр дурдсан агуулгын талаар гүнзгийрүүлж ярихгүй. Тиймээс бид энэ зүйлийн талаарх нөхөрлөлдөө антихристүүдийн илрэл дээр үргэлжлүүлэн төвлөрөх болно. Бид өөрсөдтэй нь холбоотой янз бүрийн ашиг сонирхолд хандах антихристүүдийн хандлага, зан авирыг голчлон задлан шинжилж, антихристүүдийн уг чанар-мөн чанар болон зан чанар яг ямар болохыг олж тогтоохыг хичээж, энэ өнцгөөс задлан шинжлэх болно. Бид, антихристүүдийн нүдээр өөрсдийнх нь ашиг сонирхолд хамаатай зүйлс яг юу болох талаар эхлээд нөхөрлөнө.

Антихристүүдийн нүдээр Бурхан, Бурханы гэр болон чуулган нь ердөө л хаяг нэр төдий, магадгүй ямар ч бодит үнэ цэнгүй хоосон нэрээс цаашгүй юм. Тиймээс тэд Бурханы, Бурханы гэрийн болон чуулганы ашиг сонирхлыг басамжлан үздэг бөгөөд эдгээр нь тэдний хувьд бодолцон үзэхээргүй, анхаарал хандуулахааргүй байдаг. Эсрэгээрээ антихристүүдийн хувийн ашиг сонирхол өөрсдөд нь хамгийн чухал ач холбогдолтой байдаг. Тиймээс антихристүүд хувийн ашиг сонирхлынхоо хариуд чуулган болон Бурханы гэрийн ашиг сонирхлоос байнга урвадаг. Одоо антихристүүдийн ашиг сонирхолд хамаатай зүйлсийг ангилж, нарийвчлан задлан шинжлээд, ашиг сонирхлын хэрэг явдлын талаарх тэдний үзэл бодлыг хүмүүст тодорхой харуулъя. Юун түрүүнд, антихристүүдийг яаж хаяглахаас үл хамааран, антихристүүд байна уу, ёрын муу хүмүүс байна уу, эсвэл үнэнийг хэрэгжүүлдэггүй, үнэнд дайсагнадаг хүмүүс байна уу хамаагүй, ийм төрлийн хүмүүс хоосон орчинд амьдардаггүй. Тэд махан бие дотор амьдардаг бөгөөд хэвийн хүний амьдралын хэрэгцээ шаардлагатай байдаг. Тиймээс ах эгч нарын дунд, эсвэл Бурханы гэр болон чуулган дотор амьдарч буй антихристүүд шиг хүмүүст ч бас өөрсдийнх нь аюулгүй байдалтай холбоотой ашиг сонирхол бий. Энэ бол антихристүүдийн ашиг сонирхлын эхний хэсэг буюу өөрсдийнх нь аюулгүй байдал юм. Антихристүүдийн ашиг сонирхлын хоёр дахь хэсэг нь өөрсдийнх нь нэр хүнд, байр суурь бөгөөд энэ нь тэдний эрх мэдэлтэй холбоотой. Антихристүүдийн ашиг сонирхлын гурав дахь хэсэг нь тэдний сайн сайхан байдалтай холбоотой. Антихристүүдийн ашиг сонирхлыг эмх цэгцгүй, шуудхан нөхөрлөсөнтэй харьцуулахад энэ гурван хэсгээр дамжуулан задлан шинжлэх нь илүү тодорхой байна уу? (Тийм.) Хэрвээ Би та нараас энэ гурван хэсэгт үндэслэн нөхөрлөхийг хүсвэл та нарт ямар нэгэн ойлголт байна уу? Та нар ойлгосноо нөхөрлөж чадах уу? (Хоёр дахь хэсгийн тухайд би зарим нэг ойлголтоо ярьж чадах байх, харин хувийн аюулгүй байдал болон сайн сайхан байдлын талаар тийм ч тодорхой мэдэхгүй байна.) За тэгвэл, Намайг нөхөрлөх үед та нар тодорхой ярьж чадах зүйлээ нэмж хэлж болно, харин та нарын сайн ойлгохгүй байгаа зүйлийн талаар Би нөхөрлөнө. Болох уу? (Болно.)

А. Өөрсдийнх нь аюулгүй байдал

Бид антихристүүдийн ашиг сонирхлын эхний хэсэг болох өөрсдийнх нь аюулгүй байдлын талаар эхлээд нөхөрлөе. Энэ хэсгийн утга хүн бүрд тодорхой байх учиртай; энэ нь хүний бие махбодын аюулгүй байдалд хамаатай. Эх газрын Хятадад Бурханд итгэнэ гэдэг нь аюултай нөхцөл байдалд амьдрахыг хэлдэг. Бурханыг дагадаг хүн бүр өдөр бүр агуу улаан лууд баривчлагдах, ял сонсох, харгис хавчлагад өртөх эрсдэлтэй нүүр тулдаг. Антихристүүд ч ялгаагүй. Хэдийгээр тэд Бурханы гэрт антихристүүд гэж тодорхойлогддог ч агуу улаан луу шашны ертөнцтэй хамтран Бурханы чуулган болон Түүний сонгосон хүмүүсийг дарангуйлж, хавчихын тулд байнга чадах бүхнээ хийдэг бөгөөд мэдээж антихристүүд ч бас ийм орчинд байдаг тул баривчлагдах аюулаас мултарч чаддаггүй. Тиймээс тэд өөрсдийнхөө аюулгүй байдлын асуудалтай байнга нүүр тулах ёстой болдог. Энэ нь антихристүүд өөрсдийнхөө аюулгүй байдалд хэрхэн ханддаг тухай асуултыг хөнддөг. Энэ хэсэгт бид голчлон антихристүүд өөрсдийн аюулгүй байдалд ямар хандлага баримталдаг талаар нөхөрлөх болно. Тэгвэл тэдний хандлага юу вэ? (Тэд өөрсдийн аюулгүй байдлыг хамгаалахын тулд чадах бүхнээ хийдэг.) Антихристүүд аюулгүй байдлаа хамгаалахын тулд чадах бүхнээ хийдэг. Тэд дотроо “Би аюулгүй байдлаа заавал баталгаажуулах ёстой. Хэн ч баривчлагдсан бай, би баривчлагдах ёсгүй” гэж боддог. Энэ хэрэг явдал дээр тэд ихэвчлэн Бурханы өмнө очиж залбиран, асуудалд орохоос хамгаалж өгөхийг Бурханаас гуйдаг. Ямартай ч тэд өөрсдийгөө үнэндээ чуулганы удирдагчийн ажлыг хийж байгаа бөгөөд Бурхан өөрсдийг нь хамгаалах ёстой гэж боддог. Өөрсдийнхөө аюулгүй байдлын төлөө, баривчлагдахаас зайлсхийж, бүх хавчлагаас мултарч, өөрсдийгөө аюулгүй орчинд байлгахын тулд антихристүүд өөрсдийн аюулгүй байдлын төлөө байнга гуйж, залбирдаг. Зөвхөн өөрсдийнх нь аюулгүй байдлын тухай яригдах үед л тэд Бурханд үнэхээр найдаж, өөрсдийгөө Түүнд даатгадаг. Энэ тал дээр тэд жинхэнэ итгэлтэй бөгөөд Бурханд найддаг нь бодитой байдаг. Тэд өөрсдийнх нь аюулгүй байдлыг хамгаалж өгөхийг Бурханаас гуйн залбирахад л анхаардаг бөгөөд чуулганы ажил юм уу өөрсдийн үүргийг өчүүхэн төдий ч бодолцдоггүй. Ажил дээр нь тэднийг чиглүүлдэг зарчим нь хувийн аюулгүй байдал юм. Хэрвээ аль нэг газар аюулгүй байвал антихристүүд тэнд ажиллахаар сонгох бөгөөд үнэхээр ч тэд маш идэвх санаачилгатай, эерэг харагдаж, асар их “хариуцлагын мэдрэмж”, “үнэнч байдал”-аа гайхуулдаг. Хэрвээ ямар нэгэн ажил хийхэд эрсдэл хүлээх, аюултай нүүр тулах, агуу улаан луунд мэдэгдэх магадлалтай байвал тэд шалтаг тоочин татгалзаж, үүнээс зугтах боломж хайдаг. Аюул тулгармагц, эсвэл аюулын шинж тэмдэг илэрмэгц тэд өөрсдийгөө гарган авч, үүргээ орхих боломжит бүхий л аргыг сүвэгчилж, ах эгч нарыг үл тоон, зөвхөн аюулаас мултрахад л анхаардаг. Тэд сэтгэл зүйн хувьд өөрсдийгөө аль хэдийн бэлдчихсэн байж магадгүй: Аюул нүүрлэмэгц тэд хийж байгаа бүх ажлаа тэр даруй орхиод, чуулганы ажил ямар байх, Бурханы гэрийн ашиг сонирхолд ямар хохирол учруулах, эсвэл ах эгч нарын аюулгүй байдал ямар байхыг үл тооно—тэдний хувьд зугтах нь л чухал байдаг. Тэдэнд бүр өөрсдийгөө хамгаалах “хамгийн сайн” төлөвлөгөө ч бий: Өөрсдөд нь аюул тулгарах юм уу баривчлагдмагцаа тэд аюулгүй байдлаа хамгаалахын тулд мэдэх бүхнээ хэлж, өөрсдийнхөө нэрийг цэвэрлэж, бүх хариуцлагаас мултардаг. Энэ бол тэдэнд бэлэн байдаг төлөвлөгөө юм. Энэ хүмүүс Бурханд итгэснийхээ төлөө хавчлага амсахыг хүсдэггүй; тэд баривчлагдах, эрүүдэн шүүгдэх, ял сонсохоос айдаг. Үнэн хэрэгтээ тэд зүрх сэтгэлдээ Сатанд аль хэдийн бууж өгсөн байдаг. Тэд сатанлаг дэглэмийн хүчнээс үхтлээ айдаг бөгөөд эрүү шүүлт, хатуу байцаалт зэрэг зүйлс өөрсдөд нь тохиолдохоос бүр ч их айдаг. Тиймээс антихристүүдийн хувьд, хэрвээ бүх зүйл саадгүй явагдаж, аюулгүй байдалд нь ямар ч заналхийлэл, асуудал тулгарахгүй, ямар ч эрсдэл гарах боломжгүй байвал тэд өөрсдийн зүтгэл, “үнэнч байдал”, тэр ч бүү хэл өмч хөрөнгөө өргөн барьж мэднэ. Гэвч хэрвээ нөхцөл байдал тааруу бөгөөд Бурханд итгэж, үүргээ гүйцэтгэснийхээ төлөө хэдийд ч баривчлагдаж болзошгүй байвал, мөн Бурханд итгэх итгэлээсээ болж албан тушаалаасаа халагдаж, ойр дотнынхондоо хаягдаж болзошгүй байвал тэд онцгой болгоомжлон, сайн мэдээ номлохгүй, Бурханыг гэрчлэхгүй, үүргээ ч гүйцэтгэхгүй. Өчүүхэн төдий асуудлын шинж тэмдэг илрэхэд тэд хуягандаа нуугдах яст мэлхий шиг хулчийдаг; өчүүхэн төдий асуудлын шинж тэмдэг илрэхэд тэд өөрсдийгөө аюулгүй, эсэн мэнд авч үлдэхийн тулд Бурханы үгийн номууд болон Бурханд итгэх итгэлтэй холбоотой бүхнээ чуулганд тэр даруй буцааж өгөхийг хүсдэг. Тэд аюултай биш гэж үү? Хэрвээ баривчлагдвал тэд Иудас болохгүй гэж үү? Антихристүүд маш аюултай тул хэдийд ч Иудас болж мэднэ; тэд Бурханаас урвах магадлал үргэлж байдаг. Түүнчлэн, тэд туйлын аминч, жигшүүртэй. Энэ нь антихристүүдийн уг чанар-мөн чанараар тодорхойлогддог.

Зарим хүн: “Магадгүй ийм илрэлтэй хүмүүс зөвхөн агуу улаан лууны улсад, Хятадын нийгмийн нөхцөл байдалд л байдаг байх. Гадаадад гарахад ямар ч хавчлага, баривчилгаа байхгүй тул хувийн аюулгүй байдал хамаагүй болно. Энэ сэдвийг ярих шаардлагатай хэвээр гэж үү?” гэж хэлж магадгүй. Та нар үүнийг шаардлагатай гэж бодож байна уу? (Тийм.) Гадаадад ч гэсэн, Бурханы гэрт үүрэг гүйцэтгэдэг олон хүн ийм зан авир байнга гаргадаг. Тодорхой нэг улсын улс төрийн дэглэм, шүтлэггүй хүмүүс, эсвэл шашны ертөнцөөс Бурханы гэрийн эсрэг хийж буй дайралт, гүтгэлэг, үйл ажиллагааны талаар яригдмагц зарим хүн зүрх сэтгэлийнхээ угаас ихэд айж, хулчийдаг. Тэд бүр, Бурханд итгээгүй байсан бол яг одоо хавьгүй дээр, илүү эрх чөлөөтэй байх байсан гэж бодож магадгүй бөгөөд зарим нь Бурханд итгэсэндээ харамсдаг, зарим нь бүр зүрх сэтгэлдээ ухрах талаар бодолхийлж, няцаж буцах санаа тээдэг. Ийм хүмүүс цаг ямагт өөрсдийн аюулгүй байдлын талаар санаа зовж, үүнээс илүү чухал зүйл байхгүй гэж санадаг. Тэдний амь нас, аюулгүй байдал бол зүрх сэтгэлийнх нь угт байдаг хамгийн их санаа зовдог зүйл нь юм. Тиймээс, дэлхий ертөнц, бүх хүн төрөлхтөн чуулган болон Бурханы ажлыг хэрхэн муулж, гүтгэж, яллаж байгаатай нүүр тулах үедээ энэ хүмүүс зүрх сэтгэлдээ Бурханы талд зогсдоггүй. Харин эдгээр зүйл тохиолдох үед, Бурханыг муулж, яллах дуу хоолойг сонсох үедээ тэд зүрх сэтгэлийнхээ гүнээс Бурханыг сөрөн зогсдог. Тэд Бурхан, Бурханы гэр болон чуулганаас холбоогоо таслахыг маш их хүсдэг. Түүнчлэн, ийм мөчүүдэд Бурханд итгэдэг гэдгээ хүлээн зөвшөөрөх нь тэдний хувьд хэцүү, шаналгаатай хэрэг юм. Тэд Бурхан, Бурханы гэр юм уу чуулгантай ямар ч холбоогүй байхыг туйлын их хүсдэг. Ийм үед тэд Бурханы гэрийн гишүүн байгаадаа тавгүйтэж, тэр ч байтугай ичиж, хүний нүүр харж чаддаггүй. Ийм хүмүүс үнэхээр Бурханыг дагагчид мөн үү? Тэд Бурханыг дагахын тулд үнэхээр бүхнийг орхисон уу? (Үгүй.) Эх газрын Хятадад хүмүүс Бурханд итгэх үедээ хавчлага, баривчилгаатай байнга нүүр тулж, хувийн аюулгүй байдлын асуудалтай олонтоо тулгардаг; гадаадад орчин нөхцөл тийм ч хатуу ширүүн биш боловч хүмүүс төстэй нөхцөл байдалтай тулгарсаар байдаг. Тэд шашны ертөнцийн гүтгэлэг, яллалттай нүүр тулдаг бөгөөд янз бүрийн улс орны зүгээс чуулганд хандах хайхрамжгүй байдал, эсвэл үл ойлгосон зарим үгийг шийдвэрлэх хэрэгтэй болдог. Зарим нь яахаа мэдэхээ байж, Бурханы ажил жинхэнэ эсэхэд тээнэгэлзэж, эргэлзэх бөгөөд Бурханы зөв эсэхэд бүр ч их эргэлздэг. Тиймээс, тэд өөрсдийн аюулгүй байдлыг байнга бодолцдог учраас Бурханы гэрт үүргээ сэтгэл амар, тууштай гүйцэтгэж чаддаггүй. Энэ хүмүүс үнэхээр амиа Бурханд өгсөн үү? (Үгүй, өгөөгүй.) Зарим нь бүр: “Гадаадад ирнэ гэдэг нь агуу улаан лууны савраас мултарна гэсэн үг биш гэж үү? Гадаадад шашны эрх чөлөө байдаг биш үү? Бүх зүйл эрх чөлөөтэй, чөлөөлөгдсөн байдаг биш гэж үү? Бурхан биднийг үүргээ гүйцэтгүүлэхээр гадаад руу хөтөлсөн байхад бид яагаад ижилхэн хатуу ширүүн нөхцөл байдалтай нүүр тулах ёстой юм бэ? Бид яагаад гадаадад хүртэл эдгээр сургамжийг авч, энэ зовлонг туулах ёстой юм бэ?” гэж боддог. Зарим хүний зүрх сэтгэлд эргэлзээ төрдөг, зарим нь эргэлзээд зогсохгүй эсэргүүцэж, “Энэ нь үнэн зам юм чинь, энэ нь Бурханы ажил юм чинь үүргээ үнэнчээр гүйцэтгэдэг, Бурханы төлөө өөрсдийгөө зарлагадахын тулд бүхнийг орхисон бид яагаад энэ ертөнцөд ийм тэгш бус харьцааг тэвчих ёстой юм бэ?” гэх мэт асуулт тээдэг. Тэд ойлгодоггүй. Тэд ойлгодоггүй, мөн өөрсдийн аюулгүй байдлыг бүхнээс дээгүүр тавьдаг учраас ийнхүү ойлгохгүй байгаагаа Бурхан руу чиглэсэн гомдол, эргэлзээ болгон хувиргадаг. Тийм биш гэж үү? (Тийм.) Гадаадад байгаа зарим хүн үүргээ гүйцэтгэхдээ эрсдэл хүлээхээс ч айдаг. Хэрвээ тэдэнд бага зэрэг эрсдэлтэй үүрэг даалгавал тэд: “Би энэ үүрэгт тохирохгүй. Миний гэр бүл эх газрын Хятадад байгаа, хэрвээ агуу улаан луу намайг мэдчихвэл надад төвөг удах биш үү?” гэх мэт шалтаг олдог. Тэд ийм үүрэг гүйцэтгэхээс татгалздаг. Тэд өөрсдийгөө хамгаалж, аюулгүй байдлаа хангаж, амиа аврахыг сонгодог. Тэд өөрсдийгөө бүрэн өргөн барьж, бүхнийг тавьж явуулан, бүхнийг орхиж үүргээ хүлээн авахын оронд өөрсдөдөө гарах гарц үлдээдэг. Тэд үүнийг хийж чаддаггүй. Эдгээр нь өөрсдийнх нь аюулгүй байдалтай холбоотой үед тэдний гаргадаг зарим зан авир юм. Зарим хүн зүрх сэтгэлдээ тавгүйрхэж, энэ талаар байнга залбирдаг. Зарим хүн ихэвчлэн айж, хулчийж, Сатаны хүч хэтэрхий хүчирхэг бөгөөд өөрсөд шиг нь эгэл хүн үүнийг яаж эсэргүүцэж чадах билээ гэж боддог. Тиймээс тэд энэ тухайд үргэлж айж, санаа зовдог. Зарим нь бүр, өөрсдийг нь баривчлагдмагц чуулган юм уу Бурханы гэр юу ч хийж чадахгүй, ямар нэгэн зүйл тохиолдвол хэн ч тус болохгүй гэж боддог. Тиймээс тэд өөрсдийгөө хамгаалах нь хамгийн чухал гэж боддог. Тийм учраас, өөрсдийгөө аюулд оруулж, эрсдэлтэй үүрэг хүлээх шаардлагатай болох үед тэд нуугддаг, хэн ч тэднийг ятгаж чаддаггүй. Тэд өөрсдийгөө чадваргүй хэмээн хэлж, Бурханы гэрээс даалгасан чухал үүргээс татгалзахын тулд элдэв шалтаг, шалтгаан олдог. Хэрвээ орчин нөхцөл сайн байвал энэ хүмүүс бүр гартаа микрофон барин олон нийтийн газар олон хүний өмнө зогсоод, “Би Төгс Хүчит Бурханд итгэдэг, би Төгс Хүчит Бурханы Чуулганы гишүүн. Хүн бүр ирж, үнэн замыг судлаасай гэж би хүсэж байна” хэмээн хашхирч ч мэднэ. Хувийн аюулгүй байдалд нь эрсдэл учраагүй үед тэд үүнийг ямар ч айдасгүйгээр хийж чаддаг. Өчүүхэн төдий аюул заналын шинж тэмдэг байвал, хувийн аюулгүй байдалд нь хамаатай ямар нэгэн нөхцөл байдал үүсэх үед, эсвэл гэнэтийн нөхцөл байдал тулгарах үед тэдний урам зориг алга болж, “үнэнч зан” нь замхарч, “итгэл” нь сарнидаг. Тэд тийш ийш зугтахаа л мэддэг бөгөөд үргэлж хүмүүсийн нүднээс далд, хөшигний ард хийх ямар нэгэн ажил олохыг хичээж, өөрийгөө аюулд оруулах, эрсдэл хүлээх шаардлагатай ажил, үүргийг бусад хүн рүү түлхдэг. Орчин нөхцөл сайжирмагц тэд тайзны алиалагч шиг дахин гарч ирдэг. Тэд яагаад дахин гарч ирдэг вэ? Өөрсдийгөө гайхуулж эхлэхийн тулд, өөрсдийнхөө оршин байгааг хүмүүст мэдэгдэхийн тулд, урам зоригоо Бурханд харуулахын тулд, тухайн үеийн өөрсдийнхөө үнэнч занг Бурханд харуулахын тулд, үүний зэрэгцээ өмнө нь хийсэн зүйлээ залруулж, нөхцөл байдлыг эргүүлэхээр цөхрөлтгүй оролдсондоо тэгж байгаа юм. Гэвч өчүүхэн төдий асуудлын шинж тэмдэг илрэхэд, эсвэл орчин нөхцөл өөрчлөгдөхөд энэ хүмүүс дахин алга болж, нуугддаг.

Сайн мэдээний ажил дөнгөж түгж эхэлж байх үед сайн мэдээ номлох тун хэцүү байсан. Тэр үед сайн мэдээ номлож чадах хүн олон байгаагүй бөгөөд номлодог байсан хүмүүсийн үнэний талаарх ойлголт нэлээд нимгэн байсан. Тэд хүмүүсийн шашны үзлийг тийм ч сайн ялган таньж чаддаггүй байсан бөгөөд хүмүүсийг олж авна гэдэг хэцүү байлаа. Түүнээс гадна сайн мэдээ номлох нь эрсдэлтэй байсан. Бага зэрэг сайн хүн чанартай хүмүүстэй таарах үед тэд сайндаа л хүлээж авахаас татгалзаад орхидог ч чамайг гэмтээж, доромжилдоггүй байсан. Хэрвээ чи тэдэнтэй холбоотой байвал тэднийг олж авах найдвар байсаар байх бөгөөд энэ нь зарим нэг үр дүнд хүрнэ. Гэвч ёрын муу хүмүүс, эсвэл янз бүрийн урсгалын пастор, ахлагч нартай таарах үед энэ хүмүүс хүлээж авахаас татгалзаад зогсохгүй, бүр нийлж дайрч, нүглээ улайхад чамайг албадаж, хэрвээ тэгэхгүй бол чамайг зодож ч мэднэ. Бүр ноцтой тохиолдолд тэд чамайг цагдаад мэдэгдэж, цагдаагийн газарт тушаан, чамайг хэдийд ч хамаагүй саатуулагдах аюулд оруулж болзошгүй байв. Чуулганы зарим удирдагч эдгээр хэрэг явдалд хазаарлагддаггүй байсан. Тэд үүргээ гүйцэтгэх ёстой үедээ гүйцэтгэсээр байсан бөгөөд сайн мэдээ номлож, Бурханыг гэрчлэхэд бүр манлайлдаг байв. Гэвч зарим удирдагч хэмээгдэгсэд, эсвэл тэр хуурамч удирдагчид ингэж үйлдээгүй. Ийм аюултай нүүр тулах үедээ тэд өөрсдөө явахгүй, харин бусдыг явуулдаг байв. Нэг удирдагч сайн мэдээний бай нь тодорхой нэг урсгалын удирдагч болохыг олж мэдсэн гэж Би сонссон. Тэрээр тэр хүнд сайн мэдээ номлуулахаар хэн нэгнийг явуулахаар төлөвлөж байв. Энэ талаар бодож үзсэнийхээ дараа тэр тохирох хүн олж чадаагүй бөгөөд өөрөө явах нь илүү тохиромжтой гэж боджээ. Гэвч тэрээр аюулаас айж, явахыг хүсээгүй тул оронд нь арван найм, ес орчим настай залуухан эгчийг явуулахаар зохицуулжээ. Та нар юу гэж бодож байна вэ? Тэр энэ залуу эгчийг явуулахаар зохицуулах ёстой байсан уу? (Тэгэх ёсгүй байсан.) Яагаад тэгэх ёсгүй байсан бэ? (Сайн мэдээний бай нь шашны олон үзэлтэй, тодорхой нэг урсгалын удирдагч байсан учраас. Залуу эгч биеийн хэмжээгээр жижиг, үнэний талаарх ойлголт нимгэн, сайн мэдээний байд тулгарсан асуудлыг шийдвэрлэхийн тулд үнэний талаар нөхөрлөж чадахгүй, түүнийг чуулганд элсүүлж чадахгүйгээр үл барам, өөрөө ч төөрөгдөж магадгүй байсан.) Насыг нь бодолцож үзвэл энэ залуу эгч үнэнийг үнэндээ хэр их ойлгож чадах вэ? Тэр Библийн талаар хэр их мэдлэгтэй байсан бэ? Тэрээр уг урсгалын удирдагчийг чуулганд элсүүлэх магадлал хэр вэ? Насыг нь бодолцон үзвэл тэр сайн мэдээ номлох туршлагаар маруухан байсан нь лавтай. Түүнчлэн, тэр дөнгөж насанд хүрсэн бөгөөд туршлага дутмаг байсан. Тэрээр насанд хүрэгчдийн үзэл, санаа бодол, бэрхшээлийг нэвт харж чадах уу? (Үгүй, чадахгүй.) Яавч үгүй. Тэр ийм насандаа насанд хүрэгчдийн бодлыг зохицуулах хэмжээнд хүрээгүй байсан. Надад хэл дээ, насыг нь бодолцож үзвэл энэ залуу эгч хамгийн сайн сонголт байсан уу? (Үгүй.) Тэр хамгийн сайн сонголт байгаагүй. Тэгвэл залуу эгчийг явуулснаараа энэ удирдагч зөв санаа зорилготой байсан уу? (Түүнд зөв санаа зорилго байгаагүй.) Түүнд зөв санаа зорилго байгаагүй. Тэр залуу эгчийг явуулах ёсгүй байсан юм. Хожим нь, залуу эгч тэр урсгалын удирдагчтай холбогдож, сайн хүн биш болохыг нь мэдээд, удирдагчид эргэн мэдээлж, маш их айж байгаагаа, дахин очиж зүрхлэхгүй байгаагаа илэрхийлжээ. Энэ удирдагч түүнд дарамт шахалт үзүүлж, “Үгүй ээ, энэ бол чиний үүрэг, чи явах ёстой!” гэж зүтгэсэн. Залуу эгч аргагүйдэн уйлж, “Энэ бол миний үүрэг, би явах ёстой ч үүнийг зохицуулж чадахгүй, үүнийг хийж чадахгүй” гэж хэлжээ. Гэсэн ч энэ удирдагч буулт хийлгүй, “Чи хийж чадахгүй байсан ч явах ёстой; өөр хүн байхгүй, тиймээс чи л хийх ёстой!” гэж үргэлжлүүлэн хэлжээ. Та нар үүнийг ямархуу удирдагч гэж бодож байна вэ? Тэр аюул тулгарах үед өөрийгөө хамгаалаад зогсохгүй, өөрөө ухарч байхдаа өөр нэгнийг аюулд оруулсан. Энэ залуу эгч чадахгүй гэдгээ илэрхийлж, бүр айсандаа уйлж байсан нөхцөлд ч тэр мөн л зөвшөөрөөгүй. Энэ ямар гээчийн өөдгүй амьтан бэ? Энэ хүн мөн үү? (Биш.) Энэ бол хүн биш. Тэрээр ах эгч нарынхаа аюулгүй байдлыг биш, зөвхөн өөрийгөө л бодсон. Тэр бүр өөрийнхөө ашиг сонирхлыг бусдын аюулгүй байдлаар сольсон бөгөөд яг л хамаг мөнгөө алдаж, юу ч үгүй хоцрох үедээ өрөө дарахын тулд охидоо өрнийхөө барьцаанд өгч, хүнд үеийг давж, гамшгаас мултрахын тулд өөрсдийнхөө аз жаргалын хариуд хамгийн хайртай хүмүүсээ золиосолдог мөрийтэй тоглоомчин эцэг эхтэй адил юм. Энэ ямар гээчийн өөдгүй удирдагч вэ? Түүнд хүн чанар гэх юм үлдсэн үү? (Үгүй.) Түүнд өчүүхэн төдий ч хүн чанар байхгүй. Энэ зан авирт нь үндэслэн ийм хүмүүсийг антихристүүд гэж тодорхойлж болох уу? (Болно.) Тэднийг гарцаагүй тэгж болно! Зарим хүн: “Тэдний хийж байгаа зүйл чуулганы ажлын төлөө, сайн мэдээ номлохын төлөө шүү дээ. Тэд сайн санаа өвөрлөөгүй гэж үү? Тэд Бурханы гэрийн ашиг сонирхлыг хамгаалахын тулд үүнийг хийж байгаа биш үү? Тэднийг яаж антихристүүд гэж тодорхойлж болох юм бэ?” гэж хэлж магадгүй. Ингэж бодож байсан хүн байна уу? Ийм аргумент гаргаж болох уу? (Үгүй, болохгүй.) Тэгвэл Надад хэл дээ, энэ асуудлын шинж чанар юу вэ? (Энэ удирдагч өөрийнхөө ашиг сонирхол, аюулгүй байдлын төлөө залуу эгчийн амь нас, аюулгүй байдлыг наймаалцах зүйл болгон ашигласан, өөрөөр хэлбэл, түүнийг зориуд нүх рүү түлхсэн—тэр тун хорлонтой хүн чанартай.) Илүү тодорхой хэлбэл, энэ удирдагч залуу эгчийг энэ даалгаварт огт тохирохгүй гэдгийг бүрэн мэдэж байсан хэр нь өөрийгөө хамгаалах зорилгоор энэ зохицуулалтыг хийсэн. Үүний зэрэгцээ, тэрээр өөрийнхөө үүргийг гүйцэтгэсэн гэж тайлагнахын тулд, хувийн зорилгодоо хүрэхийн тулд өөр хүний ашиг сонирхол, аюулгүй байдлыг золиосолсон. Түүний санаа зорилго энэ байв. Тэр хэн энэ ажлыг хийж чадах, хэн энэ хүнийг элсүүлж чадах, эсвэл хэн энэ ажлыг үр дүнтэй хийж чадах талаар огт бодолцоогүй, уг ажилд хамгийн сайн тохирох хүнийг олоогүй. Түүний үйлдлийн мөн чанар нь үүргээ гүйцэтгэх, эсвэл үнэнч байдал, хариуцлагаа биелүүлэхийн төлөө биш, харин дээд хүмүүстээ тайлагнаж чаддаг байх, бусдын ашиг сонирхлыг золиослон өөрийгөө хамгаалж, бүр бусдад хор хөнөөл учруулахын төлөө байсан. Тэр өөрийгөө хамгаалж, хувийн зорилгодоо хүрэхийн тулд бусдад хор хөнөөл учруулахуйц байдлаар үйлдсэн—энэ нь үүний мөн чанар биш гэж үү? (Мөн.) Мөн чанар нь энэ юм. Тиймээс энэ удирдагчийн үйлдлийг антихристийн үйлдэл гэж тодорхойлж болно. Энэ нь асуудлын уг үндэс биш гэж үү? (Тийм ээ, мөн.) Яг мөн. Хэрвээ тохирох хүн байгаагүй, тэр залуу эгч байгаагүй бол, хэрвээ түүнийг өөрөө явж тэр урсгалын удирдагчийг элсүүл гэсэн бол тэр явах байсан уу? Тэр: “Хэрвээ тохирох хүн байхгүй бол би явъя. Би айхгүй байна. Энэ хүнийг олж авахын тулд амиа золиослох хэрэг гарсан ч би амиа хаяхад бэлэн байна, учир нь энэ бол миний үүрэг, миний хариуцлага” гэж хэлж чадах байсан уу? Тэр тэгж чадах байсан уу? (Үгүй.) Тэр тэгж чадахгүй байсан гэж бид яагаад хэлж байна вэ? Бид энд таамаглаагүй. Түүнийг чадахгүй гэж хэлэхдээ бид юунд үндэслэж байна вэ? (Учир нь тэр үүргээ гүйцэтгэхдээ үнэхээр үр дүнд хүрч, сайн мэдээний байг элсүүлэх гээгүй. Тиймээс тэр залуу эгчийг явуулан зүгээр л хэлбэрдсэн. Хэрвээ залуу эгч байгаагүй бол тэр энэ хүнийг олж авахаар биечлэн явахгүй байх байсан.) Зөв, тийм л байх байсан. Хэрвээ тэр тохирох хүн байхгүй байгааг харсан бол өөрөө явах ёстой байсан биш үү? (Тийм.) Хэрвээ тэр үнэхээр үүрэгтээ үнэнч байж, хувийн аюулгүй байдлаа бодолцоогүй бол залуу эгчийг явуулахгүй, харин өөрөө явах байсан. Тэгвэл тэр өөрөө яваагүй нь ямар асуудлыг онцолж байна вэ? (Тэр өөрийнхөө аюулгүй байдал, ашиг сонирхлыг хамгаалж байсан.) Зөв, яг тийм зүйл болсон. Хэрвээ тэр үнэхээр үүрэгтээ үнэнч байсан бол уг хүнд хариуцлагыг өөрөө үүрэх байсан. Гэвч тэр тэгээгүй; харин хамгийн тохиромжгүй хүнийг сонгож өөрийнхөө оронд явуулсан. Аюулаас өөрийгөө халхалж, хамгаалах гэсэн хувийн зорилгодоо хүрэхийн тулд хамгийн тохиромжгүй хүнийг хамгийн аюултай газар руу явуулах нь түүний санаа зорилго байсан уу? (Тийм.) Энэ бол антихристүүдийн зан авир юм. Энэ нь хүмүүсийг зохицуулахтай холбоотой.

Эх газрын Хятадад агуу улаан луу Бурханд итгэгчдийг тогтмол, хэрцгийгээр дарангуйлж, баривчилж, хавчиж, тэднийг үргэлж аюултай нөхцөл байдалд оруулсаар ирсэн. Жишээлбэл, засгийн газар итгэгчдийг баривчлахын тулд янз бүрийн шалтаг ашигладаг. Антихристийн амьдарч байгаа газрыг тэд олж мэдэх үед антихристийн хамгийн түрүүнд боддог зүйл юу вэ? Энэ нь чуулганы ажлыг зөв зохицуулах тухай биш, харин энэ аюултай нөхцөл байдлаас хэрхэн зугтах тухай байдаг. Чуулган дарангуйлал, баривчилгаатай нүүр тулах үед антихристүүд хэзээ ч хор уршгийг нь арилгах ажил хийдэггүй. Тэд чуулганы чухал нөөц бололцоо юм уу боловсон хүчний талаар зохицуулалт хийдэггүй. Харин ч өөрсдөдөө аюулгүй газар олохын тулд элдэв шалтаг, шалтгаан хайдаг. Хувийн аюулгүй байдал нь баталгаажмагц тэд чуулганы ажил, боловсон хүчин, нөөц бололцоог зохицуулахад биечлэн оролцох нь ховор бөгөөд энэ хэрэг явдлыг асууж лавлаж, ямар нэгэн тодорхой зохицуулалт хийдэггүй. Үүний үр дүнд чуулганы нөөц бололцоо, санхүүг аюулгүй газар луу цаг тухайд нь шилжүүлж чаддаггүй, эцэст нь ихэнхийг нь агуу улаан луу тонон дээрэмдэж, авч одон, чуулганд ихээхэн хохирол учруулж, илүү олон ах эгчийг баривчлагдахад хүргэдэг. Энэ бол антихристүүд ажлын хариуцлагаасаа бултсаны үр дүн юм. Антихристүүдийн зүрх сэтгэлийн гүнд хувийн аюулгүй байдал нь үргэлж эн тэргүүнд тавигддаг. Тэдний зүрх сэтгэл дэх, байнга санаа зовдог асуудал нь энэ юм. Тэд дотроо “Би асуудалд орж болохгүй. Хэн баригдсан ч бай, би л лав баригдаж болохгүй—би амьд үлдэх ёстой. Би бурхны ажил дуусах үед бурхны алдрыг хуваалцахаа хүлээсээр байгаа. Хэрвээ би баригдвал Иудас шиг авирлаж, миний хувьд бүх зүйл дуусна. Надад сайн төгсгөл байхгүй болно. Би шийтгүүлнэ” гэж боддог. Тиймээс тэд ажиллахаар шинэ газар очих бүрдээ хамгийн түрүүнд хэний гэр бүл хамгийн аюулгүй, хамгийн хүчирхэг болохыг, хаана засгийн газрын нэгжлэгээс нуугдаж, аюулгүй байж болохыг судалдаг. Хоёрдугаарт, тэд хоол бүр нь махтай, зун нь агааржуулагчтай, өвөл нь халаалттай, амьдралын нөхцөл сайтай айл өрхүүдийг хайдаг. Түүнчлэн итгэгчдийн дунд хэн нь илүү урам зоригтой, илүү бат бөх суурьтай, асуудал гарах үед хамгаалалтаар хангаж чадах хүн болохыг сурагладаг. Тэд хамгийн түрүүнд энэ бүхнийг судалдаг. Судалгаа хийснийхээ дараа тэд суурьших газар олж, өнгөцхөн ажил хийж, захидал илгээх юм уу зарим мэдээлэл, ажлын зохицуулалтыг амаар дамжуулдаг. Одоо чи антихристүүдийг ажил хийж чадна гэж бодож байна уу? Тэд өөрсдийнхөө хувийн аюулгүй байдлыг маш нарийн, нямбай бодолцож, зохицуулж байгааг харахад тэд тодорхой ажлыг яаж хийхээ мэддэг, зүрх сэтгэлдээ яаж хийхээ мэддэг мэт харагдаж магадгүй. Гэвч тэдний санаа зорилго зөв биш, тэд зөвхөн хувийн ашиг хонжоогоо л боддог, үнэнд зэвүүцдэг; хийж байгаа зүйл нь үнэнд харшилж байгааг, аминч, жигшүүртэй гэдгийг мэдэж байлаа ч гэсэн тэд өөрсдийнхөөрөө зүтгэж, дур зоргоороо, увайгүй авирладаг. Тэдний хийдэг бүхэн өөрсдийнхөө аюулгүй байдлыг хамгаалахын төлөө байдаг. Өөрсдийгөө төвхнүүлж, аюулаас мултарсан, аюул өнгөрсөн гэж мэдэрснийхээ дараа л антихристүүд өнгөцхөн ажил хийж эхэлдэг. Антихристүүд зохицуулалт хийхдээ нэлээд нягт нямбай байдаг боловч энэ нь хэнтэй харьцаж байгаагаас нь хамаардаг. Тэд өөрсдийнх нь ашиг сонирхолд хамаатай хэрэг явдлыг маш сайн бодож үздэг ч чуулганы ажил юм уу өөрсдийнх нь үүргийн тухайд аминч, жигшүүртэй байдлаа харуулж, хариуцлагагүй хандан, өчүүхэн төдий ч мөс чанар, эрүүл ухаангүй байдаг. Яг ийм зан авираас нь болж тэднийг антихристүүд гэж тодорхойлдог. Хэрвээ бид зөвхөн хэв чанарт нь үндэслэн шүүж, тэд өөрсдийнхөө аюулгүй байдлын төлөө хэр сайн бодож, нарийн нягт, тодорхой төлөвлөгөө гаргадгийг бодолцон үзвэл тэд хэв чанараар дутмаг биш, ухаалаг хүмүүс юм. Тэд Бурханы гэрийн ажлыг зохицуулж чаддаг байх ёстой. Тэгэхээр чадварт нь үндэслэн үзвэл тэднийг антихристүүд гэж нэрлэх ёсгүй атал яагаад тэгж нэрлэсээр ирсэн бэ? Энэ нь тэдний мөн чанараар, үнэнийг хүлээн авч, хэрэгжүүлж чадах эсэхээр, үнэнийг эрэлхийлдэг хүмүүс мөн эсэхээр тодорхойлогддог. Тэд өөрсдийнхөө амьдрах орчин, идэж уух зүйл, аюулгүй байдлын талаар маш нарийн бодож, зохицуулалт хийдэг. Гэвч Бурханы гэрийн ажлын тухайд тэд шал өөр хүмүүс болж, тун аминч, жигшүүртэй байж, Бурханы санаа зорилгыг огт бодолцон үздэггүй. Тэд бол гарцаагүй үнэнийг эрэлхийлдэг хүмүүс биш юм. Антихристүүд Бурханы гэрийн ажил болон Дээрхийн ажлын зохицуулалтыг шүүж тунгаах замаар ханддаг. Тэд юу хийхийг хүсэж байгаа, юу хийхийг хүсэхгүй байгаагаа, мөн юу өөрсдийнх нь аюулгүй байдалтай холбоотой болон холбоогүй болохыг сонгож шүүдэг. Тэгээд Дээрх, ууж идэхдээ уургын морь, урагшаа гишгэхдээ ургаа хад шиг болохыг нь, мөн хийвэл зохих үүргээ гүйцэтгэдэггүйг нь олж мэдэхээс зайлсхийхийн тулд ямар ч аюулгүй, амархан хэдэн ажил хийдэг. Ажлыг зохицуулсныхаа дараа тэд тодорхой ажлууд хэрхэн хэрэгжиж байгааг хэзээ ч асууж сурагладаггүй, хяналт тавьдаг ч үгүй. Жишээлбэл, өргөл болон янз бүрийн нөөцийг хэрхэн зохицуулах, хаана байрлуулах, хэрхэн хадгалах, хэн хадгалах талаар Бурханы гэрт тодорхой зарчим, дүрэм журам байдаг. Харин антихристүүд эдгээр зүйлийн талаар зөвхөн ярьдаг бөгөөд зохицуулалт хийснийхээ дараа үүнийгээ дууссан гэж үздэг. Орчин нөхцөл нь тохиромжтой эсэхээс үл хамааран тэд нөхцөл байдлыг харахаар хэзээ ч газар дээр нь очдоггүй; тэд ердөө л амаа хөдөлгөдөг бөгөөд зүрх сэтгэлдээ Бурханы гэрийн эдгээр нөөцтэй холбоотой тодорхой зохицуулалтууд тохиромжтой, эсвэл аюулгүй эсэхийг ухамсарладаггүй, асууж сурагладаггүй, судалдаггүй, тоодог ч үгүй. Тиймээс антихристүүдийг удирдагч байх хугацаанд, тэдний ажлын цар хүрээнд Бурханы үгийн зарим номыг ёрын муу хүмүүс авдаг. Зарим ном буруу хадгалснаас болж хөгцөрдөг, зарим тохиолдолд тодорхой ном юм уу нөөцийг ямар ч хараа ханялтгүй газарт байрлуулдаг. Антихристүүд эдгээр хэрэг явдалд тодорхой зохицуулалт хийж чаддаггүйгээр үл барам, тэдгээрийн талаар гарцаагүй асууж сурагладаггүй, судалдаггүй, лавладаггүй. Харин ч зохицуулалт хиймэгцээ тэд ажлаа дуусгасан гэж үздэг. Тэд зүгээр л ярьдаг, тэгээд л тэр; тэд ямар ч бодит үр дүн эрж хайлгүйгээр зүгээр л хэлбэрддэг. Эдгээр зан авираар дамжуулан антихристүүд үнэнч зангаа харуулдаг уу? (Үгүй.) Тэдэнд үнэнч зан байдаггүй. Чуулганы янз бүрийн нөөцийг зохицуулах тухайд антихристүүд хэзээ ч асууж сурагладаггүй. “Хэзээ ч асууж сурагладаггүй” гэдэг нь юу гэсэн үг вэ? Тэд ямар ч зохицуулалт хийдэггүй гэсэн үг үү? Хэн нэгэн өөрсдийг нь дээд түвшний удирдагчдад мэдээлэх вий гэсэндээ хүмүүсийн нүдийг хуурахын тулд тэд хэлбэрдэж, зохицуулалт хийдэг. Гэвч тэд хэзээ ч тодорхой ажил хийдэггүй. Тодорхой ажил гэдэг нь юуг хэлж байна вэ? Энэ нь эдгээр зүйлийг хаана байрлуулах ёстой, аюулгүй эсэх, тэдгээрт ямар нэгэн зүйл тохиолдож болзошгүй эсэх, мэрэгч амьтад ирж мэрж болзошгүй эсэх, усанд автах юм уу хулгайлагдаж болзошгүй эсэх, хадгалах хариуцлагатай хүмүүс нь тохиромжтой эсэх гэх мэтийг тодорхойлохтой холбоотой. Гэсэн ч антихристүүд хэзээ ч асууж сурагладаггүй, хэзээ ч судалдаггүй, хэзээ ч санаа тавьдаггүй. Зүрх сэтгэлдээ тэд эдгээр зүйл өөрсдийнх нь эдлэх зүйл биш гэж үздэг; тэд эдгээрийг үнэлдэггүй, тэдэнд эдгээр нь ямар ч хэрэггүй байдаг. Эдгээр нь бусад хүмүүсийнх, Бурханы гэрийнх бөгөөд өөрсдөд нь хамаагүй байдаг. Тэд огтхон ч тоодоггүй; санаа зовохыг хүссэн хэн боловч санаа зовж л байг—тэд санаа тавьдаггүй. Тэд юмыг зохицуулдаг, тэгээд л тэр. Зарим антихрист бүр зохицуулалт хийхээс ч төвөгшөөдөг. Тэд энэ ажлыг сайн хийсэн ч ямар ч шагнал авахгүй, муу хийсэн ч хэн ч өөрсдөд нь хариуцлага тооцохгүй гэж боддог. Ийм ялихгүй зүйлийн төлөө хэн тэднийг мэдээлэх юм бэ? Үүний төлөө Бурхан тэднийг шийтгэх үү? Үүрэгтээ хандах антихристүүдийн хандлага, үзэл бодол яг ийм байдаг: Тэд хэлбэрдэж, хэрэг явдлыг хааш яаш байдлаар зохицуулдаг. Эдгээр зүйл өөрсдийнх нь байр суурь юм уу аюулгүй байдалд нөлөөлөхгүй л бол тэдгээрийг зохицуулсан эсэхийг тэд тоодоггүй. Эдгээр зүйл алга болсон, хорогдсон, эсвэл гэмтсэн эсэх нь бүгд тэдэнд хамаагүй байдаг. Антихристүүд Бурханы гэрийн эдгээр нөөцийг нийтийн өмч гэж үздэг. Тэд эдгээрийн талаар санаа зовох шаардлагагүй, эдгээрт анхаарал хандуулах шаардлагагүй, эдгээрийг зохицуулахын тулд ямар нэгэн эрч хүч зарцуулах шаардлагагүй байдаг. Тиймээс антихристүүдийг удирдагч байх хугацаанд, үүргээ цалгардуулсан, хувийн таашаалдаа анхаарсан, тодорхой ажлыг хийж чадаагүйгээс нь болж Бурханы гэрийн янз бүрийн нөөцийг агуу улаан луу тонон дээрэмдэж, авч оддог, эсвэл зарим ёрын муу хүмүүс булаан авдаг. Ийм тохиолдол олон байсан. Зарим хүн: “Ийм дайсагнасан орчинд хэн бүх зүйлийг тийм нарийн нягт арчилж чадах юм бэ? Хэн бага зэрэг хайхрамжгүй хандах, эсвэл цөөн хэдэн алдаа гаргахаас зайлсхийж чадах юм бэ?” гэж хэлж магадгүй. Энэ нь зүгээр л цөөн хэдэн алдаа гаргах явдал уу? Хэрвээ хүмүүс хариуцлагаа биелүүлж, үнэнч зангаа харуулж чадсан бол эдгээр нөөцийн алдагдал төдийлөн их биш байх байсан; энэ нь гарцаагүй багасаж, ажлын үр дүн ихээхэн сайжрах байсан гэж Би хэлж зүрхэлнэ.

Антихристүүд ерөөл хүртэхийн тулд Бурханд итгэдэг. Тэд Бурханы гэр юм уу Бурханы ашиг сонирхолтой холбоотой юунд ч, хэзээ ч санаа тавьдаггүй. Тэдний хийдэг бүхэн хувийн ашиг сонирхлыг нь тойрон эргэлдэх ёстой байдаг. Хэрвээ Бурханы гэрийн ажил тэдний хувийн ашиг сонирхолд хамаарахгүй бол тэд зүгээр л тоодоггүй, энэ талаар асууж сурагладаггүй. Тэд хэчнээн аминч гээч! Зарим антихристийг удирдагчаар ажиллаж байх үед агуу улаан луу тэдний хяналт тавьж байсан цар хүрээн дэх их хэмжээний тахилыг дээрэмдсэн бөгөөд гайхмаар их хэмжээний хохирол гарсан. Гэвч эдгээр антихрист өөрсдийгөө огт буруутгаагүй. Тэр ч бүү хэл, тэд дараа нь “Энэ нь зөвхөн миний хариуцлага биш: Яаж бүгдийг нь надад тохож болох юм бэ? Түүгээр ч барахгүй ийм нөхцөл байдлаас зайлсхийх аргагүй” гэж хэлсэн. Тэд огтхон ч харамсаагүй, бусдад буруугаа чихэж, түмэн шалтаг тоочин өөрсдийгөө өмөөрөхөөр оролдсон. Тэд ямар гээчийн өөдгүй амьтад вэ? Ийм хүмүүсийг хөөх ёстой биш үү? Тэд хараагдаж, шийтгүүлэх ёстой биш үү? (Тийм.) Ийм том алдаа гаргачхаад энэ антихристүүд өчүүхэн төдий ч харамсаагүй! Хэрвээ хайхрамжгүй байдлаас нь болж Бурханы гэрийн хөрөнгийг агуу улаан луу булаан авбал хэвийн хүн, хүн чанартай хүн, Бурханд үнэнч хүн, эсвэл Бурханаас эмээдэг сэтгэлтэй хүн ямар илрэл харуулах вэ? (Тэд харамсаж, өөрсдийгөө буруутгаж, үүргээ сайн гүйцэтгэсэнгүй гэдгээ зүрх сэтгэлдээ мэдэрнэ.) Тэд дараа нь юу хийх вэ? Тэд засаж залруулах арга зам бодож олно. Тэд зүрх сэтгэлийнхээ угаас өртэй гэдгээ мэдэрч, харамсана; бусад хүн юу ч хэлсэн бай, тэд ганц ч гомдлын үг унагахгүй, өөрсдийгөө өмөөрөхгүй. Тэд энэ нь өөрсдийнх нь хайхрамжгүй байдал, өөрсдийнх нь гэм буруу гэдгийг хүлээн зөвшөөрнө. Бурхан тэдэнд юу ч хэлсэн, Бурханы гэр тэднийг яаж ч зохицуулахаар шийдсэн тэд хүлээн авна. Тэгвэл антихристүүд яагаад үүнийг хүлээн авдаггүй вэ? Яагаад тэд хөөгдсөнийхөө дараа гомдлоор дүүрэн байдаг вэ? Энэ нь антихристүүдийн уг чанарыг илчилдэг. Энэ антихристүүд Бурханы гэрийн ажилд ийм их хэмжээний хохирол учруулж, үүргээ үл тоомсорлосноос нь болж бусдын маш их хүчин чармайлт дэмий үрэгдэж, агуу улаан луу маш их тахилыг булаан авсан байхад тэд өөрсдийгөө огт буруутгаагүй, өртэй мэдрэмж төрөөгүй, тэр ч бүү хэл өөрсдийгөө өмөөрсөн. Бурханы гэр өөрсдийг нь зохицуулах үед тэд дуулгавартай дагахаас татгалзаж, эсэргүүцлээ хаа сайгүй тараасан. Тэд ямар гээчийн өөдгүй амьтад вэ? Энэ нь үхлээ эрж байгаа хэрэг биш үү? (Тийм.) Энэ бол үхлээ эрж байгаа хэрэг. Антихристүүдийн гол цөмийг харвал, тэдний уг чанар-мөн чанар нь үнэн болон Бурханд дайсагнах явдал юм. Тэд хүн чанаргүй; тэд бол амьд чөтгөрүүд, Сатанууд, хүн дүрстэй араатнууд юм. Хүн чанартай хүмүүс жижиг алдаа гаргах юм уу буруу зүйл хэлэх үедээ өөрсдийгөө буруутгадаг. Харин амьд чөтгөрүүд, антихристүүд үүнийг мэдэрдэггүй. Ийм ноцтой алдаа гаргасныхаа дараа ч тэр антихристүүд өөрсдийгөө огт буруутгаагүй, тэр ч бүү хэл өөрсдийгөө өмөөрөхөөр оролдсон. Тэгвэл тэдний хувьд үнэн гэж юу вэ? Тэд зүрх сэтгэлдээ үнэнийг хүлээн зөвшөөрдөг үү? Бурханы үг бол үнэн, Бурхан бол үнэн—тэд энэ баримтыг хүлээн зөвшөөрдөг үү? (Тэд хүлээн зөвшөөрдөггүй.) Тэд үүнийг илт хүлээн зөвшөөрдөггүй. Тэд зүрх сэтгэлдээ өөрсдийгөө үнэн, Бурхан гэж үздэг; тэд өөрсдөөс нь өөр Бурхан байхгүй гэж боддог. Тэд диаволууд биш гэж үү? (Мөн.) Эд бол диаволууд, ердийн диаволууд юм. Антихристүүд чуулганы нөөцийн талаар огт асууж сурагладаггүй, тэдгээрт зориулж ямар нэг тодорхой зохицуулалт ч хийдэггүй. Харин тэд өөрсдөө ямар нэгэн үнэ цэнтэй зүйл эзэмшдэг бол үүнийгээ маш сайн арчилж хамгаална гэдэгт чи итгэлтэй байж болно. Тэд зүүдэндээ ярихдаа ч энэ тухай ганц ч үг унагахгүй, зодоод ч тэднээс үг унагаж чадахгүй. Тэд үүнийгээ гойд сайн хамгаалдаг. Гэвч Бурханы гэрийн нөөцийн тухайд тэдний хандлага тэс өөр байдаг. Тэд үнэндээ ийм хандлагатай байдаг: “Энэ надад ямар хамаатай юм бэ? Би тэр нөөцийг эдлэхгүй, бас энэ нь минийх биш. Би үүнийг сайн хадгалж хамгааллаа ч гэсэн өөр хэн нэгэнд өгч магадгүй! Үүнийг тэгж сайн хамгаалж яах юм бэ?” Тэд энэ хэргийг өөрсдийн үүрэг гэж үздэггүй. Энэ нь хүн чанаргүй хэрэг биш үү? (Тийм.) Энэ бол хүн чанаргүйн илрэл юм. Үүнийг юу гэж нэрлэдэг вэ? Үүнийг найдваргүй байдал гэж нэрлэдэг. Бурхан энэ ажлыг чамд даалгаж, чиний гүйцэтгэх ёстой үүргийг чамд өгсөн—энэ бол чиний ажлын нэг хэсэг. Чи эдгээр хэрэг явдлыг сайн зохицуулж, нэг бүрчлэн гүйцэтгэж, Бурханы шаардсан зарчим болон Бурханы гэрийн ажлын зохицуулалтыг дагаж мөрдөн, зүй зохистой зохицуулах ёстой, тэгвэл чиний хариуцлага биелэх болно. Гэвч антихристүүдэд ийм сэтгэлгээ, санаа байдаг уу? (Үгүй, байдаггүй.) Огт байдаггүй. Энэ бол ямар ч хүн чанаргүй хэрэг юм. Хүн чанаргүйн тодорхой илрэл нь юу вэ? Энэ нь мөс чанар, эрүүл ухаантай байхыг үл тоож, аминч, жигшүүртэй, итгэл даадаггүй, найдваргүй, ямар нэг зүйл даалгахад зохисгүй байх явдал юм.

Чуулган дахь боловсон хүчний асуудал, тухайлбал хэн хаана ямар ажил хийж байгаа, тэд үүнийгээ зохих ёсоор хийж байгаа эсэх, үүргээ үр дүнтэй гүйцэтгэж байгаа эсэх, ямар нэгэн саад тотгор, үймээн гарсан эсэх, эсвэл ах эгч нарын санал хүсэлт ямар байгаа тухайд антихристүүд хэзээ ч нарийвчлан асууж сурагладаггүй, эсвэл эдгээр зүйлийн талаар зохицуулалт хийдэггүй. Жишээлбэл, Бурханы гэр тэднээс янз бүрийн авьяастай хүмүүсээр хангахыг шаардах үед антихристүүд тэр хүмүүсийн нөхцөл байдлыг тодорхой олж мэдэх юм уу асууж сураглахгүйгээр—жишээ нь, энэ хүмүүс итгэлийн суурьтай эсэх, хүн чанар нь ямархуу болох, үнэнийг хүлээн авч чадах эсэх, тэдний онцгой авьяас, ур чадвар Бурханы гэрийн шаарддаг стандартад нийцэж байгаа эсэх, тэднийг хөгжүүлж, чухал үүрэг хүлээлгэхэд тохиромжтой эсэхийг лавлалгүйгээр ердөө л тэдний талаар бичгээр үйлдсэн танилцуулгыг гүйлгэж хардаг. Антихристүүд эдгээр зүйлийг зүгээр л аргацааж, дүр эсгэн, бичгээр үйлдсэн танилцуулгыг нь товчхон хараад л болчихдог. Тэд олж өгсөн хүмүүстэйгээ хэзээ ч бодитоор харилцдаггүй, тэдний талаар нарийвчилсан юм уу гүн гүнзгий ойлголттой болохыг эрж хайдаггүй. Үүний үр дүнд тэдний сонгосон хүмүүсийн ихэнх нь үүргээ гүйцэтгэж, хийвэл зохих ажлаа хийж чадаагүйн улмаас эцэстээ таягдан хаягддаг. Антихристүүд энэ нөхцөл байдлыг хэрхэн үздэг вэ? “Энэ үүргүүдийг гүйцэтгэхээр би дэвшиж байгаа биш; надад ямар ч хамаагүй. Хэн явах нь ямар ялгаатай юм бэ? Би санал болгосон хүмүүсийг баталж, энэ хүмүүсээр хангаж л байвал ажлаа хийсэнд тооцогдоно. Түүгээр ч барахгүй, дэвшсэн хүмүүс надад өртэй болж үлдэнэ. Тэднийг хөгжүүлэхэд тохиромжтой эсэх нь миний хэрэг биш.” Хэрвээ антихристүүд тохиромжгүй хүмүүсээр хангаж, Бурханы гэрийн ажилд саад учруулбал тэд ямар нэгэн хариуцлага хүлээх үү? (Тийм.) Тэд маш их хариуцлага хүлээдэг ч энэ чөтгөрлөг юмнууд ямар ч хяналт шалгалт хийдэггүй. Зарим нь: “Хэцүү орчин нөхцөлтэй тодорхой газруудад бид хүмүүстэй нүүр тулан харилцаж чаддаггүй. Бид тэднийг яаж хяналт шалгалт хийх юм бэ?” гэж хэлдэг. Хүрээлэн буй орчин хэчнээн хүнд хэцүү байсан ч эдгээр хэрэг явдлыг зохицуулах арга барил, арга зам байсаар байдаг. Энэ нь хариуцлагатай байж, чин сэтгэлээсээ өөрийгөө зориулдаг эсэхээс хамаарна. Тийм биш гэж үү? (Тийм.) Хэрвээ чи үнэнч байж, хариуцлагаа биелүүлбэл үр дүн нь өв төгс биш байсан ч гэсэн Бурхан үүнийг шинжиж, мэдэх бөгөөд хариуцлагыг нь чи үүрэхгүй. Харин чи үнэнч бус байж, хариуцлагаа биелүүлэхгүй бол юу ч буруугаар эргээгүй, эцэст нь ямар нэг үр дагаварт хүргээгүй байсан ч Бурхан үүнийг шинжих болно. Энэ хоёр хандлагын уг чанар нь өөр бөгөөд Бурхан тэдгээрт өөрөөр хандана. Антихристүүд хүмүүсээр хангах тухайд мөн л явуулга хийдэг, аминч, жигшүүртэй сэдэл агуулдаг, үнэнч зан дутмаг байдаг. Юу ч хийж байлаа гэсэн, антихристүүд өөрсдийн гэсэн тооцоололтой байдаг бөгөөд зарчмыг баримталдаггүй. Түүгээр ч барахгүй, бодитой ажлыг сайн хийхийн тулд тэд ил гарч, илүү олон хүнтэй уулзахаар ийш тийш аялж, бэрхшээл туулж, эрсдэл үүрэх ёстой болдог. Өөрсдийнх нь аюулгүй байдлын асуудал хөндөгдмөгц антихристүүд дахин тооцоолж эхэлдэг бөгөөд тэдний уг чанар илчлэгддэг. Юу илчлэгддэг вэ? Тэд хэтэрхий олон хүнтэй харилцах нь өөрсдийнх нь аюулгүй байдалд эрсдэлтэй бөгөөд хүмүүстэй дур зоргоороо холбоо тогтоож болохгүй гэж үздэг. Антихристүүд харилцах ёстой хүмүүстэйгээ харилцдаггүй, хэнтэй ч уулздаггүй, харин оронд нь аюулгүй газар олж байрлан, нуугдаж, энгийн хэдэн ажлаас өөр юу ч хийдэггүй. Ажлын бусад талууд хэр сайн хийгдэж байгаа, үймээн дэгдээж байгаа хүмүүс байгаа эсэх, эсвэл ажлын зохицуулалт, Бурханы үгийн төрөл бүрийн ном, эсвэл номлолын бичлэгүүд тараагдаж байгаа эсэх тухайд антихристүүд хэзээ ч тодорхой зохицуулалт хийдэггүй, эсвэл эдгээр зүйлийг асууж лавладаггүй. Үнэнч гэж тооцогдохын тулд тэд эрсдэл үүрч, ил гарч, асуудалтай тулгарах ёстой гэж хэлж байгаа юм биш. Энд байгаа асуудал юу вэ? Хэн тайлбарлаж чадах вэ? (Тэд анх энэ ажлыг эхлүүлэхдээ үүнийг хэрхэн сайн хийх, эсвэл санал болгосон боловсон хүчин тохиромжтой эсэхийг хэзээ ч бодолцон үзээгүй бөгөөд хэзээ ч хамаг зүрх сэтгэлээ зориулж, хариуцлагаа биелүүлж байгаагүй. Тэд эдгээр зүйлийн талаар хэзээ ч бодоогүй.) Тэд ерөөсөө л үнэнч байдаггүй. Бурханд үнэнч хүмүүсийн ажилладаг арга барилын шинж чанар нь үнэнч биш хүмүүсийнхээс ялгаатай байдаг. Тэд хоёулаа аюултай хэрэг явдалтай тулгарах үед үнэнч хүмүүс нь аюулыг сөрөн зогсож, ажлаа хийж, ажлын зохицуулалтыг хэрэгжүүлэхийн тулд мэргэн ухаан, арга барил ашиглаж чаддаг. Харин антихристүүд аюултай эсэхээс үл хамааран бодитой ажил хийдэггүй, ажлын зохицуулалтыг хэзээ ч хэрэгжүүлдэггүй. Ялгаа нь энэ юм. Антихристүүд чуулганы нөхцөл байдал, янз бүрийн даалгавар гэх мэт зүйлсийн талаар амаараа асууж сураглаж болох ч тэдний асууж сураглах нь хүртэл ёс төдий айдаг, тэд зүгээр л өнгөцхөн хүчин чармайлт гаргадаг, үүндээ огтхон ч хичээнгүй ханддаггүй. Гаднаас нь харахад тэд бодитой ажил хийж байгаа мэт санагдаж болох ч үнэн хэрэгтээ тэд ажлаа ойлгодоггүй, тэмдэглэл хөтөлдөггүй, энэ талаар тунгаан боддоггүй, залбирч, эрж хайдаггүй. Ажлын өөр өөр хэсэг хэрхэн явагдаж байгаа, эсвэл ажил сайн хийгдээгүй хэсгийг хэн хариуцаж байгаа, чуулганы аль удирдагч тохиромжгүй байж болох, эсвэл хаана ажил хэрэгжээгүй байгааг бодож үзэхэд тэд эрч хүчээ зарцуулдаггүй. Тэд эдгээр зүйлийг бодолцдоггүй, зүгээр л аргацаадаг бөгөөд асуудлыг олж тогтоосон ч шийдвэрлэдэггүй. Удирдагч гэгддэг зарим хүн хүмүүсийг зөвхөн цуглаанд л дуудаж, нөхцөл байдлыг асууж сураглан, ажлыг задлан шинжилж, судалдаг. Бодитой ажил хийх хэрэгтэй болж, зовж, төлөөс төлөх шаардлагатай болох үед, мөн хувийн аюулгүй байдалд нь эрсдэл учирч, тодорхой хэмжээний хүндрэл гармагц тэд үүнийг хийдэггүй. Тэд тэр хүрээд ажлаа зогсоон, өөрсдийгөө хамгаалахыг эн тэргүүнд тавьдаг. Тэд асуудлыг олж харсан ч гэсэн тодорхой зохицуулалт хийдэггүй. Хэрвээ тэд Бурханд итгэдгээрээ олны танил болж, баривчлагдах аюулд орлоо гэхэд эдгээр ажлыг бусдад хүлээлгэн өгдөг үү? Үгүй, тэгдэггүй. Тэд эдгээр ажлыг бусдаар хийлгэхээр зохицуулдаггүй бөгөөд асуудал үүнд л байгаа юм. Тэгвэл ийм хүмүүсийн илчилдэг мөн чанар юу вэ? Тэд үнэнч зангүй, аминч, жигшүүртэй, бүх зүйл дээр өөрсдийн аюулгүй байдлыг бодолцдог. Тэд Бурханы гэрийн ажлын зохицуулалт хэрэгжиж байгаа эсэх талаар, эсвэл Бурханы гэрийн ажлын явцын талаар хэзээ ч асууж лавладаггүй, эдгээр зүйлийг тоодоггүй. Тэд үнэнч зангаа өргөн барьдаггүй, үнэнч байдлаа харуулдаггүй. Тэдний хувьд эдгээр хэрэг явдлыг зүгээр л аргацаахад хангалттай байдаг; тэд үүнийгээ ажил хийж байна гэж үздэг. Хэрвээ эрсдэл бага байвал тэд дурамжхан жаахан ажил хийж магадгүй. Харин эрсдэл ихтэй, баривчлагдах магадлалтай бол ажил нь хэчнээн чухал байсан ч тэд үүнийг хийхгүй. Энэ бол антихристүүдийн мөн чанар юм. Тэдний зүрх сэтгэлийн гүнд, ашиг сонирхол нь хамгаалагдаж л байвал тэд хэнийг ч худалдаж чадна. Тэдний ашиг сонирхол Бурханы гэрийн ашиг сонирхлыг золиослох замаар хэрэгждэг; тэдний хувьд өөрсдийнх нь ашиг сонирхол бүхнээс илүү дээгүүр байдаг. Антихристүүд үүрэг хүлээж авмагцаа үнэнч байж чадах уу? (Үгүй, чадахгүй.) Тэдний хувьд үнэнч байх боломжгүй. Тэд ах эгч нарынхаа амь нас, аюулгүй байдлыг бодолцож чадах уу? (Чадахгүй.) Өөрсдийнхөө аюулгүй байдлын тухайд антихристүүд зөвхөн өөрсдийгөө л хамгаалж, ах эгч нараа галт нүх рүү түлхэн, тэднийг золиос болгон ашиглана. Энэ бол антихристүүдийн уг чанар-мөн чанар юм.

Зарим антихрист өөрсдийн аюулгүй байдлыг бодолцон үзэхээс гадна өөр юуны талаар боддог вэ? Тэд “Одоо бидний орчин таатай биш байгаа тул гадуур гарахаа цөөрүүлж, сайн мэдээ номлохоо багасгацгаая. Ингэвэл бидний баривчлагдах магадлал багасна, чуулганы ажил сүйдэхгүй. Хэрвээ бид баривчлагдахаас зайлсхийвэл Иудас болохгүй, тэгээд ирээдүйд амьд үлдэж чадна, тийм биз дээ?” гэдэг. Ах эгч нараа төөрөлдүүлэхийн тулд ийм шалтаг ашигладаг антихристүүд байдаг биш гэж үү? Зарим антихрист үхлээс маш их айж, үлгэн салган амь зуудаг; тэд бас нэр хүнд, байр сууринд дуртай бөгөөд удирдагчийн үүрэг рольд очихыг хүсдэг. Тэд “Удирдагчийн ажил хариуцахад амар биш—хэрвээ намайг удирдагч болсныг агуу улаан луу олж мэдвэл би алдартай болж, эрэн сурвалжлагдах жагсаалтад орж магадгүй, баривчлагдах юм бол амь насанд минь аюул учирна” гэдгийг мэддэг хэдий ч энэ байр суурийн ашиг тусад ташуурахын тулд эдгээр аюулыг үл тоомсорлодог. Тэд удирдагчаар ажиллахдаа зөвхөн махан биеийн таашаалдаа ташуурдаг бөгөөд бодитой ажил хийдэггүй. Төрөл бүрийн чуулгантай бага зэрэг захидлаар харилцахаас өөр юу ч хийдэггүй. Тэд ямар нэгэн газарт нуугдаж, хэнтэй ч уулздаггүй, өөрсдийгөө түгжиж суудаг бөгөөд ах эгч нар удирдагч нь хэн болохыг ч мэддэггүй—тэд ийм хэмжээнд айдаг. Тэгвэл тэднийг нэр төдий удирдагчид гэж хэлэх нь зөв биш гэж үү? (Тийм.) Тэд удирдагчийн хувиар ямар ч бодитой ажил хийдэггүй; зөвхөн өөрсдийгөө нуух талаар л анхаардаг. Бусад хүн тэднээс “Удирдагч байх ямар байна даа?” гэж асуух үед тэд “Би маш их завгүй байна, аюулгүй байдлын үүднээс байнга нүүх хэрэгтэй болдог. Энэ орчин маш түгшүүртэй болохоор би ажилдаа төвлөрч чадахгүй байна” гэж хэлнэ. Тэдэнд үргэлж олон нүд өөрсдийг нь харж байгаа мэт санагддаг бөгөөд хаана нуугдах нь аюулгүй болохыг тэд мэддэггүй. Зүсээ хувиргаж, өөр өөр газар нуугдаж, нэг байршилд үлдэхгүй байхаас гадна тэд өдөр бүр ямар ч бодитой ажил хийдэггүй. Ийм удирдагчид байдаг уу? (Тийм.) Тэд ямар зарчим баримталдаг вэ? Энэ хүмүүс “Мэхт туулай гурван нүхтэй. Туулай махчин амьтны дайралтаас сэргийлэхийн тулд өөрийгөө нуух гурван нүх бэлтгэх ёстой байдаг. Хэрвээ хүн аюултай тулгарч, зугтах ёстой болсон ч нуугдах газар байхгүй бол энэ нь хүлээн зөвшөөрөгдөхүйц үү? Бид туулайнаас суралцах ёстой! Бурханы бүтээсэн амьтад амьд үлдэх ийм чадвартай байдаг бөгөөд хүмүүс тэднээс суралцах ёстой” гэж хэлдэг. Удирдагчийн үүрэг рольд очсоноосоо хойш тэд энэ хоосон сургаалыг ухаарсан бөгөөд өөрсдийгөө бүр үнэнийг ойлгосон гэж боддог. Үнэн хэрэгтээ тэд маш их айсан байдаг. Тэд амьдарч байсан газар нь аюултай байснаас болж цагдаад мэдээлэгдсэн удирдагчийн тухай, эсвэл үүргээ гүйцэтгэхээр дэндүү олон удаа гарч, хэтэрхий олон хүнтэй харилцсанаас болж агуу улаан лууны тагнуулуудад онилогдсон удирдагчийн тухай, мөн энэ хүмүүс эцэст нь хэрхэн баривчлагдаж, ял сонссон талаар сонсмогцоо тэр даруй айдаст автдаг. Тэд “Өө яана аа, дараагийн баривчлагдах хүн нь би байх болов уу? Би үүнээс сургамж авах ёстой. Би хэтэрхий идэвхтэй байж болохгүй. Хэрвээ би чуулганы зарим ажлыг хийхээс зайлсхийж чадвал хийхгүй. Хэрвээ би гадуур гарахаас зайлсхийж чадвал гарахгүй. Би ажлаа аль болох багасгаж, гадагш гарахаас зайлсхийж, хэнтэй ч харилцахаас зайлсхийж, удирдагч гэдгээ хэнд ч, яасан ч мэдэгдэхгүй. Өнөө үед хэн өөр нэгэнд санаа тавьж чадах юм бэ? Зүгээр л амьд үлдэх нь аль хэдийн сорилт болчхоод байна!” гэж боддог. Удирдагчийн үүрэг ролийг хүлээж авснаасаа хойш тэд цүнх үүрч, нуугдахаас өөр ямар ч ажил хийдэггүй. Тэд сэтгэл түгшин амьдарч, баривчлагдаж, ял сонсохоос байнга айдаг. Хэн нэгэн: “Хэрвээ баривчлагдвал амиа алдана шүү! Хэрвээ чи удирдагч биш, зүгээр л жирийн итгэгч бол бага зэрэг торгууль төлөөд л суллагдаж магадгүй, гэхдээ чи удирдагч учраас хэлэхэд хэцүү. Энэ нь хэтэрхий аюултай! Баривчлагдсан зарим удирдагч, ажилчин үг алдсанаас үхэхийг илүүд үзээд цагдаа нарт зодуулж амиа алдсан” гэж хэлэхийг тэд сонслоо гэе. Хэн нэгэн зодуулж үхсэн тухай сонсмогц тэдний айдас нэмэгдэж, ажиллахаас бүр ч их айдаг. Өдөр бүр тэд хэрхэн баривчлагдахаас зайлсхийх, хэрхэн гадуур гарахаас зайлсхийх, хэрхэн хараа хяналтаас зайлсхийх, ах эгч нартайгаа харилцахаас хэрхэн зайлсхийх тухай л боддог. Тэд эдгээр зүйлийн талаар тархиа гашилган бодож, үүргээ тас мартдаг. Эдгээр нь үнэнч хүмүүс үү? Ийм хүмүүс ямар нэгэн ажил зохицуулж чадах уу? (Үгүй, чадахгүй.) Ийм хүмүүс зүгээр л хулчгар бөгөөд ганцхан энэ илрэлд нь үндэслэн бид тэднийг антихристүүд гэж баттай тодорхойлж чадахгүй, гэхдээ энэ илрэлийн уг чанар юу вэ? Энэ илрэлийн мөн чанар бол үл итгэгчийнх юм. Тэд Бурхан хүмүүсийн аюулгүй байдлыг хамгаалж чадна гэдэгт итгэдэггүй, Бурханы төлөө зарлагадахад өөрийгөө зориулах нь үнэнд өөрийгөө зориулж байгаа хэрэг бөгөөд энэ нь Бурханы сайшаадаг зүйл гэдэгт тэд мэдээж итгэдэггүй. Тэд зүрх сэтгэлдээ Бурханаас эмээдэггүй; тэд зөвхөн Сатан болон хорон муу улс төрийн намуудаас л айдаг. Тэд Бурханы оршин тогтнолд итгэдэггүй, бүх зүйл Бурханы гарт байдаг гэдэгт итгэдэггүй, мөн хүн Түүний төлөө, Түүний замыг дагахын төлөө, Түүний даалгаврыг биелүүлэхийн төлөө бүхнээ зарлагадахыг Бурхан сайшаана гэдэгт мэдээж итгэдэггүй. Тэд үүнийг огт харж чаддаггүй. Тэд юунд итгэдэг вэ? Хэрвээ агуу улаан лууны гарт орвол муугаар төгсөнө, ял сонсож, эсвэл бүр амь насаа алдах эрсдэлтэй гэж тэд итгэдэг. Зүрх сэтгэлдээ тэд чуулганы ажлыг биш, зөвхөн өөрсдийнхөө аюулгүй байдлыг л бодолцдог. Тэд үл итгэгчид биш гэж үү? (Мөн.) Библид юу гэж хэлдэг вэ? “Миний төлөө амиа алдсан хүн түүнийгээ олох болно” (Матай 10:39). Тэд энэ үгэнд итгэдэг үү? (Үгүй, итгэдэггүй.) Хэрвээ тэднээс үүргээ гүйцэтгэхдээ эрсдэл үүрэхийг шаардвал тэд нуугдаж, хэнд ч харагдахгүй байхыг хүснэ—тэд үл үзэгдэгч байхыг хүснэ. Тэд ийм хэмжээнд айдаг. Бурхан бол хүний түшиг тулгуур, бүх зүйл Бурханы гарт байдаг, хэрвээ үнэхээр ямар нэг зүйл буруугаар эргэж, эсвэл тэд үнэхээр баривчлагдвал энэ нь Бурханы зөвшөөрөлтэй бөгөөд хүмүүс дуулгавартай зүрх сэтгэлтэй байх ёстой гэдэгт тэд итгэдэггүй. Энэ хүмүүст ийм зүрх сэтгэл, ийм ойлголт, эсвэл ийм бэлтгэл байдаггүй. Тэд үнэхээр Бурханд итгэдэг үү? (Үгүй, итгэдэггүй.) Энэ илрэлийн мөн чанар нь үл итгэгчийнх биш гэж үү? (Тийм.) Яг тийм. Ийм хүмүүс гойд хулчгар, маш аймхай байдаг бөгөөд махан биеийн зовлон шаналлаас, өөрсдөд нь ямар нэгэн муу зүйл тохиолдохоос айдаг. Тэд үргэсэн шувуу шиг айж, ажлаа цаашид хийж чадахаа больдог. Бидний өмнө нь ярьсан төрлийн хүн ажил хийж чаддаг байсан ч зүгээр л ямар ч ажил огт хийдэггүй. Тэд асуудал байгааг мэдсэн ч гэсэн зохицуулдаггүй. Тэд өөрсдийгөө л хамгаалдаг бөгөөд тун аминч, жигшүүртэй байдаг. Энэ хоёр төрлийн хүн хоёулаа үл итгэгчид юм. Эхний төрөл нь зальтай, ов мэхтэй, бэрхшээл, алжаалаас айдаг, махан биеэ боддог, бодитой ажил хийдэггүй. Хоёр дахь төрөл нь хулчгар, аймхай, бодитой ажил хийж зүрхэлдэггүй, агуу улаан луунд баривчлагдаж, хавчигдахаас айдаг. Энэ хоёр төрлийн хүний хооронд ялгаа байгаа биш үү? (Тийм.)

Антихристүүд өөрсдийн аюулгүй байдлыг хэрхэн хамгаалдаг талаар та нарын мэдэх ямар нэг жишээ байна уу? (Бурхан минь, би ийм нэг тохиолдлыг мэднэ. Нэг чуулганыг муу зүйл хийж, цадиггүй авирладаг антихрист хянаж байснаас болж агуу улаан лууд баригдсан бөгөөд удирдагчид, санваартнууд болон хэдэн ах эгч бүгд баривчлагдсан. Тэр үед уг антихрист баривчлагдахаас айсан. Тэрээр хор уршгийг шийдвэрлэх ажлыг зохицуулалгүйгээр алс хол газарт нуугдсан. Тэр ч байтугай зочин хүлээж авдаг айлд байхаас татгалзаж, оронд нь өргөлийг ашиглан байр түрээслэх гэж зүтгэсэн. Тэрээр дараагийн ажлыг зохих ёсоор зохицуулаагүй бөгөөд далд аюулыг даруй арилгаагүйгээс болж хэд хэдэн ах эгч дараа нь баривчлагдаж, чуулганы ажил зогсохоос аргагүйд хүрсэн. Антихристүүд гойд аминч, жигшүүртэй байдаг нь тодорхой байна. Эгзэгтэй мөчид тэд зөвхөн өөрсдийн ашиг сонирхлыг л хамгаалдаг бөгөөд Бурханы гэрийн ашиг сонирхлыг огт хамгаалдаггүй.) Антихристүүд туйлын аминч, жигшүүртэй. Тэдэнд Бурханд итгэх жинхэнэ итгэл байдаггүй, Бурханд үнэнч зан бүр ч байдаггүй; тэд асуудалтай тулгарах үедээ зөвхөн өөрсдийгөө л хамгаалж, харгалздаг. Тэдний хувьд өөрсдийнх нь аюулгүй байдлаас илүү чухал зүйл гэж үгүй. Өөрсдөө амьд байж, баривчлагдахгүй л бол чуулганы ажилд хэчнээн их хохирол учрахыг тоодоггүй. Энэ хүмүүс туйлын аминч, тэд ах эгч нарын талаар, эсвэл чуулганы ажлын талаар огт боддоггүй, зөвхөн өөрсдийн аюулгүй байдлыг л боддог. Тэд бол антихристүүд юм. Тэгвэл Бурханд үнэнч, Бурханд итгэх жинхэнэ итгэлтэй хүмүүст ийм зүйл тохиолдох үед тэд үүнийг хэрхэн зохицуулдаг вэ? Тэдний хийдэг зүйл антихристүүдийн хийдэг зүйлээс юугаараа ялгаатай вэ? (Бурханд үнэнч хүмүүст ийм зүйл тохиолдох үед тэд Бурханы гэрийн ашиг сонирхлыг хамгаалах, Бурханы тахилд хохирол учрахаас сэргийлэх ямар нэг арга замыг бодож олох бөгөөд хохирлыг хамгийн бага байлгахын тулд удирдагч, ажилчид болон ах эгч нарт шаардлагатай зохицуулалтыг хийнэ. Харин антихристүүд эхлээд заавал өөрсдийгөө хамгаалдаг. Тэд чуулганы ажил юм уу Бурханы сонгосон хүмүүсийн аюулгүй байдалд санаа тавьдаггүй бөгөөд чуулган баривчилгаатай нүүр тулах үед энэ нь чуулганы ажилд хохирол учруулдаг.) Антихристүүд чуулганы ажил болон Бурханы тахилыг орхидог бөгөөд хор уршгийг шийдвэрлэх хүмүүсийг зохицуулдаггүй. Энэ нь агуу улаан лууд Бурханы тахил болон Бурханы сонгосон хүмүүсийг булаан авахыг зөвшөөрч байгаатай адил юм. Энэ нь Бурханы тахил болон Түүний сонгосон хүмүүсээс далдуур урваж байгаа хэрэг биш гэж үү? Бурханд үнэнч хүмүүс нөхцөл байдал аюултай байгааг сайн мэдэж байх үедээ ч хор уршгийг шийдвэрлэх ажлыг хийх эрсдэлээс айдаггүй бөгөөд Бурханы гэрт учрах хохирлыг хамгийн бага байлгасны дараа өөрсдөө явдаг. Тэд өөрсдийн аюулгүй байдлыг эн тэргүүнд тавьдаггүй. Надад хэл дээ, агуу улаан лууны хорон муу энэ улсад Бурханд итгэж, үүрэг гүйцэтгэхэд ямар ч аюулгүй гэж хэн баталж чадах юм бэ? Хүн ямар ч үүрэг гүйцэтгэлээ гэсэн, эрсдэл дагуулдаг—гэвч үүргээ гүйцэтгэх нь Бурханы даалгасан зүйл бөгөөд Бурханыг дагах явцдаа хүн үүргээ гүйцэтгэх эрсдэл үүрэх ёстой. Хүн мэргэн ухаан ашиглах ёстой, аюулгүй байдлаа хангах арга хэмжээ авах шаардлагатай, гэхдээ хувийн аюулгүй байдлаа эн түрүүнд тавьж болохгүй. Тэд Бурханы санаа зорилгыг бодолцон үзэж, Бурханы гэрийн ажил болон сайн мэдээ түгээх явдлыг нэгдүгээрт тавих ёстой. Бурханы даалгасан даалгаврыг гүйцэлдүүлэх нь хамгийн чухал бөгөөд эн тэргүүнд байдаг. Антихристүүд хувийн аюулгүй байдлаа хамгийн чухалчилдаг; өөр юу ч өөрсдөд нь хамаагүй гэж боддог. Тэгээд хэн нэгэнд ямар нэг зүйл тохиолдох үед тэр хүн хэн ч байлаа гэсэн тэд хайхардаггүй. Антихристүүд өөрсдөд нь муу юм тохиолдоогүй цагт сэтгэл амар байдаг. Тэдэнд үнэнч байдал огт байдаггүй бөгөөд энэ нь антихристүүдийн уг чанар-мөн чанараар тодорхойлогддог. Эх газрын Хятадын орчинд үүргээ гүйцэтгэх үедээ ямар ч эрсдэл үүрэхээс зайлсхийж, ямар нэг муу зүйл тохиолдохгүй байхыг баталгаажуулах боломжтой юу? Хамгийн болгоомжтой хүн ч үүнийг баталгаажуулж чадахгүй. Гэхдээ болгоомжтой байх шаардлагатай. Урьдаас сайн бэлдэх нь нөхцөл байдлыг бага зэрэг сайжруулах бөгөөд ямар нэг зүйл буруугаар эргэх үед хохирлыг хамгийн бага байлгахад тусалдаг. Хэрвээ ямар ч бэлтгэлгүй байвал хохирол нь асар их байх болно. Энэ хоёр нөхцөл байдлын хоорондох ялгааг тодорхой харж чадаж байна уу? Тиймээс цуглаан юм уу ямар нэг төрлийн үүрэг гүйцэтгэхтэй холбоотой байх нь хамаагүй, болгоомжтой байх нь хамгийн сайн бөгөөд урьдчилан сэргийлэх зарим арга хэмжээг авах шаардлагатай. Үнэнч хүн үүргээ гүйцэтгэх үедээ арай илүү цогцоор нь, бүрэн дүүрэн бодож чаддаг. Тэд ямар нэг зүйл буруугаар эргэвэл хохирлыг хамгийн бага байлгахын тулд эдгээр зүйлийг аль болох сайн зохицуулахыг хүсдэг. Тэд ийм үр дүнд хүрэх ёстой гэж мэдэрдэг. Үнэнч биш хүн эдгээр зүйлийг бодолцдоггүй. Тэд эдгээр зүйлийг хамаагүй гэж боддог, үүнийг өөрсдийн хариуцлага юм уу үүрэг гэж үздэггүй. Ямар нэг зүйл буруугаар эргэх үед тэд өөрсдийгөө буруутгадаггүй. Энэ бол үнэнч бус байдлын илрэл юм. Антихристүүд Бурханд ямар ч үнэнч байдал харуулдаггүй. Тэдэнд ажил даалгах үед тэд маш баяртайгаар хүлээн авч, сайхан зүйл хэлдэг ч аюул тулгарах үед хамгийн хурдан зугтдаг; тэд хамгийн түрүүнд гүйж, хамгийн түрүүнд зугтдаг. Энэ нь тэдний аминч, жигшүүртэй байдал тун ноцтой болохыг харуулж байна. Тэдэнд хариуцлагын мэдрэмж юм уу үнэнч байдал огт байдаггүй. Асуудалтай тулгарах үедээ тэд зугтаж, нуугдахаа л мэддэг, зөвхөн өөрсдийгөө хамгаалах талаар л боддог, хариуцлага юм уу үүргээ хэзээ ч бодолцдоггүй. Хувийн аюулгүй байдлынхаа төлөө антихристүүд аминч, жигшүүртэй уг чанараа байнга харуулдаг. Тэд Бурханы гэрийн ажил юм уу өөрсдийн үүргийг эн тэргүүнд тавьдаггүй. Бурханы гэрийн ашиг сонирхлыг бүр ч чухалчилдаггүй. Харин оронд нь тэд өөрсдийн аюулгүй байдлыг эн тэргүүнд тавьдаг.

Бидний сая нөхөрлөсөн хэсэг антихристүүдийн янз бүрийн илрэлийн 9-р зүйл—тэд Бурханы гэрийн ашиг сонирхлыг хэзээ ч бодолцон үздэггүй, харин ч бүр хувийн алдрын хариуд тэдгээр ашиг сонирхлоос урвадаг гэдэгтэй холбоотой биш гэж үү? (Тийм.) Өөрсдийгөө хамгаалахын тулд, аюул болон махан биеийн зовлонгоос зайлсхийхийн тулд антихристүүд Бурханы гэрийн ажил болон өөрсдийн үүрэгт хааш яаш ханддаг. Тэд бодитой ажил хийлгүйгээр албан тушаал хашдаг. Энэ нь Бурханы гэрийн ашиг сонирхлоос урваж байгаа хэрэг биш гэж үү? Энэ нь хувийн аюулгүй байдлын хариуд Бурханы гэрийн ашиг сонирхол, Бурханы ажил болон өөрсдийн хариуцлагыг үл тоомсорлож байгаа хэрэг биш гэж үү? (Тийм.) Энэ хэсэгт бидний задлан шинжилсэн илрэлүүд нь антихристүүдийн аминч, жигшүүртэй мөн чанарыг бүрэн ил болгодог. Энд бид голчлон юуны талаар нөхөрлөсөн бэ? Антихристүүд асуудалд орохоос айсандаа, мөн өөрсдийгөө хамгаалахын тулд үүргээ биелүүлдэггүй, Бурханд ямар ч үнэнч байдал харуулдаггүй. Энэ илрэлд ямар нэгэн үнэн-бодит байдал байна уу? Энэ нь мөс чанар, эрүүл ухаанаа алдсан хэрэг биш гэж үү? Энэ бол ямар ч хүн чанаргүй хэрэг юм!

Б. Өөрсдийнх нь нэр хүнд, байр суурь

Хоёр дахь хэсэг болох антихристүүдийн өөрсдийнх нь нэр хүнд, байр суурийн талаар үргэлжлүүлэн нөхөрлөцгөөе. Энэ ч бас антихристүүдийн ашиг сонирхолтой холбоотой. Одоо бидний ярилцаж буй энэ гурван хэсэг болох антихристүүдийн өөрсдийнх нь аюулгүй байдал, өөрсдийнх нь нэр хүнд, байр суурь, мөн өөрсдийнх нь ашиг тус—эдгээр нь бүгд антихристүүдийн өөрсдийнх нь ашиг сонирхолтой холбоотой. Эдгээр нь Бурханы гэрийн ажилтай ямар нэгэн холбоотой юу? (Тийм ээ, холбоотой.) Ямар холбоотой вэ? (Антихристүүд өөрсдийгөө хамгаалж, нэр хүнд, байр сууриа хадгалахын тулд чуулганы ажлыг үймүүлж, сүйтгэдэг.) Антихристүүд өөрсдийнхөө ашиг сонирхлыг хамгаалахын тулд Бурханы гэрийн ашиг сонирхол болон чуулганы ажлыг хохироодог. Антихристүүдийн аминч, жигшүүртэй уг чанарыг харвал, ийм төрлийн хүн өөрсдийнхөө аюулгүй байдлыг онцгойлон хамгаалахаас гадна өөр юуг нандигнадаг вэ? (Тэд нэр хүнд, байр сууринд маш их дуртай.) Зөв. Антихристүүд нэр хүнд, байр сууринд маш их дуртай. Нэр хүнд, байр суурь бол тэдний амин сүнс юм; нэр хүнд, байр суурьгүй бол амьдрал утгагүй мэт тэдэнд санагддаг бөгөөд нэр хүнд, байр суурьгүйгээр юу ч хийсэн эрч хүчгүй байдаг. Антихристүүдийн хувьд нэр хүнд, байр суурь хоёулаа хувийн ашиг сонирхолтой нь салшгүй холбоотой байдаг; эдгээр нь тэдний амин газар юм. Тийм учраас антихристүүдийн хийдэг бүхэн байр суурь, нэр хүндийг тойрон эргэлддэг. Хэрвээ энэ хоёр зүйлийн төлөө биш бол тэд ямар ч ажил хийхгүй байж магадгүй. Антихристүүд байр суурьтай байна уу, үгүй юу хамаагүй, тэдний тэмцэж буй зорилго, зүтгэж буй чиглэл нь нэр хүнд, байр суурь хэмээх энэ хоёр зүйл рүү чиглэдэг. Эх газрын Хятад зэрэг дарангуйллын орчинд Бурханд итгэхдээ антихристүүд өөрсдийн аюулгүй байдлыг баталгаажуулахын тулд Бурханы гэрийн ашиг сонирхлыг бодолцдоггүй. Нэг талаар тэд байр суурийг хамаг чадлаараа эрэлхийлж, эрх мэдлээс бат зуурч, чуулганыг хянадаг. Нөгөө талаар тэд өөрсдийнхөө нэр хүнд, байр суурийн төлөө үргэлж ярьж, ажиллаж, ийш тийш гүйж, хүчин чармайлт гаргадаг. Антихристүүдийн хэлдэг, хийдэг бүхэн нь энэ гол цөмийг тойрон эргэлддэг. Антихристүүд Бурханы сонгосон хүмүүсийн амь-оролтын төлөө хэзээ ч, ямар ч бодитой ажил хийдэггүй, хаанчлалын сайн мэдээг түгээхийн тулд хэзээ ч, ямар ч бодитой ажил хийдэггүй. Тэднийг төлөөс төлөх үед яагаад төлөөс төлж байгааг нь хар. Тэднийг ямар нэгэн асуудлаар ширүүн мэтгэлцэх үед яагаад мэтгэлцэж байгааг нь хар. Тэднийг хэн нэгний талаар хэлэлцэж, яллах үед ямар санаархал, зорилготой байгааг нь хар. Тэднийг ямар нэгэн зүйлээс болж бухимдаж, уурлах үед ямар зан чанар харуулж байгааг нь хар. Хүмүүс бусдын зүрх сэтгэл доторхыг харж чаддаггүй ч Бурхан чадна. Бурхан хүмүүсийн зүрх сэтгэл доторхыг харах үедээ хүмүүсийн хэлдэг, хийдэг зүйлийн мөн чанарыг хэмжихдээ юу ашигладаг вэ? Тэрээр үүнийг хэмжихдээ үнэнийг ашигладаг. Хүний нүдээр бол, өөрийн нэр хүнд, байр суурийг хамгаалах нь зүй ёсны хэрэг юм. Тэгвэл яагаад Бурханы нүдээр энэ нь антихристүүдийн илрэл, илэрхийлэл, мөн антихристүүдийн мөн чанар гэж тодорхойлогддог вэ? Энэ нь антихристүүдийн хийдэг бүхний хөдөлгөгч хүч болон сэдэлд үндэслэдэг. Бурхан тэдний хийдэг зүйлийн хөдөлгөгч хүч, сэдлийг шинжиж, эцэст нь тэдний хийдэг бүхэн үүргээ гүйцэтгэхийн төлөө бус, үнэнийг хэрэгжүүлж, Бурханыг дуулгавартай дагахын төлөө бүр ч биш, харин өөрсдийнх нь нэр хүнд, байр суурийн төлөө байдаг гэдгийг тогтоодог.

Антихристүүд нэр хүнд, байр суурийг эрэлхийлдэг тул нэр хүнд, байр сууриа хадгалахын тулд ярьж, ажиллах нь гарцаагүй. Тэд нэр хүнд, байр сууриа бүхнээс дээгүүр үнэлдэг. Хэрвээ эргэн тойронд нь хэв чанар сайтай, үнэнийг эрэлхийлдэг хүн байгаад, тэр хүн ах эгч нарын дунд нэр хүндтэй болж, багийн удирдагчаар сонгогдон, ах эгч нар тэр хүнийг үнэхээр биширч, сайшаавал антихристүүд яах вэ? Мэдээж тэд үүнд баярлахгүй бөгөөд атаархал төрнө. Хэрвээ антихристүүд атаархал өвөрлөвөл тэд биеэ зөв авч явж чадах уу, Надад хэл дээ? Тэд ямар нэг зүйл хийх хэрэгтэй болох биш үү? (Тийм.) Хэрвээ тэд энэ хүнд үнэхээр атаархвал юу хийх вэ? Тэд оюун ухаандаа гарцаагүй иймэрхүү тооцоолол хийнэ: “Энэ хүн нэлээд сайн хэв чанартай, энэ мэргэжлийн талаар бага сага ойлголттой, надаас илүү юм. Энэ нь бурхны гэрийн ажилд ашиг тустай ч надад ашиггүй! Тэр миний байр суурийг булаах болов уу? Хэрвээ нэг л өдөр тэр намайг үнэхээр орловол төвөгтэй байх биш үү? Би өрсөж хөдлөх хэрэгтэй. Хэрвээ нэг л өдөр тэрээр хөл дээрээ бат зогсвол түүний учрыг олоход надад тийм ч амар байхгүй. Би эхлээд цохилт өгсөн нь дээр. Хэрвээ би хойшлуулж, түүгээр өөрийгөө ил болгуулбал ямар үр дагавар гарахыг хэн мэдлээ. Тэгвэл би яаж цохилт өгөх вэ? Би шалтаг олж, боломж олох хэрэгтэй.” Надад хэл дээ, хэрвээ хүмүүс хэн нэгнийг тарчлаахыг хүсвэл тэгэх шалтаг, боломж олох амархан биш гэж үү? Диаволын нэг арга мэх юу билээ? (“Хийх хүнд арга нь олдоно.”) Яг зөв, “Хийх хүнд арга нь олдоно.” Сатаны ертөнцөд ийм логик оршин байдаг бөгөөд ийм зүйл тохиолддог. Бурханы хувьд энэ нь огт оршин байдаггүй. Антихристүүд Сатаных бөгөөд эдгээр зүйлийг хийхдээ хамгийн гаргууд байдаг. Тэд энэ талаар ийн тунгаан бодно: “Хийх хүнд арга нь олдоно. Би чамд хэрэг тохож, чамайг тарчлаах боломж олж, чиний биеэ тоосон зан, бардамналыг дарж, ах эгч нар чамайг хүндэлдгийг болиулж, дараагийн удаа чамайг багийн удирдагчаар сонгохыг болиулна. Тэгвэл чи цаашид надад аюул заналхийлэл болохоо болино, тийм биз дээ? Хэрвээ би энэ болзошгүй асуудлыг арилгаж, энэ өрсөлдөгчийг зайлуулбал сэтгэл амар байх биш үү?” Хэрвээ тэдний оюун ухаанд ийм зүйл эргэлдэж байвал тэд гаднаа үйлдэл хийхгүй байж чадах уу? Антихристүүдийн уг чанараас харвал, тэд энэ санааг дотроо нууж, юу ч хийхгүй байж чадах уу? Яавч үгүй. Тэд гарцаагүй үйлдэл хийх арга зам олно. Энэ бол антихристүүдийн харгис байдал юм. Тэд тэгж бодоод зогсохгүй, энэ зорилгодоо хүрэхийг хүсдэг. Тиймээс тэд энэ хэрэг явдлын талаар цөхрөлтгүй тунгаан бодож, тархиа гашилгана. Тэд Бурханы гэрийн ашиг сонирхлыг бодолцдоггүй, чуулганы ажлыг ч бодолцдоггүй. Тэдний үйлдэл Бурханы санаа зорилгод нийцэх эсэхийг тэд бүр ч тоодоггүй. Тэд өөрсдийн нэр хүнд, байр суурийг хэрхэн хадгалах, эрх мэдлээ хэрхэн хамгаалах талаар л боддог. Өрсөлдөгч нь хэдийнээ байр сууринд нь аюул занал учруулсан гэж тэд боддог тул өрсөлдөгчөө унагах боломж олохоор оролддог. Өрсөлдөгч нь тэдэнтэй зөвлөлдөлгүйгээр, үүргээ байнга хааш яаш гүйцэтгэж байсан хэн нэгнийг чөлөөлснийг олж мэдэх үедээ тэд үүнийг өрсөлдөгчийнхөө эсрэг барьц авах төгс боломж гэж харна. Ах эгч нарын өмнө тэд: “Өнөөдөр бүгд энд байгаа тул энэ явдлыг гаргаж ирээд задлан шинжилцгээе. Хамтран ажиллагсад юм уу хамтрагчидтайгаа ярилцахгүйгээр, дур мэдэн хэн нэгнийг чөлөөлөх нь дарангуйллын үйлдэл биш гэж үү? Хүн яагаад ийм алдаа гаргадаг байна аа? Тэдний зан чанарт асуудал байгаа биш гэж үү? Тэднийг засах ёстой биш үү? Ах эгч нар тэднийг хаях ёстой биш үү?” гэж хэлдэг. Тэд өрсөлдөгчөө гутааж, өөрсдийгөө дөвийлгөхийн тулд энэ асуудлыг шүүрэн авч, сүр бадруулдаг. Үнэндээ нөхцөл байдал тийм ч ноцтой биш. Багийн гишүүнийг чөлөөлөх юм уу үүргийнх нь хуваарилалтыг тохируулахдаа зарчмыг баримталсан л бол үүнийг хийснийхээ дараа тайлан өгөхөд л хангалттай байдаг. Гэсэн ч антихристүүд энэ асуудлыг хэт дөвийлгөдөг. Тэд өрсөлдөгч рүүгээ зориуд дайрч, өөрсдийгөө өргөмжилдөг. Энэ нь бусдыг тарчлааж буйн илрэл биш гэж үү? Тэд өрсөлдөгчөө хэрцгийгээр засаж, тэдэнд дэгсдүүлсэн хэрэг тохдог. Үүнийг сонссоны дараа ах эгч нар “Энд юу болоод байна аа? Нэг л биш байна даа. Тэдний хэлж байгаа зүйл бодит байдалтай нийцэхгүй байна! Үүргийн хуваарилалтыг нь тохируулсан тэр хүн үүргээ хариуцлагатайгаар гүйцэтгэхгүй байсан нь хүлээн зөвшөөрөгдсөн баримт шүү дээ. Чуулганы ажлыг хэвийн явуулахын тулд түүнийг чөлөөлсөн. Үүргээ ингэж гүйцэтгэх нь нухацтай, хариуцлагатай хандлага бөгөөд үнэнч зангийн илрэл. Тэгвэл яагаад үүнийг дарангуйллын үйлдэл гэж нэрлэж байгаа юм бэ? Энэ нь илт ‘Хийх хүнд арга нь олдоно’ гэгч л байна шүү дээ!” гэж боддог. Үнэнийг бага сага ойлгодог, ялимгүй ялган таних чадвартай хэн боловч энэ антихристүүд зүгээр л эрх мэдлээрээ далайлгаж, өрсөлдөгчдөө уур бухимдлаа гаргаж байгааг шууд хараад л таньж чадна. Энэ нь яахаараа ажлын төлөө хариуцлага хүлээж байгаа хэрэг байх вэ? Энэ нь яахаараа тэр хүнийг засаж байгаа хэрэг байх вэ? Энэ антихристүүд ялихгүй зүйл дээр сүр бадруулж байна: Энэ бол цэвэр өс хонзон, хувийн өшөө авалт юм. Энэ нь хүний хүсэл болон Сатанаас үүдэлтэй бөгөөд Бурханаас гаралтай биш. Энэ нь ажил болон үүргийнхээ төлөө хариуцлага хүлээх хандлагаас мэдээж гараагүй—энэ нь тэдний санаа зорилго биш. Антихристүүд санаа зорилгоо хэтэрхий тодорхой харуулдаг бөгөөд зарим хүн үүнийг харж чаддаг. Антихристүүд үүнийг мэдэрч чаддаг уу? (Чаддаг.) Энэ бол антихристүүдийн ов мэх юм. Тэд байр сууриа хамгаалах, үг мушгих, хүмүүсийг өөртөө татах, ялангуяа хүмүүсийн зүрх сэтгэлийг “нэвт харахдаа” тун гаргууд байдаг. Тэд дотроо “Би та нарын зүрх сэтгэлдээ бодож байгаа бүх бодлыг нэвт харж чадна. Та нар үнэнийг ойлгодог байж болох ч намайг нэвт харж чадахгүй. Би та нарыг нэвт харж чадна. Миний хэлж байгаа зүйлд хэн үнэмшихгүй байгааг би мэдэж чадна” гэж боддог. Гэхдээ тэд үүнийгээ хэлдэг үү? Үгүй, хэлдэггүй. Тэд хүн бүрийг үнэмшүүлж, тэр хүнийг зассан нь үндэслэлтэй байсан гэж бодогдуулахын тулд чихэнд чимэгтэй үг, хэллэг ашигладаг. Тэд ямар үг ашигладаг вэ? Тэд: “Би чамайг аминч, хувийн сэдлээр засаагүй. Үнэндээ бидний дунд хувийн өс хонзон байхгүй. Гагцхүү чи тэр хүнийг үүргээс нь дур мэдэн чөлөөлсөн нь бурхны гэрийн ашиг сонирхлыг хохироосон. Би үүнийг хараагүй царайлж болох уу? Хэрвээ би чамд тэгэхийг зөвшөөрвөл энэ нь миний хувьд хариуцлагагүй хэрэг болно. Би чамайг, эсвэл хэн нэгнийг онцгойлон онилж үүнийг хийж байгаа юм биш. Хэрвээ миний буруу бол ах эгч нар намайг шүүмжилж, зэмлэж болно. Би дараагийн сонгуульд нэрээ дэвшүүлэхгүй” гэж хэлдэг. Зарим хүн үүнийг сонсоод будилж орхидог. Тэд “Би тэднийг буруугаар ойлгосон бололтой. Тэд бүр сонгуульд нэрээ дэвшүүлэхгүй байхад ч бэлэн байна. Тэд байр суурийн төлөө өрсөлдөхийн тулд тэр хүнийг засаагүй, тэдний үйлдэл чуулганы ажлын төлөө хариуцлага хүлээх хандлагад үндэслэсэн байна. Үүнд ямар ч буруу зүйл алга” гэж боддог. Энэ антихристүүд дахиад л зарим хүнийг төөрөлдүүлж дөнгөдөг. Антихристүүд ов мэхтэй биш гэж үү? (Тийм ээ, ов мэхтэй.) Тэд туйлын ов мэхтэй! Антихристүүд өөрсдийн нэр хүнд, байр суурийн төлөө тархиа гашилгаж, ухаанаа уралдуулж, шаардлагатай бүх аргыг хэрэглэдэг гэж хэлж болно. “Нэг алгадаад, дараа нь чихэр өг” гэдэг нэг үг бий. Антихристүүд энэ аргыг ашиглахгүй гэж үү? Тэд чамайг цохисныхоо дараа чамайг аргадаж, тайтгаруулж, өөрсдийгөө гайхалтай хүлээцтэй, тэвчээртэй, хайр энэрэлтэй гэж чамд санагдуулахын тулд чихэнд чимэгтэй үг хэлж магадгүй. Эцэст нь чи тэднийг сайшааж, “Хар даа, энэ хүн ажилдаа ийм тодорхой зорилготой, бас түүндээ маш чадварлаг юм—ямар мундаг ур чадвар вэ! Тэд удирдагчийн шинж чанартай нь тодорхой бөгөөд тэдэнтэй харьцуулахад бид бүгд хангалтгүй санагддаг” гэж хэлэхэд хүрдэг. Тэгвэл энэ антихристүүд зорилгодоо хүрсэн биш үү? Энэ бол антихристүүдийн заль мэх юм.

Антихристүүд тун зальжин, ов мэхтэй байдаг. Тэдний хэлдэг үг бүр өө сэвгүй; дүр эсгэхдээ тэднээс илүү гаргууд хүн гэж үгүй. Гэвч нэгэнт баг нь хууларч, хүмүүс ямар хүн болохыг нь ялган таньмагц тэд өөрсдийгөө өмөөрөхийн тулд хамаг чадлаараа хичээдэг бөгөөд нэр нүүр, нэр хүндээ аврахын тулд нөхцөл байдлыг засаж залруулах, мэлзэж өнгөрөөх арга зам сүвэгчилдэг. Антихристүүд өдөр бүр зөвхөн нэр хүнд, байр суурийн төлөө амьдардаг, тэд байр суурийн ашиг тусад ташуурахын тулд л амьдардаг, энэ бол тэдний ганц боддог зүйл юм. Тэд хааяа бага зэргийн зовлон зүдүүр амсаж, эсвэл өчүүхэн төлөөс төллөө ч гэсэн энэ нь байр суурь, нэр хүндтэй болохын төлөө байдаг. Байр суурь хөөцөлдөх, эрх мэдэлтэй болох, амар хялбар амьдралтай байх нь Бурханд итгэдэг болмогцоо антихристүүдийн үргэлж санаархдаг гол зүйлс бөгөөд тэд зорилгодоо хүрэх хүртлээ бууж өгдөггүй. Хэзээ нэгэн цагт ёрын муу үйл нь илчлэгдвэл өөрсөд дээр нь тэнгэр нурах гэж байгаа мэт сандардаг. Тэд идэж, унтаж чаддаггүй бөгөөд ухаан мэдрэлгүй болсон мэт, сэтгэлийн хямралд өртсөн аятай харагддаг. Хүмүүс юу болсныг асуухад тэд худал хэлж, “Өчигдөр би маш завгүй байсан болохоор шөнөжин унтсангүй, тэгээд бүр ядарчихлаа” гэдэг. Гэвч үнэндээ эдгээрийн аль нь ч үнэн биш, бүхэлдээ ов мэх юм. Тэд байнга л “Миний хийсэн муу зүйл илчлэгдсэн болохоор би яаж нэр төр, байр сууриа сэргээж болох вэ? Би өөрийгөө цайруулахын тулд ямар арга хэрэгсэл ашиглаж болох вэ? Үүнийг тайлбарлахын тулд би бүх хүнтэй ямар өнгө аясаар харьцах вэ? Хүмүүст өөрийгөө нэвт харуулахгүйн тулд би юу хэлж болох вэ?” гэж бодолхийлж байдаг учраас тэдэнд ингэж санагдаж байгаа юм. Тэд удаан хугацааны турш юу хийхээ олж мэдэж чаддаггүй тул сэтгэлээр унадаг. Заримдаа тэдний нүд нэг цэг рүү л гөлөрдөг бөгөөд тэдний юу харж байгааг хэн ч мэддэггүй. Өнөөх асуудал нь тэднийг тархийг гашилгаж, хамаг бодол санааг нь шавхаж, юм идэж, уух хүсэлгүй болгодог. Тэгсэн хэр нь тэд чуулганы ажилд санаа тавьж буй дүр эсгэсээр, “Сайн мэдээний ажил хэр явагдаж байна вэ? Сайн мэдээг хэр үр дүнтэй номлож байгаа вэ? Ах, эгч нар сүүлийн үед амийн оролт олж авсан уу? Хэн нэгэн саад хийж, үймээн үүсгэсэн үү?” гэж хүмүүсээс асуудаг. Чуулганы ажлын талаарх энэ асуултууд нь бусдад харуулах зорилготой. Хэрэв тэд асуудлын талаар олж мэдвэл шийдвэрлэх ямар ч аргагүй тул тэдний асуултууд чуулганы ажлыг хайхардаг гэдгээ харуулахын тулд л асуусан ёс төдий зүйл юм. Хэрэв хэн нэгэн тэднээр шийдүүлэх гэж чуулганы асуудлын талаар мэдээлбэл тэд зүгээр л толгойгоо сэгсэрнэ. Ямар ч явуулга тэдэнд тус болохгүй бөгөөд зүсээ хувиргахыг хүссэн ч чадахгүй, илчлэгдэж, ил болох эрсдэлтэй байдаг. Энэ бол антихристүүдэд амьдралынх нь туршид тулгардаг хамгийн том асуудал юм. Энэ үед антихристүүд халуун тогоон дээрх шоргоолж мэт болж, “Ингээд байж болохгүй” гэж хэлж буй мэт үе үе толгойгоо сэгсэрдэг. Дараа нь тэд “Би яагаад ийм тэнэг юм бэ? Би яаж энэ явдал дээр бүдэрч чадав аа?” гэж хэлж байгаа мэт гараараа толгойгоо тогшдог. Антихристүүд энэ баримтыг хүлээн зөвшөөрч чаддаггүй бөгөөд санаа алдахаас өөр яаж ч чадахгүй. Тэд зөвхөн өөрсдийнхөө нэр хүнд, байр суурийн төлөө л хүчин чармайлт гаргаж, зовж, төлөөс төлөн, амбиц, хүслээ хангахын тулд элдэв янзын муу үйлд ташуурдаг. Бурханы сонгосон хүмүүсээр ил болгуулах нь гарцаагүй үр дагавар юм. Хүмүүс үнэнийг эрэлхийлдэггүйгээсээ болж эрт орой хэзээ нэгэн цагт унах нь гарцаагүй. Энэ үг антихристүүд дээр яг таг биелдэг. Хэдийгээр тэд дүр эсгэхдээ гаргууд, үнэмшилтэй ярьж, бусдыг төөрөлдүүлж чаддаг ч хэрвээ Бурханы сонгосон хүмүүс үнэнийг ойлгож, хүний мөн чанарыг ялган таньж чаддаг бол антихристүүд хэчнээн гүн нуугдаж, хэчнээн их мууг үйлдсэн ч тэднийг бүрэн ялган таньж чадна. “Ёрын мууд тууштай байх нь өөрийгөө сүйрүүлнэ”, “Галаар тоглосон хүн түлэгддэг” гэсэн хоёр үг бий. Эдгээр нь аливаа зүйлийн хөгжлийг зохицуулдаг объектив хуулиуд бөгөөд бүх зүйл, бүх үйл явдлын хөгжлийн төлөө Бурханы тогтоосон хууль юм. Хэн ч үүнээс зугтаж чадахгүй. Антихристүүдийн ноёрхол дор чуулганы ажил үргэлжилдэг хэдий ч үр дүн нь асар их буурдаг. Зарим чухал ажлыг ёрын муу хүмүүс хянасаар байдаг бөгөөд Бурханы гэрийн ажлын зохицуулалт хэрэгждэггүй. Бурханы сонгосон хүмүүс дор бүрдээ үүргээ гүйцэтгэж байгаа хэдий ч бодитой үр дүн гардаггүй бөгөөд төрөл бүрийн ажил хэдийнээ зогсонги байдалд орсон байдаг. Эдгээр асуудлын уг үндэс нь юу вэ? Энэ нь антихристүүд чуулганыг хяналтдаа авсантай холбоотой. Антихристүүд эрх мэдэл атгаж буй газарт, нөлөөллийнх нь цар хүрээ ямар ч байсан, ганцхан баг байлаа ч гэсэн хамаагүй тэд Бурханы гэрийн ажил болон Бурханы сонгосон хүмүүсийн нэг хэсгийн амь-оролтод нөлөөлнө. Хэрвээ тэд чуулганд эрх мэдэл атгавал тэнд чуулганы ажил болон Бурханы хүсэлд саад учирдаг. Бурханы гэрийн ажлын зохицуулалт яагаад тодорхой чуулгануудад хэрэгжиж чаддаггүй вэ? Учир нь эдгээр чуулганд антихристүүд эрх мэдэл атгадаг. Ямар ч антихрист Бурханы төлөө өөрийгөө чин сэтгэлээсээ зарлагадахгүй бөгөөд үүргээ гүйцэтгэх нь ердөө л ёс төдий зүйл, аргацаасан хэрэг болно. Тэд удирдагч, ажилчид байсан ч бодитой ажил хийхгүй бөгөөд чуулганы ажлыг огтхон ч хамгаалахгүйгээр зөвхөн алдар нэр, ашиг хонжоо, байр суурийн төлөө л ярьж, үйлдэнэ. Тэгвэл антихристүүд өдөржин юу хийдэг вэ? Тэд жүжиг тавьж, гайхуулаад завгүй байдаг. Тэд өөрсдийн алдар нэр, ашиг хонжоо, байр суурьтай холбоотой зүйлийг л хийдэг. Мөн бусдыг төөрөлдүүлж, хүмүүсийг өөртөө татаад завгүй байдаг бөгөөд хүчээ хуримтлуулсны дараа илүү олон чуулганыг хянахаар улам цаашлах болно. Тэд зөвхөн хаан болон хаанчилж, чуулганыг бие даасан хаант улсаа болгохыг л хүсдэг. Тэд зөвхөн агуу удирдагч байхыг, эрх мэдлийг дангаар эзэмшихийг, илүү олон чуулганыг хянахыг л хүсдэг, өөр юуг ч тоодоггүй. Тэд чуулганы ажил юм уу Бурханы сонгосон хүмүүсийн амийн оролтод санаа зовдоггүй, Бурханы хүслийг биелүүлж байгаа эсэхийг бүр ч хайхардаггүй. Тэд зөвхөн хэзээ эрх мэдлийг ганцаараа атгаж, Бурханы сонгосон хүмүүсийг хянаж, Бурхантай ижил түвшинд зогсож чадах тухай л боддог. Антихристүүдийн хүсэл, санаархал үнэндээ асар их! Хэчнээн хөдөлмөрч мэт харагдаж байлаа ч антихристүүд өөрсдийнхөө зорилгыг л биелүүлж, хийх дуртай юмаа хийж, өөрсдийн алдар нэр, ашиг хонжоо, байр суурьтай холбоотой зүйлийг оролдоод завгүй байдаг. Тэд өөрсдийн хариуцлага, эсвэл гүйцэтгэх ёстой үүргийн талаар боддог ч үгүй, юуг ч зөв зохистой хийдэггүй. Антихристүүд ийм л амьтад юм—тэд бол Бурханы ажилд саад хийж, үймүүлдэг диаволууд, Сатанууд юм.

Өнгөрсөн хугацаанд Би нэгэн удирдагчийн бүрэн эрхийн хугацаанд таван ажил даалгасан юм. Гэвч хоёр сарын дараа эдгээр хэрэг явдлын аль нь ч хэрэгжээгүй. Гаднаас нь харахад удирдагч зүгээр суугаагүй, нэлээд завгүй, ядарсан мэт харагдсан бөгөөд тэр ховорхон харагдаж байв. Тэгвэл тэр юунд завгүй байсан бэ, яагаад Миний даалгасан ажлыг биелүүлж чадаагүй вэ? Энд нэг асуудал байсан. Удирдагч зарим ажлыг хийх дургүй байсан бөгөөд эдгээр нь өөрийнх нь үүрэг биш гэж үзсэн учраас хийгээгүй. Энэ нь нэг асуудал байв. Түүнчлэн тэрээр зарим ажлын талаар өөр санал бодол тээж, зориуд хойш тавьсан. Мөн жаахан бэрхшээл учруулсан, бусдаас тусламж шаардсан, бага зэрэг төвөгтэй ажлууд байсан бөгөөд удирдагч үүнийг зохицуулаагүй. Ийм нөхцөл байдал үүссэн. Тиймээс хоёр сар өнгөрч, нэг ч ажил хийгдээгүй. Зарим хүн: “Энэ бүх ажлыг хоёр сарын дотор дуусгах боломжтой юу?” гэсэн. Боломжтой, эдгээр ажлыг бүгдийг нь хоёр сарын дотор дуусгах боломжтой, эдгээрийн ихэнхийг нь ганц хоёр хоногийн дотор дуусгах боломжтой байсан ч удирдагч тэдгээрийг хэрэгжүүлж чадаагүй. Өөр хүн хариуцаж, эдгээр ажлыг гүйцэтгээд тавууланг нь нэг долоо хоногийн дотор дууссан. Ийм удирдагчийг чөлөөлөх ёстой гэж та нар бодож байна уу? (Тийм.) Хэрвээ та нар Дээрхээс даалгасан ажлын алийг нь ч хийдэггүй, гэхдээ гаднаа нэлээд завгүй мэт харагддаг ийм хүнтэй таарвал тэрээр хуурамч удирдагч юм. Ийм хүмүүсийг даруй чөлөөлөх юм уу таягдан хаях ёстой. Энэ зарчмын талаар та нар юу гэж бодож байна вэ? (Сайн.) Тэдний гадаад урам зориг болон өдөржин нэлээд завгүй харагддагийг нь бүү хар. Үнэндээ тэд ямар ч бодитой ажил хийдэггүй; тэд өөрсдийгөө ялихгүй зүйлээр завгүй байлгадаг. Тэд юу хийдэг вэ? Тэдний үйлдэл хэд хэдэн өөр ангилалд хуваагддаг. Нэгдүгээрт, тэд өөрсдийнхөө хийж чадна гэж бодсон, аюулгүй, тийм ч их эрсдэл дагуулдаггүй ажлуудыг хийдэг. “Тийм ч их эрсдэл дагуулдаггүй” гэдгээр Би юу хэлж байна вэ? Эдгээр ажлыг хийснээр алдаа гаргахаас зайлсхийхэд хялбар, Дээрхтэй харилцах шаардлагагүй бөгөөд буруу зүйл хийж, засуулахаас зайлсхийж чадна гэдгийг Би хэлж байна. Түүнчлэн тэд өөрсдийн гаргууд, алдаа гаргах магадлал багатай ажлуудыг хийдэг. Ингэснээр тэд хариуцлага хүлээхээс зайлсхийж, засуулах, зайлуулагдах, эсвэл хөөгдөхөөс өөрсдийгөө ихээхэн хэмжээгээр хамгаалж чадна. Эдгээр ажил нь эрсдэлгүй бөгөөд хариуцлага шаарддаггүй тул тэд эдгээрийг хийж, зохицуулж чаддаг. Үнэндээ үүнд нууцлаг нэг элемент бий. Хэрвээ тэд эдгээр ажлыг хэнд ч харагдахгүйгээр хийж чаддаг байсан бол хийх байсан уу? Хэрвээ тэдэнд ямар ч хувийн ашиг тус байхгүй бол тэд эдгээрийг хийх үү? Яавч хийхгүй. Тэд ямар төрлийн ажлыг илүүд үздэг вэ? Тэд харьцангуй хялбар, энгийн, хэт их зовохгүйгээр хийж болох ажлыг илүүд үздэг. Түүнчлэн тэд өөрсдийн сонирхдог, үзэлтэй нь нийцдэг номлолыг илүү их сонсож, цээжлэхэд бэлэн байдаг. Тэдгээрийг ойлгомогцоо дараа тэд эдгээр номлолын талаар бусадтай ярилцан, өөрсдийгөө гайхуулж, бусдаар бишрүүлэхийн тулд үүнийг хийж чадна. Түүнчлэн, хэрвээ эдгээр ажлыг хийх нь тэдэнд илүү олон хүнтэй харилцах боломж олгож, тэднийг ажиллаад завгүй байгааг, удирдагчийн байр суурьтай, ийм байр суурь, ялгамж чанартай гэдгийг нь бусдад мэдэгддэг бол тэд эдгээрийг хийнэ. Тэд ийм шинж чанартай ажлуудыг сонгодог. Гэвч хэрвээ тэдний хийх ёстой ажил нь нарийн төвөгтэй, чадвараас нь давсан байвал, мөн өөр хэн нэгэн тэднээс илүү ур чадвартай байвал, хэрвээ бүтэлгүйтвэл нэр нүүрээ барах, бусдад дорд үзэгдэх эрсдэлтэй байвал тэд эдгээр ажлыг хийхийг хүсдэггүй. Тэд хүнд хүчир ажил, алжаал ядаргаа, сайн ажиллаж чадахгүй байхын ичгүүрээс айдаг. Түүнчлэн тэд тун залхуу бөгөөд хүнд хэцүү, зүдэргээтэй ажлаас зайлсхийж, эдгээрээс хол нуугдах хандлагатай байдаг. Харин тэд өөрсдийнх нь нэр нүүрийг сайжруулдаг, амар хялбар, Дээрхэд нэвт харагдахгүйгээр аргацааж, хүмүүсийн зүрх сэтгэлийг татаж чадах ажлуудыг хийхийг илүүд үздэг. Эдгээр нь бүгд антихристүүдийн төрөлх шинж чанар юм. Үүргээ гүйцэтгэх тухайд тэд голж шилдэг. Тэдэнд хувийн сонголт, төлөвлөгөө, тэр ч байтугай явуулга байдаг. Тэд Бурханы гэрийн зохицуулалтад ердөө ч дуулгавартай байдаггүй; харин өөрсдийнхөө сонголтыг хийдэг. Дээрхээс өгсөн тодорхой зохицуулалтын тухайд, хэрвээ тэд эдгээртэй санал нийлэхгүй бол яавч хэрэгжүүлэхгүй. Тэд эдгээр хэрэг явдлыг бүрэн гацаадаг бөгөөд чуулган дахь ах эгч нар эдгээрийн талаар мэддэггүй. Хэрвээ Дээрхээс өгсөн эдгээр зохицуулалтыг хэрэгжүүлэх нь тодорхой хүмүүстэй зөрчилдөх юм уу хүмүүсийг гомдоох байсан бол тэд эдгээрийг хэрэгжүүлэх үү? Тэд хэрэгжүүлэхгүй. Тэд зүрх сэтгэлдээ “Хэрвээ дээрх үүнийг хийхийг хүсэж байвал би хийхгүй. Би үүнийг хийсэн ч гэсэн, дээрхийн нэрийн өмнөөс хийж, дээрхээс тушаасан гэж хэлэх ёстой. Би тэр хүмүүсийг гомдоож болохгүй” гэж боддог. Антихристүүд бол зальжин хүмүүс, тийм биш гэж үү? Тэд юу ч хийсэн сэм төлөвлөж, найм, арав, эсвэл бүр түүнээс ч олон удаа тооцоолдог. Тэд олны дунд яаж тогтвортой байр суурьтай болох, хэрхэн сайн нэр төртэй, өндөр алдар хүндтэй болох, хэрхэн Дээрхэд тал засаж, ах, эгч нараар өөрийгөө дэмжүүлж, хайрлуулж, хүндлүүлэх вэ гэж л боддог бөгөөд эдгээр үр дүнд хүрэхийн тулд шаардлагатай бүхнийг хийдэг. Тэд ямар замаар явж байна вэ? Тэдний хувьд Бурханы гэрийн ашиг сонирхол, чуулганы ашиг сонирхол, Бурханы гэрийн ажил бол гол анхаарал хандуулдаг зүйл нь биш, санаа зовдог зүйл нь бүр ч биш. Тэд юу гэж боддог вэ? “Эдгээр зүйл надтай ямар ч хамаагүй. Хүн бүр өөрийгөө боддог, би үхэхээр чи үх; хүмүүс өөрсдийнхөө төлөө, нэр хүнд, байр суурийнхаа төлөө амьдрах ёстой. Энэ бол хамгийн өндөр зорилго. Хэрэв хүн өөрийнхөө төлөө амьдарч, өөрийгөө хамгаалах ёстойгоо мэдэхгүй бол тэнэг хүн юм. Хэрэв надаас үнэн-зарчмын дагуу хэрэгжүүлж, бурхан болон бурхны гэрийн зохицуулалтыг дуулгавартай байхыг шаардвал энэ нь надад ямар нэг ашиг тустай эсэх, мөн тэгснээр ямар нэг давуу талтай байх эсэхээс хамаарна. Бурхны гэрийн зохицуулалтыг дуулгавартай дагахгүй байснаар зайлуулагдаж, ерөөл хүртэх боломжоо алдах магадлалтай бол би дуулгавартай дагана.” Иймээс нэр хүнд, байр сууриа хамгаалахын тулд антихристүүд ихэвчлэн жаахан буулт хийхийг сонгодог. Антихристүүд байр суурийн төлөө ямар ч зовлонг тэсвэрлэж чаддаг, сайн нэр хүндтэй байхын тулд ямар ч төлөөс төлж чаддаг гэж хэлж болно. “Агуу хүн хэзээ буулт хийх, хэзээ буулт хийхгүйгээ мэддэг” гэх үг тэдний хувьд үнэн юм. Энэ бол Сатаны логик, тийм биш гэж үү? Энэ бол ертөнц дээр амьдрах Сатаны ертөнцийн гүн ухаан, мөн Сатаны оршин тогтнох зарчим юм. Үнэхээр жигшүүртэй!

Антихристүүд өөрсдийн байр суурь, нэр төрийг өөр юунаас ч илүү чухал гэж үздэг. Энэ хүмүүс ов мэхтэй, зальхай, хорон муу төдийгүй туйлын харгис байдаг. Байр суурь нь эрсдэлд орсныг олж мэдэх юм уу хүмүүсийн зүрх сэтгэл дэх байр сууриа алдаж, энэ хүмүүсийн дэмжлэг, хайрыг алдаж, хүмүүст хүндлүүлж, бишрүүлэхээ больж, гутамшигт унах үедээ тэд яадаг вэ? Тэд гэнэтхэн дайсагнадаг. Байр сууриа алдмагцаа ямар ч үүрэг биелүүлэх хүсэлгүй болж, хийдэг юм бүхэн нь хааш яаш болж, ямар нэг юм хийх сонирхолгүй болдог. Гэхдээ энэ нь хамгийн адгийн илрэл биш. Хамгийн адгийн илрэл нь юу вэ? Энэ хүмүүс байр сууриа алдаж, хэн ч өөрсдийг нь хүндлэхгүй, өөрсдөд нь төөрөлдөхгүй болмогц үзэн ядалт, атаархал, өш хонзон нь гарч ирдэг. Тэд Бурханаас эмээдэг сэтгэлгүйгээр үл барам өчүүхэн төдий ч дуулгавартай дагадаггүй. Түүнчлэн Бурханы гэр, чуулган, удирдагч, ажилчдыг зүрх сэтгэлдээ үзэн яддаг; чуулганы ажилд асуудал тулгарч, зогсонги байдалд ороосой гэж хүсэн мөрөөсдөг; чуулганыг болон ах эгч нарыг шоолохыг хүсдэг. Түүнчлэн үнэнийг эрэлхийлж, Бурханаас эмээдэг хэн бүхнийг тэд үзэн яддаг. Үүрэгтээ үнэнч, төлөөс төлөх хүсэлтэй хэн бүхэн рүү дайрч давшилж, тэднийг дооглодог. Антихристүүд ийм зан чанартай байдаг—энэ нь харгис бус уу? Тэд бол гарцаагүй ёрын муу хүмүүс; антихристүүд бол мөн чанартаа ёрын муу хүмүүс юм. Цуглаан онлайнаар явагдаж байсан ч интернэт сүлжээ сайн байгааг хараад тэд чимээгүйхэн харааж, дотроо “Интернэт сүлжээ унаасай! Интернэт сүлжээ унаасай! Номлолыг хэн ч сонсохгүй байсан нь дээр!” гэж хэлдэг. Энэ хүмүүс юу вэ? (Диаволууд.) Тэд бол диаволууд! Тэд мэдээж Бурханы гэрийн хүмүүс биш юм. Ийм төрлийн диаволууд болон ёрын муу хүмүүс аль ч чуулганд байсан, ингэж л үймээн дэгдээдэг. Ялган таних чадвартай хүмүүс тэднийг ил болгож, хязгаарласан ч гэсэн тэд өөрсдийгөө эргэцүүлж, алдаагаа хүлээн зөвшөөрдөггүй. Тэд үүнийг зүгээр л өөрсдийнх нь түр зуурын алдаа байсан бөгөөд үүнээс сургамж авах ёстой гэж бодно. Гэмшихээс эрс татгалздаг ийм хүн, хэн ч түүнийг ялган таньж, ил болгосон бай, буулт хийхгүй. Тэд тэр хүнээс өшөө авахаар чармайна. Өөрсдөд нь тавгүй байх үед тэд ах эгч нарыг ч бас амар тайван байлгахыг хүсдэггүй. Тэд зүрх сэтгэлдээ ах эгч нарыг бүр нууцаар харааж, тэдэнд муу зүйл тохиолдоосой гэж хүсдэг бөгөөд Бурханы гэрийн ажлыг харааж, үүнд түвэг учраасай гэж хүсдэг. Бурханы гэрт ямар нэгэн зүйл буруугаар эргэх үед тэд нууцхан баярлаж, тэмдэглэн, “Хм! Эцэст нь нэг юм буруугаар эргэлээ. Чи намайг чөлөөлснөөс л болж энэ бүхэн тохиолдож байгаа юм. Бүх зүйл сүйрч байгаа нь сайн хэрэг!” гэж боддог. Бусад хүн сул дорой, сөрөг болохыг хараад тэд баярлаж, таашаал авдаг бөгөөд хүмүүсийг гутаахын тулд дооглож, тохуурхсан үг хэлж, тэр ч байтугай сөрөг, үхмэл үг тарааж, “Итгэгчид бид үүргээ гүйцэтгэж, зовлон туулахын тулд гэр бүл, ажил төрлөө орхидог. Бурхны гэр бидний ирээдүйг үнэхээр хариуцаж чадна гэж чи бодож байна уу? Чи энэ талаар бодож үзсэн үү? Бидний төлж буй төлөөс үнэ цэнтэй юу? Одоо миний эрүүл мэнд тийм ч сайнгүй байна, хэрвээ би өөрийгөө туйлдуулбал хөгшрөх үед минь хэн намайг асрах юм бэ?” гэдэг. Тэд хүн бүрийг сөрөг болгохын тулд ийм зүйл хэлдэг—тэгж байж л тэд баярлана. Тэд өөдгүй, хорон санаатай, хорлонтой биш гэж үү? Ийм хүмүүс цээрлүүлэлт хүртэх ёстой биш үү? (Тийм ээ, хүртэх ёстой.) Ийм хүмүүсийн зүрх сэтгэлд Бурхан үнэхээр байдаг гэж та нар бодож байна уу? Тэд Бурханд чин сэтгэлээсээ итгэгч шиг харагддаггүй, Бурхан хүмүүсийн зүрх сэтгэлийн гүнийг шинждэг гэдэгт тэд угаасаа итгэдэггүй. Тэд үл итгэгчид биш гэж үү? Хэрвээ тэд Бурханд үнэхээр итгэдэг байсан бол яаж ийм зүйл хэлж чадах юм бэ? Зарим хүн тэднийг Бурханаас эмээдэг сэтгэлгүй учраас тэгдэг гэж хэлж магадгүй—энэ зөв үү? (Үгүй, буруу.) Яагаад буруу гэж? (Тэдний зүрх сэтгэлд Бурхан огт байдаггүй; тэд Бурханыг эсэргүүцдэг.) Үнэндээ тэд Бурхан оршин байдаг гэдэгт итгэдэггүй учраас л ийм зүйл хэлж зүрхэлдэг. Тэд Бурхан хүн бүрийг шинжиж байгаа гэдэгт бүр ч итгэдэггүй, Бурхан тэдний үг, үйл хэрэг бүрийг, бодол, санаа бүрийг ажиглаж байгаа гэдэгт итгэдэггүй. Тэд эдгээр зүйлд итгэдэггүй учраас айдаггүй бөгөөд ийм диаволын үгийг чөлөөтэй, цадиггүй байдлаар хэлж чаддаг. Шүтлэггүй хүмүүс хүртэл “Тэнгэр нүдтэй”, “Хүний хийж буй зүйлийг Тэнгэр харж байдаг” гэж үргэлж хэлдэг. Өчүүхэн төдий ч гэсэн жинхэнэ итгэлтэй хэн боловч үл итгэгчдийн ийм диаволын үгийг хэнэггүйхэн хэлэхгүй. Ингэж бодож, ярьдаг итгэгчдийн хувьд ноцтой үр дагавар гарахгүй гэж үү? Үүний уг чанар нь ноцтой биш гэж үү? Маш ноцтой! Тэд Бурханыг ийм маягаар үгүйсгэж чадаж байгаа нь тэд бол жинхэнэ диаволууд, Бурханы гэрт шургалсан ёрын муу хүмүүс гэсэн үг юм. Зөвхөн диаволууд болон антихристүүд л Бурханыг ил тод эсэргүүцэж зүрхэлдэг. Бурханы гэрийн ашиг сонирхол нь Бурханы ашиг сонирхлыг төлөөлдөг бөгөөд Бурханы гэрийн хийдэг бүхэн Бурханы манлайлал, Түүний зөвшөөрөл, Түүний удирдамж дор байдаг; энэ нь Бурханы удирдлагын ажилтай нягт холбоотой бөгөөд үүнээс салгах аргагүй юм. Бурханы гэрийн ажлыг ингэж ил тод хараадаг, зүрх сэтгэлдээ үүнийг гүтгэдэг, Бурханы гэрийг шоолж инээхийг хүсдэг, Бурханы сонгосон хүмүүс бүгд баривчлагдаж, чуулганы ажил бүрэн зогсонги байдалтай болж, итгэгчид итгэлээсээ няцахыг харахыг хүсдэг, ийм зүйл тохиолдох үед баярлах хүмүүс—эдгээр нь ямар төрлийн хүмүүс вэ? (Диаволууд.) Тэд бол диаволууд, муу ёрын чөтгөрүүдийн хойд дүр юм! Жирийн хүмүүс завхарсан зан чанартай, хааяа тэрслүү байдаг бөгөөд сөрөг, сул дорой болох үедээ хэдэн жижиг санаа өвөрлөдөг, тэгээд л тэр, гэхдээ тэд тийм ч муу байхгүй, эсвэл ийм хорон муу, хорлонтой бодол тээхгүй. Ийм мөн чанар зөвхөн антихристүүд болон диаволуудад л байдаг. Антихристүүдэд эдгээр санаа төрөх үед тэд өөрсдийгөө буруу бодож байж магадгүй гэж сэжиглэдэг үү? (Үгүй, тэгдэггүй.) Яагаад үгүй гэж? (Учир нь тэд бодож, хэлж байгаа зүйлээ үнэн гэж үздэг. Тэд Бурханд итгэдэггүй, Бурханаас эмээдэг сэтгэлгүй бөгөөд тэдний уг чанар нь Бурханыг эсэргүүцэх явдал юм.) Яг зөв, энэ бол тэдний уг чанар. Сатан хэзээ Бурханд Бурхан шиг хандаж байсан юм бэ? Хэзээ Бурханыг үнэн гэж үзэж байсан юм бэ? Хэзээ ч тэгж байгаагүй, хэзээ ч тэгэхгүй. Антихристүүд буюу эдгээр диавол ч бас адилхан; тэд Бурханд Бурхан шиг ханддаггүй, эсвэл Түүнийг үнэн гэж үздэггүй. Тэд Бурхан бол бүх зүйлийг бүтээсэн, бүх зүйлийг захирдаг Нэгэн гэдэгт итгэдэггүй. Тийм учраас тэд өөрсдийнх нь хэлсэн юм бүхэн зөв гэж боддог. Тэд цадиггүйгээр ингэж бодож, үйлддэг; энэ бол тэдний уг чанар юм. Завхарсан хүмүүс ингэж үйлдэх үедээ дотоод зөрчилдөөнийг мэдэрдэг. Тэд мөс чанартай, хүний ухамсартай байдаг. Тэдний мөс чанар, ухамсар болон ойлгодог үнэн нь тэдний дотор нөлөөлж, энэ нь зөрчилдөөн үүсгэдэг. Ийм зөрчилдөөн үүсэх үед зөв ба буруу, үнэн ба худал, шударга ёс ба хорон муу байдлын хооронд тулаан өрнөж, үр дүнд хүрдэг: Үнэнийг эрэлхийлдэг хүмүүс Бурханы талд зогсдог, харин үнэнийг эрэлхийлдэггүй хүмүүс Сатаны хорон муу хүчний талд зогсдог. Антихристүүдийн хийдэг бүхэн Сатантай хамтран ажиллах явдал юм. Тэд сөрөг байдлаа гаргаж, үндэслэлгүй цуу яриа тарааж, Бурханы гэрийг шоолж инээдэг. Тэд Бурханы гэрийн ажлыг харааж, гүтгэдэг, ах эгч нарыг хараадаг. Тэд мөс чанарын ямар ч зэмлэлгүйгээр, өчүүхэн төдий ч харуусалгүйгээр энэ бүхнийг хийхдээ бүр сэтгэл амар байдаг бөгөөд өөрсдийнх нь үйлдэл бүхэлдээ зөв гэж боддог. Энэ нь антихристүүдийн сатанлаг уг чанарыг бүрэн илчилж, Бурханыг эсэргүүцдэг муухай нүүр царайг нь илчилдэг. Тиймээс антихристүүдийг жинхэнэ диаволууд, Сатанууд гэж хэлэх нь огт хэтрүүлэг болохгүй. Антихристүүд бол төрөлхийн диаволууд бөгөөд Бурханы авралыг хүртэгсэд яавч биш. Тэд жирийн завхарсан хүн төрөлхтний нэг хэсэг яавч биш. Антихристүүд бол диаволуудын хойд дүр, төрөлхийн муу ёрын чөтгөрүүд юм. Байдал ийм л байна.

Антихристүүдийн гол анхаарал нь нэр хүнд, байр суурь дээр төвлөрдөг. Нэр хүнд, байр суурийн тухайд антихристүүд ямар үйлдэл хийдэг вэ? Тэд өөрсдийн нэр хүнд, байр суурийг удирдахын тулд цадиггүй авирлаж, тархиа гашилгаж, хамаг ухаанаа уралдуулж, ямар ч төлөөс төлөхөөс буцдаггүй. Энэ хоёр зүйл бол тэдний амин сүнс, тэдний бүх зүйл юм. Тэд энэ хоёр зүйлийг олж авбал бүх зүйлийг олж авсан гэсэн үг гэж үздэг. Тэдний ертөнцөд зөвхөн байр суурь, нэр хүнд, өөрсдийнх нь ашиг сонирхол л байдаг; тэдэнд өөр юу ч хамаагүй. Тиймээс антихристүүд шиг хүмүүстэй үнэн, хүн чанар, шударга ёс, эсвэл эерэг зүйлсийн талаар нөхөрлөөд нэмэртэй юу? (Нэмэргүй.) Тийм ээ, энэ нь нэмэргүй. Энэ нь янханд хэрхэн ариун журамтай айлын эзэгтэй байх талаар ярих, эсвэл журамт эхнэр, эх хүн байхыг заах гэж оролдохтой адил; тэрээр сонсохыг хүсэхгүй, үүнд дургүй, мөн үүнийг зэвүүцмээр гэж үздэг. Тэр үүнийг хэр зэвүүцмээр гэж үздэг вэ? Тэр зүрх сэтгэлдээ чамайг харааж, чамайг дооглох, тохуурхах, чам руу дайрах, чамайг гадуурхах боломжийг шүүрч авдаг. Өнөө үед чуулганд, хэн нэгэн үнэний талаар, эсвэл Бурханы зохион байгуулалт, зохицуулалтыг дуулгавартай дагах, Бурханы гэрийн зохицуулалтыг дуулгавартай дагах зэрэг үнэний талаар нөхөрлөхийг сонсмогцоо тун тэрслүү хандлага харуулдаг хүмүүс байдаг биш үү? (Тийм ээ, байдаг.) Байх ёстой. Ийм зан авир гаргадаг хүмүүсийг ажиглаж, ялган тань. Чамайг Бурханы дээд эрх, зохицуулалтыг дуулгавартай дагах хэрэгтэй талаар нөхөрлөх үед тэд маш их зэвүүцэж, “Бүх зүйлийг бурхан зохицуулсан мэт, хүмүүст ямар ч сонголт байхгүй мэт тэд өдөржин бурхны зохицуулалтыг дуулгавартай дагах талаар ярьсаар байх юм!” гэж боддог. Чамайг үнэний талаар, эсвэл үүргээ гүйцэтгэхдээ эвтэй найртай хамтран ажиллаж, Бурханы санаа зорилгыг эрж хайж, үнэн-зарчмын дагуу үйлдэх хэрэгтэй талаар нөхөрлөмөгц тэд тун их зэвүүцээд, сонсохыг хүсдэггүй. Тэд дурамжхан сонссон ч гэсэн зүгээр сууж чаддаггүй, хэрвээ яаж ийгээд зүгээр сууж чадвал унтчихсан байх нь бараг гарцаагүй. Чамайг үнэний талаар, мөн хэрэг явдлыг зохицуулахдаа зарчмыг дагах талаар нөхөрлөх үед тэд нойрмоглож, зүүрмэглэдэг. Үнэний талаар нөхөрлөхгүй, засахгүй хэсэг хугацаа өнгөрсний дараа тэд эрч хүчээр дүүрдэг. Тэд дур зоргоороо, бодлогогүй үйлдэж, дангаараа шийдвэр гаргаж, нэг гараа нэр хүнд рүү сарвайж, нөгөө гараараа байр суурийг шүүрэн авдаг. Тэд хэн бүхнээс өндөрт үсэрч, бүхий л төрлийн үймээн самуун дэгдээхэд ташуурдаг. Энэ хүмүүс бүгд антихристүүд; тэд бүгд Бурханыг эсэргүүцдэг, хэдийд ч том асуудал үүсгэж чадна.

Антихристийн уг чанартай хэнийг ч болов антихрист гэж тодорхойлох ёстой. Тэднийг нэг талыг баримтлан үйлдэхийг хүсэх үед хязгаарлаж, зогсоох ёстой; үүнд эргэлзэх зүйлгүй. Зарим хүн: “Хэрвээ бид тэднийг зогсоож чадахгүй бол яах вэ? Бид яах ёстой вэ?” гэж хэлж магадгүй. Би та нарт ганцхан өгүүлбэрээр тэднийг зогсоох найдвартай аргыг хэлж өгье. Чи ийм нөхцөл байдалтай тулгарах үедээ зүгээр л “Чи болчимгүй авирлаж, дангаараа шийдвэр гаргаж, өөрийнхөөрөө зүтгэхээ больчихвол үхчих гээд байгаа юм уу?” гэж хэл. Энэ ямар сонсогдож байна? (Сайн.) Антихристийг дангаараа шийдвэр гаргахыг нь болиулбал тэр үнэхээр үхэж чадна гэж та нар бодож байна уу? (Тийм.) Энэ “тийм” гэдэг хариулт хаанаас гарав? (Антихристүүд угаасаа л ийм хүмүүс; хэрвээ тэд дангаараа шийдвэр гаргаж чадахгүй бол шаналж, цааш амьдарч чадахгүй.) Яг зөв, тэд угаасаа л ийм хүмүүс бөгөөд хэрвээ ингэж үйлдэж чадахгүй бол шаналдаг. Тэгвэл энэ хүмүүс хэвийн үү? (Үгүй.) Тэд хэвийн биш. Хэвийн хүн юу гэж бодох вэ? “Хэрвээ би дангаараа шийдвэр гаргаж чадахгүй юм бол зүгээр л больё; үүнд хэцүү зүйл юу байна? Энэ нь бүр надад амар шүү дээ!” Хэвийн хүн ингэж бодно. Харин антихристийг чи ийм маягаар үйлдүүлэхгүй бол тэр шанална. Тэдний дотор диавол оршиж байгаа биш гэж үү? (Тийм.) Тиймээс, тэднийг дангаараа шийдвэр гаргахыг нь болиулбал тэдэнд үхэж байгаа мэт санагдуулж чадна. Энэ “үхэх” гэдэг нь юу гэсэн үг вэ? Диавол тэдний зүрх сэтгэлийг тарчлааж, үймүүлснээр тэдэнд тэвчихийн аргагүй, эсвэл цааш амьдрах аргагүй, яг л үхэх гэж байгаа мэт санагдуулдаг; энэ нь ийм л утгатай. Бурханы гэрийн ажлыг үймүүлэхийг эрмэлздэг антихристүүд, ёрын муу хүмүүс болон диаволуудад энэ ганц өгүүлбэрийг хэлэх нь тэдэнтэй ямар ч үнэний талаар нөхөрлөхөөс илүү үр дүнтэй байдаг. Энэ ганц өгүүлбэр нь Бурханы гэрийн ажлыг үймүүлдэг антихристүүд, ёрын муу хүмүүс, диаволууд шиг хүмүүс дээр нэмэртэй байдаг. Энэ хүмүүст үнэнийг хэлэх нь нэмэртэй юу? (Үгүй, нэмэргүй.) “Та нар эвтэй найртай хамтран ажиллаж, үнэн-зарчмын дагуу үүргээ гүйцэтгэж, хэрэг явдлыг зохицуулах ёстой”—иймэрхүү үгийг олон жилийн турш хэлсэн; эдгээрийг ойлгодоггүй, эсвэл санадаггүй хүн байна уу? Байх учиргүй. Тэгвэл яагаад зарим хүн дангаараа шийдвэр гаргасаар байна вэ? Энэ нь ганцхан зүйлийг л илтгэж байна: Тэд өөрсдийгөө хянадаггүй; тэд хэвийн хүмүүс биш. Тэдний оюун ухаан, зүрх сэтгэл тэднийг захирч чаддаггүй; тэдний дотор тэднийг захирдаг өөр нэг зүйл байдаг бөгөөд тэднийг ингэж үйлдэхэд харгисаар, албан хүчээр чиглүүлдэг, энэ нь чухамдаа Бурханы гэрийн ажилд саад болж, үймүүлж, Бурханы гэрийн ажлыг хохироож, Бурханы гэрийн ашиг сонирхолд хохирол учруулж буй хэрэг юм. Хэн ийм зүйл хийж чадах вэ? Зөвхөн Сатанууд болон диаволууд. Бурханыг дагадаг хүмүүс, хэвийн хүмүүс, жинхэнэ бүтээгдсэн зүйлсэд ийм зүйл хийх сэдэл байхгүй; зөвхөн Сатанууд болон диаволууд л ийм сэдэлтэй байдаг бөгөөд эдгээр зүйлийг зориуд хийдэг. Та нар энэ үгийг тогтоож авсан уу? (Тийм.) Тэгвэл өнөөдрийн нөхөрлөлөө энд хүргээд өндөрлөе. Баяртай!

9-р зүйл: Тэд өөрсдөө ялгарч, хувийн ашиг сонирхол, амбицаа хангахын тулд л үүргээ биелүүлдэг; тэд Бурханы гэрийн ашиг сонирхлыг хэзээ ч бодолцон үздэггүй, харин ч бүр хувийн алдрын хариуд тэдгээр ашиг сонирхлоос урвадаг (III хэсэг)

II. Антихристүүдийн ашиг сонирхол

Б. Өөрсдийнх нь нэр хүнд, байр суурь

Өнгөрсөн удаа бид антихристүүдийн янз бүрийн илрэлийн ес дэх зүйлийн талаар нөхөрлөсөн. Үүнийг товчхон авч үзье. Бид антихристүүдийн ашиг сонирхлыг задлан шинжлэхдээ хэдэн хэсэгт хуваасан бэ? (Гурван хэсэг. Нэг дэх нь антихристүүдийн өөрсдийнх нь аюулгүй байдал, хоёр дахь нь өөрсдийнх нь нэр хүнд, байр суурь, гурав дахь нь сайн сайхан байдал.) Антихристүүдтэй холбоотой ашиг сонирхолд өөрсдийнх нь аюулгүй байдал, байр суурь, хувийн сайн сайхан байдал гэсэн энэ гурван хэсэг багтдаг—тийм биз дээ? (Тийм.) Нэг дэх хэсэг болох өөрсдийнх нь аюулгүй байдлыг ойлгоход харьцангуй амархан. Энэ нь тэдэнд тулгардаг аюултай орчин нөхцөлтэй холбоотой бөгөөд антихристүүдийн шууд ашиг сонирхол буюу хувийн аюулгүй байдлыг нь хөнддөг. Бид энэ хэсгийн талаар үндсэндээ нөхөрлөж дууссан. Хоёр дахь хэсэг нь өөрсдийнх нь нэр хүнд, байр суурь юм. Өнгөрсөн удаа бид үүний зарим илрэлийн талаар нөхөрлөсөн боловч нэлээд ерөнхий хүрээнд байсан. Та нар бүгд энэ хэсгийн талаар зүгээр л ухагдахууны төдий ойлголт, мэдлэгтэй байгаа гэж Би бодож байна. Хэрвээ Би та нарт зарим нэг жишээ хэлж өгч, нарийвчилсан, бодитой дүн шинжилгээ хийхгүй бол та нар антихристүүдийн мөн чанар, илрэлийн энэ талын тухай бичиг үсэг, хоосон сургаалын төдий жаахан ойлголттой л үлдэж, эдгээр бодитой, тодорхой илчлэл, илрэлийн алийг нь ч танин мэдэж чадахгүй байж мэднэ. Та нарын өнцгөөс харвал, эдгээр сэдвийг нөхөрлөх тухайд тодорхой байх тусмаа сайн, тийм үү? (Тийм.) Та нар бэлэн зүйл сонсох дуртай; юмыг өөрсдөө ухаж ойлгох дургүй. Та нар эдгээр номлолыг сонссоныхоо дараа гэрийн даалгавар хийдэг үү? Хэрвээ хэтэрхий дэлгэрэнгүй нөхөрлөвөл Намайг хэтэрхий номчирхуу, нуршуу байна гэж та нар бодох уу? Та нар: “Та бидний оюуны чадамжийг үнэхээр дутуу үнэлж байна; бид үнэхээр тийм муу хэв чанартай гэж үү? Та зүгээр л нэг юм уу хоёр жишээ хэлэхэд хангалттай. Түүнчлэн, антихристүүдийн мөн чанарыг задлан шинжлэх тухайд, тэд байр суурь, эрх мэдэлд дурладагтай холбоотой зүйлсийн талаар бид аль хэдийн нэлээд их нөхөрлөсөн. Антихристүүдийн ашиг сонирхлын талаарх бидний нөхөрлөл яагаад бас энэ сэдвийг хөнддөг юм бэ? Энэ нь хэтэрхий давтагдсан, дэлгэрэнгүй биш гэж үү? Энэ талаар нөхөрлөх үнэхээр шаардлагатай юу?” гэж хэлж магадгүй. Үнэндээ бага зэрэг давтах нь муу зүйл биш. Хэрвээ бид бүх өнцгөөс нөхөрлөвөл та нар антихристүүдийн мөн чанарын энэ талын тухай илүү гүн гүнзгий ойлголттой болно. Цаашлаад, үнэний талаар нөхөрлөх үед давталтаас зайлсхийх ёсгүй. Олон жилийн турш нөхөрлөсөн ч хүмүүс орж чадаагүй зарим үнэн байдаг. Давталтаас үргэлж зайлсхийхээр чармайж, үргэлж шинэ хэв маяг, илэрхийлэл хайх нь зөв үү? (Буруу.) Үнэн өөрөө хүмүүсийн амьдралтай нягт холбоотой байдаг. Хүмүүсийн амьдралдаа харуулдаг янз бүрийн зүйл болон завхарсан зан чанар, тэдний илрэл, мөн бүх төрлийн зүйлд ханддаг тэдний үзэл бодол, хандлага өдөр бүр ахин дахин өрнөж байдаг. Үнэний талаар нөхөрлөж, өөр өөр агуулга, мөн чанарыг янз бүрийн өнцгөөс задлан шинжлэх нь хүмүүс үнэнд ороход туйлын ашиг тустай. Өнгөрсөн удаа бид антихристүүдийн ашиг сонирхлын хоёр дахь хэсэг болох өөрсдийнх нь нэр хүнд, байр суурийн талаар энгийн, ерөнхий байдлаар нөхөрлөсөн. Өнөөдөр Би энэ талаар нарийвчлан нөхөрлөхийн тулд зарим нэг жишээ хэлье. Мэдээж, хэрвээ та нар Миний нөхөрлөлийн суурин дээр ямар нэгэн шинэ ойлголт олж авсан, эсвэл ямар нэгэн илчлэл, гэрэл олж авсан бол, эсвэл өөрсдийн туршлага, амьдралын явцад холбогдох зарим жишээг харсан бол та нар ч бас нөхөрлөлд оролцож болно. Дараа нь, антихристүүдийн ашиг сонирхлын өнцгөөс, өөрсдийнх нь нэр хүнд, байр суурийн тухайд антихристүүд юу илэрхийлдэг, антихристүүд ямар завхарсан зан ча харуулдаг, мөн антихристүүд ийм уг чанар-мөн чанарыг ямар байдлаар харуулдгийг тодорхой задлан шинжилцгээе.

Антихристүүд нэр хүнд, байр сууриа эрхэмлэх нь жирийн хүмүүсийнхээс давдаг бөгөөд энэ нь тэдний зан чанар-мөн чанар доторх зүйл юм; энэ нь түр зуурын сонирхол, эсвэл хүрээлэн буй орчны түр зуурын нөлөө биш—энэ бол тэдний амь дотор, ясанд нь байдаг зүйл, тиймээс энэ бол тэдний мөн чанар юм. Өөрөөр хэлбэл, антихристүүд юу ч хийсэн хамгийн түрүүнд өөрсдийн нэр хүнд, байр суурийг л бодолцдог, өөр юуг ч биш. Антихристүүдийн хувьд нэр хүнд, байр суурь бол тэдний амь бөгөөд насан туршдаа эрэлхийлдэг зорилго нь юм. Тэд юу ч хийсэн хамгийн түрүүнд “Миний байр суурь яах вэ? Нэр хүнд минь яах вэ? Үүнийг хийвэл надад сайн нэр хүнд авчрах уу? Энэ нь хүмүүсийн бодол санаан дахь миний байр суурийг өргөх үү?” гэж боддог. Энэ бол тэдний хамгийн түрүүнд боддог зүйл бөгөөд тэд антихристүүдийн зан чанар, мөн чанартай байдгийн хангалттай нотолгоо юм—тийм учраас л тэд аливааг ингэж бодолцон үздэг. Антихристүүдийн хувьд нэр төр, байр суурь бол зүгээр нэг нэмэлт шаардлага биш, тэргүйгээр байж чадахаар гадна талын зүйл бүр ч биш гэж хэлж болно. Тэдгээр нь антихристүүдийн уг чанарын нэг хэсэг, яс цусанд нь байдаг, төрөлхийн зүйл юм. Антихристүүд нэр төртэй, байр суурьтай эсэхэд хайхрамжгүй ханддаг биш; тэдний хандлага ийм биш. Тэгвэл тэдний хандлага ямар байдаг вэ? Нэр төр, байр суурь тэдний өдөр тутмын амьдрал, өдөр тутмын байдал, өдөр тутамдаа эрэлхийлдэг зүйлтэй нь нягт холбоотой байдаг. Антихристүүдийн хувьд нэр төр, байр суурь бол тэдний амь юм. Тэд яаж ч амьдарч, ямар ч орчинд амьдарч, ямар ч ажил хийж, юуг ч эрэлхийлж, ямар ч зорилготой байсан, амьдралын чиглэл нь ямар ч байсан, энэ бүхэн сайн нэр төртэй, өндөр байр суурьтай байхад төвлөрдөг. Энэ зорилго өөрчлөгддөггүй; тэд ийм зүйлсийг хэзээ ч хойш тавьж чадахгүй. Энэ бол антихристүүдийн жинхэнэ нүүр царай, мөн чанар билээ. Тэднийг ууланд балар харанхуй ойн гүнд тавьсан ч гэсэн нэр төр, байр суурийн араас хөөцөлдөхөө мөн л болихгүй. Тэднийг ямар ч бүлэг хүмүүсийн дунд тавьсан, тэд нэр төр, байр сууриас өөрийг бодохгүй. Антихристүүд Бурханд итгэдэг хэдий ч нэр хүнд, байр суурь эрэлхийлэхийг Бурханд итгэх итгэлтэй адилтгаж, энэ хоёр зүйлийг ижил түвшинд тавьдаг. Өөрөөр хэлбэл, Бурханд итгэх итгэлийн замаар алхахдаа тэд бас өөрсдийн нэр хүнд, байр суурийг эрэлхийлдэг. Антихристүүдийн зүрх сэтгэлд, Бурханд итгэхдээ үнэнийг эрэлхийлэх нь нэр хүнд, байр суурийг эрэлхийлэх явдал, нэр хүнд, байр суурийг эрэлхийлэх нь бас үнэнийг эрэлхийлэх явдал; нэр хүнд, байр суурийг олж авах нь үнэн болон амийг олж авах явдал гэж хэлж болно. Хэрвээ тэд алдар нэр, ашиг хонжоо, байр суурь олж аваагүй, хэн ч өөрсдийг нь хүндлэхгүй, өндрөөр үнэлэхгүй, эсвэл дагахгүй байна гэж бодвол сэтгэлээр унаж, Бурханд итгэх нь ямар ч утга учиргүй, үнэ цэнгүй гэж боддог бөгөөд дотроо “Бурханд ингэж итгээд би бүтэлгүйтчихэв үү? Надад ямар ч найдвар алга уу?” хэмээн гайхширдаг. Тэд зүрх сэтгэлдээ ихэвчлэн иймэрхүү зүйлийг тооцоолдог. Тэд Бурханы гэрт яаж байр эзлэх, чуулганд яаж нэр хүнд өндөртэй болох, юм ярих үедээ яаж хүмүүсийг сонсгох, юм хийх үедээ яаж тэднээр магтуулах, хаа явсан газартаа яаж өөрийгөө хүмүүсээр дагуулах, яаж чуулганд үг хэлэх нөлөөтэй, алдар нэр, ашиг хонжоо, байр суурьтай болох тухайгаа тооцоолдог—тэд зүрх сэтгэлдээ үнэхээр ийм зүйлд анхаарлаа төвлөрүүлдэг. Эдгээр нь тийм хүмүүсийн эрэлхийлдэг зүйл юм. Тэд яагаад үргэлж ийм зүйлсэд ач холбогдол өгдөг вэ? Бурханы үгийг уншиж, номлол сонссоныхоо дараа тэд энэ бүхнийг үнэхээр ойлгодоггүй, энэ бүхнийг үнэхээр ялган таньж чаддаггүй гэж үү? Бурханы үг болон үнэн тэдний үзэл, санаа, санал бодлыг өөрчилж үнэхээр чаддаггүй гэж үү? Огт тийм биш. Асуудал тэдэнд оршдог бөгөөд тэд үнэнийг хайрладаггүй, зүрх сэтгэлдээ үнэнд зэвүүцэж, улмаар үнэнийг огт хүлээж авдаггүйгээс нь болдог—энэ нь тэдний уг чанар, мөн чанараар тодорхойлогддог.

Антихристүүд Бурханы үг болон үнэнийг сонссоныхоо дараа зүрх сэтгэлдээ чиг баримжаа олсон мэт санагддаг. Гэвч энэ чиг баримжаа гэгч нь үнэндээ юу вэ? Энэ нь тэднийг байр суурь олж авна гэдэгтээ улам бүр итгэлтэй болгодог нэг төрлийн хэрэгсэл—эсвэл нэг төрлийн ашигтай зэвсэг олж авч байгаа хэрэг гэж хэлж болно. Тиймээс тэд энэ боломжийг ашиглан илүү ихийг сонсож, илүү ихийг уншиж, илүү ихийг сурч, илүү их нөхөрлөж, илүү ихийг хэрэгжүүлдэг бөгөөд аажмаар олон бичиг үсэг, хоосон сургаал ярьж, мартагдашгүй, хүмүүсийн хүндлэлийг хүлээсэн номлол гэгчийг номлож чадах хэмжээнд хүрдэг. Үгчилсэн утгаараа сайн гэж хүмүүсийн боддог эдгээр хоосон сургаалыг ухаармагцаа тэд яг л аврах олс шүүрэн авч, чиг баримжаа, үүрийн гэгээг олсон мэт болдог. Тиймээс антихристүүд хэрэгжүүлэхийн тулд, эсвэл Бурханы Үгийг дагахын тулд номлол сонсож, Бурханы үгийг уншдаггүй, мэдээж Түүний санаа зорилгыг ойлгохын тулд эдгээр зүйлийг хийдэггүй. Тэд Бурханы үгийг ашиглан, эсвэл сүнслэг гэж боддог эдгээр онолоо ашиглан, эсвэл сүрлэг номлол номлох замаар хүмүүсийг өөртөө татаж, илүү олон хүнийг уруу татан өөрсдийгөө шүтүүлж, дагуулахын тулд л эдгээр зүйлийг хийдэг. Үл мэдэгдэм байдлаар, Бурханы үг, үнэн болон Түүний зам нь энэ хүмүүсийн бусдын дунд байр суурь, нэр хүнд олж авахдаа ашигладаг нэг төрлийн суваг, нэг төрлийн шат, нэг төрлийн хэрэгсэл болдог. Тиймээс яаж ч харсан, антихристүүдээс ямар ч жинхэнэ итгэл, эсвэл ямар ч бодитой дуулгавартай байдлыг олж харж чадахгүй. Эсрэгээрээ тэд номлол сонсож, Бурханы үгийг уншихад хэчнээн их хүчин чармайлт гаргасан нь хамаагүй, Бурханы үгэнд итгэх итгэл нь хэчнээн “сүсэгтэй” мэт харагдсан нь хамаагүй, үгүйсгэж болохгүй нэг зүйл бий, тэр нь юу вэ гэвэл, антихристүүд эдгээр зүйлийг хийх үед тэдний санаа зорилго, төлөвлөгөө нь Бурханы хүслийг дагах явдал биш, мэдээж үүргээ сайн гүйцэтгэх явдал ч биш; тэд хамгийн өчүүхэн дагагч, эсвэл бүтээгдсэн зүйл байж, Бурханы даалгавар болон Түүний дээд эрх, зохицуулалтыг дуулгавартай, томоотой байдлаар хүлээн авахыг хүсдэггүй. Харин тэд зүгээр л эдгээр зүйлийг ашиглан хувийн зорилгодоо хүрч, бусдын зүрх сэтгэлд байр суурь эзэлж, Бурханы өмнө эерэг үнэлгээ олж авахыг л хүсдэг—тэдний хүсдэг бүхэн энэ. Тиймээс антихристүүд Бурханы үгийг яаж ч номлосон, тэдний номлодог номлол хэчнээн зөв, сүрлэг, сүнслэг, хүмүүсийн дур сонирхолд нийцсэн байсан ч хамаагүй, тэдэнд ямар ч хэрэгжүүлэлт, оролт байхгүй байх болно. Үүний зэрэгцээ, тэдний байр суурь, нэр хүндийн эрэлхийлэл улам их “үр дүнд” хүрнэ. Би яагаад ингэж хэлж байна вэ? Яагаад гэвэл, ийм хүмүүс юу ч хийсэн, асар их хүчин чармайлтаар юунд ч хүрч дөнгөсөн бай, тэдний эрэлхийлдэг чиглэл, зорилго, мөн үйлдэл хийх бүрдээ зүрх сэтгэлийнхээ гүнд өвөрлөдөг сэдэл, үүний эх сурвалж нь өөрсдийнх нь ашиг сонирхолтой маш нягт сүлжилдсэн байр суурь, нэр хүндээс салшгүй байдаг.

Юу тарина, түүнийгээ хураана гэдэг үг бий. Антихристүүд ямар ч сайн хэв чанар, билиг авьяастай байсан, эсвэл ямар ч сүсэг, сүнслэг илрэл харуулсан бай, тэд эрх мэдэл эзэмшиж, Бурханы сонгосон хүмүүсийг хянах амбиц, хүсэл өвөрлөдөг бөгөөд үнэнийг эрэлхийлдэггүй, зөвхөн нэр хүнд, байр суурийг л эрэлхийлдэг тул Бурханы шаардлагын дагуу хэрэгжүүлж чадах уу? Тэд үйлдлээрээ Бурханы шаарддаг стандартад нийцэж чадах уу? (Үгүй.) Тэгвэл тэдний үйлдэл, зан авир үнэндээ ямар үр дагаварт хүргэх вэ? (Гарцаагүй өөрсдийн бие даасан хаанчлалыг байгуулж, бүх шийдвэрийг гаргахад хүргэнэ.) Зөв. Антихристүүд юу ч хийсэн, эцсийн үр дүн нь энэ юм. Тэгвэл энэ үр дагавар юунаас үүдэлтэй вэ? Гол нь тэд үнэнийг хүлээн авч чаддаггүйгээс үүдэлтэй. Засуулж, шүүгдэж, эсвэл гэсгээгдсэн ч хамаагүй, антихристүүд үнэнийг зүрх сэтгэлдээ хүлээж авахгүй. Антихристүүд юу ч хийж байсан, үргэлж өөрсдийн гэсэн зорилго, санаархалтай байж, үргэлж өөрсдийн төлөвлөгөөний дагуу үйлддэг бөгөөд Бурханы гэрийн зохицуулалт, ажилд хандах хандлага нь энэ: “Чамд мянган төлөвлөгөө байж болох ч надад нэг л дүрэм бий”; энэ бүхэн антихристүүдийн уг чанараар тодорхойлогддог. Антихристүүд сэтгэлгээгээ өөрчилж, үнэн-зарчмын дагуу үйлдэж чадах уу? Дээрхээс тэднээс шууд тэгж шаардахгүй л бол энэ нь туйлын боломжгүй бөгөөд шаардсан тохиолдолд тэд аргагүйн эрхэнд дурамжхан жаахан зүйл хийж чадна. Хэрвээ тэд юу ч хийгээгүй бол ил болж, чөлөөлөгдөнө. Зөвхөн ийм нөхцөлд л тэд жаахан бодитой ажил хийж чаддаг. Энэ бол антихристүүдийн үүрэг гүйцэтгэхэд ханддаг хандлага юм; энэ нь бас тэдний үнэнийг хэрэгжүүлэхэд ханддаг хандлага юм: Үнэнийг хэрэгжүүлэх нь тэдэнд ашиг тустай байх үед, үүнийх нь төлөө хүн бүр тэднийг сайшааж, бишрэх үед тэд гарцаагүй биелүүлж, бусдад хүлээн зөвшөөрөгдөхүйц төдий дүр эсгэсэн хүчин чармайлт гаргадаг. Хэрвээ үнэнийг хэрэгжүүлэх нь тэдэнд ямар ч ашиггүй бол, хэрвээ хэн ч үүнийг харахгүй, дээд түвшний удирдагчид харахгүй бол тийм үед үнэнийг хэрэгжүүлнэ гэж үгүй. Тэд үнэнийг хэрэгжүүлэх эсэх нь нөхцөл байдал, орчноос шалтгаалдаг бөгөөд үүнийг яаж бусдад харагдахуйц байдлаар хийж болох, ашиг тус нь хэр их байхыг тэд бодолцдог; тэд эдгээр зүйлийг маш овжноор ухамсарладаг бөгөөд янз бүрийн нөхцөл байдалд дасан зохицож чаддаг. Тэд цаг үргэлж өөрсдийн алдар нэр, ашиг хонжоо, байр суурийг бодолцон үздэг, Бурханы санаа зорилгыг огтхон ч харгалзан үздэггүй бөгөөд үнэнийг хэрэгжүүлж, зарчмыг баримтлах тал дээр дутуу дулимаг байдаг. Антихристүүд зөвхөн өөрсдийн алдар нэр, ашиг хонжоо, байр суурь, хувийн ашиг сонирхолд л анхаарлаа хандуулдаг бөгөөд ямар ч ашиг олохгүй байхыг, эсвэл өөрсдийгөө гайхуулахгүй байхыг хүлээн зөвшөөрдөггүй, үнэнийг хэрэгжүүлэх нь тэдний хувьд төвөгтэй байдаг. Хэрвээ хүчин чармайлтыг нь үнэлэхгүй бол, мөн бусдын өмнө ажиллаж байсан ч ажлыг нь харахгүй бол тэд ямар ч үнэнийг хэрэгжүүлэхгүй. Хэрвээ ажлыг Бурханы гэрээс шууд зохицуулсан бөгөөд тэд хийхээс өөр аргагүй болбол энэ нь тэдний байр суурь, нэр хүндэд ашиг тустай эсэхийг тэд бодолцсоор л байдаг. Хэрвээ энэ нь тэдний байр сууринд сайн, нэр хүндийг нь өсгөж чадах бол тэд энэ ажилд бүхнээ зориулж, сайн хийдэг; тэд нэг сумаар хоёр туулай буудаж байна гэж боддог. Хэрвээ энэ нь тэдний алдар нэр, ашиг хонжоо, байр сууринд ямар ч ашиггүй бөгөөд муу хийвэл нэр хүндийг нь гутаах эрсдэлтэй бол тэд үүнээс мултрах арга юм уу шалтаг хайдаг. Антихристүүд ямар ч үүрэг гүйцэтгэсэн, үргэлж нэг л зарчмыг баримталдаг: Тэд нэр хүнд, байр суурь, эсвэл ашиг сонирхлын тухайд ямар нэгэн ашиг олох ёстой, ямар ч хохирол амсах ёсгүй. Антихристүүд зовж, төлөөс төлөх шаардлагагүй, нэр хүнд, байр сууринд нь ашиг тустай ажилд л хамгийн дуртай. Дүгнэж хэлбэл, антихристүүд юу хийж байгаа нь хамаагүй, эхлээд өөрсдийн ашиг сонирхлыг бодолцдог бөгөөд үүнийг бүхэлд нь бодож үзмэгцээ л үйлддэг; тэд үнэнийг жинхэнээсээ, чин сэтгэлээсээ, буулт хийлгүйгээр туйлын дуулгавартай дагадаггүй, харин шилж сонгож, болзолтойгоор дагадаг. Энэ нь ямар болзол вэ? Тэдний байр суурь, нэр хүнд хамгаалагдах ёстой, ямар ч хохирол амсах ёсгүй. Энэ болзол биелсэн тохиолдолд л тэд юу хийхээ шийдэж, сонгоно. Өөрөөр хэлбэл, антихристүүд үнэн-зарчим, Бурханы даалгавар, Бурханы гэрийн ажилд яаж хандах, өөрсдөд нь тулгарсан зүйлийг яаж зохицуулахаа нухацтай бодолцон үздэг. Тэд Бурханы санаа зорилгыг хэрхэн хангах, Бурханы гэрийн ашиг сонирхлыг яаж хохироохгүй байх, Бурханыг яаж сэтгэл хангалуун байлгах, ах эгч нарт яаж ашиг тус өгөхийг авч үздэггүй; тэд иймэрхүү зүйлийг бодолцдоггүй. Антихристүүд юуг бодолцон үздэг вэ? Өөрсдийнх нь байр суурь, нэр төрд нөлөөлөх эсэх, нэр хүнд нь буурах эсэхийг. Ямар нэг зүйлийг үнэн-зарчмын дагуу хийх нь чуулганы ажил, ах эгч нарт ашиг тустай ч өөрсдийнх нь нэр төрийг унагаж, өөрсдийнх нь жинхэнэ биеийн хэмжээг маш олон хүнд ухааруулж, ямаршуу уг чанар-мөн чанартайг нь мэдүүлэхээр байвал тэд үнэн-зарчмын дагуу яавч үйлдэхгүй. Бодитой ажил хийх нь илүү олон хүнд өндрөөр үнэлэгдэж, хүндлүүлж бишрүүлэхэд хүргэж, илүү их нэр хүндтэй болж, үг нь эрх мэдэлтэй болж, илүү олон хүнийг захирахаар байвал тэд тийм аргаар хийхийг сонгоно. Эс бөгөөс тэд Бурханы гэрийн, эсвэл ах эгч нарын ашиг сонирхлыг харгалзан үзээд, өөрсдийн ашиг сонирхлыг орхих сонголт хийнэ гэж хэзээ ч байхгүй. Антихристүүдийн уг чанар-мөн чанар ийм байдаг. Энэ нь аминчхан, жигшүүртэй биш гэж үү? Ямар ч нөхцөл байдалд антихристүүд өөрсдийн байр суурь, нэр төрийг хамгийн чухал гэж үздэг. Тэдэнтэй хэн ч өрсөлдөж чадахгүй. Ямар арга барил шаардлагатай нь хамаагүй хүмүүсийг өөртөө татаж, бусдаар өөрийгөө шүтүүлж л байвал антихристүүд үүнийг хийнэ. Хэрвээ өөр хэн нэгэн Бурханыг гэрчилснийхээ төлөө Бурханы сонгосон хүмүүсээр хүндлүүлж, сайшаагдвал антихристүүд ч бас хүмүүсийг өөртөө татахын тулд энэ аргыг ашиглана. Гэвч антихристүүдэд үнэн, эсвэл бодитой туршлага байдаггүй тул тэд хүний төсөөлөлд үндэслэн Бурханыг гэрчилдэг нэг цогц онол зохиох гэж тархиа гашилгаж, Бурхан хэчнээн агуу, Бурхан хүнийг хэр их хайрладаг, Бурхан хүнийг аврахын тулд хэрхэн төлөөс төлдөг, Бурхан Өөрийгөө хэр их даруу болгож, нуудаг талаар ярьдаг. Ийм маягаар Бурханыг гэрчилсний дараа тэдний хүрдэг үр дүн нь хүмүүсээр улам бүр хүндлүүлж, зүрх сэтгэлд нь илүү их зай эзэлж, Бурханд ямар ч зай үлдээхгүй байх явдал юм. Хэрвээ өөрийгөө танин мэдэх тухай ярих нь илүү олон хүнийг өөрсдөд нь итгэж, өөрсдийг нь дээдэлж, хүндлэхэд хүргэж чадна гэдгийг харвал тэд байнга өөрийгөө мэдэх тухай ярьж, байнга өөрсдийгөө задлан шинжилнэ. Тэд өөрсдийгөө диавол гэдгийг, хүн биш гэдгийг, эрүүл ухаангүй гэдгийг, үнэнийг эрэлхийлдэггүй гэдгийг, үнэнийг эзэмшдэггүй гэдгийг задлан шинжилнэ. Тэд бусдыг төөрөлдүүлж, итгэлийг нь олж авч, илүү олон хүнээр өөрсдийгөө магтуулж, дээдлүүлэхийн тулд хэдхэн үнэмшилтэй, ялихгүй сэдвээр нөхөрлөнө. Антихристүүд ингэж үйлддэг. Хэрвээ туршлагын гэрчлэл хуваалцах тодорхой нэг арга нь бусдын сайшаал, бишрэлийг олж авах боломж олгохоор байвал тэд үүнийг эргэлзэлгүй ашиглана. Тэд энэ аргад үнэхээр анхаарлаа төвлөрүүлж, хүчин чармайлт гаргаж, тархиа гашилгана. Товчхондоо энэ бүхнийг хийх тэдний зорилго, сэдэл нь байр суурь, нэр хүндийг л тойрон эргэлддэг. Гаднах хэл яриа, арга барил, зан авир, эсвэл нэг төрлийн бодол, үзэл бодол, эрэлхийллийн арга барил ч бай, эдгээр зүйл бүгд нэр хүнд, байр суурийг тойрон эргэлддэг. Антихристүүд ингэж л ажилладаг.

Антихристүүдийн хувьд нэр төр, байр сууринд нь халдах юм уу булаан авах нь амийг нь авах гэж оролдохоос илүү ноцтой хэрэг юм. Тэд хэчнээн олон номлол сонсож, хэчнээн олон Бурханы үгийг уншлаа гээд, хэзээ ч үнэнийг хэрэгжүүлээгүйдээ, антихристүүдийн замаар явж байгаадаа, антихристүүдийн уг чанар-мөн чанартай байгаадаа гуниглаж, харамсахгүй. Харин ч байр суурь олж авч, нэр төрөө өсгөх арга замын талаар үргэлж тархиа гашилгаж байдаг. Антихристүүд юм бүхнийг Бурханы өмнө биш, бусдын өмнө хийдэг гэж хэлж болно. Би яагаад ингэж хэлдэг вэ? Яагаад гэвэл, ийм хүмүүс байр сууринд маш их дуртай болохоор өөрийн амь, насан туршийн зорилго гэж үздэг. Түүнчлэн байр сууринд маш их дуртай болохоор үнэний оршин тогтнолд хэзээ ч итгэдэггүй, тэр ч бүү хэл, Бурханы оршин тогтнолд огтхон ч итгэдэггүй гэж хэлж болно. Тиймээс тэд нэр төр, байр суурьтай болохын тулд яаж ч тооцоолж, хүмүүсийг, Бурханыг мэхлэхийн тулд яаж ч хуурамч дүр эсгэхээр оролдлоо ч гэсэн зүрх сэтгэлийнхээ гүнд сэтгэл түгших нь байтугай үүнийгээ мэддэггүй, өөрийгөө зэмлэдэггүй. Тэд нэр төр, байр суурийн араас тууштай хөөцөлдөхдөө Бурханы хийсэн зүйлийг ч бас болчимгүйгээр үгүйсгэдэг. Би яагаад ингэж хэлдэг вэ? Антихристүүд зүрх сэтгэлийнхээ гүнд “Бүх нэр хүнд, байр суурийг хүн өөрийн хүчин чармайлтаар олж авдаг. Хүмүүсийн дунд хөлөө бат олж, нэр хүнд, байр суурь олж авснаар л хүн бурхны ерөөлийг эдэлж чадна. Хүмүүс үнэмлэхүй эрх мэдэл, байр суурь олж авсан үед л амьдрал үнэ цэнтэй болдог. Зөвхөн энэ л хүн шиг амьдарч байгаа хэрэг юм. Үүний эсрэгээр, бурхны үгэнд хэлсэнчлэн бүх зүйл дээр бурхны дээд эрх, зохицуулалтыг дуулгавартай дагаж, бүтээгдсэн зүйлийн байр сууринд дуртайяа зогсож, хэвийн хүн шиг амьдрах нь ямар ч нэмэргүй—тийм хүнийг хэн ч дээдлэхгүй. Хүн байр суурь, нэр хүнд, аз жаргалыг өөрөө тэмцэж олж авах ёстой; тэдгээрийн төлөө тэмцэж, эерэг, идэвх санаачилгатай хандлагаар булаан авах ёстой. Өөр хэн ч чамд тэдгээрийг өгөхгүй—идэвхгүйгээр хүлээх нь зөвхөн бүтэлгүйтэлд л хүргэнэ” гэж боддог. Антихристүүд ингэж л тооцоолдог. Энэ бол антихристүүдийн зан чанар юм. Хэрвээ антихристүүдийг үнэнийг хүлээн авч, алдаагаа хүлээн зөвшөөрч, жинхэнээсээ гэмшинэ гэж найдаж байгаа бол энэ нь боломжгүй—тэд үүнийг яавч хийж чадахгүй. Антихристүүд Сатаны уг чанар-мөн чанартай бөгөөд үнэнийг үзэн яддаг тул хаашаа ч явсан, дэлхийн зах хязгаарт хүрсэн ч нэр хүнд, байр суурийг эрэлхийлэх амбиц нь хэзээ ч өөрчлөгдөхгүй, мөн аливааг үзэх үзэл бодол нь ч, алхдаг зам нь ч өөрчлөгдөхгүй. Зарим хүн: “Энэ тал дээр үзэл бодлоо өөрчилж чадах цөөхөн хэдэн антихрист байдаг” гэж хэлнэ. Энэ үг зөв үү? Хэрвээ тэд үнэхээр өөрчлөгдөж чаддаг юм бол антихристүүд хэвээрээ байх уу? Антихристийн уг чанартай хүмүүс хэзээ ч өөрчлөгдөхгүй. Антихристийн зан чанартай хүмүүс үнэнийг эрэлхийлсэн тохиолдолд л өөрчлөгдөнө. Антихристийн замаар алхдаг зарим хүн чуулганы ажлыг үймүүлэх зарим нэг муу зүйл хийдэг бөгөөд тэд антихристүүд гэж тодорхойлогддог хэдий ч чөлөөлөгдсөнийхөө дараа жинхэнээсээ харамсаж, шинээр эхлэхээр шийдэн, хэсэг хугацаанд эргэцүүлж, өөрийгөө танин мэдэж, гэмшсэний дараа тэдэнд бодитой өөрчлөлт гардаг. Энэ тохиолдолд энэ хүмүүсийг антихристүүд гэж тодорхойлж болохгүй; тэд зүгээр л антихристийн зан чанартай. Хэрвээ тэд үнэнийг эрэлхийлбэл өөрчлөгдөж чадна. Гэсэн хэдий ч, антихрист гэж тодорхойлогдсон, чуулганаас зайлуулагдаж, эсвэл хөөгдсөн хүмүүсийн ихэнх нь жинхэнээсээ гэмшихгүй, эсвэл өөрчлөгдөхгүй гэдгийг баттай хэлж болно. Хэрвээ тийм зүйл болбол тэдгээр нь ховор тохиолдол юм. Зарим хүн: “Тэгвэл тэр ховор тохиолдлуудыг буруу тодорхойлсон хэрэг үү?” гэж асууна. Энэ нь боломжгүй. Эцсийн эцэст тэд ямар нэг муу зүйл хийсэн, үүнийг арилгаж болохгүй. Гэсэн хэдий ч хэрвээ тэд жинхэнээсээ гэмшиж чадвал, үүрэг гүйцэтгэхэд бэлэн байвал, мөн хэрвээ тэд гэмшлийн жинхэнэ гэрчлэлтэй бол чуулган тэднийг хүлээн зөвшөөрч болно. Хэрвээ энэ хүмүүс антихрист гэж тодорхойлогдсоныхоо дараа алдаагаа хүлээн зөвшөөрөхөөс, эсвэл гэмшихээс эрс татгалзаж, ямар ч аргаар хамаагүй өөрсдийгөө зөвтгөх гэж оролдсоор байвал тэднийг антихристүүд гэж тодорхойлох нь үнэн зөв, алдаа мадаггүй юм. Хэрвээ тэд алдаагаа хүлээн зөвшөөрч, тухайн үедээ жинхэнээсээ харамссан бол чуулган тэднийг яаж антихристүүд гэж тодорхойлох юм бэ? Тэгэх боломжгүй байх байсан. Тэд хэн ч байсан, хэчнээн их муу зүйл хийсэн, эсвэл алдаа нь хэчнээн ноцтой байсан ч хамаагүй, хүнийг антихрист үү, эсвэл антихристийн зан чанартай юу гэдгийг тодорхойлох нь тэд үнэнийг хүлээн авч, засалт туулж чадах эсэхээс, жинхэнээсээ харамсдаг эсэхээс шалтгаалдаг. Хэрвээ тэд үнэнийг хүлээн авч, засалтыг хүлээн авч чаддаг бол, хэрвээ жинхэнээсээ харамсдаг бол, мөн хэрвээ тэд бүхий л амьдралаа Бурханы төлөө хөдөлмөрлөж өнгөрөөхөд бэлэн байвал энэ нь үнэхээр багахан гэмшлийг илтгэдэг. Ийм хүнийг антихрист гэж тодорхойлж болохгүй. Тэр жинхэнэ антихристүүд үнэнийг үнэхээр хүлээн авч чадах уу? Яавч үгүй. Тэд үнэнийг хайрладаггүй, үнэнд зэвүүцдэг учраас л хамаг амьдралтай нь маш нягт сүлжилдсэн нэр хүнд, байр суурийг хэзээ ч орхиж чадахгүй. Антихристүүд нэр төр, байр суурьтай байснаар л нэр хүндтэй, жинхэнэ бүтээгдсэн зүйл байна, байр суурьтай байснаар л шагнал, титэм хүртэж, Бурханы сайшаалыг хүртэх шаардлагад нийцэж, бүхнийг олж авч, жинхэнэ хүн байна гэж зүрх сэтгэлдээ бат итгэдэг. Антихристүүд байр суурийг юу гэж хардаг вэ? Тэд үүнийг үнэн гэж хардаг; хүмүүсийн эрэлхийлэх ёстой хамгийн өндөр дээд зорилго гэж үздэг. Энэ нь асуудал биш гэж үү? Ийм маягаар байр сууринд шунаж чадах хүмүүс бол жинхэнэ антихристүүд юм. Тэд Паултай адил төрлийн хүмүүс билээ. Үнэнийг эрж хайж, Бурханд дуулгавартай байхаар эрж хайж, үнэнч шударга байхаар эрж хайх нь бүгд боломжит хамгийн өндөр байр суурь луу хөтөлдөг үйл явц; эдгээр нь биеэ авч явах зорилго, стандарт биш, ердөө л үйл явц бөгөөд Бурханд харуулахын тулд л тэдгээрийг хийдэг гэж тэд боддог. Энэ ойлголт нь утгагүй, хөгийн юм. Үнэнийг үзэн яддаг утгагүй хүмүүс л ийм хөгийн санаа гаргаж чадна.

Антихристүүдийн тухайд, үнэний ямар талыг нөхөрлөсөн бай, ухамсарлаж, ойлгох арга барил нь үнэнийг эрэлхийлдэг хүмүүсийнхээс өөр байх болно. Үнэнийг сонссоныхоо дараа үнэнийг эрэлхийлдэг хүмүүс “Надад үнэний энэ тал байхгүй бөгөөд Бурханы илчилсэн энэ байдлыг би өөртэйгөө холбож чадаж байна. Үүнийг сонссоны дараа би яагаад ингэж их харамсаж, Бурханд маш их өртэй санагдана вэ? Би үнэнийг эрэлхийлэх тал дээр маш их дулимаг хэвээр байгаа бөгөөд жинхэнээсээ дуулгавартай дагаж чаддаг болох болоогүй байна. Би маш их айж байна; энэ нь надад анхааруулга боллоо. Сүүлийн үед би өөрийгөө нэлээд сайн байна гэж бодож байсан ч үнэндээ би үнэнийг хэрэгжүүлдэг хүн, эсвэл Бурханд таалагддаг хүн биш гэдгээ огт мэдээгүй байж. Одоогоос эхлээд би болгоомжтой, хянамгай байж, Бурханы өмнө залбирч, Түүнээс удирдамж, гэрэлтүүлэлт гуйхад анхаарах ёстой. Би өөрийнхөөрөө зүтгэж болохгүй. Би үнэний энэ тал руу гүнзгий орно, надад ахиц дэвшил гаргах орон зай байсаар байна. Бурхан надад үүргээ илүү сайн гүйцэтгэх, чин сэтгэл, үнэнч байдлаа өргөх орчныг бүрдүүлж өгнө гэж найдаж байна” хэмээн боддог. Үнэнийг эрэлхийлдэг хүмүүс ингэж боддог. Тэгвэл антихристүүд янз бүрийн үнэнийг хэрхэн ухамсарладаг вэ? Хүнийг зэмлэсэн Бурханы үгийг сонсоод тэд юу гэж боддог вэ? “Би тэр зүйл дээр тийм ч сайн байгаагүй, үйлдэл дээрээ алдаж, алдаа дутагдал гарлаа. Энэ талаар хэр олон хүн мэдэж байгаа бол? Бурхны үг нэлээд тодорхой хэлэгдсэн; тэр намайг нэвт харсан гэсэн үг үү? За яах вэ, энэ бол сайн үр дүн биш; миний хүсэж байгаа зүйл биш. Хэрвээ бурхан намайг нэвт харсан бол өөр хэн нэгэн энэ талаар мэдэж байгаа болов уу? Хэрвээ хэн нэгэн хүн мэдсэн бол бүр ч долоон дор. Зөвхөн бурхан л мэдэж байгаа, өөр хэн ч мэдээгүй бол зүгээр. Хэрвээ зарим хүн хүнийг ил болгосон бурхны эдгээр үгийг сонсоод, тэрийг надтай холбож, надад хамаатуулбал миний нэр хүндэд муугаар нөлөөлнө. Үүнийг засаж залруулах арга бодох хэрэгтэй. Би үүнийг яаж залруулах вэ?” Антихристүүд ийм маягаар тунгаан боддог. Жишээлбэл, хүмүүс хэрхэн үнэнч шударга байх ёстой талаар Бурханы нөхөрлөхийг сонссоныхоо дараа антихрист тэр даруй ингэж бодно: “Усан тэнэгүүд л үнэнч шударга хүн байхыг хичээдэг. Над шиг ухаантай хүн яаж үнэнч шударга хүн байх юм бэ? Үнэнч шударга хүмүүс бол мунхаг, тэнэгүүд; тэд толгойд орж ирсэн бүхнээ хэлж, бусдад бүх зүйлийг ярьж, бусдад бүхнийг ойлгуулдаг. Би хэзээ ч тэгэхгүй! Бурхан биднийг үнэнч шударга хүн байх ёстой гэж хэлж байгаа нь харьцангуй, тиймээс би зүгээр л ухаалаг хүн байх болно, тэгээд л гүйцээ. Үнэнч шударга хүн байхын тухайд, би хэзээ тийм байхаа л шилж сонгоно. Би зарим зүйлийн талаар сэтгэлээ нээх боловч зүрх сэтгэлийнхээ гүнд өвөрлөж явдаг тэр бүх нууц, далд зүйлс, хэрвээ яривал хүмүүс намайг дорд үзэж болзошгүй тийм зүйлсийн талаар ярихгүй. Үнэнч шударга хүн байх нь ямар давуу талтай юм бэ? Үүнд ямар ч давуу тал байхгүй гэж би бодож байна. Зарим хүн үргэлж өөрсдийгөө задлан шинжилж, үнэнч шударга байж, үнэнч шударгаар ярихыг хичээж, завхарсан зан чанараа ил болгодог боловч тэд бурхны нигүүлслийг хүртээгүй, засалт туулах ёстой үедээ засуулсаар л байдаг; бурхан тэдэнд ямар ч нэмэлт өргөмжлөл өгдөггүй.” Тэд цааш нь үргэлжлүүлэн “Би өөр зам сонгох хэрэгтэй. Энэ бол миний явах ёстой зам биш; би үүнийг зүгээр л бусдад үлдээе. Над шиг ухаантай хүн яаж тэгж амьдарч чадах юм бэ?” хэмээн тунгаан боддог. Антихрист үнэний ямар ч талыг сонссон, зүрх сэтгэлдээ ямар тооцоолол хийдэг вэ? Тэд тэрхүү үнэнийг цэврээр ухамсарлаж чадах уу? Тэд зүрх сэтгэлийнхээ гүнд үүнийг үнэн гэж хүлээн авч чадах уу? Яавч үгүй. Тэд байнга тооцоолж, хуйвалдаж, тасралтгүй ажиглаж байдаг. Эцэст нь тэд хэрхэн хариу үйлдэл үзүүлдэг вэ? Тэд нөхцөл байдлын дагуу өөрчлөгдөж, дасан зохицож, бусад хүмүүстэй харилцахдаа аядуу, зальжин байж, туйлын нууцлаг байдлаар үйлддэг. Тэд юу ч хийсэн, сэтгэлийнхээ гүнд юу ч бодож, тооцоолж байсан хамаагүй, бусдад мэдэгдэж чадахгүй, Бурханд ч мэдэгдэж чадахгүй; тэд эдгээр зүйлийг Бурханд илэн далангүй харуулж чаддаггүй, хүмүүстэй энэ талаар тодорхой ярилцдаг ч үгүй—тэд эдгээр зүйлийг өөрсдийнх нь хувийн хэрэг гэж үздэг. Тиймээс антихристүүд бол үнэнийг хэрэгжүүлэх туйлын чадваргүй хүмүүс юм. Тэд өөрсдөө үнэнийг хэрэгжүүлдэггүйгээс гадна үнэнийг хэрэгжүүлдэг хүмүүсийг бас басамжилдаг, үүнээс ч илүүтэйгээр үнэнийг хэрэгжүүлэх явцдаа зарим нэг гажуудал гаргасан, хэдэн буруу эргэлт хийсэн, эсвэл зарим нэг алдаа гаргасныхаа төлөө засуулдаг хүмүүсийг дооглож, хөндлөнгөөс тэднийг шоолон инээдэг. Тэд Бурханы зөвт байдалд итгэдэггүй, Түүний хүмүүст ханддаг янз бүрийн арга барилд үнэн болон Түүний хайр байдаг гэдэгт бүр ч итгэдэггүй; антихристүүд эдгээр зүйлд итгэдэггүй. Тэдний үзэл бодлын үүднээс бол, эдгээр нь бүгд хүмүүсийг мэхлэх зорилготой худал хуурмаг зүйл гэж тэд үздэг; тэд эдгээрийг ердөө л нэг төрлийн шалтаг, чихэнд чимэгтэй сонсогддог хэдэн үг хэллэг гэж боддог. Тэгээд тэд ихэвчлэн юунд нууцхан баярладаг вэ? “Аз болоход би бүхнээ өргөн барихаар тийм тэнэг биш; аз болоход би сэтгэлийнхээ гүнд тээж явдаг тэр заваан, муухай зүйлсийн талаар яриагүй; аз болоход би байр суурь, нэр хүндээсээ зуурсаар, тэдгээрийг эрэлхийлэхийн тулд чадах бүхнээ хийж, тэдгээрийн төлөө гүйж явна. Хэрвээ би өөрийнхөө төлөө гүйхгүй бол өөр хэн намайг гэх юм бэ?” Антихристүүд ов мэхтэй төдийгүй бас хорон муу, үнэнд зэвүүцдэг, харгис зан чанартай; өөрөөр хэлбэл, завхарсан хүмүүсээс харагддаг завхарсан зан чанарын бүх тал антихристүүдийн хувьд батлагдаж, нэг алхам “ахисан” байдаг. Хэрвээ хүн төрөлхтний завхарсан зан чанарыг харахыг хүсвэл нэг антихрист олоод задлан шинжилж, харилцах хэрэгтэй; энэ бол асуудлыг харуулах хамгийн сайн арга, завхарсан хүн төрөлхтний завхарсан мөн чанар болон Сатаны нүүр царайг нэвт харах хамгийн сайн арга юм. Хэрвээ чи антихристийг гол жишээ болгон авч, түүнийг задлан шинжилж, танин мэдвэл эдгээр зүйлийг илүү тодорхой ойлгож чадна.

Антихристүүдийн байр суурь, нэр хүндийн эрэлхийлэл нь жирийн хүмүүсийнхээс хавьгүй илүү бөгөөд байр суурь, нэр хүндийн төлөөх хүсэл нь ч мөн адил. Жирийн хүмүүст байр суурь, нэр хүндийн төлөөх ийм их хүсэл байдаггүй бол антихристүүдийн хувьд тэрхүү хүсэл нь туйлын хүчтэй, илэрхий байдаг. Чи антихристтэй харилцаж, тэдэнтэй ярилцаж, цагийг хамт өнгөрөөмөгц тэдний уг чанар-мөн чанар нүдний чинь өмнө ил болж, чи тэднийг тэр даруй нэвт харах болно. Тэдний хүсэл ийм л их байдаг. Тэдэнтэй харилцах харилцаа чинь гүнзгийрэх үед чи тэднийг жигшиж, тэднийг үл хэрэгсэнэ. Эцэст нь чи тэднийг үл хэрэгсээд зогсохгүй, бүр яллаж, хараах болно. Антихристүүд бол сайн зүйл биш; тэд Бурханы дайснууд төдийгүй үнэнийг эрэлхийлдэг хүн бүрийн дайснууд юм. Антихристүүд үнэнд зэвүүцдэг, байр суурь, нэр хүндийн төлөө элдэв янзын муу зүйл хийж чаддаг. Тэд юу ч хийсэн нөхцөл байдлын дагуу дүр эсгэж, дуурайж, дагаж намиран, байр суурь, нэр хүндийн төлөө буулт хийнэ. Ийм хүмүүсийн сүнс, мөн чанар нь бузар; тэд жигшмээр байдаг. Тэдэнд үнэнийг, эсвэл эерэг зүйлийг хайрлах өчүүхэн төдий ч хайр байдаггүй. Үүний зэрэгцээ тэд эерэг зүйл болон зөв бичиг үсэг, хоосон сургаалын номлолыг ашиглан хүмүүсийг төөрөлдүүлж, ингэснээр нэр хүнд, байр суурь олж авч, амбиц, хүслээ хангадаг. Энэ бол антихристүүдийн зан авир, мөн чанар юм. Сатан ямар харагддаг, Сатан энэ ертөнцөд биеэ хэрхэн авч явж, хүмүүстэй хэрхэн харьцдаг, мөн Сатан ямаршуу уг чанар-мөн чанартайг чи харж чадахгүй; Бурханы нүдээр Сатан яг ямар зүйл болохыг чи мэдэхгүй. Энэ нь асуудал биш; чи антихристийг ажиглаж, задлан шинжлэхэд л хангалттай бөгөөд чи энэ бүх зүйлийг—Сатаны уг чанар-мөн чанар, Сатаны муухай нүүр царай, Сатаны хорон муу, харгис байдлыг харах болно—энэ бүхэн чамд харагдана. Антихристүүд бол амьд Сатанууд; тэд бол амьд чөтгөрүүд юм.

1. Антихристүүд засалтад хэрхэн ханддаг вэ

Антихристүүд байр суурь, нэр хүндийн тухайд асар их амбиц, хүсэл тээдэг бөгөөд энэ нь бусдад туйлын ой гутам, зэвүүцмээр санагддаг. Энэ нь антихристийн уг чанар-мөн чанар маш үзэшгүй муухай, хорон муу болохыг хангалттай харуулдаг. Тэгвэл антихристийн уг чанар-мөн чанарыг ямар тодорхой илрэлүүд харуулдаг вэ? Эхлээд, антихристүүд засалтад хэрхэн ханддаг талаар бодож үзэцгээе. (Тэд үүнийг үзэн яддаг бөгөөд хүлээн авдаггүй.) Тэд ямар байдлаар үзэн яддаг вэ? Дэлгэрэнгүй ярь даа. (Нэлээд их муу юм хийсэн нэг антихрист байсан бөгөөд ах эгч нар түүний зарим илрэлийг ил болгохоор очих үед тэр огт гэмшээгүй, маш их гөжүүдэлж, өчүүхэн төдий ч харамсаагүй. Тэр ч байтугай өөрийг нь хилсдүүллээ гэж бодсон. Энэ бол миний харсан илрэл юм.) Энэ бол антихристийн сонгодог илрэл. Засалтад хандах антихристүүдийн ердийн хандлага бол үүнийг хүлээн авах юм уу хүлээн зөвшөөрөхөөс эрс татгалзах явдал юм. Тэд хэчнээн их муу юм хийдэг бай эсвэл Бурханы гэрийн ажил, Бурханы сонгосон хүмүүсийн амийн оролтод хэчнээн хор хөнөөл учруулдаг бай, өчүүхэн ч харамсдаггүй, ямар нэг өртэй юм шиг санагддаггүй. Энэ өнцгөөс нь харвал антихристүүдэд хүн чанар байна уу? Яавч үгүй. Тэд Бурханы сонгосон хүмүүст бүхий л төрлийн хор учруулдаг, чуулганы ажлыг ихээхэн хохироодог—Бурханы сонгосон хүмүүс үүнийг тов тодорхой харж чаддаг, антихристүүдийн ээлж дараалсан ёрын муу үйлийг харж чаддаг. Гэвч антихристүүд энэ баримтыг хүлээн авч, хүлээн зөвшөөрдөггүй, буруутай гэдгээ, эсвэл хариуцлага хүлээнэ гэдгээ хүлээн зөвшөөрөхөөс гөжүүдлэн татгалздаг. Энэ нь тэд үнэнд зэвүүцдэгийг илтгэж байгаа биш үү? Антихристүүд ийм хэмжээнд үнэнд зэвүүцдэг—тэд хэчнээн олон муу зүйл хийсэн ч үүнийгээ хүлээн зөвшөөрөхөөс гөжүүдлэн татгалзаж, эцсээ хүртэл бууж өгдөггүй. Энэ нь антихристүүд Бурханы гэрийн ажлыг хэзээ ч нухацтай авч үздэггүй, үнэнийг хэзээ ч хүлээн авдаггүй гэдгийг хангалттай нотолдог. Тэд Бурханд итгэхээр ирээгүй; тэд бол Бурханы гэрийн ажлыг үймүүлж, саад болохоор ирсэн Сатаны зарц нар юм. Антихристүүдийн зүрх сэтгэлд нэр хүнд, байр суурь л байдаг. Хэрвээ алдаагаа хүлээн зөвшөөрвөл хариуцлага хүлээх хэрэгтэй болж, улмаар байр суурь, нэр хүнд нь ноцтой хохирно гэж тэд боддог. Үүний үр дүнд тэд “үхэн үхтлээ үгүйсгэх” хандлагаар эсэргүүцдэг. Хүмүүс тэднийг яаж ч ил болгож, задлан шинжилсэн бай, тэд чадлынхаа хэрээр үгүйсгэдэг. Тэдний үгүйсгэл санаатай эсэхээс үл хамааран, товчхондоо эдгээр зан авир нь нэг талаар, үнэнд зэвүүцэж, үнэнийг үзэн яддаг антихристүүдийн уг чанар-мөн чанарыг ил болгодог. Нөгөө талаар, энэ нь антихристүүд өөрсдийн байр суурь, нэр хүнд, эрх ашгийг хэчнээн их нандигнадаг болохыг харуулдаг. Тэгвэл энэ зуур чуулганы ажил болон ашиг сонирхолд хандах тэдний хандлага ямар байдаг вэ? Энэ нь басамжилсан, хариуцлагагүй хандлага байдаг. Тэдэнд мөс чанар, эрүүл ухаан огт байдаггүй. Антихристүүд хариуцлагаас бултаж байгаа нь эдгээр асуудлыг харуулж байгаа биш гэж үү? Нэг талаар, хариуцлагаас бултах нь үнэнд зэвүүцэж, үнэнийг үзэн яддаг тэдний уг чанар-мөн чанарыг нотолдог, нөгөө талаар, тэд мөс чанар, эрүүл ухаан, хүн чанаргүй болохыг харуулдаг. Тэдний үймээн, муу үйлээс болж ах эгч нарын амь-оролт хэчнээн их хохирсон ч тэд өөрсдийгөө огт зэмлэдэггүй, үүнд хэзээ ч харамсдаггүй. Энэ ямар гээч амьтан бэ? Алдаагаа бага ч болов хүлээн зөвшөөрөх нь багахан мөс чанар, эрүүл ухаантайд тооцогдох байсан ч антихристүүдэд тийм өчүүхэн хэмжээний хүн чанар ч байдаггүй. Тэгвэл та нар тэднийг юу гэж хэлэх вэ? Антихристүүд бол мөн чанартаа диаволууд юм. Тэд Бурханы гэрийн ашиг сонирхолд хэчнээн их хохирол учруулсан ч үүнийг хардаггүй. Тэд зүрх сэтгэлдээ үүнд өчүүхэн төдий ч гунигладаггүй, өөрсдийгөө зэмлэдэггүй, өртэй мэт бүр ч санагддаггүй. Энэ нь хэвийн хүмүүсээс харагдах ёстой зүйл яавч биш. Тэд бол диаволууд бөгөөд диаволууд ямар ч мөс чанар, эрүүл ухаангүй байдаг. Тэд хэчнээн олон муу зүйл хийж, чуулганы ажилд хэчнээн их хохирол учруулсан ч үүнийгээ хүлээн зөвшөөрөхөөс эрс татгалздаг. Үүнийг хүлээн зөвшөөрвөл ямар нэг буруу зүйл хийсэн гэсэн үг болно гэж тэд боддог. Тэд “Би буруу зүйл хийж чадна гэж үү? Би хэзээ ч буруу зүйл хийхгүй! Хэрвээ надаар алдааг минь хүлээн зөвшөөрүүлбэл энэ нь миний ёс жудгийг доромжилсон хэрэг болох биш үү? Хэдийгээр би тэр хэрэгт оролцсон ч үүнийг бий болгоогүй, би гол хариуцагч нь байгаагүй. Чи хүссэн хүнээ л хайж оч, харин намайг хайж ирэх ёсгүй. Ямартай ч би энэ алдааг хүлээн зөвшөөрч чадахгүй. Би энэ хариуцлагыг үүрч чадахгүй!” гэж боддог. Хэрвээ тэд алдаагаа хүлээн зөвшөөрвөл яллагдаж, үхлийн ял сонсож, там болон хүхэр бүхий галт нуур луу хаягдана гэж боддог. Надад хэл дээ, ийм хүмүүс үнэнийг хүлээн авч чадах уу? Тэднийг жинхэнээсээ гэмшинэ гэж найдаж болох уу? Бусад хүн үнэний талаар хэрхэн нөхөрлөхөөс үл хамааран антихристүүд зүрх сэтгэлийнхээ угаас үүнийг эсэргүүцэж, үүний эсрэг зогсож, сөргөлдсөөр байдаг. Тэд чөлөөлөгдсөнийхөө дараа ч алдаагаа хүлээн зөвшөөрдөггүй, ямар ч гэмшил харуулдаггүй. 10 жилийн дараа энэ хэргийг дурдахад тэд өөрсдийгөө мэдэхгүй хэвээр байдаг бөгөөд алдаа гаргаснаа хүлээн зөвшөөрдөггүй. 20 жилийн дараа энэ хэргийг сөхөхөд тэд өөрсдийгөө таньж мэдээгүй л байдаг бөгөөд өөрсдийгөө зөвтгөж, өмгөөлөхийг оролдсоор байдаг. Бүр ч зэвүүцмээр нь, 30 жилийн дараа энэ хэргийг дурдахад тэд өөрсдийгөө таньж мэдээгүй л байдаг бөгөөд “Би алдаа гаргаагүй учраас хүлээн зөвшөөрч чадахгүй. Энэ нь миний хариуцлага байгаагүй; би үүнийг үүрэх ёсгүй” хэмээн мэлзэж, өөрсдийгөө зөвтгөхийг оролдсоор байдаг. Бүх хүнийг гайхшруулдаг зүйл нь, чөлөөлөгдсөнөөсөө хойш 30 жилийн дараа ч энэ антихристүүд чуулганаас авсан арга хэмжээг эсэргүүцсэн хандлага тээсээр байдаг. 30 жил өнгөрсөн ч тэд огт өөрчлөгдөөгүй. Тэгвэл тэд тэр 30 жилийг хэрхэн өнгөрүүлсэн бэ? Тэд Бурханы үгийг уншаагүй, эсвэл өөрсдийгөө эргэцүүлээгүй юм гэж үү? Тэд Бурханд залбирч, сэтгэлээ уудлаагүй юм гэж үү? Тэд номлол, нөхөрлөл сонсоогүй юм гэж үү? Тэд оюун ухаангүй, хэвийн хүн чанарын сэтгэлгээгүй юм гэж үү? Тэд тэр 30 жилийг хэрхэн өнгөрүүлсэн нь үнэхээр нууцлаг. Уг хэрэг гарснаас хойш 30 жил өнгөрөхөд тэд хорслоор дүүрэн хэвээр байдаг бөгөөд ах эгч нар өөрсдийг нь хилсдүүлсэн, Бурхан өөрсдийг нь ойлгодоггүй, Бурханы гэр өөрсөдтэй нь зүй бус харьцаж, асуудал үүсгэж, хүндрэл учруулж, шударга бусаар буруутгасан гэж боддог. Надад хэл дээ, ийм хүмүүс өөрчлөгдөж чадах уу? Тэд яавч өөрчлөгдөж чадахгүй. Тэдний зүрх сэтгэл эерэг зүйлсэд хандах дайсагнал, эсэргүүцэл, тэрслүү байдлаар дүүрэн байдаг. Бусад хүн муу үйлийг нь ил болгож, тэднийг зассанаараа ёс жудагт нь халдаж, нэр хүндийг нь гутааж, нэр хүнд, байр сууринд нь асар их хохирол учруулсан гэж тэд боддог. Тэд энэ хэрэг явдлаар Бурханы өмнө ирж залбиран, эрж хайж, өөрсдийн алдааг хэзээ ч хүлээн зөвшөөрөхгүй, тэдэнд гэмших юм уу алдаагаа хүлээн зөвшөөрөх хандлага хэзээ ч байхгүй. Тэд Бурханы үгийн шүүлт, гэсгээлтийг бүр ч хүлээн авахгүй. Өнөөдөр тэд Бурханд өөрсдийгөө зөвтгөхдөө дуулгаваргүй байдал, сэтгэл дундуур байдал, гомдол тээсээр байдаг бөгөөд эдгээр шударга бус байдлыг залруулж, энэ хэргийг илчилж, яг хэн нь зөв, хэн нь буруу байсныг шүүж өгөхийг Бурханаас гуйж, бүр энэ хэргээс болж Бурханы зөвт байдалд эргэлзэж, үгүйсгэхдээ тулж, Бурханы гэрийг үнэн болон Бурхан захирдаг гэх баримтад эргэлзэж, үгүйсгэхдээ тулдаг. Энэ бол антихристүүд засалт хүртэхийн эцсийн үр дүн юм—тэд үнэнийг хүлээн авдаг уу? Тэд үнэнийг огт хүлээн авдаггүй; үнэнийг хүлээн авахаас эрс татгалздаг. Үүнээс бид антихристийн уг чанар-мөн чанар нь үнэнд зэвүүцэж, үнэнийг үзэн яддаг болохыг харж болно.

Нэгэнт антихристүүд засалтыг хүлээн авдаггүй тул тэдэнд засалтын талаар ямар нэг мэдлэг байдаг уу? Тэд үнэний энэ талыг нөхөрлөхдөө юу гэж хэлдэг вэ? Тэд бусдад юу заадаг вэ? Тэд: “Хүмүүсийг засах нь бурхан тэднийг төгс болгохдоо ашигладаг нэг арга барил юм. Энэ нь хүмүүст өөрсдийгөө илүү сайн таньж мэдэх боломж олгодог. Хүмүүс засалт туулах үедээ үүнийг хүлээн авч, болзолгүйгээр дуулгавартай дагах ёстой. Засалтыг хүлээн авдаггүй хүмүүс бол бурханд тэрсэлдэг, үнэнийг хайрладаггүй хүмүүс юм. Хэрвээ чи үнэнийг хэрэгжүүлэхийг хүсэж байвал эхлээд засалтыг хүлээн авах ёстой; бурхан хүмүүсийг ингэж төгс болгодог, хүн бүр үүнийг туулах ёстой. Засалтыг хүлээн авах нь хүмүүс үнэнийг ойлгож, улмаар өөрийгөө танин мэдэж, бурхныг сэтгэл хангалуун байлгах хамгийн сайн арга замуудын нэг гэж хэлж болно. Чи хэн ч байсан—удирдагч байна уу, жирийн итгэгч байна уу хамаагүй—мөн ямар үүрэг гүйцэтгэж байгаагаас үл хамааран чи засалт туулахад бэлтгэх ёстой. Хэрвээ чи засалтыг хүлээн авч чадахгүй бол энэ нь биеийн хэмжээгүй хүн, хүүхэд гэдгийг чинь нотолно. Засалтыг хүлээн авч чаддаг хүн бүр амьтай, төгс болгуулах чадвартай, төлөвшсөн насанд хүрэгч юм” гэж хэлдэг. Эдгээр сүржин үг антихристүүдийн амнаас алхны цохилт мэт бууж, сайхан сонсогддог! Гэвч эдгээр үг юу вэ? Тэдний хэлдэг ганц ч болов мөр үнэн үү? Та нар үүнийг ялган таньж чадах уу? Та нар ч бас ихэнхдээ ийм зүйл хэлдэг, тийм биз дээ? (Тийм.) Надад хэл дээ, эдгээр үг юу вэ? (Хоосон сургаал.) Түгээмэл үг хэллэг ашиглан хоосон сургаал гэж юу болохыг нэгтгэн дүгнэж, тодорхойл доо. (Уриа лоозон.) Өөр үг хэллэг санаанд чинь орж байна уу? (Хэрэггүй, онолын үгс.) Өөр байна уу? (Бүгд хог шаар, дэмий яриа.) Тийм ээ, энэ тодорхойлолт голыг нь олсон, амьдралд ойр байна. Үүнийг өдөр тутмын хэллэг гэдэг: Хоосон сургаал бол бүгд дэмий яриа. “Дэмий яриа” гэдэг үг юуг илэрхийлж байна вэ? Хоосон үг. Үнэндээ бид үүнийг юу гэж тодорхойлдог вэ? Бичиг үсэг, хоосон сургаал. Антихристүүдийн хэлдэг эдгээр үг ердөө л бичиг үсэг, хоосон сургаал юм. Засалт туулах сэдвийн тухайд тэд ийм хоосон сургаалыг байнга чалчиж чаддаг ч энэ нь тэднийг үүний талаар жинхэнэ ойлголт, ухааралтай гэдгийг нотлох уу? Тэднийг ийм үг хэлэхийг сонсмогцоо тэдэнд засалтын талаар ямар ч бодит ойлголт байхгүй гэдгийг мэдэж болно. Ийм баахан дэмий зүйл чалчиж чадаж байгаа нь тэд үнэнийг эрэлхийлдэггүйг харуулж байна. Хэрвээ тэд үнэхээр засалт туулах болбол үүнийг хүлээн авах ямар ч боломжгүй. Засалтад хандах антихристийн хандлага бол дайсагнаж, эсэргүүцсэн хандлага юм; тэд үүнийг үнэн гэж яавч хүлээн авдаггүй, дуулгавартай дагадаггүй. Тэдний хувьд тэгэх нь ёс жудаг, нэр төрд нь халдсан доромжлол болно.

Антихристүүд засалтад хэрхэн ханддаг талаар та нарт өөр жишээ байна уу? (Зарим антихрист засалттай тулгарах үедээ гаднаа өөрсдийгөө таньж мэдэж байгаа мэт харагдаж болох ч тэдний үг нь заль мэх болон хүмүүсийг төөрөгдүүлэхийг оролдсон шинж чанартай байдаг. Заримдаа тэд алдаа гаргавал “Үүнийг тохиолдохыг Бурхан зөвшөөрсөн, хүн бүр бурхны дээд эрхийг дуулгавартай дагах ёстой” гэж хэлдэг. Заримдаа антихристүүд бүр зохиомлоор эргүүлэн буруутгаж, “Чи удирдагч, ажилчдаас өө сэв хайж, эсвэл тэдэнд хэтэрхий өндөр шаардлага тавьж болохгүй” гэж хэлдэг. Антихристүүд хүмүүсийг төөрөлдүүлж, өөрсдийг нь ялган танихаас сэргийлэхийн тулд ийм зүйл хэлдэг.) Энэ бол нэг илрэл—өөрөөр хэлбэл, антихристүүд бурууг зөв болгон мушгин гуйвуулж, хар цагааныг урвуулдаг. Хүмүүс асуудлыг нь нэвт харчих вий гэхээс айсан антихристүүд хүмүүст хийсэн зүйлээ мэдэгдэхгүй, ялган таниулахгүй байлгаж, улмаар хүмүүсийн оюун ухаанд өндөр байр суурь, сайн нэр хүндээ хадгалж үлдэхийн тулд яаран үг мушгиж, элдэв янзын аман заль ашиглан хүмүүсийг төөрөлдүүлж, оюун санааг нь үймүүлж, харааг нь бүдгэрүүлдэг. Энэ бол антихристүүд засалт хүртэх үедээ, эсвэл алдаа гаргаж, буруу замаар орох үедээ яавч эргэж буцдаггүй талаар бидний саяхан ярьсантай адилхан хандлага юм. Өөр ямар жишээ байна вэ? (Антихристүүд өөрсдийг нь зассан хэнд ч өс санадаг, хожим нь бүр тэднээс өшөө авч, тэдэн рүү дайрч давшлах боломж хайж магадгүй.) Дайрч давшилж, өшөө авах нь өөр нэг илрэл юм. Энэ нь антихристүүд байр суурь, нэр хүндээ хамгаалахтай ямар холбоотой вэ? Тэд яагаад дайрч давшилж, өшөө авахыг хүсдэг вэ? (Тэднийг зассан хэн боловч тэдний хийсэн бүх муу үйл болон хэрэг явдлын үнэн бодит баримтыг ил болгосон; тэр хүн байр суурь, нэр хүндийг нь унагаж, хүмүүсийн зүрх сэтгэлд оршиж байсан дүр төрхийг нь сүйтгэсэн учраас тэд өс санадаг.) Яг зөв, холбоо хамаарал нь үүнд л байгаа юм. Өөрсдийг нь зассан хүмүүс маш олон хүний өмнө өөрсдийг нь ил болгосноороо нэр төрд нь халдаж, өөрсдийг нь эвгүй байдалд оруулж, нэр хүндийг нь гутааж, бусдын оюун ухаан дахь байр суурийг нь ноцтой хохироосон гэж тэд боддог. Энэ бол тэдний өшөө авах шалтгаан юм. Энэ явдлаас болж тэдний нэр хүнд, байр суурь хохирсон бөгөөд зүрх сэтгэл дэх хорсол, үзэн ядалтаа гаргахын тулд тэд өөрсдийг нь ил болгож, зассан хүмүүс рүү дайрч давшилж, тэднээс өшөө авах боломж хайдаг. Антихристүүд өөр ямар илрэл харуулдаг вэ? (Зарим антихрист бас тун зальжин байдаг. Хэн нэгэн тэднийг засах үед тэд гаднаа үг сөрөхгүй, эсвэл ямар нэгэн мэдэгдэл хийхгүй байж магадгүй бөгөөд үнэндээ өөрсдийнхөө талаар ямар нэг зүйл ойлгож авсан мэт харагдаж болох ч хожим нь урьдын адилаар өнөөх л муу үйлээ үргэлжлүүлэн хийдэг, хэзээ ч үнэхээр гэмшдэггүй. Тэд хүмүүсийг төөрөлдүүлэхийн тулд тиймэрхүү дүр эсгэлт ашигладаг.) Энэ бол өөр нэг илрэл юм. Тодорхой нэг төрлийн антихрист яг тэгж хийдэг. Тэд дотроо “Амьд хүн аргатай, аргалын гал цогтой. Би одоохондоо тэвчээртэй байж, чамд өөрийгөө нэвт харуулахгүй. Хэрвээ би чамтай улайм цайм сөргөлдөж, засалтыг хүлээн авахаас татгалзвал чи намайг үнэнийг хэрэгжүүлдэггүй, эсвэл хайрладаггүй хүн гэж хэлнэ, ийм үг тарвал миний нэр хүндэд нөлөөлнө. Хэрвээ ах эгч нар үүнийг мэдвэл үнэнийг огт хайрладаггүй хүний удирдлагыг хүлээн авахаас гарцаагүй татгалзана. Би эхлээд сайн дүр төрх бүрдүүлэх ёстой. Би засалттай тулгарах үедээ, мөн хэн нэгэн миний гаргасан аливаа алдаа, эсвэл гэм бурууг ил болгох үед үүнийг хүлээн авсан дүр эсгэн хүчээр инээмсэглэн тэвчиж, толгой дохин хүлээн зөвшөөрч, хэнд ч өөрийгөө нэвт харуулахгүй, эсвэл үнэндээ юу бодож байгаагаа мэдэгдэхгүй. Тэгээд би дүр эсгэж, хэдэн нулимс унагаж, бурханд өртэй гэх мэт зарим нэг зүйл хэлээд, тэр хэрэг явдлыг дуусгаж чадна. Ингэвэл ах эгч нар намайг үнэнийг хүлээн авдаг хүн гэж бодно, би зүй ёсоор үргэлжлүүлэн удирдагч байж чадна—тэгвэл миний нэр хүнд, байр суурь хадгалагдаж үлдэнэ, тийм биз дээ?” гэж боддог. Тэдний хийдэг бүхэн дүр эсгэлт юм. Ийм хүмүүсийг нэвт харах амархан гэж та нар хэлэх үү? (Тэднийг нэвт харах амархан биш.) Тэд асуудалтай тулгарах үедээ Бурханы гэрийн ашиг сонирхлыг хамгаалдаг эсэх, үнэн-зарчмын дагуу үнэхээр хэрэгжүүлдэг эсэхийг харахын тулд тэднийг ажиглаж, тэдэнтэй харилцахад хэсэг хугацаа шаардагддаг. Тэд гаднаа хэчнээн сайн, эсвэл зөв ярьж байсан ч энэ нь зөвхөн түр зуурынх байдаг; эрт орой хэзээ нэгэн цагт тэдний үнэхээр юу бодож байгаа нь ил болно. Бурхан тэднийг илчлэхгүй байсан ч гэсэн антихристүүд жинхэнэ бодол санаа болон уг чанар-мөн чанараа тийм сайн нууцалж чадах уу? Тэд эдгээрийг бүх насаараа нуун далдалж чадах уу? Тэгэх боломжгүй; эрт орой хэзээ нэгэн цагт эдгээр зүйл ил болно. Тиймээс антихристүүд хэчнээн хорон муу, эсвэл ов мэхтэй байсан ч санаархал, сэдэл өвөрлөж, үйлдлээрээ үнэнийг эсэргүүцэж л байгаа цагт эцэстээ үнэнийг ойлгодог хүмүүс тэднийг ялган таньж, нэвт харах болно. Ийм антихристүүд бол хамгийн ов мэхтэй нь юм; гаднаа тэд үнэн болон эерэг зүйлсийг хүлээн авч байгаа мэт харагддаг ч үнэндээ зүрх сэтгэлийнхээ гүнд болон мөн чанартаа үнэнийг хайрладаггүй, тэр ч бүү хэл эерэг зүйлс болон үнэнд зэвүүцдэг. Тэд уран яруу ярьдаг учраас ихэнх хүн тэднийг ялган таньж чаддаггүй, зөвхөн үнэнийг ойлгодог хүмүүс л ийм төрлийн хүнийг ялган таньж, нэвт харж чаддаг. Өөр жишээ байна уу? (Хамтран ажиллагсад нь өөрөөс нь илүү хэв чанартай, ажлаа өөрөөс нь илүү сайн хийж байгааг нэг антихрист харсан. Тэрээр байр сууриа баталгаажуулахын тулд баримтыг нууцаар гуйвуулж, хамтран ажиллагсад болон түншүүдээ шүүж, хүмүүсийг төөрөлдүүлэн, өөртөө татаж, үгэндээ оруулдаг байсан. Энэ нь хамтран ажиллагсдынх нь дунд харилцан үл итгэлцэл үүсгэсэн. Тэд цаашид эвтэй найртай хамтран ажиллахаа больж, ажлын аль ч тал дээр ямар ч үр дүнд хүрээгүй. Антихристийн муу үйл ил болох үед тэрээр үүнийг хүлээн авахаас татгалзаад зогсохгүй, бүр шалтаг тоочиж, хариуцлагаас бултахыг оролдсон. Тэр нэр хүнд, байр суурийнхаа төлөө юу ч хийхээс буцахгүй нь илэрхий байсан; тэр хэчнээн олон ах эгчийг хохироож, Бурханы гэрийн ажлыг хэчнээн ноцтой үймүүлж, саад болсон ч сэтгэл нь гонсойж, буруутайгаа мэдрэх нь бүү хэл, үүнийгээ огт тоогоогүй. Түүнд өчүүхэн төдий ч хүн чанар, эрүүл ухаан байгаагүй.) Товчхондоо, антихристүүд өөрсдийн нэр хүнд, байр суурийг хамгаалахын тулд хэний ч ашиг сонирхлыг золиослохоос огт эргэлздэггүй. Тэд өөрсдийн байр суурийг хадгалахын тулд хүн бүрийг гишгэлэх хэрэгтэй болсон ч үүнийг хийхдээ тээнэгэлзэхгүй. Нэр хүнд, байр сууриа хамгаалахын тухайд тэд бусад хүмүүс амьд байна уу, үхсэн байна уу гэдгийг тоодоггүй, Бурханы гэрийн ажил болон чуулганы ашиг сонирхол тэдний оюун санаанд огт оршдоггүй, тэдний бодолцож үзэх цар хүрээнд огт багтдаггүй. Эдгээр үйлдлээс бид антихристүүд бол Бурханы гэрийн хүмүүс биш гэдгийг харж болно; тэд бол сэмхэн шургалсан шүтлэггүй хүмүүс юм. Бурханы гэр бол тэдний гэр биш учраас үүний ашиг сонирхлын аль нь ч тэдэнд хамаагүй байдаг. Тэд зүгээр л эрх мэдэл эзэмшиж, хүмүүсийг хянах зорилгодоо хүрч, Бурханы гэрт хувийн амбиц, хүслээ хангахыг л хүсдэг. Антихристүүд ийм төрлийн уг чанар-мөн чанартай байдаг учраас тэд засалтыг яавч хүлээн авахгүй, үнэний аль ч талыг хүлээн авахгүй.

Бидний сая ярьсан жишээнүүдээс антихристүүдийн нэр хүнд, байр суурийг эрэлхийлэх амбиц, хүсэл нь төрөлхийнх гэдгийг харж болно. Антихристүүд тийм уг чанар-мөн чанартайгаар төрдөг. Тэд төрснийхөө дараа үүнийг яавч сурдаггүй, энэ нь тэдний хүрээлэн буй орчны үр дагавар биш юм. Энэ нь зарим өвчтэй хүн төрснийхөө дараа өвчин тусдаггүй, харин өвчнийг өвлөж авдагтай адил юм. Ийм төрлийн өвчнийг эмчлэх боломжгүй. Антихристүүд нэр хүнд, байр суурийг эрэлхийлэх амбицтай төрдөг бөгөөд диаволын хаадын хойд дүрээс өөрцгүй. Антихристүүд үнэнд зэвүүцэж, үнэнийг үзэн яддаг, Бурханы шүүлт, гэсгээлтийг огт хүлээн авдаггүй. Тиймээс тэд ямар ч засалттай тулгарсан бай, үүнийг хүлээн авахгүй. Хэрвээ жирийн ах, эгч тэднийг засвал тэд үүнийг хүлээн авахыг бүр ч хүсэхгүй. Тэд “Чи намайг засах шалгуур хангаагүй, чи зохисгүй! Чи хэдэн өдөр итгэгч байсан бэ? Намайг итгэгч болох үед чи төрөө ч үгүй байсан! Намайг удирдагч болох үед чи бурханд итгэж ч эхлээгүй байсан!” гэж боддог. Энэ бол ах эгч нар өөрсдийг нь засахад тэдний тээдэг хандлага юм. Тэд шалгуур болон ажилласан жилд анхаардаг бөгөөд эдгээр үндэслэлээр засалт туулахаас татгалздаг. Тэгвэл Дээрх тэднийг засах үед тэд үүнийг хүлээн авч чадах уу? Уг чанар-мөн чанарт нь үндэслэвэл тэд үүнийг ч бас хүлээн авахгүй. Хэдийгээр тэд гаднаа юу ч хэлэхгүй байж болох ч зүрх сэтгэл нь үүнийг гарцаагүй эсэргүүцэж, үүнээс татгалзана. Энэ бол эргэлзээгүй. Үнэхээр Дээрхийн засалттай тулгарах үед антихристүүдийн гаргадаг хамгийн нийтлэг илрэл бол хариуцлагаас бултахын тулд өөрсдийнхөө төлөө цөхрөлтгүй булзаж, маргах явдал бөгөөд тэр ч байтугай шийтгэлээс мултрахын тулд Дээрхэд худал хэлж, доорх хүмүүсээс юм нуух явдал юм. Антихристүүд Дээрхээр засуулахаас зайлсхийхийн тулд ихэнхдээ Дээрхэд худал хэлж, доорх хүмүүсээс юм нуух арга барил ашигладаг. Жишээ нь, чуулганд маш олон асуудал байвал тэд хэзээ ч мэдээлдэггүй. Хэрвээ ах эгч нар нь эдгээр асуудлыг мэдээлэхийг хүсвэл антихристүүд зөвшөөрдөггүй бөгөөд мэдээлсэн хэн боловч тэдний дарангуйлж, гадуурхдаг. Үүний үр дүнд ихэнх хүн үүнд оролцохгүй байж, асуудлыг шийдвэрлэлгүй орхиж, бялдууч мэт авирлахаас өөр аргагүйд хүрдэг. Антихристүүд чуулганы бүх асуудлыг битүүмжилж, бүрэн нууц байлгадаг бөгөөд Дээрхийг оролцуулдаггүй, эсвэл Дээрхээр лавлуулдаггүй. Антихристүүд бас Дээрхийн ажлын зохицуулалтыг чадах чинээгээрээ саатуулж, дамжуулдаггүй, эсвэл хэрэгжүүлдэггүй. Хэрвээ Дээрхийн ажлын зохицуулалт хувийн нэр хүнд, байр сууринд нь огт нөлөөлөхгүй бол тэд хэдэн өнгөц мэдэгдэл хийж, хэлбэрдэж магадгүй ч үүнийг үнэхээр хэрэгжүүлэхгүй нь лавтай. Хэрвээ Дээрхийн ажлын зохицуулалт нэр хүнд, байр сууринд нь аюул заналхийлэл учруулбал, эсвэл тодорхой хэмжээнд нөлөөлбөл антихристүүд бодох хэрэгтэй болдог. Тэд хэрхэн үйлдэх, хэний эсрэг үйлдэх, хэзээ үйлдэхээ бодолцож үзэх ёстой болдог. Тэд эдгээр зүйлийг нарийн дэнсэлж, оюун санаандаа үүнийг ахин дахин тооцоолох ёстой болдог. Хэрвээ чуулганы ажилд зарим нэг асуудал гарвал Дээрх асуудлын талаар олж мэдэх үед гарцаагүй засуулна, эсвэл бүр чөлөөлөгдөнө гэдгээ антихристүүд мэддэг учраас асуудлыг нуун дарагдуулж, Дээрхэд мэдээлдэггүй. Хэрвээ эдгээр асуудлыг шийдвэрлэхгүй бол Бурханы гэрийн ажилд ямар үр нөлөө, эсвэл хор хөнөөл авчрахыг тэд огт тоодоггүй; тэд Бурханы гэрийн ажил ямар ч хохирол амссан хайхрамжгүй ханддаг. Ямар арга хэмжээ авах нь Бурханы гэрийн ажилд ашиг тустай байх, эсвэл Бурханыг сэтгэл хангалуун байлгах талаар тэд боддоггүй, зөвхөн өөрсдийн нэр хүнд, байр суурийг, Дээрх тэднийг хэрхэн үзэж, тэдэнд хэрхэн хандахыг, мөн нэр хүнд, байр сууриа хэрхэн хамгаалж үлдэхээ л бодолцон үздэг. Энэ бол антихристүүдийн аливааг авч үзэх, асуудлын талаар бодох арга барил бөгөөд энэ нь тэдний зан чанарыг бүрэн төлөөлдөг. Тиймээс антихристүүд чуулган дотор байгаа, эсвэл ажилд нь гарсан асуудлыг яавч үнэн зөвөөр мэдээлэхгүй. Тэд ямар ч ажил хийсэн, ямар ч бэрхшээлтэй тулгарсан, эсвэл тэр ажлыг гүйцэтгэхдээ хэрхэн зохицуулахаа мэдэхгүй, ямар сонголт хийхээ мэдэхгүй нөхцөл байдалтай тулгарсан ч тэр ажлыг хийж байхдаа үүнийг далдалж, нуун дарагдуулж, Дээрх тэдний хэв чанарыг хэтэрхий муу гэж хэлэх вий, бодит нөхцөл байдлынх нь талаар олж мэдэх вий, эсвэл эдгээр бэрхшээл, нөхцөл байдлыг даруй зохицуулж, шийдвэрлээгүй учраас тэднийг засах вий гэж айна. Антихристүүд Дээрхээр засуулахаас зайлсхийхийн тулд Бурханы гэрийн ашиг сонирхол болон чуулганы ажлыг үл тоомсорлодог. Тэд өөрсдийн байр суурь, амин зуулгыг хадгалж, Дээрхэд өөрсдийнхөө талаар сайхан сэтгэгдэл төрүүлэхийн тулд чуулганы ажил болон ашиг сонирхлыг золиослохоос буцдаггүй. Тэд чуулганы ажлын ахицыг саатуулж, нөлөөлөхийг тоодоггүй, Бурханы сонгосон хүмүүсийн амь-оролтыг бүр ч тоодоггүй. Ах эгч нар ямар ч бэрхшээлтэй тулгарсан, эсвэл амь-оролтынх нь хувьд ямар ч асуудал байсан хамаагүй, антихристүүд тэдгээрийг шийдвэрлэж чаддаггүй бөгөөд Дээрхээс эрж хайхгүй. Асуудлыг нуун дарагдуулж, шийдвэрлэлгүй орхих нь чуулганы ажлын ахицыг саатуулж, нөлөөлнө, ах эгч нарын аминд хохирол учруулна гэдгийг тэд тодорхой мэддэг боловч эдгээр зүйлийг үл тоож, үл хайхардаг. Чуулганд ямар ч том асуудал гарсан тэд хэзээ ч мэдээлдэггүй, харин ч тэдгээрийг нуун далдалж, битүүмжлэхийн тулд чадах бүхнээ хийдэг. Хэрвээ ах эгч нар муу үйлийг нь олж мэдээд, захиа бичин мэдээлбэл антихристүүд тэр захидлуудыг нуун дарагдуулж, хааж боох гэж бүр ч их хичээдэг. Тэр захидлуудыг нуун дарагдуулж, хааж боох тэдний зорилго юу вэ? Энэ нь байр сууриа хадгалах, нэр хүнд, нэр төрөө хамгаалах, тухайн үед эзэмшиж байгаа бүхнээ авч үлдэхийн төлөө юм. Тэдний хувьд чөлөөлөгдөх, эсвэл Дээрх тэднийг ажилдаа тэнцэхгүй гэж үнэлэх нь амиа алдаж, цаазын ял сонсож байгаатай адил, Бурханд итгэх итгэлийнх нь зам эцэслэж байгаатай адил байдаг. Тиймээс юу ч болсон бай, тэд хэзээ ч Дээрхээс эрж хайдаггүй. Харин оронд нь ажилд нь байгаа бүх асуудлыг нуун дарагдуулах арга зам сүвэгчилж, Дээрхийг олж мэдэхэд саад болдог. Тэдний энэ хэрэгжүүлэлт маш жигшүүртэй биш үү? Бурхан болон Дээрхийн нүдээр сайн удирдагч нь хэзээ ч ямар нэг асуудал, бэрхшээлгүй, бүх хэргийг сайн зохицуулж чаддаг, бүх төрлийн ажилд тэнцдэг хүн байх ёстой гэж тэд боддог. Сайн удирдагч хэзээ ч бэрхшээлийн талаар гомдоллодоггүй, эсвэл асуудлын талаар эрж хайдаггүй бөгөөд сайн удирдагч бол Бурхан болон Дээрхийн оюун ухаанд төгс, өө сэвгүй хүн, Дээрхээр засуулах шаардлагагүйгээр ажлаа сайн хийж чаддаг хүн байх ёстой гэж тэд боддог. Үүний үр дүнд тэд байр сууриа улайран хамгаалж, Дээрхэд сайхан сэтгэгдэл төрүүлнэ гэж найдан, тэднийг ажилдаа тэнцэнэ, ажлаа хариуцаж чадна, ямар ч том асуудал гарахгүй гэж эндүүрэн бодоход Дээрхийг хүргэж, улмаар ажлынх нь талаар шууд лавлаж асуух, эсвэл тэдэнд чиглэл өгөх шаардлагагүй, мэдээж тэднийг засах шаардлагагүй гэж Дээрхэд бодогдуулахыг хүсдэг. Антихристүүд өөрсдөдөө ийм дүр төрх бүрдүүлэн, Бурхан тэдэнд итгэж, бүх зүйлийг даатгадаг, Бурхан тэдэнд чухал даалгавар өгч, асар их итгэдэг бөгөөд тэд сөрөг болж, хойрголбол ажилд нөлөөлнө гэж айсандаа тэднийг засахдаа дурамжхан байхдаа тулдаг гэж эндүүрэн бодоход бусдыг хүргэхийг хүсдэг. Антихристүүд өөрсдийгөө Бурханы гэр болон чуулганд нэр хүндтэй хүмүүс, Бурханы гэрийн чухал зүтгэлтнүүд гэж ах эгч нарт бодогдуулдаг. Тэд яагаад ах эгч нарт ийм төрлийн хуурмаг ойлголт, дүр төрх төрүүлэхийг хүсдэг вэ? Энэ нь хүмүүсээр өөрсдийгөө хүндлүүлж, шүтүүлж, чуулганд байр суурийн ашиг тус болон өндөр байр суурь, таатай хангамж эдэлж, бүр Бурханы байрыг эзлэх хэмжээнд хүрэхийн тулд юм. Тэд ах эгч нарт ихэвчлэн “Бурхан та нартай биечлэн ярьж чадахгүй, тэр та нарын түвшинд ирж, биечлэн ажил хийж чадахгүй, мөн тэр та нартай хамт амьдарч, өдөр тутмын амьдралд чинь тулгардаг янз бүрийн зүйл дээр та нарыг залж чиглүүлж яавч чадахгүй. Тэгвэл хэн эдгээр тодорхой ажлыг гүйцэтгэх вэ? Бидэн шиг удирдагч, ажилчид биш үү?” гэж хэлдэг. Тэд байр сууриа хамгаалахын тулд чадах бүхнээ хийх зуураа ихэвчлэн иймэрхүү зүйл хэлж, ийм санааг илэрхийлдэг, ингэснээр ах эгч нар өөрсдөд нь бүрэн, эргэлзээгүйгээр итгэж, найддаг. Тэдний энэ хэрэгжүүлэлтийн уг чанар юу вэ? Энэ нь Дээрхэд худал хэлж, доорх хүмүүсээс юм нуух явдал биш гэж үү? (Мөн.) Энэ бол тэдний арга барилын овжин хэсэг юм. Ихэнх хүн хэв чанар муутай, үнэнийг ойлгодоггүй, антихристүүдийг ялган таньж чаддаггүй бөгөөд антихристүүдэд төөрөлдөж, ашиглуулж л чадна. Хэрвээ антихристүүд: “Дээрх надад үнэхээр итгэдэг, тэд бүх хэрэг дээр намайг сонсдог” гэж хэлэн хүмүүсийг шууд төөрөлдүүлэхийг оролдвол хүмүүс бага зэрэг болгоомжилж, тэднийг бага зэрэг ялган таньж магадгүй, гэхдээ антихристүүд ингэж шулуухан ярьдаггүй. Тэд хүмүүсийг төөрөлдүүлэхийн тулд тодорхой ярианы арга барил ашигладаг бөгөөд удирдагчийн ажлыг тэдэнд даалгасан юм чинь Дээрх тэдэнд итгэж, найддаг байж таарна гэж эндүүрэхэд хүмүүсийг хүргэдэг. Ялган таних чадваргүй, үнэнийг эрэлхийлдэггүй мунхаг хүмүүс үүнд хууртаж, тэднийг дагадаг. Тэгээд ямар нэг зүйл тохиолдох үед тэр мунхаг хүмүүс Бурханд залбирдаггүй, эсвэл Бурханы үгээс үнэнийг эрж хайдаггүй, харин антихристүүдийн өмнө ирж, өөрсдөд нь зам зааж, замыг нь сонгож өгөхийг антихристүүдээс гуйдаг. Энэ бол антихристүүдийн үйлдлээрээ хүрэхийг хүсдэг зорилго юм. Хэрвээ чуулганд үнэнийг ойлгодог, антихристүүдийг ялган таньж, ил болгодог цөөн хэдэн хүн байхгүй бол ихэнх хүн антихристүүдэд сохроор итгэж, тэднийг шүтэж, дагаж, тэдний хяналт дор амьдрах болно. Энэ үнэхээр аюултай! Хэрвээ хэн нэгэн хүн антихристэд гурав юм уу таван жил төөрөлдөж, хянуулбал амь нь асар их хохирол амсана. Хэрвээ тэд антихристэд найм юм уу 10 жил төөрөлдөж, хянуулбал бүрмөсөн сүйрнэ; өөрсдийгөө аврахыг хүссэн ч гэсэн тэдэнд боломж олдохгүй.

Антихристүүд үргэлж байр суурь эдэлж, үүрд эцсийн шийдвэр гаргах зорилгодоо хүрэхийн тулд өөрсдийгөө Бурханы гэрт нэр хүндтэй хүмүүс, Бурханаар чухал албан тушаалд томилогдсон, Бурхан өөрсдийг нь үнэлж, өөрсдөд нь итгэдэг хэмээн ярьснаар үргэлж хүмүүсийг төөрөлдүүлж, өөртөө татаж, хянадаг. Антихристүүд юунаас хамгийн их айдаг вэ? Тэд байр сууриа алдаж, муу нэртэй болохоос хамгийн их айдаг. Ах эгч нар тэднийг үнэнийг эрэлхийлдэггүй, хэв чанар маш муутай, сүнслэг ойлголтгүй, эсвэл ямар ч бодитой ажил хийдэггүй, бодитой ажил хийх чадваргүй гэж бодох вий гэхээс тэд айдаг. Эдгээр нь антихристүүдийн сонсохоос хамгийн их айдаг зүйлс юм. Антихристүүд ийм үг, мэдэгдлийг сонсох үедээ сандралд орж, бүр бухимддаг бөгөөд заримдаа уурлаж цухалдан, “Би хэв чанар муутай юм чинь чи ашиглаж чадах хүнээ л ашигла; ямартай ч би энэ ажлыг хийж чадахгүй! Бурхан зөвт биш гэж үү? Би түүнд энэ олон жил итгэж, түүний төлөө гэр бүл, ажил төрлөө орхиж, ах эгч та нарын төлөө маш их зүтгэсэн. Та нар яагаад миний талаар ганц ч шударга үг хэлж чаддаггүй юм бэ?” гэж хэлэхэд хүрдэг. Тэд нэр хүнд, байр сууриндаа анхаарал хандуулахаа больж, өөрсдийгөө нууж, дүр эсгэхийг ч оролддоггүй; тэдний үзэшгүй муухай байдал бүрэн ил гардаг. Уураа гаргасныхаа дараа тэд нулимсаа арчаад, “Өө яана аа; би өөрийгөө шившиглэчихлээ. Би буцаад сэргэх хэрэгтэй!” гэж боддог. Тэгээд тэд үргэлжлүүлэн дүр эсгэж, сайн уриа лоозон, хоосон сургаал сурч, сонсож, уншиж, номлож, хүмүүсийг төөрөлдүүлсээр байдаг. Тэд нэр хүнд, байр сууриа аврах ёстой гэж боддог бөгөөд нэг л өдөр сонгууль болох үед ах эгч нар өөрсдийг нь бодож, хийсэн сайн зүйлсийг нь дурсаж, төлсөн төлөөс болон хэлсэн үгийг нь санана гэж найддаг. Энэ нь туйлын ичгүүргүй хэрэг биш гэж үү? Тэдний тэрхүү хуучин уг чанар огт өөрчлөгдөөгүй биз дээ? Антихристүүд яагаад хэзээ ч өөрчлөгддөггүй вэ? Энэ нь тэдний уг чанар-мөн чанараар тодорхойлогддог, тэд өөрчлөгдөж чадахгүй; тэд зүгээр л ийм хүмүүс. Өөрсдийнх нь амбиц, хүсэл бүрмөсөн замхран одох үед тэд уурлаж цухалдаад, дараа нь хавьгүй илүү томоотой болдог. Би саяхан нэг хүнийг ямархуу байгааг асуухад зарим ах эгч түүнийг маш томоотой байгаа гэж хэлсэн. “Томоотой” гэдэг нь ямар утгатай байв? Энэ нь тэрээр сүүлийн үед биеэ хамаагүй сайн авч явах болж, урьдынхаасаа хамаагүй дээр авирлах болсон; төвөг удаж, хүмүүс рүү дайрч давшилж, эсвэл байр суурийн төлөө өрсөлдөхөө больж, хүмүүстэй илүү зөөлөн, даруухан, аядуу тайван ярьж сурч байгаа гэсэн үг байв. Мөн тэрээр бусдад туслахын тулд зөв үг ашиглаж, өдөр тутмын амьдралдаа бусдад онцгой анхаарал халамж тавьж байсан. Тэр яг л цоо шинэ хүн болж хувирсан мэт байлаа. Гэхдээ тэр үнэхээр тэгсэн үү? Үгүй. Тэгвэл эдгээр хэрэгжүүлэлт нь юу байсан бэ? (Гадаад сайн зан авир.)

Зарим антихрист илчлэгдэж, бүх муу үйл нь ил болсны дараа ах эгч нартай тааралдахдаа “Би сүүлийн үед бурхнаар гэгээрүүлэгдэж, гэрэлтүүлэгдсэн мэт санагдаж, маш сайн байдалтай байна. Би өмнөх үйлдлээ гүнээ үзэн ядаж байгаа бөгөөд ах эгч нартаа учруулсан хохирлоо хэзээ ч мартаж, эсвэл орхиж чадахгүй нь. Би маш их гуниглаж байна” гэж хэлдэг. Ингэж хэлэхдээ тэд нулимс унагаж, бүр санаачилгаараа ах эгч нараас өөрсдийг нь засахыг гуйж, “Намайг сул дорой болно гэж бүү санаа зов. Хэрвээ та нар буруу зүйл хийж байгааг минь харвал намайг засаарай, би үүнийг хүлээн авч чадна—би үүнийг бурхнаас хүлээн авч чадна; би та нарт өс санахгүй” гэдэг. Тэд ах эгч нараар засуулахаас гөжүүдлэн татгалзаж, эсэргүүцэж, сөрж, өөрсдийгөө зөвтгөж, өмөөрч, дургүйцлээр дүүрэн байхаа болиод, засалтыг идэвхтэйгээр эрж хайдаг болсон. Энэ бол хандлагын нэлээд хурдан өөрчлөлт биш гэж үү? Энэ нь тэд харамсаж байна гэсэн үг үү? Энэ хандлагаас нь харвал тэд эргэлт хийсэн мэт харагдах тул чи тэднийг засах ёстой. Ингэснээр өнгөрсөнд хийсэн буруу зүйлийг нь тэдэнд ухааруулж, өөрсдийгөө танин мэдэхэд нь тусалж чадна. Тэр үед чи чин сэтгэлээсээ тэдэнд тусалж, “Чамайг сүүлийн үед нэлээд сайн үйлдэж байгааг би харж байна. Би чамтай зүрх сэтгэлээсээ яръя. Хэрвээ миний хэлсэн ямар нэг зүйл буруу байгаад, чи хүлээн авч чадахгүй бол бүү тоо; хэрвээ миний хэлсэн зүйл зөв гэж чи бодож байвал үүнийг Бурханаас хүлээн аваарай. Миний санаа зорилго чамд туслах явдал болохоос биш, чамайг унасан байхад чинь өшиглөх юм уу чам руу дайрах явдал биш. Хоёулаа бие биедээ зүрх сэтгэлээ нээж, нөхөрлөцгөөе. Чи удирдагчаар үйлчилж байх үедээ хаа сайгүй ихэрхэж, алдаагаа хүлээн зөвшөөрөхөөс татгалздаг байсан; чи гаднаа заримыг нь хүлээн зөвшөөрсөн ч гэсэн үнэндээ зүрх сэтгэлийнхээ угаас алдаагаа хүлээн зөвшөөрөөгүй—дараа нь яг ийм төрлийн асуудалтай тулгарах үедээ чи урьдынх шигээ л үйлдсэн. Жишээ нь, тэр хамгийн сүүлийн явдлын талаар ярилцъя. Чи хариуцлагагүй байсан учраас ямар нэг зүйл буруугаар эргэж, Бурханы гэрийн хөрөнгөд асар их хохирол учирсан. Чиний хариуцлагагүй байдлаас болж бас олон ах эгч баривчлагдаж, шоронд хоригдож, үүний төлөө төлөөс төлсөн. Үүний хариуцлагыг чи хүлээх ёстой гэж бодохгүй байна уу? Чи тэр хэрэг явдлын шууд хариуцагч байсан учраас Бурханы өмнө ирж, нүглээ улайж, гэмших ёстой. Үнэндээ хэрвээ чи алдаагаа хүлээн зөвшөөрвөл Бурхан үүнийг хамгийн муугаар бодоход гэм буруу гэж үзнэ, энэ нь ирээдүйд үнэнийг эрэлхийлэхэд чинь нөлөөлөхгүй. Ах эгч нар ч бас чамд зүй зохистой хандаж, чамайг Бурханы гэрийн гишүүн гэж үзэж чадна; тэд чамайг гадуурхахгүй, эсвэл чам руу дайрч давшлахгүй. Хүний бүх зүйл Бурханы гарт байдаг нь үнэн боловч хэрвээ чи хэзээ ч үнэнийг эрэлхийлдэггүй бол Бурханд жигшигдэж, хаягдах нь гарцаагүй, тэр үед чи сүйрлийн бай болно. Хэрвээ чи Бурханы ажлыг хүлээн авч, дуулгавартай дагаж, чин сэтгэлээсээ гэмшиж чадвал Бурхан урьдын гэм бурууг чинь санахгүй, чи Бурханы өмнө үнэнийг эрэлхийлдэг хүн хэвээр байх болно. Бид Бурханы өршөөл юм уу уучлалыг гуйдаггүй ч ядаж л хүмүүсийн хийх ёстой зүйлийг хийх ёстой; энэ бол бүтээгдсэн зүйл бүрийн хариуцлага, үүрэг бөгөөд бид бүгдийн алхах ёстой зам юм” гэж хэлэх хэрэгтэй. Энэ нь үнэн үг мөн биз дээ? Үүнд ямар нэгэн доог тохуу, эсвэл заль мэх байна уу? Үүнд ямар нэгэн ёжлол, эсвэл тохуурхал байна уу? (Үгүй.) Энэ нь хүмүүст тусалж, хүмүүсийг босгон байгуулах зарчимд нийцсэн, тайвнаар хэлсэн чин сэтгэлийн үг юм. Энэ үг зөв; үүн дотор хэрэгжүүлэх зам, түүнчлэн эрж хайх үнэн бий. Гэвч антихристүүд энэ үгийг хүлээн авч чадах уу? Тэд үүнийг үнэн хэмээн ухамсарлаж, хэрэгжүүлж чадах уу? (Тэд чадахгүй.) Тэд энэ үгэнд хэрхэн хариулах вэ? “Одоо ч гэсэн та нар бүгд миний алдаатай зууралдаж, орхихоос татгалзсаар байна уу? Бурхан хүртэл хүмүүсийн гэм бурууг санадаггүй байхад та нар яагаад үргэлж минийхийг ухаж төнхөөд байгаа юм бэ? Та нар надтай үнэн сэтгэлээсээ ярилцахыг хүсэж байна, надад тусалж байна гэж хэлдэг. Энэ ямар гээчийн тусламж вэ? Энэ нь өнгөрсөнтэй зууралдаж, надад хариуцлага тооцох гэсэн оролдлого болох нь илэрхий байна. Та нар надад л хариуцлага хүлээлгэх гэж оролдож байна, тийм үү? Тэр хэрэг явдлыг би ганцаараа хариуцна гэж үү? Бүх зүйл бурхны гарт байдаг, энэ нь бурхан хариуцлага хүлээх ёстой гэсэн үг. Тэр хэрэг гарах үед бурхан яагаад бидэнд ямар нэгэн сэжүүр өгөөгүй юм бэ? Үүнийг бурхан зохион байгуулаагүй гэж үү? Тэгвэл та нар яаж намайг буруутгаж чадаж байна аа?” Энэ бол тэд сэтгэл доторх бодлоо хэлж байгаа хэрэг биз дээ? Тэдний асуудал хаана оршиж байна вэ? Гаднаа тэд эргэлт хийж, илүү даруухан болсон мэт санагдсан; тэд цаашид байр суурь, нэр хүндийг эрэлхийлэхээ больсон мэт, тайван суугаад хэн нэгэнтэй ярьж, чин сэтгэлээсээ ярилцаж чаддаг болсон мэт урьдынхаасаа хамаагүй илүү томоотой харагдсан. Тэгвэл тэд яаж ийм зүйл хэлж чаддаг хэвээр байна вэ? Үүнээс ямар асуудал харж болох вэ? (Тэдний авирласан байдал бол зүгээр л буцаж сэргэхийн тулд бүрдүүлсэн хуурмаг дүр байсан.) Өөр юу байна? (Тэд үнэхээр өөрсдийгөө огт мэддэггүй бөгөөд эдгээр нь жинхэнэ гэмшлийн илрэл биш. Тэр нь зүгээр л нэг төрлийн хоёр нүүртэй хэрэгжүүлэлт юм. Бусад хүн асуудлынх нь талаар тэдэнтэй нөхөрлөх үед тэд үнэнийг хүлээн авч чадахгүй хэвээр байдаг. Тэдний уг чанар-мөн чанар үнэнд дайсагнадаг нь тодорхой байна.) Үүнд хоёр зүйл маш тодорхой байна. Нэгдүгээрт, антихрист байр сууриа алдах үед түүний байдлын нэг нь “Амьд хүн аргатай, аргалын гал цогтой” гэх хандлага бөгөөд үргэлж буцаж сэргэхэд бэлэн байдаг. Хоёрдугаарт, өмнө нь алхаж байсан буруу зам болон үйлдсэн гэм буруугийнхаа талаар антихристүүд хэзээ ч өөрсдийгөө үнэхээр эргэцүүлэхгүй. Тэд алдаагаа хүлээн зөвшөөрөхгүй, үнэнийг хүлээн авахгүй, мууг үйлдсэн баримтаасаа мөн чанараа ойлгож авч, эсвэл үнэний дагуу хэрхэн хэрэгжүүлэхээ олж мэднэ гэж бүр ч үгүй. Тэд чөлөөлөгдөж, байр сууриа алдах үедээ “Би яг юуг буруу хийсэн бэ? Би хэрхэн гэмших ёстой вэ? Хэрвээ ийм төрлийн зүйл дахин тохиолдвол Бурханы санаа зорилгод нийцэхийн тулд би хэрхэн үйлдэх ёстой вэ?” гэж боддоггүй. Тэдэнд эргэлт хийх ийм хандлага байдаггүй. Тэд засалт туулсан ч, чөлөөлөгдсөн ч гэсэн буцан эргэж, үнэнийг эрэлхийлж, хэрэгжүүлэх замыг эрж хайхгүй, эсвэл эрэлхийллийнхээ чиглэлийг өөрчлөхгүй. Тэд Бурханы гэрт хэчнээн их хохирол учруулсан ч, хэчнээн том уналтад орсон ч хэзээ ч нүглээ улайхгүй. Тэдний бүтэлгүйтэл нь дараагийн удаа үнэнийг эрэлхийлж, эрж хайхад хүргэхгүй; харин ч тэд бүх зүйлийг аварч үлдэж, алдсан байр сууриа буцааж авахын тулд яг юу хийж чадахаа тооцоолж байх болно. Энэ бол тэр хоёр зүйл юм. Нэг дэх нь, байр сууриа алдсаныхаа дараа байнга буцаж сэргэхэд бэлэн байдаг нэг төрлийн байдал. Хоёр дахь зүйл нь, алхаж байсан буруу замаа хүлээн зөвшөөрөх юм уу ойлгохоос татгалзах явдал. Энэ хоёр дахь зүйлийн нэг хэсэг нь алхаж байсан буруу замаа ойлгохгүй байх явдал; түүнчлэн тэд яавч чин сэтгэлээсээ гэмшихгүй, үнэнийг ч хүлээн авахгүй бөгөөд мэдээж Бурханы гэрт учруулсан хохирлоо харамссан зүрх сэтгэлээр нөхөн төлөхгүй. Тэд хэрхэн өөрчлөгдөх талаар, үнэнийг эрэлхийлдэггүй хүмүүс байснаа үнэнийг эрэлхийлж, хэрэгжүүлдэг хүмүүс болж хэрхэн өөрчлөгдөх талаар яавч бодохгүй. Антихристүүд үнэнд зэвүүцдэг, уг чанартаа хорон муу гэдэг нь энэ хоёр зүйлээс илэрхий байна; тэд хамелеон шиг өөрсдийгөө өнгөлөн далдалж, орчиндоо дасан зохицохдоо онцгой сайн. Тэд хувирамтгай мөн чанартай бөгөөд зүрх сэтгэлийнх нь гүн дэх байр суурийн эрэлхийлэл, амбиц, хүсэл нь хэзээ ч амардаггүй, хэзээ ч өөрчлөгдөхгүй. Хэн ч тэр хүмүүсийг өөрчилж чадахгүй. Эдгээр илрэлээс харвал ийм төрлийн хүний уг чанар-мөн чанар юу вэ? Антихрист нь ах юм уу эгч мөн үү? Антихрист жинхэнэ хүн мөн үү? (Биш.) Хэрвээ та нар энэ хүмүүсийг ах эгч гэж үздэг бол та нар ноцтой тэнэг гэсэн үг биш үү? Эдгээр илрэл нь антихристийн мөн чанарын илчлэл юм. Антихристүүд байр суурьгүй байх үедээ иймэрхүү байдалтай байдаг; зүрх сэтгэл дэх тооцоолол, харуулдаг зүйл, гаднаа хэрхэн үйлддэг, үнэнд болон өөрсдийн гэм бурууд хандах зүрх сэтгэлийнх нь угаас гардаг хандлага нь ийм байдаг бөгөөд тэдний үзэл бодол өөрчлөгдөхгүй. Чи үнэний талаар хэчнээн их нөхөрлөж, хэрэгжүүлэлтийн зөв, эерэг замын талаар хэчнээн их ярьсан ч тэд үүнийг зүрх сэтгэлийнхээ угаас хэзээ ч үнэхээр хүлээн авахгүй; оронд нь эсэргүүцнэ. Тэд бүр “За яах вэ, би цаашид байр суурьгүй байх учраас миний хэлсэн зүйл тооцогдохгүй. Хэн ч намайг дэмжихээ больсон; та нар зүгээр л намайг дооглож, надад хичээл заахыг хүсэж байна. Чи намайг сургах шалгуур хангасан уу? Чи өөрийгөө хэн гэж бодоо вэ? Намайг удирдагч болох үед чи хөлд ч ороогүй байсан! Чи ярьж буй энэ хэдэн зүйлээ надаас сураагүй гэж үү? Тэгсэн байтлаа надад хичээл заахыг оролдож байна. Чи орчлон ертөнц дэх өөрийн байрыг үнэхээр мэдэхгүй юм байна!” гэж боддог. Өөрсдийг нь засах, өөрсөдтэй нь ярих, хууч хөөрөх, эсвэл чин сэтгэлээсээ ярилцахын тулд хүмүүс тодорхой зэрэг зиндаатай байх хэрэгтэй гэж тэд боддог. Энэ хүмүүс ямар гээч зүйл вэ? Зөвхөн антихристүүд л ийм зүйл хэлж чадна; хэвийн хүмүүс болон ичих нүүртэй, бага зэрэг эрүүл ухаантай хүмүүс хэзээ ч ийм зүйл хэлэхгүй. Хэрвээ хэн нэгэн хүн та нарт номлол номлож, та нартай тайвнаар чин сэтгэлээсээ ярилцаж, та нарт байгаа асуудлыг зааж өгч, зарим нэг санал хэлбэл та нар үүнийг хүлээн авч чадах уу? Эсвэл антихристтэй адилхан сэтгэлгээтэй байх уу? Жишээ нь, чи 10 жил итгэгч байсан ч хэзээ ч удирдагч болж байгаагүй гэж бодъё. Өөр нэг хүн ердөө хоёр жил итгэсэн ч чамаас өндөр байр суурьтай бөгөөд чи үүнд бухимддаг. Чи Бурханд 20 жил итгээд эцэст нь дүүргийн удирдагч болсон гэж бодъё. Өөр хэн нэгэн ердөө таван жил итгээд бүс нутгийн удирдагч болж, чамайг удирдаж эхлэхэд үүнийг хүлээн авахад чамд хэцүү санагддаг. Хэрвээ тэр чамайг засвал чамд эвгүй санагдаж, түүний чамайг зассан нь зөв байсан ч гэсэн чи үүнийг хүлээн авахыг хүсдэггүй. Та нарт хэзээ нэгэн цагт ийм төрлийн хандлага, эсвэл илрэл байсан уу? (Тийм.) Энэ бол антихристийн зан чанар юм. Зөвхөн антихристүүд л антихристийн зан чанартай байдаг гэж чи бодож байна уу? Антихристийн зан чанартай хэн боловч аюулд орсон байдаг, тэд антихристийн замд орж магадгүй, энэ зан чанар тэднийг сүйрүүлж болзошгүй. Нөхцөл байдал ийм л байдаг. Бид антихристийн мөн чанарыг нөхөрлөж, задлан шинжлэх үед үүнд антихристийн зан чанартай хүмүүс ч бас багтдаг. Та нарынхаар, үүнд багтсан хүмүүс цөөнх үү, эсвэл олонх уу? Эсвэл үүнд хүн бүр багтдаг уу? (Үүнд хүн бүр багтдаг.) Тийм ээ, учир нь антихристийн зан чанар бол Сатаны зан чанар бөгөөд бүх завхарсан хүн Сатаны зан чанартай байдаг. Сая бид антихристүүд засалтад хэрхэн ханддаг тухай энэ сэдвээр бага зэрэг нөхөрлөлөө. Илүү дэлгэрэнгүй яривал, зарим тодорхой жишээг өгч болно. Цуглааныхаа үеэр нөхөрлө гээд үүнийг Би та нарт үлдээе. Та нар нөхөрлөж байхдаа бусад хүн ямар байдаг талаар үргэлж бүү ярь. Мэдээж бусдын илрэлийн талаар нөхөрлөх нь зайлшгүй боловч та нар голчлон өөрсдийнхөө илрэлийн талаар нөхөрлөх ёстой. Хэрвээ та нар антихристийн зан чанартай холбоотой зарим илрэл юм уу илчлэлийг өөрсдөөсөө олж чадвал энэ нь өөрийгөө танин мэдэхэд чинь тустай, ашигтай байх бөгөөд тэрхүү зан чанараас ангижрахад чинь тусална.

Бид өмнө нь антихристийн зан чанарын янз бүрийн илрэлийн талаар нөхөрлөсөн—та нар одоо өөрсдийгөө тэдгээртэй харьцуулан үзэж чадах уу? Та нар тодорхой хэмжээний ойлголттой болж чадсан уу? Зарим бодитой асуудлыг шийдвэрлэж чадах уу? Завхарсан зан чанарынхаа аль талыг өөрчлөхөөс үл хамааран, энэ бүхэн нь үнэнийг ойлгож, өөрийгөө үнэнтэй харьцуулан үзэж, дараа нь өөрийгөө ойлгож авах суурин дээр хэрэгждэг. Тиймээс завхарсан зан чанарын янз бүрийн илрэлийг ялган таньж, задлан шинжилж чаддаг байх нь өөрийгөө танин мэдэх болон зан чанарын өөрчлөлтөд хүрэх тухайд та нарын алхах ёстой зам юм. Та нар энэ зүйлийг ойлгож авсан уу? Та нарын зарим нь ойлгоогүй байж магадгүй бөгөөд “Та үргэлж эдгээр ялихгүй сэдэв, зүйлсийн талаар нөхөрлөдөг; Та хэзээ ч зарим гүн гүнзгий үнэний талаар ярьдаггүй, эсвэл ямар нэгэн гүн гүнзгий нууцыг илчилдэггүй. Энэ үнэхээр уйтгартай, залхмаар юм! Таны нөхөрлөж байгаа эдгээр зүйл бид тэнгэрийн хаанчлалд орох, агуу ерөөл хүртэх, ирээдүйд төгс болгуулахтай ямар хамаатай юм бэ?” гэж боддог. Энэ хүмүүс хэзээ ч ойлгодоггүй; тэд эдгээр зүйлийг сонсохдоо нойрмоглодог. Сүнслэг ойлголтгүй хүмүүс үүнийг ухаардаггүй; тэд үнэн бүрийн хөнддөг хүний янз бүрийн байдал, эсвэл янз бүрийн үнэний хоорондын харилцаа холбоог ойлгодоггүй. Тэд эдгээр зүйлийг ойлгодоггүй. Чи тэдэнд хэчнээн дэлгэрэнгүй тайлбар өгнө, тэд төдийчинээ төөрөлдөж, төдийчинээ багыг ойлгодог учраас үргэлж нойрмоглодог. Цуглаан дөнгөж эхлэх үед тэд дуулж, бүжиглэдэг бөгөөд дүрэм журам, зан үйл нь хэчнээн уйтгартай, эсвэл давтагдмал байсан ч нойрмоглодоггүй. Гэвч чамайг үнэний талаар болон хүмүүсийн янз бүрийн байдлын талаар нөхөрлөмөгц тэд зүүрмэглэж эхэлдэг. Үргэлж тэгж нойрмоглодог хүмүүст юу болоод байна вэ? Тэд илчлэгдээгүй гэж үү? Энэ нь үнэнийг хайрладаггүйн илрэл биш гэж үү? Амь-оролттой холбоотой янз бүрийн үнэний нарийн ширийн зүйлийн тухайд, үнэнийг чин сэтгэлээсээ эрэлхийлдэг, тодорхой хэв чанартай хүмүүс сонсох тусмаа илүү сайн ойлгодог байхад үнэнийг хайрладаггүй, сүнслэг ойлголтгүй хүмүүс эдгээрийн талаар сонсох тусмаа улам бүр будилдаг. Сонсох тусам энэ нь тэдэнд улам уйтгартай санагддаг бөгөөд хэчнээн их сонссон ч яг адилхан санагдсаар байдаг; тэд эдгээрээс ямар ч зам олж сонсож чаддаггүй. Амь-оролттой холбоотой хэрэг явдлууд үнэндээ тийм ч төвөгтэй биш, тиймээс эдгээрийн талаар төдийлөн их нөхөрлөх шаардлагагүй гэж тэдэнд санагддаг. Сүнслэг ойлголтгүй хүмүүс ийм байдаг. Зан чанарын өөрчлөлт нь асар их үнэнийг хамардаг. Хэрвээ зан чанараа өөрчлөхийг эрж хайх замд хүмүүс үнэн бүрд цаг хугацаа, хүчин чармайлт гаргахгүй, үнэн бүрийг ойлгож, ухамсарлаж, мэдэж авахгүй, мөн хэрэгжүүлэлтийн зам олохгүй бол ямар ч үнэнд яавч орж чадахгүй. Хүмүүс ямар арга замаар Бурханыг мэдэж авч чадах вэ? Энэ нь янз бүрийн үнэнийг бүгдийг нь ойлгож, орох явдал юм; энэ бол цорын ганц арга зам. Түүнчлэн үнэн бүр нь ямар нэгэн төрлийн онол, эсвэл нэг төрлийн мэдлэг, гүн ухаан биш; энэ нь хүмүүсийн амь болон оршин тогтнолынх нь байдал, тэдний байгаа байдал болон өдөр бүр боддог зүйлс, завхарсан мөн чанарынхаа ноёрхол дор тэдний бий болгодог янз бүрийн бодол, санаа, санаархал, хандлагатай холбоотой байдаг. Тиймээс эдгээр нь бидний ярьж байгаа сэдэв юм. Чи эдгээр сэдвийг ойлгож, өөртэйгөө холбож, хэрэгжүүлэлтийн зарчмыг олж, өөр өөр зан чанараас чинь бий болдог янз бүрийн байдал, үзэл бодлыг мэдэж авах үедээ тэдгээртэй холбоотой үнэнийг үнэхээр ойлгосон байх бөгөөд тэр үед л чи үнэн-зарчмын дагуу үнэн зөв хэрэгжүүлж чадна. Хэрвээ чи үгийг шууд утгаар нь л ойлгоод, Бурхан антихристүүдийн аминч, жигшүүртэй байдлыг ил болгохыг харах үедээ “Антихристүүд аминч, жигшүүртэй, харин би өөрөө нэлээд аминч бус; надад бусдад өгөх хайр их бий, би хүлээцтэй, би эрдэмтдийн гэр бүлд төрсөн, дээд боловсрол эзэмшсэн, алдартай хүмүүс болон сод бүтээлүүдийн нөлөөнд автсан, би аминч хүн биш” гэж боддог бол эдгээр зүйлийг хэлэх нь үнэнийг хүлээн авч байгаа хэрэг үү? Энэ нь өөрийгөө танин мэдэж байгаа хэрэг үү? Чи энэ тодорхой үнэнийг, эсвэл энэ тодорхой үнэнд багтдаг янз бүрийн байдлыг ойлгодоггүй нь нэлээд илэрхий байна. Чи тодорхой үнэнд багтдаг, Бурханы хэлсэн, ил болгосон янз бүрийн байдлыг ойлгож, өөрийгөө тэдгээртэй харьцуулан үзэж, хэрэгжүүлэлтийн зөв зарчмыг олж чадах үедээ үнэнийг хэрэгжүүлэх замд орсон байх бөгөөд үнэн-бодит байдалд орсон байх болно. Хэрвээ үүнийг хийгээгүй бол чи ердөө л хоосон сургаал ойлгосон; чи үнэнийг ойлгоогүй. Энэ нь бидний сая ярьсан, антихристүүд засалтад хэрхэн ханддаг тухай сэдэвтэй адилхан. Бидний нөхөрлөсөн янз бүрийн байдал, илрэл, илчлэл бүгд антихристийн уг чанар-мөн чанар болон зан чанартай холбоотой. Чи эдгээрийн хэдийг нь ойлгож байна вэ? Чи хэдийг нь өөртэйгөө харьцуулан үзсэн бэ? Чиний ухаарсан, энэ сэдэвт багтсан мэдэгдэл, нарийн ширийн зүйл, байдал нь бусад хүнд хамаатай юу, эсвэл чамд хамаатай юу? Чи өөрөө эдгээр байдалтай ямар нэгэн холбоотой юу? Чи тэдгээрийг үнэхээр өөртэйгөө холбосон уу, эсвэл зүгээр л дурамжхан хүлээн зөвшөөрч, санал нийлсэн үү? Энэ нь чиний ойлголт болон үнэнд хандах хандлагаас шалтгаална. Эдгээр байдлыг өөртэйгөө холбох нь үнэнийг хэрэгжүүлж чаддаг байхын урьдач нөхцөл төдий юм; чи аль хэдийн хэрэгжүүлж эхэлсэн гэсэн үг биш. Гэвч хэрвээ эдгээр байдлыг өөртэйгөө холбож чадахгүй бол чи үнэнийг хэрэгжүүлэхтэй ямар ч хамаагүй байх болно. Тийм байх аваас, чи номлол сонсох үедээ юу сонсох вэ? Чи зүгээр л дүр эсгэнэ; чи Бурханд итгэдэг мэт харагдах боловч үнэндээ Түүний үгийн дагуу хэрэгжүүлэхгүй, Түүний үгийн бодит байдалд орж чадахгүй. Чи зүгээр л эгэл хүн, үйлчлэлийн бай, товойлгогч байх болно. Та нар өөрсдийгөө эдгээр байдалтай хэрхэн харьцуулан үзэх, Миний хэлсэн зүйлстэй холбоотой янз бүрийн байдлыг хэрхэн задлан шинжлэхийн тухайд гэвэл, энэ нь өөрсдийн чинь мэдлэгээс хамаарна. Би та нарт эдгээр үгийг хэлж, та нарыг эдгээр үгээр хангаж л чадах бөгөөд үлдсэнд нь та нар өөрсдөө хүчин чармайлт гаргах шаардлагатай. Та нар эдгээр үгийг хүлээн авч чадах эсэх нь хандлагаас чинь шалтгаална. Зарим хүн зүрх сэтгэлдээ гөжүүд байдаг; тэд үргэлж дүр эсгэж, байр суурь, нэр хүндээ хамгаалахыг оролддог. Тэдэнд асуудал байгаа нь тодорхой боловч тэд эдгээр асуудлыг харж чаддаггүй, хүлээн зөвшөөрдөггүй, тэр ч бүү хэл өөрсдөө бусдыг ил болгож, задлан шинжилдэг. Үүний үр дүнд бусад хүмүүс үүнээс ашиг тус хүртдэг байхад тэд өөрсдөө юу ч олж авдаггүй. Энэ хүмүүс тэнэгүүд биш гэж үү? Энэ бол тэнэг зан авир. Номлол сонсохын зорилго нь бусад хүнийг ялган таньж сурах явдал биш, бусдын өмнөөс сонсох явдал ч биш; харин чи өөрөө юу хэлснийг сонсож, олж авахын төлөө байдаг. Чи Бурханы үг, үнэн, номлолыг сонсдог, энэ бүхнээс үнэнийг ойлгож, амийг олж авч, зан чанарын өөрчлөлтөд хүрдэг. Энэ нь бусад хүнтэй ямар нэгэн холбоотой юу? Эдгээр үг чамд хамаатай. Хэрвээ чи ийм төрлийн хандлага баримталбал эдгээр үг чамайг өөрчилж, чиний бодит байдал болж, зан чанарын өөрчлөлтөд хүрэх боломжийг чамд олгож магадгүй.

Энэхүү эхний сэдвээр бид антихристүүд засалтад хэрхэн ханддаг тухай янз бүрийн илрэлийн талаар ярилцлаа. Нэг талаар, энэ сэдвээр нөхөрлөх нь энэ хэрэг явдал дээр антихристүүд ямархуу хандлагатай байдгийг болон тэдний уг чанар-мөн чанарын илчлэлийг ойлгоход чинь тусалдаг; нөгөө талаар, энэ нь та нарт зарим нэг эерэг удирдамж, сэрэмжлүүлэг өгдөг. Та нар үлдсэн асуудлуудын талаар өөрсдөө нөхөрлөж, шийдвэрлэж болно; энэ бол та нарын өөрсдийн хэрэг.

2. Антихристүүд өөрөөсөө илүү хүчтэй хүмүүст хэрхэн ханддаг вэ

Антихристүүдийн өөрсдийн нэр хүнд, байр суурийг хамгаалах хүслийн тухайд гэвэл, тэд засалт туулах үедээ л уг чанар-мөн чанараа харуулж, илчилдэггүй—антихристүүд өөр олон төрлийн нөхцөл байдал, хэрэг явдалтай тулгардаг. Тиймээс, бидний нөхөрлөх хоёр дахь сэдэв бол антихристүүд бүлэг хүмүүсийн дунд байр суурь, нэр хүндээ хэрхэн хадгалдаг тухай юм. Бүлэг хүмүүсийн дунд байхдаа антихристүүд, хийж буй бүх зүйлдээ өөрсдийн нэр хүнд, байр суурийг хамгаалахыг хичээж байгааг нь харуулж чадах ямар зан авир гаргадаг вэ? Энэ сэдэв тодорхой байна уу, үгүй юу? Үүний цар хүрээ том уу, эсвэл жижиг үү? Энэ нь төлөөлөл мөн үү, биш үү? (Төлөөлөл мөн.) Энэ сэдэв антихристүүдийн уг чанар-мөн чанартай шууд холбоотой. Антихристүүд бүлэг хүмүүсийн дунд амьдрахдаа ямар илрэл харуулдаг вэ? Тэд нэр хүнд, байр сууриа хамгаалахын тулд ямархуу хандлага, ямар үйлдэл ашигладаг вэ? Юун түрүүнд, антихристүүд байр суурьгүй бол антихристүүд хэвээр байх уу? (Тийм.) Та нар энэ ойлголтыг тодорхой ойлгох хэрэгтэй. Зөвхөн байр суурьтай хүмүүс л антихристүүдийн мөн чанартай, антихристүүд байж чадна, эсвэл байр суурьгүй жирийн хүмүүс антихристүүд биш гэж бүү бод. Цар хүрээ нь үнэндээ нэлээд том. Антихристүүдийн мөн чанартай хэн боловч байр суурьтай эсэхээс, мөн удирдагч эсвэл жирийн итгэгч эсэхээс үл хамааран антихрист хэвээр байдаг; энэ нь тэдний мөн чанараар тодорхойлогддог. Тэгвэл антихристүүдийн мөн чанартай хүмүүс жирийн дагагч байх үедээ ямар илрэл гаргадаг вэ? Уг чанар-мөн чанарын ямар илчлэл нь тэд бол үнэндээ антихрист мөн гэдгийг хангалттай нотолдог вэ? Нэгдүгээрт, тэд бүлэг хүмүүсийн дунд хэрхэн амьдардаг, бусдад хэрхэн хандаж, аливаа зүйлийг хэрхэн зохицуулдаг, үнэнд ямар хандлага өвөрлөдгийг харцгаая. Бидний хамгийн их нөхөрлөх учиртай зүйл бол антихристүүд юу идэж, юу өмсөж, хаана амьдарч, хэрхэн зорчдог тухай биш, харин бүлэг дотор байхдаа нэр хүнд, байр сууриа хэрхэн хамгаалдаг тухай юм. Тэд жирийн итгэгч байсан ч гэсэн нэр хүнд, байр сууриа хамгаалахаар байнга оролдож, ийм төрлийн зан чанар, мөн чанарыг байнга харуулж, иймэрхүү зүйл хийсээр байдаг. Тиймээс энэ нь антихристүүдийн зан чанар, мөн чанарын талаарх бидний ойлголтыг нэг алхам урагшлуулдаг. Антихристүүд байр суурьтай эсэхээс үл хамааран, хэзээ, хаана байхаас үл хамааран антихристүүдийн зан чанар, мөн чанар тэднээс үргэлж илчлэгдэж, харагдаж байдаг. Энэ нь ямар ч орон зай, газар зүй, эсвэл хүмүүс, үйл явдал, зүйлсээр хязгаарлагддаггүй.

Антихристүүд үүргээ гүйцэтгэх үедээ, үүрэг нь юу ч байсан, өөрсдөө ямар ч бүлэгт байсан хамаагүй, нэгэн тодорхой зан авир гаргадаг нь бүх зүйл дээр үргэлж онцгойрч, өөрсдийгөө харуулахыг хүсдэг, үргэлж хүмүүсийг хазаарлаж, хянах хандлагатай байдаг, үргэлж хүмүүсийг удирдаж, эцсийн шийдвэр гаргахыг хүсдэг, үргэлж анхаарлын төвд байхыг хүсдэг, үргэлж хүмүүсийн нүд, анхаарлыг өөртөө татахыг хүсдэг, хүн бүрээр бишрүүлэхийг хүсдэг явдал юм. Антихристүүд ямар нэгэн бүлэгт нэгдэх үедээ, хүн нь хэд байх, бүлгийн гишүүд нь хэн байх, эсвэл тэдний мэргэжил, ялгамж чанар юу байхаас үл хамааран, юун түрүүнд хэн сүрлэг, шилдэг болохыг, хэн уран яруу, хэн сэтгэл хөдөлгөм байгааг, хэн шалгуур хангасан эсвэл нэр хүндтэй байгааг харахаар нөхцөл байдлыг дэнсэлдэг. Тэд хэнийг ялж чадах, хэнийг чадахгүйгээ, түүнчлэн хэн өөрсдөөс нь илүү, хэн дор болохыг үнэлж дүгнэдэг. Эдгээр нь тэдний хамгийн түрүүнд хардаг зүйлс юм. Нөхцөл байдлыг хурдан үнэлснийхээ дараа тэд үйлдэл хийж эхэлдэг бөгөөд өөрсдөөс нь дор хүмүүсийг түр зуур хойш тавьж, үл тоодог. Тэд эхлээд өөрсдөөсөө илүү гэж боддог, тодорхой хэмжээний нэр хүнд, байр суурьтай, эсвэл билиг авьяастай хүмүүс рүү очдог. Эд бол тэдний хамгийн түрүүнд өөрсдийгөө харьцуулж хэмждэг хүмүүс юм. Хэрвээ энэ хүмүүсийн хэн нэгэн нь ах эгч нарт хүндлэгдсэн, эсвэл Бурханд олон жил итгэсэн, нэр хүнд сайтай байх юм бол тэд антихристүүдийн атаархлын бай болж, мэдээж өрсөлдөгч гэж харагддаг. Тэгээд антихристүүд нэр хүндтэй, байр суурьтай, ах эгч нарын бишрэлийг хүлээсэн энэ хүмүүстэй өөрсдийгөө чимээгүйхэн харьцуулдаг. Тэд ийм хүмүүсийн талаар тунгаан бодож, тэд юу хийж чаддаг, юуг эзэмшсэн болохыг, мөн яагаад зарим хүн тэднийг хүндэлдгийг судалж эхэлдэг. Ажиглаж, хараад антихристүүд энэ хүмүүс тодорхой мэргэжилд гаргууд болохыг, түүнчлэн тэд Бурханд илүү удаан итгэж, зарим нэг туршлагын гэрчлэл хуваалцаж чаддаг учраас хүн бүр тэднийг өндрөөр үнэлдгийг ухаардаг. Антихристүүд ийм хүмүүсийг “олз” хэмээн үзэж, өрсөлдөгчөө хэмээн таньдаг бөгөөд дараа нь үйл ажиллагааны төлөвлөгөө боловсруулдаг. Ямар төлөвлөгөө вэ? Тэд өрсөлдөгчидтэйгөө эн зэрэгцэхгүй байгаа талуудаа харж, дараа нь эдгээр тал дээр ажиллаж эхэлдэг. Жишээ нь, хэрвээ тэд тодорхой мэргэжлээр тэдэн шиг сайн биш бол тэр мэргэжлийг судалж, илүү их ном уншиж, бүх төрлийн мэдээллийг илүү их хайж, даруухнаар бусдын зааварчилгааг илүү их гуйдаг. Тэд тэр мэргэжилтэй холбоотой төрөл бүрийн ажилд оролцож, аажмаар туршлага хуримтлуулж, өөрсдийн хүч нөлөөг хөгжүүлдэг. Тэгээд өрсөлдөгчидтэйгөө өрсөлдөх нөөц бололцоотой болсон гэж үзэх үедээ тэд байнга урагш гарч, өөрсдийн “гайхалтай үзэл бодлыг” илэрхийлдэг бөгөөд өрсөлдөгчдөө эвгүй байдалд оруулж, нэрийг нь сэвтүүлэхийн тулд тэднийг зориуд няцааж, басамжилж, ингэснээрээ өөрсдийнхөө хэчнээн ухаантай, гоц гойд болохыг тодруулж, өрсөлдөгчдөө дардаг. Гярхай хүмүүс энэ бүхнийг харж чаддаг, харин мунхаг, мэдлэггүй, ялган таних чадваргүй хүмүүс л харж чаддаггүй. Ихэнх хүн антихристүүдийн урам зориг, эрэлхийлэл, зовлон зүдүүр, төлөөс төлж буйг болон гаднах сайн зан авирыг л хардаг боловч жинхэнэ нөхцөл байдал нь антихристүүдийн зүрх сэтгэлийн гүнд далдлагдсан байдаг. Тэдний гол зорилго юу вэ? Энэ нь байр суурь олж авах явдал юм. Тэдний бүх ажил, бүх хөдөлмөр, төлж буй бүх төлөөс нь зүрх сэтгэлдээ хамгийн их шүтдэг зүйл буюу байр суурь, эрх мэдэл дээр төвлөрдөг.

Антихристүүд чуулганд эрх мэдэл, байр суурьтай болохын тулд юун түрүүнд бусдын итгэл, хүндлэлийг хүлээхээр оролддог, ингэснээр тэд илүү олон хүнийг үнэмшүүлж, илүү олон хүнээр өөрсдийгөө бишрүүлж, шүтүүлж, улмаар чуулганд эцсийн шийдвэр гаргаж, эрх мэдлийг гартаа авах зорилгодоо хүрч чадна. Эрх мэдэл олж авах тухайд бол тэд бусадтай өрсөлдөж, тэмцэлдэхдээ хамгийн гаргууд байдаг. Үнэнийг эрэлхийлдэг хүмүүс, чуулганд нэр хүндтэй хүмүүс, ах эгч нарт хайрлагддаг хүмүүс бол тэдний гол өрсөлдөгчид юм. Байр сууринд нь заналхийлж буй хэн боловч тэдний өрсөлдөгч мөн. Тэд өөрсдөөс нь хүчтэй хүмүүстэй айж далдичилгүй өрсөлддөг; өөрсдөөс нь сул дорой хүмүүстэй өчүүхэн ч өрөвдөх сэтгэлгүйгээр өрсөлддөг. Тэдний зүрх сэтгэл өрсөлдөж, тэмцэлдэх гүн ухаанаар дүүрэн байдаг. Хэрвээ хүмүүс өрсөлдөж, тэмцэлдэхгүй бол ямар ч ашиг тус олж авч чадахгүй, гагцхүү өрсөлдөж, тэмцэлдэж байж л хүссэн зүйлээ олж авч чадна гэж тэд үздэг. Байр суурьтай болохын тулд, мөн бүлэг хүмүүсийн дунд давуу байр суурь эзлэхийн тулд тэд хэн нэгэнтэй өрсөлдөхдөө яахаас ч буцдаггүй бөгөөд байр сууринд нь заналхийлж буй ганц хүнийг ч зүгээр өнгөрөөдөггүй. Тэд хэнтэй ч харилцсан, эдгээр харилцаа нь өрсөлдөөн, тэмцлээр дүүрэн байдаг бөгөөд өтөл насанд хүртлээ өрсөлдөж, тэмцэлдсээр байдаг. Тэд: “Би тэр хүнтэй тэмцэлдвэл ялж чадах болов уу?” гэж байнга хэлдэг. Уран яруу, логиктой, цэгцтэй, дэс дараатай ярьж чаддаг хэн боловч тэдний атаархаж, даган дуурайх бай болдог. Үүнээс ч илүүтэйгээр тэдний өрсөлдөгч болдог. Үнэнийг эрэлхийлдэг, итгэлтэй, ах эгч нарт байнга тусалж, түшиж тулж чаддаг, сөрөг, сул дорой байдлаас гарахад нь ах эгч нарт тусалдаг хэн боловч тэдний өрсөлдөгч болдог, тодорхой мэргэжилд чадварлаг, тодорхой хэмжээнд ах эгч нарт хүндлэгдсэн хэн боловч тэдний өрсөлдөгч болдог. Ажилдаа үр дүн гаргаж, Дээрхэд хүлээн зөвшөөрөгдсөн хэн боловч мэдээж тэдний бүр ч том өрсөлдөгч болдог. Антихристүүд ямар ч бүлэгт байсан, уриа лоозон нь юу байдаг вэ? Та нар санал бодлоо хуваалцаарай. (Бусад хүмүүстэй болон Тэнгэртэй тэмцэлдэх нь эцэс төгсгөлгүй баяр цэнгэлийн эх сурвалж юм.) Энэ галзуурал биш гэж үү? Энэ бол галзуурал. Өөр байна уу? (Бурхан минь, тэд “Тэнгэрт ч, газарт ч би өөрөө өөрийнхөө эзэн” гэж боддоггүй гэж үү? Өөрөөр хэлбэл, тэд хамгийн өндөрт байхыг хүсдэг бөгөөд хэнтэй ч хамт байсан, үргэлж тэднээс илүү гарахыг хүсдэг.) Энэ бол тэдний санаануудын нэг юм. Өөр байна уу? (Бурхан минь, би “Ялагч бол хаан” гэх гурван үгийг бодлоо. Тэд хаана ч байсан хамаагүй, үргэлж бусдаас илүү байж, онцгойрохыг хүсдэг, хамгийн өндөрт байхыг чармайдаг гэж би бодож байна.) Та нарын хэлсэн зүйлийн ихэнх нь нэг төрлийн санаанууд байна; үүнийг нэг төрлийн зан авираар дүрслэх гээд үз дээ. Антихристүүд хаана ч байсан хамаагүй, заавал хамгийн өндөр байр суурийг эзлэхийг хүсдэг байх албагүй. Тэд хаашаа ч явсан тодорхой нэг зан чанар болон сэтгэлгээ тэдний үйлдлийг захирдаг. Энэ сэтгэлгээ нь юу вэ? Энэ бол “Би өрсөлдөнө! Өрсөлдөнө! Өрсөлдөнө!” “Өрсөлдөх” гэдэг үг яагаад нэг биш гурав байгаа юм бэ? (Өрсөлдөөн нь тэдний амь болсон, тэд өрсөлдөөнөөр амьдардаг.) Энэ бол тэдний зан чанар юм. Тэд дэндүү биеэ тоосон, дарахад хэцүү зан чанартай төрсөн, өөрөөр хэлбэл тэд өөрсдийгөө хэнээс ч дутахгүй гэж үздэг, туйлын ихэрхүү байдаг. Тэдний энэ итгэмээргүй биеэ тоосон зан чанарыг хэн ч зогсоож чадахгүй; тэд өөрсдөө ч хянаж чадахгүй. Иймээс тэдний амьдрал бүхэлдээ тэмцэлдэх, өрсөлдөх юм. Тэд юуны төлөө тэмцэлдэж, өрсөлддөг вэ? Мэдээж тэд алдар нэр, ашиг хонжоо, байр суурь, нэр нүүр, өөрсдийнхөө ашиг сонирхлын төлөө өрсөлддөг. Ямар ч арга ашиглах ёстой болсон бай, хүн бүр өөрсдөд нь захирагдаж, өөрсдөдөө ашиг тус, байр суурь олж байгаа л бол тэд зорилгодоо хүрнэ. Тэдний өрсөлдөх хүсэл нь түр зуурын зугаа биш; энэ бол сатанлаг уг чанараас үүдэлтэй нэг төрлийн зан чанар юм. Энэ нь Тэнгэртэй, газартай, хүмүүстэй тэмцэлддэг агуу улаан луугийн зан чанартай адилхан. Тэгвэл чуулганы бусад хүнтэй тэмцэлдэж, өрсөлдөх үедээ антихристүүд юу хүсдэг вэ? Тэд эргэлзээгүйгээр нэр төр, байр суурийн төлөө өрсөлдөж байгаа. Харин байр суурьтай болох нь тэдэнд ямар хэрэгтэй вэ? Бусад хүн өөрсдийг нь сонсох, бишрэх, шүтэх нь тэдэнд ямар хэрэгтэй вэ? Антихристүүд өөрсдөө ч үүнийг тайлбарлаж чадахгүй. Үнэн хэрэгтээ тэд нэр хүнд, байр суурийг эдэлж, хүн бүр өөдөөс нь инээмсэглэж, зусардаж, бялдуучлан мэндчилэхэд дуртай байдаг. Иймээс чуулганд очих бүрдээ антихристүүд нэг л зүйлийг хийдэг нь бусадтай өрсөлдөж, тэмцэлдэх юм. Эрх мэдэл, байр суурьтай болсон ч тэд зогсдоггүй. Байр сууриа хамгаалж, хүч чадлаа баталгаажуулахын тулд бусадтай тэмцэж, өрсөлдсөөр байдаг. Тэд үхэх хүртлээ ингэсээр байх болно. Иймээс антихристүүдийн философи нь “Амьд байгаа цагтаа тэмцэлдэхээ бүү боль” юм. Ийм ёрын муу хүн чуулганд байвал ах, эгч нарыг үймүүлэх үү? Жишээлбэл, хүн бүр чимээгүйхэн Бурханы үгийг идэж, ууж, үнэний талаар нөхөрлөж, уур амьсгал амар тайван, сэтгэл санаа таатай сайхан байлаа гэе. Энэ үед антихрист сэтгэл дундуур байдалд автана. Тэд үнэний талаар нөхөрлөж буй хүмүүст атаархаж, тэднийг үзэн ядна. Тэд дайрч давшилж, тэднийг шүүмжилж эхэлнэ. Энэ нь амар тайван уур амьсгалыг эвдэхгүй гэж үү? Тэд бол бусдыг үймүүлж, жигшүүлэх гэж ирсэн ёрын муу хүмүүс юм. Антихристүүд ийм л байдаг. Заримдаа антихристүүд өрсөлдөж, дарангуйлдаг хүмүүсээ сүйрүүлэх юм уу ялахыг зорьдоггүй; нэр хүнд, байр суурь, нэрэлхүү зан, бардамналд хүрч, хүмүүсээр өөрсдийгөө бишрүүлэх юм бол зорилгодоо хүрнэ. Тэд өрсөлдөж байхдаа нэг төрлийн тодорхой сатанлаг зан чанарыг харуулдаг. Энэ нь ямар зан чанар вэ? Тэд ямар ч чуулганд гарч ирсэн бай, үргэлж бусадтай өрсөлдөж, тэмцэлдэхийг хүсдэг, үргэлж алдар нэр, ашиг хонжоо, байр суурийн төлөө өрсөлдөхийг хүсдэг бөгөөд уг чуулган эмх замбараагүй, үймээн самуунтай болж, өөрсдөө байр суурь олж авч, хүн бүр өөрсдөд нь буулт хийх үед л тэд зорилгодоо хүрсэн гэж боддог. Энэ бол антихристүүдийн уг чанар, өөрөөр хэлбэл, тэд зорилгодоо хүрэхийн тулд өрсөлдөөн, тэмцлийг ашигладаг.

Антихристүүд ямар ч бүлэгт байсан, уриа лоозон нь юу байдаг вэ? “Би өрсөлдөх ёстой! Өрсөлд! Өрсөлд! Хамгийн өндөр, хамгийн хүчирхэг нь болохын тулд би өрсөлдөх ёстой!” Энэ бол антихристийн зан чанар юм; тэд хаа явсан газраа өрсөлдөж, зорилгодоо хүрэхийг хичээдэг. Тэд Сатаны зарц бөгөөд чуулганы ажлыг үймүүлдэг. Антихристүүдийн зан чанар ийм байдаг: Тэд эхлээд чуулганаас, олон жил Бурханд итгэсэн, хөрөнгөтэй, зарим нэг билиг авьяастай эсвэл ур чадвартай, ах эгч нарын амь-оролтод ач тустай байсан, нэр хүнд сайтай, зиндаа дээгүүр, ах эгч нарын дунд сайнаар яригддаг, илүү их эерэг зүйлтэй хүнийг хайдаг. Тэр хүмүүс бол тэдний өрсөлдөгч юм. Ерөнхийд нь хэлбэл, антихристүүд бүлэг хүмүүсийн дунд байх болгондоо үргэлж ийм зүйл хийдэг. Тэд байр суурь, сайн нэр төр, хэрэг явдал дээр эцсийн шийд гаргах, бүлэг дотор шийдвэр гаргах эрхийн төлөө өрсөлддөг бөгөөд үүнийг олж авмагцаа баяртай болдог. Тэд эдгээр зүйлийг олж авсныхаа дараа бодитой ажил хийж чадах уу? Яавч үгүй, тэд бодитой ажил хийхийн төлөө өрсөлдөж, тэмцэлддэггүй; тэдний зорилго бол бусад бүх хүнийг давамгайлах явдал юм. “Надад буулт хийхийг хүсэж байна уу, үгүй юу гэдэг чинь надад хамаагүй; хөрөнгийн хувьд би хамгийн агуу нь, ярих ур чадварын хувьд би хамгийн шилдэг нь, билиг авьяасын хувьд би хамгийн авьяаслаг нь.” Ямар ч талбарт байсан хамаагүй, тэд үргэлж нэгдүгээр байрын төлөө өрсөлдөхийг хүсдэг. Хэрвээ ах эгч нар тэднийг зааварлагчаар сонговол тэд эцсийн үгийг хэлж, шийдвэр гаргах эрхтэй байхын тулд хамтрагчидтайгаа өрсөлдөнө. Хэрвээ чуулган тэдэнд тодорхой нэг ажлыг хариуцуулбал тэд үүнийг хэрхэн хэрэгжүүлэх талаар шийдвэр гаргах гэж зүтгэнэ. Тэд хэлсэн бүхнээ, шийдсэн бүх зүйлээ амжилттай болгож, бодит байдал болгохын тулд чармайхыг хүснэ. Хэрвээ ах эгч нар өөр хэн нэгний санааг хүлээж авбал тэд үүнийг зүгээр өнгөрөөх үү? (Үгүй.) Энэ нь асуудал болно гэсэн үг. Хэрвээ чи тэднийг сонсохгүй бол тэд чамайг хашрааж, тэдэнгүйгээр чи юу ч хийж чадахгүй мэт санагдуулж, хэрвээ тэднийг дуулгавартай дагахгүй бол ямар үр дагавар гарахыг чамд харуулна. Антихристүүдийн зан чанар ийм ихэрхүү, жигшмээр, ухаалаг бус байдаг. Тэдэнд мөс чанар ч, эрүүл ухаан ч байхгүй, бүр өчүүхэн төдий ч үнэн байхгүй. Антихристийн үйлдэл, үйл хэргээс хэвийн хүний эрүүл ухаангүй гэдгийг нь харж болох бөгөөд хүн антихристэд үнэний талаар нөхөрлөлөө ч гэсэн тэр үүнийг хүлээн авдаггүй. Чи ямар ч зөв юм хэлсэн тэд санал нийлдэггүй. Тэдний эрэлхийлэх дуртай цорын ганц зүйл бол нэр хүнд, байр суурь бөгөөд тэрийгээ тэд хүндэтгэн үздэг. Тэд байр суурийн ашиг тусыг эдэлж байгаа л бол сэтгэл хангалуун байдаг. Энэ л оршин тогтнолынх нь үнэ цэн гэж тэд боддог. Ямар бүлэг хүний дунд байхаас үл хамааран, өгдөг “гэрэл”, “дулаан”, авьяас, ер бусын байдлаа тэд хүмүүст харуулах ёстой байдаг. Тэд өөрийгөө онцгой гэж боддог учраас өөрт нь эгэл жирийн хүмүүсээс илүү дээр хандах ёстой, хүмүүсийн дэмжлэг, бишрэлийг хүртэх ёстой, хүмүүс өөрийг нь хүндэлж, өөрт нь шүтэх ёстой гэж аяндаа боддог—өөрсдийгөө энэ бүхнийг хүртэх эрхтэй гэж боддог. Ийм хүмүүс ичих нүүрэндээ илэг наасан бус уу? Ийм хүмүүс чуулганд байх нь төвөгтэй биш үү? Ямар нэг зүйл тохиолдох үед хүмүүс хэн зөв ярьж байгааг сонсож, Бурханы гэрийн ажилд ашиг тустай санал гаргасан хэнийг ч бай дуулгавартай дагаж, үнэн-зарчимд нийцэж байгаа хэний ч саналыг зөвшөөрөх ёстой гэдэг нь суурь мэдлэг юм. Хэрвээ антихристүүд зарчимд нийцэхгүй зүйл хэлбэл бусад бүх хүн тэднийг сонсохгүй, эсвэл саналыг нь зөвшөөрөхгүй байж магадгүй. Тэр тохиолдолд антихристүүд юу хийх вэ? Тэд өөрсдийгөө өмгөөлж, зөвтгөхийг үргэлжлүүлэн оролдож, бусдыг үнэмшүүлэх арга зам сүвэгчилж, ах эгч нарыг үгэндээ оруулж, саналаа хүлээн зөвшөөрүүлэхээр хичээнэ. Хэрвээ тэдний саналыг хүлээн зөвшөөрвөл энэ нь чуулганы ажилд ямар үр нөлөө үзүүлж болохыг тэд бодолцож үзэхгүй. Энэ нь тэдний бодолцон үзэх цар хүрээнд байдаггүй. Тэдний бодолцон үзэх цорын ганц зүйл юу вэ? “Хэрвээ миний саналыг хүлээн зөвшөөрөхгүй бол би нүүрээ хаашаа хийх юм бэ? Тиймээс би өрсөлдөж, саналаа зөвшөөрүүлэхийн тулд чармайх ёстой.” Ямар нэг зүйл тохиолдох болгонд тэд ингэж бодож, үйлддэг. Тэд энэ нь зарчимд нийцэж байгаа эсэхийг хэзээ ч эргэцүүлдэггүй, үнэнийг хэзээ ч хүлээн авдаггүй. Энэ бол антихристүүдийн зан чанар юм.

Антихристүүд огт эрүүл ухаангүй байдгийн гол илрэл юу вэ? Тэд өөрсдийгөө билиг авьяастай, чадвартай, сайн хэв чанартай, бусад хүн өөрсдийг нь шүтэж, дэмжих ёстой, Бурханы гэр өөрсдийг нь чухал байр сууринд тавих ёстой гэж үздэг. Үүнээс гадна, Бурханы гэр тэдний дэвшүүлсэн бүх санал, санааг хүлээн зөвшөөрч, дэмжих ёстой гэж тэд боддог бөгөөд хэрвээ Бурханы гэр тэдгээрийг хүлээж авахгүй бол маш их уурлаж, Бурханы гэрийн эсрэг зогсож, өөрсдийн бие даасан хаант улсыг байгуулдаг. Антихристүүдийн зан чанар, мөн чанарын энэхүү илчлэл чуулганд саад тотгор, үймээн учруулдаггүй гэж үү? Антихристүүдийн бүх үйлдэл чуулганы ажил болон Бурханы сонгосон хүмүүсийн амь-оролтод асар их саад тотгор, үймээн учруулдаг гэж хэлж болно. Антихристүүд чуулганы удирдах байр суурь, Бурханы сонгосон хүмүүсийн дундах нэр хүндийн төлөө өрсөлдөхдөө бусад руу дайрч давшилж, өөрсдийгөө өргөмжлөхийн тулд боломжит бүх аргыг ашигладаг. Тэд Бурханы гэрийн ажил болон Бурханы сонгосон хүмүүсийн амийн оролтод хэр их хор хөнөөл учруулж болохыг бодолцож үздэггүй. Өөрсдийнхөө амбиц, хүслийг хангаж чадах эсэхийг, байр суурь, нэр төрөө баталгаажуулж чадах эсэхийг л бодолцдог. Чуулган болон Бурханы сонгосон хүмүүсийн дунд тэд чөтгөр, ёрын муу хүн, Сатаны зарцын үүрэг рольтой байдаг. Тэд Бурханд үнэн сэтгэлээсээ итгэдэг хүмүүс яавч биш, Бурханыг дагагчид ч биш, үнэнийг хайрлаж, хүлээн авдаг хүмүүс бүр ч биш. Санаархал, зорилго нь хараахан биелээгүй байх үед тэд өөрсдийгөө хэзээ ч эргэцүүлдэггүй, танин мэддэггүй, өөрсдийнх нь санаархал, зорилго үнэнтэй нийцдэг эсэхийг хэзээ ч эргэцүүлдэггүй, аврал хүртэхийн тулд үнэнийг эрэлхийлэх замаар хэрхэн алхахыг хэзээ ч эрж хайдаггүй. Тэд дуулгавартай сэтгэлээр Бурханд итгэж, алхах учиртай замаа сонгодоггүй. Харин тэд толгойгоо гашилган, “Би яаж удирдагч юм уу ажилчны байр сууринд очих вэ? Би чуулганы удирдагч, ажилчидтай хэрхэн өрсөлдөх вэ? Би бурхны сонгосон хүмүүсийг хэрхэн төөрөлдүүлж, хянаж, христийг бэлгэдэл төдий болгох вэ? Би чуулганд өөрийн байрыг хэрхэн баталгаажуулах вэ? Би чуулганд хэрхэн хөлөө баттай олж, байр суурьтай болж, амжилтад хүрч, бүтэлгүйтэхгүй байхаа баталгаажуулж, эцэст нь бурхны сонгосон хүмүүсийг хянаж, өөрийн хаант улсыг байгуулах зорилгодоо хэрхэн хүрэх вэ?” гэж боддог. Энэ нь антихристүүдийн өдөр шөнөгүй боддог зүйлс юм. Энэ ямар зан чанар, уг чанар вэ? Жишээлбэл, жирийн ах эгч нар гэрчлэлийн нийтлэл бичихдээ өөрсдийн туршлага, ойлголтыг бичгээр хэрхэн үнэн зөвөөр илэрхийлэх талаар боддог. Тиймээс тэд Бурхан үнэний талаар өөрсдөд нь илүү их гэгээрэл өгч, өөрсдийг нь үнэний талаар илүү их, илүү гүн гүнзгий ойлголттой болгоно гэж найдан Бурханы өмнө залбирдаг. Харин антихристүүд нийтлэл бичихдээ илүү олон хүнд өөрсдийгөө ойлгуулж, таниулж, бишрүүлж, улмаар илүү олон хүний зүрх сэтгэлд байр суурь олж авахуйц байдлаар хэрхэн бичих тухай тархиа гашилган тунгаан боддог. Тэд алдар нэрээ өсгөхийн тулд энэхүү хамгийн энгийн, өчүүхэн зүйлийг ашиглахыг хүсдэг. Тэд иймэрхүү боломжийг ч алдаж чаддаггүй. Тэд ямархуу хүмүүс вэ? Зарим антихрист бусад хүмүүс туршлагын гэрчлэлийн нийтлэл бичиж чадаж байгааг хараад, байр суурь, нэр хүндийн төлөө тэдэнтэй өрсөлдөхийн тулд өөр хэний ч туршлагын гэрчлэлээс илүү гайхалтай зүйл бичихийг хүсдэг. Ингээд тэд хуурамчаар зохиож, хуулбарладаг. Тэд бүр хуурамч гэрчлэл хийх зэрэг зүйлийг ч хийж зүрхэлдэг. Өөрсдийнхөө нэрийг гаргаж, илүү олон хүнд өөрсдийгөө таниулж, нэрээ түгээхийн тулд антихристүүд бүх төрлийн ичгүүртэй зүйл хийхээс буцдаггүй. Тэд олонд танигдах, байр суурь олж авах, бүлэг хүмүүсийн дунд хүндлэгдэж, онцгой хүндэтгэл хүлээх өчүүхэн төдий боломжийг ч алддаггүй. Онцгой хүндэтгэл хүлээхийн зорил юу вэ? Антихристүүд ямар үр дагавар, зорилгод хүрэхийг хүсдэг вэ? Антихристүүд бусад хүмүүс өөрсдийг нь ер бусын хүмүүс, бусад хэнээс ч илүү эрхэмсэг, тодорхой салбарт гаргууд хүмүүс гэж хараасай гэж хүсдэг; тэд бусдын оюун ухаанд сайхан сэтгэгдэл, гүн гүнзгий сэтгэгдэл үлдээж, тэр ч бүү хэл аажмаар бусад хүмүүсийг өөрсдөдөө атаархуулж, өөрсдийгөө бишрүүлж, дээдлүүлэхийг хүсдэг. Энэ зорилгод хүрэхийн тулд хамаг чадлаараа чармайхын сацуу тэд бас өмнө нь алхаж байсан тэр л замаараа үргэлжлүүлэн алхсаар байдаг.

Антихристүүд ямар ч бүлэг хүмүүсийн дунд байсан, дүр эсгэж, эсвэл хүчин чармайлт гаргаж байсан ч хамаагүй, тэдний зүрх сэтгэлийн гүнд нуугддаг зүйл нь байр суурийн төлөөх хүслээс хэтрэхгүй. Тэдний илчилж, харуулдаг мөн чанар нь тэмцэл, өрсөлдөөнөөс цаашгүй. Антихристүүд юу ч хийсэн, байр суурь, нэр нүүр, ашиг сонирхлын төлөө бусадтай өрсөлдөж байдаг. Үүний хамгийн түгээмэл илрэл нь хүмүүсийн оюун ухаан дахь сайн нэр, сайн үнэлгээ, байр суурийн төлөө өрсөлдөх явдал, ингэснээр хүмүүс тэднийг дээдэлж, шүтэж, тэднийг тойрон эргэлдэж, төвөө болгодог. Энэ бол антихристүүдийн алхдаг зам; энэ бол антихристүүдийн өрсөлддөг зүйл юм. Бурханы үг эдгээр зүйлийг яаж ч яллаж, задлан шинжилсэн бай, антихристүүд үнэнийг хүлээн авахгүй, Бурханы үгийн шүүлт, гэсгээлтийг хүлээн авахгүй, эсвэл Бурханаар шүүгдэж, яллагддаг эдгээр зүйлийг орхихгүй. Эсрэгээрээ, Бурхан эдгээр зүйлийг ил болгох тусам антихристүүд улам зальжин болдог. Тэд эдгээр зүйлийг эрэлхийлэхийн тулд илүү далд, зальтай арга хэрэглэдэг, ингэснээр хүмүүс тэдний юу хийж байгааг харж чадахгүй бөгөөд тэднийг эдгээр зүйлийг орхисон гэж эндүүрдэг. Бурхан эдгээр зүйлийг ил болгох тусам антихристүүд тэдгээрийг эрэлхийлж, олж авахын тулд илүү башир, овжин арга ашиглах арга замыг хайдаг. Түүнчлэн, тэд далд сэдлээ нуухын тулд чихэнд чимэгтэй үг ашигладаг. Товчхондоо, антихристүүд яавч үнэнийг хүлээн авдаггүй, зан авираа эргэцүүлдэггүй, эсвэл Бурханы өмнө ирж залбиран, үнэнийг эрж хайдаггүй. Харин ч тэд зүрх сэтгэлдээ Бурханы ил болголт, шүүлтэд бүр ч их дургүйцэж, бүр эдгээр зүйлд дайсагнасан хандлагаар хандах хэмжээнд хүрдэг. Тэд нэр хүнд, байр суурийн эрэлхийллээ орхидоггүйгээр үл барам, эдгээр зүйлийг бүр ч их нандигнаж, энэ эрэлхийллээ нууж, далдлах, мөн хүмүүсийг үүнийг нэвт харж, олж мэдэхээс сэргийлэх арга сүвэгчилдэг. Нөхцөл байдал ямар ч байсан, антихристүүд үнэнийг хэрэгжүүлж чаддаггүй төдийгүй, үнэн төрх нь илчлэгдэх үед, өөрөөр хэлбэл, эдгээр амбиц, хүслээ санамсаргүйгээр илчлэх үедээ бусад хүн Бурханы үг болон үнэнд үндэслэн мөн чанар, жинхэнэ нүүр царайг нь нэвт харах вий гэж илүү их санаа зовдог тул үүнийгээ нуухаар оролдож, өөрсдийгөө өмгөөлөхийн тулд чадах бүхнээ хийдэг. Үүнийг нуух тэдний зорилго юу вэ? Энэ нь байр суурь, нэр хүндээ алдахаас хамгаалж, дараагийн тэмцэлдээ хүчээ нөөх явдал юм. Энэ бол антихристүүдийн мөн чанар. Хэзээ ч, эсвэл нөхцөл байдал ямар ч байсан, тэдний биеэ авч явах зорилго, чиглэл өөрчлөгдөхгүй, амьдралынх нь зорилго, үйлдлийнх нь ар дахь зарчим, эсвэл байр суурь эрэлхийлэх зүрх сэтгэлийнх нь гүн дэх хүсэл, амбиц, зорилго ч өөрчлөгдөхгүй. Тэд байр сууринд хүрэхийн тулд чадах бүхнээ хийгээд зогсохгүй, үүнийг олж авахын тулд хүчин чармайлтаа эрчимжүүлнэ. Бурханы гэр үнэний талаар нөхөрлөх тусам тэд бусад хүн нэвт харж, ялган таньж чадахуйц зарим илэрхий зан авир, илрэлийг ашиглахаас улам овжноор зайлсхийнэ. Тэд өөр төрлийн арга барилд шилжин, алдаагаа хүлээн зөвшөөрч, өөрсдийгөө яллахдаа гашуунаар уйлж, хүмүүсээр өрөвдүүлж, тэднийг гэмшиж, өөрчлөгдсөн гэж эндүүрэхэд хүмүүсийг хүргэж, хүмүүс тэднийг ялган танихад улам хэцүү болгодог. Антихристүүдийн энэ мөн чанар юу вэ? Энэ нь бага зэрэг башир биш гэж үү? (Тийм.) Ийм башир хүмүүс диаволууд юм. Диаволууд үнэхээр гэмшиж чадах уу? Тэд байр суурь эрэлхийлэх амбиц, хүслээ үнэхээр хойш тавьж чадах уу? Диаволууд энэ амбицыг хойш тавьснаас үхэхийг илүүд үзнэ. Чи тэдэнтэй үнэний талаар яаж ч нөхөрлөсөн нэмэргүй бөгөөд тэд энэ амбицаа хойш тавихгүй. Хэрвээ энэ нөхцөл байдалд тэд тэмцэлдээ ялагдаж, ах эгч нараар ил болгуулбал дараагийн бүлэг рүү шилжих үедээ ч тэмцэлдсээр байх бөгөөд байр суурь, нэр нүүр, эцсийн үгийг хэлэх, шийдвэр гаргах эрхийн төлөө өрсөлдөнө. Тэд эдгээр зүйлийн төлөө өрсөлдөнө. Нөхцөл байдал ямар ч байсан, эсвэл ямар ч бүлэг хүмүүсийн дунд байсан, тэдний үргэлж баримталдаг зарчим бол өрсөлдөх явдал юм: “Зөвхөн би л удирдаж чадна; өөр хэн ч намайг удирдаж чадахгүй!” Тэд жирийн дагагч байхыг, эсвэл бусдын удирдлага, тусламжийг хүлээн авахыг огтхон ч хүсдэггүй. Энэ бол антихристүүдийн мөн чанар юм.

Бурханд олон жил итгэсэн хэр нь үнэнийг огт эрэлхийлдэггүй, үргэлж нэр хүнд, байр суурь эрэлхийлдэг хүмүүс чуулганд бий юу? Ийм хүмүүсийн илрэл юу вэ? Үргэлж өөрсдийгөө гайхуулдаг, өвөрмөц санаа гаргаж, сүржин үг чалчих хандлагатай хүмүүсийг та нар ийм хүмүүс гэж хэлэх үү? Тэд ихэвчлэн ямархуу зүйл хийдэг вэ? (Хэн нэгэн хүн үзэл бодлоо илэрхийлэхэд бусад бүх хүнд энэ нь зөв гэж санагддаг ч ямар мундаг болохоо харуулахын тулд энэ хүн өөр үзэл бодол гаргаж ирдэг бөгөөд хүмүүст тэр нь бүр ч зөв мэт санагдаж, эхний хүний үзэл бодлыг няцааснаар тэрээр өөрийнхөө ямар мундаг болохыг харуулдаг.) Үүнийг өөрийгөө гайхуулах гэдэг. Тэд бусдын үзэл бодлыг няцааж, дараа нь өөрсдийн гэсэн өвөрмөц өнцгийг гаргаж ирдэг бөгөөд тэр нь өөрсдөд нь ч бодитой юм уу үндэслэлтэй санагддаггүй—ердөө л уриа лоозон байдаг—гэсэн ч тэд хүмүүст ямар мундаг болохоо харуулж, хүн бүрийг үгэндээ оруулах ёстой болдог. Тэд үргэлж бусдаас өөр байх ёстой, үргэлж өвөрмөц санаа гаргах ёстой, үргэлж сүржин үг чалчиж байдаг бөгөөд бусдын хэлсэн зүйл хэчнээн хэрэгжихүйц, бодитой байсан ч хамаагүй, үүний эсрэг санал өгч, бусдын үзэл бодлыг үгүйсгэх янз бүрийн шалтгаан, шалтаг олох ёстой болдог. Эдгээр нь өвөрмөц санаа гаргаж, сүржин үг чалчихыг оролддог хүмүүсийн хамгийн түгээмэл зан авир юм. Хэн нэгний үйлдэл хэчнээн зөв зүйтэй, эсвэл тохиромжтой байх нь хамаагүй, тэд үүнийг няцааж, үл тоодог. Тэр хүн зохистой авирласныг тэд тодорхой мэдэж байсан хэдий ч үйлдлийг нь тохиромжгүй байсан гэж хэлсээр байдаг бөгөөд өөрсдөө байсан бол илүү сайн хийж чадах байсан, тэр хүнээс яавч дутахгүй гэж сонсогдохуйц байдлаар ярьдаг. Ийм хүмүүс хэн ч өөрсөд шиг нь сайн биш, өөрсдөө бүх талаар бусдаас илүү гэж боддог. Тэдний хувьд бусдын хэлсэн бүхэн буруу; бусад хүн үнэ цэнгүй, харин өөрсдөө л бүх талаар сайн байдаг. Тэд ямар нэг буруу зүйл хийж, засуулсан ч дуулгавартай дагахыг хүсдэггүй, үнэнийг хүлээн авахыг хүсдэггүй бөгөөд өөрсдийгөө алдаа гаргаагүй, засуулах ёсгүй байсан гэж бусдад бодогдуулахын тулд бөөн шалтаг тоочиж магадгүй. Өвөрмөц санаа гаргаж, сүржин үг чалчих дуртай хүмүүс ийм маягаар биеэ тоож, өөрийгөө зөвтгөдөг. Үнэндээ энэ хүмүүсийн дийлэнх нь жинхэнэ авьяасгүй, юуг ч сайн хийж чаддаггүй, хийсэн бүхэн нь эмх замбараагүй болдог. Гэвч тэд өөрсдийгөө мэддэггүй, өөрсдийгөө бусдаас илүү гэж бодон, бусдын хийж байгаа юунд ч хамаагүй хөндлөнгөөс оролцож, хутгалдаж зүрхэлдэг ба үргэлж сүржин үг чалчиж, бусдаар өөрсдийгөө дээдлүүлж, сонсгохыг үргэлж хүсдэг. Нөхцөл байдал ямар ч байсан, эсвэл ямар ч бүлэгт байсан, тэд бусдыг өөрсдөд нь үйлчилж, өөрсдийг нь сонсоосой гэж л хүсдэг; тэд өөр хэнд ч үйлчилж, хэнийг ч сонсохыг хүсдэггүй. Тэд антихристүүд биш гэж үү? Антихристүүд ингэж биеэ тоож, өөрийгөө зөвтгөдөг; тэд ийм эрүүл ухаангүй байдаг. Тэд зөвхөн үнэмшилтэй хоосон сургаал ярьдаг бөгөөд хэрвээ бусад хүн алдааг нь хэлж өгвөл тэд үг, логикийг мушгин гуйвуулж, хүмүүст өөрсдийгөө зөв гэж бодогдуулахын тулд хуурамч, чихэнд чимэгтэй байдлаар ярих ёстой болдог. Өөр хүний санал бодол хэчнээн зөв байсан ч хамаагүй, антихристүүд уран яруу ярианы хэв маяг ашиглан үүнийг буруу мэт сонсогдуулж, хүн бүрээр өөрсдийнхөө санал бодлыг хүлээн зөвшөөрүүлдэг. Антихристүүд бол ийм төрлийн хүмүүс—тэд бусдыг төөрөлдүүлэхдээ гойд чадварлаг, хүмүүсийг будилуулж, зүг чигийг нь алдуулж, зөв бурууг ялгахаа болих хүртэл нь төөрөлдүүлж чаддаг. Эцэст нь ялган таних чадваргүй бүх хүн эдгээр антихристэд бүрмөсөн төөрөлдөж, олзлогдоно. Ихэнх чуулганд бусдыг ингэж төөрөлдүүлдэг хүмүүс бий. Бурханы сонгосон хүмүүс үнэнийг нөхөрлөж, эсвэл туршлагын гэрчлэлээ хуваалцаж байх үед антихристүүд үргэлж босож зогсоод өөрсдийн үзэл бодлыг илэрхийлдэг. Тэд туршлагаар олсон мэдлэгийнхээ талаар илэн далангүй нөхөрлөхийн тулд зүрх сэтгэлээ нээдэггүй; харин ч хэчнээн ухаантай болохоо гайхуулж, бусдаар өөрсдийгөө дээдлүүлэх зорилгодоо хүрэхийн тулд үргэлж ямар нэг зүйлийг зааж өгч, бусдын туршлагаар олсон мэдлэгийн талаар шүүмжилсэн, хариуцлагагүй үг хэлдэг. Антихристүүд бичиг үсэг, хоосон сургаал ярихдаа хамгийн чадварлаг; тэд хэзээ ч жинхэнэ туршлагын гэрчлэл хуваалцаж чаддаггүй, өөрийгөө мэдэх талаар хэзээ ч ярьдаггүй. Харин ч тэд үргэлж бусдаас асуудал хайж, тэр талаар сүр бадруулдаг. Антихристүүд бусдын санал бодлыг нээлттэй сэтгэлээр хүлээн авч, эсвэл өөрсдийн завхарсан зан чанарын талаар санаачилгаараа нөхөрлөж, бусдад өөрсдийгөө ил болгох нь хэзээ ч харагддаггүй. Тэд ямар эндүү ташаа, утгагүй үзэл бодол өвөрлөж байснаа, үүнийгээ хэрхэн эргүүлсэн талаараа нөхөрлөж байхыг чи гарцаагүй харахгүй бөгөөд гаргасан алдаа, эсвэл дутагдлаа хүлээн зөвшөөрч байхыг яавч сонсохгүй... Антихристүүд бусадтай хэчнээн удаан харилцсан нь хамаагүй, өөрсдөд нь ямар ч завхрал байхгүй, төгс төгөлдөр, ариун болж төрсөн, бусад хүн өөрсдийг нь шүтэх ёстой гэсэн мэдрэмжийг хүмүүст үргэлж төрүүлдэг. Жинхэнэ эрүүл ухаантай хүмүүс бусдаар дээдлүүлж, шүтүүлэхийг хүсдэггүй. Хэрвээ бусад хүн үнэхээр тэднийг дээдэлж, шүтвэл тэд үүнийг ичгэвтэр гэж үздэг, учир нь тэд өөрсдөө завхарсан зан чанартай завхарсан хүмүүс бөгөөд үнэн-бодит байдалгүй гэдгээ мэддэг. Тэд өөрсдийнхөө хэмжээг мэддэг тул ямар ч завхрал харуулж, ямар ч эндүү ташаа үзэл бодол гаргасан бай, эдгээр зүйлийн талаар илэн далангүй нөхөрлөж, бусдад мэдэгдэж чаддаг, ингэх нь тэдэнд маш тайван, чөлөөтэй, жаргалтай мэдрэмж төрүүлдэг. Тэдэнд ингэх нь огтхон ч хэцүү санагддаггүй. Бусад хүн тэднийг шүүж, дорд үзэж, тэнэг гэж дуудаж, эсвэл басамжилж байсан ч гэсэн тэд нэг их бухимддаггүй. Эсрэгээрээ, тэд үүнийг маш хэвийн зүйл гэж үзэж, үүнд зөв хандаж чаддаг. Хүмүүс завхарсан зан чанартай учраас аяндаа завхрал харуулна. Чи үүнийг хүлээн зөвшөөрөхөөс үл хамааран, энэ бол баримт. Хэрвээ чи өөрийнхөө завхралыг хүлээн зөвшөөрч чадвал тэр нь сайн хэрэг, бусад хүн үүнийг тодорхой харж чадвал бүр ч сайн, тэгвэл тэд чамайг шүтэж, дээдлэхгүй. Үнэнийг ойлгодог, бага зэрэг эрүүл ухаантай хүмүүс зүрх сэтгэлээ нээж, өөрсдийгөө танин мэдэх талаар нөхөрлөж чаддаг; тэдэнд энэ нь хэцүү санагддаггүй. Гэхдээ энэ нь антихристүүдийн хувьд маш хэцүү байдаг. Тэд цэвэр ариунаар сэтгэлээ нээдэг хүмүүсийг мангарууд гэж үздэг бөгөөд өөрийгөө танин мэдсэнээ ярьж, үнэнч шударгаар ярьдаг хүмүүсийг мунхаг гэж үздэг. Тийм учраас антихристүүд тэр хүмүүсийг бүрмөсөн дорд үздэг. Хэрвээ хэн нэгэн үнэнийг ойлгож чаддаг, хүн бүр түүнийг онцгойлон сайшаадаг бол антихристүүд тэр хүнийг нүдэнд орсон хог, шүдэнд орсон мах мэт үзэж, тэднийг шүүж, яллана. Тэд тэр хүний эзэмшсэн зөв хэрэгжүүлэлт болон эерэг зүйлсийг няцааж, тэдгээрийг буруу, гажууд ойлголт мэт сонсогдуулна. Хэн чуулганд, эсвэл ах эгч нарт ашиг тустай зүйл хийх нь хамаагүй, антихристүүд тэднийг дорд үзэх, дооглох, шоолох арга сүвэгчилнэ; тэдний хийсэн зүйл хэчнээн сайн байсан ч, хүмүүст хэчнээн их ашиг тусаа өгсөн ч хамаагүй, антихристүүд үүнийг дурдахад зохисгүй гэж үзэх бөгөөд үүнийг ялихгүй зүйл болгон багасгаж, огт үнэ цэнгүй мэт харагдах хүртэл нь жижигрүүлнэ. Харин антихристүүд өөрсдөө өчүүхэн төдий сайн зүйл хийвэл хүн бүрд харуулж, үүнийг өөрсдөө хийсэн, энэ нь өөрсдийнх нь гавьяа гэдгийг хүмүүст мэдэгдэхийн тулд чадах чинээгээрээ дэгсдүүлж, сүр бадруулна, ингэснээр ах эгч нар тэднийг онцгойлон хүндэтгэж, оюун ухаандаа байнга санаж, тэдэнд маш их талархаж, тэдний сайн талыг санаж явах болно. Бүх антихрист ингэж авирлаж чаддаг, антихристүүдийн зан чанартай хүмүүс ч бас тэгдэг. Энэ тал дээр антихристүүд хоёр нүүрт фарисайчуудаас ялгаагүй; үнэндээ тэднээс ч дор байдаг. Эдгээр нь антихристүүдийн хамгийн түгээмэл, илэрхий ердийн илрэлүүд юм.

Антихристүүд юм хийхдээ ямар хандлага өвөрлөдөг вэ? Тэд бусдын өмнө сайн зүйл хийхийг хүсдэг, нууцаар муу зүйл хийхийг хүсдэг. Тэд хийсэн сайн зүйлээ хүн бүрд мэдэгдэж, харин муу зүйлээ хэн ч мэдэгдэхгүй, ганц ч үг гадагш гаргахгүйн тулд бүгдийг нь нуун дарагдуулахыг хүсдэг бөгөөд үүнийг нуухын төлөө чадах бүхнээ хийх ёстой мэт санагддаг. Антихристүүдийн энэ зан чанар жигшмээр биш гэж үү? Антихристүүд ингэж авирладгийн зорилго юу вэ? (Энэ нь нэр хүнд, байр сууриа хамгаалахын тулд юм.) Тийм ээ. Өнгөн дээрээ тэд байр суурийн төлөө өрсөлдөөгүй, эсвэл байр суурийн төлөө ямар нэг юм хэлээгүй мэт харагддаг боловч тэдний хийж, хэлж байгаа бүхэн байр сууриа хамгаалж, хадгалж үлдэхийн төлөө, мөн өндөр нэр хүнд, сайн нэртэй байхын төлөө байдаг. Заримдаа тэд бүлэг дотор байр суурийн төлөө чармайхдаа ч үүнийгээ хэнд ч харуулдаггүй. Тэд хэн нэгнийг санал болгосон ч гэсэн, өөрөөр хэлбэл, хийх ёстой хэдэн зүйлээ хийсэн ч гэсэн, санал болгосон хүнээ өөрсдөд нь маш их талархахад хүргэж, зөвхөн өөрсдийнх нь санал болгосны ачаар л энэ үүргийг гүйцэтгэх боломж олдсон гэдгийг түүнд мэдэгдэхийг хүсдэг. Антихристүүд иймэрхүү боломжийг хэзээ ч алдахгүй. Тэд “Би чамайг санал болгосон ч гэсэн чиний удирдагч хэвээр тул чи надаас илүү гарч чадахгүй” гэж боддог. Антихристүүдийн байр суурь, нэр хүндийн төлөөх хүсэл тачаал нь нэлээд илэрхий байдаг. Байр суурийн төлөө өрсөлдөж, үүнийгээ хамгаалахын тулд тэд хэн нэгний ганц харц, эсвэл санамсаргүй хэлсэн ганц үгийг ч орхигдуулдаггүй, нүднээс далдуур болсон зүйлийг бүр ч орхигдуулдаггүй. Антихристүүд том жижиг гэлтгүй энэ бүх зүйлийг анзаардаг бөгөөд бусдын хэлсэн үг тэдний оюун санаанд ахин дахин эргэлддэг. Үүнийг хийх тэдний зорилго юу вэ? Тэд хов жив хөөцөлдөх дуртай юу? Үгүй; тэд энэ бүхнээс өөрсдийн байр суурийг хамгаалах арга зам, боломжийг олохыг хүсдэг. Тэд түр зуурын хайхрамжгүй, болгоомжгүй байдлаас болж байр суурь, нэр хүнддээ хохирол учруулахыг хүсдэггүй. Байр суурийн төлөө тэд бүх зүйлийг “нэвт харж” сурсан байдаг; ах эгч нар хүндэтгэлгүй санагдсан ямар нэг зүйл хэлэх юм уу өөрсдийнх нь үзэл бодолтой зөрчилдсөн санал илэрхийлэх үед тэд үүнийг зүгээр өнгөрөөдөггүй; тэд үүнийг нухацтай авч үзэн, нарийвчилсан судалгаа, гүнзгий дүн шинжилгээ хийж, дараа нь хэлсэн зүйлийг нь шийдвэрлэхэд тохирох хариуг олдог бөгөөд тэдний байр суурь хүн бүрийн сэтгэлд бат тогтож, туйлын ганхашгүй болохдоо тулдаг. Нэр хүнд нь сэвтэх мөчид, эсвэл нэр хүндэд нь хор хөнөөлтэй үг сонсох мөчид тэд даруй эх сурвалжийг нь мөшгөж, өөрсдийгөө цайруулах шалтаг, шалтгаан олохыг хичээдэг. Тиймээс антихристүүд ямар ч үүрэг гүйцэтгэж байсан, удирдагч, ажилчнаар ажиллаж байгаа эсэхээс үл хамааран завгүй хийж буй зүйл бүр, хэлж буй үг бүр нь байр суурийнх нь төлөө байдаг бөгөөд ашиг сонирхлоо хамгаалах хүслээс нь салгах аргагүй юм. Антихристүүдийн зүрх сэтгэлийн гүнд үнэнийг хэрэгжүүлэх, эсвэл Бурханы гэрийн ашиг сонирхлыг хамгаалах талаар ямар ч ойлголт байдаггүй. Тиймээс антихристүүдийн мөн чанарыг дараах байдлаар үнэн зөв тодорхойлж болно: Тэд бол Бурханы дайснууд; тэд бол Бурханы гэрийн ажлыг үймүүлж, саад болж, сүйтгэхээр ирсэн сүрэг диавол, Сатанууд юм. Тэд бол Сатаны зарц нар; тэд Бурханыг дагадаг хүмүүс биш, Бурханы гэрийн гишүүд ч биш, Бурханы авралын бай ч биш.

Өнөөдөр бидний нөхөрлөсөн зүйлийн аль нэг нь та нарын сэтгэлийг хөдөлгөсөн үү? Аль хэсэг нь сэтгэлийг чинь хөдөлгөсөн бэ? (Сүүлийн хэсэг, өөрөөр хэлбэл, Бурхан антихристүүдийн өрсөлдөөнт уг чанарыг задлан шинжилсэн хэсэг.) Үргэлж өрсөлдөх нь сайн хэрэг биш. Энэ зан авир нь антихристүүд болон сүйрэлтэй холбоотой. Энэ нь сайн зам биш. Хүмүүс ийм илрэл, илчлэлтэй байх үедээ юу хийх ёстой вэ? Тэд ямар сонголт хийх ёстой вэ? Тэд эдгээр зүйлээс хэрхэн зайлсхийх ёстой вэ? Эдгээр нь одоо хүмүүсийн хамгийн их бодож, тунгаах ёстой асуудлууд, бас хүмүүст өдөр бүр тулгардаг асуудлууд юм. Ямар нэг зүйл тохиолдох үед тэд хэрхэн өрсөлдөхөөс зайлсхийж чадах вэ, өрсөлдсөнийхөө дараа зүрх сэтгэл дэх шаналал, тавгүйтлээ хэрхэн шийдвэрлэх ёстой вэ—энэ бол хүн бүрийн нүүр тулах ёстой асуудал юм. Хүмүүс завхарсан зан чанартай тул бүгд нэр хүнд, ашиг хонжоо, нэр нүүрийн төлөө өрсөлддөг, тэдний хувьд өрсөлдөхөөс зайлсхийхэд хэцүү байдаг. Тэгвэл хүн өрсөлдөхгүй байлаа гээд антихристүүдийн зан чанар, мөн чанараас салсан гэсэн үг үү? (Үгүй, энэ бол зүгээр л өнгөц үзэгдэл. Хэрвээ тэдний дотоод зан чанар шийдвэрлэгдээгүй бол антихристүүдийн замаар алхах асуудлыг шийдвэрлэх боломжгүй.) Тэгвэл антихристүүдийн замаар алхах асуудлыг хэрхэн шийдвэрлэж болох вэ? (Нэг талаар, хүн энэ асуудлын талаар мэдлэгтэй байж, байр суурийн төлөө өрсөлдөх бодол, санаа төрөх үед Бурханы өмнө ирж залбирах ёстой. Түүнчлэн, тэд ах эгч нарт сэтгэлээ нээж, өөрсдийгөө ил болгоод, дараа нь эдгээр буруу бодол, санаанаас ухамсартайгаар урвах ёстой. Тэд бас өөрсдийг нь шүүж, гэсгээж, засаж, сахилгажуулахыг Бурханаас гуйх ёстой. Тэгвэл тэд зөв замд орж чадна.) Энэ нэлээд сайн хариулт байна. Гэхдээ үүнд хүрэх амаргүй; ялангуяа нэр хүнд, байр сууринд хэтэрхий дуртай хүмүүсийн хувьд үүнд хүрэхэд бүр ч хэцүү байдаг. Нэр хүнд, байр суурийг орхих амаргүй—хүмүүс үнэнийг эрэлхийлснээр л үүнд хүрч чадна. Үнэнийг ойлгосноор л тэд өөрсдийгөө мэдэж, алдар нэр, ашиг хонжоо, байр суурь эрэлхийлэхийн хоосныг тодорхой харж, хүн төрөлхтний завхралын үнэнийг тодорхой харж чадна. Хүмүүс өөрсдийгөө үнэхээр мэддэг болох үедээ л байр суурь, нэр хүндийг орхиж чадна. Завхарсан зан чанараа хаях амаргүй. Хэрвээ чи үнэнгүй, хэтэрхий олон дутагдалтай, хэт их завхрал харуулдаг гэдгээ хүлээн зөвшөөрсөн хэр нь үнэнийг эрэлхийлэхэд хүчин чармайлт гаргахгүй, дүр эсгэж, хоёр нүүр гаргаж, чамайг юу ч хийж чадна гэж андуурахад хүмүүсийг хүргэдэг бол энэ нь чамайг аюулд оруулна—эрт орой хэзээ нэгэн цагт хана мөргөж, унах цаг ирнэ. Чи үнэнгүй гэдгээ хүлээн зөвшөөрч, бодит байдалтай нүүр тулахуйц зоригтой байх ёстой. Чи сул талтай, завхрал харуулдаг, элдэв янзын дутагдалтай. Энэ бол хэвийн зүйл, учир нь чи жирийн хүн бөгөөд супер хүн биш, бүхнийг чадагч ч биш, чи үүнийг хүлээн зөвшөөрөх ёстой. Бусад хүн чамайг дооглож, шоолох үед хэлсэн зүйл нь эвгүй санагдсанаас болж тэр даруй дургүйцэх хэрэггүй, эсвэл өөрийгөө чадвартай, төгс төгөлдөр гэж боддог учраас үүнийг эсэргүүцэх хэрэггүй—ийм үгэнд чи ингэж хандах ёсгүй. Чиний хандлага ямар байх ёстой вэ? Чи өөртөө “Би алдаа дутагдалтай, бүхэлдээ завхарсан, өө сэвтэй, би зүгээр л жирийн хүн. Тэд намайг дооглож, шоолж байгаа хэдий ч энэ нь үнэний ортой юу? Хэрвээ тэдний хэлсэн зүйлийн зарим нь үнэн бол би үүнийг Бурханаас хүлээн авах ёстой” гэж хэлэх ёстой. Хэрвээ чи ийм хандлагатай бол энэ нь байр суурь, нэр хүнд болон бусад хүний чиний талаар хэлж байгаа зүйлд зөв хандаж чаддагийн чинь нотолгоо юм. Байр суурь, нэр хүндийг хойш тавих амаргүй. Бага зэрэг билиг авьяастай, тодорхой хэмжээний хэв чанартай, эсвэл ажлын туршлагатай хүмүүсийн хувьд эдгээр зүйлийг хойш тавихад бүр ч хэцүү байдаг. Хэдийгээр тэд заримдаа эдгээрийг хойш тавьсан гэж хэлдэг ч зүрх сэтгэлдээ тэгж чаддаггүй. Нөхцөл байдал нь бүрдэж, боломж гармагц тэд урьдын адил алдар нэр, ашиг хонжоо, байр суурийн төлөө чармайсаар байх болно, учир нь бүх завхарсан хүн эдгээр зүйлд дуртай байдаг, гагцхүү билиг авьяасгүй, ур чадваргүй хүмүүсийн байр суурь эрэлхийлэх хүсэл нь арай сул байдаг. Мэдлэг, авьяас чадвар, сайхан царай, онцгой хөрөнгөтэй хүмүүсийн нэр хүнд, байр суурийн төлөөх хүсэл тун хүчтэй байдаг бөгөөд тэр ч бүү хэл ийм амбиц, хүслээр дүүрэн байх хэмжээнд хүрдэг. Энэ нь тэдний хувьд хойш тавихад хамгийн хэцүү зүйл юм. Тэдэнд байр суурь байхгүй үед хүсэл нь соёолж буй шатандаа байдаг. Тэд байр суурьтай болж, Бурханы гэр тэдэнд ямар нэг чухал ажил даалгах үед, ялангуяа тэд олон жил ажилласан, арвин туршлага, хөрөнгөтэй бол тэр хүсэл нь цаашид соёолж буй төдий биш, харин аль хэдийн үндэслэж, цэцэглэж, үр жимсээ өгөхөд бэлэн болсон байдаг. Хэрвээ хүн агуу зүйл хийх, алдартай болох, ямар нэг агуу хүн болох байнгын хүсэл, амбицтай байдаг бол асар их мууг үйлдэж, үр дагавар нь гармагц тэрээр бүрмөсөн дуусаж, таягдан хаягдана. Иймээс энэ нь асар их гай гамшигт хүргэхээс өмнө, цаг байгаа дээр тэд нөхцөл байдлыг хурдан эргүүлэх ёстой. Чи юу ч хийсэн, ямар ч нөхцөл байдалд байсан үнэнийг эрж хайж, үнэнч шударга, Бурханд дуулгавартай хүн байхыг хэрэгжүүлж, байр суурь, нэр хүндийн эрэлхийллээ хойш тавих ёстой. Чи байр суурийн төлөө өрсөлдөх байнгын бодол, хүсэлтэй байх үедээ, хэрвээ үүнийг шийдвэрлэхгүй орхивол ийм байдал ямар сөрөг үр дагаварт хүргэхийг ухаарах ёстой. Тиймээс цаг алдалгүй үнэнийг эрж хай, байр суурийн төлөө өрсөлдөх хүслээ дөнгөж соёолж байх үед нь давж гар, үүнийг үнэнийг хэрэгжүүлэх явдлаар соль. Үнэнийг хэрэгжүүлэх үед байр суурийн төлөө өрсөлдөх хүсэл, амбиц чинь багасаж, чи чуулганы ажлыг үймүүлэхгүй. Ингэснээр чиний үйлдлийг Бурхан дурсан санаж, сайшаана. Тэгвэл Би юуг онцлон тэмдэглэхийг хичээж байна вэ? Энэ бол хүсэл, амбиц чинь цэцэглэж, үр жимсээ өгч, асар их гай гамшигт хүргэхээс өмнө чи тэдгээрээс салах ёстой. Хэрвээ чи тэдгээрийг дөнгөж эхэн үед нь шийдвэрлэхгүй бол агуу боломжийг алдах болно; тэдгээр нь нэгэнт асар их гай гамшигт хөтөлсөн бол шийдвэрлэхэд хэтэрхий оройтсон байх болно. Хэрвээ чи махан биеэс урвах багахан ч гэсэн шийдэмгий байдалгүй бол үнэнийг эрэлхийлэх замд хөл тавихад маш хэцүү байх болно; хэрвээ чи алдар нэр, ашиг хонжоо, байр суурь эрэлхийлэхдээ ухралт, бүтэлгүйтэлтэй тулгараад сэхээрэхгүй бол энэ нь аюултай: Чи таягдан хаягдах магадлалтай. Үнэнийг хайрладаг хүмүүс нэр хүнд, байр суурийнхаа хувьд ганц хоёр удаа бүтэлгүйтэж, бүдрэх үедээ алдар нэр, ашиг хонжоо, байр суурь ямар ч үнэ цэнгүй гэдгийг тодорхой харж чаддаг. Тэд байр суурь, нэр хүндийг бүрмөсөн орхиж чаддаг бөгөөд хэзээд байр суурьгүй байсан ч гэсэн үнэнийг үргэлжлүүлэн эрэлхийлж, үүргээ сайн гүйцэтгэж, туршлагын гэрчлэлээ хуваалцаж, улмаар Бурханд гэрчлэл хийх үр дүнд хүрнэ гэж шийддэг. Тэд жирийн дагагчид байхдаа ч эцсийг нь хүртэл дагаж чаддаг бөгөөд тэдний хүсдэг ганц зүйл нь Бурханы сайшаалыг хүртэх явдал юм. Зөвхөн энэ хүмүүс л үнэнийг чин сэтгэлээсээ хайрладаг, шийдэмгий байдалтай хүмүүс юм. Бурханы гэр олон антихрист, ёрын муу хүмүүсийг таягдан хаясан бөгөөд үнэнийг эрэлхийлдэг зарим хүн антихристүүдийн бүтэлгүйтлийг харсныхаа дараа тэр хүмүүсийн явсан замыг эргэцүүлж, мөн өөрсдийгөө эргэцүүлж, танин мэддэг. Үүнээс тэд Бурханы санаа зорилгыг ойлгож авч, жирийн дагагчид байхаар шийдэж, үнэнийг эрэлхийлж, үүргээ сайн гүйцэтгэхэд анхаарлаа төвлөрүүлдэг. Бурхан тэднийг үйлчлэл үзүүлэгчид, эсвэл дорд амьтад гэж хэлсэн ч тэд үүнийг зүгээр гэж үздэг. Тэд зүгээр л Бурханы нүдэнд дорд хүмүүс, өчүүхэн, шалихгүй дагагчид байхыг хичээх бөгөөд эцэст нь Бурханаар стандартад нийцсэн бүтээгдсэн зүйлс гэж дуудагдах болно. Ийм хүмүүс бол сайн хүмүүс бөгөөд Бурханы сайшаадаг хүмүүс юм.

Бурхан үнэнийг эрэлхийлдэг хүмүүст дуртай бөгөөд алдар нэр, ашиг хонжоо, байр суурь эрэлхийлдэг хүмүүсийг хамгийн их жигшдэг. Зарим хүн байр суурь, нэр хүндийг үнэхээр нандигнаж, тэдгээрт ихэд уягдан, тэдгээрийг орхиж тэвчдэггүй. Тэд байр суурь, нэр хүндгүйгээр амьдрахад ямар ч баяр баясгалан, найдвар байхгүй, байр суурь, нэр хүндийн төлөө амьдарч байх үед л энэ амьдралд найдвар бий гэж үргэлж боддог бөгөөд өчүүхэн төдий нэр алдартай байсан ч хэзээ ч бууж өгөлгүй үргэлжлүүлэн тэмцэлдсээр байх болно. Хэрвээ чи ийм бодол санаа, үзэл бодолтой бол, хэрвээ зүрх сэтгэл чинь ийм зүйлсээр дүүрэн байдаг бол үнэнийг хайрлаж, эрэлхийлж чадахгүй, Бурханд итгэх итгэл чинь зөв чиглэл, зорилгогүй, өөрийгөө танин мэдэхээр эрэлхийлж, завхралаас салж, хүний дүр төрхийг амьдран харуулж чадахгүй; чи үүргээ гүйцэтгэхдээ цалгар назгай хандаж, ямар ч хариуцлагын мэдрэмжгүй байдаг бөгөөд зөвхөн мууг үйлдэхгүй, үймээн учруулахгүй, зайлуулагдахгүй байх төдийд л сэтгэл ханана. Ийм хүмүүс стандартад нийцэхүйц байдлаар үүргээ гүйцэтгэж чадах уу? Тэд Бурханаар авруулж чадах уу? Боломжгүй. Чи нэр хүнд, байр суурийн төлөө үйлдэх үедээ бүр “Миний хийж байгаа зүйл муу үйл биш бөгөөд үймээн учруулахгүй л бол сэдэл минь буруу байсан ч хэн ч үүнийг харж, эсвэл намайг яллаж чадахгүй” гэж боддог. Бурхан бүхнийг шинждэг гэдгийг чи мэддэггүй. Хэрвээ чи үнэнийг хүлээн авч, хэрэгжүүлдэггүй бөгөөд Бурханд жигшигдэн гологдвол чиний хувьд бүх зүйл дуусна. Бурханаас эмээдэг сэтгэлгүй бүх хүн өөрсдийгөө ухаантай гэж боддог; үнэндээ тэд Түүнд хэзээ халдсанаа ч мэддэггүй. Зарим хүн эдгээр зүйлийг тодорхой хардаггүй; тэд “Би илүү ихийг хийж, илүү их хариуцлага үүрэхийн тулд л нэр хүнд, байр суурь эрэлхийлдэг. Энэ нь чуулганы ажилд саад тотгор, үймээн учруулахгүй, Бурханы гэрийн ашиг сонирхлыг мэдээж хохироохгүй. Энэ бол том асуудал биш. Би зүгээр л байр сууринд дуртай, байр сууриа хамгаалдаг, гэхдээ энэ нь муу үйл биш” гэж боддог. Өнгөн дээрээ ийм эрэлхийлэл муу үйл биш мэт санагдаж болох ч эцэст нь юунд хүргэдэг вэ? Ийм хүмүүс үнэнийг олж авах уу? Тэд авралд хүрэх үү? Яавч үгүй. Тиймээс нэр хүнд, байр суурь эрэлхийлэх нь зөв зам биш—энэ нь үнэний эрэлхийллийн яг эсрэг чиглэлд явдаг. Товчхондоо, чиний эрэлхийллийн чиглэл, зорилго юу байх нь хамаагүй, хэрвээ чи байр суурь, нэр хүндийн эрэлхийллээ эргэцүүлдэггүй бөгөөд үүнийг хойш тавих маш хэцүү санагддаг бол энэ нь чиний амь-оролтод нөлөөлнө. Зүрх сэтгэлд чинь байр суурь зай эзэлж байгаа цагт энэ нь амьдралын чинь чиглэл, эрэлхийллийн зорилгыг бүрэн хянаж, нөлөөлж чадах бөгөөд энэ тохиолдолд зан чанартаа өөрчлөлт гаргах нь бүү хэл, үнэн-бодит байдалд ороход маш хэцүү байх болно; эцэстээ Бурханы сайшаалыг хүртэж чадах эсэх чинь мэдээж ойлгомжтой. Түүгээр ч үл барам, хэрвээ чи байр суурийн эрэлхийллээ хэзээ ч орхиж чадахгүй бол энэ нь үүргээ стандартад нийцэхүйц байдлаар гүйцэтгэх чадварт чинь нөлөөлнө, ингэснээр стандартад нийцсэн бүтээгдсэн зүйл болоход чамд маш хэцүү байх болно. Би яагаад ингэж хэлж байна вэ? Хүмүүс байр суурь эрэлхийлэхийг Бурхан юунаас ч илүү жигшдэг, учир нь байр суурийн эрэлхийлэл бол сатанлаг зан чанар, буруу зам, энэ нь Сатаны завхралаас үүдэлтэй, Бурханаар яллагддаг зүйл бөгөөд Бурханы шүүж, цэвэрлэх яг тэр зүйл юм. Хүмүүс байр суурь эрэлхийлэхийг Бурхан юунаас ч илүү жигшдэг атал чи байр суурийн төлөө гөжүүдлэн өрсөлдсөөр, үүнийг ямагт нандигнаж, хамгаалж, үргэлж өөртөө авахыг хичээдэг. Энэ бүхэнд Бурханд дайсагнах шинж чанар бага зэрэг байгаа биш үү? Бурхан хүмүүст байр суурийг тогтоогоогүй; Бурхан хүмүүсийг үнэн, зам, амиар хангадаг, ингэснээр тэд эцэстээ байр суурь, нэр хүндтэй, мянга мянган хүнд хүндлэгддэг нэгэн биш, харин стандартад нийцсэн бүтээгдсэн зүйл, өчүүхэн, жаахан бүтээгдсэн зүйл болдог. Иймээс ямар ч өнцгөөс харсан бай, байр суурийн эрэлхийлэл бол сүйрэлд хүргэх зам юм. Байр суурь эрэлхийлэх шалтаг чинь хэчнээн үндэслэлтэй байсан ч энэ зам буруу хэвээр бөгөөд Бурхан үүнийг сайшаадаггүй. Чи хэчнээн их хичээж, хэчнээн их төлөөс төлсөн ч бай, хэрвээ чи байр суурь хүсвэл Бурхан үүнийг чамд өгөхгүй; хэрвээ Бурхан чамд өгөхгүй бол чи үүнийг олж авах тэмцэлдээ бүтэлгүйтнэ, хэрвээ үргэлжлүүлэн тэмцэлдсээр байвал ганцхан л үр дүн гарна: Чи илчлэгдэж, таягдан хаягдана—чи сүйрэлд хүргэх замд орно. Үүнийг ойлгож байна уу?

9-р зүйл: Тэд өөрсдөө ялгарч, хувийн ашиг сонирхол, амбицаа хангахын тулд л үүргээ биелүүлдэг; тэд Бурханы гэрийн ашиг сонирхлыг хэзээ ч бодолцон үздэггүй, харин ч бүр хувийн алдрын хариуд тэдгээр ашиг сонирхлоос урвадаг (IV хэсэг)

II. Антихристүүдийн ашиг сонирхол

Өнөөдөр бид сүүлийн цуглааныхаа сэдвээр үргэлжлүүлэн нөхөрлөнө. Өнгөрсөн удаа бид антихристүүдийн янз бүрийн илрэлийн 9-р зүйл дэх антихристүүдийн ашиг сонирхлын хоёр дахь хэсгийн талаар нөхөрлөсөн. Энэ хэсэгт бид тэдний өөрсдийнх нь нэр хүнд, байр суурийн талаар нөхөрлөсөн, тийм үү? (Тийм.) Эргэн бодоод, Надад ерөнхийд нь нэгтгэн дүгнэж хэл дээ. Антихристүүдийн өөрсдийнх нь нэр хүнд, байр суурийн талаар бид голчлон хэдэн зүйлийг нөхөрлөсөн бэ? (Бурхан өнгөрсөн удаа хоёр зүйлийн талаар нөхөрлөсөн. Нэг дэх нь засалтад хандах антихристүүдийн хандлагын тухай байсан. Антихристүүд засалтыг хэзээ ч хүлээн авч, дуулгавартай дагаж чаддаггүй, үүнийг үнэн гэж хүлээн авч ч чаддаггүй. Хоёр дахь нь антихристүүд бүлэг хүмүүсийн дунд нэр хүнд, байр сууриа хэрхэн хамгаалдаг, ямар илрэлтэй байдаг тухай байсан. Антихристүүдийн мөн чанар бол өрсөлдөх явдал бөгөөд тэд нэр хүнд, байр суурийнхаа төлөө өрсөлдөх ёстой болдог.) Тиймээс өнөөдөр энэ талаар үргэлжлүүлэн нөхөрлөцгөөе. Өнгөрсөн удаа Би та нарт ямар гэрийн даалгавар өгсөн бэ? Цуглааныхаа дараа Би та нарыг юуны талаар тунгаан бодож, нөхөрлөөрэй гэж хэлсэн бэ? Та нар санаж байна уу? (Бурхан биднээс антихристүүдийн илрэлийн талаарх нөхөрлөл, задлан шинжилгээтэй өөрсдийгөө харьцуулан үзэж, антихристүүдийн ямар зан чанартайгаа, мөн аливааг хийхдээ антихристүүдийн ямар уг чанарт найддагаа харахыг шаардсан.) Энэ нь гол сэдэв байсан. Дэд сэдэв нь юуны тухай байсан бэ? (Антихристүүд нэр хүнд, байр сууриа хамгаалахдаа өрсөлдөх ямар уг чанар харуулдаг, мөн эдгээртэй өөрсдийгөө харьцуулан үзэж, бодит амьдрал дээр бид тэдгээрийг хэрхэн харуулдаг, аливааг хэрхэн хийдэг, нэр хүнд, байр суурийн төлөө юу хэлж, юу хийдэг, байр сууриа хамгаалахын тулд ах эгч нартай алдар нэр, ашиг хонжооны төлөө өрсөлдөх ямар илрэл харуулдаг талаар байсан.) Үүн дээр нэмж хэлэх хүн байна уу? (Антихристүүдийн эдгээр илрэлийн талаар нөхөрлөхдөө бусад хүн ямар байдаг талаар үргэлж ярихын оронд, тэдгээртэй өөрсдийгөө харьцуулан үзэж, бидэнд антихристүүдийнхтэй адил ямар зан чанар, илрэл байгаа талаар нөхөрлөөрэй гэж Бурхан бидэнд хэлсэн.) Ерөнхийдөө энэ. Өнгөрсөн удаа бидний нөхөрлөсөн, антихристүүд бүлэг хүмүүсийн дунд хэрхэн авирладгийн уриа юу байсан бэ? Энэ нь та нарт сэтгэгдэл үлдээгээгүй гэж үү? (Тэдний уриа бол “Би өрсөлдөнө! Өрсөлдөнө! Өрсөлдөнө!”) Та нар үүнийг санаж байгаа юм байна. Яахаараа үүнийг санаж чаддаг билээ? (Яагаад гэвэл, Бурханы хэлсэн антихристүүдийн энэхүү “Би өрсөлдөнө! Өрсөлдөнө! Өрсөлдөнө!” гэх уриаг би өөрөө ч бас ихэвчлэн гаргаж, байнга харуулдаг. Түүнчлэн, Бурханы нөхөрлөлийн өнгө аяс нэлээд тод томруун байсан бөгөөд Бурханы эдгээр үгийг илэрхийлсэн байдал нь миний зүрх сэтгэлийн байдалтай яг таарч байсан тул надад маш гүнзгий сэтгэгдэл үлдээсэн.) Заримдаа, Би антихристүүдийн янз бүрийн илрэл, тэдний өөр өөр төрлийн уг чанар-мөн чанарын талаар нөхөрлөж, задлан шинжлэхдээ хүмүүс хүлээн авахад амархан, хүмүүст гүнзгий сэтгэгдэл үлдээдэг өдөр тутмын зарим үг хэллэг, түүнчлэн тодорхой өнгө аяс, арга барилыг ашигладаг бөгөөд бодит амьдралтай нэлээд ойр зарим жишээг ч бас ашигладаг. Ингэх нь антихристүүдийн мөн чанарыг мэдэж авч, өөрсдийгөө танин мэдэхэд нь хүмүүст үнэхээр тусалдаг. Энэ нь бас хүмүүс өөрсдийгөө мэдэж авч, бодит амьдралдаа Бурханы үгийг туулж мэдрэхэд ашиг тустай байдаг, мөн антихристүүдийн ийм зан чанарыг өөрчлөхөд тэдэнд бүр ч тус дөхөм болдог, тийм үү? (Тийм.) Та нар сүүлийн нөхөрлөлийг ерөнхийд нь эргэн саналаа, гэхдээ нарийн ширийн зүйлс нь үүгээр зогсохгүй—өөр олон нарийн ширийн зүйл бий. Та нар нөхөрлөл сонссоныхоо дараа нэгтгэн дүгнэх ёстой. Хамгийн наад зах нь, нөхөрлөл сонссоныхоо дараа та нар хамтдаа цугларч, үүнийг дахин хэд хэдэн удаа сонсох ёстой, дараа нь хүн бүр хамтдаа нэгтгэн дүгнэж болно. Сүүлийн нөхөрлөлийн талаарх та нарын дурсамж, дүгнэлтийг сонсоход, энэ нөхөрлөлийг яг л нэг, хоёр жилийн өмнө сонссон мэт нэлээд мартагдсан байгааг, энэ нь та нарт ямар ч сэтгэгдэл үлдээгээгүйг Би харж байна. Та нарт аль нэг хэсэг, ганц хоёр өгүүлбэр, эсвэл нэг хоёр хэрэг явдлын талаар зарим нэг ойлголт, сэтгэгдэл үлдсэн байж болох ч ихэнх хүн антихристүүдийг ил болгох гол мэдлэг болон задлан шинжилгээний талаар илүү их ойлголт, сэтгэгдэлгүй байгаа бололтой. Тиймээс та нар бидний ярилцсан зүйлсийн талаар хоорондоо илүү их цэгнэж, нөхөрлөх ёстой. Зүгээр л сонсчихоод, огт нухацтай авч үзэлгүйгээр хойш тавьж болохгүй. Хэрвээ тэгэх юм бол үнэн рүү орох оролт чинь хэтэрхий удаан байх болно—эдгээр номлолыг цэгнэн бодохгүй байж болохгүй! Тэгвэл та нар чуулганы амьдралдаа эдгээр номлолыг хэрхэн уялдуулдаг вэ? Та нар долоо хоног бүрийн цуглаан дээрээ эдгээр номлолыг нөхөрлөдөг үү? Эсвэл хамгийн сүүлийн үеийн номлол, нөхөрлөлийг хэд хэдэн удаа сонсож, ингэснээр ихэнх хүн сэтгэгдэлтэй үлдэж, тэдгээрийн талаар гүнзгий мэдлэгтэй болж, дараа нь тэдгээрээр дамжуулан үнэнийг ойлгодог уу? Та нар ингэдэг үү? (Бурхан минь, бид долоо хоног бүр цуглаан дээрээ эхлээд Бурханы хамгийн сүүлийн үеийн нөхөрлөлийг идэж, уудаг.) Чуулганы удирдагчид, номлогчид болон шийдвэр гаргах баг дахь чуулганы амьдралыг хариуцдаг хүмүүс үүнд хариуцлагыг хүлээх ёстой; ингэж байж л чуулганы ажлыг сайн хийж чадна.

В. Өөрсдийнхөө ашиг тусын төлөө явуулга хийх

1. Бурханы гэрийн хөрөнгийг шамшигдуулах

Өнөөдөр бид антихристүүдийн ашиг сонирхлын гурав дахь хэсэг—ашиг тусын талаар нөхөрлөнө. Ашиг тус гэж юу вэ? (Ерөөл хүртэх ба ашиг сонирхол.) Энэ бол маш энгийн тайлбар; энэ бол шууд утга нь юм. Үүн дээр бага зэрэг нэмж хэлбэл ашиг тус гэж юу вэ? (Энэ нь хүмүүс үүргээ биелүүлэх юм уу ертөнцөд ажиллахдаа хүртэж болох материаллаг болон материаллаг бус ашиг сонирхол, хүсүүштэй зүйлс, тав тух юм.) Энэ тайлбар зөв. Ашиг тус гэдэг нь хүмүүсийн цалингаасаа гадна хүлээн авдаг нэг төрлийн сайн хангамж бөгөөд үүнд өргөн хэрэглээний бараа, хоол хүнс, эсвэл купон зэрэг зүйлс багтдаг. Энэ нь мөн үүргээ биелүүлэх үедээ хүний хүртдэг тав тух болон материаллаг юм уу материаллаг бус хангамжийг хэлдэг; энэ бүх зүйл бол ашиг тус юм. Би энэ нэр томьёо ямар утгатайг тайлбарласан болохоор энэ хэсэгт бидний нөхөрлөх хүрээ, жишээ болон илрэлүүдийг та нар бүгд мэдэж байна уу? Яг одоо та нарын оюун ухаанд зарим хүний зан авир, үйлдэл, мөн эдгээр зүйлийг хийж чадах хүмүүс зурсхийн орж ирж байгаа, тийм үү? Та нарт хамгийн түрүүнд бодогдсон хүмүүс хэн бэ? (Байр сууриа далимдуулан чуулганыг шулж амьдардаг хүмүүс.) Энэ бол нэг төрлийн хүн. Энэ хүмүүс ч бас үүргээ биелүүлдэг. Тэдний зарим нь байр суурьтай, янз бүрийн түвшний удирдагч, ажилчид юм уу зааварлагчид байдаг, харин бусад нь жирийн үүрэг биелүүлдэг. Тэдэнд бүгдэд нь ямар илрэл нийтлэг байдаг вэ? Үүргээ биелүүлэх явцдаа тэд өөрсдийн махан бие, гэр бүл болон өөрсдийнхөө зугаа цэнгэлийн төлөө байнга ямар нэг ажил, зарим тодорхой зүйлийг хийдэг. Өдөр бүр тэд нааш цааш гүйж, төлөөс төлдөг бөгөөд энэ ажлыг хийх юм уу энэ үүргийг биелүүлснээрээ хүссэн ямар зүйлээ олж авах талаар оюун ухаандаа үргэлж бодож байдаг. Тэд үүнээс ямар тав тух, давуу хангамж олж авч болох талаар үргэлж төлөвлөж, тооцоолж байдаг. Нэгэнт мэдсэн л бол тэд эдгээр зүйлийг олж авахын тулд юу ч хийхээс буцахгүй, үүнээс ч илүүтэйгээр, эдгээр тав тух, ашиг сонирхлыг өөрсдөдөө олж авах ямар ч боломжийг лавтайяа алдахгүй. Энэ хэрэг явдлын тухайд, тэднийг хэрцгий, хүйтэн цэвдэг гэж хэлж болох бөгөөд тэд өөрсдийн ёс жудаг, нэр төрийг мэдээж огт бодолцдоггүй. Ах эгч нар өөрсдийг нь сөргөөр харж магадгүй гэж тэд айдаггүй, үүнээс болж Бурхан өөрсдийг нь хэрхэн үнэлэх талаар гарцаагүй санаа зовдоггүй. Тэд гагцхүү хүртэж болох бүх ашигтай хангамжийг эдлэхийн тулд хийж буй үүргээ хэрхэн далимдуулан ашиглах талаар нууцхан тунгааж, заль сэддэг. Тиймээс, иймэрхүү хүмүүст өнгөн дээрээ буруу гэж үзэх аргагүй нэг төрлийн бодол, үндэслэл байдаг, тэр нь юу вэ гэвэл: “Бурхны гэр бол миний гэр, миний гэр бол бурхны гэр; миний юм бол бурхных, бурхны юм бол минийх. Хүмүүсийн үүрэг бол тэдний хариуцлага бөгөөд үүргээсээ эдэлж болох бүх ашиг тус нь бурхны хүртээсэн нигүүлсэл юм; хүмүүс тэдгээрээс татгалзаж болохгүй, үүнийг түүнээс хүлээн авах ёстой. Хэрвээ би тэдгээрийг олж авахгүй бол өөр хэн нэгэн олж авна, тиймээс би даруу дүр эсгэлгүй, шуудхан эдгээр ашиг тусыг эдэлсэн нь дээр, би мэдээж юунаас ч даруухнаар татгалзах ёсгүй. Би зүгээр л дуулгавартай зүрх сэтгэл, илэн далангүй хандлагаар эдгээр ашиг тусын төлөө чармайж, тэдгээрийг хүлээн авахаар гараа сунгах хэрэгтэй.” Тэд ийм ашиг тусыг өөрсдийнх нь зүй ёсоор хүртэж, эзэмших ёстой нэг төрлийн хангамж гэж үздэг, яг л ажиллаж, цаг хугацаа, хөдөлмөрөө зориулдаг хүн авч буй цалин, хөлсөө өөрийнх нь зүй ёсны хувь гэж боддогтой адилхан. Тиймээс, тэд эдгээр зүйлийг шамшигдуулж, чармайж байж эдгээр ашиг тусыг олж авсан байлаа ч гэсэн үүнийгээ буруу, эсвэл Бурханы жигших зүйл гэж үздэггүй, ах эгч нар өөрсдийнх нь талаар ямарваа нэг санал бодолтой байх эсэхийг бүр ч тоодоггүй. Ингэх нь тун жам ёсны, үндэслэлтэй мэт антихристүүд энэ бүх зүйлийг эдэлж, эдгээр зүйлийн төлөө чармайдаг, үүнээс ч илүүтэйгээр, өдөр бүр зүрх сэтгэлдээ энэ бүх зүйлийн төлөө явуулга хийдэг. Энэ бол үүргээ биелүүлж буй антихристүүдийн ердийн байдал, бас үүргээ биелүүлэх үедээ хувийн ашиг сонирхлынхоо төлөө арга сэдэж буй антихристүүдийн ердийн байдал юм. Тэгвэл антихристүүдийн сэтгэлгээ юу вэ? “Хүмүүс үүргээ биелүүлэхдээ хариуд нь ямар нэг зүйл авахыг хичээх ёстой. Би энэ үүргийг биелүүлэхийн тулд гэр бүлээ орхиж, бурхан болон бурхны гэрийн төлөө шаргуу хөдөлмөр, эрч хүч, цаг хугацаагаа зориулсан юм чинь хүссэн бүх сайн хангамжаа эдлэх ёстой.” Антихристүүд энэ бүхнийг өөрсдийн зүй ёсоор хүртэх зүйлс, хүмүүс чармайх шаардлагагүйгээр Бурханы тэдэнд өгөх ёстой зүйлс мэтээр үздэг. Энэ бол антихристүүдийн үзэл бодол юм. Тиймээс, үүргээ биелүүлэхдээ тэд ашиг тусын төлөө байнга шаргуу ажилладаг бөгөөд өөр хэн нэгэн тэдгээр ашиг тусаас аваад, өөрсдөд нь багыг үлдээх вий гэж үргэлж айдаг. Энэ бол үүргээ биелүүлж буй антихристүүдийн нэг байдал юм. Үүргээ биелүүлэх тэдний бүх санаархал, сэдэл, зорилго эцсийн дүндээ юунд хүргэдэг вэ? Энэ бүхэн нь тэд бүх ашиг тусыг өөртөө авахаар явуулга хийж, эс тэгвээс өөрсдөө зүгээр л усан тэнэгүүд болж, амьдрал нь ямар ч утга учиргүй болно гэж бодоход хүргэдэг. Энэ бол антихристүүдийн сэтгэлгээ юм.

Бурхан антихристүүдийн уг чанар болон үнэнийг хайрладаггүй илрэлийг хэрхэн ил болгох нь хамаагүй, тэд эдгээр санаархал, эрэлхийллээ орхихгүй; тэд ашиг тусын төлөө чармайсаар л байдаг. Жишээлбэл, зарим хүнийг зочлох үүрэг биелүүлж эхэлсний дараа чуулган юм уу ах эгч нар зочин хүлээн авагч айлуудад зориулж бага зэрэг хоол хүнс, цахилгаан хэрэгсэл худалдаж авдаг, эсвэл бүр тодорхой хэмжээний мөнгө өгдөг. Хэрвээ энэ үүргийг биелүүлдэг хүн нь антихрист байх юм бол өөрсдөдөө олж авахаар оролддог хүссэн зүйлс нь ердөө ганц чүдэнз юм уу жижигхэн халбага төдий тийм энгийн зүйл биш. Тэд: “Би энэ ах эгч нарыг гэртээ байлгаж, үүргээ биелүүлэх үед нь тэдэнд үйлчилж байгаа учраас бурхны гэр мэдээж бүх материал, мөнгийг гаргах ёстой. Би гэр орноороо хангаж, та нарт хоол хийж өгч, аюулгүй байдлыг чинь хангаж байна; энэ нь хангалттай сайн хэрэг. Үлдсэн зүйлийг—та нарын идэж, ууж, хэрэглэж байгаа зүйлийг—чуулган хангах ёстой” гэдэг. Чуулган эдгээр зүйлээр хангах нь үнэндээ буруу биш боловч энд Миний нөхөрлөхийг хүсэж байгаа зүйл бол антихристүүд зочлох үүргийг хэрхэн биелүүлдэг болон бусад хүн энэ үүргийг хэрхэн чин сэтгэлээсээ биелүүлдгийн хоорондох ялгаа юм. Антихристүүд зочлох үүрэг биелүүлэх үед энэ үйлдлийг зүгээр л өнгөцхөн авч үзэж болохгүй; тэд далд сэдэлтэй байдаг. Тэд “Би энэ зочлох үүргийг биелүүлж байгаа юм чинь үүнээс ямар нэг зүйл олж авахын тулд явуулга хийх хэрэгтэй. Чуулган бага зэрэг хоол хүнс болон бусад хэрэгцээт зүйлээр хангаж байгаа учраас манай гэр бүлийнхэн ч бас ах эгч нартай хамт тэр хоолыг идэж, тэр бүх зүйлийг хүссэнээрээ хэрэглэх хэрэгтэй. Манай гэр бүл бол бурхны гэрийнх, тиймээс бурхны гэрт харьяалагддаг зүйл манай гэр бүлд ч бас харьяалагдана” гэж боддог. Энэ нь үүргээ биелүүлэхдээ антихристүүдийн гаргадаг хандлага мөн биз дээ? (Тийм.) Тиймээс зарим хүн зочлох үүрэг биелүүлж эхэлмэгцээ зүрх сэтгэл нь өөрчлөгдөж эхэлдэг, тэд ах эгч нарыг гэртээ байлгахад хэрэглэгддэг материаллаг зүйлс болон мөнгөний талаар байнга боддог бөгөөд хэрвээ хэн ч үүнийг анхааралтай шалгахгүй бол эдгээр антихристэд жаахан ашиг тус олж авах боломж гарч ирдэг. Ямархуу боломж вэ? Тэд нууцхан “Нэг хүн өдөрт ийм хэмжээний мөнгө үрдэг, тиймээс хэр их мөнгө илүү гарсан ч би чуулганд буцааж өгөхгүй; зүгээр л өөртөө үлдээнэ. Энэ бол ядаж л миний олсон мөнгө, тиймээс үүнийг өөртөө үлдээлээ гээд хэн ч намайг буруутгаж чадахгүй; мэдээж энэ бол миний хүртэх ёстой зүйл!” хэмээн тооцоолдог. Тэгээд тэд илүү гарсан мөнгийг халаасандаа хийдэг. Зарим антихрист ах эгч нарын хандивласан, эсвэл Бурханы гэрээс өгсөн материаллаг зүйлсийн заримыг өөрсдөдөө авч үлдэхийн тулд элдэв янзын шалтаг хайна. Зарим газарт ах эгч нарыг буцаж очоод байрлах үед орны гудас нь алга болсон, дэр, хөнжил нь алга болсон, мах, хүнсний ногоо нь бүгд алга болсон байдаг бөгөөд гэрийн эздээс энэ талаар асуухад эдгээр антихрист “Хоолыг удаан хадгалбал амтгүй болдог учраас бид идчихсэн” гэж хэлдэг. Тэд шунахай хүмүүс биш гэж үү? (Мөн.) Бурханы гэрээс өгсөн материаллаг зүйлс, түүнчлэн зочин хүлээн авагч айлуудад зориулж ах эгч нарын худалдаж авсан зүйлс эдгээр антихристийн эзэмшилд очмогцоо тэднийх болдог; тэд тэдгээрийг хүссэнээрээ хэрэглэж, идэж, эсвэл бүр шууд л өөрсдийн өмч мэт үзээд нуучихдаг. Ах эгч нарыг дахин тийшээ очих үед эдгээр зүйл хаана ч харагддаггүй. Хэрвээ чуулган эдгээр антихристийн оршин суудаг газрыг дахин ашиглах шаардлагатай болбол тэдгээр зүйлийг дахин худалдаж авахын тулд мөнгө үрэх хэрэгтэй болж, ах эгч нар тэдгээр зүйлийг гэрт нь дахин авчрах ёстой болдог. Үүнийг хараад антихристүүд баярлаж, “Бурханд итгэх нь үнэхээр сайхан юм аа! Өөр юу ч хийсэн би ингэж хурдан баяжиж чадахгүй; энэ бол юм олж авах хамгийн амар арга байна. Түүнчлэн, чуулганы эдгээр эд зүйл алга болсон талаар хэн ч цагдаад мэдэгдэж зүрхлэхгүй; хэрвээ чи үнэхээр намайг мэдээлэхээр оролдвол би чамайг түрүүлээд мэдээлнэ! Тиймээс чи амаа хамхиж, үүнийг тэвчихээс өөр яаж ч чадахгүй, чамд энэ талаар гомдоллох газар байхгүй. Би эдгээр зүйлийг өөрийн болгож, энэ хоолыг идчихсэн. Чи намайг яаж чадах юм бэ? Бурхан тал тохой татдаггүй. Би ах эгч нарыг гэртээ байлгаж байгаа, тиймээс энэ бол миний оруулсан хувь нэмэр, үүний минь төлөө бурхан намайг санах болно. Би жаахныг авлаа гээд айх юу байх вэ? Энэ бол зүгээр л миний хүртэх ёстой зүйл! Энэ хоолноос жаахныг идлээ гээд айх юу байна аа? Та нар үүнийг идэж болдог, харин би болдоггүй хэрэг үү? Та нар бурхны гэрийн гишүүд, гэхдээ би ч бас тийм биш гэж үү? Би энэ нөхцөл байдлаас ашиг тус хүртээд зогсохгүй, ганцаараа юм идэж, ганцаараа зооглох болно!” гэж боддог. Энэ бол антихристүүдийн үүрэгтээ ханддаг хандлага юм. Үүргээ биелүүлэхдээ тэд эдгээр зүйлийг авах зорилготой байдаг бөгөөд үүнийг хамгийн том ашиг тус гэж үзэн, “Эдгээр нь бурхны өгсөн хамгийн агуу нигүүлсэл; энэ нигүүлслээс илүү бодитой зүйл гэж үгүй, энэ ерөөлөөс илүү бодитой, мэдэгдэхүйц ашигтай зүйл гэж үгүй. Энэ үнэхээр гайхалтай! Бурханд итгэх нь ‘энэ амьдралд зуу дахин ихийг, ирэх ертөнцөд мөнх амийг хүлээн авна’ гэсэн үг гэж хүн бүр хэлдэг; энэ нь тэр үгийг биелүүлж байна. Би одоо энэ ерөөлийг урьдчилан амталж байна. Энэ үнэхээр бурхны нигүүлсэл мөн!” гэдэг. Тиймээс антихристүүд Бурханы гэрт харьяалагддаг зүйлсийг өөрийн болгохдоо огтхон ч эргэлздэггүй бөгөөд тэдгээрийг өршөөлгүйгээр өөрсдөдөө авдаг. Антихристүүд Бурханы гэрийн эдгээр хөрөнгийг хэрхэн үздэг вэ? Тэд тэдгээрийг үл итгэгч ертөнц дэх нийтийн өмч мэт үздэг; тэд бүгд шунахай, бүгд Бурханы гэрийн зүйлсийг өөрсдөдөө авахыг хүсдэг атлаа эдгээр нь үүргээ биелүүлснийхээ төлөө өөрсдийнх нь эдлэх ёстой нигүүлсэл, ерөөл гэж бодсоор байдаг. Түүгээр ч барахгүй, тэд үүндээ хэзээ ч харамсаж, ичдэггүй, өөрсдийнхөө хорон муу байдал, эсвэл ёс жудаггүй байдлыг ч хүлээн зөвшөөрдөггүй. Эдгээр антихристийн зарим нь бүр улам бүр шунахайрч, амбицтай болдог. Зочлох үүрэг биелүүлэх үедээ тэд өөрсдийнх нь үйлдлийг Бурхан жигшинэ, эсвэл үйлдэл нь Түүнд халдана гэж хэзээ ч боддоггүй. Харин ч тэд оюун ухаандаа тооцоолж, харьцуулсаар, “Тэр айл зочин хүлээн аваад тийм юм авсан. Хэрвээ би тэр хүмүүсийг гэртээ байлгасан бол тэр зүйлс зүй ёсоор минийх байх ёстой. Тэр зочин хүлээн авагч надаас илүү тухтай амьдарч, бас илүү сайн хооллодог. Би яагаад тэгж завшаагүй юм бэ?” гэж боддог. Тэд эдгээр зүйлийг ч тооцоолж, тэдгээрийн төлөө өрсөлддөг. Боломж гарч ирмэгц тэд өршөөлгүй ханддаг бөгөөд боломжийг яавч алдахгүй. Тиймээс антихристүүд зочлох үүрэг биелүүлэх үедээ улавч мэтийн жижиг зүйлээс эхлээд Бурханы гэрийн худалдаж авсан тоног төхөөрөмж мэтийн том зүйл хүртэл чадах бүхэндээ шунаж, өөрийн болгож авахыг хичээдэг. Тэд үүргээ биелүүлэх боломжийг далимдуулан эд зүйлсийг өөрсдөдөө авах элдэв янзын шалтаг, арга саам хайж, Бурханы гэрийн өмч хөрөнгийг шамшигдуулдаг атлаа Бурханы гэрийн өмч хөрөнгийг хамгаалахын тулд л ингэж байгаа, эдгээр нь үүргээ биелүүлснийхээ төлөө хүртэх ёстой л зүйлс хэмээн ичих ч үгүй хэлдэг. Эдгээр зүйл Бурханд итгэж, Бурханыг дагадаг хүмүүсийн дунд тохиолддог.

Антихристүүд зочлох үүргээ биелүүлэх үедээ гаднаа юманд шунадаггүй, юм авахыг хичээдэггүй мэт харагдаж, ах эгч нарыг гэртээ байлгасныхаа төлөө ямар нэг төлбөр авахаас татгалзаж магадгүй бөгөөд үнэ цэнгүй зарим эд зүйлийг хармагцаа тэдгээрийг яаран хадгалдаг. Гэвч Бурханы гэрт харьяалагддаг үнэт зүйлсийн тухайд бол тэд яавч ингэж зүгээр өнгөрөөхгүй. Тэд нэг юанийн үнэтэй зүйлийг өгч магадгүй ч зуу, мянга, түмэн юань, эсвэл бүр түүнээс ч илүү үнэтэй аливаа зүйлийг түрийвчиндээ сайтар чихэж, өөрсдөдөө авч үлддэг. Зарим хүний хувьд, Бурханы гэрийн хөрөнгийг хариуцаж байх үед нь тухайн орон нутагт аюултай нөхцөл байдал үүсэж, тэдний хийж байгаа зүйлийг мэддэг хүмүүс магадгүй өөр тийшээ зугтах юм уу баривчлагддаг тул тэдний хадгалж хамгаалж байгаа эдгээр хөрөнгийн талаар өөрсдөөс нь өөр хэн ч мэддэггүй—иймэрхүү нөхцөл байдалд л хүмүүс соригддог. Бурханд үнэхээр итгэдэг, үнэнийг хайрладаг, Бурханаас эмээдэг сэтгэлтэй хүмүүс цаг үргэлж үүргээ тууштай биелүүлж чаддаг бөгөөд эдгээр хөрөнгийг шамшигдуулах ямар ч санаа, бодол тэдэнд төрөхгүй. Гэвч антихристүүд ийм байдаггүй; тэд тархиа гашилгаж, эдгээр хөрөнгийг өөрсдийн болгох боломжит бүхий л аргыг бодож олно. Хөрөнгийг хамгаалж байгааг нь мэддэг хүмүүст ямар нэг зүйл тохиолдмогц антихристүүд зүрх сэтгэлдээ нууцхан баярлаж, баярлаж хөөрсөндөө бүр үсэрч цовхчдог. Тэд өөрсдийгөө зэмлэж, буруутгах нь бүү хэл, огтхон ч айхгүйгээр тэр даруй хөрөнгийг өөрсдийн болгож авдаг. Зарим антихрист эдгээр хөрөнгийг өөрсдийн өрхийн зардалд ашиглаж, дураараа захиран зарцуулдаг, зарим нь тэр даруй мөнгийг нь ашиглаж гэртээ хүссэн зүйлээ худалдаж авдаг, зарим нь бүр мөнгийг шууд банкны дансандаа хийж, өөртөө хадгалдаг. Ах эгч нарыг хөрөнгөө авахаар очих үед антихристүүд хийсэн зүйлээ хүлээн зөвшөөрч чаддаг уу? Антихристүүд яавч, хэзээ ч хүлээн зөвшөөрөхгүй. Бурханд итгэж, үүргээ биелүүлэх тэдний зорилго бол хүсүүштэй зүйлсийг олж авах явдал бөгөөд эдгээр хүсүүштэй зүйлд Бурханы тахил, Бурханы гэрийн өмч хөрөнгө, тэр ч байтугай ах эгч нарын хувийн эд зүйлс багтдаг. Тиймээс антихристүүд шунал, хүсэл, хувийн амбицтайгаар үүргээ биелүүлдэг; тэд үнэнийг эрэлхийлж, Бурханы шүүлт, гэсгээлтийг хүлээн авч, эсвэл Бурханы авралыг хүлээн авахын тулд биш, харин бүх ашиг тус, бүх тав тух, бүх хөрөнгийг олж авахын тулд энд ирсэн байдаг. Энэ хүмүүс шунал, хүслээр дүүрэн байдаг гэж хэлж болно. Тэд зүрх сэтгэлээ юунд төвлөрүүлдэг вэ? Тэд Бурханы гэрийн хөрөнгөд зүрх сэтгэлээ төвлөрүүлдэг. Тийм учраас тэд зочлох үүрэг биелүүлэхдээ Бурханы гэр хэнд юу худалдаж авч өгдөг, Бурханы гэр хэнд хэдий хэмжээний мөнгө олгодог, зочлох үүрэг биелүүлснийхээ төлөө тодорхой хүмүүс Бурханы гэр болон ах эгч нараас хэр их давуу тал, ямар хүсүүштэй зүйлс олж авдагт анхаарлаа хандуулдаг—эдгээр нь тэдний ажигладаг зүйлс юм. Хэрвээ тэднээс жирийн ах эгч нарыг гэртээ байлгахыг хүсвэл үүнээс ямар ч хүсүүштэй зүйл олж авч чадахгүй тул гэртээ байлгахгүй байхын тулд бүх төрлийн шалтаг бодож олдог. Тэднээс дээд түвшний удирдагчийг гэртээ байлгахыг хүссэн даруйд тэдний хандлага 180 хэм эргэж, өөрчлөгдөн, нүүр дүүрэн инээмсэглэж, удирдагчийг тэсэн ядан хүлээдэг; тэд гэртээ байлгах гэж буй энэ “том хүн”-ийг гэртээ урьж, энэ удирдагчийг бурхан мэт шүтэхийг тэсэж ядан хүлээдэг. Тэд өөрсдөд нь аз таарлаа, энэ бол тэдний мөнгөний үнээ бөгөөд хэрвээ энэ боломжийг алдвал баяжих боломж нь үгүй болно гэж боддог тул үүнийг яаж зүгээр өнгөрөөж чадах юм бэ? Шунал, хүсэл, Бурханы гэрийн хөрөнгийг шамшигдуулах сэдэл, санаархал өвөрлөн тэд өөрсдөд нь хүсүүштэй зүйлс авчирч чадах энэ үүргийг хүлээн авдаг—тэдний эцсийн зорилго юу вэ? Үүргээ сайн биелүүлэх үү? Ах эгч нарыг сайн зочлох уу? Үнэнч байдлаа өргөн барих уу? Үнэнийг олж авах уу? Үгүй, эдгээрийн аль нь ч биш; тэд энэ боломжийг ашиглан хүсүүштэй зүйл олж авахыг хүсдэг. Тэд жирийн хүмүүсийг гэртээ байлгахгүй боловч байр суурьтай удирдагч юм уу ажилчныг гэртээ байлгах гэж байгаагаа сонсмогцоо үүнийг хийхээр ухаан жолоогүй зүтгэдэг бөгөөд дараа нь Бурханы гэрээр өөрсдөдөө бүх төрлийн өргөн хэрэглээний бараа, гэр ахуйн хэрэгсэл худалдаж авхуулахын тулд янз бүрийн шалтаг бодож олон, “Удирдагчид энд ирж байрлахдаа муу нөхцөлд байж болохгүй. Зочноо ая тухтай байлгах үүднээс бүх зүйлийг бэлдэх ёстой биш үү? Бид бурхны гэрээс өгсөн зүйлсийг эдэлдэггүй; хэрвээ эдэлж байвал зүгээр л удирдагчдын хажууд гэрэлд нь баясаж байгаа хэрэг. Түүнээс гадна, хэрвээ удирдагч ирвэл бидний өдөр бүр иддэг хоолонд дасахгүй байх вий гэж би айж байна. Удирдагчид өдөр бүр олон зүйлийг удирдах шаардлагатай болдог, хэрвээ тэдний бие өвдвөл зочин хүлээн авагчийн хувьд бид үүрэгтээ хайнга хандсан хэрэг болох биш үү? Тиймээс чуулган удирдагчдад зориулж өдөрт гурван удаа хоол бэлдэх ёстой. Бид тэдэнд зориулж сүү, талх, өндөг, бүх төрлийн хүнсний ногоо, жимс, мах, эрүүл мэндийн нэмэлт бүтээгдэхүүнийг бэлэн байлгах ёстой” гэдэг. Энэ нь гайхалтай, халамжтай бодол биш гэж үү? Антихристүүд гаднаа хүний хэлээр ярьдаг боловч зүрх сэтгэлдээ үнэхээр удирдагчдын талаар бодож байгаа юу? Тэдний далд зорилго яг юу вэ? Тэдний зорилго тийм ч энгийн биш. Тэд ядуу, өмнө нь хэзээ ч сайхан зүйл идэж, харж байгаагүй байж магадгүй бөгөөд энэ боломжийг ашиглан нүд тайлж, баячууд шиг амьдарч, наад захын хамаг хэрэгцээгээ хангуулсан амьдралаар амьдарч, энэ боломжийг ашиглан эрүүл мэнддээ анхаарч, жирийн хүмүүсийн идэж чаддаггүй зүйлийг идэж, жирийн хүмүүсийн эдэлж чаддаггүй зарим хангамжийг эдлэхийг хүсдэг. Тийм учраас тэдний бодол маш халамжтай мэт санагддаг. Гэвч тэдний халамжийн ард юу нуугдаж байдаг вэ? Тэд өөрсдийнхөө төлөө явуулга хийхийг хүсдэг, эдгээр зүйлийг олж авч, эдгээр зүйлийг өөрийн болгохыг хүсдэг, өөрсдийн явуулгыг бүх талаар гарцаагүй тунгаан бодож байдаг—тэд хэзээ ч, хэний ч төлөө ингэхгүй. Удирдагчийг гэртээ байлгах үедээ эдгээр антихрист үнэхээр сайхан амьдардаг. Дараа нь тэд “Ингэж амьдрах сайхан боловч эдгээр зүйл үнэндээ минийх биш. Эдгээр зүйл хэзээ минийх болох вэ? Хэрвээ би энэ удирдагчаас салбал эдгээр зүйлийг цаашид эдэлж чадахгүй, гэхдээ хэрвээ түүнээс салахгүй бол түүнийг үргэлжлүүлэн гэртээ байлгах сайхан сэтгэл надад үнэхээр алга. Эдгээр хүсүүштэй зүйл байгаагүй бол би энэ үүргийг яавч биелүүлэхгүй байсан. Өдөр бүр би эрт босож, орой унтах ёстой болж, үргэлж айдастай байж, түүнд үйлчлэх хэрэгтэй болдог. Энэ үүргийг биелүүлснээр авахаасаа илүү алдах зүйл их байна, үүнээс олж авч байгаа давуу тал, таашаал минь хангалтгүй байна гэж би одоо үргэлж боддог болсон. Хэрвээ удирдагч энд урт хугацаагаар амьдарсаар байвал би яах вэ? Түүнийг явуулах арга бодож олох хэрэгтэй, тэгвэл манай гэр дахиад л амар жимэр болно” гэж дотроо боддог. Хүмүүс ингэж боддог уу? Хэвийн хүн чанартай, үүргээ чин сэтгэлээсээ биелүүлдэг хүмүүс ингэж бодох уу? (Үгүй.) Антихристүүд ингэж боддог. Тэдний олж авдаг хүсүүштэй зүйл юм уу давуу тал хэчнээн том байлаа ч тэдний шунал, хүслийг хэзээ ч хангаж чадахгүй; тэд цаддаггүй, өөрсдийгөө юу ч олж аваагүй гэж боддог бөгөөд энэ үүргийг биелүүлэх нь өөрсдийнх нь хийх учиртай ажил гэж боддоггүй. Эсрэгээрээ тэд үүнийг нэмэлт золиос, төлөөс гэж боддог. Тэд хэчнээн их зүйл олж авсан ч, эсвэл хэчнээн их давуу тал олж авсан ч хохирсон мэт санагдаж, Бурханы гэр өөрсдийг нь хохироож ашиг тус хүртэж байна, ах эгч нар өөрсдийг нь хохироож ашиг тус хүртэж байна, өөрсдөө үүнээс ямар ч хүсүүштэй зүйл олж авахгүй байна гэж боддог. Цаг хугацаа өнгөрөхийн хэрээр эдгээр хүссэн зүйл өөрсдийг нь хангаж чадахгүй, шунал нь ханашгүй мэт тэдэнд санагддаг. Надад хэл дээ, антихристүүд ямар хүн чанартай байдаг вэ? Тэдэнд ямар нэгэн хүн чанар байдаг уу? (Үгүй.) Хүн чанаргүй хүмүүст мөс чанар байдаг уу? Тэд үүргээ чин сэтгэлээсээ биелүүлэх хүсэл, түүнчлэн даруу, чин сэтгэлтэй байж, жинхэнээсээ өөрсдийгөө зориулах хүсэл тээн үүргээ биелүүлж чадах уу? Тэд төлбөр шаардахгүйгээр, ямар нэгэн хөлс нэхэхгүйгээр, ямар ч шагнал хайхгүйгээр үүргээ биелүүлж чадах уу? (Үгүй.) Яагаад чадахгүй гэж? Тэдэнд мөс чанарын ухамсар байдаггүй бөгөөд олж авсан давуу тал нь хэчнээн их байсан ч тэд үүнийгээ зүй ёсны хэрэг гэж боддог. Энэ “зүй ёсны хэрэг” гэдэг нь хэвийн хүмүүсийн бодож чаддаггүй, тэдний хэзээ ч бодохгүй зүйл биш гэж үү? Иймэрхүү бодол, хандлагад ичих мэдрэмж байна уу? (Үгүй.) Ичих мэдрэмжгүй хүмүүст хүн чанар байдаг уу? Энэ хэрэг явдал антихристүүдийн ичгүүр сонжуургүй, эсвэл мөс чанаргүй уг чанарыг ил болгодог.

Ичгүүр сонжуургүй хүмүүс ямар хүмүүс вэ? Хүн төрөлхтний дундаас ямар хүмүүс ичихээ мэддэггүй вэ? (Шизофрени өвчтэй хүмүүс.) Сэтгэцийн өвчтэй хүмүүс ичихээ мэддэггүй, тэд гудамжаар чармай нүцгэн гүйхдээ өөрсдийг нь харж байгаа бүх хүнийг анзаардаггүй, магадгүй бүр хувцас өмссөн хүмүүсийг шоолж, “Хувцас өмсөх та нарт ямар төвөгтэй байгааг хараач. Би гудамжаар хувцасгүй, чармай нүцгэн гүйж байна, надад маш эрх чөлөөтэй, баригдмал биш санагдаж байна!” гэдэг. Ичгүүр сонжуургүй байх гэдэг нь энэ биш үү? (Тийм ээ, мөн.) Энэ бол ичгүүр сонжуургүй байдал. Ичихээ мэддэггүй хүмүүст мөс чанарын ухамсар байдаггүй бөгөөд тэд сэтгэцийн өвчтэй байдаг; тэд бусдыг хохироож ашиг олдог, бусдад харьяалагддаг юуг ч хамаагүй авахыг хүсдэг, шунал, хүсэл нь хэвийн хүний ухаалаг байдлын цар хүрээнээс давсан байдаг—тэд өөрсдийгөө хянаж чадахгүй, мөс чанарын ухамсаргүй байх хэмжээнд очсон. Ийм хүмүүс үнэнийг олж авч чадах уу? Мэдээж үгүй. Тэд зөвхөн алдар нэр, ашиг хонжоо, байр суурь, материаллаг ашиг сонирхлыг л эрэлхийлдэг бөгөөд үнэнийг хэзээ ч олж авдаггүй. Тэгвэл тэд тэнгэрийн хаанчлалд байр эзлэх үү? Бурхан ийм хүмүүсийг аварч, төгс болгодоггүй. Энэ хүмүүс өрөвдмөөр үү? (Үгүй.) Энэ хүмүүс үзэн ядмаар; тэд ой гутам, зэвүүцмээр, жигшүүртэй байдаг. Энэ хүмүүсийн зан араншин жигшүүртэй, дорд; тэд нэр төргүй, ичгүүр сонжуургүй. Зүрх сэтгэл нь шунал, амбиц, хүслээр дүүрэн байдаг. Тэд зүгээр л үүргээ биелүүлэх боломжийг далимдуулан өөрсдөдөө ашиг сонирхол олж авахыг хичээдэг бөгөөд үнэнийг огт хүлээн авдаггүй, аливааг үнэн-зарчмын дагуу ч хийдэггүй. Бурханд залбирахдаа тэд бас хүсүүштэй зүйлс, ашиг сонирхол, Бурханы ерөөлийг гуйдаг. Тэд хэрхэн зовж, золиосолсноо Бурханд тоочдог бөгөөд амссан зовлон, төлсөн төлөөсөө ашиглан Түүнтэй наймаацаж, Бурханаас ерөөл, шагнал гуйж, тэр ч байтугай Бурхан руу гараа ил тод сунгаж хүссэн материаллаг хангамжаа гуйхын тулд л Бурханы өмнө очиж, эдгээр зүйлийн талаар залбирдаг. Бурханы өмнө ирэхдээ тэдний илэрхийлэхийг хүсдэг зүйл бол гомдол, эсэргүүцэл, сэтгэл ханамжгүй байдал, гоморхол, дургүйцэл, түүнчлэн шунал, хүсэл нь хангагдаагүйд урам хугарсан байдал юм. Бурхан эдгээр илрэлийг хараад тэднийг хайрладаг уу, эсвэл жигшдэг үү? (Тэднийг жигшдэг.) Тэд чуулганы төлөө бага зэрэг хүчин чармайлт гаргах үедээ, үүнийгээ тунхаглаж, гавьяаг нь өөртөө авахын тулд, янз бүрийн үүрэг, эсвэл янз бүрийн ажил хийхдээ гаргасан золиос, зориулсан зүйлийнхээ талаар Бурханд хэлэхийн тулд тэр даруй Бурханы өмнө ирдэг; Бурхан эдгээр зүйлийг мэдэхгүй байх вий, Бурхан эдгээр зүйлийг харж чадахгүй байх вий, Бурхан өөрсдийнх нь төлсөн төлөөсийг мартах вий гэхээс тэд үхтлээ айдаг. Тиймээс энэ хүмүүс Бурханы өмнө ёрын муу, нэлээд ичгүүр сонжуургүй харагддаг. Тэд Бурханы өмнө очин, төлсөн төлөөсөө тоочиж, тунхаглаж, авахыг хүсэж буй зүйлсээ Түүнд дүрслэн хэлж, Бурхан руу гараа сунгаж, хүссэн шагналаа гуйх үед Бурхан: “ёс бусыг үйлдэгчид та нар Надаас зайл” гэж хэлдэг. Бурханы хандлага ямар байдаг вэ? “Чам шиг хүмүүс Миний өмнө ирэх эрхгүй. Би чамд ой гутаж, чамайг зэвүүцэж байна. Чиний хүссэн бүхнийг Би чамд өгсөн; энэ амьдралд олж авахыг хүссэн зуу дахин ихийг чи аль хэдийн авсан. Чи өөр юу хүсээ вэ?” Хүн төрөлхтөнд Бурханы өгөхийг хүсдэг зүйл бол үндсэндээ материаллаг зүйл биш, харин Тэр хүн төрөлхтөнд үнэнийг өгөхийг хүсдэг, ингэснээр тэд үнэнээр дамжуулан авралд хүрч чадна. Гэвч антихристүүд Бурханы ажлыг улайм цайм эсэргүүцдэг, үнэнийг эрж хайдаггүй, үнэнийг хэрэгжүүлдэггүй. Харин ч Бурханы ажлын үеэр үүргээ биелүүлэх боломжийг ашиглан хүссэн зүйлсээ зохисгүй байдлаар өөрсдөдөө олж авахыг хүсдэг; тэд цоорхойг ашиглаж, бүх зүйл дээр бусдыг хохироон ашиг олдог атлаа хохирч, нэг их ашиг олоогүй мэт үргэлж санагддаг. Тэдэнд бас хэтэрхий их золиос гаргаж, зориулсан мэт, алдагдал нь ашгаасаа давсан мэт байнга санагддаг, түүгээр ч барахгүй, золиослолдоо байнга харамсаж, аливааг хангалттай сайн цэгнэн бодсонгүй, эсвэл өөрсдөдөө гарах гарц бодсонгүй гэж боддог. Тиймээс тэд золиослолынхоо шагналыг цаг тухайд нь аваагүйдээ зүрх сэтгэлдээ байнга уурлаж, Бурханд гомдоллох гомдлоор дүүрэн байдаг. Зүрх сэтгэлдээ тэд үргэлж тооцоолж, “Бурхан зөвт биш гэж үү? Ер нь бурхан хэнд ч тал тохой татдаггүй, тийм биз дээ? Бурхан бол хүмүүсийг ерөөдөг бурхан биш гэж үү? Бурхан хүний бүх сайн үйл, өөрийгөө зориулж, зарлагадсан бүхнийг нь санадаггүй гэж үү? Би бурхны ажлын төлөө гэр бүлээ орхиж, төлөөс төлсөн, гэхдээ би бурхнаас юу авсан юм бэ?” гэж боддог. Хэрвээ шунал, хүсэл нь богино хугацаанд хангагдахгүй бол тэд сөрөг болж, гомдоллож эхэлдэг. Хэрвээ шунал, хүсэл нь урт хугацаанд хангагдахгүй бол тэдний зүрх сэтгэл хуримтлагдсан хорслоор дүүрдэг. Тэгвэл энэ хуримтлагдсан хорслын үр дагавар юу вэ? Зүрх сэтгэлдээ тэд Бурханд эргэлзэж, тээнэгэлзэж эхэлнэ, Бурханы зөвт зан чанарыг шүүж эхэлнэ, тэр ч байтугай Бурханы хайр, мөн чанарт эргэлзэж эхэлнэ. Хэрвээ энэ хорсол удаан хугацаанд хуримтлагдвал эдгээр зүйл хорт хавдар болон хувирч, тархаж эхлэх бөгөөд тэд хэдийд ч Бурханаас урваж чаддаг болно. Ялангуяа тэд сөрөг, сул дорой, харьцангуй төлөвшөөгүй биеийн хэмжээтэй зарим хүний өмнө, эсвэл шинэхэн итгэсэн зарим хүний өмнө байхдаа эдгээр сөрөг сэтгэл хөдлөлийг хааяа нэг гаргаж, тарааж, Бурханд сэтгэл ханамжгүй байдал, Бурханы талаарх доромжлолоо тараадаг, тэр ч байтугай ялган таних чадваргүй зарим хүнийг төөрөлдүүлж Бурханы зөвт зан чанар, Түүний мөн чанарт эргэлзэхэд хүргэдэг. Үүнийг антихристүүд хийдэг биш үү? Амбиц, хүсэл, эрэлхийлэл, санаархал нь хангагдаагүйн улмаас тэд эдгээр зүйлийг хийж чаддаг, Бурханд ийм хандлага гаргаж чаддаг—энэ бол антихристийн зан чанар, сатанлаг зан чанар гэдэг нь тодорхой юм.

Антихрист чуулганд ямар ч зовлон туулж, ямар ч төлөөс төлсөн байлаа гэсэн, үүнийгээ өөрсдийнх нь хүлээсэн үүргийн нэг хэсэг, бүтээгдсэн зүйлийн гүйцэтгэх ёстой үүрэг гэж боддоггүй, харин Бурханы санах учиртай өөрсдийнх нь хувь нэмэр гэж үздэг. Хэрвээ Бурхан тэдний хувь нэмрийг санавал тэр даруй хариуг нь өгч, тэдэнд ерөөл, амлалт, эд материалын онцгой ивээл хайрлаж, давуу тал олж авах, тодорхой онцгой ашиг тус хүртэх боломж олгох ёстой гэж тэд боддог. Тэгж байж л антихрист сэтгэл хангалуун байх болно. Үүргийн талаарх антихристийн ойлголт юу вэ? Тэд үүргийг бүтээгдсэн зүйлсийн хүлээх ёстой үүрэг хариуцлага гэж боддоггүй, эсвэл Бурханыг дагадаг хүмүүсийн зайлшгүй биелүүлэх ёстой хариуцлага гэж ч боддоггүй. Харин ч тэд үүргээ гүйцэтгэх явдлыг Бурхантай наймаацах чип, Түүний шагналаар сольж болох зүйл, өөрсдийн амбиц, хүслийг хангаж, Бурханд итгэснийхээ төлөө ерөөл хүртэх арга зам гэж үздэг. Тэд Бурханы нигүүлсэл, ерөөлийг хүртэх нь үүргээ гүйцэтгэх урьдач нөхцөл байх учиртай, энэ нь хүмүүст Бурханд итгэх жинхэнэ итгэлийг өгдөг бөгөөд ирээдүйд санаа зовох зүйлгүй байхыг нь Бурхан баталгаажуулж өгсөн цагт л хүмүүс үүргээ сэтгэл амар гүйцэтгэж чадна гэж боддог. Түүнчлэн Бурхан үүргээ гүйцэтгэдэг хүмүүст тав тух, давуу эрх бүрийг олгох ёстой, хүмүүс үүргээ гүйцэтгэх хугацаандаа Бурханы гэрээс олгодог бүх ашиг тусыг эдлэх ёстой гэж тэд боддог. Эдгээр нь хүмүүсийн хүртэх ёстой зүйл. Антихристүүд зүрх сэтгэлдээ ингэж боддог. Ийм сэтгэлгээ нь чухамдаа антихристүүдийн үзэл бодол, зарчим бөгөөд үүрэгт хандах хандлагыг нь төлөөлдөг. Бурханы гэр үүргээ гүйцэтгэхтэй холбоотой үнэний талаар яаж ч нөхөрлөсөн, антихристүүдийн зүрх сэтгэлдээ тээдэг зүйлс хэзээ ч өөрчлөгдөхгүй. Тэд үүргээ гүйцэтгэх талаарх үзэл бодолтойгоо үүрд зууралдах болно. Энэ илрэлтэй холбогдуулан бидний ашиглаж болох нэг хэллэг бий—тэр нь юу вэ? Энэ бол материаллаг зүйлсийг бүхнээс дээгүүр тавьж буй хэрэг; өөрөөр хэлбэл, тэдний гартаа барьж чадах зүйлс л бодитой бөгөөд амлалт өгөх нь утгагүй хэрэг юм. Энэ хүмүүсийн илрэлийн мөн чанар нь материалист, тийм биз дээ? (Тийм.) Материализм бол бурхангүй үзэл юм; тэд зөвхөн харж, хүрч чадах зүйлээрээ л баримжаалдаг, зөвхөн харж чадах зүйл нь л тооцогддог бөгөөд харж чадахгүй зүйлийнхээ оршин тогтнолыг үгүйсгэдэг. Тиймээс антихристийн үүргийн талаарх мэдлэг, ойлголт нь үнэн-зарчимтай гарцаагүй зөрчилддөг бөгөөд шүтлэггүй хүмүүсийн үзэл бодолтой ав адилхан байдаг гэж тодорхойлж болно; үнэндээ тэд бол үл итгэгчид юм. Тэд Бурхан оршин байдагт итгэдэггүй, Бурханы бүх үг бол үнэн, үнэн зам гэдэгт ч итгэдэггүй. Тэд зөвхөн алдар нэр, ашиг хонжоо, байр суурийг л бодитой гэж үздэг бөгөөд эрэлхийлж, эдэлж буй бүхнээ зөвхөн хүний хүчин чармайлт, тэмцэл, төлсөн төлөөсөөр л олж авч чадна гэж үздэг. Энэ нь “Хүмүүс аз жаргалыг хоёр гараараа бүтээх ёстой” гэдэг үзэл бодлоос юугаараа өөр юм бэ? Ямар ч ялгаагүй. Хүмүүс Бурханы төлөө үүргээ сайн гүйцэтгэхийн тулд өөрсдийгөө зарлагадаж, төлөөс төлснөөр эцэст нь үнэн ба амийг олж авдаг гэдэгт тэд итгэдэггүй. Бурханы шаардлагын дагуу үйлдэж, улмаар стандартад нийцсэн байдлаар үүргээ гүйцэтгэдэг хүмүүс Бүтээгчийн сайшаал, ерөөлийг хүртэж чадна гэдэгт тэд бас итгэдэггүй. Энэ нь тэд хүн төрөлхтөнд өгсөн Бурханы амлалт юм уу Бурханы ерөөлд итгэдэггүйг харуулж байна. Тэд бүхнийг захирах Бурханы дээд эрхийн баримтад итгэдэггүй, тиймээс тэдэнд жинхэнэ итгэл байдаггүй. Тэд зөвхөн “Би үүргээ гүйцэтгэдэг, тиймээс бурхны гэрээс онцгой хангамж, материаллаг ерөөл эдлэх ёстой. Бурхны гэр намайг эд материалын бүхий л давуу эрх, таашаалаар хангах ёстой. Тэр нь бодитой байх болно” гэж үздэг. Энэ бол антихристийн сэтгэлгээ, үзэл бодол юм. Тэд Бурханы амлалт итгэмжит гэдэгт, эсвэл үнэнийг олж авснаар хүн амийг олж авч, Бурханаар ерөөгддөг гэх баримтад итгэдэггүй. Үүргээ гүйцэтгэх тухайд тэд зүгээр л үнэнийг эрж хайдаггүй, үнэнийг хүлээн авдаггүй, энэ үнэнийг бүр ч хүлээн зөвшөөрдөггүй: Хүн бүтээгдсэн зүйлийн үүргийг гүйцэтгэж чаддаг байх нь Бурханы хамгийн агуу ерөөл бөгөөд Бурханы санах зүйл юм, мөн энэ үйл явцад хүн үнэнийг олж авч, эцэст нь Бурханаар авруулж чадна—энэ бол Бурханаас хүнд өгсөн хамгийн агуу амлалт юм. Хэрвээ чи Бурханы чамд өгсөн амлалтад итгэж, эдгээр амлалтыг хүлээн авч чаддаг бол чамд Бурханд итгэх жинхэнэ итгэл байна. Эдгээр үгийг сонсох үед антихристүүд болон үл итгэгчдэд ямар санагддаг вэ? (Тэд Бурханы хэлдэг зүйлд итгэдэггүй, үүнийг хууран мэхлэлт гэж боддог.) Бурханы хэлдэг эдгээр үг зүгээр л зарим тэнэг, гэнэн мангаруудаар Бурханы төлөө үйлчлэл үзүүлүүлэхийн тулд хүмүүст хоосон төсөөлөл өгч, дараа нь үйлчлэл нь дуусмагц тэднийг хөөж явуулах гэсэн Түүний арга л гэж тэд боддог. Тэд “Үнэнийг олж авах аа? Ха! Үнэн гэж юу болохыг хэн харж чадах юм бэ? Бурхны амлалт юу болохыг хэн барьж үзэж чадах юм бэ? Хэн тэдгээрийг хүлээж авсан юм бэ? Бурхны амлалт бодитой биш; зөвхөн алдар нэр, ашиг хонжоо олж авч, байр суурийн ашиг тусыг эдлэх нь л бодитой; зөвхөн алдар нэр, ашиг хонжооны төлөө чармайж, байр суурийн ашиг тусыг эдлэх нь л жинхэнэ. Би хүнд бурхны өгдөг амлалт болон түүний хүнд өгдөг үнэний талаар олон жил сонсож байгаа ч огтхон ч өөрчлөгдөөгүй, ямар ч ашиг тус олж аваагүй, эдгээр зүйл намайг байр суурьтай, өргөмжлөгдсөн амьдралаар амьдруулсан нь бүр ч үгүй. Хэдийгээр зарим хүн үнэнийг олж авч, өөрчлөгдсөн, бурхны ерөөлийг хүртсэн гэж гэрчлэл хийдэг ч тэд маш эгэл жирийн харагддаг, бүгд л хэвийн хүмүүс, тэгэхээр тэд яаж бурхны ерөөлийг хүртэж, тэнгэрийн хаанчлалд орж чадах юм бэ?” гэж боддог. Тэд зөвхөн барьж, олж авч чадах зүйлсээ л хамгийн бодитой гэж боддог. Энэ нь үл итгэгчдийн үзэл бодол биш гэж үү? Яалт ч үгүй мөн. Тиймээс, эдгээр антихрист чуулганд орж ирмэгцээ бүх зүйлийг сэжиглэн үзэж, хаанаас ашиг тус олж болох, ямар боломж ашиглан давуу тал олж авч, Бурханд итгэх итгэлээсээ илүү их бодит ашиг тус хүртэж болохыг үргэлж тунгаан бодож байдаг—тэд зүрх сэтгэлдээ үргэлж эдгээр зүйлийг тооцоолж байдаг. Зөвхөн алдар нэр, ашиг хонжоо, байр суурийг олж авснаар л бүх ашиг тусыг хүртэж чадна гэсэн мэдрэмж тэдэнд төрдөг тул тэд байр суурийг эрэлхийлэхээр сонгож, гагцхүү эдгээр зүйлийн төлөө чармайхад өөрсдийгөө зориулдаг. Тэд үнэнийг хэзээ ч тунгаан боддоггүй, Бурханы санаа зорилгыг эрж хайдаггүй бөгөөд үнэнийг эрэлхийлэхийн тулд биш, зөвхөн зүрх сэтгэлээ тайтгаруулж, сэтгэлийн хоосролоо нөхөхийн тулд л Бурханы үгийг идэж, уудаг. Хэдийд ч бай, хэрвээ чи антихристээс шунал, хүслээ орхиж, алдар нэр, ашиг хонжоо, байр суурийн эрэлхийллээ бүрмөсөн орхиж, Бурханд итгэх итгэлээсээ хүсэж буй эдгээр ашиг тусаа орхихыг шаардвал тэр тэгж чадахгүй. Эдгээр зүйлийг орхиулах нь тэдэнд арьсыг нь хуулж, шөрмөсийг нь таслах гэж байгаа мэт санагддаг; эдгээр зүйлгүй бол тэдэнд зүрх сэтгэлээ сугалуулсан мэт, сүнсээ алдсан мэт санагддаг бөгөөд эдгээр амбиц, хүсэлгүйгээр Бурханд итгэх итгэл нь ямар ч найдваргүй болж, амьдрал нь утга учраа алдсан мэт санагддаг. Тэдний нүдээр, зөвхөн үүргийнхээ төлөө өөрсдийгөө зарлагадаж, бүхнээ зориулж, төлөөс төлдөг, хувийн ашиг тус эрж хайдаггүй хүмүүс бүгд тэнэгүүд юм. Антихристүүдийн баримталдаг ертөнцийн гүн ухааны зарчим бол “Хүн бүр өөрийгөө боддог, би үхэхээр чи үх” гэдэг юм. Тэд “Хүмүүс яаж өөрсдийгөө бодохгүй байж чадах юм бэ? Хүмүүс яаж өөрсдийнхөө ашиг тусын төлөө чармайхгүй байж чадах юм бэ?” гэж боддог. Зүрх сэтгэлдээ тэд бүхнийг орхиж, Бурханы төлөө өөрсдийгөө чин сэтгэлээсээ зарлагаддаг хүмүүсийг жигшдэг, үүргээ үнэнчээр гүйцэтгэдэг, материаллаг амьдралын хувьд маш хэмнэлттэй, энгийн амьдардаг хүмүүсийг жигшдэг, Бурханд итгэж, үүргээ гүйцэтгэснийхээ төлөө хавчигдаж, улмаар гэртээ харьж чадахгүй байгаа хүмүүсийг жигшдэг. Тэд зүрх сэтгэлдээ энэ хүмүүсийг байнга шоолж, “Та нар бурханд итгэдгээсээ болоод гэр орноо алдсан. Гэр бүлтэйгээ хамт байж чадахгүй, ядуу тарчиг амьдарч байна—та нар үнэхээр тэнэг юм! Хүн юу ч хийсэн, бурханд итгэхдээ ч гэсэн ертөнцийн гүн ухааны зарчмыг баримтлах ёстой: Яавч хохирол амсаж болохгүй. Тэд бурхны амлалт, ерөөлийг харж, хүрч чаддаг байх ёстой бөгөөд баримтлахад тохиромжтой цорын ганц хандлага бол молтогчин туулай харахаас нааш шонхроо тавихгүй байх явдал юм. Та нар үнэхээр тэнэг юм! Намайг хар. Би бурханд ч итгэдэг, алдар нэр, ашиг хонжоо, байр суурийг ч эрэлхийлдэг. Би бурхны гэрийн бүх сайн хангамжийг эдэлдэг, ирээдүйд ч бас ерөөл хүртэж чадна. Би ямар ч зовлон туулах шаардлагагүй, миний хүртэх ерөөл та нарынхаас илүү их байх болно. Би та нар шиг гэр бүл, ажил төрлөө орхиж, гэртээ харьж чадахгүй, ирээдүйд ерөөл хүртэж чадах эсэхээ ч мэдэхгүйгээр төлөөс төлдөггүй” гэдэг. Энэ хүмүүс юу вэ? Тэд үнэнийг эрэлхийлдэггүй, үүргээ чин сэтгэлээсээ гүйцэтгэдэггүй атлаа үнэнийг эрэлхийлдэг, үүргээ гүйцэтгэж, Бурханы даалгаврыг биелүүлж, Бурханы хүслийг дагахын төлөө гэр бүл, ажил төрлөө орхиж, зовлон туулж, төлөөс төлдөг хүмүүсийг жигшдэг. Ийм хүмүүс олон бий юу? (Тийм.) Чуулган бүрд ийм хүмүүс байдаг. Энэ хүмүүс Бурханд үнэхээр итгэдэг хүмүүс мөн үү? Тэд аврагдаж чадах уу? (Үгүй.) Тэд Бурханд жинхэнээсээ итгэгчид биш, тэдний аврагдах магадлал бүр ч бага.

Антихристүүд ямар ч асуудалтай тулгарсан, эсвэл юу ч хийсэн бай, үнэнийг олж авч, авралд хүрч чадах эсэхээ биш, харин махан биеийнхээ бүх ашиг тусыг юун түрүүнд боддог. Тэдний зүрх сэтгэлд махан биетэй нь холбоотой бүх ашиг тус хамгийн чухал байр суурь, хамгийн өндөр байр суурь, хамгийн дээд байр суурийг эзэлдэг. Тэд зүрх сэтгэлдээ Бурханы санаа зорилгыг хэзээ ч бодолцдоггүй, Бурханы ажлыг хэзээ ч бодолцдоггүй, хүн ямар үүрэг гүйцэтгэх ёстойг бүр ч бодолцон үздэггүй. Бурхан хүмүүсээс үүргээ стандартад нийцсэн байдлаар гүйцэтгэхийг яаж ч шаардсан, стандартад нийцсэн бүтээгдсэн зүйл байхыг яаж ч шаардсан, антихристүүд бүрэн үл хайхардаг. Бурхан ямар ч арга хэрэглэсэн, ямар ч үг хэлсэн бай, энэ хүмүүсийн сэтгэлийг хөдөлгөж, улмаар төлөвлөгөөг нь өөрчилж, шунал, хүслийг нь орхиулж чаддаггүй. Энэ хүмүүс бол аман дээрээ ч, ачир дээрээ ч антихристүүдийн дундах материалистууд, үл итгэгчид юм. Тэгвэл энэ хүмүүсийг антихристүүдийн эгнээний шаар шавхруу гэж үзэж болох уу? (Болно, учир нь зарим антихрист байр суурийн төлөө ядаж л жаахан үйлчлэл үзүүлж чаддаг байхад энэ хүмүүс үйлчлэл үзүүлэхийг ч хүсдэггүй.) Тийм ээ. Энэ хүмүүс ашиг тус л хүсдэг, тэдний өдөржин ширтэж, боддог бүхэн нь ашиг тус бөгөөд хийдэг бүхэн нь ашиг тусыг тойрон эргэлддэг. Зарим хүн зочлох үүрэг гүйцэтгэдэг бөгөөд өндөг, будаа, гурил нь дуусах үед хүн явуулж эдгээр зүйлийг худалдаж авхуул гэж чуулганд тэр даруй хэлдэг. Тэд өөрсдөө юу ч худалдаж авдаггүй; яг л зочлох үүрэг гүйцэтгэж эхлэхээсээ өмнө гэртээ эдгээр зүйлийг хэзээ ч идэж байгаагүй мэт авирладаг. Тэд урьд нь энэ бүхнийг өөрсдөө худалдаж авдаг байсан хэр нь энэ үүргийг гүйцэтгэж эхэлмэгцээ шалтаг тоочиж, өөрсдийнх нь зөв гэж бодож, өөртөө итгэлтэй байж, Бурханы гэр тэдэнд ямар нэгэн өртэй юм шиг Бурханы гэрийн өр нэхэгч, зээлдүүлэгч болж эхэлдэг—ийм хүмүүс сайн биш.

Би Хятадын эх газарт зочин хүлээн авагч зарим айлд байж үзсэн, зарим ах эгч үнэхээр хүн чанар сайтай байсан. Тэд хоёр гуравхан жил итгэсэн, үнэнийг нэг их ойлгоогүй байсан ч зочлох үүргээ чин сэтгэлээсээ гүйцэтгэсэн. Бурханы гэр тэдэнд мөнгө өгөх гэж оролдвол тэд татгалздаг байсан; тэд ах эгч нарын өгсөн зүйлийн хариуд мөнгө өгч, Бурханы гэрийн юуг ч анхааралтай, аюулгүй хадгалдаг байсан; хэрвээ Бурханы гэрийн худалдаж авсан зүйл дуусаагүй бол түүнтэй тэнцэх хэмжээний мөнгийг ч Бурханы гэрт буцааж өгдөг байв. Санхүүгийн хувьд илүү сайн зарим нь дуртайяа зочин хүлээн авдаг байсан бөгөөд Бурханы гэрээс өгсөн сохор зоосыг ч авдаггүй байсан. Зарим хүн чинээлэг биш байсан ч Бурханы гэрээс өгсөн ямар ч мөнгийг авдаггүй байв. Чуулган юм уу ах эгч нар зочлох үүрэгт нь хэрэглүүлэхээр тэдний гэрт юу ч өгсөн бай, тэд юуг нь ч шамшигдуулдаггүй. Энэ нь тэд үнэнийг ойлгодогтой холбоотой байсан уу? Үгүй ээ, энэ бол зан араншингийн асуудал. Түүнчлэн, илүү чухал нь тэд жинхэнэ итгэгчид байсан бөгөөд сайн зан араншинтай байсныхаа ачаар ингэж чадсан, эс бөгөөс тэд тэгж чадахгүй байх байсан. Би зочин хүлээн авагч зарим айлд зочилсон бөгөөд гэрийн эзэд Надад хэрэглүүлэхээр хамгийн сайн хөнжил, гудсаа гаргаж ирэхэд нь Би: “Энэ цоо шинэ, хэрэглээгүй юм байна. Сав боодолд нь буцааж хий, Би хэрэглэхгүй” гэж хэлсэн. Тэд Надад хэрэглүүлэх гэж зүтгэсэн. Тэгтэл зарим гэрийн эзэн Надад хэрэглүүлэхээр бүх зүйлийг шинээр худалдаж авсан байсан ба Би: “Шинэ зүйл битгий худалдаж ав, мөнгөний гарз. Би зүгээр л танайд байгааг л хэрэглэе. Ямар ч мөнгө бүү үр. Би очсон газар бүрдээ хүмүүст тэр, энэ зүйлийг худалдаж ав гэж зөвлөдөггүй. Үргэлж шинэ зүйл хэрэглэх шаардлагагүй” гэж хэлсэн. Зарим хүн энэ мөнгийг үрэх гэж зүтгэсээр байсан. Бас хооллох үеэр олон төрлийн хоол хийдэг зарим гэрийн эзэн ч байсан. Намайг юу идэх дуртайг мэддэггүй учраас сонголттой байлгахын тулд олон төрлийн хоол хийдэг байсан, учир нь хэрвээ цөөхөн төрлийн хоол хийвэл Намайг сайн идэхгүй байх гэж тэд санаа зовдог байв. Ийм хүмүүс ч бас олон бий. Гэвч зарим гэрийн эзэн өөр байдаг. Би энэ гэрийн эзэдтэй хамт байх үед тэд Намайг аргацаахын тулд өдөр тутмын хэрэглээний зарим зүйлийг санаан зоргоороо авчирсан, хоол хийхдээ хэрэглэсэн орц найрлага нь зөвхөн ах эгч нарын авчирсан зүйлс байсан бөгөөд илүү ихийг худалдаж авах шаардлагатай болох үедээ Надаас мөнгө нэхэж, гараа тосдог байсан. Тэгтэл өөр бусад гэрийн эзэн бий, тэдний гэрт Би зарим эд зүйлсээ хадгалуулахаар үлдээсэн юм. Намайг хэсэг хугацаанд буцаж очихгүй байх үед гэрийн эзэд шургуулгыг хөшиж онгойлгоод, зарим зүйл нь алга болсон байдаг. Тэд бүгд Бурханд итгэдэг, бүгд зочлох үүрэг гүйцэтгэдэг, гэвч тэдний хоорондох ялгаа мөн чанарын ялгаа юу? Бурханд итгэдэг зарим хүн ийм зүйл хийж чаддаг—энэ нь хүний хийх зүйл мөн үү? Энэ бол хулгайчид, дээрэмчид, хорон санаатнууд, луйварчдын хийдэг зүйл. Жинхэнэ итгэгчид ийм зүйл хийж чадах уу? Хэрвээ жинхэнэ итгэгч чиний юмыг хадгалж байгаа бол чи хэчнээн удаан хол байсан ч, бүр найм, арван жил болсон ч тэд үргэлж аюулгүй хадгална; тэд үүнд хүрэхгүй, үүнийг харахгүй, ухаж төнхөхгүй. Гэвч зарим гэрийн эзний хувьд, хэрвээ чи гэрт нь ямар нэг зүйл үлдээвэл чамайг хаалгаар гармагц юмыг чинь нэгжиж үзнэ. Тэд юу ухаж төнхдөг вэ? Тэд үнэтэй зүйл, тухайлбал үнэт эдлэл, гар утас, мөнгө байгаа эсэхийг харахаар чиний цүнхийг ухна—тэд энэ бүхнийг ухаж төнхдөг. Зарим эмэгтэй юу ухаж төнхөх хандлагатай байдаг вэ? Тэд чамд сайхан хувцас байгаа эсэхийг харахыг хүсдэг. Ухаж төнхсөнийхөө дараа тэд “Өө, энэ хувцас үнэхээр гоё юм аа. Өмсөөд үзье” гэж боддог. Надад хэл дээ, ийм зүйл тохиолддог биш үү? (Тийм.) Чи яаж мэдэж байгаа юм бэ? Та нар ийм зүйл тохиолдохыг харсан уу? Ийм зүйл тохиолддог гэж хэлэх баттай нотолгоо Надад бий. Нэг жил, намрын сүүлчээр Би нэг зочин хүлээн авагч айлд зарим хувцсаа үлдээсэн юм. Нэг өдөр гэнэт тэр хувцасны заримыг нь өмсөх хэрэгтэйгээ санаад, авахаар төлөвлөж, тэр айл руу очсон. Юу болсныг таа даа. Намайг гэрт ороход гэрийн эзэн настай эмэгтэй Миний ноосон хүрмийг өмсөж үзэж байсан. Би үүнийг харсан нь зүгээр л тохиолдлын хэрэг байсан. Намайг “Чи юу хийж байгаа юм бэ?” гэж хэлэхэд тэр эмэгтэй цочирдсон. Тэрээр ийм санаандгүй байдлаар өөрийнх нь юу хийж байгааг Намайг харна гэж хэзээ ч төсөөлөөгүй байсан бөгөөд маш их ичсэн. Гэвч ийм хүмүүс ичих нүүрэндээ илэг наасан байдаг бөгөөд тэр даруй “Өө, чиний ноосон хүрэм надад яг таарч байна гэж бодохгүй байна уу?” гэж хэлсэн. Би: “Энэ Миний хүрэм. Хэрвээ чамайг өмсвөл Би өмсөж чадахгүй” гэж хэлэв. Тэрээр: “Май ав, би хүсэхгүй байна” гэж хэллээ. Би: “Хэрвээ чи авахгүй юм бол яах гэж өмсөж үзэж байгаа юм бэ? Хувцасны шүүгээний хаалга цоожтой байгаагүй юм уу?” гэж хариулсан. Тэрээр: “Өнөөдөр надад хийх юм байхгүй байж таарсан болохоор энийг гаргаж ирээд харсан юм” гэж хэлсэн. Би: “Энэ чинийх биш учраас чи хүрэх ёсгүй байсан юм” гэж хэлэв. Энэ бол бодитоор тохиолдсон зүйлийн нэг жишээ. Түүнийг ингэхдээ ямар санаатай байсныг Би мэдэхгүй. Надад хэл дээ, ийм хүн Бурханд итгэдэг хүн мөн үү? Би түүнийг Бурханд итгэгч, Бурханы гэр бүлийн гишүүн гэж үзэх ёстой юу? (Үгүй.) Тэрээр Бурханыг дагагч байхад зохисгүй, тэр бол Сатаны бүлэглэлийн нэг, ичгүүр сонжуургүй, мөс чанар, ухаалаг байдалгүй, өчүүхэн ч хүн чанаргүй—тэр бол адгийн шаар. Бурхан ийм хүмүүсийг аврах уу? Ийм хүмүүст ёс жудаг, нэр төрийн хамгийн наад захын ойлголт байдаггүй, эсвэл Бурханыг хүндэтгэх хамгийн наад захын хүндэтгэл ч байдаггүй—Бурхан тэднийг аврах боломжгүй. Бурханы хэлдэг үнэн, хүнд өгдөг амь нь ийм хүмүүст зориулагдаагүй; энэ хүмүүс Бурханы гэр бүлийн гишүүд биш, харин Бурханы гэрийн гаднах үл итгэгчид бөгөөд диаволд харьяалагддаг. Антихристүүдийн уг чанар-мөн чанар нь үнэнийг хайрладаггүй, үнэнд зэвүүцдэг байхаас гадна, ёс жудагнь бас туйлын дорд, жигшүүртэй байдаг, ийм хүмүүс ой гутам, жигшүүртэй, зэвүүцмээр байдаг. Бидний саяхан ярьсан Бурханы гэрийн хөрөнгийг шамшигдуулдаг энэ хүмүүсийн илрэлүүдээс харахад энэ хүмүүс ямар ч үүрэг гүйцэтгэсэн, хэзээ ч өөрсдийгөө үнэхээр зарлагаддаггүй, хэзээ ч чин сэтгэлээсээ хийдэггүй. Харин ч тэд өөрсдийн гэсэн төлөвлөгөө, шунал, хүсэл тээж ирдэг, тэд үнэнийг олж авахын тулд биш, харин ашиг тусын хойноос гүйж ирдэг. Тиймээс үүнийг яаж ч харсан, Бурханы хувьд ийм хүмүүсийн хүн чанар стандартад нийцдэггүй. Тэгвэл Надад хэл дээ, та нар ийм хүмүүсийн хүн чанарыг стандартад нийцсэн гэж үздэг үү, тэднийг сайн хүмүүс гэж үздэг үү? (Үгүй.) Та нар ч бас ийм хүмүүсийг басамжилдаг, тийм биз дээ? (Тийм.) Зарим хүн Бурханы гэр ямар нэг зүйл худалдаж авсныг сонсоод өөрийнхөө хувийг авахыг хүсдэг, ах эгч нар хувцас хандивлаж байгааг хараад, өөрсдөө үүнийг хүртэх эрхтэй эсэх, эсвэл авах ёстой эсэхээс үл хамааран, очиж авахаар оролдон, хэнээс ч илүү идэвх санаачилгатай хөдөлдөг; Бурханы гэрт хийх шаардлагатай ажил байгааг, эсвэл хийх шаардлагатай зарим нэг бохир, ядаргаатай ажил байгааг сонсох үедээ тэр даруй нуугддаг бөгөөд хаанаас ч олддоггүй. Ийм хүмүүс зальтай, овжин, дорд ёс жудагтай байдаг—тэд ой гутам, зэвүүцмээр, жигшмээр байдаг!

Антихристүүдийн Бурханы гэрийн хөрөнгийг шамшигдуулдаг янз бүрийн илрэлийг ашиглан, бүх талаар өөрсдийнхөө ашиг тусад санаа тавьдгийг нь задлан шинжилж, энэ хүмүүс бол үл итгэгчид, материалистууд, жигшүүртэй, дорд, ёс жудаг муутай, зэвүүцмээр хүмүүс бөгөөд Бурханы аврах бай биш гэдгийг харж болно. Ийм хүмүүсийн тодорхойлолтыг үнэнд зэвүүцдэг гэх хэмжээнд хүргэх шаардлагагүй; бид тэднийг хүн чанар, ёс жудгийнх нь хувьд аль хэдийн нэвт харж чадах тул үүнийг үнэнтэй холбоотой тийм өндөр түвшинд хүргэх шаардлагагүй. Тиймээс, Бурханы гэрт ч бай, эсвэл ямар нэг бүлэг хүмүүсийн дунд ч бай, ийм хүмүүс үргэлж хамгийн дорд, хамгийн ёс жудаггүй байдаг нь гарцаагүй. Мэдээж, хэрвээ тэднийг Бурханы гэрт үнэнийг ашиглан хэмжих юм бол тэд бүр ч жигшүүртэй, дорд харагдана. Антихристүүдийн гаргадаг энэ илрэлийн талаар өөр жишээ та нарт байна уу? (Нэг антихрист Бурханы гэрийн ном хэвлэх хэргийг хариуцаж байсан бөгөөд хуурамч данс тооцоогоор дамжуулан Бурханы өргөлөөс хэдэн зуун мянган юань шамшигдуулсан. Түүнийг мөрдөн шалгасны дараа, энэ үүргийг гүйцэтгэж эхлэхээс өмнө гэр бүл нь маш бага мөнгөтэй байсан боловч энэ үүргийг гүйцэтгэж эхэлснийхээ дараа тэрээр байр, машин худалдаж авсан нь тогтоогдсон, гэхдээ эдгээр зүйлийг данс тооцооноос илрүүлж чадаагүй. Түүний гэр бүлийнхэн бүгд үнэхээр харгис байсан тул өргөлийг буцааж авч чадаагүй.) Энэ хэрэг дээр удирдагч, ажилчид шууд хариуцлага хүлээж байсан биш үү? (Тийм ээ. Хожим нь илүү олон нарийн ширийн зүйл ил болох үед, тухайн үед хариуцлага хүлээж байсан удирдагч, ажилчид энэ антихристийн хариуцаж байсан данс тооцоог хэзээ ч шалгаж байгаагүй нь тогтоогдсон. Тэд хариуцлагаа цалгардуулсан бөгөөд энэ нөхцөл байдал тэд хариуцлагагүй байснаас үүдэлтэй. Тэд гарцаагүй шууд хариуцлага хүлээж байсан.) Тэгвэл тэдний гэм бурууг Бурханы бүртгэлийн дэвтэрт тэмдэглэх ёстой юу? (Тийм.) Дараа нь энэ хүмүүст ямар арга хэмжээ авсан бэ? (Заримыг нь зайлуулж, хөөсөн, зарим нь өргөлийг буцааж төлж байгаа.) Энэ бол тэдэнд авах зохистой арга хэмжээ юм. Энэ хэрэг явдал дээр удирдагч, ажилчид үүргээ умартаж, хяналт тавих хариуцлагаа биелүүлж чадаагүй. Ялангуяа, тэд буруу хүн ашигласан бөгөөд энэ хүнд анхаарал хандуулж, хяналт тавих ямар ч хүчин чармайлт гаргаагүй, ашиглаж байсан хүнийхээ асуудлыг цаг тухайд нь илрүүлж чадаагүйгээс болж ноцтой үр дагавар гарч, Бурханы өргөл болон Бурханы гэрийн хөрөнгө ихээхэн хохирол амссан; энэ бол шууд хариуцаж байсан тэр бүх хүний хүлээх хариуцлага байсан бөгөөд тэдний гэм бурууг бүгдийг нь тэмдэглэх ёстой. Энэ бол ажилд зөв хүн ашиглаагүйгээс болж тэдний өөрсдөдөө авчирсан сөрөг үр дагавар бөгөөд энэ нь Бурханы гэрийг хохироож, эцэст нь Бурханы өргөлөөр төлөөс төлсөн. Надад хэл дээ, антихристүүд үргэлж шунахай байдаг уу, эсвэл үнэ цэнтэй зүйл харах үед л эдгээр ёрын муу санаа тэдэнд төрдөг үү? (Тэд үргэлж шунахай байдаг.) Тийм учраас ийм хүмүүстэй холбогдож, харилцах үедээ чи тэдний шунал, хүслийг гарцаагүй илрүүлж чадна. Удирдагч, ажилчид хариуцлагагүй байж, хүмүүсийг ялган таниагүй, хүмүүсийг тодорхой хараагүй, хүмүүсийг буруу ашигласнаас болж энэ үр дагавар гарсан тул тэдэн дээр хүндхэн хариуцлага буусан бөгөөд тэд хөөгдөх нь зүйтэй байсан юм.

Бид өмнө нь антихристүүдийн уг чанар, мөн чанар, зан чанар болон тэдний явдаг замын үндсэн гол талуудыг нөхөрлөсөн. Өнөөдөр бидний нөхөрлөж, задлан шинжилж байгаа зүйл бол антихристүүдийн хүн чанарын хүрээн дэх илрэлүүд бөгөөд энэ нь бодит амьдралтай холбоотой юм. Хэдийгээр энэ нь жижиг тал боловч антихристүүдийн зарим илрэлийг ялган танихад хүмүүст тусалж чадна; эдгээр нь бас антихристүүдийн зарим илэрхий онцлог, шинж тэмдэг, бэлгэ тэмдэг юм. Жишээлбэл, антихрист байр суурь, алдар нэр, ашиг хонжоо, нэр нөлөөнд дуртай, мөн маш аминч, жигшүүртэй, харгис байдаг бөгөөд үнэнийг хайрладаггүй, тэгвэл тэдний хүн чанар, ёс жудаг ямар байдаг вэ? Зарим хүн: “Хэдийгээр зарим антихрист нэр хүнд, байр сууринд дуртай ч нэр төртэй, эрхэмсэг ёс жудагтай, мөс чанар, эрүүл ухаантай байдаг” гэж хэлдэг. Энэ зөв үү? (Үгүй, буруу.) Яагаад үгүй гэж? Антихристүүд ямар зан чанар-мөн чанартайг ярихаа больё; эхлээд тэдний хүн чанар, ёс жудгийг харцгаая. Тэд гарцаагүй сайн хүмүүс биш, тэд нэр төр, мөс чанар, эрхэмсэг ёс жудагтай хүмүүс биш, үнэнийг хайрладаг хүмүүс бүр ч биш. Ийм хүн чанартай хүмүүс зөв замаар явж чадах уу? Мэдээж үгүй, учир нь тэдний ёс жудагт зөв замаар явдаг мөн чанар байхгүй, тиймээс энэ хүмүүс үнэнийг хайрлах боломжгүй, үнэнийг хүлээн авах бүр ч боломжгүй. Антихристүүдийн үүргээ гүйцэтгэдэг сэдэл, хандлагаас харахад, тэдний ёс жудаг, хүн чанар нь хүмүүст тэднийг голох, зэвүүцэх мэдрэмж төрүүлдэг бөгөөд тэд Бурханд бүр ч их жигшигдэн гологддог. Тэд ямар ч үүрэг гүйцэтгэсэн, Бурханы гэрийн хөрөнгийг шамшигдуулахыг үргэлж хүсдэг, Бурханаас шагнал, мөнгө, эд зүйл, ашиг тус нэхдэг. Тэгвэл Бурхан тэднийг ямар хүмүүс гэж үздэг вэ? Энэ хүмүүс гарцаагүй сайн хүмүүс биш. Тэгвэл Бурханы нүдээр Тэр ийм хүмүүсийг яг хэрхэн тодорхойлдог вэ? Тэр ийм хүмүүст ямар нэр өгдөг вэ? Библид Нигүүлслийн эрин үеийн нэгэн түүх тэмдэглэгдсэн байдаг: Иудас мөнгөний уутнаас байнга хулгайлдаг байсан бөгөөд эцэст нь тэрээр Бурханд ашиглагдаж, Эзэн Есүсээс урвах үйлчлэл үзүүлсэн. Эзэн Есүс загалмайд цовдлогдож, Эзэн болон найзуудаасаа урвах үүрэг роль гүйцэтгэсэн Иудасын гэдэс нь хагарч үхсэн. Тиймээс Бурханы гэрийн хөрөнгийг шамшигдуулж, Бурханд өргөсөн өргөлийг хулгайлдаг энэ хүмүүс Бурханы нүдэнд бүгд Иудасууд бөгөөд энэ хүмүүсийг Бурхан Иудас гэж нэрлэдэг гэсэн үг юм. Одоо Иудас хэмээн яллагдаж байгаа энэ антихристүүд хэдийгээр Иудас шиг Эзэн болон найзуудаасаа урвах мэтийн зүйл хийдэггүй ч тэдний уг чанар-мөн чанар адилхан. Тэдэнд ямар нийтлэг зүйл байдаг вэ? Тэд байр суурь болон үүргээ гүйцэтгэх боломжоо ашиглан Бурханы гэрийн хөрөнгийг хулгайлж, шамшигдуулдаг. Тийм учраас энэ хүмүүсийг Бурхан Иудас гэж нэрлэдэг бөгөөд тэд Эзэн болон найзуудаасаа урвасан Иудастай энэ тэнцүү юм. Өөрөөр хэлбэл, Бурханы гэрийн хөрөнгийг шамшигдуулж, булаан авдаг энэ антихристүүд Эзэн болон найзуудаасаа урвасан Иудастай адил бөгөөд ийм хүмүүсийг ямар төгсгөл хүлээж байгааг ойлгохын тулд нэг их бодох шаардлагагүй.

2. Ах эгч нарыг өөртөө үйлчлүүлж, ажиллуулах

Антихристүүдийн үүргээ гүйцэтгэхдээ олж авахаар чармайдаг ашиг тус нь бидний аль хэдийн ярилцсан мөнгө, эд материал, хоол хүнс, хэрэглэх зүйлсээр хязгаарлагддаггүй бөгөөд эдгээр ашиг тусын цар хүрээ маш том байдаг. Жишээлбэл, антихристүүд үүрэг гүйцэтгэх үедээ үүрэг гүйцэтгэж байна гэх нэрийдлээр ах эгч нарыг ашиглаж, ах эгч нарыг өөртөө үйлчлүүлж, ажиллуулж, тэднийг зарж зараалдаг—энэ нь антихристүүдийн олж авахаар чармайдаг ашиг тус биш гэж үү? (Мөн.) Зарим хүн чуулганы удирдагч болохоосоо өмнө гэрийнхээ бүх зүйлийг өөрсдөө үргэлж хийдэг бөгөөд ямар ч амбиц, муу санаагүй мэт харагддаг. Гэвч тэд чуулганы удирдагчаар сонгогдож, байр суурьтай болмогцоо бүх зүйлийг өөрсдөө хийсээр байдаг уу? Тэд байр суурьтай болмогцоо өөрсдийгөө өөр болсон, Бурханы гэрт тусгай хангамж хүртэх ёстой гэж боддог бөгөөд өөрсдийн “үүрэг”-ийг хамтдаа биелүүлэхийн тулд “олон нийтийн хүч”-ийг дайчилж сурах ёстой гэж үздэг; гэрийнх нь ажил болгон чуулганы хариуцлагын хүрээнд хамаарах ажил болж, тэд гэрийн ажил, өдөр тутмын ажлаа ах эгч нарт хуваарилдаг. Жишээлбэл, тэдэнд гэрт нь хийх шаардлагатай ямар нэгэн ажил гарах үед тэд ах эгч нарт “Би сүүлийн хэд хоног чуулганы ажил гээд завгүй байлаа. Та нарын хэн нь миний ажилд туслах цагтай байна вэ?” гэдэг. Гурав эсвэл таван хүн сайн дураараа очиж, хэсэг хугацааны дараа ажил нь дуусдаг. Эдгээр удирдагч “Олон хүний гар ажлыг хөнгөвчилдөг. Удирдагч байх сайхан юм, намайг зүгээр л нэг үг хэлэхэд ажил бүтчихнэ. Ирээдүйд гэрт хийх зүйл гарах бүрд би ах эгч нараар туслуулна” гэж боддог. Ингэж явсаар тэд чуулганы удирдагчдын ажлыг бараг хийдэггүй хэр нь хүмүүсийг өөрсдийнхөө гэрт ажиллуулахаар зохицуулах ажлыг их хийж, бүр үүнийгээ цагийн хуваарьт оруулдаг—ямар “завгүй” чуулганы удирдагчид вэ! Удирдагч болохоос нь өмнө тэдэнд гэрт нь хийх зүйл хэзээ ч тийм их байдаггүй байсан атал удирдагч болсных нь дараа гэрт нь хийх ажил хамаагүй ихэсдэг. Зарим ах эгч нар тэдэнд үр тариа тарьж, зарим нь газрыг нь усалж, зарим нь хүнсний ногоо тарьж, зарим нь зэрлэгийг нь зулгааж, зарим нь бордоо цацаж, зарим нь ногоог нь зарж өгч тусалдаг бөгөөд олсон бүх мөнгөө өөрсдөдөө сохор зоос ч үлдээлгүй тэдэнд өгдөг. Тэд чуулганы удирдагч болсны дараа гэр орных нь амьдрал цэцэглэн хөгждөг; тэд юу ч хийсэн хүмүүс үргэлж тэднийг дэмжиж, тусалдаг бөгөөд тэдний хэлсэн үг бүр маш үр нөлөөтэй байдаг. Тэд маш их баярлаж, сэтгэл хангалуун байдаг бөгөөд “Чуулганы удирдагч гэх энэ цол үнэхээр сайхан, байр суурьтай байх гайхалтай юм. Хэрвээ манай гэрт хоол хүнс дутвал би зүгээр л ганц үг хэлж, хүмүүс надад хоол хүнс өгдөг, тэд бүр үүнийхээ төлөө мөнгө авахыг ч хүсдэггүй. Ямар тухтай амьдрал вэ! Би итгэлийнхээ ачаар үнэхээр бурхнаар ерөөгдөж байна. Энэ бол агуу ерөөл, бас үнэхээр бурхны нигүүлсэл! Бурхан үнэхээр агуу юм; бурханд талархъя!” гэж улам бүр боддог. Хэн нэгэн тэдэнд үйлчилж, эсвэл тэдэнд зарагдсаны дараа тэд үргэлж “бурханд талархал өргөж”, “үүнийг бурхнаас хүлээн авдаг”. Эдгээр өчүүхэн чуулганы удирдагч албан тушаалаа ийм хэмжээнд ашиглаж чаддаг—та нар ингэж чадах уу? Та нар ийм зүйл хийж чадах уу? Хүмүүс яагаад удирдагч болохын төлөө өрсөлддөг вэ? Яагаад тэд байр суурийн төлөө өрсөлддөг вэ? Хэрвээ олж авах ашиг тус байгаагүй бол хүн байр суурийн төлөө өрсөлдөх байсан уу? Хэрвээ тэдний өрсөлдөж олж авсан байр суурь нь ажлын мал шиг зүтгэж, ажиллах гэсэн утгатай байсан бол хэн ч ингэж төвөг удахгүй байх байсан. Байр суурьтай болсноор маш олон давуу тал, ашиг тус олж авч болдог учраас л хүмүүс үүнийг булаан авч, үүний төлөө өрсөлдөхийн тулд үхэн хатан зүтгэдэг. Өчүүхэн чуулганы удирдагч байх нь тэдэнд ийм их ашиг тус авчирч, амьдралд нь ийм их тав тух, маш олон давуу талыг авчирдаг—ямар хүн ингэж авирладаг вэ? Тэд үнэнийг эрэлхийлдэг хүн мөн үү? Тэд хүн чанар, мөс чанартай хүн мөн үү? Тэд Бурханаас эмээдэг сэтгэлтэй хүн мөн үү? (Үгүй.) Тэд өөрсдийгөө хүн бүрийн төлөө, Бурханы гэрийн төлөө чуулганы удирдагчаар ажиллаж байна гэж үздэг бөгөөд үүнийг үүрэг гэж боддоггүй. Тэд чуулганы удирдагчийн хувиар хийдэг ямар ч ажил нь гэр бүлийн амьдралаа золиосолсны үндсэн дээр хийгддэг тул төлсөн төлөөсийг нь ах эгч нар нөхөн төлөх ёстой гэж үздэг. Хэрвээ тэдэнд гэрийн ажил хийх цаг байхгүй бол ах эгч нар тэдэнд тусалж хийх ёстой; хэрвээ тэдэнд тариан талбайд ажиллах цаг байхгүй бол ах эгч нар талбайд нь очиж, үүнийг хийх үүрэг хүлээсэн мэт тэдний өмнөөс ажиллах ёстой. Чуулганы удирдагч болсноосоо болоод юуг ч орхисон бай хамаагүй, ах эгч нар үүнийх нь төлөө тэдэнд хоёр дахин нөхөн төлөх ёстой. Антихристүүд үүргээ гүйцэтгэж байхдаа ах эгч нарыг ашиглан өөртөө үйлчлүүлж, хувийн амьдралынхаа төлөө юм хийлгэхээр ах эгч нарыг зардаг зүйлсийн зарим нь энэ юм. Антихрист удирдагч болмогцоо ийм боломжийг огтхон ч алдахгүй бөгөөд эдгээр давуу тал хурууных нь салаагаар урсан өнгөрөхийг зүгээр хараад зогсохгүй нь лавтай. Харин ч тэд яг эсрэгээр нь хийдэг: Тэд хором мөч бүрийг ашиглаж, боломж бүрийг атган авч, ах эгч нарыг өөртөө ажиллуулж, тэднийг ачааны мал мэт ажиллуулдаг. Тэд ах эгч нарын мунхаг, үнэнч шударга занг мөлжиж, бүр Бурханы төлөө үүргээ дуртайяа гүйцэтгэж, төлөөс төлөх гэсэн ах эгч нарын сэтгэлгээг мөлжиж, тэднийг өөртөө үйлчлүүлдэг. Үүний зэрэгцээ, тэд бас зарим үгийг үнэн мэт дүр эсгэж, тэдгээрийг ашиглан ах эгч нарт зааж сургаж, ингэснээр тэдэнд ийм санаа суулгадаг: Удирдагчид ч бас хүн, удирдагчид ч бас гэр бүлтэй, удирдагчид ч бас амьдралаараа амьдрах ёстой, хэрвээ удирдагчид гэрийнхээ хэрэг явдлыг зохицуулах цаг байхгүй бол ах эгч нар эдгээр хэргийг өөрсдийн үүрэг гэж үзэх ёстой; удирдагч эдгээр зүйлийг хийхийг тэднээс гуйхыг хүлээх хэрэггүй, харин удирдагчийн хийж чадахгүй байгаа эдгээр зүйлийг идэвхтэйгээр, сайн дураараа хийх ёстой. Ийм уруу таталт, өдөөлт дор олон ах эгч эдгээр удирдагчид сайн дураараа үйлчилдэг. Энэ бол эрх мэдэл, байр суурийг булаан авснаараа антихристүүдийн хүрэхийг хүсдэг зорилго бөгөөд тэдний хэрэгжүүлэхийг хүсдэг ажлуудын нэг, эрх мэдэл, байр суурийг булаан авснаараа олж авахыг чармайдаг ашиг тусынх нь нэг юм. Ийм хүн олон бий юу? (Тийм.) Энэ хүмүүс бол Сатанууд юм. Үнэнгүй, зөв замаар явдаггүй хүмүүс өчүүхэн төдий байр суурьтай байлаа ч ийм зүйл хийж чаддаг—энэ хүмүүс өрөвдөлтэй биш үү? Та нар тэдний зан араншингийн талаар юу гэж бодож байна вэ? Тэд мөс чанар, эрүүл ухаантай юу?

Зарим чуулганд ихэвчлэн өөрийнхөө гэрт байдаггүй, харин чуулганы удирдагчийнхаа гэрт удаан хугацаагаар байрладаг ах эгч нар байдаг. Яагаад тэд үргэлж удирдагчийнхаа гэрт байдаг вэ? Яагаад гэвэл удирдагч нь “удирдагч” гэх байр сууринд очсоноос хойш гэрт нь урт хугацааны гэрийн үйлчлэгч хэрэгтэй болсон. Тэрээр нэг эгчийг сонгодог бөгөөд энэ эгч удирдагчийн гэрийн тусгай үйлчлэгч болдог. Энэ эгч гэрийн үйлчлэгч болдог, тэгвэл түүний үүрэг юу болж хувирдаг вэ? Тэр өөрт оногдсон ажил юм уу чуулгантай холбоотой ажлыг хийдэггүй, харин оронд нь удирдагчийн гэр бүлийнхний бүгдийнх нь өдөр тутмын амьдралд үйлчилдэг бөгөөд удирдагчийн гэрийн ажлыг хийх нь тун жам ёсны, үндэслэлтэй хэрэг гэж боддог, энэ талаар ямар ч гомдол, үзэл тээдэггүй. Энд хэн нь асуудалтай байна вэ? Чуулганы удирдагч хэчнээн их ажил хийх ёстой байлаа ч, эсвэл хэчнээн олон хүнийг удирддаг байлаа ч тэд үнэхээр тийм завгүй байдаг уу? Тэд өдөр тутмын амьдралаа болгоод явж үнэхээр чаддаггүй гэж үү? Чаддаггүй байлаа ч гэсэн энэ нь тэдний л хэрэг. Энэ нь бусдад ямар хамаатай юм бэ? Хэрвээ ах эгч нар хайхрамжгүй юм уу хойрго байвал ийм удирдагчид тэдэнд муухай аашилж, үүнийг далимдуулан тэдэнтэй “үнэнийг нөхөрлөдөг” бөгөөд энэ явдлаас болоод ах эгч нар засалт туулдаг—энд юу болоод байна вэ? Гэрийнх нь ор хөнжлийн даавуу бохирдох үед ах эгч нар угаах ёстой, гэр нь замбараагүй байх үед ах эгч нар цэвэрлэх ёстой, хоолны цагаар ах эгч нар хоол хийх ёстой; эдгээр удирдагч лазан болдог бөгөөд тэд ингэж л удирдагчаар ажилладаг. Энэ хүмүүс ийм илрэл, ийм хүн чанартай байх үедээ үнэнийг эрэлхийлж чадах уу? (Үгүй.) Яагаад үгүй гэж? (Ийм хүмүүс хүн чанараар хэтэрхий дутмаг, хэтэрхий жигшүүртэй. Тэд үнэнийг ер сонирхохгүй.) Хэрвээ тэд үнэнийг сонирхохгүй юм бол яагаад удирдагч болдог вэ? (Тэд нэр хүнд, байр суурийг эрэлхийлж, өөрсдийгөө гайхуулахын тулд тэгдэг.) Та нар үүнийг тодорхой тайлбарлаж чадахгүй байна, тийм үү? Ямар хүмүүс ах эгч нарыг мөлжиж, өөртөө үйлчлүүлж, ажиллуулж чаддаг вэ? Энэ нь антихристүүдийн илэрхий онцлог шинжийн нэг биш гэж үү? Бүх зүйл дээр зөвхөн өөрсдийн ашиг тусыг эрж хайдаг, зөвхөн өөрсдийн ашиг, алдагдалд л санаа зовдог бөгөөд ингэж үйлдэх нь үнэнд нийцдэг эсэх, энэ нь хүн чанартай эсэх, Бурханд таалагддаг эсэх, ах эгч нар үүнээс ямар нэгэн ашиг тус олж, босгон байгуулагдаж чадах эсэхийг бодолцон үздэггүй—тэд эдгээр зүйлийг бодолцдоггүй, харин зөвхөн өөрсдийн ашиг, алдагдлыг болон бодит ашиг тус хүртэж чадах эсэхээ л бодолцдог. Энэ бол антихристүүдийн дагадаг зам бөгөөд энэ нь антихристүүдийн зан араншин юм. Энэ бол байр суурьтай нэг төрлийн хүн. Зарим хүн байр суурьгүй, жирийн үүрэг гүйцэтгэдэг бөгөөд жаахан шалгуур хангамагцаа бас л бусдыг өөртөө үйлчлүүлэхийг хүсдэг. Зарим хүн хэд хэдэн эрсдэлтэй үүрэг гүйцэтгэдэг бөгөөд бас л бусдыг захирч өөртөө үйлчлүүлэхийг хүсдэг. Мөн онцгой үүрэг гүйцэтгэдэг бөгөөд үүргээ ах, эгч нарыг өөртөө үйлчлүүлэх үндсэн нөхцөл, наймаацах хэрэгсэл, нэг төрлийн хөрөнгө гэж үздэг хүмүүс ч бий. Жишээлбэл, зарим хүн бусдын сураагүй, эсвэл эзэмшээгүй онцгой мэргэжлийн ур чадварыг мэддэг. Тэд Бурханы гэрт эдгээр мэргэжлийн ур чадвартай холбоотой үүрэг гүйцэтгэж эхлэх үедээ өөрсдийгөө бусад хүмүүсээс өөр, Бурханы гэрт чухал байр сууринд тавигдаж байна, одоо дээд зиндаанд орсон гэж боддог бөгөөд ялангуяа үнэ цэн нь хоёр дахин өссөн, өөрсдөө хүндтэй болсон гэж санагддаг. Үүний үр дүнд тэд тодорхой ажлуудыг өөрсдөө хийх шаардлагагүй, хоол авчруулах, хувцсаа угаалгах зэрэг өдөр тутмын ажлын тухайд бусдыг захирч ямар ч хөлсгүйгээр өөртөө үйлчлүүлэх нь зүйн хэрэг гэж боддог. Тэр ч бүү хэл, үүргээ гүйцэтгээд завгүй гэдгээр шалтаглан ах эгч нараар энийг ч, тэрийг ч өөрсдийнхөө төлөө хийлгэдэг хүмүүс бий. Өөрсдөө заавал хийх ёстой зүйлсээс гадна, бусдыг өөртөө үйлчлүүлж болох, эсвэл бусдыг захиран хийлгэж болох бүх зүйлийг тэд өөр хүмүүсээр хийлгэдэг. Яагаад тэр вэ? Тэд “Би хөрөнгөтэй, би хүндэтгэл хүлээхүйц, би бурхны гэр дэх ховорхон авьяастан, би онцгой үүрэг гүйцэтгэдэг, би бурхны гэрийн хөгжүүлэлтийн гол хүлээн авагч. Та нарын хэн нь ч над шиг сайн биш, бүгд надаас доогуур түвшнийх. Би бурхны гэрт онцгой хувь нэмэр оруулж чадна, та нар чадахгүй. Тиймээс та нар надад үйлчлэх ёстой” гэж боддог. Энэ нь хэрээс хэтэрсэн, ичгүүргүй шаардлага биш гэж үү? Хүн бүр зүрх сэтгэлдээ ийм шаардлага тээдэг боловч мэдээж антихристүүд эдгээр зүйлийг бүр ч харгисаар, ичгүүр сонжуургүйгээр шаарддаг, тэдэнтэй үнэний талаар яаж ч нөхөрлөлөө гэсэн тэд үүнээсээ татгалзахгүй. Жирийн хүмүүст ч бас антихристүүдийн энэ илрэлүүд байдаг бөгөөд хэрвээ тэд бага зэрэг авьяастай бол, эсвэл өчүүхэн төдий хувь нэмэр оруулбал өөрсдийгөө онцгой хангамж эдлэх эрхтэй гэж үздэг. Тэд өөрсдийнхөө хувцас, оймсыг угаадаггүй, бусдаар үүнийг хийлгэдэг бөгөөд хүн чанарт харшлах зарим нэг үндэслэлгүй шаардлага тавьдаг—тэд үнэхээр эрүүл ухаангүй! Хүмүүст байдаг эдгээр санаа, шаардлага нь ухаалаг байдлын хүрээнд байдаггүй; наанадаж тэдгээр нь хүн чанар, мөс чанарын стандартад нийцдэггүй, цаанадаж үнэнтэй нийцдэггүй. Эдгээр илрэлийг бүгдийг нь өөрсдийнхөө ашиг тусын төлөө чармайдаг антихристүүдийн ангилалд оруулж болно. Завхарсан зан чанартай хүн бүр ийм зүйл хийж чаддаг бөгөөд үүнийг хийж ч зүрхэлдэг. Хэрвээ хэн нэгэн хүн бага зэрэг авьяастай, хөрөнгөтэй байгаад, жаахан хувь нэмэр оруулбал дараа нь бусдыг мөлжихийг хүсдэг, үүрэг гүйцэтгэх боломжоо ашиглан өөрсдийнхөө ашиг тусын төлөө зүтгэхийг, бүх зүйлийг бэлэнчилж, бусдыг өөртөө үйлчлүүлснээс ирэх аз жаргал, хангамжийг эдлэхийг хүсдэг. Тэр ч бүү хэл үүргээ гүйцэтгэхийн тулд гэр бүл, ажил төрлөө орхидог зарим нэг хүн байдаг бөгөөд энэ хугацаанд тэд ямар нэгэн хөнгөн өвчин тусаж, улмаар сэтгэл хөдлөлд автан, хэн ч өөрсдөд нь санаа тавьж, халамжлахгүй байна гэж гомдоллодог. Чи өөрийнхөө төлөө үүргээ гүйцэтгэж байна, өөрийнхөө үүргийг гүйцэтгэж, өөрийнхөө хариуцлагыг биелүүлж байна—энэ нь бусад хүмүүст ямар хамаатай юм бэ? Хүн ямар ч үүрэг гүйцэтгэсэн бай, энэ нь хэзээ ч өөр хэн нэгний төлөө, эсвэл өөр хэн нэгэнд үйлчлэхийн тулд хийгддэггүй, тиймээс хэн ч бусдад ямар ч хөлсгүйгээр үйлчлэх юм уу бусдад захирагдах үүрэг хүлээдэггүй. Энэ үнэн биз дээ? (Тийм.) Хэдийгээр Бурхан хүмүүсээс хайр энэрэлтэй байж, бусдад тэвчээртэй, хүлээцтэй ханддаг байхыг шаарддаг ч хүн бусдаас ийм байхыг субьектив байдлаар шаардаж болохгүй, тэгэх нь үндэслэлгүй хэрэг юм. Хэрвээ чамайг шаардаагүй байхад хэн нэгэн чамд хүлээцтэй, тэвчээртэй хандаж, чамайг хайрлаж чадаж байвал энэ нь тэдний л хэрэг. Харин чамайг шаардсан учраас л ах эгч нар чамд үйлчилдэг бол, хэрвээ тэд чамд хүчээр захирагдаж, мөлжүүлдэг бол, эсвэл чи тэднийг мэхэлсний үндсэн дээр чамд үйлчилдэг бол чамд асуудал байна. Зарим хүн бүр үүрэг гүйцэтгэх боломжийг далимдуулж, үүгээр шалтаглан чинээлэг зарим ах, эгч нараас эд зүйл нэхэж, тэднээр энийг ч, тэрийг ч худалдаж авхуулан, өөртөө үйлчлүүлдэг. Жишээлбэл, хэрвээ тэдэнд дахиад хэдэн хувцас хэрэгтэй болбол тэд нэг ах юм уу эгчид: “Чи хувцас оёж чадна биз дээ? Яваад надад өмсөх юм оёод өг” гэж хэлдэг. Тэр ах юм уу эгч: “Тэгвэл хэтэвчээ гарга. Чи материалаа ав, тэгвэл би чамд нэг юм оёж өгье” гэдэг. Тэд мөнгөө гаргадаггүй, харин оронд нь тэр ах юм уу эгчийг албадан өөртөө материал авхуулдаг—энэ үйлдлийн уг чанар ов мэхтэй биш гэж үү? Ах эгч нарын хоорондын харилцааг мөлжих, өөрсдийн хөрөнгийг ашиглах, үүрэг гүйцэтгэх боломжийг далимдуулан ах эгч нараас бүх төрлийн үйлчилгээ, хангамж шаардах, ах эгч нарыг захиран өөрийнхөө төлөө ажиллуулах—эдгээр нь бүгд антихристүүдийн дорд ёс жудгийн илрэл юм. Ийм хүмүүс үнэнийг эрэлхийлж чадах уу? Тэд ер нь өөрчлөгдөж чадах уу? (Үгүй.) Намайг ингэж нөхөрлөхийг сонсоод магадгүй зарим хүн эдгээр зүйлийг хийх нь муу гэдгийг ухаарч, биеэ бага зэрэг барьж чадах байх, гэхдээ биеэ барих нь үнэнийг эрж хайж, хэрэгжүүлж чаддаг байхтай адилхан уу? Биеэ барих нь зүгээр л ухаарч, өөрийн дүр төрх, нэрэлхүү занг анхаарч буй хэрэг юм. Намайг ингэж задлан шинжлэхийг сонссоныхоо дараа энэ хүмүүс асуудлын ноцтой байдлыг харж, дахиж алдаа гаргаж болохгүй гэдгээ, мөн ах эгч нар өөрсдийг нь ялган танивал өөрсдийг нь ил болгож, голно гэдгийг ухаардаг. Тэдний ухаарал зөвхөн энэ хэмжээнд хүрдэг боловч тэдний хүсэл, шунал зүрх сэтгэлээс нь арилах боломжгүй.

Зарим хүн “Би бурхны гэрийн төлөө хүчин чармайлт гаргадаг, би бурхны гэрт маш их хувь нэмэр оруулсан, би хэн ч орлож чадашгүй үүрэг гүйцэтгэдэг. Надад хэрэгцээ гарах үед ах эгч нар болон бурхны гэр миний шаардлагыг хангахын тулд надад тусламжийн гараа сунгах үүрэгтэй. Тэд надад цаг ямагт болзолгүйгээр, хариу төлбөргүйгээр үйлчлэх ёстой” гэж боддог. Энэ нь ичгүүртэй бодол биш гэж үү? Дорд ёс жудгийн илрэл биш гэж үү? Жишээлбэл, хүн бүр л заримдаа өвддөг, гэвч зарим хүн өвдөх үедээ энэ талаар хэзээ ч бусдад яриад явдаггүй, харин оронд нь үүргээ зохих ёсоор үргэлжлүүлэн гүйцэтгэдэг. Хэн ч тэднийг мэддэггүй, тэдэнд санаа тавьдаггүй, тэд дотроо гомдоллодоггүй, үүргээ ч хойшлуулдаггүй. Гэвч зарим хүн өвдөөгүй байхдаа ч өвчтэй мэт дүр эсгэж, хатан хаан юм уу язгууртан шиг авирлаж, хүмүүсийг өөртөө үйлчлүүлэхийн тулд элдэв арга сүвэгчилж, онцгой хангамж хүртэхийн тулд боломжтой бүхнийг хийдэг. Тэд өвдөөгүй байхдаа өвчтэй мэт дүр эсгэдэг, тэд үнэхээр өвдөх юм бол бүр ч төвөгтэй байдаг, учир нь тэр үед хэчнээн хүн тэдний гарт зовж, хаа сайгүй тэдэнд зарагдахыг хэн мэдлээ. Ийм хүн өвдөх үед хүн бүрд гай зовлон нүүрлэдэг; зарим нь тэдэнд тахианы шөл хийж өгч, зарим нь иллэг хийж, зарим нь хооллож, зарим нь алхахад нь тусалдаг—олон хүн зовдог биш үү? (Тийм.) Уг нь энэ нь зүгээр л жирийн, хөнгөн өвчин байсан боловч тэд ноцтой, эдгэршгүй өвчин мэт дүр эсгэх ёстой болдог—яагаад тэд дүр эсгэх ёстой гэж? Тэд ах эгч нарыг мэхэлж, өөртөө үйлчлэл үзүүлүүлж, туслуулж, зарахын тулд ингэдэг. Энэ хүмүүс ичгүүртэй биш гэж үү? (Тийм.) Ийм хүн олон бий юу? Та нар бүгд ийм биш гэж үү? (Би үүнийг өөрөөсөө хараахан таньж мэдээгүй байна.) Хэрвээ та нар үүнийг таньж мэдээгүй бол ерөнхийдөө өдөр тутмын амьдралдаа зан авираа шинжилдэггүй, бодол санаа болон уг чанар-мөн чанараа шинжилдэггүй, Бурханы шинжилтийг хүлээн авдаггүй гэдгийг чинь энэ нь нотолж байна. Зарим хүн үүргээ гүйцэтгэж байхдаа арай илүү ядарч, шөнө нойроо бага зэрэг хугаслахаараа үүнийгээ аймшигтай нөхцөл байдал мэтээр харуулдаг. Маргааш өглөө нь босоод тэд “Би өнгөрсөн шөнө цурам хийсэнгүй. Сүүлийн хэд хоног үүргээ гүйцэтгээд маш завгүй байсан болохоор хэтэрхий их ядраад унтаж чадсангүй. Хурдан хүн олж надад иллэг хийлгэ!” гэж гомдоллодог. Үнэн хэрэгтээ тэд зургаан цаг унтсан байдаг. Тэдэнд ямар ч асуудал гарсан бай, тэд үүнийхээ бурууг үргэлж үүрэгтээ тохдог; тэд ядарсан ч бай, зовж зүдэрсэн ч бай, эсвэл өвдөж, бие нь тавгүйрхсэн ч бай эдгээр зүйлд үргэлж үүргээ буруутгадаг. Яагаад тэд үүргээ буруутгадаг вэ? Энэ нь зүгээр л зарим нэг давуу тал олж авч, хүн бүрээр өөрсдийгөө өрөвдүүлж, улмаар хүмүүсийг өөртөө үйлчлүүлж, үйлчлэл үзүүлүүлэхийг шаардаж байгаагаа зөвтгөхийн тулд юм. Үргэлж эзэн хаан, хатан хаан шиг авирлаж, бусдыг өөртөө үйлчлүүлэхийг хүсдэг энэ хүмүүс ямар гээчийн амьтад вэ? Энэ хүмүүс дорд ёс жудагтай, жигшүүртэй. Зарим хүн бага зэрэг бие нь тавгүйрхэж, хааяа нэг хоол идэж чадахгүй болох үедээ үүнийгээ асар ноцтой мэт харуулж, маш их сүржигнэж, өөртөө иллэг хийлгэх хүн даруйхан олдог. Иллэг бага зэрэг өвтгөх үед тэд уйлж, чангаар хашхичдаг бөгөөд үүний утга нь: “Иллэг хийлгэхдээ ч би зовж байна. Хэрвээ бурхан надад шагнал өгч, намайг төгс болгохгүй бол би үнэхээр хохирно!” гэдэг юм. Тэд бага зэрэг зовлон туулж, багахан төлөөс төлөх үедээ үүнийгээ дэлхий даяар зарлаж, дэлхий дээрх хүн бүрд мэдэгдэхийг хүсдэг. Чи өөрийнхөө төлөө үүргээ гүйцэтгэдэггүй гэж үү? Чи Бурханы өмнө үүргээ гүйцэтгэдэггүй гэж үү? Чи яах гэж зовлонгоо хүмүүст зарладаг юм бэ? Энэ нь өнгөцхөн биш гэж үү? Ийм хүмүүс дорд ёс жудагтай бөгөөд тэд үнэхээр жигшмээр! Энэ хүмүүс өөр юугаараа дорд байдаг вэ? Тэд бас зарим онцгой дадал зуршил, хачин зан гаргаж, өөрсдийгөө бусдаас өөр, маш үнэ цэнтэй, асар их халамж, хамгаалалт шаардлагатай гэдгээ хүмүүст мэдэгдэх гэж найддаг. Жишээлбэл, хэн нэгэн хүн хоолны дуршил муутай байна, юу ч идэж чадахгүй байна гэж хэлэх үед ийм хүн гэдсээ дарж, өөрийнх нь ходоод ч бас муу байгаа, гэхдээ үүргээ цөхрөлтгүй гүйцэтгэж байгаа гэж хэлээд, хэн нэгнийг яаралтай ходоодны эм авчир гэж зардаг. Бас Би нэг хүнд “Юу гээч, Би бага хэмжээгээр л идэж чаддаг, Миний ходоод хүйтэн хоол, унданд эмзэг” гэж хэлсэн юм. Тэр хүн Намайг ингэж хэлэхийг сонсоод “Таны ходоод хүйтэн зүйлд эмзэг юм уу? Минийх ч бас” гэж хариулсан. Би: “Чиний ходоод яаж хүйтэн зүйлд эмзэг байдаг юм бэ?” гэхэд тэр: “Би даармагцаа гэдэс өвддөг; хүйтэн зүйлд эмзэг” гэж хэлсэн. Ингэж хэлэнгээ тэрээр гадил арилгаад хэдхэн хазаад л залгичихсан. Би: “Тэр гадилыг хэдхэн хазаад л залгиж байгааг чинь бодоход чиний ходоод хүйтэн зүйлд үнэхээр эмзэг байх нь ээ. Чиний ходоод үнэхээр хүйтэн зүйлд эмзэг гэж үү?” гэсэн. Ийм хүмүүс ичгүүр сонжуургүй, ухаалаг байдалгүй биш гэж үү? Хэрвээ хүн хэвийн хүн чанарын ухаалаг байдалгүй, ичих нүүргүй бол огтхон ч хүн биш, харин араатан юм. Араатан үнэнийг ойлгож чаддаггүй, хэвийн хүн чанарын ёс жудаг, нэр төр, мөс чанар, эрүүл ухаангүй байдаг. Энэ хүмүүс ичгүүр сонжуургүй, нэр төргүй байдаг учраас өчүүхэн төдий үүрэг гүйцэтгэж, бага зэрэг бэрхшээл туулах үедээ хүчин чармайлтыг нь хүн бүр хүлээн зөвшөөрч, тэднийг шинээр бишрэн харж, Бурхан тэдэнд онцгой хангамж өгч, тэдэнд эелдэг хандаж, тэднийг ерөөгөөсэй гэсэндээ үүнийгээ дэлхий даяар зарлахыг хүсдэг. Үүний зэрэгцээ, хэн нэгэн тэдэнд даруй үйлчилж, шаардлагад нь хариу өгч, тэдний дуудлагад бэлэн байх ёстой. Тэднийг цангах үед хэн нэгэн тэдэнд цай аягалж өгөх ёстой; өлсөх үед нь хэн нэгэн тэдэнд хоол өгөх ёстой. Тэдэнд үйлчилдэг, хэлснийг нь хийдэг, хэрэгцээг нь хангадаг хүн үргэлж байх ёстой. Тэдний махан бие өөр хэн нэгний төлөө төрсөн мэт, мөн тэд төрөлхөөсөө хэн нэгнээр үйлчлүүлж байх шаардлагатай мэт байдаг; хэн ч тэдэнд үйлчлэхгүй бол тэд өөрсдөдөө санаа тавих чадваргүй, хөгжлийн бэрхшээлтэй мэт байдаг. Юу хийхийг нь зааж тушаах хүн, эсвэл өөртөө ажиллуулж, өөртөө үйлчлүүлэхээр зарах хүн байхгүй үед тэд ганцаардаж, хоосорч, амьдрал ямар ч утга учиргүй, найдваргүй мэт санагддаг. Тэд бусдыг өөртөө үйлчлүүлж, үйлчлэл үзүүлүүлэх боломж, шалтаг олмогцоо тэнгэрийн умдаг атгасан мэт сэтгэл хангалуун, баяртай байдаг. Тэд амьдрал ийм гайхалтай, Бурханд итгэх ийм гайхалтай, энэ бол Бурханд итгэх итгэлийн утга учир, итгэгч хүн Бурханд ингэж л итгэх учиртай гэж боддог. Үүргийн талаарх тэдний ойлголт бол бусдыг өөртөө үйлчлүүлж, бусдыг дураараа зарахын үндсэн дээр хүчин чармайлт гаргаж, хариуцлагаа биелүүлэх явдал юм—энэ бол тэдний үүрэг. Тэд үүргийнхээ төлөө үргэлж шагнал авах ёстой, үргэлж ямар нэгэн зүйл олж авч, ямар нэгэн зүйл авахаар оролдох ёстой гэж үздэг. Хэрвээ тэд мөнгө юм уу эд материал олж авахаар оролдохгүй бол махан биеийн таашаал, баяр баясгалан олж авахыг оролддог бөгөөд ядаж л махан бие нь баяр баясгалантай, тав тухтай байх ёстой, тэгвэл тэд баярлаж, улмаар үүргээ гүйцэтгэх эрч хүчтэй болж, үүргээ бага зэрэг үнэнчээр гүйцэтгэж чадна. Ийм хүмүүс үнэний талаар гажууд ойлголттой байдаг уу, эсвэл дорд ёс жудгаасаа болоод зүгээр л үнэнийг хүлээн авдаггүй юу? (Тэд дорд ёс жудагтай тул үнэнийг хүлээн авдаггүй.) Энэ хүмүүс бол тэр чигтээ үл итгэгчид, антихристүүдийн ачлалт үр удам, антихристүүдийн биелэл юм.

Ертөнцөд байхдаа жүжиглэх дуртай, жүжигчний мэргэжилд дуртай байсан ч тэнд амбицаа биелүүлж чадаагүй зарим жүжигчин Бурханы гэрт байдаг. Одоо тэд Бурханы гэрт ирж, эцэстээ хүсэл нь биелжээ: Тэд дуртай мэргэжлээрээ ажиллаж чадах болж, зүрх сэтгэл нь үгээр хэлэхийн аргагүй баяр хөөрөөр бялхахын зэрэгцээ энэ боломжийг олгосонд нь Бурханд талархдаг. Тэдний нэгэнд нь гол дүр бүтээх аз таарч, дараа нь өөрийгөө байр суурьтай, үнэ цэнтэй хүн гэж бодоод, байр суурь, үнэ цэнийнхээ төлөө ямар нэг зүйл хийх ёстой гэж бодсон. Тэрээр ертөнцийн алдартнууд, одод юу хийдэг, хэрхэн авирладаг, хэв маяг нь ямар байдаг, ямархуу амьдралын хэв маягаар амьдардгийг харж, тэднийг дуурайн хуулбарлаж, үүнийгээ чанартай, эрхэмсэг амьдралаар амьдарч байна гэж үзсэн. Тиймээс тэр гол дүр авч, “од” болсон мөчөөсөө эхлэн бардамнаж эхэлсэн. Тэр хэр их бардамнасан бэ? Энэ асуудлыг тайлбарлаж чадах нэг жижиг хэрэг урьд нь гарч байсан. Зураг авалтын багийнхан бүгд зураг авалтаа эхлүүлэхэд бэлэн болоход энэхүү “од”-ын өрөөсөн хөмсөг сайн зурагдаагүй байсан бөгөөд хүн бүр түүнийг хүлээж, түүнийг тойрон эргэлдэж, түүнд үйлчлэх хэрэгтэй болсон. Арван минут, хорин минут өнгөрөхөд өнөөх одод хөмсөг нь тийм ч сайн зурагдаагүй байна гэж санагдаад, нүүр будагчаар арилгуулж, дахин зуруулсан. Нэг цаг өнгөрч, жүжигчид болон багийнхан бүгд энэ “од”-ын хөмсгийг сайн зурагдаж дуусахыг хүлээгээд, дараа нь зураг авалтаа эхлүүлсэн—хүн бүр энэ хүнд үйлчилж, түүнийг тойрон эргэлдэх хэрэгтэй болсон. Энэ ямархуу хүн бэ? Тэр хэвийн хүн мөн үү? Хүн чанартай хүн мөн үү? Үгүй. Тэр бол Сатаны хуарангийн хүн, Сатанд харьяалагддаг бөгөөд Бурханы гэрийн хүн биш. Бурханы гэрт одод байдаг уу? Бурханы гэрт одод байдаггүй, зөвхөн ах эгч нар л байдаг; зөвхөн өөр өөр үүрэг л байдаг бөгөөд өндөр, нам байр суурийн ялгаа байдаггүй. Тэгвэл ямар үндэслэлээр энэ нэг хүн ах эгч нарыг хүлээлгэсэн бэ? Нэг зүйл лавтай, тэр өөрийгөө бусдаас илүү чухал, өөрийнх нь үүрэг бусдынхаас илүү жинтэй, түүнгүйгээр жүжгийн зураг авалтыг хийх боломжгүй, түүнгүйгээр бусад хүн үүргээ хий дэмий гүйцэтгэж байгаа хэрэг болно гэж бодсон. Тийм учраас бусад бүх хүн түүнд үйлчилж, түүнийг хүлээхийн тулд төлөөс төлж, тэвчээр гаргах ёстой болсон бөгөөд хэн ч гомдоллох ёсгүй байв. Хүн чанаргүй байхаас гадна, ийм хүмүүс ингэж авирлах зарчмыг хаанаас олж авдаг вэ? Тэдний зарчим үнэн болон Бурханы үгээс гардаг уу, эсвэл хүний завхарсан зан чанараас гардаг уу? (Хүний завхарсан зан чанараас.) Сатаны хуарангаас ирсэн хүмүүс Сатаны завхарсан зан чанартай байгаад зогсохгүй, бүлэг хүмүүсийн дунд гаргадаг үйлдэл, зан авир, илрэл нь ч бас жигшмээр байдаг. Яагаад жигшмээр гэж? Тэд үргэлж нөхцөл байдлыг гартаа авч, бусдад явуулга хийж, бусдаар өөрсдийгөө хүрээлүүлж, өөрсдийгөө гол хүн болгохыг хүсдэг. Ингэхдээ тэд өөрсдийгөө бусад бүх хүнээс өндөр байр сууринд тавьж байгаа нь илэрхий юм; тэд бусдаас дээгүүр байж, бусад бүх хүнийг хянахыг хүсдэг. Энэ нь хүмүүсийн хийх учиртай зүйл мөн үү? (Биш.) Үүнийг хэн хийдэг вэ? (Сатан.) Энэ бол Сатаны хийдэг зүйл. Бурхан хүмүүсээс үүргээ гүйцэтгэхийг шаарддаг үнэнүүд дунд, хүмүүс үүргээ гүйцэтгэх үедээ нөхцөл байдлыг гартаа авч, хүн бүрийн бодол санаа, зан авирыг хянах ёстой гэсэн шаардлага байдаг уу? (Үгүй.) Тэгвэл энэ нь хаанаас гардаг вэ? Энэ бол хүмүүст төрөлхөөсөө байдаг сатанлаг уг чанар юм. Хүмүүс бол Сатанууд бөгөөд төрсөн цагаасаа л ийм уг чанартай байдаг. Тэдэнд үүнийг сурах шаардлага байхгүй, хэн нэгнээр заалгах ч шаардлагагүй бөгөөд чи тэдэнтэй үнэний талаар яаж ч нөхөрлөсөн, тэд үүнийгээ орхихгүй. Мөн тайзан дээр гарч үзүүлбэрээ үзүүлэхээсээ өмнө хэдэн сул үсээ янзлаагүй нэг хүн байсан. Гадаад байдлын хувьд тэр зүгээр харагдаж байсан ч цагтаа тайзан дээр гарч үзүүлбэрээ үзүүлээгүй; ах эгч нар хэчнээн шавдуулсан ч ямар ч нэмэргүй байсан. Тэр өөрийгөө од, гол хүн гэж үзсэн; энэ хэдхэн ширхэг үсний төлөө хүн бүрээр төлөөс төлүүлж, цагийг нь үрсэн бөгөөд хүн бүр ганцхан түүнд үйлчлэх ёстой болсон. Энэ нь хэвийн хүн чанартай хүнд байх учиртай илрэл мөн үү? Энэ үйлдлийн уг чанар юу вэ? Тэр бардамнаж байсан биш үү? Тэр хариуцлагагүй байсан бөгөөд учирлаад нэмэргүй байв. Түүний хувьд хэний ч үүрэг өөрийнх шиг нь чухал биш, хүн бүр түүнд үйлчлэх ёстой байв. Тэрээр “Энэ хоёр туг үсийг сэнсдэж хэвэнд нь оруулахад бүтэн өдөр шаардлагатай бол та нар намайг бүтэн өдөр хүлээх хэрэгтэй; хэрвээ хоёр өдөр шаардлагатай бол хоёр өдөр хүлээх хэрэгтэй; хэрвээ насан туршдаа янзлах шаардлагатай бол та нар насан туршдаа хүлээх хэрэгтэй. Бурхны гэрийн ажил, ашиг сонирхол ямар хамаатай юм бэ—миний ашиг сонирхол нэгдүгээрт тавигдана! Хэрвээ би үсээ сэнсдэж хэвэнд нь оруулж чадахгүй бол камерын өмнө гарах үед миний дүр төрх сэвтэх биш үү? Миний дүр төрх маш чухал. Бурхны гэрийн ашиг сонирхол юу ч биш!” гэж бодсон. Энэ хүн ямар гээч зүйл вэ? Ийм төрлийн хүн бас “Би бурхныг хайрладаг, бурханд гэрчлэл хийдэг, бурхны төлөө үүргээ гүйцэтгэдэг, би бүхнийг орхидог” гэж хэлнэ. Энэ бүгд худал биш гэж үү? Тэд ганц хоёр үс сэнсдэх төдий зүйлийг орхиж чадахгүй байж юу орхиж чадах юм бэ? Тэд юу хаяж чадах юм бэ? Тэдний орхиж байгаа нь бүгд хуурамч! Ийм хүмүүс ямар ч бодлогогүй, мөс чанаргүй, дорд ёс жудагтай бөгөөд үнэнийг бүр ч хайрладаггүй. Тэдний хүн чанар шалгуур хангадаггүй тул хэн ч тэдэнтэй үнэний талаар ярихгүй, тэд үүнд зохисгүй бөгөөд зан араншин нь ч шалгуур хангадаггүй. Ийм олиггүй хүн чанартай хүнтэй үнэний талаар ярих нь гахай, нохойтой үнэний талаар ярихтай адилхан биш гэж үү? Тэд бага зэрэг хүний төрхтэй болж, хүн шиг ярьж чаддаг болох үед хүмүүс тэдэнтэй үнэний талаар ярина, харин яг одоо тэд үүнийг хүртэх эрхгүй. Ийм хүмүүс маш олон, нэлээд их байдаг. Тэгвэл зарим хүнд яагаад эдгээр зүйлийг харуулдаггүй вэ? Учир нь тэдэнд хараахан боломж олдоогүй; тэдний хэв чанар, авьяас билэг маш эгэл жирийн учраас, тэдэнд олны анхаарлын төвд орох боломж гараагүй, тэд ямар нэгэн хөрөнгө олж аваагүй учраас л тэр, гэхдээ зүрх сэтгэлдээ тэд арга сэдэж байгаа ба төлөвлөгөө нь бүрэлдэх шатандаа байсаар байгаа. Тийм учраас тэд иймэрхүү илчлэл харуулаагүй. Гэхдээ ийм илчлэл байхгүй гэдэг нь тэдэнд ийм уг чанар байхгүй гэсэн үг биш. Хэрвээ чи үнэнийг эрэлхийлдэггүй бөгөөд антихристүүдийн замаар явдаг бол эрт орой хэзээ нэгэн цагт ийм илчлэл гаргах өдөр ирнэ. Чи бол чи, хүн чанаргүй байдал бол хүн чанаргүй байдал; чи дүр эсгэснээрээ, эсвэл авьяасгүй, хэв чанар муутай байлаа гээд хүн чанартай хүн болж чадахгүй. Тиймээс ганцхан зам бий: Хүн үнэнийг хүлээн авч, засалтыг хүлээн авч чадвал түүний зан араншин бага зэрэг сайжирч чадна. Тэрээр эдгээр баримттай нүүр тулж, эдгээр баримтад зөвөөр хандаж, дараа нь өөрийнхөө зан авир, зүрх сэтгэлийнхээ гүнийг байнга шинжилж, шалгаж чаддаг болох үедээ илүү дээрдэж, биеэ бага зэрэг барьж чадна. Биеэ бага зэрэг барьснаар ямар зорилгод хүрч чадах вэ? Чи өөрийгөө төдийлөн эвгүй байдалд оруулахгүй, нэр хүнд чинь бага зэрэг сайжирч, хүмүүс чамайг зэвүүцэхгүй, Бурхан чамайг жигшихгүй, ийм маягаар чамд Бурханаар авруулах боломж гарч мэднэ. Энэ нь хүнд байх ёстой хамгийн наад захын эрүүл ухаан биш гэж үү? Өчүүхэн төдий мөс чанар, эрүүл ухаантай хүн ингэж хэрэгжүүлж, орох амархан биш гэж үү?

Ийм хүмүүсийн талаар Миний ярихыг сонсох үедээ та нар нэлээд сэтгэл амар байдаг, гэхдээ хэрвээ Би та нарын дундах тодорхой хүмүүсийн талаар яривал та нарт ямар санагдах вэ? Та нар хэвийн хариу үйлдэл үзүүлэх үү? Би чамд хэлье, хэрвээ чи зан чанарын өөрчлөлтөд хүрч, үнэн-бодит байдалд орохыг хүсвэл сорилтуудыг ар араас нь давах ёстой. Эдгээр хэрэг явдлыг бүү дутуу үнэл; хэрвээ чиний хүн чанар шалгуур хангахгүй бол ах эгч нар чамайг зэвүүцээд зогсохгүй, Бурхан ч бас чамайг төгс болгохгүй, эсвэл чамайг аврахгүй. Бурхан хэн нэгнийг аврах хамгийн үндсэн нөхцөл бол тэр хүн хүн чанар, эрүүл ухаан, мөс чанартай байх ёстой, ичих нүүртэй байх ёстой. Ийм хүн Бурханы өмнө ирж, Түүний үгийг сонсох үед Бурхан түүнийг гэрэлтүүлж, удирдаж, залж чиглүүлнэ. Хүн чанар, мөс чанар, эрүүл ухаангүй, эсвэл ичгүүрийн мэдрэмжгүй хүмүүс Бурханы өмнө очих шаардлагыг хэзээ ч хангахгүй. Чи номлол сонсдог, зарим хоосон сургаалыг мэддэг байлаа ч гэсэн гэгээрүүлэгдэхгүй хэвээр байх тул үнэн-бодит байдалд үүрд орж чадахгүй. Хэрвээ чи үнэн-бодит байдалд орж чадахгүй бол авралд хүрэх найдвар чинь тэг гэдгийг ухаарахад тийм ч их зүйл шаардагдахгүй. Хэрвээ чи зөвхөн антихристүүдийн эдгээр илрэл болон антихристүүдийн зан чанар, мөн чанарыг эзэмшдэг бөгөөд Бурханы шаарддаг хэвийн хүн чанарын илрэлүүдийн аль нь ч чамд байхгүй бол чи асар их аюулд оржээ. Хэрвээ чи Миний ил болгож буй антихристүүдийн эдгээр илрэл, мөн чанар нэг бүрийг, тэдний үйлдэл болон илчлэлийн хамтаар өөртэйгөө тулган үзэж чаддаг бол, хэрвээ чи тэдгээрийг бүгдийг нь их бага хэмжээгээр эзэмшдэг бол энэ нь чиний хувьд маш аюултай. Хэрвээ чи үнэнийг эрэлхийлэхгүй хэвээр байж, антихрист гэж тодорхойлогдох хүртлээ хүлээвэл бүрмөсөн дуусна. Антихристийн мөн чанартай байх, эсвэл антихристийн зан чанартай байхын аль нь үхэлд хүргэх өвчин бэ? (Антихристийн мөн чанартай байх нь.) Тийм гэж үү? (Тийм.) Үүнийг сайтар бодоод, дахин хариул даа. (Антихристийн мөн чанартай байх болон антихристийн зан чанартай байхын аль аль нь үхэлд хүргэх өвчин юм.) Яагаад тэр вэ? (Яагаад гэвэл антихристийн мөн чанартай хүмүүс үнэнийг эрэлхийлэхгүй, антихристийн зан чанартай хүмүүс ч бас адилхан. Ямар ч асуудалтай тулгарсан, антихристийн зан чанартай хүмүүс үнэнийг эрэлхийлэхэд хэзээ ч анхаардаггүй бөгөөд тэдэнд хамгийн наад захын хүн чанар, эрүүл ухаан ч байдаггүй; ийм хүмүүс үнэнийг олж авч чадахгүй, авралд хүрч ч чадахгүй—энэ нь бас үхэлд хүргэх өвчин юм.) Өөр хэн яримаар байна? (Миний ойлгосноор бол энэ хоёрын аль нь ч үхэлд хүргэх өвчин биш, харин хүн үнэнийг эрэлхийлдэггүй бол тэр нь үхэлд хүргэх өвчин юм.) Энэ сайн үзэл бодол байна. Гэвч үүнд нэг урьдач нөхцөл бий, тэр нь антихристийн мөн чанар юм—антихристийн мөн чанартай тэр хүмүүс зүгээр л үнэнийг эрэлхийлдэггүй, тэд бол үл итгэгчид—антихристийн мөн чанартай байх нь хамгийн аюултай зүйл юм. Антихристийн мөн чанар гэж юу гэсэн үг вэ? Энэ хүмүүс зүгээр л үнэнийг эрэлхийлдэггүй гэсэн үг; тэд зөвхөн байр суурь эрэлхийлдэг, төрөлхөөсөө Бурханы дайснууд, антихристүүд, Сатаны биелэл, төрөлхийн диаволууд, хүн чанаргүй, материалистууд, стандарт үл итгэгчид бөгөөд ийм хүмүүс үнэнд зэвүүцдэг. “Үнэнд зэвүүцэх” гэдэг нь юу гэсэн үг вэ? Тэд Бурхан бол үнэн гэдэгт итгэдэггүй, Бурхан бол Бүтээгч гэх баримтыг хүлээн зөвшөөрдөггүй, Бурхан бүх зүйлийг болон бүхнийг захирдаг гэх баримтыг бүр ч хүлээн зөвшөөрдөггүй гэсэн үг юм. Тэгвэл ийм хүмүүст үнэнийг эрэлхийлэх боломж олгоход тэд үнэнийг эрэлхийлж чадах уу? (Үгүй.) Тэд үнэнийг эрэлхийлж чаддаггүй учраас, мөн тэд үүрд үнэний дайсан, Бурханы дайсан байдаг учраас үнэнийг хэзээ ч олж авч чадахгүй. Үнэнийг үүрд олж авч чадахгүй байх нь үхэлд хүргэх өвчин юм. Мөн антихристийн зан чанартай бүх хүн зан чанарын хувьд антихристийн мөн чанартай хүмүүстэй ижил төстэй байдаг: Тэд ижил илрэл, ижил илчлэл харуулдаг бөгөөд эдгээр илрэл, илчлэлийг харуулах арга зам, сэтгэлгээний хэв маяг, Бурханы талаарх үзэл, төсөөлөл нь ч бүгд адилхан байдаг. Гэвч антихристийн зан чанартай хүмүүсийн хувьд, тэд үнэнийг хүлээн авч, Бурхан бол Бүтээгч гэх баримтыг хүлээн зөвшөөрч чадах эсэх нь хамаагүй, үнэнийг эрэлхийлдэггүй л бол тэдний антихристийн зан чанар үхэлд хүргэх өвчин болдог бөгөөд үүнээс болоод тэдний төгсгөл антихристийн мөн чанартай хүмүүсийнхтэй адилхан байх болно. Харин аз болоход, антихристийн зан чанартай хүмүүсийн дунд хүн чанар, эрүүл ухаан, мөс чанар, ичгүүрийн мэдрэмжтэй, эерэг зүйлсийг хайрладаг, Бурханаар авруулах нөхцөлтэй зарим хүн байдаг. Энэ хүмүүс үнэнийг эрэлхийлдэг учраас зан чанарын өөрчлөлтөд хүрч, завхарсан зан чанараа хаяж, антихристийн зан чанараа хаядаг, тиймээс антихристийн зан чанар нь тэдний хувьд цаашид үхэлд хүргэх өвчин байхаа больж, аврагдах боломжтой болдог. Ямар нөхцөлд, антихристийн зан чанартай байх нь үхэлд хүргэх өвчин гэж хэлж болох вэ? Үүнд нэг урьдач нөхцөл бий, энэ нь хэдий энэ хүмүүс Бурханы оршин тогтнолыг хүлээн зөвшөөрч, Бурханы дээд эрхэд итгэж, Бурханы хэлсэн бүхэнд итгэж, хүлээн зөвшөөрч, үүргээ гүйцэтгэж чаддаг ч нэг зүйл буруу байдаг: Тэд үнэнийг хэзээ ч хэрэгжүүлдэггүй, эсвэл үнэнийг эрэлхийлдэггүй. Тиймээс тэдний антихристийн зан чанар тэдний хувьд үхлийн аюултай болж, амийг нь авч чадна. Антихристийн мөн чанартай хүмүүсийн тухайд, нөхцөл байдал ямар ч байсан, энэ хүмүүс үнэнийг хайрлах юм уу үнэнийг хүлээн авах боломжгүй, үнэнийг хэзээ ч олж авч чадахгүй. Ойлгож байна уу? (Тийм.) Та нар ойлгож байна. Надад давтаад хэл дээ. (Антихристийн мөн чанартай хүмүүс бол төрөлхөөсөө Бурханы дайснууд. Тэд үнэнийг хайрладаг, хүлээн авч чаддаг хүмүүс яавч биш бөгөөд тэд хэзээ нэгэн цагт үнэнийг олж авах боломжгүй, тиймээс тэдний хувьд антихристийн зан чанар нь үхэлд хүргэх өвчин юм. Харин антихристийн зан чанартай зарим хүний хувьд, хүн чанар, эрүүл ухаан, мөс чанар, ичгүүрийн мэдрэмжтэй байх, эерэг зүйлсийг хайрлаж, үнэнийг эрэлхийлэх, улмаар үнэнийг эрэлхийлснээрээ зан чанарын өөрчлөлтөд хүрэх гэсэн урьдач нөхцөлийг хангаж байвал тэд зөв замаар явж байгаа бөгөөд тэдний хувьд антихристийн зан чанар нь үхэлд хүргэх өвчин биш юм. Энэ бүхэн нь энэ хүмүүсийн мөн чанар болон тэдний явдаг замаар шийдэгддэг.) Өөрөөр хэлбэл, антихристийн мөн чанартай хүмүүс хэзээ ч үнэнийг эрэлхийлэх боломжгүй, хэзээ ч авралд хүрч чадахгүй, харин антихристийн зан чанартай хүмүүсийг хоёр төрөлд ангилж болно: Нэг төрөл нь үнэнийг эрэлхийлдэг бөгөөд авралд хүрч чадна, нөгөө төрөл нь үнэнийг огт эрэлхийлдэггүй бөгөөд авралд хүрч чадахгүй. Авралд хүрч чадахгүй хүмүүс бүгд хөдөлмөрчид юм; зарим үнэнч хөдөлмөрчин үлдэж чадах бөгөөд тэд өөр үр дүнтэй нүүр тулах боломжтой.

Яагаад антихристийн мөн чанартай хүмүүс авралд хүрч чаддаггүй вэ? Яагаад гэвэл энэ хүмүүс үнэнийг хүлээн зөвшөөрдөггүй, Бурхан бол үнэн гэдгийг ч хүлээн зөвшөөрдөггүй. Энэ хүмүүс эерэг зүйлс байдгийг хүлээн зөвшөөрдөггүй, эерэг зүйлсийг хайрладаггүй. Харин ч тэд хорон муу, сөрөг зүйлсийг хайрладаг; тэд бол хорон муу, сөрөг бүхний биелэл бөгөөд сөрөг, хорон муу бүхнийг илэрхийлэгчид юм, тийм учраас тэд үнэнд зэвүүцэж, үнэнд дайсагнаж, үнэнийг үзэн яддаг. Тэд ийм мөн чанартайгаар үнэнийг эрэлхийлж чадах уу? (Үгүй.) Тиймээс энэ хүмүүсээр үнэнийг эрэлхийлүүлэх боломжгүй. Нэг амьтныг өөр төрлийн амьтан болгох боломжтой юу? Жишээлбэл, муурыг нохой юм уу хулгана болгох боломжтой юу? (Үгүй.) Хулгана үргэлж хулгана хэвээр байж, ихэвчлэн нүхэнд нуугдаж, сүүдэрт амьдарна. Муур үргэлж хулганын төрөлхийн дайсан байх бөгөөд үүнийг өөрчлөх боломжгүй—үүнийг хэзээ ч өөрчилж чадахгүй. Гэвч антихристийн зан чанартай хүмүүсийн дунд үнэнийг болон эерэг зүйлсийг хайрладаг, үнэнийг хэрэгжүүлж, эрэлхийлэхийн тулд бүхнээ зориулахад бэлэн зарим хүн бий; тэд Бурханы хэлсэн бүхнийг хэрэгжүүлдэг, Бурхан өөрсдийг нь яаж ч залж чиглүүлсэн дагадаг, Бурханы шаардсан бүхнийг хийдэг, тэдний явдаг зам Бурханы шаарддаг замтай бүрэн нийцдэг, тэд Бурханы заасан чиглэл, зорилгын дагуу эрэлхийлдэг. Бусдынх нь хувьд гэвэл, тэд үнэнийг эрэлхийлдэггүйгээс гадна антихристийн замаар явдаг бөгөөд энэ хүмүүсийн төгсгөл ямар байхыг ухаарахад тийм ч хэцүү биш. Тэд үнэнийг олж авч чадахгүйгээр үл барам аврагдах боломжоо ч алдана—энэ хүмүүс хэчнээн өрөвдөлтэй вэ! Бурхан тэдэнд боломж олгож, тэднийг мөн үнэн, амиар хангадаг боловч тэд эдгээр зүйлийг нандигнадаггүй, төгс болгуулах замаар явдаггүй. Бурхан зарим хүнийг бусдаас илүүд үзэж, энэ хүмүүст боломж олгодоггүй юм биш, харин тэд эдгээр боломжийг нандигнадаггүй, эсвэл Бурханы шаардсаны дагуу үйлддэггүй учраас аврагдах боломжоо алддаг. Тиймээс тэдний антихристийн зан чанар нь үхлийн аюултай болж, амиа алдахад хүргэдэг. Тэд зарим хоосон сургаалыг ойлгож, гаднаа зарим нэг үйлдэл, сайн зан авир харуулах нь Бурхан тэдний антихристийн зан чанарын хэргийг сөхөхгүй, тэд үүнийг нуун дарагдуулж чадна, улмаар аяндаа үнэнийг хэрэгжүүлэх шаардлагагүй болж, хүссэн бүхнээ хийж, өөрсдийнхөө ойлголт, арга барил, дур хүслийн дагуу үйлдэж болно гэсэн үг хэмээн боддог. Эцсийн эцэст, Бурхан тэдэнд ямар ч боломж олгосон бай, тэд өөрсдийнхөө замналтай цөхрөлтгүй зууралдсаар, антихристийн замаар явж, Бурханы дайсан болдог. Тэд Бурханы дайсан болсон нь Бурхан тэднийг анхнаас нь тэгж тодорхойлсноос болоогүй—Бурхан эхэндээ тэдэнд ямар ч тодорхойлолт өгөөгүй, учир нь Бурханы нүдээр тэд Түүний дайсан биш, эсвэл антихристийн мөн чанартай хүмүүс биш, харин зүгээр л сатанлаг, завхарсан зан чанартай хүмүүс байсан юм. Бурхан хэчнээн их үнэнийг илэрхийлсэн ч тэд эрэлхийлэлдээ үнэний төлөө чармайдаггүй хэвээр байдаг. Тэд авралын замд хөл тавьж чаддаггүй, харин оронд нь антихристийн замаар явж, эцэст нь аврагдах боломжоо алддаг. Энэ нь харамсалтай биш гэж үү? Маш харамсалтай! Энэ хүмүүс үнэхээр өрөвдөлтэй. Тэд яагаад өрөвдөлтэй вэ? Тэд хэдэн бичиг үсэг, хоосон сургаал ойлгоод өөрсдийгөө үнэнийг ойлгосон гэж боддог; үүргээ гүйцэтгэхдээ бага зэрэг төлөөс төлж, зарим нэг сайн зан авир харуулаад өөрсдийгөө үнэнийг хэрэгжүүлж байна гэж боддог; тэд бага зэрэг авьяас, хэв чанар, билиг авьяастай байдаг бөгөөд зарим нэг бичиг үсэг, хоосон сургаалыг ярьж, бага сага ажил хийж, зарим нэг онцгой үүрэг гүйцэтгэж чаддаг бөгөөд өөрсдийгөө амийг олж авсан гэж боддог; тэд бага зэрэг зовлон туулж, багахан төлөөс төлж чаддаг бөгөөд үүнийгээ Бурханыг дуулгавартай дагаж, Бурханы төлөө бүхнийг хаяж чадна гэж эндүүрдэг. Тэд гаднах сайн зан авир, билиг авьяас болон өөрсдийгөө зэвсэглэсэн бичиг үсэг, хоосон сургаалаа ашиглан үнэнийг хэрэгжүүлэх явдлыг орлуулдаг—энэ бол тэдний хамгийн том асуудал, үхлийн аюултай өө сэв нь юм. Энэ нь тэднийг аль хэдийн авралын замд орсон, аль хэдийн биеийн хэмжээтэй, амьтай болсон гэж эндүүрэхэд хүргэдэг. Ямартай ч, хэрвээ энэ хүмүүс эцэст нь авралд хүрч чадахгүй бол өөрсдөөсөө өөр хэнийг ч буруутгах аргагүй; учир нь тэд өөрсдөө үнэн дээр төвлөрдөггүй, үнэнийг эрэлхийлдэггүй, антихристүүдийн замаар сайн дураараа явдаг.

30 жил номлол сонссоныхоо дараа ч үнэн гэж юу болох, хоосон сургаал гэж юу болохыг мэддэггүй зарим хүн одоо байдаг. Тэд ам нээхдээ л хоосон онол, бусдад сургамжилсан үг, хоосон уриа лоозон ярьдаг бөгөөд урьд нь хэрхэн зовлон туулж, төлөөс төлснөө л үргэлж ярьж, ийнхүү ахмад насаа гайхуулдаг. Тэд өөрийгөө хэрхэн танин мэдсэн, засалтыг хэрхэн хүлээн авдаг, завхарсан зан чанараа хэрхэн харуулдаг, алдар нэр, ашиг хонжооны төлөө хэрхэн өрсөлддөг, эсвэл ямар антихристийн зан чанар харуулдгаа хэзээ ч ярьдаггүй. Тэд эдгээр зүйлийн талаар хэзээ ч ярьдаггүй; тэд зүгээр л өөрсдийнхөө хувь нэмрийн талаар ярьдаг, гэм буруугийнхаа талаар ярьдаггүй. Энэ хүмүүс асар их аюулд орсон биш үү? Зарим хүн 20, 30 жил номлол сонссон хэр нь үнэн-бодит байдал гэж юу болох, эсвэл Бурханы зохион байгуулалт, зохицуулалтыг дуулгавартай дагах гэдэг нь юу гэсэн үг болохыг мэдэхгүй хэвээр байдаг тул энэ хүмүүст Бурханы үгийг ойлгох чадавх байхгүй байх гэж Би сэжиглэдэг. 30 жил номлол сонссоныхоо дараа тэд өөрсдийгөө биеийн хэмжээтэй болсон гэж боддог ч байр суурьгүй болох үедээ сөрөг байж чаддаг хэвээр бөгөөд хүмүүсээс далд уйлж, гомдоллож, тэр ч байтугай ажлаа хаяж мэднэ. 30 жил номлол сонссоныхоо дараа чөлөөлөгдөх үедээ тэд шазруун, бодлогогүй хэвээр байж, Бурханы эсрэг зогсож чаддаг. Ийм олон жил номлол сонсоод тэд юу ойлгосон юм бэ? Хэрвээ тэд ийм олон номлол сонссоныхоо дараа үнэн гэж юу болохыг ойлгоогүй бол тэдний итгэл хий дэмий байсан биш үү? Үүнийг мунгинасан итгэл гэж нэрлэдэг!

9-р зүйл: Тэд өөрсдөө ялгарч, хувийн ашиг сонирхол, амбицаа хангахын тулд л үүргээ биелүүлдэг; тэд Бурханы гэрийн ашиг сонирхлыг хэзээ ч бодолцон үздэггүй, харин ч бүр хувийн алдрын хариуд тэдгээр ашиг сонирхлоос урвадаг (V хэсэг)

II. Антихристүүдийн ашиг сонирхол

В. Өөрсдийнхөө ашиг тусын төлөө явуулга хийх

Өнөөдөр бид антихристүүдийн янз бүрийн илрэлийн ес дэх зүйл болон энэ зүйлийн антихристүүдийн ашиг сонирхолтой холбоотой хэсгийн талаар үргэлжлүүлэн нөхөрлөнө. Өнгөрсөн удаа Би антихристүүдийн ашиг сонирхлын гурав дахь зүйл болох ашиг тусын талаар нөхөрлөсөн. Тэр зүйлд Би хэд хэдэн талын тодорхой илрэлүүдийг жагсааж, антихристүүдийн зан авир, тэдний бодол санаа, үзэл бодол, эдгээр бодол санаа, үзэл бодлын нөлөөн дор тэдний хийдэг янз бүрийн зүйлийг голчлон авч үзсэн. Өнгөрсөн удаа Би хоёр талыг нөхөрлөсөн: Нэгдүгээрт, Бурханы гэрийн хөрөнгийг шамшигдуулах, хоёрдугаарт, ах эгч нарыг өөртөө үйлчлүүлж, ажиллуулах. Эдгээр нь антихристүүд өөрсдийнхөө ашиг тусын төлөө явуулга хийдгийн хоёр тодорхой илрэл юм. Би эдгээрийн талаар нөхөрлөсөн болохоор та нар антихристүүдийн уг чанар-мөн чанарын талаар ойлголттой болсон уу? Антихристүүдийн янз бүрийн илрэлийн тухайд, зан чанар эсвэл уг чанар-мөн чанарынх нь аль нь ч байлаа гэсэн завхарсан хүмүүсийн хооронд үнэндээ нэг их том ялгаа байдаггүй. Тэд ялгаатай гэхээсээ илүү төстэй байдаг; тэд хүн чанар нь сайн уу, ёрын муу юу гэдгээрээ л ялгагддаг бөгөөд үнэнд хандах хандлагынхаа тухайд л илэрхий ялгаатай байдаг. Хүмүүсийн завхарсан зан чанар бүгд адилхан хэдий ч антихристүүд үнэнийг үзэн ядаж, Бурханыг эсэргүүцэж, Бурханыг шүүж, Бурханыг доромжилж чаддаг, мөн мууг үйлдэж, чуулганы ажлыг үймүүлж чаддаг. Эдгээр нь антихристүүд болон жирийн завхарсан хүмүүсийн илт ялгаатай талууд юм. Хүн бүр антихристийн зан чанартай байдаг боловч хэрвээ тэд мууг үйлдэж, чуулганы ажлыг үймүүлээгүй, Бурхантай шууд сөргөлдөөгүй бол тэднийг антихрист гэж тодорхойлж болохгүй. Завхарсан хүмүүст ижил эсвэл төстэй бодол санаа, үзэл бодол, завхарсан зан чанар байдаг ч хэрвээ хүний хүн чанар-мөн чанар нь ёрын муу хүнийх биш бол энэ нь антихристүүд болон түүний хоорондох илэрхий ялгаа юм. Ихэнх хүн энэ ялгааг харж чаддаггүй бөгөөд антихристийн зан чанартай бүлэг хүмүүс болон антихристийн замаар явдаг хүмүүсийг хамтад нь антихристүүд гэж тодорхойлдог—ингэвэл сайн хүмүүсийг хорлоход амархан! Хэрвээ та нар антихристүүдийн мөн чанарыг тодорхой ойлгохгүй бол энэ нь өөрсдийгөө танин мэдэхэд чинь ч бас асар том саад болно. Хэрвээ чи завхарсан зан чанар чинь антихристийнхтэй адилхан гэдгийг харвал өөрийгөө антихрист гэж бодно, мөн явж байгаа зам чинь антихристийнхтэй адилхан гэдгийг харвал бас л өөрийгөө антихрист гэж бодно. Хэрвээ чи юм хийх арга зам, бодол санаа, үзэл бодол чинь антихристийнхтэй адилхан гэдгийг харвал өөрийгөө антихрист гэж тодорхойлсоор байх болно. Хэрвээ чи өөрийгөө энэ гурван талаар антихрист гэж үзвэл өөрийгөө антихрист гэж тодорхойлно. Энэ нь ямар үр дагаварт хүргэх вэ? Чи гарцаагүй тодорхой хэмжээнд сөрөг болж, өөрийгөө хаяна. Өөрийгөө ийм маягаар ойлгох нь бага зэрэг гажууд юм. Тэгвэл өөрийнхөө антихрист зан чанарыг ойлгох шаардлагагүй юу? Үгүй, мэдээж шаардлагатай. Антихристүүдийн зан чанарыг нөхөрлөж, задлан шинжлэхийн зорилго нь та нарыг үүнийг өөрсөдтэйгөө харьцуулан үзэж, өөрсдийгөө үнэхээр ойлгож чадах хэмжээнд хүргэх явдал юм. Хэрвээ чи дунд зэргийн завхарсан зан чанартай гэдгээ л ойлгодог боловч антихристийн зан чанартай гэдгээ хүлээн зөвшөөрдөггүй бол өөрийгөө ойлгох чинь маш өнгөц, өрөөсгөл юм; энэ нь байх ёстой хэмжээндээ хүрээгүй байна. Та нар яг одоо үүнийг хараахан мэдэхгүй байж магадгүй. Ихэнх хүн “Би антихристийн замаар явдаггүй, антихрист ч биш, надад антихристийн мөн чанар ч байхгүй, тиймээс өөрийгөө антихристийн зан чанартай, антихристийн замаар явж чадна, антихрист болж магадгүй гэдгээ ойлгох түвшинд хүрэх шаардлага надад байхгүй. Хэрвээ би өөрийгөө ингэж ойлговол өөрийгөө дорд үзэж байгаа хэрэг биш үү?” гэж боддог. Иймээс та нар антихристүүдийг ил болгох тухай эдгээр сэдвийг нэг их сонирхдоггүй. Сонирхдог эсэх чинь хамаагүй, хэрвээ чи үнэнийг эрэлхийлдэг хүн мөн бол үнэний эдгээр тал болон эдгээр үг хэллэгийг аажмаар ойлгох өдөр эцэстээ ирнэ. Зарим хүн туршлагаар олсон ойлголтоо нөхөрлөдөг ч антихристийн зан чанартай гэдгээ, эсвэл антихристийн замаар явдаг талаараа огт юу ч ярьдаггүй гэдгийг Би сонсож байсан. Тэдний бодол санаа, үзэл бодол, зан чанар антихристийнхтэй яг адилхан—ив ижилхэн байдаг ч тэд үүнийг ойлгодоггүй. Энэ нь олон хүний өөрсдийнх нь талаарх ойлголтын цар хүрээ маш өнгөц бөгөөд тэд завхарсан зан чанартай гэдгээ, Бурханыг эсэргүүцэж, Бурханд тэрсэлдгээ, хүн чанар нь тийм ч сайн биш гэдгээ, үнэнийг нэг их хайрладаггүй гэдгээ л ойлгож чаддагийг нотлоход хангалттай юм. Үнэндээ тэдний харуулж, илчилдэг зүйл антихристийн зан чанар, тэдний явдаг зам антихристийн зам боловч тэд үүнийг ойлгодоггүй. Тэд яагаад үүнийг ойлгодоггүй вэ? Яагаад гэвэл, тэд антихристийн зан чанартай холбоотой янз бүрийн илрэлийг ойлгодоггүй бөгөөд антихристийн зан чанартай, эсвэл антихристийн замаар явж байгаа гэдгээ хэлэхээс айдаг бүр ч олон хүн байдаг. Тэд ойлголоо ч гэсэн хэлж зүрхэлдэггүй; хэрвээ үүнийг чангаар хэлбэл хараагдаж, яллагдаж байгаа мэт санагддаг. Үнэн хэрэгтээ, чи үүнийг хэлсэн ч, эс хэлсэн ч нөхцөл байдал чинь адилхан байх биш үү? Энэ нь антихристийн зан чанартай гэх баримтыг чинь өөрчилж чадах уу? Үгүй, чадахгүй. Чи үүнийг ойлгохгүй байгаа гэх баримт үнэний талаарх ухамсар чинь хэтэрхий өнгөц бөгөөд өөрийгөө жинхэнээсээ ойлгодоггүй гэдгийг чинь нотолж байна.

3. Байр сууриа ашиглан хоол унд, бусад хүсэмжит зүйлсийг залилан мэхэлж олж авах

Дараа нь бид антихристүүд өөрсдийнхөө ашиг тусын төлөө явуулга хийдгийн гурав дахь илрэл болох байр сууриа ашиглан хоол унд, бусад хүсэмжит зүйлсийг залилан мэхэлж олж авах талаар нөхөрлөнө. Мэдээж “байр сууриа ашиглан” гэдгийг бас Бурханд итгэх далбаан дор хоол унд, бусад хүсэмжит зүйлсийг залилан мэхэлж олж авах гэж хэлж болно. Та нар өмнө нь энэ зүйлийн талаар тунгаан бодож, эргэцүүлж үзэж байсан уу? (Үгүй, тэгээгүй.) Та нар ийм төрлийн хүнийг харж байсан уу? Та нарт ийм төрлийн хүний талаар ямар нэгэн бодол байдаг уу? Та нарт жигшиж, зэвүүцэх мэдрэмж төрдөг үү? Та нар ийм хүнийг басамжилдаг уу? (Тийм.) Тэд ямар төрлийн хүмүүс вэ? Тэдний хүн чанар ямархуу вэ? Тэд яагаад эдгээр зүйлийг хийдэг вэ? Тэдний Бурханд итгэх үзэл бодол юу вэ? Ийм төрлийн хүн Бурханы авардаг хүн мөн үү? Эцсийн дүндээ тэдний Бурханд итгэх зорилго юу вэ? Тэд гэр бүл, ажил төрлөө орхиж, бэрхшээл туулах, төлөөс төлөх илэрхийлэл харуулсан, гэвч эцсийн дүндээ байр сууриа ашиглан хоол унд залилан мэхэлж олж авах тэдний зорилго юу вэ? Тэднийг ингэх үед Бурхан үүнийг жигшиж, үл таашаадаг гэдгийг тэд мэддэг үү? Та нар өмнө нь эдгээр асуултын талаар бодож байсан уу? Үнэнийг хэлэхэд, та нарын ихэнх нь бодож үзээгүй. Яагаад бодож үзээгүй вэ? Зарим нь: “Нийгэмд ийм хүн дэндүү олон байдаг, тиймээс Бурханы гэрт хэд байх нь сүртэй зүйл биш. Түүгээр ч барахгүй, бид өөрсдөө тийм цэвэр ариун биш” гэж хэлдэг. Чи өөрийгөө үнэнийг эрэлхийлдэг хүн гэж үздэг атлаа өөрийнхөө үйлдэл, бодол, санааг, түүнчлэн бусдын үйлдэл, зан авирыг үнэнтэй хэзээ ч холбодоггүй бөгөөд тэдгээрийг үнэний өнцгөөс авч үзэж, тодорхойлдоггүй. Тэгвэл чи үнэнийг эрэлхийлдэг хүн хэвээрээ юу? Бурханд итгээд чиний ойлгож авсан үнэн чиний хувьд үнэ цэн, утга учиртай хэвээр байна уу? Үгүй, тийм биш. Сүнслэг ойлголтгүй байж сүнслэг дүр эсгэдэг бүх хүн хуурамч сүнслэг байдалтай бөгөөд өдөржин дүрэм журам чанд мөрдөх, эсвэл бичиг үсэг, хоосон сургаал ярихаас өөр юуг ч тоодоггүй, энэ нь эртний эрдэмтэд “гадаад ертөнцийн хэрэг явдлыг тоохгүйгээр зөвхөн мэргэдийн номыг шагайдаг” байсантай адилхан. Сүнслэг дүр эсгэдэг хүмүүс бусад хүн юу ч хийсэн өөрсдөд нь хамаагүй, бусад хүн юу гэж бодох нь бусдын л хэрэг гэж боддог бөгөөд Бурханы үгэнд үндэслэн хүмүүсийг ялган таньж, аливааг нэвт харж, Бурханы санаа зорилгыг ойлгож сурахаас татгалздаг. Ихэнх хүн ийм байдаг; тэд номлол сонсож, эсвэл Бурханы үгийг уншиж дуусаад цаасан дээр тэмдэглэн, зүрх сэтгэлдээ хадгалж, үүнийгээ хоосон сургаал, дүрэм журам мэт үзэн өнгөцхөн дагаж мөрдөөд л болчихдог. Эргэн тойронд нь тохиолдож буй зүйлс, эсвэл эргэн тойрныхоо хүмүүсээс хардаг янз бүрийн зан авир, илрэл нь эдгээр үнэнтэй хэрхэн холбогддог талаар тэд зүрх сэтгэлдээ хэзээ ч бодож, тунгаадаггүй, залбирч, эрж хайдаг ч үгүй. Ихэнх хүний сүнслэг амьдрал иймэрхүү байдалтай байдаг. Тиймээс олон хүн үнэнд орохдоо удаан, өнгөц байдаг; сүнслэг амьдрал нь туйлын нэгэн хэвийн, тэд ердөө л дүрэм журам дагадаг бөгөөд аливааг хийх арга барил нь ямар ч зарчимгүй байдаг. Олон хүний хувьд сүнслэг амьдрал нь бодит амьдралаас тасархай агаад хоосон байдаг, тиймээс ёрын муу хүмүүс болон антихристүүдийн увайгүй зан авир, илрэлийн тухайд ч гэсэн тэдэнд ямар ч ойлголт байдаггүй, тодорхойлолт бүр ч байдаггүй, ямар нэг санаа байдаггүй, ямар ч ялган таних чадвар байдаггүй гэж хэлж болно. Антихристүүдийн хувийн ашиг тусынхаа төлөө явуулга хийхдээ гаргадаг зан авир, илрэл, хэлсэн үгийг та нар нэлээд их харсан байж магадгүй ч тэд яг ямархуу хүмүүс болох, Бурханд итгэх итгэлдээ үнэнийг олж авч чадах эсэх, үнэнийг эрэлхийлдэг хүмүүс мөн эсэх зэрэг асуултуудыг зүрх сэтгэлдээ хэзээ ч тунгаан бодож үзээгүй. Харин ч та нар өдөржин үүрэгтээ сэтгэл гаргалгүй хий дэмий цаг нөхцөөж, хийдэг бүх зүйлээ аргацаадаг бөгөөд үнэнийг олж авах, эсвэл үнэн-бодит байдлыг ойлгож, үүнд орохоор эрж хайдаггүй. Антихристүүд байр сууриа ашиглан өөрсдийнхөө ашиг тусын төлөө явуулга хийж, Бурханд итгэх нэрийдлээр Бурханы гэрт бүх төрлийн хүсэмжит зүйлсийг залилан мэхэлж олж авдаг. Эдгээр хүсэмжит зүйлд мэдээж хоол унд, түүнчлэн зарим нэг материаллаг таашаал гэх мэт зүйлс багтдаг. Ийм хүмүүсийн мөн чанар өмнө нь бидний ярьсан антихристүүдийн материалист мөн чанартай адилхан—энэ нь нэг төрлийн хүний зан араншин юм. Тэд зөвхөн бүх төрлийн материаллаг хангамж эдлэхийг л эрж хайдаг; тэд үнэнийг эрэлхийлдэггүй, сайн үйл бүр ч бэлддэггүй. Тэд зөвхөн үнэнийг эрэлхийлж буй дүр эсгэж, өнгөн дээрээ л үнэнийг эрэлхийлж байгаа мэт харагддаг. Тэдний зүрх сэтгэлийнхээ угаас эрэлхийлдэг зүйл бол үндсэндээ оюун санаанаас нь огт гардаггүй идэж уух, сайн хангамж эдлэх махан биеийн таашаал юм. Иймэрхүү хүмүүс эргэн тойронд нэлээд олон байдаг; чуулган бүрд нэг юм уу хоёр, магадгүй түүнээс ч олон байх магадлалтай. Өнөөдөр Би энэ хүмүүсийн илрэл, зан авир, мөн чанарын тухай онолын үүднээс ярихгүй. Би эхлээд төлөөлөл болохуйц хэд хэдэн тодорхой тохиолдлын талаар ярьж, та бүхэнд сонсгоод, мэдлэгийн хүрээг чинь тэлж, ийм хүмүүс бидний нөхөрлөж буй энэ зүйлтэй хэрхэн холбогддог, тэд байр сууриа ашиглаж, Бурханд итгэх нэрийн дор хоол унд, мөнгө, материаллаг зүйлсийг залилан мэхэлж олж авдаг эсэхийг харуулна. Ийм төрлийн хүнийг ялган танихыг хичээ, дараа нь та нарын харилцдаг хүмүүст бидний ярьж буй эдгээр илрэл байдаг эсэхийг бодож үзээрэй. Хэрвээ хэн нэгэн санаанд чинь орвол та нар бас хэдэн жишээ хэлж болно. Надад хэл дээ, жишээ татах нь дээр үү, эсвэл зүгээр л ингээд ерөнхийд нь нөхөрлөх нь дээр үү? (Жишээ татах нь дээр.) Жишээ татахын давуу тал нь юу вэ? Юун түрүүнд, ихэнх хүн эдгээр түүх, бодит амьдрал дээрх тохиолдлуудыг сонсох дуртай байдаг. Тэдгээрт дүрүүд болон үйл явдал байдаг, ихэнх хүнд сонирхолтой санагддаг. Яг л чи хувийн туршлагынхаа талаар ярихтай адилхан: Хэрвээ чи энэ тухай нийтлэл бичвэл хүмүүс ихэвчлэн нэг, хоёр удаа уншаад л өнгөрнө, харин чи үүгээр кино юм уу тайзны жүжиг хийвэл илүү олон хүн үзэх бөгөөд ганцхан удаа үзэхгүй. Ийм маягаар хүмүүс үнэний энэ талыг, эсвэл холбогдох хүмүүс, үйл явдал, зүйлсийг илүү нэгд нэггүй, илүү тодорхой харж, энэ нь тэдэнд илүү гүнзгий сэтгэгдэл үлдээнэ. Үүнээс гадна, зарим нэг тодорхой жишээ татах нь үнэний тал бүрийг өөрсөдтэйгөө илүү үнэн зөв харьцуулж, холбож үзэхэд нь хүмүүст тусалдаг.

Нэгдүгээр тохиолдол: Хоол унд гуйлгачилж идэхийн тулд ажиллаж байгаа дүр эсгэх

Эхлээд Бурханы сонгосон хүмүүст түгээмэл тохиолддог зарим жишээг татъя. Зарим удирдагч, ажилчин шинэ ажлын байранд ирээд, өөр өөр ах эгч нартай уулзаж, зарим сайн зүйлийг олж хараад, “Энэ нь сайн зүйл байна. Яагаад надад байдаггүй билээ?” гэж боддог. Тэдэнд эвгүй бодол төрдөггүй гэж үү? Тэдний шунал цухалздаг. Шунал нь цухалзмагц энэ өөдгүй, ичгүүргүй амьтад явахаа больж, тэр газартаа ажиллаад, тэндээс явахгүй байх элдэв шалтгаан олдог. Явахгүй байх тэдний зорилго юу вэ? (Хэзээ нэгэн цагт завшааныг ашиглахын тулд.) Тийм ээ, тэд завшааныг ашиглахыг хүсдэг. Хэрвээ тэд энэ завшааныг ашиглахгүй бол шөнө сайн унтаж чадахгүй. Тэд өөр тийшээ явбал өөр хэн нэгэн энэ завшааныг ашиглаж, өөрсдөд нь дахиж ийм боломж олдохгүй гэж санаа зовдог тул тэр газартаа номлож, ажиллах шалтаг олдог. Үнэндээ тэдний зүрх сэтгэл үргэлж эдгээр хүсэмжит зүйлийн талаар бодож, нүд нь үргэлж эдгээр хүсэмжит зүйлд төвлөрдөг. Эцэст нь тэд тэр газартаа төвхнөж, ихэнх ах эгч нар тэдэнд дуртай болж, тэд бол номлогч гэдгийг мэдэж, шүтэж, биширдэг. Одоо эдгээр удирдагч, ажилчны хувьд өөрсдийнх нь хүсэж байгаа зүйл бий гэдгийг цухуйлгах цаг нь болсон тул тэд уг сэдвийг хөндөх янз бүрийн арга сүвэгчилдэг боловч их ярих тусмаа улам бүр түгшдэг. Тэд дотроо “Би энэ зүйлийг яаж гуйвал зүгээр вэ? Би энэ зүйлд дуртай, үүнийг хүсэж байгаа гэдгээ ах эгч нарт мэдэгдэж болохгүй. Үүнийг надад өөрсдийн хүслээр өгөхөд тэднийг хүргэх ёстой; намайг үүнийг гуйж байна гэж тэдэнд бодогдуулах ёсгүй, харин энэ бол өөрсдөө дуртайяа надад өгч байгаа зүйл, мэдээж миний хүртэх ёстой зүйл гэж тэдэнд бодогдуулах ёстой” хэмээн тунгаадаг. Үүний дараа тэд ах эгч нараас “Сүүлийн үед та нарын амь-оролт ямар байна даа?” гэж асуудаг. Ах эгч нар: “Таныг ирснээс хойш манай чуулганы амьдрал сайжирч, хүн бүр эрч хүчтэй болсон” гэдэг. “Та нар эрч хүчтэй байгаа нь сүнсний чинь нөхцөл байдал дээрдсэн гэсэн үг. Та нарын ажил төрөл ч бас сайн байгаа. Бурхан хүсвэл, ирээдүйд ажил төрөл чинь бүр ч илүү сайн байх болно.” Удирдагч, ажилчид ярих зуураа яриагаа өөрсдийн хүссэн зүйл рүү чиглүүлдэг. Удирдагч, ажилчид тэр зүйлийг хүсэж байгаа нь ах эгч нарт илэрхий болох үед тэд удирдагч, ажилчдыг явахдаа тэр зүйлээс авч явах хэрэгтэй гэж хэлдэг. Удирдагч, ажилчид: “Үгүй ээ, би авч чадахгүй. Энэ нь зарчимд нийцэхгүй. Бурхан баярлахгүй шүү дээ” гэдэг. “Зүгээр дээ. Та жаахныг авах эрхтэй.” “Би хүртэх эрхтэй байлаа ч авч болохгүй.” Ингэж хэлснийхээ дараа тэд ах эгч нарыг үнэндээ өгөхгүй байх вий гэж санаа зовдог тул ах эгч нарыг өөрсдийнхөө сайхан сэтгэлд талархуулахын тулд зарим зүйлийг тойруугаар хэлэхийн зэрэгцээ хүсэж буй зүйлээ идэвх санаачилгатайгаар хөнддөг, ингэснээр ах эгч нар өөрсдөд нь тэр зүйлээс өгөхөө санах байв. Үүний дараа удирдагч, ажилчид юу хэлэх гээд байгаа нь ах эгч нарт илэрхий болж, ах эгч нар: “Одоо тэр хэргийн талаар ярихаа больё. Таныг явах үед бид энэ талаар ярьж болно шүү дээ” гэдэг. Удирдагч, ажилчид ах эгч нарын ингэж хэлэхийг сонсоод зүрх сэтгэл нь хөөрч баярлан, “Маш сайн. Би эцэст нь хүссэн зүйлээ авах нь ээ!” гэж дотроо боддог. Тэгээд тэд “Хэрвээ би маргааш шууд явчихвал тэр зүйлийг хүсэж байгаа минь хүмүүст хэтэрхий илэрхий байх болно. Оронд нь хоёр юм уу гурав хоногийн дараа явъя” хэмээн боддог. Эцэст нь гурав дахь өдөр болж, тэднийг явахад ах эгч нар тэдэнд маш хүнд боодолтой юм өгдөг. Удирдагч, ажилчид тэр боодолтой зүйл өөрсдийнх нь хүсэж байсан зүйл гэдгийг хардаг ч хараагүй дүр эсгэдэг ба үүнээс татгалздаггүй. Тэд зүгээр л юу ч хэлэлгүй боодолтой зүйлийг авдаг. Тэд ямар төрлийн хүмүүс вэ? Тэд хүсэмжит зүйлсийг олж авахын тулд явуулга хийхдээ ажлаа арга зам болгон, хөдөлмөрөө мөнгө болгон ашигладаг бөгөөд ах эгч нараас эд зүйл салгадаг хүмүүс юм. Энэ нь нэг төрлийн залилан биш гэж үү? Тэдний ажлын зорилго юу вэ? Бусдыг луйвардан хүсэмжит зүйлсийг олж авах. Тэд хүсэмжит зүйлтэй, мөн өөрсдийнх нь хүсэж байгаа зүйл байдаг газрыг олж илрүүлмэгцээ хөдлөхөө больж, тэндээс явахыг хүсдэггүй. Тэд сайн зүйл бүрийг гэртээ аваачдаг. Хэдэн жил удирдагч юм уу ажилчин хийснийх нь дараа гэрт нь байгаа олон зүйл ах эгч нараас луйвардаж авсан зүйлс байдаг. Тэдний зарим нь ах эгч нараас гэр бүлийн нууц жор юм уу өв залгамжилж ирсэн эд зүйлсийг луйвардаж авдаг, зарим нь орон нутгийн онцлог бүтээгдэхүүнийг луйвардаж авдаг. Энэ хүмүүс Бурханд итгэхдээ нэг газраас нөгөө рүү явж, хариуд нь юу ч нэхэлгүй ажил хийж байгаа мэт харагддаг ч үнэн хэрэгтээ тэд ах эгч нараас дэндүү олон хүсэмжит зүйлийг луйвардаж авсан байдаг.

Нэгэн удирдагч тодорхой нэг чуулганд очсоныхоо дараа тэр нутгийн улаан чавга улс даяар алдартай болохыг хараад дотроо “Би улаан чавга идэх дуртай. Хэрвээ би энд төрсөн бол өдөр бүр улаан чавга идэж чадах байсан, гэвч харамсалтай нь би тийм ч олон хоног байж чадахгүй, бас улаан чавга хараахан болоогүй байна. Би хэзээ идэж чадах бол? Аан тийм—улаан чавга боловсрох хүртэл энд үлдэх шалтгаан олж болно, тэгвэл би идэж чадна, тийм биз дээ?” гэж бодов. Үүний дараа тэрээр эндхийн ихэнх ах эгч нар тааруу байдалтай, ажлаа хийхдээ юу ч гүйцэлдүүлэхгүй байгаа тул энд урт хугацаагаар суурьшиж, ажлын зүйл бүрийг эхлүүлэхийн тулд ихээхэн хичээснийхээ дараа тэндээс явах ёстой гэж шалтаглалаа. Гэвч тэр зүрх сэтгэлдээ үнэхээр тэгж бодсон уу? (Үгүй.) Тэр зүрх сэтгэлдээ “Улаан чавга боловсорч, жаахныг авч явах боломжтой болох үедээ л би явна” хэмээн тооцоолсон. Түүний зүрх сэтгэл ийм бодлоор дүүрч, түүнийг хөдөлгөөнгүй болгодог бөгөөд тэрээр тэндээ суурьшив. Тэнд байх хугацаандаа тэрээр зарим нэг бичиг үсэг, хоосон сургаал номлож, өнгөцхөн зарим зүйл хийдэг боловч ажлын хувьд нэг ихийг гүйцэлдүүлдэггүй. Эцэст нь улаан чавга боловсорч, түүний зүрх сэтгэл баяр хөөрөөр бялхан, “Би эцэст нь улаан чавга идэж чадах нь. Миний мөрөөдөж байсан өдөр эцэст нь ирлээ!” гэв. Улаан чавга боловсормогц тэрээр идэж эхлэхийн зэрэгцээ зүрх сэтгэлдээ “Би энд өдөр бүр зүгээр л улаан чавга идээд байж болохгүй. Би зөвхөн улаан чавга идэхийн тулд л үлдэж болохгүй шүү дээ. Ах эгч нар анзаарчихвал яах вэ? Тэднээр өөртөө авч явах бага зэрэг чавга өгүүлэх арга бодох хэрэгтэй. Хэрвээ тэд надад өгөхгүй бол би энэ хэргийг урагшлуулахын тулд ихээхэн хичээж, илүү ихийг хэлэх ёстой” хэмээн бодлогоширчээ. Тэнд амьдардаг ах эгч нар түүнийг улаан чавга идэх дуртайг хармагцаа явахад нь улаан чавга өгч явуулна гэж хэлэв. Тэр үүнийг сонсоод баярладаг ч амаараа бол “Би тэгж чадахгүй. Энэ нь зарчимд нийцэхгүй. Итгэгчид үүнд шунаж болохгүй. Би та нарыг далимдуулсан хэрэг болох биш үү? Би та нарт мөнгийг нь төлөхгүйгээр авч чадахгүй. Явахдаа би та нарт мөнгийг нь төлнө” гэв. Түүний хэлдэг энэ үг зүгээр л хоосон үг юм. Тэр бараг цадталаа идээд, явах цаг нь болох үед зүрх сэтгэлдээ “Тэд надад өгөхгүй болов уу, эсвэл зүгээр л муугаас нь өгөх болов уу? Би томыг нь, сайныг нь идмээр байна” хэмээн үргэлж бодсоор байлаа. Явахаасаа хоёр хоногийн өмнө тэрээр: “Бүх улаан чавгыг бараг түүчихсэн, тийм үү? Ирэх жил хэзээ боловсорч гүйцэх вэ?” гэж үргэлж хэлж байв. Үүгээрээ тэрээр ах эгч нарт өөрт нь авч явах жаахан улаан чавга өгөхөө мартахгүй байхыг сануулах гэсэн хэрэг юм. Ах эгч нар үүнийг сонсмогцоо “Бид түүнийг явахаас нь өмнө авч явах бага зэрэг улаан чавга заавал өгөх ёстой бололтой, бид сайныг нь түүж түүнд өгөх ёстой; эс бөгөөс тэр бидэнд хүндрэл учруулж магадгүй” хэмээн бүгд ойлгожээ. Эцэст нь түүний явах цаг болоход ах эгч нар түүнд гурван том хайрцаг улаан чавга өгч явуулав. Тэрээр өөрөө ганцаараа өргөж чадахгүй тул доороо байгаа өөр хүмүүсээр туслууллаа. Яг явахынхаа өмнө тэрээр чадах чинээгээрээ идэж—өвдөх байлаа ч гэсэн харамсахгүй гэж бодов. Явсныхаа дараа дахиж идэж чадахгүй байх вий гэж тэр айжээ. Тэр явахдаа дурамжхан хэвээр байсан бөгөөд дотроо “Энэ удаа би яг хангалттай идлээ. Ирэх жилийн өдийд би дахиад ирнэ. Би хэтэрхий эрт ирэх шаардлагагүй ч хэтэрхий оройтож ирж болохгүй. Улаан чавга яг боловсорч гүйцэх үед л би ирэх ёстой. Тэгвэл би шинэхнээс нь идэж чадна, хатаах үед нь хатааснаас нь ч идэж чадна. Явахдаа би ахиад жаахныг авч явж болно” хэмээн бодов. Тэр үүнийг маш нарийн тооцоолдог биш үү? Тэр зүрх сэтгэлдээ зөвхөн эдгээр зүйлийн тухай л боддог. Тэр үргэлж далимдуулах, хүсэмжит зүйлсийг олж авах явуулга сэдэх, түүнчлэн өөрийнх нь ашиг сонирхолд нийцдэг зүйлсийг ах эгч нараас луйвардаж авах талаар л бодож байна. Тэр харсан ямар ч хүсэмжит зүйлээ зүгээр өнгөрөөхгүй. Тэр нь онцгойрч харагддаггүй зүйл байсан ч гэсэн нүдэнд нь тусаж, санаанд нь орсон л бол эцэстээ түүний гарт орох нь гарцаагүй. Энэ нь антихристийн зан авир биш гэж үү? Ийм төрлийн хүмүүсийн хүн чанар, ёс жудаг онцгой өөдгүй биш гэж үү? Ийм төрлийн хүмүүс өнгөн дээрээ хэчнээн сайн бэрхшээл туулж, төлөөс төлж чаддаг байлаа ч, гэр бүл, ажил төрлөө хэчнээн сайн орхиж чаддаг байлаа ч тэднийг үнэнийг эрэлхийлдэг хүмүүс гэж хэлж болох уу? Яавч үгүй. Энэ хүмүүс бол Бурханд итгэх далбаан дор хоол унд залилан мэхэлж олж авдаг төрлийн хүмүүс юм.

Зарим хүн сайн мэдээ номлож, ажил хийхээр янз бүрийн газар луу явдаг бөгөөд гэртээ ирэхдээ газар бүрээс өөр өөр орон нутгийн онцлог бүтээгдэхүүн, эсвэл бүр ах эгч нараас нэхэж авсан зүйлсээ авчирдаг. Брэнд хувцас байна уу, цахилгаан бараа байна уу хамаагүй, нүдэнд нь л туссан бол тэд зүгээр өнгөрөөлгүй, өгөөч гэж гуйдаг. Хэрвээ чи тэдэнд өгөхгүй бол тэд чамайг засах янз бүрийн шалтаг бодож олж, чамайг яагаад засаж байгаагаа чамд ойлгуулж, эцэст нь чамайг үүнийг өгөх хүртэл бууж өгөхгүй. Энэ хүмүүс үүргээ гүйцэтгэх далбаа намируулан бүх төрлийн хүсэмжит зүйлсийг өөрсдөдөө луйвардаж авдаг бөгөөд эдгээр хүсэмжит зүйлийг олж авахаар цуцалтгүй оролддог. Заримдаа ах эгч нар тэдэнд жаахан зүйл өгөх үед энэ хүмүүс үүнийг нэг их үнэтэй биш гэж бодоод, “Үгүй ээ, баярлалаа. Бурхан намайг элбэг дэлбэгээр ерөөсөн. Надад дутсан зүйл алга” гэж хэлдэг. Тэд иймэрхүү үг ашиглан татгалзаж, ах эгч нарыг мэхлэн өөрсдөдөө дуртай болгож, өөрсдийг нь өндрөөр үнэлэхэд хүргэдэг. Гэвч хэрвээ ах эгч нарын өгсөн зүйл нь энэ хүмүүсийн мөрөөдөж байсан зүйл байвал, тэдэнд хэрэгтэй, үргэлж бодож явдаг зүйл нь байвал тэд эдгээр зүйлийг хармагцаа шамшигдуулахыг хүсэх бөгөөд яавч биеэ барихгүй. Зарим эмэгтэйчүүд ах эгч нарын гараас гоо сайхны бүтээгдэхүүн, сайхан хувцас, сайн гутал шамшигдуулдаг, зарим эрэгтэйчүүд ах эгч нарын гараас гэр ахуйн хэрэгсэл, мотоцикл юм уу цахилгаан бараа луйвардаж авдаг. Тэд хүсэмжит зүйл бүрийг эзэмшихийн тулд хөдөлдөг. Ах эгч нарт ямар ч сайн зүйл байсан, энэ хүмүүсийн нүдэнд туссан л бол тэд үүнийг залилан мэхэлж олж авах элдэв арга сэднэ. Үүнээс гадна, энэ хүмүүс тэр ч байтугай оройн хоолонд цуглаж, хоол унд цадталаа идэхийн тулд янз бүрийн шалтаг сэдэж, элдэв шалтгаан олдог. Хэр хэмжээнд вэ? Тэд хаашаа ч явсан, хэний гэр бүл мөнгөтэй, хэний гэр бүл сайхан хооллодог болохыг хардаг, дараа нь тэр гэр бүлд үлдээд, тэндээс явдаггүй. Дараа нь тэд хамтран ажиллагсдын цуглаан хийх, оройн хоол идэх янз бүрийн шалтаг олдог. Тэгээд оройн хоол бүрийн үеэр тэдний хэлдэг эхний үг юу байдаг вэ? “Өнөөдрийн бидний цугларалт бол хаанчлалын цугларалт юм. Энэ ширээ дүүрэн хоол бидэнд хаанчлалын зоогийг урьдчилан амтлуулж байна” гэдэг. Тэдэнд бялдуучилддаг хүмүүс: “Амен. Бурханд талархъя!” гэж яаран хэлдэг. Хаашаа ч явсан хоол унд ховдоглон иддэг зарим нэг удирдагч, ажилчин гэгддэг хүмүүс бий. Хоол бүр нь тэжээллэг орц найрлагатай байх ёстой, загас, мах байх ёстой, тэр ч бүү хэл хоол нь долоо хоног бүр өөрчлөгдөж байх ёстой; давтагдаж болохгүй. Оройн хоолны дараа тэд сайн цай уух ёстой бөгөөд “Би цайгүйгээр байж чадахгүй. Би өдөр бүр ажлын ачаалал ихтэй байдаг болохоор шөнө орой болтол ажиллах ёстой болдог. Хэрвээ би жаахан цай ууж сэргэхгүй бол шөнө ажиллаж чадахгүй” хэмээн шалтаг тоочдог. Тэд амаараа ингэж хэлдэг ч зүрх сэтгэлдээ юу бодож байдаг вэ? “Өнөөдрийн байр сууринд хүрэх надад амар байгаагүй. Би эрх мэдлээ жаахан гайхуулах ёстой биш үү? Бас би амьдралын зарим сайн сайхан зүйлийг эдлэх юм сан гэж мөрөөдөж ирсэн, тиймээс одоо эдгээр зүйлийг таашаахын тулд янз бүрийн арга бодож олох хэрэгтэй биз дээ? Хэрвээ би одоо эрх мэдэлтэй байгаа дээрээ үүнийгээ ашиглахгүй бол дараа нь эрх мэдэлгүй болох үед надад дахиж ийм боломж олдохгүй. Би чадах чинээгээрээ идэж, уух хэрэгтэй. Би ийм байр суурьтай байхаа больж, эдгээр зүйлийг эдэлж чадахгүй болох өдөр ирэх эсэхийг хэн мэдлээ. Надад дахиж ийм боломж олдохгүй. Тэгвэл миний бүх амьдрал хий дэмий болох биш үү?” Ийм төрлийн хүмүүс ажил хийх нэрийн дор хоол унд залилан мэхэлж олж авдаг. Тэд жаахан ажил хийж, хэдэн бичиг үсэг, хоосон сургаал номлочхоод дараа нь хүсэмжит зүйлсийг луйвардан авч, сайн хоол идэхийг хүсдэг.

Урьд нь тодорхой нэг газарт ажилладаг нэг хүн байсан бөгөөд тэр нутагт амьдардаг ах эгч нар энэ хүнд өдөр бүр нэг тахиа нядалж өгөх ёстой байв. Тэрээр өдөр бүр нэг тахиа иддэг зуршилтай болжээ. Үүнийг сонсоод та нарт ямар санагдаж байна вэ? (Зэвүүцмээр.) Ах эгч нар өндгийг нь авах гэж тахиа тэжээдэг байсан бөгөөд хөгширсөн тахиаг л нядалж иддэг байв. Тэр хүнийг ирснээс хойш өндөглөдөг тахиагаа ч нядлах хэрэгтэй болж, үр дүнд нь тахиа улам цөөрсөөр, ах эгч нар аргаа баржээ. Хожим нь тэр чөлөөлөгдөж, гэртээ харьсан ч энэ асуудалтай дутагдлаа өөрчилж чадахгүй хэвээр байв. Тэрээр эхнэрээрээ өдөр бүр тахиа нядлуулж иддэг байсан; эс бөгөөс эхнэртэйгээ маргалддаг байв. Энэ ямар хүн бэ? Тахиа идэх нь түүний нэг хэсэг болсон байлаа. Тэр өдөр бүр, хооллох бүрдээ тахиа иддэг байв. Чөлөөлөгдсөнийхөө дараа ч гэсэн тэрээр тахиа идэх ёстой хэвээр байсан—тэр үүнээс хамааралтай болсон байв. Энэ хүн асуудалтай биш үү? Та нар юу гэж хэлэх вэ, ийм төрлийн хүмүүс сайн уу? (Үгүй.) Товчхондоо, Бурханд итгэх далбаа намируулж, үүргээ гүйцэтгэх явцад гарч ирдэг боломжуудыг ашиглан ах эгч нараас алхам тутамдаа эд зүйлийг нь нэхэж авдаг, алхам тутамдаа хоол унд залилан мэхэлж олж авдаг хэн боловч сайн хүн биш юм. Тэдний мөн чанар бол антихристийнх. Тэд хаашаа ч ажиллахаар явсан, эсвэл ямар ч төрлийн ажил хийсэн бай, өөрсдийг нь хүлээн авах, харьцангуй хангалуун, харьцангуй тав тухтай амьдралтай зочин хүлээн авагч айлуудыг эхлээд сонгодог. Ийм газар хайх тэдний зорилго юу вэ? Сайн идэж, сайхан гэрт байх—махан биеэ хангах. Таагүй орчин нөхцөлөөс болоод тэдний байж чаддаггүй зарим газар байдаг, гэхдээ тэд өөрсдийн шунал болон ийм бодлыг орхих уу? Үгүй, орхихгүй. Тэд өөрсдийг нь хүлээн авах иймэрхүү өөр газар хайна. Үр дүнд нь, энэ хүмүүс харь нутагт хэдэн жил ажилласныхаа дараа шал өөр харагдах бөгөөд гэртээ буцаж ирэхэд нь тэндхийн ах эгч нар тэднийг танихгүй—тэдний нүүр нь илүү махлаг, гэдэс нь илүү цүндгэр болсон байх болно; тэд илүү сайхан хувцасласан байна; тэд илүү голомтгой болж, их зан гаргах болно. Тэдний амийн өсөлт ямархуу байх вэ? Тэдний амь огт өсөөгүй байх болно; тэд зүгээр л сайн идэж, сайхан хувцаслаж, таргалж, давхар эрүүтэй, цүндгэр гэдэстэй болтлоо идсэн байх болно. Эх газрын Хятад шиг аймшигтай орчинд хүн ямар ч үүрэг гүйцэтгэсэн, энэ нь сэтгэл түгшээсэн хэрэг байдаг. Хэдийгээр тэд заримдаа сайн идэж, хангалуун амьдралтай зочин хүлээн авагч айлуудад байрлаж болох ч жин нэмж чадахгүй. Тэгвэл давхар эрүүтэй, цүндгэр гэдэстэй болтлоо идэж чаддаг хүмүүс ямар төрлийн хүмүүс вэ? (Байр суурийн ашиг тусад ташуурдаг хүмүүс.) Өдөрт гурван удаа хооллохдоо юу идэж уух, юу таашаах тухайгаа үргэлж бодож байдаг хүмүүс юм. Хэрвээ ийм хүмүүс сайн хооллохгүй бол ажиллах юм уу үүргээ гүйцэтгэх хүсэлгүй болдог. Хэрвээ ходоод нь цадахгүй бол сэтгэл санаа нь тогтворгүй болж, “Би өнөөдөр маш муу хооллолоо. Огт мах байсангүй, хоолны дараа надад цай ч өгсөнгүй. Тиймээс би та нарыг үл тооно. Та нарыг чуулганы ажлын талаар нөхөрлөх үед би дуугарахгүй. Би та нараас өшөөгөө авна. Надад сайн хоол өгөхгүй байж болно гэж хэн та нарт хэлсэн юм бэ? Би ийм хоол идэх ёстой атал та нар намайг өөрсөдтэйгөө нөхөрлөөсэй гэж хүссээр байна. Яавч үгүй!” гэж боддог. Тэд дотроо ингэж боддог ч үүнийгээ чанга хэлж чаддаггүй. Тэд зүгээр л “Би урд шөнө хэтэрхий орой болтол ажилласан болохоор өнөөдөр үдээс хойш дугхийх хэрэгтэй байна” гэж хэлдэг. Тэд том луйварчин биш гэж үү? Тэд үдээс хойш дөрөв, таван цаг хүртэл унтдаг бөгөөд тэнд олон хүн өөрсдийг нь хүлээж байдаг ч тэд босохыг хүсдэггүй. Гэнэт тэд алим үнэрлээд, ганц хазаж чадахгүй байх вий гэж санаа зовон орноосоо үсрэн босдог. Тэд ингэж ажилладаг, үүргээ ингэж гүйцэтгэдэг. Энэ хүмүүс хаашаа ч явсан бай, Бурханы үгийг яаж ч идэж ууж, номлол сонссон бай, сэдэл, зорилгоо өөрчлөхгүй, амбиц, хүслээ ч орхихгүй. Бүх материаллаг зүйл бол тэдний энэ амьдрал дахь эрэлхийллийн зорилго юм; сайн идэх, сайхан хувцаслах, сайн хангамж эдлэх нь энэ амьдралдаа Бурханд итгэх зорилго нь юм. Энэ амьдралдаа Бурханд итгэснээрээ үргэлж сайн хоол идэж, сайхан хувцас өмсөж, сайхан байшинд амьдарч, түүнчлэн ах эгч нараар дэмжүүлж чадвал—хэрвээ эдгээр зүйлийг залилан мэхэлж олж авч чадвал—энэ амьдралдаа сэтгэл хангалуун байх болно гэж тэд боддог. Энэ ертөнцөд жирийн ажил шаргуу хийгээд хүн их мөнгө олж чадахгүй, бас бизнес хийж мөнгө олох амаргүй—тэд иймэрхүү зүйлийг таашааж чадахгүй. Тиймээс тэд үүнийг дотроо тунгаан бодсоныхоо дараа нэг их хүчин чармайлт гаргах шаардлагагүй тул Бурханд итгэх нь хамгийн сайн арга гэж бодсоор байдаг. Тэдний хийх ёстой бүхэн бол хэдхэн үг хэлж, бага зэрэг гүйж, бага зэрэг эрсдэл үүрэх явдал бөгөөд дараа нь тэд сайн идэж, сайхан хувцаслаж, тэр ч бүү хэл олон хүнийг өөрсдөдөө үйлчлүүлж, маш чухал хүн мэт хангамж эдэлж чадна. Тэд ингэж амьдрах нь сайхан бөгөөд Бурханд итгэснийхээ төлөө өөрсдөө элбэг дэлбэг ерөөгдсөн гэж боддог. Тиймээс тэд ах эгч нарын өмнө “Бурхан бидэнд дэндүү ихийг, дэндүү элбэг дэлбэгийг, хүний гуйж, хүсэж байснаас илүү ихийг бэлэглэсэн” гэх мэт чин сэтгэлийн бус зүйл үргэлж хэлдэг. Эдгээр үг нь зөв боловч тэдний хувийн эрэлхийлэл, зан араншин, тэдний бодол, сэдэл, зорилготой огт нийцдэггүй. Тэдний хэлдэг бүхэн хүмүүсийг мэхэлдэг. Тэдний нааш цааш гүйж, өөрсдийгөө зарлагадаж буй гадаад байдал нь ч бас бүхэлдээ хүмүүсийг мэхлэх зорилготой. Зөвхөн тэдний зүрх сэтгэл дэх тооцоо, санаархал, шунал л жинхэнэ байдаг. Энэ бол энэ хүмүүсийн зан араншин юм. Тэд юу ч хийсэн, хаашаа ч явсан бай, эдгээр материаллаг таашаал тэдний зүрх сэтгэлд хамгийн дээд байр суурийг эзэлдэг, тэд хэзээ ч үүнийг орхихгүй, хэзээ ч мартахгүй. Чи үнэний талаар яаж ч нөхөрлөсөн, Бурханы санаа зорилгын талаар яаж ч нөхөрлөсөн, тэд энэ шунал, эдгээр хүсэлтэйгээ зөрүүдлэн зууралдсаар, эдгээр сэдэл, зорилгыг тээсээр үүргээ гүйцэтгэх бөгөөд байр суурьтай эсэхээс үл хамааран сэдэл нь өөрчлөгдөхгүй.

Хоёрдугаар тохиолдол: Гадаад руу явж чадахгүй байгаадаа дургүйцэх

Намайг эх газрын Хятадад ажиллаж байх үед бидэнтэй хамт гадаад руу явж чадна гэж бодоод, үүндээ маш их баярлаж байсан нэг удирдагч байлаа. Тэрээр “Би эцэст нь санасандаа хүрлээ. Эцэст нь би бурхантай хамт агуу ерөөл эдэлж чадах нь! Өмнө нь би бурхантай хамт зовлон зүдүүр туулсан. Өнөөдөр би эцэст нь шагнагдлаа. Би үүнийг хүртэх эрхтэй. Ядаж л би удирдагч хүн, бас олон гай зовлон туулсан болохоор ийм сайн зүйл тохиох үед би үүнээс хувь хүртэж, энэхүү хүсэмжит зүйлийг таашаах ёстой” гэж боджээ. Тэр ингэж бодсон юм. Гэвч түүнтэй хэсэг хугацаанд ойр байсныхаа дараа, хэлж хийж байгаа зүйл нь зарчимгүй, сайн хүн чанаргүй, ерөөгдөх гэсэн сэдэл, хүсэл нь нэлээд хүчтэй, заримдаа засалт туулах шаардлагатай байдгийг нь Би анзаарав. Хэд хэдэн удаа засуулсныхаа дараа тэрээр “Одоо би өнгөрлөө. Дээрх намайг нэвт харчихсан, тэд гадаад руу явах талаар дахиж дурдсангүй. Гадаад руу явах ямар ч найдваргүй болсон бололтой” гэж боджээ. Тэр зүрх сэтгэлдээ энэ зүйлсийг тогтмол бодож байлаа. Үнэндээ тэр үнэнийг эрэлхийлдэг хүн биш, үндсэндээ гадаад руу явахад тохиромжгүй, гадаад руу явлаа ч гэсэн ямар ч ажил хийж чадахгүй гэдгийг бид харж байсан учраас энэ талаар түүнтэй яриагүй юм. Гадаад руу явах ямар ч найдваргүй болсноо мэдрээд тэрээр өөр төлөвлөгөө гаргаж эхлэв. Нэгэн өдөр тэр гадагшаа гараад буцаж ирээгүй. Тэр зүгээр л нэг захиа үлдээсэн бөгөөд “Би олон жил бурханд итгэж, зарим нэг ажил хийсэн. Одоо та нар гадаад руу явах гэж байна, харин би та нартай хамт явахад тохиромжгүй юм байна. Цаашдын өдрүүдэд би үүнийг нөхөж цагаа өнгөрөөх болно. Бурхан намайг жигшдэг тул би түүнийг орхино. Би түүнд жигшдэг хүнийг нь харуулахгүй. Би нуугдана” гэсэн байлаа. Эдгээр үг ортой мэт сонсогдож байсан бөгөөд үүнд том асуудал байгаагүй. Цааш нь тэр “Намайг төрснөөс хойш л ийм байсан. Би хэнтэй ч байсан зүгээр л ашиглуулдаг байсан. Би бусадтай хамт зовлон зүдүүр туулж чаддаг ч тэдэнтэй хамт ерөөл эдэлж чаддаггүй” гэсэн. Тэр үүгээрээ юу хэлэх гэсэн бэ? (Тэр Бурханд ашиглуулсан гэж бодсон.) Яг л тэгж хэлэх гэсэн. Ялангуяа түүний “Би хэнтэй ч байсан үргэлж хамт зовж л чаддаг, тэдэнтэй хамт ерөөл эдэлж чаддаггүй” гэсэн үг нь “Би та нартай хамт маш их зовлон зүдүүр туулж, маш их эрсдэл үүрсэн байтал та нартай хамт ерөөл эдлэх цаг ирэхэд та нар хүсэхгүй байна” гэсэн утгатай байв. Эдгээр үгийг хэлэхдээ тэр гомдоллож байсан бөгөөд энэ асуудлаас болж түүнд дургүйцэл төржээ. Тэр амаараа “Бурхан намайг жигшиж байна. Би бурхныг орхино. Би түүнд жигшил төрүүлэхгүй” гэж хэлсэн боловч зүрх сэтгэлдээ үнэндээ “Та нар ерөөл эдлэхээр гадаад руу явах гэж байгаа мөртөө надаас салахыг хүсэж байна!” хэмээн дургүйцэж байсан юм. Үнэндээ ийм зүйл болсон уу? (Үгүй.) Тэгвэл юу болсон бэ? Тэр үнэнийг эрэлхийлдэггүй, эсвэл хэлж хийж байгаа зүйл нь зарчимгүйгээс болоод биш, харин түүнээс салахыг хүссэндээ л бид түүнийг зассан гэж тэр боджээ. Тэр өөрт нь асуудал байгааг ойлгоогүй. Харин ч тэр “Би тантай хамт зовлон зүдүүр туулсан болохоор тантай хамт ерөөл эдлэх ёстой. Та намайг гарцаагүй хаанчлалд оруулж, хаанчлалын ардын нэг болгох ёстой. Би юу ч хийсэн бай, та намайг хэзээ ч хаяж болохгүй” гэж бодсон. Тэр ингэж бодсон биш гэж үү? (Тийм.) Ийм сэтгэлгээний мөн чанар юу вэ? (Энэ нь титэм авахын тулд Бурхантай наймаацахыг оролдсон Паулынхтай адил мөн чанар юм.) Тийм ээ, энэ бол Паулын мөн чанар. Тэр титэм авч, ерөөгдөхийн тулд л Бурханд итгэж, Бурханыг дагаж, зовлон зүдүүр туулж, төлөөс төлсөн. Түүнд жинхэнэ итгэл байгаагүй, тэр үнэнийг ч эрэлхийлээгүй. Тэр зүгээр л Бурхантай наймаа хийхээр оролдсон. Хэрвээ наймаа бүтэлгүйтэж, ерөөгдөж чадалгүй, өөрөө хохирсон мэт санагдвал тэр уурлаж хилэгнэн, бүх зүйлийг талаар болсон гэж үзээд, юу ч хийхээс буцахгүй болж, зүрх сэтгэлд нь дургүйцэл төрдөг байв. Эдгээр нь түүний ярихдаа харуулсан зүйлс юм. Энэ хүн дараа нь юу хийсэн бэ? Дараа нь энэ хүн бизнес хийхээр явсан бөгөөд эргэн тойронд нь хэд хэдэн залуу бүсгүй эргэлдэх болсон. Хэдийгээр тэр Бурханд итгэхгүй гэж хэлээгүй ч үүргээ гүйцэтгээгүй бөгөөд Бурханыг дагагч байгаагүй. Түүнийг бага зэрэг засуулснаасаа болж Бурханыг дагах боломжоо орхиод бизнес хийхээр явна гэж хэн ч бодоогүй. Түүний уурлаж хилэгнэсэн байдал болон өмнөх авир нь тэс өөр хоёр хүн шиг байлаа. Энэ бол түүний уг чанар ил гарч байсан хэрэг юм. Өмнө нь тохиромжтой нөхцөл байдал бүрдээгүй учраас л тэр ингэж авирлаагүй юм. Энэ бол нэг тал нь. Нөгөө талаар, тэрээр өөрийнхөө хэн болохыг нууж, тийм хүн биш мэт дүр эсгэн, биеэ бариад ийм юм хийхгүй байсан. Хэрвээ чи үнэхээр сайн хүн мөн бол ямар ч нөхцөл байдалтай тулгарсан, эхлээд байр сууриндаа бат зогсож, өөрийнхөө хэн болохыг мэдэх ёстой. Түүнчлэн, үнэхээр тодорхой хэмжээний хүн чанартай хүмүүс хүн чанаргүй зүйл, муу үйл хийж чадах уу? (Үгүй.) Тэд яавч чадахгүй. Үүнээс харахад, хүмүүс үнэнийг хүлээн авч чадахгүй байх нь хамгийн тэрслүү зүйл бөгөөд тэд хамгийн их аюулд ордог нь тодорхой байна. Хэрвээ тэд үнэнийг хэзээ ч хүлээн авч чаддаггүй бол үл итгэгчид юм. Ийм хүний ерөөгдөх хүсэл нь нурвал тэд Бурханыг орхино. Яагаад тэр вэ? (Яагаад гэвэл тэдний эрэлхийлдэг зүйл бол ерөөгдөж, нигүүлсэл эдлэх явдал юм.) Тэд Бурханд итгэдэг боловч үнэнийг эрэлхийлдэггүй. Тэдний хувьд аврал бол ердөө гоёл чимэглэл, чихэнд чимэгтэй үг юм. Тэдний зүрх сэтгэлдээ эрэлхийлдэг зүйл нь шагнал, титэм, хүсэмжит зүйлс бөгөөд тэд энэ амьдралд зуу дахин ихийг хүртэж, ирэх ертөнцөд мөнх амийг олж авахыг хүсдэг. Хэрвээ эдгээр зүйлийг олж авч чадахгүй бол тэд итгэхээ болино; тэдний үнэн нүүр царай ил гарч, тэд Бурханыг орхино. Тэд зүрх сэтгэлдээ Бурханы ажилд ч, Бурханы илэрхийлдэг үнэнд ч итгэдэггүй бөгөөд тэдний эрэлхийлдэг зүйл нь аврал биш, бүтээгдсэн зүйлийн хувиар үүргээ сайн гүйцэтгэх явдал бүр ч биш; харин ч Паултай яг адил—арвин ихээр ерөөгдөж, асар их эрх мэдэл атгаж, том титэм өмсөж, Бурхантай адил түвшинд байх явдал. Эдгээр нь тэдний амбиц, хүсэл юм. Тиймээс Бурханы гэрт ямар нэгэн ашиг тус юм уу хүсэмжит зүйл байх бүрд тэд үүнийг булаацалдан, хүмүүсийг зэрэг зиндаа, итгэсэн жилээр нь эрэмбэлж эхэлдэг бөгөөд “Би шаардлага хангасан. Би үүнээс хувь хүртэх ёстой. Би үүний төлөө тэмцэх ёстой” хэмээн бодолхийлдэг. Тэд Бурханы гэрт өөрсдийгөө хамгийн эхний эгнээнд тавьдаг, тэгээд Бурханы гэрийн эдгээр ашиг тусыг эдлэх нь тун зүй ёсны хэрэг гэж боддог. Жишээлбэл, гадаад руу явах хэрэг явдал дээр тэр хүний хамгийн түрүүнд бодсон зүйл бол өөрөө үүнд оролцох ёстой бөгөөд ихэнх хүн түүн шиг сайн биш, түүн шиг их зовлон зүдүүр туулаагүй, түүн шиг шаардлага хангаагүй, түүн шиг олон жил Бурханд итгээгүй, түүн шиг удаан хугацаанд удирдагч хийгээгүй гэх бодол байлаа. Тэр өөрийгөө эрэмбэлэхийн тулд элдэв шалтаг, үнэлгээний арга барил ашигласан. Хүмүүсийг яаж ч эрэмбэллээ гэсэн, тэр өөрийгөө үргэлж хамгийн урд, шаардлага хангасан хүмүүсийн эгнээнд тавьж байв. Эцэст нь тэр ийм хангамж эдлэх нь тун зүй ёсны хэрэг гэж үзсэн. Үүнийг олж авахгүй байх хоромд, мөн ерөөгдөж, ашиг сонирхолд нь нийцсэн зүйлсийг олж авах гэсэн уран зөгнөл нь нурах хоромд тэр дуулгавартай дагаж, үнэнийг эрэлхийлэхийн оронд асуудал үүсгэж, уурлан хилэгнэж, Бурхантай маргасан. Түүний зүрх сэтгэл түүний эрэлхийлдэг эдгээр зүйлээр аль хэдийн дүүрсэн байсан нь тодорхой бөгөөд түүний эрэлхийлсэн зүйлс үнэнтэй огт нийцэлгүй байсан гэдгийг хангалттай харуулдаг. Тэр хэчнээн их ажил хийсэн ч түүний зорилго, санаархал нь Паулын зорилго, санаархалтай адил титэм авах явдал байсан бөгөөд тэр үүнээсээ тас зуурч, хэзээ ч тавиагүй. Түүнд үнэнийг хэчнээн их нөхөрлөж, түүнийг хэчнээн их засаж, ил болгож, задлан шинжиллээ ч тэр ерөөгдөх санаархалтайгаа зөрүүдлэн зууралдсаар, үүнийгээ огт орхиогүй юм. Бурханы сайшаалыг хүртэж чадалгүй, ерөөгдөх хүсэл нь талаар болсныг хармагцаа тэр сөрөг болж, ухран, үүргээ хаяад зугтсан. Тэрээр хаанчлалын сайн мэдээг түгээхдээ үүргээ жинхнээсээ гүйцэтгэж, сайн үйлчлэл үзүүлээгүй бөгөөд тэр Бурханд итгэх жинхэнэ итгэлгүй, үнэхээр дуулгавартай дагаагүй, мөн өчүүхэн төдий ч жинхэнэ туршлагын гэрчлэлгүй гэдгийг энэ нь бүрэн илчилдэг—тэр зүгээр л хонин сүрэгт шургалсан хонины арьс нөмөрсөн чоно байв. Эцсийн эцэст, ясандаа тултал үл итгэгч хүн бүрэн илчлэгдэж, таягдан хаягдсан ба түүний итгэгчийн амьдрал эцэс болсон юм. Энэ бол нэг тохиолдол.

Энэ нь ганц нэгхэн тохиолдол байгаагүй. Гадаад руу явах хэрэг явдлаас болж бүдэрч, илчлэгдсэн цорын ганц хүн нь тэр биш байлаа. Бидний сая дурдсан жишээ бол эрэгтэй хүний тухай байсан, гэхдээ өөр нэг нь эмэгтэй хүн байсан юм. Анх энэ эмэгтэйг ч бас бидэнтэй хамт гадаад руу явуулахаар төлөвлөж байв. Ингэхэд тэр дотроо маш их баярлаж, үүнд зориулан төлөвлөж, бэлтгэж эхэлсэн боловч эцэст нь янз бүрийн шалтгааны улмаас явж чадаагүй. Тухайн үед нөхцөл байдал хэтэрхий аюултай байсан тул түүнд мэдэгдээгүй юм. Нэг удаа хамтран ажиллагсдын цуглаан дээр тэр энэ шийдвэрийг олж мэджээ. Үүнийг задлан шинжлээд үз: Энэ эмэгтэй үүнийг олж мэдэхэд ямар үр дагавар гарсан байж таарах вэ? (Хэрвээ хэвийн хүний сэтгэлгээтэй хүн байсан бол үүнийг мэдсэнийхээ дараа нэг их сүртэй хариу үйлдэл үзүүлэхгүй байх магадлалтай. Нөхцөл байдал аюултай байсан учраас гадаад руу явж чадаагүй юм байна гэж бодоод, энэ явдалд зөвөөр хандаж чадах байсан. Гэвч энэ эмэгтэй үүнийг мэдсэн бол уурлан хилэгнэж, Бурхантай маргахаар оролдсон байж магадгүй.) Тийм ээ, та нар ийм төрлийн хүмүүсийн зан араншинг ерөнхийд нь ойлгожээ. Энэ төрлийн хүмүүс ийм л байдаг—хэрэг явдлаас үл хамааран, тэд хэзээ ч өөрсдийгөө хохироохгүй, харин ч давуу тал олж авна. Бүх зүйл дээр тэд бусдаас илүү гарч, хүн бүрээс илүү дээр байх ёстой байдаг. Бүх зүйл дээр тэд шилдэг нь байх ёстой; тэд хүсэмжит бүх зүйлийг авах ёстой бөгөөд ямар нэгэн зүйлээс хувь хүртэхгүй байх нь тэдний хувьд хүлээн зөвшөөршгүй. Энэ эмэгтэй уг асуудлыг олж мэдсэнийхээ дараа тэр даруй уурлаж, газар хөлбөрөн уцаарлаж унтууцсан. Түүний чөтгөрлөг тал нь ил гарч, хамтран ажиллагсдаа загнаж, уураа тэдэнд гаргажээ. Түүний уур хилэн хаанаас гарсан бэ? Тэр ах эгч нарт уурлаж байгаа мэт харагдсан боловч үнэндээ хэнд уурлаж байсан бэ? (Тэр Бурханд уурлаж байсан.) Ийм л зүйл болж байсан. Тэгвэл түүний уур хилэнгийн шалтгаан юу байсан бэ? Уг үндэс нь юу байсан бэ? (Хүсэл нь хангагдаагүйгээс болсон.) Тэр хүсэмжит зүйлийг олж авч чадаагүй, зорилго нь биелээгүй. Энэ удаад тэр давуу тал олж авч чадаагүй; харин ч бусад хүмүүс давуу тал олж авч, өөрөө оролцож чадаагүй тул уурлан хилэгнэсэн; тэр цаашид дүр эсгэж чадахаа больсон; тэр зүрх сэтгэл дэх бүх сэтгэл ханамжгүй байдал, гомдлоо гаргасан юм. Өмнө нь тэрээр Дээрх юу хийж байгааг үргэлж хамгийн түрүүнд мэдэх ёстой байдаг байв. Тэр үргэлж Дээрхтэй холбоотой байхыг хүсдэг, ах эгч нартай харилцдаггүй байлаа. Тэр өөрийгөө жирийн нэг гишүүн биш, харин дээд зиндааны хүн мэт үргэлж үздэг байсан тул энэ удаад өөрийгөө ч бас гадаад руу явах ёстой—өөр хэн ч явах ёсгүй, тэр өөрөө явах ёстой гэж бодсон. Тэр бол гол нэр дэвшигч, ийм тусгай хангамж хүртэх ёстой байлаа. Энэ бол түүний зүрх сэтгэлдээ үнэхээр бодож байсан зүйл юм. Одоо тэр ийм тусгай хангамж хүртэхгүй нь гэдгээ харсан бөгөөд эдгээр жилүүдэд туулсан бүх зовлон зүдүүр нь талаар болсон; түүнд уйгагүй олж авсан байр суурь, хүссэн тусгай хангамж нь огт байсангүй. Хоромхон зуурын дотор энэ бүх зүйл юу ч биш болон замхарсан. Итгэмээргүй нь, тэрээр ийм том хүсэмжит зүйлийг луйвардаж чадаагүй; итгэмээргүй нь, тэр хасагдсан тул өөрийгөө Бурханы зүрх сэтгэлд өндөр байр суурь эзэлдэггүй, жирийн нэг хүн юм байна гэж бодсон. Түүний зүрх сэтгэл дэх хамгаалалтын шугам бүрэн нуран унаж, тэр цаашид дүр эсгэхээ больж, юуг ч нуугаагүй. Тэр бусдын юу хэлэх, яаж харахыг тоолгүйгээр уурлаж уцаарлан, хүмүүс рүү хашхичиж, уураа гаргаж, хилэгнэн, өөрийн төрөлх байдлаа ил болгож эхэлсэн. Дараа нь түүнийг үүрэг гүйцэтгүүлэхээр нэг баг руу явуулав. Тэрээр үүргээ гүйцэтгэж байхдаа олон муу зүйл хийсэн бөгөөд багийн ах эгч нар эцэст нь хамтдаа захидал бичиж, түүнийг хөөхийг шаарджээ. Түүнийг хөөх болсон шалтгаан юу байсан бэ? Ах эгч нар түүний хийсэн ёрын мууг ганц үгээр дүрсэлж болно гэж дамжуулсан: бүгдийг нь бичиж барамгүй их! Өөрөөр хэлбэл, тэр хэтэрхий их мууг үйлдсэн бөгөөд хийсэн зүйлийнх нь шинж чанар хэтэрхий ноцтой байсан—үүнийг ганц хоёр өгүүлбэрээр тодорхой илэрхийлэх боломжгүй, ганц хоёр түүхээр ч өгүүлж баршгүй байв. Тэр тоо томшгүй олон муу зүйл хийж, хүмүүсийн уурыг хүргэсэн тул чуулган түүнийг хөөсөн. Тэр гадаад руу явах асуудал гарахаас өмнө эдгээр муу зүйлийг хийгээгүй, тэгвэл яагаад дараа нь эдгээр зүйлийг хийж чадсан юм бэ? Яагаад гэвэл гадаад руу явах асуудал түүний хүссэнээр болоогүй. Түүний хийсэн муу зүйл, харуулсан муу муухай байдал нь энэ хүсэмжит зүйлийг олж авч чадаагүйгээс л үүдэлтэй нэг төрлийн өшөө авалт, уураа гаргаж буй хэрэг байсан нь тодорхой юм. Надад хэл дээ, үнэнийг үнэхээр эрэлхийлдэг, хүн чанартай хүн ийм нөхцөл байдалтай тулгараад, олон үнэнийг ойлгодоггүй байсан ч гэсэн эдгээр илрэлийг гаргаж чадах уу? Тэд эдгээр зүйлийг илчилж чадах уу? Багахан хүн чанартай, багахан мөс чанартай, жаахан ичгүүрийн мэдрэмжтэй хэн ч бай эдгээр зүйлийг хийхгүй, харин биеэ барина. Хэдийгээр зүрх сэтгэл нь баяртай биш, сэтгэл дундуур, бага зэрэг гомдсон байсан ч тэд өөрсдийгөө жирийн л нэг хүн, энэ зүйлийг олж авахын тулд тэмцэх ёсгүй, Бурханд итгэдэг хүмүүс үнэнийг эрэлхийлж, бүх зүйл дээр Бурханы зохион байгуулалтыг дуулгавартай дагах ёстой, өөрсдөд нь ямар ч сонголт байх ёсгүй, хүмүүс бол бүтээгдсэн зүйл, ямар ч онцгой зүйл байхгүй гэж боддог. Тэд хэд хоног урвайх боловч дараа нь энэ бүхэн өнгөрсөн хэрэг болно. Тэд итгэх ёстойгоороо итгэсэн хэвээр байх бөгөөд энэ явдлаас болж мууг үйлдэхгүй, өшөө авахгүй, энэ явдлаас болж уурлах ч үгүй. Эсрэгээрээ, үнэнийг эрэлхийлдэггүй, зан араншин нь туйлын муу хүмүүс ганцхан жижиг хэрэг явдлаас болж өмнө нь хэзээ ч гаргаж байгаагүй энэ бүх муу үйлийг харуулж чадна. Энэ нь асуудлыг тайлбарлаж байна. Энэ нь ийм төрлийн хүмүүсийн хүн чанар-мөн чанарыг тайлбарлаж, ийм төрлийн хүмүүсийн жинхэнэ эрэлхийллийг тайлбарладаг, өөрөөр хэлбэл, ийм асуудал гарснаар тэдний үнэн нүүр царай бүрэн ил болдог. Нэгдүгээрт, тэдний мөн чанар бүхэлдээ антихристийнх юм. Хоёрдугаарт, тэд хэзээ ч үнэнийг эрэлхийлж байгаагүй, өөрсдийгөө авралын бай гэж үзэж байгаагүй, Бурханы зохион байгуулалт, зохицуулалтыг хэзээ ч дуулгавартай дагаж байгаагүй. Тэд Бурханыг дуулгавартай дагахаар эрэлхийлдэггүй; зөвхөн байр суурь, таашаалыг л эрэлхийлдэг; тэд зөвхөн сайн хангамжийг л эрэлхийлдэг, Бурхантай адил түвшинд байхаар эрэлхийлдэг. Бурхан юу таашаана, тэд ч бас үүнийг таашаадан. Ингэснээр тэд Бурханыг хий дэмий дагахгүй. Эдгээр нь тэдний эрэлхийлдэг зүйлс юм. Энэ бол ийм төрлийн хүмүүсийн уг чанар-мөн чанар; энэ бол тэдний үнэн нүүр царай, зүрх сэтгэлийнх нь дотоод дүр зураг юм. Энэ асуудал уг эмэгтэйн хорин жилийн итгэлийг эцэслэсэн—энэ бүхэн хий дэмий болсон.

Надад хэл дээ, энэ хоёр хүн одоо хаана байх ёстой вэ? Чуулганд уу, эсвэл өөр газар уу? (Үл итгэгч ертөнцөд.) Та нар яагаад тэгж хэлж байна вэ? Та нар үүнийг яаж тогтоосон бэ? Та нарын үг юунд үндэслэсэн бэ? (Учир нь тэд бол үл итгэгчид, тэдний Бурханд итгэх итгэл нь бүтээгдсэн зүйлийн хувиар үүргээ гүйцэтгэхийг эрэлхийлэх зорилготой биш. Эцэст нь ийм хүмүүс итгэлдээ бат зогсож чаддаггүй, зөвхөн ертөнц рүү л буцаж чадна.) Эцэст нь тэд итгэлдээ бат зогсож чадахгүй, гэхдээ төгсгөл нь хараахан болоогүй байхад тэд яагаад алга болчхов оо? Тэд дотроо юу бодож байсныг чи харах ёстой. Зүрх сэтгэлд нь ямар нэгэн зүйл өрнөж байх үед л тэд ийм зүйл хийж, ийм сонголт хийж чадна. Тэд энэ хэрэг явдлыг яаж задлан шинжилж, үнэлж дүгнэсэн болоод ийм замыг сонгоход хүрэв? Зүрх сэтгэлдээ тэд “Би энэ жилүүдэд бурханд итгэж, их зовлон зүдүүр туулсан. Би нэрээ гаргаж чадах тэр өдрийг үргэлж хүсэн хүлээж байлаа. Дээрхтэй хамт байснаар би нэрээ гаргаж, өөрийгөө харуулж чадна. Одоо надад эцэст нь гадаад руу явах боломж гарч ирлээ. Энэ бол томоохон зүйл! Энэ бол бурханд итгэхээсээ өмнө миний хэзээ ч бодож зүрхэлж байгаагүй зүйл. Энэ нь бурханд итгэснээр титэм авахтай л адил, гэтэл би ийм том хүсэмжит зүйлээс хувь хүртэхгүй болж таарлаа. Би үүнийг авч чадахгүй нь. Өмнө нь би өөрийгөө бурхны зүрх сэтгэлд баттай байр суурь эзэлдэг гэж бодож байсан ч одоо тийм биш гэдгийг харлаа. Бурхныг дагаснаар би ямар ч хүсэмжит зүйлийг авч чадахгүй бололтой. Гадаад руу явах мэтийн ийм том зүйл дээр тэд намайг бодсонгүй, тэгэхээр ирээдүйд титэм авах боломж минь бүр ч бага биш гэж үү? Хэн үүнийг авах нь тодорхойгүй, тэр нь би байх ямар ч найдваргүй бололтой” гэж бодсон. Ямар ч найдваргүй гэж бодсон үедээ тэд Бурханыг дагахад бэлэн хэвээр байсан уу? Өмнө нь зовлон зүдүүр туулж, төлөөс төлсөн тэдний зорилго юу байсан бэ? Гагцхүү тэрхүү өчүүхэн найдварын төлөө, зүрх сэтгэлдээ тээж байсан тэр жижигхэн санаа бодлынхоо төлөө л тэд тэгж авирлаж, өөрсдийгөө тэгж харуулсан юм. Одоо тэдний найдвар нуран унаж, санаа бодол нь талаар болсон тул тэд үргэлжлүүлэн итгэж чадах уу? Тэд Бурханы гэрт үлдэж, үүргээ гүйцэтгэхдээ сэтгэл хангалуун хэвээр байж чадах уу? Тэд юу ч олж авахгүй, Бурханы зохион байгуулалт, зохицуулалтыг дуулгавартай дагахад бэлэн байж чадах уу? Антихристүүдийн амбиц, хүсэл маш том байдаг тул гаргасан хүчин чармайлт, төлсөн төлөөс нь ийм үр дүнд хүрэхийг тэд яавч хүсэхгүй. Тэдний мөрөөддөг зүйл бол төлсөн төлөөс, гаргасан хүчин чармайлтынхаа хариуд титэм болон хүсэмжит зүйлсийг авах явдал бөгөөд Бурханы гэрт ямар ч хүсэмжит зүйл байсан, тэд хувь хүртэх ёстой байдаг—бусад хүмүүс хувь хүртэхгүй байж болно, харин тэд заавал хүртэх ёстой байдаг. Ийм хүчтэй амбиц, шуналтай хүмүүс хариуд нь юу ч авахгүйгээр үүргээ гүйцэтгэж, хариуд нь юу ч авахгүйгээр хүчин чармайлт гаргаж чадах уу? Тэд үүнийг яавч хийж чадахгүй. Зарим хүн: “Тэд үнэнийг эрэлхийлэг. Тэд олон үнэнийг сонсмогцоо үүнийг хийж чадах биш үү?” гэж хэлдэг. Бусад нь: “Хэрвээ Бурхан тэднийг гэсгээж, шүүвэл энэ нь тэднийг өөрчлөх биш үү?” гэдэг. Ийм байдаг гэж үү? Бурхан ийм хүмүүсийг гэсгээж, шүүдэггүй, ийм хүмүүсийг авардаггүй. Эдгээр нь яг л Түүний таягдан хаях төрлийн хүмүүс юм. Миний хэлсэн зүйл та нарын сая хэлснээс юугаараа ялгаатай вэ? Та нарын хэлсэн зүйл тэдний зүрх сэтгэлд үнэхээр өрнөж байсан зүйл мөн үү? Ийм төрлийн хүмүүсийн мөн чанарын илрэл мөн үү? (Үгүй.) Тэгвэл та нарын хэлсэн зүйл юу вэ? (Мэдрэмж болон хоосон онолууд.) Та нарын хэлсэн зүйлийн шинж чанар нь задлан шинжилгээ, үнэлэлт дүгнэлт рүү бага зэрэг хэлбийсэн бөгөөд онолын үндсэн дээр тэднийг үнэлж дүгнэн, тодорхойлж байгаа хэрэг юм. Энэ нь тэдний жинхэнэ бодол санаа, илчлэл биш, жинхэнэ үзэл бодол нь ч биш. Энэ бол антихристийн мөн чанартай ийм төрлийн хүмүүсийн илрэл юм. Хэрвээ тэдний аваагүй хүсэмжит зүйл, эдэлж чадаагүй ашиг тус, эсвэл олж авч чадаагүй давуу тал байгаа бол тэд уурлан хилэгнэж, Бурханд итгэх, үнэнийг эрэлхийлэх итгэлээ алдаж, Бурханд итгэхийг хүсэхээ больж, зугтахыг хүсэж, муу зүйл хийхийг хүсдэг. Тэд уураа гаргаж, өшөө авахын тулд—Бурханы талаарх буруу ойлголт болон Бурханд гомдсон гомдлоо гаргахын тулд муу зүйл хийдэг. Ийм хүмүүст арга хэмжээ авах ёстой юу? Чуулганд үүргээ үргэлжлүүлэн гүйцэтгэхийг нь зөвшөөрөх ёстой юу? (Үгүй.) Тэгвэл энэ хүмүүсийг яаж зохицуулах ёстой вэ? (Тэднийг хөөх ёстой.) Гадаад руу явж чадаагүйгээсээ болоод итгэхээ больсон хүн байна уу? (Байна.) Ийм төрлийн хүмүүс юу вэ? (Үл итгэгчид. Тэд ерөөл эрэлхийлэхийн тулд л Бурханд итгэдэг, амбиц, хүсэл нь хангагдахгүй үед Бурханаас урвадаг.) Иймхэн жижиг зүйлээс болоод тэд Бурханд итгэхээ больж чаддаг. Ийм хүмүүсийг жинхэнэ итгэлтэй юм уу хуурамч итгэлтэй гэж хэлж болохгүй—тэдний зан араншин ийм дорд!

Гуравдугаар тохиолдол: Хөдөө гэртээ харьсны дараа амьдрах боломжгүй санагдах

Зарим хүн хөдөө төрдөг бөгөөд ар гэрийнхэн нь амьжиргааны мөнгөөр тааруухан байдаг. Өдөр тутмын амьдралдаа хэрэглэдэг эд зүйлс нь энгийн бөгөөд гэрт нь хатуу ор, хувцасны шүүгээ, бичгийн ширээнээс өөр тавилга байхгүй. Шал нь тоосго юм уу шороо бөгөөд бетон шал ч байдаггүй. Тэдний амьдралын нөхцөл маш ядуу тарчиг. Бурханд итгэснийхээ дараа тэд сайн мэдээ номлох үүргээ гүйцэтгэж, зарим чинээлэг газрууд руу явдаг. Ийм нэгэн эмэгтэй байсан бөгөөд тэрээр эргэн тойрноо ажиглаад, ихэнх ах эгч нарын гэр нь паркетан эсвэл плитан шалтай; ханандаа ханын цаастай; гэр орон нь маш цэвэрхэн, өдөр бүр усанд орж чаддагийг нь харжээ. Тэдний гэрт бас зурагтын тавиур, том шүүгээ, түүнчлэн буйдан, агааржуулагч гээд маш олон тавилга байв. Унтлагын өрөөндөө пүрштэй ортой, гал тогоондоо хөргөгч, богино долгионы зуух, шарах шүүгээ, цахилгаан зуух, утаа сорогч гээд бүх төрлийн цахилгаан хэрэгсэлтэй байлаа. Энэ бүхнийг харахад толгой эргэм байв. Үүнээс гадна, ийм том хотуудад давхар хооронд дээш доош явахдаа цахилгаан шатанд сууж болох газрууд ч байлаа. Энэ газар түүний нүдийг нээсэн бөгөөд тэнд хэсэг хугацаанд ажиллаж, сайн мэдээ номлосныхоо дараа тэрээр буцаж харихыг хүссэнгүй. Яагаад тэр вэ? Тэрээр “Манай гэрийн шавар байшинг энэ газартай яагаад ч зүйрлэшгүй юм. Бид бүгд бурханд итгэдэг байтал яагаад энэ хүмүүс манай гэрийнхнээс хамаагүй дээр амьдардаг юм бэ? Энэ хүмүүсийн амьдрал диваажин шиг л байна. Харин манай гэрийнхэн гахайн хороонд амьдардаг—энэ хүмүүсийнхээс хамаагүй дор!” гэж боджээ. Ингэж харьцуулсныхаа дараа түүний сэтгэл гонсойж, энэ газарт улам бүр хоргодон, буцаж харих хүсэл нь бүр ч алдарчээ. Тэрээр “Хэрвээ би энд удаан хугацаагаар ажиллаж чадвал гэртээ харих шаардлагагүй болно биз дээ? Тэр шавар оромж хүн амьдрахад тохиромжгүй шүү дээ” гэж бодов. Тэрээр том хотод хэсэг хугацаанд байхдаа хотын хүмүүс шиг идэж, хувцаслаж, амьдралаас таашаал авч сурч, хотын хүмүүс шиг амьдарч сурчээ. Тэр өдрүүдэд түүнд амьдрал үнэхээр сайхан санагджээ. Мөнгөтэй байх сайхан байлаа. Ядуу байх нь хүмүүст ямар ч ирээдүй авчирдаггүй. Ядуу хүмүүсийг бусад хүмүүс дорд үздэг, тэд өөрсдийгөө ч дорд үздэг. Энэ талаар бодох тусам буцаж харих хүсэл нь улам багассан боловч яах ч арга байсангүй—тэр гэртээ харих ёстой байв. Гэртээ харьсны дараа түүний зүрх сэтгэлд янз бүрийн мэдрэмж төрж, үүнийг тэвчихэд тун бэрх болов. Тэрээр гэртээ ормогцоо шал нь шороо болохыг харсан бөгөөд халаадаг ханзан орон дээр суухад маш хатуу, тухгүй санагджээ. Хананд хүрэхэд гар нь шороо болов. Идэхийг хүссэн амттай зүйлээ хэлэхэд хэн ч нэрийг нь ойлгосонгүй, унтахынхаа өмнө усанд орохыг хүссэн ч усанд орох ямар ч нөхцөл байсангүй. Ингэж амьдрах нь хэтэрхий дорд гэж тэр бодсон бөгөөд хүссэн зүйлийг нь авч өгч чадахааргүй ядуу байгаад нь эцэг эхдээ өширхөж, үргэлж тэдэнд уураа гаргадаг болов. Буцаж ирснээсээ хойш тэрээр шал өөр хүн болсон мэт байлаа. Тэрээр гэрийнхнээ ч, гэртээ байгаа бүх зүйлийг ч голонгуй нүдээр харж, хэтэрхий хөдөөнийх тул тэнд цаашид амьдарч чадахгүй, хэрвээ тэнд үргэлжлүүлэн амьдарвал гомдолдоо багтарч үхнэ гэж бодож байв. Гэрээсээ явсан нь түүний нүдийг нээсэн боловч энэ нь муу зүйл болон хувирч, эцэг эхийг нь маш их уурлуулжээ. Тэр үед түүний толгойд нэгэн санаа орж ирэв: “Хэрвээ манай эцэг эх бурханд итгэдэггүй байсан бол, хэрвээ би бурханд итгэдэггүй байсан бол бидний амьдрал одоогийнхоос гарцаагүй дээр байх байсан. Бид пүрштэй орон дээр унтаж чадахгүй байлаа ч гэсэн ядаж л арай дээр хооллож, шаландаа плита нааж чадах байсан шүү дээ.” Энэ нь Бурханд итгэсний үр дүн, Бурханд итгэнэ гэдэг нь ядуу байх ёстой гэсэн үг, Бурханд итгэвэл сайхан амьдарч, сайн юм идэж, сайхан хувцас өмсөж чадахгүй гэж тэрээр боджээ. Түүнээс хойш, хэд хэдэн мужид багагүй зүйл амжуулж явсан энэхүү гарамгай, баатарлаг эмэгтэй сэхэл авч чадахаа больж, өдөржингөө нойрмоглодог болов. Тэрээр өглөө арай ядан босоод, хамгийн түрүүнд нүүр амаа будаж янзлан, дараа нь хотын хүмүүсийн байнга өмсдөг хувцсыг өмсдөг байлаа. Тэгээд хөмсөг зангидан, хэзээ энэ хөдөөний амьдралаас салж, хотын хүмүүс шиг амьдрах бол хэмээн бодолхийлж суудаг болжээ. Өмнө нь түүний номлодог байсан номлол, түүнд байсан шийдэмгий байдал бүгд алга болов—тэрээр энэ бүхнийг мартсан байлаа. Тэрээр итгэгч мөн эсэхээ ч мэдэхээ болив. Тэр ийм хурдан өөрчлөгдсөн юм. Нүд нь бага зэрэг нээгдэж, амьдрах орчин болон амьдралын чанар нь өөрчлөгдсөнөөс болж тэрээр илчлэгджээ.

Өмнө нь энэ эмэгтэй хаа сайгүй явж номлож, ажил хийдэг байв. Тэр хүчтэй шийдэмгий байдалтай, асар их эрч хүчтэй байсан боловч эдгээр нь зүгээр л өнгөн талдаа байлаа. Тэр өөрөө ч зүрх сэтгэлийнхээ гүнд юу эрэлхийлдгээ, юунд дуртайгаа, ямархуу хүн болохоо мэддэггүй байв. Хотод очсон нэг удаагийн туршлага нь түүний амьдралын байдлыг орвонгоор нь өөрчилж, чинээлэг амьдралын хэв маягийг туулж мэдэрсэн хэсэг хугацаа нь түүний амьдралын зүг чигийг бүрмөсөн өөрчилжээ. Шалтгаан нь яг юу байв? Хэн түүнийг өөрчилсөн бэ? Бурхан байж таарахгүй, тийм биз дээ? Мэдээж үгүй. Тэгвэл шалтгаан нь юу байв? Учир нь орчин нөхцөл түүнийг илчилж, уг чанар-мөн чанарыг илчилж, эрэлхийлэл болон явж байсан замыг нь илчилсэн. Тэр ямар замаар явж байсан бэ? Энэ нь үнэнийг эрэлхийлэх зам биш, Петрийн зам ч биш, аврагдаж, төгс болгуулдаг хүмүүсийн зам ч биш, бүтээгдсэн зүйлийн үүргийг гүйцэтгэхийг эрж хайдаг зам ч биш байв; харин ч энэ нь антихристийн зам байлаа. Тодруулбал, антихристийн зам нь нэр хүнд, байр суурь, материаллаг таашаал эрэлхийлэх зам юм. Энэ бол ийм хүмүүсийн мөн чанар. Хэрвээ эдгээр нь түүний эрэлхийлдэг зүйл биш бөгөөд тэр үнэнийг эрэлхийлдэг хүн байсан бол орчин нөхцөлийн иймэрхүү жижиг өөрчлөлт түүнийг яавч илчлэхгүй байх байлаа. Хамгийн ихдээ л сэтгэл санаа нь бага зэрэг сул дорой болж, сэтгэл нь бага зэрэг гонсойж, бага зэрэг шаналгаатай санагдах байсан, эсвэл зарим нэг мунхаг илрэл гаргах байсан боловч ийм илэрхий байдлаар илчлэгдэх хэмжээнд хүрэхгүй. Ийм хүмүүсийн эрэлхийллийн мөн чанар юу вэ? Тэд үл итгэгчидтэй адил зүйлсийг, мөн энэ ертөнцөд алдар нэр, ашиг хонжоо, ёрын муу чиг хандлагыг эрэлхийлдэг хэнтэй ч адил зүйлсийг эрэлхийлдэг. Тэд үл итгэгчдийн загварлаг гангараанд дуртай, үл итгэгчид ёрын муу чиг хандлагыг дагадагт дуртай, үл итгэгчид махан биеийн тансаг амьдралын хэв маягт улайран донтоход бүр ч их дуртай. Тиймээс, орчин нөхцөл нь ганцхан удаа өөрчлөгдөхөд л энэ эмэгтэйн амьдралыг үзэх үзэл, энэ ертөнц болон амьдралд хандах хандлага бүрмөсөн өөрчлөгдсөн юм. Тэрээр Бурханд итгэж, үнэнийг эрэлхийлэх нь хамгийн чухал зүйл биш, хүмүүс энэ ертөнцөд амьд байхдаа махан биеэ баясгаж, амьдралыг таашаах ёстой, чиг хандлагыг эрэлхийлэх ёстой, хажуугаар алхаж өнгөрөхдөө хүмүүсийн харааг булааж, бусдын атаархлыг төрүүлж, хүмүүсээр шүтүүлдэг нийгэм дэх сэтгэл татам, ганган дэгжин хүмүүс шиг байх ёстой гэж бодсон. Зарим хүн илүү олон орчин нөхцөлтэй тулгарч, янз бүрийн хүмүүстэй учирч, нүд нь нээгдсэний дараа, үнэнийг эрэлхийлдэг, Бурханы санаа зорилгыг ойлгодог учраас эдгээр ёрын муу чиг хандлага болон хүн төрөлхтнийг илүү сайн нэвт харж чаддаг. Тэд зүрх сэтгэлдээ ертөнцийн хүмүүсийн явж буй замыг илүү их жигшиж, мөн үүнийг ялган таньж, Бурханы зааж чиглүүлдэг замаар алхахаар эрэлхийлэхийн тулд тэр замыг бүрмөсөн хаяж чаддаг. Үнэнийг эрэлхийлдэггүй, антихристийн мөн чанартай хүмүүсийн хувьд нүд нь нээгдэж, өөр орчин нөхцөлтэй тулгармагцаа амбиц, хүсэл нь багасах нь бүү хэл, харин ч улам ихсэж, томордог. Амбиц, хүсэл нь томорсны дараа энэ хүмүүс сайхан зүйлсийг эдэлдэг, мөнгөтэй, нөлөөтэй ертөнцийн хүмүүсийн амьдралд бүр ч их атаархаж, зүрх сэтгэлийнхээ гүнд итгэгчдийн амьдралыг басамжилдаг. Тэд ихэнх итгэгч ертөнцийг эрэлхийлдэггүй, мөнгөгүй, байр суурьгүй, нэр нөлөөгүй, ертөнцийг төдийлөн үзэж хараагүй, үл итгэгчид шиг сэтгэл татам биш, үл итгэгчид шиг амьдралыг таашааж мэддэггүй, үл итгэгчид шиг их гайхуулдаггүй гэж боддог. Үүний үр дүнд Бурханд итгэх итгэлийн эсрэг эсэргүүцэл, дайсагнал зүрх сэтгэлийнх нь гүнд нэмэгддэг. Тиймээс антихристийн мөн чанартай олон хүний хувьд, Бурханд итгэж эхэлснээс нь хойш өнөөг хүртэл тэднийг үнэхээр антихристийн мөн чанартай хүн мөн эсэхийг мэдэх аргагүй байдаг ч нэг л өдөр тохиромжтой орчин бүрдэх үедээ тэднийг илчлэх болно. Өмнө нь, илчлэгдсэн хүмүүс хараахан илчлэгдээгүй байхдаа мөн л дүрэм журмыг дагаж, хийх ёстойгоо хийдэг байв. Тэд Бурханы гэрийн өөрсдөөс нь хүссэн бүхнийг хийдэг байсан бөгөөд зовлон туулж, төлөөс төлж чаддаг байв. Тэд үүрэгтээ хариуцлагатай, зөв замаар явж буй хүмүүс мэт, мөн Бурханд итгэдэг хүмүүсийн дүр төрх, байдалтай мэт харагддаг байв. Гэвч тэд гаднаа юу ч хийсэн, тэдний мөн чанар болон явж байсан зам нь цаг хугацааны шалгуур, эсвэл өөр өөр орчны шалгалтыг давж чадаагүй. Хүн Бурханд хэчнээн олон жил итгэсэн нь хамаагүй, итгэлийнх нь суурь хэчнээн бат бөх байх нь хамаагүй, хэрвээ тэд антихристийн мөн чанартай бөгөөд антихристийн замаар явж байгаа бол материаллаг таашаал, тансаг амьдралын хэв маяг, материаллаг элбэг хангалуун байдлыг заавал эрэлхийлнэ, цаашлаад бүх төрлийн хүсэмжит зүйлийг эрэлхийлэхийн зэрэгцээ ертөнцийн хүмүүсийн амьдралд хандах хандлага, арга барилд атаархах болно. Энэ бол гарцаагүй. Тиймээс, одоо хүн бүр номлол сонсож, Бурханы үгийг идэж, ууж, үүргээ гүйцэтгэж байгаа хэдий ч эдгээр зүйлийг хийдэг атлаа үнэнийг эрэлхийлдэггүй хүмүүс материаллаг зүйлсийг заавал эрэлхийлэх болно. Эдгээр зүйл тэдний зүрх сэтгэлд эн тэргүүнд тавигдах бөгөөд тохиромжтой орчин юм уу нөхцөл байдал бүрдмэгц хүсэл нь нэмэгдэж, ил гарч ирнэ. Иймдээ тулмагц тэд илчлэгдэнэ. Хэрвээ хүмүүс үнэнийг эрэлхийлдэггүй бол эрт орой хэзээ нэгэн цагт тэдний хувьд ийм өдөр ирэх болно. Үнэнийг эрэлхийлдэг, үнэнийг ойлгодог, үнэнийг сууриа болгосон хүмүүсийн хувьд эдгээр уруу таталт, орчин нөхцөл тулгарах үедээ тэдгээрт зөвөөр хандаж, тэдгээрээс татгалзаж, Бурханы төлөөх гэрчлэлдээ бат зогсож чаддаг. Эдгээр уруу таталт ирэх үед тэд бас юу нь эерэг, юу нь сөрөг болохыг ялган таньж, энэ нь өөрсдийнх нь хүсдэг зүйл мөн эсэхийг мэдэж чаддаг. Энэ нь зарим эмэгтэй араас нь гүйдэг эрчүүд хэчнээн их мөнгөтэй байсан ч сонирхдоггүйтэй яг адилхан. Яагаад сонирхдоггүй вэ? Яагаад гэвэл тэр эрчүүд сайн зан араншинтай биш. Зарим эмэгтэй араас нь гүйдэг баян эрчүүд байхгүй учраас хань ижил хайдаггүй. Хэрвээ мөнгөтэй эр хүн араас нь гүйж, 20,000 юанийн үнэтэй брэндийн даашинз авч өгвөл тэдний сэтгэл татагдах бөгөөд дараа нь 100,000 юанийн үнэтэй булган шуба, эсвэл том алмаз эрдэнэ, сайхан том байшин, машин авч өгвөл тэр даруй түүнтэй гэрлэхэд бэлэн болно. Тэгвэл энэ эмэгтэйчүүд өмнө нь хүнтэй суухгүй гэж хэлдэг байсан нь үнэн үү, худал уу? Энэ нь худал байсан. Тиймээс ертөнцийг эрэлхийлдэггүй, ертөнцийн хэтийн ирээдүй, таашаалыг эрэлхийлдэггүй гэж хэлдэг олон хүн байдаг боловч тэдний өмнө уруу таталт гарч ирээгүй, орчин нөхцөл нь бүрдээгүй үед л ийм байдаг. Тохиромжтой орчин бүрдмэгц тэд үүнд гүн шигдэж, үүнээс гарч чадахаа болино. Энэ нь бидний сая дурдсан жишээтэй яг адилхан. Тэр эмэгтэй өөрийгөө уг нөхцөл байдлаас гаргаж чадаагүй. Хотын амьдралаас хэсэг хугацаанд таашаал авсныхаа дараа тэрээр хэн болохоо ч мэдэхээ больж, төөрчихсөн. Хэрвээ түүнийг ордонд амьдруулсан бол тэрээр нэр хүндээ сэвтээхгүйн тулд эцэг эхийгээ аль болох хурдан амиа хорлоход хүргэх ёстой байсан уу? Ийм хүмүүс өөрсдийн таашаал, нэр хүнд, тансаг амьдралын хэв маяг, өндөр чанартай амьдралын төлөө ямар ч тэнэг зүйл хийж чадна. Тэд ямар ч үнэ цэнгүй бөгөөд олиггүйа зан араншинтай. Ийм хүмүүс хэзээ нэгэн цагт үнэнийг эрэлхийлж байсан уу? (Үгүй.) Тэгвэл түүний номлодог байсан номлол хаанаас гарч ирсэн бэ? Түүнд номлох номлол байсан уу? Түүний номлосон зүйл нь номлол биш, харин хоосон сургаал байсан. Тэрээр номлол номлоогүй, харин дүр эсгэж, хүмүүсийг төөрөлдүүлж байсан. Тэр маш олон номлол номлосон байж яагаад өөрийнхөө асуудлыг ч шийдвэрлэж чадаагүй юм бэ? Тэр ийм байдалд хүрнэ гэдгээ мэдэж байсан уу? Тэр аливааг тодорхой харж байсан уу? Тэр маш олон номлол номлосон хэр нь хотын амьдралаас хэсэг хугацаанд таашаал авсныхаа дараа иймэрхүү уруу таталтыг даван туулж чадаагүй, гэрчлэлдээ бат зогсож чадаагүй. Тэгвэл түүний номлосон зүйл номлол байсан уу? Тийм биш гэдэг нь илэрхий байна. Энэ бол гуравдугаар тохиолдол юм.

Дөрөвдүгээр тохиолдол: Өргөлийг залилан ашиглаж, өрөө төлөх

Өмнө нь Намайг эх газрын Хятадад байх үед бидэнд хамтран ажиллагсад цуглах харьцангуй аюулгүй газар хэрэгтэй байсан тул бид зочин хүлээн авагч нэгэн гэр бүлийг олсон юм. Энэ гэр бүл биднийг гэртээ хүлээн авахад бэлэн байсан бөгөөд тэр газрыг хамгаалахад тусалсан. Гэвч хэсэг хугацаа өнгөрсний дараа тэр гэр бүл “Та нар энд удаан хугацаагаар цуглахаар төлөвлөж байгаа бололтой. Та нар манай гэрээс өөр хаана ч цуглаж чадахгүй юм чинь би боломжийг ашиглан энэ нөхцөл байдлыг далимдуулах хэрэгтэй. Тэгэхгүй бол би тэнэг хүн болох биш үү?” гэж бодож эхэлжээ. Нэг удаа бид хамтран ажиллагсдын цуглаан хийхээр цуглаж, оролцогчид хараахан бүрэн цуглаагүй байтал нэг хүн ямар ч тодорхой шалтгаангүйгээр зочин хүлээн авагч гэр бүлийн гэрт ирж, зочны өрөөнд нь суугаад явахгүй байлаа. Гэрийн эзэн ирээд, энэ хүн өр нэхэж ирсэн бөгөөд өөрийнх нь гэр бүл хэдэн жилийн өмнө энэ хүнээс мөнгө зээлээд буцааж төлөөгүй гэж хэлэв. Та нар энд юу болж байсан гэж бодож байна вэ? Тэр хүн өмнө нь ирж болох байсан, дараа нь ч ирж болох байсан, гэтэл яг энэ үед өр нэхэхээр ирж таарсан. Энэ зүгээр л тохиолдол байсан уу, эсвэл хэн нэгэн зориуд ингэж төлөвлөсөн үү? Хэн ч үүнийг сэжиглэхгүй байхын аргагүй. Энд ямар нэгэн сэжигтэй зүйл болж байв. Яг юу болж байсан бэ? Тэр гэр бүл муу санаалж, уг хүнийг зориуд дуудаж ирүүлсэн биш үү? (Тийм.) Би: “Түүнийг яг одоо эндээс явуул” гэж хэлсэн. Гэрийн эзэн: “Мөнгөө авахгүй бол тэр явахгүй” гэв. Би: “Чи яагаад өрөө төлөхгүй байгаа юм бэ?” гэсэн. Гэрийн эзэн ээрч түгдрэн, мөнгөтэй байсан ч өрөө төлөхгүй гэдгээ далдуур илэрхийлсэн—тэд үнэгүй зээл авахыг хүссэн байв. Өр нэхэгч тэнд хүлээсээр, зарим хамтран ажиллагсад ирэх дөхөж байхад ч яваагүй л байлаа. Гэрийн эзэн юу хийхээр төлөвлөж байсан бэ? Энэ нь урьдаас бодож төлөвлөсөн явуулга биш гэж үү? (Тийм.) Дараа нь Би нэг хүнд, гэрийн эзэнд мөнгө өгч, өр нэхэгчийг даруйхан явуул гэж хэлсэн. Гэрийн эзэнд мөнгө өгсний дараа өр нэхэгч хагас цагийн дотор явлаа. Хар ухаанаар бодоход өр нэхэгч буцаж ирэх ёсгүй ч энэ хэрэг хараахан дуусаагүй байв. Нэг сарын дараа өр нэхэгч хамтран ажиллагсдын цуглааны өмнө дахин ирлээ. Гэрийн эзэн өнгөрсөн удаа өрийнхөө зөвхөн нэг хэсгийг л төлсөн, бүгдийг нь төлөөгүй гэж хэлэв. Ингэж хэлэх зорилго нь юу байсан бэ? Бурханы гэрээр дахин өрөө төлүүлэхийн тулд. Өмнөхтэйгөө л адил, гэрийн эзэнд мөнгө өгсний дараа өр нэхэгч явлаа. Түүнээс хойш биднийг тэнд цуглахаар очих бүрд өр нэхэгч дахин хэзээ ч ирээгүй, учир нь бид гэрийн эзний өрийг аль хэдийн хоёр хуваагаад төлсөн байв. Гэрийн эзэн эхнээсээ тийм их мөнгө нэхвэл биднийг төлөхийг зөвшөөрөхгүй байх гэж санаа зовсон тул хоёр хувааж нэхсэн. Энэ мөнгийг хэрхэн үзэх ёстой вэ? Бурханы гэр түүнд зээлүүлсэн үү, эсвэл тэр Бурханы гэрийг аргандаа оруулж мөнгө авсан уу? (Тэр Бурханы гэрийг аргандаа оруулсан.) Үнэндээ тэр Бурханы гэрийг мэхэлж мөнгө салгасан юм. Тэгвэл яагаад Бурханы гэр түүнд мөнгө өгсөн бэ? Бид түүнд мөнгө өгөхгүй байж болохгүй байсан уу? Эцсийн эцэст, бид түүнд өгөхгүй байх нь үндэслэлтэй, хууль ёсны хэрэг боловч тэгвэл хамтран ажиллагсад цуглаж чадахгүй гэсэн үг байлаа. Тэгвэл түүнд мөнгө өгөх бидний үндэслэл юу байсан бэ? Тухайн үед Би энэ мөнгийг түрээсийн төлбөр гэж үзье гэж бодсон. Хэрвээ бид дэн буудал юм уу спортын заал түрээсэлсэн бол биднээс бас л мөнгө гарах биш үү? Бид тийм газруудад уулзаж чадахгүй, энэ нь бас аюулгүй ч биш юм. Энд гэрийн эзэн энэ газрыг хамгаалахад тусалдаг, бидний аюулгүй байдал баталгаатай байдаг тул Бурханы гэр түүний өрийг төлөхөд жаахан мөнгө зарцуулах нь үндэслэлтэй юу? (Тийм.) Зүгээр л уг мөнгийг ний нуугүй байдлаар өгөөгүй юм. Гэсэн хэдий ч агуу улаан лууны улс орон шиг орчинд ихэвчлэн иймэрхүү зүйл хийх шаардлагатай байдаг.

Зарим хүн ёрын муу хүн чанартай байдаг бөгөөд зочлох үүргээ бүрэн дүүрэн дуртайяа биелүүлдэггүй. Бид байгаа газраа хамгаалуулахын тулд тэднийг ашигладаг тул нөхцөл байдлыг бага зэрэг далимдуулан ашиглахыг нь тэдэнд зөвшөөрөх ёстой. Гэвч тэд далимдуулан ашигласныхаа дараа аврал хүртэж мөн л чадах уу? Үгүй, чадахгүй. Бурхан тэднийг авардаггүй юм биш, харин ийм төрлийн хүн авралд хүрч чаддаггүй. Тэд хэнийг ч мэхэлж, хэнийг ч далимдуулан ашигладаг. Тэд үүргээ гүйцэтгэж, зарим сайн үйл бэлдэхээр оролдохдоо үүнээсээ үргэлж ямар нэгэн хүсэмжит зүйл завших ёстой байдаг бөгөөд хэнтэй ч харилцсан бай, хэзээд далимдуулан ашиглаж, хэзээ ч хохирохгүй байх зарчмыг баримталдаг. Энэ бол Бурханы гэрт үүргээ гүйцэтгэхдээ тэдний баримталдаг зарчим юм. Тэгвэл эдгээр “сайн үйл” хаанаас гарч ирдэг вэ? Энэ хүмүүс өөрсдөө сайн үйл бэлддэг бус, харин Бурханы гэр мөнгө төлж, худалдаж авдаг; тэд сайн үйл бэлддэггүй. Тэд газар гаргаж өгдөг, Бурханы гэр мөнгө зарцуулж, үүнийг түрээсийн төлбөр гэж үздэг. Энэ нь сайн үйлтэй ямар ч хамаагүй бөгөөд тэдний сайн үйл биш. Бурханы гэрийн өмнөөс ах эгч нарт газар гаргаж өгч байна гэсэн нэрийн дор Бурханы гэрээс мөнгө юм уу эд зүйл залилан авах нь ямар төрлийн зан авир вэ? Ийм хүн ямархуу зан араншинтай вэ? Тэдний зан авирыг Бурхан дурсан санах боломжтой юу? Тэдний зан араншин хүмүүсийн зүрх сэтгэлд болон Бурханы зүрх сэтгэлд хаана эрэмбэлэгддэг вэ? Сайн үйл бэлдэх нь чиний бэлдэх ёстой зүйл—чи хүрэх газрынхаа төлөө сайн үйл бэлддэг бөгөөд хийдэг бүхэн чинь бусдын төлөө бус, өөрийн чинь төлөө байдаг. Чи хийх ёстой зүйлээ хийснээрээ аль хэдийн шагнал хүртэж, зорьж байсан хүсэмжит зүйлээ олж авсан, тэгвэл Бурхан чамайг зүрх сэтгэлдээ хэрхэн үздэг вэ? Чи үнэнийг олж авах юм уу амийг олж авахын тулд бус, Бурханыг сэтгэл хангалуун байлгахын тулд бүр ч биш, харин өөрийнхөө ашиг сонирхлын төлөө ямар нэгэн зүйл олж авах гэж сайн зүйл хийдэг. Бурхан ийм хүмүүсийг аварч чадах уу? Үгүй, чадахгүй. Тэд жаахан сайн үйл бэлдэж, багахан даалгавар, үүрэг биелүүлдэг атлаа гараа сунгаж, Бурханы гэрээс төлбөр шаардаж, Бурханы гэртэй нарийн тооцоо хийж, Бурханы гэрийг мэхлэх, хүсэмжит зүйлс олж авах элдэв арга сэдэж, яг л бизнес хийж байгаа мэт хэзээ ч хохирохгүй байхыг хичээдэг. Тиймээс энэ сайн үйл нь сайн үйл биш—энэ нь муу үйл болон хувирсан бөгөөд Бурхан үүнийг дурсан санахгүйгээр үл барам, энэ хүмүүсийн аврагдах эрхийг үгүй хийж, хураан авна. Тэр гэрийн эзэн Бурханы гэрээр өрөө төлүүлэх үед энэ нь бага зэрэг залилангийн шинж чанартай байсан уу? Энэ бол антихристүүдийн хийдэг зүйл. Тэд мөнгө хүсэх үедээ үүнийг ил тод байдлаар хийдэггүй; харин залилангийн шинж чанартай байдлаар үүнийг хийж, боломжийг далимдуулан эд зүйлс салгаж авдаг. Бурханд өргөсөн өргөлийг салгаж авдаг хүмүүсийг Бурхан авардаг уу? (Үгүй, авардаггүй.) Хэрвээ энэ хүмүүс гэмшиж, жинхэнээсээ итгэдэг бол аврагдах ёстой юу? (Үгүй.) Яагаад? (Энэ хүмүүс Бурханы гэрт залилан хийж чадаж байгаа нь Бурхан тэдний зүрх сэтгэлд ямар ч байр суурь эзэлдэггүй гэсэн утгатай—тэд бол сонгодог үл итгэгчид.) Үл итгэгчид гэмших үү? Антихрист төрлийн үл итгэгчид гэмшихгүй. Тэдний хийдэг бүх зүйлийн төвд өөрсдийнх нь ашиг сонирхол байдаг, тэд үхлээ ч гэсэн хэзээ ч гэмшихгүй. Тэд буруу зүйл хийснээ хүлээн зөвшөөрдөггүй, муу зүйл хийснээ ч хүлээн зөвшөөрдөггүй, тэгвэл тэд юуны төлөө гэмших юм бэ? Гэмшил нь хүн чанартай, мөс чанар, эрүүл ухаантай, завхралаа тодорхой харж, хүлээн зөвшөөрч чаддаг хүмүүст зориулагдсан байдаг. Зочин хүлээн авагч тэр гэр бүл өчүүхэн төдий үүрэг гүйцэтгэхдээ түүнээсээ ямар нэгэн хүсэмжит зүйлийг салгах ёстой байсан бөгөөд ийм боломжийг ч алдаагүй. Тэд том луйварчид байсан. Энэ бол дөрөв дэх тохиолдол юм.

Тавдугаар тохиолдол: Бурханы гэрийн төлөө ажилласныхаа төлөө цалин хөлс шаардах

Эх газрын Хятадад харьцангуй аюултай, эрсдэлтэй бөгөөд уураг тархитай, тодорхой шалгуур хангасан хүмүүс гүйцэтгэх шаардлагатай байдаг зарим ажил бий. Тухайн үед эдгээр шалгуурыг хангасан нэг хүн байсан тул Дээрх түүгээр зарим ажлыг хийлгэхээр зохицуулжээ. Тэр энэ ажлыг хийж байхдаа нэг хүсэлт тавьж, энэ ажлыг хийж эхэлмэгцээ өдөр бүр үндсэн ажилдаа явж чадахаа больсон бөгөөд гэр бүлийнхэн нь амьжиргаагаа залгуулахад бага зэрэг хэцүү байна гэж хэлсэн. Бурханы гэр түүнд амьжиргааны зардалд нь зориулж бага зэрэг мөнгө өгсөнд тэр маш их баярлаж, өөрт нь даалгасан ажлыг хүлээж авсан; гэхдээ ажлынх нь гүйцэтгэл ердөө дунд зэрэг байв. Хэсэг хугацааны дараа гэр бүл нь амьжиргаагаа залгуулахад ямар ч асуудалгүй болсон ч өөр зүйл гарч ирснийг тэр Бурханы гэрт хэлсэн бөгөөд Бурханы гэр амин зуулгыг нь хангахын тулд амьжиргааны зардалд нь зориулж дахин жаахан мөнгө өгчээ. Тэр ажлаа үргэлжлүүлэн хийхийг дурамжхан зөвшөөрсөн боловч хэр сайн хийсэн бэ? Маш замбараагүй байсан. Хэрвээ түүнд ямар нэг зүйл хиймээр санагдвал бага зэрэг хийдэг, хэрвээ хиймээргүй санагдвал огт хийдэггүй байлаа. Энэ нь ажлыг тасалдуулж, чуулганы ажилд зарим нэг хохирол учруулсан бөгөөд бусад хүн үүнийг нь засаж залруулах хэрэгтэй болжээ. Дараа нь Бурханы гэр түүнтэй холбогдож, ажилдаа хүчин чармайлт гаргахыг, мөн Бурханы гэр түүнд тулгарсан аливаа бэрхшээлийг шийдвэрлэхэд нь үргэлжлүүлэн тусална гэдгийг хэлэв. Тэр Бурханы гэрт нүүр тулан шууд хэлээгүй ч цөөн хэдэн ах эгчид хувийн шугамаар “Надад дутагдаж байгаа зүйл амьжиргааны зардал юм уу? Тэр жаахан мөнгө ямар том асуудлыг шийдэж чадах юм бэ? Энэ ажлыг хийснээрээ би бурхны гэрийн маш том асуудлыг шийдвэрлэж байна. Бурхны гэр ч бас миний хувьд том асуудлуудыг шийдвэрлэх ёстой. Яг одоо манай хүүд сургалтын төлбөр байхгүй, энэ асуудал шийдвэрлэгдээгүй. Энэ жаахан мөнгө бол надад дутагдаж байгаа зүйл биш” гэж хэлжээ. Энэ үг нь түүний жинхэнэ бодол байсан боловч тэр Бурханы гэрт нүүр тулан хэлж чадаагүй; харин нууцаар бухимдлаа гаргах үед нь энэ нь илчлэгдсэн юм. Энэ нөхцөл байдлыг хэрхэн шийдвэрлэх ёстой вэ? Бурханы гэр түүнийг үргэлжлүүлэн ашиглах ёстой юу, эсвэл өөр хүн олох ёстой юу? (Өөр хүн олох ёстой.) Яагаад? Түүний зан араншин, мөн чанар аль хэдийн илчлэгдсэн. Тэрээр Бурханы гэрээр гэр бүлийнхээ амин зуулгыг дэмжүүлэхийг хүсээд зогсохгүй, хүүгийнхээ сургалтын төлбөрийг Бурханы гэрээр төлүүлэхийг хүссэн, дараа нь эхнэр нь өвчтэй гээд эмчилгээнийх нь зардлыг Бурханы гэрээр төлүүлэхийг хүссэн. Тэр улам бүр ихийг шаардаж байсан биш үү? Тэрээр Бурханы гэрт энэ өчүүхэн зүйлийг хийснээрээ томоохон хувь нэмэр оруулсан, Бурханы гэр түүнд хэрэгцээтэй бүхнийг болзолгүйгээр хангах ёстой гэж бодсон. Хэрвээ тэр ердийн ажил хийсэн бол хүүгээ их сургуульд явуулж дийлэх байсан уу? Эхнэрийнхээ эмчилгээний зардлыг төлж чадах байсан уу? Заавал тийм байх албагүй. Тэгвэл тэр Бурханы гэрт энэ жаахан ажлыг хийхдээ яагаад Бурханы гэрээс байнга мөнгө нэхэж байсан бэ? Тэр юу бодож байсан бэ? Энэ талаарх түүний үзэл бодол юу байсан бэ? Тэрээр өөрийг нь байхгүй бол Бурханы гэрт энэ ажлыг хийх өөр хүн байхгүй, тиймээс энэ боломжийг далимдуулан Бурханы гэрээс илүү их мөнгө нэхэх шалтаг олох ёстой, үүнийг зүгээр өнгөрөөж болохгүй, хэрвээ энэ боломжийг алдвал дахиж олдохгүй гэж бодсон. Түүний санаа энэ байсан биш гэж үү? Тэрээр энэ ажлыг хийх нь ажил хийж, мөнгө олохтой адил тул Бурханы гэрээс мөнгө салгах ёстой гэж бодсон. Дараа нь Бурханы гэрээс мөнгө салгаж чадахгүйгээ ухаармагцаа тэр ажлаа хийгээгүй. Энэ хүн Бурханд үнэхээр итгэдэг хүн мөн үү? (Биш.)

Бурханд үнэхээр итгэдэг хүмүүс үүргээ гүйцэтгэхдээ бэрхшээл туулахаас айдаггүй. Зарим хүн үүргээ гүйцэтгэхдээ гэр бүлийнхээ бэрхшээлийг дурддаггүй. Ядуу буурай газрын зарим хүн зочлох үүрэг гүйцэтгэдэг бөгөөд ах эгч нарыг ирэх үед идэх будаа байхгүй бол гадагш гарч мөнгө зээлдэг ч юу ч хэлдэггүй. Хэрвээ тэд ямар нэг зүйл хэлбэл Бурханы гэр тэдэнд мөнгө өгч чадах уу? (Тийм.) Бурханы гэр ах эгч нарыг хүлээн авахад нь шаардлагатай зүйлсийн зардлыг гаргаж чадна. Тэгвэл тэд яагаад юу ч хэлдэггүй вэ? Хэрвээ чи тэдэнд санал болговол тэд татгалзана. Гадагш гарч мөнгө зээлснийхээ дараа тэд өөрсдөө аажмаар буцааж төлнө. Тэд Бурханы гэрээс мөнгө хүсдэггүй. Антихристүүд яг эсрэгээрээ байдаг. Тэд ямар нэг ажил хийхээсээ өмнө болзол тавьж, гараа сунган, шаардлага тавьдаг. Тэдний хувьд гараа сунгах нь яагаад тийм амархан байдаг вэ? Тэд яаж тийм “өөртөө итгэлтэйгээр” гараа сунгаж чаддаг байна аа? Ийм хүмүүс ичгүүр сонжуургүй, тийм биз дээ? Жаахан мөнгө нэхсэнийхээ дараа тэд илүү ихийг хүсдэг. Хэрвээ тэдэнд мөнгө өгөхгүй бол тэд ямар ч ажил хийхгүй—тэд туулай харах хүртлээ шонхроо тавихгүй: “Чи хэр их мөнгө төлнө, би төдий чинээ ажил хийнэ. Хэрвээ чи надад мөнгө төлөхгүй бол надаар өөрийнхөө төлөө өөр ямар нэг ажил хийлгэнэ гэж саналтгүй. Энэ бол миний хувьд ажил, хэрвээ надад ашиггүй бол би үүнийг хийхгүй. Би үүргээ гүйцэтгэхийн тулд өөрийгөө эрсдэлд оруулж байгаа тул надад ямар нэг ашиг байх ёстой, энэ нь миний оруулсан хувь нэмэртэй дүйцэхүйц байх ёстой. Би хохирч үлдэж болохгүй!” Тиймээс, тэд өөрсдийнхөө хүртэх ёстой гэж бодсон зүйлээ нэхэх ёстой, үүнийг нэхэх шалтаг хайх ёстой байдаг—тэд үүнийг нэхэхийн тулд тархиа гашилгаж, нэхэх элдэв арга сэдэх ёстой байдаг. Хэрвээ тэдэнд өгч чадвал бүр ч сайн, харин өгөхгүй бол тэд бүх зүйлийг орхиод явах бөгөөд ямар ч хохирол амсахгүй. Үүнээс гадна, Бурханы гэрийн хийдэг энэ бүх ажил эрсдэлтэй бөгөөд хэрвээ Бурханы гэр тэдний нэхсэн зүйлийг өгөхгүй бол тэднийг мэдээлэх вий гэхээс айна, өөр тохиромжтой хүн байхгүй тул тэднийг ашиглахаас өөр аргагүй, хэрвээ тэднийг ашиглаж байгаа бол тэдэнд төлбөр төлөх ёстой гэж тэд боддог. Энэ нь бага зэрэг залилангийн шинж чанартай биш гэж үү? Энэ нь бага зэрэг мөлжлөгийн шинж чанартай биш гэж үү? Ийм хүмүүс итгэгчид гэж тооцогдох уу? Тэд Бурханы гэрийн нэг хэсэг биш, үл итгэгчид юм—тэд бүр чуулганы найзууд ч биш. Чуулганы найзууд итгэгчдийг сайн хүмүүс гэдгийг харах үедээ тэднийг халхавчлахад тусалж, зарим зүйлийг хийхэд нь тусалдаг. Ийм хүмүүс бага зэрэг ерөөгдөж чадна. Эсрэгээрээ, антихристүүд гагцхүү хүсэмжит зүйл олж авахын тулд л Бурханд итгэдэг. Хэрвээ тэд хүсэмжит зүйл олж авч чадахгүй бол ямар ч үүрэг гүйцэтгэхгүй, ямар ч үүрэг хариуцлага хүлээхгүй, өөрсдийгөө огт зарлагадахгүй. Бурханы гэр тэднээр үүрэг гүйцэтгүүлэхээр зохицуулах үед тэд эхлээд ямар хүсэмжит зүйл санал болгож байгааг асуудаг, хэрвээ ямар нэгэн хүсэмжит зүйл санал болгохгүй бол тэд үүнийг хийхгүй. Тэд болон үл итгэгч ертөнцийн луйварчдын хооронд ямар ялгаа байна вэ? Энэ хүмүүс аврагдаж, Бурханаар ерөөгдөхийг хүссээр байдаг. Тэд бүтэшгүй зүйл нэхэж байгаа биш гэж үү? Хэрвээ энэ хүмүүс өөдгүй зан араншинтай, ичгүүр сонжуургүй байгаагүй бол зүрх сэтгэл нь яаж ийм гажууд үйлдэл сэдэж чадах юм бэ? Тэд үүрэг гүйцэтгэхдээ яаж ийм хандлага гаргаж чаддаг байна аа? Та нар ийм зүйл хийж чадах уу? (Тийм ээ, бид ч бас чадна.) Ямар түвшинд хүртэл вэ? Үүнд хязгаар бий юу? Ямар үед чи үүнийг маш ноцтой гэж бодож, цаашид ийм зүйл хийж чадахгүй гэж бодох вэ? (Заримдаа зүрх сэтгэл минь зэмлүүлж, мөс чанар минь буруутгагддаг. Бас бусад хүн миний хийсэн зүйлийг ил болгох вий гэж айгаад дахиж хийдэггүй үе ч байдаг.) Хүмүүс юу ч хийсэн бай, тэдний зан араншин туйлын чухал байдаг. Ичих нүүр огт байхгүй хүн ямар ч муу зүйл хийж чаддаг. Тэд бол тэр чигтээ ёрын муу хүн юм. Тэдний хийдэг юунд ч хязгаар байдаггүй, тэд мөс чанарынхаа дагуу үйлддэггүй. Хүн чанар нь мөс чанаргүй хүмүүс ямар төрлийн хүмүүс вэ? Тэд бол араатан, чөтгөрүүд бөгөөд Бурхан тэднийг аврахгүй. Бурханыг ажлаа хийж байх үед Бурханы өргөлийг залилан авч, Бурханд өргөсөн өргөлийг салгаж авч чаддаг, Бурханы гэрээс төлбөр шаарддаг хүмүүс бол сайн хүмүүс биш. Тэд Бурханы гэрийг мэхлэхэд амархан, Бурханы гэрийн эд зүйлсийг хариуцаж харгалзах хүн байхгүй, Бурханы гэрийн эд зүйлсийг эзэмшдэг хүн байхгүй тул эдгээр зүйлийг хүссэнээрээ эзэмшиж, залилан авч болно гэж боддог. Тэд ингэснээрээ давуу тал олж авсан гэж боддог. Энэ давуу талыг олж авах үнэхээр тийм амархан гэж үү? Чиний олж авсан давуу тал том байгаагүй, гэхдээ үүнийг олж авсны үр дагавар юу вэ? Чи амиа алдана.

Хэрвээ хүн үнэхээр жаахан хүн чанар, багахан мөс чанартай бол эдгээр зүйлийг хийж чадах уу? Чи Бурханд итгэдэг атлаа Түүнийг залилж, Түүнд өргөсөн өргөлийг салгаж авч чаддаг. Чи ямар гээч хүн бэ? Чи ер нь хүн мөн үү? Зөвхөн чөтгөрүүд л иймэрхүү зүйл хийдэг. Араатнууд ийм зүйл хийдэггүй. Зүгээр л нохойг хар. Эзэн нь нохойгоо өсгөж, нохой эзнийхээ гэрийг хамгаалдаг. Муу хүн ирэх үед нохой дохио өгч, түүн рүү дайрдаг. Эзнийх нь эд зүйлийг авсан хэнийг ч хөөдөг. Эзнийх нь гэрийн тахиа, нугас, галуу зугтах үед нохой тэднийг хайхад тусалдаг. Эзнийх нь гэрийн гахайнууд зодолдох үед салгахыг оролддог. Эзэн нь өөрийг нь гахайнуудыг хараасай гэж хүсэж байгааг нохой мэддэг тул энэ хариуцлагыг биелүүлж чаддаг. Нохой эзэнтэйгээ маргалдаж, “Би чиний төлөө гахайнуудыг харсан байхад чи яагаад надад тахианы мах юм уу идэх зүйл өгдөггүй юм бэ?” гэж хэлдэггүй. Нохой хэзээ ч ингэж хэлдэггүй. Нохой хүртэл эзнийхээ гэрийг хамгаалж, эзнийхээ төлөө үүрэг даалгавраа ямар ч хариу нэхэлгүйгээр гүйцэтгэж чаддаг байхад энэ хүмүүс амьтдын дайтай ч байдаггүй. Өчүүхэн төдий үүрэг даалгавар гүйцэтгэснийхээ дараа тэд өөрсдийгөө хохирсон гэж боддог, зарим хариуцлагыг биелүүлж, хүчин чармайлт гаргасныхаа дараа тавгүйтэж, зохицуулалт тэгш бус байсан, өөрсдийг нь ашигласан гэж санагддаг тул үүнийг тэгш болгох элдэв арга сэддэг. Чамайг Бурханд итгэх үед Бурхан чамайг хамгаалж, удирдажж, чамд маш олон үнэнийг өгдөг. Чи яаж Түүнд хариу барих талаар бодохгүй байж чадаж байна аа? Чи Түүнд хариу барих талаар боддоггүй ч Бурхан үүнийг хөөцөлддөггүй. Гэвч чи өчүүхэн төдий үүрэг даалгавар гүйцэтгэх үедээ үүнийг тэгшитгэхээр Бурхан дээр очдог. Жаахан үүрэг даалгавар гүйцэтгэх үедээ чи эд зүйл салгаж авч, ямар нэг зүйлийг залилан авахыг хүсдэг—чи үүнийг нөхөх элдэв арга сэддэг. Чи үхлээ хайж байгаа биш гэж үү? Бурханы чамд өгсөн зүйл их биш гэж үү? Хүмүүсийн илрэлийн тухайд тэд юу хүртэх ёстой вэ? Хүмүүс өнөөдөр эдэлж, эзэмшиж байгаа зүйлсээ үнэхээр хүртэх ёстой юу? Үгүй. Эдгээр нь Бурханы чамд өгсөн зүйлс, Түүний чамайг ерөөсөн зүйлс юм. Чи аль хэдийн маш ихийг хүртсэн. Бурхан хариуд нь юу ч шаардалгүйгээр амь, үнэн, замыг чамд өгсөн. Чи Түүнд хэрхэн хариу барьсан бэ? Үүрэг даалгавар, үүргээ жаахан гүйцэтгэх үедээ дотроо үүнийг хүлээж авахад хэцүү санагдаж, хохирол амслаа гэж чамд санагддаг бөгөөд үүнийг тэгшитгэх элдэв арга сэддэг. Хэрвээ чи үүнийг тэгшитгэхийг хүсвэл Бурхан хариуд нь чамд ямар нэг зүйл өгч чадна, гэхдээ чи үүнийг авсныхаа дараа аврагдаж чадах уу? Юу хамгийн чухал, юу хамгийн үнэ цэнтэй болохыг энэ хүмүүс яг таг мэдэх өдөр ирнэ. Антихристийн мөн чанартай хүмүүс үнэний үнэ цэнийг хэзээ ч мэдэхгүй. Тэдний төгсгөл илчлэгдэх өдөр ирж, бүх зүйл илчлэгдэн, олон нийтэд ил болох үед тэд мэдэх болно. Тэр үед хэтэрхий оройтсон байх биш үү? Бүх зүйлийн төгсгөл ойртож байгаа бөгөөд бүх зүйл өнгөрөн одно. Зөвхөн Бурханы үг болон Түүний үнэн л үүрд мөнх үлдэнэ. Үнэнийг эзэмшиж, Бурханы үгийг хэрэгжүүлдэг хүмүүс Түүний үг болон Түүний үнэнтэй хамт үлдэнэ. Энэ бол Бурханы үгийн үнэ цэн, хүч чадал юм. Гэвч антихристүүд энэ баримтыг хэзээ ч тодорхой ойлгохгүй, тиймээс тэд тархиа гашилгаж, элдэв арга сэдэж, Бурханд итгэх нэрийн дор янз бүрийн ашиг тус олохын тулд боломжтой бүх аргыг ашигладаг бөгөөд Бурханы өргөлийг олж авахын тулд бүр ч болхи залилангийн арга ашиглаж, Түүний өргөлийг завших юм уу булаан авдаг. Энэ хүмүүсийн бүх үйлдэл, зан авир Бурханы тэмдэглэлийн дэвтэрт нэг бүрчлэн бичигдсэн байдаг. Төгсгөл нь илчлэгдэх өдөр ирэхэд Бурхан эдгээр бүртгэлд үндэслэн хүн бүрийн төгсгөлийг тодорхойлно. Энэ бүхэн үнэн. Чи үүнд итгэсэн ч бай, үгүй ч бай, энэ бүх зүйл илчлэгдэх болно. Энэ бол тав дахь тохиолдол юм. Энэ хүн ямархуу хүн бэ? Түүний зан араншин эрхэмсэг үү, эсвэл өөдгүй юу? (Өөдгүй.) Бурханы нүдээр тэр бол нэр төртэй хүн биш; тэр бол дорд нэгэн. Түүнийг товчхондоо “дорд амьтан” гэж хэлдэг.

Зургаадугаар тохиолдол: Хоол хувцасны төлөө албан тушаалд хүрэхийн тулд уйгагүй хүчин чармайлт гаргах

Бурханд итгэдэг болсныхоо дараа олон хүн үргэлж байр суурь эрэлхийлж, бусдад өөрсдийгөө өндрөөр үнэлүүлэхийг эрэлхийлдэг. Бурханы гэрт тэд үргэлж бусдаас онцгойрч, олныг манлайлахыг хүсдэг. Эдгээр зүйлийн төлөө тэд гэр бүлээ орхиж, ажил төрлөө хаяж, бэрхшээл туулж, төлөөс төлж, тэгээд эцэст нь хүссэндээ хүрч, удирдагч болдог. Удирдагч болсны дараа энэ хүмүүсийн амьдрал үнэхээр өөр болдог. Тэд хувцаслалт, нүүр будалтаас эхлээд яриа хөөрөө, үйл хөдлөл хүртэл албан тушаалтнууд ямар байдаг талаар төсөөлж байсан дүр төрх, хэв маягаа бүх талаар харуулдаг. Тэд албан тушаалтан шиг ярьж сурдаг, хүмүүст тушаал өгч сурдаг, хувийн хэрэг явдлаа хүмүүсээр зохицуулуулж сурдаг. Товчхондоо, тэд албан тушаалтан байж сурдаг. Тэд ямар нэг газарт очиж удирдагч болно гэдэг нь албан тушаалтан болохоор тийшээ явж байна гэсэн үг юм. Албан тушаалтан болох гэдэг нь юу гэсэн үг вэ? Тэд “хоол хувцасны төлөө албан тушаалд хүрэхийн тулд уйгагүй хүчин чармайлт гаргадаг.” Энэ бол махан биеийн таашаалтай холбоотой хэрэг явдал юм. Удирдагч болсны дараа тэдний амьдралын юу нь урьдынхаас өөр болдог вэ? Идэж, өмсөж, хэрэглэж байгаа зүйлс нь өөр болдог. Тэд хоол идэхдээ шим тэжээл, амтанд нь онцгой анхаардаг. Өмсөж буй хувцасныхаа брэнд, загварт онцгой анхаардаг. Тодорхой нэг газар нэг жил удирдагч хийснийхээ дараа тэд хөвсийж таргалдаг; толгойноосоо хөл хүртлээ дизайнерын хувцас өмсдөг; гар утас, компьютер, гэрийнх нь цахилгаан хэрэгсэл бүгд өндөр зэрэглэлийн брэндийнх байдаг. Удирдагч болохоос нь өмнө тэдэнд ийм нөхцөл байсан уу? (Үгүй.) Удирдагч болсныхоо дараа тэд мөнгө олох гэж чармайгаагүй байтал энэ бүх зүйлийг худалдаж авах мөнгийг хаанаас олсон бэ? Ах эгч нар эдгээр зүйлийг тэдэнд хандивласан уу, эсвэл Бурханы гэр эдгээрийг тэдэнд хуваарилж өгсөн үү? Бурханы гэр удирдагч, ажилчин бүрд эдгээр зүйлийг хуваарилж өгдөг гэж та нар ер нь сонсож байсан уу? (Үгүй.) Тэгвэл тэд эдгээрийг яаж олж авсан бэ? Ямартай ч, эдгээр нь тэдний өөрсдийнхөө шаргуу ажлаар олж авсан зүйлс биш; харин байр суурь олж авч, “албан тушаалтан” болсныхоо дараа—байр суурийн ашиг тусыг эдэлж—бусдыг шантаажилж, залилж, булааж авсан зүйлс юм. Хаа сайгүй байдаг чуулгануудад, та нарын харилцаж байсан бүх түвшний удирдагч, ажилчдын дунд ийм хүмүүс байсан уу? Тэд анх удирдагч болохдоо юу ч үгүй байдаг ч гурван сар хүрэхгүй хугацаанд өндөр зэрэглэлийн брэндийн компьютер, гар утастай болдог. Удирдагч болсныхоо дараа зарим хүн өөрсдийгөө өндөр түвшний хангамж эдлэх ёстой гэж боддог—гадуур гарахдаа машинд суух ёстой; ашигладаг компьютер, гар утас нь жирийн хүмүүсийнхээс илүү сайн, өндөр зэрэглэлийн брэнд байх ёстой, загвар нь хуучрах үед шинээр солих ёстой гэж үздэг. Бурханы гэрт ийм дүрэм журам байдаг уу? Бурханы гэрт хэзээ ч ийм дүрэм журам байгаагүй бөгөөд тэгж боддог нэг ч ах, эгч байхгүй. Тэгвэл эдгээр удирдагчийн эдэлдэг эдгээр зүйл хаанаас гарч ирдэг вэ? Нэг талаар, тэд Бурханы гэрийн ажлыг хийх нэрийдлээр ах эгч нарыг шантаажилж, баян хүмүүсээр эдгээр зүйлийг худалдан авхуулах замаар олж авсан. Үүнээс гадна, тэд өргөлийг шамшигдуулж, хулгайлснаар эдгээр зүйлийг өөрсдөө худалдаж авсан. Тэд хоол унд залилж олж авдагадгийн шаарнууд биш гэж үү? Энэ нь Миний хуваалцсан өмнөх хэдэн тохиолдол дахь хүмүүсээс ямар нэг ялгаатай юу? (Үгүй.) Тэдэнд ямар нийтлэг зүйл байна вэ? Тэд бүгд байр сууриа ашиглан өргөлийг шамшигдуулж, бусдыг шантаажлан өргөл авсан. Зарим хүн: “Бурханы гэрт ажиллаж, удирдагч юм уу ажилчин байсныхаа хувьд тэд эдгээр зүйлийг эдлэх шалгуур хангасан биш үү? Бурханы өргөлийг Бурхантай хуваалцах шалгуур хангасан биш гэж үү?” гэж хэлдэг. Надад хэл дээ, тийм гэж үү? (Үгүй.) Хэрвээ тэд Бурханы гэрийн ажлыг хийхийн тулд зарим зүйл худалдаж авах шаардлагатай бол, энэ тохиолдолд тэдгээр зүйлийг худалдаж авч болно гэсэн дүрэм журам Бурханы гэрт байдаг, гэхдээ энэ хүмүүс дүрэм журмын заалтуудын хүрээнд юм худалдаж авч байгаа юу? (Үгүй.) Тэд тэгэхгүй байгааг та нар юунаас харж байна вэ? (Хэрвээ үнэхээр ажилд нь хэрэгтэй байсан бол ашиглаж болж л байвал ямар ч зүйл зүгээр гэж тэд бодох байсан, гэхдээ антихристүүдийн эрэлхийлдэг зүйл өндөр зэрэглэлийн брэндийн эд зүйлс бөгөөд тэд бүх зүйлээс хамгийн сайныг нь ашигладаг. Үүнээс авч үзвэл, тэд эдгээр материаллаг зүйлийг эдлэхийн тулд байр сууриа ашиглаж байна гэдгийг бид харж болно.) Тийм ээ. Хэрвээ ажилд хэрэгтэй байсан бол ашиглаж л болж байвал ямар ч зүйл зүгээр байх байсан. Тэд яагаад ийм чамин, үнэтэй зүйлс ашиглах хэрэгтэй гэж? Түүнчлэн, тэднийг эдгээр зүйлийг худалдаж авах үед өөр хүмүүс шийдвэр гаргахад оролцож, зөвшөөрсөн үү? Энэ нь асуудал биш гэж үү? Хэрвээ өөр хүмүүс шийдвэр гаргахад оролцсон бол тэднийг эдгээр өндөр зэрэглэлийн зүйлийг худалдаж авахыг бүгд зөвшөөрч чадах байсан уу? Яавч үгүй. Тэд өргөлийг хулгайлснаар эдгээр зүйлийг олж авсан нь маш илэрхий байна. Энэ нь тов тодорхой юм. Түүнчлэн, Бурханы гэрт нэг дүрэм журам бий—чуулган бүрд өргөлийг хамгаалах ч, эсвэл ажил гүйцэтгэхээр хамтран ажиллах нь ч хэзээ ч ганц хүний ажил байдаггүй. Тэгвэл яагаад энэ хүмүүс хувь хүнийхээ үүднээс өргөлийг дур зоргоороо ашиглаж, үрж чадсан бэ? Энэ нь зарчимд нийцэхгүй. Тэдний хийдэг эдгээр зүйлийн уг чанар өргөл хулгайлахтай адил биш гэж үү? Тэд бусад удирдагч, ажилчидтай зөвшилцөж, зөвшөөрөл авалгүйгээр, бусдад ч мэдэгдэхгүйгээр, өөр хэнд ч юу хийж байгаагаа огт мэдүүлэлгүйгээр эдгээр зүйлийг худалдаж авч, олж авсан. Үүний уг чанар хулгай хийхтэй бага зэрэг төстэй биш гэж үү? Үүнийг өргөл хулгайлах гэж нэрлэдэг. Хулгай хийнэ гэдэг бол хууран мэхлэлт юм. Яагаад үүнийг хууран мэхлэх гэдэг вэ? Яагаад гэвэл, тэд Бурханы гэрийн ажлыг хийх нэрийдлээр эдгээр чамин зүйлийг худалдаж авч, олж авсан. Ийм зан авирыг луйвар гэдэг, мөн хууран мэхлэлт гэдэг. Үүнийг ингэж тодорхойлсон нь хэтрүүлсэн хэрэг үү? Би ялихгүй зүйл дээр сүр бадруулж байна уу? (Үгүй.) Үүгээр ч зогсохгүй, удирдагч гэгддэг энэ хүмүүс нэг газар хэсэг хугацаанд байсныхаа дараа, тэндхийн ах эгч нар ертөнцөд ямар ажил хийдэг, нийгэмд ямар холбоо сүлбээтэй, энэ хүмүүсээс ямар ашиг хонжоо залилж авч болох, ямар холбоо сүлбээг нь ашиглаж болохыг маш тодорхой тандаж мэддэг. Жишээ нь, аль ах эгч нар эмнэлэгт, төрийн байгууллагад, эсвэл банкинд ажилладаг, хэн нь бизнес эрхлэгч, хэний гэр бүл дэлгүүртэй, машинтай, эсвэл том байшинтай гэх мэтийг тэд маш тодорхой тандаж мэддэг. Эдгээр зүйл энэ удирдагчдын ажлын цар хүрээнд байдаг уу? Тэд эдгээр зүйлийг тандаж мэдээд яах гэсэн юм бэ? Тэд эдгээр холбоо сүлбээг ашиглаж, ертөнцөд онцгой байр суурьтай эдгээр ах эгч нараар өөрсдийнхөө төлөө үйлчлэл үзүүлүүлж, тэднийг өөрсдөдөө үйлчлүүлж, ая тухаа хангуулахыг хүсдэг. Тэд чуулганы ажлыг хийж, Бурханы сонгосон хүмүүсийн бэрхшээлийг шийдвэрлэхийн тулд үнэнийг нөхөрлөх гэсэндээ ингэж байна гэж чи бодож байна уу? Тэд тэгж байна гэж үү? Тэдний хийдэг энэ бүх зүйлийн ард далд санаархал, зорилго байдаг. Жинхэнэ удирдагч, ажилчид ажиллахдаа асуудлыг шийдвэрлэхэд анхаарч, чуулганы ажлыг сайн хийхэд анхаардаг. Тэд чуулганы ажилтай ямар ч хамаагүй зүйлсэд огт анхаарал хандуулдаггүй. Тэд зөвхөн чуулганд хэн чин сэтгэлээсээ үүргээ гүйцэтгэж байна, хэн үүрэгтээ үр нөлөөтэй байна, хэн үнэнийг хүлээн авч, үнэнийг хэрэгжүүлж чаддаг, хэн үүргээ гүйцэтгэхдээ үнэнч байдаг гэдгийг асууж сураглахад л анхаардаг. Тэгээд тэднийг дэвшүүлэн, саад болж, үймүүлдэг хүмүүсийг шалгаж, зарчмын дагуу арга хэмжээ авдаг. Ингэж хэрэгжүүлдэг хүмүүс л жинхэнэ удирдагч, ажилчид юм. Антихристүүд эдгээр зүйлийг хийдэг үү? (Үгүй.) Тэд юу хийдэг вэ? Тэд хүсэмжит зүйлийг өөрсдөдөө цуглуулахын тулд, өөрсдийнхөө ашиг сонирхлын төлөө юм хийж, бэлтгэл хийдэг болохоос чуулганы ажилд өөрсдийгөө зориулдаггүй, түүнийг чухалчлан үздэггүй. Тиймээс, тэд тодорхой нэг газар хөлөө олмогцоо, аль ах эгч нар өөрсдөд нь ямар үйлчилгээ үзүүлж чадахыг ерөнхийд нь тандаад мэдчихсэн байдаг. Жишээ нь, эмийн үйлдвэрт ажилладаг хэн боловч тэднийг өвдөх үед үнэгүй эм, өндөр чанартай импортын эм олж өгч чадна; банкинд ажилладаг хэн боловч тэднийг мөнгө тушаах юм уу авахад ажлыг нь хөнгөвчилж өгч чадна гэх мэт. Тэд энэ бүхнийг маш тодорхой тандаж мэддэг. Тэд энэ хүмүүсийн хүн чанар сайн, муу эсэхийг үл харгалзан тэднийг өөрийнхөө эргэн тойронд цуглуулдаг. Энэ хүмүүс өөрсдийг нь дагаж, өөрсдийнх нь туслагч, гар хөл болоход бэлэн л байвал антихристүүд тэдэнд хүсэмжит зүйлсийг өгч, өөртөө ойр байлгаж, тэтгэн хамгаалдаг, харин энэ хүмүүс нь антихристүүдийн чуулган дахь байр суурийг бэхжүүлж, хүчийг нь хадгалахын тулд ажилладаг. Тиймээс чуулганы удирдагч бодитой ажил хийж байгаа эсэхийг харахыг хүсвэл чи тухайн чуулганы ах эгч нарын бодитой нөхцөл байдал болон чуулганы ажил хэрхэн явагдаж байгаа талаар түүнээс асуу, тэр үнэхээр бодитой ажил хийдэг хүн мөн эсэхийг чи тодорхой харж чадна. Зарим хүн чуулган дахь ах эгч нарын гэр бүлийн хэрэг явдал, амьдралын нөхцөл байдлыг тодорхой тандаж мэддэг. Хэрвээ чи тэднээс хэн эмийн үйлдвэрт ажилладаг, хэний гэр бүл дэлгүүртэй, хэний гэр бүл машинтай, хэний гэр бүл том бизнес хийдэг, эсвэл хэн орон нутгийн ямар байгууллагад ажиллаж, ах эгч нарт ажил бүтээж өгч чадахыг асуувал тэд чамд яг таг хэлж чадна. Харин хэн үнэнийг эрэлхийлдгийг, хэн үүрэгтээ хааш яаш ханддагийг, хэн антихрист болохыг, хэн хүмүүсийг өөртөө татахаар оролддогийг, хэн сайн мэдээ номлохдоо үр дүнтэй байдгийг, эсвэл орон нутагт сайн мэдээний хэдэн бай байгааг асуувал тэд эдгээр зүйлийг огт мэддэггүй. Энэ ямархуу хүмүүс вэ? Тэд байгаа газрынхаа бүх холбоо сүлбээгг ашиглаж, тэднийг нэгтгэн нийгмийн жижиг бүлэг болгохыг хүсдэг. Тиймээс, эдгээр удирдагчийн байгаа газрыг чуулган гэж нэрлэж болохгүй. Тэдний гарт орсны дараа тэр нь нийгмийн бүлэг болж хувирдаг. Энэ хүмүүс цугларах үедээ сэтгэлээ нээж, туршлагаар олсон ойлголтоо бие биетэйгээ нөхөрлөдөггүй; харин хэн илүү хүчтэй холбоо сүлбээтэй, хэн нийгэмд өндөр байр суурьтай, их амжилт олсон, хэн нийгэмд алдартай, хэн нийгэмд нөлөөтэй, хэн удирдагчийг онцгой ая тухтай үйлчилгээ, хүсэмжит зүйлээр хангаж чадахыг л хардаг. Ийм хүмүүс хэн ч байлаа гэсэн удирдагчийн зүрх сэтгэлд байр суурь эзэлдэг. Энэ нь антихристүүдийн хийдэг зүйл биш гэж үү? (Тийм.) Антихристүүд юу хийж байна вэ? Тэд чуулганыг барьж байгуулж байна уу? Тэд чуулганыг нурааж, сүйтгэж, Бурханы гэрийн ажилд саад болж, үймүүлж байна. Тэд өөрсдийн бие даасан хаанчлал, хувийн бүлэг, бүлэглэлээ бий болгож байна. Энэ бол антихристүүдийн хийдэг зүйл юм.

Би та нартай олон жил харилцаж байгаа ч танай гэр бүлийнхэн юу хийдэг, танай гэр бүл хэр чинээлэг, та нарын гарал үүсэл юу болохыг асуудаг уу? (Үгүй.) Би яагаад эдгээр зүйлийг асуудаггүй вэ? Тийм зүйл асуух нь ямар ч утгагүй. Бурханы гэр бол нийгэм биш. Бусдад бялдуучилж, холбоо сүлбээгээ тордох шаардлага байхгүй. Эдгээр зүйлийн талаар асуух нь Бурханд итгэх итгэлтэй огт хамаагүй. Бурханы гэрийг нийгэм болгон хувиргаж болохгүй. Гэр бүлийн чинь гарал үүсэл ямар байх, ядуу эсвэл баян байх, чи ямар орчинд амьдардаг, хот эсвэл хөдөө байх нь хамаагүй. Хэрвээ чи үнэнийг эрэлхийлдэггүй бол нийгэмд хэчнээн өндөр байр суурьтай байсан ч хамаагүй. Би үүнийг чинь харахгүй. Би хүмүүстэй ярилцахдаа гэр бүлийнх нь нөхцөл байдлын талаар хэзээ ч асууж байгаагүй. Хэрвээ тэд энэ талаар ярихыг хүсвэл Би сонсдог, гэхдээ Би эдгээр зүйлийг асууж мэдэх ёстой чухал мэдээлэл гэж хэзээ ч үзэж байгаагүй, хүмүүсийг ашиглах ямар нэгэн мэдээлэл олж авах гэж бүр ч оролдож байгаагүй. Гэвч антихристүүд эдгээр зүйлийг асуухдаа зүгээр л ярилцах гэсэндээ тэгдэггүй нь лавтай; харин ямар нэгэн хүсэмжит зүйл цуглуулахын тулд тэгдэг. Жишээ нь, хэний гэр бүл эрүүл мэндийн бүтээгдэхүүн зардаг дэлгүүртэй, тэдэнд эрүүл мэндийн бүтээгдэхүүнийг бөөний үнээр авч өгч чадахыг мэдээд энэ гэр бүлд зусарддаг; эсвэл хэн сайхан зүйл худалдаж авахад нь тусалж чадах найзтай болохыг тэд санаж байх болно. Тэд эдгээр “холбоо сүлбээ” болон онцгой авьяастай гэж боддог хүмүүсийнхээ жагсаалтыг гаргаж, эгзэгтэй мөчид тэднийг ашигладаг. Тэд энэ хүмүүсийг бүгд авьяастай, өөрсдөд нь маш их хэрэгтэй гэж боддог. Энэ үзэл бодол зөв үү? (Үгүй.) Үнэнийг эрэлхийлдэггүй, ертөнц болон Сатанд харьяалагддаг хүмүүс эдгээр зүйлийг амь болон үнэнээс илүү чухал гэж үздэг. Хэрвээ тодорхой нэг хүн урьд нь нийгэмд жирийн ажилчин байсан бол, удирдагч үүнийг сонсмогцоо тэр хүн итгэлдээ хэчнээн хичээнгүй эрэлхийлдэг байсан ч анхаарал хандуулахыг хүсдэггүй, харин хэн нэгэн хүн урьд нь боловсон хүчин байсан, гэр бүл нь чинээлэг, дээд зэргийн амьдралын хэв маягтай, дээд зиндаанд амьдардаг гэдгийг удирдагч харах үедээ тэдэнд зусарддаг бол энэ сайн удирдагч мөн үү? (Биш.) Та нар ер нь ийм харьцаанд өртөж байсан уу? Ийм харьцаанд өртсөнийхөө дараа та нар дотроо юу гэж бодсон бэ? Бурханы гэрт ямар ч хайр, халуун дулаан байдал байхгүй юм байна гэж бодсон уу? Антихристүүд Бурханы гэрийг төлөөлдөг үү? Тэд Бурханы гэрийг төлөөлдөггүй. Тэд Сатаныг төлөөлдөг. Тэдний авирладаг байдал болон мөн чанар бүгд Сатаных бөгөөд үнэнтэй ямар ч хамаагүй. Тэд зөвхөн өөрсдийгөө л төлөөлдөг. Түүнчлэн, эдгээр “холбоо сүлбээг” гартаа оруулж, тэдэнтэй холбоо тогтоосныхоо дараа хувийн хэрэг явдлаа зохицуулуулах, тэр ч байтугай гэр бүлийнхээ гишүүдийг ажилд оруулахын тулд энэ холбоо сүлбээг ашигладаг зарим антихрист бий. Надад хэл дээ, иймэрхүү зүйл тохиолддог уу? (Тийм.) Антихристүүд эдгээр зүйлийг өлхөн хийж чадна. Мөс чанаргүй, ичгүүргүй, туйлын аминч, олиггүй хүн юу ч хийж чадна—тэд үнэнд нийцдэггүй, ёс суртахуун, мөс чанарын эсрэг ямар ч зүйлийг хийж чадна. Тиймээс, антихристүүдийн нүдээр бол, хувийн хэрэг явдлаа зохицуулах, ашиг тус олох болон тиймэрхүү төрлийн зүйлсэд байр сууриа ашиглах нь дэлхий дээрх хамгийн хэвийн зүйл бөгөөд үүнийг сөхөж ярьж, ялган таньж, эсвэл ойлгох ёсгүй. Энэ нь яг л шүтлэггүй хүмүүсийн “Хоол хувцасны төлөө албан тушаалд хүрэхийн тулд уйгагүй хүчин чармайлт гаргах” гэж хэлдэгтэй адилхан. Энэ бол антихристүүдийн удирдагч байхдаа ч эрэлхийлдэг зорилго юм. Эрэлхийллийнхээ нэгэн адилаар, тэд бас өчүүхэн төдий ч өөрийгөө буруутгахгүйгээр энэ чиглэлд шаргуу ажиллаж, гартаа байгаа эрх мэдэл, байр сууриа ашиглан ах эгч нарыг сүрдүүлэн ямар нэг зүйл хийлгэдэг нь зүйн хэрэг мэт байдаг бөгөөд ах эгч нарт зарчимд нийцэхгүй янз бүрийн хэрэгжүүлэлт, шаардлага тавьдаг. Ялган таних чадваргүй зарим мунхаг хүнийг эдгээр удирдагч хүслийнх нь эсрэг ашиглаж, тушаал өгдөг бөгөөд тэдний төлөө өөрсдийнхөө мөнгөөр юм хийж өгдөг ч юу ч хэлж чаддаггүй, ингэснээрээ үүргээ гүйцэтгэж, сайн үйл бэлдэж байна гэж боддог зарим хүн ч байж магадгүй. Би чамд хэлье: Чи үнэндээ буруу бодож байна. Ингэснээрээ чи сайн үйл бэлдээгүй; харин ч муу хүнд муу зүйл хийхэд нь тусалж, ёрын муу хүний хүчийг нэмэгдүүлж байна. Би яагаад ингэж хэлж байна вэ? Чиний хийж байгаа эдгээр зүйл зарчимд нийцэхгүй байна. Чи үүргээ биелүүлэхгүй байна. Чи антихристэд хувийн ашиг тусынхаа төлөө явуулга хийхэд нь тусалж, хувийн хэрэг явдлыг нь зохицуулж өгч байна. Энэ бол чиний үүрэг биш; энэ бол чиний хариуцлага биш. Энэ бол Бурханы чамд өгсөн даалгавар биш, Бурханы гэрийн ажил ч биш. Ингэснээрээ чи Сатанд үйлчилж, Сатаны төлөө ажиллаж байна. Сатаны төлөө ажилласны чинь төлөө Бурхан чамайг санах уу? (Үгүй.) Тэгвэл Бурхан юуг санах вэ? Библид нэг хэллэг байдаг. Эзэн Есүс ингэж хэлсэн: “Үнэнээр Би та нарт хэлье, та нар Миний ах дүүсийн хамгийн дорд нэгэнд ингэж хандсан бол Надад тэгж хандсан хэрэг” (Матай 25:40). Энэ бол Бурханы тогтоосон зүйл юм. Эдгээр үг ямар утгатай вэ? Хэрвээ чи ах эгч нарын хамгийн дорд нэгний төлөө ямар нэгэн зүйл хийж чадаж байвал тэр зүйлийг гарцаагүй зарчмын дагуу, Бурханы шаардлагын дагуу хийж байна. Чи тухайн хүний байр суурь хэр өндөр болохыг хардаггүй, харин ч зарчмын дагуу үйлддэг. Зарим хүн зөвхөн байр суурьтай хүмүүсийн төлөө л юм хийж, хүчин чармайлт гаргаж, ажиллаж, тэднийг урам зоригтойгоор дэмждэг боловч байр суурьгүй хүн өөрсдөөс нь ямар нэг зүйл хийхийг гуйвал, тэр нь хийх ёстой үүрэг, хариуцлага нь байсан ч тэднийг огт тоодоггүй. Тэгвэл тэдний хийдэг зүйлсийг юу гэж тодорхойлдог вэ? Бурханы өнцгөөс бол, эдгээр зүйлийг Сатаны төлөө ажилласан гэж тодорхойлох бөгөөд Тэр эдгээр зүйлийг огт санахгүй. Энэ бол зургаа дахь тохиолдол юм. Та нар иймэрхүү тохиолдлыг харж байсан уу? (Би нэгийг харж байсан, Бурхан минь. Өмнө нь манай тэнд нэг антихрист удирдагч байхдаа ах эгч нарын хандивласан амттай хоол, хэрэгцээт эд зүйлс, оо энгэсэн болон бусад зүйлийг өөртөө авч үлдэхийн тулд байр сууриа ашигласан. Зарим зүйлийнх нь хугацаа аль хэдийн дууссан байсан ч тэр ах эгч нарт өгөөгүй; тэр энэ бүх зүйлийг шамшигдуулсан. Түүнчлэн, тэр өдөн хүрэм худалдаж авсан боловч дараа нь нэг эгч тийм ч их үнэтэй биш, чанар сайтай өдөн хүрэм худалдаж авсныг хараад, тэр эгчийн хүрмийг мэхэлж авахын тулд хэлэх элдэв зүйл сэдэж, тэр эгчээр өөрийнхөө өдөн хүрмийг илүү их мөнгөөр худалдаж авхуулсан.) Антихрист болгон ёрын муу хүн бөгөөд тэдэнд ямар ч хүн чанар, мөс чанар байхгүй, зан араншин нь тун олиггүй гэж хэлж болно. Энэ хүмүүс эцэстээ илчлэгдэж, таягдан хаягдах ёстой.

Өмнө нь, гурван ам бүлтэй нэг гэр бүл үүргээ гүйцэтгэхээр гадаадад ирсэн юм. Ирснийхээ дараа тэд ах эгч нарыг дагуулан өдөр бүр гадуур гарч юм худалдаж авхуулсан—зарим нь өдөн хүрэм, зарим нь өмд, зарим нь гутал авахыг хүссэн. Тэд өөрсдийгөө тийм ч их мөнгө авчраагүй гэж шалтагласан. Хэрвээ тийм их мөнгө авчраагүй бол юм худалдаж авах ёсгүй байсан ч тэд авсаар л байсан бөгөөд жирийн зүйлс биш, харин чамин зүйлс авахыг хүсэж, тэдгээрийнх нь мөнгийг ах эгч нар өөрсдийнхөө халааснаас төлсөн. Тэр гэр бүлийг хэсэг хугацаанд үүргээ гүйцэтгэх үед хүмүүс тэдний зан авирт дургүйцэх болсон—тэдний идэж буй хоол, амьдарч буй газар, эдэлж хэрэглэж буй зүйлс нь бүгд дэндүү тансаг байсан! Тэр гэр бүлийн эцэг нь бүр ах эгч нараар сүү авхуулж, цангах үедээ сүүг ус шиг уудаг байв. Энэ хорвоо дээр сүүг ус шиг ууж чаддаг хүн хэд байдаг вэ? Тэд ямар зиндааны хүмүүс байж таарах вэ? Дараа нь тэр ах эгч нараар мандарин, жүрж авхуулсан ба нэг том ууттайг худалдаж авч өгөхөд гэр бүлээрээ хоёр өдрийн дотор идээд дуусгасан. Үүний дараа тэр нэмэлт амин дэмтэй витамин хэрэгтэй байна гээд, ах эгч нарт интоор худалдаж ав гэж хэлсэн бөгөөд бүр Намайг шалтаг болгон ашиглаж, “Чи бурханд интоор авч өгөх ёстой!” гэж хэлсэн. Би: “Одоо өвөл болж байна. Интоор идэх улирал биш. Би идэхгүй; Надад битгий ав” гэж хэлсэн. Тэр: “Бид авч өгөх л ёстой!” гэсэн. Ах эгч нар ганц хайрцаг интоор худалдаж авахад түүний гэр бүл тэрхэн зуурт л цөлмөсөн. Би тэгж идэж чаддаг хүнийг хэзээ ч харж байгаагүй—тэд жимсийг будаа шиг идэж, сүүг ус шиг ууж байлаа. Тэгээд хоол идэх цаг болоход тэд загас байгааг хараад ховдоглон идсэн. Тэдний идэж байгаа байдал та нарын зэвүүцлийг хүргэнэ—тэд өмнө нь хэзээ ч сайн юм идэж үзээгүй өлөн сүнс сүг шиг л байсан. Тэд сайн юм идэх энэ боломжийг ашиглах ёстой гэж бодоод, өөрсдийгөө цатгахын тулд шунаглан булаацалдсан. Эцэст нь хүүхэд нь хэтэрхий их идсэнээс болоод бие нь эвгүйрхсэн. Үүний дараа хүүхэд нь гажууд логиктой нэг зүйл хэлсэн: “Хэрвээ би бурхны газарт тэр загасыг идээгүй бол өвдөхгүй байх байсан!” Түүнийг загас идэх үед Би тэнд ч байгаагүй, энэ талаар юу ч мэдээгүй. Тэр өөрийн дураар идсэн байж яаж Намайг буруутгаж чадаж байна аа? Гэхдээ тэр Намайг буруутгасан. Ийм хүмүүстэй яаж харьцах ёстой вэ? (Тэднийг зайлуулах ёстой.) Тэд юу вэ? (Диаволууд болон Сатанууд.) Тэд бол диаволууд. Тухайн үед Би орон нутгийн чуулганы удирдагчдад “Тэднийг зайлуулж, эндээс аль болох хол явуул. Би тэдний царайг дахиж хэзээ ч хармааргүй байна!” гэж хэлсэн.

Би зарим чуулганаар явж, цөөнгүй ах эгч нартай харилцаж байсан. Би элдэв янзын муу, ёрын муу хүмүүсийг харж байсан ч Миний хэвийн харилцаж чадах хүний тоо нэлээд цөөн байдаг. Үнэндээ ихэнх хүнтэй харилцах ямар ч аргагүй байдаг бөгөөд учирлаад нэмэргүй хүмүүс дэндүү олон байдаг. Тэдний хэлдэг бүхэн гажууд, эндүү ташаа логиктой бөгөөд тэд худал хуурмагийг үнэн мэт ярьдаг—тэд бол зүгээр л араатнууд, диаволууд, Сатанууд, тэдэнд өчүүхэн төдий ч хүн чанар, эрүүл ухаан байхгүй. Ийм хүмүүс чуулган бүрийн хүмүүсийн дор хаяж гуравны нэг орчмыг бүрдүүлдэг. Тэдний хэн нь ч ямар ч үнэ цэнгүй, хэн нь ч аврагдаж чадахгүй; тэднийг бүгдийг нь аль болох хурдан таягдан хаях ёстой. Миний харилцах дуртай хүмүүс бол үнэнийг хүлээн авч чаддаг, харьцангуй үнэнч шударга, зүрх сэтгэлээсээ ярьж чаддаг хүмүүс юм. Тэд ямар завхрал харуулж, ямар гажуудалтай байх нь хамаагүй, үнэний талаар нөхөрлөхөд бэлэн, үнэнийг хүлээн авч чаддаг л бол Би тэдэнтэй эвтэй байж чадна. Харин ов мэхтэй, бусдыг ашиглах дуртай хүмүүсийг Би огт тоодоггүй. Зарим хүн Миний өмнө байхдаа үргэлж өөрсдийгөө гайхуулж, Надад өөрсдийгөө өндрөөр үнэлүүлэхийг хүсдэг. Тэд Намайг мэхлэхийн тулд Миний нүүрэн дээр нэг өөр, ар хударгаар нэг өөр авирладаг. Ийм хүмүүс бол диаволууд, тэднийг аль болох хол явуулах ёстой; Би тэднийг дахин хэзээ ч харахыг хүсдэггүй. Хүмүүс сул дорой байдал, дутагдалтай байх үед Би тэднийг дэмжиж, хангаж чадна, тэднийг завхарсан зан чанартай байх үед Би тэдэнтэй үнэний талаар нөхөрлөж чадна, гэхдээ Би диаволуудтай харилцдаггүй, диаволуудын хэлдэг үгийг ч сонсдоггүй. Зарим хүн шинэ итгэгч бөгөөд зарим үнэнийг ойлгодоггүй тул мэдлэггүй байдлаар ярьж, үйлдэж мэднэ. Бид үнэний талаар нөхөрлөж болно, гэхдээ хэрвээ чи зарим үнэнийг ойлгочхоод, дараа нь санаатайгаар үймээн дэгдээж, Надад хандан үндэслэлгүй авирлаж, Надаас өө хайвал Би чамайг тэвчихгүй. Би яагаад чамайг тэвчихгүй гэж? Чи аврагдаж чадах хүн биш, тэгэхээр Би яагаад чамайг тэвчих ёстой юм бэ? Хэн нэгнийг тэвчинэ гэдэг нь Би тэдэнд хүлээцтэй, тэвчээртэй хандаж чадна гэсэн үг юм. Би мэдлэггүй хүмүүс болон жирийн завхарсан хүмүүст тэвчээртэй ханддаг боловч дайснууд юм уу диаволуудад тэгдэггүй. Хэрвээ диаволууд болон дайснууд дүр эсгэн, чамд чихэнд чимэгтэй зүйл хэлж, чамайг хахуульдаж, мэхэлж, эсвэл чамд түр зуурын аз жаргал өгвөл чи тэдний хэлсэнд итгэж чадах уу? (Үгүй, чадахгүй.) Яагаад? Учир нь тэд үнэнийг хүлээн авч чаддаггүй, чи үүнийг аль хэдийн тодорхой харсан бөгөөд энэ хүмүүс аль хэдийн илчлэгдсэн. Тэд үнэнч шударгаар ярьдаггүй, үнэний талаар нөхөрлөхдөө тэр чигтээ хоёр нүүртэй байдаг, тэдний хэлж байгаа зүйл үнэн үү эсвэл худал уу гэдгийг ялган танихад бэрх байдаг. Хэрвээ чи эдгээр зүйлийг үнэн зөв харж чадвал тэднийг диаволууд болон Сатанууд гэдэгт итгэлтэй байж болно. Тэднийг зайлуулах юм уу хөөснөөр л асуудлыг бүрэн шийдвэрлэж чадна. Зарим хүн: “Яагаад тэдэнд жаахан ч гэсэн чөлөөт орон зай өгдөггүй юм бэ?” гэдэг. Энэ хүмүүст гэмших ямар ч боломж байхгүй; тэдний хувьд гэмших боломжгүй. Тэд яг л Сатантай адил—Бурхан хэчнээн төгс хүчит, мэргэн ухаантай байлаа ч Сатаны үзэл бодлоор бол энэ нь Бурханд байх ёстой мөн чанар биш. Сатан Бурханыг Бурхан гэж үздэггүй бөгөөд өөрийнх нь заль мэх бол мэргэн ухаан, өөрийнх нь уг чанар-мөн чанар бол үнэн, Бурхан бол үнэн биш гэж боддог. Энэ бол жинхэнэ Сатан бөгөөд эцсээ хүртэл Бурханд дайсагнах тавилантай. Тиймээс, ёрын муу хүмүүс үнэнийг хайрлаж, үнэнийг эрэлхийлж чадахгүй байх тавилантай, тийм учраас Бурхан тэднийг авардаггүй. Тэднийг чуулганаас зайлуулж, Бурханы гэрээс хөөх нь хамгийн зөв шийдвэр бөгөөд өчүүхэн төдий ч буруу биш.

Өнөөдөр Миний нөхөрлөж, задлан шинжилсэн антихристүүд эрэлхийлдэг чиглэл, зорилгоо хэзээ ч өөрчлөхгүй. Тэд эрэлхийлдэг бүхэндээ хувийн ашиг сонирхлыг урьтал болгодог бөгөөд Бурханы гэрт залилж идэж уухын тулд хамаг хүчээ шавхаж, тархиа гашилгадаг. Тэд хэзээ ч Бурханы төлөө өөрсдийгөө чин сэтгэлээсээ зарлагадаж байгаагүй; тэд зүгээр л хоол унд, ашиг сонирхол, сайн хангамжийг залилж олж авахыг л хүсдэг. Бурхан үүнийг хардаггүй, мэддэггүй, шинжиж чадахгүй гэж боддог учраас тэд эдгээр зүйлийг нэгэн үзүүрт сэтгэлээр эрэлхийлдэг. Мэдээж, тэдний уг чанар-мөн чанар ийм байдаг—тэд үнэнийг хайрладаггүй, үнэнийг эрэлхийлэх замаар алхаж ч чаддаггүй, тиймээс антихристүүд гэж тодорхойлогдох тавилантай. Эд бол Бурханы таягдан хаядаг төрлийн хүмүүс бөгөөд олж илрүүлмэгцээ Бурханы гэрийн хөөх ёстой төрлийн хүмүүс юм. Хэн нэгнийг антихристийн замаар явж байгааг олж мэдэхээс эхлээд, үнэнд нийцэхгүй цуврал зүйл хийж, улмаар антихрист гэж тодорхойлогдох өдөр хүртэлх энэ бүхэн нь антихристүүд өөрчлөгддөггүй гэдгийг хүн бүрд харуулдаг. Тэдний эцсийн төгсгөл бол Бурханы гэрээс хөөгдөж, Бурханд таягдан хаягдах явдал юм—тэд өөрчлөгдөж чадахгүй. Тэгвэл эдгээр зүйлийг мэдэх нь та нарт ямар ашигтай вэ? Зарим хүн: “Бид хоол унд залилж авдаггүй. Бид үнэнийг эрэлхийлдэг, бүтээгдсэн зүйлсийн хувиар үүргээ гүйцэтгэхийг хүсдэг. Бид Бурханыг дагаж, Түүний зохион байгуулалт, зохицуулалтад дуулгавартай байдаг. Бид антихристүүд шиг авирладаггүй, антихристүүдийн замаар алхахаар ч төлөвлөдөггүй. Эдгээр тохиолдлын талаар мэдэх нь бидэнд ямар хэрэгтэй юм бэ?” гэж хэлдэг. Жирийн ах эгч нарын хувьд, антихристүүдийн эдгээр илрэл, илчлэлт нь хүн бүрд сэрэмжлүүлэг болж, аль зам зөв болохыг, ямар зан авир, аливааг хийх арга зам Бурханы санаа зорилгод нийцдэг болохыг мэдэхэд нь тусалдаг. Бүх түвшний чуулганы удирдагч, ажилчдын хувьд, энэ нь антихристүүдийг ялган таних бодит амьдрал дээрх нотолгоо юм. Антихристүүдийг ялган таних нь чуулганы ажилд ямар ашиг тустай вэ? Энэ нь антихристүүдийг үнэн зөв олж тогтоож, тохиромжтой цагт нь чуулганаас хөөхөд чинь тусалдаг бөгөөд чуулганыг илүү цэвэр болгож, эдгээр антихристийн үймээн, саад тотгор, хор хөнөөлөөс ангижруулдаг, ингэснээр үнэнийг үнэхээр эрэлхийлдэг, Бурханы төлөө өөрсдийгөө чин сэтгэлээсээ зарлагадаж чаддаг хүмүүс диаволууд болон Сатануудын үймээнээс ангид, цэвэр, амар тайван орчинтой болно. Тиймээс, антихристүүдийг ялган таних үнэний тухайд, та нар баримт болон илрэлийн өнцгөөс ялган таньдаг ч бай, эсвэл үнэн-зарчимд үндэслэдэг ч бай, энэ хоёр талыг хоёуланг нь ойлгох ёстой. Энэ нь та нарын амь-оролт болон чуулганы ажилд ашиг тустай—үүнийг та нар ойлгох ёстой.

Өнөөдөр Би хэд хэдэн тохиолдлын талаар ярилаа. Эдгээр хэрэг явдал бүгд антихристүүдийн харгис, ичгүүргүй байдал болон туйлын ёс суртахуунгүй байдлын зарим зан авир, аливааг хийх арга зам, илрэл юм. Ийм тохиолдлууд бүгд та нарын эргэн тойронд тохиолдож байсан байх ёстой бөгөөд антихристүүдийн аливааг хийх арга зам, илрэлүүд бүгд тодорхой хэмжээгээр та нарын дотор оршдог гэж хэлж болно. Өөрөөр хэлбэл, та нарт бүгдэд нь антихристүүдийн зарим зан чанар, антихристүүдийн зарим хэрэгжүүлэлт байдаг. Тиймээс, та нар антихристүүдийг ялган танихын зэрэгцээ өөрсдийнхөө зан авирыг шалгаж, шинжилж, эргэцүүлэх ёстой. Зарим хүн: “Та үргэлж ийм тохиолдол, ийм хов жив ярьдаг, Та маш дэлгэрэнгүй ярьдаг. Энэ нь үнэн рүү ороход маань ямар ашигтай юм бэ? Яг одоо бид үүргээ гүйцэтгээд маш их завгүй байгаа, бид эдгээр зүйлийг тэмдэглэж авах юм уу сонсохыг хүсэхгүй байна. Үнэнд орох үед хоёрхон зүйлийг баримтлахад л хангалттай—нэг нь Бурханыг дуулгавартай дагах, нөгөөх нь үүргээ сайн гүйцэтгэх. Энэ маш энгийн!” гэж хэлж магадгүй. Онолын хувьд ийм энгийн байж болох ч яг нарийн, тодорхой яривал тийм ч энгийн биш юм. Хэрвээ чи цөөхөн үнэнийг ойлгодог бол оролт чинь бүдүүн тойм, өнгөц байх болно, хэрвээ чиний ойлгодог үнэн ерөнхий байвал чиний мэдэрч туулдаг нарийн ширийн зүйлс ч бас цөөн байх болно, чи Бурханы өмнө хэзээ ч ариусгагдахгүй. Бурхан хүмүүсээс үнэнийг эрэлхийлж, үнэн-бодит байдалд орохыг шаарддаг тул хүмүүс эдгээр нарийн ширийн зүйлийг ойлгох ёстой. Үүнээс та нар юу харж байна вэ? Бурхан та нарыг аврахаар шийдсэн тул та нарт чин сэтгэлээсээ хандах ёстой бөгөөд яавч хайхрамжгүй, мунгинуу байж болохгүй, эсвэл дөхөж очсон, бараг л болсон гэдэгт сэтгэл ханаж болохгүй. Бурханы хувьд “бараг л болсон”, “таваас дөрөв”, “магадгүй”, “байж болох юм” гэх зүйл оршин байдаггүй. Хэрвээ чи аврагдаж, авралын замаар алхахыг хүсэж байвал үнэний эдгээр бүх нарийн ширийн зүйлийг ойлгох ёстой. Хэрвээ чи одоохондоо үүнийг хийж чадахгүй байвал зүгээр—одоо үнэний нарийн ширийн зүйлс рүү орж эхлэхэд оройтохгүй. Хэрвээ чи алдаа гаргахгүйгээр үүргээ сайн гүйцэтгэх хандлагатай байж, ямар нэг зүйл тохиолдох үед дуулгавартай байж чаддагтаа л сэтгэл ханадаг бол чи хэзээ ч үнэн-бодит байдалд орохгүй. Бурханы хүмүүст өгдөг үнэн болгонд олон тодорхой нарийн ширийн зүйл байдаг бөгөөд хэрвээ хүмүүс эдгээр нарийн ширийн зүйлийг ойлгохгүй бол хэзээ ч үнэнийг ойлгохгүй, эсвэл Бурханы санаа зорилгыг ойлгохгүй. Бурхан хүмүүст нухацтай ханддаг нь сайн хэрэг үү? (Тийм.) Үүргээ гүйцэтгэх, дуулгавартай байх, хүмүүс хоорондын харилцаа, эсвэл хэтийн ирээдүй, хувь заяаныхаа хэрэг явдалд хэрхэн хандах тухайд ч бай, эсвэл бүр антихристүүдийг хэрхэн ялган таних, хэрхэн антихристийн замаар алхахгүй байх, антихристийн зан чанараас хэрхэн ангижрах талаар Миний одоо ярьж байгаа зүйлсийн тухайд ч бай, тэд эдгээрийг нэг бүрчлэн ойлгох ёстой. Та нар эдгээр нарийн ширийн зүйлийг үнэхээр ялган таньж чаддаг болж, зүгээр л багахан энгийн, хоосон сургаал номлож мэддэг байхаа болих үедээ үнэн-бодит байдалд орсон байх болно. Үнэн-бодит байдалд орсон хүмүүст л аврагдах боломж, найдвар бий; ердөө бичиг үсэг, хоосон сургаал номлох нь зүгээр л хөдөлмөрлөж буй хэрэг юм. Хэрвээ хүмүүс үнэн-бодит байдалд орохыг хүсвэл эдгээр нарийн ширийн зүйлээс эхлэх ёстой. Эс бөгөөс тэд хэзээ ч зан чанарын өөрчлөлтөд хүрэхгүй.

9-р зүйл: Тэд өөрсдөө ялгарч, хувийн ашиг сонирхол, амбицаа хангахын тулд л үүргээ биелүүлдэг; тэд Бурханы гэрийн ашиг сонирхлыг хэзээ ч бодолцон үздэггүй, харин ч бүр хувийн алдрын хариуд тэдгээр ашиг сонирхлоос урвадаг (VI хэсэг)

II. Антихристүүдийн ашиг сонирхол

Өнгөрсөн удаа бид антихристүүдийн янз бүрийн илрэлийн ес дэх зүйлийн талаар нөхөрлөсөн: Тэд өөрсдөө ялгарч, хувийн ашиг сонирхол, амбицаа хангахын тулд л үүргээ биелүүлдэг; тэд Бурханы гэрийн ашиг сонирхлыг хэзээ ч бодолцон үздэггүй, харин ч бүр хувийн алдрын хариуд тэдгээр ашиг сонирхлоос урвадаг. Дараа нь бид антихристүүдийн ашиг сонирхлыг хэд хэдэн зүйлд хуваасан. Нэгдүгээрт, тэдний аюулгүй байдал, хоёрдугаарт, тэдний нэр хүнд, байр суурь, гуравдугаарт, ашиг тус. Эдгээр ашиг тусад юу багтдаг вэ? (Нэгдүгээрт, Бурханы гэрийн хөрөнгийг шамшигдуулах, хоёрдугаарт, ах эгч нарыг өөртөө үйлчлүүлж, ажиллуулах, гуравдугаарт, Бурханд итгэх нэрийн дор байр сууриа ашиглан хоол унд, бусад хүсэмжит зүйлсийг залилан мэхэлж олж авах.) Энэ “бусад зүйлд” онцгой хангамж эдлэх, хувийн ажил хэргээ зохицуулах зэрэг багтдаг, тийм үү? (Тийм.) Ийм маягаар нөхөрлөхдөө үндсэн сэдвийг дэд сэдвүүдэд хувааж, дэд сэдвүүдээ янз бүрийн талууд болгон хувааж нөхөрлөх нь та нарыг будилуулж байна уу? (Үгүй.) Үнэндээ ийм маягаар нөхөрлөх тусам юмс улам тодорхой болох учиртай. Бид антихристүүдийн ашиг сонирхлын гурван зүйлийн талаар нөхөрлөсөн, гэхдээ хамгийн чухал өөр нэг зүйл буюу антихристүүдийн ашиг сонирхлын дөрөв дэх зүйл—тэдний хэтийн ирээдүй, хувь заяа юм. Хэтийн ирээдүй, хувь заяа бол антихристүүдийн Бурханд итгэхдээ өвөрлөдөг гол зорилго нь юм. Энэ нь мөн тэдний зүрх сэтгэлдээ тээдэг хамгийн том хүсэл эрмэлзэл, зүрх сэтгэлийнхээ угаас эрэлхийлдэг хамгийн өндөр дээд зүйлс юм. Хэтийн ирээдүй, хувь заяа гэх энэ сэдэв та нарт танил байх. Энэ нь ирээдүйд юм уу дараагийн эрин үед хүмүүс хаана очих, хаашаа явах, эсвэл хүмүүс хаашаа чиглэж байгаатай холбоотой—товчхондоо, тэдний ирээдүйн хүрэх газартай холбоотой. Энэ нь Бурханд итгэдэг хүн нэг бүрийн зүрх сэтгэл дэх хамгийн том, хамгийн чухал зүйл биш гэж үү? (Тийм.) Хэтийн ирээдүй, хувь заяа бол Бурханд итгэдэг бүх хүний хувьд асар чухал юм. Тиймээс, антихристүүдийн хувьд тэдний ашиг сонирхлын хамгийн гол цөм нь тэдний хэтийн ирээдүй, хувь заяа, өөрөөр хэлбэл хүрэх газар нь байж таарна гэдэг нь ойлгомжтой.

Г. Тэдний хэтийн ирээдүй, хувь заяа

Антихристүүдийн ашиг сонирхол дахь хэтийн ирээдүй, хувь заяаны талаар мөн янз бүрийн өнцөг, талаас нь нөхөрлөцгөөе, тэгвэл харьцангуй тодорхой болох болно. Өмнө нь бидний нөхөрлөсөн антихристүүдийн янз бүрийн ашиг сонирхолд материаллаг болон материаллаг бус ашиг сонирхол аль аль нь багтдаг. Жишээлбэл, хүний өөрийн аюулгүй байдал, нэр хүнд болон байр суурь бүгд материаллаг бус ашиг сонирхол юм; тэдгээр нь зүгээр л тэдний сүнслэг ертөнц дэх биет бус зүйлс билээ. Харин материаллаг ашиг сонирхолд эд хөрөнгө, хоол унд, түүнчлэн онцгой хангамж, материаллаг таашаал зэрэг багтдаг. Тэгвэл өнөөдрийн нөхөрлөх хэтийн ирээдүй, хувь заяа нь юуг хамардаг вэ? Хэрвээ бид үүнийг хүний үзлийн үүднээс харвал, эдгээр нь биет зүйл үү, эсвэл биет бус зүйл үү? (Биет бус зүйл.) Тиймээс эдгээр нь хүмүүсийн сүнслэг ертөнцөд, тэдний үзэл, төсөөлөлд, оюун санаанд оршдог зүйлс байх ёстой. Хүмүүсийн хувьд эдгээр зүйл нь нэг төрлийн найдвар, дэмжлэг бөгөөд хүмүүсийн бүхий л амьдралаа зориулан эрэлхийлдэг зүйл юм. Хэдийгээр эдгээр зүйл хүмүүсийн нүдэнд харагддаггүй, гарт баригддаггүй ч хүмүүсийн зүрх сэтгэлд давамгайлах байр суурь эзэлж, хүмүүсийн бүхий л амьдралыг ноёрхож, бодол санаа, үйлдэл, сэдэл болон эрэлхийллийнх нь чиглэлийг хянаж байдаг. Тиймээс, хэтийн ирээдүй, хувь заяа хүн бүрд асар чухал юм! Хэтийн ирээдүй, хувь заяа чухал хэдий ч антихристүүд тэдгээрийг хэвийн, эгэл жирийн хүмүүсээс тэс өөр арга замаар эрэлхийлдэг. Энэ ялгаа яг юунд байна вэ? Ямар талууд үүнийг харуулж, энэ бол антихристийн эрэлхийлэх арга барил, антихристийн онцлог шинж мөн гэдгийг тодорхой харж, ялган таних боломжийг хүмүүст олгодог вэ? Үүнийг хэлэлцэж, нөхөрлөвөөс зохилтой биш гэж үү? Мэдээж, олон хүний илрэлүүд нь жинхэнэ антихристүүд болон антихристийн мөн чанартай хүмүүсийнхтэй олон талаар төстэй байдаг. Гэвч тэдний илрэл, зан чанар нь адилхан байлаа ч гэсэн мөн чанар нь өөр өөр байдаг. Антихристүүдийн ашиг сонирхлын дөрөв дэх зүйл—хэтийн ирээдүй, хувь заяаны талаар янз бүрийн талаас нөхөрлөцгөөе.

Хэтийн ирээдүй, хувь заяаг бид хэрхэн задлан шинжилж болох вэ? Антихристүүдийн ашиг сонирхол дахь хэтийн ирээдүй, хувь заяа нь үнэнд нийцдэггүй бөгөөд антихристийн мөн чанарын илчлэлт мөн гэдгийг задлан шинжлэхийн тулд бид ямар арга барил, ямар жишээ ашиглаж болох вэ? Үүнийг ямар талуудаас задлан шинжилж болох вэ? Үүнийг анхааралтай судлах шаардлагатай. Хүмүүст антихристүүдийн мөн чанарыг илүү үнэн зөв, тодорхой ойлгуулахын тулд үүнийг хэд хэдэн том ангилалд хуваацгаая. Нэгдүгээрт, антихристүүд Бурханы үгэнд хэрхэн ханддаг, хоёрдугаарт, антихристүүд үүрэгтээ хэрхэн ханддаг, гуравдугаарт, антихристүүд засалтад хэрхэн ханддаг, дөрөвдүгээрт, антихристүүд “үйлчлэл үзүүлэгч” гэдэг цолонд хэрхэн ханддаг, тавдугаарт, антихристүүд чуулган дахь байр сууриндаа хэрхэн ханддаг юм. Яагаад энэ таван ангилал гэж? Үүнийг тунгаан бодоод үз. Та нар тус бүрийнх нь талаар бага ч болов ойлголт авч чадах уу? Антихристүүдэд хамаарах зарим харгалзах илрэл, эсвэл зан чанарыг олж чадах уу? Энэ таван ангиллын суурин дээр яг юуг задлан шинжлэх ёстой вэ? Эдгээр ангиллын тухайд, антихристүүдийн гол онцлог шинж болон тэдний харуулдаг үндсэн зан чанар юу вэ, мөн үнэнийг эрэлхийлдэг хэвийн хүмүүс болон жирийн завхарсан хүмүүсийн илрэл юу вэ? Антихристүүд болон жирийн завхарсан хүмүүсийн хооронд ямар ялгаа байна вэ? Энэ ялгаа юунд оршдог вэ? Тэдний сонгосон замууд хоорондоо ямар ялгаатай вэ? Тэдний илрэлийн ялгаа юу вэ? Та нар эдгээр ангиллын талаарх ямар нэг ойлголт байна уу? (Энэ таван ангилалд, антихристүүд голчлон Бурханы үгэн дэх үнэнд үндэслэн аливааг хардаггүй. Тэд өөрсдөд нь хэтийн ирээдүй, хувь заяа байгаа эсэхийг харахын тулд өөрсдийн үзэл, төсөөлөлд үндэслэн тодорхой зүйлсийн өнгөц харагдах байдал, эсвэл өөрсдийн нөхцөл байдлыг үргэлж ашиглан Бурханы санаа зорилгыг таамагладаг. Жишээлбэл, үүргийнх нь тухайд, хэрвээ тэд олны анхаарлыг татаж, хүсэл, нэрэлхүү зан, бардамналаа хангаж чадвал өөрсдөө Бурханы гэрт хэрэгтэй хүмүүс мэт, хэтийн ирээдүй, хувь заяатай мэт тэдэнд санагдана. Засалт туулмагцаа тэд, Бурхан өөрсдөд нь дургүйцэж, Бурхан өөрсдөд нь сэтгэл дундуур байна гэж бодох бөгөөд Бурханд итгэх итгэлийн талаар урам хугарч, цөхрөн, дотор нь сөрөг байдал, эсэргүүцэл төрнө.) Энэхүү дүгнэлт нь бага зэрэг гэрэл өгч, энэ хэрэг явдал дахь үнэнийг бага зэрэг хөндөж байна. Та нарын хэлсэн зүйлийн ерөнхий утгаас харвал, та нар энэ таван ангиллын талаар үндсэн ойлголттой болсон бололтой. Дараа нь бид эдгээрийн талаар нэг бүрчлэн нөхөрлөх болно.

1. Антихристүүд Бурханы үгэнд хэрхэн ханддаг вэ

Нэгдүгээр ангилал нь антихристүүд Бурханы үгэнд хэрхэн ханддаг вэ гэдэг юм. Антихристүүд ч бас Бурханд итгэж, Бурханыг дагадаг хүмүүс; тэд ч бас гартаа Бурханы үгийг барьж, номлол сонсож, цуглаанд оролцож, хэвийн сүнслэг амьдралаар амьдардаг. Антихристүүдийн хувьд Бурханы үгийг унших нь ч бас амьдралынх нь нэг хэсэг бөгөөд тэд үүнийг байнга хийдэг. Хэдийгээр хоёулаа Бурханы үгийг уншдаг ч антихристүүд үнэнийг эрэлхийлдэг хүмүүсээс өөр байдаг; тэд Бурханы үгэнд тэс өөр хандлагаар ханддаг. Тэгвэл антихристүүд Бурханы үгэнд хэрхэн ханддаг вэ? Нэгдүгээрт, тэд Бурханы үгийг судлан шинжилж, задлан шинжилж, хачин өнцөг болон үзэл бодлын үүднээс судалдаг. Яагаад Би үүнийг “судлах” гэж нэрлэж байна вэ? Объектив нөхцөл байдалд үндэслэвэл, антихристүүд эдгээр нь Бурханы үг мөн гэдгийг хүлээн зөвшөөрөхөөс өөр аргагүй байдаг бөгөөд Бурханы үг маш өндөр дээд тул эгэл жирийн хүмүүс илэрхийлж чадахгүй, эдгээр үгийг өөр хаанаас ч олох боломжгүй гэдгийг ч зүрх сэтгэлдээ мэдэрдэг. Үүний үндсэн дээр тэд эдгээр нь Бурханы үг мөн гэдгийг хүлээн зөвшөөрөхөөс өөр аргагүй хүрдэг, гэхдээ тэд Бурханы үгийг үнэн гэж хүлээж авдаг уу? Үгүй. Тэгвэл антихристүүд яагаад Бурханы үгийг уншсаар байдаг вэ? Яагаад гэвэл, Бурханы үгэнд тэдэнд хэрэгтэй зүйлс, тэдний мэдэхийг хүсдэг зүйлс, сүнслэг ертөнцөд нь тэднийг тэжээж тэтгэдэг зүйлс байдаг. Эдгээр зүйл юу вэ? Мэдээж эдгээр нь антихристүүдийн хэтийн ирээдүй, хувь заяатай нягт холбоотой. Антихристүүд Бурханы үгийг судлах үедээ хүрэх газар, төгсгөл, ирээдүйд хүмүүс хаана очих зэрэгтэй холбоотой үгсийг байнга хайж байдаг. Тиймээс антихристүүд Бурханы үгийг уншихыг “судлах” гэж нэрлэдэг бөгөөд тэд Бурханы үгийг унших зуураа судалж, шинжилж, дүгнэлт хийж байдаг. Тэд Түүний үгийг унших зуураа судалдаг: “Бурхны ярианы өнгө аясаас үзвэл, тэр ийм төрлийн хүмүүст дургүй бололтой. Яагаад би өөрөө тэдний нэг юм шиг санагдаад байна вэ? Бурхан энэ хүмүүст ямар хүрэх газар өгдгийг би олж мэдэх ёстой.” Ийм хүмүүсийг ёроолгүй нүх рүү өшиглөнө гэж Бурхан хэлэхийг хараад тэд дотроо “Энэ ч муу хэрэг шүү. Ёроолгүй нүх рүү өшиглүүлнэ гэдэг чинь дуусна гэсэн үг, тийм биз дээ? Ийм төрлийн хүмүүст хэтийн ирээдүй байхгүй, сайн хүрэх газар байхгүй юм байна, тэгвэл би яах ёстой вэ?” гэж боддог. Тэдний зүрх сэтгэл битүүхэн хөндүүрлэж, түгшиж, тавгүйтдэг. “Бурхан үнэхээр ийм хүмүүст ингэж ханддаг гэж үү? Үгүй ээ, би бууж өгч болохгүй.” Ингээд тэд Бурханы үгийг үргэлжлүүлэн хайдаг. Бурханы үгэнд “Хөвгүүд минь, Би та нарын төлөө тэгнэ, ингэнэ, та нарт ийм, тийм зүйл тохиолдоно” гэж хэлснийг хараад тэд цаашид тавгүйтэхээ больдог. “Бурхны үг зүрх сэтгэлийг минь дулаацуулж байна, үнэхээр гайхалтай. Би бол бурхны ярьдаг ‘хөвгүүдийн’ нэг мөн.” Дараа нь тэд Бурханы үгэнд дурдагдсан “ууган хөвгүүд”, “хаан болж хаанчлах” гэдгийг хараад, “Гайхалтай! Бурханд итгэх нь ашиг тус, гэрэлт ирээдүйтэй юм. Би зөв зам сонгожээ. Би зөв бооцоо тавьж. Би итгэлдээ хичээнгүй байж, бурхны өмсгөлөөс зуурах ёстой. Би эцсийн мөчид ч бууж өгч болохгүй!” гэж боддог. Тэд үргэлжлүүлэн уншихдаа Бурханы үгэнд “эцсээ хүртэл дагадаг хүн гарцаагүй аврагдана” гэж дурдсаныг хардаг. Антихристүүдийн хувьд үүнийг унших нь аврах олсноос зуурахтай адилхан. “Би эдгээр үгийн дагуу хэрэгжүүлнэ. Хэзээ, хаана ч байсан, юу ч тохиолдсон, далай ширгэж, хад чулуу элс болсон ч, хөх тэнгис ногоон тал болж хувирлаа ч гэсэн эдгээр үг өөрчлөгдөхгүй. Тэнгэр газар устаж үгүй болсон ч эдгээр үг үгүй болохгүй. Би эдгээр үгийг сахиж л байвал сайн төгсгөл, сайн хүрэх газартай байх биш үү? Миний хэтийн ирээдүй, хувь заяа баталгаажих биш үү? Гайхалтай! Би эцсээ хүртэл дагадаг хүн байх ёстой!” Ийнхүү ахин дахин хайж, ингэж судалж, тэгж задлан шинжилснээр тэд эцэст нь Бурханы үгээс аврах олс олж, хамгийн том “нууц”-ыг нээдэг. Тэд баяр хөөрт автаж, “Эцэст нь би таягдан хаягдана гэж санаа зовох хэрэггүй, хүхэртэй галт нуур руу явна гэж санаа зовох хэрэггүй, там руу явна гэж санаа зовох хэрэггүй боллоо. Эцэст нь би хүрэх газраа олж, хүн төрөлхтний үзэсгэлэнтэй сайхан хүрэх газар болох диваажинд очих замыг эцэст нь оллоо—ямар сайхан бэ!” Гэвч энэ нь удаан үргэлжилдэггүй бөгөөд тэд Бурханы үгийн “Хүрэх газрын тухай” бүлгийг унших үедээ “Эдгээр үгэнд хүрэх газрын талаар юу гэж хэлсэн байна вэ? Бурхан янз бүрийн хүмүүсийн хүрэх газрын талаар тийм ч тодорхой хэлээгүй бололтой. Бурхан яг юу гээд байна вэ? Би яах ёстой вэ? Би санаа зовох ёсгүй, үргэлжлүүлэн унших хэрэгтэй” гэж боддог. Дараа нь тэд Бурханы “хүрэх газрынхаа төлөө хангалттай сайн үйл бэлд” гэж хэлэхийг хараад энэ талаар дахиад жаахан боддог. “Хэрвээ би сайн хүрэх газартай болохыг хүсвэл хангалттай сайн үйл бэлдэх хэрэгтэй юм байна. Бурхан нэгэнт болзлууд тавьсан болохоор энэ нь аливааг илүү хялбарчилж байна. Би цаашид утгагүй чармайлт гаргаж, хий дэмий зүйл хийгээд байх хэрэггүй—одоо би хаашаа хүчин чармайлт гаргахаа мэдлээ.” Нөхөрлөлөөр дамжуулан антихристүүд сайн үйл гэж юу болохыг мэдэж авч, “зам” олж, шийдэлтэй болдог. “Ийм энгийн байсан байж таарлаа. Өглөг, өргөл өгөх нь сайн үйл юм байна. Сайн мэдээ номлож, илүү олон хүн олж авах нь сайн үйл. Ах эгч нарыг дэмжих нь сайн үйл. Өөрийнхөө эрхэмлэдэг зүйлсийг бусдад өгөх нь сайн үйл. Хүрэх газрынхаа төлөө би бүхнээ зориулна; би энэ бүх зүйлийг өгнө!” Гэвч дараа нь тэд “Үгүй ээ. Хэрвээ би хамаг мөнгө, материаллаг эзэмшлээ өгчихвөл ирээдүйд яаж амьдрах юм бэ? Бурхны ажил хэзээ дуусаж, хүмүүсийн дэлхий дээрх амьдралд хэзээ эдгээр зүйл шаардлагагүй болохыг харахын тулд би эхлээд бурхны үгийг унших ёстой. Би яарах ёсгүй. Гэхдээ би эдгээр зүйлийг өргөн барихгүй бол яаж сайн үйл бэлдэж чадах билээ? Зарим ах эгч нарыг гэртээ байлгаж, хүн олж авахын тулд сайн мэдээ номлох нь хийхэд амархан зүйлс. Би эдгээр зүйлийг хийж чадна” гэж боддог. Тэд сайн үйл бэлдэхийн зэрэгцээ зүрх сэтгэлдээ хэчнээн сайн үйл бэлдсэнээ, сайн хүрэх газартай болох магадлал нь хэр байгааг байнга тоолж байдаг. “Би ийм олон сайн үйл бэлдсэн байхад бурхан яагаад надад шийдвэртэй хариу өгөхгүй байна вэ? Бурхны ажил хараахан дуусаагүй, тэгвэл би яах ёстой вэ? Үгүй ээ, бурхны үгэнд хэтийн ирээдүй, хувь заяаны талаар өөр юу гэж хэлсэн, өөр ямар тодорхой тайлбар байдгийг би харах хэрэгтэй” гэж боддог. Тэд Бурханы үгийг ахин дахин үргэлжлүүлэн хайдаг. Хэрвээ тэд хэтийн ирээдүй, хувь заяанд нь ашиг тустай зүйл олбол баярладаг; хэрвээ хэтийн ирээдүй, хувь заяатай нь зөрчилдөх зүйл олбол шаналдаг. Ийм байдлаар тэд Бурханы үгийг уншсан он жилүүддээ Бурханы үгээс болж удаа дараа сөрөг, сул дорой болж, Түүний үгээс болж ахин дахин эерэг болж, баярлаж, хөөрөн баясдаг. Гэсэн хэдий ч тэдэнд ямар байдал, сэтгэл хөдлөл үүсэхээс үл хамааран, тэд хүрэх газар, хэтийн ирээдүй, хувь заяандаа автсан байдлаасаа хэзээ ч салж чаддаггүй бөгөөд янз бүрийн хүмүүсийн төгсгөлийн талаарх тодорхойлолт, мэдэгдлийг Бурханы үгээс үргэлжлүүлэн хайдаг. Товчхондоо, тэд Бурханы үгэнд хамаг хүчин чармайлтаа гаргадаг. Тэд Бурханы үгийг яаж ч уншлаа гэсэн Бурханы үгэнд үнэн, зам, амь байдгийг ер мэддэггүй. Тэд Бурханы үгээс өөрсдийн хүрэх газар, хүн төрөлхтний хүрэх газар, там руу явахаас болон хүрэх газраа алдахаас зайлсхийх замыг олж чадна гэдгээ л мэддэг. Тэгвэл, олон жилийн турш Бурханы үгийг ийм маягаар уншсаны дараа тэд юу олж авсан бэ? Тэд олон зөв хоосон сургаал, сүнслэг онолын талаар ярьж чаддаг ч Бурханыг эсэргүүцдэг, Бурханд тэрсэлдэг, үнэнийг хэрэгжүүлдэггүй, үнэнийг огт хайрладаггүй өөрсдийн мөн чанартай Бурханы үгийг холбож яасан ч чаддаггүй.

Антихристүүд нууцуудын талаарх Бурханы илчлэлийг олохын тулд Бурханы үгийг үргэлж судалж, хайдаг. Тэд мөн Түүний үгээс шинэ нэр томьёо, шинэ зүйлс, шинэ үгсийг хайж, сүнслэг ч бай, үгүй ч бай ямар ч хүнд мэдэгдээгүй зарим нууцыг ч хайхдаа тулдаг, тухайлбал, инжир гэж юу болох, 144,000 эрэгтэй хүүхдийн утга учир юу болох, ялагч гэж юу болох, түүнчлэн Илчлэл номд байдаг, хүмүүсийн олон жилийн турш судлаад ч ойлгоогүй зарим үг, нэр томьёог хайдаг. Тэд эдгээр зүйл дээр тун шаргуу ажилладаг бөгөөд эдгээр үгэнд хүмүүсийн хүрэх газрын талаарх ямар нэгэн үг байгаа эсэх, хүмүүсийн хүрэх газрын талаарх ямар нэгэн тодорхой тайлбар байгаа эсэхийг байнга хайж, судалж байдаг. Гэхдээ тэд хичнээн шаргуу хайсан ч хүчин чармайлт нь үргэлж талаар болдог. Тиймээс, антихристүүд Бурханы үгийг уншиж, Бурханыг дагаж, чуулганд олныг дагах зуураа зүрх сэтгэлийнхээ гүнд үргэлж тавгүйтэж байдаг. Тэд өөрсдөөсөө “Би ерөөл хүртэж чадах уу? Миний хэтийн ирээдүй, хувь заяа яг юу вэ? Бурхны хаанчлалд надад зориулсан орон зай байх болов уу? Миний хүрэх газар ирэх үед би хөх тэнгэр ширтээд байж байх уу, эсвэл өөрийнхөө гарыг ч харж чадахааргүй түнэр харанхуй ертөнцөд байх уу? Миний хүрэх газар яг юу вэ?” гэж үргэлж асуудаг. Тэд зүрх сэтгэлдээ өөрсдөөсөө ингэж асуусаар байхын зэрэгцээ зүрх сэтгэлийнхээ гүнд Бурханаас чимээгүйхэн ингэж асуудаг: “Би тэнгэрийн хаанчлалд орох шаардлага хангасан уу? Би там руу явахаас зайлсхийж чадах уу? Ингэж эрэлхийлснээрээ би тэнгэрийн хаанчлалд орж чадах уу? Би ирээдүйн ерөөлийг хүртэж чадах уу? Би ирэх ертөнцөд орох уу? Бурхны хандлага юу вэ? Миний санааг амраахын тулд бурхан яагаад надад энэ хэрэг явдлын талаар үнэн зөв, тодорхой хариу өгдөггүй юм бэ? Миний төгсгөл яг юу вэ?” Энэ нь антихристүүд Бурханы үгийг судлан унших үедээ, мөн олныг дагаж, урагшлахаас өөр аргагүй болох үедээ зүрх сэтгэлийнхээ гүнд боддог зүйл биш гэж үү? Энэ бол тэдний зүрх сэтгэлийнхээ гүнд хэтийн ирээдүй, хувь заяандаа ханддаг хандлага юм: Тэдний оюун санаа байнга эдгээр зүйлд эзэмдүүлсэн байдаг бөгөөд тэд үүнтэй цөхрөлтгүй зууралдан, тавьж явуулахаас татгалздаг.

Антихристүүд Бурханы үгийг судлах үед хүрэх газраа хайх, нууцыг судлахаас илүүтэйгээр тэдний сонирхлыг татдаг нэг зүйл бий; тэр нь бие махбодтой болсон Бурхан хэзээ дэлхийг орхин явах, Тэр хэзээ үйлчлэлээ дуусгах, Түүний агуу үйл хэрэг хэзээ гүйцэлдэх, Түүний ажил хэзээ дуусах, Түүнийг дагадаг хүмүүс хэзээ агуу ерөөл эдэлж, Түүний жинхэнэ хэлбэрийг харах вэ гэдэг юм. Бурхан дэлхийг орхин явахыг харж чадах эсэх нь ч бас тэдний хамгийн их анхаардаг зүйл юм. Бурханы удирдлагын төлөвлөгөө амжилттай дуусах өдрөөс гадна, Христ хэзээ дэлхийг орхин явах, Христийг дэлхийг орхих үед ямар байх, тэд одоо хэдэн настай байгаа, 10 эсвэл 20 жилийн дараа амьд байж, Христ дэлхийг орхин явахыг харах эсэх, хэрвээ харвал юу болох, харж чадахгүй бол юу болох талаар тэд илүү их анхаардаг; энэ нь тэдний оюун санаан дахь тооцоолол юм. Зарим нь дотроо, “Би хэдийнээ 60 настай. Хэрвээ би 10 жилийн дараа амьд байвал христ дэлхийг орхин явахыг харж чадах ёстой, гэхдээ 10 жилийн дараа бурхны ажил дуусах үед би хэдийнээ үхсэн байвал миний бурханд итгэх итгэл ямар хэрэгтэй юм бэ? Хэдийгээр бурхан намайг энэ эрин үед төрүүлэхээр урьдчилан тодорхойлсон ч, хэрвээ бурхныг дагагч би ийм агуу, том үйл явдлын гэрч болох боломжийг алдвал ерөөгдсөн хүн гэж тооцогдож чадахгүй, мөн би ямар ч агуу ерөөл хүртээгүй байх болно!” гэж тунгаан боддог. Ийм бодол нь тэдэнд аз жаргалгүй байдал, сэтгэл дундуур байдлыг төрүүлдэг. Тэд хэр зэрэг сэтгэл дундуур байдаг вэ? “Би хэдийнээ ийм хөгшин болчихсон; бурхан яагаад одоо болтол дэлхийг орхин яваагүй байгаа юм бэ? Бурхны ажил яагаад одоо хүртэл дуусаагүй байгаа юм бэ? Бид хэзээ сайн мэдээ номлож дуусах юм бэ? Бурхны ажил хурдан дуусаг, бурхан өөрийнхөө агуу үйл хэргийг хурдан гүйцэлдүүлэг, сүйрэл хурдан бууг, бурхан хурдхан Сатаныг устгаж, ёрын муу хүмүүсийг шийтгэг!” Тэд юу хийж байна вэ? Тэд хувийн хүсэлдээ үндэслэн Бурханд шаардлага тавьж, Түүнийг хүссэнээрээ хөдөлгөх гэж найдаж байгаа бус уу? Тэдний энэ хүсэлд хувийн ашиг сонирхол нь агуулагдаж байгаа биш гэж үү? Өөрсдийн ашиг сонирхлын улмаас тэд Бурхан агуу үйл хэргээ гүйцэлдүүлж, сүйрэл хурдан бууж, Бурхан хурдхан мууг шийтгэж, сайныг шагнаж, Бурхан алдар суугаа хүртээсэй гэж тэсэн ядан найддаг. Тэд зүрх сэтгэлдээ ямар сэдэл агуулж байна вэ? Тэд Бурханы санаа зорилгыг бодолцож байна уу? (Үгүй.) Тэд юу хийж байна вэ? (Тэд ерөөл хүртэх гэж найдаж байна.) Тэд өөрсдийн ашиг сонирхол, хүрэх газрын төлөө Бурханы удирдлагын төлөвлөгөөний ажлыг өөрсдийнх нь хүрэх газрыг тойрон эргэлдүүлэхийг хүсдэг. Энэ нь жигшүүртэй, ичгүүргүй хэрэг биш гэж үү? Бүх хэрэг явдал дээр антихристүүдийн харуулдаг мөн чанар юу вэ? Ашиг сонирхлоо бүхнээс дээгүүр тавьж, ашиг сонирхлоо хамгийн дээр байлгах явдал юм. Өөрөөр хэлбэл, тэд юуг ч, Бурханы удирдлагын төлөвлөгөөг ч ашиг сонирхолтой нь зөрчилдөхийг зөвшөөрдөггүй. Бурханы ажил хэзээ төгсөх, Түүний агуу үйл хэрэг хэзээ дуусах, Тэр хэзээ алдар сууг хүлээн авах, Тэр хүн төрөлхтнийг хэзээ устгах зэрэг энэ бүхэн нь тэдний ашиг сонирхол, хүрэх газрыг тойрон эргэлдэх ёстой, энэ бүхэн тэдний хүрэх газартай холбоотой байх ёстой. Эс бөгөөс тэд Бурханыг үгүйсгэж, Бурханд итгэх итгэлээсээ татгалзаж, бүр Бурханыг хараах болно.

Антихристүүд Бурханы үгэнд хэрхэн ханддагийн нэг гол илрэл бол судлах явдал юм. Энэ бол жинхэнэ үл итгэгчийн Бурханы үгэнд хандах хандлага юм. Тэд юуг судалдаг вэ? Тэд үнэнийг, эсвэл Бурхан хүн төрөлхтнөөс юу шаарддагийг, эсвэл хүн төрөлхтнийг ил болгосон Бурханы үгийг, эсвэл хүн төрөлхтнийг шүүдэг Бурханы үгийг судалдаггүй, Бурханы санаа зорилгыг лавтайяа судалдаггүй, харин өөрсдийнхөө хэтийн ирээдүй, хувь заяаг судалдаг. Тэд Бурханы үгийн аль ч хэсгийг уншсан бай, хэрвээ тэнд тэдний хэтийн ирээдүй, хувь заяатай холбоотой үгс—өөрөөр хэлбэл, тэдний хамгийн их анхаардаг зүйл байвал тэд тийм хэсгийг анхааралтай судалж, чухал гэж тэмдэглэнэ. Жишээлбэл, тэд өөрсөдтэй нь адил хүмүүсийг ил болгож, задлан шинжилсэн Бурханы үгийг, эсвэл тэдэнтэй адил хүмүүсийн талаарх тодорхойлолт юм уу мэдэгдлийг харах үедээ тийм үгийг уйгагүй судалж, ахин дахин уншдаг. Тэд юу хайж байна вэ? Тэд Бурханы санаа зорилгыг хэрхэн ойлгож, хэрэгжүүлэлтийн зарчмыг хэрхэн олж болохыг хайж байна уу? Тэд Бурханы үгээр дамжуулан өөрсдийгөө хэрхэн ойлгож болохыг харахаар хайж байна уу? Үгүй. Эдгээр үгийн ард Бурхан өөрсөдтэй нь адил хүмүүст ямар хандлагаар ханддагийг, Бурхан тэднийг үзэн ядаж, жигшдэг үү, эсвэл Тэр тэднийг аврах уу гэдгийг тодорхой харахын тулд тэд далд утгыг нь уншихыг хичээдэг. Тэд Бурханы эдгээр үгийн агуулгыг төдийгүй, Түүний үгийн өнгө аяс, хандлага, тэдгээрийн цаадах бодол санааг ч шинждэг. Тэд өөрсөдтэй нь адил хүмүүсийн хүрэх газартай холбоотой Бурханы үгийн бүх хэсгийг нэгтгэж, тэдэнд хандах Бурханы хандлага нь аврал бус, харин жигшин гололт гэдгийг олж мэдмэгцээ Бурханд итгэх итгэлд хандах хандлага нь даруй 80-90 хувиар хөрнө. Зүрх сэтгэлд нь үл итгэл даруй бий болж, хандлага нь 180 хэм өөрчлөгдөнө. Энэ өөрчлөлт хэр хэмжээнд хүрдэг вэ? Тэд хийхээр төлөвлөж байсан үүргээ гүйцэтгэхийг, эсвэл орхихоор төлөвлөж байсан зүйлээ орхихыг цаашид хүсэхгүй. Хэдийгээр тэд анх гэр бүлийнхэндээ сайн мэдээ номлохыг хүсэж байсан ч үүнийгээ цаашид хийхгүй—учир нь тэд өөрсдөө цаашид итгэхээ больсон тул гэр бүлийнхэн нь ч итгэх шаардлагагүй болдог. Товчхондоо, тэд анхны бүх төлөвлөгөөгөө нурааж, орхих болно. Энэ нь антихристүүдийн Бурханы үгэнд хандах мөн чанарын хандлага биш гэж үү? Бурханы үгийг судлах тэдний зорилго нь үнэнийг эрэлхийлж, үнэнийг хэрэгжүүлэх зарчмыг олж, улмаар Түүний санаа зорилгыг ойлгож, Түүнд үнэнч байх явдал биш; тэдний зорилго бол Бурхан өөрсөдтэй нь адил хүмүүсийн төгсгөл, хүрэх газрыг хэрхэн тодорхойлдог талаарх нарийн тодорхой мэдэгдлийг олох явдал юм. Тэд өчүүхэн төдий найдвар олж харвал түүнээсээ үхэн хатан зуурна; энэхүү өчүүхэн найдварын төлөө тэд бүх зүйлийг орхиж чадна, тэдний хандлага эрс өөрчлөгдөнө. Гэвч ерөөл хүртэх бүх найдвар нь тасрах үед тэдний хандлага дахин эрс өөрчлөгдөж, итгэлээ алдаж, урвахад хүрч, тэр ч байтугай зүрх сэтгэлдээ Бурханыг хараах хэмжээнд хүрнэ. Эдгээр нь антихристүүдийн илрэл юм.

Мэдээж, антихристүүд Бурханы үгийг судлах зуураа тэдгээрийг ашиглан хувийн ашиг тус хайна. Ямар ашиг тус вэ? Бурханы үгийг судлах зуураа тэд Бурханы ярианы хэв маяг юу болох, хүмүүсийг засах үедээ Түүний өнгө аяс ямар байдаг, хүн төрөлхтнийг ил болгох үедээ Түүний ярих арга барил ямар байдаг, Тэр хүмүүсийг хэрхэн тайвшруулж, ятгадаг, Тэр ямар арга барил ашигладаг, Түүнд ямар мэргэн ухаан байдаг зэргийг олж мэдэхийг хичээдэг. Антихристүүд Бурхан хэрхэн ярьж, ажилладгийг сурч, дуурайхдаа гаргууд; үүний зэрэгцээ, тэд бусадтай ярилцаж, нөхөрлөхдөө Бурханы түгээмэл хэлдэг үгсийг ашигладаг. Тэд Бурханы үгийг судлах зуураа тэдгээр дэх янз бүрийн үнэний үгсээр өөрсдийгөө байнга зэвсэглэж, тэдгээрийг өөрсдийнхөө зүйл болгон хувиргаж, Бурханы эдгээр үгийг ашиглан ажил хийж, хөрөнгө хуримтлуулдаг. Энэ хөрөнгө гэдэг нь юуг хэлж байна вэ? Жишээлбэл, цуглаан дээр зөв бичиг үсэг, хоосон сургаалыг илүү сайн ярьж чаддаг, хэн Бурханы үгийг илүү их цээжилж, Бурханы үгээс илүү ихийг эш татаж, Бурханы үгийг илүү их тайлбарлаж чаддаг хэн боловч чуулган дотор аврал хүртэх хамгийн өндөр магадлалтай хүн байж таарна гэж тэд боддог[a]. Антихристүүд юу ч хийсэн, энэ нь тэдний хэтийн ирээдүй, хувь заяатай холбоотой байдаг. Тэд Бурханы үгийг хэзээ ч зүгээр л үнэн гэж хэрэгжүүлэхгүй, Бурханы үгийг хэрэгжүүлэхийн төлөө зовж, төлөөс төлөх ч үгүй. Харин ч тэд Бурханы үгийг ашиглан хүмүүсийг төөрөлдүүлж, өөрсдийн нэр хүндийг өсгөж, аврал хүртэх хангалттай нөхцөлийг өөрсдөдөө бүрдүүлэхийн тулд тэдгээрийг ашигладаг. Тиймээс, антихристүүдийн Бурханы үгэнд хандах мөн чанар нь гэвэл тэд хэзээ ч Бурханы үгийг үнэн гэж үздэггүй, эсвэл хүмүүсийн дагах ёстой зам гэж үздэггүй. Хэдийгээр антихристүүд Бурханы үгийг барьж аваад өдөр бүр уншдаг ч, мөн Түүний үгийн уншлагыг сонсдог ч нэг зүйл тодорхой: Тэд Бурханы үгийг хэрэгжүүлдэггүй. Бурханы үгийг хэрэгжүүлэх цаг ирэхэд тэдний чин сэтгэл алга болдог—тэд зөвхөн өөрсдийн хэтийн ирээдүй, хувь заяаны төлөө л хуйвалддаг. Гаднаа тэд Бурханы үгийг хайрлаж, хүсэн тэмүүлж байгаа мэт дүр эсгэдэг. Гэвч үнэн хэрэгтээ, өдөр бүр Бурханы үгийг уншиж, хуримтлуулах зорилго нь аврал хүртэх болзлыг хангах явдал юм; тэд хариуд нь Бурханд сайхан сэтгэгдэл төрүүлнэ гэж найдан ингэж хийдэг. Бурхан хүмүүсийн зүрх сэтгэлийг шинждэг гэдэгт тэд итгэдэггүй—хүмүүс зөвхөн гадаад байдлыг л хардаг, тиймээс Бурхан ч бас гадаад байдлыг л хардаг байж таарна гэдгийг л тэд мэддэг, иймээс эдгээр хэрэг явдал дээр тэд өнгөлөн далдлалт, заль мэх ашиглан, хууран мэхэлдэг. Тэд “Би үүнийг гаднаа л хийх хэрэгтэй. Зүрх сэтгэлдээ юу бодох минь хамаагүй—хүмүүс үүнийг харж чадахгүй, бурхан ч бас харж чадахгүй. Үнэндээ би бурхны үгийг яаж ч уншлаа гэсэн, ямар нэгэн жинхэнэ бүтээгдсэн зүйл болохын тулд үүнийг хийж байгаа биш. Хэрвээ миний хэтийн ирээдүй, хувь заяа үүнд хамаагүй байсан бол би энэ зовлон бэрхшээлийг тэвчихгүй, энэ гомдлыг ч тэвчихгүй байх байсан!” гэж боддог. Тэдний бодлоор, Бурханы үг хэчнээн сайхан сонсогдож байсан ч биелэх боломжгүй бөгөөд хүмүүс тэдгээрийг амьдран харуулах ямар ч боломжгүй юм. Цөөн хэдэн хүн Бурханы үгийг бага зэрэг амьдран харуулдаг байлаа ч гэсэн тэд бас л өөрсдийн зорилгын төлөө үүнийг хийж байгаа байж таарна. Шүтлэггүй хүмүүсийн хэлдгээр, “Үнэгүй үдийн хоол гэж байдаггүй.” Тэд дотроо “Бид бурханд итгэх итгэлийнхээ төлөө ийм их зовлон зүдүүрийг тэвчиж, өдөр бүр түүний үгийг уншиж, сонсож, түүний үгийн дагуу амьдарч байгаа—энэ бүхэн юуны төлөө юм бэ? Энэ нь зүгээр л тэр нэг зорилгын төлөө биш гэж үү? Энэ бүхэн өөрсдийнх нь хэтийн ирээдүй, хувь заяаны төлөө гэдгийг хүн бүр зүрх сэтгэлдээ маш сайн мэдэж байгаа; эс бөгөөс бид яах гэж зүгээр л энд зовохын тулд дэлхий ертөнцийг эрэлхийлэх гайхалтай цаг хугацааг орхих юм бэ?” гэж боддог. Энэ хэрэг явдал дээр тэд ямар баримтыг үгүйсгэсэн бэ? Бурханы үг бол үнэн бөгөөд үнэн хүмүүсийг аварч, хүмүүсийг өөрчилж, завхарсан зан чанараа хаяхад нь тусалж чадна. Энэ нь Бурханы үгийн бий болгож чадах үр дүн биш гэж үү? (Мөн.) Антихристүүд энэ баримтыг хүлээн зөвшөөрдөг үү? Тэд үүнийг үгүйсгэж, “Хүн болгон бурхны үг хүмүүсийг аварч чадна гэж ярьдаг, гэхдээ энэ нь хэнийг аварсан юм бэ? Хэн ийм юм тохиолдохыг харсан юм бэ? Би яагаад үүнд итгэхгүй байна вэ?” гэдэг. Бурханы үг хүмүүсийг аварч, хүмүүсийг өөрчилж, Сатаны завхарсан зан чанараас ангижрахад хүмүүст тусалж чадна гэж яагаад хэлдэг вэ? Учир нь Бурханы үг бол үнэн, энэ нь хүмүүсийн амь байж чадна. Хүмүүс Бурханы үгийг амиа болгох үедээ аврагдаж чадна; тэд аврагдсан хүмүүс болдог. Энэ баримтыг антихристүүд хүлээн зөвшөөрдөггүй. Ерөөл хүртэж, сайн хүрэх газартай болохын тулд л хүмүүс өдий хүрсэн бөгөөд энэ бол хүмүүс Бурханы гэрт үүргээ гүйцэтгэдэг цорын ганц шалтгаан гэж тэд боддог. Тэд Бурханы үгийн үр жимсийг үгүйсгэж, үнэний хүмүүс дээр хүрдэг үр дүнг үгүйсгэж, үнэн хүмүүсийг байлдан дагуулж, хүмүүсийг өөрчилж, хүмүүсийг аварч чадна гэдгийг үгүйсгэдэг. Хүмүүс зөвхөн өөрсдийн хэтийн ирээдүй, хувь заяагаа анхаарч, эрэлхийлсэндээ л Бурханыг дагадаг гэж тэд боддог. Бурханы үг хүмүүсийг өөрчилж, тэднийг Бурханд үнэнч болгож, Бурханыг болзолгүйгээр дуулгавартай дагадаг болгож, эсвэл Бурханы гэрт бүтээгдсэн зүйлийн хувиар үүргээ гүйцэтгэдэг болгож чадна гэж тэд итгэдэггүй—тэд үүний алинд нь ч итгэдэггүй. Тиймээс, ашиг сонирхлоо эн тэргүүнд тавьдаг антихристүүд өөрсдөө үнэнийг эрэлхийлдэггүй; Бурханы үгийг нэг төрлийн уран үг, нэг төрлийн мэдэгдэл мэт үзэхийн зэрэгцээ Бурханы эдгээр үг хүмүүсийг аварч чадна гэдэгт тэд итгэдэггүй. Бурханд чин сэтгэлээсээ, үнэнч ханддаг бүх хүн хуурамч, ашиг сонирхолдоо хөтлөгддөг гэж тэд боддог. Тэд Бурханы хэчнээн олон үгийг сонссон ч, Бурханы хэчнээн олон номлолыг сонссон ч эцэст нь тэдний зүрх сэтгэлд үлддэг зүйл бол хэтийн ирээдүй, хувь заяа гэх энэ дөрвөн үг л байдаг. Өөрөөр хэлбэл, Бурханы үг, Бурханы ажил, Бурханы удирдлагын төлөвлөгөө нь хүмүүст сайн хэтийн ирээдүй, хувь заяаг авчирч, тэдэнд сайн хүрэх газрыг авчирч чадна. Антихристүүдийн хувьд энэ л хамгийн жинхэнэ бөгөөд энэ л хамгийн дээд үнэн юм. Ийм байгаагүй бол, нэгдүгээрт тэд Бурханд итгэхгүй байх байсан. Хоёрдугаарт, тэд Бурханы гэрт үлдэхийн тулд ийм гомдлыг тэвчихгүй байсан. Гуравдугаарт, тэд Бурханы гэрт ямар ч үүрэг гүйцэтгэхгүй байсан. Дөрөвдүгээрт, тэд Бурханы гэрт ямар ч зовлон зүдүүрийг тэвчихгүй байсан. Тавдугаарт, тэд эд баялаг, алдар хүндэд умбаж, дэлхий ертөнцийг эрэлхийлж, алдар нэр, ашиг хонжоог эрэлхийлж, мөнгийг эрэлхийлж, ёрын муу чиг хандлагыг эрэлхийлэхийн тулд хэдийнээ дэлхийн амьдрал руугаа буцах байсан. Тэдний хэтийн ирээдүй, хувь заяатай хамаатай учраас л тэд одоо Бурханы гэрт түр зуур амьдарч байгаа юм. Тэд хэтийн ирээдүй, хувь заяагаа баталгаажуулах тал дээр шийдэмгий хандлагатай байхын зэрэгцээ аз турших сэтгэлгээ тээж, Бурханы ажил дуусах үед тэнгэрийн хаанчлалд орж, агуу ерөөл хүртэх хүмүүсийн тоонд багтана гэж найддаг. Энэ ямар гээчийн сэтгэлгээ вэ? Тэд зорилгодоо хүрэхийн тулд Бурханаас ашиг хүртэхийг хүсдэг ч Түүнийг дуулгавартай дагахыг хүсдэггүй; түүнчлэн тэд бүр Бурханы хэлсэн бүх үгэнд ч итгэдэггүй, Бурхан бүх зүйлийг захирдаг гэдэгт ч итгэдэггүй. Энэ нь бага зэрэг хорон муу биш гэж үү? Бурханы үгийг судлах хандлагынх нь тухайд бол тэд үл итгэгчид юм. Антихристүүд ийм хандлагаар Бурханы үгийг судалж, уншиж, авч үзэж чадаж байгаа нь тэд бол сонгодог үл итгэгчид, тэр чигтээ жинхэнэ үл итгэгчид гэдгийг харуулж байна. Тэгвэл тэд яагаад Бурханы гэрт зарим өнгөцхөн ажил хийж, алга болохгүйгээр үргэлжлүүлэн дагаж чаддаг вэ? Тэд яаж ч засалт туулсан, яагаад үлдэж, бүр чуулганы амьдралд оролцож, Бурханы үгийг үргэлжлүүлэн сонсож, уншиж чаддаг вэ? Яагаад тэр вэ? (Тэд ерөөл хүртэхийг хүсдэг.) Учир нь тэд ерөөл хүртэхийг хүсдэг. Шүтлэггүй хүмүүсийн хэлдгээр “Хэн намайг тэжээнэ тэр миний эх, хэн надад мөнгө өгнө тэр миний эцэг.” Энэ ямар гээчийн логик вэ? Энэ логик Сатаны ертөнцийн гүн ухаанаар дүүрэн биш гэж үү? Энэхүү сатанлаг гүн ухааны нөлөөн дор тэд Бурханд итгэдэг: “Чи ямар онцгой ажил хийсэн байх нь надад хамаагүй—чиний зан чанар эсвэл мөн чанар ямар ч байсан хамаагүй, чи надад ерөөл, сайн хүрэх газар, сайн ирээдүйг өгч, намайг агуу ерөөлтэй болгож л чадаж байвал би чамайг дагаж, одоохондоо чамайг бурхан гэж үзэх болно.” Энд жинхэнэ итгэлийн ямар нэгэн бүрэлдэхүүн хэсэг байна уу? (Үгүй.) Тиймээс, Бурханы үгэнд хэрхэн ханддаг тухайд нь ийм хүмүүсийг антихристүүд болон үл итгэгчид гэж тодорхойлох нь тун үнэн зөв юм!

Антихристүүд Бурханы үгэнд судлах хандлагаар ханддаг. Тэд Бурханы үгийг хэзээ ч Бурханы үг гэж үздэггүй; тэгвэл тэд үүнийг юу гэж үздэг вэ? Нууцын цуглуулга уу? Уран зөгнөлт түүх үү? Бүрхэг, ойлгошгүй бичвэр үү? Тэд Бурханы үгийг уншихдаа Бурханы санаа зорилгыг эрж хайдаггүй, Бурханы санаа зорилго, эсвэл зан чанарыг ойлгох гэж ч оролддоггүй. Тэд Бурханыг таньж мэдэхийг хүсдэггүй, Түүний санаа зорилгыг бүр ч бодолцон үздэггүй. “Миний яг одоогийн яаралтай санаа зорилго гэвэл Миний хүслийг бүрэн анхаарч чаддаг бүлэг хүнийг хайж олох явдал” гэх Бурханы үгийг унших үедээ тэд сэтгэл нь хөдөлдөг үү? Тэд: “Бурхны санаа зорилгыг бодолцдог хүмүүсийг хайж олох гэдэг чинь юу гэсэн үг вэ? Чиний санаа зорилгыг бодолцох ямар хэрэгтэй юм бэ? Ингэлээ гээд би хоолтой байж, эсвэл мөнгө олж чадах уу? Бурхны санаа зорилгыг бодолцсоноор сайн хүрэх газарт очих уу? Энэ нь надад агуу ерөөл авчрах уу? Хэрвээ ингэж чадахгүй бол мартаж үз; би бодолцон үзэх шаардлагагүй. Би там руу хаягдахаас зайлсхийж, сайн хүрэх газраа баталгаажуулах замыг хайж байна. Хэрвээ чиний санаа зорилгыг бодолцон үзэх нь надад ерөөл авчрах юм бол би бодолцъё. Зүгээр л яах ёстойг минь хэлчих” гэдэг. Тэд Бурханы тавьсан шаардлагыг хангаж чадна гэж та нар бодож байна уу? (Үгүй.) Бурхан ганцхан шаардлага тавьдаг: Бурханы хүслийг дагаж, Бурханаас эмээж, муугаас зайлах. Ингэснээрээ чи Түүний санаа зорилгыг бодолцон үзэж байгаа бөгөөд агуу ерөөл хүртэж чадна. Үүнийг сонсоод антихристүүд “Би хэтэрхий эрт дуугарчхаж, намайг нухацтай хүлээж авах ёсгүй байсан юм. Би бурхны санаа зорилгыг бодолцож чадахгүй, мартаж үз. Энэ арга бүтэхгүй юм байна; би өөр арга олъё” гэж боддог. Тэгээд тэд Бурханы үгийн өөр талуудад хүчин чармайлт гаргаж эхэлдэг. Тэд бусад талуудыг судалж, задлан шинжлэхэд хүчин чармайлт гаргадаг ч тэр бүх шинжилгээний эцэст тэдний олж авдаг зүйл нь ердөө л хэдэн бичиг үсэг, хоосон сургаал байдаг. Тэд үнэнийг хайрладаггүй учраас, өөрсдийн ашиг сонирхол, хэтийн ирээдүй, хувь заяаг насан туршийн эрэлхийллийн бай гэж үздэг учраас Бурханы үг тэдний хувьд зүгээр л амны уншлага болсон байдаг. Тэд Бурханы ажил, эсвэл Ариун Сүнсний удирдамжаас хэзээ ч, ямар ч таашаал мэдэрч байгаагүй. Тэд Бурханы үгийг уншихдаа ямар ч гэрэл хардаггүй, ямар ч гэгээрэл, эсвэл хангалт олж авдаггүй. Тэдний олж авдаг зүйл нь ердөө л хэдэн бичиг үсэг, хоосон сургаал, түүнчлэн нууцууд болон хүрэх газрын талаарх зарим ил болголт, үг хэллэг юм. Эдгээр үг хэллэг, хоосон сургаалыг хөрөнгө гэж үзэх үед тэдэнд өөрсдийн хүрэх газрыг хяналтдаа авсан мэт, хүрэх газраа баталгаажуулсан мэт санагддаг. Гэсэн хэдий ч Бурханы үгийн тасралтгүй ил болголт, шүүлт, гэсгээлтийн дунд, эсвэл өөр өөр үе шатанд хүнд тавьдаг Бурханы шаардлагын дунд тэдэнд хүрэх газраа алдсан мэт, аврагдаж чадахгүй мэт санагддаг. Энэ хугацаанд тэд дотроо үргэлж тавгүйтдэг; тэд сайн хүрэх газрыг баталгаажуулахын тулд зүрх сэтгэлийнхээ гүнд байнга оюун санааны тэмцэл өрнүүлж байдаг. Тэд Бурханы нэг өгүүлбэрээс болж тэмцэнэ, Бурханы өөр нэг өгүүлбэрээс болж сөрөг болно, дахиад нэг өгүүлбэрээс болж баярлана. Гэвч тэд баярласан ч бай, эсвэл аврах олсноос зуурсан ч бай, ийм хүмүүсийн хувьд энэ нь ердөө л агшин зуурынх байдаг. Тиймээс эцэст нь зарим антихрист өөрсөдтэй нь адил хүмүүс аврагдаж чадахгүй гэж боддог; Бурханы үгээс харахад Бурхан өөрсөдтэй нь адил хүмүүст дургүй мэт санагддаг—тэд ерөөл хүртэж чадах уу, үгүй юу? Тэдний хэтийн ирээдүй, хувь заяа яг юу вэ? Эдгээр нь тодорхойгүй санагддаг, тэд эдгээрийг сайн мэддэггүй. Энэ үед тэд яах вэ? Тэд гэмшиж чадах уу? Тэд Ниневегийн хүмүүс шиг гар дахь ёрын муугаа орхин, Бурханд нүглээ улайж, гэмшихээр эргэж, Бурханы үгийг амиа болгон хүлээн авч, Бурханы үгийг оршин тогтнолынхоо суурь болгон хүлээн авч чадах уу? Тэд чадахгүй. Тиймээс, олон жилийн эрэлхийлэл, олон жилийн найдвар, мөн олон жил Бурханы үгийг судалсны эцэст, хэрвээ тэд өөрсөдтэй нь адил хүмүүс ерөөл хүртэх ямар ч боломжгүй, ямар ч найдваргүй, Бурханы аврах хүмүүс яавч биш, хүссэн зүйлээ авч чадахгүй гэсэн дүгнэлтэд хүрвэл юу хийх вэ? (Тэд Бурханыг орхино.)

“Бурханыг хайрлах тангаргаа би шинэчилнэ: бие, сэтгэлээ Түүнд зориулна” гэх сүнслэг үг байдаг. Энэ үг маш “сүрлэг.” Би энэ үгийг анх сонсохдоо хүний хэлний “сүр жавхланг” зүрх сэтгэлдээ гүнээ мэдэрсэн. Хүмүүс өөрсдийн тангаргийг маш эрхэм, маш цэвэр, өөгүй гэж үздэг; тэд хайрын зориулалтаа маш цэвэр, ариун дагшин гэж үздэг. Антихристүүд Бурханыг хайрлах тангаргаа шинэчилж, бие, сэтгэлээ Түүнд зориулж чадах уу? (Чадахгүй.) Яагаад чадахгүй гэж? Зарим хүн: “Бурханы ийм олон үгийг уншсаны дараа, миний бодох арга барил бүтэхгүй, эсвэл үр дүнд хүрэхгүй байгааг хараад би Бурханыг хайрлах тангаргаа шинэчилж, анх Түүнд өгсөн тангаргаа давтдаг. Энэ чинь эргэж байгаа биш гэж үү? Энэ нь хэцүү биш шүү дээ” гэдэг. Антихристүүд ийм зүйл хийж чадах уу? (Тэд чадахгүй.) Яагаад тэд чадахгүй гэж? “Бурханыг хайрлах тангаргаа би шинэчилнэ” гэдэг нь хүний хамгийн ухаалаг мэдэгдэл биш гэж үү? Энэ нь хүний хамгийн агуу, хамгийн цэвэр хайр биш гэж үү? Тэгвэл антихристүүд яагаад үүнийг хийж дөнгөдөггүй вэ? (Антихристүүдэд Бурханы талаарх ойлголт байдаггүй, жинхэнэ хайр бүр ч байдаггүй. Тэдний хайр бүгд хуурамч бөгөөд ашиг сонирхолд нь үндэслэсэн байдаг. Олж авах ямар ч ашиг тус байхгүй болмогц тэд нүүр буруулаад явна.) Антихристүүд ийм цэгт хүрэх үедээ ямар нэг зүйл буруугаар эргэж, өөрсдөө буруу бооцоо тавьжээ гэдгийг мэдэрдэг. Сэтгэл санаагаа сэргээхийн тулд тэд сүнслэг ертөнцөө дэмжих нэг уриа, эсвэл онол ашиглах хэрэгтэй болдог—ямар уриа вэ? “Бурханыг хайрлах тангаргаа би шинэчилнэ, бие, сэтгэлээ Түүнд зориулна.” Энэ нь тэд дахин эхлэх гэж байна гэсэн үг юм. Эс бөгөөс тэд үргэлжлүүлэн амьдарч чадахгүй бөгөөд Бурханд итгэх итгэл нь төгсгөл болно. Бурхан ажлынхаа явцад өдөр бүр үг хэлдэг бөгөөд Түүнийг ярих болгонд Түүний үг бүхэлдээ үнэний тухай байдаг—тэдгээр нь бүгд хүний завхарсан зан чанарыг ил болгодог үгс, үнэн-бодит байдалд хэрхэн орж, үнэн-зарчмыг хэрхэн ойлгох ёстойг хүмүүсээс шаардсан үгс байдаг—тэдгээр нь бүгд ийм үг юм. Иймээс антихристүүд “Эдгээр үгийн аль нь ч яагаад хүрэх газрын талаар ярьдаггүй, эсвэл ерөөл хүртэхтэй холбоотой хэрэг явдлыг дурддаггүй юм бэ? Энэ нь бидний хэтийн ирээдүй, хувь заяа бурхны гарт юу ч биш болсон гэсэн үг биш үү? Бидэнд бурхны өгсөн амлалт үгүй болсон хэрэг үү? Хэрвээ бурхан эдгээр зүйлийг хэзээ ч дурдахгүй бол магадгүй бидний найдвар тасрах байх. Хэрвээ бидний найдвар тасрах юм бол бид яах ёстой вэ? Энэ амархан. Хэрвээ бурхны үгэнд эдгээр зүйлийн талаар юу ч хэлээгүй бол хүний аргыг ашиглацгаая: Бурхныг хайрлах тангаргаа шинэчилцгээе!” гэж боддог. Хүмүүс анх Бурханд итгэж эхлэх үедээ яаж ийм их урам зоригтой, ийм их хайр, итгэлтэй байсан бэ? Эдгээр нь оргил цэгтээ хүрэх үед хүмүүс Бурханы өмнө шийдвэр гаргаж, тангараг өргөн, “Энэ амьдралд би хэдийд ч, хаана ч байсан, Бурханы төлөө өөрийгөө зарлагадаж, ямар ч гомдол, харуусалгүйгээр өөрийгөө Түүнд зориулах болно. Бороотой ч бай, нартай ч бай, өгсөж уруудсан ч бай, өвчтэй байсан ч, ямар ч гай зовлон тохиолдсон бай, далай тэнгис ширгэж, хад чулуу элс болтол би Түүнийг эцсээ хүртэл дагах болно. Хэрвээ би энэ тангаргаа зөрчвөл тэнгэрийн аянгад ниргүүлж, сайн хүрэх газаргүй болох болтугай” гэж хэлсэн. Тэдний тангараг одоо яагаад алга болсон бэ? Хэтэрхий их хугацаа өнгөрч, энэ нь өөрсдийнх нь итгэл, хайрыг элээсэн гэж тэдэнд санагддаг. Тэд зүрх сэтгэлдээ “Үгүй ээ, би сэтгэл санаагаа сэргээх хэрэгтэй. Би урьдынх шигээ шинэлэг, цоглог, их итгэлтэй, урам зоригтой байх ёстой. Би хүсэл эрмэлзэл, хүрэх газар, ерөөл хүртэх хүслээ буцааж олж авах ёстой. Тэгвэл бурханд итгэх итгэл, түүнийг хайрлах хайр минь өмнөх шигээ их болох биш үү? Түүнд зориулах миний жинхэнэ зориулалт өмнөхтэйгөө адилхан болох биш үү?” гэж боддог. Гэсэн хэдий ч үнэнийг огт эрэлхийлдэггүй хүн зүрх сэтгэлийнхээ гүнд хэчнээн их тэмцэж, Бурханд итгэх анхны итгэл, урам зоригоо хэчнээн их дурсан саналаа ч энэ нь тэдний одоогийн нөхцөл байдлыг өөрчилж чадахгүй. Энэ нөхцөл байдал юу вэ? Тэдний хэтийн ирээдүй, хувь заяа юу ч биш болох үед, хэтийн ирээдүй, хувь заяа нь тэднээс улам бүр холдох үед, ерөөл хүртэх хүсэл нь бараг л нурах үед, найдлага тээсэн бүх бодол, бүх хүсэл нь биелэх боломжгүй болох үед тэдний хувьд тууштай байхад маш хэцүү болдог—ийм маягаар тууштай байх нь зүрх сэтгэлийнх нь гүнд маш шаналгаатай байдаг. Тэд цаашид тэвчиж чадахгүй мэт санагдах байдал, сэтгэл хөдлөлийг байнга мэдэрдэг. Тэд тэнгэрийн хаанчлалын ерөөлийг эдлэхийн тулд Бурханы ажил хэзээ дуусахыг үргэлж тэсэн ядан хүлээдэг. Зарим хүн бүр “Бурхны ажил хурдан дуусаг, их сүйрэл хурдан бууг—хэрвээ тэнгэр нурвал хүн болгон үхнэ, хэн ч сайн үр дүн хүлээх хэрэггүй. Хэрвээ би ерөөл хүртэж чадахгүй бол хэн ч хүртэх ёсгүй!” гэж найддаг. Зүрх сэтгэлийнхээ гүнд тэд Бурханы хаанчлал ирээсэй гэж найддаггүй, Бурханы агуу үйл хэрэг дуусаасай гэж найддаггүй, Бурханы зургаан мянган жилийн удирдлагын төлөвлөгөө эцэстээ алдаршиж, Бурхан хүн төрөлхтний дундаас ялагчдыг олж авч, хүн төрөлхтнийг үзэсгэлэнтэй сайхан хүрэх газар луу хөтлөөсэй гэж найддаггүй—тэд эдгээр зүйлд найддаггүй. Харин ч эсрэгээрээ, ерөөл хүртэх бүх хүсэл нь сүйрэлтэй тулгарах үед тэд зүрх сэтгэлийнхээ гүнд Бурханы ажлыг харааж, Бурханы ажилд зэвүүцэж, үүнээс ч илүүтэйгээр Бурханы үгэнд зэвүүцдэг.

Одоо зарим хүний хувьд олон жил номлол сонссоны дараа сонсох тусам төдий чинээ их ойлгож, зүрх сэтгэл нь улам тодорхой болж, улам ихийг сонсохыг хүсдэг. Эсрэгээрээ бусад хүмүүс номлол сонсох тусмаа төдий чинээ их зэвүүцдэг. Бурханы үгийг сонсмогц тэдний чөтгөрлөг тал ил гардаг. Бурхан үнэний талаар нөхөрлөж, тэр нь хүний завхарсан зан чанарыг хөндөхийг сонсмогц тэдний тэрслүү сэтгэлгээ ил гарч, зэвүүцэл нь бүхэлдээ ил гарч ирдэг—тэд үүнийг ямар хэмжээнд хүргэдэг вэ? Зарим нь зүрх сэтгэлдээ хараадаг: Тэд Бурханыг харааж, үнэнийг харааж, чуулганы удирдагч, ажилчдыг харааж, үнэнийг илүү их эрэлхийлдэг хүмүүсийг хараадаг. Тэд тийм хүмүүсийг харах үедээ тэдэнд дургүйцэж, тэдэн рүү дайрч давшлахыг хүсдэг. Тийм хүмүүс Бурханы үгийг номлож, Бурханы үгийг тунгаан бодож, Бурханы үгийн талаар нөхөрлөж байгааг харах үедээ тэд ядарч, нойрмоглох хүртлээ зүрх сэтгэлдээ хараадаг. Тиймээс, Бурханы үгийн талаарх нөхөрлөлийг сонсмогцоо зарим хүний нүд гэрэлтдэг байхад зарим нь Бурханы үгийн талаарх нөхөрлөлийг сонсох, эсвэл хэн нэгэн Бурханы үгээс ямар нэг гэрэл олж авснаа ярихыг сонсох үедээ оюун ухаан нь будилж, бодол санаа нь тодорхойгүй болж, сүнс нь хямардаг. Тэдний зүрх сэтгэл маш их давчидсандаа амьсгалж чадахгүй болдог бөгөөд цэвэр агаар амьсгалахаар гадагшаа гарахыг үргэлж хүсдэг. Гэвч чи хэтийн ирээдүй, хувь заяа, Бурханы ерөөл, Бурханы ажил хэзээ дуусах болон нууцуудын талаар нөхөрлөх үед өрөө хэчнээн жижиг, агаар сэлгэлт хэчнээн муу байсан ч тэд агаар амьсгалахаар гардаггүй, эсвэл зүүрмэглэдэггүй бөгөөд чих тавин сонсдог. Чи хэчнээн удаан ярих нь хамаагүй, бүр нойр, хоолгүй байх шаардлагатай болсон ч хамаагүй тэд сонсдог. Зарим шинэ итгэгч Надтай холбогдох үед Би тэдэнтэй хүмүүсийн байдал болон хүмүүс үнэнийг хэрхэн эрэлхийлэх ёстой талаар нөхөрлөсөн боловч тэд ойлгоогүй бөгөөд Надаас зарим нууцын талаар ярьж чадах эсэхийг асуусан. Би: “Чи нууцын талаар сонсмоор байна уу? Тэгвэл Би эхлээд чамд нэг баримтыг хэлье. Байнга нууцын талаар лавлаж, Бурханы үгээс эдгээр зүйлийг судлахад үргэлж анхаардаг хүмүүс сайн хүмүүс биш. Тэд бүгд үл итгэгчид болон фарисайчууд юм” гэж хэлсэн. Миний хариултыг сонсоод шинэ итгэгчид мэл гайхаж, цааш асуухаасаа ичсэн боловч дараа нь дахин асуух боломж олсон бөгөөд Би тэдэнд яг адилхан хариулсан. Миний тэдэнд хэрхэн хариулсан талаар та нар юу гэж бодож байна вэ? (Сайн байсан. Энэ нь тэдэнд өөрсдийгөө эргэцүүлэхэд тусалж чадна.) Тэд эргэцүүлэх болов уу? Тэд тэгэхгүй. Тэгвэл чи тэдэнд хэрхэн тусалж чадах вэ? Тэдэнд зүгээр л “Нууц бол амь биш, эсвэл үнэн биш. Чи хэчнээн олон нууцыг ойлгосон ч энэ нь үнэнийг ойлгохтой тэнцэхгүй. Чи бүр бүх нууцыг олж мэдлээ ч энэ нь тэнгэрт очиж, эсвэл сайн хүрэх газартай болж чадахтай тэнцэхгүй” гэж хэл. Эдгээр үгээр тэдэнд туслах талаар чи юу гэж бодож байна вэ? Энэ нь хэрэг явдлыг төгс тайлбарлаж байгаа биш гэж үү? Сүнслэг ойлголттой, үнэнийг хайрладаг, үнэнийг эрэлхийлдэг хүмүүс эдгээр үгийг сонсоод, “Би нууцыг амь гэж бодож байсан, гэхдээ одоо нууцууд бол амь биш гэдгийг мэдсэн болохоор би цаашид тэдгээрийг судлахгүй. Тэгвэл амь гэж юу вэ?” гэдэг. Энэ нь тэд бага зэрэг ойлгосныг харуулж байна. Тэгвэл антихристүүд эдгээр үгийг сонсоод тусламж авдаг уу? Тэд өөрчлөгддөг үү? Тэд өөрчлөгдөж чаддаггүй. Тэд эдгээр үгээс ямар ч ашиг тус олдоггүй бөгөөд эдгээр үгэнд ямар ч ерөөл байхгүй, хэтийн ирээдүй, хувь заяатай нь хамаагүй, хэтийн ирээдүй, хувь заяатай нь ямар ч холбоогүй, хамааралгүй, ямар ч хэрэггүй гэж боддог тул тэдгээрийг хүлээн авч чаддаггүй. Тэгвэл ямар нөхөрлөл тэдний хэтийн ирээдүй, хувь заяатай холбоотой байдаг вэ? Жишээлбэл, чи: “Өнөө үед дэлхий дээр олон хачин үзэгдэл гарч байна. Зарим газарт дөрвөн сар гарч, цусан сар хэд хэдэн удаа ажиглагдсан. Хачин жигтэй тэнгэрийн үзэгдлүүд байнга тохиолдож байна. Хүний ертөнцөд янз бүрийн тахал, гамшиг гарч, зарим газарт хүмүүс хүний мах идэх үзэгдэл гарч байна. Нөхцөл байдлыг харвал, бид Илчлэл номд зөгнөсөн аяга болон тахлын цаг үед хэдийнээ иржээ” гэж хэлж болно. Антихристүүд эдгээр үгийг сонсох үедээ нүд нь гэрэлтэж, чих тавин сонсдог. Тэд “Би энэ эрин үед төрсөн нь сайн хэрэг. Би агуу ерөөл хүртэж чадна. Би үнэхээр ухаантай юм аа! Би дэлхийн зүйлсийг эрэлхийлэхээр сонгоогүй. Би бурхны ажлын энэ үе шатыг дагахын тулд дэлхийн хэтийн ирээдүй болон гэр бүлээ орхисон—одоог хүртэл дагаж чадсандаа би маш их баяртай байна. Бурхны өдөр ойртож байна. Нөхцөл байдлаас харвал, би үхэхээсээ өмнө бурхны ажил дуусах өдрийг үзэж чадах бололтой. Тэр өдөр би түүгээр авруулах хүмүүсийн нэг байх нь гарцаагүй. Ямар гайхалтай вэ!” гэж баярладаг. Тэд зөв зам сонгож, зөв хаалга олж, зарим төлөөсийг төлсөндөө зүрх сэтгэлдээ битүүхэн баярладаг. Тэд мөн бууж өгөлгүйгээр өнөөг хүртэл дагаж, Бурханы гэрт байсаар байгаадаа, мөн ямар ч төвөг удаагүй, эсвэл зайлуулагдах юм уу хөөгдөөгүйдээ баярладаг. Тэгвэл тэр үеэс хойш тэд үнэнийг хэрэгжүүлэх үү, эсвэл өнөөх л найдвараа тээсээр байх уу? Тэдний зүрх сэтгэлийн гүн дэх хандлага өөрчлөгдөхгүй. Тиймээс, Бурханы үгээс биелсэн гэж боддог хэсгээ олох үед тэдэнд эрдэнэс олсон мэт санагддаг. Тэд өөрсдийгөө азтай, зөв зам сонгосон, зөв хаалгаар орсон, зөв Бурханыг сонгосон, мөн өөрсдийгөө ухаалаг хүмүүс, ухаалаг охид гэж даруй мэдэрдэг. “Ашгүй би тэр үед ажлаа орхисон. Би зөв сонголт хийсэн. Би ямар ухаантай юм бэ? Хэрвээ би тэр үед тийм болгоомжтой байгаагүй бол одоо ерөөлөөс хоцрох байсан байж магадгүй. Би цаашид ч болгоомжтой байж, хэтийн ирээдүй, хувь заяаныхаа төлөө тэмцэхэд амьдралаа зориулах ёстой.” Энэ хэрэг явдлаас та нар антихристүүдийн ямар мөн чанарыг харж байна вэ? Энэ хүмүүс завшааныг далимдуулагчид биш гэж үү? Тэдэнд Бурхан, Түүний үг, эсвэл Түүний ажилд итгэх жинхэнэ итгэл байдаггүй. Тэд бол завшааныг далимдуулагчид, Бурханы гэрт шургалсан хүмүүс юм. Тиймээс Бурханы гэрт энэ хүмүүс үргэлж зүгээр л суудал бөглөж, өдөр хоногийг өнгөрөөж байдаг. Тэд Бурханыг хэдэн жил дагасан, ямар төлөөс төлсөн, ямар агуу зүйл хийсэн, Бурханы ямар ажлыг биечлэн туулсан, Бурханы ажлын ямар алхмуудын талаар жаахан ойлгосноо хуруу даран тоолдог. Тэд өдөржин эдгээр зүйлийг зүрх сэтгэлдээ ахин дахин тооцоолж, үнэн болон амийн хамгийн чухал зүйлсийг орхигдуулдаг. Тэд зөвхөн ерөөл хүртэхийн тулд л Бурханд итгэдэг—энэ бол завшааныг далимдуулах явдал юм. Бурханы ямар ч үг, хэний ч туршлагаар олсон мэдлэг тэдний завшааныг далимдуулах хандлагыг хэзээ ч өөрчилж чадахгүй. Антихристүүд ийм л байдаг. Тэд өөрсдийн ашиг сонирхлын тухайд хэзээ ч, ямар ч буулт хийхгүй; тэд хэтийн ирээдүй, хувь заяаныхаа төлөө үзэл бодлоо хэзээ ч өөрчлөхгүй, алхаж буй замынхаа чиглэл, зорилгыг өөрчлөхгүй, эсвэл биеэ авч явах зарчмаа өөрчлөхгүй. Тэд хэтийн ирээдүй, хувь заяаныхаа төлөө Бурханы үгийн алиныг нь ч, ганцыг нь ч хэрэгжүүлэхгүй. Зарим хүн: “Тэд хааяа аливааг орхиснор, эсвэл өөрсдийгөө зарлагадсанаар зарим үгийг хэрэгжүүлдэг” гэдэг. Тэд юу ч хэрэгжүүлсэн бай, өөрсдөд нь хэтийн ирээдүй, хувь заяа байгаа бөгөөд ерөөл хүртэж чадна гэх нөхцөлд үүнийгээ хийдэг. Тэд ямар ч үнэнийг хэрэгжүүлсэн бай, энэ нь хольцтой бөгөөд ямар нэг санаархал, зорилготойгоор хийгддэг. Энэ нь Бурханы шаарддаг хэрэгжүүлэлтээс тэс өөр юм.

Антихристүүд Бурханы үгийг уншихдаа голчлон Түүний үгийг ашиглан өөрсдийн хүрэх газрыг болон нууцуудыг хайж, Бурханы ажил, удирдлагын төлөвлөгөө хэзээ дуусах, сүйрэл хэзээ буух гэх мэттэй холбоотой агуулгыг хайдаг. Өөрсдийн хүрэх газрын төлөө тэд ихээхэн хүчин чармайлт гаргаж, олон зүйл хийж чаддаг. Тиймээс, Бурханы ажил дуусаж, их сүйрэл буух үед өөрсдийнх нь хийсэн зүйлс, төлсөн төлөөс, орхисон зүйлс нь хүсэж буй ерөөлөөр нь солигдож чадах эсэх, өөрсдөө сүйрлийн зовлонгоос зайлсхийж чадах эсэх—энэ бол тэдний мэдэхийг хүсдэг, анхаардаг зүйл юм. Бурханы үгийг судлах бүхий л үйл явцынхаа туршид хэчнээн олон жил өнгөрсөн ч хамаагүй, тэд зөвхөн өөрсдийн хэтийн ирээдүй, хувь заяанд л санаа тавьдаг. Тиймээс, Бурханы үгийг унших үедээ тэдний анхаардаг зүйл болон Бурханы үгээс хайдаг агуулга нь бүгд ямар нэгэн онцгой шинж тэмдэг, онцлогтой байдаг. Ерөнхийдөө, эхний зургаан сар юм уу нэг жилийн хугацаанд шинэ итгэгчид Бурханы үгээс ийм сэдвүүдийг хайдаг. Гэвч зургаан сар, эсвэл нэг жил өнгөрсний дараа зарим хүн эдгээр хэсгийг бүгдийг нь өмнө уншсан гэдгээ харж, тэдгээрийг цаашид судлах нь утгагүй бөгөөд тэдгээр нь хүмүүсийг үнэн рүү оруулж чаддаггүй төдийгүй, үнэн рүү ороход нь нөлөөлж, үймүүлж ч магадгүй гэдгийг олж мэддэг тул эдгээр хэсгийг цаашид уншдаггүй. Тэдний хувьд, хааяа нэг харж, ойлгоход л хангалттай байдаг. Үлдсэн хугацаанд нь тэд “Би хэрхэн үнэн рүү орж чадах вэ? Хүн төрөлхтнийг ил болгосон Бурханы үг олон бий. Тэдгээр нь хүмүүсийн заль мэхтэй, тэрслүү байдал, биеэ тоосон зан чанарыг ил болгодог; тэдгээр нь хүмүүсийн янз бүрийн шашны үзэл болон Бурханд хандах хандлагыг ил болгодог. Үүнээс ч илүүтэйгээр, тэдгээр нь хүмүүсийн хэвийн бус хүн чанарын янз бүрийн илрэлийг ил болгодог. Тэгвэл хүмүүс юу хэрэгжүүлэх ёстойг би Бурханы үгээс хэрхэн олж болох вэ?” гэж тунгаан боддог. Үнэнийг хайрлаж, эрэлхийлдэг хүмүүс эдгээр зүйлд хүчин чармайлтаа зориулдаг. Тэд “Бид дараа нь юу хийх ёстой вэ, хэрхэн хэрэгжүүлэх ёстой вэ? Бурханд итгэснийхээ дараа бид шүтлэггүй хүмүүс болон шашны итгэл үнэмшилтэй хүмүүсээс өөр байх нь гарцаагүй, тэгвэл бидний амьдралд ямар чанарын өөрчлөлт гарах ёстой вэ? Биеэ авч явах, дэлхий ертөнцтэй харилцах тал дээр бид хэрхэн ярьж, үйлдэж, бусадтай хэрхэн харилцаж, үнэнийг хэрхэн хэрэгжүүлэх ёстой вэ?” гэх мэт бодит амьдралдаа ойлгож, орох шаардлагатай бодитой асуудлуудын талаар үргэлж асуудаг. Гэсэн хэдий ч, антихристүүд 10, 20, эсвэл 30 жил итгэсэн ч эдгээр асуултыг хэзээ ч асуухгүй. Тэд Бурханы үгийг судалж, ерөөл хүртэх найдвар болон хүрэх газраа Бурханы үгээс хайдаг бөгөөд 20, 30 жил хайсан ч үүнийгээ хийхээс залхдаггүй. Асуудал гарах өчүүхэн төдий шинж тэмдэг илэрмэгц тэд хүрэх газартайгаа холбоотой агуулгыг Бурханы үгээс яаран хайж, дараа нь одоогийн итгэлд нь үндэслэвэл Бурханы өөрсдөд нь хандах хандлага ямар байж болохыг үнэлдэг. Тэд өөрсдийн хүрэх газрыг мөчлөг, үе шатаар дүгнэдэг мэт санагддаг. Тэд Бурханы ажиллах арга барил өөрчлөгдсөнөөс, эсвэл хүн төрөлхтөнд хандсан Түүний яаралтай санаа зорилгын илэрхийллээс болж хэзээ ч бодол санаа, хандлагаа өөрчилж, үнэнийг эрэлхийлэхгүй. Тэд хэзээ ч ийм зүйл хийхгүй. Тиймээс, 20, 30 жил итгэсэн зарим хүн тэр нууцууд болон хүн төрөлхтний хувь заяа, хүрэх газартай холбоотой Бурханы дурдсан сэдвүүдэд хүчин чармайлтаа зориулсаар байдаг. Зарим хүн хэр хэмжээнд хүчин чармайлтаа зориулдаг вэ? Тэд: “Би бурхны үгийн хэсэг бүрийг харьцуулж үзэхдээ хамгийн том нууцыг нээсэн. Христ дэлхийг орхих үед хавар байх болно” гэдэг. Үүнийг сонсоод Надад ямар санагддаг гэж та нар бодож байна вэ? Би баярладаг уу, эсвэл гунигладаг уу? Би баярладаггүй, гунигладаг ч үгүй. Энэ нь инээдтэй санагддаг. Үүнд хүчин чармайлтаа зориулдаг хүмүүс үнэхээр байдаг бөгөөд бүр тодорхой улирлыг нь мэдэх хэмжээнд хүрдэг. Хэрвээ тэд цааш судалж, тодорхой цагийг нь олж илрүүлээд, минут, секундээр нь нарийвчлан гаргаж чадвал тэд үнэхээр “суутнууд” байх болно! Миний Өөрийн ч мэдэхгүй зүйлийг тийм “суутнууд” олж нээж чаддаг нь үнэхээр инээдтэй, уур хүрмээр байдаг. Яагаад инээдтэй гэж? Бурхан бие махбодтой болсон яг нарийн цаг хугацааг ямар ч хүн мэдэхгүй, бүр Сатан ч үүнийг мэдэхгүй. Сатан хүртэл мэддэггүй зүйлийг Бурхан ямар нэгэн хүнд мэдэгдэх үү? Мэдээж үгүй. Үүний адилаар, Бурхан агуу үйл хэргээ дуусгах, Түүний бие махбод газар дэлхий дээрх ажлаа дуусгаад явах цаг хугацааны тухайд—үүнийг Бурхан хэн нэгэнд хэлэх үү? Хүн бүр үүнийг мэдэх ямар нэг шалтгаан бий юу? (Байхгүй.) Бурхан үг хэлэх үедээ хүмүүст мэдэгдэхийг хүсдэггүй ямар нэгэн зүйлийнхээ талаар ам алдах уу? Яавч үгүй. Гэвч зарим хүн үнэндээ, Бурхан дэлхийг орхин явах цаг хугацааг Түүний үгээс олсон гэж хэлдэг. Тэд бүр үүнийг хавар болно гэж хэлдэг. Энэ хачин биш гэж үү? Инээдтэй биш гэж үү? Энэ хүмүүс Бурханы ямар үгэнд үндэслэн ийм мэдэгдэл хийж байна вэ? Бурхан хавар ямар нэг зүйл хийх талаар ярих үедээ өөр зүйлийг хэлж байсан байж болно. Бурхан үүнийг хэлж байж таарах уу? Тэд үүнийг хэрхэн үүнтэй холбож чадаж байна вэ? Бурхан хүмүүст мэдэгдэхийг хүссэн зүйлээ тодорхой, илэрхий хэлэх болно. Түүний мэдэгдэхийг хүсдэггүй зүйлийг хүмүүс хэчнээн их судаллаа ч ойлгож чадахгүй; ийм зүйлсийг хүн төрөлхтөн мэдэх боломжгүй. Энэ хүмүүс үүнийг мэднэ, өөрсдийнх нь судалгаа үр дүнд хүрсэн гэж хэлдэг. Тэд бүр тодорхой цаг хугацааг хэлдэг. Энэ нь утгагүй юм ярьж байгаа хэрэг биш үү? Энэ нь хүмүүсийг төөрөлдүүлж, оюун санааг нь үймүүлж, үзэгдэлд нь саад болж байгаа хэрэг юм. Энэ нь Сатанаас гаралтай бөгөөд Бурханаас ирсэн гэгээрэл яавч биш. Бурхан хүмүүсийг энэ талаар гэгээрүүлэхгүй. Тэд үүнийг мэдлээ гээд ямар ч хэрэггүй. Бурхан хүмүүст мэдэгдэхийг хүсдэггүй ямар ч зүйлийнхээ талаар хэзээ ч санамсаргүйгээр ам алдахгүй. Тийм учраас Би үүнийг инээдтэй гэж хэлж байгаа юм. Тэгвэл энэ нь яагаад уур хүргэм байна вэ? (Хүмүүс эдгээр үгээр дамжуулан завхарсан зан чанараа өөрчилж чадна гэсэндээ, мөн хүмүүст үнэнийг эрэлхийлж, олж авах боломж олгох гэсэндээ Бурхан үнэнийг илэрхийлдэг, гэвч антихристүүд Түүний үгийг ашиглан хүрэх газар болон нууцуудыг судалдаг.) Энэ нь бас бага зэрэг уур хүргэм боловч Миний уур бухимдлын жинхэнэ шалтгаан юу вэ? Жишээлбэл, хэрвээ баян эцэг эх нь хүүхдүүдийнхээ төлөө их мөнгө олдог бөгөөд хүүхдүүд нь балчир хэвээрээ, өсөж торнихын тулд эцэг эхдээ найдах хэрэгтэй, мөн амин зуулга нь эцэг эхээс нь бүрэн хамаардаг бол тэр хүүхдүүд эцэг эхээ хурдан үхээсэй гэж найдах уу? Тэд эцэг эх нь хэзээ үхэхийг хурдан тооцоолуулахаар үзмэрч дээр очих уу? Ингэж авирладаг хүн байдаг уу? (Үгүй.) Хэрвээ тэгсэн бол энэ нь уур хүргэм биш гэж үү? Энэ нь уур хүрмээр байх болно! Ийм хүмүүс жигшмээр! Одоо Бурхан дэлхий дээр ирсэн болохоор Түүний бие махбод зуу гаруй жил амьдарч, зуун жил ажиллаж чадах байлаа ч гэсэн хүмүүсийн ойлгож чадах үнэн хязгаарлагдмал. Бодоод үз, Эзэн Есүс бие махбодтой болсноос хойш Бурханы ажлын өнөөгийн үе шатыг хүртэл, энэ хоёр мянган жилийн хугацаанд хүн төрөлхтөн хэчнээн үнэнийг олж авсан бэ? Хүн төрөлхтөн үндсэндээ үнэнийг ойлгодоггүй. Энэ үе шатанд Бурхан 30 жил ажиллаж, бараг 30 жилийн турш үг хэлж байна. Бурханы үгийг хамгийн их уншсан хүмүүс 30 жилийн турш уншиж байна. Хүмүүс хэчнээн үнэнийг ойлгож авсан бэ? Тэдний ойлголт маш хязгаарлагдмал. Хүн төрөлхтний үнэн рүү орох хурд удаан байдаг. Өөрөөр хэлбэл, үнэнийг хүмүүсийн дотор боловсруулж, тэдний амь болгон хувиргах нэлээд хэцүү, маш удаан. Гэвч ийм удаан байхад хүртэл зарим хүн “Бурхан хэзээ дэлхийг орхин явах вэ? Бурхны ажил хэзээ дуусах вэ?” гэж найдсаар байдаг. Бурхан дэлхийг орхин явж, Түүний ажил дуусах нь тэдэнд ашиг тустай юу? Бурхан дэлхийг орхин явах өдөр тэд үхэх болно. Тэдэнд цаазын ял оноогдоно. Тэдэнд баярлах юу байгаа юм бэ? Энэ ямар хүн бэ? Тэд ёс суртахуунгүй биш үү? Тэд дэлхийн хүмүүсийн дунд ачлалгүй хөвгүүд гэж нэрлэгддэг. Бид тэднийг үл итгэгчид, антихристүүд гэж нэрлэдэг бөгөөд тэд сайн хүмүүс биш.

“Үг нь махбодоор илэрсэн” номын агуулга илэрхийлэгдэх үед олон хүн “Бие махбодтой болсон Бурхан зүгээр л ажил хийж байгаа. Тэрээр ажлын хэдэн үе шатыг хэрэгжүүлж, хэд хэдэн арга барилаар ажиллаж, хэд хэдэн аргаар ярьдаг, тэгээд л тэр, үүний дараа түүний ажил дуусна. Ажил нь дууссаны дараа бие махбод цаашид ямар ч хэрэггүй болж, тэр дахиж ярих шаардлагагүй болно. Бид ямар нэгэн зүйл олж авсан байх бөгөөд бурхны ажил дуусах өдрийг л хүлээх хэрэгтэй. Бид бурхны эдгээр үгийн талаар ярьж, номлож чаддаг болмогцоо хүрэх газартай болж, асар их ерөөл хүртэнэ” гэж бодож байв. Зарим хүн ийм хандлагатай байсан. Дараа нь Би илүү олон үг, тухайлбал “Бурханыг мэдэх тухай” үгийг, түүнчлэн энэ хугацаанд нөхөрлөж байсан үгээ нөхөрлөсөн. Зарим хүн үүнийг хараад, “Бурхны үг бүгд “Үг нь махбодоор илэрсэн” номд багтсан биш үү? Яагаад тэр одоо “Бурханыг мэдэх тухай” ботийг илэрхийлэв ээ? Яагаад бурхан улам олон үг илэрхийлсээр байна вэ? Одоогоос эхлээд тэр зарим нууц, тэнгэрийн зарим хэрэг явдал, ирээдүйд хүмүүс тэнгэрт бурхантай хэрхэн хамт алхах талаар ярих ёстой. Эдгээр зүйлийн талаар ярих нь үнэхээр бидний сэтгэлийг хөдөлгөдөг!” гэж бодсон. Ямар хүмүүст ийм бодол төрсөн бэ? (Антихристүүдэд.) Яагаад тэдэнд ийм бодол төрсөн бэ? Яагаад гэвэл тэд үнэнийг огт сонирхдоггүй. Тэд “Бид бурхныг олон жил дагасаар ирсэн. Бурхан эхэндээ хэрхэн ажилласныг бид мэднэ. Бид бурхны ажлын хэд хэдэн үе шатыг биечлэн туулсан. Бид бас бурхны ярьдаг арга барилыг биечлэн мэдэрч, үүнийг өөрсдийн нүдээр харсан. Бид бол бурхныг гэрчлэгчид, ерөөл хүртэхэд хамгийн зохистой үеийнхэн” гэж боддог. Тэд Бурхан үг хэлж, үнэнийг илэрхийлсэн учраас Бурханыг дагаагүй, харин Бурханы урьдчилан тогтоолтоос болж дагасан. Бурхан тэднийг ажлын хэд хэдэн үе шатыг туулж мэдрэхэд удирдсан бөгөөд тэд Бурханыг идэвхгүйгээр дагасан. Хожим нь Бурханы ажил үргэлжлэн урагшлах үед Тэрээр ажлынх нь одоогийн үе шаттай хөл нийлүүлж чадах илүү олон хүнийг сонгосон. Бурханы ажлын гол хүлээн авагчид тасралтгүй өргөжиж, шилжсэн. Эхэндээ Бурханыг дагаж байсан зарим хүн үнэнийг эрэлхийлээгүйгээсээ болж, Бурханы талаар янз бүрийн үзэл, буруу ойлголттой болсноосоо болж, мөн өөрсдийнх нь дотор Бурханы талаарх янз бүрийн дуулгаваргүй, сэтгэл ханамжгүй байдал үүссэнээс болж аажмаар таягдан хаягдсан. Энэ хүмүүсийг таягдан хаяхад субьектив болон объектив шалтгааны аль аль нь байсан. Субьектив талаас, тэд үнэнийг эрэлхийлээгүй учраас яг л фарисайчууд шиг Бурханы үгийг хоосон сургаал мэт авч, газар сайгүй номлосон. Одоог хүртэл зарим хүн үнэн-бодит байдал гэж юу болохыг ойлгодоггүй хэвээр байна—тэд яг л үхсэн хүмүүс шиг байдаг. Объектив талаас, таягдан хаягдсан хүмүүс нь Бурханы шинэ ажлын эхлэлийг биечлэн туулсан хүмүүс байсан боловч зан араншин, эрэлхийлэл, хэв чанарынхаа улмаас Бурханы дараагийн, илүү шинэ ажилд тэнцээгүй. Тийм болохоор энэ хүмүүс Бурханы ажлын үе шатуудад маш хурдан таягдан хаягдаж, гээгдсэн. “Бурханыг мэдэх тухай” үг илэрхийлэгдэхээс өмнөх хэсэг хугацаанд олон хүн зүрх сэтгэлийнхээ гүнд дотроо баярлаж, “Миний эсэргүүцэж, яллаж байсан хүн эцэст нь хэлэх юмгүй боллоо. Түүний ажлын үе шатууд эцэст нь дууслаа. Урьд нь би түүний талаар үзэл тээж байсан. Би түүнд дуулгаваргүй хандаж, түүнд сэтгэл дундуур байсан, мөн түүнийг яллаж, эсэргүүцсэн. Үнэхээр ч миний зөв байж. Тэр бол бурхан биш; тэр бол христ биш. Тэр бурхан биш учраас би түүнд хэрхэн хандах нь хамаагүй. Тэр бол зөвхөн бурхны дуу хоолой, бурхны төлөөлөгч юм” хэмээн хэлж байсан гэж болно. Түүгээр ч барахгүй зарим нь бүр “Энэ махбод биднээс ямар ч ялгаагүй. Түүний доторх сүнс үг хэлж, ажил хийдэг; энэ нь энэ махбодтой ямар ч хамаагүй” гэж хэлсэн. Зарим хүн ийм цадиггүй байдлаар Христийг нууцаар яллаж, доромжилсон. “Үг нь махбодоор илэрсэн II боть: Бурханыг мэдэх тухай” номын үнэн илэрхийлэгдэх үед Христийг яллаж, доромжилсон энэ хүмүүсийн зүрх сэтгэл тавгүйтсэн. Энэ тавгүйтлийн шалтгаан юу байв? Нэг талаар, тэд зүрх сэтгэлдээ удаан хугацааны турш үзэл тээж, үнэнийг илэрхийлсэн хүнтэй сөргөлдсөн. Тэд энэ хүнд дуулгаваргүй хандаж, сэтгэл дундуур байсан бөгөөд бүр Түүнийг яллаж, доромжилсон. Нөгөөтээгүүр, 2013 оноос хойш Бурханы илэрхийлсэн үгс хүн төрөлхтөнд өнөөг хүртэл мэдэгдээгүй байсан олон нууцыг ил болгосон. Эдгээр нууц нь бат бөх суурь хараахан тавиагүй шинэ итгэгчдийн итгэлийг бэхжүүлэх тодорхой нөлөө үзүүлж, тэдний эргэлзэж байсан зүрх сэтгэлийг хормын дотор баттай болгосон. Харин Бурханд олон жил итгэсэн боловч өмнө нь Христийг эсэргүүцэж, яллаж, доромжилж байсан хүмүүсийн хувьд эдгээр нууц тэдэнд хүнд цохилт өгч, тэднийг бүр ч их тавгүйтүүлсэн. Тэд “Одоо бид бүрмөсөн дууслаа. Бид бурханд таягдан хаягдлаа. Тэр биднийг хүсэхгүй байна. Бурхан өмнө нь маш олон үг илэрхийлсэн боловч бид түүнийг үргэлж хүн гэж үздэг байсан. Түүний ажлын үе шатууд дууссаны дараа үлдсэн зүйлс түүнтэй ямар ч хамаагүй болж, энэ хүн үйлчлэлээ дуусгасан байна, тэр үеэс хойш бид тэнгэр дэх бурхантай харилцаж, тэнгэр дэх бурханд итгэнэ гэж бид бодож байсан. Бид газар дээрх бурхны талаар үзэл тээж байсан. Бид түүнд дуулгаваргүй хандаж, түүнийг үл тоомсорлосон” гэж бодсон. 2013 онд илэрхийлэгдсэн үгсээр дамжуулан энэ хүмүүсийн увайгүй зан нэлээд дарагдсан. Үүнээс өмнө зарим хүн Бурханы ажлын талаар эргэлзэж эхэлсэн. Тэд Бурханы махбод болсон биеийг эсэргүүцэж, доромжилсон, зарим нь бүр итгэлээ орхисон. Яагаад тэр вэ? Учир нь тэд үзэлтэй болсон. Тэд бие махбодтой болсон Бурхан болон Бурханы ажлыг үгүйсгээд зогсохгүй, Бурханы оршин тогтнолыг ч бас үгүйсгэсэн. Энэ хүмүүсийн Бурханд хандах хандлагад үндэслэвэл тэд ямар төгсгөлтэй байх ёстой вэ? Бурханд хандах хандлага, үзэл бодолд нь үндэслэвэл тэдний мөн чанар юу вэ? (Үл итгэгчийнх.) Үл итгэгчдийн эхний гол онцлог бол завшааныг далимдуулах явдал юм. Тэд Бурханы үгээс өөрсдийн ашиг сонирхлыг олмогцоо түүнээсээ зуурч, тавихаас татгалздаг бөгөөд Түүний үгээс ашиг тус хүртэхийг хичээдэг. Хоёрдугаарт, тэд хэзээ ч, хаана ч Бурханыг доромжилж чаддаг, хэзээ ч, хаана ч Бурханы талаар үзэл бий болгож чаддаг, өчүүхэн төдий зүйл үзэлтэй нь нийцэхгүй байх үед Бурханыг шүүж, яллаж, эсэргүүцэж чаддаг. Тэд Бурханаас огт эмээдэггүй. Энэ хүмүүс бүгд антихристүүдийн мөн чанартай; тэд бүгд антихристүүд юм. Тэдний өөр нэг онцлог юу вэ? Энэ хүмүүс үнэнийг яавч хайрладаггүй. Тэд хамгийн түрүүнд Бурханы үгийг хүлээн авсан, хамгийн түрүүнд Бурханы үгийг сонссон, мөн Бурханы ажлын үе шат, арга барилыг биечлэн туулсан хүмүүс байсан. Энэ хүмүүс одоо 30 жил итгэж байгаа боловч тэдний дийлэнх олонх нь Бурханы гэрт ямар ч үүрэг гүйцэтгэж чаддаггүй, тэдэнд яриад байх туршлага байдаггүй. Тэд хаашаа ч явсан, тэрхүү үхмэл бичиг үсэг, хоосон сургаалыг л ярьдаг. Тэдний хамгийн илэрхий онцлог юу вэ? Тэд Бурханд 30 жил итгэсэн боловч зан чанар нь огт өөрчлөгдөөгүй, тэд Бурханаас эмээдэггүй, Бурханыг ойлгодоггүй. Тэд Бурхан махбод болсон биеийг нууцаар хайхрамжгүй шүүж, тэр ч байтугай өчүүхэн төдий ч айж эмээхгүйгээр асуудал дэгдээж, Бурханыг яллаж чаддаг. Тэд үнэнийг хайрладаггүй, үнэнд зэвүүцдэг, үнэнийг эсэргүүцдэг. Бие махбодтой болсон Бурханы тухайд тэд юу ч хэлж зүрхэлдэг; тэд бүх зүйлийг үнэлж дүгнэж, шүүж зүрхэлдэг, үзэл бий болгох үедээ тэдгээрийг тарааж зүрхэлдэг. Энэ хүмүүс ой гутам биш гэж үү? (Тийм.) Тэд Бурханы сонгосон хүмүүс мөн үү? Тэд Бурханд 30 жил итгэсэн боловч ямар ч бодит байдалгүй, зан чанар нь огт өөрчлөгдөөгүй—тэд үхсэн хүмүүс биш гэж үү? Үнэхээр үнэнийг эрэлхийлдэг, үнэхээр хэвийн хүн чанартай хүмүүс Бурханд гуравхан жил итгээд зарим үнэнийг ойлгож, орж чадахгүй гэж үү? (Чадна.) Гэвч Бурханд 30 жил итгэсэн хэр нь ямар ч туршлагагүй хүмүүс байдаг. Хэрвээ чи тэднээс туршлагаа ярихыг гуйвал тэд зөвхөн хоосон сургаал, уриа лоозон, сургамжилсан үг л ярина. Тэгвэл өнгөрсөн 30 жилд тэд Бурханы үгэнд ямар хүчин чармайлт гаргасан бэ? Тэд юу олж авсан бэ? Тэд Бурханы үгийг хүлээн авдаггүй нь ойлгомжтой. Тэд хүн төрөлхтөнд ерөөл, амлалт өгөх тухай Бурханы үг, Түүний чихэнд чимэгтэй үг, тайтгаруулж, ятгасан үг, сонсоход таатай үгийг хүлээн авдаг боловч Бурханы илэрхийлсэн ямар ч үнэнийг, эсвэл хүн төрөлхтөнд тавьсан Түүний ямар ч шаардлагыг хүлээн авдаггүй. Тэд ганцыг нь ч хүлээн авдаггүй. Энэ хүмүүсийг таягдан хаях ёстой биш үү? (Тийм.) Ийм хүмүүсийг таягдан хаях нь шударга бус уу? (Үгүй.) Учир нь тэд үнэнийг тодорхой мэдсээр байж санаатайгаар нүгэл үйлддэг.

Бурхан эцсийн өдрүүдэд маш их ажил хийж, маш олон үг хэлсэн бөгөөд хүмүүс үүнийг туулж, Бурханы ажлын үе шат бүрийг нүдээрээ харсан. Ямар ч өнцгөөс харсан бай, Бурхан маш олон үнэнийг илэрхийлж, маш олон хүнийг аварч байгаа нь маргаангүй бөгөөд хэн ч үүнд эргэлзэх ёсгүй. Бие махбодтой болсон Бурхан хэчнээн эгэл жирийн, хэвийн байсан ч, хүмүүст хэчнээн үл анзаарагдам санагдсан ч хүмүүс Түүний үгийг үнэн хэмээн хүлээн авах л ёстой. Зарим хүн: “Бие махбодтой болсон бурхан маш шалихгүй, маш эгэл жирийн, огтхон ч агуу биш байхад бид яаж түүнийг биширч чадах юм бэ? Ийм эгэл жирийн махбод ямар нэгэн агуу ажил хийж чадах уу? Бид түүнээс асар их ерөөл хүртэж үнэхээр чадах уу? Бид мэдэхгүй; бид түүнийг эгэл жирийн хүн шиг үзэж л чадна” гэж хэлдэг. Бусад нь “Чиний хийсэн зарим зүйл биднийг үнэмшүүлж чадаагүй, зарим нь бидэнд үзэл төрүүлсэн, зарим нь бидэнд ойлгомжгүй байгаа учраас, мөн чи бидэнд хүлээн зөвшөөрөх аргагүй зарим зүйлийг хэлсэн учраас тэнгэр дэх бурхныг төлөөлж чадахгүй—тиймээс бид чамтай эцсээ хүртэл тэмцэх ёстой. Хэрвээ чи биднээс сайн мэдээ номлохыг шаардвал бид тэгэхгүй; хэрвээ чи биднээс үүргээ гүйцэтгэхийг шаардвал бид тэгэхгүй; хэрвээ чи биднээс үнэнийг хүлээн авахыг шаардвал бид тэгэхгүй. Бид чам шиг хүнтэй эцсээ хүртэл тэмцэх болно—бидэнд юу хийж чадахыг чинь харъя л даа” гэж хэлдэг. Үнэнийг огт хүлээн авдаггүй энэ хүмүүсийн зүрх сэтгэлд Бурханы ажлыг үгүйсгэх, Бурханы үг бол үнэн гэдгийг үгүйсгэх, Бурхан махбод болсон биеийг үгүйсгэх мянга, түмэн шалтгаан байдаг. Гэвч тэдэнд тийм ч тодорхой биш байж болох нэг зүйл бий: Тэдэнд хэчнээн олон шалтгаан байсан ч хэрвээ тэд эдгээр үнэнийг хүлээн авахгүй бол аврагдахгүй. Хэрвээ чи Би гэх хүнийг хүлээн авахгүй, эсвэл Бурханы ажлыг дуулгавартай дагахгүй бол зүгээр ээ—Би чамайг албадахгүй. Гэхдээ хэрвээ чи Бурханы эдгээр үгийг үнэн гэж хүлээн зөвшөөрөхгүй, тэдгээрийг үнэн хэмээн хэрэгжүүлэхгүй бол Би чамд үнэнийг хэлье: Чи хэзээ ч аврагдахгүй, тэнгэрийн хаанчлалын үүдээр хэзээ ч орохгүй. Хэрвээ чи Бурханы эдгээр үг, эдгээр үнэн болон ажиллаж, хүн төрөлхтнийг авардаг энэхүү Христийг тойрч гарвал хэчнээн их хоосон сургаал ойлгодог байоаа ч, хэчнээн их зовлон бэрхшээл туулсан байлаа ч чи үнэнийг олж авахгүй; чи зүгээр л хог шаар. Бурханд итгэх шалтгаан чинь ямар ч байсан, үүргээ гүйцэтгэх зорилго чинь ямар ч байсан чи аврагдаж чадахгүй. Хэрвээ чи аврагдаж чадахгүй бол ямар ерөөл хүртэж чадах юм бэ? Зарим хүн тэнгэр дэх Бурхантай өрсөлддөг, зарим нь газар дээрх Бурхантай өрсөлддөг бөгөөд өөрсдийнх нь төгсгөл, хүрэх газар ямар байхыг тоохгүй байх хэмжээнд Бурханы үг болон үнэнтэй тэмцэлдэж зүрхэлдэг. Энэ нь олиггүй биш гэж үү? Энэ адгийн шаарнууд үнэхээр хорон муу! Тэд дор бүрнээ ёрын муу хүн мөн. Тэд бүгд үл итгэгчид, завшааныг далимдуулагчид, ичгүүргүй хүмүүс, энэ бол антихристүүдийн мөн чанар юм.

Би сая Бурханы үгэнд хандах антихристүүдийн хандлагын талаар нөхөрлөлөө. Антихристүүд Бурханы үгэнд хандахдаа тэдгээрээс үнэнийг юм уу хэрэгжүүлэлтийн зарчмыг эрж хайдаггүй. Тэд Бурханаас эмээж, муугаас зайлах замд хэрхэн хүрэхийг Бурханы үгээс ойлгохоор эрж хайдаггүй, мэдээж Бурханы санаа зорилгыг хангадаг хүн болохын тулд Түүний санаа зорилгыг ойлгохоор эрж хайдаггүй. Харин ч тэд Бурханы үгээс өөрсдийн хүссэн хүрэх газар болон хүссэн янз бүрийн ашиг тус, тэр дундаа тэд ерөөл хүртэж чадах эсэх, энэ амьдралд хэрхэн илүү их нигүүлсэл хүртэж болох, ирэх ертөнцөд зуу дахин ихийг хүртэж чадах эсэх гэх мэтийг олохыг хүсдэг. Эдгээр нь тэдний Бурханы үгээс эрж хайдаг зүйлс юм. Тиймээс үүнийг ямар ч өнцгөөс харсан, антихристүүд Бурханы үгийг хэзээ ч үнэн гэж үздэггүй, Бурханы үг бол үнэн, үүнийг хүн төрөлхтөн хүлээн авах ёстой гэж ч боддоггүй. Бурханы үгэнд хандах тэдний хандлага нь Бурханы үгийг ашиглан хүссэн ерөөл, хүрэх газраа олж авахыг хүсэх явдал юм. Тэд Бурханы үгийг үсрэх тавцан болгон ашиглаж, эрэлхийлдэг зүйлсээ олж авч, зорилгодоо хүрэхийг хүсдэг. Тэдний эрэлхийлэл, явдаг зам, Бурханы үгэнд хандах хандлагад үндэслэвэл энэ хүмүүс бол хэсэг үл итгэгчид, баахан завшааныг далимдуулагчид юм. Антихристүүд Бурханы үгээс хүссэн ашиг тус, хүрэх газраа олж чадахгүй байх үедээ, эсвэл Бурханы үгийг судлах явцад хэтийн ирээдүй, хувь заяаны талаарх Бурханы үг, эсвэл хүн төрөлхтөнд өгсөн Бурханы амлалт тэдний урмыг хугалж, хүслийг нь хангаж чадахгүй байх үед тэд гартаа барьсан Бурханы үгийг эрээ цээргүйгээр, эргэлзэх зүйлгүйгээр хойш тавьж, Бурханыг хаяж, орхиод, өөрсдийн хүсдэг амьдралыг эрэлхийлдэг. Тэд Бурханы авралыг хүлээн авахаар Бурханы өмнө ирдэггүй. Тэд Бурханы үгийг уншихдаа үнэн гэж үздэггүй, харин Бурханы үгийг ашиглан хувийн зорилгодоо хүрч, хувийн хүсэл, амбицаа хангахыг хүсдэг. Иймээс тэд Бурханы үгээс өөрсдийн төгсгөл, хүрэх газрыг цуцалтгүй эрж хайдаг. Тэд гамшгийн тухай Бурханы хэлсэн зүйл, нууцын тухай Түүний илчлэл, хүн төрөлхтний хөгжлийн тухай Түүний илчлэл, Түүний ажлын зарим нууц далд мэдээллийг эрж хайдаг. Энэ бол тэдний анхаардаг агуулга юм. Тэд энэ цар хүрээнээс гадуурх юуг ч сонирхдоггүй. Тэд тэр ч байтугай завхарсан хүн төрөлхтөнд тавьдаг Бурханы зарим шаардлагыг байнга жигшиж, эсэргүүцдэг. Тэр ч бүү хэл тэд Бурхан завхарсан хүн төрөлхтнийг ил болгодогт зэвүүцдэг. Тэд Бурханы үгэнд ашиглагддаг үг хэллэг, ярианы өнгө аясаас байнга өө хайж, Бурханы эсрэг ашиглаж болох ямар нэг зүйл олохыг хичээдэг. Жишээлбэл, Бурхан хүн төрөлхтнийг “садар эм”, “биеэ үнэлэгч” хэмээн ил болгох үед тэд: “Эдгээр нь яаж бурхны үг байж чадах юм бэ? Бурхан ингэж ярихгүй! Бурхан боловсон, зөөлөн, хайхрамжтай байдлаар ярих ёстой” гэж хэлдэг. Хүний үзэлтэй нийцдэггүй, хүний хэл зүйтэй нийцдэггүй, завхарсан хүмүүсийн хэвшмэл учир зүйд нийцдэггүй Бурханы зарим үгийн тухайд тэд “Эдгээр нь бурхны үг биш, бурхан ингэж ярихгүй! Бурхан маш өндөр дээд, агуу, ойлгохын аргагүй тул түүний үг яаж ийм эгэл жирийн байж чадах юм бэ? Яаж хэвшмэл логиктой ийм нийцэлгүй байж чадах юм бэ? Хэрвээ бурхны үг үнэн юм бол хүн бүр тэдгээрийг дээдэлж, шүтэж, бишрэхүйц байдлаар хэлэгдэх ёстой. Тэдгээр нь бүгд ойлгогдошгүй байх ёстой—бурхны үг ийм л байх ёстой!” гэж боддог. Бурханы үгийн тухайд тэд янз бүрийн үзэл, янз бүрийн хязгаарлалт, тэр ч байтугай янз бүрийн шаардлагатай байдаг. Тэдний шаардлага, хязгаарлалтад үндэслэвэл антихристүүдийн мөн чанар нь Сатаны мөн чанар юм гэдгийг харж болно. Бурхан болон Бурханы үгэнд хандах тэдний хандлага бол судлах, эсэргүүцэх, шүүх, Бурханы эсрэг ашиглах зүйл хайх, өө эрэх явдал юм. Тэд Бурханы үгэн дэх үнэнд ямар ч хүчин чармайлт гаргадаггүй, тэдгээрийг дуулгавартай дагаж, хүлээн авч, хэрэгжүүлдэггүй. Тиймээс антихристүүдийн мөн чанар бол Сатан болон муу ёрын сүнснүүдийн мөн чанар юм. Антихристүүдийн Бурханы үгэнд хандах хандлага нь Бурханд хандах хандлагатай нь адилхан. Бурханы үг Бурханыг Өөрийг нь төлөөлдөг. Бурханы илэрхийлсэн бүх үнэн нь Түүний зан чанар, Түүний мөн чанар, бүр цаашлаад Түүний ялгамж чанар, байр суурийг төлөөлдөг. Эдгээр үгийг Бурханы махбод илэрхийлсэн үү, эсвэл Бурханы Сүнс илэрхийлсэн үү гэдэг нь хамаагүй, Тэр ямар агуулга илэрхийлж байгаа нь хамаагүй, эдгээр үг Бурханыг төлөөлдөг нь эргэлзээгүй. Тиймээс антихристүүд Бурханы үгийг судалж, задлан шинжилж, тэдгээрийн талаар үзэл бий болгох нь Бурханы талаар үзэл бий болгож байгаатай адил юм. Тэд Бурханыг шинжиж байна. Тэд Бурханы үгэнд итгэдэггүй, Бурханы үгийг хүлээн авдаггүй нь Бурханы оршин тогтнолд итгэдэггүй гэсэн үг бөгөөд тэд Бурханы үг бол үнэн гэдэгт мэдээж итгэдэггүй, Бурханыг дуулгавартай дагаж бүр ч чаддаггүй. Энэ бол антихристүүдийн мөн чанар юм.

Зарим хүн: “Бие махбодтой болсон бурхан хэтэрхий шалихгүй, хэтэрхий эгэл жирийн. Түүний үг, үйлдэл надад байнга үзэл төрүүлдэг, миний төсөөлөлтэй огтхон ч нийцдэггүй. Бие махбодтой болсон бурхан зүгээр л эгэл жирийн хүн гэдгийг би харж байна. Тэр бурхныг төлөөлдөггүй, тиймээс тэрээр үг, ажилдаа хэчнээн олон үнэнийг илэрхийлсэн ч бай, бурхантай адил биш” гэж хэлдэг. Эдгээр үг хаанаас гардаг вэ? Тэдгээр нь юуг төлөөлдөг вэ? Сатаныг төлөөлдөг биш үү? Эхнээсээ дуустал Сатан Бурханы ялгамж чанар, байр суурийг хэзээ ч хүлээн зөвшөөрөөгүй. Тэр Бурханы үг бол үнэн гэдэгт хэзээ ч итгэж байгаагүй, Бурханы үгийг мэдээж хэзээ ч хүлээн аваагүй. Тиймээс Сатан Бурхантай ярих үедээ эн тэнцүү байр сууринаас ярихыг хүсдэг. Түүний ярьдаг арга барил нь Бурханыг дооглож, шоолох, Бурханыг хуурах явдал бөгөөд зүрх сэтгэлд нь Бурханы орон зай байдаггүй. Антихристүүдийн хийдэг зүйл, антихристүүдийн хэлдэг үг Сатаныхтай яг адилхан байдаг. Сатан хүн төрөлхтөнд үл үзэгддэг, харин антихристүүд нүдэнд харагдаж, гарт баригддаг гэдгийг эс тооцвол тэдний мөн чанар адилхан; тэд бол хүний арьс нөмөрсөн Сатанууд юм. Хэрвээ тэд Сатанууд биш байсан бол ийм зүйл хийж, хэлж чадахгүй байх байсан. Сатан байнга худал хэлдэг, Бурханы үг ч бас худал гэж боддог. Сатан хүмүүсийг байнга хуурдаг, шударга бус, ов мэхтэй, хорон муу бөгөөд Бурханыг ч бас ингэж ярьдаг гэж боддог. Бурхан юу ч хэлсэн бай, антихристүүд Бурханы үгэнд үргэлж ямар нэгэн зүйл нэмж, өөрсдийн утга санааг хавсарган, дур зоргоороо тайлбарладаг. Түүгээр ч үл барам, тэд Бурханы зарим үгийг өөрсдийнх нь үг шиг гайхалтай биш, өөрсдийнх нь түвшин болон өндөр стандартад хүрэхгүй, завхарсан хүн төрөлхтнийг байлдан дагуулахад хангалтгүй гэж боддог. Тиймээс тэд Бурханы үгийн арга барил, өнгө аяс, агуулгыг зарим хүний өмнө авчирч, задлан шинжилж, шүүж, үүнээс ч илүүтэйгээр шүүмжилж, яллахыг хүсдэг. Үүнийг хийх тэдний зорилго юу вэ? Тэд Бурханыг дагах зуураа энэ Бурханаас өөрсдийн хүсдэг хэтийн ирээдүй, хувь заяаг олж авахыг хүсэн хүлээж, энэ Бурханаас өөрсдийн хүсдэг хүрэх газраа олж авахаар хүлээдэг. Тэгвэл тэд яагаад ингэж авирласаар байна вэ? Энэ нь өөрсдийнхөө нүүрийг алгадаж байгаа хэрэг биш үү? Ганцхан шалтгаан бий. Тэр нь юу вэ гэвэл, тэдний нүдээр ийм Бурханы хэлсэн үг хэтэрхий эгэл, жирийн—Түүний үйлдэл ч бас хэтэрхий эгэл жирийн байдаг. Ийм Бурхан бол тэдний хүндлэхийг хүсдэг нэгэн биш, эсвэл тэдний төсөөлөл дэх нэгэн биш бөгөөд Тэр тэдэнтэй нийцдэггүй. Хэрвээ тэд ийм Бурханыг дагавал тэдний хүрэх газар, хэтийн ирээдүй, хувь заяа бүгд талаар болж магадгүй. Тиймээс тэд ийм Бурханыг улайран эсэргүүцдэг. Тэд Түүнийг шүүж, Түүнийг дорд үзэж, Түүнийг ажил хийж чадахааргүй болгохын тулд ажлыг нь хорлон сүйтгэж, үймүүлж, баллахыг хичээдэг. Тэгвэл тэдний зорилго биелнэ. Зарим хүн: “Хэрвээ тэд зорилгодоо хүрвэл хүрэх газар нь үгүй болох биш үү?” гэдэг. Энэ төрлийн хүмүүс зүгээр л Бурханы оршин тогтнолыг хүлээн зөвшөөрдөггүй, Бурханы махбод болсон биеийг ч хүлээн зөвшөөрдөггүй, хүн төрөлхтнийг аврах Түүний удирдлагын ажлын баримтыг бүр ч хүлээн зөвшөөрдөггүй. Тэд зүгээр л бооцоо тавьж, мөрийтэй тоглож байна. Хэрвээ энэ Бурханыг үнэхээр түлхэн унагавал тэд хүссэн бүхнээ хийж чадах бөгөөд Бурханы гэрт цаашид ийм зовлон бэрхшээл туулах шаардлагагүй болно. Тэгээд тэд ертөнц рүү, хорон муу чиг хандлага руу, өөрсдийн хэвийн амьдрал гэж нэрлэдэг зүйл рүүгээ сэтгэл амар буцаж чадна. Тэд ямар ч гамшиг туулах шаардлагагүй, ямар ч цэвэршүүлэлт туулах шаардлагагүй, Бурханы үгийн шүүлт, гэсгээлтийг мэдээж туулах шаардлагагүй. Энэ бүхэн оршин тогтнохоо больж, ертөнц урьдын адил үргэлжлэх болно. Энэ бол тэдний хүсэн мөрөөддөг зүйл юм. Энэ хүмүүс муу биш гэж үү? Тэд ийм муу байгаагийн уг үндэс юу вэ? (Тэдний мөн чанар бол Сатан, тиймээс тэд Бурханыг үзэн яддаг.) Үнэндээ, энэ антихристүүд, ёрын муу диаволууд зүрх сэтгэлийнхээ гүнд, сүнсэндээ үүнийг мэдэрч чаддаг—Бурхан өөрсөд шиг нь хүмүүсийг хэрхэн хардгийг тэд мэддэг. Бурхан тэдэн шиг хүмүүсийг үзэн яддаг. Тэд Бурхантай нийцдэггүй. Тэдний хүн чанар, уг чанар-мөн чанарыг Бурхан жигшдэг. Тиймээс тэд хэчнээн шаргуу ажиллаж, ерөөл хүртэхийг хэчнээн их хүсэж байсан ч тэдний эцсийн үр дүн хүслээс нь хамаарахгүй. Тэд ямар ч баримтыг өөрчилж чадахгүй. Тэд Бурхантай нийцдэггүй. Тэд Бурханы үгтэй нийцдэггүй. Тэд Христтэй нийцдэггүй. Тэгвэл тэдний эцсийн төгсгөл ямар байх вэ? Тэд бүгд мөхөх тавилантай. Тэд зүрх сэтгэлдээ энэ үр дүнгийн талаар бүдэг бадаг ойлголттой байдаг, тэгвэл тэд яагаад Бурханы гэрт үлддэг вэ? Тэд ерөөл хүртэх ийм сайхан боломжоо алдахыг хүсдэггүй тул мөрийцөхийг хүсдэг: “Хэрвээ би ингэж мөрийцвөл магадгүй ерөөл хүртэж чадах байх. Магадгүй би мултарч, амьд үлдэж чадах байх. Магадгүй бурхан хайхрахгүй, анхаарал хандуулахгүй бол би тэнгэрийн хаанчлалын үүдээр шургаж чадах байх.” “Магадгүй” гэх ийм хоосон мөрөөдөл тээн тэд Бурханы гэрт үргэлжлүүлэн урсгал даган хөвдөг боловч Бурханд хандах тэдний үзэл бодол, хандлага хэзээ ч өөрчлөгддөггүй. Тэд Бурханы үгийг үл тоомсорлодог, үнэнийг үл тоомсорлодог, бүх эерэг зүйлийг үл тоомсорлодог.

Бурхан хүмүүсээс үнэнч шударга байхыг шаарддаг. Зарим хүн үүнийг сонсоод, “Энэ хэтэрхий доогуур стандарт биш гэж үү? Бид бурханд олон жил итгэж байхад тэр яагаад одоо бидэнд ‘үнэнч шударга бай’ гэж хэлж байгаа юм бэ? Хэрвээ энэ нь бурхны үг юм бол гүн гүнзгий байх ёстой, улам өндөр дээд, улам ойлгохын аргагүй, хүн хүрэхийн аргагүй байх ёстой. Бидэнд илүү өндөр шаардлагатай стандарт хэрэгтэй болохоос биш, эдгээр эгэл жирийн, ач холбогдолгүй, доогуур стандарттай шаардлага биш” гэж боддог. Ийм хүмүүс үнэн-бодит байдал гэж юу болохыг ойлгодоггүй. Үнэнийг ойлгодоггүй хүмүүс эдгээр үгийг сонсоод бухимддаг боловч нөхөрлөл, туршлагын явцад болон үүнийг туулах хугацаанд Бурханы эдгээр үг нь хүмүүст хэрэгтэй зүйл мөн гэдгийг ухаардаг. Яагаад эдгээр нь хүмүүст хэрэгтэй зүйл вэ? Хүнийг Сатан хамгийн гүн гүнзгий завхруулсан, тиймээс хэн ч үнэнч шударга биш; энэ ертөнц худал хуурмагаар дүүрэн бөгөөд энэ нь Бурханд итгэдэг хүмүүст ч мөн адил хамаатай. Хүмүүс өдөр бүр ар араас нь худал хэлдэг; тэдний яриа Сатаны худал хуурмаг, ов мэхээр бялхаж байдаг. Тиймээс Бурхан үнэнч шударга бай хэмээх энэ хамгийн энгийн, шулуухан шаардлагыг хүнд тавьдаг. Цаг хугацаа, туршлагын явцад хүмүүст Бурханы үгийн талаарх ойлголт, Бурханы шаардлага, санаа зорилгын талаарх ухаарал бий болдог; Түүний үгийн удирдамж, чиглэл дор тэд Түүний үг хэчнээн бодит болохыг, Түүний үг бүрийг хэрхэн ойлгож, орох ёстойг, Түүний нэг ч үг хоосон биш гэдгийг, Түүний бүх үг хүн төрөлхтөнд хэрэгтэй гэдгийг, Бурхан хүмүүсийг үнэхээр нэгд нэггүй ойлгож, тэднийг нэвт харж чаддаг гэдгийг, Тэр тэдний завхралыг маш сайн ойлгодог болохыг аажмаар ухаардаг. Энэ бол эгэл жирийн хүний туулдаг үйл явц юм. Гэвч Бурхан хүмүүсээс үнэнч шударга байхыг шаардсан энэ үгийг харах үедээ антихристүүд басамжилж, дооглож, ёжилж, тэр ч байтугай эсэргүүцсэн хандлагаар үүнийг авч үздэг. Тэд энэ үгийн талаар санал бодолтой болсныхоо дараа үүнийг умартаж, Бурханыг басамжлах нь нэмэгдэж, Түүнд болон Түүний үгийг улам зэвүүцсэн байдлаар авч үзэж, бүр Түүний үгийг судлахаа болиход хүрдэг. Зарим хүн ов мэхтэй зан чанараа хэрхэн харуулсан, хэрхэн гэмшиж, үнэнч шударга байхаар хичээсэн талаарх туршлагаа ярих үед энэ антихристүүдийн оюун ухаанд эсэргүүцэл, дургүйцэл, басамжлал төрдөг. Тэд тэр хүмүүсийн хэлсэн зүйлийг хүлээн авахаас татгалзаад зогсохгүй, ах эгч нарын нөхөрлөдөг туршлагаар олсон мэдлэгийг эсэргүүцэж, зэвүүцэж, илүү их нөхөрлөдөг, илүү сайн мэдлэгтэй хүмүүсийг үзэн ядаж, басамжлахдаа тулдаг. Тэд “Та нар бол тэнэгүүд. Бурхан та нарт үнэнч шударга бай гэж хэлэхэд та нар зүгээр л хийдэг. Та нар яаж ийм дуулгавартай байж чаддаг байна аа? Та нар яагаад миний хэлсэн үгийг анхаардаггүй юм бэ? Намайг хар даа—миний жинхэнэ байдал ямар болохыг та нарын хэн нь ч мэдэхгүй, намайг хэчнээн ов мэхтэй, зальтай болохыг хэн ч мэдэхгүй. Би та нарт тэдгээр зүйлийн талаар хэлэхгүй; та нар тэдгээрийг сонсох эрхтэй гэж бодоо юу?” хэмээн боддог. Энэ бол Бурханы шаардлагад хандах тэдний хандлага юм; тэд үүнийг хүлээн авахаас татгалзаад зогсохгүй, үүнийг эсэргүүцэж, ялладаг. Энэ нь үл итгэгчдийн илрэл биш гэж үү? Тэд бол сонгодог үл итгэгчид юм. Өнгөн дээрээ тэд Бурханы үгийг ил тод яллаагүй, Бурханы үгтэй номыг зууханд хийж шатаагаагүй. Гаднаа тэд өдөр бүр Бурханы үгийг уншиж, номлол сонсож, цуглааны үеэр нөхөрлөдөг боловч үнэн хэрэгтээ зүрх сэтгэлийнхээ гүнд Бурханы үгийг гүнээ жигшиж, эсэргүүцэж, голдог. Өөрөөр хэлбэл, тэд Бурханы үгийн талаар үзэлтэй болох мөчдөө л үүнийг аль хэдийнээ голсон байдаг. Зарим хүн: “Тэр антихристүүд Бурханыг эдгээр зүйлийг хэлэхээс өмнө Түүний үгийг аль хэдийнээ голсон байсан уу?” гэж асуудаг. Тэр үед тэд үүнийг хараахан голоогүй байсан. Яагаад тэр вэ? Яагаад гэвэл тэд Бурханы талаар маш олон үзэл, төсөөлөлтэй байсан бөгөөд эдгээр нь Бурханыг дээдэлж, биширч, агуу хүн гэж үзэхэд тэднийг хүргэсэн. Гэвч Бурхан үгээ илэрхийлэх үед Бурханы талаарх тэдний үзэл бодол бүрмөсөн өөрчлөгдөж, тэд: “Бурхны хэлдэг үг үнэн хэрэгтээ маш эгэл жирийн! Тэдгээр нь маш энгийн, үнэхээр шулуухан, ойлгоход маш амархан: би өөрөө ч ийм үг хэлж чадна! Бурхныг агуу гэж хүн бүр хэлдэггүй гэж үү? Тэгвэл тэр яагаад бидэнд үнэнч шударга бай гэж хэлэх юм бэ? Хэрвээ бурхан тийм агуу юм бол, хэрвээ тэр үнэхээр өндөр дээд юм бол хүмүүст ийм жижиг, дорд шаардлага тавих ёсгүй!” гэж хэлсэн. Тэд Бурханы үгийг уншаад, үүнийг өнгөцхөн гэж бодож, энэ нь хүмүүсийн үзэлтэй тохирохгүй, эсвэл Бурханы агуу дүр төрх, ялгамж чанартай нийцэхгүй байна гэж бодох үедээ Бурханы үгийн талаар үзэлтэй болсон. Тэд ийм үзэлтэй болсны цаана тэдний дотор Бурханы үгийг гүнээ жигших жигшил үүссэн бөгөөд улмаар зүрх сэтгэлийнх нь гүн дэх Бурханы талаарх төсөөлөл, үзлийг нь тогтоон барьж байсан далан бүрмөсөн нурсан. Энэ нуралтын үр дүн юу вэ? Тэд зүрх сэтгэлийнхээ угаас Бурханы үгийг голж, ялласан. Тэгвэл хүмүүс Бурханы үгийг номлох үед антихристүүдийн оюун ухаанд юу бодогддог вэ? Тэд хөндлөнгөөс харж байгаа хөндлөнгийн ажиглагчид шиг байдаг. Хэн нэгэн Бурханы үгийг магтах, эсвэл Бурханы үгийн талаарх туршлагаа нөхөрлөхийг сонсох үедээ эдгээр антихрист бас л хөндлөнгийн ажиглагчид мэт, хөндлөнгөөс харж байдаг бөгөөд зүрх сэтгэлийнхээ гүнд хэзээ ч “Амен” гэж хэлдэггүй. Заримдаа тэд бүр хүмүүсийг дооглож, “Үнэнч шударга байгаад чи юу олж авсан юм бэ? Хэдийгээр чи үнэнч шударга байхыг хичээж байгаа ч бурхан чамайг заавал аврах албагүй, чи заавал ерөөгдөх ч албагүй. Маш цөөхөн хүн ерөөл хүртэнэ. Хэрвээ би ямар ч ерөөл хүртэхгүй бол та нар ч бас хүртэхгүй!” гэж хэлдэг. Антихристийн уг чанар-мөн чанар нь Бурханы үг болон Бурхантай Өөртэй нь дайсагнадаг бөгөөд үүний улмаас антихристүүд Бурханы үгийг хүлээн авч чаддаггүй, дуулгавартай дагаж бүр ч чаддаггүй. Хэрвээ тэд Бурханы үгийг хүлээн авч, дуулгавартай дагаж чадахгүй бол үүнээс туршлага хуримтлуулж чадах уу? Тэд чадахгүй, тэгвэл тэдний ярьдаг хувийн мэдлэг гэж юу вэ? Энэ бүхэн нь зүгээр л төсөөлөл, оюун дүгнэлт, хоосон сургаал, онол, эсвэл заримдаа бүр зүгээр л бусад хүмүүсийг дуурайж хэлдэг чихэнд чимэгтэй үгс байдаг, тийм болохоор тэдний дотор Бурханы үгийн талаарх туршлага, мэдлэг бий болох боломжгүй. Тиймээс антихристүүд Бурхан болон Түүний үгэнд ханддаг янз бүрийн хандлага, мөн уг чанар-мөн чанараасаа болоод, Бурханд 10 жил, 20 жил, эсвэл түүнээс ч удаан итгэсэн эсэх нь хамаагүй, өнөөг хүртэл чи тэднээс Бурханы үгийн талаарх ямар ч туршлагыг хэзээ ч сонсохгүй, эсвэл тэднээс харахгүй, Бурханы талаарх өчүүхэн төдий мэдлэгийг бүр ч харахгүй. Тэдний ярианаас чи, тэд Бурханы талаар үзэл, буруу ойлголттой байсан бөгөөд Бурханы ил болголтоор дамжуулан гэгээрч, эцэст нь Бурханыг буруугаар ойлгохоо больж, Түүний талаар үзэл тээхээ больсон гэж сонсохгүй. Тэдэнд ийм туршлага байхгүй, ийм мэдлэг ч байхгүй. Энэ бол антихристүүд Бурханы үгийг судлахад хэчнээн их хүчин чармайлт гаргасан ч үнэнийг олж авч чаддаггүй, эсвэл ямар нэг хувийн туршлага, мэдлэгийн талаар огт ярьж чаддаггүйн шалтгаан юм. Тэд ах эгч нарын байнга эш татдаг Бурханы үгийн зарим алдартай хэсгийг даган уншиж, цээжилдэг; тэд дүр эсгэж, урсгал даган явдаг, тэгээд үргэлж урьдынх шигээ бодсоор байдаг. Тэд Бурханы талаар өөрсдөд нь төрдөг үзэл, эсвэл өөрсдийнх нь болон Бурханы хооронд үүсдэг зөрчилдөөн, асуудлыг хэчнээн ноцтой байсан ч шийдвэрлэдэггүй. Эдгээр үзэл, асуудал үргэлж тэднийг дагаж явдаг. Тэд эдгээр асуудлыг шийдвэрлэхгүй байхын үр дагавар юу вэ? Зүрх сэтгэл дэх дургүйцэл нь улам бүр гүнзгийрч, Бурханыг үзэн ядах нь улам бүр нэмэгддэг. Ингэж үргэлжлүүлбэл тэд Бурханд удаан итгэх тусам ямар үр дагавар гарах вэ? Хуримтлагдсан эдгээр дургүйцэл, үзэл нь тэднийг хэтийн ирээдүй, хувь заяа, ерөөл хүртэх санаархлаа орхиход хүргэж чадах уу? (Үгүй.) Хэрвээ эдгээр асуудлыг шийдвэрлэхгүй бол эцсийн үр дүн нь юу байх вэ? (Тэд дэлбэрнэ.) “Дэлбэрэх” гэдэг үг нэлээд шулуухан байна. Тэд яаж дэлбэрэх вэ? Хэдэн арга зам байдаг вэ? (Өмнө нь уншиж байсан “Ердөө ганцхан шөнийн дотор тэд инээмсэглэсэн, ‘сайхан сэтгэлтэй’ хүн байснаа муухай царайтай, хэрцгий алуурчин болж” (Үг. I Боть: Бурханы илрэлт ба ажил. Бурханы ажил ба хүний хэрэгжүүлэлт) хэмээх Бурханы үгийн нэг хэсэг санаанд орж байна.) Тэд алуурчин болох нөхцөл юу вэ? Ерөөл хүртэх хүсэл нь нуран унах үед тэдний баг хуулран, “Бидний хэнд ч амар байхгүй, тиймээс би үүнийг нууж хаах шаардлагагүй—би ерөөл хүртэхийн тулд л бурханд итгэдэг. Хэрвээ би ерөөл хүртэхгүй гэдгээ мэдсэн бол аль эрт явчих байсан юм!” гэдэг. Тэд зүрх сэтгэл дэх бүх үгээ хэлдэг бөгөөд яллагдахаас айдаггүй. Тэд яагаад яллагдахаас айдаггүй вэ? Тэд яагаад боловсон дүр эсгэхээ больж, дэлбэрч чаддаг вэ? Яагаад гэвэл тэд цаашид итгэхийг хүсдэггүй бөгөөд явахыг хүсдэг. Тэд энэ бүх жилийн турш зорилгынхоо төлөө доромжлол, зовлон бэрхшээлийг тэвчиж ирсэн бөгөөд эдгээр стратегийн дагуу хэрэгжүүлж, эдгээр стратегийг сүнслэг түшиг тулгуураа болгон ашигладаг. Өнөөдөр тэд ерөөл хүртэх ямар ч найдваргүй гэдгээ хараад, боловсон дүр эсгэхээ больж, “Би зүгээр л үл итгэгч. Би эерэг зүйлд дургүй. Би ертөнцийн зүйлсийг эрэлхийлэх дуртай, хорон муу чиг хандлагад дуртай. Тэд бурхны үг бол үнэн, бурхны үг хүмүүсийг өөрчилж, аварч чадна гэж хэлдэг. Би яагаад үүнийг хараагүй юм бэ? Би яагаад үүнийг туулж, эсвэл мэдэрч чадахгүй байна вэ? Бурхны үг хүмүүсийн юуг өөрчилсөн юм бэ? Минийхээр бол бурхны үг юу ч биш. Хамгийн бодитой ашиг тустай ганцхан зүйл байдаг, тэр нь бурхныг дагадаг хүмүүс ерөөгдөж, тэнгэрийн хаанчлалд орно гэдэг зүйл. Энэ үг үнэн. Хэрвээ ерөөл хүртэхийн төлөө биш байсан бол би бурханд итгэхгүй байх байсан! Бурхан хаана байна? Хэрвээ бурхан хүмүүсийг аварч чадсан юм бол яагаад цовдлогдсон юм бэ? Тэр өөрийгөө ч аварч чадаагүй!” гэж ил тод хэлсэн нь дээр гэж тэдэнд санагддаг. Тэд үнэхээр юу бодож байгаагаа хэлдэг—үүгээр тэдний чөтгөрлөг тал илчлэгдэж байгаа биш гэж үү? Олон жилийн турш хуримтлагдсан тэдний үзэл, дургүйцэл дэлбэрдэг. Энэ бол антихристүүд эцэст нь жинхэнэ төрхөө харуулж байгаа хэрэг юм.

Зарим антихрист байнга: “Би бурханд итгэхдээ гэр бүл, ажил мэргэжлээ орхиж, маш их хүчин зүтгэл гаргаж, маш их зовсон, тэгээд би юу авсан юм бэ? Бурхан хүмүүсийг ерөөдөг бурхан биш юм уу? Бурхан хүмүүст нигүүлсэл өгдөг бурхан биш юм уу? Тэгвэл би юу авсан юм бэ?” гэх мэт зүйл хэлдэг. Бурхан хүнийг маш олон үнэнээр хангаж, юу ч нэхэлгүйгээр маш ихийг өгсөн; хүмүүс Бурханыг маш их эсэргүүцэж, Түүнд тэрсэлдэг ч Тэр үүнийг санадаггүй бөгөөд мөн л хүнийг аврахаар ирдэг. Антихристүүд хүн Бурханаас хэчнээн ихийг олж авсныг харж чаддаггүй. “Би юу авсан юм бэ?” гэж хэлэхдээ тэд үнэндээ юуг хэлж байна вэ? (Ерөөл.) Антихристүүд бүхнийг хүсдэг. Тэд Бурханд итгэж, Бурханыг дагахын тулд бүхнээ орхиж чаддаг бөгөөд ингэснээрээ амжилтад хүрэх боломжтой болно, энэ нь үнэ цэнтэй байх болно гэж боддог. Тэд ертөнц болон хэтийн ирээдүйгээ орхидог бөгөөд ирээдүйд бүхэл бүтэн ертөнцийг эзэмшихийг хүсдэг. Хариуд нь тэдний хүсдэг зүйл орхисон зүйлээс нь илүү үнэ цэнтэй байх ёстой. Энэ нь тэдгээр зүйлээс илүү үнэ цэнтэй байж, тэдэнд илүү их давуу тал олгох ёстой, тэгсэн цагт л тэд солилцоо хийнэ. Антихристүүд эдгээр үгийг дэлбэрэх үедээ уурандаа хэлдэг гэж та нар бодож байна уу? (Үгүй.) Эдгээр үг эцэст нь дэлбэрч гарах хүртэл тэд үүнийг гарцаагүй удаан хугацаанд дотроо хадгалдаг. Үүний дараа антихристүүдийн олон жилийн турш бодож, эрэлхийлж байсан бүхэн ил болж, тэдний бүх баг хуулардаг. Тэдний хэлдэг зүйлийн гол санаа юу вэ? “Би энэ бүх хугацаанд бурханд итгэж, түүнийг дагасан, тэгээд би юу авсан юм бэ?” Тэдний олж авахыг хүсдэг зүйл бол үнэн биш. Тэд үнэнийг хүсдэггүй. Тэд амийг хүсдэггүй, зан чанарын өөрчлөлтийг хүсдэггүй, Бурханы авралыг хүсдэггүй. Тэд өөрсдийгөө төгс хүмүүс гэж боддог бөгөөд эдгээр зүйлийг олж авахыг хүсдэггүй. Тэд энэ ертөнцөөс олж авч болох зүйлсээс илүү нэмэлт зүйл, илүү агуу ерөөлүүдийг олж авахыг хүсдэг. Өөрөөр хэлбэл, тэд өөрсдийн орхисон ертөнцийн зүйлсийг Бурханы амласан ерөөлөөр солихыг хүсдэг. Тэд Бурханаас хамгийн агуу ерөөлийг хүртэхийг хүсдэг. Хүслээ биелүүлж чадахгүй, бүх найдвар нь тасарсан гэдгийг харах үедээ тэд бууж өгөхөөс өөр аргагүй болдог. Гэвч тэгэх цаг ирэх үед зан чанарыг нь бодолцож үзвэл тэд ингээд больж чадах уу? Тэд тэгэхгүй. Зарим гэр бүлийнхэн бүгд итгэгч байдаг бөгөөд тэдний дундаас антихристүүд гарч ирдэг. Энэ антихристүүд ерөөл хүртэхгүй гэдгээ хармагцаа гэр бүлийнхнээ итгэхэд нь саад болохын тулд тэднийг үймүүлж эхэлдэг. Тэд гэр бүл хэвээрээ юу? Гаднах махан бие, эсвэл цусан холбооны хувьд тэд дотно гэр бүл юм. Гэвч гишүүн бүрийн дагадаг замыг харах үед хэдийгээр тэд бүгд Бурханд 10 гаруй жил итгэсэн боловч зарим нь антихрист хэмээн илчлэгдэж, зарим нь үнэнийг эрэлхийлж, үүргээ нэлээд сайн гүйцэтгэж, зарим нь үнэнийг дундаж стандартаар эрэлхийлж байдаг—ийнхүү тэдний уг чанар-мөн чанар илчлэгддэг. Мэдээж тэднээс хамгийн муу нь антихристүүд бөгөөд тэднийг хүн жигшин голж, Бурханы гэрээс хөөх ёстой. Тэгвэл энэ гэр бүл мөн үү? Жинхэнэ гэр бүл ийм байдаг уу? Эдгээр нь бүр ижил төрлийн хүмүүс ч биш! Зарим хүн диаволуудтай хамт маш олон жил амьдарсан бөгөөд тэднийг гэр бүлийн гишүүн гэж үзсээр байдаг. Тэд тэднийг орхиж чаддаггүй бөгөөд бүр тэднийг хайртай хүмүүсээ гэж мунхаглан боддог. Тэд ямар гээчийн хайртай хүмүүс вэ? Антихристүүд өөрсдийгөө харуулсныхаа дараа элдэв янзын мууг үйлддэг. Тэд бүр гэр бүл дэх жинхэнэ итгэгчдээ хяхан хавчиж магадгүй. Үүнээс ч долоон дор нь, тэд гэр бүлийнхнээ хорон муу засгийн газарт тушааж магадгүй. Зарим эцэг эх үр хүүхдээ худалддаг, зарим үр хүүхэд эцэг эхээ худалддаг. Тэдний харилцаа хэчнээн ойр дотно байхаас үл хамааран антихристүүдэд хийхгүй зүйл гэж үгүй. Антихристүүд өөрсдийнхөө гэр бүл дэх жинхэнэ итгэгчдийг худалдаж, хавчиж чаддаг тул тэд дайснууд гэсэн үг биш гэж үү? (Тийм.) Чуулганд нэг юм уу хоёр антихрист гарч ирэх нь ах эгч нарын хувьд аюул гэсэн үг. Антихристүүд ерөөл хүртэхгүй гэдгээ хармагцаа өөрсдийгөө хэрэггүй гэж үзэж, үр дагаврыг нь үл тоон, баг нь хууларч, бусад ах эгч нарыг үймүүлэх талаар бодож эхэлдэг. Зарим ах эгч сул дорой, биеийн хэмжээ багатай, үнэнийг ойлгодоггүй. Антихристүүд эдгээр ах эгчид интернет дэх зарим нэг үндэслэлгүй цуу яриа үзүүлж, дараа нь өөрсдийн хачирласан тайлбарыг нэмж гал дээр тос нэмснээр тэдгээр ах эгчийг үймүүлж, төөрөлдүүлж, эцэст нь тэднийг сүйрүүлдэг. Мэдээж зарим ах эгч ялган таних чадвартай бөгөөд антихристүүдийг шууд таньдаг. Хэрвээ тэд антихристүүдтэй ил тод харьцвал энэ нь төвөг удна, тиймээс тэднийг бусдыг үймүүлж, гай тарьж чадахгүй болгохын тулд тусгаарлах ухаалаг арга олоход л хангалттай. Сатануудтай харьцахдаа хүмүүс ухаалаг авирлах ёстой.

Антихристүүд хэтийн ирээдүй, хувь заяаныхаа төлөө Бурханд итгэж, Бурханыг дагадаг. Тэд ерөөл хүртэх хүслээсээ зуурч, амбицаа өвөрлөн Бурханы гэрт орж ирдэг бөгөөд Бурханы үгийг уншиж, хүлээн авч, номлодог. Тэд хэтийн ирээдүй, хувь заяаныхаа төлөө Бурханы гэрт буулт хийж, доромжлолыг тэвчиж, бүхий л төрлийн зовлон бэрхшээлийг туулдаг. Олон жил хүлээж, ажигласны эцэст найдвар нь нуран унах үед тэд бас л хэтийн ирээдүй, хувь заяанаасаа болж, ерөөл хүртэх хүсэл, санаархал нь биелэх боломжгүйгээс болж чуулган болон Бурханы гэрээс явдаг. Ийм хүмүүсийн төгсгөл юу вэ? Тэд таягдан хаягдана. Тэд яагаад таягдан хаягдах вэ? Бурхан тэднийг Өөрийнх нь гэрт орж ирсэн мөчөөс нь эхлэн аврахгүй гэж шийддэг үү, эсвэл тэдэнд өөрсдийн гэсэн асуудал байдаг уу? (Тэдэнд өөрсдийнх нь асуудал байдаг.) Антихристүүд Бурханы гэрт орохдоо улаан буудайн дундах үрийн сүүл мэт уусдаг. Зарим хүн: “Гэхдээ Бурхан энэ талаар мэддэггүй гэж үү?” хэмээн хэлдэг. Бурхан энэ талаар мэддэг; Бурхан энэ бүхнийг шинждэг. Ийм хүмүүс өөрчлөгдөж чадахгүй. Тэд Бурханы бүх үгийг уншлаа ч гэсэн, нууцууд, хүний хүрэх газар болон Бурханы илчилсэн хүний янз бүрийн завхарсан зан чанар, иймэрхүү бусад үгийн талаар уншлаа ч гэсэн энэ нь ямар ч нэмэргүй, учир нь тэд үнэнийг хүлээн авдаггүй. Бурханы хэлсэн үг бүх хүн төрөлхтөнд хандсан байдаг. Тэдгээр нь хэнээс ч нууцлагдаагүй, бүгдэд эн тэнцүү өгөгддөг. Хүн бүр Бурханы үгийг уншиж, сонсож чадна, гэвч эцэст нь антихристүүд тэдгээрийг хэзээ ч олж авахгүй, учир нь тэд бол антихристүүд, диаволууд, Сатанууд юм. Сатан Бурханы хажууд олон жил болсон ч өөрчлөгдөөгүй, тэгвэл антихристүүдийн хувьд ч бас адилхан байх биш үү? Чи тэднээр Бурханы үгийг өдөр бүр уншуулсан ч гэсэн тэд үүнийг олж авахгүй, учир нь тэд бол антихристүүд бөгөөд антихристийн мөн чанартай байдаг. Антихристүүдээр өөрсдийнх нь ашиг сонирхол, эсвэл хэтийн ирээдүй, хувь заяаг орхиулах боломжгүй. Энэ нь гахайг модонд авируулахтай адилхан. Энэ бол боломжгүй даалгавар юм. Антихристүүд ойрын ашиг тусыг харахыг хүсдэг, ирээдүйн мөнхийн ашиг тусыг ч бас харахыг хүсдэг. Хэрвээ тэд эдгээр зүйлийн аль нэгийг нь олж авч, эсвэл хангаж чадахгүй бол тэр даруй дайсагнах ба хэдийд ч яваад өгч магадгүй. Антихристүүд Бурханы үгийн далд утгыг уншиж, өнгө аяс, хувирлыг нь сонсож, Бурханы үгийн утга учир, санааг таахаар оролддог бөгөөд ингэснээрээ өөрсдийн санаа тавьдаг, олж авахыг хүсдэг янз бүрийн ашиг тусаа хэмждэг. Тэд Бурханы үгэнд ийм хандлагаар хандах үедээ үнэнийг ойлгох боломжтой юу? (Үгүй.) Тиймээс ямар ч тохиолдолд антихристүүд Бурхан болон Түүний үгийг эсэргүүцдэг, мөнхийн дайснууд нь юм. Зарим хүн: “Тийм, тийм хүн өмнө нь үнэхээр сайн байсан. Тэд яагаад одоо ингэж авирлаад байна вэ? Бурханы үгийг тэдэнд нөхөрлөсний дараа тэд үүнийг ойлгосон гээд, үүргээ гүйцэтгэхийн тулд шаргуу ажиллана гэж амласан, тэгвэл тэд яагаад өөрчлөгдөж чадахгүй байна вэ?” гэдэг. Би чамд үнэнийг хэлье. Тэд зөвхөн одоо өөрчлөгдөж чадахгүй байгаа юм биш—тэд ирээдүйд ч бас өөрчлөгдөж чадахгүй. Яагаад тэр вэ? Учир нь тэдэнд өөрчлөгдөх ямар ч санаа байдаггүй. Бодоод үз дээ: Хэрвээ чоно идэх хонь олж чадахгүй бол өлсөж үхэхгүйн тулд заримдаа хэдэн үмх өвс идэж, бага зэрэг ус ууж өлсгөлөнгөө дарна. Гэхдээ энэ нь түүний уг чанар өөрчлөгдсөн гэсэн үг үү? (Үгүй.) Тиймээс антихристүүд ямар ч муу зүйл хийхгүй, түр зуур жаахан сайн зан авир гаргах нь тэд өөрчлөгдсөн, эсвэл үнэнийг хүлээн авсан гэсэн үг биш юм. Тэд эрх мэдэл, байр суурь нь хөндөгдсөн байдлаар ноцтой засуулж, өөрсдөд нь ямар ч найдвар байхгүй—таягдан хаягдах нь гарцаагүй гэдгийг хармагцаадаруй сөрөг болж, ажлаа хаяж, анхдагч, жинхэнэ төрх нь ил гарна. Ийм хүмүүсийг хэн өөрчилж чадах вэ? Бурхан тэднийг аврахаар төлөвлөдөггүй, зүгээр л баримтуудыг ашиглан тэднийг илчилж, таягдан хаядаг. Тиймээс Сатаны эдгээр зарцыг хүн бүр ялган таньж, голох ёстой.

Антихристүүдийг ялган таних нь ёрын муу хүмүүс болон Сатаныг ялган танихтай адил бөгөөд антихристүүдийг задлан шинжлэх нь үл үзэгдэх Сатан болон диаволуудыг задлан шинжлэхтэй адил юм. Өнөөдөр бидний задлан шинжилж байгаа антихристүүдийг хүн харж чадна. Чи тэдний юу хийж байгааг харж, юу хэлж байгааг сонсож чадна; чи тэдний бүх илрэлийг харж, санаархлыг нь ухан ойлгож чадна. Чи сүнсний ертөнцийн Сатан юм уу диаволуудыг харж, эсвэл хүрч чадахгүй, тиймээс тэд чиний хувьд үргэлж зүгээр л нэг ойлголт, нэр төдий байх болно. Харин өнөөдөр бидний задлан шинжилж байгаа антихристүүд өөр. Эд бол амьд диавол, Сатанууд юм. Тэд бол мах цуснаас бүтсэн, биет диаволууд, Сатанууд юм. Эдгээр диавол, Сатан сүнсний ертөнцөд Бурханыг эсэргүүцэж, Бурханыг голдог бөгөөд Бурханы хэлсэн үг бүрийг зэвүүцдэг. Тэд чуулганд ирэхдээ эдгээр зүйлийг хийсээр байдаг. Тэд урьдын адил Бурханы үгийг эсэргүүцэж, зэвүүцэж, голсоор байдаг. Тэр ч байтугай Бурханы үгийг байнга басамжилдаг. Бурханы амнаас гарсан л бол маш жижиг зүйл ч гэсэн тэдний зүрх сэтгэлд олон асуулт үүсгэдэг. Тэд үүнийг судалж, задлан шинжилж, оюун ухаанаараа боловсруулдаг. Тиймээс антихристүүдийн хувьд Бурханы үг бол итгэлийнх нь бай биш юм. Тэд Бурханы үгэнд хэзээ ч итгэхгүй. Бурханы үг хэчнээн бодит, үнэн, эсвэл итгэмжит байсан ч тэд итгэхгүй. Тэгвэл эдгээр зүйлээс дүгнэж үзвэл антихристүүд Бурханы дайснууд биш гэж үү? Тэдний төрөлх уг чанар үнэнд дайсагнадаггүй гэж үү? Ийм төрлийн хүмүүс Бурханы дайсан болж төрсөн, тэд үнэнд зэвүүцдэг болж төрсөн. Тэд Бурханы үгийг хэзээ ч үнэн мэт үзэхгүй, эсвэл баримтлахгүй. Өөрсдийн мөн чанар, Бурханд ханддаг янз бүрийн илрэл, Бурханы үгэнд ханддаг янз бүрийн хандлагаасаа болоод эцэст нь ийм төрлийн хүмүүс Бурханы үгээр яллагдаж, Бурханд жигшин гологддог. Тэгвэл тэд өөрсдийн эрэлхийлдэг хамгийн том ашиг тусаа—хэтийн ирээдүй, хувь заяагаа олж авч чадах уу? Хэзээ ч үгүй. Тиймээс, Бурхан хүн төрөлхтөнд өгөх амлалт, ерөөлүүдээ, мөн хүн төрөлхтөнд бэлдсэн хүрэх газраа хэнд хандан хэлдэг вэ? Эдгээр зүйлээс антихристүүд хувь хүртэх үү? (Үгүй.) Бурханы ярьсан, хүн төрөлхтөнд амласан гайхалтай хүрэх газар нь Бурханы авралын байнуудад, Бурханы үгэнд итгэж, Бурханы үгийг үнэн хэмээн хүлээн авдаг хүмүүст өгөгддөг. Энэ нь Бурханд дайсагнадаг, Бурханы үгийг хууран мэхлэгчийн худал үг гэж үздэг антихристүүдэд өгөгддөггүй.

Тайлбар:

а. Эх бичвэрт “гэж тэд боддог” гэх үг байхгүй.


9-р зүйл: Тэд өөрсдөө ялгарч, хувийн ашиг сонирхол, амбицаа хангахын тулд л үүргээ биелүүлдэг; тэд Бурханы гэрийн ашиг сонирхлыг хэзээ ч бодолцон үздэггүй, харин ч бүр хувийн алдрын хариуд тэдгээр ашиг сонирхлоос урвадаг (VII хэсэг)

II. Антихристүүдийн ашиг сонирхол

Г. Тэдний хэтийн ирээдүй, хувь заяа

Өнгөрсөн удаа бид антихристүүдийн ашиг сонирхлын дөрөв дэх зүйл болох тэдний хэтийн ирээдүй, хувь заяаны талаар нөхөрлөсөн бөгөөд энэ нь дотроо таван зүйлд хуваагддаг. Эхлээд энэ таван зүйлийг сэргээн санацгаая. (1. Антихристүүд Бурханы үгэнд хэрхэн ханддаг вэ; 2. Антихристүүд үүрэгтээ хэрхэн ханддаг вэ; 3. Антихристүүд засалтад хэрхэн ханддаг вэ; 4. Антихристүүд “үйлчлэл үзүүлэгч” гэх цолонд хэрхэн ханддаг вэ; 5. Антихристүүд чуулган дахь байр сууриндаа хэрхэн ханддаг вэ.) Өнгөрсөн удаа бид эдгээрийн эхний зүйл буюу “Антихристүүд Бурханы үгэнд хэрхэн ханддаг вэ” гэдэг талаар нөхөрлөсөн. Нэгдүгээрт, антихристүүдийн Бурханы үгэнд хандах үндсэн хандлагуудын нэгийг ил болгохдоо бид “судлах” гэдэг үгийг ашигласан. “Судлах” нь антихристүүд шиг хүмүүсийн Бурханы үгэнд ханддаг үндсэн, суурь хандлага юм. Тэд Бурханы үгэнд хүлээн авах юм уу дуулгавартай дагах хандлагаар огт ханддаггүй, харин ч тэдгээрийг шинжилдэг. Тэд Бурханы үгийг үнэн, эсвэл хүмүүсийн баримтлах ёстой зам гэж огт хүлээн авдаггүй, тэгж үздэггүй бөгөөд Бурханы үгэнд үнэнийг эрж хайх юм уу үнэнийг хүлээн авах хандлагаар ханддаггүй. Харин ч бүх зүйл дэх зорилго нь өөрсдийнх нь хүсэл, амбиц, өөрсдийнх нь хэтийн ирээдүй, хувь заяа байдаг ба тэд Бурханы үгээс өөрсдийн хүсдэг хүрэх газар, хэтийн ирээдүй, хувь заяаг хайхыг хүсдэг. Бурханы үгэнд хандах тэдний үндсэн хандлагуудын нэг бол бүх хэрэг явдал дээр Бурханы үгийг хэтийн ирээдүй, хувь заяатайгаа холбодог явдал юм. Түүний үгэнд хандах хандлагаас нь дүгнэвэл, энэ төрлийн хүний уг чанар-мөн чанар нь Бурханы үгэнд үнэхээр итгэж, хүлээн авч, дуулгавартай дагахын оронд тэдгээрийг шинжиж, задлан шинжилж, асар их давуу тал олж авахын тулд дотроос нь ерөөл, ашиг тус хайдаг явдал юм. Бурханы үгэнд хандаж буй хандлагаас нь дүгнэвэл тэд Бурханд хэр их итгэдэг вэ? Тэд Түүнд жинхэнээсээ итгэдэг үү? Мөн чанараас нь дүгнэвэл, тэдэнд Бурханд итгэх жинхэнэ итгэл байдаггүй. Тэгвэл яагаад тэд Бурханы үгийг бариад уншиж чаддаг юм бэ? Уг чанар-мөн чанар, санаархал, хүслээс нь дүгнэвэл, тэд Бурханы үгээс үнэнийг болон зан чанараа өөрчлөх замыг олж авч, улмаар авралд хүрэхийг хүсдэггүй. Харин ч Бурханы үгэн дотроос өөрсдийн хүссэн бүх зүйлийг эрж хайхыг хүсдэг. Тэд юу эрж хайдаг вэ? Тэд нууцыг эрж хайдаг, зөвхөн Тэнгэр л мэдэх нууцыг эрж хайдаг, зарим сүржин хоосон сургаал, гүн гүнзгий мэдлэгийг эрж хайдаг. Тиймээс энэ төрлийн хүний Бурханы үгэнд хандах хандлага болон уг чанар-мөн чанараас нь дүгнэвэл тэд бүгд нэвт шувт үл итгэгчид юм. Тэдний хүсдэг зүйл сайн хүрэх газар, сайн хэтийн ирээдүй, сайн хувь заяанаас цаашгүй. Тэд Бурханы үгийг чин сэтгэлээсээ хүлээн авдаггүй, харин ч Түүний үгэн дотроос хүссэн зүйлээ олж авах, ерөөл хүртэх хүсэл, амбицаа хангах янз бүрийн боломж, арга замыг олохыг хичээдэг. Тиймээс ийм төрлийн хүн Бурханы үгийг үнэн, эсвэл өөрсдийнх нь дагаж мөрдөх ёстой зам гэж хэзээ ч үзэхгүй. Хэрвээ антихристүүд Бурханы үгэнд ийм хандлагаар ханддаг бол Бурханы үгэн дэх хүн төрөлхтөнд тавьсан хамгийн үндсэн шаардлагуудын нэг—бүтээгдсэн зүйлсийн хувиар үүргээ гүйцэтгэх явдалд тэд ямар хандлагаар ханддаг вэ? Өнөөдөр бид хоёр дахь зүйл—антихристүүд үүрэгтээ хэрхэн ханддаг талаар нөхөрлөж, антихристүүд үүргээ гүйцэтгэх үедээ ямар илрэл, хандлагатай байдгийг ил болгох болно.

2. Антихристүүд үүрэгтээ хэрхэн ханддаг вэ

Антихристүүд хүлээн авах, дуулгавартай дагах хандлагаар Бурханы үгэнд ханддаггүй тул хүн төрөлхтөн бүтээгдсэн зүйлсийн хувиар үүргээ гүйцэтгэх ёстой гэсэн Түүний үгэн дэх шаардлагад үнэнийг хүлээн авах хандлагаар хандаж мэдээж чадахгүй. Тиймээс, нэг талаар тэд Бурханы хүнд даалгасан үүргийг эсэргүүцэж, үүргээ гүйцэтгэхийг хүсдэггүй, нөгөө талаар ерөөл хүртэх боломжоо алдахаас айдаг. Энэ нь нэг төрлийн наймааг бий болгодог. Тэр нь ямар наймаа вэ? Хэрвээ хүмүүс үүргээ гүйцэтгэхгүй бол таягдан хаягдаж магадгүй, хэрвээ бүтээгдсэн зүйлсийн хувиар үүргээ гүйцэтгэхгүй бол үнэнийг олж авах боломжгүй, мөн бүтээгдсэн зүйлсийн хувиар үүргээ гүйцэтгэхгүй бол ирээдүйд тэнгэрийн хаанчлал дахь ерөөлөө алдаж магадгүй гэдгийг тэд Бурханы үгээс олж мэддэг. Энэ нь юуг илтгэдэг вэ? Хэрвээ хэн нэгэн хүн үүргээ гүйцэтгэхгүй бол ерөөл хүртэх боломжоо гарцаагүй алдана гэдгийг энэ нь илтгэдэг. Антихристүүд Бурханы үгээс болон олон нөхөрлөл, номлолоос ийм мэдээлэл олж авсныхаа дараа зүрх сэтгэлийнх нь гүнд бүтээгдсэн зүйлсийн хувиар үүргээ гүйцэтгэх хүсэл, сонирхол төрдөг. Ийм хүсэл, сонирхол төрсөн нь тэд Бурханы төлөө өөрсдийгөө чин сэтгэлээсээ зарлагадаж, үүргээ чин сэтгэлээсээ гүйцэтгэж чадна гэдгийг харуулдаг уу? Антихристүүдийн уг чанар-мөн чанараас дүгнэвэл, энэ цэгт хүрэх маш хэцүү. Тэгвэл юу тэднийг үүргээ гүйцэтгэхэд хүргэдэг вэ? Хүн бүрийн зүрх сэтгэлд үүний тооцоо байх ёстой бөгөөд энэ тооцоон дотор зарим тодорхой түүх байх ёстой. Тэгвэл антихристийн зүрх сэтгэл дэх энэ тооцоо ямар байдаг вэ? Тэд маш нарийн, үнэн зөв, тодорхой, нягт нямбай тооцоолдог тул энэ нь мунгинасан тооцоо биш юм. Тэд үүргээ гүйцэтгэхээр шийдэх үедээ эхлээд ингэж тооцоолдог: “Хэрвээ би одоо үүргээ гүйцэтгэх юм бол гэр бүлтэйгээ хамт байх баяр баясгалангаа орхих хэрэгтэй болно, ажил мэргэжил, ертөнцийн хэтийн ирээдүйгээ ч орхих хэрэгтэй болно. Хэрвээ би үүргээ гүйцэтгэхийн тулд эдгээр зүйлийг орхивол юу олж авч чадах вэ? Энэхүү эцсийн эрин үед бурхантай уулзаж чадах, бурхны гэрт үүргээ гүйцэтгэж чадах, эцсээ хүртэл үлдэж чадах хүмүүс бол агуу ерөөл хүртэж чадах хүмүүс юм гэж бурхны үгэнд хэлдэг. Нэгэнт бурхны үг тэгж хэлдэг болохоор бурхан эдгээр үгийн дагуу үүнийг хийж, гүйцэлдүүлж чадна гэж би бодож байна. Түүнчлэн, үүргээ гүйцэтгэж чаддаг, түүний төлөө өөрсдийгөө зарлагадаж чаддаг энэ хүмүүст бурхан маш олон амлалт өгдөг!” Тэд Бурханы үгийг судалснаар, эцсийн эрин үед үүргээ гүйцэтгэдэг хүмүүст өгсөн Бурханы олон амлалтыг ухан ойлгодог бөгөөд үүн дээр хувийн төсөөлөл болон эдгээр үгийг задлан шинжилж, нягталснаас үүдсэн бүх үзэл нь нэмэгдсэнээр үүргээ гүйцэтгэх гүнзгий сонирхол, түлхэцийг бий болгодог. Тэгээд тэд Бурханы өмнө очиж залбиран, сүржин амлалт, тангараг өргөж, Бурханы төлөө бүхнээ орхиж, зарлагадах, энэ амьдралаа Түүнд зориулж, махан биеийн бүх аз жаргал, хэтийн ирээдүйг орхих шийдвэр гаргадаг. Хэдийгээр тэд ийм маягаар залбирч, үг нь бүгд зөв мэт санагддаг ч зүрх сэтгэлийнхээ гүнд юу бодож байгааг нь зөвхөн тэд өөрсдөө болон Бурхан л мэддэг. Тэдний залбирал, шийдэмгий байдал яг л Бурханы даалгаврыг биелүүлж, үүргээ гүйцэтгэж, Бурханы санаа зорилгыг хангахын тулд л үүнийг хийж байгаа мэт цэвэр санагддаг ч зүрх сэтгэлийнхээ гүнд тэд үүргээ гүйцэтгэснээр дамжуулан хэрхэн ерөөл хүртэж, хүссэн зүйлээ олж авч болох, мөн төлсөн бүхнээ Бурханд харуулж, төлсөн төлөөс, хийсэн зүйлээрээ Түүнд гүнзгий сэтгэгдэл төрүүлэхийн тулд юу хийж болох талаар тооцоолж байдаг, ингэснээр Бурхан тэдний хийсэн зүйлийг санаж, эцэст нь тэдний хүссэн хэтийн ирээдүй, ерөөлийг тэдэнд өгөх болно хэмээн тооцоолдог. Үүргээ гүйцэтгэхээр шийдэхийн өмнө антихристүүдийн зүрх сэтгэлийн гүнд хэтийн ирээдүй, ерөөл хүртэх, сайн хүрэх газар, тэр ч бүү хэл титэм горилсон хүлээлт бялхаж байдаг бөгөөд тэд эдгээр зүйлд хүрнэ гэдэгтээ туйлын итгэлтэй байдаг. Тэд ийм санаархал, хүсэл тэмүүлэлтэйгээр үүргээ гүйцэтгэхээр Бурханы гэрт ирдэг. Тэгвэл тэдний үүргийн гүйцэтгэлд Бурханы шаарддаг чин сэтгэл, жинхэнэ итгэл, үнэнч байдал агуулагддаг уу? Энэ үед тэдний жинхэнэ үнэнч байдал, итгэл, эсвэл чин сэтгэлийг хараахан харах боломжгүй байдаг, учир нь үүргээ гүйцэтгэхийн өмнө хүн бүр бүхэлдээ наймааны сэтгэлгээ өвөрлөдөг; хүн бүр ашиг сонирхолдоо хөтлөгдөн, мөн бялхсан амбиц, хүслийнхээ урьдач нөхцөлд үндэслэн үүргээ гүйцэтгэх шийдвэр гаргадаг. Антихристүүдийн үүргээ гүйцэтгэх санаа зорилго юу вэ? Энэ нь наймаацах, солилцоо хийх явдал юм. Тэдний үүргээ гүйцэтгэхдээ тавьдаг болзол нь энэ гэж хэлж болно: “Хэрвээ би үүргээ гүйцэтгэх юм бол ерөөл хүртэж, сайн хүрэх газартай болох ёстой. Хүн төрөлхтөнд зориулан бэлдсэн гэж бурхны хэлсэн бүх ерөөл, ашиг тусыг би олж авах ёстой. Хэрвээ би тэдгээрийг олж авч чадахгүй бол энэ үүргийг гүйцэтгэхгүй.” Тэд ийм санаа зорилго, амбиц, хүсэлтэйгээр Бурханы гэрт үүргээ гүйцэтгэхээр ирдэг. Тэдэнд бага зэрэг чин сэтгэл байгаа мэт санагддаг бөгөөд мэдээж шинээр итгэсэн, үүргээ дөнгөж гүйцэтгэж эхэлж байгаа хүмүүсийн хувьд үүнийг бас урам зориг гэж нэрлэж болно. Гэвч үүнд жинхэнэ итгэл, эсвэл үнэнч байдал байдаггүй; зөвхөн тэр хэмжээний урам зориг л байдаг. Үүнийг чин сэтгэл гэж нэрлэж болохгүй. Антихристүүдийн үүрэгтээ ханддаг энэ хандлагаас дүгнэвэл, энэ нь бүхэлдээ наймааны шинжтэй бөгөөд ерөөл хүртэх, тэнгэрийн хаанчлалд орох, титэм олж авах, шагнал хүртэх зэрэг ашиг тусын төлөөх хүслээр нь дүүрэн байдаг. Тиймээс, гаднаас нь харахад олон антихрист хөөгдөхөөсөө өмнө үүргээ гүйцэтгэж байдаг, тэр ч бүү хэл жирийн хүнээс илүү ихийг орхиж, илүү их зовсон байдаг. Тэдний зарлагаддаг зүйл, төлдөг төлөөс нь Паулынхтай эн тэнцүү байдаг бөгөөд тэд Паулаас дутахааргүй их гүйдэг. Энэ нь хүн бүрийн харж чадах зүйл юм. Тэдний зан авир болон зовж, төлөөс төлөх шийдвэрийн тухайд бол, тэд юу ч авахгүй байх учиргүй. Гэвч Бурхан хүнийг гадаад зан авирт нь үндэслэн үздэггүй, харин мөн чанар, зан чанар, харуулдаг зүйл болон хийдэг юм бүрийнх нь уг чанар, мөн чанарт үндэслэн үздэг. Хүмүүс бусдыг шүүж, бусдад хандахдаа гагцхүү гаднах зан авир болон хэр их зовж, ямар төлөөс төлсөнд нь үндэслэн хэн болохыг нь тодорхойлдог бөгөөд энэ нь ноцтой алдаа юм.

Үүрэгтээ хандах антихристүүдийн хандлага эхнээсээ л ийм байсаар ирсэн. Тэд амбиц, хүсэл, наймаатайгаар Бурханы гэрт үүргээ гүйцэтгэхээр ирдэг. Энэ бол үүргээ гүйцэтгэхээс өмнө тэдний зүрх сэтгэлийнхээ гүнд тооцоолж, төлөвлөдөг зүйл юм. Тэдний төлөвлөгөө юу вэ? Тэдний тооцооллын цөм, гол цэг нь юу вэ? Тэд ерөөл хүртэж, сайн хүрэх газартай болохыг зорьдог, зарим хүн бүр гамшгаас зайлсхийхийг зорьдог. Энэ бол тэдний санаархал юм. Тэд Бурханы үгийг ахин дахин шинждэг боловч Бурханы үг бүгд үнэн гэдгийг, Бурханы үгэнд хэрэгжүүлэлтийн зам байдаг гэдгийг, Бурханы үг хүмүүсийг ариусгагдаж, зан чанарын өөрчлөлтөд хүрч, аврал хүртэх боломжтой болгодог гэдгийг яагаад ч харж чаддаггүй. Тэд хэчнээн хичээж харсан ч эдгээр зүйлийг харж чаддаггүй. Тэд Бурханы үгийг яаж ч уншсан бай, хамгийн их анхаардаг, хамгийн их ач холбогдол өгдөг зүйл нь Бурханы төлөө бүхнийг орхиж, өөрсдийгөө зарлагадаж, бэрхшээл туулж, төлөөс төлдөг хүмүүст Бурханы өгдөг ерөөл, амлалтаас өөр юу ч биш байдаг. Тэд Бурханы үгэн дотроос хамгийн гол, хамгийн чухал агуулга гэж боддог зүйлээ олох үедээ яг л авралын олс олсон мэт байдаг. Тэдэнд агуу ерөөл хүртэх мэт санагдаж, өөрсдийгөө энэ эрин үеийн хамгийн их ерөөгдсөн, азтай хүмүүс гэж боддог. Тиймээс тэд зүрх сэтгэлийнхээ гүнд баярлаж, “Би энэ насандаа сайн цаг үетэй таарлаа; эрин үеүдийн туршид байсан тэдгээр элч, эш үзүүлэгчийн хэн нь ч эцсийн өдрүүдийн христтэй уулзаагүй. Өнөөдөр би эцсийн өдрүүдийн христийг дагаж байгаа учраас агуу ерөөл хүртэх энэ боломжийг алдаж болохгүй. Энэ бол шагнуулж, титэм авах боломж! Шүтлэггүй хүмүүст ийм завшаан тохиохгүй, тэд энэ амьдралыг хэчнээн их таашааж, хэчнээн өндөр байр суурьтай байсан ч их сүйрэл ирэхэд бүгд устгагдах болно. Тиймээс би ертөнцийн махан биеийн таашаалаас татгалзах ёстой, учир нь би эдгээр зүйлийг хэчнээн их эдэллээ ч тэдгээр нь түр зуурын, үзэгдээд өнгөрөх зүйлс юм. Би ирээдүйг харж, илүү агуу ерөөл, шагнал, илүү том титэм олж авна!” гэдэг. Тиймээс, тэд зүрх сэтгэлдээ “Үүргээ гүйцэтгэхдээ би хэчнээн их зовж, хэчнээн их гүйж харайх нь хамаагүй, шоронд хоригдож, эрүүдэн шүүгдсэн ч хамаагүй, ямар ч бэрхшээлтэй тулгарсан, цөхрөхгүй, цөхрөхгүй, бас дахин цөхрөхгүй байх ёстой! Би урам хугарч болохгүй, бүх доромжлолыг тэвчиж, хүнд ачаа үүрч, эцсийн мөч хүртэл цөхрөлтгүй байх ёстой. ‘Эцсээ хүртэл дагадаг хүн гарцаагүй аврагдана’ хэмээн бурхны хэлсэн үг миний хувьд заавал биелнэ гэдэгт би итгэж байна” хэмээн өөрсдөдөө анхааруулдаг. Тэдний зүрх сэтгэлдээ боддог, итгэдэг санаа, санал бодлын аль нэг нь үнэнтэй нийцдэг үү? (Үгүй.) Тэдгээрийн аль нь ч үнэнтэй нийцдэггүй, аль нь ч Бурханы үг, эсвэл Бурханы санаа зорилготой нийцдэггүй—тэдгээр нь бүгд хувийн хэтийн ирээдүй, хувь заяаных нь төлөөх тооцоолол, төлөвлөгөө юм. Зүрх сэтгэлийнхээ гүнд тэд Бурханы үгэнд дурдсан, хүн төрөлхтөнд тавьсан ямар ч шаардлагыг сонирхдоггүй; тэдгээрт анхаарал хандуулдаггүй. Зүрх сэтгэлийнхээ гүнд тэд Бурханы үгэн дэх хүн төрөлхтний талаарх ил болголт болон тэдэнд тавьсан шаардлагад зэвүүцэж, эсэргүүцдэг, тэр ч бүү хэл үзэлтэй болдог тул эдгээр үгийг харах үедээ эсэргүүцэж, тавгүйтдэг, улмаар тэдгээрийг уншилгүй алгасдаг. Бурханы үгэн дэх хүн төрөлхтөнд хандсан ятгалга, тайтгаруулалт, сануулга, өршөөл, өрөвч сэтгэлийн хувьд гэвэл, тэд тэвчээргүй ханддаг, хүлээн авах юм уу сонсохыг хүсдэггүй бөгөөд эдгээр үгийг хуурамч гэж үздэг. Зүрх сэтгэлдээ тэд Бурханы шүүлт, гэсгээлтийн үг болон хүмүүсийн дунд хийдэг шалгалтын ажилд нь зэвүүцэж, эсэргүүцдэг, тэдгээрийг хүлээн авахыг хүсдэггүй, тэдгээрээс зайлсхийдэг. Оронд нь тэд хүн төрөлхтөнд өгсөн Бурханы амлалт, ерөөлийн талаарх үгийг л асар их сонирхдог, тэр ч бүү хэл ерөөл хүртэх гэсэн зүрх сэтгэлийнхээ тэвчээргүй хүслийг хангахын тулд тэдгээрийг байнга уншиж, даруй тэнгэрийн хаанчлалд хүргэгдэж, бүх зовлонгоос ангижрахыг тэсэн ядан хүлээдэг. Тэд үүргээ гүйцэтгэх явцдаа цөхрөлтгүй байж чадахаа больж, ерөөл хүртэж чадах эсэхдээ эргэлзэж, “итгэл” нь ганхах үед, эсвэл хүсэл зориг нь бат бөх биш болж, ухарч няцахыг хүсэх үедээ эдгээр үгийг уншиж, үүргээ гүйцэтгэх урам зоригоо болгодог. Тэд Бурханы үгийн аль ч бүлэг, хэсэг дэх үнэнийг тунгаан бодохыг хэзээ ч оролддоггүй, Бурханы үгийн шүүлтийг туулахыг өчүүхэн төдий ч хүсдэггүй, хүн төрөлхтний завхарсан мөн чанарыг ил болгодог Бурханы үгээр дамжуулан өөрсдийгөө танин мэдэж, хүн төрөлхтний гүн гүнзгий завхралын бодит байдлыг тодорхой харахыг бүр ч хүсдэггүй. Тэд бас хүн төрөлхтөнд хандсан Бурханы санаа зорилго, шаардлага, ятгалгыг чихнийхээ хажуугаар өнгөрөөж, үл тоож, тэдгээрт үл хүндэтгэсэн, хайхрамжгүй хандлагаар ханддаг. Зүрх сэтгэлийнхээ гүнд тэд “Бурхны хэлж, хийдэг зүйл бол зүгээр л ёс төдий зүйл; хэн үүнийг хүлээн авч чадах юм бэ? Хэн ойлгож чадах юм бэ? Хэн бурхны үгийн дагуу үнэхээр хэрэгжүүлж чадах юм бэ? Бурхны эдгээр үг бүгд илүүц. Хамгийн бодитой зүйл бол хүмүүс үүргийн гүйцэтгэлээ ерөөлөөр солилцох явдал юм—үүнээс илүү бодитой зүйл гэж үгүй” гэж үздэг. Тиймээс тэд Бурханы үгээс ахин дахин хайдаг бөгөөд энэ замыг олмогцоо үүргээ гүйцэтгэх нь ерөөл хүртэх цорын ганц зам гэж үздэг. Эдгээр нь антихристүүдийн үүргээ гүйцэтгэх үеийн санаархал, зорилго, сэтгэлийн гүн дэх тооцоолол юм. Тэгвэл тэд үүргээ гүйцэтгэх явцдаа ийм хүмүүсийн мөн чанар нь тэр чигтээ антихристийн мөн чанар гэдгийг хүмүүст харуулдаг ямар илрэл, илчлэл харуулдаг вэ? Антихристүүд үүргээ гүйцэтгэж чаддаг нь санамсаргүй хэрэг биш—тэд гарцаагүй өөрсдийн гэсэн санаархал, зорилго, ерөөл хүртэх хүсэлтэйгээр үүргээ гүйцэтгэдэг. Тэд ямар ч үүрэг гүйцэтгэсэн бай, тэдний зорилго, хандлага нь мэдээж тэдний өдөр шөнөгүй бодож, санаа зовдог ерөөл хүртэх явдал, сайн хүрэх газар, сайн хэтийн ирээдүй, хувь заяатай салшгүй холбоотой байдаг. Тэд яг л ажлаасаа өөр юуны ч талаар ярьдаггүй бизнесменүүд шиг байдаг. Антихристүүдийн хийдэг бүхэн алдар нэр, ашиг хонжоо, байр суурьтай холбоотой байдаг—энэ бүхэн нь ерөөл болон хэтийн ирээдүй, хувь заяаг олж авахтай холбоотой байдаг. Угтаа тэдний зүрх сэтгэл ийм зүйлсээр дүүрэн байдаг; энэ бол антихристүүдийн уг чанар-мөн чанар юм. Чухамдаа ийм уг чанар-мөн чанараас нь болоод тэдний эцсийн төгсгөл бол таягдан хаягдах явдал гэдгийг бусад хүн тодорхой харж чаддаг.

Бурханы үгэнд Бурхан бүх төрлийн хүнд шаардлага тавьдаг бөгөөд бүх төрлийн үүрэг, ажилд шаардлага тавьж, тодорхой үг хэлдэг. Эдгээр үг нь бүгд хүн төрөлхтөнд тавьсан Бурханы шаардлага бөгөөд эдгээр шаардлага бол хүмүүсийн мөрдөх ёстой, хэрэгжүүлж, биелүүлэх ёстой зүйл юм. Антихристүүд Бурханы үг болон Бурханы шаардлагад ямар хандлагаар ханддаг вэ? Тэд дуулгавартай дагах хандлагатай байдаг уу? Даруухнаар хүлээн авах хандлагатай байдаг уу? Тэд гарцаагүй тэгдэггүй. Зан чанарыг нь авч үзвэл, антихристүүд үүргээ гүйцэтгэхээр Бурханы гэрт ирэх үедээ Бурханы шаардлага болон Бурханы гэрийн зохицуулалтын дагуу үүргээ сайн биелүүлж чадах уу? (Үгүй, чадахгүй.) Тэд яавч чадахгүй. Антихристүүд үүргээ гүйцэтгэж байх үедээ хамгийн түрүүнд үүргээ гүйцэтгэхэд ямар зарчим шаардагддаг, Бурхан юу шаарддаг, эсвэл Бурханы гэрийн дүрэм журам юу болохыг эрж хайх талаар боддоггүй. Харин ч тэд хамгийн түрүүнд энэ үүргийг гүйцэтгэснээр ерөөгдөх, эсвэл шагнагдах эсэхээ асууж сурагладаг. Хэрвээ ерөөгдөх, эсвэл шагнагдах нь тодорхойгүй байвал тэд энэ үүргийг гүйцэтгэхийг хүсдэггүй; гүйцэтгэсэн ч гэсэн хааш яаш хандана. Антихристүүд ерөөл хүртэхийн тулд үүргээ дурамжхан гүйцэтгэдэг. Тэд мөн энэ үүргийг гүйцэтгэснээр өөрсдийгөө харуулж, хүндлэгдэж чадах эсэх, энэ үүргийг гүйцэтгэвэл Дээрх, эсвэл Бурхан мэдэх эсэхийг асууж сурагладаг. Энэ бүхэн нь үүрэг гүйцэтгэх үедээ тэдний бодолцдог зүйлс юм. Тэдний эн тэргүүнд тодорхойлохыг хүсдэг зүйл бол үүрэг гүйцэтгэснээр ямар ашиг тус олж авч чадах болон ерөөгдөж чадах эсэх юм. Энэ нь тэдний хувьд хамгийн чухал зүйл байдаг. Тэд Бурханы санаа зорилгыг хэрхэн бодолцон үзэх, Бурханы хайрыг хэрхэн хариулах, хүмүүсээр Бурханы аврал болон аз жаргалыг олж авхуулахын тулд сайн мэдээг хэрхэн номлож, Бурханыг хэрхэн гэрчлэх талаар хэзээ ч боддоггүй, үнэнийг ойлгохыг, эсвэл завхарсан зан чанараа шийдвэрлэж, хүний төрхийг амьдран харуулахыг бүр ч эрж хайдаггүй. Тэд эдгээр зүйлийг хэзээ ч бодолцон үздэггүй. Тэд зөвхөн ерөөгдөж, ашиг тус олж авч чадах эсэх, хэрхэн хөлөө олох, хэрхэн байр суурьтай болох, хүмүүсээр өөрсдийгөө хэрхэн хүндлүүлэх, чуулганд болон хүмүүсийн дундаас хэрхэн онцгойрч, хамгийн шилдэг нь болох талаар л боддог. Тэд жирийн дагагч байхыг яавч хүсдэггүй. Тэд чуулганд нэгдүгээрт байж, эцсийн шийдвэрийг гаргаж, удирдагч болж, хүн бүрийг үгэндээ оруулахыг үргэлж хүсдэг. Тэгж байж л тэд сэтгэл хангалуун байж чадна. Антихристүүдийн зүрх сэтгэл ийм зүйлсээр дүүрэн байдгийг та нар харж болно. Тэд Бурханы төлөө өөрсдийгөө жинхэнээсээ зарлагаддаг уу? Тэд бүтээгдсэн зүйлсийн хувиар үүргээ үнэхээр гүйцэтгэдэг үү? (Үгүй.) Тэгвэл тэд юу хийхийг хүсдэг вэ? (Эрх мэдэл атгахыг.) Тийм ээ. Тэд: “Миний хувьд гэвэл, би ертөнцөд бусдаас илүү гарахыг хүсдэг. Би ямар ч бүлэгт нэгдүгээрт байх ёстой. Би хоёрдугаарт орохоос татгалздаг, би хэзээ ч туслагч болохгүй. Би ямар ч бүлэг хүмүүсийн дунд байсан удирдагч нь байж, эцсийн шийдвэрийг гаргахыг хүсдэг. Хэрвээ би эцсийн шийдвэрийг гаргахгүй бол та бүхнийг ятгаж, та бүхнээр өөрийгөө хүндлүүлж, та нараар өөрийгөө удирдагчаар сонгуулахын тулд боломжтой бүх аргыг хэрэглэнэ. Байр суурьтай болмогцоо би эцсийн шийдвэрийг гаргана, хүн бүр миний үгийг сонсох ёстой болно. Та нар миний арга замаар аливааг хийх ёстой, миний хяналтанд байх ёстой” гэж хэлдэг. Антихристүүд ямар ч үүрэг гүйцэтгэсэн бай өөрсдийгөө өндөр байр сууринд, тэргүүлэх байр сууринд тавихыг хичээдэг. Тэд жирийн дагагчийн байр сууриндаа хэзээ ч сэтгэл хангалуун байж чадахгүй. Тэгвэл тэд юунд хамгийн их дуртай вэ? Хүмүүсийн өмнө зогсоод тушаал өгч, хүмүүсийг загнаж, тэднийг үгэндээ оруулах дуртай. Тэд үүргээ хэрхэн сайн гүйцэтгэх талаар хэзээ ч боддоггүй—үүргээ гүйцэтгэх явцдаа үнэнийг хэрэгжүүлж, Бурханыг сэтгэл хангалуун байлгахын тулд үнэн-зарчмыг эрж хайдаггүй нь бүр ч ойлгомжтой. Харин ч тэд бусдаас онцгойрч, удирдагчдад өөрсдийгөө өндрөөр үнэлүүлж, дэвших арга зам олохын тулд тархиа гашилгадаг, ингэснээр тэд удирдагч юм уу ажилчин болж, бусад хүнийг удирдаж чадна. Энэ бол тэдний өдөржин бодож, найддаг зүйл юм. Антихристүүд бусдаар удирдуулахыг хүсдэггүй, жирийн дагагч байхыг ч хүсдэггүй, чимээгүйхэн, сүр дуулиангүйгээр үүргээ гүйцэтгэхийг бүр ч хүсдэггүй. Үүрэг нь юу ч байсан, хэрвээ олны анхаарлын төвд байж чадахгүй бол, бусдаас илүү гарч, бусад хүнийг удирдаж чадахгүй бол үүргээ гүйцэтгэх нь тэдэнд уйтгартай санагдаж, сөрөг болж, хойрголж эхэлдэг. Бусдын магтаал, бишрэлгүйгээр энэ нь тэдэнд бүр ч сонирхолгүй болж, үүргээ гүйцэтгэх хүсэл нь бүр ч багасдаг. Гэвч хэрвээ тэд үүргээ гүйцэтгэх зуураа олны анхаарлын төвд байж, эцсийн шийдвэрийг гаргаж чадвал урамшиж, ямар ч бэрхшээлийг туулна. Тэд үүргээ гүйцэтгэхдээ үргэлж хувийн санаархал тээдэг бөгөөд бусад хүнийг ялах хэрэгцээгээ хангаж, хүсэл, амбицаа хангахын тулд үргэлж онцгойрохыг хүсдэг. Үүргээ гүйцэтгэх зуураа тэд маш өрсөлдөөнтэй байж—бүх талаар ялгарч, оройд нь гарч, бусдаас илүү гарахын тулд өрсөлдөхийн зэрэгцээ одоогийн байр суурь, нэр хүнд, нэр нөлөөгөө хэрхэн хадгалах талаар боддог. Хэрвээ тэдний байр суурь, нэр нөлөөнд заналхийлсэн хэн нэгэн байвал тэд түүнийг унагаж, зайлуулахын тулд яахаас ч буцахгүй, өршөөл үзүүлэхгүй. Тэд үнэнийг эрэлхийлж чаддаг, үүргээ үнэнчээр, хариуцлагатайгаар гүйцэтгэдэг хүмүүсийг дарахын тулд жигшүүртэй арга хүртэл хэрэглэдэг. Тэд мөн үүргээ гойд сайн гүйцэтгэдэг ах эгч нарт атаархаж, тэднийг үзэн яддаг. Тэд бусад ах эгч нарын дэмжиж, сайшаадаг хүмүүсийг онцгойлон үзэн яддаг; тэд ийм хүмүүсийг өөрсдийнх нь тэмүүлдэг зүйл, нэр хүнд, байр сууринд ноцтой заналхийлдэг гэж үздэг бөгөөд зүрх сэтгэлдээ “Чи эсвэл би, би эсвэл чи, бид хоёрт хоёулаа байх зай байхгүй, хэрвээ би чамайг унагаж, зайлуулахгүй бол өөрийгөө уучилж чадахгүй!” хэмээн тангарагладаг. Өөр санал бодол илэрхийлдэг, өөрсдийг нь ил болгодог, эсвэл байр сууринд нь заналхийлдэг ах эгч нарт тэд өршөөлгүй ханддаг: Тэд тэднийг шүүж, яллахын тулд, нэр хүндийг нь гутааж, өөрсдийг нь унагахын тулд өө сэв олох гэж боломжтой бүхнийг сэддэг бөгөөд тэгэх хүртлээ амардаггүй. Тэдэнд ямар ч хүнд ганц л хандлагаар ханддаг: Хэрвээ тэр хүн байр сууринд нь заналхийлбэл тэд түүнийг унагаж, зайлуулна. Тэдний бүх үнэнч дагагч нь тэдэнд зусарддаг хүмүүс байдаг бөгөөд энэ хүмүүс ямар ч муу зүйл хийсэн, чуулганы ажил болон Бурханы гэрийн ашиг сонирхолд хэчнээн ч их хохирол учруулсан бай, тэднийг өмгөөлж, хамгаална. Үүргээ гүйцэтгэх явцдаа антихристүүд үргэлж өөрсдийн алдар нэр, ашиг хонжоо, байр суурийг эрхэлж, өөрсдийн бие даасан хаанчлалыг удирдаж байдаг. Тэдний үүрэг гүйцэтгэхийн мөн чанар нь өөрсдийн бие даасан хаанчлалын төлөө тэмцэж, өөрсдийн хэтийн ирээдүй, хувь заяаны төлөө тэмцэх явдал юм.

Зарим антихрист арав гаруй хүнтэй жижиг багийг удирддаг бол зарим нь нэг чуулганы хүмүүс юм уу түүнээс олныг удирддаг. Хэдэн хүнийг удирддаг нь хамаагүй, үүргээ гүйцэтгэх үедээ тэд аль хэдийн энэ хүмүүсийг хянаж, тэдний дунд хаанчилж, эрх мэдлийг атгаж байдаг. Бурхан ийм хэрэг явдлыг хэрхэн яллаж, жигшдэгийг тэд тоодоггүй; тэд зөвхөн гар дахь эрх мэдлээсээ зуурч, хянаж чадах хүмүүсээ хатуу чанд хянадаг. Тиймээс антихристүүдийн үүргээ гүйцэтгэх сэдэл, санаархлаас нь дүгнэвэл тэдний мөн чанар нь харгис, хорон муу юм. Тэгвэл үүргээ гүйцэтгэх илрэлд нь үндэслэвэл тэд ямар зан чанар харуулдаг вэ? Тэдний зан чанар мөн л харгис юм. Энэ харгис зан чанарыг хэрхэн тодорхойлдог вэ? Тэд үүргээ гүйцэтгэхдээ зовлон туулж, төлөөс төлж магадгүй ч гүйцэтгэдэг үүргийнх нь аль нь ч Бурханы үгийн дагуу хийгддэггүй. Үүргээ гүйцэтгэх явцдаа тэд ажлын зохицуулалтыг огт хэрэгжүүлдэггүй, Бурханы гэрээс янз бүрийн ажилд зориулан тогтоосон зарчмыг бүр ч эрж хайдаггүй. Тэд зөвхөн хувийн дур сонирхол, эрх мэдлийн төлөөх хүсэл, мөн үргэлж ямар нэг зүйл хийх гэсэн хувийн хүслээ л хангадаг. Энэ бүхэн нь антихристүүдийн хувьд титэм олж авах зарим нөхцөл гэж үздэг зүйлс юм. Тэд “Би юмыг ингэж хийж, төлөөс төлж, бүхнийг орхиж, өөрийгөө зарлагадах юм бол эцэст нь бурхан надад гарцаагүй титэм өгч, намайг шагнах болно!” гэж горьдон боддог. Бурханы үгэнд онцолж, хүн төрөлхтөнд ахин дахин тавьдаг эдгээр шаардлага, зарчмыг тэд хэзээ ч тоодоггүй, нухацтай авч үздэггүй; тэдгээрийг зөвхөн хэсэг үг хэллэг гэж үздэг. Тэдний сэтгэлгээ нь: “Чи юу ч шаардсан бай, би эрх мэдэл юм уу эрэлхийллээ сулруулж чадахгүй, хүсэл, амбицаа орхиж чадахгүй. Хэрвээ эдгээр зүйл байхгүй бол үүргээ гүйцэтгэх ямар урам зориг, сэдэл надад байх юм бэ?” гэдэг юм. Эдгээр нь антихристүүд үүргээ гүйцэтгэх үеийн зарим илрэл юм. Бурханы үгэнд юу ч гэж хэлсэн бай, Дээрхээс төрөл бүрийн ажилд ямар ч стандарт, зарчим шаардсан бай, антихристүүд зүгээр л сонсдоггүй, тоодоггүй; Дээрхийн үг хэчнээн тодорхой байсан ч, энэ талын ажилд хэчнээн хатуу шаардлага тавьсан ч тэд сонсоогүй, ойлгоогүй дүр эсгэж, доор болчимгүй, дураараа авирлаж, улайран гүйж, өөрсдийнхөө санаа зорилгын дагуу аливааг хийсээр байдаг. Хэрвээ Бурханы шаардлагын дагуу, Дээрхийн шаардсан арга барилын дагуу аливааг хийвэл байр сууриа алдаж, гар дахь эрх мэдэл нь шилжиж, задарна гэж тэд боддог. Тэд үнэний дагуу, Бурханы үгийн шаардлагын дагуу аливааг хийх нь өөрсдийнх нь эрх мэдэлд далд цохилт өгч, булаан авч буй хэрэг—хувийн нэр хүндэд нь халдаж буй хэрэг гэж үздэг. Тэд “Би тийм тэнэг биш. Хэрвээ би та нарын саналыг хүлээж авбал удирдах чадваргүй, авьяасгүй харагдах биш үү? Хэрвээ би та нарын саналыг хүлээж авч, буруугаа хүлээн зөвшөөрвөл ах эгч нар дараа нь миний үгийг сонсох уу? Надад нэр хүнд үлдэх үү? Хэрвээ би дээрхийн шаардлагын дагуу аливааг хийвэл өөрийгөө гайхуулах боломжоо алдах биш үү? Тэгвэл ах эгч нар намайг шүтэн биширсээр байх уу? Миний үгийг сонссоор байх уу? Хэрвээ нэг нь ч миний үгийг сонсохгүй бол энэ үүргээ гүйцэтгэх нь ямар хэрэгтэй юм бэ? Би яаж энэ ажлыг хийсээр байх юм бэ? Би бүлэг дотор эрх мэдэлгүй болж, нэр хүнд минь унаж, хүн бүр бурхны үгийг сонсож, үнэн-зарчмын дагуу хэрэгжүүлбэл миний удирдлага хий хоосон болох биш үү? Би утсан хүүхэлдэй болохгүй гэж үү? Тэгвэл надад эдгээр зүйлийг хийх ямар урам зориг байх юм бэ? Хэрвээ миний удирдлага хий хоосон болж, хийж байгаа юм бүхэн минь утга учиргүй болбол надад цаашид хэтийн ирээдүй байх уу?” гэж боддог. Антихристүүдийн хүсдэг зүйл бол ямар ч бүлэгт байсан бүгдээс дээгүүр байж, улмаар ирээдүйн титэм, шагналыг олж авах явдал юм. Тэд Бурханы сонгосон хүмүүсийн дунд шилдэг нь болж, бусдынхаа удирдагч болсон цагт л хариуд нь ирээдүйн титмийг олж авч, ирээдүйн агуу ерөөлийг хүртэх эрхтэй болно гэж үздэг. Тиймээс антихристүүд ямар ч нөхцөл байдалд гар дахь эрх мэдлээ сулруулахгүй, сонор сэрэмжээ алдахгүй. Өчүүхэн төдий л сэрэмж алдвал гар дахь эрх мэдлээ хасуулж, сулруулна гэхээс тэд айдаг. Тэд үүргээ гүйцэтгэхдээ өөрсдийн байр суурин дээр чадах бүхнээ хийж, Бурханы үгийн зарчмын дагуу, Бурханы шаардлагын дагуу үүргээ сайн гүйцэтгэж, Бурханыг гэрчлэхийн тулд хийдэггүй. Харин ч энэ боломжийг ашиглан удахгүй хүлээн авна гэж боддог титмээсээ бат зуурдаг. Зарим антихрист Бурханы гэрийн шаардлагыг цогц дүрэм журам мэт дагаж мөрдөж чаддаг ч гэсэн, тэд бол үнэнийг хүлээн авч, Бурханы үгийг дуулгавартай дагадаг хүмүүс гэдгийг энэ нь харуулж чаддаггүй. Үүний ар дахь шалтгаан нь юу вэ? Зарим антихрист үүргээ гүйцэтгэх явцдаа үргэлж эрх мэдэл атгаж, эрх мэдлийн төлөөх хүслээ хангаж, үргэлж байр суурьтай байж, байр суурин дээрээсээ хүмүүст сургамжилж, тушаахыг хүсдэг. Гэвч зарим антихрист өөр байдаг бөгөөд тэдэнд ийм нэг санаа зовнил байдаг: “Түрүүлж дуугарсан хөхөөний ам хөлдөнө. Энэ нь түрүүлж гарч ирээд алдаа гаргасан хэн боловч зовно гэсэн үг. Би тийм тэнэг хүн болохгүй. Би хэчнээн чадварлаг байсан ч зөвхөн гучин хувиа л зориулж, үлдсэн далан хувийг нь ухрах зам болгон үлдээнэ—би нөөц төлөвлөгөөтэй байх ёстой. Бурхны гэр юу ч гэж хэлж, надаас юу ч шаардсан бай би өнгөн дээрээ зөвшөөрнө, би саад болж, үймүүлдэг хүн болохгүй. Хэн ч удирдсан би дагана, хэн юу ч хэлсэн би зөвшөөрнө. Дээрхээс өгсөн дүрэм журмыг сахиж, зөрчихгүй байгаа цагт би зүгээр байна. Бурханд үнэнч байдлаа зориулж, бурхны төлөө чин сэтгэлээсээ өөрийгөө зарлагадахын тухайд гэвэл, ингэх шаардлагагүй. Би үүргээ гүйцэтгэхдээ багахан хүчин чармайлт гаргаж, боломжийн байхад л хангалттай, би тэнэг байхгүй. Би юу ч хийлээ гэсэн, юу ч үгүй хоцорч, эцэст нь энэ бүхнийхээ төлөө харуулах зүйлгүй байхаас зайлсхийхийн тулд нөөц төлөвлөгөөтэй байх ёстой.” Энэ төрлийн антихрист үүргээ гүйцэтгэхдээ хариуцлага хүлээж, асуудлыг шийдвэрлэхийн тулд үргэлж эрсдэл гаргадаг хүмүүсийг тэнэг гэж үздэг, өөрийгөө тийм тэнэг байж болохгүй гэж боддог. Хэрвээ хүн байр суурь эрэлхийлж, өөрийн эрх мэдлийг залуурдвал эрт орой хэзээ нэгэн цагт ил болгуулна, харин үнэнийг хэрэгжүүлэхийн тулд төлөөс төлж, хүчин чармайлт гаргаж, чин сэтгэлээ зориулж, үнэнч байх ёстой гэдгийг тэд зүрх сэтгэлдээ мэддэг. Тэд маш их зовлон туулах ёстой бөгөөд тэд үүнийг хийхийг хүсдэггүй. Тэд буулт хийх хандлага баримталдаг, эрсдэл үүрдэг ч үгүй, ухардаг ч үгүй, алтан дундаж баримталдаг. Тэд “Надаас шаардсан юуг ч би хийнэ. Би хэлбэрдэхэд л болчихно, илүү сайн хийхийг надаас шаардвал би ер хийхгүй. Илүү сайн хийхийн тулд би илүү их төлөөс төлж, илүү их материал шалгах хэрэгтэй—тэр нь маш ядаргаатай! Хэрвээ бурхан ингэж хийсний төлөө надад нэмэлт шагнал өгдөг бол өөр хэрэг, гэхдээ бурхны үгэнд нэмэлт шагнал өгнө гэж хэлээгүй юм шиг байна. Нэгэнт ийм болохоор би зовж, зүдрэх шаардлагагүй; зүгээр л амар тайван байхад хангалттай” гэж боддог. Ийм хүн үүргээ сайн гүйцэтгэж чадах уу? Тэд үнэнийг олж авч чадах уу? Үнэн рүү тэмүүлэхийн оронд хааш яаш ханддаг, эсвэл сөрөг болж, хойрголдог хүмүүс Бурханы сайшаалыг хүртэж чадах уу? Яавч чадахгүй.

Антихристийн хамгийн тод илрэл юу вэ? Нэгдүгээрт, тэд үнэнийг хүлээн авдаггүй, энэ нь хүн бүрийн харж чадах зүйл юм. Тэд бусдын саналыг хүлээн авдаггүйгээр үл барам, хамгийн чухал нь засалтыг хүлээн авдаггүй. Антихристүүд үнэнийг хүлээн авдаггүй нь эргэлзээгүй; хэрвээ тэд үнэнийг хүлээн авч чаддаг байсан бол антихристүүд биш байх байсан. Тэгвэл антихристүүд яагаад үүргээ гүйцэтгэсээр байдаг вэ? Тэдний үүргээ гүйцэтгэх эцсийн санаархал юу вэ? “Энэ амьдралд зуу дахин ихийг, ирэх ертөнцөд мөнх амийг авчрах.” Тэд энэ үгийг бүрэн дагаж үүргээ гүйцэтгэдэг. Энэ нь наймаа биш гэж үү? Энэ бол гарцаагүй наймаа юм. Энэ наймааны шинж чанараас нь дүгнэвэл, энэ нь хорон муу зан чанар биш гэж үү? (Мөн.) Тэгвэл тэд юугаараа хорон муу байна вэ? Надад хэлэх хүн байна уу? (Антихристүүд Бурханы илэрхийлсэн маш олон үнэнийг сонсдог хэдий ч хэзээ ч эрэлхийлдэггүй. Тэд байр сууриасаа чанга зуураад тавьдаггүй, хувийн ашиг тусын төлөө, хүмүүсийн дунд эрх мэдэл атгахын төлөө л үүргээ гүйцэтгэдэг.) Энэ хариулт зөв, та нар ерөнхийд нь ойлгосон ч хангалттай тодорхой биш байна. Хэрвээ тэд Бурхантай наймаацах нь буруу гэдгийг тодорхой мэдсээр байж эцсээ хүртэл зүтгэж, гэмшихээс татгалзвал энэ асуудал ноцтой. Өнөөдөр ихэнх хүн ерөөл хүртэх санаархалтайгаар үүргээ гүйцэтгэдэг. Тэд бүгд үүргийн гүйцэтгэлийг ашиглан шагнал, титэм олж авахыг хүсдэг бөгөөд үүргээ гүйцэтгэхийн ач холбогдлыг ойлгодоггүй. Энэ асуудлыг тодорхой нөхөрлөх шаардлагатай. Тиймээс эхлээд хүмүүсийн үүрэг яг хэрхэн бий болсон талаар ярилцацгаая. Бурхан хүн төрөлхтнийг удирдаж, аврахаар ажилладаг тул мэдээж хүмүүст шаардлага тавьдаг. Эдгээр шаардлага нь тэдний үүрэг юм. Хүмүүсийн үүрэг Бурханы ажил болон хүн төрөлхтөнд тавьдаг Бурханы шаардлагаас урган гардаг нь илэрхий. Хүн ямар үүрэг гүйцэтгэхээс үл хамааран, энэ нь хүн төрөлхтний дундах хамгийн зүй зохистой зүйл, хамгийн сайхан, шударга зүйл юм. Бүтээгдсэн зүйлсийн хувиар хүмүүс үүргээ гүйцэтгэх ёстой, тэгж байж л Бүтээгчийн сайшаалыг хүртэж чадна. Бүтээгдсэн зүйлс Бүтээгчийн ноёрхол дор амьдарч, Бурханы хангасан, Бурханаас ирдэг бүхнийг хүлээн авдаг тул өөрсдийн хариуцлага, үүргийг биелүүлэх ёстой. Энэ нь тун жам ёсны, үндэслэлтэй зүйл бөгөөд Бурханы тогтоосон зүйл юм. Үүнээс, хүмүүс бүтээгдсэн зүйлийн үүргийг гүйцэтгэх нь хүний ертөнцөд амьдарч байхдаа хийдэг өөр ямар ч зүйлээс илүү шударга, сайхан, эрхэмсэг; хүн төрөлхтний дунд бүтээгдсэн зүйлийн үүргийг гүйцэтгэхээс илүү утга учиртай, үнэ цэнтэй зүйл үгүй, бүтээгдсэн хүний амьдралыг илүү утга учиртай, үнэ цэнтэй болгох өөр юу ч байхгүй гэдгийг харж болно. Газар дээр, бүтээгдсэн зүйлийн үүргийг үнэхээр, чин сэтгэлээсээ гүйцэтгэдэг бүлэг хүмүүс л Бүтээгчийг дуулгавартай дагадаг хүмүүс юм. Энэ бүлэг хүмүүс ертөнцийн чиг хандлагыг дагадаггүй; тэд Бурханы удирдлага, удирдамжийг дуулгавартай дагаж, зөвхөн Бүтээгчийн үгийг сонсож, Бүтээгчийн илэрхийлсэн үнэнийг хүлээн авч, Бүтээгчийн үгээр амьдардаг. Энэ бол хамгийн жинхэнэ, хамгийн цуурайтсан гэрчлэл бөгөөд Бурханд итгэх итгэлийн хамгийн сайн гэрчлэл юм. Бүтээгдсэн зүйл бүтээгдсэн зүйлийн үүргийг гүйцэтгэж, Бүтээгчийг сэтгэл хангалуун байлгаж чадах нь хүн төрөлхтний дундах хамгийн сайхан зүйл бөгөөд үүнийг хүн төрөлхтний дунд магтагдан яригдах домог болгон тараах ёстой. Бүтээгч юу ч даалгасан бай, бүтээгдсэн зүйл үүнийг ямар ч нөхцөлгүйгээр хүлээн авах ёстой; энэ нь хүн төрөлхтний хувьд аз жаргал, нэр төрийн хэрэг бөгөөд бүтээгдсэн зүйлийн үүргийг гүйцэтгэдэг бүх хүний хувьд үүнээс илүү сайхан, эсвэл дурсан санаваас зохистой зүйл үгүй—энэ бол эерэг зүйл юм. Бүтээгдсэн зүйлийн үүргийг гүйцэтгэж чаддаг энэ хүмүүст Бүтээгч хэрхэн хандаж, ямар амлалт өгөх нь Бүтээгчийн хэрэг; энэ нь бүтээгдсэн хүн төрөлхтний хэрэг биш. Илүү тодорхой, энгийнээр хэлбэл, үүнийг Бурхан шийддэг, хүмүүс хөндлөнгөөс оролцох эрхгүй; Бурхан чамд юу өгнө, чи түүнийг л авна, хэрвээ Тэр чамд юу ч өгөхгүй бол чамд хэлэх юм байхгүй. Бүтээгдсэн зүйл Бурханы даалгаврыг хүлээн авч, Бүтээгчтэй хамтран ажиллаж, үүргээ гүйцэтгэж, чадах бүхнээ хийх нь угтаа наймаа биш, эсвэл солилцоо биш; хүмүүс Бурханаас ирэх ямар нэгэн амлалт, ерөөлийг олж авахын тулд хандлага, зан авир, үйл хэргийн илэрхийллээр наймаацахаар оролдох ёсгүй. Бүтээгч энэ ажлыг та нарт даалгах үед бүтээгдсэн зүйлийн хувиар эдгээр үүрэг, даалгаврыг хүлээн авах нь зүйн хэрэг. Үүнд наймаа байна уу? (Байхгүй.) Бүтээгчийн үүднээс авч үзвэл, Тэрээр хүний гүйцэтгэх учиртай үүргийг та нарт дор бүрд чинь даалгахыг хүсдэг; бүтээгдсэн хүн төрөлхтний үүднээс, хүмүүс эдгээр үүргийг баяртайяа хүлээн авч, насан туршийн үүрэг даалгавар, энэ амьдралдаа амьдран харуулах ёстой үнэ цэн гэж үзэх ёстой. Үүнд ямар ч наймаа байхгүй, энэ нь эн тэнцүү солилцоо биш, хүмүүсийн төсөөлдөг ямар нэг шагнал, эсвэл бусад зүйлтэй бүр ч холбоогүй. Энэ нь яавч солилцоо биш; хүмүүс үүргээ гүйцэтгэхдээ төлсөн төлөөс, гаргасан хөдөлмөрөө ямар нэг зүйлээр солилцож байгаа хэрэг биш; Бурхан хэзээ ч тэгж хэлээгүй бөгөөд хүмүүс үүнийг тэгж ойлгох ёсгүй. Бүтээгч хүн төрөлхтөнд даалгавар өгч, бүтээгдсэн зүйлс Бурханы өгсөн даалгаврыг Бүтээгчээс хүлээн авч, үүргээ гүйцэтгэдэг. Энэ хэрэг явдал, энэ үйл явцад ямар ч наймаа байхгүй; энэ бол нэлээд энгийн, зүй ёсны хэрэг юм. Энэ нь эцэг эх хүүхдүүдээ төрүүлснийхээ дараа ямар ч нөхцөлгүйгээр, гомдоллохгүйгээр өсгөж хүмүүжүүлдэгтэй адилхан. Хүүхдүүд нь ачлалтай болж өсөх эсэхийн тухайд, эцэг эх нь хүүхдээ төрүүлсэн өдрөөсөө эхлэн ийм шаардлага тавьдаггүй. Ямар ч эцэг эх хүүхдээ төрүүлснийхээ дараа “Би түүнийг хожим намайг асарч, ачилна гэсэндээ л өсгөж байна. Хэрвээ тэр намайг ачлахгүй бол би одоо түүнийг багалзуурдаж ална” гэж хэлдэггүй. Ийм ганц ч эцэг эх байдаггүй. Тиймээс эцэг эхийн үр хүүхдээ өсгөн хүмүүжүүлдэг байдлаас харвал энэ нь үүрэг даалгавар, хариуцлага, тийм биз дээ? (Тийм.) Хүүхдүүд нь ачлалтай байх эсэх нь хамаагүй, эцэг эх нь тэднийг ингэж өсгөсөөр байдаг, хэчнээн хэцүү бэрх байсан ч хүүхдээ нас биед хүртэл нь өсгөдөг бөгөөд хүүхдүүдээ сайн яваасай л гэж хүсдэг. Эцэг эхийн хүүхдийнхээ өмнө хүлээх энэ хариуцлага, үүрэг даалгаварт ямар ч болзол, ямар ч наймаа байдаггүй. Холбогдох туршлагатай хүмүүс үүнийг ойлгож чадна. Ихэнх эцэг эх хүүхдүүд нь ачлалтай байх эсэхэд ямар ч стандарт тавьдаггүй. Хэрвээ хүүхдүүд нь ачлалтай бол тэд арай илүү баярлаж, өтөл насандаа арай илүү жаргалтай байх болно. Хэрвээ хүүхдүүд нь ачлалтай биш бол зүгээр л зөнд нь орхино. Харьцангуй уужуу сэтгэлтэй ихэнх эцэг эх ингэж бодно. Товчхондоо, эцэг эх хүүхдээ өсгөх, эсвэл хүүхэд эцэг эхээ тэжээхийн аль аль нь хариуцлагаа биелүүлж буй хэрэг бөгөөд энэ нь хүний гүйцэтгэх ёстой үүрэг роль юм. Мэдээж, бүтээгдсэн зүйл үүргээ гүйцэтгэхтэй харьцуулахад эдгээр нь жижиг хэрэг явдал боловч хүний ертөнцийн хэрэг явдлуудаас харьцангуй сайхан, шударга нь юм. Бүтээгдсэн зүйл үүргээ гүйцэтгэх нь бүр ч чухал гэдэг нь ойлгомжтой. Бүтээгдсэн зүйлийн хувиар хүн Бүтээгчийн өмнө ирэхдээ үүргээ гүйцэтгэх учиртай. Энэ нь маш зүй ёсны хэрэг, хүмүүсийн биелүүлэх ёстой хариуцлага юм. Бүтээгдсэн зүйл үүргээ гүйцэтгэсний үндсэн дээр Бүтээгч хүн төрөлхтний дунд бүр ч агуу ажил хийж, хүмүүс дээр ажлын илүү гүнзгий алхмыг хийсэн. Энэ нь ямар ажил вэ? Тэрээр хүн төрөлхтнийг үнэнээр хангаж, хүн төрөлхтөнд үүргээ гүйцэтгэх явцдаа Бурханаас үнэнийг олж авч, улмаар завхарсан зан чанараа хаяж, ариусгагдаж, Бурханы санаа зорилгыг хангаж, амьдралын зөв замд орж, эцэст нь Бурханаас эмээж, муугаас зайлж чаддаг болж, бүрэн авралд хүрч, Сатаны гай зовлонд цаашид өртөхгүй байх боломж олгодог. Энэ бол Бурхан хүн төрөлхтнөөр үүргийг нь гүйцэтгүүлснээр хүрэхийг зорьдог эцсийн үр дүн юм. Тиймээс, үүргээ биелүүлэх явцад чинь Бурхан чамд ердөө нэг зүйлийг тодорхой харуулж, жаахан үнэнийг ойлгуулдаг юм биш, ердөө бүтээгдсэн зүйлийн хувьд үүргээ гүйцэтгэснээр нигүүлсэл, ерөөл эдлэх боломж олгодог ч биш юм. Харин ч Бурхан чамд ариусгагдаж, аврагдаж, эцэст нь Бүтээгчийн царайны гэрэлд амьдрах боломж олгодог. Энэхүү Бүтээгчийн “царайны гэрэл” нь асар их утга санаа, агуулгыг хамардаг—бид өнөөдөр энэ тухай ярихгүй. Мэдээжийн хэрэг, Бурхан ийм хүмүүст амлалт, ерөөл өгч, тэдний талаар өөр өөр үг хэлэх нь лавтай, энэ бол цаашдын асуудал юм. Энд, одоо гэдгийн хувьд, Бурханы өмнө ирж, бүтээгдсэн зүйлийн хувиар үүргээ гүйцэтгэдэг хүн бүр Бурханаас юу хүлээн авдаг вэ? Хүн төрөлхтний дундах хамгийн үнэ цэнтэй, сайхан зүйл болох үнэн ба амийг хүлээж авдаг. Хүн төрөлхтний дундаас нэг ч бүтээгдсэн зүйл ийм ерөөлийг Бүтээгчийн гараас амархан хүлээн авч чадахгүй. Ийм сайхан, ийм агуу зүйлийг антихристийн төрлийнхөн Бүтээгчийн гараас титэм, шагнал гуйх наймаа болгон мушгин гуйвуулдаг. Иймэрхүү наймаа нь хамгийн сайхан, шударга зүйлийг хамгийн муухай, хорон муу зүйл болгон хувиргасан. Антихристүүдийн хийдэг зүйл энэ биш гэж үү? Эндээс дүгнэхэд антихристүүд хорон муу биш гэж үү? Тэд үнэндээ нэлээд хорон муу! Энэ нь тэдний хорон муу байдлын нэг илрэл юм.

Эцсийн өдрүүдэд Бурхан ажиллахаар бие махбодтой болж ирээд олон үнэнийг илэрхийлж, Бурханы удирдлагын төлөвлөгөөний бүх нууцыг хүн төрөлхтөнд задалж, аврагдахын тулд ойлгож, орох ёстой бүх үнэнээр хүмүүсийг хангадаг. Бурханы эдгээр үнэн болон эдгээр үг эерэг зүйлийг хайрладаг бүх хүний эрдэнэс мөн. Үнэн бол завхарсан хүн төрөлхтний хэрэгцээ, мөн хүн төрөлхтний хувьд үнэлж баршгүй эрдэнэс юм. Бурханы үг, шаардлага, санаа зорилго нэг бүр нь хүмүүсийн ойлгож, ухаарах ёстой зүйл, авралд хүрэхийн тулд хүмүүсийн баримтлах ёстой зүйл, хүн төрөлхтний олж авах ёстой үнэн билээ. Гэвч антихристүүд эдгээр үгийг онол, уриа лоозон гэж үзэн, чихнийхээ хажуугаар өнгөрөөдөг, үүнээс ч долоон дор нь тэдгээрийг жигшиж, үгүйсгэдэг. Антихристүүд хүн төрөлхтний дундах хамгийн нандин зүйлсийг луйварчны худал хуурмаг гэж үздэг. Ертөнцөд Аврагч байхгүй, үнэн юм уу эерэг зүйлс бүр ч байхгүй гэж антихристүүд зүрх сэтгэлдээ боддог. Тэд ямарваа үзэсгэлэнтэй сайхан, үр өгөөжтэй зүйлийг хүний гараар олж, хүний тэмцлээр хүчээр авах ёстой гэж боддог. Антихристүүд амбиц, мөрөөдөлгүй хүмүүс хэзээ ч амжилтад хүрэхгүй гэж боддог, гэхдээ тэдний зүрх сэтгэл Бурханы илэрхийлдэг үнэнд хандах зэвүүцэл, үзэн ядалтаар дүүрэн байдаг. Тэд Бурханы илэрхийлдэг үнэнийг онол, уриа лоозон гэж тооцдог мөртөө эрх мэдэл, ашиг сонирхол, амбиц, хүслийг эзэмшиж, эрэлхийлэх шударга үйл хэрэг гэж үздэг. Түүнчлэн тэнгэрийн хаанчлалд орж, титэм хүртэж, илүү их ерөөл эдлэх гэсэндээ билиг авьяасаараа үзүүлсэн үйлчлэлээ Бурхантай наймаацах арга болгон ашигладаг. Ингэх нь хорон муу биш үү? Тэд Бурханы санаа зорилгыг хэрхэн тайлбарладаг вэ? “Бурхан өөрийнх нь төлөө хэн хамгийн их зарлагадаж, зовдог, хэн хамгийн их төлөөс төлдөг вэ гэдгийг хараад толгойлогч нь хэн болохыг тогтоодог. Хэн нь нааш цааш гүйж, уран цэцэн ярьж чаддаг, хэн нь дээрэмчний ааш гаргаж, аливааг хүчээр булааж авч чаддаг вэ гэдгийг хараад хэн хаанчлалд орж чадах, хэн титэм хүртэхийг тогтоодог. Паулын хэлснээр, ‘Би сайн тэмцлээр тэмцэж, замаа дуусгаж, итгэлээ хадгалсан. Одоогоос надад зориулан зөвт байдлын титэм зэхэгдсэн байгаа’ (2 Тимот 4:7-8).” Тэд Паулын энэ үгийг дагаж, түүний энэ үг үнэн гэж үздэг мөртөө хүн төрөлхтөнд зориулсан Бурханы бүх шаардлага, үгийг үл хайхарч, “Эдгээр зүйл ач холбогдолгүй. Өөрийнхөө тэмцлээр тэмцээд, замаа дуусгамагцаа эцэст нь би титэм хүлээн авна. Энэ үнэн. Бурхан тэгж хэлж байгаа юм биш үү? Бурхан олон мянган үг хэлж, тоо томшгүй олон номлол айлдсан. Эцсийн дүндээ, титэм, шагнал хүсвэл тэмцэж, тулалдаж, булааж, шүүрэн авах нь чиний хэрэг гэж бурхан хүмүүст хэлэх гээд байгаа юм” гэж боддог. Антихристүүдийн логик энэ биш үү? Зүрх сэтгэлийнхээ гүнд антихристүүд Бурханы ажлыг үргэлж ингэж үздэг, Бурханы үг болон удирдлагын төлөвлөгөөг ийнхүү тайлбарладаг. Тэдний зан чанар хорон муу, тийм биз дээ? Бурханы санаа зорилго, үнэн, бүх эерэг зүйлийг тэд мушгин гуйвуулдаг. Хүн төрөлхтнийг аврах Бурханы удирдлагын төлөвлөгөөг илэрхий наймаа гэж үзэн, Бүтээгч хүн төрөлхтнөөс хий гэж шаарддаг үүргийг илт өмч хураалт, түрэмгийлэл, ов мэх, наймаа гэж үздэг. Антихристүүдийн хорон муу зан чанар энэ бус уу? Ерөөл хүртэж, тэнгэрийн хаанчлалд оръё гэвэл наймаагаар үүнийг олж авах ёстой, тэр нь шударга, үндэслэлтэй, хамгийн зөв зүйтэй гэж антихристүүд боддог. Энэ нь хорон муу логик биш үү? Сатанлаг логик биш үү? Антихристүүд зүрх сэтгэлийнхээ гүнд ямагт ийм үзэл бодол, хандлага тээдэг бөгөөд антихристүүдийн зан чанар хэтэрхий хорон муу гэдгийг энэ нь нотолдог.

Дөнгөж сая нөхөрлөсөн хэдэн зүйлээс антихристүүдийн хорон муу зан чанарыг харж чадав уу? (Тийм.) Эхний зүйл антихристүүд үүрэгтээ хэрхэн ханддаг тухай байсан, тийм үү? Тэгвэл антихристүүд үүрэгтээ хэрхэн ханддаг вэ? (Антихристүүд үүргээ гүйцэтгэхийг өөрсдийн хүрэх газар, ашиг сонирхлоор солилцох наймаа гэж үздэг. Бурхан хүмүүс дээр хэчнээн их ажил хийж, хэчнээн их үг хэлж, хэчнээн их үнэнийг илэрхийлсэн нь хамаагүй, тэд энэ бүхнийг үл тоомсорлодог бөгөөд Бурхантай наймаацах санаархал тээн үүргээ гүйцэтгэсээр байдаг.) Антихристүүд үүргээ гүйцэтгэхийг наймаа гэж үздэг. Тэд наймаа хийж, ерөөл хүртэх санаархалтайгаар үүргээ гүйцэтгэдэг. Тэд Бурханд итгэх нь ерөөл хүртэхийн төлөө байх ёстой, үүргээ гүйцэтгэснээр ерөөл хүртэх нь зүй ёсны хэрэг гэж үздэг. Тэд үүргээ гүйцэтгэх энэ эерэг зүйлийг гажуудуулж, бүтээгдсэн зүйлийн хувиар үүргээ гүйцэтгэхийн үнэ цэн, ач холбогдлыг гутаахын сацуу үүнийг хийх зүй ёсны байдлыг ч бас гутаадаг; тэд бүтээгдсэн зүйлийн аяндаа гүйцэтгэх ёстой үүргийг наймаа болгон хувиргадаг. Энэ бол антихристүүдийн хорон муу байдал; энэ нь эхний зүйл юм. Хоёр дахь зүйл нь, антихристүүд эерэг зүйл юм уу үнэний оршин тогтнолд итгэдэггүй, Бурханы үг бол үнэн гэдэгт итгэдэггүй, хүлээн зөвшөөрдөггүй. Энэ нь хорон муу биш гэж үү? (Мөн.) Юу нь хорон муу байна вэ? Бурханы үг бол бүх эерэг зүйлийн бодитой байдал боловч антихристүүд үүнийг харж чаддаггүй, хүлээн зөвшөөрдөггүй. Тэд Бурханы үгийг уриа лоозон, нэг төрлийн онол гэж үздэг, Бурханы үг бол үнэн гэх баримтыг гуйвуулдаг. Энд буй хамгийн том, хамгийн гол асуудал юу вэ? Бурхан эдгээр үгийг ашиглан хүн төрөлхтнийг аврахыг хүсдэг бөгөөд хүмүүс цэвэрлэгдэж, авралд хүрэхийн тулд Бурханы үгийг хүлээн авах ёстой—энэ бол баримт, энэ бол үнэн. Антихристүүд хүн төрөлхтөнд өгсөн Бурханы энэ амлалтыг хүлээн зөвшөөрдөггүй, эсвэл хүлээж авдаггүй. Тэд: “Аврагдах аа? Цэвэрлэгдэх ээ? Тэгэх ямар хэрэгтэй юм бэ? Энэ нь хэрэггүй! Хэрвээ би цэвэрлэгдвэл үнэхээр аврагдаж, тэнгэрийн хаанчлалд орж чадах уу? Би тэгж бодохгүй байна!” гэж хэлдэг. Тэд энэ хэрэг явдлыг анхаардаггүй, үүнийг сонирхдоггүй. Үүний далд утга юу вэ? Тэд Бурханы үг үнэн гэдэгт итгэдэггүй; тэдгээрийг зүгээр л үг хэллэг, хоосон сургаал гэж үздэг. Бурханы үг хүмүүсийг цэвэрлэж, аварч чадна гэдэгт тэд итгэдэггүй, үүнийг хүлээн зөвшөөрдөггүй. Тухайн үед Бурхан Иовыг Бурханаас эмээж, муугаас зайлдаг, төгс хүн гэж тодорхойлсонтой үүнийг адилтгаж болно. Бурханы хэлсэн эдгээр үг үнэн үү? (Тийм.) Тэгвэл Бурхан яагаад ийм зүйл хэлсэн бэ? Үндэслэл нь юу вэ? Бурхан хүмүүсийн зан авирыг ажиглаж, зүрх сэтгэлийг нь шинжиж, мөн чанарыг нь хардаг бөгөөд үүнд үндэслэн Иовыг Бурханаас эмээж, муугаас зайлдаг, төгс хүн гэж хэлсэн. Бурхан Иовыг ганц хоёрхон өдөр ажиглаагүй бөгөөд Иовын Бурханаас эмээж, муугаас зайлдаг илрэл нь ч ганц хоёр өдрийн хэрэг биш, мэдээж ганц хоёр хэрэг явдал ч биш байсан. Тэгвэл Сатан энэ баримтад ямар хандлага баримталсан бэ? (Сэжиглэж, эргэлзсэн хандлага.) Сатан сэжиглээд зогсохгүй үгүйсгэсэн. Түүний үгийг илэн далангүй хэлбэл “Чи Иовд маш ихийг, үхэр хонь, асар их эд хөрөнгө өгсөн. Тэр чамайг шүтэн мөргөдөг нь шалтгаантай. Чи Иовыг төгс хүн гэж хэлдэг ч чиний үг үндэслэлгүй. Чиний үг үнэн биш, бодитой биш, үнэн зөв биш, би чиний үгийг үгүйсгэж байна” гэсэн. Сатаны үг ийм утгатай байсан биш үү? (Тийм.) Бурхан: “Иов Бурханаас эмээж, муугаас зайлдаг, тэр бол төгс хүн” гэж хэлсэн. Сатан юу гэж хэлсэн бэ? (Тэр бурхныг ямар ч шалтгаангүйгээр шүтэн мөргөдөг гэж үү?) Сатан: “Буруу, тэр төгс хүн биш! Тэр чамаас ашиг тус, ерөөл хүртсэн болохоор чамаас эмээдэг. Хэрвээ чи эдгээр ашиг тус, ерөөлийг буцаагаад авчихвал тэр чамаас эмээхгүй—тэр төгс хүн биш” гэж хэлсэн. Тиймээс Бурханы хэлсэн өгүүлбэр бүрийн ард Сатан асуултын тэмдэг, хэрээс тавьдаг. Сатан Бурханы үгийг үгүйсгэж, аливаа зүйлийн талаарх Бурханы тодорхойлолт, үгийг үгүйсгэдэг. Сатан үнэнийг үгүйсгэдэг гэж хэлж болох уу? (Болно.) Энэ бол баримт. Тэгвэл Бурханы үгэн дэх хүн төрөлхтнийг ил болгож, шүүж, гэсгээдэг, мөн хүн төрөлхтөнд янз бүрийн тодорхой шаардлага тавьдаг үгэнд антихристүүд ямар хандлагаар ханддаг вэ? Тэд үүнийг хүлээн зөвшөөрч, “Амен” гэдэг үү? Тэд тэдгээрийг дагаж чадах уу? (Үгүй, чадахгүй.) Бурханы төрөл бүрийн үгэнд хандах антихристүүдийн зүрх сэтгэл дэх шууд хариу үйлдэл нь: “Буруу! Үнэхээр тийм байдаг гэж үү? Яагаад чиний хэлсэн бүхэн зөв байх ёстой гэж? Тэр чинь буруу—би түүнд итгэхгүй байна. Чи яагаад ийм таагүй үг хэлдэг юм бэ? Бурхан ингэж ярьдаггүй! Хэрвээ би байсан бол ингэж хэлэх байсан” гэх үг байдаг гэж хэлж болно. Бурханд хандах антихристүүдийн эдгээр хандлагаас дүгнэвэл, тэд Бурханы үгийг үнэн хэмээн мөрдөж чадах уу? Яавч үгүй. Энэ бол тэдний хорон муу байдал юм; энэ бол хоёр дахь зүйл. Гурав дахь зүйл нь, Бурханы удирдлагын төлөвлөгөөний зорилго буюу Бурхан хүн төрөлхтнийг аварч, хүн төрөлхтнийг Сатаны завхарсан зан чанараас, харанхуйн хүчнээс ангижруулж, авралд хүргэх зорилгын тухайд антихристүүд юу гэж боддог вэ? Тэдний зан чанарыг яагаад хорон муу гэдэг вэ? Тэд үүнийг наймаа гэж үздэг, тэр ч бүү хэл үүнийг зүгээр л нэг тоглоом гэж үздэг. Хэний хоорондох тоглоом бэ? Домгийн бурхан болон тэнгэрийн хаанчлалд орж, зовлонт ертөнцөөс ангижрахыг хүсдэг хэсэг мунхаг, мэдлэггүй хүмүүсийн хоорондох тоглоом. Энэ нь мөн хоёр тал хоёулаа сайн дураараа оролцдог, нэг нь өгөхийг хүсэж, нөгөөх нь авахыг хүсдэг наймаа юм. Энэ нь ийм төрлийн тоглоом юм. Тэд Бурханы удирдлагын төлөвлөгөөг ингэж үздэг—энэ нь антихристүүдийн хорон муу зан чанарын илчлэл биш гэж үү? Антихристүүд амбицаар дүүрэн байдаг учраас, хүрэх газар, ерөөл хүртэх хүслээсээ болоод хүн төрөлхтний дундах хамгийн сайхан үйл хэрэг, хүн төрөлхтнийг аврах Бурханы удирдлагын ажлыг тоглоом, наймаа болгон гуйвуулсан—энэ бол антихристүүдийн хорон муу зан чанар юм. Түүнчлэн, нэлээд инээдтэй сонсогддог, өрөвдөлтэй өөр нэг илрэл антихристүүдэд байдаг. Яагаад инээдтэй вэ? Антихристүүд Бурханы хийсэн энэ бүх ажилд итгэдэггүй, Бурханы хэлсэн бүхэн үнэн гэдэгт, хүн төрөлхтнийг аварч чадна гэдэгт итгэдэггүй хэр нь энэ наймааг хийж, энэ наймааг бүтээхийн тулд зовлон туулж, төлөөс төлөхөөс хэзээ ч залхдаггүй. Энэ нь инээдтэй биш гэж үү? Мэдээж, энэ нь антихристүүдийн хорон муу байдал биш, харин антихристүүдийн мунхаглал юм. Нэг талаар, тэд Бурхан оршин байдаг гэдэгт итгэдэггүй, Бурханы үг үнэн гэдгийг хүлээн зөвшөөрдөггүй, тэр ч бүү хэл Бурханы удирдлагын төлөвлөгөөг гуйвуулдаг, харин нөгөө талаар тэд Бурханы үг болон Түүний удирдлагын төлөвлөгөөнөөс хувийн ашиг тус олж авахыг хүсдэг. Өөрөөр хэлбэл, нэг талаар тэд энэ бүх баримт оршин байдаг гэдэгт итгэдэггүй, үнэн бодитойд нь бүр ч итгэдэггүй, харин нөгөө талаар, ашиг хонжоо харж, бүх давуу талыг ашиглаж, завшааныг ашиглаж, ертөнцөөс олж авч чадахгүй зүйлсээ олж авахыг хүссээр байдаг бөгөөд өөрсдийгөө туйлын ухаантай гэж бодсоор байдаг. Энэ нь инээдтэй биш гэж үү? Тэд өөрсдийгөө мэхэлж байгаа бөгөөд туйлын мунхаг хүмүүс юм.

Сая бид антихристүүдийн хорон муу зан чанарыг гурван илрэлээр задлан шинжлээд, дараа нь дахиад нэгийг нэмсэн: Антихристүүд маш тэнэг болохоор инээх үү, уйлах уу гэдгээ мэддэггүй. Тэр гурван илрэл нь юу вэ? (Нэгдүгээрт, антихристүүд үүргээ гүйцэтгэхийг наймаа гэж үздэг; хоёрдугаарт, антихристүүд Бурханы үгийг хүлээн зөвшөөрдөггүй, Бурханы үг бол эерэг зүйл гэдэгт итгэдэггүй, Бурханы үг хүмүүсийг аварч чадна гэдгийг хүлээн зөвшөөрдөггүй, харин Бурханы үгийг онол, уриа лоозон гэж үздэг; гуравдугаарт, антихристүүд хүн төрөлхтнийг аврах Бурханы удирдлагын ажлыг улайм цайм наймаа, тоглоом гэж үздэг.) Дахиад нэг илрэл нь юу билээ? (Антихристүүдийн инээдтэй, туйлын тэнэг байдал.) Эдгээр нь нэлээд тодорхой биш гэж үү? (Тийм.) Ийм зан чанартай хүний сэтгэц болон эрүүл ухаан бага зэрэг хэвийн бус гэж та нар хэлэх үү? (Тийм.) Тэд юугаараа хэвийн бус байна вэ? (Антихристүүд Бурхантай наймаа хийж, Бурханаас хэтийн ирээдүй, хүрэх газар олж авахыг хүсдэг боловч Бурханы удирдлагын төлөвлөгөөнд, эсвэл Бурхан хүн төрөлхтнийг аварч чадна гэдэгт итгэхгүй хэвээр байдаг. Тэдний бодол санаа зөрчилдөөнтэй, хүсдэг зүйлс нь тэдний үгүйсгэдэг зүйлс байдаг. Энэ нь үндсэндээ ямар ч утгагүй тул тэдний эрүүл ухаан хэвийн бус, сэтгэцэд нь ямар нэг асуудал байна.) Энэ нь тэд хэвийн хүн чанараар дутмаг болохыг харуулж байна. Тэд ийм бодол санаа, тооцоолол өөрсөдтэй нь зөрчилдөж байгааг мэддэггүй. Энэ нь хэрхэн бий болдог вэ? (Тэд үнэнийг хэзээ ч хүлээн авдаггүй, эсвэл үнэнийг хэрэгжүүлдэггүй учраас үргэлж буруу замаар явдаг.) Тэгвэл тэд алхаж буй замаа буруу гэдгийг мэддэг үү? Тэд гарцаагүй мэддэггүй. Хэрвээ тэд ингэх нь хохирол амсахад хүргэнэ гэдгийг мэддэг байсан бол гарцаагүй тэгэхгүй байх байсан. Ингэх нь өөрсдөд нь ашигтай гэж тэд боддог: “Намайг ямар ухаантайг хар. Та нарын хэн нь ч юмыг нэвт харж чадахгүй; та нар бүгд мунхаг. Та нар яаж ийм заль мэхгүй байж чаддаг байна аа? Бурхан хаана байна? Би түүнийг харж, түүнд хүрч чадахгүй, тэгээд ч бурхны амлалт биелнэ гэх баталгаа байхгүй! Намайг ямар овсгоотойг хар—би нэг алхам урагшлахдаа арван алхмын цаадахыг боддог, харин та нар ганц алхмаа ч тооцоолдоггүй.” Тэд өөрсдийгөө маш ухаантай гэж боддог. Тиймээс хоёр, гурван жил үүргээ гүйцэтгэсний дараа зарим хүн: “Би хэдэн жил үүргээ гүйцэтгэсэн ч юу ч олж авсангүй, ямар ч гайхамшгийг үзсэнгүй, ямар ч ер бусын үзэгдэл харсангүй. Би өмнө нь өдөрт гурван удаа хооллодог байсан, одоо ч гурван удаа хооллодог. Хэрвээ би нэг хоол алгасвал өлсдөг. Би шөнө нэг юм уу хоёр цаг дутуу унтвал өдөр нь нойрмоглодог хэвээрээ. Би ямар ч онцгой хүч чадалтай болсонгүй! Бурхан бол бүхнийг чадагч, үүргээ гүйцэтгэвэл агуу ерөөл хүртэж чадна гэж хүн бүр хэлдэг. Би хэдэн жил үүргээ гүйцэтгэсэн ч өөрчлөгдсөн юм алга. Яг л хэвээрээ байгаа биш гэж үү? Би байнга сул дорой, сөрөг байж, гомдоллодог. Үнэн хүмүүсийг өөрчилж чадна, бурхны үг хүмүүсийг өөрчилж чадна гэж хүн бүр хэлдэг ч би огт өөрчлөгдөөгүй. Зүрх сэтгэлдээ би эцэг эхээ, үр хүүхдээ байнга санаж, тэр ч байтугай өмнө нь ертөнцөд өнгөрүүлсэн өдрүүдээ дурсдаг хэвээрээ. Тэгвэл бурхан хүмүүс дээр яг юу хийдэг юм бэ? Би юу олж авсан юм бэ? Хүмүүс бурханд итгэж, үнэнийг олж авах үедээ ямар нэг зүйл олж авдаг гэж хүн бүр хэлдэг, гэхдээ тэгсэн бол тэд бусдаас өөр байх биш үү? Одоо би хөгширч, эрүүл мэнд минь ч урьдынх шигээ биш байна. Нүүрэн дээрх үрчлээ минь их нэмэгдсэн. Бурханд итгэдэг хүмүүс амьдрах тусмаа залууждаг гэж тэд хэлдэггүй гэж үү? Би яагаад залуужихын оронд хөгширчхөв өө? Бурханы үг ямартай ч үнэн зөв биш, би өөрийнхөө төлөө төлөвлөгөө гаргах хэрэгтэй. Бурханд итгэх гэдэг нь ердөө л өдөр бүр бурхны үгийг уншиж, цуглаанд оролцож, магтан дуу дуулж, үүргээ гүйцэтгээд завгүй байх явдал юм гэдгийг би харж байна. Энэ нь уйтгартай санагддаг, би өмнөхөөсөө өөр болсноо мэдрэхгүй байна” гэж боддог. Тэд ингэж бодмогцоо л асуудалд орно, тийм биз дээ? Тэд цааш нь үргэлжлүүлэн “Одоо би үүргээ гүйцэтгэхдээ үнэхээр зовж байна, бурхны амлалт, ерөөл маш хол санагдаж байна. Түүнчлэн, бурханд итгэдэг зарим хүн гамшигт үхдэг, тэгэхээр бурхан хүнийг хамгаална гэж ер нь байдаг юм уу? Байхгүй гэж бодъё, тэгвэл зарим хүний бичсэн, хамгийн аюултай мөчид бурхан гайхамшиг бүтээж амийг нь аварсан гэх гэрчлэлийн нийтлэлүүд үнэн үү, худал уу?” гэж боддог. Тэд үүнийг тунгаан бодож, зүрх сэтгэлдээ эргэлздэг бөгөөд үүргээ үргэлжлүүлэн гүйцэтгэх үедээ идэвхгүй, урам зориггүй болж, санаачилгатай байхаа больдог. Тэд байнга хойш сууж, аливааг хоёрдмол сэтгэлээр, хааш яаш хийж эхэлдэг. Тэд оюун ухаандаа ямар тооцоо хийж байна вэ? “Хэрвээ би ерөөл хүртэхгүй бол, хэрвээ үргэлж ийм байх юм бол өөр төлөвлөгөө гаргах хэрэгтэй. Би үүргээ үргэлжлүүлэн гүйцэтгэх эсэхээ, ирээдүйд үүнийг хэрхэн гүйцэтгэхээ дахин төлөвлөх ёстой. Би дахиад ингэж тэнэглэж болохгүй. Эс бөгөөс ирээдүйд би хэтийн ирээдүй, хувь заяагаа, эсвэл титмээ олж авахгүй, ертөнцийн аз жаргалыг ч эдлэхгүй. Тэгвэл энэ бүх хүчин чармайлт талаар болж, дэмий үрэгдэх биш үү? Хэрвээ би одоогийнх шигээ юу ч олж авахгүй хэвээр байвал өмнө нь нэр төдий бурханд итгэхийн сацуу ажил хийж, ертөнцийг эрэлхийлж байсан минь илүү дээр байж. Хэрвээ бурхан ажил хэзээ дуусахыг, хүмүүсийг хэзээ шагнахаа, үүрэг хэзээ дуусахыг, бурхан хэзээ хүн төрөлхтөнд ил тод харагдахыг хэзээ ч хэлэхгүй бол, хэрвээ бурхан хүмүүст хэзээ ч тодорхой тайлбар өгөхгүй бол энд цагаа үрэх ямар хэрэг байгаа юм бэ? Ертөнцөд буцаж очоод мөнгө олж, ертөнцийн аз жаргалыг эдэлсэн минь дээр. Ядаж л би амьдралаа дэмий үрэхгүй. Ирэх ертөнцийн тухайд хэн мэдлээ? Энэ бүхэн тодорхойгүй, одоогоор би энэ амьдралдаа л сайн сайхан амьдаръя.” Тэдний оюун ухаанд өөрчлөлт гараагүй гэж үү? Тэд ийм маягаар тооцоолж, буруу замаар явах үедээ хариуцаж авсан үүргээ сайн гүйцэтгэж чадах уу? (Үгүй, чадахгүй.) Зарим хүн: “Антихристүүд байр сууринд дуртай биз дээ? Тэдэнд байр суурь өгчихвөл Бурханы гэрт үлдэх биш үү?” гэдэг. Энэ үед антихристүүдэд байр суурь хэрэгтэй юу? Магадгүй энэ үед байр суурь тэдний хувьд хамгийн чухал зүйл биш байх. Тэдэнд юу хэрэгтэй вэ? Бурхан тэдэнд тодорхой тайлбар өгөх нь тэдэнд хэрэгтэй. Хэрвээ тэд ерөөл хүртэж чадахгүй бол яваад өгнө. Нэг талаар, хэрвээ тэд үүргээ гүйцэтгэх явцдаа чухал байр сууринд тавигдаж чадахгүй бол хэтийн ирээдүй нь тодорхойгүй, бүрхэг, найдваргүй мэт тэдэнд санагддаг. Нөгөө талаар, үүргээ гүйцэтгэх явцад юмс хэзээ ч тэдний хүссэнээр болдоггүй бол—Бурханы агуу ажил дуусах өдөр Тэрээр алдар суутайгаар бууж ирэхийг өөрийн нүдээр харахгүй бол, эсвэл Бурхан хүн төрөлхтөнд хэдэн оны хэдэн сарын хэдний өдрийн хэдэн цаг, хэдэн минутад ил тодоор харагдах, Бурханы ажил хэзээ төгсөх, их сүйрэл хэзээ ирэхийг тодорхой үгээр Бурхан тэдэнд хэлэхгүй бол, хэрвээ Тэр эдгээр зүйлийг тэдэнд тодорхой хэлэхгүй бол тэдний зүрх сэтгэл тайван бус байх болно. Тэд зүй ёсны байраа хадгалах зуураа үүргээ гүйцэтгэж чаддаггүй бөгөөд энэ нөхцөл байдалд сэтгэл хангалуун байж чаддаггүй. Тэдний хүсдэг зүйл бол үр дүн, тэдний хүсдэг зүйл бол Бурхан тэдэнд тодорхой үгээр хэлж, хүссэн бүхнээ олж авч чадах эсэхээ баттай мэдэх боломжийг олгох явдал юм. Хэрвээ тэд энэ үгийг дэмий хэт удаан хүлээвэл зүрх сэтгэлдээ өөр тооцоолол хийнэ. Ямар тооцоолол вэ? Хэн тэдэнд аз жаргал өгч чадах, хэн тэдэнд хүссэн зүйлийг нь өгч чадахыг тэд тооцоолдог бөгөөд хэрвээ тэд ирэх ертөнцөд эдгээр зүйлийг олж авч чадахгүй бол энэ амьдралд хүссэн бүхнээ олж авах ёстой гэж үздэг. Хэрвээ энэ ертөнц болон хүн төрөлхтөн тэдэнд энэ амьдралд ерөөл, махан биеийн тав тух, таашаал, нэр хүнд, байр суурийг өгч чадах бол тэд хэзээ ч, ямар ч нөхцөлд Бурханыг хаяж, сайн сайхан амьдралаараа амьдарна. Эдгээр нь антихристүүдийн тооцоолол юм. Бурханы гэрт тэд ертөнцийн аз жаргал, хэтийн ирээдүйг эрэлхийлэхийн тулд хэзээ ч, ямар ч нөхцөлд үүргээ орхиж, гар дахь ажлаа хаяж чадна. Зарим хүн ертөнцийн ашиг тус, хэтийн ирээдүйг олж авахын тулд ах эгч нарыг худалдаж, Бурханы гэрийн ашиг сонирхлыг худалдаж, Бурханаас урваж ч чадна. Тиймээс, антихристүүд үүргээ гүйцэтгэхдээ хэчнээн гарамгай харагддаг байсан ч, хэчнээн өрсөлдөх чадвартай байсан ч тэд бүгд хэзээ ч, ямар ч нөхцөлд үүргээ хаяж, Бурханаас урваж, Бурханы гэрээс явж чадна. Тэд хэзээ ч, ямар ч нөхцөлд Бурханы гэрийг худалдаж, Иудас болж чадна. Хэрвээ антихристүүд үүргээ гүйцэтгэвэл үүнийг гарцаагүй наймааны хэрэгсэл болгон ашиглана. Тэд богино хугацаанд ерөөл хүртэх хүслээ хангахыг гарцаагүй оролдоно—хамгийн наад зах нь эхлээд байр суурийн ашиг тусыг хүртэх хүслээ хангаж, бусдын бишрэлийг хүлээхийг оролдож, дараа нь тэнгэрийн хаанчлалд орж, шагналаа авахыг оролдоно. Тэдний үүргээ гүйцэтгэх хугацаа гурван жил, эсвэл тав, бүр арав юм уу хорин жил ч байж магадгүй. Энэ бол тэдний Бурханд олгодог хугацаа бөгөөд үүргээ гүйцэтгэхэд зориулж өөрсдөдөө өгдөг хамгийн урт хугацаа юм. Энэ хугацаа дуусах үед тэдний тэвчээр ч бас хязгаартаа хүрсэн байх болно. Хэдийгээр тэд ерөөл хүртэх хүсэл, үзэсгэлэнтэй сайхан хүрэх газар, титэм, шагналын төлөө найр тавьж, Бурханы гэрт бэрхшээл туулж, төлөөс төлж чадах ч цаг хугацаа өнгөрөх нь тэднийг хэтийн ирээдүй, хувь заяагаа, эсвэл хувийн амбиц, хүслээ мартах юм уу тавьж явуулахад хэзээ ч хүргэхгүй, цаг хугацаа өнгөрөхийн хэрээр эдгээр зүйл өөрчлөгдөх юм уу суларна гэж бүр ч үгүй. Тиймээс, антихристүүдийн энэ мөн чанараас харвал тэд бол эерэг зүйлд дургүй, зөвхөн сөрөг зүйлийг л хайрладаг нэвт шувт үл итгэгчид, завшааныг ашиглагчид бөгөөд Бурханы гэрт дүр эсгэхийг хүсдэг хэсэг бүлэг адгийн шаарнууд юм, энэ хүмүүс ичгүүртэй.

Антихристүүдийн үүрэгтээ ханддаг гол санаархал, хандлагын нэг нь үүнийг Бурхантай наймаа хийх, хүссэн ашиг тусаа олж авах боломж болгон ашиглах явдал юм. Тэд мөн “Хүмүүс гэр бүлээ орхиж, ертөнцийн хэтийн ирээдүйгээсээ татгалзан бурхны гэрт үүргээ гүйцэтгэх үедээ ямар нэг зүйл олж авч, хариуд нь ямар нэг зүйл авах учиртай гэдэг нь ойлгомжтой, энэ л шударга, зүй ёсны хэрэг. Хэрвээ чи үүргээ гүйцэтгээд юу ч авахгүй бол, зарим үнэнийг олж авсан ч гэсэн энэ нь үнэ цэнгүй. Зан чанарын өөрчлөлт ч бас тийм бодитой ашиг тус биш—чи аврал хүртлээ ч гэсэн хэн ч үүнийг харж чадахгүй шүү дээ!” гэж боддог. Эдгээр үл итгэгч Бурханаас хүн төрөлхтөнд тавьдаг ямар ч шаардлагыг хараагүй царайлдаг. Тэд үүнийг хүлээн зөвшөөрдөггүй, эсвэл үүнд итгэдэггүй бөгөөд үгүйсгэх хандлага баримталдаг. Антихристүүдийн үүрэгтээ ханддаг хандлага, санаархлаас харвал тэд үнэнийг эрэлхийлдэг хүмүүс биш, харин үл итгэгчид, завшааныг ашиглагчид болох нь тодорхой байна; тэд Сатанд харьяалагддаг. Сатан үүргээ үнэнчээр гүйцэтгэж чадна гэж та нар сонсож байсан уу? (Үгүй.) Хэрвээ Сатан Бурханы өмнө “үүргээ” гүйцэтгэж чаддаг бол энэ үүрэг нь хашилтад байх ёстой, учир нь Сатан үүнийг идэвхгүйгээр, албадлагаар хийж байгаа бөгөөд Сатан Бурханаар жолоодуулж, Бурхан үүнийг ашиглаж байгаа юм. Тиймээс, антихристийн мөн чанараасаа болоод, мөн үнэнийг хайрладаггүй, үнэнд зэвүүцдэг учраас, үүнээс ч илүүтэйгээр хорон муу уг чанараасаа болоод антихристүүд бүтээгдсэн зүйлийн хувиар үүргээ болзолгүйгээр, эсвэл хариу нэхэлгүйгээр гүйцэтгэж чаддаггүй, үүргээ гүйцэтгэх явцдаа үнэнийг эрэлхийлж, үнэнийг олж авч, эсвэл Бурханы үгийн шаардлагын дагуу үүргээ гүйцэтгэж чаддаггүй. Энэ уг чанар, үүрэгтээ ханддаг хандлага болон үүргээ гүйцэтгэх явц дахь янз бүрийн илрэлээсээ үүдэн, антихристүүд үүрэгтээ хайхрамжгүй ханддаг. Үүргээ гүйцэтгэх явцдаа тэд хэдийд ч, ямар ч нөхцөлд мууг үйлдэж, Бурханы гэрийн ажилд саад болж, үймүүлэх үүрэг рольд тоглож чадна. Үүргээ гүйцэтгэх явц дахь гол, тод илрэл нь юу вэ? Энэ нь хүссэнээрээ, дураараа аашилж, хуулийг уландаа гишгэж, бусадтай зөвлөлдөхгүйгээр аливааг хийх явдал юм. Тэд үр дагаврыг нь бодолцолгүйгээр хүссэнээрээ аливааг хийдэг. Тэд үүргээ гүйцэтгэснээр дамжуулан хэрхэн урагшилж, хэрхэн илүү олон хүнийг хянаж чадах вэ гэдгээ л бодолцдог. Тэд амбиц, хүслээ хэрэгжүүлж, ерөөл хүртэх зорилгодоо хүрэхийн тулд үүргээ гүйцэтгэхдээ бэрхшээл туулж, төлөөс төлсөн гэдгээ, мөн хөрөнгөтэй, Бурханаас шагнал, титэм гуйх эрхтэй гэдгээ л Бурханд харуулахыг хүсдэг.

Үүргээ гүйцэтгэх явцдаа антихристүүд өөрсдийн хэтийн ирээдүй, хувь заяаг байнга тооцоолдог: одоо тэд хэдэн жил үүргээ гүйцэтгэж байгаа, хэр их бэрхшээл туулсан, Бурханы төлөө хэр ихийг хаясан, хэр их төлөөс төлсөн, хэр их эрч хүчээ зарлагадсан, залуу насныхаа хэдэн жилийг зориулсан, одоо шагнал, титэм авах эрхтэй эсэх; энэ хэдэн жил үүргээ гүйцэтгэхдээ хангалттай хөрөнгө хуримтлуулсан эсэх, Бурханы өмнө Бурханы нүдэнд тааллыг нь олсон хүн мөн эсэх, Бурханы нүдэнд шагнал, титэм авч чадах хүн мөн эсэхээ тооцоолдог. Үүргээ гүйцэтгэх явцдаа тэд байнга ийнхүү дэнсэлж, тооцоолж, төлөвлөхийн зэрэгцээ бусдын үг, царайны хувирлыг ажиглаж, өөрсдийнх нь талаарх ах эгч нарын үнэлгээ, мэдэгдлийг ажигладаг. Мэдээж тэдний хамгийн их санаа зовдог зүйл бол Дээрх тэднийг оршин байдгийг, мөн үүргээ гүйцэтгэж байгааг мэддэг эсэх явдал юм. Тэд Дээрх тэднийг хэрхэн харж, тэдний талаар хэрхэн ярьж, тэднийг хэрхэн үнэлдэгт, мөн бэрхшээл туулж, төлөөс төлөх тэдний “уйгагүй санаа зорилгыг” Дээрх ойлгодог эсэхэд, Бурханыг дагасан он жилүүдэд тэдний туулсан зовлон, гай зовлонг Дээрх тодорхой мэддэг эсэхэд, мөн тэнгэр дэх Бурхан тэдний хийдэг бүхнийг хэрхэн шүүдэгт бүр ч их санаа зовдог. Хариуцаж авсан үүрэгтээ завгүй байхын зэрэгцээ тэдний оюун ухаан байнга тооцоо хийж байдаг бөгөөд тэд олон эх сурвалжаас мэдээлэл олж авахаар эрж хайн, гамшгаас зайлсхийж, Бурханы сайшаалыг хүртэж, тэрхүү үл мэдэгдэх титэм, ерөөлийг хүртэж чадах эсэхээ дэнсэлдэг. Эдгээр нь зүрх сэтгэлийнхээ гүнд тэдний байнга тооцоолдог зүйлс, өдөр бүрийн хором мөч бүрд тооцоолдог хамгийн анхдагч, гол зүйлс юм. Гэсэн ч тэд өөрсдөө үнэнийг хэрэгжүүлдэг хүмүүс мөн эсэхээ; яг хэр их үнэнийг ойлгодгоо; ойлгодог үнэнийхээ хэр ихийг нь үнэхээр хэрэгжүүлж чаддагаа; зан чанарт нь жинхэнэ өөрчлөлт гарсан эсэхийг; Бурханы төлөө хийдэг зүйлсэд нь өчүүхэн төдий ч болов чин сэтгэл, эсвэл ямар нэг хольц, наймаа, хүсэлт агуулагддаг эсэхийг; үүргээ гүйцэтгэхдээ хэр их завхрал харуулснаа; өдөр бүр хийдэг үүрэг, даалгавар бүр нь үнэн-зарчмын дагуу хийгддэг эсэхийг; үүргийн гүйцэтгэл нь стандартад нийцэж, Бурханы санаа зорилгыг хангадаг эсэхийг хэзээ ч тунгаан бодох юм уу эргэцүүлэхийг оролддоггүй. Тэд эдгээр зүйлийг хэзээ ч эргэцүүлдэггүй, эсвэл тунгаан бодохоор оролддоггүй. Тэд ирээдүйд ерөөл хүртэж чадах эсэхээ, хүрэх газар нь юу болохыг л тооцоолдог. Тэд зөвхөн өөрсдийн ашиг сонирхол, өөрсдийн олз, гарзыг л тооцоолдог боловч үнэн, зан чанарын өөрчлөлт, эсвэл Бурханы санаа зорилгыг хэрхэн хангах тал дээр хэзээ ч ямар ч эрч хүч, хүчин чармайлт зарлагаддаггүй. Антихристүүд өөрсдийн завхарсан зан чанар, эсвэл явсан буруу замаа эргэцүүлж, мэдэж, эсвэл задлан шинжлэхийг хэзээ ч хэрэгжүүлдэггүй, өөрсдийн эндүү ташаа үзэл бодлыг хэрхэн өөрчлөхийг хэзээ ч бодолцдоггүй. Тэд үнэнийг зөрчиж, Бурханыг эсэргүүцэх олон муу зүйл хийснээ хэзээ ч үзэн ядахгүй, завхарсан зан чанараараа амьдардгаасаа болоод өөрсдийгөө хэзээ ч үзэн ядахгүй, явсан буруу зам, эсвэл саад болж, үймүүлэхийн тулд хийсэн зүйлсдээ хэзээ ч харамсахгүй. Үүргээ гүйцэтгэх явцдаа тэд өөрсдийн дутагдал, сул тал, сөрөг, идэвхгүй байдал, завхарсан зан чанарыг ямар ч үнээр хамаагүй нуун далдлахаас гадна урагшлахын тулд өөрсдийгөө харуулахыг дээд зэргээр хичээж, өөрсдийн авьяас, билиг, ур чадварыг Бурхан болон Бурханы сонгосон хүмүүст харуулах бүхий л боломжит аргыг сүвэгчилдэг. Тэд үүнийг ашиглан өөрсдийгөө тайвшруулж, титэм, шагнал авах хөрөнгө, баталгаатай, үнэнийг эрэлхийлэх замаар явах шаардлагагүй гэж өөрсдөдөө бодогдуулдаг. Тиймээс антихристүүдийн эрүүл ухаан эрүүл бус байдаг. Үнэнийг яаж ч нөхөрлөсөн, хэчнээн тодорхой нөхөрлөсөн ч тэд Бурханы санаа зорилгыг, эсвэл Бурханд итгэх нь яг юуны төлөө болохыг, хүмүүсийн явах ёстой зөв зам юу болохыг ойлгохгүй хэвээр байдаг. Хорон муу зан чанараасаа болоод, хорон муу уг чанараасаа болоод, ийм хүмүүсийн уг чанар-мөн чанараас болоод тэд зүрх сэтгэлийнхээ гүнд яг юу нь үнэн, юу нь эерэг зүйл болохыг, яг юу нь зөв, юу нь буруу болохыг ялган салгаж чаддаггүй. Тэд өөрсдийн амбиц, хүслээсээ бат зуурч, тэдгээрийг үнэн, амьдралын цорын ганц зорилго, хамгийн шударга үйл хэрэг гэж үздэг. Хэрвээ хүний зан чанар өөрчлөгдөхгүй бол тэр үүрд Бурханы дайсан байна гэх үнэнийг тэд мэддэггүй бөгөөд Бурхан хүнд ямар ерөөл өгөх, Бурхан хүнд хэрхэн хандах нь тэдний хэв чанар, билиг, авьяас, хөрөнгөнд биш, харин хэр их үнэнийг хэрэгжүүлж, хэр их үнэнийг олж авсанд нь, Бурханаас эмээж, муугаас зайлдаг хүн мөн эсэхэд нь үндэслэдэг гэдгийг мэддэггүй. Эдгээр нь антихристүүдийн хэзээ ч ойлгохгүй үнэн юм. Антихристүүд үүнийг хэзээ ч харахгүй бөгөөд энэ нь тэдний хамгийн тэнэг тал юм. Эхнээсээ дуустал антихристүүд үүрэгтээ ямар хандлагаар ханддаг вэ? Тэд үүргээ гүйцэтгэхийг наймаа гэж үздэг бөгөөд үүрэгтээ хамгийн ихийг зарлагадаж, Бурханы гэрт хамгийн их хувь нэмэр оруулж, Бурханы гэрт хамгийн олон жилийг тэсвэрлэсэн хүн эцэст нь ерөөл хүртэж, титэм авах илүү их боломжтой гэж үздэг. Энэ бол антихристүүдийн логик юм. Энэ логик зөв үү? (Үгүй.) Ийм үзэл бодлыг өөрчлөх амархан уу? Өөрчлөхөд амархан биш. Энэ нь антихристүүдийн уг чанар-мөн чанараар тодорхойлогддог. Антихристүүд зүрх сэтгэлдээ үнэнийг зэвүүцдэг, үнэнийг огт эрж хайдаггүй бөгөөд буруу замаар явж байгаа тул Бурхантай наймаацах үзэл бодлыг нь өөрчлөхөд амархан биш. Эцсийн эцэст, антихристүүд Бурханыг үнэн гэдэгт итгэдэггүй, тэд бол үл итгэгчид бөгөөд дамын наймаа хийж, ерөөл хүртэхийн тулд энд байдаг. Үл итгэгчид Бурханд итгэх нь өөрөө байж болшгүй, утгагүй бөгөөд Бурханы төлөө зовлон туулж, төлөөс төлснөөрөө Бурхантай наймаа хийж, ерөөл хүртэхийг хүсдэг нь бүр ч утгагүй хэрэг юм.

Антихристүүд зөвхөн ерөөл, титэм авахын тулд л Бурханд итгэдэг. Тэд хэн нэгэн албадсан учраас энэ замаар яваагүй, Бурханы үг тэднийг ямар нэгэн байдлаар буруу чиглүүлсэн учраас бүр ч яваагүй. Бурхан хүн төрөлхтөнд амлалт өгсөн боловч амлалт өгөхийн зэрэгцээ тэдэнд асар их үнэнийг өгч, олон шаардлага тавьсан бөгөөд үүнийг хэвийн хүмүүс харж чаддаг байх ёстой. Хэвийн хүн чанарын эрүүл ухаантай хүмүүс юу гэж боддог вэ? “Эдгээр ерөөлийг хүртэх амархан биш, тиймээс би Бурханы шаардлагын дагуу үйлдэж, зөв замаар явах ёстой; би Паулын замаар явж болохгүй. Хэрвээ хүмүүс Паулын замаар явбал бүрмөсөн дуусна. Хүмүүс Бурханы үгэнд итгэж, хүлээн авч, дуулгавартай дагасан цагт л Бурханы хэлсэн бүх амлалт, ерөөл, хэтийн ирээдүй, хувь заяа тэдэнд хамаатай болно. Хэрвээ тэд Бурханы эдгээр үгэнд итгэхгүй, хүлээн авахгүй, дуулгавартай дагахгүй бол Бурханы хэлсэн энэ бүх амлалт, ерөөл тэдэнд ямар ч хамаагүй байх болно.” Хэвийн хүн чанарын эрүүл ухаантай хүмүүс ингэж бодно. Гэхдээ антихристүүд яагаад ингэж боддоггүй вэ? Антихристүүд бол Сатанууд, тэд бол диаволууд, тэдэнд хэвийн хүн чанарын эрүүл ухаан байдаггүй—энэ бол эхний шалтгаан. Хоёрдугаарт, антихристүүд үнэнд зэвүүцдэг, Бурханы амнаас гарсан үг бүрд итгэдэггүй, эерэг зүйлд зэвүүцдэг. Үнэнийг хүлээн зөвшөөрдөггүй, эерэг зүйлд зэвүүцдэг хүн үнэний дагуу, эерэг зүйлийн дагуу хэрэгжүүлж чадах уу? (Үгүй, чадахгүй.) Энэ нь чоныг хонь шиг өвс идүүлэхтэй адилхан—тэд үндсэндээ үүнийг хийж чадахгүй. Мах байхгүй, өлсөж үхэх гэж байх үедээ тэд аргагүйн эрхэнд бага зэрэг өвс идэж магадгүй ч идэх мах байх л юм бол тэдний анхны сонголт гарцаагүй мах идэх явдал байх болно; энэ нь чонын уг чанараар тодорхойлогддог. Антихристүүд тийм уг чанартай. Ашиг сонирхол нь тэднийг зарим нэг сайн зан авир гаргаж, тодорхой төлөөс төлж, зарим нэг сайн илрэл харуулахад хүргэж болох ч тэд эдгээр ашиг тусын эрэлхийлэл, хүслээ хэзээ ч орхиж чадахгүй. Жишээлбэл, үүргээ гүйцэтгэх явцдаа тэдний эрэлхийлдэг зүйл бол хувийн ашиг сонирхол бөгөөд тэдний боддог зүйл бол үүргээ гүйцэтгэхийг өөрсдөдөө ерөөл хүртэх хөрөнгө болгон хувиргах явдал юм. Энэ найдвар нь тасрах үед, хамгаалалтын энэ шугам нь нуран унах үед тэд хэдийд ч, ямар ч нөхцөлд үүргээ хаяж чадна. Тэр цаг ирэхэд чи тэдэнд үүргээ гүйцэтгэх нь хэчнээн сайн, хэчнээн жам ёсны, үндэслэлтэй болохыг хэлэхэд тэд сонсох уу? (Үгүй, сонсохгүй.) Тэд бууж өгөөд, явахаар шийдэх үед хүмүүс тэднийг ятгахаар оролдон, “Чи үлдэх хэрэгтэй. Үүргээ гүйцэтгэх нь маш сайн, ертөнц рүү буцаж очих маш хэцүү. Чи юу ч олж авахгүй, дээрэлхүүлж, ядарч туйлдана, чи үнэнийг олж авахгүй, чамд аврагдах ямар ч боломж байхгүй” гэдэг. Хүмүүс тэдэнд зөвлөгөө өгөх нь зүгээр гэж бодож болох ч тэд үлдэхгүйгээр үл барам, ичиж зовсондоо уйлна. Тэд яагаад уйлах вэ? (Тэдэнд хэлмэгдсэн мэт санагддаг.) Энэ үнэн. Тэд яаж хэлмэгддэг вэ? (Тэд маш их зовлон туулж, асар их төлөөс төлсөн ч хүссэн зүйлээ олж аваагүй гэж боддог учраас хэлмэгдсэн мэт санагддаг.) Тэд юу ч олж аваагүй гэж боддог бөгөөд гомдлоор дүүрэн байдаг. Бурхан ийм агуу ажил хийдэг бөгөөд энэ нь тэдний сэтгэлийг хэзээ ч хөдөлгөж байгаагүй, тэд үүний төлөө хэзээ ч нулимс унагаж байгаагүй атлаа бусад хүн өөрсдийг нь ятгахаар оролдох үед уйлж эхэлдэг. Хэрвээ тэдэнд хэлмэгдсэн мэт санагддаг юм бол яагаад тэгж хэлээгүй юм бэ? Үүнийг тодорхой хэлчихвэл асуудал шийдэгдэхгүй гэж үү? Тэд юуны төлөө уйлж байгаа юм бэ? Яагаад зүгээр л шуудхан хэлчхэж болохгүй гэж? Учир нь тэдний бодол санаа хэлэхийн аргагүй бөгөөд тэд өөрсдөө ч энэ талаар ярихаасаа ичиж зовдог. Анх тэд тэнгэр, газрыг доргиосон тангаргийг Бурханд өргөсөн, тэгвэл одоо яасан бэ? “Би хийсэн зүйлдээ харамсаж байна; би яаж ийм тэнэг байж чадав аа? Ийм зүйл болно гэдгийг мэдсэн бол би өмнө нь тэгж үйлдэхгүй байх байсан! Тэр үед би юу ч ойлгоогүй. Тэд бурханд итгэх нь сайн гэсэн, тиймээс би түүнд итгэсэн. Би бүр бурхны гэрт үүргээ гүйцэтгэхийн тулд гэр бүл, ажил төрлөө орхисон. Би маш их зовж, хавчигдаж, бас баривчлагдсан, гэхдээ өнгөрсөн хэдэн жил үүргээ гүйцэтгээд би огтхон ч, юу ч олж аваагүй.” Тэдэнд хэлмэгдсэн мэт санагдаж, гашууддаг бөгөөд хийсэн бүхэндээ харамсдаг. Тэд үүнийг үнэ цэнгүй байсан гэж боддог, өөрсдийгөө хууртаж, мэхлэгдсэн гэж боддог. Ийм төрлийн хүнийг яах ёстой гэж та нар хэлэх вэ? (Тэднийг хурдан явуулах ёстой.) Та нар тэднийг ятгахыг оролдсоор байх уу? (Үгүй.) Хэрвээ та нар тэднийг ятгах гэж оролдоод байвал тэд газар өнхөрч, аашаа гаргах болно. Та нар ийм хүмүүсийг ятгах гэж яавч оролдох ёсгүй.

Бурханы гэр бол Канааны сайхан нутаг, хэсэг ариун газар юм. Хүмүүс Бурханаас ирдэг үгийн шүүлт, засалтыг хүлээн авч, Бурханы хангалт, тусламж, удирдамж, ерөөлийг хүлээн авахаар Бурханы гэрт ирдэг. Бурхан биечлэн ажиллаж, хариулдаг бөгөөд хүмүүс бага зэрэг төлөөс төлж, жаахан зовсон ч энэ нь үнэ цэнтэй. Энэхүү ёрын муу ертөнцөөс мултрахын тулд, зан чанарын өөрчлөлтийн төлөө, мөн аврал хүртэхийн тулд хүмүүсийн хийдэг энэ бүхэн үнэ цэнтэй. Гэвч антихристүүдийн хувьд, хэрвээ энэ нь ерөөл, шагнал хүртэхийн төлөө биш бол, хэрвээ титэм, шагнал байхгүй бол энэ бүх зүйлийг хийх нь үнэ цэнгүй—тэдгээр нь бүгд тэнэг үйлдэл, бүгд мэхлэгдсэний илрэл юм. Өмнө нь тэд хэчнээн том шийдвэр гаргаж, хэчнээн сүржин тангараг өргөсөн ч бүгдийг нь тэгж хүчингүй болгож болох бөгөөд тооцож болохгүй. Хэрвээ үүргээ гүйцэтгэхийн тулд ингэж зовж, төлөөс төлөөд эцэст нь юу ч олж авахгүй бол энэ “асуудалтай газраас” аль болох хурдан зугтсан нь дээр байдаг. Антихристүүд үүргээ гүйцэтгэх зуураа Бурханы төлөө өөрсдийгөө зарлагадаж, бэрхшээл амсаж, төлөөс төлөхийг аргагүйн эрхэнд хийж буй зүйл, хөрөнгө олж авах, титэм, шагналаар солих наймааны хэрэгсэл гэж үздэг. Энэхүү эхлэлийн цэг нь өөрөө буруу тул эцсийн үр дүн нь юу вэ? Зарим хүний хувьд тэдний үүргийн гүйцэтгэл муудаж дуусдаг бөгөөд тэд эцсээ хүртэл хөдөлмөрлөж чаддаггүй. Үүний зэрэгцээ, уг чанар-мөн чанараасаа болоод ийм хүмүүс үүргээ гүйцэтгэх явцдаа үнэн-зарчмыг байнга зөрчиж, болчимгүй, дур зоргоороо авирлаж, саад болж, үймүүлэх зүйлсийг л хийдэг. Тэгвэл тэдний гүйцэтгэдэг үүрэг юу болж хувирдаг вэ? Бурханы нүдээр энэ нь сайн үйл биш, харин муу үйл, тэр тусмаа тоо томшгүй олон муу үйл юм. Ийм үр дүн нь уг шалтгаантай. Үнэн болон Бурханы үгэнд ер итгэдэггүй хүн Бурханы үгийн дагуу үйлдэж чадах уу? Мэдээж чадахгүй. Тэр зөвхөн өөрийгөө гайхуулж, эрх мэдлийг гартаа авч, бусдыг хянаж, бусдын зан авир, бодол санааг хянаж, тэр ч байтугай хүмүүсийн бүх зүйлийг өөрийнхөө зорилгын төлөө хянах бүхий л боломжийг олох болно. Тиймээс олон муу үйл хийсэн энэ хүмүүсийн зарим нь хөөгдсөн бөгөөд харьцангуй ов мэхтэй, дүр эсгэхдээ сайн зарим хүн Бурханы гэрт байсаар байдаг. Энэ хүмүүсийг яагаад Бурханы гэрт байдаг гэж хэлдэг вэ? Энэ хүмүүс илэрхий муу үйл хийгээгүй, зарим нь бүр мөрөөрөө байж, хүмүүжилтэй, дуулгавартай байж, өөрсдөөс нь шаардсан бүхнийг хийж чаддаг ч мөн чанарынхаа тухайд үүрэг, хариуцлагаа чадах чинээгээрээ гүйцэтгэдэггүй. Тэд Бурханы төлөө өөрсдийгөө зарлагаддаггүй, харин хэлбэрдэж, цаг нөхцөөж, эцсээ хүртэл тэсвэрлэвэл ялж, ямар нэг зүйл олж авна гэж боддог. Ийм хүмүүс ямар төрлийн хүмүүс вэ? Тэд бол завшааныг ашиглагчид, үнэнийг үндсэндээ эрэлхийлдэггүй хүмүүс юм. Зарим хүн Бурханы гэрт зарим ёрын мууг хийсэн бөгөөд Бурханы гэрийн захиргааны зарлигийн дагуу зайлуулагдах юм уу хөөгдөх хэмжээнд хүрээгүй тул үүргээ гүйцэтгэсээр байдаг. Үнэн хэрэгтээ, Бурханы гэр тэднийг зайлуулаагүй юм уу хөөгөөгүйн шалтгаан нь Бурханы гэр тэднийг сайн мэддэггүй, тэдний хэрэг явдлын бодит байдлыг мэддэггүйгээс биш, харин янз бүрийн шалтгааны улмаас болсон гэдгийг тэд зүрх сэтгэлийнхээ гүнд мэддэг. Хөөгдөөгүй энэ хүмүүсийн зарим нь бас антихристүүд юм. Яагаад Би ингэж хэлж байна вэ? Учир нь энэ хүмүүст одоо боломж байхгүй, гэхдээ уг чанар-мөн чанараас нь харвал тэд байр суурьтай болж, эрх мэдэлтэй болмогцоо даруй олон мууг үйлдэнэ. Түүнчлэн, энэ хүмүүс Бурханы гэрээс зайлуулагдаагүй байлаа ч тэдний үүргийн гүйцэтгэл нь ихэвчлэн сул тал нь давуу талаасаа илүү давдаг. Тэд байнга муу зүйл хийж, Бурханы гэрийн ашиг сонирхолд хор хөнөөлтэй зүйл хийдэг. Хэдийгээр тэд өөрсдөө үүнийг мэддэг ч хэзээ ч харамсдаггүй, хэзээ ч өөрсдийгөө буруу зүйл хийсэн гэж боддоггүй, хэзээ ч өөрсдийгөө ингэх ёсгүй байсан гэж боддоггүй. Тэдэнд харамсал байдаггүй, харин зүрх сэтгэлд нь ямар байдал үүсдэг вэ? “Бурхны гэр намайг хөөхгүй л байгаа цагт би энд байсаар, өдөр хоногийг аргацааж өнгөрөөнө. Би үнэнийг эрэлхийлэхгүй, хэрвээ тэд надаас ямар нэг зүйл хийхийг шаардвал би чадах чинээгээрээ хийнэ. Хэрвээ баяртай байвал илүү ихийг хийнэ, аз жаргалгүй байвал арай багыг хийнэ. Түүнчлэн, би хүмүүсийг хойш татаж, бага зэрэг сөрөг байдал, үзэл тарааж, шүүмжилсэн үг тараах ёстой. Цаг нь ирэхэд тэд намайг зайлуулж, хөөгөөд, би ямар ч ерөөл хүртэхгүй байлаа ч гэсэн зарим хүнийг золигт гаргаж, заримыг нь өөртэйгөө хамт аваад унах ёстой.” Эд ёрын муу хүмүүс биш гэж үү? Тэд аль хүмүүс ялган салгах чадваргүйг, аль нь байнга сул дорой, сөрөг байгааг, аль хүмүүс муу хүн чанартайг, аль нь садар самуун, аль нь шүтлэггүй хүмүүс шиг байдгийг ажигладаг ба энэ хүмүүсийг өөртөө татаж, ар хударгаар нь сөрөг байдал тараадаг. Тэд ийм үйлдлийн шинж чанарыг мэддэг үү? Тэд хэтэрхий сайн мэддэг. Тэгвэл тэд яагаад ингэж хийсээр байдаг вэ? (Тэдний уг чанар өөрчлөгдөшгүй.) Уг чанар нь өөрчлөгдөшгүй гэдэг нь өнгөн талд илэрхий байдаг зүйл, харин үнэн хэрэгтээ тэд юу боддог вэ? (Тэд Бурханаас өшөө авахын тулд аль аль нь хохирох нөхцөл байдалд хүргэж, бусадтай хамт мөхөхийг хүсдэг.) Тэд ийм хорон сэтгэлтэй байдаг. Тэд өөрсдөд нь их хугацаа үлдээгүйг, эрт орой хэзээ нэгэн цагт зайлуулагдах ёстой гэдгээ мэддэг. Тэд юу хийснээ мэддэг, хийсэн зүйлсийнх нь шинж чанар юу болохыг мэддэг ч эргэж буцаж, гэмшиж, гартаа байгаа муугаа орхидоггүй төдийгүй, улам дордож, илүү олон ёрын муу хүнийг өөртөө татаж, хамтдаа мууг үйлддэг. Тэр ч байтугай тэд сөрөг байдал тарааж, үзэл тарааж, илүү олон хүнийг үүргээ орхиход хүргэж, Бурханы гэрийн ашиг сонирхолд хор хөнөөл учруулдаг. Энэ нь бага зэрэг өшөө авах шинж чанартай бөгөөд ингэснээрээ тэд: “Би үргэлжлүүлэн итгэж чадахгүй, эрт орой хэзээ нэгэн цагт бурхны гэрээс зайлуулагдах тавилантай, тиймээс би та нарыг амар тайван байлгахгүй, бурхны гэрийг ч бас амар тайван байлгахгүй!” гэж хэлж байгаа хэрэг юм. Бурханы гэр тэдний талаар ямар нэг шийдвэр гаргахаас өмнө тэд эхэлж цохилт өгдөг. Эдгээр нь ёрын муу хүмүүсийн үйл хэрэг биш гэж үү? Тэд: “Надад ерөөл хүртэх ямар ч найдвар алга. Миний өмнө нь хийсэн зүйлсийг та нар надад хэлэх шаардлагагүй—би бүгдийг тодорхой ойлгож байна. Та нар намайг хөөх шаардлагагүй; би өөрөө бууж өгнө” гэж боддог. Тэд тэр ч байтугай ингэх нь өөрийгөө мэддэг, эрүүл ухаантай хэрэг бөгөөд ухаалаг алхам гэж итгэдэг. Тэд: “Хэрвээ чи надад ерөөл хүртээхгүй бол, би юу ч олж авахгүй бол би гэмшихгүйгээр үл барам чамайг хойш татаж, сөрөг байдал тарааж, ар хударгаар чинь үзэл, төөрөгдөл тараана. Хэрвээ би ерөөл хүртэж чадахгүй бол бусад нь хүртэнэ гэж бүү бод!” гэж хэлдэг. Ийм хүмүүс хорлонтой биш гэж үү? Зарим антихрист мөн “Бидэн шиг хүмүүс бурхны гэрт мөлжлөгийн бай болдог; бид бүгд дэндүү тэнэг юм!” гэх мэт үг тараадаг. Тэд ерөөл хүртэж чадахгүйгээ хараад, эдгээр зүйлийг сөрөг, мунгинуу, ялган таних чадваргүй хүмүүст тараахад онцгойлон анхаардаг. Энэ нь үймүүлэх шинж чанартай биш гэж үү? Тэд Бурханы гэрт бат зогсож чадахгүй, ерөөгдөхгүй, эрт орой хэзээ нэгэн цагт зайлуулагдана гэж бодмогцоо гартаа байгаа мууг орхиж, Бурханд нүглээ улайж, гэмшиж, үүргээ чин сэтгэлээсээ гүйцэтгэж, урьдын алдаагаа засах замыг сонгодоггүй. Харин Бурханы гэрт сөрөг байдал тараах, бусдын үүргийн гүйцэтгэлийг үймүүлэх, Бурханы гэрийн ажилд хор хөнөөл учруулж, үймүүлэх нь улам ихсэж, илүү олон хүнийг өөрсөдтэйгөө адил мууг үйлдэж, сөрөг болж, ухарч, үүргээ гүйцэтгэхээ болиход хүргэхийг оролддог, энэ нь өшөө авах зорилгыг нь биелүүлдэг. Ёрын муу хүмүүсийн хийдэг зүйл энэ биш гэж үү? Ийм хүмүүсийн зүрх сэтгэлд Бурхан байсаар байдаг уу? (Үгүй, байдаггүй.) Тэдний зүрх сэтгэлд тэнгэр дэх тодорхойгүй Бурхан байдаг бөгөөд газар дээр хүмүүст харагдаж, хүмүүсийн дунд ажилладаг Бурханыг тэд хүн гэж үздэг. Мөн үүний эсрэгээр хийдэг зарим хүн ч бий. Тэд зүрх сэтгэлдээ тодорхойгүй Бурханд үргэлж итгэсээр ирсэн боловч эцэст нь шүтдэг хүмүүсээ бурхад мэт дуулгавартай дагадаг тул хийдэг бүхэндээ энэ хүмүүсийг дуулгавартай дагадаг. Бурханыг хүн мэт үзэж итгэх нь ямар утгатай вэ? Тэд тодорхойгүй Бурханд итгэх үедээ, харж чадахгүй энэ тодорхойгүй Бурхан нь тэдэнд ерөөл хайрлаж чадна, тэднийг дараагийн эрин үе рүү аваачиж, тэдэнд шагнал, титэм өгөх хангалттай чадвартай гэж үздэг. Тэд өөрсдөө ч мэдэлгүй газар дээрх бодит Бурханд эргэлзэж эхэлдэг. Тэд Түүнийг хэрхэн ч харсан, Тэр Бурхан шиг харагддаггүй тул Түүнд итгэхэд хэцүү санагддаг. Тэд зүрх сэтгэлдээ зөвхөн тэнгэр дэх Бурханыг л үнэн Бурхан гэж итгэдэг бөгөөд тэдний харж чадах бодит Бурхан хэтэрхий өчүүхэн, хэтэрхий хэвийн, хэтэрхий бодит байдаг тул тэдний үзэл бодлоор бол Түүнд тэднийг Өөртөө итгүүлэх зүйл байдаггүй бөгөөд тэд энэ Бурханыг хүн гэж үздэг. Тэд Бурханыг хүн гэж үзэх үед тэдэнд бэрхшээл тулгардаг: “Энэ хүн хүмүүст үнэнийг өгч, зарим нэг амлалт өгөхөөс өөр юу хийж чадах юм бэ? Би түүнийг яаж ч харсан, тэр бурхантай төсгүй бөгөөд хүмүүст ямар ч давуу тал, ашиг тус авчирч чадахгүй. Тэр бол зүгээр л хүн; энэ хүн юу хийж чадах юм бэ? Хэрвээ хүмүүс бурханд итгэдэг бол бага ч болов найдвар, бага ч болов сүнслэг түшиг тулгууртай байна. Гэхдээ хэрвээ тэд хүнд итгэвэл энэ хүн хүмүүст ямар давуу тал, ашиг тус өгч чадах юм бэ? Хүмүүсийн найдвар, түшиг тулгуур түүн дээр биелж чадах уу? Тэдгээр нь хий дэмий болох уу? Хэрвээ тэр хүн юм бол түүнээс айх шаардлагагүй. Би түүний нүдний өмнө хэлэх ёстойгоо хэлж, хийх ёстойгоо хийнэ.” Ёрын муу хүмүүс Бурханд ингэж ханддаг. Тэд Түүнийг хараагүй байхдаа Бурханыг маш өндөр дээд, маш ариун, маш халдашгүй гэж төсөөлдөг боловч газар дээрх Бурханыг харах үед тэдний төсөөлөл, тэдний үзэл байж болшгүй зүйл болдог. Ийм зүйл тохиолдох үед тэд яах вэ? Тэд Бурханд хүн мэт ханддаг. Тэдний зүрх сэтгэл дэх Бурханыг гэх багахан хүндлэл үгүй болдог, Түүнээс айх, эмээх тухай ярих ч юм биш. Эдгээр зүйлгүйгээр ёрын муу хүмүүс илүү зоригтой болж, тэдний зүрх сэтгэл дэх хамгаалалтын шугам, сэрэмж алга болдог, тэгээд тэд юу ч хийхээс буцахгүй. Ийм хүмүүс эцсээ хүртэл итгэлээ ч гэсэн Бурханыг эсэргүүцдэг хүмүүс хэвээр байх болно.

Антихристүүдэд тэнгэр дэх Бурханд итгэх амархан санагддаг боловч газар дээрх Бурханд итгэх нь үнэхээр хэцүү байдаг. Паул үүний амьд жишээ байв. Паул Христэд итгэсний эцсийн үр дүн юу байсан бэ? Христэд итгэх итгэлээрээ түүний эрэлхийлсэн зорилго эцэстээ юу болж хувирсан бэ? Тэр христ болж, Христийг орлохыг хүссэн. Тэр газар дээрх Бурханыг үгүйсгэж, тэнгэр дэх Бурханаас титэм, ерөөл хүртэхийг хүссэн. Энэ антихристүүд Паултай яг адилхан. Тэд газар дээрх Бурханыг хүн гэж үздэг бөгөөд харж болохгүй тэнгэр дэх тодорхойгүй Бурханыг өөрсдийнх нь зүрх сэтгэл дэх хамгийн агуу Бурхан гэж үздэг, Түүнийг мэхэлж, дураараа тоглож, хүссэнээрээ тайлбарлаж, үзлийн бай болгож, хүссэнээрээ эсэргүүцэж болно гэж үздэг. Энэ бол үл итгэгчид, антихристүүд тэнгэр дэх Бурхан болон газар дээрх Бурханд хэрхэн ханддагийн ялгаа юм. Тэд газар дээрх Бурханд яг ийм хандлагаар ханддаг учраас үүрэгтээ хандахдаа өөр өөр илрэл гаргадаг. Эдгээр илрэлд газар дээрх Бурханыг харах үедээ үүргээ гүйцэтгэх сонирхол, хүсэл нь улам бүр багасах явдал багтдаг. Энэ нь тэднийг Бурханд итгэх сонирхлоо алдаж, зарим нэг сөрөг бодол, илрэл гаргахад хүргэдэг. Тиймээс антихристүүд бүгд эцэстээ бат зогсож чаддаггүй; чуулган тэднийг зайлуулахгүй байсан ч тэд өөрсдийн дураар орхин явах болно. Та нар ийм жишээ мэдэх үү? (Тийм ээ, би өмнө нь нэг антихристтэй таарч байсан. Тэр тун дур зоргоороо байсан. Тэр үнэнийг эрэлхийлдэггүй, үнэнийг хэрэгжүүлдэггүй байсан бөгөөд үүргээ хааш яаш, ухамсаргүй байдлаар гүйцэтгэдэг байсан. Түүнчлэн тэр мэргэжлээ судлахын тулд шаргуу ажиллаагүй, онцгой залхуу, ихэрхүү байсан. Өдөр бүр түүний санаа зовдог зүйл нь зөвхөн хоол хүнс, хувцас хунар байсан бөгөөд тэр садар самуун үйлддэг байсан. Тэр хөөгдөх үедээ өчүүхэн төдий ч гэмших санаагүй байсан, харин ч түүнд нэг төрлийн тайвшрал мэт санагдсан.) Ийм хүмүүс үүрэг гүйцэтгэх боломжийг нандигнадаггүй, өөрсдийн үүргийг хүндэлж, үнэлэх нь бүү хэл, хааш яаш байж, цагаа дэмий үрдэг. Хэн нэгэн түүнд үүргээ ингэж гүйцэтгэж болохгүй гэж нөхөрлөсөн үү? (Тийм ээ. Би бас түүнтэй нөхөрлөсөн, гэхдээ тэр сонсохгүй байсан, түүний хандлага нэлээд хааш яаш байсан.) Өөр хүн нэг жишээ хэл дээ. (Үүргээ байнга хааш яаш гүйцэтгэдэг нэг найруулагч байсан; түүний зураг авалт хийсэн материалын ихэнх нь тохиромжгүй байсан бөгөөд тэр бас саад тотгор, үймээн учруулсан. Түүнийг Б бүлэгт шилжүүлсний дараа тэр үүргээ гүйцэтгэхээ больсон. Тэр өдөржингөө завгүй ажилд явж, мөнгө олж, шүтлэггүй хүмүүстэй нийлж, эцэстээ зайлуулагдсан. Үнэн хэрэгтээ, чуулган түүнийг зайлуулаагүй байсан ч гэсэн тэр өөрийн дураар няцах байсан. Тэр үнэнийг эрэлхийлээгүй, эцэстээ бат зогсож чадаагүй.) Энэ антихристүүдийн зан чанар-мөн чанар адилхан, тэд үнэнд зэвүүцдэг, эерэг зүйлд зэвүүцдэг, зөвт бус байдалд дуртай, туйлын их амбиц, хүсэлтэй байдаг. Тэд үүрэгтээ тоглоом мэт, хааш яаш ханддаг бөгөөд тэдний зан авирын хэв маяг нь тун зохисгүй, цадиггүй байдаг. Тэдний уг чанар хорон муу, харгис юм. Тэд зөвхөн ерөөл хүртэхийн тулд л Бурханы гэрт ирж, үүрэг гүйцэтгэдэг, хэрвээ ерөөл хүртэхийн төлөө биш байсан бол Бурханд итгэхгүй байх байсан! Энэ хүмүүс болон шүтлэггүй хүмүүсийн хооронд үндсэндээ ямар ч ялгаа байхгүй, тэд бол улайм цайм үл итгэгчид, шүтлэггүй хүмүүс юм; энэ бол тэдний мөн чанар. Хэрвээ чи тэднийг шүтлэггүй хүмүүстэй адил байхыг зөвшөөрөхгүй, Бурханд итгэгчдийн дунд үүргээ гүйцэтгэхийг шаардвал энэ амьдрал тэдэнд маш зовлонтой санагдаж, өдөр бүр тамлал мэт санагдах болно. Тэд Бурханы гэрт хүмүүжилтэй байдлаар ах эгч нартай хамт үүргээ гүйцэтгэж, зүй ёсны байраа хадгалах нь сонирхолгүй бөгөөд энэ амьдрал нь ертөнцөд гарч, үл итгэгчидтэй нийлэх шиг эрх чөлөөтэй, хүлээсгүй биш гэж боддог—тийм амьдралын хэв маяг сонирхолтой гэж тэд боддог. Тиймээс тэд Бурханы гэрт ирж, үүргээ гүйцэтгэж байгаа нь цэвэр аргагүйн эрхэнд хийж буй хэрэг бөгөөд ерөөл хүртэх санаархалд хөтлөгдөн, хувийн амбиц, хүслээ хангахын тулд хийж буй хэрэг юм. Тэдний уг чанар-мөн чанараас харвал тэд үндсэндээ үнэнийг юм уу эерэг зүйлийг хайрладаггүй, Бурханы гүйцэлдүүлж чадах зүйлсэд бүр ч итгэдэггүй. Тэд бол улайм цайм үл итгэгчид, тэр чигтээ завшааныг ашиглагчид юм. Тэд үүргээ гүйцэтгэхээр ирээгүй, мууг үйлдэхээр, үймээн дэгдээхээр, наймаа хийхээр ирсэн. Тиймээс антихристүүдийн эдгээр илрэлээс нэгтгэн дүгнэж үзвэл, энэ хүмүүс Бурханы гэрт байхдаа Бурханы гэрийн ажилд ашигтай юу, эсвэл хор хөнөөлтэй юу? (Хор хөнөөлтэй.) Антихристийн мөн чанартай, бага зэрэг билиг авьяастай, чадвартай, Бурханы гэрт үүргээ гүйцэтгэхдээ зүй ёсны байраа хадгалж, асуудал тарихгүй, саад болохгүй байж чаддаг хүнийг чи харж байсан уу? Чи антихристэд “Урьд нь зарим мууг үйлдсэн чам шиг хүний хувьд, ирээдүйд ямар нэгэн хэтийн ирээдүй, хувь заяатай байх эсэх чинь тодорхойгүй. Чи бага зэрэг билиг авьяастай учраас Бурханы гэрт үйлчлэл үзүүлэхийн тулд л шаргуу ажилла!” гэж хэллээ гэе. Тэд ерөөгдөх үү, эсвэл гай түйтгэр амсах уу гэдгээ үл хайхран үйлчлэл үзүүлэхэд бэлэн байх уу? Яавч үгүй. Үүнд хүрч чадах хүмүүс нь харьцангуй сайн хүн чанартай хүмүүс байдаг, гэхдээ антихристүүд ийм хүн чанартай юу? (Үгүй, байдаггүй.) Тэдний зан чанар харгис байдаг. Тэд “Хэрвээ чи надад ашиг тус, эсвэл ямар нэг амлалт, ам өгөхгүй бол би яаж чиний төлөө шаргуу ажиллах юм бэ? Энэ талаар бодохын ч хэрэггүй, ямар ч боломжгүй!” гэж боддог. Энэ бол харгис зан чанар юм. Энэ бол антихристүүд үүрэгтээ, Бурханд, Бурханы шаардлагад хэрхэн ханддагийн цогц илрэл юм. “Бурхан намайг өргөж, энэ билиг авьяасыг өгсөн тул би өөрийгөө Бурханд өргөн барина” гэж хэлдэг антихрист байдаг гэж та нар бодож байна уу? (Үгүй.) Тэд юу гэж хэлэх вэ? “Чи намайг мөлжихийг хүсэж байна уу? Чи зүгээр л миний билиг авьяас, ур чадварыг таашааж байна. Хэрвээ чи намайг мөлжихийг хүсэж байгаа бол надад зарим нэг ашиг тус өгөх хэрэгтэй. Хэрвээ чи намайг мөлжихийг хүсэж байгаа бол тэгэх ямар ч боломжгүй!” Тэд үүнийг Бурхан өөрсдийг нь өргөж байгаа хэрэг гэж үздэггүй, үүнийг өөрсдийнх нь нандигнах ёстой, Бурханаас өгсөн боломж гэж үздэггүй, харин өөрсдийг нь мөлжиж байна гэж боддог. Антихристүүд ингэж итгэдэг. Зарим хүн магадгүй түр зуур мунхаглаж, саад тотгор, үймээн учруулж, зарим муу зүйл хийдэг бөгөөд дараа нь өөрийгөө эргэцүүлэхийн тулд тусгаарлагддаг. Үнэнийг эрэлхийлдэг хүмүүс хэсэг хугацаанд эргэцүүлээд, “Би Бурханд нүглээ улайж, гэмших ёстой бөгөөд ирээдүйд дахин тэгж авирлаж болохгүй. Би дуулгавартай байж сурах ёстой, бусадтай хамтран ажиллаж сурах ёстой, үнэнийг эрэлхийлж, Бурханы үгийн дагуу үйлдэж сурах ёстой, би дахин мууг үйлдэж болохгүй” гэдэг. Дараа нь чуулган тэднээр үүргийг нь гүйцэтгэхээр зохицуулахад тэд нулимс дуслуулан Бурханд талархаж, Бурханаас өгсөн энэ боломжийг зүрх сэтгэлийнхээ угаас нандигнадаг. Тэд дахин үүргээ гүйцэтгэх боломж олдсон нь нэр төрийн хэрэг гэж үздэг. Тэд үүнийг нандигнаж, дахин алдахгүй байх ёстой гэж боддог бөгөөд үүргээ өмнөхөөсөө илүү сайн гүйцэтгэдэг. Тэд өөрсдийнхөө талаар жаахан мэдлэгтэй бөгөөд тэдэнд зарим нэг өөрчлөлт гарсан байдаг. Хэдийгээр тэд зарим мунхаг зүйл хийсээр байж магадгүй, сөрөг, сул дорой болж, заримдаа ажлаа хаяж магадгүй ч ерөнхий сэтгэлгээ, хандлагаас нь харвал тэд аль хэдийн өөрчлөгдсөн байдаг. Тэд өөрсдийн өмнөх үйлдлийг үзэн яддаг, энэ хэрэг явдлын талаар зарим мэдлэгтэй болсон байдаг. Тэд үнэнийг хүлээн авч чаддаг, бага зэрэг дуулгавартай байдаг. Илүү чухал нь, Бурханы гэр тэдэнд буцаж ирээд үүргээ гүйцэтгэхийг зөвшөөрөх үед тэд татгалздаггүй, шалтаг тоочдоггүй, эсэргүүцдэггүй, мэдээж таагүй зүйл хэлдэггүй. Харин ч тэд нэр төрийн хэрэг гэж үздэг бөгөөд Бурхан тэднийг орхиогүй гэж боддог, мөн Бурханы гэрт үүргээ гүйцэтгэх боломжтой хэвээр байгаа тул үүнийг нандигнах ёстой гэж боддог. Тэдний хандлагад аль хэдийн асар их өөрчлөлт гарсан байдаг. Ийм хүмүүс бол аврагдаж чадах хүмүүс юм.

Антихристүүд болон аврагдаж чадах хүмүүсийн хооронд ямар ялгаа байдаг вэ? Антихристүүд үүргээ гүйцэтгэх үедээ эцсийн шийдвэрийг гаргахыг хүсдэг, тэд эрх мэдэл, ашиг тусын төлөө тэмцэж, зүгээр л хүссэн бүхнээ хийх болно. Хэрвээ тэд эрх мэдэл, эсвэл ашиг тус олж авахгүй бол үүргээ гүйцэтгэхийг хүсдэггүй. Тэд чуулганы ажилд саад болж, үймүүлснийхээ дараа Бурханы гэрээс чөлөөлөгдөж, тусгаарлагдаж, эсвэл зайлуулагдсаныхаа дараа үнэхээр гэмшиж чадах уу? Тэд юу гэж хэлдэг вэ? “Та нар намайг мөлжихийн тулд намайг гэмшүүлэхийг хүсэж байна уу? Та нар намайг хэрэгтэй үедээ татаж оруулаад, хэрэггүй үедээ өшиглөөд хаядаг.” Энэ ямар гажууд логик вэ? Өшиглөөд хаях гэдэг нь юу гэсэн үг вэ? Хэрвээ тэд мууг үйлдээгүй бол Бурханы гэр тэдэнтэй харьцах байсан уу? Хэрвээ тэд зарчмын дагуу үүргээ гүйцэтгэсэн бол Бурханы гэр тэдэнтэй дур зоргоороо харьцах байсан уу? Энэ хүмүүс саад, үймээн учруулж, мууг үйлдсэн учраас чуулганы ажилд хохирол учруулсан. Бурханы гэр тэдэнтэй харьцсан бөгөөд тэд үүнийг хүлээн авахаас татгалзаж, эсвэл өөрсдийгөө эргэцүүлж, мэдэхийг оролддоггүйгээр үл барам харин ч хорслоор дүүрэн байдаг. Тэд өөрсдийгөө цаашид нэр хүндгүй, эрх мэдэлгүй болсон гэж боддог бөгөөд өөрсдийг нь дээрэлхэж, өөрсдөд нь зүй бус хандаж байна гэж боддог. Тэдэнд дахин үүргээ гүйцэтгэх боломж олгох үед тэд зүрх сэтгэлдээ талархаж, энэ боломжийг нандигнадаггүйгээр үл барам, бүр хуурамчаар буцаан буруутгаж, Бурханы гэр өөрсдийг нь мөлжиж байна гэдэг. Бурханы гэрийн өөрсдөд нь хандсан хандлагыг тэд Бурханаас хүлээн авдаггүй. Харин ч тэд үүнийг хүмүүс өөрсдийг нь дээрэлхэж, өшиглөн хөөж, зүй бусаар харьцсан хэрэг гэж үздэг. Тэдний зүрх сэтгэл гомдлоор дүүрэн байдаг бөгөөд тэд дахин үүргээ гүйцэтгэхийг хүсдэггүй. Дахин үүргээ гүйцэтгэхийг хүсэхгүй байгаагийн шалтгаан нь тэд мөлжүүлэхийг хүсдэггүй бөгөөд үүргээ гүйцэтгэж буй хүн бүрийг Бурханы гэр мөлжиж байна гэж боддог. Энэ нь маш утгагүй, эндүү ташаа хэрэг юм! Үүнд үнэн, хүн чанар, эсвэл ухаалаг байдалтай нийцэх ганц ч үг байна уу? (Үгүй.) Тиймээс антихристүүд үнэнийг хүлээн авдаггүй, тэдний зүрх сэтгэл түргэн ууртай байдал, харгис байдал, гомдол, наймаагаар дүүрэн байдаг, үүнээс ч илүүтэйгээр тэдний зүрх сэтгэл хувийн хүслээр дүүрэн байдаг. Эдгээр зүйл тэдний зүрх сэтгэлийг дүүргэдэг. Тэд Бурханы гэрийн өөрсөдтэй нь харьцсан ямар ч байдлыг, эсвэл Бурханы өөрсдөд нь зориулж бүрдүүлсэн ямар ч орчныг Бурханаас хүлээн авч чаддаггүй. Тэд эдгээр зүйлд зөвхөн түргэн ууртай байдлаар хандаж, шүдийг шүдээр, нүдийг нүдээр гэж ханддаг. Тэд энэ бүхэнд Сатаны арга барил, Сатаны логикийг ашиглан ханддаг. Тиймээс эцэст нь тэд үнэнийг олж авч чаддаггүй, гагцхүү таягдан хаягдах л боломжтой. Өөр өөр хүмүүс чөлөөлөгдөх, үүргийн хуваарилалтыг нь тохируулах, тэр ч байтугай тусгаарлагдах, эсвэл зайлуулагдах үедээ өөр өөр хариу үйлдэл үзүүлдэг. Үнэнийг үнэхээр хайрладаг хүмүүс өөрсдийн үйл хэргийг жигшдэг. Үнэнийг хайрладаггүй антихристүүд эдгээр зүйлийг зүрх сэтгэлдээ Бурханаас хүлээн авдаггүйгээр үл барам, мөн үзэн ядалтаар дүүрэн байдаг. Үүний үр дагавар юу вэ? Энэ нь тэдний дотор гомдол, гүтгэлэг, шүүлт, яллалтыг бий болгодог. Энэ нь тэднийг Бурханыг голох, Бурханыг доромжлоход хүргэдэг. Энэ бол тэдний төгсгөлийн эх сурвалж бөгөөд тэдний уг чанар-мөн чанараар тодорхойлогддог. Антихристүүд үнэнийг ойлгох, Бурханаас аливааг хүлээн авах, Бурханы зохицуулалсан бүхнийг дуулгавартай дагаж чадахгүй тул тэдний төгсгөл тодорхойлогдсон байдаг. Тэд энэ амьдралд Бурханы гэрээс зайлуулагддаг; ирэх ертөнцөд тэдэнд юу тохиолдохыг дурдахын ч хэрэггүй. Та нар эдгээр хэрэг явдлыг нэвт харж чадах уу? Хэрвээ та нар эргэн тойронд чинь ийм хүмүүс байгааг олж мэдвэл Миний энэ үгийг тэдэнтэй харьцуулж чадах уу? Антихристүүдийн хамгийн тод илрэл нь юу вэ? Үнэнд итгэхгүй байх, үнэнийг хүлээн авахгүй байх, Бурханы зохион байгуулалт, зохицуулалтыг дуулгавартай дагахгүй байх, Бурханаас юуг ч хүлээн авч чадахгүй байх, ямар ч муу үйл хийсэн алдаагаа хүлээн зөвшөөрөхгүй, гэмшихгүй байх. Энэ нь энэ хүмүүс Сатаных бөгөөд сүйрлийн бай гэдгийг тодорхойлдог.

Миний ил болгосон антихристүүдийн янз бүрийн илчлэл, илрэл, хэрэгжүүлэлттэй та нар бүгд өөрсдийгөө харьцуулах ёстой; үүргээ гүйцэтгэх явцдаа та нар эдгээр илрэл, илчлэл, хэрэгжүүлэлтийн заримыг нь гарцаагүй харуулна, гэхдээ та нар антихристүүдээс юугаараа өөр вэ? Та нар өөрсдөдөө тохиолдсон зүйлсийг Бурханаас хүлээн авч чадах уу? (Тийм ээ, чадна.) Өөрт тохиолдсон зүйлийг Бурханаас хүлээн авч чадна гэдэг нь хамгийн ховор зүйл юм. Хэрвээ та нар буруу замаар явж, буруу зүйл хийж, мунхаг зүйл хийж, эсвэл гэм буруу үйлдвэл эргэж чадах уу? Та нар гэмшиж чадах уу? (Чадна.) Гэмшиж, эргэж чадна гэдэг бол хамгийн үнэ цэнтэй, ховор зүйл юм. Гэвч антихристүүдэд яг энэ зүйл дутдаг. Бурханаар аврагдах хүмүүст л энэ нь байдаг. Эзэмшихэд хамгийн чухал зүйлс юу вэ? Нэгдүгээрт, Бурхан бол үнэн гэдэгт итгэх; энэ бол хамгийн үндсэн зүйл юм. Та нар үүнийг хийж чадах уу? (Тийм ээ, чадна.) Антихристүүдэд энэ хамгийн үндсэн зүйл байдаггүй. Хоёрдугаарт, Бурханы үгийг үнэн гэж хүлээн авах; үүнийг бас хамгийн үндсэн зүйл гэж үзэж болно. Гуравдугаарт, Бурханы зохион байгуулалт, зохицуулалтыг дуулгавартай дагах. Энэ нь антихристүүдийн хувьд яавч хүршгүй зүйл боловч та нарын хувьд эндээс л хэцүү болж эхэлдэг. Дөрөвдүгээрт, маргаж, өөрийгөө зөвтгөж, шалтаг тоочиж, гомдоллохгүйгээр бүх зүйлийг Бурханаас хүлээн авах. Энэ нь антихристүүдийн хувьд яавч боломжгүй зүйл юм. Тавдугаарт, тэрсэлж, эсвэл гэм буруу үйлдсэнийхээ дараа гэмших. Үүнд хүрэх нь та нарт ер хэцүү байх болно. Энэ нь хүмүүс гэм буруу үйлдсэнийхээ дараа хэсэг хугацаанд эргэцүүлж, эрж хайн, гуниглаж, сөрөг, сул дорой байсны эцэст өөрсдийн завхарсан зан чанарын талаар аажмаар бага зэрэг мэдлэгтэй болох үе юм. Мэдээж үүнд цаг хугацаа шаардлагатай. Энэ нь нэг юм уу хоёр жил, эсвэл түүнээс ч удаан байж болно. Хүн өөрийн завхарсан зан чанарыг бүрэн ойлгож, зүрх сэтгэлээсээ буулт хийсний дараа л үнэхээр гэмшиж чадна. Хэдийгээр энэ нь амархан биш ч эцсийн дүндээ үнэнийг эрэлхийлдэг хүмүүсээс, Бурханы авралд хүрч чадах хүмүүсээс гэмшлийн илрэлүүдийг харж болно. Гэвч антихристүүдэд энэ нь байдаггүй. Бодоод үз дээ, ямар антихрист муу зүйл хийснийхээ дараа гурав, таван жилийн, эсвэл бүр 10, 20 жилийн өмнөх зүйлийг сөхдөггүй вэ? Хэчнээн их цаг хугацаа өнгөрсөн ч бай, тэдэнтэй дахин уулзах үед тэдний ярьдаг зүйл нь өнөөх л аргумент байдаг. Тэд өөрсдийн муу үйлийг хүлээн зөвшөөрдөггүй, хүлээж авдаггүй хэвээр байдаг, өчүүхэн төдий ч харамссан шинж харуулдаггүй. Энэ бол антихристүүд болон жирийн завхарсан хүмүүсийн хоорондын ялгаа юм. Антихристүүд яагаад харамсаж чаддаггүй вэ? Үндсэн шалтгаан нь юу вэ? Тэд Бурхан бол үнэн гэдэгт итгэдэггүй бөгөөд энэ нь тэднийг үнэнийг хүлээн авах чадваргүй болгодог. Энэ нь найдваргүй бөгөөд антихристүүдийн мөн чанараар тодорхойлогддог. Намайг антихристүүдийн янз бүрийн илрэлийг задлан шинжлэхийг сонсоод та нар “Би ч өнгөрчээ. Надад бас антихристийн зан чанар байна—би ч бас антихрист биш гэж үү?” хэмээн боддог. Энэ нь ялган таних чадваргүй хэрэг биш гэж үү? Чи антихристийн зан чанартай нь үнэн боловч антихристүүдээс ялгаатай нь чамд эерэг зүйлс байсаар байдаг. Чи үнэнийг хүлээн авч, нүглээ улайж, гэмшиж, өөрчлөгдөж чадах бөгөөд эдгээр эерэг зүйл чамд антихристүүдийн зан чанарыг хаяж, завхарсан зан чанараа цэвэрлүүлж, авралд хүрэх боломж олгодог. Энэ нь чамд найдвар байна гэсэн үг биш үү? Чамд найдвар байсаар байна!

Туршлагын гэрчлэлийн нийтлэл бичих нь та бүхэнд маш хэцүү санагддаг бөгөөд та нар бичиж чаддаггүй. Зарим хүн олон жилийн туршлагын дараа ганцхан гэрчлэлийн нийтлэл бичдэг. Зарим нь 10, 20 жил итгэснийхээ дараа л нэгийг бичдэг бөгөөд энэ жилүүдийн туршлагынхаа охь шимийг нэгтгэн нэг цогц болгодог. Зарим нь Бурханд 30 жил итгэсэн ч жинхэнэ бодит туршлагаар олсон мэдлэггүй хэвээр байдаг. Эцсийн дүндээ тэд үнэнийг ойлгодоггүй. Тэгвэл та нар үнэнийг ойлгодоггүй өнөөгийн энэ нөхцөл байдалтай тулгараад Би яах ёстой вэ? Би та нарт илүү ихийг, тэвчээртэйгээр, чин сэтгэлээсээ, илүү их, дэлгэрэнгүй ярих ёстой бөгөөд та нар бага зэрэг тэвчээртэй байж, Миний нөхөрлөлийг илүү их сонсох ёстой. Анхааралтай сонсож, ялган таних чадвартай болж, үнэний тал бүрийн мөн чанарыг ойлгохыг хичээ. Миний сая хэлсэнчлэн, хэрвээ чи антихристийн зан чанартай хүмүүсийн илрэл юу болохыг, антихристийн мөн чанартай хүмүүсийн илрэл юу болохыг, мөн энэ хоёрын ялгаа юу болохыг ойлговол алхах замтай байхын сацуу бас ялган таних чадвартай болно. Чи өөрийн завхарсан зан чанар болон антихристүүдийн мөн чанарыг ялган таньж чадна. Хэрвээ чи антихристтэй таарвал тэднийг даруй ялган таньж, ил болгож, тэдний яаруу, дур зоргоороо үйлдэл, хэрэгжүүлэлтийг даруй зогсоож, хязгаарлаж, тэдний муу үйлээс үүдэн чуулганы ажилд учрах хохирлоос зайлсхийж, эсвэл хохирлыг бууруулж чадна. Эс бөгөөс, хэрвээ та нар ухамсарлах чадвар муутай, ялган таних чадваргүй байвал, эсвэл үнэний тал дээр нягт нямбай биш, үргэлж зөвхөн хоосон сургаал ойлгож, хүний мөн чанарыг нэвт харж чадахгүй бол энэ нь та нарыг эргэн тойрондоо байгаа антихристүүдийг ялган таньж чадахгүйгээр үл барам, тэднийг сайн удирдагч мэт дагахад хүргэнэ. Сайн бод, сайтар тунгаан бод, антихристүүдийн хийдэг зүйлс Бурханы гэрт илүү их ашиг тус авчирдаг уу, эсвэл илүү их хор хөнөөл авчирдаг уу? Сайтар тунгаан бодсоны дараа, антихристүүд Бурханы гэрт ажиллахдаа зарим нэг сайн зүйл хийж байгаа мэт харагддаг ч үнэн хэрэгтээ ашиг тусаасаа илүү хор хөнөөл учруулдгийг чи харж чадна. Хор хөнөөл нь ашиг тусаасаа давдаг. Үнэн хэрэгтээ, тэдний хийдэг сайн зүйлс бүр ч их далд аюул авчирч, чуулганы ажилд ашиг тусаасаа илүү хор хөнөөл учруулдаг. Энэ хүмүүсийн Бурханы гэрт гүйцэтгэдэг үүрэг роль нь Сатаны зарц нарын үүрэг роль юм.

10-р зүйл: Тэд үнэнийг басамжилж, зарчмуудыг улайм цайм зөрчиж, Бурханы гэрийн зохицуулалтыг үл ойшоодог (I хэсэг)

Өнөөдрийн цуглаанаа эхлэхээс өмнө бид нэгэн харилцан яриа сонсоно. Хоёр хүн хоорондоо ярилцаж байна. Эхнийх нь: “Хэрвээ би засуулбал ах эгч нар цаашид үүргээ гүйцэтгэхийг хүсэхгүй” гэж хэлэв. Хоёр дахь нь: “Тэд үүргээ гүйцэтгэхийг хүсэхгүй гэнэ ээ? Сүртэй юм биш. Хэрвээ би чөлөөлөгдвөл ах эгч нар сөрөг, сул дорой болно” гэв. Илүүрхүүлснээ харсан эхний хүн: “Хэрвээ би итгэхээ боливол, миний байгаа газрын ах эгч нар бүгд намайг дагана” гэж хэлэв. Үүнийг сонссон хоёр дахь хүн: “Тэгвэл чи надаас илүү нөлөөтэй юм байна. Гэлээ ч гэсэн, хэрвээ намайг зайлуулбал манай чуулганы олон хүн итгэхээ болино. Чи үүнийг юу гэж бодож байна? Би чамаас илүү нөлөөтэй байгаа биз дээ?” гэж хэлэв. Энэ харилцан ярианд тэдний юу хэлж байгааг та нар ойлгож байна уу? Тэр хоёр юуны талаар өрсөлдөж байна вэ? (Тэд хэн нь хүмүүсийг өөртөө илүү татаж чадах, хэн нь бие даасан хаанчлал илүү сайн байгуулж чадах тал дээр өрсөлдөж байна; хэн нь нөгөөгөөсөө арай илүү заль мэхтэй болохоо үзэж байна.) Тэд хэн нь илүү заль мэхтэй, хэн нь илүү чадамжтай, хэн нь илүү их чадвартай, мөн хэн нь илүү олон хүнийг өөртөө татсан бэ гэдэг дээр өрсөлдөж байна. Тэд хэнд нь илүү их үнэн-бодит байдал байгаа тал дээр өрсөлдөж байна уу? Хэнд нь илүү их хүн чанар байгаа тал дээр өрсөлдөж байна уу? Хэн нь үнэнийг илүү ойлгодог тал дээр өрсөлдөж байна уу? (Үгүй. Тэд чөлөөлөгдөх юм уу зайлуулагдвал хэнийг нь илүү олон хүн яаран өмөөрөх вэ гэдэг дээр өрсөлдөж байна.) Тэдний өрсөлдөөд байгаа тэр зүйл ямар төрлийн чадвар вэ? Тэд хэн нь хүмүүсийг хянаж, урхидаж, төөрөлдүүлэх илүү их чадамжтай вэ гэдэг дээр өрсөлдөж байна. Таагаад үз дээ: Энэ хоёр ямархуу хүмүүс вэ? (Тэд хоёулаа антихристүүд.) Тэд юу вэ? Тэд хоёулаа ижилхэн ёрын муу хүн, харгис дарангуйлагч биш гэж үү? (Мөн.) Тэд бол ижилхэн ёрын муу хүмүүс гэдэг нь тов тодорхой байна—тэд хэн нь ёрын мууг үйлдэх илүү их чадамжтай, хэн нь хүмүүсийг илүү төөрөлдүүлж, хянаж чадах, хэн нь хүмүүсийг өөртөө илүү татаж чадах, хэн нь Бурханы сонгосон хүмүүсийн төлөө Бурхантай илүү сайн өрсөлдөж чадах тал дээр улайм цайм өрсөлдөж байна. Хэн илүү олон хүнийг хянаж чадна, түүний чадамж илүү их гэсэн үг. Тэд үүний л төлөө өрсөлдөж байна. Надад хэл дээ, ингэж өрсөлддөг антихристүүд байдаг уу? (Байдаг.) Тэд ил тод өрсөлддөг үү, эсвэл далдуур өрсөлддөг үү? (Далдуур.) Тэгвэл, энэ түүхэн дээр гарч буй хоёр хүний харилцан ярианы агуулга бодитойгоор байдаг уу? Энэ бодит зүйл үү? (Ийм зүйл байдаг, энэ бол бодит зүйл.) Тэд хоорондоо далдуур өрсөлддөг юм чинь эдгээр зүйлийг улайм цайм хэлэх үү? Антихристүүдийн дийлэнх олонх нь зальжин бөгөөд хорон муу байдаг; тэд хүмүүст өөрсдийнхөө эсрэг ашиглах барьц өгөхгүйн тулд үүнийг ил тод юм уу шууд хэлэхгүй. Гэвч тэд далдуур ингэж боддог бөгөөд үнэндээ ингэж л үйлддэг. Тэд аливааг хэчнээн халхалж, нууж, өөрсдийгөө өнгөлөн далдлах гэж оролдсон ч антихрист уг чанар, хорлонтой уг чанараа далдлах боломжгүй юм. Энэ бүхэн гарцаагүй илчлэгдэнэ. Тэд юуг ч ил тод хэлдэггүй байж болох бөгөөд бусдад сонсогдохоор илэрхий зүйл юу ч байхгүй байж болох ч тэд өчүүхэн төдий ч нуун дарагдуулах юм уу хоёрдмол утгагүйгээр, нуусан, далдалсан байдалгүйгээр үйлддэг. Тэд хүмүүсийн ар хударгаар хийдэггүй, ямар нэгэн буулт хийнэ гэж бүр ч байхгүй. Хүмүүсийг урхидаж, төөрөлдүүлж, хянаж, бие даасан хаанчлал байгуулах тэдний зан авир, үйлдэлд ямар ч тодорхойгүй юм уу хааш яаш байдал байдаггүй. Тэд Бурханыг улайм цайм эсэргүүцэж, хүмүүсийг улайм цайм урхидаж, төөрөлдүүлдэг. Хэрвээ тэд засуулбал олон ах эгч өөрсдийг нь өмөөрч, Бурхан болон Бурханы гэрийг эсэргүүцэж, сөрөг болж, назгайрч, үүргээ гүйцэтгэхгүй байгаасай гэж тэд найддаг. Энэ нь тэднийг баярлуулж, хүслийг нь биелүүлэх болно. Хэрвээ өөрсдийг нь чөлөөлбөл олон хүн сөрөг болж, өөрсдийнх нь өмнөөс дуугарч, тэднийг өмөөрөн, хөшигний ард тэдний өмнөөс тайлбар хийж, маргалдаасай гэж тэд маш их хүсдэг. Хүмүүс гавьяа зүтгэлийг нь тоочиж, зөв гэдгийг нь өмгөөлж—тэр ч бүү хэл Бурханы гэрийн зохицуулалтыг шүүж, яллан, зүрх сэтгэлдээ Бурханыг нууцаар эсэргүүцэж, Түүний зөвт байдлыг үгүйсгэн, Түүний хэлдэг, хийдэг бүхэн үнэн, тэр бүхэн эерэг зүйлс гэдгийг үгүйсгээсэй гэж тэд маш их хүсдэг. Мөн хэрвээ тэд итгэхээ боливол хүн бүр өөрсдийг нь даган итгэхээ больж, өөрсөдтэй нь хамт явж, өөрсдийнх нь дагалдагч болоосой гэж маш их хүсдэг; хүн бүр Бурхан бол үнэн гэдгийг үгүйсгэж, тэдэнд үнэн байгаа, хийдэг бүхэн нь зөв бөгөөд тэд хүмүүсийг өөрчилж, аварч чадна гэдэгт итгээсэй гэж маш их хүсдэг. Хэрвээ тэд ёрын мууг үйлдсэний улмаас чуулганаас зайлуулагдах юм уу хөөгдвөл олон хүн Бурханы оршин тогтнолыг үгүйсгэж, ертөнц рүү буцан, итгэдэггүй хүмүүс болоосой гэж маш их хүсдэг. Энэ нь тэднийг баярлуулах болно. Ингэвэл тэдний зүрх сэтгэл эргээд тэнцвэртэй байдалтай болж, тэдний сэтгэл уужрах болно. Сатанлаг зан чанарын эдгээр илчлэл, эдгээр зан авир, мөн чанар, тэр ч бүү хэл эдгээр нарийн ширийн санаа, бодол нь хэнийг төлөөлдөг вэ? Энэ хүмүүс жинхэнэ ах эгч нар мөн үү? Тэдэнд Бурханд итгэх жинхэнэ итгэл бий юу? Тэд Бурханыг үнэхээр дуулгавартай дагадаг уу? Тэдэнд Бурханаас эмээх сэтгэл өчүүхэн төдий ч гэсэн бий юу? (Байхгүй.) Үүнээс үзвэл, антихристүүд мөн чанараараа Бурханд дайсагнадаг бөгөөд Бурханы дайснууд гэдэг нь харагдаж байна. Энэ үг үнэн зөв үү? Энэ нь үнэн үү? (Энэ бол үнэн зөв, энэ бол үнэн.) Энэ бол зуун хувь бодит байдал юм. Энэ үг бол үнэн, өчүүхэн төдий ч дутуу зүйлгүй, яагаад гэвэл энэ бол баримт, хэзээ ч өөрчлөгдөшгүй баримт юм. Антихристүүд ингэж л бодож, ингэж л үйлддэг. Тэдний бүхий л үйлдэл, үйл хэрэг хувийн амбиц, хүсэлд нь захирагддаг бөгөөд антихристүүдийн уг чанарт захирагдаж, өдөөгддөг. Тэгвэл антихристүүд шиг хүмүүс аврагдаж чадах уу? (Үгүй.) Тэд алхам тутамдаа Бурханд дайсагнаж, алхам тутамдаа үнэнд дайсагнадаг. Бусдын хийсэн зүйл зөв, буруу эсэхээс үл хамааран, тэдний үзэж байгаагаар хэн ашиг сонирхолд нь хор хөнөөл учруулж, нэр хүндэд нь хохирол учруулж, амбиц, хүслийг нь, ерөөгдөх найдварыг нь үгүй хийнэ, тэд тэр хүнийг эсэргүүцэн босож, дайсан нь болно. Энэ бол антихристүүдийн уг чанар юм. Тийм учраас антихристүүд шиг хүмүүс ямар ч буруу, ёрын муу зүйл хийсэн бай, эсвэл Бурханы гэрийн зарчим болон ажлын зохицуулалтын эсрэг ямар ч зүйл хийсэн бай, тэд өөрсдийг нь засахыг, эсвэл өөрсдийг нь ил болгож, арга хэмжээ авахыг бусдад хэзээ ч зөвшөөрдөггүй. Ийм зүйл тохиолдмогц тэд зүгээр ч нэг дуулгавартай дагаж, хүлээн авахгүй байх юм уу, хийсэн зүйлээ муу үйл гэдгийг хүлээн зөвшөөрөхгүй байгаад зогсохгүй, харин ч хуурамч сөрөг ял тулгаж, ямар ч хамаагүй аргаар нэр төрөө сэргээхийг оролдоно. Тэд өөрт байгаа ямар ч аргаар хамаагүй нүгэл, алдаагаа өөр хэн нэгний толгой дээр тохохыг оролдож, өөрсдөө ямар ч хариуцлага хүлээхгүй. Түүгээр ч барахгүй: Хүмүүс хууртагдаж, төөрөлдөөд, тэдний муу үйлд шалтаг тоочиж, тэднийг өмгөөлөн маргалдаасай, мөн илүү олон хүн босож, тэдний өмнөөс дуугараасай гэдэг нь тэдний хамгийн том хүсэл юм. Энэ бол тэдний хамгийн их харах дуртай зүйл.

Бид түүхээ энд хүргээд өндөрлөе. Та нар зөв таалаа: Тэр хоёр үнэхээр антихристүүд мөн. Зөвхөн антихристүүд л ийм харилцан яриа өрнүүлж, ийм зүйл хэлж, ийм зүйл хүсэж чадна. Хэвийн, завхарсан хүмүүст үе үе цөөн хэдэн иймэрхүү санаа төрж болох ч, үнэхээр ямар нэг зүйл тохиолдох үед тэд Бурханы өмнө буцаж ирээд эрж хайж, залбирна. Бага багаар тэд дуулгавартай дагадаг болно. Жинхэнэ итгэгч бүх хүн, мөс чанар, эрүүл ухаантай бүх хүн засуулах юм уу чөлөөлөгдөх үедээ хэрдээ л Бурханаас эмээдэг сэтгэлтэй байна. Тэдэнд дуулгавартай дагах хандлага, дуулгавартай дагах хүсэл хэрдээ л байх болно. Тэд Бурханы эсрэг талд зогсож, Түүнд дайсагнахыг хүсдэггүй. Завхарсан зан чанартай жирийн хүн ингэж л авирлах ёстой. Харин антихристэд үүний аль нь ч байдаггүй. Тэд хэчнээн олон номлол сонссон ч хүслээ орхихгүй, мөн хүмүүсийг хянах, өөртөө татах, төөрөлдүүлэх гэх мэт амбицаа ч орхихгүй. Түүгээр ч барахгүй, эдгээр зүйл огтхон ч багасахгүй; цаг хугацаа өнгөрч, нөхцөл байдал өөрчлөгдөхийн хэрээр тэдний амбиц, хүсэл бүр ч дордож, улам бүр дэвэрнэ. Энэ бол антихристүүдийн уг чанар-мөн чанар болон жирийн, завхарсан хүмүүсийн уг чанар-мөн чанарын хоорондох үндсэн ялгаа юм.

Бид антихристүүдийн янз бүрийн илрэлийн ес дэх зүйлийн талаарх нөхөрлөлөө ингээд дуусгалаа. Энэ удаа бид 10-р зүйлийн талаар нөхөрлөнө: Тэд үнэнийг басамжилж, зарчмуудыг улайм цайм зөрчиж, Бурханы гэрийн зохицуулалтыг үл ойшоодог. Үнэнийг басамжлах, зарчмуудыг улайм цайм зөрчих, Бурханы гэрийн зохицуулалтыг үл ойшоохын аль нэг нь л дангаараа хангалттай ноцтой бөгөөд аль нь ч жирийн, завхарсан зан чанар харагдаж байгаа хэрэг биш юм. Тэдгээрт агуулагддаг антихристүүдийн мөн чанар нь харгис, хорон муу байдлыг тээж байдаг гэдгийг тэдгээрийн алинаас нь ч харж болно. Эдгээр нь хамгийн илэрхий бөгөөд ноцтой хоёр хүчин зүйл юм. Энэ тохиолдолд, антихристүүдийн мөн чанарыг дүрслэхэд биеэ тоосон зан, эвлэршгүй, ов мэхтэй байдлыг ашиглаж болох уу? (Үгүй.) Тэдгээр тодорхойлолтоор антихристийн мөн чанарын эдгээр онцлогийн гол цөмд хүрэхэд тун бэрх байх болно. Зөвхөн харгис болон хорон муу гэх хоёр зан чанарыг л антихристүүдийн мөн чанарыг илэрхийлэхэд ашиглаж болно.

Бид эдгээрийг нэг нэгээр нь авч үзнэ. Тэд үнэнийг басамжилдаг—“басамжлах” гэдэг нь ямар утгатай вэ? (Ямар нэг зүйлийг дорд үзэх.) (Ямар нэг зүйлийг доромж үзэж, үл тоомсорлож, шалихгүй зүйл болгох.) (Ямар нэг зүйлийг жигшүүртэй гэж бодох.) Та нарын хэлж байгаа үгс бүгд бараг л ижил утгатай байна. Ямар нэг зүйлийг “басамжлах” гэдэг нь түүнийг үл тоох, дорд үзэх, шалихгүй зүйл болгох, доромж үзэх, үл тоомсорлохыг хэлнэ. Ерөнхийдөө бол, ямар нэг зүйлийг эсэргүүцэж, түүнд зэвүүцэж, зүрх сэтгэлийнхээ угаас жигшиж, хүлээн авахгүй байх, тэр ч бүү хэл дайсагнасан шүүлт, гүтгэлэгтэйгээр яллахыг бас хэлнэ. Энэ нь та нарын хэлсэнтэй харьцуулахад ямар хэмжээнд байна вэ? (Илүү нарийвчилсан, тодорхой байна.) Энэ нь та нарын хэлснээс илүү тодорхой, бодитой байна. Та нарын санал болгосон тодорхойлолтын ихэнх нь “басамжлах” гэдэг үгтэй ижил утгатай байсан. Миний хэлсэн зүйл бол “басамжлах” үйлдэл, зан авирын мөн чанарын илүү нарийвчилсан байдал юм; энэ нь үнэнийг басамжлах зан авир болон мөн чанарын бодитой, нарийвчилсан дүрслэл юм. Энэ нь хэн нэгэн үнэнийг басамжлах үед хийдэг зүйлээс нь, өдөр тутмын амьдралдаа үнэнд хэрхэн ханддагаас нь, мөн үнэн болон эерэг зүйлстэй холбоотой хэрэг явдалд зүрх сэтгэлдээ ямар хандлага баримталдгаас нь үнэнд хандах хандлага нь хүлээн авдаггүй, эсэргүүцдэг, зэвүүцдэг—тэр ч бүү хэл шүүж, яллаж, гүтгэн доромжилсон хандлага байдгийг хүмүүс харж болно гэсэн үг. Энэ бүхэн нь “үнэнийг басамжлах” явдлын илэрч, харагддаг тодорхой хэлбэрүүд бөгөөд тийм хүний үнэнд хандах хандлага болон үнэнд хандах арга барилын тал бүрийг багтаах хэмжээнд тодорхой байдаг: Тэд үнэн, Бурханы үг болон эерэг зүйлсэд зэвүүцдэг. Тэд зүрх сэтгэлийнхээ угаас тэдгээрийг эсэргүүцдэг бөгөөд хүлээн авдаггүй. Ямар нэг зүйлийг Бурханы үг, энэ бол үнэн гэдгийг чи тэдэнд хэлэх үед тэдний хандлага ямар байх вэ? “Бурханы үг, үнэн хэнд хамаатай юм! Та нар бурханы үг болон үнэнийг бүх зүйлийн оронд ашиглах юм. Хүмүүс бидний амьдарч байгаа амьдралд бурханы үгээс өөр зүйл байдаггүй юм уу? Бид маш олон ном уншсан, маш их боловсрол эзэмшсэн—тэр бүхэн дэмий байсан хэрэг үү? Хүмүүст тархи, оюун ухаан бий; тэдэнд асуудлыг бие даан бодох чадвар бий. Бүх зүйлийг бурханы үг, үнэнд үндэслэх нь—арай л хэтэрхий ягшмал онол болох биш үү?” Тэдэнд ямар нэг зүйл тохиолдох үед чи тэднийг Бурханд залбирч, Түүнийг эрж хайж, үгийг нь унших хэрэгтэй гэж хэлбэл тэдний хандлага ямар байх вэ? “Бурханы үгийг унших аа? Бидэнд ямар нэг зүйл тохиолдох үед энэ нь бидний л асуудал байдаг. Хүний асуудал бурханд ямар хамаатай юм бэ? Үнэнтэй ямар хамаатай юм бэ? Чи үнэхээр бурханы үгэнд бүх зүйл байдаг, нэвтэрхий толь гэж боддог хэрэг үү? Бурханы үгэнд бүх зүйлийг дурдсан байх албагүй. Хүмүүсийн асуудлыг хүмүүс л зохицуулах ёстой бөгөөд тодорхой асуудалд тодорхой шийдэл шаардлагатай байдаг. Хэрвээ чи ямар нэг зүйлийг зохицуулж чадахгүй бол интернэтээс хай, эсвэл энэ талаар мэргэжилтэнтэй зөвлөлд. Манай чуулганд их сургуулийн профессорууд хүртэл байгаа, бас олон ах эгч оюутнууд. Бид бүгдээрээ нийлээд үнэнтэй дүйцэхүйц байж чадахгүй гэж үү?” Бурханыг эрж хайх, үнэнийг эрж хайх тухай дурдах төдийд, Бурханы үгийг унших ёстой гэж хэлэх төдийд л чамайг дорд үзэх бодол тэдний толгойд орж ирдэг. Тэд тэгж хэрэгжүүлэхийг хүсдэггүй; тэд үүнийг хэтэрхий доромж, гутамшигтай гэж үздэг бөгөөд энэ нь өөрсдийг нь чадваргүй харагдуулна гэж боддог. Энэ нь ямар нэг зүйлийг басамжилж буй хэлбэр биш гэж үү? Энэ бол үнэнийг басамжлах бодит илрэл, бодит зан авир юм. Ийм хүмүүс цөөхөн биш. Тэд номлол байнга сонсож, Бурханы үгийн хэдэн боть ном гартаа барьж, Бурханы гэрт үүрэг гүйцэтгэдэг байж болох ч, өөрсдөд нь ямар нэг зүйл тохиолдоод, үнэнийг эрж хайж, Бурханы үгийг унш гэж тэдэнд хэлэх үед тэд үүнийг инээдтэй гэж үзэж, дургүйцдэг. Тэд үүнийг хүлээн авч чаддаггүй; тэр ч бүү хэл зэвүүцдэг. Тийм ч учраас тэдэнд ямар нэг зүйл тохиолдох үед тэд үүнийг шийдвэрлэхийн тулд хүний аргыг ашиглаж: “Тодорхой хэрэг явдалд тодорхой шийдэл шаардлагатай бөгөөд хүмүүсийн асуудлыг хүмүүс л шийдвэрлэх ёстой. Бурханыг хайх шаардлагагүй. Бурхан бүх зүйлийг зохицуулах албагүй. Тэгээд ч, бурханы зохицуулж чадахгүй зарим зүйл бий. Тэдгээр нь бурхантай ямар ч хамаагүй, үнэнтэй ямар ч хамаагүй бидний хувийн хэрэг явдал юм. Бурхан бидний хувийн эрх чөлөөнд хөндлөнгөөс оролцох ёсгүй, тэр бидний хувийн хэрэг явдалд хөндлөнгөөс оролцох ёсгүй. Бид сонголт хийх эрхтэй—мөн бид хэрхэн амьдрах, биеэ хэрхэн авч явах, хэрхэн ярихаа сонгох эрхтэй. Үнэн болон бурханы үг нь хамгийн их хэрэгцээтэй үед, эгзэгтэй үед, хамгийн их шаардлагатай үед, хэн нэгэнд шийдвэрлэж чадахгүй, ямар ч аргагүй зүйл тохиолдох үед зориулагдсан—тэр үед л тэд тайвшрахын тулд, сүнслэг тайтгарал бага ч болов авахын тулд бурханы үгийг гаргаж ирээд бага зэрэг унших ёстой. Тэгэхэд л хангалттай” гэж мэтгэдэг. Антихристүүд шиг хүмүүсийн үнэнд хандах хандлага нь үнэн хүний амь байж чадна гэдгийг, эсвэл Бурханы үг хүмүүсийн бодит амьдралд тохиолддог бүх зүйлтэй холбоотой гэдгийг хүлээн зөвшөөрдөггүй хандлага гэдэг нь тодорхой болохыг үүнээс харж болно. Тэр ч бүү хэл Бурхан хүний бүх зүйлийг гартаа барьж байдаг гэх баримтад тэд итгэдэггүй.

Антихристүүд үнэнийг басамжилдаг; энэ нь маш их зүйлийг хамардаг. Антихристүүд үнэнийг басамжилдаг гэж хэлэх нь ямар утгатай вэ? Үүний хамрах хүрээ юу вэ? Бид үүнийг задлан шинжлэхийн тулд гурван зүйлд хуваана. Тэгвэл та нарт илүү тодорхой болох болно. Нэгдүгээрт, тэд Бурханы ялгамж чанар, мөн чанарыг басамжилдаг. Бурханы ялгамж чанар, мөн чанар үнэнийг чухалчилдаггүй гэж үү? (Чухалчилдаг.) Дараа нь, тэд Бурханы бие махбодтой болсон махбодыг басамжилдаг. Бурханы бие махбодтой болсон махбод болон Түүний хийдэг ажил нь үнэн биш гэж үү? (Мөн.) Үлдсэн зүйл нь гэвэл тэд Бурханы үгийг басамжилдаг явдал юм. Эхнийх нь, тэд Бурханы ялгамж чанар, мөн чанарыг басамжилдаг; хоёр дахийг нь тэд Христийг басамжилдаг гэж товчилж хэлж болно; гурав дахь нь, тэд Бурханы үгийг басамжилдаг. Цаашлаад бид эдгээрийг тус бүрд нь задлан шинжлэх болно.

I. Бурханы ялгамж чанар, мөн чанарыг басамжлах

Бид эхлээд антихристүүд Бурханы ялгамж чанар, мөн чанарт ямархуу хандлагаар ханддаг талаар нөхөрлөх бөгөөд энэ нь тэд энэ тал дээр үнэнийг басамжилдаг болохыг харуулах болно. Бурханы ялгамж чанар болон Түүний мөн чанарт хандах антихристийн хандлага ямар байдаг вэ? Тэд эдгээр зүйлийн талаар юу гэж боддог вэ? Тэдгээрийг хэрхэн тодорхойлдог вэ? Тэдгээрт хэрхэн ханддаг вэ? Бурханы мөн чанарт юу багтдаг вэ? Бурханы зөвт зан чанар, Түүний төгс хүчин, Түүний ариун байдал болон Түүний цор ганц байдал багтдаг. Түүний ялгамж чанар бол Бүтээгч, Тэр бүх хүн төрөлхтний хувь заяаг захирдаг гэх баримтыг антихристүүд хүлээн зөвшөөрдөг үү? (Үгүй.) Тэд хүлээн зөвшөөрөхгүй байгаа нь яг яаж илэрдэг вэ? (Антихристүүд өдөр бүр Бурханаас өөрсдөд нь ирдэг хүмүүс, үйл явдал, зүйлсийг хүлээн авахгүй; оронд нь тэдгээр асуудалд зүгээр л хэтрүүлэн дүн шинжилгээ хийж, хүний үзэл, төсөөллөөр шийдвэрлэнэ.) Тэд тэдгээрийг хүний үзэл, төсөөллөөр шийдвэрлэнэ гэж үү? Чиний хэлсэн зүйлийн эхний хагас зөв байсан: Антихристэд ямар нэг зүйл тохиолдох үед тэд асуудалд зөвхөн хэтрүүлэн дүн шинжилгээ хийнэ. Харин хоёр дахь хагас буюу тэд аливааг хүний үзэл, төсөөллөөр шийдвэрлэнэ гэж чиний хэлсэн зүйл бол жирийн, завхарсан хүмүүсийн гаргадаг зан авир юм. Энд бидний нөхөрлөж, ил болгож байгаа зүйл бол антихристүүд үнэнийг болон хүн төрөлхтний хувь заяаг Бурхан захирдаг гэх баримтыг басамжилдаг явдал юм. Үүний нотолгоог олохын тулд чи антихристүүдийн холбогдох арга барил, зан авирыг олох ёстой. Үнэн хэрэгтээ, антихристүүд “хүнийг бурхан бүтээсэн, хүний хувь заяа бурханы гарт байдаг, хүмүүс бурханы ноёрхлыг дуулгавартай дагах ёстой” гэдгийг үгээрээ хүлээн зөвшөөрдөг—гэхдээ тэдэнд ямар нэг зүйл тохиолдох үед тэд үүнийг ингэж хүлээн авдаг уу? Тэдний хэлдэг эдгээр үг нэлээд аятайхан, зөв боловч тэдэнд ямар нэг зүйл тохиолдох үед тэд тэгж хэрэгжүүлдэггүй. Тэдэнд ямар нэг зүйл тохиолдох үед аливаад хандах тэдний арга барил, хандлага нь тэдний хэлдэг үг жинхэнэ мэдлэг бус, харин онч үг гэдгийг харуулдаг. Тэдэнд ямар нэг зүйл тохиолдох үед тэднийг антихристийн мөн чанартай гэдгийг батлах ямархуу үзэл бодол, ямар санаа бодол, мэдэгдэл, хандлага тэдэнд байдаг вэ? Антихристэд ямар нэг зүйл тохиолдох үед тэдний анхны хариу үйлдэл нь энэ баримтыг хүлээн авах байж чаддаг уу? Бурханы өмнө тайвширч, дуулгавартай дагаж, Бурханы бүрдүүлсэн орчин сайн ч бай, муу ч бай, өөрсдөд нь ашиг тустай ч бай, үгүй ч бай хүлээн авах иймэрхүү хандлага тэдэнд байдаг уу? Тэдэнд ийм хандлага байдаггүй нь илэрхий. Тэдэнд ямар нэг зүйл тохиолдох үед хамгийн түрүүнд боддог зүйл нь энэ нь тэдний ашиг сонирхол, байр сууринд хэрхэн нөлөөлөх вэ гэдэг байдаг; дараа нь тэд үүнээс салах, гарах зам олох, бултах арга сүвэгчилдэг. Тухайн зүйлд хариуцлага хүлээхийг хүсдэггүй тул тэд тойруу замаар шалтгаан, шалтаг хайдаг; тэд үүнийг шийдвэрлэхийн тулд хүний аргыг ашигладаг бөгөөд асуудалд дүн шинжилгээ хийж, шийдвэрлэхийн тулд тархиа ашигладаг. Тэд бүр хариуцлагыг бусдад тохож, энэ хүн буруутай, тэр хүн хэлснээр хийдэггүй хэмээн гомдоллож, анхнаасаа хайхрамжгүй, хайнга байсандаа, анхнаасаа тэгж, ингэж үйлдсэндээ харамсдаг. Өөрсдөд нь тулгардаг нөхцөл байдал, Бурханы зохион байгуулдаг нөхцөл байдалд тэд эсэргүүцсэн, бултсан, татгалзсан, хүлээн авахгүй хандлагатай байдаг нь илэрхий. Тэдгээр нөхцөл байдалд үзүүлэх тэдний анхны хариу үйлдэл бол тэдгээрийг ирэхэд нь эсэргүүцэх явдал юм; хоёр дахь нь, тэдгээрийг намжаахын тулд хүний аргыг ашиглах, хүний аргаар шуургыг даван туулах, тэр ч бүү хэл баримтыг нуун дарагдуулахын тулд хүний аргыг ашиглах, мөн чуулганы ажил болон ах эгч нарын амь-оролтод учруулсан хохирлоо нуун дарагдуулах явдал байдаг. Тэд муу үйлээ далдалж, нуухын тулд хүний аргыг ашиглахад бүх оюун санаагаа зориулдаг. Тэд хийсэн муу зүйлийнхээ уг чанарыг, эсвэл үнэн-зарчмын алийг нь зөрчсөнөө хүлээн зөвшөөрдөггүй бөгөөд тэр ч байтугай эргэн тойрныхондоо: “Энэ зүйлийг битгий гадагш нь гарга. Бидний хэн нь ч юу ч хэлэхгүй байцгаая; өөр хэн ч мэдэх ёсгүй” гэж зааварладаг. Тэд дуулгавартай дагадаггүй, эдгээр нөхцөл байдлыг хүлээн авахаас татгалздаг төдийгүй—хуурамч сөрөг ял тулгаж, мэхэлж, дарж, баримт үнэндээ ямар байгааг нуун дарагдуулахыг оролдон, дээд удирдагчид юм уу Бурханд мэдэгдэхгүйн тулд уулын чинээ томыг туулайн чинээ жижиг болгож, шалихгүй зүйл болгоно гэж найддаг. Антихристүүд өөрсдөд нь тохиолдсон зүйлийг ингэж л зохицуулдаг. Тэдний аливааг зохицуулах арга барил нь тэдний хашхирдаг онч үгтэй нийцдэг үү? Тэдний хашхирдаг онч үг болон аливаа зүйл тохиолдох үеийн хандлага хоёрын аль нь тэдний уг чанар-мөн чанарыг харуулж байна вэ? (Аливаа зүйл тохиолдох үеийн хандлага нь.) Тэгвэл энэ хандлага нь яг юу вэ? Тэдэнд дуулгавартай хандлага байдаг уу? Бурханы сахилгажуулалт, засалтыг даруухнаар хүлээн авах тийм хандлага тэдэнд байдаг уу? Бурханы дээд эрхийг дуулгавартай дагах хүсэл тэдэнд байдаг уу? Өөрсдөд нь юу ч тохиолдсон, хүний бүх зүйлийг захирдаг Нэгэн бол Бурхан гэдэгт итгэх жинхэнэ итгэл тэдний хандлага болон жинхэнэ зан авирт байдаг уу? (Байдаггүй.) Өчүүхэн төдий ч байдаггүй. Тэгвэл тэдний хандлага юу вэ? Энэ нь маш тодорхой: Тэд аливааг няцааж, нуун дарагдуулж, мэхлэхийг зорьдог; тэд эцсээ хүртэл эсэргүүцэж, Бурханаар үйлдүүлэхгүй, захируулахгүй байхыг зорьдог. Бүх зүйлийг зөв болгох чадвар, чадамж өөрсдөд нь бий гэж тэд боддог. Тэдний нөлөөллийн газарт хэн ч ажилд нь хөндлөнгөөс оролцож, тэднийг удирдаж болохгүй—тэд хамгийн агуу нь байх ёстой. Тэгвэл тэр мөчид тэдний итгэдэг бурхан оршин байсаар байдаг уу? Оршин байхаа больдог—тэр одоо хоосон бүрхүүл болсон. Тэгвэл тэр мөчид тэдний итгэл ямар байдаг вэ? Тодорхойгүй, хоосон бөгөөд дотроо ов мэх агуулдаг. Тэдэнд жинхэнэ итгэл байдаггүй.

Өөрт нь юу ч тохиолдоогүй байх үед антихрист номлол сонсож, Бурханы үгийг уншиж, магтан дуу сурч байгаа дүр эсгэнэ. Тэд чуулганы амьдралд оролцож, чуулганы бүх ажлын төсөлд идэвх санаачилгатай оролцож байнга: “Бид бурханд итгэдэг учраас түүний дээд эрхэд итгэж, түүний дээд эрхийг дуулгавартай дагах ёстой. Бүх зүйл бурханы гарт байдаг, түүний хийдэг бүхэн сайн” гэж хэлнэ. Түүгээр ч барахгүй тэд бусдад байнга: “Хүмүүс өөрсдийнхөөрөө үйлдэх гэж зүтгэх ёсгүй. Ямар нэг зүйл тохиолдох үед тэд бурханд залбирах ёстой, учир нь бүх зүйл түүний гарт байдаг” гэж зааварлана. Тэд эдгээр онч үгийг нэлээд сүржин хашхирдаг бөгөөд хандлага нь нэлээд шийдэмгий, маргаангүй мэт санагддаг—гэвч тэдэнд ямар нэг зүйл тохиолдох үед баримтын үнэн болон тэдний жинхэнээсээ харуулдаг зүйл нь тэдний жинхэнэ биеийн хэмжээ, мөн чанарыг бүрмөсөн, бүрэн дүүрэн ил болгодог учраас тэд хүмүүсийн хүлээлтэд хүрдэггүй. Тэд Бүтээгчийн ялгамж чанар, мөн чанарын баримтад, мөн Бурхан бүхнийг захирдаг гэх баримтад итгэдэггүй нь ил болдог. Тэд эдгээр баримтыг хүлээн авах нь бүү хэл, хүлээн зөвшөөрөхийг ч хүсдэггүй. Бүр ч аймшигтай нь, тэд эдгээрийг хүлээн зөвшөөрч, хүлээн авдаггүй төдийгүй, эцсээ хүртэл зөрүүдлэн эсэргүүцсээр байдаг. Тэдэнд ямар нэг зүйл тохиолдох үед тэд нэг бол нэг зүйлийн талаар, эсвэл өөр зүйлийн талаар гомдоллодог. Тэд Бурханы хүсэл, санаа зорилгыг эрж хайхаар Бурханы өмнө томоотой, дуулгавартай байдлаар ирдэггүй; тэд Бурханы өмнө дуулгавартайгаар ирж, Түүний дээд эрх, зохицуулалтыг дуулгавартай дагаж, Түүний зохион байгуулалт, дээд эрхийг хүлээн авдаггүй; мөн Түүний сахилгажуулалтыг дуулгавартай хүлээн авдаггүй. Харин ч тэд хэргийг намжаахын тулд хүний арга техник, явуулга, хүний арга хэрэгслийг ашиглаж—асуудлыг дарж дарагдуулан, бусдын болон Бурханы нүдийг хуурахыг хүсдэг. Хэрэг явдлыг намжаавал үүнийг үр дүнтэйгээр дуусгавар болгож чадна гэж тэд итгэдэг. Хэрвээ үүнийг намжааж, алдаа болон завхарсан зан чанараа нуун дарагдуулж, хэн ч эдгээр зүйлийг мэдэхгүй, хэн ч тэднээс ямар нэг буруу зүйл олж харж, эсвэл хэрэг явдлыг цааш нь хөөцөлдөж чадахгүй бол тэд том хэрэг бүтээлээ гэж итгэдэг. Тэгээд тэд тайвширдаг. Антихристэд ямар нэг зүйл тохиолдох үеийн үг, зан авир, тэдний үйл хэрэг, үйлдэл, түүнчлэн тэдний зан авир, гүйцэтгэлийн мөн чанараас дүгнэвэл тэд Бурханы дээд эрхийг зөрүүдлэн эсэргүүцдэг. Тэд эцсээ хүртэл зөрүүдлэн тэмцэнэ. Тэд ямар ч буруу зүйл хийсэн бай, өөрсдийг нь засахыг, эсвэл өөрсдийг нь сахилгажуулах орчин бүрдүүлэхийг Бурханд зөвшөөрөхгүй, өөрсдийг нь илчилж, ил болгохыг Түүнд бүр ч зөвшөөрөхгүй. Тэд ил болмогцоо, нууц задармагц сандарч, тэвдэж, уурлаж бухимддаг; тэр ч байтугай тэд нөхцөл байдлыг эргүүлж, урьдчилан ял тулгаж, Бурхан өөрсдийг нь хамгаалж чадаагүй, Тэр өөрсдийг нь ерөөгөөгүй, Тэр шударга бус—өөр хэн нэгэнд яг ижил зүйл тохиолдох үед Бурхан яагаад нөгөө хүнийг биш, зөвхөн өөрсдийг нь илчилдэг юм бэ гэж хэлнэ. Яг ижил зүйл тохиолдох үед Бурхан яагаад нөгөө хүнийг биш, зөвхөн өөрсдийг нь сахилгажуулна вэ? Тэд бүр: “Нэгэнт бурхан зөвт биш учраас би өөрийгөө хүний аргаар, өөрийнхөө аргаар хамгаалах хэрэгтэй болно” гэж хэлнэ. Өөрсдөө буруу зүйл хийх үед бурхан өөрсдийг нь сахилгажуулж, ил болгож болохгүй, харин ч өөрсдийг нь халхалж, алхам тутамд зөвшөөрөл өгч, амар хялбар арга замыг санал болгож, хийсэн бүх буруу зүйлийг нь өөгшүүлэх ёстой гэж тэд итгэдэг. Бурхан тэгнэ гэж тэд итгэдэг. Хэрвээ Бурхан тэднийг илчилж, ямар нэг зүйл тохиолдох үед өөрсдөд нь онцгойлон тал засаж хандахгүй, өөрсдөд нь онцгой үзэгдэл, эсвэл манлайлал өгөхгүй бол тийм Бурхан хайр татам биш, Тэр өөрсдийнх нь хувь заяаг захирахад тохирохгүй гэж тэд боддог. Тиймээс тэдэнд ямар нэг зүйл тохиолдох үед тэд бүтээгдсэн зүйлийн хувьд Бурханыг дуулгавартай дагаж, Түүнээс ирдэг бүхнийг хүлээн авахыг хүсдэггүй; оронд нь тэд Бурханыг өөрсдөд нь үйлчилж, бүх зүйлд өөрсдөд нь тусалж, тэр ч бүү хэл үйлдсэн ямар ч гэм буруугийнх нь төлөө, эсвэл харуулсан ямар ч завхрал, тэрслүү байдал, эсэргүүцлийнх нь төлөө өөрсдийг нь зэмлэхгүй, сахилгажуулахгүй байгаасай гэж хүсдэг. Антихристийн зан авир, илрэл бүрээс тэдэнд Бурханд итгэх жинхэнэ итгэл байдаггүй гэдгийг харж болно. Тэдний тэрхүү жинхэнэ итгэл гэгч нь зүгээр л ашиг хонжоо олж, давуу тал олж авах гэсэн оролдлого юм. Тэд Бурханы зохион байгуулалтыг дуулгавартай дагадаггүй, харин Бурханыг зохион байгуулж, Түүнийг ашиглан өөрсдийнхөө төлөө бүхнийг хийлгэж, өөрсдөдөө үүд хаалга нээлгэхийг хүснэ. Тэд завхарсан бүтээгдсэн зүйлийн хувьд Бурханы дээд эрх, зохицуулалтыг, эсвэл Түүний авралыг хүлээн авдаггүй. Харин ч тэд Бурханд итгэснээрээ Түүнд онцгой ач тус хүргэж байгаа бөгөөд Бурхан үүнийг нь санаж, өөрсдийг нь хамгаалж, болзолгүйгээр ерөөж, ямар ч муу зүйл хийсэн бай, тэднийг уучилж, тэдэнд онцгой өршөөл үзүүлэх ёстой гэж боддог. Антихристүүд шиг хүмүүс бол үнэхээр ёрын муу. Тэд огт ичгүүр сонжуургүй. Тэд өөрсдөө ямархуу зүйл болохоо, эсвэл хэн болохоо ч мэддэггүй. Тиймээс тэдэнд ямар нэг зүйл тохиолдох үед тэд ичгүүр сонжуургүйгээр зөвтгөж, шалтаг тоочиж, өөрсдийнхөө хэргийг өмгөөлөн гүрийж, хариуцлагаас бултан, баримтыг нуудаг—тэд Бурханыг эцсээ хүртэл эсэргүүцдэг. Хэрвээ тэд илчлэгдэж, хүмүүс тэднийг нэвт харвал өөрсдөд нь цаашид байр суурь, нэр хүнд байхгүй болно гэж тэд айдаг. Тэдний Бурханд итгэх итгэл нь зөвхөн аман дээрээ л байдаг; тэд юу ч зарлагаддаггүй, жинхэнээсээ дуулгавартай дагадаггүй бөгөөд хүлээн авах яагаач үгүй байдаг. Тиймээс, Бурханы ялгамж чанарын баримтын хувьд, антихрист зүрх сэтгэлийнхээ угаас эсэргүүцдэг гэдгийг түүний мөн чанараас харж болно—тэд Бурханаар өөрсдийн хувь заяаг захируулж, өөрсдийнхөө бүх зүйлийг зохион байгуулуулахыг хүсдэггүй. Тэд Бурханыг захирагч байлгахыг хүсдэггүй—тэд хэнийг захирагч байлгахыг хүсдэг вэ? Тэд өөрсдөө эцсийн шийдвэрийг гаргахыг хүсдэг бөгөөд энэ нь Сатанаар аливаад явуулга хийлгэж, завхарсан зан чанар болон Сатаны завхарсан мөн чанарыг өөрсдийнхөө амиа болгон, зүрх сэтгэлдээ хаанчлуулна гэсэн далд утгыг илэрхийлдэг. Ийм л байдаг. Тэгвэл Бурханы мөн чанарын хувьд—антихрист үүнд хэрхэн ханддаг вэ? Антихрист Бурханы мөн чанарт багтдаг хүчин зүйлсийн талаар эргэлздэг. Тэд итгэдэггүй; тэд эргэлздэг; тэр ч байтугай тэд эдгээр бүх хүчин зүйлийн талаар үзэл тээж, тэдгээрийг ялладаг. Заримдаа тэд эдгээр хүчин зүйлд дүн шинжилгээ хийж, тайлбарлахын тулд өөрсдийн төсөөлөл, мэдлэг, тархийг хүртэл ашигладаг. Зарим тэнэг хүн бүр өөрсдийнхөө тайлбарыг нэлээд сайн, сүнслэг, зүй ёсны, бодитой гэж итгэдэг. Энэ нь бүр ч жигшмээр юм.

А. Бурханы зөвт байдлыг басамжлах

Антихристүүд шиг хүмүүс Бурханы зөвт байдал болон зан чанарт үргэлж үзэл тээн, эргэлзэж, эсэргүүцэж ханддаг. Тэд: “Бурхан зөвт гэдэг нь ердөө л онол. Энэ хорвоо дээр зөвт байдал гэж үнэхээр байдаг гэж үү? Би бүх л амьдралынхаа туршид үүнийг нэг ч удаа олоогүй, хараагүй. Ертөнц маш харанхуй, ёрын муу бөгөөд ёрын муу хүмүүс болон диаволууд маш сайн яваа, сэтгэл хангалуун амьдарч байна. Тэд хүртэх ёстойгоо хүртэж байхыг би хараагүй. Үүнээс би бурханы зөвт байдал хаана байгааг харж чадахгүй байна; бурханы зөвт байдал үнэхээр байдаг юм болов уу гэж би гайхдаг. Хэн үүнийг харсан юм бэ? Хэн ч хараагүй, хэн ч үүнийг нотолж чадахгүй” гэж боддог. Тэд дотроо ингэж боддог. Тэд Бурхан бол зөвт гэсэн итгэлийн суурин дээр Түүний бүх ажил, бүх үг, бүх зохион байгуулалтыг хүлээн авдаггүй, харин үргэлж эргэлзэж, шүүж, үргэлж үзлээр дүүрэн байдаг бөгөөд тэдгээрийг шийдвэрлэхийн тулд үнэнийг хэзээ ч эрж хайдаггүй. Антихристүүд Бурханд үргэлж ингэж итгэдэг. Тэдэнд Бурханд итгэх жинхэнэ итгэл бий юу? Үгүй. Бурханы зөвт байдлын тухайд антихристүүд үргэлж эргэлзсэн хандлагатай байдаг. Мэдээж, тэд Бурханы зан чанар, Түүний ариун байдал, Түүнд юу байгаа болон Тэр юу болох талаар ч эргэлздэг. Тэд эдгээрт итгэдэггүй, харин зөвхөн нүдэнд харагдах зүйлд л тулгуурладаг—ямар нэг зүйлийг өөрсдийн нүдээр харж чадахгүй бол тэд хэзээ ч үүнд итгэхгүй. Тэд яг л Томастай адил, Эзэн Есүст үргэлж эргэлзэж, Эзэн Есүсийг үхлээс амилсан гэдэгт итгэдэггүй, Бурханы агуу хүч чадалд итгэдэггүй. Сүнслэг ойлголтгүй, үнэнийг эрэлхийлдэггүй антихристүүд шиг тийм шаарнууд Бурханы үгийг үнэн гэдэгт итгэж чадах уу? Тэд Түүний төгс хүчин болон мэргэн ухаанд итгэж чадах уу? Тэд эдгээрийн алинд нь ч итгэдэггүй; зүрх сэтгэлдээ үргэлж эргэлздэг. Антихристүүдийн мөн чанараас дүгнэвэл, тэд нүдэнд харагдах зүйлд тулгуурладаг тул материалистууд юм. Тэд Бурханы төгс хүчнийг харж чаддаггүй бөгөөд Түүний үг бол үнэн, Түүний аль хэдийн бий болгосон баримт гэдэгт итгэдэггүй. Тэд сүнслэг ойлголтгүй, жинхэнэ итгэлгүй учраас Бурханы үйл хэргийг харах ямар ч аргагүй. Үнэн хэрэгтээ тэдэнд Бурханд итгэх далд сэдэл байдаг. Тэд бол дур зоргоороо үймээн дэгдээгчид—Сатаны зарц нар юм. Үнэнийг хүлээн авдаггүй, эсвэл Бурхан оршин байдагт итгэдэггүй, бүх зүйлийг хүний нүдээр хардаг хүн үнэн оршин байдгийг олж мэдэж чадах уу? Бурхан хүн төрөлхтнийг захирдаг гэх баримтыг тэд олж мэдэж чадах уу? Яавч үгүй. Тэд аливааг шинжсэн, сэжиглэсэн харцаар, эргэлзсэн хандлагаар хардаг, тэр ч байтугай Бурханы хийдэг бүхнийг эсэргүүцдэг, тиймээс антихристүүд Бурханы зөвт зан чанарт итгэдэггүй. Тэд эргэлздэг бөгөөд үүнийг хүлээн авдаггүй. Антихристүүдийн ямар зан авир нь тэд үнэнийг хүлээн авдаггүй, эсвэл Бурханы мөн чанарыг хүлээн зөвшөөрдөггүйг бусдад харуулдаг вэ? Олон тодорхой зан авир бий. Жишээ нь: Чуулганы ажилд асуудал гарах үед, үүний буруу хэчнээн ноцтой байх, үр дагавар нь ямар байхаас үл хамааран антихристийн хамгийн эхний хариу үйлдэл бол өөрийгөө цэвэрлэж, бурууг өөр тийш чихэх явдал байдаг. Хариуцлага хүлээхгүйн тулд тэд бүр хүмүүсийн анхаарлыг өөрсдөөсөө холдуулж, хэргийн үнэнийг далдлахын тулд цөөн хэдэн зөв зүйтэй, чихэнд чимэгтэй үг хэлж, өнгөн дээрээ сүржигнэдэг. Жирийн үед хүмүүс үүнийг харж чаддаггүй ч, тэдэнд ямар нэгэн зүйл тохиолдох үед антихристийн муу муухай байдал ил болдог. Тэд хамаг өргөсөө өрвийлгөсөн зараа шиг хамаг байдгаараа өөрсдийгөө хамгаалж, ямар ч хариуцлага хүлээхгүй байхыг хүсдэг. Энэ нь ямархуу хандлага вэ? Энэ нь Бурханыг зөвт гэдэгт итгэхгүй байгаа хэрэг биш гэж үү? Бурхан бүхнийг шинждэг, эсвэл Бурханыг зөвт гэдэгт тэд итгэдэггүй; өөрсдийгөө хамгаалахын тулд өөрсдийнхөө аргыг ашиглахыг хүсдэг. Тэд: “Би өөрийгөө хамгаалахгүй бол хэн ч хамгаалахгүй. Бурхан ч бас намайг хамгаалж чадахгүй. Тэд түүнийг зөвт гэдэг ч, хүмүүс асуудалд орох үед тэр үнэхээр тэдэнд шударга ханддаг гэж үү? Яавч үгүй—бурхан тэгдэггүй” гэж боддог. Асуудал, хавчлагатай тулгарах үед тусламж байхгүй мэт тэдэнд санагдаж, “Тэгээд бурхан хаана байна вэ? Хүмүүс түүнийг харж, хүрч чадахгүй. Хэн ч надад тусалж чадахгүй; хэн ч надад шударга ёсыг тогтоож, миний төлөө шударга байдлыг сахин хамгаалж чадахгүй” гэж боддог. Өөрсдийгөө хамгаалах цорын ганц арга бол өөрсдийнх нь арга барил бөгөөд эс бөгөөс хохирол амсаж, дээрэлхүүлж, хавчлагад өртөнө—Бурханы гэр ч бас ялгаагүй гэж тэд боддог. Антихрист өөрт нь ямар нэгэн зүйл тохиолдохоос өмнө аль хэдийн өөртөө зориулаад бүхнийг төлөвлөсөн байна. Нэг талаар тэдний хийдэг зүйл нь, хэн ч тэдэнд төвөг удаж, тэднийг оролдож, дээрэлхэж зүрхлэхээргүй тийм хүчирхэг хүн болж өөрсдийгөө өнгөлөн далдлахыг ихэд хичээх явдал юм. Нөгөө талаар, тэд алхам тутамдаа Сатаны гүн ухаанууд болон түүний оршин тогтнох хуулийг баримталдаг явдал юм. Тэдгээр нь үндсэндээ юу вэ? “Хүн бүр өөрийгөө боддог, би үхэхээр чи үх”, “Өөрт чинь нөлөөлөхгүй л бол юмсыг урсгалаар нь явуул”, “Мэдрэмжтэй хүмүүс өөрсдийгөө сайн хамгаалж, гагцхүү алдаа гаргахаас зайлсхийхээр хичээдэг”, нөхцөл байдлын аясаар үйлдэх, зальжин, аргатай байх, “Над руу дайрахгүй л бол би дайрахгүй”, “Эв зохицол бол үнэт эрдэнэ; хүлцэнгүй байдал бол агуу чадвар”, “Эрс шулуухан байх нь бусдын уурыг хүргэдэг тул бусдын мэдрэмж, сэтгэл санаанд зохицох сайхан үг хэл”, “Ухаалаг хүн нөхцөл байдалд захирагддаг” болон бусад иймэрхүү сатанлаг гүн ухаанууд юм. Тэд үнэнийг хайрладаггүй, харин Сатаны гүн ухаануудыг яг л эерэг зүйлс мэт хүлээн авч, эдгээр нь өөрсдийг нь хамгаалж чадна гэдэгт итгэдэг. Тэд эдгээр зүйлээр амьдардаг; хэнд ч үнэнийг хэлдэггүй, харин үргэлж чихэнд чимэгтэй, бялдуучилсан, зусардсан үг хэлж, хэнийг ч гомдоохгүйгээр, бусдаар хүндлүүлэхийн тулд өөрсдийгөө харуулах арга зам сүвэгчилдэг. Тэд зөвхөн нэр хүнд, ашиг хонжоо, байр суурийн төлөөх өөрсдийн эрэлхийлэлд л санаа тавьдаг бөгөөд чуулганы ажлыг сахин хамгаалахын тулд юу ч хийдэггүй. Муу зүйл хийж, Бурханы гэрийн эрх ашигт хохирол учруулсан хэнийг ч тэд ил болгож, мэдээлдэггүй, харин хараагүй мэт дүр эсгэдэг. Аливааг зохицуулах зарчим болон эргэн тойронд нь болж буй зүйлд хандах хандлагыг нь харвал, тэдэнд Бурханы зөвт зан чанарын талаарх ямар нэгэн мэдлэг байна уу? Тэдэнд үүнд итгэх ямар нэгэн итгэл байна уу? Тэдэнд огт байхгүй. Энд “огт байхгүй” гэдэг нь тэд энэ талаар ямар ч мэдлэггүй гэсэн үг биш, харин зүрх сэтгэлдээ Бурханы зөвт зан чанарт эргэлздэг гэсэн үг юм. Тэд Бурханыг зөвт гэдгийг хүлээн авдаггүй, хүлээн зөвшөөрдөг ч үгүй. Бурханы гэрт үнэн болон зөвт байдал ноёрхдог гэдгийг олон хүн гэрчилж байгааг хараад тэд зүрх сэтгэлдээ эсэргүүцэж, шүүж: “Агуу улаан луу бурханы сонгосон хүмүүсийг ингэж хавчиж байхад яагаад ямар ч цээрлэл амсахгүй байна вэ? Шүтлэггүй хүмүүсийн дунд байдаг ёрын муу хүмүүс бурханы сонгосон хүмүүсийг дээрэлхэж, гүтгэж, шүүдэг ч тэд бас л ямар ч цээрлэл амсаагүй. Тэд бүгд сайн сайхан байцгааж байна—яагаад бурханд итгэгчид үргэлж дээрэлхүүлж байдаг юм бэ?” гэдэг. Зүрх сэтгэлдээ тэд Бурханы зөвт зан чанарт итгэдэггүй. Бурхан хүн бүрд зөвт байдлаар ханддаг гэдэгт тэд итгэдэггүй, мөн Бурхан хүн бүрд үйл хэргийнх нь дагуу хүртэх ёстойг нь өгнө, зөвхөн үнэнийг эрэлхийлдэг хүмүүсийг л Бурхан ерөөж, сайхан хүрэх газартай болгоно гэсэн санаанд ч итгэдэггүй. Антихристүүд эдгээр зүйлд итгэдэггүй. Тэд өөртөө ингэж хэлдэг: “Хэрвээ эдгээр нь баримт юм бол би яагаад хараагүй юм бэ? Үнэнийг эрэлхийлдэг хүмүүсийг бурхан ерөөнө гэж чи хэлдэг. Тэгвэл, манай чуулганы нөгөө хэн үнэнийг эрэлхийлж, бурханы төлөө өөрийгөө зарлагадаж, үүргээ маш үнэнчээр гүйцэтгэдэг. Тэгээд тэр яав? Тэр агуу улаан луунд мөшгүүлж, гэртээ ч бараг харьж чадахгүй; гэр бүл нь салан бутарч, үр хүүхдээ ч харж чадахгүй байна. Энэ тэгээд бурханы зөвт байдал гэж үү? Мөн бурханд итгэснийхээ төлөө шоронд хоригдож, хагас үхлүүт болтлоо тамлуулсан нөгөө хэн байна. Тэр үед бурханы зөвт зан чанар хаана байсан бэ? Тэр гэрчлэлдээ бат зогссон; тэр Иудас байгаагүй. Яагаад бурхан түүнийг ерөөж, хамгаалаагүй юм бэ? Мөн яагаад бурхан агуу улаан луунд түүнийг хагас үхлүүт болтол нь зодохыг зөвшөөрсөн юм бэ? Манай чуулганд бас чуулганы ажлын төлөө гэр бүл, ажил мэргэжлээ орхисон нэг удирдагч байсан. Тэр олон жил үүргээ гүйцэтгэж, багагүй хатуу бэрхийг туулсан ч эцэст нь бага зэрэг ёрын мууг үйлдэж, чуулганы ажлыг үймүүлснийхээ төлөө яллагдаж, зайлуулагдсан. Бурханы зөвт зан чанар хаана байсан бэ? Мөн бурханы гэрт нэлээд залуугаасаа үүрэг гүйцэтгэж, хатуу бэрхийг туулж, хөдөлмөрлөж байсан ч алдаа гаргаж, зарчмыг зөрчмөгцөө засуулдаг зарим ах эгч нар байна. Тэдний зарим нь зайлуулагдаж, таягдан хаягдахаас айсандаа ихэд гашуудан уйлдаг бөгөөд хэн ч тэднийг тайтгаруулдаггүй. Би яагаад үүнээс бурханы зөвт байдлыг харж чадахгүй байна вэ? Эдгээр зүйлд бурханы зөвт зан чанар яг яаж илэрдэг юм бэ? Би яагаад үүнийг харж чадахгүй байна вэ? Мөн миний өөрийн асуудал ч байна—би үүргээ гүйцэтгэхдээ бага зэрэг хааш яаш хандаж, заримдаа завхарсан зан чанараа бага зэрэг харуулдаг байж болох ч надад авьяас бий. Яагаад бурханы гэр намайг дэвшүүлэхгүй байна вэ?” Энэ бүх хэрэг явдлын тухайд антихристүүд юу болоод байгааг тодорхой харж чаддаггүй. Тэд зөвхөн өнгөц үзэгдлийг л хардаг боловч аливаа зүйлийн цаана байдаг Бурханы санаа зорилго юу болохыг харж чаддаггүй. Тэдний зүрх сэтгэлийн гүнд сэжиг, эргэлзээ, санаа, үзэл дүүрэн байдаг бөгөөд зүрх сэтгэлд нь тайлж чадахгүй маш олон зангилаа байдаг. Эдгээр зүйлийг бодох бүрдээ тэд гомдлоор, мөн Бурханы зөвт зан чанарын эсрэг яллалт, доромжлолоор дүүрдэг. Гоморхсон тэд дотроо ингэж боддог: “Хэрвээ бурхан зөвт юм бол яагаад хар муу санаагүй хүмүүс засуулдаг юм бэ? Хэрвээ тэр зөвт юм бол яагаад хүмүүсийн бага зэрэг завхрал харуулсныг өршөөдөггүй юм бэ? Хэрвээ тэр зөвт юм бол үүргээ гүйцэтгэж, маш их зовж шаналсан зарим хүн яагаад ердөө л бодитой ажил хийж чадаагүйнхээ төлөө чөлөөлөгддөг юм бэ? Хэрвээ тэр зөвт юм бол түүнийг тууштай, үнэнчээр дагадаг бид яагаад хавчигдаж, тамлуулж, магадгүй шоронд хоригдож, цөөн тохиолдолд бүр үхтлээ зодуулдаг юм бэ?” Антихристүүдэд эдгээр үзэгдлийн алиных нь ч хувьд тодорхой тайлбар байдаггүй. Өөрсдөд нь юу болоод байгааг тэд мэддэггүй; үүнийг тодорхой харж чаддаггүй. Тэд байнга өөрсдөөсөө: “Миний итгэдэг бурхан зөвт үү, үгүй юу? Зөвт бурхан оршин байдаг уу, үгүй юу? Тэр хаана байна вэ? Бид бэрхшээлтэй тулгарах үед, хавчигдах үед—тэр үед тэр юу хийж байдаг юм бэ? Тэр биднийг аварч чадах уу, эсвэл чадахгүй юу? Хэрвээ бурхан зөвт юм бол яагаад Сатаныг устгадаггүй юм бэ? Яагаад агуу улаан лууг устгадаггүй юм бэ? Яагаад энэ хорон муу хүн төрөлхтнийг шийтгэдэггүй юм бэ? Түүнд итгэж, аймшигтайгаар зовж шаналсан бидэнд яагаад тэр шударга ёсыг тогтоож, бидний төлөө шударга байдлыг сахин хамгаалдаггүй юм бэ? Яагаад тэр биднийг өмөөрдөггүй юм бэ? Бид диаволууд болон Сатаныг үзэн яддаг, мөн ёрын муу хүмүүсийг үзэн яддаг—яагаад бурхан бидний гомдлыг тайлж өс хонзонг минь авч өгдөггүй юм бэ?” гэж асуудаг. Антихристийн зүрх сэтгэлээс “яагаад” гэдэг үг ар араасаа пулемёт шиг тасралтгүй цувж, яагаад ч хянахын аргагүй байдаг. Тэд эдгээр зүйлийг хянаж чадахгүй байх үедээ яагаад Бурханы өмнө ирж залбирч, эрж хайдаггүй, Түүний үгийг уншиж, ах эгч нарыгаа хайж олж нөхөрлөдөггүй юм бэ? Тэгвэл тэд ийм асуудлуудыг нэг нэгээр нь шийдвэрлэх биш үү? Эдгээр асуудлыг шийдвэрлэх нь үнэхээр тийм хэцүү зүйл гэж үү? Хэрвээ чи Бурханд болон үнэнд дуулгавартай байх, үнэнийг хүлээн авах хандлагатай байвал эдгээр асуудал асуудал байхаа болино—тэдгээрийг бүгдийг нь шийдвэрлэж болно. Антихристүүд яагаад тэгж чаддаггүй вэ? Яагаад гэвэл тэд үнэнийг хүлээн авдаггүй, Бурханы үгийг үнэн гэдэгт итгэдэггүй, эсвэл үнэнийг хүлээн зөвшөөрдөггүй. Тэд тохиолдсон бүх зүйлийг Бурханаас хүлээн авах нь бүү хэл, Бурханы бүх дээд эрх, зохион байгуулалтыг дуулгавартай дагаж чаддаггүй. Тийм учраас антихристүүдийн зүрх сэтгэл Бурханы зөвт байдлын талаарх эргэлзээгээр дүүрэн байдаг. Сорилттой тулгарах үед зүрх сэтгэлийг нь дүүргэдэг эргэлзээ нь тэсрэн гарч, тэд дотроо Бурханаас ингэж асуудаг: “Хэрвээ бурхан зөвт юм бол яагаад биднийг ингэж их зовоодог юм бэ? Хэрвээ бурхан зөвт юм бол христийг дагаж хангалттай их зовлон зүдүүр туулсан биднийг яагаад өршөөдөггүй юм бэ? Хэрвээ бурхан зөвт юм бол түүний төлөө өөрсдийгөө зарлагадаж, үүргээ гүйцэтгэдэг биднийг, эсвэл бидний гэр бүлийг яагаад хамгаалдаггүй юм бэ? Хэрвээ бурхан зөвт юм бол түүнд чин сэтгэлээсээ итгэдэг зарим хүнийг яагаад агуу улаан лууны гарт шоронд үхүүлдэг юм бэ?” Тэгээд тэд Бурханыг эсэргүүцэн ингэж хашхичиж эхэлдэг: “Хэрвээ бурхан зөвт юм бол тэр биднийг ингэж их зовоох ёсгүй; хэрвээ бурхан зөвт юм бол тэр биднийг ямар ч шалтгаангүйгээр сахилгажуулж, илчлэх ёсгүй; хэрвээ бурхан зөвт юм бол тэр бидний хийдэг бүх муу үйлд хүлээцтэй хандаж, бидний бүх сөрөг, сул дорой байдлыг уучилж, бидний бүх гэм бурууг өршөөх ёстой. Хэрвээ чи эдгээр зүйлийг ч хийж чадахгүй юм бол чи зөвт бурхан биш!” Энэ бүхэн бол антихристүүдийн бодож явдаг зүйлс юм. Тэд Бурханы талаарх үзлээр дүүрэн байдаг бөгөөд тэдгээрийг шийдвэрлэхийн тулд үнэнийг огт эрж хайдаггүй. Тэдний илчлэгдэх өдөр ирэх үед тэр үзлүүд нь гарцаагүй тэсрэн гарна. Антихристүүдийн муу муухай сэтгэлгээ болон үнэн төрх нь ийм байдаг.

Антихристүүд үнэнийг хүлээн зөвшөөрдөггүй, хүлээн авдаггүй, Бурхан бол Бүтээгч гэх баримтыг бүр ч хүлээн зөвшөөрдөггүй, тиймээс тэдний хувьд Бурханы зөвт зан чанар асар том, нээлттэй асуулт хэвээр үлддэг. Цаг хугацаа өнгөрч, үйл явдал тохиолдож, янз бүрийн асуудал урган гарахын хэрээр тэдний тэрхүү асуултын тэмдэг улам томорсоор, аажмаар чагт болж хувирдаг. Тэрхүү чагт юуг илтгэдэг вэ? Энэ нь, тэд Бурхан бол зөвт гэдэг баримтыг улайм цайм үгүйсгэдэг гэсэн үг юм. Тэрхүү чагт тавигдах үед—антихрист Бурхан бол зөвт гэдгийг үгүйсгэх үед—тэдний бүх уран зөгнөл, хүсэл замхран оддог. Үүнийг бодоод үз: Ийм үр дагаварт хүргэдэг эхлэх цэг нь юу вэ? (Антихристүүд Бурханд итгэснээрээ ерөөгдөж, Бурханы хамгаалалтыг хүртэх ёстой гэж боддог. Тиймээс, Бурхан тэдний үзэл, төсөөлөлтэй нийцэхгүй ажил хийх үед Бурхан зөвт биш гэж тэдэнд санагдаж, тэд үүнийг Түүнээс хүлээн авч чаддаггүй. Түүнчлэн, Бурханы талаарх үзэл нь бий болмогц тэд Бурханд залбирч, үнэнийг эрж хайдаггүй бөгөөд тэдгээрийг даруй шийдвэрлэж чаддаггүй. Ийм маягаар тэдний үзэл хуримтлагдаж, овоордог—эцсийн дүндээ энэ нь ийм үр дагаварт хүргэдэг.) Та нар өнгөц үзэгдлийн талаар ярьж байна; та нар уг үндэст нь хүрэхгүй байна. Би яагаад тэгж хэлж байна вэ? Яагаад гэвэл, антихристүүд ингэж авирлаж, ийм үзэл бодолтой байдгийн, Бурханд эргэлзэж, Бурханыг үгүйсгэж чаддагийн уг үндэст нэг зүйл бий. Мэдээж хэрэг, энэ нь антихристийн уг чанар-мөн чанараар тодорхойлогддог. Энэ бол уг үндэс нь юм—үүнийг ингээд орхиё. Тэгвэл гол уг шалтгаан нь, антихристүүд бүр анхнаасаа үнэнийг хайрладаггүй, мөн хүлээн авдаггүй байсанд оршино. Тэд яагаад үнэнийг хүлээн авдаггүй вэ? Үүнд ч бас уг үндэс бий: Тэд Бурхан бол үнэн, Түүний үг бол үнэн гэдгийг хүлээн зөвшөөрдөггүй—тэд үүнийг хүлээн зөвшөөрдөггүй учраас хүлээн авч чаддаггүй. Тэд үнэнийг хүлээн авдаггүй юм чинь аливаа асуудлыг үнэний нүдээр харж чадах уу? (Үгүй.) Тэд тэгж чаддаггүй—тэгвэл үр дагавар нь юу вэ? Өөрсдөд нь юу ч тохиолдсон бай, эргэн тойронд нь болдог том, жижиг зүйлс, түүнчлэн бусдын үгийг тэд нэвт харж чаддаггүй. Тэд хүмүүс, үйл явдлыг нэвт харж чаддаггүй—тэд юуг ч нэвт харж чаддаггүй. Зарим зүйл гаднаа тэдний хэлдэг шиг харагддаг ч мөн чанартаа тийм байдаггүй. Энэ нь үнэнтэй холбоотой. Хэрвээ чи үнэнийг ойлгохгүй, эсвэл хүлээн авахгүй бол эдгээр зүйлтэй холбоотой үнэнийг ойлгож чадах уу? Чи чадахгүй, тиймээс чиний хийж чадах ганц зүйл бол аливааг хүний нүд, хүний мэдлэг, хүний уураг тархиар задлан шинжилж, судлах явдал юм. Ийм судалгаа ямар үр дүнд хүргэх вэ? Тэр нь үнэнтэй нийцэх үү? Бурханы шаардлага болон санаа зорилготой нийцэх үү? Үгүй, хэзээ ч нийцэхгүй. Энэ нь Бурханд итгэдэг бүх хүний мэддэг Иовын түүхтэй адил юм. Үнэнийг хүлээн зөвшөөрч, хүлээн авдаг, Бурханд итгэж, Түүнийг дуулгавартай дагаж чаддаг хүн бүр зүрх сэтгэлдээ Иовыг сайшааж, биширдэг; тэд бүгд Иов шиг хүн байхыг хүсдэг. Шалгалт туулахдаа Бурханыг магтсан Иовын магтаалын илэрхийлэл болон Түүний талаарх мэдлэгийг нь тэд бас сайшааж, биширдэг. Иовд тохиолдсон янз бүрийн гай зовлон, шаналал нь Бурханы ажил байсан гэдгийг хүмүүс зүрх сэтгэлдээ ойлгож чаддаг. Ерөнхийдөө, Иов хүн болохынхоо хувьд үнэнийг эрэлхийлдэг бүх хүний эрмэлзэл болдог. Тэд бүгд түүний үлгэр дуурайлыг дагаж, тийм хүн байхыг хүсдэг. Тэгвэл ийм эерэг үр дүнд хэрхэн хүрдэг вэ? Үүний суурь нь юу вэ? Энэ бол үнэн, энэ бүхэн бол Бурханы ажил гэдэгт чин сэтгэлээсээ итгэж, хүлээн зөвшөөрөх—энэхүү суурин дээр л хүн алхам алхмаар Иов шиг хүн байхыг, Бурханаас эмээж, муугаас зайлдаг нэгэн болохыг хүсдэг болдог. Тэд энэ бүхэнд итгэж, зүрх сэтгэлдээ үүнийг хүлээн зөвшөөрдөг бөгөөд эцэст нь үүнд хүрэх эрмэлзэлтэй болж, улмаар амьдралдаа үүнийг эрэлхийлсээр байдаг. Ийм үр дүнд хүрэхийн тулд хамгийн үндсэн зүйл нь хүн энэ бүхнийг хүлээн зөвшөөрч, үүнд зүрх сэтгэлээсээ итгэх явдал юм. Тэгвэл, антихристүүд ингэж хүлээн зөвшөөрч, итгэдэг үү? Тэд тэгдэггүй. Иовын туулсан бүхнийг антихристүүд хэрхэн үздэг вэ? Бурханы хийсэн бүхэнд ач холбогдол бий гэж тэд боддог уу? Энэ бүхэн Бурханы дээд эрхэн дор байсан гэдгийг тэд харж чаддаг уу? Тэд үүнийг харж чаддаггүй, мөн Бурханы хийсэн бүхэнд ач холбогдол бий гэдгийг ч бас харж чаддаггүй. Тэд үүнээс юу хардаг вэ? Иов уул дүүрэн хонь, үхэртэй, тэр нутгийн хамгийн үзэсгэлэнтэй охид, хөвгүүдтэй, асар их эд баялагтай байсан. Үүнийг л тэд хардаг. Тэгээд бүх зовлонгийнх нь дараа Бурхан түүнийг дахин нэг удаа ерөөсөн. Үүнээс тэд юу хардаг вэ? Тэд: “Эдгээр ерөөлийн хариуд тэр ямар нэг зүйл өгсөн—тэр үүнийг хүртэх эрхтэй болсон. Тэдгээрийг бурхан хайрласан нь зүйн хэрэг” гэж хэлнэ. Энэ хэрэг явдлын талаарх тэдний ерөнхий ойлголтоос харвал, антихристүүдийн өнцөг нь үнэнийг хүлээн авч, Бурханыг дуулгавартай дагах өнцөг мөн үү? (Үгүй.) Тэгвэл, тэд үүнд ямархуу өнцгөөс ханддаг вэ? Антихристүүд энэ бүх хэрэг явдлыг хардаг ганцхан л өнцөг бий, тэр нь үл итгэгчийн өнцөг юм. Үл итгэгч хүн ашиг олж байгаа эсэх, давуу тал олж авсан эсэх, эсвэл хохирол амссан эсэхийг; хэрхэн давуу тал олох болон хэрхэн давуу тал олохгүй байхыг; юу хохирол, зовлонд хүргэхийг; мөн юуг хийх нь үнэ цэнгүй, юуг хийх нь үнэ цэнтэй болохыг хардаг. Энэ бол үл итгэгчдийн үзэл бодол юм. Үл итгэгчид бүх зүйлийг ийм маягаар, иймэрхүү мөн чанартайгаар харж, хандаж, хийдэг. Бурханы зөвт зан чанарт хандах антихристүүдийн хандлага ийм юм.

Б. Бурханы төгс хүчнийг басамжлах

Антихристүүд Бурханы төгс хүчнийг хэрхэн үздэг вэ? Антихристийн хувьд “төгс хүчин” гэдэг маш сэтгэл хөдөлгөсөн үг бөгөөд тэдний амбиц, хүслийг өдөөж чаддаг үг гэж хэлэхэд хилсдэхгүй. Яагаад гэвэл тэд тийм төрлийн хүн байхыг маш их хүсдэг. Төгс хүчит, бүхнийг чадагч, хаа сайгүй оршин байдаг, юуг ч хийх бололцоотой, юуг ч яаж хийхийг мэддэг, юуг ч хийж чаддаг байх—хэрвээ хэн нэгэн ийм чадамжтай болбол, хэрвээ тэдэнд ийм чадвар байвал бүх зүйл тэдний хувьд маш амархан байх болно. Тэд хэнээс ч айх шаардлагагүй; тэд хамгийн дээд эрх мэдэл, хамгийн өндөр байр суурьтай байж, бусдыг захирч чадна. Бусдыг хянаж, залах үнэмлэхүй эрх мэдэл тэдэнд байх болно. Энэ нь антихристийн хувьд хүршгүй хол зүйл бөгөөд тэдний амбиц, хүсэл, үнэн нүүр царайг нь илчилдэг. Үүний нэг хэсэг нь “Бурханы төгс хүчин” гэх үг хэллэг тэднийг төрөл бүрийн төсөөлөл, сониуч зан, үзлээр дүүргэдэг явдал юм. Өөр нэг хэсэг нь, тэд өөрсдийн мэдлэгийн хүрээг тэлж, илүү ихийг танин мэдэж, сониуч зангаа дарахын тулд Бурханд итгэх итгэлээрээ дамжуулан Бурханы төгс хүчний талаар ойлголттой болохыг хүсдэг явдал юм. Бас нэг хэсэг нь, тэд бас бүхнийг чадагч байж, мянга мянган хүнд шүтэгдэж, улам олон хүн өөрсдөд нь мөргөж, зүрх сэтгэлдээ өөрсдөд нь орон зай гаргаж өгөөсэй гэж эрж хайдаг явдал юм. Тэгэхээр, антихристүүдэд Бурханы төгс хүчний талаарх жинхэнэ мэдлэг байдаг уу? Тэдэнд үүнд итгэх жинхэнэ итгэл байдаг уу? Дахиад л, энэ нь Бурханы зөвт зан чанартай адил—антихристүүд баримттай нийцдэггүй тодорхойгүй, хоосон төсөөлөл, үзлээр дүүрэн байгаад зогсохгүй, Бурханы төгс хүчний талаар гүн гүнзгий эргэлзээ тэдэнд төрдөг. Тэд эргэлздэг; тэд үүнд итгэдэггүй: “Төгс хүчин гэнэ ээ? Энэ ертөнцөд төгс хүчит хүн хаана байна вэ? Хаа сайгүй оршин байдаг, бүхнийг чадагч хүн хаана байна вэ? Тийм хүн байхгүй! Ертөнцөд агуу, алдартай хүмүүс зөндөө бий, мөн ер бусын хүч чадалтай хүмүүс ч элбэг байдаг: жишээлбэл, эш үзүүлэгчид, төрөл бүрийн зурхайчид, зөгнөл тайлагчид байдаг, гэхдээ тэд нар хүртэл бүхнийг чадагч биш. ‘Бурханы төгс хүчин’ гэдгийн ард асуултын тэмдэг тавих хэрэгтэй хэвээр байна, үүнийг сайтар судлах хэрэгтэй” гэдэг. Тиймээс, антихристийн хувьд Бурханы төгс хүчний мөн чанар гэж байдаггүй, учир нь тэд: “Бурхан яаж төгс хүчит байж болохыг би төсөөлж, ойлгож чадахгүй байна, тиймээс түүний энэ ‘төгс хүчин’ оршин байдаггүй. Би үүнийг хүлээн зөвшөөрөхгүй. Бурханы чадвар, чадамж нь үнэндээ хэр агуу юм бэ? Өнгөрсөнд ч, одоо ч, ирээдүйд ч хэн ч тэдгээрийг хараагүй, харах ч үгүй” гэж итгэдэг. Антихристүүд зүрх сэтгэлдээ байнга эргэлзэж, итгэлгүй байдаг тул чуулганд болон ах эгч нарт тохиолддог бүх зүйл тэдний судалгааны сэдэв, цар хүрээ болдог. Тэд юу судалж байдаг вэ? Тэд гарч ирж буй бүх зүйлээс, бүлэгт эсвэл нэг хүнд тохиолдож буй бүхнээс Бурхан юу хийснийг, Тэр хэрхэн ажилласныг, үүн дотор ямар нэгэн тэмдэг, гайхамшиг байгаа эсэхийг, хүний төсөөлж чадах зүйлээс давсан, эсвэл хүний чадвар, хүрч чадах хязгаараас давсан ямар нэгэн шинэлэг, өвөрмөц тохиолдол байгаа эсэхийг судалж байдаг. Үүнээс гадна, Бурхан өөрсдийнх нь дотор хүний хүлээлтээс давсан тийм ажил хийсэн туршлагын талаар хэн нэгэн ах эгч ярьсан эсэхийг тэд судалж байдаг. Үүний нэг жишээ нь, ардын үлгэрт гардаг шиг голын дунгийн хясаанаас нэгэн охин гарч ирээд, тэднийг хамгийн их өлсөж байх үед нь дайлж цайлах явдал юм. Өөр нэг жишээ нь, тэд мөнгө төгрөгөөр дутмаг байх үед гэрт нь хаанаас ч юм гэнэт алт гарч ирэх, эсвэл тэднийг мөрдөн мөшгөж байх үед мөрдөж байсан хүмүүс нь гэнэт сохорч, юу ч харж чадахгүй болж, тэгээд тэнгэрэлч бууж ирээд тэдэнд: “Битгий ай, үр минь—би чамд туслахаар ирлээ” гэж хэлэх явдал юм. Өөр нэг жишээ гэвэл, ах эгч нар зэрлэгээр зодуулж, хэрцгийгээр тамлуулж байх үед бурханы агуу гэрэл тусаж, гэмт этгээдүүдийн нүдийг сохлон, тэднийг шалан дээр өнхрөн, өршөөл эрж, дахин хэзээ ч ах эгч нарыг цохиж зүрхлэхгүй болгох бөгөөд бурхан тэдний өшөөг авах; эсвэл, тэд Бурханы үгийг уншив ч хэчнээн хичээгээд ойлгож чадахгүй, нойрондоо дарагдах гэж байх үед нь манан дундаас нэгэн дүрс харагдаж, тэдэнд: “Бүү унт; сэр—миний үг ийм утгатай” гэж хэлэх; эсвэл, ямар нэг зүйл тохиолдож, тэд алдаа гаргах гэж байх үед дотроос нь хүчтэй зэмлэл, сахилгажуулалтаар тэгж хийх нь буруу, ингэж хийх нь зөв гэдгийг анхааруулж хэлж өгөх явдал юм. Хэрвээ жирийн хүмүүсийн туулж чадахгүй, хийж чадахгүй эдгээр зүйлийн аль нэг нь чуулганд, Бурханы гэрт, Бурханыг дагадаг хэн нэгэнд тохиолдвол энэ нь Бурхан төгс хүчит гэдгийг батлахад хангалттай байх болно. Хэрвээ ийм зүйл тохиолдохгүй, эсвэл маш ховор тохиолддог бол, тохиолдсон ч гэсэн энэ нь ердөө л дам яриа учраас бодит байдал, үнэмшилтэй байдал нь ихээхэн сулардаг бол Бурханы төгс хүчин бодит баримт мөн үү, биш үү? Бурханд төгс хүчний мөн чанар байдаг уу, үгүй юу? Антихристүүд зүрх сэтгэлдээ эдгээр санааны ард асуултын тэмдэг тавьдаг.

Бурхан ажиллаж, үг хэлж, хүнийг аварч байх зуур антихристүүд эдгээр тэмдэг, гайхамшиг, ер бусын хүч чадлыг үүрд эрэлхийлж байдаг. Тэд бодит байдал юм уу баримттай нийцдэггүй зүйлсийг эрэлхийлдэг. Тэдний эрэлхийлдэг эдгээр зүйл нь хүнийг аврах Бурханы ажил, үнэн, эсвэл хүний зан чанарын өөрчлөлттэй ямар ч хамаагүй. Гэсэн ч тэд эдгээрийг эрэлхийлэхээр улайран зүтгэдэг. Тэд Бурханы төгс хүчний талаар туйлын сониуч байдаг. Тэд залбирахдаа Бурханаас дандаа ингэж гуйдаг: “Өө, бурхан минь, чи төгс хүчээ надад харуулахгүй юу? Өө, бурхан минь, чи төгс хүчит биш гэж үү? Хэрвээ тийм бол энэ асуудлыг минь шийдэж өгөхийг чамаас гуйя. Бурхан минь, хэрвээ чи төгс хүчит, бүхнийг чадагч, хаа сайгүй оршин байдаг юм бол надад туслаач гэж чамаас гуйж байна, учир нь одоо надад сорилт тулгараад байна. Бурхан минь, хэрвээ чи төгс хүчит юм бол биеийн минь өвчин эмгэгийг арилгаж, тулгараад байгаа нөхцөл байдлыг минь холдуулж, аюулыг зайлуулахад минь туслаач гэж чамаас гуйя. Бурхан минь, хэрвээ чи төгс хүчит юм бол үүргээ гүйцэтгэх үед минь намайг ганцхан шөнийн дотор ухаантай, сэргэлэн, чадварлаг, гоц авьяастай болгож өгөөч гэж чамаас гуйя, ингэснээр би мэргэжлийн ур чадварыг суралцахгүйгээр эзэмшиж, мэргэжилтэн болж, бусдаас ялгарч чадна шүү дээ. Өө, бурхан минь, хэрвээ чи төгс хүчит юм бол чамд итгэх итгэлийг минь гүтгэж, шоолдог хүмүүсийг шийтгэж, цээрлүүлээч гэж чамаас гуйя. Тэдний нүдийг сохолж, чихийг нь дүлийрүүлж, толгой дээр нь яр шарх гаргаж, хөлийнх нь улнаас идээ бээр гоожуулаач. Тэднийг нохой шиг үхүүлээч. Бурхан минь, хэрвээ чи төгс хүчит юм бол төгс хүчээ надад харуулаач гэж чамаас гуйя.” Бурхан маш их үг хэлж, маш их ажил хийсэн боловч антихристүүд үүнийг хардаггүй, хэрэгсдэггүй; тэд Бурханы үгийг хэзээ ч зүрх сэтгэлдээ хүлээж авдаггүй, Түүний ажлыг болон хүнийг аврах чухал ажлынх нь алхам бүрийг ч зүрх сэтгэлдээ хүлээж авдаггүй, нухацтай ч авч үздэггүй. Харин ч тэд Бурханы оршин тогтнолыг баталж, Түүнийг төгс хүчит гэдгийг батлахын тулд тэмдэг, гайхамшиг үзүүлэхийг, ажлынхаа дундуур гайхамшиг үйлдэхийг Бурханаас шаардаж, нүдийг нь нээж, сониуч занг нь дарах онцгой зүйл хийхийг улайран шаарддаг. Бүр инээдтэй нь, антихристүүд залбирахдаа Бурханаас бүр ингэж гуйдаг: “Өө, бурхан минь, би чамайг харж чадахгүй байгаа болохоор миний итгэл өчүүхэн байна. Зүүдэнд минь ч хамаагүй жинхэнэ дүр төрхөө надад харуулаач—төгс хүчээ надад харуулаач гэж би чамаас гуйя, тэгвэл би чамд итгэж, чиний оршин тогтнолд эргэлзээгүй итгэж чадна. Хэрвээ чи тэгэхгүй бол, чамд итгэх итгэлдээ би үргэлж эргэлзэх болно.” Тэд Бурханы ажил, үгэн дундаас Түүний оршин тогтнолыг олж харж, мөн чанар, зан чанарыг нь мэдэж чаддаггүй атлаа өөрсдийг нь хүчирхэгжүүлж, итгэлийг нь бат бэх болгохын тулд хүний төсөөлшгүй нэмэлт зүйлсийг Бурханаар хийлгэх гэдэг. Бурхан маш их үг хэлж, маш их ажил хийсэн боловч Түүний үг хэчнээн бодитой байсан ч, Түүний хэлдэг үнэн хүмүүсийг хэчнээн босгон байгуулдаг байсан ч, тэдгээрийг ойлгох хэрэгцээ хэчнээн яаралтай байсан ч антихристүүд сонирхдоггүй бөгөөд зүрх сэтгэлдээ хүлээж авдаггүй. Үнэндээ, Бурхан хэдий чинээ их ярьж, хэдий чинээ тодорхой ажил хийнэ, тэд төдий чинээ зэвүүцэж, уцаарлаж, эсэргүүцдэг. Түүгээр ч барахгүй, Бурханыг яллах, доромжлох явдал хүртэл тэдний дотор бий болж; тэд Түүний эсрэг ингэж хашхичих болно: “Чиний төгс хүчин эдгээр үгэнд байна уу? Чиний хийдэг юм чинь ердөө л үг илэрхийлэх юм уу? Хэрвээ чи үг хэлээгүй бол, чи төгс хүчит биш байх байсан хэрэг үү? Хэрвээ чи төгс хүчит юм бол битгий ярь. Биднийг амь олж авч, зан чанарын өөрчлөлтөд хүрдэг болгохын тулд яриа, эсвэл үнэний талаар нөхөрлөх, үнэнээр хүнийг хангах аргыг битгий ашигла. Хэрвээ чи бид бүгдийг ганцхан шөнийн дотор тэнгэрэлч, өөрийнхөө элч болгочихвол—тэр чинь л төгс хүчин байх болно!” Бурхан үгээ хэлж, ажлаа хийхийн хэрээр антихристүүдийн уг чанар огт нуун дарагдахгүйгээр бага багаар илчлэгдэж, ил болдог бөгөөд үнэнд дургүйцэж, эсэргүүцдэг мөн чанар нь ч бас бүрэн ил тод болдог. Бурханы ялгамж чанар, мөн чанарыг басамжилдаг антихристүүдийн зан чанар, мөн чанар нь бас цаг хугацаа өнгөрч, Бурханы ажил тасралтгүй урагшлахын хэрээр бага багаар ил болж, илчлэгддэг. Антихристүүд тодорхойгүй зүйлсийг эрэлхийлдэг; тэд тэмдэг, гайхамшиг харахаар эрэлхийлдэг бөгөөд бодит байдалд нийцдэггүй энэхүү амбиц, хүсэлдээ захирагдсанаар үнэнд дургүйцэж, үзэн яддаг уг чанар нь ил гардаг. Харин эсрэгээрээ, бодит байдал болон үнэнийг үнэхээр эрэлхийлдэг, эерэг зүйлд итгэж, түүнийг хайрладаг хүмүүс Бурханы ажил, үгийн явцаас Түүний төгс хүчнийг хардаг бөгөөд энэ хүмүүсийн харж, олж авч, мэдэж чадах зүйлс нь яг л антихристүүдийн хэзээ ч мэдэж, олж авч чадахгүй тэр зүйлс юм. Хэрвээ хүмүүс Бурханаас амийг олж авах бол тэмдэг, гайхамшиг байх хэрэгтэй гэж антихристүүд итгэдэг; тэмдэг, гайхамшиггүйгээр зөвхөн Бурханы үгээс амь болон үнэнийг олж авч, улмаар зан чанарын өөрчлөлтөд хүрч, аврал хүртэнэ гэдэг боломжгүй зүйл гэж тэд итгэдэг. Антихристийн хувьд энэ нь үүрд боломжгүй зүйл бөгөөд ямар ч үндэслэлгүй юм. Тийм ч учраас тэд Бурханыг тэмдэг, гайхамшгийг харуулж, өөрсдөд нь зориулж гайхамшиг үйлдэнэ хэмээн найдаж цуцашгүйгээр хүлээж, залбирдаг бөгөөд хэрвээ Бурхан тэгэхгүй бол Түүний төгс хүчин оршин байдаггүй гэсэн үг. Үүний цаадах далд утга нь, хэрвээ Бурханы төгс хүчин оршин байдаггүй бол Бурхан гарцаагүй оршин байдаггүй гэсэн үг юм. Энэ бол антихристүүдийн логик юм. Тэд Бурханы зөвт байдлыг яллаж, Түүний төгс хүчнийг ч бас ялладаг.

Бурхан хүмүүсийг аварч байхад антихристүүд Түүний үг, янз бүрийн шаардлага болон санаа зорилгыг огтхон ч сонирхдоггүй. Тэд эдгээр зүйлийг эсэргүүцэж, зүрх сэтгэлийнхээ угаас дургүйцдэг. Тэдний сонирхдог зүйл бол бүх эерэг зүйлийн бодит байдал биш, үнэнийг эрэлхийлж, Бурханы зохион байгуулалтыг дуулгавартай дагасны үр дүнд хүний хүртэж чадах аврагдах, төгс болгуулах явдал ч бас биш юм. Тэгвэл тэд юуг сонирхдог вэ? Тэд бурхан өөрсдөд нь харуулахын тулд тэмдэг, гайхамшгийг үзүүлж, гайхамшиг үйлдэж, ингэснээрээ нүдийг нь нээж, тэднийг гайхалтай хүмүүс, супер хүмүүс, онцгой хүч чадалтай хүмүүс, ер бусын хүмүүс болгон хувиргахыг л сонирхдог. Тэд бурханы төгс хүчээр дамжуулан жирийн хүмүүс, эгэл хүмүүс, завхарсан хүмүүс гэх мэт нэршил, ялгамж чанар, байр сууриас салахыг хүсдэг. Тиймээс, Бурханы ажлын дундуур өөрсдөд нь ямар ч үзэл, асуудал байсан, тэдгээрийг шийдвэрлэхийн тулд тэд үнэнийг эрж хайдаггүй. Тэд үнэнийг ойлгож, зан чанарын өөрчлөлтөд хүрч чаддаггүйгээр үл барам, Бурханы хийдэг бүхэн үзэлтэй нь нийцдэггүйгээс болоод Түүнийг бас шүүж, яллаж, эсэргүүцэх болно. Антихристүүдийн нүдээр бол, Бурханы хийдэг бүх бодит ажил нь тэдний хүлээн зөвшөөрдөггүй, ялладаг зүйл юм. Эцэст нь, эдгээр үзэл болон Бурханы талаарх эдгээр тодорхойлолт нь тэднийг Бурханы мөн чанар оршин байдгийг зүрх сэтгэлдээ бүрмөсөн үгүйсгэхэд, цаашлаад Бурханы мөн чанар оршин байдгийг бүр ч ихээр яллаж, гутааж, доромжлоход хүргэдэг. Яагаад гэвэл, тэдний Бурханд итгэх итгэл нь бурхан төгс хүчит, бурхан тэдний гомдлыг тайлж, өшөөг нь авч өгнө, тэдний өмнөөс үзэн яддаг, дорд үздэг бүх хүнийг нь ялан дийлнэ—бурхан тэдний хүсэл, амбицыг хангана гэх суурин дээр тогтдог. Энэ бол тэдний Бурханд итгэх итгэлийн суурь юм. Гэвч өнөөдрийг хүртэл яваад, энэ ёрын муу хүмүүс тийм бурхан оршин байдаггүйг, мөн Бурхан тэдний төлөө юу ч хийх боломжгүйг одоо харж байна. Тэдний өнцгөөс харвал, энэ нь тэдний хувьд нэлээд таагүй нөхцөл байдал бөгөөд аймшигтай хэрэг юм. Тиймээс, олон зүйлийг туулсныхаа дараа Бурханы талаарх тэдний эргэлзээ, тээнэгэлзэл улам бүр хүчтэй болж, эцэст нь тэд Бурханыг болон Бурханы гэрийг орхиж, ертөнцийг эрэлхийлж, ёрын муу чиг хандлагыг дагаж, өөрсдийгөө Сатаны тэвэрт чулуудахаар шийддэг. Энэ хүмүүсийн хувьд юм ингэж л төгсдөг. Бурханы зөвт зан чанар болон Түүний төгс хүчинд ханддаг антихристүүдийн хандлагаас дүгнэвэл, антихристүүд үнэхээр үл итгэгчид юм. Тэдэнд Бурханд итгэх өчүүхэн төдий ч итгэл байдаггүй, Бурханы хийдэг зүйлийг өчүүхэн төдий ч дуулгавартай дагах юм уу хүлээн авдаггүй. Эерэг зүйлс болон үнэний тухайд бол тэд зэвүүцэж, эсэргүүцдэг. Тийм ч учраас, яаж ч харсан антихристүүдийн үл итгэгч мөн чанар үнэхээр байдаг. Энэ нь бусад хүн тэдэнд тулгасан зүйл биш, ялихгүй зүйлийг сүр болгож байгаа хэрэг ч биш—тэдний энэ мөн чанарыг ямар нэг зүйл тохиолдох үед тэдний харуулдаг бүх үзэл бодол, хандлагад үндэслэн тодорхойлдог.

Антихристүүд Бурханд олон жил итгэдэг боловч Бурхан хүний хувь заяаг захирдаг гэх баримтыг харж чаддаггүй. Тэд тэрхүү баримтыг ойлгож чаддаггүй. Нүднийх нь өмнө дэлгээтэй байхад тэд баримтыг ойлгож чаддаггүй—энэ чинь харалган байдал биш гэж үү? Бурханы зөвт зан чанар болон Түүний төгс хүчин нь чуулганы ажилд, Бурханы сонгосон хүмүүст, мөн тохиолддог бүхий л төрлийн зүйлд байнга харагддаг. Тэр эдгээр зүйлийг хүмүүст хаа сайгүй харуулдаг—гэвч антихристүүд харалган учраас тэдгээрийг харж чаддаггүй. Антихристүүд Бурханыг олон жил дагах үедээ: “Би бурханд олон жил итгэлээ, тэгээд юу олж авсан юм бэ?” гэх алдартай үгээ хэлнэ. Тэд үнэхээр юу ч олж аваагүй бололтой. Бурхан хүний төлөө амиа зориулсан боловч антихристүүд юу ч олж аваагүй. Энэ хөөрхийлөлтэй биш гэж үү? Үнэхээр хөөрхийлөлтэй! Антихристүүдийн тэрхүү үг асуудлыг маш сайн харуулдаг. Бурханы үгийг сонсож, Түүний ажлыг туулдаг, Түүний үгийг амиа болгон хүлээн авдаг хүн бүр ингэж хэлнэ: “Бид Бурханд олон жил итгэж, Түүнээс маш их зүйлийг олж авсан. Бид зөвхөн нигүүлсэл, ерөөл, Түүний хамгаалалт, Түүний өршөөлийг олж авсан төдийгүй—илүү чухал нь Бурханаас маш олон үнэнийг ойлгож, олж авсан. Бид хүний төрхтэйгөөр, нэр төртэй амьдардаг. Бид биеэ хэрхэн зөв авч явахаа мэддэг. Бид Бурханд маш их өртэй. Түүний төлдөг төлөөс, бидний төлөө хийдэг зүйлтэй нь харьцуулахад бидний өчүүхэн бэрхшээлийг дурдахын ч хэрэггүй. Хүн Бурханы хайрыг хариулах ёстой.” Харин антихристүүд бол яг эсрэгээрээ байдаг. Тэд: “Сүүлийн хэдэн жил бурхан ажиллаж байгаа байтал би яагаад юу ч олж аваагүй юм бэ? Та нар бүгд л тэрийг ч, энийг ч олж авсан, тийм ч, ийм ч туршлагатай болсон гэж ярьдаг—гэхдээ тэр туршлагууд чинь гэдсийг чинь цатгах юм уу? Тэр туршлагууд ямар үнэ цэнтэй юм бэ? Ерөөл, нигүүлсэл, тэмдэг, гайхамшгийг харахтай харьцуулахад тэдгээр нь дурдахын ч хэрэггүй зүйл биш гэж үү? Тийм ч учраас би бурханд олон жил итгэхдээ юу ч олж аваагүй юм шиг санагддаг. Миний амссан зовлон, бурханы төлөө хаяж, зарлагадсан зүйлтэй харьцуулахад миний олж авсан зүйлс огтхон ч үнэ цэнгүй байсан! Үнэн гэдэг чинь хэдэн үг хэллэг, онолоос өөр юу юм бэ? Хэдэн хоосон сургаалаас өөр юу юм бэ? Би эдгээр үг, эдгээр үнэнийг сонссон ч надад ямар нэгэн асар том өөрчлөлт гарсан гэж огт санагдахгүй байна! Юуны өмнө, юм бодох үед миний толгой тийм ч сэргэлэн биш байна. Түүгээр ч барахгүй, би хөгширч байна, эрүүл мэнд минь ч урьдынхаасаа дээрдэхгүй байна. Үс минь бууралтаж, нүүрэнд минь илүү олон үрчлээ суусан—бүр хэдэн шүд минь унасан, оронд нь шинэ шүд ургаагүй. Аврагдсан хүмүүс шинэхэн, цовоо сэргэлэн хүүхдүүд шиг байдаг гэж бурхан хэлдэг, гэтэл би энд хөгшин хүний царайтай, хөгширч яс арьс болсон байж байна. Би хүүхэд болон хувираагүй. Бурханы үгээр бол буурал үстэй хөгшид тас хар үстэй залуус болон хувирч чадна. Би яагаад өөрчлөгдөөгүй юм бэ? Хүмүүсийг бүрэн өөрчилнө гэж бурхан хэлдэг ч энэ нь надад тохиолдоогүй; би шинэ хүн болоогүй. Би хэвээрээ л байна, надад ямар нэгэн зүйл тохиолдох үед би өөрөө л тэдгээрийг хэрхэн зохицуулахаа бодож олох хэрэгтэй болдог. Махан биеийн минь бэрхшээлүүд ч бас нэмэгдэж байна—би байнга сул дорой, сөрөг байдаг. Түүгээр ч барахгүй, сүүлийн хоёр жилд ой санамж минь муудсан. Би бурханы үгийг маш их уншдаг ч тэр миний ой санамжийг сайжруулаагүй. Биеийг нь хөгшрүүлдэггүй жаахан онцгой чадварыг бурхан хүмүүст өгч чадахгүй юм уу? Яг одоо хамгийн том асуудал бол хүмүүс бүрэн өөрчлөгдөх явдал гэж надад санагдаж байна; үнэн тэр асуудлыг шийдэж чадахгүй юм шиг байна. Хэрвээ бурхан хэн нэгнийг үнэхээр гэрэлтсэн тэнгэрэлчийн дүр төрхтэй шинэ хүн болгон хувиргаж чадах ямар нэг зүйл хэлдэг байсан бол, тэр хүн нь биегүй болж чаддаг, хана нэвтлэн гарч чаддаг, хавчлага, аюултай тулгарах үедээ тарни уншаад алга болж чаддаг, хэзээ ч баригддаггүй байсан бол—бурханы үгийг байнга уншсанаар хүмүүсийн үс бууралтдаггүй, нүүрэнд нь үрчлээ суудаггүй, унасан шүднийх нь оронд шинэ шүд ургадаг байсан бол—тэгвэл гайхалтай байх сан! Бүрэн өөрчлөгдөнө гэж тэрийг л хэлнэ! Хэрвээ бурхан эдгээр зүйлийг хийдэг байсан бол би түүнийг бурхан гэдэгт ямар ч эргэлзээгүйгээр итгэх байсан. Хэрвээ тэр үргэлжлүүлэн ярьж, үнэнийг номлоод байвал миний итгэл удахгүй мохно; удахгүй би итгэж чадахаа больж, магадгүй үүргээ ч гүйцэтгэж чадахгүй болно. Би тэгэхийг хүсэхгүй.” Антихристүүд Бурханыг дагах хугацаанд тэдний зүрх сэтгэлд Бурханаас шаардах тийм, ийм шаардлага байнга гарч ирдэг бөгөөд тэдний үзэл дотор бүхий л төрлийн эргэлзээ, хатуу шаардлага байнга бий болж, орчин нөхцөл болон хувийн хүсэлдээ автан тэдэнд элдэв янзын хачин бодол төрдөг. Гэхдээ ганц л зүйл бий: Тэд Бурханы хэлдэг үгийг ойлгож чаддаггүй, Бурхан хүнийг аврахын тулд ажилладаг гэдэг баримтыг харж чаддаггүй, Бурханы хийдэг бүхэн хүнийг аврахын төлөө байдаг, энэ бүхэн нь хүнийг зан чанарын өөрчлөлтөд хүргэхийн төлөө байдаг гэдгийг тэд бүр ч ойлгож чаддаггүй. Тиймээс тэд итгэх тусмаа урам зоригоо алддаг; итгэх тусмаа зүрх сэтгэлд нь сөрөг байдал, сэтгэлээр унах мэдрэмж төрж, тэдэнд ухрах, бууж өгөх мэдрэмж, бодол төрдөг. Бурханы мөн чанарын хувьд гэвэл, тэд үүнд итгэх, хүлээн зөвшөөрөх, эсвэл хүлээж авах нь байтугай—итгэх тусмаа тэд энэ асуудалд санаа тавихаас ч төвөгшөөдөг. Тийм ч учраас, нөхөрлөлийн үеэр ямар нэг зүйл бол Бурханы зөвт байдал, Түүний төгс хүчин, дээд эрх юм, хүмүүс үүнийг дуулгавартай дагаж, үүнийг мэдэх ёстой гэж чамайг хэлэх үед антихристүүд гаднаа ганц ч үг ган хийхгүй—ямар ч үзэл бодол илэрхийлэхгүй. Гэвч дотроо зэвүүцэх сэтгэл төрдөг: Тэд сонсохыг хүсэхгүй; тэд сонсох дургүй байх болно; зарим нь зүгээр л босоод явчихдаг. Хүн бүр номлол сонсож байх үед, бусад нь Бурханы үгийг нөхөрлөж байх үед, ах эгч нар туршлагын гэрчлэлээ асар их урам зоригтойгоор нөхөрлөж байх үед—антихристүүд юу хийж байдаг вэ? Цай ууж, сэтгүүл уншиж, утсаараа тоглож, дэмий хов жив ярьдаг. Тэгээд эдгээр чимээгүй үйлдлээрээ эсэргүүцэж, тэрсэлснээрээ тэд Бурханы хийдэг бүхэн хэрэггүй зүйл гэдгийг зан авираараа батлахыг оролддог: “Та нар зүгээр л аливааг зөвтгөх гэж оролдон, өөрсдийгөө хуурч байна—бурхан болон үнэн гэж ерөөсөө байдаггүй, бурхан хүн төрөлхтнийг аварна гэдэг ердөө л боломжгүй зүйл!” Тэдний нүдээр бол, үнэнд итгэдэг, Бурханыг дуулгавартай дагадаг, Бурхан хүн төрөлхтнийг аварч чадна гэх баримтад итгэдэг бүх хүн тэнэгүүд юм—тэд бүгд тархигүй, бүгд мэхлэгдсэн. Хүний хувь заяа өөрийнх нь гарт байдаг, хүн өөрийнхөө хувь заяаг бусдаар зохион байгуулуулж болохгүй, хүмүүс бол хүүхэлдэй биш, харин оюун ухаантай, асуудлыг бие даан бодох чадвартай гэж тэд итгэдэг—хэрвээ хэн нэгэн өөрийнхөө хувь заяаг ч гартаа авч чадахгүй бол хог шаар, дорд хүн юм. Тиймээс, юу ч болж байсан, тэд хувь заяагаа Бурханд даатгаж, Түүгээр хянуулахыг хүсдэггүй. Энэ бол Бурханы хийдэг бүхэнд ханддаг антихристүүдийн хандлага юм. Тэд эхнээсээ дуустал Сатаны зарц нарын дүрд тоглодог үзэгчид болон үл итгэгчид хэвээр үлддэг. Тэд бол бэлэнчлэгчид, төвөг удагчид—тэд бол сэмхэн шургалсан мууг үйлдэгчид юм.

В. Бурханы ариун байдал, цор ганц байдлыг басамжлах

Антихристүүд Бурханы зан чанар-мөн чанар дахь зөвт байдал болон төгс хүчинд өчүүхэн төдий ч итгэдэггүй, хүлээн зөвшөөрдөггүй, тэдгээрийг бүр мэддэг ч үгүй. Тэдний хувьд Бурханы ариун байдал, цор ганц байдалд итгэж, хүлээн зөвшөөрч, мэдэх нь мэдээж бүр ч хэцүү. Тиймээс Бурхан хүмүүсийг үнэнч шударга хүн, байр сууриа сахиж чаддаг, энгийн даруухан бүтээгдсэн зүйлс байлгана гэж дурдах үед антихристүүдэд элдэв бодол төрж, хандлага, мэдрэмж бий болдог. Тэд: “Бурхан өндөр дээд биш гэж үү? Тэр хамгийн дээд нь биш гэж үү? Хэрвээ тийм бол хүнд тавьдаг түүний шаардлага агуу, өндөр дээд байх ёстой. Би бурхныг маш нууцлаг гэж бодсон; түүнийг хүнд ийм ялихгүй шаардлага тавина гэж би бодоогүй. Эдгээрийг үнэн гэж үзэж болох уу? Тэдгээр нь хэтэрхий энгийн! Бурхны шаардлага өндөр байх нь зөв: Хүн супер хүн, агуу хүн, чадвартай хүн байх ёстой—энэ л бурхны хүнээс шаардах ёстой зүйл. Тэр хүнийг үнэнч шударга хүн байлгана гэдэг үнэхээр бурхны ажил мөн үү? Энэ хуурамч биш гэж үү?” гэж хэлдэг. Зүрх сэтгэлийнхээ гүнд антихристүүд үнэнийг эсэргүүцээд зогсохгүй, ингэхдээ тэдэнд Бурханыг доромжлох бодол ч бас төрдөг. Энэ нь тэд үнэнийг басамжилж байгаа хэрэг биш гэж үү? Тэд Бурханы шаардлагыг үл тоомсорлож, басамжлах хандлагаар дүүрэн байдаг; Бурханы шаардлагыг зэвүүцэж, үл тоож, ёжилж, тохуурхсан хандлагаар тодорхойлж, ханддаг. Антихристүүд зан чанар-мөн чанарын хувьд олиггүй гэдэг нь илэрхий байна; тэд үнэн, сайхан, бодит зүйлс юм уу үгийг хүлээн авч чаддаггүй. Бурханы мөн чанар нь үнэн бөгөөд бодит, мөн хүмүүст тавьдаг Түүний шаардлага хүмүүст хэрэгтэй зүйлтэй нийцдэг. Антихристүүдийн хөнддөг “агуу, өндөр дээд” гэдэг нь юу вэ? Энэ нь хуурамч, сүржин, хоосон зүйл; энэ нь хүмүүсийг завхруулж, төөрөлдүүлдэг; хүмүүсийг унагааж, Бурханаас холдуулдаг. Нөгөөтээгүүр, Бурханы илэрхийлдэг үнэн болон Түүний амь итгэмжит, хайр татам, бодит байдаг. Хүн Бурханы үгийг хэсэг хугацаанд туулмагцаа ганцхан Бурханы амь л хамгийн хайр татам гэдгийг, гагцхүү Түүний үг л хүмүүсийг өөрчилж, тэдний амь болж чадна, мөн хүмүүст хэрэгтэй зүйл мөн гэдгийг олж мэдэх болно—харин Сатан болон антихристүүдийн дэвшүүлсэн тэрхүү агуу, өндөр дээд үзэл бодол, үг хэллэг нь хүнд тавьдаг Бурханы шаардлагын үнэн, бодит байдлын яг эсрэгээр байдаг. Тиймээс иймэрхүү төрлийн мөн чанараасаа үүдэн антихристүүд Бурханы ариун байдал, цор ганц байдлыг огтхон ч хүлээн авч чаддаггүй. Тэдгээр зүйлийг тэд яагаад ч хүлээн зөвшөөрөхгүй. Бурханы ил болгосон хүмүүсийн завхарсан зан чанар, завхарсан мөн чанарын янз бүрийн талууд—тэдний гөжүүд, биеэ тоосон байдал, ов мэхтэй, хорон муу, үнэнд зэвүүцдэг болон харгис хэрцгий зан чанарын тухайд бол антихристүүд эдгээрийг огт хүлээн авдаггүй. Бурхан хүмүүсийг шүүж, хатуу зэмлэдгийн тухайд антихристүүд эдгээрээс Бурханы ариун байдал, хайр татам байдлыг мэдэж авч чаддаггүйгээр үл барам, харин ч эсрэгээрээ Бурханы хэлдэг тэдгээр үгэнд зүрх сэтгэлдээ зэвүүцэж, тэдгээрийг эсэргүүцдэг. Хүний завхарсан зан чанарыг гэсгээж, шүүж, ил болгодог Бурханы үгийг унших бүрдээ тэд үзэн ядаж, хараал хэлэхийг хүсдэг. Хэрвээ хэн нэгэн тэднийг биеэ тоосон, гөжүүд, үнэнд зэвүүцдэг хорон муу хүн гэж хэлбэл тэд тэр хүнтэй маргалдаж, өвөг дээдсийг нь хараана; хэрвээ хэн нэгэн тэдний завхарсан мөн чанарыг ил болгож, тэднийг яллавал тэр хүн өөрсдийг нь алах гэж байгаа мэт—тэд яавч хүлээн авахгүй. Антихристүүд ийм мөн чанартай, ийм зүйл харуулдаг учраас л өөрсдөө ч мэдэлгүй танигдаж, өөрийн эрхгүй Бурханы гэр болон чуулганд тусгаарлагдаж, илчлэгддэг. Тэдний амбиц, хүсэл ихэнхдээ биелдэггүй, тиймээс Бурханы хэлдэг үг, Түүний оршин тогтнол болон “Бурханы гэрт үнэн ноёрхдог” гэх үгэнд хандах тэдний үзэн ядалт улам нэмэгддэг. Хэрвээ чи тэдэнд тэр үгийг хэлбэл тэд чамтай үхтлээ тулалдаж, чамайг үхтэл чинь тарчлаахыг хүснэ. Энэ нь дангаараа, антихристүүд Бурханд дайсагнадаг гэдгийг харуулж байгаа биш үү? Үнэхээр тийм! Хэрвээ хэн нэгэн: “Бурхан бол цор ганц; хүн Түүнээс өөр ямар ч хүнийг, эсвэл ямар ч шүтээнийг шүтэж болохгүй” гэж хэлбэл антихрист үүнийг сонсохыг хүсэх үү? (Үгүй.) Яагаад үгүй гэж? Эдгээр үг тэднийг ялладаг биш гэж үү? Тэдний бурхан байх эрхийг нь хасаж байгаа биш үү? Тэд бурхан байх эрхгүй болж, тэр найдвар нь бөхвөл баярлах уу? (Үгүй.) Тийм ч учраас хэрвээ чи тэднийг ил болгож, нэр хүнд, байр суурийг нь сүйтгэж, хэн ч тэднийг шүтэхгүй болгож, хүмүүсийг өөртөө татаж чадахгүй, байр суурьгүй болгож орхивол тэд хорлонтой, чөтгөрийн савраа чам руу далайж, чамайг тарчлаана. Чуулганд ямар нэг зүйл тохиолдож, хэн нэгэн үүнийг Дээрхэд мэдээлэх гэвэл, чуулганы удирдагч нь антихрист байвал мэдээлэхийг нь зөвшөөрөх үү? Тэд түүнийг давж гарч чадахгүй. Тэр: “Хэрвээ чи тэрийг мэдээлбэл үр дагавар нь чиний толгой дээр бууна шүү! Хэрвээ Дээрх биднийг засаж, манай чуулганы хүмүүсийг зайлуулбал би чамайг харамсахад хүргэнэ—бүх хүнийг чамайг орхиход хүргэнэ. Тэгээд чи зайлуулагдах ямар байдгийг мэдэрнэ дээ!” гэж хэлнэ. Энэ нь мэдээлэх гэж байсан хүнийг айлгаж, сүрдүүлж байгаа хэрэг биш гэж үү? Тэрхүү антихрист: “Бурхан цор ганц, тийм биз дээ? За яах вэ; би ч бас цор ганц байх болно. Манай чуулганд миний хэлсэн зүйл л хууль. Чи юу ч хийхийг хүссэн надаар дамжих ёстой—тэгээд чи намайг давж гарахгүй. Чи намайг давж гарахыг хүсэж байна уу? Чи намайг үхсэний дараа л тэгнэ дээ! Би чуулгандаа ноёрхдог; энд миний хэлсэн зүйл л хууль. Би бол үнэн—би бол цор ганц!” гэдэг. Энэ нь диавол өөрийгөө харуулж байгаа хэрэг биш үү? Тийм ээ—түүний диаволын дүр төрх ил болж, тэр диаволын үгээ хэллээ.

Антихристүүд Бурханы мөн чанарт хэрхэн ханддагийн тухайд бол, тэд үл итгэж, эргэлзэж байснаа, байдлыг харзнаж, шалгаж, эцэст нь шүүж, Бурханыг доромжлоход хүрдэг. Энэ нь тэднийг алхам алхмаар намаг балчиг, ёроолгүй ангал руу хөтөлдөг, мөн Бурханыг эсэргүүцэж, Түүний дайсан болох, Түүнтэй бүрмөсөн зөрчилдөж, эцсээ хүртэл Түүнийг чангаар эсэргүүцэх зам руу хөтөлдөг бөгөөд тэндээс буцах зам үгүй. Тэд Бурханы мөн чанар оршин байдаг гэдгийг зүгээр нэг хүлээн зөвшөөрдөггүйгээр үл барам, харин ч Бурханы мөн чанарын тал бүрийн тухай элдэв үзэл, төсөөлөлтэй болж, үүгээрээ эргэн тойрныхоо хүмүүсийг болон харилцаж буй хүмүүсээ төөрөлдүүлдэг. Тэдний зорилго бол илүү олон хүнийг өөрсөдтэйгөө адилхан болгож, Бурханы оршин тогтнол болон Бурханы мөн чанарын оршин тогтнолд эргэлзүүлэх явдал юм. Тэд үхэхдээ хүртэл бусдыг өөрсөдтэйгөө хамт чирч унагана. Тэд ганцаараа муу зүйл хийгээд ханадаггүй—харин өөртэй нь ханьсах, өөртэй нь хамт муу зүйл хийх, өөртэй нь хамт Бурханыг эсэргүүцэж, Түүний гэрийн ажлыг үймүүлэх, өөртэй нь хамт Бурханд эргэлзэж, Түүнийг үгүйсгэх өөр хүмүүсийг олохыг хүсдэг. Антихристүүд Бурханы мөн чанарын тал бүрийн талаарх үзэл, төсөөллөөр дүүрэн байдаг. Тэд Бурханы хийдэг бүхнээс Түүний мөн чанарыг танин мэдэж чаддаггүйгээр үл барам, Бурханы мөн чанарыг задлан шинжилж, судалж, шалгаж, шүүдэг бөгөөд тэр ч байтугай Бурхантай нууцаар тэмцэлдэж, “Чи цор ганц биш гэж үү? Чи хүн төрөлхтний хувь заяаг захирдаг бурхан биш гэж үү? Чамд итгэдэг хүмүүст ийм зүйл тохиолдохыг чи яаж зөвшөөрч чадаж байна аа? Хэрвээ чи цор ганц бурхан мөн юм бол, чиний ажлын талбарт аль нэг дайсны хүч нэвтрэхийг чи огтхон ч зөвшөөрөх ёсгүй” гэж хэлдэг. Энэ ямар гээч яриа вэ? Чуулганд ямар нэгэн зүйл тохиолдох бүрд антихристүүд хамгийн түрүүнд босож, хорлон сүйтгэх, сөрөг, шүүмжилсэн үг хэлдэг. Тэд хамгийн түрүүнд босож, Бурхантай маргалдаж, Түүнтэй сөргөлдөж, Түүнийг тэгэх ёстой, ингэх ёстой хэмээн шаардана. Ялангуяа Бурханы гэр бэрхшээл юм уу төвөгтэй асуудалтай тулгарах үед антихристүүд хөл нь газар хүрэхгүй баярладаг. Тэр үед л тэд хамгийн их баярлаж, хамгийн их сэтгэл хангалуун байдаг бөгөөд баярласандаа хамгийн өндөрт үсэрдэг. Тэд Бурханы гэрийн ашиг сонирхлыг хамгаалж чаддаггүйгээр үл барам, харин ч хөндлөнгөөс харж, ажиглаж, инээж, Бурханы гэрт бослого гарч, Түүний сонгосон бүх хүн баривчлагдан, тарж бутарч, Түүний гэрийн ажил цааш ахиж чадахгүй болохыг тэсэн ядан хүлээдэг. Тэр үед тэд Шинэ жилийн үдэш мэт л баярлах болно. Бурханы гэрт тохиолдсон ямар нэг зүйл шийдвэрлэгдэж, зохицуулагдах бүрд, ах эгч нар үүнээс сургамж авах үед антихристүүдэд “ял” оноогддог. Энэ нь бас антихристүүд хамгийн их сэтгэлээр унаж, гуниглаж, цөхрөнгөө бардаг үе юм. Тэд ах эгч нарын ажил үйлс сайн байхыг, эсвэл Бурханыг дагагчид итгэлтэй байж, Түүнийг дагахдаа итгэл дүүрэн байхыг харж тэвчдэггүй; Бурханы үгийн удирдамж дор ах эгч нарын зан чанар өөрчлөгдөж, үүргээ үнэнчээр гүйцэтгэн, ажил улам бүр сайжирч байгааг тэд харж тэвчдэггүй. Тэд чуулган цэцэглэн хөгжиж, Бурханы удирдлагын төлөвлөгөө аажим аажмаар сайн зүгт хөгжиж байгааг харж тэвчдэггүй—мөн хүмүүс үргэлж Бурханы үгийг номлож, Түүнийг гэрчилж, Түүний хайр татам байдал болон зөвт зан чанарыг магтахыг тэд бүр ч их үзэн яддаг. Үүнээс ч илүүтэйгээр, хүмүүст юу ч тохиолдсон Бурханыг эрж хайж, Түүнд залбирч, Түүний үгийг эрж хайн, Түүнийг дуулгавартай дагаж, Түүний зохион байгуулалтыг дагаж мөрдөж байгааг тэд жигшдэг. Антихристүүд Бурханы гэрээс хоол идэж, Бурханы үгийг таашааж, Түүний гэрийн бүх ашиг тусыг эдэлдэг хэр нь Бурханы гэрийг шоолж инээх боломж гараасай гэж байнга хүсэж байдаг. Тэд Бурханд итгэдэг бүх хүн тарж бутарч, Бурханы ажил цааш ахиж чадахгүй болохыг тэсэн ядан хүлээж байдаг. Тиймээс Бурханы гэрт ямар нэг зүйл тохиолдох үед үүнийг хамгаалж, асуудлыг шийдвэрлэх арга зам бодож олж, ах эгч нарыг хамаг чадлаараа хамгаалж, эсвэл тэдэнтэй нэгдэн асуудлыг хамтдаа зохицуулж, хамтдаа Бурханы өмнө ирж, Бурханы дээд эрхийг дуулгавартай дагахын оронд антихристүүд хөндлөнгөөс харж, инээж, олиггүй зөвлөгөө өгч, сүйтгэж, үймүүлнэ. Эгзэгтэй мөчид тэд Бурханы гэрийг хохироон байж гаднын хүмүүст тусламжийн гар сунган, улмаар Сатаны зарц нар мэт авирлаж, аливааг санаатайгаар үймүүлж, сүйтгэдэг. Ийм хүн Бурханы дайсан биш гэж үү? Хэдий чинээ эгзэгтэй мөч байна, тэдний диаволын төрх төдий чинээ тодорхой ил болдог; хэдий чинээ эгзэгтэй мөч байна, хэдий чинээ үйл явдал ихтэй байна, тэдний диаволын төрх төдий чинээ нарийн ширийн, бүрэн дүүрэн ил болдог; хэдий чинээ эгзэгтэй мөч байна, тэд Бурханы гэрийг хохироон байж гаднын хүмүүст төдий чинээ их тусалдаг. Тэд ямар гээч амьтад вэ? Ийм хүмүүс ах эгч нар мөн гэж үү? Тэд бол хорлон сүйтгэх, жигшүүртэй зүйл хийдэг хүмүүс; тэд бол Бурханы дайснууд; тэд бол диаволууд, Сатанууд; тэд бол ёрын муу хүмүүс, антихристүүд юм. Тэд ах эгч биш, бас аврагдах хүмүүс ч биш. Хэрвээ тэд үнэхээр ах эгч, Бурханы гэрийн хүмүүс байсан бол Бурханы гэрт ямар ч асуудал гарсан, ах эгч нартайгаа нэгэн сэтгэлээр нэгдэж, хамтдаа үүнтэй нүүр тулан, зохицуулах байсан. Тэд хөндлөнгийн ажиглагч байхгүй, харж, инээнэ гэж бүр ч үгүй. Зөвхөн антихристүүд шиг хүмүүс л хөндлөнгөөс харж, инээж, Бурханы гэрт муу зүйл тохиолдохыг тэсэн ядан хүлээнэ.

Антихристүүдийн мөн чанар юун дээр ч, ямар ч хэрэг явдал дээр ил болж магадгүй. Үүнийг тун нуухын аргагүй. Тэд юу ч хийж байсан, ямар ч асуудал байсан, тэдний харуулдаг бүх үзэл бодол, зан чанар нь хүнд ч, Бурханд ч жигшмээр байдаг. Тэд тохиолдсон янз бүрийн зүйл дээр сүйтгэж, саад болж, үймүүлж, хөндлөнгөөс харж инээгээд зогсохгүй—мөн Бурхантай байнга сөргөлдөж, Түүнийг сорьдог. Бурханыг сорино гэдэг нь ямар утгатай вэ? (Зүрх сэтгэлдээ тэд Бурханд итгэдэггүй бөгөөд Түүний бодлыг шалгаж, юу болохыг нь олж мэдэхийн тулд зарим нэг зүйл хэлж, эсвэл ямар нэгэн заль мэх хэрэглэдэг.) Ийм зүйл байнга гардгийг чи хардаг. Иовын хэрэг явдал дээр Сатан Бурханыг хэрхэн сорьсон бэ? (Сатан эхний удаад ярихдаа, хэрвээ Бурхан Иовын гэр бүл, эд хөрөнгийг цохивол тэр цаашид Бурханыг шүтэхгүй гэж хэлсэн; хоёр дахь удаад, хэрвээ Бурхан Иовын мах, ясыг цохивол тэр Бурханыг үгүйсгэнэ гэж хэлсэн. Сатан Иовд гамшиг тохиолдуулах замаар Бурханыг сорихыг хүссэн.) Энэ нь сорилт мөн үү? Энэ нь уг нэр томьёоны үнэн зөв тодорхойлолт мөн үү? (Үгүй.) Нарийн яривал, тэрхүү хэсгүүд нь буруутгалыг хэлж байгаа юм. Сатаны эдгээр зүйлийг хэлсэн санаа нь: “Иовыг төгс хүн гэж чи хэлээгүй гэж үү? Чиний түүнд өгсөн тэр бүх сайн сайхан зүйл байхад тэр чамайг шүтэхгүй байж яаж чадах юм бэ? Хэрвээ чи түүний тэр сайн сайхан зүйлсийг нь сүйтгэвэл, тэр чамайг шүтсээр байх болно гэж чи бодож байна уу?” гэсэн утгатай байв. Энэ бол буруутгал юм. Тэгвэл сорилт гэж ямархуу зүйл вэ? Сатан дээрэмчдээр Иовын эд хөрөнгийг дээрэмдүүлж, тонуулсан. Иовын хувьд энэ нь сорилт байсан. Энэ нь яагаад сорилт вэ? Ийм учраас: “Чи бурханд итгэдэггүй гэж үү? Намайг чиний эдгээр зүйлийг цохих үед чи түүнд итгэдэг хэвээр байхыг чинь харъя!” Харин Иов үүнийг хэрхэн ойлгосон бэ? Үүнийг Бурханаас ирсэн шалгалт гэж итгэсэн учраас тэр тэмцэж, эсэргүүцээгүй, юу ч хэлээгүй—тэр дуулгавартай дагаж, үүнийг Бурханаас хүлээн авсан. Эзэн Есүст тохиолдсон зүйлс ч бас бий: Сатан Эзэн Есүсээр чулууг хоол болгуулж, ертөнцийн бүх алдар суу, эд баялгийг Түүнд харуулан, өөртөө мөргүүлэхээр сөгдүүлсэн. Тэдгээр нь уруу таталт байсан. Тэгвэл антихристүүд Бурханыг сорихын тулд ямар зүйл хийдэг вэ? (Антихристүүдэд Бурханаас эмээх сэтгэл байдаггүй. Тэд ёрын муу гэдгийг нь мэдсээр байж ёрын мууг үйлддэг; Бурханы шийтгэл өөрсдөд нь ирэх эсэхийг харахын тулд тэд Түүнийг сорихыг хүсдэг. Тэд Бурханы зөвт зан чанарт итгэдэггүй учраас ёрын мууг үйлдэх үедээ мөс чанарын ухамсаргүй байдаг.) Энэ бол сорилт юм. Тэд үүнд туршаад-үзье гэсэн сэтгэлгээгээр ханддаг; тэд Бурхан яг юу хийхийг харахыг хүсдэг: “Бурхан сүр жавхлант, уур хилэнтэй биш гэж үү? За яах вэ, би чуулганыг дарангуйлж, бурханы болон хүний ар хударгаар маш олон муу зүйл хийсэн—үүнийг бурхан мэдэж байгаа юу, үгүй юу? Хэрвээ миний дотор ямар ч гуниг байхгүй, би махан биеийн ямар ч шийтгэл амсахгүй бол, энэ нь бурхан мэддэггүй гэсэн үг.” Тэд Бурхан төгс хүчит мөн эсэхийг сорихын тулд, Тэр хүмүүсийн зүрх сэтгэлийн гүнийг ажигладаг эсэхийг сорихын тулд бага зэрэг өдөж үздэг. Сорилт гэдэг нь энэ юм. Тэд хэргийн үнэн зөвийг батлахыг, Бурхан үнэхээр арга хэмжээ авах эсэх, Тэр үнэхээр оршин байдаг эсэхийг сорихыг хүсдэг. Сорилт гэдэг нь энэ юм.

Эх газрын Хятадад нэгэн цагт хэсэг бүлэг хүнийг төөрөлдүүлсэн нэг антихрист байсан. Тэрээр Бурханы гэр хилийн чанадад найрал дууны баг зохион байгуулж, магтан дуу дуулж байгааг хараад: “Та нар хилийн чанадад найрал дууны багтай байж чадаж байгаа бол бид ч бас энд тэрийг хийж чадна” гэж бодсон. Тиймээс тэр янз бүрийн газраас хүмүүсийг цуглуулж, найрал дуу дуулуулсан. Тэр тэдэнд зориулж олон үзэгч цуглуулсан бөгөөд энэ нь нэлээд сүртэй дүр зураг байв. Тэр яагаад үүнийг хийсэн бэ? Нэг талаар тэрээр бие даасан хаанчлал байгуулж байсан бөгөөд үүнийг нурших шаардлагагүй. Нөгөө талаар түүний хэлэх гэсэн санаа нь: “Бидний итгэдэг бурхан бол үнэн бурхан бөгөөд бидэнд ариун сүнсний ажил бий. Бид дайсагнасан орчинд байж, агуу улаан луу биднийг хавчиж, биднийг маш нарийн, чанд хянаж байж болох ч, бурхан биднийг хамгаалж байгаа эсэхийг хүмүүст харуулцгаая. Бидэнд ямар нэг зүйл тохиолдох эсэхийг харцгаая; бид баривчлагдаж чадах эсэхийг харцгаая” гэсэн үг байв. Энэ ямар гээч сэтгэлгээ вэ? (Сорих сэтгэлгээ.) Энэ бол сорьж буй хэрэг юм—энэ нь Бурхан төгс хүчит, хаа сайгүй оршин байдаг гэдэгт итгэх итгэлийг уриа лоозон, онч үг болгон ашиглаж, Бурхан яг юу хийхийг шалгаж, Түүнтэй мөрийцөж, Түүнтэй тэмцэлдэхийн тулд хийж буй хэрэг юм. Үүнийг “сорих” гэж нэрлэдэг. Зарим хүний хувьд, бусад нь тэдэнд: “Чи үүнийг идэж болохгүй; энэ чиний ходоодыг хямраана шүү” гэж хэлэхэд тэд: “Би чамд итгэхгүй байна, би үүнийг иднэ! Бурхан миний ходоодыг хямраах нь уу, үгүй юу гэдгийг харъя” гэдэг. Тэгээд тэд үүнийг иддэг бөгөөд үнэхээр ч ходоод нь хямардаг. Тэд дотроо: “Бурхан яагаад намайг хамгаалсангүй вэ? Бусад хүний ходоод хямарсан боловч тэр нь тэд Бурханд итгэдэггүйгээс болсон. Би Бурханд итгэдэг; яагаад бусадтай адил миний ходоод хямарчхав аа?” гэж боддог. Энэ ямархуу зан авир вэ? (Сорих зан авир.) Энэ нь тэд Бурханыг танин мэддэггүйн үр дүн юм. Гэхдээ антихристүүдийн хувьд үүн дээр нэмээд нэг зүйл бий: Тэд Бурханы мөн чанар оршин байдаг гэдгийг огт хүлээн зөвшөөрдөггүй тул өөрсдийн хүчин чармайлт, өөрсдийн төсөөллөөр аливааг хийдэг бөгөөд итгэлээр хийдэггүй. Харин ч тэд Бурханыг сорьж байдаг. Тэд Бурхан оршин байдаг эсэх, Түүний төгс хүчин бодит эсэх, Тэр үнэхээр өөрсдийг нь хамгаалж чадах эсэхийг судлахын тулд өөрсдийн зан авир болон зуурдын бодол, сэтгэл хөдлөлөө ашиглаж байдаг. Хэрвээ тэдний туршилт амжилттай болбол тэр суурин дээр тэд үргэлжлүүлэн итгэнэ; хэрвээ энэ нь бүтэлгүйтвэл, хэрвээ Бурхан тэдний урмыг хугалбал тэд яах вэ? Тэд: “Би цаашид бурханд итгэхгүй, тэр хүмүүст санаа тавьдаг ч биш. Хүн бүр л бурханыг хүний хоргодох газар гэдэг—миний харж байгаагаар, энэ нь заавал тийм байх албагүй. Энэ үгний тухайд, хүмүүс ирээдүйд өөрсдөдөө зориулж нөөц төлөвлөгөө гаргах хэрэгтэй; тэд юманд тийм тэнэг хандаж болохгүй. Хүмүүс өөрсдийн хэрэг явдлыг өөрсдөө шийдвэрлэх хэрэгтэй—тэд бүх зүйл дээр бурханд найдаж болохгүй” гэж хэлнэ. Энэ бол тэдний сорилтоосоо бодож гаргасан үр дүн юм. Энэ үр дүнгийн талаар та нар юу гэж бодож байна вэ? Хэрвээ хүмүүс үнэнийг эрэлхийлбэл үр дүн нь ийм байх уу? (Үгүй.) Яагаад үгүй гэж? Хэрвээ хүмүүс үнэнийг эрэлхийлбэл эцсийн дүндээ сайн, эерэг ололт амжилт, шагналд хүрнэ. Өөрөөр хэлбэл, хүмүүс юу ч хийсэн бай, Бурхан хэрхэн хариу үйлдэл үзүүлэх болон эдгээр зүйлд хэрхэн хандах өөрийн гэсэн арга зам, зарчимтай байдаг бөгөөд хүмүүст гүйцэтгэх ёстой үүрэг хариуцлага, өөрийн гэсэн төрөлх зөн бий. Бурхан тэдэнд төрөлх зөнг нь хайрладаг; Тэр хэдийнээ тэдэнд зарчим өгсөн, тиймээс хүмүүс Бурханы үгийн удирдамж дор тэдгээр зарчмын дагуу үйлдэх ёстой. Зарим зүйлийн хувьд, өнгөн дээрээ Бурхан хүнийг хамгаалах ёстой мэт санагддаг ч тэрхүү “ёстой” гэдэг нь хүнээс гардаг уу, Бурханаас гардаг уу? (Хүнээс.) Энэ нь хүний оюун ухаанд төсөөлөгдсөн зүйл юм. Тэрхүү “ёстой” гэдэг нь үнэн биш; энэ нь Бурханы үүрэг хариуцлага биш. Тэгвэл Бурхан яг юу хийх вэ? Бурханд үйлдэх өөрийн гэсэн арга зам бий, мөн Түүнд Өөрийн гэсэн зарчим бий. Заримдаа Тэр чамайг хамгаалахгүй байх замаар чамайг илчилж, чиний ямар зам сонгохыг хардаг. Заримдаа Тэр таагүй орчноор дамжуулан зарим талбар дахь чиний мэдлэгийг төгс болгож, чамд үнэний нэг талыг олж аван, ямар нэгэн байдлаар өөрчлөгдөх боломж олгодог. Тэр чамайг хүчирхэгжүүлж, өсгөж байдаг. Товчхондоо, Бурхан яаж ч үйлдсэн бай, Түүнд Өөрийн гэсэн зарчим, шалтгаан, түүнчлэн зорилго, зорилт байдаг. Хэрвээ чи “Бурхан намайг хамгаалах ёстой, Тэр тэгж, ингэж үйлдэх ёстой” гэсэн санааг үнэн хэмээн хүлээж авч, түүнийгээ баримтлан, түүгээрээ Бурханд шаардлага тавивал, Бурхан тэрхүү арга замаар үйлдэхгүй байх үед чи болон Бурханы хооронд зөрчил үүснэ. Ийм зөрчил үүсэх үед Бурхан буруутай байхгүй. Хэн буруутай байх вэ? (Хүн.) Энэ нь хүмүүсийн үзэл бодлын асуудал, тэд буруу байр суурь баримталж, буруу байр суурь эзэлснээс эхэлдэг. Чи Бурханыг тодорхой нэг арга замаар үйлдэхийг шаардах үедээ өөрийгөө маш зөв зүйтэй гэж бодно. Гэхдээ нэг алхам ухарч, чи дуулгавартай дагаж, хүлээн авч чадах үедээ зөвтгөж байсан чинь ямар ч үндэслэлгүй бөгөөд эдгээр нь чиний завхарсан зан чанар, үндэслэлгүй шаардлага байсныг мэдрэх болно. Чамайг хүлээн авч чадах үед Бурхан чиний олж авах ёстой үнэн болон мэдлэгийн хэмжээг чамд хайрлана. Түүний харж байгаагаар, энэ нь ямар нэг ялихгүй нигүүлсэл юм уу ерөөл биш, харин чиний хамгийн их олж авах ёстой үнэний элемент юм. Гагцхүү Бурхан л чиний хувьд юу хамгийн чухал болохыг мэддэг бөгөөд Тэрээр зөв цагт нь, зохих хэмжээгээр нь хүмүүсийг хангаж, тэдэнд өгдөг. Харин антихристүүд эсрэгээрээ үнэнийг, Ариун Сүнсний ажлыг хүлээн зөвшөөрдөггүй. Хэн ч үнэний талаар нөхөрлөж, Бурханы хайр, авралыг гэрчиллээ гэсэн, антихрист үүнийг хүлээн авахаас татгалзаад зогсохгүй, үүнд зэвүүцэж, үүнийг эсэргүүцнэ. Энэ бол антихристүүд болон жирийн завхарсан хүмүүсийн хоорондох ялгаа юм.

Бурханы ялгамж чанарыг болон Түүний цор ганц байдлын мөн чанарыг үгүйсгэдэг антихристүүдийн онцлогийн талаарх бидний нөхөрлөл үүгээр өндөрлөж байна. Та нарт өөр асуулт байна уу? (Бурхан минь, надад нэг асуулт байна. Би сайн мэдээ номлож байхдаа Эзэнд итгэдэг олон хүнтэй таардаг бөгөөд тэд бүгд Паулын “Миний хувьд амьдрах нь христ” гэсэн үзэл бодлыг баримтлах гэж улайрдаг. Тэд Паулын үгийн стандартад хүрч чадвал бурхан болж чадна гэж боддог. Энэ нь антихристүүдийн өөр нэг илрэл, мөн Бурханы цор ганц байдлын мөн чанарыг үгүйсгэж байгаа хэрэг мөн үү?) Ерөнхийдөө тийм. Антихристүүд Бурханы цор ганц байдлыг үгүйсгэдэг нь үндсэндээ бурхан болохыг хүсдэгээс үүддэг. “Миний хувьд амьдрах нь христ, миний хувьд амьдрах нь бурхан, бурханы амьтай байхад би бол бурхан” хэмээх Паулын үгэнд тэд гойд дуртай. Хэрвээ энэ үзэл бодол үнэн бол тэдэнд бурхан болох, хаан болж хаанчлах, хүмүүсийг хянах найдвар бий гэж тэд үздэг; хэрвээ тийм биш бол хаан болон хаанчилж, бурхан болох гэсэн тэдний найдвар нурна. Товчхондоо, Сатан үргэлж Бурхантай нэг зиндаанд байхыг хүсдэг—антихристүүд ч мөн адил: Тэд ч бас ийм мөн чанартай. Жишээлбэл, Бурханыг дагадаг хүмүүсийн дунд байнга Бурханыг өргөмжилж, гэрчилж, Түүний ажлыг болон Түүний үгийн шүүлт, гэсгээлтийн хүнд үзүүлэх үр нөлөөг гэрчилдэг хүмүүс байдаг. Тэд хүнийг аврахын тулд Бурханы хийдэг бүх ажлыг магтдаг, мөн Бурханы төлсөн төлөөсийг магтдаг. Антихристүүд ч бас энэ бүхнийг эдлэхийг хүсдэг, тийм биз дээ? Тэд хүмүүсийн дэмжлэг, зусардалт, өргөмжлөл, бүр магтаалыг ч хүртэхийг хүсдэг. Тэд өөр ямар ичгүүртэй санаа бодож олдог вэ? Хүмүүс өөрсдөд нь итгэж, бүх зүйл дээр өөрсдөд нь найдаасай гэж хүсдэг; хүмүүс Бурханд ч бас найдах нь зүгээр—гэхдээ Бурханд найдахын зэрэгцээ, антихристүүдэд найдах нь илүү бодитой, илүү жинхэнэ байх үед антихристүүд жигтэйхэн их баярлана. Хэрвээ чи Бурханыг магтаж, Бурханы чамд өгсөн нигүүлслийг тоолохын зэрэгцээ антихристүүдийн гавьяа зүтгэлийг бүгдийг нь нэгтгэн тоолж, тэднийг ах эгч нарынхаа дунд магтан дуулж, тэдний хийдэг бүхнийг хаа сайгүй зарлах юм бол тэд дотроо онц их баярлаж, сэтгэл хангалуун байх болно. Тиймээс антихристүүдийн уг чанар-мөн чанарын үзэл бодлын үүднээс ярих юм бол, Бурхан эрх мэдэлтэй, Бурхан зөвт, Тэрээр хүмүүсийг аварч чадна гэж хэлэхэд чинь, мөн Бурхан л ийм мөн чанартай, Бурхан л ийм ажил хийж чадна, эдгээр зүйлийг хийхэд хэн ч Түүний оронд зогсож чадахгүй, эсвэл хэн ч Түүнийг төлөөлж чадахгүй, өөр хэн ч ийм мөн чанартай байж, эдгээр зүйлийг хийж чадахгүй гэж хэлэхэд чинь антихристүүд эдгээр үгийг зүрх сэтгэлдээ хүлээн авдаггүй бөгөөд эдгээрийг хүлээн зөвшөөрөхөөс татгалздаг. Тэд яагаад үүнийг хүлээн зөвшөөрдөггүй вэ? Учир нь тэдэнд амбиц бий—тэр нь асуудлын нэг тал юм. Нөгөө талаар, Бурханы махбод болсон бие бол Бурхан мөн гэдэгт тэд итгэдэггүй, хүлээн зөвшөөрдөг ч үгүй. Бурхан цор ганц, зөвхөн Бурхан л зөвт гэж хэн нэгнийг хэлэх бүрд тэд зүрх сэтгэлдээ дургүйцэж, “Буруу—би ч гэсэн зөв шударга!” гэж дотроо эсэргүүцдэг. Бурхан л ариун гэж хэлэхэд чинь тэд: “Буруу—би ч гэсэн ариун!” гэж хэлнэ. Паул бол үүний жишээ юм: Хүмүүс Эзэн Есүс Христийн үгийг дэлгэрүүлж, Эзэн Есүс Христ эрхэм нандин цусаа хүн төрөлхтний төлөө өгч, нүглийн тахил болж, бүх хүн төрөлхтнийг аварч, бүх хүн төрөлхтнийг нүглээс золин аварсан гэж хэлэхийг сонсоод Паулд ямар санагдсан бэ? Энэ бүхэн нь Бурханы ажил гэдгийг тэр хүлээн зөвшөөрсөн үү? Энэ бүхнийг хийж чадсан Нэгэн бол Христ бөгөөд зөвхөн Христ л энэ бүхнийг хийж чадах боломжтой гэдгийг хүлээн зөвшөөрсөн үү? Энэ бүхнийг хийж чадсан Нэгэн л Бурханыг төлөөлж чадна гэдгийг тэр хүлээн зөвшөөрсөн үү? Тэгээгүй. “Хэрвээ Есүс цовдлогдож чадсан бол хүмүүс ч бас цовдлогдож чадна! Хэрвээ тэр эрхэм нандин цусаа өгч чадсан юм бол хүмүүс ч бас чадна! Үүнээс гадна, би ч бас номлож чадна, би түүнээс илүү мэдлэгтэй, бас зовлон тэсвэрлэж чадна! Хэрвээ чи түүнийг христ мөн гэж хэлж байгаа юм бол намайг ч гэсэн христ гэх ёстой биш үү? Хэрвээ чи түүний ариун нэрийг тунхагладаг юм бол минийхийг ч бас тунхаглах ёстой биш үү? Хэрвээ тэр христ гэж дуудуулахад тохирдог, хэрвээ тэр бурханыг төлөөлж чаддаг, хэрвээ тэр бурханы хүү юм бол, бид ч бас тийм биш гэж үү? Зовж зүдэрч, төлөөс төлж чаддаг, бурханы төлөө хөдөлмөрлөж, ажиллаж чаддаг бид ч бас христ гэж дуудуулж болохгүй гэж үү? Бурханаар сайшаагдаж, христ гэж дуудуулах нь христээс ямар ялгаатай юм бэ?” Товчхондоо, антихристүүд Бурханы мөн чанарын нэг тал болох цор ганц байдлыг ухамсарлаж чадаагүй бөгөөд Бурханы цор ганц байдал гэж үнэндээ юу болохыг ойлгодоггүй. Тэд: “Хүн христ юм уу бурхан байх нь яг л хүн тулалдаж эрх мэдэл олж авдаг шиг ур чадвар, чадамжийнхаа хүчээр чармайж хүрдэг зүйл юм. Чи бурханы мөн чанартай байлаа гээд христ гэж дуудуулахгүй. Христ байх нь хүний өөрийн ур чадвараар хичээнгүйлэн олж авсан үр дүн юм; энэ нь яг л ертөнц дээрх зүйлстэй адил—хэн илүү эрдэм чадалтай, илүү чадвартай байна, тэр хүн л том албан тушаалтан болж, эцсийн шийдвэрийг гаргаж чадна” гэж итгэдэг. Энэ бол тэдний логик юм. Бурханы үг бол үнэн гэдгийг антихристүүд хүлээн зөвшөөрдөггүй. Бурханы үгэнд дурдсан Бурханы мөн чанар болон зан чанар нь тэдний хувьд ойлгохын аргагүй байдаг; тэд мэргэжлийн бус, гаднын хүмүүс бөгөөд юу ч мэддэггүй учраас яриа нь бүхэлдээ сүнслэг ойлголтгүй үг, гаднын хүмүүсийн үгээс бүрддэг. Хэрвээ тэд хэдэн жил ажиллаад өөрсдийгөө зовох, төлөөс төлөх чадвартай, мөн хоосон сургаал номлож байхдаа ихээхэн дэмий юм ярьж чадна, яаж хоёр нүүр гаргахыг сурч авсан, бусдыг төөрөлдүүлж чадна, зарим хүний сайшаалыг хүртсэн гэж боддог бол тэд өөрсдийгөө мэдээж христ болох, бурхан болох чадвартай гэж үздэг.

Та нарт өөр асуулт байна уу? (Бурхан минь, Бурханыг сорино гэдэг нь ямар утгатай болох талаар Та бидэнтэй дахиад жаахан нөхөрлөхгүй юу? Бурханыг сорих нь хүмүүст ямар байдлаар илэрдэг вэ?) Хүмүүс Бурхан хэрхэн үйлддэгийг мэддэггүй, Түүнийг танин мэддэггүй, эсвэл ойлгодоггүй учраас Түүнд байнга ямар нэгэн үндэслэлгүй шаардлага тавихыг Бурханыг сорих гэдэг. Жишээ нь, хэн нэгэн өвдөх үедээ Бурханаар эдгээлгэхээр залбирч магадгүй. “Би эмчилгээ хийлгэхгүй—Бурхан намайг эдгээх нь үү, үгүй юу харъя.” Тэгээд нэлээд удаан залбирсны дараа Бурхан огт үйлдэхгүй байх үед тэд: “Бурхан юу ч хийгээгүй юм чинь би эм уугаад, Тэр надад саад болох эсэхийг харъя. Хэрвээ эм хоолойд минь тээглэвэл, эсвэл би жаахан ус асгачихвал, энэ нь Бурхан надад саад болж, намайг эм уулгахгүй байх арга зам нь байж магадгүй” гэж хэлдэг. Сорилт гэдэг нь энэ юм. Эсвэл жишээ нь, чамаар сайн мэдээ номлуулдаг. Хэвийн нөхцөлд, чиний үүрэг юу шаарддаг, чи юу хийх ёстойг хүн бүр нөхөрлөл, хэлэлцүүлгээр дамжуулан шийддэг бөгөөд дараа нь чи цаг нь болоход үйлддэг. Хэрвээ чамайг үйлдэх үед ямар нэг зүйл тохиолдвол, энэ нь Бурханы дээд эрх юм—Бурхан чамд саад болохоор болбол Тэр үүнийг идэвх санаачилгатайгаар хийх болно. Гэвч, чи залбирахдаа ингэж хэллээ гэж бодъё: “Өө, Бурхан минь, би өнөөдөр сайн мэдээ номлохоор гарах гэж байна. Миний гарах нь Таны санаа зорилготой нийцэж байгаа юу? Өнөөдрийн сайн мэдээний бай сайн мэдээг хүлээн авч чадах эсэхийг би мэдэхгүй, Та үүнийг яг хэрхэн захирахыг ч бас би мэдэхгүй байна. Таны зохион байгуулалт, Таны удирдамжийг би гуйж байна, эдгээр зүйлийг надад харуулж өгөөч.” Залбирсныхаа дараа чи тэндээ хөдөлгөөнгүй сууж байснаа ингэж хэлдэг: “Бурхан яагаад энэ талаар юу ч хэлдэггүй юм бэ? Магадгүй би Түүний үгийг хангалттай уншдаггүй болохоор Тэр надад тэдгээр зүйлийг харуулж чадахгүй байгаа байх. Хэрвээ тийм бол, би яг одоо гарлаа. Хэрвээ би гадаа гараад бүдэрч унавал, энэ нь Бурхан намайг явуулахгүй байгаа хэрэг байж магадгүй, харин бүх зүйл саадгүй бүтэж, Бурхан надад саад болохгүй бол, энэ нь Бурхан намайг явахыг зөвшөөрч байгаа хэрэг байж магадгүй.” Энэ бол сорилт юм. Бид яагаад үүнийг сорилт гэж нэрлэж байна вэ? Бурханы ажил бодитой; хүмүүс зүгээр л гүйцэтгэх ёстой үүргээ гүйцэтгэж, өдөр тутмын амьдралаа зохицуулж, хэвийн хүн чанарын амьдралаар зарчимд нийцүүлэн амьдрахад л болно. Бурхан хэрхэн үйлдэх, эсвэл Тэр ямар удирдамж өгөхийг сорих шаардлагагүй. Чи зөвхөн хийх ёстой зүйлээ л хийхэд анхаар; “Бурхан намайг үүнийг хийхийг зөвшөөрч байна уу, үгүй юу? Хэрвээ би үүнийг хийвэл Бурхан намайг яах бол? Миний ингэж хийх нь зөв үү?” гэх мэт илүү дутуу бодол үргэлж тээх хэрэггүй. Хэрвээ ямар нэг зүйл илт зөв байвал зүгээр л түүнийг хийхэд анхаар; тэр, энэ гэж элдэв зүйл бодох хэрэггүй. Мэдээж залбирч болно, Бурханы удирдамжийг гуйж, энэ өдрийн амьдралыг чинь залж чиглүүлж, өнөөдөр гүйцэтгэх үүргийг чинь залж чиглүүлэхийг гуйн залбирч болно. Хүнд дуулгавартай зүрх сэтгэл, хандлага байхад л хангалттай. Жишээ нь, хэрвээ чи цахилгаанд гараараа хүрвэл тогонд цохиулж, амиа алдаж магадгүй гэдгийг чи мэддэг. Гэсэн ч чи: “Санаа зовох зүйлгүй, Бурхан намайг хамгаалж байгаа. Бурхан намайг хамгаалах нь уу, үгүй юу гэдгийг, мөн Бурханы хамгаалалт ямар байдгийг харахын тулд би зүгээр л туршаад үзэх хэрэгтэй” гэж тунгаан боддог. Тэгээд чи үүнд гараараа хүрдэг бөгөөд үр дүнд нь тогонд цохиулдаг—энэ бол сорилт юм. Зарим зүйл илт буруу бөгөөд хийх ёсгүй байдаг. Бурханы хариу үйлдэл ямар байхыг харахын тулд чи тэдгээрийг хийвэл, энэ нь сорилт юм. Зарим хүн: “Хүмүүс хэт гангалж, нүүрээ хэт их будах нь Бурханд таалагддаггүй. Тэгвэл би тэгж үзээд, Бурхан дотроос минь зэмлэх үед ямар мэдрэмж төрдгийг харъя” гэж хэлдэг. Тэгээд тэд нүүрээ будаж дууссаныхаа дараа толинд хальт хараад: “Арай ч дээ, би яг л амьд сүнс шиг харагдаж байна, гэхдээ надад бага зэрэг жигшмээр санагдаж, толинд өөрийгөө харж чадахгүй нь. Үүнээс өөр илүү мэдрэмж алга—Бурханы жигшил надад мэдрэгдэхгүй байна, мөн Түүний үг тэр даруй бууж ирээд, намайг цохиж унаган, шүүж байгаа нь мэдрэгдэхгүй байна” гэдэг. Энэ ямархуу зан авир вэ? (Сорих зан авир.) Хэрвээ чи заримдаа үүрэгтээ хааш яаш ханддаг, үүнийгээ тодорхой мэдэж байгаа бол чи зүгээр л гэмшиж, өөрчлөгдөхөд хангалттай. Гэвч чи үргэлж: “Өө, Бурхан минь, би хааш яаш байлаа—Та намайг сахилгажуулаач гэж би гуйж байна!” хэмээн залбирч байдаг. Чиний мөс чанар юунд хэрэгтэй юм бэ? Хэрвээ чамд мөс чанар байгаа бол чи өөрийнхөө зан авирын төлөө хариуцлага хүлээх ёстой. Чи өөрийгөө хазаарлах ёстой. Бурханд бүү залбир—тэр залбирал чинь сорилт болно. Маш ноцтой зүйлийг тоглоом болгох, сорилт болгох нь Бурханы жигшдэг зүйл юм. Хүмүүс асуудалтай тулгарах үедээ Бурханд залбирч, Түүнийг эрж хайх үед, түүнчлэн Бурханд хандах тэдний зарим хандлага, шаардлага болон аливааг хийх арга барилаас зарим нэг сорилт байнга гарч ирдэг. Эдгээр сорилт голчлон юуг илэрхийлдэг вэ? Энэ нь Бурхан хэрхэн үйлдэхийг чи харахыг хүсдэг, эсвэл Бурхан ямар нэг зүйлийг хийж чадах эсэхийг чи харахыг хүсдэг гэсэн үг юм. Чи Бурханыг сорихыг хүсдэг; Бурхан ямар болохыг батлахын тулд, Бурханы хэлсэн ямар үг зөв, үнэн зөв болохыг, аль нь биелж чадахыг, мөн алийг нь Тэр гүйцэлдүүлж чадахыг баталгаажуулахын тулд чи энэ хэрэг явдлыг ашиглахыг хүсдэг. Эдгээр нь бүгд сорилт юм. Аливааг хийх ийм арга барил та нарт байнга илэрдэг уу? Зөв хийсэн эсэхийг, эсвэл үнэн-зарчимтай нийцэж байгаа эсэхийг чи мэдэхгүй нэг зүйл байна гэж бодъё. Энэ хэрэг явдал дээр чиний хийсэн зүйл сорилт мөн эсэхийг, эерэг зүйл мөн эсэхийг баталж чадах хоёр арга энд байна. Нэг арга нь даруу, үнэнийг эрж хайдаг зүрх сэтгэлтэй байж: “Надад тохиолдсон энэ зүйлийг би ингэж зохицуулж, ингэж үзсэн, мөн ингэж зохицуулсны үр дүнд одоо ийм байна. Энэ нь миний яг хийх ёстой зүйл байсан эсэхийг би сайн мэдэхгүй байна” гэж хэлэх юм. Энэ хандлагын талаар чи юу гэж бодож байна вэ? Энэ бол үнэнийг эрж хайх хандлага—үүнд ямар ч сорилт байхгүй. Чи: “Нөхөрлөсний дараа энэ зүйлийг бүх хүн хамтдаа шийддэг” гэж хэллээ гэж бодъё. Хэн нэгэн: “Үүнийг хэн хариуцаж байгаа вэ? Хэн гол шийдвэр гаргагч вэ?” гэж асуухад, чи: “Бүгдээрээ” гэж хэлдэг. Чиний санаа зорилго бол ийм байна: “Энэ зүйлийг зарчмын дагуу зохицуулсан байна гэж тэд хэлбэл, үүнийг би хийсэн гэж хэлнэ. Үүнийг зарчмын дагуу зохицуулаагүй гэж тэд хэлбэл, хэн үүнийг хийсэн, хэн шийдвэр гаргасныг би эхлээд нууна. Ингэснээр тэд шахаж, бурууг тохохыг оролдсон ч надад тохохгүй бөгөөд хэн нэгэн шившиг боллоо гэхэд тэр нь ганцхан би байхгүй.” Хэрвээ чи ийм санаа зорилготойгоор ярьж байвал, энэ нь сорилт юм. Хэн нэгэн: “Хүн ертөнцийн зүйлсийг дагахыг Бурхан жигшдэг. Тэр хүн төрөлхтний тэмдэглэлт өдрүүд, баяр наадам гэх мэт зүйлсийг жигшдэг” гэж хэлж магадгүй. Одоо чи үүнийг мэдсэн тул нөхцөл байдал нь болж л байвал ийм зүйлсээс зайлсхийхийн тулд чадах бүхнээ хийж болно. Гэвч, баяр наадмын үеэр аливааг хийхдээ чи ертөнцийн хэрэг явдлыг санаатайгаар дагаж, тэгж байхдаа ийм санаа зорилго өвөрлөдөг гэж бодъё: “Би үүнийг хийсний төлөө Бурхан намайг сахилгажуулах нь уу, Тэр намайг тоох нь уу гэдгийг би зүгээр л харж байна. Тэр надад яг ямар хандлагаар ханддаг, Түүний жигшил хэр гүнзгий болохыг би зүгээр л харж байна. Бурхан үүнийг жигшдэг гэж тэд хэлдэг, Түүнийг ариун бөгөөд ёрын мууг жигшдэг гэж тэд хэлдэг, тиймээс Тэр ёрын мууг хэрхэн жигшдэг, намайг хэрхэн сахилгажуулахыг би харна. Хэрвээ намайг эдгээр зүйлийг хийх үед Бурхан намайг бөөлжүүлж, суулгуулж, толгойг минь эргүүлж, орноосоо босож чадахгүй болговол Бурхан үнэхээр эдгээр зүйлийг жигшдэг юм байна. Тэр зүгээр л ярьж байгаа хэрэг биш—баримтууд үүнийг батлах болно.” Хэрвээ чи үргэлж ийм дүр зураг харна гэж найдаж байвал чамд ямархуу зан авир, санаархал байна вэ? Чи сорьж байна. Хүн Бурханыг хэзээ ч сорьж болохгүй. Чамайг Бурханыг сорих үед Тэр чамаас нуугдаж, чамаас нүүрээ буруулдаг бөгөөд чиний залбирал ямар ч нэмэргүй болдог. Зарим хүн: “Би чин сэтгэлээсээ байсан ч нэмэргүй гэж үү?” хэмээн асууж магадгүй. Тийм ээ, чи чин сэтгэлээсээ байсан ч нэмэргүй. Бурхан хүмүүсээр Өөрийгөө сориулдаггүй; Тэр ёрын мууг жигшдэг. Чамайг эдгээр хорон муу санаа, бодлыг бодох үед Бурхан чамаас нуугдана. Тэр чамайг гэгээрүүлэхээ больж, чамайг нэг тийш нь тавьж, чи илчлэгдэх хүртлээ мунхаг, саад болж, үймүүлсэн зүйлс хийсээр байх болно. Энэ бол хүмүүс Бурханыг сорьсноос үүдэн гарах үр дагавар юм.

(Бурхан минь, надад нэг асуулт байна. Би чуулганд тоног төхөөрөмж хариуцдаг юм. Энэ үүрэгт хандах миний хандлага үргэлж хөнгөмсөг, хэнэггүй байдаг. Ах эгч нар миний алдааг зааж өгч, намайг засаж, Бурханы нэгэнтээ хэлсэн, ханиадны сироп нууцаар уусан хүний жишээний талаар надтай нөхөрлөсөн: Бурхан түүнийг сахилгажуулж, зэмлээгүй боловч ханиадны сироп уусных нь дараа түүнийг таягдан хаясан. Бурханы зан чанар хүний халдлагыг тэвчдэггүй—би эдгээр үгийг мэддэг боловч Бурхан өршөөнгүй, хайр энэрэлтэй тул тэр хүнд хандсан шиг надад хандахгүй байх гэсэн үзэл надад байдаг. Тиймээс би айгаагүй. Өнөөдрийн Бурханы нөхөрлөлд үндэслэн үзвэл, надад Түүний зөвт зан чанарт эргэлзэх хандлага, мөн Бурханаас хэзээ ч айдаггүй, Бурханыг сорьдог антихристүүдийн зан авир байна гэж санагдаж байна.) Бурханы хүнд ханддаг хандлага нь тухайн хүн Өөрөөс нь айдаг эсэхэд үндэслэдэггүй, мөн тухайн хүний тодорхой нэг асуудалд хандах түр зуурын хандлагад ч үндэслэдэггүй. Амьдралын жижиг сажиг зүйл дээр гаргаж, харуулж болох хүний муу зуршил, хариуцлагагүй байдлыг Бурхан ноцтой асуудал гэж үздэггүй. Зөвхөн үндсэн үүрэгтээ хичээл зүтгэл гаргаж, түүндээ хариуцлага хүлээж чаддаг байхад л хангалттай. Хэрвээ чи тоног төхөөрөмж хариуцах ажилдаа хэзээ ч хариуцлага хүлээж чадахгүй мэт санагдаж, үүнийг сайн хийхийн тулд хамаг хүчээ дайчилж чадахгүй байвал энэ нь юуг харуулж байна вэ? Нэг талаар, энэ нь чамайг юм хариуцаж ажиллахдаа сайн биш гэдгийг харуулж байна; цаашлаад, чи энэ ажилд төдийлөн тохирохгүй гэдгийг харуулж байна. Хэрвээ чи энэ ажилд үлдсэнээрээ хэзээ нэгэн цагт гамшигт хүргэж болзошгүй гэж бодож байвал өөр хэн нэгнийг санал болгосон нь дээр; энэ ажилд тохирох чуулган дахь хэн нэгнийг өөрийнхөө оронд оруулаад, дараа нь өөрийнхөө сайн хийж чаддаг, сонирхдог ажлаа хийж, тэр үүргээ гүйцэтгэхдээ үнэнч бай. Түүнчлэн, хэрвээ хэн нэгэн үнэнийг үнэхээр хайрладаг, Бурханаас эмээж, муугаас зайлахыг, мөн нэр төртэй амьдарч, бусдад жигшигдэх биш, харин хүндлэгдэхийг үнэхээр хүсдэг бол бүх зүйлийг сайн хийхээр шийдсэн байх ёстой. Ингэхдээ тэд Бурханы өмнө: Бурхан минь, хэрвээ би муу ажиллавал намайг сахилгажуулаач—Та Өөрийн ажлыг хийгээч хэмээн хэлэх шийдвэртэй байх ёстой. Хүмүүс бусдыг удирдахдаа тааруу; сайндаа л тэд хэн нэгнийг нэг чиглэлээр авьяастай хүн болгож сургаж чадна. Гэхдээ хүний алхдаг зам, амьдралыг үзэх үзэл, амьдралдаа сонгодог зорилго, мөн ямар хүн болохыг сонгох тухайд хэн ч тэдэнд тусалж чадахгүй. Бурханы үг болон Бурхан л хүмүүсийг өөрчилж чадна. Энэ нь хэрхэн хэрэгждэг вэ? Хүмүүс өөрсдөө хүчин мөхөс тул Бурханаар бүхнийг зохицуулуулах ёстой. Тэгвэл Бурханыг ажиллуулахын тулд, Түүнийг ажиллах хүсэлтэй болгохын өмнө хүн ямар шалгуур хангах ёстой вэ? Тэд эхлээд шийдвэртэй байх ёстой, тэдэнд ийм хүсэл байх ёстой бөгөөд “Би энэ ажлыг хэзээ ч сайн хийж чадаж байгаагүйгээ мэднэ. Ах эгч нар сэтгэл хангалуун бус байсан—би өөрөө ч сэтгэл хангалуун бус байсан—гэхдээ би үүнийг сайн хийхийг үнэхээр хүсэж байна. Би яах ёстой вэ? Би Бурханы өмнө очиж залбиран, Түүнийг над дээр ажиллахыг зөвшөөрнө” гэж хэлэх ёстой. Хэрвээ чи Бурханыг өөр дээрээ ажиллуулахаар болбол чиний хувьд хамгийн эхний зүйл бол зовлон туулж чаддаг байх явдал юм—Бурхан чамайг сахилгажуулах үед, Тэр чамайг зэмлэх үед чи үүнийг хүлээн авч чаддаг байх ёстой. Зүрх сэтгэлдээ дуулгавартай байж, хүлээн авах нь аливаа зүйлийг сайн хийхийн эхлэл юм. Хүн бүр бүрэн аврагдахаасаа өмнө Бурханы зөвт байдал болон төгс хүчинд эргэлздэг гэж хэлэхэд хилсдэхгүй. Ялгаатай нь, жирийн, завхарсан хүмүүс зүгээр л эргэлздэг хэдий ч үүргээ хэвийн гүйцэтгэж, үнэнийг эрэлхийлж, Бурханыг бага багаар танин мэдэж чаддаг; тэдний субьектив хүсэл нь идэвхтэй, эерэг байдаг. Антихристүүд бол яг эсрэгээрээ: Тэдний субьектив хүсэл нь хүлээн авах, дуулгавартай байх биш, тэд хүлээн зөвшөөрөхийг эрмэлздэггүй; харин ч тэд эсэргүүцдэг. Тэд хүлээн авдаггүй. Тэгвэл жирийн, завхарсан хүмүүсийн сайн тал нь юу вэ? Зүрх сэтгэлийнхээ угт тэд эерэг зүйлийг хүлээн авч, хайрладаг—гагцхүү завхарсан зан чанараасаа болоод яах ч аргагүй байх, муу хийх, хүчин мөхөстөх, хүч нь хүрэхгүй байх үе гардаг тул тэд зүрх сэтгэлдээ байнга сөрөг, сул дорой байж, Бурхан өөрсдийг нь хүсэхгүй байна, Тэр өөрсдийг нь жигшиж байна гэж боддог. Энэ нь сайн мэдрэмж үү? Ийм мэдрэмжтэй байх нь сайн хэрэг—энэ нь чамд аврагдах боломж байна гэсэн үг бөгөөд чи аврагдаж чадна гэсэн шинж тэмдэг юм. Хэрвээ чи үүнийг ч мэдэрдэггүй бол үнэнийг олж авч, аврагдах найдвар чинь маш бүрхэг байна гэсэн үг. Ийм мэдрэмжтэй байгаа болохоор л чамд мөс чанар, нэр төр, ёс жудаг байсаар байгааг—чамд ухаалаг байдал байсаар байгааг харуулдаг. Хэрвээ чамд эдгээр зүйл ч байхгүй бол чи үнэхээр антихрист, үл итгэгч юм. Одоогоор чамд зөвхөн үл итгэгчийн зарим зан авир, тэдний харуулдаг зүйлсээс бага зэрэг, тэдний зан чанараас бага зэрэг байгаа боловч чи үл итгэгч биш.Хэдийгээр Бурханд итгэх замд чинь, эрэлхийлэлд чинь, үзэл бодолд чинь, мөн хувийн амьдралын чинь тал бүрд олон асуудал, дутагдал байсаар байгаа ч гэсэн Бурханы нүдээр бол чи Түүнд итгэдэг, Түүний дагагч мөн. Тэгвэл эдгээр асуудлыг хэрхэн шийдвэрлэх вэ? Энэ амархан. Чи мөс чанар, эрүүл ухаантай байх, үнэнийг эрэлхийлэх, эерэг зүйлсийг хайрлах гэсэн үндсэн шаардлагыг хангаж л байвал энэ бүх асуудлыг шийдвэрлэх боломжтой—энэ нь ердөө цаг хугацааны л асуудал юм. Чи үнэнийг болон Бурханаас ирдэг цээрлүүлэлт, сахилгажуулалтыг хүлээн авч чадаж л байвал эхний саадыг хэдийнээ давсан байна. Хоёр дахь саад бол, чи өөрийнхөө хувьд завхарсан зан чанараа, мөн чамд ямарваа нэг зүйл тохиолдох бүрд үүсдэг янз бүрийн байдлаа шийдвэрлэж сурах, түүнчлэн чи Бурханы үгийг уншиж, нөхөрлөл болон ах эгч нарын туршлагын гэрчлэлийг сонсохын сацуу Бурханы үгээр асуудлыг шийдвэрлэж сурах хэрэгтэй юм. Өөрөөр хэлбэл, чи Түүний өмнө байнга ирж, нөхцөл байдал, байдлаа, түүнчлэн өөрт тулгарч буй асуудлуудаа Түүнд хэлж, Түүнд илэн далангүй ярьж, Түүний засалт, Түүний сахилгажуулалт, цээрлүүлэлт, тэр ч байтугай чамайг илчлэх Түүний илчлэл, чамд хандах хандлагыг нь чин сэтгэлээсээ хүлээн авч чаддаг байх хэрэгтэй—чиний зүрх сэтгэл Түүнд хаалттай бус, харин нээлттэй байх хэрэгтэй. Зүрх сэтгэл чинь нээлттэй байх цагт мөс чанар, эрүүл ухаан чинь үүргээ гүйцэтгэж, үнэн чамд орж, чамд өөрчлөлт гаргаж чадна. Тэгээд энэ бүх асуудлыг шийдвэрлэх боломжтой. Тэдгээр нь шийдвэрлэхийн аргагүй зүйл биш; аль нь ч том асуудал биш. Хүмүүс үүргээ гүйцэтгэхдээ хааш яаш хандах нь түгээмэл хэрэг юм. Энэ бол бүх завхарсан хүн төрөлхтөнд байдаг хамгийн түгээмэл нөхцөл байдал юм. Нэг нөхцөл байдал нь худал хуурмагаар дүүрэн байх, өөр нэг нь ажил цалгардуулах, хааш яаш байх, бүх зүйлд хариуцлагагүй хандах, мунгинасан, аргацаасан байдалтай байх—энэ бол бүх завхарсан хүн төрөлхтөнд хэвийн үзэгдэл юм. Эдгээр нь хүн Бурханыг эсэргүүцэх болон үнэнийг хүлээн авахаас татгалзахтай харьцуулахад хамаагүй бага жигшмээр зүйлс юм. Эдгээр нь Бурханы хүнээс хардаг зүйлс ч биш. Хэрвээ Бурхан хүмүүсийг өчүүхэн төдий зүйлээр хэмждэг байсан бол хүмүүс нэг л буруу зүйл хэлэхэд Тэр тэднийг хүсэхгүй байх байсан; тэд нэг удаа жижиг алдаа гаргахад Тэр тэднийг хүсэхгүй байх байсан; хэрвээ хүмүүс залуу насны аагаар адгуу зан гаргаж, аливаад тэвчээргүй хандвал Бурхан тэдэнд дургүйцэх бөгөөд тэгээд тэд Түүний орхиж, таягдан хаях хүмүүс болох байв. Хэрвээ байдал ийм байсан бол ганц ч хүн аврагдахгүй байх байлаа. Зарим хүн: “Бурхан хүмүүсийг зан авираар нь яллаж, төгсгөлийг нь шийддэг гэж Та хэлээгүй бил үү?” гэж хэлнэ. Тэр бол өөр хэрэг. Зан чанарын өөрчлөлт болон авралд хүрэхийн тулд үнэнийг эрэлхийлэх хүмүүсийн замд хүний иймэрхүү байдал нь Бурханы нүдээр бол хамгийн түгээмэл зүйлс бөгөөд байж болох хамгийн эгэл жирийн, ердийн зүйлс юм. Бурхан тэдгээрийг хардаг ч үгүй. Тэр юу хардаг вэ? Чамд эерэг эрэлхийлэл байгаа эсэх, мөн үнэн болон эерэг зүйлсэд, түүнчлэн зан чанарын өөрчлөлтийн эрэлхийлэлд хандах чиний хандлага ямар байгааг Тэр хардаг. Чамд ийм хүсэл байгаа эсэх, мэрийж байгаа эсэхийг чинь Тэр хардаг. Чамд эдгээр зүйл байгааг, буруу зүйл хийх үед мөс чанар чинь чамайг зэмлэж, чи үүнийг үзэн ядаж мэддэгийг, Бурханы өмнө ирж залбиран, Түүнд нүглээ улайж, гэмшиж мэддэгийг Бурхан харах үедээ чамд найдвар байна, чамайг таягдан хаяхгүй гэж хэлдэг. Бурханы зөвт зан чанар, Түүний өршөөл, хайр нь бүгд хоосон үг гэж чи бодож байна уу? Бурханд ийм мөн чанар байдаг учраас л Тэр төрөл бүрийн хүнд хандах хандлагатай байдаг бөгөөд эдгээр хандлага нь туйлын бодитой—тэдгээр нь огтхон ч хоосон биш.

Бидний нэлээд удаан ярьж буй антихристүүдийн мөн чанарын тухай энэхүү яриаг бүх хүн сонсох ёстой бөгөөд нэг талаар энэ нь тэд антихристүүдийг ойлгож, ялган таньж, хэн болохыг нь тодорхойлж, тэднийг голж хаяасай гэснийх; түүнчлэн хүн бүрд антихристүүдтэй адил антихристийн зан чанар байдаг боловч зөвхөн жинхэнэ антихристүүдийг л таягдан хаяж, орхино, антихристийн зан чанартай жирийн хүмүүс бол Бурханы таягдан хаях хүмүүс биш, харин Түүний аврах хүмүүс мөн гэдгийг бүгдэд мэдүүлэх зорилготой юм. Антихристүүдийн мөн чанар болон тэдний зан чанарын тал бүрийн талаар хүмүүстэй нөхөрлөх нь хүмүүсийг яллахын тулд биш юм—энэ нь хүмүүсийг аварч, тэдэнд зам өгч, өөрсдөд нь яг ямар завхарсан зан чанар байгааг, Бурхан хүн төрөлхтнийг Өөрийнх нь дайсан гэж хэлэхдээ үнэндээ юуны тухай ярьж байгааг, Тэр яагаад тэгж хэлэх болсныг—хүний яг ямар төрлийн завхарсан зан чанар, хүнд байдаг Бурханыг эсэргүүцэх эсэргүүцэл, тэрслүү байдлын ямар илрэлүүд нь Түүнийг ингэж хэлэхэд, ингэж яллахад хүргэдгийг тэдэнд тодорхой харуулахын тулд юм. Бурхан хүмүүсийг аврахыг хүсдэг учраас, Тэр хүн төрөлхтнийг, Өөрийн дагагчдыг, эсвэл Өөрийн сонгосон хүмүүсийг орхидоггүй учраас л Тэр ийм байдлаар цуцалтгүйгээр ярьж, ажилладаг. Бурхан ингэж ярьж, ажиллаж байгаа нь ердөө л Тэр хэчнээн хайр татам болохыг, хүмүүст хэчнээн чин сэтгэлээсээ, тэвчээртэй ханддагийг, Тэр хэчнээн их хүчин чармайлт гаргасныг хүмүүст ойлгуулахын төлөө биш юм. Эдгээр зүйлийг ойлгох нь ямар хэрэгтэй вэ? Хүмүүс эдгээр зүйлийг ойлгох үедээ Бурханд бага зэрэг талархахаас цаашгүй—харин завхарсан зан чанар нь огтхон ч шийдвэрлэгддэггүй. Бурхан хүмүүсийг аврахын төлөө хүчин чармайлт гаргаж, шийдвэр төгс байгааг хүмүүст харуулахын тулд ингэж чин сэтгэлээсээ тэвчээртэйгээр ярьдаг—Тэр тоглоогүй; Бурхан хүн төрөлхтнийг аврахыг хүсдэг бөгөөд Тэр тэгэхээр шийдсэн. Үүнийг хэрхэн харах вэ? Бурхан үнэний аль ч талын талаар ганцхан талаас юм уу нэг өнцгөөс ярьдаггүй, мөн Тэр ганцхан арга барилаар ярьдаггүй—харин үүний оронд хүмүүс өөрсдийн завхарсан зан чанар болон өөрсдийгөө танин мэдэж, үүнээсээ эрэлхийллийнх нь чиглэл ямар байх ёстойг, мөн ямар замаар явах ёстойгоо ойлгоосой гэсэндээ Тэр үүнийг өөр өөр өнцгөөс, өөр өөр хэв маягаар, өөр өөр хэлээр, өөр өөр түвшинд хүмүүст хэлдэг. Хүмүүсийг сатанлаг, завхарсан зан чанараа орхиж, өөрчлөөсэй, мөн Сатаны хүмүүсийг завхруулдаг ертөнцийн гүн ухаан, оршин тогтнох арга зам болон амьдрах арга, хэв маягийг хаяасай, оронд нь Бурханы хүмүүст харуулж, хэлсэн арга зам, хэв маяг, чиглэл, зорилгын дагуу амьдраасай гэсэндээ Тэр үүнийг хийдэг. Бурхан хүмүүсийг үүнд итгүүлэхийн тулд, Өөрийнх нь нөр их санаа зорилгыг, эсвэл хийдэг бүхэн нь хийхэд хэчнээн хэцүү болохыг хүмүүст харуулахын тулд энэ бүхнийг хийдэггүй. Чи үүнийг мэдэх шаардлагагүй. Зөвхөн Бурханы хэлсэн үгээс чи юу хэрэгжүүлэх ёстойгоо олох, мөн тэдгээрээс үнэн болон Бурханы санаа зорилгыг ойлгоход л анхаарлаа төвлөрүүл; үнэн-бодит байдалд ор; үнэн-зарчмын дагуу амьдарч, үнэн-зарчмын дагуу биеэ авч явж, үйлдэж, Бурханы өгсөн даалгаврыг биелүүл, ингэснээр чи авралд хүрнэ. Ингэснээр Бурхан сэтгэл хангалуун байж, хүнийг аврах хэрэг явдал бүхэлдээ биелж, улмаар хүнд ч бас ашиг тусаа өгнө. Хүмүүсийн хэлдэг зүйлд хоосон сургаал их байсаар байх үед, үйлдэл нь хэтэрхий өнгөц, үргэлж хааш яаш байх үед, өөдгүй зан нь дийлдэшгүй байх үед—ялангуяа дүрэм журам дагадаггүй, заримдаа унтаж амрах дуртай, бусдыг босгон байгуулдаггүй юм уу төдийлөн эрүүл ухаантай биш зарим нэг зуршилтай залуучуудын хувьд—эдгээр зүйлийг бүү хүчил. Тэдэнтэй аажуухан харьц. Чи үнэнийг эрэлхийлэхэд бэлэн байж, Бурханы үгэн дээр хүчин чармайлт гаргаж, Бурханы өмнө байнга ирж, Түүнд зүрх сэтгэлээ нээж чадаж л байвал Тэр ажиллах болно. Хэн ч хүний хүч чадал, эсвэл хүний арга барилаар өөр хэн нэгнийг өөрчилж чадахгүй, үүнд чиний эцэг эх ч багтах бөгөөд тэд чамайг өөрчилж чадахгүй.

Өнөөдөр чи Бурханы гэрт ирсэн нь Бурханы ажил бөгөөд энэ эрин үед, ёрын муу чиг хандлага дунд ч гэсэн чи энд аюулгүйгээр, тогтмол номлол сонсож, сохор зоос ч олохгүйгээр үүргээ гүйцэтгэж чадаж байгаа нь Бурханы ажил юм. Бурхан яагаад үүнийг хийдэг вэ? Бурхан чиний юуг таашаан үздэг вэ? Чамд шударга ёсны мэдрэмж бага зэрэг байгааг, чамд мөс чанар байгааг; чи ёрын муу чиг хандлагад зэвүүцэж, эерэг зүйлсэд дуртай байдгийг; мөн чи Бурханы хаанчлал ирэхийг, Христ болон үнэн ноёрхохыг хүсэн хүлээдгийг Тэр таашаан үздэг. Чамд ийм хүсэл байдаг бөгөөд Бурхан чамд байгаа эдгээр зүйлийг таашаан үздэг тул чамайг Өөрийнхөө гэрт авчирсан юм. Бурхан чиний тэрхүү муу дутагдал, зуршлыг хардаггүй гэж чи бодож байна уу? Бурхан чиний дутагдлыг хардаг—Тэр бүгдийг нь мэднэ. Хэрвээ Тэр мэддэг юм бол яагаад тэдгээрийг шийдвэрлэдэггүй юм бэ? Иймэрхүү зүйл олон тохиолдолд хүмүүсийг зүрх сэтгэлдээ зөрчилдөхөд хүргэдэг. Тэд: “Бурхан над шиг хүнийг аврах болов уу? Над шиг хүн авралд хүрч чадах уу? Би маш хорон муу, завхарсан, сахилгажуулалтад захирагдах туйлын дургүй, маш тэрслүү—Бурханыг эсэргүүцэж, Түүнд эргэлздэг. Бурхан яаж намайг сонгосон хэвээр байж чадах юм бэ?” гэж хэлдэг. Чи юунд санаа зовно вэ? Гагцхүү Бурхан л чамайг аварч чадна; Тэр чадна гэдэгт чи итгэх ёстой. Чи зөвхөн Бурханы үгийг сонсож, хүлээн авч, хэрэгжүүлэхэд л анхаарахад хангалттай. Бусад асуудалтай бүү зууралд—тэдгээрээс болоод үргэлж сөрөг байх хэрэггүй. Хэн ч чиний дутагдлыг чиний эсрэг ашиглах гэж оролдоогүй; хэн ч чиний эсрэг барьц олж аваагүй. Бурхан тэдгээр зүйлийг хардаггүй. Хэрвээ өдөр тутмын амьдралын тийм ялихгүй жижиг сажиг зүйлээс үүдэн гардаг муу зуршил, дутагдал, эсвэл өөдгүй зангаас болоод зөв зам болон үнэний эрэлхийллийг чинь үймүүлбэл тэр нь гарз хохирол биш гэж үү? Тэр нь үнэ цэнгүй биш гэж үү? (Тийм.) Одоогоор ийм байдалд гацсан хүн нэлээд хэд байх ёстой. Зарим хүн хэтэрхий адгуу байдаг нь тэдний зан, ямар ч юмыг хийхдээ маш болхи байдаг, мөн суралцах дургүй гэж хэлдэг. Тэд бас өөрсдийгөө муу зуршилтай гэж хэлдэг: Тэд өглөө босох юм уу орой унтах дургүй, видео тоглоом тоглох дуртай; заримдаа дэмий чалчих дуртай, заримдаа хошигнох дуртай байдаг. Тэд: Бурхан намайг аврах болов уу? гэж асуудаг. Чамд өөрийнхөө талаар тийм олон үзэл, төсөөлөл байгаа нь асуудал биш гэж үү? Чи яагаад жаахан эрж хайдаггүй юм бэ? Бурханы үзэл бодол яг юу вэ, Түүний үг яг юу гэж хэлдэг вэ? Түүний үгэнд эдгээр зүйлийг асуудал гэж дурдсан уу? Зарим хүн гоёж гоодох дуртай бөгөөд үргэлж биеэ барих ёстой болдог гэж хэлдэг. Зарим нь мах идэх дуртай, хэтэрхий их иддэг гэж хэлдэг. Эдгээр нь жижиг асуудал юм. Эдгээр дутагдал, эдгээр зан төлөв, эсвэл амьдралын эдгээр зуршил нь сайндаа л хүний хүн чанар дахь дутагдал юм; тэдгээр нь завхарсан зан чанарт тооцогдохгүй. Хүмүүсийн үнэхээр шийдвэрлэх хэрэгтэй зүйл бол тэдний завхарсан зан чанар юм. Гол зүйлээ бүү март. Чи өөртөө завхарсан зан чанар байгааг олж мэдэж, түүнийгээ эргэцүүлж, ялган танихад анхаарч эхлэн, үүнд хүчин чармайлт гаргаж, үүнийг үзэн ядаж эхлэх үед чиний тэрхүү жижиг дутагдлууд аажмаар өөрчлөгдөнө—тэдгээр нь асуудал байхаа болино. Зарим залуучууд хөгжилдөх дуртай байдаг. Тэд үндсэн ажлаа амжуулчихсан бол хэсэг зуур хөгжилдөхөд зүгээр. Зарим залуу эмэгтэйчүүд хөөрхөн байх дуртай, гоёж гоодож, нүүрээ буддаг. Хэтрүүлэхгүй, хачин жигтэй хувцаслаж, хэт тод нүүрээ будахгүй л бол тэр нь бас зүгээр. Бүгд зүгээр; хэн ч тэднийг хязгаарлаагүй. Эдгээрийн аль нь ч асуудал биш. Амьдралын эдгээр зуршил, амьдралын чанартаа тавих шаардлага, зан төлөвийн жижиг асуудлууд—эдгээрийн аль нь ч чамайг Бурханыг эсэргүүцэхэд хүргэж чадахгүй, мөн чамайг үнэний эсрэг явахад хүргэж чадахгүй. Чамайг үнэхээр Бурханыг эсэргүүцэхэд хүргэдэг, Түүний өмнө очиход саад болж, Түүнд тэрслэхэд хүргэдэг зүйл бол чиний завхарсан зан чанар юм. Чи завхарсан зан чанараа олж харж, мэдэж, үзэн ядаж чаддаг болох үед, мөн үнэн-зарчмын дагуу хэрэгжүүлэх субьектив хүсэлтэй болох үед энэ бүх жижиг дутагдлыг шийдвэрлэх боломжтой. Тэгээд чиний завхарсан зан чанар шийдвэрлэгдэж—хамгийн том асуудал болох Бурханыг эсэргүүцэх эсэргүүцэл чинь шийдвэрлэгдсэн байхад чиний тэр жижиг дутагдлууд асуудалд тооцогдсоор байх уу? Тэр цаг ирэхэд чи хэрхэн биеэ авч явах, хэрхэн амьдрах, юу идэж, юу уух, хэрхэн алжаал тайлах, үүргээ хэрхэн гүйцэтгэх, бусадтай хэрхэн нийцтэй байх зэрэг тийм жижиг зүйлс бага багаар зарчимтай болно. Тэр үед л чи, завхарсан зан чанараа шийдвэрлэх нь хүний амьдралын агуу хэрэг явдал байсан, байсаар ч байх болно гэдгийг, хүний завхарсан зан чанар шийдвэрлэгдмэгц бусад бүх асуудал ч бас шийдвэрлэгдэнэ гэдгийг мэдэж авна. Чи Бурханд тэрслэх асуудлыг шийдвэрлэх үедээ л хүний төрхтэй, нэр төртэй амьдрах болно. Одоо чиний гаргахаа больсон зарим нэг жижиг дутагдал байж магадгүй. Хүмүүс чамайг сайн залуу хүн, Бурханд итгэх итгэлдээ чин сэтгэлээсээ ханддаг, Бурханд итгэгч шиг харагддаг гэж хэлэн, чамайг магтаж магадгүй. Гэвч хэрвээ Бурхан чамайг Өөрт нь тэрсэлж ч магадгүй гэж хэлбэл чиний гадаад сайн зан авир хэчнээн агуу байлаа ч ямар ч ашиггүй. Үндсэн асуудал шийдвэрлэгдээгүй—завхарсан зан чанар чинь хараахан шийдвэрлэгдээгүй бөгөөд чи Бурханд тэрсэлж ч магадгүй. Чи аврагдах яагаа ч үгүй байна! Зөвхөн сайн зан авиртай байх нь чамд ямар ашигтай юм бэ? Чи тэдгээрээр зүгээр л өөрийгөө хуурч байгаа биш гэж үү?

Одоо та нарын хувьд шийдвэрлэх нэн чухал асуудал юу вэ? (Завхарсан зан чанарын асуудал.) Зарим хүн: “Би өнгөлөг хувцас өмсөх дуртай, гэхдээ Бурханы гэрт энэ нь таалагддаггүй, тиймээс би энэ зан авираас урвана” гэж хэлж магадгүй. Чи тэгэх шаардлагагүй—дуртай бол өмс. Зарим нь: “Би энгэсэг тавьж, нүүрээ будаж, өдөр бүр хүнтэй уулзахдаа хөөрхөн харагдах дуртай—энэ маш сайхан шүү дээ!” гэж хэлдэг. Чамд цаг зав нь байж л байвал тэгэх зүгээр. Зарим нь: “Би нарийн хоол идэх дуртай—халуун ногоотой, бас исгэлэн зүйлд дуртай” гэж хэлдэг. Чамд боломж, бололцоо, цаг зав нь байж л байвал чи тэдгээр зүйлийг ханатлаа идэж болно. Чи сэтгэл ханалгүйгээр эдгээр зүйлийг орхиж, тэдгээрийг хазаарлаж, тэдгээрээс урвалаа ч чиний завхарсан зан чанар шийдвэрлэгдэхгүй. Чи тэдгээрийг барьж тэвчсэнээр юунд хүрэх вэ? Чи махан биеийн асар их зовлон туулах боловч зүрх сэтгэлдээ маш их гомдолтой байх болно—тэгээд энэ нь хажуугаар нь чамд ямархуу сөрөг үр дагавар авчрах вэ? Чамд Бурханы төлөө асар их зовсон, үнэнийг олж авсан гэж санагдах боловч үнэн хэрэгтээ чамд юу ч байхгүй, чи юу ч биш байх болно. Чи дэгжин, нэр төртэй, төлөв томоотой хувцаслаж магадгүй—чи ах, эгч шиг, маш дэг журамтай харагдаж магадгүй—гэвч үүрэг гүйцэтгэх үедээ чи үнэн-зарчмыг ч олж чадахгүй, чуулганы ажилд саад болж, үймүүлсээр байвал чиний үндсэн асуудал шийдвэрлэгдсэн үү? (Үгүй.) Тийм учраас, яаж ч бодсон хамгийн үндсэн зүйл бол Бурханы үг, үнэнийг ойлгож, үнэн-бодит байдалд орж, завхарсан зан чанараа шийдвэрлэх явдал юм. Хэдэн жижиг сажиг асуудал, гадаад зан авирт хүчин чармайлт гаргаж, тэдгээртэй зууралдан, тавьж явуулахгүй, зүрх сэтгэлдээ үргэлж гэм буруутай, өртэй мэт санагдаж, тэдгээр зүйлийг яг л агуу хэрэг мэтээр үргэлж шийдвэрлэх гэсний хэрэггүй. Үр дүн нь чиний завхарсан зан чанар хэзээ ч шийдвэрлэгдэхгүй үлдэнэ. Чи өөрөө ч ямархуу хүн болохоо, эсвэл өөрт чинь ямархуу завхарсан зан чанар байгааг мэддэггүй бол—хэрвээ чамд энэ талаар өчүүхэн төдий ч ойлголт байхгүй бол тэр нь бүх зүйлийг баллахгүй гэж үү? Чи завхарсан мөн чанараа мэдэж авах үед чиний тэрхүү жижиг асуудлууд асуудал байхаа болино. Мэдээж, чи үнэнийг ойлгож, үнэн-бодит байдалд орж, үнэн-зарчмын дагуу үйлдэж чаддаг болохын хэрээр тэдгээр жижиг асуудлаас аажмаар сална. Энэ нь годгонуур зантай, удаан хойрго байх, эсвэл яриа юм уу дуугүй байхтай адил—эдгээр нь асуудал биш юм. Эдгээр нь зан төлөвийн асуудал юм. Зарим хүн тод ярьдаг байхад бусад нь үгүй; зарим хүн арай зоригтой талдаа бөгөөд олон хүний өмнө ярьж зүрхэлдэг байхад зарим нь зориг муутай тул олон хүн байх үед ярьж зүрхэлдэггүй; зарим хүн нийтэч байхад зарим нь бүрэг байдаг. Эдгээрийн аль нь ч асуудал биш. Юу асуудал вэ? Бурханыг эсэргүүцдэг антихристүүдийн зан чанар—тэр бол асуудал. Энэ бол хамгийн том асуудал, хүний бүх завхралын эх үүсвэр юм. Хэрвээ чи завхарсан зан чанарын асуудлыг шийдвэрлэвэл өөр ямар ч асуудал асуудал байхаа болино.

Өөр асуулт байна уу? (Бурхан минь, надад нэг асуулт байна: Үнэнийг эрэлхийлэх эрэлхийлэлдээ би хэвийн сүнслэг амьдралтай байдаг ч үнэнийг хайрлаж, эрэлхийлэх зүрх сэтгэл минь тийм ч их биш байдаг. Байдал минь буруу байгааг мэдрэх үедээ би хэд хоног хичээнгүйлэн эрэлхийлдэг боловч тэр хэд хоног өнгөрөхөд би дахиад л назгайрдаг. Энэ байдал дахин дахин гарч ирдэг бөгөөд энэ нь үнэнд зэвүүцдэг зан чанар гэдгийг би мэддэг ч үүнийг уг үндсээр нь шийдвэрлэж чадахгүй л байна.) Яах ч аргагүй—хүний амь-оролт ийм л байдаг. Энэ асуудлыг үргэлж шийдвэрлэхийг хүсэж байгаагаараа чи алдаа гаргаж байна. Жишээ татвал: Зарим эмэгтэй нөхөр хайхдаа, царай зүс нь дундаж байх нь тийм ч сүртэй хэрэг биш, харин романтик байх ёстой гэсэн шалгуур тавьдаг. Тэд хэзээ, хаана анх танилцсаныг, мөн түүний төрсөн өдөр, тэдний ойн баяр гэх мэтийг нөхөр нь санах ёстой. Тэр тэмдэглэлт өдөр бүрийг санах ёстой, мөн үе үе “Хонгор минь, би чамд хайртай!” гэж хэлэхээ, бас үе үе түүнд бэлэг авч өгөхөө санах ёстой. Эмэгтэй түүнийг шалгаж: “Бидний анхны болзоо ямар өдөр байсан бэ? Гэгээн Валентины өдөр хэзээ вэ?” гэж асууна. Тэд ихэвчлэн иймэрхүү романтик байдал, сэтгэлийн хөөрлийг хайж байдаг бөгөөд хэрвээ амьдрал нь арай уйтгартай болбол тэд дургүйцлээ илэрхийлж, нөхөртөө гомдоллон: “Өөрийгөө хар даа, мэдрэмжгүй амьтан минь. Чи романтик байх талаар юу ч мэдэхгүй. Чамтай өдөр хоногийг өнгөрөөх маш уйтгартай байна! Миний амьдрал чиний гарт сүйрлээ!” гэдэг. Ийм дутагдал гаргадаг эмэгтэйчүүд олон байдаггүй гэж үү? Тэгээд өөр хэн нэгний нөхрийг романтик, эмэгтэй хүнийг яаж аргадахаа мэддэг, эхнэртэйгээ гүнж шиг харьцдаг гэж хэлэх үед энэ эмэгтэйчүүд тэвчихийн аргагүй атаархаж, тэр нөхрийг нь булааж авах юм сан гэж хүсдэг. Тэд ердөө л эгэл жирийн, нэгэн хэвийн амьдралаар амьдрахыг хүсдэггүй. Чи ийм дутагдал гаргаж байсан уу? (Тийм.) Бурхан ажиллаж, хүмүүсийг аврах үед сэтгэл хөдөлгөм, догдлом зүйл тийм ч их байдаггүй бөгөөд Тэр чамд гэнэтийн бэлэг барихгүй. Энэ нь эгэл жирийн, нэгэн хэвийн байдаг—бодитой байна гэдэг нь ийм утгатай. Үнэнийг эрэлхийлэхэд мэдрэмж шаардлагагүй. Зүрх сэтгэлд чинь эрэлхийлэл байж л байвал; мөн явж байгаа зам чинь хазайсан эсэхийг, гүйцэтгэж буй үүрэгт чинь хүний алдаанаас үүдэлтэй ямар нэгэн хайхрамжгүй байдал, хохирол байгаа эсэхийг хааяа нэг шалгаж, энэ хугацаанд үүрэг гүйцэтгэх талаар чамд байхгүй шинэ ойлголт, мэдлэг ах эгч нарт байгаа эсэх, Бурханы үгийг унших үед үгийг нь ухамсарлахад гажуудал гарсан эсэх, тэдгээрт чиний хүч хүрэхгүй, чиний туулаагүй, эсвэл үл ойшоосон зүйл байсан эсэх гэх мэтийн талаар нөхөрлөж л байвал—ийм бүх зам, зорилго, чиглэл хэвийн, зөв байгаа цагт тэр нь хангалттай. Чиний ерөнхий чиглэл зөв байгаа цагт тэр нь хангалттай. Сэтгэлийн хөөрөл бүү эрж хай, гэнэтийн зүйл бүү хай. Хэн ч чамд гэнэтийн бэлэг барихгүй. Бурханд итгэж, үнэнийг эрэлхийлэх нь хэвийн хүмүүсийн амьдралаа хэрхэн авч явдагтай адил юм. Ихэнхдээ энэ нь нэлээд нэгэн хэвийн байдаг, учир нь чи энэ ертөнцөд амьдардаг, энд ер бусын зүйл гэж үгүй, бодит амьдралаас ангид зүйл гэж үгүй. Энэ нь ийм л нэгэн хэвийн байдаг. Гэхдээ ийм нэгэн хэвийн амьдрал болон итгэдэггүй хүмүүсийн амьдралын хооронд ялгаа бий: Чи Бурханд итгэж, үүргээ гүйцэтгэж байхдаа завхарсан зан чанараа байнга мэдэж авч, Бурхантай харилцах харилцаагаа байнга засаж, өөрчилж, ойлгодоггүй үнэнээ байнга мэдэж авч, мэддэггүй, эсвэл ойлгодоггүй үнэнээ мэдэж, хүлээн авдаг. Ялгаа нь энэ юм. Энэ нь хэдийнээ нэлээд том ялгаа—тэгэхээр та нар өөр юу хүсэх юм бэ? Бурханы гэрт, чуулганд, мөн чиний эргэн тойронд хангалттай олон зүйл тохиолддоггүй гэж үү? Бурханы ажлын эхлэлээс өнөөг хүртэл тохиолдсон зүйлс нь хүмүүс эргэцүүлэхэд хангалттай. Өдөр хоног маш хурдан өнгөрдөг: Арван жил, хорин жил нүд ирмэхийн зуур өнгөрч, дараа нь дахиад л нүд ирмэхийн зуур гуч, тавин жил өнгөрсөн байдаг. Хүний амьдралын хувьд бараг л ийм байдаг. Өөр ямар сэтгэл хөдөлгөм зүйл хайх юм бэ? Эдгээр зүйл хангалттай сэтгэл хөдөлгөм. Эргэн тойронд чинь тохиолддог бүх зүйл чамд өвөрмөц зүйлийг олж харах, үнэнийг илрүүлэх боломж олгох ёстой бөгөөд чамд гэнэтийн байх ёстой. Тэр нь нэгэн хэвийн биш биз дээ? (Үгүй, тийм биш.) Үнэнийг эрэлхийлнэ гэдэг нь сэтгэлийн хөөрөл хайх явдал биш. Хэвийн хүн чанартайгаа, энэ материаллаг ертөнцөд амьдардаг хүмүүсийн хувьд байдал ийм л байдаг. Сэтгэлийн хөөрөл бүү хай—сэтгэлийн хөөрөл, мэдрэмж хайх нь хэтэрхий их завтай хүмүүсийн хийдэг зүйл юм. Үүргээ гүйцэтгэж, үнэнийг эрэлхийлэхдээ хүмүүс өдөр бүр шинэ сургамж авдаг. Зарим хүн: “Тэгвэл би яагаад сургамж авахгүй байна вэ?” гэж хэлнэ. За, чиний ахиц дэвшил арай удаан талдаа байж магадгүй; хэрвээ чамд сар бүр сурдаг зүйл байдаг бол тэр нь хангалттай. Чи ахиц дэвшил гаргаж, үнэнийг эрэлхийлж л байвал үр дүн гарах болно. Энэ нөхөрлөл асуудлыг шийдвэрлэсэн үү? (Шийдвэрлэсэн.) Яаж? Ямар үг шийдвэрлэсэн бэ? (Бурханд итгэх итгэлдээ эрэлхийлж байгаа зүйлийн минь цаадах харах өнцөг бодитой биш байгааг би мэдсэнээрээ үүнийг шийдвэрлэлээ—минийх бол эрэлхийлэх прагматик арга зам биш юм байна. Би үргэлж сэтгэлийн хөөрөл эрэлхийлж, үргэлж ямар нэгэн зүйл мэдрэхээр эрэлхийлж, Бурханд ердөө л үзэл, төсөөллөөрөө хандаж, Түүнтэй хөндий харилцаатай байдаг мөртөө хүмүүс амь-оролтынхоо явцад сул дорой байдалтай байх болно, тэгэх явцдаа өсөж хөгжинө, мөн тэд янз бүрийн нөхцөл байдалтай тулгарна гэдгийг үл ойшоодог. Тэр нь хэвийн зүйл юм байна.) Чи зөв ойлгожээ. Ямар ч нөхцөл байдал үүсээгүй байх үед хүмүүс үүргээ яаж гүйцэтгэх ёстой, тэр ёсоор гүйцэтгэж, эрэлхийллээ зохих ёсоор үргэлжлүүлэх ёстой. Сэтгэлийн хөөрөл бүү хай, эсвэл ямар нэг зүйл бүү мэдэр; хэт мэдрэг байж, “Би яагаад өнөөдөр муухай ааштай байна аа? Өө, Бурхантай харилцах харилцаа минь хөндий байна—би хурдхан залбирна аа!” гэж бүү хэл. Ийм хэт мэдрэг байх шаардлагагүй. Бурхан тоохгүй; Тэр чиний тэр жижиг сажиг зүйлийг тоож үздэггүй! Чи: “Би хэд хоног залбираагүй ч үйлдэх үедээ зүрх сэтгэлдээ Бурханыг байнга эрж хайдаг, мөн Бурханаас эмээдэг сэтгэлээ хадгалдаг” гэж хэлж магадгүй. Үүнд ямар ч асуудал байхгүй. Зарим хүн: “Өө, би үүрэгтээ маш их завгүй байсан болохоор Бурханы үгийг уншаагүй хэд хонолоо” гэж хэлнэ. Чи тэр дэг журмыг дагаагүй—чи үүнийг үл ойшоосон—гэхдээ үүрэг гүйцэтгэх явцдаа чи олон асуудлыг олж харж, ямар нэгэн завхарсан зан чанар харуулж, тэр хугацаанд бусдын нөхөрлөлийг сонссон нь чамайг маш их босгон байгуулсан. Энэ нь бодит ололт биш гэж үү? Чи үнэнийг ойлгож, олж авахын тулд Бурханы үгийг уншдаггүй гэж үү? Чи тодорхой нэг аргаар юм уу хэв маягаар тэгэх ёстой гэж зүтгэхийн ашиг тус юу вэ? За. Өнөөдрийн нөхөрлөлийг энд хүрээд өндөрлөе. Баяртай! (Баярлалаа, Бурхан минь, баяртай!)

10-р зүйл: Тэд үнэнийг басамжилж, зарчмуудыг улайм цайм зөрчиж, Бурханы гэрийн зохицуулалтыг үл ойшоодог (II хэсэг)

Өнөөдөр бид антихристүүдийн янз бүрийн илрэлийн 10-р зүйл болох: Тэд үнэнийг басамжилж, зарчмуудыг улайм цайм зөрчиж, Бурханы гэрийн зохицуулалтыг үл ойшоодог талаар үргэлжлүүлэн нөхөрлөнө. Өнгөрсөн удаа бид үнэнийг басамжлах талаар зарим нэг тодорхой нөхөрлөл хийсэн тул эхлээд үүнийг эргэн харцгаая. Өнгөрсөн удаа та нар “басамжлах” гэдгийг хэрхэн тайлбарласан бэ? (Бид үүнийг үнэнийг чухалчлахгүй байх, үнэнийг дорд үзэх, тохуурхах, үл тоомсорлох, үнэнийг зэвүүцэх хандлага гаргах гэж тайлбарласан.) Та нар энэ үгийн мөн чанарыг бодитой үг хэллэг ашиглан тодорхой тайлбарласан уу? (Бидний тайлбар ердөө басамжлах гэдгийн ижил утгатай үгс төдий байсан; энэ нь өнгөц байсан бөгөөд үнэнийг басамжлахын нарийн ширийнийг ч, үнэнд хандах хандлага, илрэлийг маань ч тодорхой болгоогүй. Бид үүний мөн чанарыг тайлбарлаж чадаагүй.) Ийм тайлбар нь ямар шинж чанартай вэ? Энэ нь ямар ангилалд хамаарах вэ? (Бичиг үсэг, хоосон сургаал.) Өөр юу байх вэ? Энэ нь мэдлэгт хамаарах уу? (Тийм.) Энэ мэдлэгийг хэрхэн олж авсан бэ? Үүнийг сургуулиас, багш нараас, түүнчлэн толь бичиг, ном товхимлоос олж авсан. Тэгвэл Миний тайлбар болон та нарын тайлбар хоёрын хооронд ямар ялгаа байна вэ? (Бурханы нөхөрлөл нь хүн бүрийн үнэнд хандах хандлагын талаар байдаг—өөрөөр хэлбэл, хүмүүс үнэнийг эсэргүүцэж, үнэнийг зэвүүцэж, зүрх сэтгэлийнхээ угаас жигшдэг бөгөөд хүлээн авдаггүй, тэр ч байтугай яллаж, дайсагнасан байдлаар шүүж, гүтгэдэг. Бурханы тайлбар нь хүмүүсийн үнэнд хандах хандлагын мөн чанараас үүдэлтэй.) Би “басамжлах” гэдэг үгийн мөн чанарыг янз бүрийн үндсэн зан авир, хэрэгжүүлэлт, хандлага, үзэл бодлын үүднээс тайлбарладаг. Чухам аль тайлбар нь үнэн бэ? (Бурханы тайлбар нь үнэн.) Тэгвэл та нарын тайлбар юугаараа дутуу байна вэ? (Бид үнэнийг ойлгодоггүй. Бид аливаа зүйлийн зөвхөн өнгөн талыг харж, үгчлэн тайлбарладаг бөгөөд асуудлыг харахдаа мэдлэг, хоосон сургаалд найддаг.) Та нар энэ үгийг өөрсдийн эзэмшсэн мэдлэгт тулгуурлан, үгчилсэн утгынх нь талаарх ойлголтынхоо дагуу тайлбарладаг боловч энэ үг хүний уг чанар-мөн чанар болон завхарсан зан чанартай хэрхэн холбогддогийг огт мэддэггүй. Энэ бол мэдлэг, хоосон сургаал болон үнэний хоорондох ялгаа юм. Та нар Бурханы үгийг уншиж, үнэнийг нөхөрлөхдөө ч бас байнга энэ арга барил, өнцгийг ашигладаг уу? (Тийм.) Ихэнх хүн Бурханы үгийг яаж ч уншсан, доторх үнэн нь чухам юу болохыг ойлгож чаддаггүй нь гайхах зүйл биш юм. Тиймээс олон хүн Бурханд олон жил итгэсэн хэдий ч үнэн-бодит байдлыг ойлгодоггүй, түүнд орж чаддаггүй. Тийм ч учраас “Хүмүүс үнэнийг ойлгодоггүй бөгөөд үүнийг ухамсарлах чадваргүй байдаг” гэж үргэлж хэлдэг.

Бид антихристүүдийн илрэлийн 10-р зүйл болох: Тэд үнэнийг басамжилж, зарчмуудыг улайм цайм зөрчиж, Бурханы гэрийн зохицуулалтыг үл ойшоодог талаар үргэлжлүүлэн нөхөрлөнө. Сүүлийн цуглаанаар бид үнэнийг басамжлахыг гурван зүйлд хуваасан. Тэр гурав нь юу байсан бэ? (Нэгдүгээрт, Бурханы ялгамж чанар, мөн чанарыг басамжлах; хоёрдугаарт, Бурханы махбод болсон биеийг басамжлах; гуравдугаарт, Бурханы үгийг басамжлах.) Энэ гурван зүйлд үндэслэн “антихристүүд үнэнийг басамжилж, зарчмуудыг улайм цайм зөрчиж, Бурханы гэрийн зохицуулалтыг үл ойшоодог” гэх сэдвийг задлан шинжилцгээе. Өнгөрсөн удаа бид эхний зүйлийг үндсэндээ бараг ярилцаж дуусгасан боловч Бурханы мөн чанарын ариун, цор ганц байдлын талаар тийм ч дэлгэрэнгүй нөхөрлөөгүй бөгөөд энэ нь та нарт эргэцүүлэн бодох орон зай үлдээж, Миний нөхөрлөсөн Бурханы зөвт байдал, төгс хүчний талуудад үндэслэн та нарыг илүү тодорхой нөхөрлүүлэх зорилготой байсан юм. Өнөөдөр бид хоёр дахь зүйл буюу антихристүүд Бурханы махбод болсон биед хэрхэн ханддаг талаар нөхөрлөж, антихристүүд хэрхэн үнэнийг басамжилж, зарчмуудыг улайм цайм зөрчиж, Бурханы гэрийн зохицуулалтыг үл ойшоодог гэх сэдвийг задлан шинжилнэ.

II. Бурханы махбод болсон биеийг басамжлах

Махбод болсон Бурханд, өөрөөр хэлбэл Христэд хандах антихристүүдийн харах өнцөг, үзэл бодол болон Түүнтэй харилцах харилцаанд ч бас зарим нэг тодорхой илрэл, үндсэн илчлэл байдаг. Хэрвээ бид хүмүүсийн зарим тодорхой илрэл юм уу тодорхой хүмүүсийн тодорхой хэрэгжүүлэлтийг зүгээр л нэгэн жигд байдлаар гаргаж тавивал та нарт ингэж үзүүлэх нь бага зэрэг бүрхэг санагдаж магадгүй. Үүний оронд үүнийг хэд хэдэн зүйлд хувааж, эдгээрээс антихристүүдийн Бурханы махбод болсон биед хандах хандлага чухам ямар болохыг ойлгож, антихристүүд үнэнийг хэрхэн басамжилдгийг баталж, задлан шинжилцгээе. Нэгдүгээр зүйл нь бялдуучлах, зусардах, сайхан сонсогдох үг хэлэх; хоёрдугаарх нь шинжих, задлан шинжлэхийн зэрэгцээ сониуч зан гаргах; гуравдугаарх нь тэдний Христэд хандах хандлага сэтгэл санааны байдлаас нь шалтгаалдаг; дөрөвдүгээрх нь Христийн хэлснийг зүгээр л сонсдог ч дуулгавартай дагадаггүй, захирагддаггүй явдал юм. Эдгээр зүйл тус бүрийн илэрхийлэл, түүнчлэн үгчилсэн утгаас нь та нарын ойлгож чадах үзэл бодол, илрэлээс харахад эдгээр нь дор бүрнээ эерэг байна уу? Нэлээд эерэг мэт санагдах зүйл байна уу? “Эерэг” гэдэг нь юуг хэлж байна вэ? Хамгийн наад зах нь хүн чанар, эрүүл ухаантай байхыг хэлж байгаа юм. Үүнийг дуулгавартай байдалтай байх, эсвэл бүтээгдсэн зүйлд байх ёстой хандлага, байр суурийн түвшинд хүртэл өргөх шаардлагагүй. Зүгээр л хүний эрүүл ухааны хэмжүүрийг ашиглахад эдгээрийн аль нь шаардлага хангаж байна вэ?

Бялдуучлах, зусардах, сайхан сонсогдох үг хэлэх хэмээх нэгдүгээр зүйлийг эхлээд харцгаая. Энэ гурван нэр томьёог хүний хэлэнд сайшаасан, эсвэл эерэг утгатай үгс гэж үздэг үү? (Үгүй.) Эдгээр үг нь ихэвчлэн ямар төрлийн хүмүүсийн яриа, зан авирыг тодорхойлдог вэ? (Ов мэхтэй хүмүүс, урвагчид, олиггүй хүмүүс, бялдууч хүмүүс.) Урвагчид, олиггүй хүмүүс, тэрслэгчид; ов мэх, өөдгүй, хорон муу байдалтай холбогддог төрлийн хүмүүс. Ийм хүмүүсийн үйлдэл бусдын нүдэнд ихэвчлэн жигшүүртэй, өөдгүй, хүмүүст чин сэтгэлээсээ ханддаггүй, сайхан сэтгэлгүй харагддаг. Тэд байнга бялдуучилж, зусардаж, сайхан сонсогдох үг хэлдэг бөгөөд нөлөө бүхий, эсвэл өндөр байр суурьтай хүмүүст бялдуучилж, зусарддаг. Ийм төрлийн хүнийг бусад нь басамжилдаг бөгөөд ихэвчлэн сөрөг дүр гэж үздэг.

Шинжих, задлан шинжлэхийн зэрэгцээ сониуч зан гаргах хэмээх хоёрдугаар зүйлийг харцгаая. Эдгээр үг нь сайшаасан утгатай юу, эсвэл доромж утгатай юу? (Доромж утгатай.) Доромж утгатай гэж үү? Яагаад эдгээрийг доромж утгатай гэж ангилж байгаагаа Надад тайлбарла даа? Хам сэдэвгүйгээр эдгээр үг нь саармаг бөгөөд сайшаасан, эсвэл доромж утгатай гэж хэлэх боломжгүй. Жишээлбэл, шинжлэх ухааны төслийг шинжих, асуудлын мөн чанарыг задлан шинжлэх, тодорхой зүйлсийн талаар сониуч зан гаргах зэрэг эдгээр илрэлийг үндсэндээ эерэг, эсвэл сөрөг гэж хэлэх боломжгүй бөгөөд нэлээд саармаг байдаг. Гэвч энд нэг нөхцөл бий: Хүмүүсийн шинжиж, задлан шинжилж, сонирхож буй зүйл нь хүний судалгаанд тохирох ямар нэгэн сэдэв биш, харин Бурханы махбод болсон бие юм. Тиймээс, энэ нөхцөлийг нэмснээр, ийм төрлийн хүмүүсийн хийсэн эдгээр зүйл, түүнчлэн тэдний илрэл, зан авирт үндэслэвэл эдгээр үг энд сөрөг утгатай болж байгаа нь тодорхой байна. Ихэвчлэн ямар төрлийн хүмүүс Бурханы махбод болсон биеийг шинжиж, задлан шинжилдэг вэ? Үнэнийг эрэлхийлдэг хүмүүс үү, эсвэл эрэлхийлдэггүй хүмүүс үү? Зүрх сэтгэлээсээ Христэд үнэхээр итгэдэг хүмүүс үү, эсвэл Христэд эргэлзсэн хандлагатай байдаг хүмүүс үү? Мэдээж, эргэлзсэн хандлагатай байдаг хүмүүс. Тэдэнд Христэд итгэх жинхэнэ итгэл байдаггүй бөгөөд шинжиж, задлан шинжлэхээс гадна тэд бас онцгойлон сониуч байдаг. Тэд чухам юуг сониучирхдаг вэ? Бид удахгүй эдгээр илрэл болон мөн чанарын нарийн ширийнийг тусгайлан нөхөрлөнө.

Дараа нь, тэдний Христэд хандах хандлага сэтгэл санааны байдлаас нь шалтгаалдаг хэмээх гуравдугаар зүйлийг харцгаая. Энэ зүйлд сайшаасан, эсвэл доромж утгатай эсэхийг нь задлан шинжлэх тодорхой үгс байхгүй. Ийм хүмүүсийн ийм төрлийн илрэл болон тодорхой хэрэгжүүлэлтээр ямар баримт илчлэгддэг вэ? Ийм зүйл хийдэг, ийм илрэл гаргадаг хүн ямар зан чанартай байдаг вэ? Нэгдүгээрт, тэд бусдад алагчлалгүй ханддаг уу? (Үгүй.) Үүнийг ямар хэллэгээс дүгнэж болох вэ? (“Сэтгэл санааны байдлаас нь шалтгаалдаг.”) Энэ хэллэг нь ийм төрлийн хүмүүс бусад хүн юм уу хэрэг явдалд хандаж, үйлдэл хийхдээ зарчимгүй, ёс зүйн доод хязгааргүй, ялангуяа ямар ч мөс чанар, эрүүл ухаангүй байдаг бөгөөд тэд сэтгэл санааны байдалдаа бүрэн хөтлөгддөг гэсэн үг юм. Хэрвээ хэн нэгэн жирийн хүнд сэтгэл санааны байдалдаа үндэслэн хандвал энэ нь тийм ч том асуудал биш байж магадгүй; энэ нь захиргааны зарлигийг зөрчихгүй, Бурханы зан чанарт халдахгүй бөгөөд энэ хүн дураараа, үнэнийг эрэлхийлдэггүй, зарчимгүй үйлддэг, мөн бусдын мэдрэмжийг биш зөвхөн өөрийн махан биеийн хүсэл, мэдрэмжийг л бодолцон сэтгэл санааны байдал, дур сонирхолдоо үндэслэн юу дуртайгаа хийдэг, бусдыг огт хүндэлдэггүй гэдгийг л харуулдаг. Энэ бол жирийн хүнд хандах хандлагад нь үндэслэсэн тайлбар юм—гэхдээ энд тэд хэнд сэтгэл санааны байдлаасаа шалтгаалан хандаг вэ? Энэ бол жирийн хүн биш, харин Бурханы махбод болсон бие буюу Христ юм. Хэрвээ чи Христэд сэтгэл санааны байдалдаа үндэслэн хандвал энэ нь ноцтой асуудал бөгөөд хэр зэрэг ноцтой болохыг нь бид одоо хэлэлцэхгүй.

Христийн хэлснийг зүгээр л сонсдог ч дуулгавартай дагадаггүй, захирагддаггүй хэмээх дөрөвдүгээр зүйлийг одоо харцгаая. Энэ нь чухам юу болохыг тодорхойлох тодорхой үг хэллэг энд байхгүй; энэ нь нэг төрлийн илрэл, хүмүүсийн аливаа зүйлд хандах хэвшмэл байдал, тодорхой хандлага боловч хүний зан чанартай холбоотой. Ийм хүмүүсийн зан чанар ямар байдаг вэ? Тэд сонсдог боловч дуулгавартай дагадаггүй, захирагддаггүй. Өнгөн дээрээ тэд сонсож чаддаг ч гаднаа харуулж байгаа зүйл нь дотроо бодож байгаа зүйл юм уу дотоод жинхэнэ хандлагатай нь адилхан байдаг уу? (Үгүй.) Гаднаа тэд төлөв томоотой мэт харагдаж, сонсож байгаа мэт санагдаж болох ч дотроо бол тийм биш байдаг. Тэдний дотор дуулгаваргүй сэтгэл санаа, хандлага, эсэргүүцсэн сэтгэл санаа, хандлагын хамт байдаг. Тэд: “Би зүрх сэтгэлдээ чамд дуулгавартай байдаггүй; дуулгаваргүй гэдгээ чамд яаж мэдэгдэх вэ? Би чиний хэлсэн үгийг зүгээр л чихээрээ сонсдог ч огтхон ч зүрх сэтгэлдээ тусгаж авдаггүй, хэрэгжүүлдэг ч үгүй. Би чиний эсрэг зогсож, чамайг эсэргүүцнэ!” гэж боддог. Дуулгавартай дагадаггүй, захирагддаггүй гэж үүнийг хэлнэ. Хэрвээ ийм хүмүүс жирийн хүмүүстэй холбоо тогтоож, харилцаж, жирийн хүмүүсийн хэлсэн зүйлд ийм байдал, үзэл бодол, хандлагаар хандвал, энэ нь илэрхий эсвэл мэдэгдэхүйц илрэл байх эсэхээс үл хамааран, ийм хүмүүсийн зан чанар ямар байдаг вэ? Тэднийг бусдын хэлдгээр хүн чанар, ухаалаг байдалтай сайн хүмүүс гэж үздэг үү? Тэднийг эерэг хүн гэж ангилдаг уу? Мэдээж үгүй. “Зүгээр л сонсдог ч дуулгавартай дагадаггүй, захирагддаггүй” гэх хэллэгээс л дүгнэхэд энэ хүмүүс биеэ тоосон байдаг. Тэд хэр зэрэг биеэ тоосон байдаг вэ? Ухаалаг байдлаа алдаж, бүрмөсөн галзуурах хэмжээнд хүртлээ туйлын их биеэ тоосон байдаг бөгөөд хэнд ч дуулгавартай байдаггүй, хэнийг ч тоож үздэггүй. Бусадтай харилцах үеийн тэдний хандлага нь: “Би чамтай ярьж чадна, би чамтай нэгдэж чадна, гэхдээ хэний ч үг миний зүрх сэтгэлд орж чадахгүй, хэний ч үг миний үйлдлийн зарчим, удирдамж болж чадахгүй” гэдэг. Тэдний толгойд зөвхөн өөрсдийнх нь бодол л байдаг бөгөөд зөвхөн дотоод дуу хоолойгоо л сонсдог. Тэд ямар ч зөв, эсвэл эерэг үг хэллэг, зарчмыг сонсдоггүй, хүлээн авдаггүй, харин ч зүрх сэтгэлдээ тэдгээрийг эсэргүүцдэг. Хүмүүсийн дунд ийм хүмүүс байдаг уу? Бүлэг хүний дунд ийм хүмүүсийг ухаалаг гэж үздэг үү, эсвэл ухаалаг бус гэж үздэг үү? Тэднийг эерэг дүр гэж ангилдаг уу, эсвэл сөрөг дүр гэж үү? (Сөрөг дүр.) Тэгвэл бүлэг хүний дунд ихэнх хүн тэднийг ихэвчлэн хэрхэн харж, тэдэнд хэрхэн ханддаг вэ? Тэдэнд хандахдаа тэд ямар арга барил ашигладаг вэ? Ихэнх хүн ийм хүмүүстэй холбоо тогтоож, харилцахыг хүсдэг үү? (Үгүй.) Чуулганд ихэнх хүн ийм хүмүүстэй таарч тохирдоггүй—үүний шалтгаан нь юу вэ? Яагаад бүх хүн ийм хүмүүст дургүйцэж, тэднийг зэвүүцдэг вэ? Энэ асуудлыг хоёр өгүүлбэрээр тайлбарлаж болно. Нэгдүгээрт, энэ хүмүүс хэнтэй ч хамтран ажилладаггүй, өөрсдийнхөөрөө шийдэхийг хүсдэг бөгөөд хэнийг ч сонсдоггүй; тэднийг өөр хэн нэгний үгийг сонсдог болгох туйлын хэцүү бөгөөд тэд бусдын санал бодол, санааг асуух, эсвэл бусдын хэлэх үгийг сонсоно гэдэг бүтэшгүй зүйл юм. Хоёрдугаарт, тэд хэнтэй ч хамтран ажиллаж чаддаггүй. Энэ хоёр өгүүлбэр нь ийм төрлийн хүний хамгийн тодорхой илрэл биш гэж үү? Эдгээр нь ийм хүний мөн чанар биш гэж үү? (Тийм.) Нэгдүгээрт, зан чанарыг нь бодолцож үзвэл, тэд хэнийг ч сонсдоггүй, хэнд ч дуулгавартай байдаггүй. Тэд өөрсдийнхөөрөө шийдэхийг хүсдэг, бусдыг сонсохыг хүсдэггүй бөгөөд бусадтай хамтран ажилладаггүй. Тэдний зүрх сэтгэлд бусдад ч, үнэнд ч, чуулганы зарчимд ч орон зай байдаггүй. Ийм төрлийн хүмүүсийн антихрист зан чанар ийм байдаг. Түүнчлэн, тэд хэнтэй ч хамтран ажиллаж чаддаггүй, таарч тохирдоггүй бөгөөд зүрх сэтгэлдээ дурамжхан зөвшөөрсөн ч цаг нь болоход бусадтай хамтран ажиллаж чаддаггүй хэвээр байдаг. Энд юу болоод байна вэ? Энэ нь тодорхой байдалтай холбоотой биш гэж үү? Тэд бусдыг дорд үздэг, бусдыг сонсдоггүй бөгөөд бусдын үг зарчимд хэчнээн нийцэж байсан ч тэд хүлээн авдаггүй. Бусадтай хамтран ажиллах үед зөвхөн тэднийхээр л байх ёстой болдог. Энэ нь эв найртай хамтын ажиллагаа мөн үү? Энэ бол хамтын ажиллагаа биш; энэ нь нэг хүн бүхнийг шийддэг, дур мэдэн үйлдэх явдал юм. Энэ бол ийм хүмүүсийн бусадтай харилцахдаа гаргадаг зан чанар бөгөөд тэд Христэд ч мөн ийм байдлаар ханддаг. Үүнийг задлан шинжлэх хэрэг байна уу? Энд байгаа асуудал ноцтой бөгөөд задлан шинжлүүштэй! Дараа нь, зүйл тус бүр дэх антихристүүдийн тодорхой илрэл, хэрэгжүүлэлтийн талаар ярилцаж, эдгээр тодорхой илрэл, хэрэгжүүлэлтээр дамжуулан антихристүүдийн мөн чанар болох үнэнийг басамжилж, зарчмуудыг улайм цайм зөрчиж, Бурханы гэрийн зохицуулалтыг үл ойшоодог явдлыг ойлгож авцгаая. Нэгдүгээр зүйлээс эхлэн задлан шинжилцгээе.

А. Бялдуучлах, зусардах, сайхан сонсогдох үг хэлэх

Бялдуучлах, зусардах, сайхан сонсогдох үг хэлэх—өнгөн дээрээ хүн бүр эдгээр үг ямар утгатайг мэдэх ёстой бөгөөд үүнийг амьдралд хэрэгжүүлдэг хүмүүс түгээмэл байдаг. Бялдуучилж, зусардаж, сайхан сонсогдох үг хэлэх нь ихэвчлэн бусдын таалал, магтаалыг олохын тулд, эсвэл ямар нэгэн ашиг тус олж авахын тулд ашигладаг ярианы арга барил юм. Энэ бол бялдуучилж, зусарддаг хүмүүсийн хамгийн түгээмэл ярианы хэв маяг. Бүх завхарсан хүн тодорхой хэмжээгээр энэ илрэлийг харуулдаг гэж хэлж болох бөгөөд энэ нь сатанлаг гүн ухаанд хамаардаг ярианы хэв маяг юм. Тэгвэл хүмүүс махбод болсон Бурханы өмнө ч бас магадгүй ямар нэгэн ашиг тус олж авахын тулд ийм илрэл, хэрэгжүүлэлт харуулдаг уу? Мэдээж, энэ нь тийм ч энгийн биш. Хүмүүс Бурханы махбод болсон биед бялдуучилж, зусардах үед тэдний зүрх сэтгэл дэх Христийн талаарх ямар үзэл бодол, бодол санаа нь ийм зан авир гаргахад хүргэдэг вэ? Ихэвчлэн хүмүүс ийм зан авирыг бусад хүнд гаргадаг. Хэрвээ хүмүүс махбод болсон Бурханд бас ингэж авирладаг бол энэ нь нэг асуудлыг далдуур илчилдэг: Тэд махбод болсон Бурханыг, Христийг завхарсан хүн төрөлхтний дундах жирийн л нэг хүн гэж үздэг. Гаднаас нь харахад, Христэд яс, бие махбод байдаг бөгөөд хүний дүр төрхтэй байдаг. Энэ нь хүмүүсийг төөрөгдүүлж, Христийг ердөө л хүн гэж итгэхэд хүргэдэг бөгөөд Христэд хүнд ханддаг логик, сэтгэлгээгээр улайм цайм хандах боломжийг тэдэнд олгодог. Хүнд ханддаг логик, сэтгэлгээний дагуу бол, ихэвчлэн байр суурь, нэр хүндтэй хүнд хандахдаа сайхан сэтгэгдэл үлдээж, улмаар ашиг тус олж авах юм уу ирээдүйд саадгүй тушаал дэвших хамгийн сайн стратеги нь сонсогчид тухтай, баяртай санагдахаар үгээ аятайхан, эв дүйтэй хэлэх явдал юм. Хүн нүүрний хувирлаа зөөлөн байлгаж, догшин, эсвэл баргар царай гаргах ёсгүй бөгөөд хэл ярианд нь ямар нэгэн ширүүн, хорлонтой, хатуу ширүүн үг, эсвэл хүний бардам занд халдах үг байх ёсгүй. Ийм илрэл, үг хэллэгтэй байж байж л хүн тийм хүний дэргэд сайхан сэтгэгдэл үлдээж, тэднийг зэвүүцүүлэхгүй байж чадна. Аятайхан ярьж, бялдуучилж, зусардах нь бусдыг хүндлэх жинхэнэ хэлбэрт тооцогддог мэт санагддаг. Үүнтэй адилаар, Христийг хүндэлж, эв найртай байхын тулд тэд ийм зан авир гаргах гэж ихээхэн хичээж, үгэнд нь ямар ч гомдоох үг хэллэг юм уу агуулга, мөн ямар ч доромж утгатай зүйл яавч байхгүй байх ёстой гэж хүмүүс итгэдэг. Энэ бол Христтэй харилцаж, ярилцах хамгийн сайн арга гэж хүмүүс боддог. Тэд Бурханы махбод болсон биед хэвийн, завхарсан зан чанартай хамгийн жирийн хүн мэт хандаж, үүнээс өөрөөр авирлах, Түүнд өөрөөр хандах илүү сайн арга байхгүй гэж боддог. Тиймээс, антихрист Христийн өмнө ирэхдээ зүрх сэтгэлдээ эмээх сэтгэл, хүндэтгэл, жинхэнэ чин сэтгэл тээдэггүй, харин аятайхан, эв дүйтэй үг хэл ашиглах хүсэл тээж, тэр ч байтугай хуурамч дүр эсгэж Бурханы махбод болсон биед илт бялдуучилж, зусарддаг. Бүх хүн энэ арга барилд автдаг бөгөөд Бурханы махбод болсон бие ч бас хүн учраас Тэр ч бас энэ арга барилд хариу үйлдэл үзүүлж, үүнийг таашаана гэж тэд итгэдэг. Иймээс, Бурханы махбод болсон бие буюу Христэд хандахдаа антихристүүд Христэд Бурханы мөн чанар байдаг гэх баримтыг зүрх сэтгэлдээ хүлээн авдаггүй. Харин тэд Бурханы махбод болсон биед хандахдаа хүний зарим нэг тактик, ертөнцийн гүн ухаан, мөн бусдад хандаж, явуулга хийдэг хүний түгээмэл заль мэхийг ашигладаг. Эдгээр зан авирын мөн чанар нь антихристүүд Бурханы махбод болсон биеийг басамжилдаг гэх баримтыг харуулж байна уу? (Тийм.)

Антихристүүд завхарсан хүмүүст ханддагтайгаа яг адилаар Христэд ханддаг бөгөөд Христийг хармагцаа зөвхөн бялдуучилж, зусардсан үг хэлж, дараа нь Христийн хариу үйлдлийг ажиглан, Түүний таалалд нийцүүлэхийг хичээдэг. Зарим хүн Христийг хараад: “Би чамайг холоос харсан. Чи олны дунд онцгойрч байна. Гэрлэн титэмгүй бусад хүнээс ялгаатай нь, чиний толгой дээр гэрлэн титэм байна. Би чамайг жирийн хүн биш гэдгийг шууд л мэдсэн. Бурханы гэрт христээс өөр хэн жирийн биш байх билээ? Чамайг харсан даруйдаа би мэдсэн, энэ бол яах аргагүй үнэн. Бурханы махбод болсон бие үнэхээр бусдаас өөр юм” гэж хэлдэг. Энэ чинь улайм цайм дэмийрэл биш гэж үү? Миний гадаад төрх жирийн, эгэл. Хэрвээ Би ямар ч олны дунд юу ч хийхгүй, юу ч хэлэхгүй бол нэг, хоёр жил болсон ч Намайг хэн болохыг таних хүн гарахгүй л болов уу. Ямар ч бүлэгт Би зүгээр л нэг жирийн гишүүн; хэн ч Надаас ямар ч онцгой зүйл олж харж чадахгүй. Одоо Би чуулганд ажиллаж байгаа бөгөөд Бурханы гэрчлэлээс болоод Намайг та нарын дунд ярих үед та нар сонсдог. Гэхдээ Бурханы гэрчлэлгүйгээр хэр олон хүн Намайг сонсож, эсвэл анхаарал хандуулах байсан бэ? Энэ нь асуулт, тодорхойгүй зүйл хэвээр үлдэнэ. Зарим хүн: “Тэр надад яг л бурхан шиг харагддаг. Түүнийг ер бусын, бусдаас өөр гэдгийг би үргэлж мэдэрдэг байсан” гэж хэлдэг. Би юугаараа өөр юм бэ? Надад гурван толгой, зургаан гар байгаа юм уу? Чи яаж ялгааг нь харж чадах юм бэ? Бурхан нэгэнтээ: Би хүмүүст Надаас бурханлаг чанарын өчүүхэн төдий ул мөрийг ч мэдрэх боломж зориуд олгодоггүй гэж хэлсэн. Хэрвээ Бурхан хүмүүст Өөрийнхөө бурханлаг чанарыг мэдрүүлдэггүй юм бол, чи яаж үүнийг харж чадах юм бэ? Энэ хүмүүсийн хэлж байгаа зүйл асуудалтай биш гэж үү? Энэ нь ямар ч жинтэй үг хэлдэггүй, жигшүүртэй бялдуучдын утгагүй ярианаас өөр юу ч биш нь тодорхой байна. Махбод болсон Бурханы гадаад төрх бол жирийн хүнийхтэй адил. Хүний нүд Христийн бурханлаг чанарыг яаж ялган таньж чадах юм бэ? Хэрвээ Христ ажиллаж, яриагүй бол хэн ч Түүнийг таньж, эсвэл Түүний ялгамж чанар, мөн чанарыг мэдэж чадахгүй байх байсан. Энэ бол баримт. Тэгвэл: “Би чамайг бусдаас ялгаатай, бурханы махбод болсон бие гэдгийг анх хараад л мэдсэн” эсвэл “Би чамайг хармагцаа л чамайг агуу зүйл хийж чадна гэдгийг мэдсэн” гэж хэлдэг хүмүүсийн хувьд яах вэ? Эдгээр үг юу вэ? Тэдгээр нь шал дэмий үг! Бурхан гэрчлэлээ хийгээгүй байхад, чи хэчнээн олон удаа харсан ч яагаад ялган таньж чадаагүй юм бэ? Бурханы гэрчлэлийн дараа, Намайг ажлаа эхлэх үед чи яаж гэнэт анх хараад л үүнийг харж чаддаг байна аа? Эдгээр нь илт хууран мэхэлсэн үг, цэвэр галзуурал юм.

Зарим хүн Надтай уулзах юм уу харилцах үедээ өөрийгөө харуулахыг хүсдэг. Тэд: “Бие махбодтой болсон бурхантай уулзах нь ховор тохиолддог; энэ бол амьдралд ганц тохиох боломж. Би сайн гүйцэтгэж, бурханд итгэсэн олон жилийнхээ үр дүн болон бурханы ажлын одоогийн үе шатыг хүлээн авснаас хойш гаргасан сайн ололт амжилтаа бурханд дуулгаж, мэдүүлэх ёстой” гэж боддог. Надад мэдүүлнэ гэдгээрээ тэд юуг хэлж байна вэ? Тэд дэвших боломж гарна гэж найддаг. Хэрвээ чуулганд байсан бол тэдэнд насан туршдаа онцгойрч, дэвших боломж олдохгүй байж магадгүй; хэн ч тэднийг сонгохгүй. Тэд одоо боломж гарч ирлээ гэж боддог тул ямар ч асуудлыг илчлэхгүйгээр, мөн өөрийгөө харуулахыг хичээж байгаагаа мэдэгдэхгүйгээр яаж ярих вэ гэж тунгаан боддог. Тэд илүү арга ухаантай, чадамгай байж, зарим нэг явуулга, заль мэх ашиглаж, шалихгүй ов мэх хэрэглэх хэрэгтэй болдог. Тэд: “Бурхан минь бид энэ жилүүдэд чамд итгэснээрээ үнэхээр их ашиг тус хүртлээ! Манай гэр бүл бүгдээрээ итгэдэг бөгөөд бүгд бурханы төлөө өөрсдийгөө зарлагадахын тулд бүхнийг орхисон. Гэхдээ энэ нь хамгийн чухал зүйл биш ээ. Хамгийн чухал нь чиний үг маш агуу бөгөөд чи маш их ажил хийсэн. Бид бүгд үүргээ гүйцэтгэж, бурханы төлөө өөрсдийгөө зарлагадахад бэлэн байна” гэдэг. Үүнд нь Би: “Гэхдээ үүнд үнэндээ ямар ч ашиг тус байхгүй шүү дээ” гэж хэлдэг. “Байгаа—бурханы өгсөн нигүүлсэл арвин их. Бурханы үгээс бид маш их шинэ гэрэл, ухаарал, ойлголт олж авсан. Ах эгч нар бүгд маш их эрч хүчтэй болж, бүгд бурханы төлөө өөрсдийгөө зарлагадахад бэлэн байгаа.” “Сул дорой, сөрөг хүн байгаа юу? Саад болж, үймүүлдэг хүн байгаа юу?” “Байхгүй ээ, манай чуулганы амьдрал маш сайн байгаа. Ах эгч нар бүгд бурханыг хайрлахаар эрэлхийлж, сайн мэдээ номлохын тулд бүхнийг орхиж байгаа. Бурханы хэлдэг бүхэн сайн. Бид бүгд урам зоригтой байгаа бөгөөд урьдынх шигээ нигүүлсэл эрж хайж, цадталаа талх идэхээр эрж хайх маягаар итгэж цаашид чадахгүй. Бид бурханы төлөө бүхнийг орхиж, бурханд өөрсдийгөө өргөж, бурханы төлөө өөрсдийгөө зарлагадах ёстой.” “Тэгвэл, та нар сүүлийн хэдэн жилд Бурханы үгийн талаар ямар нэгэн ойлголттой болсон уу?” “Тийм ээ, болсон. Бурхан минь, чиний үг маш агуу, өгүүлбэр бүр чинь бидний гол асуудлыг яг онож, бидний уг чанар-мөн чанарыг ил болгодог! Бид өөрсдийгөө ойлгохоос болон чиний үгээс агуу гэрэл хүлээн авсан. Бурхан минь, чи бол манай гэр бүл, манай чуулганыг бүхэлд нь аврагч билээ. Чи байхгүй байсан бол бид аль хэдийн хаа нэгтээ мөхөх байсан. Чи байхгүй байсан бол бид хэрхэн цааш явахаа мэдэхгүй байх байлаа. Манай чуулганы хүн бүр чамтай уулзахыг хүсэн тэмүүлж, зүүдэндээ чамтай уулзахын төлөө өдөр бүр залбирч, өдөр бүр чамтай хамт байхыг найдаж байгаа!” Тэдний ярианд мөн чанартаа чин сэтгэлийн юм уу жинхэнэ үг хэлэгдсэн байна уу? (Үгүй.) Тэгвэл эдгээр нь ямар үг вэ? Тэдгээр нь хоёр нүүртэй, хоосон, хэрэггүй үгс юм. Намайг өөрсдийгөө танин мэдсэн талаараа ярихыг хүсэхэд тэд: “Бурханы ажлыг хүлээн авснаас хойш би өөрийгөө хүн чанаргүй, диавол, Сатан гэдгээ мэдэрч байна” гэдэг. “Чи яаж хүн чанаргүй байгаа юм бэ?” “Би зарчимгүй үйлддэг.” “Ямар үйлдэл дээр чи зарчимгүй байна вэ?” “Би бусадтай эвтэй найртай хамтран ажиллаж чаддаггүй, бусадтай харилцах харилцаа минь зарчимгүй, хүмүүстэй харьцахдаа зарчимгүй байдаг. Би бол диавол, Сатан, би Сатанаас гаралтай, Сатан намайг гүнзгий завхруулсан. Би алхам тутамдаа бурханыг эсэргүүцэж, бурхантай байнга сөргөлдөж, тэрсэлдэг.” Эдгээр үг өнгөн дээрээ сайхан сонсогддог. Намайг: “Танай чуулганы тэр хүн одоо ямархуу байна вэ?” гэж асуухад тэд: “Одоо тэр сайн байгаа. Тэр өмнө нь чуулганы удирдагчийн үүргээс чөлөөлөгдсөн боловч дараа нь гэмшиж, ах эгч нар түүнийг дахин сонгосон” гэдэг. “Тэр хүн үнэнийг эрэлхийлдэг хүн мөн үү?” “Хэрвээ бурхан түүнийг үнэнийг эрэлхийлдэг гэвэл тэр эрэлхийлдэг; хэрвээ бурхан илэрхийлдэггүй гэвэл илэрхийлдэггүй.” “Энэ хүн урам зоригтой харагддаг ч хэв чанар нь нэлээд муу, тийм биз дээ?” “Муу гэж үү? Тийм ээ, бага зэрэг. Эс бөгөөс ах эгч нар яагаад өнгөрсөн удаад түүнийг чөлөөлөх билээ?” “Хэрвээ хэв чанар нь муу юм бол тэр бодитой ажил хийж чадах уу? Тэр чуулганы удирдагчийн үүрэг хариуцлагыг биелүүлж чадах уу?” Миний үгийг сонсоод тэд үүнийг хэв чанар муутай хүн үүрэг хариуцлагаа биелүүлж чадахгүй гэж хэлж байна хэмээн ойлгож: “Тэгвэл, тэр биелүүлж чадахгүй. Ах эгч нар түүнийг хамгийн муу хүмүүсээс хамгийн дээр нь гэж сонгосон; илүү дээр хүн байгаагүй тул түүнийг сонгосон. Ах эгч нар бүгд түүний хэв чанарыг дундаж гэдэг ч тэр биднийг удирдаж чадна. Хэрвээ түүний хэв чанар муу бол дараагийн удаа ах эгч нар түүнийг сонгохгүй байх гэж би бодож байна. Бурхан минь, би ах эгч нарт нөлөөлөх тал дээр ажиллах хэрэгтэй юу?” “Энэ асуудал танай чуулганы ах эгч нарын биеийн хэмжээнээс шалтгаална. Тэд зарчимд үндэслэн сайн гэж бодсон хүнээ сонгодог—энэ үйл явц зөв боловч зарим хүн мунхаг бөгөөд хүмүүс юм уу хэрэг явдлыг нэвт харж чаддаггүйгээсээ болоод заримдаа буруу хүнээ сонгодог.” Би ингэж хэлснээрээ юу хэлэх гэсэн бэ? Би энэ хүнийг чөлөөлөх гэж санаатайгаар зориогүй, зүгээр л бодит байдлыг хэлсэн. Гэвч үүнийг сонсоод антихрист хэрхэн ухамсарласан бэ? Тэр үүнийг чанга хэлээгүй ч дотроо: “Энэ нь тэр хүнийг чөлөөл гэсэн бурханы дохио юм болов уу? Тэгвэл, би бурхан үнэндээ юу хэлэх гэснийг цааш нь тандах хэрэгтэй юм байна. Хэрвээ энэ хүнийг чөлөөлчихвөл өөр хэн чуулганыг удирдаж, хэн энэ ажлыг хийж чадах вэ?” гэж бодсон. Антихристүүд Бурханыг анзаардаггүй, зүрх сэтгэлд нь Бурханы орон зай байдаггүй. Тэд Христтэй нүүр тулаад жирийн хүнээс ялгаагүй хандаж, Түүний нүүрний хувирал, дууны өнгийг байнга уншиж, нөхцөл байдалд тааруулан дуугаа өөрчилж, үнэндээ юу болоод байгааг хэзээ ч хэлдэггүй, хэзээ ч ямар ч зүйлийг чин сэтгэлээсээ хэлдэггүй, зөвхөн хоосон үг, сургаал хэлж, нүднийх нь өмнө зогсож байгаа бодитой Бурханыг хуурч, мэхлэхийг оролддог. Тэдэнд Бурханаас эмээх сэтгэл огт байдаггүй. Тэд Бурхантай чин сэтгэлээсээ ярьж, бодитой зүйл хэлж ч чаддаггүй. Тэд тахир муруй, тойруу замаар могой мурилзах мэт ярьдаг. Үгийнх нь хэв маяг, чиглэл нь шон даган авирч буй тарвасын ороонго шиг байдаг. Жишээлбэл, чи хэн нэгнийг сайн хэв чанартай, дэвшүүлж болно гэж хэлэхэд тэд тухайн хүн ямар сайн болохыг, түүнээс юу илэрч, харагдсан тухай тэр даруй ярьдаг; чи хэн нэгнийг муу гэж хэлбэл, тэднийг ямар муу, ёрын муу болохыг, чуулганд яаж үймээн тарьж, саад болдог тухай тэд түргэхэн ярьдаг. Чамайг зарим нэг бодит нөхцөл байдлын талаар асуухад тэдэнд хэлэх үг олддоггүй; тэд булзааруулж, чамайг дүгнэлт хийхийг хүлээж, үгээ чиний бодолтой нийцүүлэхийн тулд чиний үгийн утгыг танддаг. Тэдний хэлдэг бүхэн сайхан сонсогдох үг, бялдуучлал, зусардал байдаг бөгөөд амнаас нь нэг ч чин сэтгэлийн үг гардаггүй. Тэд хүмүүстэй ингэж харилцаж, Бурханд ингэж ханддаг—тэд яг л ийм ов мэхтэй. Энэ бол антихристийн зан чанар юм.

Зарим хүн Надтай харилцахдаа, Намайг ямар үг юм уу хэрэг явдал сонсох дуртайг мэддэггүй; гэхдээ мэдэхгүй байлаа ч тэд арга замыг нь олдог. Тэд Надтай ярилцах тодорхой нэг сэдэв сонгоод: “Эдгээр сэдэв чамд сонирхолтой байж магадгүй, чиний мэдэхийг юм уу сонсохыг хүсэж байгаа ч асуухаас нэрэлхэж байгаа зүйл байж магадгүй, тиймээс би санаачилгаараа чамд хэлье” гэж боддог. Биднийг уулзах үед тэд: “Саяхан манай нутгаар аадар бороо орж, хотыг бүхэлд нь үерт автууллаа. Нийгмийн хэв журам ч бас муудаж байна; одоо хулгайч маш их болсон. Гадагшаа гарахад л хулгайд эд зүйлээ алдах юм уу дээрэмдүүлэх эрсдэл байна. Зарим газарт олон хүүхэд хулгайлагдсан гэж би сонссон бөгөөд хүмүүс айж тэвдсэн байдалтай байна. Шүтлэггүй хүмүүс нийгэм хэтэрхий эмх замбараагүй, огт хэвийн бус болсон гэж ярьж байна. Шашны хүмүүс Библиэ зуурч, сайн мэдээ номлосон хэвээр байгаа бөгөөд эцсийн өдрүүд ирсэн, бурхан бууж ирэх гэж байна, агуу сүйрэл нүүрлээд байна гэж ярьж байна” гэж хэлдэг. Мөн Надтай уулзмагцаа шууд л: “Хэд хоногийн өмнө нэг газар тэнгэрт гурван сар гарч, олон хүн зураг дарсан байна. Ардын мэргэч зарим хүн тэнгэрт агуу үзэгдэл гарах гэж байна, жинхэнэ эзэн гарч ирлээ гэж ярьж байна” гэж хэлдэг зарим хүн бий. Тэд иймэрхүү зүйл ярьдаг—тэд ийм нийгмийн эмх замбараагүй байдал, гамшиг болон янз бүрийн ер бусын үйл явдал, одон орны үзэгдэл гарах талаар онцгойлон сонирхож, мэдээлэл цуглуулдаг. Тэд Надтай уулзахдаа илүү дотно харилцаа тогтоохын тулд үүнийг ярианы сэдэв болгон ашигладаг. Зарим нь: “Бие махбодтой болсон бурхан бол жирийн хүн. Түүний бусдаас ялгарах ялгаа нь тэр бурханы ажлыг хийж, бурханыг төлөөлдөгт оршдог. Тиймээс, ихэнх хүн дэлхий дахинд энх тайван тогтож, хүмүүс эвтэй найртай, сэтгэл хангалуун амьдраасай гэж найддаг ч махбод болсон христ хэвийн хүмүүстэй адилгүй. Тэр дэлхий дахинд агуу их эмх замбараагүй байдал үүсэж, үзэгдэл болон агуу сүйрэл ирж, бурханы агуу ажил хурдан хэрэгжиж, бурханы удирдлагын ажил хурдан дуусаж, хэлсэн үг нь биелээсэй гэж найддаг. Эдгээр нь түүний санаа тавьдаг, сонирхдог сэдвүүд. Тиймээс түүнтэй уулзахдаа би эдгээр зүйлийн талаар ярих хэрэгтэй бөгөөд тэр онцгойлон баярлах болно. Ингэж баярлуулснаар магадгүй би дэвшиж, түүний хажууд илүү олон өдрийг өнгөрөөх боломж гарч магадгүй” гэж боддог. Ийм хүмүүс байдаг уу? Би нэг удаа уран үгтэй нэгэн залуу охинтой уулзсан юм; тэр уран цэцэн үгтэй, сэргэлэн, хэнд юу хэлэхээ сайн мэддэг, хүний арга эвийг олж, хэнтэй ч хэл амаа сайн ололцдог, ялангуяа эрх мэдэл, байр суурьтай хүмүүстэй харилцахдаа онцгой чадварлаг нэгэн байв. Тэр Надтай харилцахдаа уулзмагцаа шууд л: “Тэр, тэр газар гэмт хэргийн ертөнц газар авсан; орон нутгийн цагдаагийн газарт хүртэл бүлэглэлийн гишүүд байна. Орон нутагтаа олон муу зүйл хийсэн нэг бүлэглэлийн толгойлогч байсан. Нэгэн өдөр тэр зам дээр өндөр албан тушаалтан болох тэргүүн чөтгөртэй таарчээ. Түүний машин тэргүүн чөтгөрийн машиныг гүйцэж түрүүлсэн бөгөөд тэргүүн чөтгөр бие хамгаалагчдаа ‘Тэр хэний машин бэ? Би түүнийг дахиж хармааргүй байна!’ гэж хэлсэн. Маргааш нь түүнийг цааш нь харуулсан” гэдэг байв. Нийгэмд ийм зүйл байдаг уу? (Тийм.) Ийм зүйл байдаг нь үнэн, гэхдээ Надтай уулзахдаа тэдгээрийг ярианы гол сэдэв болгох нь хэрэгтэй гэж үү? Эдгээр нь Миний санаа тавьдаг юм уу сонсохыг хүсдэг сэдэв биш, гэхдээ тэр үүнийг мэдээгүй. Тэр Намайг эдгээр сэтгэл сэрдхийлгэм түүхийг сонсох дуртай гэж бодсон. Надад хэл дээ, гамшиг, үзэгдэл, байгалийн болон хүний ​​буруутай үйл ажиллагаанаас үүдэлтэй гамшиг нь Миний санаа тавьдаг, Миний сонсохыг хүсдэг сэдэв мөн үү? (Үгүй.) Цаг нөхцөөхийн тулд эдгээр зүйлийг сонсоход зүгээр, гэхдээ хэрвээ чи Намайг үнэхээр сонсох дуртай гэж бодож байгаа бол эндүүрч байна. Би эдгээр зүйлийг сонирхдоггүй, тэдгээрийн талаар сонсохыг ч хүсдэггүй. Зарим хүн: “Хүмүүс эдгээр зүйлийн талаар ярих үед чи сонсдог уу?” гэж асуудаг. Би сонсохыг эсэргүүцдэггүй, гэхдээ энэ нь Би сонсох дуртай гэсэн үг биш, мөн энэ мэдээлэл, эдгээр түүхийг цуглуулахыг хүсдэг гэсэн үг ч биш. Энэ нь юу гэсэн үг вэ? Энэ нь зүрх сэтгэлийнхээ угаас Би эдгээр хэрэг явдлын талаар огт сониучирхдаггүй, Надад ямар ч сонирхолгүй байдаг гэсэн үг юм. Тэр ч байтугай зарим хүн: “Зүрх сэтгэлдээ чи агуу улаан лууг онцгойлон үзэн яддаггүй гэж үү? Хэрвээ чи агуу улаан лууг үзэн яддаг бол би чамд агуу улаан лууд тохиолдсон шийтгэлийн талаар ярьж өгье: Агуу улаан луугийн доторх өндөр албан тушаалтнуудын дунд дотоод тэмцэл гарч, хэд хэдэн фракц хоорондоо тулалдаж, нэгэн тэргүүн чөтгөрийг бараг л хөнөөх шахсан. Эдгээр тэргүүн чөтгөр хэд хэдэн удаагийн аллага хийх оролдлогоос амьд үлдсэн, үнэхээр аюултай шүү! Үүнийг сонсоод чи баярлах уу?” гэдэг. Ийм зүйлийн талаар сонсоод та нар бүгд баярлах уу? Хэрвээ та нар баярлах бол баярла; хэрвээ сонсох дургүй бол битгий сонс—энэ нь Надад хамаагүй. Товчхондоо, эдгээр хэрэг явдлын тухайд, аль нэг улсад тахал гарсан эсэх, тахал хэрхэн үүссэн, хэдэн хүн нас барсан, аль улс томоохон гамшигтай нүүр тулсан, аль нэг улсын засгийн газрын байдал, аль нэг улсын дээд давхарга дахь дотоод тэмцэл хэр зэрэг хэрцгий байгаа, эсвэл нийгмийн үймээн самууны талаар Би сонсож таарвал сонсож магадгүй, гэхдээ зүгээр л тэдгээрийн талаар мэдэхгүй байлаа гээд Би эдгээр үйл явдлын талаар тодорхой нарийн ширийн зүйлийг хайх, мэдээ сонсох, сонин унших, эсвэл эдгээр үйл явдалтай холбоотой контентыг онлайнаар хайх гэж хичээхгүй. Би огтхон ч тэгэхгүй, мөн хэзээ ч ийм зүйл хийдэггүй. Би эдгээр хэрэг явдлыг сонирхдоггүй. Зарим хүн: “Энэ бүхэн Таны хяналтад байдаг, энэ бүхнийг Та хийдэг; тиймээс Та сонирхдоггүй” гэж хэлдэг. Энэ үг зөв үү? Хоосон сургаалын хувьд зөв боловч мөн чанартаа тийм биш. Бурхан хүний хувь заяа, үндэстэн бүр, бүлэг хүн бүр, эрин үе бүрийг захирдаг. Эрин үе бүрд зарим нэг гамшиг болон ер бусын үйл явдал гарах нь маш хэвийн зүйл бөгөөд энэ бүхэн Бурханы гарт байдаг. Ямар ч эрин үе байсан, том жижиг ямар ч үйл явдал тохиолдсон хамаагүй, эрин үе солигдох цаг нь болоход ганц өвс, мод өөрчлөгдөхгүй байсан ч тэр эрин үе солигдох ёстой. Энэ бол Бурханы дээд эрхийн хэрэг явдал юм. Хэрвээ эрин үе төгсөх ёсгүй бол тэнгэр огторгуйн үзэгдэл юм уу газар дээрх бүх зүйлд томоохон өөрчлөлт гарсан ч энэ нь төгсөх ёсгүй. Энэ бүхэн бол Бурханы хэрэг явдал бөгөөд хүн хөндлөнгөөс оролцох юм уу туслах боломжгүй. Хүмүүсийн хамгийн их хийх ёстой зүйл бол эдгээр хэрэг явдалд санаа тавихгүй байх, сониуч зангаа дарахын тулд эдгээр үйл явдлын талаар нотлох баримт, мэдээлэл цуглуулахгүй байх юм. Бурханы хийдэг зүйлсийн тухайд чи ойлгож чадах чинээгээрээ ойлгох хэрэгтэй бөгөөд ойлгох боломжгүй үед хүчлэх хэрэггүй. Завхарсан хүн төрөлхтний дунд эдгээр хэрэг явдал дэндүү хэвийн, дэндүү түгээмэл байдаг. Эрин үе солигдох, дэлхийн дэг журам хувьсан өөрчлөгдөх, үндэстний хувь заяа, дэглэмийн засаглал болон байр суурь гэх мэт энэ бүх хэрэг явдал бүгд Бурханы гарт, Түүний дээд эрх дор байдаг. Хүмүүс зөвхөн итгэж, хүлээн авч, дуулгавартай дагах л хэрэгтэй; энэ нь хангалттай. Илүү олон нууцыг ойлгох бодол бүү өвөрлө, илүү олон нууцыг ойлгох тусам илүү мундаг мэт санагдаж, Бурханд итгэснээрээ чи агуу биеийн хэмжээ, сүнслэг байдалтай болсон мэт бүү бод. Ийм сэтгэлгээтэй байх нь Бурханд итгэх чиний үзэл бодол буруу байна гэсэн үг. Эдгээр нь чухал хэрэг явдал биш. Жинхэнэ чухал хэрэг явдал, хүмүүсийн хамгийн их санаа тавих ёстой зүйл бол Бурханы удирдлагын төлөвлөгөөний цөм болох хүн төрөлхтнийг аврах явдал бөгөөд хүн төрөлхтнийг Бурханы удирдлагын төлөвлөгөөний ажил дотор аврагдах боломжтой болгох явдал юм. Энэ бол хамгийн агуу, хамгийн гол хэрэг явдал юм. Хэрвээ чи энэ хэрэг явдалтай холбоотой үнэн болон үзэгдлийг ойлгож, дараа нь Бурханы чамд хийдэг зүйл болон Түүний чамд хангадаг үнэнийг хүлээн авч, засалт, шүүлт, гэсгээлт амсах тохиолдол бүрийг хүлээн авбал, хэрвээ чи энэ бүхнийг хүлээн авбал энэ нь тэнгэр огторгуйн үзэгдэл, нууц, гамшиг юм уу улс төрийг судлахаас илүү үнэ цэнтэй юм.

Зарим хүн түүхийн талаар бага зэрэг мэддэг, улс төр бага сага ойлгодог бөгөөд нэг талаар тэд гайхуулах дуртай байдаг; нөгөө талаар тэд: “Бие махбодтой болсон бурханд бурханы мөн чанар, үнэн байдаг. Бурхан бүх зүйлийг захирдаг гэх баримтыг тэр мэддэг бөгөөд доторх нарийн ширийн зүйлийг нь ойлгодог. Тиймээс, би улс төр, түүхийг ойлгодог юм чинь түүний хэрэгцээг хангаж чадах болов уу? Энэ бүх зүйлийн талаарх түүний сониуч занг нь дарж чадах болов уу?” гэж боддог. Би чамд хэлье, чи буруу бодож байна! Миний хамгийн их зэвүүцдэг зүйл бол нэгдүгээрт улс төр, хоёрдугаарт түүх юм. Хэрвээ чи түүхийн талаар ярихдаа хошин, үлгэр шиг явган яриа хуваалцах юм уу цаг нөхцөөх гэж энгийн зүйл хуучлах бол зүгээр. Гэхдээ чи эдгээр үг, эдгээр хэрэг явдлыг Надтай ярилцах ноцтой зүйл мэтээр үзэж, бялдуучилж, харилцаа тогтоох гэвэл чи эндүүрч байна; Надад эдгээр зүйлийг сонсох хүсэл байхгүй. Зарим хүн: “Чи хийх ёстой болохоороо үнэнийг нөхөрлөж, хүмүүст цуглаан хийдэг; угтаа чиний хамгийн их дуртай зүйл бол дэлхий дахины агуу их эмх замбараагүй байдал. Чи дэлхий ертөнц хангалттай эмх замбараагүй биш байх вий гэхээс айдаг. Гамшиг гарах болгонд чи нүднээс далдуур хэчнээн их баярладгийг хэн мэдлээ, магадгүй тэмдэглэхээр салют буудуулдаг ч байж мэднэ!” гэж эндүүрэн боддог. Би чамд хэлье, тийм зүйл байхгүй. Агуу улаан луу мөхөж, сүйрлээ ч Би байдгаараа л байх болно. Зарим хүн: “Агуу улаан луу сүйрвэл Та баярлахгүй гэж үү? Агуу улаан луу устаж, шийтгүүлэх үед Та салют буудуулах ёстой биш үү? Та Бурханы сонгосон хүмүүстэй хамт сүрлэг найр хийж, тэмдэглэх ёстой биш үү?” гэж асуудаг. Надад хэл дээ, энэ Миний хийх ёстой зүйл мөн үү? Ингэх нь зөв үү, буруу юу? Энэ нь үнэнд нийцэх үү? Зарим нь: “Агуу улаан луу Бурханы сонгосон хүмүүсийг маш их хавчиж, Бурханы талаар үндэслэлгүй цуу яриа тарааж, Түүний нэрийг гүтгэж, Бурханыг доромжилж, шүүсэн. Тэр цээрлэл хүртэх үед бид бага ч болов тэмдэглэх ёстой биш үү?” гэдэг. Хэрвээ та нар тэмдэглэвэл Би зөвшөөрнө, учир нь та нарт өөрсдийн гэсэн сэтгэл санааны байдал бий. Хэрвээ та нар бүгд баярлан хөөрч, гурван өдөр, гурван шөнө унтахгүй байж, хамтдаа цугларан Бурханы үгийг уншиж, Бурханы зөвт байдлыг магтан дуулж, бүжиглэж, Бурхан эцэст нь дайсан болох агуу улаан лууг устгаж, хөлдөө гишгэж, Бурханы сонгосон хүмүүс цаашид түүний хавчлага, тамлалтыг амсахгүй болж, гэртээ харьж чадахгүй байхаа больж, эцэст нь гэр бүлдээ эргэн очиж чадах болсонд баярлаж байгаа бол хүн бүрийн сэтгэл санааны байдлыг ойлгож болно. Хэрвээ та нар ийм байдлаар тэмдэглэж, тайвшрахыг хүсэж байвал Би зөвшөөрнө. Гэхдээ Миний хувьд, Би хийх ёстой зүйлээ л хийх болно; Би ийм үйл ажиллагаанд оролцдоггүй. Зарим хүн: “Та яагаад ийм хандлагатай байдаг юм бэ? Энэ нь хүмүүсийн сэтгэл санааг унтрааж байгаа хэрэг биш үү? Та яагаад жаахан сэтгэл гаргадаггүй юм бэ? Хамгийн эгзэгтэй мөчид Та байхгүй бол бид яаж тэмдэглэх юм бэ?” гэж асуудаг. Тэмдэглэх нь буруу биш, гэхдээ бидний тодорхой нөхөрлөх хэрэгтэй нэг зүйл бий: Агуу улаан луу шийтгүүлж, Бурхан түүнийг таягдан хаясан гэж бодъё; Бурханы сонгосон хүмүүсийг төгс болгохын тулд нэгэнтээ үйлчлэл үзүүлж байсан энэ диаволын хаан устаж, үгүй боллоо—тэгвэл, Бурханы сонгосон хүмүүсийн биеийн хэмжээ яах вэ? Та нар хэр их үнэнийг ойлгосон бэ? Хэрвээ та нар бүгд үүргээ стандартад нийцтэл гүйцэтгэж чаддаг, бүгд стандартад нийцсэн бүтээгдсэн зүйлс бөгөөд Бурханаас эмээж, муугаас зайлж чаддаг, хүн бүр Иов, Петр хоёрынх шиг биеийн хэмжээтэй, мөн бүгд аль хэдийн аврагдсан бол энэ нь үнэхээр баяртай мөч, тэмдэглүүштэй зүйл мөн. Гэвч хэрвээ хэзээ нэг өдөр агуу улаан луу сүйрч, та нарын биеийн хэмжээ үүргээ үнэнчээр гүйцэтгэх түвшинд хүрээгүй бол, та нарт Бурханаас эмээх сэтгэл байхгүй хэвээр, муугаас зайлж чадахгүй, Иов, Петр хоёрынх шиг биеийн хэмжээтэй болох яагаач үгүй, Бурханы дээд эрхийг үнэхээр дуулгавартай дагаж чаддаггүй, мөн стандартад нийцсэн бүтээгдсэн зүйлс гэж тооцогдох боломжгүй байвал та нарт баярлах юу байна вэ? Энэ нь ердөө дэмий л баярлаж байгаа хэрэг биш гэж үү? Ийм тэмдэглэлт үйл явдал утга учиргүй, үнэ цэнгүй байх болно. Зарим хүн: “Агуу улаан луу биднийг маш их хавчдаг; бид түүнийг үзэн ядаж болно биз дээ? Түүний мөн чанарыг танин мэдэх нь зүгээр биз дээ? Тэр биднийг маш их хавчсан; түүнийг таягдан хаях үед бид яагаад баярлаж болохгүй гэж?” гэдэг. Баярлаж, сэтгэл хөдлөлөө илэрхийлэх нь зүгээр ээ. Гэвч хэрвээ чи агуу улаан луугийн сүйрлийг Бурханы удирдлагын төлөвлөгөө дуусаж, хүн төрөлхтөн аврагдсаныг илтгэнэ гэж бодож, агуу улаан луугийн сүйрлийг Бурханы удирдлагын төлөвлөгөө гүйцэлдсэнтэй, түүнчлэн өөрийн аврагдаж, төгс болгуулахтай адилтгаж байвал энэ ойлголт буруу биш гэж үү? (Тийм.) Тэгвэл та нар одоо юу ойлгож авсан бэ? Бурханы дайсан болох агуу улаан луугийн тухайд, түүний хувь заяа болон тэр ямар байх нь Бурханы хэрэг явдал бөгөөд эдгээр нь зан чанарын өөрчлөлтийг эрэлхийлэх юм уу аврагдахтай чинь ямар ч хамаагүй. Агуу улаан луу бол зүгээр л товойлгогч, үйлчлэлийн бай бөгөөд Бурханы зохион байгуулалтад захирагддаг. Түүний юу хийх болон Бурхан түүнийг үйлчлэл үзүүлэхэд хэрхэн ашиглах нь Бурханы хэрэг бөгөөд хүмүүст хамаагүй. Тиймээс, хэрвээ чи түүний хувь заяанд хэтэрхий их санаа зовж, зүрх сэтгэлийг чинь сатааруулахыг зөвшөөрвөл тэр нь төвөгтэй, асуудалтай. Бурхан агуу улаан луу, бүх диавол, Сатануудыг оролцуулаад бүх зүйлийг захирдаг, тиймээс диавол, Сатанууд юу ч хийсэн, ямар ч байсан бай, энэ нь чиний амь-оролт юм уу зан чанарын өөрчлөлттэй ямар ч хамаагүй. Чамд юу хамаатай вэ? Чи түүний Бурханыг эсэргүүцдэг хорон муу, харгис мөн чанар, Бурханд дайсагнаж, Бурханы дайсан байдаг мөн чанарыг нь танин мэдэх хэрэгтэй—энэ бол чиний ойлгох ёстой зүйл юм. Бусдынх нь тухайд, Бурхан түүнд ямар гамшиг буулгах, Бурхан түүний хувь заяаг хэрхэн зохион байгуулах нь чамд ямар ч хамаагүй бөгөөд үүнийг мэдэх нь ямар ч нэмэргүй. Яагаад нэмэргүй гэж? Яагаад гэвэл чи мэдлээ ч гэсэн Бурхан яагаад ингэж үйлддэгийг ойлгож чадахгүй. Чи үүнийг харлаа ч гэсэн Бурхан яагаад тэгж үйлдэхээр шийдсэнийг мэдэхгүй, чи үүний цаадах үнэнийг нэвт харж чадахгүй. Би энэ сэдвийг эдгээр товч үгээр ингээд дуусгая.

Антихристүүдийн бялдуучлах, зусардах, сайхан сонсогдох үг хэлэхийг ашигладаг илрэл нь мэдээж жирийн завхарсан хүмүүст ч бас байдаг, гэхдээ антихристүүд жирийн завхарсан хүмүүсээс юугаараа ялгардаг вэ? Тэд бялдуучлах, зусардах, сайхан сонсогдох үг хэлэхдээ ямар ч хүндлэл, ямар ч чин сэтгэл байдаггүй. Харин тэд бие махбодтой болсон Бурханаар тоглоом хийж, Түүнийг сорьж, ашиглахыг зорьдог бөгөөд ингэснээр ийм хэрэгжүүлэлт бий болдог; тэдэнд өөрсдийн гэсэн зорилго бий. Тэд өмнө нь харагдаж буй жирийн хүнээр бялдуучлах, зусардах, сайхан сонсогдох үг хэлэх замаар тоглоом хийж, Христийг мэхэлж, өөрсдийгөө үнэндээ хэн болох, ямар завхарсан зан чанартай, ямар ёс жудагтай, ямар мөн чанартай болох, мөн ямар төрлийн хүнд харьяалагддагаа Христэд нэвт харуулахгүй байхыг эрмэлздэг. Тэд мэхэлж, хуурахыг хүсдэг, тийм биз дээ? (Тийм.) Тэдний бялдуучилж, зусардаж, сайхан сонсогдох үг хэлэхэд нь ганц ч гэсэн чин сэтгэлийн үг байдаг уу? Ганц ч байхгүй. Антихристүүдийн санаархал, зорилго бол хуурах, мэхлэх, тоглоом хийх явдал юм. Ингэж хэрэгжүүлдэг нь антихристүүд үнэнийг басамжилдгийн мөн чанар биш гэж үү? (Тийм.) Жирийн хүмүүс бүгд таатай үг сонсох дуртай, зусардуулах дуртай, мөн бусад хүн өмнө нь бөхөлзөхөд дуртай байдаг бөгөөд энэ нь тэдэнд өөрсдийгөө чухал гэх мэдрэмж төрүүлж, байр суурийг нь дундаж хүнээс илүү хүндэтгэлтэй, илүү сүрлэг харагдуулдаг гэж тэд боддог. Эсрэгээрээ, хэрвээ хэн нэгэн Христийн өмнө хэтэрхий их долигонож, ёс жудаг, нэр төрөө умартан, булзааруулж ярин, үргэлж мэхлэхийг оролдож, үргэлж баримтыг нуун дарагдуулахыг хичээж, Христэд хуурамч, дүр эсгэсэн байдлаар хандвал Христ үүнд чинь хууртахгүйгээр үл барам, зүрх сэтгэлдээ чамд дургүйцэх болно. Ямар хэмжээнд гэж үү? Бурхан энэ хүнийг ой гутам, ганц ч үнэн үг хэлдэггүй, хэрхэн хүний ул долоох талаар л боддог, ямар ч сайн зүйл биш, зөв хүн биш—ийм хүн найдваргүй, итгэл хүлээхээргүй гэж хэлнэ. Найдваргүй бөгөөд итгэл хүлээхээргүй; энэ бол ийм хүмүүст өгдөг тодорхойлолт юм. Өнгөн дээрээ ердөө л энэ хоёр хэллэг боловч үнэн хэрэгтээ ийм хүн үнэнийг хайрладаггүй, үнэнийг олж авч чаддаггүй, мөн аврагдах магадлалгүй байдаг. Хэрвээ үнэнийг олж авч чадахгүй, аврагдах магадлалгүй юм бол ийм хүн Бурханд итгэхийн ач холбогдол, үнэ цэн юу вэ? Хэрвээ тэд саад болж, үймүүлэхгүй бол яг л агуу улаан луу шиг Бурханы гэрт товойлгогч юм уу үйлчлэлийн байны үүрэг л гүйцэтгэж чадна. Ямар нэг зүйлийн үүрэг гүйцэтгэнэ гэдэг нь юу гэсэн үг вэ? Энэ нь түр зуурынх бөгөөд яг л тэрэг татахтай адил, тэргийг онхолдуулчихгүй л бол чадах чинээгээрээ хол татсаар байна гэсэн үг юм. Яагаад тэднээр үүрэг гүйцэтгүүлдэг вэ? Яагаад гэвэл ийм хүмүүс үнэнийг эрэлхийлдэггүй. Тэд зүрх сэтгэлдээ үнэнийг маш их басамжилж, үл тоомсорлодог, үнэнийг маш их дооглож, тохуурхдаг тул тэдний эцсийн төгсгөл Паулынхтай адил байх нь гарцаагүй бөгөөд замын төгсгөлд хүрч чадахгүй. Тиймээс, ийм төрлийн хүн Бурханы гэрт түр зуурын үйлчлэл үзүүлэгчийн үүрэг л гүйцэтгэж чадна. Нэг талаар, тэд үнэнийг үнэхээр эрэлхийлдэг хүмүүст ялган таних чадвар, ойлголтоо нэмэгдүүлэх боломж олгодог. Нөгөө талаар, тэд Бурханы гэрт өөрсдийн чадах бүхнээ хийж, чадах чинээгээрээ үйлчлэл үзүүлдэг, яагаад гэвэл ийм хүмүүс замын төгсгөлд хүрч чадахгүй.

Нэгэн өдөр Би гадуур гарахдаа нэг танилтайгаа таарав. Намайг ам нээхээс өмнө тэр түрүүлж Надаас: “Бид уулзалгүй үнэхээр удаж дээ. Би өдөр бүр чамайг энд хүлээсэн, чамайг маш их санаад гэртээ тогтож чадахгүй байлаа. Би зүгээр л нааш цааш холхих олны дундаас чамайг л хайж байлаа!” гэж хэлэв. Би дотроо, энэ хүний мэдрэл жаахан муу байж магадгүй гэж бодлоо. Би чамтай уулзахаар товлосон бил үү? Чи яагаад өдөр бүр энд Намайг хүлээх ёстой гэж? Нэгэнт тааралдсаных дорвитой зүйлийн талаар ярилцъя. Би түүнээс: “Сүүлийн үед ямархуу байна даа?” гэж асуухад тэр: “Өө, ярих юм биш. Өнгөрсөн удаа уулзсанаас хойш би чиний талаар бодолд дарагдаад хоол ч идэж, унтаж ч чадахгүй байна. Би зүгээр л нэг өдөр чамтай уулзахыг л найдаж байлаа” гэж хариулав. Би: “Дорвитой зүйлийн талаар ярилцъя. Энэ хугацаанд байдал чинь ямархуу байв?” гэж хэллээ. “Тун сайн. Дажгүй шүү.” “Танай чуулган сонгууль явуулсан уу? Өмнөх удирдагч хэвээрээ юу?” “Үгүй ээ, тэд нөгөө хэнийг сонгосон.” “Тэр ямархуу байна?” “Дажгүй шүү.” “Тэгвэл, чуулганы өмнөх удирдагч яагаад чөлөөлөгдсөн юм бэ?” “Сайн хэлж мэдэхгүй байна; тэр дажгүй байсан.” “Илүү тодорхой ярь даа, битгий дандаа л ‘дажгүй’ гээд бай. Тэр бодитой ажил хийж чаддаггүй байсан юм уу?” “Минийхээр бол тэр дажгүй байсан.” “Тэгвэл шинээр сонгогдсон удирдагчийн хүн чанар ямар вэ? Үнэнийг ухамсарлах чадвар нь ямархуу байна? Тэр бодитой ажил хийж чадах уу?” “Дажгүй шүү.” Би түүнээс юу ч асуусан, хариулт нь үргэлж л “дажгүй” байсан бөгөөд энэ нь харилцан ярилцах боломжгүй болгосон юм. Тиймээс Би яваад өгсөн. Энэ түүхийн талаар та нар юу гэж бодож байна? Энэ түүхийг юу гэж нэрлэвэл зохих вэ? (“Дажгүй.”) Энэ түүх бол “Дажгүй”. Би олон хүнтэй харилцахад хүний эрүүл ухаанаар ярьдаг хүн маш цөөхөн, үнэн-зарчимд нийцүүлэн ярих нь бүр ч ховор. Ихэнх хүний ам худал хуурмаг, дэмий үг, ташаа үг, хэрээс хэтэрсэн үгээр дүүрэн байдаг; ганц ч үнэн үг байдаггүй. Чиний хэлсэн өгүүлбэр бүр үнэнд нийцдэг, эсвэл үнэн-бодит байдалтай байх ёстой гэж Би шаарддаггүй, гэхдээ хамгийн наад зах нь чи хүн шиг ярьж чаддаг, бага ч болов чин сэтгэл, бага ч болов жинхэнэ мэдрэмж гаргах ёстой. Эдгээр зүйлгүйгээр харилцан яриа хийж чадах уу? Чадахгүй. Чи үргэлж хоосон үг ярьж, худал хэлдэг; нөхцөл байдалтай тулгарах үед дэмий үг, ташаа үг, доромжилсон үг, хэрээс хэтэрсэн үг бүгд гарч ирдэг, мөн өөрийгөө зөвтгөж, өмөөрсөн үгс ч бүгд гарч ирдэг бөгөөд энэ нь эвтэй найртай байх юм уу харилцах ямар ч боломжгүй болгодог, тийм биз дээ? (Тийм.)

Олон хүн Бурханы үгийг идэж, уухдаа эдгээр үг нь зөвхөн тэнгэр дэх Бурхантай, зөвхөн Бурханы Сүнстэй, мөн зөвхөн үл үзэгдэх, барьж мэдрэх боломжгүй Бурхантай л холбоотой гэж итгэдэг. Тэрхүү Бурхан маш алс хол байдаг учраас Түүний үгийг үнэн гэж нэрлэгдэхүйц хангалттай гүн гүнзгий гэж үздэг. Гэвч тэдний өмнө байгаа энэ эгэл хүнийг, ярих үедээ нүдэнд харагдаж, чихэнд сонсогддог энэ хүнийг үнэнтэй, Бурхантай, эсвэл Бурханы мөн чанартай бараг холбоогүй гэж боддог. Яагаад гэвэл, Тэрээр нүдэнд харагддаг бөгөөд хүмүүст маш ойр байдаг тул хүмүүсийн зүрх сэтгэл юм уу нүдэнд огт нөлөөлдөггүй, мөн тэдэнд ямар ч нууцлаг, сониуч мэдрэмж төрүүлдэггүй. Хүмүүст энэ эгэл, барьж мэдэрч болох, ярьдаг хүнийг ойлгоход хэтэрхий амархан, хэтэрхий ил тод санагддаг. Тэд бүр Түүнийг ганц хараад л нэвт шувт харж, ойлгож чадна гэж боддог. Үүний үр дүнд хүмүүс өөрийн эрхгүй Христэд яг л хүнд ханддаг шигээ, байр суурьтай, эрх мэдэлтэй ямар ч хүнд ханддаг шигээ ханддаг. Энэ нь үнэн-зарчимд нийцдэг үү? Христийг байр суурь, эрх мэдэлтэй завхарсан хүмүүстэй яаж адилтгаж болох юм бэ? Хүмүүс байр суурь, эрх мэдэлтэй завхарсан хүмүүст бялдуучилж, зусардах үедээ ашиг тус олж, талархлыг нь хүртдэг. Завхарсан хүмүүс үүнд дуртай байдаг; тэд бусдаар бялдуучлуулж, зусардуулж, улаа долоолгохыг хүсдэг, учир нь энэ нь тэднийг илүү эрхэмсэг, давуу харагдуулж, өөрсдийнх нь байр суурь, эрх мэдлийг улам бүр тодотгодог. Гэвч Бурханы мөн чанартай Христ яг эсрэгээрээ байдаг. Хүн байр суурь, алдар нэртэй байх нь тухайн хүн эрхэмсэг мөн чанартай юм уу зан араншинтай байдагтай холбоотой биш; тиймээс тэр алдар нэр, байр сууриа харуулахын тулд бүх төрлийн аргыг ашиглаж, бусдаар өөрийгөө шүтүүлж, зусардуулах ёстой болдог. Харин Бурханы мөн чанартай Христ нь төрөлхийн Бурханы ялгамж чанар, байр суурьтай бөгөөд энэ нь ямар ч бүтээгдсэн зүйлийн мөн чанар, байр сууриас илүү өндөр юм. Түүний ялгамж чанар, мөн чанар нь бодитоор оршин байдаг бөгөөд үүнийг батлах гэж ямар ч бүтээгдсэн зүйл зусардах хэрэггүй; түүнчлэн Тэр ялгамж чанар, мөн чанар, эрхэмсэг байр сууриа харуулахын тулд ямар ч бүтээгдсэн зүйлээр бялдуучлуулж, зусардуулах хэрэггүй. Учир нь Христэд Бурханы мөн чанар байдаг гэдэг нь угаас байдаг баримт юм; үүнийг Түүнд ямар нэгэн хүн өгөөгүй, хүн төрөлхтний дунд олон жил туршлагажсанаар олж авсан зүйл бүр ч биш. Өөрөөр хэлбэл, бүх бүтээгдсэн зүйл байхгүй байсан ч Бурханы ялгамж чанар, мөн чанар хэвээрээ л байна; ямар ч бүтээгдсэн зүйл Бурханыг шүтэн мөргөж, дагахгүй байсан ч Бурханы мөн чанар өөрчлөгдөхгүй хэвээр байна—энэ бол өөрчлөгддөггүй баримт юм. Христ юу ч хэлж, хийсэн бай, хүмүүс Түүний дур сонирхолд нийцүүлж, Түүний санаа зорилгыг сөрөхгүй байхын тулд сайхан сонсогдох үг хэлж, уухайлан дэмжиж, даган дуурайж, бялдуучлах ёстой бөгөөд ингэвэл Христ ялгамж чанар, байр суурь нь оршин байгааг мэдэрч магадгүй гэж антихристүүд эндүүрдэг. Энэ бол ноцтой алдаа юм! Завхарсан хүн төрөлхтний дундах алдар нэр, эрх мэдэл, байр суурьтай хэн боловч алдар нэр, эрх мэдлээ хэрхэн олж авдаг вэ? (Бялдуучилж, ул долоосноор.) Энэ бол нэг тал нь. Түүнчлэн, энэ нь голчлон хүмүүсийн дунд тэмцэж, хүчин чармайлт гаргаснаар, тэр ч байтугай явуулга хийснээр, мөн янз бүрийн аргаар олж авч, булаан авснаар бий болдог. Энэ нь ердөө л нэр хүнд, хүмүүсийн дундах өндөр байр суурь, зэрэг зиндаа юм. Энэхүү өндөр нэр хүнд, өндөр зэрэг зиндаа, өндөр байр суурь нь хүнийг олны дунд онцгойрч, удирдагч болж, шийдвэр гаргах эрхтэй шийдвэр гаргагч болгодог. Гэвч хүмүүсийн дунд бусдаас дээгүүр зогсдог, байр суурь, алдар нэртэй энэ хүний мөн чанар нь ямар байдаг вэ? Түүнд бусдаас ялгарах ямар нэгэн ялгаа бий юу? Түүний ялгамж чанар, мөн чанар нь жирийн ямар ч завхарсан хүнийхтэй яг адилхан; тэр бол Сатаны эрхшээл дор завхарсан жирийн нэг бүтээгдсэн зүйл бөгөөд үнэн болон эерэг зүйлсээс урваж, хар цагааныг урвуулж, баримтыг зөрчиж, ёрын мууг үйлдэж, Бурханыг эсэргүүцэж, Тэнгэрийг сөрж, харааж чаддаг. Түүний жинхэнэ ялгамж чанар, мөн чанар бол Сатаны завхруулсан хүнийх, Бурханыг эсэргүүцэж чадах хүнийх бөгөөд энэ нь түүний алдар нэр, байр суурийг хоосон хэргэм зэрэг төдийхөн болгодог. Байр суурь, алдар нэрийн төлөө бусдыг алж, хорлож чадахуйц хангалттай хэрцгий, харгис, хорлонтой хүмүүс өндөр байр суурь олж авдаг. Далд явуулга хийж чаддаг, арга зальтай бөгөөд хуйвалдаан зохиож чаддаг хүмүүс бусдыг удирддаг удирдагч болдог. Энэ хүмүүс жирийн завхарсан хүмүүсээс илүү хорлонтой, харгис, хорон муу байдаг. Тэд сайхан сонсогдох үг хэлүүлж, улаа долоолгуулж, бялдуучлуулж, зусардуулахаас өөр зүйл хүсдэггүй. Хэрвээ чи тэдэнд үнэнийг хэлбэл чи амиа эрсдэлд оруулна. Антихристүүд ертөнцийн эдгээр тоглоомын дүрэм болон ертөнцийн гүн ухааныг Бурханы гэрт авчирч, Христтэй харилцахдаа ашигладаг. Хэрвээ Христ Өөрийн байр суурийг баттай бэхжүүлэхийг хүсдэг бол Тэр бас бялдуучлуулах, зусардуулах, сайхан сонсогдох үг хэлүүлэх дуртай байх ёстой гэж тэд боддог. Ингэснээрээ тэд Бурханы махбод болсон биед далдуур яг л завхарсан хүн төрөлхтний нэг гишүүн мэт ханддаг бөгөөд энэ нь антихристүүдийн арга барил юм. Тийм учраас антихристүүдийн Христтэй харилцахдаа харуулдаг зан чанар нь эргэлзээгүй хорон муу юм. Тэд хорон муу зан чанартай, хүмүүсийн бодлыг таамаглаж, тунгаан бодох дуртай, бусад хүний үг, царайны хувирлыг шинжих дуртай бөгөөд Христэд хандахдаа болон Түүнтэй харилцахтай холбоотой асуудалд шашингүй хүмүүсийн ашигладаг тоглоомын зарим дүрэм, тодорхой аргуудыг ашиглах дуртай байдаг. Тэдний гаргадаг хамгийн ноцтой алдаа юу вэ? Тэд яагаад ингэж үйлдэж чаддаг вэ? Үүний уг үндэс нь хаана байна вэ? Бие махбодтой болсон Бурхан бол эгэл хүн гэж Бурхан хэлдэг. Антихристүүд үүнийг сонсмогцоо баярлаж: “За, тэгвэл би чамд эгэл хүн шиг хандах болно; одоо би чамд хэрхэн хандах суурьтай боллоо” гэдэг. Бие махбодтой болсон Бурханы махбод Бурханы мөн чанартай гэж Бурхан хэлэх үед антихристүүд: “Бурханы мөн чанар аа? Би яагаад үүнийг харахгүй байна вэ? Тэр нь хаана байна вэ? Энэ нь хэрхэн илэрдэг вэ? Тэр бурханы мөн чанартай гэдгээ батлахын тулд юу харуулдаг вэ? Би зөвхөн байр суурьтай хүмүүст бялдуучилж, зусардахыг л мэднэ. Хүмүүсийг бялдуучилж, зусардлаа гээд би хэзээ ч алдахгүй; энэ бол үргэлж зөв арга зам байдаг. Ямартай ч, энэ нь үнэнийг хэлснээс дээр” хэмээн хариулдаг. Энэ бол антихристүүдийн хорон муу байдал юм. Антихристүүд үнэнд итгэж, хүлээн авдаггүй бөгөөд зөвхөн Сатаны гүн ухаанаар амьдардаг нь энэ юм.

Зарим хүн: “Бялдуучилж, зусардаж, аятайхан үг хэлж чаддаг хүмүүст хүн бүр дуртай байдаг; гагцхүү Бурхан л тийм хүмүүст дургүй. Тэгвэл Бурхан үнэндээ ямар хүнд дуртай байдаг вэ? Бурханд таалагдахын тулд Түүнтэй хэрхэн харилцах ёстой вэ?” гэж хэлдэг. Та нар мэдэх үү? (Бурхан үнэнч шударга хүмүүст, Бурханд зүрх сэтгэлээ уудалдаг, ямар ч ов мэхгүйгээр зүрх сэтгэлээ нээж, Бурхантай нөхөрлөдөг хүмүүст дуртай.) Өөр юу байна? (Бурханаас эмээдэг сэтгэлтэй, Бурханы үгийг сонсож, хүлээн авч чаддаг хүмүүст.) (Бурханы гэр рүү хандсан зүрх сэтгэлтэй, Бурхантай нэг санаатай байдаг хүмүүст.) Та нар бүгдээрээ үнэнч шударга хүн байхын тулд хэрэгжүүлэх ёстой хэд хэдэн талыг дурдлаа. Үнэнч шударга хүн байх нь Бурханы хүнд тавьдаг шаардлага юм. Энэ бол хүний хэрэгжүүлэх ёстой үнэн. Тэгвэл хүн Бурхантай харилцахдаа ямар зарчмыг баримтлах ёстой вэ? Чин сэтгэлээсээ байх: Энэ бол Бурхантай харилцахдаа дагах ёстой зарчим юм. Шүтлэггүй хүмүүсийн бялдуучлах, зусардах дадлыг бүү гарга; Бурханд хүний бялдуучлал, зусардалт хэрэггүй. Чин сэтгэлээсээ байхад л хангалттай. Тэгвэл чин сэтгэлээсээ байх гэдэг нь юу гэсэн үг вэ? Үүнийг хэрхэн хэрэгжүүлэх ёстой вэ? (Зүгээр л Бурханд нээлттэй байж, дүр эсгэлгүй, ямар нэгэн зүйл нууж хаалгүй, үнэнч зүрх сэтгэлээр Бурхантай харилцаж, ямар ч муу санаа зорилго, заль мэхгүйгээр шулуун шударга байх явдал юм.) Тэр зөв. Чин сэтгэлээсээ байхын тулд чи юун түрүүнд хувийн хүслээ хойш тавих ёстой. Бурхан чамд хэрхэн хандаж байгаад анхаарахын оронд чи Бурханд сэтгэлээ уудалж, зүрх сэтгэлдээ байгаа бүхнээ хэлэх хэрэгтэй. Үгийн чинь үр дагавар ямар байхыг бүү тунгаан бод, бүү бодолц; юу бодож байгаагаа л хэл, сэдлээ хойш тавь, ямар нэгэн зорилгод хүрэхийн тулд л үг хэлэхээ боль. Чамд хэтэрхий олон хувийн санаа зорилго, хольц байдаг; чи ярихдаа үргэлж тооцоолж, “Би үүнийг ярих ёстой, харин тэрийг ярих ёсгүй, би юу хэлэхдээ болгоомжтой байх ёстой. Би үүнийг өөртөө ашигтайгаар, дутагдлаа далдалж, бурханд сайхан сэтгэгдэл үлдээхээр хэлнэ” гэж боддог. Энэ нь сэдэл өвөрлөж байгаа хэрэг биш гэж үү? Ам нээхээсээ өмнө оюун санаа чинь зальжин бодлоор дүүрч, хэлэх гэсэн зүйлээ хэдэн удаа засдаг бөгөөд ингэснээр амнаас чинь гарах үг цэвэр биш, огтхон ч чин үнэнч биш болж, чиний сэдэл, Сатаны явуулгыг агуулдаг. Чин үнэнч байна гэж үүнийг хэлэхгүй; энэ нь хорон сэдэл, муу санаа зорилготой байгаа хэрэг. Түүгээр ч барахгүй, ярих үедээ чи үргэлж хүмүүсийн царайны хувирал, харцнаас дохио авдаг: Хэрвээ тэдний царайны хувирал эерэг байвал чи үргэлжлүүлэн ярьдаг; үгүй бол чи амаа хамхиж, юу ч хэлдэггүй; хэрвээ харц нь муухай байгаад, сонсож байгаа зүйлдээ дургүй байгаа мэт санагдвал чи тунгаан бодож, өөртөө: “За, би чамд сонирхолтой, чамайг баярлуулах, чамд таалагдах, мөн чамайг надад сайн ханддаг болгох зүйл хэлье” гэдэг. Энэ нь чин сэтгэлээсээ байгаа хэрэг үү? Тийм биш. Зарим хүн хэн нэгэн мууг үйлдэж, чуулганд үймээн учруулж байгааг харах үедээ үүнийг мэдээлдэггүй. Тэд: “Хэрвээ би үүнийг хамгийн түрүүнд мэдээлбэл тэр хүнийг гомдооно, хэрвээ би андуурсан байж таарвал засуулах ёстой болно. Би бусад хүн мэдээлэхийг хүлээгээд, тэдэнтэй нэгдэнэ. Бидний буруу байсан ч сүртэй зүйл биш—эцсийн эцэст, олныг яллаж чадахгүй шүү дээ. ‘Түрүүлж дуугарсан хөхөөний ам хөлддөг’ гэдэг үг байдаг даа. Би тэр хөхөө нь болохгүй; түрүүлж дуугарах гэж зүтгэдэг хүн тэнэг л байж таарна” гэж боддог. Энэ нь чин сэтгэлээсээ байгаа хэрэг үү? Яавч үгүй. Ийм хүн үнэхээр башир аргатай; хэрвээ тэр чуулганы удирдагч юм уу зааварлагч болбол чуулганы ажилд хохирол учруулахгүй гэж үү? Гарцаагүй учруулна. Ийм хүнийг яавч ашиглаж болохгүй. Та нар ийм төрлийн хүнийг ялган таньж чадах уу? Жишээ нь, зарим нэг муу зүйл хийж, чуулганы ажлыг үймүүлсэн нэг удирдагч байсан боловч энэ хүний жинхэнэ байдал ямар байгааг хэн ч ойлгодоггүй, Дээрх ч түүнийг ямархуу хүн болохыг мэддэггүй—гагцхүү чи л түүний жинхэнэ байдлыг мэддэг байлаа гэж бодъё. Ийм нөхцөлд чи асуудлыг Дээрхэд үнэнчээр уламжлах уу? Энэ асуудал бол хүнийг хамгийн их илчилдэг зүйл юм. Хэрвээ чи хэрэг явдлыг нууж, хэнд ч, бүр Бурханд ч юу ч хэлэлгүй, тэр удирдагч чуулганы ажлыг баллах хэмжээний маш их ёрын мууг үйлдэж, хүн бүр аль хэдийн түүнийг ил болгож, арга хэмжээ авах өдөр ирэхийг хүлээгээд, тэгээд босож зогсон: “Түүнийг сайн хүн биш гэдгийг би анхнаасаа л мэдэж байсан. Зүгээр л зарим хүн түүнийг сайн хүн гэж боддог байсан; хэрвээ би ямар нэгэн зүйл хэлсэн бол хэн ч надад итгэхгүй байх байсан. Тиймээс би дуугараагүй юм. Одоо тэр зарим нэг муу зүйл хийж, хүн бүр түүнийг хэн болохыг хэлж чадахаар болсон тул би түүний жинхэнэ байдлын талаар ам нээж чадна” гэж хэлбэл, энэ нь чин сэтгэлээсээ байгаа хэрэг үү? (Үгүй.) Хэрвээ чи хэн нэгний асуудал ил болох, эсвэл асуудал мэдээлэгдэх болгонд олныг дагаж, хамгийн сүүлд босож зогсон түүнийг ил болгох юм уу асуудлыг мэдээлдэг бол чин сэтгэлээсээ байгаа хэрэг үү? Үүний аль нь ч чин сэтгэлээсээ байгаа хэрэг биш. Хэрвээ чамд хэн нэгэн таалагддаггүй, эсвэл хэн нэгэн чамайг гомдоосон байгаад, чи түүнийг ёрын муу хүн биш гэдгийг мэддэг хэрнээ өчүүхэн зан гаргаж, түүнийг үзэн ядаж, түүнээс өшөө авч, түүнийг шившиг болгохыг хүсэхдээ, арга зам сүвэгчилж, Дээрхэд түүний талаар зарим нэг муу зүйл хэлэх боломж хайж магадгүй. Чи тэр хүнийг яллахгүйгээр зүгээр л баримтуудыг хэлж байж болох ч, эдгээр баримтыг хэлэх үед чиний санаархал илчлэгдсэн байдаг: Чи түүнийг зохицуулахын тулд Дээрхийн гарыг ашиглах, эсвэл Бурханаар ямар нэгэн зүйл хэлүүлэхийг хүсдэг. Дээрхэд асуудлыг мэдээлснээрээ чи өөрийн зорилгод хүрэхийг оролдож байна. Үүнд хувийн санаа зорилго холилдсон нь илэрхий бөгөөд яавч чин сэтгэлээсээ байгаа хэрэг биш юм. Хэрвээ тэр чуулганы ажлыг үймүүлж байгаа ёрын муу хүн мөн бөгөөд уг ажлыг хамгаалахын тулд чи үүнийг Дээрхэд мэдээлсэн бол, түүгээр ч барахгүй чиний мэдээлсэн асуудлууд бүрэн баримттай бол энэ нь сатанлаг гүн ухаанаар асуудлыг зохицуулахаас өөр юм. Энэ нь шударга ёсны мэдрэмж, хариуцлагаас үүдэн гардаг бөгөөд чи үнэнч зангаа хэрэгжүүлж байгаа хэрэг юм; чин сэтгэлээсээ байх нь ингэж л илэрдэг.

Бурхан бялдуучилж, зусардаж, эсвэл сайхан сонсогдох үг хэлдэг хүмүүст дургүй. Тэгвэл Бурхан ямар хүнд дуртай вэ? Бурхан хүмүүсийг Өөртэй нь хэрхэн харилцаж, нөхөрлөөсэй гэж хүсдэг вэ? Бурхан үнэнч шударга хүмүүст дуртай, Тэр хүмүүсийг Өөртэй нь чин сэтгэлээсээ байхад дуртай. Чи Түүний дууны өнгө, царайны хувирлыг бодолцох, эсвэл Түүнд долигонох шаардлагагүй; чи зүгээр л чин сэтгэлээсээ байж, чин үнэнч зүрх сэтгэлтэй байж, юу ч нууж хаалгүй, халхавчилж, дүр эсгэлгүй, гадаад байдлаа зүрх сэтгэлтэйгээ яг адил болгох л хэрэгтэй. Өөрөөр хэлбэл, чи Христэд хандаж, Түүнтэй харилцахдаа ямар нэгэн хүчин чармайлт гаргаж, "гэрийн даалгавар" хийх, эсвэл урьдчилан бэлдэж, ямар нэгэн зүйл хийх шаардлагагүй; үүний аль нь ч хэрэггүй. Бурхан чин сэтгэлээсээ байхад дуртай: илэн далангүй, хэвийн, энгийнээр ярилцаж, харилцахад дуртай. Чи буруу зүйл хэлэх юм уу зохимжгүй үг ашигласан ч энэ нь асуудал биш. Жишээ нь, Намайг нэг газар очиход тогооч: “Танд хоолны хориг бий юу? Та ямар хоол идэж, ямрыг нь иддэггүй вэ? Би юу бэлдэх ёстой вэ?” гэж асуулаа гэж бодъё. Би: “Хэтэрхий давстай биш, халуун ногоотой хоол биш, мөн хэтэрхий тостой биш, шарсан хуурсан хоол биш шүү. Үндсэн хоолны хувьд будаа юм уу гоймонгийн аль нь ч болно” гэж хэлдэг. Эдгээр заавар гүн гүнзгий юу? (Үгүй.) Хоол хийж мэддэг хэн боловч таамаглаж, тунгаан бодох, эсвэл тодорхой удирдамж, тайлбар шаардахгүйгээр шууд л ойлгоно. Зүгээр л өөрийнхөө туршлагаар хоол хийх хэрэгтэй, энэ бол энгийн л зүйл. Гэвч хүмүүс завхарсан зан чанар болон аминч зантай байдаг учраас хамгийн энгийн зүйлийг ч хийж чаддаггүй. Би хэтэрхий тостой биш шүү гэж хэлдэг боловч тэд хоол хийх үедээ жижиг таваг ногоонд том халбагаар дүүрэн тос хийж, үндсэндээ түүнийгээ хуурч, маш тослог амттай болгодог. Би хэтэрхий давстай биш шүү гэхэд тэд маш бага давс хийдэг тул бараг л ямар ч амтгүй болдог. Ийм их тостой, ийм сул амттай байхад хоолны дуршил хөдөлгөж чадах уу? Тэр тогооч ийм өчүүхэн зүйлийг ч зөв хийж чаддаггүй бөгөөд бүр: “Бурханы санаа зорилгыг ухамсарлахад бэрх юм. Бурханы хэлдэг үг бүр үнэн; хүмүүс хэрэгжүүлэхэд бэрх юм!” гэж хэлдэг. “Хэрэгжүүлэхэд бэрх” гэдэг нь юу гэсэн үг вэ? Энэ нь хэрэгжүүлэхэд хэцүүдээ биш, харин чи хэрэгжүүлдэггүйд байгаа юм. Чиний аминч зан хэтэрхий их байна; чамд үргэлж өөрийн гэсэн санаа зорилго, хувийн хольц байдаг. Чи үргэлж өөрийнхөө хүслээр аливааг хийхийг хүсэж, бүх зүйлийг өөрийнхөө амтанд тааруулж хийдэг. Би: “Хоол хийхдээ халуун ногоотой хоол бүү хийгээрэй. Хэрвээ та нар бүгд халуун ногоотой хоолонд дуртай бол Надад жаахан халуун ногоогүй хоол хийж өгөөрэй” гэж хэлдэг. Гэвч тэд хоол хийхдээ халуун ногоотой хийх гэж зүтгэдэг; тэд өөрсдөө амтархан идэж, үүнийгээ маш сайхан байна гэж боддог. Би: “Би чамд халуун ногоотой битгий хийгээрэй гэж хэлсэн шүү дээ. Чи яагаад ингэв?” гэж асуудаг. “Энэ хоол халуун ногоотой байх ёстой. Халуун ногоогүй бол амтгүй, халуун ногоогүй бол амтаа алддаг юм.” Энэ ямар төрлийн хүн бэ? Түүнд сайн санаа зорилго бий юу? Зарим хүн мах идэх дуртай байдаг; Би: “Хэрвээ чи маханд дуртай бол өөртөө их махтай хоол хий. Надад хийж өгөх хоолондоо бага мах хий, эсвэл Надад зүгээр л ногоотой хоол хийгээд өг” гэж хэлдэг. Тэд дуртайяа зөвшөөрдөг ч хоол хийх үедээ Миний хүсэлтийг үл тоомсорлож, тогоондоо том том хэрчсэн мах хийж, бүр халуун чинжүү хүртэл нэмдэг. Мах нь аль хэдийн тослог байхад тэд үүнийг хуурч, бүх зүйлийг өөрсдийнхөө хурц амтанд тааруулж хийдэг. Би тэдэнд ингэж хийхийг нь зөвшөөрөхгүй бол үүнийг тэд хүлээж авч чаддаггүй; тэд бүр: “Чиний ая эвийг олох хэтэрхий хэцүү юм. Энэ амттай л байна шүү дээ! Бусад бүх хүн идэж байхад чи яагаад иддэггүй юм бэ? Би үүнийг чамд зориулж хийсэн биш гэж үү? Илүү ихийг идэх нь чиний эрүүл мэндэд сайн, чамд эрч хүч өгнө. Хэрвээ чи эрүүл байвал илүү олон номлол номлож чадах биш үү? Би чамайг ч, чуулганы ах эгч нарыг ч бодож байна” гэж хэлдэг. Энэ хүн үнэхээр төвөгтэй биш гэж үү? Түүнд бүх зүйл дээр хүчтэй хүсэл, бүх зүйл дээр өөрийн гэсэн үзэл бодол, санаа байдаг. Түүнд ямар нэгэн үнэн байгаа эсэхийг дурдах ч хэрэггүй, хамгийн наад захын хүн чанар ч байхгүй. Энэ нь чин сэтгэлээсээ байгаа хэрэг үү? (Үгүй.) Эхлээд энэ хүн Надаас асуух үед тэр дажгүй, хоолыг нэлээд сайн хийж чадах юм шиг санагдсан. Гэвч хоол бэлэн болж, ширээн дээр авчирмагц Би мэддэг—тэр сайхан ярьдаг, Надад сайн хандаж байгаа мэт харагддаг ч, үнэн хэрэгтээ тэр ердөө л аминч, жигшүүртэй этгээд юм.

Би ийм хүнийг байнга хардаг; тэр төрөлхийн л тооцоотой, сэргэлэн. Тэр Надтай харилцах үедээ, Намайг эмээ уух гэмэгц аль хэдийн ус аваад ирдэг; Намайг гадагш гарах гэхэд тэр даруй Миний цүнхийг шүүрч авдаг бөгөөд гадаа хүйтэн байгааг хараад ороолт, бээлий ч бас аваад ирдэг. Би: “Тэр шаламгай хэдий ч яагаад эвгүй санагдаад байна аа?” гэж бодож байдаг. Намайг орж, гарах, хувцас, гутал, малгайгаа өмсөх үед үргэлж Надаас илүү хурдан хөдөлдөг хүн байдаг. Та нар Миний мэдрэмжийг юу гэж бодож байна вэ? Би баярлах ёстой юу, эсвэл төвөгшөөх ёстой юу? (Төвөгшөөнө.) Та нар ийм зан авирыг төвөгшөөх үү? (Тийм.) Хэрвээ та нар бүгд төвөгшөөх бол Намайг төвөгшөөнө гэж та нар бодож байна уу? (Тийм.) Зарим хүн Миний төлөө энэ бүхнийг хийснийхээ дараа өөртөө нэлээд сэтгэл хангалуун болж, өөрөөрөө бахархаж: “Намайг ажиллаж байх үед дарга маань надад сайн байсан. Би сэргэлэн болохоор очсон газар бүрд хүмүүс надад дуртай байдаг” гэж хэлдэг. Үүний далд утга нь тэд хэрхэн долигонож, бялдуучилж, зусардахыг мэддэг; тэд унхиагүй, удаан, эсвэл мунхаг биш; тэд хөдөлгөөн шаламгай, ухаан сийрэг учраас хаа ч очсон хүмүүст таалагддаг гэсэн үг юм. Тэд өөрсдийгөө хүн бүрд таалагддаг гэж хэлдэг нь Надад ч бас тэд таалагдах ёстой гэсэн үг. Тэд Надад таалагддаг уу? Би тэднийг туйлын төвөгшөөдөг! Би ийм хүмүүсийг харах болгондоо зайлсхийдэг. Гэмт хэргийн ертөнцийн толгойлогчид болон тэргүүн чөтгөрүүдийн бие хамгаалагчид, бялдууч зарц нар нь машины хаалгыг онгойлгож, боссынхоо толгойг хэрхэн халхалдгийг хараад Надад ч бас тэгж ханддаг зарим хүн бий. Намайг машинд суухаас ч өмнө тэд хаалга онгойлгохоор гараа сунгаж, дараа нь Миний толгойг гараараа халхалж, шүтлэггүй хүмүүс удирдах албан тушаалтанд ханддагтай адилаар Надад ханддаг. Би ийм хүмүүсийг зэвүүцдэг. Үнэнийг өчүүхэн төдий ч эрэлхийлдэггүй энэ хүмүүс аминч, жигшүүртэй, өөдгүй хүн чанартай бөгөөд тэдэнд ичих мэдрэмж огт байдаггүй. Чи бусадтай харилцахдаа байр суурь, алдар нэртэй хүмүүст бялдуучилж, зусардаж, тасралтгүй улыг нь долоох үед зарим нэг шулуун шударга хүмүүс ч үүнд зэвүүцэж, ийм хүмүүсийг дорд үздэг. Хэрвээ чи Надтай ингэж харьцвал Надад бүр ч ой гутам санагддаг. Надтай хэзээ ч ингэж бүү авирла; Надад энэ хэрэггүй, энэ нь Миний жигшлийг төрүүлдэг. Надад хэрэгтэй зүйл бол чиний бялдуучлах, зусардах, эсвэл ул долоох биш. Чи Надтай чин сэтгэлээсээ байж, уулзах үедээ илэн далангүй ярилцаж, өөрийнхөө ойлголт, туршлага, дутагдлын талаар ярьж, үүргээ гүйцэтгэх явцдаа харуулсан завхрал болон туршлагадаа дутуу дулимаг байна гэж боддог зүйлсийнхээ талаар ярилцах нь Надад хэрэгтэй. Чи энэ бүх зүйлийн талаар эрж хайж, нөхөрлөж болох бөгөөд тэдгээрийг судалж ч болно. Бид ямар ч сэдвээр нөхөрлөж, ярилцсан бай, чи чин сэтгэлээсээ байж, ийм зүрх сэтгэл, хандлагатай байх хэрэгтэй. Бялдуучилж, ул долоож, зусардаж, эсвэл тал зассанаар сайхан сэтгэгдэл үлдээнэ гэж бүү бод—ингээд ямар ч нэмэргүй. Харин ч ийм зан авир нь ямар ч ашиг тус авчирдаггүйгээр үл барам чамайг маш их ичгүүртэй байдалд оруулж, мунхаг байдлыг чинь ил болгож магадгүй юм.

Христэд чин сэтгэлээсээ байж ч чаддаггүй хүмүүс ямархуу хүмүүс вэ? Хэрвээ чи бусдад чин сэтгэлээсээ хандвал тэд чиний жинхэнэ нөхцөл байдлыг мэдэж, чамд хор хөнөөл учруулах вий гэж чи айдаг, тэд чамайг мэхэлж, ашиглаж, шоолж, эсвэл басамжлахаас чи айдаг. Гэвч Христтэй чин сэтгэлээсээ байхдаа чи юунаас айдаг вэ? Хэрвээ зүрх сэтгэлд чинь ийм болгоомжлол байгаа бол энэ нь асуудал юм. Хэрвээ чи чин сэтгэлээсээ байж чадахгүй бол энэ нь бас чиний асуудал; энэ бол чиний үнэнийг эрэлхийлж, өөрчлөгдөхийн төлөө чармайх ёстой тал юм. Хэрвээ чи өмнөө байгаа хүнийг чиний итгэдэг Бурхан, чиний дагадаг Бурхан мөн гэдэгт үнэхээр итгэж, хүлээн зөвшөөрдөг бол чи Түүнтэй бялдуучилж, зусардаж, сайхан сонсогдох үг хэлж харилцахгүй байсан нь дээр. Оронд нь чин сэтгэлээсээ байж, зүрх сэтгэлээ уудалж, бодит үг хэл. Өнгөлөн далдлах үг бүү хэл, худал хуурмаг, эсвэл нууж хаасан үг бүү унага, мөн заль мэх, явуулга бүү хий. Энэ бол Христтэй харилцах хамгийн сайн арга зам юм. Та нар үүнд хүрч чадах уу? Чин сэтгэлээсээ байх, эсвэл бялдуучилж, зусардахын аль нь эерэг вэ? (Чин сэтгэлээсээ байх.) Чин сэтгэлээсээ байх нь эерэг, харин бялдуучилж, зусардах нь сөрөг юм. Хэрвээ хүмүүс чин сэтгэлээсээ байх шиг ийм эерэг зүйлд хүрч чадахгүй бол энэ нь тэдэнд асуудал, завхарсан зан чанар байгааг илтгэдэг. Миний энэ шаардлага хэтэрхий байна уу? Хэрвээ та нар үүнийг хэтэрхий гэж бодож байвал, Намайг ийм хандлагыг хүртэх эрхгүй, та нарыг Надтай ийм чин сэтгэлээсээ, ийм чин сэтгэлийн хандлагаар харилцахыг хүртэх эрх Надад байхгүй гэж бодож байвал та нарт илүү сайн арга, илүү сайн арга зам бий юу? (Үгүй.) Тэгвэл энэ арга барилыг хэрэгжүүл. Энэ зүйлийн талаарх нөхөрлөлөө энд хүрээд өндөрлөе.

Б. Шинжих, задлан шинжлэхийн зэрэгцээ сониуч зан гаргах

Дараа нь бид шинжих, задлан шинжлэхийн зэрэгцээ сониуч зан гаргах хэмээх хоёр дахь зүйл рүү орцгооё. Энэ зүйлийг ойлгоход амархан уу? Бие махбодтой болсон Бурханы үйлдэл, үг хэл, түүнчлэн Түүний үг, үйл хэрэг бүрд илэрдэг зан төлөв, зан чанар, тэр ч байтугай Түүний дур сонирхолд хэвийн хүмүүс зөвөөр хандах ёстой. Бурханыг үнэн голоосоо дагаж, үнэнийг эрэлхийлдэг хүмүүс Христийн эдгээр гадаад илчлэлийг Түүний махбодын хэвийн тал гэж үздэг. Христийн хэлдэг үгийн тухайд, тэд үүнийг үнэн гэж үзэх хандлагаар сонсож, ухамсарлаж чаддаг бөгөөд эдгээр үгээс Бурханы санаа зорилго болон хэрэгжүүлэлтийн зарчмыг ойлгож, үнэн-бодит байдалд орох хэрэгжүүлэлтийн замыг олж авдаг. Харин антихристүүд өөрөөр авирладаг. Тэд Христийн ярьж, үйлдэж байгааг ажиглах үедээ зүрх сэтгэлдээ агуулдаг зүйл нь хүлээн авах юм уу дуулгавартай дагах биш, харин шинжих явдал байдаг: “Энэ үгс хаанаас гарч ирж байна вэ? Энэ үгсийг яаж хэлж байна вэ? Нэг өгүүлбэрийн араас нөгөөг угсруулаад—эдгээрийг урьдаас бодож төлөвлөсөн үү, эсвэл ариун сүнсээр хөглөгдсөн үү? Энэ үгсийг сурсан уу, эсвэл урьдаас бэлдсэн үү? Би яагаад мэдэхгүй байна вэ? Эдгээр үгийн зарим нь нэлээд эгэл жирийн, зүгээр л энгийн яриа шиг сонсогдож байна. Бурхан шиг санагдахгүй байна; бурхан үнэхээр ийм хэвийн, ийм эгэл жирийн ярьдаг гэж үү? Би шинжээд үүнийг ойлгохгүй нь, тиймээс цаанаа юу хийдгийг нь ажиглая. Тэр сонин уншдаг уу? Ямар нэг алдартай ном уншсан уу? Хэл зүй судалдаг уу? Тэр ихэвчлэн ямархуу хүмүүстэй харилцдаг вэ?” Тэд үнэнийг дуулгавартай хандах, эсвэл үнэнийг хүлээн авах хандлага баримталдаггүй, харин шинжлэх ухааны судалгаа хийж буй, эсвэл эрдмийн хичээл судалж буй эрдэмтний хандлагаар Христийг шинждэг. Тэд Христийн үгийн агуулга болон Түүний ярих хэв маяг, хандаж ярьдаг сонсогчдыг нь, түүнчлэн ярих болгондоо гаргадаг хандлага, зорилгыг нь шинждэг. Христийг ярих юм уу үйлдэх үед тэдний чихэнд хүрсэн бүхэн, тэдний харж чадах бүхэн, тэдний дуулж мэдсэн бүхэн шинжих бай нь болдог. Тэд Христийн хэлсэн үг, өгүүлбэр бүрийг, Түүний хийсэн үйлдэл бүрийг, Түүний харьцаж зохицуулсан хүн бүрийг, хүмүүстэй харьцах арга барилыг нь, Түүний яриа болон биеэ авч явах байдал, харц болон нүүрний хувирлыг, тэр ч байтугай Түүний амьдралын хэв маяг, дадал зуршил, бусадтай харилцах арга барил болон хандлагыг шинждэг—тэд энэ бүхнийг шинждэг. Ийнхүү шинжээд антихристүүд ийм дүгнэлтэд хүрдэг: Би христ рүү яаж ч харсан тэр хэвийн хүн чанартай мэт харагдаж байна; тэр нэлээд эгэл жирийн бөгөөд үнэнийг илэрхийлэх чадвараас нь өөр онц гойд зүйл түүнд алга. Энэ үнэхээр бие махбодтой болсон бурхан байж чадах уу? Тэд хэчнээн их шинжлээ ч тодорхой дүгнэлтэд хүрч чаддаггүй; тэд хэчнээн их шинжлээ ч Христ бол тэдний зүрх сэтгэлдээ хүлээн зөвшөөрдөг бурхан мөн эсэхийг магадалж чаддаггүй. Тэд бол Бурханы ажлыг туршлагаар мэдэрдэг хүмүүс биш, харин Христийг шинждэг хүмүүс юм—тэд яаж Бурханы талаарх мэдлэгт хүрч чадах юм бэ?

Антихристүүд Христийг шинжихдээ Бурханы сүр жавхланг харж чаддаггүй, Бурханы зөвт байдал, төгс хүчин, эрх мэдлийг харж чаддаггүй. Тэд яаж ч шинжээд Христэд Бурханы мөн чанар байдаг гэх дүгнэлтэд хүрч чаддаггүй; тэд үүнийг нэвт харж, ойлгож чаддаггүй. Зарим хүн: “Чиний нэвт харж, эсвэл ойлгож чадахгүй байгаа зүйлд эрж хайх үнэн бий” гэж хэлдэг. Үүнд антихрист: “Энд эрж хайх ямар нэгэн үнэн байгааг би харахгүй байна; гүнзгий шинжүүштэй сэжигтэй нарийн ширийн зүйлс л байна” гэж хариулах болно. Шинжиж, задлан шинжилснийхээ дараа тэд: Энэ Христ зөвхөн зарим нэг үг хэлж чаддаг бөгөөд үүнээс цааш эгэл жирийн хүмүүсээс ялгарах зүйл түүнд алга гэж дүгнэдэг. Түүнд онцгой билиг авьяас байхгүй, ямар ч өвөрмөц чадвар байхгүй, Есүс шиг тэмдэг, гайхамшгийг үйлдэх ер бусын хүч чадал ч байхгүй. Түүний хэлдэг бүхэн нь мөнх бус хүний үг юм. Тэгэхээр Тэр үнэхээр Христ мөн үү? Энэ үр дүнг цаашид задлан шинжилж, шинжих хэрэгтэй байна. Тэд яаж ч харсан Христээс Бурханы мөн чанарыг олж харж чаддаггүй; тэд яаж ч шинжээд Христэд Бурханы ялгамж чанар бий гэж дүгнэж чаддаггүй. Антихристийн нүдээр бол, бурханы махбод болсон бие нь ер бусын хүч чадал, онцгой билиг авьяас, гайхамшгийг харуулах чадвар, бурханы эрх мэдлийг харуулж, хэрэгжүүлэх мөн чанар, чадамжийг эзэмших ёстой. Гэвч тэдний өмнө байгаа энэ эгэл жирийн хүнд эдгээр чанар бүгд байхгүй бөгөөд Түүний яриа тийм ч уран яруу биш; олон зүйлийг дүрслэхдээ ч Тэр хүний үзэлтэй нийцдэггүй энгийн ярианы үг хэллэг ашигладаг, их сургуулийн профессорын түвшинд ч хүрдэггүй. Антихристүүд Христийн хэлсэн үгийг яаж ч шинжиж, Христийн үйлдэл, түүнчлэн аливааг хийх хандлага, арга барилыг нь яаж ч шинжээд Христ буюу энэ эгэл жирийн хүнд Бурханы мөн чанар байдаг гэдгийг олж харж чаддаггүй. Тиймээс антихристүүдийн зүрх сэтгэлд энэ эгэл жирийн хүнийг хамгийн дагууштай болгодог зүйл нь тэдний нэвт харж чаддаггүй олон зүйл, үг, үзэгдэл юм—энэ л тэдний шинжиж, задлан шинжлүүштэй зүйл бөгөөд энэ хүнийг дагах хамгийн том хөшүүрэг нь юм. Ямар агуулга, сэдэв тэдний шинжиж, задлан шинжлүүштэй зүйл вэ? Христийн хэлсэн амь-оролтын талаарх эдгээр үг; эгэл жирийн хүмүүс үнэхээр ийм зүйл хэлж чадахгүй, тэдэнд үнэхээр тийм зүйл байхгүй, мөн хүн төрөлхтний дунд өөр хэнээс ч ийм үг үнэхээр олддоггүй—эдгээр нь хаанаас гарч ирдэг нь тодорхойгүй. Антихристүүд дахин дахин шинждэг ч энэ талаар хэзээ ч дүгнэлтэд хүрч чаддаггүй. Жишээлбэл, Би хэн нэгэн ямархуу болох, тэдний мөн чанар, зан чанар нь ямар болох талаар ярих үед эгэл жирийн хүмүүс эдгээр нарийн ширийнийг тухайн бодит хүнтэй нягт нямбай тулган үзэж, уг хэрэг явдлыг баталгаажуулна. Антихристүүд эдгээр үгийг сонсох үедээ уг хэргийг тулган үзэж, ойлгохын тулд хүлээн авах хандлага баримталдаггүй, харин задлан шинжилдэг. Тэд юуг задлан шинжилдэг вэ? “Энэ хүний байдлын талаар чи яаж мэдэж байгаа юм бэ? Түүнд тийм зан чанар байгааг чи яаж мэдэв? Үүнийг тодорхойлох чиний үндэслэл юу вэ? Чи түүнтэй нэг их харилцаагүй байж түүнийг яаж ойлгож байгаа юм бэ? Бид түүнтэй ийм удаан харилцсан байхад яагаад түүнийг нэвт харж, эсвэл ойлгож чаддаггүй юм бэ? Би чиний үгэнд зүгээр л итгэхгүй, ажиглах хэрэгтэй байна. Чиний хэлж байгаа зүйл яг таг, зөв биш байж магадгүй.” Зарим хүн Надтай харилцах явцад Би тэднийг тодорхой ажил юм уу мэргэжлийн тал дээр чиглүүлж магадгүй. Хэрвээ ийнхүү удирдан чиглүүлсэн хэв маяг, арга барил нь тэдний эзэмшсэн мэргэжлийн мэдлэгтэй таарч, тэдний сэтгэлд нийцвэл тэд үүнийг дурамжхан гүйцэтгэнэ. Гэвч хэрвээ энэ нь тэдний сэтгэлд нийцэхгүй бол тэд зүрх сэтгэлдээ эсэргүүцэж, “Чи яагаад үүнийг ингэж хийдэг юм бэ? Энэ нь тухайн салбартай зөрчилдөж байгаа биш үү? Би яагаад чамайг сонсох ёстой юм бэ? Хэрвээ чиний хэлж байгаа зүйл буруу бол би үгэнд чинь орж чадахгүй; би өөрийнхөөрөө хийх ёстой. Хэрвээ чиний зөв бол чинийх яахаараа зөв болохыг, үүнийг чи яаж мэдсэнийг би ойлгох хэрэгтэй. Чи үүнийг судалсан юм уу? Хэрвээ чи судлаагүй бол яаж мэдэх боломжтой юм бэ? Хэрвээ чи үүнийг судлаагүй бол ойлгох ёсгүй; хэрвээ чи үүнийг ойлгож байвал тэр чинь хэвийн биш. Чи үүнийг яаж ойлгож байгаа юм бэ? Хэн чамд хэлсэн юм бэ, эсвэл чи өөрөө нууцаар сурсан юм уу?” гэж тунгаан боддог. Тэд дотроо задлан шинжилж, шинждэг. Миний хэлдэг өгүүлбэр бүр, Миний зохицуулдаг асуудал бүр антихристүүдийн шүүлтүүрээр орж, тэдний шалгалтаар дамжих ёстой болдог. Тэдний шалгалтыг давсан тохиолдолд л тэд үүнийг хүлээн авна; хэрвээ давахгүй бол тэд шүүмжилж, шүүн тасалж, эсэргүүцэх сэтгэл төрнө.

Бурханы махбод болсон бие бол бүх хүний хувьд хамгийн агуу нууц юм. Энэ талаар үнэндээ юу болоод байгааг хэн ч ухаарч чаддаггүй, мөн Бурханы мөн чанар энэхүү махбодод хэрхэн биелж байгааг, Бурхан хэрхэн хүн болсныг, энэ хүн хэрхэн Бурханы амнаас гарах үгийг хэлж, Бурханы ажлыг гүйцэтгэж чадаж байгааг, мөн Бурханы Сүнс энэ хүнийг яг яаж чиглүүлж, удирддагийг хэн ч ойлгож чаддаггүй. Энэ бүх ажилд хүмүүс ямар ч сүрлэг үзэгдэл хараагүй, энэ махбодоос ямар ч онцгой хөдөлгөөн ажиглаагүй—энд ямар ч онц гойд зүйл болоогүй мэт харагддаг; бүх зүйл хэвийн мэт санагддаг. Бурхан алдрыг Израилаас Дорно зүг рүү мэдэгдэхгүйгээр авчирсан. Энэ хүний үг болон ажлаар дамжуулан шинэ эрин үе ийнхүү эхэлж, хуучин нь төгссөн бөгөөд энэ нь яаж болсныг хэн ч ухаараагүй. Гэсэн ч, Бурханд үнэн голоосоо итгэдэг, цайлган, зүрх сэтгэл нь нээлттэй, хүн чанар, эрүүл ухаантай хүмүүс эдгээр хэрэг явдлыг шинждэггүй. Тэд шинждэггүй юм бол юу хийдэг вэ? Зүгээр л идэвхгүйгээр хүлээдэг үү? Үгүй—тэд эдгээр үг бол үнэн гэдгийг харж, энэ бүх үгийн эх сурвалж нь Бурхан гэдэгт итгэж, улмаар энэхүү эгэл жирийн хүн бол Христ гэх баримтыг хүлээн зөвшөөрч, өөр юуг ч бодолцолгүйгээр Түүнийг өөрсдийн Эзэн, Бурхан хэмээн хүлээн авдаг. Нөгөөтээгүүр антихристүүд энэ бүх үг, энэ бүх ажил Бурханаас гардаг гэдгийг, энэ бүх үг, ажлын эх сурвалж нь Бурхан гэдгийг харж чаддаггүй, тиймээс энэ эгэл жирийн хүнийг өөрсдийн Эзэн, Бурхан хэмээн хүлээн авдаггүй. Харин ч тэд шинжилтээ эрчимжүүлж, зүрх сэтгэлдээ эсэргүүцдэг. Тэд юуг эсэргүүцдэг вэ? “Чи хэчнээн их ярилаа ч, чиний хийдэг ажил хэчнээн агуу байлаа ч, чиний эх сурвалж хэн ч байлаа гэсэн, чи эгэл жирийн хүн л байгаа цагт, чиний ярих арга барил миний үзэлтэй нийцэхгүй л байгаа цагт, чиний гадаад байдал миний нүдэнд тусаж, хүндлэлийг минь хүлээхээр хангалттай сүр жавхлантай биш л байгаа цагт би чамайг шинжиж, задлан шинжилнэ. Чи бол миний шинжилтийн бай; би чамайг өөрийн эзэн, өөрийн бурхан гэж хүлээн авч чадахгүй.” Шинжиж, задлан шинжлэх явцдаа антихристүүд үзэл, тэрслүү байдал, завхарсан зан чанараа шийдвэрлэж чаддаггүйгээр үл барам, тэдний үзэл өдөр ирэх тусам нэмэгдэж, улам бүр ноцтой болдог. Жишээлбэл, чуулганы удирдагч антихрист болох нь илчлэгдэж, тухайн чуулганд үймээн, сүйтгэл учруулах үед ийм үйл явдал болмогц антихристүүдийн хамгийн эхний хариу үйлдэл нь ингэж асуух явдал байдаг: “Энэ талаар христ мэдэж байгаа юу? Энэ чуулганы удирдагчийг хэн томилсон юм бэ? Үүнд христ ямар хариу үйлдэл үзүүлж байна вэ? Тэр үүнийг яаж зохицуулж байгаа вэ? Энэ хүнийг христ таньдаг юм уу? Өмнө нь христ энэ хүнийг антихрист гэж хэлж, эсвэл энэ үйл явдлыг зөгнөсөн үү? Энэ чуулганд ийм том асуудал гарсан байхад христ хамгийн түрүүнд мэдсэн үү?” Би мэдээгүй, Би ч бас дөнгөж сая үүнийг дууллаа гэж хэлдэг. “Тэр чинь буруу—чи бол бурхан, чи бол христ; чи яагаад мэддэггүй юм бэ? Чи мэдэх ёстой.” Би Христ, эгэл жирийн хүн учраас л үүнийг мэдэх шаардлагагүй юм. Чуулганд хүмүүсийг зохицуулах захиргааны зарлиг, зарчим гэж бий. Антихристүүд гарч ирэх үед тэднийг чуулганы зарчмын дагуу зайлуулж, хөөж болно. Энэ нь Бурхан эрх барьж байгааг, үнэн эрх барьж байгааг харуулдаг. Би бүх зүйлийг мэдэх шаардлагагүй. Хэрвээ чуулган хүмүүсийг зохицуулах захиргааны зарлиг, зарчмынхаа дагуу асуудлыг зохицуулж чадахгүй бол Би хөндлөнгөөс оролцоно. Гэвч хэрвээ ах эгч нар хүмүүсийг зайлуулж, хөөх Бурханы гэрийн зарчмыг ойлгодог бол Би оролцох шаардлагагүй. Үнэн эрх барьдаг газарт Би хөндлөнгөөс оролцох шаардлагагүй. Энэ маш хэвийн зүйл биш гэж үү? (Тийм.) Гэвч антихристүүд энэ асуудал дээр асуудал үүсгэж, үзэл тээж чаддаг бөгөөд тэр ч байтугай эдгээр үзлээ ашиглан Христийг үгүйсгэж, Христэд Бурханы мөн чанар байдаг гэх баримтыг ялладаг. Энэ бол яг л антихристүүдийн хийдэг зүйл юм. Ямар нэг зүйл тэдний үзэл, төсөөлөл, эсвэл хүлээлттэй нийцэхгүй байгаагаас болж тэд Христийн мөн чанарыг үгүйсгэж чаддаг. Тэд Христийн тал бүрийг шинждэг нь ийм дүгнэлтэд хүргэдэг: Тэд Христээс Бурханы мөн чанарыг олж хардаггүй; тиймээс тэд энэ хүнийг Бурханы мөн чанар, ялгамж чанартай гэж тодорхойлж чаддаггүй. Энэ нь, юу ч болоогүй үед зүгээр байдаг ч, ямар нэгэн зүйл тохиолдмогц антихристүүд хамгийн түрүүнд үсрэн гарч ирээд Христийн ялгамж чанарыг үгүйсгэж, Христийг ялладаг нөхцөл байдалд хүргэдэг. Тэгвэл антихристүүдийн шинжилтийн зорилго яг юу вэ? Тэдний шинжиж, задлан шинжилдэг явдал нь үнэнийг илүү сайн ойлгохын тулд биш, харин нотлох баримт олж, хөшүүрэг олж авахын тулд, Бурхан бие махбодтой болсон гэх баримтыг үгүйсгэж, Бурханы махбод болсон бие бол Христ, Бурхан мөн гэх баримтыг үгүйсгэхийн тулд байдаг. Энэ бол антихристүүд Христийг шинжиж, задлан шинжлэхийн цаад сэдэл, зорилго юм.

Антихристүүд Христийг дагаж, дагагчийн дүр эсгэх зуураа шинжиж, задлан шинжлэх хандлага тээдэг бөгөөд эцсийн дүндээ үнэнийг ойлгож чаддаггүй, Христ бол Эзэн, Бурхан мөн гэх баримтыг магадалж чаддаггүй. Гэвч тэд яагаад ийм дурамжхан, ийм дургүйхэн дагасаар, Бурханы гэрт байсаар байдаг юм бэ? Бидний өмнө нь хэлэлцсэн нэг зүйл бол тэд ерөөл хүртэх санаа зорилго өвөрлөдөг; тэд амбицтай байдаг. Өөр нэг зүйл бол, антихристүүдэд эгэл жирийн хүмүүст байдаггүй сониуч зан байдаг. Ямар сониуч зан бэ? Энэ нь тэдний хачин жигтэй, ер бусын үзэгдэлд татагддаг байдал юм. Антихристүүд ертөнц дэх хачин жигтэй, ер бусын бүх үзэгдэл, байгалийн хуулиас давсан бүх үйл явдлыг онцгойлон сонирхдог. Тэдэнд олон зүйлийг ухаж төнхөж, учрыг нь олох хүсэл байдаг. Энэхүү ухаж төнхөх явдлын мөн чанар юу вэ? Энэ нь чадваргүй мэт харагдахгүйн тулд бүх зүйлийг ойлгож, бүх зүйлийн цаад үнэнийг мэдэхийг хүсдэг цэвэр биеэ тоосон зан юм. Ямар ч хэрэг явдал байсан, тэд хамгийн түрүүнд мэдэхийг, тухайн хэрэг явдлын нарийн ширийний талаар хамгийн их мэдээлэлтэй, хамгийн их мэдлэгтэй байхыг хүсдэг—тэд бүх тал дээр “хамгийн” нь болохыг хүсдэг. Тиймээс, тэд Бурхан бие махбодтой болсон хэрэг явдлыг ч бас алгасдаггүй, үүнээс хоцордоггүй. Тэд: “Хүний ертөнц дэх хамгийн агуу нууц бол бурхан бие махбодтой болох явдал юм. Энэхүү хамгийн агуу нууц, хамгийн гайхамшигтай зүйлд яг юу болоод байна вэ? Энэ нь эгэл жирийн хүлээлтээс давдаг бөгөөд энэ махбод эгэл жирийн хүмүүсээс өөр юм чинь ялгаа нь хаанаа байна вэ? Би өөрөө харж, ойлгох ёстой” гэж хэлдэг. Тэд “өөрөө харж, ойлгох” гэж хэлэхдээ юу хэлэх гэсэн бэ? Тэд: “Би дэлхийн янз бүрийн улс орноор аялж, алдартай уулс, түүхэн дурсгалт газруудаар явж, алдартай, цэцэн ухаантай хүмүүстэй уулзаж ярилцсан; тэд бүгд л эгэл жирийн хүмүүс байдаг. Миний уулзаагүй, эсвэл суралцаагүй цорын ганц хүн бол энэ христ юм. Энэ христийн мөн чанар яг юу юм бэ? Би өөрөө харж, ойлгох ёстой” гэж хэлэх гэсэн. Тэд яг юуг харж, ойлгохыг хүсдэг вэ? “Би дуулах нь ээ, бурхан тэмдэг, гайхамшгуудыг үйлдэж чаддаг гэсэн. Есүсийг эзэн, христ гэж тэд хэлдэг; тэр хүмүүсийн сониуч занг хангахын тулд ямар тэмдэг, гайхамшиг үйлдсэн юм бэ? Би нэг явдлыг санаж байна: эзэн Есүс инжрийн модыг хараасны дараа тэр нь хатаж хорчийсон. Одоо энэ христ үүнийг хийж чадах уу? Би харж, ойлгох ёстой бөгөөд хэрвээ боломж гарвал түүнийг ийм үйлдэл хийж чадах эсэхийг нь сорино. Бие махбодтой болсон бурханд бурханы эрх мэдэл байдаг бөгөөд саа өвчтэй хүнийг алхуулж, сохор хүнийг хараатай болгож, дүлий хүнийг сонсголтой болгож, өвчтэй хүнийг эдгээж чаддаг гэж ярьдаг. Эдгээр нь гайхамшигтай, урьд үзэгдээгүй үйл явдлууд юм; хүний ертөнцөд эдгээрийг эгэл жирийн хүмүүст байдаггүй гоц чадвар гэж үздэг. Энэ бол миний өөрийн нүдээр харах ёстой зүйл” гэдэг. Түүнчлэн, тэдний санааг эзэмддэг өөр нэг хамгийн чухал асуудал бий. Тэд: “Энэ хүний ертөнц дэх урьд болон энэ насны амьдрал, хойд дүрээ олж төрөх мөчлөг гэдэг нь яг ямар учиртай юм бэ? Эгэл жирийн хүмүүс үүнийг тодорхой тайлбарлаж чаддаггүй. Нэгэнт бурхан махбод болсон, бурхан бүхнийг захирдаг юм чинь, христ энэ талаар мэдэх үү? Боломж гарах үед би түүнээс асууж, энэ асуудлын талаар лавлах ёстой; би түүгээр гадаад байдлаа шинжүүлж, миний хувь заяа сайн эсэх, урьд насандаа би юу байсан, амьтан байсан уу, хүн байсан уу гэдгээ харуулна. Хэрвээ тэр эдгээр зүйлийг мэддэг бол би бишрэх болно; энэ нь түүнийг эгэл жирийн хүмүүсээс илүү, ер бусын, магадгүй христ гэдгийг харуулна. Бас тэнгэрт бурханы сэнтий, орон байр байдаг гэж тэд ярьдаг, тэгвэл бие махбодтой болсон энэ бурхан бурханы орон байр болон тэнгэрийн хаанчлал хаана байдгийг мэддэг болов уу? Тэнгэрийн хаанчлал алтаар дэвссэн гудамжтай, цог жавхаатай, сүрлэг сайхан гэдэг; хэрвээ бие махбодтой болсон энэ бурхан биднийг тийш нь аваачиж үзүүлж чадвал бидний бүх амьдрал үнэ цэнтэй болж, итгэл минь талаар болохгүй биш үү? Түүгээр ч барахгүй, бид газар тариалан эрхлэх шаардлагагүй болно; өлссөн үед христ ганцхан үгээр чулууг хоол болгон хувиргаж чадна. Тэр таван талх, хоёр загасаар таван мянган хүнийг хооллосон; энэ нь бидэнд маш том давуу тал болох биш үү? Тэгвэл христ ярих үед яадаг вэ? Тэр амийн усаар хангадаг гэж тэд ярьдаг, гэхдээ энэ амийн ус нь хаана байна вэ? Энэ нь яаж хангагддаг, яаж урсдаг юм бэ? Эдгээр нь бүгд судалж үзүүштэй асуудлууд бөгөөд тус бүр нь урьд нь тун үзэгдээгүй юм. Хэрвээ би эдгээрийн ганцыг нь ч болов өөрийн нүдээр гэрчилж чадвал энэ насандаа эгэл жирийн хүн биш, харин өргөн мэдлэг, туршлагатай хүн болно” гэдэг. Энэ нь сониуч зандаа автаж байгаа хэрэг биш үү? (Тийм.)

Зарим хүн үнэнийг олж авахын тулд биш, харин өөр санаа өвөрлөн Бурханд итгэж, Христийг хүлээн авч, Христийг дагахаар ирдэг. Зарим хүн Надтай уулзмагцаа: “Илчлэлийн ном дахь долоон гамшиг, долоон аяга нь ямар утгатай вэ? Цагаан морь юуг бэлгэддэг вэ? Гурван жил хагасын сүйрэл ирчихсэн үү?” гэж асуудаг. Би: “Чи юуны талаар асуугаад байгаа юм бэ? Илчлэл гэж юу юм бэ?” гэж хариулдаг. Тэд: “Илчлэлийн номын талаар чи бүр мэдэхгүй хэрэг үү? Чамайг бурхан гэж тэд ярьдаг, гэхдээ би тийм ч итгэлтэй биш байна!” гэж хариулдаг. Бусад нь: “Сайн мэдээ номлох явцад бид нууцлаг хэрэг явдлын талаар асуудаг хүмүүстэй таардаг. Бид яах ёстой вэ?” гэж асуудаг. Би тэднийг ярьж дуусахыг нь ч хүлээлгүй: “Үнэнийг эрж хайхын оронд үргэлж нууцуудын талаар асуудаг хэн боловч үнэнийг хүлээн авдаг хүн биш; тэд ирээдүйд аврагдаж чадахгүй. Үргэлж нууцуудыг эрж хайдаг хүмүүс бол онцгүй хүмүүс; тийм хүмүүст сайн мэдээ бүү номло” гэж хэлдэг. Би яагаад ингэж хэлдэг вэ? Эцсийн эцэст хэн эдгээр асуултыг асууж байгаа юм бэ? Энэ нь өөр хэн нэгэн биш; тэд өөрсдөө юм. Тэд эдгээр асуултыг асууж, хариуг нь мэдэхийг хүсдэг бөгөөд Намайг хэн асууж байгааг мэддэггүй, тэднийг нэвт харж чаддаггүй гэж боддог! Намайг ингэж хэлсний дараа тэд үүнийг сонсоод “Намайг онцгүй хүн гэж бурхан хэлсэн болохоор би дахиж асуухгүй” гэж боддог. Миний арга барил ямар байна вэ? Энэ нь тэдний амыг үр дүнтэй тагласан биш үү? Хэрвээ Би тэдэнд хариулсан бол энэ нь тэдний заль мэхэнд автсан хэрэг болохгүй гэж үү? Тэгвэл тэд даварч, эцэс төгсгөлгүй асуулт асуух байсан. Би тэдэнд эдгээр зүйлийг тайлбарлах үүрэгтэй юу? Үүнийг мэдлээ гээд чи яах юм бэ? Би мэддэг байлаа ч чамд хэлэхгүй. Би яагаад чамд хэлэх ёстой юм бэ? Би судар тайлбарлагч юм уу? Чи энд шашны онол судлахаар ирсэн юм уу? Чи Намайг шинжихээр ирдэг, тэгээд шинжихэд чинь зориулж Би зүрх сэтгэлээ нээх ёстой юу? Энэ нь зохистой гэж үү? Чи Намайг сорихоор ирдэг, тэгээд Би чамаар Өөрийгөө сориулах ёстой юу? Энэ нь зохистой гэж үү? Чи үнэнийг хүлээн авахаар энд ирээгүй; чи дайсагнасан, эргэлзсэн, байцаасан хандлагаар асуулт асуухаар ирдэг. Би чамд хариулах ямар ч боломжгүй. Зарим хүн: “Ямар ч асуултад хариулах шаардлагатай биш гэж үү?” гэж хэлдэг. Энэ нь тухайн хэрэг явдлаас шалтгаална. Үнэн болон чуулганы ажлын тухайд Би нөхцөл байдлыг харгалзан үзэх л ёстой. Хэрвээ Би өмнө нь чамд хэлчихсэн байхад чи мэдээгүй дүр эсгэж, даруухнаар лавлаж буй мэт аашилбал Би чамд хариулахгүй. Би чамайг засна, түүний дараа чи ойлгох болно. Антихристүүд Христийг хэрхэн шинжиж, задлан шинжилдэг, түүнчлэн Христ болон Бурханы мөн чанарын талаарх тэдний сониуч зангийн үүднээс үзвэл, антихристүүд яг юуг шинжиж байна вэ? Тэд үнэнийг шинжиж байна. Тэд Бурханы хийдэг бүхнийг шинжиж, задлан шинжлэх бай болгон үзэж, үүнийгээ цаг нөхцөөх арга болгон ашигладаг. Тэд тодорхой салбар юм уу тодорхой мэдлэгийг судалж буй эрдэмтэд шиг, яг л шашны онолын сургуульд сурч буй үл итгэгчид шиг Бурханыг дагадаг. Ийм хүмүүс Бурханы гэгээрлийг хүртэж чадах уу? Тэд гэрэл хүлээн авч чадах уу? Тэд үнэнийг ойлгож чадах уу? (Үгүй.)

Чуулганд өмнө нь хэзээ ч тулгарч байгаагүй зарим ажил байдаг бөгөөд зарим нь мэргэжлийн ажилтай холбоотой байдаг. Намайг ийм ажлыг чиглүүлэх үед зарим хүн хичээнгүйлэн, даруухнаар сонсож, эдгээр үүргийг гүйцэтгэхдээ баримтлах ёстой зарчмууд болон хэрэгжүүлж, орох ёстой үнэн-бодит байдлыг ухамсарладаг. Гэвч зарим хүн зүрх сэтгэлдээ шинжиж, толгойгоо гашилгадаг; тэд: “Чи эдгээр салбарыг судлаагүй шүү дээ. Түүнээс гадна, чи үнэхээр ийм олон салбарыг сурч чадна гэж үү? Хэн бүх зүйлийг ойлгож, мэдэж чадах юм бэ? Чи ямар үндэслэлээр биднийг чиглүүлж байгаа юм бэ? Бид яагаад чамайг сонсох ёстой юм бэ? Хэдийгээр биднийг чиглүүлэхдээ хэлдэг зүйл чинь заримдаа үнэхээр утга учиртай байдаг ч чи үүнийг яаж мэддэг юм бэ? Хэрвээ би ямар нэг зүйлийг судлахгүй бол түүнийхээ талаар мэдэхгүй. Би тунгаан бодож, илүү ихийг сурч, илүү ихийг харж, илүү ихийг сонсохыг хичээж, чи чиглүүлэх шаардлагагүйгээр өөрөө хийж чаддаг болохыг зорих хэрэгтэй байна. Чи ч бас явц дундаа суралцаж, бага багаар гаршиж байгаа бололтой” гэж боддог. Тэд зүгээр л гадаад байдлыг хардаг бөгөөд нэг талаар, энэ хүн юу ч хэлж, хийсэн бай, зарчмууд байдаг—ямар ч ажлыг чиглүүлж байсан, энэ нь зарчмын дагуу хийгддэг бөгөөд энэ зарчим нь хүмүүсийн бодит хэрэгцээ болон бодит ажлын хүссэн үр дүнтэй холбоотой гэдгийг хардаггүй. Нөгөөтээгүүр, хамгийн чухал нь, энэ хүн юу ч сураагүй; Түүний мэдлэг, эрдэм, ухаарал, туршлага нь гойд биш. Гэвч хүмүүсийн мартах ёсгүй нэг зүйл бий: Түүний ухаарал, мэдлэг, туршлага, мэргэшил нь баялаг, эсвэл онцгой байх эсэхээс үл хамааран, одоогийн ажлыг гүйцэтгэж буй эх сурвалж нь энэхүү гадаад махбод биш, харин энэ махбодын мөн чанар болох Бурхан Өөрөө юм. Тиймээс, хэрвээ чи энэ махбодын гадаад байдал—Түүний өндөр болон царай зүс, өнгө аяс, дууны өнгө, ярих арга барилд нь үндэслэн шүүвэл Тэр яагаад эдгээр ажлыг хариуцаж, чадварлаг хийж чаддагийг тайлбарлаж, эсвэл ойлгож чадахгүй, чи үүнийг нэвт харж чадахгүй. Нэвт харж чадахгүй байна гэдэг нь шийдвэрлэшгүй асуудал гэсэн үг үү? Үгүй, үүнийг шийдвэрлэж болно. Чи үүнийг нэвт харах шаардлагагүй; чи зүгээр л нэг зүйлийг мэдэж, санаж, хүлээн зөвшөөрөх хэрэгтэй: Христ бол Бурханы махбод болсон бие юм. Хүмүүсийн Христэд хандахдаа баримтлах ёстой зарчим, байр суурь, хандлага нь шинжиж, задлан шинжлэх, эсвэл сониуч зангаа хангах явдал биш, харин хүлээн зөвшөөрч, хүлээн авч, сонсож, дуулгавартай дагах явдал юм. Хэрвээ чи шинжиж, задлан шинжилбэл энэ нь эцсийн дүндээ чамд Бурханы мөн чанарыг харах боломж олгох уу? Олгохгүй. Бурхан Өөрийг нь задлан шинжлэх, эсвэл шинжихийг хэнд ч зөвшөөрдөггүй; чи хэчнээн их шинжиж, задлан шинжилнэ, Бурхан чамаас төдий чинээ нуугдах болно. Бурхан нуугдах үед хүмүүст юу мэдрэгддэг вэ? Тэдний зүрх сэтгэл дэх Бурханы тухай ойлголт тодорхойгүй болж, үнэний тухай ойлголт нь бүрхэг болж, дагах ёстой замынх нь талаарх бүх зүйл бүдгэрдэг. Энэ нь чиний харагдах байдлыг хаасан хана байгаа мэт байдаг; чи урдах зүг чигийг харж чадахгүй, бүх зүйл манантай мэт болдог. Бурхан хаана байна вэ? Бурхан гэж хэн бэ? Бурхан үнэхээр оршин байдаг уу? Эдгээр асуулт нь чиний өмнө зогсох хар хана мэт бөгөөд энэ нь Бурхан чамаас нүүрээ нууж, чамд Түүнийг харах боломжгүй болгож байгаа хэрэг юм. Эдгээр бүх үзэгдэл чиний хувьд тодорхойгүй болж, тэдгээр нь алдагдаж, зүрх сэтгэлийг чинь харанхуй нөмөрдөг. Зүрх сэтгэл чинь харанхуйлах үед чамд урагшлах зам байсаар байх уу? Чи юу хийхээ мэдсээр байх уу? Чи мэдэхгүй. Чиний анхны зүг чиг, зорилго хэчнээн тодорхой байсан ч хамаагүй, чи Бурханыг шинжиж, задлан шинжлэх үед тэдгээр нь тодорхойгүй, харанхуй болох болно. Хүмүүс ийм нөхцөл байдал, ийм байдалд орох үедээ аюулд ордог; Бурханыг шинжихэд анхаардаг хүмүүст ийм зүйл тохиолддог. Антихристүүд үргэлж ийм нөхцөл байдалд байдаг бөгөөд өмнө нь тас харанхуй, эерэг зүйлс гэж юу болохыг, үнэн гэж юу болохыг ялган таньж чаддаггүй. Бурхан юу ч хийсэн бай, тэд үүнийг үнэхээр Бурхан мөн, Бурхан Өөрөө мөн гэдгийг баталж чаддаггүй; тэд үргэлж шинжиж, задлан шинжилж байдаг тул яаж ч харсан бие махбодтой болсон биеийг зөвхөн хүн гэж хардаг, тиймээс Бурхан ч бас тэднийг харалган болгосоор байдаг. Чи тэднийг нүдээ бүлтийтэл, том нээсэн байхыг хардаг ч тэд харалган хэвээр байдаг. Бурхан хүмүүсээс нүүрээ нуух үед тэдний зүрх сэтгэл хатуурч, тас харанхуйд унасан мэт байдаг. Тэд зөвхөн өнгөц үзэгдлийг л хардаг, дотор нь орших замыг ухаарч чаддаггүй, цаад үнэнийг нь ойлгож чаддаггүй—бүр цаашлаад, тэд Бурханы мөн чанар, эсвэл Түүний зан чанарыг харж чаддаггүй.

Бурханы илрэлт болон ажлыг задлан шинжилж, шинжих нь ямар ч үр дүнд хүргэхгүй. Задлан шинжилж, шинждэг байдалд орохгүй байх нь нэн чухал; энэ бол сөрөг зам юм. Тэгвэл эерэг зам нь юу вэ? Энэ нь Бурханы ажил гэдэгт, энэ эгэл жирийн хүн бол Бурханы махбод болсон бие бөгөөд Бурханы мөн чанарыг эзэмшдэг гэдэгт чи бат итгэдэг юм чинь болзолгүйгээр хүлээн авч, дуулгавартай дагах ёстой гэсэн үг юм. Энэ махбодод тааламжгүй олон тал, хүний үзэл, төсөөлөлтэй зөрчилддөг олон тал байгаа гэж хүмүүст санагддаг; энэ нь хүмүүсийн өөрсдийнх нь асуудал юм. Бурхан ийм байдлаар ажилладаг бөгөөд өөрчлөгдөх ёстой зүйл нь Бурханы махбод болсон бие биш, харин хүмүүсийн үзэл, тэдний завхарсан зан чанар, Бурханд хандах хандлага нь юм. Хүмүүс энд үнэнийг эрж хайж, Бурханы санаа зорилгыг эрж хайж, өөрсдийн зүй ёсны харах өнцөг, байр суурийг эзлэх хэрэгтэй болохоос биш, Түүнийг Бурхан гэж хүлээн зөвшөөрсөн хэрнээ Түүнийг шинжихийг, эсвэл Түүний хийж, хэлдэг зүйлийг задлан шинжилж, хэлэлцэхийг хүсэх ёсгүй. Энэ нь томоохон асуудал болно. Чиний байр суурь болон үнэнийг хүлээн авах өнцөг чинь буруу байх үед бүх зүйлийг харах үр дүн чинь өөрчлөгдөж, эрэлхийллийн чинь зам, зүг чигт нөлөөлнө. Бурханы хийдэг, эсвэл хэлдэг юу ч байсан, энэ нь хүний үзэлтэй нийцэх эсэх нь ердөө л түр зуурын асуудал юм. Бурханы хийдэг бүхний хүн төрөлхтөнд оруулах хувь нэмэр, үнэ цэн, хүний амьдралд авчрах үнэ цэн нь мөнхийн байдаг. Үүнийг ямар ч хүн, ямар ч эрдмийн салбар, ямар ч мэдэгдэл, эсвэл маргаан, ямар ч чиг хандлага өөрчилж чадахгүй. Энэ бол үнэний үнэ цэн юм. Одоохондоо энэ эгэл жирийн хүний үг, үйлдэл чиний сониуч зан, эсвэл нэрэлхүү занг хангаж чадахгүй, зүрх сэтгэлээр чинь, үг хэлээр чинь чамайг бүрэн үнэмшүүлж, эсвэл байлдан дагуулж чадахгүй байж магадгүй; гэвч Түүний өнөөдөр хэлж буй бүх үг болон энэ эрин үед, энэ хугацаанд хийж буй бүх ажлынх нь бүхий л хүн төрөлхтөнд, бүхий л эрин үед, мөн Бурханы нийт удирдлагын төлөвлөгөөнд оруулах хувь нэмэр нь үүрд өөрчлөгдөшгүй юм—энэ бол баримт. Тиймээс, нэг л өдөр чи: “Хорин, гучин жилийн өмнө би энэ эгэл жирийн хүний хэлсэн тодорхой нэг үгийг шинжиж, буруугаар ойлгож, эсэргүүцэж, тэр ч байтугай шүүж, яллаж байсан. Хорин, гучин жилийн дараа тэр үгийг эргэн харахад зүрх сэтгэл минь өртэй, өөрийгөө буруутгах мэдрэмжээр дүүрч байна” гэдгийг ухаарах болно. Завхарсан хүмүүс Бурханы өмнө дорд, өчүүхэн бөгөөд тэд үүрд нялх хүүхэд мэт байдаг, дурдахын ч хэрэггүй юм. Хүн хэчнээн их ажил хийсэн ч, Бурханы ямар ч үед, ямар ч нөхцөлд хэлсэн үг бүрийн бүхий л хүн төрөлхтөнд оруулах хувь нэмэртэй харьцуулахад ялгаа нь тэнгэр, газар шиг байдаг! Тиймээс, Бурхан бол хүмүүсийн шинжиж, задлан шинжилж, эргэлзэх бай биш гэдгийг чи ойлгох ёстой. Бурханы ажил болон Бурханы махбод болсон бие нь хүмүүсийн сониуч занг хангахын тулд байдаггүй. Тэр энэ бүх ажлыг цаг нөхцөөх гэж, өдөр хоног өнгөрөөхийн тулд хийдэггүй—Түүний санаа зорилго бол нэг эрин үеийн хүмүүсийг аврах, хүн төрөлхтнийг бүхэлд нь аврах явдал бөгөөд Түүний гүйцэлдүүлэхээр зорьж буй ажлын үр дүн нь үүрд мөнх үлдэх болно. Антихристүүд сониуч зангаа хангахын тулд Христэд эгэл жирийн хүн мэт хандаж, шинжиж, задлан шинжилдэг. Үүний шинж чанар юу вэ? Үүнийг ойлгож, эсвэл уучилж болох уу? Тэд бол бүх эрин үеийн нүгэлтнүүд бөгөөд хараагдсан, үүрд уучлагдашгүй хүмүүс юм! Хэрвээ хүн хүн чанартай, үнэнийг ойлгодог, үнэн-бодит байдлыг эзэмшдэг бол тэдгээрийг шинжих нь хүртэл нэлээд ой гутам байдаг. Христэд эгэл жирийн хүн мэт хандаж, дотроо Түүнийг шинжиж, Түүний хийдэг бүхэнд дайсагнасан, гүтгэсэн байдлаар хандаж, Түүний хэлдэг үгийн талаарх сониуч зангаа хангахын тулд л эрж хайдаг—тэр ч байтугай зарим хүн Надтай уулзахдаа: “Ахиад жаахан үнэн нөхөрлөөч, гурав дахь тэнгэрийн хэлний талаар ахиад жаахан нөхөрлөөч, бидний мэддэггүй зүйлсийн талаар илүү ихийг хэлж өгөөч” гэж хэлдэг—тэд энэ хүнийг хэн гэж боддог юм бэ? Уйтгарыг нь тайлах хэн нэгэн бодоо юу? Бурхан энэ хэрэг явдлыг хэрхэн тодорхойлдог вэ? Энэ нь Бурханы эсрэг доромжлол биш гэж үү? Хэрвээ энэ нь хүмүүс рүү чиглэсэн бол үүнийг тохуурхал, тоглоом тохуу гэж нэрлэнэ; хэрвээ Бурхан руу чиглэсэн бол энэ нь доромжлол юм.

Шинжих, задлан шинжлэх, сониуч зан гаргах энэхүү илрэлийн агуулгын хүрээнд антихристүүдийн уг чанар-мөн чанар нь хорон муу, үнэнийг зэвүүцдэг болох нь илэрдэг. Тэд бүх эерэг зүйлийг үл тоомсорлодог; тэдгээрийг басамжилж, үл ойшоосон хандлагаар ханддаг бөгөөд Бурханы махбод болсон биеийг ч зүгээр орхидоггүй. Тэд бүх хэрэг явдал дээр сониуч зангаа хангах шаардлагатай болдог бөгөөд мэдлэгтэй, ухаантай харагдахын тулд бүх зүйлийг шинждэг, дүгнэлт гаргаж, бүх зүйлийн учрыг олж, юу болоод байгааг мэдэхийг хүсдэг. Энэ бол хүмүүсийн завхарсан зан чанар юм. Бүх зүйлийг шинжиж дадсан тэд одоо шинжилтээ Бурхан руу чиглүүлдэг. Тэгээд энэ нь тэдэнд юу авчирдаг вэ? Төгс болгуулах болон аврал уу? Үгүй, энэ нь тэдэнд зөвхөн мөхөл, сүйрлийг л авчирдаг! Антихристүүдийг ингэж тодорхойлдог. Тэд хараагдсан, яллагдвал зохих хүмүүс юм. Бурханы махбод болсон биед хандахдаа тэд Түүнийг хүлээн авч, харахын тулд дагагчийн, эсвэл бүтээгдсэн зүйлсийн байр сууринд хэзээ ч байдаггүй; харин ч тэд Түүнийг эрдэмтний, бүхнийг мэддэг хүний, сониуч зангаар бялхсан хүний, мөн үнэнийг ухамсарлах чадваргүй, эерэг зүйлсийг басамжилдаг биеэ тоосон хүний өнцөг болон байр сууринаас харж, ханддаг. Ийм хүмүүс аврагдаж чадахгүй нь туйлын тодорхой юм.

II. Бурханы махбод болсон биеийг басамжлах

Өнгөрсөн удаагийн нөхөрлөлийн сэдэв нь антихристүүдийн арав дахь илрэл болох үнэнийг басамжилж, зарчмуудыг улайм цайм зөрчиж, Бурханы гэрийн зохицуулалтыг үл ойшоох тухай байсан. Энэ зүйлийг нарийвчлан нөхөрлөхийн тулд цааш нь гурван хэсэгт хуваасан. Эхний хэсэг нь Бурханы ялгамж чанар, мөн чанарыг басамжлах, хоёр дахь нь Бурханы махбод болсон биеийг басамжлах, гурав дахь нь Бурханы үгийг басамжлах явдал юм. Энэ гурван хэсгээр антихристүүдийн янз бүрийн илрэлийн арав дахь зүйлийг задлан шинжилнэ. Эхний хэсгийг нөхөрлөсөн бөгөөд хоёр дахь хэсэг болох Бурханы махбод болсон биеийг басамжлахыг дөрвөн хэсэгт хувааж нөхөрлөнө. Энэ дөрвөн хэсэг нь юу вэ? (А. Бялдуучлах, зусардах, сайхан сонсогдох үг хэлэх; Б. Шинжих, задлан шинжлэхийн зэрэгцээ сониуч зан гаргах; В. Тэдний Христэд хандах хандлага сэтгэл санааны байдлаас нь шалтгаалдаг; Г. Христийн хэлснийг зүгээр л сонсдог ч дуулгавартай дагадаггүй, захирагддаггүй.) Өнгөрсөн удаа эхний хоёр хэсгийг нөхөрлөсөн; энэ удаа гурав дахь хэсгийг нөхөрлөнө.

В. Тэдний Христэд хандах хандлага сэтгэл санааны байдлаас нь шалтгаалдаг

Гурав дахь хэсэг нь “тэдний Христэд хандах хандлага сэтгэл санааны байдлаас нь шалтгаалдаг” гэх явдал юм; бид энэхүү энгийн үг хэллэгт үндэслэн антихристүүдийн янз бүрийн илрэлийг авч үзнэ. Та нарын бодлоор, эсвэл та нарын харж, туулсан зүйлсээс үзвэл энэ хэсэгтэй холбоотой зарим нэг жишээ байх ёстой биш үү? Зарим хүн: “Би Христтэй хэзээ ч харилцаж байсангүй; зөвхөн Түүний номлолыг л сонсож байсан. Надад энэ илрэлийн талаар ямар ч бодит туршлага байхгүй, бусад хүн бодит байдал дээр ийм илрэл харуулж байхыг ч хараагүй” гэж хэлдэг. Энэ тал дээр бодит туршлагатай хүмүүсийн хувьд та нарт үүнд таарах ямар нэгэн мэдрэмж юм уу ойлголт байна уу? Байхгүй гэж үү? Тэгвэл бид үнэхээр гүнзгийрүүлэн нөхөрлөх хэрэгтэй юм байна, тийм үү? (Тийм.) Өнгөн дээрээ, энэ хэсэг нь хүмүүс Христтэй харилцах үеийн янз бүрийн хандлага, илрэлийг хамардаг. Үнэн хэрэгтээ, энэ хэсгээс хүмүүсийн Бурханы махбод болсон биед ханддаг янз бүрийн илрэл, хандлагыг хараад зогсохгүй, Бурханы махбод болсон биед хандах хүмүүсийн хандлагаас Бурханд хандах тэдний жинхэнэ хандлага, илрэлийг ялган таньж болно. Өөрөөр хэлбэл, Бурханы ялгамж чанар, мөн чанартай Бурханд Өөрт нь хүмүүс ямар хандлагаар ханддаг, мөн тэдэнд Бурханаас эмээдэг сэтгэл, жинхэнэ итгэл, жинхэнэ дуулгавартай байдал байгаа эсэх нь үүнээс тодорхой харагддаг. Янз бүрийн нөхцөл байдалтай тулгарах үед Христэд хандах хүмүүсийн хандлага нь итгэдэг Бурхандаа хандах хандлагыг нь илчилдэг. Энэхүү эгэл жирийн хүн, Христэд хандахдаа чамд ямар нэгэн үзэл, жинхэнэ итгэл, эсвэл жинхэнэ дуулгавартай байдал байгаа эсэх чинь итгэдэг Бурхандаа, Бурханд Өөрт нь хандах жинхэнэ итгэл, жинхэнэ дуулгавартай байдал чамд байгаа эсэхийг илтгэдэг. Тэнгэр дэх Бурханд хандах хүмүүсийн хандлага, үзэл бодол, тэд чухам юу бодож байгаа нь маш тодорхойгүй байдаг бөгөөд Бурханд хандах тэдний жинхэнэ хандлагыг илчилдэггүй. Гэвч хүмүүс Бурхантай бодитоор учирч, Бурханы махбод болсон барьж болохуйц, мах цуснаас бүрдсэн биеийг харах үед Бурханд хандах тэдний жинхэнэ хандлага бүрэн илчлэгддэг. Хүмүүсийн хэлдэг үг, оюун ухаан дахь бодол, зүрх сэтгэлдээ бий болгож, тээдэг үзэл бодол, тэр ч бүү хэл зүрх сэтгэлдээ Христэд хандах бодол, хандлага нь үнэн хэрэгтээ Бурханд хэрхэн хандаж буйн янз бүрийн илрэл юм. Тэнгэр дэх Бурхан үл үзэгдэх, барьж боломгүй байдаг тул хүмүүс Түүний талаар юу бодож, Түүнд хэрхэн хандаж, Түүнийг хэрхэн хязгаарладаг, мөн тэд дуулгавартай байдаг эсэх тухайд, тэдний илрэл зөв эсвэл үнэнд нийцэж байгаа эсэхийг хэмжих ямар ч стандарт хүмүүст үнэндээ байдаггүй. Харин Бурхан Христ хэмээх махбод болох үед энэ бүхэн өөрчлөгддөг: Бурханд хандах хүмүүсийн энэ бүх илрэл, хандлагыг хэмжих стандарт бий болж, Бурханд хандах хүмүүсийн жинхэнэ хандлагыг илэрхий болгодог. Ихэнхдээ хүмүүс өөрсдийгөө Бурханд маш их итгэдэг, жинхэнэ итгэлтэй гэж бодон, Бурханыг агуу, дээдийн дээд, хайр татам гэж мэдэрдэг. Гэвч эдгээр нь тэдний жинхэнэ биеийн хэмжээний тусгал уу, эсвэл ердөө л сэтгэл санааны байдал уу? Үүнийг тогтооход бэрх. Хүмүүс Бурханыг харж чадахгүй үедээ Түүнд хэчнээн сайн санаагаар хандсан ч тэдний хандлагад тодорхойгүй, хоосон, бодитой бус байдал үргэлж холилдож, үргэлж ямар нэг хоосон төсөөллөөр дүүрэн байдаг. Хүмүүс Бурханыг бодитоор харж, Түүнтэй харилцах үед Бурханд итгэх тэдний итгэлийн хэмжээ, Бурханд дуулгавартай байх түвшин, мөн тэдэнд Бурханыг гэх жинхэнэ хайр байгаа эсэх нь бүрэн илчлэгддэг. Тиймээс, Бурхан махбод болох үед, ялангуяа Тэрээр байж болох хамгийн эгэл жирийн хүн болох үед, бүх хүний хувьд энэ махбод, энэхүү эгэл жирийн хүн хүн бүрийн шалгалт болж, мөн хүн бүрийн итгэл, жинхэнэ биеийн хэмжээг илчилдэг. Чи Бурханы оршин тогтнолыг анх хүлээн зөвшөөрөх үедээ Түүнийг дагаж чаддаг байсан байж болох ч махбод болсон Бурханыг хүлээн авч, Бурхан эгэл жирийн хүн болсныг харах үед оюун ухаан чинь үзлээр дүүрдэг. Энэ үед чиний итгэдэг Христ, энэхүү эгэл жирийн хүн чиний итгэлийн хамгийн том сорилт болдог. Тэгвэл өнөөдөр, энэхүү эгэл жирийн хүн, Бурханы махбод болсон бие болох Христийн хүмүүст үзүүлдэг нөлөө, мөн энэхүү эгэл жирийн хүн болох Христэд хандахдаа хүмүүсийн харуулдаг бодит илрэл нь Бурханд хандах тэдний янз бүрийн жинхэнэ хандлага, үзэл бодлыг хэрхэн илчилдэг талаар нөхөрлөцгөөе.

Гурав дахь хэсгийн гол агуулга нь хүмүүс сэтгэл санааны байдлаасаа шалтгаалан Христэд ханддаг тухай юм. Энэхүү сэтгэл санааны байдал гэдэг нь чухам юуг хэлж байгаа нь өнөөдрийн нөхөрлөлийн гол цөм, анхаарах зүйл юм. Мэдээж, энэхүү сэтгэл санааны байдал гэдэг нь ердөө л зүйрлэл, ерөнхийлсөн ойлголт юм. Энэ нь зүгээр нэг сэтгэл санааны байдал биш; үүний ард хүмүүсийн янз бүрийн үзэл, төсөөлөл, түүнчлэн тэдний төрөл бүрийн завхарсан зан чанар, тэр ч бүү хэл сатанлаг уг чанар-мөн чанар нь нуугдаж байдаг. Хүн Бурханы гэрт үүргээ гүйцэтгэхдээ ямар нэгэн саад бэрхшээлтэй тулгарахгүй, сэтгэл санааны байдалд нь нөлөөлөх зүйл гарахгүй, бүх зүйл саадгүй явагдах үед тэд Бурханы өмнө байнга залбирч, маш тогтмол хэв маягтай, баяр баясгалан, амар амгалангаар дүүрэн амьдарч чаддаг. Эргэн тойрны нөхцөл байдал нь ч бас саад бартаагүй, ах эгч нарын ихэнх нь хоорондоо эвтэй найртай байдаг, үүргээ гүйцэтгэх, мэргэжлийн ур чадварт суралцахад нь Бурхан тэднийг байнга залж чиглүүлж, гэгээрэл, гэрэлтүүлэлтээр хангаж, хэрэгжүүлэлтийн зарчим нь харьцангуй тодорхой байдаг—бүх зүйл маш хэвийн, маш саадгүй явагддаг. Энэ үед хүмүүс Бурханд маш их итгэлтэй байгаагаа мэдэрч, зүрх сэтгэлдээ Бурхантай онцгой ойр дотно байгаагаа мэдэрч, Бурханы өмнө байнга ирж залбирч, сэтгэлээ уудалж чаддаг бөгөөд Бурхантай дотно холбоотой мэт санагдаж, Бурханыг онцгой хайр татам гэж боддог. Энэ үед тэдний сэтгэл санааны байдал маш сайхан байдаг; тэд ихэнхдээ амар амгалан, баяр баясгалантай амьдарч, цуглаан дээр идэвхтэй үг хэлж, өдөр бүр тогтмол Бурханы үгийг залбиран-уншиж, магтан дуу сурч чаддаг. Бүх зүйл маш сайн, саадгүй явагдах үед хүмүүс зүрх сэтгэлдээ Бурханд тасралтгүй талархаж, Бурханд чимээгүйхэн залбирч, бүх насаараа Бурханы төлөө өөрийгөө зарлагадаж, өөрт байгаа бүхнээ өргөж, үүргээ сайн гүйцэтгэхийн тулд хатуу бэрхийг туулж, төлөөс төлөхөөр шийддэг. Тэд Бурханыг маш агуу, маш хайр татам гэж мэдэрдэг бөгөөд Бурханд өөрийгөө өргөж, бүхий л амьдралаа Түүнд зориулах шийдвэр төгс, хүсэлтэй байдаг. Энэхүү нөхцөл байдал нь онцгой идэвх санаачилгатай, эерэг биш гэж үү? Үүнээс бид хүмүүсийн үнэнч байдал, Бурханыг гэх хайр, тэдний төлж буй золиосыг харж болох мэт санагддаг. Бүх зүйл маш гайхалтай, амар тайван, саадгүй мэт харагддаг. Энэ бүх илрэлээс харахад, хүмүүс зүгээр л өөрсдийн зүгээс идэвхтэй чармайж, Бурханы ажил болон Түүний шаардлагатай хамтран ажиллаж байгаа мэт, ямар ч таагүй зүйл байхгүй мэт санагддаг. Иймээс тэд зүрх сэтгэлдээ Бурханд тасралтгүй талархаж, тэнгэр дэх Бурханд, газар дээрх Христэд талархаж, Христийг гэх хязгааргүй хайр, хүндэтгэлээр дүүрэн байдаг. Тэд магтан дуунд гардаг “энэхүү өчүүхэн хүн” гэдэг үгийг дуулах бүрдээ асар их сэтгэл хөдөлж, “Намайг аварч, надад энэ боломжийг олгож, өнөөдөр Бурханы гэрт бүтээгдсэн зүйлийн үүргээ гүйцэтгэх боломжийг олгосон нэгэн бол үнэхээр энэхүү өчүүхэн хүн билээ!” хэмээн боддог. Тэр ч бүү хэл зарим хүн шууд ингэж залбирдаг: “Өө, бодит Бурхан, бие махбодтой болсон Бурхан, Христ минь: Би Танд талархаж байна, би Таныг магтан дуулж байна, учир нь Та надад энэ бүх ерөөлийг өгч, намайг нигүүлссэн. Та бол миний зүрх сэтгэл дэх Бурхан, Та бол Бүтээгч, Та бол миний дагахыг хүсдэг Нэгэн билээ. Би бүх насаараа Таны төлөө өөрийгөө зарлагадахад бэлэн байна.” Энэ бүх дүр зураг маш амар тайван, маш үзэсгэлэнтэй, бас төгс зохицолтой мэт санагддаг бөгөөд аврагдах нь маш амархан, ямар ч хүчин чармайлт шаардахгүй мэт байдаг. Гэвч энэхүү эв найртай, амар тайван байдал үнэхээр үүрд үргэлжилж чадах уу? Энэ нь өөрчлөгдөхгүй хэвээр байж чадах уу? Энэ тийм ч энгийн зүйл биш.

1. Засалттай тулгарах үеийн тэдний зан авир

Үүргээ гүйцэтгэх явцад хүмүүс завхарсан зан чанараа харуулах, тулгарсан нөхцөл байдалдаа гомдоллох, өөрсдийн гэсэн үзэл бодолтой байх, тэр ч бүү хэл дур зоргоороо, бодлогогүй үйлдэх нь гарцаагүй. Ийм нөхцөл байдалд хүмүүс засалттай тулгарах нь гарцаагүй. Засалттай тулгарах үед урам зоригоор дүүрэн, Бурханы талаарх төсөөлөл, үзлээр дүүрэн хүнд энэ бүхэнтэй нүүр тулах, энэ бүхнийг жинхэнээсээ туулах, ийм нөхцөл байдлыг амжилттай даван туулах биеийн хэмжээ үнэхээр байдаг уу? Үүнээс асуулт урган гардаг бөгөөд асуудал энд л оршдог. Хүмүүс бүх зүйл маш гайхалтай, Бурхан маш хайр татам, Бурхан хүмүүсийг маш их хайрладаг, Түүний хайр маш агуу, маш бодитой гэж мэдэрч байхдаа засалттай тулгарч, илчлэгдэх үед үнэнийг ойлгодоггүй хүмүүс ихэнхдээ мэгдэж, будилан, айж эмээдэг. Тэд гэнэт харанхуй руу унасан мэт санагдаж, өмнөх замаа харж чадахгүй, тулгарч буй нөхцөл байдалтай хэрхэн нүүр тулахаа мэддэггүй. Тэд Бурханы өмнө ирэхдээ өмнөхтэйгөө адил мэдрэмжийг эрж хайж, өмнөхтэйгөө адил сэтгэл санааны байдал, бодол, үзэл бодол, хандлагаар залбирдаг. Гэвч тэр үед тэдэнд Бурханыг мэдэрч чадахгүй байгаа санагддаг. Бурханыг мэдэрч чадахгүй байгаа санагдах үедээ тэд: “Бурхан намайг хүсэхээ больсон юм болов уу? Бурхан намайг жигшин голсон юм болов уу? Миний завхарсан зан чанараас болоод Бурхан надад дургүй болчихсон юм болов уу? Бурхан намайг таягдан хаях гэж байгаа юм болов уу? Хэрвээ тийм бол би дууссан хэрэг биш үү? Одоо миний оршин тогтнолын утга учир юу юм бэ? Бурханд итгэхийн утга учир юу юм бэ? Би итгэхгүй байсан нь дээр байж магадгүй. Хэрвээ би итгээгүй бол өдийд сайн ажилтай, эвтэй найртай гэр бүлтэй, гэрэлт ирээдүйтэй байх байсан ч юм билүү! Одоог хүртэл Бурханд итгэлээ гээд би юу ч олж авсангүй, гэхдээ хэрвээ би үнэхээр итгэхээ боливол миний өмнөх бүх хүчин чармайлт талаар болж, өмнөх бүх зарлагадаж, золиосолсон зүйл минь хий дэмий болох биш үү?” гэж бодож эхэлдэг. Ийнхүү эргэцүүлэх үедээ тэд гэнэт цөхөрч, бүх бие нь эвгүйрхэж, “Тэнгэр дэх Бурхан маш хол, харин газар дээрх энэ Бурхан үнэнийг нөхөрлөж, хангахаас гадна өөр юугаар надад тусалж чадах юм бэ? Тэр надад өөр юу өгч чадах юм бэ? Тэр маш өчүүхэн, маш хайхрамжгүй мэт санагддаг. Жаахан завхарсан зан чанартай байлаа гээд яав л гэж? Хэрвээ үүнийг хүний аргаар зохицуулсан бол хүмүүс жаахан завхарсан зан чанартай байхыг Бурхан тоохгүй өнгөрөөх байсан; Тэр үүнийг өршөөнгүйгээр зохицуулж, хүмүүсийн өчүүхэн алдаанаас өө сэв хайхгүй байх байсан. Ийм жижигхэн зүйлээс болоод Бурхан яагаад намайг ингэж засаж, сахилгажуулж, бүр намайг үл тоомсорлож байгаа юм бэ? Иймэрхүү нөхцөл байдалд ийм завхарсан зан чанар харуулах нь сүртэй зүйл биш байтал Бурхан үнэндээ намайг жигшиж байна. Тэр үнэхээр хүмүүсийг хайрладаг юм уу, үгүй юм уу? Түүний хайр хаана илэрдэг юм бэ? Тэр чухам яаж хүмүүсийг хайрладаг юм бэ? Ямартай ч, яг одоо би Бурханы хайрыг мэдэрч чадахаа болилоо” гэж боддог. Тэд Бурханы хайрыг мэдэрч чадахгүй үедээ тэнгэр дэх Бурханаас маш хол байгаагаа, мөн газар дээрх энэхүү Христ, энэхүү эгэл жирийн хүнээс бүр ч хол байгаагаа тэр даруй мэдэрдэг. Зүрх сэтгэлдээ энэхүү цөхрөлийг мэдрэх үедээ тэд ахин дахин залбирч, “Битгий ай, тэнгэр дэх Бурханд найдвараа тавь. Бурхан бол миний бамбай, Бурхан бол миний хүч тэнхээ, Бурхан хүмүүсийг хайрласан хэвээр байгаа” хэмээн өөрсдийгөө ахин дахин тайтгаруулдаг. Энэ үед тэдний ярьж буй Бурхан хаана байна вэ? Тэнгэрт, бүх зүйлийн дунд байгаа тэр Бурхан бол хүмүүсийг үнэхээр хайрладаг Нэгэн, хүмүүсийн хүндэлж, биширдэг, тэдний бамбай, цаг үргэлжийн тусламж байж, зүрх сэтгэлийг нь тайтгаруулж чаддаг Бурхан юм. Тэр бол тэдний сүнс, зүрх сэтгэл, махан биеийн найдвар юм. Гэвч газар дээрх энэ Бурханы хийж чадах зүйлээс үүдэн, одоо хүмүүсийн зүрх сэтгэлд ямар ч найдвар байхаа больсон. Тэдний хандлага өөрчлөгддөг. Ямар нөхцөл байдалд өөрчлөгддөг вэ? Тэд засалттай тулгарч, илчлэгдэж, саад бэрхшээлтэй тулгарах үед тэдний жинхэнэ итгэл илчлэгддэг.

Хүмүүс засалттай тулгармагц тэдний жинхэнэ итгэл гэгч нь тэр даруй тэнгэр дэх тодорхойгүй Бурханд найдлага тавьдаг. Харин газар дээрх, нүдэнд харагдах Бурханы хувьд тэдний хандлага ямар байдаг вэ? Хүмүүсийн анхны хариу үйлдэл бол Түүнийг голж, орхих, Түүнд найдах юм уу итгэхээ больж, харин Түүнээс зайлсхийж, нуугдаж, Түүнээс холдох явдал байдаг. Хүмүүсийн сэтгэл санааны байдал ийм л байдаг. Засалттай тулгарах үед хүмүүсийн ойлгодог үнэн, тэдний жинхэнэ итгэл, үнэнч зан, хайр, дуулгавартай байдал гэгч нь маш хэврэг болдог. Энэ бүх нөхцөл байдал өөрчлөгдөх үед бие махбодтой болсон Бурханд хандах тэдний хандлага ч мөн дагаад өөрчлөгддөг. Тэдний өмнөх золиос—үнэнч зан, зарлагадалт, төлсөн төлөөс, түүнчлэн дуулгавартай байдал гэгч нь энэ мөчид ямар ч үнэнч зан, эсвэл жинхэнэ дуулгавартай байдал биш, харин ердөө л урам зориг байсан нь илчлэгддэг. Тэгвэл энэхүү урам зоригт нь юу холилдсон байдаг вэ? Үүнд хүний мэдрэмж, хүний сайхан сэтгэл, хүний барилдлагадаа үнэнч байдал холилдсон байдаг. Энэхүү барилдлагадаа үнэнч байдлыг бас түргэн ууртай байдал гэж ойлгож болно, өөрөөр хэлбэл, “Хэрвээ би хэн нэгнийг дагавал жинхэнэ ах дүүгийн барилдлагыг харуулж, тэдний төлөө амиа өгөхөд бэлэн байж, хүчин чармайлт гаргаж, тэдний өмнөөс сум тосож, тэдний төлөө бүхнээ зориулах ёстой” гэдэг нь хүний түргэн ууртай байдлын илрэл юм. Хүний ийм илрэлүүд энэ мөчид илчлэгддэг. Яагаад тэдгээр нь илчлэгддэг вэ? Яагаад гэвэл, хүмүүс бодол, үзэл санаандаа энэхүү эгэл жирийн хүнийг бие махбодтой болсон Бурхан, Христ, Бурхан мөн бөгөөд Түүнд Бурханы ялгамж чанар байгаа гэдгийг хүлээн авсан мэт харагддаг боловч тэдний бодит биеийн хэмжээ, ойлгодог үнэн, Бурханы талаарх мэдлэгийг нь харвал тэд энэхүү эгэл жирийн хүнийг үнэндээ хүлээн аваагүй, энэхүү эгэл жирийн хүнд Христ, Бурхан мэт хандаагүй байдаг. Бүх зүйл сайн сайхан, бүх зүйл хүссэнээр нь байх үед, Бурхан өөрсдийг нь ерөөж, гэрэлтүүлж, залж чиглүүлж, ивээж байна гэж хүмүүс мэдрэх үед, мөн хүмүүсийн Бурханаас хүлээн авдаг зүйл өөрсдийнх нь үзэл, төсөөлөлтэй нийцэх үед тэд Бурханы гэрчилсэн эгэл жирийн хүнийг хүний Бурхан хэмээн субьектив байдлаар хүлээн авч чаддаг. Гэвч энэ бүх нөхцөл байдал өөрчлөгдөх үед, Бурхан энэ бүх зүйлийг булаан авах үед, мөн хүмүүст жинхэнэ ойлголт дутагдаж, жинхэнэ биеийн хэмжээ байхгүй үед тэдний бүх зүйл илчлэгддэг бөгөөд тэдний харуулдаг зүйл нь яг үнэндээ Бурханд хандах тэдний жинхэнэ хандлага байдаг. Энэхүү жинхэнэ хандлага хэрхэн бий болдог вэ? Энэ нь хаанаас үүдэлтэй вэ? Энэ нь хүмүүсийн завхарсан зан чанар болон Бурханы талаарх мэдлэг дутагддагаас үүдэлтэй. Би яагаад ингэж хэлж байна вэ? Хүмүүст байдаг энэхүү завхарсан зан чанар нь юу вэ? (Сатанд завхруулагдсаныхаа дараа хүмүүс дотроо Бурханаас сэрэмжилж, Түүний эсрэг хаалт үүсгэдэг. Бурхан юу ч хийсэн бай, тэд үргэлж “Бурхан намайг хорлох гэж байна уу?” гэж бодлогоширдог.) Хүн, Бурхан хоёрын хоорондын харилцаа ердөө л хаалт, саад байгаа асуудал гэж үү? Тийм энгийн гэж үү? Энэ нь зүгээр нэг хаалт, саад байгаа асуудал биш; энэ нь хоёр өөр мөн чанарын асуудал юм. Хүмүүст завхарсан зан чанар байдаг—Бурханд завхарсан зан чанар байдаг уу? (Үгүй.) Тэгвэл яагаад хүн, Бурхан хоёрын хооронд үл ойлголцол байдаг вэ, яагаад хүмүүс Бурханд дайсагнадаг вэ? Шалтгаан нь юунд байна вэ? Бурханд байна уу, эсвэл хүмүүст байна уу? (Хүмүүст.) Жишээлбэл, хоёр хүн муудалцаж, хоорондоо ярихаа болилоо гэхэд, тэд ярилцсан ч гэсэн энэ нь зөвхөн өнгөцхөн байх бөгөөд зүрх сэтгэлд нь хаалт үүссэн байдаг. Энэ хаалт хэрхэн бий болдог вэ? Тэдэнд эвлэршгүй эрс тэс үзэл бодол байдаг бөгөөд хэн хэн нь үзэл бодлоосоо татгалзахыг хүсдэггүй нь нэгдэхэд саад болдог учраас бий болдог. Хүмүүсийн хоорондын хаалт ингэж үүсдэг. Гэхдээ хэрвээ бид хүн, Бурхан хоёрын харилцаанд зүгээр л хаалт байна гэж тодорхойлбол, энэ нь арай зөөлдүүлсэн, голыг нь олохгүй байгаа хэрэг биш үү? Хаалт байгаа нь үнэн боловч хэрвээ бид хүмүүсийн завхарсан зан чанарын асуудлыг тайлбарлахын тулд зүгээр л “хаалт” гэдэг үгийг ашиглавал энэ нь хэтэрхий зөөлдөнө. Яагаад гэвэл, Сатанд завхруулагдсаныхаа дараа хүмүүст сатанлаг завхарсан зан чанар, мөн чанар бий болдог бөгөөд тэдний төрөлх уг чанар нь Бурханд дайсагнадаг. Сатан Бурханд дайсагнадаг. Тэр Бурханд Бурхан шиг ханддаг уу? Түүнд Бурханд итгэх итгэл юм уу дуулгавартай байдал байдаг уу? Түүнд жинхэнэ итгэл ч, жинхэнэ дуулгавартай байдал ч байдаггүй—Сатан ийм л байдаг. Хүмүүс Сатантай адилхан; тэдэнд Сатаны завхарсан зан чанар, мөн чанар байдаг бөгөөд Бурханд итгэх жинхэнэ итгэл, дуулгавартай байдлаар мөн л дутмаг байдаг. Тэгвэл жинхэнэ итгэл, дуулгавартай байдал ийнхүү байхгүйгээс болоод хүн, Бурхан хоёрын хооронд хаалт байна гэж бид хэлж болох уу? (Үгүй.) Энэ нь ердөө л хүмүүс Бурханд дайсагнадаг гэдгийг илтгэдэг. Бурханы хийдэг зүйл хүмүүсийн таашаал, сэтгэл санааны байдал, хэрэгцээтэй нийцэж, дур сонирхлыг нь хангаж, бүх зүйлийг тэдний хувьд саадгүй, хүссэнээр нь болгох үед хүмүүс Бурханыг маш хайр татам гэж мэдэрдэг. Гэвч ийм үед Бурхан хайр татам гэх энэ мэдрэмж жинхэнэ үү? (Үгүй.) Энэ нь зүгээр л хүмүүс давуу тал олж аваад, хариуд нь хэдэн сайхан үг хэлж байгаа хэрэг; үүнийг ашиг тус хүртчихээд дараа нь сайхан аашилж буй дүр эсгэх гэдэг. Ийм нөхцөл байдалд хүмүүсийн хэлдэг үг Бурханы талаарх жинхэнэ мэдлэгийг тусгадаг уу? Бурханы талаарх энэхүү мэдлэг бодит уу, эсвэл хуурамч уу? (Хуурамч.) Энэхүү мэдлэг нь үнэнд ч, Бурханы мөн чанарт ч нийцдэггүй. Энэ нь жинхэнэ мэдлэг биш, харин хүний мэдрэмж, түргэн ууртай байдлаас үүдэлтэй төсөөлөл, үзэл юм. Энэхүү үзэл нуран унаж, ил болж, илчлэгдэх үед хүмүүс цухалддаг; энэ нь тэдний олж авахыг хүссэн бүхэн хураагдсан гэдгийг илтгэдэг. Бурхан хайр татам бөгөөд янз бүрийн байдлаар сайн гэх хүмүүсийн өмнөх ойлголтыг шүүмжилж, яллаагүй гэж үү? Энэ нь тэдний өмнө нь итгэж байсан зүйлийн яг эсрэг байдаг. Хүмүүс энэ баримтыг хүлээн авч чадах уу? (Үгүй.) Бурхан чамд юу ч өгөхгүй үед, Тэр зүгээр л чамайг Өөрийнх нь үгээр амьдарч, ярьж, үйлдэж, үүргээ гүйцэтгэж, Бурханд үйлчилж, бусадтай эвтэй найртай байх гэх мэт бүх зүйлийг Өөрийн үгийн дагуу хийлгэдэг. Чи үнэхээр Түүний үгээр амьдрах үедээ, мөн Бурханы нөр их санаа зорилгыг мэдэрч, Бурханыг чин сэтгэлээсээ хайрлаж, Түүнийг дуулгавартай дагаж чадах үед чамд байгаа өө сэв багасаж, чиний мэдэрдэг Бурханы хайр татам байдал болон мөн чанар нь жинхэнэ байдаг.

Сахилгажуулалт, засалттай нүүр тулах үедээ хүмүүст Бурханы талаар үзэл, гомдол, буруу ойлголт төрдөг. Эдгээр зүйл илрэн гарах үед Бурхан хүний сэтгэлийг ойлгодоггүй гэж хүмүүст гэнэт санагдаж, Бурхан тэдний төсөөлсөн шиг тийм ч хайр татам биш юм шиг санагддаг: “Бүгд л Бурханыг хайр татам гэдэг, гэвч би яагаад үүнийг мэдэрч чаддаггүй юм бэ? Хэрвээ Бурхан үнэхээр хайр татам юм бол намайг ерөөж, тайтгаруулах ёстой шүү дээ. Намайг алдаа гаргах гэж байхад Тэр намайг ичгүүртэй байдалд оруулж, алдаа гаргуулахын оронд надад анхааруулах ёстой; намайг алдаа гаргах юм уу буруу замаар орохоос сэргийлж, алдаа гаргахаас минь өмнө эдгээр зүйлийг хийх ёстой шүү дээ!” Хүмүүс саад бэрхшээлтэй тулгарах үед ийм үзэл, бодол тэдний оюун санаанд эргэлдэж эхэлдэг. Энэ үед хүмүүс үг хэлж, үйлдэл хийхдээ нээлттэй байх нь багасдаг. Хүмүүс засалттай нүүр тулж, саад бэрхшээлтэй тулгаран сэтгэл санаа нь таагүй болох үедээ Бурхан өөрсдийг нь тийм ч их хайрлаж, нигүүлсэнгүй ханддаггүй, өөрсдийг нь тийм ч их ивээдэггүй мэт санагдаж эхэлдэг. Тэд дотроо: “Бурхан намайг хайрладаггүй юм бол би яагаад Түүнийг хайрлах ёстой гэж? Би ч бас Бурханыг хайрлахгүй” хэмээн боддог. Өмнө нь Бурхантай ярилцахдаа Бурхан юу л асууна, тэр бүхэнд нь хариулдаг, маш идэвхтэй байсан. Үргэлж илүү ихийг хэлэхийг хүсдэг, хэлэх үг нь хэзээ ч дуусдаггүй, зүрх сэтгэлдээ байгаа бүхнээ илэрхийлж, дамжуулахыг хүсдэг, Бурханы итгэлт хүн байхыг хүсдэг байв. Гэвч засалттай нүүр тулах үедээ тэд Бурханыг тийм ч хайр татам биш болсон, Бурхан өөрсдийг нь тийм ч их хайрладаггүй гэж мэдэрч, өөрсдөө ч Бурханыг хайрлахыг хүсдэггүй. Бурхан ямар нэг зүйл асуух үед тэд ердөө хааш яаш товчхон хариулж, ганц үгээр хариулдаг. Бурхан: “Сүүлийн үед үүргээ хэр сайн гүйцэтгэж байна вэ?” гэж асуувал тэд “Дажгүй дээ” гэж хариулдаг. “Ямар нэг бэрхшээл байна уу?” “Заримдаа гардаг л юм.” “Ах эгч нартайгаа эвтэй найртай хамтран ажиллаж чадаж байна уу?” гэхэд тэд дотроо: “Хмм, би өөрийгөө яая гэж байж бусадтай яаж эвтэй найртай хамтран ажиллах юм бэ?” хэмээн боддог. “Ямар нэг сул дорой байдал байна уу?” “Гайгүй ээ.” Тэд илүү үг дуугарахыг ч хүсэхгүй болж, бүхэлдээ сөрөг, гомдоллосон хандлага гаргадаг. Тэр чигтээ урам хугарч, сэтгэлээр унаж, гомдол хорсол, хэлмэгдсэн мэт мэдрэмжээр дүүрч, илүү ганц үг ч хэлэхийг хүсдэггүй. Яагаад тэр вэ? Яагаад гэвэл одоо сэтгэл санаа нь тааруу, байдал нь харьцангуй сэтгэлээр унасан байгаа учраас хэнтэй ч үг дуугарах хүсэлгүй байдаг. Тэднээс “Чи сүүлийн үед залбирсан уу?” гэж асуухад “Залбирахдаа нөгөө л хэдэн үгээ хэлж байгаа” гэж хариулдаг. “Сүүлийн үед чиний байдал тааруу байна; бэрхшээлтэй тулгарах үедээ үнэнийг эрж хайсан уу?” “Би бүхнийг ойлгож байгаа ч, зүгээр л эерэг болж чадахгүй байна.” “Чи Бурханы талаар буруу ойлголттой болжээ. Асуудал чинь юундаа байгааг чи харж байна уу? Ямар завхарсан зан чанар чамайг Бурханы өмнө очиход саад болж байна вэ? Юунаас болоод чи Бурханы өмнө очиж залбирахыг ч хүсэхээргүй ийм их сөрөг болчхов оо?” “Мэдэхгүй юм даа.” Энэ ямархуу хандлага вэ? (Сөрөг, сөргөлдсөн хандлага.) Зөв, өчүүхэн төдий ч дуулгавартай байдал байхгүй, харин ч гомдол, дургүйцлээр дүүрэн байна. Сүнслэг болон оюун санааны ертөнцдөө, тэд бурханыг хүмүүсийн дүрсэлдэг Будда юм уу Бодьсадвагийн дүртэй адилтгаж үздэг. Хүмүүс юу ч хийж, яаж ч амьдарсан бай, тэрхүү Будда юм уу Бодьсадвагийн дүр нь хэзээ ч ганц ч үг ганхийдэггүй, зүгээр л хүмүүсийн явуулгад дуугүй захирагддаг. Бурхан өөрсдийг нь засах ёсгүй, хор хүргэх бүр ч ёсгүй гэж тэд боддог; ямар ч буруу зүйл хийсэн бай, бурхан зөвхөн тэднийг аргадаж тайтгаруулах л ёстойгоос биш, засах, ил болгох, эсвэл илчлэх ёсгүй, мөн яавч сахилгажуулах ёсгүй гэж үздэг. Тэд өөрсдийн сэтгэл санааны байдал, зан чанарын дагуу Бурханд итгэж, үүргээ гүйцэтгэхийг хүсдэг бөгөөд дур зоргоороо аашилж, юу ч хийсэн Бурхан сэтгэл хангалуун, баяртай байж, хүлээн авах ёстой гэж боддог. Гэвч хэрэг явдал тэдний хүссэнээр болдоггүй; Бурхан ингэж үйлддэггүй. Тэгээд хүмүүс: “Хэрвээ тэр миний төсөөлснөөр үйлддэггүй юм бол бурхан мөн гэж үү? Түүний төлөө хүчин чармайлт гаргаж, зарлагадаж, золиос гаргах хэрэг байна уу? Хэрэг байхгүй бол, чин сэтгэлээ зориулах нь мунхаг хэрэг биш гэж үү?” хэмээн боддог. Тиймээс, аарьцалт, засалтын цаг болоход хүмүүсийн анхны хариу үйлдэл бол Бурханы хэлж байгаа зүйл юм уу Түүний шаардлага юу болохыг, Бурханы ил болгодог хүний асуудал, байр байдал, зан чанар юу болохыг, эсвэл хүн эдгээр зүйлийг хэрхэн хүлээн авч, хэрхэн хандаж, дуулгавартай дагах ёстойг бүтээгдсэн зүйлийн өнцгөөс сонсохгүй байх явдал юм. Тийм зүйл хүмүүсийн оюун санаанд байдаггүй. Бурхан хүмүүстэй яаж ч ярьсан, яаж ч залж чиглүүлсэн, хэрвээ Түүний өнгө аяс, ярианы хэв маяг нь хайхрамжгүй—сэтгэл санаа, өөрийгөө үнэлэх үнэлэмж, сул дорой байдлыг нь харгалзан үзээгүй—бол хүмүүст үзэл төрж, Бурханд Бурхан шиг хандахыг хүсдэггүй, бүтээгдсэн зүйл байхыг ч хүсдэггүй. Энд байгаа хамгийн том асуудал бол, Бурхан сайн цаг үеийг авчирч, бүх зүйлийг хүмүүсийн хүссэнээр болгох үед тэд бүтээгдсэн зүйл байхыг хүсдэг, гэвч Бурхан хүмүүсийг сахилгажуулж, илчлэхийн тулд, тэдэнд сургамж өгч, үнэнийг ойлгуулж, Өөрийн санаа зорилгыг мэдүүлэхийн тулд саад бэрхшээл гаргаж тавих үед—энэ үед хүмүүс тэр даруй Түүнээс нүүр буруулж, бүтээгдсэн зүйл байх хүсэлгүй болдог. Тэгвэл хүн бүтээгдсэн зүйл байхыг хүсэхгүй байх үедээ тийм үзэл бодол, тийм байр сууриас Бурханд дуулгавартай байж чадах уу? Тэд Бурханы ялгамж чанар, мөн чанарыг хүлээн авч чадах уу? Чадахгүй. Сайхан зантай, сайн байр байдалтай, урам зоригтой байх үе буюу хүмүүс Бурханы итгэмжит хүн байхыг хүсдэг тэр цаг үе нь—Бурханы бүрдүүлсэн орчинд засалттай тулгараад Түүнийг орхихыг хүсэх цаг үе болж өөрчлөгддөг, ямар их эрс өөрчлөлт билээ дээ! Энэ асуудлын үнэн мөн нь яг юу юм бэ? Хүмүүс юу мэдэх ёстой вэ? Хүн бүтээгдсэн зүйлийн хувиар Бурханд ямар хандлагаар хандах ёстойгоо мэдэх ёстой биш гэж үү? Дагаж мөрдөх хэрэгтэй зарчмууд нь юу вэ? Хүний хувьд, завхарсан хүн Бурханы өгсөн бүхэнд, Түүний бүрдүүлсэн нөхцөл байдалд яг ямар өнцөг, байр сууринаас хандах ёстой вэ? Бурхан өөрсдийг нь засахад хүмүүс ямар хандлага, арга барилаар хандах ёстой вэ? Хүмүүс ийм хэрэг явдлын талаар тунгаан бодох ёстой биш гэж үү? (Тийм.) Хүмүүс эдгээр зүйлийг эргэцүүлж, тунгаан бодох ёстой. Хүн Бурханд хэзээ, яаж хандах нь хамаагүй, үнэн хэрэгтээ тэдний ялгамж чанар өөрчлөгддөггүй; хүмүүс үргэлж бүтээгдсэн зүйл байдаг. Хэрвээ чи бүтээгдсэн зүйлийн байр суурьтайгаа эвлэрдэггүй бол энэ нь чи маш тэрслүү бөгөөд зан чанарын өөрчлөлтөд орох яагаач үгүй, Бурханаас эмээж, муугаас зайлах яагаач үгүй байна гэсэн үг. Хэрвээ чи бүтээгдсэн зүйлийн байр суурьтайгаа эвлэрсэн бол, Бурханд ямар хандлагаар хандах ёстой вэ? (Болзолгүйгээр дуулгавартай дагах.) Хамгийн наад зах нь чамд ийм нэг зүйл байх ёстой: болзолгүй дуулгавартай байдал. Энэ нь, ямар ч үед Бурханы хийдэг зүйл хэзээ ч буруу байдаггүй; зөвхөн хүмүүс л алдаа гаргадаг гэсэн үг юм. Хүн ямар ч нөхцөл байдалтай тулгарсан бай—ялангуяа саад бэрхшээлтэй тулгарах үед, мөн ялангуяа Бурхан өөрсдийг нь илчлэх юм уу ил болгох үед—хамгийн түрүүнд хийх ёстой зүйл бол Бурханы үг, үйлдэл зөв үү, буруу юу гэдгийг шалгаж, шинжиж, шүүхийн оронд Бурханы өмнө ирж, өөрсдийгөө эргэцүүлж, үг, үйлдэл болон завхарсан зан чанараа шинжлэх явдал юм. Хэрвээ чи зөв байр сууриндаа байвал яг юу хийх учиртайгаа мэдэж байх ёстой. Хүмүүс завхарсан зан чанартай бөгөөд үнэнийг ойлгодоггүй. Энэ нь тийм ч том асуудал биш. Харин хүмүүс завхарсан зан чанартай, үнэнийг ойлгодоггүй мөртөө үнэнийг эрж хайхгүй хэвээр байдаг—энэ л том асуудал юм. Чи завхарсан зан чанартай, үнэнийг ойлгодоггүй учраас Бурханыг дур зоргоороо шүүж, ааш зан, дур сонирхол, сэтгэл хөдлөлөөрөө Түүнд хандаж, Түүнтэй харилцаж чадна. Гэсэн хэдий ч чи үнэнийг эрж хайдаггүй, хэрэгжүүлдэггүй бол юмс тийм ч энгийн байхгүй. Чи Бурханыг дуулгавартай дагаж чадахгүйгээр үл барам, Бурханыг буруугаар ойлгож, Бурханы талаар гомдоллож, Бурханыг яллаж, эсэргүүцэж, тэр ч бүү хэл, зүрх сэтгэлдээ Түүнийг харааж, голж, Тэр бол зөвт биш, Түүний хийдэг юм бүхэн зөв байх албагүй гэж хэлж ч мэднэ. Ийм юм хийж магадгүй чинь маш аюултай биш гэж үү? (Тийм.) Энэ нь тун аюултай. Үнэнийг эрж хайхгүй байх нь амиа алдахад хүргэж болно! Энэ нь хэдийд ч, хаана ч тохиолдох боломжтой. Үнэнийг эрж хайхгүй байх нь хэдийд ч, хаана ч амиа алдахад хүргэж болно. Чиний сэтгэл хөдлөл, шийдвэр төгс байдал, хүсэл, эсвэл эрмэлзэл одоо хэчнээн ундарч оргилж байсан ч, чи Бурханыг зүрх сэтгэлдээ хэчнээн их хайрладаг байсан ч энэ бүхэн түр зуурынх. Энэ нь яг л пастор хурим удирдаж байхдаа хоёр талаас: “Чи түүнийг нөхрөө (эхнэрээ) болгон авах уу? Өвдөх, зовох цагт ч, гамшиг, ядуурал гэх мэт ямар ч үед чи түүнтэй амьдралаа өнгөрүүлэхэд бэлэн үү?” гэж асуухтай адил юм. Хоёр тал хоёулаа нүдэндээ нулимс мэлтэлзүүлж, зүрх сэтгэл нь догдлон, бүх амьдралаа бие биедээ зориулж, нэг нэгнийхээ төлөө насан туршдаа хариуцлага хүлээхээ тангарагладаг. Тэр мөчид өгсөн эдгээр ариун тангараг юу вэ? Эдгээр нь ердөө л хүмүүсийн түр зуурын сэтгэл хөдлөл, хүсэл юм. Гэвч хоёр талд хоёуланд нь үнэхээр тийм ёс жудаг байдаг уу? Тэдэнд үнэхээр тийм хүн чанар байдаг уу? Энэ нь тодорхойгүй хэвээр үлддэг; ирэх арав, хорь, эсвэл гучин жилийн хугацаанд үнэн илчлэгдэх болно. Зарим хос гурваас таван жилийн дараа салдаг, зарим нь арван жилийн дараа, харин зарим нь гучин жилийн дараа зүгээр л харилцаагаа тасалдаг. Тэдний анхны хүсэл хаачив? Тэдний ариун тангараг яасан бэ? Тэдгээр нь аль хэдийн ор тас мартагдсан. Эдгээр ариун тангараг ямар үүрэг гүйцэтгэдэг вэ? Ямар ч үүрэг гүйцэтгэдэггүй; тэдгээр нь зүгээр л хүсэл, түр зуурын сэтгэл хөдлөл бөгөөд сэтгэл хөдлөл, хүсэл нь юуг ч тодорхойлдоггүй. Хосууд үнэхээр насан туршдаа хамт байж, хамтдаа хөгшрөхийн тулд юу шаардлагатай вэ? Илүү өндөр түвшинд, хамгийн наад зах нь хоёр хүн хоёулаа ёс жудагтай, шулуун шударга зан араншинтай байх хэрэгтэй. Илүү бодитой түвшинд гэвэл, хүмүүс амьдралынхаа туршид олон зүйлтэй тулгарна—том жижиг, сайн муу, гай зовлон, бүтэлгүйтэл, бэрхшээл, ихэвчлэн хүссэнээр болдоггүй зүйлстэй тулгарна. Иймээс хосууд хоёулаа жинхэнээсээ хүлээцтэй, тэвчээртэй, хайр халамжтай, бусдыг бодолцдог, санаа тавьдаг, түүнчлэн хүн чанар дахь харьцангуй эерэг бусад зүйлтэй байх шаардлагатай; замын төгсгөлд хүрэхийн тулд тэд харилцан бие биеэ дэмжих хэрэгтэй. Хэрвээ тэдэнд эдгээр зүйл байхгүй бөгөөд зөвхөн гэрлэх үеийнхээ тангараг, эрмэлзэл, хүсэл, уран зөгнөлд л найдвал тэд гарцаагүй эцсийг нь үзэж чадахгүй. Бурханд итгэх итгэлд ч мөн адил; хэрвээ хүн үнэнийг эрж хайхгүй, зөвхөн бага зэргийн урам зориг, хүсэлдээ л найдвал гарцаагүй бат зогсож чадахгүй бөгөөд Бурханыг эцсээ хүртэл яавч дагаж чадахгүй.

Хүн сэтгэл санааны байдалдаа найдахгүйгээр, мөн сэтгэл санааны байдал юм уу нөхцөл байдлын нөлөөнд автахгүйгээр хэрхэн Бурханд итгэж, Түүнийг дагаж чадах вэ? Үүнд яг яаж хүрэх вэ? Бурханд итгэх хамгийн наад захын шаардлага юу вэ? Үнэнийг хайрлаж, үнэнийг эрж хайх хандлагатай байхыг шаарддаг. Зарим хүн: “Шийдвэр төгс байж, тангараг өргөх нь чухал уу?” гэж асуудаг. Эдгээр нь зайлшгүй шаардлагатай боловч итгэлийн үе шатаас хамаардаг. Хэрвээ хүн итгээд эхний нэг, хоёр жил болж байгаа бол эдгээр зүйлгүйгээр урам зоригийг нь бадраах боломжгүй. Урам зориггүй бол Бурханд итгэж эхэлж буй хүн хайнга болж, эрэлхийлэлдээ тийм ч хичээнгүй биш, бас ухарч няцахгүй, зүгээр л өөрөөс нь шаардсан юуг ч хамаагүй хийдэг. Ийм хүн ахиц дэвшил гаргахад хэцүү байдаг бөгөөд тэдэнд тодорхой хандлага дутагддаг. Тийм учраас шинэ итгэгчдэд ийм урам зориг хэрэгтэй. Энэхүү урам зориг нь хүнд олон эерэг зүйлийг авчирч, үнэн, үзэгдэл болон Бурханы ажлын зорилгыг хурдан ойлгож, хурдан суурь тавих боломжийг олгодог. Түүнчлэн, хүмүүс идэвхтэй, урам зоригтойгоор өөрсдийгөө зарлагадаж, төлөөс төлөх үедээ үнэн-бодит байдалд илүү хурдан ордог. Эхэндээ хүнд энэ урам зориг хэрэгтэй бөгөөд шийдвэр, эрмэлзэлтэй байх ёстой. Гэвч Бурханд итгээд гурваас дээш жил болсны дараа урам зоригийн үе шатандаа л байгаад байвал аюултай байж магадгүй. Энэ аюул юунд оршдог вэ? Хүмүүс Бурханд итгэх итгэл болон зан чанарын өөрчлөлтийн хэрэг явдалд үргэлж өөрсдийн төсөөлөл, үзэлд үндэслэн ханддаг. Тэд өөрсдийн төсөөлөл, үзэлд үндэслэн Бурханыг танин мэдэж, Түүний ажил болон хүмүүст тавьдаг Түүний шаардлагын талаар ойлголттой болохыг оролддог. Ийм хүмүүс үнэн-бодит байдалд орж, эсвэл Бурханы санаа зорилгыг ойлгож чадах уу? (Үгүй.) Хэрвээ хүн үнэнийг ойлгож чадахгүй бол асуудал үүсдэг. Бурханд итгэдэг хэрнээ бүхий л амьдралаа тав тухтай орчинд, үргэлж нигүүлсэл, ерөөл дунд амьдардаг хүн байдаг уу? Үгүй, эрт орой хэзээ нэгэн цагт хүн бүр бодит амьдралтай болон Бурханы тэдэнд бүрдүүлж өгсөн янз бүрийн нөхцөл байдалтай нүүр тулах ёстой. Чи эдгээр өөр өөр нөхцөл байдалтай тулгарч, бодит амьдрал дахь янз бүрийн асуудалтай нүүр тулах үед чиний урам зориг ямар үүрэг гүйцэтгэж чадах вэ? Энэ нь чамайг биеэ барих, төлөөс төлөх, зовлон туулахад л хөтөлж чадахаас биш, үнэнийг юм уу Бурханы санаа зорилгыг ойлгоход чамайг хөтөлж чадахгүй. Гэвч хэрвээ чи үнэнийг эрж хайж, үнэнийг ойлговол өөр байх болно. Юугаараа өөр вэ? Чи үнэнийг ойлгож, эдгээр нөхцөл байдалтай тулгарах үедээ урам зориг юм уу үзэлдээ үндэслэн тэдгээрт хандахаа больдог. Ямар ч зүйлтэй тулгарсан чи хамгийн түрүүнд Бурханы өмнө ирж, үнэн-зарчмыг олохын тулд эрж хайж, залбирдаг. Тэгээд чи дуулгавартай болж, ийм ухамсар, хандлагатай болж чадна. Энэ хандлага, ухамсар нь нэн чухал юм. Тодорхой нэг шалгалтын үеэр чи юу ч олж авахгүй, үнэн рүү тийм ч гүнзгий орохгүй, үнэн-бодит байдал яг юу болохыг ойлгохгүй байж болно. Гэвч энэ шалгалтын үеэр, ийм дуулгавартай ухамсар, хандлагатай байх нь бүтээгдсэн зүйлийн хувиар хүмүүс Бурханы өмнө хамгийн хэвийн, зүй зохистой байхын тулд хэрхэн үйлдэж, юу хийх ёстойг үнэхээр туулах боломжийг чамд олгодог. Хэдийгээр чи Бурханы санаа зорилгыг ойлгохгүй, эсвэл ийм орчин нөхцөлд Бурхан чамайг юунд хүрээсэй, юу олж аваасай гэж хүсэж байгааг яг таг мэдэхгүй байж болох ч, Бурханыг болон ийм нөхцөл байдлыг дуулгавартай дагаж чадна гэдгээ чи мэдэрдэг. Чи зүрх сэтгэлийнхээ угаас Бурханы чамд бүрдүүлж өгсөн орчин нөхцөлийг хүлээн авч чадна. Бүтээгдсэн зүйлийн зохих байр сууриа хадгалж, Бурханд тэрсэлж, Түүнийг эсэргүүцээгүй гэдгээ чи мэдэрч, зүрх сэтгэл чинь амар амгалан байдаг. Амар амгалан байхын зэрэгцээ тэнгэр дэх Бурханд найдах чиний найдлага тодорхойгүй биш бөгөөд газар дээрх Бурханаас хөндийрч, Түүнийг голох мэдрэмж чамд төрдөггүй. Харин ч зүрх сэтгэлийн чинь угаас арай илүү эмээх сэтгэл, мөн арай илүү дотно мэдрэмж төрдөг. Үүнийг хар даа, үнэнийг эрж хайдаг, дуулгавартай байж чаддаг хүн болон урам зоригтоо найдаж, бага зэргийн шийдвэртэй л байдаг хүний хоорондох ялгаа их үү? Ялгаа нь асар их. Урам зоригтоо найдаж, зөвхөн шийдвэртэй л байдаг хүн нөхцөл байдалтай тулгарах үедээ эсэргүүцэж, маргалдаж, гомдоллож, хэлмэгдсэн мэт санагдана. Тэд: “Бурхан яагаад надад ингэж хандаж байгаа юм бэ? Би залуухан байхад Бурхан яагаад намайг аргаддаггүй юм бэ? Бурхан яагаад миний өнгөрсөн ололт амжилтыг тооцдоггүй юм бэ? Яагаад намайг шагнаж урамшуулахын оронд шийтгэдэг юм бэ? Би ийм залуухан байж юугаа мэдэх вэ дээ? Гэртээ байхад эцэг эх минь ч надад хэзээ ч ингэж хандаж байгаагүй; тэд намайг амин эрдэнэ, бяцхан үрээ гэж нандигнан хайрладаг байсан. Бурханы гэрт ирээд би их том болсон байхад Бурхан надад ингэж хандах нь хэтэрхий тоомжиргүй байгаа хэрэг биш үү!” хэмээн бодож магадгүй. Эдгээр нь тэдний гаргадаг гажууд үндэслэл юм. Ийм гажууд үндэслэл хэрхэн үүсдэг вэ? Хэрвээ хүн үнэнийг эрж хайж, ойлгодог бол тэдэнд эдгээр гажууд үндэслэл байсаар байх уу? Хэрвээ хүн үүргээ хэвийн гүйцэтгэж байхдаа эдгээр үнэнийг ойлгож, мэддэг бол нөхцөл байдалтай тулгарах үедээ ийм гомдол, адгуу байдал тээсээр байж чадах уу? (Үгүй.) Тэд гарцаагүй ингэж ярихгүй. Харин ч тэд өөрсдийгөө жирийн нэг бүтээгдсэн зүйл гэж үзэн Бурханы өмнө ирж, нас, хүйс, зэрэг зиндаа, байр суурийг үл харгалзан, Бурханы үгийг зүгээр л дуулгавартай дагаж, сонсох болно. Хүмүүс Бурханы хэлдэг үг болон Түүний шаардлагыг сонсож чаддаг болох үедээ зүрх сэтгэлдээ дуулгавартай байдалтай болдог. Хүн ухамсартайгаар дуулгавартай байж чадах үед, тэдэнд дуулгавартай хандлага байх үед тэд сэтгэл санааны байдал юм уу сэтгэл хөдлөлдөө найдалгүйгээр, Бурханыг хайрлах хайр, дуулгавартай байдал, Түүнээс эмээх сэтгэлтэйгээр үнэхээр бүтээгдсэн зүйлийн байр сууринд зогсдог. Эдгээр нь хүмүүс засалттай нүүр тулах үеийн зарим хариу үйлдэл юм. Гол хариу үйлдэл нь юу вэ? Тэдэнд таагүй санагдаж, цухалдаж, хэлмэгдсэн мэт санагдаж, тайтгарах хэрэгтэй болдог. Тэд тайтгарал юм уу халуун дулаан байдал мэдрэхгүй үедээ зүрх сэтгэлдээ Бурханы талаар гомдол, буруу ойлголт тээж эхэлдэг. Тэд цаашид Бурханд залбирахыг хүсдэггүй бөгөөд зүрх сэтгэлийн гүндээ Бурханыг орхих талаар бодож, Түүнээс—тэнгэр дэх Бурхан болон газар дээрх Бурханы аль алинаас нь—хөндийрөхийг хүсдэг. Зарим хүн, хэрвээ Би тэднийг бага зэрэг засвал, дараа уулзахдаа Надаас зайлсхийж, Надтай харилцахыг хүсдэггүй. Ихэвчлэн, засуулаагүй үедээ тэд үргэлж Миний эргэн тойронд байж, цай барьж, Надад ямар нэг зүйл хэрэгтэй эсэхийг асууж, сэтгэл санаа нь аятайхан, хичээнгүй, яриасаг байж, Бурхантай ойр дотно харилцаатай байдаг. Гэвч засуулмагцаа тэд урьдынх шигээ байхаа больдог—тэд цай барьж, мэндчилэхээ больдог бөгөөд хэрвээ Би тэднээс хэдэн асуулт илүү асуувал тэд зүгээр л яваад өгдөг, дахиж харагддаггүй.

Өмнө нь эх газрын Хятадад байхдаа Би зарим ах эгч нарын гэрт амьдарч байсан. Энэ хүмүүсийн зарим нь муу хүн чанартай, зарим нь шинэ итгэгч, зарим нь анх уулзахад л маш олон үзэл тээж, үнэнийг ойлгодоггүй байсан, харин зарим нь үнэнийг огт эрэлхийлдэггүй байв. Энэ хүмүүс завхралаа харуулахыг хараад Би тэднийг засаж чаддаггүй байв; Би зөөлөн, эвтэйхэн ярих хэрэгтэй болдог байсан. Хэрвээ чи тэднийг үнэхээр засвал тэд үзэл, тэрслүү байдалтай болох тул чи тэднийг аргадаж, зөвшилцөж, тэднийг залж чиглүүлэхийн тулд үнэнийг илүү их нөхөрлөх хэрэгтэй болно. Хэрвээ зөвшилцөхгүй, нөхөрлөхгүйгээр шууд шаардлага тавивал яавч бүтэхгүй. Жишээ нь, чи: “Энэ хоол жаахан хэтэрхий давстай болчхож; дараагийн удаа арай сул давстай хийгээрэй. Хэт их давс идэх нь эрүүл мэндэд муу. Бурханд итгэдэг хүмүүсийн хувьд эрүүл ухаанаар хандаж, мунхаг байж болохгүй; эерэг зүйлсийг хүлээн авах ёстой. Хэрвээ чи надад итгэхгүй байвал хэт их давс бөөрөнд хэрхэн нөлөөлдөг талаар Хятадын уламжлалт анагаах ухааны эмчээс асууж болно шүү дээ” гэж хэлж болно. Ийм арга барилыг тэд хүлээж авна. Гэвч хэрвээ чи: “Энэ хоол ямар их давстай юм бэ, чи хүн давсалж алах нь уу? Яагаад үргэлж ингэж их давстай хийдэг юм бэ? Хэтэрхий давстай болохоор идэхийн арга алга! Чи яаж ийм мунхаг байж чаддаг байна аа? Дараа дахиж битгий ингэж их давстай хийгээрэй!” гэж хэлбэл бүтэхгүй. Дараагийн хоолондоо тэд огт давс хийхгүй байж мэднэ. Тэгээд чамайг: “Энэ яагаад ийм сул амттай байгаа юм бэ?” гэхэд “Сул байна аа? Чи хэтэрхий давстай байна гэж хэлээ биз дээ? Хэт их давс бөөрөнд муу, тийм болохоор огт давс хийхгүй байх нь дээр биш гэж үү? Тэгвэл бөөрөнд муугаар нөлөөлөхгүй” гэдэг. Хэт хатуу ширүүн байвал бүтэхгүй; зөвшилцөж, аргадах хэрэгтэй. Олон хүн нэлээд төвөгтэй байдаг; тэдэнтэй ярихдаа ярих арга барил, хэзээ ярихдаа анхаарч, мөн сэтгэл санааг нь бодолцох ёстой—зөвшилцөх хэрэгтэй болдог. Заримдаа, санамсаргүйгээр жаахан хатуухан дуугарчихвал тэднийг гомдоож мэднэ, тэгээд тэд дотроо эсэргүүцэж магадгүй. Өнгөн дээрээ сүртэй зүйл биш мэт харагдаж болох ч, дотроо бол өөр байдаг. Ердийн үед, ямар нэг зүйл хийхийг гуйхад чинь тэд тэр даруй хийдэг ч, хэрвээ сэтгэлийг нь гомдоовол тэд юм хийхдээ урам зориггүй болж, хойргошиж, огтхон ч хүсэлгүй болдог. Тэд: “Сэтгэл санаа муу байхад би чамд яаж аятайхан хандах юм бэ? Сэтгэл санаа аятайхан үедээ би арай аятайхан хандана, харин муу үед бол аргацаах төдийд л хангалттай” гэж хэлдэг. Энэ ер нь ямар гээч зүйл вэ? Хүмүүстэй харьцах хэцүү биш гэж үү? (Тийм.) Хүмүүс яг л ийм, эрүүл ухаанаар ойлгохын аргагүй, ямар ч учир зүйгүй байдаг. Дараа нь тэд өөрсдийгөө эргэцүүлэх үедээ толгой бөхийж, нүглээ улайж, гашуунаар уйлж болох ч, дахин ийм хэрэг явдалтай тулгарч, засуулах үедээ яг л адилхан хариу үйлдэл үзүүлдэг. Энэ үнэнийг эрж хайдаг хүн мөн үү? (Үгүй.) Энэ ямар төрлийн хүн бэ? Ийм хүн дур зоргоороо бөгөөд үнэнийг огт хүлээн авдаггүй. Энэ бол хүмүүс засалттай нүүр тулах болон саад бэрхшээлтэй тулгарах үедээ Бурханд ханддаг хандлага юм. Товчхондоо, тэд дуулгавартай биш, үнэнийг хүлээн авч чаддаггүй бөгөөд гомдох үедээ адгуу байдлаараа Бурханд ханддаг. Энэ ноцтой асуудал биш гэж үү? Би зарим хүнтэй тааралдах үед, тэднийг засахаас ч өмнө, зүгээр л гараад байгаа асуудлын талаар ярихад царай нь барайж, уцаартай дуугарч, муухай хандлага гаргаж, тэр ч байтугай юм шиддэг. Чи тэдэнд ний нуугүй хэлж болохгүй; тойруугаар, эвтэйхэн ярих хэрэгтэй болдог. Би хүмүүс шиг тэгж тойруугаар ярьж чадах уу? Чи хүлээн авч чадах эсэхээс үл хамааран, Би үнэнийг хэлэх ёстой—Бурханы гэрт аливааг үнэн-зарчмын дагуу хийх ёстой. Зарим хүн засуулах үедээ гаднаа ямар ч хариу үйлдэл үзүүлдэггүй хэрнээ дотроо уруу царайлдаг. Ийм хүн үүргээ сайн гүйцэтгэж чадах уу? (Үгүй.) Хэрвээ тэд үүргээ зохих ёсоор гүйцэтгэж чадахгүй, байнга алдаа гаргаад байвал чуулган тэднийг зарчмын дагуу шийдвэрлэх ёстой.

2. Мөшгөгдөж, толгой хоргодох газаргүй байх үед нь Христэд хандах тэдний зан авир

Эх газрын Хятадад Бурханд итгэж, Түүнийг дагах нь өдөр бүр аюултай байдаг. Энэ нь онцгой хахир хатуу орчин нөхцөл бөгөөд хүн хэзээ ч баривчлагдаж магадгүй. Та нар бүгд мөшгөгдөх орчин нөхцөлийг туулж үзсэн—Би ч бас адилхан биш гэж үү? Та бид ижил орчин нөхцөлд амьдарсан, тиймээс тэр орчинд Би байнга Өөрийгөө нууж хаахаас зайлсхийх аргагүй байв. Өдөрт хоёр, гурван удаа байрлаж буй газраа солих үе байсан; бүр санаанд оромгүй газарт очих үе ч байлаа. Хамгийн хэцүү үе нь Надад очих газар огт байхгүй байсан үе юм—Би өдөр нь цуглаан хийгээд, шөнө нь хаана аюулгүй байхыг мэддэггүй байв. Заримдаа арайхийн нэг газар олсон ч маргааш нь явах хэрэг гардаг байсан, учир нь агуу улаан луу мөшгөсөөр дөхөж ирдэг байлаа. Бурханд үнэн голоосоо итгэдэг хүмүүс ийм дүр зургийг хараад юу гэж боддог вэ? “Бурхан хүмүүсийг аврахын тулд бие махбодтой болж газар дээр ирсэн нь Түүний төлсөн төлөөс билээ. Энэ бол Түүний туулсан зовлонгуудын нэг бөгөөд ‘Үнэгэнд нүх, шувуудад ч үүр бий; гэтэл хүний Хүү толгой хоргодох газаргүй байна’ (Матай 8:20) хэмээх Түүний үгийг зэгсэн биелүүлж байна. Энэ нь үнэхээр тийм бөгөөд бие махбодтой болсон Христ хүнтэй л адил ийм зовлонг биеэр туулдаг” гэж боддог. Бурханд үнэн голоосоо итгэдэг бүх хүн хүнийг аврах Түүний ажил ямар их хэцүү бэрх болохыг харж чаддаг бөгөөд үүнийх нь төлөө тэд Бурханыг хайрлаж, хүн төрөлхтний төлөө төлсөн төлөөсөнд нь Түүнд талархана. Хүн чанар нь онцгой муу, хорон санаатай, үнэнийг туйлаас голдог хүмүүс, мөн ердөө сониуч зангийн улмаас юм уу гайхамшгийг харахыг хүссэндээ Христийг дагадаг хүмүүс ийм дүр зургийг хараад ингэж боддоггүй. Тэд дотроо: “Чи байх газаргүй болсон гэж үү? Чи хүмүүсийг аврах ажил хийж байгаа бурхан мөртөө өөрийгөө ч аварч чадахгүй, маргааш хаана байхаа ч мэдэхгүй байна. Одоо чамд толгой хоргодох газар ч алга—би яаж чамд итгэж, чамайг дагах юм бэ?” хэмээн боддог. Нөхцөл байдал хэдий чинээ амь өрссөн байна, төдий чинээ тэд дотроо баярлаж, “Ашгүй дээ, би бүхнийг бүрмөсөн хаяагүй байсан юм; ашгүй дээ, би ухрах зам үлдээсэн байсан юм. Харж байна уу? Чи одоо орон гэргүй боллоо шүү дээ! Чамайг ийм байдалд хүрнэ гэдгийг би мэдэж байсан—чамд толгой хоргодох газар алга, бүр чамд хоргодох газар олж өгөхөд туслах хэрэг надад гарч байна” гэж боддог. Тэд илчлэгдсэн байгаа биз дээ? Хэрвээ ийм хүмүүс Эзэн Есүс цовдлогдож буй дүр зургийг харсан бол яаж авирлах байсан бэ? Эзэн Есүс загалмайгаа үүрээд Голгота руу явж байх үед ийм хүмүүс хаана байсан бэ? Тэд Түүнийг үргэлжлүүлэн дагаж чадах байсан уу? (Үгүй.) Тэд Бурханы ялгамж чанар, Түүний мөн чанар, тэр ч бүү хэл Түүний оршин тогтнолыг үгүйсгэсэн. Тэд зугтаж, амиа бодохоор явж, Бурханыг дагахаа больсон. Өмнө нь хэчнээн олон номлол сонссон байлаа ч тэр бүхэн зүрх сэтгэлээс нь арчигдаж, ор мөргүй алга болсон. Тэд нүднийхээ өмнө харсан бүхнийг бодит бөгөөд хүнээс гаралтай, Бурхантай ямар ч хамаагүй гэж итгэсэн. Тэд: “Энэ хүн бол зүгээр л хүн; бурханы ялгамж чанар юм уу мөн чанар түүнд хаана нь байна вэ? Хэрвээ тэр бурхан байсан бол Сатанд мөшгөгдөж, толгой хоргодох газаргүй, орогнох газаргүй ингэж нуугдаж, өөрийгөө далдлах байсан гэж үү? Хэрвээ тэр бурхан байсан бол мөшгөгдөх үедээ хүн бүрийн нүдэн дээр хувирч, алга болон, хэн ч өөрийг нь харж чадахгүй болгож, өөрийгөө яаж харагдахгүй болгохыг мэддэг байх ёстой—тэр л бурхан шүү дээ!” гэж бодсон. Эх газрын Хятадын аюултай орчин нөхцөлд зарим ах эгч Намайг гэрт нь очсоныг хараад аюулыг сөрөн Намайг гэртээ байлгаж, хамгаалж байсан бол зарим нь зугтаж, ор мөргүй алга болсон. Зарим нь бүр хөндлөнгөөс ажиглан, баяртайгаар харж байв. Энэ хүмүүс хэн бэ? Тэд бол үл итгэгчид, антихристүүд юм. Христ нэг хотоос нөгөө хот руу мөшгөгдөж байгааг хараад энэ хүмүүс энэ нөхцөл байдлыг хэрхэн хүлээж авсан бэ? Тэд үүнийг хэрхэн ойлгосон бэ? “Христ ч бас аюулд орлоо. Хэрвээ тэр баривчлагдвал чуулганы ажил бадарч, бурханы гэрийн ажил зогсоно. Энэ нь бурханы гэрчилсэн зүйл буруу гэдгийг—энэ нь бурханаас бус, хүнээс ирсэн гэдгийг батлах болно. Би хурдхан харьж өөрийнхөөрөө амьдарсан нь дээр; би баяжихаар явлаа!” Энэ бол антихристийн зан авир юм. Христ нуугдах газаргүй, толгой хоргодох газаргүй мөшгөлттэй нүүр тулах үед тэд Бурхантай хамт зовж шаналахаар зүрх сэтгэлээрээ нэгдэж, ийм орчин нөхцөлд Түүнтэй хамт чуулганы ажлыг үргэлжлүүлэхийн оронд Түүнийг харж, шоолдог хөндлөнгийн ажиглагчид болсон. Тэд бүр сүйтгэж, саад болж, үймээн дэгдээхээр бусдыг өдөөн турхирсан бөгөөд цаашлаад, зарим хүн Намайг нуугдах газаргүй, суурьших газаргүй байхыг хараад үүнийг далимдуулан чуулганы ажлыг үймүүлж, Бурханы гэрийн өмч хөрөнгийг булаан авсан. Энэ нь Есүсийг цовдлогдох үед олон үл итгэгч, антихрист: “Чуулган сүйрлээ, бурханы ажил баларлаа, Сатан бүрмөсөн устгалаа. Бид хурдхан зугтаж, эд зүйлсийг нь хувааж авсан нь дээр!” гэж бодсонтой яг адил юм. Ямар ч нөхцөл байдалтай тулгарсан бай, эдгээр үл итгэгч, антихрист үргэлж харгис зан чанараа харуулж, үл итгэгчдийн үнэн нүүр царайг илчилдэг. Чуулганд өчүүхэн төдий асуудал гарах юм уу таагүй нөхцөл байдалтай тулгарах үед тэд шууд л зугтахыг хүсдэг бөгөөд ах эгч нар бүгд тарж бутран, ухарч няцан, Христийг дагахаа болиосой гэж тэсэж ядан хүлээдэг. Тэд энэ урсгалыг буруу байгаасай, Бурханы ажил дуусалгүй үлдээсэй хэмээн чин сэтгэлээсээ хүсдэг. Энэ бол антихристүүдийн үнэн нүүр царай юм. Энэ бол ийм нөхцөл байдалтай тулгарах үед Христэд хандах антихристүүдийн хандлага юм.

3. Христийн талаар үзэл бий болох үеийн тэдний зан авир

Өөр нэг зүйл бол бие махбодтой болсон Бурханы махбодын талаар үзэлтэй байх үеийн антихристүүдийн илрэл юм. Жишээ нь, тэд бие махбодтой болсон Бурхан зарим нэг маш хүн шиг зүйл хийж, хэлэхийг хараад, өчүүхэн төдий ч бурханлаг чанарыг олж хардаггүй бөгөөд зүрх сэтгэлийнхээ угаас эсэргүүцэж, үзэлтэй болж, яллаж, “Би түүнийг яаж ч харсан, тэр хүн бурхан шиг санагдахгүй байна; зүгээр л эгэл жирийн хүн шиг харагдаж байна. Хэрвээ тэр хүн шиг юм бол бурхан байж чадах уу? Хэрвээ тэр хүн юм бол түүнийг ингэж дагах нь дэндүү мунхаг хэрэг биш гэж үү?” хэмээн боддог. Тэд Христийн үг, үйлдлийн талаар, Христийн амьдралын хэв маяг, Түүний хувцаслалт, гадаад байдал, тэр ч байтугай Түүний ярих хэв маяг, өнгө аяс, үгийн сонголт гэх мэт зүйлийн талаар үзэлтэй болдог—тэд энэ бүхний талаар үзэлтэй болж чадна. Эдгээр үзэл бий болох үед тэдгээрт хэрхэн ханддаг вэ? Тэд эдгээр бодлыг өвөрлөж, бодохоо больдоггүй бөгөөд эдгээр үзлээс зуурах нь гол түлхүүрийг атгахтай адил гэж итгэдэг. Энэхүү “түлхүүр” яг цагаа олж ирлээ, эдгээр үзэлтэй болмогц барьцтай болж, барьцтай болсон цагт зохицуулахад амархан болно гэж тэд боддог. Антихристүүд ингэж л боддог; тэд үзэлтэй байна гэдэг нь барьцтай байхтай адил гэж үздэг бөгөөд ингэснээр тэд Христийг хэзээ ч, хаана ч үгүйсгэж, бие махбодтой болсон Бурханы махбод нь Бурханы мөн чанарыг агуулдаг гэх баримтыг үгүйсгэж чадна. Зарим хүн: “Антихристүүд яагаад ийм санаа зорилго өвөрлөдөг юм бэ?” гэж асуудаг. Надад хэл дээ, антихристүүд, Сатаны бүлэглэлийнхэн Бурханы ажил амжилттай дуусаасай гэж найддаг уу, үгүй юу? (Найддаггүй.) Тэд яагаад үүнд найддаггүй вэ? Үүнийг юунаас харж болох вэ? Антихристүүд төрөлхийн үнэнийг зэвүүцдэг бөгөөд Бурханы илэрхийлсэн бүх үг бол үнэн тул тэд зүрх сэтгэлдээ үүнийг нэвт шувт жигшиж, сонсох юм уу хүлээн авахыг хүсдэггүй. Хүн төрөлхтөнд хандсан Бурханы ил болгож, шүүсэн үгс нь эдгээр антихрист, ёрын муу хүний хувьд яллалт бөгөөд тэдний хувьд эдгээр үг нь яллалт, шүүлт, хараал тул тэдгээрийг сонсох үедээ таагүй, тухгүй болдог. Тэд зүрх сэтгэлдээ юу гэж боддог вэ? “Энэ бурханы хэлж буй бүх үг намайг шүүж, яллаж байна. Над шиг хүн аврагдаж чадахгүй бололтой; би бол таягдан хаягдаж, гологддог төрлийн хүн. Надад аврагдах найдвар байхгүйгээс хойш, бурханд итгэх ямар хэрэг байна вэ? Гэвч баримт гэвэл тэр бурхан хэвээрээ л байна, тэр бол маш олон үг хэлж, маш олон дагагчтай болсон бие махбодтой болсон бурхан билээ. Би үүнийг яах ёстой вэ?” Энэ хэрэг явдал тэднийг түгшээдэг; хэрвээ тэд ямар нэг зүйл олж авч чадахгүй бол бусдыг ч бас олж аваасай гэж хүсдэггүй. Хэрвээ өөрсдөө чадахгүй байхад бусад нь олж авч чадвал тэд маш ихээр үзэн ядаж, дургүйцдэг. Бие махбодтой болсон Бурхан нь Бурхан биш байгаасай, Түүний хийдэг ажил хуурамч бөгөөд Бурханы хийсэн ажил биш байгаасай гэж тэд найддаг. Хэрвээ ийм байсан бол тэд дотроо тайвширч, асуудал уг үндсээрээ шийдвэрлэгдэх байв. Тэд дотроо: “Хэрвээ энэ хүн бие махбодтой болсон бурхан биш байсан бол, түүнийг дагадаг хүмүүс хууртагдаж байна гэсэн үг биш үү? Хэрвээ тийм байсан бол эрт орой хэзээ нэгэн цагт энэ хүмүүс тарж бутрах байсан. Хэрвээ тэд тарж бутран, хэн нь ч юу ч олж аваагүй бол би юу ч олж аваагүйгээ мэдээд санаа амарч, тайвширч чадна биз дээ?” гэж боддог. Энэ бол тэдний сэтгэлгээ юм; тэд юу ч олж авч чадахгүй тул бусдыг ч бас юу ч битгий олж аваасай гэж хүсдэг. Бусдыг ямар нэг зүйл олж авахаас сэргийлэх хамгийн сайн арга бол Христийг, Христийн мөн чанарыг, Христийн хийсэн ажлыг, Христийн хэлсэн бүх үгийг үгүйсгэх явдал юм. Ингэснээр тэд яллагдахгүй бөгөөд юу ч олж авахгүй гэдэгтэйгээ эвлэрч, сэтгэл амарч, энэ хэрэг явдалд цаашид санаа зовох шаардлагагүй болно. Энэ бол антихристүүд шиг хүмүүсийн уг чанар-мөн чанар юм. Тэгвэл тэдэнд Христийн талаар үзэл байдаг уу? Үзэлтэй болох үедээ тэд үүнийгээ шийдвэрлэдэг үү? Тэд үүнийгээ орхиж чадах уу? Тэд чадахгүй. Тэдний үзэл хэрхэн бий болдог вэ? Тэд үзэлтэй болох амархан: “Чамайг ярих үед би чиний үгийн цаадах сэдэл, хаанаас гаралтайг ойлгохыг хичээн чамайг шинждэг. Тэдгээр нь чиний сонссон юм уу сурсан зүйл үү, эсвэл хэн нэгэн чамд ингэж хэлэхийг зааварласан уу? Хэн нэгэн чамд мэдээлсэн үү, гомдол гаргасан уу? Чи хэнийг ил болгож байгаа юм бэ?” гэдэг. Тэд ийм маягаар шинждэг. Тэд үнэнийг ойлгож чадах уу? Тэд хэзээ ч үнэнийг ойлгож чадахгүй; тэд зүрх сэтгэлдээ үүнийг эсэргүүцдэг. Тэд үнэнийг зэвүүцэж, эсэргүүцэж, үзэн яддаг бөгөөд ийм уг чанар-мөн чанартайгаар номлол сонсдог. Онол болон хоосон сургаалаас гадна тэдний цуглуулдаг бүхэн нь ердөө л үзэл байдаг. Ямар үзэл вэ? “Христ ингэж ярьдаг, заримдаа бүр хошигнодог; энэ нь сүсэг бишрэлтэй биш байна! Тэр заримдаа ёгт үг хэлдэг; энэ нь нухацтай биш байна! Түүний яриа уран цэцэн биш; тэр өндөр боловсролгүй байна! Заримдаа тэр тунгааж, бодож байж үгээ сонгох хэрэгтэй болдог; тэр их сургуульд сураагүй биз дээ? Заримдаа түүний яриа тодорхой нэг хүнийг онилдог—хэнийг тэр вэ? Хэн нэгэн гомдол гаргасан юм уу? Хэн байсан бэ? Христ ярихдаа яагаад үргэлж намайг шүүмжилдэг юм бэ? Тэр өдөржин намайг харж, ажигладаг юм уу? Тэр өдөржин хүмүүсийн талаар тунгаан боддог юм уу? Христ зүрх сэтгэлдээ юу бодож байна вэ? Бие махбодтой болсон бурханы яриа тэнгэр дэх бурханы эргэлзээгүй эрх мэдэлтэй, аянга мэт дуу хоолойтой адил сонсогдохгүй байна—түүний харуулж буй зүйл яагаад ийм хүнийх шиг санагдана вэ? Би түүнийг яаж ч харсан, тэр зүгээр л хүн байна. Бие махбодтой болсон бурханд ямар нэгэн сул тал бий юу? Тэр зүрх сэтгэлдээ хүмүүсийг үзэн яддаг уу? Түүнд хүмүүстэй харилцах ертөнцийн гүн ухаан байдаг уу?” Эдгээр үзэл арвин их биш гэж үү? (Тийм.) Антихристүүдийн бодол санаа үнэнтэй ямар ч хамаагүй зүйлсээр дүүрэн байдаг, бүгд Сатаны сэтгэлгээ, логикоос, Сатаны ертөнцийн гүн ухаанаас улбаатай. Зүрх сэтгэлийнхээ угаас тэд хорон муу байдлаар бялхаж, үнэнийг зэвүүцдэг байдал болон зан чанараар дүүрэн байдаг. Тэд үнэнийг эрж хайх юм уу олж авахаар бус, харин Бурханыг шинжихээр ирдэг. Тэдэнд хэзээ ч хамаагүй, хаана ч хамаагүй үзэл төрж болох бөгөөд тэднийг ажиглаж байхад нь, шинжиж байхад нь үзэл бий болдог. Тэдний үзэл нь шүүж, яллах үед нь бүрэлддэг бөгөөд зүрх сэтгэлдээ эдгээр үзлээсээ тас зуурдаг. Тэднийг бие махбодтой болсон Бурханы хүн талыг нь ажиглах үед нь үзэл төрдөг. Бурханлаг талыг нь харах үедээ тэд сониучирхаж, гайхширдаг бөгөөд энэ нь ч бас үзэл төрөхөд хүргэдэг. Христэд болон бие махбодтой болсон Бурханы махбодод хандах тэдний хандлага нь дуулгавартай, зүрх сэтгэлийнхээ угаас чин сэтгэлээсээ хүлээн авсан хандлага байдаггүй. Харин ч тэд Христийн эсрэг талд зогсож, Түүний харц, бодол санаа, байдал төрхийг ажиглаж, шинждэг, тэр ч бүү хэл Христийн нүүрний хувирал бүрийг ажиглан шинжиж, ярианы өнгө аяс, дууны өнгө, үгийн сонголт бүрийг, мөн Христийн ярианд юуг дурдаж байгаа гэх мэтийг сонсдог. Антихристүүд Христийг ийм маягаар ажиглаж, шинжих үедээ Христийг өөрсдийнхөө Бурхан хэмээн хүлээн авч, Христийг өөрсдийнхөө үнэн хэмээн хүлээн авч, амиа болгохын тулд үнэнийг эрж хайж, ойлгохыг зорьсон хандлагатай байдаггүй. Харин ч эсрэгээрээ, тэд энэ хүнийг шинжиж, Түүнийг нэвт шувт шинжиж, ухаарч ойлгохыг хүсдэг. Тэд юуг ухаарч ойлгохыг хичээж байна вэ? Тэд энэ хүн Бурхантай юугаараа төстэй байгааг шинждэг бөгөөд хэрвээ Тэр үнэхээр Бурхантай төстэй байвал тэд Түүнийг хүлээн авна. Хэрвээ тэд Түүнийг яаж ч шинжсэн Бурхан шиг санагдахгүй бол тэд энэ бодлоосоо бүрмөсөн татгалзаж, бие махбодтой болсон Бурханы талаарх үзэлтэйгээ зууралдсаар, ерөөл хүртэх ямар ч найдваргүй гэж итгээд, хурдхан явах боломж хайдаг.

Антихристүүдэд бие махбодтой болсон Бурханы махбодын талаар үзэл төрөх нь тун хэвийн зүйл юм. Антихристийн мөн чанар, үнэнийг зэвүүцдэг мөн чанараасаа болоод тэд үзлээ орхих боломжгүй байдаг. Юу ч болоогүй үед тэд Бурханы үгийн номоос уншиж, эдгээр үгийг Бурхан гэж үздэг боловч бие махбодтой болсон Бурхантай харилцаж, Түүнийг Бурхантай төстэй биш байна гэж хармагцаа тэр даруй үзэл төрж, хандлага нь өөрчлөгддөг. Бие махбодтой болсон Бурхантай харилцахгүй байх үедээ тэд зүгээр л Бурханы үгийн номыг барьж, Түүний үгийг Бурхан гэж үздэг бөгөөд тодорхойгүй хий хоосон төсөөлөл болон ерөөл хүртэх санаархал өвөрлөж, Бурханы гэрт дурамжханаар бага зэрэг хүчин чармайлт гаргаж, зарим нэг үүрэг гүйцэтгэн, ямар нэг үүрэг рольтой байж чаддаг. Гэвч бие махбодтой болсон Бурханы махбодтой харилцмагцаа тэдний оюун санаанд үй олон үзэл төрдөг. Тэд засуулаагүй байсан ч үүргээ гүйцэтгэх урам зориг нь мэдэгдэхүйц буурч магадгүй. Антихристүүд Бурханы үг болон бие махбодтой болсон Бурханы махбодод ингэж л ханддаг. Тэд ихэнхдээ Бурханы үгийг бие махбодтой болсон Бурханы махбодоос салгаж, Бурханы үгэнд Бурхан мэт, харин бие махбодтой болсон Бурханы махбодод хүн мэт ханддаг. Бие махбодтой болсон Бурханы махбод тэдний үзэлтэй нийцэхгүй юм уу зөрчилдөх үед тэд хурдхан Бурханы үг рүү хандаж, залбиран-уншиж, үзлээ хүчээр дарж, түгжихийг оролддог. Тэгээд тэд Бурханд Өөрт нь мөргөж байгаа мэт Бурханы үгэнд мөргөдөг бөгөөд үзэл нь шийдвэрлэгдсэн мэт санагддаг. Гэвч үнэн хэрэгтээ тэдний доторх Христэд үл захирагдан, эгдүүцэж, басамжилдаг байдал нь огт шийдвэрлэгддэггүй. Христэд хандах хандлагадаа антихристүүдэд үргэлж үзэл төрж, үхэн үхтлээ түүнээсээ зөрүүдлэн зуурдаг. Тэдэнд үзэл байхгүй үед тэд шинжиж, дүн шинжилгээ хийдэг; үзэлтэй болох үедээ тэд шинжиж, дүн шинжилгээ хийгээд зогсохгүй, түүнээсээ зөрүүдлэн зуурдаг. Тэд үзлээ шийдвэрлэдэг ч үгүй, үнэнийг эрж хайдаг ч үгүй; тэд өөрсдийнхөө зөв гэдэгт бат итгэдэг. Тэд Сатаных биш гэж үү? (Тийм.) Эдгээр нь бие махбодтой болсон Бурханы талаар үзэлтэй болох үеийн антихристүүдийн илрэл юм.

4. Тушаал дэвших, эсвэл чөлөөлөгдөх үеийн тэдний зан авир

Чуулганд зарим хүн бага зэрэг хэв чанартай, ажлын зарим нэг чадамжтай байдаг. Тушаал дэвших үедээ тэд ихээхэн урам зоригтой, үүргээ идэвхтэй гүйцэтгэж, хариуцлага үүрч, төлөөс төлөхөд бэлэн байдаг бөгөөд үнэнч зантай байдаг. Гэвч ажлаа хийх чадваргүйгээс болоод албан тушаалаасаа чөлөөлөгдөж, байр сууриа алдах үед Бурханд хандах хандлага нь өөрчлөгддөг. Байр суурьтай байхдаа тэд Бурханд: “Манай гэр бүлийн ах эгч нар ийм тийм байна, манай гэр бүлийн барилгыг засах хэрэгтэй байна, манай гэр бүлийн хашааг цэвэрлэх хэрэгтэй байна...” гэх мэтээр ярьдаг. Бүх зүйл дээр “манай гэр бүл” гэдэг. Тушаал дэвших үедээ тэд Бурханы гэрийн нэг хэсэг болж, Бурхантай нэг санаатай, гэр бүл шиг байж, Бурханы зүрх сэтгэлийг бодолцон, Түүнтэй мөр зэрэгцэн Бурханы гэрийн ажлыг хариуцаж, Бурхантай эрх тэгш харилцаж чаддаг юм шиг байдаг. Тэд тушаал дэвшиж, чухал байр сууринд очих үедээ нэр төрийн хэрэг гэж үзэхийн зэрэгцээ хариуцлагаа мэдэрдэг. Надтай ч бай, ах эгч нартай ч бай ярихдаа тэд байнга “манай гэр бүл” гэж хэлдэг. Үүнийг сонсоод чи энэ хүнийг дажгүй, сайхан сэтгэлтэй, халуун дулаан, Бурханы гэрийг өөрийнхөө гэр шиг үздэг, бүх зүйлд маш их санаа тавьж, маш их хариуцлага хүлээдэг, бүх зүйлийг урьдчилан бодож төлөвлөдөг, үнэнийг эрэлхийлж, төлөөс төлөх урам зоригтой хүн шиг харагдаж байна гэж боддог. Гэвч тэд чөлөөлөгдсөнийхөө дараа ингэж ярьсаар байдаг уу? Чөлөөлөгдмөгцөө тэдний сэтгэл санаа өмнөх шигээ байхаа больдог—тэр хандлага нь алга болдог. Тэд “манай гэр бүл” гэж хэлэхээ больдог, ямар нэг зүйл хийхийг хүсэх үед урам зоригтой байхаа больдог. Тэд юу гэж боддог вэ? “Өмнө нь чи намайг дэвшүүлэх үед би байр суурьтай байсан, чамтай бүх зүрх сэтгэлээрээ хамт байсан. Одоо надад байр суурь байхгүй тул бид цаашид нэг гэр бүл биш, тиймээс чи өөрөө хий. Үүнийг яаж хийх талаар надтай битгий зөвлөлд, надад битгий мэдэгд, энэ надад ямар ч хамаагүй. Би зүгээр л чиний үгийг дамжуулж өгье, тэгээд л болоо—чиний хий гэсэн юуг ч бай би жаахан хийе, гэхдээ би чамтай нэг санаатай байхаа больсон” гэдэг. Тэгээд тэд чамд гаднын хүн шиг ханддаг. Хэрвээ чи тэднээс ямар нэг зүйл хийхийг хүсвэл тэд зүгээр л өөр хэн нэгний өмнөөс ажил хийж байгаа мэт ажиллаж, өнгөцхөн аргацаадаг. Өмнө нь тэд таван даалгавар хийдэг байсан байж болох ч одоо ердөө л нэг юм уу хоёрыг хийж, зүгээр л аргацааж, хааш яаш хандаж, өнгөцхөн ажил хийгээд л болчихдог. Яагаад ийм байдаг вэ? Тэд: “Өмнө нь би чамтай бүх зүрх сэтгэлээрээ хамт байж, чамд энэ тэр зүйл дээр тусалж, чиний хэргийг өөрийнхөө хэрэг мэт, бидний хамтын ажил мэт үзэж, чиний өмнөөс ажилладаг байсан. Гэтэл чи миний мэдрэмжийг огтхон ч бодолцолгүйгээр намайг зүгээр л чөлөөлсөн! Чи миний мэдрэмжийг бодолцдоггүй—би яаж чиний төлөө ажиллах юм бэ? Хэрвээ чи намайг дахин дэвшүүлж, байр суурь өгвөл болж байна. Гэхдээ чи байр суурь өгөхгүй бол мартсан нь дээр. Хэрвээ чи надаар дахин аливааг хийлгэх гэвэл өмнөх шигээ бүтэхгүй. Хэрвээ чи намайг ашиглах бол надад алдар нэр, байр суурь өгөх ёстой. Байр суурь өгөхгүй мөртөө чи зүгээр л тушаал өгч, намайг ажил хийнэ гэж хүлээж байгаа бол үүнд ямар үнэлэмж байх юм бэ? Ямар нэгэн тайлбар өгөх ёстой!” гэж хэлдэг. Одоо чиний үг нөлөөлөхөө больсон. Тэднээс ямар нэг зүйл хийхийг хүсэхэд тэд өмнөх шигээ хичээл зүтгэл гаргахаа больж, бүх зүрх сэтгэл, оюун ухаанаа зориулахаа больдог; тэдний хандлага өөрчлөгдсөн байдаг. Хэрвээ чи тэднээс дахин ямар нэг зүйл хийхийг хүсвэл, эсвэл Бурханы гэр тэднээс ямар нэг зүйл хийхийг хүсвэл тэд үүнийг нэмэлт даалгавар, гаднын хүний хэрэг мэт үзэж, очиж хийж өгч байгаа нь хэдийнээ чамайг ихээхэн харж үзэж байгаа мэт ханддаг. Үүнийг хийхгүй бол, ялангуяа Бурханд итгэдэг учраас зөвтгөх аргагүй мэт тэдэнд санагддаг. Гэхдээ тэд очиж хийлээ ч дурамжханаар хийж, зүгээр л аргацаадаг. Тэд яагаад ингэдэг вэ? Тэд: “Би өмнө нь чамд 100% итгэж, чиний хэргийг өөрийнхөө хэрэг мэт үздэг байсан, гэтэл чи намайг зүгээр л хажуу тийш нь хаячихсан болохоор зүрх сэтгэлийг минь, өөрийгөө хүндлэх сэтгэлийг минь шархлуулсан; чи намайг үл тоосон. За яах вэ, хэрвээ чи надад хатуу хандаж байгаа бол жудаггүй хандсанд минь намайг битгий буруутгаарай. Хэрвээ чи намайг дахин ашиглавал би өмнөх шигээ байж чадахгүй, учир нь бидний харилцаа хэдийнээ эвдэрсэн. Би дуудахаар нь ирж, яв гэхээр нь явдаг, хүний хэлснээр байдаг хүн биш. Би хэн юм бэ? Хэрвээ би бурханд итгэдэггүй байсан бол ингэж бусдын аргад орох байсан гэж үү?” хэмээн боддог. Антихристүүд чөлөөлөгдөж, байр сууриа алдах үед тэдний хандлагад маш том өөрчлөлт гарч болно. Тэд байр суурьтай байхдаа Бурханы гэрийг “манай гэр бүл” гэж нэрлэж, энэ талаар байнга ярьдаг байсан ч Бурханы гэрийн хэрэгт үнэхээр өөрийн хэрэг мэт ханддаггүй байв. Чөлөөлөгдөж, байр сууриа алдсаных нь дараа Бурханы гэр тэднээс үүргээ гүйцэтгэхийг хүсвэл тэд тохиролцоо хийхгүйгээр үүнийг хийхийг хүсдэггүй бөгөөд хийлээ ч гэсэн ямар нэгэн тайлбар юм уу үнэлэмж шаарддаг. Зарим нь бүр: “Түрүүчийн удаа чи намайг чөлөөлж, зүгээр л хажуу тийш нь хаячихсан. Одоо надаар ямар нэг зүйл хийлгэхийг хүсэж байгаа бол, ариун сүнсний ашигладаг хүн өөрийн биеэр ирж надтай ярихгүй л бол, эсвэл бие махбодтой болсон бурхан өөрөө ирж надтай ярихгүй л бол, эс бөгөөс үүнийг мартсан нь дээр!” гэж хэлдэг. Тэд ямар их ихэрхүү юм бэ! Надад хэл дээ, Бурханы гэр ийм хүмүүсийг ашиглах ёстой юу? (Үгүй.) Тэд өөрсдийгөө чухал хүн гэж боддог, гэвч үнэн хэрэгтээ Бурханы гэр ийм хүмүүсийг үнэлдэггүй. Чи хэчнээн авьяастай, чадвартай, манлайлах ур чадвартай байлаа ч Бурханы гэр чамайг ашиглахгүй. Зарим хүн: “Та ёрын муу хүмүүст буулт хийхгүй учраас тэр үү?” гэж асууж магадгүй. Үгүй; энэ бол Бурханы гэрийн захиргааны зарлиг, хүмүүсийг ашиглах зарчим юм. Хэрвээ антихристүүдийг Бурханы гэрт эрх барихыг зөвшөөрвөл энэ нь ах эгч нарын хувьд, чуулганы хувьд сайн зүйл үү, эсвэл муу зүйл үү? (Муу зүйл.) Бурханы гэр ийм муу зүйл хийж болох уу? Яавч үгүй. Тэд антихрист гэдэг нь илчлэгдэхээс өмнө Бурханы гэр үйлчлэл үзүүлүүлэхээр тэднийг дурамжхан дэвшүүлсэн. Тэд антихрист гэдэг нь нэгэнт илчлэгдсэн байхад Бурханы гэр тэднийг дэвшүүлж болох уу? Энэ нь боломжгүй. Тэд зүгээр л хий хоосон төсөөлөлд автаж, бүтэшгүй зүйл мөрөөдөж байна. Зарим антихрист ингэж боддог: “Хмм, бурханы гэр надгүйгээр ажиллаж чадахгүй. Бурханы гэрт надаас өөр хэн ч энэ ажлыг үүрч чадахгүй. Хэн намайг орлож чадах юм бэ?” Антихристүүд ингэж мэтгэхийг хүсдэг. Бурханы гэрт эдгээр антихрист байхгүй байсан ч Бурханы ажил саадгүй үргэлжилж, амжилттай дуусаж чадах эсэхийг тэдэнд харуулцгаая.

Одоо Бурханы гэрт төрөл бүрийн ажил саадгүй урагшилж, хөгжиж байгаа нь чуулганаас элдэв янзын антихрист, ёрын муу хүмүүсийг зайлуулж, хөөсөнтэй ямар нэгэн холбоотой юу? Маш их холбоотой! Антихристүүд үүнийг ухаардаггүй; тэднийг зайлуулж, хөөж, хязгаарласан болохоор л Бурханы гэрийн ажил саадгүй урагшилж чаддаг гэдгийг тэд мэддэггүй—тэд бүр ихэрхэж, гомдоллодог! Чи юунд гомдоллоно вэ? Чи өөрийгөө авьяастай, толгойтой, хэв чанар, ажлын чадамжтай гэж боддог, гэхдээ чи Бурханы гэрт юу хийж чадах юм бэ? Энэ хүмүүс ердөө л Бурханы ажлыг үймүүлж, бусниулдаг Сатаны зарц нарын үүрэг гүйцэтгэдэг. Тэд байхгүй бол Бурханы сонгосон хүмүүсийн чуулганы амьдрал, үүргээ гүйцэтгэх амьдрал, өдөр тутмын амьдрал нь бүгд илүү тогтуун, илүү саадгүй, илүү амар амгалан байх болно—үүнийг антихристүүд ухаардаггүй. Эдгээр антихрист чадвараа хэтрүүлэн үнэлдэг бөгөөд өөрсдийгөө үнэндээ юу болохыг ухаардаггүй. Бурханы гэр тэдэнгүйгээр ажиллаж чадахгүй, тэдэнгүйгээр ажил хэрэгжиж, төрөл бүрийн мэргэжлийн ажил явагдаж чадахгүй гэж тэд боддог. Бурханы гэрт зөвт байдал болон үнэн эрх барьдаг гэдгийг тэд ойлгодоггүй. Тэд яагаад мэддэггүй юм бэ? Ийм энгийн зүйлийг антихристүүд яагаад ойлгож чаддаггүй юм бэ? Энэ нь антихристүүдэд үнэнийг зэвүүцдэг, үнэнд дайсагнасан мөн чанар байдгийг л харуулж байна. Тэд үнэнийг зэвүүцэж, үнэнд дайсагнадаг учраас л үнэн гэж юу болохыг мэддэггүй, эерэг зүйлс гэж юу болохыг мэддэггүй. Харин ч эсрэгээрээ, тэд Бурханыг эсэргүүцдэг өөрсдийн хорон муу, хорлонтой зан авирыг сайн, зөв зүйтэй, ямар ч алдаагүй гэж боддог. Зөвхөн өөрсдийгөө л үнэнийг ойлгодог, Бурханд үнэнч, зөвхөн өөрсдийгөө л Бурханы гэрт эрх барих эрхтэй гэж тэд итгэдэг. Тэд андуурч байна! Бурханы гэрт үнэн л эрх барьдаг. Бүх антихрист яллагдаж, гологдож, таягдан хаягдах ёстой; Бурханы гэрт тэдний орон зай байх ямар ч боломжгүй бөгөөд тэднийг үүрд голохоос өөр аргагүй.

Зарим антихрист зарим нэг билиг авьяас, бага зэрэг хэв чанар, тодорхой чадамжтай байдаг бөгөөд эрх мэдлийн тоглоом тоглохдоо гаргууд байдаг. Тэд өөрсдийгөө Бурханы гэрт дэвшиж, чухал байр сууринд очих ёстой хүмүүс гэж боддог. Гэвч өнөөдөр харахад тийм биш байна. Энэ хүмүүс яллагдаж, хязгаарлагдаж, гологдсон бөгөөд зарим нь бүр чуулганаас зайлуулагдаж, хөөгдсөн. Өөрсөд шиг нь ийм “эрхэмсэг” хүмүүс, асар их чадвартай, ихээхэн авьяас билигтэй хүмүүс Бурханы гэрт бүдэрч, гологдоно гэж тэд хэзээ ч төсөөлөөгүй. Тэд яагаад гэдгийг л ойлгож чаддаггүй. Тэгвэл бид тэдэн дээр үргэлжлүүлэн ажиллах ёстой юу? Тэгэх шаардлагагүй. Чи Сатануудтай учир зүйгээ олж чадах уу? Сатануудтай учир зүйгээ олох гэж хичээх нь дүлий хүнд номлохтой адил; Сатануудыг дүрслэх ганц л арга бий—учир зүйгээ олох боломжгүй. Энэ нь зарим хүн: “Бурхан хүмүүсийг үнэнч шударга байхыг хүсдэг, гэхдээ үнэнч шударга байхын юу нь тийм сайн байгаа юм бэ? Хэдэн худал үг хэлж, хүмүүсийг хуурах юу нь буруу юм бэ? Шударга бус, ов мэхтэй байхын юу нь буруу юм бэ? Үнэнч биш байхын юу нь буруу юм бэ? Зальхай, хааш яаш байхын юу нь буруу юм бэ? Бурханыг шүүх юу нь буруу юм бэ? Бурханы талаар үзэлтэй байхын юу нь буруу юм бэ? Бурханд тэрслэх юу нь буруу юм бэ, энэ ямар том алдаа юм бэ? Энэ нь үнэндээ зарчмын асуудал биш шүү дээ!” гэж хэлдэгтэй адил юм. Зарим нь бүр: “Чадвартай хүн өөрийн гэсэн бие даасан хаанчлалыг байгуулах нь тун хэвийн зүйл биш гэж үү? Энэ ертөнцөд том загас нь жижиг загасаа иддэг, хүчтэй нь хүчгүйгээ барьж иддэг ертөнц шүү дээ. Хэрвээ чамд чадвар байгаа бол чи урагшилж, өөрийн хаанчлалыг байгуулах ёстой, үүний юу нь буруу байна вэ? Хүн бүр чадварынхаа хэрээр эрх мэдэлтэй байдаг, эрх мэдэл нь хэр олон хүнийг захирах боломж олгоно, төдий чинээ хүнийг захирах ёстой!” гэж хэлдэг. Бусад нь: “Хөнгөмсөг байхын юу нь буруу юм бэ? Хөнгөмсөг байхад ямар асуудал байна вэ? Хорон муу чиг хандлагыг дагах юу нь буруу юм бэ?” гэх мэтээр хэлдэг. Эдгээр үгийг сонсоод та нарт юу мэдрэгддэг вэ? (Ой гутдаг.) Зүгээр л ой гутдаг гэж үү? Эдгээр үгийг сонсоод хүнд: “Бид бүгд ижилхэн хүний арьс нөмөрсөн байтал яагаад зарим хүн эдгээр сөрөг зүйлийг жигшдэггүйгээр үл барам, бүр эрхэмлэдэг юм бэ? Яагаад зарим хүн эдгээр зүйлийг жигшдэг юм бэ? Хүмүүсийн хооронд яагаад ийм том ялгаа байдаг юм бэ? Үнэнийг болон эерэг зүйлсийг зэвүүцдэг хүмүүс яагаад эерэг зүйлсийг хайрладаггүй юм бэ? Тэд яагаад сөрөг зүйлсийг тэгж их эрхэмлэж, бүр эрдэнэ мэт үздэг юм бэ? Тэд яагаад эдгээр сөрөг зүйлийн хорон муу, ой гутам байдлыг таньж чаддаггүй юм бэ?” гэж бодогддог. Хүмүүсийн зүрх сэтгэлд ийм эргэцүүлэл төрдөг. Антихристүүдээс эдгээр үгийг сонсоод хүмүүс нэг талаар ой гутаж, нөгөө талаар хэлэх үггүй болдог. Ийм хүмүүсийн уг чанар өөрчлөгдөшгүй; тэд өөрчлөгдөж чадахгүй, тийм учраас Бурхан диаволууд юм уу Сатануудыг авардаггүй гэж хэлдэг. Бурханы аврал бол араатан юм уу чөтгөрүүдэд бус, харин хүн төрөлхтөнд зориулагдсан. Эдгээр антихрист шиг хүмүүс бол яг л Бурханы ярьдаг диаволууд, араатнууд юм; тэднийг хүн төрөлхтний тоонд оруулах боломжгүй. Энэ нь тодорхой байна, тийм үү?

5. Чуулганы нөхцөл байдал өөрчлөгдөхөд хандах тэдний зан авир

Антихристүүд Христэд хэрхэн хандах нь тэдний сэтгэл санаанаас шалтгаалдаг гэх энэхүү зүйлийн хэдэн талыг нь сая нөхөрлөсөн бэ? Засалттай тулгарах үедээ тэд Христэд тодорхой байдлаар ханддаг, энэ бол нэг тал нь. Өөр юу билээ? (Тэдэнд бие махбодтой болсон Бурханы талаар үзэл төрөх үед, дэвших юм уу чөлөөлөгдөх үед, мөн Христ мөшгөгдөж байх үед.) Нийт дөрвөн тал байна. Нөхөрлөлөө үргэлжлүүлье. Антихристүүд үнэнийг зэвүүцдэг учраас үнэнийг олж авахын тулд Бурханд итгэдэггүй—тэд ерөөл хүртэхийн тулд Бурханд итгэдэг; тэдэнд өөрсдийн гэсэн төлөвлөгөө, санаа зорилго, зорилт байдаг. Түүнчлэн, тэд эрх мэдэл, хүч нөлөөнд дуртай тул харзнах хандлагаар Бурханд итгэдэг. Тэд хэрхэн харзнадаг вэ? Энэ нь тэд итгэхийнхээ хажуугаар Бурханы гэрийн хүмүүсийн тоо нэмэгдэж байгаа эсэх, сайн мэдээний ажил хэрхэн түгэн дэлгэрч байгаа, саадгүй байгаа эсэх, мөн Бурханы гэрийн нөлөө тасралтгүй өсөн нэмэгдэж байгаа эсэхийг ажигладаг гэсэн үг юм. Үүнээс гадна, Бурханы гэрт үүргээ гүйцэтгэж буй хүмүүсийн тоо нэмэгдэж байгаа эсэх, Бурханд сайн дураараа үйлчлэл үзүүлэх хүн улам бүр олширч байгаа эсэх, Бурханы гэрийн төлөө ямар нэгэн зүйл хийх хүсэлтэй хүмүүс улам бүр нэмэгдэж байгаа эсэхийг тэд бас ажигладаг. Тэд мөн Бурханы гэрт үүрэг гүйцэтгэж буй хүмүүсийн нийгмийн гарал үүсэл, боловсролын байдал, нийгэм дэх ялгамж чанар, байр суурь нь яг ямар байгааг ажигладаг. Ажиглалтаараа дамжуулан тэд Бурханд итгэдэг хүмүүс улам бүр нэмэгдэж, Бурханы гэрийн хүмүүсийн тоо өсөж, гэр бүл, ажил төрөл, ирээдүйгээ орхин Бурханы гэрт үүргээ гүйцэтгэх хүсэлтэй хүмүүс улам олон болж байгааг хардаг. Эдгээр зүйлийг анзаарах үедээ тэд цаашид хайхрамжгүй байж болохгүй бөгөөд өөрсдөө ч бас ирээдүйн ерөөлөөс хувь хүртэхийн тулд Бурханы гэрийн ажилд өөрийгөө зориулж, үүргээ гүйцэтгэж буй хүмүүсийн эгнээнд нэгдэн орж, гишүүн нь болох ёстой гэж боддог. Хэдийгээр тэд Бурханы гэрт үүргээ гүйцэтгэж, тэнд тодорхой үүрэг рольтой байж чаддаг ч ирээдүй, хувь заяагаа хэзээ ч орхидоггүй, зүрх сэтгэлдээ үргэлж тооцоолсоор байдаг. Энэхүү бүлэгт, эдгээр антихристэд ийм амбиц, зан чанар байдаг нь Бурханы гэрийн байр суурь, алдар нэр өсөхийн хэрээр Христ болон Бурханд хандах тэдний хандлага өөрчлөгдөхийг тодорхойлдог. Тиймээс үүргээ гүйцэтгэх явцдаа тэд нэг талаар өөрсдийн ирээдүй, хувь заяаны төлөө шаргуу төлөвлөж, тооцоолж, зохицуулж байдаг; нөгөө талаар Бурханы гэрийн хөгжлийг, гадаад болон дотоод дахь нөлөөг нь, хүмүүсийн тоо аажмаар нэмэгдэж байгааг, чуулганы цар хүрээ тасралтгүй тэлж байгаа эсэх, чуулган нийгмийн зарим нэг алдартай хүмүүстэй холбоо тогтоосон эсэх, Өрнөдөд тодорхой хэмжээний нэр хүндтэй болсон эсэх, бат бөх суурь тавьсан эсэхийг давхар ажиглаж байдаг. Тэд эдгээр асуудлыг байнга ажиглаж, сураглаж байдаг. Чуулганы ажилд оролцдоггүй, үүргээ гүйцэтгэдэггүй зарим хүн хүртэл өөрсдийн ирээдүй, хувь заяаны төлөө байнга тооцоолж, чуулганы хөгжлийг ихээхэн сонирхдог. Тиймээс тэд чуулганы цахим хуудаснаас энэ мэдээллийг хайхын зэрэгцээ чуулган дотор эдгээр асуудлын талаар сурагладаг. Бурханы гэрийн хилийн чанад дахь ажил саадгүй түгэн дэлгэрч, улам ирээдүйтэй болж байгааг, Өрнөд дэх ажил илүү сайн түгэн дэлгэрч, нөхцөл байдал сайжирч байгааг олж мэдэх үедээ зүрх сэтгэл нь тайвширдаг. Тэдний ингэж тайвшрах мэдрэмж нь тэдэнд гарсан жинхэнэ өөрчлөлтийг илтгэдэг үү? (Үгүй.) Тэд тайвшрахын зэрэгцээ, бие махбодтой болсон Бурханд, Христэд хандах хандлага нь жинхэнэ дуулгавартай байдал бус, харин ердөө л бага зэрэг илүү “хүндлэл”, бишрэл төдий байдаг.

Христийг эх газрын Хятадад ажиллаж байх үед антихристүүд байнга, “Бие махбодтой болсон бурхан баривчлагдаж болох уу? Тэр эрх баригчдын гарт орж болох уу?” гэж бодлогоширдог байв. Тэд ингэж бодох үедээ энэхүү “өчүүхэн хүн”-ийг бага зэрэг басамжлах сэтгэл төрдөг байсан. Бие махбодтой болсон Бурхан ихэвчлэн орох оронгүй, толгой хоргодох газаргүй байж, баригдахаас зайлсхийн хаа тааралдсан газраа нуугдаж байгааг сонсоод бие махбодтой болсон Бурханыг гэх тэдний өчүүхэн сониуч зан болон маш дурамжхан “хүндлэл” нь бүрмөсөн үгүй болдог. Гэвч бие махбодтой болсон Бурхан, Христ хүн төрөлхтний хүсэмжилдэг эрх чөлөөний орон Америкийн Нэгдсэн Улсад байгааг сонсоод тэд бие махбодтой болсон Бурханд атаархдаг—хүндэлдэг биш, харин атаархдаг. Харин бие махбодтой болсон Бурхан Өрнөдөд хүн төрөлхтний дунд гологдож, гүтгэгдэж, яллагдаж, шүүгдэж байгааг сонсоод антихристүүд зүрх сэтгэлийнхээ гүнд ихэд үймэрч: “Чи бурхан байтал, хүмүүс яагаад чамайг хүлээж авдаггүй юм бэ? Чи бурхан байтал, шашны ертөнц яагаад чамайг хүлээж авахын оронд чиний талаар тийм их үндэслэлгүй цуу яриа тараадаг юм бэ? Чи яагаад гарч ирээд өөрийгөө өмгөөлдөггүй юм бэ? Чи өмгөөлөгчдийн баг хөлслөх хэрэгтэй шүү дээ! Цахим сүлжээн дэх тэр гутаан доромжилсон, гүтгэсэн үгсийг, шашны ертөнцийн гаргасан чамайг сонсохын аргагүй муугаар хэлдэг цуу яриаг хар л даа! Бид чамайг дагахаас ичиж байна, эдгээр зүйлийн талаар дурдах ч эвгүй байна. Дорнодод ч, Өрнөдөд ч чамайг яллаж, шашны ертөнц, хүн төрөлхтөн, энэ ертөнц чамайг голсон. Чамайг дагахад бидэнд шившигтэй санагдаж байна” гэцгээдэг. Энэ бол антихристүүдийн сэтгэлгээ юм. Зүрх сэтгэлд нь ийнхүү шившигтэй санагдахын зэрэгцээ нүдээрээ, зүрх сэтгэлдээ харж буй энэхүү “өчүүхэн хүн”-ийг басамжилж, мөн өрөвдөх—хамгийн дурамжхан өрөвдөх сэтгэл тэдэнд төрдөг. Энэхүү өрөвдөх сэтгэл хэрхэн бий болсон бэ? Тэд ингэж бодсон: “Чи хувийн ашиг хонжоо, гарз хохиролд санаа зоволгүйгээр ийм агуу ажил хийж байгааг амь биеэ үл хайрлах зүтгэл гэж үзэж болох юм. Ийм их зовлон, доромжлолыг тэвчин байж чи юуг зорьж байгаа юм бэ? Логикоор бодвол чи сайн хүн байх; эс бөгөөс чи яаж ийм их доромжлолыг тэвчиж, ийм их зовлон амсаж чадах билээ? Тун өрөвдмөөр, бас амаргүй юм; чи зүрх сэтгэлдээ маш их гомдолтой байгаа байх даа.” Ийнхүү тэд Христийг бага зэрэг өрөвддөг. Тэд: “Хэрвээ би байсан бол ийм их зовлонг тэвчиж чадахгүй; би хүн төрөлхтөнтэй заргалдах байсан. Нэг талаар, би өмгөөлөгчдийн баг хөлсөлж цахим сүлжээн дэх тэр худал цуу яриаг устгуулж, нөгөө талаар, шашны ертөнцөд зарим нэг гайхамшиг, тэмдгийг үзүүлж, хэн нь бурхан болохыг—хэн нь үнэн, хэн нь худал болохыг—тэдэнд харуулж, гүтгэж, ялладаг хүмүүсийн амыг таглан, тэднийг шийтгэж, хашраах байсан. Тэгвэл тэд дахиж тэгж зүрхлэхгүй биш үү? Чи яагаад тэгдэггүй юм бэ? Чи яагаад хэзээ ч өөрийгөө өмгөөлдөггүй юм бэ? Чамд хүч чадал, зориг, эсвэл зүрх зориг байхгүйгээс болсон хэрэг үү? Яг юу болоод байна вэ? Хулчгар зан юм болов уу? Өө, чи зүрх сэтгэлдээ маш их зүйлийг нууж, ийм их шударга бус явдлыг тэвчиж, дуугүй өнгөрөөж, ажлаа түгээн дэлгэрүүлсээр, чуулганы хүмүүст тэвчээртэйгээр, чин сэтгэлээсээ үг хэлж, тэднийг хангадаг атал тэд үргэлж үзэл тээж, тэрслүү байдаг. Чиний зүрх сэтгэл шаналж байгаа байх даа! Энэ бүхнийг тэвчиж чадаж байгааг чинь харахад, чи үнэхээр өрөвдүүлэх эрхтэй, нэлээд сайн хүн юм байна” хэмээн эргэцүүлсэн. Тэдний өрөвдөх сэтгэл ингэж л бий болсон. Энэ бол антихристүүдийн өрөвдөх сэтгэл юм. Антихристүүдийг ил болгож эхэлснээс хойш өнөөдрийг хүртэл тэдний хийсэн цорын ганц “сайн” гэхээр зүйл нь энэ юм. Энэ “сайн” зүйлийг хэр сайн хийсэн бэ? Энэ нь жинхэнэ үү? (Үгүй.)

Антихристүүд Христийг дагаж, Христийн хэлсэн үгийг олон жилийн турш хүлээн авсан хэдий ч энэ насандаа Христийг Аврагчаа болгон хүлээн авч чадсанаа хэзээ ч нэр төрийн хэрэг гэж үзэж байгаагүй, мөн Христтэй адил зовж, яг л Христ шиг ертөнцөд яллагдаж, гологдож байгаагаа хэзээ ч нэр төрийн хэрэг гэж үзэж байгаагүй. Харин ч тэд Христийн амссан зовлонг Христийг басамжилж, үгүйсгэх хөшүүрэг, нотлох баримт болгон үздэг. Тэдэнд Христтэй хамт энэ бүх зовлонг хуваалцах хүсэл, хандлага байдаггүй. Харин тэд хөндлөнгийн ажиглагчийн байр сууринаас Христийн туулж буй бүх зовлонг ажиглаж, хүн төрөлхтөн Христэд хэрхэн хандаж байгааг харж, эдгээр ажиглалтад үндэслэн Христэд ханддаг. Бурханы нэрийг тунхаглаж, сайн мэдээний ажил бүх хүн төрөлхтний дунд аажмаар түгэн дэлгэрч, сайн мэдээний ажлын хэтийн төлөв ирээдүйтэй харагдах үед антихристүүд бие махбодтой болсон Бурханд аажмаар ойртож, Түүнийг бага зэрэг хүндлэх, Түүнд атаархах сэтгэл төрдөг. Үүний зэрэгцээ тэд Бурханы гэрт ойртохын тулд ихээхэн хүчин чармайлт гаргаж, Бурханы гэрийн гишүүн, Бурханы ажлын түгээн дэлгэрүүлэлтийн нэг хэсэг болохоор чармайдаг. Ингээд л болдог уу? Ийм энгийн гэж үү? Үгүй; тэд Бурханы гэрийн янз бүрийн ажлын төслүүдийн өргөжин тэлэх байдлаас шалтгаалан Бурханы гэр болон Христэд хандах хандлагаа хэзээ ч, хаана ч өөрчилдөг. Хэрвээ тэд хүн төрөлхтний дунд, ялангуяа Өрнөдөд аль нэг үндэстний хүмүүс: “Эдгээр үг үнэхээр Бурханы үг байна, үнэхээр эрх мэдэлтэй юм! Бурханы үгээс бид Бурханы мөн чанарыг харж байна, энэ эгэл жирийн хүн бол Бурхан мөн бөгөөд энэ зам бол үнэн зам гэдэгт бид итгэлтэй байна” гэж хэлэхийг сонсвол антихристүүд: “Ашгүй дээ, би яваагүй нь яамай; энэ үнэхээр үнэн зам байна! Хар л даа, өрнөдийнхөн хүртэл бие махбодтой болсон бурхан хаана байгааг хэлж байна шүү дээ. Би түүний үгийг илүү их сонсох хэрэгтэй, би яаравчлан номлол сонсох хэрэгтэй байна!” хэмээн зүрх сэтгэлдээ нууцхан баярладаг. Энэ мөчид антихристүүдэд Бурханы дуу хоолой маш сайхан, сэтгэлийг нь ариусгам санагдаж, үүнийг нандигнах ёстой гэж боддог. Гэвч Бурханы гэр хилийн чанадад болон хүн төрөлхтний дунд ажлаа түгээн дэлгэрүүлэхдээ хааяа зарим нэг саад бэрхшээлтэй тулгарах юм уу гаднын хүчин Бурханы гэрийн ажлыг үймүүлж, нөлөөлж, хөндлөнгөөс оролцож, тэр ч байтугай Бурханы гэр зарим нэг бэрхшээлтэй тулгарах үед антихристүүдийн зүрх сэтгэл дахин үймэрч: “Бие махбодтой болсон бурхан хаана байна вэ? Тэр үг хэлж байна уу? Энэ асуудлыг хэрхэн зохицуулж байна вэ? Бурхан аливааг зөв болгодог уу? Бурханы сонгосон хүмүүс айж сүрдсэн үү? Бурханы гэрээс явсан хүн байна уу? Гадаад ертөнцөөс бурханы гэрийн төлөө дуугарч, хөдөлж, эсвэл өмгөөлж хамгаалах алдартай юм уу дээд тушаалын хүн байна уу? Байхгүй гэж би сонссон. Тэгвэл одоо яах ёстой вэ? Бурханы чуулган сүйрч байгаа юм биш биз? Би амжиж зугтах хэрэгтэй юү?” гэдэг. Ингэж үймрэх нь их байна уу? Энэ мөчид Бурханы номлолыг дахин сонсохдоо тэд: “Тэдгээр хоосон үгсээ ярьж, сүржин дуугарахаа боль доо. Би одоо чамайг сонсохгүй, энэ ертөнц хэзээ мөдгүй бурханы гэрийг залгиж мэднэ; тэр үгс ямар хэрэгтэй юм бэ? Хүмүүсийг аварч чадах уу? Бурханы гэрийн нөлөө нүд ирмэхийн зуурт алга болж; хүмүүс нь тэгээд бүгд тарж бутарна” гэж боддог. Тэд Миний хэлэхийг сонсох дургүй болдог. Тэнд ямар нэгэн хүндлэл үлдсэн үү? Өрөвдөх сэтгэл байна уу? (Байхгүй.) Юу үлдсэн бэ? Зүгээр л харж, дооглох хүсэл л үлдсэн. Зарим хүн ар хударгаар муухай зүйл ярьж, хор хөнөөлтэй үг хэлж, Бурханы гэрийн зовлон гамшгийг бах тав болгон: “Гай зовлон ирэх гэж байна гэж би бодож байна, би чамайг бат зогсож чадна гэж бодохгүй байна. Тэдгээр үнэн хэрэгтэй юу? Чиний үгс үр дүнтэй юү? Одоо яах вэ? Гай зовлон ирлээ, тийм биз дээ?” гэдэг. Тэдний чөтгөрлөг тал нь гарч ирдэг. Антихристүүдийн хийдэг бүхэн диаволуудын л хийх зүйл биш гэж үү? Тэдэнд хүний хамгийн наад захын ёс суртахуун ч байдаггүй; тэд туйлын хорон муу бөгөөд ачийг умартан тэрсэлдэг! Тэд Бурханы гэрээс хооллож, Бурханы үгийн хангалтыг эдэлж, Бурханы хамгаалалт, нигүүлслийг эдэлдэг хэрнээ гай зовлон ирэх шинж тэмдэг илрэнгүүт гаднынхантай нийлж, Бурханы гэрийн ашиг сонирхлоос урваж, зовлон гамшгийг нь бах тав болгодог. Тэд диавол биш юм бол өөр юу байх билээ? Тэд бол жинхэнэ диаволууд! Бурханы гэр хүчээ авч байгааг харах үедээ тэд бие махбодтой болсон Бурханы өмнө яг л Бурханыг дагагчид мэт “сөхрөн” унадаг. Гэвч Бурханы гэр Сатанд бүслэгдэж, яллагдаж байгааг харах үедээ тэд Бурханы өмнө мөргөж сөгдөхөө больдог. Харин ч тэд хэний ч өмнө сөгдөхөөргүй нэр төртэй гэж өөрсдийгөө бодон бардам, ихэмсгээр зогсож, чамайг дооглохыг тэсэн ядан хүлээдэг. Тэд чамтай ярих үедээ дууныхаа өнгө, хүчийг ч бас нэмдэг; тэд албархаг байдлаар ярьж, хэвийн бус авирлан, чөтгөрлөг араншин нь ил гарч, маш хурдан өөрчлөгддөг. Надад хэл дээ, энэ хүмүүс хэзээ нэгэн цагт Бурханаас эмээх үү? (Хэзээ ч үгүй.) Яг зөв, энэ бол маш үнэн үг. Энэ хүмүүс бол Сатаны төрлийнхөн; тэд үнэнийг хүлээн авдаггүй учраас хэзээ ч Бурханаас эмээхгүй—тэд Сатаных. Энэ бол Сатаны антихристүүдийн сатанлаг уг чанар-мөн чанар, үзэшгүй дүр төрх юм. Тэд Бурханы гэрийг дооглоход үргэлж бэлэн байж, бие махбодтой болсон Бурханыг тохуурхахыг үргэлж эрэлхийлж, Христийг болон Бурханы мөн чанарыг үгүйсгэх материалыг байнга бэлдэж, цуглуулж байдаг бөгөөд гаднынхантай нийлж, Бурханы гэрийн ашиг сонирхлоос урвахад үргэлж бэлэн байдаг. Бурханы гэр илүү их төвөг бэрхшээлтэй тулгарах тусам антихристүүд илүү их баярлаж, хөөрдөг. Ах эгч нар үүргээ хэвийн гүйцэтгэж, Бурханы гэрийн ажлын бүх зүйл дэг журамтай байх үед тэд тавгүйрхэж, сэтгэл дундуур болж, Бурханы гэрт даруй төвөг бэрхшээл тулгараасай, Бурханы гэрийн ажил саадгүй урагшлахгүй, бүтэлгүйтэл, саад тотгортой тулгараасай гэж хүсдэг. Товчхондоо, хэрвээ Бурханы гэрт бүх зүйл сайн сайхан байж, ах эгч нар үүргээ хэвийн гүйцэтгэж, үнэн-зарчмын дагуу үйлдэж чадвал антихристүүдийн зүрх сэтгэлд ямар ч баяр баясгалан байдаггүй. Ах эгч нар Бурханы үгийг сонсож, Түүний үгийн дагуу хэрэгжүүлж, Бурханыг, Христийг агуу гэж дээдэлж, Христийг гэрчилж, өргөмжилж чадах үед энэ нь антихристүүдийн хувьд хамгийн тэсвэрлэшгүй үе, тэдний хамгийн их шүүгдэж, тарчилдаг үе юм.

Антихристүүд Бурханы гэрт янз бүрийн мэдээ сурагладаг. Хэрвээ тэд Бурханы гэрийн сайн мэдээний ажлыг түгээн дэлгэрүүлэх явц хэр урагштай байгаа, Бурханы гэрийн янз бүрийн мэргэжлийн ажил хэрхэн явагдаж байгаа, саадгүй явагдаж байгаа эсэх, хилийн чанад дахь хүмүүсийн тоо нэмэгдэж байгаа эсэх, чуулганы цар хүрээ тэлж байгаа эсэх, өөр өөр улс оронд чуулган байгуулагдсан эсэхийг удаан хугацаанд олж мэдэж чадахгүй, эсвэл нэрд гарч байгаа хүмүүс юм уу нийгэмд нэр хүндтэй хүмүүс Бурханы гэрт илүү олноор орж ирж байгааг дуулахгүй бол бие махбодтой болсон Бурханд итгэх нь уйтгартай, сонирхолгүй гэж боддог. Тэд бие махбодтой болсон Бурханыг анхаарахаа больж, бүр илүү хөл хөдөлгөөнтэй юм уу нөлөө бүхий бусад шашны урсгалд нэгдэх талаар боддог. Гэвч хэрвээ тэд Бурханы гэрийн талаар сайн мэдээ, тухайлбал ах эгч нарын гэрчлэлийн видео зарим хүний эрхийн байгууллагын сонирхлыг татаж, ихээхэн анхааралд өртсөн гэх мэт мэдээ хааяа дуулбал зүрх сэтгэл нь аз жаргал, итгэл найдвар, хөөр баяраар дүүрдэг. Жишээ нь, хэрвээ Бурханы гэр нэр хүндтэй бүлгийн анхааралд өртөх юм уу хэвлэлийн мэдээнд нь орвол тэд бүр ч их баярлаж, хөөрөн: “Энэ эгэл жирийн хүн огтхон ч энгийн биш бололтой; тэр ямар нэгэн агуу зүйл бүтээх нь ээ!” гэцгээдэг. Хэрвээ аз болоход чуулганы нэрийг ямар нэгэн алдартай хүн, тэр ч байтугай удирдагч хүн дурдвал антихристүүд бүр ч их догдолж: “Энэ насандаа би хамгийн том, хамгийн зөв сонголт хийсэн нь төгс хүчит бурханыг дагасан явдал байж. Одооноос эхлэн би төгс хүчит бурханыг хэзээ ч орхихгүй, түүнд бурхан мэт хандаж, зүрх сэтгэлдээ түүнийг дээдлэхээр шийдлээ, учир нь энэ бурханыг тэр удирдагч хүндэлж байна. Хэрвээ тэр түүнийг хүндэлж байгаа юм бол би ч бас түүнийг хүндлэх ёстой. Удирдагчид энэ бурханыг нэрлэн, хүлээн зөвшөөрсөн байхад түүнд итгэж, түүнийг дагахад харамсах зүйл юу байх билээ? Би түүнийг бүр ч тууштай дагах ёстой биш гэж үү? Одооноос эхлэн би төгс хүчит бурханы чуулганыг орхих тухай бодлыг хэзээ ч тээхгүй гэж хатуу шийдлээ. Би гүйцэтгэл сайтай байж, илүү их зовлон туулж, илүү их төлөөс төлж, ямар нэгэн зүйл хийхдээ ах эгч нартай илүү их зөвлөлдөж, чуулганы хэлсэн бүхнийг дагах ёстой. Магадгүй ирээдүйд чуулган өргөжиж, илүү их нэр хүндтэй болох үед би өндөр албан тушаалд очиж, онцгойрч магадгүй юм!” гэцгээдэг. Үүнийг бодоод тэд зүрх сэтгэлдээ баярлаж: “Би ямар сайн, ямар зөв сонголт хийгээ вэ! Би ямар ухаантай юм бэ! Би өмнө нь бүр явах тухай ч бодож байсан—тэр үед би ямар тэнэг, мунхаг байж вэ! Би залуу, гэнэн томоогүй байсан болохоор буруу сонголт, дүгнэлт хийх гээд байдаг байж. Одоо нас бие гүйцэж, илүү тогтвортой болж, хэрхэн нуугдахаа мэддэг болсон болохоор эцэст нь би найдвар олж харлаа. Ашгүй би яваагүй, тэр цуу ярианд итгээгүй, тэдгээрт төөрөлдөж, ганхаагүй нь яамай. Тэр үнэхээр аюултай байсан шүү! Би цаашид илүү болгоомжтой байх хэрэгтэй. Энэ хүн ер бусын бололтой, би түүнд сайн хандах ёстой!” гэцгээдэг. Ийнхүү хөөрч, сэтгэл хөдлөлдөө автах үедээ тэд өргөл болгож зарим нэг эрүүл мэндийн бүтээгдэхүүн, сайхан зүйлс худалдаж аваад, дээр нь: “Хайрт Бурхандаа дараах зүйлсийн хамт зориулав” гэж бичдэг. Хамгийн доор нь тэд: “Тусгайлан өргөн барив, хүндэтгэн өргөсөн: Тэр, тэдэн оны, тэдэн сарын, тэдний өдөр” гэж гарын үсэг зурдаг. Энэ бол онцгой бөгөөд үнэ цэнтэй бэлэг байсан ч үүний ард нэгэн түүх, далд сэдэл бий. Үүнийг сонсоод та нар: “Тэгэхээр хүмүүсийн Бурханд өргөдөг өргөлийг Та ингэж ойлгодог байх нь ээ?” гэхгүй гэж үү? Би үүнийг ингэж ойлгодогтоо биш, бүх хүн ингэж авирладаггүй, бас бүх өргөл ийм сэдэлтэй байдаггүй. Гэвч зарим хүний эд зүйл өргөх үйлдэлд үнэхээр ийм санаархал, ийм нөхцөл байдал нөлөөлж, ийм сэдэлтэй байдаг гэдгийг үгүйсгэх аргагүй. Энэ нь бодитой үзэл бодол мөн үү? (Мөн.)

Антихристүүд оюун санаандаа бүхнийг тооцоолохдоо юун түрүүнд хувийн ашиг сонирхлоо бодолцдог. Тэд аминч, жигшүүртэй бөгөөд бүх зүйл дээр өөрсдийн гэсэн тооцоотой байдаг. Бурханы гэрийн янз бүрийн ажлын явцын тухайд, үнэнийг эрэлхийлдэг ихэнх хүн, түүнчлэн жирийн итгэгчдийн олонх нь ийм хэрэг явдлыг мэдэхийг юм уу сураглахыг хүсдэггүй, учир нь эдгээр ерөнхий хэрэг явдлын талаар мэдэх нь үнэнийг эрэлхийлэхтэй ямар ч хамаагүй юм. Тэдгээрийг мэдэх нь ямар ч ашиггүй; энэ нь чамд амь юм уу үнэн байгаа гэсэн үг биш, эдгээрийг мэдэхгүй байх нь чи биеийн хэмжээ багатай гэсэн үг ч биш. Эдгээр асуудал үнэнтэй ямар ч хамаагүй, үнэнийг ойлгох юм уу Бурханаас эмээдэг болоход яагаад ч тусалдаггүй. Энэ бол эрүүл ухаантай хүмүүсийн хүрч чадах түвшин юм. Гэвч антихристүүд эдгээр асуудалтай тууштай зууралдсаар, тэдгээрийг хамгийн дээд үнэн мэт үздэг. Тэд эдгээр асуудлын талаар сураглаж, мэдээлэл цуглуулдаг. Эдгээр асуудлын талаар мэдээлэл цуглуулсныхаа дараа тэд үүнийгээ зөвхөн өөртөө хадгалдаггүй; харин ах эгч бүр эдгээр зүйлийг сонирхдог гэж бодон хаа сайгүй тараадаг боловч үнэн хэрэгтээ олон хүн үүнийг сонирхдоггүй. Би Өөрөө эдгээр асуудлын талаар ховорхон сурагладаг. Хэрвээ Би холбогдох хүнтэй таарвал энэ талаар ярилцаж магадгүй ч хүмүүсийг зориуд хайж олж сурагладаггүй. Би ганцхан тохиолдолд л сурагладаг: тэр нь зарим ажлыг хэрхэн хийх ёстой, та нарын ажлын явц ямар байгаа, ямар нэгэн асуудал юм уу анзаараагүй үлдсэн зүйл байгаа эсэх талаар байдаг. Зөвхөн энэ тохиолдолд л Би сурагладаг, харин үүнээс бусад үед сониуч зандаа хөтлөгдөх юм уу санаа тавьсандаа хэзээ ч сурагладаггүй. Миний сураглах нь зөвхөн ажилтай л холбоотой байдаг болохоос мэдээллийн эх сурвалж юм уу сониуч зантай холбоогүй. Үнэнийг хайрладаггүй антихристүүд эдгээр асуудлыг ухаж төнхөх дуртай байдаг бөгөөд ингэхдээ тодорхой зорилготой байдаг. Тэд гадаад нөхцөл байдал, орчин, тэр дундаа янз бүрийн цаг үе дэх, мөн янз бүрийн шашны урсгал, арьс үндэстэн, үндэстэн ястнуудын дундах чуулганы нөхцөл байдлыг ашиглан Бурханы ажлын зөв, бурууг шүүж, тэр ч бүү хэл Христ Бурхан мөн эсэхийг шүүдэг. Тэд ямар төрлийн амьтад вэ? Тэд Бурханд итгэж байна уу? Тэд бол үл итгэгчид гэдэг нь тодорхой байна. Чи хэчнээн их үнэн нөхөрлөсөн ч тэд сонсож, ойлгож чаддаггүй. Гэвч тэд чуулганы талаарх гаднын үнэлгээ, мөн янз бүрийн улс орон дахь чуулганы байр суурь, нөхцөл байдлын талаар маш нарийн сурагладаг, үл итгэгчдээс бараг ялгагддаггүй. Эдгээр нь далд санаархалтай үл итгэгчдийн илрэл юм. Та нарын эргэн тойронд ийм хүмүүс байна уу? Та нар анзаараагүй байж магадгүй. Бид цуглаж, антихристүүдийн янз бүрийн мөн чанарыг ил болгох бүрд энэ хүмүүсийн нэг хэсэг нь яллагддаг. Ил болмогцоо тэдний үнэн нүүр царай нь алга болж, тэд царайгаа харуулж зүрхэлдэггүй. Ялангуяа энэхүү нөхөрлөлийн дараа зарим хүн дахиж сураглаж зүрхлэхгүй. Гэвч тэд шууд асууж зүрхлэхгүй болсон ч ар хударгаар хов жив цуглуулсаар байдаг. Тэд ах эгч нарын дунд асуухаа больдог ч нууцаар цахим сүлжээгээр сурагладаг. Үүнээс гадна, тэд шүтлэггүй хүмүүс, шашны урсгалууд болон Өрнөдийн орнууд манай чуулганы талаар юу гэж бодож, юу хэлж байгааг олж мэдэхийн тулд бараг л галзуурсан мэт хамаг байдгаараа хичээдэг. Энэ нь бага зэрэг солиорсон хэрэг биш гэж үү? Тэд донтож, өөрсдийгөө хянаж чаддаггүй. Үнэнийг хайрладаггүй, үнэнийг зэвүүцдэг хүмүүстэй учир зүйгээ ололцохын аргагүй байдаг.

Антихристүүд чуулганы нөхцөл байдал болон Бурханы ажлын түгээн дэлгэрүүлэлтэд үндэслэн чуулганд болон бие махбодтой болсон Бурханы махбодод хэрхэн ханддагийг сая бид ил болголоо. Энэ бол антихристүүд Христэд хэрхэн хандах нь тэдний сэтгэл санаанаас шалтгаалдгийн нэг тал юм. Миний ярьсан эдгээр зүйл чуулганд гарж байна уу? Эдгээр нь ноцтой асуудал мөн үү? Дурдах хэрэгтэй юү? (Тийм.) Эдгээр хэрэг явдлын талаар нөхөрлөхийн үнэ цэн нь юунд байна вэ? Үүнийг сонссоны дараа зарим хүн эдгээр асуудлын талаар дахиж сураглаж зүрхлэхгүй, чуулганы нөхцөл байдал, орчин нөхцөлийн талаар дахиж сонирхож зүрхлэхгүй болно гэсэн үг үү? Ердөө ийм л үнэ цэнтэй гэж үү? (Үгүй.) Тэгвэл эдгээр зүйлийг ил болгохын үнэ цэн нь юунд байна вэ? Үүнээс хүмүүсийн ойлгох ёстой үнэн юу вэ? Хэрвээ та нар одоохондоо бодож амжаагүй байгаа бол хэлэхгүй байж болно. Би сүүлд нь та нартай энэ талаар нөхөрлөнө. Эдгээр асуудал та нараас хэтэрхий хол учраас та нар тэр даруйд нь тодорхой илэрхийлэхэд хэцүү байж магадгүй. Та нар бодлоо цэгцэлж, хэлэх үгээ нягтлах хэрэгтэй; хаанаас нь эхэлж ярихаа мэдэхгүй, эсвэл тодорхой илэрхийлж чадахгүй байж магадгүй. Хүмүүсийн ойлгодог зүйл хэтэрхий бага, маш хөөрхийлөлтэй. Аливаа хэргийн мөн чанар, учир шалтгааныг тодорхой тайлбарлаж чадахгүй байх нь аливааг нэвт харж чаддаггүйн шинж юм.

Хүмүүс тэнгэр дэх Бурханд итгэж, Бурханы төлөө өөрсдийгөө зарлагадан, үүргээ гүйцэтгэх үед чуулган, Бурханы гэр болон Бурхан нь хүмүүсийн хувьд үндсэндээ нэг л ойлголт байдаг гэж хэлж болно. Чуулганд үүргээ гүйцэтгэх нь Бурханы төлөө өөрийгөө зарлагадаж буй хэрэг; Бурханы гэрийн төлөө аливааг хийх нь чуулганы төлөө аливааг хийхтэй адил, мөн Бурханд үнэнч байж, Бурханы даалгаврыг хүлээн авч байгаа хэрэг гэж үздэг. Эдгээрийг хооронд нь адил утгаар ярьж болох бөгөөд нэг ойлголт гэж үздэг. Гэвч Бурхан бие махбодтой болж, эгэл жирийн хүн болон гарч ирэх үед ихэнх хүний хувьд чуулган, Бурханы гэр, Бурханыг (өөрөөр хэлбэл Христийг) ялгаж салгахад амархан болдог. Хүмүүс: “Чуулганы төлөө аливааг хийх нь Бурханы гэрийн төлөө, Бурханы төлөө аливааг хийхтэй адил; Бурханы гэрийн төлөө аливааг хийх нь үүргээ гүйцэтгэж буй хэрэг. Харин Христийн төлөө аливааг хийх тухайд бол хэлэхэд хэцүү юм. Энэ нь хүнд үйлчилж байна гэсэн үг биш үү? Яагаад ч юм хүний төлөө ажиллаж байгаа юм шиг санагдаж байна” гэж боддог. Олон хүний зүрх сэтгэлийн гүнд энэ гурвыг тодорхой ялгаж салгах, мөн хооронд нь холбож ойлгоход хэцүү байдаг. Ихэнх хүний хувьд Бурханы гэрт үүргээ гүйцэтгэх үедээ хэний төлөө үүргээ гүйцэтгэж байгаа талаарх үндсэн ойлголт нь ийм байдаг: Тэд чуулганд үүргээ гүйцэтгэхдээ чуулган гэх бодит зүйл, энэхүү нэршлийн төлөө үүргээ гүйцэтгэж байдаг. Тэгвэл чуулганы дээд удирдлага гэгч нь хэн бэ? Мэдээж хэрэг тэнгэр дэх Бурхан бөгөөд энэ бол хүн бүрийн оюун санаанд эргэлзээгүй зүйл юм. Ихэнх хүн Бурханы гэрийн төлөө аливааг хийхийг ах эгч гэх нэршил, бүлэг ах эгчид үйлчлэх явдал гэж ойлгодог бөгөөд үүнийг гарцаагүй үүргээ гүйцэтгэх ангилалд оруулж болно; энэ нь үүргээ гүйцэтгэж буй хэрэг бөгөөд мэдээж бас Бурханд чиглэдэг. Тиймээс хүмүүсийн бодлоор чуулган, ах эгч нар болон Бурханы гэрийг адилтгаж болох бөгөөд бүгд тэнгэр дэх тодорхойгүй Бурханд чиглэдэг. Энэ нь юу гэсэн үг вэ? Ихэнх хүний хувьд, Бурханы гэрт үүргээ гүйцэтгэж байна уу, эсвэл ажил хэрэг удирдаж байна уу гэдгээс үл хамааран тэд үүнийгээ биет бус байгууллага болох чуулган, гарт баригдах бүлэг ах эгч, ялангуяа тэнгэр дэх тодорхойгүй, үл үзэгдэх Бурханы төлөө хийдэг—тэд энэ гурвын төлөө л үүргээ гүйцэтгэдэг. Бие махбодтой болсон Бурханы тухайд бол, хүмүүс Түүнийг чуулганы нэг гишүүн, эсвэл ах эгч нарын дундах хамгийн дээд удирдагч гэж үзэж болох бөгөөд мэдээж зарим нь Христийг Бурханы гэрийн төлөөлөгч юм уу төлөөлөн яригч гэж ойлгодог. Тиймээс олон хүний хувьд, чуулганд хэний төлөө үүргээ гүйцэтгэж байгаа тухай ойлголт нь маш бүрхэг байдаг. Жишээлбэл, хэрвээ хүнээс ах эгч нарын төлөө ямар нэг зүйл хийх юм уу үйлчилгээ үзүүлэхийг хүсвэл тэд үүнийг хийх нь туйлын зөв зүйтэй хэрэг гэж боддог. Эсвэл түүнээс чуулган юм уу Бурханы гэрийн төлөө ямар нэг зүйл хийхийг хүсвэл тэд үүнийг гарцаагүй хийх ёстой үүрэг хэмээн үзэж, баяртайгаар хийдэг. Гэвч бие махбодтой болсон Христ тэдэнд үүнтэй төстэй ажил хариуцуулах юм уу даалгавал тэдний урам хугарч: “Хүний төлөө ажил хийх ээ? Би хүнд үйлчлэхийн тулд бурханд итгэхээр ирээгүй; би үүргээ гүйцэтгэхээр ирсэн. Би хэн нэгэнд үйлчлэх гэж, хэн нэгний төлөө үйлчилж, үйлчлэл үзүүлэх гэж энд байгаа юм биш!” гэж санагддаг. Чуулганд үүргээ гүйцэтгэж буй олон хүн бий. Хэрвээ чи чуулганы төлөө, Бурханы гэр юм уу ах эгч нарын төлөө ямар нэг зүйл хийхийг тэднээс хүсвэл үүнийг хийх баттай үндэслэлтэй гэж тэдэнд санагдаж, энэхүү даалгаврыг баяр хөөртэйгөөр хүлээн авдаг. Ямар үндэслэл вэ? “Би үүнийг бурханаас хүлээн авч байна; энэ бол миний үүрэг, миний хариуцлага.” Гэвч бие махбодтой болсон Бурхан тэднээс ямар нэг зүйл хийхийг хүсэх үед тэдний “үүнийг бурханаас хүлээн авна” гэх онолын үндэслэл нь алга болж, тэд дурамжхан, сэтгэл дундуур болж, үүнийг хийх хүсэлгүй болдог. Тэд: “Хэрвээ энэ нь чуулганы төлөө бол яах вэ, учир нь би чуулганы төлөө ажилладаг хүн; хэрвээ энэ нь ах эгч нарын төлөө бол бас л болох юм, учир нь тэд бүгд бурханы гэрт, бурханд харьяалагддаг; хэрвээ энэ нь бурханы гэрийн төлөө бол ‘бурханы гэр’ гэдэг нэр маш ариун, сүрлэг, эрхэмсэг учраас бурханы гэрийн төлөө аливааг хийх нь бүрэн зөвтгөхүйц бөгөөд алдар хүнд, нэр төр авчирна. Харин чам шиг өчүүхэн хүний төлөө ямар нэг зүйл хийх нь юу юм бэ? Энэ нь үүргээ гүйцэтгэж байгаа хэрэг үү? Энэ нь зөв зүйтэй, зохистой санагдахгүй байна. Энэ нь үүргээ гүйцэтгэж буй хэрэг биш, ажил ч биш. Би үүнд хэрхэн хандах ёстой вэ?” гэж боддог. Тэд ацан шалаанд орж, үүнийг хэрхэн зохицуулахаа мэддэггүй. Тэд: “Энэ нь ажил биш, үүргээ гүйцэтгэж буй хэрэг ч биш, мөн ах эгч нарт ашиг тус хүргэж байгаа хэрэг яавч биш. Хэрвээ чи өөрийнхөө төлөө үүнийг хийхийг надаас хүсэж байгаа бол яах вэ, би зүгээр л хийчихье, гэхдээ би үүнд баяртай, сэтгэл хангалуун байхгүй. Энэ нь зөв зүйтэй, зохистой санагдахгүй байна! Чиний төлөө хийсэн зүйлийг минь хэн санаж, хэн мэдэх юм бэ? Ингэснээрээ хэн нэгний тааллыг олж чадах уу? Надад ямар нэгэн шагнал авчрах уу? Үүнийг үүргээ гүйцэтгэсэн гэж тооцох уу? Би үүнийг үнэн-зарчмын дагуу хийх ёстой юу?” хэмээн эргэцүүлдэг. Тэд зүрх сэтгэлдээ дургүйлхэж, энэ нь тээртэй, илүүц зүйл мэт, яг л хүлээж авах ёсгүй даалгавар хүлээж авсан мэт санагддаг. Тэд төвөгшөөж, дурамжхан хийж, ингэхдээ ямар нэгэн ашиг тус хүртэнэ гэж найдсаар, тэр ч байтугай “Би үүнийг хийхийг хүсэхгүй байна” гэж амаараа илэрхийлж, туйлын дурамжхан байгаагаа харуулдаг. Хэрвээ чи үүнийг хийхийг хүсэхгүй байвал хийх хэрэггүй гэж Би хэлдэг. Миний төлөө хувийн ажил хийгээдэх гэж Би хэнийг ч албаддаггүй. Хэрвээ чи хийхийг хүсвэл хий; үгүй бол Би өөр хүн олно. Хүсэж байгаа хүнээс нь Би гуйна. Энэ энгийн биш гэж үү? Бурханы гэрт дагадаг маш олон хүн байхад сэтгэлд нийцэх, ажил хийх хүсэлтэй хүн олох амархан. Би тийм хүн олж чадна. Заавал чамайг сонгох шаардлагагүй; энэ маш амархан! Бурханы гэрээс найдвартай, заль мэхгүй, ажил хэрэг зохицуулах чадвартай хүн олох хэцүү юү? (Үгүй.) Хэдийгээр Би хэн нэгэнтэй хувиараа онцгой дотно юм уу сайн харилцаа тогтоогоогүй, мөн хэнтэй ч хувиараа нөхөрлөөгүй, гүн гүнзгий сэтгэлийн холбоотой болоогүй ч энэ гучин жилийн хугацаанд Төгс Хүчит Бурханы Чуулганы хүн бүрийн идэж, ууж, сонссон зүйл нь бүгд Миний үг байсан. Энэ хүмүүс мөн чанартаа ч тэр, зүрх сэтгэлийнхээ гүнд ч тэр, өнгөн дээрээ ч, үг хэлээрээ ч Надад итгэж, Намайг дагадаг. Хэдийгээр Би хэнд ч шууд онцгой ашиг тус юм уу амлалт өгөөгүй, хэнийг ч шууд магтаж, дэвшүүлээгүй боловч эхнээс нь авхуулаад өнөөг хүртэл Намайг дагасан хүн бүр Бурханы үгийг хангалттай их идэж, уусан. Миний хэлсэн зүйлсээр дамжуулан энэ хүмүүс зарим үнэнийг ойлгосон ч бай, эсвэл биеэ зөв авч явах хоосон сургаалийг ойлгосон ч бай, бүгд нэлээд их зүйл олж аваагүй гэж үү? (Тийм.) Энэ өнцгөөс харвал, Би та нарт ямар ч өргүй байх ёстой биз дээ? Би үүнийг хэлэх ёсгүй ч өнөөдөр энд дурдах хэрэгтэй байна. Харин та нар Надад өртэй байх ёстой биш үү? (Тийм.) Тиймээс, хэрвээ Би та нарын хэн нэгнээс ямар нэг зүйл хийхийг биечлэн хүсвэл та нар дургүйлхэх ёсгүй биз дээ? (Бид хүсэж байна.) Ямар ч өнцгөөс харсан, Би та нараас ямар нэг зүйл хийхийг хүсэх үедээ та нарыг аргадаж, тал засах, эсвэл та нарт чихэнд чимэгтэй үг хэлж, амлалт өгөх ёстой юу? (Үгүй.) Гэвч зарим хүн дургүйлхэж: “Чиний төлөө ямар нэг зүйл хийх яагаад ийм урамгүй байдаг юм бэ? Ямар ч ашиг тусгүйгээр үл барам, бас ядаргаатай, төвөгтэй юм!” гэж хэлдэг. Үүнийг сонсоод та нарт ямар санагдаж байна вэ? (Эгдүүцэж байна.) Хэрвээ ертөнцийн нүдэнд гавьтай харагддаггүй эгэл жирийн нэгэн дээр өндөр албан тушаалтан зочилж очоод, нэг ажил даалгавал тэр хүн түүнд бүх талаар бялдуучлахыг хичээж, хөл газар хүрэхгүй баярлаж, нэр төрийн хэрэг гэж үзэж магадгүй, тэрхүү жижигхэн зүйлийг насан туршдаа хэзээ ч мартахгүй. Хэрвээ хүмүүс байр суурьтай хүнд ингэж хандаж чаддаг юм бол яагаад Христэд ингэж хандаж чаддаггүй юм бэ? Яагаад тэдний хувьд ингэх боломжгүй байдаг вэ? Яагаад тэр вэ? (Учир нь хүмүүс угаас Бурханд дайсагнадаг.) Зөв; энэ нь зөвхөн үүнийг л баталж байна. Хүмүүс өндөр байр суурьтай Сатантай нийцтэй байж чаддаг ч зүрх сэтгэлийнхээ угаас Христийг басамжилж, Түүнийг эсэргүүцэж, голж, үгүйсгэж, орхидог. Хэрвээ тэднээс диаволд бөхийж, мөргөхийг шаардвал тэд баяртайгаар өвдөг сөхрөн мөлхөх ч, өөрсдөд нь маш их зүйл өгсөн энэ эгэл жирийн хүн Христийн тухайд бол, тэд Бурхантай эн тэнцүү зогсоод ярилцах юм уу харилцахыг ч хүсдэггүй. Эдгээр нь ямар гээч амьтад вэ? Тэд бол диаволууд, тэд хүн биш. Дараа нь Би өөр хүнээс тэр ажлыг зохицуулахыг хүсэхэд тэр хүн дажгүй байсан. Энэ тухай хэл дуулгасан хүн: “Энэ удаад ажлыг зохицуулж байгаа хүн үнэхээр баяртай байгаа, тэр Бурханы төлөө ямар нэг зүйл хийхийг маш их хүсэж байна” гэж хэлсэн. Би: “За яах вэ, тэр хүсэж байвал сайн л байна. Гэхдээ ийм жижигхэн зүйл хийх нь тийм сүртэй хэрэг үү? Энэ бол байх л ёстой зүйл, үүнийг зарлах гэж хэл дуулгах ямар ч шаардлагагүй” гэж хэлсэн. Энэ дуулгасан үгийн талаар та нар юу гэж бодож байна вэ? Үүнийг сонсоод та нарт ямар санагдаж байна вэ? Энэ нь та нарын сэтгэлийг хөргөж байна уу? (Хөргөж байна.) Яагаад энэ нь сэтгэл хөргөж байна вэ? (Энэ бол хүмүүсийн хийх ёстой зүйл, гэвч тэд Бурханы төлөө ямар нэг зүйл хийх нь Бурханд маш их тус хүргэж байгаа мэт Бурханы өмнө ая тал олохыг хичээж байна.) Тэгвэл үүнийг хэлсэн хүн ямар төрлийн хүн бэ? Түүний зан араншин ямар вэ? (Тэр дорд зан араншинтай, мөс чанаргүй.) Энэ бол хүн чанаргүй хэрэг юм.

Зарим хүний хувьд Бурханы нигүүлсэл, ерөөл, Бурхан хүнийг хангадаг тухай сонсмогцоо зүрх сэтгэл нь гүнээ хөдөлж: “Бурхан хүнийг маш их хайрладаг!” хэмээн Бурханд тасралтгүй талархдаг. Тэд маш их догдолдог! Эдгээр сэдвийг дурдах бүрд энэ хүмүүсийн нүд нулимсаар дүүрч, зүрх сэтгэл нь догдлон, Бурханы төлөө өөрсдийгөө хичээнгүйлэн зарлагадахаар шийддэг. Гэвч нүдэнд харагдаж, гарт баригдах бие махбодтой болсон энэ Бурханы төлөө ямар нэг өчүүхэн зүйл хийхийг тэднээс хүсэхэд тэдэнд туйлын их доромжлуулсан мэт санагдаж, дурамжхан байж, дургүйлхдэг. Энд юу болоод байна вэ? (Тэд бие махбодтой болсон Бурханд биш, тодорхойгүй Бурханд итгэдэг. Тэд тэнгэр дэх тодорхойгүй Бурханыг сүрлэг гэж үздэг ч бие махбодтой болсон Бурханыг өчүүхэн гэж үздэг.) Зарим хүн ах эгч нарынхаа гутлыг цэвэрлэж, оймсыг нь угааж, бүр хувцсыг нь ч угааж өгөхөд дуртайяа бэлэн байдаг ч Христийн төлөө ямар нэг өчүүхэн зүйл хийхийг хүсэхэд дургүйлхдэг гэж Би сонссон. Бусад нь үүнийг хараад тэвчиж чадалгүй “Энэ хүн чинь яачихаа вэ? Тэр Христийн төлөө гэхээсээ илүүах эгч нарын төлөө юм хийхийг илүүд үзэх юм. Энэ ямар гээчийн хүн бэ?” гэж хэлдэг. Би зарим хүнд ажил даалгаж, Бурханы гэрийн зарчим, чуулганы дүрэм журмын дагуу үйлд гэхэд тэд үүнийг сонссоныхоо дараа нухацтай авч үздэггүй. Тэд “Та юу яриад байгаа юм бэ? Би ах эгч нараас асуух хэрэгтэй; би олонхынх нь ашиг тусын тулд ах эгч нарыг бодолцож үзэх хэрэгтэй байна” гэдэг. Жишээлбэл, Би зарим хүнд жимсний мод тарих үүрэг даалгаж, бас зах руу явж, энэ газарт ямар төрлийн жимсний мод тарихад тохиромжтойг судлах заавар өгсөн. Нэг талаар, энэ нь орон нутгийн уур амьсгал, хөрсөнд тохиромжтой байх ёстой, нөгөө талаар, бид нутгийн иргэд ямар жимсийг тэжээллэг чанар өндөртэй гэж үздэгийг судалж, тэдгээрийг сонгон зохих хэмжээгээр тарих ёстой. Намайг ярьж дууссаны дараа сонссон хүмүүс хэрхэн үйлдэх ёстой вэ? (Тэд Таны хүссэн зүйлийг даруй хэрэгжүүлэх ёстой.) Тэд үүнийг хэрхэн хэрэгжүүлэх ёстой вэ? (Тэд холбогдох мэдээллийг хайж, мэдлэгтэй хүмүүсээс асууж, зарим нарийн ширийн зүйлийг судлаад, дараа нь хэрэгжүүлэх ёстой.) Ингэж хэрэгжүүлэх нь орон нутгийн уур амьсгалыг бодолцож, мөн ямар жимс тэжээллэг болохыг шалгах гэсэн Миний зааврыг дагаж байгаа хэрэг юм. Тэгвэл Миний бодолцож үзсэн зүйлс цогц бөгөөд бодитой байсан гэж та нар бодож байна уу? Гэвч Миний үгийг сонссон хүмүүс үүнийг хэрхэн хэрэгжүүлсэн бэ? Тэд орон нутгийн чуулганы бүх ах эгч нараас санал асууж, хүн бүрээс ямар жимс идэх дуртайг нь асуугаад, дараа нь хүн бүрийн дуртай жимсийг тоо хэмжээ, харьцаагаар нь тарихаар тоог нь гаргасан. Тэд үүнийг ингэж л хэрэгжүүлсэн. Тэд ах эгч нарын саналыг асууж, энэ бүлэг, энэ нэршлийг зүрх сэтгэлдээ хамгийн дээд гэж үзсэн. Ах эгч нарт үйлчлэх нь тэдний үүргээ гүйцэтгэх зорилго, зорилт юм. Тэд ах эгч нарт үйлчлэх нь Бурханы гэрт үйлчилж байгаа хэрэг, Бурханы гэрт үйлчлэх нь ах эгч нарт үйлчилж байгаа хэрэг гэж үздэг. Хэрвээ ах эгч нар баяртай, сэтгэл хангалуун байвал Бурхан ч бас баяртай, сэтгэл хангалуун байна. Ах эгч нар бол Бурханы бүрэн төлөөлөгчид, үнэний бэлгэ тэмдэг, Бурханы төлөөлөн яригчид юм. Ах эгч нар эцсийн шийдвэрийг гаргадаг; тэд бол Бурханы гэрийн гол түшиг тулгуур. Тиймээс юу ч хийсэн бай, үүнийг ах эгч нар гэх нэршил болон бүлгээс салгах боломжгүй. Бурханы гэрт ямар нэг зүйл хийж байгаа, эсвэл үүргээ гүйцэтгэж буй хэний ч хувьд зөвхөн ах эгч нар л тэдний үйлчлэлийн зохих бай болдог. Тэд үүнийг ингэж хэрэгжүүлсэн; Миний юу хэлсэн нь хамаагүй байв. Миний заавар хэчнээн дэлгэрэнгүй байсан ч тэдний хувьд эдгээр нь зүгээр л хэрэггүй хоосон сургаал, уриа лоозон төдий байсан. Тэд ах эгч нарт санал бодлоо бүрэн илэрхийлэх боломж олгож, үг хэлэх, шийдвэр гаргах хангалттай эрх олгож, Бурханы гэрт ардчиллыг хэрэгжүүлэх нь хамгийн дээд үнэн гэж итгэж байсан. Намайг юу ч хэлсэн бай, тэд үүнийг ингэж л харсан: “Ч зүгээр л хий дэмий ярьж, хэлбэрдэж байна, тэгээд ч энэ цаашдаа ах эгч нарын хэрэг болохоос чинийх биш. Чи оролцохгүй байж болно! Бидний юу идэж, уух нь чамд ямар ч хамаагүй; зүгээр л мөнгөө гарга, тэгээд л болоо. Бидэнд идэж, уух зүйл байна, энэ бол хамгийн дээд үнэн. Бурханы гэрт үйлчлэх, ах эгч нарт үйлчлэх, ах эгч нарыг баярлуулах, тэдэнд хүний эрх, эрх чөлөөг бүрэн эдлэх боломж олгох, энэ бол хамгийн дээд үнэн.” Эдгээр нь ямар төрлийн хүмүүс вэ? Энэ бол антихристүүдийн хийх зүйл биш гэж үү? Антихристүүд үнэнийг зэвүүцдэгийн эхний илрэл бол тэд үнэнийг яллаж, үгүйсгэдэг; дараа нь тэд хэрэгжих боломжтой, үндэслэлтэй гэж үзсэн өөр багц онол, уриа лоозонгууд олж, үнэнийг ил тод зөрчиж, Христийг ил тод яллаж, голдог. Ийм жижигхэн хэрэг явдал дээр л антихристүүд илчлэгддэг. Тэд үнэнийг хүлээн авдаг хүмүүс мөн үү? (Үгүй.)

“Өө, ах эгч нар ямар их бухимдаж байгааг хар даа”; эсвэл “Өө, ах эгч нар ямар их баярлаж байгааг хар даа”; эсвэл “Өө, ах эгч нар ямар их цохилтод орж байгааг хар даа; тэд үнэхээр зовж байна” гэж зарим хүн хэлэхийг Би байнга сонсдог. Тэдний зүрх сэтгэлд ах эгч нар яагаад тийм өндөр байр суурь эзэлдэг юм бэ? Яагаад тэд ах эгч нарыг тийм их хайрладаг юм бэ? Тийм олон хүнийг хайрладаг юм чинь тэд маш сайхан сэтгэлтэй байж таараа даа? За яах вэ; Би нэг зүйл хэлье, чи Миний хэлснээр хий, за юу? Чи тийм олон хүнийг багтааж чадаж байгаа юм чинь ганц Намайг нэмэх нь асуудал биш биз дээ? Чи Намайг ч бас багтааж чадах ёстой биз дээ? Эсрэгээрээ, тэр Миний хэлсэн зүйлийг багтааж чаддаггүй, Намайг ч багтааж чаддаггүй. Тэр бүх ах эгч нарыг багтааж чаддаг, чуулган дахь хүн бүрийг багтааж чаддаг атлаа Христийг л багтааж чаддаггүй. Энэ ямар гээч амьтан бэ? Энэ хүн мөн үү? Ийм хүн Христийг дагагч байх эрхтэй гэж үү? (Үгүй.) Тэгвэл бид түүнийг хэрхэн тодорхойлох ёстой вэ? (Диавол, антихрист.) Тэд Бурханы гэр дэх ардчилсан сонгуулийн тухай ойлголтыг буруугаар ойлгож байгаа хэрэг биш үү? Бурханы гэрийн хэрэг явдалд ах эгч нарыг оролцуулж, санал бодлыг нь илэрхийлүүлж, тэднээр удирдагчдыг сонгуулж, огцруулж, тэднээр шийдвэр гаргуулдаг болохоор ах эгч нар Бурханы гэрт хамгийн дээд нь гэж тэд боддог хэрэг үү? Энэ нь Бурханы гэр дэх ардчилсан сонгуулийг буруугаар ойлгож байгаа хэрэг биш үү? Ардчилсан сонгуулийн зарчим юу вэ? Ах эгч нарт ардчилсан байдлаар санал өгөх боломж олгох нь тэд эцсийн шийдвэрийг гаргана гэсэн үг үү? Энэ нь хүмүүсийн завхарсан зан чанараар эцсийн шийдвэрийг гаргуулна гэсэн үг үү? Энэ нь диаволууд болон Сатануудаар эрх бариулна гэсэн үг үү? Үгүй, энэ нь төрөлх, завхарсан хүмүүс болох ах эгч нар өөрсдөө биш, харин ах эгч нарын зүрх сэтгэлдээ ойлгосон үнэнээр эрх бариулна гэсэн үг юм. Энэ нь адгуу байдлаар эрх бариулахгүй, хүний үзлээр эрх бариулахгүй, хүний тэрслүү байдал, эсэргүүцлээр эрх бариулахгүй, хүмүүсийн хорон муу зан чанараар эрх бариулахгүй байх явдал бөгөөд энэ бол үнэнээр эрх бариулж байгаа хэрэг юм. Зарим хүн: “Яагаад зарим чуулганы сонгуулиар эцэстээ антихристүүд сонгогддог юм бэ, эсвэл яагаад чуулганы удирдагч, ажилчид буруу шийдвэр гаргадаг юм бэ?” гэж асуудаг. Тэр нь хүмүүсийн биеийн хэмжээ хэтэрхий жижиг байгаагаас болдог; тэд үнэнийг ойлгодоггүй бөгөөд хүмүүсийг ялган таньж чаддаггүй. Гэвч чуулганы сонгуулийн зарчим нь үнэн-зарчимд суурилдаг; энэ нь үнэнд суурилдаг. Тэгвэл энэ антихристүүд—сүнслэг ойлголтгүй хүмүүс—юунд эндүүрч итгэдэг вэ? Тэд Бурханы гэрт ах эгч нарыг агуу гэж дээдэлдэг, ах эгч нарыг өргөмжилдөг, ах эгч нар гэх нэршил болон бүлэг Бурханы нүдэнд эрхэм харагддаг хэмээн боддог. Гэвч үнэн хэрэгтээ ах эгч нар эрхэм үү? Тэдэнд үнэн байдаг уу? Ихэнх ах эгч нарт үнэн-бодит байдал байдаггүй, үйлдэлдээ зарчимгүй байдаг, тэр ч байтугай тэд Бурханы гэрийн янз бүрийн ажлын төслүүдэд эмх замбараагүй байдал үүсгэж мэднэ. Хэрвээ Дээрх хөндлөнгөөс оролцож, асуудлыг цаг тухайд нь залруулж, шийдвэрлэдэггүй байсан бол энэ ах эгч нар үүргээ сайн гүйцэтгэж чадах байсан уу? Тэд үүргээ сайн гүйцэтгэж чадахгүйгээр үл барам маш их үймээн, саад тотгор учруулж болох байсан. Энэ хүмүүст үнэн бий юү? Тэд агуу гэж дээдлэгдэх үнэ цэнтэй юү? Үнэ цэнгүй. Тэгвэл антихристүүд яагаад ийм маягаар авирласаар байдаг вэ? Энэ бол тэдний төрөлх уг чанар юм. Тэд үнэнийг үгүйсгэж, Христийг яллах шалтаг олдог—энэ нь тэдний төрөлх уг чанар биш гэж үү? Тэд Сатаны уг чанартай; тэд өөрийн эрхгүй үүндээ хөтлөгддөг!

Өнөөдрийн нөхөрлөлийн гол сэдэв бол антихристүүд сэтгэл санааныхаа байдлаас хамааран Христэд хэрхэн ханддаг тухай юм. Бидний нөхөрлөж буй зүйлийн тал бүр нь антихристүүдийн сэтгэл санааны байдалтай холбоотой. Өнгөн дээрээ ингэж харагддаг ч үнэн хэрэгтээ энэхүү сэтгэл санааны байдал хэрхэн үүсдэг вэ? Энэ нь антихристүүдийн завхарсан зан чанар болон мөн чанараар тодорхойлогддог. Антихристийн мөн чанартай байдгийн улмаас тэдэнд элдэв янзын бодол төрдөг, эдгээр янз бүрийн бодолдоо захирагдан тэдэнд янз бүрийн үзэл, үзэл бодол, харах өнцөг болон байр суурь бий болж, улмаар янз бүрийн сэтгэл санааны байдал үүсдэг. Эдгээр сэтгэл санааны байдал үүссэний дараа антихристүүд тэнгэр дэх Бурхан болон газар дээрх Бурхан, Христэд янз бүрийн арга зам, арга барил, хандлагаар ханддаг. Эдгээр арга зам, арга барил, хандлагаас антихристүүдийн мөн чанар нь үнэнийг зэвүүцдэг, үнэнд дайсагнадаг, Христийг үгүйсгэж, Христийг ялладаг болохыг хангалттай батална. Үнэн, бие махбодтой болсон Бурханы мөн чанар, ялгамж чанартай холбоотой хэрэг явдалтай тулгарах бүрдээ тэд ухамсартайгаар Бурханы эсрэг талд зогсож, Бурханы дайсны дүрд тоглодог. Юу ч болоогүй байхад тэд Бурханы нэрийг хашхирч, тэр ч байтугай яриандаа байнга “бурхан, миний бурхан” гэж дурддаг. Тэдний хэлсэн бүхэн үргэлж: “Бурхан минь, хараач”, “Бурхан минь, чи мэдэж байна уу”, “Бурхан минь, намайг сонсооч”, “Бурхан минь, надад эрж хайх нэг зүйл байна”, “Бурхан минь, нөхцөл байдал ийм байна” гэх мэт дуудлагаар эхлэх ёстой байдаг. Тэд “бурхан” гэж дуудаж байхада зүрх сэтгэл нь Христийн талаарх үзэл, дайсагнал, басамжлалаар дүүрэн байдаг. Чуулган, Бурханы гэр болон Христ янз бүрийн орчин, нөхцөл байдалтай тулгарах үед Христ болон Бурханд хандах антихристүүдийн хандлага тогтмол өөрчлөгдөж, янз янз болж хувирдаг. Христ тэдэнд шаардлага тавьж, тэдэнд сайхан сэтгэлээр, найрсаг хандах үед тэдний хандлага нэлээд зөөлөн, номхон мэт харагддаг; Христ тэдэнд хатуу хандаж, тэднийг засах үед Христэд хандах тэдний хандлага нь дургүйцэж, зэвүүцэж, басамжилсан хандлага болж, тэр ч байтугай Түүнээс зайлсхийж, Түүнийг голдог. Христ тэдэнд шагнал, ерөөл илэрхий амлах үед тэд зүрх сэтгэлдээ нууцхан баярлаж, тэр ч байтугай эдгээр ашиг тусыг олж авахын тулд нэр төр, ёс жудгаа золиослохоос буцахгүйгээр Түүнд тал засаж, бялдуучилж, зусарддаг. Гэвч тэдний хандлага ямар байхаас үл хамааран, тэд Христийг чин сэтгэлээсээ дуулгавартай дагах нь байтугай Түүнийг хэзээ ч үнэн сэтгэлээсээ хүлээн авч, итгэж байгаагүй. Христэд хандах тэдний хандлага нь үргэлж зайлсхийсэн, ялласан, ажиглан харзнасан байдаг бөгөөд тэд зүрх сэтгэлийнхээ гүнээс Түүнийг голдог. Тэд хаана ч байсан, сэтгэл санааны байдал нь ямар ч байсан, мөн чанар нь өөрчлөгддөггүй үлддэг. Тэд хааяа санаанд оромгүй өөрчлөлт юм уу эргэлт гаргалаа ч гэсэн тэр нь түр зуурынх байдаг. Үүний шалтгаан нь антихристүүдийн уг чанар-мөн чанар нь Христэд дайсагнадаг учраас тэд энэхүү эгэл жирийн хүнийг өөрсдийн Эзэн, өөрсдийн Бурхан гэж хэзээ ч чин сэтгэлээсээ хүлээн авахгүй.

Антихристүүд сэтгэл санааныхаа байдлаас хамааран Христэд хэрхэн ханддаг тухай янз бүрийн талын нөхөрлөлийг үндсэндээ дуусгалаа. Ярилцах ёстой хамгийн сүүлчийн асуудал бол Миний өмнө нь та нараас асууж байсан, эдгээр хэрэг явдлыг илчлэхийн үнэ цэн юу вэ, хүмүүсийн ойлгох ёстой үнэн юу вэ гэдэг асуудал юм. Эдгээр хэрэг явдлыг илчлэхийн үнэ цэнийг зүгээр л хоёр талаас нь илэрхийлж болно. Нэг тал нь, хүмүүсийн Бурханд хандах жинхэнэ хандлагын мөн чанар үнэндээ юу болохыг ил болгож, хүн төрөлхтний завхралын янз бүрийн илрэлийг таньж мэдэх боломжийг хүмүүст олгодог. Энэ нь өөрийгөө мэдэх болон хүмүүсийн завхарсан зан чанарыг мэдэхэд ашиг тустай. Нөгөө тал нь, Бурханд хандах зөв хандлага үнэндээ ямар байх ёстойг хүмүүст мэдүүлдэг. Бурханд ханддаг арга барил чинь аль хэдийн Түүнд Бурхан шиг хандаж байгаа хэрэг гэж чи бодож байж магадгүй, гэвч үнэн хэрэгтээ үүнд маш их хольц, Сатаны маш олон элемент байдаг—эдгээр нь антихристүүдийн илрэл бөгөөд Бурхан үүнийг хүлээн зөвшөөрдөггүй, хүлээн авдаггүй. Энэ бол цэвэрлэх шаардлагатай хольц юм. Эерэг болон сөрөг өнцгийн аль алинд нь үнэ цэн бий: Хамгийн наад зах нь, сөрөг өнцгөөс харвал, эдгээр зүйл нь сөрөг, антихристийн илрэл гэдгийг чамд мэдүүлдэг. Эерэг тал нь, Бурхан эдгээр зүйлд дургүй, чамайг Түүнд ингэж хандахыг Тэр хүлээн авдаггүй гэдгийг чамд мэдүүлдэг. Үүний цаад санаа нь, хүмүүс Бурханд хандах хандлагаа хэчнээн зөв, хэчнээн сайн, хэчнээн логиктой, эсвэл хүний сэтгэлд хэчнээн нийцэж байна гэж бодсон ч Бурхан үүнд итгэдэггүй. Хэрвээ Бурхан үүнд итгэхгүй бол чи яах ёстой вэ? Хэрвээ чи: “Би үүнийг ингэж хийнэ, би үүнийг сайн гэж бодож байгаа учраас үүнийгээ баримтална; Чи үүнд итгэж байна уу үгүй юу гэдгээс үл хамааран, би зүгээр л шулуун шударга байгаа” гэж хэлбэл зүгээр үү? (Үгүй.) Энэ хандлага бусад хэрэг явдлын хувьд зөв эсэхийг бид хэлэлцэхгүй; харин Бурханд хандахдаа ингэж авирлах нь маш аюултай бөгөөд чи замаасаа буцах ёстой. Бурханы хүлээн авч чадахгүй зүйлд хандах хүмүүсийн хандлага ямар байх ёстой вэ? Хүмүүст байх ёстой цорын ганц хандлага бол Бурханаас ирсэн бүхнийг хүлээн авах юм; энэ нь тэдэнд сайн юм шиг ч бай, муу юм шиг ч бай, чихэнд чимэгтэй сонсогддог ч бай, эсвэл хатуу ширүүн, тааламжгүй сонсогддог ч бай, тэд болзолгүйгээр хүлээн авч, дуулгавартай дагаж, өөрсдийгөө өөрчилж, ариусгах үнэн хэмээн хандах ёстой. Эдгээр зүйлийг ил болгохын үнэ цэн юу вэ? Үүнийг сөрөг болон эерэг аль аль талаас нь ярилцаагүй гэж үү? Тэгвэл хүмүүсийн ойлгох ёстой үнэн юу вэ? (Бурхан бол үнэн, Бурхан бол Бүтээгч. Махбод болсон ч бай, эсвэл өөр ямар ч байдлаар илэрсэн бай, Түүний хэлдэг үг бол үнэн бөгөөд бид болзолгүйгээр дуулгавартай дагаж, хүлээн авах ёстой.) Энэ үгэнд хүн бүр амен гэж хэлж чадах уу? (Амен.) Би ч бас үүнд амен гэж хэлнэ; болзолгүйгээр хүлээн авч, дуулгавартай дагах, энэ л үнэн билээ. Бурхан ямар ч хэлбэрээр, ямар ч байдлаар хүмүүсийн дунд илэрч, амьдарсан бай, Бурхан ямар хэлбэрээр оршин байхаас үл хамааран, Бурхан үүрд Бурхан байдаг. Энэ бол үнэн, энэ нь хүмүүсийн хамгийн их ойлгох ёстой үнэн юм. Хоёрдугаарт, бүтээгдсэн зүйлийн Бурханд хандах хандлага нь болзолгүй дуулгавартай байдал юм. Түүнчлэн, хүмүүсийн ойлгодоггүй өөр нэг зүйл бий: Хүмүүс яагаад Бурханыг дагадаг вэ? Уйтгараа гаргахын тулд уу? Оюун ухаанаа дүүргэж, сүнсний хоосон байдлаа шийдвэрлэхийн тулд уу? Ирээдүйн хувь заяагаа шийдвэрлэхийн тулд уу? Цэвэр болгуулахын тулд уу, эсвэл үнэний их сургуульд суралцахын тулд уу? Хүмүүс Бурханыг дагаснаараа юуг шийдвэрлэхээр эрж хайдаг вэ? Энэ бол хүмүүсийн мэдэх ёстой зүйл юм. (Тэд завхарсан зан чанараа шийдвэрлэхээр эрж хайдаг.) Зөв. Хүмүүс завхарсан зан чанараа шийдвэрлэхийн тулд Бурханыг дагадаг. Хүмүүс завхарсан зан чанараа өөрсдөө шийдвэрлэж чадах уу? Алдар нэртэй, мэдлэгтэй, боловсролтой хүмүүс үүнийг шийдвэрлэж чадах уу? Хүн төрөлхтний дунд энэ асуудлыг шийдвэрлэж чадах хүн бий юү? (Хэн ч шийдвэрлэж чадахгүй.) Бурхан өнөөдөр энэ асуудлыг шийдвэрлэхээр ирсэн; зөвхөн бие махбодтой болсон Бурхан, зөвхөн Бурхан Өөрөө л үүнийг шийдвэрлэж чадна. Хүнтэй адилхан харагддаг бие махбодтой болсон Христ яагаад энэ асуудлыг шийдвэрлэж чаддаг вэ? Хүмүүст хэл яриа, бодол, үзэл санаа байдаг атал тэд яагаад үүнийг шийдвэрлэж чаддаггүй вэ? Ялгаа нь юундаа байна вэ? (Бурхан бол үнэн, зам, амь; хүмүүст үнэн байдаггүй.) Бурхан бол үнэн, зам, амь юм. Энэ баримтыг хүлээн авч, бие махбодтой болсон Бурханы махбодыг бүхлээр нь хүлээн авч байж л хүмүүсийн завхарсан зан чанар шийдвэрлэгдэж чадна. Энэ нь хүмүүс завхарсан зан чанараа шийдвэрлэхийн тулд Бурханы өмнө ирдэг гэсэн үг бөгөөд энэ нь үнэнийг олж авахаар Бурхан дээр ирж байна гэсэн үг юм. Үнэнийг олж авснаар л хүмүүсийн завхарсан зан чанар шийдвэрлэгдэж чадна. Үнэнийг олж авахгүйгээр чи үүнийг хэрхэн шийдвэрлэж болох вэ? Хоосон сургаал завхарсан зан чанарыг шийдвэрлэж чадах уу? Мэдлэг чадах уу? Үзэл, төсөөлөл чадах уу? Чадахгүй. Зөвхөн бие махбодтой болсон бодит Бурхан л үүнийг шийдвэрлэхэд чамд тусалж чадна. Тиймээс ямар нэгэн алдартан, агуу хүн, эсвэл мэргэдийг шүтээд тусыг олохгүй; тэд чиний бодит бэрхшээлийг шийдвэрлэж, эсвэл чамайг аварч чадахгүй. Түүнчлэн, ямар ч хичээл, мэргэжил, эсвэл цогц мэдлэгийг суралцлаа гээд бодит бэрхшээл юм уу бодит асуудлыг чинь шийдвэрлэж чадахгүй. Хэрвээ чи: “Би энэ эгэл жирийн хүнийг зүгээр л дорд үздэг” гэж хэлдэг бол чиний үзэл бодол өөрчлөгдөх хэрэгтэй. Баримт ийм л байна; Бурхан ингэж л үйлдсэн. Хэрвээ чи Бурханыг амиа болгон хүлээн авахыг хүсдэг бол Бурханы хэлсэн өгүүлбэр бүрийг, Бурханы хийсэн үйлдэл бүрийг хүлээн авах ёстой. Хэрвээ чи Бурханыг үнэн гэж хүлээн зөвшөөрдөг бол Бурхан ямар ч байдлаар, ямар ч хэлбэрээр оршин байж, илэрсэн бай, Тэр бол үргэлж үнэн гэх гарцаагүй, туйлын баримтад итгэж, хүлээн зөвшөөрөх ёстой. Энэ баримтыг хүлээн зөвшөөрснийхөө дараа чи бие махбодтой болсон Бурханы махбод болох энэхүү эгэл жирийн хүнд ямар хандлагаар хандах ёстой вэ? Энд эрж хайх үнэн оршдог.

Антихристүүд сэтгэл санааныхаа байдлаас хамааран Христэд хэрхэн ханддагийн илрэлийг ил болгоход, хүмүүсийн ойлгох ёстой цаад үнэн юу вэ? Та нар хэдэн зүйлийг нэгтгэн дүгнэвэл тэдгээр нь тодорхой болж, та нар энэ үнэнийг ойлгож, сайн мэддэг болно. (Бид нар дөрвөн зүйлийг нэгтгэн дүгнэлээ: Нэгдүгээрт, Бурхан үргэлж Бурхан байдаг, энэ бол үнэн. Хоёрдугаарт, бүтээгдсэн зүйлийн Бурханд хандах хандлага нь болзолгүй дуулгавартай байдал юм. Гуравдугаарт, Бурхан бол үнэн, зам, амь бөгөөд энэ баримтыг хүлээн авч, бие махбодтой болсон Бурханы махбодыг бүхэлд нь хүлээн авч байж л хүмүүсийн завхарсан зан чанар шийдвэрлэгдэж чадна. Дөрөвдүгээрт, хэрвээ хүмүүс Бурханыг үнэн гэж хүлээн зөвшөөрдөг бол Бурхан ямар ч байдлаар, ямар ч хэлбэрээр оршин байж, илэрсэн бай, Тэр бол үргэлж үнэн гэх гарцаагүй баримтад итгэж, хүлээн зөвшөөрөх ёстой.) Энэ дөрвөн зүйл нэн чухал уу? (Тийм.) Үнэндээ, хүн бүр эдгээр зүйл тус бүрийг хоосон сургаалын хувьд мэддэг боловч Христэд хэрхэн хандах асуудалд ямар үнэн-зарчим хамаатай талаар бодит нөхцөл байдалтай тулгарах үедээ хүмүүс мунгинадаг. Тэдгээрийг хэрхэн хэрэгжүүлэхээ мэддэггүй бөгөөд тэдний өмнө нь ойлгож байсан үнэнүүд хэрэгжүүлэх боломжгүй хоосон сургаал төдий болж хувирдаг. Энэ нь хүмүүс хэчнээн их хоосон сургаал ойлголоо ч нэмэргүй; үнэнийг ойлгохгүйгээр тэдний асуудал шийдвэрлэгдэх боломжгүй хэвээр байна гэдгийг хангалттай харуулж байна.

II. Бурханы махбод болсон биеийг басамжлах

Өнгөрсөн удаагийн нөхөрлөлөөр бид антихристүүдийн арав дахь илрэлийн хоёр дахь дэд сэдэв болох Бурханы махбод болсон биеийг басамжлах талаар нөхөрлөсөн. Бид нөхөрлөлөө хаана хүрээд зогссон бэ? (Тэдний Христэд хандах хандлага сэтгэл санааны байдлаас нь шалтгаалдаг.) Бид “Тэдний Христэд хандах хандлага сэтгэл санааны байдлаас нь шалтгаалдаг” хэмээх зүйл хүртэл нөхөрлөсөн. Эхлээд ямар талуудын талаар нөхөрлөснөө эргэн харцгаая. “Сэтгэл санааны байдлаас нь шалтгаалах” гэдэгтэй холбоотой хэдэн нөхцөл байдлыг задлан шинжилсэн бэ? (Таван нөхцөл байдал байсан: засалттай тулгарах үеийн тэдний зан авир, мөшгөгдөж, толгой хоргодох газаргүй байх үед нь Христэд хандах тэдний зан авир, Христийн талаар үзэл бий болох үеийн тэдний зан авир, тушаал дэвших, эсвэл чөлөөлөгдөх үеийн тэдний зан авир, мөн чуулганы нөхцөл байдал өөрчлөгдөхөд хандах тэдний зан авир.) Ерөнхийдөө ийм байна. Та нар энэ талуудын агуулгыг сонсохдоо зүгээр л дотор нь гарч буй үйл явдлын талаар сонсдог уу, эсвэл тэдгээрийг өөрсөдтэйгөө харьцуулж, эдгээр үйл явдлаар дамжуулан үнэнийг олж авч, ойлгодог уу? Та нар ямар өнцгөөс сонсдог вэ? (Бурхан эдгээр байдал, илрэлийг ил болгож, задлан шинжлэх үед би тэдгээрийг өөртэйгөө харьцуулж чаддаг. Заримдаа миний зан авир антихристүүдийн илрэлтэй бүрэн адилгүй байж болох ч илэрч буй зан чанар, уг чанар-мөн чанар нь адилхан байдаг.) Ил болгосон байдал, илрэл, мөн чанар нь хүн бүрд харилцан адилгүй хэмжээгээр байдаг. Хүмүүс анх Бурханд итгэж эхлэхдээ өөрсдөд нь байгаа эдгээр завхарсан зан чанарын илрэлийг анзаарахад хэцүү байдаг боловч Бурханд итгэх туршлага нь аажмаар гүнзгийрэхийн хэрээр тэд тодорхой зан чанар, зан авирыг өөрийн эрхгүй ухамсарладаг. Тиймээс, бидний одоо ярилцаж буй агуулгад дурдсан тодорхой илрэлүүд чамд хамаатай эсэхээс, эсвэл чи өнгөрсөнд ийм зан авир гаргаж байсан эсэхээс үл хамааран, эдгээр асуудал чамд хамаагүй гэсэн үг биш; чи ирээдүйд ийм зүйл хийхгүй гэсэн үг биш, мөн чамд ийм зан чанар, зан авир байхгүй гэсэн үг ч биш юм. Бид антихристүүдийн янз бүрийн илрэлийн талаар нөхөрлөж, ил болгосоор жил гаруй болж байна. Нэг сэдвээр жил гаруй хугацаанд нөхөрлөөд дуусаагүй байгааг бодоход, бидний нөхөрлөлийн агуулга тодорхой бөгөөд бүрэн гүйцэд гэж та нар бодож байна уу? (Бүрэн гүйцэд.) Туйлын тодорхой бөгөөд бүрэн гүйцэд! Нөхөрлөл ийм түвшинд хүрсэн хэдий ч олон хүн анхны зан авираа гаргасаар, өчүүхэн төдий ч өөрчлөгдөөгүй байна. Өөрөөр хэлбэл, хэлсэн үг, ил болгосон байдал, зан чанар, мөн чанар нь тэдэнд өчүүхэн төдий ч тус болдоггүй. Энэ хугацаанд цадиггүй, увайгүй авирлаж, дарангуйлан, дур мэдэн үйлдэж, дураараа, зоргоороо авирласаар байгаа зарим хүн байсаар байна. Тэд урьдын адил хэвээр байгаа бөгөөд байр суурьтай болсныхоо дараа бүр ч даварч, өөрсдийгөө улам илүү бүрэн дүүрэн илчилдэг. Түүнчлэн, үүргээсээ чөлөөлөгдөж, цэвэрлэгддэг хүмүүс үргэлж байдаг—энэ нь юу болоод байгаа хэрэг вэ? (Энэ хүмүүс хэзээ ч үнэнийг хүлээн авч байгаагүй; тэд маш олон номлол сонссон ч зүрх сэтгэлдээ хүлээж аваагүйгээс болсон.) Нэг шалтгаан нь, энэ хүмүүс хэзээ ч үнэнийг хүлээн авдаггүй; тэд үнэнийг зэвүүцдэг бөгөөд эерэг зүйлийг хайрладаггүй. Өөр нэг шалтгаан нь, тэд төрөлхийн антихристүүдийн мөн чанартай бөгөөд үнэнийг, эсвэл эерэг зүйлийг хүлээн авах чадваргүй байдаг. Тиймээс, Би антихристүүдийн янз бүрийн мөн чанар, илрэлийг ийм тодорхой нөхөрлөж, ил болгосон ч эдгээр антихрист болон ёрын муу хүн дураараа, айж эмээх зүйлгүйгээр авирлаж, хүссэн бүхнээ хийсээр байдаг. Тэдний мөн чанар үүнийг тодорхойлдог биш гэж үү? Энэ хүмүүс уг чанараа өөрчлөх үнэхээр боломжгүй; тэд хэчнээн олон номлол сонссон ч тэр нь огтхон ч нөлөөлдөггүй, мөн тэд гэмшдэггүй. Өдөр тутмын амьдрал, үүргээ гүйцэтгэх хандлага, үүргээ гүйцэтгэж буй арга барилаас нь харахад тэд үнэнийг огт хүлээн авдаггүй бөгөөд зан чанар нь өчүүхэн төдий ч өөрчлөгдөөгүй байдаг; эдгээр үг нь илжигний чихэнд ус хийсэн мэт—ямар ч үр дүнгүй. Эдгээр үг антихристүүдэд нөлөөлдөггүй ч, та нарт тодорхой хэмжээгээр хазаарлах нөлөө үзүүлсэн үү? Тэдгээр нь тодорхой зан авирыг барьж, та нарын мөс чанар, ёс суртахууны стандартыг дээшлүүлэхэд тус болсон уу? (Бага зэрэг.) Хэрвээ хэн нэгэнд ийм нөлөө үзүүлээгүй бол тэр хүн хэвээрээ гэж үү? Тэр хүн биш; тэр бол диавол. Мэдээж, эдгээр үгийг сонссоны дараа ихэнх хүн антихристүүдийн янз бүрийн зан чанар-мөн чанарыг ялган таних чадвартай болж, зүрх сэтгэлийнхээ угаас антихристүүдийн зан чанарыг үзэн яддаг болохын зэрэгцээ өөрсдийнхөө завхарсан зан чанар-мөн чанарын талаар тодорхой ойлголт, мэдлэгтэй болсон байдаг. Энэ бол сайн шинж тэмдэг, сайн хэрэг. Гэхдээ сонсох тусмаа улам бүр сөрөг болдог хүмүүс байна уу? Эдгээр үгийг сонсмогцоо тэд: “Өнгөрлөө. Антихристүүдийн илрэл, байдал, зан чанарыг ил болгох бүрд надтай бүрэн таарч байна. Надтай хамааралгүй байсан удаа нэг ч алга. Би хэзээ антихристүүдийн зан чанараас өөрийгөө бүрэн салгаж чадах вэ? Би хэзээ Бурханы ардын, Бурханы хайртай хөвгүүдийн зарим илрэлийг харуулж чадах вэ?” гэж боддог. Сонсох тусмаа тэд улам бүр сөрөг болж, дагах замгүй мэт улам их санагддаг. Ийм хариу үйлдэл хэвийн үү? (Үгүй.) Та нар сөрөг болж байна уу? (Үгүй.) Намайг антихристүүдийн эдгээр илрэл, үйл явдлыг ил болгож буйг сонсох бүрдээ та нар эмзэглэж, эвгүйцдэг үү? Та нар ичиж зовдог уу? (Эмзэглэдэг, бид ичиж зовдог.) Та нарт ямар мэдрэмж төрөхөөс үл хамааран, энэ нь сөрөг байдалд хүргэхгүй байгаа нь сайн хэрэг; та нар бат зогссон байна. Гэсэн хэдий ч, сөрөг биш байх нь хангалтгүй; ингэлээ гээд зорилгодоо хүрэхгүй, энэ бол эцсийн зорилго биш. Та нар эдгээр үгээр дамжуулан өөрсдийгөө танин мэддэг болох хэрэгтэй. Энэ нь зан авирын нэг талыг ойлгох тухай биш, харин өөрийн зан чанар, мөн чанарыг мэдэх тухай юм. Энэхүү ойлголт нь амьдрал дээр болон үүргээ гүйцэтгэх явцдаа хэрэгжүүлэх замыг олж, ямар үйлдэл антихристүүдийн зан авиртай нийцдэг, ямар үйлдэл антихристийн зан чанарыг харуулдаг, ямар үйлдэл зарчимд нийцдэг болохыг мэдэх боломжийг та нарт олгох ёстой. Хэрвээ чи үүнд хүрч чадвал эдгээр үгийг дэмий сонсоогүй гэсэн үг; тэдгээр нь чамд нөлөөлжээ. Дараа нь бид, антихристүүд бие махбодтой болсон Бурханд хэрхэн ханддагийн дөрөв дэх илрэл болох Христийн хэлснийг зүгээр л сонсдог ч дуулгавартай дагадаггүй, захирагддаггүй талаар үргэлжлүүлэн нөхөрлөх болно.

Г. Христийн хэлснийг зүгээр л сонсдог ч дуулгавартай дагадаггүй, захирагддаггүй

Антихристүүд Христийн хэлснийг зүгээр л сонсдог ч дуулгавартай дагадаггүй, захирагддаггүй; тэгвэл тэд хэрхэн сонсдог вэ? Энэ хэллэг нь тэдний сонсдог хандлагыг үндсэндээ нэгтгэн дүгнэдэг: Ямар ч дуулгавартай байдал, ямар ч жинхэнэ захирагдах байдал байдаггүй; тэд зүрх сэтгэлээсээ хүлээн авдаггүй, зүгээр л чихээрээ сонсдог болохоос зүрх сэтгэлээрээ сонсож, ухамсарладаггүй. Үгчилсэн утгаас нь харвал, энэ тал дээрх антихристүүдийн зан авир, зан чанарыг эдгээр үндсэн элементээр нэгтгэн дүгнэж болно. Антихристүүдийн зан чанар-мөн чанарын өнцгөөс харвал, ийм хүмүүс Бурханаас ирдэг юунд ч, Бурхан юм уу хүмүүсийн сайн, эерэг гэж үздэг юунд ч, мөн байгалийн хуульд нийцдэг юунд ч буулт хийдэггүй, дуулгавартай дагадаггүй; харин ч тэд ийм зүйлсийг дорд үзэж, өөрсдийн гэсэн харах өнцөг, үзэл бодолтой байдаг. Тэдний харах өнцөг эерэг зүйлсийн дүрэм, хуультай нийцдэг үү? Үгүй. Тэдний харах өнцөг товчхондоо хоёр зүйл байдаг: Нэг нь Сатаны хууль, нөгөө нь Сатаны эрх ашиг болон Сатаны уг чанар-мөн чанартай нийцдэг явдал юм. Тиймээс, Бурханы махбод болсон бие махбодын тухайд антихристүүдийн харах өнцөг, хандлага товчхондоо үндсэн хоёр зүйл байдаг: Нэг нь Сатаны логик болон хууль, нөгөө нь Сатаны зан чанар-мөн чанар юм. Христ бол газар дээр нэг үе шатны ажил гүйцэтгэж буй Бурханы төлөөлөгч, Тэр бол газар дээр нэг үе шатны ажил гүйцэтгэж буй Бурханы илэрхийлэл болон бие махбод юм. Ийм дүрийн хувьд, антихристүүд сониуч зантай, шинжих дур хүсэлтэй байж, мөн Түүнд байр суурьтай хүн мэт хандаж, бялдуучилж, зусардахаас өөрөөр зүрх сэтгэлдээ жинхэнээсээ итгэдэггүй, дагадаггүй бөгөөд жинхэнэ хайр, дуулгавартай байдал бүр ч байдаггүй. Завхарсан хүн төрөлхтний нүдэнд шалихгүй мэт харагддаг Христ гэх хүний хувьд, Түүний харагдах байдал эгэл жирийн бөгөөд хэвийн; Түүний үг яриа, зан авир, биеэ авч явах байдал, түүнчлэн Түүний хүн чанарын бүх тал нь бас эгэл жирийн бөгөөд хэвийн байдаг. Бүр цаашлаад, Түүний хийдэг ажлын хэлбэр, хэв маяг, арга барил нь хүн бүрийн нүдэнд туйлын эгэл жирийн, хэвийн, бодитой харагддаг. Тэдгээр нь ер бусын, хоосон, тодорхойгүй биш, бодит амьдралаас тасраагүй байдаг. Товчхондоо, гаднаас нь харахад Христ өндөр дээд харагддаггүй. Түүний үг яриа, үйлдэл, биеэ авч явах байдал нь гүн гүнзгий, эсвэл хийсвэр биш юм. Хүний нүдээр ажиглахад ямар ч нууц харагддаггүй, ойлгомжгүй зүйл ч харагддаггүй; Тэр ердөө л хэтэрхий бодитой, хэтэрхий хэвийн байдаг. Бие махбодтой болсон Бурханы гүйцэтгэдэг бүх ажлын мөн чанар, уг чанарын талаар ярилцахаасаа өмнө бие махбодтой болсон Бурханы энэ дүрийн талаар хүмүүст гаднаа харагддаг бүхнийг авч үзье: Түүний үг яриа, зан авир, биеэ авч явах байдал, өдөр тутмын хэвшил, зан төлөв, сонирхол, боловсролын түвшин, Түүний санаа тавьж, ярилцдаг асуудлууд, хүмүүстэй харьцах, харилцах арга барил, түүнчлэн Түүний мэддэг зүйлсээ тодорхой илэрхийлдэг байдал гэх мэт. Энэ бүхэн хүний нүдээр бол ер бусын, өндөр дээд, эсвэл хоосон биш, харин онцгой бодитой байдаг. Эдгээр бүх тал нь Христийг дагадаг хүн бүрийн хувьд шалгалт юм; гэхдээ Бурханд чин сэтгэлээсээ итгэдэг, мөс чанар, эрүүл ухаантай хүмүүсийн хувьд, тэд зарим үнэнийг ойлгомогцоо Христийн эдгээр хэвийн, бодитой гадаад илрэлийг бие махбодтой болсон Бурхан гэх ангилалд багтаан ойлгож, ухамсарлаж, дуулгавартай дагадаг. Гэвч зөвхөн антихристүүд л үүнийг хийдэггүй; тэд үүнийг хийж чаддаггүй. Зүрх сэтгэлийнх нь гүнд, Христ шиг ийм туйлын эгэл жирийн хүнд ямар нэгэн зүйл дутуу мэт тэдэнд санагддаг. Яг юу дутуу байна вэ? Сэтгэлийнх нь угт антихристүүдэд ихэвчлэн, ийм эгэл жирийн хүн бурхан арай л биш юм шиг санагддаг. Тэд мөн ийм эгэл жирийн хүн өөрсдийнх нь төсөөллийн христ болох жинхэнэ бурханд тохирохуйц байдлаар ярьж, үйлдэж, авирлах ёстой гэж байнга шаарддаг. Тиймээс, антихристүүдийн зүрх сэтгэлийн гүн рүү өнгийвөл, тэд ийм эгэл жирийн хүнийг өөрсдийн эзэн, өөрсдийн бурхан болгон хүлээн авахыг хүсдэггүй. Христийн нэг тал хэдий чинээ хэвийн, бодитой, эгэл жирийн байна, төдий чинээ антихристүүд түүнийг басамжилж, доромжилж, бүр дайсагнан үздэг. Тиймээс, Христийн зан авирын аль ч талыг, тэр дундаа Түүний үгийг антихристүүд зүрх сэтгэлийнхээ гүнд хүлээн авч чаддаггүй бөгөөд бүр эсэргүүцдэг.

Христийн үг ярианд юу багтдаг вэ? Заримдаа энэ нь ажлын зохицуулалт хийх тухай, заримдаа хэн нэгний дутагдлыг зааж өгөх, заримдаа тодорхой төрлийн хүний завхарсан мөн чанарыг ил болгох, заримдаа асуудлын мөн чанар болон бүх нарийн ширийнийг шинжилж, холбогдох асуудлуудыг задлан шинжлэх, заримдаа хэрэг явдлын зөв бурууг шүүх, заримдаа тодорхой төрлийн хүний төгсгөлийг тодорхойлох, заримдаа зарим хүнийг тушаал дэвшүүлэх, заримдаа зарим хүнийг чөлөөлөх, заримдаа зарим хүнийг засах, мөн заримдаа зарим хүнийг тайтгаруулж, ятгах тухай байдаг. Мэдээж, Христ ажлынхаа үеэр хүмүүсийн амь зан чанартай холбоотой үнэнийг ярихаас гадна бүх төрлийн зүйлс, түүнчлэн хүний мэдлэг, төрөл бүрийн мэргэжлийн салбартай холбоотой зарим сэдвийг байнга хөнддөг. Христ бол хэвийн бөгөөд бодитой хүн; Тэр вакум орчинд амьдардаггүй. Түүнд хүний оршин тогтнол, амьдралтай холбоотой бүх асуудлын талаар бодол санаа, харах өнцөг байдаг бөгөөд Тэр эдгээр асуудалд зарчимтайгаар ханддаг. Хэрвээ эдгээр зарчим нь хүмүүсийн амьд үлдэх, хүмүүсийн амь-оролт, Бурханыг шүтэн мөргөх сэдэвтэй холбоотой бол тэдгээрийг бүгдийг нь үнэн гэж хэлж болох уу? (Болно.) Хүний мэдлэг, гүн ухаантай холбоотой үгс болон Христийн ярьдаг зарим мэргэжлийн асуудлыг шууд үнэн гэж нэрлэж болохгүй ч, тэдгээр нь ийм сэдвээр хүмүүсийн мэддэг зүйлээс үзэл бодол, хандлага, зарчмаараа ялгаатай байдаг. Жишээлбэл, хүмүүс ямар нэг мэдлэгт хүндэтгэлтэй хандаж, түүгээрээ амьдарч магадгүй бол, Христ бүх төрлийн мэдлэгийг задлан шинжилж, ялган таньж, тэдгээрт зөв хандаж чаддаг. Та нарын тодорхой мэргэжлийн ур чадвар, холбогдох мэдлэгийг эзэмшсэн байдлыг жишээ болгон авч үзье. Та нар энэ мэдлэгээ ашигласнаар юунд хүрч чадах вэ? Та нар үүргээ гүйцэтгэх явцдаа энэ мэдлэгийг хэрхэн ашигладаг вэ? Үүнд ямар нэг үнэн-зарчим орсон уу? Хэрвээ чи үнэнийг ойлгодоггүй бол чамд ямар ч зарчим байхгүй, чи үүргээ гүйцэтгэхдээ зөвхөн мэдлэгт л найддаг. Хэдийгээр Би тэр мэргэжлийн мэргэжилтэн биш, эсвэл тэр мэдлэгийн талаар гүнзгий ойлголт байхгүй, ердөө ерөнхий санааг нь л ухаарч, зарим үндэс суурийг нь мэддэг байж болох ч, Би энэ мэдлэгийг Бурханы ажилд үр дүнтэй үйлчлэхүйц байдлаар, зарчимтайгаар хэрхэн ашиглахыг мэддэг. Ялгаа нь энэ юм. Антихристүүд үнэнийг хүлээн авдаггүй учраас үүнийг хэзээ ч ойлгохгүй бөгөөд Христийн мөн чанар үнэндээ юу болохыг хэзээ ч ойлгохгүй. Христ Бурханы мөн чанарыг эзэмшдэг—энэ үг яг хаана хэрэгжиж, харагддаг вэ, хүмүүс үүнд хэрхэн хандах ёстой вэ, үүнээс хүмүүс ямар ашиг тус хүртэж, юу олж авдаг вэ? Антихристүүд энэ талыг хэзээ ч харахгүй. Яагаад тэр вэ? Хамгийн чухал нэг шалтгаан бий: Антихристүүд бие махбодтой болсон Бурханы махбодыг яаж ч харсан, тэд зөвхөн хүнийг л хардаг. Тэд хүний өнцгөөс хэмжиж, хүний мэдлэг, туршлага, оюун ухаан, явуулга, заль мэхийг ашиглан хардаг боловч яаж ч харсан энэ хүнээс ямар ч онцгой зүйл олж харж чаддаггүй, Түүнийг Бурханы мөн чанартай гэдгийг ч ялган таньж чаддаггүй. Надад хэл дээ, тэд үүнийг энгийн нүдээр харж чадах уу? (Үгүй.) Хэрвээ тэд микроскоп юм уу рентген туяа ашиглавал яах вэ? Тэгвэл бүр ч харж чадахгүй. Зарим хүн: “Хэрвээ үүнийг энгийн нүдээр юм уу микроскопоор харж чадахгүй юм бол, сүнсний ертөнцтэй холбогддог хүмүүс харж чадах уу?” гэж асуудаг. (Үгүй.) Сүнсний ертөнцтэй холбогддог хүмүүс тэр ертөнцийг харж, сүнснүүдийг мэдэрч чаддаг байтал яагаад бие махбодтой болсон Бурханыг ялган таньж чаддаггүй вэ? Сатан сүнсний ертөнцөд Бурханыг харж чадна гэж та нар бодож байна уу? (Тийм.) Бурхантай адилаар Сатан сүнсний ертөнцөд оршдог боловч Бурханыг Бурхан гэж хүлээн зөвшөөрдөг үү? (Үгүй.) Бурханыг дагах юм уу, Түүнд итгэдэг үү? (Үгүй.) Сатан Бурханыг өдөр бүр харж чаддаг ч Түүнд итгэдэггүй, Түүнийг дагадаг ч үгүй. Тэгэхээр, сүнсний ертөнцтэй холбогддог хүмүүс Бурханы Сүнсийг харж чаддаг байлаа ч, энэ Сүнсийг Бурхан гэж хүлээн зөвшөөрөх үү? (Үгүй.) Энэ тайлбар асуудлын уг үндсийг шийдвэрлэж байна уу? (Тийм.) Энд байгаа уг үндэс нь юу вэ? (Тэд Бурханыг хүлээн зөвшөөрдөггүй, Түүнээс эмээдэггүй.) Зүрх сэтгэлийнхээ гүнд антихристүүд Бурханыг хүлээн зөвшөөрдөггүй. Тэдний өвөг дээдэс, тэдний уг үндэс нь Бурханыг хүлээн зөвшөөрөөгүй. Бурхан яг нүднийх нь өмнө байсан ч тэд Түүнийг хүлээн зөвшөөрдөггүй, шүтэн мөргөдөг ч үгүй. Тэгвэл тэд тийм эгэл жирийн, шалихгүй харагддаг бие махбодтой болсон Бурханыг яаж шүтэн мөргөж чадах юм бэ? Тэд яавч чадахгүй. Тиймээс, антихристүүд харахын тулд ямар ч арга ашигласан, нэмэргүй. Бурхан ажлаа эхэлсэн цагаас өнөөдрийг хүртэл маш олон үг хэлж, маш агуу ажил хийсэн. Энэ нь хүн төрөлхтний ертөнц дэх хамгийн агуу тэмдэг, гайхамшиг биш гэж үү? Хэрвээ антихристүүд үүнийг хүлээн зөвшөөрч чаддаг байсан бол тэд аль эрт итгэх байсан; өдийг хүртэл хүлээхгүй байсан. Зарим хүн: “Антихристүүд ердөө л Бурханы бодит үйл хэргийг хангалттай хараагүй учраас үнэмшдэггүй; хэрвээ Бурхан зарим нэг тэмдэг, гайхамшиг үзүүлж, сүнсний ертөнц үнэндээ ямар байдгийг тэдэнд харуулж, тэд Бурханы жинхэнэ дүрийг харж, Түүний бүх үг биелэхийг харвал Бурханыг хүлээн зөвшөөрч, дагах байсан” гэж боддог уу? Тийм гэж үү? Антихристүүд сүнсний ертөнцөд олон жилийн турш Бурхантай тэмцэлдээд үнэмшээгүй атлаа хэдхэн жилийн дотор гэнэт дуулгавартай дагах уу? Энэ бол боломжгүй; тэдний уг чанар-мөн чанар өөрчлөгдөшгүй. Бие махбодтой болсон Бурхан маш их ажил хийж, маш олон үг хэлсэн боловч тэдгээрийн аль нь ч тэднийг байлдан дагуулж чадахгүй, мөн тэд Бурханы ялгамж чанар, мөн чанарыг хүлээн зөвшөөрч чадахгүй. Энэ бол тэдний төрөлх уг чанар юм. Энэ уг чанар юуг илтгэж байна вэ? Энэ нь антихристүүд шиг ийм хүмүүс Бурхан, үнэн болон эерэг зүйлсийн эсрэг үүрд дайсагнаж, эцсээ хүртэл тэмцэж, үхэх хүртлээ хэзээ ч зогсохгүй гэсэн үг юм. Тэд устгагдах зүй ёсны бай биш гэж үү? “Үхэх хүртлээ хэзээ ч зогсохгүй” гэдэг нь юу гэсэн үг вэ? Энэ нь тэд Бурханы үгийг үнэн гэж хүлээн зөвшөөрснөөс үхсэн нь дээр, Бурханыг дуулгавартай дагаснаас үхсэн нь дээр гэж үздэг гэсэн үг юм. Энэ нь үхвэл зохих хэрэг.

Антихристүүд энэ эгэл жирийн хүн болох Христийг гаднаас нь төдийгүй дотроос нь ч бас шинждэг. Тиймээс, Христийг ярьж, үйлдэх үед антихристүүд янз бүрийн зан авир гаргадаг. Христийн үг яриа, үйлдэлд хариу үйлдэл үзүүлэхдээ антихристүүдийн гаргадаг янз бүрийн илрэлээр дамжуулан тэдний уг чанар-мөн чанарыг ил болгоцгооё. Жишээлбэл, Христ хүмүүстэй ажил болон үнэн-зарчмын талаар нөхөрлөхдөө зарим тодорхой хэрэгжүүлэлтийг дурддаг. Эдгээр нь хүмүүс үүргээ гүйцэтгэх явцдаа ажлыг хэрхэн тусгайлан хэрэгжүүлж, биелүүлэх ёстой талаар байдаг. Ерөнхийдөө, ямар ч ажил, онол ярьж, уриа лоозон хашхирч, хүн бүрийг зоригжуулаад, дараа нь хүн бүрээр тангараг өргүүлээд дуусчихдаг зүйл биш; үүрэгтэй холбоотой ажил бүр нарийн төвөгтэй бөгөөд тодорхой нарийн ширийнийг агуулдаг. Жишээ нь: Зөв хүнийг хэрхэн сонгох; янз бүрийн хүмүүсийн өөр өөр байдлыг хэрхэн зохицуулж, хэрхэн хандах; үүргээ гүйцэтгэх явцад гарч ирдэг янз бүрийн асуудлыг зарчмын дагуу хэрхэн зохицуулах; дур мэдэн, захирангуй үйлдэхгүйгээр, эсвэл дураараа, зоргоороо авирлахгүйгээр хүмүүсийн дунд хэрхэн эв найртай хамтын ажиллагаанд хүрэх гэх мэт янз бүрийн сэдвийг хамардаг. Хүмүүс Христийн нөхөрлөсөн тодорхой ажлыг хэрэгжүүлж, тодорхой төслүүдийг хариуцан ажиллах шаардлагатай болох үед тэдэнд бэрхшээл тулгарч магадгүй. Уриа лоозон хашхирч, хоосон сургаал номлох амархан боловч бодит хэрэгжилт тийм ч энгийн биш. Хамгийн наад зах нь хүмүүс эдгээр ажлыг бодитоор хийж гүйцэтгэхийн тулд хүчин чармайлт гаргаж, төлөөс төлж, цаг хугацаа зарцуулах хэрэгтэй болдог. Нэг талаар тохиромжтой хүмүүсийг олох, нөгөө талаар холбогдох мэргэжлийн талаар суралцах, янз бүрийн мэргэжлийн талтай холбоотой нийтлэг мэдлэг, онол, түүнчлэн үйл ажиллагааны тодорхой арга барил, хандлагыг судлах явдал үүнд хамаатай. Түүнчлэн тэдэнд зарим нэг хүндрэлтэй асуудал тулгарч магадгүй. Ерөнхийдөө, хэвийн хүмүүс эдгээр бэрхшээлийн талаар сонсоод бага зэрэг зүрхшээж, тодорхой хэмжээний дарамт мэдэрдэг боловч Бурханд үнэнч, дуулгавартай хүмүүс бэрхшээлтэй тулгарч, дарамт мэдрэх үедээ зүрх сэтгэлдээ чимээгүйхэн залбирч, Бурханаас удирдамж эрж, итгэлийг нь нэмэгдүүлж, гэгээрүүлж, туслахыг гуйж, мөн алдаа гаргахаас хамгаалахыг гуйдаг бөгөөд ингэснээр тэд үнэнч байдлаа биелүүлж, бүхий л хүч чадлаа дайчлан, мөс чанараа сэвгүй болгож чаддаг. Гэвч антихристүүд шиг хүмүүс ийм байдаггүй. Хэрэгжүүлэх шаардлагатай ажлын тодорхой зохицуулалтын талаар Христээс сонсох үедээ, мөн тэр ажил нь зарим нэг бэрхшээлтэй байх үед тэд дотроо эсэргүүцэж эхэлдэг бөгөөд цааш үргэлжлүүлэхийг хүсдэггүй. Энэ дургүйцэл нь ямар харагддаг вэ? Тэд: “Яагаад надад сайн зүйл хэзээ ч тохиолддоггүй юм бэ? Яагаад надад үргэлж асуудал, шаардлага тулгадаг юм бэ? Намайг ажилгүй хүн, эсвэл зарц гэж бодоод зараад байгаа юм уу? Би тийм амархан дөнгүүлчих хүн биш шүү! Чи үүнийг маш амархан хэлж байна, чи өөрөө хийгээд үзэхгүй яасан юм бэ!” гэж хэлдэг. Энэ нь дуулгавартай байдал мөн үү? Энэ нь хүлээн авч буй хандлага мөн үү? Тэд юу хийж байна вэ? (Эсэргүүцэж, сөргөлдөж байна.) Энэ эсэргүүцэл, сөргөлдөөн хэрхэн үүсдэг вэ? Жишээлбэл, хэрвээ тэдэнд “Яваад хэдэн килограмм мах худалдаж аваад, бүгдэд нь зориулж шарж жигнэсэн гахайн махан хоол хий” гэж хэлбэл тэд үүнийг эсэргүүцэх үү? (Үгүй.) Гэвч хэрвээ “Өнөөдөр яваад тэр газрыг хагал, хагалахдаа хоолоо идэхээсээ өмнө эхлээд чулууг нь түүж дуусгах хэрэгтэй” гэж хэлбэл тэд дургүйцнэ. Махан биеийн зовлон, бэрхшээл, эсвэл дарамт шахалттай холбоотой байх үед тэдний дургүйцэл ил гарч, тэд цааш үргэлжлүүлэх хүсэлгүй болдог; тэд: “Яагаад надад сайн зүйл тохиолддоггүй юм бэ? Амархан, эсвэл хөнгөн ажил хийх болохоор яагаад намайг алгасдаг юм бэ? Яагаад хүнд, ядаргаатай, эсвэл заваан ажилд намайг сонгодог юм бэ? Би заль мэхгүй, дээрэлхэхэд амархан харагддаг болохоор тэр үү?” хэмээн эсэргүүцэж, гомдоллож эхэлдэг. Эндээс л дотоод эсэргүүцэл эхэлдэг. Тэд яагаад ийм их эсэргүүцдэг вэ? Ямар “заваан, ядаргаатай ажил” гэж? Ямар “бэрхшээл” гэж? Энэ бүхэн тэдний үүргийн нэг хэсэг биш гэж үү? Хэнд даалгасан байна, тэр хүн л хийх ёстой; үүнд шилж, сонгоод байх юу байгаа юм бэ? Тэдэнд зориуд хүндрэл учруулахын тулд тэгдэг үү? (Үгүй.) Гэвч тэд үүнийг өөрсдөд нь зориуд хүндрэл учруулж, эвгүй байдалд оруулж байна гэж итгэдэг тул энэ үүргийг Бурханаас хүлээн авдаггүй бөгөөд хүлээн авахыг ч хүсдэггүй. Энд юу болоод байна вэ? Бэрхшээлтэй тулгарч, махан биеийн зовлон эдэлж, цаашид тав тухтай амьдрах боломжгүй болох үедээ тэд эсэргүүцдэг хэрэг үү? Энэ нь болзолгүй, гомдолгүй дуулгавартай байдал мөн үү? Өчүүхэн төдий бэрхшээл тулгарахад л тэд дургүйцдэг. Хийхийг хүсдэггүй, хэцүү, хүсүүштэй биш, дорд, эсвэл бусдын дорд үздэг ямар ч ажлыг тэд ширүүн эсэргүүцэж, татгалзаж, халгаадаггүй бөгөөд өчүүхэн төдий ч дуулгавартай байдал харуулдаггүй. Христийн үг, тушаал, эсвэл Түүний нөхөрлөсөн зарчимтай тулгарах үеийн антихристүүдийн анхны хариу үйлдэл бол—тэдэнд бэрхшээл учруулж, зовж шаналах юм уу төлөөс төлөхийг шаардмагц—эсэргүүцэж, татгалзан, зүрх сэтгэлдээ зэвүүцэх явдал юм. Гэсэн хэдий ч өөрсдийнх нь хийхийг хүсдэг, эсвэл өөрсдөд нь ашигтай зүйлийн тухайд тэдний хандлага өөр байдаг. Антихристүүд тав тухтай байдалд ташуурч, бусдаас ялгарахыг хүсдэг боловч махан биеийн зовлонтой тулгарч, төлөөс төлөх, тэр ч бүү хэл бусдыг гомдоох эрсдэлтэй тулгарах үедээ тэд баярлаж, дуртайяа хүлээн авдаг уу? Тэр үед тэд үнэмлэхүй дуулгавартай байдалд хүрч чадах уу? Өчүүхэн төдий ч үгүй; тэдний хандлага бүхэлдээ дуулгаваргүй, гөжүүд байдаг. Антихристүүд шиг хүмүүс хийхийг хүсдэггүй зүйлтэйгээ, өөрсдийнх нь хүсэл сонирхол, таашаал, эсвэл хувийн ашиг сонирхолд нийцэхгүй зүйлтэй тулгарах үедээ Христийн үгэнд хандах хандлага нь ямар ч дуулгавартай байдалгүйгээр туйлын татгалзсан, эсэргүүцсэн байдалтай болдог.

Зарим хүн Христийн ярихыг сонсож байхдаа: “Христ яагаад ингэж хэлж байгаа юм бэ? Тэр энэ асуудалд яаж ийм өнцгөөс хандаж чадаж байна аа? Тэр яаж ийм үзэл бодолтой байж, ямар нэг зүйлийг яаж ингэж тодорхойлж чадаж байна аа? Энэ бас үнэн гэж үү? Эдгээр нь бас Бурханы үг гэж үү? Би тэгж бодохгүй байна. Библид Бурханы ярьдаг арга барилыг өөрөөр, тодорхой хэмжээний ухаалаг байдлаар, эдгээр нарийн ширийн, жижиг сажиг асуудал руу орохгүйгээр тэмдэглэсэн байдаг. Христ яагаад ингэж ярьдаг юм бэ? Үргэлж л нарийн ширийн зүйлийн талаар ярьж, нарийн ширийнийг задлан шинжилдэг; Бурхан үнэхээр ингэж ярьж чадна гэж үү?” хэмээн бодож эхэлдэг. Тэд Бурханы үгийг унших бүрдээ үзэл тээдэггүй бөгөөд “Эдгээр нь Бурханы үг; би амь, аврал, ерөөл олж авахын тулд эдгээрт найдах ёстой” гэж боддог. Гэсэн хэдий ч Христтэй бодитоор харилцах үедээ зарим асуудлын талаарх Түүний үзэл бодол, тайлбар, хандлага, түүнчлэн зарим хүнтэй харьцах арга барилынх нь талаар тэдэнд үзэл бодол бүрэлдэж эхэлдэг бөгөөд эдгээр үзэл бодлыг хүний үзэл гэж үзэж болно. Антихристүүд зүрх сэтгэлд нь үзэл төрөх үед үзлийг нь засаж өгөхийг Бурханаас гуйн залбирах уу? Яавч үгүй. Тэд Христийн үгийг өөрсдийн үзлээр тасралтгүй хэмждэг бөгөөд дуулгавартай зүрх сэтгэл өчүүхэн төдий ч байдаггүй. Тиймээс, тэд Христийн талаар үзэлтэй болох үедээ дотроо эсэргүүцэж эхэлдэг бөгөөд аажмаар Христэд дайсагнадаг болдог. Ийм дайсагнал бий болох үед антихристүүд дуулгавартай дагахаар төлөвлөсөн хэвээр байх уу? Тэд хүлээн авахаар төлөвлөсөн хэвээр байх уу? Тэд зүрх сэтгэлдээ эсэргүүцэж эхлэн, “Хмм, одоо би чиний эсрэг ашиглах хөшүүрэг оллоо. Чи бурхан биш билүү? Чиний бүх үг үнэн биш билүү? Чи бас ямар нэг зүйл хийхдээ логикоор сэтгэж, нүдээр харсан зүйлдээ үндэслэн асуудлыг шүүдэг юм байна шүү дээ. Чиний үйлдэл бурханы мөн чанартай нийцэхгүй байна!” гэж боддог. Тэд дотроо дуулгаваргүй байдлыг мэдэрч эхэлдэг. Энэхүү дуулгаваргүй байдал бий болох үед гаднаа харагддаг. Тэд: “Чиний хэлж байгаа зүйл зөв мэт санагдаж байгаа ч, би бурханы үгийг шалгаж бурхан энэ талаар юу гэж хэлснийг харах хэрэгтэй байна. Би бурханд залбирч, тэр намайг хэрхэн залж чиглүүлэхийг харах хэрэгтэй. Бурхан намайг хэрхэн удирдан чиглүүлж, гэгээрүүлэхийг харахын тулд би хүлээж, эрж хайх хэрэгтэй. Чиний хэлсэн зүйлийн хувьд, энэ нь цаашид миний анхаарах зүйл биш бөгөөд миний үйлдлийн үндэс суурь болж чадахгүй” гэж хэлж магадгүй. Энэ нь ямар илрэл вэ? (Христийг үгүйсгэх.) Тэд Христийг үгүйсгэдэг атлаа яагаад Үг нь махбодоор илэрсэн номыг уншсаар байдаг вэ? (Бурхан минь, тэд зөвхөн тэнгэр дэх тодорхойгүй Бурханыг л хүлээн зөвшөөрч, газар дээрх Христийг илэрхий үгүйсгэдэг гэж би бодож байна.) Антихристүүд хоосон бичиг үсэг, хоосон сургаал дотор тууштай амьдарч, өндөр дээд, үл үзэгдэх Бурханыг хүндэлдэг. Тиймээс тэд Христийн хэлсэн үгийн тэмдэглэл болох бичигдмэл үгийг дээд зэргээр хүндэлж, дээдэлдэг атлаа туйлын эгэл жирийн Христ зүрх сэтгэлд нь ямар ч байр суурьгүй гэж үздэг. Энэ нь зөрчилдөөнтэй биш гэж үү? Тэд Христийн талаар үзэл тээх үедээ: “Би залбирч, эрж хайгаад, бурханы үгэнд юу гэж хэлснийг харах хэрэгтэй” гэж хэлдэг. Зөвхөн Бурханы үгийг хүлээн зөвшөөрдөг атлаа Христийг хүлээн зөвшөөрдөггүй тэд хэн бэ? (Антихристүүд.) Христийн үгийн талаарх тэдний үзэл хэчнээн их, эсвэл гүн гүнзгий байсан ч, эдгээр үг хэвлэгдмэгц үзэл нь алга болдог. Үг нь бичвэр болмогц тэд үүнийг Бурхан мэт шүтэн мөргөдөг. Энэ нь фарисайчууд болон шашны хүрээнийхний гаргасан алдаатай адилхан биш гэж үү? Үнэнийг ойлгохгүй байх нь эдгээр илрэл, үзэл бий болох амархан болгодог. Антихристүүд үзэлтэй болсны дараа тэдний зүрх сэтгэл дуулгавартай дагаж чаддаггүй; ямар ч дуулгавартай байдал байдаггүй, зөвхөн эсэргүүцэл л байдаг.

Ямар нөхцөл байдалд эгэл жирийн хүмүүст үзэл бий болдог вэ, эсвэл ямархуу хүмүүст үзэл бий болох хандлагатай байдаг вэ? Нэг төрөл нь Бурханы үгийг ойлгодоггүй хүмүүс, нөгөө нь сүнслэг ойлголтгүй, үнэнийг хүлээн авдаггүй хүмүүс юм; тэдэнд үзэл бий болох хандлагатай байдаг. Үзэл бий болмогц тэд зүрх сэтгэлдээ эсэргүүцэж эхэлдэг. Жишээлбэл, тухайн үеийн нөхцөл байдал, орчин болон хүний хэрэгцээ шаардлагад үндэслэн Би хүмүүст ямар нэг зүйлийг тодорхой аргаар хий гэж хэлж магадгүй. Дараа нь цаг хугацаа өнгөрч, нөхцөл байдал өөрчлөгдөхийн хэрээр уг хэрэг явдлыг зохицуулах арга зам, арга барил нь бас өөрчлөгдөж магадгүй. Гэвч энэ өөрчлөлт нь антихристүүдэд үзэл бий болох боломж өгдөг: “Чи өмнө нь ингэж хэлж, үүнийгээ үнэн гэж тунхаглан, хүмүүст үүнийг ингэж хэрэгжүүл гэж хэлж байсан. Бид эцэст нь ойлгож, үүнийг хэрэгжүүлж, мөрдөж чаддаг болж, ерөөл хүртэх найдвартай боллоо гэж бодож байтал одоо чи бидэнд өөрөөр хий гэж хэлж байна—энэ юу гэсэн үг вэ? Чи бидний үйлийг үзэж зовоож байгаа юм биш үү? Чи бидэнд хүнээс дор хандаж байгаа юм биш үү? Яг яаж хийх нь зөв юм бэ?” Арга зам, арга барил, эсвэл хэлсэн үгэнд гарсан ямар ч өөрчлөлт зарим хүнийг хилэгнүүлж чаддаг—энэ хүмүүс бол үнэнийг огт ойлгодоггүй, ухамсарлаж чаддаггүй хүмүүс юм. Тэд Бурханы хийдэг бүхнийг хуучин үзэл бодол, хуучин онол, хүний зарим нэг ёс суртахууны стандарт, мөс чанарын стандарт, тэр ч бүү хэл зарим нэг логик сэтгэлгээ, хүний мэдлэгээр хэмждэг. Энэ бүхэн Христийн хэлсэнтэй зөрчилдөх, эсвэл дунд нь зөрүү гарах үед тэд үүнийг хэрхэн зохицуулахаа мэддэггүй. Хэрхэн цааш үргэлжлүүлэхээ мэдэхгүй байх үедээ хэвийн хүмүүс тайвширч, эхлээд хүлээн авч, дараа нь аажмаар ойлгохоор эрж хайж чаддаг байх ёстой. Гэвч антихристүүд ийм байдаггүй. Тэд эхлээд эсэргүүцдэг, дараа нь тодорхойгүй Бурханы өмнө залбирч, үнэнийг хэрэгжүүлэн, Бурханыг маш их хайрлаж буй мэт харагддаг. Тэдний залбирлын зорилго юу вэ? Энэ нь Христийн үгийг үгүйсгэх, Христийн хэлсэн зүйлийг яллаж, шүүмжлэх хангалттай нотлох баримт олж, улмаар сэтгэл амар байхын тулд юм. Ингэж тэд үзлээ шийдвэрлэдэг. Энэ нь тэдний үзлийг шийдвэрлэж чадах уу? (Үгүй.) Яагаад үгүй вэ? (Учир нь тэд үнэнийг хүлээн авдаггүй. Тэд Бурханы үгээс үнэнийг эрж хайхгүй, харин Бурханыг үгүйсгэхийг оролдож байна.) Яг зөв, тэд үнэнийг хүлээн авах хандлагаар, эсвэл үнэнийг хүлээн авах арга замаар үзлээ шийдвэрлэхгүй байна. Тэдний үзэл арилдаггүй; зүрх сэтгэлд нь оршсоор байдаг. Тиймээс ийм арга барил үзлийг нь хэзээ ч шийдвэрлэхгүй, үзлээ орхих боломжийг тэдэнд хэзээ ч олгохгүй. Харин эдгээр үзэл цаг хугацаа өнгөрөхийн хэрээр хуримтлагддаг; цаг хугацаа өнгөрч, Бурханд итгэсэн жил нь нэмэгдэхийн хэрээр тэдний үзэл, төсөөлөл ч бас нэмэгддэг. Үүний үр дүнд Христэд хандах, энэ эгэл жирийн хүнд хандах тэдний хандлага гарцаагүй улам бүр үзэлд дарагддаг. Үүний зэрэгцээ, Христээс хөндийрөх зүрх сэтгэлийн хаалт болон Түүнд хандах дургүйцэл нь бас нэмэгддэг. Үүргээ гүйцэтгэж, цуглаанд оролцож, Бурханы үгийг идэж, уухдаа ийм хаалт, үзлийг тээснээр тэд эцэст нь юу олж авч чадах вэ? Ерөөл хүртэх хүсэл нь өдрөөс өдөрт нэмэгдэхээс өөрөөр тэд юу ч олж авдаггүй.

Та нарт Христийн талаар ямар нэг үзэл байдаг уу? Хүмүүсийн Бурханд тавьдаг шаардлага нь Христийн талаарх үзлийг нь бүрэлдүүлдэг. Эдгээр шаардлага хаанаас гардаг вэ? Тэдгээр нь хүмүүсийн амбиц, хүсэл, үзэл, төсөөллөөс үүдэн гардаг. Тэгвэл хүмүүст ямархуу үзэл бий болдог вэ? Тэд Христийг тэгж, ингэж хэлэх ёстой, Тэр тодорхой хэв маягаар ярьж, үйлдэх ёстой гэж үздэг. Жишээлбэл, хэн нэгэн сөрөг, сул дорой болох үедээ “Бурхан бол хайр биш гэж үү? Бурхан яг л хайр энэрэлтэй эх, энэрэнгүй эцэг шиг байдаг; Бурхан хүмүүст тайтгарл өгөх ёстой. Тэнгэр дэх Бурханыг март; Түүнд хүрэх боломжгүй. Одоо Бурхан газар дээр ирсэн тул хүмүүст ийм таатай боломж байна. Би сөрөг байгаа тул Бурханы өмнө очиж, зүрх сэтгэлээ уудлах хэрэгтэй” гэж бодож магадгүй. Тэгээд зүрх сэтгэлээ уудалж байхдаа тэд нулимс унагаж, бэрхшээл, сул дорой байдлынхаа талаар ярьж, завхарсан зан чанараа ил тод ярилцдаг. Хүмүүс үнэндээ зүрх сэтгэлдээ юу эрж хайдаг вэ? Тэд тайтгарахыг хүсдэг, тэд чихэнд чимэгтэй үг сонсохыг хүсдэг, тэд уйтгар гунигийг нь нимгэлж, сэтгэлийг нь сэргээж, тав тух өгч, сөрөг байхыг нь болиулах үгийг Бурхан хэлээсэй гэж хүсдэг. Тийм биш гэж үү? Ялангуяа тодорхой төрлийн хүмүүсийн хувьд тэд ийм төсөөлөл тээдэг: “Хүмүүсийн хувьд сул дорой, сөрөг байдал нь ердөө л тийм байдаг, харин Бурханы хувьд ганцхан өгүүлбэр л хүнийг бүхэлд нь сэргээж, зүрх сэтгэл дэх бүх зовлон, уйтгар гунигийг нь тэр даруй алга болгож чадна. Сул дорой, сөрөг байдал нь утаа шиг замхарч, тэд юутай ч тулгарсан хүчтэй байж, сул дорой байхаа, сөрөг байдалд шигдэхээ больж, гэрчлэлдээ бат зогсож чадна. За тэгвэл, Христийг яриулъя!” Надад хэл дээ, ийм нөхцөл байдалтай тулгарах үедээ Би юу хэлэх ёстой вэ? Нэг талаар, энэ хүн яагаад сөрөг байгааг, мөн ямар үүрэг гүйцэтгэж байгааг Би олж мэдэх хэрэгтэй; нөгөө талаар, үүргээ гүйцэтгэх явцдаа хүний баримтлах ёстой зарчмын талаар Би нөхөрлөх ёстой. Энэ нь тодорхой хэлж байгаа хэрэг биш гэж үү? Мунхаг, гөжүүд, үнэнийг хүлээн авдаггүй зарим хүний хувьд тэднийг өдөөж, урамшуулахын тулд сахилгажуулах ямар нэг зүйл хэлэх шаардлагатай байдаг. Үүний зэрэгцээ, үргэлж сөрөг байх нь ямар учиртайг, яагаад байнга сөрөг байдгийг нь тэдэнд ойлгуулахын тулд энэ төрлийн хүний уг чанар-мөн чанарыг ил болгох шаардлагатай. Хэрвээ Би үргэлж сөрөг байдаг хүмүүсийг үнэнийг хүлээн авдаггүй, үнэнийг хайрладаггүй хүмүүс гэж хэлбэл үүнийг сонсоод тэд тайтгарч чадах уу? (Үгүй.) Би ингэж хэллээ гэж бодъё: “Байнга сөрөг байх нь хэвийн зүйл. Энэ бол хүүхдийнх шиг илрэл; яг л хүүхэд насанд хүрсэн хүний ачааг үүрч, хүнд ачаанаас болоод байнга сөрөг болдогтой адил. Чиний биеийн хэмжээ жижиг, чи залуу, бас их зүйл туулаагүй учраас аажмаар суралцах хэрэгтэй. Түүнчлэн, эцэг эх чинь бас хариуцлага хүлээх ёстой; тэд чамайг сайн сургаагүй учраас энэ чиний буруу биш.” Тэр үед тэд: “Тэгээд миний энэ завхарсан зан чанар юу юм бэ?” гэж асууж магадгүй. “Энэ бол завхарсан зан чанар биш; чи ердөө л хэтэрхий залуу байна, бас сайн гэр бүлийн орчноос гаралтай; чи эрх дураараа, бөөцийлүүлж өссөн. Хэдэн жилийн дараа том болох үед чинь энэ нь дээрдэнэ.” Үүнийг сонсоод тэд тайтгарах уу? Хэрвээ Би нэмээд чанга тэвэрч, эерэг эрч хүч дамжуулбал тэдний дотор дулаахан санагдахгүй гэж үү? Ингэвэл тэд Бурханы хайр, дулаан илчийг мэдэрлээ гэж бодох болно. Гэвч Христ ихэвчлэн ингэж үйлддэггүй. Тэрээр арай том хүүхдүүдийг тайтгаруулахын тулд үнэхээр тэгж магадгүй ч насанд хүрсэн хүн бүрийн хувьд Тэр ингэж авирлахгүй; энэ нь тэнэг хүнийг хуурч байгаа хэрэг болно. Үүний оронд, Тэр голыг нь олж ярьж, чамд зам зааж өгч, юу болоод байгааг тодорхой хэлж өгч, чамд чөлөөтэй сонгох боломж олгоно. Чи ямар хүн байх нь явах замыг чинь тодорхойлдог. Христийн хийдэг бүхний мөн чанарыг харвал, Тэр хүмүүсийг хуурч, эсвэл тоглоом тохуу хийдэггүй боловч тэд үүнийг хүлээн авч чаддаггүй. Тэд бодит байдалтай нүүр тулдаггүй, гэхдээ энэ бол Христийн мөн чанар юм; Тэр зөвхөн ингэж л үйлдэж чадна. Хэрвээ хүмүүс үүнийг хүлээн авч чадахгүй бол энэ нь хүмүүс болон Бурханы хооронд зөрчилдөөн үүсгэхгүй гэж үү? Хэрвээ тэд зорилгодоо хүрч чадахгүй, бас үнэнийг хүлээн авахгүй бол энэ нь хаалт үүсгэхгүй гэж үү? (Тийм.) Энэ нь хүмүүсийн зүрх сэтгэлд тээглэж үлддэг. Бурханыг маш их хайр энэрэлтэй, ээж, эмээ шиг зөөлөн гэж хүмүүс анх боддог байсан. Гэвч одоо, байдал тийм биш байгааг харж, өчүүхэн төдий ч дулаан илч мэдрэхгүй байгаа болохоор тэдний урам хугардаг. “Христийн ганцхан өгүүлбэр л намайг сөрөг байдлаас гаргаж чадна” гэх тэдний төсөөлөл биелж чадах уу? “Христ миний асуудлыг шийдвэрлэхээр ирж л байвал, тэр даруй сэтгэл минь дулаацаж, дахиж хэзээ ч сөрөг болохгүй гэдгээ баттай хэлж чадна; бүх зүйл тодорхой болж, зам гарч ирнэ.” Энэ төсөөлөл бодитой юу? Энэ зорилгод хүрч чадах уу? (Үгүй.) Тиймээс, энэ асуудал дээр хүмүүс үргэлж өөрсдийн үзэл, төсөөлөлд найдвал бүтэхгүй; тэд асуудлыг шийдвэрлэхийн тулд үнэнийг эрж хайх ёстой.

Зарим хүн зарим нэг зүйлийг далдуур хийдэг бөгөөд Надтай уулзахдаа тэд Надад: “Би өсвөр насандаа садар самууны нүгэл үйлдсэн” гэж хэлдэг. Би: “Энэ тухайгаа Надад битгий хэл. Ганцаараа байхдаа чин сэтгэлээсээ залбирч, үнэхээр гэмш, тэгвэл асуудал шийдвэрлэгдэж, Бурхан үүнийг санахгүй. Чи Надад нүүр тулан хэлэх шаардлагагүй; Би ийм зүйлсийг ухаж төнхдөггүй” гэж хэлдэг. Намайг тэдний яриаг болиулах үед тэдэнд ийм бодол төрдөг: “Та үнэхээр Бурхан мөн үү? Миний зүрх сэтгэл маш чин үнэнч, дүрэлзэж байтал Та дээрээс нь нэг хувин хүйтэн ус цацаад унтраачихлаа. Би зүгээр л Тантай зүрх сэтгэлээ уудлахыг хүссэн, Та яагаад сонсохгүй байгаа юм бэ? Та сонсвол сайн байхсан; надад ярих өөр олон нарийн ширийн зүйл байна.” Би: “Нүглээ улайхын эцсийн зорилго бол гэмших болохоос биш, олон тооны нарийн ширийн зүйлийг тоочих явдал биш. Хэрвээ чи зүрх сэтгэлийнхээ гүнд үнэхээр гэмшсэн бол хэлбэр нь хамаагүй; энэ үйл явцыг тууллаа гээд ямар ч нэмэргүй. Бүх нарийн ширийнийг болон нөхцөл байдлыг Надад тодорхой болголоо гээд чи гэмшсэн гэсэн үг биш. Хэрвээ чи үнэхээр гэмшсэн бол, юу ч хэлээгүй байсан ч чи гэмшсэн л байна. Мөн хэрвээ чи гэмшээгүй бол, энэ тухайгаа ярилаа ч гэсэн ямар ч нэмэргүй байх болно” гэж хэлдэг. Зарим хүн ойлгодоггүй, Бурханд итгэдэг болохоосоо өмнө садар самуун явдалд орооцолдсон, хулгай хийсэн, эсвэл бусдыг яллаж, хилс хэрэгт гүтгэсэн гэх мэт бүх зүйлийг нь Намайг сонсохыг хүсдэг гэж боддог. Хувийн амьдралын энэ бүх асуудлыг нь Би сонсохыг хүсдэг, хүн бүрийн сэтгэлийн гүн дэх бодол санаа, хийсэн сайн, муу бүх үйлдлийг нь Би мэдэж, ухаж ойлгохыг хүсдэг гэж тэд боддог. Энэ нь хүний үзэл биш гэж үү? Тэд эндүүрч байна. Би зөвхөн хүмүүсийн завхарсан зан чанар, мөн чанар болон тэдний алхаж буй замыг л мэдэх хэрэгтэй; тэдний авралын чухал асуудлыг шийдвэрлэхэд энэ хангалттай. Хүн бүрийн одоогийн амьдрал юм уу дараагийн амьдралын талаар мэдэх шаардлагагүй; ийм нарийн ширийнийг мэдэх шаардлага байхгүй. Хүмүүс ингэж боддог: “Та бас хэвийн бөгөөд бодитой. Таны мэдэхгүй зүйлс байгаа, тиймээс магадгүй Та хүн бүрийн гэр бүлийн байдал, өсөж торнисон орчин, мөн өсөж том болох үеийнх нь эдгээр онцгой туршлагыг ойлгож, ажлын зорилгоор тэдгээрийг нэгд нэгэнгүй мэдэж авч, тэднийг шүүж, ил болгоход ашиглах барьц олж авахыг хүсэж байгаа байх.” Ийм байдаг гэж үү? (Үгүй.) Зарим хүн эдгээр үзэл, төсөөллийг тээсээр, өнгөрсөнд хийсэн зүйлсээ Надтай уулзах үедээ Надад үргэлж хуваалцахыг хүсэж, “Өө, Та мэдэхгүй л дээ, манай гэр бүл өмнө нь ийм байсан...” гэдэг. Би: “Гэр бүлийнхээ асуудлын талаар битгий ярь; Бурханд итгэх талаар зарим нэг туршлагаасаа хуваалц” гэж хэлдэг. Бусад нь: “Өө, Та мэдэхгүй, би өмнө нь маш олон хамтрагчтай байсан” эсвэл “Та намайг өмнө нь хэнийг хилс хэрэгт гүтгэж байсныг мэдэхгүй” гэж хэлдэг. Эдгээр зүйлийг хэлэх хэрэгтэй юу? (Үгүй.) Бие махбодтой болсон Бурхан эдгээр асуудлыг үнэхээр мэдэх хүсэлтэй, хүмүүсийн дунд байдаг бүхий л шившигт зан авир болон хүмүүсийн буруу амьдралын янз бүрийн нарийн ширийн талыг ойлгохын хүслэн болдог гэж тэд боддог. Ийм хүмүүстэй тулгарах үедээ Би тэдэнд: “Хэрвээ чи нүглээ улайж, гэмшихийг хүсэж байвал ганцаараа байхдаа Бурханы өмнө залбир, Надад битгий хэл. Би үүргээ хэрхэн сайн гүйцэтгэх, бодит амьдрал дээр Бурханыг хэрхэн шүтэн мөргөхийг л чамд зааж өгөх, авралд хүрэхэд чинь туслах үүрэгтэй. Бид уулзах үедээ эдгээртэй холбоотой юуны ч талаар ярилцаж болно, гэхдээ хамааралгүй асуудлуудыг дурдахгүй байх нь дээр” гэж хэлдэг. Үүнийг сонсоод зарим хүн: “Бурханд үнэхээр хайр алга, Бурхан хүлээцтэй биш юм” гэж бодож эхэлдэг. Тэднийхээр бол, ямархуу хүн хайр энэрэлтэй байдаг вэ? Бусад хүмүүсийн өдөр тутмын жижиг сажиг асуудлыг тусгайлан зохицуулдаг хорооны дарга шиг хүн. Би тийм зүйлсийг зохицуулах ёстой юу? Би тэдгээр асуудлыг огт тоодоггүй! Чи яаж амьдрах, юу идэж, өмсөх, хэрхэн мөнгө олох, чиний эдийн засгийн байдал, хөршүүдтэйгээ хэрхэн таарамжтай байх зэрэгт Би огтхон ч оролцдоггүй. Энэ бол хүмүүс үзэл тээх үедээ Христэд ханддаг хандлага юм. Ялангуяа Христийн үгийн талаар үзэл бий болох, эсвэл Христийн үг өөрсдийнх нь үзэлтэй бүхэлдээ зөрчилдөх үед антихристүүд үзлээ орхидоггүй, үнэнийг хүлээн авдаггүй, мөн үзлээ задлан шинжилдэггүй, үнэнийг эрж хайдаг ч үгүй; харин ч тэд үзлээсээ зуурч, Христийн хэлсэн зүйлийг зүрх сэтгэлдээ нууцаар ялладаг.

Энэхүү эцсийн үе шатанд Бурхан эцсийн өдрүүдийн шүүлтийн ажлыг хэрэгжүүлж байна. Бурханы хаанчлалын сайн мэдээ түгэхийн хэрээр Бурханы гэрт өөр өөр мэргэжилтэй холбоотой нэлээд хэдэн ажил гарч ирсэн бөгөөд үүнд хөгжимтэй холбоотой ажил, бичвэрт суурилсан ажил, кино продакшны ажил гэх мэт багтдаг. Энэ ажлын явцад Христ мөн эдгээр мэргэжилтэй холбоотой зарим ажилд оролцсон бөгөөд мэдээж голчлон удирдамж өгч, янз бүрийн ажлын чиглэлийг тодорхойлсон; Тэр энэ хүрээнд ажилладаг. Христ эдгээр салбартай холбоотой зарим мэдлэг юм уу ерөнхий мэдээллийг сайн мэдэхгүй байх нь гарцаагүй бөгөөд Түүний ойлгодоггүй зарим зүйл байж магадгүй. Энэ нь маш хэвийн зүйл биш гэж үү? Ихэнх хүний хувьд энэ нь туйлын хэвийн санагддаг бөгөөд сүртэй зүйл биш, учир нь хүн бүр суралцах явцдаа байгаа, Бурханы удирдлага дор бүх төрлийн ажил улам бүр сайжирч, улам олон эцсийн бүтээгдэхүүн, өндөр чанартай үр дүн гарах болно. Гэвч антихристүүдийн хувьд энэ нь жижиг асуудал биш. Тэд: “Чи зарим нэг салбарыг огт мэдэхгүй, тэр ч байтугай юу ч мэдэхгүй. Чи оролцож, биднийг чиглүүлж, удирдах ямар эрхтэй юм бэ? Яагаад чиний үг эцсийнх байх ёстой гэж? Яагаад бид бүгд чамайг сонсох ёстой юм бэ? Чамайг сонсох нь гарцаагүй зөв гэж үү? Чамайг сонсвол бид буруу замаар явахгүй, эсвэл ажилдаа алдаа гаргахгүй гэж үү? Би үүнд тийм ч итгэлтэй биш байна” гэж хэлдэг. Христийг ажилд удирдамж өгөх үед зарим хүн үүнд эргэлзсэн хандлагаар хандаж: “Түүний хэлж байгаа зүйл ойлгомжтой, зохих мэргэжлийн хүрээнд байна уу, мөн бидний өөрсдийн санаанаас илүү байна уу гэдгийг эхлээд харцгаая. Хэрвээ тийм бол бид үүнийг хүлээн авч, Түүний удирдамжийг дагана; үгүй бол бид өөр сонголт хийж, өөр арга зам олно” гэдэг. Гэвч антихристүүд дотроо бүрэн дүүрэн дуулгаваргүй сэтгэлгээтэй байдаг: “Бид бол мэргэжилтнүүд, энэ салбарт олон жил ажилласан. Бид энэ ажлыг нүдээ аниад ч хийж чадна. Чиний удирдамжийг дагалаа гээд зүгээр л хэлбэр төдий хийсэн хэрэг болно биз дээ? Яагаад бид чамайг сонсох ёстой юм бэ? Чиний санал зөвлөмж зүгээр л албаны яриа биш гэж үү? Хэрвээ бид чамайг сонсвол энэ нь биднийг чадваргүй мэт харагдуулахгүй гэж үү? Гэхдээ одоо хүн бүр сонсож байгаа болохоор би босож ирээд, чамайг эсэргүүцэж чадахгүй, учир нь ингэвэл надтай антихрист шиг харьцаж магадгүй. Тиймээс би хэсэгтээ дүр эсгэж, сонсож байгаа мэт царайлж, зүгээр л хэлбэр төдий хийж, дараа нь юунд ч нөлөөлөхгүйгээр ердийнхөөрөө үргэлжлүүлнэ.” Тиймээс Христ үнэн-зарчмыг яаж ч нөхөрлөсөн, хэчнээн тодорхой тайлбарласан ч антихристүүдэд үргэлж өөрсдийн гэсэн тогтсон санаа байдаг бөгөөд тэд өөрсдийгөө мэргэжлээ ойлгодог, тухайн салбартаа мэргэжилтнүүд гэж үргэлж итгэдэг тул Христийн нөхөрлөж буй үнэн-зарчим юу болохыг ойлгож чаддаггүй. Христийг тэдний мэргэжилтэй холбоотой ажилд удирдамж өгөх бүрд антихристүүдийн хувьд энэ нь өөрсдийн чадвар, авьяасыг Христтэй харьцуулах мөч болдог. Бүр дордууштай нь, заримдаа Христ тэдний мэргэжилтэй холбоотой асуудлын талаар ярих үед антихристүүд үүнийг Христ юу ч мэдэхгүй байгаагаа харуулж байна гэж үзээд, Христийг нууцаар шоолж, басамжилдаг бөгөөд Христ ажлыг нь удирдан чиглүүлэхийг өөрийн эрхгүй бүр ч их эсэргүүцэж, зэвүүцдэг. Тэд зүрх сэтгэлдээ огтхон ч үнэмшдэггүй, “Чи бидэнд тэрийг, энийг хий гэж хэлдэг ч чи юу мэддэг юм бэ? Чи эдгээр салбарт хамаарах янз бүрийн үе шатыг ойлгодог ч юм уу? Тэдгээр нь хэрхэн ажилладаг талаар тодорхой нарийн ширийнийг чи мэдэх үү? Чи биднийг кино хийхэд удирдан чиглүүлэхдээ хэрхэн жинхэнэ юм шиг жүжиглэх, эсвэл хэрхэн дуу бичихийг мэддэг гэж үү?” гэж хэлдэг. Эдгээр асуудалтай тулгарах бүрд антихристүүд мэргэжил бүрд хамаарах үнэн-зарчмыг зүрх сэтгэлдээ чин сэтгэлээсээ сонсдоггүй. Харин ч тэд дотроо Христтэй нууцаар тэмцэлдэж, бүр хөндлөнгийн ажиглагч мэт зогсож, Христийг дооглож, шоолдог бөгөөд зүрх сэтгэл нь дуулгаваргүй байдлаар дүүрэн байдаг. Тэд ажлаа хэрэгжүүлэхээр явахдаа өнгөцхөн ёс төдий хийж, эхлээд Бурханы нөхөрлөлийн тэмдэглэлийг эргэн хараад Бурхан юу хэлснийг харчихаад, дараа нь зүгээр л аливааг хуучин аргаараа хийж, ажиллаж эхэлдэг. Зарим хүн: “Бурхан тэгж хэлээгүй шүү дээ, чи яагаад ингэж хийж байгаа юм бэ?” гэж хэлж магадгүй, үүнд нь тэд: “Хэдий бурхан тэгж хэлээгүй ч, бурхан бодит нөхцөл байдлыг мэдэх үү? Үүнийг бодитоор хийж дуусгах ёстой хүмүүс нь бид биш гэж үү? Бурхан юу мэддэг юм бэ? Бурхан ердөө л зарчмыг өгсөн, гэхдээ бид бодит нөхцөл байдлын дагуу зохицуулах ёстой. Хэдий бурхан энд байсан ч гэсэн бид үүнийг ингэж л зохицуулах хэрэгтэй болно. Үнэнтэй холбоотой үед бид бурханы үгийг сонсдог, харин мэргэжлийн ажилтай холбоотой, үнэнд хамааралгүй үед бид өөрсдөө шийддэг” гэж хариулдаг. Тэд Бурханы нөхөрлөсөн үнэн-зарчмыг сонсож, тэмдэглэж авсан бөгөөд хүн бүр ёс төдий хийж, тэмдэглэлээ эргэн харсан боловч аливааг хэрхэн хийх ёстой тухайд хэн эцсийн шийдвэрийг гаргадаг вэ? Тэдний хувьд үнэн эрх барьдаггүй, Христ эрх барихтай бүр ч ямар ч хамаагүй байдаг. Тэгвэл хэн эрх барьж байна вэ? Антихрист эрх барьж байна; хүн л эцсийн шийдвэрийг гаргадаг. Тэдний өнцгөөс бол үнэн бол агаар мэт, ердөө л хааш яаш дурдаад өнгөрдөг хоосон сургаал, уриа лоозон бөгөөд хүмүүс хийх ёстой зүйлээ хүссэнээрээ хийсээр байдаг. Тухайн үедээ тэд маш сайхан зөвшөөрч, хандлага нь онцгой чин сэтгэлийн мэт санагддаг боловч бодит амьдрал дээр бүх зүйл өөрчлөгддөг; харагдаж байсан шигээ байдаггүй.

Антихристүүд бие махбодтой болсон Бурханы талаар үргэлж үзэл тээж, Түүнийг эсэргүүцдэг, дотроо үнэмшдэггүй учраас бие махбодтой болсон Бурханыг зүрх сэтгэлдээ уг үндсээрээ хүлээн зөвшөөрдөггүй; тэд зөвхөн тэнгэр дэх Бурханд л итгэдэг. Тэд яг л Паул шиг: Тэрээр бие махбодтой болсон Есүст чин сэтгэлээсээ үнэмшээгүй, харин ч үзлээр дүүрэн байсан. Тийм ч учраас бичсэн бүх захидалдаа тэрээр Есүсийг хэзээ ч гэрчлээгүй, Есүсийн үгийг үнэн гэж хэзээ ч гэрчлээгүй, мөн Есүсийг хайрлах хайр өөрт нь байгаа эсэх талаар хэзээ ч яриагүй. Эдгээр нь хүмүүсийн харж чадах зүйлс юм; Паул бол жинхэнэ антихрист. Паул бол антихристийн сонгодог жишээ гэдгийг одоо та нар бүгд таньж чадна. Антихристүүдийн төрөлд хамаардаг хүмүүс Бурханы илэрхийлсэн үг үнэн гэдгийг хүлээн зөвшөөрлөө ч үнэнийг хүлээн авч чадах уу? Тэд Христийг дуулгавартай дагаж чадах уу? Тэд Христийг гэрчилж чадах уу? Энэ бол өөр асуудал. Тэд Христийн хийдэг бүхнийг дуулгавартай дагаж чадах уу? Хэрвээ Христ ажил зохицуулж, эсвэл даалгаж, хүмүүст үүнийг хэрхэн хийхийг зааж өгвөл антихристүүд дуулгавартай дагаж чадах уу? Энэ асуудал хүмүүсийг хамгийн сайн илчилдэг. Антихристүүд дуулгавартай дагаж чаддаггүй; тэд Христийн үгийг үл тоомсорлож, үл ойшоодог. Тиймээс Христ ямар ч ажилд ямар ч тодорхой удирдамж, эсвэл даалгавар өгсөн бай, антихристүүд хэзээ ч хэрэгжүүлэхгүй. Антихристүүд Христийг дуулгавартай дагахыг зүгээр л хүсдэггүй. Христ ажлыг хэрхэн зохицуулахаас үл хамааран тэд үүнийг хэрэгжүүлэхийг хүсдэггүй, өөрсдийнх нь санаа илүү ухаалаг гэж үргэлж итгэж, өөрсдийн төлөвлөгөөг дагах нь хамгийн зөв гэж боддог. Хэрвээ чи тэдэнд “Нөхцөл байдалтай тулгарах үедээ та нар гурав юм уу дөрвөн хүнтэй хамтран ажиллаж, хамтдаа зөвлөлдөж, үнэн-зарчмын талаар илүү их нөхөрлөж, тэдгээр зарчмыг зөрчилгүйгээр зарчмын дагуу үйлдэх ёстой” гэж хэлбэл тэд сонсох уу? Тэд огт сонсдоггүй; тэд аль эрт эдгээр үгийг умартсан бөгөөд эцсийн шийдвэрийг өөрсдөө гаргахыг хүсдэг. Чи тэдэнд “Хэрвээ шийдвэрлэх боломжгүй асуудал байвал Дээрхээс эрж хайж болно” гэж хэлдэг, гэвч үнэхээр асуудал гарч, хүн бүр Дээрхээс эрж хайх талаар бодох үед антихристүүд “Ийм ялихгүй зүйлийн талаар асуугаад яах юм бэ? Ингэлээ гээд дээрхэд л түвэг удна. Бид өөрсдөө зохицуулж чадна, асуух шаардлагагүй! Би эцсийн шийдвэрийг гаргана, ямар нэг зүйл буруугаар эргэвэл би үр дагаврыг нь хүлээнэ!” гэж хэлдэг. Эдгээр үг хэчнээн сайхан сонсогддог ч, ямар нэг зүйл үнэхээр буруугаар эргэх үед тэд үнэхээр үр дагаврыг нь хариуцаж чадах уу? Хэрвээ чуулганы ажил хохирол амсвал тэд арыг нь дааж чадах уу? Жишээлбэл, удирдагч, ажилчид цуглаан зохион байгуулахдаа хайнга хандсанаас болж ах эгч нар цуглааны үеэр баривчлагдаж, үүнээс үүдэн зарим нь сөрөг, сул дорой болж, гуйвбал хэн ийм хариуцлагыг үүрч чадах вэ? Антихристүүд хэлсэн үгэндээ хариуцлагатай байдаг уу? Тэд туйлын хариуцлагагүй! Энэ бол антихристүүдийн ажилд ханддаг хандлага юм. Надад хэл дээ, антихристүүд Христийн хэлсэн үгийг үнэхээр хүлээн авч, дуулгавартай дагаж чадах уу? (Үгүй.) Антихристүүд үнэнийг хэрэгжүүлэх, Христийг дуулгавартай дагах талаар зүрх сэтгэлдээ ямар хандлага баримталдаг вэ? Нэг үгээр хэлбэл: эсэргүүцэл. Тэд эсэргүүцсээр байдаг. Энэ эсэргүүцлийн цаана буй зан чанар юу вэ? Энэ нь юунаас бий болдог вэ? Дуулгаваргүй байдлаас үүдэлтэй. Зан чанарын тухайд гэвэл, энэ нь үнэнийг зэвүүцэх, зүрх сэтгэлдээ дуулгаваргүй байх, дуулгавартай дагахыг хүсэхгүй байх явдал юм. Тэгвэл Бурханы гэр удирдагч, ажилчдаас ганцаараа бүх шийдвэрийг гаргахын оронд эв найртай хамтран ажиллаж, бусадтай хэлэлцэж сурахыг шаардах үед антихристүүд зүрх сэтгэлдээ юу гэж боддог вэ? “Юм бүхнийг хүмүүстэй хэлэлцэх нь дэндүү төвөгтэй! Би эдгээр зүйлийн талаар шийдвэр гаргаж чадна. Бусадтай хамт ажиллаж, тэдэнтэй ярилцаж, юмыг зарчмын дагуу хийнэ гэдэг ямар уйтгартай, ичмээр юм бэ!” Антихристүүд өөрсдийгөө үнэнийг ойлгодог, бүх юмыг тодорхой мэддэг, өөрсдийн гэсэн мэдлэг ухаан, аливааг хийх арга замтай гэж боддог учраас бусадтай хамтран ажиллаж чаддаггүй, юуг ч хүмүүстэй ярилцаж хэлэлцдэггүй, юм бүхнийг өөрсдийнхөөрөө хийж, өөр хэнд ч бууж өгдөггүй! Хэдийгээр дуулгавартай дагаж, бусадтай хамтран ажиллахад бэлэн гэж аман дээрээ хэлдэг ч хариулт нь өнгөн дээрээ хэчнээн сайхан харагдаж байлаа ч, үг нь хэчнээн сайхан сонсогдож байлаа ч антихристүүд тэрслүү байдлаа өөрчилж чаддаггүй, сатанлаг зан чанараа өөрчилж чаддаггүй. Харин дотроо тэд ширүүн тэмцэлддэг—хэр хэмжээнд? Хэрвээ мэдлэгийн хэлээр тайлбарлах юм бол энэ нь өөр өөр шинж чанартай хоёр зүйлийг нэгтгэх үед тохиолддог үзэгдэл буюу эсрэгцэх явдал бөгөөд үүнийг бид “эсэргүүцэл” гэж тайлбарлаж болно. Дээрхийг эсэргүүцэх нь чухамдаа антихристүүдийн зан чанар юм. Тэд Дээрхийг эсэргүүцэх дуртай бөгөөд хэнийг ч дуулгавартай дагадаггүй.

Антихристүүд Христийн үгтэй тулгарах үедээ ганцхан хандлагатай байдаг нь дуулгаваргүй байдал юм; мөн тэдний цорын ганц арга барил бол эсэргүүцэл байдаг. Жишээ нь, Би: “Манай хашаа нэлээд том, сүүдэр багатай юм. Өвөл нар бүтэн тусаж, хүмүүс наранд ээж болох ч зундаа бага зэрэг халдаг. Хэдэн мод худалдаж авцгаая, хурдан ургадаг, ирээдүйд хангалттай сүүдэрлэх, мөн харьцангуй цэвэрхэн, үзэмжтэй мод авъя” гэж хэлдэг. Энд хэдэн зарчим байна вэ? (Гурав.) Нэг нь мод хурдан ургадаг байх, нөгөө нь мод цэвэрхэн, харьцангуй үзэмжтэй байх, бас нэг нь ирээдүйд хангалттай сүүдэрлэхээр буюу мөчир, навч нь саглагар байх явдал юм. Хүмүүс ердөө энэ гурван зарчмыг л хэрэгжүүлэх ёстой; хэдийг авах, хаана тарих, ямар төрлийн мод байх тухайд Би бас тэдэнд хэлж өгсөн. Энэ ажлыг хэрэгжүүлэхэд амархан уу? (Тийм.) Үүнийг хэцүү ажил гэж үзэх үү? (Үгүй.) Энэ нь хэцүү ажил биш. Яагаад хэцүү биш вэ? Мод зардаг газрууд байгаа, Бурханы гэр хөрөнгийг нь гаргана, ингээд мод худалдаж авах үндсэн нөхцөлүүд бүгд хангагдсан. Үлдсэн зүйл нь ердөө л хүмүүс үүнийг хэрэгжүүлэх явдал бөгөөд энэ ажилд хэцүү зүйл юу ч байхгүй. Гэвч антихристийн хувьд энд нэг бэрхшээл байдаг: “Юу? Мод худалдаж авна аа? Зүгээр л сүүдэртэй болгож, орчныг илүү үзэмжтэй болгохын тулд мөнгө үрнэ гэж үү? Энэ чинь махан биеийн тав тухад шунаж байгаа хэрэг биш үү? Тэр мөнгө бол бурханд өргөсөн өргөл, тэгж хамаагүй үрж болох уу? Жаахан халахын буруу нь юу байна? Нарыг бурхан бүтээсэн; наранд ээлээ гээд үхчих үү? Үүнийг нарны илчийг авч, борооны усыг хүртэх гэдэг юм. Хэрвээ наранд байхыг хүсэхгүй байвал дотор л байхгүй юу. Тэгээд одоо энэ тав тухын төлөө мөнгө үрэхийг хүсэж байна гэнэ ээ—чи зүүдэлж байгаа байлгүй!” Тэд: “Би ганцаараа энэ асуудалд эцсийн шийдвэр гаргахгүй; хэрвээ би шууд эсэргүүцвэл сайн зүйл болохгүй. Намайг яллаж магадгүй, бусад нь ч зөвшөөрөхгүй байх. Тиймээс, би үүнийг шийдвэр гаргах багт мэдэгдэнэ. Мөн ах эгч нараар ч бас санал бодлыг нь хэлүүлбэл хамгийн сайн. Хэрвээ шийдвэр гаргах баг зөвшөөрвөл бид мод авна; хэрвээ зөвшөөрөхгүй бол ах эгч нар зөвшөөрсөн ч бид авахгүй” гэж тунгаадаг. Тэд бүгдийг цуглуулж, энэ асуудлыг дурдаад, дараа нь хүн бүрээр хэлэлцүүлж, санал бодлыг нь илэрхийлүүлдэг. Хүн бүр: “Мод авах нь сайн хэрэг; хүн бүрд ашиг тустай” гэж хэлдэг. Антихрист үүнийг сонсоод, “Энэ яаж сайн хэрэг байдаг юм бэ? Хүн бүрд ашиг тустай байлаа гээд сайн байж болох уу? Хүн бүр хэний мөнгөөр ашиг тус хүртэж байгаа юм бэ? Тэр чинь бурханы мөнгийг үрж байгаа хэрэг; энэ нь өргөлийг үрэн таран хийж байгаа хэрэг биш үү? Энэ нь зарчимтай нийцэж байна уу?” гэдэг. Хүн бүр: “Хүн бүрийн ашиг тусын тулд, хүмүүсийн эрх ашгийн төлөө өргөлийг үрэн таран хийх нь үнэхээр бага зэрэг зохисгүй мэт санагдаж байна” гэж тунгаан боддог. Ийнхүү нааш цааш хэлэлцсэний эцэст мод худалдаж авахгүй байх эцсийн шийдвэр гардаг. Мөнгийг хэмнэх ёстой; хэн ч тушаалаа гэсэн үүнийг хийж болохгүй. Ийм хэлэлцүүлгийн дараа дүгнэлтэд хүрдэг. Ямар дүгнэлт вэ? “Энэ удаагийн христийн тушаалын тухайд, бидний эцсийн шийдвэр бол үүнийг эсэргүүцэж байна; бид өргөлийг үрэхгүй, бурханы гэрийн мөнгөнөөс нэг ч зоос үрэн таран хийхгүй. Тодорхой хэлбэл, энэ нь бид мод авахгүй, хашааг цэцэрлэгжүүлэхгүй гэсэн үг.” Ийм л шийдвэр гардаг. Хэд хоногийн дараа Би модыг хараахан аваагүй байгааг анзаараад, “Чи яагаад модоо аваагүй юм бэ?” гэж асуухад “Өө, бид удахгүй авна аа” гэдэг. Улирал нь ирж, бусдын мод нахиалж байхад тэд яагаад одоо болтол нэгийг ч аваагүй юм бэ? Лавлаж асуусны эцэст, тэд хэлэлцээд мод худалдаж авахыг зөвшөөрөөгүйг Би олж мэдсэн; Миний үг талаар болжээ. Зөвлөлдөж, хэлэлцэж, задлан шинжилсний дараа бүх хүн хамтдаа Миний тушаалыг няцаахаар шийдсэн нь: “Энд бид л шийднэ. Чи хойшоо бай. Энэ бол бидний гэр, чамд ямар ч хамаагүй” гэсэн утгатай байв. Энэ ямархуу арга барил вэ? Энэ нь эсэргүүцэл биш гэж үү? Тэд ямар хэмжээнд эсэргүүцэж байна вэ? Тэд Бурханы гэрийн мөнгөнөөс нэг ч зоос үрэхгүй, Бурханы өргөлийг зарцуулахгүй гэсэн үндэслэл гаргадаг. Та нар энэ үндэслэлийн талаар юу гэж бодож байна вэ? Эдгээр үг зөв үү? (Үгүй.) Ихэнхдээ, өргөлийг үрэн таран хийж, буруугаар ашигладаг хүмүүс нь яг энэ антихристүүд байдаг. Тэд эцсийн шийдвэрийг гаргахыг хүсдэг тул мунхаг, мэдлэггүй, ялган таних чадваргүй хүмүүсийг төөрөлдүүлэхийн тулд энэ хэдэн онолыг сэдэж олдог. Үнэхээр ч зарим хүн үүнд нь хууртаж, тэдний үгийн дагуу үйлддэг бол, Христийн үгийг антихристүүд үймүүлж, хорлон сүйтгэж, хэрэгжилтийг нь саатуулдаг. Энэ асуудлын уг үндэс нь юу вэ? Гол нь Бурханы сонгосон хүмүүс антихристүүдийн хоёр нүүртэй байдлыг нэвт харж чаддаггүй, үргэлж аливаа зүйлийн өнгөц талд төөрөлдөж, юмсын мөн чанарыг ухаарч чаддаггүйд оршдог. Антихристүүд энэ хүмүүсийн дунд дарангуйлан саад тотгор учруулдгаас болж Бурханы сонгосон хүмүүсийн дундах ялган таних чадваргүй зарим хүн тэдэнд байнга төөрөлдөж, хяналтад нь ордог.

Чуулганд хийдэг Христийн тодорхой ажлын зохицуулалт, тушаал бүрийн хувьд, хэрвээ үймээн дэгдээх антихристүүд байхгүй бол тэдгээрийг хурдан хэрэгжүүлж болно. Гэвч антихрист хөндлөнгөөс оролцмогц ажил хойшилж, хэрэгжүүлэх боломжгүй болдог. Заримдаа хүмүүсээр хэрэгжүүлэхээр зорьсон Христийн зохицуулалт, тушаалыг антихристүүд ямар нэгэн шалтаг тоочин шууд няцаадаг. Ингэхдээ тэд хүн бүрийг хамруулсан шийдвэр гаргах хэлбэрийг ашиглаж, “Үүнийг ах эгч нарын саналаар баталсан; энэ бол зөвхөн миний үг биш, хамтын шийдвэрийн үр дүн” гэж хэлдэг. Энэ нь юуг илтгэж байна вэ? Энэ нь ах эгч нарын шийдвэр үнэнд нийцдэг бөгөөд асуудал гарах үеийн ах эгч нарын хамтын шийдвэр нь үнэн эрх мэдлийг атгаж байгаа хэрэг гэсэн санааг илэрхийлж байна. Гэвч удирдлагыг гартаа авсан антихрист Христийн хэлсэн зүйлийг эсэргүүцэх үед энэ нь үнэн эрх мэдлийг атгаж байгаа хэрэг үү? Энэ нь үнэндээ антихрист эрх мэдлийг атгаж байгаа хэрэг гэдэг нь тодорхой. Антихрист нөхцөл байдлыг бүхэлд нь хянаж байхад үнэн эрх мэдлийг атгаж байна гэж хэлэх нь утгагүй бөгөөд ов мэхтэй хэрэг биш гэж үү? Антихристүүд үнэхээр өнгөлөн далдлахдаа гаргууд! Христ тэднээс ямар нэг зүйл хэрэгжүүлэхийг хүсэх үед, мөн энэ нь Бурханы үйлдэл бөгөөд Тэр хүн бүрийг бодолцсоны үндсэн дээр үйлдэж байгааг, түүнчлэн хүн бүр Бурханы нигүүлсэлд талархаж байгааг бүгд мэдэх үед энэ нь антихристүүдийн дургүйг хүргэж, тавгүй болгодог. Тэгээд тэд үймүүлж, хорлон сүйтгэх арга зам хайн толгойгоо гашилгадаг. Гэвч хэрвээ санаачилга нь тэд нарынх байгаад, эцэст нь хүн бүр тэдэнд гүнээ талархаж, өндрөөр үнэлдэг болбол тэд үүнийг хэнээс ч илүү идэвхтэй хэрэгжүүлж, ямар ч зовлонг тэвчихэд бэлэн байдаг. Антихристүүд шиг ийм хүмүүс ой гутам биш гэж үү? (Тийм.) Энэ нь ямар төрлийн зан чанар вэ? (Хорон муу зан чанар.) Антихристүүд өөрсдийгөө өнгөлөн далдалж, бусдыг төөрөлдүүлж, өөртөө татахын тулд сайн хүн болж жүжиглэж, тэр ч байтугай үнэнийг хэрэгжүүлж байгаа мэт дүр эсгэж чаддаг. Энэ бол хорон муу байдал юм. Чи ямар үнэнийг хэрэгжүүлж байна вэ? Чи Христийн өгсөн үг, тушаалыг няцааж, тэдгээрийг дуулгавартай дагаж, хэрэгжүүлж чаддаггүй. Чиний хэрэгжүүлдэг гэж ярьдаг үнэн хаана байна вэ? Чи Бурханд итгэгч мөн үү? Чи Бурханд Бурхан мэт ханддаг уу? Чиний итгэдэг Бурхан бол чиний хамт ажилладаг хүн биш, чиний хамтран ажиллагч биш, чиний найз биш; Тэр бол Христ, Тэр бол Бурхан! Чи үүнийг ухаардаггүй юм уу? Христийн үгийг үргэлж задлан шинжилж, шинжиж, зөв эсэхийг нь ялган танихыг оролдож, давуу болон сул талыг нь дэнсэлдэг—чи буруу байр суурь эзлээд байгаа юм биш үү? Антихристүүд хүмүүсийн үгийг шинжиж, задлан шинжлэхдээ гаргууд бөгөөд эцэст нь энэ эцэс төгсгөлгүй шинжилтээ Христ дээр хэрэглэдэг. Христийг ингэж шинжиж, Түүнд ингэж ханддаг тэд Бурханы дагагчид мөн үү? Тэд зүгээр л үл итгэгчид биш гэж үү? Тэд үргэлж Христийг шинждэг боловч Христийн бурханлаг мөн чанарыг ойлгож чадах уу? Христийг шинжих тусам тэд улам бүр эргэлздэг болж, эцэст нь Христийг эгэл жирийн хүн гэж тодорхойлдог. Тэдэнд ямар нэгэн жинхэнэ итгэл, эсвэл дуулгавартай байдал үлдсэн үү? Огтхон ч үгүй. Антихристүүд зүрх сэтгэлдээ Христийг ердөө л эгэл жирийн хүн гэж үздэг. Христэд хүн мэт хандах нь тэдэнд байх л ёстой зүйл мэт санагддаг тул Христийн үг, тушаалыг үл ойшоож, зүрх сэтгэлдээ хүлээж авахгүйгээр зүгээр л цуглааны үеэр хэлэлцэж, шинжихээр хөндөн ярьж болно гэж тэд боддог. Эцэст нь, аливааг хэрхэн хийхийг шийддэг хүн нь Бурхан биш, харин антихрист байдаг. Тэд Христийг юу гэж хардаг вэ? Тэд Түүнийг зүгээр л эгэл жирийн удирдагч гэж хардаг, Христэд Бурхан мэт огт ханддаггүй. Энэ нь Бурханд итгэх Паулын итгэлтэй адилхан уг чанартай биш гэж үү? Паул Эзэн Есүст хэзээ ч Бурхан мэт хандаж байгаагүй, Түүний үгийг хэзээ ч идэж ууж байгаагүй, бас Эзэн Есүсийг дуулгавартай дагахаар эрж хайгаагүй. Тэр үргэлж өөрийгөө христ мэт үзэж, Эзэн Есүсийг орлохыг оролдож, үүний үр дүнд Бурханы шийтгэлийг хүртсэн. Чи Христийг бие махбодтой болсон Бурхан гэдгийг хүлээн зөвшөөрсөн учраас Христийг дуулгавартай дагах ёстой. Христ юу ч хэлсэн бай, чи хүлээн авч, дуулгавартай дагах ёстой болохоос Бурханы үг зөв эсэх, эсвэл үнэнд нийцэж байгаа эсэхийг шинжиж, хэлэлцэх ёсгүй. Бурханы үг нь чамаар задлан шинжлүүлж, шинжүүлэхэд биш, харин дуулгавартай дагаж, хэрэгжүүлэхэд зориулагдсан. Аливааг хэрхэн хийх болон хэрэгжүүлэх алхмуудыг хэрхэн тодорхойлох нь—та нарын нөхөрлөж, хэлэлцэх цар хүрээ юм. Антисхристүүд зүрх сэтгэлдээ Христийн бурханлаг мөн чанарт үргэлж эргэлздэг, үргэлж дуулгаваргүй зан чанартай байдаг учраас Христ тэднээс аливааг хийхийг хүсэх үед түүнийг нь үргэлж шинжилж, хэлэлцэж, өөрсдийнх нь зөв, буруу эсэхийг тогтоож өгөхийг хүмүүсээс хүсдэг. Энэ нь ноцтой асуудал уу? (Тийм.) Тэд үнэнд дуулгавартай байх өнцгөөс эдгээр зүйлд ханддаггүй; харин оронд нь Бурханд эсэргүүцэн тэдгээрт ханддаг. Энэ бол антихристүүдийн зан чанар юм. Тэд Христийн тушаал болон ажлын зохицуулалтыг сонсох үедээ хүлээн авч, дуулгавартай дагадаггүй, харин хэлэлцэж эхэлдэг. Тэд юуг хэлэлцдэг юм бэ? Дуулгавартай дагахыг хэрхэн хэрэгжүүлэх талаар хэлэлцдэг үү? (Үгүй.) Тэд Христийн үг болон тушаал зөв, буруу эсэхийг хэлэлцэж, үүнийг хэрэгжүүлэх ёстой эсэхээ шинжилдэг. Тэдний хандлага эдгээр зүйлийг үнэхээр хэрэгжүүлэхийг хүссэн хандлага мөн үү? Биш, тэд илүү олон хүнийг зоригжуулан өөрсөд шигээ болгож, эдгээр зүйлийг хийлгэхгүй байхыг хүсдэг. Энэ нь дуулгавартай байдлын үнэнийг хэрэгжүүлж байгаа хэрэг мөн үү? Мэдээж биш. Тэгвэл тэд юу хийж байгаа юм бэ? (Эсэргүүцэж байна.) Тэд өөрсдөө Бурханыг эсэргүүцээд зогсохгүй, бас хамтдаа эсэргүүцэхээр зорьж байна. Энэ нь тэдний үйлдлийн шинж чанар мөн, тийм биз дээ? Хамтдаа эсэргүүцэх: хүн бүрийг өөрсөд шигээ болгож, өөрсөдтэй нь адилхан бодолтой, адилхан үг яриатай, адилхан шийдвэртэй болгож, хамтдаа Христийн шийдвэр, тушаалыг эсэргүүцэх явдал. Энэ нь антихристүүдийн арга барил юм. Антихристүүдийн итгэл үнэмшил бол “Олон хүн хууль зөрчсөн үед хуулийг хэрэгжүүлэх боломжгүй” гэдэг учраас тэд өөрсөдтэй нь хамт Бурханыг эсэргүүцэхийг бусдад уриалж, ийм байхад Бурханы гэр тэднийг яаж ч чадахгүй гэж боддог. Ингэх нь тэнэг хэрэг биш үү? Антихристүүдийн Бурханы эсэргүүцэх чадвар туйлын хязгаарлагдмал, гав ганцаараа байдаг учраас хамтдаа Бурханыг эсэргүүцэхийн тулд хүмүүсийг элсүүлэхээр оролдон, “Би бүлэг хүнийг төөрөлдүүлж, өөртэйгөө адилхан бодож, үйлддэг болгоно. Бид хамтдаа христийн үгийг голж, бурханы үгэнд саад хийж, үр дүнд хүрэхийг нь болиулна. Хэн нэг хүн миний ажлыг шалгахаар ирвэл би бүх хүн ингэж хийхээр шийдсэн гэж хэлнэ—тэгээд тэрийг хэрхэн зохицуулахыг чинь харна. Би үүнийг чиний төлөө хийхгүй, хэрэгжүүлэхгүй—намайг яахыг чинь харъя л даа!” гэж дотроо боддог. Тэд өөрсдийгөө эрх мэдэлтэй, Бурханы гэр тэдэнд ямар ч арга хэмжээ авч чадахгүй, Христ ч бас чадахгүй гэж боддог. Та нар юу гэж бодож байна, ийм хүнд арга хэмжээ авахад амархан уу? Ийм төрлийн хүнд ямар арга хэмжээ авах ёстой вэ? Хамгийн энгийн арга бол тэднийг чөлөөлж, шалгах явдал юм. Диавол өөрийгөө илчлэх үед түүнийг ганц өшиглөөд л таягдан хая, тэгээд л болоо. Бурханы гэр чамайг удирдагч байхыг зөвшөөрдөг боловч чи дуулгавартай дагадаггүй, тэр ч байтугай Бурханыг эсэргүүцэж зүрхэлдэг; чи диавол биш гэж үү? Бурханы гэр чамайг удирдагчаар томилж, ингэснээр чи бодит ажил хийж, Бурханы гэрийн ажлын зохицуулалтыг дуулгавартай дагаж, үүргээ сайн гүйцэтгэж чадна. Чи Бурханы үгийг хүлээн авч, дуулгавартай дагах ёстой; Бурхан юу ч хэлсэн, чи Түүнийг эсэргүүцэхийн оронд үгийг нь хүлээн авч, хэрэгжүүлэх ёстой. Чи Бурханыг эсэргүүцэхийг үүргээ болгосон—тэгэхээр уучлаарай, чамайг чөлөөлөх нь хамгийн энгийн шийдэл юм. Бурханы гэр чамайг ашиглах эрх мэдэлтэй, мөн чамайг чөлөөлөх эрх мэдэлтэй. Зарим хүн: “Би удирдагчийн хувиар дажгүй л ажиллаж байсан, яагаад намайг чөлөөлсөн юм бэ? Энэ чинь будаагаа тээрэмдэж дуусмагцаа илжгээ алж байгаа хэрэг биш үү?” гэж хэлдэг. Чамайг чөлөөлөх үед чи үнэхээр дажгүй байсан гэж үү? Замбараагүй өшиглөж, хаздаг, яаж ч сургасан зүй ёсны ажилдаа анхаардаггүй илжгийг “будаагаа тээрэмдэж дуусмагц” нь үнэхээр алах шаардлагатай болно. Хэзээ алахын тухайд бол түүний гүйцэтгэлээс шалтгаална. Надад хэл дээ, хүн сайн илжгээ дуртайяа үгүй хийх үү? Тээрэмдэх үед илжиг бол хамгийн чухал бөгөөд гол туслагч. Хамгийн их хэрэгтэй байгаа үед тээрэмдэхээ зогсоож, үр тариагүй үлдэхийг илүүд үзэн илжгээ алах тийм тэнэг хүн байх уу? Тэгдэг хүн байна уу? (Үгүй.) Ийм зүйл тохиолдох ганцхан нөхцөл байдал бий: Илжиг сургагдахгүй, галзуу мэт өшиглөж, хазсаар юу ч тээрэмдэх боломжгүй болгох. Тэр үед л тээрэмдэхээ зогсоож, илжгээ алах хэрэгтэй болно биз дээ? (Тийм.) Энэ асуудлаар ялган таних чадвартай хүмүүс үүнийг тодорхой харж чадна. Тэгвэл дуулгаваргүй, гөжүүд, ямар ч ажлыг хэрэгжүүлж чаддаггүй антихристүүдэд хэрхэн арга хэмжээ авах ёстой вэ? Хамгийн энгийн арга бол эхлээд тэднийг байр сууринаас нь чөлөөлөх явдал юм. Зарим хүн: “Чөлөөлснөөр ингээд дуусаж байгаа юм уу?” гэж асуудаг. Юунд яарна вэ? Тэдний зан авирыг ажигла. Тэд чөлөөлөгдөж, эрх мэдлээ алдсаныхаа дараа Бурханы гэрт хөдөлмөрлөж үйлчилж чадсаар байвал тэднийг хөөхгүй. Гэвч хэрвээ тэд хөдөлмөрлөж үйлчлэхгүй, харин ч үзэл тарааж, мууг үйлдэж, хаа сайгүй үймээн дэгдээж байдлыг улам хурцатгавал зарчмын дагуу тэднийг хөөх ёстой. Үнэндээ бол антихристүүдэд илэрдэг эдгээр зүйл хорсолтой биш үү? (Дэндүү хорсолтой.) Тэд юунаас болоод хорсолтой болдог юм бэ? Энэ антихристүүд Бурханы гэрт эрх мэдлийг гартаа авахыг хүсдэг; Христийн үгийг тэд хэрэгжүүлж чаддаггүй, тэд хэрэгжүүлэхгүй. Мэдээж хүмүүс Христийн үгийг дуулгавартай дагаж чадахгүй байдагт өөр нөхцөл байдал ч бас холбоотой байж болно: Зарим хүн хэв чанар муутай, Бурханы үгийг сонсоод ойлгож чаддаггүй, яаж хэрэгжүүлэхээ мэддэггүй; яаж гэдгийг нь чи зааж өгсөн ч гэсэн чадахгүй хэвээр байдаг. Энэ бол өөр асуудал. Бидний яг одоо нөхөрлөж байгаа сэдэв бол антихристүүдийн мөн чанар бөгөөд хүмүүс юм хийх чадвартай эсэх, эсвэл тэдний хэв чанар ямархуу вэ гэдэгтэй энэ нь хамаагүй; энэ нь антихристүүдийн зан чанар, мөн чанартай холбоотой. Тэд Христ, Бурханы гэрийн ажлын зохицуулалт, үнэн-зарчмыг бүрэн эсэргүүцдэг. Тэдэнд дуулгавартай байдал биш, эсэргүүцэл л байдаг. Антихрист гэж энэ юм.

Дараах нөхцөл байдал нь өмнө дурдсан антихристүүдийн илрэлүүдийн алинд хамаарахыг эргэцүүлж, ялган тань. Өдөр бүр үүрийн гэгээнээс үдшийн бүрий хүртэл ажилладаг, нэлээд хариуцлагатай мэт харагддаг нэг удирдагч байв. Гэвч тэр үзэгдэж харагдах нь ховор, ажилтай маш их завгүй, зүгээр суудаггүй бололтой, үүргээ гүйцэтгэхийн тулд төлөөс төлж байгаа мэт сэтгэгдэл төрүүлдэг байв. Хожим нь тэдний амьдардаг байр болон хашаанд хийх ажил гарах үед тэднийг ажилд нь залж чиглүүлэх хүнийг бид зохицуулсан юм. Биднийг байхгүй үед тэрээр санаачилгыг гартаа авч, ажлыг залж чиглүүлэн, хариуцах ёстой байсан; тэр санаачилга гаргах ёстой байв. Энэ нь зүй ёсны, зохистой хэрэг биш гэж үү? Би эдгээр ахуйн чанартай ажил, даалгаврыг хянахын тулд үргэлж тэнд байх ёстой гэж үү? (Үгүй.) Ихэнхдээ иймэрхүү хар бор ажил нь үнэнтэй нэг их холбогддоггүй. Хүмүүс зөвхөн хичээнгүйлэн ажиллаж, нурааж сүйтгэх үйлдэл хийхгүй, дуулгавартай байж, шаардсан зүйлийг хийх л хэрэгтэй—энэ нь энгийн бөгөөд биелүүлэхэд хялбар юм. Хожим нь тэр хэсгийн ажил үндсэндээ дууссан ч байнгын арчилгаа шаардлагатай байсан тул Би энэ удирдагчид хариуцуулж өгсөн юм. Би түүнд тэр хавийг цэвэр цэмцгэр байлгаж, арчилгаа шаардлагатай бүх зүйлийг сайн арчилж тордоорой гэж хэлсэн. Үндсэндээ хоёр зүйл байв: Нэгдүгээрт, гаднах болон доторх бүх тогтсон талбай, өрөө тасалгааг цэвэр, эмх цэгцтэй байлгах. Хоёрдугаарт, ургамал модыг сайн арчлах; жишээлбэл, шинээр тарьсан ургамлыг үхүүлэхгүйн тулд услах, улирал болон ургалтынх нь дагуу шаардлагатай бол тайрч танах, хэрэгтэй үед нь бордох. Ердөө л энэ хоёр ажил—та нар үүнийг их гэж бодож байна уу? Ядаргаатай байх уу? (Үгүй.) Энэ хоёр ажил их биш; хоолны дараа салхилах зуураа л амжуулчхаж болно. Түүнээс гадна, чи өөрийнхөө амьдрах орчинд бас санаа тавих ёстой биз дээ? Хүн болж амьдрах нь ийм л байдаг; иймэрхүү ажил нь хэвийн хүний амьдралд зайлшгүй шаардлагатай зүйл. Чи өөрийнхөө амьдрах орчныг арчилж тордох хэрэгтэй. Хэрвээ чи тэгэхгүй бол амьтнаас ялгаагүй. Тэр үед чамайг хүн гэж нэрлэж болох уу? Амьтад орчин тойрноо арчилж торддоггүй; тэдэнд бие засах зориулалтын газар байдаггүй, идэж, унтах тогтмол газар ч байдаггүй. Энэ тал дээр хүмүүс амьтдаас илүү; хүмүүс орчноо арчилж торддог, цэвэр цэмцгэр байдалд санаа тавьдаг, орчин тойрондоо тавих стандарттай байдаг. Тиймээс, түүнээс үүнийг шаардсан минь хэтэрсэн хэрэг биш биз дээ? (Тийм.) Эдгээр ажлыг даалгасны дараа Би өөр газар руу явж, тэрхүү удирдагч тодорхой ажлыг хэрэгжүүлэх ёстой байв. Нэг өдөр Би орчны арчилгаа хэр байгааг шалгахаар очсон бөгөөд тэр үеэр зүрх шимширч, бухимдаж, уур хүрсэн! Та нар юу болсон гэж бодож байна вэ? Юу ийм мэдрэмж төрүүлсэн байж таарах вэ? (Тэр Бурханы тушаал, зохицуулалтыг хэрэгжүүлээгүй.) Яг тийм, ингэж л хэлэхээс өөр аргагүй—тэр тэдгээрийг хэрэгжүүлээгүй. Намайг байхгүй байх хугацаанд цаг агаар тийм ч их хуурай биш байсан боловч шинээр тарьсан олон суулгацын навч шарлаж, зарим нь бүр унасан байв. Уур хүрмээр зүйл нь, алдартай хоёр цэцэгт модны навч өтгөн ногооноос хүрэн улаан болж, бараг л шарласан байв. Үүнийг сонсоод та нарын уур хүрч байна уу? Бүр ч уур хүрмээр нь, үүдний цэвэрхэн цементэн тавцан дээр сагс, гялгар уут, хог, дууссан ажлын модны үртэс, хадаас, багаж хэрэгсэл хөглөрч—бүх зүйлийг хаа сайгүй тарааж хаясан, заваан, эмх замбараагүй байдал үүсгэсэн байв! Ийм дүр зургийг хараад хэний уур хүрэхгүй байх билээ? Уурлахгүй ганц л төрлийн хүн бий—амьтдын төрөлд харьяалагддаг, орчин тойрондоо тавих стандарт, мэдрэмжгүй, үнэр, цэвэр цэмцгэр байдал, тав тухыг үл тоодог, юу сайн, юу муу болохыг огт мэддэггүй хүмүүс. Хэвийн хүн чанартай, орчин тойрондоо тавих стандарттай, сэтгэх чадвартай хэн боловч ийм байдлыг хараад уурлах болно. Тэнд маш олон хүн амьдардаг байсан ч тэд энэ жижигхэн ажлыг ч зохицуулж чадсангүй. Тэд ямархуу хүмүүс вэ? Намайг зааварчилгаа өгсний дараа тэд ингэж л хандаж, үүнийг л хийсэн. Эндхийн орчныг арчилж тордож, энэ хэдэн зүйлд санаа тавих нь ядраам биш биз дээ? Энэ нь чиний ямар ч үйл ажиллагаанд саад болохгүй биз дээ? Энэ нь цуглаан, залбиралд чинь, эсвэл Бурханы үгийг уншихад чинь нөлөөлөхгүй биз дээ? Тэгвэл яагаад үүнийг хийж чадахгүй байна вэ? Намайг байж, хянаж, харж байх үед энэ хүмүүс бага зэрэг ажилладаг, гэхдээ Намайг явмагц тэд больдог; хэн ч хариуцлага хүлээдэггүй. Энд юу болоод байгаа хэрэг вэ? Тэд энэ газрыг гэр орноо гэж үздэг үү? (Үгүй.) Тэд Христийн хаанчлал бол дулаахан гэр орон минь гэж хэлсээр байдаг ч тэд үнэхээр тэгж боддог уу? Тэд үнэхээр тэгж үйлддэг үү? Үгүй. Тэд амьдарч буй орчноо ч арчилж торддоггүй. Намайг зааварласан байхад ч хэн ч хариуцлага хүлээдэггүй, хэн ч санаа тавьдаггүй. Ажилла гэж хэлэх үед тэд бага зэрэг хийдэг ч дууссаныхаа дараа багаж хэрэгслээ хааш яаш шидчихээд, “Хэн санаа тавьдаг нь үүнийг зохицуулаг, энэ миний хэрэг биш. Надад хоол, орон байр байхад л болно” гэж боддог. Энэ ямархуу хүн чанар вэ? Энэ ямархуу ёс суртахуун бэ? Ийм хүнд хэвийн хүн чанар өчүүхэн төдий ч гэсэн байдаг уу? Бурханд олон жил итгэсэн хэр нь ямар ч өөрчлөлтгүй байна гэдэг үнэхээр санаанд багтамгүй! Би та нарын төлөө эдгээр зүйлийг хийхийн тулд маш их хүчин чармайлт гаргаж, бүхнийг маш сайн зохицуулсан. Би энд амьдардаггүй, үүний алийг нь ч эдэлдэггүй—энэ бүхэн та нарын төлөө юм. Та нар талархах шаардлагагүй; зүгээр л өөрсдийнхөө амьдрах орчныг арчилж тордоход л болно—яагаад үүнийг хийхэд ийм хэцүү байдаг юм бэ? Хожим нь Би энэ зан авирт шалтгаан байгааг ухаарсан. Хүмүүс гэр бүл, ажил мэргэжлээ орхисон ч бай, эсвэл сурлага, ирээдүйн хэтийн төлөвөө хаясан ч бай, Миний төлөө урт хугацааны ажилчин байх гэж биш, харин үүргээ гүйцэтгэх гэж Бурханы гэрт ирдэг. Яагаад? Тэд сохор зоос ч авдаггүй юм чинь яагаад Намайг сонсох ёстой юм бэ? Яагаад тэд Миний төлөө орчныг арчилж тордох ёстой юм бэ? Яагаад тэд Миний төлөө ийм хүчин чармайлт гаргах ёстой юм бэ? Тэд ингэж л боддог. Тэд өөрсдийнхөө ажлыг сайн хийж, үүргээ биелүүлэхэд л хангалттай, ажлынхаа цар хүрээн дэх асуудалд анхаарал тавьснаар хариуцлагаа биелүүлж дууслаа гэж боддог. Би өөр юу ч шаардсан бай, үүрэг, мэргэжилтэй нь холбоотой л бол тэд бодож үзэж магадгүй, харин бусдыг нь хийлгэх өөр хүн Би олох ёстой гэж боддог. Үүний далд утга нь: “Бид бол хаанчлалын ардууд; бид яаж ийм заваан, ядаргаатай ажил хийж болох юм бэ? Бид бол дээд зэргийн хүмүүс; биднээр үргэлж дорд, гутамшигтай ажил хийлгэх нь бидний нэр нүүрд сэв суулгана! Бид тодорхой ялгамж чанартай хүмүүс байтал чи яагаад бидэнд үргэлж хүндрэл учруулаад байгаа юм бэ?” гэх утгатай. Үүнийг ойлгосныхоо дараа Би, ихэнх хүн яагаад ажилд зэвүүцдэг, эсэргүүцдэг, ажиллах хүсэлгүй байдаг, яагаад тэд өөрсдийгөө бусадтай харьцуулж, ажиллах үедээ үүргээсээ зайлсхийхийн тулд заль мэх ашигладгийг бага зэрэг ухаарсан—яагаад гэвэл ихэнх хүн үнэнийг эрэлхийлдэггүй. Үнэнийг эрэлхийлдэггүй гэдэг нь нийтлэг хэллэг боловч бодит байдал дээр олон хүн угаасаа амар хялбар зүйлд дуртай, ажилд дургүй байх хандлагатай байдаг. Тэд зүгээр л аргацаах сэтгэлгээнд захирагддагийн дээр, үнэнийг эрэлхийлнэ гэдэг нь яг л агуу улаан лууны улсын хүмүүс байнга хуралдаж, сонин уншиж, цай уудагтай адил хамтдаа сууж, ярилцаж, хэлэлцэхийн нэр гэж тэд итгэдэг—үүнийгээ Бурханд итгэж, үүргээ гүйцэтгэж байна гэж тэд боддог. Тариаланчид шиг ажиллаж, хөдөлмөрлөж үйлчлэх тухай сэдэв гарч ирмэгц ингэж амьдрах нь Христэд итгэгч бидэнд ямар ч хамаагүй гэж олон хүн боддог. Христэд итгэгчийн амьдрал бол “дорд таашаалаас” ангид амьдрал юм. Тэд өөрсдийгөө ертөнцийн хар бор ажлаас дээгүүр гэж далдхан итгэдэг—цэвэрлэгээ хийх, хортон шавж устгах, газар тариалан эрхлэх, тайрч танах, цэцэг тарих гэх мэт нь тэдэнд огт хамаагүй; тэд аль хэдийн ийм дорд амьдралын хэв маягаас халин гарсан. Ихэнх хүний байдал энэ биш гэж үү? (Тийм.) Ийм байдлыг засаж залруулахад амархан уу? Машин механизм ажиллуулж сур гэх үед зарим хүн үүнийг нухацтай авч үздэггүй, тэр ч бүү хэл зориуд буруу ашиглаж, хэдхэн өдрийн дотор машиныг эвддэг. Шинээр авсан машинууд эвдэрч, засварын зардал нь хямд биш байдаг. Тэд: “Чи намайг сур гэж хэлээгүй гэж үү? Одоо би машиныг эвдчихсэн, машин байхгүй болсон болохоор надад амрах шалтаг гарлаа, тийм биз дээ? Би цаашид ажиллах шаардлагагүй биз дээ? Чи намайг сур гэж шаардаад байсан, үр дүн нь энэ байна. Чиний харахыг хүссэн зүйл энэ мөн үү?” гэж боддог. Зарим машиныг засах зардал нь шинийг худалдаж авахтай бараг тэнцдэг. Зарим хүн ийм алдаа гаргачхаад огтхон ч харамсдаггүй, гэмшдэггүй. Үүнийг өмнө дурдсан “бурханы гэрийн мөнгөнөөс сохор зоос ч үрэхгүй, учир нь энэ бол бурханд өргөсөн өргөл” гэх үзэлтэй харьцуулах үед аль үгийг нь чин сэтгэлээсээ хэлсэн, аль зан авир нь бодит байдал вэ? Тэд машин механизмыг эвдэж, хэд хэдэн засварын зардал нь шинэ машин хангалттай худалдаж авахаар байдаг. Ийм үрэлгэн зан авир нь бодит байдал, харин өргөлийг үрэн таран хийхгүй гэсэн үг нь худал, ов мэхтэй, төөрөлдүүлсэн үг юм. Өмнө нь хэлэлцсэн жишээг ярихад, хэрвээ бид үүнийг антихристийн зан чанар, эсвэл мөн чанар гэж ангилбал энэ нь өнөөдрийн хэлэлцүүлгийн аль талтай холбогдох вэ? Аль талын дор жагсаах вэ? Тэд: “Би чиний урт хугацааны хөдөлмөрчин байх гэж биш, үүргээ гүйцэтгэх гэж энд ирсэн” гэж хэлдэг. Энэ үг зөв үү? Чи үүргээ гүйцэтгэх гэж энд ирсэн, гэхдээ тэр үүрэгт юу багтах, юу багтахгүйг хэн тодорхойлсон юм бэ? Эдгээр ажил чиний хийх ёстой зүйлийн нэг хэсэг биш гэж үү? Өдөр тутмын амьдралд гэр бүлээ тэжээхийн тулд гадагш гарч мөнгө олох нь чиний үүрэг хариуцлага байдагтай л адил. Хэрвээ чи ногоо идэхийг хүсээд, өөрөө тарихаар шийдвэл тэр нь чиний сонголт, гэхдээ энэ нь гэрийн бусад ажил чиний хариуцах зүйл биш гэсэн үг үү? Чи үүргээ гүйцэтгэх гэж энд ирсэн гэдэг үг зөв боловч урт хугацааны хөдөлмөрчин байх гэж энд ирээгүй гэж хэлэх нь асуудалтай. “Урт хугацааны хөдөлмөрчин” гэж юу гэсэн үг вэ? Хэн чамд тэгж хандаж байгаа юм бэ? Хэн ч чамайг урт хугацааны хөдөлмөрчин гэж үзэхгүй байгаа бөгөөд эдгээр ажлыг хийлээ гээд, эсвэл бага зэрэг хүчин чармайлт гаргалаа гээд чи урт хугацааны хөдөлмөрчин болчихгүй. Би чамайг урт хугацааны хөдөлмөрчин гэж хардаггүй, Бурханы гэр ч чамайг тэгж ашигладаггүй. Чи өөрийнхөө хариуцсан ажлыг л гүйцэтгэдэг; эдгээр нь бүгд чиний үүргийн цар хүрээнд багтдаг. Жижиг дүр зургаараа бол, энэ нь өдөр тутмын амьдралаа авч явах, бие махбодын эрүүл мэнд, физиологийн хэвийн үйл ажиллагаагаа хангах, сайн сайхан амьдрах тухай юм. Том дүр зургаараа бол, ажил бүр Бурханы ажлыг түгээхтэй холбоотой. Тэгвэл чи яагаад эдгээр ажлын заримыг нь хийхэд бэлэн байдаг атлаа заримыг нь хийдэггүй юм бэ? Чи яагаад шилж сонгодог юм бэ? Чи яагаад бага зэрэг хүчин чармайлт гаргаж, цэвэрлэгээ хийж, орчноо арчилж тордохыг урт хугацааны хөдөлмөрчний ажил, хар бор ажил гэж үздэг юм бэ? Үүнд нэг шалтгаан бий: Христийн тушаал болон Түүний бүх шаардлагын тухайд, хүмүүс хийхийг хүссэн ажлаа үүргийнхээ нэг хэсэг гэж үздэг бол хийхийг хүсдэггүй, эсвэл эсэргүүцдэг ажлаа урт хугацааны хөдөлмөрчний ажил гэж үздэг. Энэ нь баримтыг гуйвуулж байгаа хэрэг биш гэж үү? Энэ бол хүмүүсийн ойлголтын гажуудал юм. Энэ гажуудлыг юу үүсгэдэг вэ? Хүмүүсийн хүсэл сонирхол. Тэгвэл эдгээр хүсэл сонирхол юу руу хэлбийдэг вэ? Энэ нь махан бие зовох эсэхээс шалтгаалдаг. Хэрвээ махан бие тав тух эдэлж чадахгүй, хатуу бэрхийг туулж, ядарвал хүмүүс эсэргүүцдэг. Хийхийг хүсдэг, гоё сайхан, нэр хүндтэй ажлуудаа тэд дурамжхан хүлээн авч, үүргээ гүйцэтгэж байна гэж үздэг. Энэ хандлагыг Христийг эсэргүүцэж байна гэж ангилж болох уу? Хүмүүс хийхийг хүсдэггүй ажлаа эрс эсэргүүцэж, хийхээс татгалздаг; чи хэчнээн сайн тайлбарласан ч тэд зүгээр л татгалзаж, эсэргүүцдэг. Хүмүүсийн эдгээр байдал, асуудлыг шийдвэрлэхэд амархан уу? Энэ бүхэн хүн үнэнийг хэр их хайрладгаас шалтгаална. Хэрвээ хэн нэгэн үнэнийг огт хайрладаггүй, үнэнийг зэвүүцдэг бол хэзээ ч өөрчлөгдөхгүй. Гэвч хэрвээ чи зовохоор шийдсэн, махан биеэсээ урваж чаддаг, жинхэнэ дуулгавартай байдал, дуулгавартай хандлагатай бол эдгээр асуудлыг амархан эргүүлж болно, тийм биз? (Тийм.) Хүн амьдралдаа ямар ч ажил хийхгүй байна гэж байдаггүй. Зарим хүн: “Өнгөрсөн үеийн эзэн хаад ямар ч ажил хийдэггүй байсан” гэж хэлдэг. Энэ үнэхээр үнэн гэж үү? Ихэнх эзэн хаан өдөржин ордны амьдралд умбаж цагийг өнгөрөөдөггүй байсан. Зарим нь бага наснаасаа яруу найраг, уран зохиол судалж эхлэн, үүрийн гэгээнээс үдшийн бүрий хүртэл ажилладаг байсан. Хаан ширээнд суусныхаа дараа тэд ард түмний зовлон зүдүүрийг ойлгохын тулд зүсээ хувирган айлчилдаг байсан бөгөөд үндэсний хямралын үед зарим нь бүр тулааны талбар дээр очдог байв. Хэдийгээр ийм эзэн хаад олон байгаагүй ч үнэхээр зарим нь ийм байсан. Зарим хүний хэлдгээр юу ч хийдэггүй, эсвэл маш багыг хийдэг эзэн хаад байсан ч тэд маш цөөхөн байсан. Ямар ч зөв зүйтэй үйл ажиллагаанд оролцдоггүй хэр нь зөвхөн хамгийн сайныг нь эдлэхийг мөрөөддөг хүн зүгээр л хий хоосон мөрөөдөж байгаа хэрэг юм.

Олон хүн биеийн хүчний ажилд хүч хөдөлмөрөө зарахыг нэр хүндгүй зүйл гэж үргэлж боддог. Энэ үзэл бодол зөв үү? Түүнчлэн ийм хүч хөдөлмөрийг хөдөлмөрлөж үйлчлэх явдал гэж үздэг, чуулганы ажил хийж буй удирдагч, ажилчид л үүргээ гүйцэтгэж байна гэж итгэдэг хүмүүс бас байдаг—ийм ойлголт зөв үү? (Үгүй.) Чи энэ асуудлыг дараах байдлаар ойлгох ёстой: Бурханы хүмүүсээс хийхийг шаарддаг бүх зүйл, Бурханы гэр дэх бүх төрлийн ажил бол хүмүүсийн хийх шаардлагатай зүйлс юм—эдгээр нь бүгд хүмүүсийн үүрэгт тооцогддог. Хүмүүс ямар ч ажил хийсэн, энэ нь тэдний гүйцэтгэх ёстой үүрэг юм. Үүрэг нь маш өргөн хүрээг хамарч, олон салбарыг хамаарах боловч чи ямар ч үүрэг гүйцэтгэсэн, энгийнээр хэлбэл, энэ нь чиний үүрэг хариуцлага, чиний хийх ёстой зүйл юм. Чи үүнийг зүрх сэтгэлээсээ сайн гүйцэтгэж л байвал Бурхан чамайг сайшааж, Бурханд чин сэтгэлээсээ итгэдэг хүн гэж хүлээн зөвшөөрнө. Чи хэн ч байсан хамаагүй, үүргээсээ үргэлж зайлсхийх, эсвэл зугтахыг оролддог бол энэ нь асуудалтай. Зөөлнөөр хэлбэл, чи хэтэрхий залхуу, хэтэрхий зальтай, чи хойрго, тав тухтай байдалд дуртай бөгөөд хөдөлмөрлөхийг жигшдэг. Арай нухацтайгаар хэлбэл, чи үүргээ гүйцэтгэх хүсэлгүй, чамд бүхнээ зориулдаг, дуулгавартай байдал огт алга. Хэрвээ чи биеийн хүч шаардсан ажлыг ч үүрч чадахгүй юм бол юу хийж чадах юм бэ? Чи юуг зохих ёсоор хийж чадах вэ? Хэрвээ хүн үүргийнхээ тал дээр үнэхээр бүхнээ зориулдаг, хариуцлагын мэдрэмжтэй бол Бурхан шаардаж байгаа цагт, Бурханы гэрт хэрэгтэй байгаа цагт тэд өөрсдийн сонголтыг хийлгүйгээр шаардсан бүхнийг хийх болно. Өөрийн хийж чадах, хийх ёстой зүйлээ сайн хийж, үүрэх нь үүргээ гүйцэтгэх зарчмуудын нэг биш гэж үү? (Мөн.) Гадаа биеийн хүчний ажил хийдэг зарим хүн үүнтэй санал нийлэхгүй, “Та нар өдөржин нар, салхинаас хамгаалагдсан өрөөндөө үүргээ гүйцэтгэдэг. Үүнд ямар ч хатуу бэрх зүйл байхгүй, та нарын үүрэг биднийхээс хамаагүй хөнгөн. Бидний оронд өөрсдийгөө тавиад үз дээ, та нар гадаа хэдэн цагаар, салхи бороонд ажиллаж тэсэх нь үү, харъя” гэж хэлдэг. Үнэндээ үүрэг бүрд тодорхой хэмжээний хатуу бэрх зүйл байдаг. Биеийн хүчний ажилд махан биеийн хатуу бэрх, оюуны хөдөлмөрт оюуны бэрхшээл хамаарна; тус бүрдээ өөрийн гэсэн бэрхшээлтэй. Бүх зүйлийг хийхээс хэлэх нь амархан байдаг. Хүмүүс үнэхээр ямар нэгэн ажил барьж авах үед нэн чухал зүйл бол нэг талаар тэдний зан араншин, нөгөө талаар тэд үнэнийг хайрладаг эсэх явдал юм. Эхлээд зан араншны талаар ярилцъя. Хэрвээ хүн сайн зан араншинтай бол бүх зүйлийн эерэг талыг хардаг, аливааг эерэг өнцгөөс, үнэнд суурилан хүлээн авч, ухамсарлаж чаддаг; өөрөөр хэлбэл, тэдний зүрх сэтгэл, зан араншин, сүнс нь шулуун шударга байдаг—энэ бол зан араншингийн өнцгөөс харсан хэрэг. Дараа нь өөр нэг талын талаар ярилцъя—хүн үнэнийг хайрладаг эсэх. Үнэнийг хайрлах гэдэг нь үнэнийг хүлээн авч чаддаг байхыг хэлдэг, өөрөөр хэлбэл, чи Бурханы үгийг ухамсарладаг эсэх, Бурханы санаа зорилгыг ойлгодог эсэхээс үл хамааран, тухайн ажил, гүйцэтгэх ёстой үүргийнхээ талаарх үзэл бодол, санал, харах өнцөг чинь үнэнд нийцдэг эсэхээс үл хамааран, чи үүнийг Бурханаас хүлээн авч чаддаг байх явдал юм; хэрвээ чи дуулгавартай, чин сэтгэлээсээ ханддаг бол энэ нь хангалттай, үүргээ гүйцэтгэх шалгуурыг чи хангаж байгаа хэрэг бөгөөд энэ нь хамгийн наад захын шаардлага юм. Хэрвээ чи дуулгавартай, чин сэтгэлээсээ ханддаг бол ажил хийх үедээ хааш яаш хандахгүй, ов мэхтэйгээр назгайрахгүй, харин бүхий л зүрх сэтгэл, хүч чадлаа зориулах болно. Хэрвээ хүний дотоод байдал нь буруу, сөрөг байдалтай болбол тэд эрч хүчээ алдаж, хааш яаш хандахыг хүснэ. Хэрвээ тэд өөрсдийнх нь байдал зөв биш гэдгийг зүрх сэтгэлдээ маш сайн мэддэг хэр нь үнэнийг эрж хайх замаар үүнийг шийдвэрлэхийг оролддоггүй бол ийм төрлийн хүн үнэнийг огт хайрладаггүй—тэд үүргээ гүйцэтгэх өчүүхэн төдий л хүсэлтэй байдаг ч ямар ч хүчин чармайлт гаргахыг, эсвэл хатуу бэрхийг туулахыг хүсдэггүй, үргэлж ов мэхтэйгээр назгайрахыг оролдож байдаг. Үнэндээ Бурхан энэ бүхнийг аль хэдийн шинжсэн—тэгвэл яагаад Тэр энэ хүмүүст анхаарал хандуулдаггүй вэ? Бурхан Өөрийнх нь сонгосон хүмүүс сэрж, тэр хүмүүсийг ялган таньж, ил болгоод, таягдан хаяхыг л хүлээж байдаг. Гэсэн хэдий ч ийм хүмүүс дотроо “Намайг ямар ухаантайг хараач. Бид адилхан хоол иддэг ч, ажилласныхаа дараа та нар бүрмөсөн ядарч туйлддаг, харин би огт ядардаггүй. Би л ухаантай нь. Би тэгж их шаргуу ажилладаггүй; шаргуу ажилладаг хэн боловч тэнэг” гэж бодсоор байдаг. Тэд үнэнч шударга хүмүүсийг ингэж үзэх нь зөв үү? Үгүй. Үнэндээ үүргээ гүйцэтгэхдээ шаргуу ажилладаг хүмүүс үнэнийг хэрэгжүүлж, Бурханыг хангалуун байлгаж байдаг тул тэд хамгийн ухаантай хүмүүс юм. Юу тэднийг ухаантай болгодог вэ? Тэд: “Бурханы надаас шаардаагүй юуг ч би хийдэггүй, харин Түүний шаардсан бүхнийг би хийдэг. Тэр юу ч шаардсан, би зүрх сэтгэл, бүхий л эрч хүчээ зориулдаг бөгөөд огтхон ч аргацаадаггүй. Би үүнийг ямар нэг хүний төлөө хийж байгаа юм биш, Бурханы төлөө хийж байна. Бурхан намайг маш их хайрладаг; би Бурханыг хангалуун байлгахын тулд үүнийг хийх ёстой” гэж хэлдэг. Энэ бол зөв сэтгэлгээ юм. Үүний үр дүнд чуулган хүмүүсийг цэвэрлэх үед үүргээ гүйцэтгэхдээ заль мэх гаргадаг хүмүүсийг бүгдийг нь таягдан хаядаг бол Бурханы шинжилтийг хүлээн авдаг тэрхүү үнэнч шударга хүмүүс нь үлддэг. Тэрхүү үнэнч шударга хүмүүсийн байдал тасралтгүй сайжирч, тэдэнд тохиолдсон бүх зүйлд Бурхан тэднийг хамгаалдаг. Тэгвэл юу тэдэнд энэ хамгаалалтыг авчирдаг вэ? Учир нь тэд зүрх сэтгэлдээ үнэнч шударга байдаг. Тэд үүргээ гүйцэтгэхдээ хатуу бэрхээс, ядрахаас айдаггүй, өөрсдөд нь даалгасан юуг ч шилж сонгодоггүй; тэд яагаад гэж асуудаггүй, зүгээр л хэлсний дагуу хийдэг, тэд юуг ч шинжиж, задлан шинжлэхгүйгээр, мөн ямар ч нэмэлт зүйл бодолцохгүйгээр дуулгавартай дагадаг. Тэдэнд ямар ч тооцоо байдаггүй, бүх зүйлд дуулгавартай байж чаддаг. Тэдний дотоод байдал үргэлж маш хэвийн байдаг. Аюул тулгарах үед Бурхан тэднийг хамгаалдаг, өвчин эмгэг, тахал нүүрлэх үед ч Бурхан тэднийг хамгаалдаг, ирээдүйд тэд зөвхөн ерөөл хүртэнэ. Зарим хүн энэ асуудлыг нэвт харж ердөө ч чаддаггүй. Үнэнч шударга хүмүүс үүргээ гүйцэтгэхдээ хатуу бэрхийг, ядарч туйлдахыг дуртайяа туулж байгааг хараад тэд эдгээр үнэнч шударга хүнийг тэнэг гэж боддог. Надад хэл дээ, энэ тэнэг хэрэг үү? Энэ бол чин сэтгэл, энэ бол жинхэнэ итгэл. Жинхэнэ итгэлгүйгээр хүн хэзээ ч үнэхээр ойлгож, эсвэл тайлбарлаж чадахгүй олон зүйл байдаг. Зөвхөн үнэнийг ойлгодог, Бурханы өмнө үргэлж амьдарч, Түүнтэй хэвийн харилцаатай байдаг, мөн Бурханыг үнэхээр дуулгавартай дагаж, Бурханаас чин сэтгэлээсээ эмээдэг хүмүүс л юу болоод байгааг зүрх сэтгэлдээ хамгийн тодорхой мэддэг. Яагаад бусад нь мэдэхгүй байхад тэд мэддэг вэ? Энэ нь тэд үнэнийг хэрэгжүүлж, үнэнч шударга хүн байх замаар туршлага олж авдгаас үүдэлтэй. Энэ туршлагыг ямар ч хүн өгч чадахгүй, хэн ч хулгайлж, булааж авч чадахгүй. Энэ нь ерөөл биш гэж үү? Ийм ерөөлийг эгэл хүмүүс олж авч чадахгүй. Тэгвэл яагаад ийм байдаг вэ? Учир нь хүмүүс хэтэрхий ов мэхтэй, хорон муу байдаг; тэд үнэнч шударга байдалтай болж чаддаггүй, үнэнч шударга хүн байж чаддаггүй, тэдэнд чин зүрх сэтгэл байдаггүй тул тэдний хүлээн авдаг зүйл хязгаарлагдмал байдаг. Антихристүүдийн хувьд бол тэдгээрийг бүр дурдахын ч хэрэггүй. Төрөл бүрийн асуудалд хандах хандлага, түүнчлэн уг чанар-мөн чанарт нь үндэслэн, ялангуяа Христэд хандах хандлагад нь үндэслэн үзвэл антихристүүд шиг хүмүүс энэ ерөөлийг хэзээ ч хүртэхгүй. Яагаад тэр вэ? Учир нь тэдний зүрх сэтгэл хэтэрхий хорон муу, зальжин! Тэд хүнээс нь шалтгаалж хүмүүст өөр өөрөөр ханддаг, хамелеон шиг өнгөө хувиргадаг, бодол санаа нь үргэлж гүйж, туулайг харахаас нааш шонхроо тавьдаггүй, Бурханд чин сэтгэлээсээ ханддаггүй, Түүнд огт дуулгавартай байдаггүй, Түүнтэй зөвхөн наймаацдаг. Ийм хандлага, мөн чанарын үр дагавар юу вэ? Энэ нь, ямар ч асуудал дээр тэд янз бүрийн хүмүүс, нөхцөл байдлын мөн чанарыг, түүнчлэн эдгээр нөхцөл байдалд хамаарах үнэнийг нэвт харж, эсвэл ойлгож чаддаггүй явдал юм. Бурханы үг тэдний өмнө дэлгээстэй, тэд боловсролтой, уншиж, задлан шинжилж мэддэг, саруул ухаантай, хэрхэн шинжихийг мэддэг байтал яагаад ойлгож чаддаггүй юм бэ? Тэд хэчнээн өндөр насалсан ч, бүр 80 хүрсэн ч ойлгохгүй л байх болно. Яагаад тэд ойлгохгүй вэ? Хамгийн чухал шалтгаан нь тэдний нүд нь боолттой байдаг. Зарим хүн: “Гэхдээ бид тэдний нүд халхлагдсан байхыг хараагүй шүү дээ” гэж хэлдэг. Тэдний зүрх сэтгэл нь халхлагдсан байдаг. Халхлагдсан гэдэг нь юу гэсэн үг вэ? Энэ нь тэдний зүрх сэтгэл гэгээрээгүй; тэд үүрд манантсан байдаг гэсэн үг юм. Өмнө нь “хүмүүсийн зүрх сэтгэл хатуурсан” гэж хэлдэг байсан. Тэгвэл антихристүүдийн зүрх сэтгэлийг хэн хатууруулсан бэ? Үнэндээ Бурхан л тэднийг гэгээрүүлээгүй юм. Тэр тэднийг төгс болгох, эсвэл аврах бодолгүй байдаг. Тэр ердөө л тохиромжтой үед, эгзэгтэй, чухал мөчид хөндлөнгөөс оролцож, тэднийг бага зэрэг тогтоон барьж, Бурханы гэрийн эрх ашгийг хохироохоос сэргийлдэг. Гэвч ихэнхдээ Бурханы үг, үнэн, Түүнийг дуулгавартай дагах, өөрсдийгөө танин мэдэх, Түүнийг танин мэдэх асуудал дээр Тэр тэднийг хэзээ ч гэгээрүүлдэггүй. Зарим хүн: “Энэ чинь буруу. Тэр тэднийг гэгээрүүлдэггүй гэж Та яаж хэлж чадаж байна аа? Антихрист гэж тодорхойлогдсон зарим хүн маш ухаантай. Номлол сонссоныхоо дараа, чи гурван цаг ярьсан бол тэд зургаан цаг ярьж чаддаг. Энэ чинь гэгээрэл биш гэж үү?” хэмээн хэлж магадгүй. Тэд хэчнээн олон цаг ярьж чаддаг байсан ч, бүр 30 цаг байсан ч энэ нь ердөө л баахан бичиг үсэг, хоосон сургаал юм. Фарисайчууд болон хуулийн багш нар энэ хүмүүсээс илүү сайн ярьж чаддаг байсан уу? Хүн нэг бүр нь номлохдоо гаргууд байсан бөгөөд хүн бүр уран яруу ярьдаг байсан ч энэ нь ямар хэрэгтэй байсан бэ? Бурханыг ирэх үед тэд Түүнийг эсэргүүцэж, ялласан хэвээр байв. Энэ нь тэдэнд юу авчирсан бэ? Энэ нь тэдэнд сүйрэл, мөхөл, агуу гамшиг авчирсан. Гаднаас нь харахад Бурханы гэр дэх хүн бүр үүргээ гүйцэтгэж байгаа мэт харагддаг бөгөөд хүн бүр өдөрт гурван удаа хооллож, өдөр нь үүргээ гүйцэтгэж, шөнө нь амардаг. Гэсэн хэдий ч хэдэн жилийн дараа янз бүрийн хүмүүсийн хоорондох ялгаа мэдэгдэхүйц болж, өөр өөр төрлийн хүмүүсийн төгсгөл илчлэгдэж, ялгардаг. Зарим хүн Бурханд итгэдэг гэж амаараа тунхагладаг боловч зөв замаар явдаггүй, харин там руу яардаг. Бусад нь үнэнийг хайрлаж, түүний төлөө тасралтгүй чармайдаг тул аажмаар үнэн-бодит байдалд ордог. Зарим нь үргэлж тав тухтай амьдрахыг хүсэж, үүргээ гүйцэтгэхдээ улам бүр зальжин болж, эцэст нь таягдан хаягддаг. Зарим нь үнэнийг хүлээн авч, зүрх сэтгэлдээ улам бүр үнэнч шударга болж, амь зан чанартаа өөрчлөлтийг мэдэрч, Бурхан болон хүмүүсийн аль алинд нь хайрлагддаг болдог. Зарим нь үргэлж бичиг үсэг, хоосон сургаал номлоход анхаардаг бөгөөд тэр бүх номлолынхоо дараа Бурханд жигшин гологдож, улмаар сүйрдэг. Зарим нь сүнслэг ойлголтгүй байдаг бөгөөд номлол сонсох тусмаа улам бүр төөрөлдөж, үнэнийг сонирхох нь багасаж, дуулгавартай байх нь багасаж, дураараа, зоргоороо авирлахыг хүсэж, үргэлж өөрсдийн хүслийг хангахаар эрэлхийлж, нэр хүнд, ашиг хонжоо, байр суурийн төлөө зүтгэдэг—энэ нь аюултай. Зарим хүн Бурханыг хэдэн жил дагаж, Бурханы үгийг идэж ууж, олон зүйлийг туулсныхаа дараа олон үнэнийг ойлгож, Бурханд итгэх итгэл нь улам бүр нэмэгдэж, Түүний сайшаалыг олж авдаг. Энэ хүмүүс бүгд Бурханд итгэж, чуулганы амьдралаар амьдарч, үүргээ гүйцэтгэдэг байтал найм юм уу арван жилийн дараа яагаад үр дүн нь өөр өөр байж, хүн нэг бүр өөрийн төрлийн дагуу байдаг вэ? Энэ нь юуг харуулж байна вэ? Хүмүүсийн уг чанар-мөн чанарт ялгаа байдаг бус уу? (Тийм.)

Та нар өөр нэг хэрэг явдлыг сонсоод, бидний ярилцсан антихристүүдийн илрэлийн аль ангилалд хамаарахыг бодож үзээрэй. Зарим чуулганд дарангуйлж, эрүүл ухаангүй авирладаг илэрхий ёрын муу хүмүүс байдаг. Тэд ямар ч бодитой ажил хийж чаддаггүй атлаа эрх мэдлийг гартаа авахыг үргэлж хүсдэг. Тэд ямар ч ажил хариуцсан үймээн дэгдээж, сүйтгэдэг, зарчмыг баримталдаггүй, мөн ямар ч зүйл хийсэн хэзээ ч төлөөс төлөхийг хүсдэггүй атлаа бусдыг өөрийнхөө үгэнд оруулахыг үргэлж хүсдэг. Товчхондоо, ийм хүн чуулганд байсан цагт өөр олон хүн тэднээс болоод үймэрч, Бурханы гэрийн ажил болон чуулганы дэг журамд нөлөөлж, хохирол учруулна. Хэдийгээр ийм хүмүүс асар их муу үйлийг ил тодоор хийгээгүй, эсвэл ах эгч нарыг хорлоогүй ч, тэдний хүн чанар, мөн чанар, янз бүрийн асуудлын талаарх үзэл бодол, түүнчлэн ах эгч нар, Бурханы гэрийн ажил болон үүрэгтээ хандах хандлагыг нь харвал тэд цэвэр ёрын муу хүмүүсийн эгнээнд багтдаг. Ах эгч нарыг анзаарахаас өмнө Би ийм хүнтэй таарвал хэрхэн зохицуулах ёстой вэ? Би тэднийг ноцтой алдаа гаргах юм уу асар их гамшиг тарих хүртэл нь хүлээгээд, дараа нь цэвэрлэж, “шуугиан дэгдээх” үед нь явуулах ёстой юу? Тэгэх шаардлагатай юу? (Үгүй.) Тэгвэл Би яах ёстой вэ? Хамгийн наад зах нь, Би тэднийг үүргээс нь чөлөөлөх ёстой. Дараа нь, бусдад нөлөөлөхөөс сэргийлэхийн тулд үүрэг гүйцэтгэхийг нь болиулж, тэднийг тусгаарлах юм уу зайлуулах ёстой. Бурханы гэрийн амин чухал ажилд ийм ёрын муу хүмүүс байхыг зөвшөөрдөггүй—энэ зарчим зөв үү? Хэрвээ тэд илчлэгдээгүй бол яах ч аргагүй, харин тэд илчлэгдэж, илэрхий харагдаж, ёрын муу хүмүүс гэж тодорхойлогдмогц тэднийг цэвэрлэх нь зөв үү? (Тийм.) Зарим хүн: “Тэгж болохгүй. Чи тэднийг нэвт харсан ч бусад нь хараагүй байна. Тэднийг цэвэрлэх нь бусад хүнд нөлөөлнө. Хэрвээ чи тэднийг нэвт харсан болохоороо л цэвэрлэчихвэл, чи ганцаараа шийдвэр гаргаж байна гэсэн үг биш үү? Энэ нь үнэхээр үнэн эрх барьж байгаа хэрэг үү? Бид ах эгч нартай цугларч, нөхөрлөн, тэдэнтэй хамт задлан шинжилж, тэдэн дээр үзэл санааны ажил хийж, материал бүрдүүлээд, хүн бүрийн зөвшөөрлийг авсныхаа дараа л үргэлжлүүлэх ёстой. Чи дүрэм журмыг дагах хэрэгтэй, хэрвээ тэгэхгүй бол чи чуулганы ажлын зохицуулалтыг зөрчиж байгаа хэрэг биш үү? Тэгвэл буруу болох биш үү? Чи өөрөө эхлээд чуулганы ажлын зохицуулалтыг дагаж мөрдөх ёстой; чи тэдгээрийг бусниулж болохгүй. Түүнээс гадна, юу ч байсан хамаагүй, бүх зүйлийг ах эгч нарыг бодолцсоны үндсэн дээр хийдэг биш гэж үү? Нэгэнт тийм болохоор, чи бүх ах эгч нарт үүнийг бүрэн ухамсарлуулж, үнэний энэ талын талаар тодорхой ойлгуулах хэрэгтэй. Чи тэднийг будилсан чигээр нь орхиж болохгүй; бүх ах эгч нарыг ялган таних чадвартай болгох хэрэгтэй” гэж хэлж магадгүй. Хэрвээ эдгээр дүрэм журмыг дагахгүйгээр хэн нэгнийг цэвэрлэ гэж Намайг хэлбэл та нар яах байсан бэ? Та нар алмайрах байсан биз дээ? Та нар гацаанд орно гэдэг нь та нарын дунд ийм үзэл бодол байдгийг баталж байна. Миний ярьж байгаа зүйл үнэхээр болж байсан. Амин чухал ажлын орчинд, хүн чанар муутай нэг диавол байсан, тэрээр үүргээ гүйцэтгэхдээ ов мэх гарган назгайрч, хатуу бэрхээс, ядрахаас зайлсхийхийг оролддог байв. Тэр алхам тутамдаа чуулганы ажилд саад болж, үймүүлдэг байсан бөгөөд засуулах үедээ дураараа авирлаж, үнэнийг бүрмөсөн няцаадаг байлаа. Тэр үргэлж албан тушаал хашиж, эрх мэдэлтэй байхын зэрэгцээ бусдад тушаахыг хүсдэг, чуулганы эрх ашгийг хэзээ ч бодолцдоггүй, зарчмыг баримталдаггүй, зөвхөн өөрийн хүсэл сонирхолд тулгуурлан үйлддэг байв. Ажил хариуцаж байх хугацаандаа тэр Миний даалгасан хэд хэдэн зүйлийг үл тоомсорлож, Миний үгийг чихнийхээ хажуугаар өнгөрөөсөн. Тэр даалгавраа биелүүлэхгүй байгаад зогсохгүй үймээн дэгдээсэн. Чуулган бол үүргээ гүйцэтгэх ажлын чухал газар—хэрвээ тэр үүргээ гүйцэтгэхээр биш, харин ханхүү шиг тав тухтай амьдрах, эсвэл эрт тэтгэвэрт гарах гэж ирсэн гэж бодсон бол эндүүрчээ. Бурханы гэр бол халамжийн байгууллага биш, хоргодох газар ч биш. Энэ хүн шиг ийм адгийн шаарнууд хаашаа ч явсан ямар ч нэмэргүй; тэд аль ч үүрэгтээ хэзээ ч үнэнч байдаггүй, үргэлж хааш яаш хандаж, зүгээр л урсгалаараа хөвж явдаг. Тиймээс Би түүнийг даруй зайлуул гэж хэлсэн. Үүнийг хэрэгжүүлэхэд амархан байх байсан уу? (Тийм.) Гэсэн хэдий ч, тодорхой төрлийн хүний хувьд ийм энгийн зүйлийг ч хэрэгжүүлэхэд хэцүү байдаг. Намайг дуугарснаас хойш гурван сарын дараа л энэ ёрын муу хүнийг эцэст нь хүчээр явуулсан. Үүний шалтгаан нь юу байсан бэ? Намайг энэ хүнийг зайлуулах тушаал гаргасны дараа, тухайн чуулганы удирдагч уг даалгаврыг “хэрэгжүүлж” эхэлсэн. Тэр үүнийг хэрхэн хэрэгжүүлсэн бэ? Тэр тухайн шийдвэрийн талаар хүн бүрээс санал авахаар цуглаан зарласан. Ихээхэн хэлэлцсэний эцэст олонх нь түүнийг зайлуулахыг зөвшөөрсөн боловч нэг хүн эсрэг санал өгсөн тул уг асуудлыг хойшлуулсан. Энэ удирдагч, санал нийлээгүй тэр хүн дээр ажиллаж, түүнтэй ярилцан, зөвшөөрлийг нь авах хэрэгтэй гэж хэлсэн. Тэр хооронд Би тэр хүнийг явуулсан эсэхийг хоёр ч удаа асуухад, удирдагч үгүй гэж хариулаад, материал цуглуулж, нэгтгэн дүгнэсээр байгаа гэсэн. Миний ар хударгаар тэр бас: “Ганцхан хүн санал нийлэхгүй л байвал бид түүнийг зайлуулж болохгүй” гэж хэлсэн. Тэр ингэж хэлсэн нь тэр хүнийг зайлуулахыг хүсээгүй тул ийм утгагүй шалтгаан олсон хэрэг байв. Үнэн хэрэгтээ тэр бусдыг мэхэлж байсан; энэ хүнийг гомдоох вий гэхээс айж, түүнийг зайлуулж зүрхлээгүй. Эцэст нь Дээрхээс ийм тулган шаардалт ирсэн: “Энэ хүнийг явуулах ёстой. Хэрвээ тэр явахгүй бол чи явах ёстой. Та хоёрын нэг нь явах ёстой; чи сонго!” Үүнийг сонсоод тэр: “Би явж чадахгүй; би байр сууриа хангалттай удаан эдлээгүй байна!” гэж бодсон. Тэр үед л энэхүү диаволыг тэр явуулсан. Надад хэл дээ, энэ удирдагч яагаад диаволыг хамгаалсан бэ? Энэ нь антихристийн арга барил биш гэж үү? Энэ бол яг л антихристийн зан авир юм.

Зарим хүн Бурханд итгэдэг гэдгээ байнга тунхагладаг боловч өөрт нь ямар нэг зүйл тохиолдох үед тэд ах эгч бүрийн санал бодлыг эрж хайдаг атлаа Христийн санал бодлыг хэзээ ч эрж хайдаггүй. Христ юу гэж хэлдгийг, Түүний дүгнэлт юу болохыг, Тэр яагаад энэ зүйлийг хийхийг хүсэж байгааг, эсвэл хүмүүс хэрхэн дуулгавартай дагах ёстойг тэд асууж сурагладаггүй. Тэд ах эгч бүрийн санал бодлыг эрж хайж, тэдний бүх санал бодол, бодол санааг хүндэтгэж чаддаг боловч Христийн хэлсэн ганц ч өгүүлбэрийг хүлээн авдаггүй, дуулгавартай дагах ямар ч санаа зорилго харуулдаггүй. Үүний уг чанар юу вэ? Тэд антихристүүд биш гэж үү? (Тийм.) Энэ нөхцөл байдалд юу болоод байна вэ? Яагаад тэд энэ хэргийг хэрэгжүүлдэггүй вэ? Яагаад тэдэнд үүнийг хэрэгжүүлэх ийм хэцүү байдаг вэ? Үүнд шалтгаан бий. Тэд: “Христэд үнэн болон бурханы мөн чанар байдаг, гэхдээ тэр бүхэн зүгээр л албан ёсны яриа, ердөө хоосон сургаал, уриа лоозон. Жинхэнэ бодит асуудал дээр чи хэнийг ч нэвт харж огт чаддаггүй. Чиний үг зүгээр л бидэнд сонсгох гэж хэлдэг, номд хэвлэгдсэн зүйл, чиний бодит чадавхтай огт хамаагүй. Тиймээс, хэрвээ чи хэн нэгнийг ёрын муу хүн, эсвэл антихрист гэж тодорхойлбол энэ нь үнэн зөв биш байж болно. Яагаад би түүнийг ёрын муу хүн, эсвэл антихрист гэдгийг анзаараагүй юм бэ? Яагаад би энэ хэргийг ойлгохгүй байна вэ?” гэж боддог. Тэд ингэж боддог биш гэж үү? Тэд: “Чи энэ хүнтэй ердөө хоёр л удаа уулзаж, түүнийг хэдэн үг хэлж, ганц зүйл хийхийг нь харчхаад түүнийг ёрын муу гэж хэлж байна. Түүнийг тийм гэж ах эгч нар бодохгүй байна; чи яаж тэгж чадаж байна аа? Яагаад чиний үг тийм их жинтэй байх ёстой юм бэ? Би энэ хүнээс ямар ч муу үйл хараагүй, түүний ямар муу зүйл хийснийг ч мэдэхгүй, тиймээс би чиний хэлсэн зүйлд ‘Амен’ гэж хэлж чадахгүй. Чиний хийж байгаа зүйлийн талаар надад үзэл, эргэлзээ байна. Гэхдээ, үзэлтэй байсан ч би тэдгээрийг шууд илэрхийлж чадахгүй, тиймээс би шууд бус арга хэрэглэх хэрэгтэй болж байна: Би энэ хэргийг ах эгч нараар санал өгүүлж шийдүүлнэ. Хэрвээ ах эгч нар санал нийлэхгүй бол яах ч аргагүй—чи үнэхээр тэднийг бүгдийг нь бас засаж чадах юм уу? Түүнээс гадна, чи энэ хүнтэй хэдхэн удаа харилцчихаад түүнийг ёрын муу гэж тодорхойлж байна. Чи яагаад түүнд жаахан боломж олгож болохгүй гэж? Ах эгч нар хэчнээн хүлээцтэй, хайр энэрэлтэй байгааг хар л даа. Би муу хүн байж чадахгүй; би ч бас хайр энэрэлтэй байж, хүмүүст боломж олгох ёстой—хүмүүст тэгж яаран дүгнэлт хийдэг чам шиг биш. Хэн нэгнийг зайлуулах тийм ч хялбар биш—тэр хүн дараа нь сул дорой болчихвол яах вэ? Асуудалтай тулгарах үед христ ах эгч нарыг хамгаалах ёстой. Тэр ах эгч нарын аливаа мунхаг, тэрслүү байдал, эсвэл мэдлэггүй байдлыг тэвчих ёстой, тийм шийдэмгий, хайр энэрэлгүй байж болохгүй. Бурхан асар өршөөнгүй байх ёстой биш билүү? Тэр өршөөл хаашаа алга болчихсон юм бэ? Дургүй хүнээ ёрын муу гэж тодорхойлоод, явуулахыг хүсэх нь дүрэм журамд огт нийцэхгүй байна!” гэж боддог. Эдгээр нь үзэл мөн биз дээ? (Тийм.) Христ ямар нэг зүйл хийх юм уу шийдвэр гаргах үед тэд санал нийлэхгүй бол үүнийг хэрэгжүүлэхэд хэцүү болдог. Тэд хойш сууж, янз бүрийн шалтаг, арга хэрэглэн эсэргүүцдэг; тэд зүгээр л үүнийг хэрэгжүүлэхээс, эсвэл дуулгавартай дагахаас татгалздаг. Тэдний санаа зорилго бол: “Хэрвээ би үүнийг хэрэгжүүлэхгүй бол чиний даалгавар биелэхгүй!” гэдэг. Би та нарт хэлье, хэрвээ чи үүнийг хэрэгжүүлэхгүй бол Би хэрэгжүүлж чадах хэн нэгнийг олоод удирдагч болгоно, тэгээд чи ирсэн газар руугаа буцаж болно! Энэ хэргийг ингэж зохицуулах ёстой биш гэж үү? (Тийм.) Би тэднийг яг л тэгж, шууд бөгөөд үр дүнтэйгээр явуулсан—хэнтэй ч зөвлөлдөх шаардлага байгаагүй.

Зарим хүн үнэнийг хэзээ ч ойлгодоггүй, Бурханы үгэнд үргэлж эргэлздэг. Тэд: “Үнэн эрх барина гэдэг нь христ эрх барихтай адилхан уу? Христэд хүний тал байдаг учраас түүний үг үргэлж зөв байх албагүй” гэж хэлдэг. Тэд Христ эрх барихыг хүлээн авч чаддаггүй. Бурханы Сүнс эрх барьж байсан бол тэдэнд ямар ч үзэл байхгүй байх байсан. Энд ямар асуудал байна вэ? Ийм хүмүүс тэнгэр дэх Бурханд өчүүхэн төдий ч эргэлздэггүй боловч бие махбодтой болсон Бурханд үргэлж эргэлздэг. Христ маш их үнэнийг илэрхийлсэн байтал тэд Түүнийг бие махбодтой болсон Бурхан гэж хүлээн зөвшөөрдөггүй. Тэгвэл тэд Христийг үнэн, зам, амь мөн гэдгийг хүлээн зөвшөөрч чадах уу? Үүнийг хэлэхэд хэцүү. Ийм хүмүүс Христийг дагалаа ч гэсэн Түүнийг гэрчилж чадах уу? Тэд Христтэй нийцтэй байдаг уу? Эдгээр асуултад ямар нэгэн тодорхой хариулт алга. Ийм хүмүүс замын төгсгөл хүртэл явж чадах эсэх нь бас тодорхойгүй. Зарим хүн Бурханы гэрт үнэн эрх барьдаг гэдгийг зүрх сэтгэлдээ бүрэн хүлээн зөвшөөрдөг. Гэхдээ тэд үнэн эрх барьж буйг хэрхэн ойлгодог вэ? Ямар ч ажил хийсэн бай, Бурханы гэртэй холбоотой л бол хүн бүр хамтдаа хэлэлцэж, шийдвэр гаргах ёстой гэж тэд боддог. Зөвшилцөлд хүрсэн цагт, үр дүн нь ямар ч байсан хэрэгжүүлэх ёстой. Үнэн эрх барина гэж үүнийг хэлнэ гэж тэд итгэдэг. Энэ үзэл бодол зөв үү? Энэ бол ноцтой төөрөгдөл; энэ бол хамгийн утгагүй, ор үндэсгүй үг юм. Үнэн хаанаас ирдэг вэ? Үүнийг Христ илэрхийлдэг. Зөвхөн Христ л үнэн бөгөөд завхарсан хүн төрөлхтөнд ямар ч үнэн огт байдаггүй байтал хүмүүс хэлэлцээд үнэнийг гаргаж ирж яаж чадах юм бэ? Хэрвээ хүмүүс хэлэлцээд үнэнийг гаргаж ирж чаддаг байсан бол завхарсан хүн төрөлхтөн үнэнийг эзэмшдэг гэсэн үг болно. Энэ бол хамгийн утгагүй зүйл биш гэж үү? Тиймээс, үнэн эрх барина гэдэг нь Христ эрх барихыг, Бурханы үг эрх барихыг хэлж байгаа болохоос хүн бүр эрх мэдэлтэй байх, эсвэл үг хэлэх эрхтэй байхыг хэлдэггүй. Хамтдаа цугларч үнэн болон Бурханы үгийн талаар нөхөрлөх нь зөв; энэ бол чуулганы амьдрал юм. Гэхдээ ийм маягаар хэрэгжүүлэхийн үр дүн нь юу вэ? Энэ нь хүн бүрд үнэнийг ойлгуулж, Бурханы үгийг мэдүүлж, хүн бүрийг Бурханы үгийг дуулгавартай дагаж, түүний дагуу ажиллаж чаддаг болгохын тулд юм. Хүмүүс үнэнийг ойлгодоггүй учраас л үнэний талаар нөхөрлөхөөр цуглардаг. Хэрвээ тэд үнэнийг ойлгодог байсан бол Христийг болон Бурханы үгийг шууд дуулгавартай дагаж чадах байсан; тэр нь жинхэнэ дуулгавартай байдал байх байсан. Хэзээ нэгэн цагт Бурханы сонгосон хүмүүс бүгд үнэнийг ойлгож, бүгд Христийг шууд дуулгавартай дагаж, Түүнийг өргөмжилж, гэрчилж чаддаг болбол энэ нь Бурханы сонгосон хүмүүс бүрэн төгс болгуулсныг илтгэнэ. Бүр цаашлаад, энэ нь Бурханы гэрт үнэн, Христ ноёрхдогийг гэрчлэх болно. Зөвхөн ийм баримт, гэрчлэл л Бурхан газар дээр хаанчилсныг, Христийн хаанчлал илэрснийг батлах болно. Гэвч зарим антихрист болон хуурамч удирдагч үнэн эрх барихыг хэрхэн ойлгодог вэ? Тэдний хэрэгжүүлэлтээр бол үнэн эрх барина гэдэг нь ах эгч нар эрх барихыг хэлдэг. Тэд ямар ч ажил хийсэн бай, түүнийгээ бүрэн ойлгож чадвал өөрсдийн дураар хийдэг; хэрвээ чадахгүй бол хэдэн хүнтэй нөхөрлөөд, бүлгээрээ шийдвэрлэдэг. Энэ нь үнэнийг хэрэгжүүлж байгааг баталж чадах уу? Бүлгийн шийдвэр Бурханы санаа зорилгод заавал нийцдэг гэж үү? Ийм хэрэгжүүлэлт нь үнэн эрх барихад хүргэж чадах уу? Энэ нь Бурханы гэрт Христ эрх барьдгийг гэрчилж чадах уу? Тэд ах эгч нарт санал бодлоо илэрхийлэх, үзэл бодлоо хэлэлцэх боломж олгож, эцэст нь зөвшилцөлд хүрч, шийдвэр гаргахыг үнэн эрх барьж буй явдал гэж үздэг бөгөөд энэ нь ах эгч нарыг үнэний төлөөлөгч, үнэнтэй адил гэж битүүхэн хэлж байгаа хэрэг юм. Үүнийг ингэж ойлгох нь зөв үү? Мэдээж үгүй, гэхдээ зарим антихрист, хуурамч удирдагч үнэхээр ингэж авирлаж, ингэж хэрэгжүүлдэг. Тэд ингэснээрээ ардчиллыг хэрэгжүүлж байна, ардчилсан шийдвэр гаргаж байна, үнэнд нийцэх эсэхээс үл хамааран ингэж л хийх ёстой гэж боддог. Ингэж үйлдэхийн мөн чанар юу вэ? Ардчилсан байдлаар шийдсэн асуудал автоматаар үнэнд нийцдэг үү? Автоматаар Бурханыг төлөөлдөг үү? Хэрвээ ардчилал үнэн байсан бол Бурхан үнэнийг илэрхийлэх шаардлагагүй байх байсан; зүгээр л ардчиллаар эрх бариулахад хангалттай биш гэж үү? Завхарсан хүн төрөлхтөн ардчиллыг яаж ч хэрэгжүүллээ гэсэн, ардчиллыг хэрэгжүүлснээрээ үнэнийг гаргаж ирж чадахгүй. Үнэн Бурханаас, Христийн илэрхийллээс ирдэг. Хүний арга барил хүний санаа, эсвэл таашаалд хэчнээн нийцэж байлаа ч үнэнийг төлөөлж чадахгүй. Энэ бол баримт. Хуурамч удирдагчид болон антихристүүдийн арга барилын мөн чанар нь үнэн эрх барих нэрийдлээр Христийг бүрмөсөн хойш тавьж, Христийг ардчиллаар орлуулж, Христийн ноёрхлыг хамтын нөхөрлөл, ардчилал ноёрхдог арга барилаар орлуулах явдал юм. Үүний уг чанар, үр дагаврыг ялган танихад амархан уу? Гярхай хүмүүс үүнийг харж чадах ёстой. Хуурамч удирдагчид, антихристүүд бол Христийг дуулгавартай дагадаг хүмүүс биш, харин Түүнийг үгүйсгэж, эсэргүүцдэг хүмүүс юм. Христ чуулганд юу ч нөхөрлөлөө гэсэн, хүмүүс сонсож, ойлголоо ч үүнийг чихнийхээ хажуугаар өнгөрөх салхи мэт үзэж, хэрэгжүүлэхийг хүсдэггүй. Харин ч тэд хуурамч удирдагчид, антихристүүдийн хэлсэн зүйлд анхаарал хандуулдаг; эцэст нь тэдний үг л хүчинтэй байдаг. Хүмүүс Христийн үгийн дагуу хэрэгжүүлж чадах эсэх нь эдгээр хуурамч удирдагч, антихристийн шийдвэрээс шалтгаалдаг бөгөөд ихэнх хүн тэднийг дагах хандлагатай байдаг. Антихристүүд чуулганы ажилд хатуу хяналт тавьж, зөвхөн өөрсдөө шийдвэр гаргахыг зөвшөөрдөг, Бурханд үг хэлэх, эсвэл эрх барих боломж олгодоггүй. Тэд: “Христ зөвхөн ажил шалгах гэж л энд байгаа. Чи үгээ хэлж, ажлыг зохицуулж болно, харин үүнийг хэрхэн хэрэгжүүлэх нь бидний хэрэг. Бидний ажилд битгий хөндлөнгөөс оролц” гэж боддог. Антихристүүд ингэдэг биш гэж үү? Антихристүүд үргэлж “бүх ах эгч нөхөрлөсөн”, эсвэл “бүх ах эгч зөвшилцөлд хүрсэн” гэж хэлдэг—ийм зүйл хэлдэг хүмүүс үнэндээ үнэнийг ойлгодог уу? Ах эгч нар гэж хэн бэ? Тэд ердөө л Сатаны гүнзгий завхруулсан бүлэг хүн биш гэж үү? Тэд хэр их үнэнийг ойлгодог вэ, тэдэнд үнэн-бодит байдал хэр их байдаг вэ? Тэд Христийг төлөөлж чадах уу? Тэд үнэний биелэл мөн үү? Тэд үнэний төлөөлөгч байж чадах уу? Тэдэнд үнэнтэй ямар нэг хамаарал бий юу? (Үгүй.) Нэгэнт ямар ч хамааралгүй юм бол, ийм зүйл хэлдэг хүмүүс яагаад үргэлж ах эгч нарыг дээд зэргээр үздэг юм бэ? Яагаад тэд Бурханыг өргөмжилж, гэрчилдэггүй юм бэ? Яагаад тэд үнэний дагуу ярьж, үйлддэггүй юм бэ? Ингэж ярьдаг хүмүүс утгагүй хүмүүс биш гэж үү? Бурханы үгийг уншиж, номлол сонсоод олон жил болсон ч тэд ямар ч үнэнийг ойлгодоггүй, жинхэнэ ах эгч нар гэж хэн болохыг харж чаддаггүй. Тэд харалган биш гэж үү? Одоо бүгд төрөл төрлөөрөө ангилагдсан; олон хүн жинхэнэ дүр төрхөө харуулсан, тэд бүгд Сатаны төрлийнхөн—тэд бол цэвэр араатнууд. Та нар үүнийг тодорхой харж чадахгүй байна уу? Та нарт үнэн огт алга! Зарим хүн антихристүүдийг задлан шинжлэхийг минь сонсохыг хүсдэггүй. Тэд: “Өө, антихристүүд гэх мэт ийм ялихгүй зүйлийн талаар үргэлж битгий ярь л даа; ичмээр юм. Та яагаад үргэлж антихристүүдийг задлан шинжилж байдаг юм бэ?” гэж хэлдэг. Тэднийг задлан шинжлэхгүй байх нь зүгээр гэж үү? Хүмүүст ялган танихыг заахын тулд тэднийг ингэж задлан шинжлэх ёстой. Эс бөгөөс, антихристүүд гарч ирмэгцээ олон тэрс үзэл, төөрөгдөл гаргаж, олон хүнийг төөрөлдүүлж, тэр ч бүү хэл чуулганыг хяналтдаа оруулж, өөрсдийн бие даасан хаанчлалыг байгуулна. Энэ хэргийн үр дагавар хэчнээн ноцтой болохыг та нар тодорхой харж байна уу? Дөнгөж сая бид үнэн эрх барина гэж юу болох талаар нөхөрлөлөө. Нөхөрлөлөөр дамжуулан хүмүүс антихристүүдийн утгагүй арга барил, хөгийн үзэл бодлыг харсан. Антихристүүд үргэлж өөрсдөө эрх мэдлийг гартаа авахыг хүсдэг, Христ эрх бариасай гэж хүсдэггүй, тиймээс тэд үнэний ноёрхлыг ардчилсан хэлбэрт оруулж, бүх хүн асуудлыг хамтдаа зөвшилцөх нь үнэн эрх барьж байгаа хэрэг гэж сурталчилдаг. Үүнд Сатаны заль мэх байгаа биш гэж үү? Үнэн гэдэг нь хүн бүр хэлэлцээд хүрч чаддаг зүйл үү? Үнэнийг Бурхан илэрхийлдэг, Бурханаас эх сурвалжтай. Та нар яагаад Бурханы үгийг шууд хэрэгжүүлж, Бурханыг шууд дуулгавартай дагаж, Бурханы зохицуулалтыг шууд дуулгавартай дагаж чадахгүй байна вэ? Яагаад Христийн тушаалыг бүх хүнээр хэлэлцүүлж шийдвэрлэх ёстой гэж? Энэ нь Сатаны явуулга биш гэж үү? Антихристүүд хүмүүсийг төөрөлдүүлэхийн тулд ихэвчлэн хэдэн онол гаргадаг бөгөөд ямар ч ажлын даалгавар хэрэгжүүлсэн тэд эцсийн шийдвэрийг гаргаж, үнэн-зарчмыг бүхэлд нь зөрчдөг. Антихристүүдийн илрэлээс харвал тэдний зан чанар яг ямар вэ? Тэд эерэг зүйлийг хайрлаж, үнэнийг хайрладаг хүмүүс үү? Тэд Бурханд жинхэнээсээ дуулгавартай байдаг уу? (Үгүй.) Тэдний мөн чанар бол үнэнийг зэвүүцэж, үнэнийг үзэн яддаг мөн чанар юм. Түүнчлэн, тэд эрүүл ухаанаа алдталаа биеэ тоосон байдаг, хүмүүст байх ёстой наад захын мөс чанар, эрүүл ухаан ч тэдэнд байдаггүй. Ийм хүмүүсийг хүн гэж нэрлэхэд зохихгүй. Тэднийг зөвхөн Сатаны төрлийнхөн гэж л хэлж болно; тэд бол диаволууд. Үнэнийг өчүүхэн төдий ч хүлээн авдаггүй хэн боловч диавол—энэ бол ямар ч эргэлзээгүй зүйл.

Христийн үгэнд даруу ч биш, биеэ тоосон ч биш хандлагаар ханддаг зарим хүн бас байдаг. Тэд бүрэн дүүрэн хүлээн авч байгаагаа илэрхийлдэггүй, эсэргүүцдэг ч үгүй. Христийг ярьж, үнэнийг нөхөрлөж, хэн нэгнийг ялган таньж, эсвэл ажлын даалгавар өгөх үед өнгөн дээрээ тэд сонсож, тэмдэглэл хөтөлж байгаа мэт харагддаг бөгөөд нухацтай, хамтран ажиллаж байгаагаа харуулдаг. Тэд бүх зүйлийн талаар нямбай тэмдэглэл хөтөлж, янз бүрийн тэмдэглэгээ хийдэг бөгөөд үнэнийг ихэд сонирхож, Христийн хэлснийг өндрөөр үнэлж байгаа мэт, яг л үнэнийг онцгойлон хайрлаж, Христэд гуйвшгүй үнэнч мэт харагддаг. Гэвч ийм хүмүүсийн үнэнд хандах хандлага, зан чанар, мөн чанарыг ийм өнгөц үзэгдлээс харж болох уу? Болохгүй. Ийм хүмүүс гаднаа тэмдэглэл хөтөлж, сонсож байгаа мэт харагддаг ч зүрх сэтгэлдээ үнэндээ юу бодож байдаг вэ? Тэд тэмдэглэсэн зүйлээ хараад: “Энэ одоо юу вэ? Нэг ч хэрэгтэй өгүүлбэр алга, өндөр дээд, эсвэл үнэнтэй нийцсэн харагдах юу ч алга, надад логиктой санагдах зүйл ч алга. Зүгээр л урж хаясан нь дээр юм байна!” гэж боддог. Энэ нь нэг төрлийн хандлага биш гэж үү? Номлол сонсох зуураа толгой дохиж, нүүрэндээ янз бүрийн хувирал гаргаж, мөн тэмдэглэл хөтөлдөг олон хүнийг Би харж байсан боловч дараа нь тэд үүнийг огтхон ч нухацтай авч үздэггүй. Юу хэрэгжүүлэх ёстойгоо тэд санадаггүй, зүрх сэтгэлдээ хадгалдаггүй, үүний дагуу үйлддэг ч үгүй. Хэрэгжүүлэх ёстой зүйлээ хэрэгжүүлэх тухайд бол бүр ч бүтэхгүй. Тэдний хэрэгжүүлэх ёстой зүйл нь Бурханы гэрийн ажил болон үүрэгтэй нь холбоотой байдаг бөгөөд орох ёстой зүйл нь хувийнх нь оролттой хамаатай байдаг. Тэд хэрэгжүүлэх ёстой зүйлээ хэрэгжүүлдэггүй, хувийн оролтоо бүр ч нухацтай авч үздэггүй. Тэд: “Христийн хэлж, илэрхийлсэн өгүүлбэр бүр нь үнэн, энэ бол хүмүүсийн орох ёстой зүйл, энэ бүхэн нь үнэн, зам, амь гэж ярьдаг—гэхдээ удаа дараа миний тэмдэглэж авсан зүйлээс ямар ч үнэн, зам харагдахгүй байна, амь гэж мэдрэгдэх ч үгүй байна. Тэгэхээр христэд бурханы мөн чанар байдаг гэх үг яаж биелэх юм бэ? Энэ нь яаж хэрэгжих юм бэ? Миний харж байгаа зүйлтэй энэ нь яаж нийцэх юм бэ? Амархан нийцэхгүй л байна даа” гэж хэлдэг. Зарим хүн: “Хэрвээ сонссоны дараах хандлага нь ийм байдаг юм бол тэд яах гэж тэмдэглэл хөтөлсөн юм бэ? Тэд зөв зүйтэй, нухацтай, хариуцлагатай хандлагатай мэт харагдсан; юу болоод байна аа?” гэж хэлдэг. Ганцхан л шалтгаан бий. Хэрвээ үнэнийг хайрладаггүй, үнэнээс туйлын их зэвүүцдэг хүн Христийг ярих үед онцгойлон хичээнгүй, анхааралтай харагдаж байвал тэдний цорын ганц санаархал нь ердөө л хааш яаш аргацаах төдий болохоос жинхэнээсээ хүлээн авах биш юм. Тэд Бурханы үгийг унших, эсвэл Христтэй тааралдаж, Түүнтэй ярилцах бүрдээ Бурханы өндөр дээд, ойлгохын аргагүй, эсвэл гайхамшигтай гэгддэг байдлыг биш, харин Түүний бодит, хэвийн, шалихгүй байдлыг л мэдэрдэг. Тиймээс өөрсдийнх нь өнцөг, байр сууринаас үзвэл, энэ эгэл жирийн хүний үгийг үнэн, зам, амьтай холбох нь тэдний хувьд боломжгүй юм. Тэд энэ хүнийг яаж ч харсан зүгээр л хүн гэж хардаг; Түүнийг Бурхан, эсвэл Христ гэж үзэж чаддаггүй. Иймээс тэд эдгээр туйлын эгэл жирийн үгийг дагаж мөрдөх, хэрэгжүүлэх, амьдралын удирдамж, оршин тогтнох зорилго гэх мэтээр ашиглах үнэн гэж яавч үзэж чаддаггүй—энэ нь тэдний сэтгэлийг түгшээдэг. Тэд: “Яагаад надад эдгээр эгэл жирийн үгнээс ямар ч үнэн харагдахгүй байна вэ? Та нар яаж үүнийг харж чадаж байна аа? Эдгээр нь зүгээр л эгэл жирийн үг биш гэж үү? Эдгээр нь хүний хэл, хүний бичвэр, хүний хэл зүй, тэр ч байтугай хүний зарим хэллэг, үгсийн санг ашигласан, хүний зарим зүйр цэцэн үг, соёлын талыг задлан шинжилсэн байдаг. Эдгээр үг яаж үнэнийг агуулж чадах юм бэ? Яагаад надад харагдахгүй байна вэ? Та нар бүгдээрээ үүнийг үнэн гэж байгаа болохоор би зүгээр л даган дуурайж, бусдыг тоть шиг давтъя; бусад бүх хүн тэгж байгаа болохоор би тэмдэглэл хөтөлье, гэхдээ та нар бүгд түүнийг үнэн гэж үздэг байж болох ч би лавтай тэгэхгүй. ‘Үнэн’ гэдэг бол маш ариун үг, энэ нь туйлын өндөр дээд зүйл байх ёстой! Үнэний тухайд энэ нь бурхантай холбоотой, тэгээд бурхантай холбоотой үед энэ нь тийм эгэл жирийн, тийм шалихгүй, тийм жирийн байж таарахгүй. Тиймээс би яаж ч шинжиж, задлан шинжиллээ гэсэн түүнээс бурханы ямар ч ул мөр олж харахгүй байна. Хэрвээ түүнд бурханы ямар ч ул мөр байхгүй байгаа бол тэр биднийг яаж аврах юм бэ? Энэ бол боломжгүй. Хэрвээ түүний үг биднийг аварч, эсвэл бидэнд ашиг тусаа өгч чадахгүй юм бол бид яагаад түүнийг дагах ёстой гэж? Бид яагаад түүний үгийг хэрэгжүүлэх ёстой юм бэ? Бид яагаад түүний үгээр амьдрах ёстой гэж?” гэж хэлдэг. Одоо тэд антихристүүд гэдэг жинхэнэ дүр төрхөө харууллаа, тийм биш гэж үү? Тэд эхнээсээ дуустал, Бурханы махбод болсон биед шинжсэн хандлагаар хандсан. Бурханы үгэнд хандахдаа тэд хүлээн авдаггүй, бас дуулгавартай дагадаггүй, тэдгээрийг хэрэгжүүлж, туулдаг нь бүр ч үгүй. Харин ч тэд Бурханы үгэнд эсэргүүцсэн, сөргөлдсөн, татгалзсан хандлагаар ханддаг. Христ хүмүүстэй ярилцах үед тэд дурамжханаар хэдэн тэмдэглэл хөтөлдөг боловч зүрх сэтгэлийнхээ гүнд өчүүхэн төдий ч хүлээн авдаггүй. Христтэй харилцсаныхаа дараа зарим хүн: “Бурхантай нүүр тулан ярилцаж, нөхөрлөх нь үнэхээр тааламжтай байлаа” гэж хэлдэг. Харин антихрист: “Би бас туршаад үзье. Би христтэй нүүр тулан ярилцаж, хүмүүстэй ярих үед христийн нүүрний хувирал, үйлдэл, үг яриа нь яг ямар байдгийг харъя. Үүнээс юу олж авч, эсвэл олж илрүүлж болохыг, жинхэнэ бурхан хэмээн түүнд итгэх итгэлээ баталгаажуулж, суурь тавихад хүмүүст ашиг тустай эсэхийг би харъя” гэж хэлдэг. Христэд болон Түүний үгэнд ийм хандлагаар ханддаг байж тэд бодитоор хэрэгжүүлж, эсвэл биелүүлж чадах уу? Үгүй, чадахгүй. Тэд ердөө л сонирхож харахаар ирсэн үзэгчдээс өөр юу ч биш, энд огтхон ч үнэнийг эрж хайхаар ирээгүй. Энэ хүмүүсийн Христэд ханддаг, Түүнтэй ярилцдаг хандлага нь яг л хөршийн хэдэн авгайчууд хамтдаа довжоон дээрээ чалчиж, хэнтэй ч ярьсан чин сэтгэлээсээ хандах шаардлагагүйгээр хүн бүр хүссэнээ ярьж байгаатай бага зэрэг төстэй байна гэж та нар бодохгүй байна уу? Энэ хүмүүс Христэд яг л тийм байдлаар ханддаг: “Чи үзэл бодлоо илэрхийл, би өөрийнхийгөө баримталъя. Санал нийлэхгүй байгаатайгаа эвлэрцгээе; чи намайг ятгана гэж найдах хэрэггүй, би ч бас чиний хэлснийг лавтай хүлээн авахгүй.” Энэ нь тийм хандлага биш гэж үү? Энэ ямар хандлага вэ? (Басамжилсан, хүндэтгэлгүй хандлага.) Энэ хүмүүс хачин юм. Чи Христийг Бурханы махбод болсон бие гэж хүлээн зөвшөөрдөггүй юм бол яагаад Түүнд итгэж, Түүнийг дагадаг юм бэ? Хэрвээ чи итгэдэггүй юм бол яагаад зүгээр л яваад өгч болдоггүй юм бэ? Хэн чамайг итгэ гэж албадаад байгаа юм бэ? Бурханд итгэ гэж хэн ч чамайг албадаагүй; энэ бол чиний л сонголт.

Зарим хүн ямар нэг асуудлын талаарх Миний нөхөрлөлийг сонсох үед тэр даруй өөр үзэл бодол төрдөг: “Чи тэгж боддог байж болно, гэхдээ би ингэж бодож байна. Чамд асуудал бүрийн талаар өөрийн гэсэн санаа байдаг, харин надад миний санаа байдаг; хүн бүрд өөрийн гэсэн санаа бий.” Ямар гээчийн амьтан ингэж хэлдэг вэ? Бурхан хүмүүсийг үнэнээр хангах үед энэ нь нэг төрлийн үзэл баримтлал байдаг уу? Бурханы үг академик онол гэж үү? (Үгүй.) Тэгвэл эдгээр нь юу вэ? (Эдгээр нь үнэн.) Илүү тодорхой хэл дээ. (Эдгээр нь хүний биеэ авч явах зарчим болон чиг баримжаа, хүмүүсийн амийн зайлшгүй хэрэгцээ юм.) Бурхан хүмүүсийг үнэнээр хангадаг гэж бид яагаад хэлдэг вэ? Тэр мэдлэгээр хангадаг гэж хэлж байсан удаа бий юу? (Үгүй.) Бурханы үг бол хүмүүсийн идэж, уух зүйл гэж бид яагаад хэлдэг вэ? Бурханы үг яг л хүмүүсийн хоол хүнстэй адил; эдгээр нь чиний махан биеийг тэтгэж, чамайг амьд байлгаж чадна, цаашлаад чамайг сайн сайхан амьдруулж, хүний төрхтэй амьдрах боломжийг чамд олгодог. Эдгээр нь хүний хувьд амь юм! Бурханы үг бол нэг төрлийн мэдлэг, үзэл баримтлал, эсвэл үг хэллэг биш. Мэдлэг, үзэл баримтлал болон хүний уламжлалт соёл нь хүмүүсийг зөвхөн завхруулж л чадна. Хүмүүс эдгээр зүйл байсан байгаагүй амьдарч чадна, гэхдээ хэрвээ хүн амьдарч, шалгуур хангасан, стандартад нийцсэн бүтээгдсэн зүйл болохыг хүсвэл үнэнгүйгээр тэгж чадахгүй. Тэгвэл үнэн гэж яг юу вэ? (Энэ бол биеэ авч явах, үйлдэх, Бурханыг шүтэн мөргөх хэмжүүр юм.) Зөв, энэ нь илүү тодорхой байна. Антихристүүд үүнийг ингэж хардаг уу? Тэд энэ баримтыг хүлээн авдаггүй. Тэд энэ баримтыг няцааж, эсэргүүцэж, ялладаг тул үнэнийг олж авч чаддаггүй. Тэд бодол, үзэл санаандаа: “Чи бол зүгээр л эгэл жирийн хүн. Чи нэг зүйл хэлэхэд бусад хүн үгийн чинь дагуу хэрэгжүүлдэг, тэгэхээр би яагаад зөв зүйл хэлж, тэрийг нь бас хүмүүс хэрэгжүүлж болдоггүй юм бэ? Яагаад чиний хэлсэн зүйл үргэлж зөв, миний хэлсэн зүйл үргэлж буруу байдаг юм бэ? Яагаад чиний үгийг үнэн гэж үздэг атлаа минийхийг мэдлэг, хоосон сургаал гэж үздэг юм бэ?” хэмээн боддог. Энэ нь юун дээр ч үндэслээгүй—энэ бол баримт бөгөөд мөн чанараар тодорхойлогддог зүйл юм. Христ бол Бурханы махбод болсон бие, Түүний мөн чанар бол Бурхан юм. Хэн ч үүнийг үгүйсгэж чадахгүй; антихристүүд үүнийг хүлээн зөвшөөрөхөөс, эсвэл хүлээж авахаас татгалзлаа ч гэсэн тэд үүнийг үгүйсгэж чадахгүй. Хүн Христээс нүүр буруулж, Түүнийг голох тэр мөч бол хүний сүйрлийн мөч юм. Христ болон Түүний үггүйгээр хэн ч аврагдаж чадахгүй. Энэ бол баримт биш гэж үү? (Мөн.) Антихристүүдийн тэдгээр үг, онол хүмүүст ямар босгон байгуулалт авчирч чадах вэ? Хүмүүс тэдгээрийг хүлээн авахгүй бол ямар нэгэн хохирол амсах уу? Үгүй, ямар ч хохирол гарахгүй. Антихристүүдийн үг хэнд ч эерэг нөлөө үзүүлдэггүй, харин ч олон сөрөг нөлөөтэй байдаг. Хэрвээ Христ ганц ч өгүүлбэр хэлэлгүй, зүгээр л ирээд хэдэн жил хэвийн амьдралаар амьдарч байгаад явсан бол хүн төрөлхтөн юу олж авах байсан бэ? Загалмай үүрэхээс өөрөөр хүн төрөлхтөн юу олж авч чадах байсан бэ? Тэд нүглээ улайж, гэмшин, нүгэл дотор амьдарсаар, нүгэлд эргэлт буцалтгүй хүлэгдэж, улам бүр доройтсоор, эцэстээ Бурханы ажил дуусах үед бүгд сүйрэх байсан. Хүн төрөлхтний төгсгөл тийм л байх байсан. Гэвч Христ ирж, Бурханы хүнд хэлэхийг зорьсон бүх үгийг илэрхийлж, шаардлагатай бүх үнэнээр хүнийг хангаж, Бурханд юу байгаа болон Тэр юу болохыг хүнд илчилсэн. Энэ нь эргэлтийн цэгийг хүнд авчирсан биш гэж үү? Өөрөөр хэлбэл, Христийн үг хүнд эргэлтийн цэгийг бий болгосон биш гэж үү? (Тийм.) Энэхүү эргэлтийн цэг нь юу вэ? Үндсэндээ, энэ нь хүмүүс яллагдаж, сүйрэхтэй нүүр тулж байснаа аврагдах боломж, найдвар тээдэг болон өөрчлөгдсөн явдал юм. Энэ бол эргэлтийн цэг биш гэж үү? Хүмүүст найдвар ирсэн; тэд гэгээ орохыг харж, аврагдаж, амьд үлдэх найдвар төрсөн. Бурхан хүн төрөлхтнийг устгаж, шийтгэх үед тэд сүйрэл, шийтгэлээс зайлсхийж чадна. Тэгвэл, амьд үлдэж чадах ийм хүн төрөлхтний хувьд Христ болон Түүний үг сайн зүйл үү, муу зүйл үү? (Сайн зүйл.) Эдгээр нь сайн зүйл. Антихристүүд ийм Христэд, ийм эгэл жирийн хүнд ингэтлээ дайсагнаж, жигшин зэвүүцдэг нь тэдний мөн чанарыг тодорхойлдог.

Бие махбодтой болсон Бурханд хандах антихристүүдийн хандлагад бас нэг илрэл байдаг: Тэд: “Би христийг эгэл жирийн хүн гэдгийг хармагцаа л оюун санаанд минь үзэл бий болсон. "Үг нь махбодоор илэрсэн" бол бурханы илэрхийлэл; энэ бол үнэн, би үүнийг хүлээн зөвшөөрнө. Надад "Үг нь махбодоор илэрсэн" байхад л хангалттай. Би христтэй харилцах шаардлагагүй. Хэрвээ надад үзэл, сөрөг байдал, эсвэл сул дорой байдал байвал би бурханы үгийг уншаад л шийдвэрлэж чадна. Бие махбодтой болсон бурхантай харилцвал үзэлтэй болох амархан, энэ нь намайг хэтэрхий гүнзгий завхарсан гэдгийг харуулна. Хэрвээ бурхан намайг яллачихвал надад аврагдах ямар ч найдвар байхгүй болно. Тиймээс би зүгээр л өөрөө бурханы үгийг уншсан нь дээр. Тэнгэр дэх бурхан л хүмүүсийг аварч чадна” гэж хэлдэг. Бурханы өнөөгийн үг, нөхөрлөл, ялангуяа антихристүүдийн зан чанар, мөн чанарыг ил болгодог тэр үгс л антихристүүдийн зүрх сэтгэлийг хамгийн их өвтгөж, тэднийг хамгийн их шаналгадаг. Эдгээр нь антихристүүдийн уншихыг хамгийн их хүсдэггүй үгс юм. Тиймээс Бурхан хурдхан газраас яваасай гэж антихристүүд зүрх сэтгэлдээ хүсдэг, ингэснээр тэд газар дээр өөрсдийн хүч чадлаар ноёрхож чадна. Бурханы махбод болсон бие болох энэ эгэл жирийн хүн өөрсдөд нь илүүц гэж тэд итгэдэг. Тэд үргэлж: “Би христийн номлолыг сонсохоосоо өмнө бүх зүйлийг ойлгодог юм шиг санагдаж, бүх талаараа сайн байсан, гэхдээ христийн номлолыг сонссоны дараа өөр болчихлоо. Одоо надад юу ч байхгүй мэт, би тун шалихгүй, хөөрхийлөлтэй мэт санагдаж байна” хэмээн тунгаан боддог. Тиймээс тэд Христийн үг өөрсдийг нь биш, харин бусдыг ил болгож байна гэж тогтоодог бөгөөд Христийн номлолыг сонсох шаардлагагүй, "Үг нь махбодоор илэрсэн"-ийг уншихад хангалттай гэж боддог. Антихристүүдийн зүрх сэтгэл дэх гол санаархал нь Бурхан махбод болсон баримтыг үгүйсгэх, Христ үнэнийг илэрхийлдэг гэх баримтыг үгүйсгэх явдал бөгөөд ингэснээр Бурханд итгэх итгэлээрээ дамжуулан аврагдах найдвар тэдэнд бий болж, тэд чуулганд хаанчлан, улмаар Бурханд итгэх анхны санаархлаа биелүүлж чадна гэж боддог. Антихристүүд Бурханыг эсэргүүцэх төрөлхийн уг чанартай; тэд бие махбодтой болсон Бурхантай гал, ус мэт харш, мөнхийн үл зохицолтой байдаг. Христ оршин байгаа өдөр бүр тэдний хувьд гялалзахад хэцүү өдөр бөгөөд өөрсдийгөө яллагдаж, таягдан хаягдаж, сүйрч, шийтгүүлэх аюулд орж байна гэж тэд боддог. Христ ярихгүй, ажиллахгүй л байвал, мөн Бурханы сонгосон хүмүүс Христийг дээдлэхгүй л байвал антихристүүдэд боломж нь ирлээ гэсэн үг. Тэдэнд чадвараа харуулах боломж олддог. Гараа нэг дохиход л бөөн хүн тэдний талд урван орж, антихристүүд хаанчилж чадна. Антихристүүдийн уг чанар-мөн чанар бол үнэнийг зэвүүцэж, Христийг үзэн ядах явдал юм. Тэд хэн нь илүү авьяастай, эсвэл хэн нь илүү чадвартай вэ гэдэг дээр Христтэй өрсөлддөг; хэнийх нь үг илүү хүчтэй, хэний чадвар илүү вэ гэдэг дээр тэд Христтэй өрсөлддөг. Тэд Христтэй ижил зүйл хийж байгаа учраас, Христ тэр хоёр хоёулаа адилхан хүн хэдий ч Христийн чадвар, мэдлэг боловсрол эгэл жирийн хүнээс дээрдэх зүйлгүй гэдгийг бусдад харуулахыг зорьдог. Антихристүүд Христтэй бүх талаар өрсөлдөж, хэн нь илүү вэ гэдгээр тэмцэлдэн, Христ бол Бурхан, Тэр бол Бурханы Сүнсний биелэл, Тэр бол үнэний биелэл гэх баримтыг бүх өнцгөөс нь үгүйсгэхийг оролддог. Тэд мөн Христ Бурханы сонгосон хүмүүсийн дунд эрх мэдлийг атгахаас сэргийлэх, Христийн үгийг Бурханы сонгосон хүмүүсийн дунд түгээж, хэрэгжүүлэхээс сэргийлэх, тэр ч бүү хэл Христийн хийдэг зүйлс болон хүмүүст тавьдаг шаардлага, хүмүүст тавьдаг найдварыг Бурханы сонгосон хүмүүсийн дунд биелэгдэхээс сэргийлэх янз бүрийн арга зам, арга хэрэгслийг бүх салбарт сүвэгчилдэг. Христийг байх үед тэд үл тоогдож, чуулганд яллагдаж, гологдсон мэт—харанхуй буланд зогсоосон бүлэг хүн мэт байдаг. Янз бүрийн илрэлээс нь бид антихристүүд бол мөн чанар болон зан чанараараа Христтэй эвлэршгүй—тэд Түүнтэй нэг тэнгэр дор байж чадахгүй гэдгийг харж болно! Антихристүүд төрсөн цагаасаа л Бурханд дайсагнаж ирсэн; тэд тусгайлан Христийг эсэргүүцэхээр гарч ирсэн, Христийг ялан, дийлэхийг хүсдэг. Христийн хийдэг бүх ажил дэмий хоосон, талаар болоосой гэж тэд хүсдэг, ингэснээр эцэстээ Христ олон хүнийг олж авахгүй, хаана ч ажилласан ямар ч үр дүнд хүрэхгүй. Тэгсэн цагт л антихристүүд баярлана. Хэрвээ Христ үнэнийг илэрхийлж, хүмүүс үнэнээр цангаж, үнэнийг эрж хайж, баяртайгаар хүлээн авч, Христийн төлөө өөрсдийгөө зарлагадаж, бүхнийг орхиж, Христийн сайн мэдээг түгээхэд бэлэн байвал антихристүүд сэтгэлээр унаж, маргааш гэх найдваргүй болсон мэт, өөрсдөд нь гялалзах боломж хэзээ ч гарахгүй, яг л там руу хаягдсан мэт санагддаг. Антихристүүдийн эдгээр илрэлийг харахад, Бурхантай тэмцэлдэж, Түүнд дайсагнадаг тэдний энэ мөн чанарыг хэн нэгэн тэдэнд суулгаж өгсөн үү? Яавч үгүй; тэд төрөлхийн ийм. Тиймээс антихристүүд бол төрсөн цагаасаа л диаволын хойд дүр, газар дээр ирсэн диавол болох нэг төрлийн хүн юм. Тэд үнэнийг хүлээн авах ямар ч боломжгүй, Христийг хэзээ ч хүлээн авахгүй, Христийг өргөмжлөхгүй, Христийг гэрчлэхгүй. Хэдийгээр өнгөн дээрээ тэд Христийг ил тодоор шүүж, яллаж харагдахгүй, дуулгавартайгаар тодорхой хэмжээний хүчин чармайлт гаргаж, төлөөс төлж чаддаг ч, боломж гармагц, цаг нь бүрдмэгц антихристүүдийн Бурхантай эвлэршгүй байдал нь ил гарна. Антихристүүд Бурхантай тэмцэлдэж, бие даасан хаанчлал байгуулдаг баримт ил тод болно. Энэ бүх зүйл антихристүүд байгаа газар өмнө нь тохиолдож байсан, Бурхан эцсийн өдрүүдийн шүүлтийн ажлаа хийж буй энэ жилүүдэд онцгойлон түгээмэл байгаа; олон хүн үүнийг туулж, ажигласан.

2 дахь сэдэвчилсэн хэлэлцүүлэг: Ноа, Абрахам нар хэрхэн Бурханы үгийг дуулгавартай дагаж, Түүнд захирагдсан тухай (I хэсэг)

I. Ноа бүхээг барьсан нь

Өнөөдөр Би та нарт хэдэн түүх ярьж эхэлье. Сонсоод, Намайг ямар сэдвийн талаар ярьж байгааг, мөн энэ нь бидний өмнө нь үзсэн сэдвүүдтэй ямар нэгэн холбоотой эсэхийг хараарай. Эдгээр түүх гүн гүнзгий биш бөгөөд та нар бүгд ойлгох байх. Бид эдгээр түүхийг өмнө нь ярьж байсан, эдгээр нь хуучин түүхүүд юм. Хамгийн эхнийх нь Ноагийн түүх. Ноагийн үед хүн төрөлхтөн туйлын завхарсан байв: Хүмүүс шүтээн шүтэж, Бурханыг эсэргүүцэж, бүх төрлийн муу үйл хийж байлаа. Тэдний муу үйл Бурханы нүдэнд өртөж, хэлсэн үг нь Бурханы чихэнд хүрч, Бурхан энэ хүн төрөлхтнийг үерээр сүйрүүлж, энэ дэлхийг устгахаар шийджээ. Тэгвэл бүх хүнийг устгаж, нэг ч хүн үлдээхгүй байх байсан уу? Үгүй. Нэг хүн азтай байж, Бурханы нүдэнд тааллыг олсон бөгөөд Бурханы устгалын бай болохгүй байв: Энэ хүн бол Ноа байлаа. Бурхан дэлхийг үерээр устгасны дараа Ноа үлдэх байв. Энэ эрин үеийг эцэслэж, энэ хүн төрөлхтнийг устгахаар шийдсэнийхээ дараа Бурхан нэг зүйл хийсэн. Тэр нь юу байсан бэ? Нэгэн өдөр Бурхан тэнгэрээс Ноаг дууджээ. Тэрээр “Ноа, энэ хүн төрөлхтний ёрын муу байдал Миний чихэнд хүрсэн тул Би энэ дэлхийг үерээр устгахаарр шийдлээ. Чи гофер модоор бүхээг барих ёстой. Би чамд бүхээгийн хэмжээг өгөх бөгөөд чи бүхээг дотор оруулахаар төрөл бүрийн амьд амьтныг цуглуулах ёстой. Бүхээг баригдаж дуусаад, Бурханы бүтээсэн амьд амьтан бүрийн эр, эм нь дотор нь цугларсан байх үед Бурханы өдөр ирнэ. Тэр үед Би чамд дохио өгнө” гэж айлдав. Эдгээр үгийг айлдсаныхаа дараа Бурхан явжээ. Бурханы үгийг сонссоныхоо дараа Ноа Бурханы хэлсэн даалгавар нэг бүрийг орхигдуулалгүйгээр хэрэгжүүлж эхлэв. Тэр юу хийсэн бэ? Тэр Бурханы хэлсэн гофер мод болон бүхээг барихад шаардлагатай янз бүрийн материалыг хайжээ. Тэр бас төрөл бүрийн амьд амьтныг цуглуулж, тэжээхэд бэлдсэн. Энэ хоёр агуу үйл хэрэг хоёулаа түүний зүрх сэтгэлд сийлэгдсэн байв. Бурхан бүхээг барь гэж өөрт нь даалгасан үеэс хойш Ноа, “Бурхан ертөнцийг хэзээ сүйрүүлэх бол? Сүйрүүлнэ гэх дохиогоо хэзээ надад өгөх бол?” гэж дотроо хэзээ ч бодоогүй. Тийм асуудлыг тунгаан бодохын оронд Ноа Бурханы өөрт нь хэлсэн юм бүрийг зүрх сэтгэлдээ чин сэтгэлээсээ хүлээн авч, дараа нь нэг бүрчлэн хэрэгжүүлсэн. Бурханы даалгасан зүйлийг хүлээн авсныхаа дараа Ноа Бурханы ярьсан бүхээгийг барих нь өөрийнх нь амьдралын хамгийн чухал зүйл гэж үзэн үл ойшоохх ямар ч сэдэлгүйгээр хэрэгжүүлж, гүйцэтгэж эхлэв. Өдрөөс өдөрт, жилээс жилд өдөр хоног өнгөрч, он жилүүд урсан одлоо. Бурхан Ноаг шалгаж, шавдуулаагүй боловч энэ бүх хугацаанд Ноа Бурханы даалгасан чухал даалгаварт тууштай хандсан юм. Бурханы айлдсан үг, хэллэг бүр чулуун самбарт сийлсэн үг мэт Ноагийн зүрх сэтгэлд сийлэгдсэн байлаа. Гадаад ертөнцийн өөрчлөлт, эргэн тойрныхоо хүмүүсийн доог тохуу, нүүрлэсэн бэрхшээл, тулгарсан хүндрэлийг үл харгалзан тэрээр хэзээ ч хулчийж, бууж өгөх талаар бодолгүй, Бурханы өөрт нь даалгаж өгсөн зүйлд эхнээс нь дуустал тууштай байсан юм. Бурханы үг Ноагийн зүрх сэтгэлд сийлэгдэж, түүнийг өдөр тутмынхаа амьдралд хэрэгжүүлж байлаа. Ноа бүхээг барихад хэрэгцээтэй материал бүрийг бэлдэж, Бурханы тушаасан бүхээгийн хэлбэр, үзүүлэлтүүд Ноагийн алх, цүүцний нямбай цохилт бүрээр аажмаар хэлбэрээ олжээ. Салхи, борооны үеэр, хүмүүс өөрийг нь яаж дооглож, гүжирдэхээс үл хамааран Ноагийн амьдрал жилээс жилд ийм маягаар үргэлжиллээ. Бурхан Ноад дахин ганц ч үг айлдалгүй үйлдэл бүрийг нь нууцхан ажигласан ба Ноа зүрх сэтгэлийг нь хөдөлгөсөн юм. Харин Ноа үүнийг нь мэдээ ч үгүй, мэдрээ ч үгүй. Бурханы үгийг тууштай даган эхнээс нь дуустал бүхээгээ л барьж, төрөл бүрийн амьд амьтныг цуглуулжээ. Ноагийн зүрх сэтгэлд Бурханы үг нь түүний дагаж мөрдөж, хэрэгжүүлэх ёстой хамгийн дээд заавар байсан бөгөөд энэ нь түүний бүх насаараа эрэлхийлсэн зорилго, чиглэл байв. Тиймээс Бурхан түүнд юу ч хэлсэн, Бурхан түүнээс юу ч хийхийг хүссэн, юу ч тушаасан бай, Ноа үүнийг бүрэн хүлээн авч, зүрх сэтгэлдээ хадгалсан; тэр үүнийг амьдралынхаа хамгийн чухал зүйл гэж үзэж, тэр дагуу нь үйлдсэн. Тэр үүнийг мартаагүйгээр үл барам, зүрх сэтгэлдээ хадгалаад зогсохгүй, өдөр тутмын амьдралдаа бодит байдал болгож, Бурханы даалгаврыг амьдралаараа хүлээн авч, хэрэгжүүлсэн юм. Ийм маягаар бүхээгийг банз банзаар нь барьжээ. Ноагийн үйлдэл бүр, өдөр бүр нь Бурханы үг болон тушаалд зориулагдсан байв. Ноа ертөнцийг донсолгосон, асар чухал үйл хэрэг бүтээж байгаа мэт харагдаагүй байж болох ч Бурханы нүдэнд Ноагийн алхам бүр, тэр ч байтугай алхам тутамдаа хийхийг оролдсон бүхэн, түүний гараар хийгдсэн хөдөлмөр бүр нь бүгд үнэ цэнтэй, дурсахуйц байсан бөгөөд энэ хүн төрөлхтөн үүнээс үлгэр дуурайл авах ёстой байв. Ноа Бурханы даалгасан зүйлийг даган мөрдсөн юм. Тэрээр Бурханы айлдсан үг болгон үнэн гэдэгт тууштай итгэсэн; үүнд тэр огт эргэлзээгүй. Үүний үр дүнд бүхээг баригдаж дуусаад, төрөл бүрийн амьд амьтан үүн дээр амьдарч чадсан юм. Бурхан дэлхийг устгахаасаа өмнө Ноад дохио өгсөн, энэ дохио нь үер хаяанд ирсэн бөгөөд тэрээр нэн даруй бүхээгт орох ёстой гэж Ноад хэлжээ. Ноа яг л Бурханы хэлснээр хийсэн. Ноаг бүхээгт орох үед, тэнгэрээс асар их аадар бороо цутгах үед Бурханы үг биелж, Түүний үг гүйцэлдсэнийг Ноа харсан: Бурханы уур хилэн ертөнцөд буусан бөгөөд хэн ч энэ бүхнийг өөрчилж чадаагүй юм.

Ноа бүхээг барихад хэдэн жил орсон бэ? (120 жил.) Өнөөгийн хүмүүсийн хувьд 120 жил юуг төлөөлдөг вэ? Энэ нь хэвийн хүний амьдрах хугацаанаас урт. Магадгүй бүр хоёр хүн амьдрах хугацаанаас ч урт. Гэвч энэ 120 жилийн туршид Ноа нэг юмаа хийж, өдөр бүр адилхан зүйл хийсэн. Аж үйлдвэржилтийн өмнөх тэр цаг үед, мэдээллийн харилцаа холбооноос өмнөх тэр эринд, бүх зүйл хүний хоёр гар, биеийн хүчний хөдөлмөрт түшиглэдэг байсан тэр эрин үед Ноа өдөр бүр адилхан юм хийдэг байсан. 120 жилийн турш тэр бууж өгөөгүй, бас зогсоогүй. Зуун хорин жил: үүнийг бид яаж төсөөлж болох вэ? Хүн төрөлхтний дундаас өөр хэн нэгэн 120 жилийн турш нэг зүйлийг тууштай хийж чадах байсан уу? (Үгүй.) Хэн ч 120 жилийн турш нэг юмыг тууштай хийж чадаагүй гэдэгт гайхах зүйлгүй. Гэхдээ Бурханы даалгасан зүйлд 120 жилийн турш хувиралгүй тууштай байж, хэзээ ч гомдоллож, бууж өгөлгүй, гаднын ямар ч орчныг хайхралгүй, эцэстээ яг Бурханы хэлснээр гүйцэлдүүлсэн нэг хүн байв. Энэ нь ямаршуу асуудал байсан бэ? Хүн төрөлхтний дунд энэ нь ховор, онцгой, бүр цор ганц байсан. Хүмүүний түүхийн урт удаан хугацаанд, Бурханыг дагаж байсан бүх хүн төрөлхтний дунд үүнтэй жиших зүйл огт байгаагүй. Инженерчлэлийн далайц, хүндрэл, шаардлагатай биеийн хүчний хөдөлмөр, хичээл зүтгэлийн түвшин, үргэлжилсэн хугацааны хувьд энэ нь амаргүй ажил байсан, иймээс Ноа энэ зүйлийг хийх үед, энэ нь хүн төрөлхтний дунд давтагдашгүй байсан бөгөөд Ноа Бурханыг дагадаг бүх хүний дуурайл, үлгэр жишээ юм. Ноа цөөн хэдэн үг л сонссон бөгөөд тухайн үед Бурхан олон үг илэрхийлээгүй тул Ноа олон үнэнийг ойлгоогүй байсанд эргэлзэх юмгүй. Тэрээр орчин үеийн шинжлэх ухаан, орчин цагийн эрдэм мэдлэгийг ойлгодог байгаагүй. Ноа дэндүү эгэл жирийн хүн, хүн төрөлхтний онцгойрох юмгүй нэг гишүүн байсан юм. Гэхдээ нэг талаар Ноа хэнтэй ч адилгүй байсан: Тэр Бурханы үгийг дуулгавартай дагахаа мэддэг, Бурханы үгийг хэрхэн дагаж, баримтлахаа мэддэг, хүний зөв зохистой байр суурь юу болохыг мэддэг, мөн Бурханы үгэнд үнэхээр итгэж, дуулгавартай дагаж чаддаг байсан—тэгээд л тэр. Ноад Бурханы даалгасан бүхнийг гүйцэлдүүлэх боломж олгоход эдгээр цөөн хэдэн энгийн зарчим хангалттай байсан, Ноа үүнд ердөө хэдхэн сар, хэдэн жил, хэдэн арван жил ч биш, зуу гаруй жилийн турш тууштай явсан. Энэ тоо гайхмаар биш байна уу? Ноагаас өөр хэн үүнийг хийж чадах байсан бэ? (Хэн ч чадахгүй.) Яагаад тэр вэ? Зарим хүн үүнийг үнэнийг ойлгоогүйгээс үүдэлтэй гэдэг—гэхдээ энэ нь баримттай нийцдэггүй. Ноа хичнээн үнэнийг ойлгосон бэ? Ноа яагаад энэ бүхнийг хийж чадсан бэ? Өнөөгийн итгэгчид Бурханы олон үгийг уншсан, зарим үнэнийг ойлгодог—тэгвэл тэд яагаад үүнийг хийж чаддаггүй юм бэ? Бусад нь үүнийг хүмүүсийн завхарсан зан чанараас болсон гэдэг—гэхдээ Ноа завхарсан зан чанартай байгаагүй гэж үү? Ноа үүнийг хийж чадсан байхад өнөөгийн хүмүүс яагаад чаддаггүй юм бэ? (Яагаад гэвэл, өнөөгийн хүмүүс Бурханы үгэнд итгэдэггүй, Бурханы үгийг үнэн гэж үздэггүй, бас үнэн гэж баримталдаггүй.) Тэд яагаад Бурханы үгийг үнэн гэж үзэж чаддаггүй юм бэ? Тэд яагаад Бурханы үгийг баримталж чаддаггүй юм бэ? (Тэд Бурханаас эмээдэг сэтгэлгүй.) Тэгвэл хүмүүс үнэнийг ойлгодоггүй, олон үнэнийг сонсоогүй байх үед тэдэнд Бурханаас эмээдэг сэтгэл хэрхэн төрөх вэ? (Тэд хүн чанартай, мөс чанартай байх ёстой.) Зөв. Хүмүүсийн хүн чанарт хамгийн үнэ цэнтэй хоёр зүйл байх ёстой: Нэгдүгээрт мөс чанар, хоёрдугаарт хэвийн хүн чанарын эрүүл ухаан. Мөс чанар болон хэвийн хүн чанарын эрүүл ухааныг эзэмших нь хүн байхын хамгийн наад захын стандарт; энэ бол хүнийг хэмжих хамгийн наад захын, хамгийн үндсэн стандарт юм. Гэвч өнөөгийн хүмүүст энэ нь байхгүй, тиймээс тэд хэчнээн олон үнэнийг сонсож, ойлгосон ч Бурханаас эмээдэг сэтгэлийг эзэмших нь тэдэнд боломжгүй юм. Тэгвэл өнөөгийн хүмүүс болон Ноагийн хоорондох мөн чанарын ялгаа юу вэ? (Тэд хүн чанаргүй.) Тэгвэл энэхүү хүн чанаргүй байдлын мөн чанар нь юу вэ? (Тэд бол араатнууд, чөтгөрүүд.) “Араатнууд, чөтгөрүүд” гэдэг нь тийм ч сайхан сонсогдохгүй байгаа ч энэ нь баримттай нийцдэг; үүнийг арай эелдэгээр хэлбэл тэд хүн чанаргүй. Хүн чанар, эрүүл ухаангүй хүмүүс бол хүн биш, тэд араатнаас ч дор. Ноа Бурханы даалгаврыг гүйцэлдүүлж чадсаны шалтгаан нь Ноа Бурханы үгийг сонсох үедээ үүнийг зүрх сэтгэлдээ бат хадгалж чадсан явдал юм; түүний хувьд Бурханы даалгавар нь бүх насаараа хийх үйл хэрэг байсан бөгөөд түүний итгэл гуйвшгүй, хүсэл зориг нь зуун жилийн турш хувирашгүй байсан. Учир нь түүнд Бурханаас эмээдэг сэтгэл байсан, тэр жинхэнэ хүн байсан бөгөөд дээд зэргийн эрүүл ухаантай байсан учраас л Бурхан бүхээг барих ажлыг түүнд даалгасан юм. Ноа шиг тийм их хүн чанар, эрүүл ухаантай хүмүүс маш ховор бөгөөд өөр нэгийг олоход тун хэцүү байх болно.

Ноа үнэндээ ганцхан зүйл л хийж чадсан. Энэ нь маш энгийн байсан: Бурханы үгийг сонссоныхоо дараа тэрээр үүнийг хэрэгжүүлж, ягштал хийсэн. Тэр хэзээ ч эргэлзэж, хэзээ ч бууж өгч байгаагүй. Бурхан түүнээс юу ч хийхийг хүссэн бай тэр үүнийг хийсээр байсан бөгөөд яагаад гэж, эсвэл өөрийнхөө ашиг, алдагдлыг огт бодолцолгүйгээр Бурханы хэлсэн арга замаар ягштал гүйцэтгэж, хэрэгжүүлсэн. Тэрээр Бурханы үгийг санаж байсан: “Бурхан дэлхийг устгах гэж байна. Чи нэн даруй бүхээг барих ёстой, үүнийг барьж дуусаад үерийн ус ирэх үед та нар бүгд бүхээгт орох ёстой, харин бүхээгт ороогүй хүмүүс бүгд мөхөх болно.” Бурханы айлдсан зүйл хэзээ биелэхийг тэр мэдээгүй, гагцхүү Бурханы айлдсан зүйл биелэх ёстой, Бурханы бүх үг үнэн бөгөөд үүний дунд ганц ч худал үг байхгүй, мөн энэ нь хэзээ биелэх, ямар цаг үед хэрэгжих нь Бурханаас хамаарна гэдгийг л мэдэж байсан. Тухайн үед түүний цорын ганц даалгавар бол Бурханы хэлсэн бүхнийг зүрх сэтгэлдээ бат хадгалж, дараа нь цаг алдалгүй хэрэгжүүлэх явдал гэдгийг тэр мэдэж байв. Ноагийн бодол ийм л байсан. Тэр ингэж л бодож, ингэж л хийсэн бөгөөд эдгээр нь баримт юм. Тэгвэл та нар болон Ноагийн хоорондох мөн чанарын ялгаа юу вэ? (Бид Бурханы үгийг сонсох үедээ үүнийг хэрэгжүүлдэггүй.) Энэ бол зан авир, мөн чанарын ялгаа нь юу вэ? (Бид хүн чанараар дутуу дулимаг.) Энэ нь, Ноа хүнд байх ёстой хамгийн наад захын хоёр зүйл болох мөс чанар болон хэвийн хүн чанарын эрүүл ухааныг эзэмшсэн байсан явдал юм. Та нарт эдгээр зүйл байхгүй. Ноаг хүн гэж нэрлэж болно, харин та нар тэгж нэрлэгдэх эрхгүй гэж хэлэх нь шударга уу? (Тийм.) Би яагаад ингэж хэлж байна вэ? Баримт нь бэлхнээ байна: Ноагийн хийсэн зүйлийн талыг нь байтугай, өчүүхэн хэсгийг нь ч та нар хийж чадахгүй байсан. Ноа 120 жилийн турш тууштай байж чадсан. Та нар хэдэн жил тууштай байж чадах вэ? Зуу? Тавь? Арав? Тав? Хоёр уу? Хагас жил үү? Та нараас хэн нь хагас жил тууштай байж чадах вэ? Гадагш гарч, Бурханы хэлсэн модыг хайж, түүнийг тайрч, холтосыг нь хуулж, модыг хатааж, дараа нь янз бүрийн хэлбэр, хэмжээгээр тайрах—та нар үүнийг хагас жилийн турш хийж чадах уу? Та нарын ихэнх нь толгой сэгсэрч байна—та нар хагас жил ч болж чадахгүй. Тэгвэл гурван сар яах вэ? Зарим хүн: “Гурван сар ч бас хэцүү байх гэж би бодож байна. Би жижигхэн, эмзэг биетэй. Ойд шумуул болон бусад хорхой шавж, бас шоргоолж, бөөс байдаг. Тэд бүгд намайг хазвал би тэвчиж чадахгүй. Түүгээр ч барахгүй, өдөр бүр мод цавчиж, тэр заваан, ядаргаатай ажлыг гадаа нар шарж, салхи исгэрч байхад хийвэл хоёр хонолгүй би наранд түлэгдэнэ. Энэ бол миний хийхийг хүсэж байгаа ажил биш—надад даалгаж болох арай амархан зүйл байна уу?” гэдэг. Бурхан чамд юу даалгахыг чи сонгож чадах уу? (Үгүй.) Хэрвээ чи гурван сар тууштай байж чадахгүй бол чамд жинхэнэ дуулгавартай байдал байна уу? Чи дуулгавартай байдлын бодит байдлыг эзэмшдэг үү? (Үгүй.) Та нар гурван сар ч тэсэж чадахгүй. Тэгвэл хагас сар тэсэж чадах хүн байна уу? Зарим хүн: “Би гофер модыг таньж, мод тайрч чадахгүй. Модыг тайрах үед аль зүгт унахыг нь ч би мэдэхгүй—хэрвээ над дээр унавал яах вэ? Түүнээс гадна, модыг тайрсны дараа би хамгийн ихдээ нэг юм уу хоёр модны их биеийг л үүрч чадна. Үүнээс илүү гарвал миний нуруу, мөр тэсэхгүй биз дээ?” гэдэг. Та нар хагас сар ч тэсэж чадахгүй. Тэгвэл та нар юу хийж чадах вэ? Бурханы үгийг дуулгавартай дагаж, Бурханы үгэнд захирагдаж, Түүний үгийг хэрэгжүүлэхийг та нараас шаардах үед та нар юунд хүрч чадах вэ? Компьютер ашиглаж, тушаал өгөхөөс өөр та нар юу хийж чадах вэ? Хэрвээ энэ Ноагийн үе байсан бол та нар Бурханы дуудсан хүн байх байсан уу? Яавч үгүй! Та нар Бурханы дуудсан хүн биш байх байсан; та нар Бурханы таашаан үзсэн хүн биш байх байсан. Яагаад? Яагаад гэвэл, чи Бурханы үгийг сонссоныхоо дараа дуулгавартай дагаж чаддаг хүн биш. Хэрвээ чи тийм хүн биш бол амьдрах эрхтэй юу? Үер болох үед чи амьд үлдэх эрхтэй юу? (Үгүй.) Хэрвээ үгүй бол чи устгагдах болно. Хэрвээ чи Бурханы үгийг хагас сар ч хэрэгжүүлж чадахгүй бол чи ямар гээч хүн бэ? Чи Бурханд үнэхээр итгэдэг хүн мөн үү? Хэрвээ чи Бурханы үгийг сонссоныхоо дараа үүнийг хэрэгжүүлж чадахгүй бол, хэрвээ чи хагас сар ч тэсэж чадахгүй, хоёр долоо хоногийн бэрхшээлийг ч давж чадахгүй бол чиний ойлгодог тэр жаахан үнэн чамд ямар нөлөө үзүүлж байна вэ? Хэрвээ энэ нь чамайг хазаарлах өчүүхэн төдий ч нөлөө үзүүлэхгүй бол чиний хувьд үнэн бол зүгээр л хэдэн үг бөгөөд ямар ч ашиггүй юм. Хэрвээ чи тэр бүх үнэнийг ойлгодог хэрнээ Бурханы үгийг хэрэгжүүлж, 15 хоногийн бэрхшээлийг туулахыг чамаас шаардах үед чи тэвчиж чадахгүй бол чи ямар гээч хүн бэ? Бурханы нүдэнд чи стандартад нийцсэн бүтээгдсэн зүйл мөн үү? (Үгүй.) Ноагийн зовлон зүдүүр болон 120 жилийн тууштай байдлыг бодож үзвэл та нарын хооронд зүгээр нэг багахан зай байгаа юм биш—харьцуулахын аргагүй юм. Бурхан Ноаг дуудаж, хийхийг хүссэн бүхнээ түүнд даалгасан шалтгаан нь Бурханы үзэж байгаагаар Ноа Түүний үгийг дуулгавартай дагаж чаддаг байсан, тэрээр агуу үйл хэргийг даалгаж болох хүн, найдвартай, Бурханы хийхийг хүссэн зүйлийг бодит байдал болгож чадах хүн байсан юм; Бурханы нүдэнд энэ жинхэнэ хүн байв. Харин та нар яах вэ? Та нар эдгээр зүйлийн алиныг нь ч хийж чадахгүй. Бурханы нүдэнд та нар бүгд юу болохыг төсөөлөхөд хэцүү биш. Та нар хүн мөн үү? Та нар хүн гэж нэрлэгдэхэд тохирох уу? Хариулт нь тодорхой: Та нар биш! Би хугацааг аль болох богиносгож, 15 хоног, ердөө хоёр долоо хоног болгосон ч та нарын хэн нь ч үүнийг хийж чадна гэж хэлээгүй. Энэ нь юуг харуулж байна вэ? Та нарын итгэл, үнэнч байдал, дуулгавартай байдал бүгд юу ч биш гэдгийг харуулж байна. Та нарын итгэл, үнэнч байдал, дуулгавартай байдал гэж боддог зүйлийг Би юу ч биш гэж хардаг! Та нар өөрсдийгөө нэлээд сайн гэж гайхуулдаг ч Миний нүдэнд та нар туйлын дутмаг байна!

Ноагийн түүхэнд хамгийн гайхалтай, хамгийн бахархмаар, хамгийн их үлгэр дуурайл авмаар зүйл бол түүний 120 жилийн тууштай байдал, 120 жилийн дуулгавартай, үнэнч байдал юм. Хар даа, Бурхан хүн сонгохдоо алдаа гаргасан уу? (Үгүй.) Бурхан бол хүний хамгийн гүн дэх дотоод сэтгэлийг ажигладаг Бурхан юм. Тэр хүн далай дундаас Ноаг сонгож, Ноаг дуудсан бөгөөд Бурхан сонголтдоо алдаа гаргаагүй: Ноа Түүний хүлээлтэд хүрч, Бурханы өөрт нь даалгасан зүйлийг амжилттай гүйцэтгэсэн. Энэ бол гэрчлэл. Энэ л Бурханы хүссэн зүйл, энэ бол гэрчлэл! Гэвч та нарт үүний ямар нэгэн шинж тэмдэг, ул мөр байна уу? Байхгүй. Та нарт ийм гэрчлэл байхгүй нь тодорхой байна. Та нараас илчлэгддэг зүйл, Бурханы хардаг зүйл бол ичгүүрийн тэмдэг юм; ярих үед хүмүүсийн нулимсыг унагах нэг ч зүйл байхгүй. Ноагийн янз бүрийн илрэл, ялангуяа, зуун жилийн турш эргэлзэж, өөрчлөгдөөгүй түүний Бурханы үгэнд итгэх бат итгэл, мөн зуун жилийн турш ганхаагүй бүхээг барих түүний тууштай байдал, түүнчлэн түүний энэ итгэл, хүсэл зоригийн хувьд орчин үед хэн ч харьцуулагдашгүй, хэн ч түүнтэй дүйцэхгүй. Гэсэн ч Ноагийн үнэнч, дуулгавартай байдлыг хэн ч тоодоггүй, үүнд хүмүүсийн нандигнаж, үлгэр дуурайл авмаар зүйл байна гэж хэн ч итгэдэггүй. Харин одоо хүмүүст юу илүү чухал байна вэ? Уриа лоозон давтаж, хоосон сургаал ярих нь чухал байна. Тэд олон үнэнийг ойлгож, үнэнийг олж авсан мэт харагддаг ч Ноатай харьцуулахад тэд түүний хийсэн зүйлийн зууны нэг, мянганы нэгд ч хүрээгүй. Тэд ямар дутуу дулимаг байна вэ! Тэнгэр газар шиг ялгаа байна. Ноа бүхээг барьснаас та нар ямар хүмүүс Бурханд хайрлагддагийг олж мэдсэн үү? Бурханд хайрлагддаг хүмүүст яг ямар чанар, зүрх сэтгэл, ёс жудаг байдаг вэ? Ноад байсан бүх зүйл та нарт байна уу? Хэрвээ чи өөртөө Ноагийн итгэл, зан араншин байна гэж бодож байвал Бурханд нөхцөл болзол тавьж, Түүнтэй наймаалцах гэж оролдох чинь бага зэрэг уучлагдаж болох юм. Хэрвээ чи тэдгээр нь чамд огт байхгүй гэж бодож байвал Би чамд үнэнийг хэлье: Өөрийгөө бүү дөвийлгө—чи юу ч биш. Бурханы нүдэнд чи өтнөөс ч дор. Гэсэн хэрнээ чи Бурханд нөхцөл болзол тавьж, наймаалцах гэж оролдох зүрхтэй хэвээр байна уу? Зарим хүн: “Хэрвээ би өтнөөс ч дор юм бол Бурханы гэрт нохой болж үйлчилбэл ямар вэ?” гэдэг. Үгүй, чи үүнд тохирохгүй. Яагаад? Чи Бурханы гэрийн үүдийг ч сайн манаж чадахгүй, тиймээс Миний нүдэнд чи манаач нохойтой ч дүйцэхгүй. Эдгээр үг та нарт гомдмоор байна уу? Үүнийг сонсох нь та нарт тааламжгүй байна уу? Энэ нь та нарын өөрийгөө хүндлэх үзлийг эмзэглүүлэх зорилгогүй; энэ бол баримтад тулгуурласан мэдэгдэл, нотолгоонд суурилсан баталгаа бөгөөд өчүүхэн төдий ч худал биш юм. Та нар яг ингэж л авирладаг, та нараас яг энэ л харагддаг; та нар Бурханд яг ингэж л ханддаг, мөн Бурханы та нарт даалгасан бүхэнд та нар ингэж л ханддаг. Миний хэлсэн бүхэн үнэн бөгөөд зүрх сэтгэлээс гарсан юм. Бид Ноагийн түүхийн талаарх хэлэлцүүлгээ үүгээр дуусгая.

II. Абрахам Исаакийг өргөсөн нь

Ярихад үнэ цэнтэй өөр нэг түүх бий: энэ бол Абрахамын түүх юм. Нэгэн өдөр хоёр элч Абрахамын гэрт ирэхэд тэр тэднийг бахдалтайгаар хүлээн авчээ. Элчүүд Бурхан түүнд хүү хайрлана гэдгийг Абрахамд хэлэх даалгавартай байв. Үүнийг сонсмогцоо Абрахам маш их баярлаж: “Эзэндээ талархъя!” гэв. Харин тэдний ард Абрахамын эхнэр Сара дотроо шоолон инээж байлаа. Түүний шоолон инээсэн нь “Энэ боломжгүй, би хөгширсөн—би яаж хүүхэд төрүүлж чадах юм бэ? Надад хүү хайрлана гэдэг ямар инээдтэй юм бэ!” гэсэн утгатай байв. Сара үүнд итгэсэнгүй. Элчүүд Сарагийн инээхийг сонссон уу? (Тийм.) Мэдээж тэд сонссон, Бурхан ч бас үүнийг харсан. Тэгээд Бурхан юу хийсэн бэ? Бурхан үзэгдэхгүйгээр харж байлаа. Тэрхүү мунхаг эмэгтэй Сара үүнд итгээгүй—гэхдээ Бурханы хийхээр шийдсэн зүйл хүмүүсийн үймээнд өртөх үү? (Үгүй.) Энэ нь ямар ч хүний үймээнд өртөхгүй. Бурханыг ямар нэг зүйл хийхээр шийдэх үед зарим хүн “Би үүнд итгэхгүй байна, би эсэргүүцэж байна, би татгалзаж байна, би дургүйцэж байна, надад энэ нь асуудалтай байна” гэж хэлж магадгүй. Тэдний үг үндэслэлтэй юу? (Үгүй.) Тэгвэл санал нийлдэггүй, хэлэх зүйлтэй, итгэдэггүй хүмүүс байгааг Бурхан харах үедээ тэдэнд тайлбар өгөх шаардлагатай юу? Тэр хийж буй зүйлийнхээ яагаад, яаж гэдгийг тэдэнд тайлбарлах хэрэгтэй юу? Бурхан тэгдэг үү? Тэр тэгдэггүй. Энэ мунхаг хүмүүсийн юу хийж, юу хэлэхэд Тэр огт анхааралд хандуулдаггүй бөгөөд тэдний хандлага ямар байх нь Түүнд хамаагүй. Бурханы хийхээр шийдсэн зүйл Түүний зүрх сэтгэлд эртнээс бат тогтсон байдаг: Энэ бол Түүний хийх зүйл юм. Бүх зүйл, үйл явдал Бурханы гарын хяналт, дээд эрх дор байдаг бөгөөд хүн хэзээ хүүхэдтэй болох, ямар хүүхэдтэй болох нь ч үүнд багтана—энэ ч бас Бурханы гарт байдаг гэдгийг хэлэх илүүц биз ээ. Бурхан Абрахамд хүү хайрлана гэдгээ хэлүүлэхээр элчүүдийг илгээх үедээ үнэн хэрэгтээ дараа нь хийх олон зүйлээ аль хэдийн төлөвлөчихсөн байв. Тэр хүү ямар үүрэг хариуцлага үүрэх, ямархуу амьдралтай байх, үр удам нь ямар байхыг Бурхан эртнээс төлөвлөчихсөн байсан бөгөөд ямар ч алдаа, өөрчлөлт гарахгүй байлаа. Тэгвэл ямар нэгэн мунхаг эмэгтэйн шоолон инээх нь ямар нэг зүйлийг өөрчилж чадах уу? Энэ нь юуг ч өөрчилж чадахгүй. Тэгээд цаг нь болоход Бурхан төлөвлөснийхөө дагуу хийсэн бөгөөд энэ бүхэн Бурханы айлдаж, тогтоосны дагуу биелсэн юм.

Абрахамыг 100 настай байхад Бурхан түүнд хүү хайрлав. 100 жилийн турш хүүгүй амьдарсан Абрахамын өдрүүд нэгэн хэвийн, ганцаардмал байсан. Үр хүүхэдгүй, ялангуяа хүүгүй 100 настай хүнд ямар санагдах бол? “Миний амьдралд ямар нэг зүйл дутуу байна. Бурхан надад хүү хайрласангүй, амьдрал минь бага зэрэг ганцаардмал, жаахан харамсалтай санагдаж байлаа.” Гэвч Бурхан элчүүдээ илгээн түүнд хүү хайрлана гэдгээ хэлүүлэх үед Абрахамын сэтгэл санаа ямар байсан бэ? (Баяр хөөртэй.) Тэрээр баяр хөөрөөр бялхаж байснаас гадна мөн хүлээлтээр дүүрэн байв. Үлдсэн насандаа хүүхэд өсгөх боломж олгосон Бурханы нигүүлслийн төлөө тэр Түүнд талархсан. Ямар гайхалтай хэрэг байв аа, тэгээд энэ нь яг ийм байдлаар болсон юм. Тэгвэл түүнд баярлах ямар зүйлс байсан бэ? (Тэр үр удамтай болж, гэр бүлийнх нь хэлхээ үргэлжлэхээр болсон.) Энэ бол нэг зүйл нь. Өөр нэг хамгийн их баярласан зүйл байсан—тэр нь юу байсан бэ? (Энэ хүүхдийг Бурхан биечлэн хайрласан.) Яг зөв. Жирийн хүн хүүхэдтэй болох үед Бурхан ирж тэдэнд хэлдэг үү? Тэр: “Миний чамд амласан энэ хүүхдийг Би биечлэн хайрлаж байна” гэж хэлдэг үү? Бурхан ингэж хийдэг үү? Үгүй. Тэгвэл энэ хүүхдийн хувьд онцлой зүйл нь юу байсан бэ? Бурхан элчүүдээ илгээж Абрахамд: “100 насандаа чи Бурханы биечлэн хайрласан хүүхдийг хүлээн авах болно” хэмээн биечлэн хэлүүлсэн. Энэ бол тэр хүүхдийн хувьд онцлой зүйл нь байв: Түүний талаар Бурхан айлдсан бөгөөд Бурхан биечлэн хайрласан. Энэ юутай баяр хөөртэй хэрэг байв аа! Тэгээд энэ хүүхдийн онцгой ач холбогдол нь хүмүүсийн толгойд түмэн бодол эргэлдэхэд хүргэхгүй гэж үү? Энэ хүүхэд төрөхийг нүдээрээ үзээд Абрахамд ямар санагдсан бэ? “Би эцэст нь хүүхэдтэй боллоо. Бурханы үг биелэв; Бурхан надад хүүхэд өгнө гэж айлдсан, Тэр үнэхээр өглөө!” Энэ хүүхэд төрж, тэрээр түүнийг өөрийн гар дээрээ тэврэх үедээ хамгийн түрүүнд: “Би энэ хүүхдийг хүний гараас биш, харин Бурханы гараас хүлээж авлаа. Энэ хүүхэд яг цагаа олж ирлээ. Түүнийг Бурхан хайрласан, тэр Бурханаас ирсэн учраас би түүнийг сайн өсгөж, сайн хүмүүжүүлж, Бурханыг шүтэн мөргүүлж, Бурханы үгийг дуулгавартай дагадаг болгох ёстой” гэж бодсон. Тэр энэ хүүхдийг маш их нандигнасан уу? (Тийм.) Энэ бол онцгой хүүхэд байлаа. Дээрээс нь Абрахамын насыг бодож үзвэл тэр энэ хүүг хэчнээн их нандигнаж байсныг төсөөлөхөд бэрх биш юм. Жирийн хүний үр хүүхдээ гэх хайр, энхрийлэл, энэрэл бүгд Абрахамд ч бас байсан. Абрахам Бурханы айлдсан үгэнд итгэсэн бөгөөд Түүний үг биелэхийг өөрийн нүдээр гэрчилсэн. Тэрээр эдгээр үгийг айлдахаас эхлээд биелэх хүртэл нь гэрчлэгч байсан юм. Бурханы үг хэчнээн эрх мэдэлтэй, Түүний үйл хэрэг хэчнээн гайхамшигтай, хамгийн чухал нь Бурхан хүнийг хэчнээн их халамжилдгийг тэр мэдэрсэн. Хэдийгээр хүүхдийг хараад Абрахамд олон давхар, хүчтэй мэдрэмжүүд төрсөн ч зүрх сэтгэлд нь Бурханд хэлэх ганцхан зүйл байв. Тэр юу гэж хэлсэн гэж та нар бодож байна, Надад хэл дээ? (Бурханд талархъя!) “Эзэндээ талархъя!” Абрахам талархаж, мөн Бурханд гүн талархал, магтаалаа өргөсөн. Бурхан болон Абрахамын хувьд энэ хүүхэд онцгой ач холбогдолтой байв. Учир нь Бурхан Абрахамд хүүхэд өгнө гэж хэлсэн тэр мөчөөс эхлэн Бурхан ямар нэг зүйлийг гүйцэлдүүлэхээр төлөвлөж, тогтоосон байлаа: Түүнд энэ хүүхдээр дамжуулан гүйцэлдүүлэхийг хүссэн чухал асуудал, агуу хэрэг байсан юм. Бурханы хувьд энэ хүүхдийн ач холбогдол ийм байв. Харин Абрахамын хувьд, Бурхан түүнд онцгой нигүүлсэл үзүүлж, хүүхэд хайрласан учраас бүхэл бүтэн хүн төрөлхтний түүхийн явцад болон бүх хүн төрөлхтний хувьд түүний оршин байх үнэ цэн, ач холбогдол нь онцгой, эгэл бус байсан юм. Тэгээд түүх үүгээр дууссан уу? Үгүй. Хамгийн чухал хэсэг нь хараахан эхлээгүй байна.

Абрахам Бурханаас Исаакийг хүлээн авсныхаа дараа Бурханы тушааж, шаардсаны дагуу Исаакийг өсгөв. Тэрхүү эгэл жирийн он жилүүдийн өдөр тутмын амьдралдаа Абрахам Исаакийг дагуулан тахил өргөж, тэнгэр дэх Бурханы түүхүүдийг Исаакт ярьж өгдөг байв. Яваандаа Исаак учир мэддэг болов. Тэрээр Бурханд хэрхэн талархаж, Бурханыг хэрхэн магтахыг сурсан бөгөөд хэрхэн дуулгавартай дагаж, өргөл өргөхийг сурчээ. Хэзээ өргөл өргөдөг, тахилын ширээ хаана байдгийг тэр мэддэг байв. Үргэлжлүүлээд түүхийн чухал хэсэг рүү орцгооё. Нэгэн өдөр, Исаак учир мэддэг болж эхэлсэн ч хараахан насанд хүрээгүй байх үед Бурхан Абрахамд: “Энэ тахилд Би хурга хүсэхгүй байна. Оронд нь Исаакийг өргө” гэж айлдав. Исаакийг тийм их нандигнадаг Абрахамын хувьд Бурханы үг цэлмэг тэнгэрээс аянга буух мэт байсан уу? Тийм өндөр настай Абрахам байтугай идэр насандаа яваа—30, 40-өөд насны—хэдэн хүн энэ мэдээг сонсоод тэсэж чадах байсан бол? Хэн нэгэн чадах уу? (Үгүй.) Тэгвэл Бурханы үгийг сонсоод Абрахам ямар хариу үйлдэл үзүүлсэн бэ? “Айн? Бурхан айлдахдаа эндүүрсэн юм болов уу? Бурхан хэзээ ч эндүүрдэггүй, тэгэхээр миний хөгшин чих буруу сонссон хэрэг үү? Би дахин нэг лавлая.” Тэрээр: “Бурхан минь, Та надаас Исаакийг өргөхийг шаардаж байна уу? Исаак бол Таны хүсэж буй тахил мөн үү?” гэж асуув. Бурхан: “Тийм ээ, яг зөв!” хэмээн айлдав. Баталгаажуулсныхаа дараа Абрахам Бурханы үг буруу биш, бас өөрчлөгдөхгүй гэдгийг мэдэв. Энэ нь яг л Бурханы санаа байлаа. Үүнийг сонсоход Абрахамд хэцүү байсан уу? (Хэцүү байсан.) Хэр хэцүү байсан бэ? Абрахам дотроо: “Энэ олон жилийн дараа эцэст нь хүүхэд минь эцэст нь өсөж том болж эхэлсэн. Хэрвээ түүнийг амьд тахил болгон өргөвөл тэр нядлуулах хурга шиг тахилын ширээн дээр нядлуулна гэсэн үг. Нядлуулна гэдэг нь тэр алагдана гэсэн үг, харин алагдана гэдэг нь өнөөдрөөс эхлээд би энэ хүүхэдгүй болно гэсэн үг...” хэмээн боджээ. Бодол нь иймдээ тулсан Абрахам цааш нь бодож зүрхэлсэн үү? (Үгүй.) Яагаад үгүй гэж? Цааш нь бодох нь зүрх зүсэгдэх мэт бүр ч их шаналал авчрах байв. Цааш бодох нь баяртай зүйлсийн талаар бодох биш, харин тарчлаан байх байлаа. Хүүхдийг авч яваад хэдэн өдөр юм уу хэдэн жил нүднээс далд байлгах ч амьд сэрүүн байсаар байх хэрэг биш байлаа; Абрахам түүнийг байнга санагалзаж байгаад, өсөж том болсных нь дараа ямар нэг тохиромжтой мөчид хүүхэдтэйгээ дахин уулзахтай адилгүй байлаа. Тийм биш байв. Хүүхдийг тахилын ширээн дээр өргөмөгц тэр байхгүй болж, дахин хэзээ ч харагдахгүй бөгөөд Бурханд тахил болон өргөгдөж, Бурхан руу буцах байлаа. Бүх зүйл өмнө байсан шигээ болох байв. Хүүхэдтэй болохоос өмнө амьдрал ганцаардмал байсан. Тэгээд тэр хэзээ ч хүүхэдтэй болохгүйгээр бүх зүйл тэр чигтээ үргэлжилсэн бол шаналах байсан уу? (Тэгтлээ их шаналахгүй байх байсан.) Хүүхэдтэй болчхоод дараа нь түүнийгээ алдах—энэ бол асар их шаналалтай. Энэ бол сүйрэл мэт зүйл! Энэ хүүхдийг Бурханд буцааж өгнө гэдэг нь түүнээс хойш хүүхдийг дахин хэзээ ч харахгүй, дуу хоолойг нь дахин хэзээ ч сонсохгүй, Абрахам түүний тоглохыг дахин хэзээ ч харахгүй, түүнийг өсгөх боломжгүй, түүнийг инээлгэх боломжгүй, өсөж том болохыг нь харахгүй бөгөөд түүнийг байснаар ирсэн гэр бүлийн бүхий л баяр баясгаланг эдлэх боломжгүй болно гэсэн үг байв. Зөвхөн шаналал, бэтгэрэл л үлдэх байлаа. Абрахам энэ тухай бодох тусам улам хэцүү болж байв. Гэхдээ хэчнээн хэцүү байсан ч түүний зүрх сэтгэлд нэг зүйл тодорхой байлаа: “Бурханы айлдсан болон Бурханы хийх гэж буй зүйл тоглоом биш, энэ нь буруу байх боломжгүй, өөрчлөгдөх бүр ч боломжгүй байлаа. Түүнчлэн, хүүхэд Бурханаас ирсэн тул түүнийг Бурханд өргөх нь тун жам ёсны, үндэслэлтэй хэрэг бөгөөд Бурхан хүсэх үед би түүнийг ямар ч болзолгүйгээр Бурханд буцааж өгөх үүрэгтэй. Өнгөрсөн арван жилийн гэр бүлийн баяр баясгалан бол онцгой бэлэг байсан бөгөөд би үүнийг хангалттай эдэлсэн; би Бурханд талархах ёстой бөгөөд Бурханд зүй бус шаардлага тавих ёсгүй. Энэ хүүхэд Бурханд хамаардаг, би түүнийг өөрийнхөө гэж заргалдах ёсгүй, тэр бол миний хувийн өмч биш. Бүх хүн Бурханаас ирдэг. Надаас өөрийнхөө амийг өргөхийг шаардсан ч би Бурхантай маргах юм уу нөхцөл болзол тулгах гэж оролдох ёсгүй, харин ч энэ хүүхдийг Бурхан биечлэн айлдаж, хайрласан байхад бүр ч тэгэх ёсгүй. Хэрвээ Бурхан түүнийг өргө гэж айлдсан бол би өргөх л болно!”

Минут, секундээр цаг хугацаа ийнхүү өнгөрч, тахил өргөх мөч улам бүр ойртсоор байв. Харин улам их шаналахын оронд Абрахам улам бүр тайвширч байлаа. Юу түүнийг тайвшруулсан бэ? Юу Абрахамыг шаналлаас ангижруулж, болох гэж буй зүйлд зөв хандлагатай байх боломжийг олгосон бэ? Бурханы хийсэн бүхэнд хандах хүний хандлага нь Бурхантай маргах гэж оролдох биш, харин зөвхөн дуулгавартай байдал байх ёстой гэж тэр бодсон. Бодол нь иймдээ тулсан тэрээр цаашид шаналсангүй. Тэр бяцхан Исаакийг дагуулан тахилын ширээний дэргэд алхам алхмаар ойртон очив. Тахилын ширээн дээр юу ч байсангүй—хурга аль хэдийн хүлээж байдаг ердийн үеийнх шиг байсангүй. Исаак: “Аав аа, та өнөөдрийн тахилыг хараахан бэлдээгүй байгаа юм уу? Хэрвээ бэлдээгүй бол өнөөдөр юуг тахил болгон өргөх юм бэ?” гэж асуув. Исаакийг ингэж асуухад Абрахам юу мэдэрсэн бэ? Тэр баярласан байх боломжтой юу? (Үгүй.) Тэгвэл тэр яасан бэ? Тэр зүрх сэтгэлдээ Бурханыг үзэн ядсан уу? Бурханд гомдоллосон уу? Эсэргүүцсэн үү? (Үгүй.) Аль нь ч биш. Үүнийг юу харуулдаг вэ? Дараа нь болсон бүхнээс харахад Абрахам үнэхээр тийм зүйл бодоогүй нь тодорхой. Тэрээр асаах гэж байсан түлээгээ тахилын ширээн дээр тавиад, Исаакийг дуудав. Абрахам Исаакийг тахилын ширээ рүү дуудаж байгааг хараад тэр мөчид хүмүүс юу гэж боддог вэ? “Чи ямар өрөвдөх сэтгэлгүй өвгөн бэ. Чамд хүн чанар алга. Чи хүн биш юм! Тэр чиний хүү байхад чи үнэхээр үүнийг хийж тэсвэрлэжж чадна гэж үү? Чи үүнийг үнэхээр хийж чадна гэж үү? Чи үнэхээр тийм хэрцгий юм уу? Чамд ер нь зүрх сэтгэл байна уу?” Тэд ингэж боддог бус уу үү? Тэгвэл Абрахам эдгээр зүйлийг бодсон уу? (Үгүй.) Тэр Исаакийг хажуудаа дуудаж, нэг ч үг хэлж чадалгүй, бэлдсэн олсоо гаргаж ирээд Исаакийн гар, хөлийг хүлсэн. Эдгээр үйлдэл нь уг өргөл жинхэнэ байх байсан уу, эсвэл хуурамч байх байсан уу гэдгийг хэлж өгдөг үү? Энэ нь үнэн бодит, хуурамч өнгө аясгүй, харуулахын төлөө бишбайх ёстой байсан. Тэр Исаакийг мөрөн дээрээ өргөсөн бөгөөд бяцхан хүүхэд хэчнээн тийчлэн уйлж, хашхирсан ч Абрахам болих тухай огт бодоогүй. Тэрээр өөрийн бяцхан хүүгээ тахилын ширээн дээр шатаахаар түлээн дээр эргэлт буцалтгүй тавив. Исаак уйлж, хашхирч, тийчигнэж байсан ч Абрахам Бурханд тахил өргөх үйлдлээ хийж, тахилд зориулан бүхнийг бэлдэж байлаа. Исаакийг тахилын ширээн дээр тавьсныхаа дараа Абрахам ихэвчлэн хурга нядлахад ашигладаг хутгыг гаргаж ирээд, хоёр гараараа чанга атган, хутгыг толгой дээрээ өргөж, Исаак руу чиглүүлэв. Тэр нүдээ аньсан бөгөөд хутга буухын даваан дээр Бурхан Абрахамд айлдав. Бурхан юу гэж айлдсан бэ? “Абрахам, гараа тат!” Исаакийг Түүнд буцааж өгөх гэж байхад нь Бурхан ийм зүйл айлдана гэж Абрахам хэзээ ч төсөөлөхгүй байсан. Энэ нь түүний бодож зүрхлэх зүйл биш байлаа. Гэсэн ч Бурханы үг түүний зүрх сэтгэлд нэг нэгээрээ хүчтэй тусав. Ингэж Исаак аврагджээ. Тэр өдөр Бурханд үнэхээр өргөх тахил Абрахамын ард байсан; тэр нь хурга байлаа. Үүнийг Бурхан аль эртнээс бэлдсэн байсан ч Бурхан Абрахамд урьдчилан ямар ч дохио өгөөгүй, харин түүнийг хутгаа өргөөд буулгахад бэлэн болох яг тэр үед боль гэж хэлсэн юм. Үүнийг хэн ч, Абрахам ч, Исаак ч төсөөлж чадахааргүй байсан. Абрахам Исаакийг тахил болгон өргөж байгааг харахад, Абрахам үнэхээр хүүгээ тахил болгон өргөх бодолтой байсан уу, эсвэл дүр эсгэж байсан уу? (Тэр үнэхээр үүнийг хийх бодолтой байсан.) Тэр үнэхээр үүнийг хийх бодолтой байсан. Түүний үйлдэл цэвэр байсан бөгөөд ямар ч хууран мэхлэлт холбогдоогүй.

Абрахам өөрийн мах цусны тасархайг Бурханд тахил болгон өргөсөн—Бурхан түүгээр энэ өргөлийг өргүүлэх үед Абрахам: “Өөр хүн ашиглаж болохгүй гэж үү? Би өөрөө, эсвэл өөр ямар ч хүн болно” гэж хэлэн Түүнтэй маргах гэж оролдоогүй. Абрахам ийм зүйл хэлэхийн оронд хамгийн их нандигнадаг, үнэ цэнтэй хүүгээ Бурханд өгсөн. Тэгээд энэ өргөлийг хэрхэн өргөсөн бэ? Тэр Бурханы айлдсаныг сонсоод, зүгээр л шууд хийсэн. Хэрвээ Бурхан Абрахамд хүүхэд хайрлаад, хүүхдийг өсөж том болсны дараа Абрахамаас хүүхдийг буцааж өгөхийг шаардаж, хүүхдийг авахыг хүссэн бол хүмүүст энэ нь утга учиртай санагдах уу? (Үгүй.) Хүний өнцгөөс харвал энэ нь яавч байж боломчгүй зүйл байх байсан биш үү? Бурхан Абрахамаар тоглож байгаа мэт санагдахгүй гэж үү? Бурхан нэг өдөр Абрахамд энэ хүүхдийг хайрлаад, ердөө хэдхэн жилийн дараа түүнийг авахыг хүссэн. Хэрвээ Бурхан хүүхдийг хүссэн бол зүгээр л авах ёстой байсан; хүүхдийг тахилын ширээн дээр өргөхийг шаардаж тэр хүнд тийм их шаналал учруулах шаардлагагүй байсан. Хүүхдийг тахилын ширээн дээр өргөнө гэдэг нь юу гэсэн үг байсан бэ? Абрахам түүнийг нядалж, дараа нь өөрийн хоёр гараар шатаах ёстой гэсэн үг байв. Энэ нь хүний хийж тэсвэрлэж чадах зүйл мөн үү? (Үгүй.) Энэ тахилыг шаардах үедээ Бурхан юу хэлэх гэсэн бэ? Абрахам эдгээр зүйлийг биечлэн хийх ёстой байсан: хүүгээ биечлэн хүлж, түүнийг тахилын ширээн дээр биечлэн тавьж, хутгаар биечлэн алж, дараа нь Бурханд өргөл болгон биечлэн шатаах ёстой байлаа. Хүмүүсийн хувьд үүний аль нь ч хүний мэдрэмжийг бодолцсон хэрэг мэт санагдахгүй; тэдний үзэл, сэтгэлгээ, ёс зүйн гүн ухаан, эсвэл ёс суртахуун, зан заншлын дагуу эдгээр зүйлийн аль нь ч утга учиртай санагдахгүй. Абрахам хоосон орон зайд амьдраагүй, уран зөгнөлийн ертөнцөд ч амьдраагүй; тэр хүний ертөнцөд амьдарч байсан. Түүнд хүний бодол, хүний итгэл үнэмшил байсан. Тэгээд энэ бүхэн түүнд тохиолдох үед тэр юу бодсон бэ? Түүний зовлон шаналлаас гадна, гайхшралыг нь төрүүлсэн зарим зүйлийг эс тооцвол тэр дотроо тэрсэлж эсвэл голсон уу? Тэр Бурханыг үг хэлээр дайрч, доромжилсон уу? Огтхон ч үгүй. Яг эсрэгээрээ: Бурхан түүнд энэ зүйлийг хийхийг тушаасан мөчөөс эхлэн Абрахам үүнд хөнгөхнөөр хандаж зүрхлээгүй; харин ч тэр даруй бэлдэж эхэлсэн. Тэгээд эдгээр бэлтгэлийг хийж эхлэх үед түүний сэтгэл санаа ямар байсан бэ? Тэрээр баясгалантай, баяр хөөртэй, жаргалтай байсан уу? Эсвэл шаналсан, гунигтай, сэтгэл нь хүнд байсан уу? (Тэр шаналж, гунигласан байсан.) Тэр шаналж байсан! Түүний алхам бүр хүнд байлаа. Энэ хэргийг мэдсэнийхээ дараа Бурханы үгийг сонссныхоо дараа Абрахамд өдөр бүр нэг жил шиг санагдаж байв; тэр шаналалтай, баярлаж чадахааргүй байсан бөгөөд сэтгэл нь хүнд байв. Гэвч түүний цорын ганц итгэл үнэмшил юу байсан бэ? (Бурханы үгийг дуулгавартай дагах ёстой гэдэг нь.) Яг зөв, тэр Бурханы үгийг дуулгавартай дагах ёстой байсан. Тэр өөртөө: “Миний Эзэн Еховагийн нэр алдаршиг; би бол Бурханы ардын нэг бөгөөд Бурханы үгийг дуулгавартай дагах ёстой. Бурханы хэлсэн зүйл зөв эсвэл буруу байхаас үл хамааран, Исаак надад хэрхэн ирснээс үл хамааран, хэрвээ Бурхан шаардвал би өгөх ёстой; энэ бол хүнд байх ёстой эрүүл ухаан, хандлага юм” гэж хэлсэн. Бурханы үгийг хүлээн авсныхаа дараа Абрахам шаналал юм уу бэрхшээлээс ангид байгаагүй; тэр шаналж, өөрийн гэсэн бэрхшээлтэй байсан бөгөөд эдгээрийг даван туулах амар байгаагүй! Гэсэн хэдий ч эцэст нь юу болсон бэ? Бурханы хүссэнээр Абрахам өөрийн хүү, бяцхан хүүхдээ тахилын ширээнд авчирсан бөгөөд түүний хийсэн бүхнийг Бурхан харсан. Бурхан Ноаг харж байсан шигээ Абрахамын алхам бүрийг харж байсан бөгөөд түүний хийсэн бүхэнд Түүний сэтгэл хөдөлсөн юм. Хэдийгээр бүх зүйл хүмүүсийн бодсон шигээр төгсөөгүй ч Абрахамын хийсэн зүйл бүх хүн төрөлхтний дунд хосгүй байсан. Тэр Бурханыг дагадаг бүх хүнд үлгэр жишээ болох ёстой юу? (Тийм.) Тэр бол Бурханыг дагадаг хүн төрөлхтний дундах бүх хүний хувьд үлгэр дуурайл юм. Би яагаад түүнийг хүн төрөлхтний үлгэр дуурайл гэж хэлж байна вэ? Абрахам олон үнэнийг ойлгодоггүй байсан, мөн Бурханы түүнд биечлэн айлдсан ямар ч үнэн юм уу номлолыг сонсож байгаагүй. Тэр ердөө л итгэж, хүлээн зөвшөөрч, дуулгавартай дагасан. Түүний хүн чанарт тийм хосгүй юу байсан бэ? (Бүтээгдсэн зүйлийн эрүүл ухаан.) Энэ нь ямар үгээр илэрдэг вэ? (Тэр: “Миний Эзэн Еховагийн нэр алдаршиг; би Бурханы үгийг дуулгавартай дагах ёстой бөгөөд тэдгээр нь хүний үзэлтэй нийцдэг эсэхээс үл хамааран би дуулгавартай дагах ёстой” гэж хэлсэн.) Үүгээрээ Абрахам хэвийн хүн чанарын эрүүл ухаантай байсан. Түүгээр ч барахгүй тэр бас хэвийн хүн чанарын мөс чанартай байлаа. Тэгээд энэ мөс чанар нь юугаар илэрсэн бэ? Исаакийг Бурхан хайрласан, тэр бол Бурханы зүйл, тэр Бурханд хамаардаг, Бурханыг шаардах үед Абрахам түүнээс үргэлж зууралдахын оронд түүнийг Бурханд буцааж өгөх ёстой гэдгийг Абрахам мэдэж байв; энэ бол хүнд байх ёстой мөс чанар юм.

Өнөөдрийн хүмүүст мөс чанар, эрүүл ухаан бий юу? (Үгүй.) Энэ нь юугаар илэрдэг вэ? Бурхан хүмүүст хэчнээн их нигүүлсэл хайрласан ч, тэд хэчнээн их ерөөл юм уу нигүүлсэл эдэлсэн ч, Бурханы хайрыг хариулахыг шаардах үед тэдний хандлага ямар байдаг вэ? (Эсэргүүцдэг, заримдаа бэрхшээл, зүдэргээнээс айдаг.) Бэрхшээл, зүдэргээнээс айх нь мөс чанар, эрүүл ухаан дутмаг байгаагийн тод илрэл юм. Шалтаг тоочих, нөхцөл болзол тавьж, наймаалцах гэж оролдох нь бас л тод илрэл мөн биз дээ? (Тийм.) Түүнчлэн гомдоллох, хааш яаш, зальжин арга барилаар аливааг хийх, махан биеийн тав тухад шунах зэрэг нь бүгд тодорхой илрэл юм. Өнөөдрийн хүмүүс мөс чанаргүй атлаа Бурханы нигүүлслийг байнга магтаж, тийм бүх нигүүлслийг тоолж, тоолохдоо сэтгэл нь хөдөлж нулимс унагадаг. Гэвч тоолж дууссаныхаа дараа тэгээд л болоо; тэд хааш яаш байсаар, хэлбэрдсээр, мэхэлсээр, заль гаргаж, залхуурсаар байдаг бөгөөд гэмшлийн ямар ч тодорхой илрэл байдаггүй. Тэгвэл чиний тоолсны утга учир юу байсан бэ? Энэ бол мөс чанаргүй байдлын илрэл юм. Тэгвэл эрүүл ухаангүй байдал хэрхэн илэрдэг вэ? Бурхан чамайг засах үед чи гомдоллож, гомдож, цаашид үүргээ гүйцэтгэхийг хүсэхээ больж, Бурханд хайр алга гэж хэлдэг; үүргээ гүйцэтгэж байхдаа бага зэрэг зовох үед, эсвэл Бурханы чамд зориулан бүрдүүлсэн орчин бага зэрэг хэцүү, бага зэрэг сорилттой, эсвэл бага зэрэг хүнд байх үед чи цаашид үүргээ гүйцэтгэхийг хүсдэггүй; Бурханы бүрдүүлсэн янз бүрийн орчны алинд ч чи дуулгавартай байхыг эрж хайж чаддаггүй, зөвхөн махан биеэ л бодолцдог бөгөөд гагцхүү дураараа авирлаж, дур зоргоороо байхыг л хүсдэг. Энэ нь эрүүл ухаангүй хэрэг мөн үү, биш үү? Чи Бурханы дээд эрх, зохицуулалтыг хүлээн зөвшөөрөхийг хүсдэггүй бөгөөд Түүнээс зөвхөн ашиг тус л олж авахыг хүсдэг. Жаахан ажил хэрэгжүүлж, бага зэрэг зовох үедээ чи чадвараа гайхуулж, байр суурийн ашиг тусыг эдлэх зуураа өөрийгөө бусдаас илүү гэж бодон, албан тушаалтан юм шиг аашилж эхэлдэг. Чамд ямар нэгэн бодитой ажил хийх хүсэл байдаггүй, ямар ч бодитой ажил хэрэгжүүлж чаддаггүй—чи зөвхөн тушаал буулгаж, албан тушаалтан байхыг л хүсдэг. Чи дураараа дургиж, хүссэн бүхнээ хийж, бодлогогүйгээр буруу үйл үйлдэхийг хүсдэг. Дураараа авирлаж, дур зоргоороо байхаас өөр юу ч чамд илэрдэггүй. Энэ нь эрүүл ухаантай хэрэг үү? (Үгүй.) Хэрвээ Бурхан та нарт сайн хүүхэд хайрлаад, дараа нь өнөө хүүхдээ авч одох гэж байна гэдгээ чамд шууд хэлбэл чиний хандлага ямар байх вэ? Чи Абрахамтай адил хандлагатай байж чадах уу? (Үгүй.) Зарим хүн “Би яагаад чадахгүй гэж? Хүү минь хорин настай, би түүнийг Бурханы гэрт өргөсөн, одоо тэр тэнд үүрэг гүйцэтгэж байгаа!” гэж хэлж магадгүй. Энэ тахил мөн үү? Чи, сайндаа л, хүүхдээ зөв замд оруулсан—гэхдээ чамд бас далд сэдэл бий: Эс бөгөөс хүүхэд чинь гамшгийн дунд мөхчих вий гэхээс чи айдаг. Тийм биш гэж үү? Чиний хийж байгаа зүйлийг тахил өргөх гэж нэрлэдэггүй; энэ нь Абрахам Исаакийг өргөсөнтэй огтхон ч адилгүй. Үүнийг харьцуулахын ч аргагүй. Бурхан өөрт нь тушаасан зүйлийг Абрахам сонсох үед энэ зааварчилгааг хэрэгжүүлэх нь түүнд—эсвэл хүн төрөлхтний өөр ямар ч гишүүнд—хэр хэцүү байх байсан бэ? Энэ нь дэлхий дээрх хамгийн хэцүү зүйл байх байсан; үүнээс илүү хэцүү зүйл гэж үгүй. Энэ нь хурга юм уу бага зэрэг мөнгө өргөхтэй адилгүй байсан бөгөөд ертөнцийн эд хөрөнгө, эсвэл материаллаг зүйл биш байв, мөн өргөл өргөж буй хүнтэй холбоогүй амьтан ч биш байв. Тэдгээр нь хүний түр зуурын хүчин чармайлтаар өргөж чадах зүйлс юм—харин Бурханы Абрахамаас шаардсан тахил нь өөр хүний амь байлаа. Энэ нь Абрахамын өөрийнх нь мах цусны тасархай байсан юм. Тэр нь хэчнээн хэцүү байсан байж таарах вэ! Уг хүүхэд бас онцгой гарал үүсэлтэй буюу тэр хүүг Бурхан хайрласан байв. Бурхан түүнд хүүхэд хайрласан зорилго юу байсан бэ? Ингэснээр Абрахам насанд хүртэл нь өсгөж, гэрлүүлж, үр хүүхэдтэй болгож, улмаар гэр бүлийнхээ нэрийг үргэлжлүүлэх хүүтэй болох байлаа. Гэвч одоо энэ хүүхдийг насанд хүрэхээс нь өмнө Бурханд буцааж өгөх ёстой болсон бөгөөд тэдгээр зүйл хэзээ ч тохиохооргүй байв. Тэгвэл Бурхан Абрахамд хүүхэд хайрласны утга учир юу байсан бэ? Үүнийг харж байгаа хүн үүнийг ойлгож чадах уу? Хүмүүсийн үзлийн үүднээс харвал энэ нь ямар ч утгагүй. Завхарсан хүн төрөлхтөн аминч; хэн ч үүний учрыг ойлгож чадахгүй. Абрахам ч бас үүний учрыг олж чадаагүй; түүнээс Исаакийг тахил болгон өргөхийг шаардсанаас өөрөөр эцсийн дүндээ Бурхан юу хийхийг хүссэнийг тэр мэдээгүй. Тэгвэл Абрахам ямар сонголт хийсэн бэ? Түүний хандлага ямар байсан бэ? Хэдийгээр тэр энэ бүхний учрыг олж чадаагүй ч Бурханы тушаасныг хийж чадсан; тэр Бурханы үгийг дуулгавартай дагаж, эсэргүүцэх юм уу сонголт шаардалгүйгээр, тэр ч бүү хэл Бурханд нөхцөл болзол тулгах, эсвэл маргах гэж оролдолгүйгээр Түүний шаардсан үг бүрд дуулгавартай байсан. Абрахам болж буй бүх зүйлийн учрыг олж чадахаасаа өмнө дуулгавартай дагаж, дуулгавартай байж чадсан—энэ нь туйлын ховор бөгөөд сайшаалтай хэрэг бөгөөд энд сууж буй та нарын хэний ч чадвараас давсан зүйл юм. Абрахам юу болоод байгааг мэдээгүй бөгөөд Бурхан түүнд бүх түүхийг хэлээгүй; гэсэн хэдий ч тэр энэ бүхнийг нухацтай авч үзэж, хүмүүс Бурханы хийхийг хүссэн бүхэнд дуулгавартай байх ёстой, асуулт асуух ёсгүй, хэрвээ Бурхан өөр юу ч хэлэхгүй бол энэ нь хүмүүсийн ойлгох шаардлагатай зүйл биш гэж итгэсэн. Зарим хүн: “Гэхдээ мэдээж үүнийг эцсийг нь хүртэл ухах ёстой биз дээ? Үхэх байлаа ч гэсэн шалтгааныг нь мэдэх хэрэгтэй” гэж хэлдэг. Энэ нь бүтээгдсэн зүйлд байх ёстой хандлага мөн үү? Бурхан чамд ойлгохыг зөвшөөрөөгүй байхад чи ойлгох ёстой юу? Чамаас ямар нэг зүйл хийхийг шаардах үед чи үүнийг хийдэг. Яагаад аливааг тийм төвөгтэй болгодог юм бэ? Хэрвээ Бурхан чамайг ойлгоосой гэж хүссэн бол аль хэдийн чамд тайлбарлах байсан; Тэр тэгээгүйгээс хойш чи ойлгох шаардлагагүй. Чамаас ойлгохыг шаардаагүй, чи ойлгох чадваргүй байх үед бүх зүйл чиний хэрхэн үйлдэх, Бурханд дуулгавартай байж чадах эсэхээс хамаардаг. Энэ нь та нарт хэцүү, тийм биз дээ? Ийм нөхцөл байдалд та нар дуулгавартай дагадаггүй бөгөөд та нарт гомдоллох, буруугаар ойлгох, эсэргүүцэхээс өөр юу ч байдаггүй. Абрахам бол та нарт илэрдэг зүйлийн яг эсрэг нь байсан. Та нарын адилаар тэр Бурхан юу хийх гэж байгааг мэдээгүй, мөн Бурханы үйлдлийн цаадах учир шалтгааныг ч мэдээгүй; тэр ойлгоогүй. Тэр асуухыг хүссэн үү? Тэр юу болоод байгааг мэдэхийг хүссэн үү? Хүссэн, гэхдээ Бурхан түүнд хэлээгүй бол тэр өөр хаашаа очиж асууж чадах байсан бэ? Тэр хэнээс асууж чадах байсан бэ? Бурханы хэрэг явдал бол нууц юм; Бурханы хэрэг явдлын талаарх асуултад хэн хариулж чадах вэ? Хэн тэдгээрийг ойлгож чадах вэ? Хүмүүс Бурханыг орлож чадахгүй. Өөр хэн нэгнээс асуулаа ч тэд бас л ойлгохгүй. Чи үүнийг эргэцүүлэн бодож болох ч учрыг нь олж чадахгүй, энэ нь чамд ойлгохын аргагүй байх болно. Тэгвэл, хэрвээ чи ямар нэг зүйлийг ойлгохгүй байвал Бурханы хэлснээр хийх шаардлагагүй гэсэн үг үү? Хэрвээ чи ямар нэг зүйлийг ойлгохгүй байвал зүгээр л ажиглаж, хойшлуулж, боломж хүлээж, өөр сонголт хайж болох уу? Хэрвээ чи ямар нэг зүйлийг ойлгож чадахгүй бол—хэрвээ энэ нь чамд ойлгохын аргагүй байвал—чи дуулгавартай дагах шаардлагагүй гэсэн үг үү? Энэ нь чи хүний эрхээсээ зууралдаж: “Надад хүний эрх бий; би бол бие даасан хүн, тэгтэл надаар тэнэг зүйл хийлгэх Чи ямар эрхтэй юм бэ? Би тэнгэр, газрын хооронд сүндэрлэн зогсдог—би Чамд дуулгаваргүй байж чадна” гэж хэлж болно гэсэн үг үү? Абрахам ингэсэн үү? (Үгүй.) Тэр өөрийгөө зүгээр л эгэл жирийн, онцгойрох зүйлгүй бүтээгдсэн зүйл, Бурханы дээд эрх дор байдаг хүн гэж итгэж байсан учраас дуулгавартай дагаж, дуулгавартай байхыг сонгосон бөгөөд Бурханы ямар ч үгэнд хөнгөнөөр хандалгүй, харин тэдгээрийг бүрэн дүүрэн хэрэгжүүлсэн. Бурхан юу ч хэлсэн, Бурхан тэдэнд юу ч хий гэж хэлсэн хүмүүст өөр сонголт байхгүй; тэд сонсох ёстой бөгөөд сонссоныхоо дараа явж, түүнийг хэрэгжүүлэх ёстой. Түүгээр ч барахгүй, түүнийг хэрэгжүүлэх үедээ хүмүүс бүрэн дүүрэн, сэтгэл амар дуулгавартай дагах ёстой. Хэрвээ чи Бурханыг өөрийнхөө Бурхан гэж хүлээн зөвшөөрдөг бол Түүний үгийг дуулгавартай дагаж, зүрх сэтгэлдээ Түүнд орон зай үлдээж, Түүний үгийг хэрэгжүүлэх ёстой. Хэрвээ Бурхан чиний Бурхан мөн бол Түүний чамд хэлсэн зүйлийг чи задлан шинжлэх гэж оролдох ёсгүй; Тэр аливааг юу гэж хэлнэ, тэр нь яг л тийм байдаг бөгөөд чи ойлгохгүй, ухамсарлахгүй байх нь хамаагүй. Хамгийн чухал нь чи Түүний хэлсэн зүйлийг хүлээн авч, дуулгавартай дагах ёстой. Бурханы үгийн тухайд тал дээр Абрахамын хандлага энэ байв. Абрахам яг ийм хандлагатай байсан учраас л Бурханы үгийг дуулгавартай дагаж, Бурханы түүнд тушаасан зүйлд дуулгавартай байж чадсан бөгөөд Бурханы нүдэнд зөв шударга, төгс хүн болж чадсан юм. Ихэрхүү, дээгүүр зантай бүх хүний нүдэнд Абрахам итгэлийнхээ төлөө өөрийн хүүгийн амийг үл хайхран, түүнийг нядлуулахаар тахилын ширээн дээр хэнэг ч үгүй тавьснаараа мунхаг, мунгинасан мэт харагдаж байсан хэдий ч тэгсэн юм. Тэд энэ ямар хариуцлагагүй үйлдэл вэ; тэр ямар арчаагүй, цэвдэг эцэг вэ, итгэлийнхээ төлөө ийм зүйл хийдэг тэр ямар аминч юм бэ гэж бодож байв! Бүх хүний нүдэнд Абрахам ингэж л харагдаж байв. Гэвч Бурхан түүнийг тэгж харсан уу? Үгүй. Бурхан түүнийг хэрхэн харсан бэ? Абрахам Бурханы хэлсэн зүйлийг дуулгавартай дагаж, дуулгавартай байж чадсан. Тэр ямар хэмжээнд хүртэл дуулгавартай байж чадсан бэ? Тэр ямар ч болзолгүйгээр тэгж чадсан. Бурхан түүнээс хамгийн үнэ цэнтэй зүйлийг нь шаардах үед Абрахам түүнийгээ Бурханд буцааж өгч, Бурханд өргөсөн. Абрахам Бурханы түүнээс шаардсан бүхнийг дуулгавартай дагаж, дуулгавартай байсан. Хүний үзлийн үүднээс харсан ч тэр, завхарсан хүмүүсийн нүдээр харсан ч тэр, Бурханы шаардлага туйлын үндэслэлгүй мэт санагдаж байсан ч Абрахам дуулгавартай байж чадсан хэвээр байв; энэ нь Бурханд хандах жинхэнэ итгэл, дуулгавартай байдлаар тодорхойлогддог түүний ёс жудагтай холбоотой байсан юм. Энэхүү жинхэнэ итгэл, дуулгавартай байдал нь хэрхэн илэрсэн бэ? Ердөө хоёрхон үгээр хэлбэл: түүний дуулгавартай байдлаар. Жинхэнэ бүтээгдсэн зүйлд үүнээс илүү үнэ цэнтэй юм уу эрхэм зүйл гэж үгүй бөгөөд үүнээс илүү ховор, илүү сайшаалтай зүйл гэж үгүй. Өнөөдөр Бурханыг дагагчдад яг энэхүү хамгийн үнэ цэнтэй, ховор, сайшаалтай зүйл маш их дутагддаг.

Өнөөдрийн хүмүүс боловсролтой, мэдлэгтэй. Тэд орчин үеийн шинжлэх ухааныг ойлгодог бөгөөд тэдэнд уламжлалт соёл болон нийгмийн завхарсан ёс суртахуун гүн гүнзгий халдварлаж, хэвшиж, нөлөөлсөн байдаг; оюун ухаан нь үймэрсэн, бөгөөд ээдрээтэй үзэл тээж, дотроо туйлын эмх замбараагүй байдаг. Олон жилийн турш номлол сонсож, Бурхан бол бүх зүйлийн Захирагч гэдгийг хүлээн зөвшөөрч, итгэж байгаа ч тэд Бурханы үг бүрд үл тоосон, хайхрамжгүй хандлагатай хэвээр байдаг. Эдгээр үгэнд хандах тэдний хандлага бол тэдгээрийг үл тоох юм; тэдгээрт нүдэн балай, чихэн дүлий ханддаг. Энэ ямар төрлийн хүн бэ? Тэд бүх зүйлд “яагаад” гэж асуудаг; бүх зүйлийн учрыг олж, бүх зүйлийг нэвт шувт ойлгох шаардлагатай гэж үздэг. Тэд үнэнд маш нухацтай ханддаг мэт харагддаг; тэдний гадаад зан авир, хүчин чармайлт болон гаднаа хаяж орхисон зүйлс нь Бурханд итгэх итгэл, сүсэг бишрэлдээ гуйвшгүй хандлагатайг нь илтгэдэг. Гэвч өөрсдөөсөө ингэж асуу: Та нар Бурханы үг болон Түүний зааварчилгаа бүрийг баримталсан уу? Та нар тэдгээрийг бүгдийг нь хэрэгжүүлсэн үү? Та нар дуулгавартай хүмүүс мөн үү? Хэрвээ чи зүрх сэтгэлдээ эдгээр асуултад “үгүй”, “би тэгээгүй” гэж хариулсаар байвал чамд яг ямархуу итгэл байгаа юм бэ? Эцсийн дүндээ чи ямар зорилгоор Бурханд итгэдэг юм бэ? Түүнд итгэх итгэлээсээ чи яг юу олж авсан бэ? Эдгээр зүйлийг судалж шинжлэх нь зохистой юу? Ухаж үзэх нь зохистой юу? (Тийм.) Та нар бүгд нүдний шил зүүдэг; та нар бол орчин үеийн, соёлтой хүмүүс. Та нарын юу нь үнэхээр орчин үеийн юм бэ? Та нарын юу нь соёлтой юм бэ? “Орчин үеийн”, “соёлтой” байх нь чамайг Бурханы үгийг дуулгавартай дагадаг хүн гэдгийг баталдаг уу? Ийм зүйлс нь ямар ч утгагүй. Зарим хүн: “Би өндөр боловсролтой, теологи судалсан” гэж хэлдэг. Зарим нь: “Би сонгодог Библийг хэд хэдэн удаа уншсан, еврей хэлээр ярьдаг” гэдэг. Зарим нь: “Би Израильд олон удаа очиж байсан, мөн Эзэн Есүсийн үүрч байсан загалмайнд биечлэн хүрч байсан” гэдэг. Зарим нь: “Би Арарат ууланд очиж, бүхээгний үлдэгдлийг харсан” гэдэг. Зарим нь: “Би Бурханыг харсан”, “Би Бурханы өмнө өргөгдсөн” гэдэг. Энэ бүхэн ямар хэрэгтэй юм бэ? Бурхан чамаас хэт хэцүү зүйл шаарддаггүй, гагцхүү Түүний үгийг чин сэтгэлээсээ дуулгавартай дагахыг л хүсдэг. Хэрвээ энэ нь чиний хэрээс хэтэрсэн зүйл бол бусад бүх зүйлийг март; чи юу ч хэлсэн нэмэргүй. Та нар бүгд Ноа, Абрахам хоёрын түүхийг мэднэ, гэхдээ зүгээр л уг түүхийг мэдэх нь өөрөө ямар ч нэмэргүй. Энэ хоёр хүнд хамгийн ховор, сайшаалтай зүйл нь юу байсан талаар та нар ер нь бодож үзсэн үү? Та нар тэдэн шиг байхыг хүсдэг үү? (Тийм.) Та нар үүнийг хэр их хүсэж байна вэ? Зарим хүн: “Би тэдэн шиг байхыг маш их хүсдэг; би хоол идэж байхдаа, зүүдэлж байхдаа, үүргээ гүйцэтгэж байхдаа, Бурханы үгийг уншиж, магтан дуу сурч байхдаа ч энэ тухай боддог. Би үүний төлөө маш олон удаа залбирсан, амлалт хүртэл бичсэн. Хэрвээ би Бурханы үгийг дуулгавартай дагахгүй бол Бурхан намайг харааг. Гагцхүү Бурхан хэзээ надтай ярьж байгааг би мэддэггүй; Тэр тэнгэрт аянга нижигнүүлж надад хэлдэггүй шүү дээ” гэдэг. Энэ бүхэн ямар хэрэгтэй юм бэ? Чи “Би маш их хүсдэг” гэж хэлэх нь ямар утгатай вэ? (Энэ бол зүгээр л хий хоосон бодол; хүчтэй хүсэл төдий зүйл.) Хүчтэй хүсэл ямар хэрэгтэй юм бэ? Энэ нь өдөр бүр казино ордог мөрийтэй тоглоомчинтой адил; хамаг байдгаа алдсан ч гэсэн мөрийтэй тоглохыг хүссээр байдаг. Заримдаа тэд: “Дахиад ганцхан удаа л тоглочихъё, тэгээд би больж, дахиж хэзээ ч мөрийтэй тоглохгүй гэж амлая” хэмээн бодож магадгүй. Зүүдэлж байхдаа ч, хоол идэж байхдаа ч тэд яг ижил зүйл боддог боловч бодсоныхоо дараа казино руугаа буцаад л явдаг. Мөрийтэй тоглох бүрдээ тэд үүнийг сүүлчийн удаа байх болно гэж хэлдэг; мөн казиногийн хаалгаар гарах бүрдээ дахиж хэзээ ч эргэж ирэхгүй гэж хэлдэг—гэвч үр дүн нь тэд насан туршдаа хичээгээд ч хэзээ ч больж дөнгөдөггүй. Та нар тэр мөрийтэй тоглоомчинтой адилхан уу? Та нар ямар нэг зүйлийг хийнэ гэж байнга шийдвэр гаргадаг, тэгээд дараа нь шийдвэрээсээ няцдаг, Бурханыг мэхлэх нь та нарын хувьд төрөлхийн мэт дадал болсон бөгөөд үүнийг өөрчлөх амар биш юм.

III. Өнөөгийн хүмүүс Бурханы үгэнд хэрхэн ханддагийг ил болгох нь

Миний сая ярьсан түүх ямар сэдвийн хүрээнд байсан бэ? (Бурханд хандах хандлагын тухай, мөн ямар нэгэн зүйл тохиолдох үед бид Бурханы үгийг хэрхэн дуулгавартай дагаж, Бурханд дуулгавартай байж болох тухай.) Энэ хоёр түүх та нарт гол нь юу заасан бэ? (Дуулгавартай дагаж, дуулгавартай байхыг, мөн Бурханы үгийн шаардлагын дагуу үйлдэхийг.) Дуулгавартай байж сурах, мөн Бурханы үгийг дуулгавартай дагаж хэрэгжүүлэх нь чухал. Чи өөрийгөө Бурханы дагагч, бүтээгдсэн зүйл, Бурханы нүдэнд хүн гэж хэлдэг. Гэвч чиний амьдран харуулж, үзүүлж буй зүйлд Бурханы үгийг сонссоны дараах дуулгавартай байдал юм уу хэрэгжүүлэлтийн шинж тэмдэг огт байдаггүй. Тэгвэл “бүтээгдсэн зүйл”, “Бурханыг дагадаг хүн”, “Бурханы нүдэнд хүн” гэх нэр томьёог чамд хамаатуулах үед эдгээрийн ард асуултын тэмдэг тавих ёстой юу? Энэхүү асуултын тэмдгээс үзвэл, чамд авралын найдвар чухам хэр их байна вэ? Энэ нь тодорхойгүй, боломж тун бага бөгөөд чи өөрөө ч үүнийг хэлж зүрхлэхгүй. Өмнө нь Би Бурханы үгийг хэрхэн дуулгавартай дагах тухай хоёр сонгодог түүх ярьсан. Библи уншиж, Бурханыг олон жил дагасан хэн бүхэн энэ хоёр түүхийг хэдийнээ сайн мэднэ. Гэвч эдгээр түүхийг уншаад хэн ч хамгийн чухал үнэнүүдийн нэгийг ойлгож аваагүй: тэр бол Бурханы үгийг дуулгавартай дагах юм. Бурханы үгийг хэрхэн дуулгавартай дагах тухай түүхүүдийг бид сонссон тул одоо Бурханы үгийг дуулгавартай дагадаггүй хүмүүсийн түүх рүү орцгооё. Бурханы үгийг дуулгавартай дагахгүй байх тухай дурдсан тул энэ нь өнөөгийн хүмүүсийн тухай түүх байх нь гарцаагүй. Миний хэлэх зарим зүйл сонсоход таагүй байж, та нарын бардам зан, өөрийгөө хүндэтгэх сэтгэлийг өвтгөж магадгүй, мөнө та нарыг ёс жудаг, нэр төрөөр дутмаг гэдгийг чинь харуулах болно.

Би хэсэг хүмүүсээр ногоо тариулсан нэг газар бий. Энэ нь үүргээ гүйцэтгэж буй хүмүүсийг органик хүнстэй байлгаж, пестицид цацсан органик бус хүнсний ногоо худалдаж авах шаардлагагүй болгохын тулд байсан юм. Энэ сайн зүйл биз дээ? Нэг талаар, хүн бүр том гэр бүл шиг хамтдаа амьдарч, нийгмийн чиг хандлага, зөрчилдөөнөөс зайдуу байж, бүгд хамтдаа Бурханд итгэх боломжтой. Ийм орчин бүрдүүлэх нь хүн бүрд тайван суурьшиж, үүргээ гүйцэтгэх боломж олгодог. Энэ бол жижиг хүрээний өнцгөөс харсан хэрэг. Илүү том хүрээний өнцгөөс харвал, үүргээ гүйцэтгэдэг хүмүүсийн идэх хүнсний ногоог тарьж, Бурханы сайн мэдээг түгээхэд хувь нэмэр оруулах нь бас тохиромжтой юм. Намайг “Ойр хавьд үүргээ гүйцэтгэж байгаа хүмүүст идүүлэх жаахан ногоо тарь” гэж хэлэхэд энэ үгийг ойлгоход тун амархан биш гэж үү? Би нэг хүнээс үүнийг хийхийг хүсэхэд тэрээр ойлгож, өргөн хэрэглээний зарим хүнсний ногоог тарьсан. Ногоо тарих зэрэг зүйл энгийн гэж Би боддог. Жирийн хүн бүр үүнийг хийж чадна. Энэ нь сайн мэдээ номлох, эсвэл чуулганы янз бүрийн ажил шиг хэцүү биш. Тиймээс Би үүнд нэг их анхаарал хандуулаагүй. Хэсэг хугацааны дараа Би тэнд очиж, бүгд өөрсдийн тарьсан ногоог идэж байгааг харсан бөгөөд заримдаа илүү гарсныг нь тахианд өгдөг гэж сонссон. Би: “Та нар тэр их ногоог тарьж, арвин ургац авчээ. Та нар чуулганууд руу явуулж байгаа юу? Бусад чуулганы хүмүүс бидний тарьсан ногооноос идэж чадсан уу?” гэж асуусан. Зарим хүн мэдэхгүй гэж хэлэв. Зарим нь бусад газар байгаа хүмүүс өөрсдөө ногоогоо худалдаж авдаг, эндхийнхийг иддэггүй гэж хэлэв. Хүн бүр өөр өөр зүйл ярьсан. Хэн ч үүнд санаа тавьсангүй; өөрсдөд нь л идэх ногоо байвал асуудал алга гэж тэд үзэж байв. Энэ зэвүүцмээр биш гэж үү? Дараа нь Би хариуцсан хүнд нь: “Та нар тарьсан зүйлээ идэх нь бүрэн зүй ёсны хэрэг, гэхдээ бусад хүн ч бас идэх ёстой. Та нар ийм ихийг тариад, бүгдийг нь идэж барахгүй байхад бусад газар ногоогоо худалдаж авсаар байх нь зөв үү? Энэ ногоог зөвхөн та нарт идүүлэх гэж тариагүй—чи ойр хавийн бусад чуулган руу ч бас явуулах ёстой гэж Би чамд хэлээгүй гэж үү?” хэмээн хэлсэн. Энэхүү жижигхэн асуудал дээр Би тэдэнд юу хийхийг нь байнга хэлж, илэрхий дүрэм журам гаргах ёстой байсан гэж та нар бодож байна уу? Би үүнийг сүр дуулиан болгож, хүн бүрийг дуудаж цуглуулан, номлол хийх шаардлагатай байсан уу? (Үгүй.) Би ч бас тэгж бодохгүй байна. Хүмүүст ийм өчүүхэн төдий бодолцох сэтгэл байхгүй байж болох уу? Хэрвээ тийм бол тэд хүн биш байх байсан. Тиймээс Би тэр хүнд дахин: “Хурдан бусад чуулган руу явуул. Явж үүнийг хий” гэж хэлсэн. Тэрээр: “За, би харъя” гэж хэлэв. Түүний хандлага ийм л байсан. Хэсэг хугацааны дараа Би тэнд дахин очиж, талбайд төсөөлж болох бүхий л төрлийн ногоо өргөн уудам талбайг бүрхсэн байхыг харсан. Би ногоо тарьсан хүмүүсээс арвин ургац авсан эсэхийг нь асуув. Тэд маш их байсан тул бүгдийг нь идэж баршгүй, зарим нь муудсан гэж хэлсэн. Би ойр хавийн чуулганууд руу явуулсан эсэхийг дахин асуулаа. Тэд мэдэхгүй, сайн мэдэхгүй байна гэж хариулав. Тэд үүнийг маш тодорхойгүй, хааш яаш байдлаар хэлсэн. Хэн ч энэ хэрэгт нухацтай хандаагүй нь тодорхой байв. Өөрсдөд нь л идэх хоол байвал тэд өөр хэнийг ч тоохгүй байлаа. Би дахиад л хариуцсан хүнийг хайж олов. Би түүнээс ногоо явуулсан эсэхийг нь асуулаа. Тэр явуулсан гэж хэлэв. Би хүргэлт хэрхэн явагдсаныг асуулаа. Тэр хүргэгдсэн гэж хэлэв. Энэ хүртэл сонсоход, та нарт энд ямар нэгэн асуудал байсан мэт санагдаж байна уу? Энэ хүмүүсийн хандлага зөв биш байсан. Тэд үүргээ гүйцэтгэхдээ үнэнч, хариуцлагатай хандлага гаргаагүй, энэ нь зэвүүцмээр—гэхдээ дараа нь болсон зүйл бүр ч зэвүүцмээр байлаа. Дараа нь Би ойр хавийн чуулгануудын ах эгч нараас ногоо хүлээж авсан эсэхийг нь асуусан. Тэд: “Явуулсан байсан, гэхдээ зах дээрх газар хаясан ногооноос ч дор байдалтай байсан. Элс, шороотой холилдсон муудсан навчнаас өөр юу ч байгаагүй. Идэхийн аргагүй байсан” гэж хариулав. Үүнийг сонсоод та нарт ямар санагдаж байна вэ? Та нарын зүрх сэтгэлд уур хилэн буцалж байна уу? Та нарын уур маш их хүрч байна уу? (Тийм.) Хэрвээ та нарын уур ингэж их хүрч байгаа бол Намайг уурласан гэж та нар бодож байна уу? Тэд харамлан барин хэдэн ногоо явуулсан боловч үүнийгээ маш муу хийсэн. Энэ муу үйлдлийн шалтгаан нь хэн байсан бэ? Тэнд нэг ёрын муу хүн байсан бөгөөд тэр тэднийг ногоо явуулахад саад болсон. Намайг ногоо явуул гэж тушаасны дараа тэр юу гэж хэлсэн бэ? “Чи намайг үүнийг хий гэж байгаа юм чинь бидний идэхийг хүсэхгүй байгаа муудсан навч, ногоог нийлүүлээд тэдэн рүү явуулчихъя. Тэгвэл явуулсанд тооцогдоно биз дээ?” Үүнийг мэдээд Би энэ чөтгөрийн хог шаарыг хөөж гаргахыг тушаасан. Тэр энд дураараа дургиж зүрхэлдэг, энэ ямар газар байсан бэ? Энэ бол Бурханы гэр. Энэ бол нийгэм биш, чөлөөт зах зээл ч биш. Хэрвээ чи энд ааш гаргаж, дураараа дургивал чамайг энд хүлээж авахгүй, Би чамайг нүднийхээ өмнө байлгахыг тэвчиж чадахгүй, хурдан тонилоод өг! Надаас аль болох холдож, ирсэн газар руугаа буц! Намайг ингэж зохицуулсан нь зөв байсан гэж та нар бодож байна уу? (Тийм.) Яагаад? (Ийм хүн хүн чанараар дэндүү дутмаг.) Тэгвэл хүн чанараар дутмаг зарим хүн яагаад хөөгдөөгүй юм бэ? Зарим хүнд мөс чанар, эрүүл ухаан байдаггүй, үнэнийг эрэлхийлдэггүй ч тэд муу зүйл хийж, чуулганы ажлыг үймүүлж, бусдын үүрэг гүйцэтгэлд нөлөөлж, эсвэл чуулганы амьдралд нөлөөлдөггүй. Ийм хүнийг үйлчлэл үзүүлүүлэхээр одоогоор үлдээх хэрэгтэй, харин тэд мууг үйлдэж, саад тотгор, үймээн учруулах үед нь хөөж гаргахад оройтохгүй. Тэгвэл Би яагаад энэ хог шаарыг хөөж гаргах ёстой байсан бэ? Тэр Бурханы гэрт дураараа дургиж, эзэн суухыг хүссэн. Тэрээр ах эгч нарын хэвийн амьдралд нөлөөлж, Бурханы гэрийн ажилд муугаар нөлөөлсөн. Зарим хүн түүнийг дэндүү аминч, дэндүү залхуу, үүргээ хааш яаш гүйцэтгэсэн гэж хэлсэн. Тийм байсан гэж үү? Тэр бүх ах эгч нарын эсрэг, үүрэг гүйцэтгэдэг бүх хүний эсрэг, мөн Бурханы эсрэг сөрөн зогсохыг хүссэн. Тэр Бурханы гэрийг гартаа оруулахыг хүссэн. Тэр Бурханы гэрт эзэн суухыг хүссэн. Хэрвээ тэр эзэн суухыг хүссэн юм бол ямар нэг сайн зүйл хийх ёстой байсан. Гэвч тэр ямар ч сайн зүйл хийгээгүй. Түүний хийсэн бүхэн Бурханы гэрийн ашиг сонирхолд хор хөнөөл учруулж, Бурханы сонгосон хүмүүсийг хохироосон. Та нар ийм хүнийг тэвчиж чадах уу? (Үгүй.) Та нарын хэн нь ч тэвчиж чадахгүй юм бол Намайг чадна гэж бодож байна уу? Тэр ёрын муу хүнийг зайлуулсанд өнөөдөр ч сэтгэл дундуур байгаа хүмүүс бий. Тэд түүнийг нэвт харж чаддаггүй бөгөөд оюун санаандаа Надтай тэмцэлдээр байгаа. Өнөөдөр ч гэсэн тэр хүнийг дурдах төдийд Намайг энэ хэргийг зүй ёсоор зохицуулаагүй, Бурханы гэрийг зөвт биш гэж боддог хүмүүс бий. Энэ ямар гээчийн бүлэглэл вэ? Энэ хүн тарьсан байцаагаа яаж хураасныг та нар мэдэх үү? Уг нь идэхийн тулд бүхлээр нь үндэстэй нь сугалж авдаг биз дээ? Зүгээр л навчийг нь тасдаж авдаг хүн байдаг уу? (Үгүй.) Гэтэл энэ гаж нөхөр бусдад ургамлыг бүхлээр нь үндстэй нь сугалж авахыг зөвшөөрөөгүй; тэр зүгээр л навчийг нь тасдаж ав гэж тэдэнд хэлсэн. Би ийм зүйлтэй анх удаа л таарч байлаа. Тэр яагаад ингэсэн гэж та нар бодож байна вэ? Тэр яагаад бусдад ургамлыг бүхлээр нь сугалж авахыг зөвшөөрөөгүй вэ? Яагаад гэвэл, хэрвээ тэд ургамлыг бүхлээр нь сугалж авбал талбай хоосорч, газрыг дахин хагалж, дахин тарих хэрэгтэй болно. Төвөг удахгүйн тулд тэр навчийг нь тасдахыг бусдаас шаардсан. Түүнийг хүмүүст ингэж хэлэхэд хэн ч түүнийг эсэргүүцэж зүрхлээгүй. Тэд яг л түүний боолууд шиг байсан—түүний хэлсэн бүхнийг хийсэн. Тэр тэнд эзэн сууж байв. Тэгвэл түүнийг зайлуулахгүй байх нь хүлээн зөвшөөрч болохуйц байсан гэж та нар бодож байна уу? (Үгүй.) Ийм хүнийг үлдэхийг зөвшөөрөх нь гай гамшиг болох байсан. Заримдаа тэр ямар нэг сайн зүйл харуулдаг бол энэ нь түүний өөрийнх нь ашиг сонирхолтой холбоогүй учраас тэр юм. Түүний хийдэг бүхнийг сайтар хар: Бусдыг үймүүлж, ашиг сонирхлыг нь хохироодоггүй ганц ч зүйл байхгүй, Бурханы гэрийн ашиг сонирхолд хор хөнөөл учруулдаггүй ганц ч зүйл байхгүй. Энэ хүн төрөлхийн чөтгөр, тэр өөрийгөө Бурханы эсрэг тавьдаг бөгөөд тэр бол антихрист. Ийм хүнийг Бурханы гэрт үлдэхийг зөвшөөрч болох уу? Тэр үүрэг гүйцэтгэх эрхтэй юу? (Үгүй.) Гэсэн ч зарим хүн ийм хүнийг өмгөөлөхийг оролддог. Тэд чухамдаа ямар мунгинасан юм бэ? Энэ зэвүүцмээр биш гэж үү? Чамд хайр байдаг гэдгээ харуулахыг хичээгээд байгаа юм уу? Хэрвээ чамд хайр байдаг юм бол чи түүнийг ханга; хэрвээ чамд хайр байдаг юм бол өөрийгөө хохироохыг түүнд зөвшөөр—харин Бурханы гэрийн ашиг сонирхлыг хохироохыг түүнд бүү зөвшөөр! Хэрвээ чамд хайр байдаг юм бол түүнийг цэвэрлэгдэх үед нь хамт яв—чи энд эргэлдээд юу хийгээд байгаа юм бэ? Энэ хүмүүс үгэнд орж, дуулгавартай байдаг уу? (Үгүй.) Тэд бол төрөлхийн чөтгөрүүдийн бүлэглэл юм. Тэр хүн Миний хэлсэн бүхнийг дуулгавартай дагаагүй. Намайг баруун тийшээ гэвэл тэр зүүн тийшээ явж, Намайг зүүн тийшээ гэвэл тэр баруун тийшээ явдаг байв. Тэр бүх зүйл дээр Надтай сөргөлдөх гэж зүтгэсэн. Намайг жаахан ч гэсэн дуулгавартай дагах нь түүнд яагаад тийм хэцүү байсан юм бэ? Бусад ах эгч нар руу ногоо явуул гэж Намайг хэлэхэд энэ нь түүний хувийг хасна гэсэн үг байсан уу? Би түүний энэ ногоог идэх эрхийг нь булааж байсан уу? (Үгүй.) Тэгвэл тэр яагаад явуулаагүй юм бэ? Тэр өөрөө зөөх шаардлагагүй, үүнд түүнээс ямар ч хүч хөдөлмөр шаардахгүй байсан. Гэвч тэр бусдад сайнаас нь өгөөгүйгээр үл барам муудсаныг нь өгсөн. Ийм зүйл хийдэг тэр чухам хэр зэрэг муу хүн бэ? Түүнийг хүн гэж үзэж болох уу? Би түүнд хог биш, ногоо явуул гэж хэлсэн. Ийм энгийн, ийм амархан, зүгээр л гараа хөдөлгөх төдий зүйлийг хүртэл тэр хийж чадаагүй. Энэ хүн мөн үү? Хэрвээ ийм зүйл хүртэл чиний хэрээс хэтэрсэн юм бол Бурханд дуулгавартай байдаг гэж чи яаж хэлж чадах юм бэ? Чи сөргөлдөж, эсэргүүцдэг, тэгсэн мөртлөө Бурханы гэрт үнэгүй идэж уухыг оролдсоор байдаг. Ийм зүйл байж болох уу? Өнөөдөр ч гэсэн үүнийг мартаагүй хүмүүс бий: “Чи нэгэн цагт биднийг гомдоосон. Чи нэгэн цагт биднээс хэд хэдийг нь хөөсөн, гэхдээ бид зөвшөөрөөгүй байсан; бид тэднийг үлдээхийг хүссэн ч чи тэдэнд боломж олгоогүй. Чи зөвт бурхан мөн үү?” Чөтгөрүүд хэзээ нэгэн цагт Бурханыг зөвт гэж хэлнэ гэж та нар бодож байна уу? (Хэзээ ч үгүй.) Тэд амаараа Бурханыг зөвт гэж хэлж болох ч Бурханыг үйлдэх үед энэ нь тэдний таалалд нийцдэггүй; тэд Бурханы зөвт байдлыг магтаж чаддаггүй. Эдгээр нь чөтгөрүүд бөгөөд хоёр нүүртэнгүүд юм.

Ногоо хүргэх зэрэг ийм өчүүхэн хэрэг хүртэл юуг харуулж байна вэ? Хүмүүс Бурханд дуулгавартай байж, Бурханы үгийг дуулгавартай дагах нь амархан уу? (Үгүй.) Хүмүүс Бурханы хангасан хоолыг идэж, Бурханы хангасан байшинд амьдарч, Бурханы хангасан зүйлсийг ашигладаг, гэвч Бурхан тэднээс илүү гарсан ногоогоо бусадтай хуваалцахыг хүсэхэд тэд дуулгавартай байдаг уу? Эдгээр үг тэдний дотор биеллээ олж чадах уу? Хүмүүсийн дотор бол чадна. Тэдгээрийг хэрэгжүүлж болно. Гэвч чөтгөрүүд, Сатанууд, антихристүүдийн хувьд эдгээр нь хэзээ ч биеллээ олохгүй. Тэр хүн дотроо: “Хэрвээ би энэ ногоог явуулбал миний сайн зүйл хийснийг хэн нэгэн санах болов уу? Хэрвээ бусад хүн энэ ногоог идээд, үүнийг бурхны нигүүлсэл, бурхан надаар үүнийг хийлгэсэн гэж хэлбэл, хэрвээ тэд бүгд бурханд талархал өргөвөл хэн надад талархах юм бэ? Хөшигний ардах баатар нь би, хөдөлмөрлөсөн хүн нь би байсан. Ногоо тарьсан хүн нь би байсан. Чи надад талархах ёстой. Хэрвээ чи талархахгүй бол, хэрвээ үүнийг хийсэн хүн нь би гэдгийг чи мэдэхгүй юм бол миний тарьсан ногоог иднэ гэж мөрөөдөөд ч хэрэггүй!” гэж бодсон. Тэр ингэж бодсон бус уу? Энэ нь ёрын муу биш гэж үү? Энэ бол маш ёрын муу! Ёрын муу хүн яаж үнэнийг хэрэгжүүлж, Бурханы үгийг дуулгавартай дагаж чадах юм бэ? Энэ хүн төрөлхийн чөтгөр, Сатан юм. Тэр Бурханыг эсэргүүцэн зогсож, үнэнийг эсэргүүцэж, үнэнийг жигшдэг. Тэр Бурханы үгийг дуулгавартай дагах чадваргүй, тэгвэл үүнийг дуулгавартай дагах шаардлага түүнд байна уу? Үгүй. Тэгвэл ийм хэргийг хэрхэн зохицуулах ёстой вэ? Түүнийг хөөж гаргаад, дуулгавартай байж чадах хэн нэгнийг олоод оронд нь тавь. Ингээд л болоо, энэ ийм энгийн. Аливаа зүйлийг ийм маягаар зохицуулах нь тохиромжтой юу, үгүй юу? (Тохиромжтой.) Би ч бас тэгж бодож байна. Хэрвээ тэр явахгүй бол төвөг удаж, бусдыг хохирооно. Зарим хүн: “Тэр Таны үгийг дуулгавартай дагаагүй учраас Та сэтгэл дундуур байгаа юм уу? Түүний хийсэн зүйл ердөө л Танд дуулгаваргүй байсан явдал—энэ тийм ноцтой байсан гэж үү? Ийм ялихгүй зүйлээс болж Та түүнийг явуулсан, гэхдээ тэр үнэндээ ямар ч муу зүйл хийгээгүй. Тэр зүгээр л хэдэн муудсан ногоо явуулсан, мөн хэдэн удаа юу ч явуулаагүй, Танд дуулгавартай байгаагүй. Энэ бол зүгээр л жижиг хэрэг биз дээ?” гэдэг. Энэ үнэн гэж үү? (Үгүй.) Тэгвэл Би үүнийг хэрхэн үздэг гэж та нар бодож байна вэ? Тэр ийм жижиг зүйл дээр хүртэл дуулгавартай байж чадаагүй атлаа энд зүй бусаар юманд саад хийхийг оролдсон. Энэ бол Бурханы гэр, эндэх ямар ч зүйл түүнд харьяалагддаггүй байсан. Эндэх өвс, мод, толгод, ус гээд— эдгээр зүйлийн алиныг нь ч хянаж, эзэн суух эрх мэдэл түүнд байхгүй. Тэр эзэн сууж, зүй бусаар саад хийхийг оролдсон. Тэр юу байсан юм бэ? Түүний юуг ч аваагүй, ашиглаагүй, түүнд харьяалагдах юуг ч явуулаагүй байсан; түүнээс ердөө гараа хөдөлгөж, биелүүлэх ёстой хариуцлагаа биелүүлэхийг л хүссэн, гэвч тэр үүнийг ч хийж чадаагүй. Тэр үүнийг хийж чадаагүй учраас Би түүнийг итгэгч гэж хүлээн зөвшөөрөөгүй бөгөөд тэр Бурханы гэрээс гарах ёстой, түүнийг зайлуулах ёстой байсан! Миний ингэж хийсэн нь үндэслэлтэй байсан уу? (Тийм.) Эдгээр нь Бурханы гэрийн захиргааны зарлиг юм. Хэрвээ Би ийм ёрын муу хүн мууг үйлдэж байгаатай таараад, түүнийг цэвэрлэхгүй, түүнд ямар нэгэн хандлага илэрхийлэхгүй байсан бол хэчнээн хүн хохирох байсан гэж та нар бодож байна? Энэ нь Бурханы гэрийг эмх замбараагүй байдалд оруулах байсан бус уу? Мөн Бурханы гэрийн захиргааны зарлиг хоосон үг болох байсан бус уу? Тэгвэл дуулгаваргүй байж, үймээн дэгдээж, үндэслэлгүйгээр юманд саад хийж, ичгүүргүй авирладаг эдгээр антихрист болон ёрын муу чөтгөрүүдийн талаар Бурханы гэрийн захиргааны зарлигт юу гэж заасан байдаг вэ? Тэднийг зайлуулж, Бурханы гэрээс хөө. Тэднийг ах эгч нарын эгнээнээс цэвэрлэ. Тэд Бурханы гэрийн гишүүнд тооцогдохгүй. Тэдэнтэй ингэж харьцах талаар та нар юу гэж бодож байна? Ийм төрлийн хүмүүсийг цэвэрлэсний дараа бүх ажил саадгүй урагшилна. Чөтгөрүүд болон Сатанууд ногоо идэх зэрэг ийм жижиг зүйлийг хүртэл ашиглах гэж эрж хайдаг. Үүн дээр хүртэл тэд эзэн сууж, хүссэн зүйлээ хийхийг оролддог. Бидний ярьсан бүхэн жижиг зүйл боловч, тийм байлаа ч гэсэн энэ нь бүх үнэний хамгийн үндсэн суурийг хөнддөг. Үнэний хамгийн үндсэн суурь бол Бурханы үгийг дуулгавартай дагах явдал юм. Үүнийг хүртэл хийж чаддаггүй хүмүүсийн зан чанар ямар байдаг вэ? Тэдэнд хэвийн хүмүүсийн мөс чанар, эрүүл ухаан байдаг уу? Огтхон ч үгүй. Эдгээр нь хүн чанаргүй хүмүүс юм.

Хүмүүс өдөр тутмын амьдралдаа хүнсний ногооноос гадна мах, өндөг хэрэглэх ёстой. Тиймээс Би зарим хүнд хэдэн тахиа тэжээж, тэр тахиануудад үр тариа, хүнсний ногоо гэх мэтийг өг гэж хэлсэн. Тэдгээрийг сул тавьж тэжээх ёстой байв. Тэгвэл тэд зах дээр зардаг өндөгнөөс илүү сайн өндөг гаргана. Тахианы мах нь ч бас органик байх болно; хамгийн наад зах нь ямар ч дааваргүй байх бөгөөд хүмүүс идэх үед хор хөнөөлгүй байна. Тахианууд маш их өндөг, мах гаргахгүй байж болох ч чанар нь баталгаатай байх болно. Үүгээрээ Би юу хэлэх гэснийг та нар ойлгож байна уу? (Тийм.) Тэгвэл Миний сая хэлсэн зүйлд хэдэн мэдээлэл агуулагдаж байгааг Надад хэл дээ? Нэгдүгээрт, тахиаг ингэж өсгөвөл бид органик өндөг идэх болно. Бид хэчнээн ихийг идэж чадах нь хамаагүй ядаж антибиотик агуулсан өндөг идэх шаардлагагүй болно. Өндгөнд тавигдсан шаардлага энэ байв. Хоёрдугаарт, маханд тавигдсан шаардлага нь даавар агуулаагүй байх явдал байсан бөгөөд ингэснээр хүмүүс үүнийг идэхдээ ямар ч эргэлзээгүй байх байлаа. Энэ хоёрын аль нэг нь хэтэрхий их зүйл шаардсан хэрэг байсан уу? (Үгүй.) Миний тавьсан шаардлага хэтрээгүйгээр үл барам, бас бодитой байсан, тийм биз дээ? (Тийм.) Дараа нь дэгдээхий худалдаж авч, тэжээсэн. Тэд өндөглөж эхлэх үед бид өндгийг нь идсэн; гэхдээ супермаркетаас худалдаж авдаг өндөгтэй маш төстэй, антибиотик үл ялиг амтагдаж байв. Би энэ талаар бодлоо: Тэд антибиотик агуулсан тэжээл өгч байсан юм болов уу? Дараа нь Би тахиа хариулдаг хүмүүсээс тахианууд ямар тэжээл идэж байсныг асуухад тэд ясны гурил гэж хэлэв. “Бид энэ тахиануудыг эрт өндөглүүлэх шаардлагагүй. Тэднийг энгийн органик аргаар, сул тавьж тэжээ. Тэднийг хэвийн өндөглүүл” гэж Би хэлсэн. “Бид их өндөг авахын тулд биш, зүгээр л органик өндөг идэхийн тулд тэднийг тэжээж байгаа юм. Шаардлагатай зүйл нь ердөө л энэ.” Үүнийг хэлэхдээ Би ямар санаа хэлэх гэсэн бэ? Тахианд антибиотик, даавар гэх мэт зүйл агуулсан ямар ч зүйл бүү өг гэж Би тэдэнд хэлж байсан юм. Тахиануудад бусад газрын тахиануудын иддэгээс өөр тэжээл өгөх ёстой байв. Бусад газар тахиа ердөө гурван сарын дараа бүрэн томорч, өдөр бүр өндөглөж, нядлуулах өдөр хүртлээ өндөг гаргадаг машин шиг ашиглуулдаг. Энэ нь сайн өндөг гаргадаг уу? Мах нь амттай байдаг уу? (Үгүй.) Би тахиануудыг сул тавьж, гадаа бэлчээж, шавж, зэрлэг өвс идүүлж, дараа нь зарим нэг үр тариа, будаа гэх мэтээр тэжээхийг хүссэн. Хэдийгээр ингэснээр цөөн өндөг гаргах ч чанар нь илүү сайн байх байсан; энэ нь тахианд ч, хүмүүст ч сайн байх байв. Миний хүссэн зүйлд хүрэх амархан байсан уу? (Амархан байсан.) Ойлгоход амархан байсан уу? Миний хэлснийг дуулгавартай дагахад ямар нэг хэцүү зүйл байсан уу? (Ойлгоход амархан байсан. Хэцүү байгаагүй.) Үүнд ямар ч хэцүү зүйл байхгүй гэж Би бодсон. Энэ амархан байсан. Би гаргах өндөгний тоонд биш, зөвхөн чанарт нь шаардлага тавьсан. Хэвийн эрүүл ухаантай, хэвийн сэтгэлгээтэй хүмүүс үүнийг сонсмогцоо ойлгох байсан. Энэ нь энгийн, хийж болохуйц зүйл байна гэж тэд бодоод, удалгүй үүнийг хэрэгжүүлэх байсан. Үүнийг дуулгавартай байх гэж хэлдэг. Тэгвэл тахиа өсгөж байсан хүмүүс ингэж хийсэн үү? Тэд үүнийг хийх чадвартай байсан уу? Үүнийг хийж чадна гэдэг нь хэвийн хүн чанарын эрүүл ухаантай байна гэсэн үг. Үүнийг хийж чадахгүй байна гэдэг нь асуудал байна гэсэн үг. Намайг ингэж хэлсний дараахан цаг агаар хүйтэрсэн. Байгалийн хэвийн хуулиар бол энэ нь тахиануудыг өндөглөхөө болиход хүргэх байв. Гэхдээ маш тодорхой харуулсан нэг зүйл байсан нь хүйтрэх үед тахиануудын өндөглөх нь цөөрөөгүй, харин ч ихэссэн. Өдөр бүр идэх өндөг байсан ч шар нь урьдынх шигээ шар биш, цагаан нь улам бүр хатуурч байв. Өндөг улам бүр амтгүй болж байлаа. Юу болоод байв аа? Би: “Чухам юу болоод байна аа? Энэ тахианууд өвлийг давах нь хэдийнээ нэлээн хэцүү болсон байхад та нар одоо тэднээр хүмүүст зориулж өндөг гаргуулах гэж оролдоод юу хийгээд байгаа юм бэ? Энэ чинь жаахан хэрцгий байна!” гэж хэлсэн. Дараа нь Би очиж асуугаад тахиануудад өөр газраас худалдаж авсан тэжээл өгсөөр байгааг олж мэдсэн бөгөөд тэр тэжээл нь хавар, зун, намар, өвөл аль нь ч байсан хамаагүй тахиануудыг баталгаатай өндөглүүлсээр байжээ. “Ер нь тахиа энэ улиралд өндөглөдөггүй. Бид өндөггүй байж болно. Зүгээр л тэднийг үргэлжлүүлэн хариул. Хавар болоход тэд дахин өндөглөж эхлэх бөгөөд өндөг нь сайн чанартай байх болно” гэж Би хэлсэн. “Бүү ховдог шунахай бай. Би чамаас тэднийг байнга өндөглүүл гэж шаардаагүй, өвөл ч гэсэн өндгөөр ханга гэж шаардаагүй. Би чамаас үүнийг шаардаагүй байхад чи яагаад худалдаж авсан тэжээлээ тахиануудад өгсөөр байсан юм бэ? Тахиануудад тэр тэжээлийг дахиж өгөхийг хориглож байна.” Миний хэлсэн ойлгомжтой юу? Нэгдүгээрт, Би ямар ч улирал байсан хамаагүй заавал идэх өндөгтэй байх ёстой гэж шаардаагүй. Хоёрдугаарт, Би тэдэнд тэр тэжээлийг тахианд битгий өгөөрэй, өндөглөх явцыг нь битгий хурдасгаарай гэж хэлсэн. Энэ жижигхэн шаардлагыг биелүүлэхэд хэцүү байсан гэж үү? (Үгүй.) Гэвч үр дүн нь, хэсэг хугацааны дараа Би манай тахиануудын гаргасан өндөгнөөс дахиад идэв. Би дотроо: Энэ хүмүүс ямар мунгинасан юм бэ, тэд яагаад Миний хэлснийг дуулгавартай дагаагүй юм бол? гэж хэлсэн. Тахианууд өндөглөсөөр байсан тул тэд тэжээлийг нь гарцаагүй өөрчлөөгүй байсан—ийм л зүйл болж байлаа.

Тахиа тэжээсэн явдлаас та нар юуг ялган таньж чадах вэ? (Хүмүүс Бурханы үгэнд дуулгавартай байдаггүй, дуулгавартай дагадаггүй гэдгийг.) Зарим хүн: “Бурхны үгийг дуулгавартай дагах гэдэг нь бурхны хүслийг дагах гэсэн үг. Агуу, эрхэм дээд хэрэг явдлууд буюу бурхны хүсэл, бурхны ажлын гүйцэтгэл болон түүний томоохон ажилтай холбоотой зүйлсийн тухайд бид дуулгавартай дагах ёстой. Чиний яриад байгаа бүхэн өдөр тутмын амьдралын ялихгүй хэрэг явдлуудтай холбоотой, энэ нь бурхны хүслийг дагахтай ямар ч хамаагүй—тиймээс бид чиний хэлснээр хийх албагүй. Чиний яриад байгаа зүйл бидний үүрэгтэй ч, бурхны үгэнд дуулгавартай байж, дуулгавартай дагахтай ч холбоогүй, тиймээс бид чамтай сөргөлдөх, дуулгавартай дагах эсэхээ сонгох эрхтэй. Түүнчлэн хэвийн хүний амьдрал, гэр бүлийн хэрэг явдлын талаар чи юу мэдэх юм бэ? Чи ойлгохгүй, тиймээс чамд ярих эрх байхгүй. Бидэнд дэмий зүйл бүү чалч—бид энэ тал дээр чамайг дуулгавартай дагах албагүй” гэж хэлсэн. Тэд ингэж бодож байсан бус уу? Ингэж бодох нь зөв байсан уу? (Үгүй.) Алдаа нь хаана байсан бэ? (Бурханы хүслийг дагах нь хэрэг явдлыг том, жижиг гэж ялгадаггүй. Бурханы үг мөн л бол хүмүүс дуулгавартай дагах ёстой, мөн дуулгавартай байж, түүнийг хэрэгжүүлэх ёстой.) Зарим хүн: “Би үнэн болох бурхны үгийг дуулгавартай дагадаг. Үнэн биш үгийг дуулгавартай дагах шаардлагагүй. Би зөвхөн үнэнд дуулгавартай байдаг. ‘Бурхны замыг дагах’ гэдэг нь бурхны амнаас гарсан үнэн болох тэр хэсэг үгийг дагаж, дуулгавартай дагаж, дуулгавартай байхыг хэлнэ. Хүмүүсийн амьдралтай холбоотой, үнэнтэй хамааралгүй үгсийг үл тоож болно” гэж хэлсэн. Ийм ойлголт зөв үү? (Үгүй.) Тэгвэл та нар үнэн болон Бурханы үгийг хэрхэн авч үздэг вэ? Тэд Бурханы үг болон үнэний хооронд ялгаа гаргаагүй гэж үү? Энэ нь үнэнийг ердөө л бэлгэ тэмдэг төдий болгоогүй гэж үү? Тэд үнэнийг маш хоосон зүйл гэж үзээгүй гэж үү? Бурхан бүх зүйлийг бүтээсэн явдал, модны навчны хэлбэр болон өнгө, цэцгийн хэлбэр болон өнгө, бүх зүйлийн оршин тогтнол болон үржил—энэ бүхэн үнэнтэй ямар нэгэн холбоотой юу? Энэ нь хүний авралтай ямар нэгэн холбоотой юу? Хүний биеийн бүтэц үнэнтэй холбоотой юу? Эдгээрийн аль нь ч үнэнтэй холбоогүй боловч бүгд Бурханаас гаралтай. Хэрвээ эдгээрийн аль нь ч үнэнтэй хамаагүй юм бол чи зөв зүйтэй байдлыг нь хүлээн зөвшөөрөхгүй байж чадах уу? Чи зөв зүйтэй байдлыг нь үгүйсгэж чадах уу? Чи Бурханы бүтээлийн хуулийг дураараа сүйтгэж чадах уу? (Үгүй.) Тэгвэл чиний хандлага ямар байх ёстой вэ? Чи зүй тогтлыг нь дагаж мөрдөх ёстой. Ойлгохгүй зүйл байгаа үед Бурханы амнаас гарсан үгэнд итгэх нь зөв. Чи түүнийг судлах, эсвэл хэт гүнзгий ойлгох гэж хичээх шаардлагагүй—чи ердөө зүй тогтлыг нь зөрчихгүй байх хэрэгтэй. Итгэж, дуулгавартай байх гэдэг нь үүнийг хэлж байгаа юм. Хүмүүсийн өдөр тутмын амьдралд Бурханы шаарддаг, хүний авралыг хөнддөггүй дадал зуршил, эрүүл ухаан, өдөр тутмын амьдралын дүрэм журам гэх мэт зүйлсийн тухайд, хэдийгээр эдгээр нь үнэнтэй ижил түвшин, эсвэл зэрэглэлд байхгүй байж болох ч бүгд эерэг зүйлс юм. Бүх эерэг зүйл Бурханаас ирдэг тул хүмүүс тэдгээрийг хүлээн авах ёстой—эдгээр үг зөв юм. Үүнээс гадна, хүн байхын тухайд түүнд ямар эрүүл ухаан, мөс чанар байх ёстой вэ? Нэгдүгээрт, тэр хэрхэн дуулгавартай дагахыг сурах ёстой. Хэний үгийг дуулгавартай дагах вэ? Диаволууд болон Сатаны үгийг дуулгавартай дагах уу? Хүмүүсийн үгийг дуулгавартай дагах уу? Агуу хүмүүс, гарамгай хүмүүсийн үгийг дуулгавартай дагах уу? Антихристүүдийн үгийг дуулгавартай дагах уу? Эдгээрийн аль нь ч биш. Тэд Бурханы үгийг дуулгавартай дагах ёстой. Бурханы үгийг дуулгавартай дагах зарчмууд болон тодорхой хэрэгжүүлэлтүүд нь юу вэ? Тэдгээр нь зөв үү, буруу юу гэдгийг чи задлан шинжлэх шаардлагагүй, мөн яагаад гэдгийг асуух шаардлагагүй. Чи тэдгээрийг ойлгосныхоо дараа хэрэгжүүлнэ гэж хүлээх шаардлагагүй. Үүний оронд чи эхлээд сонсож, хэрэгжүүлж, гүйцэтгэж, дагаж мөрдөх ёстой бөгөөд энэ нь бас чиний анхны хандлага байх ёстой. Тэгж байж л чи бүтээгдсэн зүйл, мөн зөв зохистой, нийцэхүйц хүн байх болно. Хэрвээ хүн байхын эдгээр хамгийн суурь стандарт хүртэл чиний хэр хэмжээнээс хэтэрдэг бол, мөн Бурхан чамайг хүн гэж хүлээн зөвшөөрдөггүй бол чи Түүний өмнө очиж чадах уу? Чи Бурханы үгийг сонсоход зохистой юу? Чи үнэнийг сонсоход зохистой юу? Чи аврагдахад зохистой юу? Чи эдгээр зүйлийн алинд нь ч тэнцэхгүй.

Миний сая ярьсан тахиа, өндөгтэй холбоотой тэр хүмүүс дуулгавартай байж, дуулгавартай дагасан уу? (Үгүй.) Тэд Бурханы үгийг юу гэж авч үзсэн бэ? Чихнийх нь хажуугаар өнгөрөх салхи мэт үзэж, оюун санаанд нь ийм нэг үзэл бодол байсан: “Чи хэлэх ёстойгоо л хэл, харин би хийх ёстойгоо л хийнэ. Чиний шаардлага надад хамаагүй! Би чамайг идэх өндгөөр хангаж байгаа нь хангалттай—чиний ямар өндөг идэх нь хэнд хамаатай юм. Чи органик өндөг идмээр байна уу? Горидолтгүй. Битгий мөрөөд! Чи намайг тахиа тэжээ гэсэн, би ингэж л тэжээнэ, гэхдээ чи үүн дээр нэмээд өөрийнхөө шаардлагыг тавиад байна—энэ талаар ярих эрх чамд байгаа юм уу?” Энэ хүмүүс дуулгавартай дагаж, дуулгавартай байдаг хүмүүс мөн үү? (Үгүй.) Тэд юу хийхийг оролдож байна вэ? Тэд тэрслэхийг оролдож байна! Бурханы гэр бол Бурхан үг хэлж, ажилладаг газар, мөн үнэн ноёрхдог газар—хэрвээ Бурханыг нүүрэн дээр нь юм хэлэхэд энэ хүмүүс үгэнд нь ороогүй, дуулгавартай дагаагүй бол нүднээс нь далд Бурханы үгийг хэрэгжүүлж чадах уу? Тэр бүр ч бүтэшгүй! Бүтэшгүйгээс ч бүтэшгүй: энэ хоёр зүйлээс харахад Бурхан тэдний Бурхан мөн үү? (Үгүй.) Тэгвэл тэдний бурхан хэн бэ? (Өөрсдөө.) Яг зөв—тэд өөрсдийгөө бурхан мэт үздэг, өөрсдөдөө итгэдэг. Тийм юм бол тэд энд юу хийж эргэлдээд байгаа юм бэ? Тэд өөрсдийнхөө бурхан юм бол Бурханд итгэх итгэлийн туг далбаа намируулан юу хийж байгаа юм бэ? Энэ нь бусдыг мэхэлж байгаа хэрэг биш үү? Өөрсдийгөө мэхэлж байгаа хэрэг биш үү? Хэрвээ ийм хүмүүс Бурханд ингэж ханддаг бол тэд дуулгавартай дагаж чадах уу? (Яавч үгүй.) Ийм өчүүхэн зүйл дээр ч тэд Бурханыг дуулгавартай дагаж, Бурханд дуулгавартай байж чаддаггүй, Бурханы үг тэдэнд нөлөөлдөггүй бөгөөд тэд үүнийг хүлээн авдаггүй, дуулгавартай дагаж чаддаггүй. Ийм хүмүүс аврагдаж чадах уу? (Үгүй.) Тэгвэл тэд авралаас хэр хол байна вэ? Хэтэрхий хол, дөхөө ч үгүй! Бурханы үгэнд дуулгавартай байдаггүй, Түүнтэй сөргөлддөг хүмүүсийг аврахыг Тэр дотроо хүсэх үү? Яавч үгүй. Хүмүүс хүртэл үүнийг өөрсдийнхөө бодлоор хэмжиж үзлээ гэхэд ингэхийг хүсэхгүй. Хэрвээ ийм диаволууд болон Сатанууд чиний эсрэг зогсож, бүх талаар чамтай сөргөлдвөл чи тэднийг аврах уу? Боломжгүй. Хэн ч ийм хүмүүсийг аврахыг хүсэхгүй. Хэн ч ийм хүмүүстэй найзлахыг хүсэхгүй. Тахиа тэжээх гэх мэт ийм өчүүхэн явдал дээр хүмүүсийн уг чанар ил болсон; ийм өчүүхэн зүйл дээр хүмүүс Миний хэлсэн зүйлийг дуулгавартай дагаж чадаагүй. Энэ ноцтой асуудал биш гэж үү?

Дараа нь хоньтой холбоотой нэгэн хэрэг явдлын талаар ярилцацгаая. Мэдээж энэ нь хүмүүстэй л холбоотой. Хавар болсон байлаа. Цаг агаар дулаарч, цэцэгс дэлгэрэв. Ногоо ургаж, өвс ногоорч байв. Бүх зүйл амиар бялхаж эхэлж байлаа. Хонинууд өвөлжин хадсан өвс идсэн болохоор цаашид идэхийг хүсэхгүй байсан бөгөөд өвс ногоорч, шинэхэн өвс идэх үеийг тэсэн ядан хүлээж байв. Яг энэ үеэр эм хонинууд хургалсан тул тэд ногоон өвс идэх бүр ч их хэрэгтэй байлаа. Өвсний чанар хэдий чинээ сайн, хэмжээ нь хэдий чинээ их байна, төдий чинээ их сүү гарч, хурганууд төдий чинээ хурдан өснө; үүнийг хараад хүмүүс ч бас баярлах бөгөөд энэ нь намар болоход тарган сайхан хурга идэх хүлээлт үүсгэж байв. Хүмүүст ийм хүлээлт байсан болохоор тэд хургануудад илүү сайн өвс идүүлж, хүчтэй, тарган болгож тэжээх арга сүвэгчлэх ёстой байсан биш үү? Тэд “Одоогоор бэлчээрийн өвс сайн биш байна. Хурганууд үүнийг идвэл удаан өснө. Хаана сайн өвс байгаа бол?” гэж бодож үзэх ёстой байсан биш үү? Үүний төлөө тэд бага зэрэг хүчин чармайлт гаргах ёстой байсан биш үү? Гэвч хонь хариулж байсан хүн юу бодож байсныг хэн мэдлээ. Нэг өдөр Би хонинуудыг очиж харлаа. Хурганууд сайн байгааг Би харсан бөгөөд тэд хүн хараад дээш үсэрч, урд хөлөөрөө хүний шилбэн дээр тулан дээшээ тэмүүлж, тэдэнтэй ярилцахыг хүсэж байв. Зарим хурганд эвэр ургасан байсан тул Би жижигхэн эврээс нь барьж, тэдэнтэй тоглолоо. Тэр хурганууд сайн байсан ч маш туранхай, эцэнхий байв. Хурга зөөлөн, ноос нь зузаан биш ч дулаахан байдгийг Би бодоод, тэднийг жаахан таргалуулбал хэр илүү дээр байх болно гэж бодлоо. Би дотроо энэ талаар бодоод, хонь тэжээж байсан хүнээс “Энэ өвс чанар муутай байна уу? Бэлчээрт хонинд идэх юм хангалтгүй байна уу? Тэдэнд идэх юм хангалттай байлгахын тулд газрыг нь хагалж, шинэ өвс тарих хэрэгтэй юү?” гэж асуув. Тэр хүн “Идэх ногоон өвс хангалттай биш байна. Одоогоор хонинууд хадсан өвс идсээр байгаа” гэж хэлэв. Үүнийг сонсоод Би “Одоо ямар улирал болж байгааг чи мэдэхгүй байна уу? Яагаад тэдэнд хадсан өвс идүүлсээр байгаа юм бэ? Хонинууд хургалсан болохоор тэд сайхан ногоон өвс идэх ёстой. Яагаад чи тэдэнд хадсан өвс идүүлсээр байгаа юм бэ? Та нар үүнийг шийдэх арга бодож үзсэн үү?” гэж хэллээ. Тэр баахан шалтаг тоочив. Бэлчээрийг хагал гэж Намайг хэлэхэд тэр боломжгүй гэлээ—хэрвээ тэгвэл хонинуудад одоо идэх юм байхгүй болно гэв. Энэ бүхнийг сонсоод та нар юу гэж бодож байна вэ? Та нарт ямар нэгэн ачаа мэдрэгдэж байна уу? (Би сайн өвстэй бэлчээр олох арга сүвэгчлэх, эсвэл өөр газраас өвс хадах байсан.) Энэ бол үүнийг шийдвэрлэх нэг арга. Чи шийдэл бодож олох ёстой. Зөвхөн өөрийнхөө гэдсийг цатгаад бусад бүх зүйлийг битгий март—хонинууд ч бас цадах хэрэгтэй. Дараа нь Би өөр хэдэн хүнд “Энэ бэлчээрийг хагалж болох уу? Намар тарилаа ч гэсэн хонинууд ирэх жил ногоон өвс идэж чадна шүү дээ. Түүнчлэн, өөр газруудад хоёр бэлчээр байгаа, хонинуудыг өдөр бүр тийш нь тууж, шинэхэн өвс идүүлж болохгүй гэж үү? Энэ хоёр бэлчээрийг ээлжилбэл хонинууд шинэхэн өвс идэж чадах бус уу?” гэж хэлсэн. Миний хэлсэн зүйлийг хийхэд амархан байсан уу? (Амархан байсан.) Зарим хүн “Хэлэхэд амархан ч хийхэд хэцүү. Чи дандаа л аливааг хийхэд амархан гэх юм—яаж тийм амархан байх юм бэ? Маш олон хонь байгаа, нааш цааш гүйх үед нь тэднийг тууж хариулах огтхон ч амар биш” гэж хэлсэн. Зүгээр хонь хариулах нь л тэдний хувьд маш төвөгтэй байсан, тэдэнд маш олон шалтаг, бэрхшээл байсан ч эцэст нь тэд зөвшөөрөв. Хэд хоногийн дараа Би дахин очиж харлаа. Өвс маш өндөр ургаж, бараг л бүсэлхийгээр татахаар болсон байв. Хонинууд идэж байхад яаж ийм өндөр ургаж чадсаныг Би гайхлаа. Хэдэн зүйл асуусны дараа Би олж мэдэв: Хонинуудыг энд огт бэлчээгээгүй байжээ. Тэр хүмүүст бас шалтаг байлаа: “Тэр бэлчээрт саравч байхгүй болохоор хонинууд хэтэрхий их халууцаж байсан” гэв. Би “Тэгвэл яагаад тэдэнд саравч бариад өгчхөж болохгүй гэж? Хэдхэн л хонь байна шүү дээ. Та нар энд юу хийхээр байгаа юм бэ? Ийм энгийн зүйлсийг зохицуулах ёстой биш гэж үү?” гэлээ. Тэд “Үүнийг барих хүн олдохгүй байна” гэж хариулав. Би “Бусад зүйлийг хийх хүн байхад яагаад үүнийг хийх хүн байдаггүй юм бэ? Чи хүн хайж үзсэн юм уу? Чи хонинуудыг тэжээхэд биш идүүлэхэд л санаа тавьдаг. Чи яаж ийм аминч байж чаддаг байна аа? Чи хурганы мах идмээр байгаа хэрнээ тэдэнд ямар ч ногоон өвс идүүлдэггүй—чи яаж ийм ёс зүйгүй байж чадаж байна аа!” гэж хэлэв. Тэднийг шахаж шаардсаны эцэст саравч баригдаж, хонинууд ногоон өвс идэхээр болов. Хонинууд жаахан шинэхэн өвс идэх амархан байсан уу? Ийм энгийн зүйлийг хэрэгжүүлэх нь энэ хүмүүсийн хувьд маш хэцүү байлаа. Тэд алхам тутамдаа шалтаг тоочиж байв. Шалтаг гарах үед, ямар нэгэн бэрхшээл тулгарах үед тэд бууж өгөөд, Намайг ирж зохицуулахыг хүлээж байлаа. Би үргэлж юу болж байгааг хянаж, үүнд үргэлж анхаарал хандуулж, тэднийг үргэлж шахаж шаардах ёстой байсан—Би тэднийг шахаж шаардахгүй байж болоогүй. Хонь тэжээх шиг ийм ялихгүй зүйлд Би яагаад санаа зовох ёстой юм бэ? Би та нарт бүх зүйлийг бэлдэж өгдөг байтал та нарыг Миний хэдхэн үгийг дуулгавартай дагадаг байлгахын тулд яагаад ийм их хүчин чармайлт шаарддаг юм бэ? Би чамаас хутган уул өөд авирч, галан далайд сэл гэж шаардаж байна уу? Эсвэл үүнийг хэрэгжүүлэхэд хэтэрхий хэцүү байна уу? Энэ чиний үүрэг хариуцлага биш гэж үү? Энэ бүхэн чиний хийж чадах зүйл, энэ бол чиний чадварын хүрээнд багтах зүйл. Энэ нь хэтэрхий ихийг шаардсан хэрэг биш. Чи яахаараа үүнийг биелүүлж чаддаггүй юм бэ? Асуудал нь хаана байна вэ? Би чамаас бүхээг хий гэж шаардсан уу? (Үгүй.) Тэгвэл чамаас шаардсан зүйл болон бүхээг хийх хоёрын хооронд хэр их ялгаа байна вэ? Асар их ялгаа бий. Чамаас хийхийг шаардсан ажил ердөө нэг, хоёрхон өдөр л шаардах байсан. Хэдхэн үг хэлэхэд л хангалттай байсан. Үүнийг хийх боломжтой байсан. Бүхээг хийх нь асар том үйл хэрэг, 100 жилийн үйл хэрэг байсан. Хэрвээ та нар Ноатай нэг эрин үед төрсөн бол та нарын хэн нь ч Бурханы үгийг дуулгавартай дагаж чадахгүй байх байсан гэдгийг Би баттай хэлж чадна. Ноа Бурханы үгийг дуулгавартай дагаж, Бурханы тушааснаар бүхээгийг бага багаар барьж байх үед та нар нэг хажууд нь зогсоод, Ноаг хойш татаж, тохуурхаж, дооглож, шоолж байх хүмүүс байх байсан. Та нар яг тийм төрлийн хүмүүс мөн. Та нарт дуулгавартай байж, дуулгавартай дагах хандлага огтхон ч байхгүй. Харин эсрэгээрээ Бурханаас чамд онцгой нигүүлсэл үзүүлж, чамайг онцгойлон ерөөж, гэгээрүүлэхийг чи шаарддаг. Чи яаж ийм ичгүүргүй байж чадаж байна аа? Та нар хэл дээ, Миний сая ярьсан зүйлсийн аль нь Миний үүрэг хариуцлага вэ? Алийг нь Би хийх ёстой вэ? (Алийг нь ч биш.) Энэ бүх зүйл хүний хэрэг явдал. Эдгээр нь Миний ажил биш. Би та нарыг зүгээр орхиж болох л байсан. Тэгвэл Би яагаад оролцох ёстой юм бэ? Энэ нь Миний үүрэг учраас Би үүнийг хийдэг юм биш, харин та нарын сайн сайхны төлөө юм. Та нарын хэн нь ч үүнд санаа тавьдаггүй, хэн нь ч энэ хариуцлагыг үүрээгүй, хэн нь ч ийм сайн санаа зорилго өвөрлөдөггүй—тиймээс Би үүнд илүү их хүч хөдөлмөр гаргах ёстой болдог. Та нараас шаардагдах ганц зүйл бол дуулгавартай дагаж, хамтран ажиллах явдал бөгөөд энэ нь маш энгийн—гэвч та нар үүнийг ч хийж чаддаггүй. Та нар ер нь хүн мөн үү?

Илүү ноцтой өөр нэг хэрэг явдал бас гарч байсан. Нэг газар барилга баригдаж байв. Тэр барилга нэлээд өндөр бөгөөд нэлээд том талбайг хамарч байлаа. Дотор нь харьцангуй олон тооны эд хогшил суурилуулахаар байсан бөгөөд тэдгээрийг зөөхөд дөхөм байлгахын тулд хамгийн багадаа л хоёр хавтастай хаалга шаардлагатай, хаалга нь дор хаяж найман фут өндөртэй байх ёстой байв. Хэвийн хүмүүс энэ бүхнийг бодолцох л байсан. Гэвч нэг хүн зургаан футын өндөртэй, дан хаалга суулгана гэж зүтгэжээ. Хэн ч гаргасан бай Тэрээр бусдын саналыг үл тоосон. Энэ хүн мунгинасан байсан уу? Тэр бол үнэхээрийн адгийн шаар байв. Дараа нь хэн нэгэн Надад энэ тухай хэлэхэд Би тэр хүнд “Чи хоёр хавтастай хаалга суулгах ёстой, бас илүү өндөр байх хэрэгтэй” гэж хэллээ. Тэр дурамжхан зөвшөөрөв. Өнгөн дээрээ тэр зөвшөөрсөн ч цаагуураа юу гэж хэлсэн бэ? “Тийм өндөр байхын хэрэг юу байна? Намхан байлаа гээд юу нь болохгүй гэж?” гэсэн. Дараа нь Би дахин очиж харлаа. Зүгээр л нэг хаалга нэмж хийсэн байсан ч өндөр нь яг адилхан байв. Яагаад өндөр нь адилхан байсан бэ? Илүү өндөр хаалга хийх боломжгүй байсан юм уу? Эсвэл хаалга нь таазанд тулчих гээд байсан уу? Ямар асуудал байсан бэ? Асуудал нь тэр дуулгавартай дагахыг хүсээгүй юм. Түүний дотроо үнэхээр бодож байсан зүйл нь: “Энэ чиний мэдэх хэрэг үү? Энэ хавьдаа би дарга нь, би бүхнийг мэднэ. Бусад хүн миний хэлснээр хийдэг болохоос биш, би тэдний хэлснээр хийдэггүй. Чи юу мэддэг юм бэ? Чи барилга мэддэг юм уу?” гэх бодол байлаа. Барилга мэддэггүй байлаа гээд харьцаа нь ямар харагдаж байгааг Би харж чадахгүй гэсэн үг үү? Тийм өндөр барилгад тийм намхан хаалга байхад, 6 фут 2 инчээс өндөр хүн түүгээр орохдоо бөхийхгүй бол толгойгоо хаалганы хүрээнд цохино. Энэ одоо ямар гээчийн хаалга вэ? Би барилга мэддэг байх шаардлагагүй—Надад хэл дээ, энэ талаарх Миний бодол үндэслэлтэй байсан уу? Энэ бодитой байсан уу? Гэвч тийм бодитой байдал тэр хүнд ойлгохын аргагүй байв. Түүний мэддэг ганц зүйл нь дүрэм журам дагах явдал байсан бөгөөд тэрээр: “Манай тэндэхийн хаалганууд бүгд ийм байдаг. Би яахаараа чиний хэлсэн шиг тийм өндөр хийх ёстой юм? Чи намайг үүнийг хийгээдэх гэсэн, би ингэж л хийлээ. Би чамд хэрэггүй бол мартаж орхи! Би аливааг ингэж л хийдэг, би чамд дуулгавартай байхгүй шүү!” гэж хэлсэн. Энэ хүн ямар гээч юм бэ? Түүнийг Бурханы гэр ашигласаар байж болно гэж та нар бодож байна уу? (Үгүй.) Тэгвэл түүнийг ашиглаж болохгүйгээс хойш яах ёстой вэ? Ийм хүмүүс Бурханы гэрт бага сага хүчин чармайлт гаргадаг бөгөөд тэр даруй хөөгддөггүй ч гэлээ, ах эгч нар тэднийг тэвчиж чаддаг, Би ч бас тэднийг тэвчиж чаддаг ч гэлээ, үнэнийг ойлгодог эсэхийг нь түр хойш тавиад хүн чанарынх нь хувьд авч үзвэл—тэд Бурханы гэр шиг ийм орчинд ажиллаж, амьдрахдаа тогтож үлдэх магадлалтай юу? (Үгүй.) Бид тэднийг хөөх шаардлагатай юу? (Үгүй.) Тэд чуулганд удаан хугацаагаар үлдэх магадлалтай юу? (Үгүй.) Яагаад үгүй гэж? Тэдэнд хэлсэн зүйлийг ойлгож чаддаг эсэхийг нь түр орхиё. Зан чанар нь тийм болохоор тэд бага сага хүчин чармайлт гаргасныхаа дараа их зан гаргаж, бүхнийг шийдэх гэж оролдож эхэлдэ. Энэ нь Бурханы гэрт бүтэх үү? Тэд хэн ч биш байж өөрсдийгөө нэлээд сайн, Бурханы гэрийн тулгуур, гол багана гэж бодож, тэндээ увайгүйгээр буруу үйл хийж, бүхнийг шийдэх гэж оролддог. Тэд гарцаагүй асуудалд орох бөгөөд удаан тогтохгүй. Ийм хүмүүсийг Бурханы гэр хөөхгүй байсан ч, энд хэсэг хугацаанд байсныхаа дараа Бурханы гэрт хүмүүс үргэлж үнэний талаар, зарчмын талаар ярьдгийг тэд анзаарах болно; тэд үүнд огт сонирхолгүй байх бөгөөд тэдний арга барил энд ямар ч ашиггүй байдаг. Тэд хаана ч явж, юу ч хийж байсан бусадтай хамтран ажиллах чадваргүй байдаг бөгөөд үргэлж бүхнийг шийдэхийг хүсдэг. Гэвч тэр нь бүтдэггүй бөгөөд тэд бүх талаар хязгаарлагдсан байдалд ордог. Цаг хугацаа өнгөрөх тусам ихэнх ах эгч нар үнэн болон зарчмуудыг ойлгодог болдог; харин энэ хүмүүс өөрдийн хүссэнээр хийж, дарга болж, бүхнийг шийдэхийг оролдон, зарчмын дагуу үйлддэггүй байхад нь олон хүн тэднийг жигшсэн харцаар хардаг—тэд үүнийг тэсэж чадах уу? Тэр цаг нь ирэхэд тэд энэ хүмүүстэй нийцэхгүйгээ, угаасаа энд харьяалагддаггүйгээ, буруу газартаа байгаагаа мэдрэх болно: “Би яаж яваад бурханы гэрт санаандгүй орчихсон юм бэ? Миний бодол хэтэрхий гэнэн байж. Бага зэрэг хүчин чармайлт гаргачихвал би гамшгаас зайлсхийж, ерөөгдөнө гэж бодсон юм. Ийм биш байхын гэж санасангүй!” Тэд угаасаа Бурханы гэрт харьяалагддаггүй; хэсэг хугацаанд байсныхаа дараа тэд сонирхлоо алдаж, хайхрамжгүй болдог бөгөөд тэднийг хөөх шаардлагагүй болдог—тэд өөрсдөө алга болдог.

Зарим хүн “Чамд хошуу дүрж ордоггүй зүйл гэж байдаггүй юм уу? Чи их хэрэгт дуртай юм аа, тийм ээ? Чи бусдын хэрэгт хөндлөнгөөс оролцох замаар зүгээр өөрийнхөө нэр хүндийг тогтоож, оршин байгаагаа мэдрүүлж, өөрийнхөө төгс хүчнийг хүмүүст мэдүүлэх гэдэг биз дээ?” гэж хэлдэг. Надад хэл дээ, хэрвээ Би эдгээр зүйлд санаа тавихгүй байсан бол болох байсан уу? Үнэндээ Би эдгээр зүйлд санаа тавихыг хүсдэггүй, эдгээр нь удирдагч, ажилчдын үүрэг хариуцлага, гэвч хэрвээ Би санаа тавихгүй бол асуудал үүсэж, цаашдын ажилд нөлөөлөх болно. Хэрвээ та нар тэдгээрийг шийдвэрлэж чаддаг байсан бол, хэрвээ та нар Миний хэлснээр хийсэн бол Би Өөрөө ийм хэрэг явдалд оролцох шаардлагатай байсан гэж үү? Хэрвээ Би Өөрөө та нарт санаа тавихгүй байсан бол, та нар ямар ч хүний төрх амьдран харуулахгүй, бас сайн амьдрахгүй байх байсан. Та нар өөрсдөө юу ч хийж чадахгүй байх байсан. Ийм байгаа ч гэсэн та нар бас л Намайг дуулгавартай дагадаггүй. Би та нарт маш энгийн нэг зүйлийн талаар ярья: ариун цэвэр болон амьдрах орчиндоо санаа тавих гэсэн туйлын ялихгүй зүйлийн талаар. Энэ явдал дээр та нар хэрхэн авирладаг вэ? Хэрвээ Би урьдчилж мэдэгдэхгүйгээр нэг газар очтол, тэнд маш их замбараагүй байх бөгөөд та нар тэндхийг цэвэрлэх шаардлагатай болж, энэ нь та нарыг бухимдуулж, тухгүй болгоно. Хэрвээ Би очих гэж байгаагаа та нарт урьдчилж хэлсэн бол нөхцөл байдал тийм ч муу байхгүй байх байсан—гэхдээ хөшигний ард юу болж байгааг Намайг мэддэггүй гэж та нар боддог уу? Эдгээр нь бүгд ялихгүй зүйлс, хэвийн хүн чанарын хамгийн энгийн бөгөөд хамгийн суурь зүйлс юм. Гэвч та нар ийм залхуу. Та нар үнэхээр үүргээ сайн гүйцэтгэж чаддаг уу? Би эх газрын Хятадын зарим газарт арван жил байхдаа тэндхийн хүмүүст хөнжлөө хэрхэн эвхэж, наранд хатаахыг, гэрээ хэрхэн цэвэрлэхийг, мөн гэртээ зуухаа хэрхэн галлахыг заадаг байсан. Гэвч арван жил заагаад ч Би тэдэнд зааж сургаж чадаагүй. Би заах чадваргүй дээ тэр үү? Үгүй, энэ хүмүүс зүгээр л хэтэрхий олиггүй. Дараа нь Би заахаа больсон. Би нэг газар очоод эвхээгүй хөнжилтэй таарах үедээ зүгээр л эргээд явчихдаг байв. Энэ газар хэтэрхий заваан; харахад л Миний дотор муухайрдаг. Хальт харахад л араатан амьдардаг газар гэдэг нь мэдэгдэх бөгөөд гахайн хороо юм уу нохойн үүрнээс ялгаагүй. Тэндхийн хүмүүс ийм назгай—тэдэнд хүн чанар гэж байна уу? Дээр дурдсан ялихгүй асуудлууд нь өөрчилж болох нь тодорхой зүйлс байтал тэд яагаад өөрчилж чаддаггүй юм бэ? Ийм хэв чанартай ийм хүмүүс үнэнийг ойлгож чадах уу? Тэд Бурханы хүсэл болон Бурханы замыг дагах түвшинд хүрч чадах уу? Тэдний хувьд энэ нь бүтэшгүй зүйл юм. Одоо Би та нарт шуудхан хэлье: Та нарын хэв чанар хэтэрхий муу—та нар үнэнд дөхөж ч чадахгүй. Өнөөдөр Миний хэлж байгаа гол санаа юу вэ? Бурханы үгийг дуулгавартай дагах нь маш чухал бөгөөд та нар үүнийг үл тоож болохгүй. Бурханы үгийг дуулгавартай дагах гэдэг нь чи Бурханы үгийг задлан шинжилж, судалж, хэлэлцэж, ухаж төнхөх ёстой гэсэн үг биш, эсвэл түүний цаад шалтгааныг нягтлан үзэж, учир начрыг нь олох гэж оролдох ёстой гэсэн үг биш; харин чи Түүний үгийг хэрэгжүүлж, биелүүлэх ёстой. Бурхан чамд үг хэлэх үедээ, ямар нэг ажил гүйцэтгэхийг чамд тушаах юм уу ямар нэг зүйл даалгах үедээ, Бурханы дараа нь харахыг хүсдэг зүйл бол чамайг үйлдэл хийж байгааг, үүнийг алхам алхмаар хэрхэн хэрэгжүүлж байгааг харах юм. Чамайг энэ хэрэг явдлыг ойлгож байгаа эсэхийг Бурхан тоодоггүй, мөн чи зүрх сэтгэлдээ энэ талаар сонирхож байгаа эсэх, эсвэл үүнд эргэлзэж байгаа эсэхийг ч Тэр тоодоггүй. Бурханы хардаг зүйл бол чи үүнийг хийж байгаа эсэх, чамд дуулгавартай дагаж, дуулгавартай байх хандлага байгаа эсэх явдал юм.

Би санамсаргүйгээр зарим хүнтэй тоглолтын хувцасны талаар ярилцаж байлаа. Үндсэн зарчим нь хувцасны өнгө, загвар зохимжтой, эрхэмсэг, мэдрэмжтэй, дэгжин байх ёстой байв. Этгээд гаж хувцас шиг харагдах ёсгүй байв. Түүнчлэн, хэтэрхий их мөнгө зарцуулах шаардлагагүй байлаа. Тэдгээр нь заавал тодорхой нэг загвар зохион бүтээгчийнх байх албагүй, өндөр зэрэглэлийн брэндийн дэлгүүрүүд рүү явж худалдаж авах шаардлага бүр ч байхгүй байв. Миний үзэл бодол бол хувцас нь жүжигчдийг дэгжин, зохимжтой, эрхэмсэг харагдуулах ёстой, мөн үзэмжтэй харагдахаар байх ёстой байв. Тайзан дээр хэтэрхий бүдэг юм уу бараан харагдах аливаа зүйлээс зайлсхийхээс өөрөөр өнгөн дээр ямар ч хязгаарлалт байсангүй. Бусад ихэнх өнгө зүгээр байсан: улаан, улбар шар, шар, ногоон, цэнхэр, хөх, нил ягаан—үүнд ямар ч дүрэм журам байсангүй. Яагаад ийм зарчимтай байсан бэ? Бурханы бүтээлд бүх өнгө багтдаг. Цэцэгс өнгө өнгөөр ургадаг, мод, ургамал ч мөн адил, шувууд ч бас өнгө өнгөөр байдаг. Тиймээс бидэнд өнгөний талаар ямар нэгэн үзэл юм уу дүрэм журам байх ёсгүй. Үүнийг хэлснийхээ дараа Би тэднийг ойлгохгүй байх вий гэж айсан. Би тэднээс дахин лавлаж асуусан бөгөөд Намайг сонссон хүмүүс бүгд ойлгосон гэж хэлэхэд л Миний санаа амарсан юм. Тэдэнд үлдсэн зүйл нь Миний хэлсэн зарчмын дагуу ажлыг хэрэгжүүлэх явдал байв. Энэ энгийн хэрэг явдал байсан уу? Энэ ямар нэгэн том зүйл байсан уу? Энэ нь бүхээг барихаас илүү том ажил байсан уу, жижиг ажил байсан уу? (Жижиг.) Абрахам Исаакийг өргөсөнтэй харьцуулахад энэ нь хэцүү байсан уу? (Үгүй.) Үүнд хэцүү зүйл огт байгаагүй, энэ нь энгийн—зүгээр л хувцасны хэрэг явдал байв. Хүмүүс төрсөн цагаасаа л хувцастай харьцдаг; энэ нь хэцүү хэрэг явдал биш байлаа. Намайг тодорхой нэг зарчим тогтоож өгсөн үед аливаа зүйлийг хэрэгжүүлэх нь хүмүүсийн хувьд бүр ч амархан байсан. Хамгийн гол нь тэд дуулгавартай дагадаг эсэх, үүнийг хийхэд бэлэн байдаг эсэх явдал байв. Хэсэг хугацааны дараа, хэд хэдэн тоглолт, кино бүтээгдэх үед гол дүрүүдийн бүх хувцас цэнхэр өнгөтэй байгааг Би харсан. Би энэ талаар бага зэрэг бодлоо: “Энэ тоглолтуудыг гаргаж байгаа хүмүүсийн ухаан санаанд ямар нэг асуудал байна уу? Би хэлэх зүйлээ маш тодорхой хэлсэн шүү дээ. Хувцас заавал цэнхэр байх ёстой, цэнхэр хувцас өмсөөгүй хэнийг ч тайзан дээр гаргахгүй гэсэн дүрэм Би тогтоогоогүй. Энэ хүмүүс чинь яачаавэ? Юу тэднийг хатгаж, ноёрхож байв аа? Гадаад ертөнцийн чиг хандлага өөрчлөгдөөд, хүмүүс одоо зөвхөн цэнхэр өнгө өмсдөг болчихсон юм уу? Үгүй ээ. Гадаад ертөнцөд өнгө, загварын талаар ямар ч дүрэм байдаггүй, хүмүүс бүх төрлийн өнгийн хувцас өмсдөг. Тиймээс манай чуулганд ийм нөхцөл байдал гарна гэдэг хачирхалтай хэрэг. Хувцасны эцсийн шалгалтыг хэн хийж байгаа юм бэ? Энэ асуудлыг хэн хянаж байна вэ? Хөшигний араас хэн нэгэн удирдаж байна уу?” Үнэхээр хөшигний араас нэг хүн удирдаж байлаа; үр дүнд нь загвараас үл хамааран бүх хувцас нэг ч үлдэлгүй цэнхэр өнгөтэй болсон байв. Миний хэлсэн зүйл ямар ч нэмэргүй байлаа. Тэд бүх хувцас цэнхэр байх ёстой гэж хэдийнэ тогтоосон байв—хүмүүс зөвхөн цэнхэр өнгийг өмсөх байжээ. Цэнхэр өнгө нь сүнслэг байдал болон ариун байдлыг төлөөлж байсан; энэ нь Бурханы гэрийн бэлгэдэл өнгө байв. Хэрвээ хувцас нь цэнхэр биш бол тэдэнд тоглолт тавихыг зөвшөөрөхгүй бөгөөд тэд тэгж зүрхлэх ч үгүй байв. Би энэ хүмүүсийг авралгүй болжээ гэж хэлсэн. Энэ бол үнэхээрийн энгийн зүйл байсан бөгөөд Би санаа бүрийг маш тодорхой тайлбарлаж, тайлбарласныхаа дараа тэдний ойлгосон эсэхийг лавлан шалгасан; бид бүгд санал нийлсний дараа л Би энэ сэдвийг хаасан. Гэтэл эцсийн үр дүн нь юу байсан бэ? Миний хэлсэн зүйл бас л хоосон агаар мэт болсон байв. Хэн ч үүнийг чухал гэж авч үзээгүй. Тэд хүссэнээрээ үйлдэж, хэрэгжүүлсээр байсан; Миний хэлснийг хэн ч хэрэгжүүлээгүй, хэн ч биелүүлээгүй. Тэдний ойлгосон гэж хэлсэн нь үнэндээ ямар утгатай байсан юм бэ? Энэ хүмүүс Намайг аргацааж байжээ. Тэд гудамжны дунд эргэм насны авгайчууд шиг өдөржин хов жив хөөцөлдөж байв. Энэ нь бас тэдний Надтай ярьж байсан арга барил, тэдэнд байсан хандлага байлаа. Тиймээс Миний зүрх сэтгэлд нэг мэдрэмж төрсөн: Энэ хүмүүсийн Христэд хандах хандлага нь тэдний Бурханд хандах хандлага байсан бөгөөд энэ нь маш их санаа зовоосон хандлага, аюултай шинж тэмдэг, муу дохио байв. Энэ нь юуны дохио болохыг та нар мэдмээр байна уу? Та нар мэдэх учиртай. Би та нарт үүнийг хэлэх ёстой бөгөөд та нар анхааралтай сонсох ёстой: Та нараас гарч буй зүйл, Бурханы үгэнд хандах та нарын хандлагаас дүгнэхэд та нарын олонх чинь гамшигт унана; зарим чинь шийтгүүлэхийн тулд, зарим чинь цэвэршүүлэгдэхийн тулд гамшигт унах бөгөөд гамшгаас зайлсхийх боломжгүй. Шийтгүүлсэн хүмүүс тэр даруй үхнэ, тэд мөхнө. Гэхдээ гамшигт цэвэршүүлэгдсэн хүмүүсийн хувьд, хэрвээ гамшиг тэднийг дуулгавартай дагаж, дуулгавартай байж чаддаг, бат зогсож чаддаг болгож, тэд гэрчлэлтэй болбол хамгийн хэцүү шалгалт дуусах болно; эс бөгөөс ирээдүйд тэдэнд ямар ч найдвар байхгүй, тэд аюулд орж, тэдэнд дахин ямар ч боломж олдохгүй. Та нар Намайг тодорхой сонсож байна уу? (Тийм.) Энэ нь та нарт сайн зүйл шиг санагдаж байна уу? Товчхондоо, Миний хувьд энэ нь сайн зүйл ёрлохгүй байна. Би үүнийг муу дохио гэж мэдэрч байна. Би та нарт баримтуудыг хэллээ; ямар сонголт хийх нь та нараас хамаарна. Би энэ талаар өөр юу ч хэлэхгүй, дахиж давтахгүй, дахин сөхөхгүй.

Өнөөдөр Миний нөхөрлөж байгаа сэдэв бол Бурханы үгэнд хэрхэн хандах тухай юм. Бурханы үгийг дуулгавартай дагаж, дуулгавартай байх нь маш чухал. Түүнийг гүйцэтгэж, хэрэгжүүлж, үйл хэрэг болгож чаддаг байх нь маш чухал. Зарим хүн “Өнөөдөр ч гэсэн бид Христэд яг яаж хандахаа мэдэхгүй хэвээр байна” гэж хэлдэг. Христэд хэрхэн хандах нь маш энгийн: Христэд хандах чиний хандлага бол Бурханд хандах чиний хандлага юм. Бурханы нүдээр бол Бурханд хандах чиний хандлага бол Христэд хандах чиний хандлага юм. Мэдээж, Христэд хандах чиний хандлага бол тэнгэр дэх Бурханд хандах чиний хандлага. Христэд хандах чиний хандлага бол бүхнээс хамгийн бодитой нь—үүнийг харж болдог бөгөөд энэ нь яг Бурханы шинждэг зүйл. Бурханы хүсдэг арга барилаар Бурханд хэрхэн хандахыг хүмүүс ойлгохыг хүсдэг бөгөөд энэ нь энгийн зүйл юм. Гурван зүйл бий: Нэгдүгээрт, чин сэтгэлээсээ байх; хоёрдугаарт, хүндлэл буюу Христийг хүндэлж сурах; гуравдугаарт—энэ нь хамгийн чухал зүйл—Түүний үгийг дуулгавартай дагах. Түүний үгийг дуулгавартай дагах: энэ нь чихээрээ сонсох уу, эсвэл өөр зүйлээр сонсох уу? (Зүрх сэтгэлээрээ.) Чамд зүрх сэтгэл бий юү? Хэрвээ чамд зүрх сэтгэл байгаа бол түүгээр сонс. Зүрх сэтгэлээрээ сонсвол л чи ойлгож, сонссон зүйлээ хэрэгжүүлж чадна. Энэ гурван зүйл тус бүр маш энгийн. Тэдгээрийн яг таг буулгасан утгыг ойлгоход амархан байх ёстой буюу логикоор бол хэрэгжүүлэхэд амархан байх ёстой—гэхдээ та нар тэдгээрийг хэрхэн хэрэгжүүлэх, хэрэгжүүлж чадах эсэх нь та нараас хамаарна; Би цааш нь тайлбарлахгүй. Зарим хүн “Чи зүгээр л жирийн хүн. Бид яагаад чамд чин сэтгэлээсээ хандах ёстой юм бэ? Бид яагаад чамайг хүндлэх ёстой юм бэ? Бид яагаад чиний үгийг дуулгавартай дагах ёстой юм бэ?” гэж хэлдэг. Надад Өөрийн гэсэн шалтгаан бий. Бас гурван шалтгаан байгаа. Анхааралтай сонсоод, Миний хэлж байгаа зүйл утга учиртай эсэхийг хараарай. Хэрвээ утга учиртай байвал та нар үүнийг хүлээн авах ёстой; хэрвээ чи утгагүй гэж үзвэл хүлээн авах албагүй бөгөөд чи өөр зам хайж болно. Нэг дэх шалтгаан нь, Бурханы ажлын энэ үе шатыг хүлээн авснаасаа хойш чи Миний хэлсэн үг бүрийг идэж, ууж, эдэлж, залбиран-уншиж байгаа. Хоёр дахь нь, чи Төгс Хүчит Бурханы дагалдагч, Түүнд итгэгчдийн нэг гэдгээ өөрөө хүлээн зөвшөөрдөг. Тэгвэл чи Бурханы бие махбодтой болсон жирийн махбодын дагалдагч гэдгээ хүлээн зөвшөөрдөг гэж хэлж болох уу? Болно. Товчхондоо, хоёр дахь нь бол чи Төгс Хүчит Бурханы дагалдагч гэдгээ хүлээн зөвшөөрдөг. Гурав дахь шалтгаан нь бүгдээс хамгийн чухал: Бүх хүн төрөлхтний дундаас Би л та нарыг хүн гэж хардаг. Энэ зүйл чухал уу? (Чухал.) Энэ гурван зүйлийн алийг нь та нар хүлээн авч чадахгүй байна вэ? Та нар хэл дээ, Миний сая ярьсан эдгээр зүйлээс аль нэг нь үнэн биш, бодитой биш, баримттай биш байна уу? (Үгүй.) Тэгэхээр нийтдээ зургаан зүйл байна. Би тэдгээрийн нэг бүрийнх нь талаар нарийн ширийн зүйл ярихгүй; та нар өөрсдөө тунгаан бодоорой. Би энэ сэдвүүдийн талаар хэдийнээ дэлгэрэнгүй ярьсан тул та нар ойлгож чадах учиртай.

3 дахь сэдэвчилсэн хэлэлцүүлэг: Ноа, Абрахам нар хэрхэн Бурханы үгийг дуулгавартай дагаж, Түүнд захирагдсан тухай (II хэсэг)

Сүүлийн цуглаанаар бид антихристүүдийн янз бүрийн илрэлийн арав дахь зүйл болох “Тэд үнэнийг үл тоож, зарчмуудыг улайм цайм зөрчиж, Бурханы гэрийн зохицуулалтыг үл ойшоодог” гэдгийн талаар нөхөрлөсөн. Бид яг ямар нарийн ширийн зүйлийн талаар нөхөрлөсөн бэ? (Бурхан голчлон Бурханы үгэнд хэрхэн хандах талаар нөхөрлөсөн.) Энэ нь арав дахь зүйлтэй холбоотой юу? (Тийм. Яагаад гэвэл, “Тэд үнэнийг үл тоож, зарчмуудыг улайм цайм зөрчиж, Бурханы гэрийн зохицуулалтыг үл ойшоодог” гэсэн зүйлд антихристүүдийн зан авируудын нэг нь тэд Христийн хэлдэг зүйлийг зүгээр л сонсдог боловч дуулгавартай дагадаг ч үгүй, дуулгавартай байдаг ч үгүй. Тэд Бурханы үгийг дуулгавартай дагадаггүй, бас Бурханы үгийн дагуу хэрэгжүүлдэггүй. Сүүлийн цуглаанаар Бурхан Бурханы үгэнд хэрхэн хандах, Бурханы үгийг хэрхэн дуулгавартай дагах, дараа нь Бурханы үгийг хэрхэн хэрэгжүүлж, гүйцэтгэх талаар нөхөрлөсөн.) Бүгдийг нь ойлгосон биз дээ? Өмнөх цуглааны үеэр Би хоёр түүх ярьсан: Нэг нь Ноагийн түүх, нөгөө нь Абрахамын түүх байсан. Эдгээр нь Библийн хоёр сонгодог түүх юм. Олон хүн эдгээр түүхийг мэддэг, ойлгодог боловч ойлгосныхоо дараа Бурханы үг болон шаардлагад хэрхэн хандахыг мэддэг хүн нь маш цөөн. Тэгвэл энэ хоёр түүхийн талаар нөхөрлөсний маань гол зорилго юу байсан бэ? Тэр нь хүмүүст хүн болон бүтээгдсэн зүйлийнхээ хувьд Бурханы үг болон шаардлагад хэрхэн хандах ёстойг мэдүүлэх—мөн Бурханы шаардлагатай тулгарах үедээ, Бурханы үгийг сонсох үедээ бүтээгдсэн зүйл ямар байр суурь эзлэх ёстой, ямар хандлагатай байх ёстойг мэдүүлэх юм. Эдгээр нь гол зүйлүүд. Энэ бол өнгөрсөн удаа бид энэ хоёр түүхийн талаар нөхөрлөх үед хүмүүст мэдүүлж, ойлгуулахаар зорьсон үнэн юм. Тэгвэл энэ хоёр түүхийн талаар нөхөрлөсний дараа Христэд хэрхэн дуулгавартай байж, Түүний үгийг дуулгавартай дагах талаар, Христэд болон Христийн хэлсэн үгэнд хүмүүс ямар хандлагатай байх ёстой, ямар үзэл бодол, байр суурьтай байх ёстой талаар, түүнчлэн Бурханаас ирдэг үг болон шаардлагад хүмүүс хэрхэн хандах ёстой, үүн дотор байгаа ямар үнэнийг ойлгох ёстой талаар та нар одоо тодорхой ойлгодог болсон уу? (Нэгт, Христэд чин сэтгэлээсээ хандах, хоёрт, Христийг хүндэлж сурах, гуравт, Түүний үгийг дуулгавартай дагаж, Бурханы үгийг зүрх сэтгэлээрээ сонсох.) Та нар дүрмийг санаж байгаа. Хэрвээ Би эдгээр дүрмийн талаар хэлээгүй бол та нар Миний ярьсан хоёр түүхээс эдгээрийг гаргаж авч чадах байсан уу? (Бидний дүгнэн хэлж чадах ганц зүйл бол Бурханы хэлсэн юуг ч бай бид дуулгавартай дагах ёстой.) Та нарын гаргаж авч чадах бүхэн бол энгийн, хоосон сургаалын болон онолын арга замаар үйлдэх юм; та нар хүмүүсийн эрж хайж, ойлгох ёстой үүний доторх үнэнийг ойлгож, мэдэх чадваргүй хэвээр байна. Тиймээс Ноа, Абрахам нарын түүхийг дэлгэрэнгүй нөхөрлөцгөөе.

I. Бурханы үгэнд хандах Ноагийн хандлага

Эхлээд Ноагийн түүхийн талаар ярилцъя. Сүүлийн цуглаанаар бид Ноагийн түүхийн шалтгаан, үр дагаврыг ерөнхийд нь авч үзсэн. Бид яагаад илүү нарийвчлаагүй вэ? Яагаад гэвэл, ихэнх хүн энэ түүхийн шалтгаан, үр дагавар, нарийн ширийн зүйлийг аль хэдийн мэддэг. Хэрвээ та нарт тийм ч тодорхой биш нарийн ширийн зүйл байгаа бол тэрийг Библиэс олж болно. Бидний нөхөрлөж байгаа зүйл бол энэ түүхийн нарийн ширийн зүйл биш, харин түүхийн гол дүр болох Ноа Бурханы үгэнд хэрхэн хандаж байсан, үүнээс хүмүүс үнэний ямар талыг ойлгох ёстой, мөн Ноагийн хийсэн алхам бүрийг харсныхаа дараа Бурханы хандлага ямар байсан, Тэр юу бодсон, Ноаг хэрхэн үнэлсэн тухай юм. Эдгээр нь бидний нөхөрлөх ёстой нарийн ширийн зүйлс юм. Ноад хандах Бурханы хандлага болон Ноагийн хийсэн зүйлийг үнэлсэн Түүний үнэлгээ нь Бурхан хүн төрөлхтнөөс, Түүнийг дагадаг хүмүүсээс, Түүний авардаг хүмүүсээс яг ямар стандарт шаарддагийг бидэнд хэлж өгөхөд хангалттай юм. Үүнд эрж хайх үнэн бий юу? Эрж хайх үнэн байгаа бол үүнийг задлан шинжилж, тунгаан бодож, нарийвчлан нөхөрлөх нь үнэ цэнтэй. Бид Ноагийн түүхийн нарийн ширийн зүйлийг ярихгүй. Өнөөдөр бидний нөхөрлөх зүйл бол Бурханд хандах Ноагийн янз бүрийн хандлагаас эрж хайх үнэн, түүнчлэн Ноаг үнэлсэн Бурханы үнэлгээнээс хүмүүсийн ойлгох ёстой Бурханы шаардлага болон санаа зорилго юм.

Ноа бол Бурханыг шүтэн мөргөж, дагадаг хүн төрөлхтний жирийн нэгэн гишүүн байсан. Бурханы үг түүн дээр ирэх үед түүний хандлага удаан хөдөлж, хойш суух, эсвэл назгайрах байгаагүй. Үүний оронд тэр Бурханы үгийг маш нухацтай сонсож, Бурханы айлдвар бүрийг асар их анхааралтай, хичээнгүйлэн сонсон, Бурханы өөрт нь тушаасан бүхнийг чин сэтгэлээсээ сонсож, тогтоохыг хичээж байсан бөгөөд өчүүхэн төдий ч хайхрамжгүй хандаж зүрхлээгүй. Бурханд болон Бурханы үгэнд хандах түүний хандлагад Бурханаас эмээдэг зүрх сэтгэл байсан бөгөөд энэ нь Бурхан түүний зүрх сэтгэлд байр суурьтай байсныг, мөн тэр Бурханд дуулгавартай байсныг харуулсан. Тэрээр Бурханы хэлсэн зүйл, Бурханы үгийн агуулга, Бурханы өөрөөр нь хийлгэхээр хүссэн зүйлийг сайтар сонссон. Тэрээр анхааралтай сонссон—дүн шинжилгээ хийгээгүй, харин хүлээн авсан. Түүний зүрх сэтгэлд татгалзал, дургүйцэл, эсвэл тэвчээргүй байдал байгаагүй; харин тэр Бурханы өөрөөс нь шаардсан үг, хэрэг явдал бүрийг зүрх сэтгэлдээ чимээгүйхэн, анхааралтай, нямбай тэмдэглэж авсан. Бурхан түүнд зааварчилгаа бүрийг өгсний дараа Ноа Бурханы өөрт нь хэлсэн, даалгасан бүхнийг сайн дураар, нарийвчлан тэмдэглэж авсан. Дараа нь тэр өөрийн ажлыг хойш тавьж, хуучин амьдралынхаа дэглэм, төлөвлөгөөг эвдэн, Бурханы хийлгэхээр даалгасан бүхнийг болон бариулахыг хүссэн бүхээгт нь шаардлагатай бүх хэрэгцээт зүйлийг бэлтгэж эхэлсэн юм. Тэрээр Бурханы ямар ч үгийг, Бурханы шаардсан нэг ч зүйлийг, Бурханы үгэнд түүнээс шаардаж байсан ямар ч нарийн ширийнийг огоорч зүрхлээгүй. Бурханы өөрөөс нь шаардсан, өөрт нь даалгасан бүхний гол санаа, нарийн ширийн зүйлийг бүгдийг нь тэр өөрийн арга барилаар тэмдэглэн аваад, дараа нь тэдгээрийг ахин дахин тунгаан бодож, эргэцүүлсэн. Дараа нь Ноа Бурханы бэлтгээрэй гэж хүссэн бүх материалыг хайхаар явсан. Бурханы түүнд өгсөн зааварчилгаа бүрийн дараа тэрээр өөрийнхөө арга барилаар, Бурханы түүнд даалгасан, зааварчилсан бүгдэд зориулсан нарийвчилсан төлөвлөгөө, зохицуулалт гаргаад, дараа нь өөрийн төлөвлөгөө, зохицуулалт болон Бурханы хүссэн зүйлийн нарийн ширийн, тодорхой шат тус бүрийг алхам алхмаар хэрэгжүүлж, гүйцэтгэсэн. Том жижиг эсэхээс, хүний нүдэнд гайхамшигтай харагдах эсэхээс үл хамааран тэр бүх үйл явцын турш Ноагийн хийсэн бүхэн нь Бурханы хий гэж өөрт нь зааварчилсан, хэлсэн, шаардсан зүйл байсан юм. Бурханы даалгаврыг хүлээн авсныхаа дараа Ноагийн илэрхийлсэн бүхнээс харахад Бурханы үгэнд хандах түүний хандлага сонсохоос цаашгүй байсан юм биш, эдгээр үгийг сонссоныхоо дараа Ноа сэтгэл санаа нь сайхан, орчин нөхцөл тааламжтай, эсвэл хэрэгжүүлэхэд цаг хугацаа нь тохиромжтой үеийг сонгосон ч юм биш гэдэг нь илэрхий юм. Харин тэр өөрийн бүх ажлыг хойш тавьж, амьдралынхаа хэвшлийг эвдэн, Бурханы тушаасан бүхээг барих ажлыг түүнээс хойших өдөр тутмын амьдрал, оршин тогтнолынхоо хамгийн том тэргүүлэх зүйл болгож, үүнийг зохих ёсоор хэрэгжүүлсэн. Бурханы даалгавар болон Бурханы үгэнд хандах түүний хандлага хөнгөмсөг, хааш яаш, эсвэл олон ааштай байгаагүй, голж татгалзсан хандлага бүр ч байгаагүй; үүний оронд тэр Бурханы үгийг анхааралтай сонсож, түүнийг тогтоох, тунгаан бодоход зүрх сэтгэлээ зориулсан. Бурханы үгэнд хандах түүний хандлага нь хүлээн авах болон дуулгавартай байх хандлага байв. Бурханы хувьд зөвхөн энэ л жинхэнэ бүтээгдсэн зүйлээс Түүний шаарддаг Түүний үгэнд хандах хандлага юм. Энэ хандлагад эсэргүүцэл, хааш яаш байдал, дур зоргоороо байдал эсвэл бодлогогүй байдал байгаагүй бөгөөд хүний хүсэл ч холилдоогүй байв; энэ нь бүрэн дүүрэн, төгс төгөлдөр бүтээгдсэн хүнд байх ёстой хандлага байсан юм.

Бурханы даалгаврыг хүлээн авсныхаа дараа Ноа Бурханы өөрт нь даалгасан бүхээгийг хэрхэн хийх талаар төлөвлөж эхэлсэн. Тэрээр бүхээг барихад шаардлагатай янз бүрийн материал, хүн хүч, багаж хэрэгслийг хайж олсон. Мэдээж үүнд маш олон зүйл орсон; энэ нь бичвэрт гардаг шиг тийм ч амар хялбар, энгийн байгаагүй. Бүх зүйлийг гараар, биеийн хүч хөдөлмөрөөр хийдэг байсан аж үйлдвэржилтийн өмнөх тэр эрин үед тийм бүхээг, тийм аварга том зүйлийг барьж, Бурханы даалгасан бүхээг барих даалгаврыг гүйцэлдүүлэх нь хэчнээн хэцүү байсныг төсөөлөхөд бэрх биш. Мэдээж хэрэг, Ноа хэрхэн төлөвлөж, бэлтгэж, загвар гаргаж, материал, багаж хэрэгсэл зэрэг янз бүрийн зүйлийг хэрхэн олсон нь энгийн хэрэг байгаагүй бөгөөд магадгүй Ноа тийм нүсэр том усан онгоцыг өмнө нь хэзээ ч харж байгаагүй байх. Энэхүү даалгаврыг хүлээн авсныхаа дараа Бурханы үгийн цаад санааг уншиж, Бурханы хэлсэн бүхнээс дүгнэхэд, энэ нь энгийн хэрэг биш, амар хялбар ажил биш гэдгийг Ноа мэдэж байв. Энэ нь энгийн юм уу амар хялбар ажил байгаагүй—үүний цаадах утга учир юу байв? Нэгдүгээрт, энэ даалгаврыг хүлээн авсны дараа Ноагийн мөрөн дээрээ хүнд ачаа ирнэ гэсэн үг. Түүнчлэн Бурхан Ноаг биечлэн дуудаж, бүхээгийг хэрхэн барихыг биечлэн зааварласнаас нь дүгнэвэл энэ нь жирийн нэг зүйл, жижиг хэрэг биш байсан. Бурханы хэлсэн бүхний нарийн ширийн зүйлээс дүгнэвэл энэ нь ямар ч жирийн хүний үүрч чадах зүйл биш байв. Бурхан Ноаг дуудаж, бүхээг барихыг түүнд даалгасан нь Ноа Бурханы зүрх сэтгэлд чухал байр суурь эзэлдэг байсныг харуулдаг. Энэ хэрэг явдлын тухайд бол, Ноа мэдээж Бурханы зарим нэг санаа зорилгыг ойлгож чадсан. Тэгснээр Ноа ирэх жилүүдэд ямархуу амьдралтай нүүр тулахаа ухаарч, тулгарах зарим бэрхшээлийг мэдэж байсан. Хэдийгээр Бурханы даалгасан зүйл асар хэцүү гэдгийг, мөн өөрт нь тулгарах бэрхшээл хэчнээн их байхыг Ноа ухаарч, ойлгосон ч татгалзах ямар ч санаагүй байж, харин ч Ехова Бурханд гүнээ талархсан. Яагаад Ноа талархсан бэ? Яагаад гэвэл, Бурхан санаандгүй байдлаар тийм чухал зүйлийг өөрт нь даалгаж, нарийн ширийн юм бүрийг биечлэн хэлж, тайлбарлаж өгсөн юм. Хамгийн чухал нь, Бурхан яагаад бүхээг барих гэж байгаа талаарх бүрэн түүхийг эхнээс нь дуустал Ноад бас ярьж өгсөн. Энэ нь Бурханы Өөрийн удирдлагын төлөвлөгөөний асуудал, Бурханы Өөрийн ажил хэрэг байсан ч Бурхан энэ асуудлын талаар өөрт нь хэлсэн тул Ноа үүний ач холбогдлыг мэдэрсэн. Товчхондоо, энэ янз бүрийн шинж тэмдгүүдээс, мөн Бурханы ярианы өнгө аяс болон Бурханы Ноад хэлж өгсөн янз бүрийн зүйлээс дүгнэхэд Бурханы өөрт нь даалгасан бүхээг барих ажлын чухлыг Ноа мэдэрч, үүнийг зүрх сэтгэлдээ ухаарч чадсан бөгөөд үүнд хөнгөмсөг хандаж зүрхлээгүй, мөн ямар ч нарийн ширийнийг орхигдуулж зүрхлээгүй юм. Тиймээс, Бурхан зааварчилгаагаа өгч дуусмагц Ноа төлөвлөгөөгөө боловсруулж, бүхээг барих бүх зохицуулалтыг хийж, хүн хүч хайж, бүх төрлийн материалыг бэлтгэж, Бурханы үгийн дагуу янз бүрийн амьтдыг бүхээгт аажмаар цуглуулах ажилдаа орсон.

Бүхээг барих бүхий л үйл явц бэрхшээлээр дүүрэн байв. Ноа ширүүн салхи, төөнөсөн нар, аадар бороо, аагим халуун, тасхийм хүйтэн болон жилээс жилд ээлжлэх дөрвөн улирлыг хэрхэн давж гарсныг түр хойш тавья. Бүхээг барих нь ямар нүсэр ажил байсан, тэрээр янз бүрийн материалыг хэрхэн бэлтгэсэн, мөн бүхээг барих явцад түүнд тулгарсан тоо томшгүй олон бэрхшээлийн талаар эхлээд ярилцъя. Эдгээр бэрхшээлд юу багтсан бэ? Хүмүүсийн төсөөллөөс эсрэгээр зарим нэг биеийн хүчний ажил үргэлж эхний оролдлогоор бүтдэггүй байсан бөгөөд Ноа олон удаагийн бүтэлгүйтлийг туулах шаардлагатай болсон. Ямар нэг зүйл хийж дууссаныхаа дараа, хэрвээ буруу харагдвал тэрээр түүнийг салгаж, салгаж дууссаныхаа дараа материал бэлтгээд, дахиад л эхнээс нь хийх хэрэгтэй болдог байв. Энэ нь хүн бүр бүх зүйлийг цахилгаан төхөөрөмжөөр хийдэг, нэгэнт тохируулчихвал тогтоосон программын дагуу ажил хийгддэг орчин үе шиг байгаагүй. Өнөөдөр ийм ажлыг хийхэд механикжсан байдаг бөгөөд машиныг асаасан л бол тэр ажлыг хийж дуусгаж. Гэвч Ноа эртний нийгмийн эрин үед амьдарч байсан бөгөөд бүх ажлыг гараар хийдэг байсан ба бүх ажлыг өөрийн хоёр гараар, нүд, оюун ухаан, өөрийн хичээл зүтгэл, хүч чадлыг ашиглан хийх ёстой байв. Мэдээж хэрэг, хамгийн гол нь хүмүүс Бурханд найдах хэрэгтэй байсан; тэд хаа сайгүй, цаг үргэлж Бурханыг эрж хайх хэрэгтэй байлаа. Бүх төрлийн бэрхшээлтэй тулгарах үйл явцад, бүхээг барихад зарцуулсан өдөр шөнүүдэд Ноа энэхүү нүсэр ажлыг гүйцэтгэх үед гарсан янз бүрийн нөхцөл байдалтай төдийгүй эргэн тойрныхоо янз бүрийн орчин, түүнчлэн бусдын тохуурхал, гүтгэлэг, хэл амаар доромжлох явдалтай нүүр тулах хэрэгтэй болсон. Хэдийгээр бид тэр үйл явдал болох үед биечлэн туулаагүй ч Ноад тулгарч, туулсан янз бүрийн бэрхшээл, түүнд тулгарсан янз бүрийн сорилтын заримыг төсөөлөх боломжтой биш гэж үү? Бүхээг барих явцад Ноагийн хамгийн түрүүнд нүүр тулах ёстой байсан зүйл нь гэр бүлийнхэн нь түүнийг ойлгохгүй, үглэж янших, гомдоллох, тэр ч байтугай гүтгэн доромжлох явдал байв. Хоёрдугаарт, эргэн тойрныхон нь—хамаатан садан, найз нөхөд болон бусад бүх төрлийн хүмүүс түүнийг гүтгэж, тохуурхаж, шүүж байсан явдал юм. Гэвч Ноад ганцхан хандлага байсан бөгөөд энэ нь Бурханы үгийг дуулгавартай дагаж, эцсийг нь хүртэл хэрэгжүүлж, үүнээсээ хэзээ ч ганхахгүй байлаа. Ноа юу гэж шийдсэн бэ? “Би амьд байгаа цагт, хөдөлж чадаж л байгаа цагт Бурханы даалгаврыг орхиж болохгүй.” Энэ бол бүхээг барих агуу үйл хэргийг хэрэгжүүлэх түүний сэдэл, түүнчлэн Бурханы тушаал өгөгдөх үеийн болон Бурханы үгийг сонссоны дараах түүний хандлага байсан юм. Бүх төрлийн саад бэрхшээл, хүнд хэцүү нөхцөл байдал, сорилттой тулгарах үедээ Ноа ухарч няцаагүй. Түүний зарим арай хэцүү инженерийн ажил байнга бүтэлгүйтэж, эд зүйлс эвдэрч гэмтэх үед ч, хэдийгээр Ноагийн зүрх сэтгэл хямарч, түгшиж байсан ч Бурханы үгийг бодох үедээ, Бурханы түүнд тушаасан үг бүрийг болон Бурхан түүнийг өргөмжилснийг бодох үедээ тэрээр ихэвчлэн маш их урам зориг авдаг байв: “Би бууж өгч болохгүй, Бурханы надад тушаасан, даалгасан зүйлийг би хаяж болохгүй; энэ бол Бурханы даалгавар, би үүнийг хүлээн авсан учраас, Бурханы айлдсанн үг болон Бурханы дуу хоолойг сонссон учраас, мөн үүнийг би Бурханаас хүлээн авсан учраас би туйлын дуулгавартай байх ёстой бөгөөд энэ нь хүний хүрэх ёстой зүйл.” Тиймээс тэр ямар ч бэрхшээлтэй тулгарсан, ямар ч тохуурхал, гүтгэлэгтэй нүүр тулсан, бие нь хэчнээн их туйлдаж, ядарсан ч Бурханы өөрт нь даалгасан зүйлийг орхиогүй бөгөөд Бурханы хэлсэн, тушаасан үг бүрийг үргэлж санасаар байв. Түүний орчин нөхцөл хэрхэн өөрчлөгдсөн ч, түүнд тулгарсан бэрхшээл хэчнээн том байсан ч эдгээрийн аль нь ч үүрд үргэлжлэхгүй, гагцхүү Бурханы үг л хэзээ ч алга болохгүй бөгөөд зөвхөн Бурханы хийхийг тушаасан зүйл л гарцаагүй биелнэ гэдэгт тэр итгэж байв. Ноад Бурханд итгэх жинхэнэ итгэл болон түүнд байх ёстой дуулгавартай байдал байсан бөгөөд тэрээр Бурханы түүнээс барихыг шаардсан бүхээгийг үргэлжлүүлэн барьсаар байв. Өдрөөс өдөрт, жилээс жилд Ноа хөгширч байсан ч түүний итгэл буураагүй бөгөөд Бурханы даалгаврыг гүйцэлдүүлэх түүний хандлага, шийдвэрт ямар ч өөрчлөлт гараагүй. Хэдийгээр бие нь ядарч туйлдах, өвдөх, зүрх сэтгэлдээ сул дорой болох үеүд байсан ч Бурханы даалгаврыг гүйцэлдүүлж, Бурханы үгэнд захирагдах түүний шийдвэр, тууштай байдал сулраагүй. Ноа бүхээг барьсан жилүүдийнхээ туршид Бурханы хэлсэн үгийг сонсож, түүнд дуулгавартай байхыг хэрэгжүүлж байсан бөгөөд бүтээгдсэн зүйл болон жирийн хүн Бурханы даалгаврыг гүйцэлдүүлэх ёстой гэх чухал үнэнийг ч бас хэрэгжүүлж байсан юм. Гаднаас нь харахад бүх үйл явц нь үнэндээ ганцхан зүйл байсан: бүхээг барих, Бурханы өөрт нь хэлсэн зүйлийг сайн, бүрэн дүүрэн гүйцэтгэх явдал байв. Гэхдээ энэ зүйлийг сайн хийж, амжилттай гүйцэлдүүлэхийн тулд юу шаардлагатай байсан бэ? Үүнд хүмүүсийн хичээл зүтгэл, уриа лоозон, тэр ч бүү хэл түр зуурын сэтгэл хөдлөлөөр өгсөн тангараг, мөн Бүтээгчийг бишрэх бишрэл гэж хүмүүсийн нэрлэдэг зүйл ч шаардлагагүй байсан. Үүнд эдгээр зүйл шаардлагагүй байсан. Ноагийн бүхээг барих явдлын өмнө хүмүүсийн бишрэл гэж нэрлэдэг зүйл, тэдний тангараг, хичээл зүтгэл, сүнслэг ертөнцдөө Бурханд итгэх тэдний итгэл, энэ бүгд огт хэрэггүй; Ноагийн Бурханд итгэх жинхэнэ итгэл болон жинхэнэ дуулгавартай байдлын өмнө хүмүүс маш өрөвдмөөр, ядуу тарчиг харагддаг бөгөөд тэдний ойлгодог цөөн хэдэн хоосон сургаал нь маш хөндий, цонхигор, үхээнц, сул дорой санагддаг—ичгүүртэй, жигшүүртэй, бузар булай гэдгийг дурдахын ч хэрэггүй.

Ноа бүхээг барихад 120 жил зарцуулсан. Энэ 120 жил нь 120 хоног, аль эсвэл 10 жил, 20 жил байгаагүй, харин өнөөгийн хэвийн хүний наслалтаас хэдэн арван жилээр урт удаан хугацаа байв. Цаг хугацааны урт, үүнийг гүйцэтгэх хүндрэл бэрхшээл, орох инженерчлэлийн цар хэмжээг харгалзан үзэхэд хэрвээ Ноа жинхэнэ итгэлгүй байсан бол, хэрвээ итгэл нь ердөө л бодол, найдварын тасархай, хичээл зүтгэл, нэг ёсны тодорхойгүй, хийсвэр итгэл төдий байсан бол бүхээг ер нь дуусах байсан гэж үү? Хэрвээ Ноагийн Бурханд дуулгавартай байдал үгээр өгсөн амлалтаас цаашгүй байсан бол, хэрвээ энэ нь зүгээр л өнөөдрийн та нарын хийж байгаатай адилхан үзгээр бичсэн тэмдэглэл байсан бол бүхээг барьж чадах байсан гэж үү? (Үгүй.) Хэрэв Бурханы даалгаврыг хүлээн авах Ноагийн дуулгавартай байдал нь хүсэл, шийдвэр, эрмэлзлээс цаашгүй байсан бол бүхээг барьж чадах байсан гэж үү? Хэрвээ Ноагийн Бурханд дуулгавартай байдал зүгээр л хаях, зарлагадах, төлөөс төлөх, эсвэл зүгээр л илүү их ажил хийх, илүү том төлөөс төлөх, онолын хувьд юм уу уриа лоозонгийн үүднээс Бурханд үнэнч байх хэлбэрдэлт төдий байсан бол бүхээг барьж чадах байсан уу? (Үгүй). Барихад дэндүү хэцүү байх байсан! Хэрэв Бурханы даалгаврыг хүлээн авах Ноагийн хандлага наймааны шинжтэй, зүгээр л ерөөгдөж, шагнуулахын төлөө байсан бол бүхээг барьж чадах байсан уу? Яавч үгүй! Хүний зүтгэл 10, 20 жил, аль эсвэл 50, 60 жил үргэлжилж болох ч тэд үхэх дөхөж, юу ч олж аваагүйгээ хараад Бурханд итгэл алдрах болно. 20, 50, аль эсвэл 80 жилийн турш тууштай байдаг энэ зүтгэл нь дуулгавартай байдал юм уу жинхэнэ итгэл болдоггүй. Энэ нь маш эмгэнэлтэй. Харин Ноад байсан жинхэнэ итгэл, жинхэнэ дуулгавартай байдал бол өнөөгийн хүмүүст дутагдаж байгаа зүйл яг мөн бөгөөд чухамдаа өнөөгийн хүмүүсийн харж чаддаггүй, жигшиж, зэвүүцэж, тэр ч бүү хэл дургүйлхдэг зүйл юм. Ноа бүхээг барьсан түүхийг ярихад үргэлж асар их хэлэлцүүлэг өрнөдөг. Хүн бүр энэ тухай ярьж чаддаг, хүн болгон хэлэх үгтэй байдаг. Гэхдээ Ноад юу байсан, ямар хэрэгжүүлэлтийн замтай байсан, Бурханы хүсдэг ямар төрлийн хандлага, Бурханы тушаалын талаарх үзэл бодол түүнд байсан, Бурханы үгийг сонсож, хэрэгжүүлэх тухайд ямархуу ёс жудагтай байсан гэдгийг хэн ч бодож үздэггүй, мөн олж мэдэх гэж хичээдэггүй. Тиймээс Би өнөөгийн хүмүүс Ноагийн түүхийг ярихад тохирохгүй гэж хэлдэг, учир нь хэн нэгэн энэ түүхийг ярих үедээ Ноаг домогт хүн, тэр ч бүү хэл цагаан сахалтай ердийн нэг өвгөнөөс цаашгүй мэт үздэг. Тэд үнэхээр тийм хүн байсан эсэх, тэр үнэндээ ямархуу байсанд оюун ухаандаа эргэлздэг ба Ноа Бурханы даалгаврыг хүлээн авсныхаа дараа яаж тэр илрэлүүдийг харуулах болсныг ойлгох гэж оролддоггүй. Өнөөдөр, Ноа бүхээг барьсан тухай түүхийг эргэн санавал энэ нь томоохон үйл явдал байсан уу, аль эсвэл жижигхэн үйл явдал байсан уу? Энэ нь ердөө л эрт цагт нэг хөгшин эр бүхээг барьсан тухай жирийн нэг домог уу? (Үгүй ээ.) Бүх хүний дотроос Ноа бол даган дуурайхад хамгийн зохистой, Бурханаас эмээж, Бурханыг дуулгавартай дагаж, Бурханы даалгаврыг гүйцэлдүүлсэн хүн байсан; тэр бол Бурханд сайшаагдсан, өнөөдөр Бурханыг дагаж байгаа хэн бүхэнд үлгэр дуурайл болохуйц нэгэн юм. Тэгвэл түүний юу нь тийм онцгой байсан юм бэ? Тэр сонсоод хүлээн авах, хүлээн аваад дуулгавартай дагах, мөн үхэн үхтлээ дуулгавартай дагах гэсэн нэг л хандлагаар Бурханы үгэнд ханддаг байсан. Бүхнээс эрхэм энэ хандлага л түүнийг Бурханы сайшаалыг хүртэхэд хүргэсэн юм. Бурханы үгийн тухайд, тэр хааш яаш хандаагүй, хэлбэрдээгүй, толгой дотроо Бурханы үгийг шинжилж, дүн шинжилгээ хийж, эсэргүүцэж, голж, дараагаар нь бодлынхоо мухар луу чулуудаагүй; харин ч чин сэтгэлээсээ сонсож, зүрх сэтгэлдээ бага багаар хүлээн авч, дараа нь тэдгээрийг мушгин гуйвуулахгүйгээр анхны санаа зорилгынх нь дагуу хэрхэн хэрэгжүүлж, гүйцэтгэж, биелүүлэх вэ хэмээн тунгаан бодсон. Бурханы үгийг тунгаан бодож байхдаа тэр өөртөө нууцхан “Эд бол Бурханы үг, зааварчилгаа, даалгавар, би хариуцлага үүрч, дуулгавартай дагах ёстой, ямар нэг нарийн ширийнийг орхигдуулж, ямар нэг байдлаар Бурханы хүслийг сөрж болохгүй, Түүний хэлсэн зүйлийн аль ч жижиг хэсгийг анзааралгүй өнгөрч бүр ч болохгүй, эс бөгөөс би хүн гэж дуудуулахад тохирохгүй, Бурханы даалгавар, өргөмжлөлийг хүртэх эрхгүй болно. Бурханы надад хэлж, итгэж даалгасан бүхнийг гүйцэлдүүлж үл чадвал энэ амьдралдаа би маш их харамсаж хоцорно; түүгээр ч зогсохгүй өөрийгөө Бурханы даалгавар, өргөмжлөлийг хүртэх эрхгүй болж, Бүтээгчийн өмнө буцаж очих нүүргүй болно” гэж хэлсэн. Ноагийн зүрх сэтгэлдээ бодож, эргэцүүлсэн бүхэн, харах өнцөг, хандлага, энэ бүхэн нь эцэстээ Бурханы үгийг хэрэгжүүлж, бодит байдал болгож, үр дүнд хүргэх, шаргуу ажлаараа дамжуулан биелүүлж, гүйцэлдүүлснээрээ Бурханы даалгаврыг талаар өнгөрүүлэхгүй байх чадахад хүргэсэн юм. Ноагийн бодсон бүхэн, зүрх сэтгэлд нь төрсөн санаа бүрээс болон түүний Бурханд хандах хандлагаас дүгнэвэл, Ноа Бурханы даалгаварт зохистой, Бурханы итгэлийг хүлээсэн, Бурханы тааллыг хүртсэн нэгэн байжээ. Бурхан хүмүүсийн үг, үйл хэрэг бүрийг ажиглаж, бодол, санааг нь ажигладаг. Бурханы нүдээр бол, Ноа ингэж бодож чадаж байна гэдэг нь Бурхан буруу сонголт хийгээгүй гэсэн үг; Ноа Бурханы даалгавар болон Бурханы итгэлийг хүлээж чадсан, Бурханы даалгаврыг гүйцэлдүүлж чадсан: Бүх хүн төрөлхтний дундах цорын ганц сонголт тэр байлаа.

Бурханы нүдээр бол бүхээг барих ийм агуу үйл хэргийг гүйцэлдүүлэх цорын ганц сонголт нь Ноа байв. Тэгвэл Ноагаас юуг олж харсан бэ? Хоёр зүйл: жинхэнэ итгэл болон жинхэнэ дуулгавартай байдал. Бурханы зүрх сэтгэлд эдгээр нь хүмүүсээс Түүний шаарддаг стандарт юм. Энгийн байгаа биз? (Тийм.) “Цорын ганц сонголт” нь маш энгийн энэ хоёр зүйлийг эзэмшдэг байсан—харин Ноагаас өөр хэнд ч эдгээр нь байгаагүй. Зарим хүн: “Яаж тийм байх юм бэ? Бид гэр бүл, ажил кареераасаа татгалзсан, ажил төрөл, ирээдүй, мэдлэг боловсролоо орхисон, хөрөнгө мөнгө, үр хүүхдээ хаясан. Бидний итгэл хэчнээн агуу болохыг, бид Бурханыг хэчнээн их хайрладгийг хар л даа! Бид яахаараа Ноагаас дор байх юм бэ? Хэрвээ Бурхан биднээс бүхээг барихыг шаардвал—за, орчин үед аж үйлдвэр өндөр хөгжсөн байна, бид мод, хангалттай олон багаж хэрэгсэл ашиглах боломжтой бус уу? Бид ч бас машин техник ашиглавал халуун наран дор ажиллаж чадна; бид ч бас үүрийн гэгээнээс үдшийн бүрий хүртэл ажиллаж чадна. Иймхэн жижиг ажлыг гүйцэлдүүлэхэд сүртэй юм юу байна? Ноа 100 жил зарцуулсан, харин бид Бурханы санааг зовоохгүйн тулд үүнээс бага хугацаанд хийнэ—бид ердөө 10 жил л зарцуулна. Та Ноаг цорын ганц сонголт байсан гэж хэлсэн, гэхдээ өнөөдөр төгс нэр дэвшигч олон байна; гэр бүл, ажил кареераа орхисон, Бурханд итгэх жинхэнэ итгэлтэй, өөрсдийгөө үнэхээр зарлагаддаг бидэн шиг хүмүүс—бүгд төгс нэр дэвшигчид. Та яаж Ноаг цорын ганц сонголт байсан гэж хэлж чадаж байна аа? Та биднийг дэндүү басамжилж байгаа юм биш үү?” гэж хэлдэг. Энэ үгэнд асуудал байна уу? (Байна.) Зарим хүн: “Ноагийн үед шинжлэх ухаан, технологи маш муу хөгжсөн байсан, түүнд цахилгаан, орчин үеийн машин техник, тэр ч байтугай хамгийн энгийн цахилгаан өрөм, хөрөө, бүр хадаас ч байгаагүй. Тэр яаж бүхээг барьж дөнгөсөн юм бэ? Өнөөдөр бидэнд энэ бүхэн байна. Энэ даалгаврыг гүйцэлдүүлэх нь бидэнд маш амархан байх биш үү? Хэрвээ Бурхан тэнгэрээс бидэнтэй ярьж, бүхээг барь гэж хэлбэл нэгийг байтугай арвыг ч төвөггүй барьж чадна. Энэ юу ч биш, ядах юмгүй. Бурхан минь, Та юу хүссэнээ бидэнд тушаа. Танд юу шаардлагатай байна, бидэнд хэл. Бид ийм олуулаа байхад бүхээг барих нь огтхон ч хэцүү биш! Бид арав, хорь, бүр зууг ч барьж чадна. Та хэдийг хүснэ, төдийг барина” гэдэг. Юм ийм энгийн гэж үү? (Үгүй.) Ноа бол цорын ганц сонголт байсан гэж Намайг хэлмэгц зарим хүн Надтай сөргөлдөхийг хүсдэг, тэд үнэмшдэггүй: “Эртний хүмүүс энд байхгүй болохоор Та тэднийг сайн гэж боддог. Өнөөгийн хүмүүс Таны хамар дор байхад тэдний тийм сайн зүйлсийг Та харж чаддаггүй. Өнөөгийн хүмүүсийн хийсэн бүх сайн зүйл, тэдний бүх сайн үйл хэргийг Та хардаггүй. Ноа ердөө ганцхан жижиг зүйл хийсэн; тэр үед аж үйлдвэр гэж байгаагүй, бүх биеийн хүчний ажил хүнд байсан болохоор Та түүний хийсэн зүйлийг дурсан санах үнэ цэнтэй гэж бодон, түүнийг үлгэр дуурайл, загвар гэж үзээд, өнөөгийн хүмүүсийн зовлон зүдүүр, Таны төлөө бидний төлдөг төлөөс болон өнөөдрийн бидний итгэлийг хардаггүй юм биш үү?” гэдэг. Энэ үнэн үү? (Үгүй.) Эрин үе, цаг хугацаанаас үл хамааран, хүмүүсийн амьдарч буй орчин ямархуу нөхцөлтэй байхаас үл шалтгаалан эдгээр материаллаг зүйл болон ерөнхий орчин бол ямар ч үнэ цэнгүй, чухал биш юм. Юу чухал вэ? Хамгийн чухал нь чи ямар эрин үед амьдарч байгаа, эсвэл ямар нэгэн технологи эзэмшсэн эсэх, мөн чи Бурханы үгээс хэр ихийг уншиж, сонссон явдал биш юм. Хамгийн чухал нь хүмүүст жинхэнэ итгэл байгаа эсэх, жинхэнэ дуулгавартай байдал байгаа эсэх юм. Энэ хоёр зүйл хамгийн чухал бөгөөд аль нь ч дутуу байж болохгүй. Хэрвээ та нарыг Ноагийн үед аваачсан бол та нараас хэн чинь энэ даалгаврыг гүйцэлдүүлж чадах байсан бэ? Та нар бүгд хамтран ажилласан ч үүнийг гүйцэлдүүлж чадахгүй байсан гэж Би зоригтой хэлж чадна. Та нар бүр талыг нь ч хийж чадахгүй байсан. Бүх хэрэгцээт зүйлийг бэлтгэж дуусаагүй байхад л та нарын олонх нь Бурханд гомдоллож, Түүнд эргэлзээд зугтах байсан. Та нарын цөөн хэд нь арай ядан тэсэж үлдэж, өөрсдийн тууштай байдал, хичээл зүтгэл, бодол санааныхаа хүчээр тэсвэрлэж чадах байсан. Гэхдээ та нар хэр удаан тэсвэрлэж чадах байсан бэ? Үргэлжлүүлэхийн тулд та нарт ямар сэдэл хэрэгтэй вэ? Жинхэнэ итгэл, жинхэнэ дуулгавартай байдалгүйгээр та нар хэдэн жил тэсэх байсан бэ? Энэ нь зан араншингаас хамаарна. Зан араншин арай сайтай, бага зэрэг мөс чанартай хүмүүс найм юм уу арван жил, хорь юм уу гучин жил, магадгүй бүр тавин жил ч тэсэж болох юм. Гэхдээ тавин жилийн дараа тэд дотроо: “Бурхан хэзээ ирэх юм бэ? Үер хэзээ буух юм бэ? Бурханы өгсөн тэмдэг хэзээ гарч ирэх юм бэ? Би бүх насаараа ганц л зүйл хийлээ. Хэрвээ үер буухгүй бол яах вэ? Би амьдралынхаа туршид маш их зовлоо, тавин жил тэсвэрлэлээ—энэ хангалттай, хэрэв би одоо бууж өгвөл Бурхан үүнийг санахгүй, эсвэл яллахгүй. Тиймээс би өөрийнхөөрөө амьдаръя. Бурхан ярьдаггүй, хариу үйлдэл үзүүлдэггүй. Би өдөржингөө хөх тэнгэр, цагаан үүл ширтээд юу ч хардаггүй. Бурхан хаана байна вэ? Нэгэн цагт аянга мэт дуугарч, ярьж байсан Нэгэн—тэр Бурхан байсан уу? Энэ хий үзэгдэл байсан юм уу? Энэ хэзээ дуусах юм бэ? Бурхан санаа тавьдаггүй. Би тусламж гуйн хэчнээн их хашхирсан ч чимээгүй байдлаас өөр юу ч сонсдоггүй, залбирах үед Тэр намайг гэгээрүүлж, залж чиглүүлдэггүй. За больё!” гэж бодно. Тэдэнд жинхэнэ итгэл байсаар байх уу? Цаг хугацаа өнгөрөхийн хэрээр тэд эргэлзэж эхлэх нь гарцаагүй. Тэд өөрчлөлт хийх талаар бодож, гарах зам хайж, Бурханы даалгаврыг хойш тавьж, түр зуурын хичээл зүтгэл, түр зуурын тангаргаа орхих болно; өөрсдийнхөө хувь заяаг хянаж, өөрсдийнхөөрөө амьдрахыг хүсэж, Бурханы даалгаврыг бодлынхоо мухар луу чулуудна. Тэгээд нэг л өдөр Бурхан биечлэн ирж, тэднийг шавдуулж, бүхээг барих ажлын явцын талаар асуухад тэд “Өө! Бурхан үнэхээр оршдог юм байна! Тэгэхээр үнэхээр Бурхан байдаг байх нь. Би барьж эхлэх ёстой!” гэж хэлнэ. Хэрвээ Бурхан ярихгүй, тэднийг яаруулахгүй бол тэд үүнийг яаралтай хэрэг гэж үзэхгүй; хүлээж болно гэж бодно. Ийм хувирамтгай бодол санаа, дурамжханаар аргацаах ийм хандлага—энэ нь жинхэнэ итгэлтэй хүмүүсийн гаргах ёстой хандлага мөн үү? (Үгүй.) Ийм хандлагатай байх нь буруу бөгөөд энэ нь тэдэнд жинхэнэ итгэл, цаашлаад жинхэнэ дуулгавартай байдал байхгүй гэсэн үг юм. Бурхан чамтай биечлэн ярих үед чиний түр зуурын хичээл зүтгэл Бурханд итгэх итгэлийг чинь илтгэх боловч Бурхан чамайг хойш тавьж, шавдуулахгүй, хянахгүй, эсвэл юу ч асуухгүй үед итгэл чинь алга болно. Цаг хугацаа өнгөрч, Бурхан чамтай ярихгүй, эсвэл чамд харагдахгүй, ажилд чинь ямар нэгэн шалгалт хийхгүй үед итгэл чинь бүрмөсөн алга болно; чи өөрийнхөөрөө амьдарч, өөрийнхөө ажил хэргийг хийхийг хүсэх бөгөөд Бурханы даалгавар бодлын чинь мухарт мартагдана; тэр үеийн хичээл зүтгэл, тангараг, шийдвэр чинь юу ч биш болно. Бурхан ийм хүнд агуу үйл хэргийг даатгаж зүрхэлнэ гэж та нар бодож байна уу? (Үгүй.) Яагаад үгүй гэж? (Тэд найдваргүй.) Яг зөв. Ганцхан үг: найдваргүй. Чамд жинхэнэ итгэл байхгүй. Чи найдваргүй. Тиймээс Бурхан чамд ямар нэг зүйл даалгахад чи тохирохгүй. Зарим хүн: “Би яагаад тохирохгүй гэж? Бурхан надад ямар ч даалгавар даалгаж өгсөн би хэрэгжүүлнэ—хэн мэдлээ, би үүнийг гүйцэлдүүлж чадах ч юм билүү!” гэдэг. Чи өдөр тутмын амьдралдаа аливаа зүйлийг хайхрамжгүй хийж болох бөгөөд үр дүн нь бага зэрэг дутуу дулимаг байсан ч хамаагүй. Гэхдээ Бурханы даалгасан зүйлс, Бурханы гүйцэлдүүлэхийг хүсдэг зүйлс хэзээ энгийн байсан юм бэ? Хэрвээ тэдгээрийг тэнэг, эсвэл мэхлэгч хүнд, хийдэг бүхэндээ хааш яаш ханддаг хүнд, даалгавар хүлээн авсныхаа дараа хаа сайгүй, хэзээ ч хамаагүй хуурмаг сэтгэлээр үйлдэх магадлалтай хүнд даалгавал энэ нь агуу үйл хэргийг хойшлуулахгүй гэж үү? Хэрвээ та нараар сонгуулбал, хэрвээ та нар хэн нэгэнд томоохон үйл хэргийг даалгах байсан бол ямар хүнд даалгах байсан бэ? Чи ямар хүн сонгох байсан бэ? (Найдвартай хүн.) Хамгийн наад зах нь энэ хүн найдвартай, ёс жудагтай байх ёстой бөгөөд цаг хугацаа ямар байхаас, эсвэл ямар их бэрхшээлтэй тулгарахаас үл хамааран тэд чиний даалгасан зүйлийг гүйцэлдүүлэхийн тулд бүх зүрх сэтгэл, эрч хүчээ зориулж, чамд тайлагнах болно. Хэрвээ хүмүүс даалгавар өгөхдөө ийм хүн сонгодог юм бол Бурханы хувьд бүр ч илүү тийм байх нь гарцаагүй! Тэгвэл үерээр дэлхийг устгах энэхүү томоохон үйл явдлын хувьд, бүхээг барихыг, мөн амьд үлдэхэд зохистой хэн нэгнийг шаардсан үйл явдлын хувьд Бурхан хэнийг сонгох байсан бэ? Нэгдүгээрт, онолын хувьд Тэр үлдэхэд тохирох, дараагийн эрин үед амьдрахад тохирох хэн нэгнийг сонгох байсан. Бодит байдал дээр, юу юунаас илүүтэйгээр энэ хүн Бурханы үгийг дуулгавартай дагаж чаддаг байх ёстой, тэр Бурханд итгэх жинхэнэ итгэлтэй байх ёстой бөгөөд Бурхан юу ч хэлсэн бай—энэ нь юутай холбоотой байх нь хамаагүй, өөрийнх нь үзэлтэй тохирч байгаа эсэх, таашаалд нийцэж байгаа эсэх өөрийнх нь хүсэлтэй зохицож байгаа эсэхээс үл хамааран—Бурханы үг гэж авч үзэх ёстой. Бурхан түүнээс юу хийхийг шаардсан ч тэр Бурханы ялгамж чанарыг хэзээ ч үгүйсгэх ёсгүй, өөрийгөө үргэлж бүтээгдсэн зүйл гэж үзэх ёстой бөгөөд Бурханы үгийг дуулгавартай дагахыг үргэлж зайлшгүй үүрэг гэж авч үзэх ёстой; ийм л хүнд Бурхан энэхүү онцгой үйл хэргийг даатгадаг. Бурханы зүрх сэтгэлд Ноа яг тийм хүн байсан. Тэрээр шинэ эрин үед үлдэхэд зохистой хүн байгаад зогсохгүй, хүнд хариуцлага үүрч чадах, Бурханы үгэнд буулт хийлгүйгээр эцсийг нь хүртэл захирагдаж чадах, Бурханы өөрт нь даалгасан зүйлийг гүйцэлдүүлэхийн тулд амиа зориулах хүн байв. Энэ нь Түүний Ноагаас олж харсан зүйл байлаа. Ноа Бурханы даалгаврыг хүлээн авсан мөчөөс эхлээд өөрт нь даалгасан даалгавар нэг бүрийг гүйцэлдүүлэх мөч хүртэл—энэ бүх хугацаанд Ноагийн итгэл болон Бурханд дуулгавартай байхх түүний хандлага туйлын шийдвэрлэх үүрэг гүйцэтгэсэн; энэ хоёр зүйлгүйгээр ажлыг гүйцэтгэх боломжгүй байсан бөгөөд энэхүү даалгавар гүйцэлдэхгүй байх байсан.

Хэрвээ Бурханы даалгаврыг хүлээн авах явцад Ноад өөрийн гэсэн санаа, төлөвлөгөө, үзэл байсан бол бүхэл бүтэн үйл хэрэг хэрхэн өөрчлөгдөх байсан бэ? Нэгдүгээрт, Бурханы түүнд хэлж өгсөн нарийн ширийн зүйл бүртэй—материалуудын техникийн үзүүлэлт болон төрөл, бүтэн бүхээгийг барих арга хэрэгсэл болон арга барил, мөн бүтэн бүхээгийн хэмжээс, хэмжээтэй—нүүр тулаад, энэ бүхнийг сонсох үедээ Ноа: “Ийм том зүйлийг барихад хэдэн жил шаардагдах бол? Энэ бүх материалыг олоход хэчнээн их хүчин чармайлт, бэрхшээл шаардагдах бол? Би туйлдах нь ээ! Ийм их ядаргаа миний насыг богиносгох нь гарцаагүй, тийм биз дээ? Намайг хэр хөгшин гэдгийг хар л даа, гэтэл Бурхан намайг амраахгүй, надаас ийм хүнд зүйл хийхийг шаардаж байна—би үүнийг тэсвэрлэж чадах уу? За, би хийе, гэхдээ надад нэг арга байна: Би зүгээр л Бурханы хэлснийг ерөнхийд нь хийнэ. Бурхан ус нэвтэрдэггүй төрлийн нарс ол гэж хэлсэн. Би тийм мод олж болох нэг газрын талаар сонссон, гэхдээ тэр нь нэлээн хол, бас нэлээн аюултай. Үүнийг хайж олоход маш их хүчин чармайлт шаардагдах тул ойр хавиас орлуулж болох төстэй төрлийг, бараг л адилхан нэгийг олвол яасан юм бэ? Энэ нь эрсдэл багатай, хүчин чармайлт бага шаардана—энэ ч бас зүгээр биз дээ?” гэж бодох байсан уу? Ноад ийм төлөвлөгөө байсан уу? Хэрвээ байсан бол энэ нь жинхэнэ дуулгавартай байдал мөн үү? (Үгүй.) Жишээлбэл: Бурхан бүхээгийг 100 метр өндөр барь гэж хэлсэн. Үүнийг сонсоод тэр: “Зуун метр гэдэг хэтэрхий өндөр байна, хэн ч тэрэн дээр гарч чадахгүй. Дээшээ авирч, дээр нь ажиллах амь насанд аюултай биш гэж үү? Тиймээс би бүхээгийг арай намхан болгоё, 50 метрээр хийе. Энэ нь аюул багатай, хүмүүс гарахад илүү хялбар байх болно. Энэ нь зүгээр биз дээ?” гэж бодох байсан уу? Ноад ийм бодол төрөх байсан уу? (Үгүй.) Тэгвэл хэрвээ түүнд ийм бодол төрсөн бол Бурхан буруу хүнээ сонгосон байх байсан гэж та нар бодож байна уу? (Тийм.) Ноагийн Бурханд итгэх жинхэнэ итгэл болон дуулгавартай байдал нь өөрийнх нь хүслийг хойш тавиулсан; хэдийгээр түүнд ийм бодол төрсөн байлаа ч тэр хэзээ ч үүний дагуу үйлдэхгүй байх байсан. Энэ тал дээр Бурхан Ноаг найдвартай гэдгийг мэдэж байв. Нэгдүгээрт, Ноа Бурханы заасан нарийн ширийн зүйлд ямар ч өөрчлөлт оруулахгүй, өөрийн гэсэн ямар ч санааг нэмэхгүй, цаашлаад өөрийн хувийн ашиг тусын тулд Бурханы заасан нарийн ширийн зүйлийн алиныг нь ч өөрчлөхгүй байх байсан; харин ч тэр Бурханы шаардсан бүхнийг үгчлэн хэрэгжүүлэх байсан бөгөөд бүхээг барих материал олох хэчнээн хэцүү байхаас үл хамааран, ажил хэчнээн хүнд, зүдэргээтэй байхаас үл хамааран тэр үүнийг зохих ёсоор гүйцэлдүүлэхийн тулд чадах бүхнээ хийж, бүх эрч хүчээ дайчлах байв. Энэ нь түүнийг найдвартай болгосон зүйл биш гэж үү? Мөн энэ нь Бурханд хандах түүний жинхэнэ дуулгавартай байдлын бодит илрэл байсан уу? (Тийм.) Энэхүү дуулгавартай байдал бүрэн төгс байсан уу? (Тийм.) Мөн энэ нь ямар ч зүйлээр бохирдоогүй, өөрийнх нь ямар ч дур хүслийг агуулаагүй, хувийн төлөвлөгөө, тэр ч бүү хэл хувийн үзэл, ашиг сонирхолтой холилдоогүй байсан; харин энэ нь цэвэр, энгийн, бүрэн төгс дуулгавартай байдал байв. Үүнд хүрэхэд амархан байсан уу? (Үгүй.) Зарим хүн санал нийлэхгүй байж магадгүй: “Үүнд тийм хэцүү зүйл юу байна? Энэ нь зүгээр л бодож сэтгэхгүй, робот шиг байж, Бурханы хэлсэн бүхнийг хийх явдал биш үү—энэ чинь амархан биш үү?” гэдэг. Үйлдэх цаг ирэхэд бэрхшээл гарч ирдэг; хүмүүсийн бодол үргэлж өөрчлөгдөж байдаг, тэдэнд үргэлж өөрсдийн гэсэн дур хүсэл байдаг тул Бурханы үг гүйцэлдэж чадах эсэхэд тэд эргэлзэх магадлалтай; Бурханы үгийг сонсох үед тэдэнд хүлээн авахад амархан байдаг ч үйлдэх цаг ирэхэд хэцүү болдог; бэрхшээл эхэлмэгц тэд сөрөг болох магадлалтай бөгөөд тэдний хувьд дуулгавартай байх нь амар биш байдаг. Тэгэхээр Ноагийн зан араншин, түүний жинхэнэ итгэл болон дуулгавартай байдал нь үнэхээр даган дуурайх үнэ цэнтэй гэдэг нь илэрхий байна. Тэгвэл Бурханы үг, тушаал, шаардлагатай тулгарах үедээ Ноа хэрхэн хариу үйлдэл үзүүлж, дуулгавартай дагасан талаар одоо та нарт тодорхой болсон уу? Энэ дуулгавартай байдал хувийн санаагаар бохирдоогүй байсан. Ноа өөрөөсөө замаасаа хазайлгүй, заль мэх хэрэглэлгүй, ухаантай царайлалгүй, өөрийгөө дээгүүр үнэлэхгүйгээр, Бурханд санал дэвшүүлж, Бурханы тушаалд өөрийн санааг нэмж болно гэж бодохгүйгээр, мөн өөрийн сайн санаа зорилгыг оруулахгүйгээр Бурханы үгэнд бүрэн төгс дуулгавартай байж, дуулгавартай дагаж, хэрэгжүүлэхийг шаардсан юм. Бүрэн төгс дуулгавартай байдалд хүрэхийг хичээх үед үүнийг л хэрэгжүүлэх ёстой биш гэж үү?

Бурхан түүнд тушаасны дараа Ноа бүхээг барихад хэр хугацаа зарцуулсан бэ? (Зуун хорин жил.) Энэ 120 жилийн хугацаанд Ноа ганцхан зүйл хийсэн: Тэр бүхээг барьж, янз бүрийн амьтдыг цуглуулсан. Хэдийгээр энэ нь олон янзын ажил биш, ганцхан зүйл байсан ч энэ ганц зүйл нь асар их хэмжээний ажлыг хамарсан. Тэгвэл үүнийг хийх зорилго юу байсан бэ? Тэр яагаад энэ бүхээгийг барьсан бэ? Үүнийг хийхийн зорилго, ач холбогдол юу байсан бэ? Энэ нь Бурхан дэлхийг үерээр устгах үед амьтны төрөл бүрээс амьд үлдэхийн тулд байв. Тиймээс, Бурхан дэлхийг устгахаас өмнө амьтны төрөл бүрийг амьд үлдээхэд бэлтгэхийн тулд Ноа хийх ёстой зүйлээ хийсэн. Бурханы хувьд энэ нь маш яаралтай хэрэг байсан уу? Бурханы ярианы өнгө аяс болон Бурханы тушаасан зүйлийн мөн чанараас Ноа Бурханы тэвчээргүй байгааг, санаа зорилго нь яаралтай байгааг сонсож чадсан уу? (Тийм.) Жишээлбэл, та нарт “Цар тахал ирж байна. Гадаад ертөнцөд тархаж эхэллээ. Та нарын хийх ёстой нэг зүйл байна, хурдхан шиг хийгээрэй: Хурдан явж хоол хүнс, амны хаалт худалдаж ав. Ингээд л болоо!” гэж хэллээ гэж бодъё. Та нар үүнээс юу сонсож байна вэ? Энэ яаралтай юу? (Яаралтай.) Тэгвэл үүнийг хэзээ хийх ёстой вэ? Та нар ирэх жил, түүний дараа жил, эсвэл хэдэн жилийн дараа болтол хүлээх ёстой юу? Үгүй—энэ бол яаралтай ажил, чухал хэрэг. Бусад бүх зүйлийг хойш тавьж, эхлээд үүнд санаа тавь. Эдгээр үгээс та нарын сонсож байгаа зүйл энэ мөн үү? (Мөн.) Тэгвэл Бурханд дуулгавартай байдаг хүмүүс юу хийх ёстой вэ? Тэд урдаа байгаа ажлыг тэр даруй хойш тавих ёстой. Өөр юу ч чухал биш. Бурхан дөнгөж сая хийхийг тушаасан зүйлдээ маш тэвчээргүй байна; Бурханы хувьд яаралтай байгаа, Бурханы санааг зовоож байгаа энэ ажлыг хийж, хэрэгжүүлэхэд тэд цаг алдах ёсгүй; тэд бусад ажлыг хийхээсээ өмнө үүнийг гүйцэлдүүлэх ёстой. Энэ бол дуулгавартай байдал гэсэн үг юм. Гэхдээ хэрвээ чи: “Цар тахал ирж байна гэж үү? Тархаж байна аа? Тархаж байгаа бол тархаж л байг—бидэнд халдаагүй байна. Хэрвээ халдвал тэр үед нь зохицуулна. Амны хаалт, хоол хүнс худалдаж авах аа? Амны хаалт үргэлж олддог. Бас зүүсэн, зүүгээгүй ялгаагүй. Одоо бидэнд хоол хүнс байсаар байтал үүнд санаа зовоод яах юм бэ? Юунд нь яарсан юм бэ? Цар тахал энд иртэл хүлээ. Одоо бидэнд хийх өөр зүйл байна” гэж бодон дүн шинжилгээ хийвэл энэ нь дуулгавартай байдал мөн үү? (Үгүй.) Энэ юу вэ? Үүнийг ерөнхийд нь тэрслүү байдал гэж нэрлэдэг. Илүү тодорхой хэлбэл, энэ нь хайхрамжгүй байдал, эсэргүүцэл, дүн шинжилгээ, хяналт шалгалт бөгөөд зүрх сэтгэлдээ басаж, энэ хэзээ ч тохиолдохгүй гэж бодон, үүнийг бодит гэдэгт итгэхгүй байгаа явдал юм. Ийм хандлагад жинхэнэ итгэл байна уу? (Үгүй.) Тэдний ерөнхий байдал ийм байдаг: Бурханы үг болон үнэний тухайд тэд үргэлж хойш суусан, хайхрамжгүй, хэнэггүй хандлагатай байдаг; зүрх сэтгэлдээ тэд үүнийг огт чухал гэж үздэггүй. Тэд: “Үнэнтэй холбоотой Таны хэлсэн зүйл болон Таны эрхэм дээд номлолыг би сонсоно—мартахгүйн тулд би эдгээрийг эргэлзээгүйгээр тэмдэглэж авна. Гэхдээ хоол хүнс, амны хаалт худалдаж авах тухай Таны хэлсэн зүйлс үнэнтэй холбоогүй тул би тэдгээрээс татгалзаж болно, зүрх сэтгэлдээ тэдгээрийг тохуурхаж болно, мөн би Танд хайхрамжгүй, үл тоомсорлосон хандлагаар хандаж болно; би чихээрээ сонсоход л хангалттай, харин зүрх сэтгэлдээ юу бодох нь Танд хамаагүй, Таны хэрэг биш” гэж боддог. Энэ нь Бурханы үгэнд хандах Ноагийн хандлага байсан уу? (Үгүй.) Тэр ийм байгаагүйг юу харуулдаг вэ? Бид энэ талаар ярих ёстой; Бурханд хандах Ноагийн хандлага тэс өөр байсныг чамд заах болно. Үүнийг батлах баримтууд ч бий.

Аж үйлдвэржилтийн өмнөх тэр эрин үед бүх зүйлийг гараар хийж, гүйцэлдүүлэх ёстой байсан бөгөөд гар ажил бүр маш хүнд хүчир, цаг их шаарддаг байв. Ноа Бурханы даалгаврыг, Бурханы тодорхойлсон бүх зүйлийг сонсох үедээ энэ хэргийн чухлыг болон нөхцөл байдлын хүнд хэцүүг мэдэрсэн. Бурхан дэлхийг устгана гэдгийг тэр мэдсэн. Тэгвэл Бурхан яагаад үүнийг хийх гэж байсан бэ? Яагаад гэвэл хүмүүс маш ёрын муу, Бурханы үгэнд итгэдэггүй, бүр Бурханы үгийг үгүйсгэдэг байсан бөгөөд Бурхан тэр хүн төрөлхтнийг жигшсэн. Бурхан тэр хүн төрөлхтнийг ганц хоёрхон өдөр жигшсэн гэж үү? Бурхан сэтгэлийн хөөрлөөр: “Өнөөдөр Би энэ хүн төрөлхтөнд дургүй байна. Би энэ хүн төрөлхтнийг устгах болно, тиймээс ажилдаа орж, Надад бүхээг барьж өг” гэж хэлсэн үү? Ийм байдаг уу? Үгүй. Бурханы үгийг сонссоныхоо дараа Ноа Бурханы юу хэлэх гэснийг ойлгосон. Бурхан тэр хүн төрөлхтнийг ганц, хоёр өдөр жигшсэн юм биш; хүн төрөлхтнийг шинээр эхлүүлэхийн тулд Тэр үүнийг устгахаар тэсэн ядаж байв. Гэхдээ энэ удаад Бурхан дахин өөр хүн төрөлхтнийг бүтээхийг хүсээгүй; үүний оронд Тэр Ноаг азтайгаар амьд үлдэж, дараагийн эрин үеийн эзэн, хүн төрөлхтний өвөг дээдэс болгохгэж байв. Бурханы санааны энэ талыг ойлгож мэдмэгцээ Ноа Бурханы яаралтай санаа зорилгыг зүрх сэтгэлийнхээ угаас мэдэрч, Бурханы яаруу байгааг ойлгож ухаарч чадсан—тиймээс Бурханыг айлдах үед Ноа анхааралтай, нухацтай, хичээнгүйлэн сонсохоос гадна зүрх сэтгэлдээ ямар нэг зүйлийг мэдэрсэн. Тэр юу мэдэрсэн бэ? Яаруу байдал буюу Бүтээгчийн яаралтай санаа зорилгыг ухамсарласны дараа жинхэнэ бүтээгдсэн зүйлийн мэдрэх ёстой тэрхүү сэтгэл хөдлөлийг мэдэрсэн. Тэгвэл Бурхан түүнд бүхээг барихыг тушаамагц Ноа зүрх сэтгэлдээ юу гэж бодсон бэ? Тэрээр: “Өнөөдрөөс эхлэн бүхээг барихаас илүү чухал зүйл байхгүй, үүн шиг чухал, яаралтай зүйл үгүй. Би Бүтээгчийн зүрх сэтгэлээс гарсан үгийг сонссон, би Түүний яаралтай санаа зорилгыг мэдэрсэн, тиймээс би хойшлуулж болохгүй; би Бурханы хэлсэн, шаардсан бүхээгийг маш яаралтай барих ёстой” гэж бодсон. Ноагийн хандлага ямар байсан бэ? Үл тоомсорлож зүрхлэхгүй хандлага. Тэгээд тэр бүхээг барих ажлыг ямар байдлаар гүйцэтгэсэн бэ? Хойшлуулалгүйгээр. Тэрээр Бурханы айлдсан, зааварласан зүйлийн деталь бүрийг огтхон ч хааш яаш хандалгүйгээр хамаг эрч хүчээрээ, маш яаралтай хэрэгжүүлж, гүйцэтгэсэн. Товчхондоо, Бүтээгчийн тушаалд хандах Ноагийн хандлага бол дуулгавартай байдал байв. Тэр үүнд хүйтэн хөндий хандаагүй бөгөөд зүрх сэтгэлдээ эсэргүүцээгүй, мөн хайхрамжгүй байгаагүй. Үүний оронд тэр деталь бүрийг цээжлэхийн сацуу Бүтээгчийн санаа зорилгыг ойлгохыг хичээнгүйлэн чармайсан. Бурханы яаралтай санаа зорилгыг ойлгож мэдмэгцээ тэр хурдаа нэмж, Бурханы өөрт нь хэлж өгсөн зүйлийг маш яаралтай гүйцэлдүүлэхээр шийдсэн. “Маш яаралтай” гэдэг нь юу гэсэн үг байсан бэ? Энэ нь өмнө нь нэг сар шаардагдах байсан ажлыг аль болох богино хугацаанд, магадгүй төлөвлөснөөс гурав юм уу тав хоногийн өмнө, огтхон ч хойш суулгүй, өчүүхэн төдий ч хойшлуулалгүйгээр хийж дуусган, харин бүтэн төслийг чадах чинээгээрээ урагшлуулна гэсэн үг байв. Мэдээж хэрэг, ажил бүрийг гүйцэтгэхдээ тэрээр гарз хохирол, алдаа дутагдлыг аль болох багасгаж, ямар ч ажлыг дахин давтаж хийхэд хүрэхгүй байхаар хийхийг бүх чадлаараа хичээх байсан; тэрээр мөн ажил, үйл явц бүрийг хуваарийн дагуу гүйцэтгэж, чанарын баталгаатай сайн хийх байсан. Энэ бол хойш суудаггүйн жинхэнэ илрэл байв. Тэгвэл түүний хойш суухгүй байж чадсаны урьдач нөхцөл юу байсан бэ? (Тэр Бурханы тушаалыг сонссон.) Тийм ээ, энэ бол үүний урьдач нөхцөл, суурь нөхцөл байсан. Тэгвэл Ноа яагаад хойш суухгүй байж чадсан бэ? Зарим хүн: “Ноад жинхэнэ дуулгавартай байдал байсан” гэж хэлдэг. Тэгвэл тийм жинхэнэ дуулгавартай байдалд хүрэх боломжийг олгосон ямар зүйл түүнд байсан бэ? (Тэр Бурханы зүрх сэтгэлийг харгалзан үздэг байсан.) Яг зөв! Зүрх сэтгэлтэй байна гэдэг нь энэ юм! Зүрх сэтгэлтэй хүмүүс Бурханы зүрх сэтгэлийг харгалзан үзэж чаддаг; зүрх сэтгэлгүй хүмүүс бол хоосон хальс, тэнэгүүд бөгөөд тэд Бурханы зүрх сэтгэлийг харгалзан үзэхийг мэддэггүй. Тэдний сэтгэлгээ нь: “Бурханд энэ нь хэчнээн яаралтай байх нь надад хамаагүй, би өөрийнхөө дураар л хийнэ—ямартай ч би зүгээр суугаагүй, эсвэл залхуураагүй байна” гэдэг. Ийм төрлийн хандлага, ийм төрлийн сөрөг байдал, огтын санаачилгагүй байдал нь—энэ нь Бурханы зүрх сэтгэлийг харгалзан үздэг хүнийх биш, мөн тэд Бурханы зүрх сэтгэлийг хэрхэн харгалзан үзэхийг ч ойлгодоггүй. Ийм тохиолдолд тэдэнд жинхэнэ итгэл байх уу? Мэдээж байхгүй. Ноа Бурханы зүрх сэтгэлийг харгалзан үзсэн, түүнд жинхэнэ итгэл байсан, тиймээс Бурханы даалгаврыг гүйцэлдүүлж чадсан. Тиймээс, зүгээр л Бурханы даалгаврыг хүлээн авч, бага зэрэг хүчин чармайлт гаргахад бэлэн байх нь хангалтгүй юм. Чи бас Бурханы санаа зорилгыг харгалзан үзэж, бүхнээ зориулж, үнэнч байх ёстой—энэ нь чамаас мөс чанар, эрүүл ухаантай байхыг шаарддаг; энэ бол хүмүүст байх ёстой зүйл бөгөөд Ноад байсан зүйл юм. Та нар хэл дээ, тэр үед тийм том бүхээг барихад, хэрвээ Ноа хойш сууж, ямар ч яаруу байдал, түгшүүр, үр бүтээмжгүй байсан бол хэдэн жил шаардагдах байсан бэ? Үүнийг 100 жилийн дотор дуусгаж чадах байсан уу? (Үгүй.) Үүнийг тасралтгүй барихад хэд хэдэн үеийнхэн шаардагдах байсан. Нэг талаар, бүхээг шиг бат бөх зүйл барихад олон жил шаардагдана; түүнчлэн, бүх амьд амьтдыг цуглуулж, асран хамгаалахад ч бас тийм хугацаа шаардагдах байв. Эдгээр амьтныг цуглуулах амархан байсан уу? (Үгүй.) Амархан байгаагүй. Тиймээс Бурханы тушаалыг сонсож, Бурханы яаралтай санаа зорилгыг ойлгож мэдсэний дараа энэ нь амар хялбар, шулуун дардан байхгүй гэдгийг Ноа мэдэрсэн. Бурханыг сэтгэл хангалуун, санаа амар байлгахын тулд, Бурханы ажлын дараагийн алхмыг саадгүй үргэлжлүүлэхийн тулд үүнийг Бурханы хүслийн дагуу хийж, Бурханы өгсөн даалгаврыг гүйцэлдүүлэх ёстойгоо тэр ухаарсан. Ноагийн зүрх сэтгэл ийм байв. Тэгвэл энэ нь ямархуу зүрх сэтгэл байсан бэ? Энэ бол Бурханы санаа зорилгыг харгалзан үздэг зүрх сэтгэл байв. Бүхээг барьсан Ноагийн зан авираас дүгнэхэд тэр гарцаагүй агуу итгэлтэй хүн байсан бөгөөд зуун жилийн турш Бурханы үгэнд огтхон ч эргэлзээгүй. Тэр юунд найдсан бэ? Тэр Бурханд итгэх итгэл болон Түүнд дуулгавартай байх байдалдаа найдсан. Ноа туйлын дуулгавартай байж чадсан. Түүний туйлын дуулгавартай байдлын нарийн зүйл нь юу вэ? Түүний харгалзан үзэх байдал. Та нарт ийм зүрх сэтгэл бий юу? (Байхгүй.) Та нар хоосон сургаал ярьж, уриа лоозон хашхирч чаддаг ч хэрэгжүүлж чаддаггүй, бэрхшээлтэй тулгарах үедээ Бурханы тушаалыг биелүүлж чаддаггүй. Ярих үедээ та нар маш тодорхой ярьдаг боловч бодитоор хэрэгжүүлэх болоход, ямар нэг бэрхшээлтэй тулгарахад сөрөг болж, бага зэрэг зовох үедээ гомдоллож эхлэн, зүгээр л бууж өгөхийг хүсдэг. Хэрэв найм, арван жилийн турш аадар бороо орохгүй бол та нар сөрөг болж, Бурханд эргэлзэх болно, хэрэв дахиад 20 жил аадар бороо орохгүй өнгөрвөл та нар үргэлжлүүлэн сөрөг байна биз дээ? Ноа бүхээг барихад 100 гаруй жилийг зарцуулахдаа хэзээ ч сөрөг болж, Бурханд эргэлзээгүй, зүгээр л бүхээгээ үргэлжлүүлэн барьсаар байсан. Ноагаас өөр хэн үүнийг хийж чадах байсан бэ? Та нарт юу дутагдаж байна вэ? (Бидэнд хэвийн хүн чанар юм уу мөс чанар байхгүй.) Яг зөв. Та нарт Ноагийн ёс жудаг байхгүй. Ноа хэчнээн олон үнэнийг ойлгодог байсан бэ? Тэр та нараас илүү олон үнэнийг ойлгодог байсан гэж та нар бодож байна уу? Та нар маш олон номлол сонссон. Бурханы бие махбодтой бололтын нууц, Бурханы ажлын гурван үе шатны бодит түүх, Бурханы удирдлагын төлөвлөгөө; эдгээр нь хүн төрөлхтөнд илэрхийлсэн хамгийн дээд, хамгийн гүн гүнзгий нууцууд бөгөөд энэ бүхнийг та нарт тодорхой ойлгуулсан байтал та нар яагаад Ноагийн хүн чанарыг эзэмшээгүй, Ноагийн хийж чадсан шиг хийж чадахгүй хэвээр байна вэ? Та нарын итгэл, хүн чанар Ноагийнхаас хамаагүй дорд юм! Та нарт жинхэнэ итгэл, эсвэл хүн чанарт байх ёстой наад захын мөс чанар, эрүүл ухаан байхгүй гэж хэлж болно. Хэдийгээр та нар олон номлол сонсож, өнгөн дээрээ үнэнийг ойлгодог мэт харагддаг ч илүү олон номлол сонссоноор, эсвэл үнэнийг ойлгосноор хүн чанар болон завхарсан зан чанар чинь шууд өөрчлөгдөж чадахгүй. Эдгээр зүйлийг ялган таних чадваргүйгээр хүмүүс өөрсдийгөө эртний гэгээнтэн хүмүүсээс нэг их дордохгүй гэж үзэж: “Бид одоо бас Бурханы даалгаврыг хүлээн авч, Бурханы Өөрийнх нь амнаас гарсан Бурханы үгийг сонсож байна. Бид бас Бурханы биднээс шаардсан зүйл бүрд нухацтай хандаж байгаа. Хүн бүр эдгээр зүйлийн талаар хамтдаа нөхөрлөж, дараа нь төлөвлөх, хуваарилах, хэрэгжүүлэх ажлыг хийдэг. Бид эртний гэгээнтэн хүмүүсээс юугаараа өөр юм бэ?” хэмээн дотроо боддог. Одоо та нарын харж байгаа ялгаа том байна уу, үгүй юу? Энэ нь асар том бөгөөд голчлон ёс жудгийн хувьд. Өнөөгийн хүмүүс маш завхарсан, аминч, жигшүүртэй! Тэд өөрсдөд нь ашиг тусгүй л бол хуруугаа ч хөдөлгөдөггүй! Сайн зүйл хийж, сайн үйл бэлдэх нь тэдний хувьд маш хүнд хэцүү байдаг! Тэд үүрэг гүйцэтгэхэд бэлэн байдаг ч хүсэл зориггүй, тэд зовоход бэлэн байдаг ч тэсвэрлэж чаддаггүй, тэд төлөөс төлөхийг хүсдэг ч хийж чаддаггүй, тэд үнэнийг хэрэгжүүлэхэд бэлэн байдаг ч биелүүлж чаддаггүй, мөн тэд Бурханыг хайрлахыг хүсдэг ч үүнийгээ амьдрал дээр хэрэгжүүлж чаддаггүй. Надад хэл дээ, ийм төрлийн хүн чанар хэчнээн их дутагдалтай байна вэ! Үүнийг нөхөхийн тулд хэчнээн их үнэнийг ойлгож, эзэмшсэн байх ёстой вэ?

Бид сая Ноа Бурханы санаа зорилгыг харгалзан үздэг талаар нөхөрлөсөн бөгөөд энэ нь түүний хүн чанарын үнэтэй хэсэг байсан. Бас өөр нэг зүйл бий—тэр нь юу вэ? Бурханы үгийг сонссоныхоо дараа Ноа нэг баримтыг мэдсэн; мөн Бурханы төлөвлөгөө юу болохыг ч бас мэдсэн. Төлөвлөгөө нь зүгээр л дурсгал болгон бүхээг барих, эсвэл зугаа цэнгэлийн парк байгуулах, эсвэл таних тэмдэг болгон ямар нэг том барилга барих байгаагүй—ийм байгаагүй. Бурханы хэлсэн зүйлээс Ноа нэг баримтыг мэдсэн: Бурхан хорон муу байсан энэ хүн төрөлхтнийг жигшиж, энэ хүн төрөлхтнийг үерийн усаар устгахаар шийдсэн байв. Харин дараагийн эрин үе рүү амьд үлдэх хүмүүс энэ бүхээгийн ачаар үерээс аврагдах байв; энэ нь тэдэнд амьд үлдэх боломжийг олгох байлаа. Тэгвэл энэ баримтын гол асуудал нь юу байсан бэ? Бурхан дэлхийг үерээр устгах бөгөөд Тэр Ноагаар бүхээг бариулан, амьд үлдээж, мөн бүх төрлийн амьд амьтдыг амьд үлдээж, харин хүн төрөлхтнийг устгахыг зорьсон явдал байв. Энэ нь том зүйл байсан уу? Энэ бол гэр бүлийн ялихгүй асуудал, эсвэл хувь хүн юм уу овог аймагт хамаарах жижиг хэрэг байгаагүй; харин том үйл ажиллагааг хамарч байв. Ямар төрлийн том үйл ажиллагаа вэ? Бурханы удирдлагын төлөвлөгөөтэй холбоотой үйл ажиллагаа. Бурхан бүх хүн төрөлхтнийг хамарсан, Түүний удирдлага, хүн төрөлхтөнд хандах Түүний хандлага болон хүн төрөлхтний хувь заяатай холбоотой том зүйл хийх гэж байв. Энэ бол Бурхан энэ үйл хэргийг өөрт нь даалгах үед Ноагийн мэдсэн гурав дахь мэдээлэл байв. Бурханы үгээс энэ тухай сонсох үед Ноагийн хандлага ямар байсан бэ? Итгэх хандлага уу, эргэлзэх хандлага уу, эсвэл огт итгэхгүй байх хандлага байсан уу? (Итгэх.) Тэр хэр зэрэг итгэсэн бэ? Түүний итгэснийг ямар баримтууд баталдаг вэ? (Бурханы үгийг сонсмогцоо тэрээр хэрэгжүүлж эхэлсэн бөгөөд Бурханы хэлснээр бүхээгийг барьсан нь Бурханы үгэнд хандах түүний хандлага итгэх хандлага байсан гэсэн үг юм.) Бурханы өөрт нь даалгасан зүйлийг хүлээн авсны дараах гүйцэтгэл, хэрэгжүүлэлтийн түвшнээс эхлээд эцсийн дүнд гүйцэлдүүлсэн зүйлийн баримт хүртэл Ноагийн харуулсан бүхнээс дүгнэхэд Ноа Бурханы айлдсан үг бүрд туйлын итгэлтэй байсан нь харагддаг. Яагаад тэр туйлын итгэлтэй байсан бэ? Яаж эргэлзээгүй юм бэ? Яагаад тэр дүн шинжилгээ хийхийг оролдоогүй, зүрх сэтгэлдээ үүнийг шинжлээгүй юм бэ? Энэ нь юутай холбоотой вэ? (Бурханд итгэх итгэлтэй.) Яг зөв, энэ бол Бурханд итгэх Ноагийн жинхэнэ итгэл байсан юм. Тиймээс Бурханы хэлсэн бүх зүйл болон Түүний үг бүрийн тухайд Ноа зүгээр л сонсоод, хүлээн авсан юм биш; харин зүрх сэтгэлийнхээ угт жинхэнэ мэдлэг, итгэлтэй байсан. Хэдийгээр Бурхан үерийн ус хэзээ ирэх, хэдэн жилийн дараа болох, эсвэл энэ үерийн цар хүрээ ямар байх, Бурхан дэлхийг устгасны дараа ямар байх зэрэг янз бүрийн нарийн ширийн зүйлийг түүнд хэлээгүй ч Бурханы хэлсэн бүхэн аль хэдийн баримт болсон гэдэгт Ноа итгэж байв. Ноа Бурханы үгэнд үлгэр, эсвэл домог, эсвэл ямар нэгэн хэлц үг, эсвэл ямар нэг бичвэр мэт хандаагүй, харин Бурхан үүнийг хийх гэж байгаа бөгөөд Бурханы гүйцэлдүүлэхээр шийдсэн зүйлийг хэн ч өөрчилж чадахгүй гэдэгт зүрх сэтгэлийнхээ угт итгэж, баттай мэдэж байлаа. Бурханы үг болон Бурханы гүйцэлдүүлэхийг хүссэн зүйлд хүмүүс ганцхан хандлагатай байж чадна, тэр нь энэ баримтыг хүлээн авч, Бурханы тушаасан зүйлд дуулгавартай байж, Бурханы хийхийг шаардсан даалгаврыг сайн гүйцэтгэх гэж Ноа мэдэрсэн—түүний хандлага ийм байв. Ноад яг ийм хандлага байсан учраас—дүн шинжилгээ хийхгүй, шинжлэхгүй, эргэлзэхгүй, харин зүрх сэтгэлийнхээ угаас итгэж, дараа нь Бурханы шаардсан зүйлийг гүйцэтгэж, Бурханы гүйцэлдүүлэхийг хүссэн зүйлд өөрийн хувь нэмрийг оруулахаар шийдсэн—чухам үүний улмаас л бүхээг барьж, бүх төрлийн амьд амьтдыг цуглуулан амьд үлдээх баримт биелсэн юм. Хэрвээ Бурхан дэлхийг үерээр устгана гэдгээ хэлэхийг сонсох үедээ Ноа эргэлзсэн бол; хэрвээ тэр үүнийг хараагүй, мөн хэзээ болохыг нь мэдэхгүй, олон тодорхойгүй зүйл байсан учраас үүнд бүрэн итгэж зүрхлээгүй бол бүхээг барих талаарх түүний бодол санаа, үнэмшил нөлөөлөлд автаж, өөрчлөгдөх байсан уу? (Тийм.) Яаж өөрчлөгдөх байсан бэ? Бүхээг барьж байхдаа тэрээр ажлыг хялбарчилж, Бурханы нарийвчилсан шаардлагыг үл ойшоож, эсвэл Бурханы хүссэнээр бүхээг дотор бүх төрлийн амьд амьтдыг цуглуулахгүй байж болох байсан; Бурхан нэг эр, нэг эм байх ёстой гэж хэлсэн, харин Ноа: “Заримынх нь хувьд зүгээр л эм байхад хангалттай. Би заримыг нь олж чадахгүй байна, тиймээс тэднийг мартъя. Дэлхийг устгах үер хэзээ болохыг хэн мэдлээ” гэж хэлж болох байв. Бүхээг барьж, бүх төрлийн амьд амьтдыг цуглуулах үйл хэрэг 120 жил шаардсан. Хэрвээ Бурханы үгэнд итгэх жинхэнэ итгэл байгаагүй бол Ноа энэ 120 жилийн турш тууштай байх байсан уу? Яавч үгүй. Гадаад ертөнцийн хөндлөнгийн оролцоо, гэр бүлийнхнийх нь янз бүрийн гомдолтой тулгарахад Бурханы үгийг баримт гэдэгт итгэдэггүй хүний хувьд бүхээг барих үйлийг гүйцэлдүүлэх нь маш хэцүү байх байсан, 120 жил шаардагдана гэвэл бүр ч боломжгүй байх байсан. Өнгөрсөн удаа Би та нараас 120 жил гэдэг урт хугацаа юу гэж асуусан. Та нар бүгд тийм гэж хэлсэн. Би та нараас та нар хэр удаан тэсэх байсан бэ гэж асуусан, сүүлдээ би 15 хоног тэсэж чадах эсэхийг чинь асуухад та нарын хэн нь ч чадна гэж хэлээгүй, тэгэхэд Миний урам хугарсан. Та нар Ноагаас хамаагүй дорд юм. Та нар түүний толгой дээрх нэг ширхэг үстэй ч дүйцэхгүй, та нарт түүний итгэлийн аравны нэг ч байхгүй. Та нар ямар өрөвдмөөр юм бэ! Нэгдүгээрт, та нарын хүн чанар, ёс жудаг дэндүү дорд юм. Хоёрдугаарт, үнэний эрэлхийлэл та нарт үндсэндээ байхгүй гэж хэлж болно. Тиймээс та нар Бурханд итгэх жинхэнэ итгэлийг бий болгох чадамжгүй, та нарт жинхэнэ дуулгавартай байдал ч байдаггүй. Тэгвэл та нар яаж өдийг хүртэл тэсэж чадсан юм бэ—Намайг нөхөрлөж байхад та нар яагаад тэнд суугаад сонссоор байдаг юм бэ? Та нарт хоёр тал бий. Нэг талаар, та нарын ихэнх нь сайн байхыг хүссээр байна; та нар муу хүн байхыг хүсдэггүй. Та нар сайн замаар явахыг хүсдэг. Та нарт иймхэн шийдвэр бий, иймхэн сайн хүсэл эрмэлзэл бий. Үүний зэрэгцээ та нарын ихэнх нь үхлээс айдаг. Та нар үхлээс хэр зэрэг айдаг вэ? Гадаад ертөнцөд бага зэрэг гай зовлонгийн шинж тэмдэг илрэх үед үүргээ гүйцэтгэхэд онцгой хүчин чармайлт гаргадаг хүмүүс та нарын дунд бий; байдал намжих үед тэд тав тухдаа ташуурч, үүрэгтээ хамаагүй бага хүчин чармайлт гаргадаг; тэд үргэлж махан биедээ анхаарч байдаг. Ноагийн жинхэнэ итгэлтэй харьцуулахад та нарын харуулж буй зүйлд жинхэнэ итгэл байна уу? (Байхгүй.) Би ч бас тэгж бодож байна. Бага зэрэг итгэл байлаа ч гэсэн тэр нь өрөвдмөөр өчүүхэн бөгөөд шалгалтуудын сорилтыг тэсвэрлэж чадахгүй.

Би хэзээ ч ямар нэгэн ажлын зохицуулалт гаргаж байгаагүй, гэхдээ тэдгээрийн өмнөх үг нь иймэрхүү байдгийг Би олонтаа сонсож байсан: “Яг одоо янз бүрийн улс орнууд ноцтой эмх замбараагүй байдалд орж, ертөнцийн чиг хандлага улам бүр хорон муу болж байна, иймээс Бурхан хүн төрөлхтнийг шийтгэнэ; бид тийм, тийм зүйл хийснээр үүргээ стандартад нийцүүлэн гүйцэтгэж, Бурханд үнэнч байдлаа өргөх ёстой.” “Сүүлийн үед тахал улам бүр газар авч, орчин нөхцөл улам бүр доройтож, гамшиг улам бүр ноцтой болж, хүмүүс өвчин эмгэг, үхэлтэй нүүр тулж байна, бид Бурханд итгэж, Бурханы өмнө илүү их залбирч байж л тахлаас зайлсхийж чадна, учир нь гагцхүү Бурхан л бидний хоргодох газар юм. Өнөө үед, ийм нөхцөл байдал, ийм орчинтой тулгараад бид тийм, тийм зүйл хийж сайн үйл бэлдэх ёстой, тийм, тийм зүйл хийж өөрсдийгөө үнэнээр зэвсэглэх ёстой—энэ бол зайлшгүй чухал.” “Энэ жилийн хортон шавжийн нүүдэл онцгой ноцтой байсан, хүн төрөлхтөн өлсгөлөнтэй нүүр тулж, удахгүй дээрэм тонуул, нийгмийн тогтворгүй байдалтай тулгарах тул Бурханд итгэдэг хүмүүс Бурханы өмнө байнга ирж залбиран, Бурханы хамгаалалтыг гуйх ёстой, чуулганы хэвийн амьдрал болон хэвийн сүнслэг амьдралыг хадгалах ёстой” гэх мэт. Тэгээд өмнөх үгийг хэлмэгц тодорхой зохицуулалтууд эхэлдэг. Эдгээр өмнөх үг нь хүмүүсийн итгэлд цаг үргэлж цаг үеэ олсон, шийдвэрлэх үүрэг гүйцэтгэсээр ирсэн. Тэгвэл, хэрвээ эдгээр өмнөх үг, мэдэгдлийг хийгээгүй бол ажлын зохицуулалт хэрэгжихгүй байх байсан гэж үү хэмээн Би гайхдаг. Эдгээр өмнөх үггүйгээр ажлын зохицуулалт нь ажлын зохицуулалт биш байх байсан гэж үү? Тэдгээрийг гаргах шалтгаан байхгүй байх байсан гэж үү? Эдгээр асуултын хариулт гарцаагүй “үгүй” юм. Одоо Миний мэдэхийг хүсэж байгаа зүйл бол, хүмүүс ямар зорилгоор Бурханд итгэдэг вэ? Тэдний Бурханд итгэх итгэлийн ач холбогдол яг юу вэ? Бурханы гүйцэлдүүлэхийг хүсэж буй баримтуудыг тэд ойлгодог уу, үгүй юу? Хүмүүс Бурханы үгэнд хэрхэн хандах ёстой вэ? Бүтээгчийн шаардсан бүхэнд тэд хэрхэн хандах ёстой вэ? Эдгээр асуулт нь тунгаан бодох тийм чухал уу? Хэрвээ хүмүүсийг Ноагийн стандартаар хэмжвэл нэг нь ч “бүтээгдсэн зүйл” гэж нэрлүүлэх эрхгүй гэж Би үздэг. Тэд Бурханы өмнө очих эрхгүй байх байсан. Хэрвээ өнөөгийн хүмүүсийн итгэл болон дуулгавартай байдлыг Ноад хандах Бурханы хандлага, Ноаг сонгосон Бурханы стандартаар хэмжвэл Бурхан тэдэнд сэтгэл хангалуун байж чадах уу? (Үгүй.) Тэд маш хол дутна! Хүмүүс Бурханд итгэж, шүтдэг гэж үргэлж хэлдэг боловч энэ итгэл, шүтлэг тэдний хувьд хэрхэн илэрдэг вэ? Үнэндээ энэ нь Бурханаас хараат байдал, Түүнээс шаардах шаардлага, түүнчлэн Түүний эсрэг тэдний жинхэнэ тэрслүү байдал, тэр ч бүү хэл бие махбодтой болсон Бурханыг үл тоомсорлох байдлаар илэрдэг. Энэ бүхнийг хүн төрөлхтөн үнэнийг үл хүндэтгэж, зарчмыг ил тод зөрчиж байгаа хэрэг гэж үзэж болох уу? Үнэндээ тийм л байдаг—энэ бол үүний мөн чанар юм. Ажлын зохицуулалтад эдгээр үг багтах бүрд хүмүүсийн “итгэл” нэмэгддэг; ажлын зохицуулалт гарах бүрд, хүмүүс ажлын зохицуулалтын шаардлага, ач холбогдлыг ухаарч, тэдгээрийг хэрэгжүүлж чадах үедээ дуулгавартай байдлынх нь түвшин нэмэгдсэн, одоо өөрсдөд нь дуулгавартай байдал байгаа гэж итгэдэг—гэвч үнэн хэрэгтээ тэдэнд итгэл болон жинхэнэ дуулгавартай байдал үнэхээр байдаг уу? Тэгвэл Ноагийн стандартаар хэмжихэд энэхүү итгэл, дуулгавартай байдал гэгч нь яг юу вэ? Үнэндээ бол нэг төрлийн наймаа юм. Үүнийг яаж итгэл болон жинхэнэ дуулгавартай байдал гэж үзэх боломжтой вэ? Хүмүүсийн энэхүү жинхэнэ итгэл гэгч нь юу вэ? “Эцсийн өдрүүд ирлээ—Бурхан удахгүй хөдөлнө гэж найдаж байна! Бурхан дэлхийг устгах үед би энд байж, аз таарч амьд үлдэн, сүйрлийн гай гамшигт өртөхгүй байх нь ямар их ерөөл вэ. Бурхан маш сайн, Тэр хүмүүст маш их хайртай, Бурхан маш агуу! Тэр хүнийг маш их өргөмжилсөн, Бурхан үнэхээр Бурхан мөн, гагцхүү Бурхан л ийм зүйл хийж чадна.” Тэгвэл тэдний жинхэнэ дуулгавартай байдал гэгч нь юу вэ? “Бурханы хэлсэн бүхэн зөв. Түүний шаардсан бүхнийг хий; тэгэхгүй бол чи гамшигт унаж, чиний хувьд бүх зүйл дуусаж, хэн ч чамайг аварч чадахгүй.” Тэдний итгэл нь жинхэнэ итгэл биш, дуулгавартай байдал нь ч бас жинхэнэ дуулгавартай байдал биш—эдгээр нь худал хуурмагаас өөр юу ч биш юм.

Өнөөдөр дэлхийн бараг бүх хүн Ноагийн бүхээг барьсныг мэддэг, тийм биз? Гэхдээ хэдэн хүн жинхэнэ түүхийг нь мэддэг вэ? Хэдэн хүн Ноагийн жинхэнэ итгэл болон дуулгавартай байдлыг ойлгодог вэ? Мөн Ноаг үнэлсэн Бурханы үнэлгээ ямар байсныг хэн мэдэж, хэн тоодог вэ? Үүнд хэн ч анхаарал хандуулдаггүй. Энэ юуг харуулж байна вэ? Хүмүүс үнэнийг эрэлхийлдэггүй, эерэг зүйлийг хайрладаггүй гэдгийг харуулж байна. Өнгөрсөн удаа Намайг энэ хоёр хүний түүхийг нөхөрлөсний дараа хэн нэгэн Библийг эргэн сөхөж эдгээр түүхийг нарийн дэлгэрэнгүй уншсан уу? Ноа, Абрахам, Иов нарын түүхийг сонсоод та нарын сэтгэл хөдөлсөн үү? (Тийм.) Та нар энэ гурван хүнд атаархдаг уу? (Тийм.) Та нар тэдэн шиг байхыг хүсэж байна уу? (Тийм.) Тэгвэл тэдний түүх болон зан авирынх нь мөн чанар, Бурханд хандах хандлага, тэдний итгэл болон дуулгавартай байдлын талаар та нар нарийн дэлгэрэнгүй нөхөрлөл хийсэн үү? Ийм төрлийн хүмүүс шиг байхыг хүсдэг хүмүүс хаанаас эхлэх ёстой вэ? Би Иовын түүхийг анх маш эрт уншсан бөгөөд Ноа, Абрахам нарын түүхийн талаар ч бас тодорхой ойлголттой байсан. Энэ гурван хүний харуулсан зүйл, Бурхан тэдэнд юу хэлж, юу хийсэн, мөн тэдний янз бүрийн хандлагын талаар уншиж, зүрх сэтгэлдээ бодох бүрд нулимс гарах шахдаг—сэтгэл минь хөдөлдөг. Тэгвэл тэдгээрийг унших үед та нарын сэтгэлийг юу хөдөлгөсөн бэ? (Бурханы нөхөрлөлийг сонсоод Иов шалгалтаа туулж байхдаа Бурхан өөрийнх нь төлөө шаналж байна гэж бодож, Бурханыг шаналаасай гэж хүсээгүй тул өөрийн төрсөн өдрийг хараасан гэдгийг би эцэст нь мэдэж авсан. Үүнийг унших бүрдээ би Иов Бурханы санаа зорилгыг үнэхээр харгалзан үзсэн гэдгийг мэдэрч, сэтгэл минь маш их хөдөлсөн.) Өөр юу байна? (Ноа бүхээг барихдаа тийм их бэрхшээл туулсан хэрнээ Бурханы санаа зорилгыг харгалзан үзэж чадсан. Абрахам 100 настайдаа хүүхэдтэй болж, баяр хөөрөөр бялхаж байсан ч Бурхан хүүхдээ өргөхийг түүнээс хүсэх үед тэр дуулгавартай байж, дуулгавартай дагаж чадсан, харин бид тэгж чадахгүй. Бидэнд Ноа, Абрахам нарынх шиг хүн чанар, мөс чанар, эрүүл ухаан байхгүй. Тэдний түүхийг унших үедээ би гүнээ биширдэг, тэд бол бидний даган дуурайхүлгэр дуурайл.) (Та өнгөрсөн удаа нөхөрлөхдөө Ноа бүхээг барихдаа 120 жилийн турш тууштай байж чадсан, Бурханы тушаасан зүйлийг төгс гүйцэлдүүлж, Бурханы хүлээлтийг хөсөрдүүлээгүй гэж дурдсан. Үүнийг үүрэгтээ хандах миний хандлагатай харьцуулж үзвэл надад ямар ч тууштай байдал байхгүй гэдгийг би харж байна. Энэ нь намайг гэмшихэд хүргэж, бас сэтгэлийг минь хөдөлгөжбайна.) Та нарын бүгдийнх нь сэтгэл хөдөлсөн биз дээ? (Тийм.) Бид энэ сэдвээр түр зуур нөхөрлөхгүй; Ноа, Абрахам нарын түүхийг дуусгасныхаа дараа энэ бүхний талаар ярилцах болно. Аль хэсэг нь Миний сэтгэлийг хөдөлгөснийг Би та нарт хэлнэ, тэр нь та нарын сэтгэлийг хөдөлгөсөн хэсэгтэй адилхан эсэхийг харцгаая.

Бид сая Бурханд итгэх Ноагийн жинхэнэ итгэлийн талаар нөхөрлөсөн. Тэр бүхээг барьсан гэх нотлогдсон баримт нь түүний жинхэнэ итгэлийг харуулахад хангалттай юм. Ноагийн жинхэнэ итгэл нь түүний үйлдэл бүрээр, түүний бодол санаа бүрээр, мөн Бурханы тушаасан зүйлд хандсан үйлдэлдээ баримталдаг түүний хандлагаар харагддаг. Энэ нь Бурханд итгэх Ноагийн жинхэнэ итгэл—огтын эргэлзээгүй, хольцгүй итгэлийг харуулахад хангалттай юм. Бурханы өөрөөр нь хийлгэхээр шаардсан зүйл өөрийнх нь үзэлтэй нийцэж байсан эсэхээс үл хамааран, амьдралдаа хийхээр төлөвлөж байсан зүйл нь мөн байсан эсэхээс үл хамааран, мөн амьдрал дахь зүйлстэй нь хэрхэн зөрчилдөж байснаас үл хамааран, тэр байтугай энэ даалгавар хэчнээн хэцүү байсан ч түүнд ганцхан хандлага байсан: хүлээн авч, дуулгавартай дагаж, хэрэгжүүлэх. Эцэст нь Ноагийн барьсан бүхээг амьд амьтдын зүйл бүрийг, түүнчлэн Ноагийн өөрийнх нь гэр бүлийг аварсан гэдгийг баримтууд харуулдаг. Бурхан үер буулгаж, хүн төрөлхтнийг устгаж эхлэх үед бүхээг Ноагийн гэр бүл болон төрөл бүрийн амьд амьтдыг тээвэрлэн, усан дээр хөвж байв. Бурхан дөчин өдрийн турш агуу үер буулгаж дэлхийг устгасан бөгөөд зөвхөн Ноагийн найман хүнтэй гэр бүл болон бүхээгт орсон төрөл бүрийн амьд амьтад л амьд үлдэж, бусад бүх хүн, амьд зүйл устгагдсан юм. Эдгээр баримтаас юу харагдаж байна вэ? Ноад Бурханд итгэх жинхэнэ итгэл болон жинхэнэ дуулгавартай байдал байсан учраас—Ноа Бурхантай жинхэнэ ёсоор хамтран ажилласнаар—Бурханы хийхийг хүссэн зүйл биелсэн; энэ нь бодит байдал болсон юм. Бурхан Ноагийн энэ зүйлийг таашаан үзсэн бөгөөд Ноа Бурханы урмыг хугалаагүй; тэр Бурханы өөрт нь өгсөн чухал даалгаврыг биелүүлж, Бурханы даалгасан бүхнийг гүйцэлдүүлсэн. Ноа Бурханы даалгаврыг гүйцэлдүүлж чадсан нь нэг талаар Бурханы тушаалын улмаас байсан бөгөөд үүний зэрэгцээ Бурханд хандах Ноагийн жинхэнэ итгэл, туйлын дуулгавартай байдлаас ихээхэн шалтгаалсан юм. Ноад энэ хоёр хамгийн үнэтэй зүйл байсан учраас л тэр Бурханд хайрлагдсан; Ноад жинхэнэ итгэл, туйлын дуулгавартай байдал байсан учраас л Бурхан түүнийг үлдэх ёстой хүн, амьд үлдэх зохистой хүн гэж үзсэн. Ноагаас бусад бүх хүн Бурханы жигшдэг бай байсан бөгөөд энэ нь тэд бүгд Бурханы бүтээл дунд амьдрах эрхгүй байсан гэсэн үг юм. Ноа бүхээг барьснаас бид юуг харах ёстой вэ? Нэг талаар бид Ноагийн эрхэм ёс жудгийг харсан; Ноад мөс чанар, эрүүл ухаан байсан. Нөгөө талаар бид Бурханд итгэх Ноагийн жинхэнэ итгэл болон жинхэнэ дуулгавартай байдлыг харсан. Энэ бүхэн нь даган дуурайхад үнэ цэнтэй юм. Бурханы даалгаварт хандах Ноагийн итгэл, дуулгавартай байдлын улмаас л Ноа Бурханы нүдэнд хайрлагдсан, Бурханы хайрладаг бүтээгдсэн зүйл болсон—энэ нь аз завшаантай, ерөөлтэй хэрэг байв. Ийм хүмүүс л Бурханы царайны гэрэлд амьдрахад тохирно; Бурханы нүдээр бол тэд л амьдрахад тохирно. Амьдрахад тохирох хүмүүс: энэ нь юу гэсэн үг вэ? Энэ нь Бурханы хүн төрөлхтөнд хайрласан эдэлж болох бүхнийг эдлэхэд зохистой, Бурханы царайны гэрэлд амьдрахад зохистой, Бурханы ерөөл, амлалтыг хүртэхэд зохистой хүмүүсийг хэлдэг; ийм хүмүүс Бурханд хайрлагддаг, тэд бол жинхэнэ бүтээгдсэн хүмүүс бөгөөд Бурханы олж авахыг хүсдэг хүмүүс юм.

II. Бурханы үгэнд хандах Абрахамын хандлага

Одоо хойч үеийнхний даган дуурайхад зохистой Абрахамд байсан зүйлсийг харцгаая. Абрахамын Бурханы өмнөх гол үйл хэрэг нь хойч үеийнхний маш сайн мэддэг, сайн танил болсон зүйл буюу Исаакийг өргөсөн явдал байлаа. Энэ хэрэг явдалд Абрахамын харуулсан бүх тал—зан араншин, итгэл, эсвэл дуулгавартай байдлын алийг ч бай—хойч үеийнхэн даган дуурайхад зохистой юм. Тэгвэл даган дуурайхад зохистой түүний харуулсан тодорхой илрэлүүд нь яг юу байсан бэ? Мэдээж, түүний харуулсан эдгээр янз бүрийн зүйл нь хоосон байгаагүй, хийсвэр бүр ч байгаагүй бөгөөд мэдээж хэн нэгний зохиосон зүйл биш байсан, энэ бүх зүйлд нотлох баримт бий. Бурхан Абрахамд нэг хүү хайрласан; Бурхан энэ тухай Абрахамд биечлэн хэлсэн бөгөөд Абрахамыг 100 настай байхад түүнд Исаак хэмээх хүү төрсөн. Энэ хүүхдийн гарал үүсэл нь жирийн биш, тэр бусадтай адилгүй байсан нь тодорхой бөгөөд түүнийг Бурхан биечлэн хайрласан юм. Хүүхдийг Бурхан биечлэн хайрласан үед Бурхан түүн дээр гарцаагүй ямар нэгэн агуу зүйл хийнэ, Бурхан түүнд ямар нэгэн агуу зүйл даалгана, Бурхан түүн дээр ер бусын үйл хэрэг бүтээнэ, Тэр хүүхдийг онцгой нэгэн болгоно гэх мэтээр хүмүүсийн боддог эдгээр зүйл нь Абрахам болон бусад хүмүүсийн өндөр найдлага тавьж байсан зүйлс байв. Гэвч хэрэг явдал өөрөөр эргэж, хэний ч санаанд оромгүй зүйл Абрахамд тохиолдов. Бурхан Абрахамд Исаакийг хайрласан бөгөөд өргөл өргөх цаг болоход Бурхан Абрахамд: “Чи өнөөдөр юу ч өргөх хэрэггүй, зөвхөн Исаакийг л өргө—тэр нь хангалттай” гэж хэлсэн. Энэ нь ямар утгатай байсан бэ? Бурхан Абрахамд нэг хүү өгсөн бөгөөд энэ хүүг дөнгөж өсөж том болж байхад нь Бурхан түүнийг буцааж авахыг хүссэн. Бусад хүмүүсийн энэ талаарх үзэл бодол нь: “Исаакийг өгсөн Нэгэн нь Та байсан. Би үүнд итгэхгүй байтал чи энэ хүүхдийг өгнө гэж зүтгэсэн. Одоо Та түүнийг тахил болгон өргөхийг шаардаж байна. Энэ чинь Та түүнийг буцааж авч байгаа хэрэг биш үү? Та хүмүүст өгсөн зүйлээ яаж буцааж авч чадаж байна аа? Хэрвээ Та түүнийг авахыг хүсэж байгаа бол ав л даа. Та зүгээр л чимээгүйхэн буцаагаад авчихаж болно шүү дээ. Надад ийм шаналал, зовлон авчрах хэрэггүй. Та яаж намайг өөрийн гараар түүнийг тахил болгож өргө гэж шаардаж чадаж байна аа?” гэх байсан. Энэ нь маш хэцүү шаардлага байсан уу? Энэ нь туйлын хэцүү байсан. Энэ шаардлагыг сонсоод зарим хүн: “Энэ үнэхээр Бурхан гэж үү? Ингэж үйлдэх нь дэндүү үндэслэлгүй юм! Исаакийг өгсөн нь Та байсан, харин одоо Та түүнийг буцааж нэхэж байна. Та үнэхээр үргэлж зөв байдаг гэж үү? Чиний хийдэг бүхэн үргэлж зөв байдаг уу? Тийм байх албагүй. Хүмүүсийн амь нас Таны гарт байдаг. Та надад хүү өгнө гэж хэлээд, яг тэгсэн; Танд тийм эрх мэдэл бий, яг л түүнийг буцааж авах эрх мэдэл Танд байдгийн адилаар—гэхдээ чиний буцааж авч байгаа арга барил болон энэ хэрэг явдал бага зэрэг зөвтгөх аргагүй биш гэж үү? Та энэ хүүхдийг өгсөн юм чинь түүний өсөж том болж, агуу зүйл хийж, Таны ерөөлийг харахыг зөвшөөрөх ёстой. Та яаж түүнийг үхүүлэхийг шаардаж чадаж байна аа? Түүнийг үхүүлэхийг тушаахын оронд надад өгөөгүй нь дээр байсан юм! Тэгвэл Та яагаад түүнийг надад өгсөн юм бэ? Та надад Исаакийг өгчихөөд, одоо намайг түүнийг өргө гэж хэлж байна—энэ чинь Та надад илүү их шаналал учруулж байгаа бус уу? Намайг хүнд байдалд оруулж байгаа хэрэг биш үү? Тэгвэл анхнаасаа Та надад энэ хүүг өгсний утга учир юу байсан юм бэ?” гэж хэлэх байсан. Тэд хэчнээн хичээсэн ч энэ шаардлагын цаадах логикийг ойлгож чаддаггүй; яаж ч тайлбарласан энэ нь тэдэнд үндэслэлгүй сонсогддог бөгөөд хэн ч үүнийг ойлгох чадваргүй байдаг. Гэвч Бурхан Абрахамд үүний цаадах учир шалтгааныг хэлсэн үү? Тэр түүнд үүний шалтгаан, Түүний санаа зорилго юу байсныг хэлсэн үү? Тэгсэн үү? Үгүй. Бурхан зөвхөн “Маргаашийн тахилын үеэр Исаакийг өргө” гэж хэлсэн, өөр юу ч хэлээгүй. Бурхан тайлбар өгсөн үү? (Үгүй.) Тэгвэл эдгээр үгийн уг чанар юу байсан бэ? Бурханы ялгамж чанарын үүднээс үзвэл эдгээр үг нь хэрэгжүүлэх ёстой, дуулгавартай дагаж, дуулгавартай байх ёстой тушаал байв. Гэвч Бурханы хэлсэн зүйл болон хэрэг явдлынх нь үүднээс үзвэл, хүмүүст хийх ёстой зүйлээ хийх нь хэцүү байх биш үү? Хийх ёстой зүйл нь үндэслэлтэй байж, хүний сэтгэл болон хүн төрөлхтний нийтлэг мэдрэмжид нийцэх ёстой гэж хүмүүс боддог—гэвч энэ бүхний аль нэг нь Бурханы хэлсэн зүйлд хамаатай байсан уу? (Үгүй.) Тэгвэл Бурхан хүмүүст ойлгуулахын тулд тайлбар өгч, Өөрийн бодол, Өөрийн утга санааг илэрхийлж, эсвэл үгийнхээ цаад санаанд юу хэлэх гэснээ бага ч гэсэн илчлэх ёстой байсан уу? Бурхан үүний аль нэгийг хийсэн үү? Тэр тэгээгүй, тэгэхээр ч төлөвлөөгүй. Эдгээр үгэнд Бүтээгчийн шаардсан зүйл, Түүний тушаасан зүйл болон хүнээс хүлээсэн зүйл агуулагдаж байв. Энэхүү маш энгийн үгсийг, энэхүү үндэслэлгүй үгсийг—хүмүүсийн мэдрэмжийг харгалзан үзээгүй энэ тушаал, шаардлагыг—бусад хүмүүс, энэ дүр зургийг харсан ямар ч хүн ердөө л хэцүү, бэрх, үндэслэлгүй гэж бодох байсан. Гэвч үүнд бодитоор оролцсон Абрахамын хувьд үүнийг сонссоны дараах түүний анхны мэдрэмж нь зүрх шимшрэм шаналал байв! Тэр Бурханы хайрласан энэ хүүхдийг хүлээн авч, түүнийг өсгөх гэж тэр олон жилийг зарцуулан, тэр олон жилийн турш гэр бүлийн баяр баясгаланг эдэлсэн боловч Бурханы ганцхан өгүүлбэр, ганцхан тушаалаар энэ аз жаргал, энэ амьд хүн үгүй болж, авагдан одох байлаа. Абрахамд тулгарсан зүйл нь зөвхөн гэр бүлийн энэ баяр баясгаланг алдах явдал бус, харин энэ хүүхдийг алдсаны дараа мөнхөд ганцаардах, үгүйлэн санах шаналал байв. Настай хүний хувьд энэ нь тэвчихийн аргагүй зүйл байлаа. Ийм үгийг сонсоод ямар ч жирийн хүн нулимс асгаруулан уйлах байсан, тийм биз дээ? Түүнчлэн тэд зүрх сэтгэлдээ Бурханыг харааж, Бурханд гомдоллож, Бурханыг буруугаар ойлгож, Бурхантай маргалдахыг оролдох байсан; тэд хийж чадах бүхнээ, өөрсдийн бүх чадварыг, мөн өөрсдийн бүх тэрслүү, бүдүүлэг, ухаангүй байдлыг харуулах байв. Гэтэл Абрахам адилхан шаналж байсан хэдий ч тэр тэгээгүй. Ямар ч хэвийн хүний адилаар тэр уг шаналлыг даруй мэдэрч, зүрх нь зүсэгдэх мэт мэдрэмжийг тэр даруй туулж, хүүгээ алдахын ганцаардлыг тэр даруй мэдэрсэн. Бурханы эдгээр үг хүний мэдрэмжийг харгалзан үзээгүй, хүмүүст төсөөлөхийн аргагүй, хүмүүсийн үзэлтэй нийцэхгүй байсан бөгөөд хүний мэдрэмжийн үүднээс хэлэгдээгүй; тэдгээр нь хүний бэрхшээл юм уу хүний сэтгэлийн хэрэгцээг хайхраагүй бөгөөд мэдээж хүний шаналлыг огтхон ч хайхраагүй. Бурхан эдгээр үгийг Абрахам руу хүйтнээр чулуудсан—эдгээр үг түүнд хэчнээн шаналгаатай байсныг Бурхан тоосон гэж үү? Гаднаас нь харахад Бурхан хайхрамжгүй, санаа тавьдаггүй мэт санагдсан; түүний сонссон ганц зүйлнь Бурханы тушаал, Түүний шаардлага байв. Ямар ч хүний хувьд энэ шаардлага нь хүний соёл, тогтсон хэм хэмжээ, мэдрэмж, тэр ч байтугай хүний ёс суртахуун, ёс зүйтэй нийцэхгүй мэт санагдах байсан; энэ нь ёс суртахуун, ёс зүйн хязгаарыг давж, хүний нийгмийн хэм хэмжээ болон хүмүүстэй харилцах дүрэм журам, түүнчлэн хүний мэдрэмжийн эсрэг байсан. Тэр бүү хэл зарим хүн: “Эдгээр үг нь үндэслэлгүй, ёс суртахуунгүйгээс гадна—түүгээр ч барахгүй, зүгээр л ямар ч шалтгаангүйгээр төвөг удаж байна! Эдгээр үгийг Бурхан яаж айлдаж чадаж байна аа? Бурханы үг үндэслэлтэй, шударга байх ёстой бөгөөд хүнийг бүрэн үнэмшүүлэх ёстой; тэдгээр нь ямар ч шалтгаангүйгээр төвөг удах ёсгүй бөгөөд ёс зүйгүй, ёс суртахуунгүй, эсвэл логикгүй байх ёсгүй. Эдгээр үгийг үнэхээр Бүтээгч айлдсан гэж үү? Бүтээгч ийм зүйл хэлж чадна гэж үү? Бүтээгч Өөрийн бүтээсэн хүмүүст ингэж хандаж чадна гэж үү? Тийм байх боломжгүй” гэж итгэдэг. Гэвч эдгээр үг үнэхээр Бурханы амнаас гарсан. Бурханы хандлага болон Түүний үгийн өнгө аясаас дүгнэвэл Бурхан юу хүсэж байгаагаа шийдсэн байсан бөгөөд хэлэлцэх ямар ч зай байхгүй, хүмүүст сонгох ямар ч эрх байхгүй байв; Тэр хүнд сонгох эрх өгөөгүй. Бурханы үг нь шаардлага байсан, тэдгээр нь Түүний хүнд өгсөн тушаал байв. Абрахамын хувьд Бурханы эдгээр үг нь хувиршгүй, маргаангүй зүйл байсан; тэдгээр нь Бурханы түүнээс шаардаж байсан хувиршгүй шаардлага байсан бөгөөд хэлэлцэх асуудал биш байв. Тэгвэл Абрахам ямар сонголт хийсэн бэ? Энэ бол бидний нөхөрлөх гол зүйл юм.

Бурханы үгийг сонссоныхоо дараа Абрахам шаналж, асар хүнд ачаа түүнийг дарж байх шиг мэдрэмжтэйгээр бэлтгэлээ хийж эхэлсэн. Тэр зүрх сэтгэлдээ чимээгүйхэн: “Эзэн минь, Бурхан минь. Таны хийдэг бүхэн магтуулууштай; энэ хүүг Та өгсөн, хэрвээ Та түүнийг буцааж авахыг хүсэж байгаа бол би түүнийг буцааж өгөх ёстой” хэмээн залбирсан. Абрахам шаналж байсан ч эдгээр үгээс түүний хандлага тодорхой байсан биш үү? Хүмүүс эндээс юу харж чадах вэ? Тэд хэвийн хүн чанарын сул дорой байдал, хэвийн хүн чанарын сэтгэлийн хэрэгцээг, түүнчлэн Абрахамын ухаалаг тал болон Бурханд хандах жинхэнэ итгэл, дуулгавартай байдалтай талыг нь харж чадна. Түүний ухаалаг тал нь юу байсан бэ? Исаакийг Бурхан өгсөн, Бурхан түүнд Өөрийн хүссэнээр хандах хүч чадалтай, хүмүүс үүнд ямар нэгэн шүүмжлэл хэлэх ёсгүй, Бүтээгчийн айлдсан бүхэн Бүтээгчийг төлөөлдөг, мөн хүнд үндэслэлтэй санагдах эсэхээс, хүний мэдлэг, соёл, ёс суртахуунтай нийцэх эсэхээс үл хамааран Бурханы ялгамж чанар болон Түүний үгийн уг чанар өөрчлөгддөггүй гэдгийг Абрахам сайн ухамсарлаж байв. Хэрвээ хүмүүс Бурханы үгийг ойлгож, ухаарч эсвэл учрыг нь олж чадахгүй бол тэр нь тэдний л хэрэг бөгөөд Бурхан эдгээр үгийг тайлбарлах, эсвэл тодруулах ямар ч шалтгаан байхгүйг, мөн хүмүүс Бурханы үг болон санаа зорилгыг ойлгосон үедээ л дуулгавартай дагах ёсгүйг, харин нөхцөл байдлаас үл хамааран Бурханы үгэнд сонсох, тэгээд хүлээн авах, дараа нь дуулгавартай байх гэсэн ганцхан хандлагатай байх ёстойг тэр тодорхой мэдэж байсан. Энэ бол Бурханы өөрөөр нь хийлгэхээр хүссэн бүхэнд хандах Абрахамын тодорхой харагдахуйц хандлага байсан бөгөөд үүнд хэвийн хүн чанарын ухаалаг байдал, түүнчлэн жинхэнэ итгэл, жинхэнэ дуулгавартай байдал агуулагддаг. Бүхнээс илүүгээр Абрахам юу хийх хэрэгтэй байсан бэ? Бурханы үгийн зөв бурууг шинжлэхгүй байх, түүнийг тоглоомоор хэлсэн үү, эсвэл Абрахамыг шалгах гэж хэлсэн үү, эсвэл өөр зүйл үү гэдгийг нягтлахгүй байх явдал байв. Абрахам ийм зүйлсийг нягтлаагүй. Бурханы үгэнд хандах түүний шууд хандлага юу байсан бэ? Энэ нь Бурханы үгийг логикоор учирлан тайлбарлаж болохгүй—үндэслэлтэй байсан ч, үгүй ч Бурханы үг бол Бурханы үг бөгөөд Бурханы үгэнд хандах хүмүүсийн хандлагад сонголт хийх зай, нягтлан шалгах явдал байх ёсгүй гэсэн хандлага; хүмүүст байх ёстой эрүүл ухаан, тэдний хийх ёстой зүйл бол сонсож, хүлээн авч, дуулгавартай дагах юм. Абрахам зүрх сэтгэлдээ Бүтээгчийн ялгамж чанар, мөн чанар юу болох, мөн бүтээгдсэн хүн ямар байр суурь эзлэх ёстойг маш тодорхой мэдэж байв. Абрахам ийм ухаалаг байдал, ийм төрлийн хандлагатай байсан учраас л хэдийгээр асар их шаналал тээж байсан ч Исаакийг ямар ч эргэлзээ, тээнэгэлзээгүйгээр Бурханд өргөж, Түүний хүссэнээр Бурханд буцааж өгсөн юм. Бурхан шаардсан учраас тэр Исаакийг Түүнд буцааж өгөх ёстой бөгөөд Түүнтэй маргалдахыг оролдох, эсвэл өөрийн гэсэн хүсэл, шаардлагатай байх ёсгүй гэж тэр бодсон. Энэ бол бүтээгдсэн зүйл Бүтээгчид хандахдаа гаргах ёстой яг тэр хандлага юм. Үүнийг хийхэд хамгийн хэцүү байсан зүйл нь Абрахамын хувьд хамгийн үнэ цэнтэй зүйл байв. Бурханы хэлсэн эдгээр үг нь үндэслэлгүй бөгөөд хүний мэдрэмжийг харгалзан үзээгүй байсан—хүмүүс тэдгээрийн учрыг олж, эсвэл хүлээн авч чаддаггүй бөгөөд ямар ч эрин үед, хэнд ч ийм зүйл тохиолдсон бай эдгээр үг нь утгагүй, биелүүлэх боломжгүй байдаг—гэсэн ч Бурхан үүнийг хийхийг шаардсан хэвээр байв. Тэгвэл юу хийх ёстой вэ? Ихэнх хүн эдгээр үгийг нягтлан шалгах бөгөөд хэдэн өдөр тэгснийхээ дараа тэд өөрсдөдөө: “Бурханы үг үндэслэлгүй байна—Бурхан яаж ингэж үйлдэж чадаж байна аа? Энэ чинь нэг төрлийн эрүү шүүлт биш гэж үү? Бурхан хүнийг хайрладаггүй гэж үү? Тэр яаж хүмүүсийг ингэж тарчлааж чадаж байна аа? Хүмүүсийг ингэж тарчлаадаг Бурханд би итгэхгүй, мөн би эдгээр үгэнд дуулгаваргүй байхыг сонгож чадна” гэж бодох байсан. Гэвч Абрахам тэгээгүй; тэр дуулгавартай байхыг сонгосон. Хэдийгээр Бурханы хэлсэн, шаардсан зүйл буруу байсан, Бурхан хүмүүст ийм шаардлага тавих ёсгүй байсан гэж хүн бүр итгэдэг ч Абрахам дуулгавартай байж чадсан—энэ нь түүний хамгийн үнэ цэнтэй зүйл байсан бөгөөд яг л бусад хүнд дутагддаг зүйл юм. Энэ бол Абрахамын жинхэнэ дуулгавартай байдал. Түүнчлэн, Бурхан түүнээс юу шаардаж байгааг сонссоныхоо дараа Бурхан үүнийг тоглоомоор хэлээгүй, энэ нь тоглоом биш гэдэгт тэр хамгийн түрүүнд итгэлтэй байсан. Бурханы үг ийм зүйлс биш байсан юм бол юу байсан бэ? Бурханы хийх ёстой гэж тогтоосон зүйлийг ямар ч хүн өөрчилж чадахгүй, Бурханы үгэнд тоглоом, сорилт, эсвэл тарчлаан зовоох зүйл байдаггүй, Бурхан найдвартай бөгөөд Түүний хэлсэн бүхэн үндэслэлтэй санагдах эсэхээс үл хамааран үнэн гэдэгт Абрахам гүнээ итгэж байсан. Энэ нь Абрахамын жинхэнэ итгэл байгаагүй гэж үү? Тэр: “Бурхан надад Исаакийг өргө гэж хэлсэн. Исаакийг авсныхаа дараа би Бурханд зохих ёсоор талархаагүй—Бурхан миний талархлыг шаардаж байгаа юм болов уу? Тэгвэл би талархлаа зохих ёсоор илэрхийлэх ёстой. Би Исаакийг өргөхөд бэлэн байгаагаа, Бурханд талархахад бэлэн байгаагаа, Бурханы нигүүлслийг мэдэж, санаж явдгаа, мөн Бурханы санааг зовоохгүй гэдгээ харуулах ёстой. Бурхан намайг шалгаж, сорихын тулд эдгээр үгийг хэлсэн нь эргэлзээгүй тул би хэлбэрдэх ёстой. Би бүх бэлтгэлийг хангаад, дараа нь Исаактай хамт нэг хонь авч яваад, тахил өргөх үед Бурхан юу ч хэлэхгүй бол би хонийг нь өргөнө. Зүгээр л хэлбэрдэхэд хангалттай. Хэрвээ Бурхан надаас Исаакийг өргөхийг үнэхээр шаардвал би түүгээр тахилын ширээн дээр дүр эсгүүлэх хэрэгтэй; цаг нь ирэхэд Бурхан надад хүүхдээ биш, хонь өргөхийг зөвшөөрч магадгүй” гэж хэлсэн үү? Абрахам ингэж бодсон уу? (Үгүй.) Хэрвээ тэр тэгж бодсон бол зүрх сэтгэлд нь ямар ч шаналал байхгүй байх байсан. Хэрвээ тэр ийм зүйл бодсон бол түүнд ямархуу ёс жудаг байх байсан бэ? Түүнд жинхэнэ итгэл байх байсан уу? Түүнд жинхэнэ дуулгавартай байдал байх байсан уу? Үгүй, байхгүй байх байсан.

Исаакийг тахил болгон өргөх хэрэг явдал дээр Абрахамын мэдэрч, бий болгосон шаналлаас дүгнэвэл тэр Бурханы үгэнд туйлын итгэж байсан, Бурханы хэлсэн үг бүрд итгэж, Бурханы хэлсэн бүхнийг яг л Бурханы хэлсэн утгаар нь зүрх сэтгэлийнхээ угаас ойлгож, Бурханыг огтхон ч сэжиглээгүй нь тодорхой байна. Энэ нь жинхэнэ итгэл мөн үү, үгүй юу? (Мөн.) Абрахам Бурханд жинхэнэ итгэлтэй байсан бөгөөд энэ нь Абрахам үнэнч шударга хүн байсан явдлыг харуулдаг. Бурханы үгэнд хандах түүний цорын ганц хандлага нь дуулгавартай дагах, хүлээн авах, дуулгавартай байх байсан—тэр Бурханы хэлсэн юуг ч бай дуулгавартай дагах байв. Хэрвээ Бурхан ямар нэг зүйлийг хар өнгөтэй гэж хэлбэл, Абрахамд хар өнгөтэй харагдахгүй байсан ч Бурханы хэлсэн зүйлийг үнэн гэж итгэж, хар гэдэгт нь үнэмших байсан. Хэрвээ Бурхан түүнд ямар нэг зүйлийг цагаан өнгөтэй гэж хэлбэл тэр цагаан гэдэгт нь үнэмших байсан. Энэ нь ердөө л ийм энгийн. Бурхан түүнд хүүхэд хайрлана гэж хэлэхэд Абрахам дотроо “Би хэдийнэ 100 настай ч Бурхан надад хүүхэд өгнө гэж хэлж байгаа бол би Эзэн, Бурхандаа талархаж байна!” гэж бодсон. Тэр өөр олон зүйл бодоогүй, зүгээр л Бурханд итгэсэн. Энэхүү итгэлийн мөн чанар юу байсан бэ? Тэр Бурханы мөн чанар болон ялгамж чанарт итгэсэн бөгөөд Бүтээгчийн талаарх түүний мэдлэг бодитой байв. Тэрээр Бурханыг төгс хүчит бөгөөд хүн төрөлхтний Бүтээгч гэж итгэдэг гэж хэлдэг хэрнээ зүрх сэтгэлдээ “Хүн үнэндээ сармагчнаас үүссэн юм болов уу? Бурхан бүх зүйлийг бүтээсэн гэдэг ч хүмүүс үүнийг өөрсдийн нүдээр хараагүй шүү дээ” гэх мэт эргэлзээ тээж явдаг тэр хүмүүс шиг байгаагүй. Бурхан юу ч хэлсэн бай, тэр хүмүүс үргэлж итгэл, эргэлзээ хоёрын дунд байдаг бөгөөд аливаа зүйл үнэн, худал эсэхийг тодорхойлохын тулд харж байгаа зүйлдээ найддаг. Тэд нүдээрээ харж чадахгүй ямар ч зүйлд эргэлздэг тул Бурханы айлдахыг сонсох бүрдээ Түүний үгийн ард асуултын тэмдэг тавьдаг. Тэд Бурханы дэвшүүлсэн баримт, хэрэг явдал, тушаал бүрийг анхааралтай, хичээнгүй, болгоомжтойгоор нягтлан шалгаж, дүн шинжилгээ хийдэг. Тэд Бурханд итгэх итгэлдээ эдгээр үг үнэхээр үнэн мөн эсэхийг харахын тулд Бурханы үг болон үнэнийг шинжлэх ухааны судалгааны хандлагаар нягтлан шалгах ёстой, эс бөгөөс мэхлэгдэж, хууртагдах магадлалтай гэж боддог. Гэвч Абрахам ийм байгаагүй, тэр Бурханы үгийг цэвэр зүрх сэтгэлээр сонссон. Гэсэн хэдий ч энэ удаад Бурхан Абрахамаас цорын ганц хүү Исаакаа Өөрт нь тахил болгон өргөхийг шаардсан. Энэ нь Абрахамд шаналал авчирсан ч тэр урьдын адил дуулгавартай байхыг сонгосон. Бурханы үг өөрчлөгдөшгүй бөгөөд Бурханы үг бодит байдал болно гэдэгт Абрахам итгэсэн. Бүтээгдсэн хүмүүс Бурханы үгийг зүй ёсны хэрэг мэт хүлээн авч, дуулгавартай дагах ёстой бөгөөд Бурханы үгийн өмнө бүтээгдсэн хүмүүст сонгох эрх байхгүй, тэр байтугай Бурханы үгэнд дүн шинжилгээ хийх, эсвэл түүнийг нягтлан шалгах бүр ч ёсгүй. Энэ бол Бурханы үгэнд хандах Абрахамын хандлага байв. Абрахам асар их шаналж байсан ч, мөн хүүгээ хайрлах хайр, хүүгээсээ салахыг хүсэхгүй байх нь түүнд туйлын их дарамт, шаналал авчирсан ч тэр хүүхдээ Бурханд буцааж өгөхөөр сонгосон хэвээр байв. Тэр яагаад Исаакийг Бурханд буцааж өгөх гэж байсан бэ? Бурхан Абрахамаас үүнийг хийхийг шаардаагүй байхад тэр санаачилгаараа хүүгээ буцааж өгөх шаардлагагүй байсан, гэвч Бурхан шаардсан учраас тэр хүүгээ Бурханд буцааж өгөх ёстой байсан, ямар ч шалтаг хэлээгүй бөгөөд тэрээр Бурхантай маргалдах гэж оролдох ёсгүй—энэ бол Абрахамын баримталсан хандлага байлаа. Тэр ийм цэвэр зүрх сэтгэлээр Бурханд дуулгавартай байв. Энэ бол Бурханы хүссэн зүйл, энэ бол Бурханы харахыг хүссэн зүйл байв. Исаакийг тахил болгон өргөх хэрэг явдал дээр Абрахамын зан авир болон түүний хүрсэн зүйл нь яг л Бурханы харахыг хүссэн зүйл байсан бөгөөд энэ хэрэг явдал нь Бурхан түүнийг шалгаж, баталгаажуулж буй хэрэг байсан юм. Гэсэн хэдий ч Бурхан Ноад хандсан шигээ Абрахамд хандаагүй. Тэр Абрахамд энэ хэрэг явдлын цаадах шалтгаан, үйл явц, эсвэл үүнтэй холбоотой бүх зүйлийг хэлээгүй. Абрахам ганцхан зүйлийг мэдэж байсан нь Бурхан түүнээс Исаакийг буцааж өгөхийг хүссэн—тэгээд л болоо. Тэрээр үүнийг хийхдээ Бурхан өөрийг нь сорьж байгааг мэдээгүй бөгөөд энэ сорилтыг туулсны дараа Бурхан түүнээс болон түүний үр удмаас юу гүйцэлдүүлэхийг хүсэж байсныг ч ойлгоогүй. Бурхан Абрахамд алийг нь ч хэлээгүй бөгөөд зүгээр л энгийн нэг тушаал, хүсэлт тавьсан. Бурханы эдгээр үг маш энгийн бөгөөд хүний мэдрэмжийг харгалзан үзээгүй байсан ч Абрахам Бурханы хүсэж, шаардсаныг хийснээрээ Бурханы хүлээлтийг биелүүлсэн: Тэр Исаакийг тахилын ширээн дээр тахил болгон өргөсөн. Түүний алхам бүр нь тэрээр Исаакийг өргөхдөө хэлбэрдээгүй, хааш яаш хийгээгүй, харин чин сэтгэлээсээ, зүрх сэтгэлийнхээ угаас хийсэн гэдгийг харуулсан. Хэдийгээр тэр Исаакаас салахыг тэсэхгүй байсан ч, хэдийгээр энэ нь түүнийг шаналгаж байсан ч Бүтээгчийн шаардсан зүйлтэй тулгарах үедээ Абрахам өөр ямар ч хүний сонгохгүй тэр арга барилыг сонгосон: Бүтээгчийн шаардсан зүйлд туйлын дуулгавартай байж, ямар ч тохиролцоогүйгээр, ямар ч шалтаггүйгээр, ямар ч нөхцөлгүйгээр дуулгавартай дагахыг сонгосон бөгөөд яг л Бурханы шаардсанаар үйлдсэн. Бурханы шаардсан зүйлийг хийж чадахад Абрахамд юу байсан бэ? Нэг талаар түүний дотор Бурханд итгэх жинхэнэ итгэл байсан; Бүтээгч бол Бурхан, өөрийнх нь Бурхан, өөрийнх нь Эзэн, бүх зүйлийг захирч, хүн төрөлхтнийг бүтээсэн Нэгэн гэдэгт тэр итгэлтэй байв. Энэ бол жинхэнэ итгэл байсан. Нөгөө талаар түүнд цэвэр зүрх сэтгэл байсан. Тэр Бүтээгчийн айлдсан үг бүрд итгэж, Түүний айлдсан үг бүрийг энгийнээр, шууд хүлээн авч чадсан. Мөн өөр нэг талаар Бүтээгчийн шаардсан зүйл хэчнээн хэцүү байсан ч, энэ нь түүнд хэчнээн их шаналал авчрах байсан ч түүний сонгосон хандлага нь Бурхантай маргалдахыг оролдох, эсэргүүцэх, эсвэл татгалзах бус, харин бүрэн дүүрэн, туйлын дуулгавартай байдал байсан бөгөөд Бурханы шаардсан зүйлийн дагуу, Түүний үг бүр болон Түүний өгсөн тушаалын дагуу үйлдэж, хэрэгжүүлсэн. Яг л Бурханы шаардаж, харахыг хүссэнчлэн Абрахам Исаакийг тахилын ширээн дээр тахил болгон өргөж, түүнийг Бурханд өргөсөн бөгөөд түүний хийсэн бүхэн Бурхан зөв хүнээ сонгосон гэдгийг, мөн Бурханы нүдээр тэр зөвт байсан гэдгийг баталсан юм.

Бурхан Абрахамаас Исаакийг өргөхийг шаардах үед Бүтээгчийн зан чанар, мөн чанарын ямар тал илчлэгдсэн бэ? Бурхан Өөрийнхөө зөвт, зохистой гэж үзсэн хүмүүст бүхэлдээ Өөрийнхөө шаардсан стандартын дагуу ханддаг бөгөөд энэ нь Түүний зан чанар, мөн чанартай бүрэн нийцдэг. Эдгээр стандартад тохиролцоо байж болохгүй; тэдгээрийг ойролцоогоор хангаж болохгүй. Эдгээр стандартыг яг таг биелүүлэх ёстой. Абрахамын өдөр тутмын амьдралдаа хийдэг зөвт үйлсийг харах нь Бурханд хангалтгүй байсан бөгөөд Бурхан Өөрт нь хандах Абрахамын жинхэнэ дуулгавартай байдлыгхараагүй байсан тул энэ шалтгаанаар Бурхан хийсэн зүйлээ хийсэн юм. Яагаад Бурхан Абрахамаас жинхэнэ дуулгавартай байдлыг харахыг хүссэн бэ? Яагаад Тэр Абрахамыг энэхүү эцсийн сорилтод оруулсан бэ? Яагаад гэвэл, бидний мэдэж байгаачлан Бурхан Абрахамыг олон үндэстний эцэг болгохыг хүссэн. “Олон үндэстний эцэг” гэдэг нь ямар ч жирийн хүний үүрч чадах нэр цол мөн үү? Үгүй. Бурханд Өөрийн гэсэн шаарддаг стандарт байдаг бөгөөд Өөрийн хүсэж, төгс болгодог хэнээс ч, мөн зөвт гэж үздэг хэнээс ч Түүний шаарддаг стандарт нь адилхан байдаг: энэ нь жинхэнэ итгэл болон туйлын дуулгавартай байдал юм. Бурхан Абрахамаас ийм агуу зүйл гүйцэлдүүлэхийг хүссэн атлаа түүнээс энэ хоёр зүйлийг харалгүйгээр үүнийг яаран хийх байсан уу? Яавч үгүй. Тиймээс Бурхан түүнд хүү хайрласны дараа Абрахам ийм сорилтыг туулах нь гарцаагүй байсан; энэ нь Бурханы хийхээр тогтоосон зүйл, мөн Бурханы хэдийнэ хийхээр төлөвлөсөн зүйл байв. Бүх зүйл Бурханы хүссэнээр болж, Абрахам Бурханы шаардлагыг хангасны дараа л Бурхан Өөрийн ажлын дараагийн алхмыг хийхээр төлөвлөж эхэлсэн: энэ нь Абрахамын үр удмыг тэнгэрийн од, далайн эргийн элс мэт олон болгож—түүнийг олон үндэстний эцэг болгох байлаа. Бурхан Абрахамаас Исаакийг тахил болгон өргөхийг шаардсаны үр дүн тодорхойгүй, хараахан биелээгүй байх үед Бурхан яаран үйлдэхгүй байсан; гэвч энэ нь биелмэгц Абрахамд байсан зүйл Бурханы стандартыг хангасан, энэ нь Бурханы түүнд зориулан төлөвлөсөн бүх ерөөлийг тэр хүлээн авах ёстой гэсэн үг байв. Тэгвэл Исаакийг өргөсөн явдлаас харахад Бурхан хүмүүс дээр ямар ч ажил хийсэн, эсвэл Өөрийн удирдлагын төлөвлөгөөнд тэднээс ямар ч үүрэг роль шаардсан, эсвэл ямар ч даалгавар хүлээн авахыг шаардсан Түүнд хүмүүсээс хүлээх хүлээлт, шаарддаг стандарт байдаг нь харагдаж байна. Хүмүүст тавих Бурханы хүлээлтэд хоёр төрлийн үр дүн байдаг: Нэг нь, хэрвээ Түүний чамаас шаардсан зүйлийг чи хийж чадахгүй бол таягдан хаягдана; нөгөө нь, хэрвээ чамайг чадах юм бол Бурхан Өөрийн төлөвлөгөөний дагуу гүйцэлдүүлэхийг хүсэж байгаа зүйлээ чам дээр үргэлжлүүлэн гүйцэлдүүлнэ. Бурханы хүмүүсээс шаарддаг жинхэнэ итгэл болон туйлын дуулгавартай байдал нь үнэндээ хүмүүсийн хувьд хүрэхэд тийм ч хэцүү биш. Гэхдээ тэдгээр нь амархан, эсвэл хэцүү байхаас үл хамааран, Бурханы хувьд эдгээр нь хүмүүст заавал илрэх ёстой хоёр зүйл юм. Хэрвээ чи энэ тал дээр тэнцэж чадвал Бурхан чамайг стандартад нийцсэн гэж үзэх бөгөөд Бурхан өөр юу ч шаардахгүй; хэрвээ чи чадахгүй бол тэр нь өөр хэрэг. Бурхан Абрахамаас хүүгээ өргөхийг шаардсан явдал нь Абрахамын өнөөг хүртэл эзэмшиж байсан Бурханаас эмээх сэтгэл, Түүнд итгэх жинхэнэ итгэл нь шаардлагатай бүх зүйл, их бага хэмжээгээр хангалттай гэж Тэр үзээгүйг харуулдаг. Энэ нь Бурханы шаардлагын арга барил яавч биш байсан; Тэр Өөрийн арга барилаар, хүмүүсийн хүрч чадах зүйлийн дагуу шаардлага тавьдаг бөгөөд үүнийг тохиролцох боломжгүй. Энэ нь Бурханы ариун байдал биш гэж үү? (Мөн.) Бурханы ариун байдал ийм л байдаг.

Цэвэр ариун, жинхэнэ итгэлтэй, ухаалаг Абрахам шиг сайн хүн хүртэл Бурханы шалгалтыг хүлээн авах ёстой байсан—тэгвэл хүн төрөлхтний нүдээр энэ шалгалт нь зарим талаараа хүний сэтгэлийг харгалзан үзээгүй хэрэг биш гэж үү? Гэвч хүний сэтгэлийг ингэж харгалзан үзэхгүй байх нь яг үнэндээ Бурханы зан чанар, мөн чанарын биелэл бөгөөд Абрахам ийм төрлийн шалгалтыг туулсан юм. Энэ шалгалтад Абрахам Бүтээгчид хандах өөрийн хувиршгүй итгэл, хувиршгүй дуулгавартай байдлаа Бурханд харуулсан. Абрахам шалгалтыг давсан. Ердийн үед Абрахам амьдралын ямар ч өгсөлт, уруудлыг туулж байгаагүй, гэхдээ Бурхан түүнийг ингэж шалгасны дараа түүний ердийн итгэл, дуулгавартай байдал нь жинхэнэ болох нь батлагдсан; энэ нь өнгөц зүйл байгаагүй, уриа лоозон байгаагүй. Бурхан ийм үг хэлж, түүнд ийм шаардлага тавьсны дараа—ийм нөхцөл байдалд Абрахам хувиршгүйгээр дуулгавартай дагаж чадсан хэвээр байсан нь нэг зүйлийг лавтай илтгэсэн: Абрахамын зүрх сэтгэлд Бурхан бол Бурхан байсан бөгөөд үргэлж Бурхан байх болно; ямар ч хүчин зүйл өөрчлөгдсөн бай Бурханы ялгамж чанар, мөн чанар хөдөлшгүй байв. Түүний зүрх сэтгэлд хүн үүрд хүн байх бөгөөд Бүтээгчтэй тэмцэлдэх, маргах гэж оролдох, эсвэл өрсөлдөх эрхгүй, мөн Бүтээгчийн хэлсэн үгэнд дүн шинжилгээ хийх эрхгүй байлаа. Бүтээгчийн үг, эсвэл Бүтээгчийн шаардсан ямар ч зүйлийн тухайд хүмүүст сонгох эрх байхгүй; тэдний хийх ёстой ганц зүйл нь дуулгавартай байх гэдэгт Абрахам итгэж байв. Абрахамын хандлага маш ихийг өгүүлж байв—тэр Бурханд итгэх жинхэнэ итгэлтэй байсан бөгөөд энэхүү жинхэнэ итгэлээс жинхэнэ дуулгавартай байдал төрсөн, тиймээс Бурхан түүнд юу ч хийсэн, түүнээс юу ч шаардсан, эсвэл Бурхан ямар ч үйл хэрэг хэрэгжүүлсэн бай, энэ нь Абрахамын харсан, сонссон, эсвэл биечлэн туулсан зүйл байсан ч хамаагүй, эдгээрийн аль нь ч түүний Бурханд итгэх жинхэнэ итгэлд нөлөөлж чадаагүй, Бурханд хандах дуулгавартай хандлагад нь бүр ч нөлөөлж чадаагүй. Бүтээгч хүний сэтгэлийг харгалзан үзээгүй зүйл, хүнээс үндэслэлгүй шаардлага тавьсан зүйл хэлэхэд хэчнээн олон хүн эдгээр үгэнд дургүйцэж, тэдгээрийг эсэргүүцэж, тэдгээрт дүн шинжилгээ хийж, тэдгээрийг нягтлан шалгаж, тэр ч бүү хэл тохуурхан шоолсон ч Абрахамын хандлага гадаад ертөнцийн орчин нөхцөлд үймрээгүй хэвээр байв. Түүний Бурханд итгэх итгэл, дуулгавартай байдал өөрчлөгдөөгүй бөгөөд тэдгээр нь зүгээр л амнаас гарсан үг, эсвэл хэлбэрдэлт байгаагүй; үүний оронд тэрээр өөрийнх нь итгэдэг Бурхан бол Бүтээгч, өөрийнх нь итгэдэг Бурхан бол тэнгэр дэх Бурхан мөн гэдгийг батлахын тулд баримт ашигласан юм. Абрахамын харуулсан бүхнээс бид юу хардаг вэ? Бид түүний Бурханд эргэлзэх эргэлзээг хардаг уу? Түүнд эргэлзээ байсан уу? Тэр Бурханы үгийг нягталсан уу? Тэр тэдгээрт дүн шинжилгээ хийсэн үү? (Үгүй.) Зарим хүн: “Хэрвээ тэр Бурханы үгийг нягтлаагүй эсвэл дүн шинжилгээ хийгээгүй юм бол юундаа тэгтлээ шаналсан юм бэ?” гэж хэлдэг. Чи түүнийг шаналахыг зөвшөөрөхгүй байна уу? Тэр маш их шаналсан ч дуулгавартай дагаж чадсан хэвээр байсан—чи шаналаагүй үедээ ч дуулгавартай дагаж чаддаг уу? Чамд яг хэр их дуулгавартай байдал байдаг вэ? Тийм шаналал, өвдөлт Абрахамын дуулгавартай байдалд ямар ч нөлөө үзүүлээгүй нь энэ дуулгавартай байдал жинхэнэ байсан, худал байгаагүй гэдгийг баталдаг. Энэ бол Сатаны өмнө, бүх зүйлийн өмнө, бүх бүтээлийн өмнө бүтээгдсэн хүний Бурханд хийсэн гэрчлэл байсан бөгөөд энэ гэрчлэл маш хүчирхэг, маш үнэ цэнтэй байв!

Ноа, Абрахам нарын түүх болон Иовын түүхэнд Бурханы үг, үйл хэрэг тэдэн дээр ирэх үеийн тэдний зан авир, үг яриа, мөн тэдний хандлага, үг, үйлдэл бүрд хойч үеийнхний сэтгэлийг хөдөлгөсөн яг юу байдаг вэ? Бурханы үгэнд хандах энэ гурван хүний хандлага, мөн Бурханы үгийг сонссоны дараах, Бурханы тушааж, шаардсан зүйлийг сонссоны дараах тэдний хандлага, үг, үйлдэл бүрийн тухайд хүмүүсийн сэтгэлийг хамгийн их хөдөлгөдөг зүйл бол Бурханд, Бүтээгчид хандах тэдний чин сэтгэл ямар цэвэр ариун, тууштай байсан явдал юм. Өнөөгийн хүмүүсийн хувьд энэхүү цэвэр ариун, тууштай байдлыг тэнэглэл, хэт авталт гэж хэлж болох юм; гэвч Миний хувьд, тэдний цэвэр ариун, тууштай байдал нь тэдний талаарх хамгийн их сэтгэл хөдөлгөсөн, сэтгэлд хүрсэн зүйлс байсан бөгөөд цаашлаад бусад хүний хувьд хэзээ ч хүршгүй мэт санагддаг зүйлс байв. Эдгээр хүнээс Би сайн хүн ямар байдгийг үнэхээр гүнээ ухаарч, харсан; тэдний зан авир, ярианаас, түүнчлэн Бурханы үгтэй тулгарах үеийн болон Бурханы үгийг сонсох үеийн тэдний хандлагаас Би Бурханы зөвт бөгөөд төгс гэж үздэг хүмүүс ямар байдгийг хардаг. Тэгээд эдгээр хүний түүхийг уншиж, ойлгосны дараа Надад төрдөг хамгийн гүн сэтгэгдэл юу вэ? Энэ нь эдгээр хүнийг гүнээ дурсан санах, тэдэнд татагдах, тэднийг бишрэн хайрлах явдал юм. Энэ нь сэтгэл хөдөлсөн мэдрэмж биш гэж үү? Надад яагаад ийм мэдрэмж төрдөг вэ? Хүн төрөлхтний урт удаан түүхийн туршид энэ гурван хүний түүхийг тэмдэглэх, магтан алдаршуулах, түгээхэд төвлөрсөн түүхийн ном хэзээ ч байгаагүй, мөн хэн ч тэдний түүхийг хойч үеэ сургахад ашиглаж, тэднийг хойч үеийнхний даган дуурайх хүмүүс гэж үзэж байгаагүй. Гэвч дэлхийн хүмүүсийн мэддэггүй нэг зүйл бий: Өөр өөр цаг үед энэ гурван хүн тус бүр Бурханаас өөр зүйл сонсож, тус бүр Бурханаас өөр даалгавар хүлээн авч, тус бүрд нь Бурхан өөр шаардлага тавьж, тус бүр Бурханы төлөө өөр зүйл хийж, Бурханы тэдэнд даалгасан өөр өөр ажлыг гүйцэлдүүлсэн—гэсэн ч тэдэнд нийтлэг нэг зүйл байсан. Тэр нь юу байсан бэ? Тэд бүгд Бурханы хүлээлтэд нийцсэн. Бурханы ярихыг сонссоныхоо дараа тэд Бурханы өөрсдөд нь даалгасан болон шаардсан зүйлийг хүлээн авч чадсан бөгөөд үүний дараа Бурханы хэлсэн бүхнийг дуулгавартай дагаж, Бурханы өөрсдөөс нь шаардсан гэж сонссон зүйл нэг бүрд дуулгавартай байж чадсан юм. Тэд Бурханы хүлээлтэд нийцсэн ямар зүйл хийсэн бэ? Бүх хүн төрөлхтний дунд тэд Бурханы үгийг сонсож, хүлээн авч, түүнд дуулгавартай байхын, мөн Сатаны өмнө Бурханд хүчтэй гэрчлэл хийхийн үлгэр жишээ болсон. Тэд бол хүмүүсийн даган дуурайх ёстой хүмүүс мөн, учир нь Бурханы нүдээр тэд төгс бөгөөд зөвт юм. Тэгвэл эцсийн эцэст, энэ нь бидэнд хамгийн чухал ямар мэдээллийг хэлж өгдөг вэ? Энэ хүмүүс бол Бурханы хүсдэг төрлийн хүмүүс буюу Бурханы хэлдгийг ойлгож чаддаг, Бүтээгчийн үгийг зүрх сэтгэлээрээ сонсож, ухамсарлаж, ухаарч, ойлгож, түүнийг дуулгавартай дагаж, хэрэгжүүлж чаддаг хүмүүс; ийм хүмүүсийг Бурхан хайрладаг гэдгийг хэлж өгдөг. Бурхан тэдний зөвт үйлсийг батлахаасаа өмнө тэднийг хэчнээн агуу сорилт, шалгалтад оруулсан ч хамаагүй, тэд Бурханд хүчтэй гэрчлэл хиймэгцээ Бурханы мутар дахь хамгийн үнэ цэнтэй зүйл болж, Бурханы нүдэнд үүрд амьдрах хүмүүс болдог. Энэ бол бидэнд хэлж өгдөг баримт нь юм. Энэ бол Ноа, Абрахам нарын түүхийн талаарх нөхөрлөхөөр дамжуулан Миний та нарт хэлэхийг хүсэж буй зүйл, мөн та нарын ойлгох ёстой зүйл. Үүний цаад санаа нь Бүтээгчийн үгийг ойлгодоггүй хэвээр байгаа, мөн Бүтээгчийн үгийг сонсох нь өөрсдийнх нь хариуцлага, үүрэг хариуцлага, үүрэг мөн гэдгийг мэддэггүй хэвээр байгаа, түүнчлэн Бүтээгчийн үгийг хүлээн авч, дуулгавартай дагах нь бүтээгдсэн хүмүүст байх ёстой хандлага гэдгийг ухаардаггүй хүмүүс Бурханыг хэчнээн олон жил дагасан нь хамаагүй—ийм хүмүүс Бурханаар таягдан хаягдах болно гэсэн үг юм. Бурхан ийм хүмүүсийг хүсдэггүй, Тэр ийм хүмүүсийг жигшдэг. Тэгвэл эцсийн эцэст хэр олон хүн Бүтээгчийн үгийг сонсож, хүлээн авч, дуулгавартай дагаж чадах вэ? Хэдэн хүн чадна, төдий тооны л байна. Бурханыг олон жил дагасан атлаа үнэнийг жигшсээр, зарчмуудыг улайм цайм зөрчсөөр байдаг, мөн Бурханы үг махбодын ертөнцөд ч, сүнсний ертөнцөд ч хэлэгдсэн бай, түүнийг хүлээн авч, дуулгавартай дагах чадваргүй хүмүүс эцсийн эцэст таягдан хаягдах гэсэн ганц л үр дагавартай нүүр тулах болно.

Бурхан бие махбодтой болж, газар дээр ажиллахаар ирснээс хойш одоо гучин жил болж байна. Тэрээр олон үг хэлж, олон үнэнийг илэрхийлсэн. Тэр хэрхэн ярьдаг ч бай, ярихын тулд ямар арга барил ашигладаг ч бай, хэчнээн их агуулгаар ярьдаг ч бай хамаагүй, Түүнд хүмүүсээс шаардах ганц л шаардлага байдаг нь тэд сонсож, хүлээн авч, дуулгавартай дагаж чаддаг байх юм. Гэвч энэхүү хамгийн энгийн шаардлагыг ухамсарлаж, эсвэл хэрэгжүүлж чаддаггүй олон хүн бий. Энэ нь маш төвөгтэй бөгөөд хүн төрөлхтөн маш гүнзгий завхарсан, үнэнийг хүлээн авахад асар их бэрхшээлтэй, мөн амархан аврагдаж чадахгүй гэдгийг энэ нь харуулж байна. Хүнийг Бурхан бүтээсэн гэдгийг, мөн махбод дахь Бурхан бол Бурхан Өөрөө мөн гэх баримтыг хүмүүс хүлээн зөвшөөрдөг нөхцөл байдалд ч гэсэн өнөөг хүртэл хүмүүс Бурханыг эсэргүүцэж, сөрөн зогссоор, Бурханы үг болон Түүний шаардлагыг голсоор байна. Бүтээгдсэн зүйлс Бурханы үгэнд хэрхэн хандах ёстой болон Бурханы үгэнд ямар хандлагатай байх ёстойгоо ойлгохгүй байж тэд бүр бие махбодтой болсон Бурханы хэлсэн үгийг нягталж, тэдгээрт дүн шинжилгээ хийж, тэдгээрийг голж, хайхрамжгүй ханддаг. Энэ бол үнэхээр эмгэнэлтэй. Одоо хүртэл хүмүүс өөрсдийнхөө хэн болохыг, ямар байр сууринд зогсох, эсвэл юу хийх ёстойгоо мэддэггүй. Зарим хүн бүр Бурханд байнга гомдоллож: “Бурхан яагаад ажилдаа үргэлж үнэнийг илэрхийлдэг юм бэ? Яагаад Тэр биднээс үнэнийг хүлээн авахыг үргэлж шаардаж байдаг юм бэ? Бурхан үг хэлж, ажиллахдаа бидэнтэй зөвлөлдөх ёстой, Тэр үргэлж бидэнд хүндрэл учруулах ёсгүй. Бид Түүнийг туйлын дуулгавартай дагах шалтгаан байхгүй, бид хүний эрх, эрх чөлөөг хүсэж байна, Бурханы бидэнд тавьдаг шаардлагууд дээр бид гар өргөж санал өгөх ёстой, мөн бид бүгд хэлэлцүүлэг өрнүүлж, зөвшилцөлд хүрэх ёстой. Бурханы гэр ардчиллыг тогтоох ёстой, хүн бүр эцсийн шийдвэрийг хамтдаа гаргах ёстой” гэж хэлдэг. Одоо хүртэл олон хүн ийм үзэл бодолтой байдаг бөгөөд хэдийгээр тэд үүнийгээ ил тод хэлдэггүй ч зүрх сэтгэлдээ тээж явдаг. Хэрвээ Би чамаас юу ч шаардах эрхгүй юм бол, хэрвээ Би чамаас Миний хэлснийг дуулгавартай дагахыг шаардах, мөн Миний хэлсэн зүйлд туйлын дуулгавартай байхыг шаардах эрхгүй юм бол, тэгээд хэн эрхтэй юм бэ? Хэрвээ чи тэнгэр дэх Бурхан үүнийг хийх эрхтэй, мөн тэнгэр дэх Бурхан тэнгэрээс аянга цахилгаанаар дамжуулан чамтай ярих эрхтэй гэж итгэдэг бол маш сайн байна! Энэ нь Би тэвчээртэй, чин сэтгэлтэй байж, эсвэл чамтай ярих гэж үгээ гарздах шаардлагагүй гэсэн үг—Би чамд өөр юу ч хэлэхийг хүсэхгүй байна. Хэрвээ чи тэнгэр дэх Бурхан тэнгэрээс, үүлсэн дундаас чамтай ярих эрхтэй гэж итгэж байгаа бол, тэгээд явж сонс, явж Түүний үгийг хай—тэнгэр дэх Бурхан тэнгэрт, үүлсэн дунд, гал дунд чамтай ярихыг хүлээ. Гэвч чиний тодорхой мэдэх ёстой нэг зүйл бий: Хэрвээ тэр өдөр үнэхээр ирвэл чиний үхэх цаг ирсэн байх болно. Тэр өдөр ирэхгүй байсан нь дээр. “Тэр өдөр ирэхгүй байсан нь дээр”—энэ үг ямар утгатай вэ? Бурхан газар дээр хүнтэй нүүр тулан биечлэн ярьж, хүмүүсийн хийх ёстой бүхнийг хэлж өгөх үнэнийг илэрхийлэхийн тулд хүн болсон боловч хүмүүс тохуурхан шоолж, хөнгөмсөг ханддаг; тэд зүрх сэтгэлдээ Бурханыг нууцаар эсэргүүцэж, Түүнтэй өрсөлддөг. Тэд сонсохыг хүсдэггүй бөгөөд газар дээрх Бурханд хүмүүсийг захирах эрх байхгүй гэж боддог. Хүмүүст байдаг энэ хандлага Бурханыг баярлуулдаг уу, эсвэл бухимдуулдаг уу? (Бухимдуулдаг.) Тэгвэл Бурхан бухимдах үедээ юу хийх вэ? Хүмүүс Бурханы уур хилэнтэй нүүр тулна—та нар үүнийг ойлгож байгаа биз дээ? Бурханы сорилт биш, Бурханы уур хилэн; энэ хоёр бол тусдаа ойлголт юм. Бурханы уур хилэн хүмүүс дээр буух үед тэд аюулд ордог. Бурхан Өөрийн хайрладаг хүмүүст уурладаг гэж та нар бодож байна уу? Тэрээр Бурханы царайны гэрэлд амьдрах үнэ цэнтэй хүмүүст уурладаг уу? (Үгүй.) Бурхан ямар төрлийн хүнд уурладаг вэ? Түүнийг олон жил дагасан атлаа Түүний үгийг ойлгохгүй хэвээр байгаа, Бурханы үгийг сонсох ёстой гэдгээ мэдэхгүй хэвээр байгаа, Бурханы үгийг хүлээн авч, дуулгавартай дагах ухамсаргүй хүмүүст, Бурхан ийм хүмүүст зэвүүцэж, тэднийг жигшдэг бөгөөд тэднийг аврахыг хүсдэггүй. Үүнийг ойлгож байгаа биз дээ? Тэгвэл Бурханд, бие махбодтой болсон Бурхан болон үнэнд хандах хүмүүсийн хандлага ямар байх ёстой вэ? (Бид сонсож, хүлээн авч, дуулгавартай дагах ёстой.) Яг зөв. Та нар сонсож, хүлээн авч, дуулгавартай дагах ёстой. Үүнээс илүү энгийн зүйл гэж үгүй. Сонссоныхоо дараа зүрх сэтгэлдээ хүлээн авах ёстой. Хэрвээ ямар нэг зүйлийг хүлээн авч чадахгүй байвал бүрэн хүлээн авах чадвартай болох хүртлээ тасралтгүй эрж хайх ёстой—тэгээд, хүлээн авмагцаа дуулгавартай дагах ёстой. Дуулгавартай дагана гэдэг нь ямар утгатай вэ? Энэ нь хэрэгжүүлж, гүйцэтгэнэ гэсэн үг юм. Ямар нэг зүйлийг сонссоныхоо дараа бүү хэрэгсэхгүй орхи; гаднаа хийнэ гэж амлаж, тэмдэглэн авч, цаасан дээр буулгаж, чихээрээ сонсдог ч зүрх сэтгэлдээ хүлээж авахгүй, үйлдэх цаг нь болоход зүгээр л хуучин арга барилаараа үргэлжлүүлж, хүссэнээ хийж, бичиж авсан зүйлээ бодлынхоо мухар луу чулуудан, чухал биш мэтээр бүү ханд. Энэ бол дуулгавартай дагааж байгаа хэрэг биш. Бурханы үгэнд хандах жинхэнэ дуулгавартай байдал гэдэг нь түүнийг зүрх сэтгэлээрээ сонсож, ухаарч, үнэхээр хүлээн авах—зайлсхийж болшгүй хариуцлага гэж хүлээн авахыг хэлнэ. Энэ нь Бурханы үгийг хүлээн авдаг гэж зүгээр нэг хэлэх хэрэг биш; харин өчүүхэн төдий ч гажихгүйгээр Түүний үгийг зүрх сэтгэлээсээ хүлээн авч, хүлээн авснаа бодит үйлдэл болгон хувиргаж, Түүний үгийг хэрэгжүүлэхийг хэлдэг. Хэрвээ чиний боддог зүйл, чиний хийхээр зорьдог зүйл, мөн чиний төлдөг төлөөс бүгд Бурханы шаардлагыг хангахын төлөө байдаг бол тэр нь Бурханы үгийг хэрэгжүүлж байгаа явдал юм. “Дуулгавартай байдал” гэж яг юуг хэлдэг вэ? Энэ нь хэрэгжүүлж, гүйцэтгэж, Бурханы үгийг бодит байдал болгохыг хэлдэг. Хэрвээ чи Бурханы хэлдэг үг болон Түүний шаардлагыг тэмдэглэлийн дэвтэрт бичиж, цаасан дээр буулгадаг боловч зүрх сэтгэлдээ тэмдэглэдэггүй, тэгээд үйлдэх цаг нь болоход хүссэнээрээ хийдэг, мөн гаднаас нь харахад Бурханы шаардсан зүйлийг хийсэн мэт харагддаг ч өөрийнхөө хүсэл зоригийн дагуу хийсэн бол, тэгвэл энэ нь Бурханы үгийг сонсож, хүлээн авч, дуулгавартай дагаж байгаа хэрэг биш, энэ бол үнэнийг жигшиж, зарчмуудыг улайм цайм зөрчиж, Бурханы гэрийн зохицуулалтыг үл ойшоож байгаа хэрэг юм. Энэ бол тэрслүү байдал юм.

Нэг удаа Би хэн нэгэнд нэг зүйл хийхийг даалгасан юм. Намайг түүнд даалгаврыг тайлбарлаж өгөх үед тэрээр тэмдэглэлийн дэвтэртээ маш анхааралтай тэмдэглэж авсан. Хэчнээн анхааралтай тэмдэглэж авч байгааг нь Би харсан—тэрээр уг ажлын төлөө ачаа үүрч, хянамгай, хариуцлагатай хандаж байгаа санагдсан. Ажлыг түүнд хэлж өгчихөөд Би мэдээ хүлээж эхэлсэн; хоёр долоо хоног өнгөрсөн ч тэр хариу ирүүлээгүй л байлаа. Тиймээс Би Өөрөө түүнийг олж уулзаад, Миний өгсөн даалгавар хэрхэн явагдаж байгааг асуусан юм. Тэрээр: “Өө, нээрээ—би тэр талаар мартчихаж! Юу байсныг нь дахиад хэлээд өгөөч” гэж хэлсэн. Түүний хариулт та нарт ямар санагдаж байна? Ажил хийх үедээ тэр иймэрхүү л хандлагатай байсан. Би: “Энэ хүн үнэхээр найдваргүй юм. Надаас хурдан холдож үз! Би чамайг дахиж хармааргүй байна!” гэж бодсон. Надад тэгж л санагдсан. Тиймээс, Би та нарт нэг баримт хэлье: Та нар Бурханы үгийг заль мэхтний худал үгтэй хэзээ ч холбож болохгүй—тэгэх нь Бурханд жигшүүртэй байдаг. Зарим хүн өөрсдийгөө хэлсэндээ хүрдэг, тэдний хэлсэн үг бол тэдний амлалт гэж хэлдэг. Хэрвээ тийм бол, Бурханы үгийн тухайд тэд эдгээр үгийг сонсох үедээ хэлснээр нь хийж чаддаг уу? Тэд хувийн ажил хэргээ хийдэг шигээ тийм анхааралтай түүнийг хэрэгжүүлж чаддаг уу? Бурханы өгүүлбэр бүр чухал. Тэр тоглоом шоглоомоорярьдаггүй. Түүний хэлсэн зүйлийг хүмүүс хэрэгжүүлж, гүйцэтгэх ёстой. Бурхан үг хэлэхдээ хүмүүстэй зөвлөлддөг үү? Тэр гарцаагүй тэгдэггүй. Тэр чамаас сонголт олонтой асуулт асуудаг уу? Тэр мэдээж тэгдэггүй. Хэрвээ чи Бурханы үг болон даалгавар бол тушаал, хүн тэдгээрийн хэлсний дагуу хийж, хэрэгжүүлэх ёстой гэдгийг ухаарч чадвал, тэгвэл чи тэдгээрийг хэрэгжүүлж, гүйцэтгэх үүрэгтэй. Хэрвээ чи Бурханы үгийг зүгээр л тоглоом, хүн хүссэнээрээ хийж ч болох—эсвэл хийхгүй ч байж болох—зүгээр л нэг энгийн үг гэж бодож, түүнд тэгж ханддаг бол, тэгвэл чи ихэд эрүүл ухаангүй бөгөөд хүн гэж дуудуулахад тохирохгүй. Бурхан чамтай дахиж хэзээ ч ярихгүй. Хэрвээ хүн Бурханы шаардлага, Түүний тушаал болон Түүний даалгаврын тухайд үргэлж өөрийнхөө сонголтыг хийж, тэдгээрт хааш яаш хандлагаар ханддаг бол, тэгвэл тэр бол Бурханы жигшдэг төрлийн хүн юм. Миний чамд шууд тушааж, даалгасан зүйлс дээр хэрвээ Би үргэлж чамд хяналт тавьж, чамайг шахаж шаардаж, даган хянах хэрэгтэй байдаг бол, үргэлж Миний санааг зовоож, асууж сураглахад хүргэдэг бол, алхам тутамд чиний өмнөөс Би бүх зүйлийг шалгах шаардлагатай байдаг бол, тэгвэл чи таягдан хаягдах ёстой. Бурханы гэрээс одоо таягдан хаягдсан хүмүүсийн дунд ийм төрлийн хүн олон бий. Би тэдэнд цөөн хэдэн зүйл зааварлаад, дараа нь тэднээс: “Та нар энэ бүхнийг тэмдэглэж авсан уу? Энэ ойлгомжтой юу? Та нарт асуух зүйл байна уу?” гэж асуудаг. Тэд үүнд: “Бид бүгдийг нь тэмдэглээд авчихсан, ямар ч асуудалгүй, санаа зовох хэрэггүй!” гэж хариулдаг. Тэд эдгээрийг хийхээр маш амархан зөвшөөрдөг бөгөөд бүр зүрхэн дээрээ гараа тавиад Надад тангарагладаг. Гэвч тэд зөвшөөрснийхөө дараа үнэхээр эдгээр зүйлийг хэрэгжүүлдэг үү? Үгүй, тэд зүгээр л ор мөргүй алга болдог бөгөөд тэднээс дахиж мэдээ ирдэггүй. Тэд дуртай зүйлээ шууд л хийж, түргэн, шийдэмгий хөдөлдөг. Тэд Миний даалгасан зүйлийг хурдан зөвшөөрдөг ч дараа нь зүгээр л үл тоодог бөгөөд хожим нь Би энэ хэрэг явдлын талаар тэдэнтэй эргэж холбогдоход тэд юу ч хийгээгүй байсныг Би олж мэддэг. Ийм төрлийн хүнд ямар ч мөс чанар, эрүүл ухаан байдаггүй. Тэд бол ямар ч хэрэггүй амьтад бөгөөд үүрэг гүйцэтгэх эрхгүй. Тэд гахай, нохойноос ч дор. Хүн хоточ нохой тэжээх үед эзнээ эзгүй хойгуур гаднын хүн ирэхэд нохой нь гэр, хашаагаа манахад тусалж чаддаг. Аливаа зүйл хийхдээ нохойноос ч дор олон хүн байдаг. Зарим хүн өчүүхэн жаахан үүрэг гүйцэтгэхдээ хүртэл үргэлж хэн нэгнээр хянуулж, ямар ч зүйл хийхийн өмнө үргэлж хэн нэгнээр засуулж, харгалзуулж байх ёстой байдаг. Энэ нь үүрэг гүйцэтгэж байгаа хэрэг мөн үү? Энэ хүмүүс бол худалч нар! Хэрвээ тэд үүнийг хийхээр төлөвлөөгүй юм бол яагаад зөвшөөрсөн юм бэ? Энэ нь хүмүүсийг санаатайгаар мэхэлж байгаа хэрэг биш гэж үү? Хэрвээ тэд даалгаврыг хэцүү байх нь гэж бодсон юм бол яагаад эртхэн тэгж хэлээгүй юм бэ? Яагаад тэд үүнийг гүйцэтгэнэ гэж амлачихаад, дараа нь хийгээгүй юм бэ? Хэрвээ тэд өөр хүмүүсийг мэхэлбэл хүмүүс тэдэнд юу ч хийж чадахгүй, харин Бурханыг мэхэлбэл үр дагавар нь юу байх вэ? Ийм төрлийн хүнийг цэгцэлж, таягдан хаях ёстой! Үнэнийг жигшиж, зарчмуудыг улайм цайм зөрчдөг хүмүүсийг муу хүмүүс гэж та нар бодохгүй байна уу? Тэд бүгд муу хүмүүс, тэд бүгд чөтгөрүүд бөгөөд тэднийг таягдан хаях ёстой! Энэ хүмүүс дур зоргоороо авирлаж, зарчмуудыг зөрчиж, тэрслүү, дуулгаваргүй байж, өөрсдийн хаанчлалыг байгуулдаг учраас, мөн тэд залхуу, хариуцлагагүй байдгаасаа болоод чуулганд асар их хохирол учруулсан! Ийм хохирлыг хэн нөхөн төлж чадах вэ? Хэн ч ийм хариуцлага үүрч чадахгүй. Энэ хүмүүс засуулах үедээ гомдоллож, итгэхгүй, сэтгэл дундуур үлддэг. Энэ хүмүүс эрүүл ухаангүй чөтгөрүүд биш гэж үү? Тэд үнэхээр авралгүй болсон бөгөөд аль хэдийн таягдан хаягдах ёстой байсан!

Өнөөдөр бидний нөхөрлөсөн Ноа, Абрахам нарын түүхийн гол санаа юу болохыг та нар ойлгож байна уу? Хүнд тавьдаг Бурханы шаардлага өндөр үү? (Үгүй.) Бурханы хүнээс шаарддаг зүйл бол бүтээгдсэн хүнд байх ёстой хамгийн үндсэн зүйл юм; Түүний шаардлага огтхон ч өндөр биш бөгөөд хамгийн бодитой, хамгийн бодит байдаг. Бурханд сайшаагдахын тулд хүмүүс жинхэнэ итгэл болон туйлын дуулгавартай байдлыг эзэмших ёстой; энэ хоёр зүйлийг эзэмшсэн хүмүүс л үнэхээр аврагддаг. Гэвч гүнзгий завхарсан, үнэнийг жигшдэг, эерэг зүйлсэд зэвүүцдэг хүмүүсийн хувьд, мөн үнэнд дайсагнадаг хүмүүсийн хувьд энэ хоёр зүйлээс илүү хэцүү зүйл гэж үгүй! Үүнд зөвхөн Бурханд хандах цэвэр ариун, нээлттэй зүрх сэтгэлтэй, хүн чанар, эрүүл ухаан, мөс чанартай, мөн эерэг зүйлсийг хайрладаг хүмүүс л хүрч чадна. Эдгээр зүйл та нарт бий юу? Тэгээд Бурхантай харилцах харилцаанд хүмүүсийн эзэмших ёстой тууштай, цэвэр ариун байдал хэнд байдаг вэ? Насны хувьд, энд сууж байгаа та нар бүгд Ноа, Абрахам хоёроос залуу хэдий ч цэвэр ариун байдлын хувьд та нар тэдэнтэй харьцуулагдахгүй. Цэвэр ариун байдал, оюун ухаан, мэргэн ухаан та нарт байдаггүй; нөгөөтээгүүр, жижиг сажиг заль мэхээр бол дутагдана гэж байдаггүй. Тэгвэл энэ асуудлыг хэрхэн шийдвэрлэж болох вэ? Бурханы шаардлагыг хангах ямар нэг арга зам байна уу? Зам байна уу? Хаанаас эхлэх вэ? (Бурханы үгийг сонсохоос.) Яг зөв: сонсож, дуулгавартай дагаж сурснаар. Зарим хүн: “Заримдаа Бурханы хэлдэг зүйл үнэн биш байдаг, дуулгавартай дагахад амар байдаггүй. Хэрвээ Бурхан цөөн хэдэн үнэн үг хэлсэн бол дуулгавартай дагахад амар байх байсан” гэж хэлдэг. Энэ үг зөв үү? (Үгүй.) Өнөөдөр бидний ярьсан Ноа, Абрахам нарын түүхээс та нар юу олж мэдсэн бэ? Бурханы үгийг дуулгавартай дагаж, Бурханы шаардлагад дуулгавартай байх нь хүний зайлшгүй үүрэг юм. Хэрвээ Бурхан хүний үзэлтэй нийцэхгүй зүйл хэлбэл хүн түүнд дүн шинжилгээ хийж, түүнийг нягтлах ёсгүй. Бурхан хэнийг ч яллаж, таягдан хаясан бай, хэчнээн олон хүнд үзэл, эсэргүүцэл төрүүлсэн ч Бурханы ялгамж чанар, Түүний мөн чанар, Түүний зан чанар, Түүний байр суурь үүрд хувиршгүй байдаг. Тэр бол үүрдийн Бурхан юм. Тэр бол Бурхан мөн гэдэгт чи эргэлздэггүйгээс хойш чиний цорын ганц хариуцлага, чиний хийх ёстой ганц зүйл бол Түүний хэлснийг дуулгавартай дагаж, Түүний үгийн дагуу хэрэгжүүлэх явдал юм; энэ бол хэрэгжүүлэлтийн зам. Бүтээгдсэн зүйл Бурханы үгийг нягталж, дүн шинжилгээ хийж, хэлэлцэж, голж, сөрж, тэрслэж, эсвэл үгүйсгэх ёсгүй; үүнийг Бурхан жигшдэг бөгөөд энэ нь Түүний хүнээс харахыг хүсдэг зүйл биш юм. Бурханы үгэнд яг хэрхэн хандах ёстой вэ? Чи хэрхэн хэрэгжүүлэх ёстой вэ? Энэ нь үнэндээ маш энгийн: түүнийг дуулгавартай дагаж сур, түүнийг зүрх сэтгэлээрээ сонс, зүрх сэтгэлээрээ хүлээн ав, зүрх сэтгэлээрээ ухаарч, ойлго, тэгээд явж, түүнийг зүрх сэтгэлээрээ хэрэгжүүлж, гүйцэтгэ. Зүрх сэтгэлдээ сонсож, ухаарсан зүйл чинь чиний хэрэгжүүлэлттэй нягт холбоотой байх ёстой. Энэ хоёрыг бүү салга; бүх зүйл—чиний хэрэгжүүлдэг зүйл, чиний дуулгавартай дагадаг зүйл, чиний өөрийн гараар хийдэг зүйл, чиний араас нь гүйж хөөцөлддөг бүх зүйл—Бурханы үгтэй хамааралтай байх ёстой, тэгээд чи Түүний үгийн дагуу хэрэгжүүлж, үйлдлээрээ дамжуулан түүнийг гүйцэтгэх ёстой. Бүтээгчийн үгэнд дуулгавартай байна гэдэг нь энэ юм. Энэ бол Бурханы үгийг хэрэгжүүлэх зам билээ.

10-р зүйл: Тэд үнэнийг басамжилж, зарчмуудыг улайм цайм зөрчиж, Бурханы гэрийн зохицуулалтыг үл ойшоодог (V хэсэг)

III. Бурханы үгийг басамжлах

Өнөөдөр бид антихристүүдийн арав дахь илрэл болох “тэд үнэнийг басамжилж, зарчмуудыг улайм цайм зөрчиж, Бурханы гэрийн зохицуулалтыг үл ойшоодог” хэмээх өмнөх нөхөрлөлөө үргэлжлүүлнэ. Энэ зүйл гурван хэсэгт хуваагддаг. Эхний хоёрынх нь талаар нөхөрлөсөн бөгөөд өнөөдөр бид гурав дахь хэсэг болох Антихристүүд Бурханы үгийг басамжилдаг талаар нөхөрлөнө. Өмнө нь энэ талын зарим илрэл, үг хэллэгийн талаар нөхөрлөсөн, тухайлбал антихристүүд Бурханы үгэнд хэрхэн эргэлздэг, үгэнд нь итгэдэггүй, Бурханы үгэнд сониуч зангаар ханддаг, ямар ч итгэл үнэмшилгүй, зөвхөн эргэлзэж, сорьж, таамагладаг. Товчхондоо, антихристүүд Бурханы үгийг үнэн гэж үздэггүй, хэрэгжүүлдэг ч үгүй. Хэрэг явдалтай тулгарах үедээ тэд Бурханы үгийн дагуу хэрэгжүүлэлтийн зарчмыг эрж хайдаггүй. Тэд зүрх сэтгэлдээ Бурханы үгэнд байнга эргэлзэж, эсэргүүцэж, түүнийг үгүйсгэж байдаг. Энэ бүхнийг антихристүүд Бурханы үгийг басамжилж буйн илрэл гэж хэлж болно. Өнөөдөр бид антихристүүд Бурханы үгийг яг яаж басамжилдгийг задлан шинжлэхийн тулд Бурханы үгэнд хандах антихристүүдийн илүү гүн гүнзгий, тодорхой хандлага, үйлдлийн талаар цааш нь нөхөрлөнө. Антихристүүд Бурханы үгийг хэрхэн басамжилдаг талаар бид нэг бүрчлэн үргэлжлүүлэн нөхөрлөнө. Ингэвэл илүү тодорхой байх биш үү? (Тийм.) Хэрвээ Би одоо ерөнхий байдлаар нөхөрлөөд, та нар тодорхой хэмжээний ухамсарлах чадвар, хангалттай хэв чанар, сүнслэг ойлголттой байж, Бурханы үгээс байнга гэрэл олж авдаг байсан бол Миний өмнө нь нөхөрлөсөн зүйл үнэндээ та нарт хангалттай байх байлаа. Гэвч ихэнх хүнд Бурханы үгийг ухамсарлах хэв чанар байдаггүй; тэд Бурханы үгийг ухамсарлах ёстой үнэн гэж үзэж чадах түвшинд хүрдэггүй. Тиймээс бид нэг бүрчлэн нөхөрлөх хэрэгтэй байна. Энэ сэдэв тусгайлан хэд хэдэн жижиг хэсэгт хуваагддаг.

А. Антихристүүд Бурханы үгийг дур мэдэн өөрчилж, тайлбарладаг

Эхний зүйл бол антихристүүд Бурханы үгийг дур мэдэн өөрчилж, тайлбарладаг явдал юм. Өмнө нь бид энэ талаар зарим нэг тодорхой жишээгээр дамжуулан нөхөрлөсөн боловч тусгайлан, нарийвчлан задлан шинжлээгүй, зүгээр л цухас дурдаад өнгөрсөн. Антихристүүд Бурханы үгийг дур мэдэн өөрчилж, тайлбарладгийн илрэлүүд юу вэ? Энэ зүйлийн тухайд антихристүүд хэрхэн үйлддэг вэ? Антихристүүд Бурханы үгэнд ийм зан авир гаргаж, ийм үйлдэл хийж чаддаг нь тэдний уг чанарын үүднээс үзвэл, тэд Бурханы үг бол үнэн, ариун, халдашгүй гэдэгт зүрх сэтгэлдээ итгэдэггүйг илтгэж байна. Бурхан үнэний үгийн аль талыг илэрхийлснээс үл хамааран, хүмүүст энгийн эсвэл гүн гүнзгий санагдсан ч бай, энэ нь аанай л Бурханы үг, үнэн бөгөөд хүний амь-оролт, зан чанарын өөрчлөлт, авралтай салшгүй холбоотой байдаг. Гэвч антихристүүд ингэж үздэггүй; тэд зүрх сэтгэлдээ үүнийг ухамсарладаггүй, тэдэнд тийм мэдлэг, ойлголт ч байдаггүй. Тэд Бурханы үг бол үнэн гэдэгт итгэдэггүй, хүний амь-оролтод Бурханы үг асар их ач холбогдолтойг ч хүлээн зөвшөөрдөггүй. Эсрэгээрээ тэд Бурханы үг өнгөн дээрээ зүгээр л хүний үг мэт, маш эгэл жирийн санагддаг гэж боддог. Бурханыг дагадаг бүх хүн, Бурханы гэр болон чуулган тэдгээрийг “Бурханы үг” гэж нэрлэсэн учраас л тийм чухал мэт санагддаг. Гэвч үнэн хэрэгтээ, өнгөн дээрээ Бурханы үг хүмүүсийн байнга хэлдэг жирийн үг хэллэг шиг санагддаг. Үгчилсэн утгаараа эдгээр үг нь хүний хэлний элементүүдийг агуулдаг, хүний хэлний логик, сэтгэлгээ, үгийн сонголт, тэр дундаа зарим ярианы хэллэг, хэлц үг, зүйр үг, тэр ч бүү хэл хоёр хэсгээс бүрддэг зүйрлэлийг ч агуулдаг. Антихристүүд Бурханы үгийг хүмүүсийн төсөөлдөг шиг тийм сүрлэг, ойлгошгүй, эсвэл гүн гүнзгий зүйл гэж үздэггүй, тэнгэрээс буусан домогт судрууд шиг ч гэж боддоггүй. Тэдний хувьд эдгээр нь зүгээр л энгийн, эгэл жирийн зүйл юм. Иймээс, ихэд шинжсэний дараа эцэст нь тэд зүрх сэтгэлдээ нэг тодорхойлолтод хүрдэг: Эдгээр үг бол зүгээр л энгийн хэллэг, нэлээд бодит, итгэгчдийн унших ёстой зүйл, хүний зан авир болон итгэлд тусалж чадах үгс юм. Нэлээд уншсаны дараа тэдний хүрдэг дүгнэлт нь энэ юм. Зарим антихрист болон өөрийгөө өргөмжилдөг хүмүүс хүртэл Бурханы үгийг барьж аваад, нэг дор маш олон бүлэг, хуудас уншдаг. Зарим нь бүр “Үг нь махбодоор илэрсэн” номыг нэг сарын дотор эхнээс нь дуустал уншдаг бөгөөд энэ нь тэдний оюун ухаан, бодол санаанд гүн гүнзгий сэтгэгдэл үлдээдэг. Тэд зарим сүнслэг нэр томьёо, Бурханы үгийн өнгө аяс, хэв маяг, тэр ч байтугай өөр өөр үе шатан дахь Бурханы үгийн агуулгын талаар ерөнхий ойлголттой болдог. Тэд уншсаныхаа дараа “Бурхны үг ердөө л нэг тиймэрхүү юм байна. Би бүгдийг нь нэг дор уншаад бурхны зургаан мянган жилийн удирдлагын төлөвлөгөөний ерөнхий агуулгыг ойлгочихлоо. Тиймээс бурхны үг тийм ч гүн гүнзгий биш. Бурхны үгийг үнэний түвшинд хүргэж, хүмүүсийн амь-оролтод зайлшгүй шаардлагатай зүйл мэтээр өргөмжлөх нь арай л хэтэрсэн хэрэг” гэж хэлдэг. Тиймээс, тэд эдгээр үгийг яаж ч үзсэн бай, тэдний зүрх сэтгэл дэх Бурханы үгийн талаарх эцсийн тодорхойлолт нь хүмүүсийн төсөөлдөг шиг тийм ч гүн гүнзгий, ойлгоход хэцүү биш гэх бодол юм. Боловсролтой, нүдтэй хэн боловч эдгээрийг ойлгож чадна. Эргүүлж тойруулан уншсаныхаа дараа тэд хүмүүсийн Бурханы үгээс ойлгох ёстой амь-оролтын талаарх янз бүрийн үнэнийг таньж, ойлгож, тэдгээрээс гэгээрэл, тэжээл, тусламж олж авч чаддаггүйгээр үл барам Бурханы үгийг үнэнээс болон тэнгэрээс буусан судраас хол зөрүүтэй гэж боддог. Ийм дүгнэлтэд хүрснийхээ дараа антихристүүд Бурханы үгийг бүр ч их басамжилдаг. Тэд Бурханы үг ердөө л энэ, Бурхан ердөө л энэ, үнэн ердөө л энэ гэж боддог. Ийм хандлага, ойлголттой болохоор Бурханы үгэнд, “Үг нь махбодоор илэрсэн” номд хандах дотоод байр суурь нь антихристүүдийг Бурханы үг болон үнэнийг улам бүр басамжлахад хүргэдэг. Тэд өөрсдийн мэдлэг, оюуны чадамжийг ашиглан, ой санамж, овсгоо самбаандаа найдаж, эдгээр үгийн агуулга болон зарчим гэгчийг, түүнчлэн тэдгээрт ашигласан зарим өнгө аяс, хэв маяг, үгийн сонголтыг маш хурдан ухаж ойлгодог бөгөөд тэрхүү үгийн сонголтод нь нийтлэг хэллэг болон хэлц үг багтдаг. Дараа нь тэдэнд бүх зүйлд хүрч, бүх зүйлийг олж авсан мэт санагддаг. Ийм ойлголт, хандлага нь тэднийг зүрх сэтгэлдээ Бурханы үгийг бүр ч болчимгүйгээр басамжилж, эргэлзэхэд, мөн Бурханы ялгамж чанар, мөн чанарт улам бүр эргэлзэхэд хүргэдэг.

Антихристүүдийн уг чанарын үүднээс харвал, тэд үнэнийг зэвүүцдэг, эерэг зүйлийг басамжилдаг, Бурханы даруу, нуугдмал байдлыг басамжилдаг, Бурханы итгэмжит, бодитой, хайр татам байдлыг басамжилдаг болохыг харж болно. Энэхүү цуврал басамжлал нь антихристүүдийг өөрийн эрхгүй, аяндаа Бурханы жигшиж, ялладаг зарим нэг ой гутам үйлдэл хийхэд хүргэдэг. Эдгээр үйлдэлд Бурханы үгийг дур мэдэн өөрчилж, тайлбарлах явдал багтдаг. Өөрчлөх гэдэг нь юуг хэлж байна вэ? Антихристүүд Бурханы үгэнд үнэн байдаг гэдэгт итгэдэггүй, Бурханы үг хүмүүст амь өгч чадна гэдэгт итгэдэггүй, эдгээр үг бол хүний амьд үлдэхдээ найддаг суурь, хүний ахиж дэвших зүг чиг, зам гэдэгт бүр ч итгэдэггүй. Тиймээс тэд Бурхан яагаад ийм маягаар ярьдгийг ойлгодоггүй, Бурхан яагаад тодорхой нөхцөл байдалд тийм үг хэлдгийг ч мэддэггүй, Бурхан яагаад эдгээр тодорхой агуулгыг ярьдгийг бүр ч мэддэггүй. Эдгээр агуулга хэрхэн бий болсон, Бурхан юу бодож байгаа, эдгээр үгийг хэлж байхдаа Бурхан хүмүүсээс юуг ажиглаж, хүмүүст юуг гүйцэлдүүлж, биелүүлэхийг зорьдог, түүнчлэн—эдгээр үгэн доторх—Бурханы хүрэхийг зорьж буй бүхэн, Түүний санаа зорилго болон үнэний тухайд антихристүүд огт юу ч мэддэггүй, туйлын мэдлэггүй байдаг—тэд энэ тухайд хар хүмүүс юм. Тиймээс, тэд зүрх сэтгэлдээ Бурхан энэ хэллэгийг ингэж хэлэх ёсгүй байсан, тэр өгүүлбэр үүний дараа орох ёстой, энэ өгүүлбэрийг ингэж найруулах ёстой, тэр хэсэг ийм өнгө аяс эсвэл тийм өргөлттэй байх ёстой, энэ үгийн сонголт буруу, тэр нэр томьёо бодлогогүй бөгөөд Бурханы ялгамж чанарт тохирохгүй байна гэж байнга бодож, улмаар өөрсдийн санал бодлыг бий болгодог. Тэдний нүдээр бол Бурханы үг ертөнц дэх алдартай юм уу агуу хүмүүсийн бүтээл шиг сайн биш. Тэд Бурханы яриа хангалттай нягт нямбай биш, хэтэрхий нуршуу, зарим үгийг нарийвчлан шинжвэл, нарийн яривал хүний хэл зүй, үг зүйн дүрэмд нийцдэггүй гэж боддог. “Эдгээр үгэнд яаж үнэн байх юм бэ? Эдгээр нь яаж бурхны үг байх юм бэ? Эдгээр нь яаж үнэн байх юм бэ?” хэмээн антихристүүд зүрх сэтгэлдээ тооцоолж, тунгаан бодохын зэрэгцээ эргэлзэж, яллаж байдаг. Бурханы үгэнд хандах ийм хандлага, ийм бодол санаа, ийм харах өнцгөөр антихристүүд диаволын савраа бэлддэг.

Хэдэн жилийн өмнө магтан дууны багт нэгэн хэрэг гарсныг Би санаж байна. Тэд чуулганд дуулагдах Бурханы үгийн нэгэн чухал хэсэгт ая зохиохыг хүссэн. Ая зохиох явцад тэд Бурханы ярианы урт болон үгийн тоо нь аялгуутай тохирохгүй байгааг олж мэдсэн; дууны үгийн мөр бүр хэт олон үгтэй байв. Түүнчлэн, хэрвээ дууны аялгууг бүхэлд нь Бурханы үгэнд хэрэглэвэл үгийг нь хэтэрхий олон, хэтэрхий урт санагдуулах байв. Тэгэхээр тэдний шийдэл юу байсан бэ? Тэд нэг арга олсон: Тэд Бурханы үгийн өнгөц утгыг өөрчлөхгүйгээр зарим хэллэг болон үгийн сонголтыг өөрчилсөн—жишээлбэл, дөрвөн үгтэй хэлц үгийг хоёр үгтэй болгох юм уу урт, шаардлагагүй, утгагүй санагдсан өгүүлбэрүүдийг хассан. Энэхүү зарчмыг даган тэд Бурханы үгийн засварласан хувилбарт ая зохиож, чуулганд дуулуулахаар түгээсэн. Ихэнх хүн мунгинасан байсан тул үүнийг Бурханы үгийн магтан дуу гэж бодсон, гэхдээ энэ хэсэг огтхон ч Бурханы үг биш гэдгийг хэн мэдэх билээ? Энэ нь антихристүүдийн дур мэдэн өөрчилж, товчилсон, баллаж, зассан хэсэг байв. Хожим нь, энэхүү магтан дууг нэгэн хөтөлбөрт зориулан бэлдэж байх үед Би уг магтан дууг Бурханы үгийн аль бүлгээс сонгож авсныг асуусан. Тэд Надад энэ нь тодорхой нэг бүлгийн эхний хэсэг гэж хэлсэн. Би тэр хэсгийг олж, магтан дууны ном дахь хэсэгтэй харьцуулж үзээд маш их цочирдсон. Магтан дууны ном дахь тэрхүү хэсэг нь нэр дээрээ Бурханы үгийн тэр бүлгээс сонгож авсан хэсэг байсан боловч танигдахын аргагүй болтлоо өөрчлөгдсөн байв. Ярианы өнгө аяс алдагдаж, олон чухал үг орхигдож, ярианы агуулга эмх замбараагүй болж, тэр ч байтугай үгсийн дараалал урвуу болсон байлаа. Хэрвээ хэн нэгэн Надад энэ хэсгийг Бурханы үгийн тодорхой нэг бүлгээс эш татсан гэж хэлээгүй бол хэн ч үүнийг аль бүлгээс авсныг олж тогтоож чадахгүй байсан гэж Би бодож байна; эх сурвалжтайгаа огт нийцэхгүй байв. Өнгөн дээрээ энэ хүмүүс үүргээ гүйцэтгэж байсан: Бурханы үгэнд ая зохиож, хүн бүрээр дуулуулж, зүрх сэтгэлд нь шингээснээр Бурханы үг хүмүүсийг тасралтгүй хөтөлж, залж чиглүүлж, Бурханы үгэнд ороход нь хүмүүст тусалж чадах байлаа. Энэ ямар гайхалтай үйл хэрэг байв аа! Гэвч Бурханаас эмээдэг сэтгэл огт байхгүйн улмаас антихристүүд Бурханы үгэнд яг л жирийн хүмүүсийн харилцан яриандаа хэлдэг үг мэт хандаж, тэдгээрийг дур мэдэн хасаж, өөрчилсөн. Хэн нэгнээс нэг ч асуулт асуулгүйгээр, хэний ч зөвшөөрөл, зөвшилцөлгүйгээр—хэн нэгнээс ямар нэгэн зөвшөөрөл аваа ч үгүй байж тэд Бурханы үгийг бүрмөсөн өөрчилсөн атлаа өөрсдийгөө үүргээ гүйцэтгэж, Бурханы үгэнд ая зохиож байна гэж хүмүүст итгүүлсэн. Энэ ямар төрлийн зан авир, арга барил вэ? Ийм зан авир гаргаж, ийм арга барил хэрэглэдэг хүмүүс ямар зан чанартай байдаг вэ? Ийм арга барил ашигладаг, Бурханы үгэнд ийм маягаар ханддагхүмүүсийн зүрх сэтгэл Бурханы үгэнд ийн хандаж байгаагаасаа үнэндээ эмээдэг үү? Тэд Бурханы үгийг нандигнадаг уу? Бурханы үгийг үнэн гэж үздэг үү? Бурханы үгэнд хандах тэдний хүндэтгэлгүй, хэнэггүй хандлагаас үзвэл тэд Бурханы үгийг нандигнадаггүйгээр үл барам үүнийг тоглоом мэт үзэж, хээвнэг дур зоргоороо өөрчилдөг. Бурханы үгэнд хандах тэдний хандлага нь Бурханд Өөрт нь хандах хандлагыг нь илтгэж байгаа биш үү? (Тийм.) Энэ нь яг адилхан. Бурханы үг Бурханыг Өөрийг нь төлөөлдөг; энэ бол Бурханы илэрхийлэл, Түүний зан чанарын илэрхийлэл, Түүний мөн чанарын илчлэл юм. Хэрвээ хүмүүс Бурханы үгэнд ийм хүндэтгэлгүй, хэнэггүй ханддаг бол Бурханд Өөрт нь хэрхэн ханддаг нь ойлгомжтой. Энэ нь ихийг өгүүлж байна.

Хүмүүс гаднаа Бурханыг дагаж, Түүний төлөө бүхнийг орхиж, зарлагадаж, хатуу бэрхийг туулдаг боловч Бурханы үгэнд хандах тэдний хандлага маш хүндэтгэлгүй, хэнэггүй байдаг. Антихристүүд “Үг нь махбодоор илэрсэн” номыг маш сайхан чимэглэж, даавуунд боож, хамгийн аюулгүй газар хадгалж ч магадгүй. Гэхдээ энэ нь юуг баталж чадах вэ? Энэ нь тэднийг Бурханы үгийг нандигнадаг, Бурханаас эмээдэг сэтгэлтэй гэдгийг харуулж чадах уу? Эдгээр өнгөц үйлдэл нь Бурханы үгэнд хандах тэдний хүндэтгэлгүй хандлагыг далдалж чадах уу? Чадахгүй. Тэд Бурханы үгийг унших бүрдээ доторх зарим нэр томьёо, хэллэг, өнгө аясыг өөрчлөх талаар үргэлж боддог. Тэгвэл зарим антихрист хэр зэрэг цадиггүй байдаг вэ? Бурханы үгээс өөрсдийнх нь үзэлтэй нийцэхгүй зүйл олох үедээ, эсвэл үг хэллэг нь зохисгүй, хэл зүйн хувьд буруу гэж бодох үедээ, тэр ч байтугай цэг таслал нь буруу байна гэж бодох үедээ тэд Бурханы үгэн дэх буруу байрлуулсан цэг таслал, зохисгүй үгийн сонголт, эсвэл үндэслэлгүй мэт санагдах мэдэгдлийг бүх дэлхий мэдээсэй гэж хүсэж, уг асуудлыг чангаар зарлан, дэгсдүүлдэг. Тэд үүнийг дооглосон, басамжилсан өнгө аясаар тараадаг. Ийм үед тэд эцэст нь Бурханы үгэн дэх алдааны нотлох баримт, барьц авах зүйл, өө сэв гэж үздэг зүйлээ олж, Бурханы үгэнд ч бас алдаа байдаг, Бурхан төгс биш гэж зүрх сэтгэлдээ эцэст нь өөрийнхөө санааг амрааж чаддаг мэт санагддаг. Энэ нь антихристийн зан чанар биш гэж үү? Антихристүүд Бурханы үгээс өө сэв, алдаа олохыг зорьдог; энэ бол дуулгавартай дагаж, хүлээн авах хандлага биш, харин дайсагнах хандлага юм. Антихристүүд Бурханы үгийг дур мэдэн өөрчилж, тайлбарладаг тухай ярихад, сая дурдсан магтан дууны багт гарсан явдлыг Бурханы үгийг өөрчилсөн хэрэг гэж үзэж болох уу? (Болно.) Надад хэлээч, ямар төрлийн хүн Бурханы үгийг ингэж дур мэдэн өөрчлөх вэ? Тэдэнд Бурханаас эмээх сэтгэл байна уу? (Үгүй.) Энэ ямар зан чанар вэ? Нэгдүгээрт, тэд Бурханы үгэнд Бурханы үг мэт ханддаг уу? (Үгүй.) Тэгвэл тэд Бурханы үгэнд юу мэт ханддаг вэ? Тэд үүнд хүний үг мэт ханддаг. Хүмүүсийн туршлагын гэрчлэлийн нийтлэл дэх үгс авцалдаагүй эсвэл төгс биш байвал өөрчлөхийг нь зөвшөөрч болох боловч Бурханы үгэнд ингэж хандаж зүрхлэх нь ямар шинж чанартай хэрэг вэ? Энэ нь Бурханаас эмээдэг сэтгэлгүй дур зоргоороо, цадиггүй авирлаж байгаа хэрэг биш гэж үү? Бурханы үгийг дур мэдэн шүүмжилж, өөрчлөхийг зүрхлэх, өөрийн санаа, үзэл бодолд нийцэхгүй байх үед өөрчлөх—үүний уг чанар ноцтой юу? (Тийм.)

Бурханы үгийг өөрчлөх хэрэгт өөр хэн оролцдог вэ? Сайн мэдээ түгээх явцад зарим сайн мэдээний бай Бурханы үгтэй танилцаж, Түүний ярианы өнгө аяс, хэв маяг, ярьж буй өнцөг, тэр ч байтугай ашигласан үг хэллэг, төлөөний үг зэрэг олон зүйлийн талаар янз бүрийн үзэлтэй болдог. Хүн бүр бүгд өөр өөр үзэлтэй байдаг; өөр өөр шашны урсгалынхан өөр өөр сонирхол, шаардлагатай байдаг. Сайн мэдээний багийн зарим гишүүн: “Ингэж сайн мэдээ түгээх хэцүү байна! Бурханы зарим үг хэтэрхий хатуу; зарим нь бурхан хүмүүсийг харааж байгаа мэт санагддаг. Эдгээр нь огтхон ч зөөлөн биш, хайр байхгүй, бүгд өдөр тутмын хэллэг байна. Зарим нь тодорхой үндэстнүүд рүү тусгайлан чиглэсэн байдаг бол зарим нь нууцуудыг илчилдэг—хүмүүс үүний алийг нь ч хүлээж авч чадахгүй байна! Эдгээр үг нь сайн мэдээний байнууд бурханы шинэ ажлыг хүлээн авахад тээг болж байна. Бид яах ёстой вэ?” гэж хэлдэг. Хэн нэгэн: “Надад шийдэл байна. Сайн мэдээний байнууд эдгээр үгээс болоод бурханы шинэ ажлыг хүлээн авч чадахгүй байгаа юм чинь, зүгээр л тэдгээрийг хасчхаж яагаад болохгүй гэж? Хүмүүсийн хүлээж авахыг хүсэхгүй байгаа бүх үг, агуулгыг, ганц өгүүлбэр байсан ч хамаагүй тэмдэглээд, хэвлэхдээ хасчих. Ингэвэл сайн мэдээний байнууд үүнийг унших үед бардам занд нь халдсан эсвэл сэтгэлийг нь шархлуулсан ямар ч үг байхгүй, мөн тэдний үзэлтэй зөрчилдөх юу ч байхгүй болно. Бурханы бүх үг тохиромжтой болж, хүлээн авагчид ямар ч үзэл тээхгүй, бурханы шинэ ажлыг саадгүй хүлээн авч чадна” гэдэг. Сайн мэдээний багт зарим нь үнэхээр ингэсэн бөгөөд Дээрхээс лавлаж, зөвшөөрөл авах ч гүй, Бурханы эдгээр товчилж, өөрчилсөн үгийг агуулсан товхимол хэвлэж, өргөнөөр тараасан. Ажлаа хөнгөвчлөхийн тулд, илүү олон хүнийг олж авахын тулд, ажлын чадамжаа харуулахын тулд, мөн үүрэгтээ үнэнч харагдахын тулд тэд энэ аргыг сэдэж, тэр ч байтугай ном болгон хэвлэж бодит ажил хэрэг болгосон. Гэвч энэ ном нь “Үг нь махбодоор илэрсэн” номоос тэс өөр юм. Энэ арга нь Бурханы үгийг өөрчилж байгаа хэрэг биш гэж үү? (Тийм.) Бурханы үгийг өөрчлөх нь Бурханыг эсэргүүцэх нэг арга зам гэдгийг ихэнх хүн ухамсарладаг уу? (Тийм.) Ихэнх хүнд ийм ухамсар байдаг уу? Өнөөдөр ийм их нөхөрлөсний дараа та нар шуудхан тийм гэж хэлж чадна. Гэвч хэрвээ та нар гурав, таван жилийн өмнө сайн мэдээ номлож байсан бол Бурханы нэг ч үг, өгүүлбэрийг өөрчилж болохгүй гэдгийг мэддэг байсан уу? Та нарт Бурханаас эмээдэг тийм сэтгэл байх байсан уу? (Үгүй.) Тэгвэл ямар нөхцөлд та нар ийм ухамсаргүй байх байсан бэ? Бурханаас эмээдэг сэтгэл огт байхгүй нөхцөлд л та нар Бурханы үгийг дур мэдэн өөрчилж зүрхлэх байсан биш үү? Бурханаас эмээдэг сэтгэл огт байхгүй хүн Бурханы үгийг дур мэдэн өөрчилж, анхны утга санаа, Бурханы ярианы хэв маяг, Бурханы үгийн тодорхой нэг хэсгийн зорьсон үр нөлөөг өөрчилж, уг хэсэгт илэрхийлсэн санаа зорилго, гол цөм, онцлох зүйлийг хасаж зүрхлэх бөгөөд энэ бүхэн нь өөрчилж буй хэрэг болно.

Хэдэн жилийн өмнө, сайн мэдээний багийн нэг хүн санамсаргүй тааралдах үед ийм асуулт тавьсан: “Тодорхой нэг үндэстэнд бурханы шинэ ажлыг гэрчлэх үед, бурхан өөрсдийг нь ил болгосон хэсгүүдэд тэд зэвүүцэж, сонсохыг хүсдэггүй бөгөөд эдгээр хэсгийн талаар үзэлтэй болдог. Тиймээс эдгээр үг нь тэднийг бурханы шинэ ажлыг хүлээн авахад нь саад тотгор болдог. Бид тэдгээр үгийг өөрчлөх талаар бодож байгаа. Өөрчилсний дараа тэд хүлээн авч чадах бөгөөд бурханы шинэ ажил эсвэл бурханы энэхүү бие махбодтой болсон талаар үзэл тээхээ болино.” Та нар энэ асуултын талаар юу гэж бодож байна вэ? Хэрвээ сайн мэдээний ажлын талаар уулзаж, ярилцах ийм боломж гараагүй бол тэд эдгээр үгийг дур мэдэн өөрчлөх байсан байж магадгүй. Магадгүй тэдний төсөөллөөр бол, тэр үндэстнээс гурав, тав, арав, эсвэл түүнээс ч олон хүн дараа нь Бурханы шинэ ажлыг хүлээн авах байсан байх. Гэхдээ үүнийг түр хойш тавья, сайн мэдээ номлож буй хүмүүс Бурханы үгийг хүний үзэлд нийцүүлэхийн тулд үргэлж өөрчлөхийг хүсдэг. Бурхан завхарсан хүн төрөлхтнийг ил болгож, шүүдэг, завхарсан хүн төрөлхтний мөн чанарыг ил болгодог үгсийг тэд үргэлж хасахыг хүсдэг. Ийм зан авирын уг чанар юу вэ? Ийм үйлдэл нь Бурханаас эмээдэг сэтгэлийг харуулж байна уу? (Үгүй.) Миний бодлоор бол, тодорхой нэг үндэстэн эсвэл шашны урсгалын хүмүүс Бурханы үгийн талаар үзэлтэй байгаа юм биш; үндсэндээ сайн мэдээ номлож буй хүмүүс үзэлтэй байгаа хэрэг юм. Бурханы үг тэдний шалгуурт нийцдэггүй; тэд угтаа Бурханы үгийг эсэргүүцэж, зэвүүцдэг бөгөөд сонсохыг хүсдэггүй, Бурханы эдгээр үгэнд дургүй байдаг. Хэрвээ эдгээр нь үнэхээр бурханы үг мөн юм бол хайр энэрэлтэй байх ёстой, хүмүүсийг нүүр рүү нь алгадаж байгаа мэт тийм ил тод, шууд ил болгох ёсгүй гэж тэд боддог. Тиймээс тэд, хэрвээ сайн мэдээ номлох юм бол эдгээр үгийг хасаж болох уу гэж хүчтэй шаарддаг. Сайн мэдээ номлож, хүмүүсийг олж авахын тулд Бурхан ганц удаа буулт хийж, илүү аятайхан, тааламжтайгаар ярьж болохгүй гэж үү? Илүү олон хүн Бурханы шинэ ажлыг хүлээн авахын тулд, илүү олон хүнийг Бурханы өмнө авчрахын тулд Бурхан стратеги болон ярих хэв маягаа өөрчилж, завхарсан хүн төрөлхтөнтэй эвлэрч, буулт хийж, бөхийж, уучлалт гуйж, өршөөл эрж болох уу? Иймээс асуудал нь үндсэндээ ямар нэгэн шашны урсгалын хүмүүст биш, харин сайн мэдээний ажилтнуудад байгаа юм. Бурханы үгийн нэг ч үг, өгүүлбэрийг өөрчлөхгүйгээр, мөн Бурханы үг бүх хүнд үзэл төрүүлж чаддаг байхад ч аажмаар Бурханы өмнө ирж, Түүний шинэ ажлыг хүлээн авдаг олон хүн байсаар байна. Тэдний үзэл Бурханы шинэ ажлыг хүлээн авахад нь саад болсон уу? Огтхон ч үгүй. Хэрвээ Бурханы айлдсан эдгээр үг хүнд хэрэгтэй зүйл биш, хүний бодит нөхцөл байдлыг тусгаагүй бол хүмүүс Бурханы үгийг хүлээн авахгүй байхыг ойлгож болно, Бурхан ярих арга барил, ярианыхаа агуулгыг өөрчлөх талаар бодож үзэж болно. Гэвч Бурханы айлдсан үг, өгүүлбэр бүр хүний бодит нөхцөл байдлыг тусгадаг бөгөөд хүний амь-оролт, авралтай холбоотой байдаг. Хэрвээ хүмүүс үзэлтэй байж, тэдгээрийг хүлээн авч чадахгүй байгаа бол энэ нь хүмүүс хорон муу, бохир заваан, маш гүнзгий завхарсан, мөн Бурханы өмнө очиход тэнцэхгүй гэдгийг баталдаг. Энэ нь Бурханы үг буруу, эсвэл үнэн биш гэдгийг баталдаггүй.

Завхарсан хүн төрөлхтөн Бурханы үг болон ажлын талаар үзэлтэй байх үед юу хийх ёстой вэ? Сайн мэдээ номлож буй хүмүүс Бурханы үгээр услагдаж, олон жилийн турш үүнийг сонссон. Та нар хэр их үнэнийг ойлгодгийг дурдахгүй байя гэхэд, зүгээр л онолын хувьд ярихад, Бурханы ажлын үзэгдэл, Бурханы санаа зорилго, Бурханы зургаан мянган жилийн удирдлагын төлөвлөгөөний зорилго, хүнийг аврах Бурханы ажил—та нар үнэний эдгээр бүх талыг ойлгож, санаж, ухаарч аваагүй гэж үү? Хэрвээ чи энэ бүхнийг эзэмшсэн байсан бол хүмүүс үзэлтэй байхаас айсаар байх уу? Хэрвээ чи айж байгаа бол сайн мэдээний байнуудад санаачилгаараа тодорхой тайлбарлаж өгөх ёстой; тэдэнд Бурханы санаа зорилгыг гэрчилж, үнэнийг тодорхой тайлбарла! Бурханы үгийг олон жил сонсчхоод чи тайлбарлаж, тодорхой болгож чадахгүй хэвээр байвал чи огт хэрэггүй амьтан байна! Чи энэ үүргийг гүйцэтгэж, өдөр бүр эдгээр сэдэв, эдгээр агуулга, эдгээр хэрэг явдалтай зууралддаг байж—яагаад сайн мэдээ номлож, хүмүүсийг олж авахын тулд Бурханы үгийг өөрчлөх зэрэг ийм өөдгүй арга хэрэглэх талаар бодсоор байдаг байна аа? Өнгөн дээрээ энэ нь ердөө л буруу үйлдэл, өөдгүй арга хэрэгсэл, чадваргүй байдлын илрэл мэт санагдаж болох ч мөн чанартаа энэ бол эргэлзээгүй антихристийн мөн чанарын илрэл—өөр юу ч биш. Бурханы ардууд л Бурханы үгийг нандигнаж, эрхэмлэж, Бурханы үгээс эмээдэг, Бурханы хэлсэн үг, өгүүлбэр болгоныг болон Түүний ярих хэв маяг, ярьж буй өнцөг, хэсэг тус бүрд юу хэлж байгааг хүндэтгэдэг. Бурханы дайснууд л Түүний үгийг үргэлж дооглож, үл тоомсорлодог. Тэд Бурханы үгийг басамжилдаг. Тэд Бурханы үгийг үнэн, Бүтээгчийн илэрхийлсэн үг гэж авч үздэггүй. Тиймээс зүрх сэтгэлдээ тэд үргэлж Бурханы үгийг өөрчилж, дур зоргоороо тайлбарлахыг хүсдэг. Тэд Бурханы үгийг хүний завхарсан дур сонирхол, завхарсан үзэл бодол, хүний завхарсан бодох хэв маяг, гүн ухаанд нийцүүлж, эцэст нь илүү олон хүний сайшаалыг хүртэх гэсэндээ өөрсдийн арга зам, бодох хэв маяг, логик сэтгэхүйг ашиглан Бурханы үгийг өөрчлөхөөр оролддог. Бурханы үгийн аль хэсэг байх, хэрхэн айлдаж, аль өнцгөөс ярьж байх нь хамаагүй, Бурханы үг бол Бурханы үг. Завхарсан хүн төрөлхтөн Бурханы үгийг илүү хурдан ойлгож, илүү сайн үнэлж, илүү амархан олж аваг гэсэндээ, Түүний үгээс үнэнийг ойлгоосой гэсэндээ Бурхан ихэвчлэн хүний хэлийг, хүний арга барилыг, түүнчлэн хүмүүс ойлгоход хавьгүй амархан арга зам, дууны өнгө, ярианы логик ашиглан Өөрийн санаа зорилгыг тайлбарлаж, орох ёстой зүйлийг нь хүн төрөлхтөнд хэлж өгдөг. Гэвч яг эдгээр анхаарал татамгүй арга барил, дууны өнгө, янз бүрийн анхаарал татамгүй үгийг антихристүүд Бурханыг яллаж, Түүний үг бол үнэн гэдгийг үгүйсгэхдээ ашигладаг. Ийм биш гэж үү? (Тийм.) Эдгээр антихрист мэдлэг болон алдартай хүмүүсийн бүтээлийг, тэр ч байтугай алдартай хүмүүсийн яриа, үгийн сонголт, биеэ авч явах байдлыг Бурханы үгтэй харьцуулахдаа байнга ашигладаг. Тэд хэдий чинээ их харьцуулна, Бурханы үг төдий чинээ хэтэрхий өнгөц, хэтэрхий шулуухан, хэтэрхий ярианы хэллэгтэй мэт тэдэнд санагддаг. Тиймээс, тэд Бурханы үгийг өөрчилж, “засаж залруулахыг”, түүнчлэн Бурханы ярих өнгө аяс, хэв маяг, ярьж буй өнцгийг нь “засаж залруулахыг” улам бүр хүсдэг. Бурхан хэрхэн ярих, эсвэл Түүний үг хүнд хэчнээн их ашиг тус авчрах нь хамаагүй, антихристүүд зүрх сэтгэлдээ Бурханы үгийг хэзээ ч үнэн гэж үздэггүй. Тэд Бурханы үгээс үнэн, хэрэгжүүлэлтийн зарчим, эсвэл амь-оролтын замыг эрж хайдаггүй. Харин ч тэд Бурханы үгэнд үргэлж шинжих өнцгөөс, судлах хандлагаар, нарийвчлан шинжиж, шалгах хандлагаар ханддаг. Энэ бүх шинжилт, шалгалтын дараа тэд Бурханы үгэнд өөрчилж, нэмж засварлах шаардлагатай олон зүйл байна гэж бодсоор байдаг. Тиймээс, антихристүүдийн хувьд, Бурханы үгтэй анх танилцсан өдрөөсөө эхлээд өнөөдрийг хүртэл—10, 20, эсвэл 30 жил итгэснийхээ дараа ч—тэд Бурханы үгэнд хүмүүсийн ярьдаг амь, үнэн, хаанчлалын хаалга, эсвэл тэнгэр лүү очих зам байдаг гэдэгт сэтгэлийнхээ угт итгэдэггүй хэвээр байдаг. Тэд үүнийг харж чаддаггүй, олж илрүүлж ч чаддаггүй. Тэгвэл тэдэнд юу мэдрэгддэг вэ? Тэд яагаад итгэх тусам Бурханы үг хэтэрхий ярианы хэллэгтэй санагдаад байгааг гайхдаг. Тэд яагаад итгэх тусам Бурханы үгийг сонирхох нь багасаад байгааг гайхдаг. Тэд Бурханы үг үнэхээр үнэн мөн эсэхэд эргэлзэж эхэлдэг. Энэ ямар шинж тэмдэг вэ? Сайны шинж үү, эсвэл муугийн шинж үү? (Муугийн шинж.) Тэд өнөөг хүртэл Бурханд итгэсэн нь тун гайхамшигтай! Бурханд итгэх тэдний итгэл мухардалд орж, үнэнийг бүрмөсөн харахаа больсон. Энэ нь тэдний итгэлийн төгсгөл биш гэж үү?

Та нар энэ баримтыг анзаарсан уу? Хүн бүр Бурханд итгэж, Түүний үгийг уншиж, ертөнц дэх гэр бүл, ажил мэргэжил, сургууль соёл, ирээдүйгээ орхиж эхэлсэн өдрөөсөө бүгд ижил гарааны шугам дээр байсан. Гэвч уралдааны явцад зарим хүн үл анзаарагдам байдлаар хоцорч, үүргээ гүйцэтгэхийг хүсэхээ больсон. Тэд хаашаа явсан бэ? Зарим нь Б бүлэг рүү шилжиж, зарим нь жирийн чуулганууд руу очсон бөгөөд зарим нь хагас цагийн үүрэгтэй чуулганд арайхийн үлдэж чадсан. Бурханы гэрт үүргээ гүйцэтгэхийг хүсдэггүй, зайлуулагдах бай болдог, цаашид үүргээ гүйцэтгэхэд тэнцэхгүй болсон хүмүүс—яагаад өнөөдөр ийм байдалд хүрсэн бэ? Хэрвээ чи Бурханд хандах тэдний хандлагыг хүний нүдээр харахыг оролдвол, зүрх сэтгэлд нь юу байгааг мэдэхгүй учраас харж чадахгүй. Тэд Бурханыг хайрладаг эсвэл үзэн яддаг эсэх, Түүнийг эсэргүүцдэг эсвэл дуулгавартай дагадаг эсэхийг чи хэлж мэдэхгүй. Тэгвэл хүний зан чанар-мөн чанарыг хэрхэн тодорхойлдог вэ? Энэ амархан: Зүгээр л Бурханы үгэнд хандах хандлагыг нь хар. Бурханы үгэнд хандах хандлагынх нь тухайд энэ бүлэг хүнд нэг нийтлэг шинж чанар байдаг: Ямар ч нөхцөл байдалд тэд Бурханы үгээр тэжээгдэх хэрэгцээг мэдэрдэггүй. Тэдэнд ямар ч бэрхшээл тулгарсан, тэд Бурханы үгээс зарчим эрж хайдаггүй, эсвэл үнэнийг эрж хайдаггүй. Энэ хүмүүс Бурханы үгийг ховорхон уншдаг бөгөөд хэн нэгэн Бурханы үгийг залбиран-уншиж, эсвэл тэдгээрийн талаарх ойлголтоо нөхөрлөх үед тэд бүр зэвүүцдэг. Тэд зэвүүцлээ хэрхэн харуулдаг вэ? Тэд: “Чиний хэлж байгаа бүхнийг би хэдийнээ мэднэ; чи үүнийг хэлэх шаардлагагүй. Би бурханы эдгээр үгийг өмнө нь уншсан; би бүгдийг ойлгож байна” гэж боддог. Хэрвээ тэд бүгдийг ойлгодог юм бол яагаад зайлуулагдсан бэ? Яагаад тэд Б бүлэг рүү шилжсэн бэ? Юу болоод байна вэ? Үүний үндэс нь, энэ хүмүүс угтаа Бурханы үгийг хүлээн авдаггүй; тэд Бурханы үгийг басамжилж, дайсагнадаг. Бурханы үгийг басамжилж, дайсагнадаг хүн тэдгээрийг хэрэгжүүлж чадах уу? Чамайг тэдэнд: “Хэрвээ чи ямар нэгэн нөхцөл байдалтай тулгарсан бол Бурханы үгийг унших ёстой!” гэж хэлэх үед тэдний хандлага ямар байдаг вэ? Тэдний тодорхой хариу үйлдэл юу вэ? (Тэд бодитой асуудлыг бодитойгоор шийдвэрлэх хэрэгтэй; Бурханы үгийг унших шаардлагагүй гэж хэлнэ.) Тэд Бурханы үгийг унших нь тодорхойгүй арга барил бөгөөд бодитой асуудлыг бодитойгоор шийдвэрлэх шаардлагатай гэж боддог. Энэ бол антихристийн өнгө аяс юм. Энэ нь юу гэсэн үг вэ? “Хүмүүст өөрсдийн гэсэн арга зам бий; бурханы үгийг уншихын хэрэг юу байна вэ? Чи бурханы үг бүхнийг шийдвэрлэж чадна гэж бодож байна уу?” Хэрвээ хүнд ямар нэгэн бэрхшээл тулгарвал энэ нь ердөө л бэрхшээл болохоос биш, тэр хүний дотоод байдал эсвэл зан чанарын тусгал огтхон ч биш гэж тэд үздэг. Тэд үүнийг хардаггүй, баримт гэж хүлээн зөвшөөрдөг ч үгүй. Тэд: “Хүний бэрхшээл бол яг л эрэг шураг нь дутсан машин шиг; зүгээр л шургийг нь хийчихвэл засагдчихна. Яагаад бурханы үгийг эрж хайх ёстой гэж? Тэр чинь бүгд хуурамч сүнслэг байдал. Би хэзээ ч тэгэхгүй; энэ бол тэнэг хэрэг! Чи бурханы үг бүхнийг шийдвэрлэж чадна гэж бодож байна уу? Огтхон ч тийм биш” гэж боддог. Энэ бол үнэнийг хүлээн авдаггүй хүн гэдэг нь тодорхой байна. Түүгээр ч барахгүй, зарим хүнд асуудал тулгарах үед чи тэдэнд туслахын тулд нөхөрлөж, Бурханы үгийн нэг хэсгийг уншиж өгөхөд тэд сонссоныхоо дараа: “Би тэр хэсгийг хэдийнээ цээжилчихсэн, би олон удаа уншсан. Чи яагаад надад хэлээд байгаа юм бэ? Би чамаас илүү сайн ойлгож байна, тэгээд ч энэ нэмэргүй, миний асуудлыг шийдвэрлэхгүй!” гэж хариулдаг. Энд ямар асуудал байна вэ? (Тэд үнэнийг хүлээн авдаггүй.) Тэд үнэнийг хүлээн авдаггүй, өөрсдийн завхралыг хүлээн зөвшөөрөхөөс татгалздаг нь асуудалтай юм. Тэд завхралаа хүлээн зөвшөөрдөггүй, тиймээс Бурханы үгийг унших нь зүгээр л хэлбэрдэж байгаа хэрэг, ямар ч хэрэггүй зүйл гэж боддог. Тэд асуудлаа шийдвэрлэхийн тулд хурдан арга, шидэт эм олохыг хүсдэг бөгөөд энэ асуудлын мөн чанар нь үнэнийг хүлээн авахаас татгалзаж буй хэрэг юм.

Бурханы үгийг дур мэдэн өөрчилж, тайлбарладаг энэхүү илрэлийн тухайд та нарт ямар нэгэн жишээ байна уу? (Найрал дууны цомгийн 20 дахь видеог бүтээх явцад Бурхан судрын эшлэлүүдийг дэлгэцэн дээр нэг нэгээр нь гаргахыг зааварласан. Тэр үед зарим ах эгч судрын эшлэлүүдийг хэтэрхий урт байна гэж үзээд зарим үг хэллэгийг хассан. Хожим нь Бурхан энэ асуудлыг олж мэдээд, энэ нь Бурханы үгийг доромжилсон хэрэг хэмээн нэлээд хатуу задлан шинжилсэн.) Библид тэмдэглэгдсэн Бурханы анхны үгсийн тухайд, тэдгээр нь Бурханы үг бөгөөд хүмүүс өөрчилж болохгүй, энэ нь зарим эш үзүүлэгчийн зөгнөлд ч мөн адил хамаарна; эдгээр нь ч бас Бурханы үг, Бурханы онгодоор хөглөгдсөн бөгөөд мөн л өөрчилж болохгүй. Миний бодлоор бол, хэдийгээр эдгээр үг эх хэлээрээ биш, орчуулга боловч орчуулагдсан бичвэрийн утга санаа нь олон жилийн засвар өөрчлөлтийн явцад ерөнхийдөө үнэн зөв байж ирсэн. Чи үүнийг хүлээн зөвшөөрөх хэрэгтэй. Тиймээс, эдгээр үгийг ердийн нөхөрлөлд ашиглаж байгаа бол бүтнээр нь тоочих шаардлагагүй; гол санааг нь илэрхийлж болно. Гэвч бодит баримтыг өөрчилж болохгүй. Хэрвээ эш татаж байгаа бол анхны өгүүлбэрийг бүтнээр нь авах ёстой. Энэ зарчим хэр санагдаж байна вэ? (Болж байна.) Яагаад ингэх ёстой вэ? Зарим хүн: “Тэр чинь өнгөрсөн явдал, бид ийм нухацтай байх шаардлагатай гэж үү?” хэмээдэг. Үгүй, энэ бол хандлага, сэтгэлгээний асуудал юм. Өнгөрсөн, одоо, ирээдүйн аль нь ч байсан, Бурханы үг бол Бурханы үг бөгөөд хүний үгтэй адилтгаж болохгүй. Хүмүүс Бурханы үгэнд хатуу чанд хандлагаар хандах ёстой. Библийг эх бичвэрээс нь янз бүрийн хэл рүү орчуулсны дараа зарим утга санаа нь эхтэйгээ яг таг нийцэхгүй байж магадгүй, эсвэл орчуулга болон эх бичвэр дэх нэг өгүүлбэрийн хооронд зөрүү байж болно. Орчуулагчид “Тайлбар: тийм тийм” гэж нэмэх, эсвэл хаалтад “Эсвэл ... гэж орчуулагдсан” хэмээн нэмж болно. Библийн эх бичвэрийг орчуулсан хүмүүс бүгд Бурханд итгэдэг хүмүүс байсан гэж та нар бодож байна уу? (Заавал тийм байх албагүй.) Тэд лавтай Бурханаас эмээж, муугаас зайлдаг хүмүүс байгаагүй, тэгвэл тэд яагаад энэ даалгаврыг ийм нарийвчлалтайгаар гүйцэтгэж чадсан бэ? Шүтлэггүй хүмүүс үүнийг мэргэжлийн ур чадвар гэж нэрлэдэг бол Бурханд итгэгчид үүнийг Бурханаас эмээдэг сэтгэлтэй байх гэж нэрлэх ёстой. Хэрвээ чамд иймхэн хэмжээний Бурханаас эмээдэг сэтгэл байхгүй бол чи Бурханд итгэгч мөн үү?

Чи Бурханы үгэнд сүсэгтэй хандлагаар хандах ёстой, та нар цугларч, Бурханы үгийн талаар нөхөрлөх үедээ тэдгээрийг уншсаныхаа дараа өөрийн мэдлэг болон эдгээр туршлагаас сурч мэдсэн зүйлийнхээ талаар ярихдаа хувийн туршлагаа оруулж болно. Гэвч чи Бурханы үгэнд өөрийн хувийн бүтээл мэт хандаж, хүссэнээрээ тайлбарлаж яавч болохгүй. Бурханы үгийг чи тайлбарлах шаардлагагүй, чи тэдгээрийг тодорхой эсвэл ойлгомжтойгоор тайлбарлаж ч чадахгүй. Чамд бага зэрэг гэгээрэл, гэрэлтүүлэлт эсвэл туршлага байхад л хангалттай, харин үнэнийг тайлбарлахыг оролдох, эсвэл өөрийн тайлбарыг ашиглан Бурханы санаа зорилгыг хүмүүст ойлгуулах гэж оролдох нь боломжгүй зүйл юм. Энэ бол аливааг хийх буруу арга зам. Жишээлбэл, зарим хүн Бурхан үнэнч шударга хүмүүсийг хайрладаг гэдгийг Бурханы үгээс уншдаг. Бурхан нэгэнтээ хүнд: “Харин үг чинь ‘За бол за; үгүй бол үгүй’ байг: учир нь эдгээрээс цааших нь ёрын муугаас гардаг юм” (Матай 5:37) гэж хэлсэн. Өнөөдөр, Бурханы үг ч бас хүмүүсийг үнэнч шударга байхыг шаарддаг. Тэгвэл Бурханы үг болон шаардлагад хандах зөв хандлага ямар байх ёстой вэ? Бурханы үгээс эрж хай: Бурхан: “Харин үг чинь ‘За бол за; үгүй бол үгүй’ байг” гэж хэлсэн. Тэгвэл Бурханы нүдээр үнэнч шударга хүмүүс яг хэрхэн авирладаг вэ? Үнэнч шударга хүмүүс хэрхэн ярьж, хэрхэн үйлдэж, үүрэгтээ хэрхэн хандаж, бусадтай хэрхэн эвтэй найртай хамтран ажилладаг вэ? Хүмүүс эдгээр зарчим болон хэрэгжүүлэлтийн замыг Бурханы үгээс эрж хайж, Түүний шаарддаг үнэнч шударга хүмүүс болох ёстой. Энэ бол зөв хандлага, үнэнийг эрж хайдаг хүмүүст байх ёстой хандлага юм. Тэгвэл үнэнийг эрж хайдаггүй, хайрладаггүй, Бурханаас болон Түүний үгээс эмээдэг сэтгэлгүй хүмүүс хэрхэн авирладаг вэ? Бурханы үгийг уншсаныхаа дараа тэд: “Бурхан хүмүүсийг үнэнч шударга байхыг шаарддаг; эзэн Есүс өмнө нь ингэж хэлсэн. Өнөөдөр, бурхан хүмүүсийг үнэнч шударга бай гэж дахин хэлж байна. Би ойлголоо—үнэнч шударга хүмүүс гэдэг нь ердөө л заль мэхгүй хүмүүс биш гэж үү? Хүмүүсийн хэлдгээр цайлган хүмүүс хэзээд давамгайлдаг, сайн хүмүүс амар тайван амьдардаг, мөн заль мэхгүй хүмүүсийг мэхлэх нь нүгэл гэдэг биш гэж үү? Хар даа, бурхан заль мэхгүй хүмүүсийн амссан шударга бус явдлыг залруулж байна” хэмээн боддог. Эдгээр үг үнэн мөн үү? Эдгээр нь Бурханы үгээс тэдний олж тогтоосон үнэн-зарчим мөн үү? (Үгүй.) Тэгвэл эдгээр үг юу вэ? Тэдгээрийг тэрс үзэл, төөрөгдөл гэж нэрлэж болох уу? (Болно.) Сүнслэг ойлголтгүй, үнэнийг хайрладаггүй хүмүүс Бурханы үгийг хүн төрөлхтний дунд чихэнд чимэгтэй, зөв зүйтэй гэж үздэг зүйлстэй үргэлж холбодог. Энэ нь Бурханы үгийн үнэ цэнийг бууруулж байгаа хэрэг биш гэж үү? Энэ нь үнэнийг хүн төрөлхтний дундах нэг төрлийн уриа лоозон, биеэ хэрхэн авч явах тухай үзэл баримтлал мэтээр дүрсэлж байгаа хэрэг биш гэж үү? Бурхан хүмүүсийг үнэнч шударга байхыг шаарддаг боловч энэ хүмүүс үнэнч шударга хүмүүс хэрхэн авирладгийг, хэрхэн үнэнч шударга байхыг, үнэнч шударга байхын дэг жаяг нь юу болохыг үл тоомсорлож, Бурхан хүмүүсийг заль мэхгүй байхыг шаарддаг бөгөөд заль мэхгүй хүмүүс, арчаагүй амьтад, тэнэгүүд бүгд үнэнч шударга хүмүүс хэмээн ичих ч үгүй мэдэгддэг. Энэ нь Бурханы үгийг буруу тайлбарлаж байгаа хэрэг биш гэж үү? Тэд Бурханы үгийг буруу тайлбарладаг атлаа өөрсдийгөө маш ухаантайд тооцохын зэрэгцээ Бурханы үг ердөө л энэ юм байна хэмээн боддог: “Үнэн тийм ч гүн гүнзгий биш, энэ нь ердөө л заль мэхгүй хүн байх явдал биш гэж үү? Заль мэхгүй хүн байх тун энгийн: Битгий хулгай хий, хүмүүсийг битгий харааж зүх, эсвэл бусдыг битгий цохиж зод. ‘Цаазлах нь хүний толгойг өнхрүүлэхээс цаашгүй; боломжтой үедээ өршөөж уучилж бай.’ Бүх зүйл дээр бусдад өршөөнгүй ханд, өөртөө хатуу, бусдад хүлээцтэй ханд, сайн хүн бай, тэгвэл сайн хүмүүс амар тайван амьдардаг.” Тэд их зүйл ярьдаг боловч аль нь ч үнэнд нийцдэггүй; энэ нь тэрс үзэл, төөрөгдлөөс өөр юу ч биш юм. Энэ нь Бурханы үгтэй ямар нэгэн хамаатай мэт, тэдгээртэй бага зэрэг холбоотой мэт санагдах боловч хүн үүнийг тунгаан бодож, ялган таньсныхаа дараа энэ нь хүмүүсийг төөрөлдүүлэх үгс, хүмүүсийн бодол санааг үймүүлэх төөрөгдлөөс өөр юу ч биш гэдгийг ухаардаг. Жишээлбэл, Бурхан Өөрийнх нь мөн чанарт хайр байдаг, Өөрөө хүнийг хайрладаг гэж хэлдэг. Хүнийг гэх Бурханы хайр нь Өөрийнх нь хэлдэг үг, хүнд ханддаг арга барил, хүнийг аврах Өөрийнх нь уйгагүй санаа зорилго болон хүнд хэрхэн ажилладгийнх нь тоо томшгүй олон талаар дамжуулан хүмүүст харагддаг бөгөөд хүнийг аварч буйгаа харуулахын зэрэгцээ, Бурханы санаа зорилго болон хүнийг аврах арга зам нь бас илэрхий болдог, ингэснээр хүмүүс Бурханы хайрыг мэддэг болно. Сүнслэг ойлголтгүй хүмүүс юу гэж боддог вэ? “Бурхан бол хүнийг хайрладаг бурхан, бурхан хүн бүрийг аврагдаасай гэж хүсдэг бөгөөд хэнийг ч мөхөөсэй гэж хүсдэггүй; эргэж ирсэн төөрсөн хүүг алтнаас ч илүү үнэ цэнтэй гэж бурхан хэлсэн” гэдэг. Бурхан ингэж хэлсэн үү? Эдгээр нь Бурханы анхны үг мөн үү? (Үгүй.) Тэд өөр юу гэж хэлдэг вэ? “Хүний амийг аврах нь долоон давхар суварга босгосноос дээр”, мөн “Будда энэрэнгүй” гэдэг. Тэд аливааг орвонгоор нь эргүүлж байгаа хэрэг биш гэж үү? Тэд сүнслэг, Бурханы үгийг ойлгодог, үнэнийг хайрладаг дүр эсгэж байгаа нь тодорхой; тэд мэдээж гаднын хүмүүс, хар хүмүүс, сүнслэг ойлголтгүй тэнэгүүд юм. Би ийм олон хүнтэй таарч байсан—тэд бол бодлогогүй, бардам амтай хэр нь ухаан муутай, оюун ухаанд нь төр буй бодол санаа нь тэрс үзэл, төөрөгдөл, хуурамч зүйлсээс өөр юу ч биш. Бусдыг төөрөлдүүлэх туйлын чадвартай, эдгээр тэрс үзэл, төөрөгдөл болон өнгөн дээрээ зөв зүйтэй мэт санагдах шашны онолын зарим үзэл баримтлалыг ашиглан бусдыг байнга төөрөлдүүлж, хэлсэн үгийг нь дуулгавартай дагаж, хэрэгжүүл гэж тэднийг хүчилж чаддаг хүмүүс—энэ хүмүүс бол антихристүүд юм. Тэд бүх харагдах байдлаараа маш сүнслэг мэт харагддаг, бусдын өмнө Бурханы үгийн хэсгүүдээс байнга эш татдаг бөгөөд тэдгээрийг дур мэдэн тайлбарлаж дуусмагцаа зарим нэг тэрс үзэл, төөрөгдлийг урсгадаг. Ийм хүмүүс чуулган бүрд байдаг. Тэд Бурханы үгээс эш татаж, нөхөрлөх нэрийн дор хүмүүст тусалж, тэднийг дагуулдаг боловч үнэн хэрэгтээ тэдний хүмүүст суулгаж байгаа зүйл нь Бурханы үгийн хүнээс шаарддаг зүйл биш, Бурханы үгэнд агуулагддаг үнэн-зарчим ч биш, харин Бурханы үгэнд үндэслэн боловсруулж, тайлбарлаж, төсөөлөх замаар гаргаж ирсэн тэрс үзэл, төөрөгдөл байдаг бөгөөд энэ нь хүмүүсийг Бурханы үгээс гажиж, оронд нь өөрсдийг нь дуулгавартай дагахад хүргэж, үймээн дэгдээж, хүмүүсийг төөрөлдүүлдэг. Жишээлбэл, “Зургаан мянган жилийн удирдлагын төлөвлөгөөнийхөө ажлыг хийхдээ бурхан бүх хүн төрөлхтөнд хаягдаж, тэдний эсэргүүцлийг туулсан; бурхан бол бурхан, түүний зүрх сэтгэлд хязгаар үгүй! Хүмүүсийн хэлдгээр ‘Эр хүний дотор эмээл хазаартай морь багтдаг’, мөн ‘Эр хүн өшөөгөө авахад хэзээ ч оройтохгүй’. Бурхан ямар уужим сэтгэлтэй юм бэ!” гэж хэлдэг хүмүүс бий. Тэд бүх харагдах байдлаараа Бурханыг болон Бурханд юу байгаа, Тэр юу болохыг гэрчилж байгаа мэт хүмүүст харагддаг ч үнэн хэрэгтээ тэд ямар мессеж дамжуулж байна вэ? Энэ нь үнэн мөн үү? Энэ нь үнэхээр Бурханы мөн чанар мөн үү? (Үгүй.) Тэд хэнийг гэрчилж байна вэ? Тэд тэрхүү эр хүнийг гэрчилж байна. Тэд Бурханыг тэрхүү эр хүнтэй зүйрлэж байна—энэ нь доромжлол биш гэж үү? Ийм үг Бурханы үгээс олдох уу? (Үгүй.) Тэгвэл эдгээр үг хаанаас гарч ирсэн бэ? Сатанаас. Антихристүүд Бурханыг гэрчилдэггүйгээр үл барам, баримтыг мушгин гуйвуулж, Бурханыг доромжилдог бөгөөд суурьгүй, Бурханд итгэх жинхэнэ итгэлгүй, үнэнийг ойлгох чадваргүй хүмүүсийг байнга төөрөлдүүлдэг. Энэ хүмүүс биеийн хэмжээгээр жижиг, ямар ч суурьгүй, үнэнийг ухамсарлах чадваргүй байдаг тул эдгээр тэрс үзэл, төөрөгдөлд төөрөлддөг. Антихристүүд тэрс үзэл, төөрөгдөлд сүнслэг үг мэт ханддаг бөгөөд Бурханы хайрын талаар тэдний хэлдэг нэг зүйл бол “Бурхан хүн бүрийг аврагдаасай гэж хүсдэг бөгөөд хэнийг ч мөхөөсэй гэж хүсдэггүй” гэдэг. Бурхан хүнээс юу шаарддаг талаар ярихдаа тэдний хэлдэг өөр нэг зүйл бол “Сайн хүмүүс амар тайван амьдардаг” гэдэг. Мөн Бурхан хүмүүсийн гэм бурууг санадаггүй, тэдэнд гэмших боломж үлдээдэг талаар тэд “Цаазлах нь хүний толгойг өнхрүүлэхээс цаашгүй; боломжтой үедээ өршөөж уучилж бай” гэж хэлдэг. Ийм үг Бурханы үгээс олдох уу? (Үгүй.) Би яагаад эдгээр үгийг сонсмогцоо ингэж их уурладаг юм бэ? Яагаад эдгээр нь намайг ингэж их бухимдуулдаг юм бэ? Би яагаад ингэж их дүрсхийдэг юм бэ? Энэ хүмүүс Бурханы үгийг хэдэн жил уншсан бэ? Тэд усан тэнэг юм уу, эсвэл галзуурчихсан юм уу? Бурханы үгийн хаана нь ийм зүйл дурдсан байдаг юм бэ? Бурхан хэзээ хүмүүсийг заль мэхгүй байхыг шаардсан юм бэ? Бурхан хэзээ хүмүүсээс “Цаазлах нь хүний толгойг өнхрүүлэхээс цаашгүй; боломжтой үедээ өршөөж уучилж бай” гэх үгийг мөрдөхийг шаардсан юм бэ? Бурхан ингэдэг гэж үү? Тэдний дэмждэг эдгээр тэрс үзэл, төөрөгдлийн хаанаас нь хүн төрөлхтнөөс Бурханы шаарддаг зүйл, Түүний санаа зорилго болон үнэн-зарчимтай холбогдох ямар нэгэн холбоосыг олж болох вэ? Эдгээр нь огт хамааралгүй юм. Жишээлбэл, Бурхан хүмүүсийг эрмэлзэл, шийдвэр, эрэлхийлэлтэй байхыг зөвшөөрдөг боловч антихристүүдийн хэлдэг зүйл бол: “Бурхан биднийг эрэлхийлэлтэй байхыг дэмждэг. Үүнийг сайн илэрхийлдэг нэг үг бий: ‘Генерал болохыг хүсдэггүй цэрэг бол сайн цэрэг биш’” гэдэг. Энэ үг бол нийгмийн нэг төрлийн чиг хандлага, нийгмийн үзэл бодол—үүнийг Бурханы гэрт ашиглах нь тохиромжтой юу? Энэ нь хэрэгтэй юу? (Үгүй.) Энэ мэдэгдэл Бурханы үгийн алинтай нь нийцэж байна вэ? Энэ нь Бурханы үгтэй холбоотой юу? (Үгүй.) Тэгвэл антихристүүд яагаад үүнийг хэлдэг вэ? Үүнийг хэлж буй тэдний зорилго бол өөрсдийгөө маш сүнслэг, Бурханы үгийн талаарх ойлголт, гэгээрэлтэй, үнэнийг ухамсарлах чадвартай, мөн мунхаг харц ардууд биш гэдгийг хүмүүст гүн гүнзгий мэдрүүлэх явдал юм. Гэвч энэ нь тэдний хүлээж байсан зорилгод хүрдэг үү? Эдгээр үгийг сонсоод та нар зүрх сэтгэлдээ сайшаадаг уу, эсвэл зэвүүцдэг үү? (Зэвүүцдэг.) Ямар утгаараа энэ нь та нарт зэвүүцмээр санагддаг вэ? (Антихристүүд Сатаны төөрөгдлийг Бурханы үгтэй холбож, тэдгээрийг мушгин гуйвуулдаг. Тэдний хэлдэг бүх үг сүнслэг ойлголтгүй байдаг.) Антихристүүд зөвхөн сүнслэг ойлголтгүй байдлыг илэрхийлсэн үг л хэлдэг, хүмүүс үүнийг сонсоод ой гутам, зэвүүцмээр санагддаг. Тэд Бурханы үгийг ойлгодоггүй, ухамсарлаж чаддаггүй, Бурханы үгийг ухамсарлах хэв чанар, чадваргүй нь тодорхой байтал ойлгодог дүр эсгэж, бусдад ичих ч үгүй тайлбарлан, хүмүүсийн ой гутмаар хамааралгүй, болхи үг хэлж, ямар ч босгон байгуулалт өгөлгүй, харин ч хүмүүсийн бодол санааг үймүүлдэг. Энэ нь үнэхээр жигшмээр! Ийм хүмүүстэй таарах үедээ та нар яах ёстой вэ? (Бид тэдний хэлж байгаа зүйлийн эндүү ташаа хэсгийг задлан шинжлэх ёстой.) Үүнийг хэрхэн хийх ёстой вэ? Үнэндээ энэ нь нэлээд амархан. Чи тэдэнд: “Бурханы үгийг уншсаны дараах ойлголт чинь надад их биш санагдаж байна” гэж хэлнэ. Тэд: “Би тэгж бодохгүй байна, би сайн гэж бодож байгаа” гэж хариулна. Чи: “Ямар ч байсан хамаагүй чи сайн гэж бодож байна, тэгвэл чинийхээр Бурханы үг хүний тэрс үзэл, төөрөгдөлтэй адилхан гэсэн үг үү? Хэрвээ чи эдгээр тэрс үзэл, төөрөгдөлтэй санал нийлж байгаа юм бол яах гэж Бурханы үгийг уншдаг юм бэ? Чи унших шаардлагагүй. Чиний энэ асуудал одоо ноцтой байна—чи Бурханы үгэнд хорон муу хүн төрөлхтний ертөнцийн гүн ухаан, хорон муу хүн төрөлхтний аливааг зохицуулах арга барил, үзэл бодол мэт хандаж байна. Чинийхээр бол, Бурханы ярьдаг үнэнч шударга хүмүүс нь заль мэхгүй хүмүүс, усан тэнэгүүд, мунхаг хүмүүстэй яг адилхан юм байна. Чи Бурханы айлдсан үг бүрийг хүний үг хэллэг ашиглан тайлбарлаж, хорон муу хүн төрөлхтний нэгтгэн дүгнэсэн төөрөгдөл, үг хэллэгтэй адилтгаж байна. Тэгэхээр чи Бурханы үгийг хүний үг, хүний хэл, хүний тэрс үзэл, төөрөгдөл гэж хэлэх гээд байна уу? Бурханы үгийг ингэж ойлгосноороо чи тэдгээрийг ухамсарлаж байгаа хэрэг биш; чи тэдгээрийг доромжилж, Бурханыг доромжилж байна”. Та нар бүгд эдгээр үгийг тодорхой хэлж чадах уу? Хэрвээ Бурханы үг антихристүүдийн хэлдэг утгатай байсан бол Бурхан яагаад зүгээр л тэр үгсийг шууд хэлчхэж болоогүй юм бэ? Бурхан хүмүүсийг үнэнч шударга бай гэж хэлэхдээ яагаад зүгээр л тэднийг заль мэхгүй, сайн хүн бай гэж хэлээд орхичхож болоогүй юм бэ? Энэ нь ердөө л үг хэллэгийн ялгаа юу? (Үгүй.) Бурханы үг бол үнэн, тэдгээрт хүмүүсийн хэрэгжүүлэх зам оршдог. Хэрвээ хүмүүс Бурханы үгийн дагуу үйлдэж, амьдарвал Бурханаас эмээж, муугаас зайлдаг хүмүүс, Бурханы санаа зорилгод нийцдэг хүмүүс болж чадна. Харин хүний хэлсэн зүйлийн дагуу үйлдэж, амьдрах нь хүнийг туйлын мунгинуу нэгэн, цэвэр амьд Сатан болгодог. Та нар энэ санааг хүлээн зөвшөөрч байна уу? Хэрвээ та нар үнэнч шударга хүн байх тухай Бурханы хэлсний дагуу үйлдэж, хэрэгжүүлбэл үр дүн нь ямар байх вэ? Харин хүмүүсийн сайн эсвэл заль мэхгүй хүн гэж нэрлэдгийн дагуу үйлдэж, амьдарвал үр дүн нь ямар байх вэ? Үр дүн нь өөр байх биш үү? (Тийм.) Тэгвэл үнэнч шударга хүнээр амьдрахын үр дүн юу вэ? (Хэвийн хүн чанартай байж, Бурханыг шүтэн мөргөж чаддаг, аливааг байгаагаар нь хэлдэг, Бурханд илэн далангүй, нээлттэй байж чаддаг. Хэрвээ хүн хүмүүсийн тодорхойлсон заль мэхгүй эсвэл сайн хүн шиг биеэ авч явбал улам бүр зальжин болж, өөрийгөө өнгөлөн далдлахдаа гаргууд болдог, зөвхөн чихэнд чимэгтэй үг хэлж, Сатаны ертөнцийн гүн ухаанаар амьдарч, амьд Сатан болдог.) Чи харж байна уу, ялгаа байгаа биз дээ? Бурханы үнэнч шударга хүн гэж нэрлэдгийн дагуу үйлдэж, амьдрах нь хүний зүрх сэтгэлийг улам бүр цэвэр ариун болгодог; зүрх сэтгэл нь Бурханд нээлттэй байж чаддаг бөгөөд өнгөлөн далдлах, мэхлэх, хуурмаг зан гаргахгүйгээр зүрх сэтгэлээ Бурханд өгч чаддаг. Зүрх сэтгэл нь Бурханаас юу ч нуудаггүй, харин зүгээр л Түүнд нээлттэй байдаг; дотроо юу бодож байгаагаа гаднаа илчилж, амьдран харуулдаг, гаднаа илчилж, амьдран харуулдаг зүйл нь доторхтойгоо нийцдэг. Энэ бол Бурханы хүсдэг зүйл; энэ бол үнэн юм. Нөгөөтээгүүр, хүмүүсийн заль мэхгүй эсвэл сайн гэж нэрлэдэг хүмүүсийн биеэ авч явах зарчим болон хэрэгжүүлэлтийн зарчим юу вэ? Үнэндээ энэ нь бүгд өнгөлөн далдлалт юм. Тэд юу бодож байгаагаа шууд хэлдэггүй, бусдад ч харуулдаггүй. Тэд бусдын нэр төр, ашиг сонирхлыг бодлогогүйгээр хөнддөггүй боловч бусдад хор хөнөөл учруулахгүй байх нь бас л өөрийгөө хамгаалахын төлөө байдаг. Тэд дотроо болгоомжилж, гаднаа өнгөлөн далдалдсан байдаг бөгөөд онцгойлон сүсэгтэй, хүлээцтэй, тэвчээртэй, энэрэнгүй мэт харагддаг. Гэвч дотроо юу бодож байгааг нь хэн ч харж чаддаггүй; тэдний дотор завхрал, эсэргүүцэл, тэрслүү байдал байдаг ч бусад хүн үүнийг харж чаддаггүй. Гаднаа тэд онцгойлон босгон байгуулдаг, дөлгөөн, эелдэг мэт дүр эсгэдэг. Тэд хэчнээн олон муу зүйл хийсэн ч, эсвэл дотроо хэчнээн тэрслүү, хорон муу байсан ч хэн ч мэдэж чаддаггүй. Гаднаа тэд бас бусдад тусалж, гачигдалтай хүмүүст өгөхөд бэлэн, үргэлж тусламжийн гараа сунгахад бэлэн байдаг, жинхэнэ амьд Лэй Фэн юм. Тэд цаг үргэлж инээмсэглэж, бусдад хамгийн сайн талаа харуулдаг, нууцаар хэчнээн их нулимс унагасан ч бусдын өмнө үргэлж инээмсэглэл тодруулж, хүмүүст босгон байгуулагдсан мэт сэтгэгдэл төрүүлдэг. Энэ нь хүмүүсийн сайн хүн гэж нэрлэдэг зүйл биш гэж үү? Энэ сайн хүнийг үнэнч шударга хүнтэй харьцуулбал аль нь эерэг вэ? Аль нь үнэн-бодит байдалтай вэ? (Үнэнч шударга хүн.) Үнэнч шударга хүмүүс үнэн-бодит байдалтай, Бурханд хайрлуулдаг, Бурханы шаарддаг стандартад нийцдэг бол сайн болон заль мэхгүй хүмүүс тийм биш; тэд бол яг л Бурханы яллаж, жигшин голдог төрлийн хүмүүс юм. Антихристүүд Бурханы шаарддаг үнэнч шударга хүмүүсийг зүгээр л сайн эсвэл заль мэхгүй хүмүүс хэмээн дур мэдэн тайлбарлах үед энэ нь Бурханы хэлсэн зүйлийг үл анзаарагдам байдлаар яллаж байгаа хэрэг биш гэж үү? Энэ нь Бурханы үгийг доромжилж байгаа хэрэг биш гэж үү? Энэ нь үнэнийг доромжилж байгаа хэрэг биш гэж үү? Энэ бол илэрхий баримт. Антихристүүд Бурханы үгийг ойлгодоггүй, үнэн гэж юу болохыг бүр ч ойлгодоггүй атлаа эндүү ташаа үзэл баримтлалд найдаж, өөрсдийн тайлбарыг сохроор хэрэглэж, юу ч мэдэхгүй байж ойлгодог дүр эсгэн, Бурханы үгийг дур зоргоороо мушгин гуйвуулж, бусдыг төөрөлдүүлж, үймүүлдэг. Та нар ингэж авирлах байсан уу? Бурханы үгийг ойлгодоггүй нь тодорхой байхад ойлгодог дүр эсгэх, мөн өөрийн үгчилсэн утгаар нь ойлгосон ойлголтод үндэслэн Бурханы үгийг тайлбарлаж, хязгаарлахын тулд өөрийн үгсийн сан, хэллэг, үзэл бодлыг ашиглах нь антихристийн зан чанар юм.

Бурханы үг болон хүний үг, үнэн болон хоосон сургаалын хоорондох мөн чанарын ялгаа нь юу вэ? Бурханы үг хүмүүсийн эрүүл ухаан, мөс чанарыг өсгөж, тэднийг зарчимтайгаар үйлддэг болгодог бөгөөд тэдний амьдран харуулдаг бүхэн нь улам бүр эерэг зүйлсийн бодит байдалтай болдог. Харин нөгөө талаас, хүний үг хүмүүсийн таашаал, үзэлд төгс нийцдэг мэт харагддаг ч үнэн биш, урхи мэх, уруу таталт, тэрс үзэл, төөрөгдлөөр дүүрэн байдаг, тиймээс хэрэв хүмүүс эдгээр үгийн дагуу үйлдвэл амьдран харуулдаг зүйл нь Бурханаас, Бурханы стандартаас улам бүр холдоно. Бүр ч ноцтой нь хүмүүсийн амьдралын хэв маяг улам бүр ёрын муу, Сатаныхтай төстэй болдог. Хүмүүс тэр чигтээ тэрс үзэл, төөрөгдлийн дагуу амьдарч, үйлдэж, эдгээр дүгнэлтийг бүрэн дүүрэн хүлээн авсан үедээ Сатан шиг амьдардаг. Сатан шиг амьдарна гэдэг нь тэд бол Сатанууд гэсэн утгатай биз дээ? (Тийм.) Тэгэхээр тэд “амжилттайгаар” амьд Сатанууд болжээ. Зарим хүн “Би үүнд итгэхгүй байна. Би зүгээр л хүн болгонд таалагддаг, заль мэхгүй хүн байхыг хүсдэг. Би ихэнх хүний сайн хүн гэж үздэг хүн болмоор байна, тэгээд бурханд таалагдах нь уу үгүй юу хармаар байна” гэдэг. Хэрэв чи Бурханы хэлсэнд итгэхгүй байгаа бол очоод үз, Бурханы үг үнэн байна уу, хүний үзэл үнэн байна уу хар. Бурханы үг болон хүний үгийн мөн чанарын ялгаа нь энэ. Энэ бол үнэн болон тэрс үзэл, төөрөгдлийн хоорондох үндсэн ялгаа. Хүний тэрс үзэл, төөрөгдөл хүмүүсийн таашаалд хэчнээн нийцдэг мэт санагдсан ч хэзээ ч тэдний амь болж чадахгүй; харин Бурханы үг хэчнээн энгийн, хэчнээн ярианы хэллэгтэй мэт санагдсан ч, хүмүүсийн үзэлтэй хэчнээн зөрчилддөг ч мөн чанар нь үнэн бөгөөд хэрвээ хүмүүсийн хийж, амьдран харуулдаг зүйл Бурханы үгийн зарчимтай нийцэж байвал эцэст нь нэг л өдөр тэд стандартад нийцсэн жинхэнэ бүтээгдсэн зүйлс болж, Бурханаас эмээж, муугаас зайлж чаддаг болно. Эсрэгээрээ, хэрвээ хүмүүс Бурханы үгийн дагуу хэрэгжүүлдэггүй, Бурханы шаардлагын дагуу үйлддэггүй бол стандартад нийцсэн бүтээгдсэн зүйлс болж чадахгүй. Тэдний үйлдэл болон алхдаг замыг нь Бурхан жигшин голох л болно; энэ бол баримт. Энэхүү нөхөрлөлөөр дамжуулан та нарт Бурханы үгийн талаар шинэ ойлголт юм уу ухагдахуун бий болсон уу? Бурханы үг гэж юу вэ? Тэдгээр нь үнэн, зам, амь—үүнд ямар ч худал хуурмаг байхгүй. Төрөлхөөсөө эерэг зүйлсэд зэвүүцэж, тэдгээрийг үзэн яддаг антихристүүд л Бурханы үгийг басамжилж, Бурханы үгийг үнэн гэж үздэггүй, Бурханы үг бол үнэн, зам, амь гэх баримтыг үгүйсгэдэг. Тэд хэзээ ч Бурханы үгийг амиа болгон хүлээн авахгүй; тэд бол аврагдах аргагүй бүлэг хүн юм. Ийм нөхөрлөлийн дараа зарим хүн эдгээр илрэл нь Бурханы үгийг дур мэдэн өөрчилж, тайлбарлаж буй хэрэг бөгөөд антихристүүдийн илрэл мөн гэдгийг ойлгодог. Үүнд Бурханы үгийг цэгцэлдэг хүмүүс багтана гэж та нар хэлэх үү? (Тийм.) Багтах уу? Өөрчлөх гэдэг нь юу гэсэн үг вэ? (Энэ нь ямар нэг зүйлийг дур мэдэн хасаж, эсвэл нэмж, Бурханы үгийн анхны утга санааг өөрчлөхийг хэлнэ. Энэ бол өөрчилж буй хэрэг. Хэрвээ Түүний үгийг зарчмын дагуу цэгцэлсэн бол энэ нь өөрчилж буй хэрэг биш.) Тийм ээ, үүнийг л ойлгох хэрэгтэй. Ийм ойлголттой болсноор Бурханы үгийг цэгцлэх үедээ та нар огт санаа зовохгүй биз дээ? Та нар одоо зарчмыг зөв ухамсарлаж чадаж байна уу? Чамаас цэгцлэхийг шаардах нь өөрчил гэсэн үг биш. Мөн орчуулгын ажил хийдэг хүмүүс бий—энэ хүмүүс Бурханы үгийг шууд орчуулах, Бурханы үгийн анхны утга санаа болон Бурханы Өөрийнх нь үгийг өөр хэл рүү орчуулах даалгавартай болохоос биш, орчуулах явцдаа Бурханы үгийг тайлбарлах ёсгүй. Чи тайлбарлах шалгуур хангасан хүн биш бөгөөд үүнд анхаарал хандуулж, болгоомжтой байх ёстой. Зарчмыг сайн ухамсарлаж, юу нь өөрчилсөн хэрэг болох, юу нь болохгүйг ойлгох—эдгээр зарчмыг сайн ухамсарлавал ийм алдаа гаргахгүй. Хэрвээ чи эдгээр зарчмыг ойлгохгүй, цэгцлэх явцдаа утга санааг нь нэмж, эсвэл өөрчлөхийг үргэлж хүсэж, Бурханы үүнийг хэлсэн арга барил нь тийм ч төгс биш, эсвэл үүнийг хэлсэн арга барил нь онцгүй санагдаж, үүнийг тодорхой нэг байдлаар хэлэх ёстой байсан гэж үргэлж боддог бол ийм бодол чамайг өөрчлөх алдаа гаргах хандлагатай болгоно. “Бурханы үгийн энэ өгүүлбэр ямар утгатайг би мэдэж байгаа болохоор тэр утгад нь үндэслээд орчуулчихъя. Орчуулчихвал уншигч ойлгоод л болоо биш үү? Эрж хайж, залбиран-унших шаардлагагүй болно; тэд шууд гэгээрэл, гэрэл хүлээн авна” гэж хэлдэг орчуулагчдын хувьд—энэ нь алдаа биш гэж үү? Энэ нь зарчмыг зөрчиж байгаа хэрэг; энэ бол Бурханы үгийг дур мэдэн тайлбарлаж буй хэрэг юм. Дүгнэж хэлэхэд, Бурханы үгэнд яг л хүний үг, роман, алдартай хүний бичвэр, эсвэл эрдэм шинжилгээний ярианд ханддаг шигээ хэзээ ч бүү ханд. Тэдгээрийг өөрчилж, дур мэдэн тайлбарлахгүй байхаас гадна, Бурханы үгийг идэж, ууж, залбиран-унших үедээ эрж хайж, хүлээн авч, дуулгавартай дагах хандлагаар хандах ёстой. Тэгж байж л хүн үнэнийг харж, Бурханы санаа зорилгыг ойлгож, Бурханы үгээс хэрэгжүүлэх замыг олж, завхарсан зан чанараа болон үүргээ гүйцэтгэхэд, мөн амьдралд тулгардаг янз бүрийн бэрхшээлийг шийдвэрлэж чадна. Ийм үр дүнд хүрэх нь Бурханы үгэнд хандах чиний хандлага зөв болохыг баталдаг. Антихристүүд Бурханы үгийг басамжилдгийн эхний илрэл болох Бурханы үгийг дур мэдэн өөрчилж, тайлбарладаг талаарх бидний нөхөрлөл үүгээр өндөрлөж байна.

Б. Антихристүүд Бурханы үг өөрсдийнх нь үзэлд нийцэхгүй үед үгүйсгэдэг

Хоёр дахь илрэл нь антихристүүд Бурханы үгийг өөрсдийнх нь үзэлд нийцэхгүй үед үгүйсгэдэг явдал юм. Бурхан Өөрийн ажилд эхнээсээ өнөөг хүртэл маш олон үг хэлсэн. Эдгээр үгийн цар хүрээ өргөн, агуулга нь баялаг бөгөөд хүмүүсийн санаа зорилго, үзэл бодол, түүнчлэн Бурханд хэрхэн үйлчлэхтэй холбоотой талуудыг багтаадаг. Мэдээж, хүмүүсийн завхарсан зан чанартай бүр ч их холбоотой нь бүр ч их байдаг, үүнээс ч том хэсэг нь Бурханы санаа зорилго болон Бурханы хүн төрөлхтөнд тавьдаг шаардлагатай холбоотой байдаг. Эдгээр үгэндээ Бурхан янз бүрийн ярих арга барил ашигласан. Эдгээр янз бүрийн ярих арга барилын хүрээнд, зарим ярианы өнгө аяс эхлээд хүмүүст харьцангуй ойр байдаг бөгөөд дараа нь хүн төрөлхтнийг шүүж, илчлэн, түүнчлэн байлдан дагуулж, улмаар хүмүүст үнэний янз бүрийн талыг аажмаар хэлж өгдөг. Эдгээр үгийн агуулга нь олон талтай боловч хэчнээн өргөн цар хүрээтэй байлаа ч энэ бүхэн нь завхарсан хүн төрөлхтөнд хэрэгтэй зүйл юм. Хамгийн онцгой агуулгатай багахан хэсгийг эс тооцвол эдгээр үгийн ихэнхийг нь хүний хэлний хэв маягийн дагуу, хүмүүс бүгд хүлээн авч чадах өнгө аяс, үг хэллэгээр, хэлний логик ашиглан хэлсэн байдаг. Товчхондоо, эдгээр хэл, ярианы хэлбэрийн хэв маяг, арга барил нь бүгд түгээмэл бөгөөд ойлгоход маш амархан байдаг. Хүн хэвийн бодол санаа, хэвийн оюун ухаан, эрүүл ухаантай л байвал Бурханы эдгээр үгийг ойлгож чадна. Үүний цаад санаа нь: Хүний бодол санаа хэвийн л байвал эдгээр үгийг уншсаныхаа дараа хэрэгжүүлэлтийн замыг олж, өөрийгөө танин мэдэж, Бурханы санаа зорилгыг ойлгож, хэрэгжүүлэлтийн зарчмыг олж чадна гэсэн үг юм. Хүн зүрх сэтгэлтэй, хэвийн бодол санаатай л байвал Бурханы эдгээр үг хүмүүст тусалж, амьдралынх нь янз бүрийн бэрхшээлийг даван туулахад нь залж чиглүүлж чадах бөгөөд мөн өөрсдийнх нь завхарсан зан чанарыг хүмүүст ойлгуулж чадна. Бурханы үгийн ихэнх агуулга ийм байдаг боловч бурханлаг чанарын өнцгөөс, Сүнсний өнцгөөс хэлсэн нэг хэсэг бий. Агуулгын энэ хэсэг нь маш онцгой. Бүх хүн төрөлхтний нүдээр бол Түүний үгийн энэ хэсэг нь маш гүн гүнзгий бөгөөд ойлгоход хэцүү байдаг. Энэ нь нууц мэт, бас зөгнөл мэт санагддаг. Өгүүлбэр бүр, хэсэг бүр, ярианы бүлэг бүрээс Бурханы хэлэх гэсэн санааг ялган таних нь хүмүүст маш хэцүү байдаг, Бурханы үгийн хам сэдэв, Бурханы хүнд тавьдаг шаардлага, түүнчлэн хүмүүсийн эрж хайж байгаа үнэн-зарчмыг олоход хэцүү байдаг. Тэгвэл эдгээр нь Түүний үгийн аль хэсэг вэ? Эдгээр нь “Бүх орчлон ертөнцөд хандсан Бурханы айлдварууд” болон түүний хавсралтууд юм. Түүний үгийн энэ хэсгийг хүмүүс ойлгоход маш хэцүү байдаг. Бурхан яагаад хүмүүс ойлгоход хэцүү энэ хэсгийг айлддаг вэ гэдгийг эхлээд хойш тавьж, харин бидний нөхөрлөх ёстой “Антихристүүд Бурханы үг өөрсдийнх нь үзэлд нийцэхгүй үед үгүйсгэдэг” гэх сэдвийн аль хэсэг нь миний сая дурдсан хэсэгтэй холбоотой болох талаар ярилцъя. Бурханы хэлдэг түгээмэл, ойлгоход амархан, нарийн төвөгтэй боловч энгийнээр илэрхийлсэн ихэнх үг, түүнчлэн хүнд өгсөн Бурханы анхааруулга, сануулга, хүнд хандсан ятгалга, тайтгарлын үгс, хүнийг илчилж, шүүсэн үгс, хүнийг хангаж, залж чиглүүлсэн үгсийн тухайд гэвэл, үнэнийг огт эрэлхийлдэггүй хүмүүс, “Бурхан” гэдэг үгийг шүтээн болгож, тодорхойгүй бурханд итгэхийг илүүд үздэг хүмүүс эдгээр үг Бурханы үг шиг санагддаггүй гэж боддог. Тэдэнд эдгээр нь хэтэрхий түгээмэл, хэтэрхий шулуухан—зүгээр л энгийн яриа шиг санагддаг. Тэд бүлэг бүрийг хэтэрхий урт гэж боддог. Тэд эдгээр үгийг уншихыг хүсдэггүй. Тэд эдгээр үгэнд гүн гүнзгий утга, нууцлаг байдал байхгүй, тиймээс унших үнэ цэнгүй гэж боддог. Тиймээс, тэдний үзлээр бол эдгээр нь Бурханы үг биш юм. Эдгээр үгийн агуулга, арга барил, хэв маяг нь тэдний таашаалд нийцдэггүй учраас тэд ингэж хэлдэг. Тэгвэл тэдний таашаал ямар байдаг вэ? Тэд гүн гүнзгий бичвэрүүдийг, хүмүүс яаж ч уншсан ойлгомжгүй хэвээр үлддэг, тэнгэрээс буусан тайлагдашгүй боть шиг үгсийг уншихыг хүсдэг; тэд эдгээрийг уншихыг хүсдэг. Антихристүүд хүний таашаалд нийцэхүйц арга барил, өнгө аяс, хэв маягаар хэлсэн, Бурханы хангадаг тиймэрхүү үгийг басамжилдаг. Тэд эдгээр үгэнд хандах үзэл, басамжлал, доог тохуугаар дүүрэн байдаг. Тиймээс, хүмүүст амь өгч чадах эдгээр түгээмэл, ойлгоход амархан үгийг энэ хүмүүс уншдаггүй, хардаггүй, сонсдог ч үгүй. Зүрх сэтгэлдээ тэд эдгээр үгэнд дайсагнаж, зэвүүцэж, хүлээн авахаас татгалздаг. Яагаад тэд эдгээр үгээс татгалзаж, зэвүүцэж, дайсагнаж чаддаг вэ? Нэг шалтгаан нь тодорхой: Тэд эдгээр үгийг махбод болсон Бурханы өнцгөөс хэлсэн гэж итгэдэг тул эдгээр үгийг хүний үг гэж үздэг. Хүний үг гэдэг нь ямар ойлголт вэ? Антихристүүдийн үзлээр бол зөвхөн Бурханы үг, зөвхөн тэнгэрлэг судрууд л тэдний хувьд унших үнэ цэнтэй зүйл юм. Зөвхөн гүн гүнзгий, ойлгошгүй, нууцлаг үгсийг л тэд унших ёстой. Эдгээр түгээмэл, ойлгоход амархан хүний бичвэрүүд нь тэдний хувьд унших үнэ цэнтэй зүйл биш бөгөөд тэдний “гярхай” нүдэнд өртөж чадахгүй тул тэд эдгээрийг басамжилдаг. Тэдгээр үгэн дэх үнэнийг хүлээн авах нь байтугай, тэдгээр үгийг огт уншдаггүй.

Эргэн тойрноо ажиглаж, хэн Бурханы үгийг уншдаггүйг; хэн нэгэн Бурханы үгийн талаар нөхөрлөж байхад хэн босоод явдгийг; Бурханы үгийг уншихыг, эсвэл үнэнийг нөхөрлөхийг сонсмогцоо хэн эвшээж, суниаж, байж ядаж, тэвчээргүйтэж, явах шалтаг хайж, эсвэл яриа тасалж, сэдвийг өөр тийш нь эргүүлдгийг хараарай—ийм хүмүүс аюултай байдалд байна. Чи шашны онол, ямар нэгэн төөрөгдөл, эсвэл хүний ямар нэгэн үзэл бодлын талаар ярихад тэд дуустал нь сууж сонсоно. Гэвч чамайг Бурханы үгийг номлож, залбиран-уншиж, Бурханы үгийн талаар нөхөрлөж, эсвэл Бурханы үгийг өргөмжилж эхэлмэгц тэд тэр даруй өөрчлөгдөж, хэвийн бус байдал, чөтгөрийн авир гаргадаг. Тэд Бурханы үгийг уншихыг сонсох үедээ байж ядан, дургүйцэж, хэн нэгэн үнэнийг нөхөрлөхийг сонсмогцоо сөргөлдөж, босоод явчихдаг. Үүний уг чанар юу вэ? Энэ ямар зан чанар вэ? Антихристүүд ийм л байдаг. Зарим хүн: “Та яаж тэднийг антихристүүд гэж тодорхойлж чадаж байна аа? Магадгүй тэд Бурханы үгийг сонирхож эхлээгүй, эсвэл Бурханы үгийн сайхныг амсаж мэдрээгүй шинэ итгэгчид байх. Шинэ итгэгчдийн биеийн хэмжээ жижиг байх боломжтойг Та зөвшөөрдөг биш билүү?” гэж хэлж магадгүй. Хэрвээ тэд биеийн хэмжээ жижигтэй, Бурханы үгийг сонирхдоггүй шинэ итгэгчид юм бол чамайг өөр зүйлийн талаар ярих үед тэд яагаад зэвүүцдэггүй юм бэ? Чи агуу их сүйрэл, хүн төрөлхтний ирээдүй, нууцууд, эсвэл Илчлэл Номын талаар ярихдаа тэднийг зүгээр сууж чадах эсэхийг нь хараарай. Тэр үед тэд өөрөөр авирладаг. Антихристүүдийн уг чанар-мөн чанарын өнцгөөс үзвэл, тэд үнэнд дайсагнадаг. Үнэнд дайсагнах энэхүү уг чанар-мөн чанар хэрхэн илэрдэг вэ? Тэд Бурханы үгийг сонсмогцоо зэвүүцэж, нойрмоглож, басамжилсан, тэвчээргүйтсэн, сонсохыг хүсэхгүй байгаа янз бүрийн байдал харуулдаг. Тэдний чөтгөрийн авир ингэж илэрдэг. Гаднаа тэд үүргээ гүйцэтгэж, өөрсдийгөө Бурханыг дагагчид гэж хүлээн зөвшөөрдөг. Тэгвэл үнэнийг нөхөрлөх үед, Бурханы үгийг нөхөрлөх үед тэд яагаад цадиггүй авирладаг вэ? Яагаад тэд тэр үед зүгээр сууж чаддаггүй юм бэ? Яг л Бурханы үг илдтэй мэт байдаг. Бурханы үг тэднийг сүлбэсэн үү? Бурханы үг тэднийг ялласан уу? Үгүй. Эдгээр үгийн ихэнх нь хангалтын үг бөгөөд тэдгээрийг сонсоод хүмүүс сэрж, амьдрах арга замыг олж, сэргэж, хүний төрхтэйгөөр амьдарч чаддаг. Тэгвэл яагаад зарим хүн эдгээр үгийг сонсоод хэвийн бус хариу үйлдэл үзүүлдэг вэ? Энэ бол диаволууд үнэн дүр төрхөө харуулж байгаа хэрэг юм. Чамайг шашны онол, тэрс үзэл, төөрөгдөл, эсвэл Илчлэл Номын талаар ярих үед тэд зэвүүцдэггүй. Чамайг аялдан дагах, бялдууч байх талаар ярьсан ч, эсвэл баатарлаг түүх ярьж өгсөн ч тэд зэвүүцдэггүй. Гэвч Бурханы үгийг уншихыг сонсмогцоо тэд зэвүүцэж, босоод, явахыг хүсдэг. Хэрвээ чи тэднийг анхааралтай сонс гэж ятгавал тэд сөргөлдөж, нүд нь уур хилэнгээр дүрэлздэг. Ийм хүмүүс яагаад Бурханы үгийг сонсдоггүй юм бэ? Бурханы үгийг сонсох үедээ тэд зүгээр сууж чаддаггүй—энд юу болоод байна вэ? Энэ нь тэдний доторх сүнс хэвийн бус болохыг баталдаг, энэ бол үнэнийг зэвүүцдэг, Бурханд дайсагнадаг сүнс юм. Тэд Бурханы үгийг сонсмогцоо дотроо бухимддаг бөгөөд доторх чөтгөр нь сэрж, тэднийг зүгээр суухын аргагүй болгодог. Энэ бол антихристийн мөн чанар юм. Тиймээс, гаднаасаа бол антихристүүд өөрсдийнх нь үзэлд нийцдэггүй Бурханы үгийг басамжилдаг. Гэвч энэхүү “үзэлд нь нийцэхгүй байх” гэдэг нь үнэндээ юуг хэлж байна вэ? Энэ нь тэд эдгээр үгийг ялладгийг тодорхой илтгэдэг бөгөөд тэдгээрийг Бурханаас ирсэн гэж хүлээн зөвшөөрдөггүй, мөн үнэн, эсвэл хүмүүсийг авардаг амийн зам гэж хүлээн зөвшөөрдөггүй. Үзэлд нь нийцэхгүй байх гэдэг нь ердөө л шалтаг, өнгөц үзэгдэл юм. Үзэлд нь нийцэхгүй байх гэж юу гэсэн үг вэ? Бурханы хэлсэн энэ бүх үгийн талаар хүн бүрд ямар ч үзэл байдаггүй гэж үү? Хүн бүр тэдгээрийг Бурханы үг, үнэн гэж хүлээн авч чаддаг уу? Үгүй—хүн бүрд их бага хэмжээгээр, тодорхой түвшинд Бурханы үгтэй зөрчилддөг эсвэл сөргөлддөг зарим нэг бодол санаа, үзэл, эсвэл үзэл бодол байдаг. Гэвч ихэнх хүн хэвийн ухаалаг байдалтай байдаг бөгөөд өөрсдийнх нь үзэлд нийцдэггүй Бурханы үгтэй тулгарах үед гарч ирдэг хандлагыг даван туулахад энэхүү ухаалаг байдал нь тэдэнд тусалж чаддаг. Ухаалаг байдал нь тэдэнд: “Миний үзэлд нийцэхгүй байсан ч эдгээр нь Бурханы үг мөн; миний үзэлд нийцэхгүй, би сонсох хүсэлгүй, буруу мэт санагдаж, миний бодол санаатай зөрчилдөж байгаа мэт санагдсан ч эдгээр үг үнэн мөн. Би эдгээрийг аажмаар хүлээн авна, тэгээд нэг л өдөр энэ бүхнийг таньж мэдэх үедээ би үзлээ орхино” гэж хэлдэг. Ухаалаг байдал нь тэдэнд эхлээд үзлээ хойш тавь гэж хэлдэг; тэдний үзэл бол үнэн биш бөгөөд Бурханы үгийг орлож чадахгүй. Ухаалаг байдал нь тэдэнд Бурханы үгийг өөрсдийн үзэл, үзэл бодлоор эсэргүүцэхийн оронд, дуулгавартай, үнэнч шударга хандлагаар хүлээн авахыг хэлдэг. Тиймээс, тэд Бурханы үгийг сонсох үедээ өөрсдийнх нь үзэлд нийцдэг үгсийг хүлээн авч, чимээгүй сууж сонсож чаддаг. Үзэлд нь нийцдэггүй үгсийн тухайд, тэд бас шийдэл эрж хайж, үзлээ хойш тавьж, Бурхантай нийцтэй байхыг чармайдаг. Энэ бол ихэнх ухаалаг хүний хэвийн зан авир юм. Гэвч антихристүүдийн дурддаг “үзэлд нь нийцэхгүй байх” гэдэг нь жирийн хүмүүсийнхтэй адилгүй. Антихристүүдийн хувьд энэ нь ноцтой асуудалтай; энэ нь Бурханы үйлдэл, үг, мөн чанар, зан чанартай бүрмөсөн эсрэгцдэг, сатанлаг зан чанар-мөн чанартай зүйл юм. Тэдний хувьд энэ нь Бурханы үгийг яллаж, доромжилж, тохуурхаж байгаа хэрэг юм. Бурханы хэлсэн энэхүү түгээмэл, ойлгоход амархан хүний хэл нь үнэн биш бөгөөд хүмүүсийг аврах үр дүнд хүрч чадахгүй гэж тэд итгэдэг. Антихристүүд “үзэлд нь нийцэхгүй байх” гэдгээр яг ингэж хэлэх гэсэн. Тэгвэл үүний мөн чанар юу вэ? Үнэн хэрэгтээ, энэ бол Бурханыг яллаж, үгүйсгэж, доромжилж буй хэрэг юм.

Бурхан хүн чанарын өнцгөөс, гуравдагч этгээдийн өнцгөөс хүмүүстэй ярихдаа хүний хэлний хэв маяг, бүтэц, үгийн сонголтыг ашиглах үед эдгээр үг хангалттай гүн гүнзгий биш, Бурханы үг гэж тодорхойлогдох шалгуур хангахгүй гэж антихристүүд итгэдэг тул тэдгээрийг хүлээн авснаас үхсэн нь дээр гэж үздэг. Зарим хүн: “Та тэднийг хүлээн авдаггүй гэж хэлдэг ч тэд бас Бурханы үгийг идэж, уудаг, заримдаа сүнслэг үйл ажиллагаа хийдэг, мөн бидэнтэй нөхөрлөх үедээ заримдаа Бурханы үгээс эш татдаг. Та үүнийг хэрхэн тайлбарлах вэ?” гэж хэлдэг. Энэ бол өөр хэрэг; энэ нь ердөө л өнгөн тал нь, харин мөн чанартаа антихристүүд Бурханы үгийг ингэж тодорхойлдог: “Бие махбодтой болсон хүний хүүгийн хэлсэн үг үнэнтэй дүйцэхгүй, бурханы үгтэй бүр ч дүйцэхгүй, тиймээс би тэдгээрийг хүлээн авч, идэж, ууж, эсвэл дуулгавартай дагах шаардлагагүй.” Гэвч бие махбодтой болсон Бурханы махбодын Сүнсний өнцгөөс, бурханлаг чанарын өнцгөөс илэрхийлсэн хэсэг болох—Бүх орчлон ертөнцөд хандсан Бурханы айлдварууд—бол антихристүүдийн хувьд харж чадах боловч хүрч чадахгүй зүйл юм. Энэ бол тэдний маш их шимтдэг Бурханы үгийн нэг хэсэг юм. Ийнхүү шимтэж байгаа нь юуг хэлж байна вэ? Энэ нь антихристүүд эдгээр үгэнд шүлсээ гоожуулан: “Чиний ярианы яг энэ хэсгээс л болоод бидний нүдэнд юу ч биш, өчүүхэн, эгэл жирийн хүн бурхан болсон. Энэ маш шударга бус, ямар ч шударга ёс алга!” гэж боддогийг хэлж байгаа юм. Гэвч тэдэнд “тэмдэглүүштэй” санагддаг нэг тал бий. Бурханы үгийн яг энэ хэсгийн илэрхийллээс болоод л тэнгэр дэх Бурханыг биширч, хүндлэх тэдний хүсэл, амбиц ханадаг. Энэ нь тэдэнд шинэ ертөнц нээж өгдөг бөгөөд тэд: “Гайхалтай, бурхан бол үнэхээр бурхан юм байна! Энэ бурхан бол гурав дахь тэнгэрээс ирсэн, бүхнээс хамгийн агуу нь юм байна. Тэр үнэхээр бурхан байхад тэнцэнэ; ийм үг хэлэх нь энгийн хэрэг биш. Нэг ч өгүүлбэрийг хүн ойлгохын аргагүй, эдгээр үг хэтэрхий гүн гүнзгий, эш үзүүлэгчдийн зөгнөлөөс ч илүү гүн гүнзгий байна!” гэдэг. Антихристүүд эдгээр үгийг унших бүрдээ зүрх сэтгэл нь атаа жөтөөгөөр дүүрч, тэнгэр дэх Бурханыг бишрэх бишрэлээр дүүрдэг. Эдгээр үгийг унших бүрдээ тэд өөрсдийгөө Бурханыг хамгийн их хайрладаг хүмүүс гэж боддог; эдгээр үгийг унших бүрдээ тэд өөрсдийгөө Бурханд хамгийн ойр байна гэж мэдэрдэг. Эдгээр үг нь Бурханы талаарх тэдний сониуч занг дээд зэргээр хангадаг. Бурханы ярианы энэ хэсгээс тэд Бурханы санаа зорилго юу болох, Бурханы хэлсэн өгүүлбэр бүрийн хам сэдэв, эцсийн үр нөлөө нь юу байх ёстой, эсвэл цаад хэлэх гэсэн санааг нь огт ойлгодоггүй боловч Түүний үгийн энэ хэсгийг маш их хүлээлттэйгээр хүлээсээр байдаг. Яагаад? Яагаад гэвэл энэ хэсгийг ойлгоход хэцүү, бие махбодтой болсон Бурханд харагддаг хүн чанарын мэдрэмж үүнд байдаггүй, үүнийг хүн чанарын өнцгөөс эсвэл гуравдагч этгээдийн өнцгөөс хэлээгүй байдаг. Энэ хэсгээс тэд Бурханы агуу байдал, Түүний ойлгогдошгүй байдлыг хардаг, мөн Түүнийг харж чадах боловч хүрч чадахгүй зүйл гэж мэдэрдэг. Ийм байх тусам тэд тэнгэр дэх Бурхан оршин байдаг гэдэгт, харин газар дээрх Бурхан хэтэрхий өчүүхэн, Түүнд итгэхэд хэцүү бөгөөд итгэх үнэ цэнгүй гэдэгт улам бүр итгэдэг. Түүний үгийн энэ хэсгээс болоод л зарим хүн эцсийн өдрүүд дэх Бурханы ажлыг хүлээн авсан гэж хэлэхэд хэтрүүлэг болохгүй. Зарим нь эцсийн өдрүүд дэх Бурханы ажилд тусгайлан эдгээр үгийн төлөө ирсэн, зарим нь энд зөвхөн Түүний үгийн энэ хэсгийн биелэлтийг хүлээж байдаг. Түүнчлэн, эдгээр үгээр дамжуулан зарим нь тэнгэр дэх Бурхан оршин байдгийг баталгаажуулж, улмаар газар дээрх Бурханы даруу, өчүүхэн байдлыг бүр ч их басамжилдаг. Түүний үгийн энэ хэсгийг унших тусам газар дээрх Бурхан, бие махбодтой болсон Бурхан хэтэрхий өнгөц ярьдаг гэж тэдэнд санагддаг. Тэд: “Чиний үг ойлгоход хэтэрхий амархан байна. Чи яагаад бидний ойлгож чадахааргүй зүйлийг хэлдэггүй юм бэ? Чи яагаад зарим нууцын талаар ярьдаггүй юм бэ? Яагаад гурав дахь тэнгэрийн хэлээр ярьж болохгүй гэж? Яагаад бурханлаг хэлээр ярьж болохгүй гэж? Бидний мэдлэгийн хүрээг тэлж, оюун ухааныг маань нээж өгөөч. Хэрвээ чи тэгж ярьж, үйлддэг байсан бол бидний итгэл илүү агуу байх биш үү? Бид чамайг эсэргүүцэхээ болих биш үү? Хэрвээ чи тэгж ярьж, биднийг залж чиглүүлсэн бол чиний байр суурь илүү өндөр байх биш үү? Тэгвэл бид яаж чамайг басамжлах юм бэ?” гэж хэлдэг. Энэ нь арай л эрүүл ухаангүй хэрэг биш гэж үү? Энэ бол туйлын ухаалаг бус хэрэг! Учир мэдэхгүй хүмүүст хэвийн хүн чанар байдаг уу, тэдэнд хэвийн хүн чанарын сэтгэлгээ байдаг уу? (Үгүй.) Тэгвэл энэ төрлийн антихристүүд, Бурханы үгэнд ингэж хариу үйлдэл үзүүлдэг энэ бүлэг хүмүүст хэвийн ухаалаг байдал байдаг уу? (Үгүй.) Заримдаа би хүмүүс хуучилж байхтай тааралдах үедээ тэдэнтэй ярилцахаар нэгддэг. Гэвч миний гайхлыг төрүүлж, тэд маш сүрлэг сэдвээр ярилцдаг тул би үг хэлж, ярианд нь оролцож чаддаггүй. Тэд: “Чи үүнд тохирохгүй нь илэрхий байна. Чи гурав дахь тэнгэрийн хэлээр ярьж чадахгүй. Бид жирийн хүмүүс ойлгож чадахгүй гурав дахь тэнгэрийн хэлээр ярьж байна. Чи бурхан байлаа гээд яах юм бэ? Чи ойлгож чадахгүй л байгаа юм чинь бид чамайг оролцуулах шаардлагагүй” гэдэг. Надад хэлээч, ийм нөхцөлд Би яах ёстой вэ? Хүмүүс ухаалаг байж сурах хэрэгтэй. Тэднийг гурав дахь тэнгэрийн тийм сүржин, ихэмсэг хэлээр ярьж байгааг хараад, Би тэр түвшинд хүрч чадахгүй бол Өөрийгөө шившиг болгохын оронд зүгээр л явах ёстой. Зарим антихрист эдгээр тэрс үзэл, төөрөгдөл болон Сатанаас, тэргүүн тэнгэрэлчээс гаралтай нь тодорхой хоосон, бодитой бус үгийг ил тод номлодог. Тэдний хэлдэг үг хэт чамин, өндөр түвшний сонсогддог бөгөөд ихэнх хэвийн хүн хүршгүй байдаг. Хүршгүй байна гэдэг нь юу гэсэн үг вэ? Энэ нь, чи сонсмогцоо л үүнийг диаволын яриа гэдгийг таньж, тэдгээрийг няцаах ёстой гэсэн үг юм.

Антихристүүд өөрсдийнх нь үзэлд нийцдэггүй Бурханы үгийг үгүйсгэдгийн мөн чанар юу вэ? Та нар үүнийг тодорхой харсан уу? Тэд Бурханы эдгээр үгийг үнэндээ уншдаг ч үгүй. Эхлээд тэд сониуч зангаар Бурханы үгийг өнгөцхөн гүйлгэж хардаг. Хурдан гүйлгэж харсныхаа дараа тэд: “Эдгээр үгийн ихэнх нь унших үнэ цэнгүй, энд бодитой, үнэ цэнтэй, эсвэл дорвитой зүйл алга, гүнзгийрүүлэн судлах үнэ цэнтэй зүйл юу ч алга” гэж боддог. Цааш нь уншиж байхдаа тэд Бүх орчлон ертөнцөд хандсан Бурханы айлдварууд гэх хэсэгтэй таардаг. Энэ хэсэг нь бурханлаг хэлний өнгө аястай, өндөр түвшний, гүн гүнзгий байдалтай, хүн судалж, шинжлэх үнэ цэнтэй гэж тэдэнд санагддаг—энэ нь тэдний таашаалд нийцдэг. Одоо тэд юу хүлээж байдаг вэ? “Энэ хэсгийг хэн тайлбарлаж чадах вэ? Бурханы санаа зорилго яг үнэндээ юу юм бэ? Бурханы үгийн хэсэг бүр ямар утгатай вэ, мөн энэ нь хэрхэн биелэх вэ?” Энэ бол антихристүүдийн хамгийн их олж мэдэхийг хүсдэг зүйл боловч тэд өөрсдөө үүнийг ойлгож чаддаггүй. Тэдэнд хэлж өгөх ёстой гэж та нар бодож байна уу? (Тэгэх шаардлагагүй.) Яагаад үгүй гэж? Диаволууд Бурханы үгийг сонсох гавьяатай гэж үү? Тэд Бурханы нууцуудыг мэдэх гавьяатай гэж үү? (Үгүй.) Бурханд итгэдэг, Түүнийг дагадаг, Түүнд дуулгавартай байдаг хүмүүст Бурханы нууцууд илчлэгддэг бөгөөд диаволууд болон Сатануудаас нуугдмал байдаг; тэд бол тэнцэхгүй хүмүүс юм. Тиймээс, хэрвээ нэг л өдөр Бурхан Өөрийн үгийн энэ хэсгийн нууцууд болон мөн чанарыг, түүнчлэн эдгээр үгийн уг үндэс, хам сэдвийг дэлгэхээр шийдвэл, Бурханы сонгосон хүмүүст дэлгэж, тэдэнд мэдэгдэх боловч Сатанууд эсвэл диаволуудад хэзээ ч мэдэгдэхгүй. Хэрвээ та нар үнэнийг эрэлхийлэгчид мөн бөгөөд эцсийг нь хүртэл үлдэх азтай байвал, Түүний үгийн энэ хэсгийн агуулгыг ойлгох боломж та нарт олдоно. Бурханы үгэнд, мөн Түүний ажилд олон нууц бий. Жишээ нь, Бурханы одоогийн бие махбодтой болсон байдал; хэдийгээр Библид болон өмнөх зөгнөлүүдэд үүний талаарх тийм ч илэрхий биш зөгнөлүүд их бага хэмжээгээр, тодорхой түвшинд байдаг боловч эдгээр бүх зөгнөл нэлээд нууцлаг байдаг. Бурханы одоогийн бие махбодтой болсон нь бүх хүн төрөлхтний дунд болон бүхэл бүтэн зургаан мянган жилийн удирдлагын төлөвлөгөөний турш дахь хамгийн агуу нууц, хамгийн нууцлаг хэрэг явдал юм. Хүмүүс мэддэггүй, тэнгэрэлчүүд мэддэггүй, Бурханы бүх бүтээгдсэн зүйл мэддэггүй; хамгийн чадвартай Сатан хүртэл энэ хэрэг явдлын талаар мэддэггүй. Тэр яагаад мэддэггүй вэ? Хэрвээ Бурхан түүнд хэлэхийг хүссэн бол, түүний хувьд мэдэхэд хэтэрхий амархан байх биш үү? Тэгвэл тэр яагаад мэддэггүй вэ? Нэг зүйл тодорхой: Бурхан түүнийг мэдээсэй гэж хүсдэггүй. Хэдийгээр энэ үйл явдал руу чиглэсэн, үүнийг тохиолдоно гэдгийг илтгэж, урьдчилан хэлсэн олон шинж тэмдэг, олон зөгнөл, олон баримт байдаг ч, Бурхан түүнийг мэдээсэй гэж хүсэхгүй л бол Сатан хэзээ ч мэдэхгүй. Энэ бол баримт юм. Бурхан түүнийг мэдээсэй гэж хүссэн үедээ түүнд шууд хэлнэ. Хэрвээ Бурхан түүнд хэлэхгүй, энэ талаар ярихгүй бол эдгээр баримт, зөгнөлт зүйлс гарч ирсэн ч Бурхан түүнийг харалган болгож чадах бөгөөд тэр үүнийг мэдэж чадахгүй. Сатаны чадвар агуу юу? Ингээд харвал, тийм биш. Бурхан бие махбодтой болсон шиг ийм чухал үйл хэргийн тухайд, хүний ертөнцөд ч бай, материаллаг ертөнцөд ч бай, эсвэл сүнсний ертөнцөд ч бай, үүний зарим шинж тэмдэг байхгүй гэж үү? Хэрвээ эдгээр бүх шинж тэмдгийг хамтад нь харвал Бурханы хэрэгжүүлэхээр зорьсон энэ үйл хэргийг харахад амархан байх байсан. Тэгвэл Сатан яагаад энэ талаар мэддэггүй вэ? Бурхан агуу улаан лууны улс оронд олон жил ажилласны дараа Бурханы хэрэгжүүлсэн энэхүү үйл хэргийн ач холбогдлыг тэр яагаад ойлгодоггүй вэ? Түүнийг ухаарах үед энэ үйл хэрэг хэдийнээ гүйцэлдсэн байх бөгөөд Сатан үүнд хөндлөнгөөс оролцож чадахгүй, энэ үйл хэргийн үр дүн, үр жимс нь хэдийнээ тогтсон байна. Тэр үед Сатан үнэнийг олж мэдэхэд арай л оройтсон байх биш үү? Энэ нь “Сатан үргэлж Бурханы гарт ялагдсан дайсан байх болно” гэх үгийг биелүүлж байгаа хэрэг биш үү? Яг л тийм байдаг. Бурханы үг хүний үзэл эсвэл таашаалд нийцэхгүй л бол тэдгээрийг үгүйсгэж болно, тэгвэл Бурхан Бурхан байхаа болино гэж антихристүүд эндүүрч боддог. Тэд Бурхан бие махбодтой боллоо гээд ямар ч чухал зүйлд хүрч чадахгүй, мөн баримт болж чадахгүй гэж боддог. Энэ нь ноцтой алдаа биш гэж үү? Тэд буруу тооцоолж, өөрсдийнхөө урхинд орсон. Яагаад тэд өөрсдийнхөө урхинд орсон бэ? Хүмүүсийг аврахын тулд Бурханы ярьж, ажилладаг арга зам нь яг л хүний үзэлд нийцдэггүй, эсвэл сүрлэг санагддаггүй эдгээр анхаарал татамгүй үгийг ашиглах явдал юм. Бурханы санаа зорилго, үнэн, зам, амийг агуулдаг зүйл бол яг л эдгээр эгэл жирийн үгийн далд агуулга юм. Эдгээр үг нь энэхүү завхарсан хүн төрөлхтнийг аварч, Бурханы удирдлагын төлөвлөгөөг гүйцэлдүүлэхэд хангалттай. Үүний зэрэгцээ, эдгээр жирийн үгийг ялладаг хүмүүс таягдан хаягдаж, яллагдаж, эцэст нь шийтгүүлэх болно. Тэд: “Би чиний эдгээр үгийг хүлээн авахгүй, би тэдгээрийг үнэлэхгүй! Чиний үг миний үзэлд нийцэхгүй байна, тэдгээр нь миний үзэл, үзэл бодол, эсвэл сэтгэлгээтэй таарахгүй байна, тиймээс би тэдгээрийг няцааж чадна, би тэдгээрийг эсэргүүцэж, яллаж чадна, тэгвэл чи юуг ч гүйцэлдүүлж чадахгүй!” гэж эндүүрэн боддог. Тэдний буруу. Антихристүүд Бурханы эдгээр үгийг хүлээн авдаггүй нь тэд өөрсдийнхөө урхинд орж байгаа хэрэг юм; Бурхан тэднийг хүлээн аваасай гэж хэзээ ч зорьж байгаагүй, яагаад тэр вэ? Яагаад гэвэл тэдгээр нь Сатан болон диаволынх юм. Бурхан тэднийг аварч, өөрчлөхөөр хэзээ ч төлөвлөөгүй; энэ бол баримт. Тэгвэл эцсийн баримт юу вэ? Антихристүүд Бурханы үгийг үгүйсгэж, яллаж, няцааснаараа Бурханд яллагдаж, жигшин гологддог. Үүнээс та нар юуг ойлгох ёстой вэ? Бурханы үг хүний үзэл, төсөөлөлд нийцэхгүй байх нь чи тэдгээрийг хүлээн авахгүй байх шалтгаан биш юм. Бурханы үгэнд чиний үзэлд нийцдэггүй хэсгүүд байлаа гээд тэдгээр нь үнэн биш гэсэн үг биш, энэ нь чи тэдгээрийг үгүйсгэх шалтгаан биш юм. Харин ч эсрэгээрээ, Бурханы үг чиний үзэлд хэдий чинээ нийцэхгүй байна, чи төдий чинээ үзлээ хойш тавьж, үнэнийг эрэлхийлэх ёстой. Бурханы үг чиний үзэлд хэдий чинээ нийцэхгүй байна, тэдгээр нь чамд юу байхгүй байгааг, чи юугаар дутагдаж байгааг, юуг нөхөх хэрэгтэйг, ялангуяа чи өөрчлөгдөж, орохын тулд юуг эрж хайх хэрэгтэйг төдий чинээ илэрхийлдэг. Үүнийг л та нар ойлгох ёстой.

Антихристүүд өөрсдийгөө сүрлэг, агуу, эрхэмсэг гэж үздэг. Хэрвээ тэд Бурханы үгийг унших бол бурханлаг айлдварууд, гурав дахь тэнгэрээс ирсэн Бурханы айлдсан үгийг сонгох ёстой, эсвэл эгэл жирийн хүмүүс ойлгож, бүрэн ухамсарлахад хэцүү Бурханы зарим гүн гүнзгий үгийг унших ёстой. Бурханы үгээс тэдний хүсдэг зүйл бол үнэн юм уу хэрэгжүүлэх зам биш, харин сониуч зан, хоосон бодол, түүнчлэн амбиц, хүслээ хангах явдал юм. Тиймээс, хэрвээ эргэн тойрны чинь зарим хүн Бурханы үгийн илүү нийтлэг, амархан ойлгогдох хэсгүүдийг, хүн чанарын өнцгөөс хэлсэн Бурханы үгийг үл тоомсорлодгийг, аянд оруулсан байхад ч дуулдаггүй, харин үүний оронд Бурханы үгийг шилж сонгох байдлаар харж, сонсож, уншдагийг үзвэл ийм хүмүүст асуудал байна. Зарим нь: “Ямар асуудал? Тэдний сэтгэлгээнд асуудал байна уу, эсвэл сэтгэл зүйн асуудал байна уу?” гэж асууж магадгүй. Аль аль нь биш; ийм хүмүүсийн зан чанар т асуудал байдаг. Зарим хүн Бурханы үгийн магтан дууг дуулахдаа өдөр тутмын амьдралын үнэнтэй холбоотойг нь дуулдаггүйг, өөрийгөө танин мэдэх тухай, хүмүүсийн завхарсан зан чанар, шашны үзэл, Бурханд итгэх эндүү ташаа үзэл бодлыг ил болгосон магтан дуу, түүнчлэн Бурхан хүмүүсийг үнэнч шударга байхыг шаардсан магтан дуу дуулахыг хүсдэггүйг та нар анзаарсан уу? Ялангуяа Бурханы бие махбодтой болсон талаарх үг, агуулгын тухайд, Бурханы даруу, нуугдмал байдлыг гэрчилдэг, бие махбодтой болсон Бурханыг магтан дуулж, гэрчилдэг магтан дууны нэг ч үгийг тэд дуулахгүй, өөр хэн нэгэн дуулж эхэлмэгц тэд эгдүүцдэг. Харин тэнгэр дэх Бурханыг, Бурханы Сүнсийг гэрчилж, магтан дуулах тухай, Бурханы зөвт зан чанар, ер бусын чанар, үйл хэрэг, захиргааны зарлиг, уур хилэнг гэрчлэх тухай дуулах үедээ тэд маш их урам зоригтой дуулж, бүр дүрслэхийн аргагүй нүүрний хувирал гаргадаг. Ийм магтан дуу дуулах үедээ тэд хачин жигтэй болдог; нүүр царай нь таталдаж, ёрын муу байр байдал нь гарч ирдэг. Бурханы зөвт, сүр жавхлант зан чанарын тухай дуулахдаа тэд ширээ шааж, хөлөө дэвсэлж, улангасах хэмжээнд хүрдэг; Бурханы уур хилэн бууж, бүх хүн төрөлхтөнд агуу их гамшиг авчрах тухай дуулах даа тэд шүдээ зууж, нүүр нь улайж хавдсан байдалтай дуулдаг. Ийм хүмүүсийн сүнсэнд асуудал байгаа биш үү? Жишээ нь, Бурхан: “Намайг уур хилэнгээ буулгах үед улс орон бүр чичирнэ” гэж хэлдэг; энэ үгийг аянд оруулсны дараа энэ нь нэгдүгээр биеэс өөрчлөгдөж, гуравдугаар бие дээр “Бурхан уур хилэнгээ буулгах үед улс орон бүр чичирнэ” болдог. Хэвийн сэтгэлгээ бол эдгээр нь Бурханы үг, Бурханы үгийг дуулах замаар Бурханы зан чанарыг ойлгож байгаа хэрэг, мөн гуравдугаар биеийн, хүний өнцгөөс Бурханы зан чанар, Бурханы ярьж буй сэтгэлгээ, нөхцөл байдлыг ойлгож байгаа хэрэг юм. Энэ бол хэвийн хүн чанарын эрүүл ухаан, хариу үйлдэл юм. Гэхдээ антихристүүд үүнийг хэрхэн дуулдаг вэ? Тэд гуравдугаар биеийг өөрчилдөггүй боловч тэдний сэтгэлгээ хэвийн хүмүүсийнхээс өөр байдаг. Хэвийн хүмүүс “Бурхан” гэж дуулахдаа, “Эдгээр нь Бурханы үйл хэрэг, Бурханы үг; энэ бол Бурханы хэлдэг зүйл” гэж боддог. Тэгвэл антихристүүд дуулахдаа яадаг вэ? Тэдний сэтгэлгээ бол “Энэ бол миний хийсэн зүйл, миний хэлсэн зүйл, миний буулгах уур хилэн, миний харуулах зан чанар” гэдэг. Энэ өөр биш гэж үү? Хэдийгээр тэд хүн бүрийн өмнө “Намайг уур хилэнгээ буулгах үед улс орон бүр чичирнэ” гэж ил тод дуулж зүрхлэхгүй ч зүрх сэтгэлдээ тэд ингэж л дуулдаг. Тэд өөрсдийгөө л уур хилэнгээ буулгаж, улс орон бүрийг чичрүүлж байна гэж боддог тул эдгээр үгийг жинхэнэ сэтгэл хөдлөлтэйгөөр дуулдаг. Энэ нь тэдний дотор асуудал байгааг илтгэж байгаа биш үү? Эхнээсээ дуустал, антихристүүд Бурханыг хүлээн зөвшөөрдөггүйн шалтгаан нь өөрсдөө Бурхан болохыг хүсдэгтэй холбоотой. Тэд Бурханыг үгүйсгэхийн зэрэгцээ өөрсдийнхөө байр суурийг бататгаж, хүмүүст өөрсдийгөө Бурхан гэж итгүүлж, өөрсдийгөө хүн төрөлхтний Бурхан гэж хүлээн зөвшөөрүүлэхийг хүсдэг. Яг л ийм байдаг. Тиймээс, Бурхан бурханлаг чанараараа ярьдаг хэсгийг унших үед хэвийн хүн чанарын эрүүл ухаантай хүмүүс үүнийг гуравдугаар биеийн өнцгөөс ухамсарлаж, залбиран-уншиж, Бурханы санаа зорилгыг тунгаан боддог. Харин антихристүүд өөр байдаг. Тэд эдгээр үгийг дуулах юм уу уншихдаа, тийм зан чанарыг илэрхийлэх, тийм зан чанар, мөн чанар дотор өөрсдөө амьдрах хүслийг мэдэрч байдаг. Тэд Бурханыг орлохыг зорьдог бөгөөд Бурханы айлдвар доторх Бурханы ярих өнгө аяс, хэв маяг, үгийн сонголт, зан чанар, Түүний ярианы өнгө аяс, Түүний бүх илэрхийлэл, Түүний харуулдаг зан чанарыг дуурайхыг оролддог. Тэд бол ясны антихристүүд юм. Антихристүүд Бурхан шиг ярьж чаддаггүй, Бурханы зан чанарыг илэрхийлж чаддаггүй, дуурайх оролдлого нь бүтэлгүйтдэг учраас Бурхан бурханлаг чанараараа ярих үед тэд Бурханыг дуурайж, Бурхан болохыг оролдох боломжоо эцэст нь олж хардаг. Бурханы бурханлаг чанарынхаа өнцгөөс айлдсан айлдвар нь антихристүүдэд сэжүүр, чиглэл өгч, Бурхан хэрхэн ярьдгийг, хүнд хандахдаа ашигладаг өнгө аяс, мөн хүнд хандахдаа ашигладаг хэв маяг, өнцөг, өргөлтийг тэдэнд мэдүүлдэг. Бурханлаг чанараараа айлдсан Бурханы үгийг нандигнаж, шүтдэг зорилгынх нь нэг нь энэ юм. Тиймээс, өдөр тутмын амьдралд зарим хүн Бурханы гэрийн ажил, эсвэл ах эгч нарын амийн төлөө хариуцлага хүлээж байна гэх нэрийдлээр бусдад номчирхохдоо Бурханы өнгө аясыг дуурайж байгааг байнга харж болно. Тэр ч байтугай, тэд хүмүүст номчирхож, тэднийг яллаж, засаж, ил болгохдоо Бурханы үгийг үгчлэн эш татдаг. Олон баримтын уг үндэс, нөхцөл байдлаас нь шинжилж үзвэл, тэдний үйлдлийн цаад зорилго нь үнэхээр үнэнч зан, шударга ёсны мэдрэмж, эсвэл хариуцлагаас үүдэлтэй биш—харин тэд Бурханы байр суурь, Бурханы өнцгөөс Бурханы ажлыг хийхийг оролдож Бурханыг орлохыг зорьдог. Зарим хүн: “Тэд Бурханыг орлохыг хүсэж байна гэж хэзээ ч хэлээгүй” гэж хэлдэг. Тэд үүнийг хэлэх шаардлагагүй; тэдний үйлдлийн мөн чанар, уг үндэс, сэдлийг нь ажиглахад л мэдэж болох бөгөөд энэ бол антихристийн үймээн, арга барил гэдгийг тодорхойлж болно. Илрэл нь ямар ч байсан хамаагүй, Бурхан болохыг хүсэж, ямар нэг байдлаар байдлаар ийм санаархал өвөрлөх нь хэвийн хүн чанарын эрүүл ухаантай хүний хийх ёстой зүйл мөн үү? (Биш.) Зөвхөн үүнд үндэслэн ийм хүнийг антихрист гэж тодорхойлж болох уу? (Болно.) Зөвхөн энэ зүйл л хангалттай. Чиний биеийн хэмжээ хэчнээн том байх нь хамаагүй, хэрвээ чи үргэлж Бурхан болохыг хүсэж, Бурханыг болчимгүйгээр дуурайн, өөрийг чинь Бурхан мэт үзэж, хандахыг бусдаас шаарддаг бол ийм үйлдэл, зан авир, зан чанар нь антихристийн мөн чанар юм. Зөвхөн энэ зүйл л хүнийг антихрист гэж тодорхойлоход хангалттай. Энэ бол антихристийн зан чанар, эсвэл антихристийн зан авирын ул мөр биш, харин антихристийн мөн чанартай байгаагийн илрэл юм.

Надад хэл дээ, аль нь уг чанарын хувьд илүү ноцтой вэ: Бурхан болохыг хүсэх нь үү, эсвэл үргэлж байр суурь эрж хайдаг амбиц, хүсэлтэй байх нь уу? (Бурхан болохыг хүсэх нь.) Хүмүүс амбиц болон биеэ тоосон зан чанартай бөгөөд, байр сууриа нотолж харуулах дуртай, заримдаа энэ байр сууриас бий болдог ашиг тусыг эдэлж, түүнийгээ нандигнадаг—энэ бол завхарсан зан чанар бөгөөд үүнийг өөрчлөх боломжтой. Гэвч Бурхан болохыг хүсэж, Бурханы ярианы өнгө аяс, хэв маягийг дуурайж, тэр ч байтугай Бурханы үгийг бүрэн эш татаж, үгчлэн уншсанаар өөрийгөө яг л Бурхан шиг ярьж, үйлдэж чаддаг, ярианы өнгө аяс, хэв маяг нь Бурханыхтай маш төстэй гэж бусдад эндүү бодогдуулж, эцсийн дүндээ өөрийгөө Бурхан, эсвэл Бурхантай бараг л адилхан гэж эндүүрч итгэхэд бусдыг хүргэдэг, зарим нь бүр тэднийг Бурхан мэт үзэж ханддаг бол асуудалтай; энэ бол залруулшгүй асуудал, эдгэшгүй өвчин юм. Бурхан болохыг хүсэх нь ялихгүй хэрэг үү? Бурханы ялгамж чанар нь Бурханы мөн чанараар тодорхойлогддог. Бие махбодтой болсон Бурханы махбодын мөн чанар болон зан чанар нь Түүний хувийн хүчин чармайлтаар олж авсан, эсвэл нийгэм, улс үндэстэн, хүн төрөлхтөн юм уу, ямар нэг хувь хүний хөгжүүлсэн зүйл биш, тэр байтугай Бурхан Өөрөө ч хөгжүүлсэн зүйл биш. Харин Бурхан угаас Бурханы мөн чанарыг эзэмшдэг. Түүнд хүний тусламж, дэмжлэг, мөн хүрээлэн буй орчны эсвэл цаг хугацааны ямар ч өөрчлөлт хэрэггүй. Бурханд Бурхан гэх Өөрийнх нь ялгамж чанар бий, тиймээс Түүний мөн чанар аль эртнээс урьдаас тогтсон байдаг; энэ бол төрөлхийн зүйл юм. Түүний үнэнийг илэрхийлэх чадвар нь хүмүүсээс сурсан зүйл биш, мөн тэдний хөгжүүлсэн зүйл ч биш. Антихристүүд энэ хэрэг явдлыг бүрэн дүүрэн ухаарч чаддаггүй. Хэрвээ тэд Бурханы ярианы өнгө аяс, хэв маягийг маш сайн дуурайж чадсанаар хүмүүс өөрсдийг нь Бурхантай илүү адилхан гэж үзвэл өөрсдийгөө Бурхан байхын шалгуур хангалаа гэж мунхгаар антихристүүд итгэдэг. Түүнчлэн хүмүүсийг мухардалд оруулж, төөрөгдүүлдэг хоосон, бодитой бус, ойлгомжгүй “Бурханы үг” гэгчийг хэлснээр хүмүүс өөрсдийг нь Бурхан гэж үзэж магадгүй, өөрсдөд нь Бурхан болох боломж гарч магадгүй гэж тэд боддог. Энэ аюултай хэрэг биш үү?

Бурхан болох хүсэл, амбиц антихристүүдийн зүрх сэтгэлд үргэлж буцалж байдаг. Тэд Бурханы үгийг үгүйсгэж, яллахын зэрэгцээ Түүний ярианы өнгө аясыг бас дуурайдаг. Ямар жигшүүртэй, хорон муу, ичгүүргүй, олиггүй үйлдэл вэ! Тэд Бурхан болох хүсэлдээ автаж, солиорсон байдаг. Энэ нь жигшмээр биш гэж үү? (Тийм.) Та нараас хэн нэг нь Бурхан болох хүсэл тээдэг үү? Бурхан болохыг хүссэн хэн боловч яллагдана! Бурхан болохыг хүссэн хэн боловч мөхнө! Энэ бол баримт болохоос биш, дэгсдүүлж, эсвэл чамайг айлгах гэж оролдож байгаа хэрэг биш. Итгэхгүй байна уу? Тэгвэл оролдоод үз. Тэр чиглэлд бодож, дараа нь түүнийхээ дагуу үйлдээд, дотроо тэсэж чадах эсэхээ, дотор чинь ямар мэдрэмж төрөхийг хар. Хэрвээ чи ийм үйлдэлдээ дотроо баярлаж, бахархаж, сэтгэл хангалуун байвал чи олиггүй бөгөөд аюулд орсон байна. Гэхдээ ингэж авирлах нь чамд өөрийгөө зэмлэх, мөс чанартаа гэмших, бусад хүнтэй эсвэл Бурхантай нүүр тулахаас маш ихээр ичих мэдрэмж төрүүлж байвал чамд бага зэрэг мөс чанар, хэвийн хүн чанарын ухаалаг байдал байна. Олон хүн Бурхан болохыг эрмэлздэг. Бурхан бие махбодтой болно гэж юу болохыг ойлгохгүй, Бурханы ярианы өнгө аяс, хэв маягийг мэдэхгүй, энэ мэдээллийг ухаж ойлгохгүйгээр тэд энэ санааг сонирхож, амбиц, төлөвлөгөөтэй байж болох ч хэрхэн хийхээ мэдэхгүй тул бодлогогүйгээр үйлдэл хийж зүрхэлдэггүй. Тэд сайндаа л сүнслэг, аврагдсан, ариун, эсвэл аврал хүртэх шалгуур хангасан дүр эсгэдэг. Гэвч Бурханы талаар зарим нэг мэдээлэл олж авмагцаа тэдний амбиц урган гарч, тэд үйлдэж эхэлдэг. Тэд юу хийдэг вэ? Нэг тодорхой илрэл бол тэд Бурханы айлдсан гүн гүнзгий, ойлгошгүй үгсийг илүү их уншдаг. Эдгээр үгээс тэд Бурханы ярианы хандлага, хэв маяг, өнгө аяс, үгийн сонголттой танилцаж, дараа нь эдгээрийг дуурайхыг оролдож, гүнзгий судалдаг. Аль болох танил болж, нүдээ аниад ч Бурханы ярианы өнгө аяс, хэв маягийг мэдэрч чадах хэмжээнд хүрдэг. Тэд эдгээрийг хичээнгүйлэн цээжлэхийн зэрэгцээ хүмүүсийн дунд дадлага хийж, сургуулилан, яриандаа ийм стиль, хэв маяг, өнгө аяс, үгийн сонголтыг дуурайж, дараа нь ингэж үйлдэж, ярих нь тэдэнд Бурхан болсон мэт мэдрэмж төрүүлж байгаа эсэхийг гүнзгий мэдэрдэг. Тэд энэ хэрэгжүүлэлтэндээ улам танил болж, улам чадваржихын хэрээр өөрсдийгөө өөрийн мэдэлгүй Бурханы байр сууринд тавьдаг. Гэнэт нэг өдөр хэн нэгэн: “Тэдний ярианы мэдрэмж, өнгө аяс нь Бурханыхтай ойрхон санагдаж байна. Тэдэнтэй ярилцахад Бурхантай хамт байгаа мэт санагддаг; үг яриа нь Бурханы айлдвар шиг өнгө аястай юм” гэж хэлдэг. Санамсаргүйгээр ийм үг сонссоныхоо дараа тэдний зүрх сэтгэл хязгааргүй ханамжаар дүүрч, эцэст нь хүсэлдээ хүрч, эцэст нь Бурхан боллоо гэж боддог. Одоо тэд дууссан биш гэж үү? Явах өөр зам байсаар байтал яагаад сүйрлийн замыг сонгоно вэ? Энэ нь үхлээ эрж байгаа хэрэг биш гэж үү? Ийм бодол тээх хүртэл аюултай—энэ бодлоо үйлдэл болгох нь бүр ч аюултай. Хэрвээ хүний үйлдэл хяналтаас гарч, энэ зүг чигийг эцсээ хүртэл дагаж, үүнд амжилтад хүрч, бодит байдал болгохоор шийдсэн бол тэр бүрмөсөн сүйрэх бай болдог. Зарим антихрист үнэндээ энэ чиглэлд ажиллаж, чармайж байдаг. Та нар ийм хүмүүсийг харж, эсвэл тэдэнтэй таарч байсан уу? (Би эх газрын Хятадад байхдаа Бурханы ярианы өнгө аясыг дуурайдаг, Бурхан болох бодлыг байнга өвөрлөдөг нэгэнтэй таарч байсан. Тухайн үед хоёр, гурван хүн түүнийг Бурхан гэж үздэг байсан, нэг хүн бүр түүнийг хараад өвдөг сөгдөн, мөргөж байсан.) Хүн ямар хэмжээнд Бурхан болохыг оролдох нь хамаагүй энэ бол мухар зам юм. Та нар үүнийг нэвт харсан уу? Бурханы хүн төрөлхтөнд зориулсан бүх үгийн илэрхийлэл, хангамж нь хүмүүст Бурханы санаа зорилгыг ойлгуулж, улмаар авралд хүрэхэд туслах зорилготой. Хэрвээ хүмүүс Бурхан эдгээр захиасыг илэрхийлсэн юм чинь тэдгээрээс Бурхан болох нарийн ширийнийг түүж аваад, улмаар Бурхан болохоор эрэлхийлж, Бурханыг дуурайж, Бурхан болох ёстой гэж эндүүрэн итгэвэл тэдний хувьд бүх зүйл дуусна. Энэ бол сүйрэлд хүрэх зам; чи үүнийг хэзээ ч дуурайж болохгүй. Зарим хүн: “Бурханыг дуурайхгүй байх жаахан хэцүү байна. Бурханы ярихыг сонсох болгондоо би бурханы ялгамж чанараас ярих нь ямар эрхэм дээд, сүрлэг сонсогддог юм бэ гэж боддог. Яагаад ийм тааламжтай, сэтгэл татам сонсогддог юм бэ? Бурханыг ярих үед бурхан байхад маш сайхан мэдрэмж төрдөг байх даа гэж надад яагаад бодогддог юм бэ? Бурханы ялгамж чанартай хүн ярихад маш өөр сонсогддог” гэж хэлдэг. Тийнхүү тэд өөрийн эрхгүй Бурханы өнгө аяс, үгийн сонголтоос заримыг нь дуурайж эхэлдэг. Хэдийгээр субьектив хүслээрээ тэд Бурхан байхыг, эсвэл Бурхан болохыг тийм ч ил тод хүсдэггүй байж болох ч тэдний дуурайж байгаа нь юунд үндэслэдэг вэ? Тэд үнэн болон Бурханы үгийг нандигнадаг учраас тэр үү? (Үгүй.) Тэгвэл юу юм бэ? (Энэ нь Бурхан болохыг хүссэн сэдлээс үүдэлтэй.) Хэрвээ Надад ийм ялгамж чанар, байр суурь байхгүй байгаад эдгээр үгийг хэлсэн бол хэн нэгэн Намайг дуурайх байсан уу? Хэн ч Намайг тоохгүй, хэн ч Намайг өндрөөр үнэлэхгүй байсан; энэ баримт биш гэж үү? Надад энэ ялгамж чанар, байр суурь байхгүй байхад Би бас хүмүүстэй ярилцаж, нөхөрлөдөг байсан. Тэр үед хэн Намайг нухацтай авч үздэг байсан бэ? Намайг залуу, дээд боловсролгүй, мэргэжилгүй, нийгмийн ямар ч байр суурьгүй гэдгийг хармагцаа Миний өөрийн чуулган, эсвэл өөр ямар ч чуулганаас хэн ч, мөн үүргээ гүйцэтгэж, Надтай харилцаж байсан хүмүүсээс хэн нь ч үнэндээ Намайг нухацтай авч үздэггүй байсан. Намайг зөв, эсвэл чин сэтгэлээсээ ярьсан ч хэн ч анхаарал хандуулдаггүй байв. Яагаад тэр вэ? Ялгамж чанар, байр суурьгүй бол чамд сүр бараа байхгүй; чиний хэлсэн зүйл зөв, эсвэл үнэн байсан ч энэ нь хамаагүй. Тэр ч бүү хэл хүмүүс чиний хэлсэн болгоныг үгүйсгэж, бүгд буруу гэж хэлж магадгүй. Тэгвэл хэн нэгэн чамайг дуурайх уу? Ялгамж чанар, байр суурьгүй маш жирийн, эгэл хүнийг хэн дуурайх гэж төвөг удах юм бэ? Хүмүүсийн нүдээр бол ийм хүнд сүр бараа байхгүй бөгөөд бишрэн шүтэх үнэ цэнгүй; тэд чамайг дээрэлхэхгүй л байвал их юм. Чамайг дуурайгаад ямар хэрэг байх вэ? Бусад хүн өөрсдийг нь дорд үзэж, дээрэлхэж, ялгаварлан гадуурхаг гэж тэд чамайг дуурайх уу? Хүмүүс хэнийг дуурайдаг вэ? Тэд өөрсдийнх нь нүдээр сүр бараатай, сүр жавхлантай, байр суурь, ялгамж чанартай хүмүүсийг дуурайдаг. Хүмүүс ийм хүмүүсийг дуурайдаг. Яагаад нэг хүн тодорхой ялгамж чанар, байр суурьтай болмогцоо яг ижил зүйл хэлэхэд бусдын нүдэнд өөр харагддаг вэ? Яаж тэд гэнэт сүр бараатай, дуурайх үнэ цэнтэй тхарагддаг вэ? Хүмүүс үнэндээ юуг дуурайж байна вэ? Тэдний хүлээн авч, дуурайж, эрхэмлэн хайрладаг зүйл нь үнэн эсвэл эерэг зүйлс биш, харин гадаад сүр жавхлан, өнгөц байр суурь юм. Тийм биш гэж үү? Хэрвээ Надад ямар ч ялгамж чанар, байр суурь байхгүй байсан бол Би хэчнээн үнэнд нийцсэн зүйл, эсвэл хэчнээн сүнслэг үг хэлсэн ч тэдгээр үг та нарын дунд түгэх байсан уу? Үгүй; хэн ч үүнийг тоохгүй байсан. Гэвч Намайг ялгамж чанар, байр суурьтай болмогц Миний байнга хэлдэг зарим үг, Миний ярианы хэллэг, үгийн сонголт, ярих хэв маяг, байр байдлыг олон хүн дуурайж эхэлдэг. Үүнийг сонсоод Миний ой гутдаг. Хэр их ой гутдаг вэ? Үүнийг сонсоод миний бөөлжис цутгадаг. Намайг дуурайсан хэнд ч болов Миний ой гутдаг, Намайг дуурайсан хэн боловч Миний зэвүүг хүргэж, бүр тэднийг яллах хэмжээнд хүргэдэг! Хүмүүс эдгээр зүйлийг дуурайхын цаад санаа зорилго, зорилт юу вэ? Энэ нь Бурханы ярианы өнгө аясыг дуурайж, Бурхан байх ямар байдгийг мэдрэхийн тулд юм; энэ баримт биш гэж үү? Энэ нь байр суурьтай байхыг хүсэж, байр суурийн өнцгөөс ярихыг хүсэж, ялгамж чанар, байр суурьтай хүний өнгө аяс, хэв маягаар ярьж, үйлдэж, өөрсдөө ч бас байр суурь, ялгамж чанар, үнэ цэнтэй мэт харагдахын тулд байдаг—ердөө л энэ биш гэж үү? Хэрвээ чи эгэл жирийн хүнийг дуурайвал энэ нь тийм ч том асуудал биш; сайндаа л зүгээр биеэ тоосон зан чанар юм. Гэвч хэрвээ чи Бурханы ярианы өнгө аяс, хэв маягийг дуурайвал тэндээс л асуудал эхэлнэ. Чи мина дээр гишгэж байна гэдгийг Би чамд хэлье.

Бурханы үгэнд ийм нэгэн хэллэг байдаг: Бурхан бол ёрын мууг жигшдэг Бурхан. “Ёрын мууг жигших” гэдэг нь юуг хэлж байна вэ? Бурханы ялгамж чанар, байр суурь цор ганц юм. Бурханы ариун, зөвт байдал, эрх мэдэл, хайр бүтээгдсэн болон бүтээгдээгүй ямар ч зүйлд байдаггүй; эдгээрийг дуурайхыг оролдох нь доромжлол юм. Чамд эдгээр шинж чанар байдаггүй байхад яагаад дуурайхыг оролдоно вэ? Эдгээр нь чамд байхгүй байхад яагаад Бурхан болохыг оролдоно вэ? Дуурайхдаа чи Бурхан байх, Бурхан болох санаа зорилго өвөрлөж байгаа хэрэг биш үү? Эсвэл чи Бурханыг эрхэмлэн хайрладаг учраас, Түүний хайр татам байдал, мөн чанарт атаархдаг учраас Түүнийг дуурайдаг уу? Яавч үгүй; чамд тэгэх зан араншин, биеийн хэмжээ байхгүй. Чи зүгээр л Бурхан болох хорхойгоо дарж, хүмүүсийн бишрэл, хүндлэлийг хүлээж, хүмүүсийн дунд Бурхан мэт хандлага хүлээж авахыг л хүсдэг. Энэ нь ичгүүртэй үйлдэл биш гэж үү? Энэ бол туйлын шившигтэй хэрэг! Дуурайх нь өөрөө жигшмээр бөгөөд Бурхан болохыг эрмэлзэх нь зүгээр ч нэг ой гутам биш; яллагдахуйц юм. Тиймээс өнөөдөр Би та нарт хатуухан хэлье: Би юу ч хэлсэн бай, юу ч хийсэн бай, Миний хэлж, хийдэг зүйл та нарын зүрх сэтгэлд хүндлэл, хор шар, атаархал төрүүлсэн ч бай, та нарын санах ёстой нэг зүйл бий: Намайг хэзээ ч бүү дуурай. Та нар дуурайх санаа зорилгоо орхих ёстой, дуурайх сэтгэлгээнээс урваж, Бурханы зан чанарт халдахаас зайлсхийх ёстой. Энэ бол ноцтой хэрэг! Завхарсан хүн Бурханы ярианы өнгө аяс, ярианы хэв маяг, зан чанарыг дүр эсгэх, дур зоргоороо гуйвуулж, тоглох ялихгүй зүйл мэт үзэх нь Бурханы хувьд жигшмээр юм. Хэрвээ чи тэгвэл Бурханы зан чанарт халдаж байна—үүнийг хэзээ ч бүү хий! Бие махбодтой болсон Бурханы ярианы хэв маяг, өнгө аясыг дуурайж байгааг чинь Би сонсож чадахгүй байлаа ч чамд ийм зан чанар, ийм бодол байгааг мэдэх төдийд л Миний ой туйлын их гутдаг. Хэрвээ чи бүх хүн төрөлхтөнд эсвэл олон нийтэд хандах санаатайгаар Бурханы Сүнсний өнгө аясыг дуурайвал үхлээ эрж байгаа хэрэг биш үү? Энэ бол хүн бүрийн сонор сэрэмжтэй байх ёстой зүйл; үүнийг хэзээ ч бүү хий! Зарим хүн урьд нь “Бурханы зан чанарт халдах гэдэг нь юу гэсэн үг вэ?” гэж асуудаг байсан. Өнөөдөр Би чамд нэг зүйлийг хэлье: Бурханы ярианы өнгө аяс, хэв маягийг, түүнчлэн гадаад ч бай, дотоод ч бай Бурханы ялгамж чанар, байр суурьтай холбоотой хэд хэдэн зүйлийг дуурайх нь бүгд Бурханы зан чанарт халдаж буй хэрэг болно. Та нар үүнийг гарцаагүй санаж, ийм гэмт хэргийг хэзээ ч үйлдэж болохгүй! Хэрвээ чи ийм гэмт хэргийг үйлдлээ ч өөрийгөө даруй засаж залруулж, өөрөөсөө урваж, өөрчилж чадвал найдвар байна. Гэвч хэрвээ чи энэ замаар тууштай үргэлжлүүлбэл антихрист гэж тодорхойлогдох бөгөөд Би чамд үнэнийг хэлье: Бурханы нүдээр бол тэр үед эргэж буцах ямар ч зай байхгүй болно—чи бүрмөсөн дуусна. Бурхан бол ёрын мууг жигшдэг Бурхан гэдгийг сана. Чи Бурханы ялгамж чанар, мөн чанартай холбоотой бүх талд гарцаагүй болгоомжтой хандах ёстой, хөнгөн хийсвэр хандаж болохгүй. Хэрвээ Бурханы ярих хэв маяг, өнгө аяс завхарсан хүний амнаас гарвал энэ нь Бурханыг асар ихээр гутааж, доромжилж буй хэрэг бөгөөд Бурхан үүнийг яавч тэвчиж чадахгүй. Хүмүүс ийм гэмт хэргийг хэзээ ч, хэзээ ч үйлдэж болохгүй. Та нар ойлгож байна уу? Хэрвээ чи ийм гэмт хэрэг үйлдвэл үхнэ! Хэрвээ чи сонсохгүй, Надад итгэхгүй байвал оролдоод үз, тэгээд өөртөө үнэхээр гамшиг авчрах үедээ чамд хэлээгүй гэж Намайг бүү буруутга.

10-р зүйл: Тэд үнэнийг үл тоож, зарчмуудыг улайм цайм зөрчиж, Бурханы гэрийн зохицуулалтыг үл ойшоодог (VI хэсэг)

III. Бурханы үгийг басамжлах

Өнөөдөр бид антихристүүдийн янз бүрийн илрэлээс “Тэд үнэнийг басамжилж, зарчмуудыг улайм цайм зөрчиж, Бурханы гэрийн зохицуулалтыг үл ойшоодог” хэмээх 10-р зүйлийг үргэлжлүүлэн нөхөрлөж, гурав дахь хэсэг, тэд Бурханы үгийг басамжилдаг гэдэгт төвлөрнө. Сүүлийн цуглаанаар бид энэ хэсгийн хоёр талыг нөхөрлөсөн. Тэр хоёр нь юу байсан бэ? (Эхнийх нь, антихристүүд Бурханы үгийг дур мэдэн өөрчилж, тайлбарладаг. Нөгөөх нь, антихристүүд Бурханы үг үзэлтэй нь нийцэхгүй үед үгүйсгэдэг.) Энэ хоёр тал хоёулаа антихристүүд Бурханы үгийг басамжилдагтай холбоотой. Антихристүүд Бурханы үгийг басамжилдаг нь олон талаар илэрхий харагддаг; энэ нь тэдний мөн чанар, Бурханд хандах хандлага, мөн Бурхантай холбоотой бүх талуудад хэрхэн ханддагтай нь холбоотой байдаг. Бурханы үг өргөн хүрээний агуулгыг хамардаг тул антихристүүд Бурханы үгийг басамжилдаг нь Түүний үгэнд ханддаг энгийн нэг хандлага биш юм. Тэд Түүний үгийг басамжлах шалтгаан нь ганц биш, олон талтай. Сүүлийн цуглаанаар бид антихристүүд Бурханы үгийг хэрхэн басамжилдгийн хоёр тодорхой илрэлийг нөхөрлөсөн. Өнөөдөр бид өөр нэг илрэлийн талаар нөхөрлөх болно.

В. Антихристүүд Бурханы үг биелэх эсэхийг сэм хардаг

Антихристүүд Бурханы үгийг басамжилдаг—тэд Бурханы хэлдэг зүйлд, Бурханы айлдсан бүх агуулгад үнэхээр итгэдэг үү? (Үгүй.) Үүний бодит нотолгоо бий. Тэд үнэхээр итгэдэггүй, тэгвэл Бурханы айлдсан бүх үг бодит байдалтай нийцдэг эсэх, биелж чадах эсэх, эсвэл баримттай эсэх тал дээр тэдний хандлага ямар байдаг вэ? Тэд үнэхээр итгэдэг үү, эсвэл зүрх сэтгэлдээ эргэлзэж, харзнан ажиглаж байдаг уу? Тэд зүрх сэтгэлдээ баттай эргэлзэж, харзнан ажиглаж байдаг. Өнөөдөр бид антихристүүдийн энэ илрэлийн талаар нөхөрлөнө: Тэд Бурханы үг биелэх эсэхийг сэм хардаг. “Сэм харах” гэж юу гэсэн үг вэ? Яагаад “сэм харах” гэдэг хэллэгийг ашигладаг вэ? (Бурхан минь, сэм харах гэдэг нь нууцаар ажиглах, хулгайгаар харахыг хэлнэ.) Энэ тайлбар үндсэндээ зөв. “Сэм харах” гэдгийн утгыг одоо бүгд ойлгож байгаа; энэ нь нууцаар харж, харзнан ажиглах, бусдад мэдэгдэлгүйгээр далдуур харах, ил тод бус, бусдад харуулахгүйгээр сүүдэрт үйлдэх явдал бөгөөд энэ нь өчүүхэн арга мэх юм. Энэ арга мэхийг хэрэгжүүлж буй хүн үүнийг олон нийтийн өмнө биш, харин нууцаар хийж байгаа нь тодорхой. Тэгвэл эдгээр илрэл, тайлбараас үзвэл, антихристүүд Бурханы үгийг сэм харах нь ямар төрлийн зан авир вэ? (Үнэнийг басамжлах.) Энэ нь үнэнийг басамжилж байгаа хэрэг гэдэг нь юугаар тодорхой болдог вэ? Яагаад антихристүүд Бурханы үгийг зүгээр л илэн далангүй, зүй ёсоор, олны өмнө уншиж чаддаггүй юм бэ? Тэд яагаад сэм хардаг вэ? Сэм харах нь үнэхээр нэг төрлийн үйлдэл мөн үү? Тайлбараас нь үзвэл, сэм харах нь ил тод хийдэг зүйл биш гэдэг нь тодорхой; энэ нь гадаад харагдах байдал, царайны хувирал, эсвэл үйлдлээс ялгаж таних боломжтой зүйл биш юм. Харин энэ бүх бодол нь далд, зүрх сэтгэлд хадгалагдсан, бусдад үл анзаарагдах зүйл бөгөөд царайны хувирал, үйлдлээс нь тэдний юу бодож байгааг ялган танихад хэцүү байдаг—үүнийг сэм харах гэж нэрлэдэг. Энэ бол олон нийтийн өмнө ил тод гаргаж чаддаггүй Бурханы үгэнд хандах хандлага; илт буруу хандлага юм. Энэ нь Бурханы үгэнд гуравдагч этгээдийн өнцгөөс, дайсагнасан өнцгөөс, харзнан ажигласан, шинжсэн, эргэлзсэн, эсэргүүцсэн өнцгөөс хандах хандлага юм. Эдгээр зан авираас үзвэл, антихристүүд Бурханы үг биелэх эсэхийг сэм харахыг Бурханы үгийг басамжилдаг шинж чанарын хувьд ноцтой илрэл гэж хэлж болох уу? (Болно.) Антихристүүд Бурханы үг биелэх эсэхийг сэм харах нь тэдний зан чанар болон Бурханы үгэнд хандах жинхэнэ хандлагыг нь харуулдаг бөгөөд зүрх сэтгэл, бодол санаа, нууцаар өвөрлөсөн үзэл бодлоос нь илэрдэг.

Антихристүүд Бурханы ямар үгийг сэм хардаг вэ? Тэднийхээр бол, Бурханы ямар үгс нууцаар, гүн гүнзгий шинжиж, дүн шинжилгээ хийх үнэ цэнтэй вэ? Өөрөөр хэлбэл, Бурханы айлдсан ямар тодорхой агуулгыг антихристүүд онцгойлон сонирхдог атлаа зүрх сэтгэлдээ байнга эргэлзэж, харзнан ажигладаг вэ? Бурханы ямар үгсийг антихристүүд зүрх сэтгэлдээ цаг хугацаа, эрч хүчээ зарцуулан сэм харах үнэ цэнтэй гэж үздэг вэ? (Бурханы зарим зөгнөл, нууц болон хүмүүсийн ирээдүй, хувь заяа, хүрэх газартай холбоотой үгс.) Зөгнөл, хүрэх газар, нууц—эдгээр нь ихэнх хүний санаа зовдог зүйлс бөгөөд антихристүүдийн зүрх сэтгэлийнхээ угт хэзээ ч орхиж чаддаггүй зүйлс нь бүр ч мөн. Тодруулбал, Бурханы ямар үгст антихристүүд харьцангуй их санаа зовж, зүрх сэтгэлдээ байнга сэм хардаг вэ? Энэ нь эдгээр үг биелэх эсэх, хэрэгжих эсэх, бодит баримт болон биелэхийг нь харах эсэхтэй нь хамаатай байдаг тул антихристүүдийн санаа зовдог зүйл бол гарцаагүй Бурханы хүн төрөлхтөнд өгсөн амлалтууд байдаг, тийм биз дээ? (Тийм.) Мөн, Бурхан хүмүүсийг харааж, шийтгэх, ёрын муу хүмүүсийг шийтгэх, Бурханы үгийн эсрэг явдаг бүх хүнийг шийтгэхтэй холбоотой үгс. Тэгээд сүйрлийн тухай зөгнөлүүд байна—энэ ч бас антихристүүдийн санаа зовдог зүйл биш гэж үү? (Тийм.) Өөр юу вэ? (Бурхан хэзээ газраас явах тухай үгс.) Бурхан хэзээ газраас явах, Бурхан хэзээ алдарших, Бурханы агуу ажил хэзээ дуусах, Бурхан энэ хүн төрөлхтнийг хэзээ төгсгөл болгох талаар, тийм үү? (Тийм.) Нийт хэдэн зүйл байна вэ? (Дөрөв.) Эхнийх нь, хүнд өгсөн Бурханы амлалт, ерөөлийн үгс. Хоёр дахь нь, хүнд өгсөн Бурханы хараал, шийтгэлийн үгс. Гурав дахь нь, сүйрлийг зөгнөсөн Бурханы үгс. Дөрөв дэх нь, Бурхан хэзээ газраас явж, Түүний агуу ажил дуусах тухай Бурханы үгс. Мөн антихристүүдийн сэм харахыг онцгойлон хүсдэг өөр нэг хамгийн чухал зүйл, Бурханы үгийн нэг ангилал бий, тэр нь Бурханы зан чанар, Түүний ялгамж чанар, Түүний мөн чанарын тухай Бурханы үг юм. Яагаад энэ сүүлийнхийг нэмэх болов? Антихристүүд Бурханы үг биелнэ гэдэгт итгэдэггүй; тэд Бурханы үгийг байнга сэм хардаг, тэгвэл тэднийг Бурханы үгийг сэм харахад хүргэдэг эргэлзээг гол нь юу төрүүлдэг вэ? Тэд гол нь Бурханд үл итгэдэг. Үндсэндээ антихристүүд бол үл итгэгчид, тэд бол диаволууд; тэд Бурхан оршин байдагт эргэлздэг, энэ ертөнцөд Бурхан байдаг гэдэгт итгэдэггүй, Бурхан оршин байдагт, мөн Бурханы хийдэг бүхэнд итгэдэггүй. Тиймээс тэд Бурханы зан чанар, ялгамж чанар, мөн чанарт туйлын их эргэлздэг. Тэд ингэж эргэлздэг учраас юу хийх вэ? Хэрвээ тэд Бурханы ялгамж чанар, мөн чанарт эргэлзэж чадаж байвал Бурханы зан чанар, ялгамж чанар, мөн чанартай холбоотой үгсийг огт ухамсарлахгүйгээр, хариу үйлдэл үзүүлэхгүйгээр уншина гэж үү? Тэд эдгээр үгэнд баттай итгэж, хүлээн авч чадах уу? (Үгүй.) Жишээлбэл, хэрвээ хэн нэгэн өөрийгөө өргөмөл гэж үргэлж сэжиглэдэг бол эцэг эхийгээ төрсөн эцэг эх нь гэдэгт итгэж чадах уу? Эцэг эхийнх нь хайр халамж, хамгаалалт, мөн ирээдүйнх нь төлөө гаргасан бүх золиос нь чин сэтгэлийнх гэдэгт тэд итгэж чадах уу? (Үгүй.) Тэд энэ бүхэнд эргэлзэж, итгэхгүй байх үедээ нууцаар ямар нэг зүйл хийхгүй гэж үү? Жишээ нь, гарал үүслийнх нь талаар ярьж байгаа эсэхийг мэдэхийн тулд заримдаа эцэг эхийнхээ яриаг сэм чагнаж магадгүй. Түүнчлэн тэд хаана төрсөн, хэн эх барьж авсан, төрөхдөө ямар жинтэй байсан талаар ихэвчлэн маш их анхаарал хандуулж, эцэг эхээсээ байнга шалгаана—тэд үргэлж эдгээр зүйлийн талаар асууна. Хэрвээ эцэг эх нь тэднийг цохиж, сахилгажуулбал сэжиг нь улам л гүнзгийрнэ. Эцэг эх нь юу ч хийсэн бай, тэд үргэлж сэрэмжилж, эргэлзсээр байх болно. Эцэг эх нь тэдэнд хэчнээн сайн хандсан ч зүрх сэтгэлдээ сэрэмжлэхээ больж чаддаггүй. Тэгвэл энэ бүх сэрэмж, энэ бүх дотоод үйл ажиллагаа, бодол санаа, хандлага нууцаар явагддаггүй гэж үү? Эцэг эхийгээ төрсөн эцэг эх нь мөн эсэхэд эргэлзмэгцээ тэд далдуур ямар нэгэн зүйл хийх нь гарцаагүй. Тиймээс, антихристүүдийн мөн чанар бол үл итгэгчдийнх байдаг тул тэд Бурханы зан чанар, ялгамж чанар, мөн чанарт итгэдэггүй, хүлээн зөвшөөрдөггүй, эсвэл хүлээн авдаггүй нь лавтай. Итгэдэггүй, хүлээн зөвшөөрдөггүй, хүлээн авдаггүй ийм хандлагатай байж тэд Бурханы зан чанар, ялгамж чанар, мөн чанартай хамаатай үгст зүрх сэтгэлдээ үнэхээр итгэж, хүлээн авдаг уу? Яавч үгүй. Бурханы зан чанар, ялгамж чанар, мөн чанарын тухай үгстэй холбоотой л бол тэд зүрх сэтгэлдээ эргэлзээ, эсэргүүцэл тээж, харзнан ажиглаж байдаг. Энэ талын талаар дэлгэрэнгүй ярихыг одоохондоо азная.

Дөнгөж сая ярьсан, антихристүүд Бурханы үгийг сэм хардгийн таван илрэл нь үндсэндээ нэлээд дэлгэрэнгүй бөгөөд жишээ болохуйц юм. Антихристүүдийн сэм хардаг Бурханы үгэнд тодорхой агуулга, төвлөрдөг зүйл бий. Амь-оролттой холбоотой олон үг, Бурхан хүмүүсийг тайтгаруулдаг, зарим нууцыг тайлбарладаг, эсвэл хүний завхарсан зан чанарыг ил болгодог үгс гэх мэтийн тухайд антихристүүд санаа тавьдаг уу? (Үгүй.) Тэдний хувьд эдгээр үг нь ач холбогдолгүй юм. Яагаад? Яагаад гэвэл, антихристүүд үнэнийг хайрладаггүй, Бурханы үг бол үнэн мөн гэдэгт итгэдэггүй, Бурханы шүүлт, гэсгээлт, эсвэл Бурханы авралыг хүлээн авах бодолгүй байдаг. Тэдэнд тийм төлөвлөгөө байдаггүй тул хүний зан чанарын өөрчлөлт, амь-оролттой холбоотой үгсийг чухал биш, унших, бодох, эсвэл зүрх сэтгэлдээ тээх үнэ цэнгүй гэж үздэг. Тэд эдгээр үгийг сонирхдоггүй. Тэд: “Тэр үгс бидний ирээдүй, хувь заяатай ямар хамаатай юм бэ? Бидний хүрэх газартай ямар хамаатай юм бэ? Тэр үгс нь ялихгүй зүйлсийн тухай байдаг, унших, сонсох үнэ цэнгүй. Хэрвээ хүн үнэхээр гуниглаж, өөр ямар ч аргагүй болсон бол зүрх сэтгэл дэх хоосон орон зайгаа нөхөхийн тулд, эсвэл онцгой хэцүү саад бэрхшээлийг даван туулж, шийдвэрлэхэд бэрх зарим бэрхшээлийг шийдвэрлэхийн тулд тэр үгсийг түр зуур л уншиж болно—тэгээд л болоо. Тэр үгс хүний зан чанарыг өөрчилж чадна гэж хэлэх юм, яаж тийм амархан байх юм бэ?” гэж боддог. Тэдэнд зан чанараа өөрчлөх ямар ч санаа зорилго угийн байдаггүй, Бурханы үгийг амь, зам, эсвэл үнэн болгон хүлээн авах төлөвлөгөө байдаггүй. Тэдний хүсдэг зүйл бол ирээдүй, хүрэх газар, түүнчлэн эрх мэдэл юм. Тиймээс тэд ийм үгсийг нухацтай авч үздэггүй, зүрх сэтгэлдээ ч тээдэггүй. Үүний цаад санаа нь, антихристүүдийн өнцгөөс бол, тэдний хувьд эдгээр үг нь зүгээр л шинжихээр үнэ цэнгүй бөгөөд үнэн мөн эсэх, эсвэл хүмүүсийг өөрчилж чадах эсэхийг нь дүн шинжилгээ хийж, судлахад цаг заваа үрэх үнэ цэн бүр ч байхгүй гэсэн үг юм. Антихристүүдийн хувьд, хувь заяа, хүрэх газар, өөрсдийнх нь ялгамж чанар, байр суурь, өөрсдийнх нь бүх хувийн ашиг сонирхол гэх мэттэй холбоотой ямар ч үг ач холбогдолтой, хамгийн чухал байдаг. Зарим хүн: “Антихристүүд Бурханы үгийн эдгээр хэсгийг маш чухалчилж, тийм их анхаарал хандуулдаг юм чинь тэднийг Бурханы үгийг сэм хардаг гэж яаж хэлж болох юм бэ? Энэ нь бага зэрэг хилс гүтгэлэг биш гэж үү? Энэ нь арай хэтэрсэн, нэг л тохиромжгүй биш гэж үү?” гэж хэлдэг. (Үгүй. Антихристүүд Бурханы үг гарцаагүй биелж, хэрэгжинэ гэдэгт итгэдэггүй, Бурхан хэлсэн үгэндээ хүрдэг, хэлсэн үг нь заавал биелдэг гэдэгт тэд итгэдэггүй. Тэд Бурханы үгийг итгэж, хүлээн зөвшөөрсөн сэтгэлгээгээр уншдаггүй, харин Бурханы үг үнэхээр биелж чадах эсэхийг ажиглаж байдаг.) Ийм байдаг уу? (Тийм.) Эдгээр үг хүслийг нь хангаж чадах учраас антихристүүд үнэлдэг. Түүнчлэн, хэрвээ эдгээр үг хэрэгжвэл энэ нь тэдний амбицыг хангана. Хэрвээ тэд эдгээр үгийг ухамсарлаж, тээсээр байвал эдгээр үг биелмэгц тэд зөв зүйл дээр бооцоо тавьсан байх бөгөөд Бурханыг дагах нь тэдний хувьд зөв алхам байх болно. Гэвч эдгээр үгийг үнэлдэг байлаа гээд тэд эдгээрийг, зүрх сэтгэлийнхээ гүнээс үнэн гэж, Бурханаас ирсэн гэж хүлээн авч чадна гэсэн үг биш, тэд эдгээр үгийг зүрх сэтгэлдээ Бурханы үг гэж хүлээн авдаг гэж хэлж бас болохгүй. Эсрэгээрээ, тэд эдгээр үгийг үнэлдэг ч зүрх сэтгэлдээ эдгээрийн талаар эргэлзээ тээж, зүгээр л харзнан ажиглаж байдаг. Эдгээр үг нь тэдний хувьд хэдийд ч, хэзээ ч, хаана ч Бурханыг үгүйсгэж, Бурханы ажлын энэ үе шатыг үгүйсгэх нотолгоо, барьц болж чадна гэж бас хэлж болно. Бурханы ажлын алхам бүрд болон Бурхан хүмүүсийг хөтөлдөг үе шат бүрд эдгээр үг хэрэгжиж, биелж байгаа эсэхийг харахаар тэд байнга, анхааралтай ажиглаж байдаг. Антихристүүд Бурханы үг биелэх эсэхэд үргэлж төвлөрдөг нь тодорхой байна. Энэ хугацаанд тэдний Бурханд дайсагнах, Бурханыг эсэргүүцэх, Бурханыг шинжиж, дүн шинжилгээ хийх хандлага хэзээ ч өөрчлөгдөөгүй. Тэд Бурханд дайсагнаж, Түүнийг шинждэг бөгөөд зүрх сэтгэлдээ Бурханы үйлдэл, үг бүрийг үргэлж сэм хардаг; үүний зэрэгцээ тэд бас Бурханыг болон Бурханы ажлыг яллахыг оролддог. Энэ нь Бурханыг эсэргүүцдэг антихристүүдийн тууштай илрэл биш гэж үү? (Тийм.) Антихристүүдийн эдгээр илрэлээс Бурханы үгийг хүлээн авч байгаа шинж тэмдэг байна уу? Дуулгавартай байгаа шинж тэмдэг байна уу? Бурханд Бурхан шиг хандаж байгаа өчүүхэн төдий ч гэсэн хандлага байна уу? (Үгүй.) Дараа нь бид эдгээр зүйлийн талаар нэг бүрчлэн нөхөрлөх болно.

1. Хүнд өгсөн Бурханы амлалт, ерөөлийн үгийг сэм харах

Эхний зүйл бол антихристүүд Бурханы амлалт, ерөөлийн үгийг сэм хардаг. Бурхан ажлаа эхэлж, айлдсанаас хойш хүн төрөлхтөнд, Өөрийн сонгосон хүмүүст, мөн Өөрийн үгийг сонсдог хүмүүст ямар ерөөл, нигүүлсэл хайрлах, хүмүүст ямар ерөөл амладаг гэх мэт олон зүйлийг хэлсэн. Өөр өөр цаг үе, тохиолдол, эсвэл нөхцөл байдалд Бурхан дагагчдадаа ерөөл, амлалтын талаар хэлж, хэрвээ тэд тодорхой зүйлст хүрвэл Бурхан тэднийг тодорхой байдлаар ерөөнө, тэд тодорхой ерөөл, амлалт хүртэнэ гэх мэтийг мэдэгддэг. Бурхан эдгээр үгийг аль цаг үед айлдсанаас, эсвэл хэнд ийм амлалт өгснөөс үл хамааран эдгээр үгийг тодорхой нөхцөл байдал, тодорхой орчинд айлдсан байдаг. Түүнчлэн, Бурханы хүмүүст хайрладаг амлалт, ерөөл нь үнэнийг эрэлхийлэх, зан чанарын өөрчлөлт, Бурханд үнэхээр дуулгавартай байх зэрэг тэдний эерэг илрэлтэй холбоотой байдаг. Далд утгаараа, хүмүүст өгдөг Бурханы амлалт, ерөөл нь нөхцөлтэй юм. Хүмүүс эдгээр нөхцөлд эцсийн шийдвэрийг гаргадаггүй, хүний үзэл, төсөөллийн дагуу ч бас тэдгээрийг тодорхойлдоггүй; харин Бурханы стандарт, шаардлагын дагуу тэдгээрийг тодорхойлдог бөгөөд тодорхой зарчим, дүрэм журамтай холбоотой байдаг. Бурханы үг өөр өөр хүнд хэрхэн биелж, хэрэгжиж, гүйцэлддэг тухайд гэвэл, Бурхан үүнийг яавч санаандгүй хийдэггүй—харин үүнд үндэслэл бий. Өөр өөр хүний хийсэн нэг ижил үйлдэл нь Бурханаас өөр өөр хандлага хүртэхэд хүргэж болно. Жишээлбэл, дор бүрнээ чуулган удирддаг хоёр хүн байж болно; нэг нь байнга гэгээрэл, гэрэлтүүлэлт хүртэж, байнга сахилгажуулалт туулж, энэ нь биеийн хэмжээ нь хурдан өсөхөд хүргэдэг. Харин нөгөө нь харьцангуй хөшүүн, удаан хариу үйлдэл үзүүлдэг байж болох бөгөөд энэ нь ахиц дэвшил удаан байхад хүргэдэг. Хүний өнцгөөс бол, ижилхэн ажил хийж, төстэй зан авир гаргадаг энэ хоёр хүн Бурханаас ижил ерөөл, хандлага хүртэх ёстой. Гэсэн хэдий ч, үүргээ гүйцэтгэхдээ болон амьдралдаа туулж, олж авдаг амь-оролт, эсвэл хүртдэг гадаад нигүүлслийн хувьд тодорхой ялгаа байх болно. Эдгээр “тодорхой ялгаа” нь мэдээж зайлшгүй зүйл биш юм. Тэгвэл Бурхан эдгээр ерөөл, өөр өөр хандлага, эсвэл хүмүүсийн Бурханаас олж авдаг гэгээрэл, гэрэлтүүлэлт болон бусад ашиг тусыг хэрхэн хуваарилдаг вэ? Бурхан өөр өөр хүмүүстэй өөр өөрөөр харьцах арга барилтай. Зарим хүн залхуу, нэрэлхүү, өрсөлдөмтгий, атаархуу байдаг бөгөөд өнгөн дээрээ өөрсдийгөө зарлагадаж, зарим нэг бэрхшээл туулахад бэлэн байдаг ч үнэнийг хүлээн авч, хэрэгжүүлж ердөө чаддаггүй. Нөгөөтээгүүр, зарим хүн хичээнгүй байдаг; хэдийгээр тэд адилхан завхарсан зан чанартай ч харьцангуй үнэнч шударга, даруу байдаг. Тэд үнэнийг хүлээн авч, засалт хүлээн авч чаддаг. Тэд Бурханы айлдсан бүхнийг болон Бурханы өөрсдөд нь зориулан бүрдүүлсэн орчин бүрийг чин сэтгэлээсээ хүлээн авч, ойлгож авдгийн зэрэгцээ бас үүнд чин сэтгэлээсээ ханддаг. Иймээс гаднаас нь харахад хоёр хүн адилхан ажил хийж, ажлын хэмжээ нь төстэй байж болох ч Бурхан тэдний өөр өөр зан чанар, эрэлхийлэлд үндэслэн өөр өөр ерөөл, өөр өөр гэгээрэл, гэрэлтүүлэлт хайрлах болно. Өнгөн дээрээ, гэгээрэл, гэрэлтүүлэлт хүртдэг хүн илүү их зовж, байнга сахилгажуулалт амсдаг ч олох зүйл нь ч бас илүү их байдаг. Эсрэгээрээ, хөшүүн, мунхаг хүн хамаагүй бага сахилгажуулалттай нүүр тулж, хамаагүй бага зовдог, тиймээс амийн өсөлт нь удаан, бага зүйл олж авдаг. Мөн чанартаа, аль нь Бурханы ерөөл, амлалтыг үнэхээр хүртдэг вэ? (Илүү их зовж, байнга сахилгажуулалт хүртдэг хүн нь.) Бурханы амлалт, ерөөлийг хүртдэг хүн сахилгажуулагдаж, байнга саад бэрхшээлтэй нүүр тулж, завхрал харуулж, ил болгуулдаг мэт харагдаж болох ч тэд байнга Бурханы гэгээрэл, гэрэлтүүлэлтийг хүртдэг. Нөгөөтээгүүр, сахилгажуулагддаггүй хүн тав тухтай, баяр баясгалантай, эрх чөлөөтэй амьдардаг. Тэд залхуу байхдаа сахилгажуулалттай нүүр тулдаггүй; атаархах үедээ сахилгажуулалттай нүүр тулдаггүй; ажилдаа хариуцлагагүй хандах үедээ сахилгажуулалттай нүүр тулдаггүй—тэд бүр байр суурийн ашиг туст ташуурч, тун сэтгэл хангалуун амьдардаг. Сүнслэг ойлголттой, аливааг цэврээр ухамсарладаг, эерэг зүйлийг хайрладаг хүмүүс хэнийг нь илүүд үздэг вэ? Тэд сахилгажуулалт туулж, байнга саад бэрхшээлтэй нүүр тулдаг, мөн гэгээрэл, гэрэлтүүлэлт хүртэж чаддаг хүнийг илүүд үздэг; тэд ийм хүнийг Бурхан үнэхээр ерөөсөн гэж үздэг. Үнэнийг эрэлхийлдэг хүмүүс ийм хүн байхыг хүсдэг. Тэд байнга Бурханы сахилгажуулалт, цээрлүүлэлтийг хүртэх байсан ч хамаагүй, цаг үргэлж Бурханы өмнө амьдрахад бэлэн байдаг. Тэд үүнийг Бурханы ерөөл, үнэхээр Бурханы амлалт гэж итгэдэг. Ийм зүйлийг туулж, олж авч байгаа нь Бурханы айлдсан ерөөл, амлалт оршин байдгийг баталдаг. Гэвч антихристүүд үүнийг хэрхэн үздэг вэ? Антихристүүд Бурханы амлалт, ерөөлийг хүн хэр их үнэнийг ойлгож, хэр их үнэнийг олж авсан, эсвэл хэр их эерэг зүйлийг олж авснаар нь хэмждэггүй. Харин махан биеийн ашиг тус, материаллаг ашиг сонирхлын өнцгөөс хэр их зүйл олж авсныг нь хэмждэг. Антихристүүд хэнд нь атаархдаг гэж та нар бодож байна вэ? (Сахилгажуулалт туулдаггүй хүнд нь.) Антихристүүд залхуу, үнэнч бус, ямар ч сахилгажуулалттай нүүр тулдаггүй, байр суурийн ашиг тусыг эдэлдэг хүнд атаархдаг. Антихристүүд ийм хүмүүст атаархдаг нь аливааг харах өнцөгт нь асуудал байгааг нотолдог; энэ тэдний уг чанар-мөн чанараар тодорхойлогддог.

Хүнд өгсөн Бурханы амлалт, ерөөлийн үг биелэх эсэхийг антихристүүд хэрхэн сэм хардаг вэ? Бурханы үгэнд Тэр хэнийг ерөөдөг, хэн Түүний амлалтыг хүртдэг, хэн Бурханаас амлалт хүртэж чадахыг заасан байхад антихристүүд үүнийг хэрхэн ажигладаг вэ? Тэд “Бурханы төлөө төлөөс төлдөг хүмүүс гэгээрэл, гэрэлтүүлэлт хүртэж, бурханы сахилгажуулалт, удирдамжтай байдаг, үүнийг ерөөл хүртэж байна гэж үздэг хэрэг үү? Сахилгажуулагдах нь бурханы ерөөл юм уу? Зөвхөн тэнэгүүд л тэгж бодно! Энэ чинь хохирол амсаж байгаа хэрэг биш үү? Энэ чинь нэр хүндээ унагаж байгаа хэрэг биш үү? Тэгээд үүнийг бурханы ерөөл гэж нэрлэдэг хэрэг үү? Бурханы үг ингэж биелж, хэрэгждэг юм уу? Хэрвээ тийм бол би ийм хүн байхыг хүсэхгүй байна, би зовлон туулж, төлөөс төлөхийг эрэлхийлэхийг хүсэхгүй байна. Би бурханы ажилладаг энэ аргыг хүлээн авахгүй; энэ ямар гээчийн үнэн бэ? Үүнийг яаж хүмүүсийг аварч байна гэж үзэх юм бэ?” гэж хэлдэг. Тэдний зүрх сэтгэлд эсэргүүцэл төрдөг; Бурхан хүмүүсийг ийм байдлаар ерөөж, хөтөлдгийг тэд хүлээн авдаггүй, Бурхан хүмүүст ийм маягаар амь хайрладгийг хүлээн авдаггүй, мөн Бурхан үнэнийг хүмүүсийн дотор ийм байдлаар ажиллаж оруулдгийг хүлээн авдаггүй. Мэдээж, антихристүүдийн эргэн тойронд Бурханд итгэснээсээ хойш бизнес нь цэцэглэж, илүү их мөнгө олж, машин, байр худалдаж авсан, материаллаг амьдрал нь сайжирч, баяжсан тийм хүмүүс бас байж магадгүй. Үүнийг хараад антихристүүд: “Бурханд итгэснийхээ дараа тэд ерөөл хүртэж, бурханы нигүүлслийг эдэлжээ. Эдгээр баримтаас үзвэл, хүнд өгсөн бурханы амлалт, ерөөл ийм хүмүүс дээр хэрэгждэг бололтой; бурханы үг биелжээ. Бурханы үг үнэхээр эрх мэдэлтэй бололтой; бурханы ажлын энэ үе шатыг хүлээн авах нь зөв тул хүн агуу ерөөл хүртэж чадна, бүх зүйл саадгүй бүтэж, хүн бурханаас нигүүлсэл хүртэж чадна” гэж боддог. Ийм баримтуудыг нүдээр харсныхаа дараа антихристүүд түрхэн зуур зүрх сэтгэлдээ Бурханы амлалт, ерөөлийг бага зэрэг хүлээн зөвшөөрч, итгэдэг. Мэдээж, энэ хүлээн зөвшөөрөл, итгэл нь “цаашид баталгаажуулах шаардлагатай” гэсэн хаалтад хийсэн тэмдэглэлтэй байх ёстой. Антихристүүд өдөр тутмын амьдралдаа Бурханы ерөөл, амлалт олон хүн дээр биелж, хэрэгжиж байгааг баталгаажуулахын тулд байнга ажиглаж, янз бүрийн нотолгоо цуглуулдаг. Эдгээр антихрист ажиглах зуураа ямар хүмүүс Бурханы ерөөл, амлалтыг хүртсэн, энэ хүмүүс юу хийсэн, Бурханд хандах хандлага нь ямар байсан, тэд Бурханыг хэрхэн дагадаг, мөн тэдний үзэл бодлыг харахыг хичээж, энэ нотолгоог цуглуулж байдаг. Мэдээж, байнга ажиглаж, нотолгоо цуглуулах энэ хугацаандаа антихристүүд Бурханы ерөөл, амлалтыг хүртсэн хүмүүсийн зан авир, үйлдэл, үзэл бодлыг дуурайхыг бас оролддог. Хэрвээ тэд өөрсдөө зарим нэг материаллаг ерөөл, хандлага, таашаал хүртвэл дотроо: “Бурханы ерөөл, амлалт хоосон үг биш юм байна; тэдгээр нь хэрэгжих боломжтой юм байна. Энэ бурхан үнэхээр бурхан бололтой, түүнд үнэхээр зарим нэг чадвар байна. Тэрээр хүмүүст ерөөл, амлалт хайрлаж, зарим нэг ашиг тус авчирч, тодорхой ашиг сонирхлынх нь зарим хэрэгцээг хангаж чаддаг. Би түүнд үргэлжлүүлэн итгэж, дагах хэрэгтэй бололтой; би хоцорч, удааширч болохгүй” хэмээн хүлээн зөвшөөрдөг. Эхнээсээ дуустал антихристүүд харзнан ажиглаж байдаг. Гэвч тэднийг ингэж байхад хэн нэгэн анзаардаг уу? Тэд ил тодоор харзнан ажиглаж, хүн бүрд “Би бурханы эдгээр ерөөл, амлалтад итгэдэггүй” гэж хэлдэг үү? (Үгүй.) Өнгөн дээрээ чи мэдэж чадахгүй. Чи тэднийг бусад бүх хүний эгнээнд байгааг, ажил, гэрлэлт, гэр бүл гэх мэтээ орхиж, мөн бусад бүх хүний адилаар үүргээ гүйцэтгэж, өглөө эрт босож, орой унтаж, хатуу бэрхийг туулж, төлөөс төлж байгааг хардаг. Тэд үймээн дэгдээх үг, эсвэл сөрөг үг хэлдэггүй, шүүмжлэл илэрхийлдэггүй, муу зүйл хийдэггүй, үймээн дэгдээдэггүй. Гэсэн хэдий ч нэг зүйл бий: Тэд гаднаа хэчнээн далдуур үйлдэж байсан ч дотоод үзэл бодол, бодол санаа нь зан авирыг нь захирч, нөлөөлдөг. Сэтгэлийнхээ гүнд харзнан ажиглаж, Бурханы үгийг сэм хардгаа Бурханаас нууж чадахгүй. Тэгвэл антихристүүд ямар талаа хүмүүсээс нууж чадах ч Бурханаас нууж чаддаггүй вэ? Хүмүүс зөвхөн бусдын зан авирыг л хардаг, зөвхөн бусдын илчилдэг зүйлийг л хардаг—харин Бурхан эдгээрийг хараад зогсохгүй, хамгийн чухал нь хүмүүсийн зүрх сэтгэл, зүрх сэтгэлийнх нь гүн дэх бодол санааг ажигладаг. Хүний зан авир, илчлэл нь харьцангуй өнгөц байдаг бол хүний зүрх сэтгэлийн гүн нь үл анзаарагдам орчин бөгөөд дотор нь сэтгэлийнх нь гүн дэх бодол санаа, уг чанарынх нь олон элемент нуугдаж байдаг. Антихристүүд Бурханы амлалт, ерөөл гэх мэт үгийг сэм харах үедээ гаднаа цаг заваа зориулж, махан биеийн төлөөс төлж магадгүй ч зүрх сэтгэлээ Бурханд бүрэн зориулдаггүй. Зүрх сэтгэлээ Бурханд бүрэн зориулахгүй байхын бодит илрэл юу вэ? Тэд юу ч хийсэн, ямар ч үүрэг гүйцэтгэсэн, бүх эрч хүчээ зориулж, эргэлзэж тээнэгэлзэхгүйгээр хийдэггүй, харин баараггүй зөвхөн илэрхий алдаа гаргахгүй байх, нийт үйл явцын үндсэн чиглэл зөв байлгахыг л зорьдог. Тэд яагаад ингэж чаддаг вэ? Зүрх сэтгэлийнхээ гүнд, хамгийн дотоод оршихуйдаа тэд: “Бурханы үг биелэх эсэх нь бурхан намайг аварч чадах эсэх, мөн тэр үнэхээр миний бурхан мөн эсэхийг тодорхойлдог. Хэрвээ энэ асуултад хариулахгүй бол бурханы ялгамж чанар, мөн чанарын бодит байдалд хүртэл эргэлзвэл зохилтой” гэсэн бодол тээдэг. Сэтгэлийнхээ гүнд ийм бодолтой байж тэд Бурханд чин сэтгэлээсээ хандаж чадах уу? Зүрх сэтгэлийнх нь гүн дэх эдгээр бодол нь тэдэнд саад болж: Бурханд жинхэнэ зүрх сэтгэлээ бүү өг, бүхнээ бүү зориул, юу ч хийсэн зүгээр л дүр эсгэ, тэгээд битгий тэнэглэ; бурханаас ямар нэг зүйлийг нуу, өөртөө гарах гарц үлдээхээ мартуузай, мөн амиа, эсвэл өөрийнхөө хамгийн чухал зүйлсийг энэ танигдаагүй хэвээр байгаа бурханд бүү даатга хэмээн байнга анхааруулдаг. Тэд зүрх сэтгэлдээ ингэж боддог. Та нар үүнийг анзаарсан уу? (Үгүй.) Эдгээр антихрист цуглааны үеэр болон бусадтай харилцахдаа гаднаа эелдэг байж, хэвийн харилцаатай байж, тэр ч байтугай өөрсдийн зарим ойлголт, ухаарал, туршлагын талаар нөхөрлөж чаддаг бөгөөд итгэгч хүнд байх ёстой гадаад, өнгөц, үндсэн зан авир, илрэлийг харуулж чаддаг; гэхдээ Бурханаас эмээх байдал, эсвэл Түүнд хандах чин сэтгэлд ямар ч өсөлт, сайжралт гардаггүй. Энэ хүмүүс яаж ч төлөөс төлсөн, Бурханы гэрт хэдэн жил ч үүргээ гүйцэтгэсэн байсан хамаагүй, нэг зүйл нь лавтай: Тэдний амь өсдөггүй—тэдэнд амь байдаггүй. Амиар дутмаг энэ байдал ямар зүйл дээр илэрдэг вэ? Нөхцөл байдалтай тулгарах үедээ тэд зарчмыг огт эрж хайдаггүй; урдах ажил нь үргэлжилж л байвал сэтгэл ханадаг, тэд хэзээ ч Бурханы айлдсан зарчмыг хэрэгжүүлэх стандарт болгодоггүй, зөвхөн бусад хүнээс хяналт, шалгалт, манлайллыг өнгөцхөн хүлээн авч, Бурханы шинжилтийг хүлээн авдаггүй. Энэ нь, Бурханы амлалт, ерөөл яг хэн дээр үнэхээр биелж байгааг, ямар бүлэг хүн дээр хэрэгжиж байгааг тодорхой баталгаажуулах хүртлээ, мөн хүнд өгдөг Бурханы амлалт, ерөөлийг өөрсдөө Бурханаас үнэхээр хүртэж чадна гэдгээ баталгаажуулах хүртлээ үйлдлийнх нь зарчим, арга барил, түүнчлэн Бурханы үгэнд хандах хандлага нь өөрчлөгдөхгүй гэсэн үг юм. Нэг талаар, тэд өөрсдөдөө байнга сануулахын зэрэгцээ дотроо Бурхантай маргалдах маргаанаа сэдэж байдаг. Тэд Бурхантай маргалддаг гол зүйл нь юу вэ? Тэд: “Чиний амлалт, ерөөл хэрэгжээгүй. Би тэдгээрийг хэрэгжихийг нь хараагүй, бас хэрхэн ажилладгийг чинь харж чадахгүй байгаа учраас чиний ялгамж чанарыг баталж чадахгүй. Хэрвээ би ялгамж чанарыг чинь баталж чадахгүй юм бол чиний эдгээр үгийг яаж үнэн гэж, бурханы үг гэж үзэж чадах юм бэ?” хэмээн боддог. Тэд дотроо энэ асуудлаар Бурхантай маргалдаж байгаа хэрэг биш үү? Тэд: “Хүмүүст хайрлана гэж чиний амласан ерөөл, мөн хүмүүст өгсөн чиний амлалтын янз бүрийн агуулгыг би баталгаажуулж чадахгүй бол чамд итгэх миний итгэл зуун хувь байж чадахгүй. Үүнд үргэлж ямар нэгэн хольц байх бөгөөд би бүрэн итгэж чадахгүй” гэж хэлдэг. Энэ бол антихристүүдийн хандлага юм. Ийм хандлага аймшигтай юу? (Тийм.) Ийм төрлийн хандлага нь шүтлэггүй хүмүүсийн дунд байдаг “Туулай харахаас нааш шонхороо бүү тавь” гэдэг үгтэй уг чанарын хувьд төстэй юм. Тэд: “Чи бол бурхан, чамд амлалт, ерөөлөө хэрэгжүүлэх хүч чадал байх ёстой. Хэрвээ чиний хэлсэн зүйл хэрэгжиж чадахгүй, чамд итгэдэг хүмүүс агуу ерөөл эдэлж чадахгүй, яруу алдар, эд баялаг, нэр төрийг эдэлж чадахгүй, нигүүлсэл эдэлж чадахгүй, чиний нөмөр нөөлгийг хүртэж чадахгүй юм бол хүмүүс яагаад чамайг дагах ёстой юм бэ?” гэж хэлдэг. Антихристүүдийн нүдээр, тэдний бодол санаа, үзэл бодлоор бол Бурханыг дагахад ямар нэгэн ашиг тус байх ёстой; ашиг тусгүй бол тэд хуруугаа ч хөдөлгөхгүй. Хэрвээ эдэлж болох алдар нэр, ашиг хонжоо, байр суурь байхгүй бол, тэдний хийдэг ажил, эсвэл гүйцэтгэдэг үүргийн аль нь ч бусдын хүндлэл бишрэлийг хүлээхгүй бол Бурханд итгэж, үүргээ гүйцэтгэхийн хэрэг байхгүй. Тэдний олж авах ёстой хамгийн эхний ашиг тус бол Бурханы үгэнд өгүүлсэн амлалт, ерөөл бөгөөд тэд бас чуулган дотор алдар нэр, ашиг хонжоо, байр суурь эдлэх ёстой. Бурханд итгэхдээ хүн бусдаас илүү байх ёстой, бишрэн хүндлэгдэх ёстой, онцгой байх ёстой—Бурханд итгэгчид хамгийн наад зах нь эдгээр зүйлийг эдлэх ёстой гэж антихристүүд боддог. Хэрвээ тэгэхгүй бол, тэдний итгэж байгаа энэ Бурхан үнэн Бурхан мөн эсэхэд ямар нэгэн эргэлзээ байна. Антихристүүдийн логик нь “Бурханд итгэдэг хүмүүс бурханы ерөөл, нигүүлслийг эдлэх ёстой” гэдэг үгийг үнэн мөн гэж үздэг явдал биш гэж үү? Эдгээр үгэнд дүн шинжилгээ хийгээд үз дээ: Эдгээр нь үнэн мөн үү? (Биш.) Эдгээр үг үнэн биш, харин төөрөгдөл, Сатаны логик бөгөөд үнэнтэй ямар ч хамаагүй гэдэг нь одоо тодорхой байна. Бурхан хэзээ нэгэн цагт “Хүмүүс Надад итгэвэл гарцаагүй ерөөгдөж, хэзээ ч гай зовлон амсахгүй” гэж хэлж байсан уу? Бурханы үгийн аль мөрөнд энэ тухай өгүүлдэг вэ? Бурхан хэзээ ч тийм үг хэлж, эсвэл ийм зүйл хийж байгаагүй. Ерөөл болон гай зовлонгийн тухайд бол эрж хайх ёстой үнэн бий. Хүмүүсийн баримтлах ёстой мэргэн үг юу вэ? Иов: “Бид Бурханы гараас сайныг хүлээн аваад зовлон бэрхшээлийг хүлээн авахгүй юу?” (Иов 2:10) гэж хэлсэн. Эдгээр үг үнэн мөн үү? Эдгээр нь хүний үг; тэдгээрийг үнэний өндөрлөгт хүргэн өргөмжилж болохгүй ч зарим нэг байдлаар үнэнтэй нийцдэг. Ямар байдлаар үнэнтэй нийцдэг вэ? Хүмүүс ерөөгдөх, эсвэл гай зовлон амсах эсэх нь бүгд Бурханы гарт байдаг, бүгд Бурханы дээд эрх дор байдаг. Энэ бол үнэн юм. Антихристүүд үүнд итгэдэг үү? Үгүй, итгэдэггүй. Тэд үүнийг хүлээн зөвшөөрдөггүй. Тэд яагаад үүнд итгэдэггүй, эсвэл үүнийг хүлээн зөвшөөрдөггүй вэ? (Тэд ерөөгдөхийн тулд л Бурханд итгэдэг—тэд зөвхөн ерөөгдөхийг л хүсдэг.) (Учир нь тэд хэтэрхий аминч, зөвхөн махан биеийн ашиг сонирхлыг л эрэлхийлдэг.) Антихристүүд итгэлдээ зөвхөн ерөөгдөхийг л хүсдэг, гай зовлон амсахыг хүсдэггүй. Хэн нэгэн ерөөгдөж, ашиг тус хүртэж, нигүүлсэгдэж, илүү их материаллаг таашаал, асар их давуу тал олж авсныг харах үедээ тэд үүнийг Бурхан хийсэн гэж итгэдэг; харин тэд ийм материаллаг ерөөл хүртэхгүй бол энэ нь Бурханы үйлдэл биш гэж итгэдэг. Үүний цаад санаа нь “Хэрвээ чи үнэхээр бурхан юм бол хүмүүсийг зөвхөн ерөөж л чадна; чи хүмүүсийн гай зовлонг зайлуулж, тэднийг зовлонтой нүүр тулуулах ёсгүй. Тэгж байж л хүмүүс чамд итгэхийн үнэ цэн, утга учир гарна. Хэрвээ чамайг дагасныхаа дараа хүмүүст гай зовлон тулгарсаар байвал, зовсоор байвал чамд итгээд ямар хэрэг байгаа юм бэ?” гэсэн үг юм. Бүх зүйл, үйл явдал Бурханы гарт байдаг гэдгийг, Бурхан бүхнийг захирдаг гэдгийг тэд хүлээн зөвшөөрдөггүй. Тэгэхээр тэд яагаад үүнийг хүлээн зөвшөөрдөггүй вэ? Яагаад гэвэл, антихристүүд гай зовлон амсахаас айдаг. Тэд зөвхөн ашиг тус хүртэж, давуу тал олж, ерөөл эдлэхийг л хүсдэг; тэд Бурханы дээд эрх, эсвэл зохион байгуулалтыг хүлээн авахыг хүсдэггүй, харин Бурханаас зөвхөн ашиг тус хүртэхийг л хүсдэг. Энэ бол антихристүүдийн аминч, жигшүүртэй харах өнцөг юм. Энэ бол Бурханы амлалт, ерөөл зэрэг үгстэй холбоотойгоор антихристүүдийн гаргадаг цуврал илрэл юм. Ерөнхийдөө, эдгээр илрэлд голчлон антихристүүдийн эрэлхийллийн цаад харах өнцөг, түүнчлэн хүмүүсийн төлөө Бурханы хийдэг энэ төрлийн зүйлийн талаарх тэдний үзэл бодол, үнэлгээ, ойлголт хамаардаг. Хэдийгээр тэд гаднаа Бурханы үгийг илт гүтгэж, эсвэл сөрдөггүй байж болох ч сэтгэлийнхээ гүнд Бурханаас ирсэн иймэрхүү төрлийн үгэнд хандах хандлага, Бурхан иймэрхүү төрлийн зүйлийг хийдэг арга барилд хандах хандлага нь гүтгэж, эргэлзэж, яллаж, шилж сонгосон хандлага байдаг. Бурханы амлалт, ерөөлийн үг зарим хүн дээр биелэх үед тэд Бурханы хүч чадлыг магтаж, Түүний нэр болон Түүний хайрыг өргөмжилдөг. Гэвч Бурханы хийдэг зүйл амлалт, ерөөлийн талаарх үзэл, төсөөлөлтэй нь нийцэхгүй үед антихристүүд зүрх сэтгэлдээ Бурханы оршин тогтнолыг, түүнчлэн Бурханы хийдэг бүх зүйлийн зөв зүйтэй байдлыг тэр даруй үгүйсгэж, Бурханы дээд эрх болон Тэрээр хүний хувь заяаг зохион байгуулж, зохицуулдаг гэх баримтыг бүр ч илүү үгүйсгэдэг. Антихристүүдийн энэ бүх илрэл гаднаа харагдахгүй байж болно, тэд үзэл бодлоо илэрхий үг хэллэг ашиглан тараахгүй байж болох ч зүрх сэтгэлдээ Бурханаас ирсэн эдгээр үгийг харзнан ажиглаж, сэм хардаг өнцөг нь өөрчлөгддөггүй. Бусад хүн амь-оролтын асуудлын талаар, эсвэл хүмүүс хэрхэн аврагдаж болох талаар яаж ч нөхөрлөсөн, Бурханы амлалт, ерөөл зэрэг үгс биелэх эсэх, тэдгээр нь хэрхэн хэрэгжихийг сэм хардаг сэтгэлгээ, хандлагаа антихристүүд орхихгүй. Бурханы амлалт, ерөөл хэрэгжих үед антихристүүд баярлан алга ташиж, уухайлж, Бурханы хүч чадлыг магтаж магадгүй. Гэвч тун удалгүй, Бурханы амлалт, ерөөл хэрэгжихгүй, эсвэл үзлийнх нь дагуу биелэхгүй үед тэд зүрх сэтгэлдээ Бурханыг нууцаар харааж, зүхэж, Түүний нэрийг гүтгэдэг. Тиймээс өдөр тутмын амьдралд, бүх зүйл амар тайван, асуудалгүй байх үед ч зарим хүний байдал маш их хэлбэлздэг. Тэд баяртай байх үедээ тэнгэрт тултал хөөрч чаддаг ч сэтгэлээр унах үедээ там шиг цөхрөлд живж чаддаг. Тэдний ааш зан хувирамтгай, тааварлашгүй бөгөөд юу болоод байгаа талаар нь бусад хүн гайхширалд орж хоцордог. Тэд баяртай байх үедээ “Бурхан үнэхээр бурхан юм. Бурхан маш агуу, бурханы эрх мэдэл үнэхээр оршин байдаг, бурхан хүмүүст маш их хайртай!” гэж хэлдэг. Гэвч баяр хөөргүй байх үедээ “бурхан” гэдэг үгийг хэлэх нь хүртэл тэдэнд туйлын хэцүү болдог. Бурханы нэрийг чангаар магтдаг тэр хүн мөн л зүрх сэтгэлдээ Бурханыг гүтгэж, үгүйсгэж, доромжилж, зүхэж, хараадаг хүн юм. Тэд үүргээ гүйцэтгэхийн тулд өглөө эрт босож, орой унтдаг, ихэнх хүний төлж чадахгүй төлөөсийг төлдөг ч тэд мөн үүргээрээ дамжуулан бухимдлаа гаргаж, Бурханы гэрийн ашиг сонирхлоос урваж, ажлыг санаатайгаар үймүүлж, үүрэг, ажилдаа зориуд хайхрамжгүй ханддаг хүмүүс юм. Гаднаасаа энэ нь бүгд нэг л хүн боловч тэдний зан авир, зан чанараас нь дүгнэвэл, ийм тэс өөр илрэлүүд нь хоёр өөр хүн байгаа мэт байдаг. Энд асуудал байна. Антихристүүдийн эдгээр илрэлээс тэд Бурханы үгийг үнэн гэж, эсвэл Бурханы үг гэж угийн хүлээн авдаггүй нь тодорхой байна. Түүгээр ч барахгүй, антихристүүдийн мөн чанараас дүгнэвэл, тэд Бурханы үгийг хэзээ ч үнэн гэж үзэхгүй, мөн амьдралынхаа туршид баримтлах үнэн-зарчим ч гэж үзэхгүй. Энэ бол антихристүүд Бурханы үг биелэх эсэхийг сэм хардаг тухай эхний зүйл юм—тэд Бурханы амлалт, ерөөлийн үгийг сэм хардаг. Антихристүүдийн хувьд, Бурханы амлалт, ерөөл нь материаллаг хандлага, сүнслэг хандлага, амьдрах орчин болон энэ амьдралдаа эдэлдэг бусад ийм зүйлстэй нь салшгүй холбоотой байдаг тул тэд энэ тал дээр онцгой анхаарал хандуулдаг. Тэд Бурханы амлалт, ерөөлийн үгийн биелэлтийг Бурханы хүч чадлын хэмжээ болон Бурханы ялгамж чанарын үнэн бодит байдлыг хэмжих стандарт болгон ашигладаг. Тэд үүнийг нууцаар тунгаан бодож, эргэцүүлдэг—үүнийг сэм харах гэж байгаа юм. Антихристүүд Бурханы айлдсан амь-оролтын тухай янз бүрийн үнэнийг огт сонирхдоггүй. Гэвч Бурханы амлалт, ерөөлийн үгийг дурдах төдийд нүд нь шунахайран гялалзаж, хүсэл нь цухуйдаг. Өнгөн дээрээ тэд “Бид бурханы төлөө өөрсдийгөө болзолгүйгээр зарлагадах ёстой, бид бурханы шаардлагын дагуу үүргээ гүйцэтгэх ёстой” гэж хэлдэг ч нүд нь үнэндээ хаашаа тусдаг вэ? Тэд Бурханы амлалт, ерөөл зэрэг үгсийг ширтдэг. Тэд эдгээрээс барьц авмагцаа тавьдаггүй. Хүнд өгсөн Бурханы амлалт, ерөөлийн үгэнд хандахдаа антихристүүд ингэж авирладаг.

2. Хүнд өгсөн Бурханы хараал, шийтгэлийн үгийг сэм харах

Хоёр дахь зүйл бол антихристүүд хүнд өгсөн Бурханы хараал, шийтгэлийн үгийг сэм хардаг. Антихристүүд Бурханы үгэнд дурдсан хараал, шийтгэлд эхний зүйлтэй адил үзэл бодол, байр сууринаас ханддаг. Тэд ийм төрлийн үгийг хэрхэн сэм хардаг вэ? Бурханы үг ямар төрлийн хүмүүсийг харааж, ямар төрлийн хүмүүсийг шийтгэх учиртайг, Бурхан тийм хүмүүсийг хараахын тулд ямар үг хэлснийг, Бурхан тийм хүмүүсийг шийтгэхдээ ямар арга барил ашигладгийг, түүнчлэн Бурхан ямар төрлийн хүмүүсийг хараахдаа ямар арга, үг ашигладгийг харах үедээ тэд өдөр тутмын амьдралдаа ажиглаж эхэлдэг, Бурханы эдгээр үг хэрхэн хэрэгжиж байгааг, хэрэгжсэн эсэхийг нь харж байдаг. Жишээлбэл, Бурханы гэрийн хөрөнгийг завшдаг, ах эгч нарыг дур мэдэн залхаан цээрлүүлж, хяхан хавчдаг, чуулганд дарангуйлж, цадиггүй авирладаг, зарчимгүй ажилладаг, Бурханы санаа зорилгыг эрж хайдаггүй, бусадтай эв найртай хамтран ажилладаггүй нэг чуулганы удирдагч байдаг. Ийм төрлийн хүнд зориулсан хараал, шийтгэл байдаг гэж Бурханы үгэнд заасан байдаг. Нэг антихрист: “Бурхан ийм хүмүүст хайргүй, тэр тэднийг жигшин голдог. Гэхдээ тэр энэ хүнийг яаж жигшин голж байна вэ? Энэ хүн өдөр бүр нэлээд тав тухтай амьдарч, зэмлүүлэхгүйгээр ах эгч нарыг дарлаж байна; ах эгч нар үүнийг нь тэвчихээс өөр аргагүй байна. Тэгэхээр бурханы эдгээр үг яаж биелж байна вэ? Эдгээр нь яаж биелж чадахыг би олж харахгүй байна; магадгүй ийм хүмүүсийг хараах бурханы хараал нь зүгээр л нэг үг байх. Бурханы үг эрх мэдэлтэй байх ёстой, бурханыг айлдсаны дараа хүмүүсийн зүрх сэтгэлд тавгүй мэдрэмж төрж, зэмлэл мэдрэгдэх ёстой. Зүрх сэтгэлд нь тавгүй байгаа эсэхийг би ажиглаж, харах хэрэгтэй, би түүнтэй ярилцаж, тандах хэрэгтэй” хэмээн ажигладаг. Тэгээд антихрист тэр хүнээс “Чи сүүлийн үед аливааг яаж шуухан туулж байна даа?” гэж асуухад тэрээр “Нэлээд сайн. Бурхан биднийг хөтөлж байгаа. Чуулганы амьдрал муугүй, ах эгч нар бүгд зөв замд орсон, тэд бүгд бурханы үгийг унших дуртай, сайн мэдээний ажил ч бас сайн урагшилж байна” гэдэг. “Ажил саадгүй урагшлахгүй байх үед чи шаналдаггүй юу? Чи сөрөг болдоггүй юу? Бурхан чамайг сахилгажуулдаг уу? Чи дотроо зэмлэл мэдэрдэг үү?” “Үгүй ээ, ажил ийм сайн явагдаж байхад би яагаад ямар нэгэн зэмлэл мэдрэх ёстой гэж? Харин ч бурхан намайг ерөөж байна.” Антихрист: “Бурхан ийм хүнийг хараасангүй, тэгэхээр ёрын муу хүмүүсийг хараах, бурханыг эсэргүүцдэг хүмүүсийг хараах тухай бурханы хэлсэн үг хэрэгжсэнгүй! Энэ удирдагч бурханыг эсэргүүцэж, чуулганы ажлыг үймүүлсэн ийм илэрхий үйлдэл хийсэн; бурханы хараал түүн дээр буух ёстой байсан. Яагаад тэгсэнгүй вэ? Хүмүүсийн эсрэг бурханы хараалын үг хэрэгжиж чадах эсэхийг хэлэхэд хэцүү байна, тиймээс би үргэлжлүүлэн ажиглах болно” гэж боддог. Бурханы үгэнд “Эсэргүүцэл нь үхэл рүү хөтөлдөг!” гэсэн хэллэг бий. Антихристийн нүдээр бол, Бурханыг эсэргүүцдэг олон хүн бий. Жишээлбэл, зарим хүн Бурханы ажлын энэ үе шаттай анх танилцаж, үнэнийг ойлгоогүй байхдаа Бурханы эсрэг доромжилсон, гүтгэсэн зарим нэг үг хэлж, Бурханы ажлын энэ үе шатыг голсон байдаг. Антихрист дотроо: “Энэ хүмүүс бурханыг эсэргүүцдэг хүмүүс мөн үү? Хэрвээ мөн бол бурханы үгийн дагуу эсэргүүцэл нь үхэл рүү хөтөлдөг. Гэвч маш олон жилийн дараа энэ хүмүүсээс нэг нь ч үхээгүй бололтой; бурханы үг биелсэнгүй! Энэ хүмүүс үхдэггүй юм аа гэхэд хамгийн наад зах нь гар нь хугарах юм уу хөлгүй болж, эсвэл гэр бүлийнх нь хүн үхэх, байшин нь нурах, эсвэл автын осолд орох зэргээр гэртээ ямар нэгэн гай гамшиг амсах ёстой. Эдгээр гай зовлонгийн аль нь ч тохиолдоогүй, тэгэхээр эсэргүүцэл нь үхэл рүү хөтөлдөг гэж яаж хэлж болох юм бэ? Бидний ойлгох чадвар муу, бурханы үг хэрхэн биелж, хэрэгждэгийг бид мэдэхгүй байсаар байгаа байж магадгүй. Бурханы үг биелэх эсэхийг хүмүүс мэдэхгүй; хэлэхэд хэцүү юм байна” гэж боддог. Антихрист ажиглаж болохуйц эдгээр баримтаар дамжуулан, оюун санаандаа дүн шинжилгээ хийх замаар, мөн өөрийн “өвөрмөц” өнцгөөс Бурханы эдгээр үг биелдэг эсэх, тэдгээр нь хэрхэн биелдгийг хардаг. Тэд энэ асуудалд үргэлж маш том асуултын тэмдэг тавьдаг; тэд энэ асуудлын эцсийн үр дүн ямар байх, эдгээр үйл явдлыг хэрхэн тайлбарлах, эсвэл эдгээр үзэгдлийг хэрхэн хүлээж авахыг мэддэггүй. Мэдээж, тэд энэ талаар байнга: “Өө бурхан минь, намайг гэгээрүүлээч, чи хүмүүсийг хэрхэн харааж, шийтгэдгийг, чиний үг хэрхэн биелдгийг ойлгох боломж надад олгооч, ингэснээр би чамаас эмээдэг зүрх сэтгэлтэй болж, улмаар чамаас айж, чамайг эсэргүүцэх зүйл хийхгүй байж чадна” хэмээн залбирдаг. Энэ залбирал хэрэгтэй юу? Бурхан чих тавин сонсох уу? (Үгүй.) Бурхан үүнийг тоодог ч үгүй; Тэрээр эдгээр залбирлыг ялаа, хорхой шавжны утгагүй дүнгэнээн мэт үздэг. Бурхан яагаад ийм залбирлыг чих тавин сонсдоггүй вэ? Яагаад гэвэл, антихристийн хэлсэн өгүүлбэр бүр сорилт, өдөөн хатгалга, гүтгэлэг, доромжлолоор дүүрэн байдаг. Ийм хүнийг Бурхан ил тодоор цохиж унагах юм уу яллаагүй ч тэдний хийдэг бүхэн, тэдний бодол санаа, үзэл бодол, байр суурь нь Бурханы нүдэнд яллагддаг. Антихристийн эдгээр илрэл бүгд зүрх сэтгэлд нь нуугдсан байдаг; тэд эдгээр зүйлийг далдуур хийж, эдгээр зүйлийг нууцаар сэм хардаг. Мэдээж, Бурхан ч бас тэднийг зүрх сэтгэлдээ яллаж, хараадаг.

Хүнд өгсөн Бурханы хараал, шийтгэлийн үгийн тухайд, антихристүүд эдгээрт итгэдэггүй, эдгээрийг ойлгодоггүй; тэд байнга: “Эдгээр үг яг яаж биелдэг юм бэ? Үнэхээр биелж чадах уу? Хэн дээр биелэх вэ? Бурханы харааж, шийтгэсэн хүмүүс үнэхээр хараал, шийтгэл хүртдэг үү? Үүнийг хүний нүдээр харж болох уу? Бурхан энэ бүхнийг хүний нүдэнд харагдахуйц болгох ёстой биш үү?” хэмээн шинжиж, дүн шинжилгээ хийдэг. Тэд эдгээр асуудлыг зүрх сэтгэлдээ байнга тунгаан бодож, өдөр тутмын амьдралдаа ач холбогдолтой, чухал асуудал мэт ханддаг. Тэдэнд цаг зав, эсвэл боломж гарах бүрд тэд эдгээрийг тунгаан боддог. Орчин нөхцөл нь зөв байгаад ийм үйл явдал тохиолдож л байвал, эсвэл ийм сэдэв хөндөгдөж л байвал тэдний байр суурь, үзэл бодол тодорхой илэрдэг. Тэд Бурханы эдгээр үгийг шинжиж, гүтгэн, эдгээр үгийг хүний өнцгөөс, хүний арга барилаар ойлгохыг оролдохын зэрэгцээ бас эдгээр үг хэрэгжиж чадах эсэх, өдөр тутмын амьдралд биелж, бодит үр нөлөө үзүүлсэн эсэхийг сорьж байдаг. Тэд яагаад ингэдэг вэ? Тэд яагаад зүрх сэтгэлдээ эдгээр зүйлийн талаар шаналж, цуцалтгүй тунгаан бодож чаддаг вэ? Яагаад гэвэл, Бурхан хэчнээн их үнэнийг илэрхийлсэн ч антихристүүдийн зүрх сэтгэлд энэ нь Бурханы ялгамж чанар, эсвэл мөн чанарыг нотлоход хангалтгүй байдаг. Бурханы ялгамж чанар, мөн чанарыг нотолж чадах цорын ганц зүйл бол Бурханы үг биелж, хэрэгждэг эсэх явдал юм. Өөрөөр хэлбэл, Бурханы үг хэрэгжиж, биелдэг эсэх нь Бурханы ялгамж чанар, мөн чанарыг сорих тэдний цорын ганц шалгуур юм. Үүний нэгэн адил, хүнд өгсөн Бурханы хараал, шийтгэлийн үг биелдэг эсэх нь бас Бурханы ялгамж чанар, мөн чанарыг сорих тэдний шалгуур болсон. Энэ бол Антихристүүдийн Бурханыг хэмжих хамгийн чухал бодол санаа, үзэл бодол юм. Антихристүүд аливааг ойлгох хүний өнцөг, арга барилыг ашиглаж, хүний оюун ухаанд найдан хүмүүст өгсөн Бурханы хараал, шийтгэлийн үгийг сорьж, дүн шинжилгээ хийдэг. Яасан ч байсан тэд баримтыг харж чадахгүй, харахыг хүссэн дүр зургаа харж чадахгүй үедээ зүрх сэтгэлдээ Бурханы ялгамж чанар, мөн чанарыг дахин дахин үгүйсгэдэг. Тэд бага харах тусмаа Бурханыг үгүйсгэх нь улам эрчимжиж, өөрсдийнх нь хөрөнгө оруулсан, зарлагадсан зүйл үнэ цэнтэй байсан эсэхэд улам бүр эргэлздэг. Гэсэн хэдий ч, Бурханы гэрт Бурханыг гүтгэдэг, эсвэл Бурханы гэрийн ажлыг үймүүлдэг зарим нэг ёрын муу хүн, эсвэл Бурханыг доромжилж, эсэргүүцдэг хүмүүс янз бүрийн түвшний шийтгэл, эсвэл хараал хүртэж байгааг антихристүүд гэрчилж, энэ хүмүүс юу болж дуусаж байгааг харах үедээ Бурханыг гайхан биширч, гэнэтхэн: “Бурхан үнэхээр сүрдмээр юм. Түүний хэлсэн юу ч байсан биелдэг. Тэр хүн өмнө нь зүгээр байж байгаад гэнэт үхчихлээ, учир нь тэр өчигдөрхөн бурханыг хэл амаараа зүхэж байсан шүү дээ! Бух шиг хүчтэй байсан өөр нэг хүн гэнэт өвдчихлөө, учир нь тэр бурханы гэрийн ажилд ихээхэн хохирол учруулсан атлаа үүнийгээ хүлээн зөвшөөрөөгүйгээс болж бурханы хараалыг хүртлээ. Өөр нэг хүн чуулганд зарим нэг буруу зүйл хийж, зарим нэг муу үйл үйлдсэнээсээ болж гэр бүлд нь гай гамшиг тохиолдож, тэр цагаас хойш гэрт нь амар заяа үзсэнгүй. Бурханы тухай үргэлж доромжилсон үг хэлдэг байсан өөр нэг хүн одоо галзуурч, өөрийгөө бурхан гэж зарлаж байна. Энэ бол чөтгөрүүдэд эзэмдүүлж байгаа хэрэг; бурхан түүнийг Сатанд тушааж, бохир сүнснүүдийн орогнодог газарт тавьжээ. Түүнийг ёрын муу сүнснүүдэд эзэмдүүлж зовоох нь хүмүүсийн хийж чадах зүйл биш; зөвхөн бурханд л үүнийг хийх эрх мэдэл бий. Бурхан бүхнийг захирдаг—тэр энэ хүнийг муу ёрын сүнснүүдэд тушаасан бөгөөд тэд түүнийг эзэмдэж, ухаан санаа, ичиж зовох мэдрэмжээ алдахад хүргэж, гудамжаар нүцгэн гүйхэд хүргэжээ. Энэ хүмүүс юу болж дууссаныг, тэдний амссан шийтгэл, хараалыг хар даа; тэд бүгд юу хийчих вэ?” хэмээн мэдэрдэг. Үүнийг сайтар тунгаан бодсоныхоо дараа антихристүүдийн зүрх түгшиж: “Энэ хүмүүсийн дунд бурханыг ил тодоор хэл амаараа зүхсэн хүмүүс, бурханыг ил тодоор доромжилж, шүүсэн хүмүүс, мөн бурханы гэрт санаатайгаар үймээн дэгдээж, саад болсон хүмүүс байна. Бурханы эсрэг явлаа гээд ямар ч сайн зүйл гардаггүй бололтой! Бурхан үнэхээр сүрдмээр юм! Хэрвээ чи бусад хүнд халдвал тэд чамд сүйдтэй юм хийж чадахгүй, харин чи бурханд халдвал тэр чинь ноцтой хэрэг. Чи зан авиртаа хариуцлага хүлээх ёстой; төлөөс нь хэтэрхий их шүү! Хамгийн наад зах нь, чи галзуурч магадгүй бөгөөд бурхан чамайг бохир сүнснүүдэд тушаах болно, энэ нь гарцаагүй там руу явна гэсэн үг; хамгийн муугаар бодоход, бурхан энэ амьдрал дахь махан биеийн оршин тогтнолыг чинь хүчингүй болгож, чамайг устгана, ирэх ертөнцөд—хэлэх ч шаардлагагүй—чи хүрэх газаргүй болж, хаанчлалд орж чадахгүй, ерөөл хүртэхгүй. Тэд янз бүрийн байдлаар бурханыг эсэргүүцсэнээс нь дүгнэхэд, би илүү болгоомжтой байж, өөртөө зарим нэг зарчим тогтоох хэрэгтэй. Нэгдүгээрт, би бурханыг ил тодоор хэл амаар зүхэж болохгүй; хэрвээ зүхэх шаардлага гарвал зүрх сэтгэлдээ чимээгүйхэн зүхэх хэрэгтэй. Хоёрдугаарт, надад бурхан болох хүсэл, амбиц байсан ч би үүнийгээ илчилж, эсвэл бусдад мэдэгдэж болохгүй. Гуравдугаарт, би зан авир, хөдөлгөөнөө хазаарлаж, саад учруулах ямар ч зүйл хийх ёсгүй. Хэрвээ би бурханы гэрийн ажилд хохирол учруулж, бурханыг уурлуулбал тэр чинь аймшигтай хэрэг болно! Хөнгөн тохиолдолд, би амиа алдаж магадгүй; илүү ноцтой тохиолдолд, би хараагдаж, ёроолгүй нүх рүү унаж, тэгээд л миний төгсгөл ирнэ” гэж боддог. Ийм зүйл тохиолдохыг хараад антихристүүд Бурханы үг биелсэн бөгөөд Бурхан маш агуу, сүрдмээр юм байна гэдгийг мэдэрдэг. Эдгээр үйл явдлаар дамжуулан тэд Бурханы агуу, сүрдмээр байдлыг ухаарч, хүлээн зөвшөөрдөг. Антихристүүдийн зүрх сэтгэл дэх энэ бүх бодол санааны үйл явц, түүнчлэн эдгээр зүйлийг харсныхаа дараа тэдний боловсруулсан үйлдэл хийх зарчмууд нь тэдний дотоод ертөнцийн үйл ажиллагаа биш гэж үү? Бурханд хандаж тэдний зүрх сэтгэлдээ хийдэг бүхэн нь сэм харах гэж нэрлэдэг зүйл юм.

Антихристүүд “Бурхан хүмүүсийг хараадаггүй, бурханы үг биелээгүй” гэж ил тод хэлдэггүй, “Бурхан нөгөө хэнийг шийтгэсэн, бурхан нөгөө хэнийг хараасан. Бурханы үг биелсэн, бурхан үнэхээр агуу” гэж бас ил тодоор хэлдэггүй. Харин тэд зүрх сэтгэлийнхээ гүнд эдгээр асуудлыг сэдэж, төлөвлөж, тунгаан боддог. Тунгаан бодох тэдний зорилго юу вэ? Тэд Бурханы үг биелбэл юу хийхээ, Бурханы үг биелэхгүй, эсвэл хэрэгжихгүй бол юу хийхээ боддог. Тэдний сэм хардаг зорилго нь Бурханы үйлдлийг ойлгох биш, Бурханы зан чанарыг ойлгох биш, үнэнийг олж авч, стандартад нийцсэн бүтээгдсэн зүйл байх бүр ч биш—харин энэ бүх асуудлыг зохицуулж, хүний арга барил, стратеги ашиглан Бурханы хараал, шийтгэлтэй нүүр тулах явдал юм. Үүнийг л антихристүүд зүрх сэтгэлдээ сэддэг. Бурханы үгэнд хандах энэ олон бодол нь тэднийг Бурханд дайсагнадаг гэдгийг баталж чадах уу? Тэд Бурханыг байнга гүтгэж, доромжилсоор ирснийг баталж чадах уу? (Чадна.) Яг тийм! Антихристүүд ингэдэг. Хэрвээ Бурханы үг биелбэл тэд сөрөг арга хэмжээгээ бэлдсэн байдаг; хэрвээ Түүний үг биелэхгүй бол үүнд ч бас тэдэнд сөрөг арга хэмжээ байдаг—тэдний сөрөг арга хэмжээ нь Бурханы үг биелэх эсэхээс хамаарч өөрчлөгддөг. Хэрвээ Бурханы үг биелбэл антихристүүд биеэ зөв авч явж, Бурханы гэрийн ажилд болгоомжтой оролцож, даруу байж, эрээ цээргүй, эсвэл дээрэнгүй байхгүйгээр, ямар нэгэн буруу зүйл хийхээс үргэлж болгоомжилдог. Хэрвээ Бурханы үг биелэхгүй бол тэд улайм цайм хааш яаш авирлах болно. Ямартай ч, тэдний нүдэнд Бурханы үг биелж байгаа харагдсан ч бай, үгүй ч бай, зүрх сэтгэл нь хэзээ ч Бурханыг Бурхан гэж үнэхээр үзэхгүй, зүрх сэтгэлээ хэзээ ч Бурханд бүрэн өгч чадахгүй. Тэд үүрэг, үйлдлээ сэтгэлээсээ гүйцэтгэдэггүй, харин явуулга, заль, дүр эсгэлт ашиглан, мэхэлж, далдалж, нууцалсан байдлаар хийдэг. Зүрх сэтгэлийнхээ гүнд тэд юу бодож, тунгааж, юунд эргэлзэж байгаагаа бусадтай, эсвэл Бурхантай хэзээ ч ил тод хуваалцдаггүй. Харин тэд зөрүүдлэн өөрсдийн бодол, санааг үнэн гэж, гүйцэтгэж, хэрэгжүүлэх зөв, сайн чиглэл, зорилго гэж үздэг. Антихристүүдийн нүдээр бол, хүнд өгсөн Бурханы хараал, шийтгэлийн үг биелэх эсэх нь маш чухал, учир нь энэ нь тэдний өдөр тутмын амьдралдаа хэрхэн үйлдэж, авирлахыг, ажилд хэрхэн хандахыг, мөн ах эгч нарт хэрхэн хандахыг тодорхойлдог; энэ нь бас тэд ямар зан авир илчлэх, түүнчлэн ямар үйлдэл, илрэлтэй байхыг шийддэг. Бурханы үг биелэх үед антихристүүд биеэ зөв, заль мэхгүй авч явж, үйл ажиллагаагаа хазаарлаж, үймээн дэгдэж, саад болохоор ямар ч зүйл хийхгүй байхыг хичээж, мөн саад болох, үймүүлэх, Бурханы үгийг гүтгэх, эсвэл Түүний ажлыг гүтгэх үг хэлэхгүй байхыг хичээдэг. Хэрвээ Бурханы эдгээр үг биелэхгүй бол тэд огт ичиж зовохгүйгээр Бурханы ажлыг чөлөөтэй шүүж, ялладаг. Ийм байдлаар, антихристүүд зүрх сэтгэлийнхээ гүнд Бурханыг тасралтгүй эсэргүүцэж, Түүний эсрэг хашхичдаг—тэд илчлэгдэж, таягдан хаягдахгүй байх боломжтой гэж үү? Тэдний энэ хандлага, зан чанар, мөн чанар нь Бурханы жинхэнэ дайсных юм. Хэдийгээр антихристүүд хүссэн бүхнээ хийж чадахгүй ч тэд юу бодож, юу төлөвлөж, юу тунгааж байгаагаа, эсвэл зүрх сэтгэлийнхээ гүнд ямар үзэл бодолтой байгаагаа огт нуудаггүй, учир нь тэд Бурханаас айдаггүй. Тэд Бурханаас айдаггүй шалтгаан нь юу вэ? Тэд Бурхан оршин байдагт итгэдэггүй, мөн Бурхан хүний зүрх сэтгэлийн хамгийн гүнийг нь ажигладаг гэдэгт ч итгэдэггүй. Тиймээс, антихристүүдийн логикоор бол, амьд үлдэх хамгийн гайхалтай стратеги гэж үздэг зүйл нь энэ: “Миний хийж, үйлдэж байгаа зүйл, бусдад харагдаж байгаа зүйл нь намайг ямар хүн болохыг хэмжих стандарт болж чадна. Гэхдээ миний зүрх сэтгэлдээ юу бодож байгааг, би хэрхэн төлөвлөж, зорьж байгааг, миний дотоод ертөнц ямар болохыг, би бурханыг гүтгэж, доромжилж байгаа эсэхийг, бурханыг шүүж, эсвэл бурханд итгэж, магтаж байгаа эсэхийг—хэрвээ би хэлэхгүй бол та нарын хэн нь ч мэдэхгүй. Намайг яллах гээд үзээрэй! Хэрвээ би ярихгүй л бол миний зүрх сэтгэлдээ юу бодож, төлөвлөж байгааг, эсвэл бурханд хандах миний хандлага, үзэл бодол ямар болохыг та нарын хэн нь ч яагаад ч мэдэж чадахгүй, хэн ч намайг ямар нэгэн нүгэлд буруутгаж чадахгүй.” Энэ бол антихристүүдийн төлөвлөгөө юм. Тэд үүнийг хүмүүсийн дунд амьдарч, үйлдэхэд биеэ авч явах хамгийн дээд зарчим гэж итгэдэг. Тэдний зан авир буруу биш, үйлдэлд нь ямар нэгэн алдаа дутагдал байхгүй л бол зүрх сэтгэлдээ юу бодож байгаад нь хэн ч хөндлөнгөөс оролцож чадахгүй. Антихристүүд маш ухаалаг биш гэж үү? (Үгүй.) Тэд яагаад ухаалаг биш вэ? Тэд өөрсдийгөө маш сайн өнгөлөн далдалдаг. Залбирахдаа тэд гудамжны буланд залбирдаг бөгөөд бусдын өмнө хэлдэг үгс нь бүгд зөв, ямар ч алдаа дутагдал олддоггүй. Тэд хэдий чинээ удаан итгэнэ, төдий чинээ сүнслэг болдог. Зүрх сэтгэлдээ үнэхээр юу бодож байгаагаа хаалттай хаалганы цаана гэр бүлийнхэндээ л хэлдэг, зарим нь гэр бүлийнхэндээ ч хэлдэггүй тул хэн ч тэднийг нэвт харж чаддаггүй. Гэвч тэд нэг зүйлийг мартдаг: Хүмүүс тэднийг нэвт харж чадах эсэх нь ямар хэрэгтэй юм бэ? Энэ нь ач холбогдолгүй; ямар ч хүн өөр хүний хувь заяаг тодорхойлж чадахгүй. Хүмүүс тэднийг нэвт харж чадах эсэх нь хамаагүй; энэ нь хамааралгүй бөгөөд юуг ч шийддэггүй. Чухал зүйл нь Бурхан хүмүүсийн зөвхөн гадаад зан авирыг хараад зогсохгүй, тэдний зүрх сэтгэлийн гүнийг ч бас ажигладаг. Бурхан хүний зүрх сэтгэлийн гүнийг ажигладаг гэдэгт антихристүүд итгэдэггүй, мэддэггүй учраас л “Миний зүрх сэтгэлдээ юу бодож байгаад хэн ч, хүмүүс ч, бурхан ч хөндлөнгөөс оролцож чадахгүй” гэж мунхаглан, утга учиргүй боддог. Бурхан хүний зүрх сэтгэлийн гүнийг ажиглаж чаддаг тул чиний бодол санаа Бурхан чамайг хэрхэн тодорхойлохтой холбоотой байдаг. Бурхан хүмүүсийг зөвхөн гадаад зан авирт нь үндэслэн яллаад зогсохгүй, илүү чухал нь дотоод бодол санаанд нь үндэслэн ялладаг. Антихристүүдийн мунхаг байгаа зүйл нь энэ юм; тэд Бурханы үгийг сэм харж байхдаа нэг чухал асуудлыг мартдаг: Бурхан ч бас тэдний бодол санааг нууцаар ажиглаж байдаг. Тэд Бурханы үг биелэх эсэхийг сэм хардаг бөгөөд тэдний хүрдэг дүгнэлт нь Бурханы үг болон Түүний оршин тогтнолыг үгүйсгэх ёстой гэдэг дүгнэлт байдаг. Бурхан тэднийг нууцаар ажиглахдаа Бурханд болон Бурханы үгэнд хандах зүрх сэтгэлийн гүн дэх хандлагыг нь хардаг; Тэд Бурханыг гүтгэж, доромжилж, Бурханыг үгүйсгэж, яллаж байгаагийн бүх нотолгоог Тэр хардаг, мөн энэ бүх бодол санаа, үзэл бодолд захирагдан гарсан гадаад зан авирыг ч бас Тэр ажигладаг. Бодол санаа, зан авирт нь үндэслэн Бурхан эцсийн дүндээ ийм хүнийг юу гэж тодорхойлдог вэ? Хэзээ ч аврагдаж чадахгүй антихрист, Бурханы дайсан гэж тодорхойлдог. Энэ үр дүн нь юм. Антихристүүд ухаалаг юу? Тэд огт ухаалаг биш; тэд өөрсдийгөө сүйрэл рүү хөтөлсөн. Тэд өөрсдийгөө сэтгэх онцгой чадвартай, сэтгэлгээ нь маш логиктой, мөн арга мэх сэдэхдээ онцгой гарамгай гэж итгэдэг. Арга мэх сэдсэнийхээ дараа тэдэнд янз бүрийн гэнэтийн үйл явдал болон Бурханы хийдэг бүх төрлийн зүйлд зориулсан сөрөг арга хэмжээ, арга барил байдаг бөгөөд энэ нь үргэлж хамгийн сайн үр дүн, ололтод хүргэдэг гэж үздэг. Тэд байнга өөртөө сэтгэл хангалуун байж, өөрсдийгөө биширч, өөрсдийн чадвар, ур чадварыг үнэлдэг. Тэд өөрсдийгөө дэлхийн хамгийн ухаантай хүн гэж итгэдэг: Бурханы үгийн эх сурвалж юу болох, хэнд чиглэсэн, Бурханы үгийн цаад нөхцөл байдал, Бурханы үг биелсний дараа ямар хандлага баримтлах ёстойг, мөн Бурханы үг биелэхгүй бол ямар сөрөг арга хэмжээ авах ёстойгоо тэд ойлгож чадна гэж итгэдэг. Тэд маш ухаалаг, төгс байсныхаа төлөө, жирийн хүнээс илүү ухаантай байсныхаа төлөө өөрсдөдөө баяр хүргэдэг. Тэд юуны төлөө өөрсдөдөө баяр хүргэдэг вэ? Бурханыг шинжиж, дүн шинжилгээ хийж, Бурхантай тэмцэлдэж, зүрх сэтгэлийнхээ гүнд Бурханы үгийг сэм харах нь маш сэтгэл хөдөлгөм, асар их амжилт гаргасан мэт мэдрэмж төрүүлдэг зүйл гэж тэдэнд санагддаг. Тиймээс тэд ийм хүмүүс байсныхаа төлөө өөрсдийгөө үнэхээр биширч, өөрсдөдөө баяр хүргэдэг. Антихристүүд мунхаг биш гэж үү? Бусад хүнтэй тэмцэлдэх нь та нарын хэн нь хэнээсээ илүү болохыг тодорхойлох боломжийг чамд үнэхээр олгож магадгүй, тэр ч байтугай өөрийнхөө давуу тал, оршин байгаагаа мэдрэх мэдрэмжийг ч чамд төрүүлж магадгүй. Гэвч чи Бурхантай тэмцэлдэж, Бурханы үгийг, Бурханы үйлдлийг, Бурханы хийдэг бүхнийг сэм харах үед үүнийг юу гэж нэрлэх вэ? Мөн холбогдох үр дагавар нь ямар байх вэ? Энэ бол үхлээ эрж байгаа хэрэг! Чи кино од, дуучин, алдартан, агуу хүмүүсийг—хэнийг ч сэм харж болно, харин чиний огт сэм харж болохгүй нэгэн бол Бурхан юм. Хэрвээ чи тэгвэл, сэм харах байгаа буруу сонгож байна. Мэдээлэл өндөр хөгжсөн, мэдээллийн урсгалыг хялбарчилдаг янз бүрийн хэрэгсэл бүхий өнөөгийн ертөнцөд өөр хүний хаана байгааг, тэдний бодол санаа, үзэл бодлыг, мөн өдөр тутмын амьдралыг нь сэм харах нь ичгүүртэй зүйл гэж тооцогдохгүй байж магадгүй. Гэвч, Бурханд итгэж, дагадаг, Бурханы үгийг дээдэлж, өдөр бүр идэж уудаг хүн зүрх сэтгэлийнхээ гүнд Бурханы бүх үйлдлийг, Бурханы бүх үгийг, мөн Бурханы бүх ажлыг байнга сэм харах нь эгдүүцмээр тэрслүү байдал юм! Хүмүүс завхарсан зан чанартай; Бурханы өмнө завхралаа илчлэх үед чинь Бурхан ойлгож, танин мэдэх үнэнээр чамайг хангаж, өөрчлөлтөд хүрэх цаг хугацааг чамд олгож чадна. Бурхан хүмүүсийн завхрал, гэм буруу, нүглийг уучилж чадах бөгөөд санахгүй. Бурханы уучилж, эсвэл тэвчиж чадахгүй цорын ганц зүйл бол антихристүүдэд дуулгавартай байх зүрх сэтгэл өчүүхэн төдий ч байдаггүй, тэд үргэлж Бурханыг шинжиж байдаг, түүнчлэн тэд хэдийд ч, хаана ч Бурханы ажил, Бурханы үгийг байнга, тасралтгүй сэм хардаг явдал юм. Чи юу хийхийг хичээгээд байгаа юм бэ? Чи Бурханы зөв эсэхийг сорихыг хүсэж байна уу? Чи хэнийг шалгаж байна гэж бодоо вэ? Бурхан яагаад эдгээр зүйлийг хийдгийн эх сурвалж, сэдлийг шинжлэхийг чи хүсэж байна уу? Чи өөрийгөө хэн гэж бодоо вэ? Энэ бүхнийг хийчхээд чи өөрийгөө гаднын хүн гэж бодохгүй байна уу? Бурхан чиний сэм харах объект байж болох уу? Бурхан чиний шинжих объект байж болох уу? Чи Бурханы шинжилтийг хүлээн авах, Бурханы удирдамжийг хүлээн авах, Бурханы шүүлт, гэсгээлтийг хүлээн авах, Түүгээр засуулахыг хүлээн авах, мөн зан чанарын өөрчлөлттэй холбоотой иймэрхүү бүх эерэг хэрэгжүүлэлт нь зүй ёсных юм. Заримдаа Бурханыг буруугаар ойлгох үед, сул дорой, сөрөг болж, Бурханд гомдоллох үед чинь ч Бурхан үүнийг чиний эсрэг ашигладаггүй, чамайг ялладаг ч үгүй. Гэвч нэг зүйл бий: Чи үргэлж Бурханыг сэм харж, Бурханы үг, Бурханы ажлын зөв зүйтэй байдлыг ялган танихыг үргэлж оролдож байна—энэ бол Бурханы огт уучилж, эсвэл тэвчиж чадахгүй зүйл; энэ бол Бурханы зан чанар. Үнэхээр завхарсан хүмүүс араатан биш; тэд Бурханыг ингэж эсэргүүцдэггүй, ийм үзэл бодол, хандлага тээдэггүй, мөн Бурханд ингэж ханддаггүй. Бурханыг улайм цайм, ил тодоор эсэргүүцэн зогсож чадах ганцхан зүйл, ганцхан дүр байдаг, тэр нь Сатан юм. Бурхан хүмүүсийн гэм буруу, завхралыг санахгүй ч Сатан Бурханыг эсэргүүцэх, сөрөх, доромжлох, гүтгэх явдлыг Бурхан хэзээ ч уучлахгүй. Бурхан зөвхөн завхарсан хүмүүсийг л авардаг, Сатаныг авардаггүй. Уг чанар нь өөрчлөгддөггүй, антихристийн мөн чанартай антихристүүд Сатаныг төлөөлж, Сатаны оронд Бурханыг эсэргүүцэн зогсож, Бурханы үгийг сэм харж чаддаг. Тэдэнд хандах Бурханы хандлага ямар байдаг вэ? Харааж, ялласан хандлага байдаг. Антихристүүд ингэж авирлахгүй байж чаддаггүй, тэд үхлээ эрж байна.

3. Сүйрлийг зөгнөдөг Бурханы үгийг сэм харах

Дөнгөж сая бид антихристүүд Бурханы үг биелэх эсэхийг сэм хардаг тухай хоёр зүйлийн талаар нөхөрлөлөө: Нэг нь Бурханы амлалт, ерөөлийн үг, нөгөө нь хүмүүст өгсөн Бурханы хараал, шийтгэлийн үг байв. Дараа нь гуравдугаар зүйл, сүйрлийг зөгнөсөн Бурханы үгийг харцгаая. Өмнөх хоёр зүйлийн адилаар, энэ төрлийн үгэнд хандах антихристүүдийн хандлага ижил байдаг: Тэд сониучирхдаг, шинжиж, ойлгохыг, бас эдгээр үг биелэх өдрийг харж, баримт гарч ирэхийг гэрчлэхийг хүсдэг. Энэ төрлийн үгэнд хандахдаа антихристүүд бас зүрх сэтгэлийнхээ гүнд далдуур сэдэж, хариу арга хэмжээг тунгаан бодож, янз бүрийн эргэлзээ төрж байдаг. Тэд эдгээр үг биелэх эсэхийг ажиглаж, сориод, зохих хариу арга хэмжээг боловсруулдаг. Антихристүүд сүйрлийг зөгнөсөн эдгээр үгийг унших үедээ зүрх сэтгэл нь сүйрэл биелэх өдрийг хүлээх хүлээлтээр дүүрч, янз бүрийн төсөөллөөр дүүрэн байдаг. Тэд Бурханы үг биелнэ гэж найддаг, сүйрэл ирвэл мэдлэгийн хүрээг нь тэлж, шунал хүслийг нь хангана гэж бас найддаг. Яагаад тэр вэ? Яагаад гэвэл, Бурханы зөгнөсөн сүйрэл нь бүгд Бурханы агуу ажил биелж, Бурхан алдарших өдөр, ариун хүмүүс өргөгдөж, хүн төрөлхтөн гайхалтай хүрэх газар руу орох гэх мэттэй холбоотой байдаг. Тиймээс антихристүүд сүйрлийг зөгнөсөн Бурханы үгийн энэ хэсгийн талаарх хүлээлт, сониучирхлаар бүр ч дүүрэн байдаг. Эхний хоёр зүйлтэй харьцуулахад антихристүүд энэ төрлийн үгийг бүр ч их сонирхдог. Антихристүүд зүрх сэтгэлдээ, хэрвээ хэн нэгэн газар хөдлөлт, тахал, шавжид баригдах, үер, хөрсний нуралт, эсвэл бусад байгалийн гамшиг зэрэг гамшгийг авчирч чадвал тэр оршихуй нь асар их чадвартай, маш хүчирхэг нэгэн бөгөөд дагаж, шүтэн мөргөж, итгэж найдах үнэ цэнтэй гэж итгэдэг. Тиймээс үүнтэй адилаар, антихристүүд сүйрлийн талаарх Бурханы зөгнөл шиг үг биелэх эсэхийг Бурхан үнэхээр Бурхан мөн эсэхийг хэмжих стандарт гэж бас үздэг. Тэд иймэрхүү логик сэтгэлгээ, санаа, үзэл бодлыг зүрх сэтгэлдээ ягштал баримталж, энэхүү үзэл бодлыг зөв, үндэслэлтэй, ухаалаг алхам гэж боддог. Ийнхүү, Бурханыг дагаж эхэлсэн өдрөөсөө, сүйрлийг зөгнөсөн Бурханы үгийг харсан тэр мөчөөс эхлэн антихристүүдийн зүрх сэтгэлийг ийм л зүйл эзэмдэж ирсэн. Тэд Бурханы үгэнд хэлсэн зүйлд, өөрөөр хэлбэл, эцсийн өдрүүд ирж, Бурханы агуу ажил биелэх үед Бурхан хүн төрөлхтнийг хэрхэн гэсгээх бол, хүн төрөлхтнийг шийтгэж, устгахын тулд Бурхан ямар төрлийн сүйрэл авчрах бол, хүн төрөлхтнийг сүйрэлд унагахын тулд Бурхан ямар арга ашиглах бол, мөн зөвхөн Бурханыг дагадаг, Түүний сайшаалыг олсон хүмүүс л ийм сүйрлээс хэрхэн зайлсхийж, мултарч чадах бол, яаж ийм сүйрлийн залхаан цээрлүүлэлтийг амсах шаардлагагүй болох бол гэдэгт санаа зовдог. Антихристүүд сүйрлийг зөгнөсөн Бурханы үгийг маш чухалд тооцож, зүрх сэтгэлдээ дүн шинжилгээ хийж, оюун ухаандаа цээжилж, уншдаг. Тэд сүйрэлтэй холбоотой үг бүрийг санадаг бөгөөд сүйрлийн талаарх Бурханы зөгнөл хэзээ, хэрхэн биелэхийг бас тунгаан боддог. Хэрвээ эдгээр зөгнөл үнэхээр биелбэл өөрсдөд нь юу тохиолдох, хэрвээ биелэхгүй бол өөрсдөө юу хийхээ тэд тунгаан боддог. Эдгээр зөгнөлийг харсан цагаас хойш антихристүүд Бурханд итгэх итгэлдээ тэмүүлэх зүйл, зүг чиг, зорилго олсон мэт байдаг. Тэд сүйрэл нүүрлэхийг хүлээх зуураа бас бүх талаар өөрсдийгөө бэлддэг. Агуу сүйрэл ирэх үед Бурханаар хамгаалуулахын тулд тэд ажил, гэр бүлээ орхиж, сайн мэдээ номлодог. Үүний зэрэгцээ, сүйрэл нүүрлэх үед амьд үлдэхийн тулд тэд Бурханд байнга даруухнаар залбирч, Бурханы үг хурдан биелж, Бурханы хүрэх гэж зорьсон бүхэн хурдан биелж, Бурхан алдрыг олж, удахгүй амралтаа эдэлж, өөрсдөө тэнгэрийн хаанчлалын ерөөлийг удахгүй эдлэх болов уу хэмээн найддаг. Антихристүүдийн энэ бүх үзэл бодол, тэдний байнга хэлдэг үг, залбирлаас харахад антихристүүд Бурханы агуу ажил биелж, Бурхан эртхэн амрахыг тэсэн ядан хүлээж байгаа мэт байдаг. Гэвч хүмүүсийн мэддэггүй зүйл гэвэл, эдгээр найдварын цаана антихристүүдийн хорон санаархал нуугдаж байдаг. Тэд ийм залбирал, хуурамч харагдах байдлаараа сүйрлээс зайлсхийж, Бурханыг өөрсдийн хоргодох газар болгож чадна гэж найддаг. Энэ бүхэнд бэлдэх зуураа тэд сүйрэл хурдан ирж, сүйрлийг зөгнөсөн Бурханы үг удахгүй биелнэ гэж бас найддаг. Тэд урьдын адил дааж чадах хэмжээгээрээ төлөөс төлж, өөрсдийгөө зарлагадаж, зовж, тэвчсээр байдаг бөгөөд бүгдэд харуулахын тулд сайн дүр эсгэх гэж тархиа гашилгадаг. Сайн мэдээ номлохын тулд ямар их төлөөс төлсөн, ямар их ялгаварлан гадуурхалт, хавчлагыг тэвчсэн, энэ өдрийг хүлээж ямар их төлөөс төлснийг нь хүн бүр хүлээн зөвшөөрөөсэй гэж тэд хүсдэг. Туулсан зовлон, төлсөн төлөөсийг нь хараад Бурхан сүйрэл нүүрлэх үед тэднийг ямар ч сүйрлээс өршөөнө гэж тэд найддаг. Үүний зэрэгцээ, төлсөн төлөөснийхөө ачаар сүйрлийн дараа сайн хүрэх газартай болж, ерөөгдөх хүмүүсийн нэг болох азтай байна гэж тэд найддаг. Зүрх сэтгэлийнхээ гүнд антихристүүд энэ бүхнийг чимээгүйхэн, хэнд ч мэдэгдэхгүйгээр тооцоолдог. Эцэст нь, нэг л өдөр өчүүхэн хэрэг явдлаас болоод антихристүүд саад бэрхшээл туулж, үйлдэл, зан авир нь яллагдсан мэт байдаг. Энэ нь тэдний найдвар, уран зөгнөл нь нуран унах дөхөж, хүсэл нь биелэхгүй болох дөхсөн гэсэн үг юм. Энэ мөчид антихристүүдийн зүрх сэтгэлийн угт төрдөг хамгийн эхний бодол юу вэ? “Би маш ихийг өгсөн, маш их зовсон, маш олон өдөр тэвчсэн, маш олон жил итгэсэн, гэтэл сүйрлийг зөгнөсөн бурханы үгийн аль нь ч биелэхийг би харсангүй. Бурхан үнэхээр сүйрэл авчрах уу? Бидний залбирч, хүлээсэн зүйлийг бурхан хэзээ нэгэн цагт биелүүлэх үү? Бурхан яг хаана байна вэ? Тэр үнэндээ биднийг аврах уу, үгүй юу? Бурханы ярьсан сүйрэл ер нь байдаг юм уу? Хэрвээ байхгүй бол бид бүгд эндээс явах хэрэгтэй. Энэ бурханд итгэж болохгүй, бурхан гэж байхгүй!” Энэ бол антихристүүдийн хязгаар юм. Өчүүхэн саад бэрхшээл, магадгүй өөр хэн нэгний санамсаргүй хэлсэн яллаж, ил болгосон үг тэдний эмзэг цэгийг хөндөхөд тэд дүрсхийн уурлаж, цаашид биеэ барьж, дүр эсгэж чадахаа больдог. Тэдний хамгийн түрүүнд хийдэг зүйл бол багтартлаа уурлаж, Бурханы үг рүү хуруугаараа чичлэн ингэж хэлдэг: “Хэрвээ чиний үг биелэхгүй бол, хэрвээ чиний хэлсэн сүйрэл болохгүй бол би цаашид чамд итгэхгүй. Угтаа, сүйрлийг зөгнөсөн эдгээр үгээс л болоод би сайн мэдээ номлож, төлөөс төлж, үүргээ гүйцэтгэсэн. Эдгээр үг байхгүй байсан бол би чамд огтхон ч итгэхгүй байх байсан! Эдгээр үгээс болоод, айсуй сүйрлээс болоод л би чамайг бурхан гэж итгэсэн. Гэтэл одоо, ингэж их зовчхоод байхад чиний хэлсэн сүйрэл ирсэнгүй. Шүтлэггүй хүмүүсийн дунд мууг үйлддэг маш олон хүн байгаа ч тэдний хэн нь ч шийтгүүлсэнгүй—тэдний нэг нь ч сүйрэлд өртсөнгүй. Тэд нүгэл дотор амьдарч, амьдралаа таашаасан хэвээр байхад би сүйрлийг зөгнөсөн үг чинь биелэх өдрийг л хүлээж, энэ олон жил буулт хийж ирлээ. Гэтэл бурхан чи юу хийсэн юм бэ? Бидний тэсэн ядан хүлээж байгааг бодолцон чи хэзээ ч ямар нэгэн тэмдэг, гайхамшиг үзүүлээгүй, хэзээ ч ямар нэг сүйрэл буулгаж бидэнд харуулан, бидний итгэлийг бататгаж, үнэнч байдлыг маань бэхжүүлээгүй. Чи яагаад ийм зүйл хийдэггүй юм бэ? Чи чинь бурхан биш билүү? Энэ ёрын муу ертөнцийг, энэ ёрын муу хүн төрөлхтнийг шийтгэх сүйрэл буулгах тийм хэцүү гэж үү? Бид зүгээр л эдгээр зүйлийн биелэлтээр дамжуулан итгэлээ бататгахыг хүсэж байна, гэтэл чи зүгээр л үйлдэхгүй юм. Хэрвээ чи үйлдэхгүй бол бид цаашид бурханд итгэж чадахгүй; бид юу ч олж авч чадахгүй, бурханд итгэх ямар ч хэрэггүй. Цаашид итгэх шаардлагагүй, үүргээ гүйцэтгэх шаардлагагүй, сайн мэдээ номлох ч шаардлагагүй.” Өчүүхэн саад тотгортой тулгарч, амьдралд бага зэргийн бэрхшээл, сэтгэл дундуур байдалтай нүүр тулаад антихристүүдийн үнэн төрх, зүрх сэтгэлийн гүн дэх бодол нь хэзээ ч, хаана ч ил гарч чаддаг нь тун аймшигтай. Сүйрэл хэзээ нүүрлэх, сүйрлийг зөгнөсөн Бурханы үг биелэх эсэх, хэзээ, хэрхэн биелэх, энэ бүхнийг Бурхан шийддэг. Бурхан хүмүүст эдгээр зүйлийн талаар хэлдэг нь тэдэнд нүүр өгч, тэднийг хүн гэж үзэж байгаа хэрэг—энэ нь хүмүүс эдгээр үгийг ашиглан Бурханы эсрэг барьц олж авч, Бурханыг шүүх хэрэгсэл болгохын тулд биш юм. Бурхан эдгээр үгийг хэлсэн болохоор эдгээр үг биелэхийг амьд ахуй цагтаа харах боломжийг хүмүүст олгох ёстой, эс бөгөөс Бурханы үг хүчингүй болно гэж антихристүүд эндүүрч боддог. Үг нь хүчингүй болдог бурханыг бурхан гэж үзэх ёсгүй, бурхан байх үнэ цэнгүй, тэдний бурхан байх үнэ цэнгүй; энэ бол антихристүүдийн логик юм.

Эхнээсээ дуустал антихристүүд сүйрлийг зөгнөсөн Бурханы эдгээр үгийг ашиглахыг л хүссэн. Эдгээр үг тэдэнд урам өгч, хүний сайн зан авир, өөрсдийн бүхий л золиос, махан биеийн зовлон зүдүүрийг ашиглан сүйрлээс зайлсхийх ерөөлөөр сольж авах тухай бодоход хүргэсэн. Эхнээсээ дуустал тэдний цорын ганц зорилго нь сүйрлээс зайлсхийж, ерөөл олж авах явдал байв. Тэд эдгээр үгийг илэрхийлсэн Нэгнийг хэзээ ч үнэхээр Бурхан гэж үзээгүй. Эхнээсээ дуустал антихристүүд үргэлж Бурханыг эсэргүүцэн зогсож, Бурханы үгийг сэм харах арга зам болгон Бурханыг байнга сорьж, хэмжсээр ирсэн. Хэрвээ Бурханы үг биелж, мэдлэгийн хүрээг нь тэлж, тэдний таашаал, үзэл бодол, хэрэгцээ шаардлагын дагуу биелбэл тэд Бурханыг Бурхан гэж үздэг. Гэвч хэрвээ энэ нь тэдний хүсэл, үзэл бодол, хэрэгцээ шаардлагын эсрэг байвал эдгээр үгийг айлдсан Нэгэн тэдний хувьд Бурхан гэж тооцогддоггүй. Энэ бол антихристүүдийн баримталдаг үзэл бодол юм. Зүрх сэтгэлийнхээ гүнд тэд Бурхан бол Бүтээгч гэдгийг хэзээ ч хүлээн зөвшөөрч байгаагүй, мөн Бурхан бүх зүйлийг захирдаг гэх баримтыг ч хүлээн зөвшөөрөөгүй нь тодорхой байна. Хэд хэдэн удаа тэмцэлдэж, тэвчээртэйгээр тэсэж, бодлын тэмцэл өрнүүлсний эцэст антихристүүд нэг сургамж авдаг: “Бурханы үгэнд хөнгөмсгөөр хил хязгаар тогтоож болохгүй, мөн бурханы үгийн биелэлтийг түүний ялгамж чанар, мөн чанарыг хэмжих стандарт болгон хөнгөмсгөөр, тоомжиргүйгээр ашиглаж болохгүй. Бид хангалттай хатуужаагүй байгаа, үргэлжлүүлэн тэвчиж, оюун санаагаа тэлэх хэрэгтэй. Зүйр үгэнд ‘Уужуу сэтгэлд уул багтана’; ‘Амьд хүн аргатай, аргалын гал цогтой’ гэдэг дээ. Эдгээр үг биелэхгүй байлаа гээд яах вэ дээ? Сүртэй юм биш. Би энэ олон жил гүрийж ирсэн; магадгүй дахиад хэдэн жил тэвчвэл, бурханы үг биелж, би ямар нэг зүйл олж авах ч юм билүү. Дахиад жаахан тэвчье, дахиад нэг азаа үзье. Би уурлаж болохгүй; эс бөгөөс миний өмнөх бүх хүчин чармайлт талаар болж, туулсан бүх зовлон минь үр дүнгүй болно. Тэгвэл ямар их гарз болох билээ дээ! Хэрвээ би одоо бодлоо ил болгож, бурханыг үгүйсгэж, эргэлзэж, буруутгахаар босвол тэр нь ухаалаг алхам болохгүй. Би үргэлжлүүлэн төлөөс төлж, хатуу бэрхийг туулж, тэвчсээр байх ёстой. ‘Эцсийг хүртэл тэвчсэн нь аврагдах болно’ гэдэг үгийг мартаж болохгүй. Энэ үг хэзээд үнэн бөгөөд дээдийн дээд үнэн хэвээр байдаг. Би энэ үгийг баримталж, зүрх сэтгэлдээ үргэлж сийлж явах ёстой.” Хэсэг хугацаанд сөрөг, дуугүй байсны дараа антихристүүд эцэст нь дахин “босож ирдэг”.

Бурханы гэрт үүргээ гүйцэтгэх явцдаа антихристүүд янз бүрийн үүрэг рольд үйлчлэхийн сацуу бүх төрлийн ажлыг хариуцан хийдэг. Гаднаа ямар ч өөрчлөлтгүй мэт санагдах боловч Бурханд олон жил итгэсэн байх тусам, Түүнийг олон жил дагасан байх тусам сүйрлийг зөгнөсөн Бурханы үгээс антихристүүд дотроо улам их өө эрдэг. Яагаад тэр вэ? Бурханд олон жил итгэсэн байх тусам энэ нь тэд илүү ихийг золиосолж, илүү ихийг орхисон, ертөнц рүү буцах зам нь улам бүр багассан гэдгийг илтгэдэг. Тиймээс, сүйрлийг зөгнөсөн эдгээр үгийн тухайд антихристүүд өөрийн эрхгүй улам бүр “Энэ бүхэн үнэн байгаасай. Энэ бүхэн заавал биелэх ёстой” гэж боддог. Тэд энэхүү “заавал” болон энэхүү бат бөх итгэл үнэмшлээ Бурханд итгэх жинхэнэ итгэл гэж үздэг. Энэхүү жинхэнэ итгэл гэгч нь тэднийг үүргээ гүйцэтгэж, зовж, төлөөс төлж, тэвчиж, дахин тэвчихэд хүргэдэг бөгөөд энэ нь яг л шүтлэггүй хүмүүсийн “Бүхнийг дэнчин тавьж байж л ялна” гэж хэлдэгтэй адил юм. Ийм итгэл үнэмшлээс зуурахын сацуу антихристүүд Бурханы үг биелэх өдрийг сэм харж байдаг. Эцэст нь тэр өдөр ирдэг—энэ ертөнцөд гай, гамшиг тасралтгүй гарч, янз бүрийн өнцөг буланд, өөр өөр улс орон, өөр өөр үндэстэн ястнуудын дунд тохиолддог. Эдгээр том жижиг гамшиг нь олон хүний амийг авч, олон хүний амьдрах орчныг өөр болгож, экологийн орчныг өөрчилж, нийгмийн олон янзын бүтэц, амьдралын хэв маягийг өөрчилдөг гэх мэт. Гэвч яаж ч байсан, антихристүүдийн нүдээр бол Бурханы үг багахан хэмжээнд биелсээр байгаа бөгөөд энэ нь тэдний зүрх сэтгэлийн гүн дэх хамгийн их сэтгэлд нийцсэн зүйл юм. Энэ олон жилийн дараа тэд дэмий тэвчиж, хүлээгээгүй, Бурханы үг биелэх өдөр, үе шатыг эцэст нь гэрчиллээ гэж тэд боддог. Гэвч тэд урам хугарч, бууж өгч болохгүй; үргэлжлүүлэн тэвчиж, хүлээх хэрэгтэй гэж боддог. Хэчнээн их тэвчиж, хүлээх нь хамаагүй, антихристүүдийн зүрх сэтгэлийн гүнд хамгийн их санаа зовоодог зүйл юу вэ? Энэ нь: “Өлсгөлөн, тахал, газар хөдлөлтийн зөгнөл биелсэн, гэхдээ агуу сүйрлийн тухай зөгнөл хэзээ биелэх вэ?” гэдэг юм. Нэг талаар антихристүүд Бурханы үгийн нэг хэсэг аажмаар, бага багаар биелж байна гэж итгэдэг ч нөгөө талаар тэд ингэж эргэлздэг: “Эдгээр гамшиг зүгээр л байгалийн гамшиг биш гэж үү? Түүхийн туршид гамшиг тасралтгүй гарсаар ирсэн. Эдгээр гамшиг тохиолдож байгаа нь бурханы үгийн биелэлт мөн үү? Хэрвээ биш бол юу юм бэ? Би ингэж бодох ёсгүй; бурханд итгэгч хүн бурханы үгэнд итгэх ёстой. Гэхдээ бурханы үг тийм амархан хэрэгждэг гэж үү? Үүнийг бурхан яаж хийсэн юм бэ? Би яагаад үүнийг хийхийг нь хараагүй юм бэ? Би яагаад энэ талаар мэдэхгүй байна вэ? Хэрвээ энэ нь бурханы хийсэн зүйл мөн бол, түүнд итгэгчид үүнийг харах ёстой, бурхан тэдэнд үзэгдэл өгөх ёстой. Гэтэл бид бурханы мутрыг хараагүй, бурханы дуу хоолойг ч сонсоогүй. Тэгвэл эдгээр үйл явдал зүгээр л тохиолдол байж таарах уу? Би ингэж бодох ёсгүй; ийм бодол намайг сул дорой болгож мэднэ. Энэ бүхэн бурханы үгийн биелэлт гэдэгт би итгэх л ёстой; би үүнийг тохиолдол биш, харин бурханы дээд эрх, бурханы үг биелж байна гэж л үзье. Ингэвэл миний сэтгэл арай амарна.” Ингэж бодох нь маш ухаалаг бөгөөд нөхцөл байдалд сайн дүн шинжилгээ хийлээ, Бурханд эргэлзэхгүй байхын зэрэгцээ өөрсдийн итгэлийг тогтворжуулж чадлаа, мөн зүрх сэтгэл дэх асар их түгшүүр, шунал хүслээ намжаалаа гэж тэд боддог. Антихристүүд түр зуурын буулт хийж, эвлэрэхийн сацуу агуу сүйрэл ирэхийг хүлээдэг. “Агуу сүйрэл хэзээ ирэх вэ? Тэр үед ариун хүмүүс агаарт өргөгдөнө, гэхдээ энэ нь яг хаана болох вэ? Энэ яаж болох вэ? Тэд дээшээ нисэх үү, эсвэл бурханы мутраар өргөгдөх үү? Агуу сүйрэл болох үед хүмүүст махан бие нь байх болов уу? Тэд одоогийн хувцсаа өмссөн хэвээр байх болов уу? Шүтлэггүй хүмүүс бүгд үхэх үү? Тэр нь ямархуу байдал, нөхцөл байдал байх бол? Үүнийг хүн төсөөлөхийн аргагүй. Би одоохондоо энэ талаар бодохгүй байсан нь дээр. Би зүгээр л бурханы үг гарцаагүй биелнэ гэдэгт итгэе. Гэхдээ тэдгээр нь үнэхээр биелж чадах уу? Тэр өдөр хэзээ ирэх вэ?” Тэд дотроо өөрсдөөсөө эдгээр асуултыг асуусаар, дахин дахин эргэлзээ төрдөг. Эдгээр сүйрэл нь тэдний ирээдүй, хувь заяатай нягт холбоотой, салшгүй уялдаатай байдаг тул антихристүүд: “Агуу сүйрэл хэзээ буух тухай зөгнөлийн биелэлт дээр би байнга сонор сэрэмжтэй байх ёстой, би үүнийг цаг үргэлж санаж явах ёстой, тэгвэл боломжийг алдахгүй, ерөөл хүртэж чадахгүй болохгүй” гэж боддог. Тэгвэл тэдний харах өнцөг юу вэ? “Би сайн мэдээг газар сайгүй номлож, үүргээ хичээнгүйлэн гүйцэтгэж, үймээн дэгдээж, саад учруулах юм уу алдаа гаргахаас зайлсхийж, анхаарал татахаас зайлсхийж, даруу байх хэрэгтэй. Би алдаа гаргахгүй, чуулганаас хөөгдөхгүй л байвал тэр нь хангалттай. Би гарцаагүй хоргодох газарт хүрч чадна; энэ бол бурханы амлалт—үүнийг хэн булааж чадах юм бэ?” Багахан гамшиг аажмаар бууж, бүх хүн төрөлхтөн гамшигт унах үед антихристүүд зүрх сэтгэлийнхээ гүнд амар амгаланг, тодорхой хэмжээний тайван байдлыг олдог. Үүний зэрэгцээ, тэд агуу сүйрэл ирэх болон ариун хүмүүс өргөгдөх өдрийг тэсэн ядан хүлээдэг. Ямартай ч, антихристүүд сүйрлийг зөгнөсөн Бурханы үгийг сэм харсаар байдаг. Ийм сэм харах үйлдэл нь Бурханы нүдээр бол Сатан сэм харахтай адил юм. Тэрээр үүнийг эргэлзээ, үгүйсгэл, гүтгэлэг болон Бурханы зөв бурууд дүн шинжилгээ хийж буй хэрэг гэж үздэг. Энэ нь Бурханы ялгамж чанарт тээнэгэлзэж, Бурханы эрх мэдэл, төгс хүчинд эргэлзэж, Бурханы итгэмжит байдалд эргэлзэж байгаа хэрэг юм. Бурхан ийм зүйл тохиолдохыг зөвшөөрдөггүй, мөн ийм хүмүүс оршин байхыг ч зөвшөөрдөггүй, Тэр ийм хүмүүсийг яавч аврахгүй. Антихристүүд нууцаар сэдэж, зүрх сэтгэлдээ тооцоолсон хариу арга хэмжээгээ хамгийн ухаалаг, хамгийн далд нь гэж боддог. Гэвч Бурхан тэдний бүх бодлыг харж, тэднийг ялладаг гэдгийг тэд огт мэддэггүй. Бурхан ингэж хэлдэг: “Тэр өдөр олон хүн Надад ‘Эзэн минь, Эзэн минь, бид Таны нэрээр тунхаглаагүй гэж үү? Таны нэрээр чөтгөрүүдийг хөөгөөгүй гэж үү? Мөн Таны нэрээр гайхамшгуудыг үйлдэж байгаагүй гэж үү?’ гэх болно. Тэгэхэд нь Би тэдэнд ‘Би та нарыг хэзээ ч танихгүй: ёс бусыг үйлдэгчид та нар Надаас зайл’ гэж хэлнэ” (Матай 7:22–23). Бурхан зүрх сэтгэлдээ энэ хүмүүст чимээгүйхэн ингэж хэлдэг: Ёс бусыг үйлдэгчид та нар Надаас зайл. Та нар Миний үйлдлийг сэм хардаг, Миний үгийг сэм хардаг. Ийм хүмүүс хэзээ ч аврагдаж чадахгүй. Антихристүүд сүйрлийг зөгнөсөн Бурханы үг биелэх эсэхийг эрэлхийлэх зорилгоо болгож, Бурханы зөв бурууг шинжлэх стандарт болгон үздэг нь аймшигтай зүйл; энэ нь бас муу үйл юм.

Бурханы үгийн тодорхой талууд биелэх эсэх, хэрхэн биелэх, хэзээ, хаана биелэх тухайд Бурханд Өөрийн гэсэн арга зам бий. Хүмүүст эдгээр үгийг Бурханаас сонсох асар их хувь тохиосон нь ердөө л Бурханы нигүүлсэл юм. Бурхан эдгээр үгийг хэлж байгаагийн зорилго нь хүн төрөлхтөн тэдгээрийг ашиглан Бурханыг боож, Бурханы зөв бурууг шинжилж, эсвэл Бурханы ялгамж чанарыг батлахын тулд биш юм. Бурхан ийм зүйл хийх гэж байгаагаа хүн төрөлхтөнд хэлэхийн тулд л эдгээр үгийг хэлдэг боловч Бурхан хэзээ ч хэнд ч “Би үүнийг ийм байдлаар, энэ хүмүүст, энэ цаг үед, ийм аргаар хийнэ” гэж хэлж байгаагүй. Бурханы хүн төрөлхтөнд хэлээгүй зүйлсэд нэг тодорхой дохио байдаг: Хүн төрөлхтөн мэдэх шаардлагагүй, бас мэдэх шалгуур хангадаггүй. Тиймээс, хэрвээ хүмүүс үргэлж эдгээр хэрэг явдлыг сэм харахыг оролдож, үргэлж ухаж төнхөж, Бурханы эсрэг барьц олж авч, Түүнийг шүүж, яллахын тулд эдгээр хэрэг явдлыг ашиглахыг үргэлж хүсдэг бол, эдгээр үзэгдэл болох үед хүн төрөлхтөн мэдэгдэхгүйгээр Бурханыг эсэргүүцэн зогсож байх болно. Бурханыг эсэргүүцэн зогсох үед Бурхан чамайг цаашид хүн гэж үзэхээ болино. Тэгвэл чи юу вэ? Бурханы нүдээр бол чи Сатан, дайсан, диавол юм. Энэ бол Бурханы зан чанарын хүн халдахыг тэвчдэггүй хэсэг юм. Хэрвээ хүмүүс үүнийг ойлгохгүй, Бурханы зөгнөсөн үгийг байнга асуудал болгож, Бурханы эсрэг барьц олж авахыг оролддог бол, Би чамд хэлье, энэ бол үхлээ эрж байгаа хэрэг. Хүмүүс хэзээд өөрсдийгөө хэн болохыг, мөн ямар байдлаар, ямар эрүүл ухаанаар, ямар өнцгөөс Бурханд болон Бурхантай холбоотой бүх зүйлд хандах ёстойгоо мэдэх хэрэгтэй. Хүмүүс бүтээгдсэн зүйлийн ялгамж чанар, байр сууриа алдмагц тэдний мөн чанар өөрчлөгддөг. Хэрвээ чи амьтан болбол Бурхан чамайг тоохгүй байж магадгүй, учир нь чи өчүүхэн зүйл болох болно. Гэхдээ хэрвээ чи диавол, Сатан болбол чи аюулд орно. Диавол, Сатан болно гэдэг нь Бурханы дайсан болно гэсэн үг, тэгвэл чамд аврагдах найдвар хэзээ ч байхгүй болно. Тиймээс, Би энд байгаа хүн бүрд хэлэхийг хүсэж байна: Бурханы үйлдлийг бүү сэм хар, Бурханы үгийг бүү сэм хар, Бурханы ажлыг бүү сэм хар, Бурхантай холбоотой юуг ч бүү сэм хар. Чи бол хүн, бүтээгдсэн зүйл, тиймээс Бурханы зөв бурууд дүн шинжилгээ бүү хий. Бурханыг өөрийнхөө дүн шинжилгээ хийж, шинжих бай бүү болго, сэм харах бай ч бас бүү болго. Чи бол бүтээгдсэн зүйл, хүн, тиймээс Бурхан бол чиний Бурхан юм. Бурхан юу айлдана, чи тэрийг л хүлээн авах ёстой. Бурхан чамд юу хэлнэ, чи тэрийг хүлээн авах ёстой. Бурханы чамд хэлдэггүй зүйлс, нууц болон зөгнөл, Бурханы ялгамж чанартай холбоотой хэрэг явдлын тухайд нэг зүйл лавтай: Чи эдгээрийг мэдэх шаардлагагүй. Эдгээрийг мэдлээ гээд чиний амь-оролтод ашиггүй. Чи ойлгож чадах чинээгээрээ хүлээн ав. Эдгээрийг зан чанарын өөрчлөлтийг эрэлхийлэх, аврал эрэлхийлэхэд чинь саад тотгор болохыг бүү зөвшөөр. Тэр нь зөв зам. Хэрвээ хүн Бурханыг эсэргүүцэн зогсож, Бурхантай хамаатай зүйлсийг сэм харсаар байвал, мөн өөрчлөгдөхөөс тууштай татгалзаж, зөрүүдлэн зууралдсаар, Бурханд ийм байдлаар, ийм хандлагаар хандвал тэдний аврагдах найдвар маш бага болдог. Антихристүүд сүйрлийг зөгнөсөн Бурханы үгийг сэм хардаг—энэ зүйлийн талаарх нөхөрлөлөө энд хүргээд өндөрлөе. Тэгээд одоо дараагийн зүйл рүү орцгооё.

4. Бурхан хэзээ дэлхийг орхин явж, Түүний агуу ажил хэзээ дуусах тухай Бурханы үгийг сэм харах

Дөрөв дэх зүйл бол антихристүүд Бурхан хэзээ дэлхийг орхин явж, Түүний агуу ажил хэзээ дуусах тухай Бурханы үгийг сэм хардаг явдал юм. Бурханы үгэнд энэ талаар тийм ч их байдаггүй. Эдгээр цөөн үгсийн дунд, хэрвээ агуулга нь хүмүүсийн онцгойлон санаа зовдог сэдэв байх юм бол эдгээр үг хэчнээн үл анзаарагдам, эсвэл далд байсан ч тэд олж л таарна. Олсныхоо дараа тэд үзгээр тэмдэглэж, унших чухал үг хэмээн ханддаг. Тэд боломж гарах бүрд эдгээр үгийг хуваалцаж, уншин өөрсдийгөө сэрэмжлүүлж, тайтгаруулдаг. Мэдээж, антихристүүдийн хувьд тэдний илүү их санаа зовдог зүйл нь Бурхан хэзээ дэлхийг орхих, эсвэл Түүний агуу ажил хэзээ дуусах тухай биш, харин эдгээр үгийн цаана Бурханы гүйцэлдүүлэхээр зорьж буй баримтууд юм. Антихристүүдийн зүрх сэтгэлдээ хамгийн их найддаг зүйл бол амьд сэрүүн байхдаа Бурхан дэлхийг орхин явах тэрхүү сүрлэг дүр зургийг өөрийн нүдээр харах явдал юм. Энэ нь тэдний дагасан Бурхан зөв Нэгэн, тэд буруу бурхан сонгоогүй, дагах байгаа ч бас буруу сонгоогүй гэсэн үг болно. Эдгээр нь батлагдахын хэрээр ерөөгдөх боломж нь асар их нэмэгдэнэ гэж тэд итгэдэг. Түүнчлэн, хэрвээ тэд амьд сэрүүн байхдаа Бурхан дэлхийг орхин явах дүр зураг болон Бурханы агуу ажил дуусах дүр зургийг харж чадвал энэ нь тэдний итгэл бүр ч бат бөх болж, Бурханыг огт эргэлзэж тээнэгэлзэхгүйгээр дагана гэсэн үг юм. Энэ дүр зургийг харна гэдэг нь Бурханы талаарх урьдын эргэлзээ тээнэгэлзэл, ухамсарладаггүй байдал, түүнчлэн бусдаас амссан гүтгүүлж, шүүгдэж, гологдох явдал бүгд ард хоцорч, тэднийг хазаарлахаа болино гэсэн үг болно. Нэг талаар, антихристүүд энэ өдөр ирэхийг тэсэн ядан хүлээдэг бол, нөгөө талаар тэд Бурхан одоо дэлхий дээр юу хийж байгаа, Түүний ажил бараг дуусаж байгаа эсэх, Түүний хэлэх ёстой үг бараг дуусаж байгаа эсэх, Түүнийг дагаж буй хүмүүст жинхэнэ үнэнч зан байгаа эсэх, мөн тэд бүрэн төгс болгуулагдсан эсэхийг ажиглан харж байдаг. Одоо Христийг дагаж буй хүмүүсийг ажиглахдаа, ихэнх хүний итгэл нь сул, үүргээ гүйцэтгэхдээ байнга алдаа гаргадаг, олон хүн үүргээ гүйцэтгэх үедээ завхарсан зан чанар харуулснаасаа болж байнга засуулдгийг антихристүүд анзаардаг. Зарим нь бүр Б бүлэг рүү илгээгдэж, тусгаарлагдаж, эсвэл хөөгддөг. Эдгээр шинж тэмдгээс тэдэнд: “Бурханы агуу ажил дуусах өдөр аанай л хол байгаа юм шиг байна, маш бухимдмаар юм! Гэхдээ тэвчээр алдарлаа гээд яах билээ? Энэ нь ямар асуудлыг шийдэж чадах юм бэ?” гэж санагддаг. Антихристүүд Бурханы үгэнд итгэдэггүй, үнэнийг хүлээн авдаггүй, сүнслэг ойлголтгүй, үнэнийг ойлгодоггүй учраас Бурханы ажлын хүмүүст үзүүлэх үр нөлөө нь хэвийн эсэхийг хэмжиж чаддаггүй. Бурханы хүмүүс дээр хийсэн зүйл үнэхээр ямар нэгэн үр дүнд хүрсэн эсэх; Бурханы үг хүмүүсийг үнэхээр аварч, өөрчилж чадах эсэх; хүмүүс эдгээр үгийг хүлээн авахын сацуу өөрчлөгдөж, үнэхээр ямар нэгэн зүйл олж авсан, эсвэл Бурханы сайшаалыг хүртсэн эсэх; мөн энэ хүмүүс тэнгэрийн хаанчлалд орж, ерөөл хүртэж чадах эсэхийг тэд ухамсарлаж чаддаггүй бөгөөд өөрсдийн нүдээр ажигласан баримтуудаа ойлгож, эсвэл тайлбарлаж чаддаггүй. Тэдний харж буй үйл явдал бүр, оюун ухаандаа бодож буй үйл явдал бүр мананд хучигдсан байдаг бөгөөд үүнийг сарниулах боломжгүй юм. “Эдгээр хэрэг явдал бүгд бүрхэг, нэвт харахад хэцүү, ухамсарлахад бэрх юм. Бурхан дэлхийг орхин явах болон бурханы агуу ажил дуусах үйл явдал үнэхээр оршин байдаг гэж үү? Эдгээр нь үнэхээр биелж чадах уу?” Нэг талаар, антихристүүд дагаж буй Бурхан нь Бурхан мөн гэдэгт өөрсдийгөө хүчээр итгүүлдэг боловч үүний зэрэгцээ өөрийн эрхгүй ингэж эргэлздэг: “Тэр бурхан мөн гэж үү? Тэр бол хүн, тийм биз дээ? Ингэж бодох нь сайн хэрэг биш. Ихэнх хүн түүнийг бурхан гэж итгэдэг учраас би ч бас итгэх ёстой. Гэхдээ үгүй ээ, би үүнд итгэж чадахгүй нь! Түүнийг бурхан гэдгийг би хаанаас харж болох вэ? Тэр бурханы агуу ажлыг дуусгаж чадах уу? Тэр бурханы ажлыг хийж чадах уу? Тэр бурханыг төлөөлж чадах уу? Тэр бурханы төлөвлөгөөг гүйцээж чадах уу? Тэр хүн төрөлхтнийг аварч чадах уу? Тэр хүмүүсийг сайхан хүрэх газар луу хөтөлж чадах уу?” Энэ бүх бодол болон үүнтэй төстэй зүйлс нь антихристүүдийн зүрх сэтгэлийн гүнд хэзээ ч тайлагдашгүй, эвдэгдэшгүй цоож болдог. Тэд: “Би яах ёстой вэ? Тэглээ ч хамгийн дээд зарчим бий: Хүлээж, тэвч; эцсийг нь хүртэл тэвчсэн нь аврагдана. Би үнэнийг эрэлхийлдэггүй ч гэсэн өөрийн гэсэн дүрэмтэй. Бусад нь явахгүй бол би ч явахгүй. Бусад нь дагавал би ч дагана. Би олонхыг дагана. Хэрвээ хүн бүр түүнийг бурхан гэвэл би түүнийг бурхан гэж дуудна. Хэрвээ хүн бүр итгэхээ больж, бурханыг голох юм бол би ч бас тэднийг дагана. Хүн бүр зөрчил гаргагч байхад хууль хэрэгжих боломжгүй, тийм биз дээ?” гэж боддог. Бурханы ажил түгэн дэлгэрэх нь оргилдоо хүрч байгааг хараад тэд зүрх сэтгэлдээ нууцхан баярлаж: “Аз болоход, би хамгийн их эргэлзэж, сул дорой байх үедээ яваагүй. Миний итгэл одоо юу авчирсныг хар даа. Тэр өдөр бараг л ирж, улам олон хүн бурханыг дагаж байна. Ялангуяа хилийн чанадад янз бүрийн улс орны хүмүүс үнэн замыг судалж, итгэгчдийн тоо нэмэгдсээр байна. Бурханы гэр улам олон видео, кино, магтан дуу, гэрчлэл гаргаж, улам их анхаарал татаж байна. Ийм үр дүнд ямар ч хүн хүрч чадахгүй; зөвхөн бурханы ажил л үүнийг гүйцэлдүүлж чадна. Энэ эгэл жирийн хүн бол христ, бурхан байх хамгийн магадлалтай. Тэр христ, бурхан мөн учраас түүний үг гарцаагүй биелнэ. Хэрвээ түүний үг биелэхгүй бол тэр бурхан биш. Логик дүгнэлтээр бол энэ гаргалгаа нь утга учиртай, зөв юм. Хэрвээ тэр бурхан мөн бол дэлхийг орхин явах өдөр ирнэ; хэрвээ тэр бурхан мөн бол тэр агуу ажлаа дуусгаж чадна. Энэ бүх шинж тэмдгээс дүгнэхэд, чуулган дотор бурханыг дагаж буй хүмүүс эерэг чиглэлд, сайн зорилго өөд явж байна. Бүх зүйл нэлээд төгс, бүгд маш эерэг байна. Энэ нь ертөнцийн чиг хандлагыг дагаснаас хамаагүй дээр; тэдгээрийг эрэлхийллээ гээд ямар ч найдвар байхгүй, зөвхөн ад үзэгдэж, эцэстээ сүйрэлд л хөтөлдөг. Хэрвээ хүн бурханд итгэж, дэлхийг орхин явах, агуу ажил нь дуусах өдрийг нь гэрчилж чадвал, мөн бурханы алдраас хуваалцаж чадвал—ямар их нэр төрийн хэрэг болох билээ!” Үүнийг бодоод тэдэнд: “Би яагаад ийм ухаантай юм бэ? Би энэ замыг сонгосон; би л өндөр IQ-тай, хурц ухаантай юм байна даа” гэж санагддаг. Тэд үүнийг Бурханы нигүүлсэлтэй холбоотой гэж үздэггүй, харин өөрсдийн оюун ухаан, овсгоо самбаатай холбоотой гэж үздэг. Энэ ямар хөгийн бодол вэ!

Антихристүүд: “Бурхан дэлхийг орхин явах болон бурханы агуу ажил дуусах хэрэг явдал нь бурханы амлалт, ерөөл, түүний хараал, шийтгэл, түүнчлэн сүйрлийн тухай түүний зөгнөл зэрэгтэй адилгүй—энэ хэрэгт яарч болохгүй; тэр өдөр ирэхийг хүлээхэд хүмүүст зуун хорин хувийн хатуужил, хоёр зуун хувийн тэвчээр хэрэгтэй. Яагаад гэвэл, тэр өдөр ирэхэд бүх зүйл биелнэ. Хэрвээ би одоо тэвчиж чадахгүй, ганцаардлыг дааж чадахгүй, энэ зовлон зүдүүрийг тэсвэрлэж чадахгүй бол тэр өдөр ирэхэд би хоцрох болно. Одоо бол замын эцсийн хэсэг; тийм их зовлон туулчхаад, дахиад жаахан тэвчиж чадахгүй бол би мунхаг амьтан болно шүү дээ!” гэж боддог. Тиймээс, антихристүүдийн хувьд тэр өдөр ирэхийг харах ганцхан арга зам байдаг: Дуулгавартай, тэвчээртэйгээр хүлээх, яарахгүй байх, мөн тэвчиж сурах явдал юм. Тэд: “Нэгэнт би аз туршихаар шийдсэнээс хойш тэвчиж сурах хэрэгтэй, учир нь ийм хатуужил бол жижиг хэрэг биш. Хэрвээ би эцсийг нь хүртэл тэвчвэл, энэ хэрэг гүйцэлдмэгц миний олж авах зүйл бол агуу ерөөл байх болно! Хэрвээ би энэ хугацаанд тэвчихгүй бол агуу гамшигтай нүүр тулна. Энэ хэрэг хоёр замын нэгээр нь явна; нэг бол агуу ерөөл, эсвэл агуу гамшиг авчирна” гэж боддог. Чи хар даа, антихристүүд тэнэг биш байгаа биз дээ? Тэд сүнслэг ойлголтгүй, үнэнд итгэдэггүй, тэд бол үл итгэгчид—гэтэл тэд яаж энэ хэрэг явдалд ийм үнэн зөв, ийм нарийвчилсан дүн шинжилгээ хийж чадаж байна вэ? Ийм дүн шинжилгээ тохиромжтой юу? (Үгүй.) Надад хэл дээ, хүмүүс Бурханы үгэнд ийм “нухацтай” хандах ёстой юу? Зарим хүн: “Энэ бол хүний ирээдүй, хувь заяатай холбоотой, мөн бурханы агуу ажил дуусахтай хамаатай том хэрэг. Үүнийг хөнгөн хийсвэрээр хүлээж авч болохгүй. Хүмүүс бурхан хэзээ дэлхийг орхин явах он, сарыг яг таг тооцоолох ёстой. Түүнчлэн, бурханы үгийн мөрүүдээс илчлэгдсэн бурханы явах арга зам болон дүр зурагт дүн шинжилгээ хийх ёстой. Хэрвээ үүнд нухацтай хандаж, сайтар дүн шинжилгээ хийхгүй бол, ийм сайн зүйлийг алдах нь хэзээ ч дуусашгүй харамсалд хүргэнэ; ийм үйл явдлыг дахиж хэзээ ч харахгүй. Ялангуяа бурханы агуу ажил дуусаж, бурхан алдарших өдөр, мөч ирэх хэзээ ирэхийг хүмүүс бүр ч илүү мэдэх хэрэгтэй” гэж хэлдэг. Үүний хариуд хэн нэгэн: “Хэрвээ Бурхан хэлэхгүй бол бид яаж мэдэж чадах юм бэ?” гэж асуудаг. “Тэгвэл чи Илчлэл Ном дахь Иохан шиг, бурхан чамд үүнийг зүүдэнд чинь илчлэхийн төлөө залбирах ёстой. Хэрвээ чи үзэгдэл хүлээн авч, бурханы агуу ажил дуусах өдрийг зүүд юм уу үзэгдэлдээ харвал, хормын дотор итгэлийг чинь бүрэн дүүрэн бэхжүүлнэ. Чиний тэвчээр, чиний хүлээлт цаашид ердөө хэлбэр төдий, эсвэл чиний хийдэг зүйл төдий байхаа болино; харин чи зүрх сэтгэлийнхээ гүнээс ийнхүү дуртайяа хүлээж, тэвчинэ. Тэгвэл маш гайхалтай байх болно!” Энэ арга барилыг хүлээн зөвшөөрч болох уу? (Үгүй.)

Хүн төрөлхтөнд бие махбодтой болсон Бурхан хэчнээн жил хэрэгтэй байсан ч, махбод дахь Түүний ажил дуусах өдөр эцэст нь ирнэ. Энэ нь, тэр хүн эцэст нь хүн төрөлхтнийг орхин явна гэсэн үг; энэ бол ердөө л цаг хугацааны асуудал. Бурханы зургаан мянган жилийн удирдлагын төлөвлөгөөний ажил төгсгөл рүүгээ дөхөж байна. Энэ төгсгөл арван жил, хорин жил, тавин жил, наян жил, эсвэл зуун жил үргэлжлэх эсэх тухайд бид үүнийг ухаж төнхөх шаардлагагүй. Энэ бол зүгээр л Бурханы ярих арга барил юм. Энэ бол Бурханы ярих арга барил гэж хэлэх нь ямар утгатай вэ? Энэ нь “төгсгөл” хэмээх Бурханы ухагдахуун үнэндээ хэдэн жил болохыг хэлж байгаа юм—Цаг хугацааны талаарх Бурханы ухагдахуун хүмүүсийнхээс гарцаагүй өөр байдаг. Яг хэдэн жил болохыг шинжих нь бидэнд хэрэгтэй юу? Үгүй, хэрэггүй. Яагаад үгүй вэ? Яагаад гэвэл, энэ бүхэн Бурханы гарт байдаг, энэ нь хүмүүс гуйгаад олж авч чадах зүйл биш, мөн хүмүүс мэдмэгцээ Бурханыг хязгаарлахад ашиглаж чадах зүйл ч биш юм. Бурхан Өөрийн хүссэнээр хийдэг. Бурханыг дагагчдын хийх ёстой цорын ганц зүйл бол үнэнийг эрэлхийлж, үүргээ сайн гүйцэтгэж, амийг олж авч, Бурханаас эмээж, муугаас зайлах замаар алхаж, үнэхээр стандартад нийцсэн бүтээгдсэн зүйлс болох явдал юм. Ингэснээр, Бурханы агуу ажил үнэхээр бүрэн дуусаж, Бурхан амрах болно. Бурханы амралт гэж юу гэсэн үг вэ? Энэ нь хүн төрөлхтөн амарна гэсэн үг. Хүн төрөлхтөн амрах газартай болмогц Бурхан амарч чадна. Бурханы амралт бол хүн төрөлхтний амралт юм. Хүн төрөлхтөн хэвийн амьдрах орчин, дэг журамтай болох үед энэ нь Бурханд амралт авчирдаг. Хүн төрөлхтөн хэзээ ийм амьдрах орчинтой болох, хэзээ энэ алхамд хүрэх, мөн Бурхан хэзээ агуу ажлаа дуусгаж, амрах газартаа орохын тухайд гэвэл, энэ бүхэн Бурханы төлөвлөгөөнд байдаг; Түүнд цагийн хуваарь бий. Бурханы төлөвлөгөөний энэхүү цагийн хуваарь ямар эрин үед, аль он, сар, цаг, минутад тохиохыг зөвхөн Бурхан Өөрөө л мэднэ. Хүмүүс мэдэх шаардлагагүй бөгөөд чамд хэлээд ямар ч ашиггүй. Чамд яг таг он, сар, цаг, минутыг хэллээ ч, энэ нь чиний амь болж чадах уу? Энэ амь мөн үү? Энэ нь амийг орлож чадахгүй. Бүтээгдсэн зүйлсийн хийх ёстой цорын ганц зүйл бол Бурханы үгийг сонсож, Бурханы үгийг хүлээн авч, Бурханы үгийг дуулгавартай дагаж, Бурханаас эмээж, муугаас зайлдаг хүмүүс болох явдал юм. Гэвч Бурханы үгийг шинжих, Бурханы үг биелэх эсэхийг сэм харах, Бурханы үгийн зөв эсэхийг шалгаж, дүн шинжилгээ хийж, шинжихийг үргэлж хүсэх нь—бүтээгдсэн хүмүүсийн хийх ёстой зүйл биш юм. Энэ замаар алхаж, эдгээр зүйлийг хийх гэж зүтгэдэг хүмүүс бол Бурханы хүсдэг бүтээгдсэн зүйлс биш гэдэг нь тодорхой юм. Тэд Түүний шаардлагын дагуу үйлддэггүй, Бурханы хүмүүст тогтоосон дүрэм журмын дагуу амьдардаггүй. Бурханы нүдээр, тэд бол Бурханы дайснууд; тэд бол диаволууд, Сатанууд бөгөөд Бурханы авралын бай биш юм. Тиймээс, Бурхан хэзээ дэлхийг орхин явах, Түүний агуу ажил хэзээ дуусах, Бурханы алдарших өдөр хэзээ ирэх тухайд, Бурханы эдгээр үг болон энэ хэрэг явдалд хандах хүн төрөлхтний зөв үзэл бодол юу байх ёстой вэ? Бурханы хэлсэн эдгээр зүйл гарцаагүй биелнэ гэдэгт хүн итгэх ёстойн зэрэгцээ Бурханы агуу ажил дуусаж, Бурханы хаанчлал ирж, Бурхан үй түмэн хүнд алдаршин илэрч, Бурхан эртхэн амрахаар ороосой хэмээн найдах ёстой. Энэ бол бүтээгдсэн хүмүүс, Бурханыг дагадаг хүмүүсийн найдаж, залбирах ёстой зүйл юм. Ингэх нь зүй ёсных бөгөөд сэм харж буй хэрэг биш. Гэвч Бурханы үг биелэх эсэхийг Бурханыг сүрдүүлэх, Бурхантай болзол тавих хөшүүрэг болгон үргэлж ашиглахыг сэм харах явдал гэж нэрлэдэг бөгөөд энэ бол Бурханы дайснуудын хийдэг зүйл; төлөөс төлөх эсэх, бүхнийг орхих эсэх, үүргээ гүйцэтгэх эсэхээ үргэлж Бурханы үг биелэх эсэхэд үндэслэн шийдэх нь мөн л дайснуудын хийдэг зүйл юм. Жинхэнэ бүтээгдсэн зүйлс Бурханы үг, Бурханы ялгамж чанар болон Бурханы хэлсэн ямар ч зүйлд Сатан, ёрын муу диаволууд, эсвэл Бурханы дайснуудын өнцгөөс биш, харин бүтээгдсэн зүйлсийн өнцгөөс хандах ёстой.

5. Бурханы зан чанар, ялгамж чанар, мөн чанарын тухай Бурханы үгийг сэм харах

Бидний нөхөрлөх дараагийн зүйл нь Бурханы зан чанар, ялгамж чанар, мөн чанарт хамаатай. Эдгээр үг нь өргөн хүрээг хамардаг; Бурханы үгийн ихэнх агуулга нь Түүний зан чанар, ялгамж чанар, мөн чанарыг хөнддөг. Нэг талаар, Бурханы ярианы хэв маяг, өнгө аяс, түүнчлэн агуулга нь хүмүүст Бурханы зан чанарыг харах, Түүний ялгамж чанар, мөн чанарыг харах боломж олгодог. Нөгөө талаар, хүн төрөлхтөнд хэлэх, хүн төрөлхтөнд Өөрийн зан чанар, ялгамж чанар, мөн чанарыг илчлэх тод томруун үг Бурханд бий. Энэ хоёр хэсэг агуулгын тухайд, нэг талаар, Бурханы үгийн мөрүүдээс, Бурханы үгийн агуулга, Бурханы үгийн шинж чанар, түүнчлэн Бурханы өнгө аяс, Түүний яриаг сонсогчдоос Бурханы зан чанар, ялгамж чанар, мөн чанарыг харж болно. Нөгөө талаар, Бурхан ямархуу зан чанартай, ямархуу ялгамж чанар, мөн чанартай болохоо хүмүүст тод томруун үгээр хэлдэг. Энэ хоёр хэсэг агуулгыг антихристүүд үндсэндээ үл тоодог; тэд эдгээрээс Бурханы зан чанар, ялгамж чанар, мөн чанарыг ухаж ойлгодоггүй, Бурхантай холбоотой энэ бүхэнд тэд гарцаагүй итгэхгүй. Тэд үл итгэгчид учраас Бурханы амнаас гарсан үг Бурханы ялгамж чанар, мөн чанарыг төлөөлж чадна гэдэгт итгэдэггүй. Гэсэн хэдий ч тэдний үгүйсгэж чадахгүй нэг зүйл бий: Бурхан ямархуу зан чанартай, Бурхан ямархуу ялгамж чанартай, Түүний мөн чанар ямар болохыг Бурханы үг хүмүүст тодорхой илчилсэн байдаг—Түүний үгийн энэ хэсгийг тэд үгүйсгэж чаддаггүй. Тэд үүнийг үгүйсгэж чадахгүй байлаа гээд үнэхээр хүлээн авч, жинхэнээсээ хүлээн зөвшөөрсөн гэсэн үг үү? Тэд эдгээр үгийг хүлээн зөвшөөрдөггүй. Харин ч эсрэгээрээ, Бурханы ярьдаг Бурханы зан чанарын агуулга болох Түүний зөвт байдал, ариун байдал, хайр, эрх мэдэл болон Түүний эзэмшил ба оршихуйтай холбоотой бусад шинж чанарын талаар антихристүүд басамжилж, үл тоож, хайхрахгүй байхаас гадна бас эдгээр үгийг сэм харах өнцгөөс хардаг. Жишээ нь, Бурхан Өөрийгөө зөвт гэж хэлэх үед антихрист шинжиж эхэлнэ: “Чи зөвт гэж үү? Энэ ертөнцөд өөрийгөө зөвт гэж хэлж зүрхлэх нэг ч хүн байсангүй. Нэгэнт чи ингэж хэлж зүрхэлсэн юм чинь үүнийг чинь сориод үзье. Чи юугаараа зөвт юм бэ? Чиний ямар үйл хэрэг зөвт байсан бэ? Би үнэмшихээс татгалзаж байна! Хэрвээ энэ мэдэгдэл үнэхээр хэрэгжвэл, хэрвээ чи намайг үнэмшүүлэхээр ямар нэгэн зөвт үйл хэрэг үнэхээр хийвэл би чамайг зөвт гэдгийг чинь хүлээн зөвшөөрнө. Гэхдээ чиний хийсэн зүйл намайг үнэмшүүлэхгүй бол, намайг ний нуугүй хэллээ гэж битгий буруутгаарай. Би чамайг зөвт зан чанартай гэдгийг чинь яавч хүлээн зөвшөөрөхгүй!” Эцэст нь тэдний хүлээж байсан өдөр ирдэг: Нэгэн удирдагч асар их төлөөс төлж, ихээхэн зовж шаналсан хэдий ч бодитой ажил хийж чадаагүй учраас эцэст нь хуурамч удирдагч гэж тодорхойлогдон, чөлөөлөгдсөн. Чөлөөлөгдсөнийхөө дараа тэрээр сөрөг болж, буруу ойлголттой болж, гомдоллож, маш их хорсож, шүүмжилсэн зүйл хэлэх болсон. Энэ хэрэг явдал антихристийн чихэнд хүрч, нүдэнд нь өртөх үед антихрист: “Хэрвээ чам шиг хүн хүртэл чөлөөлөгдөж чадаж байгаа бол над шиг хүмүүсийн хувьд бүр ч дор байх нь. Хэрвээ чамд аврагдах ямар ч найдвар байхгүй бол, хэрвээ чи бурхны санаа зорилгод нийцэхгүй байгаа бол өөр хэн бурхны санаа зорилгод нийцэж чадах юм бэ? Өөр хэн бурханд тоогдож чадах юм бэ?” гэж хэлдэг. Нэг талаар, антихрист хуурамч удирдагчийг өмөөрч, шударга ёсыг шаарддаг; нөгөө талаар, тэд бас хуурамч удирдагчийн гаргасан хорсож, шүүмжилсэн үгсийг хүлээн авч байдаг. Үүний зэрэгцээ, тэд зүрх сэтгэлдээ Бурхантай нууцаар тэмцэлдэж: “Бурхан зөвт гэж үү? Тэгвэл чуулганы ажлын төлөө зовж шаналж, төлөөс төлсөн хүнийг яагаад чөлөөлж байгаа юм бэ? Энэ хүн чамд хамгийн үнэнч нь. Би түүнээс илүү үнэнч хүнийг хараагүй; түүнээс илүү зовж шаналсан, эсвэл илүү их төлөөс төлсөн хүнийг би хараагүй. Тэр өглөө эрт босож, орой оройтож унтдаг, өвчин эмгэгийг тэвчиж, гэр бүлээ гэх сэтгэлээ хойш тавьж, махан биеийн тав тух, махан биеийн ирээдүйг хойш тавьж, амь насаа эрсдэлд оруулан чиний төлөө ажилладаг. Тэр ч байтугай, өмнө нь тэр шоронд орж байсан бөгөөд урваагүй. Гэтэл чи түүнийг ингээд л чөлөөлж, ингээд л илчилж байна—чи үнэхээр зөвт гэж үү? Чиний зөвт байдлын нотолгоо хаана байна вэ? Би яагаад үүнийг харж чадахгүй байна вэ?”. Эцэст нь, антихрист Бурханы ажлаас хөшүүрэг олж авснаар Бурханы зан чанарын зөвт байдалд эргэлздэг болсон. Тэд дотроо: “Хэрвээ бурхан зөвт юм бол ихэнх хүн тэнцэж чадахгүй; хэрвээ бурхан зөвт юм бол хүмүүс үнэхээр болгоомжтой байх хэрэгтэй болж, амьдрал тун хэцүү болно. Өнөөдөр бурхны ажлаас эцэст нь хөшүүрэг олж авснаар би бурхныг зөвт биш гэдгийг баталж чадах бөгөөд энэ нь юмыг илүү хялбар болгож байна” гэж боддог. Ингээд тэд зүрх сэтгэлдээ нууцхан баярладаг.

Бурханы сонгосон хүмүүс Бурханыг дагахдаа агуу улаан лууны дарангуйлал, баривчилгаа болон хэрцгий хавчлагыг үргэлж амсаж ирсэн. Хаа сайгүй чуулгануудад Бурханы сонгосон хүмүүс баривчлагдаж, хавчигдах тохиолдол байнга гардаг. Үүнээс болоод зарим нь бүдэрч, эсвэл Бурханаас урваж, чуулганыг орхих нь олонтоо тохиолддог. Гэхдээ баривчилгаа, хавчлагын дунд гэрчлэлдээ бат зогсдог олон хүн бас бий. Бурхан агуу улаан лууны үйлчлэлийг ашиглан ерөөл хайж Бурханы гэрт шургалсан тэрхүү үл итгэгчдийг илчлэхийн зэрэгцээ Бурханд чин сэтгэлээсээ итгэдэг сонгогдсон хүмүүсийг төгс болгодог. Энэ бол Бурханы төгс хүчин болон мэргэн ухаан юм. Гэвч антихристүүд энэ хэргийг хэрхэн хардаг вэ? Тэд Бурханд үргэлж эргэлздэг: “Яагаад бурхан өөрийн сонгосон хүмүүсийг агуу улаан лууны баривчилгаа, хавчлагаас авардаггүй юм бэ?” Тэд бие махбодтой болсон Бурханд эргэлзэж, зүрх сэтгэлдээ Бурханы талаарх үзлийг үргэлж тээсээр: “Бурханы сонгосон хүмүүс яагаад ийм зодуур, эрүү шүүлт амсах ёстой юм бэ? Энэ нь тэдний итгэлээс болсон, тэд Иудас болохыг хүсдэггүй учраас тэр. Гэхдээ тэднийг эрүүдэн шүүгдэж байхад бурхан хаана байна вэ? Яагаад бурхан тэднийг авардаггүй юм бэ? Бурхан хүмүүсийг хайрладаггүй гэж үү? Бурханы хайр хаана байна вэ? Өөрт нь итгэдэг хүмүүс Сатанууд болон ёрын муу чөтгөрүүдэд тэгж галзууртлаа доромжлуулж, хэрээс хэтэрсэн эрүү шүүлт амсахыг бурхан тэсвэрлэж чадна гэж үү? Энэ бурхны хайр гэж үү? Хүмүүст зориулсан бурхны хамгаалалт яг хаана байна вэ? Би яагаад үүнийг харж чадахгүй байна вэ? Би илүү болгоомжтой байх хэрэгтэй бололтой. Бурхан хүмүүсийг уруу таталт, эсвэл аюулаас хамгаалж чаддаггүйгээр үл барам—харин ч эсрэгээрээ, хүн хэдий чинээ эрэлхийлж, хэдий чинээ шийдэмгий байж, бурхныг хэдий чинээ дагана, төдий чинээ шалгалттай нүүр тулж, зовлон шаналал, залхаан цээрлүүлэлт амсах магадлалтай. Нэгэнт бурхан ингэж үйлддэг юм чинь надад ч бас хариу арга хэмжээ бий. Энэ хүмүүс золиос гаргасан учраас л ийм хандлага амсаж байна; хэрвээ би ийм төлөөс төлөхгүй, ийм маягаар эрэлхийлэхгүй бол энэ шалгалтуудаас зайлсхийхгүй гэж үү? Энэ шалгалтууд байхгүй бол би ийм зовлонгоос зайлсхийж чадахгүй гэж үү? Ингэж зовохгүй бол би тав тухтай амьдрахгүй гэж үү? Ялгаагүй л ерөөл хүртэх юм бол би яагаад махан биеэрээ бүх төрлийн залхаан цээрлүүлэлт, зовлон шаналлыг туулахаар тийм тэнэг байна гэж? Бурхан хүмүүсийг хайрладаг гэдэг ч бурхан ингэж хайрлахыг би хүлээн авч чадахгүй! Та нар бүгд хүссэнээрээ тайлбарлаж болно; энэ надад ямар ч хамаагүй, би үүнийг хүлээн авахгүй. Би олны нүднээс далд байх хэрэгтэй, би бага зэрэг тойрч гарах хэрэгтэй, би болгоомжтой байж, сэрэмжтэй байх хэрэгтэй; би бурханд баригдаж, ажилд зарагдаж болохгүй.” Антихристүүд зүрх сэтгэлдээ эдгээр зүйлийг тээдэг бөгөөд энэ бүхэн нь Бурханы эсрэг буруу ойлголт, эсэргүүцэл, шүүлт, тэрслэлт юм. Тэдэнд Бурханы ажлын талаар ямар ч мэдлэг байдаггүй. Бурханы үгийг сэм харж, Бурханы зан чанар, ялгамж чанар, мөн чанарыг сэм харах зуураа тэд ийм дүгнэлтэд хүрдэг. Антихристүүд эдгээр зүйлийг зүрх сэтгэлийнхээ гүнд булж, өөрсдийгөө: “Болгоомжтой байх нь аюулгүй байдлын эх; олны анхааралд өртөхгүй байх нь хамгийн сайн; түрүүлж дуугарсан хөхөөний ам хөлддөг; оргил дээр ганцаарддаг! Хэзээ ч байсан, түрүүлж дуугарсан хөхөө хэзээ ч бүү бол, хэзээ ч хэт өндөрт бүү авир; хэдий чинээ өндөрт авирна, төдий чинээ хатуу унана” гэж зэмлэдэг. Бурханы үг үнэн гэдэгт, Түүний зан чанар, зөвт, ариун гэдэгт тэд итгэдэггүй. Тэд энэ бүхнийг хүний үзэл, төсөөллөөр авч үзэж, Бурханы ажилд хүний харах өнцөг, бодол, арга залиар хандаж, Сатаны логик, сэтгэлгээг ашиглан Бурханы зан чанар, ялгамж чанар, мөн чанарыг тодорхойлдог. Мэдээжийн хэрэг антихристүүд Бурханы зан чанар, ялгамж чанар, мөн чанарыг хүлээн авдаггүй, хүлээн зөвшөөрдөг ч үгүй төдийгүй; харин эсрэгээрээ, Бурханы талаар үзэл, эсэргүүцэл, тэрслүү байдлаар дүүрэн, Түүний талаар өчүүхэн төдий ч бодит мэдлэггүй байдаг. Бурханы ажил, Бурханы зан чанар, Бурханы хайрын талаарх антихристүүдийн тодорхойлолт нь ойлгомжгүй, эргэлзсэн байдалтай, эргэлзээ, үгүйсгэл, гүтгэлгээр дүүрэн байдаг; тэгвэл Түүний ялгамж чанарыг юу гэж үздэг вэ? Бурханы зан чанар ялгамж чанарыг нь төлөөлдөг; Бурханы зан чанарыг тэд ингэж авч үздэг юм чинь Бурханы ялгамж чанарыг шууд үгүйсгэдэг нь ойлгомжтой. Энэ бол антихристүүдийн мөн чанар юм.

Антихристүүд Бурханы үгийн аль хэсэгт хандахаас үл хамааран, Бурханы үйлдлийн аль хэсэгт хандахаас үл хамааран, энэ нь бүх зүйл дэх Бурханы үйлдэл байна уу, эсвэл тодорхой хувь хүмүүс дээрх үйлдэл байна уу хамаагүй, тэд эдгээрт үнэн гэж хандаж, хүлээн авах байдлаар хандахын оронд хүний өнцөг, Сатаны логик, түүнчлэн мэдлэг, логикийн арга барилыг үргэлж ашиглан дүгнэлт хийж, шүүдэг. Тиймээс, Бурханы зан чанар, ялгамж чанар, мөн чанарын тухай үг, мөн бие махбодтой болсон Бурханы махбод болон Бурханы Сүнсний тухайд антихристүүдийн хандлага үнэндээ адилхан бөгөөд ямар ч ялгаагүй байдаг. Ерөнхийдөө, Бурхантай Өөртэй нь холбоотой бүх зүйл, Бүтээгчийн тухай бүх зүйлийг тэд сэм харж, дараа нь таамаглаж, шинжиж, дүн шинжилгээ хийж, эцэст нь үгүйсгэж, гүтгэх дүгнэлтэд хүрдэг. Антихристүүд Бурханы эдгээр үгэнд ямар ч өнцгөөс, ямар ч байдлаар хандсан бай, тэдний эцэст нь гаргадаг дүгнэлт яагаад үргэлж яллаж, гүтгэсэн дүгнэлт байдаг вэ? Яагаад тэд ийм дүгнэлтэд хүрдэг вэ? Бүтээгдсэн хүн төрөлхтний дунд Бурханы үгийг үнэн гэж хүлээж авч чадах нэг ч хүн байхгүй байж үнэхээр таарах уу? Энэ нь гарцаагүй төгсгөл мөн үү? Энэ нь Бурханаас болсон уу? (Үгүй.) Тэгвэл үүний шалтгаан яг юу вэ? (Хүмүүст Бурханыг эсэргүүцдэг уг чанар байдаг учраас тэр.) Хүн бүрд Бурханыг эсэргүүцдэг уг чанар бий. Яагаад эдгээр үгийг уншсаныхаа дараа зарим хүн үүнийг үнэн гэдгийг таньж, Бурханы хэлснийг хүлээн авч чаддаг байхад бусад нь үгүйсгэж, яллаж, гүтгэж чаддаг вэ? Энэ нь асуудал байгааг тодорхой харуулж, хүмүүсийн дотоод мөн чанар өөр болохыг илтгэж байна. Антихристүүд Бурханы үгэнд хандахдаа ул суурьтайгаар, субьектив байдлаар үүнийг үнэхээр хүлээн авдаггүй. Тэд эсэргүүцэл, сорилт тээж ирдэг: “Чи өөрийгөө бурхан гэж хэлж байна, тэгвэл ямар талаараа бурхантай төстэйг болохыг чинь би харах хэрэгтэй. Чи өөрийгөө бурхны зан чанарыг эзэмшсэн, бурханлаг чанартай гэж хэлж байна, тэгвэл чиний ямар үг чамайг бурханлаг чанар эзэмшсэн, бурхны зан чанартай гэдгийг баталж байгааг, чиний ямар үйл хэрэг чамайг бурхны ялгамж чанар, мөн чанартай гэдгийг баталж байгааг би харах хэрэгтэй. Чи тэмдэг, гайхамшгийг үзүүлсэн үү, эсвэл өвчтэйг эдгээж, чөтгөрүүдийг хөөсөн үү? Чи хэн нэгнийг харааж, тэр хүн тэр даруй үхсэн үү? Чи хэн нэгнийг үхлээс амилуулсан уу? Чамайг бурхны зан чанар, бурхны ялгамж чанар, мөн чанарыг эзэмшсэн гэдгийг баталж чадах яг юуг чи хийсэн бэ?” Антихристүүд үргэлж эдгээр зүйлийг, үнэн, зам, амиас гадуурх зүйлсийг харахыг хүсэж, эдгээр зүйлийг ашиглан Бурханы ялгамж чанарыг баталж, өөрсдийнх нь дагаж буй Нэгэн нь Бурхан мөн гэдгийг батлахыг хүсдэг. Энэхүү эхлэлийн цэг нь өөрөө буруу юм. Бурханы ялгамж чанар, мөн чанарыг төлөөлж чадах хамгийн үндсэн зүйл юу вэ? (Бурхан бол үнэн, зам, амь.) Энэ бол хамгийн үндсэн зүйл. Антихристүүд яагаад энэхүү хамгийн үндсэн зүйлийг хүртэл ухамсарлаж чаддаггүй вэ? Энэ бол бидний хэлэлцэх ёстой сэдэв. Антихристүүд үнэн болон эерэг зүйлсийг басамжилдаг; тэд үнэн болон бүх эерэг зүйлд зэвүүцдэг; тэд үнэн болон эерэг зүйлсийг үзэн яддаг. Бурханы бүх үгээс тэд аль үг нь үнэн, эсвэл эерэг зүйл болохыг олж хардаггүй. Тэдний чөтгөрийн нүд үүнийг харж чадах уу? Үүнийг харахгүйгээр тэд хүлээн зөвшөөрч чадах уу? Тэд эдгээр үгийг үнэн гэж хүлээн зөвшөөрч чаддаггүй нь Бурханы ялгамж чанар, мөн чанарыг хүлээн зөвшөөрч чадахгүй гэсэн үг юм. Энэ бол гарцаагүй. Антихристүүд Бурханы зан чанар, ялгамж чанар, мөн чанарын тухай Бурханы үгэнд хандахдаа Бурханы бусад үгэнд ханддагтайгаа адил арга барил ашиглаж, оюун ухаандаа тооцоолж, далдуур сэдэж, тунгаан боддог. Хэрвээ Бурханы Бурхан гэх ялгамж чанараараа хэлсэн ямар нэг зүйл тэр даруй биелбэл тэдний хандлага тэр дороо өөрчлөгддөг; хэрвээ Бурхан, Бурханы хувиар тэдэнд хөшүүрэг өгөх ямар нэг зүйл хэлэх юм уу хийвэл тэдэнд бас зохих хариу арга хэмжээ байдаг бөгөөд тэдний хандлага дахин тэр даруй өөрчлөгддөг. Бурханыг ялладаг хүмүүс нь тэд бөгөөд Бурханыг Бурхантай адил гэж хэлдэг хүмүүс нь ч бас тэд юм. Тэдний үзлээр, Бурхан Бурханы зан чанар, ялгамж чанар, мөн чанарыг эзэмшсэн эсэх тухайд тэд өөрсдийн нүдээр харсан зүйлд болон өөрсдийн оюун санааны дүн шинжилгээнд бүрэн үндэслэн дүгнэлтэд хүрдэг.

Сүүлийн нэг, хоёр жилд чуулган туршлагын гэрчлэлийн зарим нэг видео хийсэн. Янз бүрийн хүмүүс төрөл бүрийн туршлагын гэрчлэл хийсэн бөгөөд энэ нь тогтворгүй суурьтай, зарим талаар эргэлзэж байсан зарим хүнд сууриа тавихад тусалсан. Мэдээж, антихристүүдийн хувьд энэ нь тэднийг тогтворжуулахад бас тодорхой үүрэг гүйцэтгэсэн. Гэрчлэл хийж буй энэ хүмүүс нь өөр өөр насны бүлэг, өөр өөр нийгмийн давхаргаас гаралтай бөгөөд зарим нь бүр өөр өөр улс орон, үндэстэн ястнаас гаралтай. Тэдний хуваалцсан туршлагын гэрчлэлээс харахад, тэд Бурханы үгээр дамжуулан өөрчлөгдөж, үнэн, амийг олж авсан бөгөөд Бурханы үгийг хүлээн авснаар, Бурханы ажлын энэ үе шатыг хүлээн авснаар олон үнэнийг ойлгож, бие махбодтой болсон Бурханы махбод Бурханы ялгамж чанар, мөн чанарыг эзэмшсэн гэдгийг баталсан нь илэрхий байдаг. Мэдээж, эдгээр туршлагын гэрчлэлийг сонссоны дараа антихристүүд ч бас зүрх сэтгэлийнхээ гүнд бага зэрэг нууцхан баярлаж: “Аз болоход, би бурхныг ил тод шүүгээгүй. Аз болоход, би бурхныг үгүйсгэх гэж яараагүй. Ийм олон хүний гэрчлэлээс дүгнэхэд энэ зам зөв бололтой. Энэ христ, энэ эгэл жирийн хүн эцсийн эцэст бурхан байж магадгүй юм байна. Би мөрийгөө зөв тавьсан бололтой. Хэрвээ би энэ замаар үргэлжлүүлэн явбал, илүү олон хүн энэ хүнийг гэрчилбэл, илүү олон хүн энэ хүний өмнө ирвэл, мөн илүү олон хүн энэ хүний ялгамж чанар, мөн чанарыг баталбал миний ерөөл хүртэх найдвар, боломж улам бүр нэмэгдэх болно” гэж боддог. Антихристүүд харзнан ажиглах зуураа өөрсдийгөө байнга урамшуулж, зоригжуулсаар байдаг: “Битгий яар. Тэвчээртэй бай. Чи зүгээр л тэвчих хэрэгтэй. Эцсийг нь хүртэл тэвчсэн нь аврагдана. Одоогийн янз бүрийн шинж тэмдэг, чуулганы одоогийн цар хүрээ, эрч хүчээс харахад улам олон хүн босож, энэ бурхныг гэрчилж, энэ зам зөв гэдгийг баталж чадаж байна. Тиймээс би яагаад яаран гарч ирж, үүнийг үгүйсгэх тийм тэнэг байх гэж? Бүү тэг, бүү тэнэг бай. Дахиад гурваас таван жил хүлээ. Хэрвээ илүү олон хүн, илүү нэр хүндтэй, мэдлэгтэй хүмүүс, нийгэмд байр суурьтай хүмүүс энэ эгэл жирийн хүнийг христ гэдгийг батлах илүү хүчтэй нотолгоо гаргаж өгвөл, эсвэл ертөнцөд алдар нэртэй, байр суурьтай илүү олон хүн чуулганд нэгдвэл, мөн чуулганы цар хүрээ дэлхий даяар илүү өргөжвөл би тэр үед ямар нэг зүйл олж авахгүй гэж үү? Тэр үед би асар их давуу тал олж авахгүй гэж үү? Хэрвээ чуулган эрх мэдэлтэй бол би ч бас эрх мэдэлтэй болохгүй гэж үү? Би яавч явж болохгүй! Хэрвээ энэ бүхэн зөв бол, хэрвээ энэ хүн үнэхээр бурхан бол, мөн хэрвээ би одоо түүнийг голж, эсвэл үгүйсгэвэл би энэ бүх ерөөлийг алдах болно. Би бүх зүйлээ энэ хүн дээр мөрийцөх ёстой. Түүний ялгамж чанар, мөн чанар нь хэн болох, түүний зан чанар хэнийг төлөөлдөг нь надад хамаагүй. Надад хамаатай зүйл бол түүнийг дагах хүмүүс улам олон болж байгаа эсэх, чуулганы эрх мэдэл, цар хүрээ нэмэгдэж байгаа эсэх юм. Хэрвээ энэ нь сайн чиглэлд хөгжиж, хэвийн нөхцөлд бүр ч илүү томорч чадвал би ирээдүйдээ санаа зовох шаардлагагүй. Хэрвээ тэр үнэхээр Библид зөгнөсөн бие махбодтой болсон бурхны махбод мөн бол би асар их ерөөгдөж, асар их давуу талтай болно.” Үүнийг бодох бүрдээ антихристүүд зүрх сэтгэлдээ бага зэрэг тайтгарал, баяр баясгаланг олж: “Ямар байна даа? Бурханы үг үнэн гэдэгт итгэхгүйгээр ч би ерөөл хүртэж чадна. Бурханы бүх үйл хэрэг зөвт гэдэгт итгэхгүйгээр ч би бат зогсож чадна. Бурхан хүмүүсийг аварч чадна гэдэгт итгэхгүйгээр ч би амьд үлдэж чадна. Бурхан хүний зүрх сэтгэлийн гүнийг шинждэг гэдэгт итгэхгүйгээр ч би чуулганд үүргээ хэвийн гүйцэтгэж чадна. Би бурхны төгс хүчин, эрх мэдэлд итгэдэггүй, бурхны хийдэг бүхэн утга учиртай гэдэгт итгэдэггүй, мөн бурхан бүх зүйлийг болон бүх хүн төрөлхтний хувь заяаг захирдаг гэдэгт би итгэдэггүй—би энэ бүхний алинд нь ч итгэдэггүй, тэгээд юу гэж? Би бурхны ялгамж чанар, мөн чанарт итгэдэггүй ч чуулганд аргацааж чадсаар л байна. Бурхан зөвт биш гэж үү? Би зүгээр л аргацаана, би чуулганд ингэж л урсгалаараа явж, зүгээр л тэвчинэ. Хэн надад ямар нэг зүйл хийж чадах юм бэ? Би эцсийг нь хүртэл тэвчиж, гарцаагүй аврагдаж чадахгүй гэж үү?” хэмээн боддог. Та нар юу гэж бодож байна, антихристүүдийн хоосон мөрөөдөл биелж чадах уу? (Үгүй.) Тэд Бурханы зөвт зан чанарыг үнэхээр харах өдөр ирэхэд тэд хаана байх вэ? Тэд Бурханы ялгамж чанар, мөн чанарыг үнэхээр хүлээн зөвшөөрч, Бурхан зөвт гэдгийг хүлээн зөвшөөрөхөд хүрэх үед, Бурхан үнэхээр зөвт гэдгийг тэдэнд харуулах үед тэд хаана байх ёстой вэ? Тэд үнэхээр аврагдаж чадах уу? Тэдний хатуужил үнэхээр үр дүнтэй байж чадах уу? Тэд үнэхээр аргацааж чадах уу? Тэдний хатуужил, тэдний буулт, зовлон зүдүүрийг тууштай тэвчих явдал, тэдний овсгоо самбаа нь Бурханы үг биелэх эсэхийг сэм харах муу үйлийг нь үнэхээр хүчингүй болгож чадах уу? Тэдний хоосон мөрөөдөл, хариу арга хэмжээ, хуйвалдаан, явуулга, зүрх сэтгэлдээ төлөвлөсөн бүхэн, түүнчлэн Бурхантай холбоотой зүйлсийг сэм харах нь үнэнийг эрэлхийлэх эрэлхийллийг нь үнэхээр орлож чадах уу? Эдгээр нь тэднийг аврагдах боломжтой болгож чадах уу? (Үгүй.) Тэгвэл эдгээр илрэлээс дүгнэхэд, тийм овсгоотой, бүх хэргийг ямар ч цоорхой үлдээлгүй зохицуулдаг, бүхнийг дээд зэргээр нууцлан хийдэг антихристүүд яагаад эцсийн дүндээ ингэж төгсдөг вэ? Ганцхан л шалтгаан бий: Тэд Бурханы үгтэй эгцлэн нүүр тулдаггүй, Бурханы үгийг үнэн гэж хүлээн авдаггүй, Бурханы үгийг дуулгавартай дагадаггүй, харин үүний оронд Бурханы үгийг сэм хардаг. Энэ бол антихристүүд эцсийн дүндээ ингэж төгсдөгийн шалтгаан юм. Та нар бүгд үүнийг ойлгож байгаа биз дээ? Хэдийгээр би та нарт хэрхэн үйлдэх, эсвэл Бурханы үгэнд хэрхэн хандахыг хэлээгүй ч, эдгээр баримтыг хэлж, антихристүүдийн үзэл бодол болон Бурханы үгэнд хандах тэдний хандлагыг задлан шинжилснээр Бурханы үгэнд хандах ямар хандлага, Бурханы үгийг ухамсарлах ямар хандлага хамгийн зөв бөгөөд бүтээгдсэн зүйлд байх ёстой хандлага болохыг, мөн эдгээр хандлагатай байх нь бүтээгдсэн зүйлийн хийх ёстой зүйл гэдгийг та нар бүгд мэднэ.

10-р зүйл: Тэд үнэнийг басамжилж, зарчмуудыг улайм цайм зөрчиж, Бурханы гэрийн зохицуулалтыг үл ойшоодог (VII хэсэг)

III. Бурханы үгийг басамжлах

Өнөөдөр бид антихристүүдийн янз бүрийн илрэлийн арав дахь зүйл болох тэд үнэнийг басамжилж, зарчмуудыг улайм цайм зөрчиж, Бурханы гэрийн зохицуулалтыг үл ойшоодог талаар үргэлжлүүлэн нөхөрлөнө. Өнгөрсөн удаа бид энэ том сэдвийн гурав дахь хэсэг болох антихристүүд Бурханы үгийг басамжилдаг хүртэл нөхөрлөсөн. Энэ хэсгийн талаарх бидний нөхөрлөл, задлан шинжилгээ нь гурван дэд сэдэвт хуваагдсан. Энэ гурван дэд сэдэв юу вэ? (Эхнийх нь, антихристүүд Бурханы үгийг дур зоргоороо өөрчилж, тайлбарладаг; хоёр дахь нь, антихристүүд Бурханы үг үзэлтэй нь нийцэхгүй байх үед үгүйсгэдэг; гурав дахь нь, антихристүүд Бурханы үг биелэх эсэхийг сэм хардаг.) Антихристүүд Бурханы үгийг басамжлах гэдэг нь юу гэсэн үг болохыг энэ гурав бүхэлд нь илэрхийлдэг үү? (Дахиад хэд байх ёстой.) Өөр ямар үг хэллэг, илрэл байдаг вэ? (Антихристүүд Бурханы үгэнд хүндэтгэлгүй хандах.) Бурханы үгэнд хүндэтгэлгүй хандах нь тэд Бурханы үгийг басамжилдгийн нэг илрэл мөн үү? Бурханы үгэнд хүндэтгэлгүй хандах нь Бурханы үгийг басамжилдгийн нэг тайлбар биш гэж үү? Энд бидэнд тайлбар хэрэггүй, харин чиний харж, хүрч чадах, түүнчлэн чиний сонсож байсан антихристүүд Бурханы үгийг басамжилдгийн янз бүрийн илрэл, хэрэгжүүлэлт хэрэгтэй байна. Антихристүүд Бурханы үгийг басамжилдгийн янз бүрийн илрэлийн талаар та нар тийм ч их ойлголтгүй бололтой. Та нар Миний өмнө нь нөхөрлөсөн гурван зүйлийн талаар бага зэрэг үгчилсэн ойлголттой байж болох ч антихристүүд Бурханы үгийг басамжилдаг өөр ямар илрэл байж болохыг бодож олж чадахгүй байна, тийм үү? Та нар бидний өмнө нь нөхөрлөсөн гурван илрэлийг бүгдийг нь санаж байх ёстой. Антихристүүд Бурханы үгийг басамжилдаг зан авир, илрэл нь нээлттэй, ил тод байдаг уу? Эдгээр нь шулуун шударга хүмүүсийн хийх ёстой зүйл мөн үү? (Үгүй.) Эдгээр нь хэвийн хүн чанарт байх ёстой илрэл биш; эдгээр нь эерэг биш, харин сөрөг юм. Энэ хэдхэн зан авирын цаад мөн чанар нь Сатан, чөтгөрүүд, Бурханы дайснууд руу чиглэдэг. Антихристүүд Бурханы үгэнд хандахдаа дуулгавартай дагадаггүй, хүлээн авдаггүй, туулж мэдэрдэггүй, өөрсдийн үзлийг хойш тавьж, Бурханы үгийг энгийнээр, нээлттэйгээр хүлээн авдаггүй—харин ч тэд Бурханы үгэнд хандах янз бүрийн сатанлаг хандлага бий болгодог. Антихристүүдийн эдгээр илрэл, зан авираар дамжуулан харуулдаг зан чанар нь сүнсний ертөнцөд Сатаны харуулдаг яг тэр зүйл юм. Эдгээр зан авир нь ямар ч нөхцөл байдалд, ямар ч эрин үед, ямар ч бүлэг хүмүүсийн дунд эерэг байдаггүй. Эдгээр нь хорон муу, сөрөг бөгөөд бүтээгдсэн зүйл, эсвэл хэвийн хүнд байх ёстой илрэл, эсвэл зан авир биш юм. Иймээс бид тэдгээрийг антихристүүдийн илрэл гэж тодорхойлдог. Энэ гурван зүйлийг нөхөрлөсний дараа ихэнх хүн энэ гурван илрэл нь антихристүүдийн Бурханы үгэнд хандах үндсэн хандлагыг бүгдийг нь хамардаг байх гэж бодож магадгүй. Гэвч та нарын анзаараагүй нэг зүйл бий: Антихристүүдийн Бурханы үгэнд хандах хандлага нь энэ гурван арга барилаар яагаад ч хязгаарлагдахгүй. Антихристүүд Бурханы үгийг басамжилдгийг бас харуулдаг өөр нэг илрэл, зан авир бий. Энэ илрэл юу вэ? Энэ нь антихристүүд Бурханы үгэнд бараа таваар мэт ханддаг явдал юм. Хэрвээ бид үүний үгчилсэн утгыг харвал зарим хүний толгойд тодорхой хүмүүс рүү чиглэсэн зарим нэг дүр зураг бууж болох ч үүний тодорхой бөгөөд жинхэнэ илрэл нь тийм ч тодорхой биш хэвээр байна; эдгээр нь маш тодорхойгүй, ерөнхий хэвээр байна. Тэгвэл өнөөдөр бид антихристүүд Бурханы үгэнд хэрхэн бараа таваар мэт ханддаг талаар нөхөрлөнө.

Г. Антихристүүд Бурханы үгэнд бараа таваар мэт ханддаг

Антихристүүд Бурханы үгэнд бараа таваар мэт ханддаг; антихристүүд үнэнд өөрт нь бараа таваар мэт ханддаг гэж бас хэлж болно. Тэдгээрт бараа таваар мэт хандах гэдэг нь юу гэсэн үг вэ? Энэ нь алдар нэр, ашиг хонжоо, байр суурь олж авахын тулд зүгээр л зарим нэг зүйлийг мэтгэн ярьж, гайхуулаад хүмүүсийн итгэл, дэмжлэг, сайшаалыг хууран мэхэлж олж авна гэсэн үг юм. Ийнхүү Бурханы үг болон үнэн тэдний зорилгодоо хүрэх гишгүүр болдог. Энэ бол антихристүүдийн үнэнд хандах хандлага юм. Тэд үнэнийг ашиглаж, үнэнээр тоглож, үнэнийг уландаа гишгэдэг бөгөөд энэ нь антихристүүдийн уг чанар-мөн чанараар тодорхойлогддог. Тэгвэл Бурханы үг болон үнэн гэж яг юу вэ? Бид үнэнийг хэрхэн үнэн зөв тодорхойлох ёстой вэ? Надад хэлдээ, үнэн гэж юу вэ? (Үнэн бол хүмүүсийн биеэ авч явах, аливааг хийх, Бурханыг шүтэн мөргөх шалгуур юм.) Энэ бол үнэний үнэн зөв, нарийн нягт тодорхойлолт юм. Та нар бүгд энэ үгийг хэрхэн ойлгож байна вэ? Чи энэ үгийг өдөр тутмын амьдралдаа болон бүхий л амьдралынхаа туршид хэрхэн хэрэгжүүлэх ёстой вэ? Энэ үгийг хэрхэн туулж мэдрэх ёстой вэ? Бодож, ойлгож чадах зүйлээ шүүлтүүр тавьж, боловсруулалгүйгээр шууд хэл. Та нарын туршлагын хэлээр бол үнэн гэж юу вэ? Бурханы үг гэж юу вэ? (Үнэн нь хүний амьдралыг үзэх үзэл болон үнэт зүйлийг өөрчилж, хэвийн хүний төрхийг амьдран харуулах боломжийг олгож чаддаг.) Хэдийгээр бүрэн дүүрэн биш боловч та нарын хэлсэн бүхэн үнэний талаарх туршлагаар олсон ойлголтыг илэрхийлж байна; эдгээр нь та нарын өдөр тутмын амьдралдаа туулж, олж авсан ойлголт, үнэлэмж юм. Өөр хэн хуваалцахыг хүсэж байна вэ? (Үнэн нь бидний завхарсан зан чанарыг ариусгаж чаддаг, зарчмын дагуу үйлдэж, Бурханы санаа зорилгод нийцүүлэн аливааг хийх боломжийг бидэнд олгодог.) Энэ үг нэлээд сайн, оновчтой байна. Цааш нь үргэлжлүүлнэ үү. (Үнэн бол амь, мөнх аминд хүрэх зам юм. Үнэнийг эрэлхийлж, үнэнээр амьдарснаар л хүн амийг олж авч чадна.) (Үнэн нь хүмүүст Бурханаас эмээж, муугаас зайлж, жинхэнэ хүн болох боломжийг олгодог.) Энэ хоёр асуудал хоёулаа хүмүүсийн өдөр тутмын амьдралын хэрэгжүүлэлтийн зарчимд хамаатай. Хэдийгээр тайлбар нь харьцангуй гүнзгий, сүртэй боловч маш бодитой юм. (Үнэн бидний доторх завхарсан зан чанарыг ил болгож, аливаа хэрэг явдлын талаарх буруу үзэл бодлыг маань өөрчилж, жинхэнэ хүний төрхийг амьдран харуулах боломжийг бидэнд олгож чаддаг.) Эдгээр үг нь бодитой бөгөөд үнэний хүмүүст өгөх үнэ цэн, ач холбогдол, түүнчлэн үнэний хүмүүст үзүүлж чадах үр нөлөөг хамардаг. Та нарын дурдсан бүхний талаар бид өмнө нь байнга ярьж байсан. Хэдийгээр хүн бүрийн онцолж буй зүйл өөр боловч энэ бүхэн нь үнэний талаар өмнө нь тайлбарлаж, тодорхойлсон үг болох үнэн бол бүх зүйлийг хэмжих шалгуур гэдэгтэй холбоотой. Үнэнийг Бурханы үгтэй адилтгаж болох уу? (Болно.) Бурханы үг бол үнэн. Нөхөрлөлдөө хуваалцсан та нарын туршлагаар олсон ойлголтод үндэслэн, үнэн бол бүх эерэг зүйлийн бодит байдал гэж бид хэлж болох уу? (Болно.) Үнэн бол бүх эерэг зүйлийн бодит байдал. Үнэн хүний амь, алхах чиглэл нь байж чадна; хүнд завхарсан зан чанараа хаяж, Бурханаас эмээж, муугаас зайлдаг болж, Бурханыг дуулгавартай дагадаг, бүтээгдсэн зүйлийн хувьд стандартад нийцсэн, Бурханы хайрладаг, хүлээн зөвшөөрдөг нэгэн болох боломжийг олгож чадна. Үнэний үнэ цэнийг бодолцвол Бурханы үг болон үнэний талаар хүн ямар хандлага, харах өнцөгтэй байх ёстой вэ? Энэ нь маш тодорхой: Бурханд чин сэтгэлээсээ итгэдэг хүмүүс болон Бурханаас эмээдэг сэтгэлтэй хүмүүсийн хувьд Түүний үг бол амин чухал зүйл нь юм. Хүмүүс Бурханы үгийг нандигнаж, идэж ууж, таашааж, тэдгээрийг амь, алхах чиглэл, бэлэн тусламж, хангалт болгон хүлээн авах ёстой; хүмүүс үнэний үг хэллэг, шаардлагын дагуу хэрэгжүүлж, туулж мэдэрч, үнэнээс өөрсдөд нь өгдөг янз бүрийн шаардлага, зарчмыг дуулгавартай дагах ёстой. Ингэж байж л хүн амийг олж авч чадна. Үнэнийг эрэлхийлэх нь голчлон Бурханы үгийг хэрэгжүүлж, туулах явдал болохоос тэдгээрийг шинжиж, дүн шинжилгээ хийж, таамаглаж, эргэлзэх биш юм. Үнэн нь хүмүүсийн бэлэн тусламж, хангалт бөгөөд тэдний амь байж чаддаг тул тэд үнэнд хамгийн үнэт зүйл мэт хандах ёстой. Яагаад гэвэл, тэд амьдрахын тулд, Бурханы шаардлагыг хангадаг болохын тулд, Түүнээс эмээж, муугаас зайлдаг болохын тулд, мөн өдөр тутмын амьдралдаа хэрэгжүүлэх замыг олж, хэрэгжүүлэлтийн зарчмыг ухамсарлаж, Бурханд дуулгавартай байдаг болохын тулд үнэнд түшиглэх ёстой; хүмүүс мөн завхарсан зан чанараа хаяж, аврагдсан нэгэн, стандартад нийцсэн бүтээгдсэн зүйл болохын тулд үнэнд түшиглэх ёстой. Ямар ч өнцгөөс, эсвэл ямар ч аргаар илэрхийлэх нь хамаагүй, хүмүүсийн үнэнд хандах хамгийн зохисгүй хандлага бол Бурханы үг болон үнэнд бүтээгдэхүүн, тэр ч байтугай хамаагүй наймаацдаг бараа таваар мэт хандах явдал юм. Энэ бол Бурханы хамгийн их харахыг хүсдэггүй зүйл бөгөөд жинхэнэ бүтээгдсэн зүйлд байх ёсгүй зан авир, илрэл юм.

Антихристүүд Бурханы үгэнд бараа таваар мэт ханддагийн зорилго, санаа зорилго нь юу вэ? Тэд үнэндээ юу хийхийг зорьдог, мөн тэдний сэдэл юу вэ? Худалдаачин бараа таваар олж авах үедээ бараа таваар нь өөрсдөд нь ашиг тус, хүсэж буй үлэмж хэмжээний мөнгийг нь авчирна гэж найддаг. Тиймээс антихристүүд Бурханы үгэнд бараа таваар мэт хандахдаа Бурханы үгэнд ашиг тус, мөнгөөр сольж болох материаллаг зүйл мэт хандаж байгаа нь эргэлзээгүй юм. Тэд Бурханы үгийг үнэн хэмээн нандигнаж, хүлээн авч, хэрэгжүүлж, эсвэл туулж мэдэрдэггүй, Бурханы үгийг өөрсдийн баримтлах ёстой амийн зам, эсвэл завхарсан зан чанараа хаяхын тулд хэрэгжүүлэх ёстой үнэн гэж бас үздэггүй. Харин ч тэд Бурханы үгэнд бараа таваар мэт ханддаг. Худалдаачны хувьд бараа таваарын хамгийн их үнэ цэн нь мөнгөөр, хүссэн ашгаараа солих явдал байдаг. Тиймээс антихристүүд Бурханы үгэнд бараа таваар мэт хандах үед санаа зорилго, сэдэл нь үндсэндээ адилхан байдаг. Антихристүүд Бурханы үгэнд бараа таваар мэт ханддаг нь тэдгээрийг идэж, ууж, таашаахад, эсвэл өөрсдийн туршлага, хэрэгжүүлэлтэд ашигладаггүй, харин хэзээ ч, хаана ч наймаацаж, зарж болох, ашиг олж болох хүмүүстээ санал болгодог гартаа байгаа бараа мэт ашигладаг гэсэн үг юм. Антихристүүд Бурханы үгэнд бараа таваар мэт хандах үед үгчилсэн утгаар нь авч үзвэл, энэ нь Бурханы үгэнд мөнгөөр солих гүйлгээнд ашигладаг бараа мэт хандаж байна гэсэн үг; тэд Бурханы үгийг худалдаж авах, зарахыг өөрсдийн мэргэжил болгодог. Үгчилсэн утгаар нь харвал энэ нь даруй тодорхой болно. Антихристүүдийн ийм үйлдэл, зан авир нь шившигтэй бөгөөд хүмүүсийн зэвүүцэл, ой гуталтыг төрүүлдэг. Тэгвэл антихристүүд Бурханы үгэнд бараа таваар мэт ханддагийн тодорхой илрэл юу вэ? Энэ бол бидний нөхөрлөх гол зүйл юм. Антихристүүдэд Бурханы үгэнд бараа таваар мэт ханддаг маш тодорхой илрэлүүд байдаг. Та нарт илүү тодорхой, ойлгомжтой болгохын тулд бид тэдгээрийг нэг нэгээр нь хэлэлцэх болно. Би яагаад ийм арга барил ашигладаг вэ? Миний олон жилийн турш ажиллаж, ярьсан туршлагаас үзвэл ихэнх хүн мунгинуу бодолтой бөгөөд бие даан сэтгэх чадваргүй байдаг. Үүнд үндэслэн Би аливаа асуудал, эсвэл сэдвийг—юу ч байлаа гэсэн—зүйл бүрээр нь тайлбарлаж, тодорхой болгох хамгийн энгийн бөгөөд үр дүнтэй аргыг бодож олсон нь сайтар эргэцүүлж, тунгаан бодоход чинь та нарт туслахын тулд юм. Энэ нь тохиромжтой юу? (Тийм.) Зарим хүн: “Энэ нь яг болж байна, бид тархиа гашилгаж, шаргуу бодох шаардлагагүй боллоо. Бид дэндүү завгүй, тэгэх цаг алга! Бидний эрч хүч, бодол санаа эдгээр ялихгүй, өчүүхэн асуудалд биш, том асуудалд зарцуулагддаг. Эдгээр жижиг асуудлыг биднээр тунгаан бодуулах нь Та биднийг дутуу үнэлж, бидний агуу авьяасыг дутуу ашиглаж байгаа мэт бага зэрэг санагдаж байна” гэж хэлдэг. Тийм гэж үү? (Үгүй.) Тэгвэл юу юм бэ? (Бидний хэв чанар дэндүү муу учраас заримдаа бид үнэнийг ухамсарлаж чаддаггүй бөгөөд заримыг нь ойлгохын тулд Бурхан бидэнтэй дэлгэрэнгүй, үг бүрээр, өгүүлбэр бүрээр нөхөрлөх шаардлагатай байдаг.) Чи харж байна уу, Би санамсаргүйгээр хэрэг явдлын бодит байдлыг дүрсэлж, та бүхэнд үнэндээ юу болоод байгааг илчилчихлээ, гэхдээ энэ бол ердөө л бодит баримт. Би үүнийг ил болгоогүй байсан ч ийм л байх байсан. Ингэхээс өөр арга байхгүй. Хэрвээ Би зүгээр л том сэдвүүдийн талаар энгийнээр, ерөнхийд нь яривал Би дэмий ярьж, хүчин чармайлтаа дэмий үрсэн хэрэг болно. Энэ нь зүгээр л цаг үрсэн хэрэг биш гэж үү? Гол сэдэв рүүгээ буцаж оръё. Антихристүүд Бурханы үгэнд бараа таваар мэт ханддаг тухайд, бид үүнийг хэд хэдэн дэд сэдэвт хувааж, антихристүүд үүнийг хэрхэн хийдгийг, мөн антихристүүд Бурханы үгийг басамжилдгийг хангалттай нотолж чадах, түүнчлэн антихристүүдэд үнэхээр ийм мөн чанар байдгийг баталж чадах ямар тодорхой жишээ, илрэл байдгийг алхам алхмаар тайлбарлаж, тодорхой болгоно. Бид энэ зүйлийг хоёр үндсэн хэсэгт хувааж нөхөрлөнө.

1. Бурханы үгэнд байр суурь, нэр хүнд, нэр төр олох хэрэгсэл мэт хандах

Эхний томоохон тал нь, антихристүүд Бурханы үгэнд бараа таваар мэт ханддагийн хамгийн түгээмэл илрэл бол тэдгээрийг өөрийн гэсэн байр суурь, нэр хүнд, нэр төр олж авах хэрэгсэл, тэр ч байтугай материаллаг таашаал эдлэх, бүр цаашлаад мөнгө олох хэрэгсэл болгон ашиглах явдал юм. Бурханы үгтэй танилцах үедээ антихристүүдэд: “Бурханы үг агуу юм. Өгүүлбэр бүр нь ухаалаг, зөв; эдгээр үгийг хүмүүс хэлж чадахгүй бөгөөд Библиэс олдохгүй” гэж санагддаг. Өнгөрсөн хоёр эрин үед Бурхан эдгээр үгийг хэлээгүй. Хуучин Гэрээнд ч, Шинэ Гэрээнд ч ийм тодорхой, ил тод хэлсэн үгс байдаггүй. Библид Бурханы үгийн маш багахан хэсгийг л тэмдэглэсэн байдаг. Одоо Бурханы хэлж байгаа зүйлийг харвал агуулга нь маш баялаг юм. Тэгээд антихристүүд зүрх сэтгэлдээ атаархаж, жөтөөрхөж, дотроо: “Энэ эгэл жирийн хүн ийм их зүйл ярьж чадаж байхад би хэзээ эдгээр үгийг бас хэлж чадах вэ? Би хэзээ энэ хүн шиг бурхны үгийг эцэс төгсгөлгүй хэлж чадах вэ?” хэмээн сэдэж эхэлдэг. Тэдний зүрх сэтгэлд ийм түлхэх хүч, хүсэл байдаг. Энэ түлхэх хүч, хүслээс нь дүгнэвэл, антихристүүд зүрх сэтгэлдээ Бурханы хэлсэн эдгээр үгэнд атаархаж, тэдгээрийг биширдэг. Би “атаархах”, “бишрэх” гэдэг үгсийг ашиглаж байна; энэ хоёр нэр томьёоны үгийг нь бодолцон үзвэл, Миний хэлэх гэсэн зүйл бол антихристүүд Бурханы үгийг үнэн гэж үздэггүй бөгөөд хүлээж авах бодолгүй байдаг, харин ч эдгээр үгийн баялаг агуулга, өргөн хүрээтэй хэсгүүд, түүнчлэн хүмүүсийн хүрч чадашгүй гүнийг тусгасан эдгээр үгийн гүн гүнзгий байдалд атаархдаг—бүр цаашлаад, өөрсдөө хэлж чадахгүй үгс байгаад нь атаархдаг. Энэхүү “атаархлын” талуудаас харахад, антихристүүд Бурханы эдгээр үгийг бурханлаг чанарын илэрхийлэл, үнэн, эсвэл Бурханы хүн төрөлхтнийг аварч, хүн төрөлхтнийг хангахаар зорьж буй амь болон үнэн гэж үздэггүй нь илэрхий байна. Антихристүүд эдгээр үгэнд атаархаж чадаж байгаа юм чинь тэд ийм үгсийг илэрхийлдэг нэгэн болохыг зүрх сэтгэлдээ бас хүсдэг нь тодорхой байна. Үүнд үндэслэн олон антихрист хөшигний ард асар их хүчин чармайлт гаргаж, өдөр бүр залбирч, өдөр бүр эдгээр үгийг уншиж, тэмдэглэж, цээжилж, нэгтгэн дүгнэж, цэгцэлж байдаг. Тэд Бурханы хэлсэн эдгээр үгэн дээр маш их ажиллаж, тоо томшгүй олон тэмдэглэл хөтөлж, сүнслэг үйл ажиллагааныхаа үеэр тоо томшгүй олон ойлголтыг тэмдэглэж авдгаас гадна эдгээр үгийг санахын тулд тоо томшгүй олон удаа залбирдаг. Энэ бүхнийг хийх тэдний зорилго юу вэ? Энэ нь хэзээ нэгэн цагт магадгүй тэдэнд гэнэтхэн онгод орж, Бурханы хэлэх үгсийг үерийн далан нээгдэж буй мэт эцэс төгсгөлгүй хэлж чадахын тулд юм; тэдний үг Бурханы үг шиг хүмүүст хэрэгтэй зүйлийг нь хангаж, хүмүүсийг амиар хангаж, хүмүүсийн хүрэх ёстой зүйлийг хангаж, хүмүүст шаардлага тавьж чадна гэж тэд найддаг. Ингэснээр тэд бие махбодтой болсон Бурханы махбод адил Бурханы харах өнцөг, байр сууринд зогсож, Бурхантай адил зүйлийг Бурханы өнгө аяс, ярианы арга барилаар хүссэнээрээ хэлж чаддаг болох юм. Антихристүүд үүнд маш их хүчин чармайлт гаргасан бөгөөд тэдний зарим нь бүр хэлэхийг хүссэн үгээ, Бурханаас өгөхийг нь хүлээж буй үгээ тэмдэглэж авахын тулд сэмхэн дэвтэр гаргаж ирдэг гэж хэлэхэд хэтрүүлэг болохгүй. Гэвч юу ч хийсэн бай, антихристүүдийн хүсэл мөрөөдөл хэзээ ч биелдэггүй, тэдний хүсэл хэзээ ч хэрэгждэггүй. Тэд хэчнээн их хүчин чармайлт гаргасан ч, хэчнээн их залбирсан ч, Бурханы үгийг хэчнээн их тэмдэглэж, эсвэл яаж ч цээжилж, цэгцэлсэн бүгд талаар болдог. Бурхан тэднээр дамжуулан ганц ч өгүүлбэр хэлдэггүй, мөн Бурхан тэдэнд Өөрийнхөө дуу хоолойг ганц ч удаа сонсгоогүй. Тэд хэчнээн их хүсэж тэмүүлсэн ч, эсвэл хэчнээн их сэтгэл түгшсэн ч Бурханы үгийн ганц ч өгүүлбэрийг хэлж ердөө чаддаггүй. Тэд хэдий чинээ их сэтгэл түгшиж, атаархана, мөн зорилгодоо хүрч чадахгүй байх тусмаа дотроо төдий чинээ их бухимддаг. Тэд юунд бухимдаж, яагаад тийм их сэтгэл түгшдэг вэ? Бурханы үг улам олон хүнийг Бурханы өмнө авчирч, Бурханы шүүлт, гэсгээлтийг хүлээн авч, Түүний үгийг амь болгон хүлээн авахад хүргэж байгааг тэд хардаг ч тэдний хөлд, тэдний өмнө тэднийг шүтэн биширч, бишрэн хардаг ганц ч хүн байдаггүй. Энэ нь тэдний сэтгэлийг түгшээж, бухимдахад хүргэдэг. Бухимдаж, сэтгэл түгшихдээ антихристүүдийн бодож, тунгааж чадах зүйл нь: “Энэ хүмүүс яагаад бурхны гэрт үүргээ гүйцэтгэдэг юм бэ? Шүтлэггүй ертөнцтэй харьцуулахад тэд бурхны гэрт ирэх үед яагаад өөр байдаг юм бэ? Ихэнх хүн бурхны гэрт ирснийхээ дараа яагаад зөв зохистой авирлаж, улам бүр сайжирч эхэлдэг юм бэ? Ихэнх хүн яагаад бурхны гэрт ямар ч нөхөн төлбөргүйгээр өөрсдийгөө зарлагадаж, төлөөс төлдөг, мөн засуулсан ч яагаад явдаггүй, зарим нь бүр зайлуулагдаж, хөөгдсөн ч яагаад явдаггүй юм бэ? Угтаа, цорын ганц шалтгаан нь бурхны үг, энэ бол ‘Үг нь махбодоор илэрсэн’ номын үзүүлдэг үр нөлөө, гүйцэтгэдэг үүрэг юм” гэх бодол байдаг. Антихристүүд үүнийг хараад Бурханы үгэнд бүр ч их атаархдаг. Тиймээс маш их хүчин чармайлт гаргасан ч Бурханы үгийг хэлж, эсвэл Бурханы дуу хоолой болж чадахгүй хэвээр байх үедээ антихристүүд анхаарлаа Бурханы үг рүү шилжүүлж: “Хэдийгээр би бурхны хэлснээс өөр үг хэлж чадахгүй ч, хэрвээ би бурхны үгтэй нийцэх үг хэлж чадвал—эдгээр нь зүгээр л хоосон сургаал, эсвэл хоосон хөндий байсан ч гэсэн—хүмүүст зөв сонсогдож л байвал, бурхны эдгээр үгтэй нийцэж байгаа мэт санагдаж л байвал би хүмүүсийн дунд байр суурь олж чадах биш үү? Би тэдний дунд бат зогсож чадах биш үү? Эсвэл би ‘Үг нь махбодоор илэрсэн’ номын үгийг байнга номлож, тайлбарлаж, эдгээр үгийг ашиглан хүмүүст байнга тусалдаг бол, мөн миний хэлж, номлодог бүхэн бурхны үгээс гарсан, зөв мэт сонсогддог бол хүмүүсийн дундах миний байр суурь улам бүр тогтвортой болох биш үү? Би тэдний дунд илүү их нэр хүндтэй болох биш үү?” хэмээн боддог. Ингэж бодоод антихристүүд байр суурь, илүү их нэр хүнд, сайшаал олж авах хүслээ хэрэгжүүлэх арга замыг олсон мэт санагдаж, үүнд хүрэх найдвар олж хардаг. Найдвар олж харсныхаа дараа антихристүүд дотроо нууцхан баярлаж: “Би ямар сэргэлэн юм бэ? Өөр хэн ч үүнийг ухаараагүй; бусад хүн яагаад энэ аргыг мэддэггүй юм бэ? Би маш ухаантай! Гэхдээ би хэчнээн сэргэлэн байлаа гээд энэ талаар хэнд ч хэлж болохгүй; би үүнийг зүрх сэтгэлдээ мэдэж байхад л хангалттай” гэж боддог. Толгойдоо ийм зорилго, төлөвлөгөөтэйгөөр антихристүүд Бурханы үгэнд нухацтайгаар хүчин чармайлт гаргаж эхэлдэг. Тэд: “Өмнө нь би бурхны үгийг зүгээр л гүйлгэж хараад, хайхрамжгүй сонсож, толгойд орж ирснээ л хэлдэг байсан. Одоо би стратегиа өөрчлөх хэрэгтэй; би цаашид тэгж болохгүй, энэ бол цагийн гарз. Өмнө нь тэгж хийгээд ямар ч үр дүнд хүрээгүй; энэ чигээр нь үргэлжлүүлбэл үнэхээр тэнэг хэрэг болно!” гэж боддог. Ингээд тэд биеэ барьж, Бурханы үгэнд хүчин чармайлт гаргаж, чадвараа гайхуулахаар шийддэг. Антихристүүд чадвараа гайхуулахын тулд ямар арга хэмжээ авдаг вэ? Тэд Бурханы ярих арга барил, Түүний ярианы өнгө аясыг шинжиж, үе шат, үе бүр дэх Бурханы үгийн тодорхой агуулгыг шинждэг. Үүний зэрэгцээ тэд Бурханы эдгээр үгийг хэрхэн тайлбарлахыг, мөн Бурханы үгийг номлох үедээ хүмүүсээр өөрсдийгөө бишрүүлж, шүтэн бишрүүлэхүйц байдлаар хэрхэн ярьж, тайлбарлахыг бэлддэг. Ингэж бага багаар антихристүүд Бурханы үгэнд үнэхээр их хүчин чармайлт гаргадаг. Гэвч нэг зүйл тодорхой байна: Энэ хүчин чармайлтын цаад сэдэл нь буруу, санаа зорилго нь ёрын муу учраас тэдний хэлдэг үг бусдад хэрхэн сонсогдохоос үл хамааран зүгээр л хоосон сургаал, Бурханы ярианы хуулбарласан үг, хэллэг байдаг. Тиймээс антихристүүд Бурханы үгэнд хэчнээн их хүчин чармайлт гаргасан ч өөрсдөө ямар ч хувийн ашиг тус олж авдаггүй. Ашиг тус олж авахгүй байна гэдэг нь юу гэсэн үг вэ? Энэ нь тэд Бурханы үгэнд үнэн мэт ханддаггүй гэсэн үг юм. Тэд хэрэгжүүлдэггүй, зөвхөн номлодог учраас хэн ч тэдгээрээс ямар ч өөрчлөлт олж хардаггүй. Тэдний алдаатай бодол санаа, үзэл бодол өөрчлөгддөггүй, амьдралыг үзэх буруу үзэл нь өөрчлөгддөггүй, тэд өөрсдийн завхарсан зан чанарын талаар ямар ч ойлголтгүй байдаг бөгөөд Бурханы дүрсэлсэн хүний янз бүрийн байдалтай өөрсдийгөө огтхон ч харьцуулж чаддаггүй. Тиймээс антихристүүд Бурханы үгийг хэчнээн их шинжсэн ч тэднээс зөвхөн хоёр үр дүн л харагддаг: Нэгдүгээрт, тэдний хэлдэг Бурханы үг зөв, тэр ч байтугай эдгээр үгийн талаарх тайлбар нь буруу биш боловч чи тэдгээрээс ямар ч өөрчлөлт харж чаддаггүй. Хоёрдугаарт, тэд Бурханы үгийг хэчнээн их эрч хүчтэйгээр сурталчилж, номлосон ч өөрийгөө танин мэдэх мэдлэг огтхон ч байдаггүй. Энэ нь тодорхой ажиглагддаг. Антихристүүд ийм зан авир гаргадгийн шалтгаан нь хэдийгээр тэд Бурханы үгийг бусдад байнга сурталчилж, номлодог ч өөрсдөө Бурханы үг бол үнэн гэдгийг хүлээн зөвшөөрдөггүйд оршдог. Тэд өөрсдөө эдгээр үгийг хүлээн аваагүй; тэд зөвхөн далд сэдэлдээ хүрэхийн тулд л тэдгээрийг ашиглахыг хүсдэг. Тэд Бурханы үгийг номлох замаар хүссэн байр суурь, ашиг тусаа олж авна гэж найддаг бөгөөд хэрвээ хүмүүс тэдэнд бурхан мэт хандаж, шүтэн мөргөвөл тэр нь хамгийн төгс байх болно. Хэдийгээр тэд энэ зорилгод, эсвэл үр дүнд хараахан хүрч чадахгүй байгаа ч энэ нь антихрист бүрийн эцсийн зорилго юм.

Антихристүүд Бурханы үгэн дээр маш их хүчин чармайлт гаргасан; зарим хүн үүнийг сонсоод буруугаар ойлгож: “Тэр нь Бурханы үгэн дээр хүчин чармайлт гаргадаг хүн бүр антихрист гэсэн үг үү?” гэж асууж магадгүй. Хэрвээ чи үүнийг ингэж тайлбарлавал чамд сүнслэг ойлголт дутагдаж байна. Антихристүүдийн Бурханы үгэн дээр гаргадаг хүчин чармайлт болон үнэнийг эрэлхийлдэг хүмүүсийн хүчин чармайлтын хооронд ямар ялгаа байдаг вэ? (Санаа зорилго, зорилт нь өөр байдаг. Антихристүүд өөрсдийн ашиг тус, байр суурийн төлөө, хувийн амбицаа хангахын тулд Бурханы үгэн дээр хүчин чармайлт гаргадаг.) Антихристүүд Бурханы үгэн дээр ямар хүчин чармайлт гаргадаг вэ? Тэд Бурханы үгийн үзэлтэй нь нийцдэг хэсгүүдийг цээжилж, Бурханы үгийг хүний хэл ашиглан тайлбарлаж сурч, зарим нэг сүнслэг тэмдэглэл, ойлголт бичдэг. Тэд мөн хүний үзэлтэй харьцангуй нийцдэг гэж хүмүүсийн итгэдэг үгс, Бурханы ярианы өнгө аястай юм байна гэж амархан ухамсарладаг үгс, нууцуудын талаарх зарим үг, мөн хэсэг хугацаанд чуулганд түгээмэл болж, байнга номлогддог Бурханы зарим үг зэрэг Бурханы янз бүрийн айлдварыг шигшиж, ангилж, цэгцэлдэг. Эдгээр зүйлийг цээжилж, цэгцэлж, ангилан, тэдгээрийн талаар ойлголт бичихээс гадна тэд мэдээж илүү ихийг, тэр дундаа зарим нэг сонин хачин үйлдэл хийдэг. Антихристүүд байр суурь олж авч, амбицаа хангах, чуулганыг хянаж, бурхан болох зорилгодоо хүрэхийн тулд ямар ч төлөөс төлөхөөс буцдаггүй. Тэд ихэвчлэн шөнө дөл хүртэл ажиллаж, үүрийн гэгээгээр босож, шөнөжин сууж, үүр цайхад номлолоо давтдаг бөгөөд сүржин номлол айлдахад хэрэгтэй хоосон сургаалаар өөрсдийгөө зэвсэглэхийн тулд бусдын хэлсэн гайхалтай зүйлсийг ч бас тэмдэглэж авдаг. Тэд эдгээр сүржин номлолыг хэрхэн айлдах талаар өдөр бүр тунгаан бодож, Бурханы үгээс алийг нь сонговол хамгийн хэрэгтэй, Бурханы сонгосон хүмүүсийн дунд бишрэл, магтаал төрүүлэх талаар эргэцүүлж, дараа нь тэдгээр үгийг цээжилдэг. Тэгээд тэд тэдгээр үгийг цэцэн ухаан, гайхалтай байдлаа харуулахуйц байдлаар хэрхэн тайлбарлах талаар бодож үздэг. Бурханы үгийг зүрх сэтгэлдээ үнэхээр хоногшуулахын тулд тэд Түүний үгийг дахин хэд хэдэн удаа сонсохыг хичээдэг. Тэд энэ бүхнийг коллежид орохоор өрсөлдөж буй оюутнууд шиг хүчин чармайлт гарган хийдэг. Хэн нэгэн сайн номлож, гэрэлтүүлэлт өгч, эсвэл жаахан онол хэлэх үед антихрист цуглуулж, эмхэтгээд, өөрийнхөө номлол болгоно. Антихристэд ямар ч хэмжээний хүчин чармайлт хэтийддэггүй. Тэгвэл тэдний энэ хүчин чармайлтын цаана ямар сэдэл, санаа зорилго байдаг вэ? Өөрсдөөс нь илүү сүсэг бишрэлтэй, Бурханы үгийг илүү их нандигнадаг, Бурханыг илүү их хайрладаг гэж бусдад харагдахын тулд Бурханы үгийг номлож, тодорхой, төвөггүй хэлж, ус цас шиг мэддэг болж чаддаг байх. Ийм маягаар антихристүүд эргэн тойрныхоо зарим хүнд бишрүүлж, шүтэгдэж чадна. Энэ бол хийхэд үр ашигтай зүйл, үүний төлөөх ямар ч хичээл зүтгэл, төлөөс, зовлон бэрхшээл талаар өнгөрдөггүй гэж антихрист боддог. Хоёр, гурав, таван жилийн турш ийм хүчин чармайлт гаргасныхаа дараа антихристүүд Бурханы ярих арга барил, Түүний үгийн агуулга, өнгө аястай аажмаар улам бүр танил болдог; зарим антихрист бүр ам нээх бүрдээ Бурханы үгийг дуурайж, эсвэл хэдэн өгүүлбэрийг нь цээжээр хэлж чаддаг. Мэдээж энэ нь тэдний хувьд хамгийн чухал зүйл биш. Хамгийн чухал нь юу вэ? Тэд Бурханы үгийг хүссэнээрээ дуурайж, цээжээр хэлж чаддаг болохын хэрээр тэдний ярианы хэв маяг, өнгө аяс, тэр ч байтугай дууны өнгө нь хүртэл бурхантай улам бүр төстэй, христтэй улам бүр адилхан болдог. Антихристүүд үүнд дотроо баярладаг. Тэд юунд баярлаж байна вэ? Тэд маш олон хүн өөрсдийг нь шүтэн биширч, хүрээлж байдаг бурхан байх нь ямар гайхалтай байх бол, энэ нь ямар алдар суутай байх бол гэж улам бүр боддог! Тэд энэ бүх ололт амжилтаа Бурханы үгтэй холбон тайлбарладаг. Тэдэнд боломж олгосон, тэдэнд урам зориг өгсөн зүйл бол Бурханы үг бөгөөд бүр цаашлаад Бурханы үгийн ачаар тэд Бурханы ярианы арга барил, Бурханы өнгө аясыг дуурайж сурсан гэж тэд итгэдэг. Энэ нь өөрсдийгөө бурхантай улам бүр адилхан болж, бурхны ялгамж чанар, байр суурьт улам бүр дөхөж байгаа мэт мэдрэмжийг эцэст нь тэдэнд төрүүлдэг. Бүр цаашлаад Бурханы ярианы арга барил, өнгө аясыг дуурайж, Бурханы ярианы арга барил, дууны өнгөөр ярьж, амьдарч чадах нь туйлын тааламжтай бөгөөд тэдний хамгийн их таашаал авдаг мөчүүдийг бүрдүүлдэг мэт санагддаг. Антихристүүд ийм хэмжээнд хүрсэн нь аюултай гэж та нар хэлэх үү? (Тийм.) Аюул нь юунд байна вэ? (Тэд бурхан болохыг хүсдэг.) Амьдрах нь христ юм гэж хэлж байсан Паул шиг бурхан болохыг хүсэх нь аюултай. Ийм үг хэлмэгц хүн золин аврагдах боломжгүй болдог. Антихристүүд Бурханы үгэнд бурхан болох зам мэт ханддаг. Ингэх явцдаа антихристүүд юу хийсэн бэ? Тэд Бурханы үгэн дээр маш их хүчин чармайлт гаргаж, маш их эрч хүч, цаг хугацаа зарцуулсан. Энэ хугацаанд тэд Бурханы үгийг шинжиж, дүн шинжилгээ хийж, дахин дахин уншиж, цээжилж, цэгцэлсэн. Тэд Бурханы үгийг уншихдаа, ялангуяа Бурханы ярианд түгээмэл хэрэглэгддэг үг хэллэгийг уншихдаа Бурханы ярианы арга барил, өнгө аясыг хүртэл дуурайсан. Энэ бүх үйлдлийн мөн чанар юу вэ? Энд Би үүнийг барааг бөөний үнээр худалдаж авч буй худалдаачны мөн чанар гэж дүрсэлж байна; өөрөөр хэлбэл, антихристүүд Бурханы үгийг өөрсдийн эзэмшдэг материаллаг зүйл болгон хувиргахын тулд хамгийн хямд аргыг ашигладаг. Тэд Бурханы үгийг уншихдаа үнэн гэж хүлээн авдаггүй, хүмүүсийн орох ёстой зам ч гэж бас хүлээн авч, тэгж үздэггүй. Харин ч тэд өөрсдийгөө ийм үгсийг илэрхийлдэг нэгэн болгон хувиргахыг чармайж эдгээр үг, ярианы арга барил, өнгө аясыг цээжлэхийг бүхий л аргаар хичээдэг. Антихристүүд Бурханы өнгө аяс, ярианы арга барилыг дуурайж чаддаг болж, хүмүүсийн дунд амьдрахдаа үг, үйлдэлдээ ярианы энэ арга барил, өнгө аясыг бүрэн ашиглаж чаддаг болох үедээ тэдний хүрэхийг зорьдог зүйл нь үүргээ үнэнчээр гүйцэтгэх, аливааг зарчимтай хийх, эсвэл Бурханд үнэнч байх явдал биш байдаг. Харин ч тэд Бурханы ярианы өнгө аяс, хэв маягийг дуурайж, Бурханы эдгээр үгийг номлох замаар хүмүүсийн зүрх сэтгэлийн гүнд нэвтэрч, хүмүүсийн шүтэн мөргөдөг бай болохыг хүсдэг. Тэд хүмүүсийн зүрх сэтгэлд хаан ширээнд сууж, тэнд хаанчилж, хүмүүсийн бодол санаа, зан авирт овжиноор нөлөөлөхийг эрмэлздэг бөгөөд ингэснээр хүмүүсийг хянах зорилгодоо хүрдэг.

Хэрвээ бид антихристүүд Бурханы үгэн дээр хүчин чармайлт гаргаж байгааг худалдаачид Бурханы үгийг бараа таваар мэт хямдаар худалдаж авч байна гэж дүрсэлбэл, антихристүүд Бурханы яриаг дуурайж, Бурханы ярианы арга барил, өнгө аясыг ашиглан Түүний үгийг номлож байгаа нь Бурханы үгийг бараа таваар мэт зарж байгаатай агаар нэгэн биш гэж үү? (Тийм.) Бараа таваар худалдаж авчхаад дараа нь зардаггүй худалдаачин гэж байдаггүй. Эдгээр барааг олж авч, эзэмшиж байгаагийн зорилго нь тэдгээрээс илүү их ашиг олж, илүү их мөнгөөр солих явдал юм. Тиймээс, антихристүүдийн Бурханы үгэн дээр гаргадаг асар их хүчин чармайлт болон тэдгээрт ханддаг хандлага нь антихристүүд худалдаачид шиг авирлаж, хамгийн хямд, хамгийн зардал багатай, хамгийн дөт аргаар тэдгээрийг олж авч, өөрсдийн эд зүйл болгон хувиргаад, дараа нь хүссэн ашиг тусаа олж авахын тулд өндөр үнээр зарж байгаагаас өөр юу ч биш. Тэгвэл эдгээр ашиг тус нь юу вэ? Эдгээр нь хүмүүс тэднийг дээдлэх, шүтэн бишрэх, бишрэн харах, ялангуяа тэднийг дагах явдал юм. Тиймээс, Бурханы үгийг угаасаа хэрэгжүүлдэггүй, өөрийгөө танин мэддэггүй хүн олон дагагчтай байж, олон хүн өөрийг нь түшиж тулж, өөрийг нь шүтэн биширдэг үзэгдэл чуулганд түгээмэл гардаг. Үүний шалтгаан юу вэ? Учир нь энэ хүн хэлэмгий, уран цэцэн үгтэй бөгөөд хүмүүсийг амархан төөрөлдүүлдэг. Тэд Бурханы үгийг хэрэгжүүлдэггүй, бас аливааг зарчмын дагуу зохицуулдаггүй, мөн чуулганы ажил болон Дээрхийн зохицуулалтыг хэрэгжүүлж чаддаггүй. Гэхдээ тэд яагаад зарим хүнд сайхан сэтгэгдэл төрүүлж чаддаг вэ? Тэдэнд үнэхээр ямар нэг зүйл тохиолдох үед яагаад олон хүн тэднийг өмгөөлж, хамгаалдаг вэ? Тэднийг удирдагч байх үед яагаад зарим хүн тэднийг өмөөрдөг вэ? Тэднийг чөлөөлөх үед яагаад зарим хүн хөндлөнгөөс саад хийж, эсэргүүцдэг вэ? Алдаа дутагдлаар дүүрэн, Сатаны завхарсан зан чанараар дүүрсэн, үнэнийг хэзээ ч хэрэгжүүлдэггүй хүн чуулганд ийм хандлага хүртэж чаддагийн шалтгаан нь энэ хүн дэндүү чадварлаг ярьдаг, дүр эсгэхдээ дэндүү сайн, хүмүүсийг төөрөлдүүлэхдээ дэндүү гаргууд байдаг учраас л тэр—антихристүүд бол яг л ийм хүмүүс юм. Тэгвэл ийм хүмүүсийг антихристүүд гэж хэлж болох уу? Тийм ээ, ийм хүмүүс яах аргагүй антихристүүд мөн. Тэд Бурханы үгийг байнга уншиж, тогтмол цээжилж, номлодог, Бурханы үгийг ашиглан бусдад сургаал айлдаж, бусдыг засдаг, мөн Бурханы өнцөг, байр сууринаас хүмүүст сургаал айлдаж, хүмүүсийг өөрсдөдөө бүрэн дуулгавартай, үг дуугүй дагадаг болгодог бөгөөд тэдний ярьдаг сүржин хоосон сургаалыг сонссон хүмүүс хэлэх үггүй болдог. Гэвч ийм хүмүүс бол өөрсдийгөө хэзээ ч танин мэддэггүй, аливааг хэзээ ч зарчмын дагуу зохицуулдаггүй хүмүүс юм. Хэрвээ тэд удирдагч болбол дээд түвшний удирдагчид нь ямар ч нөлөөгүй болдог. Тэдний удирдлага доорх чуулганы нөхцөл байдлыг ойлгох боломжгүй болдог. Тэднийг байх үед Бурханы гэрийн ажлын зохицуулалт, Бурханы гэрийн тогтоосон зарчим, шаардлагыг хэрэгжүүлэх боломжгүй байдаг. Ийм хүмүүс антихристүүд биш гэж үү? Тэд Бурханы үгэнд үнэн мэт ханддаг уу? (Үгүй, тэгдэггүй.) Тэд Бурханы үгийг уншихад хүчин чармайлт гаргасан бөгөөд заримыг нь цээжээр хэлж чаддаг. Цуглаан дээр нөхөрлөх үедээ тэд Бурханы үгийг байнга дурддаг, завтай үедээ Бурханы үгийн уншлагын бичлэгийг сонсдог. Бусадтай ярихдаа тэд зөвхөн Бурханы үгийг дуурайж, өөр юу ч хэлдэггүй. Тэдний номлодог, ярьдаг бүхэнд ямар ч өө сэв байдаггүй. Гаднаа маш төгс мэт харагддаг ийм хүн, “зөв хүн” гэгч нь Бурханы гэрийн ажлын зохицуулалт, шаардлага, зарчмыг өөр дээр нь ирэх үед гацахад хүргэдэг. Удирдлага доорх хүмүүс нь тэднээс өөр хэнийг ч хүлээн зөвшөөрдөггүй. Доорх хүмүүс нь тэднийг болон тэнгэр дэх тодорхойгүй бурхныг шүтэн бишрэхээс бусдаар өөр хэнийг ч сонсдоггүй, хэнийг ч тоодоггүй. Энэ нь антихрист биш гэж үү? Энэ бүхэнд хүрэхийн тулд тэд ямар арга хэрэгсэл ашигласан бэ? Тэд Бурханы үгийг ашигласан. Итгэлдээ мунгинасан, сүнслэг ойлголтгүй, мэдлэггүй, бодол санаа нь булингартсан хүмүүс, түүнчлэн үнэнийг эрэлхийлдэггүй хүмүүс, үл итгэгчид болон салхины аяар ганхдаг зэгс шиг хүмүүс антихристийг сүнслэг хүн гэж үздэг. Тэд антихристийн номлодог бичиг үсэг, хоосон сургаалыг үнэн-бодит байдал гэж хүлээн авч, антихристийг дагах бай нь гэж үздэг. Тэд антихристийг дагахдаа өөрсдийгөө Бурханыг дагаж байна гэж итгэдэг. Тэд Бурханыг дагахын оронд антихристийг дагадаг. Тэр ч байтугай зарим хүн: “Манай удирдагч хараахан ярьж, нөхөрлөөгүй байна; бид Бурханы үгийг уншсан ч өөрсдөө ойлгож чадахгүй” гэж хэлдэг. “Манай удирдагч энд байхгүй байна—бид ямар нэг зүйлийн талаар Бурханд залбирдаг боловч гэрэл олж авч чаддаггүй; бид Бурханы үгийг уншдаг ч замыг ойлгож чаддаггүй. Бид удирдагчаа буцаж ирэхийг хүлээх ёстой.” “Манай удирдагч ойрдоо завгүй байгаа болохоор бидний асуудлыг шийдвэрлэх цаг байхгүй.” Эзэн нь байхгүй бол энэ хүмүүс хэрхэн залбирах, Бурханы үгийг хэрхэн идэж, уухаа мэддэггүй, тэд Бурханыг эрж хайж, Түүнийг түшиж тулж сурдаггүй, эсвэл Бурханы үгнээс хэрэгжүүлэх замыг өөрсдөө олж сурдаггүй. Эзэн нь байхгүй бол тэд сохор хүмүүс шиг, зүрхийг нь ухаад авчихсан мэт байдаг. Тэдний эзэн бол тэдний нүд, бас элэг, зүрх нь юм. Тэд эзнийгээ Бурханы үгийг идэж, уухдаа хамгийн сайн нь гэж итгэдэг. Хэрвээ эзэн нь байхгүй бол тэд өөрсдөө Бурханы үгийг идэж, уух ямар ч сонирхолгүй, эзнээ буцаж ирээд Бурханы үгийг өөрсдөд нь залбиран-уншиж, тайлбарлаж өгөхийг хүлээх ёстой болдог бөгөөд ингэвэл тэд ойлгож чадна. Зүрх сэтгэлийнхээ угаас энэ хүмүүс эзнээ өөрсдийг нь Бурханы өмнө очиход тусалж чадах элч гэж итгэдэг. Ийм “үр дүнд” хүрэх нь антихристүүдийн хувьд зүрх сэтгэлийнхээ угаас хамгийн их баярламаар зүйл байдаг: “Миний олон жилийн хүчин чармайлт эцэст нь үр дүнгээ өглөө; эцэст нь миний зарцуулсан цаг хугацаа дэмий байсангүй. Тууштай хүмүүсийг хүчин чармайлт үнэхээр шагнадаг—хангалттай тууштай байвал төмөр савааг ч зүү болтол давтаж болно. Ингэж хүчин чармайлт гаргаад алдсангүй шүү!” Дагагчид нь тэдэнгүйгээр амьдарч чадахгүй гэдгийг сонсоод антихристүүд сэтгэлийнхээ гүнд ямар ч гэмшил мэдэрдэггүй. Харин ч тэд нууцхан баярлаж: “Бурханы үг үнэхээр агуу юм аа. Тэр үеийн миний шийдвэр зөв байж; энэ олон жилийн турш гаргасан хүчин чармайлт минь зөв байсан бөгөөд энэ олон жилүүдийн арга барил минь батлагдаж, үр дүнгээ өглөө” гэж боддог. Тэдэнд нууцхан баярлах мэдрэмж төрдөг. Тэд муу үйлдээ огтхон ч гэмшиж, харуусах, эсвэл үзэн ядах мэдрэмж төрдөггүйгээр үл барам өөрсдийнх нь арга барил зөв гэдэгт бүр ч илүү үнэмшиж, итгэлтэй болдог. Тиймээс, улиран ирэх цаг хугацаанд, цаашдын амьдралдаа тэд Бурханы ярианы арга барил, өнгө аясыг урьдын адил судлахаар, үүнийгээ өнгөрсөн үеийнхээсээ илүү хичээнгүйлэн хийж, Бурханы ярианы арга барил, үгийн сонголтыг бүр ч нэгд нэгэнгүй, гүнзгий дуурайхаар төлөвлөдөг.

Антихристүүд Бурханы үгийг унших үед тэдний анхаардаг зүйл болон санаа зорилго үнэнийг эрэлхийлдэг хүмүүсийнхээс яг эсрэгээрээ байдаг. Үнэнийг эрэлхийлдэг хүмүүс Бурханы ярианы арга барилаас үл хамааран, зөвхөн Бурханы санаа зорилго, үнэн-зарчим болон хүмүүсийн баримталж, дагах ёстой зүйлсийг ойлгох л сонирхолтой байдаг. Эсрэгээрээ, антихристүүд эдгээр зүйлийг санааныхаа мухар руу түлхэж, үл тоодог, тэр ч байтугай эдгээр зүйлтэй холбоотой үг хэллэгт зэвүүцэж, эдгээр зүйлд хамаарах үг хэллэг, нэр томьёог нууцхан эсэргүүцдэг. Тодорхой “үр дүнд” хүрснийхээ дараа тэд урьдынхтай адил арга барил ашиглан, Бурханы ярианы арга барил, өнгө аяс ямар болох, Түүний дууны өнгөний нарийн ялгаа ямархуу байдаг, Тэр ямар үг сонгодгийг үргэлжлүүлэн улам гүнзгий, нягт нямбай шинжиж, Түүний хэл зүй, ердийн өгүүлбэрийн бүтцийн нарийн ширийн зүйлсийг ч орхигдуулдаггүй. Зорилгодоо илүү ойртохын тулд антихристүүд Бурханы үгийг улам илүү шаргуу, эрчимтэй, гүнзгий шинжиж, Бурханы ярианы цаад зорилго, зорилтыг шинжиж, тэр ч байтугай хүн төрөлхтөнд болон бүх орчлон ертөнцөд хандан ярьж буй Илтгэгч—Бурханы Өөрийгөө илэрхийлж байгаа арга барилыг шинжихээр зүрх сэтгэлдээ нууцхан шийддэг. Антихристүүд Бурханы ярианы бүх талыг уйгагүй шинжиж, Бурханы яриаг дуурайж, өөрсдийгөө Бурханы мөн чанарыг эзэмшсэн, Бурханд юу байгаа болон Тэр юу болохыг эзэмшсэн, Бурханы зан чанарыг эзэмшсэн мэтээр харагдуулахыг оролддог. Энэ бүхэн маш жам ёсоор, саадгүй өрнөж байгаа мэт байдаг; тэд зорилгынхоо төлөө зүй ёсны хэрэг мэт ажиллаж, үйлддэг, мөн зүй ёсны хэрэг мэт, өөрийн мэдэлгүй өөрсдийгөө бурхан болгож, бусдын бишрэн хардаг, дагадаг хүн болгон хувиргадаг. Тэд Бурханы үг хүмүүсийн зүрх сэтгэлд хэрхэн хүрч, завхарсан зан чанарыг нь ил болгодог, Бурханы үг хүмүүсийн янз бүрийн байдлыг хэрхэн ил болгодог, бүр ч илүүтэйгээр Бурханы үг хүмүүст хэрхэн нөлөөлдгийг шинждэг. Энэ бүхнийг шинжих тэдний зорилго юу вэ? Энэ нь хүмүүсийн зүрх сэтгэлд нэвтэрч, бодит нөхцөл байдлыг нь ухамсарлах, мөн дотоод бодлыг нь нэгд нэгэнгүй ойлгохын сацуу тэднийг төөрөлдүүлж, хянахын тулд юм. Бурханы үг хүмүүсийн завхарсан зан чанарыг ил болгож, эмзэг цэгийг нь онох үед антихристүүд “Энэ үг, энэ арга барил үнэхээр агуу, гайхалтай юм! Би ч бас ингэж яримаар байна, би энэ ярих арга барилыг ашиглаж, хүмүүст ингэж хандмаар байна” гэж боддог. Олон жилийн турш Бурханы үгийг уншиж, танил болохдоо антихристүүд бурхан болох хүсэл, эрмэлзлээ Бурханд итгэх цорын ганц зорилго нь гэж улам бүр үзэх болсон. Тиймээс, Бурханы үг хүмүүсээс үнэнийг эрэлхийлж, аливааг зарчмын дагуу хийхийг шаардах тухай, түүнчлэн эерэг зүйлсийн бусад бүх бодит байдлын талаар яаж ч хэлээд, антихристүүд үүнийг хүлээж авдаггүй бөгөөд үл тоодог. Тэд өөр хэн ч хамаагүй мэт, зөвхөн өөрсдийн зорилгыг л тууштай эрэлхийлж, өөрсдийн үйлдэх сэдлийн дагуу хүссэнээ хийдэг. Бурханы үгийн ганц ч өгүүлбэр тэдний зүрх сэтгэлийг хөдөлгөдөггүй, эсвэл амьдралыг үзэх үзэл болон ертөнцийн гүн ухааныг нь өөрчилдөггүй, Бурханы ямар нэг өгүүлбэр, ямар нэг номлол, эсвэл ямар нэг айлдвар тэднийг гэмших сэтгэлтэй болгох нь бүр ч үгүй. Бурханы үг юуг ил болгохоос үл хамааран, хүний ямар ч завхарсан зан чанарыг ил болгосон байсан, антихристүүд зөвхөн Бурханы ярианы арга барил, Түүний өнгө аяс, Бурханы үгийн хүмүүст үзүүлэхийг зорьж буй үр нөлөө гэх мэт үнэнтэй ямар ч хамаагүй зүйлсийг л шинждэг. Тиймээс антихристүүд Бурханы үгтэй хэдий чинээ их харьцана, бурхан болох тэдний дотоод хүсэл төдий чинээ хүчтэй болдог. Энэ хүсэл хэр хүчтэй вэ? Тэд зүүдэндээ хүртэл Бурханы үгийг цээжээр уншиж, байнга өөртэйгөө ярьж, Бурханы ярианы арга барил, өнгө аясыг ашиглан Бурханы үгийг номлох сургуулилалт хийх хэмжээнд хүрдэг. Зүрх сэтгэлийнхээ угаас тэд яг л юм шүглэсэн мэт Бурханы ярианы арга барил, өнгө аясыг тасралтгүй давтдаг. Антихристүүд гэж ийм л байдаг. Бурханы үг хэчнээн тодорхой, чин сэтгэлийн, эсвэл жинхэнэ байхаас үл хамааран, хүмүүст хэчнээн их тусламж, эсвэл урам зориг өгөхөөс үл хамааран, антихристүүд хайхрамжгүй хэвээр, энэ бүхнийг үл тоодог. Тэд Бурханы эдгээр үгийг үнэлдэггүй. Тэдний зүрх сэтгэл хаана байдаг вэ? Тэд хүмүүсээр өөрсдийгөө шүтэн бишрүүлэхийн тулд Бурханы үгийг хэрхэн дуурайх вэ гэдэгт анхаардаг. Хүсэл нь хэдий чинээ хүчтэй байна, тэд Бурханы дуу хоолойг сонсож, Бурханы хэлсэн өгүүлбэр бүрийн цаад зорилго, хүсэл, бодол санааг—тэр ч байтугай Түүний сэтгэлийн гүн дэх бодлыг ойлгож чадах болов уу гэж төдий чинээ найддаг. Антихристүүдийн хүсэл, эрмэлзэл хүчтэй болох тусам, Бурханы ярианы арга барилыг дуурайхыг улам их хүсэж, өөрсдийгөө богино хугацаанд бурхантай илүү адилхан болгож, бурхны ярих арга барил, өнгө аясыг эзэмшихийг улам их эрмэлздэг. Түүгээр ч барахгүй, зарим нь бүр үйлдэлдээ бурхны хэв маяг, биеэ авч явах байдлыг суулгахыг хүсдэг. Антихристүүд ийм нөхцөл байдалд, өдөр бүр ийм бодол, санаа, зорилго, сэдлийн дор амьдардаг. Тэд юу хийж байна вэ? Тэд өөрсдийгөө өдөр бүр албадаж бурхан болох, христ болох замаар явдаг. Тэд энэ замыг ил тод, гэрэлтэй зам гэж итгэдэг. Тиймээс цуглаан, эсвэл уулзалтын үеэр бусад хүн Бурханы үгийн талаарх ойлголт, Бурханы үгийг туулсан мэдрэмжийнхээ талаар яаж ч нөхөрлөсөн, юу ч тэдний сэтгэлийг хөдөлгөж, зорилго, хүслийг нь өөрчилж чаддаггүй. Тэд яг л юм шүглэсэн мэт, үл үзэгдэх зүйлд захирагдсан мэт, үл үзэгдэх дөнгө зүүсэн мэт христ болох, бурхан болох замаар алхдаг. Энэ ямар гээчийн сэтгэлгээ вэ? Энэ нь булай хэрэг биш гэж үү? (Тийм.)

Бурханы үгийг уншиж байхдаа антихристүүд тэдгээрийн бүх талыг өөрт байдаг зүйл мэт өөртөө шингээж, өөрсдөд нь илүү өндөр ашиг тус, илүү их мөнгө авчирч чадах бараа таваар мэт ханддаг. Эдгээр бараа таваар зарагдах үед, эдгээр зүйлийг гайхуулах үед тэд хүссэн ашиг тусаа олж авдаг. Тэд үүнийг хэдий чинээ их хийнэ, дотроо төдий чинээ их сэтгэл хангалуун байдаг; тэд үүнийг хэдий чинээ их хийнэ, бурхан болох хүсэл нь төдий чинээ асар их, хүчтэй болдог. Энэ ямар хандлага, ямархуу нөхцөл байдал вэ? Антихристүүдийн бурхан болох хүсэл яагаад тийм хүчтэй байдаг вэ? Үүнийг хэн нэгэн тэдэнд зааж өгсөн үү? Хэн тэднийг өдөөн хатгаж, эсвэл зааварласан бэ? Бурханы үг үүнийг шаарддаг уу? (Үгүй.) Энэ бол антихристүүдийн өөрсдөө сонгосон зам юм. Тэдэнд гаднын ямар ч тусламж байхгүй хэр нь тэд ийм их эрч хүчтэй байдаг нь ямар учиртай вэ? Энэ нь тэдний уг чанар-мөн чанараар тодорхойлогддог. Антихристүүд гаднын ямар ч тусламжгүйгээр энэ замаар уйгагүй, эргэлзэж тээнэгэлзэлгүй, огтхон ч харамсахгүйгээр алхдаг; чи тэднийг яаж ч яллаад нэмэргүй; чи тэднийг яаж ч задлан шинжлээд тэд хүлээж авдаггүй, ойлгодог ч үгүй; тэд яг л юм шүглэсэн мэт байдаг. Эдгээр зүйл нь тэдний уг чанараар тодорхойлогддог. Бурханы үгэнд хандах антихристүүдийн хандлага өнгөн дээрээ эсэргүүцсэн, эсвэл гүтгэсэн шинжгүй мэт харагддаг. Тэд хүчин чармайлт гаргадаг—бүр жирийн хүнээс ч илүү гаргадаг. Хэрвээ чи тэдний дотроо юу бодож байгааг, эсвэл ямар замаар явж байгааг нь мэдэхгүй бол гадаад байдлаас нь харахад, Бурханы үгэнд хандах тэдний хандлага хүсэж тэмүүлсэн мэт байдаг—наад зах нь энэ нэр томьёогоор үүнийг тодорхойлж болно. Гэвч хүний мөн чанарыг зөвхөн гадаад байдлаас нь харж болох уу? (Үгүй.) Тэгвэл юунаас харж болох вэ? Хэдийгээр тэд Бурханы үгийг байнга уншиж, сонсож, тэр ч байтугай цээжилж, Бурханы үгэнд хүсэж тэмүүлдэг мэт харагддаг ч, мөн эдгээр гадаад үйлдлээс нь дүгнэвэл тэднийг антихристүүд гэж тодорхойлох ёсгүй мэт боловч, бодит нөхцөл байдалд Бурханы үгийг хэрэгжүүлэх дээр тулахаар тэд хэрэгжүүлдэг үү? (Үгүй.) Бурханы үгийг уншиж, цээжилснийхээ дараа бодит нөхцөл байдалтай тулгарах үедээ тэд заримдаа Бурханы үгийн хэсгээс эш татаж, эсвэл хэдэн өгүүлбэр цээжээр хэлж магадгүй, заримдаа бүр яг таг хэлдэг. Гэвч Бурханы үгээс эш татсаных нь дараа тэд юу хийж, ямар замаар алхаж, нөхцөл байдалтай тулгарахдаа ямар сонголт хийж байгааг нь ажигла. Хэрвээ энэ нь тэдний байр суурьтай, эсвэл нэр хүнд, дүр төрхөд нь сэв суулгаж болзошгүй зүйлтэй холбоотой байвал тэд яавч Бурханы үгийн дагуу үйлдэхгүй. Тэд өөрсдийн дүр төрх, байр суурийг хамгаалдаг. Хэрвээ тэд ямар нэг буруу зүйл хийвэл үүнийгээ яавч хүлээн зөвшөөрөхгүй. Харин ч тэд өөрсдийн алдааг хүлээн зөвшөөрөхийн оронд үүнийг нуун дарагдуулах, эсвэл асуудлаас зайлсхийх бүх төрлийн аргыг сүвэгчилж, энэ талаар дурдахгүй байж, тэр ч байтугай хийсэн зүйлийнхээ бурууг бусад руу чихдэг. Тэд Бурханы үгийг унших болон байр сууриа хамгаалахад хүчин чармайлт гаргадаг боловч үнэнийг хэрэгжүүлж, үнэн-зарчмын дагуу үйлдэхийн тулд өөрсдийн ашиг сонирхлыг хойш тавьж, махан биеийн бэрхшээл туулах дээр тулахад тэд ямар сонголт хийхийг нь ажигла. Хэрвээ тэд зарчмын дагуу үйлдэж, хэнийг гомдоож, хэнд халдах нь хамаагүй Бурханы гэрийн ашиг сонирхлыг хамгаалах ёстой болбол тэд хамгаалах уу? Яавч үгүй. Тэд үргэлж өөрсдийгөө хамгаалахыг хамгийн түрүүнд сонгодог. Тэд хэн буруутайг, эсвэл хэн ёрын мууг үйлдсэнийг мэдэж байсан ч тэднийг ил болгохгүй. Тэд бүр зүрх сэтгэлдээ нууцхан баярлаж ч магадгүй. Хэрвээ хэн нэгэн ёрын муу хүмүүсийг ил болговол тэд бүр ёрын муу хүмүүсийг өмөөрч, тэдний өмнөөс шалтаг тоочно. Антихристүүд бол бусдын гай зовлонд баярладаг хүмүүс гэдэг нь тодорхой байна. Ямар нөхцөл байдалтай тулгарахаас үл хамааран, тэд юуг сонгож, ямар замаар алхаж байгааг нь ажигла. Хэрвээ тэд үнэн-зарчмын дагуу үйлдэхийг сонговол Бурханы үгийг идэж, уусан нь үр дүнгээ өгчээ. Хэрвээ үгүй бол тэд Бурханы үгийг яаж ч идэж, уусан, эсвэл хэчнээн сайн цээжилсэн байх нь хамаагүй, ямар ч нэмэргүй—тэд Бурханы үгэнд үнэн мэт хандахгүй л байна. Түүнчлэн, антихристүүд өөрсдийгөө танин мэддэг үү? (Үгүй.) Зарим хүн: “Гэхдээ антихристүүд биеэ тоосон зан, өөрийгөө зөвтгөх байдлаа хүртэл хүлээн зөвшөөрч, өөрсдийгөө диавол, Сатанууд гэж хэлдэг шүү дээ” гэж хэлдэг. Тэд зүгээр л ингэж хэлдэг, гэвч бодит нөхцөл байдалтай тулгарах үед тэд үнэндээ яадаг вэ? Хэрвээ хэн нэгэн антихристтэй хамтран ажиллаж байхдаа зөв зүйл, үнэн-зарчимд нийцсэн зүйл хэлж, энэ нь антихристийн хэлсэн буруу зүйлтэй зөрчилдвөл, мөн тэр хүн антихристийн хэлснийг дагахаас татгалзвал антихрист өөрийнх нь дүр төрх, байр суурьт хор хүргэлээ гэж бодно. Тэгвэл тэд юуг сонгодог вэ? Тэд өөрсдийгөө хойш тавьж, нөгөө хүнээ сонсоод үнэн-зарчмын дагуу үйлдэхийг сонгож чадах уу? Яавч үгүй. Тэгвэл тэдний хэлдэг тэрхүү зөв үгс ямар нэг нэмэртэй юу? Эдгээр нь тэдний бодит байдал, бодит биеийн хэмжээ, сонголт, эсвэл алхаж буй замыг нь тусгадаг уу? Үгүй, тэдгээр үг нь тэдний туршлагаас урган гараагүй; зүгээр л тэдний сурч авсан үгс юм. Тэдний амнаас гарч байгаа зүйл бол зүгээр л хоосон сургаал, хууран мэхлэх үгс юм. Байр суурь, эсвэл ашиг сонирхол нь хөндөгдмөгц антихристүүд үргэлж өөрсдийгөө хамгаалж, авч үлдэх, бусдыг хөшүүн болгож, төөрөлдүүлэх, мөн ямар нэг хариуцлага хүлээхээс юм уу ямар нэг гэм бурууг хүлээн зөвшөөрөхөөс зайлсхийхийг хамгийн түрүүнд сонгодог. Антихристүүдийн эдгээр мөн чанарыг бодолцон үзвэл тэд үнэнийг эрэлхийлж байна уу? Тэд үнэнийг ойлгож, үнэнийг хэрэгжүүлж чадах хэмжээнд хүрэхийн тулд Бурханы үгийг уншиж байна уу? Үгүй. Бурханы үгийг унших антихристүүдийн санаа зорилго, зорилтыг авч үзвэл тэд Бурханы үгийг ойлгодог болж хэзээ ч чадахгүй. Яагаад гэвэл, тэд Бурханы үгийг ухамсарлах ёстой үнэн гэж биш харин зорилгодоо хүрэх хэрэгсэл гэж уншдаг. Хэдийгээр антихристүүд “Би бурхан болмоор байна, би христ болмоор байна” гэж ил тод хэлдэггүй ч христ болох тэдний зорилго нь үйлдлийнх нь мөн чанар болон Бурханы үгэнд хэрхэн хандаж байгаагийнх нь мөн чанараас тодорхой харагддаг. Үүнийг хэрхэн ажиглаж болох вэ? Тэд Бурханы үг болон Бурханы илчилж байхыг нь өөрсдөө хардаг зүйлс болох Түүний эзэмшил, оршихуй гэх мэтийг ашиглан хүмүүсийг төөрөлдүүлж, үнэнийг ойлгодоггүй, мэдлэггүй, биеийн хэмжээ багатай, үнэнийг эрэлхийлдэггүй хүмүүс, үл итгэгчид, тэр ч байтугай зарим ёрын муу хүнийг төөрөлдүүлдэг. Тэд өөрсдийгөө үнэнийг эзэмшсэн, зөв хүмүүс, бишрэн харж, тулж түшвэл зохих хүмүүс гэж энэ хүмүүст итгүүлдэг. Антихристүүд энэ хүмүүсийг өөрсдөд нь найдлага тавьж, өөрсдөөс нь эрж хайдаг болгохыг зорьдог бөгөөд ийм зүйл болох үед тэд дотроо сэтгэл хангалуун болдог.

Бурхан бол цор ганц гэдгийг антихристүүд хэзээ ч хүлээн зөвшөөрдөггүй; тэд Бурханы үг бол үнэн гэдгийг хэзээ ч хүлээн зөвшөөрдөггүй, мөн зөвхөн Бурхан л үнэнийг илэрхийлж чадна гэдгийг ч бас хэзээ ч хүлээн зөвшөөрдөггүй. Бурханы үгэнд хандах хандлага, Бурханы үгэн дээр гаргадаг хүчин чармайлт, бурхан болох, христ болох хүслээс нь дүгнэвэл, хүн бурхан болоход амархан, энэ бол хүний хүрч чадах зүйл гэж антихристүүд итгэдэг. Тэд: “Бие махбодтой болсон Бурханыг христ гэж нэрлэдэг нь ердөө л тэр бага зэрэг бурхны үгийг хэлж чаддаг болохоор биз дээ? Тэр ердөө л бурхны үгийг дамжуулдаг хүн биш гэж үү? Энэ нь ердөө л өөрийг нь дагадаг олон хүнтэй байх тухай биш гэж үү? Тэгвэл хүн бас хүмүүсийн дунд ижилхэн байр суурь, нэр хүндтэй, мөн төдий чинээ олон хүн өөрийг нь шүтэн биширч, хүндэтгэж байвал өөрт нь христ мэт, бурхан мэт хандахыг таашааж болохгүй гэж үү? Христ мэт хандахыг таашааж, бурхны ялгамж чанар, мөн чанартай нэгэн мэт хандахыг таашааж чаддаг байх нь хүнийг бурхан болгодог биш гэж үү? Үүнд хэцүү юм юу байна аа?” гэж хэлдэг. Иймээс антихристүүдийн бурхан болох хүсэл нь төрөлхийн юм; тэдэнд Сатантай адил амбиц, мөн чанар бий. Тэд антихристүүд бөгөөд антихристүүдийн мөн чанартай учраас л Бурханы үгэнд ийм хариу үйлдэл үзүүлдэг. Бурхан бие махбодтой болсон нь антихристүүдийг баярлуулдаг; Түүний үгийг хүмүүс сонсож чаддагийн зэрэгцээ Түүнийг харж чаддаг. Тэр бол хүрч, харж болох жирийн хүн бөгөөд энэ эгэл жирийн, өчүүхэн, онцгойрох зүйлгүй хүн маш их зүйл ярьж, ингэснээрээ Бурхан гэж нэрлэгдэж чаддаг болохоор л антихристүүд бурхан болох боломж эцэст нь ирлээ гэж хардаг. Хэрвээ энэ эгэл жирийн хүн яриагүй байсан бол бурхан эсвэл христ болох найдвар маш бага байна гэж антихристүүд бодох байсан. Гэвч энэ эгэл жирийн хүн Бурханы үгийг хэлж, Бурханы ажлыг хийсэн, хүмүүсийг аврахаар Бурханыг төлөөлөн тэдний дунд байгаа учраас л антихристүүд үүнийг завшаан, далимдуулах боломж гэж, Бурханы яриаг, Түүний өнгө аяс, ярих арга барил, тэр ч байтугай Түүний зан чанарыг дуурайж, аажмаар өөрсдийгөө бурхантай илүү адилхан, христтэй илүү адилхан болгох сэжүүр өөрсдөд нь өгч байна гэж хардаг. Ийнхүү, антихристүүд зүрх сэтгэлийнхээ угаас өөрсдийгөө бурхантай улам бүр адилхан, бурхантай улам бүр төстэй болж байна гэж мэдэрдэг. Тэд хүмүүсийн хүндэлж, дагадаг, бүх зүйл дээр тулж түшдэг Бурханд, хүмүүсийн бүх зүйл дээр эрж хайж, найддаг Бурханд маш их атаархдаг. Тэд Христийн ялгамж чанар, хувийн үнэ цэнд атаархдаг. Антихристүүд зүрх сэтгэлдээ юу бодож байдаг вэ? Зүрх сэтгэлийнх нь гүнд харанхуй, хорон муу байдаг биш гэж үү? Зүрх сэтгэлийнх нь гүнд жигшүүртэй, олиггүй, шившигтэй байдаг биш гэж үү? (Тийм.) Тэд туйлын ой гутмаар!

Зарим хүн: “Таныг антихристүүдийн талаар ярьсаар л байхад чинь бид сонссон, гэхдээ бид яагаад ийм хүнийг хэзээ ч харж байгаагүй юм бэ? Та зүгээр л үлгэр яриад байна уу? Үнэмшилгүй зүйлсийн талаар яриад байна уу?” гэж хэлдэг. Ийм хүмүүс байдаг гэж та нар бодож байна уу? (Тийм.) Та нар хэдэн ийм хүнтэй таарч байсан бэ? Та нар тэдний нэг мөн үү? (Бид ч бас ийм байдалтай байдаг, ийм талуудыг харуулдаг. Тэдгээр нь антихристүүдийнх шиг ноцтой биш боловч уг чанар-мөн чанар нь адилхан.) Ийм байдалтай байх нь аюултай гэж та нар бодож байна уу? (Тийм.) Хэрвээ чи үүнийг аюултай гэж мэдэж байгаа бол өөрчлөгдөх хэрэгтэй. Өөрчлөгдөх амархан уу? Үнэндээ энэ нь амархан ч байж болно, хэцүү ч байж болно. Хэрвээ чи Эзэн Есүсийн “Үг чинь ‘За бол за; үгүй бол үгүй’ байг” хэмээн айлдсанчлан Бурханы үгийг баримтлах ёстой үнэн гэж энгийнээр хүлээж авбал чи үнэхээр гэмшиж чадна. Жишээ нь, Бурхан чамд ямар нэг зүйлийг хэрэгжүүлэхийг хэлээд: “Хоол идсэнийхээ дараа аягаа угаасан мэт долоож цэвэрлэ. Энэ нь хоол хүнсээ хэмнэж байгаа хэрэг бөгөөд бас эрүүл ахуйд нийцнэ” гэжээ. Энэ заавар энгийн байна уу? Үүнийг хэрэгжүүлэх амархан уу? (Тийм.) Хэрвээ Бурхан ийм шаардлага тавьж, хүмүүсийн бэрхшээл, тэдний байдлын талаар дэлгэрэнгүй ярилгүй, эсвэл завхарсан зан чанарын талаар ярилгүй, янз бүрийн нөхцөл байдлыг ялгахгүйгээр ердөө энэ хэдэн өгүүлбэрийг хэлбэл, чи энэ нэг хэргийг хэрхэн гүйцэтгэж, хэрэгжүүлэх вэ? Чиний хувьд эдгээр өгүүлбэр нь Бурханы үг, үнэн, чиний дагаж мөрдөх ёстой зүйл юм. Чиний хийх ёстой зүйл бол өдөр бүр, хоол идэх болгоныхоо дараа Бурханы шаардлагыг дагах явдал—тэгвэл чи Бурханы замыг дагаж, Бурханы үгэнд үнэн мэт, өөрийн дуулгавартай дагах ёстой зүйл мэт хандаж байна. Чи Бурханы үгийг хэрэгжүүлдэг хүн болж, ийм хамгийн энгийн зүйл дээр антихристийн зан чанарыг хаяжээ. Эсвэл, үүний оронд чи энэ хэдэн үгийг сонссоныхоо дараа аман дээрээ зөвшөөрч, тэдгээрийг санаж байж болох ч хоол идсэнийхээ дараа аяганд чинь хэдэн ширхэг будаа үлдсэнийг хараад “Би өөр ажилтай, завгүй байна!” гэж бодоод аягаа тэр чигт нь орхидог. Дараагийн хоолон дээр ч бас тэгдэг. Чи Бурханаас өгсөн энэ хэдэн зааврыг санаж байгаа ч үнэндээ хэрэгжүүлэх тодорхой өдөр байдаггүй. Цаг хугацаа өнгөрөхийн хэрээр чи эдгээр үгийг мартдаг. Тиймээс чи Бурханы үгийг хэрэгжүүлээгүйгээр үл барам хаяжээ. Энэ нь чамайг ямархуу хүн болгож байна вэ? Хэрвээ чи эдгээр үгийг хэрэгжүүлэхгүй бол Бурханы үгийг сонсмогцоо Түүний замыг дагаж чаддаг хүн мөн үү? Чи үнэнийг эрэлхийлдэг хүн мөн үү? Биш гэдэг нь тодорхой. Хэрвээ хүн үнэнийг эрэлхийлэхгүй байвал түүнийг антихрист гэж тодорхойлж болох уу? Үнэнийг хэрэгжүүлэхгүй байх нь антихрист байхтай заавал адилхан уу? (Үгүй.) Ийм төрлийн хүн Бурханы үгэнд чихнийхээ хажуугаар өнгөрөх салхи мэт, чухал биш зүйл мэт хандаж, тэдгээрийг хэрэгжүүлдэггүй, тэдгээрийн талаар нэг их боддоггүй—зүгээр л мартдаг. Энэ бол антихрист биш. Бурханаас өгсөн эдгээр зааврыг сонссоныхоо дараа: “Хоол идсэнийхээ дараа аягаа долоох оо? Ямар ичмээр юм бэ! Би гуйлгачин биш, тэгээд ч хоол хүнс олдохгүй байгаа биш дээ. Би яавч тэгэхгүй! Аягаа долоож цэвэрлэх хүсэлтэй хүмүүс нь тэгж л байг” гэж боддог өөр нэг төрлийн хүн байдаг. Хэн нэгэн: “Энэ бол Бурханы шаардлага” гэж хэлэх үед тэд: “Бурханы шаардлага байсан ч гэсэн хүлээж авах аргагүй. Бурхан ийм зүйл шаардах ёсгүй. Эдгээр үг бол үнэн биш! Бурхан онцгойрох зүйлгүй, логикгүй, тийм ч агуу биш зүйлсийг ч бас хэлдэг. Бурханы хүмүүсээс шаарддаг бүхэн заавал үнэн байх албагүй. Тухайлан энэ шаардлага надад үнэн шиг санагдахгүй байна. Эзэн Есүс: ‘Тэнгэр дэх Миний Эцгийн хүслийг дагадаг хэн боловч Миний эх, ах, эгч дүүс мөн’ гэж хэлсэн. Иймэрхүү үгс л үнэн мөн! Хоол идсэнийхээ дараа аягаа долоож цэвэрлэх нь эрүүл ахуйд нийцнэ гэнэ үү? Зүгээр л шууд угаачихад хангалттай биз дээ. Яагаад биднээр аяга долоолгох гээд байгаа юм бэ? Энэ шаардлага миний үзэл, төсөөлөлд таарахгүй байна; хаана ч байсан үүнийг хүлээж авах аргагүй. Надаар аяга долоолгох юм гэнэ—бүтэхгүй ээ! Эрүүл ахуйг ингэж тодорхойлдог юм уу? Би аягаа усаар, ариутгагч бодисоор угаадаг—үүнийг л би эрүүл ахуй гэж нэрлэнэ!” гэж боддог. Ийм төрлийн хүн эдгээр үгийг сонссоныхоо дараа өөрийн гэсэн бодолтой болж, дотроо эсэргүүцдэг; тэр ч байтугай дооглож, гүтгэдэг. Эдгээр үг Бурханаас ирсэн учраас тэд ил тод шүүж зүрхэлдэггүй ч энэ нь тэдэнд ямар ч санал бодол, үзэл байдаггүй гэсэн үг биш. Тэдний санал бодол, үзэл хаана илэрдэг вэ? Тэд эдгээр үгийг хүлээж авдаггүй, эсвэл хэрэгжүүлдэггүй; тэд эдгээрийн талаар өөрийн гэсэн бодолтой байдаг бөгөөд тэдгээрийг шүүж, тэдгээрийн талаар үзэлтэй болохоос сийхгүй. Тиймээс хоолоо идэж дуусаад, зарим хүн аягаа долоож цэвэрлэж байгааг харах үедээ тэд тэгэхээс түдгэлздэг, тэр ч байтугай Бурханы үгийн дагуу хэрэгжүүлж буй хүмүүсийг зүрх сэтгэлдээ басамжилдаг. Гаднаа тэд шоолж, дооглож, тэр ч байтугай бусдын зан авирыг засах гэсэн хандлага байнга харуулдаг. Тэд Бурханы хэлсний дагуу үйлддэггүйгээр үл барам, харин ч эсрэгээр нь үйлдэж, тэдгээрийн эсрэг үйлдэл хийдэг. Тэд үйлдлээрээ Бурханы шаардлагыг үгүйсгэж, Бурханы хэлсэн зүйлийг эсэргүүцдэг, мөн үйлдлээрээ илүү их анхаарал татахыг эрмэлзэж, Бурханы хэлсэн зүйл буруу, зөвхөн өөрсдийнх нь арга барил зөв гэдэгт илүү олон хүнийг ятгаж, илүү олон хүнийг Бурханы үгийг эсэргүүцэж, яллахад хүргэдэг. Тэд зүгээр л Бурханы зааварласнаар үйлддэггүй; хоол идэх болгоныхоо дараа тэд аягаа усаар зайлаад зогсохгүй, ариутгагч бодис, аяга таваг угаагч шингэнээр дахин дахин угааж, дараа нь ариутгагч шүүгээнд ариутгадаг. Ингэж байхдаа тэд бас өөрийн эрхгүй зарим нэг үг хэллэг бодож олж, бүх хүнд: “Үнэндээ долоох нь нянг устгадаггүй, усаар угаах нь ч мөн адил. Зөвхөн ариутгагч бодисыг өндөр температуртай хослуулан ашиглаж байж л бүрэн ариутгах боломжтой. Үүнийг л эрүүл ахуйд нийцэх гэнэ” гэж хэлдэг. Тэд Бурханы хэлснийг хүлээж авахаас, эсвэл Бурханы зааварласнаар хэрэгжүүлэхээс татгалздаг төдийгүй, өөрсдийн үг, үйлдлийг ашиглан Бурханы шаарддаг зүйлийг эсэргүүцэж, яллаж, шүүдэг. Тэд өөрсдийн зөв гэж үздэг зарим санал бодлыг ашиглан өөрсөдтэй нь хамт Бурханы шаардлагыг яллаж, эсэргүүцэж, шүүхэд илүү олон хүнийг турхирч, төөрөлдүүлдэг нь бүр ч хэтэрсэн хэрэг юм. Тэд энд ямар үүрэг гүйцэтгэж байна вэ? Энэ нь Бурханы үгийг сонсож, Бурханыг болзолгүйгээр дуулгавартай дагахад илүү олон хүнийг хөтлөх, хүмүүст үзэл төрөх үед шийдвэрлэх, хүн, Бурхан хоёрын хоорондох зөрчилдөөнийг шийдвэрлэх эсвэл тэрхүү зөрчилдөөн гарах үед хүмүүсийн завхарсан зан чанарыг шийдвэрлэх биш. Харин ч тэд Бурханыг шүүхэд, өөрсөдтэйгөө хамт Бурханы үгийн зөв эсэхэд дүн шинжилгээ хийж, шинжихэд илүү олон хүнийг турхирч, төөрөлдүүлдэг. Гаднаа тэд шударга ёсыг баримтлагч мэт харагдаж, зөв зүйтэй мэт санагдах зүйлийг хийдэг. Гэвч энэхүү зөв зүйтэй биеэ авч явах байдал нь Бурханыг дагадаг хүнд тохирох уу? Энэ нь хүний шударга ёсны мэдрэмж мөн үү? (Үгүй.) Тэгвэл ийм төрлийн хүний зан авирын цаад мөн чанар нь яг юу вэ? (Тэд антихристүүдийн, диаволуудын мөн чанартай.) Энэ хүмүүс Бурханы үгэнд үнэн мэт хандаж чаддаггүй төдийгүй, бүр ч ичгүүртэй нь тэд сүнслэг хүмүүсийн дүр эсгэж, бусдад зааварлахдаа Бурханы үгийг байнга ашигласнаараа өөрсдийгөө гоё харагдуулж, бишрэл хүндлэл олж авдаг. Тэд өөрсдөө Бурханы үгийг хэрэгжүүлдэггүй, мөн тэдгээрт туулж, хэрэгжүүлэх үнэн гэж ханддаггүй. Гэсэн ч тэд бусдад байнга хатуухан, нухацтайгаар: “Бурхан ‘Хоол идсэнийхээ дараа аягаа долоож цэвэрлэ; энэ бол сайн дадал бөгөөд хоол хүнс хэмнэнэ’ гэж хэлсэн” хэмээдэг. Үг, өгүүлбэр бүрдээ тэд “бурхан хэлсэн”, “Энэ бол бурхны үг”, “Энэ бол үнэн” гэх уриа лоозон далайлгадаг боловч өөрсдөө үүнийг огт хүлээж авдаггүй, хэрэгжүүлдэггүй. Түүнчлэн тэд Бурханы үгийн талаар янз бүрийн шүүлт, эндүү ташаа тайлбар гаргадаг. Энэ бол антихристүүдийн хийдэг зүйл.

Энэ гурван төрлийн хүний илрэлд сая дүн шинжилгээ хийхэд аль нь хамгийн ноцтой байна вэ? (Сүүлийнх нь.) Ийм төрлийн хүн өөрөө Бурханы үгийг хэрэгжүүлдэггүй, Бурханы үгийн эсрэг янз бүрийн эсэргүүцэл, шүүлтээр дүүрэн байдаг. Үүнээс гадна тэд бусдыг төөрөлдүүлж, өөрсдийн зорилгод хүрэхийн тулд Бурханы үгийг ашигладаг. Ийм хүмүүс бол антихристүүд юм. Бурханы үгийн аль ч тал байлаа гэсэн, эдгээр үг үзэлтэй нь нийцэж байсан ч тэд Бурханы үгийг үнэн гэж үздэггүй; ялангуяа хүний үзэл, уламжлалт соёл, гүн ухаантай бүрэн зөрчилддөг Бурханы үгсийн хувьд бол бүр ч тийм байдаг—антихристүүд эдгээр үгэнд бүр ч бага ач холбогдол өгдөг. Хэрвээ тэд Бурханы үгийг чухал гэж үздэггүй юм бол яагаад номлох болов? Тэд Бурханы үгийг ашиглаж зорилгоо биелүүлэхийг хүсдэг. Энэ гурван төрлийн хүний хамгийн аюултай нь сүүлийнх нь юм. Эхний төрлийнх нь ямар вэ? (Тэд Бурханы үгийг сонсож, хэрэгжүүлдэг.) Бурханы үгийг сонсож, хэрэгжүүлдэг хүмүүс бүгд ухаангүй гэж та нар бодож байна уу? Бурханы хэлсэн, хүмүүсээр хийлгэдэг бүхнийг чанд дуулгавартай дагах нь өнгөн дээрээ бага зэрэг тэнэг санагдаж байна уу? (Үгүй.) Бурханы үгийг хэрэгжүүлдэг хүмүүс хамгийн ухаантай нь байдаг. Хоёр дахь төрлийн хүн үйлдэлд анхаардаг; тэд үнэнийг хэрэгжүүлдэггүй, зөвхөн өөрсдийн хүслээр үйлдэж, бага зэрэг хөдөлмөрлөдөг. Тэд Бурханы үгийн утга учир, эсвэл шаардлага, стандартад анхаардаггүй. Тэд Бурханы санаа зорилго, эсвэл Түүний дотоод дуу хоолойг ухаарч ойлгодоггүй бөгөөд зөвхөн хийхэд л анхаардаг. Тэд: “Та бидэнд сайн санаагаар ханддагийг би мэднэ. Таны хэлдэг бүхэн зөв. Бид Таны хэлдэг зүйлийг дуулгавартай дагаж, хэрэгжүүлэх ёстой; Та зүгээр л ярихад анхаар, бид бүгд сонсоно” гэж боддог. Гэвч бодит байдал дээр тэд Бурханы хэлдэг зүйл, эсвэл хүмүүст тавьдаг Бурханы нарийвчилсан шаардлагыг нухацтай авч үздэггүй. Тэд зүгээр л бодлогогүйгээр үйлддэг. Бодлогогүйгээр үйлдэх нь заримдаа ойворгон, цадиггүй авирлаж, саад болж, үймүүлэхэд хүргэж болно; энэ нь Бурханыг эсэргүүцэхэд хүргэж болно. Бурханыг ноцтой хэмжээнд эсэргүүцэх нь заримдаа маш их төвөг учруулдаг бөгөөд энэ нь эргээд сүйрэлд хүргэж болно. Энэ бол үнэнийг эрэлхийлдэггүй хүмүүсийн хувьд хамгийн ноцтой үр дагавар бөгөөд зарим хүн ийм хэмжээнд хүрч болно. Гурав дахь төрлийн хүн буюу антихристүүд бол Сатаны үнэнч дагагчид юм. Тэд юу ч болж байсан үнэнийг хэзээ ч хэрэгжүүлдэггүй. Чиний хэлсэн зүйл зөв байсан ч тэд сонсохгүй, өөрсдийн гэсэн үзэлтэй байх үед бол бүр ч сонсохгүй. Тэд бол Бурханы заналт дайснууд, үнэний заналт дайснууд юм. Гаднаа хамгийн зальжин, сүйхээтэй харагддаг нь энэ хүмүүс байдаг. Тэд бүх зүйлийг ялган таньж, шинждэг бөгөөд бүх асуудлыг тунгаан бодож, учрыг нь олохоор чармайдаг. Гэвч маш их шинжсэнийхээ эцэст тэд Бурханыг Өөрийг нь шинжиж, Түүний талаар үзэл, санал бодолтой болдог. Бурхан юу ч хийсэн, хэрвээ энэ нь тэдний өөрсдийнх нь шүүлтийг давахгүй бол тэд нэгийг ч үлдээлгүй ялладаг; тэд өөрсдөд нь хор хөнөөлтэй байж магадгүй гэж айсандаа үүнийг хэрэгжүүлэхээс татгалздаг. Нөгөөтээгүүр, гаднаа мунхаг, ухаан муутай мэт харагддаг хүмүүс яг Бурханы хэлснээр хийдэг. Тэд онцгой энгийн, үнэнч шударга харагддаг бөгөөд хуваалцах ёсгүй зүйлийг ч ил тод хуваалцаж, бүр тайлагнах шаардлагагүй зүйлийг ч тайлагнаж, заримдаа бүр бага зэрэг гэнэн зан авир гаргадаг. Энэ нь юуг илтгэж байна вэ? Энэ нь ийм хүмүүсийн зүрх сэтгэл Бурханд нээлттэй бөгөөд Түүнд хаалттай, эсвэл Түүнээс тусгаарласан байдаггүйг харуулж байна. Энэхүү энгийн жишээг авч хэлэлцсэн зорилго нь антихрист гэж яг юу болох, Бурханы үгэнд хандах тэдний хандлага үнэндээ ямархуу байдгийг ойлгоход та нарт туслах явдал юм. Энэ нь ямар төрлийн хүмүүс антихрист болох, ямар төрлийн хүмүүс үнэнийг хэрэгжүүлдэггүй ч антихрист биш болохыг ялган танихад та нарт туслахын тулд юм. Ийм ялган таних чадвартай болохын тулд юм. Өнөөдөр бидний нөхөрлөж буй сэдвийг илүү сайн ойлгоход та нарт хялбар болгохын тулд Би зүгээр л энэ жишээг энгийнээр хөндлөө. Би үнэхээр та нарыг хоолны дараа аягаа долоож цэвэрлэ гэж шаардаж байгаа юм биш. Аяга долоох нь эрүүл ахуйтай, эсвэл хоол хүнс үрэхгүй байхтай ижил утгатай гэж Би тодорхойлоогүй. Та нар ингэх шаардлагагүй; та нар буруугаар ойлгож болохгүй.

Өнөөдөр, антихристүүд Бурханы үгийг хэрхэн басамжилдаг талаар нэмэлт нэг зүйлийг нөхөрлөсөн нь: Антихристүүд Бурханы үгэнд бараа таваар мэт ханддаг байлаа. Бараа таваарын тухайд худалдах, наймаалцах, ашиг хонжоо, мөнгө хамаардаг. Антихристүүд Бурханы үгэнд бараа таваар мэт хандах нь яавч хийж болохгүй зүйл бөгөөд энэ нь туйлын нүгэлт хэрэг юм. Яагаад тэр вэ? Биднийг дөнгөж цуглаан эхлүүлэх үед хүн бүр Бурханы үг болон үнэний талаарх ойлголтоо өөрсдийнхөө үгээр нөхөрлөж, хамгийн энгийн үгээр нэгтгэн дүгнэсэн. Ерөнхийдөө Бурханы үг бол үнэн юм. Хүн төрөлхтний хувьд үнэн нь нэн чухал. Үнэн нь хүний амь байж чадна, хүмүүсийг аварч, үхлээс буцаан амьдруулж, стандартад нийцсэн бүтээгдсэн зүйл болох боломжийг хүнд олгодог. Үнэний хүн төрөлхтөнд өгөх үнэ цэнийг үгээр, материаллаг зүйлээр, эсвэл мөнгөөр хэмжих боломжгүй. Энэ нь нандигнаж, дээдэлбэл зохих зүйл бөгөөд хүмүүс үүнийг өөрсдийн үйлдэл, биеэ авч явах байдал, амьдрал болон бүхэл оршихуйнхаа чиглүүлэгч, чиг баримжаа, зорилго болгох нь үнэ цэнтэй юм. Хүмүүс үнэнээс хэрэгжүүлэх замыг, түүнчлэн Бурханаас эмээж, муугаас зайлах зам зэргийг олж авах ёстой. Хүмүүсийн хувьд үнэн нь амьтай өөртэй нь дүйцдэг. Ямар ч материаллаг зүйл, эсвэл эд баялгийг үнэнтэй нэг түвшинд авч үзэх боломжгүй. Энэ материаллаг ертөнцөд, эсвэл бүхий л орчлон ертөнцөд үнэнтэй харьцуулахуйц үнэ цэнтэй зүйл байхгүй, үнэнтэй дүйцэхүйц зүйл ч байхгүй. Үүнээс үзвэл, аврал хэрэгтэй байгаа хүн төрөлхтний хувьд үнэн бол хамгийн үнэт эрдэнэ бөгөөд үнэлж баршгүй зүйл гэдэг нь тодорхой байна. Гэтэл ийм үнэлж баршгүй зүйлд ашиг олохын тулд зарж, наймаалцдаг бараа таваар мэт ханддаг хүмүүс байдаг нь гайхмаар. Ийм хүмүүсийг диаволууд, Сатанууд гэж тодорхойлж болох уу? Тэгэлгүй яах вэ! Сүнсний ертөнцөд ийм хүмүүс бол диаволууд болон Сатан; хүмүүсийн дунд тэд бол антихристүүд юм.

Антихристүүд хувьдаа ашиг тус олохын тулд Бурханы үгэнд зарах бараа таваар мэт ханддагийн зарим илрэлийн талаар бид сая нөхөрлөлөө. Мэдээж, үүнийг тодорхой утгаар хэлсэн бөгөөд шууд утгатай нь бүрэн нийцэхгүй—тэд Бурханы үгэнд зарах бараа таваар мэт хандаж байгаа нь илт харагддаггүй. Гэвч үнэндээ тэдний зан авир, арга барил, тэр ч байтугай мөн чанараас нь дүгнэвэл, тэд хэдийнээ, эсвэл гарцаагүйгээр Бурханы үгэнд бараа таваар, эзэмших материаллаг зүйл мэт хандсан байдаг. Тэд Бурханы үгийг эзэмшдэг болмогцоо тэдгээрт жижиг дэлгүүрийнхээ бараа мэт хандаж, тохиромжтой үед нь хэрэгтэй байгаа хэн нэгэнд зарж, түүнээсээ ашиг олдог. Үүнээс антихристүүд ямар ашиг тус олж авдаг вэ? Үүнд тэдний нэр хүнд, бусдаар хүндлүүлж, шүтүүлэн бишрүүлэх, тэдэн рүү биширсэн харцаар харах, түүнчлэн байр суурь, нэр нүүрийг нь хамгаалах зэрэг бусдын санал болгодог хамгаалалт багтдаг. Тэднийг чөлөөлж, таягдан хаясан ч хүмүүс тэдний өмнөөс дуугарч, тэднийг өмөөрдөг. Эдгээр нь антихристүүдийн Бурханы үгээс олж авдаг ашиг тус юм. Эдгээр ашиг тус бол яг антихристүүдийн хүсдэг, эрэлхийлдэг, зүрх сэтгэлдээ эртнээс сэдсэн зүйл юм. Энэ бол антихристүүдийн мөн чанар. Тэдний үйлдэл, зан авирыг уг чанар нь жолоодож, захирдаг бөгөөд эдгээр илрэлээс антихристүүдийн уг чанар-мөн чанарыг харж болно.

2. Бурханы үгийн номыг хувийн ашиг олохын тулд зарах

Дараа нь бид хоёр дахь тал буюу антихристүүд Бурханы үгэнд бараа таваар мэт ханддаг бодит зан авир, арга барилын талаар нөхөрлөнө. Энэ төрлийн антихрист Бурханы үгийн төрөл бүрийн номд бараа таваар мэт хандах нь энэ арга барилд хамаардаг. Тэд Бурханы үгийн эдгээр номыг олж авах үедээ мөнгө олох хөрөнгөтэй боллоо, мөнгө олоход шаардлагатай эд хөрөнгийг эзэмшлээ гэж итгэдэг. Бурханы үг хэвлэгдсэн эдгээр ном нь тэдний эд хөрөнгө, зарахыг зорьж буй бараа таваар, үлэмж их ашиг олоход ашигладаг эд зүйлс болдог. Антихристүүд эдгээр номыг өгөхгүй хадгалж, Бурханы гэрээс шаарддаг зарчмын дагуу тараах биш биш харин өөрсдийн санаархалд үндэслэн зүй бусаар ашиг олохыг эрмэлздэг. Бурханы гэрт ном тараах зарчим юу вэ? Бурханы үгийг унших дуртай, үнэнээр цангадаг бүх хүнд үнэ төлбөргүй тараах. Хэчнээн хүн ном хүлээн авах, эсвэл хэчнээн ном тараагдахаас үл хамааран ном үргэлж үнэ төлбөргүй байдаг. Христийн шашинд Бурханд итгэх үед Библи үнэгүй байдаггүй; Библийг худалдаж авах ёстой. Харин одоо Бурханы эдгээр үг болон эдгээр номыг Бурханы гэр үнэ төлбөргүй тарааж байгаа нь гол зүйл юм. Гэвч антихристүүд эдгээр номыг гартаа оруулж, зарчмын дагуу үнэ төлбөргүй тараахгүй байх үед асуудал үүсдэг. Хэвийн нөхцөлд, Бурханаас эмээдэг сэтгэл бага ч болов байгаа хүмүүс эдгээр номыг зарчмын дагуу мөнгө авахгүйгээр, эсвэл зүй бусаар үлэмж их ашиг олохыг эрмэлзэхгүйгээр үнэ төлбөргүй тараадаг. Гэвч антихристүүд л эдгээр номыг олж авмагцаа бизнесийн боломж гарч ирлээ гэж боддог. Ингээд тэдний амбиц, шунал гарч ирэн: “Ийм зузаан, сайн номыг үнэгүй өгөх нь алдагдал биш үү? Эдгээрээс жаахан мөнгө олохгүй байх нь тэнэг хэрэг биш үү? Түүгээр ч үл барам эдгээр номыг өөр газраас худалдаж авах боломжгүй бөгөөд бурханд итгэдэг ихэнх хүн ямар ч үнээр хамаагүй уншихыг хүснэ” гэдэг. Хүмүүс ийм сэтгэлгээтэй байгааг ухаармагц антихристүүдэд: “Би мөнгө олох энэ боломжийг алдаж болохгүй; ийм боломж бараг олдохгүй. Ном тараахдаа би хүмүүсийг зэрэглэлд хувааж, баячуудаас нь илүүг, дундаж хүмүүсээс дундаж төлбөр, ядуусаас нь бага төлбөр авах юм уу огт тараахгүй байх, надад бялдуучилдаг хүмүүст хямдрал үзүүлж, надтай таардаггүй хүмүүсээс илүү их мөнгө авах ёстой” гэсэн бодол төрж эхэлдэг. Энэ нь Бурханы гэрийн ном тараах дүрэм журамтай нийцэж байна уу? (Үгүй.) Энэ бол бизнес хийж байгаа хэрэг юм. Антихристүүдэд иймэрхүү санаа төрдөг; тэд номыг Бурханы гэрийн дүрэм журам, зарчмын дагуу тараадаг эсэхийг хойш тавиад, эхлээд Бурханы үгэнд хэрхэн ханддаг талаар нь ярилцъя. Бурханы үгийн номыг гартаа оруулмагцаа тэд нандигнадаг уу? (Үгүй.) Тэд Бурханы үгэнд өгүүлсэн амийн зам, эсвэл үнэнийг сонирхдоггүй; тэдгээрийг үнэлдэггүй, өчүүхэн төдий ч сонирхдоггүй. Тэд зүгээр л номыг өнгөцхөн гүйлгэж харж, хуудсыг нь хааш яаш эргүүлэн зэрвэс харж: “Энэ нь зүгээр л бурхан хүмүүсийг шүүх ажлыг хэрхэн хийдэг, хэсэг бүлэг хүнийг хэрхэн байлдан дагуулсан, хүмүүст хэрхэн сайн хүрэх газар өгдөг талаар л өгүүлж байна. Хүн төрөлхтний ирээдүйн тухайд гэвэл, ийм нарийн ширийн зүйл байхгүй учраас энэ ном тийм ч сонирхолтой биш байна. Хэдийгээр ном тийм ч сонирхолтой биш боловч олон хүн уншихыг хүсэж байгаа. Энэ нь сайн хэрэг; би үүнээс ашиг олж чадна” гэдэг. Бурханы үгийн ном гарт нь орох үед бараа таваар болж, энэ нь олон хүн, наанадаж хүмүүсийн тодорхой хэсэг нь эдгээр номыг худалдаж авахын тулд мөнгө үрэх ёстой болно гэсэн үг юм. Антихристүүд Бурханд итгэдэг, Бурханы гэрийн ажлыг хийдэг, Бурханы үгийн номыг тараахыг хариуцдаг гэх нэрийн дор хөндлөнгөөс орж ирээд, Бурханы гэрээс эдгээр номыг үнэ төлбөргүй тараадгийг арилжаа наймаа, худалдаа болгон хувиргадаг. Бурхан Өөрийнх нь үгийг анхааралтай сонсдог хүн бүрийг Өөрийн айлдсан үгээр үнэ төлбөргүй хангадаг; эдгээр нь үнэгүй бөгөөд ямар нэг зүйлээр солих шаардлагагүй. Хүмүүсээс шаарддаг зүйл нь зөвхөн хүлээж авах, хэрэгжүүлэх, туулах, Бурханы үгийг дуулгавартай дагадаг болж, Бурханаас эмээж, муугаас зайлдаг хүн болох явдал юм. Тэгвэл Бурхан сэтгэл хангалуун байж, зорилго нь биелж, Тэр үгээ дэмий хэлээгүй байх болно. Тэр үүнээс тайтгарал олдог. Энэ бол Бурханы хүсэл, мөн хүн дээр хэрэгжүүлж буй Түүний зургаан мянган жилийн удирдлагын ажлын зорилго, Бүтээгчийн бүтээгдсэн зүйлсэд зориулсан хамгийн сайхан хүсэл юм. Бурхан Өөрийг нь дагадаг хүмүүсийг Өөрийн үг, Өөрт нь юу байгаа болон Өөрөө юу болох, мөн Өөрийн санаа зорилгоор үнэ төлбөргүй, тасралтгүй хангадаг. Энэ бол үнэхээр цэвэр, ариун үйл, үнэхээр гайхалтай үйл хэрэг; энд арилжаа наймаа хамаагүй. Бурханы үгийг анхааралтай сонсож, хүсэж тэмүүлдэг хүн бүрийн хувьд Бурханы хэлсэн өгүүлбэр бүр үнэлж баршгүй байдаг. Хүмүүс Бурханаас үнэн болон Түүний үгийг үнэ төлбөргүй хүлээн авдаг бөгөөд зүрх сэтгэлийнхээ гүнд Бурханы төлөө хийхийг хүсдэг зүйл нь Түүнд хариу барьж, санаа зорилгыг нь хангаж, Түүнийг тайтгаруулах явдал бөгөөд ингэснээр Түүний агуу ажил удахгүй дуусах боломжтой болно. Энэ бол Бүтээгч болон бүтээгдсэн хүн төрөлхтний хооронд байх ёстой үггүй ойлголцол юм. Гэвч антихристүүд энэ асуудлыг арилжаа наймаа болгон хувиргадаг. Тэд Бурхан ярьж, ажиллаж буй боломжийг, түүнчлэн хүмүүст Бурханы үгийн хангалт хэрэгтэй байгааг далимдуулан хувийн ашиг хонжоо хайж, олж авах ёсгүй мөнгө, ашиг тусыг олж авдаг. Ийм зан авир нь хүнийг хараагдвал зохих нэгэн болгодог биш үү? Бурхан шан харамжаар хүн төрөлхтөнтэй ярьдаг гэж чи Бурханы аль үг хэллэгээс харж, эсвэл сонссон бэ? Нэг өгүүлбэр, нэг хэсэг, нэг номлол, нэг ном, эсвэл нэг удаагийн засалт, шүүлт, гэсгээлт, цэвэршүүлэлт, эсвэл амийн хангалт ямар үнэтэй вэ? Бурхан хэзээ нэгэн цагт ийм үг хэлж байсан уу? (Үгүй.) Бурхан хэзээ ч ийм зүйл хэлж байгаагүй. Бурханы гаргасан өгүүлбэр, хэсэг, ширхэг бүр, хүмүүсийн Бурханаас хүлээн авдаг засалт, гэсгээлт, шүүлт, шалгалт, цэвэршүүлэлт бүр, түүнчлэн Бурханы үгийн хангалт, тэжээл гэх мэт—энэ бүхнээс алийг нь мөнгөөр хэмжиж болох вэ? Эдгээрээс алийг нь хүн мөнгө, эсвэл материаллаг зүйлээр сольж, эсвэл махан биеийн төлөөс төлөн олж авч чадах вэ? Алийг нь ч чадахгүй. Бурханы хийдэг бүхэн, Бурханы илэрхийлдэг бүх үнэн бол үнэлж баршгүй юм. Эдгээр нь үнэлж баршгүй, хэн ч Бурханы эзэмшил, оршихуйг мөнгө, эсвэл ямар нэгэн материаллаг зүйлээр сольж авч чадахгүй учраас л хүмүүсийг Өөрийн үгээр үнэ төлбөргүй хангадаг гэж Бурхан хэлдэг. Гэтэл антихристүүд Бурханы илэрхийлдэг үнэн, Түүнд юу байгаа болон Тэр юу болохын үнэлж баршгүй, үнэт шинж чанарыг харж чаддаггүй; харин ч тэд эдгээрээс зүй бусаар үлэмж их ашиг олохыг эрмэлздэг нь туйлын ичгүүртэй хэрэг юм!

Зарим антихрист хүмүүсийг тарчлааж, өөрсдийн нэр хүнд, нэр төрийг тогтоож, бусдад өөрсдийн аюул занал, эрх мэдлийг мэдрүүлэхийн тулд Бурханы үгийг өгөхгүй хадгалж, доороо байгаа ах эгч нартаа тараадаггүй. Ингээд ийм ёрын муу хүмүүс, антихристүүд эрх мэдлийг атгадаг зарим чуулганд ах эгч нар унших Бурханы үггүй, эсвэл сонсох Бурханы номлолгүй болдог. Ийм хүмүүс хараагдвал зохих хүмүүс биш гэж үү? Тэд Бурханы үгэнд юу мэт хандсан бэ? Өөрсдийн хувийн өмч мэт хандсан. Бурханы үгийг Бурхан Өөрт нь чин сэтгэлээсээ итгэж, Өөрийг нь дагадаг хүмүүст өгдөг; тэдгээрийг аль нэг хувь хүнд өгдөггүй, тэдгээр нь аль нэг хүний хувийн өмч яавч биш юм. Бурханы үгийг бүх хүн төрөлхтөнд айлддаг бөгөөд хэн ч ямар ч шалтгаан, эсвэл шалтгаар Бурханы айлдварыг өгөхгүй хадгалж болохгүй. Гэвч антихристүүд яг ийм үүрэг гүйцэтгэж, үүнийг хийхийн тулд хэв хэмжээг зөрчдөг. Зарим антихрист хамгийн сүүлийн үеийн номлолын бичлэгийг хүлээж авсныхаа дараа эхлээд өөрсдөө сонсож, зарим нэг шинэ гэрэл, мөн өөрсдийнх нь мэдээгүй зарим агуулга байгааг олж мэдээд, энэ цуврал номлолыг хариуцсан хүмүүстээ тараахгүй байхаар шийддэг. Тэд өөр хэнд ч мэдэгдэхгүйгээр номлолын бичлэгийг өгөхгүй хадгалдаг. Өгөхгүй хадгалахын зорилго юу вэ? Зорилго нь цуглааны үеэр гайхуулах явдал бөгөөд энэ нь наймаа хийхтэй адил юм. Ийнхүү гайхуулах замаар, доод хүмүүс нь урьд өмнө хэзээ ч сонсож байгаагүй, бүгд шинэ агуулгыг сонсох үедээ антихристүүдийг өндрөөр үнэлж, ийм маягаар антихристүүд зорилгодоо хүрдэг. Хаа сайгүй чуулгануудад нөхөрлөлийн номлол, эсвэл бичлэгийг цаг тухайд нь тараадаггүй, эсвэл бүрэн тараадаггүй зарим нэг хүн гарцаагүй байдаг гэдгийг үгүйсгэх аргагүй; ийм хүмүүс лавтайяа байдаг. Түүнчлэн, зарим антихрист Бурханы үгийн номыг хүмүүсийн өөрсдөд нь ханддаг хандлагад үндэслэн тарааж, өөрсөдтэй нь дотно байдаг, эсвэл бялдуучилдаг хүмүүст өгдөг. Хэдийгээр ном үнэ төлбөргүй боловч хүн бүр амархан авч чаддаггүй; үнэ төлбөргүй, цаг тухайд нь тараах зарчим антихристүүдийн гарт алдагдаж, өөр өөр нөхцөл байдлаас хамаардаг. Тэд өөрсөдтэй нь хамт байдаг, эсвэл үгийг нь сонсдог хүмүүст дурамжхан өгч болох ч заавал цаг тухайд нь өгдөггүй; харин үзэл бодолтой нь санал нийлдэггүй, эсвэл бүр эсэргүүцдэг хүмүүсийн хувьд бол антихристүүд тэдэнд өгөх, өгөхгүй номоо сонгож, эсвэл бүр огт өгөхгүй байж магадгүй. Антихристүүд Бурханы үгийн ном тараахдаа зүй бусаар үлэмж их ашиг олохыг эрмэлздэг төдийгүй, үүнийг хүмүүсийг татах, хүмүүсийн сэтгэлийг татах, түүнчлэн бусдыг дарангуйлж, тарчлаах хэрэгсэл болгон ашигладаг—тэд бүхий л төрлийн муу үйл хийхээс сийхгүй. Тэд тэр ч байтугай хүмүүсийг сүрдүүлж, хэрвээ хэн нэгэн өөрсдийнх нь талаар муу зүйл ярих, сонгохгүй байх, эсвэл эсрэг санал өгвөл тэр хүнийг тарчлаах хэрэгсэл болгон Бурханы үгийг өгөхгүй хадгалж магадгүй гэж хэлж чадна. Тиймээс зарим хүн Бурханы үгийн ном, эсвэл номлолын бичлэгийг цаг тухайд нь авч чадахгүй байхаас айсандаа эдгээр антихристээс үхтлээ айдаг. Антихристүүд ёрын мууг үйлдэж, тэр хүмүүс шударга бус хандлагад өртсөн ч антихристүүдэд дарангуйлагдаж, тарчлагдахаас, Дээрхтэй холбоо тасарч, Дээрхийн усалгаа, хангалтаас хоцрохоос айсандаа тэднийг мэдээлж зүрхэлдэггүй. Ийм хүмүүс байдаг уу? Зуун хувь, лавтайяа байдаг. Антихристүүд бүх төрлийн муу үйл хийдэг; тэд эрх мэдэл, ашиг хонжооны төлөө тэмцэлдэж, бүлэглэл үүсгэж, өөрсдийн бие даасан хаанчлалыг байгуулдаг төдийгүй, Бурханы үгийг тараах тал дээр ч бас зүгээр байдаггүй. Зүй бусаар ашиг тус олж, байр суурь, эрх мэдлээ олж авахад нь боломж олгож чадах юуг ч байсан тэд ашигладаг; тэд юуг ч, тэр дундаа Бурханы үгийг ч орхидоггүй. Танай чуулганд, та нарын эргэн тойронд ийм зүйл тохиолдож байсан уу? Зарим антихрист доод хүмүүсээ сүрдүүлж: “Хэрвээ чи намайг сонгохгүй бол, хэрвээ чи намайг Дээрхэд мэдээлбэл, хэрвээ чи намайг таашаахгүй бол, хэрвээ чи хов зөөгөөд би түүнийг чинь мэдвэл чи дахиж ямар ч номлолын бичлэг авахгүй. Би чиний хангалтыг тасалж, чамайг тэжээлгүй үлдээж, цангааж ална, өлбөрүүлнэ!” гэж хэлдэг. Антихристүүдийн зан чанар харгис биш гэж үү? Туйлын харгис! Тэд бүх төрлийн муу зүйл хийхээс сийхгүй.

Хэрвээ та нар ийм антихристүүдтэй таарвал хэрхэн зохицуулах вэ? Та нар тэднийг Дээрхэд мэдээлж зүрхлэх үү? Та нар нэгдэж, тэднийг голж зүрхлэх үү? (Тэгнэ.) Та нар одоо тэгнэ гэж хэлж байгаа ч үнэхээр тэдэнтэй нүүр тулах үедээ чи зүрхлэхгүй байж магадгүй; чи ухарч: “Би биеийн хэмжээ багатай, залуу, сул дорой, ганцаараа. Хэрвээ антихристүүд үнэхээр нийлж намайг дээрэлхвэл би дуусах биш үү? Бурхан хаана байна вэ? Хэн миний гомдлыг сонсох вэ? Хэн миний гомдлыг тайлж, миний өшөөг авах вэ? Хэн намайг өмгөөлөх вэ?” гэж бодно. Чиний итгэл яагаад тийм бага байна вэ? Антихристтэй нүүр тулах үедээ чи хулчгар болдог, гэхдээ хэрвээ Сатан өөрийн биеэр чамайг сүрдүүлбэл—чи Бурханд итгэхээ болих уу? Хэрвээ антихрист Бурханы үгийг чамд тараахгүй бол чи яах вэ? Хэрвээ тэд чамаар Бурханы үгийн номонд мөнгө төлүүлэх гэвэл яах вэ? Антихрист Бурханы үгийн номыг чамд тараах бүрдээ чамд хүндрэл учруулж, хатуу ширүүн үг хэлбэл яах вэ? Энэ нөхцөл байдлыг зохицуулах амархан уу? Би чамд нэгэн ухаалаг стратеги хэлж өгье: Ном тараах цаг дөхөх бүрд чи антихристтэй хамт зайдуухан зогсож, чихэр шиг үгсийг эрч хүчтэйгээр хэлж, тэднийг идэвхтэйгээр магтан сайшааж, итгэлийг нь олж авах ёстой. Тэд Бурханы үгийн ном, номлолын бичлэгийг чамд тараамагц тэднийг Дээрхэд мэдээлэх боломж хайж ол. Хэрвээ тэднийг Дээрхэд мэдээлэх арга зам байхгүй бол ялган таних чадвартай ах эгч нартай нэгдэж, антихристийг хязгаарлаж, хүлж боох боломж хай. Энэ нь үнэхээр чуулганыг хор хөнөөлөөс ангижруулж байгаа хэрэг бөгөөд Бурханы санаа зорилгод хамгийн их нийцдэг. Зарим хүн “Хэрвээ антихрист энэ төлөвлөгөөг мэдвэл яах вэ?” гэж асууж магадгүй. Хэрвээ чи энэ удаад итгэлгүй байвал дараагийн боломжийг хүлээ. Чамд зориг орж, нөхцөл байдал бүрдсэн үед чи арга хэмжээ ав. Товчхондоо, хэрвээ чи антихрист тэжээлийг чинь таслахаас айж байгаа бол эхлээд сүр дуулиан бүү гарга. Өөрийгөө бүү илчил, эсвэл антихристэд өөрийгөө бүү нэвт харуул. Хангалттай биеийн хэмжээтэй болсон үедээ, антихристийг эсэргүүцэхэд чамтай хамт зогсож чадах, антихристийг ялган таньж, голох чадвартай тохиромжтой хүмүүс, зөв хүмүүс, илүү олон хүнтэй болсон үедээ чи антихристтэй харилцаагаа тасалж болно. Энэ стратеги ямар сонсогдож байна вэ? (Сайн.) Зарим хүн: “Энэ чинь бусдыг хуурч байгаа хэрэг биш үү? Бурхан биднийг үнэнч шударга хүмүүс байгаасай гэж хүсдэггүй гэж үү? Энэ нь үнэнч шударга санагдахгүй байна” гэж хэлж магадгүй. Энэ нь бусдыг хуурч байгаа хэрэг үү? (Үгүй.) Энэ нь диаволаар тоглож байгаа хэрэг юм. Диавол болох антихристтэй харьцах үед ямар ч арга ашиглаж болно.

Та нар антихристүүдээс айдаг уу? Чиний эргэн тойронд, чиний өөрийн чуулганд үнэхээр антихрист байна гэж бодъё. Чи түүнийг анзаарсан; тэр эрх мэдэл, байр суурьтай бөгөөд олон хүн түүнийг дэмждэг. Түүнд бүлэглэл, хэдэн үнэнч дагагч бий. Чи түүнээс айх уу? Зарим хүн айна гэж хэлдэг. Айх нь зөв үү? Энэ айдаст наад зах нь нэг сайн, зөв тал бий. Би яагаад ингэж хэлж байна вэ? Хэрвээ чи тэднээс айж байгаа бол энэ нь ядаж л чи зүрх сэтгэлдээ тэднийг ёрын муу гэж, тэд чамайг тарчлааж, чамд хор хөнөөл учруулж чадна, тэд сайн хүн биш, эсвэл үнэнийг эрэлхийлдэг хүн биш гэж итгэж байгааг харуулж байна—ядаж л чи зүрх сэтгэлдээ тэдний талаар ийм ойлголт, ялган таних чадвартай юм байна. Хэдийгээр чи тэднийг антихрист гэж тодорхойлж, эсвэл антихрист гэдгийг нь ялган таньж чадахгүй байж болох ч тэд сайн хүн биш, үнэнийг эрэлхийлдэг, шулуун шударга, сайхан сэтгэлтэй, эсвэл үнэнч шударга хүн биш гэдгийг чи ядаж л мэддэг учраас тэднээс айдаг. Хэвийн, жирийн, эсвэл заль мэхгүй хүмүүс чөтгөрүүдээс гадна ихэвчлэн ямар хүмүүсээс айдаг вэ? (Ёрын муу хүмүүсээс.) Хүн бүр ёрын муу хүмүүсээс айдаг. Ядаж л, энэ хүн ёрын муу гэдгийг чи зүрх сэтгэлдээ мэддэг. Үүн дээр үндэслэн, Бурханы үг болон үнэн-зарчимд хандах тэдний хандлагыг ажигла; тэд үнэнийг хэрэгжүүлж байгаа эсэхийг хар, тэдний янз бүрийн зан авирыг ялган таньж, зан авираар нь дамжуулан тэдний мөн чанарыг ойлгож, ялган таньдаг бол. Эцсийн дүндээ, хэрвээ чи тэднийг антихрист гэдгийг тодорхойлж чадвал чиний айдаст өөр нэг бүрэлдэхүүн хэсэг болох тэднийг ялган таних чадвар нэмэгдэнэ. Хэдийгээр чи зүрх сэтгэлдээ тэднээс айж болох ч тэдний талд орохгүй, зүрх сэтгэлдээ тэднийг голно—энэ нь сайн зүйл үү, эсвэл муу зүйл үү? (Сайн зүйл.) Хэрвээ тэд чамаас өөрсөдтэй нь нэгдэж мууг үйлдэхийг шаардвал чи зөвшөөрөх үү? Чи зүрх сэтгэлдээ үүнийг ялган таних чадвартай байх уу? Хэрвээ тэд чамаас өөрсөдтэй нь нэгдэж Бурханыг хараах, эсвэл Түүнийг шүүхийг шаардвал чи зөвшөөрөх үү? Хэрвээ тэд бусдыг тарчлаахад, тодорхой хүмүүст Бурханы үгийн номыг тараахгүй байхад өөрсөдтэй нь хамтран ажиллахыг чамаас шаардвал чи зөвшөөрөх үү? Хэдийгээр чи эдгээр зүйлийг хийхийг зөвшөөрөхгүй гэдэгтээ 100% итгэлтэй биш байж болох ч ядаж л тэдний үйлдлийн талаар зүрх сэтгэлдээ ялган таних чадвартай байх болно. Чи тэдэнтэй хамт зарим зүйлийг дурамжхан, албадлагаар хийж болох ч чи хүчинд автсан учраас л тийм зүйл хийнэ, сайн дураараа хийхгүй; ядаж л чи гол хэрэгтэн нь биш, ихдээ л тэдний гэмт хэрэгт хамсаатан болно. Хэдийгээр чи тэднийг өөрийн биеэр ил болгож, эсвэл өдөөн хатгахгүй байж болох ч тэдний дагагч, эсвэл хамсаатан болж үйлдэхгүй. Энэ нь тодорхой хэмжээгээр антихристийг голж байгаа хэрэг юм. Ихэнх хүн ёрын муу хүмүүс болон антихристүүдээс айдаг учраас өөрсдийгөө хамгаалахын тулд л буулт хийж чаддаг, тиймээс чи үүнийг түр зуурын, аргацаасан арга хэмжээ болгон хийж чадаж байгаа нь хэдийнээ тун сайн хэрэг юм. Гэвч ийм түвшинд хүрэх нь гэрчлэлдээ бат зогсож байгаад тооцогдох уу? Үнэн-зарчмыг баримталж байгаад тооцогдох уу? Сатаныг ялж байгаад тооцогдох уу? Бурханы нүдээр бол тооцогдохгүй. Тэгвэл чи хэрхэн гэрчлэлдээ бат зогсож чадах вэ? Та нар бүгд замгүй бөгөөд өөрсдийгөө хамгаалахын тулд зүгээр л буулт хийж: “Тэд мууг үйлддэг ч би тэдэнтэй нэгдэж мууг үйлдэж зүрхлэхгүй; би шийтгүүлэхээс айдаг. Тэд бол ёрын муу хүмүүс; тэд хүмүүсийг тарчлаахын тулд муу зүйл хийдэг. Гэхдээ ямартай ч, би өөрөө хэнийг ч тарчлаагаагүй л бол зүгээр. Тэр муу үйл надад тохогдохгүй” гэдэг. Хэрвээ та нар ихдээ л үүнийг хийж чаддаг бол энэ нь хэдийнээ маш сайн хэрэг; чи ердөө л хүний ая тал харж, дундыг баримтлах аргыг хэрэглэж байгаа бөгөөд гэрчлэл хийж чадахгүй байна. Тэгвэл гэрчлэл хийхийн тулд юу хийх ёстой вэ? Хоосон сургаалын үүднээс хэлбэл, чи ёрын муу хүмүүсийг голох ёстой, антихристүүдийг голж, ил болгох ёстой, антихристүүд Бурханы гэрт дураараа дургиж, муу зүйл хийж, Бурханы гэрт хохирол учруулахаас сэргийлэх ёстой. Гэхдээ үүнийг яг яаж хийхийг чи мэдэх үү? (Дээрхэд мэдээлж, энэ талаар хэлнэ.) Энэ нь та нарын биелүүлж чадах үүрэг хариуцлага, үүрэг даалгаврын хэмжээ мөн үү? Энэ нь та нарын бат зогсож чадах бүх гэрчлэл, та нарт байгаа бүх биеийн хэмжээ мөн үү? Антихристийг мэдээлэхээс гадна та нар өөр юу хийж чадах вэ? (Бид эхлээд антихристийн байнга гаргадаг зан авир, муу үйлийн баримтуудыг цуглуулж, дараа нь эдгээр баримтад тулгуурлан ах эгч нартай антихристийг ялган таних талаар нөхөрлөж болно. Ах эгч нар антихристийг ялган таних чадвартай болмогц тэд бүгдээрээ антихристийг ил болгох арга хэмжээ авч, дараа нь бид тэднийг чуулганаас хөөж болно.) Алхам, процедур нь зөв боловч зарим онцгой тохиолдолд яах вэ? Чи удирдагчийн байр сууринаас ярьж байна, харин жирийн итгэгч антихристтэй таарвал яах вэ? Энэ нь өндөг чулуу мөргөхтэй адил биш гэж үү? Ийм нөхцөл байдалд та нар яах вэ? Орлого, зарлагыг бүртгэж, тайлагнахтай холбоотой нэгэн түүхийг Би та нарт ярьж өгье. Нэг нь гадаад хэрэглээнд, нөгөө нь дотоод хэрэглээнд зориулагдсан данс хөтөлдөг хүн байжээ. Нэг өдөр дотоод дансанд хоёр зуун долларын зөрүү гарчээ. Дараа нь зааварлагч дансыг шалгахаар ирээд зөрүүг харж: “Дотоод дансыг урж хая. Гадаад дансыг л үлдээ, тэгвэл ямар ч нотлох баримт үлдэхгүй” гэжээ. Тэнд байсан хүмүүсийн нэг нь үүнийг зөвшөөрөхгүй: “Энэ бол өргөл. Хэдий хэмжээний мөнгө байх нь хамаагүй, энэ бол Бурханы мөнгө; чи ингэж болохгүй” гэж хэлэв. Зааварлагч юу ч хэлээгүй байхад нь өөр нэг хүн: “Хоёр зуун доллар юу юм бэ? Антихристүүд завшихдаа нэг дор хэдэн арван мянгаар нь завшдаг” гэж хэлжээ. Ингээд тэр хүмүүс асуудлыг ийм байдлаар шийдвэрлэв. Гэвч дараа нь нэг хүн энэ арга барилыг буруу гэж үзээд, дээш нь шийдвэр гаргах багт мэдээлжээ. Багийнхан хоёр зуун доллар бол тийм ч их мөнгө биш бөгөөд тэд үүнийг шийдвэрлэх завгүй байна гэж хэлсэн. Чуулганы удирдагчдад мэдээлэхэд тэд ч бас үүнийг шийдвэрлээгүй бөгөөд бүгд энэ асуудлыг үл хайхарсан. Асуудлыг мэдээлсэн хүн сэтгэл гонсойж: “Энэ хүмүүс бүгд яаж ийм байж чаддаг байна аа? Тэд Бурханы өргөлд яаж ийм хариуцлагагүй хандаж чадаж байна аа? Тэд бүр ийм илэрхий хууран мэхлэлт хийж зүрхэлдэг байна шүү!” хэмээжээ. Тэр энэ талаар сэтгэл гонсгор байв. Нэг өдөр Намайг тэр хүмүүс дээр очих үед тэр хүн Надад энэ асуудлыг мэдээлж, нягтлан бодох бүртгэл хийж байсан хүн хайхрамжгүй хандсан, дансыг замбараагүй болгож, эцэст нь зөрүү гарсан гэж хэлсэн. Хэдийгээр энэ асуудал тийм ч том асуудал биш байсан ч холбогдох хүн бүрийн хандлага өөр өөр байсан. Зааварлагч, удирдагч гэгддэг энэ хүмүүс асуудлыг шийдвэрлээгүй. Тэд нягтлан бодох бүртгэл хийж байсан хүнийг явуулаагүйгээр үл барам түүнийг хамгаалах шалтаг олсон. Асуудлыг мэдээлсэн хүн үүнийг мэдээлсээр байсан; гэвч олон хүн түүнийг гадуурхсан. Надад хэлдээ, энэ хүн асуудлыг мэдээлэх үедээ ямархуу сэтгэлгээтэй байсан бэ? Хэрвээ тэр нөгөө хүнтэй, “Ердөө л хоёр зуун доллар шүү дээ, чи яагаад үүнийг ингэж сүр болгоод байгаа юм бэ? Антихристүүд завшихдаа нэг дор хэдэн арван мянгаар нь завшдаг” гэж хэлсэн хүнтэй адилхан хандлагатай байсан бол үүнийг мэдээлсээр байх байсан уу? Тэр тэгэхгүй байх байсан. Хэрвээ тэр: “Энэ миний мөнгө биш; завшихыг хүссэн хэн боловч завшиг—тэд үүнийхээ хариуцлагыг хүлээнэ. Ямартай ч, би юу ч завшаагүй, тиймээс би энэ хариуцлагыг хүлээх шаардлагагүй”; эсвэл “Би шийдвэр гаргах баг болон чуулганы удирдагчдад хэдийнээ мэдээлсэн бөгөөд тэд бүгд намайг үл тоосон, тиймээс би үүргээ биелүүлсэн, цаашид санаа зовох шаардлагагүй” гэж хэлсэн бол—хэрвээ тэр ийм хандлагатай байсан бол үүнийг тийм уйгагүй мэдээлсээр байж чадах байсан уу? Яавч үгүй; ихэнх хүн ихдээ л шийдвэр гаргах багт мэдээлснийхээ дараа болих байсан. Гэвч энэ хүн шийдвэр гаргах багт мэдээлэх үедээ Ноа, Абрахам хоёрын түүхийн талаарх Миний нөхөрлөлийг яг сонсож таарчээ. Сонссоныхоо дараа тэр сэтгэл нь хөдөлж: “Бурханы үгийг сонссоныхоо дараа Ноа ухралгүйгээр олон жилийн турш баримталсан. Гэтэл би иймхэн жижиг бэрхшээлтэй тулгараад тууштай байж чадахгүй байна—энэ нь хүний хийх ёстой зүйл биш!” гэж бодсон. Тиймээс тэр эцэст нь Дээрхэд хүрэх хүртэл мэдээлсээр байсан бөгөөд Дээрх асуудлыг шийдвэрлэсэн. Та нарын дунд ийм хүн олон бий гэж та нар бодож байна уу? Хэрвээ та нар ийм нөхцөл байдалтай тулгарвал та нарын хэд нь энэ хүн шиг тууштай байх вэ? Та нар ч бас хоёр зуун доллар тийм ч их биш, энэ тийм ч сүртэй зүйл биш гэж итгээд, улмаар зарчмыг тийм хатуу чанд баримтлах, эсвэл тийм нухацтай байх шаардлагагүй, их хэмжээний зөрүү гарах хүртэл хүлээж байгаад мэдээлж болно гэж бодох уу? Та нар: “Ямартай ч, би үүрэг хариуцлагаа биелүүлсэн. Үүнийг шийдвэрлэх эсэх нь удирдагчдаас хамаарна. Би зүгээр л жирийн итгэгч, надад ийм л хэмжээний эрх мэдэл бий, би үүнийг л хийж чадна. Би мэдээлсэн, би үүргээ биелүүлсэн; үлдсэн нь надад хамаагүй” гэж бодох уу? Та нар ингэж бодохгүй гэж үү? Хэрвээ хэн нэгэн чамайг дарангуйлбал чи мэдээлж зүрхлэхгүй байх биш үү? Энэ хүн асуудлыг мэдээлэх явцдаа дарангуйлалтай тулгарч, зарим хүн түүн рүү хуруугаараа чичилж, яллаж, үргэлж түүнийг тарчлаахыг эрмэлзэж байсан. Энэ хүмүүс ямар хорлонтой байсан бол! Би энэ хэдэн хүнийг санаж байна—Би яагаад тэднийг санадаг вэ? Тэд Бурханы гэрийн хоолыг идэж, Бурханы хангасан бүх үнэнийг эдэлсэн хэр нь Бурханы өргөлд ингэж хандсан. Тэднийг Бурханы гэрийн хүмүүс гэж үзэж болох уу? Тэд бол тэнцэхгүй! Тэдэнд ийм зан араншин байгаагүй учраас тэднээс гэрчлэлдээ бат зогсохыг шаардаагүй. Гэвч тэд хийх ёстой зүйлээ ч хийж чадаагүй юм чинь Бурханы гэрт үлдэх эрхтэй юу? Ийм хүмүүсийг санаж байх ёстой юу? Та нар ийм хүмүүст дуртай юу? (Үгүй.) Тэгвэл та нар ямар хүмүүст дуртай вэ? (Зарчмыг баримталдаг, Бурханы гэрийн ашиг сонирхлыг эцсээ хүртэл тууштай хамгаалдаг хүмүүст.) Сүрдмээр хүмүүсийг хараад айдаг ч заль мэхгүй хүмүүсийн өмнө зориг ордог тэр хэрэггүй амьтдаас Би ой гутдаг. Би бас ачийг бачаар хариулдаг хүмүүс, үнэнийг огт сонирхдоггүй хүмүүс, ялангуяа олон жилийн турш номлол сонссон ч үнэнийг огт ойлгоогүй, эсвэл өчүүхэн төдий ч өөрчлөгдөөгүй, зүрх сэтгэлийнхээ гүнд Бурханыг эсэргүүцэж, Түүнээс сэрэмжилсээр байдаг хүмүүсээс ой гутдаг. Хэрвээ ийм хүмүүс илэрхий ёрын мууг хийсэн тохиолдол байхгүй бол тэднийг антихрист гэж тодорхойлохгүй байж болох ч Би тэднээс ой гутдаг. Хэр зэрэг ой гутдаг вэ? Яг л антихристүүдээс ой гутдагтай адил. Яагаад тэр вэ? Антихристүүд Бурханы үгэнд зарах, наймаалцах, солилцох бараа таваар мэт хандаж, түүнээс ашиг олдог. Ийм төрлийн хүн Бурханы үгээс ашиг олохгүй байж болох ч Бурханы үгэнд хандах хандлагаас нь бид тэднийг антихристүүдтэй яг адилхан, Бурханы замыг дагадаггүй, тэр ч байтугай Бурханы өргөлд хандах ёстой энгийн бөгөөд хамгийн наад захын хандлага ч байхгүй, ачийг бачаар хариулдаг гэж дүгнэж болно. Тэд ямар гээчийн амьтад вэ? Тэд бол Эзэнийг болон найз нөхдөө худалддаг Иудасууд юм. Энэ түүхийг сонсоод та нар юу бодож байна вэ? Та нар ийм нөхцөл байдалд зарчмыг баримталж, байр сууриндаа бат зогсож чадах уу? Хэрвээ чи хэрэггүй амьтан бөгөөд үргэлж ухардаг, үргэлж антихристүүдийн хүчнээс, тэдэнд тарчлагдахаас айдаг, тэдний хүч өөрт чинь хор хөнөөл учруулахаас айдаг, мөн зүрх сэтгэлдээ үргэлж айдаг, үүнд хариу өгөх мэргэн ухаан дутмаг, үргэлж антихристүүдэд буулт хийдэг, тэднийг мэдээлж, эсвэл ил болгож зүрхэлдэггүй, тэднийг голоход чамтай нэгдэх бусад хүнийг олж зүрхэлдэггүй бол чи Бурханд хийх гэрчлэлдээ бат зогсож чадах хүн биш—чи бол хэрэггүй амьтан, ачийг бачаар хариулдаг этгээд юм. Антихристүүд Бурханы үгэнд бараа таваар мэт хандаж, тэдгээрийг ашиглан өөрсдөдөө зүй бусаар үлэмж их ашиг олж, чамайг сүрдүүлж, чиний тэжээлийг таслах үед, чи ийм нөхцөл байдалд тэднийг голж чадахгүй хэвээр байвал чи ялагч мөн үү? Чи Христийг дагагч байх эрхтэй юу? Хэрвээ Бурханы чамд үнэ төлбөргүй өгдөг үг болон сүнслэг тэжээлийг олж авах чадвар ч чамд байхгүй, эдгээр зүйлийг идэж, ууж, эдэлж ч чадахгүй бол энэ нь чамайг хэр үнэ цэнгүй болгох вэ?

Миний сая нөхөрлөсөн баримтууд бол антихристүүд Бурханы үгэнд бараа таваар мэт ханддагийн зарим илрэл юм. Антихристүүд Бурханы үгийг идэж, уудаггүй, үнэнийг хүлээж авдаггүй, тэд өөрсдийгөө гоёхын тулд л Бурханы үгийг өнгөцхөн гүйлгэж, зэрвэс хардаг. Тэд хүссэн мөнгө, ашиг тусаа олж авахын тулд арилжаа наймаа хийж чаддаг, мөн Бурханы сонгосон хүмүүсийн Бурханы үгийг унших, идэж, уух эрх чөлөөг хянаж чаддаг байхын тулд Бурханы үгэнд өөрсдийн эд зүйл, хувийн өмч мэт ханддаг. Ийм антихристүүд бол ёрын муу хүмүүс, диаволууд, үл итгэгчид юм; тэд бол шүтлэггүй хүмүүсийн төрөл! Бурханы гэрт гарч ирсэн нэгнийг нь хөөх ёстой, үүрд хөөх ёстой! Та нар ийм хүмүүстэй таарах үедээ тэднийг голж зүрхлэх үү? Та нар нэгдэж, тэднийг ил болгож зүрхлэх үү? Тэднийг ил болгох ёстой; тэднийг голох ёстой. Бурханы гэрт үнэн ноёрхдог. Хэрвээ чамд ийм биеийн хэмжээ байхгүй бол энэ нь Бурханы үг болон үнэн чиний дотор амь болоогүйг баталж байна. Хэрвээ чи хулчгар, Сатануудаас айдаг, ёрын муу хүмүүсээс айдаг бөгөөд Бурханы үгийг идэж, уухгүй, эсвэл олж авахгүй гэсэн үг байсан ч гэсэн антихристүүдтэй тэмцэхийн оронд өөрийгөө хамгаалахын тулд буулт хийхийг илүүд үздэг бол чи өлсөж үхвэл таарна, тэгвэл хэн ч чамайг өрөвдөхгүй. Хэрвээ та нар ийм нөхцөл байдалтай тулгарвал хэрхэн сонгож, хэрэгжүүлэх ёстой вэ? Та нар тэднийг даруй ил болгох ёстой. Бурханы үг бол бараа таваар биш; Бурханы сонгосон бүх хүнийг тэдгээрээр хангадаг бөгөөд тэдгээр нь аль нэг хүний хувийн өмч биш. Бурханы үгийг өгөхгүй хадгалах, эсвэл өөртөө эзэмших эрх хэнд ч байхгүй. Бурханы үгийг Бурханыг дагадаг сонгогдсон бүх хүнд үнэ төлбөргүй, ямар ч төлөөсгүйгээр тараах ёстой. Тэдгээрийг өгөхгүй хадгалдаг, тэдгээрээс зүй бусаар үлэмж их ашиг олохыг эрмэлздэг, эсвэл Бурханы үгийн талаар хувийн төлөвлөгөөтэй байдаг хэн боловч хараагдвал зохино. Тэд бол Бурханы сонгосон хүмүүсийн босож зогсоод ил болгож, голох ёстой хүмүүс бөгөөд тэднийг зайлуулж, тасалж хаях ёстой.

Миний өнөөдөр нөхөрлөсөн хоёр зүйл антихристүүд Бурханы үгийг хэрхэн басамжилдгийг хангалттай харуулж байна уу? (Тийм.) Антихристүүд Бурханы үгэнд хэзээ ч үнэн мэт ханддаггүй, мөн тэдгээрийг нандигнаж, дээдэлж, эсвэл Бүтээгчийн үг мэт ханддаггүй. Харин ч тэд алхам тутамдаа өөрсдийн хэлэхийн аргагүй, жигшүүртэй, олиггүй санаархлыг харуулдаг. Тэд Бурханы үгийг ашиглан өөрсдийн хэлэхийн аргагүй зорилгод хүрэхийг л хүсдэг бөгөөд материаллаг, эсвэл материаллаг бус зүйлсийн аль нь байсан, тэд Бурханы үгийг ашиглан өөрсдөдөө зүй бусаар ашиг олж, мөнгө, материаллаг зүйлсийг олж авахыг, эсвэл хүмүүсээр өөрсдийгөө зусардуулж, бишрэн харуулж, шүтэн бишрүүлж, дагуулах зорилгодоо хүрэхийг хүсдэг. Эдгээр зүйл нь Бурханд жигшмээр байдаг бөгөөд хүмүүс тэдгээрийг голох ёстой. Хэн боловч ийм хүмүүс, эсвэл ийм зүйл тохиолдож байгааг олж мэдвэл босож зогсоод тэднийг ил болгож, голж, ийм хүмүүсийг Бурханы сонгосон хүмүүсийн дунд бат зогсохыг нь болиулах ёстой. Зарим хүн эдгээр зүйлтэй таарвал Дээрхэд мэдээлнэ гэж хэлдэг боловч энэ нь хэтэрхий идэвхгүй, удаан байна. Хэрвээ чи ердөө эдгээр зүйлийг Дээрхэд мэдээлбэл чи үнэхээр үнэ цэнгүй юм! Чи Бурханы маш олон үгийг идэж, ууж, маш олон номлол сонссон хэр нь зөвхөн мэдээлэхээ л мэддэг—энэ нь чиний биеийн хэмжээ дэндүү бага байгааг харуулж байна! Чамд антихристүүдтэй харьцах өөр арга байгаа байлгүй дээ? Дээрхэд мэдээлэх нь эцсийн арга, үнэхээр шаардлагатай үед л хийдэг алхам юм. Хэрвээ чи тоогоор цөөн, хүч дутуу, ялган таних чадваргүй бөгөөд хэн нэгнийг антихрист мөн эсэхэд эргэлзэж байвал тэдний янз бүрийн илрэл, үйлдлийг ил болгож зүрхлэхгүй байж магадгүй. Гэвч хэрвээ чи тэднийг антихрист гэдэгт итгэлтэй байгаа хэр нь тэдний эсрэг босож тэмцэх, тэднийг голох, ялахаас зүрхшээж байвал чи үнэхээр үнэ цэнгүй биш гэж үү? Чиний ойлгодог жаахан үнэн ашиглагдахгүй байна. Чиний ойлгож, сонсож байгаа зүйл үнэн гэдэгт чи итгэлтэй байна уу? Хэрвээ тийм бол чи яагаад хатуу чанд, зөв шударгаар босож зогсоод антихристүүдтэй тэмцэж зүрхэлдэггүй юм бэ? Антихристүүд эрх баригчид биш шүү дээ—чи тэднээс юунд нь айдаг юм бэ? Хэрвээ чи тэднийг яаран ил болговол тэд чамайг эрх баригчдын гарт тушааж болзошгүй нөхцөл байдал үүсэхээр бол—ийм нөхцөлд чи болгоомжтой байж, тэднийг уурлуулалгүй, ухаалаг арга ашиглан антихристүүдийг сэмхэн шүүмжилж, нэр хүндийг нь унагаж, аажмаар таягдан хаях ёстой. Тэднийг чимээгүйхэн таягдан хаях нь илүү биширмээр биш гэж үү? (Тийм.) За, өнөөдрийн нөхөрлөл үүгээр өндөрлөж байна. Баяртай!

11-р зүйл: Тэд засалтыг хүлээн авдаггүй, ямар нэг буруу зүйл хийхээрээ гэмших хандлага ч гаргадаггүй, харин ч үзэл тарааж, Бурханыг ил тодоор шүүдэг

Өнөөдөр бид антихристүүдийн янз бүрийн илрэлийн 11-р зүйлийн талаар нөхөрлөнө: Тэд засалтыг хүлээн авдаггүй, ямар нэг буруу зүйл хийхээрээ гэмших хандлага ч гаргадаггүй, харин ч үзэл тарааж, Бурханыг ил тодоор шүүдэг. Энэ зүйлийн тодорхой агуулга нь антихристүүд засалтад хэрхэн ханддаг тухай юм; өөрөөр хэлбэл, тэд үүнтэй нүүр тулах үедээ ямар хандлагатай байдаг, мөн ийм хандлага өвөрлөж байхдаа цаашид юу хийдэг болон тэдэнд ямар илрэл гардаг тухай юм. Антихристүүд засалтад хэрхэн ханддаг тухай агуулгаар бид өмнө нь нөхөрлөсөн үү? (Тийм ээ, антихристүүд өөрсдийн ирээдүй болон хувь заяанд хэрхэн ханддаг талаар нөхөрлөх үед үүнийг хөндсөн.) Тэгвэл засалтад хандах антихристийн хандлага ямар байдаг вэ? Антихристүүд засалт туулах үедээ хэлдэг алдартай үгсийн талаар бид тухайн үед нөхөрлөөгүй гэж үү? (Нөхөрлөсөн.) Тэд ийм нөхцөл байдалд зориулсан хоёр алдартай үгтэй. Нэг нь “Бурхан бол зөвт, би ямар нэгэн хүнд биш, бурханд итгэдэг!”, нөгөө нь “Намайг засахад чи дэндүү балчирдана. Хэрвээ би бурханд итгэдэггүй байсан бол хэнийг ч тоож үзэхгүй байх байсан!” гэдэг. Түүнчлэн тэд өөрсдийг нь зассан хэнийг ч үзэн яддаг бөгөөд үүнээс гадна засалт туулмагцаа өөрсдийгөө таягдан хаягдах нь гэж сэжиглэдэг. Төгсгөлд нь, тэд засалтыг хүлээн авахаас татгалзаад зогсохгүй, хаа сайгүй үзэл тараадаг талаар бид бас нөхөрлөсөн. Бид энэ зүйлийн талаар ярьсан бус уу? (Тийм.)

I. Антихристүүд засалт туулдгийн шалтгаан

Антихристүүдийн хувийн ашиг сонирхол хөндөгдөх үед тэд засалтад хэрхэн ханддаг талаарх өмнөх нөхөрлөлөө Би сая товчхон эргэн санууллаа. Өнөөдөр бид үүний талаар өөр өнцгөөс нөхөрлөж, үүнийг задлан шинжлэх бөгөөд антихристүүд засалт туулах үедээ ямар тодорхой зан чанар илчилж, ямархуу хандлагатай байдгийг, түүнчлэн тэдний тодорхой үзэл бодол юу болохыг авч үзэх ба эдгээр үзэл бодолд нь үндэслэн тэдний зан чанарыг задлан шинжилнэ. Энэ нь засалтын сэдвийг хамарч байгаа тул эхлээд антихристүүд засалт туулдгийн шалтгааны талаар нөхөрлөцгөөе. Засалт бол ор үндэсгүй хийгддэг зүйл биш, тэгвэл энэ нь ямар нөхцөл, ямар орчинд антихристэд тохиолдох вэ? Тэр хүн антихрист учраас л тэр үү? Зарим хүн: “Байр суурьтай, олны анхаарлын төвд байгаа хэн боловч эцсийн дүндээ засалт туулна” гэж хэлдэг. Энэ үнэн үү? (Үгүй.) Тэгвэл антихристүүд юу хийдэг болоод засалт туулдаг вэ? Тэд жирийн нэг алдаа гаргавал хатуу засалт туулах уу? Үүний талаар нөхөрлөх ёстой биш үү? (Тийм.) Антихристүүд яагаад засалт туулдаг вэ? Онолын үүднээс харвал, антихристүүд биеэ тоосон зан чанартай, үнэнд дуулгавартай байдаггүй, Бурханы үг юм уу эерэг зүйлсийг хайрладаггүй, үнэнд зэвүүцдэг, үнэнийг үзэн яддаг, Бурханы дайснууд учраас засалт туулах, тэр ч бүү хэл өршөөлгүйгээр ил болгуулах ёстой. Ингэж хэлэх нь зөв үү? Тэдний харуулсан зүйл, илчлэлт дээр үндэслээд тэднийг антихристүүд гэж тодорхойлж болох тул тэд засалт туулах, тэр ч бүү хэл өршөөлгүйгээр ил болгуулах нь зүйн хэрэг; тэднийг яаж ч зассан өрөвдөх нь зохисгүй, тэднийг голох ёстой бөгөөд хэн ч байсан тэднийг засах нь үндэслэлтэй. Ийм байдаг уу? (Үгүй.) Та нар итгэлтэй байна уу? Антихристүүд яагаад засалт туулдаг вэ? Би сая үүний хэд хэдэн шалтгааныг дурдлаа. Та нарын заримд эдгээр шалтгаан нь буруу мэт санагдаж болох ч та нар үүндээ итгэлгүй байгаа; учир нь та нар зөвхөн хоосон сургаалыг л ойлгодог бөгөөд үүний мөн чанарыг нэвт харж чаддаггүй. Та нар үүнийг таньж мэдээгүй байгаа нь антихристүүд яагаад засалт туулдаг гэх асуудлыг нэвт хараагүйг чинь харуулж байна. Ихэнх хүн энэ хэрэг явдлын тухайд зөвхөн хоосон сургаалыг л ойлгодог бөгөөд антихрист засалт туулж, өршөөлгүйгээр ил болгуулах ёстой гэдгийг зүрх сэтгэлдээ мэддэг боловч антихристийн бодит зан авирыг ялган таньдаггүй; энэ нь тэд энэ асуудлын мөн чанар эсвэл антихристүүдийн мөн чанарыг нэвт харж чаддаггүйг илтгэж байна. Үнэн-бодит байдлыг эзэмшээгүй хүмүүс зөвхөн хоосон сургаалыг л ойлгож, дүрэм журмыг сохроор баримталдаг тул үнэхээр нэг антихрист ямар нэгэн зүйл хийж байлаа ч тэд үүнийг нэвт харж чадахгүй.

Антихрист яагаад засалт туулдаг вэ? Шалтгаан нь маш энгийн—энэ нь тэдний янз бүрийн илрэл, түүнчлэн мөн чанараас нь илрэн гардаг өөр өөр хэрэгжүүлэлт, зан авираас үүдэлтэй. Эдгээр хэрэгжүүлэлт, зан авир, илрэл юу вэ? Нэгдүгээрт, антихристүүд өөрсдийн бие даасан хаанчлалыг байгуулдаг. Тэд антихрист мөн чанараасаа болоод Бурханы сонгосон хүмүүсийн төлөө Бурхантай тэмцэлдэж, нутаг дэвсгэр, хүмүүсийн зүрх сэтгэлийн төлөө тэмцэлддэг—энэ бүхэн нь тэд өөрсдийн бие даасан хаанчлалыг байгуулж буй хэрэг юм. Хэн нэгэн хүн өөрийн бие даасан хаанчлалыг байгуулж байхдаа үүргээ гүйцэтгэж байна уу? (Үгүй.) Тэрээр өөрийнхөө ажил хэргийг явуулж, өөрийн нөлөөллийн хүрээг удирдаж, эрх мэдлээ хэрэгжүүлэн, өөрийн гэсэн нутаг дэвсгэрийг дангаар хянаж, өөрийн бүлэглэлийг бүрдүүлж, Бурханы сонгосон хүмүүсийг төөрөлдүүлэхээр оролдож байгаа, ингэснээр тэд Бурханыг голж оронд нь өөрийг нь дагана. Энэ нь үүргээ гүйцэтгэж байгаа биш, харин Бурхантай сөргөлдөж байгаа хэрэг юм. Антихрист эдгээр илрэлийг харуулж, эдгээр зүйлийг хийх үедээ засалт туулах ёстой юу? (Тийм.) Энэ нь антихристийг засах шалтгаануудын нэг мөн үү? Энэ нь тэдний тодорхой илрэлүүдийн нэг мөн үү? (Мөн.) Тэгвэл та нар сая яагаад үүнийг хэлж чадсангүй вэ? Эдгээр үг та нарын аманд ч, оюун санаанд ч байгаа биш гэж үү? (Тийм.) Энэ илрэл нь Миний сая дурдсан онолын шалтгаануудтай зөрчилдөж байна уу? Тэдгээрийн хооронд ямар ялгаа байна вэ? (Тэр шалтгаанууд нэлээд ерөнхий байсан, харин Бурханы сая дурдсан илрэл дэлгэрэнгүй байна—энэ бол антихристийн бодит илрэл.) Өмнө дурдсан тэр шалтгаанууд ерөнхий байсан, ердөө л зарим нэг хоосон сургаал байсан; тэдгээр нь антихристүүд яагаад засалт туулдгийн тодорхой шалтгаан огтхон ч биш байсан. Энэ илрэл бол бодитой шалтгаануудын нэг юм. Эхний илрэл нь тэд өөрсдийн бие даасан хаанчлалыг байгуулахаар оролдож байгаа нь юм. Хоёр дахь илрэл нь тэдний далд явуулга. Энэ нь өөрийн бие даасан хаанчлалыг байгуулахаар оролдохтой адил шинж чанартай боловч тодорхой хэрэгжүүлэлт нь өөр байдаг. Тэгвэл далд явуулга гэдгээр юуг хэлж байна вэ? Энэ нь эерэг нэр томьёо юу, эсвэл сөрөг үү? Сайшаасан утгатай юу, эсвэл доромжилсон утгатай юу? (Доромжилсон утгатай.) Далд явуулга гэж ер нь юуг хэлдэг вэ? Үүнд ямархуу илрэлүүд багтдаг вэ? (Антихристүүд байр сууриа бэхжүүлэхийн тулд нүднээс далдуур аливааг хийх. Жишээлбэл, чуулганы сонгуулийн үеэр тэд нүднээс далдуур санал гуйдаг.) Энэ бол үүнд багтдаг зүйлсийн нэг юм. Товчхондоо, энэ төрлийн илрэл нь бусадтай ярилцахгүйгээр, ил тод бусаар тодорхой зүйлсийг далдуур хийх, хүн бүрийн ар хударгаар нөхцөл байдлыг овжноор удирдах, ялангуяа Дээрх юм уу дээд түвшний удирдагчдад энэ талаар мэдэгдэхгүй байхыг хэлдэг. Антихристүүд эдгээр зүйл зарчимд харшилдаг, үнэнтэй нийцдэггүй, Бурханы гэрт хор хөнөөл учруулдаг, Бурхан эдгээр зүйлийг жигшдэг гэдгийг маш сайн мэдсээр байж зарим зүйлийг нууцаар хийдэг. Тэд эдгээр зүйлийг хийх гэж зүтгэсээр байдаг бөгөөд Сатаны заль мэх, хүний арга мэх ашиглан нөхцөл байдлыг овжноор удирдаж, дараа нь нууцаар үйлддэг. Нууцаар аливаагхийхийн цаад зорилго нь юу вэ? Нэг зорилго нь эрх мэдлийг булаан авах, нөгөө нь өөрсдийн хүссэн ямар ч ашиг сонирхлыг олж авах. Эдгээр зорилгын төлөө тэд үнэн-зарчим, чуулганы дүрэм, Бурханы санаа зорилго, үүнээс ч илүүтэйгээр өөрсдийн мөс чанарыг зөрчсөн зүйлс хийдэг. Тэдний үйлдэлд ямар ч ил тод байдал байдаггүй—тэд бүх зүйлийг хүн бүрээс нуудаг, эсвэл өөрсдийн нөлөөллийн хүрээн дэх цөөн хэдэн хамсаатандаа л хэлдэг, ингэснээр тэд нөхцөл байдлыг хянах, дээд түвшний удирдагчид болон Бурханы сонгосон хүмүүсийг хуурах зорилгодоо хүрч чадна. Далд явуулга гэдэг нь ихэнх хүнийг огт мэдээгүй байхад тэд тодорхой шийдвэр гаргаж, зарим зүйлийг зохион байгуулдаг бөгөөд эдгээр зүйл болж өнгөрсний дараа ихэнх хүн тэдгээрийн эх үүсвэрж, хэн эхлүүлсэн, яг юу болсныг мэддэггүй гэсэн үг юм. Яагаад ихэнх хүн юу ч мэддэггүй вэ? Энэ бол антихристийн хорон муу, харгис байдал юм. Тэд үйлдлээрээ ах эгч нар, дээд түвшний удирдагчид болон Дээрхийг санаатайгаар мэхэлдэг. Чи эдгээр зүйлийг яаж ч ухаж төнхөх гэж оролдсон, эсвэл хэнээс ч асуусан шалтгааныг нь хэн ч мэддэггүй бөгөөд ялангуяа нэлээн эрт болсон олон зүйлийн хувьд ихэнх хүн юу болоод байсныг мэдэхгүй хэвээр байдаг. Энэ бол далд явуулга юм. Энэ бол антихристүүдийн ашигладаг нийтлэг арга мэх—тэд ямар нэгэн зүйл хийхийг хүсэх үедээ өөр хэнтэй ч ярилцахгүйгээр далдуур арга сүвэгчилж, төлөвлөдөг. Хэрвээ тэдэнд итгэдэг хүн байхгүй бол тэд толгой дотроо арга сүвэгчилдэг; хэрвээ тэдэнд ямар нэг хамсаатан байвал тэдэнтэй нууцаар арга сүвэгчилж, төлөвлөх бөгөөд тэдний нөлөөллийн хүрээн дэх хэн боловч тэдний явуулга, хуйвалдааны бай болж магадгүй. Энэ төрлийн хэрэгжүүлэлтийн гол онцлог юу вэ? Ил тод байдалгүй байх явдал бөгөөд ихэнх хүн юу болж байгааг мэдэх эрх эдлэхгүйгээр, төөрөлдсөн байдалтайгаар антихристүүдийн тоглоом тохуу болж, явуулгад нь автаж будилдаг. Антихристүүд яагаад далд явуулга хийж, нээлттэй, ил тод байдлаар үйлддэггүй, эсвэл юу болж байгааг мэдэх эрхийг хүн бүрд олгодоггүй вэ? Учир нь тэд хийж байгаа зүйл нь Бурханы гэрийн зарчим юм уу дүрэмд нийцэхгүй байгааг, мөн өөрсдөө болчимгүйгээр буруу үйл хийж байгаагаа маш сайн, тодорхой мэддэг. Ихэнх хүн юу хийж байгааг нь мэдвэл зарим нь босож, өөрсдийг нь эсэргүүцнэ, харин дээд түвшний удирдлага мэдвэл өөрсдийг нь засаж, чөлөөлнө, тэгээд байр суурь нь аюулд орно гэдгийг тэд мэддэг. Тийм учраас тэд зарим хийдэг зүйлдээ далд явуулгын арга ашиглаж, бусад хүнд энэ талаар мэдэгддэггүй. Тэдний далд явуулгын үр дагавар чуулганы ажил болон Бурханы сонгосон хүмүүст ашиг тустай юу? Тэр нь хүн бүрийг босгон байгуулдаг уу? Мэдээж үгүй. Ихэнх хүн төөрөлдөж, мэхлэгддэг бөгөөд үүнээс ямар ч ашиг тус хүртдэггүй. Антихристүүдийн ашигладаг далд явуулгын энэ арга үнэн-зарчимд нийцдэг үү? Энэ нь Бурханы шаардлагын дагуу үйлдэж байгаа хэрэг мөн үү? (Үгүй.) Тэгвэл далд явуулга хийж байгаа антихристүүдийн эдгээр илрэл мэдэгдэх үед антихристүүдийг засах ёстой юу? Тэднийг ил болгож, голох ёстой юу? (Тийм.) Далд явуулга хийх нь антихристүүдийн нэг бодитой илрэл юм.

Антихристүүдийг ажиллах үед өөр ямар илрэлүүд түгээмэл байдаг вэ? (Антихристүүд өөрсдийн байр суурийн төлөө хүмүүсийг дарангуйлж, тарчлаадаг.) Антихристүүд бусдыг тарчлаах нь хамгийн түгээмэл зүйл бөгөөд энэ нь тэдний бодитой илрэлүүдийн нэг юм. Байр сууриа хадгалж үлдэхийн тулд антихристүүд хүн бүрээс өөрсдөд нь дуулгавартай байж, үгийг нь дагахыг үргэлж шаарддаг. Хэрвээ хэн нэгэн үгийг нь дагахгүй, эсвэл өөрсдөд нь дургүйцэж, эсэргүүцэж байгааг тэд мэдвэл тэр хүнийг буулгаж авахын тулд дарлаж, тарчлаах арга хэрэглэнэ. Антихристүүд өөрсдөөс нь өөр санал бодолтой хүмүүсийг ихэвчлэн дарладаг. Тэд үнэнийг эрэлхийлж, үүргээ үнэнчээр гүйцэтгэдэг хүмүүсийг ихэвчлэн дарладаг. Тэд өөрсдөд нь бялдуучилж, зусарддаггүй, харьцангуй төлөв төвшин, чигч шударга хүмүүсийг ихэвчлэн дарладаг. Тэд өөрсөдтэй нь таарамжтай байдаггүй, эсвэл өөрсдөд нь буулт хийдэггүй хүмүүсийг дарладаг. Антихристүүд бусдад үнэн-зарчмын дагуу ханддаггүй. Тэд хүмүүст шударга хандаж чаддаггүй. Хэн нэгнийг нүд үзүүрлэх үедээ, хэн нэгэн зүрх сэтгэлдээ өөрсдөд нь буулт хийгээгүй мэт санагдах үед тэд тэр хүн рүү дайрч, тарчлаах боломж, шалтаг хайж, бүр янз бүрийн шалтгаан зохиож, тэр ч байтугай чуулганы ажил хийж байна гэсэн нэрийдлээр тэднийг дарладаг. Хүмүүс номхорч, тэдэнд үгүй гэж хэлж зүрхлэхгүй болох хүртэл тэд зогсдоггүй; хүмүүс тэдний байр суурь, эрх мэдлийг хүлээн зөвшөөрч, тэдэнтэй инээмсэглэн мэндэлж, тэднийг дэмжиж, дуулгавартай байгаагаа илэрхийлж, тэдний талаар ямар нэгэн бодол санаа өвөрлөж зүрхлэхгүй болох хүртэл тэд зогсдоггүй. Ямар ч нөхцөл байдалд, ямар ч бүлэгт антихристийн бусдад хандах хандлагад “шударга байдал” гэдэг үг оршдоггүй бөгөөд Бурханд үнэхээр итгэдэг ах эгч нарт хандах хандлагад нь “хайрлах” гэдэг үг оршдоггүй. Байр сууринд нь заналхийлж буй хэнийг ч тэд нүдэнд орсон хог, шүдэнд орсон мах мэт үздэг бөгөөд тэднийг тарчлаах боломж, шалтаг хайж олох болно. Хэрвээ тэр хүн буулт хийхгүй бол тэд түүнийг тарчлаах бөгөөд тэр хүнийг буулгаж авах хүртлээ зогсдоггүй. Антихристүүд ингэж байгаа нь үнэн-зарчимд огт нийцдэггүй, үнэнтэй дайсагнаж байгаа тиймээс тэд засалт туулах ёстой биз дээ? Түүгээр ч барахгүй—тэднийг ил болгож, ялган таньж, тодорхойлох ёстой. Антихрист хүн бүрд өөрийн дур сонирхол, өөрийн санаархал, зорилгын дагуу ханддаг. Тэдний эрх мэдэл дор, шударга ёсны мэдрэмжтэй хэн боловч, шударгаар ярьж чаддаг хэн боловч, шударга бус байдалтай тэмцэж зүрхэлдэг хэн боловч, үнэн-зарчмыг баримталдаг хэн боловч, үнэхээр авьяастай, эрдэм мэдлэгтэй хэн боловч, Бурханы төлөө гэрчлэл хийж чаддаг хэн боловч бүгд антихристийн атаархалтай тулгарч, дарлагдаж, гадуурхагдаж, тэр ч бүү хэл дахин босож чадахгүй болтлоо антихристийн хөлд гишгэлэгдэнэ. Антихрист сайн хүмүүс болон үнэнийг эрэлхийлдэг хүмүүст ийм үзэн ядалтаар ханддаг. Антихристийн атаархаж, дарладаг хүмүүсийн дийлэнх нь ерөнхийдөө эерэг хүмүүс, сайн хүмүүс байдаг гэж хэлж болно. Тэдний ихэнх нь Бурханы аврах, Бурханы ашиглаж чадах, Бурханы төгс болгох хүмүүс юм. Бурханы аварч, ашиглаж, төгс болгох хүмүүсийн эсрэг дарлаж, гадуурхах ийм арга хэрэглэж байгаа антихристүүд Бурханы дайснууд биш гэж үү? Тэд Бурханыг эсэргүүцдэг хүмүүс биш гэж үү? Тэд үнэнийг эрэлхийлдэг хүмүүст ингэж атаархаж, тэднийг дайрч давшилж, гадуурхахдаа чуулганы ажил болон Бурханы сонгосон хүмүүсийн амь-оролтыг шууд үймүүлж байдаг. Ийм төрлийн антихрист нь бие махбодтой болсон Бурханд дайсагнаад зогсохгүй, Бурханыг дагадаг болон үнэнийг эрэлхийлдэг хүмүүст ч бас дайсагнадаг. Энэ бол жинхэнэ антихрист юм. Бурханы сонгосон хүмүүс антихристүүдийн ийм илрэлийг ялган таньдаг байх ёстой юу? Тэд антихристүүдийг ил болгож, голох ёстой юу? Антихристүүдэд байдаг ийм төрлийн зан чанарыг үнэнийг нөхөрлөснөөр шийдвэрлэх боломжтой юу? Тэдний зан чанар бол үнэн болон Бурханыг үзэн яддаг зан чанар бөгөөд тэд үнэнийг яавч хүлээн авахгүй, эсвэл үнэнийг дуулгавартай дагахгүй. Тиймээс ийм жинхэнэ антихристүүдийг зохицуулах цорын ганц арга зам бол тийм хүмүүсийг ил болгож, ялган таньж, дараа нь голох явдал юм. Энэ нь үнэн-зарчим болон Бурханы санаа зорилгод бүрэн нийцдэг. Антихристүүд Бурханы сонгосон хүмүүсийг ингэж тарчлааж байгаа нь Бурхантай сөргөлдөж, Бурханы сонгосон хүмүүсийн төлөө Бурхантай тэмцэлдэж байгаа хэрэг гэдэг нь тодорхой юм. Тэд төөрөлдүүлж, хянаж чаддаггүй хүмүүстээ атаархаж, тэднийг үзэн яддаг. Тэд энэ хүмүүсийг олж авч чаддаггүй ч Бурханд бас олж авахыг зөвшөөрдөггүй. Ийм маягаар тэд чуулган дотор Бурханы сонгосон хүмүүсийн төлөө Бурхантай тэмцэлдэж, тэдэнд хор хөнөөл, сүйрэл авчирдаг Сатаны дүрд тоглож байгаа хэрэг биш үү? Антихристүүд үнэнийг эрэлхийлдэг Бурханы сонгосон хүмүүсийг эрхшээлдээ байлгаж, Бурхан тэднийг олж авахаас сэргийлэхийг хүсдэг, мөн Бурханыг дагадаг бүх хүнийг төөрөлдүүлж, тэднээр өөрсдийгөө дагуулж, аврагдах боломжийг нь сүйтгэхийг хүсдэг. Тэгж байж л тэд зорилгодоо хүрсэн байх болно. Хүмүүсийг үхтэл нь хорлодог антихристүүд Бурханы заналт дайснууд биш гэж үү? Та нар тэднийг ялган таньж чаддаг байх ёстой.

Антихристүүдэд өөр ямар илрэл байдаг вэ? (Тэд ажлын зохицуулалтыг сөрж, зүгээр л бүхнийг өөрсдийн дураар хийдэг.) Энэ нь өөрийн бие даасан хаанчлалыг байгуулах болон далд явуулгатай зарим талаараа төстэй боловч бас нэгэн тодорхой илрэл юм. Антихристүүд хэрхэн бүхнийг өөрсдийн дураар хийдэг вэ? (Дээрхээс Бурханы сонгосон хүмүүсээс хуурамч удирдагчид болон антихристүүдийг ялган танихыг шаардсан ажлын зохицуулалт гаргадаг боловч зарим антихрист энэ ажлын зохицуулалтыг хэрэгжүүлдэггүй, үүний оронд тэд “өөрийгөө ялган таньж чаддаг болсон цагт л бусдыг ялган таньж чадна” гэх шалтаг ашиглан хүн бүрийг өөрийгөө танин мэдэхэд анхааруулж, ах эгч нарыг хуурамч удирдагчид болон антихристүүдийг ялган танихад саад болдог.) Энэ нь Дээрхийн ажлын зохицуулалтыг эсэргүүцэж байгаа, түүнчлэн бүхнийг өөрсдийн дураар хийж байгаа хэрэг юм. Өөр юу байна? (Антихристүүд Дээрхийн ажлын зохицуулалтын талаар өөрсдийн гэсэн үзэл санаатай байдаг. Гаднаа тэд эдгээр зохицуулалтыг хэрэгжүүлж чадаж байгаа, ах эгч нартай нөхөрлөж байгаа мэт харагддаг ч хэзээ ч эдгээр зүйлийн араас хянан шалгаж, асууж сурагладаггүй бөгөөд дараа нь зүгээр л умартдаг.) Антихристүүд бүхнийг өөрсдийн дураар хийх гэдэг нь үндсэндээ Дээрхээс ямар ч ажил зохицуулсан, эсвэл доод хүмүүсээрээ ямар ч ажил хэрэгжүүлэхийг шаардсан бай, антихристүүд түүнийг хойш тавьж, үл тоомсорлож, уламжилдаггүй, хэрэгжүүлдэггүй бөгөөд дараа нь өөрсдийн хүссэн, хийх дуртай, өөрсдөд нь ашиг тустай зүйлээ хийнэ гэсэн үг юм. Жишээлбэл, Бурханы үгийн номыг тараахад чуулганы ном тараах зарчмын дагуу чуулганы хэвийн амьдралаар амьдардаг хүн бүр номтой байх ёстой. Гэвч антихрист үүнийг хараад: “Хүн бүрд нэг ном оо? Надад ашиггүй юм биш үү? Хүн бүрд нэг ном байж болохгүй—хүн нэг бүр миний талаар яг юу гэж боддогт үндэслэн би энэ ажлыг гүйцэтгэж, хэрэгжүүлэх ёстой. Үүнийг зөвхөн чуулганы хэвийн амьдралаар амьдарч байгаа эсэхээр биш, харин ерөнхийдөө хэн илүү их өргөл өргөдөг вэ гэдгээр шийдэх ёстой. Өргөл өргөдөггүй эсвэл ядуу хүмүүс ямар ч ялгаагүйгээр бүгд ном авах ёсгүй. Хэрвээ тэд надаас ном гуйж, хэдэн төгрөг сарвайвал яаж авирлаж байгааг нь үндэслэн би ном өгөх эсэхээ шийднэ” гэж боддог. Энэ нь зарчмын дагуу үйлдэж байгаа хэрэг үү? Тэд юу хийж байна вэ? Тэд бүхнийг өөрсдийн дураар хийж байна. Бүхнийг өөрсдийн дураар хийнэ гэдэг нь одоо байгаа ажлын зохицуулалтаас гадуур өөрсдийн бодлогыг тогтоож, орон нутгийнхаа чуулганд тэрхүү бодлогын дагуу үйлдэж, Бурханы гэрийн шаардсан ажлын зохицуулалт болон зарчмыг огт хэрэгжүүлэхгүй, харин үүний оронд өөрсдийн санаархал, зорилгын дагуу үйлдэх гэсэн үг юм. Гаднаас нь харахад тэд ном тарааж байсан бөгөөд тэр ажил дууссансэн мэт харагддаг. Гэвч тэд үүнийг хийхдээ юуг үндэслэсэн бэ? Энэ нь Бурханы гэрийн ажлын зохицуулалт юм уу чуулганы дүрэмд үндэслээгүй, харин өөрсдийнх нь бодлого, өөрсдийнх нь арга барилд үндэслэсэн. Энэ бол бүхнийг өөрсдийн дураар хийж байгаа хэрэг юм. Тэд Бурханы гэрийн ажлын зохицуулалтад ямар ч дуулгавартай байдал харуулдаггүй; түүнийг чанд хэрэгжүүлж, гүйцэтгэж чаддаггүй бөгөөд оронд нь өөрсдийн олон дүрэм журмыг нууцаар тогтоон, орон нутгийнхаа чуулган дотор хэрэгжүүлж, нэвтрүүлдэг. Энэ нь өөрсдийн бие даасан хаанчлалыг байгуулаад зогсохгүй, түүнээс илүүтэйгээр бүхнийг өөрсдийн дураар хийж байгаа хэрэг юм. Өөрөөр хэлбэл, тэд орон нутгийнхаа чуулганд ажлын зохицуулалтыг хэрэгжүүлэх үед энэ нь тэдний өөрсдийнх нь зохицуулалт байдаг бөгөөд Дээрхээс гаргасан, бусад чуулганд хэрэгжүүлж буй ажлын зохицуулалтаас өөр зүйл байдаг. Өнгөн дээрээ тэд хэлбэрдэж, ажлын зохицуулалтыг хүлээн авч, уншсан боловч түүнийг яг хэрхэн хэрэгжүүлэх талаар өөрсдийн гэсэн арга барилтай байдаг. Тэд Бурханы гэрийн ажлын зохицуулалтыг зүгээр л үл тоомсорлож, ил тодоор зөрчдөг. Үүнийг бүхнийг өөрсдийн дураар хийх гэж нэрлэдэг. Антихристүүд яагаад бүхнийг өөрсдийн дураар хийдэг вэ? (Тэд чуулган дотор эрх мэдэл хэрэгжүүлэхийг хүсдэг, бүх зүйл дээр эцсийн шийдвэр гаргахыг хүсдэг.) Зөв. Тэд зүгээр л эрх мэдэлтэй байхыг хүсдэг; эрх мэдлийг олж авч, бусдыг хянахын тулд, бусдыг үгэндээ оруулж, өөрсдөдөө дуулгавартай байлгаж, өөрсдөөсөө айлгахын тулд ямар ч хамаагүй бүх боломжийг хайж, шүүрэн авдаг. Тэд төрөл бүрийн арга ашиглан бусдыг хянаж, энэ газарт өөр хэн ч биш, зөвхөн өөрсдөө эрх мэдэлтэй, бусад хүн тэднийг дамжихгүйгээр, тэдний дээгүүр алгасах нь зүгээр л боломжгүй, хэн ч тэднийг давж гарахгүй гэдгийг хүн бүрд мэдүүлэхийг хүсдэг. Тэд голчлон Бурханы сонгосон хүмүүсийг хянаж, эрх мэдлийг булаан авахыг хүсдэг. Антихристүүд ингэж авирлаж байгаа нь үнэн-зарчим юм уу Бурханы гэрийн шаардлагын дагуу аливааг зохицуулахгүй байгаа нь маш тодорхой юм. Энэ нь удирдагчийн, эсвэл үүргээ хэвийн гүйцэтгэж байгаа хэний ч хийх ёстой зүйл биш. Тэгвэл антихристүүд энэ илрэлийг харуулах үед тэднийг засах ёстой юу? Тэднийг ил болгож, голох ёстой юу? (Тийм.)

Антихристүүдийн өөр ямар илрэлүүд байдаг вэ? (Антихристүүд өргөл хулгайлж, Бурханы гэрийн мөнгийг өөрсдийн зугаа цэнгэлд үрж, тусгай эрх ямба эдэлдэг.) Тусгай эрх ямба эдлэх нь нэг тодорхой илрэл юм. Антихрист байр суурь олж авмагц түүнийг тогтоон барих аргагүй болдог—тэд бусад хүнийг хөл доороо гишгэлэх зүйл мэт үзэж, хийж буй бүх зүйлдээ анхаарлын төвд орж, хамаг ашиг хонжоог нь хүртэхийг хүсдэг. Тэд хийж буй бүх зүйлдээ, мөн ярих үедээ давуу байдал олж авахыг чармайдаг. Ямар ч суудал дээр суусан, тэр нь онцгой байхыг тэд хүсдэг. Бурханы гэрт ямар ч хангамж эдэлсэн, тэр нь бусдын хүртдэгээс илүү дээр байхыг тэд хүсдэг. Хүн бүр тэднийг илүү өндрөөр үнэлж, тэдний талаар бусдаас илүү сайн бодолтой байгаасай гэж тэд хүсдэг. Байр суурьгүй байх үедээ тэд түүнийг булаан авахыг хүсдэг бөгөөд байр суурьтай болмогцоо асар их биеэ тоодог. Тэдэнтэй ярьж буй хэн боловч тэдэн рүү дээш харж харилцах ёстой бөгөөд хэн ч тэдэнтэй мөр зэрэгцэн алхаж болохгүй, харин нэг юм уу хоёр алхам хойно явах ёстой; хэн ч тэдэнтэй хэт чанга юм уу хэт ширүүн ярьж, буруу үг ашиглаж, эсвэл тэдэн рүү буруу зөрүү харж болохгүй. Тэд бүгдээс нь өө сэв олж, заавал нэг юм хэлж шүүмжлэх болно. Хэн ч тэдний дургүйг хүргэж, шүүмжилж болохгүй; харин хүн бүр тэдэнд хүндэтгэлтэй хандаж, бялдуучилж, зусардах ёстой. Антихрист байр суурь олж авмагцаа хаа явсан газраа дур зоргоороо авирлаж, дураараа дургиж, бусдаар хүндлүүлэхийн тулд өөрийгөө гайхуулна. Тэд байр сууриндаа ташуурч, бусдын хүндлэлийг үнэхээр чухалчлаад зогсохгүй эд материалын таашаал ч тэдэнд онцгой чухал байдаг. Тэд хамгийн сайн хангамж үйлчилгээ үзүүлдэг зочин хүлээн авагч айлд байрлахыг хүсдэг. Гэрийн эзэн нь хэн ч байсан хамаагүй, тэд идэх хоолныхоо тал дээр онцгой шаардлага тавьдаг бөгөөд хэрвээ хоол нь хангалттай сайн биш бол гэрийн эзнийг засах боломж хайдаг. Тэд ямар ч дорд түвшний таашаалыг хүлээн авахаас татгалздаг—тэдний хоол хүнс, хувцас хунар, орон байр, унаа тэрэг бүгд бусдаас дээгүүр түвшний байх ёстой бөгөөд дундаж байх нь зүгээр л болохгүй. Тэд жирийн ах эгч нарын хүртдэгтэй адил зүйлсийг хүлээн авч чаддаггүй. Хэрвээ бусад нь өглөө 5 юм уу 6 цагт босож байвал тэд 7 юм уу 8 цагт босно. Хамгийн сайн хоол хүнс, эд зүйлс тэдэнд зориулагдах ёстой. Хүмүүсийн өргөсөн өргөлийг хүртэл тэд эхлээд шилж сонгох ёстой бөгөөд гоё сайхан, үнэ цэнтэй, эсвэл нүдэнд нь туссан юуг ч хамаагүй өөрсдөдөө авч үлдээд, үлдсэнийг нь чуулганд үлдээдэг. Мөн антихристүүдийн хийдэг өөр нэг хамгийн жигшмээр зүйл бий. Тэр нь юу вэ? Тэд байр суурьтай болмогцоо шунал нь ихсэж, хараа нь тэлж, өөрсдийгөө зугаацуулж сурдаг бөгөөд үүний дараа мөнгө үрэх, хэрэглэх хүсэлтэй болж, улмаар чуулганы ажилдаа ашигладаг бүх мөнгийг өөрсдөдөө авч, дуртайгаараа хуваарилж, хүслийнхээ дагуу хянахыг хүсдэг. Антихристүүд ийм төрлийн эрх мэдэл, ийм төрлийн хангамжид онцгойлон ташуурдаг бөгөөд эрх мэдэлтэй болмогцоо бүх чек, янз бүрийн гэрээ хэлэлцээр зэрэг бүх зүйл дээр гарын үсгээ зурахыг хүсдэг. Тэд үзгээр тасралтгүй гарын үсгээ сараачиж, мөнгийг ус шиг цацах тэр мэдрэмжийг таашаахыг хүсдэг. Антихрист байр суурьгүй байх үед хэн ч тэднээс эдгээр илрэлийг, эсвэл тэднийг ийм төрлийн хүн, ийм төрлийн зан чанартай, ийм зүйл хийнэ гэж харж чаддаггүйй. Гэвч тэд байр суурь олж авмагц энэ бүхэн илчлэгддэг. Хэрвээ тэд өглөө нь сонгогдвол тэр өдрийнхөө үдээс хойш асар их биеэ тоож, хамраа сөхөн, толгой нь томорч, жирийн хүмүүсийг тоохоо больдог. Өөрчлөлт маш хурдан явагддаг. Гэвч үнэндээ тэд өөрчлөгдөөгүй—тэд зүгээр л илчлэгдсэн хэрэг. Тэд ийм биеэ тоосон байдал гаргаад, юу хийх гэж байна вэ? Тэд чуулганыг шулж амьдрахыг, байр суурийн ашиг тусад ташуурахыг хүсдэг. Хэн нэгэн амттай хоол дэлгэж тавих бүрд тэд ховдоглон идэж эхэлдэг бөгөөд өөрсдийнхөө тэр өмхий махан биеэ тордох гэж эрүүл мэндийн нэмэлт бүтээгдэхүүн шаарддаг. Антихристүүд тусгай эрх ямба эдлэх явдал байнга гардаг; гагцхүү хэр зэрэг хүнд хэлбэртэй байгаад л ялгаа нь оршдог. Махан биеийн таашаалаас зуурдаг ямар ч хүн удирдагч болох үедээ тусгай эрх ямба эдлэхийг хүсдэг. Энэ бол антихристүүдийн зан чанар юм. Тэд байр суурь олж авмагцаа шал өөр болдог. Тэд байр суурийг дагаж ирдэг бүх таашаал, тусгай хангамжийг хараандаа, атгандаа бат бөх, найдвартай байлгадаг бөгөөд өчүүхэн төдийг ч тавьж явуулж, атгалтаа сулруулж, эсвэл өчүүхэн хэсгийг ч алдахыг зөвшөөрдөггүй. Антихристүүдийн эдгээр илрэл, хэрэгжүүлэлтийн аль нь үнэн-зарчмын дагуу үйлдэж байнавэ? Аль нь ч биш. Тэдгээрийн нэг бүр нь харахад ой гутам, жигшмээр байдаг; тэдний хэрэгжүүлэлт, илрэл нь үнэн-зарчимд нийцдэггүй төдийгүй, тэдэнд мэдээж өчүүхэн төдий ч мөс чанар, эрүүл ухаан, ичих мэдрэмж байдаггүй. Антихристүүд байр суурьтай байх үедээ увайгүйгээр буруу үйл хийж, өөрсдийнхөө эрх мэдэл, байр суурийн төлөө ажиллахаас гадна чуулганы ажил юм уу ах эгч нарын амь-оролтод ашиг тустай юу ч хийдэггүйгээр үл барам байр суурийн ашиг тус, махан биеийн таашаал болон хүмүүс тэднийг дээдэлж, хүндлэн бишрэхэд ташуурдаг. Зарим антихрист бүр өөрсдөдөө үйлчлэх хүмүүсийг олдог бөгөөд уух цайгаа бусдаар аягалуулж, өмсөх хувцсаа бусдаар угаалгаж, тэр ч бүү хэл усанд ороход нь нурууг нь үрдэг, хоол идэхэд нь үйлчилдэг тусгай хүнтэй байдаг. Бүр ч долоон дор нь, зарим нь өдрийн гурван хоол тус бүрдээ тогтсон цэстэй байдаг бөгөөд үүн дээр нэмээд эрүүл мэндийн нэмэлт бүтээгдэхүүн ууж, өөрсдөд нь зориулан төрөл бүрийн шөл буцалгаж өгөхийг хүсдэг. Антихристүүдэд ичих мэдрэмж байдаг уу? Үгүй, байдаггүй! Ийм төрлийн хүнийг зүгээр л засах нь арай зөөлдсөн хэрэг гэж та нар хэлэх үү? Тэднийг заслаа гээд тэд ичих үү? (Ичихгүй.) Тэгвэл энэ асуудлыг хэрхэн шийдвэрлэж болох вэ? Тун энгийн. Зассаныхаа дараа тэднийг ил болгож, хэн болохыг нь өөрсдөд нь мэдүүл. Тэд үүнд буулт хийсэн ч бай, үгүй ч бай чөлөөлөгдөх ёстой бөгөөд хүн бүр тэднийг жигшин голох ёстой. Та нар антихристийг олж илрүүлмэгцээ жигшин голж чадах уу? Та нар босож, тэднийг мэдээлж, ил болгож зүрхлэх үү? (Тийм.) Та нар үнэхээр зүрхлэх үү, үгүй юу? Одоо чамд түшиг тулгуур болох хүмүүс байгаа үед чи босож, тэднийг ил болгож зүрхлэх ч, ямар ч дэмжлэггүй үед чамд тийм зориг байсаар байх уу? Одоо чиний байгаа газар агуу улаан луу ноёрхоогүй аюулгүй байгаа тул чи “Би юунаас айх юм бэ? Тэр чинь зүгээр л нэг антихрист биз дээ? Бурхан бидний түшиг тулгуур болж байгаа болохоор надад антихристийг ил болгох зориг байна, би айхгүй!” гэж боддог. Гэвч агуу улаан лууны улсад бол өөр. Хэрвээ чи антихристийг ил болгосноор тэр байр сууриа алдвал чамайг тарчлааж, худалдаж, эрх баригчдын гарт тушааж зүрхэлнэ. Тэр үед чи түүнийг ил болгож зүрхлэх үү? (Магадгүй үгүй байх.) Магадгүй үгүй байх. Чиний хандлага тэр даруй өөрчлөгдөнө; тийм орчинд чи түүнийг ил болгож зүрхлэхгүй. Тэгвэл түүнийг ил болгож зүрхлэхгүй байх нь зөв үү? Зөв биш, чамд ямар ч гэрчлэл байхгүй бөгөөд энэ нь чи ялагч биш гэсэн үг; энэ бол Бурханыг дагагч хүний хэлэх үг биш. Чи дуугүй байлаа ч зүрх сэтгэл чинь дахин дахин ингэж хашхирдаг гэж бодъё: “Муу антихрист, диавол, Сатан чи, би чамайг ил болгоно доо. Би мэргэн ухаан ашиглан чамайг жигшин голж, чамайг чуулганаас цэвэрлэнэ! Чи Бурханы гэрт байрлахад зохисгүй, чи бол диавол, чи бол Сатан! Хэдийгээр би чамайг үгээрээ ил тодоор ил болгохгүй ч зүрх сэтгэлийнхээ угаас чамайг жигшин голж байна. Би үнэнийг ойлгодог илүү олон ах эгч нарыг олж, бид хамтдаа чамайг жигшин голох болно. Бид чиний удирдлага, чиний явуулгыг хүлээн зөвшөөрөхгүй!” Ингэж үйлдэх нь зөв үү? (Тийм.) Орчин нөхцөл тааламжгүй байж, антихристийг ил тодоор ил болгох нь чамайг аюулд оруулж болох ч Бурханы даалгавар, үнэн-зарчим, өөрийн үүргээс ухарч, хөсөр хаяж болохгүй. Тусгай эрх ямба эдэлж, байр суурийн ашиг тусыг ичгүүргүйгээр хүртдэг тэр антихристүүдийн тухайд бид тэднийг жигшин голж, Бурханы гэрт шимэгчлэх, эсвэл илүү олон ах эгч нарыг хорлож, төөрөлдүүлэхийг нь зөвшөөрөх ёсгүй. Бид тэднийг цэвэрлэх ёстой. Бурханы гэрийн хөрөнгө нөөц энэ шимэгчдийг тэжээх гэж байдаггүй. Тэд Бурханы гэрт хооллоход зохисгүй, Бурханы гэрийн бүхнийг эдлэхэд ч зохисгүй. Яагаад тэр вэ? Яагаад гэвэл, тэд диаволууд бөгөөд жигшин гологдох нь зүйн хэрэг юм. Энэ бол антихристүүдийн өөр нэг илрэл—тусгай эрх ямба эдлэх, ичгүүргүйгээр тусгай эрх ямба эдлэх. Ямар ч хувь нэмэр оруулалгүйгээр удирдагчийн байр сууринд хүрмэгцээ эрх мэдлийг булаан авч, байр суурийнхаа ашиг тусад ташуурч, ах эгч нарыг албадан өөрсдөдөө хоол хийлгэж, амттай хоол хүнс худалдаж авахуулж, хөлс хүчээ дуслуулан байж олсон хөрөнгийг нь дээрэмдэж, мөнгө, эд зүйлсийг нь салгаж авдаг. Тэдний хувьд энэ нь тун жам ёсны хэрэг, алдаж боломгүй боломж, дахин олдохгүй завшаан юм. Энэ чинь диаволын сэтгэхүй биш гэж үү? Ямар ичгүүргүй бодол вэ. Ийм төрлийн хүн засалт туулж, ил болгуулж, ах эгч нарт жигшин гологдох ёстой.

Антихристүүдийн өөр ямар илрэлүүд байдаг вэ? Дээрх хүмүүсээ мэхэлж, доорх хүмүүсээ хуурах нь нэг тодорхой илрэл мөн үү? (Мөн.) Антихристүүд угаас хорон муу; тэдэнд үнэнч шударга зүрх сэтгэл, үнэнийг юм ууэерэг зүйлсийг хайрлах сэтгэл байдаггүй. Тэд ихэвчлэн харанхуй буланд амьдарч байдаг—тэд үнэнч шударга хандлагаар үйлддэггүй, үнэнээр ярьдаггүй бөгөөд бусад хүнд ч, Бурханд ч хорон муу, ов мэхтэй зүрх сэтгэл өвөрлөдөг. Тэд бусдыг мэхлэхийг хүсдэг, Бурханыг ч бас мэхлэхийг хүсдэг. Тэд бусдын хяналтыг хүлээн авахгүй, Бурханы шинжилтийг бүр ч хүлээж авахгүй. Тэд хүмүүсийн дунд байхдаа дотроо юу бодож, төлөвлөж байгаа, ямархуу хүн болох, мөн үнэнд ямар хандлага өвөрлөдөг зэргээ хэнд ч, хэзээ ч мэдэгдэхийг хүсдэггүй; тэд бусдад энэ бүхнийг мэдэгдэхийг хүсдэггүй бөгөөд Бурханыг ч бас хуурч, Түүнээс нуухыг хүсдэг. Тийм ч учраас, антихрист байр суурьгүй байх үед, хэсэг хүмүүсийн дунд нөхцөл байдалд явуулга хийх боломж байхгүй үед тэдний үг, үйлдлийн ард юу нуугдаж байгааг хэн ч үнэхээр олж мэдэж чаддаггүй. Хүмүүс ингэж гайхна: “Тэд өдөр бүр юу бодож байдаг юм бол? Үүргээ гүйцэтгэхийнх нь ард ямар нэгэн санаархал байна уу? Тэр завхрал харуулж байна уу? Бусдад атаархаж, эсвэл бусдыг үзэн яддаг болов уу? Бусдыг алаг үздэг болов уу? Бусдын хэлж байгаа зүйлд ямар үзэл бодолтой байдаг вэ? Тодорхой зүйлстэй тулгарах үедээ юу боддог вэ?” Антихристүүд өөрсдөд нь үнэхээр юу болж байгааг бусдад хэзээ ч мэдэгддэггүй. Ямар нэг зүйлийн талаарх үзэл бодлоо хэдэн үгээр илэрхийллээ ч гэсэн, тэр нь бүрхэг, хоёрдмол утгатай байх бөгөөд юу хэлэхийг оролдоод байгааг нь бусад хүн ойлгохгүй, юу хэлэхийг хүсэж, юу илэрхийлэхийг оролдож байгааг нь мэдэхгүй байхаар тойруулан ярьдаг. Ийм хүн байр суурь олж авсныхаа дараа бусдын эргэн тойронд зан авир нь бүр ч нууцлаг болдог. Тэд өөрсдийн амбиц, нэр хүнд, дүр төрх, нэр алдар, байр суурь, нэр төр зэргийг хамгаалахыг хүсдэг. Тийм ч учраас тэд аливааг хэрхэн хийдэг, эсвэл хийж буй сэдлийнхээ талаар ил тод байхыг хүсдэггүй. Алдаа гаргаж, завхарсан зан чанар илчилсэн ч, эсвэл үйлдлийнх нь цаадах сэдэл, санаархал буруу байсан ч тэд сэтгэлээ нээж, бусдад энэ талаар мэдэгдэхийг хүсдэггүй бөгөөд ах эгч нарыг хуурахын тулд ихэвчлэн гэм зэмгүй, төгс хүний дүр эсгэдэг. Мөн тэд Дээрхтэй болон Бурхантай зөвхөн чихэнд чимэгтэй зүйл ярьдаг бөгөөд Дээрхтэй харилцах харилцаагаа хадгалж үлдэхийн тулд ихэвчлэн овжин арга мэх, худал үгс ашигладаг. Тэд Дээрхэд ажлаа тайлагнаж, Дээрхтэй ярилцах үедээ хэн ч тэдний сул талыг олж мэдэж чадахгүй байлгахын тулд хэзээ ч таагүй зүйл хэлдэггүй. Тэд доорх түвшинд юу хийснээ, чуулганд ямар асуудал үүссэн, ажилд нь ямар асуудал, алдаа дутагдал гарсан алийг нь ч, эсвэл өөрсдийнхөө ойлгож, нэвт харж чадахгүй байгаа зүйлсийн талаар хэзээ ч дурдахгүй. Тэд эдгээр зүйлийн талаар Дээрхээс хэзээ ч асууж, эрж хайдаггүй бөгөөд үүний оронд ажилдаа чадварлаг, ажлаа бүрэн нуруундаа үүрч чаддаг төрх харуулж, дүр эсгэдэг. Тэд чуулганд байгаа ямар ч асуудлыг Дээрхэд тайлагнадаггүй бөгөөд чуулган доторх зүйлс хэчнээн эмх замбараагүй байгаа, ажилд нь хэчнээн том алдаа дутагдал гарсан, эсвэл доор түвшинд тэд яг юу хийж байсан нь хамаагүй, тэд энэ бүхнийг дахин давтан нуун дарагдуулж, Дээрхэд эдгээр зүйлийн талаар ямар ч сураг, мэдээ дуулгахгүй байхыг хичээж, тэр ч бүү хэл яг үнэндээ юу болж байгааг нуун далдлахын тулд эдгээр хэрэг явдалтай холбоотой, эсвэл үнэн байдлыг мэддэг хүмүүсийг шилжүүлэн өөрчилдөг. Эдгээр нь ямар гээч хэрэгжүүлэлт вэ? Энэ ямар төрлийн зан авир вэ? Энэ нь үнэнийг эрэлхийлдэг хүнд байх ёстой илрэл мөн үү? Мэдээж биш. Энэ бол чөтгөрийн зан авир. Антихристүүд байр суурь, нэр хүндэд нь нөлөөлж болох юуг ч хамаагүй нуун далдалж, дарагдуулахын тулд чадах бүхнээ хийж, эдгээр зүйлийг бусад хүнээс болон Бурханаас бултуулдаг. Энэ бол дээрх хүмүүсээ мэхэлж, доорх хүмүүсээоо хуурч байгаа хэрэг юм. Тэд доорх хүмүүстээ ихэвчлэн ингэж хэлдэг: “Дээрх намайг маш өндрөөр үнэлж, надад их ач холбогдол өгдөг. Дээрх надад тийм тийм даалгавар өгч, ийм чухал ажил даалгасан. Тэд надад үнэхээр сайн анхаарал тавьж, ажилд минь чиглэл өгч, мөн миний амийн төлөө маш их хариуцлага хүлээсэн. Дээрх намайг тийм тийм хэргээс болоод зассан, би үүнийг тийм тийм байдлаар хүлээн авсан, энэ талаарх миний ойлголт тийм тийм байгаа. Бурхан намайг хэчнээн их хайрладгийг хараач—тэр намайг биечлэн засаж, ажилд минь биечлэн удирдамж өгсөн.” Харин Дээрхэд тэд ажилдаа асар их хариуцлага хүлээдэг, ах эгч нарт гүнээ санаа тавьдаг, зүрх сэтгэл, хүч чадлаа бүрэн зориулдаг маягийн дүр үзүүлдэг боловч ах, эгч өөрсдөд нь өөр санаа, үзэл бодол дэвшүүлсэн тухай, эсвэл ажлынхаа ямар нэгэн алдаа дутагдал, гажуудлын талаар хэзээ ч ганц ч үг унагахгүй. Тэд доорх хүмүүстэйгээ сайн харилцаатай байхын тулд чадах бүхнээ хийхийн зэрэгцээ өөрсдийнх нь талаарх янз бүрийн үнэн байдлыг Дээрхээс нуухыг хамаг байдгаараа хичээж, хэрвээ Дээрх үнэндээ тэдэнд юу болж байгааг олж мэдвэл чөлөөлөгдөх вий гэхээс үхтлээ айдаг. Энэ чинь дээрх хүмүүсээ мэхэлж, доорх хүмүүсээ хуурч байгаа хэрэг биш үү? Антихрист эрх мэдлийг булаан авмагцаа хэн ч өөрсдийнх нь жинхэнэ байдал, бодит нөхцөл, эсвэл жинхэнэ хүн чанар, ажлын чадамжийг нэвт харж чадахгүй байлгах гэсэндээ өөрсдийнхөө талаарх үнэн байдлыг нууцлах гэж үнэхээр чадах бүхнээ хийдэг. Тэд бат бөх суурьтай болж, эрх мэдэл болон байр суурийнхаа ашиг тусыг үүрд эдлэхийн тулд эдгээр зүйлийг нуух бүхий л арга мэх, хэрэгслийг ашигладаг. Дээрх хүмүүсээ мэхэлж, доорх хүмүүсээ хуурах нь зөвхөн антихристүүдийн хийдэг зүйл. Энэ нь үнэн-зарчимд нийцдэг үү? Энэ нь Бурханд үйлчилдэг хүнд байх ёстой илрэл мөн үү? Үнэнийг эрэлхийлдэг хүнд байх ёстой илрэл мөн үү? (Үгүй.) Тэгвэл антихристэд ийм илрэл, ийм зан чанар байх үед тэр засалт туулах ёстой юу? (Тийм.)

Бид сая антихристүүд засалт туулдаг зургаан шалтгааны талаар ярилаа. Нэгдүгээрт, өөрсдийн бие даасан хаанчлалыг байгуулах; хоёрдугаарт, далд явуулга хийх; гуравдугаарт, бусдыг дарлаж, тарчлаах; дөрөвдүгээрт, бүхнийг өөрсдийн дураар хийх; тавдугаарт, тусгай эрх ямба эдлэх; зургаадугаарт, дээрх хүмүүсээ мэхэлж, доорх хүмүүсээ хуурах. Өөр шалтгаан бий юу? (Ах эгч нарыг төөрөлдүүлэхийн тулд тэрс үзэл, төөрөгдөл тараах.) (Бурханыг хэзээ ч өргөмжилж, гэрчилдэггүй, харин үргэлж өөрсдийгөө гэрчилж, хүмүүсийг төөрөлдүүлэхийн тулд бичиг үсэг, хоосон сургаал чалчих.) (Ариун Сүнсний ашигладаг хүнийг шүүж, дайрч давшилж, үзэн ядах.) Энэ гурван зүйлээс аль нь бидний өмнө нь ярилцсан зургаан шалтгаантай мөн чанарын хувьд харьцангуй ойролцоо байна вэ? (Үргэлж өөрсдийгөө өргөмжилж, гэрчлээд Бурханыг хэзээ ч гэрчилдэггүй байх.) Энэ нь уг чанарын хувьд харьцангуй ноцтой нь юм. Үүний дараа Ариун Сүнсний ашигладаг хүн рүү дайрч давшилж, шүүх ордог, дараагийнх нь хүмүүсийг төөрөлдүүлэхийн тулд төөрөг үзэл тараах ордог. Антихристүүдийн өөр тодорхой илрэлүүд байх ёстой боловч эдгээр нь ерөнхийдөө бүх зүйлийг төлөөлдөг тул өнөөдөр тэдгээрийг нэг бүрчлэн дэлгэрэнгүй нурших шаардлагагүй. Өнөөдрийн нөхөрлөлийн гол сэдэв энэ биш; харин өнөөдрийн гол сэдэв бол хэрхэн антихристүүд засалтыг хүлээн авдаггүй, ямар нэг буруу зүйл хийхээрээ гэмших хандлага ч гаргадаггүй, харин ч үзэл тарааж, Бурханыг хэрхэн ил тодоор шүүдэг тухай юм. Өөрөөр хэлбэл, засалт туулсны дараах антихристийн хандлага, энэ хандлагын уг үндэс, мөн тэдний зан чанар-мөн чанар үнэндээ юу болох—энэ бол бидний нөхөрлөх ёстой гол сэдэв юм. Бидний сая хөндсөн бусад зүйл бол үүнтэй зарим талаараа холбоотой жижиг сэдвүүд юм. Бид эдгээрийн талаар өмнө нь хангалттай дэлгэрэнгүй ярилцсан тул өнөөдөр бөмнө нь нөхөрлөсөн антихристүүдийн янз бүрийн илрэлийг нэгтгэн дүгнэж, тэдгээрийн талаар өргөн хүрээнд, ерөнхий байдлаар л нөхөрлөлөө. Антихристүүдэд эдгээр илрэл, эдгээр зан чанар, мөн чанар байдаг бөгөөд тэд ийм төрлийн зүйл хийсэн тул засалт туулж, гологдох ёстой. Гэвч жинхэнэ антихрист, антихристийн мөн чанартай хүн өөрийн хийсэн эдгээр зүйлийг, эсвэл өөрийнх нь эдгээр илрэл антихристийнх гэдгийг хүлээн зөвшөөрөх үү? (Үгүй, тэд зөвшөөрөхгүй.) Сатан болон диаволууд Бурханыг эсэргүүцдэг гэдгээ хүлээн зөвшөөрч байхыг чи хэзээ харж байсан бэ? Тэд Бурханыг эсэргүүцдэг гэдгээ хэзээ ч хүлээн зөвшөөрөхгүй бөгөөд ямар ч төрлийн алдаа гаргасан бай буруутай гэдгээ хэзээ ч хүлээн зөвшөөрөхгүй. Тиймээс, өнөөдрийн нөхөрлөлийн сэдвийг антихристүүдийн энэ мөн чанарын өнцгөөс эхэлцгээе.

II. Антихристүүд засалтыг хүлээн авахгүй байх үедээ хэрхэн авирладаг вэ

А. Буруу зүйл хийснээ хүлээн зөвшөөрөхөөс татгалзах

Антихрист хэчнээн том алдаа гаргаж, хэчнээн их ёрын мууг үйлдсэн ч бай засалт туулах үедээ хамгийн түрүүнд хийдэг зүйл р нь ямар ч буруу зүйл хийгээгүй гэж бүрэн үгүйсгэх бөгөөд өөрсдийгөө зөвтгөхийн тулд мушгин гуйвуулсан тайлбараар улайран мэтгэлцдэг. Энэ нь антихристүүдийн арван нэг дэх илрэлд дурдагдсан ямар нэг буруу зүйл хийх үедээ гэмших хандлагагүй байдаг явдал юм. Антихристүүдэд гэмших хандлага байдаггүй, тэгвэл тэд сэтгэлийнхээ гүнд юу бодож байдаг вэ? Яагаад тэдэнд гэмших хандлага байдаггүй вэ? (Учир нь тэд өөрсдийгөө ямар ч буруу зүйл хийгээгүй гэж боддог.) Зөв. Антихристүүд ямар нэг буруу зүйл хийснээ огтхон ч хүлээн зөвшөөрдөггүй. Тэгвэл тэд өөрсдийгөө антихрист гэдгээ хүлээн зөвшөөрч чадах уу? Энэ нь бүр ч хэцүү. Хэрвээ чи антихристийг ил болгох баримтуудыг жагсааж чадвал тэд үүнийг хүлээн зөвшөөрч чадах уу? Тэд үүнийг хүлээн зөвшөөрөх бүр ч боломжгүй гэдэг нь ямар ч эргэлзээгүй. Иймэрхүү илрэлүүдээр дамжуулан антихристийн мөн чанар нь Бурханыг эсэргүүцэж, Бурханаас урвах бөгөөд зан чанар нь үнэнд зэвүүцэж, үнэнийг үзэн яддаг, үнэнийг огтхон ч хайрладаггүй зан чанар болохыг бид харж болно. Тиймээс антихристүүд ил болж, засалт туулах үедээ хамгийн түрүүнд өөрсдийгөө өмгөөлөх янз бүрийн шалтгаан хайж, мултрахын тулд элдэв шалтаг хайдаг бөгөөд ингэснээр хариуцлагаас бултаж, уучлагдах зорилгодоо хүрдэг. Антихристүүдийн хамгийн их айдаг зүйл бол Бурханы сонгосон хүмүүс тэдний зан араншин, сул тал, алдаа дутагдал, амин газар, жинхэнэ хэв чанар, ажлын чадамжийг нь нэвт харах юм—тиймээс тэд дутагдал, асуудал болон завхарсан зан чанараа нуун дарагдуулахын тулд өөрсдийгөө өнгөлөн далдлахаар чадах бүхнээ хийдэг. Тэдний ёрын муу үйл нь баригдаж, ил болох үед тэд хамгийн түрүүнд энэ баримтыг хүлээн зөвшөөрдөггүй, хүлээн авдаггүй, эсвэл алдаагаа залруулж, нөхөхийн тулд чадах бүхнээ хийдэггүй, ингэхийн оронд түүнийг нуун дарагдуулахад ашиглах янз бүрийн арга сэдэхийг оролдож, үйл хэргийг нь мэдэх хүмүүсийг хуурч, төөрөлдүүлж, Бурханы сонгосон хүмүүст хэргийн үнэн нүүр царайг харуулахгүй, тэдний үйлдэл Бурханы гэрт хэчнээн их хор хөнөөл учруулж, чуулганы ажилд хэчнээн их саад болж, үймүүлснийг мэдэгдэхгүй байхыг хичээдэг. Мэдээж, тэдний хамгийн их айдаг зүйл бол Дээрх олж мэдэх юм, учир нь Дээрх мэдмэгцээ тэдэнтэй зарчмын дагуу харьцах бөгөөд тэдний хувьд бүх зүйл дуусаж, тэд гарцаагүй чөлөөлөгдөж, таягдан хаягдах болно. Тэгэхээр, антихристүүдийн ёрын муу үйл ил болох үед тэд хаана алдаа гаргасан, хаана зарчим зөрчсөн, яагаад тэгж үйлдсэн, ямар зан чанарт захирагдаж байсан, санаа зорилго нь юу байсан, тухайн үед төлөв байдал нь ямар байсан, энэ нь дур зоргоороо авирласнаас болсон уу, эсвэл далд сэдэл холилдсоноос болсон уу гэдгийг эхлээд эргэцүүлэн боддоггүй. Эдгээр зүйлийг эргэцүүлэх нь бүү хэл, задлан шинжилдэггүй, үүний оронд тэд үнэн баримтыг нуун дарагдуулах ямар нэг арга олох гэж тархиа гашилгадаг. Үүний зэрэгцээ тэд Бурханы сонгосон хүмүүсийг хуурч, том асуудлыг жижиг, жижиг асуудлыг асуудалгүй мэт харагдуулж, аргацааж мултрахын тулд тэдний өмнө өөрсдийгөө тайлбарлаж, зөвтгөхөөр чадах бүхнээ хийдэг; ингэснээр Бурханы гэрт үлдэж, увайгүйгээр буруу үйл үйлдэж, эрх мэдлээ урвуулан ашиглаж, мөн хүмүүсийг үргэлжлүүлэн төөрөлдүүлж, хянаж, түүнчлэн амбиц, хүслээ хангахын тулд хүмүүсээр өөрсдийгөө хүндлүүлж, хэлснээрээ хийлгэж чадах юм. Эхнээсээ дуусах хүртэл антихристүүд үнэндээ юу хийж байдаг вэ? Антихристүүд Бурханы өмнө ирж залбиран, алдаа болон гэм буруугаа хүлээн зөвшөөрч, өөрсдийн санаа зорилго, завхарсан зан чанараа танин мэдэхийн оронд өөрсдийн байр суурь, нэр хүндийн төлөө үг хэлж, үйлдэл хийж, өөрсдийгөө завгүй байлгах гэж л тархиа гашилгадаг. Тэд мөн гаргасан алдаа нь чуулганы ажил болон ах эгч нарт ямар хор хөнөөл учруулсныг хүлээн зөвшөөрдөггүй. Харин тэд зүрх сэтгэлийнхээ угаас “Би яг хаана алдаа гаргачихав? Би хаана болгоомжгүй байж, хэн нэгэнд барьц өгчихөв? Би хаана хангалттай хүчин чармайлт гаргаагүй, эсвэл бүрэн гүйцэд бодолцож үзээгүйгээс болж ямар нэг зүйл буруугаар эргэж, намайг шүүмжлэх шалтаг, миний эсрэг ашиглаж болох барьц болчихов?” гэж ахин дахин улайран эрж хайдаг. Тэд эдгээр зүйлийг ахин дахин бодож, шигшээд, идэж, унтаж ч чаддаггүй. Гэвч антихрист хэзээ ч өөрийгөө эргэцүүлж, танин мэддэггүй, тэр байтугай Бурханд залбирч, буруу зүйл хийснээ хүлээн зөвшөөрдөггүй, түүнчлэн Бурханы үгэнд үндэслэн хариулт хайдаггүй, хэрэгжүүлэх ёстой үнэн юм уу дагаж мөрдөх ёстой үнэн-зарчмыг эрж хайдаггүй, тэр ч бүү хэл асуудлыг шийдвэрлэхийн тулд үнэнийг ойлгодог ах эгч нарыг хайж олон, сэтгэлээ нээж нөхөрлөн, үнэнийг эрэлхийлдэггүй. Тэдэнд ямар нэг хэрэг явдал тулгарах үед эрж хайж, дуулгавартай дагахын оронд тэд асуудлаа нуухын тулд бүхий л аргыг ашиглахыг оролдож, өөрсдийг нь цөөн хүн мэдэх тусмаа сайн, нэр хүнд, байр сууриа хадгалж үлдэх нь хамгийн сайн бодлого гэж боддог. Антихристүүдийн зүрх сэтгэл ийм харанхуй бөгөөд тэрслүү байдал болон хорон муу байдлаар дүүрэн, тэдэнд Бурханыг дуулгавартай дагах өчүүхэн төдий ч санаа зорилго байдаггүй. Антихристүүд үргэлж нэр хүнд, байр сууриа хохироохгүй байх арга замыг хайж байдаг. Тэднийг дэмжиж, туслахын тулд хэн ч тэдэнтэй үнэнийг нөхөрлөсөн, тэд үүнийг хүлээн авдаггүй бөгөөд дотроо: “Би бүхнийг ойлгож байна, надад та нарын тусламж хэрэггүй! Надад асуудал гарсан ч би та нараас дээр. Та нар жаахан ойлгосон зүйлээрээ надад тусалж чадна гэж бодоо юу? Та нар үнэхээр хэрээ мэдэхгүй байна!” гэж боддог. Антихристүүд яг л ийм биеэ тоосон, өөрийгөө зөвтгөдөг хүмүүс юм. Тэд маш олон муу зүйл хийдэг хэрнээ буруу зүйл хийснээ эсвэл өөрсдөд нь ямар нэг асуудал байгааг хүлээн зөвшөөрөхөөс татгалздаг. Тэд зүрх сэтгэлдээ хэтэрхий гөжүүд бөгөөд хэний ч хэлсэн юуг ч сонсдоггүй. Тэдний оюун санаандаа орхиж чаддаггүй ганц зүйл бол үйлдэл нь хожмоо нэр хүнд, байр сууринд нь ямар нөлөө үзүүлэх бол гэх бодол юм. Энэ бол тэдний хамгийн их санааг нь зовоодог, хамгийн их анхаардаг зүйл юм.

Антихрист хэчнээн их буруу зүйл хийсэн ч бай, ямар ч төрлийн буруу зүйл хийсэн бай, тэр нь Бурханы тахилыг шамшигдуулах, үрэн таран хийх, буруугаар ашиглах, эсвэл чуулганы ажилд саад болж, үймүүлж, үүнийг тэр гэхийн тэмдэггүй болгож, Бурханы уур хилэнг өдөөхийн аль нь ч бай, тэд үргэлж тайван, амгалан, огт хайхрамжгүй байдаг. Ямар төрлийн ёрын мууг хийж, тэр нь ямар үр дагавар авчрах нь хамаагүй, антихрист нүглээ улайж, гэмшихийн тулд Бурханы өмнө хэзээ ч даруйхан ирдэггүй, эсвэл өөрийгөө илчилж, нээлттэй байж буруу үйлдлээ хүлээн зөвшөөрч, өөрийнхөө гэм буруу болон завхралаа танин мэдэж, ёрын муу үйлдээ харамсах хандлагатайгаар ах эгч нарын өмнө ирдэггүй. Үүний оронд тэд хариуцлагаас мултрах янз бүрийн шалтаг олж, өөрсдийнхөө нэр нүүр, байр суурийг сэргээх гэсэндээ бурууг бусдад тохохын тулд тархиа гашилгадаг. Тэдний хайхардаг зүйл бол чуулганы ажил бус, харин өөрсдийнх нь нэр хүнд, байр суурь ямар нэг байдлаар хохирол амсаж, сэвтсэн эсэх юм. Тэд өөрсдийнх нь гэм буруугаас болж Бурханы гэрт учирсан хохирлыг нөхөх арга замын талаар огт анхаарч, боддоггүй, мөн Бурханд тавьсан өрөө төлөх гэж ч оролддоггүй. Өөрөөр хэлбэл, өөрийгөө буруу зүйл хийж чадна гэдгийг, эсвэл алдаа гаргасан гэдгээ хэзээ ч хүлээн зөвшөөрдөггүй. Идэвх санаачилгатайгаар алдаагаа хүлээн зөвшөөрч, бодит баримтыг үнэнч шударгаар тайлагнах нь антихристийн зүрх сэтгэлд бол чадваргүй байдал тэнэглэл, юм. Хэрэв ёрын муу үйл нь баригдаж, илчлэгдэх юм бол антихристүүд зөвхөн түр зуурын хайхрамжгүй алдаагаа хүлээн зөвшөөрөх ч үүргээ умартсанаа, хариуцлагагүй байдлаа хэзээ ч хүлээн зөвшөөрөхгүй бөгөөд өөрсдийн түүхэн дэх толбыг арилгахын тулд хариуцлагыг өөр хэн нэгэнд тохохоор оролдох болно. Ийм үед антихристүүд Бурханы гэрт учруулсан хохирлыг хэрхэн нөхөх, Бурханы сонгосон хүмүүст хэрхэн нээлттэй байж, алдаагаа хүлээн зөвшөөрч, эсвэл энэ талаар хэрхэн тайлагнах вэ гэдэгт санаа зовдоггүй. Тэд том асуудлыг жижиг, жижиг асуудлыг асуудалгүй мэт харагдуулах арга зам хайхыг л анхаардаг. Тэд бусдаар өөрсдийгөө ойлгуулж, өрөвдүүлэхийн тулд объектив шалтгаануудыг тоочдог. Тэд бусдын бодол санаан дахь нэр хүндээ сэргээж, гэм буруугийнх нь өөрсдөд нь үзүүлэх туйлын сөрөг нөлөөг багасгаж, Дээрхэд өөрсдийнхөө талаар муу сэтгэгдэл төрүүлэхгүй байж, Дээрх тэдэнд хэзээ ч хариуцлага тооцож, чөлөөлж, нөхцөл байдлыг нь шалгаж, эсвэл арга хэмжээ авахгүй байхыг баталгаажуулахын тулд чадах бүхнээ хийдэг. Нэр хүнд, байр сууриа сэргээснээр өөрсдийнхөө ашиг сонирхлыг хохироохгүй байхын тулд антихристүүд ямар ч хэмжээний зовлон туулахад бэлэн байдаг бөгөөд ямар ч бэрхшээлийг шийдвэрлэх боломжит бүх аргыг сэдэж олдог. Гэм буруу, алдааныхаа бүр эхнээс л антихристүүд хийсэн буруу зүйлийнхээ төлөө ямар ч хариуцлага хүлээх бодолгүй, хийдэг буруу зүйлийнхээ ар дахь сэдэл, санаа зорилго, завхарсан зан чанарыг хүлээн зөвшөөрөх, нөхөрлөх, илчлэх, задлан шинжлэх санаагүй байдаг. Мөн мэдээж тэдэнд чуулганы ажилд учруулсан хохирол болон Бурханы сонгосон хүмүүсийн амийн оролтод учруулсан гарз хохирлоо барагдуулах бодол хэзээ ч байдаггүй. Тиймээс, асуудлыг ямар өнцгөөс харж байгаагаас үл хамааран, антихристүүд бол өөрсдийн буруу үйлдлийг хүлээн зөвшөөрөхөөс зөрүүдлэн татгалздаг, гэмшиж байснаас үхэхийг илүүд үздэг хүмүүс юм. Антихристүүд нь туйлын ичгүүр сонжуургүй, цэвдэг сэтгэлтэй бөгөөд амьд Сатануудаас дутах юмгүй. Тэд чуулган дотор хэчнээн том алдаа гаргасан байлаа ч цээжээ түхийлгэж, толгойгоо өндөрт өргөдөг бөгөөд үүнд огт хайхрамжгүй хандаж, өөрсдийгөө ямар ч буруу зүйл хийгээгүй гэж итгэдэг ба тэдэнд гэмших өчүүхэн төдий ч санаа зорилго байдаггүй. Тэд хийсэн буруу зүйлийнхээ төлөө хэзээ ч нулимс унагадаггүй, эдгээр зүйлээс болж хэзээ ч гуниглаж, гэмшдэггүй. Эсрэгээрээ, хэрвээ тэд санамсаргүйгээр өөрсдийгөө ил болгож, улмаар ихэнх хүнд жинхэнэ нүүр царайгаа харуулан, гологдоход хүрвэл шаналж, гунигладаг. Тэд алдаа гаргаж, үйлдэл нь Бурханы сонгосон хүмүүст хор хөнөөл учруулж, чуулганы ажилд хохирол учруулсны дараа хэлдэг үг, хийдэг үйлдэл бүр нь эдгээр алдааг залруулах эсвэл хохирлыг нөхөхөд байдаггүй, үүний оронд тэд өөрсдийн санаа зорилгыг өвөрлөж, өөрсдийгөө өмгөөлөхийн тулд ямар ч хамаагүй арга сэдэж, жүжиг тавьж, шоу хийдэг. Тэдний зорилго бол хийсэн зүйл нь санаатай байгаагүй, өөрсдийгөө ердөө тэрхэн зуур анхаарал болгоомжгүй байсан гэдгийг илүү олон хүнд харуулж, тэгснээр тэдний уучлалыг олж авч, өөрсдийнхөө өмнөөс үг хэлүүлж, Бурханы сонгосон хүмүүсийн итгэл, тааллыг олж аван, улмаар бүрэн эргэн ирэх зорилгодоо хүрэх юм.

Зарим антихрист засалт туулсныхаа дараа яагаад засалт туулснаа ойлгож, ил болсон хэрэг явдалд өөрсдийнх нь алдаа яг хаана байсан, цаашид үүнийг хэрхэн засаж залруулах ёстойгоо олох гэж өөрсөд дээрээ эргэцүүлдэггүй. Үүний оронд тэд засалт туулснаа далимдуулж, засалтыг яаж хүлээн авсан, үүнээс яаж сургамж авсан, яаж дуулгавартай дагаж чадсан, мөн Дээрхтэй илүү ойр дотно харилцсаныхаа дараа Дээрхийн сайшаалыг яаж олж авсан талаараа бусадтай нөхөрлөдөг. Үүний зэрэгцээ, энэ антихристүүд Дээрхийн талаарх өөрсдийн сэтгэл ханамжгүй байдал болон үзлийг тараахын тулд засалтыг яаж хүлээн авсан талаараа нөхөрлөх нэрийдлээр халхавч хийж, Дээрх хүмүүсийг засах зарчимгүй, хүмүүсийг замбараагүй засдаг, өрөвч сэтгэлгүй, хүмүүсийн мэдрэмжийг бодолцдоггүй, хүний сул дорой байдлыг харгалзан үздэггүй, гэсэн ч энэ бүхнийг үл харгалзан өөрсдөө бүрэн дуулгавартай байж, өөрсдөд нь ногдсон ажлыг хамгийн сайнаараа хийсээр байсан, мөн сөрөг, сул дорой болж, сөргөлдөөгүй, үүргээ ч орхиогүй гэсэн сэтгэгдлийг хүмүүст үлдээдэг. Антихрист энэ бүхнийг хэлэх үед энэ нь хүмүүсийг үнэнд дуулгавартай байж, засалтыг дуртайяа хүлээн авахад хүргэхгүйгээр үл барам, эсрэгээрээ хүмүүст Бурханы талаар үзэл, санаа бодол төрүүлж, хүмүүсийг Бурханаас сэрэмжлэхэд хүргэхийн зэрэгцээ антихристэд өөрсдөд нь атаархаж, өөрсдийг нь биширч, хүндлэх сэтгэлийг төрүүлдэг. Энэ хоёр үр дүн гарсны дараа хүмүүсийн анзааралгүй өнгөрөөдөг хамгийн том зүйл бол антихрист ямар гэм буруу үйлдсэн, юуг буруу хийсэн, мөн тэд ажилдаа чадваргүй байж, увайгүйгээр буруу үйл үйлдсэнээсээ болж чуулганы ажил болон Бурханы гэрт хохирол учруулсан бодит байдал нь юм. Энэ бол антихристийн арга мэхүүдийн нэг—өөрсдийнхөө бурууг бусдад тохож, улмаар бусдыг төөрөлдүүлэх явдал юм. Тэд үүргээ умартаж, мунхаг, мэдлэггүй байж, өөрсдийн бие даасан хаанчлалыг байгуулахыг оролдсоноосоо болж Бурханы гэрийн ажилд маш их төвөг удаж, ах эгч нарын амьд асар их хохирол учруулсан бодит байдлыг хэзээ ч дурддаггүй. Тэд эдгээр зүйлийг хэзээ ч хүлээн зөвшөөрч, задлан шинжилдэггүй, эдгээр хэрэг явдлын үнэн байдлыг хэзээ ч дурддаггүй, өөрсдийнхөө чөлөөлөгдсөн шалтгаан, эсвэл яагаад засалт туулсныг хэзээ ч дурддаггүй. Тэдний ярьдаг ганц зүйл нь Дээрх тэднийг яаж зассан, Дээрхийн засалт хэчнээн хэрцгий байсан, Дээрх тэдэнтэй хэчнээн хатуу ширүүн ярьсан, тэд хэчнээн их уйлсан, хэрхэн хилс хэрэгт гүтгэгдсэн, хэчнээн их зовж шаналсан, гэсэн хэдий ч тэд урьдын адил яаж тэсэж үлдэж, үүргээ хувиршгүйгээр үргэлжлүүлэн гүйцэтгэсэн тухай байдаг. Эхнээсээ дуусах хүртэл антихристэд өөрийн буруу үйлдлийг хүлээн зөвшөөрөх өчүүхэн төдий хандлага ер нь байдаг уу? Байдаггүй. Жинхэнэ нөхцөл байдлыг мэддэггүй, үнэнийг ойлгодоггүй мунхаг, мэдлэггүй хүмүүс энэ талаар сонсох үедээ “Дээрх хүмүүсийг засахдаа ямар ч зарчим баримталдаггүй юм байна. Хүн ажилдаа хэчнээн сайн байсан ч, хэчнээн их төлөөс төлсөн ч ялгаагүй л засуулна, тэгээд дараа нь ямар ч сул дорой байдал харуулж болохгүй, зүгээр л дуулгавартай дагах ёстой” гэж боддог. Антихрист хэдэнтээ нөхөрлөж, бусдыг төөрөлдүүлсний дараа, мөн тэд ямар нэг зүйл хийхэд нэлээд их хүчин чармайлт гаргасны дараа тэдний хүрдэг үр дүн нь хүмүүсийн зүрх сэтгэлд Бурханы талаарх буруу ойлголт, сэрэмжлэх байдлыг төрүүлдэг явдал юм. Ингэснээр хүмүүс засуулах үедээ Бурханы зүрх сэтгэлийг илүү сайн ойлгож, эсвэл засалтыг баяртайгаар дуулгавартай дагаж, хүлээн авч, улмаар өөрсдийн завхарсан зан чанар, мунхаг, мэдлэггүй байдлаа танин мэдэж, өөрсдийгөө яг хэн бэ гэдгээ мэдэхийн оронд илүү их дургүйцэл, эсэргүүцлийг мэдэрнэ. Энэ антихристийн нөхөрлөлийн туршид тэд юу буруу хийснээ ер нь дурддаг уу? Тэд буруугаа хүлээн зөвшөөрөх хандлагыг өчүүхэн төдий ер нь харуулдаг уу? Огтхон ч үгүй. Энэ бүх үйл явцын туршид тэд өөрсдийн алдааг хэзээ ч хүлээн зөвшөөрдөггүй. Антихрист чөлөөлөгдсөнийхөө дараа өөрийнх нь алдаа Бурханы гэрт хохирол учруулсныг хүлээн зөвшөөрсөн тухай та нар ер нь сонсож байсан уу? (Үгүй.) Хэрвээ тэр хүн антихрист мөн бол үүнийг хүлээн зөвшөөрөхгүй. Бид өмнө нь нөгөө “эмэгтэй удирдагч” болон өөр хэд хэдэн зартай антихристүүдийн талаар ярьсан; тэдний үйлдэл Бурханы тахилд хэдэн арван мянгын хохирол учруулсан боловч эцэст нь тэд ямар нэг буруу зүйл хийснээ хэзээ ч хүлээн зөвшөөрөөгүй. Тэд юу буруу хийсэн талаараа ганц ч үг ганхийгээгүй, харин бусад хүн өөрсөдтэй нь хэрхэн хамтран ажиллаагүй талаар гомдоллохоос өөр юу ч хийгээгүй. Тэд бүх хариуцлага, буруу үйлдэл, ял зэмлэлийг бусдад тохож, харин бүх сайн зүйл, зөв хийгдсэн бүхэн, бүх зөв шийдвэрийг өөрсдийн гавьяа болгосон. Энэ бүх хэрэг явдлын туршид, хэдийгээр тэд гол хариуцлага хүлээх хүмүүс байсан ч бүх алдааг бусад хүн гаргасан гэж мэдэгдсэн. Хэрвээ тийм юм бол тэд юу хийж байсан юм бэ? Антихристүүд Бурханы гэрт хохирол учруулдаг бөгөөд бусад хүмүүс үүний хариуцлагыг хүлээх ёстой болдог. Гэсэн ч өчүүхэн төдий амжилт гарах бүрд антихристүүд тэр даруй гарч ирж, үүнийг өөрсдөө хийсэн гэж хэлдэг бөгөөд чуулган дахь хүн бүрд, тэр ч байтугай шүтлэггүй хүмүүст ч үүнийг мэдэгдэхийн хүслэн болдог. Тэд өчүүхэн төдий алдаа гаргах үедээ хариуцлагаас мултрахын тулд золиос олохоор яардаг. Тэд том асуудлыг жижиг, жижиг асуудлыг асуудалгүй мэт харагдуулж, аливаа асуудлыг эхэнд нь дарахыг оролддог. Ингэж хэн ч үүнийг олж мэдэхгүй, бүх хүн үүнийг аль болох хурдан мартаж, яг юу болсныг хэн ч мэдэхгүй байснаар тэд бусдын хүндлэлийг тэр даруй эргүүлэн олж авч, анхны байр суурь, эрх мэдлээ хурдан сэргээж чаддаг. Антихрист ямар нэг буруу зүйл хийсэн үед хүмүүс түүнийг хэчнээн бодитоор зассан ч, эсвэл хэчнээн оновчтой хэлсэн ч тэр сөрдөг, эсэргүүцдэг, мөн огтхон ч хүлээн авдаггүй бөгөөд гэрч, нотлох баримт байсан ч алдаагаа хүлээн зөвшөөрөхөөс зөрүүдлэн татгалздаг, мөн зүрх сэтгэлдээ засалтыг хүлээн зөвшөөрдөггүй эсвэл хүлээж авдаггүй. Антихрист: “Би үүнд буруутай байлаа ч өөр хүмүүс ч бас оролцсон. Яагаад тэд засуулахгүй, зөвхөн би засуулж байгаа юм бэ? Яагаад өөр хэн ч биш, зөвхөн надад хариуцлага тооцохоор шалгаж байгаа юм бэ?” гэж хэлнэ. Засалт нь үнэн болон бодит байдалд хэчнээн нийцэж байсан ч, тэд хилс хэрэгт гүтгэгдсэн, тэдэнд шударга бус хандсан, хэчнээн их зовж, хэчнээн их төлөөс төлсний дараа тэдэнд тэгж хандах ёсгүй байсан, мөн нэг жижиг алдааны төлөө тэдэн рүү тэгж дайрах ёсгүй байсан гэж мэдрэх болно. Тэд тийм төрлийн засалтыг хүлээн авах ёсгүй гэж итгэдэг. Хэрвээ жирийн ах эгч тэднийг засвал тэд тэр даруй хариу цохилт өгч, үүнийг эсэргүүцэн, уурлаж хилэгнэн, омголон зангаа илчилж, эсвэл бүр тэдний эсрэг гар далайж ч зүрхэлж магадгүй. Хэрвээ Дээрх тэднийг засвал тэд дурамжханаар дуугүй байх боловч дотроо өөрсдөд нь асар их шударга бус хандсан гэж мэдэрдэг. Тэд дургүйцэж, дурамжхан байдаг бөгөөд ихэнхдээ гажууд үндэслэл тоочиж, “Та нар үүнийг олж мэдсэн нь миний азгүйгийнх байх. Үнэндээ бүх түвшний олон удирдагч болон ах эгч нар та нарын мэддэггүй тийм аймшигтай зүйлсийг хийсэн, тэгээд баригдсан хүн нь би боллоо. Би ийм азгүй л байна!” гэж хэлнэ. Дээрх эсвэл ах эгч нар тэднийг хэчнээн зассан ч тэд үүнийг зүгээр байгаагаар нь хүлээн авч чаддаггүй, тэд хэрэг явдлын үнэн байдлыг хүлээн зөвшөөрч, хариуцлага хүлээж чаддаггүй. Хариуцлагыг болон яг юу болсныг хүлээн зөвшөөрөх нь тэднийг алах юм шиг л байдаг. Тэд буруу зүйл хийснээ, энэ хэрэг явдалд хариуцлагатай гэдгээ, тэр байтугай энэ нь Бурханы гэрт асар их хохирол учруулсан гэдгийг хэзээ хүлээн зөвшөөрөхгүй. Энэ нь антихристийн зан чанар биш гэж үү? (Мөн.) Энэ бол антихристийн зан чанар.

Антихрист ямар нэг буруу зүйл хийгээд засуулсныхаа дараа үүнийг зүрх сэтгэлийнхээ угаас хүлээн авч, дуулгавартай дагадаггүй, үүнээс үнэнийг, дагаж мөрдөх ёстой үнэн-зарчмыг ойлгодоггүй, мөн өөрсдөө ч бас буруу зүйл хийж чадна гэдгээ хүлээн зөвшөөрдөггүй. Тэдний хамгийн гол шинж чанар нь үнэмшдэггүй, хүлээн авдаггүй, хүлээн зөвшөөрдөггүй явдал юм. Антихристүүд голчлон өөрсдийгөө төгс хүмүүс, буруу зүйл хийх боломжгүй гэж итгэдэг учраас ингэж авирладаг. Тэдний хувьд, тэднийг алдаа гаргасан гэж буруутгаж байгаа хэн боловч өөрөө буруутай—тэр хүн л буруу үзэл бодолтой, хэрэг явдал дээр өөр өнцөг, байр суурьтай байгаа хэрэг юм. Антихристүүд өөрсдийг нь засаж байгаа хэнийг ч гэсэн өөрсдийнх нь давуу талыг хараахан олж хараагүйгээсээ болоод тэгж байна, өөрсдөд нь хүндрэл учруулж, өө сэв хайж, санаатайгаар онилж байна гэж боддог. Энэ нь антихристэд байдаг зан чанар биш гэж үү? (Мөн.) Антихрист үүний төлөө засуулахыг хүлээн авахгүй, мөн тэдэнд ямар ч гэмшил байхгүй, учир нь тэд өөрсдийгөө гол нь алдаа гаргаж болох хүн гэж хэзээ ч үзэж байгаагүй—өөрсдийгөө төгс, ганцхан өөрсдийгөө л алдаа гаргах боломжгүй гэж итгэдэг. Энэ нь тэд өөрсдийгөө зөв шударга, ариун нэгэн гэдэгт гарцаагүй итгэдэг гэсэн санааг илэрхийлж байна. Хэрвээ тэд өөрсдийгөө завхарсан хүн гэдгээ үнэхээр хүлээн зөвшөөрдөг байсан бол өөрсдийгөө завхралтай, буруу зүйл хийж болно, мөн хүн учраас алдаа гаргах нь гарцаагүй гэдгээ хүлээн зөвшөөрөх ёстой байв. Зарим хүн нэлээд заль мэхгүй мэт харагддаг ч хүний үзлээр давуу тал гэж тооцдог нэг зүйл тэдний хүн чанарт байдаг нь өрсөлдөх сэтгэлгээ болон бусдаас илүү гарах гэсэн хэт их эрмэлзэл юм. Энэ хүмүүс өөрийгөө хянах чадвар маш сайтай бөгөөд өөрсдөдөө маш өндөр шаардлага тавьдаг. Тэд өөрсдөдөө маш хатуу ханддаг; хийдэг бүх зүйлдээ төгс төгөлдөр, хамгийн сайныг шаарддаг бөгөөд өчүүхэн төдий ч өө сэв, хайхрамжгүй байдал гаргахыг зөвшөөрдөггүй. Үүний зэрэгцээ, тэд далд ухамсартаа өөрсдийгөө ямар ч буруу зүйл хийхгүй гэж итгэдэг, учир нь тэд хийж буй бүх зүйлдээ асар болгоомжтой байдаг, аливааг эргэцүүлэн бодохдоо маш сайн, мөн үүнийгээ туйлын нарийн чанд хийдэг; тэд асуудал бүрийг нарийн чанд, төгс төгөлдөр бодолцож үзэхийн сацуу бүх зүйлийг ямар ч өө сэвгүй хийдэг. Үүний үр дүнд тэд өөрсдийгөө хэзээ ч алдаа гаргахгүй гэж итгэдэг. Засуулах үедээ тэдний хувьд хүлээн авахад хамгийн хэцүү зүйл бол тэд алдаа гаргаж чадна гэх бодит байдал юм. Тийм ч учраас ийм хүмүүс өөрсдийгөө хэрхэн эргэцүүлэхийг мэддэггүй, мөн хэзээ ч тэгэхгүй. Тэд өөрсдийнх нь хүн чанарт байгаа өрсөлдөх сэтгэлгээ, бусдаас илүү гарах гэсэн эрмэлзлээ эерэг зүйл гэж үздэг бөгөөд тэдгээрийг яг л үнэн-зарчим мэт дагаж мөрддөг; тэд эдгээр зарчимд үндэслэн аливааг хийж, үүргээ гүйцэтгэвэл хэзээ ч алдаа гаргахгүй гэж боддог бөгөөд алдаа гарлаа ч гэсэн үүнийг харах өнцгийн асуудал, хүмүүс өөр өөр үзэл бодолтой гэж үздэг ба энэ нь тэдний хийсэн зүйл буруу байсан гэсэн үг огтхон ч биш гэж боддог. Тиймээс хэн тэднийг засах нь, засалт юм уу ил болсон зүйл нь баримттай нийцэж байгаа эсэх нь хамаагүй—тэд үүнийг хүлээн авахгүй. Хэрвээ тэд үнэхээр ямар нэг буруу зүйл хийснээ олж мэдвэл үүнийгээ хүлээн зөвшөөрөх үү? (Тэд хүлээн зөвшөөрөхгүй.) Тэд үүнийг хүлээн зөвшөөрөхгүй, тэр даруй чимээгүй болж, энэ талаар хэзээ ч ам нээхгүй. Тэд үүнийг хэзээ ч, бүр хэзээ ч сөхөж ярихгүй. Хэрвээ антихрист ажлынх нь зарим алдаа, өө сэвийг ил болгодог хэн нэгэнтэй таарч, үүнээс нуугдаж чадахгүйгээ харвал тэд хэн алдаа гаргасныг үргэлжлүүлэн ухаж төнхөж байгаа мэт дүр эсгэх бөгөөд хайж хайсны эцэст гэнэт өөрсдөө буруутан нь байсныг олж мэддэг. Хэрвээ хэн нэгэн “Өөр хэн нэгэн биш, чи л үүнийг хийсэн; чи зүгээр л мартчихаж” гэж хэлбэл антихрист үүнд хэрхэн хариулах вэ? Хэвийн хүн ийм нөхцөлд яах ёстой вэ? Ичих нүүртэй хэвийн хүн нүүр нь улайж, ичиж зовж, эвгүйрхэж, тэр даруй үүнийгээ хүлээн зөвшөөрч, “Би тэр талаар мартчихаж. Би үүнийг хийсэн, миний алдаа байлаа. Алдааг үргэлжлүүлэхгүйн тулд үүнийг хэрхэн нөхөж, залруулахыг хурдан бодож олъё” гэж хэлэх ёстой. Ичих нүүртэй, мөс чанар, эрүүл ухаантай хүн алдаагаа тэр даруй хүлээн зөвшөөрч, дараа нь түүнийгээ шийдвэрлэж, засаж залруулах болно. Харин антихрист бол ичих нүүргүй; хэн нэгэн тэднийг алдаа гаргасан хүн нь мөн болохыг олж мэдэх мөчид, хэн нэгэн тэднийг ил болгож, хэн нэгэн энэ талаар олж мэдэх мөчид тэд тэр даруй үгээ өөрчилж, алдаагаа хүлээн зөвшөөрөхөөс зайлсхийх, тэр алдааг гаргасан хүн нь өөрсдөө байсан гэдгийг хүлээн зөвшөөрөхөөс зайлсхийх янз бүрийн арга сэдэж—улаан цайм худал хэлж, өөрсдийгөө өмгөөлөн маргах болно. Эргэн тойрныхон нь бүгд үүнийг ичгэвтэр, эвгүй гэж үзэх боловч антихрист юу ч мэдрэхгүй. Тэд том асуудлыг жижиг, жижиг асуудлыг асуудалгүй мэт харагдуулах бөгөөд дараа нь энэ хэрэг явдлыг дахин хэзээ ч сөхөхгүй. Энэ хэрэг явдал дээр тэдний мунхаг байдал ил болсон тул тэд хариуцлагаас мултрахыг оролдон, нүүр нь улайж, нүд нь цавчихгүйгээр маш олон хүний өмнө алдаагаа ил тод үгүйсгэж, худал хэлэх болно. Антихристүүдэд ямар нэгэн ичих нүүр байдаг уу? (Байхгүй.)

Зарим антихрист дөнгөж чөлөөлөгдөх үедээ гомдлоор дүүрэн байдаг; тэдэнд цаашид байр суурь байхгүй болсон, хэн ч тэднийг хүндэлж, тэдэнд үйлчлэхээ больсон, мөн байр суурийн ашиг тусыг цаашид эдлэх боломжгүй болсон мэт санагдаж, хоосон оргидог. Тэд төлсөн бүх төлөөс, өнгөрсөнд туулсан бүх зовлон нь үнэ цэнгүй болсон мэт мэдэрдэг бөгөөд зүрх сэтгэл нь хилсэдсэн мэдрэмжээр дүүрдэг. Гэвч тэд засуулах үедээ гаргасан илрэл болон хийсэн буруу зүйлийнхээ төлөө өчүүхэн төдий ч гэмшдэггүй. Тэдэнд энэ нь шударга бус санагддаг бөгөөд зүрх сэтгэл нь гомдол, гоморхол, түүнчлэн Бурханы талаарх буруу ойлголтоор дүүрэн байдаг. Тэд алдаагаа хүлээн зөвшөөрөхөөс татгалзаад зогсохгүй, гэм буруугаа залруулах, засалтыг хүлээн авах, ийнхүү чөлөөлөгдсөнөө хүлээн авах ямар ч төлөвлөгөөгүй байдаг бөгөөд эсрэгээрээ: “Бурхан зөвт биш. Хүн хэчнээн их зовлон туулж, хэчнээн их шударга бус зүйлтэй тулгарсан ч үүнийгээ тоочиж ярих газар алга. Үнэхээр шаналж байна! Бурханд ч найдаж болохооргүй байна, надад түшиж тулах хэн ч алга. Ирээдүйд би бурханы гэрт үүргээ үргэлжлүүлэн гүйцэтгэсэн ч туйлын болгоомжтой байх ёстой бөгөөд хэнд ч итгэж болохгүй” гэж боддог. Тэд Бурханаас сэрэмжилсэн байдал болон Бурханы талаарх буруу ойлголтоор дүүрэн байдаг. Энэ ямар төрлийн зан чанар вэ? Тэд хэчнээн олон буруу зүйл хийж, чуулганы ажилд хэчнээн их хохирол учруулж, чуулганы ажилд хэчнээн их аюул занал учруулсан ч эдгээр зүйлийг зүгээр л үл тоомсорлож болно гэж боддог бөгөөд ямар ч хариуцлага хүлээхгүй, эсвэл өөрсдийнхөө ямар ч алдааг хүлээн зөвшөөрөхгүй. Үүний оронд тэд өөрсдөд нь байгаа өчүүхэн төдий гомдол, төлсөн ялихгүй, үнэ цэнгүй төлөөсөө хэтрүүлэн дэвэргэж, Бурханы гэр өөрсдийнх нь урмыг хугалсан, Бурхан өөрсдийг нь хилс хэрэгт гүтгэсэн гэж итгэдэг. Тэдний алдаанаас болж Бурханы гэрт учирсан хохирол тэдний бодлоор бол огтхон ч ач холбогдолгүй байдаг. Тэд: “Үүнийг тооцоолох, эсвэл үүнд санаа зовох хэрэггүй. Хэн үүнийг хохирол гэж үзэх юм бэ? Тэглээ ч тахилаас бага сага үрэн таран хийдэггүй удирдагч гэж байна уу? Би л ганцаараа байна гэж юу байх вэ дээ? Бурханы гэрт хэзээ ч хохирол учруулдаггүй удирдагч гэж байна юм уу? Бурханы тахил гэж юу юм бэ? Тэр мөнгө хүн бүрд хамаатай, тиймээс бусад хүнд үүнийг үрэхийг зөвшөөрдөг юм бол би яагаад болохгүй гэж? Бусад хүн үүнийг үрэн таран хийж болдог байхад би болохгүй гэж үү? Хэрвээ бурханы гэрт учруулсан хохирлын талаар ярих юм бол бусад хүн надаас хамаагүй их хохирол учруулдаг. Яагаад би л ганцаараа хатуу ширүүн засуулж, чөлөөлөгдөж байгаа юм бэ? Зарчмын дагуу үйлддэггүй боловч болчимгүйгээр буруу үйл хийдэг тухайд зарим хүн энэ тал дээр надаас хамаагүй дор байдаг, тэгвэл тэднийг засахдаа яагаад чөлөөлдөггүй юм бэ? Төлөөс төлөхийн тухайд би ихэнх хүнээс илүү ихийг төлсөн. Чин сэтгэлийн тухайд хэнийх нь надтай харьцуулагдах юм бэ? Номлолын тухайд ямар вэ? Би бусдаасаа илүү олныг номлосон. Үнэнийг ойлгох тухайд гэвэл хэн над шиг ихийг ойлгодог юм бэ? Дээрхээр засуулахыг хүлээн авах тухайд хэн надаас илүү үүнийг хүлээн авдаг юм бэ? Бүхнийг орхих тухайд хэн надаас илүү ихийг орхисон юм бэ? Ах эгч нарт тусалж, тэдний асуудлыг шийдвэрлэх тухайд хэн үүнийг надаас илүү хийдэг юм бэ? Чуулганд нааш цааш гүйж, ажиллах тухайд хэн ч намайг гүйцэхгүй. Ах эгч нар хэнд саналаа өгч, хэнийг дэмжиж, сайшаах тухайд хэн надаас илүү санал авдаг юм бэ?” гэж боддог. Чи харж байна уу, эдгээр нь антихристүүдийн хийдэг харьцуулалт юм. Антихристүүд ердөө л засалттай нүүр тулах үедээ зөвхөн тухайн хэрэг явдлын талаар л ярьдаг. Хэрвээ чи гаргасан бүх алдаагаа болон зөрчсөн бүх үнэн-зарчмаа хүлээн зөвшөөрсөн бол, хэрвээ чи засалтыг хүлээн авч, дуулгавартай дагаж чадсан бол, хэрвээ чи тэр үеэс эхлэн зарчмын дагуу үйлдэж, чуулганы ажилд учруулсан хохирлоо нөхөхийн тулд чадах бүхнээ хийсэн бол Бурханы гэр чиний асуудлыг шалгасаар байх байсан уу? Чамайг яллах байсан уу? Чамайг там руу хаях байсан уу? Чамд өөрийгөө тайлбарлаж, шалтаг тоочих гэж тийм их хүчин чармайлт гаргах ямар нэг шаардлага байна уу? Чамд ийм тойруу замаар гомдлоо тоочсоор байх ямар нэг шаардлага байна уу? Чамд үнэхээр завхарсан зан чанар байхгүй бөгөөд чи алдаа гаргах боломжгүй гэж үү? Ийм олон номлол сонсчихоод, чи өөрөө яг ямархуу зүйл юм бэ гэдгээ одоо ч мэдэхгүй байна гэж үү? Бага зэрэг засалт туулсныхаа дараа хилсэдсэн мэт чамд санагддаг—хэрвээ чи ямар нэг ёрын мууг үйлдээгүй бол хэн чамайг засахад бэлэн, эсвэл засахыг хүсэх юм бэ? Түүнээс гадна, хэрвээ чи хариуцлага хүлээдэг удирдагч байгаагүй бол хэн чамайг засахад бэлэн байх байсан бэ? Бурхан хүмүүст чөлөөтэй сонгох эрхийг олгож, чуулганы амьдралаар амьдрахыг тэдэнд зөвшөөрдөг бөгөөд хүмүүс ямар замаар явж, юуг эрэлхийлэх нь тэдний өөрсдийнх нь хэрэг юм. Хэн ч үүнд хөндлөнгөөс оролцохгүй. Гэвч яг одоо Бурханы гэрийн удирдагч, зааварлагчийн хувьд, хэрвээ чи алдаа гаргавал үүнээс болж Бурханы гэрт учрах хохирол жижиг асуудал биш, мөн хэрвээ чи ямар нэг буруу зүйл хэлбэл үүний Бурханы сонгосон хүмүүст үзүүлэх нөлөө ч бас жижиг асуудал биш, учир нь чиний хүлээдэг хариуцлага жирийн хүнийхээс өөр юм. Тийм ч учраас Дээрх чамайг засах нь туйлын хэвийн хэрэг юм. Хэрвээ чамд ийм байр суурь байгаагүй, эсвэл чи энэ хариуцлагыг хүлээгээгүй бол Дээрх тэгэх байсан уу? Дээрх хэдэн жирийн итгэгчийг зассан бэ? Чи асар их хариуцлага хүлээдэг, чиний ажлын цар хүрээ ч бас маш том учраас чиний алдаа гаргах бүрд нөлөө нь маш том байдаг, тиймээс чи гарцаагүй засуулах болно. Энэ бол маш хэвийн зүйл. Хэрвээ чи засуулахыг ч хүлээн авч чадахгүй бол чи удирдагч байхад тэнцэнэ гэж үү? Чи үүнд тэнцэхгүй, чи ах эгч нараар сонгогдоход тэнцэхгүй—чи ингэх үнэ цэнгүй! Чи алдаа гаргах үедээ үүнийхээ төлөө хариуцлага хүлээх, үүнийг хүлээн зөвшөөрөх зориг ч байдаггүй. Чамд ийм эрүүл ухаан ч байхгүй байхад чи яаж удирдагч байж чадах юм бэ? Чи тэнцэхгүй, үнэ цэнгүй!

Антихристүүд яг л антихристийн мөн чанартай байдаг учраас алдаа гаргаснаа хүлээн зөвшөөрч чаддаггүй бөгөөд засуулах үедээ хариуцлага хүлээх эсвэл үнэн-зарчмыг эрж хайхыг хүсдэггүй. Тэд эдгээр зүйлийг хийхийг хүсдэггүй, мөн буруу үйлдлээ хүлээн зөвшөөрөхөөс татгалздаг байхад үнэнийг хэрэгжүүлж чадах уу? Бурханы гэрийн ажлын зохицуулалтыг хэрэгжүүлж чадах уу? Яавч үгүй. Тиймээс антихрист удирдагч байх үедээ өөрийнхөө ажил хэргийг явуулахаас гадна Бурханы гэрийн ажилд ашиг тустай юу ч хийж чадахгүй бөгөөд хэзээ ч үнэн-зарчмын дагуу аливааг хийхгүй, мөн Бурханы гэрийн ажлын зохицуулалтын дагуу хэзээ ч ажиллахгүй. Антихрист жижиг алдааны төлөө, эсвэл чуулганы ажилд асар их хохирол учруулсан ноцтой алдааны төлөө засуулсан ч бай, тэд алдаагаа хүлээн зөвшөөрөх чадваргүй бөгөөд энэ хэрэг явдалд гэм буруу үйлдэж, Бурханд өртэй болсноо хүлээн зөвшөөрч чаддаггүй. Эсрэгээрээ, хэзээ ч байсан хамаагүй тэд үүнээс үүдэн гарсан хохирол өөрсөдтэй нь ямар нэгэн холбоотой гэдгийг хүлээн зөвшөөрснөөс үхсэн нь дээр гэж үзэх бөгөөд өөрсдийгөө гол хариуцагч нь гэдгийг, үйлдэл нь буруу байсныг, буруу зам сонгосноо, эсвэл үнэнийг сайн мэдэж байсан хэрнээ санаатайгаар мууг үйлдсэн алдаагаа, тэр ч байтугай энэ хэрэгт зайлсхийшгүй хариуцлага хүлээх ёстой гэдгээ ч хүлээн зөвшөөрөхгүй. Тэд үйлдэл хийх үедээ буруу санаа зорилготой байснаа, хэнтэй ч хамтран ажиллаж чадаагүйгээ, дур зоргоороо, дураараа авирласнаа, байр суурийн ашиг тусад ташуурснаа, үүргээ умартаж, Бурханы гэрийн ажилд хохирол учруулснаа хүлээн зөвшөөрөхгүй. Үүний оронд алдаа гаргасныхаа дараа тэд алхам тутамдаа хэчнээн их зовж шаналснаа, шоронд орсон ч хэзээ ч Иудас болоогүйгээ, хэчнээн их төлөөс төлж, Бурханы гэрийн ажилд ямар их хувь нэмэр оруулснаа тайлбарлах болно. Тэд эдгээр зүйлийг хаа сайгүй түгээж, тунхаглана. Тэд оруулсан хувь нэмэр, төлсөн төлөөсөө олонд дэлгэхээс гадна Бурханы гэр тэднийг засаж, тэдэнд хандахдаа буруу, шударга бус байсан гэж бас түгээх болно. Тэдэнд гэмших хандлага байхгүйн дээр, тэд Бурханыг болон Бурханы гэр тэдэнтэй хэрхэн харьцсан талаар хаа сайгүй шүүж буруушаах болно. Хэрвээ илүү олон хүн тэдний хэлж байгаа зүйлд итгэж, илүү олон хүн тэднийг өмгөөлөхийг оролдон, Бурханы гэрийн төлөө төлсөн төлөөсийг нь хүлээн зөвшөөрч, хүлээн авч, Бурханы гэр тэдэнд хандахдаа шударга бус байж, антихристийг хилсдүүлсэн гэж итгэвэл антихрист зорилгодоо хүрсэн байх болно. Тэд эдгээр зүйлийг хийхдээ хэзээ ч эргэлзэхгүй, тэр бүү хэл биеэ барих ч үгүй. Тэдэнд Бурханаас эмээх сэтгэл байхгүй, гэмших ямарваа нэгэн санаа зорилго бүр ч байхгүй. Тэд ямар нэг буруу зүйл хийснийхээ дараа үүнийгээ хүлээн зөвшөөрөхөөс татгалзаад зогсохгүй, эсрэгээрээ хариуцлагаас мултрахыг оролддог бөгөөд үүний зэрэгцээ ирээдүйн хүрэх газартаа илүү их санаа зовдог. Антихрист хүрэх газар нь аюулд орсныг харах үедээ, эсвэл Бурханы гэр тэдэн шиг хүмүүсийг цаашид хөгжүүлэхгүй гэдгийг сонсох үедээ өөрсдийг нь засаж, ил болгосон хүмүүсийг, мөн нэр нүүрээ барахад нь хүргэсэн хүмүүсийг зүрх сэтгэлийнхээ угаас бүр ч илүү үзэн ядах болно. Засалт туулах бүх үйл явцынхаа туршид антихрист огтхон ч гэмшихгүй. Хэрвээ тэд байр суурь, хүрэх газар нь баталгаагүй болж, хүсэл, амбиц нь хэзээ ч биелэхгүй гэдгийг үнэхээр олж мэдвэл улайм цаймдаа гарч, нууцаар үзэл болон сөрөг байдлаа тарааж эхэлнэ. Тэд өөрсдийг нь зассан ах эгч нар, эсвэл дээд түвшний удирдагчдыг шүүж буруушаах бөгөөд Ариун Сүнсний ашигладаг хүнийг ч бас шүүж буруушаан, түүн рүү дайрч, түүнд өөрсдийг нь засах ямар ч шалтгаан байгаагүй, нэр нүүрээ авч үлдэх боломжийг нь огт олгоогүй гэж хэлэх болно. Тэд ердөө л эрүүл ухаангүй. Ийм төрлийн хүн хэчнээн олон номлол сонссон ч үнэнийг ойлгож чаддаггүй, Бурханаас эмээдэг сэтгэл өчүүхэн төдий ч байдаггүй; Бурханд хэчнээн олон жил итгэлээ ч эзэмших ёстой мөс чанар, эрүүл ухааныг ч эзэмшиж чаддаггүй. Тэд үнэхээр өрөвдмөөр бөгөөд жигшмээр! Антихрист увайгүйгээр буруу үйл үйлдсэнийхээ төлөө хатуу ширүүн засуулсан мөчөөсөө эхлээд ямар нэг буруу зүйл хийснээ хэзээ ч хүлээн зөвшөөрдөггүй бөгөөд тэдэнд шударга бус хандсан гэж Бурханы гэрийг шүүж буруушаан, гомдоллохын сацуу хилсдсэн гэх мэдрэмжээр дүүрч, эцэст нь тэд үзлээ ил тод түгээж, улайм цаймдаа гарч, Бурханы гэрийн эсрэг агсамнаж, эцсийн дүндээ хөөгддөг. Эдгээр үе шатны аль нэгэнд нь антихристийн зан авирт хэвийн хүн чанар өчүүхэн төдий болтугай байна уу? Мөс чанар, эрүүл ухаан байна уу? Үнэн болон эерэг зүйлсийг хайрлах ямар нэг илрэл ер нь байна уу? Бурханаас эмээдэг сэтгэл өчүүхэн төдий ч болтугай байна уу? Үгүй, эдгээрийн аль нь ч байхгүй. Антихрист бол туйлын жигшмээр, ичгүүр сонжуургүй бөгөөд огтхон ч ойлгохын аргагүй! Тэд цаашид байр суурийн ашиг тусыг эдлэх боломжгүй болох үедээ өөрсдийгөө гаргуунд нь гаргаж, увайгүйгээр авирлаж эхэлдэг. Тэд ажилдаа хэчнээн чадваргүй, ажлын чадамжаар хэчнээн дутмаг байсан ч байр суурийн ашиг тус болон бусдын хүндлэлийг эдлэхийг хүссээр байдаг. Тэд байр суурь, нэр хүндийг аминаасаа ч илүү чухал гэж үздэг бөгөөд хэчнээн том алдаа гаргасан ч ямар ч гэм бурууг огт мэдэрдэггүй. Тэд ер нь хүн мөн үү? Тэд бол хонины арьс нөмөрсөн чоно юм. Гаднаа тэд хүний арьс нөмөрч, хүн шиг харагддаг боловч дотроо бол хүн биш. Тэд үнэхээр зэвүүцмээр—тэд бол ой гутам, жигшмээр!

Б. Завхарсан зан чанартайгаа хүлээн зөвшөөрөхөөс татгалзах

Антихрист засуулах үедээ гэмшдэггүйгээр үл барам мөн үзэл түгээж, ил тодоор шүүж буруушаадаг. Үүний эхний гол шалтгаан нь тэд буруу зүйл хийснээ хүлээн зөвшөөрөхөөс татгалздаг. Хоёр дахь шалтгаан нь юу вэ? Антихрист өөрт нь завхарсан зан чанар байдаг гэдгийг хүлээн зөвшөөрдөггүй. Энэ нь буруу зүйл хийснээ хүлээн зөвшөөрдөггүйгээс илүү ноцтой, илүү бодитой биш гэж үү? Бурханы ажлыг хүлээн авдаг, Бурханы шүүлт, гэсгээлтийг хүлээн авдаг хүн бүрийн эзэмших ёстой хамгийн наад захын мэдлэг бол хүмүүс завхарсан, Сатанаар завхруулагдсан, эрүүл ухаан болон хүн чанаргүй, үнэнийг эзэмшдэггүй, Бурханыг мэддэггүй бөгөөд Бурханыг эсэргүүцдэг гэдгийг хамгийн түрүүнд хүлээн зөвшөөрөх явдал юм. Зөвхөн антихристүүд л өөрсдийгөө хэтэрхий гүнзгий завхарсан гэдгийг, мөн завхарсан хүмүүс бүгд Сатаных гэдгийг хэзээ ч хүлээн зөвшөөрөхгүй, тэр байтугай өөрсдийгөө диаволууд, Сатанууд гэдгийг бүр ч хүлээн зөвшөөрөхгүй. Ялангуяа, ихэнх хүн эргэцүүлэн бодож, өөрсдийгөө танин мэдэж, засалт туулахыг хүлээн авч чаддаг байх үед антихристүүд завхарсан зан чанартай гэдгээ ч хүлээн зөвшөөрч чаддаггүй—энэ бол ноцтой асуудал юм. Би яагаад үүнийг ноцтой гэж хэлж байна вэ? Антихристүүд үнэнийг хүлээн зөвшөөрөх чадваргүй бөгөөд Бурханы үгийг үнэн гэдэгт итгэдэггүй учраас Бурханы үгэнд хэлсэн юуг ч бай зүрх сэтгэлийнхээ угаас хүлээн авахаас татгалздаг. Зарим хүн, “Тэд үүнийг хүлээн авахаас татгалздаг гэж Та яаж хэлж чадаж байна вэ? Тэд өөрсдийгөө диаволууд, Сатанууд, Бурханы дайснууд гэдгээ хүлээн зөвшөөрсөн шүү дээ” гэж хэлдэг. Үүнийг яаж хүлээн зөвшөөрсөн гэж үзэх юм бэ? Шүтлэггүй хүн хүртэл өөрийгөө сайн хүн биш гэж хэлж магадгүй, гэхдээ энэ нь завхарсан зан чанартай гэдгээ хүлээн зөвшөөрсөн хэрэг мөн үү? Үгүй. Завхарсан зан чанартай гэдгээ жинхэнээсээ хүлээн зөвшөөрөх нь хамгийн түрүүнд өөрийгөө ямар төрлийн хүн болохыг мэдэх явдал юм. Энэ нь бас Бурханы дүрсэлсэн янз бүрийн завхарсан зан чанартай өөрийгөө янз бүрийн хэмжээнд холбожүзэж чаддаг байх, мөн цаашлаад өөр өөр төлөв байдалд байх үедээ илчилдэг янз бүрийн завхарсан зан чанараа хүлээн зөвшөөрөх явдал юм. Эдгээр нь зарим нэг бодитой илрэл биш гэж үү? (Тийм.) Гэвч антихристэд эдгээр зүйл байдаггүй, учир нь тэд Бурханы үгийг хүлээн зөвшөөрдөггүй—харин жигшдэг. Тийм ч учраас тэд хүн төрөлхтний завхарсан зан чанарыг ил болгосон Бурханы үгийг зүгээр л сонсдог, тэгээд л болоо; тэд хэзээ ч өөрсдийгөө эргэцүүлэн бодож, задлан шинжилдэггүй, эсвэл зүрх сэтгэлийнхээ угт өөрсдийгөө эдгээр үгтэй харьцуулж үздэггүй. Өөрөөр хэлбэл, тэд Бурханы эдгээр үгийн дагуу өөрсдийн янз бүрийн илрэл, санаа зорилго, бодол санаа, үзэл бодлыг задлан шинжилж, харьцуулдаггүй; эдгээр зүйлийг огт хийдэггүй. Тэд эдгээр зүйлийг хийдэггүй нь юуг илтгэж байна вэ? Тэдний хувьд Бурханы айлдсан эдгээр үг бол зүгээр л аливааг илэрхийлэх нэг арга, өөр үзэл бодол—хүний зан чанар, зан төлөв, хэрэгжүүлэлт, мөн чанарыг дүрслэх өөр нэг арга төдий бөгөөд хүний зан чанарыг тодорхойлох шалгуур яавч биш гэдгийг энэ нь илтгэж байна. Энэ бол антихристүүд Бурханы үгийг үнэн гэж авч үздэггүйг дүрслэх оновчтой арга юм. Бурханы илчилсэн хүн төрөлхтний янз бүрийн завхарсан зан чанарын талаар антихристүүд оюун санаандаа бүдэг бадаг ойлголттой төдий байдаг боловч тэд үүнийг зүрх сэтгэлийнхээ угаас хэзээ ч хүлээн авдаггүй. Тэд үүнийг хүлээн авдаггүй учраас тэдэнд ямар нэг зүйл тохиолдох үед Бурханы үгийг ашиглан зан чанараа барьж, хэрэгжүүлэлтээ өөрчилж, буруу үзэл бодлоо шийдвэрлэж чадах уу? Мэдээж үгүй. Антихристүүд үнэнийг хүлээн авдаггүй, энэ нь тэд завхарсан зан чанартай гэдгээ хүлээн зөвшөөрдөггүй гэсэн үг юм. Жишээлбэл, биеэ тоосон занг авч үзье—энэ зан чанарыг ил болгодог Бурханы үг нь энэ зан чанар хүнд хэрхэн илэрч, илчлэгддэг зарим арга замын талаар ярьдаг. Үнэнийг эрэлхийлдэг, Бурханы үгийг үнэн гэж хүлээн зөвшөөрдөг хүн өөрийн зан авир, зан чанарыг Бурханы эдгээр үгтэй харьцуулж үзнэ. Тэд эдгээр зүйлийг ахин дахин харьцуулж үзээд, дараа нь “Надад биеэ тоосон зан чанар байна. Энэ бол миний энийг хийхдээ харуулсан зан чанар. Миний энэ бодол санаа, үйлдэл, хандлага биеэ тоосон юм. Бусдад хандах, ажлаа хийх, үүрэгтээ хандах миний эдгээр арга барил биеэ тоосон юм” хэмээн хүлээн зөвшөөрнө. Энэ нь Бурханы үгийг үнэн гэж хүлээн зөвшөөрч байгаа хэрэг биш гэж үү? (Тийм.) Тэд Бурханы үгийг стандарт гэж үзээд, үүнийг ашиглан өөрсдийн зан авиртай тулган харьцуулж, тохирч байгаа зүйл олж харахүедээ өөрсдийгөө завхарсан зан чанартай, Бурханы хэлсэн бүхэн үнэн бөгөөд огтхон ч худал биш гэдгийг өөрийн эрхгүй хүлээн зөвшөөрдөг. Хүмүүс завхарсан зан чанартай гэдгээ хүлээн зөвшөөрснийхөө дараа түүнийгээ шийдвэрлэхийн тулд Бурханы үгийг ашиглаж чадах эсэх талаар одоохондоо ярихаа больё. Эхлээд зүгээр л хүмүүс завхарсан зан чанартай гэдгээ хүлээн зөвшөөрдөг эсэх талаар ярилцъя. Хүлээн зөвшөөрөхийн тухайд ухаалаг байдал, мөс чанар, хэвийн сэтгэлгээтэй ихэнх хүн Бурханы үгээс гэгээрэл, гэрэлтүүлэлт олж авч чаддаг бөгөөд тэгээд өөрийн эрхгүй Бурханы үгийг хүлээн авч, “Амен” хэмээн хэлж, Бурханы үгийг үнэн гэж хүлээн зөвшөөрдөг, улмаар өөрсдийгөө завхарсан хүн гэдгээ, мөн завхарсан зан чанартай гэдгээ хүлээн зөвшөөрч, ингэснээр Бурханы өмнө сөгддөг. Завхарсан зан чанартай гэдгээ хүлээн зөвшөөрснийхөө дараа тэд Бурхан болон үнэнд хандсан, ялангуяа засалт туулахад хандсан зөв, зохистой хандлагатай болно. Өөрөөр хэлбэл, завхарсан зан чанартай гэдгээ хүлээн зөвшөөрөхийн зэрэгцээ засалт туулах үедээ тэд энэхүү засалтад өөрийн эрхгүй, далд ухамсраараа зүрх сэтгэлээсээ дуулгавартай дагаж чадах бөгөөд үүнийг хүлээн авахад бэлэн байна. Бусад хүн өөрсдийг нь засалтаар дамжуулан барьж, сахилгажуулаасай гэж хүсдэг хүмүүс ч байдаг бөгөөд засалт туулах тал дээр тэдэнд бүр цаанаасаа эерэг мэдрэмж төрдөг; тэд үүнд эерэг хандлагатай байдаг. Эдгээр нь хэвийн хүмүүс юм. Цорын ганц хэвийн бус хүмүүс бол антихристүүд юм; ийм хүмүүс Бурханы үгийг хүлээн авдаггүй, ихэнхдээ тэдгээрийг үл тоомсорлон дооглодог бөгөөд зүрх сэтгэлдээ түүнийг эсэргүүцэж, шүүж, ялладаг. Тиймээс тэд Бурханы ил болгож, тодорхойлсон хүний завхарсан зан чанарт адилхан хандлагатай байдаг. Тэр нь ямар хандлага вэ? Жишээлбэл, Бурхан хүмүүсийг биеэ тоосон зан чанартай гэж хэлж, түүний тодорхой илрэлүүдийн талаар ярьдгийг авч үзье. Антихрист эдгээр тодорхой илрэлийн талаар сонсох үедээ үүнийг хүлээн авахаас татгалзах төдийгүй, Бурханы хэлдэг эдгээр тодорхой илрэлийг бүр жигших хүртлээ даамжирдаг. Тэд яагаад тэгдэг вэ? Учир нь тэд Сатаны логикийг, өөрөөр хэлбэл үнэн болон эерэг зүйлсэд хандах Сатаны хандлагыг дагадаг. Тэд: “Чи үүнийг биеэ тоосон зан гэж хэлж байна, гэхдээ чадамжтай хүмүүсийн дунд бардамнан гайхуулдаггүй хүн гэж байдаг юм уу? Удирдах авьяастай хүмүүсийн дунд сүржин өнгө аясаар ярьдаггүй хүн гэж байдаг юм уу? Байр суурьтай хүмүүсийн дунд бага зэрэг сагсуурдаггүй хүн гэж байдаг юм уу? Эдгээрийн аль нь ч сүртэй зүйл биш. Үл итгэгч ертөнцөд энэ бүхэн туйлын хэвийн зүйл, гэтэл энд та нар бүгд ялихгүй зүйл дээр сүр бадруулж байна. Түүнчлэн, бусадтай зөвлөлдөхгүйгээр үйлдэл хийх нь үнэхээр биеэ тоосон хэрэг гэж тооцогдох уу? Энэ нь үнэхээр дур зоргоороо авирлаж байгаа хэрэг гэж үү? Чадамжтай хүмүүс шийдвэр гаргах ёстой бөгөөд эрх мэдлийг дангаар атгаж чаддаг байхыг чадвартай гэдэг юм. Та нар шиг жирийн хүмүүстэй зөвлөлдөх нь ямар хэрэгтэй юм бэ? Та нар юу мэддэг юм бэ? Тиймээс би биеэ тоосондоо биш, зүгээр л чадвартай, чадамжтай байгаа юм. Үүнийг удирдах чадвар гэдэг бөгөөд энэ бол төрөлхийн авьяас. Надад ийм асар их чадамж байгаа учраас би юуг ч хийж чадна. Ямар ч нөхцөл байдалд, эсвэл ямар ч бүлэгт байсан би хариуцаж чадна—үүнийг л авьяастай хүн гэдэг юм! Авьяастнууд дарагдах ёсгүй, мөн тэднийг ил болгох ёсгүй. Үүний орондямар ч бүлэгт байсан тэднийг санал болгож, өргөмжилж, тэдэнд чухал үүрэг хүлээлгэх ёстой! Тэд удирдах чадвартай, чадамжтай авьяастнууд учраас удирдагчийн, даргын төрх байдалтай байх ёстой. Хэрвээ тэд эдгээр зүйлийг нуун дарагдуулбал энэ нь дүр эсгэж байгаа хэрэг биш гэж үү?” гэж хэлдэг. Тэд Бурханы ил болгосон биеэ тоосон зан чанарыг шүүж, яллахын тулд энэхүү гажууд үндэслэл болон тэрс үзлээ ашигладаг, тиймээс чи юу ч хэлсэн бай, тэд Бурханы дүрсэлж, тодорхойлсон завхарсан зан чанарын янз бүрийн илрэлийг хэзээ ч хүлээн зөвшөөрөхгүй. Тэд: “Бурханы хэлсэн зүйл бол зүгээр л аливааг илэрхийлэх нэг арга. Энэ нь нэлээн эерэг, зөв зүйтэй, уламжлалт боловч үүнийг үнэн гэж тодорхойлох боломжгүй. Энэ нь зарим хүнд л тохирно. Жишээ нь, зарим хүн маш цайлган, ямар ч авьяасгүй бөгөөд тийм ч чадамжтай юм уу ухаантай биш, түүнчлэн тэдэнд удирдах ямар ч чадвар байдаггүй. Хэрвээ тэдэнд тохирох хамтрагч байхгүй бол тэд үйлдэл хийхдээ бусадтай зөвлөлдөх ёстой болдог, хэрвээ тэгэхгүй бол тэд ажлаа хариуцаж чаддаггүй—бурханы үг иймэрхүү хүмүүст л тохирно” гэж боддог. Иймэрхүү үндэслэлүүд нь бүгд сатанлаг тэрс үзэл болон төөрөгдөл юм.

Антихристүүд Бурханы үгийг үнэн гэдэгт хэзээ ч итгэдэггүй, тиймээс түүнийг сонсох бүрдээ зүгээр л аргацаадаг; тэд яг л фарисайчууд шиг Бурханы үгийг ашиглан гаднаа сайхандүр эсгэдэг. Тэд түүнийг зүрх сэтгэлийнхээ угаас хүлээн авдаггүй, эсвэл Бурханы үгийг өөрсдийн амь болон хэрэгжүүлэлтийнхээ зорилго болгодоггүй. Тийм ч учраас, антихрист алдаа гаргах үед чи үүнийх нь төлөө тэднийг засаж, ил болгоход тэд буруу зүйл хийснээ хүлээн зөвшөөрөхгүй, тэр байтугай уг хэрэг явдал дээр илчилсэн зан чанар, мөн чанартай нь холбоотойгоор тэднийг засахад бүр ч хүлээн авахгүй. Буруу зүйл хийснээ хүлээн зөвшөөрөхөөс татгалздаг шигээ антихрист завхарсан зан чанар илчлэх үедээ завхарсан зан чанартай гэдгээ үгүйсгэх ямар нэг шалтгаан, ямар нэг шалтаг, ямар нэг тайлбарыг үргэлж олно. Жишээ нь, тэд ямар нэг хэрэг явдал дээр биеэ тоосон зан чанар илчлэх үедээ өөрсдийгөө яарч байсан, үгээ буруу сонгосон, дуугаа бага зэрэг өндөрсгөсөн байсан гэж хэлдэг. Өөр нэг хэрэг явдал дээр тэднийг ов мэхтэй, ил тод биш байсан гэж хэн нэгэн хэлэх үед тэд ихэнх хүн хэв чанар муутай учраас хэрвээ юу болж байгааг хэлбэл бусад нь тэднийг ойлгохгүй, хэлсэн зүйлийг нь буруугаар ойлгох байсан, тийм ч учраас ил тод байгаагүй гэж хэлдэг. Тэд ямар ч завхарсан зан чанар илчилсэн бай үргэлж шалтаг болон тайлбар олж чаддаг. Эцсийн эцэст, тэд ямар ч завхарсан зан чанар илчилсэн бай, тэр нь хэчнээн илэрхий эсвэл ноцтой байсан ч тэд үүнийг завхарсан зан чанар гэж хэзээ ч хүлээн зөвшөөрөхгүй. Антихристүүд ихэнхдээ худал хэлж, хүмүүсийн нүүрэн дээр нэг зүйл, ар хударгаар нь өөр зүйлийг хэлдэг бөгөөд тэдний хэзээ үнэн, хэзээ худал хэлж байгааг хэн ч ялгаж, хэн ч мэдэж чаддаггүй. Гэвч тэд өөрсдийгөө үнэнч шударга хүн биш, харин ов мэхтэй хүн гэдгээ хэзээ ч хүлээн зөвшөөрөхгүй. Эсрэгээрээ, тэд ихэнхдээ өөрсдийгөө зөвтгөж, хэчнээн их цайлган, бусдад хэчнээн онцгой чин сэтгэлээсээ ханддаг, мөн өөр хүнд ямар нэг бэрхшээл тулгарах үед сайхан сэтгэлийнхээ үүднээс тэдэнд туслахыг хэчнээн их хүсдэгээ тайлбарладаг. Антихристүүд завхарсан зан чанартай гэдгээ хүлээн зөвшөөрдөггүйгээр үл барам, үргэлж өөрсдийгөө цайруулахыг оролдож, хэчнээн сайн, сайхан сэтгэлтэй хүн болохоо гайхуулдаг. Тэд завхарсан зан чанартай гэдгээ хүлээн зөвшөөрдөггүй төдийгүй, үүний зэрэгцээ хүмүүс дээр ажиллахдаа хэчнээн сайн, хүмүүсийн тааллыг олж, зүрх сэтгэлийг нь татахдаа хэчнээн сайн болохоо ч бас гайхуулдаг. Хүмүүсийн дунд үйлдэл хийж, үг хэлэхдээ тэд хэчнээн овсгоотой, чадамжтайгаа, хэн ч тэднээс илүү гарч, тэднийг давж чадахгүй, хэн ч ажилдаа тэднээс илүү чадвартай биш гэж тэд гайхуулдаг. Антихрист бага зэрэг төлөөс төлж, зарим нэг сүрлэг хоосон сургаал, онол номлож чадах үедээ, мөн хүмүүсийг төөрөлдүүлэх, ихэнх хүнээр өөрсдийгөө хүндлүүлэх ямар нэг зүйлийг богино хугацаанд хийх үедээ өөрсдийгөө завхарсан зан чанараа амжилттай халхаллаа, завхарсан зан чанараа хүмүүст анзааруулахгүй өнгөрүүлж дөнгөлөө гэж бодох болно. Тиймээс антихристүүдийн эдгээр илрэл болон завхарсан зан чанартаа ханддаг иймэрхүү ойлголт, хандлагад нь үндэслэвэл тэдний засуулах үеийн хамгийн эхний хариу үйлдэл нь тэд үүнийг эсэргүүцэж, сөрж, нэрээ цэвэрлэхийн тулд чадах бүхнээ хийх болно. Чуулганы ажилд учруулсан хохирлоо хүлээн зөвшөөрөхөөс татгалзаад зогсохгүй, мөн уг хэрэг явдал дээр илчилсэн завхарсан зан чанар болон завхарсан зан чанартаа автан гаргасан алдаагаа хүлээн зөвшөөрөхөөс тэд татгалзах болно. Антихристүүдийн энэ илрэл болон мөн чанарыг бодолцон үзвэл тэд зан чанарын өөрчлөлтөд хүрэх боломжтой юу? (Боломжгүй.)

Ажилдаа алдаа гаргадаг, залхуу, ажлаа хийдэггүй, тодорхой даалгаврыг умартдаг хэрнээ хүмүүсийг захирч тушааж, увайгүйгээр муу үйл үйлдэж, аливааг өөрийнхөөрөө хийсээр байдаг зарим антихристтэй Би таарч байлаа. Ийм антихристүүд үүнийхээ төлөө засуулах үедээ гаднаа маш дуулгавартай мэт харагддаг ч цаанаа огтхон ч гэмшдэггүй. Гэмшдэггүй хандлагаас нь дүгнэвэл тэд засуулахыг өчүүхэн төдий ч хүлээн авдаггүй. Засуулахыг хүлээн авдаггүйгээс нь дүгнэвэл тэд завхарсан зан чанарын ямар илрэл өөрсдөд нь байгааг хэзээ ч нягталж үзээгүй байдаг. Үүний оронд тэд засуулсныхаа дараа өчүүхэн төдий ч өөрчлөгдөхгүйгээр хүссэн бүхнээ үргэлжлүүлэн хийж, аливааг өөрийнхөөрөө хийж, далд явуулга хийж, дээрх, доорх хүмүүсээ хуурч, өөрсдийн бие даасан хаанчлалыг байгуулж, тусгай эрх ямба эдэлж цэнгэдэг. Тэд яагаад өчүүхэн төдий ч өөрчлөгддөггүй вэ? Чухамдаа антихристүүд завхарсан зан чанартай гэдгээ өчүүхэн төдий ч хүлээн зөвшөөрдөггүй, мөн үнэнийг хүлээн авдаггүй учраас тэр юм; тиймээс тэд асар их эрх мэдэлтэй байх боломж руу ухасхийн, тэрхүү эрх мэдлээ дээд зэргээр ашиглаж, дараа нь тэрхүү цаг хугацааг ашиглан хүссэн бүхнээ хийж, муу зүйлсийг хийхээр чадах бүхнээ хийж, Бурханы гэрийн ажлыг үймүүлж, Бурханы гэрийн хэвийн дэг журмыг бусниулдаг. Бурханы гэрээс бүхий л төрлийн материаллаг хангамж эдлэх зуураа тэд ямар ч сайн зүйл огт хийдэггүй. Өнгөц төдий ажил хийхээс гадна тэд нууцаар юу хийдэг вэ? Тэд цуглаан зохион байгуулж, бичиг үсэг, хоосон сургаал номлож, тэр ч бүү хэл хамааралгүй хэрэг явдалд хөндлөнгөөс оролцдог—үүнээс өөрөөр тэд зүгээр л хүмүүсийг захирч тушаадаг. Тэд Дээрхээс өөрсдөд нь даалгасан тодорхой ажлын алиныг нь ч хийдэггүй бөгөөд нарийвчилсан зааварчилгаа, хяналт, эсвэл удирдамжийг биечлэн өгдөггүй. Тэд зүгээр л дээрээс хүмүүст тушаал өгдөг бөгөөд хааяа нэг, үнэхээр өөр аргагүй болох үедээ л зарим нэг зүйлийг хийж, зарим нэг чиглэл өгөхөөр ажлын талбар дээр гарч ирдэг. Энэ нь ердөө л түр зуурын идэвх харуулж буй хэрэг бөгөөд удалгүй тэд сураггүй алга болдог. Тэд хэн нэгнийг ямар нэг албан тушаалд дэвшүүлэх юм уу томилох үед хэн ч тэр хүнийг сайн биш гэж хэлж, эсвэл эсэргүүцэж чаддаггүй бөгөөд антихристүүд тэр хүний ажлыг хэзээ ч шалгаж, хянадаггүй. Тэдний дэвшүүлсэн эсвэл томилсон хүн хэчнээн муу зүйл хийсэн байх нь хамаагүй тэд өөр хэнд ч түүнийг ил болгохыг зөвшөөрдөггүй, хэн ч түүнийг чөлөөлж чаддаггүй, мөн түүнийг матаж мэдээлэхийг хэнд ч зөвшөөрдөггүй. Тэр хүнийг матаж мэдээлсэн хэн боловч тэдний дайсан болно. Тэдний ашиглаж байгаа хүн чуулганы ажилд хэчнээн их хохирол учруулж, хэчнээн том үймээн тарьсан ч антихристүүд түүнийг хамгаалахын тулд чадах бүхнээ хийх бөгөөд хэрвээ хамгаалж чадахгүй бол тэр хүнээс харилцаагаа таслахаар яарч, хариуцлагаас хурдан мултарна. Антихристүүд хүмүүсийн нүүрэн дээр ч, эсвэл ар хударгаар нь ч бай юу ч хийсэн, тэдэнд Бурханаас эмээх зүрх сэтгэл огт байдаггүй. Тэд бол үл итгэгчид, чөтгөрүүд, амьд Сатанууд бөгөөд тэд ичгүүр сонжуургүйгээр байр суурь эзэлж, байр суурийн ашиг тусыг эдлэхийг хүссээр байдаг; тэд бол Бурханы гэрт үнэгүй идэж уун амьдардаг шимэгчид юм. Тэр ч бүү хэл зарим нь засуулах үедээ, байр сууриа хадгалж үлдэж чадахгүй нь гэдгээ хараад урам хугарч, сэтгэлээр унаж, гутардаг. Тэд яагаад гутардаг вэ? Яагаад урам нь хугардаг вэ? Учир нь тэд байр сууриа хадгалж үлдэж чадахгүй, тусгай эрх ямба болон тусгай хангамж эдлэх боломж нь алга болж, хэн ч тэднийг хүндлэхээ больж, эрх мэдлээр тоглох өдрүүд нь дууссан байдаг. Тэд бүх зүйлийг өөрсдөө хийж эхлэх ёстой—тэдэнд цаашид зүгээр зогсоод тушаал өгөх боломж байхгүй. Завхарсан зан чанараас нь үүдэн гарсан сөрөг үр дагаварт тэд гэмшдэггүй, эсвэл бухимддаггүй. Үүний оронд тэд цаашид байр суурийн ашиг тусыг эдлэх боломжгүй болсондоо бухимдаж, нулимс унагаж, хоосон оргидог. Зарим нь бүр чөлөөлөгдсөнийхөө дараа дахин нэг боломж олгохыг увайгүйгээр ахин дахин гуйдаг. Надад хэл дээ, тийм хүмүүст дахин боломж олгож болох уу? Тэд тэр боломжоор юу хийх санаатай байдаг вэ? Чуулганыг шулж амьдрах, үнэгүй идэж уух, увайгүйгээр авирлах санаатай байдаг. Хэрвээ тэдэнд дахин боломж олгосон бол тэд өөрсдийн завхарсан зан чанарыг танин мэдэх байсан уу? Тэд өөрсдийгөө танин мэдэж чадах байсан уу? (Үгүй.) Хэрвээ тэд дахин нэг боломж олж авсан бол бага ч гэсэн ичгүүр мэдрэх байсан уу? Тэдний зан араншин өөрчлөгдөх байсан уу? Дахин нэг боломж олдвол тэд үнэн-зарчмын дагуу аливааг хийж эхлэн, өөрсдийн бие даасан хаанчлалыг байгуулахыг оролдохоо болих байсан уу? (Тэгэхгүй байсан.) Тэд эдгээрийн алиныг нь ч хийхгүй байсан—тэдний хувьд бүх зүйл дууссан биш гэж үү? Хэрвээ та нар засуулж, энэ нь Дээрх та нарыг чөлөөлөхөөс өөр аргагүй тийм ноцтой хэрэг байсан бол та нар юу бодох байсан бэ? (Миний уг чанар маш хорон муу, би зарчим зөрчиж, Бурханыг эсэргүүцсэн маш олон зүйл хийсэн, би маш их ёрын мууг үйлдэж, чуулганы ажилд маш их хохирол учруулсан учраас би үнэхээр чөлөөлөгдөх ёстой. Би чөлөөлөгдөх ёстой.) Эрүүл ухаантай хүн хамгийн түрүүнд өөр дээрээ эргэцүүлэн “Би энэ хугацаанд үнэхээр юу хийсэн бэ? Би яагаад засуулав? Тэр зүйлсийг хийснийхээ төлөө засуулсан минь, мөн намайг засах үедээ тэр хүний хэлсэн зүйлс үнэхээр зөв байсан уу? Би тэдгээрийг хэрхэн хүлээн авах ёстой вэ? Би энэ засалтад хэрхэн хандах ёстой вэ?” гэж бодох болно. Дараа нь тэд үнэхээр юу хийснээ, үйлдэлд нь хүний хүслийн ямар нэгэн хольц байсан эсэх, тэдэнд мөс чанар, эрүүл ухаан байсан эсэх, хийсэн зүйл нь үнэн-зарчимд нийцэж байсан эсэх, хийсэн зүйлийнх нь хэр их нь Бурханы шаардлагад нийцэж байсныг, мөн хэчнээн зүйлийг өөрийнхөө хүслээр хийснээ нягтлах болно. Эрүүл ухаантай хүн эдгээр талыг нягтлах ёстой болохоос биш, байр сууриа алдсан эсэх, Бурханы гэр өөрт нь шударга хандсан эсэх, байр суурьгүй байвал хүмүүс өөрийнх нь талаар юу гэж бодох бол, эсвэл өөрт нь ямархуу ирээдүй, хүрэх газар байх бол гэдэгт сүржигнэх ёсгүй. Эрүүл ухаантай хүн иймэрхүү зүйлд сүржигнэхгүй.

Зарим антихрист яг хэр зэрэг ичгүүр сонжуургүй байдаг вэ? Эдгээр антихристийг чөлөөлөгдсөний дараа хэрвээ ах эгч нар тэдэнд урьдынх шигээ хүндэтгэлтэй хандахаа больж, халуун дулаан, эелдэг байхаа болин, харин хүйтэн хөндий хандаж, тэднийг үл тоомсорловол энэ антихристүүд үүнийг тэвчиж чаддаггүй. Тэд яагаад эдгээр зүйлд тийм эмзэг байдаг хэрнээ завхарсан зан чанартаа тийм мэдрэмжтэй ханддаггүй юм бэ? Энэ нь тэдний уг чанарын нэг хэсэг үү? Тэдэнд нэр төр гэж байна уу? Тэдэнд ичгүүр гэж байна уу? (Байхгүй.) Хүн чанар дахь хамгийн үнэ цэнтэй хоёр зүйл бол ичгүүр болон шулуун шударга байдал юм. Антихристэд энэ хоёрын аль алиных нь ул мөр ч байдаггүй. Антихристүүд бол ичгүүр сонжуургүй бөгөөд хэчнээн их завхарсан зан чанараа илчилж, хэчнээн их ёрын мууг үйлдсэн ч юу ч мэдэрдэггүй, ямар ч гэм бурууг мэдэрдэггүй хэрнээ Бурханы гэрт хоргодож, Бурханы гэрийг шулж амьдрахыг хүссээр байдаг. Тэд засуулж, ил болгуулаад, чөлөөлөгдөж, цаашид ямар ч байр суурьгүй болсныхоо дараа ч ах эгч нар өөрсдөд нь хүндэтгэлтэй, эелдэг найрсгаар бөхөлзөхийг хүссээр байдаг. Энэ нь эрүүл ухаангүй хэрэг биш үү? Антихристүүдийн энэ илрэл та нарт зэвүүцмээр санагдаж байна уу? (Тийм.) Хүн бүр засуулах үедээ, ялангуяа чөлөөлөгдөж, байр сууриа алдах үедээ сэтгэл нь хоосон оргидог. Тэд эвгүй байдалд орж, бусдын өмнө бага зэрэг шившиг болсон мэт мэдэрдэг бөгөөд хэнтэй ч нүүр тулахаас ичиж зовдог. Гэвч ичгүүрээ мэддэг хүн гажууд үндэслэл тоочдоггүй. Гажууд үндэслэл тоочихгүй байх гэдэг нь юу гэсэн үг вэ? Энэ нь аливааг гажууд байдлаар бодож, ярихгүйгээр бүх зүйлд зөвөөр хандаж чаддаг байх, харин хийсэн буруу зүйлээ үнэнч шударгаар хүлээн зөвшөөрч, асуудалд шударга, ухаалгаар хандахыг хэлдэг. Шударга, ухаалаг байна гэдэг нь юу гэсэн үг вэ? Энэ нь, чи ямар нэг зүйлээс болж засуулсан л юм чинь чиний хийсэн зүйлд гарцаагүй асуудал байгаа гэсэн үг—чамд ямар завхарсан зан чанар байгааг хойш тавъя л даа, гагцхүү чи энэ хэрэг явдалд алдаа гаргасан л бол үүнд гарцаагүй хариуцлага хүлээх ёстой; хариуцлага хүлээх ёстой үүнийгээ үүрч, үүнийг хийснээ хүлээн зөвшөөрөх ёстой гэсэн үг юм. Үүнийг хүлээн зөвшөөрснийхөө дараа чи өөрийгөө шинжилж, “Би үүнд ямар завхарсан зан чанар илчлэв? Хэрвээ би завхарсан зан чанарт хөтлөгдөөгүй юм бол миний үйлдэл хүний хүслийн хольцтой байсан уу? Энэ нь мунхаг байдлаас болсон уу? Энэ нь миний эрэлхийлэлтэй, миний явж буй замтай ямар нэгэн холбоотой байсан уу?” гэж асуух ёстой. Ийнхүү өөрийгөө шинжилж чаддаг байхыг ухаалаг байх, ичгүүрээ мэддэг байх, аливааг шударга, объектив байдлаар, бодит баримтад нийцүүлэн харах гэж нэрлэдэг. Энэ нь яг антихристүүдэд дутмаг байдаг зүйл. Засуулах үедээ тэд хамгийн түрүүнд, “Чи яаж над шиг нэр төртэй удирдагчийг ийм олон хүний өмнө хайр найргүй засаж, тэр ч байтугай миний ичгэвтэр нууцыг ил болгож чадаж байна аа? Миний удирдагчийн нэр хүнд хаана байна? Намайг зассанаараа чи үүнийг үгүй хийчихэж байгаа биш үү? Одооноос эхлээд хэн намайг сонсох юм бэ? Хэрвээ хэн ч намайг сонсохгүй бол би яаж удирдагчийн байр суурьтай байх юм бэ? Энэ нь намайг зүгээр л бэлгэдэл төдий хүн болгочихгүй гэж үү? Тэгвэл би яаж байр суурийн ашиг тусыг эдлэх юм бэ? Ах эгч нарын өргөсөн зүйлсийг би цаашид эдэлж чадахгүй болох биш үү?” гэж боддог. Энэ бодол зөв үү? Энэ нь үнэнд нийцэж байна уу? Энэ нь үндэслэлтэй юу? (Үгүй.) Энэ бол эрүүл ухаангүй хэрэг бөгөөд гажууд үндэслэл тоочиж байгаа явдал юм. Нэр хүнд гэж юу гэсэн үг вэ? Удирдагч гэж юу вэ? Чамд үнэхээр завхрал байдаггүй гэж үү? “Чиний ичгэвтэр нууцыг ил болгох” гэж юу гэсэн үг вэ? Чиний ичгэвтэр нууц юу вэ? Энэ бол чиний завхарсан зан чанар юм. Чиний завхарсан зан чанар бусад хүнийхтэй яг адилхан—тэр бол чиний ичгэвтэр нууц юм. Чамд өөр зүйл юу ч байхгүй, чи бусдаас илүү дээр биш. Бурханы гэр зүгээр л чамайг бага зэрэг хэв чанартай, жаахан ажил хийж чадна гэдгийг чинь хараад чамайг дэвшүүлж, хөгжүүлсэн бөгөөд чамд онцгой ачаа өгч, арай илүү ихийг үүрүүлсэн. Гэвч энэ нь байр суурьтай болмогц чамд цаашид завхарсан зан чанар байхгүй болно гэсэн үг огтхон ч биш. Гэсэн ч антихристүүд үүнээс барьц авч, “Одоо би байр суурьтай болсон учраас чи намайг засах ёсгүй, ялангуяа ийм олон хүний өмнө засах ёсгүй, тэгвэл ихэнх хүн миний жинхэнэ байдлыг мэдчихэнэ” гэж хэлдэг. Энэ нь гажууд үндэслэл биш гэж үү? Энэ арга барилыг хаана ашиглаж болох вэ? Нийгэмд, чи хэн нэгнийг дөвийлгөх үедээ тэднийг төгс төгөлдөр хэмээн зусардах ёстой бөгөөд тэдэнд зориулан өчүүхэн төдий ч өө сэвгүй, төгс төгөлдөр дүр төрхийг бий болгох ёстой. Энэ нь хууран мэхлэлт биш гэж үү? Бурханы гэр ингэх үү? (Үгүй.) Энэ бол Сатаны хийдэг зүйл бөгөөд антихристүүдийн шаарддаг зүйл ч бас мөн. Сатан эрүүл ухаангүй бөгөөд антихристүүд ч энэ тал дээр үүнтэй адилаар эрүүл ухаанаар дутмаг байдаг. Түүгээр ч зогсохгүй, тэд гажууд үндэслэл тоочиж, хэтрүүлсэн шаардлага тавьдаг. Байр сууриа хамгаалахын тулд тэд өөрсдийг нь хэрхэн засаж байгааг, ямар нөхцөлд засаж байгааг, мөн ямар өнгө аяс ашиглаж байгааг бодолцож үзэхийг Дээрхээс шаарддаг. Энэ шаардлагатай гэж үү? Чи бол завхарсан хүн, тэгээд чи бодитой, үнэн зүйлийн төлөө засуулж байна—үүнийг тодорхой нэг аргаар хийх ямар хэрэгтэй юм бэ? Чамайг дөвийлгөх нь ах эгч нарыг хорлож байгаа хэрэг биш үү? Ёрын муу хүн болох чи доорх хүмүүсийнхээ дунд болчимгүйгээр буруу үйл үйлдэж, өөрийн бие даасан хаанчлалыг байгуулж чадахын тулд дөвийлгүүлж, байр сууриа хамгаалуулах ёстой гэж үү? Энэ нь ах эгч нарт шударга байх уу? Энэ нь тэдэнд хариуцлагатай хандаж байгаа хэрэг үү? Энэ бол тэдэнд хариуцлагатай хандаж байгаа арга зам биш. Тиймээс антихрист ингэж авирлаж, ингэж бодож, ийм төрлийн шаардлага тавьж байгаа нь цэвэр гажууд үндэслэл тоочиж, санаатайгаар төвөг удаж байгаа хэрэг бөгөөд огтхон ч ичгүүр сонжуур алга. Антихрист хийсэн буруу зүйлийнхээ төлөө засуулах үедээ өөрт нь завхарсан зан чанар байгааг хүлээн зөвшөөрдөггүй, ямар завхарсан зан чанар тэднийг ийм зүйл хийхэд хүргэснийг ч шинжилдэггүй. Тэд бөөн гажууд үндэслэл тоочсоныхоо дараа өөрсдийгөө шинжлэхээс татгалзаад зогсохгүй, хариу арга хэмжээ авах талаар боддог. “Хэн үүнийг мэдээлэв? Хэн үүнийг Дээрхэд задруулав? Намайг үүнийг хийсэн гэж хэн удирдагчдад мэдээлэв? Би тэр хүн хэн болохыг олж мэдээд, хашраах хэрэгтэй. Би цуглааны үеэр тэднийг зэмлэж, өөрийгөө ямар айхтар хүн болохыг харуулах хэрэгтэй.” Засуулах үедээ антихрист өөрсдийгөө өмгөөлж, гарах арга зам хайхын тулд чадах бүхнээ хийдэг бөгөөд “Би энэ удаад болгоомжгүй байж, баригдчихлаа, тиймээс дараагийн удаа үүнийг дахин давтахгүйн тулд чадах бүхнээ хийж, дээрх хүмүүс болон доорх ах эгч нарыг хуурах өөр арга барил туршиж үзэх ёстой, ингэснээр тэдний хэн нь ч мэдэхгүй. Би ямар нэг зүйлийг зөв хийх үедээ яаравчлан урагш гарч, гавьяаг нь өөртөө авах ёстой, харин алдаа гаргах үедээ хариуцлагыг өөр хэн нэгэнд хурдан тохох ёстой” гэж боддог. Энэ нь ичгүүр сонжуургүй хэрэг биш үү? Энэ бол туйлын ичгүүр сонжуургүй хэрэг! Хэвийн хүн засуулах үедээ зүрх сэтгэлийнхээ угаас, “Би олиггүй юм—надад завхарсан зан чанар байна. Өөр хэлэх зүйл алга. Би өөр дээрээ эргэцүүлэн бодох ёстой” хэмээн дотроо хүлээн зөвшөөрдөг. Хэрвээ дахин ийм нөхцөл байдалтай тулгарвал Бурханы шаардлагын дагуу үйлдэхээр тэд дотроо шийддэг. Тэд үүнд хүрч чадах эсэх нь хамаагүй, ямартай ч засуулах үедээ тэд үүнийг зүрх сэтгэлдээ ухаалгаар хүлээн авдаг бөгөөд эрүүл ухаан нь тэд үнэхээр буруу зүйл хийсэн, мөн завхарсан зан чанартай учраас үүнийгээ хүлээн зөвшөөрөх ёстой гэдгийг тэдэнд хэлж өгдөг. Тэд ямар ч эсэргүүцэлгүйгээр зүрх сэтгэлдээ дуулгавартай дагадаг бөгөөд бага зэрэг хилсдсэн мэт мэдэрсэн ч тэдний үндсэн хандлага эерэг байдаг. Тэд өөрсөд дээрээ эргэцүүлэн бодож, гэмшиж чаддаг бөгөөд ирээдүйд энэ явдал дээр дахин ижил алдаа гаргахгүй байхыг хичээхээр шийддэг. Нөгөөтээгүүр, антихрист огтхон ч гэмшдэггүйгээр үл барам зүрх сэтгэлдээ эсэргүүцдэг бөгөөд хийж буй ёрын муу үйлээ орхиж чаддаггүй төдийгүй бүр болчимгүйгээр буруу үйл үйлдэж, ёрын муу зан авираа үргэлжлүүлэхийн тулд урагшлах өөр арга зам хайхыг оролддог. Засуулах үедээ тэд өөрсдийнхөө завхарсан зан чанар, буруу үйлдлийнхээ эх үүсвэр, өөрсдийн санаа зорилго, эсвэл завхарсан зан чанар нь илчлэгдэх үед дотор нь үүссэн янз бүрийн байдал болон үзэл бодлыг шинжилдэггүй. Тэд эдгээр зүйлийг хэзээ ч шинжилж, тунгаан боддоггүй бөгөөд өөр хэн нэгэн тэдэнд санал, зөвлөгөө өгөх, эсвэл тэднийг ил болгох үед ч үүнийг хүлээн авдаггүй. Үүний оронд тэд байр сууриа хамгаалахын тулд дээрх, доорх хүмүүсээ хууран мэхлэх янз бүрийн арга зам, хэрэгсэл, арга мэх эрж хайх хүчин чармайлтаа нэмэгдүүлдэг. Тэд Бурханы гэрт үймээн дэгдээх хүчин чармайлтаа эрчимжүүлж, байр сууриа ашиглан ёрын мууг үйлддэг. Тэдэнд үнэхээр ямар ч найдвар үгүй!

Антихристүүд ажлын аль ч хэсгийг хариуцан авахдаа хааш яаш ханддаг бөгөөд ёрын муу хүмүүс болон Бурханы гэрийн ажлыг үймүүлдэг хүмүүсийг нүдэн балай өнгөрөөдөг, эсвэл бүр тэднийг халхавчилж, өөгшүүлж, хамгаалж ч магадгүй. Чөлөөлөгдсөнийхөө дараа антихрист өөр үүрэг гүйцэтгэх үедээ өөрчлөгдөх үү? (Үгүй.) Яагаад тэр вэ? (Тэдний уг чанар-мөн чанарт асуудал байгаа учраас.) Ийм ноцтой алдаа гаргасныхаа дараа тэд гэмшдэггүй хэвээр байдаг бөгөөд зүрх сэтгэлдээ үзэл, гомдол тээсээр байдаг, тэгэхээр тэд ямар ч үүрэг гүйцэтгэсэн бага ч болов чин сэтгэлээсээ хандах боломжтой юу? Тэд ямар нэгэн үзэл, гомдол тээхээсээ өмнө ч үүрэгтээ болчимгүйгээр буруу үйл үйлддэг байсан, тэгвэл тэд эдгээр зүйлийг өвөрлөж байхдаа үүрэгтээ чин сэтгэлээсээ хандах боломжтой юу? (Үгүй.) Чин сэтгэлгүйгээр тэд хааш яаш байна биз дээ? Болчимгүйгээр буруу үйл хийнэ биз дээ? (Тэгнэ.) Та нарын зарим нь үнэмшихгүй байж магадгүй, тиймээс өөрсдөө сайн ажиглаарай, та нарын үнэмших өдөр ирэх болно. Антихрист хэзээ ч өөрчлөгдөж чадахгүй бөгөөд түүнийг хаана ч тавьсан, тэр үргэлж олиггүй байх болно. Үнэнийг эрэлхийлдэг хүн завхарсан зан чанар илчилснийхээ төлөө засалт туулсны дараа түүнд зарим нэг өөрчлөлт гардаг. Тэдний байдал улам бүр сайжирч, хандлага нь улам бүр идэвхтэй болж, үзэл бодол нь улам бүр эерэг болж, эрэлхийллийнх нь зорилго, чиглэл улам бүр зөв болж, тэдэнд Бурханаас эмээх сэтгэл улам бүр бий болж, хүн чанар нь улам бүр хүндэтгэл хүлээхүйц болдог. Эсрэгээрээ, антихрист хэдий чинээ их засуулна, төдий чинээ дотооддоо дургүйцэл нь өсөн нэмэгдэж, төдий чинээ их сэрэмжилдэг болж, зүрх сэтгэлдээ төдий чинээ их хилсдсэн мэтээр мэдэрч, Бурханы талаарх үзэл, үзэн ядалт, гомдол нь төдий чинээ их томордог. Тэд засалт туулаагүй байх үед махан бие нь өчүүхэн жаахан төлөөс төлж чаддаг, гэтэл маш их засалт туулах үед тэдэнд бүр өчүүхэн төдий ч чин сэтгэл байдаггүй. Тэдэнд үнэхээр аврал үгүй! Үүнийг өөрсдөө ажиглаарай—ийм хүн бусдыг дэмжихийн тулд үргэлж номлол номлодог боловч өөрөө огт хэрэгжүүлдэггүй, эсвэл ямар ч оролтгүй байдаг—энэ бол нэг шинж чанар юм. Өөр нэг шинж чанар нь, тэд ямар ч ажил хийж байсан, байр суурьтай болмогцоо урагш гарч, бага зэрэг идэвх харуулж чаддаг боловч ажилдаа үргэлж хааш яаш хандаж, болчимгүйгээр буруу үйл үйлддэг. Байр сууриа алдах үедээ тэд улайм цаймдаа гарч, өөрсдийгөө гаргуунд нь гаргаж, тэр ч байтугай айж ичихээ мэдэхгүй, болчимгүйгээр авирлаж, ямар ч хууль дүрэмгүй зэрлэг хүн шиг авирладаг бөгөөд Бурханаас эмээх сэтгэл огтхон ч байдаггүй. Бүх хүн төрөлхтний дунд ийм төрлийн хүн бол сонгодог антихрист юм. Тэд бусад хүмүүсийн байдлыг маш тодорхой, логиктойгоор, ойлгоход хялбар байдлаар задлан шинжилж чаддаг бөгөөд өөрсдийнхөө талаар ч бас ийм ойлголттой юм байна гэсэн сэтгэгдлийг чамд үлдээдэг. Гэвч тэднийг зарим нэг алдаа гаргах, завхарсан зан чанар илчилсэн үед нь чи тэднийг ил болгож, задлан шинжлэхийг оролдвол тэд ямархуу хандлагатай байхыг хараарай. Тэд үүнийг хүлээн авахыг огтхон ч хүсэхгүй бөгөөд үүнийг няцааж, өөрсдийгөө өмгөөлөх бүхий л аргыг сэдэж, үүнийг хүлээн зөвшөөрөхгүй. Хэн ч тэднийг хөндөж чадахгүй бөгөөд эмзэг цэгийг нь хөндсөн, эсвэл асуудлыг нь ил болгосон хэн боловч асуудалд орж, тэдний дайсан мэт үзэгдэх болно.

Антихрист байр суурьтай байх үедээ түүнийгээ хамгаалахын тулд бага зэрэг зовлон туулж, бага сага төлөөс төлж чаддаг. Тэд бас бүх хүнийг өрөвдөн хайрладаг, хүн бүрийг аврахыг хүсдэг энэрэнгүй дүр эсгэж, хоёр нүүр гаргаж чаддаг. Гэвч байр сууриа алдах мөчид тэдний бүх энэрэнгүй байдал ор мөргүй арилдаг хэрнээ өнгөрсөнд эдэлж байсан дэмжлэг, хүндлэл, онцгой анхаарлаас зууралдсаар, тэдгээрийг эдэлсээр байхыг хүсдэг. Тэд ердөө л туйлын ичгүүр сонжуургүй! Антихрист ямар ч бүлэгт байсан хэнд ч өчүүхэн төдий тус нэмэр болж, босгон байгуулдаггүй мөртлөө бусад бүх хүний дэмжлэг, хүндлэлийг эдлэхийг хүссээр байдаг. Өөр хэн ч завхарсан зан чанартай гэдгээ хүлээн зөвшөөрсөн бай хамаагүй антихрист өөрт нь ч бас байгаа гэж ам нээж хэлэхгүй, эсвэл өнгөрсөнд ямархуу завхарсан зан чанар илчилсэн талаараа ярихгүй. Тэд хэзээ ч өөрсдийгөө задлан шинжилдэггүй бөгөөд гарцаагүй байдалд орох үедээ л “Тийм ээ, би бол чөтгөр, би бол Сатан” гэх мэт зүйл хэлдэг, тэгээд л болоо. Тэд зүгээр л иймэрхүү цөөн хэдэн сүржин, хоосон үг хэлдэг. Хэрвээ чи тэднээс “Чамд чөтгөр болон Сатаны ямар тодорхой илрэл, илчлэлт байна вэ? Чи үйлдэл хийх үедээ ямархуу сэдэл, санаа зорилготой байдаг вэ?” гэж асуувал тэд огт юу ч хэлэхгүй. Тэд Сатан биш гэж үү? Агуу улаан луу эрх мэдэлд хүрснээсээ хойш тоо томшгүй олон ёрын мууг үйлдсэн бөгөөд засаглалынхаа туршид буруу үйлдлээ байнга хүлээн зөвшөөрч, засаж залруулахын зэрэгцээ ард түмнээ тамлах явдлаа байнга эрчимжүүлж ирсэн. Чи түүнийг буруу үйлдлээ хүлээн зөвшөөрч байгааг харах үедээ түүнийг гэмшиж, засарч хүмүүжинэ, түүнд нүглээ улайх хандлага байна, дахин ийм алдаа гаргахгүй байх гэж бодож магадгүй. Гэвч дараа нь болдог зүйлс болон үйл явдлын өрнөлөөс дүгнэхэд агуу улаан луу буруу үйлдлээ хүлээн зөвшөөрдөг нь ердөө л нэр нүүр, байр сууриа хамгаалж, эрх мэдлээ үргэлжлүүлэн барьж, ард түмнээ тамлах илүү аймшигтай зүйлсийг хийх замаа засахын төлөө байдаг. Антихристүүд ч адилхан—тэд диаволууд, Сатан, агуу улаан луутай ижил уг чанар-мөн чанартай. Тэд өөрсдийгөө өнгөлөн далдлахдаа сайн бөгөөд ужиг худалч хүмүүс юм; тэд ичгүүр гэдгийг мэддэггүй, үнэн болон эерэг зүйлсэд зэвүүцдэг бөгөөд үнэнийг огтхон ч хүлээн авдаггүй. Үүнээс гадна, тэд чихэнд чимэгтэй үг хэлэхээс цаашгүй бөгөөд зүгээр л бүхий л төрлийн муу зүйлийг хийдэг. Ах эгч нарын дунд антихристүүд ихэнхдээ зөв зүйл ярьж, өнгөн дээрээ зөв мэт харагдах зүйл хийдэг боловч тэднээс Бурханы үг болон үнэн-зарчмын дагуу чандлан хэрэгжүүлж, Бурханы гэрийн ажлын зохицуулалтыг хэрэгжүүлэхийг шаардах үед тэд тийм зүйлийн алиныг нь ч хийдэггүй бөгөөд үүний оронд ор мөргүй алга болдог. Хэрвээ тэднийг хяналтгүй, эсвэл шахаж шаардахгүй орхивол тэд болчимгүйгээр буруу үйл үйлдэж, өөрсдийн бие даасан хаанчлалыг байгуулна. Эрх мэдэлтэй байх зорилгодоо хүрэхийн тулд тэд ямар ч зовлонг туулж, ямар ч төлөөс төлөх болно. Үүнээс бид антихристүүдэд өөр нэг төрлийн уг чанар-мөн чанар байдгийг харж болно, тэр нь тэд аминч, жигшүүртэй байдаг явдал юм. Өөрсдийнхөө төлөө ямар нэг зүйл хийх үедээ бага зэрэг төлөөс төлөхийг эс тооцвол, хэрвээ тэднээс хариуд нь юу ч авахгүйгээр ах эгч нарын төлөө, Бурханы гэрийн төлөө ямар нэг зүйл хийх, эсвэл хэлэхийг шаардвал тэд тийм сайхан сэтгэл гаргах уу? Тэд тэр ачааг үүрэх үү? (Үгүй.) Тиймээс Дээрхээс хэрэгжүүлэхийг шаардсан зүйлсийн тухайд, уг ажлыг шалгах цаг болоход тэд алиныг нь ч хэрэгжүүлээгүй байх болно. Яагаад тэр вэ? Яагаад гэвэл тэгэхийн тулд тэд өөрсдийгөө ядрааж, зовоох шаардлагатай болно; тэд төлөөс төлөх хэрэгтэй болох бөгөөд үүнээс тийм ч их ашиг хүртэхгүй байх магадлалтай. Тиймээс тэд зүгээр л үүнийг хийхгүй. Хэрвээ ихэнх хүн үүнээс ашиг олох байсан бол, хэрвээ ихэнх хүн үүнээс ашиг тус хүртэх байсан бол антихрист үүний төлөө төлөөс төлөхөд бэлэн байх уу? Үгүй. Хэрвээ энэ нь ихэнх хүн тэднийг хүндэлж, дурсан санах, мөн тэднийг шүтэж, магтан алдаршуулах зүйл байсан бол, мөн хийсэн энэ сайн зүйлийнхээ төлөө үеийн үед дурсагдах байсан бол тэд хэрхэн авирлах вэ? Тэд шууд хөдөлж эхлээд, хэнээс ч илүү баяртайгаар үүнийг хийх болно. Энэ нь ичгүүр сонжуургүй хэрэг биш үү? Диавол Сатан үнэхээр ичгүүр сонжуургүй. Тэр тоо томшгүй олон ёрын мууг үйлдсэн хэрнээ хүн бүрийг өөрт нь гүнээ талархаж, хүмүүс өөрийг нь ойр дагаж, зусардаж магтаасай гэж хүссээр байдаг. Тэр хүмүүсийг маш их тамлан зовоодог хэрнээ тэднээр магтуулахыг хүссээр байдаг. Антихристүүд ч адилхан. Антихрист хэчнээн олон номлол сонссон, эсвэл хэчнээн их хоосон сургаал ойлгодог байх нь хамаагүй, хэрвээ чи тэднээс ямар нэг ажил юм уу үүргийг хааш яаш хандалгүйгээр хийхийг шаардвал тэд чадахгүй. Хэрвээ чи тэднээс өөрсдийн бие даасан хаанчлалыг байгуулахгүй байхыг, эсвэл болчимгүйгээр буруу үйл үйлдэхгүй байхыг шаардвал тэд үүнийг хийж чадахгүй. Хэрвээ чи тэднээс байр суурийн ашиг тусыг эдлэхгүй, тав тухад ташуурахгүй, байр суурь болон тусгай эрх ямбандаа согтуурахгүй байхыг шаардвал тэд үүнийг хийж чадахгүй. Хэрвээ чи тэднээс бусдыг тарчлаахгүй, эсвэл худал хэлэхгүй байхыг шаардвал тэд чадахгүй. Хэрвээ чи тэднээс тахил үрэн таран хийхгүй байж, Бурханы гэрийн ашиг сонирхлыг хамгаалахыг шаардвал тэд үүнийг хийж чадахгүй. Хэрвээ чи тэднээс өөрсдийгөө гэрчлэхгүй байхыг шаардвал тэд хэзээ ч тэгж чадахгүй; хэрвээ чи тэднээс хариуд нь юу ч авахгүйгээр Бурханы сонгосон хүмүүсийн төлөө бага зэрэг төлөөс төлөхийг, эсвэл чимээгүйхэн жаахан ажил хийхийг шаардвал тэд үүнийг хийж чадахгүй. Тэд юу хийж чадах вэ? Тэд болчимгүйгээр буруу үйл үйлдэж, өөрсдийн бие даасан хаанчлалыг байгуулж, өөрсдийгөө гэрчилж, тахил үрэн таран хийж, чуулганыг шулж амьдарч, бусдыг тарчлааж, уриа лоозон хашхирч, хоосон сургаал чалчиж, хүмүүсийг төөрөлдүүлэх гэж тэрс үзэл, будлиан түгээж чаддаг—тэдний хувьд эдгээр зүйлийг хийх нь ямар ч хүчин чармайлт шаарддаггүй. Та нарын эргэн тойронд ийм хүн байна уу? Тэд эрх мэдэлтэй болмогцоо, өчүүхэн төдий эрх мэдэлтэй болмогцоо Бурханы гэрийн санхүүгийн эрхийг гартаа авахыг хүсдэг; юу ч худалдаж авсан бай тэд өндөр чанартай, үнэтэй, брэнд зүйлс авахыг хүсдэг бөгөөд үүнийгөөр хэнтэй ч ярилцдаггүй, өөр хэний ч хэлэхийг сонсдоггүй. Тэдэнд бага зэрэг эрх мэдэл өгмөгц тэд түүндээ ташуурдаг. Бага зэрэг эрх мэдэл өгөх үед тэд бүлэглэл үүсгэж, аливааг өөрсдийнхөөрөө хийхийг хүсдэг бөгөөд Дээрхийг ч, өөр хэнийг ч сонсохоос татгалздаг. Бага зэрэг эрх мэдэл өгөх үед тэд өөрсдийгөө бурхан болсон мэтээр мэдэрч, бусдын дэмжлэгийг авах гэсэндээ өөрсдийгөө гэрчлэхийг хүсдэг, мөн фракц үүсгэж, өөрсдийн гэсэн бүлгэм байгуулахыг хүсдэг. Бага зэрэг эрх мэдэл өгөх үед тэд ах эгч нарыг гартаа чанга атгаж хянахыг хүсдэг. Хэрвээ Бурханы гэрийн ажилд хэн нэгнийг өөрсдөөс нь шилжүүлэх шаардлага гарвал энэ нь нэлээд хэцүү байх болно. Тэд үүнд зөвшөөрөл өгөх ёстой бөгөөд хэн нэгэн тэдэнтэй энэ талаар ярилцах хэрэгтэй болно, тэгээд тэд уг хүний гаргасан өөрсдөд нь таалагдахгүй хандлагыг хүлээн зөвшөөрдөггүй. Тэд өөрсдийгөө эрх мэдэлтэй, нөлөөтэй гэдгийг бүх дэлхий дахинд мэдэгдэхийг хүсдэг бөгөөд хүн бүр тэдэнд хүндэтгэлтэй, даруу хандах ёстойг. Энэ бол нийтээр хүлээн зөвшөөрсөн бодит баримт юм. Антихрист завхарсан зан чанартай гэдгээ хэзээ ч хүлээн зөвшөөрөхгүй. Үүнийг өөрсдөө ажиглаарай—завхарсан зан чанартай гэдгээ хүлээн зөвшөөрдөггүй хүмүүс ямар нэг буруу зүйл хийж, завхарсан зан чанар илчилснийхээ дараа гэмшиж чаддаг эсэхийг, эцэст нь тэд ямар чиглэлд хөгжиж, ямар замаар явдгийг, үүргээ гүйцэтгэхдээ болон бусадтай харилцахдаа хэрхэн авирладгийг, байр суурийн тухайд хэрхэн ханддагийг, мөн аливааг хийх арга барил, арга зам нь юу болохыг хараарай. Та нар үүнийг ялган таньж чадах уу? Хэрвээ та нар эдгээр зүйл дээр дүгнэлтэд хүрч чадвал та нарт тодорхой хэмжээний ялган таних чадвар байна.

В. Бурханы үг бол үнэн бөгөөд бүх зүйлийг хэмждэг шалгуур гэдгийг хүлээн зөвшөөрөхөөс татгалзах

Антихристүүд ямар нэг буруу зүйл хийх үедээ засуулахыг хүлээн авахаас татгалзаж, гэмших хандлагагүй байдгийн гурав дахь шалтгаан нь тэд Бурханы үг бол үнэн бөгөөд бүх зүйлийг хэмждэг шалгуур гэдгийг хүлээн зөвшөөрөхөөс татгалздаг явдал юм. Өмнөх хоёр шалтгааны талаар Би харьцангуй дэлгэрэнгүй нөхөрлөсөн; энэ шалтгаан нь үгчилсэн утгын хувьд эхний хоёроосоо бага зэрэг өөр боловч эхний хоёр нь мөн чанарын хувьд антихристүүд Бурханы үг бол үнэн гэдгийг хүлээн зөвшөөрөхөөс татгалздаг гэх энэ шалтгаантай холбоотой тул бид нөхөрлөлөө товч бөгөөд хураангуй байлгаж болно. Антихрист засалт туулж, чи түүнтэй үнэний талаар нөхөрлөж, үнэн-зарчим болон аливааг хийх зарчмын талаар ярих үед тэр үүнийг сонсоод хүлээн авч чадах уу? (Үгүй.) Антихрист хэзээ үнэнийг сонссон байх нь хамаагүй үүнд хандах хандлага нь үргэлж адилхан байх болно—тэр нь яллаж, эсэргүүцэх хандлага юм. Үнэн-зарчим гэж юу вэ? Энэ бол аливааг хэрхэн хийхийг хэмждэг стандарт юм. Бурханы үгийн үнэнтэй бүрэн нийцүүлэн хийсэн цагт хүний хийсэн зүйл зарчимтай байх болно. Энэ бол аливааг зарчмын дагуу хийж байгаа хэрэг юм. Хэрвээ чиний нөхөрлөл үнэн-зарчимтай нийцэж байвал антихрист үүнийг яавч хүлээн авахгүй; чиний нөхөрлөл хэдий чинээ эерэг, бодит, шударга, зөв, бодит баримтад үндэслэсэн байна, антихристийн хувьд төдий чинээ хүлээн авахын аргагүй байх болно. Тэд гажууд үндэслэлээр хариу барьж, үнэнийг эсвэл бодит баримтыг хүлээн авахаас татгалзах болно. Хэрвээ чи тэдэнд энэ хэрэг явдалд хэрхэн үйлдсэнээр хариуцлагаа биелүүлэх ёстой талаар яривал тэд хэрхэн зовж, төлөөс төлсөн талаараа чамд ярих болно; хэрвээ чи тэдэнд үнэн-зарчмын дагуу хэрхэн үйлдэх талаар яривал тэд хэчнээн их зам туулсан, хэчнээн их зовсон, мөн хэчнээн их номлол яриа хийсэн талаараа чамд хэлэх болно. Хэрвээ чи тэдэнд хэрхэн үнэнч шударга хүн байх, хэрхэн үнэнч шударга, чин сэтгэлээсээ үйлдэж, үүргээ гүйцэтгэх талаар яривал тэд сонирхохгүй бөгөөд чамайг үл тоомсорлох болно. Тэд үйлдэх үедээ зөвхөн арга мэх, арга заль, заль мэхэнд л анхаарлаа төвлөрүүлэх болно. Ерөнхийдөө, антихристэд аливааг хийх өөрсдийн гэсэн өвөрмөц цогц зарчим байдаг бөгөөд бусдын нүдэнд эсвэл Бурханы нүдэнд тэдгээр нь хэчнээн буруу, дорд, инээдтэй, утгагүй байсан ч тэд эдгээр арга барил, зарчмаас зууралдсаар хэзээ ч залхахгүй. Тэд Бурханы үгийг үнэн-зарчим гэж хүлээн авахгүй, мөн өөрсдийн зарчмаа ч орхихгүй, тиймээс чи тэднийг зассан ч, ил болгосон ч, эсвэл чөлөөлсөн ч аливааг хэмжих тэдний шалгуур, харах өнцөг, үзэл бодол хэзээ ч өөрчлөгдөхгүй. Эдгээр шалгуурын зарим нь хүний шинжлэх ухааных, зарим нь мэдлэгийнх, зарим нь уламжлалт соёлынх, харин зарим нь энэ ертөнцийн ёрын муу чиг хандлагынх байдаг боловч эдгээр зүйл магадгүй хэчнээн буруу байсан ч антихрист тэдгээрийг орхиж чаддаггүй. Тэд нийгэмд түгсэн ямар ч ёрын муу чиг хандлага, ямар ч үг хэллэг, үзэл бодлыг хүлээн авах боловч Бурханы үг юм уу үнэн нь хэзээ ч бүх зүйл, үйл явдлыг хэмжих, бүхнийг хэмжих тэдний шалгуур байдаггүй. Тэд Бурханыг дагаж, Бурханы гэрийг шулж амьдрах зуураа үнэнийг үгүйсгэж, яллаж байдаг. Үнэнийг үгүйсгэж, яллах зуураа тэд ертөнцөөс гаралтай бүхий л төрлийн тэрс үзэл, төөрөгдлийг дээдэлж, хүндэтгэж байдаг. Тэдний хүлээн авч чаддаггүй цорын ганц зүйл бол Бурханы үг, үнэн юм. Антихристүүдийн энэ мөн чанараас дүгнэхэд тэд итгэлийнхээ явцад цуглаанд оролцож, Бурханы үгийг уншиж, үүрэг гүйцэтгэдэг хэдий ч нэг зүйл лавтай байдаг нь тэдний зан чанар хэзээ ч өөрчлөгдөхгүй, мөн ертөнц болон ёрын муу чиг хандлагаас гаралтай үзэл бодол нь бас өөрчлөгдөхгүй. Хэрвээ чи антихристээс амь-оролт юм уу зан чанарын өөрчлөлтийн талаар ярихыг шаардвал тэдний үг яагаад тийм хачин, ой гутам, эвгүй сонсогдож байгаад чи гайхах болно. Тэдний үг шүтлэггүй хүний үг шиг сонсогдох бөгөөд тэд бол ердөө л сүнслэг ойлголтгүй хэрнээ сүнслэг, амьтай мэт дүр эсгэж байгаа мунхаг хүн юм. Энэ бол үнэхээр туйлын жигшмээр хэрэг! Бурханы үгийг үнэн гэж хэзээ ч хүлээн зөвшөөрөөгүй, эсвэл Бурханы үгийг өөрийн амь гэж хүлээн аваагүй хүн амьтай байж чадах уу? Энэ бол инээдтэй хэрэг биш үү? Та нар эргэн тойрноо хараад, “Тэр алдартан ингэж хэлсэн; тэр номонд ингэж бичсэн; тэр олон ангит кинонд ингэж гарсан; тэр шилдэг бүтээлд ингэж өгүүлсэн” эсвэл “Бидний уламжлалт соёл бол ийм; миний төрсөн нутагт ингэж ярьдаг; манай гэр бүлд ийм дүрэм байдаг” гэх мэтчилэн байнга ярьдаг хүн байгаа эсэхийг шалгаарай. Хэн үргэлж иймэрхүү олон зүйлийг ярьдгийг, хэн Бурханы үгийг сонссоныхоо дараа сэтгэл нь огтхон ч хөдөлдөггүйг, мөн Бурханы үгийн талаарх ойлголтоо аргыг нь олж нөхөрлөх үедээ зөвхөн мунхаг үг, утгагүй үг, сүнслэг ойлголтгүй үг хэлдгийг, мөн Бурханы үгийн талаар ямар ч ухаарал, ойлголтгүй хэрнээ зарим нэгийг нь хүчээр эвлүүлж, сүнслэг мэт дүр эсгэхийг оролддогийг хараарай. Энэ бол туйлын ой гутам хэрэг! Энэ хүмүүс Бурханд олон жил итгэсэн, олон жил номлол сонсож, цуглаанд оролцсон хэрнээ өөрсдөд нь завхарсан зан чанар байгааг мэддэггүй хэвээр, мөн өөрсдөд нь буруу үзэл бодол байгааг, эсвэл тэдний эндүү ташаа үзэл бодол Бурханы үгтэй бүхэлдээ харшилж, зөрчилддөг гэдгийг олж мэдээгүй байдаг нь итгэмээргүй юм. Үүний шалтгаан нь юу вэ? Энэ нь антихристүүд ямар нэг буруу зүйл хийх үедээ засуулахыг хүлээн авахаас татгалзаж, гэмших хандлагагүй байдгийн гурав дахь шалтгаан юм: Тэд Бурханы үг бол үнэн бөгөөд бүх зүйлийг хэмждэг шалгуур гэдгийг хүлээн зөвшөөрөхөөс татгалздаг. Энэ бол асуудлын уг үндэс юм.

Антихристүүд яагаад засалт туулахыг хүлээн авахаас татгалздаг вэ? Яагаад тэд ямар нэг зүйлтэй тулгарах үедээ гэмшдэггүй, харин янз бүрийн үзэл тарааж, бүр Бурханыг шүүж буруушаадаг вэ? Шалтгаан нь маш тодорхой: Нэгдүгээрт, антихристүүд буруу зүйл хийж чаддаг гэдгээ хэзээ ч хүлээн зөвшөөрдөггүй; хоёрдугаарт, тэд завхарсан зан чанартай гэдгээ хэзээ ч хүлээн зөвшөөрдөггүй; гуравдугаарт, тэд Бурханы үг бол үнэн бөгөөд бүх зүйлийг хэмждэг шалгуур гэдгийг хүлээн зөвшөөрөхөөс татгалздаг. Засуулахыг хүлээн авдаггүй бүх хүн, алдаа гаргах үедээ илэрхий завхарсан зан чанар илчилдэг бүх хүн, Бурханы сонгосон хүмүүст байнга хор хөнөөл учруулж, Бурханы сонгосон тоо томшгүй олон хүний амь-оролтыг саатуулж, Бурханы гэрийн ажилд хохирол учруулдаг бүх хүний хувьд, хэрвээ энэ хүмүүс засуулах үедээ ямар ч гэмшилгүй, эсвэл гэмших хандлагагүй байвал нэг зүйл лавтай нь тэдэнд антихристүүдийн энэ гурван илрэл бүгд байдаг. Зөв үү? (Зөв.) Антихристүүд засуулахыг хүлээн авахаас татгалздаг нийт гурван шалтгаан бий. Тэдгээрийг дахин уншаарай. (Нэгдүгээрт, антихристүүд буруу зүйл хийж чаддаг гэдгээ хэзээ ч хүлээн зөвшөөрдөггүй; хоёрдугаарт, тэд завхарсан зан чанартай гэдгээхэзээ ч хүлээн зөвшөөрдөггүй; гуравдугаарт, тэд Бурханы үг бол үнэн бөгөөд бүх зүйлийг хэмждэг шалгуур гэдгийг хүлээн зөвшөөрөхөөс татгалздаг.) Нийт гурав бий. Бид эхний хоёр шалтгааны талаар нэлээд дэлгэрэнгүй нөхөрлөсөн. Сүүлийнх нь бага зэрэг өөр боловч мөн чанарын хувьд эхний хоёр нь антихристүүд Бурханы үг бол үнэн гэдгийг хүлээн зөвшөөрөхөөс татгалздаг гэх шалтгаантай холбоотой тул бид уг шалтгааны талаар үүнээс илүү дэлгэрэнгүй нөхөрлөхгүй. За, өнөөдрийн нөхөрлөлөө энд хүрээд өндөрлөе. Баяртай! (Баяртай, Бурхан минь!)

12-р зүйл: Байр суурь байхгүй юм уу ерөөл хүртэх найдвар үгүй үед тэд ухрахыг хүсдэг

Өнөөдөр антихристүүдийн янз бүрийн илрэлийн 12-р зүйл болох байр суурь байхгүй юм уу ерөөл хүртэх найдвар үгүй үед тэд ухрахыг хүсдэг талаар нөхөрлөнө. Энэ зүйл нь антихристүүдийн зан чанартай бас харьцдагй бөгөөд энэ бол тэдний тодорхой илрэлүүдийн нэг юм. Өнгөцхөн харвал, антихристүүд байр суурьгүй, ерөөл хүртэх найдваргүй үед ухрахыг хүсэх болно. Энэ хоёр зүйлийг алдмагцаа тэд ухрахыг хүсэх болно. Өнгөн утга нь ойлгоход маш амархан харагддаг—тийм нарийн төвөгтэй, эсвэл хийсвэр юм шиг санагдахгүй, гэхдээ үүний тодорхой илрэлүүд юувэ? Өөрөөр хэлбэл, ямархуу нөхцөл байдал антихристийн байр суурь, эсвэл ерөөл хүртэх найдварт нөлөөлсний улмаас ухрахыг хүсэхэд хүргэдэг вэ? Энэ нь гүнзгийрүүлэн нөхөрлөхөд үнэ цэнтэй зүйл мөн үү? Хэрвээ та нараас энэ талаар нөхөрлөхийг хүсвэл, та нар үүний тодорхой нарийн ширийн зүйлс болон илрэлүүдийн талаар юу хэлэх вэ? Зарим хүн: “Бид энэ талаар маш олон удаа нөхөрлөсөн. Антихристүүд байр суурь, эрх мэдэлд дуртай, нэр хүнд өндөртэй байхыг таашаадаг, Бурханд итгэх тэдний зорилго нь ерөөл титэм, шагнал хүртэх явдал. Хэрвээ эдгээр найдвар нь тасарч, үгүй болбол тэд Бурханд итгэх сонирхлоо алдаж, цаашид итгэхийг хүсэхгүй” гэж хэлж магадгүй. Үүний талаарх та нарын нөхөрлөл ердөө энэ хэдэн үг шиг ийм энгийн байх уу? (Тийм.) Хэрвээ тийм байсан бол, хэрвээ энэ нөхөрлөлийг энэ хэдхэн өгүүлбэрээр дүгнэж болох байсан бол антихристүүдийн илрэлүүдийн энэ талыг антихристүүдийн илрэлийн талаарх бидний цуврал нөхөрлөлд тусдаа зүйл болгоход зохисгүй, мөн энэ нь ямар нэгэн тодорхой уг чанар-мөн чанарыг хөндөхгүй байх байлаа. Гэвч энэ зүйл нь антихристүүдийн мөн чанар, зан чанартай, түүнчлэн тэдний хувийн эрэлхийлэл, оршин тогтнолын талаарх үзэл бодолтой холбоотой учраас олон талт сэдэв байх ёстой. Тэгвэл үүнд яг юу багтдаг вэ? Өөрөөр хэлбэл, антихристүүдэд тулгардаг ямар хэрэг явдал байр суурь болон ерөөл хүртэх найдвартай нь холбогддог вэ? Эдгээр хэрэг явдалд хандах тэдний үзэл бодол, бодол санаа, хандлага ямар байдаг вэ? Мэдээж, эдгээр хэрэг явдлын талаарх бидний нөхөрлөл болон янз бүрийн асуудал дахь антихристүүдийн үзэл бодлын талаарх бидний өмнөх нөхөрлөлүүдийн хооронд зарим нэг давхцал гарах боловч өнөөдрийн нөхөрлөлийн гол анхаарах зүйл өөр бөгөөд асуудлыг өөр өнцгөөс авч үзэх болно. Өнөөдөр бид антихристүүд байр суурь болон ерөөл хүртэх найдвараа алдах үедээ хэрхэн авирладгийг тусгайлан нөхөрлөх болно. Энэ нь антихристүүдийн эрэлхийллийн цаад үзэл бодол буруу гэдгийг, мөн Бурханд итгэх тэдний итгэл жинхэнэ биш гэдгийг баталж чадна; түүнчлэн энэ хүмүүс үнэхээр антихристийн мөн чанартай гэдгийг ч баталж чадна.

I. Засалтад хандах антихристүүдийн хандлага

Антихристүүдийн засуулах үедээ гаргадаг зан авир, тийм нөхцөл байдлыг тэд хэрхэн зохицуулдаг, засалтад хандах тэдний хандлага, бодол санаа, үзэл бодол ямар байдаг, мөн тэд яг юу хэлж, хийдгийг бид юун түрүүнд авч үзэх ёстой—эдгээр хэрэг явдлыг задлан шинжилж, дүн шинжилгээ хийх нь зохистой юм. Засуулахтай холбоотой сэдвээр бид нэлээд их нөхөрлөсөн; энэ бол та бүхний сайн мэдэх нийтлэг сэдэв. Ихэнх хүн хэд хэдэн удаа засуулсны дараа л бага зэрэг өөрчлөгддөг—тэд үүргээ гүйцэтгэхдээ үнэнийг эрж хайж, хэрэг явдлыг зарчмын дагуу зохицуулж чаддаг бөгөөд зөвхөн тэгж байж л тэдний итгэл шинээр эхэлж, сайнаар өөрчлөгддөг. Хатуу ширүүн засалт болгон хүн бүрийн зүрх сэтгэлд тамгалагдаж, арилшгүй дурсамж үлдээдэг гэж хэлж болно. Мэдээж, хатуу ширүүн засалт бүр антихристүүдийн зүрх сэтгэлд ч мөн арилшгүй дурсамж үлдээдэг. Гэхдээ ялгаа нь юундаа байдаг вэ? Антихрист ийм нөхцөл байдалд хэрхэн ханддаг, ямар илрэл үзүүлдэг, мөн энэ нөхцөл байдлаас үүдэн гарч ирдэг түүний бодол, үзэл бодол, үзэл санаа зэрэг нь бүгд жирийн хүнийхээс өөр байдаг.Антихристийг засах үед тэд юуны түрүүнд зүрх сэтгэлийнхээ гүнд үүнийг эсэргүүцэж, үүнээс татгалзаж, тэмцдэг. Яагаад тэр вэ? Учир нь антихристүүдийн уг чанар-мөн чанар нь үнэнд дургүйцэж, үнэнийг үзэн яддаг бөгөөд үнэнийг огт хүлээн авдаггүй. Мэдээж антихристийн мөн чанар, зан чанар алдаа мадаг, завхарсан зан чанараа хүлээн зөвшөөрөхөд нь саад болдог. Энэ хоёр баримтад үндэслэвэл засалтад хандах антихристийн хандлага нь бүрэн дүүрэн, эрс татгалзаж, илт эсэргүүцсэн байдалтай байдаг. Тэд зүрх сэтгэлийнхээ гүнээс жигшиж, эсэргүүцэж, өчүүхэн төдий ч хүлээн авч, захирагддаггүй, тэдэнд жинхэнэ эргэцүүлэл, гэмшил бүр ч байдаггүй.Антихрист засуулах үед хэн засаж байгаа, юутай холбоотой болох, тухайн хэрэгт тэр ямар хэмжээний буруутай, алдаа нь хэчнээн илэрхий байх, хэчнээн их ёрын мууг үйлддэг, эсвэл ёрын муу үйл нь чуулганы ажилд ямар үр дагавар бий болгодог нь түүнд хамаагүй байдаг—антихрист алийг нь ч бодолцож үздэггүй. Антихристийн хувьд, түүнийг засаж байгаа хүн өөрийг нь онцолж байгаа, эсвэл тарчлаахын тулд алдаа дутагдал хайж олж байгаа явдал юм. Антихрист тэр байтугай өөрийг нь дээрэлхэж, доромжилж байна, хүн шиг харьцахгүй байна, мөн өөрийг нь дорд үзэж, үл тоомсорлож байна гэж бодож магадгүй. Антихрист засуулсныхаа дараа өөрөө яг юу буруу хийсэн, ямар завхарсан зан чанар илчилсэн, мөн дагаж мөрдөх ёстой зарчмаа эрж хайсан эсэх, үнэн-зарчмын дагуу үйлдсэн эсэх, эсвэл засуулсан хэрэг явдал дээр үүрэг хариуцлагаа биелүүлсэн эсэхээ хэзээ ч эргэцүүлдэггүй. Тэд үүнийг шинжилж, эргэцүүлэн боддоггүй, мөн эдгээр асуудлын талаар бодож, тунгаадаггүй. Харин тэд засалтад өөрийн хүслээр, адгуу зангаар ханддаг. Антихрист засуулах үедээ үргэлж уур хилэн, дуулгаваргүй байдал, өс хонзонгоор дүүрэн байх бөгөөд хэний ч зөвлөгөөг сонсохгүй. Тэд засалтаа хүлээн авахаас татгалздаг бөгөөд Бурханы өмнө буцаж ирээд өөрсдийгөө танин мэдэж, эргэцүүлж чаддаггүй, үүргээ хааш яаш гүйцэтгэх эсвэл дураараа авирлах зэрэг зарчим зөрчсөн үйлдлээ шийдвэрлэж чаддаггүй, мөн энэ боломжийг ашиглан өөрсдийн завхарсан зан чанарыг шийдвэрлэдэггүй. Харин тэд өөрсдийгөө өмгөөлөх, зөвтгөх шалтаг хайдаг бөгөөд тэр ч байтугай хагарал үүсгэж, бусдыг турхирсан зүйлс хэлэх болно. Товчхондоо, антихристүүд засалт туулах үед тэдний тодорхой илрэл нь дуулгаваргүй, сэтгэл дундуур, эсэргүүцсэн, тэрсэлсэн байдал байдаг бөгөөд зүрх сэтгэлд нь зарим нэг гомдол төрдөг: “Би тийм их төлөөс төлж, маш их ажил хийсэн. Хэдийгээр би зарим зүйл дээр зарчим дагаагүй, эсвэл үнэнийг эрж хайгаагүй ч энэ бүхнийг би өөрийнхөө төлөө хийгээгүй! Би чуулганы ажилд ямар нэг хохирол учруулсан байлаа ч түүнийг санаатайгаар хийгээгүй! Алдаа гаргадаггүй хэн байдаг юм? Та нар миний алдаанаас өө хайж, сул дорой байдлыг минь бодолцохгүйгээр, сэтгэл санаа, нэр төрийг минь хайхрахгүйгээр намайг эцэс төгсгөлгүй засаж болохгүй. Бурханы гэрт хүмүүсийг гэх хайр байдаггүй бөгөөд маш шударга бус! Түүнчлэн, ийм жижиг алдаа гаргасны минь төлөө та нар намайг засаж байна—энэ нь та нар намайг таалахгүй, таягдан хаяхыг хүсэж байна гэсэн үг биш үү?” Антихристүүд засуулах үедээ хамгийн түрүүнд өөрсдийн буруу хийсэн зүйл, эсвэл илчилсэн завхарсан зан чанараа эргэцүүлэхийг боддоггүй, харин таамаглал дэвшүүлэхийн зэрэгцээ маргаж, өөрсдийгөө тайлбарлаж, зөвтгөхийг боддог. Ямар таамаглал вэ? “Бурханы гэрт үүргээ гүйцэтгэхдээ би тийм их төлөөс төлсөн байтал засууллаа. Надад ерөөл хүртэх найдвар тийм их байхгүй бололтой. Бурхан хүмүүсийг шагнахыг хүсдэггүй учраас энэ аргыг ашиглан хүмүүсийг илчилж, таягдан хаядаг юм болов уу? Ерөөл хүртэх ямар ч найдваргүй байхад би яагаад хичээл зүтгэл гаргах ёстой гэж? Яагаад би бэрхшээл туулах ёстой юм бэ? Ерөөл хүртэх найдвар байхгүйгээс хойш огт итгээгүй минь дээр! Бурханд итгэхийн зорилго ерөөл хүртэх явдал биш гэж үү? Хэрвээ тийм найдвар байхгүй бол би яагаад өөрийгөө зарлагадах ёстой юм бэ? Би зүгээр л итгэхээ болиод, үүнийг дуусгах ёстой юм болов уу? Хэрвээ би итгэхгүй бол чи намайг засаж чадах уу? Хэрвээ би итгэхгүй бол чи намайг засаж чадахгүй.” Антихристүүд засалтыг Бурханаас огт хүлээн авч чаддаггүй. Тэд зөв үзэл бодол, хандлагаар хүлээн авч, дуулгавартай дагаж чаддаггүй. Тэд үүгээр дамжуулан өөрсдийгөө эргэцүүлж, завхарсан зан чанараа ойлгож, ингэснээр завхарсан зан чанараа ариусгаж чаддаггүй. Харин тэд өөрсдийг нь засаж буй зорилгыг өөдгүй, явцуу ухаанаар таамаглаж, судалдаг. Тэд нөхцөл байдлын өрнөлийг анхааралтай ажиглаж, хүмүүсийн ярих өнгө аясыг сонсож, эргэн тойрных нь хүмүүс өөрсдийг нь хэрхэн харж, өөрсөдтэй нь хэрхэн ярьж байгааг болон тэдний хандлагыг ажигладаг бөгөөд эдгээр зүйлийг ашиглан ерөөл хүртэх найдвар байгаа эсэх, эсвэл өөрсдөө үнэхээр илчлэгдэж, таягдан хаягдсан эсэхээ баталгаажуулдаг. Тэдний засуулсан нэг энгийн тохиолдол нь антихристүүдийн зүрх сэтгэлд тийм их үймээн, маш их эргэцүүлэл үүсгэдэг. Тэд засуулах бүрдээ хамгийн түрүүнд зэвүүцдэг бөгөөд зүрх сэтгэлдээ үүнд дургүйцэж, үүнийг няцааж, үүнтэй тэмцэлддэг бөгөөд дараа нь хүмүүсийн үг хэл, царай зүсийг шинжиж, улмаар таамаглал дэвшүүлж эхэлдэг. Тэд өөрсдийн тархи, бодол санаа, өчүүхэн арга залиа ашиглан нөхцөл байдлын өрнөлийг ажиглаж, эргэн тойрных нь хүмүүс өөрсдийг нь хэрхэн харж байгааг, мөн ахлах удирдагчдын өөрсдөд нь хандах хандлагыг ажигладаг. Эдгээр зүйлээс тэд ерөөл хүртэх найдвар хэр их байгаа, ерөөл хүртэх өчүүхэн төдий ч найдвар байгаа эсэх, эсвэл үнэхээр илчлэгдэж, таягдан хаягдсан эсэхээ дүгнэдэг. Мухардалд орох үедээ антихристүүд Бурханы үгийг дахин судалж эхлэн, Бурханы үгээс үнэн зөв үндэслэл, өчүүхэн төдий найдвар, авралын гарц олохыг хичээдэг. Хэрвээ тэднийг засуулсны дараа хэн нэгэн тэднийг тайтгаруулж, дэмжиж, хайрлан тусалбал эдгээр зүйл нь тэдэнд Бурханы гэрийн гишүүн гэж тооцогдсоор байгаа мэт мэдрүүлж, ерөөл хүртэх найдвар байсаар байгаа, найдвар нь хүчтэй хэвээр байгаа гэдэгт итгэдэг бөгөөд ухрах ямарваа бодлоо үлдэн хөөх болно. Гэвч нөхцөл байдал эсрэгээрээ эргэснээр ерөөл хүртэх найдвар нь багасаж, алга болсныг хармагцаа тэдний хамгийн эхний хариу үйлдэл нь: “Хэрвээ би ерөөл хүртэж чадахгүй бол би цаашид бурханд итгэхгүй. Бурханд итгэх дуртай хэн ч бай түүнд итгэж болно, гэхдээ ямар ч байсан би чиний засалтыг хүлээн авахгүй, намайг засах үедээ чиний хэлсэн бүхэн буруу. Би үүнийг сонсмооргүй байна, сонсохыг ч хүсэхгүй байна, үүнийг хүнд хамгийн ашиг тустай зүйл гэж чи хэлсэн ч би засалтыг хүлээн авахгүй!” гэдэг. Ерөөл хүртэх найдвар нь замхран алга болж, удаан хугацаанд эрэлхийлсэн байр суурь, тэнгэрийн хаанчлалд орох мөрөөдөл нь талаар болж, алдагдах гэж байгааг харах үедээ тэд эрэлхийллийнхээ хэв маягийг өөрчлөх, эсвэл эрэлхийлж буй зорилгоо өөрчлөхийг боддоггүй, харин орхих, ухрах тухай боддог, тэд цаашид Бурханд итгэхийг хүсдэггүй бөгөөд Бурханд итгэх итгэлдээ ерөөл хүртэх ямар ч найдваргүй болсон гэж боддог. Антихристүүдийн хувьд, хэрвээ Бурханд анх итгэж эхлэх үедээ хүртэхийг хүсэж байсан шагнал, ерөөл, титмийн талаарх уран зөгнөл, найдвар нь үгүй болбол Бурханд итгэх сэдэл нь, мөн Бурханы төлөө өөрсдийгөө зарлагадаж, үүргээ гүйцэтгэх сэдэл нь алга болдог. Сэдэл нь үгүй болох үед тэд чуулганд үлдэж, ийм маягаар цаашид аргацаан амьдрахыг хүсдэггүй бөгөөд үүргээ орхиж, чуулганаас явахыг хүсдэг. Энэ бол антихристүүдийн засуулах үедээ боддог бүх зүйл бөгөөд тэдний уг чанар-мөн чанар бүхэлдээ ил болдог. Ерөнхийдөө, антихристүүд хэлдэг, хийдэг зүйлийнхээ алинд ч үнэнийг хэзээ ч хүлээн авдаггүй. Үнэнийг хүлээн авдаггүй зан чанар гэж юу вэ? Энэ нь үнэнд зэвүүцэх явдал биш гэж үү? Яг тийм байдаг. Засуулах энгийн үйлдэл нь өөрөө хүлээн авахад маш амархан. Нэгдүгээрт, тэднийг засаж буй хүнд ямар ч муу санаа байдаггүй; хоёрдугаарт, антихристүүдийн засуулдаг хэрэг явдлаас дүгнэхэд, тэд Бурханы гэрийн зохицуулалтыг, мөн үнэн-зарчмыг зөрчсөн байж таараа бөгөөд тэдний ажилд чуулганы ажилд саад тотгор, үймээн учруулсан алдаа, эсвэл хайхрамжгүй байдал байсан нь гарцаагүй. Хүний хүслийн хольц, завхарсан зан чанараасаа болж, мөн үнэн-зарчмын талаарх ойлголтгүй дураараа авирладагаасаа болж тэд засалт туулдаг. Энэ бол маш хэвийн зүйл. Дэлхий даяар ямар ч том байгууллага, ямар ч бүлэг, компани дүрэм журамтай байдаг бөгөөд эдгээр дүрэм журмыг зөрчсөн хэнийг ч болов шийтгэж, хязгаарлах ёстой. Энэ бол туйлын хэвийн, туйлын зөв зүйтэй зүйл. Гэвч антихрист дүрэм журам зөрчсөний үр дагавраар зохих ёсоор хязгаарлах явдлыг бусад нь өөрсдөд нь хүндрэл учруулж, өөрсдийг нь тарчлааж, өөрсдөөс нь алдаахайж, өөрсдөд нь төвөг удаж байна гэж үздэг. Энэ нь үнэнийг хүлээн авч буй хандлага мөн үү? Мэдээж биш. Үнэнийг хүлээн авах хандлагагүйгээр ийм хүн үүргээ гүйцэтгэхдээ алдаа гаргахгүй, мөн саад тотгор, үймээн учруулахгүй байх боломжтой юу? Мэдээж боломжгүй. Ийм төрлийн хүн үүрэг гүйцэтгэхэд үнэхээр тохирно гэж үү? Хатуухан хэлэхэд тохирохгүй. Иймэрхүү хүн ямар ч ажилд чадварлаг байх бараг боломжгүй.

Үүрэг гүйцэтгэх нь өөрсдийгөө дадлагажуулах байх гэсэндээ Бурханы сонгосон хүмүүст Түүний олгодог боломж боловч хүмүүс үүнийг нандигнахаа мэддэггүй. Үүний оронд засуулах үедээ тэд уурлаж уцаарлан, үүнтэй тэмцэлдэж, эсэргүүцэн хашхичиж, гөжүүдэлж, дургүйцдэг. Тэд яг л хэзээ ч алдаа гаргаж байгаагүй ариун хүмүүс мэт байдаг. Завхарсан хүмүүсийн дунд алдаа гаргадаггүй хэн байна вэ? Алдаа гаргах нь маш хэвийн зүйл. Бурханы гэр чамайг зүгээр л үгээр засаж байгаа бөгөөд үүний чинь төлөө чамд хариуцлага тооцож, чамайг яллаж байгаа хэрэг биш, чамайг харааж байгаа хэрэг бүр ч биш. Заримдаа энэ засалт нэлээд хатуу байж, үг нь хурц, эсвэл тааламжгүй сонсогдож, сэтгэл чинь шархалж магадгүй. Бурханы гэрийн санхүү, эсвэл тоног төхөөрөмжид хохирол учруулсан хүмүүсийг Бурханы гэр торгох юм уу нөхөн төлбөр шаардах замаар сахилгажуулна—энэ нь хатууд тооцогдох уу? Эсвэл үүнийг зөв зүйтэй гэж үзэж болох уу? Чамаас хоёр дахин нугалж төлөхийг шаарддаггүй, сүрдүүлэн байж мөнгө салгадаггүй, чи зөвхөн ижил хэмжээгээр л буцааж төлөх хэрэгтэй. Энэ нь маш зөв зүйтэй биш гэж үү? Энэ бол дэлхийн зарим улс оронд ногдуулдаг торгуулиас хамаагүй хөнгөн. Зарим хотод газар шүлсээ хаях юм уу цаасны өөдөс хаяхад л чамайг маш өндөр торгодог. Чи үүнийг эсэргүүцэж, эсвэл торгууль төлөхөөс татгалзаж чадах уу? Хэрвээ чи татгалзвал шоронд орж магадгүй бөгөөд хуулийн бүр ч хатуу шийтгэл хүлээх болно. Систем нь ийм байдаг. Зарим хүн үүнийг ойлгодоггүй бөгөөд Бурханы гэр хүмүүсийг ингэж засах нь хэтэрхий хатуу, ингэж хазаарлах нь хэтэрхий харгис гэж боддог. Хэрвээ ийм хүмүүсийг арай хатуухан засаж, бардам зан нь шархалж, сатанлаг уг чанар нь хөдөлбөл тэд үүнийг тэсэхийн аргагүй гэж боддог бөгөөд энэ нь тэдний үзэлд нийцдэггүй. Тэд, энэ бол Бурханы гэр учраас хүмүүст ингэж хандах ёсгүй, Бурханы гэр алхам тутамд хүлээцтэй, тэвчээртэй байж, хүмүүст дураараа авирлаж, хүссэнээ хийхийг зөвшөөрөх ёстой гэж үздэг. Тэд хүмүүсийн хийдэг бүхэн сайн бөгөөд Бурхан санах ёстой гэж боддог. Энэ нь эрүүл ухаанд нийцэх үү? (Үгүй.) Хүмүүс ямар уг чанар-мөн чанартай байдаг вэ? Тэд үнэхээр хүн мөн үү? Арай соёлтойгоор хэлбэл, тэд бол Сатанууд, диаволууд юм. Бүдүүлгээр хэлбэл, тэд бол мал. Хүмүүс хэрхэн биеэ авч явах дүрмийг мэддэггүй, тэд маш өөдгүй, бас залхуу, амарч тухлах дуртай, хүнд хүчир ажилд дургүйцдэг бөгөөд дураараа авирлан муу зүйл хийхийг хүсдэг. Хамгийн санаа зовоомоор зүйл нь, Бурханы гэрт үүрэг гүйцэтгэдэг олон хүн хорвоо ертөнцийн харилцааны гүн ухаан, арга барил, ёрын муу чиг хандлагыг үргэлж өөртөө тээж явахыг хүсдэг. Тэд бүр эдгээр зүйлийг судалж, суралцаж, дуурайхад эрч хүчээ зарцуулдаг бөгөөд үр дүнд нь Бурханы гэрийн зарим ажилд эмх замбараагүй байдал, үймээн самуун үүсгэдэг. Энэ нь хүн бүрийн хувьд тэсэхийн аргагүй байдаг бөгөөд шинээр итгэсэн зарим ах эгч нар хүртэл энэ хүмүүсийг сүсэг бишрэлтэй биш, үйлдэл нь ертөнцийн чиг хандлагынх, Христэд итгэгч хүний үйлдэлтэй огт адилгүй гэж хэлдэг—энэ шинэ итгэгчид хүртэл энэ хүмүүсийн үйлдлийг хүлээн авч чаддаггүй. Энэ хүмүүс бага зэрэг төлөөс төлдөг, бага зэрэг урам зориг, өчүүхэн төдий эрч хүч, сайн санаатай байдаг бөгөөд сурсан бүх утгагүй зүйлээ Бурханы гэрт авчирч, үүрэг болон ажилдаа хэрэгжүүлдэг, үр дүнд нь тэд чуулганы ажилд саад тотгор, үймээн учруулж, эцэст нь засуулдаг. Зарим хүн үүнийг ойлгохгүй “Бурхан хүмүүсийн сайн үйлийг санана гэж хэлдэг биш үү? Тэгвэл би яагаад үүргээ гүйцэтгэснийхээ төлөө засуулж байгаа юм бэ? Яагаад би үүнийг ойлгож чадахгүй байна вэ? Бурханы үг хэрхэн биелж байна вэ? Энэ нь зүгээр л хоосон, сүржин үг байж болно гэж үү?” гэдэг. Тэгвэл чи өөрийнхөө үйлдлийг санахад үнэ цэнтэй сайн үйл мөн эсэхийг яагаад эргэцүүлж боддоггүй юм бэ? Бурхан чамаас юу шаардсан бэ? Чиний гүйцэтгэсэн үүрэг, чиний хийсэн ажил, чиний гаргасан санаа болон санал ариун хүмүүсийн ёс журамд нийцэж байна уу? Тэдгээр нь Бурханы гэрийн шаардлагатай стандартад нийцэж байна уу? Чи Бурханы гэрчлэл болон Бурханы нэрийн талаар бодож үзсэн үү? Чи Бурханы гэрийн нэр хүндийг бодолцсон уу? Чи ариун хүмүүсийн ёс журмыг бодолцсон уу? Чи өөрийгөө Христэд итгэгч гэдгээ хүлээн зөвшөөрдөг үү? Чи энэ бүхний алийг нь ч бодолцоогүй, тэгвэл чи яг юу хийсэн юм бэ? Чиний үйлдлийг санах нь үнэ цэнтэй юу? Чи чуулганы ажлыг самууруулсан бөгөөд Бурханы гэр чиний үүрэг гүйцэтгэх эрхийг цуцлалгүйгээр зөвхөн чамайг зассан. Энэ бол хамгийн агуу хайр, хамгийн жинхэнэ хайр юм. Гэтэл чи бухимддаг. Чамд бухимдах ямар нэг шалтгаан байна уу? Чи туйлын эрүүл ухаангүй юм!

Зарим хүн Бурханд итгээд дөнгөж хоёр, гурван жил болж байгаа бөгөөд тэдний үйлдэл, ярьж, инээж байгаа байдал, илчилдэг үзэл бодол, тэр ч байтугай бусадтай ярих үеийн нүүрний хувирал, хөдөлгөөн нь тааламжгүй байдаг бөгөөд тэднийг яах аргагүй үл итгэгчид, шүтлэггүй хүмүүс гэдгийг нь харуулдаг. Энэ хүмүүсийг хазаарлаж, засах ёстой бөгөөд тэдэнд хэвийн хүн чанар гэж юу болох, ариун хүмүүсийн ёс журам гэж юу болох, Христэд итгэгч хүн ямар байх ёстойг мэдүүлэхийн тулд тэдэнд дүрэм журам тогтоох ёстой, ингэснээр тэд хэрхэн биеэ зөв авч явахад суралцаж, хүний төрхтэй болж чадна. Найм, арван жил, эсвэл бүр түүнээс удаан хугацаанд Бурханд итгэсэн хүмүүс байдаг боловч тэдний бодол санаа, үзэл бодол, үг, үйлдэл болон аливааг зохицуулах арга зам, ямар нэг зүйл тохиолдоход гаргадаг санаа зэргээс нь дүгнэхэд тэд яах аргагүй шүтлэггүй хүмүүс, үл итгэгчид гэдэг нь тодорхой байдаг. Энэ хүмүүс багагүй номлол сонссон, тодорхой хэмжээний туршлага, мэдлэгтэй; тэд ах эгч нартайгаа цөөнгүй харилцсан бөгөөд өөрсдийн гэсэн өдөр тутмын үг хэллэгтэй болсон байх учиртай, гэтэл тэдний ихэнх нь гэрчлэл хуваалцаж чаддаггүй бөгөөд ярьж, үзэл бодлоо илэрхийлэх үед үг хэллэг нь хэтэрхий энгийн, юуг ч тодорхой тайлбарлаж чаддаггүй. Тэд үнэхээр ядуу тарчиг, өрөвдмөөр, сохор—илт үнэхээрийн өрөвдмөөр дүр төрхтэй байдаг. Ийм хүн үүрэг гүйцэтгэж, бага зэрэг хариуцлага хүлээх үедээ үргэлж засуулдаг. Энэ бол зайлшгүй. Яагаад тэд засуулах вэ? Яагаад гэвэл тэдний үйлдэл үнэн-зарчмыг хэтэрхий их зөрчдөг; тэд хэвийн хүмүүсийн мөс чанар, эрүүл ухаанд ч хүрч чаддаггүй бөгөөд шүтлэггүй хүмүүс шиг ярьж, үйлдэж, яг л Бурханы гэрийн ажлыг хийлгэхээр шүтлэггүй хүнийг хөлсөлсөн мэт байдаг. Тэгвэл энэ хүмүүсийн үүргээ гүйцэтгэхдээ хийсэн ажлын чанар ямар байдаг вэ? Үнэ цэн нь ямар байдаг вэ? Тэдэнд дуулгавартай зүйл байдаг уу? Тэд хэтэрхий олон асуудалтай бөгөөд зөвхөн саад тотгор, үймээн л учруулдаг биш биз дээ? (Тийм.) Тэгвэл энэ хүмүүсийг засах ёстой биш үү? (Тийм.) Зарим хүн Христэд итгэгч хүний амьдралын тухай, гол дүр нь хавчлага, гай зовлон, янз бүрийн нөхцөл байдлыг хэрхэн туулж, Бурханы үгийг хэрхэн туулж байгаа тухай кино зохиол бичдэг. Гэвч бүхэл бүтэн түүхийн туршид гол дүр нь бараг залбирдаггүй бөгөөд заримдаа ямар нэг зүйлтэй тулгарах үедээ залбиралдаа юу хэлэхээ ч мэддэггүй. Өмнө нь зарим хүн залбирал бүрдээ нэг л зүйлээ бичдэг байсан; гол дүрд ямар нэг зүйл тохиолдох үед тэд: “Өө Бурхан минь, би одоо маш их бухимдаж байна! Би маш их зовж байна, үнэхээр их зовж байна! Намайг залж чиглүүлж, гэгээрүүлээч” гэж залбирдаг. Тэд иймэрхүү ялихгүй үг л бичдэг боловч өөр хэрэг явдал, өөр нөхцөл байдал, өөр сэтгэл санааны байдалтай тулгарах үедээ гол дүр нь хэрхэн залбирахаа мэддэггүй, хэлэх зүйлгүй байсан. Энэ нь Намайг гайхшруулдаг, хэрвээ гол дүрүүдээ асуудалтай тулгарах үедээ залбирдаггүй байхаар дүрсэлж байгаа юм бол, энэ хүмүүст өөрсдөд нь залбирах зуршил байгаа юу? Хэрвээ тэд ямар нэг зүйлтэй тулгарах үедээ залбирдаггүй юм бол, өдөр тутмын амьдралдаа болон үүргээ гүйцэтгэхдээ юунд найддаг вэ? Тэд юуны тухай бодож байдаг вэ? Зүрх сэтгэлд нь Бурхан байдаг уу? (Тэдний зүрх сэтгэлд Бурхан байдаггүй. Тэд өөрсдийнхөө бодол санаа, авьяас билигт найдаж аливааг хийдэг.) Үүний үр дүн нь тэд засуулдаг. Та нар Намайг энэ асуудлыг хэрхэн үнэлнэ гэж бодож байна? Ийм хүмүүсийг засах ёстой. Ахиц дэвшил гаргадаггүй, тархитай боловч зүрх сэтгэлгүй энэ хүмүүс олон жил итгэсэн хэрнээ асуудалтай тулгарах үедээ юу хэлж залбирахаа мэддэггүй; тэд Бурханд хэлэх зүйлгүй, мөн Бурханд хэрхэн итгэн хэлэхээ мэддэггүй бөгөөд Бурхантай илэн далангүй ярилцдаггүй. Бурхан бол чамд хамгийн ойр, чиний итгэл, найдварыг хүлээхэд хамгийн зохистой Нэгэн байтал Түүнд хэлэх ганц ч үг чамд байдаггүй—тэгвэл чи хамгийн гүн гүнзгий бодлоо хэнд зориулан хадгалж байгаа юм бэ? Хэн ч байсан хамаагүй, чамд Бурханд хэлэх зүйл байхгүй бол чи ямар гээч хүн бэ? Чи хүн чанараар хамгийн их дутмаг хүн биш үү? Хэрвээ кино зохиолд гол дүрийн хүн чанар, итгэгч хүнийх нь хувьд түүний амьдрал, Бурханы үгийг хэрхэн туулдаг гэх мэт зүйлсийн талаар юу ч байхгүй бол, хэрвээ энэ нь хоосон гадна хэлбэр төдий кино зохиол юм бол, чи энэ киног хийснээрээ хүмүүст юу харуулахыг хүснэ вэ? Чиний бичиж байгаа тэр кино зохиолын хэрэг юу байна? Чи Бурханыг гэрчилж байгаа юм уу, эсвэл өөртөө байгаа жаахан мэдлэг, боловсролыг гэрчилж байгаа юм уу? Бурханыг гэрчлэх хамгийн сайн бодит нотолгоо бол ямар нэг зүйл тохиолдох, эсвэл бэрхшээлтэй тулгарах үед хүн хэрхэн залбирч, эрж хайдаг, мөн түүний санаа, хандлага, үзэл бодол, Бурханы талаарх бодол санаа хэрхэн өөрчлөгддөг вэ гэдэг юм. Харамсалтай нь, зарим хүн үүнийг огт ойлгодоггүй. Тэд хэдэн жил итгэсэн атлаа хэрхэн залбирахаа мэдэхгүй хэвээр байдаг—тэд ахиц дэвшил гаргаагүй хэвээр байгаа нь гайхах зүйл биш. Тэдний мэргэжлийн ур чадвар сайжраагүй бөгөөд амь-оролтод нь ямар ч ахиц дэвшил гараагүй байдаг. Ийм хүмүүсийг засах ёстой биш үү? Тиймээс, хүмүүст засуулахын өмнө урьдач шалтгаан байдаг. Хэрвээ та нар засалт хүлээн авахаас татгалзвал, эсвэл засуулахгүй бол үүний үр дагавар болон та нарын төгсгөл аюултай байх болно. Одоо та нарыг засаж, сахилгажуулах хүмүүс байгаа нь та нарын хувьд азтай хэрэг юм. Энэхүү гайхалтай, ашиг тустай зүйлийг антихристүүд хүлээн авч чаддаггүй. Тэд засуулах үедээ өөрсдийгөө дууссан, цаашид найдваргүй болсон, төгсгөл нь ямар байхыг өөрсдөө харж болно гэсэн үг хэмээн боддог. Тэд засалт туулж байгаа нь өөрсдийгөө цаашид үнэлэгдэхээ, Дээрхийн тааллыг хүртэхээ больсон бөгөөд таягдан хаягдах магадлалтайг харуулж байна гэж боддог. Тэгээд тэд итгэлдээ урам зоригоо алдаж, ертөнцөд гарч их мөнгө олох, ертөнцийн чиг хандлагыг дагах, идэж, ууж, зугаацах төлөвлөгөө гаргаж эхэлдэг бөгөөд тэдний далд санаа ил гарч эхэлдэг. Энэ нь тэднийг аюулд оруулдаг бөгөөд тэдний дараагийн алхам нь босго алхаж, Бурханы гэрээс явах байх болно.

Антихрист Бурханы гэрт байр суурь, эрх мэдэлтэй, алхам тутамдаа боломжийг ашиглан, ашиг хонжоо олж чаддаг байх үедээ, хүмүүс өөрийг нь хүндэлж, бялдуучилж, мөн ерөөл, шагнал болон сайхан хүрэх газарт хүрэх нь бүгд бараг гарцаагүй мэт өөрт нь санагдах үед өнгөн дээрээ Бурханд, Бурханы үг болон хүн төрөлхтөнд өгсөн Түүний амлалтад, мөн Бурханы гэрийн ажил, хэтийн төлөвт итгэх итгэлээр бялхаж байгаа мэт харагддаг. Гэвч тэд засуулмагцаа, ерөөл хүртэх хүсэл нь аюулд орох үед Бурханыг сэжиглэж, буруугаар ойлгодог. Нүд ирмэхийн зуур тэдний элбэг дүүрэн мэт харагдсан итгэл ор мөргүй алга болдог. Тэд бүр алхаж, ярих ч бараг тэнхэлгүй болж, үүрэг гүйцэтгэх сонирхлоо алдаж, бүх урам зориг, хайр, итгэлээ гээдэг. Тэдэнд байсан өчүүхэн төдий сайхан сэтгэл нь алга болж, өөрсөдтэй нь ярьж байгаа хэнийг ч анхаардаггүй. Тэд хормын дотор тэс өөр хүн болж хувирдаг. Тэд илчлэгдэж байгаа биз дээ? Ийм хүн ерөөл хүртэх найдвараа тээж явах үедээ хязгааргүй эрч хүчтэй, Бурханд үнэнч мэт харагддаг. Тэд өглөө эрт босож, шөнө дөл хүртэл ажиллаж чаддаг бөгөөд зовж шаналж, төлөөс төлж чаддаг. Гэвч тэд ерөөл хүртэх найдвараа алдах үедээ хий нь гарсан шаар шиг болдог. Тэд төлөвлөгөөгөө өөрчилж, өөр зам хайж, Бурханд итгэх итгэлээ орхихыг хүсдэг. Тэдний урам хугарч, Бурханд сэтгэл дундуур болж, гомдлоор дүүрдэг. Энэ нь үнэнийг эрэлхийлдэг, үнэнийг хайрладаг, хүн чанар, ёс жудагтай хүний илрэл мөн үү? (Үгүй.) Тэд аюулд орсон байна. Та нар ийм төрлийн хүнтэй таарах үедээ хэрвээ тэр үйлчлэл үзүүлж чадаж байвал түүнийг засахдаа зөөлөн хандаж, магтах тааламжтай үг ол. Түүнд бялдуучилж, шаар шиг хөөргө, тэгвэл түүний хөл нь хөнгөрөх болно. Чи: “Чи маш их ерөөгдсөн, нүд чинь гэрэлтэж байна, хязгааргүй эрч хүчтэй байгааг чинь би харж байна, чи Бурханы гэрийн тулгуур байх нь гарцаагүй. Бурханы хаанчлал чамгүйгээр хэзээ ч оршиж чадахгүй, чамгүйгээр Бурханы гэрийн ажил хохирол амсах болно. Гэхдээ чамд ганцхан жижиг өө сэв байна. Чи бага зэрэг хичээвэл үүнийг даван туулж чадна, үүнийг зассаны дараа бүх зүйл сайхан болно, тэгээд хамгийн агуу титэм гарцаагүй чинийх байх болно” гэх мэт зүйл хэлж болно. Ийм хүн ямар нэг буруу зүйл хийх үед чи түүнийг нүүрэн дээр нь засаж болно. Хэрхэн хийх ёстой вэ? Зүгээр л: “Чи маш ухаантай. Чи яаж ийм энгийн алдаа гаргаж чадав аа? Ийм зүйл болох ёсгүй байсан юм! Чи манай багаас хэв чанар хамгийн сайтай, хамгийн өндөр боловсролтой нь, мөн бидний дунд хамгийн нэр хүндтэй нь шүү дээ. Ийм алдаа гаргасан хүн нь чи байж таарахгүй—яасан ичмээр юм бэ! Дахиж ийм алдаа гаргахгүй байхыг хичээгээрэй, эс бөгөөс Бурханыг гарцаагүй шархлуулах болно. Хэрэв чи дахиад ингэвэл нэр хүндийг чинь энэ сүйтгэх болно. Би үүнийг хүн бүрийн өмнө чамд хэлэхгүй—ах эгч нар чиний талаар ямар нэг буруу ойлголт төрүүлэхгүйн тулд би чамд нууцаар хэлж байна. Би зүгээр л чамайг нэр нүүрээ битгий алдаасай гэсэндээ хичээж байна, мөн сэтгэл санааг чинь бодолцож байна, за юу? Хар даа, Бурханы гэр хайр татам биш үү?” гэж хэл. Тэгвэл тэд “Тийм” гэж хэлнэ. “Тэгээд дараа нь яах вэ?” гэвэл тэд: “Сайн ажилласаар байх болно!” гэж хариулна. Тэдэнд ингэж хандахыг чи юу гэж бодож байна вэ? Ийм хүн зүгээр л хөдөлмөрлөж үйлчлэх замаар ерөөл хүртэхийг хүсдэг, тэд үг, үйлдэлдээ хэзээ ч үнэн-зарчмыг эрж хайдаггүй бөгөөд үнэнийг огт хүлээн авдаггүй. Тэд хэлж байгаа зүйлээ хэлэх ёстой эсэх, эсвэл хийж байгаа зүйлээ хийх ёстой эсэхээ хэзээ ч боддоггүй, хийж байгаа зүйлийнхээ үр дагаврыг ч бодолцдоггүй, мөн залбирдаггүй, тунгаан боддоггүй, эрж хайдаггүй, нөхөрлөдөггүй. Тэд зүгээр л өөрсдийнхөө санаагаар аливааг хийж, хүссэн бүхнээ хийдэг. Хэн нэгэн хэлсэн үг, хийсэн үйлдлээрээ тэдний бардам зан, ашиг сонирхолд хохирол учруулах, тэдний алдаа дутагдал, асуудлыг илчлэх, эсвэл тэдэнд үндэслэлтэй санал дэвшүүлэх үед тэд уурлаж бухимдан, өс санаж, өшөө авахыг хүсдэг бөгөөд илүү ноцтой тохиолдолд тэд итгэлээ орхиж, чуулганыг агуу улаан лууд очиж мэдээлэхийг хүсдэг. Бидэнд ийм төрлийн хүнийг зохицуулах арга зам бий, өөрөөр хэлбэл, тэднийг засахаас зайлсхийж, оронд нь бөөцийлөх юм.

Бид сая антихристүүд засалт туулах үедээ үүнийг үргэлж ерөөл хүртэх найдвартайгаа холбон хардаг тухай нөхөрлөсөн. Ийм хандлага, үзэл бодол нь буруу бөгөөд аюултай юм. Хэн нэгэн нь антихристийн алдаа, асуудлуудыг хэлж өгөх үед тэд ерөөл хүртэх найдвараа алдсан санагддаг. Мөн засаж, сахилгажуулж, зэмлэх үед тэд бас л ерөөл хүртэх найдвараа алдсан санагддаг. Ямар нэг зүйл өөрсдийнхөөр нь болохгүй, эсвэл тэдний үзэлд нийцэхгүй болмогц, илчлэгдэж, засуулж, өөрийгөө үнэлэх үнэлэмж нь цохилтод орсныг мэдэрмэгц тэр даруйд цаашдаа ерөөл хүртэх боломжгүй болсон юм биш байгаа гэж боддог. Тэд хэт мэдрэмтгий байгаа биш үү? Тэд ерөөл хүртэхийг хэт их хүсдэг биш үү? Надад хэлээч, тийм хүмүүс өрөвдөлтэй биш гэж үү? (Өрөвдөлтэй.) Үнэхээр өрөвдөлтэй! Тэд ямар байдлаараа өрөвдөлтэй вэ? Хүн ерөөл хүртэх эсэх нь засалт туулж байгаатай нь холбоотой юу? (Үгүй.) Холбоогүй. Тэгвэл засалт туулах үедээ яагаад ерөөл хүртэх итгэл найдвараа алдсан юм шиг антихристүүдэд санагддаг вэ? Энэ нь тэдний эрэлхийлэлтэй холбоотой биш гэж үү? Тэд юу эрэлхийлдэг вэ? (Ерөөл хүртэхийг.) Тэд ерөөл хүртэх гэсэн хүсэл, санаа зорилгоо хэзээ ч орхидоггүй. Тэд Бурханд итгэж эхэлсэн цагаасаа эхлэн ерөөл хүртэхийг зорьсон бөгөөд маш олон номлол сонссон ч үнэнийг хэзээ ч хүлээн аваагүй. Ерөөл хүртэх хүсэл, санаа зорилгоо хэзээ ч орхиогүй. Тэд Бурханд итгэх итгэлийн талаарх үзэл бодлоо залруулж, өөрчлөөгүй, үүргээ гүйцэтгэх санаа зорилго нь ариусаагүй. Тэд ерөөл хүртэх найдвар, санаа агуулан бүгдийг хийдэг бөгөөд адаг сүүлд нь ерөөл хүртэх найдвар нь тасрах болохоор дэлбэртлээ уурлаж, маш ихээр гомдоллож, Бурханы талаар эргэлзэж, үнэнийг үгүйсгэдэг жигшүүрт байдллаа эцэст нь илчилдэг. Тэд өөрсдийгөө сүйрэлд хүргэжбайгаа биш үү? Энэ бол антихристүүд үнэнийг өчүүхэн төдий ч хүлээж авдаггүй, засалтыг ч бас хүлээн авдаггүйн зайлшгүй үр дагавар юм. Бурханы сонгосон бүх хүн Бурханы ажлын туршлагаараа Бурханы шүүлт, гэсгээлт, засалт нь Бурханы хайр, ерөөл гэдгийг мэдэж чадна. Гэтэл антихристүүд энэ бол зүгээр л хүмүүсийн хэлдэг зүйл гэж үзээд, үүнийг үнэн гэж боддоггүй. Иймээс тэд засалтыг сургамж авах хичээл гэж хардаггүй, үнэнийг эрж хайх юм уу, өөрсдийгөө эргэцүүлдэг ч үгүй.Эсрэгээрээ тэд засалт нь хүний хүсэл зоригоос үүдэлтэй, энэ нь зориудаар тарчлаах гэсэн үйлдэл, хүмүүсийн санаа зорилгоор дүүрэн бөгөөд лавтайяа Бурханаас ирээгүй гэж үздэг. Тэд үүнийг эсэргүүцэж, үл тоомсорлохыг сонгодог бөгөөд хэн нэгэн өөрсдөд нь яагаад ингэж хандах болсныг хүртэл судалдаг. Тэд огт дуулгавартай байдаггүй. Тэд үүрэг гүйцэтгэх үед тохиолддог бүх зүйлийг ерөөл, шагнал хүртэхтэй холбодог бөгөөд ерөөл хүртэхийг амьдралынхаа хамгийн чухал эрэлхийлэл, мөн Бурханд итгэх итгэлийнхээ эцсийн бөгөөд хамгийн дээд зорилго гэж үздэг. Бурханы гэр үнэний талаар хэрхэн нөхөрлөх нь хамаагүй, тэд ерөөл хүртэх санаа зорилгоосоо үхэн хатан зуурч, үүнийгээ тавьж явуулдаггүй бөгөөд ерөөл хүртэхийн төлөө биш Бурханд итгэх нь тэнэглэл, мунхаглал бөгөөд энэ нь маш том гарз гэж боддог. Тэд ерөөл хүртэх санаа зорилгоо орхисон хэн боловч хууртсан, зөвхөн тэнэг хүн л ерөөл хүртэх найдвараа орхино, засуулахыг хүлээн авах нь тэнэглэл, чадваргүй байдлын илрэл бөгөөд ухаантай хүн ийм зүйл хийхгүй гэж боддог. Энэ бол антихристийн бодол санаа, логик юм. Тиймээс, антихрист засуулах үедээ зүрх сэтгэлдээ маш их эсэргүүцдэг бөгөөд ов мэх, дүр эсгэхдээ гаргууд байдаг; тэд үнэнийг өчүүхэн төдий ч хүлээн авдаггүй, дуулгавартай дагадаг ч үгүй. Харин тэд дуулгаваргүй байдал, тэрслүү байдлаар бялхдаг. Энэ нь Бурханыг эсэргүүцэж, Бурханыг шүүн буруутгаж, Бурхантай тэмцэлдэхэд, эцэстээ илчлэгдэж, таягдан хаягдахад хүргэх магадлалтай.

II. Үүргийн хуваарилалтыг нь тохируулахад хандах антихристүүдийн хандлага

Ерөөл хүртэх тал дээр антихристүүд үнэхээр зөрүүд хандлагатай байдаг. Тэд ерөөл хүртэх санаа зорилгоосоо үхэн хатан зуурдаг бөгөөд засуулах үедээ эсэргүүцэж, үүнтэй маргаж, өөрсдийгөө өмгөөлөх гэж хамаг чадлаараа оролддог. Үүнээс бид антихристүүд үнэнийг огт хүлээн авдаггүй гэдгийг тодорхойлж чадна. Тэд чөлөөлөгдөх, эсвэл үүргийн хуваарилалтыг нь тохируулах үед ерөөл хүртэх асуудалд маш эмзэг ханддаг. Тэд яагаад үүнд эмзэг ханддаг вэ? Яагаад гэвэл ийм хүмүүсийн зүрх сэтгэл ерөөл хүртэх хүсэл, амбицаар дүүрэн байдаг. Тэдний хийдэг бүхэн өөр юуны ч төлөө биш, зөвхөн ерөөл хүртэхийн төлөө байдаг. Тэдний амьдралын хамгийн том хүсэл бол ерөөл хүртэх явдал юм. Тийм ч учраас тэд чөлөөлөгдөх, эсвэл үүргийн хуваарилалтыг нь тохируулах үед ерөөл хүртэх найдвар нь үгүй болсон мэт санагдаж, дуулгавартай дагахаас аяндаа татгалзаж, өөрсдийгөө өмгөөлөн маргасаар байдаг. Тэд зөвхөн өөрсдийн ашиг сонирхлыг л бодолцдог бөгөөд Бурханы гэрийн ажлыг бодолцдоггүй. Жишээ нь, зарим хүн өөрийгөө бичгийн ажилд ур чадвартай гэж боддог учраас үүнтэй холбоотой үүрэг гүйцэтгэхийг хүчлэншаарддаг. Мэдээж, Бурханы гэр тэдний урмыг хугалахгүй, Бурханы гэр авьяастай хүмүүсийг нандигнадаг бөгөөд хүмүүст ямар ч билиг авьяас, давуу тал байсан Бурханы гэр тэдгээрийг ашиглах боломж олгодог, тиймээс чуулган тэднийг бичвэрт суурилсан ажил хийхээр зохицуулдаг. Гэвч хэсэг хугацаа өнгөрсний дараа тэд үнэндээ тийм чадваргүй, үүргээ зохих ёсоор гүйцэтгэж чадахгүй; огт үр дүнгүй гэдэг нь илэрдэг. Авьяас, хэв чанараасаа болоод тэд энэ ажлыг огт хийж чаддаггүй. Тэгвэл ийм нөхцөл байдалд юу хийх ёстой вэ? Зүгээр л тэднийг тэвчиж, “Чи хүсэл эрмэлзэлтэй юм, хэдийгээр нэг их чадваргүй, дунд зэргийн хэв чанартай ч шаргуу ажиллахад бэлэн, дургүйцэхгүй байгаа л бол Бурханы гэр хүлээцтэй хандаж, энэ үүргийг чамаар гүйцэтгүүлнэ. Сайн хийж чадахгүй байх чинь хамаагүй. Бурханы гэр хараагүй царайлна, чамайг халах шаардлагагүй” гэж хэлж болох уу? Бурханы гэр ийм зарчмаар асуудлыг шийдвэрлэдэг үү? Мэдээж үгүй. Ийм нөхцөл байдалд, ерөнхийдөө хэв чанар, давуу талд нь үндэслэсэн өөрт нь тохиромжтой үүргийг тэдэнд зохицуулж өгдөг; энэ бол нэг тал нь. Гэхдээ ганцхан үүнд ганц найдах нь хангалттай биш, учир нь ихэнх тохиолдолд ямар үүрэг гүйцэтгэхэд тохирох вэ гэдгээ хүмүүс өөрсдөө мэддэггүй бөгөөд тэд өөрсдийгөө сайн хийдэг гэж хэлсэн ч тэр нь заавал зөв байх албагүй, тиймээс тэднээр хэсэг хугацаанд хийлгэж үзэж, бас тэднийг сургах ёстой; тэд үр дүнтэй байгаа эсэхэд үндэслэн шийдэх нь зөв юм.Хэрвээ тэднийг хэсэг хугацаанд сургаад ямар ч үр дүнд хүрэхгүй, эсвэл ямар ч ахиц дэвшил гаргахгүй, мөн тэднийг хөгжүүлэх үнэ цэнгүй гэдэг нь батлагдвал үүргийн хуваарилалтыг нь тохируулж, тэдэнд тохирох үүргийг нь дахин зохицуулах ёстой. Хүмүүсийн үүргийн хуваарилалтыг ингэж дахин зохицуулж, тохируулах нь зөв зүйтэй хэрэг бөгөөд зарчимд ч нийцдэг. Гэвч зарим хүн Бурханы гэрийн зохицуулалтыг дуулгавартай дагаж чаддаггүй бөгөөд үүргээ гүйцэтгэхдээ үргэлж махан биеийнхээ дур сонирхлыг дагадаг. Жишээ нь, хэн нэгэн: “Миний хамгийн том мөрөөдөл бол бичгийн хүн, эсвэл сэтгүүлч болох байсан боловч гэр бүлийн нөхцөл байдал болон бусад шалтгаанаас болоод би үүнийгээ биелүүлж чадаагүй. Гэхдээ одоо би Бурханы гэрт бичвэрт суурилсан ажил хийж байна. Би эцэст нь хүссэн зүйлээ авлаа!” гэж хэллээ гэж бодъё. Гэвч түүний үнэнийг ухамсарлах чадвар нь хангалттай сайн биш, түүнд сүнслэг ойлголт тийм ч их байхгүй, мөн бичвэрт суурилсан ажил хийх чадваргүй тул хэсэг хугацаанд үүрэг гүйцэтгэсний дараа түүнийг өөр үүрэгт шилжүүлдэг. Тэрээр: “Би яагаад хүссэн ажлаа хийж болохгүй гэж? Надад өөр ямар ч ажил таалагдахгүй байна!” хэмээн гомдоллодог. Энд ямар асуудал байна вэ? Бурханы гэр түүний үүргийн хуваарилалтыг зарчмын дагуу тохируулсан байтал тэр яагаад өөрчлөлтийг хүлээн авч чадахгүй байна вэ? Энэ нь түүний хүн чанарт асуудал байгаа хэрэг биш үү? Тэр үнэнийг хүлээн авч чаддаггүй, Бурханыг дуулгавартай дагадаггүй—энэ нь ердөө л эрүүл ухаангүй байгаа хэрэг юм. Тэр үүргээ үргэлж хувийн дур сонирхолдоо үндэслэн гүйцэтгэдэг бөгөөд үргэлж өөрийнхөө сонголтыг хийхийг хүсдэг. Энэ нь завхарсан зан чанар биш гэж үү? Чи ямар нэгэн зүйл хийх дуртай байлаа гээд түүнийгээ сайн хийж чадна гэсэн баталгаа мөн үү? Чи тодорхой нэг үүрэг гүйцэтгэх дуртай байлаа гээд түүнийгээ стандартад нийцүүлэн хийж чадна гэсэн үг үү? Чи ямар нэг зүйл хийх дуртай байлаа гээд түүндээ тохирно гэсэн үг биш бөгөөд чи юунд тохирохоо нэвт харж чадахгүй байж магадгүй. Тиймээс чи эрүүл ухаантай байж, дуулгавартай дагаж сурах хэрэгтэй. Тэгвэл үүргийн хуваарилалтыг чинь тохируулах үед чи дуулгавартай байдлыг хэрхэн хэрэгжүүлэх ёстой вэ? Нэг талаар, Бурханы гэр чиний үүргийн хуваарилалтыг чиний дур сонирхолд, эсвэл аль нэг удирдагч юм уу ажилчны өрөөсгөл хандлагад үндэслэн биш, харин үнэн-зарчимд үндэслэн тохируулсан гэдэгт чи итгэх ёстой. Үүргийн хуваарилалтыг чинь тохируулах шийдвэрийг чиний билиг авьяас, давуу тал болон бусад бодит нөхцөл байдалд үндэслэн гаргасан бөгөөд энэ нь нэг хүний санаанаас үүдэн гарсан биш гэдэгт чи итгэх ёстой. Үүргийн хуваарилалтыг чинь тохируулах үед чи дуулгавартай дагаж сурах ёстой. Чамайг шинэ үүрэгт хэсэг хугацаанд сургаж, түүнийгээ гүйцэтгэхдээ үр дүнд хүрснийхээ дараа өөрийгөө энэ үүргийг гүйцэтгэхэд илүү тохиромжтой гэдгээ олж мэдэх бөгөөд хувийн дур сонирхолдоо үндэслэн үүрэг сонгох нь буруу байсныг ухаарна. Энэ нь асуудлыг шийдвэрлэхгүй гэж үү? Хамгийн чухал нь, Бурханы гэр хүмүүсийн үүргийг хуваарилахдаа тэдний дур сонирхолд биш, харин ажлын хэрэгцээ болон тухайн хүн тэр үүргийг гүйцэтгээд үр дүнд хүрч чадах эсэхэд үндэслэн зохицуулдаг. Бурханы гэр хувь хүний дур сонирхолд үндэслэн үүрэг зохицуулах ёстой гэж та нар хэлэх үү? Бурханы гэр хүмүүсийн хувийн дур сонирхлыг хангах нөхцөлтэйгөөр тэднийг ашиглах ёстой юу? (Үгүй.) Эдгээрийн аль нь хүмүүсийг ашиглах Бурханы гэрийн зарчимд нийцэх вэ? Аль нь үнэн-зарчимд нийцэх вэ? Энэ бол Бурханы гэрийн ажлын хэрэгцээ болон хүмүүсийн үүргээ гүйцэтгэ үр дүнд үндэслэн хүмүүсийг сонгох юм. Чамд зарим нэг хүсэл тэмүүлэл, сонирхол, мөн үүргээ гүйцэтгэх бага зэрэг хүсэл байж болох ч чиний хүсэл, сонирхол, хүсэл тэмүүлэл Бурханы гэрийн ажлаас илүү чухал байх ёстой юу? Хэрвээ чи: “Би энэ ажлыг л хийх ёстой; хэрвээ намайг энэ ажлыг хийхийг зөвшөөрөхгүй бол би амьдармааргүй байна, үүргээ гүйцэтгэмээргүй байна. Хэрвээ намайг энэ ажлыг хийхийг зөвшөөрөхгүй бол надад өөр юу ч хийх сонирхол төрөхгүй, би бүх хүч чадлаа ч дайчлахгүй” хэмээн зөрүүдлэн зүтгэвэл энэ нь үүрэг гүйцэтгэх хандлагад чинь асуудал байгааг харуулахгүй гэж үү? Энэ нь огт мөс чанар, эрүүл ухаангүй байгаа хэрэг биш үү? Хувийн хүсэл, сонирхол, хүсэл тэмүүллээ хангахын тулд чи чуулганы ажилд хүртэл нөлөөлж, саад болдог. Энэ нь үнэнд нийцэх үү? Үнэнд нийцэхгүй зүйлд хүн хэрхэн хандах ёстой вэ? Зарим хүн: “Хүн нийтийн эрх ашгийн төлөө хувийн эрх ашгаа золиослох ёстой” гэж хэлдэг. Энэ зөв үү? Энэ үнэн үү? (Үгүй.) Энэ ямар гээч үг вэ? (Энэ бол сатанлаг төөрөгдөл.) Энэ бол эндүү ташаа үг, төөрөгдүүлсэн, өнгөлөн далдалсан үг юм. Хэрвээ чи үүргээ гүйцэтгэх нөхцөл байдалд “Хүн нийтийн эрх ашгийн төлөө хувийн эрх ашгаа золиослох ёстой” гэх үгийг ашиглавал Бурханыг эсэргүүцэж, доромжилж байгаа хэрэг. Яагаад энэ нь Бурханыг доромжилж байна вэ? Яагаад гэвэл чи өөрийнхөө хүслийг Бурханд тулгаж байгаа бөгөөд энэ бол доромжлол юм! Чи хувийн эрх ашгийнхаа золиослолоор Бурханы төгс болголт, ерөөлийг солилцохыг оролдож байна; чиний санаа зорилго бол Бурхантай наймаалцах. Бурхан чамаас өөрийнхөө ямар нэг зүйлийг золиослохыг шаарддаггүй; Бурхан хүмүүсээс үнэнийг хэрэгжүүлж, махан биеэсээ урвахыг шаарддаг. Хэрвээ чи үнэнийг хэрэгжүүлж чадахгүй бол Бурханыг тэрсэлж, эсэргүүцэж байгаа хэрэг. Чиний санаа зорилго буруу, аливааг харах үзэл бодол чинь буруу, чиний хэлсэн үг үнэнтэй бүрэн зөрчилдөж байсан учраас чи үүргээ муу гүйцэтгэсэн. Гэхдээ Бурханы гэр чиний үүрэг гүйцэтгэх эрхийг хасаагүй; чи өмнөх үүрэгтээ тохирохгүй байсан тул үүргийн хуваарилалтыг чинь тохируулж, тохирох үүрэгт чинь шилжүүлсэн төдий юм. Энэ бол маш хэвийн бөгөөд ойлгоход амархан зүйл. Чи энэ хэрэгт зөв хандах ёстой. Энэ хэрэгт хандах зөв арга зам юу вэ? Ийм зүйл тохиолдох үед чи хамгийн түрүүнд Бурханы гэрийн чамд өгсөн үнэлгээг хүлээн зөвшөөрөх ёстой. Хэдийгээр чи өөрийнхөө үүрэгт дуртай байж болох ч үнэндээ чи үүнийг хийх чадваргүй, ур чадвартай биш тул тэр ажлыг хийж чадахгүй. Энэ нь чиний үүргийг дахин хуваарилах шаардлагатай гэсэн үг юм. Чи шинэ үүргээ дуулгавартай дагаж, хүлээн авах ёстой. Эхлээд хэсэг хугацаанд үүнийг дадлагажуул—хэрвээ чи өөрийгөө хангалттай сайн биш, хэв чанар чинь үүнд хүрэхгүй байна гэж бодсоор байвал чуулганд: “Би энэ үүрэгт тэнцэхгүй байна. Энэ хэвээр үргэлжилбэл ажилд саад болно” гэж хэлэх ёстой. Энэ бол маш эрүүл ухаантай үйлдэл юм! Юу ч хийсэн бай, тэр үүрэгтээ зууралдах гэж бүү оролд. Тэгэх нь ажилд саад болно. Хэрвээ чи асуудлыг эртхэн хөндвөл чуулган чиний нөхцөл байдалд үндэслэн чамд тохирох үүргийг зохицуулах болно. Бурханы гэр хүмүүсийг үүрэг гүйцэтгэ гэж албаддаггүй. Үүргийн хуваарилалтыг чинь тохируулах нь чиний хувьд сайн зүйл биш үү? Юун түрүүнд, энэ нь өөрийнхөө дур сонирхол, хүсэлд ухаалаг хандах боломжийг чамд олгоно. Чи өмнө нь үүнд дурладаг, уран зохиол, бичих дуртай байсан байж болох ч бичвэрт суурилсан ажилд сүнслэг ойлголт бас шаардлагатай. Хамгийн наад зах нь чи сүнслэг нэр томьёог ойлгох хэрэгтэй. Хэрвээ чамд үнэний талаарх өчүүхэн төдий ч ойлголт байхгүй бол бичгийн ажилд бага зэрэг ур чадвартай байх нь хангалттай сайн байхгүй. Чи сүнслэг ойлголттой болж, сүнслэг нэр томъёогг ойлгож, хэсэг хугацааны туршлагаар дамжуулан сүнслэг амьдралын хэлтэй болох шаардлагатай болно. Зөвхөн тэр үед л чи Бурханы гэрт бичвэрт суурилсан ажил гүйцэтгэж чадна. Хэсэг хугацааны туршлага болон аливааг туулах явцдаа чи өөртөө амьдралын туршлагын хэл дутагдаж байгааг олж мэдэх бөгөөд өөрийнхөө асар их дутагдлыг харж, жинхэнэ биеийн хэмжээгээ мэдэж, Бурханы гэр болон ах эгч нартаа өөрийн хэв чанар, биеийн хэмжээг тодорхой харах боломжийг олгоно. Энэ нь чиний хувьд сайн хэрэг юм. Хамгийн наад зах нь, энэ нь хэв чанар чинь хэр өндөр, эсвэл дор болохыг чамд харуулж, өөртөө зөв хандах боломжийг чамд олгоно. Чи өөрийнхөө хэв чанар, дур сонирхлын талаар цаашид төсөөлөхгүй. Чи жинхэнэ биеийн хэмжээгээ мэдэж, юунд тохирох, юунд тохирохгүйгээ илүү үнэн зөв, тодорхой харж, үүргээ гүйцэтгэхдээ илүү тууштай, бодит байх болно. Энэ бол үүний нэг тал юм. Нөгөө тал нь, хамгийн чухал нь, чи ямар хэмжээний ойлголт олж авах, эсвэл эдгээр зүйлийг ойлгож чадах эсэхээс үл хамааран Бурханы гэр чамд зориулан зохицуулалт хийх үед чи голомтгой юмуу, өөнтөгч байхын оронд, эсвэл өөрийн гэсэн төлөвлөгөө, сонголттой байхын оронд эхлээд ядаж дуулгавартай хандлагатай байх ёстой. Энэ бол чиний хамгийн их эзэмших ёстой эрүүл ухаан юм. Хэрвээ чи үүргээ гүйцэтгэхэд чинь ямар хольц байгааг эргэцүүлж чадахгүй бол зүгээр. Хамгийн чухал нь чи зүрх сэтгэлдээ дуулгавартай байж, үнэнийг хүлээн авч, үүрэгтээ нухацтай хандаж, үнэнч байдлаа харуулж чаддаг байх, мөн асуудал гарах, эсвэл завхрал илчлэх үедээ өөр дээрээ эргэцүүлэн бодож, өөрийнхөө дутагдал, сул талыг ойлгож, асуудлаа, эсвэл завхралын илчлэлээ шийдвэрлэхийн тулд үнэнийг эрж хайдаг байх юм. Ингэснээр чи өөрөө ч анзаараагүй байхад үүргээ гүйцэтгэх явцад амь болон биеийн хэмжээ чинь аажмаар өсөж, үүргээ стандартад нийцүүлэн гүйцэтгэдэг болно. Чи Бурханы төлөө чин сэтгэлээсээ өөрийгөө зарлагадаж, Бурханы ажлыг туулахдаа асуудлаа шийдвэрлэхийн тулд үнэнийг эрж хайхаа яасан ч зогсоохгүй л бол Түүний ерөөлийг хүртэх бөгөөд Тэр чамд хэзээ ч муу хандахгүй.

Үүргийн хуваарилалтыг нь тохируулах үед, хэрвээ шийдвэрийг чуулган гаргасан бол хүмүүс хүлээн авч, дуулгавартай дагах ёстой бөгөөд өөрсөд дээрээ эргэцүүлэн бодож, асуудлын мөн чанар болон өөрсдийнхөө дутагдлыг ойлгох ёстой. Энэ бол хүмүүст маш их ашиг тустай бөгөөд хэрэгжүүлэх ёстой зүйл юм. Ийм энгийн зүйл дээр жирийн хүмүүс тиймих бэрхшээл, эсвэл даван туулахын аргагүй саад бэрхшээлтэй тулгарахгүйгээр үүнийг ойлгож, зөв хандаж чаддаг. Үүргийн хуваарилалтыг нь тохируулах үед хүмүүс хамгийн наад зах нь дуулгавартай байж, өөрсөд дээрээ эргэцүүлснээр ашиг тус хүртэж, үүргээ стандартад нийцүүлэн гүйцэтгэж байгаа эсэхээ үнэн зөв үнэлэх ёстой. Гэвч антихристүүдийн хувьд тийм биш байдаг. Тэдэнд юу ч тохиолдсон бай, тэдний харуулдаг зүйл жирийн хүмүүсийнхээс өөр байдаг. Ялгаа нь юунд байна вэ? Тэд дуулгавартай дагадаггүй, өөрсдийнхөө зүйлхувийг идэвхтэй хийдэггүй, мөн үнэнийг өчүүхэн төдий эрж хайдаггүй. Үүний оронд тэд тохируулгад дургүйцэж, түүнийг эсэргүүцэж, задлан шинжилж, тунгаан бодож, таамаглал дэвшүүлэн толгойгоо гашилгадаг: “Яагаад надад энэ үүргийг гүйцэтгэхийг зөвшөөрөхгүй байгаа юм бэ? Яагаад намайг чухал биш үүрэгт шилжүүлж байгаа юм бэ? Энэ нь намайг илчилж, таягдан хаях арга уу?” Тэд юу болсныг толгой дотроо тасралтгүй эргэцүүлж, эцэс төгсгөлгүй задлан шинжилж, тунгаан боддог. Юу ч болоогүй үед тэд зүв зүгээр, харин ямар нэгэн зүйл болбол зүрх сэтгэл нь далайн шуурга адил үймрэн хөвсөлзөж, тархи толгой нь асуултаар дүүрдэг. Гаднаа бол асуудлыг тунгаан бодохдоо бусдаас илүү юм шиг харагдаж болох ч үнэндээ антихристүүд жирийн хүмүүсээс илүү хорон муу байдаг. Энэхүү хорон муу нь хэрхэн илэрдэг вэ? Тэдний бодол туйлширсан, төвөгтэй, нууцлаг байдаг. Хэвийн хүн буюу мөс чанар, эрүүл ухаантай хүний санаанд орохгүй зүйлс антихристийн хувьд түгээмэл тохиолддог. Үүргийн хуваарилалтад нь энгийн зохицуулалт хийвэл хүмүүс дуулгавартай хандлагаар хариулж, Бурханы гэрийн хий гэснийг хийж, чадах зүйлээ хийж, юу ч хийлээ гэсэн бүх зүрх сэтгэлээрээ, байдаг хүчээрээ, чадлынхаа хэрээр сайн хийх ёстой. Бурханы хийсэн зүйл алдаагүй байдаг. Ийм энгийн үнэнийг багахан мөс чанар, эрүүл ухаантай хүмүүс хэрэгжүүлж чаддаг байтал антихрист ингэж чаддаггүй. Үүргийн хуваарилалтад зохицуулалт хийх болоход антихрист шууд маргааж, үг мушгиж, эсэргүүцэж, сэтгэлийнхээ гүнд үүнийг хүлээн авахаас татгалздаг. Тэдний зүрх сэтгэлд яг юу байдаг вэ? Хардалт, эргэлзээ байдаг бөгөөд дараа нь тэд элдэв янзын арга ашиглан бусдыг шалгаадаг. Тэд үг, үйлдлээрээ байдлыг тандаж, тэр ч бүү хэл хүмүүсийг үнэнээ хэл, үнэнч шударгаар ярь гэж цадиггүй аргаар албадаж, уруу татдаг. Яг яагаад тэдний үүргийн хуваарилалтад тохируулга хийв? Үүргээ гүйцэтгэхийг нь яагаад зөвшөөрсөнгүй вэ? Шийдвэрийг яг хэн гаргав? Хэн тэднийг ингэж баллахыг оролдсон бэ? гэх мэтээр тэд учрыг нь олох гэж оролддог. Тэд зүрх сэтгэлдээ яагаад гэж асуусаар, үнэндээ юу болоод байгаагийн учрыг олох гэж оролдсоор байдаг, ингэснээр тэд хэнтэй хэрэлдэж, хэнээс хариугаа авахаа олж мэдэж чадна. Тэд Бурханы өмнө очиж өөрийгөө эргэцүүлж, өөрт нь ямар асуудал байгааг шинжлэхээ мэддэггүй, өөрөөсөө шалтгаан хайдаггүй, Бурханд залбирч, өөрийгөө эргэцүүлж, “Би үүргээ гүйцэтгэхдээ юун дээр алдсан бэ? Би хааш яаш хандаж, зарчимгүй байсан юм болов уу? Ямар нэгэн үр дүн байсан уу?” Тэд өөрсдөөсөө эдгээр асуултыг асуухын оронд зүрх сэтгэлдээ Бурханаас байнга асуудаг: “Яагаад миний үүргийн хуваарилалтад тохируулга хийсэн юм бэ? Яагаад надад ингэж хандаж байгаа юм бэ? Тэд яагаад хүнийг огт боддоггүй юм бэ? Тэд яагаад надад шударга бус хандаж байна вэ? Тэд яагаад миний бардам занг бодохгүй байна вэ? Тэд яагаад над руу дайрч, намайг гадуурхаж байна вэ?” Эдгээр бүх “яагаад” гэх асуулт нь антихристүүдийн завхарсан зан чанар, зан араншингийн тод илрэл юм. Үүргийн хуваарилалтыг нь тохируулах гэх мэт ийм жижигхэн зүйл дээр антихристүүд ийм их сүржигнэж, ийм их шуугиан дэгдээж, ийм том давалгаа үүсгэхийн тулд гартаа байгаа бүхий л аргыг ашиглахыг оролдоно гэж хэн ч төсөөлж чадахгүй. Яагаад тэд энгийн юмыг тэгтэл нь ээдрээтэй болгоно вэ? Үүнд ганц л шалтгаан бий: Антихристүүд Бурханы гэрийн зохицуулалтыг хэзээ ч дуулгавартай дагалгүй, өөрсдийн үүрэг, алдар нэр, олз ашиг, байр суурийг ерөөл хүртэх найдвар, ирээдүйн хүрэх газартайгаа байнга нягт холбоод, нэр хүнд, байр суурь нь алдагдмагц ерөөл, шагнал хүртэх найдваргүй болох мэт байдаг бөгөөд энэ нь тэдний хувьд амиа алдахтай адил санагддаг.Тэд: “Би болгоомжтой байх ёстой, би хайхрамжгүй байж болохгүй! Бурханы гэр, ах эгч нар, удирдагч, ажилчид, тэр ч байтугай бурханд ч найдах аргагүй. Би тэдний хэнд нь ч итгэж болохгүй. Хамгийн их найдаж болох, итгэл хүлээхэд хамгийн зохистой хүн бол чи өөрөө. Хэрвээ чи өөрийнхөө төлөө төлөвлөгөө гаргахгүй бол хэн чамд санаа тавих юм бэ? Хэн чиний ирээдүйг бодолцох юм бэ? Хэн чамайг ерөөл хүртэх эсэхийг чинь бодолцох юм бэ? Тиймээс би өөрийнхөө төлөө нарийн нягт төлөвлөгөө, тооцоо гаргах ёстой. Би алдаа гаргаж, эсвэл өчүүхэн төдий ч хайхрамжгүй байж болохгүй, эс бөгөөс хэн нэгэн намайг ашиглахыг оролдвол би яах вэ?” гэж боддог. Тиймээс тэд Бурханы гэрийн удирдагч, ажилчдаас сэрэмжилж, хэн нэгэн өөрсдийг нь ялган таньж, нэвт хараад, улмаар чөлөөлөгдөж, ерөөл хүртэх мөрөөдөл нь сүйрэх вий гэхээс айдаг. Тэд ерөөл хүртэх найдвар тээхийн тулд нэр хүнд, байр сууриа хадгалах ёстой гэж боддог.Ерөөгдөх нь тэнгэрээс илүү агуу, аминаас илүү агуу, үнэний эрэл хайгуул, зан чанарын өөрчлөлт, хувийн авралаас илүү чухал, үүргээ сайн гүйцэтгэж, стандартад нийцсэн бүтээгдсэн зүйл байхаас илүү чухал гэж антихрист үздэг. Стандартад нийцсэн бүтээгдсэн зүйл байж, үүргээ сайн биелүүлж, аврагдах нь бүгд бараг дурдах юмуу, онцлохын хэрэггүй ялихгүй зүйл, харин ерөөл хүртэх нь насан туршдаа хэзээ ч мартахааргүй цорын ганц зүйл гэж боддог. Тэд их бага юутай ч тулгарлаа гэсэн үүнийг ерөөгдөхтэй хамаатуулж, туйлын сэрэмжтэй, анхааралтай байдаг бөгөөд ямагт өөрсдөдөө гарах гарц үлдээдэг. Тиймээс үүргийн хуваарилалтыг нь тохируулах үед тушаал дэвшүүлбэл антихрист өөрт нь ерөөгдөх найдвар байна гэж бодно.Хэрвээ энэ нь багийн удирдагчаас багийн туслах удирдагч болж, эсвэл багийн туслах удирдагчаас жирийн гишүүн болж тушаал буурах явдал байвал тэд үүнийг том асуудал гэж таамагладаг бөгөөд ерөөл хүртэх найдвар нь багаслаа гэж боддог. Энэ ямар гээч үзэл бодол вэ? Энэ нь зөв үзэл бодол мөн үү? Мэдээж биш. Энэ үзэл бодол бол утгагүй! Хүн Бурханы сайшаалыг хүртэх эсэх нь ямар үүрэг гүйцэтгэдгээс нь биш, харин үнэнийг эзэмшсэн эсэх, Бурханыг чин сэтгэлээсээ дуулгавартай дагадаг эсэх, мөн бүхнээ зориулдаг эсэхээс нь хамаардаг. Эдгээр нь хамгийн чухал зүйл юм. Хүмүүсийг аврах Бурханы авралын хугацаанд тэд олон шалгалт туулах ёстой. Ялангуяа үүргээ гүйцэтгэхдээ тэд олон бүтэлгүйтэл, ээдрээ бартааг туулах ёстой боловч эцэст нь хэрвээ тэд үнэнийг ойлгож, Бурханд чин сэтгэлээсээ дуулгавартай байвал Бурханы сайшаалыг хүртсэн хүн байх болно. Үүргийн хуваарилалтыг нь тохируулах асуудал дээр антихристүүд үнэнийг ойлгодоггүй, мөн тэдэнд ухамсарлах чадвар огт байхгүй нь харагддаг.

Үүрэг гүйцэтгэж буй бүх хүний дунд юуг ч сайн хийдэггүй хүмүүс үргэлж байх болно. Тэд үнэнийг ойлгодоггүй, тэр ч байтугай Христэд итгэгчдийн байнга ашигладаг сүнслэг хэллэг, сүнслэг нэр томьёог ч мэддэггүй учраас нийтлэл бичихдээ сайн байдаггүй. Тэд бичих ур чадвартай, бага зэрэг боловсролтой байж болох ч уг даалгаврыг биелүүлэх чадваргүй байдаг. Хэрвээ чи тэднээр баримт бичиг хянуулбал хэсэг хугацааны дараа тэд үүнд ч бас сайн биш гэдэг нь тодорхой болно. Тэдний хэв чанар дутмаг бөгөөд үргэлж ямар нэг зүйлийг орхигдуулдаг учраас чи тэдний үүргийн хуваарилалтыг дахин тохируулдаг. Тэд компьютерын ур чадвартай гэж хэлдэг ч тэр чиглэлээр хэсэг хугацаанд үүрэг гүйцэтгэснийхээ дараа үүнд ч бас сайн биш байдаг. Тэд сайн тогооч юм шиг санагддаг учраас чи тэднээр ах эгч нарт хоол хийлгэдэг. Гэтэл тэдний хийсэн хоол хэтэрхий давстай, эсвэл хэтэрхий сул, мөн хэтэрхий их, эсвэл хэтэрхий бага хийдэг гэж хүн бүр хэлэх болдог. Тэднийг хоол хийхэд тохирохгүйг хараад чи тэднээр сайн мэдээ номлуулахаар зохицуулдаг боловч тэд сайн мэдээний багт нэгдэх гэж байгаагаа сонсмогцоо урам нь хугарч: “Гүйцээ. Намайг арын эгнээ рүү цөлж байна, ерөөл хүртэх ямар ч найдвар алга. Уйлахаас өөр аргагүй боллоо” гэж боддог. Тэгээд сөрөг, гундуу сэтгэлээр тэд доройтон, живж, сайн мэдээ номлож, Бурханы шинэ ажлыг гэрчлэхэд анхаарлаа төвлөрүүлж чаддаггүй. Үүний оронд тэд үргэлж: “Би хэзээ бичвэрт суурилсан үүрэгтээ буцаж очих вэ? Би хэзээ дахин толгойгоо өндөрт өргөх вэ? Би хэзээ дахин дээрх хүмүүстэй ярьж, эсвэл дээд түвшний шийдвэр гаргалтад оролцох вэ? Намайг удирдагч гэдгийг хүн бүр хэзээ дахин мэдэх вэ?” гэж боддог. Тэд хэдэн жил хүлээгээд ажилдаа буцаж орохгүй болохоороо: “Бурханд итгэх ямар ч утгагүй юм байна. Би яг л энэ ертөнцийн албан тушаалтан болох замдаа олон саад бэрхшээл туулдаг хүмүүстэй адилхан байгаа биз дээ?” хэмээн тунгаан бодож эхэлдэг. Уг олон саад бэрхшээлийн талаар бодох үедээ тэд бүр ч их сэтгэл гонсойж, туйлын их урам хугардаг. Тэд: “Би олон жил итгэгч байсан хэрнээ ганц ч удаа гол удирдагч болж чадсангүй. Арайхийн багийн удирдагчаар ажиллаж чадсан ч чөлөөлөгдсөн, бусад үүргийг ч би бас сайн хийгээгүй. Би үнэхээр азгүй юм—юу ч миний хүссэнээр болдоггүй. Энэ нь яг л албан тушаалтан болох замдаа маш олон саад бэрхшээлийг туулан тэмцэхтэй адилхан юм. Бурханы гэр яагаад намайг дэвшүүлэхгүй байгаа юм бэ? Миний байр суурь, нэр хүнд үнэхээр шалан дээр уналаа. Хэн ч намайг хэн болохыг санахгүй байна, дээрх ч намайг хэзээ ч дурдахгүй байна. Миний мандан бадарч байсан үе өнгөрчээ. Би амжилтгүй байгаагаа яах ёстой вэ? Би бурханд маш их хайртай, мөн чуулган болон бурханы гэрт үнэхээр хайртай байтал би яагаад амжилт олсонгүй вэ? Бурханд итгэх ямар ч утгагүй юм байна. Би энд бурханы гэрт өөрийнхөө агуу төлөвлөгөөг хэрэгжүүлж, эрч хүч, давуу талаа ашиглахыг үнэхээр хүссэн боловч бурхан намайг чухал албан тушаалд тавьдаггүй, эсвэл намайг хардаггүй. Ямар ч утгагүй юм” гэж хэлдэг. Утгагүй байна гэж байнга шуугиан дэгдээх нь юу гэсэн үг вэ? Энэ нь үүргээ гүйцэтгэх, зан чанарын өөрчлөлтийг эрэлхийлэх, үнэнийг сонсож, номлол сонсох, Бурханы үгийг унших, үнэн-зарчмыг эрж хайх нь ямар ч утгагүй гэсэн үг юм. Тэгвэл тэдний хувьд юу хийх нь утга учиртай вэ? Албан тушаалтай байх, ерөөл хүртэх, ерөөлийн төлөөх хүсэл, амбицаа биелүүлэх, алхам тутамдаа гайхуулах, бишрүүлэх, нэр хүндтэй байх нь утга учиртай байдаг. Тэдний хувьд өөр юу ч утга учиртай биш. Тэдэнд ямар ч утгагүй мэт санагдаж, урам нь хугарах үед хөл нь өөрийн эрхгүй хаалга руу чиглэдэг. Тэд Бурханы гэрээс явахыг, ухрахыг хүсдэг. Энэ нь тэд аюулд орсон гэсэн үг юм. Үүрэг гүйцэтгэдэг зарим хүний, ялангуяа шүтлэггүй хүмүүстэй байнга харилцдаг, тодорхой бус хэлбэрийн үүрэг гүйцэтгэдэг хүмүүсийн заримынх нь нэг хөл дотор, нөгөө хөл гаднаа байдаг. Энэ нь юу гэсэн үг вэ? Энэ нь энэ хүмүүс хэзээ ч ухарч магадгүй гэсэн үг бөгөөд хэрвээ тэдний хамгаалалтын сүүлчийн шугам нурж унавал нөгөө хөл нь шийдэмгийгээр гадагш алхаж, тэд Бурханы гэрээс бүрмөсөн салж, чуулганыг бүрмөсөн орхино. Үүргийн хуваарилалтыг нь тохируулах болоход энэ хүмүүс өөрсдийгөө хаашаа шилжих, ямар үүрэг гүйцэтгэх, тэр үүрэг нь хувийн хүслийг нь хангах эсэх, өөрсдөд нь хүндлэгдэх боломж олгох эсэх, шинэ үүргийнх нь байр суурь, зэрэг зиндаа ямар байх зэрэг бүх зүйлийг өөрсдийн ерөөл хүртэх санаа зорилго, хүсэлтэйгээ холбодог. Антихристүүдийн үүргийн хуваарилалтыг нь тохируулахад ханддаг хандлага, үзэл бодол дээр үндэслэвэл тэдний асуудал юунд байна вэ? Энэ нь том асуудал мөн үү, эсвэл үгүй юу? (Мөн.) Асуудал нь юу вэ? (Тэд үүргийн хуваарилалтынх нь хэвийн тохируулгыг чуулган дахь байр суурь болон ерөөл хүртэж чадах эсэхтэйгээ холбодог. Үүргийн хуваарилалтыг нь тохируулах үед тэд Бурханы гэрийн зохицуулалтыг хүлээн авч, дуулгавартай дагахын оронд байр сууриа алдаж байна, цаашид ерөөл хүртэж чадахгүй нь гэж бодож, дараа нь Бурханд итгэх ямар ч утгагүй юм байна гэж үзээд, Бурханы гэрээс явахыг хүсдэг.) Тэдний хамгийн том алдаа бол үүргийн хуваарилалтыг нь тохируулахыг ерөөл хүртэхтэй холбосон явдал юм. Энэ нь тэдний хэзээ ч хийх ёсгүй зүйл байсан юм. Үнэндээ энэ хоёрын хооронд ямар ч холбоо байхгүй боловч антихристүүдийн зүрх сэтгэл ерөөл хүртэх хүслээр дүүрэн байдаг тул тэд ямар ч үүрэг гүйцэтгэсэн бай, түүнийгээ ерөөл хүртэж чадах эсэхтэйгээ холбодог, энэ нь тэд үүргээ сайн гүйцэтгэх боломжгүй бөгөөд зөвхөн илчлэгдэж, таягдан хаягдах л боломжтой гэсэн үг юм. Энэ нь ердөө л тэд өөрсдөдөө асуудал үүсгэж, өөрсдийгөө мөхлийн замд оруулж байгаа хэрэг юм.

Чи үүрэг гүйцэтгэх хэрэгт хэрхэн хандах ёстой вэ? Чи зөв хандлагатай байх ёстой бөгөөд энэ нь үүргээ сайн гүйцэтгэх урьдчилсан нөхцөл юм. Ямар үүрэг чамд тохирох нь чиний давуу талд үндэслэх ёстой. Хэрвээ заримдаа чуулганаас чамд зохицуулсан үүрэг нь чиний сайн хийж чаддаг зүйл биш, эсвэл чиний хийхийг хүсдэг зүйл биш байвал чи асуудлыг хөндөж, харилцаа холбоогоор дамжуулан шийдвэрлэж болно. Гэхдээ хэрвээ чи тэр үүргийг гүйцэтгэж чаддаг бөгөөд энэ нь чиний гүйцэтгэх ёстой үүрэг байтал чи зүгээр зовлонгоос айсандаа хийхийг хүсэхгүй байвал чамд асуудал байна гэсэн үг. Хэрвээ чи дуулгавартай байхад бэлэн бөгөөд махан биеэсээ урваж чаддаг бол чамайг харьцангуй эрүүл ухаантай гэж хэлж болно. Гэвч хэрвээ чи аль үүрэг нь илүү нэр хүндтэй болохыг үргэлж тооцоолохыг оролддог, мөн тодорхой нэг үүрэг нь бусдад чамайг дорд үзэгдэхэд хүргэнэ гэж таамагладаг бол энэ нь чамд завхарсан зан чанар байгааг баталж байна. Чи яагаад үүргийн талаарх ойлголтдоо тийм өрөөсгөл ханддаг юм бэ? Чи өөрийнхөө санаанд үндэслэн сонгосон үүргээ л сайн гүйцэтгэж чадна гэж үү? Тийм байх албагүй. Энд хамгийн чухал зүйл бол завхарсан зан чанараа шийдвэрлэх явдал бөгөөд хэрвээ тэгэхгүй бол дуртай үүрэг чинь байсан ч чи түүнийгээ сайн гүйцэтгэж чадахгүй. Зарим хүн үүргээ зарчимгүйгээр гүйцэтгэдэг бөгөөд үүргээ үргэлж өөрсдийнхөө дур сонирхолд үндэслэн гүйцэтгэдэг учраас тэд бэрхшээлийг хэзээ ч шийдвэрлэж чаддаггүй, үүрэг бүрээ үргэлж аргацаан гүйцэтгэдэг бөгөөд эцэст нь таягдан хаягддаг. Ийм хүмүүс аврагдаж чадах уу? Чи өөрт тохирох үүргийг сонгож, түүнийг сайн гүйцэтгэж, завхарсан зан чанараа шийдвэрлэхийн тулд үнэнийг эрж хайж чаддаг байх ёстой. Зөвхөн тэр үед л чи үнэн-бодит байдалд орж чадна. Хэрвээ чи үргэлж махан биеийн тав тухыг эрэлхийлж, үүрэгтээ сайн харагдахыг эрж хайдаг бол үүргээ сайн гүйцэтгэж чадахгүй. Хэрвээ чи ямар ч үүргийг сайн гүйцэтгэж чадахгүй бол заавал таягдан хаягдах болно. Зарим хүн ямар ч үүрэг гүйцэтгэж байсан сэтгэл дундуур байдаг, тэд үүргээ үргэлж түр зуурынх гэж үздэг, тэд хааш яаш байдаг бөгөөд илчилж буй завхарсан зан чанараа шийдвэрлэхийн тулд үнэнийг эрж хайдаггүй. Үр дүнд нь тэд хэдэн жилийн турш үүргээ гүйцэтгэсэн ч амь-оролтын хувьд юу ч олж авдаггүй. Тэд хөдөлмөрчид болж, таягдан хаягддаг. Тэд өөрсдөө үүнийг дуудаж авчраагүй гэж үү? Ёрын муу хүмүүс болон антихристүүд үүрэгтээ хэзээ ч зөв хандлагатай байдаггүй. Үүргийн хуваарилалтыг нь тохируулах үед тэд юу гэж боддог вэ? “Та нар намайг зүгээр л үйлчлэл үзүүлэгч гэж бодоо юу? Та нар намайг ашиглах үедээ надаар өөрсдөдөө үйлчлэл үзүүлээд, миний хэрэг дуусмагц намайг зүгээр л явуулчихдаг. За яах вэ, би тэгж үйлчлэхгүй! Би удирдагч юм уу ажилчин байхыг хүсэж байна, учир нь энд байгаа цорын ганц хүндтэй ажил бол тэр. Хэрвээ та нар намайг удирдагч юм уу ажилчин байлгахгүй хэрнээ намайг хөдөлмөрлө гэж хүссээр байвал үүнийгээ зүгээр л мартаж үз!” Энэ ямар гээч хандлага вэ? Тэд дуулгавартай дагаж байна уу? Тэд юунд үндэслэн үүргийн хуваарилалтыг нь тохируулах явдалд ханддаг вэ? Адгуу байдал, өөрсдийн санаа, завхарсан зан чанартаа үндэслэдэг, тийм биз дээ? Үүнд ингэж хандахын үр дагавар юу вэ? Юун түрүүнд, тэд дараагийн үүрэгтээ үнэнч, чин сэтгэлээсээ байж чадах уу? Үгүй, чадахгүй. Тэд эерэг хандлагатай байх уу? Тэд ямархуу байдалтай байх вэ? (Гуньж гутарссан байдалтай.) Гуньж гутрахын мөн чанар юу вэ? Энэ бол дайсагнал. Дайсагнасан, гуньж гутарсан байдлын эцсийн үр дүн юу вэ? Тэгж мэдэрдэг хүн үүргээ сайн гүйцэтгэж чадах уу? (Үгүй.) Хэрвээ хэн нэгэн үргэлж сөрөг, дайсагнасан байдалтай байвал үүрэг гүйцэтгэхэд тохирох уу? Ямар ч үүрэг гүйцэтгэсэн бай, тэд түүнийгээ сайн хийж чадахгүй. Энэ бол чөтгөрийн тойрог бөгөөд сайнаар төгсөхгүй. Яагаад тэр вэ? Ийм хүмүүс сайн замаар явдаггүй; тэд үнэнийг эрэлхийлдэггүй, дуулгавартай биш бөгөөд Бурханы гэрийн өөрсдөд нь хандах хандлага, арга барилыг зөвөөр ойлгож чаддаггүй. Энэ нь төвөгтэй биш гэж үү? Энэ бол үүргийн хуваарилалтынх нь туйлын зөв тохируулга байтал антихристүүд үүнийг өөрсдийг нь тарчлаахын тулд хийж байна, өөрсөдтэй нь хүн шиг харьцахгүй байна, Бурханы гэрт хайр дутагдаж байна, өөрсөдтэй нь машин мэт харьцаж, хэрэгтэй үедээ дуудаж, хэрэггүй үедээ өшиглөн хаяж байна гэж хэлдэг. Энэ нь мушгин гуйвуулсан тайлбар биш гэж үү? Иймэрхүү зүйл хэлдэг хүнд мөс чанар, эрүүл ухаан байна уу? Тэдэнд хүн чанар байхгүй! Тэд туйлын зөв зүйтэй хэргийг гажуудуулдаг; тэд туйлын зөв хэрэгжүүлэлтийг сөрөг зүйл болгон мушгин гуйвуулдаг—энэ нь антихристийн хорон муу байдал биш гэж үү? Ийм хорон муу хүн үнэнийг ойлгож чадах уу? Яавч үгүй. Энэ бол антихристийн асуудал; тэдэнд юу ч тохиолдсон бай, тэд үүнийг мушгин гуйвуулсан байдлаар бодох болно. Тэд яагаад мушгин гуйвуулсан байдлаар боддог вэ? Яагаад гэвэл тэдний уг чанар-мөн чанар маш хорон муу байдаг. Антихристийн уг чанар-мөн чанар нь юун түрүүнд хорон муу, дараа нь харгис байдаг бөгөөд эдгээр нь тэдний гол шинж чанар юм. Антихристүүдийн хорон муу уг чанар нь тэднийг юуг ч зөвөөр ухамсарлахад саад болдог бөгөөд үүний оронд тэд бүх зүйлийг гажуудуулж, туйлширч, өө хайж, аливааг зөв зохицуулж, эсвэл үнэнийг эрж хайж чаддаггүй. Дараа нь тэд идэвхтэйгээр эсэргүүцэн тэмцэж, өшөө авахыг эрж хайдаг, тэр ч байтугай үзэл тарааж, сөрөг байдлаа ил гаргаж, чуулганы ажлыг үймүүлэхийн тулд бусдыг турхирч, өөртөө элсүүлдэг. Тэд нууцаар зарим нэг гомдол тарааж, Бурханы гэр хүмүүст хэрхэн ханддагийг, зарим захиргааны дүрмийг, зарим удирдагч хэрхэн ажилладгийг шүүж, эдгээр удирдагчийг ялладаг. Энэ ямар гээч зан чанар вэ? Харгис зан чанар. Антихристүүд эсэргүүцэж, тэрсэлдэг төдийгүй өөрсөдтэйгөө хамт тэрсэлдүүлж, өөрсдийнхөө талд оруулж, өөрсдийгөө дэмжүүлэхийн тулд бүр ч олон хүнийг өөртөө татан элсүүлдэг. Антихристийн уг чанар-мөн чанар ийм байдаг. Тэд үүргийн хуваарилалтыг нь тохируулах энгийн хэрэгт ч зөв хандаж, эсвэл түүнийг ухаалгаар хүлээн авч, дуулгавартай дагаж чаддаггүй. Харин ч тэд шуугиан дэгдээж, өөрсдөдөө янз бүрийн шалтаг хэлдгийн зарим нь зохисгүй бөгөөд бусдын дургүйцэл, зэвүүцлийг төрүүлдэг. Зарим нэг ташаарал, тэрс үзэл гаргасныхаа дараа антихристүүд өөрсдөдөө ашигтайгаар нөхцөл байдлыг аварч, бусдыг өөрсдөдөө итгүүлэхийг оролддог. Хэрвээ эдгээр арга хэмжээ нь амжилтгүй болбол антихристүүд буцаж чадах уу? Хэрвээ тэд энэ замаар цааш явж чадахгүй бол үнэнийг эрж хайж чадах уу? Тэдэнд гэмших ямар нэг хүсэл байх уу? Мэдээж үгүй. Тэд: “Хэрвээ чи намайг ерөөл хүртэхэд саад болбол би та нарыг бүгдийг чинь ерөөл хүртэхэд саад болно! Хэрвээ би ерөөл хүртэж чадахгүй бол би итгэхээ болино!” гэж хэлдэг. Өмнө нь Би антихристүүд хэрхэн огт эрүүл ухаангүй байдаг талаар ярьсан; энэ эрүүл ухаангүй байдлын цаадах уг чанар-мөн чанар нь энэ хүмүүс туйлын хорон муу, харгис юм. Бидний одоо нөхөрлөж буй зүйл бол энэхүү уг чанар-мөн чанарыг бүрэн харуулдаг илрэл, илчлэл бөгөөд энэ нь уг чанар-мөн чанарынх нь хамгийн үнэн нотолгоо юм. Энэ хүмүүсийн зарим нь үүргийн хуваарилалтыг нь ганц удаа тохируулахад л уурладаг бөгөөд зарим нь хэд хэдэн удаа шилжиж, нэг үүргээс нөгөө үүрэг рүү шилжсэнийхээ дараа алийг нь ч сайн хийж чаддаггүй бөгөөд эцэст нь өөрсдөд нь ерөөл хүртэх найдвар алга гэж бодоод ухрахыг хүсдэг. Товчхондоо, үүргийн хуваарилалтыг нь хэрхэн тохируулахаас үл хамааран, хэрвээ ямар нэгэн тохируулга гарвал энэ хүмүүс зүрх сэтгэлдээ үүнийг задлан шинжилж, шүүж, тунгаан бодох бөгөөд тохируулга нь ерөөл хүртэхтэй нь холбоогүй болохыг олж мэдсэн тохиолдолд л тайвширна. Тохируулга нь ерөөл хүртэхтэй өчүүхэн жаахан холбоотой, эсвэл ерөөл хүртэх найдварт нь нөлөөлж байгааг олж мэдвэл тэд тэр даруй тэрсэлж, уг чанар-мөн чанараа илчилнэ. Хэрвээ тэд энэ тэрслэлдээ бүтэлгүйтэж, илчлэгдэн, гологдвол өөрсдөдөө зориулан нөөц төлөвлөгөө бэлтгэж, Бурханы гэрээс эргэлзэлгүйгээр, баттайяа явах бөгөөд Бурхан байдаг гэдэгт итгэхээ больж, Бурханд итгэдэг гэдгээ хүлээн зөвшөөрөхөө болино. Тэдний өдөр тутмын амьдрал тэр даруй өөрчлөгдөж, Бурханд итгэгчийн бүх дүр төрх тэднээс алга болно. Тэд буцаад шууд архи ууж, тамхи татаж, этгээд хувцас өмсөж, хурц нүүр будалт хийж, хээнцэр ганган хувцаслаж эхэлнэ. Тэд Бурханд итгэгч байхдаа эдгээр зүйлийг эдэлж чадаагүй учраас алдсан цаг хугацаагаа нөхөхийн тулд яарах болно. Тэд ухрах талаар бодож үзэх үедээ тэр даруй дараагийн алхмынхаа талаар, урагшлахын тулд ертөнцөд хэрхэн шаргуу ажиллаж, өөрсдөдөө байр суурь олж, сайн сайхан амьдрах талаар, мөн гарах гарц нь хаана байгаа талаар бодох болно. Тэд удахгүй өөрсдөдөө гарах гарц олж, энэ ёрын муу чиг хандлагуудын дунд, энэ ёрын муу ертөнц дотор өөрсдөдөө байр суурь олж, юу хийхээ тодорхойлох бөгөөд энэ нь тэдэнд амьдралынх нь үлдсэн хугацаанд бусдаас илүү сайн амьдарч, аз жаргал, баяр баясгалан авчирч, махан биеийг нь илүү тав тухтай байлгаж, амьдралыг бүрэн дүүрэн эдэлж, зугаа цэнгэл, амралт чөлөөт цагийг өнгөрүүлэх боломжийг олгох бизнес, улс төр, эсвэл өөр төрлийн үйл хэрэг байх болно.

Антихрист засуулах үедээ, мөн үүргийн хуваарилалтыг нь тохируулах үед өөртэй нь маш нягт холбоотой ерөөл хүртэх талаар боддог. Тэд үүнд ямар ч найдвар үлдээгүй гэж бодох үедээ ухрахыг, Бурханы гэрээс явахыг хүсэх бөгөөд шүтлэггүй хүний амьдрал руу буцахыг хүснэ. Үүнээс үндэслэвэл хүний уг чанар-мөн чанар маш чухал гэдэг нь илэрхий байна, тэгвэл тэдний эрэлхийлэл, сонголт ч бас маш чухал биш гэж үү? Ердөө л ганцхан бодлын зөрүү байгаа: Нэг зөв шийдвэр чамайг Бурханы авралыг үргэлжлүүлэн хүлээн авахад хүргэж магадгүй бол, нэг буруу сонголт чамайг нүд ирмэхийн зуур шүтлэггүй хүн, Бурханы гэртэй, Бурханы ажилтай, эсвэл үүрэгтэйгээ ямар ч хамаагүй хүн болгон хувиргаж чадна. Ердөө ганцхан бодол, ганцхан хором, эсвэл нэг жижигхэн хэрэг явдал хүний хувь заяаг бүрмөсөн өөрчилж чадна. Нэгэн хайхрамжгүй сонголт, нэгэн хайхрамжгүй жижиг бодол, эсвэл энгийн нэг үзэл бодол хүний хувь заяаг өөрчилж чадах бөгөөд дараагийн хоромд тэд хаана очихыг тодорхойлж чадна. Хүмүүс ямар нэгэн асуудалтай тулгараагүй, ямар нэгэн шийдвэртэй нүүр тулаагүй байх үедээ олон үнэнийг ойлгодог, биеийн хэмжээтэй, бат зогсож чадна гэж боддог. Гэвч шийдвэр гаргалттай, үндсэн зарчим, эсвэл том асуудалтай тулгарах үед чиний юу сонгох, Бурханд хандах хандлага чинь ямар байх, тухайн хэрэгт хандах үзэл бодол, хандлага чинь ямар байх нь хувь заяаг чинь, мөн чиний үлдэх эсвэл явах эсэхийг шийднэ. Антихристүүдийн хийх хандлагатай байдаг сонголт болон зүрх сэтгэл дэх хамгийн гүн гүнзгий хувийн хүсэл нь бүгд үнэнтэй зөрчилддөг; эдгээр зүйлд дуулгавартай байдал байдаггүй, зөвхөн дайсагнал л байдаг, үнэн юм уу хүн чанар байдаггүй, зөвхөн хүний завхарсан зан чанар, хүний ташаарал, тэрс үзэл л байдаг. Эдгээр зүйл нь Бурханы гэрийг орхих, ёрын муу чиг хандлагад умбах гэх мэт бодлыг байнга төрүүлдэг бөгөөд хэзээ ч хамаагүй тэднийг: “Хэрвээ надад ерөөл хүртэх найдвар байхгүй бол бурханы гэрээс яагаад явж болохгүй гэж? Хэрвээ ийм байдаг юм бол би үргэлжлүүлэн итгэхгүй, эсвэл үүргээ гүйцэтгэхгүй. Хэрвээ бурханы гэр надад ингэж хандаж байгаа бол би цаашид бурхан байдаг гэдгийг хүлээн зөвшөөрөхгүй” гэж бодоход хүргэдэг. Иймэрхүү туйлын тэрслүү бодол, эдгээр тэрс үзэл, ташаарал, эдгээр хорон муу санаа нь антихристийн зүрх сэтгэлд байнга оршиж, эргэлдэж байдаг. Тийм ч учраас, хэдийгээр тэд Бурханыг дагах замдаа замын дундаас ухардаггүй ч эцсийг нь хүртэл энэ замаар алхах нь тэдний хувьд маш хэцүү байдаг бөгөөд тэдний ихэнх нь хийсэн асар их муу үйл, учруулсан саад тотгор, үймээнээсээ болоод чуулганаас цэвэрлэгдэж, хөөгдөх болно. Хэдийгээр тэд эцсийг нь хүртэл тэсэж үлдэхийн тулд өөрсдийгөө хүчилж чаддаг ч үнэндээ антихристүүдийн уг чанар-мөн чанараас тэднийг чуулганаас ухрах нь гарцаагүй гэдгийг бид харж болно. Тэд бүр зүрх сэтгэлийнхээ гүнд: “Би бурханы гэрийг орхиж яавч болохгүй. Надад ийм бодол байсан ч би явж болохгүй. Би үхэх хүртлээ энд үлдэнэ. Би бурханы гэрээс зууран үлдэнэ; би эцсийг нь хүртэл бурханыг дагана” гэж бодож магадгүй. Хувийн хүсэл зориг нь тэднийг Бурханы гэрээс явахгүй байхыг хэчнээн их албадаж, хувийн хүсэл зоригтоо өөрсдийгөө үлдэх ёстой гэж хэчнээн их зүтгэсэн ч эцсийн эцэст Бурханд жигшин гологдож, өөрсдийн хүслээр Бурханы гэрээс явах хувь тавилантай байдаг, учир нь тэд үнэнд зэвүүцдэг бөгөөд ясандаа тултал хорон муу байдаг.

III. Чөлөөлөгдөхдөө хандах антихристүүдийн хандлага

Бид сая антихристүүдийн тэднийг засах үеийн болон үүргийн хуваарилалтыг нь тохируулах үеийн хоёр илрэлийн талаар нөхөрлөлөө. Бидний нөхөрлөлийн гол төвлөрөл нь ийм зүйл тохиолдох үед антихристүүд ямар хандлагатай байдаг, ямар шийдвэр гаргадаг талаар байлаа. Мэдээж, антихрист засуулах үедээ, эсвэл үүргийн хуваарилалтыг нь тохируулах үед тэр ямар үзэл бодол, хандлагатай байхаас үл хамааран эдгээр зүйлийг ерөөл хүртэх эсэхтэйгээ үргэлж холбодог. Хэрвээ тэр ерөөл хүртэхгүй, өөрт нь ямар ч найдвар байхгүй гэдэгтээ итгэлтэй байвал аяндаа ухрах болно. Ердийн хүний хувьд, ямар ч амбиц, хүсэлгүй хүний хувьд засуулах, эсвэл үүргийн хуваарилалтыг нь тохируулах явдал нь үнэндээ тийм ч сүртэй зүйл биш. Аль аль нь тэдэнд тийм ч их нөлөөлөхгүй. Тэдний үүрэг гүйцэтгэх эрхийг хасаагүй, аврагдах найдвар нь ч үгүй болоогүй тул жирийн хүний хувьд хэтрүүлэн хариу үйлдэл үзүүлэх, айж эмээх, эсвэл сэтгэл нь шархлах, эсвэл нөөц төлөвлөгөө гаргаж эхлэх шаардлагагүй. Гэвч антихристийн хувьд тийм биш байдаг. Тэд эдгээрийг маш ноцтой хэрэг гэж үздэг, учир нь тэд эдгээрийг ерөөл хүртэхтэй холбодог бөгөөд энэ нь эцэстээ тэдний дотор бүх төрлийн тэрслүү бодол, зан авирыг төрүүлж, улмаар ухрах, Бурханыг орхих санаа, төлөвлөгөөг бий болгодог. Антихристүүдэд иймэрхүү туйлын энгийн зүйл тохиолдоход хүртэл ухрах санаа төрж чаддаг. Тэгвэл Бурханы гэрт байр суурьтай, чухал ажил хариуцдаг хүний хувьд чөлөөлөгдөх явдалтай нүүр тулах үедээ ямархуу хандлагатай байх бол? Тэд үүнийг хэрхэн зохицуулж, ямар сонголт хийх бол? Ийм зүйлс нь бүр ч илүү тодорхой харуулж өгдөг. Антихристийн хувьд байр суурь, эрх мэдэл, нэр хүнд нь хамгийн чухал ашиг сонирхол бөгөөд тэдний хувьд өөрсдийнх нь амьтай тэнцэхүйц зүйлс юм. Тийм ч учраас антихрист чөлөөлөгдөх үедээ, “удирдагч” гэх цолоо алдаж, цаашид байр суурьгүй болох үедээ, өөрөөр хэлбэл эрх мэдэл, нэр хүндээ алдаж, хүндлэгдэх, дэмжигдэх, бишрүүлэх тусгай эрх ямба эдлэхээ болих үедээ, байр суурь, эрх мэдлийг амь шигээ үздэг антихристийн хувьд тэр үүнийг хүлээн зөвшөөрөхийн аргагүй гэж үздэг. Антихрист чөлөөлөгдөх үед түүний хамгийн эхний хариу үйлдэл нь яг л аянганд ниргүүлсэн мэт, тэнгэр нурж, ертөнц нь сүйрсэн мэт байдаг. Тэдний найдвар тавьж байсан зүйл нь алга болж, байр суурийн бүх ашиг тусыг хүртэн амьдрах боломж нь, мөн муу зүйл хийж, дураараа авирлахад хүргэдэг хөдөлгөгч хүч нь үгүй болдог. Энэ бол тэдний хувьд хамгийн хүлээн зөвшөөрөхийн аргагүй зүйл юм. Тэд хамгийн түрүүнд: “Одоо миний байр суурь үгүй болсон тул хүмүүс намайг яаж харах бол? Төрөлх нутгийн минь ах эгч нар намайг юу гэж бодох бол? Таньдаг бүх хүн маань намайг яаж харах бол? Тэд намайг бялдуучилсаар байх уу? Тэд надад тийм найрсаг байх уу? Тэд намайг алхам тутамд дэмжсээр байх уу? Тэд намайг дагасаар байх уу? Тэд миний амьдралд хэрэгтэй бүх зүйлийг анхаарч халамжилсаар байх уу? Би тэдэнтэй ярих үед тэд эелдэг байж, намайг инээмсэглэн угтсаар байх уу? Би байр суурьгүйгээр яаж амьдрах вэ? Цаашдын замаар хэрхэн алхах вэ? Би бусад хүмүүсийн дунд хэрхэн байр сууриа олох вэ? Одоо би байр сууриа алдсан тул энэ нь надад ерөөл хүртэх найдвар багассан гэсэн үг биш үү? Би агуу ерөөл хүртэж чадах уу? Би ямар нэгэн томоохон шагнал, эсвэл том титэм хүртэх уу?” гэж боддог. Ерөөл хүртэх найдвар нь сүйрсэн, эсвэл ноцтойгоор багассан гэж бодох үед толгой нь дэлбэрэх гэж байгаа мэт, зүрхийг нь алхаар нүдэж байгаа мэт болж, хутгаар зүсүүлж байгаа мэт өвддөг. Тэд өдөр шөнөгүй хүсэн хүлээж байсан тэнгэрийн хаанчлалд орох ерөөлөө алдах гэж байх үед энэ нь тэдэнд гэнэт гарч ирсэн аймшигтай мэдээ мэт санагддаг. Байр суурьгүй байх нь антихристийн хувьд ерөөл хүртэх ямар ч найдваргүй байхтай адил бөгөөд тэд алхаж буй үхдэл шиг болж, бие нь сүнсгүй, амьдралыг нь чиглүүлэх ямар ч зүйлгүй хоосон хясаа мэт болдог. Тэдэнд ямар ч найдвар, хүсэн хүлээх зүйл байдаггүй. Антихрист илчлэгдэж, чөлөөлөгдөхтэй нүүр тулах үед тэд хамгийн түрүүнд ерөөл хүртэх ямар ч найдваргүй боллоо гэж боддог. Тэгвэл энэ үед тэд зүгээр л бууж өгөх болов уу? Тэд дуулгавартай байхад бэлэн байх болов уу? Тэд энэ боломжийг ашиглан ерөөл хүртэх хүслээ орхиж, байр сууриа тавьж явуулан, дуртайяа жирийн дагагч болж, Бурханы төлөө баяртайгаар хөдөлмөрлөж, үүргээ сайн гүйцэтгэх болов уу? (Үгүй.) Энэ нь тэдний хувьд эргэлтийн цэг байж чадах уу? Энэ эргэлтийн цэг нь тэднийг сайн чиглэлд, эерэгээр хөгжихөд хүргэх үү, эсвэл муу чиглэлд, сөрөг байдлаар хөгжихөд хүргэх үү? Антихристийн уг чанар-мөн чанар дээр үндэслэвэл, чөлөөлөгдөх нь түүний хувьд ерөөл хүртэх хүслээ орхихын эхлэл, эсвэл үнэнийг хайрлаж, эрэлхийлж эхлэхийн эхлэл яавч биш гэдэг нь илэрхий юм. Үүний оронд тэд ерөөл хүртэх боломж, найдварын төлөө тэмцэхийн тулд бүр ч илүү шаргуу ажиллах болно; тэд өөрсдөд нь ерөөл авчирч чадах, эргэн босоход нь тусалж, байр сууриа эргүүлэн олж авахад нь туслах ямар ч боломжоос зуурах болно. Тийм ч учраас чөлөөлөгдөхтэй нүүр тулах үедээ антихрист бухимдаж, урам хугарч, дайсагнахаас гадна чөлөөлөгдөхийн эсрэг эцсээ хүртэл тэмцэж, нөхцөл байдлыг эргүүлж, өөрчлөхийг хичээх болно. Ерөөл хүртэх найдвараа хадгалж үлдэхийн тулд, мөн байр суурь, нэр хүнд, эрх мэдлээ хэвээр үлдээхийн тулд тэд хамаг чадлаараа тэмцдэг. Тэд хэрхэн тэмцдэг вэ? Өөрсдийгөө зөвтгөхийг оролдож, үндэслэл гаргаж, шалтаг тоочиж, хийсэн зүйлээ хэрхэн хийсэн, юунаас болж алдаа гаргасан, бусдад тусалж, тэдэнтэй нөхөрлөхийн тулд хэрхэн шөнөжин нойргүй хоносон, мөн энэ хэрэгт хайхрамжгүй хандахад нь юу нөлөөлсөн талаар ярьдаг. Тэд нөхцөл байдлыг аварч, чөлөөлөгдөх гай зовлонгоос мултрахын тулд энэ хэргийн хэсэг бүрийг бүрэн дүүрэн тодруулж, тайлбарлах болно.

Антихристүүд ямар нөхцөл байдал, хэрэг явдалд сатанлаг уг чанараа хамгийн их илчилж, харуулах магадлалтай вэ? Энэ нь тэд илчлэгдэж, чөлөөлөгдөх үед, өөрөөр хэлбэл байр сууриа алдах үед юм. Антихристүүдийн харуулдаг гол илрэл бол өөрсдийгөө зөвтгөж, заль мэх хэрэглэхийн тулд чадах бүхнээ хийдэг явдал юм. Чи тэдэнтэй үнэний талаар хэрхэн нөхөрлөх нь хамаагүй, тэд эсэргүүцдэг бөгөөд чиний хэлсэн зүйлийг хүлээн авахаас татгалздаг. Бурханы сонгосон хүмүүс тэдний муу үйл хийсэн бүх баримтыг илчлэхтэй нүүр тулах үедээ тэд эдгээр зүйлийг огт хүлээн зөвшөөрдөггүй бөгөөд хэрвээ хүлээн зөвшөөрвөл буруутай гэдгээ хүлээн зөвшөөрсөн болж, цэвэрлэгдэх юмуу, хөөгдөх вий гэхээс айдаг. Тэд өөрсдөд нь тулгасан хэргийг хүлээн зөвшөөрөхөөс татгалзахын сацуу өөрсдийн алдаа, хариуцлагыг бусдын мөрөнд тохдог. Энэ баримт нь антихристүүд үнэнийг хэзээ ч хүлээн авдаггүй, алдаагаа хүлээн зөвшөөрдөггүй, эсвэл өөрсдийгөө үнэхээр мэддэггүйг хангалттай харуулдаг бөгөөд тэдний уг чанар нь биеэ тоосон, өөрийгөө зөвтгөдөг, үнэнд зэвүүцэж, үнэнийг үзэн яддаг, үнэнийг огт хүлээн авдаггүй, тиймээс тэд аврагдах боломжгүй гэдгийг улам бүр баталдаг. Өчүүхэн төдий хүн чанартай, бага зэрэг эрүүл ухаантай хүмүүс өөрсдийн алдааг хүлээн зөвшөөрч, бодит баримттай нүүр тулах үедээ толгой гудайлгаж, хийсэн муу зүйлдээ гэмшиж чаддаг; харин антихристүүд эдгээр зүйлийг хийх чадваргүй байдаг. Энэ нь антихристүүдэд мөс чанар, эрүүл ухаан огт байдаггүй бөгөөд тэд бүхэлдээ хүн чанаргүй гэдгийг харуулдаг. Антихристүүд зүрх сэтгэлдээ өөрсдийнх нь байр суурь хэр өндөр, эсвэл доогуур байхыг ерөөл нь их, эсвэл бага байхтай үргэлж адилтгадаг. Бурханы гэрт байна уу, эсвэл өөр ямар ч бүлэгт байна уу хамаагүй, тэдний хувьд хүмүүсийн байр суурь, анги давхарга, түүнчлэн эцсийн төгсгөл нь тодорхойлогдсон байдаг; энэ амьдралд Бурханы гэрт хэн нэгний байр суурь хэр өндөр байх, хэр их эрх мэдэл атгахх нь ирэх ертөнцөд тэдний хүртэх ерөөл, шагнал, титмийн хэмжээтэй тэнцүү байдаг—эдгээр зүйл хоорондоо холбоотой байдаг. Энэ үзэл бодол үндэслэлтэй юу? Бурхан хэзээ ч ингэж хэлж байгаагүй, мөн хэзээ ч ийм зүйл амлаж байгаагүй, гэвч антихристийн дотор иймэрхүү бодол төрдөг. Одоохондоо бид антихристүүдэд яагаад ийм бодолтой байдгийн шалтгааныг гүнзгийрүүлэн судлахгүй. Гэвч тэдний уг чанар-мөн чанарын хувьд, тэдний байр суурийг хайрлах хайр нь төрөлхийн бөгөөд энэ амьдралдаа алдар цуутай байр суурь, өндөр нэр хүндтэй байж, эрх мэдэл атгахыг хүсдэг, мөн ирэх ертөнцөд энэ бүхнийг үргэлжлүүлэн эдлэхийг хүсдэг. Тэгвэл тэд энэ бүхэнд хэрхэн хүрэх вэ? Антихристүүдийн бодлоор, тэд энэ амьдралдаа байр суурь, эрх мэдэл, нэр хүндтэй байх үедээ өөрсдийн хийж чадах, хийхийг хүсдэг, хийх дуртай зарим зүйлийг хийж, дараа нь эдгээр зүйлийг ирээдүйн ерөөл, титэм, шагналаар солих замаар үүнд хүрэх юм. Энэ бол антихристүүдийн ертөнцтэй харьцах гүн ухаан бөгөөд тэдний Бурханд итгэх арга зам, Бурханд итгэх итгэлдээ баримталдаг үзэл бодол юм. Тэдний бодол санаа, үзэл бодол болон Бурханд итгэх арга зам нь Бурханы үг, амлалттай ямар ч хамаагүй, огт хамааралгүй юм. Надад хэл дээ, энэ антихристүүд толгойдоо бага зэрэг асуудалтай биш гэж үү? Тэд туйлын хорон муу биш гэж үү? Тэд Бурханы үгийн хэлсэн бүхнийг үл тоомсорлож, хүлээн авахаас татгалздаг, тэд өөрсдийн бодож байгаа арга барил, Бурханд итгэх арга замаа зөв гэж үздэг бөгөөд үүнээсээ таашаал авч, өөрсдийгөө баясгаж, биширдэг. Тэд үнэнийг эрж хайдаггүй, тэр байтугай Бурханы үгэнд ийм зүйл хэлсэн эсэх, эсвэл Бурхан ийм амлалт өгсөн эсэхийг ч судалдаггүй. Антихристүүд өөрсдийгөө төрөлхийн бусдаас илүү ухаантай, төрөлхийн цэцэн мэргэн, авьяастай, өндөр билиг авьяастай гэж туйлын үнэн мэтээр үздэг; тэд өөрсдийгөө бусдын дунд онцгой хүн байх ёстой, дарга байх ёстой, бусдаар хүндлэгдэх ёстой, эрх мэдлийг атгах ёстой, бусдыг захирах ёстой гэж, Бурханд итгэдэг бүх хүн өөрсдөд нь захирагах ёстой, хүн бүр өөрсдөөр нь удирдуулахаар тэнд байх ёстой юм шиг боддог. Эдгээр нь бүгд тэдний энэ амьдралдаа олж авахыг хүсдэг зүйлс юм. Тэд мөн ирэх ертөнцөд бусад хүмүүсийн хүртэж чадахгүй ерөөлийг хүртэхийг хүсдэг бөгөөд үүнийгээ тэд байх л ёстой зүйл гэж үздэг. Антихристүүд ийм бодол санаа, үзэл бодолтой байгаа нь туйлын ичгүүр сонжуургүй хэрэг биш ү? Тэд эрүүл ухаанд бага зэрэг дүлий биш гэж үү? Чи ямар үндэслэлээр ингэж бодож байна вэ? Чи ямар үндэслэлээр бусдад өндрөөр хүндлэгдэхийг хүсэж байна вэ? Чи ямар үндэслэлээр бусдыг захирахыг хүсэж байна вэ? Чи ямар үндэслэлээр хүмүүсийн дунд эрх мэдэлтэй, өндөр байр суурьтай байхыг хүсэж байна вэ? Бурхан эдгээр зүйлийг тогтоосон уу, эсвэл чи үнэн, хүн чанарыг эзэмшдэг үү? Чи бага зэрэг боловсрол, мэдлэгтэй, мөн жаахан өндөр, царайлаг учраас байр сууриа бататгаж, бусдыг удирдах эрхтэй юу? Энэ нь чамайг тушаал буулгах эрхтэй болгодог уу? Бусад хүнийг хянах эрхтэй болгодог уу? Бурхан үгийнхээ хаана: “Чи дур булаам, чамд давуу тал, билиг авьяас байгаа тул чи бусад хүнийг удирдаж, байнгын байр суурьтай байх ёстой” гэж хэлсэн бэ? Бурхан чамд энэ эрх мэдлийг өгсөн үү? Бурхан үүнийг тогтоосон уу? Үгүй. Ах эгч нар чамайг удирдагч, эсвэл ажилчнаар сонгох үед тэд чамд байр суурь өгч байгаа хэрэг үү? Энэ нь чиний энэ амьдралдаа хүртэх ёстой ерөөл мөн үү? Зарим хүн эдгээр зүйлийг эдэлж байгаа нь энэ амьдралдаа зуу дахин ихийг хүлээн авч байгаа хэрэг гэж тайлбарладаг бөгөөд байр суурь, эрх мэдэлтэй байж, тушаал буулгаж, олон хүнийг захирч чадаж л байвал тэд дагагчдаар хүрээлүүлж, хаана ч явсан үргэлж хүмүүс өөрсдөд нь үйлчилж, тойрон эргэлдэж таараа гэж боддог. Чи ямар үндэслэлээр эдгээр зүйлийг эдлэхийг хүсэж байна вэ? Ах эгч нар чамайг удирдагчаар сонгодог нь энэ үүргийг гүйцэтгүүлэхийн тулд юм; хүмүүсийг төөрөлдүүлж, ах эгч нараар өөрийгөө өндөрт хүндлүүлж, бишрүүлэхийн тулд биш, мөн чамд эрх мэдэл атгуулж, байр суурийн ашиг тусыг эдлүүлэхийн тулд бүр ч биш, харин чамайг ажлын зохицуулалт болон үнэн-зарчмын дагуу үүргээ гүйцэтгээсэй гэсэндээ юм. Түүнчлэн, ах эгч нарын удирдагчаар сонгосон хүнийг чөлөөлж болохгүй гэж Бурхан тогтоогоогүй. Чи өөрийгөө Ариун Сүнсний ашиглаж байгаа хүн гэж бодож байна уу? Хэн ч чамайг чөлөөлж чадахгүй гэж чи боддог уу? Тэгвэл чамайг чөлөөлөхөд ямар буруу зүйл байна вэ? Хэрвээ чи хөөгдөөгүй бол чамайг өрөвдөж, гэмших боломж олгож байгаа хэрэг, гэтэл чи бас л сэтгэл хангалуун биш байна. Чи юуны талаар маргаж байгаа юм бэ? Хэрвээ чи ерөөл хүртэх найдвар чинь талаар болсон учраас ухарч, Бурханд цаашид итгэхийг хүсэхгүй байгаа бол тэгээд ухар! Бурханы гэр чамгүйгээр болж чадахгүй гэж чи бодож байна уу? Чамгүйгээр ертөнц эргэхээ болино гэж үү? Чамгүйгээр Бурханы гэрийн ажил гүйцэлдэхгүй гэж үү? Тэгвэл чи буруу бодож! Хэн нэгэн хүн байхгүй боллоо гээд ертөнц эргэхээ болихгүй, эсвэл нар мандахаа болихгүй— зайлшгүй хэрэгтэй нь зөвхөн Бурханболохоос ямар ч хүн биш—чуулганы ажил урьдын адил хэвийн үргэлжилсээр байх болно. Хэрвээ хэн нэгэн чуулган түүнгүйгээр байж чадахгүй, Бурханы гэр түүнгүйгээр байж чадахгүй гэж бодож байвал тэр антихрист биш гэж үү? Чи байр суурийн ашиг тусыг эдэлж дасжээ, тийм биш үү? Чи бусдын хүндлэл, бишрэл, бялдуучлалыг эдэлж дасжээ, тийм биш үү? Чи бусдаар бишрүүлэх ямар эрхтэй юм бэ? Чи бусдаар инээмсэглэн угтуулах ямар эрхтэй юм бэ? Чи бас хүмүүсийг өөрт чинь сөгдөж, мөргөөсэй гэж хүсэж байна уу? Хэрвээ тийм бол энэ нь чи туйлын ичгүүргүй гэсэн үг биш үү? Зарим хүн үүргээсээ чөлөөлөгдөх үедээ гэр бүлийнх нь гишүүн нас барснаас ч илүү бухимдаж, шаналдаг. Тэд бүх зүйлийг ухаж төнхөн, Бурханы гэртэй маргалддаг, яг л өөр хэн ч чуулганыг удирдаж чадахгүй мэт, өдийг хүртэл чуулганы ажлыг дэмжиж байсан цорын ганц хүн нь өөрөө мэт байдаг—энэ бол маш том алдаа юм. Бурханы сонгосон хүмүүс Бурханыг орхихгүй байгаа нь Бурханы үгийн хүрсэн үр дүн бөгөөд тэд Бурханд итгэж, Бурханд жинхэнэ итгэлтэй байдаг учраас цуглаанд оролцож, чуулганы амьдралаар амьдардаг. Бурханы сонгосон энэ хүмүүс үнэнийг ойлгож, сайн услагдсан учраас бат зогсож, цуглаанд хэвийн оролцдог юм биш. Чуулганы удирдагчид дахин дахин солигдож, олон хуурамч удирдагч, хуурамч ажилчин чөлөөлөгддөг бөгөөд Бурханы сонгосон хүмүүс цуглаанд оролцож, Бурханы үгийг урьдыг адил идэж, уусаар байдаг—энэ нь эдгээр хуурамч удирдагч, хуурамч ажилчидтай ямар ч хамаагүй. Тэдгээр маргааныг гаргахын утга учир юу вэ? Чи зүгээр л утгагүй, мунгинуу маргаан гаргаж байгаа хэрэг биш үү? Хэрвээ чи үнэхээр үнэн-бодит байдлыг эзэмшсэн бөгөөд Бурханы сонгосон хүмүүсийн амь-оролттой холбоотой олон асуудлыг шийдвэрлэсэн бол Бурханы сонгосон хүмүүс үүнийг зүрх сэтгэлдээ мэдэх болно; хэрвээ чи үнэн-бодит байдлыг эзэмшээгүй, асуудлыг шийдвэрлэхийн тулд үнэний талаар нөхөрлөж чадахгүй бол чуулганы ажлын хэвийн өрнөл чамтай ямар ч хамаагүй. Чөлөөлөгдмөгцөө чуулганд маш их хувь нэмэр оруулсан мэт байнга шалтаг тоочдог хуурамч удирдагч, хуурамч ажилчин маш олон байдаг, үнэндээ тэд ямар ч бодитой ажил хийгээгүй бөгөөд чуулганы амьдралын хэвийн дэг журам тэдний арчилгаагаар хадгалагдаагүй; тэдэнгүйгээр Бурханы сонгосон хүмүүс цуглаанд хэвийн оролцож, үүргээ урьдын адил гүйцэтгэсээр байдаг. Хэрвээ чи үнэн-бодит байдлыг эзэмшдэггүй, ямар ч бодитой ажил хийж чаддаггүй бол чамайг чуулганы ажил болон Бурханы сонгосон хүмүүсийн амь-оролтод үргэлжлүүлэн нөлөөлж, саатуулахаас сэргийлж чөлөөлөх ёстой. Бурханы гэр чам шиг хуурамч удирдагч, эсвэл хуурамч ажилчныг ашиглахгүй—Бурханы гэрт чамайг чөлөөлөх эрх мэдэл байхгүй гэж чи бодоо юу? Чи ажлаа маш их баллаж, чуулганы ажилд маш их төвөг удаж, маш их хохирол учруулж, Дээрхийн санааг маш их зовоосон, чамайг ашиглах нь маш төвөгтэй бөгөөд энэ нь хүмүүст маш их дургүйцэл, зэвүүцэл, жигшил төрүүлдэг. Чи маш мунхаг, мэдлэггүй, зөрүүд бөгөөд бүр засуулах ч эрхгүй, тиймээс Бурханы гэр чамайг хөөж, тэр даруй таягдан хаяж, энэ хэргийг дуусгахыг хүсэж байна. Гэтэл чи Дээрхийг чамд удирдагчаар үргэлжлүүлэн ажиллах дахин нэг боломж олгоосой гэж хүссээр л байна уу? Үүнийгээ март! Мөс чанар, эрүүл ухаангүй, мууг үйлдэж, үймээн дэгдээдэг хуурамч удирдагчид болон антихристүүдийн хувьд тэд нэгэнт таягдан хаягдвал үүрд таягдан хаягддаг. Хэрвээ чи бодитой ажил хийж чадвал чамайг ашиглах болно; хэрвээ бодитой ажил хийж чадахгүй, мөн мууг үйлдэж, үймээн дэгдээвэл чамайг тэр даруй таягдан хаях болно—энэ бол хүмүүсийг ашиглах Бурханы гэрийн зарчим юм. Зарим антихрист бууж өгдөггүй бөгөөд “Та нар намайг бодитой ажил хийгээгүй гэж чөлөөлж байна—яагаад надад гэмших боломж олгохгүй байгаа юм бэ?” гэж хэлдэг. Энэ нь мушгин гуйвуулсан маргаан биш гэж үү? Чи маш их муу үйл хийсэн учраас чөлөөлөгдөж байгаа бөгөөд маш олон удаа засуулсан хэрнээ гэмшихээс эрс татгалзсан учраас л чөлөөлөгдөж байгаа, тэгвэл чи өөр ямар маргаан гаргаж чадах вэ? Чи алдар нэр, ашиг хонжоо, байр суурь эрэлхийлж, бодитой ажил хийгээгүй, чи чуулганы ажлыг зогсонги байдалд оруулсан бөгөөд маш олон асуудал хуримтлагдсан байхад чи тэдгээрийг зохицуулаагүй—чамаас болоод Дээрх хэр их санаа зовох хэрэгтэй болсон бол? Дээрх чамайг дэмжиж, ажилд чинь тусалж байхад чи элдэв юм далдуур хийж байсан, чи Дээрхийн ар хударгаар зарчим зөрчсөн, ил гаргахад тохиромжгүй маш олон зүйл хийж, Бурханы өргөлийг дур мэдэн зарцуулж, худалдаж авах ёсгүй маш олон зүйл худалдаж авч, Бурханы гэрийн ашиг сонирхолд маш их хохирол учруулж, чуулганы ажилд маш их гай гамшиг авчирсан! Чи яагаад эдгээр муу үйлийн талаар хэзээ ч ярьдаггүй юм бэ? Бурханы гэр чамайг чөлөөлөхийг хүсэх үед чи ямар ч ичгүүргүйгээр “Та надад дахин нэг боломж өгч болох уу?” гэж хэлдэг. Бурханы гэр чамд дахин нэг боломж өгөөд, чи үргэлжлүүлэн дураараа авирлаж, муу зүйл хийсээр байхёстой гэж үү? Бурханы гэрээс дахин нэг боломж өгөхийг гуйх нь ямар ч ичих булчирхайгүй хэрэг биш үү? Чи өөрийнхөө уг чанарыг огт мэддэггүй, зүрх сэтгэлдээ ямар ч гэмшилгүй байхад чамд дахин нэг боломж олгож болох уу? Ийм хүмүүст ичгүүр гэж байдаггүй, тэд ичихээ байсан бөгөөд тэд бол ёрын муу хүмүүс, антихристүүд юм!

Зарим удирдагч, ажилчид ямар ч бодитой ажил хийж чаддаггүй бөгөөд Дээрхээс хэсэг хугацаанд залж чиглүүлж, тусалсны дараа ч юу ч хийж чаддаггүй. Тэд бүр ерөнхий ажлыг ч сайн зохицуулж чаддаггүй бөгөөд энэ нь тэдний хэв чанар хэтэрхий дутмаг байгааг харуулдаг. Дээрх мөн ажлын бүх тал дээр тогтмол лавлаж, нягталж, ямар нэгэн асуудал гарвал даруй мэдээлэхийг ах эгч нараас хүсэх ёстой байдаг; Дээрх мөн ажлын бүх талтай холбоотой зарчмын талаар нарийвчлан шалгаж, удирдамж өгч, нөхөрлөх шаардлагатай байдаг. Дээрх зарчмын талаар нөхөрлөж дууссаны дараа зарим хүн юмыг хэрхэн хийхээ мэддэггүй хэвээр бөгөөд муу хийдэг, зарим нь бүр дураараа авирлаж муу зүйл хийдэг; тэд ямар ч ажил хийж байсан Дээрхээс хэзээ ч эрж хайдаггүй, ямар ч асуудлыг Дээрхэд хэзээ ч мэдээлдэггүй, үүний оронд далдуур элдэв юм хийдэг—энэ ямар асуудал вэ? Энэ хүмүүсийн уг чанар юу вэ? Тэд үнэнийг хайрладаг уу? Тэднийг хөгжүүлэх үнэ цэнтэй юу? Тэд удирдагч, ажилчин байх зохистой хэвээр байна уу? Нэгдүгээрт, тэд ямар нэгэн зүйл хийхээсээ өмнө эрж хайдаггүй; хоёрдугаарт, хийж байхдаа ямар ч тайлан гаргадаггүй; гуравдугаарт, хийснийхээ дараа тэд ямар ч санал хүсэлт өгдөггүй. Тэд маш шившигтэй авирладаг хэрнээ чөлөөлөгдөхийг хүсдэггүй бөгөөд чөлөөлөгдсөнийхөө дараа бууж өгдөггүй—энэ хүмүүст туслах ямар ч аргагүй биш гэж үү? Надад хэл дээ, туслахын аргагүй хүмүүсийн ихэнх нь туйлын ичгүүргүй, ямар ч эрүүл ухаангүй байдаг биш гэж үү? Тэд юуг ч сайн хийдэггүй бөгөөд залхуу, тав туханд ташуурдаг; ямар ч ажил хийхдээ тэд зөвхөн амаа хөдөлгөж тушаал буулгадаг бөгөөд нэгэнт үг хэлснийхээ дараа өөр юу ч хийдэггүй. Тэд хэзээ ч ажлыг хянаж, шалгаж, эсвэл дагаж мөрддөггүй бөгөөд эдгээр зүйлийг хийдэг хэн бүхэнд дургүйцэж, зэвүүцэж, тэр хүнийг зовоохыг хүсдэг—эдгээр нь сонгодог антихристүүд биш гэж үү? Энэ бол антихристүүдийн шившигтэй байдал юм; тэд өөрсдийгөө юу болохыг мэддэггүй, тэд маш шившигтэй авирладаг хэрнээ ерөөл хүртэхийг хүссээр байдаг, тэд Бурханы гэр болон Дээрхтэй давуу байдлын төлөө өрсөлдөхийг хүссээр байдаг, мөн тэд маргахыг хүссээр байдаг—ингэснээрээ тэд үхлээ эрж байгаа хэрэг биш гэж үү? Иймэрхүү хог шаарнууд чөлөөлөгдөх үедээ маш их дургүйцэж, гөжүүдэлдэг. Тэд үнэхээр ичгүүргүй бөгөөд өчүүхэн төдий ч эрүүл ухаангүй байдаг! Үүргээ гүйцэтгэхдээ тэд дураараа авирлан муу зүйл хийж, чуулганы ажилд саад болж, үймүүлдэг бөгөөд чөлөөлөгдөх үедээ өөрсдийн алдаагаа хүлээн зөвшөөрөхөөс татгалзаад зогсохгүй, хариуцлагыг бусдын мөрөнд тохож, өөрсдийнхөө оронд бурууг үүрэх хэн нэгнийг хайж: “Тэд энэ зүйлийг хийсэн, нөгөө зүйлийг хийсэн цорын ганц хариуцлага хүлээх хүн нь би биш. Хүн бүр тэр хэргийг хамтдаа хэлэлцсэн, би удирдаж байсан хүн нь биш” гэж хэлдэг. Тэд ямар ч хариуцлага хүлээдэггүй, яг л хариуцлага хүлээвэл яллагдаж, таягдан хаягдаж, ерөөл хүртэх бүх найдвараа бүрмөсөн алдах мэт байдаг. Тиймээс тэд алдаагаа хүлээн зөвшөөрч, шууд хариуцлага хүлээгч гэдгээ хүлээн зөвшөөрснөөс үхсэн нь дээр гэж үздэг бөгөөд үүний оронд хариуцлагыг бусдын мөрөнд тохох гэж зүтгэдэг. Тэдний сэтгэлгээнээс дүгнэвэл тэд эцсээ хүртэл Бурхантай тэмцэлдэх болно! Энэ хүмүүс үнэнийг хүлээн авдаг хүмүүс мөн үү? Бурханы шүүлт, гэсгээлтийг хүлээн авдаг хүмүүс мөн үү? Бурханы гэртэй ингэж тэмцэлдэж чадаж байгаа нь тэдний зан чанарт ноцтой асуудал байгааг харуулж байна. Тэд алдаандаа хэрхэн ханддаг тухайд, юуны түрүүнд, тэд үнэнийг эрэлхийлдэггүй, хоёрдугаарт, тэд өөрсөд дээрээ эргэцүүлэн боддоггүй; мөн хариуцлагаас бултдаг бөгөөд Бурханы гэр тэднийг тодорхой байдлаар тодорхойлж, үүргээс нь чөлөөлөх үед тэд Бурханы гэртэй тэмцэлдэж, хаа сайгүй гомдол, сөрөг байдлаа тараан Бурханы сонгосон хүмүүсийн өрөвдөх сэтгэлийг татахыг оролддог. Тэд Бурханд итгэдэг хэрнээ Түүнийг эсэргүүцэж зүрхэлдэг—тэд үхлээ эрж байгаа хэрэг биш үү? Энэ хүмүүс үнэхээр ямар ч эрүүл ухаангүй юм! Тэгвэл тэд үүргээсээ чөлөөлөгдөж, байр сууриа алдсан бол яах вэ? Тэд хөөгдөөгүй, амьдрах эрх нь хасаагүй; тэд гэмшиж, шинээр эхэлж, хаана бүтэлгүйтэж унасан тэр газраасаа дахин босож чадна. Антихристүүд ийм энгийн зүйлийг ч хүлээн авч чаддаггүй—энэ хүмүүс үнэхээр аврагдах найдваргүй юм! Мэдээж, зарим антихрист чөлөөлөгдөх үедээ гаднаа дурамжхан дуулгавартай дагадаг бөгөөд тэд хэтэрхий гуньж гутарсан мэт авирладаггүй, эсвэл ямар нэгэн дайсагнал харуулдаггүй, гэхдээ энэ нь тэд үнэнийг хүлээн авч, Бурханыг дуулгавартай дагаж байна гэсэн үг үү? Үгүй, тийм биш. Антихристэд антихристийн зан чанар, мөн чанар байдаг бөгөөд энэ нь тэднийг хэвийн хүнээс ялгадаг зүйл юм. Хэдийгээр тэд чөлөөлөгдсөнийхөө дараа гаднаа юу ч хэлдэггүй ч зүрх сэтгэлдээ үргэлжлүүлэн эсэргүүцдэг. Тэд алдаагаа хүлээн зөвшөөрдөггүй бөгөөд хэчнээн их хугацаа өнгөрсөн ч өөрсдийгөө үнэхээр танин мэдэх чадваргүй байх болно. Энэ нь хэзээнийбатлагдсан. Антихристэд хэзээ ч өөрчлөгддөггүй өөр нэг зүйл бас бий: Тэд хаана ч юм хийж байсан өөр байхыг, бусдаар хүндлүүлж, бишрүүлэхийг хүсдэг; хэдийгээр тэдэнд чуулганы удирдагч, эсвэл багийн удирдагч гэсэн хууль ёсны албан тушаал, нэр цол байхгүй ч гэсэн тэд байр суурь, үнэ цэнийн хувьд бусдаас илүү байхыг хүссээр байдаг. Тэд ажлыг хийж чадах эсэх, ямархуу хүн чанар, амьдралын туршлагатай байхаас үл хамааран тэд өөрсдийгөө гайхуулах, хүмүүсийн тааллыг олох, хүмүүсийн зүрх сэтгэлийг татах, хүмүүсийг уруу татаж, төөрөлдүүлэх боломжийг олохын тулд бүх төрлийн арга хэмжээг сэдэж, ихээхэн хүчин чармайлт гаргах болно. Антихристүүд хүмүүсээр юугаа бишрүүлэхийг хүсдэг вэ? Хэдийгээр тэд чөлөөлөгдсөн ч “сульдсан ч баавгай бугаас хүчтэй”, мөн бүргэд яасан чтахианаас өндөрт нисдэг гэж боддог. Энэ нь антихристүүдийн биеэ тоосон, өөрийгөө зөвтгөдөг байдал биш гэж үү, мөн тэдний юу нь өөр байна вэ? Тэд байр суурьгүй байх, ердийн итгэгч, жирийн хүн байх, зүгээр л хөлөө газарт бат тавин үүргээ сайн гүйцэтгэх, байрандаа үлдэх, эсвэл өөрсдөд нь ногдсон ажилд зүгээр л сайн ажиллаж, үнэнч байдлаа харуулж, чадах бүхнээ хийхтэй эвлэрч чаддаггүй. Эдгээр зүйл тэдний сэтгэлийг ердөө ч хангалуун байлгадаггүй. Тэд иймэрхүү хүн байхыг, эсвэл иймэрхүү зүйл хийхийг хүсдэггүй. Тэдний “агуу хүсэл тэмүүлэл” юу вэ? Энэ нь бусдаар бишрүүлж, хүндлүүлэх, мөн эрх мэдэлтэй байх юм. Тиймээс, хэдийгээр антихристэд нэр бүхий тодорхой цол байхгүй ч тэрээр өөрийнхөө төлөө шамдан хичээж, өөрийнхөө өмнөөс дуугарч, өөрийгөө зөвтгөж, хүмүүс өөрийг нь анзаарахгүй байх вий, эсвэл хэн ч өөрийг нь анхаарахгүй байх вий гэж айсандаа өөрийгөө харуулахын тулд чадах бүхнээ хийх болно. Тэд илүү танигдах, нэр хүндээ өсгөх, өөрсдийн билиг авьяас, давуу талыг илүү олон хүнд харуулах, бусдаас илүү гэдгээ харуулахын тулд бүхий л боломжийг шүүрэн авах болно. Эдгээр зүйлийг хийх зуураа антихрист өөрийгөө гайхуулж, сайшаахын тулд, мөн удирдагч биш, байр суурьгүй байсан ч жирийн хүмүүсээс илүү гэж хүн бүрд бодуулахын тулд ямар ч төлөөс төлөхөд бэлэн байдаг. Тэгээд антихрист зорилгодоо хүрэх болно. Тэд ердийн хүн, жирийн хүн байхыг хүсдэггүй; тэд эрх мэдэл, нэр хүндтэй байж, бусдаас илүү байхыг хүсдэг. Зарим хүн: “Энэ бол санаанд багтамгүй зүйл. Байр суурь, нэр хүнд, эрх мэдэлтэй байхын ашиг юу юм бэ?” гэж хэлдэг. Эрүүл ухаантай хүний хувьд эрх мэдэл, байр суурь нь ашиггүй бөгөөд тэдний эрэлхийлэх ёстой зүйл биш юм. Гэвч амбицаар шатаж буй антихристүүдийн хувьд байр суурь, эрх мэдэл, нэр хүнд нь амин чухал байдаг; хэн ч тэдний үзэл бодлыг өөрчилж чадахгүй, хэн ч тэдний амьдрах арга зам, оршин тогтнолын зорилгыг нь өөрчилж чадахгүй—энэ бол антихристүүдийн уг чанар-мөн чанар юм. Тиймээс, хэрвээ чи үүргээ идэвхтэй гүйцэтгэж, байр суурьтай байх үедээ түүнийгээ хамгаалдаг, мөн байр суурьгүй байх үедээ ч өөрийн нэр хүндийг хамгаалахын тулд чадах бүхнээ хийхийг хүссээр байдаг хүнийг харвал—ийм төрлийн хүн аврагдах найдваргүй бөгөөд тэрээр нэвт шувт антихрист юм.

Антихрист чөлөөлөгдөхийн өмнө ч, чөлөөлөгдсөний дараа ч олон талаар хүчин чармайлт гаргалаа ч байр суурь болон хүссэн эрх мэдэл, нэр хүндээ олж авч чадахгүй хэвээр байх үедээ ч байр суурь болон ерөөл хүртэх хүслээ орхихгүй. Тэд үнэнийг эрэлхийлэхийн тулд эдгээр зүйлийг хойш тавьж, эргэж буцахгүй, эсвэл үүргээ ул суурьтай, хүмүүжилтэй байдлаар сайн гүйцэтгэхгүй. Тэд хийсэн буруу зүйлдээ хэзээ ч үнэхээр гэмшихгүй бөгөөд оронд нь “Надад ирээдүйд байр суурьтай болох ямар нэг найдвар байх уу? Байр суурьгүй бол надад ерөөл хүртэх ямар нэг найдвар байгаа юу? Ерөөл хүртэх хүсэл минь биелэх үү? Бурхны гэрт, чуулганд би ямар зэрэг зиндаатай байна вэ? Би шатлалын хаана байна вэ?” гэх мэт үнэлгээг ахин дахин хийх болно. Тэд чуулганд өөрсдийгөө тийм ч их нэр хүндгүй, ихэнх хүн өөрсдийг нь тааламжтайгаар харахгүй байгаа, тэр ч байтугай олон хүн өөрсдийг нь сөрөг сургамжийн жишээ болгон ашигладаг гэж дүгнэх үедээ чуулган дахь нэр хүнд нь бүрмөсөн сүйдчихлээ, олонх хүний дэмжлэг байхгүй, ихэнх хүнээр дахин хүлээн зөвшөөрөгдөх боломжгүй, ерөөл хүртэх найдвар нь бараг үгүй болсон гэж боддог. Тэд энэ бүхнийг харж, үнэлгээндээ эдгээр дүгнэлтэд хүрэх үедээ тэдний бодол санаа, хандлага нь өөрсдийн санаа зорилго, хүслийг хойш тавьж, Бурханд үнэхээр гэмших, эсвэл Бурханы төлөө хөдөлмөрлөхөд өөрсдийгөө бүрэн зориулж, үүргээ үнэнчээр гүйцэтгэх явдал биш хэвээр байх болно. Тэдний оюун ухаанд энэ байдаггүй—тэгвэл юу байдаг вэ? “Би бурхны гэрт, чуулганд хүсэл тэмүүлэлдээ хүрэхгүй, ямар ч байр суурьгүй байх юм чинь яагаад энэ мухар замаар цааш явах ёстой гэж? Хүмүүс байршлаа өөрчилснөөр ашиг тус хүртэж чадна. Хэрвээ би өөр газар очвол байдал үнэхээр сайжирч магадгүй. Би яагаад зүрхийг минь шархлуулсан энэ газраас явж болохгүй гэж? Хүсэл тэмүүллээ биелүүлж чадахгүй, хүсэл тэмүүлэлдээ хүрэхэд хэцүү байгаа энэ газрыг яагаад орхиж болохгүй гэж?” Антихрист эдгээр зүйлийг бодож байвал энэ нь тэрээр чуулганыг орхих гэж байна гэсэн үг биш үү? Та нар ийм хүнийг яваасай гэж хүсэх үү, эсвэл үлдээсэй гэж хүсэх үү? Түүнийг үлдээч гэж ятгах ёстой юу? (Ятгах ёсгүй, хүмүүс ятгахыг оролдсон ч тэр үлдэхгүй.) Хэн ч тэднийг үлдээж чадахгүй—энэ бол үнэн. Үүний шалтгаан юу вэ? Эцсийн эцэст антихристүүд үнэнийг хайрладаггүй тул Бурханы гэрт үлдэх нь тэдэнд зөвхөн шаналал л учруулах болно. Энэ нь биеэ үнэлэгч, завхай эмийг нөхөртөө тусалж, үр хүүхдээ хүмүүжүүлэх, ариун журамт эмэгтэй, сайн эхнэр, нинжин эх байлгах гэж оролдохтой адил байх болно. Тэр эмэгтэй эдгээр зүйлийг хийж чадах уу? (Үгүй.) Энэ бол хүний уг чанарын асуудал юм. Тиймээс хэрвээ чи антихрист ухрахыг хүсэж байгааг харвал юу ч хийсэн бай, тэднийг ятгах гэж бүү оролд, харин тэд: “Хэдийгээр би антихрист ч гэсэн бурхны гэрийн төлөө хөдөлмөрлөхийг хүсэж байна. Би ямар ч муу зүйл хийхгүй байхад өөрийгөө хүчилж, Сатаны эсрэг тэрслэх болно” гэж хэлэх тодорхой нөхцөл байдал байвал өөр хэрэг. Ийм тохиолдолд тэднийг ялаа шиг үргээх шаардлагатай юу? (Үгүй.) Ийм тохиолдолд бид аливааг зөнгөөр нь орхиж болох боловч нэг журмыг хэрэгжүүлэх ёстой: Илүү олон хүн тэр антихристийг хянаж, харж харгалзах ёстой бөгөөд муу зүйл хийхийг хүсэх гэх мэт асуудлын анхны шинж тэмдэг илэрмэгц түүнийг хурдан цэвэрлэх ёстой. Хэрвээ тэр бусдад хянуулж, харгалзуулахыг тэвчиж чадахгүй, өөртэй нь зүй бусаар харьцаж байна гэж бодоод, хөдөлмөрлөхийг хүсэхгүй байвал ийм хүнд хэрхэн хандах ёстой вэ? Чи тэднийг замд нь үдэж, “Чи авьяастай, чи шүтлэггүй ертөнц рүү гарч, агуу төлөвлөгөөгөө хэрэгжүүлэх ёстой. Чи бол энэ цөөрөмд хэтэрхий томдсон загас, чуулган чамд тохирохгүй. Чи энд жигүүрээ дэлгэж чадахгүй; энэ ажил чиний авьяас чадварт зохихгүй. Хэрвээ чи ертөнцөд буцаж очвол магадгүй тушаал дэвшиж, их мөнгө олж, баян болно. Магадгүй чи алдартан болно!” гэж хэлэх ёстой. Тэднийг хурдхан зоригжуулаад явуул. Хэрвээ тэд эд баялаг, байр суурь эрэлхийлж, байр суурийн ашиг тусад шунаж байгаа бол тэднийг ертөнцөд буцаж очин ажиллаж, мөнгө олж, дараа нь албан тушаалтан болж, махан биеийн амьдралаа таашаахыг нь зөвшөөр. Тэдэнд ингэж хандах нь хайр энэрэлгүй хандаж байгаа хэрэг биш үү гэж зарим хүн асууж магадгүй. Үнэндээ, чи тэдэнд ийм зүйл хэлээгүй байсан ч антихристүүд зүрх сэтгэлдээ “Хмм, нэг өдөр тушаал дэвшээд, маргааш нь чөлөөлөгдлөө. Надад байр суурь өгсөн хэр нь намайг харж, хянаж, засдаг—ямар төвөгтэй юм бэ! Иймэрхүү байр суурийг олох надад хэцүү биш, хэрвээ би бурханд итгээгүй бол одоо ертөнцөд баян болж, нийгмийн шатаар өгссөн байх байлаа, ядаж л хотын түвшний боловсон хүчин байх байсан. Би албан тушаалтан болохоор төрсөн. Би ертөнцөд юу ч хийсэн бай шилдэг нь байдаг, би бүх зүйлийг сайн хийдэг, би ямар ч салбарт нэрээ дуурсгаж чадна, би овсгоотой” гэж бодох болно. Чи тэдэнд ийм зүйл хэлээгүй байсан ч тэд иймэрхүү зүйл хэлэх болно, тийм учраас чи тэдний сонсохыг хүсэж байгаа тааламжтай үгсийг хурдан хэлж, тэднийг зоригжуулан чуулганаас хурдан явуулах ёстой—энэ нь хүн бүрд ашиг тустай байх болно. Антихристүүд байр суурь, эрх мэдэл, нэр хүнд эрэлхийлдэг; тэд жирийн хүмүүс байхыг хүсдэггүй, харин оронд нь үргэлж бусдаас илүү байхыг хүсдэг бөгөөд эцэстээ нэр хүнд, байр сууриа сүйтгэж, Бурханд хараагддаг. Тэгвэл та нар жирийн хүн байхад бэлэн үү? (Тийм.) Жирийн хүн байх нь үнэндээ утга учиртай юм. Алдар нэр, ашиг хонжоо эрэлхийлэхгүй, харин бодит амьдралд сэтгэл хангалуун байж, амар амгалан, баяр баясгалантай амьдарч, зүрх сэтгэлдээ тогтвортой байх—энэ бол амьдралын зөв зам юм. Хэрвээ хэн нэгэн үргэлж давуу байж, бусдаас илүү байхыг хүсдэг бол энэ нь өөрийгөө гал дээр шарж, махны машинд хийж байгаатай адил юм—тэд асуудал эрж байна. Тэд яагаад ийм мэдрэмжтэй байдаг вэ? Бусдаас илүү байх нь сайн зүйл үү? (Үгүй, тийм биш.) Энэ бол сайн зүйл биш. Гэсэн ч антихристүүд энэ замыг сонгох гэж зүтгэдэг. Та нар юу ч хийсэн бай, энэ замаар бүү яв!

Жирийн завхарсан хүн Бурханд итгэх итгэлдээ хараахан суурьтай болоогүй, Бурханд жинхэнэ итгэлтэй болоогүй байх үедээ итгэл, биеийн хэмжээ нь бага байдаг. Ийм хүн саад бэрхшээлтэй тулгарах үедээ өөрийгөө муугаар бодож, Бурхан өөрийг нь хайрладаггүй, Бурхан өөрийг нь жигшдэг гэж бодох болно. Тэр алхам тутамдаа мухардалд орж, бүтэлгүйтэж, Бурханыг хангалуун байлгаж чадахгүй байгаагаа хараад урам нь хугарна; мөн бага зэрэг сул дорой, сөрөг байдлыг мэдрэх бөгөөд заримдаа чуулганыг орхих бодол төрнө. Гэхдээ энэ нь тэрслүү байхтай адилгүй. Энэ бол хүн гуньж гутран, сэтгэл нь гонсойх үед төрдөг бодол бөгөөд энэ нь антихристийн ухралтаас тэс өөр зүйл юм. Антихрист ухрахыг хүсэх үедээ гэмшсэнээс үхсэн нь дээр гэж үздэг, харин жирийн завхарсан хүний урам хугарч, чуулганыг орхих талаар бодох үед бусдын тусламж, нөхөрлөл, өөрийнх нь идэвхтэй хамтын ажиллагаа, залбирал, эрэл хайгуулаар, мөн Бурханы үгийг уншсанаар дамжуулан Бурханы үг түүнд аажмаар нөлөөлж, түүнийг өөрчилж, үлдэх эсвэл явах эсэхийг нь, мөн шийдвэр, бодол санааг нь өөрчилж чадна. Үүний зэрэгцээ, Бурханы үг тэдэнд аажмаар гэмшил, эерэг хандлага, тууштай байх шийдэмгий байдал төрөхөдд тусалж, аажмаар хүчирхэгжих боломжийг олгож чадна. Энэ бол хэвийн хүний амь-оролтын үйл явцын илрэл юм. Нөгөөтээгүүр, антихрист эцсээ хүртэл тэмцэх болно. Тэр хэзээ ч гэмшихгүй бөгөөд буруутай гэдгээ хүлээн зөвшөөрч, өөрийгөө танин мэдэж, ерөөл хүртэх хүслээ орхисноос үхсэн нь дээр гэж үзнэ. Тэдэнд өчүүхэн төдий ч амь-оролт байдаггүй. Тиймээс хөдөлмөрлөхийг хүсдэггүй, эсвэл үүнийгээ сайн хийдэггүй ийм хүнд чуулганыг орхин явахыг л зөвлө. Энэ бол ухаалаг шийдвэр, ийм хэргийг зохицуулах хамгийн ухаалаг арга зам юм. Чи тэдэнд тэгж зөвлөөгүй байсан ч тэднийг үлдээж чадах уу? Чи тэдний эрэлхийллийн арга барил, эсвэл үзэл бодлыг өөрчилж чадах уу? Чи эдгээр зүйлийг хэзээ ч өөрчилж чадахгүй. Зарим хүнийг үлд гэж ятгаж, Бурханы гэр тусалж, дэмждэг, учир нь тэдний сөрөг, сул дорой байдал, илчилсэн завхарсан зан чанар нь бүх жирийн завхарсан хүмүүст нийтлэг байдаг бөгөөд хэвийн хэмжээнд байдаг. Бурханы үгийн талаарх нөхөрлөл, бусдын тусламж, дэмжлэгээр дамжуулан тэд аажмаар хүчирхэгжиж, биеийн хэмжээтэй болж, Бурханд итгэх итгэлтэй болж, үүргээ чин сэтгэлээсээ гүйцэтгэж чадна. Энэ бол бидний тусалж, үлд гэж шавдуулах ёстой хүн юм. Гэвч хөдөлмөрлөхийг хүсдэггүй, эсвэл сайн хөдөлмөрлөдөггүй антихристүүдийн хувьд тэднийг яв гэж зоригжуул, учир нь чамайг тэдэнд яв гэж зөвлөхөөс хамаагүй өмнө тэд аль хэдийн явахыг хүссэн, эсвэл хэдийд ч үед явахад бэлэн байсан. Эдгээр нь антихристүүдийн чөлөөлөлттэй нүүр тулж, ухрахыг хүсэх үеийн янз бүрийн илрэл, бодол санаа юм.

IV. Антихристүүдийн тушаал дэвшээгүй үеийн зан авир

Үнэнийг эрэлхийлдэггүй өөр нэг төрлийн хүн байдаг. Ийм төрлийн хүмүүс үнэнийг эрэлхийлдэггүй учраас чухал үүрэг гүйцэтгэдэггүй, үр дүнд нь Бурханы гэрт засуулах нь ховор, үүргээсээ чөлөөлөгдөж үзээгүй, мэдээж үүргийн хуваарилалтын тохируулга нь ч маш ховор байдаг. Гэсэн хэдий ч Бурханд хэдэн жил итгэснийхээ дараа тушаал дэвшээгүй хэвээр үедээ тэд ерөөл хүртэх найдвар хэр их байгаагаа байнга үнэлж эхэлдэг. Ялангуяа тэд Бурханы үгэнд: “Үнэнийг эрэлхийлдэггүй хүмүүс авралд хүрч чадахгүй” гэж хэлснийг харах үедээ ерөөл хүртэх найдвар нь маш бага байна гэж боддог бөгөөд ухрах талаар бодож эхэлдэг. Үнэнийг хэзээ ч эрэлхийлдэггүй энэ хүмүүсийн зарим нь тодорхой хэмжээний мэдлэг, давуу талтай байдаг бөгөөд тушаал дэвшээгүй учраас сэтгэл дундуур байж, гомдоллож эхэлдэг; тэд ухрахыг хүсдэг ч ерөөл хүртэх боломжоо алдахаас айдаг, харин ухрахгүй бол тушаал дэвшихгүй хэвээр байх болно—тэдэнд хадны завсар хавчуулагдсан мэт санагддаг. Та нар энэ хэргийн талаар юу гэж бодож байна вэ? Хэдийгээр энэ хүмүүс үнэнийг эрэлхийлдэггүй ч тэдний зарим нь харьцангуй сурах хүсэлтэйх, урагшлах эрмэлзэлтэй байдаг; тэд ямар ч үүрэг гүйцэтгэсэн бай, холбогдох мэргэжлийн мэдлэгийг эзэмшихэд үргэлж бэлэн байдаг, Бурханы гэр тэднийг тушаал дэвшүүлээсэй гэжүргэлж хүсдэг бөгөөд өөрсдийнхөө бусдаас онцгойрч, улмаар хүссэн байр суурь болон элдэв ашиг тусыг олж авах өдрийг хүсэн хүлээдэг. Өнгөн дээрээ иймэрхүү хүмүүс бусдын хажууд чимээгүй, анзаарагдамгүй, хичээнгүй, ухамсартай мэт харагддаг ч зүрх сэтгэл нь амбиц, хүслээр дүүрэн байдаг. Тэдний уриа юу вэ? Боломж бэлтгэгдсэн хүнийг ивээдэг. Өнгөн дээрээ тэд огт анзаарагддаггүй бөгөөд өөрсдийгөө гайхуулдаггүй, тэд өрсөлдөж, булаацалддаггүй, гэвч зүрх сэтгэлдээ “сүрлэг хүсэл тэмүүлэлтэй” байдаг. Тийм ч учраас тэд хэн нэгэн тушаал дэвшиж, чуулганы удирдагч, эсвэл ажилчин болохыг харах үедээ бага зэрэг бухимдаж, урам хугардаг. Тушаал дэвшиж, хөгжүүлэгдэж, эсвэл чухал үүрэг хүлээн авсан хүн хэн байх нь хамаагүй, энэ нь тэдэнд үргэлж цохилт болж ирдэг. Ах эгч нар хэн нэгнийг өндрөөр хүндэлж, магтаж, дэмжих үед ч тэд зүрх сэтгэлдээ атаархаж, баяр баясгалангүй байдаг бөгөөд тэдний зарим нь бүр сэмхэн нулимс унагаж, өөрсдөөсөө: “Би хэзээ өндөр хүндлэл хүлээж, нэр дэвших вэ? Би хэзээ Дээрхэд танигдах вэ? Удирдагч миний давуу тал, сайн чанар, билиг авьяасыг хэзээ харах вэ? Би хэзээ тушаал дэвшиж, хөгжүүлэгдэх вэ?” гэж байнга асуудаг. Тэд шаналж, сөрөг болдог ч ингэж цааш үргэлжлүүлэхийг хүсдэггүй тул битгий сөрөг бай, тууштай байх хүсэл зоригтой бай, саад бэрхшээлээс айхгүй бай, хэзээ ч битгий бууж өг гэж өөрсдийгөө нууцаар зоригжуулдаг. Тэд өөрсдөдөө байнга: “Би агуу хүсэл тэмүүлэлтэй хүн. Би эгэл жирийн, ердийн хүн байхыг хүсэх ёсгүй, би завгүй, дунд зэргийн амьдралд сэтгэл хангалуун байж болохгүй. Бурханд итгэх миний итгэл гоц гойд байж, агуу амжилт гаргах ёстой. Хэрвээ би иймэрхүү чимээгүй, дундаж амьдралаар амьдарсаар байвал энэ нь маш хулчгар, давчдам хэрэг болно! Би тийм хүн байж чадахгүй. Би хоёр дахин шаргуу ажиллаж, хором мөч бүрийг зөв ашиглаж, бурханы үгийг илүү их уншиж, цээжилж, мэдлэг олж авч, энэ мэргэжлийг илүү их судлах болно. Би бусдын хийж чаддаг бүхнийг хийх ёстой, бусдын нөхөрлөж чаддаг зүйлсийг нөхөрлөж чаддаг байх ёстой” хэмээн сануулдаг. Хэсэг хугацаанд шаргуу ажилласны дараа чуулганы сонгууль болдог ч тэд бас л сонгогддоггүй. Чуулган хөгжүүлэх, тушаал дэвшүүлэх, чухал үүрэг өгөх хүн хайх бүрд тэд сонгогддоггүй; тэд тушаал дэвших найдвар байна гэж бодох бүрд эцэстээ урам нь хугардаг бөгөөд урам нь хугарах бүрд тэд цөхөрч, сөрөг болдог. Бурханд итгээд ерөөл хүртэнэ гэдэг өөрсдөөс нь маш алс хол байна гэж тэд боддог тул ухрах санаа толгойд нь орж ирдэг. Гэвч тэд ухрахыг хүсдэггүй, харин дахин нэг удаа шаргуу хичээж, тэмцэхийг хүсдэг. Ингэж шаргуу хичээж, тэмцэх тусмаа хэн нэгэн тэднийг санал болгоосой, тушаал дэвших юмсан гэж улам их хүсдэг. Тэд энэ их хүслийг улам их мэдэрдэг бөгөөд эцэст нь хариуд нь авдаг зүйл урам хугаралт л байдаг, тэдний нэрэлхүү зан, ерөөл хүртэх хүсэл нь тэднийг ингэж тарчлаадаг. Урам нь хугарах бүрд тэдэнд галд шатаж, хатаагдаж байгаа мэт санагддаг. Тэд хүссэн зүйлээ авч чаддаггүй; ухрахыг хүсдэг ч чадахгүй мэт санагддаг; тэд барьж авахыг хүссэн зүйлээ барьж авч чаддаггүй бөгөөд урам хугаралт, цөхрөл, эцэс төгсгөлгүй хүлээлт л тэдэнтэй үлддэг. Тэд ухрахыг хүсдэг ч агуу ерөөлөө алдахаас айдаг бөгөөд ерөөлөөс цөхрөнгөө баран зуурахыг хүсэх тусмаа төдий чинээ барьж авч чаддаггүй. Үүний үр дүнд тэд ерөөл хүртэх найдвар болон урам хугарах тарчлаан хоёрын дунд байнга тэмцэлдсэн төлөв байдалд ордог бөгөөд энэ нь тэдний зүрх сэтгэлийг маш их шаналгадаг. Гэхдээ тэд энэ хэргийн талаар Бурханд залбирах уу? Үгүй, тэд залбирахгүй. Тэд: “Залбираад ямар ашигтай юм бэ? Ах эгч нар намайг магтдаггүй, удирдагчид намайг өндрөөр үнэлдэггүй байхад бурхан онцгойлон үзэж, надад чухал үүрэг өгч чадах уу?” гэж боддог. Тэд бусдад найдвар тавих нь урмыг нь хугарална гэдгийг, мөн ерөөл хүртэх найдвараа Бурханд тавих нь ч бас аюулгүй биш гэдгийг мэддэг. Тэд Бурханы үгэнд: “Үнэнийг эрэлхийлдэггүй хүмүүс авралд хүрч чадахгүй” гэж хэлснийг харсан учраас цөхөрч, урам нь хугардаг. Чуулганд хэн ч тэднийг анхаардаггүй бөгөөд тэд ямар ч найдвар олж хардаггүй. Тэд өөрсдийнхөө царайг хараад бас л ерөөл хүртэх ямар ч найдвар олж хардаггүй бөгөөд: “Би ухрах ёстой юу, эсвэл үлдэх ёстой юу? Надад үнэхээр ерөөл хүртэх ямар ч найдвар байхгүй гэж үү?” хэмээн боддог. Тэд эдгээр зүйлд эргэлзэж, ахин дахин бодох зуур он жилүүд өнгөрч, тэд тушаал дэвшиж юмуу, чухал албан тушаалд очиж чадахгүй байсаар л байдаг. Тэд байр суурийн төлөө өрсөлдөхийг хүсдэг ч энэ нь тийм ч ухаалаг, эсвэл зөв зүйтэй зүйл биш гэж бодож, хийхээс ичдэг, гэтэл хэрвээ байр суурийн төлөө өрсөлдөхгүй бол хэзээ тушаал дэвшиж, чухал үүрэг хүлээх юм бэ? Тэд өөрсөдтэй нь хамт Бурханд итгэж, цуглаанд оролцож, хамтдаа үүрэг гүйцэтгэдэг хүмүүсийн талаар боддог. Тэднээс маш олон нь тушаал дэвшиж, чухал үүрэг хүлээсэн байхад тэд өөрсдөө хэчнээн их хичээсэн ч чухал үүрэг хүлээж чаддаггүй бөгөөд тэд төөрч будилан, цааш явах замгүй болсон мэт санагддаг. Тэд өөрсдийнхөө санаа, нөхцөл байдал, бодол санаа, үзэл бодол, гажуудал, дутагдлынхаа талаар хэзээ ч хэнтэй ч нөхөрлөдөггүй, эсвэл нээж ил гаргадаггүй—тэр чигтээ хаалттай байдаг. Тэд нэлээд ухаалаг яриатай мэт харагдаж, зарим талаар зүй зохистой авирладаг мэт байдаг ч тэдний дотоод амбиц, хүсэл нь маш хүчтэй. Тэд амбиц, хүсэлдээ хүрэхийн тулд шаргуу хичээж, тэмцэж, зовлон зүдүүрийг туулж, төлөөс төлдөг бөгөөд ерөөл хүртэх найдварынхаа төлөө бүхнээ зарлагадаж чаддаг. Гэвч тэд хүрэхийг хүссэн үр дүнгээ харж чадахгүй байх үедээ Бурхан, Бурханы гэр, тэр ч байтугай чуулганы хүн бүрд дайсагнаж, уур хилэнгээр дүүрдэг. Тэд хэчнээн их хичээж байгааг нь хараагүй, давуу тал болон сайн чанарыг нь хараагүй хүн бүрийг үзэн яддаг бөгөөд өөрсдөд нь боломж олгоогүй, тушаал дэвшүүлээгүй, эсвэл чухал үүрэг өгөөгүй Бурханыг ч бас үзэн яддаг. Зүрх сэтгэлд нь ийм асар их атаархал, үзэн ядалт төрж байхад тэд ах эгч нараа хайрлаж чадах уу? Тэд Бурханыг магтаж чадах уу? Тэд үнэнийг хүлээн авч, хөлөө газарт бат тавин үүргээ сайн гүйцэтгэж, эгэл жирийн хүн байхын тулд амбиц, хүслээ орхиж чадах уу? Тэд ийм шийдвэр гаргаж чадах уу? (Үгүй.) Тэдэнд энэ шийдвэр байхгүйгээр үл барам, гэмших хүсэл ч байдаггүй. Ийм маягаар өөрсдийгөө маш олон жил нуун далдалсны дараа Бурханы гэрийг, ах эгч нарыг, тэр ч байтугай Бурханыг үзэн ядах тэдний үзэн ядалт улам бүр хүчтэй болдог. Тэдний үзэн ядалт хэр хүчтэй болдог вэ? Тэд ах эгч нараа үүргээ сайн гүйцэтгэж чадахгүй байгаасай, Бурханы гэрийн ажил зогсонги байдалд орж, Бурханы удирдлагын төлөвлөгөө талаар болоосой, тэр ч байтугай ах эгч нарыг нь агуу улаан луу бариасай гэж найдаж хүлээдэг. Тэд ах эгч нараа үзэн яддаг бөгөөд Бурханыг ч бас үзэн яддаг. Тэд Бурханыг зөвт биш хэмээн гомдоллож, аврагчгүй ертөнцийг харааж, тэдний чөтгөрийн дүр төрх бүрэн илчлэгддэг. Ийм төрлийн хүн ихэвчлэн гүнзгий нуугдмал байдаг бөгөөд өнгөн дээрээ даруухан, эелдэг, хайр татам дүр эсгэхдээ маш сайн байдаг ч үнэндээ хонины арьс нөмөрсөн чоно юм. Тэр нууц хорон санаагаа хэзээ ч илчилдэггүй, хэн ч түүнийг нэвт харж чаддаггүй бөгөөд түүнийг үнэхээр ямархуу хүн болох, эсвэл юу бодож байгааг хэн ч мэддэггүй. Түүнтэй хэсэг хугацаанд хамт байсан хүмүүс түүнийг маш атаархуу, үргэлж бусадтай өрсөлдөж, олны анхаарлын төвд орох гэж дайрдаг, бусдаас илүү гарах гэж маш их бачимдаж, хийж байгаа бүх зүйлдээ нэгдүгээр байр эзлэхийг үнэнхүү хүсдэг гэдгийг харж чаддаг. Тэд гаднаасаа ингэж харагддаг ч үнэхээр ийм байдаг уу? Үнэндээ, тэдний ерөөл хүртэх хүсэл бүр ч хүчтэй байдаг; тэд чимээгүйхэн шаргуу ажиллаж, өөрсдийгөө зарлагадаж, төлөөс төлж байх зуур бусад хүн өөрсдийнх нь сайн тал болон ажлын чадамжийг харж, улмаар Бурханы гэрт чухал үүрэг хүлээж чадна гэж найддаг. Тэдний чухал үүрэг хүлээхийн үр дүн юу вэ? Энэ нь хүн бүр тэднийг өндрөөр үнэлж, эцэст нь тэд агуу хүсэл тэмүүллээ биелүүлж чадах юм; тэд бусдын дунд онцгой хүн, хүн бүрийн өндрөөр үнэлж, хүндэлдэг хүн байж чадах бөгөөд тэдний олон жилийн шаргуу хөдөлмөр, төлсөн төлөөс, хичээл зүтгэл нь үнэ цэнтэй байх болно—эдгээр нь энэ хүмүүсийн зүрх сэтгэлийнхээ гүнд тээж явдаг амбиц, хүсэл юм.

Ийм төрлийн хүмүүс үнэнийг эрэлхийлдэггүй хэрнээ Бурханы гэрт үргэлж тушаал дэвшиж, чухал үүрэг хүлээхийг хүсдэг. Тэд зүрх сэтгэлдээ, хүн хэдий чинээ их ажлын чадамжтай байна, төдий чинээ чухал албан тушаалд очно, Бурханы гэрт хэдий чинээ тушаал дэвшиж, хүндлэгдэх тусам ерөөл, титэм, шагнал хүртэх боломж нь төдий чинээ их байна гэж итгэдэг. Хэрвээ хэн нэгэнд ажлын чадамж дутмаг, эсвэл ямар нэг онцгой чадвар байхгүй бол ерөөл хүртэх эрхгүй гэж тэд үздэг. Тэд хүний билиг авьяас, онцгой чадвар, чадамж, ур чадвар, боловсролын түвшин, ажлын чадамж, тэр ч байтугай бусдаас илүү гарах шийдвэр, мөн шантрашгүй хандлага зэрэг ертөнцөд үнэлэгддэг хүн чанар дахь давуу тал, сайн чанаргэгч зүйлс нь ерөөл, шагнал хүртэх хөрөнгө болж чадна гэж боддог. Энэ ямар гээч стандарт вэ? Энэ нь үнэнд нийцэх стандарт мөн үү? (Үгүй.) Энэ нь үнэний стандартад нийцдэггүй. Тэгвэл энэ нь Сатаны логик биш гэж үү? Энэ нь хорон муу эрин үеийн, мөн ертөнцийн хорон муу чиг хандлагын логик биш гэж үү? (Мөн.) Ийм хүмүүсийн аливааг үнэлэхдээ ашигладаг логик, арга барил, шалгуур, түүнчлэн эдгээр зүйлд хандах хандлага, арга барилаас нь дүгнэхэд тэд Бурханы үгийг хэзээ ч сонсож, уншиж байгаагүй, түүний талаар огт мэддэггүй мэт санагдах болно. Гэвч үнэндээ тэд өдөр бүр Бурханы үгийг сонсож, уншиж, залбиран-уншиж байдаг. Тэгвэл тэдний үзэл бодол яагаад хэзээ ч өөрчлөгддөггүй юм бэ? Нэг зүйл баттай байна—тэд Бурханы үгийг хэчнээн их сонсож, уншсан ч Бурханы үг бол үнэн бөгөөд бүх зүйлийг хэмжих шалгуур гэдэгт зүрх сэтгэлдээ хэзээ ч итгэлтэй байхгүй; тэд энэ баримтыг зүрх сэтгэлээсээ ойлгож, хүлээн зөвшөөрөхгүй. Тийм ч учраас тэдний үзэл бодол хэчнээн утгагүй, гажууд байсан ч тэд үүнээсээ үүрд зуурах бөгөөд Бурханы үг хэчнээн зөв байсан ч тэд үүнийг няцааж, яллах болно. Энэ бол антихристүүдийн харгис уг чанар юм. Тэд чухал үүрэг авч чадахгүй, хүсэл болон амбиц нь биелэхгүй болмогц жинхэнэ дүр төрх нь илчлэгдэж, харгис уг чанар нь харагдах бөгөөд тэд Бурханы оршин тогтнолыг үгүйсгэхийг хүсдэг. Үнэндээ, тэд Бурханы оршин тогтнолыг үгүйсгэхээсээ өмнө Бурханы үг бол үнэн гэдгийг үгүйсгэдэг. Тэдний уг чанар-мөн чанар нь үнэнийг үгүйсгэдэг, Бурханы үг бол бүх зүйлийг хэмжих шалгуур гэдгийг үгүйсгэдэг учраас л тэд Бурханд ингэж дайсагнаж, мөн тэр бүх тооцоолол, явуулга, шаргуу хөдөлмөрийн дараа чухал албан тушаалд очихгүй байсаар байх үед тэд Бурханыг үгүйсгэх, тэрслэх, голох, Бурханы гэрээс явах талаар бодож чаддаг. Хэдийгээр тэд бусадтай эрх мэдэл, ашиг хонжооны төлөө тэмцэлдэж, эсвэл өөрсдийн гэсэн замаар явж, эсвэл өөрсдийн бие даасан хаанчлалыг ил тод байгуулж, эсвэл өөрсдийн гэсэн байр суурийг удирдаж байгаа мэт харагддаггүй ч тэдний уг чанар-мөн чанараас тэд бол нэвт шувт антихристүүд гэдгийг бид харж болно. Тэд өөрсдийнх нь ямар ч эрэлхийлэл зөв гэж боддог бөгөөд Бурханы үг юу гэж ч хэлсэн бай, тэдний хувьд энэ үг нь дурдахад, эсвэл сонсоход үнэ цэнгүй, мэдээж ашиглахад үнэ цэнгүй юм. Ийм хүмүүс чинь ямар гээч бүтээл вэ? Бурханы үг тэдэнд огт нөлөөлдөггүй; сэтгэлийг нь хөдөлгөдөггүй, зүрх сэтгэлийг нь хөнддөггүй, эсвэл анхаарлыг нь татдаггүй. Тэгвэл тэд юуг үнэлдэг вэ? Хүмүүсийн билиг авьяас, авьяас чадвар, чадамж, мэдлэг, стратеги, түүнчлэн тэдний амбиц, агуу төлөвлөгөө, үйл хэргийг үнэлдэг. Эдгээр нь тэдний үнэлдэг зүйлс юм. Энэ бүхэн юу вэ? Эдгээр нь Бурханы үнэлдэг зүйлс мөн үү? Үгүй. Эдгээр нь завхарсан хүн төрөлхтний дээдэлж, хүндэлдэг зүйлс бөгөөд Сатаны хүндэлж, шүтдэг зүйлс юм. Тэдгээр нь Бурханы зам, Түүний үг болон аврагдах хүмүүсээс Түүний шаарддаг зүйлийн яг эсрэг байдаг. Гэвч ийм хүмүүс эдгээр зүйлийг Сатаных, хорон муу бөгөөд үнэнтэй зөрчилддөг гэж хэзээ ч бодож байгаагүй. Харин ч тэд эдгээр зүйлийг нандигнаж, тэдгээрээс бат бөх, тууштай зуурч, тэдгээрийг бусад бүхнээс дээгүүр тавьж, үнэнийг эрэлхийлж, хүлээн авахын оронд тэдгээрийг ашигладаг. Энэ нь туйлын тэрслүү биш гэж үү? Эцсийн эцэст тэдний туйлын тэрслүү байдал, тийм эрүүл ухаангүй байдлын цорын ганц үр дүн юу байх вэ? Тэр нь энэ хүмүүс авралгүй бөгөөд хэн ч тэднийг өөрчилж чадахгүй. Тэд ийм төгсгөлтэй байх хувь тавилантай. Надад хэл дээ, энэ хүмүүс зүгээр л нууцаар хүч чадлаа хуримтлуулж, цаг мөчөө хүлээж байгаабиш гэж үү? Тэдний баримталдаг зарчим бол жинхэнэ алт эцэстээ гялалзах хувь тавилантай бөгөөд тэд нууцаар хүч чадлаа хуримтлуулж, цаг мөчөө хүлээж, зөв боломжийг хүлээж сурах ёстой, энэ хугацаанд бэлтгэл хангаж, ирээдүйгээ, мөн хүсэл, мөрөөдлөө төлөвлөх ёстой. Тэдний баримталдаг зарчим, оршин тогтнох зарчим, эрэлхийлдэг зорилго, дотоод мөн чанартаа юунд хүсэж тэмүүлдгээс нь дүгнэхэд энэ хүмүүс нэвт шувт антихристүүд юм. Зарим хүн: “Гэхдээ антихристүүд чинь өөрсдийн бие даасан хаанчлалыг байгуулж, байр суурийн төлөө тэмцдэг биш бил үү?” гэдэг. Тэгвэл ийм хүмүүс эрх мэдэл олж авсныхаа дараа бие даасан хаанчлал байгуулж чадна биз дээ? Тэд хүмүүсийг тарчлааж чадна биз дээ? (Тийм.) Тэд эрх мэдэлтэй болмогцоо үнэн-зарчмын дагуу аливааг хийж чадах уу? Тэд үнэнийг эрэлхийлж чадах уу? Тэд хүмүүсийг Бурханы өмнө авчирч чадах уу? (Үгүй.) Хэрвээ ийм хүмүүст чухал албан тушаал өгвөл юу болох вэ? Тэд ажил хийж чадах эсэхээс нь үл хамааран билиг авьяастай, уран цэцэн үгтэй, мэдлэгтэй хүмүүсийг дэвшүүлэх болно; тэд өөрсөдтэйгөө адилхан хүмүүсийг дэвшүүлж, харин сүнслэг ойлголттой, үнэнийг эрэлхийлдэг, үнэнч шударга бүх зөв хүнийг дарах болно. Ийм нөхцөл байдал үүсэх үед ийм хүмүүсийн антихрист мөн чанар илчлэгддэггүй гэж үү? Энэ нь маш тодорхой болдоггүй гэж үү? Чухал үүрэг хүлээхгүй, ерөөл хүртэх найдваргүй болох үедээ ухрахыг хүсдэг бүх хүн антихристүүд гэж Намайг анх хэлэхэд үнэхээр ойлгоогүй зарим хүн байдаг. Гэхдээ одоо та нар тэднийг антихристүүд гэдгийг харж чадаж байна уу? (Тийм.)

Зарим хүн удирдагчийн албан тушаалаасаа чөлөөлөгдөж, Дээрхээс тэднийг дахин хөгжүүлэхгүй, ашиглахгүй гэж хэлэхийг сонсох үедээ маш их гуниглаж, яг л таягдан хаягдаж байгаа мэт гашуунаар уйлдаг—энэ ямар асуудал вэ? Тэднийг дахин хөгжүүлэхгүй, ашиглахгүй гэдэг нь тэд таягдан хаягдаж байна гэсэн үг үү? Энэ нь тэд дараа нь авралд хүрч чадахгүй гэсэн үг үү? Алдар нэр, ашиг хонжоо, байр суурь тэдэнд үнэхээр тийм чухал гэж үү? Хэрвээ тэд үнэнийг эрэлхийлдэг хүн мөн бол алдар нэр, ашиг хонжоо, байр сууриа алдах үедээ өөрсдийгөө эргэцүүлж, жинхэнэ гэмшлийг мэдрэх ёстой; тэд үнэнийг эрэлхийлэх замыг сонгож, шинэ хуудас нээж, тийм их бухимдаж, уйлах ёсгүй. Хэрвээ тэд бодит ажил хийдэггүй, үнэнийг эрэлхийлдэггүй учраас Бурханы гэр тэднийг чөлөөлсөн гэдгийг зүрх сэтгэлдээ мэдэж байвал, мөн Бурханы гэр өөрсдийг нь дахин тушаал дэвшүүлэхгүй, ашиглахгүй гэж хэлэхийг сонсвол тэд ичиж, Бурханд өртэй, Бурханы урмыг хугалсан гэдгээ мэдрэх ёстой; тэд Бурханаар ашиглуулах эрхгүй гэдгээ мэдэх ёстой бөгөөд ингэснээр тэднийг өчүүхэн төдий ч гэсэн эрүүл ухаантай гэж үзэж болно. Гэвч Бурханы гэр өөрсдийг нь дахин хөгжүүлэхгүй, ашиглахгүй гэдгийг сонсоод тэд сөрөг болж, бухимддаг бөгөөд энэ нь тэднийг алдар нэр, ашиг хонжоо, байр суурь эрэлхийлж байгааг, тэд бол үнэнийг эрэлхийлдэг хүн биш гэдгийг харуулдаг. Тэдний ерөөл хүртэх хүсэл нь ийм хүчтэй бөгөөд тэд байр суурийг ийм их нандигнаж, бодит ажил хийдэггүй тул чөлөөлөгдөх ёстой бөгөөд тэд өөрсдийн завхарсан зан чанарыг эргэцүүлж, ойлгох ёстой. Тэд өөрсдийнх нь явж буй зам буруу гэдгийг, байр суурь, алдар нэр, ашиг хонжоог эрэлхийлснээрээ антихристийн замаар алхаж байгаагаа, тэд Бурханы сайшаалыг хүртэхгүйг төдийгүй Түүний зан чанарт халдах болно гэдгийг, мөн хэрвээ тэд элдэв төрлийн мууг үйлдвэл Бурханаар ч бас шийтгүүлэх болно гэдгийг мэдэх ёстой. Та нарт ч бас ийм асуудал байдаггүй гэж үү? Хэрвээ Би одоо та нарыг сүнслэг ойлголтгүй гэж хэлсэн бол та нар баярлахгүй байх байсан биз дээ? (Тийм.) Зарим хүн ахлах удирдагч өөрсдийг нь сүнслэг ойлголтгүй гэж хэлэхийг сонсох үедээ өөрсдийгөө үнэнийг ойлгох чадваргүй, Бурхан өөрсдийг нь яавч хүсэхгүй, өөрсдөд нь ерөөл хүртэх ямар ч найдвар байхгүй гэж боддог; гэхдээ гунигтай санагддаг ч гэлээ тэд үүргээ хэвийн гүйцэтгэж чадсаар байдаг—ийм хүмүүст бага зэрэг эрүүл ухаан байдаг. Зарим хүн хэн нэгэн өөрсдийг нь сүнслэг ойлголтгүй гэж хэлэхийг сонсох үедээ сөрөг болж, цаашид үүргээ гүйцэтгэхийг хүсдэггүй. Тэд: “Чи намайг сүнслэг ойлголтгүй гэж хэлж байна—энэ нь надад ерөөл хүртэх ямар ч найдвар байхгүй гэсэн үг биш үү? Ирээдүйд би ямар ч ерөөл хүртэхгүй юм чинь юуны төлөө итгэсээр байгаа юм бэ? Би үйлчлэл үзүүлэхийг хүлээн зөвшөөрөхгүй. Хариуд нь юу ч авахгүй юм бол хэн чиний төлөө хөдөлмөрлөх юм бэ? Би тийм тэнэг биш!” гэж боддог. Ийм хүмүүст мөс чанар, эрүүл ухаан байна уу? Тэд Бурханаас тийм их нигүүлсэл эдэлдэг хэрнээ буцаан төлөхийг мэддэггүй бөгөөд үйлчлэл үзүүлэхийг ч хүсдэггүй. Ийм хүмүүс дууссан. Тэд эцсээ хүртэл үйлчлэл үзүүлж ч чадахгүй бөгөөд тэдэнд Бурханд итгэх жинхэнэ итгэл байдаггүй; тэд бол үл итгэгчид юм. Хэрвээ тэд Бурханы төлөө гэсэн чин сэтгэлтэй, Бурханд итгэх жинхэнэ итгэлтэй бол тэднийг хэрхэн үнэлэх нь хамаагүй, энэ нь тэдэнд өөрсдийгөө илүү үнэн, зөв танин мэдэх боломжийг л олгоно—тэд энэ хэрэгт зөв хандах ёстой бөгөөд энэ нь Бурханыг дагах, эсвэл үүргээ гүйцэтгэхэд нь нөлөөлөх ёсгүй. Хэдийгээр тэд ерөөл хүртэж чадахгүй ч гэсэн Бурханы төлөө эцсээ хүртэл үйлчлэл үзүүлэхэд бэлэн байж, гомдоллохгүйгээр баяртайгаар үүнийгээ хийх ёстой, мөн өөрсдийгөө Бурханы бүх зохион байгуулалтад даатгах ёстой—зөвхөн тэгж байж л тэд мөс чанар, эрүүл ухаантай хүн байх болно. Хүн ерөөл хүртэх үү, эсвэл гай зовлонтой тулгарах уу гэдэг нь Бурханы гарт байдаг, Бурхан үүнийг захирч, зохицуулдаг бөгөөд энэ нь хүмүүсийн гуйж, эсвэл хичээж чадах зүйл биш юм. Харин энэ нь тухайн хүн Бурханы үгийг дуулгавартай дагаж, үнэнийг хүлээн авч, Бурханы шаардлагын дагуу үүргээ сайн гүйцэтгэж чадах эсэхээс хамаарна—Бурхан хүн бүрд үйлсийнх нь дагуу хариу барих болно. Хэрвээ хэн нэгэн иймхэн чин сэтгэлтэй байж, гүйцэтгэх ёстой үүрэгтээ бүх хүч чадлаа зориулбал тэр нь хангалттай бөгөөд тэд Бурханы сайшаал, ерөөлийг хүртэх болно. Эсрэгээрээ, хэрвээ хэн нэгэн үүргээ стандартад нийцүүлэн гүйцэтгэдэггүй, тэр ч байтугай элдэв төрлийн мууг үйлддэг хэрнээ Бурханаас ерөөл хүртэхийг хүссээр байвал ингэж авирлах нь маш эрүүл ухаангүй хэрэг биш үү? Хэрвээ чи хангалттай сайн хийгээгүй, маш их хүчин чармайлт гаргасан ч хэрэг явдлыг бас л зарчмын дагуу зохицуулж чадахгүй байгаа мэт санагдаж, Бурханд өртэй мэт санагддаг хэдий ч Тэр чамайг ерөөж, чамд нигүүлсэл үзүүлбэл энэ нь Бурхан чамд хайр хишгээ хүртээж байна гэсэн үг биш үү? Хэрвээ Бурхан чамайг ерөөхийг хүсвэл үүнийг хэн ч булааж авч чадахгүй. Чи өөрийгөө тийм ч сайн хийгээгүй гэж бодож болох ч Бурханы үнэлгээгээр Тэр чамайг чин сэтгэлтэй, бүхнээ зориулсан гэж хэлдэг бөгөөд Тэр чамд нигүүлсэл үзүүлж, чамайг ерөөхийг хүсдэг. Бурханы хийдэг юу ч буруу биш, чи Түүний зөвт байдлыг магтах ёстой. Бурхан юу ч хийсэн, энэ нь үргэлж зөв байдаг, Бурханы хийдэг зүйлийн талаар чи үзэл тээж, Түүний хийдэг зүйл хүний мэдрэмжийг харгалзан үздэггүй, чамд таалагддаггүй гэж бодож байлаа ч гэсэн Бурханыг магтсаар байх ёстой. Яагаад ингэх ёстой вэ? Шалтгааныг нь мэдэхгүй, тийм үү? Үүнийг тайлбарлахад үнэндээ маш амархан: Яагаад гэвэл Бурхан бол Бурхан, чи бол хүн; Тэр бол Бүтээгч, чи бол бүтээгдсэн зүйл. Чи Бурханаас тодорхой байдлаар үйлдэхийг, эсвэл чамд тодорхой байдлаар хандахыг шаардах эрхгүй, харин Бурхан чамд шаардлага тавих эрхтэй.Ерөөл, нигүүлсэл, шаагнал, титэм—энэ бүх зүйлийг хэрхэн, хэнд өгөх нь Бурханы хэрэг. Яагаад энэ нь Бурханы хэрэг вэ? Эдгээр зүйл Бурханд харьяалагддаг; эдгээр нь хүн, Бурхан хоёрын хооронд тэнцүү хуваарилж болох хамтран эзэмшдэг хөрөнгө биш юм. Эдгээр нь Бурханд харьяалагддаг бөгөөд Бурхан тэдгээрийг өгнө гэж амласан хүмүүстээ л хайрладаг. Хэрвээ Бурхан чамд тэдгээрийг хайрлана гэж амлаагүй бол чи Түүнийг дуулгавартай дагах л ёстой. Хэрвээ чи үүнээс болоод Бурханд итгэхээ боливол энэ нь ямар асуудлыг шийдвэрлэх вэ? Чи бүтээгдсэн зүйл байхаа болих уу? Чи Бурханы дээд эрхээс мултарч чадах уу? Бурхан бүх зүйлийг захирсаар байх бөгөөд энэ бол хувиршгүй үнэн юм. Бурханы ялгамж чанар, байр суурь, мөн чанарыг хэзээ ч хүний ялгамж чанар, байр суурь, мөн чанартай адилтгаж болохгүй, эдгээр зүйлд хэзээ ч ямар нэгэн өөрчлөлт орохгүй—Бурхан үүрд Бурхан байх бөгөөд хүн үүрд хүн байх болно. Хэрвээ хүн үүнийг ойлгож чадвал тэд юу хийх ёстой вэ? Тэд Бурханы дээд эрх, зохион байгуулалтыг дуулгавартай дагах ёстой—энэ бол аливааг хийх хамгийн ухаалаг арга бөгөөд үүнээс гадна сонгож болох өөр зам байхгүй. Хэрвээ чи дуулгавартай дагахгүй бол тэрслүү байна гэсэн үг, хэрвээ чи эсэргүүцэж, маргавал туйлын тэрслүү байна гэсэн үг бөгөөд чи устгагдах ёстой. Бурханы дээд эрх, зохион байгуулалтыг дуулгавартай дагаж чадаж байгаа нь чамайг эрүүл ухаантайг харуулж байна; энэ бол хүмүүст байх ёстой хандлага бөгөөд зөвхөн энэ л бүтээгдсэн зүйлст байх ёстой хандлага юм. Жишээ нь, чамд бяцхан муур юм уу нохой байна гэж бодъё—тэр муур юм уу нохой чамаас янз бүрийн амттай хоол, эсвэл хөгжилтэй тоглоом авч өгөхийг шаардах эрхтэй юу? Эзнээсээ шаардлага тавьдаг тийм эрүүл ухаангүй муур юм уу нохой байдаг уу? (Үгүй.) Өөр айлын нохой өөрөөс нь илүү сайн амьдралтай байгааг хараад эзэнтэйгээ хамт байхгүй байхыг сонгох нохой байх уу? (Үгүй.) Тэдний төрөлх зөн совин нь: “Эзэн минь надад хоол өгч, байх газар өгдөг учраас би эзнийхээ гэрийг манах ёстой. Эзэн минь надад хоол өгөхгүй, эсвэл тийм ч сайхан биш хоол өгсөн ч би түүний гэрийг манах л ёстой” гэж боддог. Нохойд өөрийнхөө байр сууриас хэтэрсэн өөр ямар ч зохисгүй бодол байдаггүй. Эзэн нь түүнд сайн ханддаг эсэхээс үл хамааран, эзнээ гэртээ ирэх бүрд нохой маш их баярлаж, сүүлээ байнга шарваж, туйлын их баярладаг. Эзэн нь түүнд дуртай эсэхээс үл хамааран, эзэн нь түүнд амттай зүйл худалдаж авч өгдөг эсэхээс үл хамааран тэр эзэндээ үргэлж нэг ижил ханддаг бөгөөд гэрийг нь манасаар байдаг. Үүнээс дүгнэхэд хүмүүс нохойноос ч дор биш гэж үү? (Тийм.) Хүмүүс үргэлж Бурханд шаардлага тавьж, Түүний эсрэг үргэлж тэрсэлж байдаг. Энэ асуудлын уг үндэс юу вэ? Энэ нь хүмүүс завхарсан зан чанартай, бүтээгдсэн зүйлийнхээ байранд байж чаддаггүйгээс үүдэлтэй бөгөөд тиймээс тэд зөн совингоо алдаж, Сатанууд болдог; тэдний зөн совин нь Бурханыг эсэргүүцэх, үнэнийг голох, мууг үйлдэх, Бурханыг дуулгавартай дагахгүй байх сатанлаг зөн совин болж хувирдаг. Тэдний хүний зөн совинг хэрхэн сэргээж болох вэ? Тэднийг мөс чанар, эрүүл ухаантай болгож, хүний хийх ёстой зүйлийг хийдэг, гүйцэтгэх ёстой үүргээ гүйцэтгэдэг болгох ёстой. Энэ нь яг л нохой гэрээ манаж, муур хулгана барьдагтай адил—эзэн нь түүннд хэрхэн хандахаас үл хамааран тэр эдгээр зүйлийг хийхийн тулд өөрт байгаа хамаг хүчээ дайчилж, эдгээр ажилд өөрийгөө зориулж, өөрийнхөө байранд байж, зөн совингоо бүрэн ашигладаг тул эзэн нь түүнд дуртай байдаг. Хэрвээ хүмүүс үүнийг хийж чаддаг байсан бол Бурханд энэ бүх үгийг хэлэх, эсвэл энэ бүх үнэнийг айлдах шаардлага гарахгүй байх байсан. Хүмүүс маш гүнзгий завхарсан, эрүүл ухаан, мөс чанаргүй бөгөөд ёс жудаг доогуур байдаг; тэдний завхарсан зан чанар үргэлж асуудал үүсгэж, тэдэнд илчлэгдэж, сонголт болон бодол санаанд нь нөлөөлж, Бурханд тэрсэлдэг, Түүнийг дуулгавартай дагаж чаддаггүй болгож, тэднийг үргэлж өөрсдийн гэсэн хувийн хүсэл, санаа, дур сонирхолтой болгож, үнэн тэдний дотор хэзээ ч ноёрхож чадахгүй, тэдний амь болж чадахгүй болгодог. Энэ бүхний улмаас Бурхан тэднийг шүүж, үгээрээ шалгаж, цэвэршүүлэх ёстой болдог—энэ нь тэднийг аврахын тулд юм. Нөгөөтэйгүүр, антихристүүд хүмүүсийн дунд үргэлж сөрөг үүрэг гүйцэтгэдэг. Тэд нэвт шувт чөтгөрүүд, Сатанууд юм; тэд үнэнийг хүлээн авдаггүй төдийгүй завхарсан зан чанартай гэдгээ хүлээн зөвшөөрдөггүй бөгөөд тэд мөн хүч түрэн шунахайрч, Бурханаас ерөөл, титэм, шагнал авахыг хүсдэг. Тэд тэмцэлдээ хэр хол явдаг вэ? Туйлын ичгүүргүй, бүхэлдээ эрүүл ухаангүй болох хүртлээ явдаг. Хэрвээ тэд бүх төрлийн муу зүйл хийснийхээ дараа илчлэгдэж, таягдан хаягдвал зүрх сэтгэлдээ өс санах болно. Тэд Бурханыг харааж, удирдагч, ажилчдыг харааж, чуулган болон бүх жинхэнэ итгэгчийг үзэн ядах болно. Энэ нь бүх ёрын муу хүмүүс болон антихристүүдийн муухай дүр төрхийг бүрэн дэлгэн харуулдаг.

Антихристүүдийн янз бүрийн илрэлийн арван хоёр дахь зүйл бол: байр суурь байхгүй юм уу ерөөл хүртэх найдвар үгүй үед тэд ухрахыг хүсдэг. Бид ухрах гэж юу гэсэн үг болохыг энгийн үгээр ярих болно. Ухрах гэдгийн үгчилсэн утга нь нэг газраас нөгөө рүү ухрахыг хэлнэ—үүнийг “ухрах” гэдэг. Цуглаанд оролцож, номлол сонсохоос зэвүүцдэг, үүргээ гүйцэтгэхийг хүсдэггүй учраас чуулган болон ах эгч нарыг сайн дураараа орхидог үнэнийг хайрладаггүй зарим хүн Бурханы гэрт үргэлж байдаг—үүнийг ухрах гэж нэрлэдэг. Энэ бол үгийн шууд утгаараа ухрах юм. Гэвч Бурханы нүдээр хэн нэгнийг үнэхээр ухарсан гэж тодорхойлох үед энэ нь үнэндээ тэд Түүний гэрийг орхисон, дахин харагдахаа больсон, эсвэл чуулганы нэрсийн жагсаалтаас хасагдсан хэрэг төдий биш юм. Үнэн хэрэгтээ, хэрвээ хүн Бурханы үгийг хэзээ ч уншдаггүй бол итгэлийнх нь хэмжээ ямар байх нь хамаагүй, өөрийгөө Бурханд итгэгч гэж хүлээн зөвшөөрдөг эсэх нь хамаагүй тэд Бурхан оршин байдгийг, эсвэл Түүний үг бол үнэн гэдгийг зүрх сэтгэлдээ хүлээн зөвшөөрдөггүйг энэ нь баталдаг. Бурханы хувьд, тэр хүн аль хэдийн ухарсан бөгөөд Түүний гэрийн гишүүн гэж тооцогдохоо больсон байдаг. Бурханы үгийг уншдаггүй хүмүүс бол ухарсан хүмүүсийн нэг төрөл юм. Өөр нэг төрөл бол чуулганы амьдралд хэзээ ч оролцдоггүй, ах эгч нар хамтдаа магтан дуу дуулах, Бурханы үгийг залбиран-унших, хувийн туршлагаар олсон ойлголтоо нөхөрлөх зэрэг чуулганы амьдралтай холбоотой үйл ажиллагаанд хэзээ ч оролцдоггүй хүмүүс юм. Бурхан энэ хүмүүсийг аль хэдийн ухарсан гэж хардаг. Өөр нэг төрөл бий: үүрэг гүйцэтгэхээс татгалздаг хүмүүс. Бурханы гэр тэднээс юу ч шаардсан бай, тэднээр ямар ч төрлийн ажил хийлгүүлэх гэсэн бай, ямар ч үүрэг гүйцэтгүүлэх гэсэн бай, том, жижиг хэргийн алинд ч, тэр ч байтугай хааяа нэг мэдээ дамжуулах гэх мэт энгийн зүйл байсан ч тэд хийхийг хүсдэггүй. Бурханд итгэгч гэж өөрсдийгөө нэрлэдэг тэд шүтлэггүй хүнээс тусламж гуйж болох ажлыг ч хийж чаддаггүй. Энэ бол үнэнийг хүлээн авахаас татгалзаж, үүрэг гүйцэтгэхээс татгалзаж байгаа хэрэг юм. Ах эгч нар тэднийг хэчнээн ятгасан ч тэд татгалзаж, үүнийг хүлээн авдаггүй; чуулган тэднээр ямар нэг үүрэг гүйцэтгүүлэхээр зохицуулах үед тэд үл тоомсорлож, татгалзахын тулд маш олон шалтаг тоочдог. Эдгээр нь үүрэг гүйцэтгэхээс татгалздаг хүмүүс юм. Бурханы хувьд ийм хүмүүс аль хэдийн ухарсан байдаг. Тэдний ухралт нь Бурханы гэр тэднийг цэвэрлэж, эсвэл нэрсийн жагсаалтаасаа хассан хэрэг биш; харин тэд өөрсдөө жинхэнэ итгэлгүй байдаг—тэд өөрсдийгөө Бурханд итгэгч гэж хүлээн зөвшөөрдөггүй. Энэ гурван ангиллын аль нэгэнд багтдаг хэн боловч аль хэдийн ухарсан хүн юм. Энэ нь үнэн зөв тодорхойлолт мөн үү? (Мөн.) Хэрвээ чи Бурханы үгийг уншдаггүй бол Бурханд итгэгч гэж тооцогдох уу? Хэрвээ чи чуулганы амьдралаар амьдардаггүй, ах эгч нартайгаа харилцдаггүй, нийлдэггүй бол итгэгч гэж тооцогдох уу? Бүр ч үгүй. Түүнчлэн, хэрвээ чи үүргээ гүйцэтгэхээс татгалзаж, бүтээгдсэн зүйлийн хувьд хүлээх үүргээ ч биелүүлдэггүй бол энэ нь бүр ч ноцтой юм. Энэ гурван төрлийн хүмүүс бол Бурханы аль хэдийн ухарсан гэж хардаг хүмүүс юм. Тэд Бурханы гэрээс хөөгдсөн, эсвэл цэвэрлэгдсэн юм биш; үүний оронд тэд өөрсдийн хүслээр ухарч, өөрсдийн хүслээр бууж өгсөн. Тэдний зан авир нь тэд үнэнийг хайрладаггүй, хүлээн авдаггүй, мөн зөвхөн цадталаа талх идэж, ерөөл хүртэхийг л найддаг хүмүүсийн сонгодог жишээ гэдгийг бүрэн харуулдаг.

13-р зүйл: Тэд чуулганы санхүү төдийгүй хүмүүсийн зүрх сэтгэлийг хянадаг

I. Антихристүүд хүмүүсийн зүрх сэтгэлийг хянадаг

Өнөөдөр антихристүүдийн янз бүрийн илрэлийн 13-р зүйл болох тэд чуулганы санхүү төдийгүй хүмүүсийн зүрх сэтгэлийг хянадаг талаар нөхөрлөцгөөе. Антихристүүдийн олон янзын илрэлээс харахад эдгээр зүйл нэг бүр нь тэдний үнэнд зэвүүцдэг, харгис, хорон муу зан чанар болон мөн чанартай холбогддог. 13-р зүйл ч үүнээс гажсангүй. „Тэд чуулганы санхүү төдийгүй хүмүүсийн зүрх сэтгэлийг хянадаг” – энэ илрэлээс антихристүүд амбицтай төдийгүй шунахай болохыг харж болно; тэд зүрх сэтгэлдээ маш их хэрэгцээ тээж байдаг. Эдгээр хэрэгцээ нь зүй ёсных уу? (Үгүй.) Хүмүүсийн зүрх сэтгэлийг хянах нь эерэг зүйл үү? „Хянах” гэдэг үгээс л энэ нь эерэг зүйл биш болох нь илэрхий харагддаг. Ямар талаараа эерэг биш вэ? Яагаад хянах нь буруу вэ? Та нар хүмүүсийн зүрх сэтгэлийг хянахыг хүсдэг үү? (Үгүй.) Хэдийгээр та нар тэгэхийг хүсдэггүй ч өөрийн эрхгүй тэгж авирлах үе гардаг. Үүнийг „зан чанар” гэдэг; үүнийг „мөн чанар” гэдэг. Антихристүүд хүмүүсийн зүрх сэтгэлийг хянах нь зүй ёсны хэрэгцээ биш, мөн шударга, үндэслэлтэй зүйл ч биш; энэ бол сөрөг зүйл юм. „Хүмүүсийн зүрх сэтгэлийг хянах” гэдэг нь юу гэсэн үг вэ? Хүмүүсийн зүрх сэтгэлийг хянах нь хийсвэр зүйл биш; харин ч энэ нь тодорхой арга барил, зан авир, үг хэллэг, түүнчлэн тодорхой бодол санаа, үзэл бодол, санаа зорилго, сэдэл бүхий нэлээд бодитой, тодорхой зүйл юм. Иймд, антихристүүд хүмүүсийн зүрх сэтгэлийг хянаж буйн бодитой илрэлүүд юу вэ, энэ хяналтыг яг хэрхэн тодорхойлох вэ? (Бусдын сайшаал, хүндлэлийг хүлээж, бусдыг төөрөлдүүлэх зорилгодоо хүрэхийн тулд гаднаа зовлон туулж, төлөөс төлж буйгаа харуулах гэх мэт зүйлийг ашигладаг.) Антихристүүд хүмүүсийн тааллыг олохын тулд тодорхой төрлийн зан авир, илрэлүүдийг ашигладаг бөгөөд ингэснээрээ хүмүүсийн зүрх сэтгэлд байр суурьтай болж, хүмүүсээр өөрсдийгөө хүндлүүлдэг. Антихристүүд бусдын хүндлэлийг хүлээх үед энэ үр дүн нь шинж чанараараа хүмүүсийг төөрөлдүүлж байгаа хэрэг юм. Гэвч зүрх сэтгэлдээ эдгээр аргыг ашиглан бусдыг төөрөлдүүлэх нь антихристүүдийн жинхэнэ субьектив хүсэл биш байдаг; тэдний хүсдэг зүйл бол хүндлүүлэх явдал – энэ бол тэдний зорилго юм. Өөр зүйл байна уу? (Антихристүүд хүмүүсийг төөрөлдүүлж, өөртөө татахын тулд жижиг сажиг ашиг тус ашигладаг бөгөөд бусдаар өөрсдийгөө хүндлүүлж, бишрүүлж, тушаалаа дагуулж, хүмүүсийг өөртөө татаж, хяналтдаа оруулах зорилгодоо хүрэхийн тулд өөрсдийн чадвар, билиг авьяасыг гайхуулдаг.) Энэ бол нэг тал нь. (Антихристүүд сүнслэг дүр эсгэдэг. Тэд засуулах үедээ үүнийг ойлгодоггүй мөртөө ойлгосон, дуулгавартай дагаж чадна гэж дүр эсгэдэг, ингэснээр бусад хүн тэднийг үнэнийг шаргуу эрэлхийлж байна, нэлээд их сүнслэг ойлголттой юм байна гэж боддог. Тэд бусдаар өөрсдийгөө хүндлүүлж, дээдлүүлэх үр дүнд хүрэхийн тулд үнэнийг эрэлхийлдэг, ойлгодог хүний дүрд хувирдаг.) Энэ бол өөр нэг тал нь. Антихристүүд үргэлж өөрсдийгөө хэчнээн сүнслэг болохыг, мөн үнэнийг эрэлхийлж, дуулгавартай дагаж чаддагийг бусдад харуулахыг хүсдэг. Үнэндээ тэдэнд өчүүхэн төдий ч ойлголт байдаггүй боловч бусдаар өөрсдийгөө хүндлүүлж, дээдлүүлэхийн тулд сүнслэг хүний баг өмссөөр байдаг. Тэд хүмүүсийн зүрх сэтгэлийг хянахын тулд ийм арга ашигладаг. Өөр байна уу? (Антихристүүд гайхуулж, өөрсдийгөө тогтоохын тулд бичиг үсэг, хоосон сургаал ярьдаг, ингэснээр бусад хүн тэднийг үнэнийг ойлгодог, биеийн хэмжээтэй гэж бодон, тэднийг хүндэлж, шүтэж, үгийг нь сонсдог. Энэ аргаараа тэд хүмүүсийг хянадаг болдог.) Энэ бол бодитой илрэл, гэхдээ „тэд бичиг үсэг, хоосон сургаал ярьдаг” гэж хэлэх нь бүрэн оновчтой биш юм. Антихристүүд бичиг үсэг, хоосон сургаал ярьж байгаагаа мэддэггүй; тэд ярьж байгаа зүйлээ бодит байдал, сүрлэг онол, номлол гэж итгэдэг бөгөөд хүмүүсийг төөрөлдүүлэхийн тулд эдгээр зүйлийг ашигладаг. Хэрвээ антихристүүд тэдгээрийг бичиг үсэг, хоосон сургаал гэдгийг мэддэг байсан бол тэдгээрийн талаар ярихаа болих байсан. Өөр зүйл байна уу? (Антихристүүд зарчмыг улаан цайм зөрчиж, гартаа байгаа эрх мэдэл болон хуурамч сүнслэг онолыг ашиглан хүн бүрийн итгэлийг залилан мэхэлж олж авдаг бөгөөд ингэснээр хүмүүсийг хяналтдаа оруулах зорилгодоо хүрдэг.) (Антихристүүд Бурханы сонгосон хүмүүсийн Дээрхтэй холбогдох холбоог тасалдаг. Тэд ажлын зохицуулалтыг хэрэгжүүлдэггүй, харьяаныхаа хүрээнд үнэмлэхүй эрх мэдлийг гартаа атгадаг бөгөөд өөрсдийн хаанчлалыг байгуулж, хүмүүсийг хянахыг оролддог.) Энэ ч бас бодитой илрэл юм. Илүү оновчтой хэлбэл, тэд Дээрхийг мэхэлж, доод хүмүүсээсээ юмс нууж, хүмүүсийн тааллыг олохыг оролддог бөгөөд хүмүүсийн зүрх сэтгэлийг хянах зорилгодоо хүрэхийн тулд бусдад үнэн байдлыг харуулдаггүй, итгэлийг нь залилан мэхэлж олж авдаг. Дээрхийг мэхэлж, доод хүмүүсээсээ юмс нууж буй тэдний зорилго нь Дээрх болон ах эгч нарт өөрсдийнхөө талаарх үнэнийг харуулахгүй байх явдал бөгөөд ингэснээр Дээрх болон ах эгч нар тэдэнд итгэж, эцсийн дүндээ ах эгч нар зөвхөн тэднийг шүтдэг болно – тэгээд тэд хүмүүсийн зүрх сэтгэлийг хянах зорилгодоо хүрсэн байх болно. Өөр зүйл байна уу? (Антихристүүд хүмүүсээр мөрдүүлэхийн тулд өнгөн дээрээ зөв мэт харагдах баахан дүрэм журам зохиож, үнэнийг орлуулахын тулд эдгээрийг ашигладаг, ингэснээр хүмүүс эдгээр дүрэм журмыг мөрдөх нь үнэнийг хэрэгжүүлэхтэй адил гэж итгэдэг болдог. Энэ аргаараа антихристүүд хүмүүсийн зүрх сэтгэлийг хянадаг болж, хүмүүсийг өөрсдийнхөө өмнө хөтөлдөг.) Үүнийг, антихристүүд үнэн-зарчмыг орлуулахын тулд баахан дүрэм журам зохиож, өөрсдийгөө сүнслэг, үнэнийг ойлгодог хүн болгон харагдуулдаг, ингэснээр хүмүүс тэдний үгийг сонсох бөгөөд ийм маягаар тэд хүмүүсийн зүрх сэтгэлийг хянах зорилгодоо хүрдэг гэж тодорхойлох хэрэгтэй. Хэрвээ тэдний зохиосон дүрэм журам чуулганы амьдрал болон хүмүүс үүргээ гүйцэтгэхэд ашиг тустай байсан бол, мөн үнэн-зарчимтай зөрчилдөөгүй, Бурханы гэрийн ашиг сонирхолд ямар ч хор хохирол учруулаагүй бол үүнд ямар ч буруу зүйл байхгүй байх байсан. Чуулган дахь янз бүрийн хүмүүстэй харилцахдаа үнэнийг нөхөрлөхөөс гадна хүмүүсийг журамлахын тулд зарим нэг захиргааны дүрэм тогтоох нь зайлшгүй шаардлагатай байдаг. Хэрвээ эдгээр захиргааны дүрэм үнэн-зарчимтай зөрчилдөхгүй, харин ч хүмүүст ашиг тустай байвал тэдгээр нь эерэг зүйл бөгөөд энэ нь хүмүүсийн зүрх сэтгэлийг хянаж байгаа хэрэг биш юм. Хэрвээ эдгээр дүрмийг үнэн-зарчим мэтээр харагдуулж байгаа бол тэнд асуудал байна гэсэн үг. Тэгвэл, антихристүүд хүмүүст ашиг тустай, үнэн-зарчимд нийцэх дүрэм зохиож чадах уу? (Үгүй, чадахгүй.) Үүнийг хэрхэн хэлэх ёстойг нэгтгэн дүгнээд үз дээ. (Антихристүүд үнэн-зарчимд нийцэхгүй зарим дүрэм зохиож, сүнслэг, үнэнийг ойлгодог дүр эсгэн, хүмүүсээр өөрсдийгөө дуулгавартай дагуулж, хүмүүсийн зүрх сэтгэлийг хянах зорилгодоо хүрдэг.) Энэ нь харьцангуй оновчтой байна. Өөр зүйл байна уу? (Антихристүүд ухаалаг, хэрсүүгээ харуулахын тулд сүрлэг санаа чалчих дуртай бөгөөд хүмүүсээр өөрсдийгөө хүндлүүлдэг. Жишээ нь, хүн бүр аль хэдийн нэг асуудлыг хэлэлцээд, юу хийхээ шийдсэний дараа, антихристүүд бусдын саналыг няцаахын тулд багц онол ярьж, хүн бүрээр өөрсдийнхөө үгийг сонсуулдаг, үнэн хэрэгтээ тэдний үзэл бодол огтхон ч илүү ухаалаг биш байдаг. Тэгээд цаг хугацаа өнгөрөхийн хэрээр, ямар ч асуудал байсан хамаагүй, хэн ч үнэнийг нөхөрлөж, үнэн-зарчмыг эрж хайж зүрхлэхгүй бөгөөд эцсийн шийдвэрийг антихристүүдээр гаргуулах ёстой гэж мэдэрч, эцсийн дүндээ антихристүүд хүмүүсийг хянах зорилгодоо хүрдэг.) Антихристүүд алхам тутамдаа сүрлэг санаа чалчиж, бусдын саналыг няцааж, өөрсдийгөө гайхуулан, бусдад өөрсдийгөө маш ухаалаг гэж итгүүлдэг, ингэснээрээ бусдыг төөрөлдүүлж, хяналтдаа оруулах зорилгодоо хүрдэг. Өнгөрсөнд бид антихристүүд хүмүүсийг хянаж, төөрөлдүүлдэг илрэлүүдийн талаар их нөхөрлөсөн. Антихристүүд ингэхдээ маш олон янзын арга заль, илрэлүүд, арга барилууд ашигладаг. Заримдаа тэд үйлдэл ашигладаг, заримдаа үг хэллэг ашигладаг, мөн өөр үед хүмүүсийг төөрөлдүүлэхийн тулд тодорхой нэг үзэл бодол ашигладаг. Товчхондоо, антихристүүдийн хийдэг энэ бүх зүйлийн цаана зорилгууд байдаг; эдгээр үйлдлийн аль нь ч цэвэр ариун, нээлттэй биш бөгөөд аль нь ч үнэнд нийцдэггүй. Тэдний хийдэг бүхэн хүмүүсийг төөрөлдүүлж, хүмүүсээр өөрсдийгөө хүндлүүлж, шүтүүлэхийн төлөө байдаг. Гаднаа антихристүүдийн хэлж, хийдэг юу ч байсан зүгээр л хуурамч дүрүү юм – тэдгээр нь бүгд сайн зан авир, хүмүүсийн сайн гэж үздэг зүйлс байдаг – гэвч үнэн хэрэгтээ, хэрвээ хүн эдгээр зүйлийн мөн чанарыг судалж үзвэл, антихристүүдийн арга барилын цаадах сэдлүүд, зорилгууд нь нэгд нэггүй хэлэхийн аргагүй муухай, үнэнтэй тэрсэлддэг бөгөөд Бурханы жигшдэг зүйлс байдаг.

Хүмүүсийн зүрх сэтгэлийг хянах арга барилаас нь харахад антихристүүдийн хүн чанар жигшүүртэй, аминч бөгөөд зан чанар нь үнэнд зэвүүцдэг, хорон муу, харгис байдаг. Антихристүүд зорилгодоо хүрэхийн тулд ямар ч ичгүүр сонжуургүйгээр элдэв төрлийн жигшүүртэй, далд арга заль ашигладаг – энэ бол тэдний хорон муу уг чанарын шинж юм. Түүнчлэн, хүмүүс хүсэж байгаа эсэхийг үл тоон, тэдэнд мэдэгдэх юм уу зөвшөөрөл авалгүйгээр тэд хүмүүсийг үргэлж хянаж, тэдэнд явуулга хийж, тэднийг ноёрхохыг хүсдэг. Хүмүүсийн зүрх сэтгэлдээ бодож, хүсдэг бүх зүйл өөрсдийнх нь явуулгад захирагдаасай гэж тэд хүсдэг, хүмүүс зүрх сэтгэлдээ тэдэнд байр суурь гаргаж, тэднийг шүтэж, бүх зүйл дээр тэднийг түшээсэй гэж хүсдэг. Тэд үг, үзэл бодлоороо хүмүүсийг хязгаарлаж, нөлөөлөхийг хүсдэг бөгөөд өөрсдийн хүсэл зоригийн дагуу хүмүүст явуулга хийж, тэднийг хянахыг хүсдэг. Энэ нь ямар зан чанар вэ? Харгис байдал биш гэж үү? Энэ нь яг л бар чиний хүзүүг зуухтай адил – чи амьсгаа авах гэж хэчнээн хичээж, хөдлөх гэж тэмцлээ ч хүссэнээрээ байж чадахгүй, харин ч түүний догшин амны үхлийн хатуу атгалтад ордог. Чи мултрах гэж хэчнээн тэмцлээ ч чадахгүй, барыг амаа суллаач гэж гуйлаа ч энэ нь боломжгүй, хэлэлцэх ямар ч зай байхгүй. Антихристүүд яг ийм зан чанартай байдаг. Чи тэдэнтэй ярилцаж, „Чи хүмүүсийг хянах арга зам олох гэж оролдохоо больж болохгүй юм уу? Чи томоотой байж, дагалдагч байж болохгүй гэж үү? Чи томоотой байж, үүргээ гүйцэтгэн, байр сууриндаа байж болохгүй юм уу?” гэж хэллээ гэж бодъё. Тэд үүнийг зөвшөөрч чадах уу? Чи сайн зан авир, эсвэл үнэний талаарх ойлголтоо ашиглан тэднийг замаасаа буцахад ятгаж чадах уу? Тэдний үзэл бодлыг өөрчилж чадах хүн байна уу? Антихристүүдийн харгис зан чанараас харахад хэн ч тэдний бодол санаанууд, үзэл бодлуудыг өөрчилж чадахгүй, хэн ч хүмүүсийн зүрх сэтгэлийг хянах хүслийг нь өөрчилж чадахгүй. Хэн ч тэднийг өөрчилж чадахгүй бөгөөд тэдэнтэй тохиролцох боломжгүй – үүнийг „харгис байдал” гэдэг. Хүмүүсийг хянах антихристүүдийн амбиц, хүсэл нь тэдний мөн чанарын илрэл юм. Хэрвээ чи тэднийг засахын тулд сайн зан авир ашиглавал энэ нь бүтэх үү? Хэрвээ чи засалт, шүүлт, гэсгээлт хүлээн авсан бодит туршлагаа ашиглан тэдэнд тусалж, дэмжвэл тэд өөрчлөгдөж чадах уу? Тэд хийж байгаа зүйлээ зогсоох уу? (Үгүй, тэд тэгэхгүй.) Та нар өмнө нь ийм төрлийн хүнтэй уулзаж байсан уу? (Тийм. Ийм төрлийн хүний хувьд хаана үүрэг гүйцэтгэх нь хамаагүй, хэд хэдэн удаа бүтэлгүйтэж, бүдэрч, тэр ч бүү хэл өвчний сахилгажуулалт амслаа ч байр суурь эрэлхийлэх хүсэл нь өөрчлөгдөшгүй байдаг. Тэд хаашаа ч явсан байр суурь, эрх мэдэл олж авахыг хүсдэг.) Хэрвээ газар юм уу бүлгийг нь солих нь тэднийг өөрчлөхгүй юм бол нас ахихыг нь хүлээвэл яах вэ – тэр үед тэд бага зэрэг өөрчлөгдөх үү? Тэд хүч чадал, эрх мэдлийн эрэлхийллээсээ бага зэрэг татгалзах уу, энэ нь бага зэрэг сулрах уу? (Үгүй. Энэ нь настай ямар ч хамаагүй; тэдний энэ зан чанарыг өөрчлөх боломжгүй.) Харгис зан чанар антихристүүдийг захирч, хянадаг тул тэд өөрчлөгдөж чаддаггүй. Антихристүүдийн харгис зан чанарыг нэлээд олон хүн амсаж, нүдээрээ харсан бололтой. Антихристүүд хүмүүсийн зүрх сэтгэлийг хянах нь бодит байдал бөгөөд үүнийг баримт нотолдог – энэ бол нэлээд ноцтой асуудал юм. Ийм хүмүүс хүмүүсийн зүрх сэтгэлийг хянах асуудлыг мартаж, эсвэл хойш тавьж чаддаггүй. Антихристүүдийн уг чанар-мөн чанар ийм байдаг. Субьектив өнцгөөс харвал тэд үүнийг хойш тавьж чаддаггүй; обьектив өнцгөөс харвал хэн ч тэднийг өөрчилж чаддаггүй – тэд бол нэвт шувт антихристүүд юм. Надад хэл дээ, хөөгдөж, ах эгч нартай хамт байхаа больсныхоо дараа бусдын зүрх сэтгэлийг хянах хүслээ алддаг антихристүүд байна уу? Антихристүүд орчин, эсвэл газар зүйн байршлынхаа өөрчлөлтөд үндэслэн өөрчлөгдөх үү? (Үгүй, тэд тэгэхгүй.) Тэд цаг хугацаа, орон зайн өөрчлөлтийг дагаж өөрчлөгдөхгүй – үүнийг тэдний уг чанар-мөн чанар тодорхойлдог. Хүмүүсийн зүрх сэтгэлийг хянахдаа антихристүүд үнэндээ хүмүүсийн дунд эрх мэдэл – захирамжлах, шийдвэр гаргах, хүмүүсийг хянаж, хүмүүсийн зүрх сэтгэлд явуулга хийх эрх мэдлийг гартаа атгахыг оролддог – энэ эрх мэдэл бол тэдний олж авахыг хүсдэг зүйл юм. Хүмүүсийн зүрх сэтгэлийг хянахын тулд антихристүүд хүмүүсээр өөрсдийгөө хүндлүүлэх, хүмүүсийг хуурч, төөрөлдүүлэх, хүмүүст хуурамч дүр эсгэх бүхий л арга замууд, хэрэгслүүдийг ашиглах бөгөөд завхарсан зан чанарууд, зан араншингаа нуун далдалж, үнэнд зэвүүцдэг, антихристүүдийн мөн чанарыг нь хүмүүс ялган таньж, нэвт харахад саад болохын тулд тодорхой арга зам ч ашигладаг. Гаднаа тэд өөрсдийгөө ямар ч өө сэв, дутагдалгүй, эсвэл завхарсан зан чанарын ямар ч ул мөргүй, сүнслэг, төгс хүн мэтээр харагдуулдаг бөгөөд ийм маягаар тэд бусдаар өөрсдийгөө хүндлүүлж, дээдлүүлж, бишрүүлж, шүтүүлж, тэр ч бүү хэл түшүүлэх зорилгодоо хүрдэг. Эдгээр зорилгод хүрэх нь мөн чанартаа тэд хүмүүсийн зүрх сэтгэлийг хянасны үр дагавар юм. Антихристүүдийн бүх зан чанар, илрэлийн талаарх бидний нөхөрлөлд антихристүүд хүмүүсийн зүрх сэтгэлийг хянаж, эрх мэдэл, ашиг хонжооны төлөө улайрдаг явдал нь хэлэлцүүлгийн үнэмлэхүй ихэнх хэсгийг эзэлсэн. Бид энэ сэдвээр аль хэдийн их нөхөрлөсөн тул өнөөдөртөө ингээд орхицгооё.

II. Антихристүүд чуулганы санхүүг хянадаг

Өнөөдөр бидний нөхөрлөх гол зүйл бол хүмүүсийн зүрх сэтгэлийг хянах гэсэн оролдлого болон эрх мэдлийн төлөөх амбиц, хүслээс нь гадна антихристүүдэд өөр нэг хөнөөлтэй илрэл байдаг юм. Өөрөөр хэлбэл, тэд чуулганы санхүүд асар их хүсэж дурладгаа ч бас харуулдаг бөгөөд энэ хүслийг шунал гэж нэрлэж бас болно. Байр сууринд дурлахаас гадна антихристүүд бас санхүүд онцгойлон дурладаг. Санхүүгээс авдаг тэдний сонирхол, таашаал нь асар их бөгөөд бууршгүй байдаг; бид үүнийг антихристүүд чуулганы санхүүг хянадаг гэж тодорхойлдог. Антихристүүд чуулганы санхүүг хянах гэж оролдох нь хүмүүсийн зүрх сэтгэлийг хянах гэж оролдохтой адилхан – аль аль нь адилхан зүй бус, үндэслэлгүй оролдлогууд юм. Энэ нь илэрхий шившигтэй зүйл мөн. Хүмүүсийн зүрх сэтгэлийг хянах амбиц, хүсэлтэй байх нь аль хэдийн хангалттай ой гутам, аль хэдийн аймшигтай шившигтэй байтал антихристүүд бас чуулганы санхүүг хянахыг хүсдэг – энэ нь тэдний хийдэг бүр ч илүү жигшүүртэй зүйл юм. Тэгвэл, антихристүүд чуулганы санхүүг хянах гэж оролдох үед үүний бодитой илрэлүүд нь юу вэ? Энэ нь хүмүүсийн зүрх сэтгэлийг хянах гэж оролддог үеэс нь илүү амархан ялган танигдах уу? Антихристүүд хүмүүсийн зүрх сэтгэлийг хянахыг оролдох үед тэдний ашигладаг зарим арга барил, зан чанарыг хүмүүс ялган таньж чаддаг. Гэхдээ хэрвээ тэд маш нууцлаг бөгөөд зальтай байж, үүний цаана антихристүүдийн өнгөн дээрээ ил гаргадаггүй, харин зөвхөн дотроо л боддог зарим нэг үг яриа, арга заль, эсвэл сатанлаг заль мэх байвал эдгээр зүйл нь амархан ялган танигдахгүй. Гэсэн ч чуулганы санхүүг хянах оролдлогод зарим нэг бодитой илрэл, арга барил байх ёстой. Та нарт эдгээр арга барилыг ялган танихад амархан санагдаж байна уу? Та нар эдгээр зүйлийг өөрсдийн нүдээр харж, өөрсдийн чихээр сонсох үедээ эдгээр нь антихристүүдийн үйлдлүүд мөн болохыг ялган таньж чадах уу? (Хэрвээ тэдгээр нь илэрхий зан авирууд байвал чадна. Жишээлбэл, антихристүүд өргөл болон түүнтэй адил зүйлсийн хадгалалт хамгаалалтыг хэн хариуцаж байгааг асууж сураглана.) Санхүү бол эмзэг хэрэг бөгөөд ихэнх хүмүүс үүний талаар асууж сурагладаггүй учраас үүнийг амархан ялган таньж болно, гагцхүү санхүүд санаархсан шунахай хүмүүс л иймэрхүү мэдээллийг сонирхож, сураглана. Иймд антихристүүд чуулганы санхүүг хянахыг оролддог ямар бодитой илрэлүүд байдаг талаар нөхөрлөцгөөе.

Антихристүүд чуулганы санхүүг хянадаг сэдвийн тухайд, ихэнх хүн үүнийг өнгөрсөнд харж байсан чуулганы өмч хөрөнгийг залилсан юм уу зүй бусаар ашигласан жишээнүүдтэй оюун ухаандаа холбож бодох байх, тийм биз дээ? Эсвэл залуу юмуу, Бурханд итгээд удаагүй учраас эдгээр зүйлсэд тийм ч их санаа тавьдаггүй, тэдгээрийн талаар огт боддоггүй зарим хүн байж магадгүй юм. Иймд, та нарт чуулганы санхүүтэй холбоотой зарим асуудал, дүрэм журам, түүнчлэн цээрлэх зүйлсийг ойлгуулахын тулд энэ талаар нарийвчлан нөхөрлөцгөөе. Зарим нь: „Би чуулганы санхүүтэй холбоотой асуудлуудыг хэзээ ч сонирхож, сураглаж байгаагүй. Би тийм шунал тээдэггүй. Энэ нь надад ямар ч хамаагүй бөгөөд чуулганы нэлээд эмзэг сэдэв учраас би энэ талаар мэдсэн ч, мэдээгүй ч надад зүгээр” гэж хэлдэг. Энэ үзэл бодол зөв үү? (Үгүй, зөв биш.) Яагаад тэр вэ? Та нар юу гэж ч боддог байсан хамаагүй өнөөдөр бидний нөхөрлөж буй сэдэв нь антихристүүдийн зан чанартай холбогддог бөгөөд антихристүүдийн зан чанарыг задлан шинжилж, дүн шинжилгээ хийх үүднээс үүнийг бүгдийг нь ойлгож, тодорхой ойлгох нь та нарын хүн нэг бүрд ашиг тустай байх болно. Бид антихристүүдийн зан чанарыг задлан шинжлэхийн тулд энэ асуудлыг ашиглах болно, тиймээс эхлээд антихристүүд чуулганы өмч хөрөнгөд хэрхэн ханддаг, тэдний оюун ухаанд чуулганы өмч хөрөнгө нь яг юу гэсэн үг болох, хэнд харьяалагддаг, түүнчлэн антихристүүд дотроо бодохдоо энэ өмч хөрөнгийг хэрхэн үзэж, хуваарилдаг талаар нөхөрлөцгөөе. Юун түрүүнд, чуулганы ах эгч нарын өргөсөн мөнгө болон янз бүрийн эд зүйлсийг антихристүүд хэрхэн тодорхойлдог вэ? Тэдний зан араншингаас дүгнэхэд антихристүүд шунахай бөгөөд тэдний шунал асар их байдаг тул тэд энэ өмч хөрөнгөд хайхрамжгүй хандахгүй. Харин тэд үүнийг маш их сонирхож, чуулганы хэр их өмч хөрөнгө байгаа, хадгалалтыг нь хэн хариуцдаг, хаана хадгалагдаж байгаа, мөн хэдэн хүн энэ талаар мэддэг болохыг судалж, олж мэдэхэд онцгой анхаарал хандуулна. Чуулганы санхүүгийн талаарх үндсэн мэдээллийн тухайд, антихристүүд эхлээд үүнд туйлын их сонирхолтой байгаагаа харуулж, онцгой анхаарал хандуулж, сураглаж, асууж лавлан, энэ мэдээллийг олж авахын тулд чадах бүхнээ хийдэг. Хэрвээ тэд ямар ч шуналгүй, ямар ч бодол тээгээгүй бол эдгээр зүйлийг сонирхох байсан уу? (Яавч үгүй.) Антихристүүд хэвийн хүн чанартай хүмүүсээс ялгаатай бөгөөд тэдний санаа тавьж буйн цаана далд сэдэл байдаг. Тэд энэ өмч хөрөнгийг хадгалах гэсэндээ санаа тавьдаг бус, харин эзэмшдэг болохыг, эсвэл г хүссэнээрээ ашиглаж чаддаг байхыг хүсдэг. Тиймээс, антихристүүд чуулганы санхүүг хянаж буйн эхний илрэл бол чуулганы өмч хөрөнгийг эзэмшиж, ашиглахыг эн тэргүүнд тавихх явдал юм.

А. Чуулганы өмчийг эзэмшиж, ашиглахыг эн тэргүүнд тавих

Антихристүүд байр суурь олж авмагцаа тэдний гүнд нэгэн эндүү ташаа, ичгүүргүй санаа төрдөг: Удирдагч болох нь тэдэнд чуулганы санхүүг мэдэх эрхийг төдийгүй, түүнийг хянах үнэмлэхүй эрх мэдлийг ч бас олгох ёстой. Чуулганы санхүүг хянах тэдний зорилго юу вэ? Чуулганы өмчийг эзэмшиж, ашиглахыг эн тэргүүнд тавих эрх мэдэлтэй болох явдал юм. Чуулганы өмчийг эзэмшиж, ашиглахыг эн тэргүүнд тавих гэдэг нь юу гэсэн үг вэ? Энэ нь, тэд чуулганыг хариуцаж байгаа цагт тэдний удирдлага доорх ах эгч нарын өргөсөн мөнгө болон эд зүйлс бүгд тэдний удирдлагад, ашиглалтад, эзэмшилд орно гэсэн үг юм. Энэ санаа зөв үү, эсвэл буруу юу? Мэдээж энэ нь буруу, гэхдээ антихристүүд ингэж л боддог. Удирдагч болсныхоо дараа тэдний хийдэг хамгийн эхний зүйл бол санхүүтэй холбоотой хүчин чармайлтууд гаргаж, төлөвлөгөөнүүд боловсруулах юм. Эхлээд тэд хэн санхүүг удирдаж байгаа, хэдэн хүн санхүүг удирдаж байгаа, дансанд хэчнээн мөнгө байгаа, мөн эдгээр санхүүг удирдаж буй хүмүүс нь тэдний чадварлаг баруун гарууд, эсвэл итгэлт төлөөлөгчид нь мөн эсэхийг олж мэддэг. Хэрвээ үгүй бол, тэд энэ, тэр ямар нэгэн шалтгаар тэднийг яаравчлан чөлөөлж, дараа нь өөрсдийн төлөөлөгчдөөрөө сольдог. Тэд санхүү удирдах хариуцлагатай хүмүүсийг солиод л зогсдог уу? Үгүй, энэ нь тийм ч энгийн зүйл биш. Тэдний амбиц үүнээс хавьгүй хол давсан байдаг; тэд чуулганы өмчтэй холбоотой тоо баримтуудыг гарцаагүй тодорхой ойлгож авах ёстой байдаг. Хүмүүсийг өргөл өргөхийг уриалахаас гадна антихристүүд энэ өмчийг хэрхэн зохицуулдаг вэ? Өмсөх зүйл худалдаж авах шаардлагатай үедээ, мөн эмчид үзүүлэх үедээ тэд чуулганаас мөнгө авдаг бөгөөд хэрвээ хувцас хунар дутвал ах эгч нарын хандивласан зүйлсээс илүү сайн хэдийг нь шилж авдаг. Тэгээд шилж авсныхаа дараа ч тэд зогсдоггүй; тэд хувцас нэг бүрийг заавал өмсөж үзэх бөгөөд хамгийн сайнуудыг нь өөрсдөдөө үлдээж, зөвхөн өөрсдийнхөө голсон хамгийн чанар муутайнуудыг нь чуулганд үлдээдэг. Товчхондоо, тэд өөрсдийн хоол, зардал, тэр ч байтугай 0.20 юанийн замын зардлыг хүртэл чуулганы мөнгийг ашиглан төлдөг бөгөөд тэдний зарим нь бүр тансаг хэрэглээний зүйлс, эрүүл мэндийн нэмэлт бүтээгдэхүүн, гоо сайхны бүтээгдэхүүн болон хувийн хэрэгцээндээ зориулан бүхий л төрлийн эд зүйлсийг худалдаж авахын тулд чуулганы мөнгийг ашиглахдаа тулдаг. Антихристүүд удирдагчийн байр сууринд очмогцоо, өчүүхэн ажил хийхээсээ өмнө чуулганы өмчийг эдлэх тал дээр маш идэвхтэй байдаг бөгөөд үүнийг эн тэргүүнд тавьдаг. Антихристүүд энэ өмчийг эдэлсний дараа тэдний бүхэл бүтэн сүнслэг дүр төрх болон амьдралын чанар нь бүрэн өөрчлөлтөд орж, урьдынхаасаа тэс өөр болдог. Боломж л гарвал үсээ янзлуулж, биендээ иллэг хийлгэх бөгөөд өөрсдийгөө эрхлүүлж, эрүүл мэнддээ анхаарах зүйлс хийж, өөрсдөдөө тамир тэнхээ оруулах шөл хийж уудаг – тэр ч бүү хэл тэдний ашигладаг янз бүрийн цахилгаан хэрэгсэл хүртэл шинэчлэгддэг. Удирдагч болмогцоо антихристүүд чуулган дахь баян хүмүүсийг болон өргөл өргөх чадамжтай хүмүүсийг тэмдэглэж авдаг. Тэгээд энэ чинээлэг хүмүүсээр их мөнгө гаргуулах бөгөөд байнга өргөл өргөдөг хүмүүс нь чуулганы үнэт гишүүд, антихристүүдийн нүдэнд таалсан дуртай хүмүүс нь болдог. Антихристүүд чуулганд орох нь үнэг усан үзмийн талбайд орохтой адил – усан үзмийн талбай сүйрэлд өртөнө. Үнэг сайн усан үзмүүдийг идээд зогсохгүй, бас тэр газрыг бүхэлд нь сүйтгэнэ.

Антихристүүдийн бодлоор, ах эгч нарын өргөсөн мөнгө болон эд бараа буюу хамтад нь „өргөл” гэж нэрлэдэг зүйл нь бүгд чуулганы „нийтийн өмч” юм. Энэхүү нийтийн өмч нь нийтээрээ ашиглах зориулалттай гэсэн үг биш; харин энэ нь хүн бүрээс ирдэг нийтийн өргөл боловч бодит байдал дээр ашиглах эрх нь бүхэлдээ удирдагчдын гарт төвлөрдөг гэсэн санаа юм. Антихристүүдийн харах өнцгөөр бол тэд чуулганы өмчийг эзэмшиж, ашиглахыг эн тэргүүнд тавих үүрэгтэй, учир нь тэд бол удирдагчид, тэд тэргүүнд нь зогсдог бөгөөд чуулган дахь бүх зүйлс, ялангуяа сайн сайхан зүйлс тэдэнд харьяалагдаж, тэдний эрх мэдэл дор байх ёстой. Антихристүүд ингэж итгэдэг: „Ах эгч нарын өргөдөг мөнгө болон эд зүйлсийг бурханд өргөж байна гэж хэлэх нь зүгээр л өнгөц талын яриа. Эдгээр зүйлийн хэдийг нь бурхан ашиглаж чадах юм бэ? Бурхан тэнгэрээс бууж ирээд эдгээр өргөлийг хүмүүстэй хуваалцажчадна гэж үү? Тиймээс, эдгээр өргөлийг хэрхэн зарцуулж, хуваарилж, ашиглахыг хүмүүс шийдэх ёстой биш үү?” Чуулганы өмчийн талаар антихристүүдийн тээдэг ичгүүргүй санаа нь ийм байдаг. Бүр ч ичгүүр сонжуургүй нь юу вэ? Тэд: „Тэнгэр дэх бурхан хүмүүсийн газар дээр өргөсөн мөнгө болон эд зүйлсийг эдэлж чадахгүй, тэгвэл эдгээр зүйлийг хэрхэн хуваарилж, ашиглах вэ? Чуулганы удирдагчид тэдгээрийг хэрэглэж, ашиглаж, эдлэхэд туслах ёстой биш гэж үү? Энэ нь тэнгэр дэх бурхан тэдгээрийг ашиглаж байгаатай дүйцэх болно” гэж хэлдэг. Иймээс, антихристүүд зүй ёсны хэрэг мэтээр ах эгч нарын өргөлийг өөрсдийн хувийн өмч болгодог. Хэн, хэзээ, юу өргөдгийг тэд маш тодорхой мэддэг бөгөөд эдгээр зүйлийг тэдэнд тайлагнаж, тэд мэдэж байх ёстой. Тэд бусад хэрэг явдлыг огт тоодоггүй. Өөрсдийн эрх мэдлийг чанга атгахаас гадна тэдний хувьд хамгийн чухал нэг зүйл байдаг нь чуулганы санхүүг хянах юм. Энэ л удирдагч байхыг тэдний хувьд үнэ цэнтэй болгодог. Антихристүүд чуулганы өмчийг үзэж, түүнтэй харьцдаг арга барилд үнэнтэй, эсвэл Бурханы шаардлагуудтай нийцэх ганц ч болтугай тал байна уу? (Үгүй, байхгүй.) Бурханэхнээсээ өнөөдрийг хүртэл ах эгч нарын Түүнд өргөсөн өргөлүүдийг ямар хүн эзэмших, эсвэл ашиглах ёстойг хэлж байсан уу? Чуулганы удирдагчид, ажилчид, элчүүд, эш үзүүлэгчид чуулганы өмчийг эзэмшиж, ашиглахыг эн тэргүүнд тавих эрх мэдэлтэй байх ёстой гэж Бурхан хэзээ нэгэн цагт мэдэгдэж байсан уу? Хэн удирдагч болсон нь чуулганы өмчийг ашиглаж, эзэмших болно гэж Бурхан хэлсэн үү? (Үгүй, хэлээгүй.) Тэгвэл яагаад антихристүүд ийм эндүү ташаа ойлголттой байдаг вэ? Бурханы үгэнд чуулганы өмчийн талаар ийм утгатай ямар ч тодорхой заалтууд байхгүй байтал антихристүүд яагаад үүний талаар ийм үзэл бодол тээдэг вэ? (Тэдэнд Бурханаас эмээдэг сэтгэл байдаггүй.) Энэ тийм энгийн гэж үү? Энэ нөхцөлд тэднийг Бурханаас эмээдэг сэтгэлгүй гэж хэлэх нь зүгээр л хоосон үг юм. Энэ үг нь антихристүүдийн зан чанарыг хөндөж чадахгүй. Антихристүүд удирдагчийн байр сууринд байхгүй үедээ чуулганы өмчид шунадаг уу? (Шунадаг.) Тэгвэл чи, тэд удирдагч болсныхоо дараа Бурханаас эмээх сэтгэлээ алддаг гэж хэлж чадах уу? Удирдагч болохоос өмнө тэдэнд Бурханаас эмээх сэтгэл байдаг гэвэл мэдээж үгүй биз дээ? Чи ингэж хэлж чадах уу? (Үгүй.) Тиймээс энэ тайлбар үндэслэлгүй юм. Антихристүүд чуулганы өмчид шунадаг: Яагаад тэр вэ? (Тэд хорон муу зан чанартай.) (Тэд уг чанараараа шунахай.) (Тэд уг чанараараа ашиг хонжоог бүхнээс дээгүүр тавьдаг.) Антихристүүдийн зан чанарынмөн чанар нь ашиг хонжоог бүхнээс дээгүүр тавих уу? (Үгүй.) Энэ бол зүгээр л тэдний зан араншингийн илрэл юм. Тиймээс, антихристүүдийн дотоод зан чанар юу болохыг задлан шинжилцгээе. (Хорон муу бөгөөд харгис.) Хамгийн түрүүнд харгис, тэгээд хорон муу. Харгис гэдэг нь юу гэсэн үг вэ? Энэ нь, бусад хүн г зөвшөөрөх эсэх, эсвэл юу гэж бодохоос үл хамааран тэд өөрсдийнх нь байх ёсгүй, эсвэл өөрсдөд нь харьяалагдах ёсгүй зүйлсийг хүчээр булаан авахыг хэлж байгаа юм: Энэ бол харгис зан чанар юм. Энэ диаволууд, Сатанууд болох антихристүүдийн төрөлх уг чанар-мөн чанар нь бүх зүйлийн төлөө Бурхантай өрсөлдөх явдал юм. Чуулган дотор Бурханы сонгосон хүмүүсийн төлөө Түүнтэй тэмцэлдэхээс гадна антихристүүд бас хүмүүсийн Түүнд өргөсөн өргөлүүдийг булаан авахыг оролддог. Гаднаа антихристүүд шунахайрч байгаа мэт харагдах боловч үнэн хэрэгтээ энэ нь тэдэнд антихристүүдийн зан чанар, мөн чанар байдгаас үүдэлтэй юм. Тэд заавал хүмүүсийн Бурханд өргөдөг мөнгө болон эд зүйлсийг булаан авч, залгихыг хүсдэг – энэ нь мөн чанартаа харгис байдал юм. Жишээ нь, чи загварлаг, сайн чанарын дотортой шинэ хүрэм худалдаж авахад, хэн нэгэн түүнийг хараад, „Чиний энэ хүрэм минийхээс илүү дээр юм. Миний өмсөж байгаа энэ хуучирч муудсан хүрэм цоорч, бас загвар нь хоцрогдсон. Чинийх яагаад ийм гоё байгаа юм бэ?” гэж хэлээд, ярьж дуусмагцаа чиний хүрмийг чамаас хүчээр тайлж аваад, дараа нь өөрийнхөө урагдсаныг чамд өгөхтэй адил юм. Чи түүнтэй солилцохоос татгалзаж чадахгүй – тэр чамайг зовоож, зодож, бүр алж ч магадгүй. Чи түүнийг эсэргүүцэж зүрхлэх үү? Чи түүнийг эсэргүүцэж зүрхлэхгүй бөгөөд тэр чиний хүслийг үл харгалзан чиний зүйлийг авах болно. Тэгвэл, энэ хүний зан чанар юу вэ? Энэ бол харгис зан чанар юм. Энэ болон чуулганы өмчийг эзэмшиж, ашиглах антихристүүдийн зан чанар хоёрын хооронд ямар нэгэн ялгаа байна уу? (Үгүй, байхгүй.) Өмчийн талаарх антихристүүдийн үзэл бодлоор бол тэд удирдагч болон „албан тушаалтан” болж, чуулганы өмчийг гартаа оруулмагц чуулганы өмч тэдэнд харьяалагддаг. Хэн өргөл өргөсөн, эсвэл тэд өргөл болгож юу өгснөөс үл хамааран антихристүүд үүнийг өөрсдөдөө зориулан булаан авах болно. Ямар нэгэн зүйлийг булаан авах гэдэг нь юу гэсэн үг вэ? Энэ нь, чуулганы дүрэм журмын дагуу зүй зохистой ашиглагдаж, хуваарилагдах ёстой чуулганы өмч антихристүүдийн хяналтад орсны дараа зөвхөн тэд л үүнийг ашиглах онцгой эрх мэдэлтэй болно гэсэн үг юм. Энэ өмч чуулганы ажилд, эсвэл чуулган дахь ажилчдад хэрэгтэй байсан ч антихристүүд ашиглахыг зөвшөөрдөггүй. Зөвхөн тэд л үүнийг ашиглах эрхтэй байдаг. Чуулганы өмчийг хэрхэн ашиглаж, хуваарилах тухайд антихристүүд эцсийн үгийг хэлдэг; хэрвээ тэд чамдашиглахыг зөвшөөрөхийг хүсвэл чи ашиглаж болно, хэрвээ үгүй бол чи ашиглаж болохгүй. Хэрэв чуулганы өргөлийн мөнгөн сан элбэг дэлбэг биш байгаад, антихристүүд үүнийг эзэмшилдээ авсныхаа дараа н өөрсдийн хувийн зардалд бүрэн зарцуулбал, чуулганы ажилд зориулахмөнгө байхгүй байсан ч тэд тоодоггүй. Тэд чуулганы ажлыг ч, чуулганы хэвийн зардлыг ч бодолцон үздэггүй. Тэдний хүсдэг ганц зүйл бол эдгээр санхүүжилтүүдийг авч, өөрсдийн орлого мэтээр хандаж, өөрсдөө үрэх явдал юм. Ингэж үйлдэх нь ичгүүртэй биш гэж үү? (Тийм ээ, ичгүүртэй.) Харьцангуй чинээлэг бүс нутгуудад байрладаг зарим чуулганд антихристүүд: „Энэ газар нэлээд сайхан юм. Зардлуудын тухайд би хүссэнээрээ цацаж, дураараа авирлаж болох бөгөөд чуулганы дүрэм журам, зарчмыг баримтлах шаардлагагүй. Би мөнгийг яаж ч үрсэн болно. Би удирдагч болсноосоо хойш эцэст нь тооцоо хийх шаардлагагүйгээр мөнгө үрдэг амьдралаар амьдарч чадаж байгаа. Хэрвээ би ямар нэгэн зүйлд мөнгө үрэхийг хүсвэл зүгээр л хэлэхэд хангалттай, би үүнд санаа зовох шаардлагагүй, мөн мэдээж энэ талаар хэнтэй ч ярилцах шаардлагагүй” гэж боддог. Чуулганы эд баялгийг үрэх тухайд антихристүүд бүх эрх мэдлийг өөрсдөө атгаж, увайгүй авирлаж, мөнгийг ус шиг үрдэг. Антихристүүд чуулганы зарчим, эсвэл ажлын зохицуулалтын дагуу ямар ч ажил хийдэггүйгээс гадна, чуулганы өмчид ч мөн адил ямар ч зарчимгүйгээр ханддаг. Тэд зарчмыг ойлгодоггүй байж таарах уу? Үгүй, тэд чуулганы өмчийг хуваарилах, зарцуулахыг зохицуулдаг зарчмыг маш сайн мэддэг боловч өөрсдийн шунал, хүслийг хянаж чаддаггүй. Тэд ямар ч байр суурьгүй жирийн хүн байх үедээ даруу байж, өдөр тутмын энгийн амьдралаар амьдардаг боловч удирдагч болмогцоо өөрсдийгөө чухалчлан үздэг болдог. Тэд хэрхэн хувцаслаж, идэж уух тал дээрээ илүү нарийн нөхцөлтэй болдог – тэд цаашид жирийн хоол идэхээ больж, хувцаслахдаа чанарыг, алдартай брэндүүдийг хэрхэн хайхыг суралцдаг. Бүх зүйлс дээд зэрэглэлийн байх ёстой; тэгж байж л тэд үүнийг өөрсдийн ялгамж чанар, байр суурьтай нийцэж байна гэж мэдэрдэг. Антихристүүд удирдагч болмогцоо, ах эгч нар бүгд тэдэнд өртэй мэт, тэдэнд бэлэг өргөх ёстой мэт авирладаг. Хэрвээ ямар нэгэн сайн зүйл гарч ирвэл тэдэнд хамгийн түрүүнд хүртээж, ах эгч нар тэдэнд зориулж мөнгө гаргах ёстой гэж үздэг. Удирдагч болно гэдэг нь чуулганы өмчийг эзэмших, ашиглахыг эн тэргүүнд тавих эрх мэдэлтэй байх ёстой гэсэн үг гэж антихристүүд итгэдэг. Тэд ингэж бодоод зогсохгүй, бас ингэж авирладаг. Түүнээс гадна, тэд хэрээс хэтэрч, бусдын жигшлийг төрүүлдэг. Энэ өнцгөөс харвал, антихристүүдийн зан араншин ямархуу вэ? Удирдагч болсныхоо дараа, өчүүхэн төдий ажил хийлгүйгээр тэд өргөлийг эзэмшиж, түүнийг ашиглахыг эн тэргүүнд тавихыг хүсдэг. Ямар төрлийн хүн ийм зүйлсийг хийж чадах вэ? Зөвхөн дээрэмчин, дарангуйлагч, эсвэл нутгийн дээрэлхүүэтгээд л эдгээр зүйлийг хийх болно.

Дараах үйлдлийг хийсэн нэг удирдагч бий. Түүний хийсэн энэ зүйлийг ялган таньж, задлан шинжлэхийг оролдоод үз. Нэгэн өдөр Би хятад ургамлын гаралтай хоолны нэмэлт бүтээгдэхүүний багц хүлээж авав. Би дотроо: „Би хэнээс ч Надад үүнийг худалдаж авч өгөөч гэж гуйгаагүй, тэгвэл үүнийг хаанаас явуулсан юм бол? Хэн худалдаж авсан юм бол? Би яагаад энэ талаар юу ч мэдэхгүй байна вэ?” гэж бодсон. Хожим нь сурагласны эцэст, нэг удирдагч Дээрхээс асуулгүйгээр дур мэдэн үүнийг худалдаж авсныг Би олж мэдсэн. Тэрээр, энэ зүйл Дээрхэд хэрэгтэй байна гэж хэлсэн байв. Үүнийг сонсоод доорх ах эгч нар нь: „Дээрх үүнийг худалдаж авахыг хүсэж байгаа юм чинь энэ амархан, бид зүгээр л чуулганы мөнгийг ашиглаад худалдаад авчихаж болно шүү дээ. Дээрх юу ч худалдаж авахыг хүсэж болно, зүгээр, ялангуяа энэ нь Бурханд зориулагдсан учраас бидэнд ямар ч татгалзах зүйл алга” гэж хэлжээ. Зарцуулсан мөнгөний тухайд – тэр нь хэнийх байсан бэ? (Бурханы өргөл.) Бурханы өргөлийг зарцуулахад тэр яагаад тийм хайр гамгүй байсан юм бэ? Энэ худалдан авалтыг Дээрх зөвшөөрсөн үү? Тэр Миний зөвшөөрлийг эрж хайлгүйгээр, эмийг худалдаж авахаар нууцаар өөрөө шийджээ. Тэгээд тэр худалдан авалт хийж байхдаа „Энэ Дээрхэд хэрэг болох уу? Миний худалдаж авч байгаа зүйл тохиромжтой юу? Би хэр ихийг худалдаж авах ёстой вэ? Дээрх намайг энэ мөнгийг зарцуулахыг зөвшөөрөх үү?” гэж түр ч болов бодож үзээгүй. Тэр эдгээр зүйлийг асуусан уу? (Үгүй.) Тэр юу ч асуухгүйгээр энэ зүйлийг шууд худалдаж авсан. Энэ өгөөмөр зан хаанаас гарч ирсэн бэ? Энэ ямар гээч хувийн үнэнч байдал вэ? Тэр Бурханд зориулж ямар нэгэн зүйл худалдаж авахын тулд Бурханы мөнгийг ашиглаж, үүнийг өөрийнхөө хүлээсэн үүрэг гэж үзэн, тэр зүйлийг худалдаж авч, Бурханыг хангахын тулд юу ч хийхээс буцахгүй, бүх бэрхшээлийг даван туулсан. Бурханыг хангах гэдэг нь энд юу гэсэн үг вэ? Энэ нь: „Би чамайг оролцуулахгүйгээр чамд таатай гэнэтийн бэлэг барьж чадна. Хар даа, надад ийм чадвар байна! Намайг үүнийг хийж чадна гэдгийг чи мэдсэн үү? Чи юу гэж бодож байна? Энэ сайхан гэнэтийн бэлэг биш гэж үү? Чи баярлахгүй байна гэж үү? Чи тайтгарч байна уу?” гэсэн үг юм. Чиний зарцуулсан тэр мөнгө хэнийх байсан бэ? Чинийх байсан уу? Хэрвээ чиний зарцуулсан зүйл Бурханы мөнгө байсан бол чи Бурханы зөвшөөрлийг авсан уу? Чи Бурханаас хулгайлсан мөнгөө үрчихээд, дараа нь Бурханд сайхан гэнэтийн бэлэг барихыг хүссэн гэж хэллээ: Энэ ямар гээч логик вэ? Тэгээд чи хэний мөнгөнд тийм хайр гамгүй хандсан бэ? (Бурханы гэрт харьяалагддаг мөнгөнд.) Бурханы гэрт харьяалагддаг мөнгөнд хайр гамгүй байна гэдэг нь Бурханы өргөлд хайр гамгүй байна гэсэн үг. Энэ нь ой гутам биш гэж үү? (Тийм ээ.) Та нар үүнийг сонсоод ой гутаж магадгүй ч, үүнд оролцсон хүн ой гутах нь бүү хэл өөрөөрөө нэлээд бахархсан. Уг зүйлийг хүргэж өгсний дараа тэр дотроо: „Яагаад ямар ч хариу алга байна аа? Би чамд зориулж энэ гайхалтай үйлийг хийсэн байтал, чи яагаад надад талархсангүй вэ? Тэр зүйл чамд ямар санагдаж байна? Чи үүнд сэтгэл хангалуун байна уу? Намайг дараа нь үүнээс дахиад хэдийг чамд худалдаж авч өгөөсэй гэж чи хүсэж байна уу? Чи надад ямархуу үнэлгээ өгч байна вэ? Үүнээс хойш чи намайг чухал байр сууринд тавих уу? Миний хийсэн зүйлд чи сэтгэл хангалуун байна уу? Би чамд зориулж ямар нэгэн зүйл хийхийн тулд чиний мөнгийг ашигласан – чи миний сайхан сэтгэлийн талаар юу гэж бодож байна? Чи баяртай байна уу? Өө, ямар нэгэн зүйл хэлээч дээ. Яагаад ямар ч хариу алга байна аа?” гэж тунгаан бодсон. Би түүнд хариу өгөх ёстой байсан уу? (Үгүй.) Яагаад үгүй гэж? Энэ хэрэг явдал нэлээд эрт болсон ч, энэ бүх хугацаанд Миний ой гутсан хэвээр байгаа – түүний худалдаж авсан тэр зүйлийг харах бүрдээ Би ой гутдаг. Та нар Надад хэл дээ, ой гутах нь үндэслэлтэй юу? Энэ хэрэг явдлыг задлан шинжлэх нь үнэ цэнтэй юу? (Тийм ээ, үнэ цэнтэй.) Энэ ямархуу зан авир вэ? Энэ нь үнэнч байдлын илэрхийлэл үү? Сайхан сэтгэлийнх үү? Эсвэл Бурханаас эмээдэг сэтгэлийнх үү? (Эдгээрийн аль нь ч биш.) Үүнийг хэн нэгэнд тал засаж, хүний сэтгэлээр тоглох гэдэг бөгөөд энэ нь: „Би чамд таалагдаж, чамд сайхан сэтгэгдэл үлдээх ямар нэгэн зүйл худалдаж авахын тулд чиний мөнгийг үрж байгаа нь, чиний нүдэнд илүү таатай харагдах гэсэндээ юм” гэсэн үг. Энэ удирдагч Надад таалагдаж, Намайг бялдуучилж, Надад зусардаж наалдахыг хүссэн боловч эцэстээ бүтэлгүйтэж, нэвт харагдсан. Тэр ямар алдаанууд гаргасан бэ? Юун түрүүнд, энэ нь Надад зориулж хий гэж Миний түүнд даалгасан зүйл биш байсан; Би түүнд үүнийг хий гэж ямар ч үг хэлээгүй. Хоёрт, хэрвээ тэр үүнийг сайхан сэтгэлийн үүднээс хийхийг хүссэн бол үйлдэл хийхээсээ өмнө эхлээд асууж, зөвшөөрөл авах ёстой байсан. Тэгээд тэр үүнийг хэрэгжүүлж байхдаа мэдэх шаардлагатай холбогдох асуудлуудын талаар асууж лавлах ёстой байсан биш гэж үү? Жишээ нь, ямар тоо хэмжээгээр худалдаж авах, хэчнээн мөнгөнд тааруулж худалдаж авах, ямар зэрэглэлийн бараанууд худалдаж авах, мөнгийг хэрхэн зарцуулах – тэр эдгээр зүйлийн талаар асууж лавлах ёстой байсан биш гэж үү? Эдгээр зүйлийн талаар асууж лавлах нь үнэн-зарчмын дагуу үйлдэл байх байсан. Тэгвэл, тэр эдгээр зүйлийг асууж лавлаагүйн уг чанар юу вэ? Багаар хэлэхэд тэр өөрийгөө маш ухаантай гэж бодож байсан, илүү ноцтойгоор хэлэхэд үүнийг дур зоргоороо авирлах, Бурханыг үл тоох, увайгүй авирлах гэдэг! Би түүнээс тэр зүйлийг худалдаж ав гэж хэзээ ч асуугаагүй байтал, тэр яах гэж сайн санаа зорилго гэсэн ийм жүжиг тавьсан юм бэ? Тэр өөрөө өөртөө гай дуудаж байсан биш гэж үү? Түүнчлэн түүний хамгийн том асуудал бол антихристүүдийн өмчийг үздэг арга барил байсан бөгөөд энэ нь бидний өнөөдөр нөхөрлөж, задлан шинжилж байгаа зүйл юм. Тэрээр тухайн чуулганы удирдагчийн хувьд, чуулган дахь Бурханы сонгосон хүмүүсийн Бурханд өргөсөн өргөлийг эдлэх эрхтэй, энэ өргөлийг ашиглах, эзэмших эрх мэдэлтэй, мөн үүнтэй холбоотой эцсийн үгийг хэлэх эрхтэй гэж итгэж байсан. Тэр чуулганд тэрээр хааны эрх мэдлийг атгаж, орон нутгийн дарангуйлагч болсон байв. Тэр: „Би худалдаж авч байгаа зүйлсийнхээ талаар чамд мэдэгдэх, эсвэл чамаас асуух шаардлагагүй, би зүгээр л чиний өмнөөс үүнийг зохицуулчихна. Чи зөвшөөрөх эсэхээс үл хамааран, би үүнийг ийм байдлаар хийх нь сайн гэж мэдэрч, ийм байдлаар хийхийг хүсэж л байгаа бол би үүнийг тэгж л хийх болно” гэж бодсон. Тэр ямар гээч юм бэ? Тэр антихрист биш гэж үү? Антихристүүд яг л үүн шиг ичгүүр сонжуургүй байдаг. Энэ хүнд байр суурь өгөгдөж, удирдагч болох үед тэр хаан болж, чуулганы өмчийг булаан авахыг хүссэн. Тэр чуулганы өмчийн талаар зөвхөн өөрөө л шийдвэр гаргадаг бөгөөд түүнийг эзэмшиж, ашиглах эрх мэдэлтэй гэж бодсон. Тэр ч бүү хэл, Надад зориулж юм худалдаж авах болон ямар юм худалдаж авах талаар эцсийн үгийг тэр өөрөө хэлнэ гэж бодсон. Гэхдээ Надад чиюм авч өгөх хэрэг байдаг гэж үү? Би юу ашиглах, түүнийгээ хэрхэн ашиглах дээр чи оролцох шаардлагатай юу? Энэ нь эрүүл ухаангүй хэрэг биш гэж үү? Энэ нь ичгүүр сонжуургүй хэрэг биш гэж үү? Чи хэн бэ гэдгээ мартчихаа юу? Энэ нь байр сууринд очсоныхоо дараа Бурхантай эрх тэгш байхыг хүссэн тэргүүн тэнгэрэлчтэй яг адилхан биш гэж үү? Үүнийг хийсэн хүн хэчнээн алдаа гаргасан бэ? Эхнийх нь, тэр чуулганы өмчийг өөрийнхөө хувийн өмч мэтээр хуваарилсан; хоёр дахь нь, тэр Надад зориулж юм худалдаж авах шийдвэрүүдийг дур мэдэн гаргасан; гурав дахь нь, энэ шийдвэрийг өөрөө гаргасныхаа дараа тэр энэ талаар Дээрхэд мэдэгдээгүй бөгөөд түүннээс эрж хайгаагүй, түүнд тайлагнаагүй. Эдгээр нь тус бүрдээ нэлээд ноцтой байсан. Энэ антихрист тэнд нэлээд төвөггүй ажиллаж байсан бололтой. Түүнийг үг хэлмэгц гар хөлүүд нь тушаалыг нь дуулгавартай биелүүлдэг байв. Тэд бүр: „Бид энэ зүйлийг худалдаж авахын тулд ийм их мөнгө үрж байна – үүнийг Бурхан тушаасан уу? Мөнгийг ийм байдлаар ашиглаж болох уу? Энэ нь тохиромжтой байх уу? Үүнийг яг хэн тушаасан юм бэ?” гэж зогсож ч асуугаагүй. Тэр гар хөлүүд нь эдгээр зүйлийг ч асуугаагүй. Тэд ямар нэгэн хариуцлага хүлээсэн үү? Тэдэнд ямар нэгэн үнэнч байдал байсан уу? Үгүй, тэдэнд ямар ч үнэнч байдал байгаагүй бөгөөд тэднийг таягдан хаях ёстой. Энэ бол өргөлийг өөрийн хүслийн дагуу, ямар ч зарчимгүйгээр ашигласан хүний болж өнгөрсөн жишээ юм. Бурханд зориулж юм худалдаж авахын тулд Бурханы өргөлийг зарцуулахдаа Миний зөвшөөрлийг авахгүй байх нь ноцтой алдаа гаргаж байгаа хэрэг юм.

Өөр нэг жишээ хэлье, энэ хүмүүс юу хийснийг сонсоод, та нарын бухимдал төрөх эсэхийг хараасай гэж Би хүсэж байна. Чуулганы цуглаануудын үеэр Миний сууж байсан сандал хэтэрхий зөөлөн байсан бөгөөд суух үед Би нэлээд доош шигддэг байв. Ширээ нь бас их өндөр байсан тул Би нуруугаа цэх байлгах хэрэгтэй болдог байсан бөгөөд ингэж удаан суух нь Намайг ядраадаг байлаа. Тиймээс Би тэднээс арай өндөр, суудал нь арай хатуувтар сандал худалдаж авч өгөхийг хүссэн. Энэ нь хийхэд амархан зүйл байх ёстой биш гэж үү? (Тийм.) Энэ нь үнэндээ маш энгийн асуудал юм. Эхлээд тэд тухайн үед Миний сууж байсан сандлын өндрийг хэмжиж, тэгээд хоёр инч юм уу арай илүү өндөр сандал хайх хэрэгтэй байсан, түүний дараа суудал нь хэр зөөлөн болохыг шалгаад, арай хатууг хайх хэрэгтэй байв. Юун түрүүнд тэд дэлгүүрүүдээр орж үзэж болох байсан бөгөөд хэрвээ тохиромжтой зүйл харагдахгүй бол интернэтээр үргэлжлүүлэн хайж болох байв. Энэ нь амархан зохицуулж болох зүйл биш гэж үү? Үүнд ямар нэгэн бэрхшээл байна уу? Мөнгө зарцуулж, ямар нэгэн зүйл худалдаж авахыг хэцүү зүйл гэж хэлж болохгүй, түүнчлэн хэд хэдэн хүн санаануудаа нэгтгэвэл энэ нь зохицуулахад амархан ажил байж таараа. Тэгээд хэсэг хугацааны дараа Би тэр чуулганы өөр нэг цуглаанд очихдоо тэднээс шинэ сандал худалдаж авсан эсэхийг нь асуув. Тэд: „Бид хайсан, гэхдээ үнэхээр тохиромжтой зүйл харагдаагүй, бас бид чамайг ямархуу сандал хүсэж байгааг мэдэхгүй байсан” гэв. Үүнийг сонсоод Би цочирдсон. Би: „Миний ойлгож байгаагаар, энд бүх төрлийн чанартай, бүх төрлийн зүйл зардаг маш олон янзын дэлгүүр байдаг, тиймээс сандал худалдаж авах нь тийм ч хэцүү байх ёсгүй. Би бас хэтэрхий их зүйл хүлээгээгүй шүү дээ” гэж бодлоо. Гэвч худалдан авалт хариуцсан хүн: „Худалдаж авахад амар биш байна; чиний хүссэн үзүүлэлтүүдтэй ганц ч сандал зарахгүй байна. Магадгүй чи энд байгааг нь л аргацаагаад хэрэглэж болох юм” гэж хэлэв. Би дотроо: „За яах вэ, хэрвээ та нар худалдаж аваагүй бол тэр л биз, хэдэн төгрөг хэмнэнэ, тиймээс Би одоохондоо үүнийг л аргацаагаад хэрэглэе” гэж бодлоо. Хэсэг хугацаа өнгөрсний дараа Би өөр нэг газар очсон бөгөөд тэнд суухад эвтэйхэн хэд хэдэн нэлээд сайхан сандал байсан ба зэрвэс харахад л хуучны загвартай, сайн чанартай болох нь мэдэгдэж байв. Тиймээс Би зургийг нь дараад, өнгөний хувьд шаардлага тавилгүйгээр, сандал худалдаж авахдаа үүнийг чиглүүлэг болгон ашиглахыг тэднээс хүссэн бөгөөд хэрэв дэлгүүрүүдэд байхгүй бол интернэтээр хайж үзэхийг тэдэнд хэлсэн. Би бүр тэднийг оффисын хэрэгслүүд зардаг газруудаар хайх хэрэгтэй гэж тодорхой хэлсэн. Дараа нь тэд ийм хариу өгөв: „Бид интернэтээр хайсан боловч байхгүй байсан. Үйлдвэрлэгчид бүгд үүнийг хуучирсан загвар, өнөө үед хэн ч тийм загварын сандал хийхээ больсон гэж хэлсэн, тиймээс бид худалдаж авч чадсангүй.” Үүнийг сонсоод Би дахин цочирдож: „Энэ хүмүүс юм зохицуулахдаа үнэхээр муу юм, бас тэдэнд үнэхээр найдах аргагүй юм. Тэдэнд ердөө энэ жижигхэн ажлыг л даалгасан байхад тэд Миний хүссэнийг худалдаж авч чадсангүй гэж хоёр ч удаа хэлээд, Надаас татгалзлаа” гэж бодов. Би тэднийг үргэлжлүүлэн хайж, өөр цахим хуудсууд дээр байгаа эсэхийг үзэхийг хүссэн. Энэ хооронд, хүлээж байхдаа Би чуулганы агуулахуудын нэгээс нэг сандал олж харсан. Ягаан цэцгэн хээтэй бүрээстэй порлонон зөөлөвч бүхий суудалтай тэр сандал бүрэн хийгдэж дуусаагүй байв. Тэр нь яг тэгшхэн түшлэгтэй, яг тэгшхэн тохойвчуудтай, яг тэгшхэн хөлнүүдтэй, мөн яг тэгшхэн суудалтай байв. Сандлын хэсэг бүр нь тэгшхэн байсан; бүгд тэгш өнцгүүдтэй, дөрвөлжин булангуудтай байв. Би: „Хэн нэгэн энэ сандлыг өөрөө хийсэн юм уу?” гэв. Нэг хүн яаран урагш гарч ирээд: „Чамд сандал хэрэгтэй байсан биз дээ? Бид үүнийг чамд зориулан хийсэнн юм, тэгээд энэ тухай чамд хэлж, сууж үзээч гэж яг чамаас асуух гэж байлаа” гэж хариулав. Тэд маш их сайхан сэтгэл гаргаж байсан тул Би: „Тэгье ээ, Би суугаад үзье” гэж бодлоо. Би сандал дээр лагхийтэл суутал маш тухгүй, яг л чулуун дээр сууж байгаа юм шиг Надад санагдав, учир нь зөөлөвчийн порлон нь туйлын хатуу байв. Миний хажууд зогсож байсан хүн: „Зүгээр ээ, үүнийг арай зөөлөн болгож болно. Хараахан дуусаагүй байгаа юм. Бид үүнийг илүү сайжруулна, тэгээд чи дахиад туршиж үзэж болно” гэж хэлэв. Дахиад туршиж үзэх ээ? Жижиг модон сандал дээр суух нь тэр сандлаас дээр байх байсан; ядаж л чулуун дээр сууж байгаа юм шиг Надад санагдахгүй байсан. Би: „Үгүй дээ, энэ болохгүй нь. Та нар чадвал үргэлжлүүлэн хай. Хэрвээ юу ч олж чадахгүй бол зүгээр л орхи доо” гэв. Тиймээс Би тэднээр үргэлжлүүлэн хайлгасан. Сандлыг хийсэн хүмүүс магадгүй ойлгоогүй байх. Тэд: „Бид чамд маш их сайхан сэтгэл гаргаж, материал, загвар, хэмжээг нь сонгоод, чамд зориулан тусгайлан сандал хийж өглөө. Чи яагаад энэ сайхан сэтгэлийг үнэлэхгүй байгаа юм бэ? Түүнчлэн, чамд яг л чулуун дээр сууж байгаа юм шиг санагдаж байна, хатуу байна гэж чи хэллээ. Чи яагаад ийм голомтгой юм бэ? Бид чамд юу хийж өгнө, чи түүнийг л хэрэглэх ёстой, ингээд л гүйцээ. Гэтэл чи оронд нь сандал худалдаж авахыг хүссээр л байна. Чиний хүссэн тийм загвар хаанаас ч олдохгүй гэж бид чамд хэд хэдэн удаа хэлсэн, гэвч чи биднийг тийм сандал худалдаж ав гэж зүтгэсээр байна. Тэр чинь мөнгө үрэхгүй гэж үү? Жаахан мөнгө хэмнэвэл яасан юм бэ? Сандал хийх нь хамаагүй хэмнэлттэй; материалууд нь их үнэтэй биш. Бид өөрсдөө хийж чадах юуг ч бай, худалдаж авахын оронд хийх ёстой. Чи яагаад хэмнэлт хийнэ гэж юу болохыг мэддэггүй юм бэ?” гэж бодсон байж магадгүй. Та нар Надад хэл дээ, Би тэр сандлыг хэрэглэсэн нь дээр үү, үгүй юу? (Хэрэглээгүй нь дээр.) Намайг өөрсдийнх нь хийсэн сандлыг хэрэглэхгүйг тэд хармагцаа түүнийг нэг тийш нь шидсэн бөгөөд тэдний хэн нь ч бас үүнийг хэрэглээгүй. Надад хэл дээ, хэрвээ Би үүнийг хэрэглэхгүй бол хүмүүсийн сэтгэлийг шархлуулах уу? (Үгүй, Та шархлуулахгүй.) Би өдий хүртэламьдрахдаа хэзээ ч ийм хатуу зөөлөвчтэй сандал дээр сууж байгаагүй – нэлээд сонин туршлага байв. Энэ бол энэ хүмүүсийн Надад гаргасан агуу „сайхан сэтгэл” нь юм. Хэсэг хугацааны дараа, ямар гээчийн гэнэтийн нөхцөл байдлын давхцлаар гэдгийг мэдэхгүй Надад үнэхээр нэг сандал худалдаж авч өгсөн, тиймээс хүмүүс эцсийн эцэст Надад бага ч болов „сайхан сэтгэл” гаргасан. Тэр нь Би тэднээс Надад ямар нэгэн зүйл худалдаж авч өгөхийг хүссэн анхны удаа байсан, тэд үүнийг Надаас шууд сонссон бөгөөд тэдний даалгаврыг зохицуулсан арга зам нь маш жигшүүртэй байв. Надад ганц сандал худалдаж авч өгөх нь маш их хэцүү, бэрхшээлтэй байсан бөгөөд бүх зүйлийг тэднээр дамжуулж, тэдэнтэй хэлэлцэх ёстой байснаас гадна Би тэдний сэтгэл санааны байдлыг анхаарах хэрэгтэй байв. Хэрвээ тэдний сэтгэл санаа сайн байвал тэд Надад худалдаж авч өгч магадгүй, харин үгүй бол худалдаж авч өгөхгүй байж магадгүй, тэгвэл Би сандал хэрэглэж чадахгүй. „Чи тухтай сандал хэрэглэхийг хүсэж байна, гэхдээ бид өөрсдөө ч одоо хүртэл тийм сандал хэрэглэж үзээгүй байна, тиймээс мөрөөдөх хэрэггүй. Зүгээр мужааны хийсэн энэ сандлыг л хэрэглэ. Бид тухтай сандал хэрэглэдэг болох үед чи бас хэрэглээрэй.” Энэ хүмүүс яг л ийм зүйл биш гэж үү? Тэд ямар гээч хүмүүс вэ? Тэд дорд зан араншинтай хүмүүс биш гэж үү? Би зүгээр л тэднээс тодорхой өргөл зарцуулаад нэг зүйл худалдаж авахыг хүссэн бөгөөд тэд ердөө гар, нүдээ бага зэрэг хөдөлгөх л хэрэгтэй байсан, гэвч тэднээр тэр даалгаврыг зохицуулуулах нь ийм хэцүү, ийм төвөгтэй байв. Хэрвээ тэднээс өөрсдийнх нь мөнгийг зарцуулахыг хүссэн бол яах байсан бэ? Эхэндээ Би хэний мөнгийг зарцуулах гэж байгааг хэлээгүй – тэд Намайг өөрсдийнх нь мөнгийг үрүүлэх гэж байна хэмээн бодоод, үүнээсээ болоод маш их айж, худалдан авалт хийхээс татгалзсан юм болов уу? Тэр шалтгаан байж болох уу? Чамаас ямар нэгэн зүйл худалдаж авахыг хүсэх үедээ Би яаж чамаар өөрийн чинь мөнгийг үрүүлэх юм бэ? Хэрвээ чуулганд хөрөнгө мөнгө байгаа бол явж худалдан авалт хий, харин байхгүй бол битгий хий. Би чамаар өөрийн чинь мөнгийг үрүүлэх ямар ч боломжгүй. Тэгвэл, тэднээр энэ жижигхэн даалгаврыг гүйцэтгүүлэхэд яагаад ийм их хүчин чармайлт шаардагдсан юм бэ? Энэ хүмүүст хүн чанар алга! Тэд ямар нэгэн зүйл хийх гэж оролдоогүй байх үед, мөн Би тэдэнтэй харилцахгүй байх үед тэд сайхан сэтгэлтэй, эрүүл ухаантай юм шиг харагддаг, гэвч тэд даалгавар гүйцэтгэж эхэлсний дараа энэ сайхан сэтгэл, эрүүл ухаан нь байхгүй болдог. Энэ хүмүүс мунгинасан хүмүүс! Би тэдэнтэй яаж таарч тохирох юм бэ?

Өргөлийн сэдэвтэй холбоотой өөр нэг жишээ байна. Хоол хийх хэрэгсэл болон аяга таваг нь бүгд нийтийн хэрэглээнийх байдаг жижиг гал тогоотой нэг газар байдаг бөгөөд заримдаа, өвлийн улиралд тэндхийн хүмүүс ханиад томуу тусахаас зайлсхийж чаддаггүй. Хоол хийх хэрэгсэл, нийтийн бүх аяга тавгийг ариутгахын тулд ариутгагч шүүгээ юм уу озоноор халдваргүйжүүлэгч худалдаж аваарай гэж Би тэдэнд хэлсэн. Энэ нь аюулгүй, эрүүл ахуйд нийцэх байв. Энэ нь том шаардлага байсан уу? (Үгүй.) Би энэ даалгаврыг хэн нэгэнд даалгасан ба нэг их удалгүй озоноор халдваргүйжүүлэгч худалдаж авсан гэдгийг Би сонссон. Миний санаа амарсан тул түүний дараа Би энэ асуудлыг цааш нь анхаараагүй. Гэвч нэг зүйл буруугаар эргэсэн болж таарлаа. Уг хүний худалдаж авсан машин эцсийн эцэст озоноор халдваргүйжүүлэгч биш, харин агаараар хатаагч машин байж таарсан. Энэ нь хуурамч худалдан авалт байсан, түүнчлэн маш чанар муутай, ямар ч ариутгах нөлөөгүй байв. Энэ даалгаврыг зохицуулсан хүн үүнийг мэдэж байсан уу? (Мэдэж байсан байж таараа.) Гэвч энэ өөдгүй амьтан магадгүй мэдээгүй байх. Яагаад тэр вэ? Миний энэ даалгаврыг даалгасан хүн үүнийг өөрөө гүйцэтгэхээр яваагүй, харин өөрийнхөө өмнөөс үүнийг хийлгэхээр зуучлагч олсон, тиймээс яг ямар зүйл худалдаж авчирсан, эсвэл тэр нь чанар сайтай эсвэл чанар муутай эсэхийг огт мэдээгүй. Энэ асуудлыг зохицуулсан арга барилын талаар та нар юу гэж бодож байна? Үүнийг мэрийж хийсэн үү, үгүй юу? Энэ хүн итгэл даах хүн байсан уу? Түүнд найдаж болохоор байсан уу? (Үгүй, найдаж болохооргүй байсан.) Энэ ямар хүн байсан бэ? Ёс жудагтай юм уу хүн чанартай хэн нэгэн байсан уу? (Үгүй.) Энэ бол мунгинасан хүн, ёстой л нэг өөдгүй амьтан байсан. Хэрэг үүгээр дууссангүй. Үүний дараахан, энэ даалгаврыг хариуцсан хүн: „Озоноор халдваргүйжүүлэгч ашиглан юмнуудаа ариутгах гайхалтай юм. Манай хоолны танхимуудыг маш олон хүн ашигладаг болохоор магадгүй бид тэнд ч бас озоноор халдваргүйжүүлэгч худалдаж авах хэрэгтэй байх. Чи нэгийг худалдаж авсан, тиймээс бид ч бас хэдийг худалдаж авна. Чи жижиг гал тогоондоо зориулж жижгийг авсан, тэгвэл бид том хоолны танхимууддаа зориулж томыг нь авна” хэмээн тунгаан бодож эхлэв. Тэр энэ санааг сэдмэгцээ үүнийгээ өөр хэдэн өөдгүй амьтантай хамт хэлэлцээд үүнийг шийдчихсэн. Тэгээд тэдгээр озоноор халдваргүйжүүлэгчийг худалдаж авсны дараа ах эгч нар хүн бүр өөрийнхөө аяга тавгийг ашигладаг, ямар ч хэрэгслийг дундаа ашигладаггүй тул ариутгах шаардлагагүй, ариутгал нь илүүц зүйл болно гэж хэлжээ. Эцсийн дүндээ, машинууд ашиглагдахгүй үлдсэн бөгөөд одоо ч гэсэн сав баглаа боодол нь бүрэн бүтэн хэвээрээ цөөн хэдэн машин агуулахад байгаа. Энэ асуудлыг зохицуулсан арга барилын талаар та нар юу гэж бодож байна? Үүнийг ухаалгаар хийсэн үү? Энэ нь хэтэрхий их цаг завтай, хийх зүйлгүй хэн нэгэн мөнгө үрэх дураараа арга зам олсон тохиолдол биш гэж үү? Эдгээр худалдан авалтыг хийх тушаал Дээрхээс ирсэн гэж бодсон зарим хүн бүр: „Ямар ч гомдоллох зүйлгүй! Бид үүнийг Бурханаас хүлээн авах ёстой. Бурхан хүмүүсийг маш их хайрладаг тул Тэр бүр бидэнд хэрэггүй зүйлсийг хүртэл худалдаж авч өгдөг. Тэр бидний төлөө асар их мөнгө зарцуулахад бэлэн байдаг. Бурхан бидэнд хэтэрхий сайн ханддаг!” гэж хэлсэн. Гэвч одоо тэд эдгээр худалдан авалт нь хэсэг өөдгүй амьтны нууц ажиллагааны үр дүн байсан гэдгийг мэднэ. Тэд өргөлийг ингэж үрэн таран хийсэн, хэн ч хариуцлага хүлээгээгүй, хэн ч аливаа зүйлийг шалгаагүй, мөн хэн ч эдгээр худалдан авалт нь зохистой байсан эсэхийг шалгаагүй, эсвэл худалдан авалт хийснийхээ дараа тайлагнаагүй. Энэ хүн эдгээр зүйлийг ямар урьдач нөхцөл дээр үндэслэн худалдаж авсан бэ? Тэр нь Би түүнээс жижиг гал тогоонд зориулж ариутгагч шүүгээ худалдаж авахыг хүссэн явдал байв. Би бүх хоолны танхимд зориулж худалдаж ав гэж түүнээс хүссэн үү? Би түүнд хэзээ ч тийм даалгавар даалгаагүй. Тэгвэл, бүх хоолны танхимд зориулж худалдаж авсан түүний сэдэл юу байсан бэ? Энэ нь тэр өргөлийг өөрийн хувийн өмч гэж үзэж, хүссэнээрээ хуваарилж байсан хэрэг биш үү? Түүнд өргөлийг хуваарилах эрх мэдэл байсан уу? (Үгүй.) Эдгээр машиныг худалдаж авахаасаа өмнө тэр Надаас: „Бид жижиг гал тогоонд зориулж нэгийг худалдаж авсан юм чинь, том хоолны танхимуудад бас хэдийг худалдаж авах хэрэгтэй юү?” гэж хэзээ ч асуугаагүй. Тэгээд худалдан авалт хийснийхээ дараа хэдэн озоноор халдваргүйжүүлэгч худалдаж авсан, мөн нийтдээ хэр их үнэтэй болсныг тайлагнаагүй, ах эгч нарт тэдгээр нь хэрэг болоогүй гэх ч бас тайлагнаагүй. Энэ бол энэ асуудлыг зохицуулсан жигшүүртэй арга барил юм. Тэгээд ийм мунгинасан амьтан засуулах үедээ эсэргүүцсээр байсан. Ийм төрлийн хүнд хэрхэн хандах ёстой вэ? (Түүнийг чуулганаас хөө.) Энэ хэрэг явдлын шинж чанарыг бодолцон үзвэл, түүнийг чуулганаас хөөх нь хэтэрсэн хэрэг биш байх болно, учир нь энэ бол өргөлтэй холбогдох асуудал бөгөөд өргөлтэй холбогдсоноороо захиргааны зарлигуудыг зөрчсөн явдал юм. Энэ бол болчимгүй үйлдэл байв! Тэр мөнгийг өөрийнхөө гэж бодсон хэрэг үү? Түүнд үүнийг ашиглах, үрэн таран хийх эрх мэдэл байсан уу? Надад зориулж хий хэмээн миний хүмүүст даалгасан худалдан авалт дээр тэд бүх төрлийн хүндрэлийг үүсгэсэн, даалгаврыг гүйцэтгэх нь тэдний хувьд асар их тэмцэл болсон, дээрээс нь Би бүх зүйлийг тэдэнтэй хэлэлцэх хэрэгтэй болсон. Харин хүмүүст хий, худалдаж ав гэж Миний даалгаагүй зүйлсийн тухайд, тэдгээр нь хэрэгтэй зүйлс байх эсэх талаар тэд хэзээ ч төлөвлөгөө гаргаж, эсвэл олонхтой зөвлөлдөхгүйгээр тэдгээр зүйлийг нүдээ ч цавчилгүй худалдаж авсан – зүгээр л хүссэнээрээ мөнгийг үрэн таран хийсэн. Хэсэг хугацааны өмнө, зарим нэг онцгой нөхцөл байдал үүсэж, идэх хоол хүнс хангалтгүй байх вий гэж айсандаа зургаан сараас нэг жилийн хэрэгцээт хоол хүнс худалдаж авахыг зарим хүнээс хүссэн юм. Хэрэг явдлыг тэдэнд ийм товч, энгийн байдлаар тайлбарласан бөгөөд тэд органик бүтээгдэхүүнүүд болон органик гэж баталгаажих шатандаа яваа бүтээгдэхүүнүүдийн аль алинаас нь худалдаж аваад, худалдан авалтаа гурав хоногт дуусгасан гэж долоо хоногийн дотор буцаан тайлагнасан. Тэд хэр хийсэн бэ? Тун онц ажил хийсэн бус уу? Надад өөр юу ч хэлэх шаардлага байгаагүй, уг хэрэг явдлыг зохицуулсан байв. Тэд өөрсдөд нь зориулсан энэ даалгаврыг баяр хөөртэйгөөр дуртайяа зохицуулсан бөгөөд онцгой чадварлаг, шаламгай, ухаалаг, нарийн бодож төлөвлөдөг мэт санагдсан. Тэд зөвхөн өөрсдөдөө хэрэгтэй хоол хүнсийг худалдаж аваад зогсохгүй, өдөр тутмын хэрэгцээт зүйлсийг ч бас худалдаж авсан байв. Тэрхүү өдөр тутмын хэрэгцээт зүйлсэд тэдэнд хэрэгтэй бүх зүйл багтсан байсан, тэд чиний төсөөлж чадах бүхнийг, бүр чихэр, гуаны үр, бусад хөнгөн зууш гэх мэт зүйлсийг хүртэл тэд худалдан авч чадсан байв. Энэ хүмүүс үнэхээр яаж амьдрахаа мэддэг юм байна гэж Би дотроо бодсон; тэд мөнгийг яаж зарцуулахаа мэддэг, мөн мөнгө зарцуулж зүрхэлдэг байв. Тэд чадвартай, зэрлэг амьтдынхаас ч илүү хүчтэй, маш хүчтэй амьд үлдэх ур чадвартай байсан бөгөөд маш хурдан, Миний хүлээлтээс ч илүү хурдан хөдөлсөн. Амьд үлдэхийн тулд тэд уулыг өргөж, усыг эргүүлж чадахаар байв – тэдний хийж чадахгүй зүйл гэж байсангүй. Энэ хэрэг явдлаас Би энэ хүмүүс огт ухаангүй, эсвэл даалгавар гүйцэтгэх ямар ч чадваргүй биш, харин гол нь тэд хэний төлөө даалгаврыг зохицуулж байгаагаас хамаардаг болохыг харсан. Хэрвээ тэд өөрсдийнхөө төлөө даалгавар зохицуулж байвал онцгой идэвхтэй, ухаантай, үйлдэл хийхдээ шаламгай, бүтээмжтэй санагдсан – тэднийг шавдуулах шаардлагагүй байсан бөгөөд Би тэдэнд санаа зовох хэрэггүй байв. Гэвч Бурханы гэрт үүрэг гүйцэтгэх үед нь ямар ч даалгаврыг зохицуулах хэцүү санагдаж, тэд зарчмыг хэзээ ч олж чаддаггүй байсан ба үргэлж бусниулж орхидог байв. Энэ нь учир шалтгаантай байж таарсан, тэд өөрсдийнхөө төлөө аливааг хийх болон Бурханы гэрийн төлөө аливааг хийх хооронд асар том ялгаа байв. Одоохондоо энэ хүмүүс ямархуу зан чанар юм уу мөн чанартай байсан талаар ярихаа больё. Аливааг зохицуулах талаар энэ хүмүүсийн тээж байсан тэс өөр хоёр хандлага нь тэд үнэхээр дорд зан араншинтай болохыг илчилсэн. Тэдний зан араншин яг хэр дорд байсан бэ? Би үүнийг та нарт тодорхойлж өгье, энэ хүмүүс хүн биш, зүгээр л бүлэг араатан байсан! Энэ тодорхойлолт тэдэнд тохирох уу? (Тийм, тохирно.) Эдгээр үгийг сонсоход хүнд тусаж, сэтгэл чинь гонсойж магадгүй юм, гэвч энэ нь яг л энэ хүмүүсийн даалгаврыг зохицуулсан арга барил бөгөөд тэд ийм л төрлийн амьтан юм. Миний хэлж байгаа зүйл баримт дээр суурилсан бөгөөд үндэслэлгүй гүтгэлэг биш. Бурханы гэр зарим хүнийг ашиглах үедээ тэднийг залуу, хэв чанараар бага зэрэг муу, мөн суурь болон биеийн хэмжээгээр дутмаг гэх бодит байдлыг бодолцон үзэж, тэдэнд тасралтгүй тусалж, тэдэнтэй үнэн болон зарчмуудын талаар нөхөрлөх болно. Гэвч эцсийн дүндээ дорд зан араншин бол зүгээр л дорд зан араншин, араатан бол зүгээр л араатан, иймээс энэ хүмүүс хэзээ ч өөрчлөгдөхгүй. Тэд үнэнийг хэрэгжүүлэхгүйгээр үл барам улам бүр дордож, гар бариад бугуй барих бөгөөд тэдэнд хэвийн хүн чанарын нэг хэсэг болох ичгүүрийн мэдрэмжийн өчүүхэн төдий хэлтэрхий ч байдаггүй. Тэд Бурханы гэрийн төлөө ямар нэгэн зүйл худалдаж авах юм уу даалгавар гүйцэтгэх үедээ эдгээр зүйлийг хэрхэн хямдхан худалдан авч, мөнгө хэмнэх, үүний зэрэгцээ бодитой зүйл авах тухай хэзээ ч зөвлөгөө хүсдэггүй. Тэд хэзээ ч ингэдэггүй. Тэд зүгээр л сохроор мөнгө зарж, аливааг хайхрамжгүйгээр худалдаж авдаг ба зүгээр л хэдэн хэрэггүй бүтээгдэхүүн авдаг. Гэвч Надад зориулж биечлэн даалгавар гүйцэтгэх юм уу ямар нэгэн зүйл худалдаж авах цаг ирэхэд, тэд үүнийг нухацтайгаар авч үзэж, зардлыг бууруулах талаар, мөн хэрхэн бага үрж, илүү ихийг хийх талаар бодож эхэлдэг. Аливааг ийм маягаар хийх нь зарчмыг баримталж, үнэнийг хэрэгжүүлж байгаа хэрэг гэж тэд боддог. Энэ хүмүүст өчүүхэн төдий ч эрүүл ухаан байна уу? Энэ хэний мөнгө болох, мөн үүнийг хэнд зарцуулах ёстой – эдгээр зүйл тэдэнд бүр тодорхойгүй байдаг. Энэ нь аливааг өөдгүй амьтан шиг зохицуулж байгаа хэрэг биш гэж үү? Та нарын эргэн тойронд ийм хүмүүс байна уу? Чуулганд зориулж үнэ цэнтэй юм уу үнэтэй зүйлс худалдан авах үедээ хамт ажилладаг санхүүгийн ажилтнууд юм уу ах эгч нартайгаа хэлэлцдэггүй, зүгээр л шууд дур мэдэн өргөлийг үрэн таран хийдэг, өөрсдийнхөө мөнгийг зарцуулах үедээ мөнгө хэмнэж, зардлуудаа төсөвлөх ёстойгоо мэддэг мөртөө Бурханы өргөлийг зарцуулах үедээ дур мэдэн мөнгө үрэн таран хийдэг тэр бүх хүн – ийм хүмүүс зүгээр л хэтэрхий жигшүүртэй! Тэд хэтэрхий ой гутам! Тийм биз дээ? (Тийм.) Эдгээр зүйлийн талаар бодох бүрд Надад ой гутам санагддаг. Тэр араатнууд манаач нохдоос ч дорд юм. Тэд Бурханы гэрт амьдрах эрхтэй юү?

Нэг удаа өөр өөр газрын ах эгч нарын Бурханд өргөсөн үнэт эдлэл, энгийн хувцас, хүнсний нэмэлт бүтээгдэхүүн гэх мэт бүх зүйлийг өөрийнхөө „хадгалалтад” авдаг нэг удирдагч байсан. Тэрээр брэнд цүнх үүрч, савхин гутал өмсөж, хуруундаа бөгж, хүзүүндээ зүүлт зүүдэг байв – ашиглаж болох юуг ч байсан, хэний ч зөвшөөрлийг авалгүйгээр өөрийн болгож, ашигладаг байв. Нэг өдөр Дээрх ах түүнээс өөр өөр газрын ах эгч нарын Бурханд өргөсөн бүх зүйлийг яагаад хүлээлгэж өгөхгүй байгааг нь асуужээ. Тэрээр: „Ах эгч нар эдгээр зүйлийг чуулганд өгч байна гэж хэлсэн болохоос бурханд өргөж байна гэж хэлээгүй” гэж хариулав. Тэрээр эдгээрийг чуулганд өгсөн гэдгийг онцгойлон цохон тэмдэглэсэн бөгөөд үүнийхээ цаана, өөрөө чуулганы бүрэн эрхт төлөөлөгч учраас Бурхан эдгээр зүйлийг авна гэж найдахаа болих хэрэгтэй, эдгээр нь Бурханд биш, харин чуулганд ашиглах зориулалттай гэсэн далд утгыг илэрхийлж байв. Үүнийг илүү тодорхой хэлбэл, тэрээр: „Эдгээр зүйл миний хэрэглээнд зориулагдсан, эдгээрийг бурхны хэрэглээнд зориулж өргөөгүй. Чи юу нэхээд байгаа юм бэ? Чамд үүнийг асуух эрх байгаа юм уу?” гэсэн утгаар хэлжээ. Үүнийг сонсоод та нарын уур хүрч байна уу? (Тийм.) Үүнийг сонссон хэн ч уурлах болно. Надад хэл дээ, ах эгч нарын чуулганд өгсөн зүйлийг чуулганы удирдагчдад өргөж байна гэж итгэдэг хүн байдаг уу? Чуулганд ямар нэг зүйл өргөхдөө энэ, энэ чуулганы удирдагчид өргөж байна гэж хэлдэг хүн байдаг уу? Хэн нэгэнд тийм санаа зорилго байдаг уу? (Үгүй.) Хүмүүс өргөл өргөхдөө „Үүнийг тэрэнд дамжуулж өгнө үү” гэж бичсэн тохиолдолд – тэр үед л энэ зүйл тухайн удирдагчийн хувийн эзэмшилд орно. Эс бөгөөс, мөнгө ч бай, эд зүйл ч бай өргөсөн бүх зүйлийг ах эгч нар Бурханд өгч байгаа юм. Бурханд өргөсөн зүйлсийг нийтэд нь өргөл гэж нэрлэдэг. Тэдгээрийг өргөл гэж тодорхойлсон л бол Бурхан ашиглах зориулалттай. Бурханы хэрэглээнд зориулагдсан үед Бурхан тэдгээрийг хэрхэн ашигладаг вэ? Бурхан эдгээр зүйлийг хэрхэн хуваарилдаг вэ? ( Чуулганы ажилд ашиглуулахаар чуулганд өгдөг.) Тийм ээ. Чуулганы ажилд тэдгээрийг ашиглах зарчим, тодорхой нарийн ширийн зүйлс байдаг бөгөөд үүнд чуулганд бүтэн цагаар үүргээ гүйцэтгэдэг хүмүүсийн амьжиргааны зардал, чуулганы ажлын янз бүрийн зардал багтдаг. Бурханы бие махбодтой бололтын хугацаанд энэхүү хэрэглээнд Христийн өдөр тутмын зардал болон чуулганы ажлын бүх зардал гэсэн хоёр зүйл багтдаг. Тэгвэл энэ хоёр зүйлд өргөлийг хувийн цалин, шагнал, зардал болон урамшуулал болгон хувиргаж болно гэж хэлсэн зүйл байна уу? (Үгүй, байхгүй.) Өргөл хэн нэгэн хүнд харьяалагддаггүй. Өргөлийн хэрэглээ, хуваарилалтыг Бурханы гэр зохицуулах ёстой бөгөөд тэрийг голчлон чуулганы ажилд ашигладаг: чуулганы удирдагч хэн ч бай өргөлийг эзэмших юм уу ашиглах эрх мэдэлтэй байна гэсэн зүйл энд агуулагдаагүй. Тэгвэл тэдгээрийг яг хэрхэн ашиглах ёстой вэ? Эдгээр өргөлийг чуулганы өмч хөрөнгийг ашиглахыг зохицуулдаг зарчмын дагуу хуваарилах ёстой. Энэ өнцгөөс харвал антихристүүд өргөлийг эзэмшиж, ашиглахыг үргэлж нэн тэргүүнд тавихыг хүсдэг нь ичгүүртэй биш гэж үү? Антихристүүд ах эгч нарын өргөсөн мөнгө, эд зүйлсийг удирдагчийн байр сууринд байгаа хэнд ч бай харьяалагддаг гэж үргэлж боддог. Энэ нь ичгүүргүй бодол биш гэж үү? (Тийм.) Энэ бол туйлын ичгүүргүй хэрэг! Антихристүүд зан чанарын хувьд хорон муу, харгис төдийгүй зан араншин нь ч бас өөдгүй, дорд бөгөөд ямар ч ичгүүрийн мэдрэмжгүй юм.

Эдгээр сэдвээр нөхөрлөж, эдгээр хэрэг явдлын талаар ярилцсанаар хүмүүсийн ойлгож, хэрэгжүүлэх ёстой үнэнүүд тодорхой болно. Гэвч хэрвээ бид эдгээр зүйлийн талаар нөхөрлөхгүй бол зарим үнэний талаарх хүмүүсийн ойлголт гарцаагүй бичиг үсэг, хоосон сургаалын түвшинд зогсож, харьцангуй хоосон хэвээр үлдэнэ. Хэрвээ бид үнэний талаарх нөхөрлөлдөө зарим нэг бодит хэрэг явдлыг нэгтгэвэл хүмүүст аливааг нэвт харах нь хамаагүй хялбар болж, үнэний талаарх тэдний ойлголт илүү тодорхой, бодитой болно. Тиймээс, эдгээр зүйлийн талаар нөхөрлөх нь хэн нэгнийг гүтгэн доромжлох, эсвэл тэдэнд хүндрэл учруулах зорилготой огт биш юм. Эдгээр нь үнэхээр болж өнгөрсөн зүйлс бөгөөд түүнчлэн бидний нөхөрлөж буй сэдэвтэй холбоотой. Иймд тодорхой хүмүүс амьд сургалтын материал, мөн бидний нөхөрлөж, задлан шинжилж буй нийтлэг жишээнүүдийн зүйрлэл болон дүрүүд болсон. Энэ бол маш хэвийн. Үнэн нь тодорхойлолтоороо хүний амьдралын явцад илэрдэг үг, бодол санаа, үзэл бодол, үйлдэл болон зан чанартай холбоотой байдаг. Хэрвээ бид үнэнийг бодит амьдралаас салгаж, зөвхөн үгчилсэн утгынх нь талаар нөхөрлөж, тайлбарлах байсан бол хүмүүс хэзээ үнэний талаарх жинхэнэ ойлголтыг олж авч чадах байсан бэ? Ингэж хийх нь хүмүүст үнэнийг ойлгоход хамаагүй хүндрэлтэй болгох бөгөөд хүмүүс үнэн-бодит байдалд орохдоо зүдрэх болно. Нөхөрлөж, задлан шинжлэхийн тулд хэдэн нийтлэг жишээ гаргаж ирэх нь хүмүүст үнэнийг, хэрэгжүүлэх ёстой зарчим, Бурханы санаа зорилго, мөн дагах ёстой замыг ойлгоход илүү дөхөм болно. Энэ шалтгааны улмаас юу ч байсан хамаагүй энэ арга нь тохиромжтой бөгөөд хүмүүст ашиг тустай юм. Хэрвээ эдгээр хэрэг явдал үнэнтэй, эсвэл бидний задлан шинжилж буй антихристүүдийн зан чанартай холбогдоогүй бол Би тэдгээрийн талаар ярихыг хүсэхгүй байх байсан. Гэвч эдгээр зүйлийг хийсэн хүмүүсийн зан чанар болон мөн чанар нь бидний нөхөрлөж буй сэдэвтэй холбогддог тул шаардлагатай үед бид тэдгээрийн талаар нөхөрлөх ёстой. Үүний талаар нөхөрлөхийн зорилго нь хүмүүсийг нухчин дарах юм уу тэдэнд хүндрэл учруулах явдал биш, мөн тэднийг олны өмнө шившиг болгох явдал ч биш; харин хүний зан чанар болон мөн чанарыг задлан шинжлэх, бүр цаашлаад хүмүүс дэх антихристүүдийн зан чанарыг задлан шинжлэх явдал юм. Бидний нөхөрлөл эдгээр сэдвийг хөндөх бүрд та нарын санаанд ердөө л тэр, тэр хүн тийм зүйл хийсэн гэдэг нь орж ирээд, энэ нь үнэн болон хүмүүсийн завхарсан зан чанартай хэрхэн холбогддог талаар бодож чадахгүй бол энэ нь та нар үнэнийг ойлгосон гэдгийг батлах уу? (Үгүй.) Хэрвээ та нар зөвхөн нэг хэрэг явдал, эсвэл нэг тодорхой хүнийг л санаж, тэр хүний талаар та нарт өрөөсгөл хандлага, үзэл бодол, урьдчилсан дүгнэлт төрдөг бол та нарыг үнэнийг ойлгох ойлголтод хүрсэн гэж хэлж болох уу? Энэ бол үнэнийг ойлгож байгаа хэрэг биш. Тэгвэл, ямар нөхцөлд та нарыг үнэнийг ойлгох ойлголтод хүрсэн гэж үзэж болох вэ? Бид антихристүүдийн мөн чанарын янз бүрийн илрэлийн талаар нөхөрлөж, задлан шинжлэх болгондоо бараг үргэлж Би нийтлэг жишээ болгон хэд хэдэн түүх дурдаж, эдгээр түүхэнд хаана нь алдаа байгаа болон хүмүүсийн дагах ёстой замын талаар та нартай нөхөрлөдөг. Ийм төрлийн нөхөрлөлийн дараа ч та нар ойлгохгүй хэвээр байвал энэ нь та нарын ухамсарлах чадварт асуудал байна, та нарын хэв чанар хэтэрхий муу, мөн та нар сүнслэг ойлголтгүй байна гэсэн үг юм. Тэгвэл, ямар нөхцөлд та нарыг ухамсарлах чадвартай, сүнслэг ойлголттой, мөн бидний нөхөрлөсөн жишээнүүд дэх үнэнийг ойлгосон гэж үзэж болох вэ? Юун түрүүнд, та нар бидний нөхөрлөж буй жишээнүүдтэй өөрсдийгөө харьцуулж, өөрсдийгөө танин мэдэж чаддаг байх ёстой, та нарт бас ийм төрлийн зан чанар байгаа эсэхийг, хэрвээ та нарт байр суурь, эрх мэдэл байсан бол тийм зүйл хийж чадах байсан эсэхийг, мөн та нарт бас ийм бодол санаа, үзэл бодол байдаг эсэх, эсвэл ийм төрлийн зан чанар илчилдэг эсэхийг харах хэрэгтэй. Энэ бол нэг тал нь. Түүнчлэн, бидний нөхөрлөж буй жишээнүүдээс та нар эерэг байдлаар ойлгож, дагаж мөрдөх ёстой үнэн-зарчмуудыг эрж хайх ёстой. Энэ нь, та нар хэрэгжүүлэх ёстой замаа олж, эдгээр нөхцөл байдалд ямар байр суурь баримтлах ёстой, мөн зөв бөгөөд Бурханы санаа зорилгод нийцэх байдлаар хэрхэн хэрэгжүүлэхийг мэдэж авна гэсэн үг. Цаашлаад та нар задлан шинжилгээгээр дамжуулан та нарын зан чанар антихристүүдийнхтэй адилхан болохыг хүлээн зөвшөөрч, тэрхүү холбоосыг тогтоож, үүнийг хэрхэн шийдвэрлэхийг мэдэж чаддаг байх ёстой. Ийм маягаар та нар үнэнийг ойлгох ойлголтод хүрсэн байх бөгөөд сүнслэг ойлголттой, үнэнийг ухамсарлах чадвартай хүн байх болно. Хэрвээ нэг түүхийг сонсож дууссаныхаа дараа та нар бүх нарийн ширийнийг, бүх шалтгаан, үр дагаврыг санаж, тэдгээрийг тайлбарлаж чаддаг ч хүмүүсийн хэрэгжүүлж, орох ёстой үнэн-зарчмуудыг ойлгодоггүй бол, мөн нөхцөл байдалтай тулгарах үедээ хүмүүс болон зүйлсийг нэвт харж, өөрсдийгөө танин мэдэхийн тулд эдгээр үнэнийг хэрхэн хэрэгжүүлэхийг мэддэггүй бол энэ нь та нар ухамсарлах чадваргүй гэсэн үг юм. Ухамсарлах чадваргүй хүн бол сүнслэг ойлголтгүй хүн юм.

Би та нарт өөр нэг жишээ хэлье. Дөнгөж удирдагчаар сонгогдсон нэг хүн байлаа. Тэрээр ажлын өөр өөр талын бодит нөхцөл байдлыг үнэхээр ойлгож, ухаарахаасаа өмнө өөрөөр хэлбэл, ажлын өөр өөр тал бүрд зохих ёсоор оролцож эхлэхээсээ өмнө хувиараа ингэж лавлаж эхэлжээ: „Манай чуулганд бурханд өргөсөн өргөлийн хадгалалтыг ямар хүмүүс хариуцдаг вэ? Тэдний нэрсийн жагсаалтыг надад мэдэгд. Бас бүх дансны дугаар, нууц үгийг надад өг. Би хэр их мөнгө байгааг мэдэж авмаар байна.” Тэр ямар ч ажлыг сонирхсонгүй. Түүний хамгийн их сонирхсон, хамгийн их чухалчилсан ганц зүйл нь өргөлийг хадгалж байсан хүмүүсийн нэрс, түүнчлэн дансны дугаарууд, нууц үгнүүд байв. Ямар нэг буруу зүйл болох гэж байсан биш үү? Тэр өргөлийг гартаа оруулахыг хүссэн, тийм биз дээ? Та нар ийм нөхцөл байдалтай тулгарах үедээ яах ёстой вэ? Тэр удирдагч болсон болохоор чуулганы өмч хөрөнгийг түүнд хүлээлгэн өгөх ёстой, мөн тэрээр энэ талаар мэдэх эрхтэй, үүнийг хянах эрх мэдэлтэй байх ёстой гэсэн үг үү? (Үгүй, түүнд энэ мэдээллийг өгөх ёсгүй.) Яагаад үгүй гэж? Хэрвээ чи үүнийг түүнд өгөхгүй бол дуулгаваргүй байдлын хэрэгтэн болохгүй гэж үү? (Тэр эдгээр илрэлийг харуулсан бодит байдал нь түүнд асуудал байгаагийн нотолгоо юм, тиймээс Бурханд өргөсөн өргөлүүдийг хамгаалахын тулд бид түүнд энэ мэдээллийг өгч болохгүй.) Тийм ээ: Түүнд асуудал байгаа учраас та нар үүнийг түүнд өгч болохгүй. Та нарын хариулт Миний өмнөх нөхөрлөл дэмий хоосон байгаагүй, мөн та нар үүнийг ойлгосныг баталж байна. Яагаад та нар энэ мэдээллийг түүнд өгч болохгүй вэ? Удирдагчийн үүрэг хариуцлага, үүрэг нь өргөлүүдэд анхаарлаа төвлөрүүлэх, эсвэл өргөлүүдтэй холбоотой ямар нэг мэдээлэл олж авахыг оролдох байдаггүй. Эдгээр нь удирдагчийн үүрэг юм уу үүрэг хариуцлага биш. Газар бүрийн чуулганд өргөлийг удирдаж, хадгалахаар томилогдсон хүмүүс байдаг. Түүгээр ч барахгүй, чуулганд өргөлийн хэрэглээг зохицуулах хатуу дүрэм, зарчим байдаг. Хэнд ч өргөлийг ашиглахыг нэн тэргүүнд тавих эрх мэдэл байдаггүй, өргөлийг эзэмшихийг нэн тэргүүнд тавих эрх мэдэл бүр ч байдаггүй. Энэ нь хүн нэг бүрд ялгалгүйхамаатай. Энэ бол баримт биш гэж үү? Энэ зөв биш гэж үү? (Тийм, зөв.) Антихристүүд өргөлийг эзэмшиж, ашиглахыг нэн тэргүүнд тавихыг хүсэхэдд энэ нь өөрөө буруу юм. Тэд удирдагчийн хувиар өргөлийн хэрэглээг чөлөөтэй эдлэх ёстой гэж боддог: Энэ үнэн үү? Энэ мөнгө Бурханд харьяалагддаг – яагаад тэд үүнийг буруугаар ашигладаг вэ? Яагаад тэд үүний хэрэглээг хүссэнээрээ эдэлдэг юм бэ? Тэдэнд ингэх эрх байгаа юу? Бурхан тэднийг өргөлийг ийм маягаар ашиглахыг зөвшөөрдөг үү? Бурханы сонгосон хүмүүс үүнийг сайшаах уу? Антихристүүд өргөлийг булааж, үрэн таран хийдэг нь тэдний харгис зан чанараас шалтгаалдаг бөгөөд энэ нь тэдний шуналаас үүдэлтэй аливааг харах арга зам болохоос биш, Бурханы үгээр заасан зүйл биш. Энэ антихрист бүх өргөлийг, түүнчлэн түүний хадгалалтыг хариуцаж буй хүмүүсийн талаарх бүх мэдээллийг, мөн бүх дансны дугаар, нууц үгийг хяналтдаа оруулахыг үргэлж хүсдэг байв. Энэ бол ноцтой асуудал биш гэж үү? Тэр Бурханы өргөлийн талаарх гол мэдээ баримтуудыг мэдэж аваад, өргөлийг сайн хадгалж хамгаалж, дараа нь үндэслэлтэйгээр хуваарилж, бүрэн бүтэн байлгаж, хэнийг ч дур зоргоороо, бодлогогүй үрэхийг нь зөвшөөрөхгүй байхыг хүссэн үү? Түүнд ингэх санаа байсан уу? Түүний үйлдлүүдээс сайн санаа зорилгын ямар нэг шинж тэмдэг ажиглагдаж байна уу? (Үгүй.) Тэгвэл, хэрвээ хүн өргөлд үнэхээр шунадаггүй бол удирдагчаар сонгогдох үедээ юу хийх вэ? (Тэр эхлээд чуулган дахь ажлын өөр өөр талуудын үр нөлөөний талаар, түүнчлэн өргөлүүдийг хэрхэн хадгалж байгаа болон хадгалж буй газар нь аюулгүй эсэхийг олж мэднэ. Гэхдээ тэд дансны дугаар, нууц үг, эсвэл хадгалж буй мөнгөн дүнгийн талаар лавлахгүй.) Зөв, гэхдээ бас нэг зүйл бий. Өргөлд үнэхээр шунадаггүй хүн удирдагчаар сонгогдсоныхоо дараа өргөл хадгалж буй газар аюулгүй эсэхийг, түүнчлэн хадгалалтыг хариуцаж буй хүмүүс тохиромжтой, найдвартай эсэхийг, тэд өргөлийг завших эсэхийг, мөн өргөлийг зарчмын дагуу хадгалж байгаа эсэхийг шалгана. Тэд эхлээд эдгээр зүйлийг бодолцон үзнэ. Өргөлийн тоо хэмжээ, нууц үг зэрэг эмзэг мэдээллийн хувьд бол шуналгүй хүмүүс – ёс жудагтай, нэр төртэй хүмүүс – үүнээс хол байна. Гэвч шунахай хүн үүнээс зайлсхийхгүй бөгөөд тэр: „Би бол удирдагч. Би ажлын тал бүрийг гартаа авах ёстой биш үү? Бусад бүх зүйлийг надад хүлээлгэж өгсөн байхад өргөлийг яагаад өгөөгүй юм бэ?” гэсэн далим ашиглана. Гарт нь байгаа эрх мэдлийг ашиглан тэд үүнийг шалтаг болгон чуулганы санхүүг хяналтдаа авахыг хүснэ. Энэ бол асуудал. Тэд ажлаа хийхгүй, эсвэл үүрэг хариуцлагуудаа зохих ёсоор биелүүлэхгүй, мөн чуулганы санхүүг хэвийн журам, зарчмын дагуу удирдахгүй. Үүний оронд тэдэнд өөрсдийн гэсэн төлөвлөгөөнүүд байх болно. Хэвийн хүн шиг сэтгэж чаддаг хэн боловч үүнийг харж чадна. Энэ удирдагч үүнийг хийж эхэлмэгц хэн нэгэн үүнийг мэдээлж, түүнийг зогсоожээ. Дараа нь тэр хүн Надад мэдээлж, ингэх нь зөв байсан эсэхийг асуухад Би зөв гэж хэлсэн. Үүнийг Бурханы гэрийн ашиг сонирхлыг хамгаалах гэж нэрлэдэг; тэр мэдээллийг тийм хүнд өгч болохгүй. Өчүүхэн төдий ч ажил хийлгүйгээр эхлээд Бурханы гэрийн мөнгийг хянахыг хүсэх нь – агуу улаан луутай бага зэрэг төстэй биш гэж үү? Агуу улаан луу ах эгч нарыг баривчлах үедээ, тэднийг ухаангүй болтол нь зодвол дараа нь тодорхой ярьж чадахгүй байх вий гэж айсандаа эхний хийх зүйл нь тэднийг зодохгүй байх байдаг – тэр эхлээд чуулганы мөнгийг хаана хадгалж байгаа, хэн хадгалж байгаа, мөн хэр их мөнгө байгааг асуудаг. Түүний дараа л чуулганы удирдагчид хэн болохыг асууна. Түүний зорилго бол ердөө мөнгийг өөрийн болгохявдал юм. Энэ удирдагчийн хийсэн зүйл болон агуу улаан луугийн хийдэг зүйл нь уг чанараараа адилхан. Тэр ямар ч ажлын талаар лавлаагүй, эсвэл ганц ч зүйлийн төлөө ачаа үүрээгүй бөгөөд зөвхөн санхүүд л анхаарсан – энэ нь олиггүй хэрэг биш гэж үү? Энэ олиггүй хүний үйлдлүүд маш илэрхий байсан! Байр суурь нь баталгаажихаас ч өмнө тэр мөнгийг өөрийн болгохыг хүссэн. Тэр хэтэрхий яарсан биш гэж үү? Бусад нь түүнийг ялган таньсан гэдгийг тэр огт мэдээгүй бөгөөд удалгүй чөлөөлөгдсөн. Иймэрхүү илэрхий байдлаар авирладаг ийм төрлийн хүний тухайд та нар үүнийг санах ёстой: Тэднийг яаравчлан чөлөөл. Ийм төрлийн хүний тухайд түүний зан чанар, хүн чанар, боловсрол, гэр бүлийн гарал үүсэл, Бурханд итгэсэн хугацаа, тэдэнд суурь байгаа эсэх, амьдралын туршлага нь ямархуу болох зэрэг өөр юуг ч ялган таних шаардлагагүй – та нар эдгээр зүйлийн алийг нь ч ялган таних шаардлагагүй, энэ ганцхан зүйл л тийм хүнийг антихрист гэдгийг тодорхойлоход хангалттай. Та нар бүгд нийлж, энэ хүнийг чөлөөлж, зайлуулах ёстой. Удирдагчийн хувьд тэр та нарт хэрэггүй. Яагаад? Хэрвээ чи түүгээр өөрийгөө удирдуулбал тэр чуулганд хэчнээн их мөнгө байсан ч үрэн таран хийж, бүгдийг нь завших бөгөөд тэгээд чуулганы ажил зогсонги байдалд орж, хэрэгжүүлэх боломжгүй болно. Хэрвээ та нар мөнгийг өөрийн болгоход улайрдаг, анхаарал нь үргэлж эд баялагт гуйвшгүйгээр төвлөрдөг, шунахай ийм төрлийн хүнтэй тулгарвал, мөн тэдний жинхэнэ уг чанарын шинж тэмдгүүд хараахан гарч ирээгүй байхад хүн бүр тэднийг ямар нэг билиг авьяастай, ажлын чадамжтай, хүн бүрийг үнэн-бодит байдалд ороход хөтөлж чадна гэж мунгинасан байдлаар бодон сонгосон бол, мөн тэднийг удирдагч болмогцоо мөнгийг өөрсдийнхөө халаасанд чихэж эхэлнэ гэж төсөөлөөгүй бол та нар яаравчлан тэднийг байр сууринаас нь унагах ёстой. Ингэх нь туйлын зөв хэрэг юм. Дараа нь та нар өөр хэн нэгнийг сонгож болно. Нэг өдөр удирдагчгүй байлаа гээд чуулган нурж унахгүй. Бурханы сонгосон хүмүүс ямар нэг тодорхой удирдагчид биш, харин Бурханд итгэдэг. Надад хэл дээ, ах эгч нар буруу дүгнэх үеүд байдаг уу? Энэ хүн удирдагч болохоос өмнө түүнийг шунахай гэдгийг мэдэх аргагүй байсан. Бусадтай харилцахдаа тэр давуу тал олж авахыг оролдоогүй, юм худалдаж авахдаа өөрийнхөө мөнгийг зарцуулдаг байсан, тэр ч байтугай өглөг өгдөг байв. Гэсэн ч удирдагч болмогцоо түүний хамгийн түрүүнд хийсэн зүйл нь чуулганы санхүүгийн талаарх мэдээллийг шаардсан явдал байв. Ихэнх хүн ийм төрлийн хорон муу хүслийг дарж чаддаггүй – энэ нь үнэхээр итгэмээргүй! Тэр яаж нэг шөнийн дотор өөрчлөгдөж чадав аа? Тэр нэг шөнийн дотор өөрчлөгдсөн хэрэг биш, харин анхнаасаа л тийм амьтан байсан бөгөөд ганц ялгаа нь, өмнө нь тэр өөрийг нь илчлэх нөхцөл байдлуудад байгаагүй, харин одоо энэ нөхцөл байдал түүнийг илчилсэн хэрэг юм. Энэ хүн илчлэгдсэн байхад та нар яагаад түүнд өршөөнгүй хандсаар байна гэж? Зүгээр л сайн өшиглөөд түүнийг эндээс хөө, хэдий чинээ хол байна, төдий чинээ сайн! Та нар ингэж зүрхлэх үү? (Тийм.) Чуулганы өмч хөрөнгийн талаар үргэлж төлөвлөгөөнүүд сэддэг ямар ч хүний тухайд, түүнийг нэвт шувт ойлгоогүй байхдаа бүү сонгоорой. Хэрвээ та нар тухайн үед мэдээгүйгээс тэднийг бүрэн дүүрэн ойлголгүйгээр сонгоод, дараа нь тэднийг шунахай амьтан, Иудас болохыг нь олж мэдвэл яаравчлан тэднийг хөөж, зайлуулах ёстой. Бүү өршөөнгүй хандаарай, бас бүү эргэлзээрэй. „Тэр хүн шунахай ч гэсэн бусад бүх талаараа зүгээр. Тэр хүмүүсийг Бурханы үгийг ойлгоход чиглүүлж чаддаг, бас хүмүүсээр үүргүүдийг нь хэвийн гүйцэтгүүлж чаддаг” гэж хэлдэг хүмүүс байдаг. Гэвч тэд түр зуур л ийм байдаг. Цаг хугацаа өнгөрөхийн хэрээр тэд цаашид ийм байхаа болино. Хэдхэн өдрийн дараа л тэдний чөтгөрийн төрх ил болно. Өнгөрсөнд бидний нөхөрлөсөн антихристүүдийн бүх илрэл болон зан чанар тэдэнд бага багаар илчлэгдэх болно. Тэр үед тэднийг чөлөөлөхөд хэтэрхий оройтсон байх биш үү? Чуулганы ажил аль хэдийн хохирсон байх болно. Хэрвээ чи Миний хэлсэн зүйлд итгэхгүй, эргэлзэж байвал сүүлд нь харамсах үедээ бүү усан нүдэл. Хүн өргөлд хэрхэн ханддагийг эхлээд хараарай: Энэ бол тухайн нэг хүнд антихристүүдийн мөн чанар байгаа эсэхийг нэвт харах хамгийн энгийн, түүнчлэн хамгийн шууд бөгөөд шулуухан арга юм. Өнгөрсөнд бидний нөхөрлөсөн сэдвүүдийн хувьд, бид зарим илрэл, илчлэлт, үзэл бодол, үг болон үйлдлээр дамжуулан антихристүүдийн зан чанарыг тодорхойлж, зан чанарт нь үндэслэн тэдэнд антихристүүдийн мөн чанар байгаа эсэхийг харах ёстой байсан. Гагцхүү энэ асуудал дээр л эдгээр зүйлийг хийх шаардлагагүй: Энэ нь шууд бөгөөд шулуухан, энгийн, мөн арай бага хүчин чармайлт, цаг хугацаа шаарддаг. Хүн энэ илрэлийг харуулж – өргөлийг эзэмшихийг нэн тэргүүнд тавихыг байнга хүсэж, эсвэл өргөлийг хүчээр булааж л байвал – түүнийг зуун хувь антихрист гэдэгт та нар итгэлтэй байж болно. Түүнийг антихрист гэж тодорхойлж болох бөгөөд тэр удирдагчаар үйлчилж чадахгүй, харин ах эгч нар түүнийг чөлөөлж, голох ёстой.

Бид дөнгөж сая өргөлийг эзэмшиж, ашиглахыг нэн тэргүүнд тавьдаг антихристүүдийн илрэлүүдийн талаар нөхөрлөж, үүнийг ашиглан чуулганы санхүүг хянах гэсэн оролдлогодоо антихристүүдийн харуулдаг зан чанарууд болон мөн чанарыг тайлбарлаж, задлан шинжиллээ. Энэ бол эхний зүйл. Эзэмших болон ашиглах – эдгээр нь чуулганы өмч хөрөнгийн тухайд антихристүүдийн хамгийн анхан шатны, үндсэн арга барилууд юм. Энэ зүйлд бид антихристүүд чуулганы өмч хөрөнгийг хэрхэн эзэмшиж, ашигладаг талаар бодитойгоор нөхөрлөөгүй. Бид антихристүүд өргөлийг үрэн таран хийх, шамшигдуулах, зээлдүүлэх, залилан ашиглах, хулгайлах тухай дараагийн зүйлд илүү бодитой нарийн ширийн зүйлс рүү орох болно.

Б. Өргөлийг үрэн таран хийх, шамшигдуулах, зээлдүүлэх, залилан ашиглах, хулгайлах

1. Өргөлийг үрэн таран хийх

Антихристүүд байр суурь, эрх мэдэлтэй байх нь өргөлийг эзэмшиж, ашиглахыг нэн тэргүүнд тавих эрх мэдлийг тэдэнд өгдөг гэж боддог. Тэгвэл тэд тэрхүү эрх мэдлийг олж авмагцаа өргөлийг хэрхэн хуваарилж, ашигладаг вэ? Тэд үүнийг чуулганы дүрэм журам, эсвэл чуулганы ажлын хэрэгцээг зохицуулах зарчмын дагуу хийдэг үү? Тэд тэгж чаддаг уу? (Үгүй, чаддаггүй.) Тэд чаддаггүй гэдэг бодит үнэн нь олон зүйлийг хөнддөг. Антихристүүд байр суурь олж авмагцаа чуулганы ажилтай холбоотой зарим зүйлийг хийхээс зайлсхийж чаддаггүй бөгөөд энэ ажлын нэг хэсэгт чуулганы хөрөнгийн зарлага, хуваарилалтыг багтдаг. Тийм бол тэдний чуулганы хөрөнгийн хуваарилалтад ханддаг зарчмууд юу вэ? Арвич хямгач байх уу? Зарлагуудыг нарийн төлөвлөж, аль болох хэмнэх үү? Бүх зүйлсэд Бурханы гэрийг бодолцож үзэх үү? Үгүй. Тэд унадаг дугуйгаар нэг газар хүрч чадах байсан ч автобусанд мөнгө үрдэг. Тэгээд үргэлж автобус юм уу түрээсийн машинаар явах нь төвөгтэй, тухгүй санагдах үедээ машин худалдаж авахаар Бурханы гэрийн мөнгийг ашиглах талаар бодож эхэлдэг. Машин хайж байхдаа тэд хямд үнэтэй, дундаж үзүүлэлттэй загваруудыг голж, гадаадаас шууд оруулж ирсэн, сая гаруй юанийн үнэтэй, өндөр үзүүлэлттэй, алдартай брэндийн загварыг онцгойлон сонгодог. Тэд: „Энэ бол сүртэй зүйл биш, ямартай ч бурхны гэр төлж байгаа, бурхны гэрийн мөнгө бол хүн бүрийн мөнгө. Бүгдээрээ нийлж машин авах нь хэцүү зүйл биш. Бурханы гэр маш том, орчлон ертөнц бүхэлдээ бурхных, тиймээс бурхны гэр машин худалдаж авах нь тийм сүртэй зүйл гэж үү? Сатаны ертөнцөд хүмүүсийн унадаг машин бүгд хэдэн сая юанийн үнэтэй, тиймээс манай чуулган ердөө нэг сая юаниар машин худалдаж авах нь нэлээд хямд төсөр хэрэг. Түүнээс гадна, энэ машин ганцхан миний хэрэглээнд зориулагдаагүй, чуулган бүхэлдээ үүнийг дундаа ашиглана” гэж боддог. Антихристүүд ам нээх төдийд л сая гаруй юань гарч оддог, тэд нүдээ ч цавчихгүй, зүрх нь ч шимшрэхгүй, тэдэнд өчүүхэн төдий ч гэм буруугийн мэдрэмж байдаггүй. Машин худалдаж авмагцаа тэд түүнийгээ эдэлж эхэлдэг. Тэд алхах ёстой газруудад алхахаа больж, дугуйгаар явах ёстой газруудад дугуй унахаа больж, түрээсийн машинаар хүрч болох газруудад машин түрээслэхээ больдог; оронд нь „өөрсдөд нь зориулсан машин”-аа ашиглах гэж зүтгэдэг. Тэд агуу ажил хийх чадвартай мэт тийм сүржин байдлаар авирладаг. Антихристүүд мөнгийг маш үрэлгэн зарцуулдаг бөгөөд худалдаж авсан бүхэн нь сайн, дээд зэрэглэлийн, хамгийн сүүлийн үеийнх байх ёстой. Жишээ нь, зарим төрлийн машин механизм, тоног төхөөрөмжийн энгийн болон дээд зэрэглэлийн загваруудын үнийн зөрүү хэдэн арван мянган юаниар хэлбэлзэж болно. Ийм нөхцөл байдлуудад антихристүүд дээд зэрэглэлийн загварыг нь худалдаж авахыг хүсэх бөгөөд өөрсдийнхөө мөнгийг үрэхгүй л байгаа цагт энэ нь тэдний санааг огтхон ч зовоохгүй. Хэрвээ тэд өөрсдийнхөө халааснаас төлөх байсан бол энгийн юм уу хямдхан загварыг нь ч авч чадахгүй байх байсан, гэхдээ Бурханы гэр төлнө гэхээр тэд дээд зэрэглэлийн загварыг нь хүснэ. Тэд адгууснууд биш гэж үү? Тэд эрүүл ухаангүй биш гэж үү? Энэ нь өргөлийг үрэн таран хийж байгаа хэрэг биш үү? (Тийм, мөн.) Өргөлийг үрэн таран хийдэг хүмүүс хүн чанар муутай, тэд аминч, жигшүүртэй! Антихристүүд өргөлийг ашиглах эрх мэдэл олж авмагцаа өргөлийг өөрсдөдөө булаан авч, зарчмуудыг огт тоолгүйгээр ашиглаж, худалдан авалт бүрдээ дээд зэрэглэлийн зүйлс авахыг шаарддаг. Тэд нүдний шил худалдаж авахдаа хөх гэрэл болон хэт ягаан туяаг хаадаг, хамгийн тунгалаг линзтэй, дээд зэрэглэлийнхийг нь хүсдэг, мөн компьютер худалдаж авахдаа хамгийн сүүлийн үеийн, дээд зэрэглэлийн загварыг нь хүсдэг. Үүргээ гүйцэтгэхэд нь янз бүрийн багаж хэрэгсэл, тоног төхөөрөмж хэрэг болох эсэхээс үл хамааран, ийм зүйлс худалдаж авах сэдэв гармагц тэд дээд зэрэглэлийнхийг авахыг хүсдэг. Энэ нь өргөлийг үрэн таран хийж байгаа хэрэг биш үү? Тэд өөрсдийнхөө мөнгөн дээр арвич хямгач байхаа мэддэг, ашиглагдаж болохуйцл байвал ямар ч зүйл болно гэж үздэг, гэхдээ Бурханы гэрт ямар нэг зүйл худалдаж авах болохоор ашиглагдаж болохуйц байдал болон мөнгө хэмнэх асуудлууд нь бодолцох зүйл байхаа больдог. Тэдний боддог ганц зүйл нь алдартай брэнд байх ёстой, байр суурийг нь харуулах ёстой гэдэг бөгөөд аль хамгийн үнэтэйг нь худалдаж авдаг. Энэ нь өөрсдийн сүйрлийг эрж хайж байгаа хэрэг биш үү? Өргөлийг ус шиг үрэх нь – антихристүүдийн хийдэг зүйл биш гэж үү? (Тийм.)

Нэг залуу Дээрх ахтай хамт шүдний сойз худалдаж авахаар гарчээ. Тэрээр ахад нэг доллароос арай үнэтэй шүдний сойз худалдаж авсан боловч өөртөө 15 гаруй долларын үнэтэй, импортынхыг авчээ. За, Дээрх ах болон энэ жирийн ах хоёрын хооронд байр суурийн хувьд ямар нэг ялгаа, зөрүү байсан гэж та нар хэлэхгүй гэж үү? (Тийм.) Логикийн хувьд – байр суурь, зэрэг зиндаа, эсвэл Бурханы хуваарилалт хийдэг арга барил зэрэг зүйлсийг дурдалгүй, Дээрх ах энэ бүх жилийн турш шаргуу ажиллаж ирсэн гэх баримтыг л ярилцъя – тэрээр илүү сайн чанарын зүйл хэрэглэх ёстой байсан биш үү? Гэвч тэрээр үүнд онцгойлон анхаарсангүй. Түүний баримталж байсан зарчим юу вэ? Аль болох арвич хямгач байх: Ийм төрлийн эд зүйл нь ямар нэг нарийн гойд зүйл биш тул тийм үнэтэйг хэрэглэх үнэ цэнгүй, үүнд тийм их мөнгө үрэх шаардлагагүй, хэрэглэж болох л бол болно. За, энэ хоёр хүний ялгамж чанар, зэрэг зиндаа, байр суурийн тухайд гэвэл, тэдний хооронд зөрүү байгаа бөгөөд сайн төрлийнхийг хэрэглэх ёстой хүнд хамгийн дундаж чанартай зүйл худалдаж авсан байхад, дундаж төрлийнхийг хэрэглэх ёстой хүнд хамгийн сайн чанартай зүйл худалдаж авсан байв. Энд ямар асуудал байсан бэ? Энэ хоёр хүний алинд нь асуудал байсан бэ? Сайн зүйл хэрэглэж байсан нь асуудалтай нь байв. Тэрээр өөрийгөө хэн болохыг огт мэддэггүй, ямар ч ичгүүрийн мэдрэмжгүй байсан бөгөөд Бурханы гэр төлж л байвал хамгийн сайн, хамгийн үнэтэй зүйлийг худалдаж авах байв. Энэ хүнд өчүүхэн төдий эрүүл ухаан байсан уу? Хэрвээ тэр Дээрх ахтай хамт дэлгүүр хэсэхдээ ингэж авирлаж – түүний нүдэн дээр ийм сонголтууд хийж байсан бол ганцаараа дэлгүүр хэссэн бол яах байсан бэ? Тэр хэчнээн их мөнгө үрэх байсан бэ? Тэр хамаагүй хэтрэх байсан бөгөөд энэ нь ердөө арав гаруй долларын зөрүү төдий байхгүй байх байв; тэр ямар ч үнэтэй зүйлс худалдаж авах, тэдгээрт ямар ч хэмжээний мөнгө үрэх зүрхтэй байх байсан. Тэрээр өргөл болон Бурханы гэрийн мөнгийг ингэж үрсэн; тэр өөрийнхөө сүйрлийг эрж хайж байсан биш үү? „Би бурхны гэрийн төлөө маш их эрсдэл үүрч, маш их бэрхшээл туулж, тийм агуу ажил хийсэн, мөн хэд хэдэн удаа шоронд орсон. Би зүй ёсоор онцгой халамж эдлэх ёстой” гэж боддог хүмүүс байдаг. Чиний энэ „зүй ёсоор” гэдэг чинь үнэн үү? Бурхан Өөрийнх нь төлөө шоронд орсон, эсвэл бэрхшээл туулсан, эсвэл олон жилийн турш нааш цааш аялсан хэн боловч зүй ёсоор онцгой халамж эдлэх ёстой, мөн өргөлийг нэн тэргүүнд тавинашиглаж, булаан авч, дураараа үрэн таран хийх эрхийг зүй ёсоор эдлэх ёстой, энэ бол захиргааны зарлиг гэж Бурхан аль үгэндээ заасан бэ? Бурхан хэзээ нэгэн цагт ийм утгатай ганц үг айлдаж байсан уу? (Үгүй, Тэр тэгээгүй.) Тэгвэл ийм төрлийн хүн, мөн удирдагч, ажилчид болон Бурханы гэрт үүргээ гүйцэтгэдэг бүх хүн өргөлийг хэрхэн ашиглах ёстой талаар Бурхан юу гэж хэлсэн бэ? Түүнийг хэвийн зарлага, хэвийн зардалд ашиглах ёстой; өргөлийг ашиглах юм уу эзэмших онцгой эрх мэдэл хэнд ч байхгүй. Бурхан Өөрийнхөө өргөлийг аль нэг хувь хүний хувийн өмч болгохгүй. Үүний зэрэгцээ, өргөлийг ашиглах, хуваарилахдаа хүмүүс мөнгө үрэн таран хийх ёстой гэж Бурхан тогтоогоогүй. Ямар төрлийн хүн мөнгө үрэн таран хийдэг вэ? Мөнгө үрэн таран хийдэг хүн ямар зан чанартай байдаг вэ? Энэ бол адгууснууд, дарангуйлагчид, танхайчууд, дээрэмчид, ямар ч ичих мэдрэмжгүй жигшүүртэй өөдгүй хүмүүсийн хийдэг зүйл, энэ бол антихристүүдийн хийдэг зүйл юм. Жаахан ч гэсэн хүн чанартай, ичих нүүртэй хэн ч ийм зүйл хийхгүй. Чуулганы удирдагч болсноор энэ нь түүнд өргөл болон чуулганы хөрөнгийг ашиглах эрх мэдэл өгдөг гэж зарим хүн итгэдэг. Тэд юуг ч худалдаж авахыг хүсдэг, зүрхэлдэг бөгөөд бүгдийг авахыг хүсдэг. Худалдаж авдаг, эдэлж буй бүх зүйлээ өөрсдийгөө авах эрхтэй гэж тэд боддог; үүгээр ч зогсохгүй, тэд хэзээ ч төвөг удан үнийг нь асуудаггүй. Хэрвээ хэн нэгэн тэдэнд хямдхан, энгийн зүйл худалдаж авч өгвөл тэд бүр уурлаж, тэр хүний эсрэг өшөө хорсол өвөрлөнө. Эдгээр нь антихристүүд юм.

2. Өргөлийг шамшигдуулах

Антихристүүд чуулганы санхүүг хянахыг оролддог өөр нэг илрэл бол шамшигдуулалт юм. „Шамшигдуулалт” гэдэг нэр томьёог ойлгоход амархан байх ёстой. Шамшигдуулалт гэдэг нь чуулганы хөрөнгийг авч, ах эгч нарт өгөх, эсвэл чуулганы ажилд хуваарилснаар зохих ёсоор ашиглахыг хэлдэг үү? (Үгүй, тэгдэггүй.) Тэгвэл „шамшигдуулалт” гэж юу гэсэн үг вэ? (Энэ нь зохих ёсоор нь зарцуулахгүй, харин дураараа юм уу нууцаар ашиглахыг хэлдэг.) Хэдийгээр „нууцаар ашиглах” гэж хэлэх нь зөв боловч энэ нь тийм ч тодорхой биш юм. Хэрвээ хүн чуулганы хөрөнгийг бүтэн цагаар үүрэг гүйцэтгэж байгаа хүмүүсийн амьжиргааны зардалд нууцаар ашиглавал үүнд буруу зүйл байхгүй бөгөөд энэ нь шамшигдуулалт биш юм. Шамшигдуулалт нь яллуулдаг бөгөөд зарчимд нийцдэггүй. Жишээ нь, зарим чуулганы удирдагч чуулганы мөнгийг хяналтдаа авдаг бөгөөд хүүхдүүд нь их сургуульд явах мөнгөгүй болж, гэрт нь тийм их мөнгө байхгүй үед тэд Бурханы өмнө ирж, „Өө бурхан минь, би эхлээд алдаагаа хүлээн зөвшөөрч, чиний уучлалыг гуйя. Хэрвээ чи шийтгэх ёстой бол намайг шийтгэж, хүүхдийг минь битгий шийтгээч. Энэ нь зөв биш гэдгийг би мэдэж байгаа ч яг одоо би хэцүү байдалд орсон болохоор ингэхээс өөр арга алга. Чиний нигүүлсэл үргэлж арвин байдаг тул чи энэ удаад намайг өршөөж, надад ерөөлөө өгнө гэж найдаж байна. Хүүхдийнхээ их сургуулийн сургалтын төлбөрт хорь, гучин мянган юань дутаад, мөнгө цуглуулж, баруун солгойгүй зээлсэн ч хүрэхгүй л байна. Би хүүхдийнхээ сургалтын төлбөрийг төлөхийн тулд чиний мөнгийг ашиглаж болох уу?” хэмээн залбирдаг. Тэгээд залбирч дууссаныхаа дараа тэд нэлээд тайвширч, Бурхан үүнийг зөвшөөрлөө гэж бодоод, мөнгийг хувийн хэрэгцээндээ авдаг. Энэ нь шамшигдуулалт биш гэж үү? Мөнгийг зориулалтаар нь ашиглахгүй, харин өөр газар ашиглаж, Бурханы гэрийн өргөлийг ашиглах зарчмуудыг зөрчихийг „шамшигдуулалт” гэдэг. Гэр бүлийн гишүүн нь өвдөж, мөнгө хэрэгтэй болох үед, эсвэл бизнесийн гүйлгээнд санхүүжилт дутах үед тэд өргөлийн талаар санаархаж эхэлдэг бөгөөд зүрх сэтгэлдээ: „Өө бурхан минь, намайг уучлаач, би тэгэх гэсэнгүй, манай гэр бүл зарим бэрхшээлтэй тулгараад байна. Чиний хайр далай шиг уудам, тэнгэр шиг хязгааргүй бөгөөд чи хүмүүсийн гэм бурууг санадаггүй. Энэ бэлэн мөнгийг үрж дуусгасныхаа дараа гэр бүлийн бизнес маань мөнгө олох үед би чамд хоёр дахин нугалж төлнө, тиймээс үүнийг ашиглахыг надад зөвшөөрөөч” хэмээн залбирдаг. Тэд Бурханд өргөсөн өргөлийг ингэж ашигладаг. Мөнгө хэрэгтэй байгаа хүн нь хамаатан, эсвэл найз байх нь хамаагүй, энэ удирдагчдын гарт мөнгө л байвал тэд зарчмын дагуу үйлдэлгүй, бусдын зөвшөөрлийг авалгүй, тэр ч бүү хэл энэ нь Бурханд өргөсөн өргөл гэдгийг хоромхон зуур ч бодолцож үзэлгүйгээр тэдэнд өгдөг. Оронд нь тэд дур мэдэн шийдвэр гаргаж, мөнгийг чуулганаас гаргаж, өөр зорилгуудаар ашигладаг. Энэ нь шамшигдуулалт биш гэж үү? (Мөн.) Энэ бол шамшигдуулалт. За, зарим хүн өргөлийг нууцаар шамшигдуулсныхаа дараа мөнгийг бүрэн буцааж өгдөг; энэ нь тэд цаашид өргөлийг шамшигдуулах нүгэлгүй болсон гэсэн үг үү? Энэ нь тэд өршөөгдөж магадгүй гэсэн үг үү? Эсвэл шамшигдуулах үед тэдэнд шалтгаан, тодорхой нөхцөл байдал, эсвэл бэрхшээл байсан бөгөөд мөнгө шамшигдуулахаас өөр аргагүй байсан бол энэ шамшигдуулалтыг уучилж, яллахгүй байж болох уу? (Үгүй, болохгүй.) Тийм бол өргөлийг шамшигдуулах нүгэл нь ноцтой юм! Энэ нь Иудасын хийсэн зүйлээс ямар нэг ялгаатай юу? Өргөлийг шамшигдуулдаг хүмүүс Иудастай адилхан төрлийнх биш гэж үү? (Тийм, мөн.) Хүүхдүүд нь их сургуульд орох үед, гэр бүлийнх нь хэн нэгэн бизнес хийж байх үед, эсвэл өндөр настанд эмчилгээ хэрэгтэй болох үед, эсвэл тэдэнд газар тариалан эрхлэх бордоо байхгүй үед, энэ бүх нөхцөл байдалд тэд чуулганы мөнгийг үрэхийг хүсдэг. Зарим нь бүр ах эгч нарын өргөсөн өргөлийн баримтуудыг устгаад, дараа нь нүүр нь улайж, зүрх нь ч шимшрэхгүйгээр мөнгийг өөрийнхөө халаасанд чихэж, дураараа үрдэг. Зарим нь бүр цуглаан дээр ах эгч нараас мөнгөн өргөл аваад, дараа нь цуглаан тармагц түүгээр нь явж юм худалдаж авдаг. Тэгээд зарим ах эгч энэ хүмүүсийг өргөл шамшигдуулж байгааг нүдээрээ харсан хэр нь мөнгийг тэдэнд үлдээдэг бөгөөд хэн ч хариуцлага хүлээдэггүй, хэн ч үүнийг зогсоохоор гарч ирдэггүй. Тэд бүгд энэ удирдагчдыг гомдоох вий гэхээс айдаг тул тэднийг үрж байхад нь зүгээр л харж байдаг. Тэгвэл чи энэ мөнгийг Бурханд өргөсөн үү, үгүй юу? Хэрвээ чи бусад хүнд өглөг өгч байгаа бол чи энэ мөнгийг Бурханд өргөөгүй гэдгээ тодорхой болгох ёстой, тэгвэл Бурхан үүнийг санахгүй. Тэгээд энэ мөнгө хэнийх болох, хэн үүнийг үрэх, хэрхэн үрэх тухайд эдгээр зүйл Бурханы гэрт ямар ч хамаагүй байх болно. Нөгөөтээгүүр, хэрвээ чиний энэ мөнгө үнэхээр Бурханд өргөгдсөн боловч чуулган үүнийг ашиглах боломж гарахаас өмнө нэг хүн түүнийг тэгж үрж, тэгж үрэн таран хийгээд, чи үүнийг зогсоох юм уу мэдээлэх нь бүү хэл, огтхон ч санаа зовохгүй байвал, тийм тохиолдолд чамд асуудал байна гэсэн үг, чи тэдний нүгэлд холбогдсон бөгөөд тэднийг яллах үед чи ч бас мултарч чадахгүй.

3. Өргөлийг зээлдүүлэх

Өргөлийг дураараа ашиглах, өргөлийг зүй бусаар хэрэглэх, зарцуулахтай холбоотой бүхэн захиргааны зарлигтай зайлшгүй холбогддог бөгөөд түүнийг зөрчих шинж чанартай байдаг. Чуулганы хөрөнгийг удирдахдаа зарим хүн „Чуулганы хөрөнгө зүгээр л байж байна. Өнөө үед банкуудад бонд, сан гэх мэт бүх төрлийн хөрөнгө оруулалтын хөтөлбөр байдаг бөгөөд бүгд сайн хүүтэй. Хэрвээ бид чуулганы мөнгийг авч, хөрөнгө оруулалт хийгээд, бага зэрэг хүү олбол энэ нь бурханы гэрт ашиг тус авчрахгүй гэж үү?” гэж хэлдэг. Тэгээд тэд үүнийг хэлэлцэлгүйгээр, чуулганы хэний ч зөвшөөрлийг авалгүйгээр дур мэдэн мөнгийг зээлдүүлдэг. Ингэхийн зорилго нь юу вэ? Сайхнаар хэлбэл, энэ нь Бурханы гэрт бага зэрэг хүү олж, Бурханы гэрийг бодолцож байгаа хэрэг; гэвч үнэн хэрэгтээ энэ хүмүүс аминч сэдэл өвөрлөж байдаг. Тэд хэнд ч мэдэгдэлгүйгээр мөнгийг зээлдүүлээд, эцэст нь үндсэн мөнгийг Бурханы гэрт буцааж өгөн, хүүг нь өөрсдөдөө авч үлдэхийг хүсдэг. Энэ нь үнэнч бус санаа зорилго өвөрлөж байгаа хэрэг биш гэж үү? Үүнийг өргөлийг зээлдүүлэх гэдэг. Өргөлийг зээлдүүлэх нь тэдгээрийн зохистой хэрэглээнд тооцогдож чадах уу? (Үгүй, чадахгүй.) „Бурхан хүн төрөлхтнийг хайрладаг, бурхны гэр дулаахан. Заримдаа ах эгч нар маань мөнгөөр гачигдах үеүдэд бид бурхны өргөлийг тэдэнд зээлдүүлж болохгүй гэж үү?” гэж хэлдэг өөр хүмүүс ч бий. Тэгээд зарим хүн дур мэдэн шийдвэр гаргадаг бөгөөд зарим антихрист бүр ах эгч нарт уриалж, тэднийг турхиран, „Бурхан хүн төрөлхтнийг хайрладаг, бурхан амь өгч, хүнд бүхнийг өгдөг, тиймээс жаахан мөнгө зээлдүүлэх нь тийм сүртэй зүйл биш биз дээ? Ах эгч нартаа яаралтай хэрэгцээтэй үеүдэд нь тусалж, амьдралынх нь бэрхшээлүүдийг даван туулахад нь туслахын тулд мөнгө зээлдүүлэх нь бурхны санаа зорилго биш гэж үү? Хэрвээ бурхан хүн төрөлхтнийг хайрладаг юм бол хүмүүс яаж бие биеэ хайрлахгүй байж болох юм бэ? Алив, тэдэнд жаахан мөнгө зээлдүүлээч!” гэж хэлдэг. Үүнийг сонссон мунхаг хүмүүсийн дийлэнх олонх нь „Тэгье ээ, та тэгж байгаа бол болно. Ямартай ч энэ мөнгө хүн бүрийнх, тиймээс бүгдээрээ хэн нэгэнд тусалж байна л гэж үзье” гэдэг. Ингээд нэг хүн сүр дуулиантай санаа урсгаж, хэсэг бялдууч нар тэднийг зусардсанаар эцсийн дүндээ мөнгө гарч оддог. Тэгвэл „энэ мөнгийг Бурханд өргөсөн” гэх чиний үг тооцогдох уу? Хэрвээ тооцогдох бол уг мөнгө аль хэдийн Бурханых болсон бөгөөд одоо ариусгагдсан, тиймээс үүнийг Бурханы тогтоосон зарчмын дагуу ашиглах нь л зөв байх болно. Хэрвээ тооцогдохгүй бол, чиний өргөсөн мөнгө тооцогдохгүй бол, чиний энэ өргөл өргөж буй үйлдэл чинь ямар гээч үйлдэл вэ? Энэ зүгээр л тоглоом уу? Чи Бурханаар тоглоом хийж, Түүнийг мэхэлж байна уу? Өргөхийг хүссэн зүйлсээ тахилын ширээн дээр тавьсныхаа дараа чи тэдгээр зүйлээ харамлаж эхэлдэг, учир нь тэдгээр зүйл тэнд тавигдсан ч Бурхан тэдгээрийг ашиглахгүй байгаа бөгөөд Түүнд эдгээр нь ерөөсөө хэрэггүй юм шиг харагддаг. Тиймээс, чамд тэдгээрийг ашиглах хэрэгцээ гарах үед чи авч, өөртөө ашигладаг. Эсвэл магадгүй чи хэтэрхий ихийг өргөөд, дараа нь харамсаж, заримыг нь буцааж авсан байж болох юм. Эсвэл чи өргөл өргөхдөө тодорхой бодоогүй байж байгаад, одоо түүнийг ашиглах хэрэгцээ гарсныг мэдээд чи буцааж авч байгаа байж болох юм. Энэ зан авирын уг чанар юу вэ? Энэ мөнгө болон эдгээр зүйл: хүн тэдгээрийг Бурханд өргөсөн л бол тахилын ширээн дээр тавьсантай адил бөгөөд тахилын ширээн дээр тавигдсан зүйлс гэж юу вэ? Тэдгээр нь өргөл юм. Хэдийгээр энэ нь ердөө л нэг чулуу, эсвэл ширхэг элс, мантуу, эсвэл аяга ус байсан ч чи түүнийг тахилын ширээн дээр тавьсан л бол энэ зүйл хүнд биш, Бурханд харьяалагдах бөгөөд ямар ч хүн түүнд дахин хүрэх ёсгүй. Чи түүнд шунасан ч бай, эсвэл чамд үүнийг ашиглах зүй ёсны хэрэгцээ байна гэж бодсон ч бай, ямар ч хүнд дахин үүнийг эзэмших эрх байхгүй. Зарим хүн „бурхан хүн төрөлхтнийг хайрладаггүй гэж үү? Тэр хүн төрөлхтөнд хувь хүртээвэл яах юм бэ? Яг одоо чи цангаагүй, чамд ус хэрэггүй байна, харин би цангаж байна, тэгэхээр би яагаад ууж болохгүй гэж?” гэж хэлдэг. Гэхдээ тэгвэл Бурхан зөвшөөрч байгаа эсэхийг чи харах ёстой. Хэрвээ Бурхан зөвшөөрвөл энэ нь Тэр чамд эрх өгсөн бөгөөд чамд үүнийг ашиглах эрх байгааг батална; харин Бурхан зөвшөөрөхгүй бол чамд үүнийг ашиглах эрх байхгүй. Чамд эрх байхгүй, Бурхан чамд эрх өгөөгүй нөхцөл байдалд Бурханы эзэмшлийн зүйлийг ашиглах нь томоохон цээрийг зөрчиж байгаа хэрэг бөгөөд энэ нь Бурханы хамгийн их жигшдэг зүйл юм. Бурхан хүний халдлагуудыг тэвчдэггүй гэж хүмүүс үргэлж хэлдэг боловч Бурханы зан чанар үнэндээ ямар болохыг, эсвэл хийдэг зүйлсээс нь аль нь Түүний зан чанарт халдах хамгийн их магадлалтайг тэд хэзээ ч ойлгож байгаагүй. Бурханы өргөлийн асуудал дээр олон хүн тэдгээрийг байнга санаж, дураараа ашиглах юм уу хуваарилахыг, өөрсдийн хүслээр ашиглах, эзэмших, тэр ч бүү хэл үрэн таран хийхийг хүсдэг; гэхдээ би чамд хэлье, чи өнгөрсөн, чи үхвэл зохино! Бурханы зан чанар ийм байдаг. Бурхан Өөрийнх нь эд зүйлсэд хэнийг ч хүрэхийг зөвшөөрдөггүй; Түүний сүр жавхлан ийм байдаг. Хүмүүст тэдгээрийг ашиглах эрхийг Бурхан өгдөг ганцхан нөхцөл байдал байдаг бөгөөд энэ нь чуулганы дүрэм журам болон тэдгээрийн хэрэглээг зохицуулах зарчмын дагуух зохистой хэрэглээ юм. Эдгээр хязгаарын дотор байхыг Бурхан хүлээн зөвшөөрдөг боловч эдгээр хязгаараас давах нь Бурханы зан чанарт халдаж буй хэрэг бөгөөд захиргааны зарлигыг зөрчиж байгаа хэрэг болно. Энэ нь тийм л хатуу бөгөөд хэлэлцэх ямар ч зай үлдээдэггүй, мөн өөр ямар ч арга зам байхгүй. Тиймээс өргөлийг үрэн таран хийх, шамшигдуулах, эсвэл зээлдүүлэх зэрэг зүйлсийг хийдэг хүмүүс Бурханы нүдэнд антихристүүд гэж тодорхойлогддог. Яагаад тэднийг антихристүүд гэж тодорхойлох хэмжээнд тийм хатуу ширүүн ханддаг вэ? Хэрвээ Бурханд итгэдэг хүн Бурханд харьяалагддаг бөгөөд ариусгагдсан зүйлсэд хүрэх, эсвэл ашиглах, эсвэл дураараа үрэн таран хийж зүрхлэх хэмжээнд хүрч чадаж байвал тэд ямархуу хүн бэ? Ийм хүн бол Бурханы дайсан юм. Зөвхөн Бурханы дайснууд л Түүний эд зүйлсэд ийм хандлагаар хандах болно; ямар ч жирийн завхарсан хүн ингэхгүй, бүр амьтан ч ингэхгүй, зөвхөн Бурханы дайснууд, Сатан болон агуу улаан луу л ийм зүйл хийх болно. Үүнийг хэтэрхий хатуу хэлж байна уу? Үгүй, энэ бол бодит үнэн бөгөөд бүрэн зөв юм. Сатаны төрлийнхөн Бурханд харьяалагддаг зүйлсэд яаж хүрч чадах юм бэ? Бурханы сүр жавхлан ийм байдаг!

4. Өргөлийг залилан ашиглах

Өөр зарим хүн нь Бурханы гэрээс мөнгө, эд зүйл нэхэнянз бүрийн шалтаг тоочиж: „Манай чуулганд нэг сандал дутаад байна, тиймээс бидэнд нэгийг аваад өг. Манай чуулганы зарим ах эгчид үүргээ гүйцэтгэхэд ашиглах компьютер алга, тиймээс бидэнд Maк компьютер аваад өг. Бид ажлынхаа явцад хүмүүстэй байнга холбоо барьдаг болохоор утасгүй байж болохгүй, тиймээс бидэнд iPhone аваад өг. Гэхдээ ганцхан утастай байх нь дэмий, маш төвөгтэй байх болно, учир нь заримдаа бид өөр өөр хүмүүстэй холбоо барих хэрэгтэй болдог. Тэгээд ганцхан шугамтай байвал биднийг хянах магадлал маш өндөр, тиймээс хэд хэдэн шугамтай байвал л болно” гэж хэлдэг. Ингээд энэ хүмүүсийн зарим нь өөртөө дөрөв, таван гар утас, нэг дор хоёр, гурван зөөврийн компьютер авч явдаг; тэд маш сүртэй харагддаг ч ажлын гүйцэтгэл нь муу байдаг. Тэд энэ бүх зүйлийг яаж олж авсан бэ? Бүгдийг нь залилан олж авсан. Өмнө нь бид нэгэн мунхаг эмэгтэйн тухай ярьсан, тэр бол сонгодог антихрист байсан. Бурханы гэр нэг чуулганы барилгыг засварлаж байх үед тэрээр нэг залуутай нийлж чуулганы мөнгийг залилан ашиглаж, Бурханы гэрт ихээхэн хохирол учруулсан. Энэ залуу засварын ажлыг хийхдээ үл итгэгч гүйцэтгэгчийн хийдэг шиг дундаас нь ашиг унагаж, бүх зүйлийг өндөр зэрэглэлийнхийг нь худалдаж авч, маш их нэмэлт мөнгө үрсэн. Зарим хүн асуудал байгааг анзаарах үед энэ мунхаг эмэгтэй тэр залууд үүнийг нуун дарагдуулж, далдлахад нь тусалсан бөгөөд тэд хамтдаа Бурханы гэрийн мөнгийг залилсан. Эцсийн дүндээ тэд баригдаж, хоёулаа хөөгдсөн. Ингэж тэд өөрсдийнхөө сүйрлийг дуудаж, амьдралаа сүйтгэсэн. Уйлж гоншигноод тэдэнд ямар нэмэр байхав? Эцсийн дүндээ байдал ийм болж эргэж байхад тэд анхнаасаа яагаад тэгж авирласан юм бэ? Тэр мунхаг эмэгтэй өргөлийг залилан ашиглаж байхдаа яагаад үүнийг сайтар бодож үзээгүй юм бэ? Бурханы гэр түүнийг хөөж, мөнгийг нь буцааж төлүүлсэн нь хэтрүүлсэн хэрэг байсан уу? (Үгүй.) Өөрийнх нь үйлдлийн үр дагавар тэр! Ийм төрлийн хүн өрөвдүүлэх эрхгүй. Тэдэнд өршөөнгүй хандах ямар ч боломжгүй. Тэгээд бас бидний өмнө нь ярьж байсан нөгөө эмэгтэй удирдагч байна. Тэрээр чуулганы мөнгөнөөс нэлээд ихийг нууцаар авч, нэг үл итгэгчид зээлдүүлсэн. Хожим нь түүнд бас арга хэмжээ авсан. Зарим хүн дотроо „Тэр зүгээр л жаахан мөнгө зээлдүүлээгүй гэж үү? Буцааж төлүүлээд л болчих. Яагаад түүнийг зайлуулна гэж? Энэ чинь нэлээд сайн хүн нүд ирмэхийн зуурт үл итгэгч болж, амьжиргаагаа залгуулахын тулд гадагш гарч ажиллах хэрэгтэй болно гэсэн үг шүү дээ. Тэр үнэхээр өрөвдмөөр юм!” гэж бодож магадгүй. Энэ хүн өрөвдмөөр юм уу? Чи яагаад түүнийг жигшмээр гэж хэлэхгүй байгаа юм бэ? Чи яагаад түүний хийсэн зүйлсийг харахгүй байгаа юм бэ? Түүний хийсэн зүйлийг чи үлдсэн амьдралынхаа туршид жигшихэд хангалттай байхад чи энд түүнийг өрөвдөөд байж байна! Түүнийг өрөвддөг хүмүүс ямар төрлийн хүмүүс вэ? Тэд бол бүгд мунхаг хүмүүс бөгөөд хүн бүрд ялгаваргүйгээр сайхан сэтгэл гаргадаг хүмүүс юм.

5. Өргөлийг хулгайлах

Антихристүүд чуулганы санхүүг хянадаг сүүлийн нэг илрэл байдаг нь өргөлийг хулгайлах юм. Зарим мунхаг хүн өргөл өргөхдөө „баруун гарынхаа хийж байгааг зүүн гартаа бүү мэдэгд” гэх зарчмыг баримталдаг бөгөөд тэгээд бүр итгэж болох эсэх нь тодорхойгүй хүний гарт өргөж буй мөнгөө даатгадаг. Тэд: „Миний энэ удаа өргөж байгаа өргөл нэлээд их хэмжээний мөнгө, тиймээс өөр хэнд ч бүү мэдэгд, мөн үүнийг дансны дэвтэрт бүү бич. Би үүнийг бусад хүний өмнө биш, Бурханы өмнө хийж байна. Бурхан л үүнийг мэдэж байвал болоо. Хэрвээ бид ах эгч нарт мэдэгдвэл тэд намайг шүтэж магадгүй. Тиймээс тэднийгнамайг хүндлэхээс зайлсхийхийн тулд би үүнийг нууцаар хийж байна” гэдэг. Үүнийг хийсний дараа тэд өөрсдөдөө нэлээд сэтгэл хангалуун байж: „Би өргөлөө зарчимтай, даруухан, ухаалаг байдлаар өргөж, үүнийг бүртгэлээс гадуур үлдээж, ах эгч нарын хэнд нь ч мэдэгдэлгүйгээр хийлээ” хэмээн боддог. Гэвч аливааг хийх энэ мунхаг арга барил нь шунахай хүмүүст буруугаар ашиглах сиймхийг бүрдүүлсэн. Өргөлийг өргөмөгц өргөлийг нь авсан антихрист явж түүнийг банканд байршуулж, өөрийнхөө болгон авдаг. Тэгээд тэд бүр өргөл өргөж буй хүнд: „Дараагийн удаа чи өргөл өргөхдөө адилхан байдлаар хийх ёстой. Ингэж хийх нь зөв бөгөөд зарчимд нийцдэг; өргөл өргөхдөө хүн даруухан байх ёстой. бурхны гэр хүмүүсийг өргөл өргөхийг уриалахгүй байхыг хэлсэн. Энэ нь хүмүүсээс даруухан байж, өргөл өргөснийхөө дараа ч энэ тухайгаа ярихгүй байх, мөн хэдий хэмжээний мөнгө өгснөө дэлгэхгүй байх, тэр ч бүү хэл хэнд өгснөө хэлэхгүй байхыг шаардаж байгаа хэрэг юм” гэж хэлнэ. Энэ өргөлийг өргөсөн хүн хүмүүсийг нэвт харж чадах уу? Тэр яагаад ийм тэнэг алхам хийдэг юм бэ? Хүний зүрх сэтгэл хэчнээн хорон муу, хар санаатай байж болохыг огтхон ч төсөөлөөгүй тэд энэ хүнд тэр бүх итгэлийг хүлээлгэсэн бөгөөд эцсийн дүндээ мөнгөө хулгайлуулдаг. Энэ бол хэн нэгэн антихристэд сиймхий гаргаж өгснөөр, мөнгөхулгайлах боломж олгож буй тохиолдол юм. Гэхдээ боломж олгоогүй байхад ч мөнгө хулгайлж чадах антихристийн тохиолдол байдаг уу? Хэн нэгэн хүн бүртгэл хөтөлж байхдаа зориуд буруу дүн бичих, эсвэл бага дүн бичиж, хүмүүсийг анхааралгүй байх үед мөнгийг бага багаар сэмхэн суйлдаг тохиолдол байдаг уу? Ийм төрлийн хүн нэлээд олон байдаг. Ийм хүмүүс эд баялагт шунахайрдаг, тэд дорд, хорлонтой зан араншинтай бөгөөд боломж л олдвол юу ч хийхээс буцдаггүй. „Боломж бэлтгэлтэй нэгэнд ирдэг” гэсэн үг байдаг. Шунахай биш хүмүүс эдгээр зүйлийг анзаардаггүй боловч шунахай хүмүүс үргэлж анзаардаг. Тэдний оюун ухаан мөнгөний тал дээр үргэлж төлөвлөгөө боловсруулж, ашиглах сиймхий хайж олох талаар бодож, яаж далимдуулж, мөнгийг сэмхэн үрж болохыг тооцоолж байдаг.

Нэг ийм тэнэг эмэгтэй байсан юм. Нэг удаа Би түүнтэй ярилцаж байхдаа чуулган зарим нэг ном хэвлүүлэх гэж байгаа тухай сэдэв хөндөж, хэвлэлийн талаар ямар нэг зүйл мэдэх эсэхийг нь асуув. Тэрээр бөөн онол ярьж хариулсныхаа дараа шуудхан: „Ерөнхийдөө хэвлэгчид ном хэвлэхдээ шимтгэл авдаг. Хэрвээ бид үл итгэгчээр энэ ажлыг хийлгэвэл нэлээд хэмжээний далд тохироо явагдах нь гарцаагүй бөгөөд тэд ширээн доогуур өөрсдөдөө нэлээд их ашиг унагах нь лавтай” гэж хэлэв. Ярьж байхдаа тэрээр баярласандаа гэрэлтэж эхлэв. Түүний нүд нь сэргэж, хөмсөг нь духандаа тултал өргөгдөж, хацар нь улайж, баярлаж, догдолж байв. Би дотроо: „Хэрвээ чи энэ хэвлэлийн ажлыг зохицуулж чадах бол үүнийг хариуцаж ав, тэгээд энэ талаар хэр ихийг мэдэж байна тэр хэмжээгээрээ Надад хэл. Чи юунд ингэтлээ догдлоод байгаа юм бэ?” гэж бодсон. Гэвч үүнийг оюун ухаандаа эргэцүүлж эхэлмэгцээ Би учрыг нь олсон: Эндээс олох ашиг байсан. Тэр хэвлэх ажлыг яаж хийх, ямар ном хэвлэх, чанар нь ямархуу байх, эсвэл хэвлэлийн үйлдвэрийг хэрхэн хайж олох талаар огтхон ч санаа зовоогүй – түүний санаа тавьсан ганц зүйл нь дундаас нь ашиг унагах байлаа. Юу ч хийгдээгүй байхад тэр аль хэдийн хувь авах тухай ярьж байв. Би: „Ядуурал чамайг ухаанаа алдахад хүргэсэн нь лавтай. Бурханы гэрт ном хэвлүүлээд хувь авна гэж чи яаж найдаж чадаж байна аа? Ном тараахдаа Бурханы гэр ганц ч зоосны ашиг олдоггүй, бүх зүйлийг үнэгүй тараадаг байхад чи дундаас нь ашиг унагахыг хүсэж байна уу?” хэмээн бодсон. Энэ эмэгтэй үхлээ дуудаж байсан биш үү? Бурханы гэр түүнд энэ ажлыг хариуцуулахаас ч өмнө Намайг зүгээр л лавлаж асууж байх үед тэр аль хэдийн дундаас нь ашиг унагах тухай ярьж байв. Хэрвээ ажлыг үнэхээр түүний гарт өгсөн бол тэр хувь аваад зогсохгүй бүх мөнгийг аваад зугтаж маш сайн чадах байсан – чи түүнд хэдийг өгнө, тэр чамаас төдий чинээг залилж, төдий чинээг хулгайлах байсан. Би үүнийг хэтрүүлэн хэлж байна уу? Энэ тэнэг эмэгтэй үнэхээр бүтэхгүй амьтан байсан, тийм биз дээ? Хэрэв та нар Надаас асуувал, тэр бол олж болох ямар ч мөнгийг олж авч зүрхлэх дээрэмчин, танхай этгээд байсан. Бурхан үүнийг зөвшөөрөх эсэхийг асуухаа түр хойш тавиад, тэр эмэгтэй үүнийг мөс чанараараа зохицуулдаг эсэх, түүний зохицуулдаг арга барилыг ах эгч нар хүлээн зөвшөөрч чадах эсэх, Бурханы сонгосон хүмүүс түүнийг уучилж чадах эсэхийг л ах эгч нараас асууцгаая.

Тэгээд бас дурдах төдийд ч ой гутмаар зарим хүн байдаг. Тэд Бурханы гэрийн ажлыг хариуцаж авахдаа үл итгэгчидтэй нийлж үнэ хөөрөгдөж, Бурханы гэрээр асар их мөнгө төлүүлэн, хохирол амсуулдаг. Хэрвээ чи үүнийг нь худалдаж авахгүй, эсвэл саналыг нь зөвшөөрөхгүй гэж хэлвэл тэд уурлаж бухимдан, чамайг ятгах юм уу болиулахын тулд элдэв аргаар оролдож, чуулганаас мөнгө салгаж авдаг. Үл итгэгчдэд мөнгө төлөгдөж, тэд ашиг хүртэж, нэр хүнд нь ч бас өсөх үед тэд яг л сугалаанд хожсон мэт баярладаг. Энэ нь гаднынхны талд орж, өргөлийг үрэн таран хийж байгаа хэрэг бөгөөд Бурханы гэрт өчүүхэн төдий ашиг тус олохын төлөө хэзээ ч чармайдаггүй. Ном хэвлэх ажлыг хариуцаж байсан тэр тэнэг эмэгтэйчүүд яагаад чөлөөлөгдсөн бэ? Учир нь тэд Бурханы гэрт хохирол амсуулж, болчимгүй авирласан. Тэд үл итгэгчидтэй тохиролцохдоо үнийг нь чадах чинээгээрээ доош дарсаар, бүр үйлдвэрлэлийн өртгөөс нь ч доогуур болгож, үл итгэгчид тэдэнтэй цаашид бизнес хийхийг хүсэхгүй болтол нь ой гутмаар байдалд хүргэсэн. Эцсийн дүндээ үл итгэгчид дурамжхан зөвшөөрсөн боловч чанар нь маш их алдагдсан. Надад хэл дээ, алдагдалтай бизнес хийхийг сайн дураараа зөвшөөрөх хүн ер нь байдаг уу? Энэ ертөнцийн хүмүүс амьд үлдэх ёстой бөгөөд бизнес хийхдээ үйлдвэрлэлийн өртгөөс гадна амьжиргааны зардал, хөдөлмөрийн хөлсөө нөхөхүйц хангалттай мөнгө олох ёстой. Энэ эмэгтэйчүүд тэр үл итгэгчдэд ямар ч мөнгө олох боломж олгоогүй, үнэ дээр нь үндэслэлгүйгээр тохиролцож, чадах чинээгээрээ доош дарж, энэ бүх хугацаанд Бурханы гэрийн төлөө мөнгө хэмнэж байна гэж бодож байсан бөгөөд энэ нь юугаар төгссөн бэ? Нөгөө тал ажлын чанар болон үдэлтийн чанараас таналт хийсэн. Хэрвээ тэд эндээс алдагдлаа нөхөхгүй бол хохирол амсахгүй гэж үү? Хэрвээ хохирол амсах байсан бол тэд уг ажлыг хийх байсан уу? Тээр эмэгтэйчүүдэд илүү ашигтай байхаар тохиролцохыгг тэд зөвшөөрч чадах байсан гэж үү? Үгүй, тэр боломжгүй. Хэрвээ тэр эмэгтэйчүүдэд илүү ашигтай байхаар тохиролцохыг зөвшөөрөх байсан бол тэд бизнес биш, буяны үйлс хийж байгаа хэрэг болох байсан. Тэр тэнэг эмэгтэйчүүд үүнийг нэвт харж чадаагүй, Тэд Бурханы гэрийн даалгаврыг ийм маягаар зохицуулж, бүх зүйлийг тэр чигт нь балласан. Эцэст нь тэд баахан шалтаг тоочиж: „Би Бурханы гэрийг л бодож байсан. Би Бурханы гэрт мөнгө хэмнэж байсан. Нэг зоос хэмнэнэ гэдэг нь нэг зоос хэмнэсэн хэрэг, хоёр зоос хэмнэнэ гэдэг нь нэг зоос олсон хэрэг!” гэж хэлсээр байсан. Тэд дэмий чалчиж байсан! Тэд салбарын дүрэм журам гэж юу болохыг мэдэж байсан уу? Тэд тогтсон жишиг, үндэслэлтэй байх гэж юу болохыг мэдэж байсан уу? Ингээд эцсийн үр дүн нь юу байсан бэ? Зарим ном маш муу чанартай байсан, хэд эргүүлсний дараа хуудаснууд нь салж эхлэн, ном бүхэлдээ салж унаад, унших боломжгүй болсон тул бүгдийг нь дахин хэвлэхээс өөр аргагүй болсон. Энэ нь мөнгө хэмнэсэн байна уу, эсвэл илүү их зардал гаргасан байна уу? (Илүү их мөнгөний зардал гаргасан байна.) Энэ бол тэр тэнэг эмэгтэйчүүдийн тарьсан сүйрэл байв.

Антихристүүд өргөлд ханддаг арга барил нь ямар ч зарчимгүй, хүн чанаргүй байдаг бодит үнэн нь тэдний хорон муу, харгис зан чанарын хөдөлшгүй нотолгоо юм. Тэдний өргөлд болон Бурханд хамаатай бүхэнд ханддаг арга барилаас дүгнэхэд антихристийн зан чанар үнэхээр Бурхантай тэрсэлддэг. Тэд Бурханд хамаатай өргөлийг дээд зэргээр үл тоомсорлож, түүгээр наадаж, хүссэнээрээ хандаж, өчүүхэн төдий ч хүндлэл үзүүлдэггүй бөгөөд ямар ч хил хязгааргүй байдаг. Хэрвээ тэд Бурханд хамаатай зүйлст хандахдаа ийм байдаг юм бол Бурханд Өөрт нь хэрхэн ханддаг вэ? Эсвэл Түүний айлдсан үгэнд хэрхэн ханддаг вэ? Хариулт нь өөрөө илэрхий байна. Энэ бол антихристийн уг чанар-мөн чанар, хорон муу болон харгис байдалд захирагдсан антихристийн мөн чанар юм; энэ бол жинхэнэ антихрист мөн. Үүнийг ой тоондоо тогтоож ав: Өргөлийг үрэн таран хийх, шамшигдуулах, зээлдүүлэх, залилан ашиглах, эсвэл хулгайлах чадвартай хүний тухайд бусад илрэлийг нь ажиглах шаардлагагүй. Эдгээр ангиллын аль нэг нь л байхад энэ хүнийг антихрист гэж тодорхойлоход хангалттай. Тэд ийм төрлийн хүн мөн эсэх, ирээдүйд иймэрхүү зүйл хийж чадах эсэхийг нь чи лавлаж, судалж, тэр ч бүү хэл нягтлах шаардлагагүй. Эдгээр ангиллын ганцханд нь л нийцэж байвал тэд антихрист, Бурханы дайсан байх тавилантай. Та нар бүгд хараарай: энэ нь та нарын аль хэдийн сонгосон удирдагч байна уу, эсвэл сонгохоор шийдсэн удирдагч байна уу, эсвэл та нарын нэлээд сайн гэж үздэг хүмүүсийн нэг байна уу хамаагүй ийм зан авир, эсвэл ийм хандлага гаргадаг хэн боловч антихрист байхаас зайлж чадахгүй.

Миний өнөөдөр нөхөрлөсөн зүйлсээс та нар ямар нэгэн сургамж авсан уу? Та нар үнэний талаар ойлголттой болсон уу? Та нар энэ талаар тодорхой ярьж чадахгүй байгаа учраас та нар ямархуу сургамж авах ёстойг Би та нарт хэлье. Хүмүүсийн Бурханд өргөдөг зүйлсийн талаар чи ямар нэг төлөвлөгөө боловсруулж болохгүй. Эдгээр зүйл юу ч байсан, үнэ цэнтэй эсэх, чамд хэрэгтэй эсэх, үнэтэй эсэхээс үл хамааран – чи тэдгээрийн талаар ямар ч төлөвлөгөө боловсруулж болохгүй. Хэрвээ чамд чадвар байгаа бол гадагш гарч мөнгө ол – хүссэнээрээ ихийг ол, хэн ч үүнд саад болохгүй, гэхдээ чи Бурханы өргөлийн талаар ямар ч төлөвлөгөө боловсруулж яасан ч болохгүй. Энэ сонор сэрэмж бол та нарт байх ёстой зүйл; энэ ухаалаг байдал бол та нарт байх ёстой зүйл. Дээрх бол нэг сургамж. Өөр нэг сургамж нь өргөлийг үрэн таран хийх, шамшигдуулах, зээлдүүлэх, залилан ашиглах, хулгайлах үйлдэл хийдэг хэнийг ч Иудасын төрлийнхөн гэж үзэх ёстой. Ийм төрлийн үйлдэл, дадлыг хэрэгжүүлсэн хүмүүс Бурханы зан чанарт аль хэдийн халдсан бөгөөд Бурхан тэднийг аврахгүй. Чи энэ хэрэг явдал дээр ямар ч гэнэн бодол тээж болохгүй. Би үүнийг ингэж хэлсэн бөгөөд Бурхан эдгээр зүйлийг биелүүлнэ. Үүнийг тогтоосон, тохиролцох ямар ч боломжгүй. Зарим хүн: „Миний шамшигдуулсан хэрэгт нөхцөл байсан: Би тэр мөнгийг хайхрамжгүй үрэх үедээ залуу, мунхаг байсан, гэхдээ би бурхны гэрээс тийм ч их мөнгө луйвардаагүй, зүгээр л 20-30, эсвэл 30 юм уу 50 юань хулгайлсан” гэж хэлнэ. Гэхдээ энэ нь мөнгөн дүнгийн тухай биш; асуудал нь чи ингэх үед чиний үйлдлийн бай нь Бурхан байдаг. Чи Бурханы зүйлст хүрсэн бөгөөд тэгэх нь хүлээн авах аргагүй юм. Бурханы зүйлс бол нийтийн өмч биш, хүн бүрд хамаатай биш, чуулганд хамаатай биш, Бурханы гэрт хамаатай биш: Тэдгээр нь Бурханд хамаатай бөгөөд чи эдгээр ухагдахууныг хольж хутгаж болохгүй. Бурхан „Миний зүйлс болон өргөл чуулганд хамаатай бөгөөд чуулган тэдгээрийг хуваарилах ёстой” гэж боддоггүй, чамд ч тэгж хэлээгүй, харин „Надад өргөсөн бүх өргөл чуулганд, Бурханы гэрт хамаатай бөгөөд ах эгч нар хариуцдаг, үүнийг ашиглахыг хүссэн хэн боловч зүгээр л мэдэгдэх хэрэгтэй” гэж бүр ч хэлээгүй. Бурхан тийм зүйл хэлээгүй, Тэр хэзээ ч ингэж хэлээгүй. Тэгвэл Бурхан юу гэж хэлсэн бэ? Бурханд өргөсөн зүйл Бурханд хамаатай бөгөөд энэ зүйлийг тахилын ширээн дээр өргөсөн л бол нэгмөсөн Бурханд хамаатай болдог, ямар ч хүнд үүнийг дур мэдэн ашиглах эрх ч, эрх мэдэл ч байхгүй. Өргөлийн талаар төлөвлөгөө боловсруулах, түүнийг шамшигдуулах, залилан ашиглах, хулгайлах, зээлдүүлэх, үрэн таран хийхээр оролдох – энэ бүх үйлдэл нь Бурханы зан чанарын эсрэг халдлага, антихристүүдийн үйлдэл хэмээн яллагддаг бөгөөд Ариун Сүнсийг доромжлох нүгэлтэй дүйцдэг, үүний төлөө Бурхан чамайг хэзээ ч уучлахгүй. Бурханы сүр жавхлан ийм байдаг бөгөөд хүмүүс үүнийг дутуу үнэлж болохгүй. Чи бусдыг дээрэмдэх юм уу хулгай хийх үед хуулиар нэгээс хоёр жил, эсвэл гурваас таван жилийн ял авч магадгүй бөгөөд чи гурваас таван жил шоронд хоригдсоныхоо дараа ямар ч гэмт хэрэгт буруугүй болно. Гэвч чи Бурханы зүйлс, Бурханы өргөлийг авч, ашиглах үед энэ нь Бурханы нүдэнд мөнхийн нүгэл, уучилж боломгүй нүгэл юм. Би эдгээр үгийг чамд хэлсэн бөгөөд үүнийг зөрчсөн хэн боловч үр дагаврыг нь үүрэх ёстой. Цаг нь ирэх үед Би чамд хэлээгүй гэж чи гомдоллохгүй байсан нь дээр. Би өнөөдөр энд үгээ чамд тодорхой хэлж, самбарт хадаас хадах мэт баттай суулгасан бөгөөд энэ нь биелэх болно. Үүнд итгэх эсэх чинь чамаас шалтгаална. Айхгүй байна гэж хэлдэг хүмүүс байдаг. За, хэрвээ чи айхгүй байгаа бол байдал яаж эргэхийг хүлээгээд хар. Шийтгүүлэх хүртлээ бүү хүлээ, учир нь тэр үед уйлж, шүдээ хавирч, цээжээ дэлдэхэд хэтэрхий оройтсон байх болно.

4 дэх сэдэвчилсэн хэлэлцүүлэг: Антихристүүдийн ёс жудаг, тэдний зан чанар-мөн чанарыг нэгтгэн дүгнэх нь (I хэсэг)

Сүүлийн цуглаанаар бид антихристүүдийн янз бүрийн илрэлтэй холбоотой арван тав дахь зүйлийн талаарх нөхөрлөлөө дуусгасан. Энэ арван таван зүйлийн талаар нөхөрлөсний дараа та нар антихристүүдийн янз бүрийн илрэл, мөн чанарыг нэгтгэн дүгнэсэн үү? Та нарт тэдгээрийн талаарх үндсэн ойлголт, мэдлэг байна уу? Та нар антихристүүдийн мөн чанартай хүмүүсийг ялган таньж чадах уу? (Би харьцангуй илэрхий тохиолдлуудыг ялган таньж чаддаг ч нэлээд зальтай, дотуур тамиртай хүмүүсийг ялган таних тал дээр бэрхшээлтэй тулгарсаар байна.) Өнөөдөр антихристүүдийн янз бүрийн илрэлийг хоёр талаас нь нэгтгэн дүгнэцгээе: нэгдүгээрт, антихристүүдийн ёс жудаг, хоёрдугаарт, тэдний зан чанар-мөн чанар. Энэ хоёр талаас нь антихристүүдийг ялган таних нь илүү амархан уу? (Тийм.) Хэрвээ бид бага нөхөрлөж, олон жишээ татахгүй бол та нар тэднийг ялган таньж чадахгүй байж магадгүй; хэрвээ бид илүү ихийг нөхөрлөвөл та нар ойлгож болох ч тэднийг мууг үйлдэж байхыг нь харах үедээ эдгээрийг антихристүүдтэй тулган үзэх тал дээр бэрхшээлтэй тулгарсан хэвээр байж магадгүй. Антихристүүдийн уг чанар-мөн чанарыг нэгтгэн дүгнэж, энэ хоёр талаас нь тэднийг ялган таних нь та нарын хувьд үүнийг илүү тодорхой болгож чадна.

I. Антихристүүдийн ёс жудаг

Эхний тал нь антихристүүдийн ёс жудаг юм. Тодруулбал, энэ тал нь антихристүүд ямархуу хүн чанартай байдагтай холбоотой. Хүн чанарт юу багтдаг вэ? Үүнд мөс чанар, эрүүл ухаан, ёс жудаг, нэр төр, түүнчлэн хүн чанарын сайн, муу тал багтдаг. Антихристүүдийн ёс жудгийг ялган таних нь тэдний хүн чанарын янз бүрийн талыг хамардаг. Эхлээд хэвийн хүн чанарт байдаг нийтлэг илрэлүүд, эсвэл хэвийн хүн чанарт байх ёстой шинж чанаруудын талаар ярилцацгаая. Надад хэл дээ, энэ ангилалд ямар тодорхой зүйлс багтдаг вэ? (Үнэнч шударга зан, сайхан сэтгэл.) Өөр юу байна? (Ичгүүр сонжуур.) Чигч шударга болон ичгүүр сонжууртай байх нь хоёулаа чухал. (Мөн бусдыг хайрлах, хүлээцтэй байх, халамжлах, уучлах.) Тэр ч бас мөн. Бүгдийг нь нэгтгэн дүгнэцгээе. Юун түрүүнд, хэвийн хүн чанар нь үнэнч шударга байх шинж чанартай байдаг – энэ эерэг зүйл мөн үү? (Мөн.) Үүнээс гадна, сайхан сэтгэл болон чин сэтгэлтэй байдаг бөгөөд чин сэтгэл болон үнэнч шударга зангийн хооронд түвшний хувьд ялгаа бий. Энэрэнгүй сэтгэлийг хүний ёс жудагт багтаах ёстой гэж та нар бодож байна уу? (Тийм.) Энэрэнгүй сэтгэлийг сайхан сэтгэлд багтааж болох уу? (Болно.) Сайхан сэтгэлтэй хүн гарцаагүй энэрэнгүй сэтгэлтэй байдаг. Тэгээд энгийн байдал, ичгүүр сонжуур бий. Ичгүүр сонжуурт нэр төр, өөрийгөө мэддэг байх болон эрүүл ухаан багтдаг. Дараагийнх нь чигч шударга зан. Чигч шударга зангийн илрэлүүд юу вэ? Үүнд шударга ёсны мэдрэмж, мууг жигших, хорон мууг үзэн ядах, эерэг зүйлд дурлах явдал багтдаг. Хэрвээ хүнд зөвхөн чигч шударга зан байдаг бол тэр нь хангалтгүй; хэрвээ тэдэнд хүлээц, тэвчээр дутагдаж, хүмүүсийн байдал юм уу нөхцөл байдлыг бодолцохгүйгээр шуудхан ярьдаг бол энэ нь болохгүй бөгөөд тэдний ёс жудагт хэд хэдэн зүйл дутагдаж байна. Мөн хүлээц, тэвчээр гэж байдаг нь хоёулаа сайхан сэтгэлийн тодорхой илрэл бөгөөд мэдээж нэг шинж чанарт тооцогдож болно. Эд бол хэвийн хүн чанарт байх ёстой шинж чанарууд юм: үнэнч шударга зан, сайхан сэтгэл, чин сэтгэл, энгийн байдал, ичгүүр сонжуур, чигч шударга зан, мөн хүлээц, тэвчээр – нийтдээ долоо. Хэвийн хүн чанарт байдаг эдгээр шинж чанарыг хүнд хэвийн хүн чанар байгаа эсэхийг хэмжихэд ашиглаж болно. Гэвч өнөөдрийн нөхөрлөлийн сэдэв бол хэвийн хүн чанарт байх ёстой шинж чанаруудын тодорхой илрэлүүд, эсвэл ямар хүмүүс эдгээр шинж чанартай байдаг тухай биш юм. Харин бид „антихристүүдийн ёс жудаг яг ямар байдаг вэ” гэдэг сэдвээр нөхөрлөх болно. Дөнгөж сая дурдсан хэвийн ёс жудгийн янз бүрийн талтай харьцуулахад, антихристүүдэд эдгээр шинж чанарын аль нэг нь байдаг уу, буюу эдгээрийн аль нь тэдэнд байдаг вэ? (Тэдэнд аль нь ч байдаггүй.) Та нарт антихристүүдийн талаар ийм сэтгэгдэл байдаг тул антихристүүдийн ёс жудаг дахь ямар зүйлс нь хүмүүс тэднийг антихрист гэж тодорхойлоход хүргэдэг, мөн энэ хүмүүс муу хүн чанартай, хэвийн хүн чанаргүй, антихристүүдийн хүн чанартай гэдгийг нь харуулдгийг нэгтгэн дүгнэцгээе. Хэрвээ хэн нэгэнд бидний өмнө нь дурдсан хэвийн хүн чанарын хэд хэдэн илрэлийн нэг юм уу хоёр нь байдаг бол түүнд жаахан ч гэсэн хэвийн хүн чанар байж магадгүй. Хэрвээ түүнд бүгдээрээ байдаг бол хамгийн хэвийн хүн чанартай гэсэн үг. Гэвч антихристүүдэд эдгээр шинж чанарын аль нь ч байдаггүй, тэгвэл тэдний хүн чанар яг юу агуулдаг вэ? Эхлээд энэ талын талаар нөхөрлөцгөөе.

А. Худал хэлдэг зуршилтай

Хэвийн ёс жудагт агуулагддаг эхний шинж чанар бол үнэнч шударга зан юм. Антихристүүдийн ёс жудагт үнэнч шударга зан багтдаг уу? Антихристүүд үнэнч шударга хүн чанаргүй гэдэг нь илэрхий; тэдний хүн чанар мэдээж үнэнч шударга зангийн эсрэг байдаг. Тэгвэл антихристүүд хүн чанартаа үнэнч шударгын эсрэг хэвийн бус хүн чанарын ямар зүйлтэй байдаг вэ? (Тэд байнга худал хэлж, хүмүүсийг мэхэлдэг.) Байнга худал хэлэхийг худал хэлдэг зуршилтай ижил гэж хэлж болох уу? Энэ дүгнэлт илүү тодорхой биш байна гэж үү? Хэрвээ бид энэ хүнийг үргэлж худал хэлдэг, эсвэл тийм ч шударга биш гэж хэлбэл энэ нь түвшний хувьд дутагдана. Хэрвээ бид тэдний ёс жудгийг дүрслэхийн тулд „худал хуурмагаар дүүрэн” гэх мэт хэллэг ашиглавал энэ нь хангалттай албан ёсны биш байна. Тиймээс антихристүүдийн хүн чанар үнэнч шударга биш гэдгийг илэрхийлж, тэднийг дүрслэхдээ „худал хэлдэг зуршилтай” гэдгийг ашиглах нь илүү тохиромжтой. „Худал хэлдэг зуршил” бол эхний шинж чанар бөгөөд антихристүүдийн хүн чанараас байнга илэрч, харагддаг зүйл юм. Энэ нь хүмүүсийн таарч болох хамгийн түгээмэл, амархан ажиглагддаг, мөн даруй ялган таньж болох шинж чанар байх ёстой. Тэгвэл одоо худал хэлдэг зуршлын тодорхой илрэлүүдийн талаар нөхөрлөх нь зүйтэй юү? (Тийм.)

Антихристүүдийн хүн чанар үнэнч шударга бус байдаг, энэ нь тэд өчүүхэн төдий ч шударга биш гэсэн үг юм. Тэдний хэлдэг, хийдэг бүхэн нь хольцтой, өөрсдийнх нь санаархал, зорилгыг агуулдаг бөгөөд тэр бүхний цаана дурсахын аргагүй, ярихын аргагүй заль мэх, явуулга нуугдаж байдаг. Тиймээс антихристүүдийн үг, үйлдэл хэтэрхий бохирдож, худал хуурмагаар дэндүү дүүрсэн байдаг. Тэд хэчнээн их ярилаа ч гэсэн аль үг нь үнэн, аль нь худал, аль нь зөв, аль нь буруу болохыг мэдэх боломжгүй. Яагаад гэвэл тэд үнэнч шударга биш бөгөөд оюун санаа нь туйлын ээдрээтэй, зальжин явуулга, заль мэхээр дүүрэн байдаг. Тэдний хэлдэг зүйлсийн аль нь ч илэн далангүй байдаггүй. Тэд нэгийг нэг, хоёрыг хоёр, тийм бол тийм, үгүй бол үгүй гэж хэлдэггүй. Харин ч бүх хэрэг явдал дээр тэд булзааруулж, оюун санаандаа аливааг дахин дахин эргэцүүлж, үр дагаврыг нь тооцоолж, давуу болон сул талыг нь тал бүрээс нь дэнсэлдэг. Тэгээд тэд хэлэхийг хүссэн зүйлээ боловсруулдаг тул тэр бүхэн нь тун төвөгтэй сонсогддог. Үнэнч шударга хүмүүс тэдний хэлснийг хэзээ ч ойлгодоггүй бөгөөд тэдэнд амархан хууртаж, мэхлэгддэг, мөн ийм хүмүүстэй ярилцаж, харилцдаг хэнд ч болов энэ туршлага ядаргаатай, төвөгтэй санагддаг. Тэд хэзээ ч нэгийг нэг, хоёрыг хоёр гэж хэлдэггүй, хэзээ ч юу бодож байгаагаа ярьдаггүй, аливааг байгаагаар нь хэзээ ч дүрсэлдэггүй. Тэдний хэлдэг бүхэн ойлгохын аргагүй байдаг бөгөөд үйлдлийнх нь зорилго, санаархал маш ээдрээтэй байдаг. Хэрвээ үнэн илэрвэл – бусад хүн тэднийг нэвт харж, барьж авбал – тэд үүнийгээ нуун далдлахын тулд даруй өөр худал хуурмагийг зохиодог. Ийм төрлийн хүн байнга худал хэлдэг бөгөөд худал хэлснийхээ дараа тэрхүү худал хуурмагаа хамгаалахын тулд улам их худал хэлэх шаардлагатай болдог; тэд санаа зорилгоо нуухын тулд бусдыг мэхэлж, худал хуурмагтаа тус болгохын тулд элдэв шалтаг, шалтгаан зохиодог. Үүний үр дүнд хүмүүст юу нь үнэн, юу нь худал болохыг ялгахад маш хэцүү санагддаг бөгөөд тэднийг хэзээ үнэн хэлж байгааг мэддэггүй, хэзээ худал хэлж байгааг нь бүр ч мэддэггүй. Тэд худал хэлэхдээ яг л үнэн ярьж байгаа мэт нүүр нь улайж, нүд нь цавчирдаггүй. Энэ нь тэд худал хэлдэг зуршилтай гэсэн үг биш гэж үү? Жишээлбэл, заримдаа антихристүүд өнгөн дээрээ бусдад сайн ханддаг, тэднийг бодолцон үздэг, мөн сайхан сэтгэлтэй, сэтгэл хөдөлгөм сонсогдохоор халуун дулаан ярьдаг мэт харагддаг. Гэвч тэд ингэж ярьсан ч гэсэн хэн ч тэднийг чин сэтгэлээсээ хандаж байгаа эсэхийг хэлж мэддэггүй бөгөөд чин сэтгэлээсээ байсан эсэхийг нь илчлэх үйл явдал хэд хоногийн дараа болохыг хүлээх шаардлага үргэлж гардаг. Антихристүүд үргэлж тодорхой санаархал, зорилготойгоор ярьдаг бөгөөд тэд яг юуны араас явж байгааг хэн ч олж мэдэж чаддаггүй. Ийм хүмүүс худал хэлдэг зуршилтай бөгөөд худал хуурмагийнхаа үр дагаврыг бодолцдоггүй. Тэдний худал хуурмаг өөрсдөд нь ашиг тустай, бусдыг мэхэлж чадаж л байвал, зорилгодоо хүрч чадаж л байвал үр дагавар нь ямар байхыг тэд тоодоггүй. Ил болмогцоо тэд үргэлжлүүлэн нуун дарагдуулж, худал хэлж, мэхэлнэ. Энэ хүмүүсийн биеэ авч явж, ертөнцтэй харилцдаг зарчим, арга барил нь хүмүүсийг худал хуурмагаар мэхлэх явдал юм. Тэд хоёр нүүртэй бөгөөд сонсогчдодоо тааруулж ярьдаг; нөхцөл байдал ямар дүр шаардана, түүнд тоглодог. Тэд арга зальжин, овжин, ам нь худал хуурмагаар дүүрэн бөгөөд итгэл даадаггүй. Тэдэнтэй хэсэг хугацаанд холбоотой байсан хэн боловч төөрөлдөж, эсвэл үймэрдэг бөгөөд хангалт, тусламж, эсвэл босгон байгуулалт авч чаддаггүй. Ийм хүмүүсийн амнаас гарч буй үг нь муухай эсвэл сайхан, үндэслэлтэй эсвэл утгагүй, хүн чанарт нийцсэн эсвэл нийцээгүй, бүдүүлэг эсвэл соёлтой байхаас үл хамааран мөн чанартаа бүгд худал хуурмаг, хольцтой үгс, худал үг байдаг.

Антихрист ангиллын хүмүүсийн хувьд, худал хэлдэг зуршил нь тэдний гол шинжүүдийн нэг юм. Тэдний үг яриа, ярьж буй байдал, илэрхийлэх арга маяг, ярианых нь утга санаа, цаад санаа зорилго нь энэ хүмүүс бол хэвийн хүн чанаргүй бөгөөд үнэнч шударга хүмүүсийн хүн чанарын стандартыг эзэмшдэггүй гэдэг нь харагддаг. Антихристүүд худалд хэлдэг зуршилтай. Тэдний худал үг, хууран мэхлэлт ихэнх хүнийхээс хамаагүй илүү ноцтой байдаг; энэ бол байдаг л нэг завхарсан зан чанар биш, харин аль хэдийн мөс чанар, эрүүл ухаанаа алдаж, хүн чанар огт байхгүй болсон хэрэг. Мөн чанартаа энэ хүмүүс бол чөтгөрүүд; чөтгөрүүд ихэвчлэн ийм маягаар худал хэлж, хүмүүсийг хууран мэхэлдэг, тэдний хэлдэг юу ч үнэн биш. Ихэнх хүн худал хэлэх үедээ худал үг зохиож, үүнийгээ анхааралтай бодох хэрэгтэй байдаг; харин антихрист юу ч зохиох шаардлагагүй, эсвэл бодох ч хэрэггүй: Тэд ам нээгээд л худлаа хэлдэг бөгөөд нэг л мэдэхэд чи хууртсан байна. Удаан ойлгоцтой хүмүүс тэдний худал үг, хууран мэхлэлтийг ойлготлоо хоёр гурван өдөр болж магад; тэр үед л тэд энэ хүн юу гэснийг ухаардаг. Үнэнийг ойлгодоггүй хүмүүс ялган таньж чаддаггүй. Антихристүүд худал хэлдэг зуршилтай: Тэдний энэ ёс жудгийн талаар та нар юу гэж бодож байна вэ? Энэ нь хэвийн хүн чанарын нэг хэсэг биш гэдэг нь илэрхий юм. Үүнд чөтгөрийн гэмээр зүйл байхгүй гэж үү? Нарийвчлан хэлбэл, энэ бол чөтгөрийн уг чанар юм. Худал хэлдэг зуршил, худал хэлэх, хүмүүсийг мэхлэх: аливааг хийх эдгээр аргыг сургуульд сурсан уу, эсвэл гэр бүлийнх нь нөлөөний үр дүн үү? Аль нь ч биш. Эдгээр зүйл бол тэдний төрөлх уг чанар, тэд эдгээр зүйлтэй төрсөн. Эцэг эх нь хүүхдүүдээ сургаж боловсруулах үед бага балчраасаа худал хэлж, хууран мэхэл гэж хэн ч хүүхдэдээ зааж сургадаггүй, худал хэлж, хууран мэхэл гэж хэн ч тэднийг хүчилдэггүй атал өсөж том болох үедээ гагцхүү худал хэлж, ямар ч худал үг хэлсэн гэмгүй царайлаад, хэзээ ч харамсаж, шаналдаггүй, эсвэл худал үг хэлсэн тухайдаа мөс чанартаа тавгүйтдэггүй, харин ч өөрсдийгөө маш сэргэлэн, асар ухаантай гэж үргэлж боддог, худал үг, өөр арга заль хэрэглэн бусдыг хуурч, мэхэлж чаддаг болохоороо жаргалтай, бахтай санагдаж, нууцхан баярладаг хүүхдүүд байдаг. Энэ бол тэдний төрөлх уг чанар юм. Антихристүүд угаасаа л ийм байдаг. Худал хэлдэг зуршилтай байх нь тэдний уг чанар-мөн чанар юм. Хэдийгээр тэд цуглаанд байнга оролцож, номлол, нөхөрлөл сонсдог ч антихристүүд хэзээ ч өөрсдийгөө эргэцүүлж, танин мэдэхийг хичээдэггүй бөгөөд бусдыг мэхлэхийн тулд хэчнээн их худал хэлсэн ч мөс чанартаа ямар ч зэмлэл мэдэрдэггүй, шийдвэрлэхийн тулд үнэнийг идэвхтэйгээр эрж хайна гэж бүр ч байдаггүй – энэ нь антихристүүд мөн чанартаа үл итгэгчид болохыг баталдаг. Тэд хүмүүст хэчнээн олон хоосон сургаал номлож чаддаг байлаа ч тэдгээр хоосон сургаалыг хэзээ ч өөрсөдтэйгөө холбож боддоггүй, өөрсдийгөө хэзээ ч задлан шинжилдэггүй бөгөөд хэчнээн их худал хэлж, хэчнээн олон хүнийг мэхэлсэн ч хэзээ ч сэтгэлээ нээж, өөрсдийгөө илчилдэггүй, харин ч дүр эсгэж, жинхэнэ дүр төрхөө нуудаг бөгөөд ов мэхтэй хүмүүс гэдгээ бусдын өмнө хүлээн зөвшөөрөх зориг хэзээ ч гаргадаггүй. Үүнээс гадна тэд хүссэн үедээ худал хэлж, хүмүүсийг мэхэлсээр байдаг. Энэ нь тэдний уг чанар биш гэж үү? Мөн бөгөөд үүнийг өөрчлөх боломжгүй. Энэ уг чанар нь хэвийн хүн чанарын илэрхийлэл биш; тодорхой хэлбэл энэ бол чөтгөрийн уг чанар, Сатаны зан чанар юм. Ийм хүмүүс бол диаволууд, тэд бол бие махбодтой болсон чөтгөрүүд юм.

Антихристүүдийн ёс жудгийн эхний илрэл бол худал хэлдэг зуршил бөгөөд бид үүнийг чөтгөрийн уг чанар гэж тодорхойлно. Энэхүү чөтгөрийн уг чанарын илрэл нь хэзээ, хаана байхаас үл хамааран, ямар ч нөхцөлд, хэнтэй ч харилцсан ийм хүмүүсийн хэлдэг үг могой болон чөтгөрүүдийн хэлдэгтэй адил – итгэх аргагүй байдаг. Ийм хүмүүстэй онцгой болгоомжтой харьцаж, ялган таньдаг байх ёстой бөгөөд чөтгөрүүдийн үгэнд яаран итгэж болохгүй. Тэдний худал хэлдэг зуршлын тодорхой илрэл нь худал үг амнаас нь зүгээр л урсан гардаг; тэдний хэлсэн үг эргэцүүлэл, дүн шинжилгээ, эсвэл ялган танихыг давж гарч чаддаггүй. Тэд хэзээ ч худал хэлж чаддаг бөгөөд бүх хэрэг явдалд ямар ч үнэн зүйл хэлж болохгүй, хэлсэн бүхэн нь худал байх ёстой гэж итгэдэг. Чи тэднээс насыг нь асуусан ч гэсэн тэд үүнийг бодолцож, „Миний насыг асууж байгаа нь ямар учиртай юм бэ? Хэрвээ би өөрийгөө хөгшин гэж хэлбэл тэд намайг дорд үзэж, хөгжүүлэхгүй байх болов уу? Хэрвээ би өөрийгөө залуу гэж хэлбэл тэд намайг туршлагагүй гээд дорд үзэх болов уу? Би яаж хариулах ёстой вэ?” гэж боддог. Ийм энгийн зүйл дээр ч тэд худал хэлж, чамд үнэнийг хэлэхээс татгалзаж чаддаг бөгөөд бүр асуултыг чам руу эргүүлж, „Чи юу гэж бодож байна?” хэмээн асуудаг. Чи „Тавин настай юу?” гэхэд „Ойролцоо.” „Дөчин тав уу?” „Дөхөж байна.” гэдэг. Тэд чамд үнэн зөв хариулт өгдөг үү? Хариултаар нь дамжуулан чи тэднийг хэдэн настай болохыг мэдэж авч чадах уу? (Чадахгүй.) Худал хэлдэг зуршил гэж үүнийг хэлнэ.

Антихристүүд худал хэлдэг зуршилтай байдгийн өөр нэг илрэл бий, тэр нь тэд гэрчлэл хийхдээ хүртэл худал хэлдэг. Хуурамч гэрчлэл хийх нь Бурханы зан чанарт халддаг хараагдсан үйлдэл юм. Гэрчлэл хийх хэрэг дээр хүртэл тэд хуурамч зүйл зохиож, худал хэлж, заль мэх хэрэглэж зүрхэлдэг нь үр дагаврыг огт хайхардаггүй хэнэггүй байдал болон өөрчлөгдөшгүй уг чанарыг нь үнэхээр харуулдаг! Бусад хүн туршлага, ойлголтдоо үндэслэн гэрчлэл хийж байхыг хараад, өөрсдөө тэгж чадахгүй байх үедээ тэд бусдыг дуурайж, бусдын хэлсэн бүхнийг хэлж, бусдад тохиолдсонтой адил туршлага зохиодог. Хэрвээ тэд ямар нэг зүйлийг бусад шиг ойлгохгүй байвал ойлгож байна гэж хэлдэг. Хэрвээ тэдэнд тийм туршлагаар олсон ойлголт, гэгээрэл байхгүй байвал өөрсдөд нь байгаа гэж зүтгэдэг. Бурхан тэднийг сахилгажуулаагүй байсан ч сахилгажуулсан гэж зүтгэдэг. Энэ хэрэг дээр хүртэл тэд худал хэлж, хуурамчаар үйлдэж чаддаг бөгөөд үр дагавар нь хэчнээн ноцтой байхаас үл хамааран санаа зовдоггүй, сонирхдоггүй. Энэ нь худал хэлдэг зуршил биш гэж үү? Түүгээр ч барахгүй, ийм хүмүүс хэнийг ч мэхэлнэ. Зарим хүн „Ямартай ч антихристүүд хүн л юм чинь: Тэд өөрсдөдөө хамгийн ойр дотнын хүмүүсийг, өөрсдөд нь тусалсан хүмүүсийг, эсвэл өөрсөдтэй нь зовлон бэрхшээлээ хуваалцсан хүмүүсийг мэхлэхээс татгалзахгүй гэж үү? Тэд гэр бүлийнхнээ мэхлэхээс зайлсхийхгүй гэж үү?” хэмээн гайхаж магадгүй. Тэд худал хэлдэг зуршилтай гэдэг нь хэнийг ч, бүр эцэг эх, үр хүүхдээ, мөн мэдээж ах эгч нарыг ч мэхэлж чадна гэдгийг илтгэдэг. Тэд том, жижиг гэлтгүй бүх хэрэг явдал дээр, бүр үнэнээ хэлэх ёстой, тэгэх нь ямар ч үр дагавар авчрахгүй, эсвэл өөрсдөд нь ямар ч байдлаар нөлөөлөхгүй, бас мэргэн ухаан ашиглах ямар ч шаардлагагүй хэрэг явдал дээр ч хүмүүсийг мэхэлж чаддаг. Тэд мөн хүмүүсийг мэхэлж, хөндлөнгийн хүмүүсийн хувьд худал хэлэх шаардлагагүй, шуудхан хэлэхэд энгийн, ямар ч төвөггүй байх жижиг сажиг асуудлыг шийдвэрлэхийн тулд худал хуурмагийг ашигладаг. Энэ нь худал хэлдэг зуршил биш гэж үү? Худал хэлдэг зуршил нь диаволууд болон Сатаны үндсэн илрэлүүдийн нэг гэж хэлж болно. Энэ өнцгөөс харвал антихристүүдийн хүн чанар үнэнч шударга биш төдийгүй худал хэлдэг зуршлаар тодорхойлогддог бөгөөд энэ нь түүнийг найдваргүй болгодог гэж бид хэлж болохгүй гэж үү? (Тийм, тэгж хэлж болно.) Хэрвээ ийм хүмүүс буруу зүйл хийгээд, тэгээд ах эгч нараар засуулж, шүүмжлүүлснийхээ дараа нулимс унагаж, өнгөн дээрээ Бурханд өртэй гэж хэлээд, цаашид гэмшинэ гэж амлавал чи тэдэнд итгэж зүрхлэх үү? (Үгүй.) Яагаад үгүй гэж? Хамгийн үнэмшилтэй нотолгоо бол тэд худал хэлдэг зуршилтай! Хэдийг тэд гаднаа гэмшиж, гашуунаар уйлж, цээжээ дэлдэж, тангарагласан ч тэдэнд бүү итгэ, учир нь тэд матрын нулимс, хүмүүсийг мэхлэх нулимс унагаж байгаа юм. Тэдний хэлдэг гунигтай, гэмшсэн үгс нь чин сэтгэлийнх биш; тэдгээр нь хууран мэхлэх аргаар хүмүүсийн итгэлийг олж авахад чиглэсэн ашиг хонжоо хайсан арга барил юм. Хүмүүсийн өмнө тэд гашуунаар уйлж, алдаагаа хүлээн зөвшөөрч, тангараглаж, байр сууриа мэдэгддэг. Гэвч тэдэнтэй хувийн сайн харилцаатай, тэдний харьцангуй итгэдэг хүмүүс өөр түүх ярьдаг. Олон нийтийн өмнө алдаагаа хүлээн зөвшөөрч, арга замаа өөрчилнө гэж тангараглах нь өнгөн дээрээ жинхэнэ мэт санагдаж болох ч хөшигний ард хэлдэг зүйл нь өмнө нь тэдний хэлсэн зүйл үнэн биш, харин худал байсан бөгөөд илүү олон хүний нүдийг хуурах зорилготой байсныг баталдаг. Тэд хөшигний ард юу хэлэх вэ? Тэд өмнө нь хэлсэн зүйлээ худал байсныг хүлээн зөвшөөрөх үү? Үгүй, тэд тэгэхгүй. Тэд сөрөг байдал тарааж, маргаан дэвшүүлж, өөрсдийгөө зөвтгөнө. Энэхүү зөвтгөл, маргаан нь тэдний хүлээн зөвшөөрсөн байдал, гэмшил, тангараг бүгд худал байсан бөгөөд хүмүүсийг мэхлэх зорилготой байсныг баталдаг. Ийм хүмүүст итгэж болох уу? Энэ нь худал хэлдэг зуршил биш гэж үү? Тэд бүр хуурамч наманчлал зохиож, хуурамчаар нулимс унагаж, арга замаа өөрчилнө гэж амлаж чаддаг бөгөөд тангараглах нь хүртэл худал байдаг. Энэ нь чөтгөрийн уг чанар биш гэж үү? Хэдийгээр тэд „Би үүнийг л ойлгож байна; үлдсэнийг нь би мэдэхгүй бөгөөд аажмаар ойлголттой болохын тулд Бурханы гэгээрлийг эрж хайж, ах эгч нарын тусламжид найдаж байна” гэж хэлсэн ч энэ нь үнэнч шударга хандлага, мэдэгдэл байх болно. Гэвч антихристүүд ийм үнэн үгийг огт хэлж чаддаггүй. Тэд „Үнэнээ хэлбэл хүмүүс намайг дорд үзнэ: Би нэр нүүрээ барж, доромжлогдсон мэт надад санагдах болно – миний нэр хүнд бүрмөсөн унах биш үү? Би хэн бэ? Би ялагдлыг хүлээн зөвшөөрч чадах уу? Ойлгохгүй байсан ч би маш сайн ойлгож байгаа дүр эсгэх ёстой; би хүмүүсийг мэхэлж, эхлээд тэдний зүрх сэтгэл дэх байр сууриа бататгах ёстой” гэж боддог. Энэ нь антихристүүдийн илрэл биш гэж үү? Эх сурвалж, антихристүүдийн ярьдаг арга барил, түүнчлэн тэдний хэлдэг үгээс харахад ийм хүмүүс хэзээ ч үнэнч шударга байхгүй гэдэг нь тодорхой; энэ нь тэдний хэрээс хэтэрсэн хэрэг юм. Худал хэлдэг зуршил нь тэдний ёс жудагт төрөлхөөс байдаг тул тэд бүх хэрэг явдалд хүмүүсийг мэхэлж, аливааг нуун дарагдуулахыг хүсдэг бөгөөд хэнийг ч үнэн бодит байдал юм уу жинхэнэ нөхцөл байдлыг мэдээсэй, хараасай гэж хүсдэггүй. Тэдний хамгийн гүн дэх оршихуй аймшигтай харанхуй байдаг. Антихристүүдийн ёс жудгийн энэ талыг хүн чанаргүй, чөтгөрийн уг чанартай гэж баттай тодорхойлж болно. Худал үг амнаас нь ямар ч хичээл зүтгэлгүй, бодолгүйгээр урсан гардаг бөгөөд тэд зүүдэндээ ярихдаа хүртэл ямар ч үнэн зүйл хэлдэггүй – энэ нь бүхэлдээ заль мэх, бүхэлдээ худал хуурмаг байдаг. Худал хэлдэг зуршил гэж үүнийг хэлнэ.

Антихристүүдийн ёс жудагт үнэнч шударга байдал огт байдаггүй. Тэд дуугарахгүй байхдаа ч гэсэн зүрх сэтгэлдээ хүмүүсийг хэрхэн мэхлэх, хуурах, төөрөлдүүлэх талаар – хэнийг төөрөлдүүлэх, төөрөлдүүлэхийг хүсэх үедээ юу хэлэх, яриагаа эхлэхийн тулд ямар арга барил ашиглах, хүмүүсийг итгүүлэхийн тулд ямар жишээ татах талаар эргэцүүлж байдаг. Тэд юу ч хэлж, бодсон байлаа гэсэн зүрх сэтгэлдээ үнэнч шударга хандлага, үнэнч шударга үзэл бодол, эсвэл үнэнч шударга бодол тээдэггүй. Тэдний амьдралын хором мөч, секунд бүр нь хүмүүсийг мэхэлж, тэднээр тоглохыг хүссэн байдалд өнгөрдөг. Секунд, хором бүрд тэд бусдыг хэрхэн мэхлэх, хэрхэн төөрөлдүүлэх, хэрхэн хуурах талаар бодож байдаг бөгөөд эдгээр бодол нь тэдний бүх оюун ухаан, зүрх сэтгэлийнх нь гүнийг эзэлж байдаг. Энэ нь тэдний уг чанар биш гэж үү? Ийм хүмүүс номлол сонсох юм уу Бурханы үгийг унших үедээ үнэнийг ойлгож чадах уу? Ойлгосон ч гэсэн тэд үүнийг хэрэгжүүлж чадах уу? (Чадахгүй.) Тэдний зүрх сэтгэлийн гүн, ёс жудгаас нь дүгнэвэл, ийм хүмүүс аврал хүртэх хүмүүс яав ч биш юм, учир нь тэдний оюун ухаан, дотоод ертөнцдөө хайрлаж, боддог бүхэн нь чөтгөрийн уг чанараар дүүрсэн байдаг бөгөөд үнэн болон эерэг зүйлсийн эсрэг байдаг, сайшаалтай нэг ч зүйл байдаггүй. Тэгвэл, антихристүүдийн хүн чанар дахь худал хэлдэг зуршлын шинж чанар лавтай юу? (Тийм.) Худал хэлдэг зуршилтай хүмүүс ямар ч үнэнийг хэрэгжүүлдэггүй. Үүний үр дагавар юу вэ? Ямар ч үнэнийг хэрэгжүүлдэггүй хүний тодорхой илрэлүүд юу вэ? Тэд болчимгүй авирлаж чадах уу? Тэд дур мэдэн, өөрсдийнхөөрөө зүтгэж чадах уу? Тэд тусдаа хаанчлал байгуулж чадах уу? Тэд өргөлийг үрэн таран хийж чадах уу? Тэд хүмүүсийг төөрөлдүүлж чадах уу? Тэд хүмүүсийн зүрх сэтгэлийг өөртөө татаж чадах уу? Тэд энэ бүгдийг хийж чадна. Энэ бол ердийн антихрист юм – тэд худал хэлдэг зуршилтай. Баримт ил болох үед хэчнээн олон хос нүд тэднийг харж байсан ч, хэчнээн олон хүн хамтдаа гэрчилж, тэднийг ил болгосон ч тэд үүнийг хүлээн зөвшөөрөхөөс татгалздаг. Эцэст нь тэд чамтай харьцах нэг л арга заль хэрэглэж, мартсан гэж мэлзэн, юу ч мэдээгүй дүр эсгэдэг. Энэ үед, ийм нөхцөл байдалд тэд ганц ч үнэн үг хэлж чаддаггүй бөгөөд толгой дохин хүлээн зөвшөөрч, „Би байсан юм, миний буруу, би дараа өөрчлөгдөнө, дахиж яав ч ийм алдаа гаргахгүй” гэж хэлж чаддаггүй. Энэ бол хэзээ ч гэм буруугаа хүлээн зөвшөөрдөггүй, хэзээ ч үнэн үг хэлдэггүй антихрист юм. Ийм хүн чанартайгаар тэд аврагдаж чадах уу? Тэд үнэнийг олж авч чадах уу? Яавч үгүй. Тэд үнэнийг ойлголоо ч гэсэн үүнийг олж авч чадахгүй, учир нь тэд үнэнийг голж, эсэргүүцэж, сөрдөг. Үнэнч шударгаар ярьж, алдаагаа хүлээн зөвшөөрөх хамгийн наад захын түвшинд хүртэл тэд энэ хамгийн энгийн үнэнийг хэрэгжүүлж, эсвэл үйлдэл болгож чаддаггүй. Тэднийг байр сууриа орхиж, ирээдүй, хувь заяагаа орхиж, өөрсдийнхөө санаа зорилгыг орхино гэж яаж найдах юм бэ? Тэд эдгээрийг орхиж, тэдгээрээс урваж чадах уу? Тэд тэгж бүр ч чадахгүй. Хэрвээ тэд ганц ч үнэн зүйл хэлж чадахгүй бол үүнээс илүү хэцүү зүйл хийнэ гэж тэднээс найдах нь бүр ч бүтэшгүй хэрэг юм.

Та нарын эргэн тойронд худал хэлдэг зуршилтай хүн байдаг уу? Зарим нь „Би худал хэлдэг зуршилтай хүнтэй хараахан таараагүй байна, гэхдээ би өөрөө тийм хүн байж магадгүй шиг санагдаж байна” гэж хэлж магадгүй. Би чамд үнэнийг хэлье; чи аюултай нөхцөл байдалд байна. Худал хэлдэг зуршилтай хүмүүст хүн чанарын ямар нэг ул мөр үлддэг үү? Тэд чөтгөрүүдээс ямар нэг ялгаатай юу? Та нарын хэн нэгэн нь худал хэлдэг зуршилтай юу? Хүрээлэн буй орчин, нөхцөл байдлаас үл хамааран, юу ч тохиолдсон бай, хүн нүүр нь улайж, зүрх нь булгилахгүйгээр маш энгийнээр худал хэлдэг бөгөөд тэр бүхнийг худал хуурмагаар зохицуулж, шийдвэрлэж чаддаг гэж бодъё. Биеэ авч явж, ертөнцтэй харилцахдаа болон амьдралын бүхий л тал дээр, ярих боломж л байвал тэдний хэлдэг бүхэн худал байдаг бөгөөд ганц ч өгүүлбэр нь үнэн байдаггүй. Энэ бүхэн нь санаа зорилго, зорилт агуулдаг бөгөөд Сатаны явуулга дагалддаг. Энэ бол үнэнч шударга хүн биш юм. Ямар ч нөхцөлд, бүр толгой дээр нь илд далайсан байхад ч худал хэлж чаддаг байх – энэ нь найдваргүй хүн гэсэн үг биш гэж үү? Антихристүүдийн худал хэлдэг зуршлын янз бүрийн илрэлээс дүгнэвэл, тэдний худал хуурмаг дэндүү олон байдаг. Тэдний ярианы зорилго нь хүмүүсийг мэхлэх, төөрөлдүүлэх, хуурах явдал юм. Тэдний бүх үг Сатаны явуулга, санаа зорилгоор дүүрэн байдаг бөгөөд хэвийн хүн чанарт харьяалагдах үнэнч шударга байдлын ямар ч илрэл байдаггүй. Антихристүүдэд хэвийн хүн чанарын нэг хэсэг болох үнэнч шударга шинж чанар огт байдаггүй гэж хэлж болно. Үнэнч шударга зангүй, худал хэлдэг зуршилтай хүмүүсийг чөтгөрийн уг чанартай гэж тодорхойлдог – тэд бол чөтгөрүүд юм. Ийм хүмүүс амархан аврагддаггүй, учир нь тэд үнэнийг хүлээн авдаггүй бөгөөд үүнийг хүлээн авах нь тэдэнд хэцүү санагддаг.

Б. Дотуур тамиртай, харгис хэрцгий

Худал хэлдэг зуршлаас гадна антихристүүдэд өөр ямар илрэл байдаг вэ? Бид саяхан хэвийн хүн чанар дахь сайхан сэтгэл болон чин сэтгэлийн чухал шинж чанаруудын талаар нөхөрлөсөн бөгөөд антихристүүдэд эдгээр шинж чанар огт байдаггүй нь тун илэрхий юм. Хэвийн хүн чанарт угаасаа байдаг зүйлс антихристүүдэд гарцаагүй дутагддаг; тэдэнд байгаа бүхэн нь хэвийн хүн чанарын эсрэг зүйлс, сөрөг зүйлс байдаг. Тэгвэл сайхан сэтгэл болон чин сэтгэлийн эсрэг зүйл юу вэ? (Дотуур тамир болон харгис хэрцгий байдал.) Яг тийм, чи маш оновчтой хэллээ – энэ бол дотуур тамир болон харгис хэрцгий байдал юм. Антихристүүдэд сайхан сэтгэл, чин сэтгэл зэрэг шинж чанар дутагддаг бөгөөд оронд нь тэд сайхан сэтгэл, чин сэтгэлийн эсрэг дотуур тамиртай, харгис хэрцгий зүйлсийг эзэмшдэг. Дотуур тамиртай, харгис хэрцгий байх нь бидний өмнө нь ярилцсан худал хэлдэг зуршилтай холбоотой юу? (Холбоотой.) Тодорхой хэмжээний холбоо бий. Антихристүүд дотуур тамир, харгис хэрцгий байдлаа хэрхэн харуулдаг вэ? (Худал хуурмаг зохиож, бусдыг гүтгэх чадвараараа.) Худал хуурмаг зохиож, бусдыг гүтгэхэд худал хэлдэг зуршил болон дотуур тамиртай, харгис хэрцгий байх аль аль нь оролцдог; энэ хоёр шинж чанар нь хоорондоо нягт холбоотой. Жишээлбэл, хэрвээ тэд буруу зүйл хийгээд хариуцлага хүлээхийг хүсэхгүй бол хуурамч дүр эсгэж, худал хэлж, үүнийг өөрсдийнх нь биш, өөр хэн нэгний хийсэн хэрэг гэж хүмүүсийг итгүүлдэг. Тэд бурууг өөр хэн нэгэнд тохож, тэднээр үр дагаврыг нь үүрүүлдэг. Энэ нь хорон муу, олиггүй төдийгүй бүр ч илүү дотуур тамиртай, харгис хэрцгий хэрэг юм. Антихристүүдийн дотуур тамир, харгис хэрцгий байдлын өөр ямар илрэлүүд байдаг вэ? (Тэд хүмүүсийг тарчилгаж, дайрч давшилж, тэднээс хариугаа авч чаддаг.) Хүмүүсийг тарчилгаж чаддаг байх нь харгис хэрцгий хэрэг юм. Байр суурь, нэр хүнд, нэр төрд нь аюул учруулдаг хэнийг ч бай, эсвэл өөрсдөд нь тааламжгүй хэн рүү ч бай дайрч давшилж, хариугаа авахын тулд тэд юу ч хийхээс буцахгүй. Заримдаа тэд хүмүүсийг хорлохын тулд бусдыг ч ашиглаж магадгүй – энэ бол дотуур тамир, харгис хэрцгий байдал юм. Товчхондоо, „дотуур тамиртай, харгис хэрцгий” гэдэг хэллэг нь антихристүүдийг онцгой хорлонтой болохыг илтгэдэг. Тэдний хүмүүст хандаж, харилцдаг арга барил нь мөс чанарт үндэслэдэггүй бөгөөд тэд хүмүүстэй эрх тэгш байр сууринаас эвтэй найртай амьдардаггүй; оронд нь алхам тутамдаа бусдыг өөрсдийнхөө төлөө ашиглаж, хянаж, явуулга хийхийг эрмэлздэг. Тэдний бусадтай харилцах арга барил нь хэвийн юм уу илэн далангүй байдаггүй; оронд нь тэд хүмүүсийг төөрөлдүүлж, ашиглаж, өөрсдөд нь мэдэгдэлгүйгээр сэмхэн зэвсэг болгохын тулд тодорхой арга хэрэгсэл, арга барил ашигладаг. Тэд хэнд ч хандсан, өнгөн дээрээ сайн эсвэл муу харагдахаас үл хамааран, тэнд ямар ч чин сэтгэл байдаггүй. Тэд өөрсдөдөө хэрэгтэй гэж үзсэн хүмүүстээ ойртож, хэрэггүй гэж үзсэн хүмүүсээсээ зайгаа барьж, тэднийг огт тоодоггүй. Бүр харьцангуй заль мэхгүй, эсвэл эмзэг хүмүүст хандахдаа ч тэднийг төөрөлдүүлж, урхидахын тулд янз бүрийн арга хэрэгсэл, арга барил ашиглах арга зам сэдэж, тэднийг өөрсдөдөө ашигтай болгодог. Харин хүмүүс сул дорой, бэрхшээлтэй, эсвэл тусламж хэрэгтэй байх үед антихристүүд зүгээр л нүдээ аньж, тэдэнд хайхрамжгүй ханддаг. Тэд ийм хүмүүст хэзээ ч хайр үзүүлж, тусламж санал болгодоггүй; харин ч тэднийг дээрэлхэж, төөрөлдүүлж, бүр тэднийг улам их ашиглах арга зам сэдэх хандлагатай байдаг. Хэрвээ ашиглаж чадахгүй бол тэднийг хаяж, тэдэнд ямар ч хайр, өрөвч сэтгэл үзүүлдэггүй – үүнд сайхан сэтгэлийн ямар нэг ул мөр байна уу? Энэ нь хорлонтой байдлын илрэл биш гэж үү? Антихристүүдийн хүмүүстэй харилцдаг арга барил, гүн ухаан нь хүмүүсийг ашиглаж, мэхлэхийн тулд башир арга, стратеги ашиглах явдал бөгөөд ингэснээр хүмүүс тэднийг нэвт харж чаддаггүй атлаа тэдний төлөө боол мэт зүтгэж, үргэлж тэдний юу хүссэнийг хийхэд бэлэн байдаг. Өөрсдийг нь ялган таньдаг, цаашид ашиглагдах боломжгүй хүмүүсийг тэд дээрэлхэж, тарчилгаж чаддаг. Тэд бүр тэр хүмүүсийг хээвнэг буруутгаж, ах эгч нараар тэднийг хаяулж, дараа нь тэр хүмүүсийг хөөж, эсвэл зайлуулдаг. Товчхондоо, антихристүүд дотуур тамиртай, харгис хэрцгий бөгөөд огтоос сайхан сэтгэл, чин сэтгэлгүй байдаг. Тэд бусдад хэзээ ч сэтгэлээсээ тусалдаггүй бөгөөд бусдад бэрхшээл тулгарах үед өрөвч сэтгэл, хайр үзүүлдэггүй. Тэд харилцаандаа өөрсдийн ашиг тус, давуу байдлын төлөө башир арга сэддэг. Хэн тэдэнд ойртож, эсвэл бэрхшээлтэй үедээ тусламж гуйхаас үл хамааран тэд үргэлж тэр хүний талаар тооцоо хийж, зүрх сэтгэлдээ: „Хэрвээ би энэ хүнд тусалбал ирээдүйд тэднээс ямар ашиг олж болох вэ? Тэд надад тусалж чадах уу? Тэд надад хэрэг болж чадах уу? Би тэднээс юу олж авч чадах вэ?” хэмээн боддог. Тэд үргэлж эдгээр зүйлийн талаар бодож байдаг нь аминч, олиггүй хэрэг биш гэж үү? (Тийм, мөн.) Чуулганы сонгуульд антихристүүд ямар арга барил ашиглах вэ? (Тэд бусдыг дорд үзэж, өөрсдийгөө өргөмжлөн, өөрсдөөсөө дээр хүмүүсийг унагаах болно.) Бусдыг басамжилж, өөрсдийгөө өргөмжлөх нь бас дотуур тамиртай, харгис хэрцгий хэрэг юм. Антихристүүд мөн хүмүүсийг өөртөө татахын тулд жижиг сажиг тус хүргэж, хүндлэл хүлээж, санал авахын тулд өөрсдийн хувь нэмрийн талаар сайрхаж магадгүй. Өөр яадаг вэ? (Тэд нэр дэвшигчдийг шударга, бодитойгоор үнэлж чаддаггүй; тэд өөрсдийн талыг баримталсан байдал, өөрсдийн өрөөсгөл хандлагыг нэмдэг.) Энэ бол бусдыг гүтгэхийн тулд худал хуурмаг зохиож буй хэрэг юм. Антихристүүдийн дотуур тамиртай, харгис хэрцгий байдлын нэлээд хэдэн тодорхой илрэлийн талаар өмнө нь нөхөрлөсөн. Дотуур тамиртай байна гэдэг нь арвин их башир аргатай байхыг хэлэх бөгөөд тэдний биеэ авч явах, ертөнцтэй харилцах, аливааг хийх зарчим нь чин сэтгэлгүй, худал хуурмаг, заль мэхтэй стратегид найдах явдал юм. Харгис хэрцгий байдал нь голчлон тэдний үйлдэл хийх арга барил дахь харгис, хэрцгий байдалд хамаарах бөгөөд ямар ч өршөөл үзүүлдэггүй, хүн чанарын мэдрэмжгүй, бусдад хор хөнөөл учруулдаг, мөн тэд хэнийг ч гэмтээх үнээр хамаагүй зорилгодоо хүрэхэд бэлэн байдаг – энэ бол харгис хэрцгий байдал бөгөөд хүний сайхан сэтгэлийн яг эсрэг зүйл юм. Хэрвээ хүн чанарт нь сайхан сэтгэл байдаг бол хүн жирийн хэрэг явдалтай тулгарах үедээ боломжтой бүх газарт бусдад зөөлөн хандаж, хүмүүсийг уучилна. Ийм хүн бусдын асуудал, алдаа дутагдалд хүлээцтэй ханддаг, өө хайдаггүй бөгөөд боломжтой үедээ өнгөрөөж чаддаг. Үүнээс гадна тэд энэрэнгүй сэтгэлтэй бөгөөд бусдад бэрхшээл тулгарч байгааг харах үедээ туслахад бэлэн байж, бусдад туслахаас баяр баясгалан олж, бусдыг босгон байгуулахыг хувийн хариуцлагаа гэж үздэг – энэ бол сайхан сэтгэл юм. Антихристүүдэд энэ шинж чанар байдаг уу? (Байдаггүй.) Тэд „Хэрвээ чамд бэрхшээл тулгараад, би чамд тусалбал үүнд төлөх төлөөс гэж бий. Хэрвээ би чамд ашиг тус өгвөл надад ямар хэрэгтэй юм бэ? Хэрвээ би чамайг өрөвдвөл хэн намайг өрөвдөх юм бэ? Хэрвээ би чамд тусалбал чи миний нинжин сэтгэлийг санах уу? Хэрвээ чи чамд туслахын тулд намайг өөрийгөө золиослооч гэж гуйж байгаа бол чи мөрөөдөж байгаа байх! Бидний хооронд ямар харилцаа байгаа юм бэ? Чи надад ямар ашиг тус өгч чадах юм бэ? Чи өмнө нь надад тусалж байсан уу? Чи хэн юм бэ? Чамд туслах хэрэгтэй юү? Хэрвээ чи хааны охин, эсвэл баян хүний хүү байсан бол чамд туслах нь надад ямар нэг алдар нэр юм уу ашиг авчрах байсан байх. Гэвч чи тэдний аль нь ч биш. Би яагаад чамд туслах ёстой юм бэ? Чамд тусаллаа гээд би ямар ашиг тус хүртэх юм бэ?” гэж боддог. Бэрхшээлтэй байгаа, сул дорой, эсвэл тусламж хэрэгтэй хэн нэгнийг харах үедээ тэд ингэж боддог. Энэ нь сайхан сэтгэл мөн үү? Энэ хүмүүс хэн нэгнийг сул дорой байдалтай байхыг харах үедээ тэднийг шоолж, дооглоод зогсохгүй зүрх сэтгэлдээ тооцоо хийдэг. Зарим нь бүр үүнийг өөрсдийгөө харуулах, эсвэл тэр хүний зүрх сэтгэлийг өөртөө татах боломж гэж үздэг. Үүний аль нь ч сайхан сэтгэл биш юм. Антихристүүд өөрсдийгөө харуулахын тулд ийм боломжийг байнга ашигладаг. Ашиг хонжоо байхгүй л бол, өөрсдөд нь зорилго, сэдэл байхгүй л бол тэд үйлдэл хийхгүй. Хэрвээ тэд хэн нэгэнд тусалбал тэднийг холбоотон болгож авахыг хүсдэг. Хэрвээ тэд хоёр хүнд тусалж, өрөвдвөл хоёр холбоотонтой болохыг, баруун, зүүн гарын туслахтай болохыг хүсдэг. Эс бөгөөс тэд хуруугаа ч хөдөлгөхгүй бөгөөд тусламж хэрэгтэй хүмүүст яав ч хайр үзүүлэхгүй.

Антихристүүдийн дотуур тамиртай, харгис хэрцгий байдлын гол илрэл бол тэдний хийдэг бүхэнд онцгой тодорхой зорилго байдаг. Тэдний хамгийн түрүүнд боддог зүйл бол өөрсдийнх нь ашиг сонирхол юм; мөн тэдний арга барил нь жигшүүртэй, бүдүүлэг, заваан, өөдгүй, далд байдаг. Тэдний аливааг хийх арга барил, хүмүүст хандах арга барил болон тэдэнд ханддаг зарчимд нь ямар ч чин сэтгэл байдаггүй. Тэдний хүмүүст хандах арга барил нь тэднийг ашиглаж, тэднээр тоглох явдал бөгөөд өөрсдөд нь ашигтай байхаа болих үед хүмүүсийг хаядаг. Хэрвээ чи тэдэнд ашигтай бол тэд чамд санаа тавьж байгаа дүр эсгэж: „Сайн уу? Чамд ямар нэг бэрхшээл тулгарсан уу? Би чамд бэрхшээлээ шийдвэрлэхэд чинь тусалж чадна. Чамд ямар нэг асуудал байвал надад хэлээрэй. Би чиний төлөө энд байна. Бид ийм сайн харилцаатай байгаа нь ямар азтай хэрэг вэ!” гэдэг. Тэд маш халамжтай мэт харагддаг. Гэвч чи тэдэнд ямар ч ашиггүй болох өдөр ирвэл тэд чамайг орхиж, нэг тийш нь шидээд, өмнө нь чамтай огт уулзаж байгаагүй мэт чамайг үл тооно. Чамд үнэхээр асуудал тулгарч, тэднээс тусламж эрэхээр очих үед тэдний хандлага гэнэт өөрчлөгдөж, үг нь чамд тусална гэж анх амлаж байсан үеийнх шигээ сайхан сонсогдохоо болино – яагаад тэр вэ? Яагаад гэвэл чи тэдэнд ямар ч ашиггүй болсон. Үүний үр дүнд тэд чамд ямар ч анхаарал хандуулахаа болино. Тэгээд зогсохгүй: Хэрвээ чиний буруу зүйл хийснийг олж мэдвэл, эсвэл өөрсдөдөө хөшүүрэг болгон ашиглаж болох зүйл олбол тэд чамд хүйтнээр увайгүй хандах бөгөөд бүр чамайг яллаж ч магадгүй. Энэ арга барилын талаар та нар юу гэж бодож байна вэ? Энэ нь сайхан сэтгэл, чин сэтгэлийн илрэл мөн үү? Антихристүүд бусадтай харилцахдаа ийм дотуур тамир, харгис хэрцгий байдал харуулах үед үүнд хүн чанарын ямар нэг ул мөр байна уу? Тэдэнд хүмүүст хандах өчүүхэн төдий ч чин сэтгэл байна уу? Яавч үгүй. Тэдний хийдэг бүхэн өөрсдийнх нь ашиг хонжоо, бардам зан, нэр хүндийн төлөө, бусдын дунд өөрсдөдөө байр суурь, алдар нэр олж авахын төлөө байдаг. Тэд уулзсан хүн бүрээ ашиглаж чадвал ашиглана. Ашиглаж чадахгүй хүмүүсээ тэд дорд үзэж, үл тоодог; чи өөрөө санаачилгаараа тэдэнд ойртсон ч тэд чамайг үл тоож, чам руу харах ч үгүй. Гэвч тэдэнд чи хэрэг болох өдөр ирвэл чамд хандах хандлага нь гэнэт өөрчлөгдөж, маш халамжтай, найрсаг болдог бөгөөд энэ нь чамайг гайхширалд оруулдаг. Чамд хандах хандлага нь яагаад өөрчлөгдсөн бэ? (Яагаад гэвэл чи одоо тэдэнд ашигтай болсон.) Яг тийм: Тэд чамайг ашигтай болохыг харах үедээ хандлагаа өөрчилдөг. Та нарын эргэн тойронд ийм хүмүүс байна уу? Энэ хүмүүс бусадтай харилцах үедээ илэрхий муу зүйл хийж байгаа нь шууд харагддаггүй. Тэдний өдөр тутмын илэрхийлэл, яриа, зан авираас ч ямар нэг илэрхий асуудал байгаа харагддаггүй. Гэвч хэрвээ чи тэд хүмүүстэй хэрхэн харилцаж байгааг, ялангуяа өөрсдөдөө хамгийн ойр дотно, хамгийн хайртай хүмүүстэйгээ хэрхэн харилцаж байгааг анхааралтай ажиглавал, тэд бусдыг хэрхэн ашиглаж, дараа нь тэдэнд хэрхэн хандаж байгааг харвал үүгээр дамжуулан чи антихристүүдийн бусадтай харилцах харилцаан дахь санаа зорилго, хандлага, арга барилыг ажиглаж чадна. Тэд бүгд зөвхөн хувийн ашиг хонжоо хайж, Сатаны гүн ухаанаар амьдардаг бөгөөд ямар ч хэвийн хүн чанаргүй байдаг.

Антихристүүд хүн чанартаа дотуур тамир, харгис хэрцгий байдал зэрэг шинж чанартай байдаг. Тэд хүмүүс болон аливаа зүйлтэй харилцахдаа үнэнч шударга, сайхан сэтгэлтэй, чин сэтгэлтэй хүмүүстэй нийцэж чадах уу? Тэд ийм хүмүүст ойртохыг хүсдэг үү? (Үгүй, тэд хүсдэггүй.) Тэд энэ хүмүүсийг хэрхэн үздэг вэ? Тэд „Энэ хүмүүс бүгд усан тэнэгүүд, тэдний яриа дэндүү шууд юм. Чи ярихаасаа өмнө сайн бодох хэрэгтэй – чи яагаад ийм үнэнч шударгаар ярьдаг юм бэ? Чиний яриа яагаад үргэлж ийм ил тод байдаг юм бэ?” гэж хэлдэг. Энэ хүмүүс антихристүүдийн хувьд өрөвдмөөр тэнэг бөгөөд антихристүүд тэднийг дорд үздэг. Энэ хүмүүс хэн нэгнийг сайхан сэтгэлтэй, хүмүүст чин сэтгэлээсээ ханддагийг харах үедээ, тэр хүнд бэрхшээл тулгарч, тусламж хэрэгтэй болох үед нь чин сэтгэлээсээ тусалдаг бөгөөд тэд тэр хүнд сайн сайхныг хүсэж, тэр хүнд ашиг тус, тусламж, босгон байгуулалт өгөхийг хүсдэг – антихристүүд эдгээр хүнийг мунхаг, тэнэг гэж үздэг. Антихристүүд хүн чанарын эдгээр эерэг зүйлийг хүмүүст байх ёстой сайн, эсвэл сайхан зүйл гэж үздэггүй. Оронд нь зүрх сэтгэлдээ тэд хэвийн хүн чанарт зайлшгүй шаардлагатай эдгээр шинж чанарыг жигшиж, эгдүүцэж, үл тоомсорлодог. Тэд үнэнч шударга хүмүүсийг тэнэг гэж дууддаг; сайхан сэтгэлтэй хүмүүсийг бас тэгж хэлдэг, чин сэтгэлтэй хүмүүсийг бүр ч тэгж хэлдэг. Бурханд харьцангуй үнэнч шударгаар итгэдэг, үүргээ харьцангуй үнэнч шударгаар гүйцэтгэдэг, сайхан сэтгэлтэй, бусад хүнийг хэзээ ч гэмтээж, хорлодоггүй, бусдыг хайрлаж, өрөвддөг, бусдад туслахын тулд өөрсдийн ашиг хонжоог хаяж, өөрсдийн бэрхшээлийг даван туулж чаддаг, сул дорой, тусламж хэрэгтэй хүмүүсийг харах үедээ ачаа тээж, хариуцлагаа ухамсарладаг хүмүүсийг – антихристүүд зүрх сэтгэлийнхээ гүнд бүр ч илүү үл тоомсорлодог. Бурханд итгэх итгэлдээ харьцангуй чин сэтгэлтэй, Бурханаас эмээдэг сэтгэлтэй, бүх зүйлд Бурханы шинжилтийг хүлээн зөвшөөрдөг, үүргээ чин сэтгэлээсээ, үнэнчээр, хариуцлагатайгаар гүйцэтгэж чаддаг хүмүүс, мөн үүрэгтээ чин сэтгэлээсээ ханддаг хүмүүсийг – антихристүүд зүрх сэтгэлийнхээ гүнд үл тоомсорлож, үзэн яддаг бөгөөд гаднаа тэднээс илэрхий зайлсхийж, зайгаа барьдаг. Антихристүүдийн нүдээр бол хэвийн хүн чанарт зайлшгүй шаардлагатай эдгээр бүх эерэг зүйл нь ямар ч эерэг зүйл биш юм: Тэдгээр нь магтаж, дэмжих үнэ цэнгүй байдаг. Оронд нь антихристүүд өөрсдийнх нь башир арга, стратеги, хүмүүстэй харилцах дотоод арга барил, хэрцгий байдал нь сайшаалтай гэж үздэг. Тэд үргэлж, юу ч хийж байсан, оюун санаандаа өөрсдийн арга барил, башир аргыг эргэцүүлж, боловсруулж байдаг. Хэрэг явдлын цар хүрээнээс үл хамааран тэд ингэж үйлдэх нь үнэ цэнтэй, зайлшгүй шаардлагатай гэж үздэг; эс бөгөөс энэ нь алдагдалд хүргэж, нэр хүндэд нь хохирол учруулна гэж үздэг. Эдгээр зүйл антихристүүдийн хүн чанарт оршдог байхад тэд үнэнийг хүлээн авч чадах уу? Тэд үнэнийг хэрэгжүүлж чадах уу? Яавч үгүй. Чи үнэнч шударга, сайхан сэтгэлтэй байх болон бусад эерэг зүйлийг хэчнээн их онцолж, хүмүүсээс эдгээр талыг эзэмшиж, хүмүүст, үүрэгтээ болон янз бүрийн хэрэг явдалд энэхүү эерэг хүн чанарын дагуу хандахыг шаардсан ч антихристүүдийн зүрх сэтгэлийн гүнд эдгээр зүйлийг голж, үл тоомсорлож, дайсагнадаг. Яагаад? Яагаад гэвэл антихристүүдэд эдгээр эерэг зүйл огтхон ч байдаггүй; тэдний мөн чанарт байдаг зүйл бол чөтгөрийн уг чанартай дотуур тамир, харгис хэрцгий зан араншин юм. Энэ зан араншин болон Бурханы шаарддагаар үнэнч шударга, сайхан сэтгэлтэй, чин сэтгэлтэй байх хоёрын хооронд зай бий юү? Энэ хоёрын хооронд зай байгаад зогсохгүй, тэдгээр нь яг эсрэг тэсрэг зүйлс юм – шинж чанарын хувьд ялгаатай хоёр зан араншин юм. Антихристүүдийн дотуур тамир, харгис хэрцгий байдлын илрэл, илчлэлийн аль нэг нь хэвийн хүн чанартай нийцдэг үү? Энэ нь үнэнтэй нийцдэг үү? Гарцаагүй үгүй; энэ нь бүхэлдээ Сатаны явуулга, башир арга юм. Сатаны явуулга, башир аргаар илэрдэг уг чанар нь яг дотуур тамиртай, харгис хэрцгий байдаг бөгөөд эдгээр нь Бурханы шаарддаг хэвийн хүн чанарт байх ёсгүй зүйлс юм. Энд нөхөрлөсөн дотуур тамиртай, харгис хэрцгий байдлын янз бүрийн илрэлд үндэслэн, та нарын эргэн тойронд ийм хүн чанартай хүмүүс байгаа эсэхийг бодож үз. Ийм дотуур тамиртай, харгис хэрцгий зан араншинтай антихристүүд эргэлзээгүй үйлдэл хийж чадна. Тэдний үйлдэл бусдад харагдаж, сонсогдож, мэдрэгдэх болно. Хэрвээ тэдгээр нь мэдрэгдэхүйц байвал хүмүүс тэдгээрийн талаар мэдрэмжтэй байж, ийм хүмүүсийг таньж, ялган таньж чаддаг байх ёстой. Антихристүүдийн дотуур тамиртай, харгис хэрцгий зан араншин нь нэлээд түгээмэл, илэрхий илрэл байх ёстой. Энэ нь нуугдмал санаа, бодол, эсвэл санаа зорилго биш, харин тэдний харуулдаг хүн чанар, мөн тэдний үйлдлийн арга барил, арга хэрэгсэл, стратеги юм. Хүмүүс энэ талыг ухамсарлаж чадаг байх ёстой.

В. Нэр төрийн мэдрэмжгүй, ичгүүр сонжуургүй

Хэвийн хүн чанарт энгийн байдал байдаг, гэхдээ антихристүүд энгийн хүмүүс үү? Мэдээж үгүй. Бидний саяхан нөхөрлөсөн дотуур тамир, харгис хэрцгий байдал болон худал хэлдэг зуршил нь энгийн байдлын эсрэг юм. Энгийн байдлыг ойлгоход амархан тул бид энэ талаар нөхөрлөхгүй. Нэр төрийн мэдрэмжтэй байх талаар нөхөрлөцгөөе. Нэр төрийн мэдрэмжтэй байх нь хэвийн хүн чанарт байх ёстой зүйл юм; энэ нь эрүүл ухаантай байна гэсэн үг. Нэр төрийн мэдрэмжтэй байхын эсрэг үг юу вэ? (Ичгүүр сонжуургүй.) Ичгүүр сонжуургүй байна гэдэг нь ичгүүргүй байна гэсэн үг юм. Өөрөөр хэлбэл, үүнийг нэр төрийн мэдрэмжгүй байх гэж дүгнэж болно. Антихристүүд ямар үйлдэл хийдэг вэ, мөн ямар тодорхой илрэл, хэрэгжүүлэлт тэднийг нэр төрийн мэдрэмжгүй, ичгүүр сонжуургүй болохыг харуулдаг вэ? Антихристүүд Бурхантай ил цагаанаар байр суурь булаацалддаг бөгөөд энэ нь нэр төрийн мэдрэмжгүй, ичгүүр сонжуургүй хэрэг юм. Зөвхөн антихристүүд л Бурхантай ил цагаанаар байр суурь болон Түүний сонгосон хүмүүсийн төлөө өрсөлдөж чаддаг. Хүмүүс хүсэж байгаа эсэхээс үл хамааран антихристүүд тэднийг хянахыг хүсдэг. Өөрсдөд нь чадамж байгаа эсэхээс үл хамааран антихристүүд байр суурийн төлөө чармайхыг хүсдэг бөгөөд байр суурь олж авсныхаа дараа чуулганыг шулж амьдран, Бурханы сонгосон хүмүүсийнхээс идэж ууж, өөрсдөө юу ч хийлгүйгээр Бурханы сонгосон хүмүүсээр өөрсдийгөө тэжээлгэдэг. Тэд Бурханы сонгосон хүмүүсийг амиар огт хангадаггүй атлаа тэднийг эрхшээлдээ оруулж, үгээ сонсгож, өөрсдөдөө үйлчлүүлж, боол мэт зүтгүүлэхийг хүсдэг бөгөөд хүмүүсийн зүрх сэтгэлд өөрсдийн байр суурийг бий болгохыг хүсдэг. Хэрвээ чи бусдын талаар сайныг ярьж, Бурханы агуу сайхан сэтгэл, нигүүлсэл, ерөөл, төгс хүчнийг магтвал тэд сэтгэл дундуур, тааламжгүй болдог. Тэд үргэлж чамайг өөрсдийг нь өндрөөр үнэлж, зүрх сэтгэлдээ өөрсдөд нь байр суурь гаргаж, өөрсдийг нь дээдэлж, хүндэлж байгаасай гэж хүсдэг бөгөөд энэ нь ямар ч хольцгүй байх ёстой. Чиний хийдэг бүхэн тэдний төлөө, тэднийг бодолцсон байх ёстой. Чи хэлж, хийдэг бүхэндээ алхам тутамдаа тэднийг тэргүүнд тавьж, тэдний бодол санаа, мэдрэмжийг харгалзан үзэх ёстой. Энэ нь нэр төрийн мэдрэмжгүй, ичгүүр сонжуургүй хэрэг биш гэж үү? Антихристүүд ингэж авирладаггүй гэж үү? (Тийм ээ, тэд тэгдэг.) Өөр ямар илрэлүүд байдаг вэ? Тэд өргөлийг хулгайлж, үрэн таран хийж, Бурханы өргөлийг өөрсдөдөө завшдаг. Энэ ч бас нэр төрийн мэдрэмжгүй, ичгүүр сонжуургүй хэрэг юм – энэ нь дэндүү илэрхий байдаг!

Өргөлийг хулгайлах талаар ярихад нэг ийм явдал болсон юм. Зарим ах эгчийн өргөл болгосон зүйлсийг тодорхой нэгэн чуулган руу дамжуулсан бөгөөд өргөлийн хадгалалтыг хариуцаж байсан хүн Дээрхэд зориулагдсан гэсэн шошгогүй, ямар ч тодорхой зааваргүй хоёр шил зүйл байгааг анзаарчээ. Энэ хүн тэдгээрийг юу болохыг мэдэхгүй тул зөвшөөрөлгүйгээр хадгалж, Дээрхэд дамжуулаагүй. Хожим нь Би түүнээс тэр зүйлс байгаа эсэхийг асуухад тэрээр хоёр шил зүйл өөрт нь байгаа гэж хэлсэн. Би түүнээс яагаад өөрт нь байж байгааг асуухад тэрээр нөхцөл байдлыг тайлбарлаж, „Тэр хоёр шилтэй зүйл юу болохыг нь илтгэсэн, эсвэл дээрхэд зориулагдсан гэсэн шошгогүй ирсэн учраас бид энд хадгалсан. Хэрвээ бидэнд хэрэгтэй зүйл гэх шошготой байсан бол бид хадгалаад ашиглах байсан. Хэрвээ зарж болохоор байвал бид зарах байсан” гэв. Энд ямар асуудал байна гэж та нар бодож байна вэ? Янз бүрийн газраас үнэ цэнтэй зарим барааг энд шилжүүлж авчирдаг бөгөөд зарим нь заавартай, олонх нь зааваргүй эсвэл шошгогүй байдаг. Хэвийн нөхцөлд, хэрвээ та нар ухаалгаар дүн шинжилгээ хийвэл эдгээр зүйлийг хэнд өгөх ёстой вэ? (Тэдгээрийг Бурханд өргөл болгон өгөх ёстой.) Хэвийн ухаалаг байдалтай хүмүүс ингэж бодох ёстой. Гэвч нэг хүн „Эдгээр зүйл дээрхэд зориулагдсан гэсэн шошгогүй байсан” гэж хэлсэн. Цаагуураа тэр хүн „Эдгээр нь чамд зориулагдаагүй. Чамд ямар хамаатай юм бэ? Чамд зориулагдсан гэсэн шошгогүй учраас би тэдгээрийг зохицуулах эрхтэй. Би чамд өгөхгүй. Хэрвээ би зарахыг хүсвэл зарна. Хэрвээ би ашиглахыг хүсвэл ашиглана. Хэрвээ би тэдгээрийг ашиглахыг эсвэл зарахыг хүсэхгүй бол зүгээр л тэнд нь орхиод үрэн таран хийнэ!” гэж хэлэх гэсэн. Энэ бол хариуцаж байсан хүний үзэл бодол байв. Энэ үзэл бодлын талаар та нар юу гэж бодож байна вэ? Эдгээр үнэ цэнтэй зүйлийг холоос чуулганд авчирдаг, эсвэл хэнд зориулагдсаныг нь хэлэлгүйгээр хүмүүст өгдөг хүн байдаг уу? (Үгүй.) Чуулганд, Бурханы гэрт эсвэл ах эгч нарт үнэ цэнтэй зүйл өгөх ийм агуу хайрыг хэн харуулах вэ? Өнөөдрийг хүртэл Би ийм агуу хайртай, эсвэл ийм өргөл, өглөг өгдөг хүнийг хараагүй байна. Жирийн, хямдхан зүйлсийг ч гэсэн чи мөнгөөр худалдаж авах ёстой. Тэгвэл эдгээр үнэ цэнтэй барааны тухайд, тэдгээрийг зүгээр л үнэгүй өгдөг хүн байдаг уу? (Үгүй.) Эдгээр зүйлийг илгээсэн хүмүүс хэнд зориулагдсаныг нь тодорхой хэлээгүй ч хэн тэдгээрийг авах учиртайг хүмүүс мэдэх ёстой; энэ бол хүн чанарт байх ёстой ухаалаг байдал юм. Хариуцаж байсан хүн энэ хэргийг хэрхэн зохицуулах ёстой вэ? Тэр эдгээр зүйлтэй хэрхэн харьцах ёстой вэ? Хамгийн наад зах нь тэр Дээрхээс „Танд эдгээр зүйл хэрэгтэй юү? Хэрвээ үгүй бол бид эдгээрийг хэрхэн зохицуулах вэ?” гэж асуух ёстой. Энэ хоёр асуултаар л асуудлыг шийдвэрлэж болох байсан; энэ хоёр асуулт нь тухайн хүний зан араншин хэвийн ухаалаг байдалтайг илтгэх байв. Гэвч өргөлийн хамгаалалтыг хариуцаж байсан хүн энэ хоёр энгийн асуултыг ч асууж чадаагүй, хүнд байх ёстой хамгийн чухал ухаалаг байдал ч түүнд байгаагүй. Тэр яагаад эдгээр зүйлийг чуулганд зориулагдсан гэж үзсэн юм бэ? Тэр бүр „Тэдгээрийг дээрхэд зориулагдсан гэж шошголоогүй байсан” хэмээх өөр нэг мэдэгдэл нэмсэн. Энэ нь асуудал биш гэж үү? „Тэдгээрийг дээрхэд зориулагдсан гэж шошголоогүй байсан” гэдэг нь юу гэсэн үг вэ? Тэр яагаад энэ мэдэгдлийг нэмсэн юм бэ? (Бурханы өргөлийг хамаагүй үрэн таран хийсэндээ шалтаг олохын тулд.) Яг тийм. Ийм зүйл хийдэг хүн хүн чанартаа үнэхээр нэр төрийн мэдрэмжтэй байж чадах уу? Мэдээж үгүй. Энэ ёс жудаггүй хүн ямархуу хүн чанартай вэ? Энэ нь нэр төрийн мэдрэмжгүй хэрэг биш гэж үү? Тэр эдгээр нь өргөл гэдгийг үнэхээр мэдээгүй гэж үү? Тэр эдгээрийг өргөл гэдгийг мэдэж байсан ч хүн чанар нь нэр төрийн мэдрэмжгүй байсан тул ичгүүр сонжуургүйгээр ийм үг хэлж чадсан бөгөөд дараа нь өргөлийг өөрийнх хэмээн мэдэгдэж, хээв нэг, хамаагүй эдэлж, эзэмшиж, үрэн таран хийж чадсан. Зөвхөн антихристүүдийн хүн чанартай хүмүүс л ийм илрэл харуулдаг.

Антихристүүдэд мөс чанар, эрүүл ухаан байдаггүй; нэр төрийн мэдрэмжгүй, ичгүүр сонжуургүй гэдгээ тэд өөрөөр хэрхэн харуулдаг вэ? Тэд буруу зүйл хийх үедээ харамсаж мэддэггүй бөгөөд зүрх сэтгэлдээ гэм буруугаа тээдэггүй. Тэд хэрхэн алдаагаа засах эсвэл гэмших талаар боддоггүй, тэр ч бүү хэл өөрсдийнхөө үйлдлийг үндэслэлтэй гэж үздэг. Засуулах юм уу чөлөөлөгдөх үед өөрсдөд нь шударга бус хандсан мэт санагддаг. Тэд тасралтгүй маргаж, цэцэрхдэг – энэ бол нэр төрийн мэдрэмжгүй хэрэг юм. Тэд ямар ч бодитой ажил хийдэггүй; алхам тутамдаа бусдад сургамжилж, хоосон онолоор хүмүүсийг төөрөлдүүлж, бусдад өөрсдийгөө сүнслэг, үнэнийг ойлгодог гэж бодогдуулдаг. Тэд мөн хэчнээн их ажиллаж, зовж шаналсан талаараа байнга сайрхаж, өөрсдийгөө Бурханы нигүүлсэл болон ах эгч нарын зочломтгой байдал, халамжийг хүртэх эрхтэй гэж хэлдэг бөгөөд ингэснээрээ чуулганыг шулах нь байх л ёстой зүйл мэт амьдарч, мөн амттай зүйл идэж ууж, онцгой хангамж эдлэхийг хүсдэг. Энэ бол нэр төрийн мэдрэмжгүй, ичгүүр сонжуургүй хэрэг юм. Түүнчлэн, хэв чанар муутай, үнэнийг ойлгодоггүй, хэрэгжүүлэлтийн зарчмыг олж чаддаггүй, мөн ямар ч ажил хийх чадваргүй нь илэрхий байдаг ч тэд өөрсдийгөө бүх зүйлд чадварлаг, сайн гэж сайрхдаг. Энэ нь ичгүүр сонжуургүй хэрэг биш гэж үү? Тэд хэн ч биш гэдэг нь илэрхий байдаг ч хүмүүсээр хүндлүүлж, дээдлүүлэхийн тулд бүхнийг мэддэг дүр эсгэдэг. Хэрвээ хэн нэгэнд асуудал гараад, тэднээс зөвлөгөө авалгүйгээр өөр хүмүүсээс асуувал тэд уурлаж, атаархаж, өширхөж, тэр хүнийг тарчилгах ямар ч хамаагүй арга замыг хайдаг. Энэ нь ичгүүр сонжуургүй хэрэг биш гэж үү? Байнга худал хэлдэг, янз бүрийн завхарсан зан чанартай нь илэрхий байдаг ч тэд өөрсдөд нь завхарсан зан чанар байхгүй, Бурхан өөрсдийг нь таашаан үзэж, хайрладаг мэт дүр эсгэдэг; алхам тутамдаа тэд зовлон шаналлыг тэвчих маш их чадвартай, дуулгавартай дагаж чаддаг, үнэн болон засалтыг хүлээн авч чаддаг, хүнд хэцүү ажил эсвэл шүүмжлэлээс айдаггүй, хэзээ ч гомдоллодоггүй мэт дүр эсгэдэг – гэвч үнэн хэрэгтээ тэд дургүйцлээр дүүрэн байдаг. Ямар ч ойлголтыг нөхөрлөж, ямар ч үнэнийг тодорхой ярьж чаддаггүй, мөн туршлагын гэрчлэлгүй нь илэрхий байдаг ч тэд дүр эсгэж, хууран мэхэлж, хүмүүст өөрсдийгөө маш сүнслэг, асар их ойлголттой гэж харуулахын тулд өөрийгөө танин мэдсэн талаараа хий хоосон ярьдаг. Энэ нь ичгүүр сонжуургүй хэрэг биш гэж үү? Тэд олон асуудал, муу хүн чанартай нь илэрхий бөгөөд ямар ч үнэнч байдалгүйгээр үүргээ гүйцэтгэж, ямар ч ажил хийсэн зөвхөн өөрсдийнхөө оюуны чадамж, овсгоонд найдаж, үнэнийг огт эрэлхийлдэггүй атлаа өөрсдийгөө ачаа үүрдэг, маш сүнслэг, хэв чанартай, ихэнх хүнээс илүү гэж бодсоор байдаг. Энэ нь ичгүүр сонжуургүй хэрэг биш гэж үү? Эдгээр нь антихристүүдийн хүн чанаргүй байдлын илрэл биш гэж үү? Тэд ийм зүйлсийг байнга харуулдаггүй гэж үү? Тэдэнд үнэн-зарчмын талаарх ойлголт байдаггүй нь илэрхий бөгөөд ямар ч ажил хийсэн тэд хэрэгжүүлэлтийн ямар ч зарчмыг олж чаддаггүй ч эрж хайх, эсвэл нөхөрлөхөөс татгалздаг; тэд ажлаа амжуулахын тулд өөрсдийнхөө овсгоо, туршлага, оюуны чадамжид найддаг. Тэд бүр удирдагч болж, бусдыг удирдан чиглүүлж, хүн бүрийг үгэндээ оруулахыг хүсдэг бөгөөд хүн үгэнд нь орохгүй бол уурлаж, унтууцдаг. Энэ нь ичгүүр сонжуургүй хэрэг биш гэж үү? Тэдэнд амбиц, билиг авьяас, бага зэрэг овсгоо байдаг учраас тэд үргэлж Бурханы гэрт онцгойрч, Бурханы гэрээр өөрсдийгөө чухал байр сууринд тавиулж, хөгжүүлүүлэхийг хүсдэг. Хэрвээ тэднийг хөгжүүлэхгүй бол тэд сэтгэлээр унаж, гомдож, Бурханы гэр шударга бус байна, авьяастай хүмүүсийг таньж чадахгүй байна, Бурханы гэрт өөрсдийнх нь онцгой чадварыг нээн илрүүлэх, авьяасыг сайн таньдаг хүн алга хэмээн гомдоллодог. Хэрвээ тэднийг хөгжүүлэхгүй бол тэд үүргээ сайн гүйцэтгэхийн тулд шаргуу ажиллахыг, бэрхшээл туулахыг, эсвэл төлөөс төлөхийг хүсдэггүй; оронд нь тэд ажлаас мултрахын тулд зүгээр л заль мэхээ ашиглахыг хүсдэг. Зүрх сэтгэлдээ тэд Бурханы гэрт хэн нэгэн өөрсдийг нь өндрөөр үнэлж, өргөмжилж, бусдаас илүү гарах, агуу төлөвлөгөөгөө энд хэрэгжүүлэх боломж олгоно гэж найддаг. Эдгээр нь амбиц, хүсэл биш гэж үү? Энэ нь ичгүүр сонжуургүй хэрэг биш гэж үү? Энэ нь антихристүүдийн хамгийн түгээмэл илрэл биш гэж үү? Хэрвээ чи үнэхээр чадвартай бол үнэнийг эрэлхийлж, үүргээ сайн гүйцэтгэхэд анхаарах ёстой бөгөөд Бурханы сонгосон хүмүүс чамайг аяндаа өндрөөр үнэлэх болно. Хэрвээ чи ямар ч үнэнийг эзэмшээгүй атлаа үргэлж онцгойроххыг хүссээр байвал энэ нь дэндүү эрүүл ухаангүй хэрэг юм! Хэрвээ чи бас амбиц, хүсэлтэй бөгөөд үргэлж түүн рүүгээ улайран дайрахыг хүсдэг бол гарцаагүй унана. Нэгэн цагт нийгэмд тодорхой байр суурь, нэр хүндтэй байсан зарим хүн Бурханд итгэж, Бурханы гэрт орсныхоо дараа эрх мэдлээрээ далайлгаж, эцсийн шийдвэр гаргаж, хүн бүрийг өөрсдийнх нь тушаалыг дагадаг болгохыг хүсдэг. Тэд ур чадвар, мэдлэг туршлагаа харуулахыг хүсдэг бөгөөд хүн бүрийг өөрсдөөс нь дорд гэж үзэж, бүгд өөрсдийнх нь эрхшээлд байх ёстой гэж боддог. Энэ нь ичгүүр сонжуургүй хэрэг биш гэж үү? Мөн. Зарим хүн Бурханы гэрт үүргээ гүйцэтгэж байхдаа зарим нэг үр дүнд хүрч, бага зэрэг хувь нэмэр оруулах үедээ ах эгч нарыг өөрсдөд нь ахмад, өндөр албан тушаалтан, онцгой хүмүүс мэт маш хүндэтгэлтэй хандаасай гэж үргэлж хүсдэг. Тэд бүр хүмүүс өөрсдийг нь дээдэлж, дагаж, үгийг нь сонсоосой гэж хүсдэг. Тэд чуулганы тэргүүлэх хүн болохыг эрмэлздэг; тэд бүх зүйлийг шийдэж, шүүлт хийж, бүх хэрэг явдал дээр эцсийн шийдвэр гаргахыг хүсдэг. Хэрвээ хэн ч тэдний хэлснийг сонсохгүй, эсвэл хүлээж авахгүй бол тэд ажлаа орхиж, бусад бүх хүнийг хорлож, шоолохыг хүсдэг. Энэ нь ичгүүр сонжуургүй хэрэг биш гэж үү? Ичгүүр сонжуургүй байхаас гадна тэд тун хорлонтой байдаг – эд бол антихристүүд юм.

Антихристүүдийн зан араншин дахь ичгүүр сонжуургүй байх энэ илрэл нь дэндүү түгээмэл байдаг. Ихэнх хүн үүнийг ямар нэг хэмжээгээр харуулдаг ч антихристүүдэд энэ илрэл байгаад зогсохгүй, тэд үүний уг чанар нь хэчнээн ноцтой болохыг хэзээ ч хүлээн зөвшөөрдөггүй, мөн гэмшдэггүй, үүнийг танин мэдэхийг хичээдэггүй, эсвэл үүнээс урвадаггүй. Оронд нь тэд үүнийг байх л ёстой зүйл гэж үздэг нь тэд үнэнийг хүлээн авахаас татгалзаж байгаа хэрэг юм. Тэдний зан авир хэчнээн ичгүүр сонжуургүй, эрүүл ухаангүй, жигшмээр, зэвүүцмээр байсан ч тэд үүнийгээ жам ёсны, үндэслэлтэй гэж үзсээр байдаг. Тэд үүнийг ухаалаг хэрэг гэж боддог бөгөөд билиг авьяас, чадварынхаа улмаас өөрсдийгөө удирдах эрхтэй, мөн оруулсан хувь нэмрийнхээ улмаас зиндаа дээгүүр байх ёстой, харин бусад хүн өөрсдийг нь сонсох ёстой гэж боддог бөгөөд үүнийгээ ичгүүр сонжуургүй хэрэг гэж үздэггүй. Тэд найдваргүй биш гэж үү? Энэ бол хэвийн хүн чанар биш; энэ бол антихристүүдийн зан араншин юм. Жирийн завхарсан хүмүүст эдгээр илрэл, бодол нь их бага хэмжээгээр, янз бүрийн ноцтой түвшинд байж болох ч Бурханы үгийг уншиж, үнэнийг хүлээн авч, ойлгосноор тэд ийм зүйлс хэвийн хүн чанарт байх ёсгүй гэдгийг хүлээн зөвшөөрдөг. Ийм санаа, бодол, төлөвлөгөө, эсвэл эрүүл ухаангүй шаардлага гарч ирэх үед тэдгээрээс урваж, тэдгээрийг орхиж, өөрчилж, гэмшиж сурч, үнэнийг хүлээн авч, үнэний дагуу хэрэгжүүлэх ёстой гэдгээ тэд бас ухаардаг. Антихристүүд болон жирийн завхарсан хүмүүсийн хоорондын ялгаа юу вэ? Ялгаа нь антихристүүд өөрсдийн санаа, бодол, хүслийг буруу, яллагдсан, Бурхан жигшдэг, эсвэл тэдгээр нь Сатаны сөрөг зүйлс гэж хэзээ ч итгэхгүй байгаад оршдог. Үүний үр дүнд тэд эдгээр бодол, эсвэл итгэл үнэмшлээ хэзээ ч орхидоггүй. Оронд нь тэд тэдгээрийг тууштай баримталж, тэдгээрээс урвадаггүй, мөн зөв, эерэг зүйлийг мэдээж хүлээн авдаггүй бөгөөд үүнийг өөрсдийн хэрэгжүүлэх ёстой хэрэгжүүлэлт, баримтлах ёстой зарчим болгодоггүй. Энэ бол антихристүүд болон жирийн завхарсан хүмүүсийн хоорондох ялгаа юм. Эргэн тойрноо хар: Ийм ичгүүр сонжуургүй атлаа үүнийгээ хэзээ ч хүлээн зөвшөөрдөггүй, эсвэл бүр огтхон ч ухамсарладаггүй хэн боловч жинхэнэ антихрист юм.

Антихристүүдэд хүмүүс ялган танихад маш амархан өөр нэг нийтлэг шинж чанар байдаг: Тэдэнд ичих мэдрэмж байдаггүй. Яг л Библид „Хар санаатай хүн догшин дүр эсгэнэ” (Сургаалт үгс 21:29) гэж бичигдсэн байдаг шиг – зөвхөн антихристүүд л жинхэнэ муу хүмүүс юм. Антихристүүд ичгүүргүй байдаг; тэд хэчнээн их ичгүүр сонжуургүй, хүмүүсийн мэдрэмжид хайхрамжгүй, үнэнтэй зөрчилдсөн зүйл хийсэн ч үүнийгээ ухамсарладаггүй, мөн хүлээн зөвшөөрдөггүй. Тэд зөв, эсвэл эерэг зүйлийг хүлээн авдаггүй бөгөөд буруу үзэл бодол, хэрэгжүүлэлтээ орхидоггүй; оронд нь тэдгээрийгээ эцсээ хүртэл тууштай баримталдаг. Антихристүүд ийм л байдаг. Та нар ямар нөхцөл байдалд байна вэ? Та нарт эдгээр эрүүл ухаангүй шаардлага, ичгүүргүй бодол, Бурханы жигшдэг санаа зорилго, санаа гарч ирэх үед эдгээрийг Бурхан жигшдэг гэдгийг ухамсарлаж, улмаар тэдгээрээс урваж, тэдгээрийг орхиж чаддаг уу? Эсвэл үнэнийг сонссоныхоо дараа тэдгээрийг орхихоос татгалзаж, тууштай баримталж, өөрсдийнхөө зөв гэж боддог уу? (Би тэдгээрийг ухамсарлах үедээ Бурханы үгтэй холбож чаддаг бөгөөд эдгээр бодол нэлээд жигшүүртэй, ичгүүр сонжуургүй гэдгийг мэдэрч, залбирч, тэдгээрээс урваж чаддаг.) Ухамсартайгаар залбирч, тэдгээрээс урваж чаддаг хүмүүс антихристүүд биш; хэзээ ч залбирдаггүй, эсвэл тэдгээрээс урвадаггүй, харин өөрсдийн бодлыг дагаж, зүрх сэтгэлдээ Бурханыг эсэргүүцэж, үнэнийг хүлээн авахаас татгалздаг хүмүүс бол жинхэнэ антихристүүд юм. Тэдний хийсэн зүйл хэчнээн ичгүүргүй байлаа ч тэд үүнийгээ хүлээн зөвшөөрөхөөс татгалздаг. Эд бол эерэг зүйлийг хүлээн авдаггүй атлаа сөрөг, хорон муу зүйлийг хайрладаг хүмүүс гэдэг нь илэрхий биш гэж үү? Та нар аль ангилалд багтаж байгаагаа ялгаж чадахгүй байна уу, эсвэл та нарт эдгээр ичгүүр сонжуургүй бодол хэзээ ч төрж байгаагүй юу? (Надад эдгээр бодол төрж байсан бөгөөд тэдгээрийг ухамсарласны дараа би Бурханд залбирч, тэдгээрээс урваж чаддаг байсан. Заримдаа би тэдгээрийг ухамсарладаггүй байсан, би тэдгээрийг ичгүүр сонжуургүй гэдгийг мэдрэхгүйгээр үйлдэл хийж, эсвэл ярьж байсан бөгөөд хожим нь ил болгуулах үедээ л ухаарч, дараа нь залбирч, тэдгээрээс урваж чадсан.) Хэрвээ чи эдгээр зүйлийг ичгүүргүй гэдгийг ухамсарлахгүй байгаа бол энэ нь асуудал биш; хэрвээ чи ухамсарлаж байгаа атлаа үнэнийг хүлээн авахгүй, эсвэл өөрөөсөө урвахгүй бол энэ нь ноцтой асуудал юм. Ихэнхдээ та нар хөшүүн байдаг бөгөөд үүнийг Бурханы үгтэй холбож чаддаггүй, өөрсдийнхөө асуудал юу болохыг ухамсарладаггүй. Гэвч хэрвээ чи үүнийг ухамсарлах үедээ зүрх сэтгэлдээ тэр даруй гэм бурууг мэдэрч, зэмлүүлж, хэнтэй ч уулзахаас дэндүү их ичиж, өөрийгөө жигшүүртэй, дорд, ёс жудаг муутай гэж бодож, улмаар өөрийгөө үзэн ядаж, өөртөө ой гутаж, дараа нь хэрхэн өөрчлөгдөж, эдгээр зүйлийг орхих талаар эргэцүүлбэл энэ нь хэвийн нөхцөл байдал юм. Хэрвээ чи ухамсарласныхаа дараа өөрөөсөө урваж чадвал чамд аврагдах найдвар байна. Хэрвээ чи ухамсарласан атлаа өөрөөсөө урвахгүй бол чамд аврагдах найдвар байхгүй. Хүн аврагдаж чадах эсэх нь үнэнийг хүлээн авч чадах эсэхээс нь хамаарна. Зарим нь „Би хөшүүн, мохоо ухаантай, хэв чанар муутай, гэхдээ сонссон зүйлийнхээ багахан хэсгийг ойлгож байвал Бурханы үгийн дагуу хэрэгжүүлж, өөрөөсөө урваж чадна” гэж хэлж магадгүй. Ийм хүмүүс аврагдаж чадна. Хүний хэв чанар хэчнээн сайн байх, эсвэл хэчнээн их үнэнийг ойлгохоос үл хамааран, хэрвээ тэд өөрсдөөсөө урвахгүй бол, хэрвээ тэд үнэнийг хэрэгжүүлэхгүй, эсвэл хүлээн авахгүй гэж зүтгэж, зүрх сэтгэлдээ үүнийг эсэргүүцэж, сөрвөл бүх зүйл дуусна – тэд найдваргүй болно. Ичгүүр сонжуургүй байх нь бас антихристүүдийн зан араншингийн нийтлэг шинж чанар юм. Та нарын эргэн тойронд ийм хүмүүс байгаа эсэхийг хараарай, тэгээд өөрийгөө энэ ангилалд багтаж байгаа эсэхийг тодорхойлохын тулд өөрийгөө шинжлээрэй – хэрвээ чи өөрийгөө төгс, агуу гэж байнга мэдэрдэг бол, хэрвээ чи өөрийгөө үргэлж аврагч гэж үздэг бол, хэрвээ чи үргэлж бусад бүх хүнээс дээгүүр тавигдахыг эрмэлздэг бол, хэрвээ чи хэр өндөрт зогсож байгаагаа харахын тулд ямар ч бүлэгт өөрийгөө бусадтай харьцуулахын түүс болдог бол, мөн эцсийн дүндээ бусдаас илүү гарч чадах эсэхээс үл хамааран онцгой байхыг хүсэж, бусдаар өндрөөр үнэлүүлж, олноос ялгарч, бүлгийнхээ онцгой гишүүн болохыг хүсдэг бол. Чи юугаараа онцгой юм бэ? Чиний толгой дээр эвэр ургасан уу, эсвэл чи гурван нүдтэй юү, эсвэл гурван толгой, зургаан гартай юу? Чамд онцгой зүйл юу ч байхгүй байхад чи яагаад үргэлж өөрийгөө ялгардаг, өвөрмөц гэж мэдэрдэг юм бэ? Энэ бол ичгүүр сонжуургүй хэрэг юм. Нэг талаар, чиний махан биеийн төрөлх чадварт туйлын онцгой зүйл юу ч байхгүй, нөгөө талаар, чиний хэв чанарт туйлын онцгой зүйл юу ч байхгүй. Хамгийн чухал нь чи бусадтай л адил завхарсан зан чанараар дүүрэн, үнэнийг ойлгодоггүй, Бурханыг эсэргүүцдэг Сатаны төрөл юм. Чамд сайрхаад байх зүйл юу байгаа юм бэ? Сайрхах зүйл юу ч байхгүй нь илэрхий. Чамд байгаа өчүүхэн ур чадвар, авьяас чадвар, билиг авьяас, авьяас билэг нь дурдахын ч хэрэггүй, учир нь тэдгээр нь хэвийн хүн чанарыг төлөөлдөггүй бөгөөд эерэг зүйлтэй хамаагүй. Гэсэн ч чи дурдахын ч хэрэггүй зүйлсийг урдаа барьж, тэдгээрийг өөрийнхөө хүндэт тэмдэг мэт үзэж, хүмүүсээс хүндлэл, бишрэл хүлээхийн тулд хаа сайгүй өөрийн алдар нэр, хөрөнгө мэт гайхуулж, бүр бусдаар өөрийгөө тэжээн тэтгүүлэхийн тулд тэдгээрийг хөрөнгө болгон ашиглаж, бусдын хүндлэл, тааламжтай хандлагыг эдэлдэг. Энэ нь ичгүүр сонжуургүй хэрэг биш гэж үү? Хэвийн бус хүн чанар, эрүүл ухаанаас үүдэлтэй эдгээр эрүүл ухаангүй шаардлага, бодол, санаа зорилго, санаа болон бусад ийм зүйл нь бүгд ичгүүр сонжуургүй байгаагийн илрэл юм. Хэрвээ ичгүүр сонжуургүй байхын эдгээр илрэл хүний хүн чанарт ноёрхож, үнэнийг хүлээн авч, ойлгоход нь саад болдог гол шинж чанар нь болбол энэ нь антихристүүдийн нийтлэг шинж чанар юм.

Зарим хүн өргөлийг үрж, ах эгч нарт амттай, чанартай, загварлаг зүйлс худалдаж авч өгөөд, тэднийг бодолцсондоо ингэж байна, ингэснээр тэд Бурханы гэрт аз жаргалтай, санаа зовох зүйлгүй амьдарч, Бурханы хайранд талархах болно гэж хэлдэг. Чи энэ санааг юу гэж бодож байна вэ? Энэ нь нэлээд хүнлэг хэрэг үү? (Үгүй, тийм биш. Тэд Бурханы өргөлийг өөрсдийнхөө мөнгө мэт үзэж, Бурханы гэрийн зарчмын дагуу хэвийн, зохистойгоор ашиглахын оронд хүссэнээрээ үрдэг.) Энэ нь хүн чанарын ямар асуудал вэ? (Ичгүүр сонжуургүй байдал.) Ийм хүмүүс байр сууринд хүрмэгцээ жинхэнэ антихристүүд болдог. Тэд бусдад тал засахын тулд өргөлийг ашиглаж, „Ах эгч нарт хувцас хунар дутагдаж, хүнд хэцүү амьдарч байна. Тэдэнд олон бэрхшээл байгаа бөгөөд хэн ч үүнд санаа тавьдаггүй. Би үүнийг анзаарсан, би үүнд хариуцлага хүлээнэ. Аливааг ах эгч нарт таатай байлгахын тулд, тэднийг бурханы гэрт амьдрах хугацаанд нь бурханы халуун дулаан байдал, бурханы агуу хайр, бурханы нигүүлслийг мэдрүүлэхийн тулд бурханы гэр тэдний амьдралын бүхий л талыг хангахын тулд бага зэрэг мөнгө зарцуулах хэрэгтэй. Тиймээс би үүнд илүү их анхаарал хандуулж, ах эгч нарт юу дутагдаж, юу хэрэгтэй байгааг сайтар бодох хэрэгтэй. Ах эгч нар ус уухад болон гадагшаа гарахдаа авч явахад тохиромжтой байх үүднээс халуун барьдаг аяга худалдаж авах хэрэгтэй. Ах эгч нарт сандал худалдаж авах хэрэгтэй: Сандал нь зөөлөн түшлэгтэй байх ёстой бөгөөд ингэснээр удаан суухад нуруу нь өвдөхгүй. Эдгээр сандал дээр суухад тав тухтай байх ёстой бөгөөд тохиромжтой өндөр, өнцөгтэй, бас зөөлөн байх ёстой. Үнэ нь ямар байхаас үл хамааран бид ах эгч нарын төлөө юуг ч харамлах ёсгүй, учир нь тэд бурханы гэрийн тулгуур багана, бурханы гэрийн ажлыг түгээх хөрөнгө, гол хүч юм. Тиймээс ах эгч нарыг сайн халамжлах нь бурхны гэрийн ажлыг сайжруулна” гэж хэлдэг. Ихэнх ах эгч нар үүнийг сонсоод нулимс унагаж, талархалдаа автаж, энэ бол Бурханы агуу хайр хэмээн хашхирсаар байдаг. Энэ хэргийг хариуцсан хүмүүс үүнийг сонсоод зүрх сэтгэлдээ дулаацаж, „Эцэст нь миний зүрх сэтгэлийг ойлгодог хүмүүс гарч ирлээ” гэж боддог. Энэ юу вэ? (Ичгүүр сонжуургүй байдал.) Ах эгч нарт ийм их ашиг тус өгөх нь яагаад ичгүүр сонжуургүй хэрэг гэж? Энэ нь гүтгэлэг үү? (Үгүй, тийм биш.) Тэд хүмүүсийн зүрх сэтгэлийг өөртөө татахын тулд Бурханы гэрийн мөнгөөр ийм өгөөмөр зан гаргаж, ах эгч нарыг бодолцон үзэж, хайрлан халамжилж байгаа дүр эсгэж байна. Тэдний жинхэнэ зорилго юу вэ? Хөнгөнөөр хэлбэл, энэ нь тэд ах эгч нартай хамт эдгээр ашиг тусыг хүртэхийн тулд юм. Ноцтойгоор хэлбэл, энэ нь хүмүүст тал засаж, хүмүүс өөрсдийг нь үргэлж санаж, зүрх сэтгэлдээ өөрсдөд нь байр суурь гаргаж, өөрсдийг нь ямар сайн байсныг дурсан санадаг болгохын тулд юм. Хэрвээ тэд өөрсдийнхөө мөнгийг үрж байсан бол ах эгч нарт ингэж хандах байсан уу? (Мэдээж үгүй.) Тэдний жинхэнэ дүр төрх илчлэгдэж, тэд хүмүүст ингэж хандахгүй байх байсан. Бурханы өргөлийг өөрсдийнхөө хүслээр бодлогогүй ашиглаж байгаагаас нь дүгнэвэл тэд ёс жудаг, ёс суртахууны хэм хэмжээгүй хүмүүс бөгөөд олиггүй, ичгүүргүй хүмүүс юм. Тэд бусад хүнд үнэхээр сайхан сэтгэлээр хандаж чадах уу? Тэд ямархуу хүн бэ? (Тэд ичгүүр сонжуургүй антихристүүд юм.) Антихристүүдийн хүн чанартаа эзэмшиж, харуулдаг энэхүү ичгүүр сонжуургүй байдалд бас дотуур тамиртай, харгис хэрцгий ямар нэг зүйл байдаг – тэд хувийн зорилгодоо хүрэхийн тулд худал хуурмаг ашигладаг. Тэдний амнаас гарч буй үгсийн аль нь үнэн бэ? Тэд хүмүүсийг маш их бодолцдог, тэднийг үнэхээр хайрладаг, тэдний төлөө маш их санаа тавьдаг мэт харагддаг ч хөшигний ард тэд үнэндээ хорлонтой санаа өвөрлөж байдаг. Тэд өөрсдөө ямар ч төлөөс төлдөггүй; тэд өргөлийг үрдэг бөгөөд эцсийн дүндээ Бурханы гэр хохирол амсаж, тэд өөрсдөө ашиг хүртдэг. Энэ бол антихристүүдийн хийдэг зүйл юм – тэд ичгүүр сонжуургүй төдийгүй дотуур тамиртай, харгис хэрцгий байдаг. Тэд худал хэлдэг зуршилтай, хаашаа ч явсан хүмүүст худал хэлж, хуурдаг бөгөөд ганц ч үнэн үг хэлдэггүй. Энэ нь өөрөө ой гутмаар хэрэг байтал тэд цаашлаад өөрсдийгөө заль мэхгүй, сайхан сэтгэлтэй, бусдад сайн ханддаг, хайрладаг, өрөвддөг, хэнд ч хатуу сэтгэл гаргаж чаддаггүй, эсвэл өөрсдийг нь дээрэлхдэг хүмүүсээс хариугаа авч чаддаггүй хэмээн сайрхдаг. Тэд бүр өөрсдийгөө төгс, төлөв түвшин хүмүүс гэж сайрхаж, өөрсдөдөө дүр төрх бүтээж, хүмүүсийн зүрх сэтгэлд байр суурь эзлэхийг хүсдэг. Энэ нь ичгүүр сонжуургүй хэрэг биш гэж үү? Энэ бол антихристүүдийн уг чанар юм; тэдний хүн чанар ийм зүйлсээр дүүрэн байдаг.

Цадиггүй авирлаж, муу зүйл хийдэг, ичгүүр сонжуургүй хүмүүсийг хүмүүс тодорхой хэмжээгээр ялган таньж чаддаг ч антихристүүдийг ичгүүр сонжуургүй гэдгийг ялган таних нь амар биш юм. Би антихристийн ичгүүр сонжуургүй байхын нэг онцгой илрэлийг харж байсан: Тэр байнга догшин, давилуун авирладаг, худал хэлдэг зуршилтай, мөн ярихдаа системтэй, зохион байгуулалттай, цэгцтэй байв. Гэвч ажил зохицуулах үедээ тэр эхлүүлсэн зүйлээ дуусгаж чаддаггүй, цадиггүй авирлаж, муу зүйл хийдэг байсан бөгөөд ямар ч зарчимгүй байлаа. Бурханы гэрт хэсэг хугацаанд үүргээ гүйцэтгэсний дараа түүний хийсэн бүхэн буруугаар эргэж, юу ч хийсэн сайн байсангүй. Хамгийн ноцтой асуудал нь тэрээр хүмүүсийг төөрөлдүүлж, тэдний зүрх сэтгэлд сайхан сэтгэгдэл үлдээхийг хүссээр байсан бөгөөд алхам тутамдаа бусад хүн өөрийнх нь талаар юу гэж бодож байгааг, мөн өөрийг нь өндрөөр үнэлж байгаа эсэхийг асууж сурагладаг байв. Эцэст нь, тэр үүрэгтээ байнга алдаа гаргаж, юуг ч сайн хийж чадахгүй нь тодорхой болох үед Бурханы гэр түүнийг явуулсан. Тэрээр эдгээр илэрхий илрэлийг хүлээн зөвшөөрч чадаагүй төдийгүй өөрийг нь явуулах үед онцгой гэмгүй дүр эсгэсэн. Энэ гэмгүй дүр юу гэсэн үг вэ? Энэ нь тэрээр өнгөрсөн үеийн муу үйлдэл – худал хуурмаг, заль мэх, бусдыг төөрөлдүүлсэн байдал, мөн хэрхэн тусдаа хаанчлал байгуулж, чуулганыг өөрийн гэр бүлийн хяналтад оруулсан, цадиггүй авирлаж, муу зүйл хийж, зарчимгүйгээр үйлдсэн, үнэнийг хэзээ ч эрж хайгаагүй, бүр дур зоргоороо авирласан зэрэг бусад муу үйлээ хэзээ ч хүлээн зөвшөөрөөгүй бөгөөд эдгээр муу үйлдлээ огт хүлээн зөвшөөрч чадаагүй гэсэн үг юм. Харин ч тэрээр Бурханы гэрт олон жил үүргээ гүйцэтгэж, маш их зовж, асар их төлөөс төлж, маш их цаг хугацаа зарцуулж, маш их эрч хүчээ зориулсан атлаа эцсийн дүндээ муу нэртэй болж, хүн бүр өөрийг нь дорд үзэж, хэн ч өөрийг нь өрөвдөж, өмөөрөхгүй, хэн ч өөрийнх нь төлөө дуугарахгүй байдалд хүрсэн гэж итгэж байв. Энэ нь гэмгүй дүр биш гэж үү? Энэ гэмгүй дүр нь ямархуу хүн чанарын илрэл вэ? (Эрүүл ухаангүй, ичгүүр сонжуургүй байдлын.) Яг тийм. Тэрээр хийсэн зүйлс болон гүйцэтгэх ёстой үүргээ өөрийн гавьяа гэж үзсэн. Тэрээр үнэн-зарчимд нийцээгүй, эсвэл үймүүлж, саад болсон аливаа үйлдэлээ бүрмөсөн үгүйсгэж, эцэст нь гэмгүй дүр эсгэсэн. Энэ бол ичгүүр сонжуургүй хэрэг бөгөөд тэр бол жинхэнэ антихрист юм. Та нар хэзээ нэгэн цагт ийм хүмүүстэй таарч байсан уу? Тэдэнд юу хариуцуулах, эсвэл ямар ажил өгөхөөс үл хамааран тэд хүч цуглуулж, тусдаа хаанчлал байгуулж, өөрсдөө олны анхаарлын төвд байхын тулд бусдыг анхаарлын гадна байлгахыг эрмэлздэг. Тэд бүх хүнээс илүү гарахыг хүсдэг, хэнд ч хэлсэн зүйлийнх нь аль нь ч үнэн байдаггүй, сонсож байгаа хүмүүсийгээ өөрсдийнх нь хэлсэн аль үг нь үнэн, аль нь худал болохыг мэдэх аргагүй болгодог. Эцэст нь тэднийг явуулах үед тэд өөрсдийгөө туйлын гэмгүй гэж үзэж, хэн нэгэн өөрсдийг нь өмөөрнө гэж найддаг. Хэн нэгэн тэднийг өмөөрнө гэж та нар бодож байна уу? (Үгүй, тэгэхгүй.) Хэрвээ хэн нэгэн өмөөрвөл тэр хүн жинхэнэ баримтыг мэддэггүй, мунхаг, тэдний төөрөлдүүлсэн хүн, эсвэл тэдэнтэй ижил төрлийн хүн байх ёстой.

Г. Аминч, олиггүй

Антихристүүдэд мөс чанар, эрүүл ухаан, хүн чанар гэж үгүй. Тэд ичгүүр сонжуургүйгээр барахгүй тэдэнд өөр нэг онцлог шинж байдаг: тэд туйлын аминч, олиггүй байдаг. „Аминч, олиггүй” гэдгийн шууд утгыг ойлгоход хэцүү биш. Энэ нь хүн зөвхөн ашиг хонжоо эрж хайдаг гэсэн үг юм. Өөрсдийнх нь эрх ашигтай холбоотой зүйл байвал тэд зүрх сэтгэлээ зориулж, түүний төлөө зовж, төлөөс төлж, ухаан бодол, эрч хүчээ шавхдаг. Өөрсдийнх нь эрх ашигт хамааралгүй зүйл байвал тэд нүдэн балай, чихэн дүлий өнгөрч, тоодоггүй; бусад хүн юу дуртайгаа хийг гээд орхидог – хэн нэгэн саад болж, үймүүлж байсан ч тэд үл ойшоож, өөрсдөд нь ямар ч хамаагүй гэж боддог. Үүнийг аятайхнаар хэлбэл, тэд хэрэггүй зүйлд хошуу дүрдэггүй гэж болох ч, илүү оновчтой хэлбэл, ийм төрлийн хүн бол олиггүй, өөдгүй, жигшүүртэй хүн юм – бид тэднийг „аминч, олиггүй” гэж тодорхойлдог. Антихристүүдийн аминч, олиггүй байдал хэрхэн илэрдэг вэ? Ямар нэгэн зүйл байр суурь, нэр хүндэд нь ашиг тустай бол тэд шаардлагатай бүхнийг хийх юм уу хэлэхээр хичээл чармайлт гаргаж, ямар ч зовлонг дуртайяа туулна. Харин Бурханы гэрийн зохицуулсан ажил, эсвэл Бурханы сонгосон хүмүүсийн амийн өсөлтөд ашиг тустай ажлын тухайд бол тэд бүрмөсөн үл тоодог. Ёрын муу хүмүүс саад болж, үймүүлж, төрөл бүрийн мууг үйлдэж, улмаар чуулганы ажилд ноцтойгоор нөлөөлж байсан ч тэд өөрсдөд нь ямар ч хамаагүй юм шиг үүнийг тоодоггүй, асууж лавладаг ч үгүй. Хэрвээ хэн нэгэн ёрын муу хүний муу үйлийг олж мэдээд, мэдээлбэл тэд өөрсдийгөө юу ч хараагүй гэж хэлээд, мэдээгүй дүр эсгэдэг. Харин хэн нэгэн өөрсдийг нь мэдээлж, бодит ажил хийдэггүй, зөвхөн алдар нэр, ашиг хонжоо, байр суурь эрэлхийлдэг гэдгийг нь ил болговол тэд уурлаж хилэгнэдэг. Хэрхэн хариу арга хэмжээ авахыг хэлэлцэхээр яаран хурал зарлаж, хэн ар хударгаар нь явсан, хэн толгойлогч нь байсан, бас хэн оролцсон талаар олж мэдэхээр мөрдөн шалгадаг. Учрыг нь олж, асуудлыг бүрэн шийдвэрлэх хүртлээ тэд унтахгүй, идэхгүй – бүр өөрсдийг нь мэдээлэхэд оролцсон хүн бүрийг буулгаж авч байж л сая санаа нь амарна. Энэ нь аминч, жигшүүртэй зангийн илрэл биш гэж үү? Тэд чуулганы ажлыг хийж байна уу? Тэд зүгээр л өөрсдийн эрх мэдэл, байр суурийн төлөө үйлдэж, өөрийнхөө ажил хэргийг хийж байдаг. Ямар ажил хариуцсанаас үл хамааран, антихристүүд Бурханы гэрийн ашиг сонирхлыг огтхон ч бодолцдоггүй. Тэд өөрсдийнх нь эрх ашигт нөлөөлөх эсэхийг л бодолцдог бөгөөд зөвхөн өөрсдөд нь ашигтай байх өмнөх жаахан ажилдаа л санаа тавьдаг. Тэдний хувьд чуулганы үндсэн ажил бол ердөө л чөлөөт цагаараа хийдэг зүйл юм. Тэд үүнийг огт нухацтай авч үздэггүй. Тэд шахаж шаардуулсан үедээ л хөдөлдөг, зөвхөн хийх дуртай зүйлээ л хийдэг, мөн өөрсдийн эрх мэдэл, байр суурийг хадгалахын төлөөх ажлыг л хийдэг. Тэдний хувьд, чуулганы үндсэн ажил бол ердөө л чөлөөт цагаараа хийдэг зүйл юм. Тэд үүнийг огтхон ч нухацтай авч үздэггүй. Тэд зүгээр л хааш яаш хичээл зүтгэл гаргаж, хийх дуртай юмаа л хийж, өөрсдийн байр суурь, эрх мэдлийг хадгалах ажлыг л хийдэг. Тэдний нүдээр бол, Бурханы гэрийн зохицуулсан аливаа ажил, сайн мэдээ түгээх ажил, Бурханы сонгосон хүмүүсийн амийн оролт чухал биш байдаг. Чуулганы ажилд хэчнээн том асуудал гарсан ч тэд туйлын хайхрамжгүй байдаг. Асуудлыг яг нүдэн дээр нь дэлгэн тавьсан ч тэд зүгээр л хааш яаш ханддаг. Дээрх тэднийг шууд засаж, асуудлыг шийдвэрлэхийг тушаасан үед л тэд дурамжхан бага зэрэг бодит ажил хийж, Дээрхэд үзүүлэх гэж дүр эсгэдэг. Үүний дараа тэд үргэлжлүүлэн өөрсдийнхөө ажил хэргийг хөөцөлдөн завгүй болно. Чуулганы ажил, ерөнхий дүр зурагтай холбоотой чухал хэрэг явдлын тухайд гэвэл, тэд эдгээрийн алинд нь ч санаа тавьдаггүй бөгөөд үл ойшоодог, тэр ч бүү хэл асуудлыг олж мэдсэн ч шийдвэрлэдэггүй. Бусад хүн ямар ч асуудал дэвшүүлсэн тэд хааш яаш хариулж, бөөрөнхийлөн, маш дурамжханаар асуудлыг авч үздэг. Энэ нь аминч, олиггүй байдлын илрэл биш гэж үү? Түүнчлэн, антихристүүд ямар ч үүрэг гүйцэтгэсэн, олны анхаарлын төвд орж чадах эсэхээ үргэлж бодолцдог; үүрэг нь нэр хүндийг нь өсгөж чадаж л байвал тэд тархиа гашилгаж, түүнийг хэрхэн хийхийг сурч, үүргээ явуулахын тулд байж болох бүхий л аргыг сүвэгчилдэг. Бусдаас илүү гарч л байвал сэтгэл нь ханадаг. Тэд юу ч хийж, юу ч бодож байсан, алхам тутамдаа зөвхөн өөрсдийн алдар нэр, ашиг хонжоо, байр суурийг л бодолцон үздэг. Ямар ч үүрэг гүйцэтгэсэн тэд хэн нь илүү вэ, хэн нь ялах вэ, хэн нь илүү их нэр хүндтэй вэ гэдгийг үзэх гэж л өрсөлддөг. Хэдэн хүн өөрсдийг нь шүтэн биширч, хүндлэн дээдэлж байгааг, хэдэн хүн өөрсдийнх нь үгэнд орж, дагаж байгааг л тэд анхаардаг. Тэд хэзээ ч үнэний талаар нөхөрлөдөггүй эсвэл бодит асуудлыг шийдвэрлэдэггүй. Асуудлыг зарчмын дагуу зохицуулдаг болохын тулд үүргээ хэрхэн гүйцэтгэх талаар тэд хэзээ ч бодолцдоггүй, өөрсдөд нь үнэнч байдал байгаа эсэх, үүрэг хариуцлагаа биелүүлсэн эсэх, ажилд нь ямар нэгэн гажилт, алдаа, эсвэл асуудал байгаа эсэх талаар эргэцүүлдэггүй, Бурханы шаардлага юу болох, Бурханы санаа зорилго юу болохыг бүр ч бодолцдоггүй. Тэд энэ бүхэнд өчүүхэн төдий ч анхаарал хандуулдаггүй. Тэд зөвхөн алдар нэр, ашиг хонжоо, байр суурийн төлөө, мөн өөрсдийн амбиц, хүслийг хангахын тулд л ажилдаа улайрдаг. Энэ нь аминч, олиггүй байдлын илрэл биш гэж үү? Энэ нь тэдний зүрх сэтгэл амбиц, хүсэл, эрүүл ухаангүй хэрэгцээгээр дүүрэн байдгийг, мөн тэдний үйлдэл бүрийг амбиц, хүсэл нь удирддаг гэдгийг бүрэн ил болгодог. Тэд юу ч хийсэн, үйлдлийнх нь сэдэл, эх сурвалж нь өөрсдийнх нь амбиц, хүсэл, эрүүл ухаангүй хэрэгцээнээс урган гардаг. Энэ бол аминч, олиггүй байдлын сонгодог илрэл юм.

Зарим удирдагч ямар ч бодит ажил хийдэггүй; Дээрхэд тайлагнахын тулд, мөн засуулж, чөлөөлөгдөхөөс зайлсхийхийн тулд, өөрсдийн байр суурийг хадгалж үлдэхийн тулд тэд ах эгч нар дээр хамаг ухаанаа шавхаж, тэднийг өөрсдөдөө үйлчлүүлдэг. Тэд ажиллахдаа зөвхөн бичиг үсэг, хоосон сургаал ярьдаг, үнэн-зарчмын талаар нөхөрлөдөггүй, жинхэнэ асуудлыг шийдвэрлэдэггүй, бусдад хайраар дүүрэн зүрх сэтгэлээр тусалдаггүй, бусдын бэрхшээлийг бодолцон үздэггүй, үүргээ гүйцэтгэх болон амь-оролтынх нь үед хүмүүст тулгардаг бодит бэрхшээлийг хэзээ ч шийдвэрлэдэггүй. Тэд сөрөг байгаа хэнийг ч дэмждэггүй. Дарамтлах, зэмлэхээс гадна тэд зөвхөн хоосон сургаал ярьж, уриа лоозонгоо хашхирдаг. Тэдний зорилго юу вэ? Тэд Бурханы ачааг бодолцон үздэггүй, харин өөрсдийгөө чимж, байр сууриа хадгалж үлдэхийн тулд ах эгч нарын гүйцэтгэдэг үүргийн үр дүнг ашиглахыг хүсдэг. Хэрвээ ах эгч нар үүргээ гүйцэтгэхдээ сайн үр дүн гаргавал тэд баярладаг. Тэд Дээрхийн өмнө гавьяаг нь өөртөө авч, дотроо өөрсдийнхөө буянт үйлийг магтан, өөрсдийгөө үүргээ нэлээд сайн гүйцэтгэсэн гэж боддог. Түүнчлэн, тэд энэ ажлыг хийх явцад хэчнээн олон бэрхшээлтэй тулгарсан, Бурхан тэдэнд хэрхэн гарц нээж өгсөн, ах эгч нарыг хамтдаа шаргуу ажиллаж, эдгээр бэрхшээлийг даван туулахад нь хэрхэн манлайлсан, энэ ажлыг дуусгахад нь тэдэнд хэрхэн тусалсан, зарчмыг хэрхэн баримталсан, мөн ёрын муу хүмүүсийг хэрхэн зайлуулсан тухайгаа Дээрхэд тайлагнадаг. Тэд мөн ажилдаа төлсөн төлөөс, оруулсан хувь нэмрээ онцгойлон дөвийлгөж, ажил сайн хийгдсэн нь өөрсдийнх нь хүчин чармайлтын ачаар байсан гэдгийг Дээрхэд мэдэгддэг. Цаагуураа тэд Дээрхэд „Миний удирдлага нэрдээ нийцдэг, та нар намайг удирдагчаар сонгож зөв сонголт хийсэн” гэж хэлж байгаа хэрэг юм. Энэ нь аминч, олиггүй байдлын илрэл биш гэж үү? Аминч, олиггүй хүн чанар гаргадаг хүмүүс ихэвчлэн цөөн хэдэн амны уншлагатай байдаг. Жишээ нь, тэднийг нэг чуулганыг удирдуулахаар зохицуулсны дараа тэд үргэлж „Миний чуулганд, чуулганы амьдрал маань маш сайн, маш сайхан байдаг. Миний ах эгч нар маш сайхан, гүн гүнзгий амь-оролттой байсан, бүгд амийн туршлагатай. Тэд бурхныг хэрхэн хайрлаж байгааг, бидний ажил хэчнээн сайн хийгдсэнийг хар л даа” гэж хэлдэг. Эдгээр нь антихристүүдийн амны уншлага юм. Амных нь уншлагаас дүгнэхэд, тэд хариуцаж буй чуулганыхаа ах эгч нарыг өөрсдийн хонь мэт үзэж, хянаж буй чуулган дахь бүх зүйлээ хувийн өмчөө гэж үздэг нь илэрхий байна. Энэ ичгүүр сонжуургүй хэрэг биш гэж үү? Яагаад ичгүүр сонжуургүй хэрэг гэж? Аминч, олиггүй байдлын аливаа илрэл нь ичгүүр сонжуургүй байдлаас үүдэн гардаг. Тиймээс, аминч, олиггүй байх нь ичгүүр сонжуургүй байх явдал юм. Аминч, олиггүй байдлын илрэлийг харуулдаг энэ хүмүүс гарцаагүй ичгүүр сонжуургүй байдаг. Тэдэнд удирдагчийн ажил даалгаж, чуулган хариуцуулан, Бурханы сонгосон хүмүүсийг үүргээ гүйцэтгэхэд нь манлайлж, тодорхой ажил хийх үүрэг өгөх үед тэд эдгээр зүйлийг өөрсдийн хувийн өмч мэт үздэг. Хэн ч хөндлөнгөөс оролцох боломжгүй; бүх зүйлд тэд эцсийн шийдвэр гаргадаг. Антихристүүд Бурханы сонгосон хүмүүс, чуулганы ажил болон чуулганы тоног төхөөрөмж, эд хөрөнгийг өөрсдийн хувийн өмч гэж үздэг. Энэ нь өөрөө асуудалтай: Тэд Бурханы гэрийн эд хөрөнгийг булаан авч, Бурханы сонгосон хүмүүсийг эрхшээлдээ оруулахыг зорьдог. Түүнчлэн, тэд эдгээр зүйлийг бусадтай өрсөлдөх хөрөнгө гэж үздэг бөгөөд Бурханы гэрийн ашиг сонирхлоос урваж, Бурханы сонгосон хүмүүсийг хорлохоос ч буцдаггүй. Антихристүүдэд мөс чанар, эрүүл ухаан байдаг гэж та нар бодож байна уу? Тэдний зүрх сэтгэлд Бурханы орон зай байдаг уу? Тэдэнд Бурханаас эмээж, Бурханыг дуулгавартай дагах зүрх сэтгэл байдаг уу? Огтхон ч үгүй. Тиймээс, антихристүүдийг Сатаны зарц нар юм уу газар дээрх ёрын муу чөтгөрүүд гэж нэрлэх нь яавч хэтрүүлэг биш юм. Антихристийн зүрх сэтгэлд Бурхан юм уу чуулган гэж байдаггүй бөгөөд тэд Бурханы сонгосон хүмүүсийг яах аргагүй үл тоомсорлодог. Надад хэл дээ, ах эгч нарын байдаг, Бурханы ажилладаг тийм газрыг Бурханы гэр гэж нэрлэхгүй байж яаж болох юм бэ? Тэр нь юугаараа чуулган биш гэж? Харин антихристүүд зөвхөн нөлөөллийнхөө хүрээн дэх юмсын талаар боддог. Бусад газруудыг тэд тоодоггүй эсвэл сонирхдоггүй. Асуудал олж илрүүллээ ч гэсэн анхаарал хандуулдаггүй. Бүр ч долоон дор нь, тодорхой нэг газар ямар нэгэн зүйл буруудаж, чуулганы ажилд хохирол учирвал тэд үүнд анхаарал тавьдаггүй. Яагаад үл тоосныг нь асуувал тэд утгагүй төөрөгдөл ярьж, „Бусдын хэрэгт хошуугаа бүү дүр” гэдэг. Үг нь ухаалаг сонсогдож, хийж байгаа зүйлдээ хил хязгаарыг ойлгодог юм шиг байдаг, гаднаа ямар ч асуудалгүй юм шиг байдаг ч мөн чанар нь ямар вэ? Энэ бол тэдний аминч, олиггүй байдлын илрэл юм. Тэд зөвхөн өөрсдийнхөө төлөө, зөвхөн өөрсдийн алдар нэр, ашиг хонжоо, байр суурийн төлөө л аливааг хийдэг. Тэд үүргээ огт гүйцэтгэдэггүй. Энэ бол антихристүүдийн өөр нэг сонгодог онцлог шинж юм – тэд аминч, олиггүй байдаг.

Антихристүүдийн аминч, жигшүүртэй мөн чанар илэрхий; тэдний ийм илрэлүүд тун илэрхий байдаг. Чуулган тэдэнд нэг ажил даалгах үед хэрвээ энэ нь нэр алдар, ашиг тус авчирч, нэр нүүрээ харуулах боломж олгож байгаа бол тэд маш их сонирхож, хүлээн авахад бэлэн байдаг. Энэ нь ач тус мэддэггүй, хүмүүсийг гомдоохтой холбоотой ажил бол, эсвэл нэр нүүрээ харуулах боломж олгохгүй эсвэл алдар нэр, ашиг хонжоо, байр сууринд нь ашиггүй бол тэд огт сонирхдоггүй бөгөөд тэр ажил өөрсөдтэй нь ямар ч хамаагүй мэт, өөрсдийнх нь хийх учиртай ажил биш мэт үүнийг хүлээн авахгүй. Бэрхшээлтэй тулгарах үедээ антихристүүд тэдгээрийг шийдвэрлэхээр үнэнийг эрж хайна гэж санасны гарз, ерөнхий дүр зургийг харахаар оролдож, Бурханы гэрийн ажлыг бодолцон үзнэ гэж бүр ч байхгүй. Жишээлбэл, Чуулганы ажлын цар хүрээнд, нийт ажлын хэрэгцээнд үндэслэн зарим боловсон хүчний шилжилт хөдөлгөөн явагдлаа гэж бодъё. Хэрвээ цөөн хэдэн хүнийг чуулганаас шилжүүлбэл тухайн чуулганы удирдагчид тэр асуудалд яаж эрүүл ухаанаар хандах вэ? Хэрвээ тэд ерөнхий ашиг сонирхолд бус, зөвхөн өөрсдийн чуулганы эрх ашигт санаа тавьдаг бол, мөн тэр хүмүүсийг шилжүүлэхийг огт хүсэхгүй байвал энэ нь ямар асуудал вэ? Чуулганы удирдагч байж тэд яагаад Бурханы гэрийн нэгдсэн зохицуулалтыг дуулгавартай дагаж чаддаггүй вэ? Ийм хүн Бурханы санаа зорилгыг бодолцон үздэг гэж үү? Тэд ажлын ерөнхий дүр зурагт анхаарал хандуулдаг уу? Хэрвээ тэд Бурханы гэрийн ажлыг бүхэлд нь боддоггүй, харин зөвхөн өөрсдийнхөө чуулганы ашиг сонирхлыг л боддог бол маш аминч, олиггүй биш үү? Чуулганы удирдагчид Бурханы дээд эрх, зохицуулалт, Бурханы гэрийн төвлөрсөн зохицуулалт, зохион байгуулалтад болзолгүй захирагдах ёстой. Энэ нь үнэн-зарчимд нийцдэг зүйл юм. Бурханы гэрийн ажилд шаардагдах үед хэн байх нь хамаагүй хүн бүр Бурханы гэрийн зохион байгуулалт, зохицуулалтад захирагдах ёстой бөгөөд аль нэг удирдагч, ажилчинд харьяалагддаг эсвэл тэдний шийдвэрээс хараат байдаг мэт тэдэнд яавч хянуулах ёсгүй. Бурханы сонгосон хүмүүс Бурханы гэрийн нэгдсэн зохицуулалтад дуулгавартай байх нь тун жам ёсны, үндэслэлтэй хэрэг бөгөөд хэн нэгэн удирдагч юм уу ажилчин зарчимд нийцэхгүйгээр дур мэдэн шилжүүлэг хийж, уг зохицуулалтыг дуулгавартай дагаагүй байж болох тохиолдлоос бусдаар бол эдгээр зохицуулалтыг хэн ч зөрчих ёсгүй. Хэрвээ зарчмын дагуу хэвийн шилжүүлэг хийгдсэн бол Бурханы сонгосон бүх хүн дуулгавартай дагах ёстой бөгөөд ямар ч удирдагч, ажилчинд хэнийг ч хянах гэж оролдох эрх, эсвэл ямар нэгэн шалтгаан байхгүй. Бурханы гэрийн ажил биш ямарваа нэг ажил байдаг гэж та нар хэлэх үү? Бурханы хаанчлалын сайн мэдээг түгээхтэй хамааралгүй ямарваа нэг ажил байдаг уу? Энэ бүгд нь Бурханы гэрийн ажил, ажил тус бүр адил тэнцүү, „чинийх”, „минийх” гэх юм байхгүй. Шилжүүлэг нь зарчимд нийцэж, чуулганы ажлын шаардлагад үндэслэж байвал энэ хүмүүс хамгийн их хэрэгтэй байгаа газар луу явах ёстой. Гэтэл иймэрхүү нөхцөл байдалтай нүүр тулах үед антихристүүдийн хариу үйлдэл ямар байдаг вэ? Тэд энэ тохиромжтой хүмүүсийг хажуудаа байлгахын тулд элдэв янзын шалтаг, шалтгаан бодож олдог бөгөөд хоёр жирийн хүнийг л санал болгож, тэгээд чамд дарамт үзүүлэх далим олж, нэг бол ямар завгүй ажилтай байгаагаа, эсвэл хүн дутаад байна, хүн олоход хэцүү байна, энэ хоёрыг шилжүүлчихвэл ажил хэцүүднэ гэж хэлдэг. Тэгээд тэд чамаас юу хийх ёстойгоо асууж, хүмүүсийг шилжүүлснээрээ чи тэдэнд өртэй үлдсэн мэт сэтгэгдэл чамд төрүүлдэг. Энэ нь диаволуудын ажилладаг арга барил биш гэж үү? Шүтлэггүй хүмүүс аливааг ингэж л хийдэг. Чуулганд үргэлж өөрсдийн эрх ашгийг хамгаалахыг оролддог хүмүүс – сайн хүмүүс мөн үү? Тэд зарчмын дагуу үйлддэг хүмүүс мөн үү? Яавч биш. Тэд бол шүтлэггүй хүмүүс болон үл итгэгчид юм. Мөн энэ нь аминч, олиггүй хэрэг биш гэж үү? Хэрвээ сайн хэв чанартай хэн нэгнийг өөр үүрэг гүйцэтгүүлэхээр антихристийн удирдлага доороос шилжүүлбэл, антихрист зүрх сэтгэлдээ үүнийг үхэн хатан эсэргүүцэж, няцаадаг бөгөөд ажлаа хаяхыг хүсэж, удирдагч юм уу багийн ахлагч байх урам зориггүй болдог. Энэ ямар асуудал вэ? Тэд яагаад чуулганы зохицуулалтад огт дуулгавартай ханддаггүй вэ? „Баруун гарын хүн”-ийг нь шилжүүлэх нь ажлынх нь үр дүн, явцад нөлөөлнө, улмаар байр суурь, нэр хүнд нь нөлөөлж, үр дүнг баталгаажуулахын тулд илүү шаргуу ажиллаж, илүү зовоход хүрнэ гэж тэд боддог – энэ бол тэдний хамгийн сүүлд хийхийг хүсэх зүйл юм. Тэд тав тухад дассан бөгөөд жаахан ч гэсэн илүү ажил хийж, жаахан ч гэсэн илүү зовохыг хүсдэггүй тул тэр хүнийг явуулахыг хүсдэггүй. Хэрвээ Бурханы гэр тэгсэн ч гэсэн шилжүүлгийг хийвэл тэд маш их гомдоллож, тэр ч байтугай ажлаа хаяхыг хүсдэг. Энэ нь аминч, олиггүй хэрэг биш гэж үү? Бурханы сонгосон хүмүүсийг Бурханы гэр нэгдсэн байдлаар хуваарилах ёстой. Энэ нь аливаа удирдагч, багийн тэргүүн, хувь хүнтэй ямар ч хамаагүй. Хүн бүр зарчмын дагуу үйлдэх ёстой; энэ бол Бурханы гэрийн дүрэм юм. Антихристүүд Бурханы гэрийн зарчмын дагуу үйлдэхгүй, байр суурь, ашиг сонирхлынхоо төлөө байнга явуулга хийж, эрх мэдэл, байр сууриа бэхжүүлэхийн тулд хэв чанар сайтай ах, эгч нарыг өөртөө үйлчлүүлэхэд ашиглана гэж найддаг. Энэ нь аминч, жигшүүртэй хэрэг биш үү? Хэв чанар сайтай хүмүүсийг хажуудаа байлгаж, тэднийг шилжүүлэхийг Бурханы гэрт зөвшөөрөхгүй байх нь гаднаа чуулганы ажлыг бодож байгаа мэт харагддаг ч үнэн хэрэгтээ тэд чуулганы ажлыг огтхон ч бодолгүй, өөрсдийнхөө эрх мэдэл, байр суурийг л бодож байгаа. Тэд чуулганы ажлыг тааруухан хийж, улмаар чөлөөлөгдөөд, ингэснээр байр сууриа алдахад хүрэхээс айдаг. Антихристүүд Бурханы гэрийн илүү өргөн хүрээний ажлыг огт бодолцдоггүй, зөвхөн өөрсдийн байр суурийг л боддог, Бурханы гэрийн эрх ашигт учруулах хохиролд санаа зоволгүй өөрсдийн байр суурийг хамгаалдаг бөгөөд чуулганы ажилд хохирол учруулан байж өөрсдийн байр суурь, эрх ашгийг хамгаалдаг. Энэ бол аминч, олиггүй хэрэг юм. Ийм нөхцөл байдалтай тулгарах үедээ хүн ядаж л мөс чанартайгаар ингэж бодох ёстой: „Энэ хүмүүс бүгд Бурханы гэрийнх, тэд миний хувийн хөрөнгө биш. Би ч бас Бурханы гэрийн гишүүн. Бурханы гэр хүмүүсийг шилжүүлэхийг болиулах би ямар эрхтэй юм бэ? Би өөрийнхөө хариуцлагын хүрээн дэх ажилд л төвлөрөхийн оронд Бурханы гэрийн нийт ашиг сонирхлыг бодолцон үзэх ёстой.” Мөс чанар, эрүүл ухаантай хүмүүст ийм бодол байх ёстой бөгөөд Бурханд итгэдэг хүмүүст ийм эрүүл ухаан байх ёстой. Бурханы гэр бүхэл ажлыг хийдэг бол чуулганууд хэсэгчилсэн ажлыг хийдэг. Тиймээс, Бурханы гэрт чуулганаас онцгой хэрэгцээ гарах үед удирдагч, ажилчдын хувьд хамгийн чухал зүйл бол Бурханы гэрийн зохицуулалтыг дуулгавартай дагах явдал юм.Хуурамч удирдагч, антихристүүдэд ийм мөс чанар, эрүүл ухаан байдаггүй. Тэд бүгд маш аминч байдаг, өөрсдийгөө л боддог бөгөөд чуулганы ажлыг боддоггүй. Тэд Бурханы гэрийн өргөн хүрээний ажлыг бодолцон үздэггүй, яг нүднийх нь урд байгаа ашиг хонжоог л бодолцдог учраас Бурханы гэрийн зохицуулалтыг дуулгавартай дагаж яавч чаддаггүй. Тэд туйлын аминч, олиггүй! Бурханы гэрт саад хийж ч чадахуйц зоригтой байдаг, тэр ч бүү хэл өөрийнхөөрөө зүтгэж зүрхэлдэг; тэд бол хамгийн хүн чанаргүй, ёрын муу хүмүүс юм. Антихристүүд бол ийм л хүмүүс. Тэд чуулганы ажил, ах эгч нар, тэр ч бүү хэл өөрсдийнх нь хариуцлагын хүрээнд багтдаг Бурханы гэрийн бүх эд хөрөнгийг үргэлж өөрсдийн хувийн өмч мэт үздэг. Тэд эдгээр зүйлийг хэрхэн хуваарилах, шилжүүлэх, ашиглах нь өөрсдөөс нь шалтгаална, Бурханы гэр үүнд хөндлөнгөөс оролцох эрхгүй гэж үздэг. Тэдний гарт ормогц эдгээр нь Сатаны эзэмшилд орсон мэт болж, хэнд ч хүрэхийг зөвшөөрдөггүй. Тэд бол томчууд, толгойлогчид бөгөөд тэдний газар нутагт орсон хэн боловч тэдний тушаал, зохицуулалтыг томоотой, дуулгавартайгаар дагаж, царайны хувирлыг нь ажиглах ёстой болдог. Энэ бол антихристүүдийн зан араншин дахь аминч, олиггүй байдлын илрэл юм. Тэд Бурханы гэрийн ажлыг огт бодолцдоггүй, зарчмыг өчүүхэн төдий ч баримталдаггүй бөгөөд зөвхөн өөрсдийн эрх ашиг, байр суурийг л боддог – энэ бүхэн нь антихристүүдийн аминч, олиггүй байдлын онцлог шинж юм.

Өөр нэг нөхцөл байдал бий. Ах эгч нарын өргөсөн мөнгө, эд зүйлийн аль нь ч бай, хэвийн нөхцөлд, хэмжээнээс нь үл хамааран бүгдийг нь Бурханы гэрт тушаах ёстой. Гэвч зарим антихрист „Манай чуулганы ах эгч нарын өргөсөн мөнгө манай чуулганд харьяалагдах бөгөөд манай чуулган л хадгалж, ашиглах ёстой. Бид үүнийг хэрхэн ашиглах, хуваарилахад хөндлөнгөөс оролцох эрх хэнд ч байхгүй, мөн мэдээж тэдэнд үүнийг авах эрх байхгүй” гэж эндүүрэн боддог. Тиймээс, хэрвээ чи тэднээс чуулган нь хэр их өргөл хүлээн авсныг асуувал тэд чамайг авчих вий гэж айгаад, бодит тоог чамд хэлэхгүй. Зарим хүн „Авчих вий гэж айх нь ямар учиртай юм бэ? Тэд өөрсдөө үрэхийг хүсдэг юм уу?” гэж гайхаж магадгүй. Заавал тийм байх албагүй. Тэд „Манай чуулганд ч бас мөнгө хэрэгтэй. Хэрвээ үүнийг авчихвал бид ажлаа яаж хийх юм бэ?” гэж боддог. Дээрхэд эдгээр асуудлыг зохицуулах зарчим байдаг байтал чи яагаад зохицуулахдаа тэр зарчмыг дагадаггүй юм бэ? Тэд та нарын ажилд ашиглахад хүрэлцэхүйц хэмжээнийхийг үлдээж, үлдсэнийг нь Бурханы гэр нэгдсэн байдлаар зохицуулдаг. Эдгээр нөөц нь чуулганы удирдлагын хувийн өмч биш; Бурханы гэрийнх юм. Гэвч зарим антихрист өөрсдийн амбиц, хүслийг хангахын тулд, мөн өөрсдийн ажлын төлөө, нөлөөллийнхөө хүрээн дэх нөөцөө баталгаажуулахын тулд эдгээр зүйлийг өөртөө үлдээж, өөрийн болгон завшдаг бөгөөд өөр хэнд ч ашиглахыг зөвшөөрдөггүй. Энэ нь аминч, олиггүй байдлын илрэл биш гэж үү? Энэ нь бас антихристүүдийн зан араншны нийтлэг, тодорхой илрэл юм.

Эдгээр антихрист нь муу бөгөөд ёрын муу, муухай, хорон муу, өөдгүй, олиггүй байдаг. Тэдний талаар ярих төдийд л ой гутаж, уур хүрдэг. Тэд гаднаа хүн шиг харагдаж, аятайхан ярьж, бүх төрлийн хоосон сургаалыг ойлгож, эзэмшсэн мэт санагдаж болох ч үйлдэл хиймэгцээ л муухай, ёрын муу хүн чанар нь ил болдог нь нүд халтирам байдаг. Антихрист бүрийн зан араншинд эдгээр муухай, ёрын муу чанар байдаг учраас л тэд ийм муу үйл хийж чаддаг. Тийм учраас л тэднийг антихристүүд гэж нэрлэдэг. Энэ логик утга учиртай байна уу? (Тийм.) Өөрөөр хэлбэл, зан араншинд нь тэдгээр харгис, хорон муу зан чанар байдаг нь тэднийг антихристүүдийн муу үйлийг хийхэд хүргэж, улмаар тэднийг тийнхүү тодорхойлдог. Ийм л байдаг. Хэрвээ хэн нэгэн антихрист бол түүний хүн чанарыг сайхан сэтгэлтэй, шударга, үнэнч, чин сэтгэлтэй гэж тодорхойлох нь зөв байх уу? Яавч үгүй. Хэрвээ хүн худал хэлдэг зуршилтай бол түүнд антихристийн чанар байна гэсэн үг. Хэрвээ хэн нэгэн дотуур тамиртай, харгис хэрцгий бол түүнд ч бас антихристийн чанар байдаг. Хэрвээ хүн аминч, олиггүй, зөвхөн хувийн ашиг хонжоонд хөтлөгддөг, муу зүйл хийж цадиггүй загнадаг, ичгүүр сонжуургүй бол тэр хүн ёрын муу хүн юм. Хэрвээ ийм ёрын муу хүн эрх мэдэлтэй болбол антихрист болдог.

Д. Хүчтэйд зусардаж, сул доройг дарлах

Антихристүүдийн хүн чанарт бас ой гутам, жигшмээр нэг зүйл байдаг нь: тэд хүчтэйд зусардаж, сул доройг дарладаг. Чуулганд эсвэл ертөнцөд ямар нэгэн алдартан юм уу эрх мэдэл, байр суурьтай хүн байвал хэн байхаас нь үл хамааран антихристүүд зүрх сэтгэлдээ тэдэнд хязгааргүй атаархаж, тэднийг биширч, тэр ч байтугай тэдэнд тал засдаг. Христийн шашинд итгэх үедээ тэд улс төрийн тодорхой удирдагчдыг итгэгчид гэж ярьдаг бөгөөд эцсийн өдрүүд дэх Бурханы ажлын энэ үе шатыг хүлээн авах үедээ томоохон урсгалын тодорхой пасторууд ч бас үүнийг хүлээн авсан гэж баталдаг. Тэд юу ч хийдэг бай, үргэлж түүндээ сүртэй нэр өгдөг, үргэлж алдартнуудыг хүндэлж, дуурайдаг бөгөөд ядаж л ямар нэг алдартан юм уу байр суурьтай хүнд зусардаж чадсан үедээ л тэд сэтгэл ханадаг. Байр суурьтай хүмүүсийн тухайд гэвэл, сайн ч бай, муу ч бай антихристүүд тэдэнд цуцалтгүй бялдуучилж, зусардаж, долигонодог. Тэд бүр цайг нь зөөж, хөтөвчийг нь гаргаж хаяхад ч бэлэн байдаг. Нөгөөтээгүүр, байр суурьгүй хүмүүстэй харьцахдаа эдгээр хүн хэчнээн шударга, үнэнч, сайхан сэтгэлтэй байсан ч антихристүүд боломж гарах бүрд тэднийг дээрэлхэж, гишгэчдэг. Тэд хэн нийгэмд ямар компанийн захирал болох, хэний аав хэчнээн баян болох, хэн хэчнээн их мөнгөтэй болох, хэний гэр бүл юм уу компани хэчнээн том болох талаар байнга гайхуулж, нийгэм дэх нэр нөлөөг нь онцолдог. Чуулган дахь хуурамч удирдагч, антихристүүдийн хувьд, тэд ямар ч муу үйл хийсэн антихристүүд тэднийг хэзээ ч мэдээлдэггүй, ил болгодоггүй, ялган таньдаггүй. Оронд нь тэднийг дагаж намирч, юу хэлснийг нь хийдэг. Тэд аль түвшний удирдагчийг дагаж байна, тэр удирдагчийнхаа дагалдагч, гар хөл, боол нь болдог. Эрх мэдэл, нөлөө, эд баялаг, байр суурьтай хүмүүстэй харьцахдаа тэд онцгой дуулгавартай, даруу, арчаагүй харагддаг. Тэд туйлын үгэнд оромтгой, дуулгавартай байж, тэр хүмүүсийн хэлсэн бүхэнд толгой дохин зөвшөөрдөг. Гэвч байр суурьгүй жирийн хүмүүстэй харьцахдаа тэд өөр дүр эсгэж, ярихдаа хүмүүсийг давамгайлахын тулд сүр далайлгасан байдал гаргаж, бусдаас илүү байхыг хүсдэг, яг л ялагдашгүй, хэнээс ч илүү хүчтэй, илүү өндөр дээд мэт байж, тэднээс ямар нэгэн асуудал, өө сэв, сул тал олж харахад хэцүү болгодог. Энэ ямар зан араншин бэ? Энэ нь дотуур тамиртай, харгис хэрцгий, ичгүүр сонжуургүй байхтай ямар нэгэн холбоотой юу? (Тийм ээ, холбоотой.) Хүчтэйд зусардаж, сул доройг дарлах – энэ нь антихристүүдийн хүн чанарын муухай бөгөөд ёрын муу тал биш гэж үү? Ийм хүн чанартай хүмүүсийг та нар шударга гэж бодож байна уу? (Үгүй.) Тэдний байр суурьтай, хүчтэй хүмүүст хэлдэг зүйл үнэн үү? Сул дорой хүмүүст хэлдэг зүйл нь үнэн үү? (Аль нь ч үнэн биш.) Тиймээс, энэ зүйл нь худал хэлэх зуршилтай ямар нэгэн холбоотой. Энэ зүйлээс дүгнэхэд, антихристүүдийн зан араншин туйлын жигшүүртэй бөгөөд тэд хоёр шал өөр нүүртэй байдаг. Ийм төрлийн хүн „хамелеон” гэдэг хочтой. Тэд хэзээ ч хүмүүст үнэн-зарчим, хүн чанар, эсвэл тэр хүмүүс Бурханы гэрт үнэнийг эрэлхийлж байгаа эсэхэд үндэслэн ханддаггүй. Оронд нь тэд хүмүүст зөвхөн байр суурь, нөлөөнд нь үндэслэн өөр өөрөөр ханддаг. Байр суурь, чадвартай хүмүүстэй харьцахдаа тэд бялдуучилж, зусардаж, тэдэнтэй ойртохын тулд юу ч хийхээс буцдаггүй. Тэр хүмүүст зодуулж, загнуулсан ч тэд ямар ч гомдолгүйгээр дуртайяа тэвчдэг. Тэд бүр өөрсдийнхөө хэрэггүйг байнга хүлээн зөвшөөрч, зусарч болдог, гэхдээ дотроо юу бодож байгаа нь гаднах зан авираас нь тэс өөр байдаг. Хэрвээ байр суурь, нэр хүндтэй хүн ямар нэг зүйл хэлбэл, тэр нь үнэнтэй огт хамаагүй Сатаны ташаарал, тэрс үзэл байсан ч тэд сонсож, толгой дохин зөвшөөрч, өнгөн дээрээ хүлээж авдаг. Эсрэгээрээ, хэрвээ хэн нэгэн чадваргүй, эсвэл байр суурьгүй бол үг нь хэчнээн зөв байсан ч антихристүүд тэднийг үл тоомсорлож, дорд үздэг. Хэлсэн зүйл нь зарчим болон үнэнтэй нийцэж байсан ч тэд сонсохгүй, оронд нь няцааж, шоолж, дооглодог. Энэ бол антихристүүдийн зан араншинд байдаг өөр нэг шинж чанар юм. Тэдний биеэ авч явах, ертөнцтэй харьцах арга барил, зарчмаас нь дүгнэхэд, эдгээр хүнийг яах аргагүй үл итгэгчид гэж тодорхойлж болно. Тэдний зан араншны илрэл нь дорд, жигшүүртэй, өөдгүй байдаг.

Хүчтэйд зусардаж, сул доройг дарлах нь антихристүүд шиг хүмүүсийн нийгмийн харилцааны нийтлэг арга барил юм. Тэд үл итгэгчидтэй хөгжилтэй яриа өрнүүлж, сүжирдэг боловч эргэж хараад ах эгч нартай уулзахдаа хэлэх үггүй, нийтлэг хэлгүй болдог. Эдгээр нь антихристүүд юм. Бурханд итгэх, үүрэг гүйцэтгэх, амь-оролт, эсвэл зан чанарын өөрчлөлттэй холбоотой асуудлаар ярилцах үед тэдэнд хэлэх үг, сонирхол байдаггүй. Гэвч үл итгэгчдийн талаар, ялангуяа эд баялаг, нөлөөтэй хүмүүс, улс төрийн зүтгэлтнүүд, нийгмийн элитүүд, хөгжим, киноны алдартнууд, нийгмийн чиг хандлага, хоол унд, үзвэр үйлчилгээтэй холбоотой асуудлаар ярилцах үед тэд туйлын яриа болдог бөгөөд зогсоохын аргагүй байдаг. Тэд тийм амьдрал, нийгмийн байр суурийг онцгойлон хүсэмжилдэг мэт санагддаг. Хэдийгээр ийм хүмүүс Бурханд итгэдэг ч зөвхөн өөрсдийнхөө бэрхшээл, далд санаа зорилго, зорилтын улмаас л итгэдэг. Тэд гагцхүү ерөөлийн төлөө Бурханд итгэдэг бөгөөд Бурханд итгэснийхээ дараа ч ийм зүйлсийг орхиж чаддаггүй. Тиймээс хоол унд, үзвэр үйлчилгээний талаар ярилцах үед тэд урам зоригтой болдог. Ах эгч нартай ярилцах үед бол өөр хэрэг. Зүрх сэтгэл, сүнснийхээ гүнээс тэд Бурханд итгэдэг хүмүүсийг, үнэнийг эрэлхийлдэг хүмүүсийг, үнэнч шударга, шулуун шударга хүмүүсийг дорд үздэг. Тэд ийм хүмүүсийг ялгаварлан гадуурхаж, эгдүүцдэг. Антихристүүд чуулган дахь удирдагчдыг хараад „Тэд удирдагч шиг харагдахгүй байна; тэд огтхон ч албан тушаалтан шиг харагдахгүй байна. Ертөнцийн албан тушаалтнуудтай харьцуулахад тэд хамаагүй дорд, биеэ авч явах байдал, хэв маяггүй юм!” гэж боддог. Хэрвээ тэд зарим удирдагчийг өндөр боловсролгүй гэдгийг мэдвэл зүрх сэтгэлдээ тэднийг ялгаварлан гадуурхдаг. Тэд Намайг хараад юу мэдэрдэг гэж та нар бодож байна вэ? Тэд зэрвэс хараад л „Христ, бие махбодтой болсон бурхан бол дээд боловсролгүй, тийм ч өндөр биш, гадаад төрх нь сэтгэл татам биш, биеэ авч явах байдалгүй, хувцаслалт нь жирийн нэгэн хэн ч биш байна. Хүн бүр түүнийг үнэнтэй гэдэг; энэ нь л анхаарал хандуулах үнэ цэнтэй цорын ганц зүйл бөгөөд өөр сүртэй юм юу ч алга. Нийгэм дэх тэр хүчирхэг хүмүүс юу өмсдөгийг хар л даа! Чиний хувцас, гутал ямар брэндийнх вэ? Чи ямар үсний засалттай вэ? Чи алдартай салоноор үсээ засуулсан уу? Нэг удаа үс засуулахад ямар үнэтэй байсан бэ?” гэж боддог. Би „Би үс засуулахдаа нэг ч зоос үрдэггүй; гэртээ Өөрөө засчихдаг” гэдэг. Тэд „Чи гоо сайханд ордог уу? Чи зочид буудалд буудалладаг уу? Хэдэн одтой вэ? Чи тансаг зэрэглэлийн аяллын усан онгоцонд сууж үзсэн үү?” гэдэг. Би „Би эдгээр зүйлийн талаар мэдэхгүй” гэдэг. Тэд „Тэгвэл чи үнэхээр юу ч мэддэггүй юм байна. Ийм эрхэмсэг ялгамж чанар, байр суурьтай байж чи яагаад ертөнц дэх эдгээр тансаг, дээд зэрэглэлийн зүйлсийн талаар мэдлэг, ойлголтгүй байдаг юм бэ? Ийм нөхцөл боломжтой байж чи өөрөө бага ч болов туршиж үзэх хэрэгтэй. Ядаж л чи өндөр зэрэглэлийн гоо сайхны салонд орж, таван одтой зочид буудалд буудаллаж, тансаг зэрэглэлийн аяллын усан онгоцоор аялах ёстой. Ядаж л чи онгоцоор нисэхдээ нэгдүгээр зэрэглэлд суух ёстой” гэдэг. Тэд Намайг хараад төдийлөн ойшоодоггүй ч нэг зүйлийг хүлээн зөвшөөрөхөөс өөр аргагүй болдог нь „Цуглааны үеэр чиний хэлсэн зүйлсийн алиныг нь ч би өмнө нь сонсож байгаагүй: Би чиний хэлэхийг сонсох ёстой” гэдэг. Гэвч цуглааны дараа тэд Намайг танихаа больдог. Яг л чоно шиг: чи чоныг хооллосны дараа чоно эргэж хараад чамайг хаздаг. Энэ бол чонын уг чанар юм. Антихристүүд мөнгө, нөлөөгүй, зүгээр л үнэнийг хайрладаг, эрэлхийлж чаддаг, мөн үүргээ дуртайяа гүйцэтгэдэг жирийн ах эгч нарыг хараад тэднийг үл тоомсорлож, гадуурхдаг. Христийг хараад тэд жирийн нэг хүнийг, царай зүс, гадаад төрх, биеэ авч явах байдал гээд бүхий л талаараа эгэл жирийн хүнийг олж үздэг бөгөөд тэд дотоод зан чанар, үзэл бодлоо тэр даруй өөрчилж чадах уу? (Үгүй, тэд чадахгүй.) Аливаад хандах хандлага нь тэдний зан араншинд үндэслэдэг. Хэвийн хүн чанаргүй тул Христэд хандах хандлага нь жирийн хүнд хандах хандлагатай нь яг адилхан байх нь дамжиггүй. Өчүүхэн төдий ч хүндлэл байдаггүй; энэ нь тэдний мөн чанар, зан араншингаар тодорхойлогддог. Антихристийн хүн чанарын энэ талын илрэл нь бусад талынхтайгаа адил ой гутам, жигшмээр байдаг.

Антихристийн зан араншны талаар бидний сая нөхөрлөсөн янз бүрийн шинж чанар нь тус бүрдээ тэдний зан араншны сайн эсвэл муу, давуу эсвэл дорд байдлыг илчилж чадна. Худал хэлдэг зуршилтай хүний зан араншин давуу юу, эсвэл дорд уу? (Дорд.) Аминч, олиггүй хүний хүн чанар сайн уу, эсвэл муу юу? (Муу.) Ичгүүр сонжуургүй хүний хүн чанар сайн уу, эсвэл муу юу? (Муу.) Дотуур тамиртай, харгис хэрцгий хүний зан араншин давуу юу, эсвэл дорд уу? (Дорд.) Зөвхөн хүчтэйд зусардаж, сул доройг дарлахыг л мэддэг, зөвхөн ийм зарчмыг л баримталдаг хүний зан араншин ямар вэ? (Жигшүүртэй.) Ийм хүмүүс туйлын жигшүүртэй бөгөөд хэвийн хүн чанаргүй төдийгүй тэднийг хүн биш – тэд бол шаарнууд, тэд бол диаволууд гэж баттай хэлж болно. Өчүүхэн төдий ч мөс чанар, эрүүл ухаангүй хэн боловч хүн биш, харин диавол юм.

Е. Материаллаг зүйлийг хүсдэг нь хэвийн хүмүүсээс илүү

Антихристүүдийн хүн чанарт өөр нэг илрэл байдаг: тэд материаллаг зүйлийг хүсдэг нь хэвийн хүмүүсээс илүү байдаг. Өөрөөр хэлбэл, материаллаг зүйлийг гэх тэдний хүсэл, хэрэгцээ нь онцгой их, хязгааргүй байдаг. Тэд тансаг амьдралын хэв маягийг хүсэх хүслээр дүүрэн байдаг бөгөөд ханаж цаддаггүй шуналтай байдаг. Зарим хүн: „Ихэнх антихристэд энэ илрэл байдаггүй” гэж хэлж магадгүй. Ийм илрэл байхгүй байна гэдэг нь тэдний хүн чанарт энэ нь байхгүй гэсэн үг биш юм. Ийм хүмүүс байр суурьтай болмогцоо юу идэх, хэрхэн хувцаслах, хэрхэн харагдах тал дээр ямар зарчим баримталдаг вэ? Байр суурьтай болмогцоо тэд санасандаа хүрч, боломж олж, тодорхой нөхцөл боломжтой болдог бөгөөд амьдрал нь өөр болдог. Тэд юу идэх тал дээрээ онцгой анхаарч, баярхал, тансаглалыг чухалчилдаг. Тэд брэнд хувцас өмсөж, брэнд эд зүйл хэрэглэх гэж зүтгэдэг бөгөөд амьдарч буй гэр, унаж буй машин нь өндөр зэрэглэлийн, тансаг байх ёстой. Ажлын машин худалдаж авахдаа хүртэл тансаг нэмэлт хэрэгслээр тоноглосныг авах ёстой байдаг. Зарим хүн: „Хэрвээ тэдэнд мөнгө байхгүй бол яагаад эдгээр зүйлд ийм их ач холбогдол өгдөг юм бэ?” гэж асууж магадгүй. Тэдэнд мөнгө байхгүй гээд тийм зүйлсийг эрэлхийлдэггүй, эсвэл тэдний хүн чанарт энэ хүсэл байхгүй гэсэн үг биш. Тиймээс, антихристүүд Бурханы гэрийн өргөлүүдийг гартаа оруулмагцаа тэдгээрийг хайр найргүй үрэн таран хийдэг. Тэд бүх зүйлийг худалдаж авч, эдлэхийг хүсдэг бөгөөд энэ нь ичгүүр сонжуургүй байдалд хүрч, хянахад хэцүү хэмжээнд хүрдэг. Тэд алтадмал аяганд дээд зэргийн цай уух ёстой, хоол нь тансаг зоог байх ёстой, тэд онцгой зэрэглэлийн хүн орхоодой хэрэглэх гэж зүтгэдэг бөгөөд үргэлж хамгийн сүүлийн үеийн загвартай, дэлхийн жишигт нийцсэн брэндийн компьютер, гар утас л ашигладаг. Тэд хэдэн мянган юанийн үнэтэй нүдний шил зүүж, үсээ засуулахад хэдэн зууг зарцуулж, иллэг, саунд орохдоо мянга юм уу түүнээс ч ихийг төлдөг. Товчхондоо, тэд бүх зүйлийг дээд зэргийн, брэндийнх байхыг шаарддаг бөгөөд алдартнууд болон хүчирхэг хүмүүсийн эдэлдэг бүхнийг эдлэхийг хүсдэг. Антихристүүд байр суурьтай болмогц эдгээр муухай зүйл бүгд илэрхий болдог. Цуглааны үеэр ердөө гурваас таван хүн тэдний номлолыг сонсвол тэд үүнийг хангалтгүй гэж үзээд, гурваас таван зуун хүн байх ёстой гэж шаарддаг. Бусад хүн гадаад нөхцөл байдал таагүй байгаа тул гурваас таван хүнтэй цуглаан нь аль хэдийн нэлээд сайн хэрэг гэж хэлэхэд тэд: „Ингэж таарахгүй – миний номлолыг яагаад ийм цөөхөн хүн сонсож байгаа юм бэ? Би ийм юманд цагаа үрэх ёсгүй. Бид илүү нэр төртэй номлол хийхийн тулд хэдэн арван мянган хүн багтах том чуулганы барилга худалдаж авах хэрэгтэй” гэж сөргөдөг. Тэд үхлээ эрсэж байгаа хэрэг биш үү? Энэ бол антихристүүдийн хийдэг зүйл юм. Тэд бас ичгүүр сонжуургүй байгаа хэрэг биш үү? Тэд тансаг амьдрал, материаллаг зүйлийг хүсэх хянахын аргагүй их хүсэл, сонирхолтой байдаг бөгөөд энэ нь антихристүүдийн зан араншин дахь өөр нэг шинж чанар юм. Хэн нэгэн нарийн хоол, тансаг машин, брэнд хувцас, өндөр зэрэглэлийн, үнэтэй эд зүйлсийн талаар дурдах төдийд л тэдний нүд гэрэлтэж, шуналдаа автан, хүсэл нь ил гарч ирдэг. Энэ хүсэл хэрхэн бий болдог вэ? Энэ нь эргэлзээгүй тэдний чөтгөрлөг уг чанарын илчлэл юм. Зарим антихрист мөнгөөр гачигдаж байж болох бөгөөд хэн нэгэн өндөр зэрэглэлийн үнэт эдлэл, эсвэл хоёр, гурван каратын алмаазан бөгж зүүсэн байхыг хараад нүд нь гэрэлтэж, „Хэрвээ би бурханд итгэдэггүй байсан бол таван каратын бөгж зүүх байлаа” гэж боддог. Тэд өөрсдөд нь нэг каратын бөгж ч байхгүй гэдгийг бодоод, сэтгэлээр унаж, Бурханд итгэх нь үнэ цэнгүй гэж бодож эхэлдэг. Гэвч цааш нь бодохдоо „Бурханд итгэснээрээ би ирээдүйд агуу ерөөл хүртэнэ. Би таван зуун каратын алмаазтай болж, түүнийгээ толгой дээрээ зүүж ч чадна” гэж боддог. Тэдэнд хүсэл байхгүй гэж үү? Зурагтаар баян хүмүүс загварын хувцас өмсөж, далайд тансаг аяллын усан онгоцон дээр хөвж явахыг хараад тэдэнд энэ гайхалтай жаргалтай, романтик, эрхэмсэг, атаархмаар санагддаг. Тэд шүлсээ гоожуулан „Би хэзээ тийм хүн, хүмүүсийн дундах манлай нь болох вэ? Би хэзээ ийм амьдралаар амьдрах вэ?” гэж хэлдэг. Тэд Бурханд итгэх нь үнэхээр сонирхолгүй гэж бодтолоо үүнийг дахин дахин үздэг. Гэвч дараа нь тэд дахин эргэцүүлж, „Би ингэж бодож болохгүй. Би яагаад бурханд итгэдэг юм бэ? ‚Хамгийн агуу хүн болохын тулд хамгийн их зовлонг туулах ёстой.’ Ирээдүйд миний амьдрал тэднийхээс хамаагүй дээр байх болно. Тэд тансаг аяллын усан онгоцоор аялдаг бол би тансаг онгоц юм уу тансаг нисдэг тавгаар ниснэ – би сар луу явна!” гэж боддог. Эдгээр бодолд жаахан ч гэсэн эрүүл ухаан байна уу? Хэвийн хүн чанартай нийцэж байна уу? (Үгүй, нийцэхгүй байна.) Энэ бол антихристүүдийн хүн чанар дахь өөр нэг элемент юм – материаллаг зүйл, тансаг амьдралын хэв маягийг хүсэх хянахын аргагүй их хүсэл. Эдгээрийг олж авмагцаа тэд ханаж цадахгүй шуналтай болж, ховдог харц, уг чанараараа эдгээр зүйлийг үүрд эзэмшихийг хүсдэг. Антихристүүдийн хүн чанарт хүчирхэг хүмүүст атаархах төдий зүйл байдаггүй; тэд бас материаллаг зүйл, өндөр чанартай амьдралыг хүсдэг. Хэвийн хүн чанарт амьдрал болон материаллаг зүйлийн хэрэгцээний зохистой хүрээ байдаг: тэдэнд өдөр тутмын хэрэгцээ, ажил, амьдрах орчны хэрэгцээ, мөн бие махбодын хэрэгцээ байдаг. Эдгээр хэрэгцээ хангагдаж байвал хангалттай бөгөөд өөрийн чадавх, эдийн засгийн нөхцөл байдалд тулгуурлан тэдгээрийг тохируулах нь харьцангуй хэвийн зүйл гэж тооцогддог. Гэвч антихристүүдийн материаллаг зүйлийн хэрэгцээ, шунал нь хэвийн бус бөгөөд ханаж цаддаггүй. Зарим антихрист ялангуяа өндөр чанартай амьдралыг эрэлхийлдэг – тэд зочин хүлээн авагч айлд амьдрах үед хоол нь дандаа энгийн хоол байвал тэд бага зэрэг уурладаг. Түүгээр ч барахгүй, хэрвээ тэр гэр бүлийн хүмүүс үнэнийг эрэлхийлдэг, нэлээд үнэнч шударга бөгөөд тэдэнд бялдуучилж, зусардахгүй, эсвэл сонсохыг хүссэн зүйлийг нь хэлэхгүй бол тэд бүр ч их дургүйцэж, „Би хаанаас сайхан хоол олж идэж, том байшинд амьдрах вэ? Хэний амьдралын нөхцөл сайн бэ? Хэн машинтай, намайг алхуулахгүйн тулд хүргэж өгч, очиж авч чадах вэ?” гэж боддог. Тэд үргэлж ийм зүйлд санаа зовж байдаг. Та нарын эргэн тойронд ийм хүмүүс байдаг уу? Та нар ийм хүн мөн үү? (Бидний хүн чанарт ч бас эдгээр зүйл байдаг.) Тэгвэл та нар тэдгээрийг хянаж чадах уу? Тав тухтай байдлыг эдлэх нь ханаж цаддаггүй шуналтай адилгүй; үүргээ гүйцэтгэхэд саад болохгүйгээр үүнийг тохируулах ёстой. Энэ бол хэвийн завхарсан хүмүүст байдаг хүн чанар юм. Гэвч антихристүүд тохируулдаггүй; тэд ханаж цаддаггүй, байнга шунаж байдаг. Энэ илрэлийн талаар та нарт нэмж хэлэх зүйл байна уу? (Бурхан минь, би өмнө нь нэг антихристийг харж байсан юм байна. Тэр үед нэг эгч түүнд бүгд алдартай брэндийн арваад сөдөн хүрэм авч өгсөн бөгөөд тэр антихрист тэдгээрийг ээлжлэн өмсөж, гадагш гарах бүрдээ шинийг өмсдөг байсан. Хожим нь тэр удирдагч болж, Бурханы өргөлийг ашиглан суудлын тэрэг худалдаж авсан. Нэг хүн бүр түүнийг хүлээж авахын тулд тусгайлан сайхан байшин худалдаж авсан бөгөөд түүнийг дэлгүүр хэсэхээр явахад зочин хүлээн авагч эгч ардаас нь дагаж явдаг байв. Хэрвээ түүнд ямар нэг хувцас таалагдвал тэр зүгээр л хуруугаараа заах бөгөөд зочин хүлээн авагч эгч тэрийг нь түүнд худалдаж авч өгөхөөр яардаг байсан. Гэртээ буцаж очихдоо тэр зочин хүлээн авагч айл руу урьдчилан залгаж, банш идмээр байна гэж хэлдэг байв. Банш чанах хугацааг нарийн тооцоолох ёстой байсан – хэт эрт биш, эс тэгвээс хөрчихнө, бас хэт оройтуулахгүй, эс тэгвээс тэр гэртээ ирээд өлсөн хүлээх хэрэгтэй болно. Тэр яг л хатан эх шиг байсан; түүний амьдралын хэв маяг туйлын тансаг байсан. Хожим нь энэ антихрист хөөгдсөн.) Антихристэд байшин, суудлын тэрэг худалдаж авч өгдөг энэ хүмүүс хэчнээн мэдлэггүй, мунхаг байсныг хар даа! Антихристүүд хүмүүсийг энэ хорвоод эд зүйлсийг эдлэх гэж ирдэг, хэрвээ хүн эдгээр зүйлийг эдлэхгүй бол амьдрал нь дэмий үрэгдэнэ гэж үздэг. Энэ бол тэдний зарчим, онол юм. Энэ онол зөв үү? Энэ нь цэвэр үл итгэгчид, араатнууд, сүнсгүй үхмэл хүмүүсийн үзэл бодол юм. Бурханд итгэдэг хэрнээ ийм үзэл бодолтой байдаг хүмүүс бол цагаандаа гарсан үл итгэгчид, шүтлэггүй хүмүүс юм. Ийм төрлийн хүмүүс байр суурьтай болмогцоо жинхэнэ антихристүүд болдог бөгөөд байр суурьгүй үедээ тэд ёрын муу хүмүүс байдаг.

Худал хэлдэг зуршилтай, дотуур тамиртай, харгис хэрцгий, нэр төрийн мэдрэмжгүй, ичгүүр сонжуургүй байх, аминч, олиггүй байх, хүчтэйд зусардаж, сул доройг дарлах, материаллаг зүйлийг хүсдэг нь хэвийн хүмүүсээс илүү байх – антихристүүдийн зан араншны эдгээр шинж чанар нь нийтлэг, маш их төлөөлөлтэй, илэрхий байдаг. Хэдийгээр эдгээр илрэлийн зарим нь жирийн хүмүүст тодорхой хэмжээгээр илэрч болох ч тэдний илрэл нь ердөө л завхарсан зан чанар, эсвэл Сатаны завхралаас үүдэлтэй хэвийн бус хүн чанар юм уу хүн чанарын дутагдлын илрэл юм. Бурханы үгийг уншсанаар эдгээр хүн мөс чанарын ухамсартай болж, эдгээр зүйлийг орхиж, эдгээр зүйлээс урваж, гэмших чадвартай болдог. Эдгээр шинж чанар нь тэдэнд давамгайлах үүрэг гүйцэтгэдэггүй бөгөөд тэдний үнэний эрэлхийлэл, үүргийн гүйцэтгэлд нөлөөлөхгүй. Зөвхөн антихристүүд л хэчнээн номлол сонссон ч үнэнийг хүлээн авахаас татгалздаг. Тэдний хүн чанарт угаас байдаг онцлог, шинж чанарууд өөрчлөгдөхгүй бөгөөд тийм учраас ийм хүмүүс Бурханы гэрт яллагдаж, хэзээ ч аврагдаж чадахгүй. Тэд яагаад аврагдаж чадахгүй вэ? Ийм зан араншинтай хүмүүс үнэнийг хүлээн авахаас татгалздаг, мөн үнэнд, Бурханд, бүх эерэг зүйлд дайсагнадаг учраас аврагдаж чадахгүй. Тэдэнд аврагдах нөхцөл, хүн чанар байдаггүй тул эдгээр хүн таягдан хаягдаж, тамд хаягдах тавилантай.

5 дахь сэдэвчилсэн хэлэлцүүлэг Антихристүүдийн ёс жудаг, тэдний зан чанар-мөн чанарыг нэгтгэн дүгнэх нь (II хэсэг)

II. Ёс жудаг ба зан чанар-мөн чанарын ялгаа

Өнгөрсөн удаа бид антихристүүдийн ёс жудгийг нэгтгэн дүгнэсэн. Энэ нь юунаас бүрддэгийг та нар хэлж чадах уу? (Нэгдүгээрт худал хэлдэг зуршилтай, хоёрдугаарт дотуур тамиртай, харгис хэрцгий, гуравдугаарт нэр төрийн мэдрэмжгүй, ичгүүр сонжуургүй, дөрөвдүгээрт аминч, олиггүй, тавдугаарт хүчтэйд зусардаж, сул доройг дарлах, зургаадугаарт материаллаг зүйлд энгийн хүмүүсээс илүү шунахайрах явдал юм.) Нийт зургаан зүйл бий. Энэ зургаан зүйлээс харахад антихристүүдийн ёс жудагт хүн чанар, мөс чанар, эрүүл ухаан байдаггүй. Тэдний ёс жудаг дорд бөгөөд ёс жудаг нь жигшмээр байдаг. Чи хүний зан чанарыг юу болохыг, эсвэл сайн, муу эсэхийг нь мэдэхгүй, ойлгож чадахгүй байлаа гэж бодъё, гэхдээ ёс жудгийг нь мэдэж авснаар, жишээ нь, худал хэлдэг зуршилтай, нэр төрийн мэдрэмжгүй, эсвэл дотуур тамиртай, харгис хэрцгий зэрэг жигшмээр ёс жудагтай болохыг нь олж мэднэ. Тэгвэл чи тэднийг мөс чанаргүй, сайхан сэтгэлгүй, эсвэл эрхэмсэг ёс жудаггүй, харин ч муу, туйлын тааруу, муу хүн чанартай хүн гэж урьдчилан тодорхойлж болно. Хэрвээ ийм хүмүүст байр суурь байхгүй бол тэднийг ёрын муу хүмүүс гэж түр тодорхойлж болно; ёс жудагт нь үндэслэн тэднийг антихристүүд гэж бүрэн, нарийн тодорхойлж болох уу? Хэрвээ бид тэдний хүн чанарын эдгээр илрэлийг л авч үзвэл ийм хүмүүсийг наян хувийн магадлалтайгаар антихристүүд гэж тодорхойлж болно. Тэдэнд зөвхөн антихристийн зан чанар байдаг төдийгүй, хүн чанар нь зүгээр ч нэг ёрын муу, муу, тааруухан байгаад зогсохгүй тул бид тэднийг урьдчилсан байдлаар антихристүүд гэж тодорхойлж болно. Яагаад гэвэл антихрист гэж тодорхойлогдсон хэнд ч сайн хүн чанар, үнэнч шударга байдал, сайхан сэтгэл, эгэл байдал, чигч зан, бусдад хандах чин сэтгэл, эсвэл нэр төрийн мэдрэмж байдаггүй; ёс жудгийн эдгээр талтай хэн ч антихрист биш юм. Антихристүүдийн хүн чанар юун түрүүнд маш тааруу байдаг. Тэдэнд мөс чанар, эрүүл ухаан байдаггүй бөгөөд хүн чанартай, эрхэмсэг ёс жудагтай хүмүүст байдаг ёс жудаг тэдэнд гарцаагүй байдаггүй. Тиймээс, антихристүүдийн ёс жудгаар дүгнэвэл, хэрвээ тэдэнд байр суурь байхгүй бөгөөд тэд зүгээр л энгийн дагагч эсвэл үүргээ гүйцэтгэж буй бүлгийн жирийн гишүүн байсан ч ёс жудаг нь маш тааруу, мөн антихристийн ёс жудгийн эдгээр шинж чанартай байвал бид энэ хүмүүсийг антихристүүд гэж урьдчилан тодорхойлж болно. Нэвт харж болохгүй байгаа хүмүүсийг яах ёстой вэ? Тэднийг дэвшүүлж, тэдэнд байр суурь өгч болохгүй. Зарим хүн: “Хэрвээ бид тэдэнд байр суурь өгвөл энэ нь тэднийг антихрист мөн эсэхийг тогтоохгүй гэж үү?” хэмээн хэлж магадгүй. Энэ үг зөв үү? (Үгүй, зөв биш.) Хэрвээ бид ийм хүмүүст байр суурь өгвөл тэд антихристүүдийн хийдэг зүйлийг хийж, антихристийн хийж чадах юуг ч хамаагүй хийнэ. Нэгдүгээрт, тэд бие даасан хаанчлал байгуулна, үүнээс гадна хүмүүсийг хянана. Ийм төрлийн хүн Бурханы гэрт ашиг тустай зүйл хийх үү? (Үгүй, хийхгүй.) Ийм хүмүүс байр суурь олж авмагцаа бие даасан хаанчлал байгуулж, дур зоргоороо авирлаж, саад, үймээн учруулж, бүлэглэл үүсгэж, ёрын муу хүмүүсийн бүх үйлийг хэрэгжүүлж чадна. Энэ нь усан үзмийн талбайд үнэг оруулж, Бурханы сонгосон хүмүүсийг ёрын муу хүмүүсийн гарт өгч, диаволууд болон Сатануудад тушааж байгаатай адил юм. Эрх мэдэл авмагцаа энэ хүмүүс эргэлзээгүй антихристүүд гэдэг нь гарцаагүй болно. Хэрвээ хүн зөвхөн ёс жудагт нь үндэслэн тухайн хүнийг антихрист мөн эсэхийг тодорхойлбол, бодит үнэнийг мэддэггүй, антихристүүдийн зан чанар-мөн чанарыг ойлгодоггүй эсвэл ялган таньж чаддаггүй олон хүний хувьд энэ нь арай хэтэрсэн мэт санагдаж магадгүй. Тэд: “Яагаад зөвхөн үүнд үндэслэн хэн нэгнийг бүрмөсөн үгүйсгэж, яллана гэж? Тэднийг ямар нэгэн зүйл хийхээс нь өмнө антихрист гэж нэрлэх нь шударга бус санагдаж байна” гэж бодож магадгүй. Гэвч антихристүүдийн зан чанар-мөн чанараас дүгнэхэд тэдэнд сайн хүн чанар гарцаагүй байдаггүй. Нэгдүгээрт, тэд үнэнийг эрэлхийлэгчид яав ч биш; хоёрдугаарт, тэд үнэнийг яах аргагүй хайрладаггүй; түүнчлэн, тэд Бурханы үгийг дуулгавартай дагаж, Бурханаас эмээж, муугаас зайлдаг төрлийн хүмүүс яавч биш. Ийм чанар байхгүй хүмүүсийн хувьд ёс жудаг нь эрхэмсэг үү, дорд уу, сайн уу, муу юу гэдэг нь нэлээд тодорхой байдаг.

Сүүлийн цуглаанаар бид антихристүүдийн ёс жудгаар дамжин илэрдэг янз бүрийн зан авир, ярих болон асуудал шийдвэрлэх арга барил гэх мэт зүйлсийн талаар нөхөрлөсөн. Хэрвээ бид тухайн хүний ёс жудагт үндэслэн антихрист мөн эсэхийг нь бүрэн тодорхойлж чадахгүй бол антихристүүдийн зан чанар-мөн чанарын талаар цааш нөхөрлөх шаардлагатай. Нэг талаас антихристүүдийн ёс жудгийг, нөгөө талаас тэдний зан чанар-мөн чанарыг шинжилж, ялган таньснаар, энэ хоёрыг хослуулан тухайн хүн ердөө л антихристийн зан чанартай юу, эсвэл үнэхээр антихрист мөн үү гэдгийг бид тодорхойлж чадна. Өнөөдөр антихристүүдэд ямар зан чанар-мөн чанар байдгийг нэгтгэн дүгнэцгээе. Энэ бол тухайн хүнийг антихрист мөн эсэхийг илүү сайн тодорхойлж, ялган таньж, тогтоох боломжийг бидэнд олгодог илүү чухал онцлог чанар юм.

Зан чанарын тухайд, бид өмнө нь үүний талаар тодорхой нэгтгэн дүгнэсэн—хүмүүсийн завхарсан зан чанар юу вэ? (Гөжүүд байдал, биеэ тоосон зан, ов мэхтэй байдал, үнэнд зэвүүцэх зэвүүцэл, харгис байдал, хорон муу байдал.) Ерөнхийдөө энэ зургаа бөгөөд аминч, олиггүй гэх мэт зан чанарын бусад тайлбар нь энэ зургаагийн аль нэгтэй нь ямар нэгэн байдлаар холбоотой эсвэл төстэй байдаг. Надад хэлээч, хүний ёс жудаг болон зан чанар-мөн чанарын хооронд ялгаа бий юу? Ялгаа нь юу вэ? Ёс жудгийг голчлон мөс чанар, эрүүл ухаанаар хэмждэг. Энэ нь тухайн хүнд ёс жудаг байгаа эсэх, ёс жудаг нь эрхэмсэг эсэх, нэр төртэй эсэх, хүний ёс суртахуунтай эсэх, ёс суртахууны түвшин нь ямар байх, биеэ авч явахдаа улаан шугам, зарчимтай эсэх, хүн чанар нь сайн эсвэл муу эсэх, мөн тэд эгэл, үнэнч шударга эсэхийг хамардаг—эдгээр тал нь хүний ёс жудагт хамаардаг. Үндсэндээ ёс жудаг нь хүмүүсийн өдөр тутмын амьдралдаа харуулдаг сайн муу, эерэг болон сөрөг зүйлс, зөв буруугийн талаарх сонголт, хандлагаас бүрддэг—эдгээр нь ёс жудагт хамаардаг. Ёс жудаг нь үндсэндээ үнэнтэй холбогддоггүй; үүнийг зөвхөн мөс чанарын стандарт болон сайн, муу хүн чанараар хэмждэг бөгөөд үнэний түвшинд үнэндээ хүрдэггүй. Хэрвээ зан чанар үүнд хамаатай бол үүнийг хүний мөн чанараар хэмжих ёстой. Тэд сайныг илүүд үздэг үү, мууг уу, мөн шударга ёс, хорон муу байдал, түүнчлэн эерэг болон сөрөг зүйлсийн тухайд тэд юу харуулдаг, тэдний сонголт болон харуулдаг зан чанар нь яг юу болох, тэдний хариу үйлдэл ямар байж болох—эдгээр зүйлийг үнэнээр хэмжих ёстой. Хэрвээ хүний ёс жудаг харьцангуй сайхан сэтгэлтэй байж, тэдэнд мөс чанар, эрүүл ухаан байвал завхарсан зан чанаргүй гэж хэлж болох уу? (Үгүй, болохгүй.) Хэрвээ хүн маш сайхан сэтгэлтэй бол тэдэнд биеэ тоосон зан байдаг уу? (Тийм, байдаг.) Хэрвээ хүн маш үнэнч шударга бол тэдэнд гөжүүд зан чанар байдаг уу? (Тийм, байдаг.) Хүний ёс жудаг хэчнээн сайн байлаа ч, хүний ёс жудаг нь хэчнээн эрхэмсэг байлаа ч, үүний аль нь ч тэдэнд завхарсан зан чанар байхгүй гэсэн үг биш юм. Хэрвээ хүн мөс чанар, эрүүл ухаантай бол энэ нь тэд хэзээ ч Бурханыг эсэргүүцдэггүй, эсвэл Бурханд тэрсэлдэггүй гэсэн үг үү? (Үгүй, тийм биш.) Тэгвэл энэ тэрслүү байдал хэрхэн бий болдог вэ? Яагаад гэвэл хүмүүст завхарсан зан чанар байдаг бөгөөд тэдний зан чанар-мөн чанарт гөжүүд байдал, биеэ тоосон зан, хорон муу байдал гэх мэт зүйлс байдаг. Тиймээс, хүний ёс жудаг хэчнээн сайн байлаа ч энэ нь тэдэнд үнэн байгаа, завхарсан зан чанаргүй, эсвэл үнэнийг эрэлхийлэхгүйгээр Бурханыг эсэргүүцэх, Түүнээс урвах, Түүнд тэрслэхээс зайлсхийж, Бурханыг дуулгавартай дагаж чадна гэсэн үг биш юм. Хэрвээ тэд сайн ёс жудагтай, харьцангуй эгэл, үнэнч шударга, чигч, сайхан сэтгэлтэй, нэр төрийн мэдрэмжтэй байвал энэ нь тэд үнэнийг хүлээн авч, үнэнийг хайрлаж, Бурханы хийдэг зүйлийг дуулгавартай дагаж чадна гэсэн л үг, учир нь тэд үнэнийг хүлээн авч чадах ёс жудагтай байдаг.

Сайн эсвэл муу ёс жудаг нь мөс чанар, ёс суртахуун, ёс жудаг зэрэг үндсэн шалгуураар хэмждэг. Харин хүний зан чанар-мөн чанарыг өмнө дурдсан зургаан завхарсан зан чанарыг ашиглан хэмжих ёстой. Хэрвээ хүн ёс суртахууны өндөр стандарттай, ёс жудаг, мөс чанар, эрүүл ухаан, сайхан сэтгэлтэй байвал түүний ёс жудаг харьцангуй сайн гэж л хэлж болно. Гэвч энэ нь тухайн хүн үнэнийг ойлгодог, үнэнийг эзэмшдэг, эсвэл үнэн-зарчмын дагуу асуудлыг шийдвэрлэж чадна гэсэн үг биш юм. Энэ нь юуг баталдаг вэ? Тэд сайн ёс жудагтай, харьцангуй эрхэмсэг ёс жудагтай, биеэ авч явах, үйлдэл хийх ёс суртахууны стандарт нь арай өндөр байсан ч энэ нь тэдэнд завхарсан зан чанар байхгүй, тэдэнд үнэн байдаг, эсвэл тэдний зан чанар Бурханы шаардлагад бүрэн нийцдэг гэсэн үг биш юм. Хэрвээ хүний завхарсан зан чанарт ямар ч өөрчлөлт гарахгүй, үнэнийг ойлгохгүй байвал ёс жудаг нь хэчнээн сайн байлаа ч жинхэнэ сайн хүн биш. Хүн зан чанарын харьцангуй өөрчлөлтийг туулдаг, өөрөөр хэлбэл, тэд үйлдэл хийхдээ үнэнийг эрж хайж, асуудлыг шийдвэрлэхдээ үнэн-зарчмыг идэвхтэй дагаж, үнэн болон Бурханыг дуулгавартай дагадаг гэж бодъё; хэдийгээр тэдний завхарсан зан чанар заримдаа гарч ирж, биеэ тоосон зан, ов мэхтэй байдал, ноцтой тохиолдолд харгис зан чанар харуулдаг ч ерөнхийдөө тэдний үйлдлийн эх сурвалж, чиглэл, зорилго нь үнэн-зарчимтай нийцдэг бөгөөд үйлдэл хийхдээ тэд эрэл хайгуул, дуулгавартай байдалтай байдаг. Тэгвэл тэдний ёс жудаг зан чанартаа ямар ч өөрчлөлт гаргаагүй хүмүүсийнхээс илүү эрхэмсэг гэж хэлж болох уу? (Болно.) Хэрвээ хүний ёс жудаг зөвхөн төрөлхийн сайн, бусдын нүдэнд хүн чанар нь сайн боловч үнэнийг огт ойлгодоггүй, Бурханы талаарх үзэл, төсөөллөөр дүүрэн, Бурханы үгийг хэрхэн туулахаа мэддэггүй, Бурханы хийдэг бүхнийг дуулгавартай дагах нь бүү хэл Бурханы зохион байгуулалт, зохицуулалтыг хэрхэн хүлээн авахаа мэддэггүй бол энэ хүн жинхэнэ сайн хүн мөн үү? Нарийн яривал, жинхэнэ сайн хүн биш, харин ёс жудаг нь нэлээд сайн гэж үнэн зөвөөр хэлж болно. Нэлээд сайн ёс жудагтай байна гэдэг нь ямар утгатай вэ? Энэ нь харьцангуй хүний ёс жудагтай байж, үйлдэл болон бусадтай харилцах харилцаандаа харьцангуй шударга, голч байж, бусдыг ашигладаггүй, харьцангуй үнэнч шударга байж, бусдыг шархлуулж, хорлодоггүй, мөс чанартай үйлдэж, тодорхой ёс суртахууны стандарттай байхыг хэлэх бөгөөд зөвхөн хууль зөрчих, ёс зүйтэй харилцааг зөрчихөөс зайлсхийх төдий биш—энэ бол энэ хоёр стандартаас арай илүү өндөр зүйл юм. Хүмүүс ийм хүнтэй харилцахдаа тэр хүнийг харьцангуй чигч гэж мэдэрдэг бөгөөд хамт байхдаа тэднээс сэрэмжлэх шаардлагагүй байдаг, учир нь тэр хүн бусдыг хорлож, шархлуулдаггүй бөгөөд тэдэнтэй харилцах үед хүмүүсийн сэтгэл амар байдаг—эдгээр чанартай байх нь нэлээд сайн хүний шинж тэмдэг юм. Гэвч үнэнийг ойлгодог, үнэнийг хэрэгжүүлж, дуулгавартай дагаж чаддаг хүмүүстэй харьцуулахад ийм хүн чанар нь ямар ч эрхэмсэг зүйл биш юм. Өөрөөр хэлбэл, хүний хүн чанар нь хэчнээн сайн байлаа ч энэ нь үнэнийг ойлгох, эсвэл үнэнийг хэрэгжүүлэхийг орлож чадахгүй бөгөөд зан чанарын өөрчлөлтийг яавч орлож чадахгүй.

Ёс жудаг нь хүний мөс чанар, ёс суртахуун болон ёс жудагтай байдлыг хэлдэг. Хүний ёс жудгийг хэмжихийн тулд мөс чанар, ёс суртахуун, ёс жудгийг нь үнэлэх шаардлагатай. Гэвч зан чанар гэдэг нь юуг хэлдэг вэ, үүнийг хэрхэн хэмждэг вэ? Үүнийг үнэнээр, Бурханы үгээр хэмждэг. Хүний ёс жудаг бүх талаараа маш сайн, хүн бүр түүнийг сайн хүн гэж боддог, завхарсан хүн төрөлхтний нүдээр бол төгс төгөлдөр, бүрэн дүүрэн бөгөөд ямар ч өө сэв, дутагдалгүй мэт харагддаг гэж бодъё; гэвч үнэнээр хэмжих үед түүний сайн гэгддэг тэр өчүүхэн зүйл нь дурдахын ч аргагүй байдаг. Зан чанарыг нь шинжлэх үед биеэ тоосон зан, гөжүүд байдал, ов мэхтэй байдал, хорон муу байдал, тэр ч бүү хэл үнэнд зэвүүцэх зэвүүцэл, бүр цаашлаад харгис зан чанарын илрэл ч олдож магадгүй. Энэ нь баримт биш гэж үү? (Тийм ээ, баримт.) Хүний зан чанар-мөн чанарыг хэрхэн хэмждэг вэ? Үүнийг үнэнээр, үнэн болон Бурханд хандах тухайн хүний хандлагыг үнэлэх замаар хэмждэг. Ийм маягаар тэр хүний завхарсан зан чанар бүрэн, нарийн илчлэгддэг. Хэдийгээр хүмүүс тэднийг мөс чанартай, ёс жудагтай, ёс суртахууны өндөр стандарттай гэж харж, бусдын дунд гэгээнтэн эсвэл төгс хүн хэмээн өргөмжиллөгдөг ч үнэн болон Бурханы өмнө ирэх үед завхарсан зан чанар нь ил гарч, ямар ч сайн талгүй болж, хүн төрөлхтний бусад хэсэгтэй адилхан завхарсан зан чанартай болох нь харагддаг. Бурхан үнэнийг илэрхийлж, хүмүүст илэрч, ажиллах үед тэд бусад хүний адилаар гөжүүд байдал, биеэ тоосон зан, ов мэхтэй байдал, үнэнд зэвүүцэх зэвүүцэл, хорон муу байдал, харгис байдал зэрэг завхарсан зан чанар нэг бүрийг харуулдаг. Ийм хүмүүс төгс биш гэж үү? Тэд гэгээнтнүүд биш гэж үү? Тэд сайн хүмүүс биш гэж үү? Тэд зөвхөн бусад хүний нүдэнд л сайн байдаг; учир нь хүмүүст үнэн байдаггүй бөгөөд адилхан завхарсан зан чанартай байдаг тул бие биеэ хэмждэг стандарт нь үнэн дээр биш, зөвхөн мөс чанар, ёс жудаг, ёс суртахуун дээр л үндэслэдэг. Үнэнээр хэмжихгүй байх үед хүний ёс жудаг хэрхэн харагддаг вэ? Тэд жинхэнэ сайн хүн үү? Мэдээж үгүй, учир нь бусад хүнээр сайн гэж үнэлүүлж, шүүгдсэн хүнд завхарсан зан чанаруудын аль нь ч байдаггүй. Тэгвэл хүмүүсийн завхарсан зан чанар хэрхэн хөгжиж, ил болдог вэ? Бурхан үнэнийг илэрхийлэхгүй, эсвэл хүн төрөлхтөнд илрэхгүй байх үед хүмүүсийн завхарсан зан чанар оршин байдаггүй мэт санагддаг. Гэвч Бурхан үнэнийг илэрхийлж, хүмүүст илрэх үед бусдын нүдэнд гэгээнтэн эсвэл төгс хүн гэгддэг хүмүүсийн завхарсан зан чанар бүрэн ил болдог. Энэ өнцгөөс харвал хүмүүсийн завхарсан зан чанар нь тэдний ёс жудагтай зэрэгцэн оршдог. Бурханыг илрэх үед л хүмүүст завхарсан зан чанар бий болдог юм биш; харин Бурхан үнэнийг илэрхийлж, хүн төрөлхтний дунд илэрч, ажиллах үед тэдний завхарсан зан чанар, муу муухай байдал ил болдог. Энэ үед хүмүүс сайн ёс жудгийн ард завхарсан зан чанар бас байдгийг ухаарч, олж мэддэг. Бусдын нүдэнд сайн хүмүүс, төгс хүмүүс, эсвэл гэгээнтнүүд гэгддэг хүмүүс бусдын л адилаар завхарсан зан чанартай байдаг бөгөөд бусад хүнээс дутахгүй—ийм хүмүүсийн завхарсан зан чанар нь бусад хүнийхээс бүр ч илүү нуугдмал байдаг бөгөөд төөрөлдүүлэх илүү их чадвартай байдаг. Тэгвэл завхарсан зан чанар гэж яг юу вэ, зан чанар-мөн чанар гэж юу вэ? Хүний завхарсан зан чанар бол тэр хүний мөн чанар юм; хүний ёс жудаг нь ердөө биеэ зөв авч явах зарим нэг өнгөц дүрмийг төлөөлдөг бөгөөд энэ нь хүний хүн чанар-мөн чанарыг тусгадаггүй. Бид хүний хүн чанар-мөн чанарын талаар ярих үедээ тэдний зан чанарыг хэлж байдаг. Бид хүний ёс жудгийн талаар ярилцах үедээ тэдэнд сайн санаа зорилго байгаа эсэх, сайхан сэтгэлтэй эсэх, ёс жудаг нь ямархуу болох, ёс суртахууны стандарттай эсэх зэрэг илэрхий талуудыг хэлж байдаг. Та нар одоо ёс жудаг гэж юу болох, зан чанар-мөн чанар гэж юу болохыг ойлгов уу? Энэ асуудлыг зөвхөн зүрх сэтгэлдээ далд байдлаар л ухамсарлаж чадна; үүнийг ганц үг эсвэл хэллэгээр тодорхойлох боломжгүй. Энэ бол маш төвөгтэй асуудал юм. Хэрвээ үүнийг хэт явцуу байдлаар тодорхойлж, тайлбарлавал стандартчлагдсан мэт санагдаж болох ч үнэндээ тодорхой бус байдаг. Би үүнд тодорхойлолт өгөхгүй, би үүнийг ийм байдлаар тайлбарласан бөгөөд хэрвээ та нар үүнийг зүрх сэтгэлдээ далд байдлаар ухамсарлавал ойлгох болно.

Хүний нийт зургаан завхарсан зан чанар байдаг: гөжүүд байдал, биеэ тоосон зан, ов мэхтэй байдал, үнэнд зэвүүцэх зэвүүцэл, харгис байдал, хорон муу байдал. Энэ зургаагийн аль нь харьцангуй ноцтой вэ, аль нь илүү энгийн эсвэл түгээмэл, түвшний хувьд арай хөнгөн, нөхцөл байдлын хувьд арай хүнд бус вэ? (Гөжүүд байдал, биеэ тоосон зан, ов мэхтэй байдал нь арай хөнгөн.) Зөв байна. Та нар хүний завхарсан зан чанарын янз бүрийн илрэлийн талаар тодорхой хэмжээний үзэл бодол, ойлголттой юм шиг байна. Хэдийгээр энэ гурав нь бас Сатаны завхруулсан хүн төрөлхтөнд байдаг завхарсан зан чанарт хамаардаг бөгөөд мөн чанарын хувьд бас Бурханд жигшигддэг, үнэнд нийцдэггүй, Бурханыг эсэргүүцдэг ч түвшний хувьд харьцангуй хөнгөн, өнгөц байдаг, өөрөөр хэлбэл, тэдгээр нь арай илүү түгээмэл байдаг; завхарсан хүн төрөлхтний гишүүн бүрд янз бүрийн хэмжээгээр байдаг. Энэ гурваас гадна, үнэнд зэвүүцэх зэвүүцэл, харгис байдал, хорон муу байдал нь түвшний хувьд харьцангуй хамаагүй илүү ноцтой байдаг. Хэрвээ эхний гурвыг нь энгийн завхарсан зан чанар гэж үзвэл сүүлийн гурав нь онцгой завхарсан зан чанар бөгөөд түвшний хувьд илүү ноцтой юм. Тэдгээр нь илүү ноцтой байна гэдэг нь юу гэсэн үг вэ? Энэ нь нөхцөл байдал, мөн чанар болон хүмүүс Бурханыг эсэргүүцэж, Түүнд тэрсэлж, Түүнийг сөрөн зогсох хэмжээний хувьд энэ гурав нь илүү ноцтой гэсэн үг юм. Энэ гурав нь үнэнийг шууд үгүйсгэж, Бурханыг үгүйсгэж, Бурханы эсрэг бархирч, Бурхан руу дайрч, Бурханыг сорьж, Бурханыг шүүх гэх мэтээр хүмүүсийн харуулдаг илүү ноцтой зан чанар юм. Хүний энэ гурван завхарсан зан чанар эхний гурваас юугаараа ялгаатай вэ? Эхний гурав нь илүү түгээмэл бөгөөд бүх завхарсан хүн төрөлхтөнд байдаг завхарсан зан чанарын шинж тэмдэг юм, өөрөөр хэлбэл, нас, хүйс, төрсөн газар, арьсны өнгө, үндэс угсаанаас үл хамааран хүн бүрд энэ гурван зан чанар байдаг. Сүүлийн гурав нь хүн бүрийн мөн чанараас хамааран янз бүрийн хэмжээгээр, их бага ямар нэг хэмжээгээр байдаг боловч завхарсан хүн төрөлхтний дунд зөвхөн антихристүүдэд л хорон муу байдал, үнэнд зэвүүцэх зэвүүцэл, харгис байдал гэх энэ гурван зан чанар хамгийн ноцтой хэмжээгээр байдаг. Антихристүүдээс гадна, жирийн завхарсан хүмүүс хорон муу байдал, үнэнд зэвүүцэх зэвүүцэл, харгис зан чанарыг тодорхой хэмжээнд л, эсвэл тодорхой орчин, онцгой нөхцөл байдалд л харуулдаг. Хэдийгээр тэдэнд эдгээр зан чанар байдаг ч тэд антихристүүд биш. Тэдний мөн чанар нь хорон муу эсвэл харгис биш бөгөөд үнэнд мэдээж зэвүүцдэггүй. Энэ нь тэдний ёс жудагтай холбоотой. Ийм хүмүүс харьцангуй сайхан сэтгэлтэй, ёс жудагтай, чигч, нэр төрийн мэдрэмжтэй гэх мэт байдаг—ёс жудаг нь харьцангуй сайн байдаг. Тиймээс тэд сүүлийн гурван ноцтой завхарсан зан чанарыг хааяа нэг, эсвэл зөвхөн тодорхой орчин, нөхцөл байдалд л харуулдаг. Гэвч эдгээр зан чанар нь тэдний мөн чанарт ноёрхдоггүй. Жишээлбэл, жирийн завхарсан зан чанартай хүмүүс үүргээ гүйцэтгэхдээ хааш яаш хандаж, Бурханы сахилгажуулалттай тулгарах үедээ үүнд буулт хийхээс татгалзаж, “Бусад хүн ч бас хааш яаш байдаг шүү дээ; яагаад тэднийг сахилгажуулдаггүй юм бэ? Яагаад би ийм сахилгажуулалт, цээрлүүлэлт хүртэж байгаа юм бэ?” гэж бодож магадгүй. Буулт хийхээс татгалзах нь ямар зан чанар вэ? Энэ нь илэрхий харгис зан чанар юм. Тэд Бурханы шударга бус байдал, тал тохой татсан хандлагад гомдоллодог бөгөөд үүнд Бурханыг эсэргүүцэж, Түүний эсрэг бархирах чанар бага зэрэг байдаг—энэ бол харгис зан чанар юм. Ийм хүмүүсийн харгис зан чанар эдгээр нөхцөл байдалд илэрдэг боловч ялгаа нь гэвэл, энэ хүмүүст сайхан сэтгэл, мөс чанарын ухамсар, ёс жудаг, харьцангуй чигч байдал байдаг. Бурханы эсрэг гомдоллож, харгис зан чанар харуулах үед нь тэдний мөс чанар үйлчилдэг. Мөс чанар нь үйлчлэх үедээ харгис зан чанартай нь зөрчилдөж, оюун санаанд нь зарим нэгэн бодол бий болж эхэлдэг: “Би ингэж бодох ёсгүй. Бурхан намайг их ерөөсөн бөгөөд Тэр надад нигүүлсэл үзүүлсэн. Би ингэж бодох нь мөс чанаргүй хэрэг биш гэж үү? Энэ нь Бурханыг эсэргүүцэж, Түүний зүрхийг шархлуулж байгаа хэрэг биш гэж үү?” Энэ бол тэдний мөс чанар ажиллаж байгаа хэрэг биш гэж үү? Энэ үед тэдний сайн ёс жудаг үйлчилдэг. Мөс чанар нь ажиллаж эхэлмэгц уур хилэн, гомдол, буулт хийхээс татгалзах байдал нь замхарч, бага багаар хойш тавигдаж, арилдаг. Энэ нь тэдний мөс чанарын үр нөлөө биш гэж үү? (Тийм.) Тэгвэл тэд харгис зан чанар харуулж байна уу? (Тийм.) Тэд харгис зан чанар харуулдаг боловч ийм хүмүүст мөс чанар, хүн чанар байдаг тул мөс чанар нь харгис зан чанарыг нь хазаарлаж, тэднийг ухаалаг болгож чаддаг. Тэд ухаалаг болж, тайвшрах үедээ эргэцүүлж, өөрсдөө ч бас Бурханыг эсэргүүцэх чадвартай гэдгээ ухаарна. Энэ үед тэд өөрсдөө ч мэдэлгүйгээр өртэй мэт мэдрэмж, гэмшилд автдаг: “Би сая хэтэрхий адгуу байж, Бурханыг эсэргүүцэж, Түүнд тэрсэллээ. Намайг сахилгажуулж байгаа нь Бурханы хайр биш гэж үү? Энэ нь Түүний таалал биш гэж үү? Би яагаад ийм эрүүл ухаангүй авирлав аа? Би Бурханыг уурлуулаагүй гэж үү? Би ингэсээр байж болохгүй; би Бурханд залбирч, гэмшиж, хийж буй муу зүйлээ орхиж, тэрслүү байдлаа эцэслэх хэрэгтэй. Би хааш яаш авирлаж байснаа хүлээн зөвшөөрсөн учраас хааш яаш байхаа больж, аливааг нухацтай хийж, үйлдлээрээ дамжуулан үнэнч байдлаа хэрхэн өргөх, мөн үүргээ гүйцэтгэх зарчим юу болохыг эрж хайх ёстой.” Энэ нь тэдний сайн ёс жудгийн үр нөлөө биш гэж үү? Мэдээж, энэ хүмүүст бас харгис зан чанар байдаг боловч мөс чанарынх нь үр нөлөөгөөр, мөн ухаалаг байдлаа ашиглан аливааг дэнсэлснээр үнэнийг хайрладаг сайн ёс жудаг нь эцэстээ ялдаг. Энэ хүмүүсийн завхарсан зан чанарт харгис байдал байдаг, тэгвэл тэдэнд харгис мөн чанар байдаг гэж хэлж болох уу? Тэдний мөн чанар харгис гэж хэлж болох уу? Үгүй. Баримтад түшиглэн хэлбэл, хэдийгээр харуулдаг завхарсан зан чанарт нь харгис байдал багтдаг ч тэдэнд мөс чанар, ухаалаг байдал, үнэнийг хайрлах харьцангуй хайр байдаг тул тэдний харгис байдал нь ердөө нэг төрлийн завхарсан зан чанар бөгөөд мөн чанар нь биш юм. Яагаад энэ нь тэдний мөн чанар биш вэ? Яагаад гэвэл тэдний энэ завхарсан зан чанар өөрчлөгдөж чадна. Хэдийгээр тэд ийм төрлийн завхарсан зан чанар харуулж, урт эсвэл богино хугацаанд Бурханыг эсэргүүцэж, Түүнд тэрсэлж чадах ч тэдний ёс жудаг дахь мөс чанар, ёс жудаг, эрүүл ухаан гэх мэт зүйлсийн үр нөлөө нь харгис зан чанарыг нь тэдний зан авир эсвэл үнэнд хандах хандлагад ноёрхохоос сэргийлдэг. Эцсийн үр дүн нь юу вэ? Тэд нүглээ улайж, гэмшиж, үнэн-зарчмын дагуу үйлдэж, үнэнд дуулгавартай байж, Бурханы зохион байгуулалтыг ямар ч гомдолгүйгээр хүлээн авч чаддаг. Харгис зан чанар харуулдаг ч эцсийн үр дүн нь тэд Бурханд тэрсэлдэггүй, эсвэл Бурханы дээд эрхийг сөрдөггүй—тэд дуулгавартай дагадаг. Энэ бол жирийн завхарсан хүний илрэл юм. Ийм хүмүүст ердөө завхарсан зан чанар л байдаг; тэдэнд антихристүүдийн зан чанар-мөн чанар байдаггүй. Энэ бол үнэн зөв юм.

Жишээ нь, хорон муу зан чанарыг авч үзье: Бурханы өмнө харуулдаг хүмүүсийн хамгийн хорон муу зан чанар юу вэ? Энэ бол Бурханыг сорих явдал юм. Зарим хүн Бурханд итгэдэг болсныхоо дараа буруу замаар орж, зарим нэг мууг хийж, олон гэм буруу үйлдсэн учраас өөрсдөд нь сайн хүрэх газар байхгүй байх, төгсгөл нь баталгаагүй байж магадгүй гэж санаа зовдог. Тэд өөрсдийгөө там руу явна гэж санаа зовдог бөгөөд төгсгөл, хүрэх газрынхаа талаар үргэлж айдаст автдаг. Тэд байнга түгшиж, үргэлж: “Миний ирээдүйн төгсгөл, хүрэх газар сайн байх уу, муу байх уу? Би там руу явах уу, эсвэл тэнгэр лүү явах уу? Би бурхны ард уу, эсвэл үйлчлэл үзүүлэгч үү? Би мөхөх үү, эсвэл аврагдах уу? Бурхны ямар үг энэ талаар ярьдгийг би олох хэрэгтэй” гэж эргэцүүлдэг. Бурханы үг бүгд үнэн бөгөөд тэр бүхэн нь хүмүүсийн завхарсан зан чанарыг ил болгодгийг тэд хардаг ба эрж хайж буй хариултаа олдоггүй тул өөр хаанаас сураглахаа үргэлж тунгаан боддог. Хожим нь тэд дэвшиж, чухал үүрэгт тавигдах боломж олдох үедээ Дээрхийг тандахыг хүсэж: “Миний талаарх дээрхийн санаа бодол юу вэ? Хэрвээ санаа бодол нь нааштай байвал энэ нь миний өнгөрсөнд хийсэн мууг болон үйлдсэн гэм бурууг бурхан санаагүйг батална. Энэ нь бурхан намайг аварсаар байх болно, надад найдвар байгааг батална” гэж боддог. Тэгээд тэд санаагаа даган шууд ингэж хэлдэг: “Манай тэнд ах эгч нарын ихэнх нь ажил хэрэгтээ тийм ч чадварлаг биш, бас бурханд итгээд удаагүй байгаа. Би бурханд хамгийн удаан итгэсэн. Би бүдэрч, бүтэлгүйтэж байсан, би тодорхой туршлагатай бөгөөд зарим нэг сургамж авсан. Хэрвээ боломж олдвол би хүнд ачаа үүрч, бурхны санаа зорилгыг бодолцон үзэхэд бэлэн байна.” Дээрх өөрсдийг нь дэвшүүлэх ямар нэгэн санаа зорилготой байгаа эсэх, эсвэл Дээрх өөрсдийг нь хаясан эсэхийг харахын тулд тэд эдгээр үгийг сорилт болгон ашигладаг. Үнэн хэрэгтээ тэд энэ хариуцлага юм уу ачааг үүрэхийг жинхэнээсээ хүсдэггүй; эдгээр үгийг хэлэх зорилго нь ердөө л байдлыг тандаж, өөрсдөд нь аврагдах найдвар байсаар байгаа эсэхийг харах явдал юм. Энэ бол сорих явдал юм. Сорих энэхүү арга барилын ар дахь зан чанар юу вэ? Энэ бол хорон муу зан чанар юм. Энэ арга барилыг хэр удаан харуулах, тэд үүнийг хэрхэн хийх, эсвэл хэр их хэрэгжүүлэхээс үл хамааран, ямартай ч тэдний харуулдаг зан чанар гарцаагүй хорон муу байдаг, учир нь үүнийг хийх хугацаанд тэдэнд олон бодол, тээнэгэлзэл, санаа зовнил байдаг. Тэд энэхүү хорон муу зан чанарыг харуулах үедээ өөрсдийгөө хүн чанартай, үнэнийг хэрэгжүүлж чаддаг хүмүүс гэдгийг харуулах, мөн тэдэнд хорон муу мөн чанар биш, харин зөвхөн энэ завхарсан зан чанар л байдаг гэдгийг батлах юу хийдэг вэ? Ийм зүйл хийж, хэлснийхээ дараа мөс чанар, эрүүл ухаан, ёс жудаг, нэр төртэй хүмүүс зүрх сэтгэлдээ тавгүйтэж, шаналдаг. Тэд тарчилж: “Би Бурханд маш олон жил итгэсэн байж яаж Бурханыг сорьж чадав аа? Би яаж өөрийнхөө хүрэх газарт санаа зовсоор байж, Бурханаас үг унагаж, Бурханаар баттай хариу өгүүлэхийн тулд ийм арга ашиглаж чадаж байна аа? Энэ хэтэрхий олиггүй юм!” гэж боддог. Тэд зүрх сэтгэлдээ тайван бус байдаг ч үйл хийгдэж, үг хэлэгдсэн тул—тэдгээрийг буцаах аргагүй. Тэгээд тэд: “Хэдийгээр надад бага зэрэг сайн санаа, шударга ёсны мэдрэмж байж болох ч би ийм олиггүй зүйл хийж чадах л юм байна; эд чинь олиггүй хүний үйлдэл шүү дээ! Энэ нь Бурханыг сорих гэсэн оролдлого биш гэж үү? Энэ нь Бурханыг сүрдүүлж байгаа хэрэг биш гэж үү? Энэ үнэхээр олиггүй, ичгүүр сонжуургүй юм байна!” хэмээн ойлгодог. Ийм нөхцөл байдалд ямар үйлдэл хийх нь зүй зохистой вэ? Бурханы өмнө ирж залбиран, нүглээ улайх уу, эсвэл өөрийн арга барилтай зөрүүдлэн зууралдсаар байх уу? (Залбирч, нүглээ улайх.) Тэгвэл санаа төрсөн мөчөөс эхлээд үйлдэл хийх хүртэл, цаашлаад залбирч, нүглээ улайх хүртэлх бүх үйл явцын хувьд аль үе шат нь завхарсан зан чанарын хэвийн илрэл, аль үе шат нь мөс чанар үйлчилж байгаа хэрэг, аль үе шат нь үнэнийг хэрэгжүүлж байгаа хэрэг вэ? Санаа төрөхөөс эхлээд үйлдэл хийх хүртэлх үе шат нь хорон муу зан чанарт захирагддаг. Тэгвэл өөрийгөө шинжлэх үе шат нь тэдний мөс чанарын үр нөлөөнд захирагддаг биш гэж үү? Тэд хийсэн зүйлээ буруу байсныг мэдэрч, өөрсдийгөө шинжилж эхэлдэг—энэ нь тэдний мөс чанарын үр нөлөөнд захирагддаг. Үүний дараа залбирал, нүглээ улайх үе шат бөгөөд энэ нь ч бас тэдний ёс жудаг, мөс чанар, зан араншны үр нөлөөнд захирагддаг; тэд харамсаж, гэмшиж, Бурханд өртэй мэт мэдэрч чаддаг ба мөн өөрсдийн хүн чанар, завхарсан зан чанарыг эргэцүүлж, ойлгож, үнэнийг хэрэгжүүлж чадах цэгт хүрч чаддаг. Үүнд гурван үе шат байгаа биш гэж үү? Завхарсан зан чанар харуулахаас эхлээд мөс чанарынх нь үр нөлөө хүртэл, тэгээд хийж буй муу зүйлээ орхиж, гэмшиж, өөрсдийн махан биеийн хүсэл, бодлоо орхиж, завхарсан зан чанараасаа урваж, үнэнийг хэрэгжүүлэх чадвар хүртэлх—энэ гурван үе шат бол хүн чанартай, завхарсан зан чанартай жирийн хүмүүсийн хүрэх ёстой зүйл юм. Мөс чанарынхаа ухамсар болон харьцангуй сайн хүн чанарынхаа ачаар энэ хүмүүс үнэнийг хэрэгжүүлж чаддаг. Үнэнийг хэрэгжүүлж чадаж байна гэдэг нь ийм хүмүүст аврагдах найдвар бий гэдгийг илтгэдэг. Өөрөөр хэлбэл, сайн хүн чанартай хүмүүсийн хувьд аврагдах магадлал харьцангуй өндөр байдаг.

Антихристүүдийг антихристийн зан чанартай хүмүүсээс юу ялгадаг вэ? Эхний үе шатанд антихристүүдийн харуулдаг зүйл нь гаднаа аливаа завхарсан хүний харуулдаг зүйлүүдтэй үндсэндээ адилхан байдаг боловч дараагийн хоёр үе шат нь өөр байдаг. Жишээлбэл, хүн засуулж байхдаа харгис завхарсан зан чанар харуулах үед дараагийн алхамд нь мөс чанар нь үйлчлэх шаардлагатай болдог. Гэвч антихристүүдэд мөс чанар байдаггүй, тиймээс тэд юу гэж бодох вэ? Тэдэнд ямар илрэл байх вэ? Тэд Бурханыг шударга бус байна гэж гомдоллож, Бурхан өөрсдөөс нь өө сэв хайж, алхам тутамд нь хүндрэл, бэрхшээл учруулахыг оролдож байна гэж шалтаглана. Үүний дараа тэд огт гэмшихгүй гөжүүдэлж, хамгийн илэрхий алдаа эсвэл завхарсан зан чанараа ч хүлээн зөвшөөрөхөөс татгалзаж, өөрсдийн алдааг хэзээ ч хүлээн зөвшөөрөхгүй бөгөөд бүр улам даварч, үйл ажиллагаагаа нууцаар үргэлжлүүлэхийн тулд бүх аргыг сүвэгчилнэ. Антихристүүдийн харуулдаг завхарсан зан чанараас дүгнэхэд тэдний зан араншин ямар байдаг вэ? Тэдэнд мөс чанар байдаггүй, тэд өөрсдийгөө шинжлэхээ мэддэггүй бөгөөд харгис байдал, хорлонтой байдал, дайралт, өшөө авалт харуулдаг. Тэд баримтыг нуун дарагдуулахын тулд худал үг зохиож, хариуцлагыг бусдад тохдог; тэд бусдыг урхидах далд явуулга сэдэж, бодит баримтыг ах эгч нараас нуудаг; мөн тэд өөрсдийгөө улайран өмгөөлж, зөвтгөл санал болгож, маргаанаа хаа сайгүй тараадаг. Энэ бол тэдний харгис зан чанарын үргэлжлэл юм. Тэдэнд мөс чанарын ухамсар байдаггүй, өөрсдийгөө шинжилж, эргэцүүлж, ойлгож чаддаггүйгээс гадна, тэд улам даварч, харгис зан чанараа үргэлжлүүлэн харуулж, Бурханы гэрийн эсрэг бархирч, ах эгч нарын эсрэг бархирч, тэднийг эсэргүүцэж, бүр ноцтой нь Бурханыг эсэргүүцдэг. Хэсэг хугацааны дараа нөхцөл байдал намжих үед тэд гэмшиж, нүглээ улайх уу? Хэдийгээр хэрэг явдал хэдийнээ өнгөрч, бодит баримт илчлэгдэж, хариуцлага нь тэднийх гэдгийг нийтээрээ мэдэж байгаа бөгөөд тэд энэ хариуцлагыг үүрэх ёстой ч—тэд үүнийг хүлээн зөвшөөрч чадах уу? Тэд харамсаж, эсвэл өртэй мэт мэдэрч чадах уу? (Үгүй.) Тэд эсэргүүцсээр байдаг бөгөөд: “Ямартай ч, би хэзээ ч буруутай байгаагүй, гэхдээ буруутай байсан ч миний санаа зорилго сайн байсан; би буруутай байсан ч намайг ганцаархан буруутгаж болохгүй. Та нар яагаад бусдыг буруутгахгүй—яагаад намайг онилоод байгаа юм бэ? Би хаана алдаа гаргасан юм бэ? Би санаатайгаар ямар ч буруу зүйл хийгээгүй. Та нар бүгд алдаа гаргасан байж яагаад өөрсдөдөө хариуцлага тооцохгүй байгаа юм бэ? Түүнээс гадна, хэн амьдралыг ямар нэгэн алдаа гаргахгүйгээр туулж чадах юм бэ?” гэж боддог. Тэд гэмшдэг үү? Тэд өртэй мэт мэдэрдэг үү? Тэд өртэй мэт мэдэрдэггүй бөгөөд гэмшдэггүй. Зарим нь бүр: “Би тийм их төлөөс төлсөн байхад—та нарын хэн нь ч яагаад анзаараагүй юм бэ? Яагаад хэн ч намайг магтаагүй юм бэ? Яагаад надад шагнал өгөөгүй юм бэ? Ямар нэг зүйл тохиолдох үед та нар үргэлж намайг буруутгаж, надаас өө сэв хайдаг. Та нар зүгээр л миний эсрэг дөрөөлөх зүйл хайж байгаа юм биш үү?” гэж хэлдэг. Энэ бол тэдний сэтгэлгээ, байдал юм. Энэ нь харгис зан чанар гэдэг нь тодорхой—тэд огт гэмшдэггүй, өмнө нь баримт дэлгэх үед хүлээн зөвшөөрөхөөс татгалзаж, тууштай эсэргүүцдэг. Тэд хэнийг ч чангаар хараахгүй байж болох ч дотроо тоо томшгүй олон удаа хараасан байж магадгүй—удирдагчдыг сохор хэмээн харааж, ах эгч нарыг сайн хүмүүс биш, байр суурьтай байхад нь бялдуучилж байсан хэрнээ одоо байр сууриа алдмагц нь анхаарал хандуулахгүй, өөрсөдтэй нь нөхөрлөхгүй, эсвэл бүр өөрсөд рүү нь инээмсэглэхгүй байна хэмээн хараадаг. Тэд бүр зүрх сэтгэлдээ Бурханыг харааж, зөвт биш хэмээн Бурханыг шүүдэг. Эхнээсээ дуустал тэдний харуулдаг зан чанар харгис байдаг бөгөөд мөс чанарын өчүүхэн төдий ч үр нөлөөгүй, харамсах эсвэл гэмших ямар ч шинжгүй байдаг. Тэд эргэж буцах, үнэн-зарчмыг эрэлхийлэх, нүглээ улайж, гэмшихээр Бурханы өмнө ирэх, эсвэл Бурханы зохион байгуулалт, зохицуулалтад дуулгавартай дагах ямар ч санаа зорилгогүй нь тодорхой. Оронд нь тэд тууштай маргаж, эсэргүүцэж, гомдоллодог. Антихристүүд болон гэмшиж чаддаг хүмүүс хоёулаа адилхан завхарсан зан чанар харуулдаг боловч эдгээр харуулж буй зүйлийн уг чанарт ялгаа байдаггүй гэж үү? Энэ бүлгүүдийн аль нь антихристийн зан чанартай, аль нь антихристийн мөн чанартай вэ? (Гэмшдэггүй хүмүүс нь антихристийн мөн чанартай байдаг.) Гэмшиж чаддаг хүмүүс хэн бэ? Тэд бол антихристийн зан чанартай завхарсан хүмүүс, гэхдээ тэд антихристүүд биш. Антихристийн мөн чанартай хүмүүс нь антихристүүд, харин антихристийн зан чанартай хүмүүс нь жирийн завхарсан хүмүүс юм. Энэ хоёрын дунд аль бүлэг нь ёрын муу хүмүүсээс бүрддэг вэ? (Антихристийн мөн чанартай хүмүүс.) Та нар үүнийг ялган таньж чадна, тийм үү? Энэ нь ямар нэг буруу зүйл хийж, засуулах, чөлөөлөгдөх эсвэл сахилгажуулагдах гэх мэт нөхцөл байдалтай тулгарах үедээ аль бүлэг нь мөс чанар нь өөрсдийг нь буруутгаж буй шинж тэмдэг огт харуулахгүй, эргэж буцах эсвэл эргэцүүлэхгүйгээр маргасаар байж, шударга бусаар шүүж, маргаанаа тарааж байгаагаас хамаарна. Хэрвээ тэднийг барих хэн ч байхгүй бол тэд үйл ажиллагаагаа зогсоох уу? Үгүй. Тэдний зүрх сэтгэл сөрөг байдал, эсэргүүцлээр дүүрч, тэд: “Хүмүүс надад шударга бус хандаж, бурхан надад нигүүлсэл үзүүлэхгүй, эсвэл миний өмнөөс үйлдэхгүй байгаа тул би ирээдүйд үүргээ гүйцэтгэхдээ зүгээр л хэлбэрдэнэ. Би үүргээ сайн гүйцэтгэсэн ч шагнал авахгүй, хэн ч намайг магтахгүй, би засуулсаар л байх болно, тиймээс би зүгээр л хааш яаш байдлаар хийнэ. Асуудлыг зарчмын дагуу шийдвэрлэх, эсвэл ажил дээрээ бусадтай хэлэлцэж, хамтран ажиллах, эсвэл үнэнийг эрж хайхыг надаас шаардана гэж бодсоны ч хэрэггүй! Би үл тоомсорлосон хэвээр, ихэмсэг ч биш, даруу ч биш байна. Хэрвээ та нар надаар ямар нэг зүйл хийлгэхийг хүсвэл би хийнэ; хэрвээ надаар ямар нэг зүйл хийлгэхийг хүсэхгүй бол би зүгээр л орхиод явна. Та нар хүссэнээрээ л авирла; би өөрийнхөөрөө л байна. Надаас хэтэрхий их зүйл бүү шаард; хэрвээ шаардлага чинь өндөр байвал би тэдгээрийг үл тооно.” Энэ нь харгис зан чанарын үргэлжлэл биш гэж үү? Ийм хүмүүс гэмшиж чадах уу? (Үгүй, чадахгүй.) Энэ бол антихристийн мөн чанартай хүмүүсийн илрэл юм. Антихрист хорон муу зан чанар харуулах үед ч мөн адил, тэд мөс чанаргүй учраас хэзээ ч эргэцүүлдэггүй. Тэдэнд ямар нэгэн зүйл тохиолдох үед тэд ямар ч завхарсан зан чанар харуулсан, эсвэл ямар ч санаа зорилго, хүсэл, амбицтай байсан тэднийг мөс чанар нь хэзээ ч барьдаггүй. Тиймээс, цаг нь таарч, өөрсдөд нь ашигтай байх үед тэд хүссэнээрээ хийдэг. Үйлдлийнх нь үр дүн ямар байхаас үл хамааран тэд эргэж буцдаггүй бөгөөд өөрсдийн үзэл бодолтой зууралдсан хэвээр байж, амбиц, хүсэл, санаа зорилгоо, түүнчлэн үргэлж аливааг хийж ирсэн арга хэрэгсэл, арга барилаа өчүүхэн ч өөрийгөө буруутгахгүйгээр хадгалж үлддэг. Яагаад тэд өөрсдийгөө буруутгадаггүй вэ? Яагаад гэвэл ийм хүмүүст мөс чанар байдаггүй, тэдэнд нэр төрийн мэдрэмж байдаггүй бөгөөд тэд ямар ч ичгүүргүй байдаг; тэдний бүхий л хүн чанарт завхарсан зан чанарыг нь барьж чадах юу ч байдаггүй бөгөөд харуулж буй завхарсан зан чанар нь зөв эсвэл буруу эсэхийг үнэлэхэд ашиглаж болох юу ч тэдэнд байдаггүй. Тиймээс, энэ хүмүүс хорон муу зан чанар харуулах үед бусад хүн үүнийг хэрхэн харах, эсвэл үйл явц болон үр дүн нь ямар байхаас үл хамааран, эхнээсээ дуустал тэд өөрсдийгөө буруутгахгүй, гуниглахгүй, харамсахгүй, өртэй мэт мэдрэхгүй бөгөөд зүрх сэтгэлдээ тэд яав ч эргэж буцдаггүй. Эд бол антихристүүд юм. Энэ хоёр жишээнээс дүгнэхэд антихристүүдийн хамгийн илэрхий онцлог чанар юу вэ? (Тэдэнд мөс чанар, эрүүл ухааны байдаггүй нь.) Мөс чанар, эрүүл ухаан ийн байдаггүй нь ямар төрлийн илрэлд хүргэдэг вэ? Тэдний харуулдаг зан чанарын үр дүн юу вэ? (Тэд эргэцүүлж, эсвэл гэмшиж чаддаггүй.) Эргэцүүлж, эсвэл гэмшиж чаддаггүй хүмүүс үнэнийг хэрэгжүүлж чадах уу? Хэзээ ч үгүй!

Зөвхөн антихристийн зан чанартай хүнийг мөн чанартаа антихрист гэж тодорхойлох болохгүй. Антихристүүдийн уг чанар-мөн чанартай хүмүүс л жинхэнэ антихристүүд юм. Энэ хоёрын хүн чанарт ялгаа байдаг нь тодорхой бөгөөд өөр өөр төрлийн хүн чанарын удирдлага дор тэдгээр хүмүүсийн үнэнд ханддаг хандлага ч мөн адилгүй байдаг—мөн хүмүүсийн үнэнд ханддаг хандлага адилгүй байх үед тэдний сонгодог зам өөр байдаг; хүмүүсийн сонгодог зам өөр байх үед тэдний үйлдлийн үр дүнд бий болох зарчим болон үр дагаварт ч бас ялгаа бий. Зөвхөн антихристийн зан чанартай хүнд үйлчилдэг мөс чанар байдаг бөгөөд эрүүл ухаан, нэр төрийн мэдрэмжтэй байж, харьцангуй яривал үнэнийг хайрладаг учраас тэд завхарсан зан чанараа харуулах үед зүрх сэтгэлд нь үүнийг нь зэмлэх зэмлэл байдаг. Ийм үед тэд өөрсдийгөө эргэцүүлж, өөрсдийгөө танин мэдэж чаддаг бөгөөд завхарсан зан чанар болон завхрал харуулснаа хүлээн зөвшөөрч чаддаг нь тэдэнд махан бие болон завхарсан зан чанараасаа урваж, үнэнийг хэрэгжүүлж, Бурханыг дуулгавартай дагахад хүрэх боломжийг олгодог. Гэвч антихристийн хувьд байдал ийм биш. Тэдэнд үйлчилдэг мөс чанар, эсвэл мөс чанарт ухамсар байдаггүй, нэр төрийн мэдрэмж бүр ч байдаггүй тул завхарсан зан чанараа харуулах үедээ тэд өөрсдийнх нь харуулж буй зүйл зөв эсвэл буруу эсэх, эсвэл харуулж буй зүйл нь завхарсан зан чанар уу, хэвийн хүн чанар уу, эсвэл энэ нь үнэнд нийцэж байгаа эсэхийг Бурханы үгийн дагуу хэмждэггүй. Тэд эдгээр зүйлийн талаар хэзээ ч эргэцүүлдэггүй. Тэгвэл тэд хэрхэн авирладаг вэ? Тэд өөрсдийн харуулдаг завхарсан зан чанар болон сонгосон замыг зөв гэж үргэлж зүтгэдэг. Тэд хийсэн бүхнээ зөв, хэлсэн бүхнээ зөв гэж боддог; тэд өөрсдийн үзэл бодолтойгоо зөрүүдлэн зууралддаг. Тиймээс, тэд хэчнээн том буруу зүйл хийсэн ч, хэчнээн ноцтой завхарсан зан чанар харуулсан ч хэрэг явдлын ноцтой байдлыг хүлээн зөвшөөрөхгүй бөгөөд харуулсан завхарсан зан чанараа яав ч ойлгохгүй. Мэдээж хэрэг, тэд Бурханд болон үнэнд дуулгавартай дагах замыг сонгохын тулд хүслээ хойш тавьж, амбиц эсвэл завхарсан зан чанараасаа урвахгүй. Энэ хоёр өөр үр дүнгээс харахад, хэрвээ антихристийн зан чанартай хүн зүрх сэтгэлдээ үнэнийг хайрладаг бол тэдэнд үүний талаарх ойлголтод хүрч, үүнийг хэрэгжүүлж, авралд хүрэх боломж байдаг бол антихристийн мөн чанартай төрлийн хүн үнэнийг ойлгож, эсвэл хэрэгжүүлж чадахгүй, мөн авралд ч хүрч чадахгүй. Тэр хоёрын ялгаа бол энэ юм.

III. Антихристүүдийн зан чанар-мөн чанар

Өнөөдрийн нөхөрлөлийн гол анхаарах зүйл нь антихристүүдийн зан чанар-мөн чанар яг юу болохыг түлхүү нэгтгэн дүгнэх явдал хэвээр байна. Бидний саяхан хэлэлцсэн хүмүүсийн зургаан завхарсан зан чанараас аль гурвыг нь ашиглах нь антихристийн зан чанар-мөн чанартай хүмүүсийг тодорхойлоход илүү оновчтой байдаг вэ? (Үнэнд зэвүүцэх зэвүүцэл, харгис байдал, хорон муу байдал.) Бид хүрээгээ энэ гурав болгон хумьсан тул эхний гурав нь энэ нөхөрлөлийн хэсэг байхгүй. Тэгвэл антихристийн зан чанар-мөн чанартай хүмүүст гөжүүд байдал, биеэ тоосон зан, ов мэхтэй байдал гэх завхарсан зан чанарууд байдаггүй юу? (Үгүй.) Тэгвэл яагаад антихристүүдийн зан чанар-мөн чанарыг тодорхойлохын тулд эхний гурвыг ашигладаггүй вэ? (Яагаад гэвэл жирийн завхарсан хүмүүст ч бас эхний гурав нь байдаг бөгөөд эдгээр нь хүний мөн чанарыг төлөөлдөггүй.) Энэ бол маш оновчтой дүгнэлт юм. Зан чанар-мөн чанарын сэдвийн тухайд, эхний гурван завхарсан зан чанар нь түвшний хувьд харьцангуй хөнгөн байдаг бол антихристүүдийн зан чанар-мөн чанарыг үнэхээр нэгтгэн дүгнэж чадахууд нь сүүлийн гурав буюу үнэнд зэвүүцэх зэвүүцэл, харгис байдал, хорон муу байдал юм. Энэ гурван завхарсан зан чанар нь антихристүүдийн зан чанар-мөн чанарыг илүү оновчтой тодорхойлж чадна. Хэдийгээр эхний гурвыг антихристүүдийн мөн чанарыг тодорхойлоход ашигладаггүй ч тэр гурван завхарсан зан чанар нэг бүр нь антихристэд байдаг бөгөөд жирийн хүмүүсийнхээс илүү ноцтой байдаг. Үнэнд зэвүүцэх зэвүүцэл, харгис байдал, хорон муу байдлыг бүгдийг нь тэдний гөжүүд байдлыг нэгтгэн дүгнэж, тодорхойлох, гөжүүд байдлынх нь түвшнийг дүрслэхэд ашиглаж болно. Мөн сүүлийн гурван зан чанарыг тэдний биеэ тоосон зан, ов мэхтэй байдлыг нэгтгэн дүгнэж, тодорхойлоход адилхан ашиглаж болно. Антихристүүдийн зан чанар-мөн чанарын гол онцлог чанар нь үнэнд зэвүүцэх зэвүүцэл, харгис байдал, хорон муу байдал гэдэг нь илэрхий байна.

А. Хорон муу байдал

Энэ гурван завхарсан зан чанар болох үнэнд зэвүүцэх зэвүүцэл, харгис байдал, хорон муу байдлаас хорон муу байдал нь антихристийн зан чанар-мөн чанар дахь зан чанарын хамгийн цогц дүгнэлт бөгөөд антихристийн зан чанар-мөн чанарт хамгийн түгээмэл байдаг зүйл юм. Яагаад антихристийн зан чанар-мөн чанарыг дүрслэхэд хорон муу байдлыг ашигладаг вэ? Хэрвээ антихристүүдийг нэлээд хорон муу гэдэг бол тэдний бодлоос харахад тэднийг хорон муу мөн чанартай хүмүүс гэдгийг батлах юуг тэд өдөр бүр бодож, хэлж, хийдэг вэ? Энэ нь тунгаан бодох ёстой асуулт биш гэж үү? (Тийм.) Тэгвэл энэ хүмүүст хорон муу мөн чанар үнэхээр оршин байдаг эсэхийг шүүхийн тулд бид тэдний юу боддог, хэл яриа болон зан байдал, мөн тэд биеэ хэрхэн авч явж, ертөнцтэй хэрхэн харьцдагаас шинжилгээ, ажиглалтаа эхлэх ёстой. Эхлээд антихристүүд өдөр бүр юуны талаар боддогийг харцгаая. Зарим хүн зүрх сэтгэлдээ: “Энэ бүлэг хүмүүсийн дунд би хамгийн чадвартайд тооцогддоггүй, хамгийн мундаг билиг авьяастай ч биш, тэгвэл би яаж илүү их нэр хүнд олж авч, хүн бүрийн хүндлэлийг хүлээж, өвөг дээдэстээ алдар нэр авчирч, толгой дээрээ гэрлэн титэмтэй болох вэ? Би яаж бусдыг ятгаж, үгийг минь сонсдог, намайг хүндэлдэг болгох вэ? Байр суурьтай байх нь сайн хэрэг бололтой. Зарим хүн үнэхээр нэр хүндтэй бөгөөд бусад хүнд асуудал тулгарах үед тэдэн рүү очдог—яагаад хэн ч над руу ирдэггүй юм бэ? Яагаад хэн ч намайг анзаардаггүй юм бэ? Надад ухаан, санаа, юмыг хийх арга зүй байна, мөн би асуудалд эрүүл сэтгэлгээ ашиглах чадвартай—яагаад хэн ч надад анхаарал хандуулахгүй, эсвэл намайг өндрөөр үнэлэхгүй байгаа юм бэ? Би хэзээ бусдаас ялгарах вэ? Хэзээ хүн бүр надаас тусламж гуйж ирж, намайг дэмжих вэ?” гэж боддог. Энэ хүмүүс юуны талаар бодож байна вэ? Тэд эерэг зүйлийн талаар бодож байна уу, эсвэл сөрөг зүйлийн талаар уу? (Сөрөг зүйлийн талаар.) Зарим хүн бусад хүн хоорондоо сайн харилцаатай байгааг хараад: “Тэдний харилцаа яагаад ийм сайн байдаг билээ? Би хагалан бутаргаж, харилцааг нь муутгах арга олох хэрэгтэй; ингэвэл би тусгаарлагдахгүй, ханьтай болно” гэж боддог. Энэ хүмүүс юу хийж байна вэ? Ямар ч арга ашигласан бай, энэ бүхэн нь хагалан бутаргах явдал болж хувирдаг. Тэд хэн нэгнийг үүргээ урам зоригтой, эрч хүчтэйгээр гүйцэтгэж, үүргээ гүйцэтгэх явцдаа юу ч хийсэн гэрэл олж авч байгааг хараад атаархаж, тэр хүнийг хэрхэн унагах, хэрхэн урам зоригийг нь мохоож, сөрөг болгох талаар тунгаан боддог. Эдгээр бодол нь үйлдэл болсон ч бай, үгүй ч бай, сөрөг бодол юм. Мөн: “Шинээр сонгогдсон удирдагч намайг хэрхэн хардаг бол? Би энэ удирдагчтай ойртож дотносох хэрэгтэй. Бидний харилцаа тийм ч сайн биш, бид тийм ч дотно биш, тэгвэл би яаж тэдэнд тал засаж болох вэ? Надад жаахан мөнгө байгаа, тиймээс би тэдэнд юу хэрэгтэй байгааг олж мэдээд, түүнийг нь худалдаж авч өгнө өө. Гэхдээ хэрвээ тэдэнд компьютер хэрэгтэй бол би тийм их мөнгө үрэхийг хүсэхгүй байна; хэрвээ тэд ирээдүйд удирдагч байхаа боливол тэр мөнгө үрэгдсэн хэрэг болохгүй гэж үү? Хэрвээ тэдэнд бээлий эсвэл хувцас гэх мэт зүйл хэрэгтэй бол би худалдаж авч дийлнэ, зарцуулсан мөнгөндөө харамсах зүйлгүй. Мөнгийг дэмий үрэх биш, зөв зүйлд зарцуулах ёстой. Би бас удирдагчийг зөвхөн хоосон үгээр биш, бодит үйлдлээр бялдуучилж, баярлуулах ёстой—энэ удирдагч юунд дуртайг би ажиглах хэрэгтэй. Түүнчлэн, өдөр бүр хоол идэх цаг болоход би удирдагчийн хоолыг аягалж өгөхөд тусалж, хоолоо идэж дууссаных нь дараа аяга тавгийг нь угаана. Хэрвээ удирдагч хэн нэгнийг шүүмжилбэл би дагаж, түүнийг дэмжинэ; хэрвээ удирдагч хэн нэгнийг магтвал би тэр хүнийг хурдан санал болгож, сайн чанаруудыг нь магтана” гэж боддог хүмүүс ч байдаг. Энэ хүмүүс юуны талаар бодож байна вэ? (Удирдагчийг баярлуулж, тэдэнд бялдуучлах талаар.) Мөн Бурханы гэрт ажиллаж байхдаа: “Бусад хүн шаргуу, чин сэтгэлээсээ ажилладаг; би ухаантай байх ёстой, мунхаг байж болохгүй, мөн өөрийгөө хэтэрхий их ядрааж болохгүй. Хэрвээ ирээдүйд бурхны гэрт би хэрэггүй болбол энэ хүчин чармайлт талаар болохгүй гэж үү? Би дэмий л шаргуу ажиллаж байгаа хэрэг болохгүй гэж үү? Гэхдээ би огт ажиллахгүй бол бурхны гэрээс хөөгдөнө. Би яах ёстой вэ? Удирдагчийг байх үед би хамаг чадлаараа ажиллаж, хөлсөө дуслуулж, удирдагчид харуулна; тэднийг байхгүй үед би ариун цэврийн өрөө орж, ус ууж, гадуур зугаалж, эсвэл амарч суух булан олно. Хэрвээ бусад хүн гурван хүрз шороо ухвал би хагас хүрзийг ухна; хэрвээ бусад хүн гурав эсвэл таван удаа нааш цааш явж юм зөөвөл би ганцхан удаа л хийнэ. Би боломж гармагц л амарч, цалгардана. Би тийм чин сэтгэлээсээ байх ёсгүй; хэрвээ би хэт шаргуу ажилласнаас болж өвдөж эсвэл ядарвал хэн намайг өрөвдөх юм бэ? Хэн миний өвчнийг эмчлэх юм бэ? Удирдагч анхаарах уу? Бурхан анхаарах уу? Бурхан эдгээр зүйлийг хариуцах уу? Тиймээс, ажиллаж байхдаа би хаана хамгийн нүдэнд тусахаар ажиллаж болохоо олох хэрэгтэй. Цалгардахыг хүсэх үедээ би хаана хамгийн бага баригдах магадлалтай, хаана хамгийн бага анхаарал татах магадлалтайгаа олох хэрэгтэй” гэж боддог хүмүүс байдаг. Энэ хүмүүс юуны талаар бодож байна вэ? (Цалгардаж, зальжин авирлах талаар.)

1. Антихристүүд хүмүүст юу хийдэг вэ

Өдөржингөө хорон муу бодол тээдэг хүмүүсийн зан араншин ямар байдаг вэ? Зан араншин нь дорд ёс жудагтай, дотуур тамиртай байдаг. Тэдний зан чанараас харахад энэ нь юу вэ? (Хорон муу байдал.) Тэдний боддог эдгээр зүйлийн уг чанарт ямар нэг чигч зүйл байна уу? Эрхэмсэг, нээлттэй, шударга сонсогдох ямар нэгэн зүйл байна уу? Ямар нэгэн сайн зүйл байна уу? (Үгүй, юу ч байхгүй.) Тиймээс товчхондоо, антихристийн мөн чанартай хүмүүсийн хорон муу зан чанарт илэрдэг эхний зүйл бол тэдний өдөржингөө боддог зүйл нь зөвхөн муу муухай байдаг явдал юм. Том эсвэл жижиг асуудалтай тулгарсан эсэхээс үл хамааран тэдний бодол муу муухайгаар дүүрэн байдаг. Тодруулбал, тэд хүмүүст зарим нэг зүйл хийдэг бөгөөд Бурханд хандахдаа ч бас өөр өөр илрэл, хэрэгжүүлэлттэй байдаг. Тэгвэл тэд хүмүүст ямар зүйл хийдэг вэ? Тэд бодолдоо ямар төрлийн хэрэгжүүлэлтийг хөгжүүлдэг вэ? Саяхан дурдсан хэд хэдэн жишээнээс ийм төрлийн хүн бусдын эсрэг хэрхэн байнга явуулга хийдгийг та нар харж чадаж байна уу? Тэд тасралтгүй явуулга хийдэг бөгөөд тэдэнтэй харилцсан, эсвэл холбоотой байсан хэн боловч тэдний явуулгын бай болдог. Хоёрдугаарт, хэдийгээр заримдаа тэд аливааг хийх үедээ ярьдаггүй ч тэдний үйлдлийн арга зам, арга барил, эх сурвалж нь жинхэнэ биш бөгөөд тэд үнэнийг хэрэгжүүлдэггүй—энэ нь ердөө л хуурмаг дүр төрх юм. Үүний уг чанар нь юу вэ, энэ хэрэгжүүлэлт юу вэ? Энэ бол заль мэх, дүр эсгэлт бөгөөд тэд бас бусдыг уруу татдаг. Тэд дүр эсгэж, хүмүүсийг мэхэлж чаддаг тул хүмүүсийг урхидаж, төөрөлдүүлж чадах уу? (Тийм, тэд чадна.) Түүнчлэн, ийм төрлийн хүн байр суурь, нэр хүнд, нэр нүүр болон өөрийн ашиг сонирхлын төлөө бусадтай байнга тэмцэлддэг. Тэд алдар нэрийн төлөө, хэн эцсийн үгийг хэлэхийн төлөө, хэнд илүү их санаа байгаагийн төлөө, хэний үзэл бодол илүү мэргэн, үндэслэлтэй гэдгийн төлөө, хэнийг хүн бүр илүү дэмжихийн төлөө, хэн илүү их ашиг тус хүртэхийн төлөө тэмцдэг—энэ бол тэдний өрсөлддөг зүйл юм. Байр суурьгүй байхдаа ч тэд хүмүүсийн эсрэг ингэж явуулга хийдэг, тэгвэл байр суурьтай болох үедээ яах вэ? Тэгвэл тэдний ноёрхол дор байгаа хүмүүс байнга тарчилдаг; тэд үнэнийг хайрладаггүй хүмүүсийг татаж, өөртөө урвуулдаг бөгөөд үнэнийг хүлээн авч чаддаг хүмүүс рүү дайрч, гадуурхдаг, үүний зорилго нь хүн бүрийг өөрсдийнх нь үгийг сонсдог, өөрсдийг нь дуулгавартай дагадаг болгох явдал юм; тэд бүлэг дотор үргэлж бүлэглэл үүсгэж, хагалан бутаргадаг бөгөөд эцэст нь хүн бүрийг өөрсдийнхөө харьяанд оруулдаг. Эдгээр зүйл нь бүгд тэдний тарчлаах хүрээнд багтдаг. Антихристүүд өдөржингөө муу муухай зүйл боддог бөгөөд харуулдаг зан чанар бүр нь муу байдаг. Тэгвэл ийм хүмүүсийн зан чанарыг хорон муу гэж хэлэх нь зөв үү? (Тийм, зөв.) Хүн бүр байраа мэддэг, өөрийн ажилдаа үнэнч байж, хийх ёстойгоо хийдэг бүлэгт антихрист гарч ирмэгцээ дотроос нь хагалан бутаргаж, А-гийн өмнө Б-г, Б-гийн өмнө А-г муулж, тэр хоёрыг хооронд нь сөргөлдүүлдэг. Энэ нь хагалан бутаргасны үр дүн биш гэж үү? Тэгвэл антихристийн явуулгын зарим илрэл юу вэ? Жишээлбэл, чуулганд сонгууль болох үед амбицгүй жирийн хүмүүс: “Хэн ч сонгогдсон би дуулгавартай дагана; Бурхан хэнийг удирдагч байхыг зөвшөөрнө, тэр хүнийг би дэмжиж, төвөг удахгүй, эсвэл асуудал үүсгэхгүй” гэж бодож магадгүй. Гэвч муу санаа зорилготой хүмүүс ингэж боддоггүй. Хэрвээ тэд энэ сонгуульд ялах ямар ч найдваргүйгээ харвал зүрх сэтгэлдээ тооцоолж эхэлдэг: “Би хүн бүрд ямар нэгэн сайн зүйл худалдаж авч өгөх хэрэгтэй. Сүүлийн үед чуулганд юу дутагдаж байна вэ? Би агаар цэвэршүүлэгч худалдаж аваад цуглааны байранд тавина, ингэснээр хүн бүр цэвэр агаараар амьсгалах үедээ намайг бодох болно. Ингэвэл сонгууль болох үед тэдний бодох хамгийн эхний нэр дэвшигч нь би байх биш үү? Тиймээс би дэмий үйлдэл хийж, мөнгөө дэмий үрэхгүй.” Ингэж бодоод тэд хамгийн хямдхан бөгөөд нүдэнд хамгийн аятайхан харагдах агаар цэвэршүүлэгчийг хурдан худалдаж авдаг. Түүнчлэн, тэд: “Энэ хугацаанд би болгоомжтой байх хэрэгтэй. Би буруу зүйл хэлж болохгүй, мөн сөрөг, хүмүүсийг босгон байгуулдаггүй зүйл хэлж болохгүй; хүмүүстэй уулзах болгондоо би үргэлж зусардсан үг хэлж, бусдыг байнга магтаж: ‘Чи үнэхээр сайхан харагдаж байна! Чи үнэхээр үнэнийг эрэлхийлж байна! Хэдийгээр чи над шиг удаан Бурханд итгээгүй ч надаас илүү үнэнийг эрэлхийлсэн. Чиний хүн чанар сайн бөгөөд чам шиг сайн хүн чанартай хүмүүс аврагдаж чадна—надтай адилгүй’ гэх мэт зүйл хэлэх ёстой. Би даруу харагдаж, бусдыг бүх талаараа надаас илүү гэж магтаж, өөрсдийг нь хангалттай хүндлэл хүлээсэн хүмүүс гэдэг мэдрэмжийг бусдад төрүүлэх ёстой” гэж боддог. Энэ нь явуулга хийж байгаа хэрэг биш гэж үү? Антихристүүд ийм зүйлийг ямар ч хүчин чармайлтгүйгээр хийдэг; жирийн хүмүүс тэднээс илүү явуулга хийж чадахгүй. Үл итгэгчдийн дунд ямар үг байдаг вэ? (Хүн чамайг худалдчихаад байхад чи тэдэнд мөнгөө тоолоход нь тусалсаар байна.) Антихристүүд ийм зүйл үйлддэг бөгөөд ихэнх хүн тэдний урвалт болон явуулгын бай болдог.

Надад хэлдээ, антихристүүд засуулахыг хүлээн авдаг уу? Тэд өөрсдөд нь завхарсан зан чанар байгааг хүлээн зөвшөөрдөг үү? (Үгүй, тэд хүлээн зөвшөөрдөггүй.) Тэд завхарсан зан чанартай гэдгээ хүлээн зөвшөөрдөггүй ч засуулсныхаа дараа өөрсдийгөө мэддэг мэт дүр эсгэсээр байдаг. Тэд өөрсдийгөө хүн чанаргүй, хэв чанар муутай диавол, Сатан гэж хэлдэг, мөн аливааг сайтар бодож чаддаггүй, чуулганаас зохицуулсан даалгаварт тэнцэхгүй, үүргээ зохих ёсоор гүйцэтгээгүй гэдэг. Тэгээд олонхын өмнө завхарсан зан чанараа хүлээн зөвшөөрч, өөрсдийгөө диавол гэдгээ хүлээн зөвшөөрч, эцэст нь энэ бол Бурхан тэднийг цэвэршүүлж, аварч байгаа хэрэг гэж хэлэн, засалт хүлээн авах ямар чадвартай, үнэнд ямар дуулгавартай гэдгээ хүмүүст харуулдаг. Тэд яагаад засуулж байгаагаа, эсвэл тэдний үйлдэл чуулганы ажилд ямар хор хөнөөл, хохирол учруулсныг дурддаггүй. Тэд эдгээр асуудлаас зайлсхийж, өөрсдийгөө Бурханы гэрээс хүртэж буй засалтыг хүртэх ёсгүй, шударга бус байсан мэтээр, яг л ямар нэгэн агуу шударга бус зүйл амссан мэтээр хүмүүст буруугаар ойлгуулахын тулд хоосон үг, хоосон сургаал, үгийн заль, тайлбарласан үг хэлдэг. Засуулсныхаа дараа тэд зүрх сэтгэлдээ буулт хийдэггүй бөгөөд янз бүрийн муу үйлээ өчүүхэн төдий ч хүлээн зөвшөөрдөггүй. Тэгвэл завхарсан зан чанараа хүлээн зөвшөөрч, үнэнийг хүлээн авахад бэлэн байж, засалтыг дуулгавартай дагаж чадна хэмээн тэдний нөхөрлөсөн эдгээр үг бүгд юу вэ? Эдгээр нь тэдний жинхэнэ мэдрэмж үү? Яавч үгүй. Тэдгээр нь бүгд хүмүүсийг төөрөлдүүлж, урхидах зорилготой худал үг, дүр эсгэлт, диаволын үг юм. Хүмүүсийг төөрөлдүүлэх тэдний зорилго юу вэ? (Хүмүүсээр өөрсдийгөө шүтэн мөргүүлж, дагуулах.) Яг тийм, энэ бол хүмүүсийг төөрөлдүүлж, урхидан өөрсдийг нь дагадаг, сонсдог болгож, хүн бүрд өөрсдийгөө зөв, сайн гэж бодуулах явдал юм. Ингэснээр хэн ч тэднийг нэвт хардаггүй, эсвэл тэднийг эсэргүүцдэггүй. Эсрэгээрээ, хүмүүс тэднийг үнэнийг хүлээн авдаг, засалт хүлээн авдаг, гэмшдэг хүн гэж итгэдэг. Тэгвэл тэд яагаад муу үйлээ хүлээн зөвшөөрдөггүй, эсвэл Бурханы гэрийн ажилд учруулсан хохирлоо хүлээн зөвшөөрдөггүй вэ? Тэд яагаад эдгээр асуудлыг ил гаргаж нөхөрлөдөггүй вэ? (Хэрвээ тэд эдгээр зүйлийг хэлбэл хүмүүс тэднийг ялган танина.) Хэрвээ хүмүүс тэднийг ялган таньж, нэвт харж, хүн чанар болон зан чанар-мөн чанарыг нь нэвт харсан бол тэднийг хаях болно. Хүмүүс тэдний заль мэхэнд унаж, тэдэнд төөрөлдсөөр байх уу? Хүмүүс тэднийг өндрөөр үнэлсээр байх уу? Хүмүүс тэднийг тэнгэрт тултал магтсаар байх уу? Хүмүүс тэднийг шүтэн мөргөсөөр байх уу? Хүмүүс эдгээрийн алийг ч хийхгүй. Антихристүүд өөрсдийгөө мэддэг мэт дүр эсгэдэг боловч үнэн хэрэгтээ энэ бүхэн нь хүмүүсийг төөрөлдүүлж, өөрсдийгөө өмгөөлүүлэхийн тулд хийдэг үгийн заль, өөрийгөө тайлбарласан үг бөгөөд энэ нь тэдний далд сэдэл юм. Тэд хүмүүсийг төөрөлдүүлж, урхидахын тулд, хүмүүсээр өөрсдийгөө хүндлүүлж, шүтэн мөргүүлэхийн тулд чухал асуудлаас зайлсхийж, өөрсдийгөө танин мэдэх болон засалт хүлээн авах талаар хөнгөн ярьдаг. Энэ арга барил нэлээд хорон муу биш гэж үү? Зарим хүн үнэхээр үүнд нь автдаг бөгөөд антихристүүдэд төөрөлдсөнийхөө дараа: “Тэр хүн үнэхээр сайхан ярьдаг—би маш их урам зориг авсан. Би хэд хэдэн удаа уйлсан!” гэж хэлдэг. Тэр үед энэ хүмүүс тэднийг маш их шүтэн мөргөж, хүндэлдэг боловч эцэст нь тэд антихристүүд болж таардаг; энэ бол антихристүүд бусдыг төөрөлдүүлж, урхидсаны үр дагавар юм. Антихристүүд хүмүүсийг ингэж төөрөлдүүлж чаддаг бөгөөд үүнд нь автаж, мэхлэгддэг хүн мэдээж мундахгүй олон байдаг. Хэрвээ хүн энэ асуудал дээр антихристүүдийг ялган таньж чадвал тэр үнэнийг ойлгодог, ялган таних чадвартай хүн юм.

Антихристүүд хүмүүсийг байнга тарчлаадаг. Тэдэнд нэг алдартай үг байдаг, тэр нь: “Хонгор минь, чи надад буулт хийхгүй байгаа учраас би чамайг ганц хоёрхон нүүдлээр өвдөг сөгдүүлж, өөрийгөө шүтэн мөргөдөг болгоно—хэрвээ чи буулт хийхгүй бол би чамд цаазын ял онооно!” гэдэг. Антихристүүд юу хийхийг хүсдэг вэ? Тэд хүмүүсийг тарчлаахыг хүсдэг. Тэд ямар төрлийн хүнийг тарчлаахыг хүсдэг вэ? Хэрвээ чи тэднийг дуулгавартай дагаж, тэдэнд бялдуучилж, тэднийг шүтэн мөргөвөл тэд чамайг тарчлаах уу? Хэрвээ чи тэдэнд номхон, дуулгавартай байвал, хэрвээ тэд чамайг заналхийлэх юмгүй, зүгээр л ялихгүй амьтан эсвэл боол гэж харвал чамайг тарчлаах гэж хичээхгүй. Хэрвээ тэд ямар нэгэн муу зүйл хийж, эсвэл муу үйл үйлдвэл, өөрсдийг нь ялган таньдаг, өөрсдийг нь ил болгож, илчлэх, өөрсдийг нь байр сууринаас нь буулгах, нэр хүндийг нь унагаж, үйлдлийг нь тасалдуулах хэн нэгнийг олбол тэд тэр хүнийг хэрхэн тарчлаах талаар боддог. Антихристүүд хүмүүсийг гэнэтхэн шийдээд л тарчлаадаггүй; харин тэд хүмүүсийг байнга ажиглаж, сорьж, хэн ар хударгаар өөрсдийг нь муулж байгааг, хэн өөрсдөд нь буулт хийхгүй байгааг, хэн өөрсдийнх нь үйлдлийг ялган таньж байгааг, хэн өөрсдөд нь анхаарал хандуулахгүй байгааг, хэн өөрсдөд нь тал засахаас татгалзаж байгааг хардаг. Хэсэг хугацаанд ажиглаж, ийм хоёр гурван хүнийг олсныхоо дараа тэд цуглааны үеэр энэ хүмүүсийн асуудлын талаар нөхөрлөж эхэлдэг. Хэдийгээр тэдний хэлж байгаа зүйл өнгөн дээрээ зөв мэт санагдах ч үнэн хэрэгтээ энэ нь шалтгаан, зорилготой, хэн нэгэн рүү чиглэсэн байдаг. Шалтгаан нь юу вэ? Тэд хэдийнээ сайтар судалсан байдаг; энэ хүмүүс өөрсдөд нь буулт хийхгүй байгаа бөгөөд өөрсдийг нь ялган таньж, үргэлж өөрсдийг нь ил болгож, илчлэхийг, өөрсдийг нь албан тушаалаас нь буулгахыг оролддог. Тэд тэр хүмүүст анхааруулахын тулд, тэдэнд сануулга өгөхийн тулд эдгээр зүйлийг хэлдэг. Хэрвээ энэ хүмүүс ухарч, цааш үргэлжлүүлэхээс зүрхшээж, бүх зүйл антихристүүдийн хүслийн дагуу болбол антихристүүд тэднийг үл тоодог. Гэвч хэрвээ энэ хүмүүс өмнөх шигээ үргэлжлүүлж, тэдэнд тал засахаас татгалзаж, тэднийг илчлэх, Дээрхэд мэдээлэх, албан тушаалаас нь буулгах бодолтой хэвээр байвал тэд антихристүүдийн тарчлаах дараагийн бай болдог. Тэд өөр арга барил бодож олж, илүү хүчтэй, хатуу арга хэмжээ авч, тэдний эсрэг дөрөөлөх зүйлтэй болох арга сүвэгчилж, тэднийг тарчлаах боломж хайж, тэднийг чуулганаас хөөлгөх хүртлээ зогсдоггүй. Санал зөрөгсөдтэй антихристүүд ийн тарчлааж харьцдаг бөгөөд зорилгодоо хүрэх хүртлээ тэд амрахгүй. Хүмүүсийг тарчлаахдаа ашигладаг антихристүүдийн арга барил нь харгис хэрцгий байдаг. Тэд шалтаг олж, хүмүүст нэр хоч өгөхөөс эхэлдэг бөгөөд дараа нь тэднийг тарчлааж эхэлдэг, хүмүүс тэднийг бүрэн дуулгавартай дагаж, буулт хийх хүртэл зогсдоггүй—эс бөгөөс энэ нь дуусахгүй. Чуулганд антихристүүд байнга хагалан бутаргаж, бүлэглэл үүсгэдэг нь фракц үүсгэж, чуулганыг хяналтдаа авах зорилготой юм. Энэ нь нийтлэг үзэгдэл биш гэж үү? Антихристүүд бүлэглэл үүсгэж, хагалан бутаргаж, хүчнүүдийг өөрсдөдөө татаж, өөрсдөд нь ашигтай, өөрсдийнх нь өмнөөс дуугарч, муу үйлийг нь нуун дарагдуулж, эгзэгтэй мөчид өөрсдийг нь өмгөөлж чадах хүмүүстэй хуйвалддаг. Тэд энэ хүмүүсээр өөрсдийнхөө төлөө юм хийлгэж, бүр бусдын талаар мэдээлүүлж, өөрсдийнхөө элчийн үүрэг гүйцэтгүүлдэг. Хэрвээ тэд байр суурьтай бол энэ бүлэг нь тэдний бие даасан хаанчлал болдог. Хэрвээ тэдэнд байр суурь байхгүй бол тэд болон тэдний бүлэг чуулган дотор хүчин байгуулж, чуулганы хэвийн дэг журмыг үймүүлж, хөндлөнгөөс оролцож, чуулганы хэвийн амьдрал, ажлыг үймүүлдэг.

Антихристүүдийн хорон муу мөн чанарын хамгийн түгээмэл илрэл бол тэд дүр эсгэх, хоёр нүүр гаргахдаа онцгой сайн байдаг явдал юм. Тэд онцгой харгис, дотуур тамиртай, харгис хэрцгий, биеэ тоосон зан чанартай хэр нь, гаднаа өөрсдийгөө туйлын даруу, эелдэг мэт харуулдаг. Энэ нь дүр эсгэлт биш гэж үү? Энэ хүмүүс өдөр бүр зүрх сэтгэлдээ тунгаан: “Би Христэд итгэгч шиг, илүү чигч, илүү сүнслэг, илүү ачаатай, илүү удирдагч шиг харагдахын тулд ямар хувцас өмсөх ёстой вэ? Хүмүүст өөрийгөө эелдэг боловсон, намбалаг, буурь суурьтай, хангалттай эрхэмсэг гэж мэдрүүлэхийн тулд би хоолоо хэрхэн идэх ёстой вэ? Удирдагчийн шинж чанар, сэтгэл татам байдлыг илтгэж, жирийн биш, онцгой хүн шиг харагдахын тулд би ямар алхаатай байх ёстой вэ? Би бусадтай ярилцахдаа ямар өнгө аяс, үгсийн сан, харц, нүүрний хувирал гаргавал хүмүүст өөрийгөө нийгмийн элит эсвэл өндөр зэрэглэлийн сэхээтэн шиг дээд зиндааны хүн мэт сэтгэгдэл төрүүлж чадах вэ? Хувцаслалт, хэв маяг, хэл яриа, зан авираараа хүмүүст өөрийгөө хэрхэн өндрөөр үнэлүүлж, тэдэнд арилшгүй сэтгэгдэл үлдээж, зүрх сэтгэлд нь баттай үүрд үлдэж чадах вэ? Хүмүүсийн зүрх сэтгэлийг татаж, дулаацуулахын тулд, мөн мартагдашгүй сэтгэгдэл үлдээхийн тулд би юу хэлэх ёстой вэ? Би бусдад тусалж, тэдний талаар сайнаар ярьж, хүмүүсийн өмнө бурхны үгийн талаар байнга ярьж, зарим нэг сүнслэг нэр томьёо ашиглаж, бусдад бурхны үгийг илүү их уншиж өгч, тэдний төлөө илүү их залбирч, хүмүүсээр чих тавиулан өөрийгөө сонсгохын тулд намуухан дуугаар ярьж, тэдэнд өөрийгөө эелдэг, халамжтай, хайр энэрэлтэй, өгөөмөр, уужуу сэтгэлтэй гэж мэдрүүлэхийн тулд илүү ихийг хийх ёстой” гэж боддог. Энэ нь дүр эсгэлт биш гэж үү? Эдгээр нь антихристүүдийн зүрх сэтгэлийг эзэмддэг бодлууд юм. Тэдний бодлыг дүүргэдэг зүйлс нь үл итгэгч ертөнцийн чиг хандлагаас өөр юу ч биш бөгөөд энэ нь тэдний бодол санаа, үзэл бодол ертөнцийнх болон Сатаных гэдгийг бүрэн илтэгдэг. Зарим хүн нууцаар янхан эсвэл бүр завхай эм шиг хувцасладаг байж магадгүй; тэдний хувцаслалт нь ялангуяа хорон муу чиг хандлагад нийцдэг бөгөөд онцгой загварлаг байдаг. Гэвч чуулганд, ах эгч нарын дунд ирэх үедээ тэд тэс өөр хувцас өмсөж, өөр зан аяг гаргадаг. Тэд дүр эсгэхдээ туйлын гаргууд биш гэж үү? (Тийм.) Антихристүүдийн зүрх сэтгэлдээ тунгаан боддог зүйл, тэдний хийдэг зүйл, тэдний янз бүрийн илрэл, тэдний харуулдаг зан чанар нь бүгд тэдний зан чанар-мөн чанар хорон муу гэдгийг харуулдаг. Антихристүүд үнэн, эерэг зүйл, зөв зам, эсвэл Бурханы шаардлагыг тунгаан боддоггүй. Тэдний бодол болон тэдний сонгодог арга барил, арга зам, зорилго нь бүгд хорон муу байдаг—тэдгээр нь бүгд зөв замаас хазайж, үнэнтэй нийцдэггүй. Тэдгээр нь бүр үнэний эсрэг явдаг бөгөөд ерөнхийд нь тэдгээрийг муу гэж дүгнэж болно; ердөө л энэхүү муугийн уг чанар нь хорон муу байдаг—тиймээс үүнийг нийтэд нь хорон муу байдал гэж нэрлэдэг. Тэд үнэнч шударга хүн байх, цэвэр ариун, нээлттэй байх, эсвэл чин сэтгэлтэй, үнэнч байх талаар тунгаан боддоггүй; харин ч хорон муу арга барилын талаар боддог. Жишээлбэл, өөрийнхөө талаар цэвэр ариун байдлаар нээлттэй байж чаддаг хүнийг авч үзье, энэ нь эерэг зүйл бөгөөд үнэнийг хэрэгжүүлж байгаа хэрэг юм. Антихристүүд үүнийг хийдэг үү? (Үгүй.) Тэд юу хийдэг вэ? Тэд байнга дүр эсгэдэг бөгөөд ямар нэгэн муу зүйл хийж, өөрсдийгөө илчилж эхэлмэгцээ үүнийгээ улайран нууж, өөрсдийгөө зөвтгөж, өмгөөлж, баримтыг нуун дарагдуулдаг—тэгээд эцэст нь шалтгаанаа хэлдэг. Эдгээр хэрэгжүүлэлтийн аль нэг нь үнэнийг хэрэгжүүлэхтэй дүйцэх үү? (Үгүй.) Тэдгээрийн аль нэг нь үнэн-зарчимтай нийцдэг үү? Бүр ч үгүй.

Сая бид антихристүүдийн зан чанар-мөн чанарын эхний тал болох хорон муу байдлын талаар нөхөрлөж, задлан шинжиллээ. Бид антихристүүд өдөржингөө юуны талаар боддогийг задлан шинжлэхээс эхэлж, антихристүүдийн хорон муу зан чанарыг задлан шинжлэхийн тулд тэдний бодол, үзэл бодол, янз бүрийн асуудалд хариу үйлдэл үзүүлэх арга зам, арга барилыг ашигласан. Мөн бид антихристүүдийн бодолд оршин байдаг зүйлд үндэслэн тэдний хийдэг янз бүрийн зүйлийн уг чанарыг задлан шинжилсэн. Түүнчлэн, эдгээр тохиолдлоор дамжуулан илчлэгдсэн тэдний зан чанар-мөн чанарыг задлан шинжлэхийн тулд зарим нэг жишээ дурдсан. Эдгээр жишээний тухайд, эдгээр зан авирыг гаргаж, эдгээр зан чанарыг харуулдаг хүмүүсийн дунд харьцангуй сайн хүн чанартай хэн нэгнийг та нар харсан уу? Ийм илчлэлт, илрэлтэй хүний тухайд тэдний зан араншинд үнэнч шударга байдал, сайхан сэтгэл, эгэл байдал, чин сэтгэл, чигч байдал гэх мэт зүйл байдаг уу? (Байдаггүй.) Тэдэнд мэдээж эдгээр чанар байдаггүй. Эсрэгээрээ тэдний зан араншин нь дотуур тамиртай, харгис хэрцгий, худал хэлдэг зуршилтай, аминч, олиггүй, нэр төрийн мэдрэмжгүй байдаг. Тэдний зан араншны эдгээр онцлог нэлээд тодорхой байдаг. Өдөржингөө хорон муу бодол боддог, янз бүрийн хорон муу зүйл хийж чаддаг хүмүүс бүгд зан араншин маш тааруутай гэж хэлэх нь оновчтой юм. Хэр зэрэг тааруу вэ? Зан аашинд нь мөс чанар, ёс жудаг, ялангуяа хэвийн эрүүл ухаан байдаггүй. Эдгээр зүйлгүй хүмүүсийг хүн гэж үзэж болох уу? Эдгээр зүйлгүй хүмүүсийг хүн биш; тэд ердөө л хүний гаднах хальсыг өмссөн байдаг гэж баттай хэлж болно. Зарим хүн: “Энэ нь хонины арьс нөмөрсөн чонотой адилхан биш гэж үү?” хэмээн асууж магадгүй. Энэ бол ердөө л зүйрлэл юм. Хонины арьс нөмөрсөн чоно гэж юу вэ? Тэд мөн чанартаа чоно юм. Чоно болон диаволууд эсвэл антихристүүдийн хооронд мөн чанарын ялгаа бий юу? Чоно шунасандаа биш, харин Бурханы тогтоосон уг чанарынх нь нэг хэсгийн улмаас ан хийж, үхэр, хонь иддэг. Гэвч чононд байдаг, антихристүүдэд байдаггүй нэг зүйл бий. Хэрвээ хэн нэгэн чоно үрчилж авч өсгөх, эсвэл амийг нь аварсан бол чоно тэр хүнд хэзээ гэм хийхгүй бөгөөд талархал илэрхийлнэ. Эсрэгээрээ антихристүүд Бурханы нигүүлсэл, удирдамж, Бурханы үгийн хангалт эдэлдэг боловч бүх зүйлд Бурханы эсрэг явуулга хийж, үргэлж Түүнийг эсэргүүцэж, Түүнд дайсагнадаг. Тэд Бурханы хийдэг юуг ч дуулгавартай дагаж чаддаггүй; тэд үүнд амен гэж хэлж чаддаггүй—тэд сөрөн зогсохыг хүсдэг. Антихристүүдийг хонины арьс нөмөрсөн чоно гэж хэлэх нь зохистой юу? Энэ зүйрлэл оновчтой юу? (Үгүй, оновчтой биш.) Өнгөрсөнд, шашинд антихрист эсвэл ёрын муу хүн гэж нэрлэгдсэн хэнийг ч хонины арьс нөмөрсөн чоно гэж үздэг байсан. Энэ нь хүмүүс үнэнийг болон янз бүрийн хүмүүсийн хүн чанар-мөн чанар, зан чанарыг ойлгодоггүй байх үедээ ашигладаг байсан ердөө нэг зүйрлэл байв. Гэвч үнэнийг энэ түвшинд нөхөрлөх үед энэ зүйрлэлийг ашиглах нь төдийлөн тохиромжгүй болдог. Диаволууд бол диаволууд, антихристүүд бол диаволуудтай тэнцүү бөгөөд тэд Бурханы бүтээсэн бүх амьд зүйлтэй харьцуулагдах үнэ цэнгүй юм. Бурханы бүтээсэн зүйлсийн аль нэг нь, жишээлбэл, чоно эсвэл бусад махчин амьтан Бурханыг эсэргүүцэж, эсвэл Түүнд тэрсэлж байсан уу? Тэд Бурханы эсрэг бархирч, эсвэл Түүнийг эсэргүүцэх үү? Тэд Бурханы хэлсэн юуг ч шүүж, яллаж, эсвэл дайрах уу? Тэд тийм зүйл хийдэггүй; тэд зөвхөн Бурханы тэдэнд тогтоосон зөн совин, амьдрах орчны дагуу л амьдардаг. Бурхан тэднийг юу байхаар бүтээсэн, тэд яг л тийм байдаг—ямар ч дүр эсгэлтгүйгээр. Гэвч антихристүүд өөр: Тэдэнд Сатаны уг чанар байдаг бөгөөд тэд эерэг зүйл болон үнэний эсрэг үйлдэхдээ гаргууд байдаг. Тэд яг л агуу улаан луутай адил: Тэд Бурханыг эсэргүүцэх үйлдэл хийхдээ гаргууд байдаг.

2. Антихристүүд Бурханд юу хийдэг вэ

Антихристүүд хүмүүст харуулдаг янз бүрийн хорон муу илрэлийн талаар нөхөрлөсний дараа, антихристүүд өдөржин зөвхөн хорон муу зүйл боддогтой холбоотойгоор Бурханд ямар илрэл харуулдаг талаар нөхөрлөцгөөе. Энэ сэдвээр бид өмнө нь их ярьсан тул нэгтгэн дүгнэцгээе. Бид харьцангуй хөнгөнөөс нь эхлээд, дараа нь аажмаар илүү ноцтой руу нь шилжих болно. Эхлээд эргэлзээ, түүний дараа Бурханыг шинжих явдал, мөн сэжиг, сэрэмжлэл, шаардлага тавих, наймаалцах зэрэг орно. Өөр зүйл бий юу? (Бурханыг сорих.) Энэ зан авирын шинж чанар нэлээд ноцтой. Цаашлах тусам зан авир бүрийн уг чанар улам бүр ноцтой болдог—үгүйсгэл, яллалт, шүүлт, доромжлол, хараал, дайралт, хашхираан, эсэргүүцэл. Эдгээр үгийн зарим нь өнгөн дээрээ бага зэрэг төстэй утгатай мэт санагдаж болох ч нарийвчлан үзвэл тэдгээрийн гүн гүнзгий байдал эсвэл онцлох зүйл нь өөр байдаг. Янз бүрийн өнцгөөс харж, эсвэл антихристүүдийн өөр өөр арга барилыг авч үзсэнээр бид эдгээр үгийн уг чанарын ялгааг гаргаж чадна.

а. Эргэлзээ

Эргэлзээ, шинжилт болон сэжиг нь харьцангуй анхан шатны илрэлүүд юм. Зарим хүн зүрх сэтгэлдээ ердөө л эргэлзээ тээж: “Бие махбодтой болсон махбод үнэхээр Бурхан мөн үү? Тэр надад зүгээр л хүн шиг санагддаг. Түүний үг бүгд үнэн гэж үү? Аль нь үнэн шиг сонсогдож байна вэ? Түүний хэлдэг зарим зүйл хүн хэлж, мэдэж чадахааргүй зүйл байж магадгүй. Хүмүүс нууц болон зөгнөлийг тодорхой тайлбарлаж чадахгүй байж болох ч эш үзүүлэгчид ч бас ийм зүйл хэлж чаддаг биш үү? Бурханыг зөвт гэдэг, гэхдээ Бурхан яаж зөвт байгаа юм бэ? Бурхан бүх зүйлийг захирдаг гэдэг, тэгвэл Сатан яагаад үргэлж муу зүйл хийгээд байгаа юм бэ? Сатан биднийг баривчилж, хавчиж, тамлан зовоох үед Бурхан яагаад хөндлөнгөөс оролцдоггүй юм бэ? Бурхан хаана байна вэ? Бурхан үнэхээр оршин байдаг юм уу?” гэж боддог. Хүмүүст жинхэнэ итгэл дутагдаж, Бурханы дээд эрхийг хүлээн зөвшөөрөхгүй, Бурханы зан чанар юм уу Бурханы мөн чанарыг мэдэхгүй, мөн үнэнийг ойлгохгүй үед зүрх сэтгэлд нь ийм эргэлзээ төрдөг. Гэвч хүмүүс Бурханы ажлыг аажмаар туулж, үнэнийг ухаарч, Бурханы дээд эрхийг хүлээн зөвшөөрөхийн хэрээр эдгээр эргэлзээ бага багаар шийдвэрлэгдэж, жинхэнэ итгэл болон хувирдаг. Энэ бол Бурханыг дагадаг хүн бүрийн зайлшгүй туулах зам юм. Гэвч хорон муу мөн чанартай антихристүүдийн хувьд тэдний эргэлзээ өөрчлөгдөж чадах уу? (Үгүй, өөрчлөгдөж чадахгүй.) Яагаад өөрчлөгдөж чадахгүй гэж? (Антихристүүд бол үл итгэгчид—тэд Бурханыг хүлээн зөвшөөрдөггүй.) Онолын хувьд тэд үл итгэгчид учраас Бурханд байнга эргэлздэг. Бодит шалтгаан нь гэвэл, ийм хүмүүс үнэн болон эерэг зүйлийг хүлээн авахаас төрөлхөөсөө татгалздаг. Гэвч Бурханы хийдэг бүхэн эерэг зүйл бөгөөд үнэн байдаг. Антихристүүд үнэнд зэвүүцэж, дайсагнадаг учраас Бурханы хийдэг бүх зүйл бодит баримт, тэр бүхэн Бурханы дээд эрх дор байдаг бөгөөд Бурханы дээд эрх нь Бурхантай адилаар гарцаагүй оршин байдаг гэдгийг хүн бүр хүлээн зөвшөөрлөө ч антихристүүд эдгээрийг бодит баримт гэж хүлээн зөвшөөрдөггүй, хүлээж авдаггүй. Тэдний зүрх сэтгэлд Бурханы талаарх эргэлзээ үүрд хадгалагддаг. Мэдээж, эдгээр нь баримт бөгөөд хүн бүр үүнийг нүдээр харсан, тэр ч байтугай ихэвчлэн хамгийн өчүүхэн итгэлтэй байдаг хүмүүс хүртэл олон жилийн турш Бурханы ажлыг туулсныхаа дараа Бурханы талаарх эргэлзээгээ арилгаж, Бурханд жинхэнэ итгэлтэй болдог. Гагцхүү антихристүүд л Бурханы талаарх эргэлзээгээ өөрчилж чаддаггүй. Бодит баримт дээр үндэслэн хэлбэл, онолын хувьд эдгээр хүн бол үнэнийг хүлээн авдаггүй үл итгэгчид боловч үнэн хэрэгтээ энэ нь антихристүүд үнэнд зэвүүцдэг бөгөөд хорон муу мөн чанартай байдгаас үүдэлтэй—энэ бол үндсэн шалтгаан нь юм. Бурханы хийсэн зүйлийг хэчнээн олон хүн баталж, гэрчилсэн ч, эсвэл антихристүүдийн нүдний өмнө хэчнээн хөдөлшгүй нотлох баримт тавьсан ч тэд Бурханы мөн чанарт, эсвэл Бурхан бүх зүйлийг захирдаг гэдэгт итгэхээс татгалзсаар байдаг—энэ бол хэтэрхий хорон муу юм. Үүнийг нэг зүйлээр тайлбарлаж болно: Бурхан бүх зүйлийг захирдаг гэх хөдөлшгүй, илэрхий бодит баримтыг антихристүүд харах үедээ тэд үүнд итгэдэггүй, хүлээн зөвшөөрдөггүй бөгөөд бүр Бурханд эргэлздэг. Гэвч шүтлэггүй хүмүүс, диаволууд болон муу ёрын сүнснүүдийн ярьдаг Будда юм уу үхэшгүй мөнхийнхөн гэгчийн үйл хэргийн тухайд—антихристүүдийн нүдээрээ хараагүй, ямар ч бодитой нотлох баримтгүй үйл хэрэгт—тэд шууд л итгэдэг. Энэ бол хорон муугийн туйлын илрэл юм. Бурханы үйл хэрэг хэчнээн агуу, эсвэл асар чухал байлаа ч антихристүүд эргэлзэж, үл тоомсорлодог бөгөөд зүрх сэтгэлдээ байнга эргэлзээ тээдэг. Гэсэн ч диаволууд юм уу Сатан ямар нэгэн хачин жигтэй зүйл хийх үед тэд автаж, бишрэн мөргөдөг. Бурхан хэчнээн агуу зүйл хийсэн ч тэд Бурханаас эмээж, Бурханд жинхэнэ итгэлтэй болж чаддаггүй. Эсрэгээрээ, тэд Сатаны зохиосон бүхэнд шууд итгэж, эдгээрийг бүх зүрх сэтгэлээрээ шүтэн биширдэг. Энэ бол хорон муугийн илрэл юм. Антихристүүд Бурханд эргэлздэг гэх баримт үргэлж оршин байдаг. Тэд Бурхан бүх зүйлийг захирдаг гэдэгт хэзээ ч итгэдэггүй бөгөөд Бурхан бол үнэн гэдгийг хэзээ ч хүлээн зөвшөөрдөггүй; эдгээр зүйлийг хэчнээн олон хүн гэрчилж, хэчнээн их нотлох баримт дэлгэлээ ч тэд үүнийг хүлээн зөвшөөрч, бас итгэж чаддаггүй. Нэг талаар, энэ нь антихристүүдийн хорон муу зан чанар-мөн чанартай холбоотой бөгөөд нөгөө талаар, ийм хүмүүс хэвийн хүн чанарын сэтгэн бодох үйл явцгүй учраас үнэн хэрэгтээ хүн биш гэдгийг энэ нь харуулдаг. Тэд хэвийн хүн чанарын сэтгэн бодох үйл явцгүй гэдэг нь юу гэсэн үг вэ? Энэ нь тэдэнд эерэг зүйл, үнэн болон бүх зүйлийн ар дахь мөн чанар, уг сурвалжийн талаарх зөв үзэл бодол, ойлголт дутагддаг гэсэн үг юм. Бурханы үгийг уншиж, номлол сонсож, Бурханы үгийг туулсан ч тэд баталж, эсвэл итгэж чаддаггүй, харин эргэлзсэн хэвээр байдаг. Ийм хүмүүст хэвийн хүн чанарын сэтгэн бодох үйл явц байдаггүй нь тодорхой. Хэвийн сэтгэн бодох үйл явцгүй, үнэн, Бурханы үг болон эерэг зүйл, баримтыг ухаарч чаддаггүй хүмүүс хүн хэвээрээ юу? (Үгүй, тэд хүн биш.) Тэд хүн биш, гэхдээ тэднийг амьтан гэж хэлж болохгүй, учир нь амьтанд хорон муу зан чанар байдаггүй; харин энэ хүмүүст хорон муу зан чанар байдаг тул дараах мэдэгдэл үнэн юм: Энэ хүмүүс үнэхээр чөтгөрийн уг чанартай, жинхэнэ антихристүүд мөн. Эргэлзээ бол антихристүүд Бурханд харуулдаг бодол санаан дахь байдал бөгөөд энэ нь мөн тэдний зан авирт илэрдэг нэг төрлийн зан чанар-мөн чанар юм, энэ бол хамгийн өнгөц, үндсэн, гадаад бөгөөд нийтлэг илрэл билээ.

б. Шинжилт

Антихристүүд зүрх сэтгэлдээ Бурханы талаарх эргэлзээгээр дүүрэн байдаг, тэгвэл тэд Бурханы үг, Түүний зан чанар, Түүний ажлыг жинхэнээсээ хүлээн авдаг уу? Тэд энэ бүхнийг үнэхээр дуулгавартай дагадаг уу? Тэд Бурханыг үнэхээр дагадаг уу? Хариулт нь үгүй гэдэг нь тодорхой. Үүний дараа юу болдог вэ? Энэ хүмүүс Бурханы гэрт ирэх үедээ: “Бурхан хаана байна вэ? Би түүнийг харж чадахгүй байна, зөвхөн дуу хоолойг нь л сонсож байна. Дуу хоолойноос нь дүгнэвэл эмэгтэй хүн бололтой; үгнээс нь дүгнэвэл тэр бичиг үсэг тайлагдаагүй биш, боловсролтой бололтой; гэхдээ ярих хэв маяг, үгийнх нь агуулгаас дүгнэвэл тэр юу яриад байна аа? Яагаад ойлгомжгүй сонсогдоод байна вэ? Сонссоныхоо дараа олон хүн үүнийг үнэн гэдэг, гэхдээ яагаад надад тэгж сонсогдохгүй байна вэ? Энэ бүхэн хүн чанарын асуудал, хүний зан чанар, хүмүүсийн үйлдэлдээ харуулдаг янз бүрийн байдлын тухай л байна—үүнд амь болон зам байна гэж үү? Би сайн ойлгохгүй байна. Сонссоныхоо дараа хүн бүр үүргээ үнэнчээр гүйцэтгэж, бурхныг сэтгэл хангалуун байлгаж, авралыг эрэлхийлэх ёстой гэж ярьдаг. Олон хүн бүр туршлагын гэрчлэлийн нийтлэл бичиж, гэрчлэл хийдэг. Энэ хүн бурхан мөн үү? Тэр бурхантай төстэй байна уу? Би түүний царайг хараагүй; хэрвээ харсан бол магадгүй царайг нь шинжээд тодорхой хариулттай болох байсан байх. Одоохондоо зөвхөн дуу хоолойг нь сонсож, юу хэлж байгааг нь сонсоод надад бага зэрэг эргэлзээтэй хэвээр байна” гэж боддог. Тэд юу хийж байна вэ? Тэд энэ үнэхээр Бурхан мөн эсэхийг харахын тулд бодит байдлыг ухамсарлах гэж шинжиж, сорьж байгаа бөгөөд дараа нь Түүнийг дагах эсэхээ, Түүнийг хэрхэн дагахаа шийдэж, мөн олж авахыг хүсдэг ерөөл, хүрэх газар, түүнчлэн өөрсдийнх нь хүсэлд өгөх хариултыг энэ хүнээс олж чадах эсэхээ, мөн энэ хүнээр дамжуулан тэнгэр дэх Бурхан ямархуу болох, Тэр үнэхээр оршин байдаг эсэх, Түүний зан чанар юу болох, хүмүүст хандах Түүний хандлага, арга барил ямар байж болох, Түүнд ямархуу чадвар, ур чадвар, эрх мэдэл байдгийг үнэн зөвөөр мэдэж чадах эсэхээ магадлан тогтоохыг оролддог. Энэ нь Бурханыг шинжиж байгаа хэрэг биш гэж үү? Мэдээж тэгж байгаа хэрэг юм.

Бурханыг шинжих зуураа антихристүүд Бурханы үгийг амь болгон хүлээн авч, тэдгээрийг өдөр тутмын амьдрал болон зан авирынхаа удирдлага, зорилго болгож чадах уу? (Үгүй.) Жирийн завхарсан хүн Бурханыг хэсэг хугацаанд шинжиж магадгүй бөгөөд: “Энэ зам буруу, миний зүрх сэтгэл тавгүй байна; Бурханыг ингэж шинжсэнээр би хариулт олж чадахгүй. Бурханд итгэгч хүн яаж Түүнийг шинжиж болох юм бэ? Бурханыг шинжсэнээр юу олж авч чадах юм бэ? Итгэгчид Бурханыг шинжих үед Бурхан тэднээс нүүрээ нуудаг бөгөөд тэд үнэнийг олж авч чаддаггүй. Бурханы үг бол үнэн бөгөөд хүмүүс Түүний үгэн дотроос замыг олж, амийг олж авч чадна гэдэг. Ингэж авирлах нь надад ямар ч сайн зүйл авчрахгүй—би Түүнийг үргэлжлүүлэн шинжиж болохгүй” гэж боддог. Тэд номлол сонсож, Бурханы үгийг уншихын хэрээр хүмүүст завхарсан зан чанар байдгийг аажмаар олж мэддэг бөгөөд эдгээр завхарсан зан чанарыг шийдвэрлэхгүй л бол Бурхантай нийцэж, үүргээ зохих ёсоор гүйцэтгэж, эсвэл юуг ч сайн хийж чадахгүй гэдгээ бага багаар ухаардаг. Хүмүүс үүргээ сайн гүйцэтгэж чаддаггүйн шалтгаан нь завхарсан зан чанар болон тэрслүү байдал нь тэдэнд саад болж байгаагаас, мөн тэд завхарсан зан чанарынхаа дагуу үйлдэж, үнэн-зарчмын дагуу асуудлыг зохицуулж чаддаггүйгээс болдог гэдгийг тэд аажмаар олж мэддэг. Дараа нь тэд “Би хэрхэн үнэн-зарчимтай нийцүүлэн үйлдэж чадах вэ? Завхарсан зан чанар минь илрэх үед би тэдгээрийг хэрхэн шийдвэрлэх вэ?” гэж бодож эхэлдэг. Хүмүүсийн завхарсан зан чанарт хамгийн сайн шийдэл бол үнэн болон Бурханы үг юм. Хүмүүс үнэн рүү орох хамгийн шууд арга бол үнэн-зарчмыг эрж хайж, хийдэг бүх зүйлийнхээ зарчмыг олох явдал юм. Энэ нь зорилго, чиглэл, зам болон хэрэгжүүлэх аргыг тогтоож өгдөг. Эдгээрийг тогтоомогц хүмүүст дагах зам бий болдог бөгөөд үйлдэл хийхдээ тэд захиргааны зарлигийг зөрчих, завхарсан зан чанараа харуулах, эсвэл саад, үймээн учруулах магадлал багасдаг, мөн Бурханыг эсэргүүцэх магадлал бүр ч багасдаг. Ийм туршлага туулсныхаа дараа тэд Бурханд итгэх итгэлдээ тохирох замыг олсон гэж мэдэрдэг бөгөөд энэ нь тэдэнд хэрэгтэй зам, тэдний орох ёстой зам, Бурханд итгэх итгэл болон амьдралын зөв зам бөгөөд Түүнийг шинжиж, Түүнд үргэлж харзнасан хандлагаар Түүнд хандахаас хамаагүй дээр гэдгийг мэдэрдэг. Бурханыг шинжих нь үр дүнгүй бөгөөд хүн Түүнийг хэчнээн их шинжлээ ч энэ нь тэдний харуулдаг янз бүрийн завхарсан зан чанарыг, эсвэл үүргээ гүйцэтгэх үед нь гарч ирдэг асуудлуудыг шийдвэрлэхгүй гэдгийг тэд ухаардаг. Тиймээс тэд Бурханыг шинжихээс үнэн-зарчмыг эрж хайх зам руу аажмаар шилждэг. Энэ бол жирийн завхарсан хүмүүсийн хувьд оролтын хэвийн арга зам болон туршлагын үйл явц юм. Гэвч антихристүүдийн хувьд энэ нь өөр байдаг. Бурханы гэрт орж, босгыг нь алхсан эхний өдрөөсөө л тэд “Бурханы гэр дэх бүх зүйл маш сонирхолтой, бүх зүйл маш шинэлэг байна—энэ нь үл итгэгч ертөнцөөс өөр юм. Бурханы гэрт хүн бүр үнэнч шударга байх ёстой; яг л том гэр бүл шиг, маш хөгжилтэй юм!” гэж боддог. Ах эгч нараа шинжиж, танилцаж, тэднийг сайтар ойлгосныхоо дараа тэдний хувьд Бурханыг шинжих цаг ирдэг. Тэд дотроо “Бурхан хаана байна вэ? Бурхан юу хийж байна вэ? Тэр үүнийг яаж хийж байна вэ? Тэнгэр дэх бурхныг шинжих хэцүү; түүнийг ойлгохын аргагүй бөгөөд бид үүнд хүрэхгүй. Гэхдээ одоо тохиромжтой дөт зам байна—бурхан дэлхий дээр ирсэн нь түүнийг шинжихэд амархан болгож байна” гэж боддог. Тэдний зарим нь газар дээрх Бурхантай холбогдох азтай байдаг бөгөөд энэ хүнийг өөрийн нүдээр хардаг нь Түүнийг шинжихэд бүр ч тохиромжтой болгодог. Тэд үүнийг яаж хийдэг вэ? Тэд газар дээрх Бурханы хөгжилтэй яриаг, ямар асуудал дээр Тэр нэг төрлийн ярианы хэв маяг ашиглаж, ямар асуудал дээр өөрийг ашигладгийг, Түүний инээж, баярладаг нөхцөл байдлыг, мөн тэр үед Тэр юуны талаар ярьж байдгийг, түүнчлэн Тэр баярлаагүй, эсвэл ууртай байх үедээ юуны талаар ярьдгийг шинждэг. Тэд ямар нөхцөл байдалд Тэр хүмүүсийг үл тоомсорлож, эсвэл тэдэнтэй нэлээд найрсаг байдгийг, хэзээ Тэр хүмүүсийг засдаг, хэзээ засдаггүйг, ямар асуудалд Тэр анхаарал хандуулж, юуг тоодоггүйг, түүнчлэн хүмүүс ар хударгаар нь Түүнийг шинжиж, мэхэлж, эсвэл гомдоох үед Тэр мэддэг эсэхийг шинждэг. Илүү өргөн хүрээний талуудыг шинжсэнийхээ дараа антихристүүд газар дээрх Бурхан юу иддэг, юу өмсдөг, Түүний өдөр тутмын хэвшил ямар байдаг зэрэг нарийн ширийн зүйлсийг ухаж төнхдөг. Тэд Тэр юунд дуртай, хаашаа явах дуртайг, тэр ч бүү хэл ямар өнгөнд дуртай, эсвэл дургүйг, нартай эсвэл үүлтэй цаг агаарын алийг нь илүүд үздэгийг, мөн муу цаг агаартай үед гадагш гардаг эсэх гээд энэ бүх нарийн ширийн зүйлийг шинждэг. Эхнээсээ дуустал антихристүүд үргэлж шинждэг бөгөөд Бурханы ялгамж чанарыг тээдэг энэ хүн юу хийхээр ирснийг үл тоомсорлодог. Тэд “Чи энд юу хийхээр ирсэн нь надад хамаагүй; чамайг харах болгонд чи миний шинжилтийн судлагдахуун болно” гэж хэлдэг. Тэдний шинжилтийн зорилго юу вэ? Тэд “Хэрвээ би чамайг үнэхээр бурхан мөн гэдгийг баталж чадвал бүх зүйлийг орхиж, чамайг тууштай, бүх зүрх сэтгэлээрээ дагаж чадна. Учир нь бурханд итгэх нь мөрий тавихтай адил бөгөөд чи өөрийгөө бурхан, бурхны бие махбодтой болсон махбод гэж хэлдэг тул чамд итгэх нь чам дээр мөрий тавьж байгаатай адил юм. Би яаж чамайг шинжихгүй байж чадах юм бэ? Хэрвээ би чамайг шинжихгүй бол энэ нь надад шударга бус байх болно. Хэрвээ би чамайг шинжихгүй бол өөрийнхөө хүрэх газар, ирээдүй, хувь заяаны төлөө хариуцлага хүлээхгүй байна гэсэн үг. Би чамайг эцсийг нь хүртэл шинжих ёстой” гэж боддог. Өнөөдөр ч гэсэн энэ бүх шинжилтийнхээ дараа тэд итгэлтэй бус байсаар байдаг: “Энэ хүн үнэхээр христ мөн үү? Тэр үнэхээр бие махбодтой болсон бурхан мөн үү? Энэ нь тийм ч тодорхой биш байна. Ямартай ч, олон хүн түүнийг дагаж байгаа бөгөөд сайн мэдээ түгээх нөхцөл байдал харьцангуй ирээдүйтэй байна. Цаашид ч улам түгэх төлөвтэй байгаа тул би хоцорч үлдэж болохгүй. Гэхдээ би түүнийг үргэлжлүүлэн шинжих хэрэгтэй” гэдэг. Тэд бол засаршгүй.

Антихристүүд хорон муу зан чанар-мөн чанартай тул шинжилтээ хэзээ ч зогсоодоггүй. Шүтлэггүй хүмүүсийн байгууллага юм уу нийгэмлэгт тэд бүх төрлийн хүнийг шинжиж, мөлждөг бөгөөд дарга нар нь юунд дуртайг олж мэдэж, сул талыг нь илрүүлээд, дараа нь тал засахын тулд үйлдлээ тааруулж, дарга нарынхаа сонирхолд нийцүүлдэг. Бурханы гэрт орж ирснийхээ дараа ч тэдний уг чанар өөрчлөгддөггүй—тэд шинжилтээ үргэлжлүүлсээр байдаг. Бурханыг шинжих нь итгэгчдийн дагах ёстой зам биш гэдгийг тэд ойлгодоггүй. Бурханыг шинжээд тэд Бурханы үйл хэргийг хэзээ ч ухаарч, Бурханы илэрхийлдэг бүхэн үнэн гэдгийг харж, эсвэл Бурханы энэ бүх үнэн болон үйл хэрэг нь хүн төрөлхтний авралын төлөө байдаг гэдгийг хэзээ ч ойлгохгүй. Антихристүүд энэ зүйлийг хэзээ ч ойлгохгүй. Тэдний хардаг ганц зүйл нь Бурханы сонгосон хүмүүс Сатаны хавчлага, мөрдлөг мөшгөлтөд байнга өртдөг явдал юм. Тэд зөвхөн ёрын муу хүмүүс муу үйл хийж, чуулган дотор үймээн дэгдээж байгааг, мөн шашны ертөнц дэх антихристүүдийн хүч Бурханыг тасралтгүй гүтгэж, яллаж байгааг л ажигладаг бөгөөд Бурхан энэ бүхнийг хэзээ ч шийдвэрлэдэггүй гэж хардаг. Иймээс антихристүүд өөрсдийн үзэл, төсөөлөлтэйгөө зууралдсаар байдаг бөгөөд Бурханы илэрхийлсэн ямар ч үнэнийг хүлээн авахаас эрс татгалздаг. Үр дүн нь юу вэ? Тэдний үзэл, төсөөлөл нь Бурханыг эсэргүүцэх нотлох баримт нь болдог. Антихристүүдийн нүдээр бол эдгээр нотлох баримт гэгч нь тэд Бурханы ялгамж чанар болон мөн чанарт итгэдэггүй, эсвэл хүлээн зөвшөөрдөггүйн шалтгаан юм. Тэд үнэнийг хүлээн авахаас татгалздаг учраас л эдгээр бодит баримтын цаана агуулагдаж буй үнэнийг, хүмүүсийн ойлгож ухаарах ёстой үнэнийг, мөн Бурханы санаа зорилгыг хэзээ ч, бүр хэзээ ч харахгүй. Энэ бол тэдний шинжилтийн үр дүн юм. Эдгээр баримттай тулгарах үедээ үнэнийг эрэлхийлдэг, үнэнийг хайрладаг, Бурханд жинхэнэ итгэлтэй хүмүүс Бурханы гэрт юу ч тохиолдсон Бурханаас хүлээн авч, зөвөөр хариу үйлдэл үзүүлж чаддаг бөгөөд тэд Бурханыг хүлээж, Бурханы өмнө зүрх сэтгэлээ намжаан Түүнд залбирч, Бурханы санаа зорилгыг ухамсарлахыг эрж хайж чаддаг, түүнчлэн энэ бүх зүйл тохиолдохын ард Бурханы сайн санаа зорилго байгаа гэдгийг ойлгож, ухаарч чаддаг. Ёрын муу хүмүүсийг илчилж, таслан хаяхын тулд Бурхан хүмүүсийн санаанд ч оромгүй олон зүйлийг хийдэг. Үүний зэрэгцээ, Бурханы сонгосон хүмүүсийг төгс болгохын тулд, мөн тэдэнд ялган таних чадвартай болох, сургамж авах боломж олгохын тулд Тэрээр ёрын муу хүмүүс болон тэдний муу үйлийг ашиглан үйлчлэл үзүүлүүлдэг. Нэг талаар, Бурхан тэднийг илчилж, таслан хаядаг; нөгөө талаар, Тэрээр Өөрийн сонгосон хүмүүст юу нь эерэг, юу нь сөрөг болохыг, Бурхан хэнийг сайшааж, хэнийг жигшдэгийг, хэн Бурханаар таягдан хаягдаж, хэнийг Тэр ерөөдгийг харах боломж олгодог. Эдгээр нь бүгд Бурханы сонгосон хүмүүсийн авах хэрэгтэй сургамж, үнэнийг эрэлхийлдэг хүмүүсийн хүрэх ёстой эерэг үр дүн, мөн хүмүүсийн ойлгох ёстой үнэн юм. Гэвч хорон муу зан чанар-мөн чанараасаа болоод антихристүүд эдгээр хамгийн үнэтэй зүйлд хэзээ ч хүрэхгүй. Тиймээс тэдэнд ганцхан байдал байдаг—тэд Бурханы өмнө байхдаа Түүнд эргэлзэхийн зэрэгцээ Түүнийг байнга шинжиж байдаг. Тэд үүнийг бүрэн дүүрэн ойлгож чадахгүй байсан ч Түүнийг шинжсээр л байдаг. Хэрвээ чи тэднээс ядарч байна уу гэж асуувал тэд “Огтхон ч үгүй. Бурхныг шинжих нь хөгжилтэй, гайхалтай, сонирхолтой, бас анхаарал татсан зүйл!” гэж хэлдэг. Эдгээр нь диаволын үг биш гэж үү? Тэд Сатаны дүр төрхтэй, тэдэнд антихристүүдийн уг чанар-мөн чанар байдаг. Тэдэнд үнэнийг юм уу Бурханы авралыг хүлээн авах ямар ч санаа зорилго байдаггүй; тэд зөвхөн Бурханыг шинжихийн тулд л энд байдаг.

в. Сэжиг

Одоо бид антихристүүд Бурханыг сэжиглэдэг талаар нөхөрлөх болно. Сэжиг гэдэг нь шууд утгаараа юу гэсэн үг вэ? Бурханыг шинжихэд зарим нэг тодорхой илрэл, бодол санаа, зан авир байдаг бөгөөд сэжиглэхэд ч бас яг адилхан байдаг гэж хэлэх нь туйлын зөв юм. Бурханыг шинжсэнийхээ дараа зарим хүн Бурханы зан чанар үнэндээ юу болохыг, эсвэл Бурханд ямар сэтгэл хөдлөл байдгийг мэддэггүй хэвээр байдаг бөгөөд Бурхан үнэхээр оршин байдаг эсэхэд итгэлтэй байдаггүй. Тэд энэ жирийн хүн Христ мөн эсэхийг, эсвэл Түүнд Бурханы мөн чанар байгаа эсэхийг бүр ч тодорхойлж чаддаггүй. Тэд эдгээр зүйлийг ойлгодоггүй бөгөөд тэдэнд тодорхой бус байдаг. Дараа нь Бурхантай харилцах боломж гарах үед тэд “Христ надтай хүмүүс үүргээ хааш яаш гүйцэтгэдэг талаар нөхөрлөсөн; хэн нэгэн намайг үүргээ хааш яаш гүйцэтгэдэг талаар ярьж, тэгээд христ олж мэдсэн юм болов уу? Тийм учраас тэр биднийг уулзах үед энэ талаар сөхөж ярьсан юм болов уу? Хэн нэгэн намайг матсан учраас ингэсэн нь гарцаагүй, тэгээд олж мэдсэнийхээ дараа христ намайг ил болгохоор онилсон. Намайг ямархуу хүн болохыг мэдсээр байж христ надад дуртай хэвээр байгаа болов уу? Тэр надад зэвүүцэж байгаа болов уу, эсвэл намайг дорд үзэж байгаа болов уу? Тэр намайг чөлөөлөхөөр бэлдэж байгаа юм болов уу?” гэж боддог. Хэсэг хугацаанд хүлээж, өөрсдийгөө чөлөөлөгдөөгүйг хараад тэд “Пөөх, би ямар их айв аа. Би христийг өчүүхэн зантай байж магадгүй гэж бодож байсан ч тэр тэгсэнгүй. Одоо би тайвширч болно” гэж боддог. Зарим хүн: “Христтэй хамгийн сүүлд уулзах үедээ би боловсролгүй хүн шиг утга авцалдаагүй ярьж, миний яриа бага зэрэг гаж байсан. Би үнэн төрхөө ил болгочихлоо. Христэд миний талаар муу сэтгэгдэл төрөх болов уу? Тэр дараа нь намайг таягдан хаях болов уу? Түүнтэй уулзахгүй байхад бүх зүйл зүгээр байдаг—түүнтэй уулзах үед л миний асуудлууд гарч ирдэг. Би түүнтэй дахиж уулзаж болохгүй, түүнийг харах үедээ зайлсхийж, аль болох хол байх ёстой, мөн би христтэй яавч харилцаж, холбогдож, ойр дотно байж болохгүй. Эс бөгөөс тэр намайг дорд үзэж магадгүй” гэж хэлж магадгүй. Эдгээр нь ямархуу бодол санаа, арга барил вэ? (Сэжиг.) Эдгээр нь сэжиг юм. Мөн “Сүүлийн цуглаан дээр бурхан энгийн асуулт асуусан ч би сайн хариулж чадаагүй нь миний дутагдлыг илчилсэн. бурхан намайг сайн хэв чанаргүй гэж бодоод, ирээдүйд намайг хөгжүүлэхгүй байх болов уу? Өнгөрсөн удаа хэн нэгэн миний хийсэн зүйлийг ил болгож, намайг мунхаг, бодлогогүй авирласан гэж хэлсэн. Хэрвээ бурхан үүнийг олж мэдвэл ирээдүйд намайг төгс болгох болов уу? Бурханы бодолд миний байр суурь ямар байгаа бол—өндөр үү, нам уу, давуу юу, дорд уу? Би аль ангилалд багтаж байгаа бол? Ирээдүйд би бурхантай ярих үедээ хэлэх үгээ ноороглох хэрэгтэй. Би хамаагүй ярьж, эсвэл юу бодож байгаагаа шууд хэлж болохгүй. Би илүү их тунгаан бодож, аливааг эргэцүүлж, илүү их бодолцож, үгээ сайн цэгцлээд, өөрийнхөө хамгийн шилдэг, чадварлаг талыг христэд харуулах ёстой. Энэ нь ямар гайхалтай, төгс байх бол оо!” гэдэг хүмүүс ч бас бий. Энэ нь ч бас сэжиг юм.

Сэжиг бол антихристүүдийн хорон муу зан чанарын өөр нэг онцлог юм. Антихристүүд эргэлзэж, шинжихийн зэрэгцээ сэжиг тээдэг. Товчхондоо, тэдний бодол санаанд аль тал нь давамгайлж байхаас үл хамааран, тэдгээрийн аль нь ч үнэнийг хэрэгжүүлж, эрэлхийлэхтэй ямар ч хамаагүй байдаг. Тэгвэл эдгээр арга барил, бодол санаа, эсвэл арга зам нь антихристүүдийн зан чанар-мөн чанар хорон муу гэдгийг баталж чадах уу? (Чадна.) Антихристүүд Бурханд эргэлзэж, Бурханыг шинжиж, эсвэл Бурханыг сэжиглэж байгаа эсэхээс үл хамааран, ямар ч тохиолдолд тэд үргэлж үнэн дээр төвлөрч чаддаггүй, хэзээ ч эргэж буцдаггүй бөгөөд үнэнийг огт эрэлхийлэлгүйгээр Бурхантай холбоотой асуудлыг тунгаан бодож, Бурханд хандахдаа эдгээр аргыг тууштай ашигладаг. Эдгээр үйлдэл нь хэчнээн ядаргаатай, хэцүү байсан ч тэд цуцалтгүйгээр үргэлжлүүлэн хийж, давтдаг. Тэд Бурханыг хэр удаан шинжиж, эсвэл сэжиглэснээс, мөн ямар нэгэн үр дүнд хүрсэн эсэхээс үл хамааран, урьдын адил энэ замаа дагаж, ийм маягаар үйлдэж, үйлдлээ давтсаар байдаг. Тэд хэзээ ч өөрсдийгөө шинжилж, “Энэ бол бүтээгдсэн зүйл Бурханд хандах ёстой арга барил, хандлага мөн үү? Миний Бурханд хандаж байгаа байдлын уг чанар юу вэ? Би ямар төрлийн зан чанар харуулж байна вэ? Түүнд ингэж хандах нь үнэнд нийцэх үү? Бурхан үүнийг жигшдэг үү? Хэрвээ би Бурханы жигшдэг зүйлийг хийсээр байвал эцсийн үр дүн нь юу байх вэ? Бурхан намайг орхиж, таягдан хаях болов уу? Сөрөг үр дагавар гарах юм чинь би яагаад Бурханы үг болон шаардлагын дагуу үйлдэж, хэрэгжүүлж болохгүй гэж?” хэмээн боддоггүй. Тэд эдгээр асуудлын талаар эргэцүүлдэг үү? (Үгүй.) Тэд яагаад эргэцүүлдэггүй вэ? Учир нь тэдний зан араншинд мөс чанар, эрүүл ухаан байдаггүй. Тэдэнд мөс чанар байдаггүй учраас ийм эрүүл ухаангүй, утгагүй үйлдэл хийж байгаагаа мэддэггүй. Эрүүл ухаан байдаггүй нь тэднийг өөрсдөө хэн болох, эсвэл ямар байр, үзэл бодол, байр суурьтай байх ёстойгоо хэзээ ч ойлгохгүй байхад хүргэдэг. Тэд өөрсдийгөө жирийн хүн, завхарсан хүн, эсвэл Бурханы жигшдэг Сатаны төрөл, үр удам гэж хэзээ ч мэдэрдэггүй. Хүмүүсийн хүлээн авах ёстой зүйлс бол Бурханы үг, Бурханы шаардлага, мөн Бурханы тэдэнд хангадаг үнэн юм; тэд Бурхантай эн тэнцүү мэт Түүнийг шинжиж, өөр хүнтэй харилцаж байгаа мэт Бурхантай инээлдэж, ярилцах ёсгүй—эдгээр нь хүн биш нэгний хийх зүйл биш гэж үү? Энэ мөчид антихристүүдийн зан араншин илчлэгдэж, антихристүүдийн хорон муу зан чанар-мөн чанар тэднийг ноёрхож, бусдад хор хөнөөлтэй, өөрсдөд нь ямар ч ашиг тусгүй эдгээр үнэ цэнгүй, утга учиргүй үйлдлийг цуцалтгүй хийхэд хүргэдэг. Гэсэн ч тэд үүнийг орхиж чаддаггүй; тэд энэ замын алдааг болон эдгээр үйлдлийн ард орших уг чанарыг ухамсарладаггүй хэвээр байдаг. Энэ хэрэгт оролцсон хүчин чармайлт, зовлон шаналал, бүтэлгүйтлийг үл харгалзан тэдэнд өөрийгөө буруутгах, зэмлэх, өртэй мэт мэдрэх мэдрэмж төрдөггүй. Тэд Бурхантай эн тэнцүү байх гэж зүтгэдэг, бүр Бурханыг шинжиж, үл тоомсорлон, Түүнд ахин дахин эргэлзэж, Түүнийг сэжиглэдэг. Тэд Бурханд хэчнээн олон жил итгэсэн байх нь хамаагүй, Бурханд хандах хандлага болон Түүнд хэрхэн ханддаг нь хэзээ ч өөрчлөгддөггүй. Хэрвээ тэд Түүнд эргэлзэхгүй байвал шинжиж байдаг, хэрвээ шинжихгүй байвал сэжиглэж байдаг. Тэд яг л чөтгөрт эзэмдүүлсэн юм уу илбэдүүлсэн мэт байдаг—эдгээр нь антихристүүдийн хорон муу мөн чанарын хэд хэдэн илрэл юм. Антихристүүд төрөлхөөсөө хорон муу байдаг; антихристүүдийн мөн чанарыг нэвт харж чаддаггүй зарим хүн: “Чи Бурханыг шинжихээс татгалзаж чадахгүй гэж үү? Чи Түүнд эргэлзэхээ больж чадахгүй гэж үү? Чи Түүнийг сэжиглэхээ больж чадахгүй гэж үү? Хэрвээ чи эдгээр зүйлийг хийхээ боливол үнэнийг ойлгож, Бурханд Бурхан мэт хандаж, Бурханд жинхэнэ итгэлтэй болж, зүй ёсоор Бурханы хүмүүсийн нэг болж чадна; чамд стандартад нийцсэн бүтээгдсэн зүйл болох боломж олдоно, тэгвэл чи Бурханы сонгосон хүмүүсийн нэг гэх нэрд зохих биш үү? Энэ нь ямар гайхалтай байх бол оо!” гэж хэлж магадгүй. Гэвч антихристүүд: “Би тийм мунхаг биш. Стандартад нийцсэн бүтээгдсэн зүйл байхын ашиг тус юу юм бэ? Тэр чинь уйтгартай. Би бурханд эргэлзэж, шинжиж, сэжиглэх үед л сонирхолтой байдаг!” гэж сөргөдөг. Антихристүүдийн энэ илрэл нь агуу улаан луугийн: “Бусад хүнтэй болон тэнгэртэй тэмцэх нь дуусашгүй зугааны эх сурвалж юм” гэж хэлдэгтэй адил. Энэ бол антихристүүдийн хорон муу уг чанар-мөн чанарын үнэн зөв тодорхойлолт бөгөөд жинхэнэ тусгал юм. Дүгнэж хэлэхэд, антихристүүд туйлын хорон муу, тэд эцсийн цэгтээ тултал хорон муу байдаг. Бурханд итгэдэг ч үнэнийг хүлээн авахаас эрс татгалздаг хүмүүс бол хорон муу хүмүүс юм. Олон хүн антихристүүд нэг л өдөр гэмшинэ гэж бодоод, тэдэнд гэмших боломж олгохыг үргэлж хүсдэг—энэ санаа зөв үү? “Баас хатавч өмхийгөө тавихгүй” болон “Тэнгэрийн муухай арилдаг, хүний муухай арилдаггүй” гэдэг үг байдаг. Тиймээс чи антихристүүдтэй харилцах, эсвэл тэднээс шаардахдаа хүмүүстэй харилцах стандарт, арга барилыг ашиглаж болохгүй. Тэд бол тэд. Хэрвээ тэд Бурханыг шинжихгүй, эсвэл Түүнд эргэлзэхгүй, эсвэл Түүнийг сэжиглэхгүй бол тэдэнд эвгүй санагддаг, учир нь тэд хорон муу уг чанартаа захирагддаг.

г. Сэрэмжлэл

Одоо бид сэрэмжлэлийн талаар нөхөрлөх болно. Антихристүүдэд хамгийн давамгай, хамгийн тодорхой нэг бодол, үзэл бодол байдаг. Тэд “Хүмүүс хувь заяагаа бурхнаар удирдуулж, захируулж болохгүй; хэрвээ бурхан хүний хувь заяаг удирддаг бол тэр хүний хувьд бүх зүйл дуусна. Хүмүүс аз жаргалд хүрэхийн тулд, мөн санаа зовох зүйлгүйгээр идэж, ууж, зугаацахын тулд өөрөө өөрсдийгөө удирддаг байх ёстой. Бурхан хүмүүсийг идэж, ууж, зугаацахыг зөвшөөрдөггүй, тэр тэднийг сайн сайхан амьдруулдаггүй; тэр хүмүүсээр зөвхөн хатуу бэрхийг туулуулдаг. Тиймээс бид өөрсдийн аз жаргалыг гартаа авах ёстой; бид хувь заяагаа бурханд даатгаж, эсвэл бүх зүйлийг идэвхгүйгээр хүлээж, эсвэл бурхнаар бэлтгүүлж, гэгээрүүлүүлж, залж чиглүүлүүлж болохгүй—бид тийм төрлийн хүн байж болохгүй. Бидэнд хүний эрх, бие даан үйлдэх эрх, мөн чөлөөт хүсэл зориг бий. Бид бүх зүйлийг бурханд тайлагнаж, бүх зүйл дээр бурхнаас эрж хайх шаардлагагүй—энэ нь биднийг маш чадваргүй харагдуулна; зөвхөн тэнэгүүд л тэгдэг!” гэж хэлдэг. Тэд юу хийж байна вэ? (Бурханаас сэрэмжилж байна.) Зарим хүн “Бурханы өмнө тангараг өргөхдөө болгоомжтой байгаарай; хэлэх үгээ сайн бод. Хүнийг үйлдэх үед тэнгэр харж байдаг!” гэж хэлдэг. Зарим нь “Өө бурхан минь, би бүх амьдрал, залуу насаа чамд зориулъя; би хань ижил хайхгүй, гэрлэхгүй” гэж залбирдаг. Гэвч үүнийгээ хэлснийхээ дараа тэд харамсаж, “Бурхан миний үгийг биелүүлэх болов уу? Хэрвээ надад үнэхээр хань ижил хэрэгтэй болж, эсвэл би гэрлэхийг хүсвэл яах вэ? Бурхан намайг шийтгэх болов уу? Энэ ч муу юм боллоо доо!” гэж боддог. Тэр цагаас хойш тэд сэтгэлээр унаж, баяр баясгалангүй болж, эсрэг хүйстнээсээ зайлсхийж, шийтгэлээс айдаг. Тэд юу хийж байна вэ? (Бурханаас сэрэмжилж байна.) Өөр нэг төрлийн хүн “Бурханы төлөө өөрийгөө зарлагадах нь амархан ч биш, энгийн ч биш. Чамд нөөц төлөвлөгөө байх хэрэгтэй; бурхны төлөө өөрийгөө зарлагадахаас өмнө чи өөртөө гарах гарц бэлдэх хэрэгтэй. Эс бөгөөс, чиний нөөц бололцоо дуусах үед бурхан чамд санаа тавихгүй! Бурхны төлөө өөрийгөө зарлагадах нь чиний хэрэг; бурхан бүх зүйлийг захирдаг гэдэг нь өөр хэрэг. Бурхан бүх зүйлийг захирдаг—тэр чам шиг жижигхэн хүнд санаа тавих уу? Бурхан зөвхөн том асуудалд л санаа тавьдаг; тэр эдгээр жижиг зүйлд санаа зовдоггүй. Тиймээс чи гарах гарцаа төлөвлөж, бэлдэх ёстой; хэрвээ хожим нь бурхан чамайг хүсэхээ больж, явуулбал тэр чамд ямар ч өршөөл үзүүлэхгүй” гэж хэлдэг. Энэ ямархуу бодол вэ? (Бурханаас сэрэмжлэх сэрэмжлэл.) Хүмүүс маш тооцоотой байдаг. Зарим нь удирдагч болсныхоо дараа цөөн хэдэн төлөөс төлж, өөрсдийгөө үнэхээр бага зэрэг зарлагаддаг боловч муу хүн чанар, зэвүүцмээр зан чанар, мөн өөрсдөд нь байдаг антихристүүдийн зан чанараасаа болоод Бурханы гэрт нэлээд их хохирол учруулдаг. Үр дүнд нь тэднийг явуулдаг. Үүний дараа тэд биеэ зөв авч явж, даруу байж сурдаг бөгөөд хэнд ч сэтгэлээ нээхгүйгээр “Би үргэлж хүмүүст сэтгэлээ нээдэг байсан болохоор хүн бүр надтай юу тохиолдож байгааг мэддэг байсан, гэвч тэгтэл хэн нэгэн намайг бурхны гэрт мэдээлж, намайг явуулсан. Тиймээс одоо би өөрийгөө хааж, өөрийгөө нууж, өөрийгөө өмгөөлж, хамгаалж сурах хэрэгтэй. Би хүмүүст сэтгэлээ нээхдээ болгоомжтой байх ёстой бөгөөд бурханд ч сэтгэлээ нээх ёсгүй. Бурхан бол үнэн, тэр үнэнч гэдэгт би цаашид итгэхгүй. Би ах эгч нарт бүр ч бага итгэдэг. Хэн ч миний итгэлийг хүлээх эрхгүй, гэр бүлийн гишүүд, хамаатан садан маань ч эрхгүй, үнэнийг эрэлхийлдэг хүмүүсийн тухайд бол бүр ярих ч хэрэггүй” гэж хэлдэг. Тэд юу хийж байна вэ? (Тэд сэрэмжилж байна.) Антихристүүд засалт, бүтэлгүйтэл, уналт, илчлэгдэх явдлыг туулах үедээ үүнийг дүгнэж, “Бусдад хор хөнөөл учруулахыг хэзээ ч бүү санаарх, гэхдээ тэдний чамд учруулж болзошгүй хор хөнөөлөөс үргэлж сэрэмжил” гэх үг гаргаж ирдэг. Үнэн хэрэгтээ тэд бусдад нэлээд их хор хөнөөл учруулсан байдаг бөгөөд эцэст нь тэд өөрсдийгөө өнгөлөн далдалж, энэхүү төөрөгдлийг гаргаж ирдэг. Бурханд олон жил итгэж, олон бүтэлгүйтэл, саатал, түүнчлэн Бурханы илчлэлт, Түүний засалтыг туулсныхаа дараа хэвийн нөхцөлд хүмүүс эдгээр бүтэлгүйтлийн сургамжаар дамжуулан эргэцүүлж, өөрсдийгөө мэдэх ёстой бөгөөд асуудлыг шийдвэрлэхийн тулд үнэнийг эрэлхийлж, бүтэлгүйтэл, алдааныхаа шалтгааныг, түүнчлэн алхах ёстой хэрэгжүүлэлтийн замаа Бурханы үгнээс олох ёстой. Гэвч антихристүүд ингэдэггүй. Олон удаагийн алдаа, бүтэлгүйтлийн дараа тэд зан авираа хурцатгаж, Бурханы талаарх эргэлзээ нь олширч, улам ноцтой болж, Бурханыг шинжих шинжилт нь улам хүчтэй болж, Бурханыг сэжиглэх сэжиг нь улам гүнзгийрч, үүнтэй адилаар тэдний зүрх сэтгэл Бурханаас сэрэмжлэх сэрэмжлэлээр дүүрдэг. Тэдний сэрэмжлэл нь гомдол, уур хилэн, эсэргүү байдал, ялалтаар дүүрэн байдаг бөгөөд тэд Бурханы эсрэг үгүйсгэл, шүүлт, яллалтыг хүртэл аажмаар бий болгодог. Тэд улам бүр аюултай болж байгаа биш гэж үү? (Тийм.)

Антихристүүдийн Бурханд хандах, Бурханы бүрдүүлсэн орчин болон хүмүүс, үйл явдал, зүйлст хандах, Бурхан тэднийг илчилж, сахилгажуулахад хандах хандлага гэх мэтээс дүгнэвэл тэдэнд үнэнийг эрэлхийлэх өчүүхэн төдий ч санаа зорилго байна уу? Тэдэнд Бурханыг дуулгавартай дагах өчүүхэн төдий ч санаа зорилго байна уу? Энэ бүхэн санамсаргүй зүйл биш, харин Бурханы дээд эрх дор байдаг гэх өчүүхэн төдий ч итгэл тэдэнд байна уу? Тэдэнд ийм ойлголт, ухамсар байна уу? Мэдээж байхгүй. Тэдний сэрэмжлэлийн үндэс нь Бурханы талаарх эргэлзээнээс нь үүдэлтэй гэж хэлж болно. Бурханыг сэжиглэх тэдний сэжгийн үндсийг ч бас Бурханы талаарх эргэлзээнээс нь үүдэлтэй гэж хэлж болно. Бурханыг шинжсэн шинжилтийнх нь үр дүн тэднийг Бурханыг улам их сэжиглэхэд хүргэдэг бөгөөд үүний зэрэгцээ Бурханаас улам их сэрэмжлэхэд хүргэдэг. Антихристүүдийн сэтгэлгээнээс бий болсон янз бүрийн бодол санаа, үзэл бодлоос, түүнчлэн эдгээр бодол санаа, үзэл бодлын ноёрхол дор бий болсон янз бүрийн арга барил, зан авираас дүгнэвэл энэ хүмүүс ердөө л эрүүл ухаангүй юм; тэд үнэнийг ойлгож чадахгүй, Бурханд жинхэнэ итгэлтэй болж чадахгүй, Бурхан оршин байдаг гэдэгт бүрэн дүүрэн итгэж, хүлээн зөвшөөрч чадахгүй, мөн Бурхан бүх бүтээлийг захирдаг, Тэр бүх зүйлийг захирдаг гэдэгт итгэж, хүлээн зөвшөөрч чадахгүй. Энэ бүхэн нь тэдний хорон муу зан чанар-мөн чанараас үүдэлтэй.

6 дахь сэдэвчилсэн хэлэлцүүлэг: Антихристүүдийн ёс жудаг, тэдний зан чанар-мөн чанарыг нэгтгэн дүгнэх нь (III хэсэг)

III. Антихристүүдийн зан чанар-мөн чанар

А. Хорон муу байдал

2. Антихристүүд Бурханд юу хийдэг вэ

Өнгөрсөн цуглаанаар бид антихристийн зан чанар-мөн чанарыг голчлон нөхөрлөж, нэгтгэн дүгнэж, завхарсан хүн чанарын зургаан зан чанараас гурван шинж чанарыг сонгон авч задлан шинжилсэн. Энэ гурван шинж чанар нь үнэнийг зэвүүцэх, харгис байдал болон хорон муу байдал юм. Өнгөрсөн удаа бид хорон муу байдлын талаар нөхөрлөсөн бөгөөд антихристүүдийн хорон муу илрэл буюу тэдний бодол санаа өдөржин ёрын муугаар дүүрэн байдгийг задлан шинжилснээрээ антихристүүдийг ялган таньж, эдгээр илрэлээр дамжуулан тэдний хорон муу зан чанар-мөн чанарыг баталсан. Тэдний бодол санаа өдөржин ёрын муугаар дүүрэн байдаг гэдэг баримтыг бид хоёр талаас нь задлан шинжилж байгаа: нэгдүгээрт, бусадтай харьцах үед тэдний бодолд юу байдаг, завхарсан мөн чанартаа тэд ямар арга барил, илрэл харуулдаг; хоёрдугаарт, Бурханы талаарх тэдний бодолд юу байдаг. Тэд хүмүүстэй хэрхэн харьцдаг талаар бид нөхөрлөөд дууссан. Антихристүүд Бурханд хандахдаа ямар санаа, үзэл, үзэл бодол, сэдэлтэй байдаг, тэр ч байтугай тэдний оюун ухаанд урьдчилан тогтсон ямар үйлдэл байдаг талаар бид өнгөрсөн удаа хэсэгчлэн нөхөрлөсөн: жишээлбэл, эргэлзээ, шинжилт, өөр юу билээ? (Сэжиг, сэрэмжлэл.) Эргэлзээ, шинжилт, сэжиг, сэрэмжлэл. Одоо, антихристүүд Бурханыг сорьдог талаар нөхөрлөцгөөе.

д. Сорилт

Сорилтын илрэлүүд юу вэ? Ямар арга барил юм уу бодол санаа нь сорилтын байдал, эсвэл мөн чанарыг харуулдаг вэ? (Хэрвээ би гэм буруу үйлдэж, эсвэл ямар нэг муу зүйл хийсэн бол үргэлж Бурханыг тандаж, тодорхой хариулт шаардаж, надад сайн төгсгөл юм уу хүрэх газар байх эсэхийг харахыг хүсдэг.) Энэ нь бодол санаатай холбоотой; тэгвэл ерөнхийдөө хүн ярих, үйлдэх үедээ, эсвэл ямар нэг зүйлтэй тулгарах үед тэдний ямар илрэл нь сорилт байдаг вэ? Хэрвээ хэн нэгэн нь гэм буруу үйлдэж, Бурхан тэдний гэм бурууг санах юм уу яллаж магадгүй гэж мэдэрдэг бөгөөд Бурхан тэднийг үнэхээр яллах үгүй эсэхийг мэдэхгүй, өөрсдөө ч эргэлздэг бол Бурханы хандлага яг ямар байгааг харахын тулд тэд үүнийг сорих арга сэдэж олдог. Тэд залбирч эхэлдэг бөгөөд хэрвээ гэрэлтүүлэлт, эсвэл гэгээрэл байхгүй бол өмнөх эрэлхийллийн арга барилаа бүрмөсөн болих талаар боддог. Өмнө нь тэд үргэлж аливааг хааш яаш хийдэг байсан, 50 хувийн хүчин чармайлт гаргаж болох газарт ердөө 30 хувийг, 30 хувийг гаргаж болох газарт 10 хувийг л гаргадаг байв. Одоо, хэрвээ тэд 50 хувийн хүчин чармайлт гаргаж чадахаар бол түүнийгээ гаргана. Тэд бусдын зайлсхийдэг бохир, эсвэл ядаргаатай ажлыг барьж авч, үргэлж бусдаас түрүүлж хийдэг бөгөөд үүнийгээ ах эгч нарын олонход заавал харуулдаг. Хамгийн чухал нь, Бурхан энэ хэргийг хэрхэн үзэх болон тэдний гэм буруу цайрч болох эсэхийг харахыг хүсдэг. Ихэнх хүний давж гарч чаддаггүй бэрхшээл, эсвэл зүйлтэй тулгарах үедээ тэд Бурхан юу хийхийг, Тэрээр тэднийг гэгээрүүлж, залж чиглүүлэх эсэхийг харахыг хүсдэг. Хэрвээ тэд Бурханы оршихуй болон Түүний онцгой ивээлийг мэдэрч чадвал Бурхан тэдний гэм бурууг санаагүй, эсвэл яллаагүй гэж итгэдэг бөгөөд энэ нь уучлагдаж болно гэдгийг баталдаг. Хэрвээ тэд өөрсдийгөө ингэж зарлагадаж, ийм төлөөс төлөөд, хандлага нь ихээхэн өөрчлөгдсөн ч Бурханы оршихуйг мэдрэхгүй хэвээр байвал, мөн өмнөхөөсөө ялгарах ямар ч өөрчлөлт мэдрэхгүй байвал Бурхан тэдний өмнөх гэм бурууг ялласан бөгөөд тэднийг цаашид хүсэхгүй байх магадлалтай. Бурхан тэднийг хүсэхгүй байгаа учраас цаашид үүргээ гүйцэтгэхдээ тэд тийм их хүчин чармайлт гаргахгүй. Хэрвээ Бурхан тэднийг хүссээр байвал, тэднийг яллахгүй байвал, мөн тэдэнд ерөөл хүртэх найдвар байсаар байвал тэд үүргээ гүйцэтгэхдээ бага зэрэг чин сэтгэл гаргана. Эдгээр илрэл, санаа нь сорилтын нэг хэлбэр мөн үү? Энэ нь тодорхой арга барил мөн үү? (Мөн.) Сая та нар зөвхөн нэг онолын талыг л дурдлаа, харин Бурханыг сорьдгийн нарийн илрэл болон энэ хэргийн тухайд тэдний зүрх сэтгэлд ямар бодит хандлага, төлөвлөгөө байдгийг дэлгэрэнгүй яриагүй, эсвэл энэ үйл ажиллагааг явуулах үеийн антихристүүдийн үзэл бодол, байдал нь юу болохыг ил болгосонгүй.

Зарим хүн Бурханы төгс хүчин болон хүний зүрх сэтгэлийн гүнийг шинждэг Түүний шинжилтийн талаарх ямар ч мэдлэг юм уу туршлагаар байнга дутмаг байдаг. Тэд мөн Бурхан хүний зүрх сэтгэлийг шинждэг гэх жинхэнээсээ итгэдэггүй тул энэ хэргийн тухайд эргэлзээгээр мэдээж дүүрэн байдаг. Хэдийгээр тэд субьектив хүсэлдээ Бурхан хүний зүрх сэтгэлийн гүнийг шинждэг гэдэгт итгэхийг хүсдэг ч тэдэнд баттай нотолгоо дутагддаг. Үүний үр дүнд тэд зүрх сэтгэлдээ зарим зүйлсийг төлөвлөж, түүнийгээ нэгэн зэрэг гүйцэтгэж, хэрэгжүүлж эхэлдэг. Тэдгээрийг хэрэгжүүлэхдээ тэд, Бурхан эдгээрийн талаар үнэхээр мэддэг эсэх, энэ хэрэг ил болох эсэх, мөн хэрвээ тэд чимээгүй байвал хэн нэгэн үүнийг мэдэж чадах эсэх, эсвэл Бурхан үүнийг тодорхой нөхцөл байдлаар дамжуулан илчилж чадах эсэхийг тасралтгүй ажигладаг. Мэдээж, жирийн хүмүүст Бурханы төгс хүчин болон хүний зүрх сэтгэлийн гүнийг шинждэг Түүний шинжилтийн талаар их бага хэмжээгээр тодорхойгүй зүйлс байж болох ч антихристүүд зүгээр нэг тодорхойгүй байдаг төдий биш—тэд эргэлзээгээр дүүрэн байдаг бөгөөд үүний зэрэгцээ Бурханаас байнга сэрэмжилдэг. Тиймээс тэд Бурханыг сорих олон арга боловсруулдаг. Бурхан хүний зүрх сэтгэлийг шинждэгт тэд эргэлздэг, бүр цаашлаад Бурхан шинждэг гэх баримтыг үгүйсгэдэг учраас тэд ихэвчлэн тодорхой хэргүүдийн талаар боддог. Тэгээд бага зэргийн айдас, эсвэл ямар нэгэн тайлбарлашгүй айдас хүйдсийн мэдрэмжтэйгээр тэд эдгээр бодлоо хувийн хүрээнд нууцаар тарааж, зарим хүмүүсийг төөрөлдүүлдэг. Энэ зуур тэд өөрсдийн үндэслэл, санааг бага багаар тасралтгүй ил болгодог. Тэдгээрийг ил болгохдоо Бурхан тэдний энэ зан авирт саад болох уу, эсвэл ил болгох уу гэдгийг хардаг. Хэрвээ Тэр үүнийг ил болгож, эсвэл тодорхойлбол тэд хурдан ухарч, өөр арга барил руу шилждэг. Хэрвээ энэ талаар хэн ч мэдэхгүй, хэн ч тэднийг нэвт, доторхыг нь харж чадахгүй мэт санагдвал тэд зөн совин нь зөв бөгөөд Бурханы талаарх мэдлэг нь зөв гэдэгт зүрх сэтгэлдээ бүр ч бүрэн итгэлтэй болдог. Тэдний үзэж байгаагаар Бурхан хүний зүрх сэтгэлийг шинждэг явдал үндсэндээ оршин байдаггүй. Энэ нь ямархуу арга барил вэ? Энэ бол сорилтын арга барил юм.

Антихристүүд угаасаа хорон муу зан чанартай учраас хэзээ ч шулуухан ярьж, үйлддэггүй. Тэд үнэнч хандлага, чин сэтгэлээр аливааг зохицуулдаггүй, эсвэл үнэнч үг хэлж, чин сэтгэлийн хандлагаар үйлддэггүй. Тэдний хэлдэг, хийдэг юу ч илэн далангүй байдаггүй, харин ч тойруу, нууцлаг байдаг бөгөөд тэд бодол, сэдлээ хэзээ ч шууд илэрхийлдэггүй. Учир нь тэдгээрийг илэрхийлбэл бүрэн ойлгогдож, нэвт харагдана, амбиц, хүсэл нь гэрэлд ил болно, бусад хүмүүсийн дунд өндөр дээд, эрхэмсэг харагдахгүй, эсвэл бусад хүн өөрийг нь хүндэлж, шүтэхгүй гэж тэд боддог; тиймээс тэд өөрсдийн шившигтэй сэдэл, хүслийг үргэлж нууж хаахыг хичээдэг. Тэгвэл тэд хэрхэн ярьж, үйлддэг вэ? Тэд янз бүрийн арга хэрэглэдэг. Шүтлэггүй хүмүүсийн дунд “нөхцөл байдлыг тандах” гэдэг үг байдаг шиг антихристүүд үүнтэй төстэй арга барил хэрэглэдэг. Тэд ямар нэг зүйл хийхийг хүсэхдээ, мөн тодорхой үзэл бодол, хандлагатай байхдаа хэзээ ч түүнийгээ шууд илэрхийлдэггүй; харин эрж хайж буй мэдээллээ цуглуулахын тулд тойруулах, эсвэл сониучирхах, хүмүүсээс үг унагах гэх мэт зарим аргуудыг ашигладаг. Хорон муу зан чанараасаа болоод антихристүүд хэзээ ч үнэнийг эрж хайдаггүй, ойлгохыг ч хүсдэггүй. Тэдний цорын ганц санаа зовдог зүйл бол өөрсдийнх нь алдар нэр, ашиг хонжоо, байр суурь юм. Тэд өөрсдөд нь алдар нэр, ашиг хонжоо, байр суурь өгч чадах үйл ажиллагаанд оролцож, тийм зүйл өгдөггүйгээс нь зайлсхийдэг. Тэд нэр хүнд, байр суурь, онцгойрох, алдаршихтай холбоотой үйл ажиллагааг урамтайгаар гүйцэтгэдэг бол чуулганы ажлыг хамгаалах, эсвэл бусдыг гомдоож болзошгүй зүйлсээс зайлсхийдэг. Тиймээс антихристүүд юунд ч эрж хайх хандлагаар ханддаггүй; харин аливааг тандахын тулд сорих аргыг ашиглаж, дараа нь цааш үргэлжлүүлэх эсэхээ шийддэг—антихристүүд яг л ийм ов мэхтэй, хорон муу байдаг. Жишээлбэл, Бурханы нүдээр өөрсдийгөө ямархуу хүн болохоо мэдэхийг хүсэх үедээ тэд Бурханы үгээр дамжуулан өөрсдийгөө үнэлж, өөрсдийгөө танин мэддэггүй. Оронд нь тэд эргэн тойрноосоо сураглаж, битүү үг сонсож, удирдагчид болон Дээрхийн өнгө аяс, хандлагыг ажиглаж, Бурхан өөрсөд шиг нь хүмүүсийн төгсгөлийг хэрхэн тогтоодгийг харахаар Бурханы үгээс хайдаг. Тэд Бурханы гэр дотор хаана харьяалагдаж байгаагаа харж, ирээдүйн төгсгөл нь ямар байхыг олж мэдэхийн тулд эдгээр зам, аргыг ашигладаг. Энэ нь сорилтын зарим уг чанарыг агуулж байгаа биш үү? Жишээлбэл, зарим хүн засуулсныхаа дараа яагаад засуулснаа, үйлдэл хийх явцдаа ямар завхарсан зан чанар, алдаа харуулснаа, мөн өөрсдийгөө танин мэдэж, өмнөх алдаагаа засахын тулд үнэний ямар талыг эрж хайх ёстойгоо шинжлэхийн оронд Дээрх өөрсдөд нь ямар хандлагатай байгааг олж мэдэхийн тулд шууд бус арга хэрэглэж, бусдад хуурамч сэтгэгдэл төрүүлдэг. Жишээлбэл, тэд засуулсныхаа дараа Дээрхийн өнгө аяс ямар байгааг, тэвчээртэй байгаа эсэхийг, эрж хайж буй асуултад нь нухацтай хариулах эсэхийг, өөрсдөд нь илүү зөөлөн хандах эсэхийг, даалгавар өгөх эсэхийг, өөрсдийг нь өндрөөр үнэлсээр байх эсэхийг, өмнө нь гаргасан алдааных нь талаар Дээрх үнэхээр юу гэж бодож байгааг харахын тулд Дээрхээс эрж хайх шалихгүй асуудлыг хурдан гаргаж ирдэг. Эдгээр арга барил бүгд нэг төрлийн сорилт юм. Товчхондоо, ийм нөхцөл байдалтай тулгарч, эдгээр илрэлийг үзүүлэх үедээ хүмүүс зүрх сэтгэлдээ ингэж байгаагаа мэддэг үү? (Тийм ээ, мэддэг.) Тэгвэл та нар мэдсэн хэрнээ эдгээр зүйлийг хийхийг хүсэх үедээ үүнийг хэрхэн зохицуулдаг вэ? Нэгдүгээрт, хамгийн энгийн түвшинд, чи өөрөөсөө урваж чадах уу? Зарим хүнд цаг нь ирэхэд өөрөөсөө урвах хэцүү санагддаг; тэд “Болъё доо, энэ удаа энэ нь миний ерөөл, төгсгөлтэй холбоотой байна. Би өөрөөсөө урваж чадахгүй. Дараагийн удаа” гэж боддог. Дараагийн удаа болоход, тэд ерөөл, төгсгөлтэй нь холбоотой асуудалтай дахин тулгарах үедээ өөрөөсөө урваж чадахгүй хэвээр байдаг. Ийм хүмүүст мөс чанарын мэдрэмж байдаг бөгөөд хэдийгээр тэдэнд антихристийн зан чанар-мөн чанар байхгүй ч байдал тэдний хувьд нэлээд төвөгтэй, аюултай хэвээр байдаг. Нөгөөтээгүүр, антихристүүд ихэвчлэн ийм бодол тээж, ийм байдалд амьдардаг боловч тэд хэзээ ч өөрөөсөө урвадаггүй, учир нь тэдэнд мөс чанарын мэдрэмж байдаггүй. Хэн нэгэн тэднийг ил болгож, засаж, байдлыг нь хэлж өгсөн ч тэд зөрүүдэлж, өөрөөсөө яавч урвахгүй, үүнээс болж өөрсдийгөө үзэн ядахгүй, эсвэл энэ байдлаа орхиж, шийдвэрлэхгүй. Зарим антихрист чөлөөлөгдсөнийхөө дараа “Чөлөөлөгдөх нь хэвийн зүйл мэт санагдавч бага зэрэг шившигтэй санагдаж байна. Энэ нь тийм ч чухал асуудал биш боловч миний орхиж чадахгүй нэг чухал зүйл байна. Хэрвээ би чөлөөлөгдвөл бурхны гэр намайг цаашид хөгжүүлэхгүй гэсэн үг үү? Тэгвэл бурхны нүдээр би ямархуу хүн байх вэ? Надад найдвар байх уу? Би бурхны гэрт ямар нэгэн байдлаар хэрэгтэй байх уу?” гэж боддог. Тэд үүнийг эргэцүүлэн бодож, нэг төлөвлөгөө гаргадаг: “Надад арван мянган юань гар дээр минь байна, одоо үүнийг ашиглах цаг нь болж. Би энэ арван мянган юанийг өргөл болгон өргөөд, дээрхийн надад хандах хандлага бага ч гэсэн өөрчлөгдөх эсэхийг, мөн тэд надад бага зэрэг тааламжтай хандах эсэхийг харъя. Хэрвээ бурхны гэр мөнгийг хүлээж авбал надад найдвар байсаар байна гэсэн үг. Хэрвээ мөнгийг хүлээж авахгүй бол надад ямар ч найдвар байхгүй гэдгийг баталж байгаа хэрэг бөгөөд би өөр төлөвлөгөө гаргана.” Энэ ямар төрлийн арга барил вэ? Энэ бол сорилт юм. Товчхондоо, сорилт бол хорон муу зан чанар-мөн чанарын харьцангуй илэрхий илрэл юм. Хүмүүс хүссэн мэдээллээ олж авах, баттай мэдэж авах, улмаар сэтгэлийн амар амгаланд хүрэхийн тулд янз бүрийн арга хэрэгсэл ашигладаг. Бурханаас үг унагахын тулд үг ашиглах, Түүнийг сорихын тулд эд зүйл ашиглах, оюун ухаандаа аливааг бодож, эргэцүүлэх гэх мэт сорих олон арга байдаг. Та нар Бурханыг сорихдоо хамгийн түгээмэл хэрэглэдэг арга юу вэ? (Заримдаа Бурханд залбирах үедээ би Бурханы надад хандах хандлагыг шалгаж, зүрх сэтгэлд минь амар амгалан байгаа эсэхийг хардаг. Би Бурханыг сорихын тулд энэ аргыг ашигладаг.) Энэ аргыг нэлээд түгээмэл ашигладаг. Өөр нэг арга нь, цуглаан дээр нөхөрлөлийн үед хэлэх зүйл байгаа эсэхээ, Бурхан гэгээрэл юм уу гэрэлтүүлэлтээр хангаж байгаа эсэхийг харах юм, Бурхан өөртэй нь хамт байсаар байгаа эсэхийг, Тэр өөрийг нь хайрласаар байгаа эсэхийг сорихын тулд энэ аргыг ашигладаг. Мөн үүргээ гүйцэтгэх явцдаа Бурхан өөрийг нь гэгээрүүлж, залж чиглүүлж байгаа эсэхийг, өөрт нь ямар нэгэн онцгой бодол, санаа, эсвэл ойлголт байгаа эсэхийг харж—Бурхан өөрт нь ямархуу хандлагатай байгааг сорихын тулд эдгээрийг ашигладаг. Эдгээр арга бүгд нэлээд түгээмэл байдаг. Өөр зүйл байна уу? (Хэрвээ би залбирахдаа Бурханд амлалт өгсөн ч түүнийгээ биелүүлж чадахгүй бол Бурхан миний өгсөн тангаргийн дагуу надад хандах эсэхийг ажигладаг.) Энэ бас нэг төрөл нь юм. Хүмүүс Бурханд хандахдаа ямар ч арга ашигласан бай, хэрвээ тэд үүнийхээ төлөө мөс чанартаа гэмшиж, улмаар эдгээр үйлдэл, зан чанарынхаа талаар мэдлэгтэй болж, даруй өөрсдийгөө нааштайгаар эргүүлж чадвал асуудал тийм ч ноцтой биш—энэ нь хэвийн завхарсан зан чанарт хамаарна. Гэсэн хэдий ч хэрвээ хэн нэгэн Бурханд жигшигддэг, буруу гэдгийг нь мэдсээр байж үүнийг байнга, зөрүүдлэн хийж чаддаг бөгөөд үүндээ тууштай байж, хэзээ ч өөрөөсөө урваж, үүнийг орхидоггүй бол энэ нь антихристийн мөн чанар юм. Антихристийн зан чанар-мөн чанар нь жирийн хүмүүсийнхээс өөр байдаг бөгөөд тэд хэзээ ч өөрсдийгөө эргэцүүлдэггүй, үнэнийг эрж хайдаггүй, харин Бурханыг, хүмүүст хандах Түүний хандлагыг, хувь хүний талаарх Түүний дүгнэлтийг, мөн хүний өнгөрсөн, одоо, ирээдүйн талаар Түүний бодол санаа юу болохыг сорихын тулд янз бүрийн аргыг байнга, зөрүүдлэн ашигладаг. Тэд хэзээ ч Бурханы санаа зорилго, үнэнийг эрж хайдаггүй, ялангуяа зан чанарын өөрчлөлтөд хүрэхийн тулд үнэнийг хэрхэн дуулгавартай дагахыг бүр ч эрж хайдаггүй. Тэдний бүх үйлдлийн цаад зорилго нь Бурханы бодол санааг тандах явдал юм—энэ бол антихрист. Антихристүүдийн энэ зан чанар нь илт хорон муу юм. Тэд эдгээр үйлдлийг хийж, эдгээр илрэлийг гаргах үедээ өчүүхэн төдий ч гэм буруу, эсвэл гэмшлийг мэдэрдэггүй. Тэд өөрсдийгөө эдгээр зүйлтэй холбож үзсэн ч гэмших, эсвэл зогсох санаа зорилго огт харуулдаггүй, харин өөрсдийнхөөрөө зүтгэсээр байдаг. Тэдний Бурханд хандах хандлага, арга барилаас тэд Бурханыг дайснаа гэж үздэг нь илэрхий байдаг. Тэдний бодол санаа, үзэл бодолд Бурханыг танин мэдэх, Бурханыг хайрлах, Бурханыг дуулгавартай дагах, Бурханаас эмээх ямар ч санаа, хандлага байдаггүй; тэд зүгээр л Бурханаас хүссэн мэдээллээ олж авахыг хүсдэг бөгөөд Бурханы өөрсдөд нь хандах яг таг хандлага, өөрсдийнх нь талаарх тодорхойлолтыг баттай мэдэхийн тулд өөрсдийн арга хэрэгслийг ашигладаг. Бүр ноцтой нь, тэд өөрсдийнхөө арга барилыг Бурханы ил болгодог үгтэй харьцуулж үзэж, энэ зан авир нь Бурханд жигшигддэг, хүний хийх ёстой зүйл биш гэдгийг өчүүхэн төдий ч гэсэн ухамсарласан ч үүнийгээ хэзээ ч орхихгүй.

Өмнө нь Бурханы гэрт нэг дүрэм журам байсан: Хөөгдсөн, эсвэл зайлуулагдсан хүмүүсийн тухайд, хэрвээ тэд дараа нь жинхэнэ гэмшил харуулж, Бурханы үгийг уншиж, сайн мэдээ номлож, Бурханыг гэрчилсээр байвал, мөн үнэхээр гэмшсэн бол тэднийг чуулганд буцаан оруулж болдог байв. Зайлуулагдсаныхаа дараа эдгээр шалгуурыг хангасан нэг хүн байж таарсан бөгөөд чуулган түүнийг олж, түүнтэй нөхөрлөж, чуулганд буцаж орсон гэдгийг нь хэлүүлэхээр хүн явуулжээ. Үүнийг сонсоод тэр ихэд баярласан боловч “Энэ хүлээн зөвшөөрөлт нь жинхэнэ үү, эсвэл цаана нь ямар нэг санаа байна уу? Миний гэмшлийг бурхан үнэхээр харсан уу? Надад тэр үнэхээр өршөөл үзүүлж, намайг уучилсан уу? Миний өнгөрсөн үйлдэл үнэхээр үл хэрэгсэгдсэн үү?” гэж эргэцүүлжээ. Тэр үүнд итгэсэнгүй, тэгээд “Тэд намайг буцааж авахыг хүсэж байгаа ч би биеэ барьж, шууд зөвшөөрөхгүй байх ёстой, хөөгдсөнийхөө дараах энэ жилүүдэд маш их зовж шаналсан, өрөвдөлтэй байсан мэт аашилж болохгүй. Би бага зэрэг биеэ барьж, буцаж орсон даруйдаа чуулганы амьдралд хаана оролцож болох, эсвэл ямар үүрэг гүйцэтгэж болох талаар асуухгүй байх хэрэгтэй. Би хэтэрхий урам зоригтой харагдаж болохгүй. Хэдийгээр би дотроо маш их баяртай байгаа ч тайван байж, намайг бурхны гэр үнэхээр буцааж авахыг хүсэж байна уу, эсвэл зүгээр л тодорхой ажилд намайг ашиглахын тулд хуурамч загнаж байна уу гэдгийг харах хэрэгтэй” гэж боджээ. Ингэж бодоод тэр: “Хөөгдсөнийхөө дараах хугацаанд би эргэцүүлж, гаргасан алдаа минь хэтэрхий ноцтой байсныг ухаарсан. Миний бурхны гэрийн ашиг сонирхолд учруулсан хохирол асар их бөгөөд би үүнийг хэзээ ч нөхөж чадахгүй. Би үнэхээр бурханд хараагдсан диавол, Сатан юм. Гэсэн хэдий ч би өөрийгөө бүрэн гүйцэд эргэцүүлж дуусаагүй хэвээр байна. Намайг бурхны гэр буцааж авахыг хүсэж байгаа учраас би бурхны үгийг бүр ч их идэж, ууж, эргэцүүлж, өөрийгөө илүү их танин мэдэх хэрэгтэй. Одоогоор би бурхны гэрт буцаж очих эрхгүй, бурхны гэрт үүргээ гүйцэтгэх эрхгүй, ах эгч нартайгаа уулзах эрхгүй бөгөөд бурхны өмнө очихоос маш их ичиж байна. Өөрийнхөө талаарх мэдлэг, эргэцүүлэл хангалттай болсон гэж мэдэрсэн үедээ л би чуулганд буцаж очно, ингэснээр хүн бүр надад үнэмшинэ” гэж хэлэв. Ингэж хэлэх зуураа тэр бас л түгшиж, “Би зүгээр л ингэж хэлж дүр эсгэж байна. Хэрвээ удирдагчид намайг чуулганд буцааж оруулахгүй гэж санал нийлбэл яах вэ? Би сүйрэх биш үү?” гэж бодож байв. Үнэн хэрэгтээ тэр ихэд санаа зовж байсан ч ингэж ярьж, чуулганд буцаж очихыг тийм ч их хүсэхгүй байгаа мэт дүр эсгэх хэрэгтэй байжээ. Тэр эдгээр зүйлийг хэлснээрээ юу гэх гэсэн бэ? (Чуулган түүнийг үнэхээр буцааж хүлээж авах эсэхийг тэр сорьж байсан.) Энэ шаардлагатай юу? Энэ нь Сатанууд, диаволуудын хийх зүйл биш гэж үү? Хэвийн хүн ингэж авирлах уу? (Үгүй, тэгэхгүй.) Хэвийн хүн тэгэхгүй. Ийм гайхалтай боломж олдсон байхад тэр ийм алхам хийж чадсан нь хорон муу юм. Чуулганд буцаж орох нь Бурханы хайр, өршөөлийн илэрхийлэл бөгөөд тэр өөрийн завхрал, дутагдлыг эргэцүүлж, танин мэдэж, өнгөрсөн өрөө төлөх арга замыг эрж хайх ёстой байв. Хэрвээ хэн нэгэн Бурханыг ийм маягаар сорьж, Бурханы өршөөлд ийм байдлаар хандсаар байж чадаж байгаа бол тэд Түүний сайхан сэтгэлийг үнэхээр үнэлж чадахгүй байна! Хүмүүст ийм санаа, арга барил бий болдог нь тэдний хорон муу мөн чанараас үүдэлтэй. Үндсэндээ хүмүүс Бурханыг сорих үед тэдний харуулдаг, илчилдэг зүйл нь онолын хувьд үргэлж Бурханы бодол санааг, түүнчлэн хүмүүсийн талаарх Түүний үзэл бодол, тодорхойлолт зэргийг сорихтой холбоотой байдаг. Хэрвээ хүмүүс үнэнийг эрж хайвал, ийм хэрэгжүүлэлтээс урваж, тэдгээрийг орхиж, үнэн-зарчмын дагуу үйлдэж, биеэ авч явах болно. Гэсэн хэдий ч антихристийн зан чанар-мөн чанартай хүмүүс ийм хэрэгжүүлэлтээс татгалзаж чаддаггүй, тэдгээрийг жигшүүртэй гэж үздэггүйгээр барам, ийм арга хэрэгсэл, аргатай байгаадаа өөрсдийгөө ихэвчлэн үнэлдэг. Тэд “Би ямар ухаантайг хараач. Би бурхан болон үнэнд дуулгавартай байж, дагахыг л мэддэг та нар шиг тэнэгүүдтэй адилгүй—би та нараас тэс өөр! Би эдгээр зүйлийг олж мэдэхийн тулд арга хэрэгсэл, арга ашиглахыг хичээдэг. Хэдий би дуулгавартай байж, дуулгавартай дагах ёстой байсан ч аливаа зүйлийн цаад учрыг олох л болно. Надаас ямар нэг зүйл нууж, эсвэл намайг мэхэлж, хуурч чадна гэж бүү бод” гэж бодож магадгүй. Энэ бол тэдний бодол, үзэл бодол юм. Антихристүүд бие махбодтой болсон Бурханд хандахдаа хэзээ ч дуулгавартай байдал, эмээх сэтгэл, чин сэтгэл харуулдаггүй, үнэнч байдлыг бүр ч харуулдаггүй. Үүгээр сорилттой холбоотой илрэлийн талаарх бидний хэлэлцүүлэг өндөрлөж байна.

е. Шаардлага тавих

Дараагийн зүйл бол антихристүүд Бурханд шаардлага тавьдаг явдал бөгөөд үүний илүү тодорхой илрэлүүд байдаг. Антихристүүдийг шүтлэггүй хүмүүсийн хэлдгээр “ашиггүй бол нэг хуруугаа ч хөдөлгөхгүй” гэж тодорхойлж болно. Өөр юу гэж тодорхойлж болох вэ? (Тэд “туулай хараагүй цагт шонхроо тавьдаггүй”.) Тэд туулай хараагүй цагт шонхроо тавьдаггүй—хэрвээ ашигтай бол тэд хийнэ, харин ашиггүй бол хийхгүй. Ямар ч нөхцөл байдал байсан бай, тэд оюун ухаандаа цэгнэж үзэн, “Үүнийг хийснээр би хэр их давуу тал олж авах вэ? Хэр их ашиг хонжоо олж чадах вэ? Үүний төлөө ийм өндөр төлөөс төлөх хэрэг байна уу? Хэрвээ би их төлөөс төлөөд, эцэст нь бусад хүн давуу талыг нь олж авбал, мөн би өөрийгөө дөвийлгөж чадахгүй бол би үүнийг яавч хийхгүй!” гэж боддог. Энэ нь Бурханы даалгавар, шаардлагад хандах антихристүүдийн хандлага биш гэж үү? Хэрвээ үүргээ гүйцэтгэхдээ бага зэрэг хүчин чармайлт гаргасан ч ямар нэгэн ашиг тус олж аваагүй бол, мөн нигүүлсэл хүртэлгүй бага зэрэг зовлон туулбал тэд дотроо шууд л хариу үйлдэл үзүүлж, “Би маш их хүчин чармайлт гаргасан байхад—яагаад ямар ч ашиг тус олж авсангүй вэ? Манай гэр бүлийн бизнес ер нь ашигтай байна уу?” гэж хэлдэг. Хэрвээ тэд тооцоолж үзээд, орлого нь өмнөх сарынхаас их байгааг мэдвэл эрсдэлтэй байсан ч айлгүйгээр үргэлжлүүлэн гарч, сайн мэдээ номлодог. Харин гэр бүлийнх нь бизнест асуудал гарч, ашиг нь өмнөх сарынхаас мэдэгдэхүйц багасвал тэд зүрх сэтгэлдээ шууд л Бурханд гомдоллож, эргэлзэж, “Би үүргээ залхууралгүй, ов мэх гаргалгүй, хааш яаш хийлгүй гүйцэтгэсэн шүү дээ, бурхан минь. Энэ сард би өмнөх сараас илүү их явж, илүү их ажил хийсэн. Та яагаад манай гэр бүлийг ерөөхгүй байгаа юм бэ? Манай гэр бүлийн бизнес яагаад муу байна вэ?” гэж боддог. Бурханд болон Бурханы даалгаварт хандах тэдний хандлага шууд өөрчлөгддөг бөгөөд тэд “Хэрвээ та манай гэр бүлийг ерөөхгүй бол үүргээ хааш яаш гүйцэтгэлээ гэж намайг битгий буруутгаарай. Дараа сард би тийм их хүчин чармайлт гаргахгүй. Хэрвээ би таван цагт босох ёстой бол зургаан цагт босно. Хэрвээ найман цагт гарах ёстой бол арван цагт гарна. Өмнө нь би сард сайн мэдээний таван байг элсүүлж чаддаг байсан; энэ удаа би хоёрыг л элсүүлнэ. Тэр хангалттай байх ёстой!” гэж боддог. Тэд юуг тооцоолж байна вэ? Тэдний оруулсан хувь нэмэр, зориулсан зүйл нь Бурханы тэдэнд өгдөг зүйлтэй тэнцүү эсэхийг тооцоолж байгаа юм. Түүгээр ч барахгүй, Бурханы тэдэнд өгдөг зүйл нь гуйж, хүсэж байгаагаас нь хэд дахин их байсан цагт л тэд үүнийг ашигтай, зовлон туулж, төлөөс төлөх үнэ цэнтэй гэж үздэг. Эс бөгөөс, Бурханы гэр тэдэнд ямар ч ажил, үүрэг даалгасан бай, тэд бүгдэд нь ижилхэн ханддаг—хааш яаш авирлаж, аргацааж болох үедээ аргацааж, хэлбэрдэж болох үедээ хэлбэрддэг бөгөөд өчүүхэн төдий ч чин сэтгэл хэрхэвч хэзээ ч гаргадаггүй. Энэ илрэл нь шаардлага тавих болон наймаалцахын аль аль нь юм; хүмүүс наймаалцах боломжтой үед л шаардлага тавьдаг бөгөөд наймаа байхгүй бол тэдэнд ямар ч шаардлага байхгүй.

Антихристүүд Бурханы даалгавар, Бурханы гэрийн ажил, эсвэл өөрсдийн үүрэгт хандах өчүүхэн төдий ч чин сэтгэл, эсвэл үнэнч байдлыг зүрх сэтгэлдээ хэзээ ч тээж байгаагүй. Тэд ердөө л өөрсдийн оюун ухаан, эрч хүч, цаг хугацаа болон махан биеийн зовлон, төлсөн төлөөсөө ерөөл хүртэх хүслээ хангах, авахыг хүсэж буй шагнал, мэдээж хэрэг махан биеийн амар амгалан, баяр баясгалан, дотоод тогтвортой байдал, энэ насны гэр бүлийн аз жаргал, тэр ч байтугай эргэн тойрныхоо нөхцөл байдлын саадгүй байдал, түүнчлэн бусад хүмүүсийн хүндлэл, бишрэл, эерэг үнэлгээгээр солиход ашигладаг. Товчхондоо, антихристүүд Бурханы гэрт хэзээ ч үүргээ чин сэтгэлээсээ гүйцэтгэдэггүй бөгөөд тэд өчүүхэн төдий ч үнэнч байдал яавч гаргахгүй. Бэрхшээл туулж, төлөөс төлөх, эсвэл хааш яаш аргацаахын аль нь ч бай тэдний эцсийн зорилго бол өөрсдийн хүслийг хангахын тулд хүссэн зүйлээ Бурханаас шаардах явдал юм. Тиймээс тэд гай зовлон, засалт, эсвэл өөрсдөд нь тааламжгүй санагддаг хүмүүс, үйл явдал, зүйлстэй тулгарах бүрдээ шууд л “Эдгээр зүйл тохиолдсон нь миний ашиг сонирхолд нөлөөлж байна уу? Эдгээр нь миний нэр хүндэд нөлөөлөх үү? Эдгээр нь миний ирээдүй болон цаашдын хөгжилд нөлөөлөх үү?” гэж боддог. Үүргээ гүйцэтгэх явцад тэдний илрэл эерэг, эсвэл сөрөг байхаас үл хамааран ямар ч тохиолдолд тэд хэзээ ч үнэн-зарчмын дагуу ажилладаггүй. Тэдний оюун ухаан наймаагаар дүүрэн байдаг, тэд бизнесмен хүн шиг төлж, өргөж буй зүйлийнхээ үнэ цэнийг үнэлж, өөрсдийнх нь зардал хэр их ашиг авчрахыг тооцоолдог. Зарим хүн “Бид авралд хүрэхийн тулд үнэн, амийг олж авахаар Бурханд итгэдэг” гэж хэлж магадгүй. Гэвч антихристүүд “Аврал ямар үнэ цэнтэй юм бэ? Үнэнийг ойлгох нь ямар үнэ цэнтэй юм бэ? Энэ зүйлс ямар ч үнэ цэнгүй. Энэ амьдралд зуу дахин ихийг, ирэх ертөнцөд мөнх амийг хүртэх нь л жинхэнэ үнэ цэнтэй зүйл юм. Энэ амьдралд бусдад өргөмжлүүлж, хүндлүүлэх, бурхны гэрт мундаг гэж дээдлүүлэх, мөн ирэх ертөнцөд үй олон үндэстнийг захирах эрх мэдэлтэй байх—энэ бол жинхэнэ бодитой ашиг хонжоо юм” гэж боддог. Энэ бол антихристүүдийн амбиц бөгөөд үүргээ гүйцэтгэхийн цаана зүрх сэтгэлийнхээ гүнд хийдэг тэдний тооцоо юм. Энэ тооцоо нь наймаа болон шаардлагаар дүүрэн байдаг. Үүрэгтээ болон Бурханд хандах тэдний өчүүхэн “чин сэтгэл” нь Бурхан тэдэнд мөнх амь хайрлаж, тэднийг сүйрлээс хамгаалж, тэдэнд ерөөл, нигүүлсэл өгч, бүх хүслийг нь хангана гэдгийг баталгаажуулахын төлөө гагцхүү байдаг. Тиймээс антихристүүдийн зүрх сэтгэл Бурханд тавих янз бүрийн шаардлагаар дүүрэн байдаг бөгөөд үүнийг нийтэд нь шаардлага тавих гэж нэрлэдэг. Үнэнийг хүсдэггүйг эс тооцвол антихристүүд бусад бүх зүйлийг—материаллаг болон материаллаг бус зүйлсийн аль алиныг нь хүсдэг.

Зарим антихрист ах эгч нарт, эсвэл чуулганд өмнө нь бага зэрэг хувь нэмэр оруулсан байдаг. Жишээлбэл, тэд чуулганд тодорхой эрсдэлтэй ажил хариуцаж авсан, эсвэл гэртээ харьж чадахгүй байсан ах эгч нарыг гэртээ хүлээн авсан байж магадгүй. Бурханд итгэсэн харьцангуй урт хугацааг нь нэмбэл ихэнх хүн тэднийг гавьяатай, шалгуур хангасан хүмүүс гэж үздэг. Үүний зэрэгцээ, тэд өөрсдөө ч өөрсдийгөө давуу, илүү гэж санадаг. Тэд ахмад насандаа найдаж, үүгээрээ гайхуулан “Би бурханд олон жил итгэж, бурхны гэрт багагүй хувь нэмэр оруулсан. Надад бурхан онцгой хандах ёстой биш үү? Жишээлбэл, гадаадад явах нь хүмүүсийн эдэлдэг ерөөл юм. Хүмүүсийн ахмад насыг бодолцон үзвэл би давуу эрхтэй байх ёстой биш үү? Би бурхны гэрт хувь нэмэр оруулсан учраас надад давуу эрх олгож, онцгой анхаарал халамж тавих ёстой бөгөөд намайг зарчимд үндэслэн үнэлэх ёсгүй” гэж хэлдэг. Зарим хүн бүр шоронд орж, суллагдсаныхаа дараа орон гэргүй болчхоод, Бурханы гэр өөрсдөд нь онцгой анхаарал халамж тавих ёстой гэж боддог: Жишээлбэл, байшин худалдаж авахад нь туслахын тулд хэсэг мөнгө хуваарилж, амьдралынх нь сүүлийн хагаст амьжиргааг нь хариуцах ёстой, эсвэл тэдний шаардсан бүх материаллаг хэрэгцээг хангах ёстой гэдэг. Хэрвээ тэдэнд хэрэгцээ гарвал Бурханы гэр тэднийг машинаар хангах ёстой. Хэрвээ тэдэнд эрүүл мэндийн асуудал гарвал Бурханы гэр эрүүл мэндийн нэмэлт бүтээгдэхүүн авч өгөх ёстой. Тэд ахмад настайгаараа далимдуулж, шалгуур хангаснаа гайхуулж байгаа хэрэг биш үү? Энэ хүмүүс өөрсдийгөө хувь нэмэр оруулсан гэж боддог учраас Бурханд ичгүүргүйгээр, ил тод шаардлага тавьдаг. Тэд машин, байшин, тансаг амьдралын хэв маяг шаарддаг. Тэр ч байтугай ах эгч нараас ажил хэргийг нь зохицуулж, өөрсдөд нь үнэгүй зарагдаж, зарц, боол нь болохыг шаарддаг. Тэд чуулганыг шулж амьдардаг хүн болж хувираагүй гэж үү? Чиний Бурханд итгэх итгэл үнэндээ өөрийн чинь төлөө байдаг бөгөөд чи өөрийнхөө төлөө шоронд ордог. Чи ямар ч үүрэг гүйцэтгэсэн тэр бол чиний хариуцлага. Чи өөрөө өөрийнхөө төлөө л үүргээ гүйцэтгэж, үнэнийг олж авах гэж байгаа. Бурханд итгэх итгэл чинь сайн дурынх бөгөөд хэн ч чамайг албадаагүй. Чи бусдын төлөө биш өөрөө өөрийнхөө төлөө л амийг олж авах гэж байгаа. Хэдийгээр чи Бурханы гэр, эсвэл чуулганы төлөө зарим нэг эрсдэлтэй ажил хариуцаж авсан ч энэ нь гавьяанд тооцогдох уу? Энэ бол гавьяа биш; энэ бол чиний хийх ёстой зүйл. Энэ нь Бурхан чамайг өргөж, чамд ийм боломж олгож байгаа хэрэг; энэ бол Бурханы ерөөл юм. Энэ нь чуулганыг шулж амьдрах хөрөнгө болгон ашиглах зүйл чинь биш. Тэгвэл энэ хүмүүс антихристүүд мөн үү? Тэр тусмаа, энэ хүмүүс ямар ч үнэн-бодит байдлыг нөхөрлөж чаддаггүй бөгөөд итгээд удаагүй, залуу ах эгч нартай хамт байхдаа зөвхөн хуучин туршлагаа нөхөрлөж, шалгуур хангаснаа гайхуулдаг; тэд үнэ цэнтэй амьдралын туршлагын талаар ямар ч нөхөрлөл, эсвэл мэдлэггүй байдаг. Тэд бусдыг босгон байгуулдаггүй, харин оронд нь их зан гаргаж, ихэмсэг, дээрэнгүй авирладаг. Тэд Бурханы гэрт ямар ч дорвитой ажил хариуцаж чаддаггүй, ямар ч бодит үүргийг зохих ёсоор гүйцэтгэж чаддаггүй. Гэсэн ч тэд чуулганыг шулж амьдарсаар байдаг бөгөөд гараа сунган Бурханд шаардлага тавьдаг. Энэ ичгүүргүй хэрэг биш үү? Хэрвээ шалгуур хангасан байдлын талаар ярих юм бол би та нараас илүү шалгуур хангасан биш үү? Би та нарт их зан гаргасан уу? Би та нараас ямар нэг зүйл шаардсан уу? (Үгүй.) Тэгвэл антихристүүд яагаад ийм зүйл хийж чаддаг юм бэ? Учир нь тэд ичгүүргүй. Үүргээ хүлээж авах үедээ тэдний оюун ухаан наймаагаар дүүрэн байдаг. Үүргээ гүйцэтгэх үедээ тэдэнд зөв үзэл бодол байдаггүй бөгөөд үүнийг өөрсдийн үүрэг хариуцлага, эсвэл бүтээгдсэн зүйлийн хийх ёстой зүйл гэж үздэггүй. Хэдийгээр тэд зарим нэг үүрэг гүйцэтгэж, бага зэрэг зовлон туулж, төлөөс төлж болох ч зүрх сэтгэлдээ юу бодож байдаг вэ? “Энэ ажлыг өөр хэн ч хийж чадахгүй. Хэрвээ би үүнийг хийвэл бурхны гэрт алдаршиж, хаа ч очсон хүндлүүлж, хаа сайгүй хамгийн сайныг эдлэх шалгуур хангана. Би бурхны гэрт мундаг хүн болж, хүссэн бүхнээ авч чадна, би шалгуур хангасан учраас хэн ч юу ч хэлж зүрхлэхгүй!” гэж боддог. Зан араншинд нь үндэслэн үзвэл антихристүүд Бурханд, Түүний даалгаварт, эсвэл Бурханы гэрийн ажилд өчүүхэн төдий ч чин сэтгэл, эсвэл хүсэл эрмэлзэлтэй хандах боломжгүй. Хэдийгээр тэд гаднаа зовлон туулж, төлөөс төлөхөд бэлэн, чадвартай мэт харагдавч үүнийхээ дараахан гараа сунган Бурханд шаардлага тавьж, шагнал гуйхад бэлэн байдаг бөгөөд чуулганыг шулж амьдарч, хаа сайгүй давуу тал олж авахыг хичээдэг. Тиймээс арга барилаас нь дүгнэвэл тэдний антихрист зан чанар-мөн чанарыг хорон муу гэж тодорхойлох нь хамгийн оновчтой юм. Үүрэг болон Бурханы даалгавартай холбоотой тэдний тээдэг бодол санаа, үзэл бодол нь хорон муу бөгөөд үнэнд нийцдэггүй, мөс чанарын стандартад бүр ч нийцдэггүй.

Антихристүүд ямар ч үүрэг гүйцэтгэсэн өөрсдийн хүслийг дагаж, хувийн алдар нэр, байр суурийг эрж хайдаг. Тэд хэзээ ч үнэнийг эрж хайдаггүй, өөрсдийгөө ч эргэцүүлдэггүй. Ажилд нь ямар нэгэн гажилт, эсвэл асуудал гарах үед үнэнийг эрэлхийлдэггүй, хүлээн авдаггүй хандлага гаргадаг. Харин ч тэд баримтыг нуун дарагдуулж, нүүр царай, хоосон алдар хүндээ хадгалж, бүх талаар өөрсдийгөө дөвийлгөж, хүмүүсийн хүндлэлийг хүлээх гэж үргэлж зүтгэдэг. Товчхондоо, тэдний зүрх сэтгэл хорон муу байдал, Сатаны гүн ухаан болон хүний үзэл, төсөөллөөр дүүрэн байдаг бөгөөд үнэнд нийцэх юу ч байдаггүй. Антихристүүд ямар ч үүрэг гүйцэтгэсэн хэзээ ч үнэнийг эрж хайдаггүй бөгөөд Бурханы гэрийн ажлын зохицуулалтыг дуулгавартай дагахыг хэзээ ч зорьдоггүй. Тэд үргэлж өөрсдийнхөө арга барилаар аливааг хийхээс зуурч, өөрсдийнхөө дур сонирхлын дагуу үйлддэг. Ямар ч ажил хийж байсан, тэд өөрсдөдөө хэрхэн ашигтай байж болохыг зүрх сэтгэлдээ тооцоолдог. Тэд өөрсдөд нь алдар нэр, ашиг хонжоо, байр суурь, бусад хүмүүсийн хүндлэл, бага зэрэг нэр төр авчирч чадах ямар үүрэг гүйцэтгэхээ л хэмждэг. Тэд үүргээ гүйцэтгэмэгцээ ололт амжилтаа Бурханы бүртгэлийн дэвтэрт тэмдэглүүлж, тэдгээрийг оюун ухаандаа тооцож, хувь нэмэр бүрээ сайн тэмдэглэж, юуг ч орхигдуулахгүй байхыг хүсдэг. Тэд хэдий чинээ илүү их ажил хийж, хувь нэмэр нь агуу байх тусам хаанчлалд орж, шагнал, титэм хүртэх найдвар нь төдий чинээ их байна гэж боддог. Үүрэгтээ хандах антихристүүдийн хандлага, үзэл бодол яг ийм байдаг. Тэдний оюун ухаан наймаа, шаардлагаар дүүрэн байдаг—энэ нь тэдний уг чанар-мөн чанарыг харуулж байгаа биш үү? Тэдний оюун ухаан яагаад Бурхантай наймаалцах, Түүнд шаардлага тавихаар дүүрэн байдаг вэ? Шалтгаан нь тэдний зан чанар-мөн чанар хорон муу байдаг—энэ бол туйлын үнэн. Үүнийг антихристүүдийн үүрэгтэйгээ холбоотой тээдэг санаа, үзэл бодлоос харж болно—эдгээр нь тэдний зан чанар-мөн чанар хорон муу гэдгийг бүрэн баталдаг. Үнэнийг хэчнээн их нөхөрлөж, хүмүүсийн завхарсан зан чанарыг яаж ч ил болгож, задлан шинжилсэн ч антихристүүд зан чанар-мөн чанарынхаа талаар ямар ч мэдлэггүй байдгаа харуулдаг. Тэд үнэнийг хүлээн авахаас татгалзаад зогсохгүй, зүрх сэтгэлдээ дургүйцэл тээдэг. Ерөөл, шагнал хүртэх найдвар нь тасарсан мэт санагдах үед тэд Бурхан мэхэлж байна гэж боддог бөгөөд Бурханы ил болгож, задлан шинжилж байгаа нь шагналыг өгөхгүй байх гэсэн санаатай оролдлого бөгөөд хүмүүсийг Бурханы төлөө дэмий зарлагадуулж, эцэст нь юу ч олж авахгүй байхад хүргэж байна гэж боддог. Тэдний зүрх сэтгэл Бурханы ажил болон үнэнийг эергээр ухамсарлаж чаддаггүйгээр барам, тэд бүр үзэл, буруу ойлголт тээж, Бурханыг эсэргүүцэх эсэргүүцлээ эрчимжүүлдэг. Тиймээс завхарсан хүн төрөлхтний сатанлаг зан чанар, мөн чанарыг хэдий чинээ их задлан шинжилж, Сатаны явуулга, сэдэл, зорилгыг хэдий чинээ их ил болгох тусам антихристүүд үнэнийг төдий чинээ их зэвүүцэж, үзэн яддаг. Яагаад ийм зүйл тохиолддог вэ? Үнэнийг хэдий чинээ их нөхөрлөнө, ерөөл хүртэх найдвар нь төдий чинээ бүдгэрнэ гэж тэд итгэдэг. Үнэнийг хэдий чинээ их нөхөрлөх тусам зовлон туулж, төлөөс төлснийхөө хариуд шагнал, титэм авах зам бүтэшгүй гэдгийг тэд төдий чинээ их мэдэрч, улмаар өөрсдөд нь ерөөл хүртэх найдвар байхгүй гэж итгэхэд хүрдэг. Ийм маягаар үнэнийг хэдий чинээ их нөхөрлөж, ийм төрлийн ил болгох явдал хэдий чинээ их явагдах тусам антихристүүд Бурханд итгэх итгэлдээ төдий чинээ сонирхолгүй болдог. Бурханы хэлсэн зүйлийн алинд нь ч хэр их зовлон туулж, төлөөс төлснөөр түүнтэй тэнцэхүйц шагнал авч болох талаар дурдаагүйг, мөн зөвхөн шаргуу хөдөлмөрлөснөөр тэнгэрийн хаанчлалд орох талаар Тэр юу ч хэлээгүйг хараад Бурхантай наймаа хийх зам нь мухардалд орсон мэт тэдэнд санагддаг. Тэд өөрсдийгөө Бурханы шийтгэхээр шийдсэн бай мөн гэдгийг сэтгэлийнхээ гүнд мэдэрч, түгшүүртэй айдас мэдэрч, дуусах цаг нь ирж байгаа мэт, амьд явах өдрүүд нь тоотой үлдсэн мэт санагддаг. Антихристүүдийг ил болгосон номлолуудыг ар араас нь сонсоод та нарт ямар санагдаж байна вэ? Та нар бүгд толгой гудайлгаж байгааг би харж байна; та нарт бага зэрэг зүрх мохсон мэдрэмж төрж байна уу? Та нар антихристүүдийн замаар явж байгаагаа ухаарсан уу? Та нарын бодол санаа бас Бурхантай наймаалцах ийм хорон муу санаагаар дүүрэн байна уу? Та нар одоо ямар нэгэн ойлголттой болсон уу? Та нар нөхцөл байдлыг хурдан эргүүлж чадах уу? (Би бас нөхцөл байдлыг хурдан эргүүлэх хэрэгтэй гэж бодож байна; би антихристийн эдгээр зан чанартай цаашид амьдарч болохгүй.) Хэдийгээр та нарт бүгдэд нь антихристүүдийн зан чанар, Бурхантай наймаалцаж, ерөөл хүртэх санаа зорилго байгаа ч та нар хараахан антихристүүд биш юм. Тиймээс та нар асуудлыг шийдвэрлэхийн тулд даруй үнэнийг эрж хайж, ангалын ирмэгээс өөрсдийгөө татаж, үнэнийг эрэлхийлэх замд орох ёстой. Тэгвэл асуудал шийдэгдэх биш үү? Антихристүүдийн зан чанартай байж, тэдний замаар явах нь амархан шийдвэрлэж болох асуудал юм. Чи үнэнийг хүлээн авч, өөрийгөө эргэцүүлж, доторх завхарсан зан чанараа мэдэж, алдар нэр, ашиг хонжоо, байр суурь эрэлхийлэх асуудлын мөн чанарыг ойлгож, улмаар энэхүү буруу эрэлхийллийн арга барилаа орхиж, Бурханд итгэх итгэлийнхээ буруу үзэл бодлыг хаяж, ерөөл хүртэх санаа зорилгоо гээж, зөвхөн үнэнийг эрэлхийлэхийн тулд, шинэ хүн болох зорилгоор Бурханд итгэж, зөвхөн Бурханд дуулгавартай хүн болохыг эрэлхийлж, хүмүүсийг шүтэж, дагалгүйгээр зөвхөн Бурханыг шүтэн мөргөж чадвал байдал чинь аажмаар хэвийн болно. Чи үнэнийг эрэлхийлэх замд орох болно—үүнд эргэлзэх зүйлгүй. Харин чи үнэнийг хүлээн авахгүй, үнэнийг зэвүүцэж, Бурхантай наймаалцах, мөн алдар нэр, ашиг хонжоо, байр суурь эрэлхийлэх нь буруу гэдгийг мэдсээр байж зөрүүдэлж, хэзээ ч гэмшихгүй байх вий гэдгээс айх хэрэгтэй. Ийм тохиолдолд чи антихристийн уг чанар-мөн чанартай бөгөөд таягдан хаягдах ёстой. Хэрвээ чи олон муу зүйл хийвэл шийтгэлтэй нүүр тулна.

Антихристүүд болон жирийн завхарсан хүмүүсийн ялгаа нь, алдар нэр, ашиг хонжоо, байр суурь, ерөөл эрэлхийлж, Бурхантай наймаа хийх нь антихристүүдийн хувьд зүгээр нэг түр зуурын, эсвэл хааяа нэг байдаг илрэл биш—тэд эдгээр зүйлээр амьдардагт оршдог. Тэд антихристүүдийн зам гэх ганцхан замыг сонгож, антихристүүдийн уг чанар болон сатанлаг гүн ухааны дагуу амьдардаг. Жирийн завхарсан хүмүүс хоёр дахь сонголтод хүрч, үнэнийг эрэлхийлэх замаар явж чаддаг бол антихристүүд үнэнд дургүй бөгөөд тэдэнд ийм хэрэгцээ байдаггүй. Тэдний уг чанар сатанлаг гүн ухаанаар дүүрэн байдаг бөгөөд тэд зөв сонголт хийхгүй. Антихристүүд хэзээ ч үнэнийг хүлээн авахгүй; тэд буруу зүйлдээ эцсээ хүртэл тууштай байж, хэзээ ч замаасаа буцаж, гэмшихгүй. Тэд Бурхантай хийх наймаагаар дүүрэн байж, алхам тутамдаа Түүнийг сорьж, Түүнтэй дайсагналцдаг гэдгээ мэддэг. Гэсэн хэдий ч тэдэнд өөрсдийн гэсэн шалтгаан байдаг бөгөөд тэд “Үүнд буруу юм юу байгаа юм бэ? Зарим нэг материаллаг ерөөлийг бурхнаас шаардаж, байр суурийн зарим ашиг туст шунах нь шившигтэй үйлдэл биш. Би хүн алж, хүрээ талаагүй, бурхныг ил тод эсэргүүцээгүй. Мэдээж, би бие даасан хаанчлал байгуулахаар ажиллаж, бага зэрэг дур мэдэн авирласан ч хэнд ч хор хөнөөл учруулж, хэнийг ч гомдоогоогүй, мөн бурхны гэрийн ажилд нөлөөлж, хохирол учруулаагүй” гэж боддог. Энэ бол авралгүй хэрэг биш гэж үү? Бурханы гэр үнэний талаар хэчнээн их нөхөрлөж, тэднийг ил болгож, зассан ч тэд алдаагаа хүлээн зөвшөөрөхөөс татгалздаг—энэ бол авралгүй хэрэг юм. Энэ бол антихристүүдийн мөн чанар юм. Хэрвээ чи тэднийг ёрын муу, эсвэл хорон муу гэж хэлбэл тэд тоохгүй бөгөөд ёрын муу, хорон муу байдалдаа тууштай байх болно. Энэ нь антихристүүдийн хэрхэвч гэмшдэггүй хүмүүс гэдгийг харуулдаг. Чи ийм хүмүүстэй үнэний талаар нөхөрлөсөөр байх уу? Тэд ямар зүйл эерэг, ямар нь сөрөг болохыг ч мэддэггүй; чи тэдэнд юу хэлж чадах вэ? Хэлэх зүйл юу ч байхгүй. Антихристүүд хорон муу зан чанар-мөн чанараар дүүрэн байдаг бөгөөд энэ зан чанар дотроо амьдардаг. Бурханыг сорьж, Түүнтэй наймаалцах нь тэдний төрөлх уг чанар бөгөөд хэн ч тэднийг өөрчилж чадахгүй—тэд ямар ч нөхцөл байдалд өөрчлөгддөггүй. Яагаад тэд өөрчлөгддөггүй вэ? Тэдэнд үнэнийг хэчнээн их нөхөрлөсөн ч, үг нь хэчнээн ойлгомжтой, бүрэн ил болгосон байсан ч тэд жинхэнэ асуудлыг ухамсарладаггүй учраас өөрчлөгддөггүй. Тэд үнэнийг ойлгож чаддаггүй бөгөөд юу нь үнэн, юу нь сөрөг зүйл болохыг мэддэггүй; шалтгаан нь энэ юм.

Антихристүүд янз бүрийн асуудлаар Бурхантай наймаалцаж, Түүнд шаардлага тавьдаг. Мэдээж, тэд баригдахуйц болон үл баригдахуйц, материаллаг болон материаллаг бус, өнөөгийн болон ирээдүйн гээд олон зүйлийг шаарддаг. Тэд төсөөлж чадаж л байвал, хүртэх эрхтэй гэж итгэж л байвал, мөн энэ нь тэдний хүсэж буй зүйл л байвал тэд Бурхан өөрсдөд нь өгнө гэж найдан Түүнд ичгүүргүйгээр шаардлага тавьдаг. Жишээлбэл, тэд тодорхой нэг үүрэг гүйцэтгэх үедээ онцгойрч, гарамгай хүн болохын тулд, олны анхаарлын төвд байх боломжтой болж, хүссэн байр сууриа илүү олон хүний хүндлэлийн хамт олж авахын тулд Бурханыг өөрсдөд нь зарим нэг онцгой чадвар өгөөсэй гэж найддаг. Тэд Түүнд залбиран, “Үүргээ үнэнчээр гүйцэтгэхэд би бэлэн байна, бурхан минь. Энэ үүргийг танаас хүлээж авсныхаа дараа үүнийг хэрхэн сайн гүйцэтгэх талаар би өдөр бүр боддог. Би бүх насаараа эрч хүчээ үүнд зориулж, танд залуу насаа, өөрт байгаа бүхнээ өргөхөд бэлэн байна; үүний төлөө би бэрхшээл туулахад бэлэн байна. Надад хэлэх үг, оюун ухаан, мэргэн ухаан хайрлаж, энэ үүргийг гүйцэтгэх явцад мэргэжлийн ур чадвар, чадамжаа сайжруулах боломжийг надад олгооч” хэмээдэг. Үнэнч байдлаа илэрхийлж, үзэл бодлоо хэлснийхээ дараа антихристүүд эдгээр зүйлийг гуйхаар Бурхан руу шууд л гар сунгадаг. Хэдийгээр эдгээр зүйл нь үл баригдахуйц бөгөөд хүмүүсийн хувьд Бурханаас эдгээрийг гуйх нь үндэслэлтэй гэж боддог ч энэ нь наймаалцаж, шаардлага тавих нэг хэлбэр биш гэж үү? (Тийм, мөн.) Энэ наймааны гол зүйл нь юу вэ? Бидний задлан шинжилж буй мөн чанар юу вэ? Антихристүүдэд Бурханы даалгасан үүрэгт хандах ямар ч чин сэтгэл байдаггүй бөгөөд тэд энэ хэрэгт үнэнч байхыг ч зорьдоггүй. Үүнийг хийхээсээ өмнө тэдний бодол санаа энэ боломжийг ашиглан үүргээ сайн гүйцэтгэж, ойлгох ёстой үнэнийг эрж хайж, эрж хайх ёстой зарчмыг эрж хайхын оронд авьяас чадвараа харуулж, хүмүүсийн дунд алдар нэр олж авахын тулд энэ боломжийг хэрхэн ашиглах талаар эргэлдэж байдаг. Тиймээс антихристүүд Бурханы өмнө ирж залбирахдаа юун түрүүнд оюун ухаан, мэргэн ухаан, өвөрмөц ойлголт, гарамгай ур чадвар, сүнслэг нүд нь нээгдэх гэх мэт өөрсдийнх нь нэр хүнд, байр сууринд ашигтай зүйлсийг авах гэж гараа сунган, хүсдэг. Тэд үнэнийг ойлгохын тулд, эсвэл чин сэтгэлээ зориулж, үүргээ сайн гүйцэтгэхийн тулд эдгээр зүйлийг хүсдэггүй. Эдгээр хүсэлт нь наймаа, шаардлагаар дүүрэн байдаг нь мэдээж бөгөөд тэд өөрсдийнхөө зөв гэж санасаар байдаг. Хүмүүсийн хийдэг ийм төрлийн залбирал, ийм төрлийн наймааны тухайд, хүмүүс үүргээ гүйцэтгэхдээ зовлон туулж, төлөөс төлсөн ч, тодорхой хэмжээний цаг хугацаа, эрч хүч зарцуулсан ч Бурхан үүнийг хүлээн авах уу? Бурханы өнцгөөс үзвэл Тэр үүргээ ийнхүү гүйцэтгэхийг яавч хүлээн авахгүй, учир нь ийм хүмүүсийн дотор чин сэтгэл, үнэнч байдал, жинхэнэ дуулгавартай байдал мэдээж байдаггүй. Энэ тал дээр үндэслэн үзвэл тэдний субьектив байдлаар эрэлхийлэхийг хүсдэг зүйл нь байр суурь, алдар нэр болон бусдын хүндлэл, бишрэл бөгөөд үүргээ гүйцэтгэх явцад тэдний амь-оролт, эсвэл зан чанарын өөрчлөлтөд ямар ч ахиц дэвшил гардаггүй.

Тэдэнд ямар нэг зүйл тохиолдох үед антихристүүд зүрх сэтгэлдээ шууд л явуулга хийж, тооцоолж, төлөвлөж эхэлдэг. Тэд нягтлан бодогч шиг бүх зүйл дээр Бурхантай наймаа хийж, олон зүйл хүсэж, Бурханд олон шаардлага тавьдаг. Товчхондоо, Бурханы нүдээр эдгээр шаардлага бүгд үндэслэлгүй юм; эдгээр нь Бурханы хүмүүст өгөхийг зорьдог зүйл биш, хүмүүсийн авах ёстой зүйл ч биш, учир нь эдгээр зүйл хүмүүс зан чанарын өөрчлөлт эрэлхийлэх, эсвэл авралд хүрэх явдалд өчүүхэн төдий ч ашиг тус авчирдаггүй. Үүргээ гүйцэтгэх явцад чинь Бурхан чамд мэргэжилтэй чинь холбоотой бага зэрэг гэрэл, эсвэл шинэ санаа өгсөн ч энэ нь Бурханд шаардлага тавих хүслийг чинь хангахын тулд биш, хүмүүсийн дундах алдар нэр, эсвэл нэр хүндийг чинь өсгөх зорилготой бүр ч биш юм. Бурханаас ийм гэрэл, гэгээрэл авсныхаа дараа хэвийн хүн тэдгээрийг үүрэгтээ хэрэгжүүлж, үүргээ илүү сайн гүйцэтгэж, зарчмыг илүү нарийн ухамсарлаж, үүргээ гүйцэтгэх явцдаа Бурханаас хэрхэн их гэгээрэл, гэрэлтүүлэлт, нигүүлсэл хүртдэгээ аажмаар биечлэн мэдэрдэг—энэ бүхнийг Бурхан хийдэг. Тэд хэдий чинээ их туулах тусам Бурханы хийдэг зүйл агуу гэдгийг төдий чинээ их мэдэрч, өөрсдөд нь сайрхах зүйл юу ч байхгүй, бүгд Бурханы нигүүлсэл, удирдамж гэдгийг төдий чинээ их ухаардаг. Энэ бол хэвийн хүний мэдэрч, ухамсарлаж чадах зүйл юм. Гэвч антихристүүд өөр байдаг бөгөөд Бурхан тэдэнд хэчнээн их гэгээрэл, гэрэлтүүлэлт өгсөн ч тэд бүгдийг нь өөрсөдтэйгөө холбон тайлбарладаг. Нэг л өдөр тэд хувь нэмрээ тооцож, Бурханаас шагнал шаардахаар гараа сунган, Бурхантай тооцоо бодох үед Бурхан гэгээрэл, гэрэлтүүлэлтээ буцаан авч, антихристүүд илчлэгддэг. Өмнө нь тэдний хийж чадсан бүхэн Ариун Сүнсний ажил болон Бурханы удирдамжаас үүдэлтэй байсан. Тэд бусад хүнээс ялгаагүй: Бурханы гэгээрэл, гэрэлтүүлэлтгүйгээр тэд билиг авьяас, оюун ухаан, мэргэн ухаан, сайн санаа, сайн бодлоо алддаг—тэд ямар ч хэрэггүй амьтад, тэнэгүүд болдог. Антихристүүд ийм зүйлтэй тулгарч, ийм хол явах үедээ зам нь буруу байгааг, мөн Бурхантай наймаалцаж, Түүнд үндэслэлгүйгээр шаардлага тавьж байгаагаа мэддэггүй хэвээр байдаг. Тэд өөрсдийгөө чадварлаг, юуг ч хийж чадна, бусдаар өндрөөр үнэлүүлж, бишрүүлж, хүндлүүлж, дэмжүүлж, өргөмжлүүлэх эрхтэй гэж бодсоор байдаг. Хэрвээ тэд эдгээр зүйлийг авахгүй бол нөхцөл байдлыг найдваргүй гэж үзэн, бүр ч бодлогогүй үйлдэж, Бурханд болон ах эгч нарт дургүйцэх дургүйцлээр дүүрдэг. Тэд зүрх сэтгэлдээ Бурханыг харааж, гомдоллон, Бурханыг зөвт бус гэж хэлж, ах эгч нарыг мөс чанаргүй, ачийг бачаар хариулдаг гэж харааж, тэр ч байтугай Бурханы гэрийг ашиглаж дууссаныхаа дараа өөрсдөөс нь салах гэж хичээж байна гэж буруутгадаг. Энэ юу вэ? Ичгүүргүй хүн! Бүх антихрист ийм байдаггүй гэж үү? Тэд байнга ийм зүйл хэлдэггүй гэж үү? Тэд “Намайг хэрэгтэй байж, чухал байр сууринд тавигдах үед хүн бүр намайг тойрон эргэлддэг байсан. Одоо би чухал байр сууринд байхаа болиход хэн ч намайг тоохгүй, хүн бүр намайг дорд үздэг, бас та нар бүгд надтай ярихдаа муухай харьцаж байна” гэж хэлдэг. Эдгээр үг хаанаас гардаг вэ? Эдгээр нь антихристүүдийн хорон муу зан чанараас улбаатай биш гэж үү? Тэдний хорон муу зан чанар нь хүмүүс болон Бурхантай хийх наймаагаар дүүрэн байдаг бөгөөд Бурханд хийгээд хүмүүст шаардлага тавьж, “Би та нарын өмнөөс аливааг зохицуулж, өөрийгөө зарлагадаж, төлөөс төлж, та нарын өмнөөс санаа зовдог учраас та нар надад хүндэтгэлтэй хандаж, надтай эелдэг ярих ёстой. Надад байр суурь байгаа эсэхээс үл хамааран та нар миний хийсэн бүхнийг үргэлж санаж, намайг үүрд оюун бодолдоо хадгалж, хэзээ ч мартах ёсгүй—намайг мартвал та нар мөс чанаргүй гэсэн үг. Та нар сайн зүйл идэж, хэрэглэх үедээ намайг бодох ёстой бөгөөд би үргэлж давуу эрхтэй байх ёстой” гэж хэлж байгаа мэт байдаг. Антихристүүд байнга ийм шаардлага тавьдаггүй гэж үү? (Тийм, тавьдаг.) “Та нарын уншдаг бурхны үгийн номуудыг хэн хэвлэсэн бэ? Хэн тэдгээрийг гарт чинь хүргэж өгсөн бэ? Хэрвээ би эрсдэл үүрч, баривчлагдах, шоронд хоригдох, эсвэл цаазын ял сонсох аюултай нүүр тулаагүй бол та нар эдгээр номыг уншиж чадах байсан уу? Хэрвээ би та нарыг услахын тулд бэрхшээл туулж, төлөөс төлөөгүй бол та нар чуулганы амьдралтай байж чадах байсан уу? Хэрвээ би сайн мэдээ номлохын тулд зовлон туулж, төлөөс төлөөгүй бол чуулган ийм олон хүнийг олж авч чадах байсан уу? Хэрвээ би та нарт өдөржин бурхны үгийг нөхөрлөөгүй бол та нарт ийм агуу итгэл байх байсан уу? Хэрвээ би та нарт арын албаны дэмжлэг үзүүлэхээр гүйгээгүй бол та нар одоо үүргээ тайван гүйцэтгэж чадах байсан уу? Хэрвээ би манлайлаагүй бол чуулганы ажил одоогийнх шигээ хэмжээнд хөгжиж чадах байсан уу?” гэж хэлдэг хүмүүс байдаг. Та нар ийм хүмүүстэй таарч байсан уу? Тэдний үгийг сонсоход тэдэнгүйгээр Бурханы гэрийн ажил урагшлах боломжгүй, дэлхий эргэхээ болих юм шиг санагддаг. Энэ нь антихристүүдийн сэтгэлгээ биш гэж үү? Эдгээр үгийг хашхирах тэдний зорилго юу вэ? Тэд өөрсдийгөө аливаад гавьяатай гэж байна уу, эсвэл гашуудаж, гомдоллож байна уу? Тэд Бурханы гэрт одоо өөрсдийгөө хэрэггүй болсон, ах эгч нар өөрсдийг нь үл тоомсорлосон, Бурханы гэр хүмүүст шударга бус ханддаг, Бурханы гэр өөрсдийг нь хангаж, хүндэлж, тэнд хөгшрөх боломж олгохгүй байна гэж боддог. Тэдний хашхираанд бас хараалын шинж чанар байхгүй гэж үү? Тэд бусдыг харааж, мөс чанаргүй гэж хэлдэг. Антихристүүд үнэндээ ямар үйлчлэл үзүүлдэг вэ? Тэдний хийдэг бүхэн үймүүлж, саад болдог бөгөөд хэлдэг бүхэн нь төөрөлдүүлдэг. Тэдэнд хүн чанар байдаггүй; тэд бол диаволууд. Яагаад хэн нэгэн тэдэнд мөс чанартай хандах ёстой гэж? Ингэх нь хэрэгтэй юу? (Үгүй.) Яагаад хэрэггүй гэж? Тэднийг дагаснаар хүн үнэнийг ойлгож чадах уу? (Үгүй.) Антихристүүдийг шүтэн мөргөж, дагадаг хүн бүр юу олж авдаг вэ? Тэд бүгд эдгээр антихристтэй хамт Бурханаас урваж, тэднээр там руу хөтлүүлдэг. Антихристүүд өөрсдийгөө юу гэж үздэг вэ? (Тэд өөрсдийгөө Бурхан гэж үздэг.) Энэ бол ичгүүргүй бодол юм. Хүмүүс Бурханд мөс чанартай хандах ёстой боловч Бурхан хүмүүсээс хэзээ ч тэгэхийг шаарддаггүй; Тэр хүмүүсээс зөвхөн үнэнийг ойлгож, үнэнийг хэрэгжүүлж, авралд хүрч чаддаг байхыг, мөн шалгуур хангасан бүтээгдсэн зүйл байхыг л шаарддаг. Та нарыг сайн хоол идэж байхдаа Намайг бодож, Надад бага зэрэг үлдээгээч, эсвэл сайхан газар байхдаа Намайг бодооч гэж би хэзээ та нараас ер нь гуйж байсан бэ? Та нарыг сайн идэж, сайн амьдарч, аз жаргалтай байх үед би хэзээ ер нь атаархаж байсан бэ? Би ер нь хэзээ та нарыг мөс чанаргүй гэж хэлж байсан бэ? Гэтэл антихристүүд ийм зүйл хэлж, хүмүүсийг мөс чанаргүй гэж харааж чаддаг—энэ нь ичгүүргүй хэрэг биш үү? Бурханы гэр тэднийг чөлөөлөх үед, ах эгч нар тэдэнд өмнөх шигээ урам зоригтой хандахаа болих үед тэд ийм зүйл хэлж, гомдоллон уйлж, хүмүүсийг болон Бурханыг харааж чаддаг. Тэдний амнаас янз бүрийн зүйл гарч болох бөгөөд чөтгөрлөг уг чанар нь бүрэн ил болдог. Эдгээр нь антихристүүдийн хорон муу зан чанарын харуулдаг янз бүрийн илрэл юм. Тэдний зүрх сэтгэл Бурхантай хийх наймаагаар дүүрэн байдаг учраас энэ нь Бурханд янз бүрийн шаардлага тавихад хүргэдэг. Антихристүүд дэвших, эсвэл чөлөөлөгдөх үед, Бурханы гэр тэднийг чухал байр сууринд тавих, эсвэл тавихгүй байх үед тэднээс гарч ирдэг янз бүрийн илрэл бүхэн тэдний хорон муу мөн чанартай холбоотой байдаг—энэ бол зуун хувь үнэн юм.

ё. Үгүйсгэл, яллалт, шүүлт, доромжлол

Одоо үгүйсгэл, яллалт, шүүлт, доромжлол гэсэн нэр томьёоны талаар нөхөрлөцгөөе. Бурханы талаарх эргэлзээгээр дүүрэн байдгаас болоод антихристүүд Бурханы илэрхийлсэн ямар ч үнэнийг сонирхдоггүй. Тэдний зүрх сэтгэл зэвүүцэл, үзэн ядалтаар дүүрэн байдаг бөгөөд Христ бол үнэн гэдгийг хэзээ ч хүлээн зөвшөөрдөггүй, дуулгавартай байхын тухай бол ярих ч хэрэггүй. Тэд зүрх сэтгэлдээ Бурханд байнга эргэлзэж, сэжиглэж, Бурханы үйл хэргийн талаар үзэл, янз бүрийн санаа үргэлж бий болгодог учраас үргэлж, өөрийн эрхгүй дүгнэлт хийж, “Бурхан үнэхээр оршин байдаг уу? Хэлж байгаа зүйлээрээ тэр юуг хэлэх гэсэн бэ? Хэрвээ мэдлэг, хоосон сургаалын үүднээс дүгнэвэл эдгээр үгийг хэрхэн ойлгох ёстой вэ? Эдгээр зүйлийг хэлснээрээ бурхан юу гэх гэсэн бэ? Энэ нэр томьёог ашигласнаараа юуг хэлэх гэсэн бэ? Хэнд хандаж байна вэ?” гэж боддог. Тэд судалсаар, судалсаар, олон жил ингэж судалсныхаа дараа ч Бурханы илэрхийлдэг үг болон Түүний хийдэг ажил дахь хамгийн чухал үнэнийг харж чаддаггүй: Бурхан бол үнэн, амь, зам гэдгийг тэд ойлгож, эсвэл харж чаддаггүй. Бурханы бүх үг бол үнэн гэж хүмүүсийг хэлэх үед антихристүүд эргэцүүлж, “Түүний бүх үг үнэн гэж үү? Зүгээр л нэг жирийн үгс биш гэж үү? Зүгээр л хэдэн уламжлалт үгс биз дээ? Тэдгээрт гүн гүнзгий зүйл юу ч алга” гэж боддог. Бурханы ажлыг хараад тэд: “Чуулганд, эсвэл өөрийнхөө сонгосон хүмүүсийн дунд түүний хийдэг зүйлээс би бурхны увдисыг олж харахгүй байна. Бүхнийг бурхан захирдаг гэж тэд хэлдэг ч би үүнийг харж чадахгүй байна. Би томруулдаг шил, эсвэл одон орны дурангаар харсан ч бурхны дүрийг харж чадахгүй, яаж ч харсан түүний үйл хэргийг олж харж чадахгүй. Тиймээс одоогоор би бурхан үнэхээр оршин байдаг эсэхийг 100 хувь баталж чадахгүй. Гэхдээ бурхан оршин байдаггүй гэж хэлбэл, дэлхий дээр зарим нэг хачин жигтэй, ер бусын зүйлс оршин байдаг талаар би сонсож байсан; тийм тохиолдолд бурхан оршин байх учиртай. Гэхдээ яг үнэндээ бурхан ямархуу харагддаг вэ? Бурхан хэрхэн үйлддэг вэ? Би мэдэхгүй. Хамгийн энгийн арга бол өөрийг нь дагадаг хүмүүст бурхан юу хийж, юу хэлдгийг харах явдал юм” гэж боддог. Ажиглалтаараа тэд, Бурханы гэр хүмүүсийг байнга засдаг, хүмүүсийг байнга дэвшүүлж, чөлөөлдөг, мөн төрөл бүрийн үүрэг болон янз бүрийн мэргэжилтэй холбоотой ажлын талаар хүмүүстэй байнга нөхөрлөж, хэлэлцэж, санал солилцдог болон бусад зүйлийг хийдэг болохыг хардаг. Тэд “Энэ бүхэн чинь хүмүүсийн хийдэг зүйл биш гэж үү? Тэдгээрийн аль нь ч ер бусын биш байна; бүгд маш хэвийн зүйл бөгөөд бурхны сүнс хэрхэн ажиллаж байгааг би харж, мэдэрч чадахгүй байна. Хэрвээ би үүнийг мэдэрч чадахгүй бол ариун сүнсний ажил оршин байдаггүй гэж хэлж болохгүй гэж үү? Энэ бүхэн хүмүүсийн ухамсар, оюун ухаанд төсөөлөгдсөн зүйл биш гэж үү? Хэрвээ ариун сүнсний ажил оршин байдаггүй юм бол бурхны сүнс үнэхээр оршин байдаг уу? Энэ ч бас эргэлзээтэй мэт санагдаж байна. Хэрвээ бурхны сүнс оршин байдаггүй бол бурхан үнэхээр оршин байдаг уу? Хэлэхэд хэцүү юм” гэж боддог. Таван жилийн туршлагын дараа тэд баталгаанд хүрч чаддаггүй бөгөөд арван жил, бүр арван таван жилийн туршлагын дараа ч чаддаггүй. Эд ямар төрлийн хүмүүс вэ? Тэд илчлэгдсэн—тэд бол үл итгэгч. Эдгээр үл итгэгч Бурханы гэрт ингэж аргацааж, зүгээр л урсгалаараа явдаг. Хэрвээ бусад хүн сайн мэдээ номлож байвал тэд ч бас тэгдэг; хэрвээ бусад хүн үүргээ гүйцэтгэж байвал тэд ч бас тэгдэг. Хэрвээ дэвших боломж олдвол тэд өөрсдийгөө Бурханы гэрт “албан тушаал хашиж” чадна гэж боддог бөгөөд байр суурийн төлөө бага зэрэг хүчин чармайлт гаргаж чаддаг. Үүний зэрэгцээ тэд бас бодлогогүйгээр муу үйл хийж, саад, үймээн учруулж чаддаг; хэрвээ тэд ямар ч байр суурьгүй жирийн чуулганы гишүүн байвал хүнд харуулахын тулд бага сага ажил хийж, аргалах арга замыг олж чаддаг. Аргацаана гэдэг нь энэ юм. Би яагаад “аргацаах” гэж хэлж байна вэ? Тэд зүрх сэтгэлдээ Бурханд эргэлзэж, үгүйсгэдэг бөгөөд Бурханы оршин тогтнол, мөн чанарт үгүйсгэсэн хандлагатай байдаг нь тэднийг Бурханы гэрт үүргээ дурамжхан гүйцэтгэхэд хүргэдэг. Тэд ухамсарладаггүй бөгөөд үргэлж дотроо “Ингэж би үүрэг гүйцэтгэж, бурхныг дагах нь ямар учиртай юм бэ? Би ажил хийж мөнгө олж байгаа ч биш эсвэл хэвийн амьдралаар амьдарч байгаа ч биш. Зарим залуус бүр бүх насаа бурхны төлөө өөрсдийгөө зарлагадахад зориулдаг, гэхдээ тэд юу олж авах вэ? Тиймээс би эхлээд ажиглая. Хэрвээ би үнэхээр учрыг нь олж, ерөөл хүртэх найдварыг харж чадвал хүчин чармайлт гаргаж, өөрийгөө зарлагадах нь дэмий зүйл биш байх болно. Хэрвээ би бурхны яг таг үгийг олж авч чадахгүй, эсвэл учрыг нь олж чадахгүй бол аргацаах нь гарз биш. Эцсийн эцэст би туйлдахгүй, бас хэтэрхий ихийг өгөхгүй” гэж боддог. Энэ чинь зүгээр л аргацааж байгаа хэрэг биш гэж үү? Тэд хийдэг юундаа ч чин сэтгэлээсээ ханддаггүй, юуг ч тогтвортой, эсвэл сайн хийж чаддаггүй бөгөөд жинхэнэ ёсоор төлөөс төлж чаддаггүй. Аргацаана гэдэг нь энэ юм. Хэдийгээр тэд аргацааж байгаа ч бодол санаа нь зүгээр байдаггүй—тэд маш завгүй байдаг. Тэд Бурханы хийдэг олон зүйлийн талаар үзэл, санаагаар дүүрэн байдаг бөгөөд өөрсдийнх нь үзэлтэй нийцдэггүй олон зүйлийг зүрх сэтгэлдээ мэдлэг, хууль, нийгмийн ёс суртахуун, уламжлалт соёл гэх мэтийг ашиглан дүгнэдэг. Ингэж их дүгнэдэг ч тэд үнэлэлт дүгнэлтээр дамжуулан үнэнийг харж, эсвэл үнэнийг хэрэгжүүлэх зарчмыг олж чаддаггүйгээр барам, эцэст нь Бурхан болон Түүний ажлын эсрэг бүх төрлийн яллалт, шүүлт, тэр ч байтугай доромжлол гаргаж ирдэг. Антихристүүд хамгийн түрүүнд юуг шүүдэг вэ? Тэд “Хүмүүс л бурхны гэрийн ажлыг бүгдийг нь шийддэг; бүгдийг нь хүн хийдэг. Бурхан ажиллаж, эсвэл ариун сүнс удирдаж, залж чиглүүлж байгааг би огт харж чадахгүй байна” гэж хэлдэг. Энэ нь үл итгэгчдийн үг биш гэж үү? Бүх зүйлийг хүмүүс хийдэг гэж хэлэх нь олон асуудлыг илчилдэг. Жишээлбэл, хэрвээ Бурханы гэр тэдний таалалд нийцэхгүй хүнийг сонгож, хөгжүүлбэл тэдний зүрх сэтгэл гөжүүд болдог. Антихристүүд үнэхээр дуулгавартай дагаж чадах уу? (Үгүй, тэд чадахгүй.) Тэгвэл тэд юу хийх вэ? Тэд үүнийг нураахыг оролдоно. Хэрвээ нураах оролдлого нь бүтэлгүйтэж, ах эгч нарын хэн нь ч тэднийг сонсохгүй, эсвэл дэмжихгүй бол тэд “Бурханы гэр хүмүүстэй харьцахдаа шударга бус, зарчимгүй ханддаг. Дэлхий дээр олон хурдан морь байдаг ч тэднийг таних хүн байдаггүй” гэж хэлэн үүнийг яллаж эхэлнэ. Энэ нь юу гэсэн үг вэ? Тэд бол хурдан морь боловч харамсалтай нь Бурханы гэрт тэднийг таних хүн байхгүй гэсэн үг. Бурханы гэрийн хийсэн, өөрсдийнх нь үзэлтэй нийцэхгүй байгаа энэ хэргийг ялласныхаа дараа тэд үндэслэлгүй цуу яриа, үзэл, сөрөг байдал зэрэг зүйлсийг тарааж эхэлнэ. Мэдээж, тэдний бүх үг хатуу ширүүн байх болно. Зарим нь бүр “Энэ хүмүүс боловсролтой, царайлаг, ганган хувцастай, бас хотынх; бид хөдөөний хүмүүс, бидэнд авьяас бий ч бид өөрсдийгөө илэрхийлж, эсвэл дээрхтэй харилцаж чаддаггүй—бидний хувьд дэвших амар биш. Бурхны гэрт дэвшдэг хүмүүс бүгд уран цэцэн, бялдуучлахдаа сайн, бас стратегитай байдаг. Харин би цэцэн цэлмэг, уран үгтэй биш, зөвхөн дотоод авьяастай байх нь ямар ч хэрэггүй. Тиймээс бурхны гэрт ‘Хурдан морь олон ч таньдаг хүн цөөн’ гэдэг үг яг л дэлхий дээрхтэй адил үйлчилдэг” гэж хэлж магадгүй. Энэ үг юу гэсэн үг вэ? Энэ чинь шүүж байгаа хэрэг биш гэж үү? Тэд Бурханы гэрийн ажлыг шүүж, хөшигний ардуур шүүлтээ тараадаг. Бурханд, Түүний ажилд, Түүний илэрхийлэлд, Түүний үгэнд, Түүний зан чанарт, мөн Түүний ажиллах янз бүрийн арга барилд хандах хандлагадаа антихристүүд мэдлэг, гүн ухаан ашиглан тэдгээрийг үнэлж, судалж, учир шалтгааныг нь тайлбарладаг. Эцэст нь тэд алдаатай дүгнэлтэд хүрдэг. Тиймээс тэд Бурханы хэлсэн ямар ч үгийг зүрх сэтгэлдээ хэзээ ч нухацтай хүлээн авч, ухамсарлаж, эсвэл эргэцүүлдэггүй. Оронд нь тэд Бурханы үгэнд ердөө л нэг төрлийн онол, эсвэл нэг төрлийн чихэнд чимэгтэй үг мэт ханддаг. Асуудал гарах үед тэд хэрэг явдал бүрийг хэрхэн харж, тодорхойлж, хэмжих үндэс суурь, зарчим болгон Бурханы үгийг ашигладаггүй. Оронд нь тэд эдгээр асуудлыг шүүхийн тулд хүний үзэл бодол болон Сатаны гүн ухаан, онолыг ашигладаг. Тэдний гаргасан дүгнэлт гэвэл юу ч өөрсдийнх нь үзэлтэй нийцдэггүй бөгөөд Бурханы илэрхийлдэг үг бүр, Түүний хийдэг үйлдэл бүр тэдний таалалд нийцдэггүй явдал юм. Эцэст нь, антихристүүдийн өнцгөөс харвал Бурханы хийдэг бүхэн яллагддаг.

Зарим антихрист Бурханы гэрт эрх мэдэлтэй байхыг үргэлж хүсдэг боловч тэдэнд хэв чанар, онцгой ур чадвар дутагддаг тул Бурханы гэрт цэвэрлэгээ хийх, эд зүйл тараах болон бусад энгийн, өдөр тутмын ажил гэх мэт ойр зуурын ажил хийхэд хүрдэг. Товчхондоо, ийм төрлийн хүмүүс чуулганы удирдагч, номлогч гэх мэт хүн яавч болж чадахгүй. Гэсэн хэдий ч тэд жирийн дагагч байхдаа, эсвэл өөрсдийнхөө дундаж гэж үздэг ажлыг хийхдээ сэтгэл хангалуун байдаггүй, учир нь тэд амбицаар дүүрэн байдаг. Амбицаар дүүрэн байх нь хэрхэн илэрдэг вэ? Тэд Бурханы гэрийн том, жижиг асуудал бүрийн талаар лавлаж, асууж, мэдэж байхыг, нэн ялангуяа хөндлөнгөөс оролцохыг хүсдэг. Хэрвээ тэднээс хөдөлмөр шаардсан ямар нэг ажил байвал тэд үргэлж “Манай бурхны гэрийн ном хэвлэх ажил ямархуу явж байна? Манай чуулганы кино найруулагчийн сонгон шалгаруулалт ямархуу байна? Одоогийн найруулагч нь хэн бэ? Хэн зохиол бичиж байгаа вэ? Эндхийн дүүргийн удирдагч хэн бэ, тэр ямархуу хүн бэ?” гэж асууж лавладаг. Тэд эдгээр зүйлийг асууснаараа юуг хэлэх гэсэн бэ? Тэд эдгээр асуудлыг асууж лавлаж, эсвэл эдгээрт оролцох ёстой юу? (Үгүй, тэгэх ёсгүй.) Эдгээр нь бүгд үнэнтэй ямар ч хамаагүй арын албаны ажил юм. Эдгээр “сайн санаат хүмүүс” яагаад үргэлж асууж лавладаг вэ? Энэ нь жинхэнээсээ санаа тавьсных уу, эсвэл тэдэнд үүнээс өөр хийх дээр зүйл байхгүй юм уу? Аль нь ч биш—учир нь тэдэнд амбиц байдаг бөгөөд зэрэг зиндаа ахиж, эрх мэдэлд хүрэхийг хүсдэг. Энэ бол амбиц, эрх мэдэлд хүрэх гэсэн хүсэл гэдгийг тэд ухаарч чадах уу? Үгүй, тэд чадахгүй; тэдэнд тийм эрүүл ухаан байдаггүй. Өөрсдийнхөө жигшүүртэй хүн чанар, муу хэв чанараас болоод тэд юунд ч хүрч чаддаггүй, эсвэл хамгийн энгийн үүргийг ч сайн гүйцэтгэж чаддаггүй. Үүргээ гүйцэтгэх бүхий л хугацаандаа тэд байнга тааруухан авирлаж, залхуурч, амарч байхыг эрмэлзэж, тэр ч байтугай янз бүрийн асуудлын талаар асууж лавладаг. Эцэст нь тэд эдгээр илрэлээсээ болоод зайлуулагддаг. Бурханы гэр тэднийг зайлуулсан нь зөв үү? (Зөв.) Тэд хэтэрхий их санаа тавьж, сониуч байснаасаа болоод зайлуулагдсан уу? (Үгүй.) Тэд зөв зүйтэй асуудалд анхаарал хандуулаагүй бөгөөд Бурханы гэрт байнга бусдыг шулж амьдрахыг хүссэн учраас тэднийг явуулж, аргацаахыг зөвшөөрөөгүй. Тэд юуг ч сайн хийж чаддаггүй байсан тул тэднийг байлгах нь дэмий төвөг удахаар зүйл байв—тэд үл итгэгчид биш гэж үү? Тэднийг зайлуулах ёстой биш үү? Тэднийг зайлуулах цаг болоход тэд санаа зовж, тэгэхэд л үнэн-зарчмыг эрж хайж, “Бурханы гэр хүмүүсийг зайлуулж, хөөх зарчим нь яг юу болохыг би эрж хайх ёстой: Ямар үндэслэлээр намайг зайлуулж байгаа юм бэ?” гэж асуудаг. Чи тэдэнд: “Чөлөөт цагт дуртай, ажилд дургүй, хийдэг бүхэндээ үймээн, сүйрэл учруулдаг чам шиг хүн зайлуулах зарчимд бүрэн нийцдэг” гэж хариулах ёстой. Тэд өөрсдийгөө ямар хүн болохоо ойлгохгүйгээр маш олон муу зүйл хийснийхээ дараа хүмүүсийг зайлуулах зарчмыг эрж хайх нь дэндүү утгагүй санагдахгүй байна уу? (Тийм, тэгж санагдаж байна.) Ийм зарим хүнийг зайлуулж, харин бусдыг нь жирийн чуулган руу явуулсан. Тэд Бурханы гэрт үүрэг гүйцэтгэхэд тохирохгүй бөгөөд үүргээ гүйцэтгэх нөхцөлгүй байдаг. Бурханы хийсэн зүйл үнэнд нийцэж байгааг ийм төрлийн хүмүүс ухаарч чадах уу? Антихристүүд үүнийг хэзээ ч ухаарахгүй гэж Би зоригтой хэлж чадна, учир нь тэд үл итгэгчид бөгөөд үнэнтэй нийцдэг ямар ч эерэг зүйлийг яллаж, шүүдэг. Үргэлж асууж лавлах хүсэлтэй, амбицаар дүүрэн, үргэлж илүү дээшээ мацахыг эрмэлздэг, атлаа өөрсдийн үүргийг гүйцэтгэхдээ ямар ч чин сэтгэл, үнэнч байдалгүй антихристийг явуулах үед тэр газар суугаад чангаар уйлдаг. Тэр “Миний сайн санаат зүрх сэтгэл, чин сэтгэл, үнэнч байдлыг хэн ч ойлгохгүй байна. Намайг яагаад явуулж байгаа юм бэ? Надад шударга бус хандсан, би хүсэхгүй байна! Хэн ч бурханд ингэж санаа тавьдаггүй, хэн ч бурхны гэрт над шиг үнэнч байдаггүй. Миний агуу хичээл зүтгэл, агуу сайхан сэтгэлийг муу санаа гэж үзэж байна—бурхан үнэхээр шударга бус юм байна!” гэж хэлдэг. Энэ нь гэмгүйгээ өчиж байгаа хэрэг биш гэж үү? Түүний үгсийн аль нэг нь хүмүүсийн хэлэх ёстой зүйл мөн үү? Тэдгээрийн аль нэг нь бодит баримттай нийцэж байна уу? (Үгүй.) Тэдгээр нь бүгд эрүүл ухаангүй, утгагүй, үл итгэгчдийн үгс бөгөөд гомдол, зарга, яллалтаар дүүрэн байдаг. Энэ бол тэд илчлэгдэж байгаа хэрэг юм. Хэрвээ тэднийг явуулаагүй бол тэд дүр эсгэсээр байх бөгөөд Бурханы гэрийн эзэн болохыг эрмэлзэх байв. Эзэн хүн ингэж авирлах уу? Эзэн хүн ингэж муухай аашлах уу? Эзэн хүн Бурханы гэрийг ингэж удирдах уу? Тэднээс цэвэрлэгээ хийхийг хүссэн боловч тэд хаа сайгүй дэмий сэлгүүцэж, ямар ч ажил хийгээгүй. Тэднээс хоол хийхийг хүссэн боловч тэд хоёрхон хүнд ч хоол хийж өгөхийг хүсээгүй. Тэд ядрахаас айж, үүнийг дорд ажил гэж бодсон—тэгвэл тэд өөр юу хийж чадах вэ? Удирдагч болж, тушаал буулгахаас өөр ямар нэг юм хийж чадах уу? Бурханы гэр тэднийг зайлуулсан нь үндэслэлтэй биш гэж үү? (Үндэслэлтэй.) Энэ нь бүрэн үндэслэлтэй боловч тэд хөшигний ардуур хараасаар, муухай аашилж, цадиггүй эмэгтэйчүүд шиг авирладаг. Эд антихристүүд биш гэж үү? Энэ бол антихристийн зан чанар-мөн чанарын илрэл юм. Өөрсдийнх нь ашиг сонирхол, эсвэл таалалд нийцэхгүй асуудалтай тулгарах үедээ, хүсэл, эсвэл дур хүслийг нь хангахгүй зүйлтэй нүүр тулах үедээ тэд өчүүхэн төдий ч дуулгавартай байдаг уу? Тэд үнэнийг эрж хайж чадах уу? Тэд тайвширч, нүглээ улайж, гэмшиж чадах уу? Үгүй, тэд чадахгүй. Тэдний шууд хариу үйлдэл бол босож, Бурханы эсрэг шуугиан дэгдээх явдал бөгөөд яллалт, шүүлт, доромжлол, хараалын үгээр дүүрэн байдаг. Тэд “Хэрвээ бурхны гэр намайг хүсэхгүй байгаа бол тэр л биз. Чи өршөөл үзүүлэхгүй байгаа юм чинь намайг харгис байна гэж бүү буруутгаарай. Үнэн нүүр царайгаа харуулж, хэн нь илүү хэрцгий болохыг харцгаая!” гэж боддог. Энэ нь үнэнийг эрж хайж буйн илрэл мөн үү? Энэ нь хэвийн бүтээгдсэн зүйлд байх ёстой илрэл мөн үү? (Үгүй, биш.) Тэгвэл энэ ямар төрлийн илрэл вэ? Бурханд чин сэтгэлээсээ итгэж, дагадаг хүмүүс Бурханд хэрхэн хандах ёстой вэ? Тэд Бурханыг үнэхээр, болзолгүйгээр дуулгавартай дагах ёстой. Зөвхөн Бурханы дайснууд болох Сатан, диаволууд л Бурханыг үгүйсгэж, яллаж, шүүж, доромжилж, харааж, бүр Түүний эсрэг шуугиан дэгдээж, эсэргүүцэхдээ тулна. Хэдийгээр чи энэ баримтыг одоохондоо хүлээн авч чадахгүй, Бурханы гэр чамд шударга бус хандсан гэх зуун шалтгаан гаргаж ирж чадах байлаа ч хэрэв чамд эрүүл ухаан, хүн чанар, Бурханаас эмээх өчүүхэн төдий ч гэсэн сэтгэл байгаа бол чи Бурханд ингэж хандаж чадах уу? Яавч үгүй! Хэрвээ хэн нэгэн тэгж чаддаг бол тэдэнд хумсын чинээ ч мөс чанар байна уу? Тэдэнд ямар нэгэн хүн чанар байна уу? Тэдэнд Бурханаас эмээх сэтгэл байна уу? (Үгүй, байхгүй.) Тэд Бурханы хонины нэг биш гэдэг нь мэдээж юм. Тэд хэзээ ч Бурханд Эзэнээ гэж хандаж байгаагүй; тэд хэзээ ч Бурханыг өөрсдийнхөө Бурхан гэж үзэж байгаагүй. Тэдний зүрх сэтгэлд Бурхан бол тэдний Бурхан биш, дайсан нь юм. Бурханы дайснууд нь антихристүүд болон Сатан юм; эсрэгээрээ, антихристүүд бол Бурханы дайснууд—тэд бол Сатанууд, диаволууд юм. Антихристүүд Бурханы хийдэг юуг ч хэзээ ч хүлээн авахгүй, Бурханы хэлсэн ямар ч үгэнд хэзээ ч амен гэж хэлэхгүй. Энэ бол Бурханы дайсан болох Сатаны мөн чанар, энэ бол антихристүүдийн төрөлх мөн чанар юм. Тэд ямар ч шалтгаангүйгээр Бурханд дайсагнадаг бөгөөд ямар ч шалтгаангүйгээр Бурханыг яллаж чаддаг. Энэ чинь хорон муу байдал биш гэж үү? Энэ бол цагаандаа гарсан муу байдал юм.

Антихристийн эдгээр зан чанар хүн бүрд янз бүрийн хэмжээгээр байдаг боловч эдгээр зан чанарын илрэл болон хүмүүсийн итгэх үедээ сонгодог замаар дамжуулан хэн нь антихрист, хэн нь хөдөлмөрчин, хэн нь аврагдаж чадах Бурханы сонгосон хүн болохыг та нар шүүж чадах уу? (Тэд бүгд антихристийн зан чанар харуулдаг ч зарим хүн завхарсан зан чанараа харуулсныхаа дараа мөс чанарын мэдрэмжтэй болж, гэм буруугаа мэдэрч, гэмшиж, үнэнийг хэрэгжүүлж чаддаг— тэдгээр нь аврагдаж чадах хүмүүс юм. Харин мөс чанарын мэдрэмжгүй, алдаа гаргасныхаа дараа ч өөрсдийнхөө зөв гэж боддог, гэмшихээс зөрүүдлэн татгалздаг, үнэнийг бүрмөсөн үгүйсгэдэг хүмүүс бол антихристүүд бөгөөд аврагдах боломжгүй.) Энэ хоёр мэдэгдэл зөв үү? (Зөв.) Сая хэлсэн зүйл үндсэндээ зөв боловч хангалттай тодорхой биш байна. Хэдийгээр зарим хүнд бас антихристийн зан чанар байдаг ч нөхцөл байдалтай тулгарах үедээ тэд үнэнийг эрж хайж, махан биеэсээ урваж, завхарсан зан чанараа хүлээн зөвшөөрснийхөө дараа харамсаж, өртэй мэт мэдэрч, буцаж эргэж, үнэн-зарчмын дагуу хэрэгжүүлж, зөв замыг сонгож, үнэнийг хэрэгжүүлэхээр сонгож, эцэст нь үнэний талаарх ойлголт олж авч, үнэн-бодит байдалд орж, Бурханд дуулгавартай байдалд хүрч чаддаг. Ийм хүмүүс аврагдаж чадах бөгөөд Бурханы сонгосон хүмүүс юм. Өөрсдөд нь антихристийн зан чанар байгааг мэддэг боловч нөхцөл байдалтай тулгарах үедээ өөрсдийгөө шинжилдэггүй өөр нэг төрлийн хүмүүс байдаг. Тэд буруу зүйл хийснээ олж мэдэх үедээ ямар ч жинхэнэ ойлголтгүй байдаг, дотроо өртэй байдлын хүчтэй мэдрэмж бий болгож чаддаггүй, ямар ч гэмших, эсвэл буцаж эргэх чадваргүй байдаг бөгөөд үнэн болон авралын талаар мунгинасан байдаг. Бурханы гэрт тэд хөдөлмөрлөхөд бэлэн, дуртай байдаг, өөрсдөөс нь хүссэн юуг ч хийж чаддаг ч үүнийг нухацтай авч үздэггүй; заримдаа тэд саад, үймээн учруулж магадгүй ч тэд ёрын муу хүмүүс биш юм. Тэд засалтыг хүлээн авч чаддаг боловч аливааг хийхдээ үнэнийг хэзээ ч санаачилгаараа эрж хайдаггүй, эсвэл асуудлыг зохицуулахдаа үнэн-зарчмыг дагадаггүй. Тэд Бурханы үгийг идэж, уухыг болон үнэнийг огт сонирхдоггүй. Хэдийгээр тэд үүргээ гүйцэтгэхдээ боломжийн хэрээр хүчин чармайлт гаргаж чаддаг ч үнэнийг эрэлхийлэх тал дээр урам зориггүй байдаг бөгөөд үүнийг хийх ямар ч сонирхолгүй байдаг. Тэд үүргээ гүйцэтгэхдээ ямар ч үнэнч байдал харуулдаггүй; харьцангуй бага зэрэг бэлэн байдал, чин сэтгэл харуулдаг. Тэд янз бүрийн завхарсан зан чанарыг мэдэж чаддаг боловч нөхцөл байдалтай тулгарах үедээ хэзээ ч өөрсөд дээрээ эргэцүүлэн боддоггүй бөгөөд үнэнийг ойлгож, хэрэгжүүлж чаддаг хүн болохыг эрэлхийлдэггүй. Эд бол хөдөлмөрчид юм. Сүүлийн ангилалд антихристүүд багтдаг. Тэд бол Бурхан, үнэн болон эерэг зүйлсийн дайснууд юм. Тэдний зүрх сэтгэл хорон муу байдал, Бурханы эсрэг шуугиан, Бурханыг эсэргүүцэх эсэргүүцэл, мөн шударга ёс, эерэг зүйлс болон үнэний эсрэг яллалт, шүүлт, доромжлолоор дүүрэн байдаг. Тэд Бурханы оршин тогтнол, бүх зүйлийг захирдаг Түүний дээд эрхэд итгэдэггүй бөгөөд Бурханаар хүн төрөлхтний хувь заяаг захируулахыг бүр ч хүсдэггүй. Тэд хэзээ ч өөрсдийгөө ойлгодоггүй, хэчнээн их алдаа, эсвэл гэм буруу үйлдсэн ч тэдгээрийг хэзээ ч хүлээн зөвшөөрдөггүй, гэмшдэггүй, эсвэл эргэдэггүй. Тэдний зүрх сэтгэлд ямар ч гэмшил байдаггүй бөгөөд тэд үнэнийг бүрэн үгүйсгэдэг. Эд бол антихристүүд юм. Хэн нэгэнд үнэнийг хүлээн авах хандлага байгаа эсэхийг үнэлснээр тэднийг ямар ангиллын хүн болохыг ерөнхийд нь үнэн зөв тогтоодог. Та нар аль ангилалд нь багтдаг вэ? Та нар аврагдаж чадах Бурханы сонгосон хүмүүсийн дунд байна уу, эсвэл антихрист үү, эсвэл хөдөлмөрчин үү? Та нар эхний ангилал руу шилжиж байна уу, эсвэл эдгээр ангиллын алинд нь ч багтахгүй байна уу? Эдгээр ангиллын алинд нь ч багтдаггүй хүн гэж байхгүй: Хүн бүр энэ гурвын аль нэгэнд харьяалагддаг. Хүн чанаргүй ёрын муу хүмүүс бол антихристийн мөн чанартай хүмүүс юм; хүн чанартай, мөс чанар, эрүүл ухаантай, түүнчлэн харьцангуй сайн зан араншинтай, үнэнийг эрэлхийлж чаддаг, эерэг зүйлсийг хайрладаг, үнэнийг хайрладаг, мөн Бурханаас эмээж, Түүнийг дуулгавартай дагаж чаддаг хүмүүс аврагдаж чадна—тэд бол Бурханы сонгосон хүмүүс юм. Онцгой сайн ч биш, онцгой муу ч биш дундаж зан араншинтай, үнэнийг огт сонирхдоггүй, үнэнийг эрэлхийлэх огт хүсэлгүй боловч үүргээ бага зэрэг чин сэтгэлээсээ гүйцэтгэдэг хүмүүс бол хөдөлмөрчид юм. Энэ бол үнэлгээний стандарт. Антихрист хүн хөдөлмөрчин болж чадах уу? (Үгүй.) Тэгвэл хөдөлмөрчдийн дунд Бурханы сонгосон хүмүүс болж чадах ангиллын хүмүүс бий юу? (Бий.) Энд өөрчлөгдөх ямар орон зай байна вэ? (Тэд үнэнийг эрэлхийлэх хэрэгтэй.) Магадгүй, илүү олон жил итгэж, илүү их туршлага хуримтлуулж, туулж, илүү олон үнэнийг ойлгосноор тэд хөдөлмөрлөх үе шатнаас Бурханы сонгосон хүмүүс байх үе шат руу аажмаар шилждэг. Яг одоо тэдний үнэний талаарх ойлголт өчүүхэн, Бурханд итгэх итгэл нь онцгой бага байгаа учраас үүргээ гүйцэтгэж, үнэнийг хэрэгжүүлэх сонирхол багатай байдаг. Тэдэнд үнэнийг эрэлхийлэх биеийн хэмжээ дутагддаг бөгөөд махан биеийн бусад янз бүрийн хэрэгцээнээс гадна амбиц, хүслээ орхиж чаддаггүй. Тиймээс тэд одоогоор хөдөлмөрлөх үе шатанд л үлдэж чадна. Гэсэн хэдий ч энэ хүмүүс харьцангуй мөс чанартай бөгөөд эерэг зүйлсийг хайрладаг; тэд аажмаар үнэнийг ойлгож, орчин нь өөрчлөгдөж, Бурханд илүү удаан итгэж, илүү гүнзгий туршлагатай болж, Бурханд итгэх жинхэнэ итгэлтэй болохын хэрээр үнэн болон эерэг зүйлсийг аажмаар илүү тодорхой харж, эрэлхийлэх ёстой зам нь илүү тодорхой болж, үнэнийг сонирхдог болж, үнэнийг улам бүр хайрладаг. Ийм хүмүүс аажмаар авралын замд орж, Бурханы сонгосон хүмүүс болж чадна; тэдэнд сайжрах, өөрчлөгдөх орон зай бий. Нөгөөтээгүүр, антихристийн мөн чанартай хүмүүс Бурханы сонгосон хүмүүс болж, аврагдаж чадна гэж хэлэх нь үндэслэлгүй, учир нь антихристүүдийн мөн чанар бол диаволуудынх болон Бурханы дайснуудынх юм—антихристүүд хэзээ ч өөрчлөгдөж чадахгүй.

Бид сая тэдний Бурханд болон Түүний ажилд хандах хандлагадаа харуулдаг хорон муу зан чанар-мөн чанараас нь үүдсэн үгүйсгэл, яллалт, шүүлт, доромжлолын талаар нөхөрлөж байлаа. Ямар нэгэн зүйл тэдний үзэлтэй зөрчилдөх, эсвэл ашиг сонирхолд нь хохирол учруулах болгонд антихристүүдийн шууд хариу үйлдэл бол босож, эсэргүүцэж, түүнийг яллах бөгөөд тэд: “Энэ буруу, үүнийг хүмүүс хийсэн, би үүнд буулт хийхгүй. Би гомдол гаргаж, энэ асуудлыг тодруулах нотлох баримт олно. Би байр сууриа тунхаглаж, өөрийгөө хамгаалж, энэ хэргийн нарийн ширийнийг олж, дунд нь хэн асуудал тарьж, миний сайн нэр хүнд болон миний эхлүүлсэн сайн зүйлсийг сүйтгэж байгааг олж мэднэ” гэж хэлдэг. “Бурханы сайн санаа зорилго бүх зүйлд байдаг” гэх үг антихристүүдийн зүрх сэтгэлд хоосон мэдэгдэл болж, тэдний үйлдэх арга хэрэгсэл, арга барил, зарчмыг залж чиглүүлж, эсвэл өөрчилж чаддаггүй. Эсрэгээрээ, тэд ямар ч нөхцөл байдалтай тулгарах үедээ өөрсдөдөө төрөлхийн байдаг зүйлд найдаж, бүхий л аргыг бодож олж, бүх чадвар, стратегиа ашиглан үйлддэг. Тэдний хийдэг зүйл Бурханы эсрэг яллалт, шүүлт, доромжлол гэдэг нь эргэлзээгүй юм. Хүмүүсийн бодол санаа Сатаны логик, санаагаар пиг дүүрэн байдаг бөгөөд ярих ямар ч үнэн байдаггүй. Тиймээс ийм асуудалтай тулгарах үед антихристүүдийн илрэл Сатаныхтай адилхан байдаг: Сатан Бурханд яаж ханддаг, антихристүүд Түүнд яг тэгж ханддаг бөгөөд Сатан Бурханы эсрэг ямар арга, эсвэл үг ашигладаг, антихристүүд мөн адилхныг ашигладаг. Ийм байдлаар Бурханы дайсан болох антихристүүдийн хорон муу мөн чанар нь ойлгомжтой байдаг. Бурханд итгээд ганц, хоёрхон өдөр болж байгаа хүн байлаа ч тэд хэвийн хүний сэтгэлгээ, эрүүл ухаандаа хүн болон Бурханы хоорондох ялгааг ойлгодог уу? (Тийм ээ, тэд ойлгодог.) Хэвийн хүн чанартай насанд хүрсэн хүний хувьд тэд Бурханд хэрхэн хандахаа зүрх сэтгэлдээ мэддэг үү? (Мэддэг.) Хүний эрүүл ухаанд шүтэн биширдэг хүндээ хандах хамгийн тохиромжтой, хамгийн сайн арга барилын стандарт байдаг уу? (Байдаг.) Хүмүүс бөхөлзөж, зусардаж, чихэнд нь чимэгтэй үг хэлж, бялдуучлах хандлагатай байдаг; тэр хүн өөрсдийг нь зодож, хараасан ч тэд уян хатан, дуулгавартай байх арга замыг олдог. Тэгвэл эцэг эхийнхээ тухайд хүмүүс хэрхэн хүндэлж, хайрлахаа, ямар зан авир нь хор хөнөөл, үзэн ядалт болохыг мэддэг үү? Үүнийг үнэлэх стандарт байдаг уу? (Байдаг.) Энэ нь хүний арьс нөмөрсөн амьд амьтад болох хүмүүс амьтдаас ялгаатай, тэднээс илүү дээд гэдгийг баталдаг. Чи эцэг эхээ хэрхэн хүндэлж, хайрлахаа мэддэг атлаа яагаад Бурханд хайр, хүндэтгэлтэй хандахаа мэддэггүй юм бэ? Чи яаж Бурханд ингэж хандаж чадаж байна аа? Хайхрамжгүйгээр яллаж, шүүж, хайхрамжгүйгээр доромжилж, харааж зүрхлэх нь хэвийн хүмүүсийн хийдэг зүйл мөн үү? (Биш.) Амьтад ч ингэж авирладаггүй. Хэрвээ хүн амьтан тэжээвэл, бүр зэрлэг амьтан байсан ч түүнтэй хэсэг хугацааг өнгөрөөвөл эзнээ хэн болохыг таньдаг л бол тэр эзнээ үргэлж хүндэлж, эзэндээ бусад амьтан, эсвэл хүмүүст ханддагаас өөрөөр, хамаатан садан, гэр бүлийн гишүүн мэт ханддаг. Чамайг өмнө нь түүний эзэн байсан гэж бодъё: Хоёр, гурван айл дамжсаныхаа дараа чамтай дахин уулзах үедээ тэр зөвхөн чиний үнэрийг үнэрлээд л чамд шууд энхрий дотно хандах болно. Догшин амьтан байсан ч чамайг идэхгүй. Түүний догшин ширүүн байдал нь төрөлхийн бөгөөд Бурханы бүтээл, урьдчилан тогтоолтоос үүдэлтэй. Энэ нь харгис, эсвэл хорон муу зан чанар биш, Бурханаас түүнд өгсөн амьд үлдэх зөн совин юм—энэ нь антихристүүдийн ёрын муугаас ялгаатай. Арслангийн бамбар үрчилж авсан хоёр хүн байжээ. Арслан өсөж томрохын хэрээр маханд суурилсан хоол хүнсийг нь дийлэхэд хэцүү болсон тул нэг ой хүрэхэд нь тэд түүнийг байгалийн орчинд нь буцааж тавьжээ. Гурван жилийн дараа тэд өнөө арслантайгаа дахин тааралдав. Арслан тэднийг холоос хараад, тэдэн рүү баяртайгаар гүйж иржээ. Тэд эхлээд санаа зовж, “Энэ чинь биднийг идэхгүй гэж үү? Энэ чинь арслан шүү дээ” гэж бодов. Гэтэл арслан ойртож ирээд, тэднийг найз нөхөд шигээ тэвэрч, тэд ч хариуд нь арсланг тэвэрч, илжээ. Дараа нь арслан гэр бүлийнхнээ тэдэнд танилцуулсан бөгөөд тэднийг явах болоход салах дургүй байв. Хамгийн догшин зэрлэг, махчин амьтан хүмүүстэй харилцах үед чи ийм дүр зургийг харж болно. Энэ их сэтгэл хөдөлгөм биш гэж үү? (Тийм ээ, сэтгэл хөдөлгөм.) Хүмүүс догшин амьтдаас ч нөхөрсөг талыг нь харж чаддаг боловч антихристүүдэд энэ байдаггүй. Антихристүүд Сатаны зан чанартай бөгөөд сатанлаг зан чанар-мөн чанартай хүмүүс байдаг учраас тэд Бурханыг шүүж, яллаж, доромжилж чаддаг. Ийм хандлага нь үүнтэй дүйцэхүйц илрэл, ялангуяа арга барилд хүргэдэг. Антихристүүд амьтдаас дор биш гэж үү? Хүмүүс шүтдэг хүмүүстээ болон хамгийн ойр дотнын хамаатан садан, эцэг эхдээ хэрхэн хүндэтгэл үзүүлж, хайрлан халамжлахаа мэддэг бөгөөд ямар үйлдэл нь тэднийг гомдоож, хорлож болохыг мэддэг. Тэд эдгээр зүйлийг үнэлж чаддаг. Гэсэн хэдий ч антихристүүд Бурханд ийм зан авир гаргаж чаддаг нь үнэхээр уур хүрмээр. Энэ нь ийм хүмүүсийн төрөлх уг чанар бол антихристүүдийн мөн чанар гэдгийг харуулдаг. Нарийн яривал, эдгээр хүмүүс бол Сатаны биелэл, тэд бол амьд Сатанууд, тэд бол диаволууд юм—тэд Бурханы хонь биш. Бурханы хонь Бурханыг хараах уу? Бурханы хонь Бурханыг яллах уу? (Үгүй.) Яагаад үгүй гэж? (Учир нь тэд Бурханыг сонсож, Түүнийг дуулгавартай дагадаг.) Тэд сонсож, дуулгавартай дагадаг—энэ бол нэг тал нь. Гол зүйл нь Бурханд итгэх тэдний жинхэнэ итгэл юм. Хэрвээ чи Бурханы ялгамж чанар, байр суурь, мөн чанарт үнэхээр итгэдэг бол Бурхан юу ч хийсэн, эсвэл үүнийг хэрхэн хийснээс үл хамааран, энэ нь хор хөнөөл учруулсан ч чи Түүнийг яллахгүй. Бурханд чин сэтгэлээсээ итгэдэг, Түүнд жинхэнэ итгэлтэй хүмүүс л өөрсдийгөө бүтээгдсэн зүйлийн байр сууринд тавьж, Бурханд үргэлж Бурхан мэт ханддаг. Энэ бол баримт юм.

Антихристүүд Бурханыг харааж, эсэргүүцэж, Түүний эсрэг шуугиан дэгдээдэг талаар бид аль хэдийн нөхөрлөсөн. Зарим нь Түүнийг ил тод эсэргүүцэж, бүлэглэл байгуулж, холбоотон болж, бие даасан хаанчлал байгуулдаг. Бусад нь хаалттай хаалганы цаана Түүнийг нууцаар хараадаг, зарим нь зүрх сэтгэлдээ Түүнийг харааж, зүрх сэтгэлдээ Түүний эсрэг шуугиан дэгдээж, эсэргүүцдэг. Тэд Бурханыг ил тод, эсвэл нууцаар хараадаг эсэхээс үл хамааран бүгд антихристүүд юм; тэд Бурханы хонь биш. Тэд Сатаны төрлийнх бөгөөд стандартын шаардлага хангасан хэвийн хүмүүс, эсвэл бүтээгдсэн зүйлс биш гэдэг нь эргэлзээгүй. Ихэнх хүн өөрсдийнх нь үзэлтэй нийцэхгүй нөхцөл байдалтай тулгарах, эсвэл Бурханы шүүлт, гэсгээлттэй нүүр тулах үедээ ердөө л бухимдаж, эргэлзэж, үүнийг хүлээн авч чаддаггүй. Тэд гомдоллож, эсвэл гөжүүд байдал харуулдаг; тэд бүр сөрөг болж, эсвэл хойргошиж магадгүй ч эсэргүүцэж, шуугиан дэгдээх хэмжээнд хүрдэггүй. Цаг хугацаа өнгөрөхөд залбирал, Бурханы үгийг унших, ах эгч нарын тусламж, мөн Ариун Сүнсний гэгээрэл, удирдамж, сахилгажуулалтаар дамжуулан тэд аажмаар нааштай эргэж чаддаг. Энэ бол жирийн завхарсан хүмүүст аливаа зүйл тохиолдох үеийн илрэл юм. Нөгөөтээгүүр, антихристүүдэд эдгээр эерэг илрэл байдаггүй бөгөөд тэд чиг хандлагаа өөрчилдөггүй. Хэрвээ нөхцөл байдал хүсэлтэй нь нийцэхгүй бол тэд хараадаг. Хэрвээ дараагийн нөхцөл байдал хүсэлтэй нь бас л нийцэхгүй бол тэд мөн л хараадаг. Хараах нь эсэргүүцэл, шуугиан дэгдээхтэй зэрэгцэн явдаг. Зарим антихрист бүр “Над шиг хүмүүс аврагдаж чадахгүй юм бол өөр хэн аврагдаж чадах юм бэ?” гэж хэлдэг. Энэ чинь шуугиан дэгдээж байгаа хэрэг биш гэж үү? Энэ нь эсэргүүцэл биш гэж үү? (Тийм ээ, мөн.) Энэ бол эсэргүүцэл. Тэдэнд дуулгавартай байдлын ул мөр байдаггүй бөгөөд тэд Бурханы эсрэг шуугиан дэгдээж, Бурханыг эсэргүүцэж зүрхэлдэг—эд бол Сатанууд юм. Хорон муу зан чанарын янз бүрийн илрэлийн талаарх нөхөрлөлөө энд хүргээд өндөрлөцгөөе.

Б. Үнэнийг зэвүүцэх

Одоо бид антихристүүдийн зан чанар-мөн чанарын хоёр дахь зүйл болох үнэнийг зэвүүцэх талаар нөхөрлөнө. Бид өмнө нь үнэнийг зэвүүцэх энэ зүйлийн талаар нэлээд дэлгэрэнгүй нөхөрлөсөн боловч энд бид голчлон үнэнийг зэвүүцдэг зан чанар-мөн чанарыг нь задлан шинжлэх замаар антихристүүдийг тодорхойлох болно. Антихристүүд үнэнд хэрхэн ханддаг зан чанарын гол онцлог нь ердөө нэг сонирхохгүй байх бус, харин зэвүүцэх явдал юм. Сонирхохгүй байх нь үнэнд хандах харьцангуй хөнгөн хандлага бөгөөд дайсагнал, яллалт, эсэргүүцлийн түвшинд хүрч даамжраагүй байдаг. Ийм хандлагатай хүмүүс үнэнийг зүгээр л сонирхдоггүй, үүнд анхаарал хандуулахыг хүсдэггүй ба “Ямар эерэг зүйл, ямар үнэн гэж? Би эдгээр зүйлийг олж авлаа ч тэгээд яах юм бэ? Эд миний амьдралыг сайжруулах уу, эсвэл чадварыг минь нэмэгдүүлэх үү?” гэж хэлдэг. Тэд эдгээр зүйлийг сонирхдоггүй, тиймээс тэдгээрийг тоодоггүй боловч энэ нь зэвүүцэхэд хүрдэггүй. Зэвүүцэл нь тодорхой хандлагыг илтгэдэг. Ямар хандлагыг? Тэд аливаа эерэг зүйл болон үнэнтэй холбоотой ямар нэг зүйлийн талаар сонсмогцоо үзэн ядалт, дургүйцэл, эсэргүүцэл мэдэрч, сонсохыг хүсдэггүй. Тэд бүр үнэнийг яллаж, гутаах нотлох баримт олохыг ч оролдож магадгүй. Энэ бол тэдний үнэнийг зэвүүцдэг зан чанар-мөн чанар юм.

Бусад хүний нэгэн адил антихристүүд Бурханы үгийг уншиж, Бурханы хэлэхийг сонсож, Бурханы ажлыг туулж чаддаг. Өнгөн дээрээ тэд Бурханы үгийн шууд утгыг ойлгож, Бурхан юу хэлснийг мэдэж, эдгээр үг нь хүмүүсийг зөв замаар явж, сайн хүн байх боломжийг олгодгийг мэддэг мэт санагддаг. Гэвч эдгээр зүйл тэдний хувьд зөвхөн онол төдий хэвээр байдаг. Онол төдий хэвээр байна гэдэг нь юу гэсэн үг вэ? Энэ нь зарим хүн ном дээрх тодорхой онолыг сайн гэж итгэж болох ч түүнийгээ бодит амьдралтай харьцуулж, ёрын муу чиг хандлага, хүний завхрал болон бүх хүн төрөлхтний янз бүрийн хэрэгцээний талаар бодох үедээ уг онолыг бодит бус, бодит амьдралаас тасархай гэж үзэж, энэ нь хүмүүст эдгээр ёрын муу чиг хандлага, энэ ёрын муу нийгэмд дасан зохицож, эсвэл дагахад нь тусалж чадахгүй гэдгийг ухаардагтай төстэй юм. Тиймээс тэд энэ онолыг сайн боловч ердөө л хүн төрөлхтний сайн сайхан зүйлийн талаарх хүсэл, уран зөгнөлийг хангахын тулд ярих төдий зүйл гэж мэдэрдэг. Жишээлбэл, хэрвээ хэн нэгэн байр сууринд дуртай, албан тушаалтан болж, хүмүүсийн дунд өргөмжлөгдөж, шүтүүлэхийг хүсдэг бол энэ зорилгодоо хүрэхийн тулд худал хэлэх, өөрийгөө гайхуулах, бусдыг гишгэлэх гэх мэт хэвийн бус аргад найдах ёстой болдог. Гэвч эдгээр нь чухамдаа үнэний ялладаг зүйлс юм. Үнэн нь хүмүүсийн эдгээр хүсэл, амбицыг яллаж, үгүйсгэдэг. Бодит амьдрал дээр хүмүүс өөрсдийгөө онцгойруулах нь хийхэд зүй ёсны зүйл гэж боддог боловч ийм шаардлагыг Бурхан болон үнэн ялладаг. Тиймээс эдгээр шаардлагыг Бурханы гэрт хүлээн авдаггүй, тэдгээрийг хэрэгжүүлэх орон зай байхгүй, биелүүлэх зай ч байхгүй. Гэвч антихристүүд тэдгээрээс татгалзах уу? (Тэд татгалзахгүй.) Тийм ээ, тэд татгалзахгүй. Антихристүүд үүнийг хармагцаа “Би одоо ойлголоо. Тэгэхээр үнэн хүмүүсээс аминч бус байхыг, өөрсдийгөө золиослохыг, хүлээцтэй, өгөөмөр байхыг, эгогоо гээж, бусдын төлөө амьдрахыг шаарддаг юм байна. Энэ бол үнэн юм байна” гэж боддог. Үнэнийг ингэж тодорхойлмогцоо тэд үнэнийг сонирхдог уу, эсвэл эгдүүцдэг үү? Тэд үүнд эгдүүцэж, Бурханыг эгдүүцдэг: “Бурхан үргэлж үнэнийг хэлдэг, үргэлж хүний хүсэл, амбиц зэрэг бохир зүйлсийг ил болгодог, мөн хүний сэтгэлийн ёроолд байдаг зүйлийг үргэлж ил болгодог. Хүмүүсийн байр суурийн төлөөх эрэлхийлэл, хүсэл, амбицыг нь үгүй хийх зорилгоор бурхан үнэний талаар нөхөрлөдөг бололтой. Бурхан хүмүүсийн хүслийг хангаж, хүсэл мөрөөдлийг нь биелүүлж, хүмүүст хүссэн зүйлийг нь өгч чадна гэж эхлээд би бодсон. Би бурхныг ийм бурхан байна гэж бодоогүй. Тэр тийм ч агуу санагдахгүй байна. Би амбиц, хүслээр дүүрэн: над шиг хүнд бурхан дуртай байж чадах уу? Бурхны үргэлж хэлдэг зүйлээс дүгнэж, түүний үгийн цаад утгыг уншихад бурхан над шиг хүмүүст дургүй, над шиг хүнтэй таарч тохирч чадахгүй бололтой. Би ийм бодит бурхантай таарч тохирч чадахгүй бололтой. Хэлдэг үг, хийдэг ажил, үйл хэргийнх нь зарчим, зан чанар нь—яагаад надад тийм тааламжгүй санагддаг юм бэ? Бурхан хүмүүсээс үнэнч шударга, мөс чанартай байхыг, аливаа зүйл тохиолдох үед бурхныг эрж хайж, дуулгавартай дагаж, бурхнаас эмээж, амбиц, хүслээ орхихыг шаарддаг—эд бол миний хийж чадахгүй зүйлс! Бурхны шаарддаг зүйл хүний үзэлтэй нийцдэггүйгээр үл барам хүний мэдрэмжийг эс ойшоосон. Би яаж түүнд итгэх юм бэ?” гэж хэлдэг. Ингэж толгойдоо эргэцүүлэн бодсоныхоо дараа тэдэнд Бурханыг гэх сайн мэдрэмж төрдөг үү, эсвэл Түүнээс холддог уу? (Тэд холддог.) Хэсэг хугацаанд туулсныхаа дараа антихристүүд амбиц, хүсэлтэй, эрмэлзлээр дүүрэн өөрсөд шиг нь хүмүүсийг Бурханы гэрт таатай хүлээж авахгүй, энд тэдэнд ур чадвараа ашиглах газар байхгүй, энд тэд эрмэлзлээ чөлөөтэй хэрэгжүүлж чадахгүй гэдгийг улам бүр мэдэрдэг. Тэд: “Би бурхны гэрт онцгой авьяас чадвараа харуулж чадахгүй нь. Надад онцгойрох боломж хэзээ ч гарахгүй. Тэд намайг сүнслэг ойлголтгүй, үнэнийг ойлгодоггүй, антихристийн зан чанартай гэж хэлдэг. Би тушаал дэвшиж, чухал байр сууринд очоогүйгээр үл барам яллагдсан. Өөрийн гэсэн бие даасан хаанчлал байгуулахын юу нь буруу гэж? Би бусдыг тарчлаахын юу нь буруу гэж? Надад эрх мэдэл байгаа юм чинь би ингэж авирлах ёстой! Эрх мэдэлтэй байсан бол хэн ингэж авирлахгүй байх юм бэ? Тэгэхээр би сонгуулийн үеэр жаахан бохир тоглож, булхайцахын юу нь буруу гэж? Шүтлэггүй хүмүүс бүгд л тэгдэг биз дээ? Яагаад бурхны гэрт үүнийг зөвшөөрдөггүй юм бэ? Тэд бүр үүнийг ичгүүргүй хэрэг гэж хэлдэг. Энэ яаж ичгүүргүй хэрэг байх юм бэ? Хүн дээшээ тэмүүлдэг, ус уруугаа урсдаг. Энэ бол зүй ёсны хэрэг! Бурхны гэр сонирхолгүй. Гэхдээ энэ ертөнцийн хүмүүс нэлээд харгис, бас таарч тохироход амаргүй. Харьцуулахад, бурхны гэрийн хүмүүс арай илүү хүмүүжилтэй. Хэрвээ бурхан байхгүй байсан бол үүгээр эргэлдэх нь гоё байхгүй юу; хэрвээ хүмүүсийг захирдаг бурхан, үнэн байхгүй байсан бол би бурханы гэрт дарга, эзэн, бас хаан байхгүй юу” гэж боддог. Тэд Бурханы гэрт үүргээ гүйцэтгэхдээ янз бүрийн зүйлийг байнга туулж, тасралтгүй засуулж, янз бүрийн өөр үүрэг рүү шилжсээр эцэст нь нэг зүйлийг ухаарч: “Бурхны гэрт тохиолдсон бүхнийг үнэнээр хэмжиж, шийдвэрлэдэг юм байна. Үнэнийг үргэлж чухалчилж, мөн бурхан үргэлж үүний талаар ярьдаг. Би энд эрмэлзлээ чөлөөтэй хэрэгжүүлж чадахгүй нь!” гэж хэлдэг. Туршлага нь ийм түвшинд хүрэх үедээ тэд үнэнийг, үнэн ноёрхохыг, Бурханы хийдэг бүхэн үнэн байхыг, мөн үнэнийг эрж хайхыг улам бүр зэвүүцдэг. Тэд эдгээр зүйлийг ямар хэмжээнд зэвүүцдэг вэ? Тэд бүр анх хүлээн зөвшөөрч байсан үнэнийхээ хоосон сургаалыг ч хүлээн зөвшөөрөхийг, эсвэл хүлээж авахыг хүсдэггүй бөгөөд зүрх сэтгэлдээ туйлын их дургүйцэл мэдэрдэг. Тиймээс цуглаан болох цаг болмогц тэд нойрмоглож, санаа зовдог. Яагаад санаа зовдог вэ? Тэд: “Эдгээр цуглаан нэг дор гурав, дөрвөн цаг үргэлжлэх юм—энэ хэзээ дуусах вэ? Би цаашид сонсмооргүй байна!” гэж боддог. Тэдний сэтгэл санааны байдлыг дүрсэлж болох нэг хэлц бол “зүүний үзүүр дээр сууж байгаа мэт” юм. Бурханы гэрт үнэн ноёрхож байгаа цагт өөрсдөд нь онцгойрох боломж хэзээ ч гарахгүй, харин үргэлж хязгаарлагдаж, яллагдаж, хүн бүрд гологдох ба хэчнээн чадвартай байсан ч өөрсдөд нь чухал үүрэг өгөхгүй гэдгийг тэд ухаардаг. Үүний үр дүнд үнэн болон Бурханыг гэх тэдний жигшилт эрчимждэг. Хэн нэгэн “Яагаад тэд анхнаасаа жигшилтийг мэдрээгүй юм бэ?” гэж асууж магадгүй. Үнэндээ тэд анхнаасаа л жигшилтийг мэдэрсэн боловч тэр үед Бурханы гэрийн бүх зүйл тэдэнд танил бус байсан. Тэдэнд энэ талаар ямар ч ойлголт байгаагүй боловч энэ нь тэд жигшил, эсвэл зэвүүцлийг мэдрээгүй гэсэн үг биш юм. Яг үнэндээ тэд уг чанар-мөн чанартаа үнэнийг зэвүүцэж байсан, гагцхүү өөрсдөө үүнийгээ ухаараагүй байв. Энэ хүмүүсийн уг чанар-мөн чанар үнэнийг зэвүүцдэг нь эргэлзээгүй юм. Би яагаад ингэж хэлж байна вэ? Тэд төрөлхийн шударга бус байдал, хорон муу байдал, эрх мэдэл, ёрын муу чиг хандлага, удирдах, хүмүүсийг хянах болон иймэрхүү бүх сөрөг зүйлд дуртай байдаг. Тэдний дуртай эдгээр зүйлээс дүгнэхэд антихристүүд үнэнийг зэвүүцдэг нь эргэлзээгүй юм. Түүнчлэн, эрэлхийллийнх нь хувьд тэд байр суурь, өөрсдийгөө онцгойруулах, толгой дээрээ гэрлэн титэм зүүх, хүмүүсийн дунд удирдагч байх, сүрлэг, хүчирхэг байх, ярьж, үйлдэх газар бүрдээ нэр хүнд, хүч чадалтай байх, хүмүүсийг хянах чадварыг эрэлхийлдэг—тэд эдгээр зүйлийг эрэлхийлдэг. Энэ нь ч бас үнэнийг зэвүүцдэгийн илрэл юм. Түүнчлэн, үнэнд хандах хандлагаас нь дүгнэхэд энэ хүмүүс үүнийг хэчнээн их сонссон ч ямар ч нэмэргүй байх болно. Зарим хүн “Энэ нь тэдний ой санамж муутай холбоотой юу?” гэж асууж магадгүй. Үгүй, тийм биш. Зарим антихрист онц ой санамжтай, онцгой уран цэцэн үгтэй байдаг, сурсан зүйлээ тэр даруй хэрэгжүүлж, гайхуулж чаддаг. Үүний үр дүнд ялган таних чадваргүй хүмүүс энэ хүмүүсийг сайн хэв чанартай, Ариун Сүнс тэдний дотор ажиллаж байна гэж боддог. Гэвч ялган таних чадвартай хүмүүс тэдний ярьж байгаа зүйл нь бүгд хоосон сургаал, хоосон үг, ямар ч үнэн-бодит байдалгүй, хүмүүсийг төөрөлдүүлэх зорилготой гэдгийг шууд таньж чадна. Антихристүүд бол ийм хүмүүс юм: Тэд сүрлэг номлол айлдаж, сүнслэг онолыг хоосон байдлаар хэлэлцэж, үгэн бороо оруулах онцгой дуртай ба энэ нь нэгэнт эхэлбэл сэдвээсээ хазайж, нуршдаг. Олон хүн тэднийг ойлгодоггүй бөгөөд антихристүүд “Энэ бол гурав дахь тэнгэрийн хэл; та нар яаж үүнийг ойлгох юм бэ?” гэж хэлдэг. Антихристүүд үнэнийг зэвүүцдэгийн гол илрэл нь үнэнд хандах хандлагаас нь харагддаг, мөн мэдээж энэ нь тэдний өдөр тутмын хэвийн амьдрал, үйл ажиллагаа, ялангуяа үүргээ хэрхэн гүйцэтгэж байгаагаас илэрдэг. Тэд хэд хэдэн илрэл харуулдаг. Нэгдүгээрт, тэд эрж хайх ёстой гэдгээ тодорхой мэдэж байсан ч үнэнийг хэзээ ч эрж хайдаггүй. Хоёрдугаарт, тэд үнэнийг хэзээ ч хэрэгжүүлдэггүй. Тэд үнэнийг эрж хайдаггүй юм чинь яаж хэрэгжүүлж чадах юм бэ? Зөвхөн эрж хайснаар л ойлголт бий болж, зөвхөн ойлголт л хэрэгжүүлэлтэд хөтөлж чадна; тэд эрж хайдаггүй, үнэн-зарчмыг ч зүрх сэтгэлдээ огтхон ч хүлээж авдаггүй. Тэд бүр үнэн-зарчмыг үл тоомсорлож, зэвүүцэж, дайсагнасан үздэг. Үүний үр дүнд тэд үнэнийг хэрэгжүүлэх талаар хэзээ ч дурддаггүй, заримдаа үнэнийг ойлголоо ч түүнийгээ хэрэгжүүлдэггүй. Жишээлбэл, бусад хүн ямар нэг хэргийн талаар сайн арга хэмжээ санал болгох үед тэд “Үүний юу нь сайн байгаа юм бэ? Хэрвээ би тэгж хийвэл миний өөрийн санаа талаар болох биш үү?” гэж сөргүүлэн хэлж магадгүй. Зарим хүн “Хэрвээ бид чиний аргаар хийвэл Бурханы гэр хохирол амсана; бид зарчмын дагуу үйлдэх ёстой” гэж хэлж магадгүй. Тэд “Ямар зарчим! Миний арга бол зарчим; миний бодсон бүхэн зарчим!” гэж хариулдаг. Энэ нь үнэнийг хэрэгжүүлэхгүй байгаа хэрэг биш үү? (Тийм ээ.) Тэдний өөр нэг гол илрэл бол тэд Бурханы үгийг хэзээ ч уншдаггүй, сүнслэг үйл ажиллагаанд хэзээ ч оролцдоггүй явдал юм. Зарим хүн ажил ихтэй завгүй, Бурханы үгийг унших цаг олдохгүй байх үедээ чимээгүйхэн эргэцүүлэн бодож, эсвэл хэдэн магтан дуу дуулдаг бөгөөд хэрвээ Бурханы үгийг уншихгүй олон хоновол тэдэнд хоосон мэдрэмж төрдөг. Завгүй байх үедээ тэд Бурханы үгээс нэг хэсгийг уншиж, өөрсдийгөө сэлбэх багахан цаг гарган, Бурханы оршихуйг мэдэрч, зүрх сэтгэл нь тогтворжих хүртэл эргэцүүлдэг. Ийм хүмүүс Бурханаас тийм ч хол биш байдаг. Эсрэгээрээ, антихристүүд Бурханы үгийг уншихгүй нэг өдөр өнжлөө гээд шаналдаггүй. Тэд Бурханы үгийг арван өдөр уншихгүй байсан ч юу ч мэдэрдэггүй. Тэд Бурханы үгийг нэг жил уншихгүй байсан ч нэлээд сайн амьдарч чаддаг ба бүр гурван жил Бурханы үгийг уншихгүй байсан ч юу ч мэдэрдэггүй—тэд айдаггүй, эсвэл зүрх сэтгэлдээ хоосон оргидоггүй, ая тухтай амьдарсаар байдаг. Тэд Бурханы үгийг маш их зэвүүцдэг байж таар нь! Хүн завгүй байдлаасаа болоод Бурханы үгийг уншихгүй нэг өдөр, эсвэл ижил шалтгаанаар арван өдөр болж магадгүй. Гэвч хэрвээ хэн нэгэн Бурханы үгийг уншихгүй бүтэн сар болсон хэрнээ юу ч мэдрэхгүй байвал асуудал байна гэсэн үг. Хэрвээ хүн Бурханы үгийг уншихгүй нэг жил болбол тэдэнд Бурханы үгийг хүсэх хүсэл байхгүйгээр зогсохгүй—тэд үнэнийг зэвүүцдэг.

Антихристүүд үнэнийг зэвүүцдэгийн өөр нэг илрэл бол Христийг үл хүндлэх явдал юм. Тэд Христийг хэрхэн үл хүндэлдэг талаар өмнө нь бид нөхөрлөсөн. Тэгвэл Христ тэд Өөрийг нь үл хүндлэхэд хүргэх ямар зүйл хийсэн бэ? Тэр тэднийг гомдоож, хорлосон уу, эсвэл хүслийнх нь эсрэг ямар нэг зүйл хийсэн үү? Тэр тэдний ямар нэгэн ашиг сонирхолд хохирол учруулсан уу? Үгүй. Христэд тэдний эсрэг хувийн хорсол байхгүй, тэд Түүнтэй уулзаж ч үзээгүй. Тэгвэл тэд яаж Түүнийг үл хүндэлж чадаж байна вэ? Үүний үндсэн шалтгаан нь антихристүүдийн үнэнийг зэвүүцдэг мөн чанарт оршдог. Антихристүүд үнэнийг зэвүүцдэгийн өөр нэг илрэл бол бүх эерэг зүйлийн бодит байдлыг үл хүндлэх явдал юм. Бүх эерэг зүйлийн бодит байдал нь Бурханы бүтээсэн бүх зүйл болон тэдгээрийн хууль, төрөл бүрийн амьд зүйлс болон тэдний амьдралыг захирдаг хууль, голчлон хүн гэгддэг эдгээр амьд оршихуйн амьдралыг захирдаг төрөл бүрийн хууль зэрэг өргөн хүрээний зүйлсийг хамардаг. Жишээлбэл, хүний амьдралтай хамгийн ойр байдаг төрөлт, хөгшрөлт, өвчин эмгэг, үхлийн асуудал—хэвийн хүмүүс нас ахих тусам тамир нь муудаж, эрүүл мэнд нь доройтож, нүд нь бүрэлзэж, сонсгол нь муудаж, шүд нь суларч, хөгшрөлттэйгөө эвлэрэх ёстой гэж боддог. Бурхан энэ бүхнийг захирдаг бөгөөд хэн ч энэ байгалийн хуулийг сөрж чадахгүй—хэвийн хүмүүс энэ бүх зүйлийг хүлээн зөвшөөрч, хүлээн авч чаддаг. Гэвч хүн хэр удаан амьдрах, биеийн эрүүл мэнд нь ямар байхаас үл хамааран зарим зүйл өөрчлөгддөггүй, тухайлбал, тэд үүргээ хэрхэн гүйцэтгэх, ямар байр суурь эзлэх, ямар хандлагаар үүргээ гүйцэтгэх зэрэг нь өөрчлөгддөггүй. Нөгөөтээгүүр, антихристүүд буулт хийхээс татгалздаг. Тэд “Би хэн билээ? Би хөгширч болохгүй. Би үргэлж жирийн хүмүүсээс өөр байх ёстой. Би чамд хөгшин харагдаж байна уу? Та нарын энэ насандаа хийж чадахгүй зарим зүйлийг би хийж чадна. Тавиад насанд чинь та нарын хөл муудаж магадгүй ч минийх шаламгай хэвээр байна. Би бүр дээврээс дээвэр рүү үсрэх сургуулилалт хийдэг!” гэж хэлдэг. Тэд Бурханы тогтоосон эдгээр хэвийн хуулийг үргэлж эсэргүүцэхийг хүсдэг, тэдгээрийг зөрчиж, бусдаас өөр, ер бусын, жирийн хүмүүсээс илүү гэдгээ харуулахыг байнга хичээдэг. Тэд яагаад ингэдэг вэ? Тэд Бурханы үгийг эсэргүүцэж, Түүний үг бол үнэн гэдгийг үгүйсгэхийг хүсдэг. Энэ нь антихристүүдийн үнэнийг зэвүүцдэг мөн чанарын илрэл биш гэж үү? (Мөн.) Өөр нэг тал нь, антихристүүд ёрын муу чиг хандлага, харанхуйн нөлөөг дээдэлдэг; энэ нь тэд үнэний дайсан гэдгийг улам баталдаг. Антихристүүд Сатаны дэглэм, домогт гардаг муу ёрын сүнснүүдийн янз бүрийн чадвар, ур чадвар, үйл хэрэг, түүнчлэн ёрын муу чиг хандлага, харанхуйн нөлөөг гүнээ биширч, дээдэлдэг. Эдгээр зүйлд итгэх тэдний итгэл гуйвшгүй тул тэд эдгээрт хэзээ ч эргэлздэггүй. Тэдний зүрх сэтгэл зэвүүцлээс ангид байгаад зогсохгүй, эдгээр зүйлийг хүндэтгэх, дээдлэх, бишрэх сэтгэлээр дүүрэн байдаг. Бүр зүрх сэтгэлийнхээ гүнд тэд эдгээр зүйлийг нягт дагадаг. Антихристүүд зүрх сэтгэлийнхээ гүнд эдгээр ёрын муу, харанхуй зүйлд ийм хандлагатай байдаг—энэ нь тэд үнэнийг зэвүүцдэг гэсэн үг биш үү? Яг тийм! Эдгээр хорон муу, харанхуй зүйлд дуртай хүн яаж үнэнийг хайрлаж чадах юм бэ? Эд бол ёрын муу хүчнүүд болон Сатаны бүлэглэлд харьяалагддаг хүмүүс юм. Мэдээж тэд Сатаны зүйлст гуйвшгүйгээр итгэдэг бол зүрх сэтгэл нь үнэн болон эерэг зүйлсийг зэвүүцэх, үл тоомсорлох сэтгэлээр дүүрэн байдаг. Бид үнэнийг зэвүүцэх зүйлийн талаарх дүгнэлтээ үүгээр ерөнхийд нь өндөрлөе.

В. Харгис байдал

Антихристүүдийн зан чанар-мөн чанарын өөр нэг хэсэг бол харгис байдал юм. Антихристүүдийг нэг хэллэгээр дүгнэж болно: Антихристүүд бол ёрын муу хүмүүс. Тэд байр суурьтай байх үедээ антихрист гэдэг нь илэрхий байдаг. Тэд байр суурьгүй байх үед антихрист мөн эсэхийг нь яаж дүгнэж болох вэ? Чи тэдний хүн чанарыг харах ёстой. Хэрвээ хүн чанар нь хорлонтой, дотуур тамиртай, хортой бол тэд зуун хувь антихристүүд юм. Хэрвээ хэн нэгэн хэзээ ч байр суурьтай байгаагүй, хэзээ ч удирдагч байгаагүй бөгөөд хүн чанар нь сайн биш бол антихрист мөн эсэхийг нь яаж тогтоож болох вэ? Тэдний хүн чанар хортой эсэх, тэд ёрын муу хүн мөн эсэхийг чи харах ёстой. Хэрвээ тэд ёрын муу хүн бол байр суурьгүй байсан ч зуун хувь антихрист юм. Тиймээс антихристүүдийн зан чанар-мөн чанарын өөр нэг нийтлэг тал бол харгис байдал юм. Антихристүүдийн харгис зан чанар нь арслан, барын олзоо агнадаг харгис байдалтай адилхан уу? (Үгүй.) Махчин амьтад өлссөнөөсөө болж агнадаг; энэ нь бие махбодын хэрэгцээ, зөн совин юм. Гэвч тэд өлсөөгүй үедээ агнадаггүй. Энэ нь антихристүүдийн харгис байдлаас юугаараа ялгаатай вэ? Антихристүүд өдөөн хатгахгүй бол догширдоггүй, харин өдөөн хатгах үед л догширдог хэрэг үү? Эсвэл чи үгэнд нь орохгүй бол чамайг хянахгүй, харин үгэнд нь орвол чамайг хянана гэсэн үг үү? Эсвэл чи үгэнд нь орж л байвал чамайг тарчлаахгүй, харин үгэнд нь орохгүй бол чамайг тарчлаана гэсэн үг үү? (Үгүй.) Антихристүүдийн харгис байдал бол зан чанар, мөн чанар—энэ бол Сатаны жинхэнэ мөн чанар юм. Энэ нь зөн совин, эсвэл махан биеийн хэрэгцээ биш, харин антихристүүдийн зан чанарын илрэл, онцлог юм. Тэгвэл антихристүүдийн харгис зан чанарын илрэл, илчлэл, арга барил юу вэ? Тэдний ямар үйлдэл нь зан чанар нь харгис, ёрын муу хүмүүсийн мөн чанартай болохыг төлөөлдөг вэ? Бодлоо хуваалцаарай. (Тэд бусдыг тарчлаадаг.) (Өөрсдөөсөө өөр хүмүүсийг дарлаж, гадуурхдаг.) (Бусдыг гүтгэж, тэдэнд урхи тавьдаг.) (Хүмүүсийг хянаж, явуулга хийдэг.) (Бүлэглэл үүсгэж, хагалан бутаргадаг.) Бүлэглэл үүсгэж, хагалан бутаргах нь бага зэрэг дотуур тамиртай; эдгээр нь хорон муу зан чанарын илрэл боловч харгис байдалд хүрдэггүй. Үзэл тараах, бие даасан хаанчлал байгуулах—эдгээр нь харгис уу? (Тийм.) Ажлын зохицуулалтыг эсэргүүцэх, Бурханы гэрийн ажлыг үймүүлэх, Бурханы өргөлийг булаах, Бурханыг шууд эсэргүүцэх—эдгээр нь харгис уу? (Тийм.) Өргөлийг булаах нь зөвхөн шунахай хэрэг биш; энэ нь бас харгис зан чанарын илрэл юм. Антихристүүд өргөлийг булааж чаддаг нь дээрэмчдийнхтэй тэнцэхүйц туйлын харгис зан чанартайг нь илтгэдэг. Бидний сая авч үзсэн зүйлсийг дахин хэл дээ. (Тэд бусдыг тарчлаадаг, өөрсдөөсөө өөр хүмүүсийг дарлаж, гадуурхдаг, бусдыг гүтгэж, тэдэнд урхи тавьдаг, хүмүүсийг хянаж, явуулга хийдэг, үзэл тарааж, бие даасан хаанчлал байгуулдаг, ажлын зохицуулалтыг эсэргүүцэж, Бурхан руу дайрч, өргөлийг булаадаг.) Нийт есөн зүйл. Эдгээр нь ерөнхийдөө антихристүүдийн харгис зан чанарын илрэлүүд юм. Үнэндээ өөр зарим тодорхой илрэл байдаг боловч эдгээртэй бараг ижилхэн тул Би тэдгээрийг дэлгэрэнгүй жагсаахгүй. Товчхондоо, эдгээр арга барил, стратегийг ашигладаг хүмүүс бол ёрын муу хүмүүс юм. Нэг талаараа, тэдний арга барил нь дотуур тамиртай, жишээлбэл, гүтгэх, урхи тавих, үзэл тараах нь бүгд харьцангуй дотуур тамиртай байдаг. Нөгөө талаараа, тэдний стратеги нь нэлээд хортой, догшин байдаг нь тэднийг харгис зан чанартай болгодог.

Антихристүүдийн зан чанар-мөн чанарын энэ гурван талаас дүгнэхэд тэд аврагдаж чадах уу? (Үгүй, чадахгүй.) Тэд Бурханы гэрт хөдөлмөрлөх хүсэлтэй юу? (Үгүй, хүсдэггүй.) Тэд үнэнийг эрэлхийлдэггүй, үнэнийг хайрладаггүй, зүрх сэтгэл нь Бурхан болон эерэг зүйлсэд дайсагнах сэтгэлээр дүүрэн байдаг. Тэд бүр Бурханы гэрт хөдөлмөрлөж, үүргээ биелүүлэх зэрэг хамгийн наад захын зүйлийг ч хийхийг хүсдэггүй—өөрөөр хэлбэл, хүний ерөнхийдөө хийх ёстой зүйлийг ч хийж чаддаггүй. Тэд үүнийг хийж чаддаггүйгээр үл барам, харин ч эсрэгээрээ ах эгч нарын үүргээ гүйцэтгэх хэвийн дэг журам, түүнчлэн чуулганы хэвийн амьдралыг үймүүлж, саад болж, сүйтгэдэг. Үүний зэрэгцээ тэд Бурханы гэрийн ажил, хүмүүсийн хэвийн амь-оролт болон хүмүүс дэх Бурханы хэвийн ажилд саад болдог. Үүгээр ч зогсохгүй, тэд бас Бурханы гэрт захирч, эрх мэдлийг атгахыг хүсдэг; эрх мэдэл, нөлөөтэй болох, Бурханы сонгосон хүмүүсийг хянах, Бурхантай өрсөлдөх амбиц, хүсэлдээ хүрэхийн тулд хүмүүсийг төөрөлдүүлж, татаж, хянаж, Бурханы гэрт өөрсдийн бие даасан хаанчлал, бүлэглэлийг байгуулж, Бурханыг дагадаг хүмүүсийг бүхэлд нь өөрсдийн дагалдагч болгохыг хүсдэг. Тэгвэл антихристүүдийг Бурханы гэрт ашиглах ямар нэгэн үнэ цэн бий юу? Тэд Бурханы гэрт ямар нэгэн сайн үүрэг гүйцэтгэж чадах уу? (Үгүй.) Тэдний хүн чанараас эрэлхийлэл хүртэл, амбиц, хүслээс нь алхдаг зам хүртэл, мөн үнэн болон Бурханд хандах хандлагаас нь дүгнэхэд ийм хүмүүс Бурханы гэрт зөвхөн Бурханы ажлыг үймүүлэх, саад болох, сүйтгэх үүрэг л гүйцэтгэж чадна. Тэд өчүүхэн төдий ч эерэг үүрэг гүйцэтгэж чадахгүй, учир нь тэд хэзээ ч үнэнийг эрэлхийлдэггүй бөгөөд уг чанар-мөн чанартаа тэд үнэнийг зэвүүцдэг, үнэн болон Бурханд дайсагнах сэтгэлээр дүүрэн байдаг. Энэ бол антихристүүдийн мөн чанар юм.

Одоогоор бид антихристүүдийн янз бүрийн илрэлийн талаар нөхөрлөж бүрэн дууслаа. Өнөөдрийн бидний нөхөрлөсөн зүйлсээр дамжуулан та нар одоо антихристүүдийг ялган таньж чадах уу? Хамгийн энгийн хэллэгээр нэгтгэн дүгнэвэл: Ёрын муу хүмүүс бол антихристүүд ба антихристүүд бүгд ёрын муу хүмүүс юм. Ингэж хэлснээр та нарт бүх зүйл хамаагүй тодорхой болсон биш үү? Одоо ойлгоход илүү хялбар болоогүй гэж үү? Өнгөрсөн хоёр жилийн хугацаанд бид антихристүүдийн уг чанар-мөн чанарыг тасралтгүй задлан шинжилж, та нар өөрсдийгөө антихрист байж магадгүй гэж санаа зовж, маш их цэвэршүүлэлт туулсан. Одоо эцэст нь үр дүн гарлаа. Уг үйл явц нэлээд хэцүү байсан ч эцсийн үр дүн нь сайн байна: Та нарт антихристийн зан чанар байдаг боловч та нар антихрист биш. Та нар яаж ийм ойлголтод хүрсэн бэ? Миний нөхөрлөлийн аль мөр нь та нарт үүнийг ухааруулсан бэ? (Өнгөрсөн удаа, антихристүүдийн ёс жудаг, зан чанар-мөн чанар болон бусад хүний хоорондын ялгааны талаарх Бурханы нөхөрлөлөөр дамжуулан, бид бага зэрэг ойлгож эхэлсэн. Мөс чанар, эрүүл ухаантай хүмүүс мууг үйлдсэнийхээ дараа гэмшиж, өөрчлөгдөж чаддаг бол антихристийн зан чанар-мөн чанартай хүмүүс ерөөс гэмшдэггүй, хэчнээн их мууг үйлдсэн ч юу ч мэдэрдэггүй.) Хүмүүс антихристийн зан чанарын зарим илрэлийг харуулдаг боловч эдгээр нь өөрийн мэдэлгүй байдаг, тэдний идэвхтэй хүсэл зоригоос гардаггүй; эдгээр илрэл илэрхий болох үед хүмүүс таагүй байдал, өвдөлт, гэмшил, өртэй мэт мэдрэмж мэдэрдэг, тэгээд тэд аажмаар замаа өөрчилж чаддаг. Хүмүүс энэ санааг ойлгох үедээ хамаагүй илүү тайвширч, аврагдах орон зай байсаар байгааг, мөн өөрсдийгөө антихристүүд биш гэдгийг олж хардаг. Хэдийгээр тэд антихристийн зан чанартай ямар нэгэн байдлаар холбоотой боловч азаар антихристийн зан чанар-мөн чанартай ямар ч холбоогүй байдаг. Чи ёрын муу хүн биш л бол антихрист биш. Гэвч энэ нь чамд антихристүүдийн зан чанар байхгүй гэсэн үг үү? (Үгүй, тийм биш.) Одоо Намайг хүн бүрд антихристүүдийн зан чанар байдаг гэж хэлэхэд та нар зүрх сэтгэлдээ эсэргүүцэл мэдэрч байна уу? (Би мэдрэхгүй байна.) Та нар эсэргүүцэл мэдрэхгүй байна; та нар одоо энэ баримтыг хүлээн авч чадна. Антихристүүдийн зан чанар-мөн чанарын илрэлийг нэгтгэн дүгнэ дээ. (Антихристүүд үнэнийг зэвүүцдэг, үнэнийг үзэн яддаг тул үнэнийг хэзээ ч хүлээн авахгүй.) Энэ нь мөн чанарыг нь хөндөж байна; антихристүүд үнэнийг хэзээ ч хүлээн авахгүй; тэд үнэнийг зэвүүцэж, дайсагнадаг. Зарим хүн үнэнийг эрэлхийлдэггүй боловч үнэнд дайсагнадаггүй, мөн Бурханы хэлсэн бүхэн зөв, сайн гэж боддог, иймээс үүнийг биширч, эрэлхийлэхийг хүсдэг ч хэв чанар муутай, замгүй байдаг. Бусад нь үнэнийг сонирхдоггүй боловч үнэнд дайсагнадаггүй; тэд бүлээн төрлийн хүмүүс юм. Гэвч антихристүүд өөр; тэд үнэнийг зэвүүцэж, дайсагнадаг. Үнэн, эсвэл Бурханыг дурдах төдийд тэд үзэн ядалт мэдэрдэг тул тэднээр үнэнийг хүлээн авахуулахаар оролдох нь тэднийг хэвийн бус болгодог, тэд зүрх сэтгэлдээ эгдүүцэл мэдэрч, хэзээ ч үүнийг хүлээн авдаггүй—энэ бол антихристүүдийн мөн чанар юм. Өөр юу байна? (Антихристүүд юу ч буруу хийсэн ерөөсөө гэмшдэггүй учраас үнэнийг хэзээ ч хэрэгжүүлэхгүй.) Тэд өөрсдийн алдааг хүлээн зөвшөөрөхгүй, хэзээ ч гэмшдэггүй, олон жилийн турш өөрчлөгдөхгүй. Тэд Бурхан бол үнэн, Бурханы үг бол үнэн гэдгийг хүлээн зөвшөөрдөггүй юм чинь яаж үнэнийг хэрэгжүүлэх юм бэ? Тэдэнд хүн чанар байдаггүй, тэд хүн биш, тэд бол диаволууд, Сатанууд, Бурханы дайснууд, тиймээс тэд үнэнийг яавч хэрэгжүүлэхгүй.

